
Part 1 
FRĂŢIA INELULUI - partea I 


THE LORD OF THE RINGS 
Part One 
The Fellowship of the Ring 


Trei inele pentru stăpânii elfi cei de sub soare, 

Şapte pentru ei, piticii de viţă din săli de stâncă, 

Nouă, Oamenilor care ştiu că-n lumea lor se moare, 

Unul pentru el, Seniorul Întunecimii-n noaptea lui adâncă 
Unde-s Umbrele în Ţinutul Mordor, ca să le găsească. 

Şi pe toate să le-adune un inel, şi altul nime, 

Să le ferece pe toate, astfel să le stăpânească, 

Unde-s Umbrele, în Ţinutul Mordor, în întunecime. 


aa 


Cuvânt înainte 


A ceastă poveste a crescut pe măsură ce era povestită, până când a devenit o 
istorie a Războiului cel Mare al Inelului, cuprinzând însă multe imagini 
fugare din istoria încă şi mai veche ce a precedat-o. A fost începută curând după 
ce a fost scris Hobbitul şi înaintea publicării acestuia în 1937; dar nu am con- 
tinuat seria, căci am dorit ca mai întâi să închei şi să pun în ordine mitologia şi 
legendele Zilelor de Odinioară care, la acea dată, prinseseră deja contur. Am 
dorit să fac acest lucru pentru propria satisfacție şi aveam puține speranțe că vor 
fi şi alții care să manifeste interes pentru această lucrare, mai ales că sursă ei de 
inspirație era în primul rând lingvistică, iar de început am început-o pentru a 
oferi fundalul istoric necesar limbilor elfice. 

Când cei cărora le-am cerut sfaturi şi păreri m-au corectat, înlocuind puţine 
speranţe cu fără speranţă, m-am întors la seria mea, încurajat de cererile ven- 
ite din partea cititorilor de a le oferi mai multe informații despre hobbiţi şi despre 
aventurile lor. Dar povestea era atrasă în mod irezistibil spre lumea mai veche şi 
a devenit o relatare, ca să zic aşa, a sfârşitului şi a trecerii ei, înainte să se spună 
ceva despre începutul şi mijlocul ei. Procesul a început pe când scriam Hob- 
bitul, în care existau încă de pe atunci câteva referiri la subiectul mai vechi: El- 
rond, Gondolin, Elfii Nobili şi orci, cât şi imagini fugare, care se iviseră fără a fi 
chemate, ale unor lucruri mai înalte, sau mai afunde, sau mai întunecate decât 
ceea ce se găsea la suprafață: Durin, Moria, Gandalf, Necromantul, Inelul. De- 
scoperirea semnificațiilor acestor imagini fugare şi a relației lor cu istoriile 
străvechi a scos la lumină AI Treilea Ev care a culminat cu Războiul Inelului. 

Cei care au cerut mai multe informații despre hobbiţi le-au primit până la ur- 
mă, dar au trebuit să aştepte o vreme îndelungată; căci alcătuirea Stăpânului 
Inelelor a durat cu întreruperi din 1936 până în 1949, o perioadă cu multe ob- 
ligații pe care nu le-am neglijat, şi multe alte interese de cercetător şi profesor, 
care m-au absorbit adesea. Amânarea a fost pricinuită, de asemenea, de izbuc- 
nirea războiului în 1939, aşa încât la sfârşitul acelui an povestea nu ajunsese 
încă la capătul Cărții întâi. În ciuda întunericului din următorii cinci ani, am 
constatat că povestea nu mai putea fi pe de-a-ntregul abandonată şi m-am târât 


mai departe, mai ales noaptea, până când am ajuns lângă mormântul lui Balin 
din Moria. Acolo m-am oprit multă vreme. A trecut aproape un an până când 
am pornit mai departe, şi astfel am ajuns la Lothlorien şi Râul cel Mare, târziu 
în 1941. Anul următor am scris primele ciorne ale materialului care alcătuieşte 
Cartea a Treia şi începuturile Capitolelor 1 şi 3 din Cartea a Cincea; şi acolo, în 
timp ce semnalele luminoase au scăpărat în Anorien iar Theoden a ajuns în 
Valea Calvarului m-am oprit. Îmi lipsea puterea de previziune, iar timp de gân- 
dire nu aveam. 

Abia în anul 1944 am abandonat mărunțişurile încă nerezolvate şi dilemele 
unui război pe care eram dator să-l urmăresc îndeaproape sau măcar să-l con- 
semnez în scris şi m-am forțat să descriu călătoria lui Frodo spre Mordor. 
Aceste capitole, care până la urmă au devenit Cartea a Şasea, au fost scrise şi ex- 
pediate sub formă de serial fiului meu Christopher, aflat la acea vreme în Africa 
de Sud, cu Forțele Aeriene Britanice. Totuşi, a mai fost nevoie de cinci ani 
înainte ca povestea să ajunsă la capătul ei de-acum; în acel răstimp, mi-am 
schimbat casa, slujba şi colegiul, iar zilele, deşi mai puțin întunecate, n-au fost 
cu mult mai laborioase. Apoi, când în sfârşit s-a ajuns la capăt, întreaga poveste 
a trebuit revizuită şi chiar rescrisă de la sfârşit spre început. Şi a trebuit dactilo- 
grafiată şi redactilografiată de către mine; costurile unei dactilografieri profe- 
sioniste, cu toate cele zece degete, îmi depăşeau posibilitățile buzunarelor. 

Stăpânul Inelelor a fost citită de mulți oameni de când, într-un târziu, a 
văzut lumina tiparului; şi aş dori să spun aici ceva referitor la multele opinii sau 
presupuneri pe care le-am primit sau le-am citit, privitoare la motivele şi semni- 
ficația poveștii. Motivul principal a fost dorința unui povestitor de a-şi încerca 
mâna cu o poveste cu adevărat lungă, în stare să capteze atenția cititorilor, să-i 
amuze, să-i încânte şi uneori poate să-i tulbure sau să-i mişte profund. În rolul 
meu de călăuză, nu aveam decât propriile sentimente privitoare la ceea ce este 
tulburător sau mişcător, şi adesea pentru mulți călăuza a dovedit inevitabil că 
urma o pistă greşiăa. Unii care au citit cartea sau, oricum, au recenzat-o, au 
găsit-o plicticoasă, absurdă sau demnă de dispreț; şi nu am de ce să mă plâng, 
deoarece am păreri similare despre operele lor sau despre genul de scriitură pe 
care ei, în mod evident, îl preferă. Dar chiar şi din punctele de vedere ale mul- 
tora dintre cei care au fost încântați de povestea mea, sunt destule aspecte care 
nu plac. Poate că nu este cu putință ca într-o poveste lungă să îi satisfaci pe toți 
în toate şi nici să dezamăgeşti pe toată lumea în exact aceleaşi privințe; căci, din 
scrisorile pe care le-am primit, găsesc că pasajele sau capitolele care pentru unii 
reprezintă un neajuns pentru alții sunt demne de toată lauda. Cel mai critic ci- 
titor dintre toți, eu însumi, găseşte acum multe defecte, minore şi majore, dar 
nefiind, din fericire, obligat nici să recenzeze cartea şi nici să o scrie încă o dată, 


va trece peste ele în tăcere, menționând doar una care a fost observată şi de alții: 
cartea e prea scurtă. 

Cât despre sensul său, „mesajul” interior, autorul n-a avut nici o intenție în 
această privință. Nu este nici alegoric, nici tematic. Pe măsură ce povestea 
creştea, prindea rădăcini (în trecut) şi dădea ramuri neaşteptate; dar tema ei 
principală a fost fixată de la bun început prin alegerea inevitabilă a Inelului ca 
element de legătură între această poveste şi Hobbitul. Capitolul crucial, 
„Umbra trecutului”, este una dintre cele mai vechi părți ale poveştii. A fost 
scris cu mult înainte ca semnele de rău augur ale anului 1939 să fi devenit 
amenințarea unui dezastru de neînlăturăt, şi din acel punct povestea ar fi evolu- 
at în mod esențial pe aceleaşi linii, dacă respectivul dezastru ar fi fost evitat. 
Sursele sale sunt lucruri aflate în mintea mea cu mult înainte, sau deja puse pe 
hârtie în unele cazuri, şi prea puțin sau chiar nimic n-a fost schimbat de 
războiul care a început în 1939, şi nici de urmările acestuia. 

În desfăşurarea sau în finalitatea sa, războiul adevărat nu se aseamănă cu 
războiul din legendă. Dacă ar fi inspirat sau ar fi condus evoluția legendei, 
atunci fără îndoială că Inelul ar fi fost capturat şi folosit împotriva lui Sauron; 
acesta n-ar fi fost anihilat, ci aruncat în sclavie, iar Barad-dâr n-ar fi fost dis- 
trus, ci ocupat. Nereuşind să intre în posesia Inelului, Saruman ar fi găsit în 
Mordor - în acea vreme de confuzie şi trădări - elementele de legătură care-i 
lipseau în propriile sale cercetări asupra Legendelor Inelului, şi nu după multă 
vreme ar fi făcut un Inel Mare al său, cu ajutorul căruia să-l înfrunte pe pretin- 
sul Suveran al Pământului de Mijloc. În acel conflict, ambele tabere i-ar fi urât 
şi i-ar fi disprețuit pe hobbiţi: aceştia nu ar fi supraviețuit nici măcar ca sclavi. 

S-ar putea născoci şi alte combinaţii, în funcție de gusturile sau opiniile celor 
cărora le plac alegoriile sau trimiterile la actualitate. Dar mie, cu toată sincerit- 
atea, îmi displace alegoria în oricare dintre manifestările ei şi-mi displace şi mai 
mult de când am îmbătrânit şi am devenit destul de abil în a-i depista prezența. 
Prefer istoria, adevărată sau inventată, pe care gândirea şi experiența cititorilor 
o pot folosi în varii forme. Cred că mulți confundă aplicabilitatea cu „alegoria; 
numai că una rezidă în libertatea cititorului, iar cealaltă în dominația intention- 
ată a autorului. 

Bineînțeles că un autor nu poate rămâne în totalitate neafectat de experiența 
sa, dar felurile în care Sămânţța poveştii foloseşte solul experienței sunt extrem 
de complexe, iar încercările de a defini acest proces sunt în cel mai bun caz 
bănuieli bazate pe probe neadecvate şi ambigue. Este de asemenea fals, deşi firesc 
de atrăgător, atunci când viețile unui autor şi unui critic s-au suprapus, să pre- 
supunem că mişcările gândirii sau evenimentele vremurilor trăite de amândoi 
au reprezentat în mod necesar cele mai puternice influenţe. Omul trebuie într- 
adevăr să ajungă personal sub umbra războiului pentru a simţi în întregime 


apăsarea sa; dar, pe măsură ce trec anii, pare a se uita adesea faptul că a fi prins 
în plină tinerețe de anul 1914 se dovedea o experienţă prin nimic mai puțin în- 
grozitoare decât aceea de a fi implicat în anul 1939 şi în cei care-au urmat. Până 
în 1918 îmi muriseră toți prietenii apropiați, cu excepția unuia singur. Sau, că 
să iau o situație mai puțin dureroasă: sunt unii care au presupus că „Străbătând 
Comitatul” reflectă situația din Anglia la vremea la care isprăveam eu povestea. 
Şi nu este câtuşi de puțin aşa. Reprezintă o parte esenţială din intrigă, gândită 
încă de la început, deşi pe parcurs este modificată din pricina caracterului lui 
Saruman aşa cum a evoluat el în poveste, fără - dacă e nevoie s-o mai spun - 
vreo semnificație alegorică sau vreo aluzie politică în contemporaneitate. Se 
bazează întrucâtva pe experiență, deşi foarte puțin (căci situația economică era 
total diferită) şi foarte departe în trecut. Ţara în care am trăit eu în copilărie a 
fost adusă într-o stare jalnică înainte de-a împlini eu unsprezece ani, într-o 
vreme în care maşinile erau obiecte rare (nu văzusem nici una), iar în suburbii 
se mai construiau linii de tren. De curând am văzut într-un ziar o fotografie a 
ceea ce mai rămăsese dintr-o moară, odată prosperă, lângă viitoarea, care, pe 
vremuri, mi se păruse atât de importantă. Nu mi-a plăcut niciodată cum arăta 
morarul cel Tânăr, dar tatăl lui, morarul cel Bătrân, avea o barbă neagră şi nu 
se numea Roşcovanul. 


I.R.RT. 


— 


Chapter 


Prolog 


1. Cu privire la hobbiţi 


A ceastă carte se ocupă în mare măsură de hobbiţi, şi din paginile ei 
cititorul poate afla multe despre caracterul lor şi câte ceva din is- 
toria lor. Alte informaţii pot fi găsite de asemenea în selecţia din Cartea 
Roşie a Hotarului de la Soare-Apune, care a fost deja publicată sub titlul 
Hobbitul. Acea poveste îşi are originea în capitolele de început ale Cărții 
Roşii, compuse de Bilbo însuşi, primul hobbit care a devenit vestit în 
lumea largă, şi intitulate tot de el într-acolo şi din nou înapoi, deoarece re- 
latau despre călătoria lui spre Soare-Răsare şi întoarcerea acasă: o aven- 
tură care, ulterior, i-a implicat pe toţi hobbiţii în marile evenimente ale 
acelui Ev despre care se relatează în paginile de faţă. 

Dar poate că nu puţini sunt cei care vor să cunoască încă de la început 
mai multe despre acest popor remarcabil, iar altora se prea poate să nu le 
fi căzut în mâini prima carte. Pentru asemenea cititori au fost alese aici 
din poveştile hobbiţilor câteva însemnări despre cele mai importante as- 
pecte, iar prima aventură este relatată pe scurt. 

Hobbiţii sunt un popor discret, dar foarte vechi, mult mai numeros în 
vremurile de altădată decât astăzi; ei iubesc pacea, liniştea şi pământul 
temeinic lucrat: dintotdeauna le-a plăcut să străbată ţinuturi bine gos- 
podărite şi îngrijite. Nu înţeleg acum, după cum n-au înţeles nici înainte 
şi nici nu le-au plăcut maşinăriile mai complicate decât foalele fierăriei, 
moara de apă sau războiul de mână, deşi se pricepeau să mânuiască un- 
eltele. Chiar şi în zilele de odinioară se fereau de „Seminţia Mare", cum 
ne numesc ei pe noi, dar acum ne evită cu teamă şi aproape că nu-i mai 
poţi întâlni. Au auzul foarte fin, vederea ascuţită şi, deşi sunt predispuşi 
spre îngrăşare şi nu se zoresc dacă nu e nevoie, sunt sprinteni şi iuți în 
mişcări. Încă de la început au stăpânit arta de a dispărea cu repeziciune 
şi pe neauzite atunci când seminţii mai mari ca rasă, pe care nu doresc să 
le întâlnească, ajung; din întâmplare pe meleagurile lor; şi această artă au 
dezvoltat-o într-atât, încât oamenilor a început să li se pară curată 


vrăjitorie. Dar, în realitate, hobbiţii n-au deprins niciodată nici un fel de 
magie şi dibăcia lor de a dispărea se datorează numai şi numai unei în- 
demânări deosebite pe care ereditatea şi practica, precum şi o prietenie 
intimă cu pământul, au făcut-o să nu poată fi nicicum imitată de rase mai 
mari şi mai nepricepute. 

Căci ei sunt o seminţie mică, mai mică decât a gnomilor: adică mai 
puţin vânoşi şi îndesaţi, chiar dacă nu sunt cu mult mai scunzi, înălțimea 
lor e variabilă, între două şi patru picioare, după măsurătoarea noastră. 
Acum arareori mai ating trei picioare în înălțime, dar asta pentru că s-au 
micit ei, aşa se zice, căci în zilele de odinioară erau mult mai înalți. După 
cum scrie în Cartea Roşie, Bandobras Took (poreclit Răget de Taur), fiul 
lui Isengrim al Doilea, avea patru picioare şi jumătate în înălțime şi putea 
călări un cal. A fost depăşit, spun toate documentele hobbiţilor, doar de 
două personaje vestite în vechime; dar această ciudată poveste va fi 
lămurită în cartea de faţă. 

Cât despre hobbiţii din Comitat, despre care va fi vorba în istorisirile 
ce urmează, erau un popor vesel în vremurile lor de pace şi prosperitate. 
Se îmbrăcau în culori vii, plăcându-le în mod deosebit galbenul şi ver- 
dele; încălțări, însă, purtau arareori, pentru că tălpile le erau acoperite cu 
o piele întărită, iar labele învelite cu păr des şi cârlionţat, asemănător ce- 
lui de pe cap, care adeseori era castaniu. Astfel, singura meserie cu care 
se îndeletniceau prea puţin era aceea a cizmăriei; cu toate acestea, aveau 
degete lungi şi pricepute şi puteau să facă o mulţime de alte lucruri utile 
şi minunate. Chipurile lor erau, de regulă, blajine mai degrabă decât fru- 
moase, lătăreţe, cu ochi strălucitori, obraji îmbujoraţi şi guri deprinse să 
râdă, să mănânce şi să bea. Şi cu adevărat râdeau, mâncau şi beau adesea 
şi din toată inima, plăcându-le oricând o glumă bună şi să mănânce de 
şase ori pe zi (atunci când li se oferea ocazia). Ospitalieri, încântați de 
petreceri şi de cadouri pe care le împărțeau cu dărnicie şi le primeau cu 
nerăbdare. 

Este cum nu se poate mai limpede că, în ciuda înstrăinării care s-a pet- 
recut, hobbiţii sunt înrudiţi cu noi; mult mai apropiaţi nouă decât elfii 
sau chiar decât gnomii. În străvechime vorbeau limbile oamenilor, după 
felul lor de a vorbi, şi le plăceau sau nu le plăceau cam aceleaşi lucruri ca 
şi oamenilor. Dar cum anume suntem înrudiţi cu ei nu mai poate fi 
limpezit. Începuturile hobbiţilor se află undeva foarte departe, în Zilele 
de Odinioară, pierdute de-acum şi uitate. Doar elfii mai păstrează nis- 
caiva mărturii ale acelui timp dispărut, iar tradiţiile li se leagă aproape în 
întregime de istoria lor, în care omul arareori apare, iar hobbiţii nu-s 
câtuşi de puţin pomeniţi. Şi totuşi este limpede că, de fapt, hobbiţii 


trăiseră în pace pe Pământul de Mijloc vreme de mulţi ani îndelungaţi, 
înainte ca alte seminţii să fi prins chiar de veste că existau. Şi cum lumea 
este, la urma urmei, plină de creaturi ciudate fără număr, acest popor 
mic părea să aibă prea puţină însemnătate. Dar în vremea lui Bilbo şi a 
lui Frodo, moştenitorul său, au devenit dintr-o dată, fără voia lor, şi im- 
portanţi, şi renumiţi, născând nelinişte în sfaturile celor înţelepţi şi ale 
celor Mari. 

Acele zile, ale celui de-al Treilea Ev al Pământului de Mijloc, sunt de- 
acum de mult trecute, şi forma tuturor pământurilor s-a schimbat; dar 
ţinuturile în care trăiau pe atunci hobbiţii erau fără îndoială aceleaşi în 
care trăiesc şi-acum: la Sud-Vest de Lumea Veche, la răsărit de Mare. De- 
spre meleagul lor de baştină, hobbiţii din vremea lui Bilbo n-au păstrat 
nici un fel de cunoştinţe. Dragostea pentru învăţătură (alta decât cea 
primită din moşi-strămoşi) era departe de a fi cuprins pe cei mai mulţi 
dintre ei, dar în familiile mai vechi se găseau câte unii care îşi studiau 
propriile hrisoave şi chiar strângeau mărturii, de la elfi, gnomi şi oameni, 
despre vremurile de demult şi despre tărâmurile îndepărtate. Propriile 
lor documente începeau doar după ce se stabiliseră în Comitat, iar cele 
mai vechi legende ale lor nu se întorceau cu mult mai în urmă decât 
Zilele Pribegiei. Şi totuşi, reiese limpede din aceste legende şi din vorbele 
şi obiceiurile lor caracteristice ce stau drept mărturie că, la fel ca multe 
alte seminţii, hobbiţii au migrat spre apus în trecutul îndepărtat. Primele 
lor poveşti par să întrezărească un timp când ei sălăşluiseră în văile su- 
perioare ale râului Anduin, între poalele Marii Păduri Verzi şi cele ale 
Munţilor Ceţoşi. De ce, mai târziu, s-au pornit în greaua şi primejdioasa 
traversare a munţilor, în Eriador, nu se mai cunoaşte cu certitudine. Pro- 
priile lor relatări povestesc despre înmulţirea oamenilor în ţinut şi despre 
umbra ce cădea peste pădure, astfel că a devenit întunecoasă, şi numele 
i-a fost schimbat în Codrul Întunecat. 

Înainte să traverseze munţii, hobbiţii se împărţiseră deja în trei 
neamuri oarecum diferite: Harfoot, Stoor şi Fallohide. Cei din neamul 
Harfoot aveau pielea mai măslinie, erau mai mici de înălţime şi mai 
zvelţi, şi nu purtau bărbi şi încălțări; mâinile şi picioarele le erau fine şi 
sprintene; preferau podişurile şi regiunile deluroase. Cei din neamul 
Stoor erau mai laţi în spate, mai mătăhăloşi; cu mâini şi picioare mai late; 
le plăceau câmpiile şi luncile. Neamul Fallohide avea pielea mai 
deschisă, ca şi părul; statura mai înaltă şi mai suplă ca a celorlalți; iubeau 
copacii şi zonele împădurite. 

Neamul Harfoot avusese mult de-a face cu gnomii în timpurile de 
odinioară şi trăise o vreme îndelungată în dealurile de la poalele 

munţilor. Spre apus au apucat-o de timpuriu şi au hălăduit prin Eriador 
până hăt-departe, în preajma Piscului Vremii, în vreme ce neamurile 
celelalte au rămas în Ţara Pustietăţii. Ei alcătuiau seminţia cea mai nor- 
mală şi mai reprezentativă de hobbiţi şi de departe cea mai numeroasă. 
Erau cei mai dornici să se stabilească într-un loc şi tot ei şi-au păstrat cel 
mai mult obiceiul ancestral de-a locui în tuneluri şi vizuini. 

Cei din neamul Stoor au zăbovit o vreme îndelungată pe malurile 
Marelui Râu Anduin şi s-au arătat mai puţin temători faţă de oameni. Au 
venit spre apus după neamul Harfoot şi au urmat valea râului Apa Zgo- 
motoasă înspre miazăzi; mulţi dintre ei s-au aşezat o vreme lungă între 
Tharbad şi hotarele Ţării Murge înainte să o apuce din nou spre 
miazănoapte. 

Cei din neamul Fallohide, cel mai puţin numeros, erau o ramură nor- 
dică, mai prietenoşi cu elfii decât ceilalţi hobbiţi, mai pricepuţi în grai și- 
n cântec decât în meşteşuguri; şi dintotdeauna au preferat să vâneze 
decât să lucreze pământul. Au traversat munţii la nord de Vâlceaua 
Despicată şi au coborât de-a lungul Izvorului Brumat. În Eriador s-au 
amestecat curând cu celelalte neamuri care le-o luaseră înainte, dar fiind 
de felul lor mai temerari şi mai aventuroşi, adeseori erau întâlniți ca şefi 
sau căpetenii printre clanurile Harfoot sau Stoor. Chiar şi în vremea lui 
Bilbo, vâna puternică a neamului Fallohide încă putea fi întâlnită printre 
familiile cele mari, aşa cum erau Took şi stăpânii Ţării ledului. 

Pe pământurile la vest de Eriador, între Munţii Ceţoşi şi Munţii Lune, 
hobbiţii au întâlnit şi oameni, şi elfi. Într-adevăr, mai locuiau acolo câţiva 
urmaşi de-ai Dunedainilor, regii oamenilor care veniseră peste Mare din 
Apusime; dar se împuţinau văzând cu ochii, iar pământurile din Regatul 
lor de la Miazănoapte se preschimbau pe rând în pârloage. Loc pentru 
nou-veniţi era din belşug şi în scurtă vreme hobbiţii au început să se 
aşeze în comunităţi rânduite. Cele mai multe dintre primele aşezări au 
dispărut de mult şi au fost date uitării în vremea lui Bilbo, dar una dintre 
primele care aveau să capete însemnătate a rezistat timpului, deşi redusă 
ca dimensiuni; era vorba de Bree, în regiunea Pădurea Rea, care se întin- 
dea cam la patruzeci de mile est de Comitat. 

Fără îndoială că în acele zile de început şi-au învăţat hobbiţii alfabetul 
şi au început să scrie după felul Dunedainilor, care la rândul lor de- 
prinseseră această artă de la elfi. Şi tot în acele zile au uitat toate limbile 
pe care le folosiseră înainte sau le-au vorbit după Limba Comuna, 
westron se numea aceasta, care era răspândită în toate ţările regilor din 
Arnor până în Gondor şi în jurul tuturor coastelor Mărilor, de la Belfalas 
până la Lune. Dar şi-au mai păstrat câteva cuvinte ale lor, ca şi numele 

pe care le dăduseră lunilor şi zilelor, şi un pomelnic de nume proprii din 
trecut. 

În jurul acelei perioade, legenda devine, pentru prima oară printre 
hobbiţi, istorie, cu un răboj al anilor. Căci a fost în o mie şase sute ai celui 
de-al Treilea Ev când fraţii Fallohide, Marcho şi Blanco, au pornit din 
Bree; şi după ce-au primit îngăduinţa de la înaltul rege din Fornost , au 
trecut râul Baranduin cel cu ape cafenii, în urmă-le venind în număr 
mare hobbiţii. Au traversat Podul Arcurile de Piatră, care a fost construit 
în zilele puterii Regatului de la Miazănoapte, şi au luat tot pământul de 
dincolo de el ca să se aşeze între râu şi Gruiurile din Zare. Tot ce li se 
cerea în schimb era să ţină Marele Pod în stare bună, ca şi toate celelalte 
poduri şi drumuri, să-i sprijine pe solii regelui şi să-i recunoască acestuia 
autoritatea. 

Aşa a început Calendarul Comitatului, căci anul în care a fost traversat 
Râul Viniac (după cum au tălmăcit hobbiţii numele) a devenit Anul 1 al 
Comitatului şi toate celelalte date de la el au pornit să fie socotite . Hob- 
biții de la apus au îndrăgit imediat noua lor ţară şi acolo au rămas şi 
curând au ieşit pentru a doua oară din istoria oamenilor şi a elfilor. Câtă 
vreme exista un rege, ei erau supuşii lui doar cu numele, în fapt fiind 
conduşi de propriile căpetenii, şi nu se amestecau în treburile lumii de 
afară. La ultima bătălie de la Fornost cu Seniorul-vrăjitor al Angmarului, 
au trimis câţiva arcaşi în ajutorul regelui, sau cel puţin aşa au susţinut ei, 
deşi nici o poveste de-a oamenilor n-a înregistrat acest fapt. Dar în acel 
război, Regatul de la Miazănoapte şi-a găsit sfârşitul; după care hobbiţii 
au luat întreg pământul să fie al lor şi au ales dintre căpeteniile lor un 
Thain să preia puterea în locul regelui care nu mai era. Şi timp de o mie 
de ani au fost prea puţin tulburaţi de războaie şi au prosperat şi s-au în- 
mulţit după Ciuma Întunecimii (C.S. 37) până la prăpădul făcut de Iarna 
cea Lungă şi până la foametea care a urmat. 

Multe mii au pierit atunci, dar Zilele Foametei (1158-60) trecuseră de 
mult la data când începe această poveste, şi hobbiţii se obişnuiseră din 
nou cu belşugul. Pământul era bogat şi primitor şi, deşi fusese de mult 
părăsit atunci când s-au aşezat ei aici, fusese înainte bine lucrat şi regele 
avusese multe domenii pe acele meleaguri şi câmpuri de grâne, podgorii 
şi păduri. 

Pe patruzeci de leghe se întindea acest ţinut de la Gruiurile din Zare 
spre Podul Viniac, şi cincizeci de la pârloagele de la miazănoapte până la 
mlaştinile de la miazăzi. Hobbiţii l-au numit Comitatul, fiind regiunea 
aflată sub autoritatea Thain-ului lor şi un ţinut bine gospodărit; şi acolo, 
în acel colţ plăcut al lumii, şi-au dus ei viaţa lor bine-orânduită şi tot mai 

puţin luau seamă la lumea de afară, unde bântuiau lucruri întunecoase, 
până au ajuns să creadă că pacea şi belşugul erau atotstăpânitoare în 
Pământul de Mijloc şi dreptul oricărui popor cu scaun la cap. Au uitat 
sau au nesocotit până şi puţinul pe care-l ştiau despre Străjeri şi despre 
trudniciile celor care făceau posibilă îndelunga pace din Comitat. De 
fapt, erau proteguiţi, dar încetaseră să-şi mai amintească acest lucru. 

Neam de neamul lor n-au fost hobbiţii războinici şi nicicând nu s-au 
luptat între ei. În zilele de demult au fost, neîndoios, nevoiţi adesea să se 
lupte ca să-şi apere existenţa într-o lume nemiloasă, dar, în vremea lui 
Bilbo, acele zile ţineau de străvechime. Ultima bătălie, înainte să înceapă 
această poveste, şi cu adevărat singura care s-a dus între graniţele 
Comitatului, s-a petrecut înainte ca cineva să-şi mai poată aminti de ea: 
Bătălia de la Câmpiile Verzi, CCI 147, în care Bandobras Took a ţinut 
piept invaziei orcilor. Chiar şi clima s-a mai îmblânzit de atunci, iar lupii 
care dădeau năvală după pradă dinspre miazănoapte în iernile albe şi 
grele deveniseră de-acum poveşti la gura sobei. Astfel că, deşi se mai 
găseau câteva stocuri de arme în Comitat, erau folosite mai mult ca tro- 
fee, atârnând deasupra vetrelor sau pe pereţi, ori adunate în muzeu, la 
Michel Delving. Se numea Casa Mathom muzeul acesta, căci aşa numeau 
hobbiţii orice obiect de care nu aveau neapărată nevoie, dar nici nu voiau 
să-l arunce, mathom. Locuinţele lor puteau să ajungă înţesate de mathom- 
uri şi multe dintre cadourile ce treceau din mână în mână erau de acest 
soi. 

Cu toate acestea şi oricât ar fi părut de ciudat, viaţa tihnită şi pacea nu 
tociseră curajul acestui popor. La o adică, nu se speriau ei aşa uşor şi nu 
puteau fi omorâţi cu una cu două; şi poate că le plăceau atât de nemăsur- 
at de mult lucrurile bune nu în ultimul rând din pricină că puteau, dacă 
era cazul, să trăiască şi fără ele, şi erau în stare să îndure durerea şi vitre- 
giile sorții sau ale vremii într-un fel ce trezea uimirea celor care nu-i cun- 
oşteau bine şi nu priveau dincolo de pântecele lor şi de chipurile bine 
hrănite. Deşi nu săreau la harţă şi nici nu omorau vreo vietate de dragul 
de-a omori, erau viteji la ananghie, iar la nevoie se pricepeau să mânu- 
iască armele. Trăgeau bine cu arcul, căci aveau văzul ascuţit şi ţinta sig- 
ură. Nu numai cu arcul şi săgețile. Când se apleca un hobbit după o pi- 
atră, bine era să-ţi găseşti degrabă un adăpost, lucru ştiut de orice fiară 
ce comitea un lucru neîngăduit. 

Toţi hobbiţii, sau cel puţin aşa credeau ei, au trăit la începuturi în 
văgăuni săpate în pământ şi în asemenea adăposturi se simțeau şi acum 
cel mai bine; dar, în decursul timpului, au fost nevoiţi să se obişnuiască 
şi cu alte soiuri de sălaşuri. De fapt, pe vremea lui Bilbo, de regulă doar 

cei mai bogaţi şi cei mai săraci dintre hobbiţi păstraseră vechiul obicei în 
Comitat. Cei mai săraci continuau să trăiască în vizuini dintre cele mai 
primitive, chiar aşa, nişte biete găuri, cu o singură fereastră sau fără nici 
una; în timp ce înstăriţii îşi construiau versiuni tot mai luxoase ale 
străvechilor locuinţe. Numai că povârnişuri potrivite pentru asemenea 
tuneluri mari şi ramificate (sau smiale, cum le numeau ei) nu erau de găs- 
it orişiunde, încât la şes, pe măsură ce hobbiţii se înmulţeau, au început 
să construiască la suprafaţa pământului. Ba mai mult, chiar şi în regi- 
unile deluroase şi în satele mai vechi, cum erau Hobbiton sau Tîrgupitit, 
sau în oraşul de căpetenie al Comitatului, Michel Delving, pe Colinele 
Albe, se înălțau acum multe case din lemn, cărămidă său piatră. Acestea 
erau preferate în mod special de morari, fierari, sforari, căruţaşi şi de alţii 
de felul lor; căci şi atunci când aveau văgăuni în care să locuiască, hob- 
biții se obişnuiseră de multă vreme să construiască şoproane şi ateliere. 

Se spune că obiceiul de-a construi ferme şi hambare se încetăţenise mai 
întâi printre locuitorii din Smârcuri, jos lângă Viniac. Hobbiţii din partea 
locului, adică în Meleagul de la Răsărit, erau mai laţi în umeri, cu pi- 
cioare butucănoase, şi purtau cizme-de-gnomi pe vreme ploioasă. Dar se 
ştia prea bine despre ei că sângele lor se trăgea în cea mai mare parte din 
familia Stoor, după cum într-adevăr se vădea în tuleiele pe care le lăsau 
să le acopere obrazurile. Nici un Harfoot sau un Fallohide n-avea urmă 
de barbă. Chiar aşa, neamurile din Smârcuri şi din Ţara ledului, la răsărit 
de râu, meleaguri pe care le-au ocupat mai târziu, au venit după ei în 
Comitat, dinspre miazăzi; şi încă mai aveau nume deosebite şi cuvinte 
ciudate, de negăsit în alte părţi din Comitat. 

Se prea poate ca meşteşugul ridicării de case, ca şi multe alte 
meşteşuguri, să-l fi deprins de la Dunedaini. Dar poate că hobbiţii l-au 
învăţat direct de la elfi, dascălii oamenilor în tinereţea lor. Căci elfii din 
Regatul de Sus nu părăsiseră încă Pământul de Mijloc, şi la acea vreme 
încă sălăşluiau în Limanurile Cenuşii de la apus şi în alte părţi apropiate 
de Comitat. Trei turnuri ale elfilor, din timpuri prea uitate, mai puteau fi 
văzute pe Dealurile Turnului, dincolo de mlaştinile vestice. Luceau în 
depărtare, în lumina lunii. Cel mai înalt era şi cel mai îndepărtat, 
înălțându-se singuratic pe o măgură verde. Hobbiţii din Meleagul de la 
Apus spuneau că din vârful turnului se zărea Marea; dar nu se ştie de 
nici un hobbit care să fi urcat până în vârful lui. Căci puţini sunt hobbiţii 
care au văzut Marea sau au luat calea Ei, şi sunt chiar şi mai puţini cei 
care s-au întors să povestească. Mulţi hobbiţi priveau până şi râurile şi 
ambarcaţiunile mici cu profundă nelinişte, şi nu erau mulţi cei care să 
ştie să înoate. Şi, pe măsură ce zilele Comitatului se lungeau, hobbiţii 

vorbeau tot mai puţin cu elfii, ajungând să se teamă de ei şi să prindă 
neîncredere în aceia care aveau treabă cu ei; iar Marea a devenit un cu- 
vânt de spaimă printre hobbiţi şi un semn al morţii, astfel că şi-au întors 
feţele de la dealurile vestice. 

S-o fi tras meşteşugul construirii de case de la elfi sau de la oameni, 
dar hobbiţii îl foloseau în felul lor. Nu s-au apucat să înalțe turnuri. 
Casele lor erau de obicei lungi, joase şi confortabile. Cele mai vechi nu 
erau, de fapt, altceva decât construcţii ce imitau tunelurile, cu acoperişuri 
din paie sau stuf sau petice de iarbă, şi cu pereţii uşor bombaţi. Dar stilul 
acesta ţinea de zilele de început ale Comitatului şi de atunci hobbiţii și- 
au schimbat mult tehnica de a construi, îmbunătăţind-o cu tot felul de 
născoceli deprinse de la gnomi, sau descoperite de ei înşişi. Preferinţa 
pentru ferestrele rotunde şi chiar pentru uşile rotunde era particularit- 
atea principală a arhitecturii lor. 

Casele şi vizuinele hobbiţilor din Comitat erau adesea mari, în ele 
locuind familii numeroase. (Bilbo şi Frodo Baggins, ca celibatari, 
reprezentau, într-adevăr, excepţii, ca şi în alte privinţe, de pildă în priet- 
enia lor cu elfii.) Uneori, cum era cazul neamului Took din Marile Tune- 
luri, sau Brandybuck din Conacul Coniac, multe generaţii locuiau în 
(relativ) bună-înţelegere laolaltă într-o singură locuinţă străveche şi cu 
multe tuneluri. În orice caz, toţi hobbiţii trăiau în clanuri şi ţineau so- 
coteala gradelor de rudenie cu mare grijă. Îşi întocmeau arbori genealo- 
gici lungi şi complicaţi, cu ramuri nenumărate. Când ai de-a face cu hob- 
biții, e important să ţii minte cine cu cine e înrudit şi care este gradul de 
rudenie. Ar fi imposibil ca în această carte să întocmim un arbore genea- 
logic care să-i includă chiar şi numai pe cei mai însemnați membri ai 
celor mai importante familii la vremea despre care vor istorisi poveştile 
ce urmează. Arborii genealogici de la sfârşitul Cărţii Roşii a Hotarului de 
La Soare-Apune reprezintă o cărticică în sine şi toată lumea, cu excepţia 
hobbiţilor, le-ar găsi extrem de plicticoase. Hobbiţii, însă, erau încântați 
de asemenea lucruri, dacă erau corect întocmite: le plăcea să aibă cărţi 
pline de lucruri pe care le ştiau dinainte puse pe hârtie întocmai, fără 
părtinire şi fără să se contrazică. 

2. Cu privire la Buruiana Pipei 


M ai este un lucru ce-i priveşte pe hobbiţii de demult şi care trebuie 
amintit, un obicei surprinzător: absorbeau sau inhalau, prin pipe 
de lut sau de lemn, fumul din frunzele arzânde ale unei plante pe care ei 
o numeau buruiana pipei, sau frunza, probabil o varietate de Nicotiana. Un 
mare mister învăluie originea acestui obicei ciudat, sau „arta', cum 
preferau să o numească hobbiţii. Tot ceea ce s-a putut descoperi despre 
el în străvechime a fost strâns laolaltă de Meriadoc Brandybuck (mai 
târziu stăpân al Ţării ledului) şi, întrucât el şi tutunul din Meleagul de la 
Miazăzi joacă un rol în istoria ce urmează, pot fi citate observaţiile sale 
din introducerea la Secretele plantelor în Comitat. 

„Aceasta, spune el, este singura artă despre care putem spune cu de- 
plină încredințare că este propria noastră invenţie. Când anume au înce- 
put hobbiţii să fumeze întâia oară nu este cunoscut, toate legendele şi is- 
toriile familiilor o iau ca pe un dat; de când se ştie, seminţia din Comitat 
a fumat felurite ierburi, unele mai puturoase, altele mai dulci. Dar în 
toate spunerile găsim că Tobold Hornblower din Valea Lungă, Meleagul 
de la Miazăzi, a cultivat pentru prima oară adevărata buruiană-a-pipei în 
grădinile sale, pe vremea lui Isengrim al Doilea, cam în jurul anului 1070 
după Calendarul Comitatului. Cea mai bună buruiană de gradină vine 
tot din acea parte, mai ales soiurile cunoscute sub numele de Frunza 
Valea Lungă, Bătrânul Toby şi Steaua Sudului. 

Cum a ajuns planta la Bătrânul Toby n-a rămas însemnat nicăieri, căci 
până la sfârşitul zilelor sale el a refuzat să spună. Ştia multe despre 
plante, dar nu era călător de felul său. Se zice că, în tinereţea lui, se ducea 
adesea în Bree, deşi cu siguranţă că mai mult de atât nicicând nu s-a de- 
părtat de Comitat. Se prea poate astfel să fi aflat de această plantă în 
Bree, unde, oricum, creşte din plin pe pantele sudice ale dealului. Hob- 
biții din Bree aşa zic, că ei ar fi primii fumători adevăraţi ai buruienii- 
pipei. De bună seamă vezi Doamne, au făcut totul înaintea locuitorilor 
din Comitat, pe care îi numesc „colonişti'; dar de data asta am bănuiala 
că aşa stau lucrurile. Şi nu încăpea îndoială că arta de a fuma buruiana 
cea adevărată s-a răspândit din Bree în ultimele secole printre gnomi şi 
printre alte seminţii, tâlhari, vraci sau rătăcitori, care încă străbăteau într- 
o parte şi-n alta acea străveche răscruce de drumuri. Locul de baştină şi 
centrul acestei arte se găseşte, prin urmare, în vechiul han din Bree, 
Poneiul în două picioare, care e ţinut de familia Captalan din vremuri 
străvechi. 

Cu toate acestea observaţiile pe care le-am făcut în multele mele călăt- 
orii spre sud m-au convins că buruiana în sine nu e de locul ei din partea 
noastră de lume, căci a ajuns în nord din valea inferioara a râului Andu- 
in, unde, bănuiesc eu, a fost adusă originar de peste Mare de către oa- 
menii din Apusime. Creşte din abundență în Gondor, fiind mai grasă şi 
mai mare decât la nord, unde nu se găseşte sub formă sălbatică niciod- 
ată, şi înfloreşte doar în locuri calde şi ferite, aşa cum e Valea Lungă. Oa- 
menii din Gondor o numesc galena dulce şi o preţuiesc doar pentru aroma 
florilor. De pe acele meleaguri trebuie că a fost adusă în sus pe Drumul 
Verde în lungile secole ce s-au scurs între venirea lui Elendil şi zilele 
noastre. Dar chiar şi Dunedainii din Gondor ne recunosc acest merit: 
hobbiţii sunt primii care au pus buruiana în pipe. Nici măcar vrăjitorii nu 
s-au gândit la asta înaintea noastră. Deşi am cunoscut un vrăjitor care a 
deprins această artă acum multă vreme şi a devenit la fel de priceput ca 
şi în toate celelalte îndeletniciri la care-şi punea mintea." 

3. Despre orânduiala din Comitat 


C omitatul era împărțit în patru regiuni, aşa-numitele Meleaguri, pe 
care le-am pomenit înainte, de Miazănoapte, de Miazăzi, de la 
Răsărit şi de la Apus; şi acestea, la rândul lor, în mai multe comitate, care 
încă poartă numele câtorva dintre vechile familii de frunte, deşi, la vre- 
mea la care se desfăşoară această istorie, numele ca atare nu se mai întâl- 
neau doar în comitatele respective. Aproape toţi cei din neamul Took 
încă trăiau în Ţara Tuc, dar nu la fel se întâmpla cu multe alte familii, 
Baggins sau Boffin de pildă. Dincolo de cele patru Meleaguri se întin- 
deau Hotarele de la Est şi de la Vest: Ţara ledului (I 138-9); şi Hotarul de 
la Soare-Apune, alipit Comitatului în CC. 1462. 

În acea vreme, Comitatul aproape că nu avea „guvern”. Cele mai 
multe familii îşi orânduiau singure treburile. Producerea hranei şi con- 
sumul ei le ocupau cea mai mare parte a timpului. În alte privinţe, erau 
de regulă generoşi şi defel lacomi, ci mulţumiţi şi moderați, încât 
domeniile, fermele, atelierele şi micile meşteşuguri rămâneau adesea 
neschimbate generaţii întregi. 

Bineînţeles că s-a păstrat străvechea tradiţie a înaltului rege de la 
Fornost, sau Norbury, cum îi spuneau ei, în regiunea nordică a ținutului. 
Dar în aproape o mie de ani n-a mai fost nici un rege, şi până şi ruinele 
cetăţii regeşti Norbury erau năpădite de iarbă. Totuşi, hobbiţii încă 
pomeneau de-un neam sălbatic şi de lucruri rele (cum erau căpcăunii), 
dar nici un cuvânt despre rege. Deşi regelui din vechime îi datorau toate 
legile liberului arbitru, căci acestea erau Legile (cum spuneau ei) şi vechi, 
şi drepte. 

Adevărat este că familia Took a fost dintotdeauna mai presus de toate 
celelalte. Căci funcţia de Thain le-a fost încredinţată (de la familia Old- 
buck ) cu multe secole în urmă, şi căpetenia neamului Took a purtat acest 
titlu de atunci încoace. Thain-ul era mai-marele adunării din Comitat şi 
căpetenia statului-major al Comitatului şi al trupelor de hobbiţi , dar 
cum adunarea şi statul-major se convocau doar în vremuri de restrişte, 
care nu se mai iviseră de mult, funcţia de Thain încetase să fie altceva 
decât un titlu formal. Familiei Took i se acorda, într-adevăr, în continu- 
are un respect special, căci rămăsese la fel de numeroasă şi de neîn- 
chipuit de bogată, şi generaţie de generaţie aducea pe lume caractere 
puternice, dovedind deprinderi deosebite şi chiar un temperament aven- 
turos. Totuşi, aceste de pe urmă calităţi erau acum mai degrabă tolerate 
(la familiile bogate) decât aprobate în general. Dar se păstrase obiceiul ca 
formula de adresare faţă de capul familiei să fie Stăpânul Took, iar la 

nume să i se adauge, dacă era nevoie, un număr, ca de pildă Isengrim al 
Doilea. 

Singura persoana oficială în Comitat la această dată era Primarul din 
Michel Delving (sau din Comitat), care era ales la fiecare şapte ani la Târ- 
gul Liber de pe Colinele Albe, în toiul verii, sau Lithe, cum îi spuneau ei. 
Aproape singura îndatorire a primarului era aceea de a prezida ban- 
chetele organizate cu prilejul sărbătorilor din Comitat, destul de 
frecvente de altfel. Dar posturile de Guvernator al Poştei şi de Şirif Prin- 
cipal erau ataşate celui de primar, astfel că primarul controla atât Servi- 
ciul Poştei, cât şi Paza. Acestea erau singurele două servicii ale ținutului, 
iar mesagerii erau cei mai numeroşi şi mai ocupați dintre toţi. Asta nu în- 
semna că toţi hobbiţii ştiau carte, dar cei care ştiau scriau cu consecvență 
tuturor prietenilor lor (şi câtorva dintre rubedenii) care locuiau mai 
departe de-o plimbare pe jos în ceasurile după-amiezei. 

Şirif era numele dat de hobbiţi poliţiştilor lor, sau celor care îndeplin- 
eau o muncă de acest soi. Bineînţeles că nu purtau uniformă (aşa ceva 
era necunoscut pentru ei), doar o pană la căciulă; iar în realitate mai de- 
grabă păzeau păşunile decât pe locuitori, mai degrabă aveau grijă să n-o 
ia razna dobitoacele decât locuitorii. În întregul Comitat nu se găseau 
decât doisprezece şirifi, trei pentru fiecare meleag, pentru Muncă In- 
ternă. Un organism oarecum mai numeros, variind şi acesta după neces- 
ităţi, era convocat pentru „a apăra graniţele” şi pentru a veghea ca 
străinii de orice fel, mici sau mari, să nu dea bătăi de cap. 

La vremea când începe această poveste, vameşii sporiseră mult în 
număr. Se primeau multe plângeri în legătură cu tot felul de persoane 
străine şi creaturi care dădeau târcoale hotarelor, sau chiar le treceau pe 
furiş - primul semn că lucrurile nu stăteau cum ar fi trebuit să stea şi cum 
fuseseră întotdeauna, fără a pune la socoteală basmele şi legendele din 
timpuri străvechi. Puţini luau seamă la acest semn, şi nici măcar Bilbo nu 
se dumirea ce putea să prevestească. Şaizeci de ani trecuseră de când 
pornise el în memorabila lui călătorie, şi era bătrân chiar şi pentru hob- 
biţi, care foarte adesea atingeau suta de ani; dar de bună seamă că din 
averea pe care o adusese cu sine la întoarcere rămăsese destul. Cât de 
mult sau de puţin, nimănui n-a dezvăluit, nici măcar lui Frodo, nepotul 
său „favorit”. Şi încă ţinea în taină inelul pe care-l găsise. 

4. Despre găsirea Inelului 


upă cum se spune în Hobbitul, într-o bună zi a venit la uşa lui Bilbo 

marele Vrăjitor, Gandalf cel Sur, şi treisprezece gnomi îl însoțeau; 
nimeni altul decât Thorin Scut de Stejar, descendent din regi, şi cei dois- 
prezece tovarăşi ai săi în exil. Cu ei s-a pornit el la drum, spre propria şi 
eterna sa consternare, într-o dimineaţă de aprilie, fiind atunci anul 1341 
după Calendarul Comitatului, întru căutarea comorii celei mari, co- 
morile gnomice ale Regilor de sub Munte, în adâncurile muntelui Erebor 
din Ţinutul de Jos, departe în est. Căutarea nu s-a dovedit în zadar, şi 
Dragonul care apăra comoara a fost nimicit. Totuşi, chiar dacă înainte ca 
totul să fie câştigat fusese dusă Bătălia celor Cinci Armate, Thorin căzuse 
ucis şi multe fapte de răsunet fuseseră înfăptuite, episodul ar fi interesat 
prea puţin istoria ulterioară sau ar fi fost cel mult amintit într-o notă a 
lungilor anale ale celui de-al Treilea Ev, dacă n-ar fi avut loc un 
„accident" în tot acest timp. Grupul care se îndrepta spre Ţara Pustietăţii 
a fost atacat de orci într-o trecătoare înaltă din Munţii Ceţoşi; şi astfel s-a 
întâmplat că Bilbo s-a rătăcit pentru o vreme în întunecatele mine ale or- 
cilor, în măruntaiele muntelui, şi acolo, orbecăind zadarnic prin beznă, a 
pus mâna pe un inel ce zăcea pe jos, în galerie. L-a băgat în buzunar. 
Atunci a părut un simplu noroc. 

Încercând să găsească ieşirea din galerie, Bilbo şi-a continuat drumul 
în jos, spre temeliile munţilor, până când nu a avut unde merge mai de- 
parte. În fundul galeriei se afla un lac cu apă rece, departe de orice rază 
de lumină, şi pe o insulă de stâncă în mijlocul apelor trăia Gollum. Era o 
creatură mică şi scârboasă: avea o bărcuţă la care vâslea cu labele lui 
mari şi plate, se uita în jur cu ochi palizi şi luminiscenţi, iar cu degetele 
lui lungi prindea peşti orbi pe care-i devora cruzi. Mânca tot ce era viu, 
chiar şi orci dacă putea să-i prindă şi să le rupă gâtul fără luptă. Avea o 
comoară tainică, ajunsă în stăpânirea lui cu mulţi ani în urmă, când încă 
mai trăia la lumină: un inel de aur ce-l făcea invizibil pe acela pe al cărui 
deget se afla. Gollum atâta tot iubea pe lume, acest obiect, „nepreţuitul”, 
şi-i vorbea chiar şi când inelul nu se afla asupra lui. Căci îl ţinea ascuns la 
adăpost, într-o gaură de pe insula sa, şi nu-l lua decât atunci când 
mergea la vânătoare sau ca să-i spioneze pe orcii din mine. 

Poate că l-ar fi atacat de-ndată pe Bilbo, dacă inelul ar fi fost la el în 
momentul întâlnirii; dar nu era, şi hobbitul ţinea în mână un cuţit elf, pe 
care-l folosea ca pe o sabie. Încât, ca să câştige timp, Gollum l-a provocat 
pe Bilbo să joace Jocul Ghicitorilor, zicându-i că, dacă îi va spune o ghi- 
citoare pe care Bilbo nu va fi în stare s-o dezlege, atunci îl va omori şi-l 

va mânca; dar dacă Bilbo va învinge, atunci va face aşa cum va voi Bilbo: 
îl va duce pe un drum ce ieşea din galerii. 

Fiind pierdut fără speranţă în întuneric, căci nu putea continua dru- 
mul şi nici să se întoarcă nu avea cum, Bilbo a acceptat provocarea; şi au 
început să-şi spună unul altuia multe ghicitori. În cele din urma Bilbo a 
fost cel care-a câştigat, mai mult din noroc (pare-se) decât din isteţime; 
căci, într-un târziu, când nu mai ştia nici o ghicitoare, a dat cu mâna în 
buzunar peste inelul pe care-l găsise şi de care uitase, şi a strigat deodată: 
Ce-am în buzunar? La asta Gollum n-a fost în stare să răspundă, deşi i-a 
cerut îngăduinţa să încerce de trei ori. 

Exegeţii, este adevărat, au păreri diferite în ceea ce priveşte această ul- 
timă întrebare, dacă nu cumva a fost o simplă „întrebare" şi nu o 
„ghicitoare', conformă cu regulile stricte ale Jocului; dar toţi sunt de 
acord că, după ce i s-a adresat întrebarea şi a încercat să ghicească 
răspunsul, Gollum a trebuit să-şi împlinească promisiunea. lar Bilbo l-a 
încolţit să-şi ţină cuvântul dat; căci i-a venit deodată gândul că acea 
creatură făţarnică ar putea să-l ducă de nas, deşi atare promisiuni erau 
considerate sacre şi din străvechime doar cele mai abjecte fiinţe nu se 
temeau să le încalce. Dar după atâta amar de vreme de unul singur în 
beznă, inima lui Gollum se înnegrise şi în ea îşi făcuse loc trădarea. S-a 
furişat şi s-a întors pe insula lui - despre care Bilbo nu ştia nimic - un- 
deva nu prea departe, pe apa întunecoasă. Acolo, şi-a spus el, se afla in- 
elul lui. I se făcuse foame de-acum şi era mânios, iar când „nepreţuitul” 
se va găsi la el, nu se va mai teme de nici un fel de armă. 

Dar inelul nu se afla pe insulă; îl pierduse, dispăruse. Ţipătul lui 
ascuţit i-a-ngheţat lui Bilbo spatele, deşi el încă nu înţelegea ce se petre- 
cuse. Gollum, în schimb, găsise în sfârşit răspunsul la ghicitoare, prea 
târziu. Ce-are în buzunăraşele lui? a ţipat el. Lumina din ochii lui era ca o 
flamă verde atunci când s-a repezit înapoi să-l ucidă pe hobbit şi să-şi re- 
cupereze „nepreţuitul”. Bilbo a mirosit pericolul la vreme şi a rupt-o la 
fugă înapoi prin galerie, depărtându-se de apă; şi încă o dată i-a venit 
norocul în ajutor. Căci, în timp ce fugea, a băgat mâna în buzunar şi 
inelul i-a alunecat de la sine pe deget. Astfel s-a făcut că Gollum a trecut 
pe lângă el fără să-l vadă, îndreptându-se spre ieşire cu gândul s-o 
păzească pentru ca „hoţul" să nu scape. Prudent, Bilbo s-a luat după el, 
auzindu-l cum blestema şi vorbea de unul singur despre „nepreţuitul” 
lui; vorbărie din care Bilbo a descifrat în cele din urma adevărul şi în 
întunecime s-a simţit cuprins de speranţă: el era cel care găsise inelul cel 
minunat şi o dată cu el şi şansa să scape de orci şi de Gollum. 

După o bucată de vreme s-au oprit în faţa unei deschideri bine ascun- 
se, care ducea spre porţile de jos ale minei, pe latura sudică a munţilor. 
Acolo Gollum s-a ciucit încolţit, adulmecând şi ciulind urechile; şi lui 
Bilbo i-a venit să-l străpungă cu sabia. Dar l-a oprit mila şi, deşi avea să 
păstreze inelul în care zăcea singura lui speranţă, nu avea de gând să 
profite de el pentru a omorî nenorocita aia de fiinţă neajutorată. Până la 
urmă, făcându-şi curaj, a sărit peste Gollum în întuneric şi a rupt-o la 
fugă prin galerie, urmat de strigătele pline de ură şi disperare ale duş- 
manului său: Hotule, hoțule! Baggins ! Te urâm în vecii vecilor! 

Acuma, curios e faptul că aceasta nu este povestea aşa cum a spus-o 
Bilbo prima oară tovarăşilor săi de drum. Lor le-a povestit cum că i-ar fi 
promis Gollum să-i facă un dar dacă avea să câştige jocul; însă când 
Gollum s-a dus să-i aducă darul cu pricina de pe insulă, a descoperit că 
nu mai avea comoara: un inel vrăjit ce-i fusese dat de ziua lui cu multă 
vreme în urmă. Bilbo a ghicit că tocmai acest inel îl găsise el şi, cum câşti- 
gase jocul, era de-acum al lui de drept. Dar, fiind la ananghie, n-a scos un 
cuvânt despre el şi l-a făcut pe Gollum ca, în loc de cadou, să-i arate dru- 
mul de ieşire. Această versiune a relatat-o Bilbo şi în memoriile lui şi, 
după cât se pare, n-a modificat-o nicicând după aceea, nici după Sfatul 
de la Elrond de-acasă. De bună seamă că a apărut ca atare şi în Cartea 
Roşie originală şi în mai multe dintre copiile şi fragmentele ulterioare. 
Dar sunt multe copii care conţin relatarea adevărată (ca o variantă) de- 
dusă negreşit din notele lui Frodo sau ale lui Sam înțeleptul, amândoi 
descoperind adevărul, deşi se pare că nici unul nu a dorit să înlăture 
ceva din cele scrise de bătrânul hobbit însuşi. 

Cu toate acestea, auzind prima poveste a lui Bilbo, Gandalf nu i-a dat 
crezare şi a continuat să fie foarte curios în legătură cu inelul. La un mo- 
ment dat, a scos de la Bilbo versiunea adevărată, asta după multe între- 
bări care, o vreme, le-au tensionat prietenia; dar vrăjitorul părea să pună 
mare preţ pe adevăr. Fără să i-o spună lui Bilbo, la fel de important şi de 
îngrijorător, gândea el, era faptul că hobbitul nu spusese de la bun înce- 
put adevărul: ceea ce nu-i stătea în fire. Ideea de „cadou' nu era, totuşi, o 
simplă invenţie tipică pentru hobbiţi. Îi fusese sugerată lui Bilbo, după 
cum el însuşi a mărturisit, de ceea ce-l auzise pe Gollum mormăind; căci 
Gollum într-adevăr spusese despre inel, şi chiar de mai multe ori, că îl 
primise „în dar de ziua lui". Şi acest lucru găsise Gandalf a fi ciudat şi 
suspect; dar în legătură cu asta n-a descoperit adevărul decât mulţi ani 
mai târziu, aşa după cum se va vedea în cartea de faţă. 

Cât despre aventurile lui Bilbo care au urmat, prea multe nu mai sunt 
de spus aici. Cu ajutorul inelului, a scăpat de străjerii orcilor de la porţi şi 

şi-a regăsit tovarăşii. A folosit inelul de nenumărate ori în căutările sale, 
mai cu seamă pentru a-şi ajuta prietenii, dar şi-a păstrat taina faţă de ei 
cât a putut de mult. După întoarcerea acasă, n-a mai pomenit de inel ni- 
ciodată nimănui, doar lui Gandalf şi lui Frodo; şi nimeni altcineva din 
Comitat nu ştia de existenţa lui, sau aşa îşi închipuia el. Cât despre re- 
latarea călătoriei sale, numai pe Frodo l-a lăsat s-o citească pe măsură ce- 
o scria. 

Sabia Sting şi-a agăţat-o Bilbo deasupra şemineului, iar haina din za 
măiestrită, primită în dar de la gnomi din comoara Dragonului, a dăruit- 
o unui muzeu, de fapt Casei Mathom de la Michel Delving. Dar într-un 
sertar, la Fundătura, a păstrat vechea mantie şi gluga pe care le purtase 
în timpul călătoriilor; iar inelul, prins de un lanţ frumos, a rămas în 
buzunarul lui. 

S-a întors acasă la Fundătura pe 22 iunie, în al cincizeci şi doilea an al 
său (CC.1342) şi nimic demn de consemnat nu s-a petrecut în Comitat 
până în ziua în care domnul Baggins a început pregătirile pentru săr- 
bătoarea celei de-a o suta unsprezecea zi de naştere a sa (CC.1401). În 
acest punct începe istoria de faţă. 

NOTA LA DOCUMENIELE COMITATULUI 


L a capătul celui de-al Treilea Ev, rolul jucat de hobbiţi în marile 
evenimente care au dus la includerea Comitatului în Regatul Reunit 
a trezit în rândurile lor un interes mult mai mare pentru propria lor istor- 
ie; şi multe dintre poveştile lor, până în acel moment orale în cea mai 
mare parte, au fost adunate şi puse pe hârtie. Familiile mai mari erau de 
asemenea preocupate de evenimentele din întregul Regat şi mulţi dintre 
membrii lor i-au studiat vechile istorii şi legende. Către sfârşitul primu- 
lui secol al celui de-al Patrulea Ev se puteau deja găsi în Comitat mai 
multe biblioteci care cuprindeau nenumărate cărţi şi documente istorice. 

Probabil că cele mai mari dintre aceste colecţii se aflau în conacurile 
Sub Turnuri, Marile Tuneluri şi Coniac. Relatarea despre sfârşitul celui 
de-al Treilea Ev este luată în principal din Cartea Roşie a Hotarului de la 
Soare-Apune. Această sursă extrem de importantă pentru istoria Război- 
ului Inelului a fost numită aşa pentru că multă vreme a fost păstrata în 
conacul Sub Turnuri, sălaşul Copiilor Bălai, Străjuitorii Hotarului de la 
Soare-Apune . La originile sale, a fost jurnalul intim al lui Bilbo, pe care l- 
a luat cu sine în Vâlceaua Despicată. Frodo l-a adus înapoi în Comitat, 
împreună cu multe pagini răzlețe acoperite de însemnări, iar în anii 
1420-1 ai Calendarului din Comitat i-a umplut aproape în întregime pa- 
ginile cu relatarea sa despre Război. Dar anexate la acesta şi păstrate 
laolaltă cu el, probabil în aceeaşi cutie roşie, erau cele trei volume groase, 
legate în piele roşie, pe care i le-a dăruit Bilbo la despărţire. Acestor 
patru volume li s-a mai adăugat un al cincilea în Hotarul de la Soare- 
Apune, conţinând comentarii, genealogii şi o mulţime de alte documente 
privitoare la hobbiţii care făceau parte din Frăţie. 

Cartea Roşie originala nu a fost păstrată, dar au fost făcute unele copii, 
mai ales după primul volum, pentru folosul descendenților copiilor 
Stăpânului Sam Înțeleptul. Totuşi, cea mai importantă copie are o cu tot- 
ul altă istorie. A fost păstrată la Marile Tuneluri, dar a fost scrisă în 
Gondor, probabil la cererea strănepotului lui Peregrin, şi încheiată în CC. 
1592 (FA. 172). Copistul de la miazăzi a adăugat această notă: Findegil, 
Scribul Regelui, a terminat această lucrare în IV 172. Este o copie exactă 
până la cel mai mic amănunt a Cărţii Thain-ului din Minas Tirith. Acea 
carte a fost o copie, făcută la cererea Regelui Elessar, a Cărţii Roşii a Peri- 
annathilor, şi i-a fost adusă de către Thain-ul Peregrin atunci când s-a re- 
tras în Gondor în IV 64. 

Cartea Thain-ului a fost astfel prima copie făcută după Cartea Roşie şi 
conţinea multe din cele ce-au fost ulterior omise sau pierdute. În Minas 

Tirith a fost generos adnotată şi corectată, în special în ceea ce priveşte 
numele, cuvintele şi citatele din limbile elfice; şi i-a mai fost adăugată o 
versiune prescurtată a acelor părţi din Povestea lui Aragorn şi a lui Arwen, 
care se află în afara relatării despre Război. Se spune că întreaga poveste 
a fost scrisă de Barahir, nepotul Majordomului Faramir, la câtăva vreme 
după moartea Regelui. Dar cel mai însemnat lucru în legătură cu copia 
lui Findegil este aceea că ea este singura care conţine întreaga „Traducere 
în limba elfică" realizată de Bilbo. Aceste trei volume au fost considerate 
a fi o operă de mare măiestrie şi ştiinţă de carte, în care, între anii 1403 şi 
1418, Bilbo a folosit toate sursele pe care le-a găsit în Vâlceaua Despicată, 
atât cele orale, cât şi cele scrise. Dar cum ele au fost prea puţin folosite de 
Frodo, căci se ocupau aproape în întregime de Zilele de Odinioară, asta e 
tot ce se va fi spus despre ele aici. 

Deoarece Meriadoc şi Peregrin au devenit capii marilor lor familii şi în 
acelaşi timp şi-au păstrat legăturile cu regiunile Rohan şi Gondor, bibli- 
otecile din Cotuascuns şi Tîrgupitit conţineau multe elemente ce nu 
apăruseră în Cartea Roşie. În Conacul Coniac se găseau multe lucrări de- 
spre Eriador şi istoria regiunii Rohan. Unele dintre acestea au fost scrise 
sau începute de Meriador însuşi, deşi în Comitat el era în special pomen- 
it pentru Secretele plantelor din Comitat şi pentru Numărătoarea Anilor în 
care punea problema relaţiei dintre calendarele din Bree şi Comitat şi 
cele din Vâlceaua Despicată, Gondor şi Rohan. A mai scris un mic tratat 
despre Cuvinte şi nume vechi din Comitat, manifestând un interes special 
pentru descoperirea relaţiei cu limba rohirrimilor a unor „cuvinte din 
Comitat” de genul mathom, precum şi a elementelor toponimice vechi. 

Cărţile păstrate la Marile Tuneluri nu prea atrăgeau interesul cititorilor 
din Comitat, dar prezentau o mai mare importanţă pentru istorie în gen- 
eral. Nici una nu a fost scrisă de Peregrin, în schimb el şi cei ce l-au ur- 
mat au strâns multe manuscrise scrise de copiştii din Gondor; în special 
copii sau rezumate ale istoriilor sau legendelor referitoare la Elendil şi 
moştenitorii săi. Doar aici în Comitat puteau fi găsite materiale cuprin- 
zătoare pentru istoria lui Numenor şi înălţarea lui Sauron. Probabil că la 
Marile Tuneluri a fost unificată Povestea Anilor cu ajutorul materialului 
strâns de Meriador. Deşi datele menţionate sunt adesea nesigure, în spe- 
cial pentru al Doilea Ev, ele merită toată atenţia. Nu este exclus ca Meri- 
ador să fi primit sprijin şi informaţii din Vâlceaua Despicată, unde s-a 
dus nu doar o dată. Acolo, deşi Elrond plecase între timp, fiii lui au 
rămas vreme îndelungată, împreună cu o parte din poporul Elfilor 
Nobili. Se spune că Celeborn s-a dus să trăiască acolo după plecarea lui 
Galadriel; dar nu există nicăieri menţionată data la care a căutat pentru 

ultima oară Limanurile Cenuşii, şi o dată cu el s-au stins şi ultimele 
amintiri legate de Zilele de Odinioară ale Pământului de Mijloc. 

CARTEA ÎNTÂI 

O petrecere mult aşteptată 


C ând domnul Bilbo Baggins din Fundătura a anunţat că în curând îşi 
va celebra a o sută unsprezecea zi de naştere cu o petrecere de o 
măreție nemaiîntâlnită, s-au stârnit multe discuții şi mare agitație în 
Hobbiton. 

Bilbo era foarte bogat şi foarte aparte şi fusese minunea ținutului timp 
de şaizeci de ani, de la acea extraordinară dispariţie şi neaşteptată întoar- 
cere a lui. Bogățiile pe care le adusese cu sine din călătorie deveniseră de- 
acum o legendă a locului şi toată lumea credea, indiferent ce spuneau cei 
bătrâni, că Măgura Fundăturii era brăzdată de tuneluri burduşite de co- 
mori. Ca şi când atât n-ar fi fost îndeajuns pentru a-i aduce faima, de 
mirare era şi îndelungata lui vigoare. Timpul măcina totul, dar, după cât 
se părea, nu acelaşi lucru făcea cu domnul Baggins. La nouăzeci de ani 
arătase la fel ca la cincizeci. La nouăzeci şi nouă, lumea începuse să zică 
despre el că se ținea bine; dar mai exact ar fi fost să spună că era neschim- 
bat. Se găseau şi dintre aceia care clătinau din cap şi gândeau că prea le 
avea pe toate; părea nedrept ca cineva să se bucure de (chipurile) tinereţe 
veşnică şi în acelaşi timp de o avere nesecată (lucru ştiut de toată lumea). 

Odată şi odată tot va plăti, ziceau ei. E lucru necurat, şi din asta i se va 
trage. 

Dar până acum nici un necaz nu se abătuse asupra lui; şi pentru că 
domnul Baggins era generos cu banii lui, cei mai mulţi se arătau dispuşi 
să-i ierte ciudăţeniile şi norocul. Continua să se viziteze cu rudele 
(bineînţeles, cu excepţia familiei Sackville-Baggins), şi avea mulţi admir- 
atori devotați printre hobbiţii din familii sărace şi neimportante. Dar nici 
un prieten apropiat, până când unii dintre verii lui mai tineri au început 
să crească mai mari. 

Cel mai în vârstă dintre aceştia, şi favoritul lui Bilbo, era tânărul Frodo 
Baggins. Când Bilbo a împlinit nouăzeci şi nouă de ani, l-a adoptat pe 
Frodo ca moştenitor al său şi l-a adus să locuiască la Fundătura; şi 

speranţele familiei Sackville-Baggins s-au năruit în cele din urmă. Din 
întâmplare, Bilbo şi Frodo aveau aceeaşi zi de naştere, 22 septembrie. 

- Mai bine ai veni să locuieşti aici, Frodo, băiete, i-a spus Bilbo într-o 
bună zi, şi atunci o să ne putem sărbători frumos zilele de naştere 
împreună. 

La acea dată, Frodo era încă douăzecist, cum numeau hobbiţii acea vâr- 
stă iresponsabilă trecută de douăzeci de ani, între copilărie şi apropiata 
vârstă de treizeci şi trei. 

Şi au mai trecut doisprezece ani. În fiecare an, cei doi Baggins dăduser- 
ă petreceri comune foarte însufleţite la Fundătura; dar acum toată lumea 
înțelesese că se punea la cale ceva foarte special pentru acea toamnă. 
Bilbo urma să împlinească unsprezece zeci şi unu, adică 111, o cifră destul 
de ciudată şi o vârstă foarte respectabilă pentru un hobbit (bătrânul Took 
însuşi nu ajunsese decât până la 130); iar Frodo împlinea treizeci şi trei, 
33, o cifră importantă: vârsta „maturizării" sale. 

Gurile nu mai tăceau o clipă în Hobbiton şi Lângă Ape, şi vestea eveni- 
mentului ce se apropia se răspândise în întregul Comitat. Trecutul şi per- 
sonalitatea domnului Bilbo Baggins deveniseră încă o dată subiectul 
principal al conversaţiilor; şi bătrânii s-au pomenit deodată că erau 
rugaţi să-şi depene amintirile. 

Nici un altul nu avea un public mai atent ca bătrânul Ham Gamgee, 
cunoscut îndeobşte ca Unchiaşul. Locul unde-şi depăna el amintirile se 
numea La iedera, un han mic pe drumul spre localitatea Lângă Ape; şi 
povestea cât de cât în cunoştinţă de cauză, căci fusese grădinar la Fun- 
dătura timp de patruzeci de ani, şi înainte de asta îl ajutase pe bătrânul 
Holman la aceeaşi treabă. Acum că el însuşi începuse să îmbătrânească şi 
încheieturile să-i înţepenească, îndeletnicirea aceasta era îndeplinită mai 
mult de fiul său mai mic, Sam Gamgee. Atât tatăl, cât şi fiul aveau relaţii 
foarte prietenești cu Bilbo şi Frodo. Locuiau chiar pe Măgura, la Puşca-n- 
traistă numărul 3, imediat sub Fundătura. 

- Un gentlehobbit tare de treabă şi cu darul vorbirii e domnu' Bilbo, 
întotdeauna am zis asta, declara Unchiaşul. 

Şi adevăr grăia: căci Bilbo se purta cu multă politeţe față de el, 
„Meştere îndemânatic" , aşa i se adresa, şi mereu îi cerea sfatul despre 
cum trebuia îngrijită ba una, ba alta dintre legume - în materie de rădă- 
cinoase, mai ales cartofi, Unchiaşului îi mersese vestea ca fiind cel mai 
priceput dintre toţi din împrejurimi (ştia mai multe chiar decât Bilbo 
însuşi). 

- Dar cum e Frodo ăsta care stă cu el? îl întrebă Bătrânul Noakes din 
Lângă Ape. După nume o fi el Baggins, dar zice-se că-i un Brandybuck 

mai mult de jumătate. Nici în ruptul capului nu pot pricepe de ce să se 
ducă un Baggins din Hobbiton să-şi caute nevastă taman în Ţara ledului, 
unde lumea e atât de ciudată. 

- Nu-i de mirare că-i ciudată, îşi dădu cu părerea Tăticu' Două Picioare 
(vecinul Unchiaşului), dacă locuiesc pe malul care nu trebuie al Râului 
Viniac, şi chiar sub poala Pădurii Bătrâne. Ăla-i un loc rău şi întunecos, 
dacă-i ceva adevăr în ce se spune. 

- Aşa e, Lăticu! îi dădu dreptate Unchiaşul. Nu numai că cei din 
neamul Brandybuck din Ţara ledului trăiesc în Pădurea Bătrână; dar 
sunt şi un soi ciudat, aşa se pare. Da, oricum ar fi, domnu' Frodo e un 
hobbit tânăr, cum nu se poate mai de treabă. Tare mai seamănă cu dom- 
nu' Bilbo, şi nu numai la chip. La urma urmei, tatăl lui a fost un Baggins. 
Un hobbit cumsecade şi preacinstit, aşa a fost domnu' Drogo Baggins; nu 
s-a prea vorbit despre el până când a murit înecat. 

- Înecat? întrebară mai multe voci în acelaşi timp. Auziseră ei zvonuri 
şi mai urâte decât acesta, de bună seamă; dar hobbiţilor le plac tare mult 
istoriile de familie, astfel că erau dispuşi s-o mai audă încă o dată. 

- Păi, aşa zice lumea, continuă Unchiaşul. Vedeţi, domniile voastre: 
domnu' Drogo, prin urmare, s-a însurat cu săraca domnişoara Primula 
Brandybuck. Ea era verişoară primară a domnului Bilbo al nostru, după 
mamă (mama ei fiind cea mai mică dintre fetele Bătrânului Took); iar 
domnu' Drogo era vărul lui de-al doilea. Astfel, domnu' Frodo este văr 
primar şi de-al doilea cu domnia sa, o dată din partea mamei şi-o dată 
din partea tatălui, cum s-ar zice, dacă mă-nţelegeţi. lar domnu' Drogo 
stătea la Conacul Coniac cu socrul său, bătrânul Jupân Gorbadoc, aşa 
cum făcuse adesea după însurătoare (avea o mare slăbiciune pentru 
mâncare, iar batrânu' Gorbadoc întindea mese îmbelşugate); şi ieşea cu 
barca pe Râul Viniac; şi într-o bună zi el şi nevasta lui s-au înecat, iar bi- 
etu' domnu' Frodo era doar un copil pe vremea aia. 

- Am auzit c-au ieşit pe râu după cină, la lumina lunii, zise Bătrânul 
Noakes; şi barcă s-a scufundat din pricina că Drogo era prea greu. 

- lar eu am auzit că ea l-a împins în apă şi el a tras-o după sine, spuse 
Roşcovanul, un morar din Hobbiton. 

- N-ar trebui s-asculţi la tot ce se zice, Roşcovane, îl sfătui Unchiaşul, 
care nu-l prea avea la suflet pe morar. Pricini nu sunt să mergi cu vorba 
despre care-a-mpins şi care-a tras. Bărcile sunt destul de parşive şi când 
stai liniştit, ca să mai fie nevoie să căutăm alte explicaţii. Oricum, domnu' 
Frodo, că de el era vorba, a rămas orfan şi abandonat, s-ar putea zice, 
printre toţi ciudaţii ăia din [ara ledului, dar şi până atunci crescuse la 
Conacul Coniac. Un loc deocheat, locul ăla, zău aşa. De când se ştie, 

Jupân Gorbadoc să tot fi avut vreo câteva sute de legături, nici mai mult, 
nici mai puţin, în casa aia. Domnu' Bilbo nici c-a făcut faptă mai bună la 
viața lui atunci când l-a adus pe băiat să trăiască printre suflete 
cumsecade. 

- Da' socotesc eu c-a fost o lovitură tare urâtă pentru ăia din neamul 
Sackville-Baggins. Chiteau ei c-or să pună mâna pe Fundătură, atunci 
când a pornit-o în lume şi dus a fost, de l-au crezut mort. Şi numa' ce se- 
ntoarce şi le zice să-şi ia tălpăşița; şi de-atunci tot trăieşte şi n-arată nici c- 
o zi mai bătrân, fie binecuvântat! Şi pe nepusă masă scoate de unde-de 
neunde un moştenitor, şi cu hârtii în regulă. Neamul Sackville-Baggins 
n-o să mai calce pragul Fundăturii în veci, sau măcar aşa tragem nădejde. 

- Am auzit c-ar fi nişte bănişori frumoşi pitiţi acolo înăuntru, se băgă în 
vorbă un străin, un oaspete venit cu treburi tocmai din Michel Delving, 
din Meleagul de la Răsărit. Tot vârful măgurii domniilor voastre e 
brăzdat de tuneluri doldora de cufere pline cu aur şi argint şi giuvaier- 
icale, aşa am auzit. 

- Atunci ai auzit mai multe decât am eu de unde şti, răspunse Unchi- 
aşul. Nu am cunoştinţă de giuvaiericale. Domnu' Bilbo e darnic cu banii 
şi s-ar zice că nu duce lipsă de ei; de lucrătura de tuneluri însă nu am 
cunoştinţă. L-am văzut pe domnu' Bilbo când s-a-ntors, să tot fie şaizeci 
de ani de-atunci, când încă eram un flăcăiandru. Abia intrasem ca ucenic 
la bătrânu' Holman (era văr cu taică-meu), da' el m-a luat la Fundătura 
să-l ajut să-i ţinem deoparte pe cei ce dădeau să umble şi să calce peste 
tot prin grădină când se făcea vânzarea. Şi numa! ce ne pomenim cu 
domnu' Bilbo că urcă Măgura călare pe-un ponei, cu nu ştiu câţi ditamai 
sacii doldora şi două cufere. Nu mă-ndoiesc că erau doldora de comorile 
ce le strânsese pe meleaguri străine, pe unde se zice că-s munţi de aur; 
dar nu atât cât să umple tuneluri întregi. Fiu-meu Sam va fi ştiind însă 
mai multe despre asta. El e toată ziua-bună ziua la Fundătura. Şi e nebun 
după poveşti din vremuri de demult şi stă şi-ascultă tot ce-i povesteşte 
domnu' Bilbo. Domnu' Bilbo l-a-nvăţat să scrie şi să citească pe limba lui 
- fără vreun gând rău, să ştiţi asta, şi nădăjduiesc nici să nu iasă vreun 
pocinog din atât. Elfi şi Dragoni! îi zic eu. Varza şi cartofii sunt mai buni 
pentru alde mine şi tine. Nu te-ncurca în treburile ălora mai presus de tine, de 
nu vrei să te trezeşti cu pocinoage de n-ai să le poți duce, zic. Şi-o zic şi altora, 
adaugă el, aruncând o privire străinului şi morarului. 

Dar cei de faţă nu se lăsară convinşi de avertismentul Unchiaşului. Le- 
genda avuţiei lui Bilbo era de-acum bine înfiptă în minţile hobbiţilor 
celor tineri. 

- Ehei, da' de-atunci şi-a mai tot sporit avuţia, nu se lăsă morarul, dând 
glas părerii celor mai mulţi. E dus adesea de-acasă. Şi uitaţi-vă numa' la 
străinii ce-i calcă pragul: gnomi care se furişează noaptea şi solomonarul 
ăla bătrân şi rătăcitor, Gandalf, şi câţi alţii. Orice-ai spune, Unchiaşule, 
da' Fundătura e-un loc tare ciudat, şi cei care locuiesc acolo sunt şi mai 
ciudați. 

- Şi domnia ta n-ai decât să spui ce pofteşti despre lucruri pe care nu le 
ştii mai bine decât te pricepi la vâslit, domnule Roşcovan, i-o-ntoarse Un- 
chiaşul, pornit mai abitir decât oricând împotriva morarului. Dacă asta- 
nseamnă ciudăţenie, atunci nu ne-ar strica mai multă ciudăţenie din asta 
prin părţile noastre. Sunt unii nu prea departe de-aici care n-ar oferi nici 
o halbă de bere unui prieten, chiar dacă ar trăi într-o vizuină cu totul şi 
cu totul din aur. Dar la Fundătura toate lucrurile se fac aşa după cum se 
cuvine. Sam al meu zice că toată lumea o să fie invitată la petrecere şi-or 
să se împartă daruri, luaţi aminte, daruri la toată lumea - chiar luna asta, 
adică. 

Acea lună era septembrie, şi mai frumoasă nici că se putea. A doua sau 
a treia zi s-a zvonit (mai mult ca sigur că de la Sam atoateştiutorul 
pornise zvonul) că or să fie focuri de artificii - mai mult chiar, artificii 
cum nu mai fuseseră văzute în Comitat de mai bine de-un secol, chiar 
aşa, de la moartea Bătrânului Took. 

Vremea trecea şi Ziua se apropia din ce în ce. Într-o seară, un car cu as- 
pect neobişnuit, încărcat cu pachete cu aspect neobişnuit, îşi făcu apariţia 
în Hobbiton şi urcă opintit Măgura spre Fundătura. Surprinşi, hobbiţii îşi 
iţiră capetele prin uşile luminate cu lămpaşe, ca să caşte gura în urma lui. 
Carul era mânat de străini care cântau cântece ciudate: gnomi cu bărbi 
lungi şi glugi mari. Câţiva dintre ei rămaseră peste noapte la Fundătura. 
La capătul celei de-a doua săptămâni a lui septembrie, o căruţă străbătu 
satul Lângă Ape, venind în plină zi dinspre Podul Viniac. De data asta, 
pe capră se afla un singur căruţaş bătrân. Purta o pălărie albastră cu 
țugui înalt, o mantie cenuşie, lungă până-n pământ, şi o eşarfă argintie. 
Avea barba lungă şi sprâncene stufoase, care ieşeau pe sub borul 
pălăriei. Copilandrii hobbiţi se luară alergând după căruţă cât era Hob- 
bitonul de lung şi pe Măgura în sus. Căruţa era încărcată cu artificii, aşa 
cum bănuiseră şi ei. Ajuns în faţa uşii lui Bilbo, Bătrânul începu să 
descarce pachete mari de artificii de toate soiurile şi formele, fiecare 
purtând ca inscripţie un G roşu mare şi o rună elfică. 

Acesta era însemnul lui Gandalf, negreşit, iar bătrânul era Gandalf 
Vrăjitorul, a cărui faimă în Comitat i se trăgea mai ales de la priceperea 
sa la focuri, fumuri şi lumini. Îndeletnicirea lui era mult mai dificilă şi 

mai periculoasă, dar locuitorii din Comitat n-aveau cunoştinţă de ea. 
Pentru ei, el nu reprezenta decât una dintre „atracţiile” Petrecerii. De aici 
şi agitația hobbiţilor celor mici. 

- G pentru Grozav! strigau ei, făcându-l pe bătrân să zâmbească. Îl 
cunoşteau din vedere, deşi îşi făcea apariţia în Hobbiton când şi când şi 
niciodată pentru vreme îndelungată; însă nici prichindeii şi nici unul 
dintre cei mai în vârstă dintre bătrâni nu văzuseră vreodată 
reprezentațiile lui cu focuri de artificii - acestea ţineau de trecutul 
legendar. 

Când bătrânul, ajutat de Bilbo şi de câţiva gnomi, isprăvi cu descăr- 
catul, Bilbo împărţi câţiva gologani; dar nici o rachetă luminoasă sau 
vreo pocnitoare nu se întrezări, spre dezamăgirea spectatorilor. 

- Haida, luaţi-o din loc, le spuse Gandalf. O să aveţi pe săturate la tim- 
pul cuvenit. 

După care dispăru înăuntru cu Bilbo, iar uşa se închise în urma lor. 
Zadarnic se uitară hobbiţii cei mici lung la uşă; plecară într-un târziu, 
apăsaţi de gândul că ziua petrecerii nu va mai sosi nicicând. 

În Fundătura, Bilbo şi Gandalf şedeau la fereastra deschisă a unei 
camere mici ce dădea spre vest, în grădină. După-amiaza târzie era lu- 
minoasă şi paşnică. Florile străluceau roşii şi galbene: gura-leului, 
floarea-soarelui şi colțunaşi împânzind pereţii de iarbă şi iţindu-se la 
ferestrele rotunde. 

- Ce viu colorată e grădina ta, spuse Gandalf. 

- Da, încuviinţa Bilbo. Într-adevăr, mi-e foarte dragă, la fel şi întreg 
bătrânul Comitat; dar cred că am nevoie de odihnă. 

- Asta înseamnă că vrei să-ţi duci la îndeplinire planul? 

- Întocmai. M-am hotărât acum multe luni şi nu m-am răzgândit. 

- Prea bine. N-are rost să mai vorbim despre asta. Ţine-te de planul tău 
- de tot planul, ia aminte - şi sper să iasă bine, pentru tine şi pentru noi 
toţi. 

- Aşa sper şi eu. Oricum, am de gând să mă distrez joi şi să fac mica 
mea şotie. 

- Mă întreb cine va râde, făcu Gandalf, clătinând din cap. 

- Vom vedea, răspunse Bilbo. 

A doua zi şi mai multe căruţe urcară Măgura, şi după ele alte căruțe. 
Or fi fost unii care să mormăie că adică ar fi vorba de niscai „negoţ local", 
dar chiar în săptămâna aceea de la Fundătura au început să curgă 
comenzile pentru tot felul de provizii, tot felul de bunuri sau articole de 
lux ce puteau fi obţinute în Hobbiton sau Lângă Ape sau oriunde în îm- 
prejurimi. Locuitorii au început să se entuziasmeze şi să taie zilele din 

calendar, pândindu-l nerăbdători pe poştaş, doar-doar le-o aduce 
invitaţiile. 

Nu peste multă vreme invitaţiile au început să vină cu grămada, încât 
oficiul poştal s-a blocat, iar acela din Lângă Ape s-a pomenit îngropat ca 
sub ninsoare, astfel că au fost chemaţi în ajutor poştaşii voluntari. Şirul 
lor nu se mai isprăvea pe Măgura în sus, ducând sute de variante 
politicoase de Mulţumesc, am să vin cu siguranță. 

Pe poarta Fundăturii se putea citi următorul anunţ: INTRAREA 
OPRITĂ PENTRU TOŢI, ÎN AFARĂ DE CEI VENIȚI LA PETRECERE. 
Chiar şi aceia care aveau sau pretindeau că aveau treburi legate de Petre- 
cere erau arareori lăsaţi să intre. Bilbo era ocupat: scria invitaţii, bifa 
răspunsuri, împacheta cadouri şi făcea anumite pregătiri numai de el şti- 
ute. Din ziua în care a sosit Gandalf nu s-a mai arătat la faţă. 

Trezindu-se hobbiţii într-o bună zi dimineaţa, descoperiră că pajiştea 
ce se întindea la sud de uşa lui Bilbo era acoperită cu frânghii şi stâlpi 
pentru corturi şi pavilioane. În malul ce ducea la drum fusese tăiată o in- 
trare specială, cu trepte largi şi o poartă mare, albă. Cele trei familii de 
hobbiţi din Puşca-n-traistă, care se mărginea cu pajiştea, se arătau foarte 
interesate de tot ce se petrecea acolo şi toată lumea îi invidia. Bătrânul 
unchiaş Gamgee nici măcar nu se mai prefăcea că lucra în grădină. 

Corturile începeau să se înalțe. Unul dintre pavilioane era deosebit de 
mare, atât de mare, încât copacul care creştea pe pajişte se găsea acum 
chiar în interiorul lui, înălțându-se mândru la unul dintre capete, în 
dreptul mesei principale. De crengi atârnau lampioane. Şi mai promiţăt- 
or decât atât (după mintea hobbiţilor), o bucătărie uriaşă, în aer liber, 
fusese ridicată la colţul dinspre miazănoapte al pajiştii. O ceată întreagă 
de bucătari, de la toate hanurile şi ospătăriile până hăt-departe, sosiseră 
ca să dea o mână de ajutor gnomilor şi altor neamuri ciudate găzduite la 
Fundătura. Răbdarea tuturor era pusă greu la încercare. 

Apoi vremea s-a înnorat. Asta a fost miercuri, în ajunul Petrecerii. 
Ceea ce a stârnit mare nelinişte. Şi în sfârşit au venit şi zorile zilei de joi, 
22 septembrie. Soarele a răsărit, norii au dispărut, steagurile au fost des- 
făşurate şi distracţia a început. 

Bilbo Baggins o numea petrecere, dar în realitate erau o sumedenie de 
distracţii adunate într-una singură. Practic, toată lumea ce locuia în îm- 
prejurimi fusese invitată. Foarte puţini fuseseră trecuţi cu vederea din 
greşeală, dar nici asta n-a mai avut importanţă atunci când respectivii au 
venit din proprie iniţiativă. Fuseseră invitaţi mulţi şi din alte părţi ale 
Comitatului; şi erau chiar câţiva din afara hotarelor. Bilbo îşi întâmpina 
personal oaspeţii (şi pe cei veniţi neinvitaţi) la poarta cea nou construită. 

Dădea cadouri tuturor fără excepţie - asta însemnând şi celor care se 
strecurau afară printr-o ieşire dosnică şi intrau din nou prin poarta din 
faţă. Hobbiţii împart cadouri atunci când îşi sărbătoresc zilele de naştere. 
Nu din cele scumpe, de regulă, şi nu cu atâta dărnicie ca acum; obiceiul 
însă nu era rău. De fapt, în Hobbiton şi Lângă Ape aproape în fiecare zi 
era ziua cuiva, încât fiecare hobbit din acele părţi avea şansa să 
primească cel puţin un cadou pe săptămână. Dar de săturat nu se 
săturau niciodată. 

De data aceasta cadourile erau neobişnuit de grozave. Copiii hobbiţi 
erau atât de emoţionaţi, încât o vreme uitară până şi să mănânce. Prim- 
iseră jucării din care nu mai văzuseră nicicând până atunci, toate minun- 
ate şi unele neîndoios vrăjite. Multe dintre ele fuseseră într-adevăr 
comandate cu un an în urmă şi străbătuseră tot drumul de la Munte şi 
din Ţinutul de Jos până aici şi erau făcute de gnomi. 

După ce fiecare oaspete a fost primit cu urări de bun-venit, au urmat 
dansurile, muzica, jocurile şi, bineînţeles, mâncarea şi băutura. Trei mese 
oficiale fuseseră pregătite: prânzul, ceaiul şi dineul (sau cina). Dar prân- 
zul şi ceaiul s-au deosebit îndeobşte prin faptul că toţi oaspeţii au şezut 
cu toţii la mese şi au mâncat laolaltă. În rest, oaspeţii se strângeau în gru- 
puri mari ca să mănânce şi să bea - fără întrerupere, de la orele un- 
sprezece până la şase şi jumătate, când începeau focurile de artificii. 

De focuri a avut grijă Gandalf: nu numai că au fost aduse de el, dar tot 
el a fost cel care le-a conceput şi le-a meşterit; iar efectele speciale, artifi- 
ciile combinate şi rachetele luminoase erau lansate tot de el. Pe lângă 
acestea, oaspeţilor li s-au împărţit petarde, pocnitori, scăpărători, torţe, 
lumânări gnomice, fântâni elfice, roţi-de-foc din cele făcute de spiriduşi, 
bubuitori. Toate erau minunate. Arta lui Gandalf era tot mai desăvârşită 
cu trecerea anilor. 

Rachetele arătau ca nişte stoluri scânteietoare care cântau cu glasuri 
dulci. Erau copaci verzi cu tulpini de fum negru: frunzele lor se 
deschideau precum o primăvară întreagă, desfăşurându-se într-o clipită, 
iar ramurile lor strălucitoare picurau flori incandescente peste hobbiţii 
uluiţi, dispărând cu o aromă dulce chiar înainte să le atingă chipurile 
înălțate. Erau fântâni de fluturi care zburau scânteind în copaci; coloane 
de focuri colorate ce se înălţau şi se transformau în vulturi, corăbii 
plutitoare, sau o adevărată falangă de lebede zburătoare; o furtună roşie 
de tunete şi fulgere cu un torent galben de ploaie; o pădure de sulițe ar- 
gintii ce ţâşneau brusc spre cer cu un chiot ca de armată încleştată în 
luptă, ca să se prăvălească apoi în apă cu un sâsâit ca de la o sută de 
şerpi clocotiţi. Şi la urmă de tot, încă o surpriză, în onoarea lui Bilbo, care 

îi năuci pe hobbiţi nemăsurat de mult, ceea ce şi urmărise Gandalf. Lu- 
minile se stinseră. Un fum mare se înălța. Luă forma unui munte zărit în 
depărtare şi începu să se înroşească spre soare-răsare. Prinse să scuipe 
limbi de foc verzi şi purpurii, din el îşi luă zborul un dragon roşu-auriu - 
nu de mărime naturală, dar semănând cu un dragon adevărat: dintre făl- 
cile lui ţâşneau focuri, ochii lui scăpărau în jos; se auzi un răget, iar 
dragonul se roti de trei ori peste capetele mulţimii. Toţi se aplecară 
ferindu-se, unii chiar căzură cu feţele la pământ. Dragonul trecu ca un 
fulger, făcu o tumbă şi se dezintegră deasupra satului Lângă Ape cu o 
explozie asurzitoare. 

- Acesta e semnalul pentru cină! răsună vocea lui Bilbo. Suferinţa şi 
spaima se risipiră ca prin minune şi hobbiţii prosternaţi săriră în pi- 
cioare. Fiecare primi o cină minunată; fiecare, adică fără cei invitaţi la un 
dineu special în familie. Acesta fusese pregătit în pavilionul cel mare cu 
copacul. Invitaţiile fuseseră limitate la douăsprezece duzini (un număr 
căruia hobbiţii îi mai spuneau şi un Gros, deşi cuvântul nu era considerat 
ca fiind cel mai nimerit când era vorba de persoane); iar oaspeţii fuseseră 
aleşi din toate familiile înrudite cu Bilbo şi Frodo, alături de care se mai 
numărau şi câţiva prieteni deosebiți, neînrudiţi (cum era Gandalf). Mulţi 
hobbiţi tineri participau şi ei cu îngăduinţa părintească, pentru că hob- 
biții se arătau îngăduitori cu copiii când era vorba de stat până târziu, 
mai ales dacă puteau să le ofere o masă fără cheltuială. Căci pentru a-şi 
creşte odraslele hobbiţii aveau nevoie de multă mâncare. 

Erau mulţi din familiile Baggins şi Boffins, şi din familiile Took şi 
Brandybuck; din neamul Grubb veniseră tot felul (rude de-ale bunicii lui 
Bilbo Baggins), şi din ramura Chubb (înrudită cu bunicul Took); câţiva 
Burrows şi Bulger şi Bracegirdle şi Brockhouse şi Goodbody şi Horn- 
blower şi Proudfoot, aleşi pe sprinceană. Unii dintre aceştia erau înrudiţi 
de departe cu Bilbo, iar câţiva aproape că nu fuseseră niciodată în Hob- 
biton, căci trăiau în colţuri îndepărtate ale Comitatului. Nu fuseseră uit- 
aţi nici cei din familia Sackville-Baggins. Erau acolo şi Otho, şi soţia lui 
Lobelia. Nu-l aveau la inimă pe Bilbo, iar pe Frodo îl detestau, dar in- 
vitaţia arătase atât de magnifică, scrisă în cerneală de aur, încât le-a fost 
cu neputinţă să o refuze. Pe lângă asta, vărul Bilbo era renumit pentru 
talentele lui culinare, astfel că mesele lui se bucurau de o reputaţie 
binemeritată. 

Toţi cei o sută patruzeci şi patru de oaspeţi se aşteptau la un ospăț 
plăcut; deşi se cam temeau de discursul ce urma să-l ţină gazda lor după 
dineu (un punct inevitabil în program). Era ştiut că avea să-şi împăneze 
cuvântarea cu frânturi din ceea ce el numea poezie; şi uneori, după un 

pahar sau două, începea să pomenească de aventurile absurde ale călăt- 
oriei lui misterioase. Oaspeţii n-au fost dezamăgiţi: ospăţul a fost foarte 
plăcut, de fapt o seară captivantă de-a dreptul: bogată, abundentă, vari- 
ată şi prelungită. 

După ospăț sau cam pe-atunci veni rândul Discursului. Majoritatea 
comesenilor erau acum, totuşi, într-o dispoziţie îngăduitoare, în acea 
stare minunată pe care ei o numeau „umplerea colţurilor”, îşi sorbeau 
băuturile favorite, ciuguleau din trufandalele favorite, dăduseră uitării 
toate temerile. Erau pregătiţi să asculte orice, să se veselească la fiecare 
sfârşit de frază. 

Dragii mei prieteni, începu Bilbo, ridicându-se în picioare. 

- l-auzi! l-auzi! l-auzi! strigară ei, repetând exclamaţia în cor şi părând 
să nu dorească să dea ascultare propriului lor îndemn. 

Bilbo îşi părăsi locul, se apropie de un scaun de sub un copac luminat, 
urcându-se pe el. Lumina lampioanelor cădea pe faţa lui radioasă; nas- 
turii de aur străluceau pe jiletca de mătase brodată. Toţi îl vedeau stând 
cocoţat acolo şi fluturând o mâna în aer, pe cealaltă ţinând-o în buzun- 
arul pantalonului. 

Dragii mei Bagginşi şi Boffini, reluă el; şi dragii mei Tookşi, Brandybuckşi, 
Grubbi şi Chubbi, Burrowi şi Hombloweri şi Bolgeri, Bracegirdleri, Goodbodyşi, 
Brockhouseri şi Proudfooteri. 

- ProudFEEIT ! strigă un hobbit mai bătrân din fundul pavilionului. 

Numele lui, bineînţeles, era Proudfoot, şi pe bună dreptate; căci labele 
picioarelor lui erau mari, deosebit de păroase şi amândouă se aflau pe 
masă. 

Proudfooteri, repetă Bilbo. De asemenea, prea bunii mei Sackville-Bagginşi, 
cărora vă urez bun venit în sfârşit la Fundătura. Astăzi este a o suta unspreze- 
cea mea zi de naştere: azi împlinesc o sută unsprezece ani! 

- Ura! Ura! La mulţi ani! strigară oaspeţii şi bătură voioşi în tăbliile 
meselor. 

Bilbo se descurcă minunat. Lor asemenea vorbe le plăceau: erau scurte 
şi la obiect. 

Sper că vă distrați cu toții la fel de bine ca şi mine. 

Urale asurzitoare. Strigăte de Da (şi Nu). Vacarm de trompete şi 
coarne, de cimpoaie şi flaute şi alte instrumente muzicale. După cum am 
mai spus, erau prezenţi mulți hobbiţi tineri. Se auzi o salvă de bubuituri 
atunci când sute de pocnitori muzicale cu surprize fuseseră deschise. 
Majoritatea purtau însemnul ŢINUTUL DE JOS; ceea ce nu spunea mare 
lucru celor mai mulţi dintre hobbiţi, dar toţi consimţiră că pocnitorile- 
surpriză erau minunate. Conţineau instrumente muzicale mici, însă cu o 

lucrătură desăvârşită şi sunete încântătoare. Mai mult, într-un colţ, câţiva 
tineri Took şi Brandybuck, închipuindu-şi că unchiul Bilbo îşi încheiase 
discursul (căci spusese răspicat tot ceea ce era de spus) improvizară pe 
loc o orchestră şi începură să cânte o melodie veselă de dans. Jupânul 
Everard Took şi domnişoara Melilot Brandybuck se urcară pe o masă şi, 
ţinând clopoței în mână, se apucară să danseze Inelul-laţ: un dans fer- 
mecător, dar cam aprig. 

- Bilbo însă nu isprăvise. Apucând un corn de la un tinerel aflat 
alături, suflă în el d trei ori cu putere. Vacarmul se curmă. 

Nu vă voi ține mult, strigă Bilbo. 

Adunarea izbucni în urale. 

V-am chemat pe toți aici cu un anumit scop. 

Ceva din felul în care rostise aceste cuvinte îi făcu să tresară. Tăcerea 
se făcu aproape totală şi unul sau doi din familia Took îşi ciuliră urechile. 

Mai bine zis, cu Trei Scopuri! Întâi şi-întâi, să vă spun că țin la voi toți 
nemăsurat de mult şi că o sută unsprezece ani sunt prea puțini pentru a trăi în 
mijlocul unor hobbiţi atât de grozavi şi de admirabili. 

Strigăte năucitoare de încuviinţare. 

Pe jumătate din voi nu vă cunosc nici pe jumătate din cât aş vrea; şi țin la 
jumătate din voi numai pe jumătate pe cât ați merita. 

Neaşteptate vorbe, şi cam greu de înghiţit. Ici şi colo aplauze răzlețe, 
dar cei mai mulţi dintre ei încercau să se dumirească dacă să le ia sau nu 
ca pe un compliment. 

În al doilea rând, pentru a-mi sărbători ziua de naştere. 

Urale din nou. 

Ar trebui să spun: ziua N OASTRĂ de naştere. Căci este, neîndoios, şi ziua de 
naştere a moştenitorului şi nepotului meu Frodo. Astăzi împlineşte vârsta ma- 
joratului şi intră în posesia moştenirii. 

Câteva aplauze de mântuială din partea celor mai în vârstă; şi câteva 
strigăte puternice de „Frodo! Frodo! Să trăiască batrânu' Frodo!" din 
partea tinerilor. Cei din familia Sackville-Baggins se încruntară şi se în- 
trebară ce putea să însemne acel „intră în posesia moştenirii". 

Împreună facem o sută patruzeci şi patru. V-am invitat tot pe atâția, pentru 
ca numărul vostru să se potrivească acestei sume remarcabile: un Gros, dacă mi- 
e îngăduit să folosesc această expresie. 

Fără urale. Ce caraghios. Mulţi oaspeţi - şi în special cei din familia 
Sackville-Baggins - se simțeau jigniţi, fiind convinşi că fuseseră chemaţi 
doar că să împlinească acel număr, ca un număr fix de produse într-un 
pachet. 

- Un Gros. Chiar aşa! Vulgară expresie. 

De asemenea, dacă mi-e îngăduit să mă refer la istoria străveche, este 
aniversarea sosirii mele la Esgaroth, traversând Lacul cel Lung călare pe butoi; 
chiar dacă faptul că era ziua mea de naştere mi-a zburat atunci din memorie. Pe 
atunci nu aveam decât cincizeci şi unu, şi zilele de naştere nu păreau atât de im- 
portante. Cu toate acestea, banchetul a fost minunat, deşi eram tare răcit la acea 
dată, îmi aduc aminte, şi n-am putut să spun decât atât „mu tu 'me'c foa te 
mu't”. Acum pot să repet acelaşi lucru mult mai corect: Multumesc foarte mult 
că ați venit la mica mea petrecere. 

Tăcere îndărătnică. Se temeau că acum o să urmeze neapărat un cânte- 
cel sau vreo poezioară; şi începeau să dea semne de plictiseală. De ce nu 
se putea opri din vorbit, să-i lase să bea în sănătatea lui? Dar Bilbo nici 
nu recita, nici nu cânta. Câteva clipe rămase tăcut. 

În al treilea rând, şi cel din urmă, spuse el mai departe, doresc să fac un 
ANUNŢ. 

Rosti acest din urmă cuvânt atât de tare şi de neaşteptat, încât toţi cei 
care mai erau în stare să se ridice în picioare o făcură. 

Cu părere de rău, vă anunț că - deşi, aşa cum v-am spus, o sută unsprezece 
ani sunt prea puțini să-i fi petrecut în mijlocul vostru - acesta este 
SFÂRŞITUL. Plec. Vă părăsesc chiar ACUM. ADIO! 

Coborî de pe scaun şi dispăru. O lumină orbitoare scăpără, făcându-i 
pe oaspeţi să închidă brusc ochii. Când îi redeschiseră, Bilbo nu se zărea 
nicăieri. O sută patruzeci şi patru de hobbiţi uluiţi se uitau cu gurile căs- 
cate. Bătrânul Odo Proudfoot îşi cobori labele de pe masă şi le izbi de 
pământ. Se lăsă o tăcere grea, până când, după câteva răsuflări adânci, 
toţi cei din neamurile Baggins, Boffin, Took, Brandybuck, Grubb Chubb, 
Burrows, Bolger, Bracegirdle, Brockhouse, Goodbody, Hornblower şi 
Proudfoot începură să vorbească deodată şi în aceeaşi clipă. 

Părerea unanimă era aceea că gluma era de prost gust, drept care tre- 
buiau aduse şi mai multă mâncare şi băutură pentru a-i scoate pe 
musafiri din starea de şoc şi iritare. 

- E ţicnit, întotdeauna am spus asta, ziceau mai mulţi dintre ei. Chiar şi 
cei din familia Took (cu câteva excepţii) considerau că Bilbo avea o pur- 
tare absurdă. Deocamdată, majoritatea erau convinşi că dispariţia lui nu 
era nimic altceva decât o glumă proastă. 

Dar bătrânul Rory Brandybuck avea oarecare îndoieli. Nici vârsta şi 
nici masa copioasă nu-i încețoşaseră raţiunea, astfel că se adresă nurorii 
lui, Esmeralda: 

- E ceva necurat în povestea asta, draga mea! Eu cred că nebunu' de 
Baggins a şters-o din nou. Bătrân prost şi nebun. Dar de ce să ne facem 
griji? N-a luat cu el bunătăţurile. 

Şi-i strigă lui Frodo să mai trimită vinul şi în direcţia lui. 

Frodo era singurul dintre cei prezenţi care nu spusese nimic. O vreme 
şezuse în tăcere lângă scaunul gol al lui Bilbo, refuzând să asculte 
comentariile şi întrebările. Bineînţeles că-i plăcuse gluma, deşi ştia de- 
spre ce era vorba. Îi venise greu să-şi stăpânească râsul în faţa surprin- 
derii indignate a oaspeţilor. Dar în acelaşi timp se simţea profund 
tulburat: de-abia acum îşi dădea seama că-l iubea foarte mult pe bătrânul 
hobbit. Cei mai mulţi musafiri continuau să mănânce, să bea şi să discute 
despre bizareriile lui Bilbo Baggins, cele noi şi cele vechi; dar cei din 
familia Sackville-Baggins plecaseră deja furioşi. Frodo nu mai voia să 
aibă nimic de-a face cu petrecerea. Dădu ordin să fie adus şi mai mult 
vin; apoi se ridică, îşi goli paharul în sănătatea lui Bilbo, însă fără s-o 
spună, şi se furişă afară din pavilion. 

Cât despre Bilbo Baggins, chiar în timp ce-şi rostea discursul, pipăia 
inelul de aur din buzunar: inelul lui vrăjit, asupra căruia păstrase taina 
atâţia ani. Coborând de pe scaun, şi l-a strecurat pe deget şi din acel mo- 
ment nici un hobbit nu l-a mai văzut vreodată în Hobbiton. 

Se întoarse iute la vizuina lui şi, câteva clipe, se opri zâmbind să as- 
culte la zarva din pavilion şi la zvonurile de veselie ce răsunau în alte 
părţi ale pajiştii. Apoi intră. Îşi scoase hainele de petrecere, împături şi 
înveli în foiţa de hârtie vesta de mătase brodată şi o puse bine. Se îm- 
brăcă în nişte veşminte vechi şi mototolite, iar în jurul taliei îşi încinse un 
brâu de piele, vechi şi el. De acesta prinse o sabie scurtă băgată într-o 
teacă de piele neagră şi crăpată. Descuie un sertar ce mirosea a camfor şi 
dinăuntru scoase o manta veche şi o glugă. Fuseseră ţinute încuiate ca şi 
cum ar fi fost ceva de mare preţ, dar erau atât de peticite şi decolorate de 
vreme, încât culoarea lor iniţială cu greu mai putea fi desluşită; se prea 
poate să fi fost un verde-închis. Erau cam prea mari pentru el. Apoi se 
duse în camera lui de lucru şi dintr-o casă de bani scoase ceva învelit în 
nişte cârpe vechi, precum şi un manuscris legat în piele; pe lângă acestea, 
scoase şi un plic voluminos. Manuscrisul şi plicul le puse peste lucrurile 
ce aproape umpleau un sac greu pregătit dinainte, în plic strecură inelul 
şi lanţul subţire de care era legat, apoi îl sigilă şi scrise pe el numele lui 
Frodo. Întâi aşeză plicul la vedere pe poliţa şemineului, dar brusc se 
răzgândi şi îl îndesă în buzunar, în aceeaşi clipă uşa se deschise şi Gan- 
dalf intră repede în încăpere. 

- Bună! îl salută Bilbo. Mă întrebam dacă o să mai apari. 

- Mă bucur să te găsesc vizibil, răspunse vrăjitorul, aşezându-se pe un 
scaun, voiam să te prind ca să mai schimbăm câteva ultime vorbe. Îmi 

închipui că ai sentimentul că totul s-a petrecut minunat şi întocmai cum 
ai plănuit? 

- Da, aşa cred, spuse Bilbo. Deşi străfulgerarea aceea a fost neaşteptată; 
m-a speriat pe mine, darămite pe ceilalți. A fost mâna ta la mijloc, nu-i 
aşa? 

- Întocmai. Ai făcut un lucru înţelept că ai păstrat taina inelului aceluia 
atâţia ani, iar eu am considerat că era nevoie să le ofer oaspeţilor tăi ceva 
în plus care să explice dispariţia ta bruscă. 

- Şi să-mi strice mie gluma. Eşti un băgăreţ bătrân, te amesteci unde 
nu-ţi fierbe oala, izbucni Bilbo în râs, dar presupun că ştii mai bine, ca 
întotdeauna. 

- Ştiu... atunci când trebuie să ştiu. Dar nu prea sunt sigur de toată 
povestea asta. Acum s-a isprăvit. Ţi-ai făcut şotia, ţi-ai alarmat şi ţi-ai jig- 
nit aproape toate rudele şi i-ai dat întregului Comitat subiect de bârfă 
pentru nouă zile, sau mai degrabă nouăzeci şi nouă. Vrei să continui? 

- Da. Simt că am nevoie de odihnă, o odihna foarte lungă, aşa cum ți- 
am mai spus. Poate o odihnă eternă: nu cred că am să mă mai întorc. De 
fapt, nici nu am de gând, am aranjat totul. Sunt bătrân, Gandalf. Nu o 
arăt, dar încep s-o simt în străfundul inimii. Bine conservat, chiar aşa! 
pufni el dispreţuitor. Ştii, mă simt subţire, parc-aş fi întins, dacă mă 
înţelegi ce vreau să spun: ca untul întins pe o felie prea mare de pâine. Şi 
nu e bine. Am nevoie de o schimbare, sau de nu ştiu ce. 

Gandalf îl scrută curios. 

- Aşa e, nu pare să fie bine, spuse el gânditor. Aşa e, până la urmă cred 
că planul tău este poate cel mai bun. 

- Ce-o fi o fi, eu oricum sunt hotărât. Vreau să văd din nou munţii, 
Gandalf - munții; şi apoi să găsesc un loc unde să mă pot odihni. În linişte 
şi pace, fără toate rubedeniile astea care să tragă cu ochiul, şi fără şirul de 
musafiri afurisiţi care parcă-s atârnaţi de clopotul de la intrare. Poate 
găsesc un loc unde să-mi pot isprăvi cartea. M-am gândit la o încheiere 
frumoasă pentru ea: şi a trăit mulți ani fericiți până la sfârşitul zilelor. 

Gandalf izbucni în râs: 

- Sper s-o şi facă. Dar nimeni n-o să citească această carte, oricum s-ar 
sfârşi. 

- Ba or s-o citească, în anii care-or să vină. Frodo a citit cât am scris 
până acum. N-ai să-l scapi din ochi pe Frodo, bine? 

- Bineînţeles - n-am să-l scap din ambii ochi, ori de câte ori voi putea să 
mă lipsesc de ei. 

- Ar veni cu mine, ştii doar, dacă l-aş chema. De fapt, s-a şi oferit o 
dată, chiar înainte de petrecere. Dar încă nu vrea cu adevărat s-o facă. Eu 

îmi doresc să mai văd încă o dată sălbăticia înainte să mor, şi Munţii; dar 
el încă iubeşte ţinutul ăsta, cu pădurile şi câmpurile şi pâraiele lui. Ar 
trebui să se simtă bine aici. Îi las totul, desigur, în afară de câteva flea- 
curi. Îi doresc să fie fericit după ce se va obişnui să trăiască de unul sin- 
gur. E timpul să-şi fie propriul stăpân. 

- Totul? făcu Gandalf. Chiar şi inelul? Ai acceptat, nu uita. 

- Păi, cum să spun, da, cred că da, se bâlbâi Bilbo. 

- Unde e? 

- Într-un plic, dacă e atât de important să ştii, pufni Bilbo iritat. Acolo, 
pe şemineu. De fapt, nu! Aici, în buzunarul meu! Nu e ciudat? murmură 
el ca pentru sine. Şi, la urma urmelor, de ce nu? De ce să nu rămână aici? 

Gandalf îl pironi din nou pe Bilbo cu o privire dură şi ochii îi luciră. 

- Bilbo, începu el calm, eu cred că l-aş lasă acasă. Tu nu vrei asta? 

- Pai, da... şi nu. Dacă stau şi mă gândesc bine, aş zice că nu-mi place 
defel să mă despart de el. Şi nici nu înţeleg de ce ar trebui s-o fac. De ce 
vrei s-o fac? întrebă el, şi vocea lui se schimbă în mod ciudat, devenind 
tăioasă din pricina suspiciunii şi a iritării. Tot timpul mă baţi la cap cu in- 
elul ăsta, dar niciodată nu m-ai luat la întrebări în privinţa celorlalte 
obiecte pe care le-am adus cu mine din călătorie. 

- Aşa e, numai că a trebuit să te bat la cap, voiam adevărul. Era import- 
ant. Inelele magice sunt... ei da, magice; şi sunt rare şi ciudate. Eram in- 
teresat de inelul tău ca un profesionist, ca să spun aşa; şi încă mai sunt. 
Aş dori să ştiu unde este, dacă o porneşti din nou haihui prin lume. De 
asemenea, cred că tu l-ai avut destulă vreme. N-o să mai ai nevoie de el 
Bilbo, dacă nu cumva greşesc fără să-mi dau seama. 

Bilbo roşi, iar în ochii lui scăpăra o străfulgerare mânioasă. Faţa lui 
blândă se înăspri. 

- De ce nu? strigă el. Şi, la urma urmei, ce treaba ai tu să ştii ce fac cu 
propriile mele lucruri? E al meu. Eu l-am găsit. Mi-a ieşit în cale. 

- Da, da. Dar nu e nevoie să te superi. 

- Dacă mă supăr e vina ta, spuse Bilbo. E al meu, mă auzi? Al meu. Ne- 
preţuitul meu. Da, nepreţuitul meu. 

Chipul vrăjitorului rămase grav şi scrutător, şi doar un licăr în ochii lui 
adânci îi trăda surprinderea, neliniştea chiar. 

- I s-a mai spus aşa şi înainte, zise el, dar nu de către tine. 

- Dar acum o spun eu. Şi de ce nu? Chiar dacă a zis-o şi Gollum odată. 
Acum nu mai e al lui, ci al meu. Şi am să-l păstrez, aşa cum am zis. 

Gandalf se ridică. 

- Eşti nebun dacă o faci, vorbi el aspru. O dovedeşti cu fiecare cuvânt 
pe care-l rosteşti. A pus mult prea multă stăpânire pe tine. Dă-i drumul! 
Şi-apoi poţi şi tu pleca şi poţi fi liber. 

- Am să fac ce-mi place şi-am să plec când o să am chef, se îndărătnici 
Bilbo. 

- Ei, ei, dragul meu hobbit. Toată viaţa ta lungă am fost buni prieteni 
şi-mi eşti dator cu ceva. Haide! Fă aşa cum ai promis, renunţă la el. 

- Ascultă, ţipă Bilbo, dacă vrei tu inelul pentru tine, spune-o răspicat. 
Dar n-ai să-l capeţi. N-am să-mi dau nepreţuitul, mă auzi? 

Mâna i se încleştă pe mânerul micii lui spade. Ochii lui Gandalf 
scăpărară. 

- Nu-mi trebuie mult ca să-mi pierd cumpătul, spuse el. Mai spune o 
dată ce-ai spus şi chiar mă înfurii. Atunci ai să-l vezi pe Gandalf cel Sur 
fără mască. 

Făcu un pas către hobbit şi deodată păru să se înalțe ameninţător; um- 
bra lui umplu micuța încăpere. 

Bilbo se retrase lângă perete, respiraţia i se înteţi, iar mâna şi-o apăsă 
pe buzunar. Rămaseră o vreme înfruntându-se din priviri; aerul din 
încăpere părea să ardă. Ochii lui Gandalf îl pironeau pe hobbit. Încet, 
mâinile lui Bilbo se relaxară şi el începu să tremure. 

- Nu ştiu ce te-a apucat, Gandalf, spuse el. N-ai mai fost niciodată aşa. 
Ce se petrece? E al meu, nu-i aşa? Eu l-am găsit, iar Gollum m-ar fi 
omorât dacă nu l-aş fi păstrat. Nu-s hoţ, orice-ar fi spus el. 

- Nici n-am spus că eşti, răspunse Gandalf. Şi nici eu nu sunt. Aş vrea 
să ai încredere în mine, aşa cum ai avut cândva. 

Îşi întoarse faţa de la el şi umbra dispăru. Părea să se micşoreze din 
nou, să redevină bătrânul cu părul cărunt, cocârjat şi apăsat de griji. 

Bilbo îşi trecu mâna peste ochi. 

- lartă-mă, spuse el. Dar m-am simţit atât de ciudat. Şi totuşi, într-un 
fel ar fi o uşurare să nu mai am bătăi de cap din pricina lui. În ultima 
vreme a ajuns să pună stăpânire pe mine. Uneori aveam sentimentul că 
era ca un ochi ce mă privea. Şi tot timpul îmi vine să-l petrec pe deget şi 
să mă fac nevăzut, nu ştiu dacă mă-nţelegi; sau mă întreb dacă e în 
siguranţă şi-mi vine să-l scot din buzunar ca să mă conving. Am încercat 
să-l încui, dar am descoperit că nu am linişte dacă nu-mi stă în buzunar. 
Nu ştiu de ce. Şi parcă nu pot să mă hotărăsc. 

- Atunci ai încredere în mine, îl îndemnă Gandalf. Te-ai hotărât deja. 
Pleacă şi lasă-l în urmă-ţi. Încetează să-i mai fii stăpân. Dă-i-l lui Frodo şi 
o să am eu grijă de băiat. 

Bilbo rămase o vreme încordat şi nehotărât. Într-un târziu oftă. 

- Bine, zise el cu greu. Aşa am să fac. Dădu din umeri şi schiţă un zâm- 
bet jalnic. 

- La urma urmei, ăsta a fost rostul poveştii cu petrecerea, zău: să dărui- 
esc o mulţime de cadouri de ziua mea, şi astfel să-mi vină mai uşor să-l 
dăruiesc şi pe el. Uite că nu-mi vine mai uşor, dar ar fi păcat ca toate 
pregătirile mele să fi fost zadarnice. Ar strica şotia. 

- Chiar, n-ar mai avea noimă nici singurul rost pe care l-am văzut în 
toată povestea asta, spuse Gandalf. 

- Prea bine, acceptă Bilbo, va fi al lui Frodo împreună cu restul. 

Trase adânc aer în piept. 

- Şi acum într-adevăr trebuie s-o pornesc la drum, altfel mă va prinde 
careva. Mi-am luat o dată rămas-bun, n-aş suporta s-o iau iarăşi de la 
capăt. 

Apucă sacul şi se îndreptă spre uşa. 

- Inelul ţi-a rămas în buzunar, îi atrase atenţia vrăjitorul. 

- Da, aşa e! strigă Bilbo. Şi testamentul, şi toate celelalte documente. 
Mai bine ţi-l dau ţie şi-l dai tu mai departe. Aşa e cel mai sigur. 

- Nu, nu-mi da mie inelul, spuse Gandalf. Pune-l pe poliţă. Acolo va fi 
în siguranţă până vine Frodo. Îl aştept aici. 

Bilbo scoase plicul, dar tocmai când dădu să-l pună lângă orologiu, 
mâna i se smuci singură îndărăt şi plicul căzu pe podea, înainte să apuce 
el să-l ridice, vrăjitorul îl culese de pe jos şi-l aşeză la locul lui. Un spasm 
de mânie trecu încă o dată repede peste chipul hobbitului. Dar imediat 
fu urmat de o expresie de uşurare şi Bilbo izbucni în râs. 

- Păi, cam asta e, spuse el. Acum plec. 

leşiră în hol. Din raster, Bilbo îşi alese bastonul favorit; apoi scoase un 
fluierat scurt. Trei gnomi apărură din trei încăperi diferite, unde se 
îndeletniciseră cu ceea ce li se ceruse să facă. 

- E gata totul? întreba Bilbo. Aţi făcut pachetele, aţi pus etichetele? 

- Totul, răspunseră aceştia. 

- Ei, atunci să ne urnim! leşi pe uşa din faţă. 

Noaptea era frumoasă, cerul negru presărat de stele. Se uită în sus, 
adulmecă aerul. 

- Ce grozav! Ce grozav s-o iau din nou din loc, s-o apuc din nou pe 
drum, împreună cu gnomii! lată de ce mi-a fost dor atâta amar de ani! Cu 
bine! spuse el, uitându-se la casa lui veche şi închinându-se în faţa uşii. 
Cu bine, Gandalf! 

- Cu bine, deocamdată, Bilbo. Ai grijă de tine. Eşti destul de bătrân, şi 
poate şi destul de înţelept. 

- Tu să ai grijă. Eu n-am nici o grijă. Nu-ţi face gânduri din pricina 
mea. Sunt fericit acum cum n-am mai fost nicicând şi asta înseamnă 
foarte mult. Dar a sosit clipa. În sfârşit, sunt copleşit de emoție, adăugă el 
ŞI, cu o voce joasă, parcă numai pentru sine, începu să cânte încetişor în 
beznă: 


Drumul duce-n jos la vale 
De la uşa mea-ncepând. 
Ah, grăbit, pe-aceeaşi cale 
Voi pleca şi eu curând, 
Pân-la drumu-n care alte 
Drumuri duc de oareunde - 
Şi de-acolo mai departe? 
Încă n-aş putea răspunde. 


Se opri şi rămase tăcut o clipă. Apoi, fără vreun alt cuvânt, întoarse 
spatele luminilor şi vocilor de pe pajişti şi din corturi şi, urmat de cei trei 
însoțitori ai săi de drum, intră în gradină şi o apucă la vale pe poteca lun- 
gă în pantă. Sări gardul viu din partea de jos a grădinii, printr-un loc un- 
de tufişurile erau mai mici, iar de acolo porni peste imaşuri, pierzându- 
se în noapte ca o adiere de vânt prin firele ierbii. 

Gandalf se uită o vreme în urma lui în întuneric. 

- Cu bine, bunul meu Bilbo - până la viitoarea noastră întâlnire, mur- 
mură el şi intră înapoi în casă. 

Nu după multă vreme veni şi Frodo şi îl găsi şezând în întuneric, cu- 
fundat în gânduri. 

- A plecat? întrebă el. 

- Da, răspunse Gandalf, în sfârşit a plecat. 

- Mi-aş fi dorit... adică am sperat până în seara asta că totul va fi doar 
o glumă. Dar în inima mea am ştiut că avea cu adevărat de gând să 
plece. Întotdeauna glumea când era vorba de lucruri serioase, îmi pare 
rău că n-am venit mai devreme, ca să-l conduc. 

- Cred că de fapt a vrut până la urmă să plece fără să-l mai vadă 
nimeni. Nu-ţi faci griji prea mari. O să-i fie bine acum. Ţi-a lăsat un 
pachet. Uite-l colo. 

Frodo luă plicul de pe poliţa şemineului şi se uită la el, dar nu-l 
deschise. 

- Înăuntru ai să găseşti testamentul lui şi alte câteva documente, aşa 
cred, spuse vrăjitorul. Acum eşti stăpân peste Fundătura. Şi am impresia 
că ai să găseşti şi un inel de aur înăuntru. 

- Inelul! exclamă Frodo. Mi l-a lăsat mie? Mă întreb de ce. Totuşi, s-ar 
putea să-mi folosească. 

- Da şi nu, spuse Gandalf. Eu nu l-aş folosi, dacă aş fi în locul tău. Ține- 
l însă ascuns şi la loc sigur! Acum mă duc să mă culc. 

Ca stăpân peste Fundătura, Frodo consideră că era de datoria lui, chiar 
dacă era chinuitoare, să-şi ia rămas-bun de la oaspeţi. Zvonuri despre 
întâmplări ciudate se răspândiseră de-acum prin toate ungherele pajiştii, 
dar Frodo le răspundea că, fără doar şi poate, totul se va lamuri a doua zi di- 
mineața. Spre miezul nopţii, trăsurile începură să vină după oaspeţii im- 
portanţi. Pe rând, apoi, se depărtară, pline de hobbiţi sătui, însă 
nemulțumiți. După cum fusese stabilit dinainte, grădinarii se înființară 
şi-i transportară în tărăboanţe pe aceia care rămăseseră în urmă nesocotit 
de mult. 

Şi noaptea trecu. Soarele răsări. Hobbiţii se treziră mai târziu ca de 
obicei. Orele dimineţii treceau şi ele. Sosiră îngrijitorii şi începură (aşa 
după cum li se spunea) să strângă pavilioanele şi corturile şi mesele şi 
scaunele, lingurile şi cuţitele şi sticlele şi farfuriile şi lampioanele, şi să 
pună în cutii boschetele ornamentale şi resturile şi hârtia pocnitorilor, 
genţile, mănuşile şi batistele uitate şi mâncarea nemâncată (o cantitate 
foarte mică). Apoi veniră şi alţii (fără să li se fi spus): din familiile Bag- 
gins, Boffin, Bolger, Took şi alţi musafiri care trăiau sau locuiau în 
apropiere. Până la amiază, când până şi cei mai bine hrăniţi se întorseser- 
ă după ce plecaseră o dată, la Fundătura se adunase o mare mulţime, 
neinvitată, dar nu şi neaşteptată. 

Frodo stătea pe trepte, zâmbind, însă arătând destul de obosit şi de 
neliniştit. Le ură bun venit tuturor, dar mai mult decât le spusese cu o 
seară înainte nu avea ce să le spună. Răspunsul lui la toate întrebările era 
următorul: 

- Domnul Bilbo Baggins a plecat; din câte ştiu eu, pentru totdeauna. 

Pe unii dintre cei prezenţi îi pofti în casă, deoarece Bilbo lăsase 
„mesaje" pentru ei. 

În holul de la intrare se găsea un morman compus din tot felul de pa- 
chete şi pacheţele şi piese mici de mobilier. Pe fiecare obiect în parte era 
prinsă o etichetă. Etichetele sunau cam aşa: 

Pentru ADELARD TOOK, pentru EL ŞI NIMENI ALTCINEVA, de la 
Bilbo; asta pe o umbrelă. Adelard luase cu sine multe alte pachete 
neetichetate. 

Pentru DORA BAGGINS, în amintirea unei LUNGI corespondențe, cu dra- 
goste de la Bilbo; pe un coş mare de hârtii. Dora era sora lui Drogo şi cea 
mai bătrână rudă supraviețuitoare de sex femeiesc dintre neamurile lui 

Bilbo şi ale lui Frodo; avea nouăzeci şi nouă de ani şi strânsese vrafuri de 
sfaturi bune timp de mai bine de o jumătate de secol. 

Pentru MILO BURROWS, cu speranță că-i va folosi, de la B.B.; pe un stil- 
ou de aur şi o sticluţă de cerneală. Milo nu răspundea la scrisori 
niciodată. 

În folosul ANGELICĂI, de la Unchiul Bilbo; pe o oglinda convexă rotun- 
dă. Ea era o Baggins tânără, care îşi cerceta chipul cu prea multă in- 
sistenţă în oglindă. 

Pentru colecția lui HUGO BRACEGIRDLE, de la un contribuabil; pe o bib- 
liotecă (goală). Hugo împrumuta cărţi cu multă osârdie şi nu se prea os- 
tenea să le dea înapoi. 

Pentru LOBELIA SACKVILLE-BAGGINS, în DAR; pe o casetă cu linguri 
de argint. Bilbo era convins că ea era aceea care-i luase o mare parte din 
lingurile lui cât timp fusese plecat în prima lui călătorie. Lobelia ştia 
foarte bine acest lucru. Când sosi mai târziu, înţelese imediat aluzia, dar 
luă lingurile. 

Cele de mai sus sunt doar câteva dintre multele daruri strânse. 
Locuinţa lui Bilbo ajunsese să fie ticsită de tot felul de lucruri în lunga lui 
viață. Cam spre asta trăgeau toate vizuinele hobbiţilor, să devină ticsite; 
şi vinovat nu era decât obiceiul lor de-a face atâtea daruri cu ocazia zilel- 
or de naştere. Bineînţeles că darurile nu erau întotdeauna noi; unul sau 
două mathom-uri vechi, ale căror întrebuinţări fuseseră uitate, circulaseră 
chiar prin tot ţinutul; dar Bilbo dăruise, de obicei, obiecte noi, păstrându- 
le pe acelea pe care le primise el însuşi. Încât vechea lui vizuină arăta 
acum ceva mai aerisită. 

Fiecare dintre cadourile de despărţire purta câte o eticheta, scrisă de 
Bilbo personal, iar unele dintre ele aveau un anume tâlc sau un înţeles 
hâtru. Dar, neîndoios, majoritatea lucrurilor erau destinate celor care le 
doreau sau aveau nevoie de ele. Hobbiţii mai săraci, în special cei din 
Puşcă-n traistă, fuseseră norocoşi. Bătrânul Unchiaş Gamgee se alese cu 
doi saci de cartofi, o spadă nouă, un surtuc de lână şi o sticluţă cu po- 
madă pentru încheieturile lui înţepenite. Bătrânul Rory Brandybuck, ca 
răsplată pentru ospitalitatea lui, primi o duzină de sticle din „Podgoriile 
vechi": un vin roşu tare de la Miazăzi şi destul de vechi, căci fusese făcut 
de tatăl lui Bilbo. lar Rory, după prima sticlă, îl iertă pe Bilbo aproape de 
tot şi-l declară un tip a-ntâia. 

Din toate cele erau destule şi pentru Frodo. Şi bineînţeles, lucrurile cele 
mai de preţ cât şi cărţile, tablourile şi mai multă mobilă decât avea el tre- 
buinţă au rămas în posesiunea sa. Dar nicăieri nu se zărea vreo urmă sau 

nu se pomenea ceva despre bani ori bijuterii: nimeni n-a primit nici mă- 
car un bănuţ sau măcar o mărgea de sticlă. 

După-amiaza aceea a fost tare obositoare pentru Frodo. Cineva lansase 
zvonul că întreaga gospodărie era împărţită fiecăruia cum poftea, zvon 
care s-a răspândit apoi ca focul de paie: încât nu după multă vreme casa 
s-a umplut de o sumedenie de indivizi care n-aveau nici o treabă acolo, 
dar nici nu puteau fi împiedicaţi să intre. Etichetele au fost smulse şi ar- 
uncate, astfel că în curând au izbucnit certuri. Unii dintre ei încercau să 
pună la cale tot felul de trocuri şi afaceri în hol; alţii dădeau să se furişeze 
cu obiecte mărunte ce nu le erau destinate, sau cu orice altceva ce nu 
părea dorit de nimeni sau rămăsese nesupravegheat. Drumul spre poartă 
se blocase din pricina roabelor sau a cărucioarelor. 

Familia Sackville-Baggins sosi tocmai când era harababura mai mare. 
Frodo se retrăsese pentru o vreme, lăsându-l pe prietenul său Merry 
Brandybuck să supravegheze lucrurile. Când Otho ceru cu glas ridicat 
să-l vadă pe Frodo, Merry făcu o plecăciune politicoasă. 

- Nu se simte bine, explică el. S-a retras. 

- Adică s-a ascuns, spuse Lobelia. Oricum, vrem să-l vedem şi-l vom 
vedea. Aşa că du-te şi spune-i. 

Merry îi lasă o vreme destul de lungă în hol, timp în care ei şi-au de- 
scoperit lingurile primite drept cadou de despărţire. Ceea ce nu i-a făcut 
să se binedispună. Apoi se văzură invitaţi în camera de lucru. Frodo 
şedea la o masă încărcată cu o sumedenie de hârtii. Avea un aer indispus 
- şi nu numai pentru că-i vedea pe cei doi Sackville-Baggins; se ridică în 
picioare, băgându-şi o mână în buzunar, ca pentru a se juca sau a căuta 
ceva acolo. Dar musafirilor li se adresă politicos. 

Otho şi Lobelia trecură imediat la ofensivă. Începură prin a-i oferi nişte 
preţuri de nimic (ca între prieteni) pentru diferite obiecte valoroase şi 
nedestinate cuiva anume. Frodo le spuse că numai lucrurile specificate 
de Bilbo însuşi puteau fi dăruite, dar ei săriră imediat că ceva nu era în 
regulă în toată această afacere. 

- Un singur lucru este limpede pentru mine, zise Otho, şi anume că tu 
ieşi cel mai bine. Insist să văd testamentul. 

Otho ar fi fost moştenitorul lui Bilbo dacă acesta nu l-ar fi adoptat pe 
Frodo. Citi testamentul cu atenţie şi pufni dispreţuitor. Din nefericire, era 
foarte limpede şi corect (după obiceiurile avocăţeşti ale hobbiţilor, care, 
printre alte lucruri, impuneau semnăturile a şapte martori, puse pe 
hârtie în cerneală roşie). 

- Iarăşi traşi pe sfoară, îi spuse el soţiei sale. Şi după şaizeci de ani? 
Linguri? Prostii! 

Pocnind din degete sub nasul lui Frodo, părăsi încăperea. Dar Lobelia 
nu se lăsă dusă cu una, cu două. Ceva mai târziu, Frodo ieşi să vadă cum 
mai stăteau treburile şi o găsi în hol, cercetând ungherele şi cotloanele şi 
ciocănind podelele. Mai cu sila, mai cu forţa, o conduse afară din casă, 
după ce mai întâi o uşură de câteva piese mici (dar valoroase) care 
căzuseră ca din întâmplare în umbrela ei. Lobelia avea aerul că în gând 
clocea o replică zdrobitoare de rămas-bun, dar tot ce găsi de cuviinţă să 
spună, întorcându-se spre el pe trepte, fură aceste cuvinte: 

- Ai să ajungi să-ţi pară rău, tinere. De ce nu te-ai dus şi tu cu el? Nu 
aparţii acestui loc; nu eşti un Baggins, eşti - eşti un Brandybuck! 

- Ai auzit-o, Merry? Asta a fost o insultă, dacă vrei să ştii, spuse Frodo 
în timp ce închidea uşa în urma ei. 

- Ba a fost un compliment, fu de părere Merry Brandybuck, şi astfel, 
desigur, un neadevăr. 

După care făcură turul vizuinei şi izgoniră trei hobbiţi tineri (doi 
Boffini şi un Bolger) care spărgeau găuri în pereţii uneia dintre pivnițe. 
Frodo se încăieră chiar cu tânărul Sancho Proudfoot (nepotul bătrânului 
Odo Proudfoot), care se apucase să sape într-una dintre cămările mai 
mari unde i se păruse că auzise un ecou. Legenda aurului lui Bilbo 
stârnise deopotrivă curiozitatea şi speranţa; căci aurul legendar (obţinut 
pe căi misterioase, dacă nu de-a dreptul dubioase) este, precum ştie 
oricine, al celui care-l găseşte - dacă respectivul nu este întrerupt în 
căutarea sa. 

După ce-l dovedi pe Sancho şi-l dădu afară din casă, Frodo se prăvăli 
pe un scaun din hol. 

- E timpul să închidem prăvălia, Merry, spuse el. Încuie uşa şi n-o mai 
deschide nimănui azi, nici chiar dacă vin cu berbecele. 

Apoi se duse să se învioreze cu o ceaşcă de ceai sleit. 

Nici n-apucă să se aşeze bine, când auzi un ciocănit discret în uşa de la 
intrare. „Precis că e Lobelia, îşi spuse el. S-a gândit la ceva cu adevărat 
josnic şi s-a întors să mi-o arunce de la obraz. Să aştepte." 

Îşi bău ceaiul mai departe. Ciocăniturile răsunară din nou, mai tare de 
data asta, dar Frodo nu se sinchisi nici acum. Brusc, scăfârlia vrăjitorului 
apăru în cadrul ferestrei. 

- Dacă nu mă laşi să intru, Frodo, am să-ţi bubui în aer uşa drept în 
văgăună, până-n partea cealaltă a dealului, îl ameninţă el. 

- Dragul meu Gandalf! Stai niţel! strigă Frodo, repezindu-se afară din 
cameră. Intră! Intră! spuse el, deschizând uşa. Am crezut că e Lobelia. 

- Atunci te iert. Dar am văzut-o mai adineauri, mânând un ponei în- 
hămat la o brişcă, se ducea spre Lângă Ape cu o faţă ce-ar fi covăsit şi 
laptele din ugerul vacii. 

- Aproape că m-a covăsit pe mine. Zău că mi-a venit să-ncerc inelul lui 
Bilbo. Îmi venea să mă fac nevăzut. 

- Să nu faci asta, îl avertiză Gandalf, aşezându-se. Te rog să ai grijă cu 
inelul ăla, Frodo. De fapt, ăsta e unul dintre motivele care m-au făcut să 
vin să mai am o ultimă vorbă cu tine. 

- Adică, despre ce? 

- Ce ştii până acum? 

- Doar ceea ce mi-a spus Bilbo. l-am auzit povestea: cum l-a găsit, cum 
l-a folosit; vorbesc de călătorie. 

- Care poveste, aş vrea să ştiu. 

- Aaa, nu pe aceea pe care le-a spus-o gnomilor şi a pus-o în carte, zise 
Frodo. Mi-a zis povestea adevărată la scurt timp după ce-am venit să 
locuiesc aici. Mi-a zis cum l-ai bătut la cap până ţi-a povestit-o, aşa că cel 
mai bine era s-o ştiu şi eu. „Fără secrete între noi, Frodo, mi-a zis, dar 
nici nu vor fi duse mai departe. Inelul e al meu, oricum." 

- Interesant, medită Gandalf. Bun, şi care-i părerea ta despre toate 
astea? 

- Dacă te referi la faptul că a inventat treaba aia cu „cadoul', ei bine, 
mie mi s-a părut povestea adevărată mult mai demnă de crezut şi n-am 
înțeles de ce a fost nevoie s-o-ntoarcă. Doar nu-i stă în fire să facă ase- 
menea lucruri, drept care mi s-a părut cam ciudat. 

- Şi mie. Dar ciudăţenii se pot ivi la cei care au asemenea comori - dacă 
le folosesc. Ia-l drept avertisment pentru tine că trebuie să fii atent foarte 
cu inelul. S-ar putea să aibă şi alte puteri în afară de aceea de-a te face să 
dispari la comandă. 

- Nu înţeleg, făcu Frodo nedumerit. 

- Nici eu, mărturisi vrăjitorul. De-abia acum am început să mă gândesc 
la inel, mai ales de aseară încoace. Nu trebuie să-ţi faci griji. Dar, dacă 
vrei să-mi urmezi sfatul, foloseşte-l cât mai rar, sau chiar deloc. Te im- 
plor, măcar nu-l folosi în nici un chip care ar trezi bănuiala sau i-ar face 
pe alţii să şuşotească. Repet: păstrează-l bine şi în taină. 

- Tare eşti misterios. De ce anume te temi? 

- Nu sunt sigur, deci asta e tot ce pot să-ţi spun. S-ar putea să-ţi spun 
mai multe după ce mă întorc. Acum plec: prin urmare, cu bine, 
deocamdată. 

Se ridică în picioare. 

- Acum?! striga Frodo. De ce, credeam că ai să stai cel puţin o 
săptămână. Voiam să-ţi cer ajutorul. 

- Aşa am vrut - dar a trebuit să mă răzgândesc. E posibil să lipsesc o 
vreme mai îndelungată; dar mă voi întoarce să te văd cât de repede pot. 
Aşteaptă-mă şi voi fi aici! Am să mă strecor înapoi. N-am să mai vizitez 
prea des Comitatul la lumina zilei. Am descoperit că am devenit destul 
de nedorit pe-aici. Am auzit că aduc numai necazuri şi tulbur pacea. 
Sunt unii care mă acuză că l-am dus cine ştie unde pe Bilbo, chiar mai 
rău. Dacă ţii neapărat să ştii, se zice că noi doi am pus la cale totul ca să-i 
luam averea. 

- Unii! exclamă Frodo. Adică te referi la Otho şi Lobelia. Ce 
dezgustător! Le-aş da Fundătura şi tot restul dacă l-aş putea aduce pe 
Bilbo înapoi şi aş putea pleca împreună cu el să străbatem ţara. Iubesc 
meleagurile astea. Dar, nu ştiu cum, încep să regret că n-am plecat şi eu. 
Tare aş vrea să ştiu dacă am să-l mai văd vreodată. 

- Şi eu. Şi aş dori să mai ştiu multe alte lucruri. Şi-acum, cu bine. Ai 
grijă de tine. Şi aşteaptă-mă să apar când te aştepţi mai puţin. Cu bine! 

Frodo îl conduse la uşă. Gandalf îi mai făcu o dată semn cu mâna, 
după care porni la drum cu un pas surprinzător de iute; lui Frodo însă i 
se păru că bătrânul vrăjitor arăta neobişnuit de cocârjat, ca şi cum ar fi 
dus în spate o grea povară. Seara se apropia tot mai mult, încât silueta în- 
velită în manta pieri curând în umbrele amurgului, iar Frodo nu-l mai 
văzu multă vreme. 

Chapter 


Umbra trecutului 


ârfele nu s-au stins în nouă zile, şi nici în nouăzeci şi nouă. A doua 

dispariţie a domnului Bilbo Baggins a fost întoarsă pe toate feţele în 
Hobbiton şi de altfel peste tot în Comitat, timp de un an şi o zi, iar în 
amintirea tuturor a rămas mult mai mult decât atât. Pentru hobbiţii tin- 
eri, a devenit povestea de la gura sobei; ca, până la urmă, Nebunul Bag- 
gins care dispărea cu tunet şi fulger şi apărea cu saci plini de bijuterii şi 
aur să devină un personaj legendar îndrăgit şi să continue să trăiască 
mult după ce întâmplările adevărate au fost uitate. 

În acelaşi timp însă părerea generală a celor din împrejurimi era că 
Bilbo, care întotdeauna fusese oarecum sărit de pe fix, înnebunise acum 
de tot şi se topise în văzduh. De acolo negreşit că a căzut într-o baltă sau 
într-un râu unde şi-a găsit sfârşitul tragic, dar cum nu se poate mai 
nimerit. Vina, ziceau cei mai mulţi, o purta Gandalf. 

- Măcar dacă l-ar lăsa vrăjitorul ăla afurisit în pace pe Frodo, să se 
aşeze şi el la casa lui şi să-i vină mintea la cap, spuneau ei. 

Şi, din câte se părea, vrăjitorul l-a lăsat pe Frodo singur, iar Frodo a- 
nceput să se gospodărească, dar semne că i-ar fi venit mintea de hobbit la 
cap nu se vădeau. Ba dimpotrivă, a ajuns să-i meargă şi lui buhul cum că 
ar fi ceva ciudat cu el, aşa cum fusese şi cu Bilbo. A refuzat să poarte 
doliu; iar anul următor a dat o petrecere în cinstea celei de-a o sută 
douăsprezecea zi de naştere a lui Bilbo, pe care el a botezat-o Ospăţul 
celor O Suta Doisprezece. Ceea ce s-a dovedit departe de adevăr, căci au 
fost invitaţi doar douăzeci de oaspeţi şi s-au servit mai multe mese la 
care a nins cu mâncare şi a turnat cu vin, cum spun hobbiţii. 

Unii au fost de-a dreptul şocaţi; cu toate acestea, Frodo a păstrat 
obiceiul de a da Petrecerea de Ziua de Naştere a lui Bilbo în fiecare an, 
până când toţi s-au obişnuit cu asta. El nu credea că Bilbo era mort, ex- 
plică Frodo. Şi când îl întrebau „Atunci unde este?", ridica din umeri. 

Trăia de unul singur, aşa cum făcuse şi Bilbo; dar avea mulţi prieteni 
buni, mai ales printre hobbiţii mai tineri (majoritatea descendenţi ai 

Bătrânului Took) care, în copilărie, ţinuseră mult la Bilbo şi toată ziua- 
bună ziua erau la Fundătura. Folco Boffin şi Fredegar Bolger erau doi 
dintre aceştia; dar cei mai apropiaţi dintre ei îi erau Peregrin Took (de 
obicei i se spunea Pippin) şi Merry Brandybuck (pe numele adevărat 
Meriadoc, dar rareori îşi amintea careva de acest lucru) . Frodo hălăduia 
prin ţinut în compania lor; însă cel mai adesea hoinărea de unul singur, 
şi, spre mirarea celor cu scaun la cap, era uneori văzut umblând departe 
de casă, prin păduri şi printre dealuri, la lumina stelelor. Merry[IM1] şi 
Pippin îl bănuiau că-i vizita pe elfi în acele plimbări ale lui, după cum fă- 
cuse şi Bilbo. 

O dată cu trecerea anilor, lumea a prins să bage de seamă că Frodo 
vădea aceleaşi semne de bună „păstrare': pe dinafară avea acelaşi aspect 
de hobbit robust şi plin de energie abia ieşit din adolescenţă. 

- Unii au tot norocul de pe lume, ziceau ei. 

Dar, abia când Frodo s-a apropiat de vârsta ceva mai matură a celor 
cincizeci de ani, a început acest lucru să li se pară celorlalţi de-a dreptul 
ciudat. 

Cât despre Frodo, după zăpăceala de la început, a descoperit că era 
destul de plăcut să-şi fie propriul stăpân şi Domnul Baggins, nimeni alt- 
cineva, de la Fundătura. Câţiva ani s-a simţit fericit şi nu şi-a făcut prea 
mari griji în legătură cu viitorul său. Dar în sinea lui, şi fără să-şi dea pe 
de-a-ntregul seama, regretul că nu plecase cu Bilbo îl rodea tot mai mult. 
Se pomenea uneori, mai ales toamna, gândindu-se la pustietăţi şi în vise i 
se strecurau imagini ciudate cu munţi pe care nu-i văzuse niciodată. 
„Poate că am să traversez şi eu într-o bună zi Râul", se trezea cugetând. 
La care, cealaltă jumătate a minţii lui răspundea de fiecare dată: „Încă 
nu". 

Şi-aşa a trecut vremea, până când, apropiindu-se de sfârşitul celor 
patruzeci de ani, s-a pomenit şi în pragul celei de-a cincizecea aniversări: 
cincizeci era o cifră pe care o considera într-un fel semnificativă (sau de 
rău augur); oricum ar fi fost, la acea vârstă îl apucase pe Bilbo dintr-o 
dată gustul pentru aventură. Frodo începea să se simtă neliniștit; şi vech- 
ile poteci păreau de-acum prea bătute. Cerceta hărțile şi se întreba ce se 
găsea dincolo de marginile lor: mai toate hărţile făcute în Comitat arătau 
numai întinderi albe dincolo de graniţele ținutului. Îi plăcea din ce în ce 
mai mult să hoinărească tot mai departe pe câmpii şi tot mai adesea de 
unul singur; iar Merry şi ceilalţi prieteni ai săi îl urmăreau cu îngrijorare. 
Adeseori era văzut umblând şi stând de vorbă cu călători străini care în- 
cepuseră la acea vreme să-şi facă apariţia în Comitat. 

Se zvoneau tot felul de lucruri ciudate care se petreceau în lumea de 
afară; şi cum Gandalf nu se întorsese până la acea dată şi nici nu trim- 
isese vreo veste de mai mulţi ani, Frodo strângea cât mai multe noutăţi 
cu putinţă. Elfii, care intrau rareori în Comitat, erau acum zăriţi trecând 
spre vest prin păduri la ceas de seară, ducându-se fără să se mai întoarcă; 
dar ei părăseau Pământul de Mijloc şi nu mai zăboveau cu gândul la 
grijile lui. Mai erau însă şi gnomi, care străbăteau drumurile într-un 
număr neobişnuit de mare. Străvechiul Drum de la Soare-Răsare la 
Soare-Apune traversa Comitatul până la capătul acestuia, înspre Lima- 
nurile Cenuşii, iar gnomii îl folosiseră întotdeauna când se îndreptau 
spre minele din Munţii Albaştri. Mai ales ei erau, pentru hobbiţi, cei care 
le aduceau veşti de pe meleaguri îndepărtate - dacă voiau să afle câte 
ceva: de regulă, gnomii dezvăluiau puţine lucruri, iar hobbiţii nu mai 
puneau alte întrebări. Dar acum Frodo întâlnea nu arareori gnomi străini 
din ţări îndepărtate, şi unii dintre ei vorbeau în şoaptă despre Duşmanul 
din Ţinutul Mordor. 

Numele acesta îl ştiau hobbiţii doar din legendele trecutului întunecat, 
zăcând în adâncile cotloane ale memoriei precum o umbră; dar era de 
rău augur şi năştea nelinişti. Ai fi zis că puterea cea rea din Codrul În- 
tunecimii fusese alungată de Sfatul Alb, doar ca să apară cu şi mai mare 
forță în vechile fortărețe din Mordor. Turnul Întunecat fusese reconstruit, 
aşa se zvonea. De acolo, puterea se întindea în lung şi-n lat, şi departe 
înspre soare-răsare şi miazăzi erau războaie şi stăpânea o teamă tot mai 
mare. Orcii se înmulţeau din nou în munţi. Căpcăunii cei răi ieşiseră din 
cotloane, dar nicidecum cu minţile înceţoşate, ci vicleni şi înarmaţi cu 
arme înspăimântătoare. Şi se zvonea în şoaptă că ar fi existat creaturi şi 
mai cumplite decât acestea, dar fără de nume. 

Puţine dintre toate acestea, bunînţeles, ajungeau la urechile hobbiţilor 
de rând. Dar chiar şi cei mai surzi şi mai închişi-în-casă începuseră să 
prindă din zbor tot felul de poveşti stranii; iar celor ai căror treburi îi 
duceau spre hotare le era dat să vadă lucruri ciudate. Vorbele ce se 
spuneau într-o seară de primăvară, în anul în care Frodo împlinea cin- 
cizeci, la Dragonul verde din Lângă Ape, dovedeau că până şi în miezul 
tihnit al Comitatului ajunseseră zvonurile, deşi mulţi hobbiţi încă râdeau 
de ele. 

Sam Gamgee şedea într-un colţ lângă foc, iar în faţa lui stătea Ted Roş- 
covanul, fiul morarului; şi mai erau de faţă tot felul de alţi hobbiţi simpli, 
care ascultau la ce vorbeau ei. 

- Tare ciudate lucruri se mai aud în ziua de azi, zău aşa, spuse Sam. 

- De auzit, auzi dacă stai şi-asculţi, zise Ted. Dar poveşti la gura sobei 
şi basme de-adormit copiii aud şi-acasă dacă vor. 

- Nu mă-ndoiesc c-auzi, i-o-ntoarse Sam, şi-aş cuteza să spun că-i mai 
mult adevăr în unele dintre ele decât îţi poţi închipui. 

Cine-a inventat poveştile, dacă-i pe-aşa? Să luăm, bunăoară, poveştile 
cu dragoni de-acum. 

- Ba, mulţam. Am auzit vorbindu-se despre ei când eram copil şi n- 
avem pricini să credem în ele taman acuma. În Lângă Ape e-un singur 
Dragon, şi ăla-i verde. 

La aceste vorbe ale lui Ted, toţi izbucniră în râs. 

- Fie cum spui tu, încuviință Sam, râzând împreună cu ceilalți. Dar ce 
zici de oamenii-copaci, uriaşii ăia, sau cum vrei să le spui; umblă vorba 
c-a fost văzut unu' mai mare decât un copac, dincolo de Pârloagele de la 
Miazănoapte, şi nu cu foarte mult timp în urmă. 

- Cine l-a văzut? 

- Văru-meu Hal, spre pildă. Lucrează la domnu' Boffin, la Peste Deal şi 
se duce la vânătoare în Meleagul de Miazănoapte. El a văzut unu. 

- Poate numai zice aşa. Hal al tău întotdeauna zice că vede lucruri; şi te 
pomeneşti că vede lucruri care nici nu-s. 

- Dar ăsta cică era tot pe-atât de mare cât un ulm şi umbla... umbla cu 
un pas cât şapte de-ai noştri. 

- Pun capu că nici de-un deget nu-nainta. Ce-a văzut el chiar a fost un 
ulm, vrei, nu vrei. 

- Dar ăsta umbla, ascultă-mă pe mine; unde mai pui că nu-i urmă de 
ulm la Pârloagele de la Miazănoapte. 

- Atunci nici c-a văzut Hal vreunu', hotărî Ted. 

Se auziră câteva hohote şi bătăi din palme: ascultătorii mai c-ar fi zis că 
Ted ieşise învingător. 

- Să zicem, nu se dădu Sam bătut, dar nu poţi să nu recunoşti că sunt şi 
alţii pe lângă Halfast al nostru care au văzut seminţii ciudate străbătând 
Comitatul - străbătându-l dintr-un cap în celălalt, ia seamă; şi încă mai 
multe sunt întoarse din drum la hotare. Vameşii noştri n-au avut 
nicicând atâta treaba ca acum. Şi-am mai auzit spunându-se că elfii o iau 
înspre soare-apune. Ei spun că se duc spre porturi, departe, dincolo de 
Turnurile Albe. 

Sam îşi flutură mâna într-un gest nedesluşit: nici el şi nici altcineva 
dintre ei nu ştia cât de lung era drumul până la Mare, trecând de vechile 
turnuri şi dincolo de hotarele dinspre nord ale Comitatului. Dar 
poveştile de demult ziceau că acolo, departe, se aflau Limanurile 

Cenuşii, de unde, din când în când, plecau corăbiile elfilor spre a nu se 
mai întoarce nicicând. 

- Se duc departe, departe pe Mare, se duc înspre soare-apune şi ne 
părăsesc, continuă Sam, pe jumătate incantând cuvintele, clătinându-şi 
trist şi solemn capul. 

Dar Ted izbucni în râs. 

- Păi, nu-i nimic nou în asta, dacă te încrezi în basmele alea vechi. Şi nu 
văd ce treabă ai tu sau am eu. Să se ducă! Da' mă pun chezaş că nu i-ai 
văzut cu ochii tăi făcând-o; şi nici altcineva din Comitat. 

- Apoi, ştiu şi eu, căzu Sam pe gânduri. 

Era încredinţat că, odată, văzuse un elf în pădure şi trăgea nădejdea să 
mai vadă unul într-o bună zi. Dintre toate legendele pe care le auzise în 
anii copilăriei lui, cel mai mult îl tulburaseră asemenea frânturi de basme 
şi poveşti pe jumătate ţinute minte despre elfi, din cele pe care le ştiau 
hobbiţii. 

- Sunt unii, chiar şi prin părţile noastre, de-i ştiu pe cei din Seminţia 
Bălaie şi primesc veşti despre ei, spuse el. Cum e domnu' Baggins, pen- 
tru care lucrez acum. Mi-a zis că elfii pleacă pe Mare, şi el cunoaşte una- 
alta despre ei. Şi Bătrânu' Bilbo ştia şi mai multe: la câte poveşti n-am stat 
cu el când eram puştan. 

- Ohoho, amândoi sunt săriţi, pufni Ted. Cel puţin Bătrânu' Bilbo era 
sărit bine de tot, iar Frodo e şi el pe-aproape. Dacă de la de-alde ăştia îți 
culegi mata veştile, n-ai s-auzi decât baliverne. Ei, prieteni, mă duc acasă. 
Sănătate tuturor! 

Îşi goli cana şi ieşi trântind uşa. 

Sam rămase tăcut. Avea destule la care să se gândească. Întâi şi-ntâi, 
erau multe de făcut în grădina Fundăturii; a doua zi o să trudească nu 
glumă, dacă se limpezea vremea. larba creştea repede. Dar mai erau şi 
alte gânduri care stăruiau în mintea lui, în afară de gradină. Într-un 
târziu oftă, se ridică şi părăsi crâşma. 

Era la începutul lui aprilie, iar cerul se limpezea după ce turnase cu 
găleata. Soarele coborâse spre asfinţit şi înserarea răcoroasă şi tăcută se 
stingea tot mai mult în noapte. Se îndreptă spre casă trecând prin Hob- 
biton şi urcând Măgura pe sub bolta presărată cu primele stele, fluierând 
încetişor şi lăsându-se năpădit de gânduri. 

Cam la acest timp reapăru şi Gandalf după lunga lui absenţă. Plecat în 
seara Petrecerii, dispăruse timp de trei ani. Apoi i-a făcut o vizită scurtă 
lui Frodo şi, după ce l-a privit o vreme cu multă atenţie, a dispărut din 
nou. Un an sau doi după aceea revenise destul de des, apărând pe 
neaşteptate după lăsarea serii şi plecând fără un cuvânt înainte să răsară 

soarele. Nu spunea nimic despre ce treburi îl aduceau sau ce drumuri 
bătuse, părea interesat mai mult să afle despre cum stătea Frodo cu 
sănătatea şi ce isprăvi mai făcuse. 

Apoi, dintr-o dată, vizitele lui au încetat. Trecuseră mai bine de nouă 
ani de când Frodo nu-l mai văzuse şi nu mai primise nici o veste de la el, 
încât începuse să creadă că vrăjitorul nu se va mai întoarce vreodată şi 
nu-l mai interesau hobbiţii. Dar în seara cu pricina, în timp ce Sam venea 
spre casă şi amurgul pălea, la fereastra camerei de lucru se auzi ciocăn- 
itul atât de familiar odată. 

Frodo îşi primi prietenul cu surprindere şi mare încântare. Se priviră 
îndelung. 

- Toate bune, da? întreba Gandalf. Araţi la fel ca întotdeauna, Frodo. 

- Şi tu, răspunse Frodo, dar în sinea lui îşi spuse că Gandalf arăta mai 
bătrân şi mai ros de griji. 

Începu să-l descoase despre ce mai era nou la el şi în lumea largă şi 
curând se adânciră amândoi în vorbe, stând treji mult în noapte. 

A doua zi dimineaţa, după o gustare servită târziu, vrăjitorul şedea cu 
Frodo în dreptul ferestrei deschise a camerei de lucru. Un foc darnic ar- 
dea în vatră, dar soarele era cald şi vântul bătea dinspre sud. Totul arăta 
proaspăt şi verdele crud al primăverii scânteia pe pajişti şi în vârful cren- 
gilor răşchirate ca nişte degete ale copacilor. 

Gandalf se gândea la o altă primăvară, în urmă cu optzeci de ani, când 
Bilbo îşi luase tălpăşiţa de la Fundătura fără măcar o batistă la el. Părul 
lui era poate mai alb decât îi fusese atunci, faţa mai brăzdată de griji şi 
înțelepciune; însă ochii erau la fel de strălucitori, iar de fumat, fuma şi 
scotea rotocoale de fum cu aceeaşi străşnicie şi plăcere. 

Acum fuma în tăcere, căci Frodo stătea nemişcat, adâncit în gânduri. 
Chiar şi în lumina dimineţii, resimțea umbra întunecoasă a veştilor pe 
care le adusese Gandalf. Într-un târziu, rupse tăcerea. 

- Seara trecută, Gandalf, ai început să-mi spui lucruri ciudate despre 
inelul meu. Apoi te-ai oprit, zicând că e mai bine ca asemenea treburi să 
fie lăsate pentru lumina zilei. Nu crezi că ai putea să isprăveşti acum? 
Spui că inelul e primejdios, mult mai primejdios decât îmi pot închipui. 
În ce fel? 

- În multe feluri, răspunse vrăjitorul. Este mult mai puternic decât am 
îndrăznit vreodată să gândesc la început, atât de puternic încât, până la 
urmă, ar înfrânge pe de-a-ntregul orice fiinţă muritoare în posesia căreia 
s-ar afla. Ar ajunge să o posede. 

În Eregion, continuă el, acum multă vreme au fost făcute multe inele 
elfice, inele magice, cum li se spune, şi erau, de bună seamă, de multe 

feluri: unele cu mai multă putere, altele cu mai puţină. Inelele mai slabe 
erau doar încercări, până când meşteşugul a-nceput să se desăvârşească, 
iar pentru fierarii elfi devenise o joacă să le meşteşugească - totuşi, după 
câte ştiu, primejdioase pentru muritori. Dar Inelele Mari, Inelele Puterii, 
erau o adevărată ameninţare. 

Un muritor, Frodo, care ţine asupra sa unul dintre Inelele Mari nu 
moare, dar nici nu creşte şi nici nu i se lungeşte viaţa, ci continuă să 
trăiască până când, într-un sfârşit, fiecare clipă înseamnă epuizare. Şi 
dacă foloseşte prea adesea Inelul pentru a se face nevăzut, dispare el în- 
suşi: la urmă devine pentru totdeauna nevăzut, umblând în amurg sub 
ochiul puterii întunecate ce stăpâneşte Inelele. Dar, mai devreme sau mai 
târziu - mai târziu, dacă este puternic sau are gânduri curate, dar nici 
forţa lui şi nici buna intenţie nu ţin o veşnicie - mai devreme sau mai 
târziu Puterea Întunecimii îl va devora. 

- Ce cumplit! exclamă Frodo. 

Urmă o altă tăcere lungă. Din grădină se auzea zgomotul făcut de Sam 
Gamgee, care tundea iarba. 

- De când ştii aceste lucruri? întrebă Frodo după o vreme. Şi cât ştia 
Bilbo din toate astea? 

- Bilbo nu ştia mai multe decât ţi-a spus ţie, n-am nici o îndoială. Cu 
siguranţă că nu ţi-ar fi lăsat moştenire ceva ce ar fi fost primejdios, chiar 
dacă i-am promis că mă voi îngriji de tine. El găsea că inelul era foarte 
frumos şi foarte folositor la nevoie; şi dacă era ceva în neregulă sau ciud- 
at, ei bine, era el însuşi. Îmi zicea că „îi creştea în minte" şi mereu îşi 
făcea griji din pricina asta; nu bănuia că de vină era inelul. Dar şi-a dat 
seamă că obiectul nu trebuia scăpat din ochi nici o clipă; nu părea întot- 
deauna de aceeaşi mărime sau aceeaşi greutate; se micşora sau se lărgea 
într-un mod ciudat şi te pomeneai că din senin îţi alunecă de pe degetul 
pe care până atunci stătuse ca lipit. 

- Da, mi-a zis ceva despre asta în ultima lui scrisoare, astfel că l-am 
ţinut mereu prins de lanţ. 

- Înţelept lucru. Cât despre viaţa lui lungă, Bilbo n-a făcut niciodată 
vreo legătură între ea şi inel. A gândit că meritul era doar al lui şi era 
foarte mândru. Deşi începuse să fie cam neliniştit şi stânjenit. Subțire şi 
întins, acestea i-au fost vorbele. Semn că inelul începea să pună stăpânire 
pe el. 

- De unde ştii toate astea? întrebă Frodo încă o dată. 

- De unde ştiu? Ştiu multe din cele pe care le ştiu numai înțelepții, 
Frodo. Dar dacă mă întrebi „de când ştiu despre acest inel", ei bine, încă 

nu ştiu, aş putea să zic. Mai am de făcut o încercare. Dar nu mă mai în- 
doiesc de intuiţia mea. 

Când am avut prima bănuială? cugetă el, răscolindu-şi amintirile. Stai 
să văd - a fost în anul în care Sfatul Alb a alungat Puterea Întunecimii din 
Codrul Întunecat, chiar înainte de Bătălia celor Cinci Armate, atunci a 
găsit Bilbo inelul. Mi-am simţit inima cuprinsă ca de o umbră, deşi n-am 
ştiut atunci ce anume îmi trezea spaima. M-am întrebat adesea cum de-a 
dat Gollum peste un Inel Mare, căci asta era limpede - cel puţin, asta a 
fost limpede de la bun început. Apoi am auzit povestea ciudată cu Bilbo, 
despre cum l-a „câştigat', şi nu mi-a venit să cred. Când, în sfârşit, am 
scos adevărul de la el, am văzut imediat că se străduia să-şi păstreze din- 
colo de orice îndoială dreptul asupra inelului. Aproape aşa cum făcuse şi 
Gollum cu „darul de ziua lui”. Minciunile se asemănau prea mult, încât 
n-aveau cum să mă liniştească. Era limpede că inelul avea o putere 
nesănătoasă, ce începuse să se facă simțită asupra posesorului său încă 
din prima clipă. Acela a fost primul avertisment pe care l-am primit că 
ceva nu era în regulă. l-am spus adeseori lui Bilbo că asemenea inele mai 
bine rămâneau nefolosite; dar nu-i plăcea că-i spuneam, şi nu după mul- 
tă vreme a-nceput să se-nfurie. Mai mult de atât nu puteam face. Nu 
puteam să i-l iau fără să pricinuiesc un rău şi mai mare; şi, oricum, nu 
aveam dreptul să fac aşa ceva. Nu-mi rămânea decât să-l urmăresc şi să 
aştept. Să zicem că m-aş fi sfătuit cu Saruman cel Alb, dar ceva mă 
reținea de fiece dată. 

- Despre cine vorbeşti? făcu nedumerit Frodo. N-am auzit niciodată de 
el până acum. 

- Poate că nu. Nu-şi bate capul cu hobbiţii, sau cel puţin nu şi-l bătea. 
Cu toate acestea, are un cuvânt greu printre înţelepţi. Este căpetenia or- 
dinului meu şi mai-marele Sfatului. Cunoaşterea lui este adâncă, dar pe 
măsură de mare e şi mândria lui, şi nu-i place să-şi bage altcineva nasul. 
Tot ce priveşte inelele elfice, mari şi mici, e tărâmul lui. Le-a cercetat 
îndelung, căutând să afle tainele pierdute ale făuririi lor, dar, când s-a 
vorbit despre Inele în Sfat, tot ceea ce s-a îndurat să ne dezvăluie despre 
ceea ce ştia legat de ele n-a făcut decât să-mi domolească temerile. Îndoi- 
ala mea a căzut în adormire - somnul însă nu i-a fost prea liniştit. Căci eu 
stăruiam să urmăresc şi să aştept. 

Şi toate păreau în regulă cu Bilbo. lar anii au trecut. Da, au trecut şi-ai 
fi zis că nu-l atingeau. Nu dădea nici un semn că ar fi îmbătrânit. Şi iar 
m-a învăluit umbra. Dar mi-am zis: „La urma urmei, din partea mamei 
se trage dintr-o familie cu viaţă lungă. Mai are timp. Aşteaptă!" 

Şi am aşteptat. Până în noaptea când a părăsit această casă. A spus şi a 
făcut atunci nişte lucruri care m-au umplut de o teamă pe care nici o 
vorbă de-a lui Saruman n-ar putea-o alunga. În sfârşit, ştiam dincolo de 
orice îndoială că era în stăpânirea a ceva întunecat şi ucigător. Şi de 
atunci mi-am petrecut aproape întreaga vreme încercând să aflu 
adevărul. 

- Dar răul nu e de neînlăturat, nu-i aşa? întrebă Frodo neliniştit. O să se 
facă bine cu timpul, da? Adică o să se poată odihni în tihnă? 

- Atunci pe loc s-a şi simţit mai bine, răspunse Gandalf. Dar pe lumea 
asta exista doar o singură Putere care ştie totul despre Inele şi înrâuririle 
lor; şi, din câte ştiu, nu-i nici o Putere pe lume care să ştie totul despre 
hobbiţi. Între înţelepţi, sunt singurul care s-a dovedit dornic să cunoască 
tradiţiile şi istoria hobbiţilor; o ramură nebuloasă a cunoaşterii, dar plină 
de surprize. Moi ca untul pot fi ei uneori, iar alteori la fel de neînfrânt 
precum rădăcinile unui arbore bătrân. Şi se prea poate, găsesc eu, ca 
cineva să se împotrivească Inelelor o vreme mult mai îndelungată decât 
şi-ar închipui înţelepţii. Nu cred că trebuie să-ţi faci griji din pricina lui 
Bilbo. 

Neîndoios, continuă vrăjitorul, el a avut Inelul asupra sa mulţi ani la 
rând şi l-a folosit, prin urmare s-ar putea să treacă ceva timp până va 
scăpa de sub puterea lui - şi abia atunci o să poată să-l vadă din nou fără 
să aibă de ce se teme, spre pildă. De trăit, însă, va trăi fericit încă multă 
vreme: cum a trăit şi până s-a despărţit de el. Căci, în cele din urma, s-a 
despărţit de el prin propria voinţă: un lucru important. Nu, nu mi-am 
mai făcut gânduri din pricina lui Bilbo din momentul în care a îndepărtat 
inelul de la sine. Pentru tine mă simt acum răspunzător. 

De când a plecat Bilbo, am fost foarte îngrijorat din pricina ta şi a 
acestor hobbiţi încântători, caraghioşi, neajutoraţi. Ar fi o cumplită lovit- 
ură pentru întreaga lume dacă Puterea Întunecimii ar pune stăpânire 
peste Comitat; dacă toţi Bolgerii, Hornblowerii, Boffinii, Bracegirdlerii 
ăştia veseli, prostuţi, de treabă şi tot restul, ca să nu mai vorbesc de Bag- 
ginşii ăia ridicoli, ar cădea în sclavie. Frodo se scutură înfiorat. 

- Dar de ce să se întâmple aşa ceva? Şi de ce-ar dori Puterea asemenea 
sclavi? 

- Ca să-ţi spun adevărul, răspunse Gandalf, cred că până acum - până 
acum, bagă de seamă - nu i-a păsat câtuşi de puţin de existenţa hobbiţilor. 
Şi pentru asta ar trebui să fiți recunoscători. Dar de-acum s-a sfârşit cu 
traiul vostru lipsit de griji. Nu are nevoie de voi - are mulţi alţi servitori 
folositori - dar n-are să vă ierte încă o dată. Şi hobbiţii ca sclavi nenorociţi 

or să încânte Puterea mai mult decât dacă sunt liberi şi fericiţi. Există 
ceva ce se numeşte răutate şi răzbunare! 

- Răzbunare? făcu Frodo. Răzbunare pentru ce? încă nu înţeleg ce are a 
face toată povestea asta cu Bilbo şi cu mine şi inelul nostru. 

- Totul, răspunse Gandalf. Încă nu cunoşti întreg pericolul; dar ai să-l 
cunoşti. Nici eu n-am fost sigur de el când am fost ultima oară aici; acum 
însă a sosit clipa să vorbesc. Dă-mi puţin inelul. 

Frodo îl scoase din buzunarul pantalonilor săi bufanţi; era prins de un 
lanţ fixat de curea. Îl desfăcu din lanţ şi i-l întinse încet vrăjitorului. 
Dintr-o dată părea să atârne foarte greu, ai fi zis că, într-un fel, ori inelul, 
ori Frodo însuşi nu dorea ca vrăjitorul să-l atingă. 

Gandalf îl ridică. Arăta de parcă era făcut din aur curat şi masiv. 

- Vezi vreun semn pe el? întrebă Gandalf. 

- Nu, răspunse Frodo. Nu e nici unul. E un inel simplu, unde mai pui 
că n-am zărit vreun semn de zgârietură sau că ar fi fost purtat. 

- Ei bine, atunci, priveşte. 

Spre uluiala şi disperarea lui Frodo, vrăjitorul îl azvârli dintr-o dată 
într-un colţ al pălălaiei din vatră. Frodo scoase un țipăt şi căuta cleştele; 
dar Gandalf îl opri cu un gest. 

- Aşteaptă! spuse el pe un ton autoritar, săgetându-l pe Frodo pe sub 
sprâncenele zburlite. 

Inelul nu părea să se modifice în nici un fel. După o vreme, Gandalf se 
ridică, închise obloanele la ferestre şi trase perdelele, încăperea se cufun- 
dă în întuneric şi linişte, deşi clănţănitul foarfecelor lui Sam, care între 
timp se apropiase de ferestre, încă putea fi auzit din grădină. Preţ de 
câteva clipe, vrăjitorul rămase cu privirile aţintite la foc; apoi se aplecă şi, 
cu cleştele, trase inelul spre marginea vetrei şi imediat îl ridică de jos. Lui 
Frodo i se tăie răsuflarea. 

- E rece, spuse Gandalf. Ia-l! 

Frodo îl primi în palma tremurândă: inelul devenise mai gros şi mai 
greu decât oricând înainte. 

- Ridică-l, îl îndemnă Gandalf. Şi uită-te la el cu atenţie. Făcu după 
cum i se spuse şi abia acum zări nişte linii subţiri, mai subţiri decât cele 
mai subţiri atingeri de penel, străbătând inelul pe din afară şi pe dinăun- 
tru: linii de foc ce arătau ca şi cum ar fi format literele unui scris curgăt- 
or. Strălucirea lor ardea privirile, şi totuşi păreau să vină de departe, ca 
dintr-o mare adâncime. 

- Nu pot citi literele de foc, spuse Frodo cu o voce tremurată. 

- Tu nu, eu însă, da. Literele sunt elfice, dintr-un alfabet străvechi, dar 
limba este aceea vorbită în Mordor, pe care nu am s-o rostesc aici. Dar în 
limba obişnuită sună cam aşa: 


Şi pe toate să le-adune un inel, şi altul nime, 
Să le ferece pe toate, astfel să le stăpânească. 


Doar două versuri dintr-un poem cunoscut de mult în folclorul elfilor: 


Trei inele pentru stăpânii elfi cei de sub soare, 

Şapte pentru ei, piticii de viţă din săli de stâncă, 

Nouă, Oamenilor care ştiu că-n lumea lor se moare, 

Unul pentru el, Seniorul Întunecimii-n noaptea lui adâncă , 
Unde-s Umbrele în Ţinutul Mordor, ca să le găsească 

Şi pe toate să le-adune un inel, şi altul nime, 

Să le ferece pe toate, astfel să le stăpânească, 

Unde-s Umbrele, în Ţinutul Mordor, în întunecime. 


Se opri câteva clipe, apoi continuă rar, cu o voce adâncă: 

- Acesta este Inelul Suprem, acel Unu care să domnească peste toate 
celelalte. Acesta este acel Unu pe care l-a pierdut acum multe veacuri, 
spre marea slăbire a puterii sale. Mult mai jinduieşte după el - dar nu 
trebuie să-l capete. 

Frodo rămase tăcut si nemişcat. Părea că teama îşi întindea o mână uri- 
aşă, precum un nor înnegurat ridicându-se dinspre soare-răsare şi 
atârnând deasupra lui pentru a-l înghiţi. 

- Inelul ăsta, bâigui el. Cum, cum naiba a ajuns la mine? 

- Ooo! exclamă Gandalf. E o poveste foarte lungă. Începuturile sale se 
află undeva în Anii Negri pe care doar cei ce cunosc legendele şi-i mai 
amintesc. Dacă ar fi să-ţi spun toată povestea, ar trece primăvara, ar veni 
iarna şi pe noi tot aici ne-ar prinde. 

Dar noaptea trecută îţi povesteam de Sauron cel Mare, Seniorul Întun- 
ecimii. Zvonurile pe care le-ai auzit sunt adevărate. Aşa e, a apărut din 
nou, părăsindu-şi refugiul din Codrul Întunecimii şi întorcându-se la 
bastionul lui din Turnul Întunecat din Mordor. De numele acesta chiar şi 
voi hobbiţii veţi fi auzit, ca de o umbră la marginea bătrânelor poveşti. 
Întotdeauna după o înfrângere şi un moment de acalmie, Umbra capătă 
o altă formă şi creşte din nou. 

- Aş vrea să nu se fi întâmplat asta în vremea mea, murmura Frodo. 

- Şi eu, mărturisi Gandalf, şi la fel doresc toţi cei ce trăiesc acum ase- 
menea vremuri. Dar nu stă în puterea lor să hotărască aşa ceva. Tot ce 
putem hotărî este ce să facem cu timpul ce ne este dat. Şi de pe-acum, 
Frodo, vremea noastră a-nceput să se uite îndărăt. Duşmanul devine iute 
foarte puternic. Planurile lui sunt departe de a fi desăvârşite, eu aşa cred, 
dar sunt pe cale să se desăvârşească. Vom fi puşi la mare încercare. Am fi 
puşi la mare încercare chiar dacă n-ar fi vorba de acest noroc atât de plin 
de ameninţare. 

Duşmanului îi lipseşte un singur lucru care să-i dea forţa şi ştiinţa să 
înfrângă orice împotrivire, să învingă şi ultima redută şi să acopere toate 
meleagurile cu o a doua întunecime. Îi lipseşte acest inel, Unul. 

Pe Trei, cele mai nepătate dintre ele, stăpânii elfi le-au ascuns de el, 
mâna lui nu le-a atins şi nu le-a mânjit vreodată. Şapte erau în stăpânirea 
regilor gnomi, dar trei dintre acestea el le-a luat înapoi, iar pe celelalte le- 
au devorat dragonii. Pe nouă le-a dat oamenilor muritori, mândri şi 
măreţi, şi astfel i-a atras în mreje. Mult a trecut de când au căzut sub 
stăpânirea acelui Unu, devenind Duhuri ale Inelului, umbre sub Umbra 
lui mare, cei mai cumpliţi servitori ai lui. Mult a trecut de-atunci. Şi mulţi 
ani s-au scurs de când cele Nouă au trecut hotarele spre meleaguri 
străine. Dar, cine Ştie? Acum că Umbra creşte din nou, şi inelele astea s- 
ar putea întoarce. Dar, fie! Nu vom vorbi despre astfel de lucruri nici mă- 
car în dimineaţa acestui ţinut, Comitatul. 

Căci lucrurile astfel stau: pe cele Nouă le-a adunat pentru sine; ca şi pe 
cele Şapte, de n-or fi fost distruse. Trei sunt încă ascunse. Dar ele nu-i 
mai pricinuiesc griji. Doar de Unul acesta are trebuinţă; căci el cu mâinile 
lui a făcut Inelul, al lui este, şi mare parte din puterea lui de odinioară a 
lăsat-o să treacă în el, pentru a le putea stăpâni pe toate celelalte. Dacă va 
deveni din nou al lui, atunci încă o dată le va putea porunci, oriunde se 
vor afla, chiar şi celor Trei, şi tot ce s-a aflat sub tortură lor iarăşi va fi tor- 
turat, iar el va fi mai puternic decât oricând. 

Şi iată, Frodo, care este norocul atât de plin de ameninţare. Seniorul îşi 
închipuia că acest Unu a pierit; că elfii l-au distrus, aşa cum ar fi trebuit 
s-o facă. Dar acum ştie că nu a pierit, că a fost găsit. Şi-l caută, îl caută şi 
toate gândurile sale asupra lui sunt îndreptate. E marea lui speranţă şi 
marea noastră teamă. 

- De ce, de ce n-a fost distrus? striga Frodo. Şi cum de-a izbutit 
Duşmanul să-l piardă, dacă era atât de puternic şi pentru el atât de 
nepreţuit? 

Strânse Inelul în pumn, ca şi cum în aceeaşi clipă văzuse degete negre 
întinzându-se spre a-l apuca. 

- I-a fost luat, explică Gandalf. Forţa elfilor de-a i se împotrivi era mult 
mai mare în vremurile de demult; şi nu toţi oamenii se înstrăinaseră de 
ei. Oamenii din Apusime au venit în ajutorul lor. E un capitol din istoria 
străveche pe care am face bine să ne-o reamintim; căci tristeţe era şi în 
acea vreme, şi întunericul devenea tot mai gros, dar şi vitejia era mai 
mare precum şi faptele măreţe, şi nu cu totul în zadar. Va veni poate o zi 
când am să-ţi spun toată povestea, sau o vei auzi spusă pe de-a-ntregul 
de cineva care o ştie cel mai bine. 

Deocamdată, pentru că ceea ce ai nevoie să ştii este cum a ajuns acest 
obiect la tine, şi atât îţi va ajunge, nu-ţi voi spune decât că Gil-galad, 
regele elfilor, şi Elendil din Apusime au fost cei ce l-au înfrânt pe Sauron, 
deşi ei înşişi au pierit în timpul luptei. Iar fiul lui Isildur, Elendil, i-a tăiat 
lui Sauron Inelul de pe deget şi l-a luat pentru sine. Apoi Sauron a fost 
înfrânt şi duhul lui a fugit şi s-a ascuns ani lungi, până când umbra lui a 
căpătat din nou formă în Codrul Întunecimii. 

Dar Inelul s-a pierdut. A căzut în Râul cel Mare, Anduin, şi a dispărut. 
Căci Isildur mărşăluia spre miazănoapte de-a lungul malurilor de răsărit 
ale Râului şi în apropierea Câmpiilor Vesele a fost ajuns din urmă de or- 
cii din Munţi şi aproape tot poporul său a fost ucis. El a sărit în apă, dar 
Inelul i-a alunecat de pe deget în timp ce înota, şi atunci orcii l-au văzut 
şi l-au omorât trăgând în el cu săgeți. 

Gandalf tăcu pentru câteva clipe. 

- Şi acolo, continuă el, în vâltorile întunecate dintre Câmpiile Vesele, 
Inelul a dispărut dintre cele ştiute şi din poveste; şi chiar şi aşa, mare 
parte din istoria lui este cunoscută doar de puţini, iar Sfatul Înţelepţilor 
n-a izbutit să afle mai multe. Dar în sfârşit pot să duc eu mai departe 
povestea, aşa cred. 

- Mult după aceea, povesti el, dar încă tare departe în urmă, lângă 
malurile Râului cel Mare, la marginea Ţării Pustietăţii, trăia un neam cu 
mâini pricepute şi iute-de-picior. După socoteala mea, se trăgeau din 
neamul hobbiţilor, înrudiţi cu părinţii părinţilor clanului Stoor, căci iu- 
beau Râul şi adeseori înotau în el sau îşi făceau bărcuţe din trestie. În 
neamul acesta se afla o familie de vază, numeroasă şi mai bogată decât 
multe, şi era condusă de o bunică a lor, aspră şi ştiutoare a istoriilor 
străvechi, cele pe care le avea neamul lor. Cel mai iscoditor şi mai dornic 
de a şti din această familie se numea Smeagol. ÎI pasionau rădăcinile şi 
tot ce se afla abia la început; se scufunda în vâltorile adânci; scormonea 
la rădăcinile copacilor şi ale plantelor ce creşteau; îşi sfredelea tuneluri în 
colnicele înverzite; şi curând nu şi-a mai ridicat privirile spre culmile 

dealurilor sau spre frunzele copacilor, sau la florile ce se deschideau în 
aer; capul şi ochii lui erau îndreptaţi în jos. 

Avea un prieten, pe nume Deagol, de-aceeaşi fire cu el, cu ochi mai 
ageri, dar nu la fel de iute şi de vânjos. Odată au luat o barcă şi au 
coborât pe râu în jos, spre Câmpiile Vesele, unde creşteau, cât vedeai cu 
ochii, irişi şi trestii înflorite. Acolo a coborât Smeagol şi-a pornit la 
scormonit de-a lungul malurilor, dar Deagol a rămas în barcă să 
pescuiască. Dintr-o dată, un peşte mare s-a prins în cârligul lui şi, înainte 
să se dumirească ce se întâmpla, peştele l-a tras din barcă până-n adânc, 
pe fundul apei. Abia atunci a lăsat undiţa din mâna, căci i s-a năzărit că 
vede ceva lucind în mâl; şi, ţinându-şi răsuflarea, a-ntins mâna. 

S-a înălţat apoi stropind şi împroşcând, cu rădăcini prinse-n păr şi-un 
pumn plin de noroi; şi a înotat spre mal. Dar, ce să vezi? Când a spălat 
noroiul, acolo, în mâna lui, zăcea un minunat inel de aur; lucea şi scân- 
teia în soare, încât inima lui Deagol a tresărit de bucurie. Dar Smeagol îl 
urmărea de după un copac şi, în timp ce Deagol sorbea din priviri inelul, 
Smeagol s-a apropiat furişat din spate. 

- Dă-l încoa, Deagol, dragule, a spus Smeagol peste umărul prietenului 
său. 

- De ce? a-ntrebat acesta. 

- Pentru că e ziua mea de naştere, dragule, şi mi-l doresc. 

- Puțin îmi pasă. Abia ţi-am făcut un cadou, mai mult decât mă lăsau 
buzunarele. Eu l-am găsit şi am de gând să-l păstrez. 

- Oho, nu mai spune, dragule, a pufnit Smeagol şi l-a prins pe Deagol 
de gât şi l-a sugrumat, căci aurul arăta minunat de strălucitor şi de 
frumos. Apoi şi-a strecurat inelul pe deget. 

Nimeni n-a aflat vreodată ce s-a întâmplat cu Deagol; fusese ucis de- 
parte de casă, iar cadavrul ascuns după aceea cu mare grijă. Dar Smeagol 
s-a întors singur; şi a descoperit că familia lui nu-l putea vedea atunci 
când purta inelul. Era foarte încântat de descoperirea lui, drept care a as- 
cuns inelul; îl folosea ca să afle taine, iar ceea ce afla punea în slujba 
vicleşugurilor şi a blestemăţiilor sale. Agerimea văzului şi ascuţimea 
auzului au început să fie folosite pentru tot ce pricinuia suferinţă. Inelul 
îi dăduse putere pe măsura faimei lui. Nu e de mirare, prin urmare, că în 
curând neamurile sale nu l-au mai avut la inimă şi-l ocoleau (atunci când 
puteau să-l vadă). Ei îl loveau, el îi muşca de picioare. S-a apucat de 
furtişaguri şi umbla bombănind de unul singur şi gâlgâind în fundul 
gâtlejului. Şi aşa i-au dat numele de Gollum, l-au blestemat şi i-au spus să 
dispară undeva departe; iar bunica lui, dorind linişte, l-a alungat din 
familie şi l-a dat afară din vizuină. 

El a pornit pe drumuri singur-singurel, plângând puţin din pricina vit- 
regiei vieţii, a luat-o în sus pe Râu, până când a ajuns la un izvor care 
ţâşnea din munţi, şi a apucat-o de-a lungul lui. Cu degete nevăzute prin- 
dea peşti în vâltorile adânci şi îi devora cruzi. 

Într-o zi, fiind tare mare fierbinţeala, pe când se aplecă deasupra unei 
vâltori, a simţit o arsură la ceafă şi o lumină orbitoare din apă i-a rănit 
ochii umezi. S-a minunat de aceasta, căci aproape că uitase de Soarele de 
pe cer. Apoi, pentru ultima oară, şi-a ridicat privirile şi a ameninţat as- 
trul cu pumnul. 

Dar când şi-a plecat ochii, a văzut departe în zare tancurile Munţilor 
Ceţoşi, de unde cobora pârâiaşul. Şi dintr-o dată şi-a zis în sinea lui: „Ar 
putea fi răcoare şi umbros sub munţii aceia, acolo soarele nu m-ar mai 
putea zări. Rădăcinile munţilor ălora trebuie că sunt cu adevărat rădă- 
cini; negreşit că acolo sunt îngropate mari taine, ce n-au fost descoperite 
nicicând de la începutul începuturilor”. 

Astfel că noaptea a pornit-o spre platourile înalte, unde a găsit o grotă 
mică din care ţâşnea izvorul întunecat; şi ca un vierme şi-a sfredelit 
drum înspre inima munţilor şi a dispărut dintre toate cele ştiute. Inelul a 
intrat în umbrele negre laolaltă cu el, şi nici chiar făcătorul lui, atunci 
când puterea lui a prins din nou a creşte, n-a putut afla nimic despre el. 

- Gollum! a strigat Frodo. Gollum? Adică vrei să spui că acesta este un- 
ul şi acelaşi cu creatura Gollum pe care a întâlnit-o Bilbo? Ce scârboşenie! 

- Găsesc că este o poveste tristă, îşi dădu cu părerea vrăjitorul, şi s-ar fi 
putut prea bine întâmpla altora, chiar şi unor hobbiţi pe care i-am 
cunoscut. 

- Nu pot să cred că Gollum a fost cumva înrudit cu hobbiţii, oricât de 
pe departe, spuse Frodo cu năduf. Ce gând înfiorător! 

- Şi totuşi, acesta-i adevărul, răspunse Gandalf. Despre originile lor, cel 
puţin, ştiu mai multe decât hobbiţii înşişi. Şi chiar povestea lui Bilbo ne 
duce cu gândul la înrudire... În străfundurile minţilor şi amintirilor lor 
erau multe lucruri tare asemănătoare. Se înțelegeau unul pe altul foarte 
bine, mult mai bine decât l-ar înţelege un hobbit pe, să zicem, un gnom 
sau un orc, sau chiar pe un elf. Gândeşte-te numai la ghicitorile pe care le 
cunoşteau amândoi, spre exemplu. 

- Da, admise Frodo. Deşi sunt şi alte neamuri, în afară de hobbiţi, care 
zic ghicitori, şi cam de acelaşi soi. lar hobbiţii nu trag pe sfoară. Gollum 
numai asta voia, să tragă pe sfoară. Nu încerca decât să-l prindă pe 
săracul Bilbo pe picior greşit. Şi aş îndrăzni să spun că în răutatea lui se 
amuza să înceapă un joc la sfârşitul căruia îşi obținea cu multă uşurinţă o 
victimă. lar dacă pierdea, el unul nu avea de suferit. 

- Din păcate, prea adevărat, consimţi Gandalf. Dar mai era ceva la mij- 
loc, cred eu, ce încă nu vezi. Nici măcar Gollum nu era pe de-a-ntregul 
decăzut. S-a dovedit mai rezistent decât şi-ar fi închipuit chiar şi 
înţelepţii - aşa, ca un hobbit. Un ungher mic al minţii tot i-a rămas al său 
şi doar al său, şi prin acela pătrundea lumina, ca printr-o crăpătură în în- 
tuneric: o lumină din trecut. Cred că, la urma urmei, era plăcut să auzi 
din nou o voce binevoitoare, care să readucă amintiri ale vântului şi ale 
copacilor, ale soarelui pe iarbă şi altele asemenea, uitate. 

Dar, bineînţeles, aceasta nu făcea decât ca, până la urmă, partea rea din 
el să fie şi mai încrâncenată - dacă nu putea fi stăpânită. Dacă nu putea fi 
lecuită. 

Gandalf oftă. 

- Dar, vai! prea puţină speranţă este pentru el. Şi totuşi, nu chiar fără 
de speranţă. Măcar că a avut Inelul în stăpânirea sa atât de îndelungată 
vreme, aproape dintotdeauna de când îşi poate aminti. Căci de mult 
timp nu-l mai purtase cu osârdie: în întunecimea neagră arar avea tre- 
buinţă de el. E sigur că nu a „pălit' niciodată. E subţirel şi încă rezistent. 
Dar lucrul îi devora mintea, fără îndoială, şi chinul devenise aproape de 
neîndurat. 

Toate „marile secrete" de sub munţi se dovediseră a fi doar noapte 
pustie - nu mai era nimic de aflat, nimic ce să merite a fi făcut, doar în- 
fulecatul josnic şi pe ascuns şi aduceri-aminte ranchiunoase. Era 
nenorocit de-a dreptul. Ura întunericul, dar şi mai mult ura lumina: ura 
totul, şi Inelul mai presus de orice. 

- Cum aşa? se miră Frodo. Nu era Inelul nepreţuitul şi singurul lucru 
la care ţinea? lar dacă-l ura, de ce n-a scăpat de el, sau de ce n-a plecat, 
lăsându-l acolo? 

- Ar trebui să începi să înţelegi, Frodo, după toate câte le-ai auzit. ÎI ura 
şi-l iubea în egală măsură, aşa cum se ura şi se iubea pe sine. Nu putea să 
scape de el. Nu-i mai rămăsese voinţă pentru aşa ceva. 

Un Inel al Puterii are singur grijă de sine, Frodo. Poate singur să alun- 
ece parşiv de pe deget, dar păstrătorul său nu-l abandonează niciodată. 
Cel mult îi dă târcoale gândul de a-l dărui altcuiva spre păstrare - şi asta 
doar la început, când Inelul abia începe să-l prindă în mrejele sale. Dar, 
din câte ştiu, doar Bilbo din toată istoria a nutrit un asemenea gând şi 
chiar a făcut acest lucru. A avut nevoie şi de ajutorul meu. Şi chiar şi aşa, 
tot nu-i venea să renunţe la el sau să-l lase deoparte. Ascultă-mă, Frodo, 
nu Gollum era acela care lua hotărâri, ci Inelul însuşi. Inelul l-a părăsit 
pe el. 

- Cum adică, anume ca să-l întâlnească pe Bilbo? pufni Frodo. Un orc 
n-ar fi fost mai nimerit? 

- Nu-i de râs, îl mustră Gandalf. Şi tu ar trebui să fii ultimul care să 
râdă. A fost cea mai ciudată întâmplare din întreaga istorie de până 
acum a Inelului: ca Bilbo să sosească exact în acel moment şi să-şi pună 
orbeşte mâna tocmai pe el, în întuneric. 

N-a fost doar o singură putere la mijloc atunci, Frodo. Inelul încerca să 
ajungă înapoi la stăpânul lui. Alunecase de pe mâna lui Isildur, 
trădându-l; apoi, când s-a ivit ocazia, l-a prins pe sărmanul Deagol, care 
a fost ucis; după el, Gollum, pe care l-a devorat. Nu mai avea trebuinţă 
de Gollum; devenise prea mărunt şi meschin; şi, atâta vreme cât stătea cu 
el, Gollum nu şi-ar fi părăsit pentru nimic în lume vâltoarea adâncă. Ast- 
fel că acum, când stăpânul său se trezise încă o dată şi-şi trimitea în eter 
gândul său întunecat din Codrul Întunecimii, Inelul l-a abandonat pe 
Gollum. Doar ca să fie cules de cea de pe urmă ființă pe care şi-ar fi 
putut-o imagina; Bilbo din Comitat! 

Dar în spatele acestei puteri se afla şi altceva, dincolo de orice planuri 
ale făurarului Inelului. Mai simplu de-atât nu pot spune: Bilbo, iar nu 
făurarul, era cel menit a găsi Inelul. Asta vrea să spună că şi tu ai fost 
menit să-l ai. Şi acesta ar putea fi un gând încurajator. 

- Ba nicidecum, protestă Frodo. Deşi nu sunt sigur că te-nțeleg. Dar 
cum de-ai aflat toate astea despre Inel şi despre Gollum? Chiar ştii totul, 
sau îţi dai cu presupusul? 

Gandalf îl privi pe Frodo şi ochii lui sclipiră. 

- Ştiam multe şi am aflat multe, răspunse el. Dar n-am de gând să-ţi 
înşirui ție toate mişcările mele. Istoria despre Elendil şi Isildur şi despre 
acest Unu este ştiută de toţi înţelepţii. Inelul tău se dovedeşte a fi acel 
Unu doar prin înscrisul de foc, dincolo de orice altă dovadă. 

- Şi când ai descoperit asta? îl întrerupse Frodo. 

- Doar adineauri, în această încăpere, răspunse tăios vrăjitorul. Dar mă 
aşteptam să găsesc ce-am găsit. M-am întors din călătoriile întunecate şi 
din căutările îndelungi pentru a face această ultimă încercare. E cea de pe 
urmă dovadă şi totul e acum mult mai limpede. Mi-a trebuit puţină 
chibzuială pentru a lega tot ceea ce-l privea pe Gollum şi pentru a potrivi 
partea lui în golul istoriei. Poate că am pornit de la presupuneri în 
privinţa lui Gollum, dar acum nu mai merg pe dibuite. Ştiu. L-am văzut. 

- L-ai văzut pe Gollum? exclamă Frodo uluit. 

- Da. Cel mai de la sine înţeles lucru pe care puteam să-l fac, cu 
condiţia, nu-i aşa, să-l pot face. Multă vreme am încercat, şi în cele din 
urmă am izbutit. 

- Atunci ce s-a întâmplat după ce Bilbo i-a scăpat printre degete? Asta 
ştii? 

- Nu cu aceeaşi limpezime. Ce ţi-am spus este tot ceea ce s-a îndurat 
Gollum să spună - deşi, bineînţeles, nu cu aceleaşi vorbe. Gollum este un 
mincinos, încât trebuie să-i cerni zisele. Bunăoară, a spus despre Inel că 
este „darul pe care l-a primit la naştere" şi altfel nicicum nu l-ar numi. A 
spus că l-a primit de la bunica lui, care avea nemăsurat de multe ase- 
menea lucruri frumoase. De tot râsul povestea asta. N-am de ce mă îndoi 
că bunica lui Smeagol a fost o mare stăpână de clan, o persoană import- 
antă în felul ei, dar a spune că avea multe inele elfice este peste în- 
chipuire, iar cât despre faptul că le-a şi dăruit, asta este o minciună. Dar 
o minciună cu un sâmbure de adevăr. 

Uciderea lui Deagol l-a urmărit pe Gollum, drept care şi-a născocit o 
dezvinovăţire, pe care a repetat-o „nepreţuitului" său de nenumărate ori, 
în timp ce rodea la oase în întuneric, până când aproape că a ajuns să 
creadă singur în propria invenţie. Era ziua lui de naştere. S-ar fi cuvenit 
ca Deagol să-i dea lui inelul. Nu încăpea îndoială că tocmai de aceea şi 
apăruse inelul, ca să-l primească el cadou. Era cadoul de ziua lui de 
naştere, şi aşa mai departe. 

L-am suportat cât m-au ţinut răbdările, dar trebuia să aflu adevărul cu 
orice preţ, şi într-un târziu a trebuit să fiu nemilos. L-am ameninţat cu 
focul şi-am stors de la el povestea adevărată, fărâmă cu fărâmă, laolaltă 
cu tot felul de mârâituri şi smiorcăituri. Socotea că n-a fost înțeles cum 
trebuie, că m-am purtat rău cu el. Dar când, în sfârşit, mi-a zis povestea 
lui, până la jocul Ghicitorilor şi la fuga lui Bilbo, n-a mai vrut să scoată 
un singur cuvânt, doar câteva aluzii nedesluşite. O altă teamă, mai mare 
decât eram în stare să-i inspir, îl încolţea. Cu jumătate de gură mormăia 
că o să pună din nou mâna pe ce era al lui. O să vadă lumea cum nu el 
era ăla care să stea să se lase burduşit şi înghesuit într-o gaură şi apoi je- 
fuit. Gollum are prieteni buni acum, prieteni buni şi tare puternici. O să-l 
ajute. Baggins o să plătească pentru ce-a făcut. Ăsta era gândul ce-l 
frământa. Il ura pe Bilbo, i-a blestemat numele. Mai mult chiar, ştia de 
unde venea. 

- Dar cum de-a aflat acest lucru? se miră Frodo. 

- Păi, cât despre nume, Bilbo a fost destul de zăbăuc să i-l spună chiar 
el lui Gollum; după care, din clipă în care a ieşit la suprafaţă, lui Gollum 
nu i-a fost greu să descopere ţara de unde venea. Da, da, căci a ieşit la lu- 
mină. Dorul după Inel s-a dovedit mai puternic decât teama lui de orci 
sau chiar de lumină. După un an sau doi a părăsit munţii. Vezi tu, deşi 
mai era legat de Inel prin dorinţa de a-l avea, acesta nu-l mai devora. 

Drept care, Gollum începuse întrucâtva să redevină el însuşi. Se simţea 
bătrân, îngrozitor de bătrân, dar mai puţin timid, şi era flămând de 
moarte. 

Încă se temea de lumină, lumina Soarelui şi a Lunii, o ura chiar şi în- 
totdeauna o va face, cred eu; dar e viclean. A descoperit cum să se ascun- 
dă de lumina zilei şi de lucirea lunii, cum să umble cu repeziciune şi 
neauzit în toiul nopţii, desluşindu-şi drumul cu ochii lui palizi şi reci, şi 
cum să prindă vietăţi mici şi luate pe nepregătite. Hrana cea nouă şi 
aerul proaspăt l-au făcut să se întremeze şi să capete îndrăzneală. A ştiut 
cum să ajungă în Codrul Întunecimii, aşa cum era de aşteptat. 

- Acolo ai dat peste el? 

- Acolo l-am văzut, răspunse Gandalf, dar înainte de asta paşii l-au dus 
departe, pe urmele lui Bilbo. Uşor nu mi-a fost să scot ceva de la el, căci 
vorbirea-i era întreruptă de blesteme şi ameninţări. „Ce-are în buzun- 
ăraşele lui?" spunea hodoronc-tronc. „Nu zicea nimic, nici un nepreţuit. 
Mică păcăleală. Nici gând de întrebare cinstită. Întâi m-a tras pe sfoară, 
asta a făcut. A încălcat regulile. Ar fi trebuit să-l strângem cu uşa, da, 
nepreţuitule. Şi asta vom face, da, nepreţuitule!" 

Uite aşa vorbea. Nu cred că mai vrei s-auzi. Obositoare zile-am mai 
avut din pricina asta. Dar din vorbele scăpate printre mârâituri am price- 
put că labele lui vâslitoare îl duseseră în cele din urmă până-n Esgaroth, 
şi chiar până pe ulițele din Ţinutul de Jos, unde-a tras cu urechea şi cu 
ochiul în dreapta şi-n stânga. Ei bine, veştile despre întâmplările cele 
mari străbătuseră Ţara Pustietăţii în lung şi-n lat, şi erau mulţi cei care 
auziseră de numele lui Bilbo şi ştiau de unde se trăgea. Nu făcuserăm 
nici o taină din călătoria noastră de întoarcere până la casa lui de la 
Soare-Apune. Urechile fine ale lui Gollum aveau curând să afle tot ceea 
ce voia el. 

- Atunci de ce nu i-a luat şi mai departe urma lui Bilbo? nu se dumiri 
Frodo. De ce n-a venit în Comitat? 

- Aaaa, făcu Gandalf, ajungem şi la asta. Bănuiesc că Gollum a încercat 
să vină. Dar apoi a renunţat. Nu de drumurile lungi se temea, sunt sigur 
de asta. Nu, altceva l-a făcut să-şi schimbe gândul. Aşa cred prietenii 
mei, cei pe care i-am rugat să-l urmărească. 

Întâi s-au luat după el elfii Pădurilor, o treabă uşoară pentru alde ei, 
căci urmele lui erau încă proaspete atunci. I-au dus în Codrul Întun- 
ecimii şi înapoi afară din el, deşi de prins nu l-au putut prinde. Pădurea 
vuia de veşti despre el, poveşti înspăimântătoare chiar şi printre fiare şi 
zburătoare. Pădurenii spuneau că pe meleaguri străine bântuia o nouă 
ameninţare, o stafie ce se hrănea cu sânge. Se căţăra în copaci spre a găsi 

cuiburi; se furişa în vizuine pentru a găsi puii; se strecura prin ferestre în 
căutarea leagănelor. 

Dar la marginea dinspre soare-apune a Codrului Întunecimii, urmele o 
luau într-altă parte. Se îndreptau spre miazăzi, părăsind tărâmul elfilor 
Pădurii şi pierzându-se curând. Atunci am făcut o mare greşeală. Da, 
Frodo, şi nici măcar nu era prima; deşi mă tem că se va dovedi cea mai 
rea dintre toate. Am lăsat totul baltă. L-am lăsat să dispară; căci la acea 
vreme aveam multe altele la care să mă gândesc şi încă mă încredeam în 
poveştile lui Saruman. 

Dar asta a fost cu ani în urmă. De atunci mi-am răscumpărat greşeala 
cu nenumărate zile întunecoase şi primejdioase. Urmele se răciseră de 
mult când am pornit încă o dată în căutarea lor, după ce Bilbo a plecat 
de-aici. Şi căutarea mea ar fi fost în van, dacă n-aş fi primit ajutorul unui 
prieten: Aragorn, cel mai mare călător şi vânător din evul acesta al lumii. 
Laolaltă am răscolit după Gollum în lungul şi-n latul Ţării Pustietăţii, 
fără de speranţă şi fără de izbândă. Dar în cele din urmă, când renun- 
ţasem la urmărire şi mă-ndreptam spre alte meleaguri, am dat de Gol- 
lum. Prietenul meu s-a întors din mari primejdii, aducând cu sine 
creatura aceea nenorocită. 

Ce făcuse şi ce dresese n-a vrut cu nici un chip să spună. Nu făcea 
decât să plângă şi să ne învinuiască de cruzime, cu gâtlejul plin de gâl- 
gâituri: şi când l-am luat mai din scurt, a-nceput să se văicărească, să se 
chircească şi să-şi frece una de alta palmele lui lungi, lingându-şi de- 
getele de ziceai că-l dor, ca şi cum îşi amintea de niscai torturi de demult. 
Dar mă tem că nu încape nici o îndoială: şi-a urmat drumul încet şi fur- 
işat, pas cu pas, milă după milă, înspre miazăzi, înspre Ţinutul Mordor 
în cele din urmă. 

În încăpere se aşternu o tăcere grea, Frodo îşi auzea inima cum bătea. 
Chiar şi afară totul părea cufundat în neclintire. Nu mai răsuna nici 
clănţănitul foarfecelor lui Sam. 

- Da, înspre ţara Mordor, repetă Gandalf. Vai, da! Mordor atrage toate 
relele, şi Puterea Întunecimii îşi adună întreaga voinţă pentru a le strânge 
acolo. Inelul Duşmanului şi-a pus şi el pecetea asupra lui, făcându-l să 
răspundă chemării. Şi întreaga suflare vorbea în şoapte despre noua Um- 
bră de la Miazăzi, şi despre ura pe care aceasta o nutrea pentru ceea ce se 
găsea la Miazănoapte. lată care erau noii lui prieteni de nădejde, care îl 
vor ajuta în răzbunarea-i! 

Nebun nenorocit! Acolo avea să înveţe multe, prea multe pentru lin- 
iştea lui. Şi, mai devreme sau mai târziu, cum stă la pândă la hotare, 
căutând să afle şi să vadă, tot avea să fie prins şi luat pe sus - iar apoi la 

întrebări. Şi mă tem c-aşa s-au întâmplat lucrurile. Când a fost găsit, tre- 
cuse multă vreme de când zăbovea pe acele meleaguri, acum se întorcea. 
Cu misia de a pune la cale o ticăloşie. Dar prea puţin contează asta acum. 
Cea mai mare ticăloşie a sa o împlinise. 

Da, din nenorocire, prin el Duşmanul a aflat că acel Unu a fost găsit 
din nou. Ştie unde a căzut Isildur. Ştie unde şi-a găsit Gollum inelul. Ştie 
că e un Inel Mare, căci era din acelea care dădeau viaţă lungă. Ştie că este 
unul dintre cele Trei, căci acestea n-au fost niciodată pierdute, şi nici un 
rău nu s-a abătut asupra lor. Ştie că nu este unul dintre cele Şapte, sau 
din cele Nouă, căci despre soarta lor are cunoştinţă. Ştie că este acel Unu. 
Şi în cele din urmă a aflat, cred eu, de hobbiţi şi de Comitat. 

Comitatul - se prea poate să fi pornit de-acum în căutarea ținutului, 
dacă încă n-a primit veste despre unde este aşezat. Chiar aşa, Frodo, tare 
mă tem că în mintea lui îşi închipuie că numele de Baggins, amar de 
vreme nebăgat în seamă, a căpătat însemnătate. 

- Dar este cumplit! strigă Frodo. Mult mai rău decât răul cel mai mare 
pe care mi l-am înfăţişat din toate aluziile şi prevenirile tale. Ah, Gan- 
dalf, prietene, cel mai bun din câţi există, ce-mi rămâne de făcut? Căci 
acum mi-e cu adevărat teamă. Ce-mi rămâne de făcut? Mare păcat că 
Bilbo nu s-a îndurat să înjunghie creatura aia josnică atunci când a putut 
s-o facă! 

- Îndurat? Îndurarea a fost cea care i-a oprit mâna, Îndurarea şi Mila; 
să nu lovească fără a fi nevoie. Şi a fost răsplătit pe măsură, Frodo. Fii în- 
credinţat că nu i-a făcut prea mare rău, şi în cele din urmă a scăpat de el, 
şi asta pentru că şi-a început stăpânirea asupra Inelului astfel. Cu 
îndurare. 

- lartă-mă, spuse Frodo. Dar sunt speriat; şi nu simt nici o milă pentru 
Gollum. 

- Nu l-ai văzut, îl întrerupse Gandalf. 

- Nu, şi nici nu vreau. Nu te pot înţelege. Vrei să zici că tu şi elfii l-aţi 
lăsat să trăiască după toate faptele acelea cumplite? Acum, cel puţin, e la 
fel de rău ca orice orc, şi nu-i altceva decât un duşman. Merită să moară. 

- Merită! Aşa zic şi eu. Mulţi din cei care trăiesc merită să moară, şi 
unii dintre cei ce mor merită să trăiască. Le poţi da ce merită? Aşa că nu 
te repezi să împarţi moartea în dreapta şi-n stânga atunci când e vorba 
de judecată. Căci nici cei mai înţelepţi nu pot să prezică tot ce va urma. 
Nu prea am speranţă că Gollum poate fi vindecat înainte de-a muri, dar 
o şansă tot a rămas. Pe lângă asta, el este legat de soarta Inelului. Inima- 
mi spune că încă mai are un rol de jucat, în bine sau în rău, înainte de 
sfârşit; şi când se va ajunge la asta, se prea poate ca îndurarea lui Bilbo să 

hotărască soarta multora - a ta nu mai puţin. Oricum, noi nu l-am ucis: 
este foarte bătrân şi foarte nenorocit. Elfii Pădurii îl ţin în închisoare, dar 
se poartă faţă de el cu atâta bunătate câtă pot găsi în inimile lor înțelepte. 

- Totuşi, spuse Frodo, chiar dacă Bilbo n-a putut să-l omoare pe 
Gollum, mi-aş dori să nu fi păstrat Inelul. Mi-aş dori să nu-l fi găsit ni- 
ciodată, iar eu să nu-l fi primit! De ce m-ai lăsat să-l păstrez? De ce nu m- 
ai făcut să-l arunc sau... sau să-l distrug? 

- Să te las? Să te fac? se miră vrăjitorul. N-ai ascultat tot ce ţi-am spus 
până acum? Vorbeşti fără să gândeşti. lar cât despre a-l arunca, 
bunînţeles că ar fi fost o greşeală. Inelele astea au un fel al lor de a fi găs- 
ite. În mâini rele ar putea face mult rău. Şi mai rău decât atât ar fi putut 
să cadă în mâinile Duşmanului. Şi cu adevărat ar putea; căci acesta este 
acel Unu, iar duşmanul îşi pune la bătaie întreaga putere pentru a-l găsi 
sau a-l atrage la sine. 

Desigur, dragul meu Frodo, era primejdios pentru tine; şi asta m-a 
neliniştit profund. Dar erau atât de multe în joc, încât a trebuit să-mi 
asum un risc - căci chiar şi atunci când am fost departe, n-a trecut zi în 
care Comitatul să nu fi fost păzit de ochi vigilenţi. Atâta vreme cât nu l-ai 
folosit, nu cred că Inelul îşi va fi pus pecetea asupra ta, nu în rău, şi oric- 
um, nu pentru multă vreme. Şi trebuie să-ţi aminteşti că în urmă cu nouă 
ani, când ne-am văzut ultima oară, ştiam încă prea puţine cu siguranţă. 

- Dar de ce să nu-l distrug, după cum ai spus că ar fi trebuit făcut cu 
multă vreme în urmă? strigă Frodo, încă nelămurit. Dacă m-ai fi preven- 
it, dacă măcar mi-ai fi trimis un mesaj, m-aş fi descotorosit de el. 

- Chiar aşa? Şi cum ai face-o? Ai încercat vreodată? 

- Nu. Dar cred că poate fi zdrobit cu ciocanul sau aruncat în foc. 

- Încearcă, îl îmboldi Gandalf. Încearcă acum! 

Frodo trase încă o dată Inelul din buzunar şi se uită la el. Acum îi 
apărea nemeşteşugit şi neted, fără vreun semn sau vreun ornament pe 
care să-l poată zări. Aurul arăta fără cusur şi pur, încât, în gândul lui, 
Frodo îi admiră intensitatea şi frumuseţea nuanţei şi perfecțiunea ro- 
tunjimii formei. O lucrătură admirabilă şi într-adevăr nepreţuită. Când îl 
scosese, o făcuse pentru a-l arunca în para focului. Dar acum îşi dădu 
seamă că nu putea duce la bun sfârşit gestul, nu fără o mare sforţare. 
Cântări Inelul în mână, ezitând, chinuindu-se să-şi aducă aminte de tot 
ceea ce-i spusese Gandalf; şi apoi, cu un mare efort de voinţă, făcu o miş- 
care, pasămite să-l azvârle - dar se pomeni că-l pune înapoi în buzunar. 

Gandalf izbucni într-un râs sumbru. 

- Vezi? Nici măcar tu, Frodo, nu mai eşti în stare să-l depărtezi cu 
uşurinţă de la tine ori să-l distrugi. lar eu nu te-aş putea „face” - căci n-aş 

reuşi decât să-ţi tulbur minţile. Cât priveşte distrugerea Inelului, forţa 
este inutilă. Şi de l-ai lovi cu barosul, o urmă n-ai izbuti să-i laşi. Nu 
poate fi desfăcut de mâinile tale sau ale mele. 

Ca să nu mai vorbesc de micul tău foc ce nu topeşte nici măcar aurul 
obişnuit. Inelul acesta a trecut o dată prin el, şi a rămas nevătămat, rece 
chiar. Dar nu e fierar în vreo fierărie din Comitat care să-l poată schimba 
în vreun fel. N-au putut-o face nicovalele şi cuptoarele gnomilor. Am 
auzit spunându-se că focul dragonilor ar putea topi şi devora Inelele Pu- 
terii, dar n-a rămas un singur dragon pe pământ în care focul străvechi 
să fie îndeajuns de încins; şi n-a existat vreodată vreun dragon, fie el An- 
calagon cel Negru, care l-ar fi putut vătăma pe acel Inel, Inelul Stăpân, 
căci acela a fost făcut de însuşi Sauron. 

O singură cale este: să găseşti Hăul de la Capătul Lumii în străfun- 
durile Muntelui de Foc, Orodruin, şi acolo să arunci Inelul, dacă vrei cu 
adevărat să-l distrugi, ca mâinile Duşmanului să nu-l mai poată atinge 
nicicând. 

- Vreau cu adevărat să-l distrug! se înflăcără Frodo. Sau, mă rog, să fie 
distrus. Nu-s făcut pentru căutări pline de primejdii. Ah, mai bine nu mi- 
era dat să văd Inelul! De ce-a ajuns la mine? De ce-am fost eu ales? 

- Asemenea întrebări nu-şi au răspuns, zise Gandalf. Pentru nici un 
merit de-al tău pe care alţii nu l-ar avea, fii încredinţat de asta; necum 
pentru putere sau înțelepciune. Dar ai fost ales şi prin urmare trebuie să- 
ți foloseşti forţa şi mintea, atâtea câte le ai. 

- Dar am atât de puţin din toate astea! Tu eşti înţelept şi puternic. Nu 
vrei tu să iei Inelul? 

- Nu! strigă Gandalf, sărind în picioare. Căci puterea mea ar deveni 
prea mare şi prea cumplită. Şi asupra mea Inelul ar avea o putere şi mai 
mare şi mai distrugătoare. 

Ochii îi scăpărară, iar faţa i se lumină ca de un foc interior. 

- Nu mă ispiti! zise el, căci nu doresc să devin asemenea Seniorului În- 
tunecimii însuşi. Cu toate acestea, Inelul îşi poate croi drum spre inima 
mea prin milă, milă faţă de ce e slăbiciune, şi prin dorinţa ca forţa să facă 
numai bine. Nu mă ispiti! Nu cutez a-l lua, nici măcar a-l ţine în păstrare, 
fără să mă folosesc de el. Ispita de a-l mânui ar fi prea mare pentru 
puterea mea. O să am atâta nevoie de puterea aceasta. Primejdii mari mi 
se întrezăresc înainte. 

Se apropie de fereastră, trase perdelele la o parte şi deschise obloanele. 
Soarele inundă iarăşi încăperea. Sam trecu pe poteca din gradină, 
fluierând. 

- lar acum, se răsuci vrăjitorul către Frodo, hotărârea rămâne s-o iei tu. 
Dar am să te ajut mereu. 

Puse o mână pe umărul lui Frodo. 

- Am să te ajut să duci această povară atâta vreme cât va apasă pe 
umerii tăi. Numai că trebuie să facem ceva, cât de curând. Duşmanul se 
mişcă. 

Urmă o tăcere lungă. Gandalf se aşeză la locul lui şi pufăi din pipă, 
căzut parcă pe gânduri. Ai fi zis că ţinea ochii închişi, doar că pe sub 
gene îl urmărea pe Frodo cu mare atenţie. Frodo îşi aţintise privirile la tă- 
ciunii încinşi din vatră, până când în faţa ochilor nu mai avu altceva 
decât roşeaţa jarului, ca şi cum s-ar fi uitat în adâncurile unei fântâni de 
foc. Gândul îi era dus la acel Hău de la Capătul Lumii de care vorbeau 
legendele şi la înspăimântătorul Munte de Foc. 

- Ei, spuse Gandalf deodată. La ce ţi-e gândul? Ai hotărât ce faci? 

- Nu, răspunse Frodo, desprinzându-se din acea întunecime şi de- 
scoperind, spre mirarea sa, că nu era câtuşi de puţin întuneric şi că afară, 
pe geam, zărea grădina scăldată în soare. Sau poate că da, continuă el. 
Dacă am înţeles bine ceea ce mi-ai spus, cred că trebuie să păstrez Inelul 
şi să-l păzesc, cel puţin o vreme, orice mi-ar face. 

- Orice ţi-ar face, o va face încet, prea încet pentru a fi nefast, dacă 
acesta ţi-e gândul cu care-l păstrezi, îi spuse Gandalf. 

- Nădăjduiesc. Dar mai nădăjduiesc să găseşti curând un păstrător mai 
bun pentru el. Până atunci însă, îmi pare că sunt o primejdie, o primejdie 
pentru toţi cei care trăiesc în preajma mea. Nu pot să păstrez Inelul şi to- 
todată să rămân aici. Ar trebui să părăsesc Fundătura, să părăsesc Comit- 
atul, să las totul în urmă şi să plec, oftă Frodo. Mi-ar plăcea să salvez 
ţinutul ăsta, dacă-mi stă în putinţă - chiar dacă au fost vremuri când i-am 
socotit pe locuitorii lui mai nătângi şi mai grei de cap decât o pot spune 
vorbele, şi când mă bătea gândul că un cutremur sau o năvală a 
dragonilor le-ar prinde bine. Dar acum nu mai gândesc la fel. Simt că 
atâta vreme cât Comitatul rămâne în urma mea, în afara primejdiei şi în 
pace, drumeţia îmi va părea mai uşor de îndurat; am să ştiu că undeva se 
află un liman sigur, chiar dacă tălpile mele nu-l vor mai atinge. 

De bună seamă că uneori mi-a stat în gând să plec, continuă Frodo, dar 
socoteam că e aşa, ca şi cum ţi-ai lua lumea-n cap, un şir de aventuri la 
fel ca ale lui Bilbo, poate şi mai grozave, care se vor sfârşi cu bine. Acum 
însă ar însemna să pornesc în pribegie, să fug dintr-o primejdie în altă 
primejdie, trăgându-le după mine. Şi gândesc că trebuie să plec singur, 
dacă tot trebuie s-o fac, şi astfel să salvez Comitatul. Dar mă simt tare 

mic şi cu rădăcini adânci şi, cum să spun, disperat. Duşmanul este atât 
de puternic şi de înfricoşător. 

În timp ce vorbea, o mare dorinţă de a-l urma pe Bilbo se stârnise în 
inima lui, dar acest lucru nu i-l mai spuse lui Gandalf - dorinţa de a-l 
urma pe Bilbo, şi, cine ştie, chiar de a-l găsi. Era atât de puternică, încât îi 
înfrângea teama: se simţea în stare să iasă afară în fugă şi apoi s-o ia la 
vale pe drum, chiar şi fără pălărie, aşa cum făcuse şi Bilbo într-o di- 
mineaţă asemănătoare, cu multă vreme în urmă. 

- Dragul meu Frodo! exclamă Gandalf. Cu adevărat hobbiţii sunt 
creaturi uluitoare, aşa cum am spus şi înainte. Poţi învăţa tot ce e de ştiut 
despre obiceiurile lor într-o lună de zile, şi chiar şi după o sută de ani te 
pot lua prin surprindere când te aştepţi mai puţin. Nu speram să primesc 
un asemenea răspuns, nici măcar de la tine. Dar Bilbo n-a dat greş când 
te-a ales ca moştenitor al lui, deşi prea puţin s-a gândit cât se va dovedi 
de important acest lucru. Mă tem că ai dreptate. Inelul nu va putea să 
mai stea ascuns în Comitat prea multă vreme; iar pentru binele tău, cât şi 
al altora, va trebui să pleci şi să laşi numele de Baggins în urmă. Nu vei fi 
în siguranţă câtă vreme porţi acest nume, indiferent dacă este dincolo de 
hotarele ținutului sau în Pustietate. Am să-ţi dau un nume de călătorie. 
Când vei pleca, fă-o sub numele de domnul Subdeal . 

Dar nu cred că e neapărată nevoie să o porneşti de unul singur. Asta în 
cazul în care ştii pe cineva de încredere şi care va voi să te însoţească - şi 
pe care ai fi pregătit să-l bagi în primejdii necunoscute. Dar dacă îţi vei 
căuta un tovarăş, fii cu băgare de seamă pe cine alegi. Şi fii cu băgare de 
seamă la ceea ce spui, chiar şi prietenilor celor mai apropiaţi. Duşmanul 
are multe iscoade şi feluri nenumărate de-a prinde de veste. 

Se opri dintr-o dată din vorbit, parcă în ascultare. Abia acum îşi dădu 
Frodo seama câtă linişte era peste tot, înăuntru şi în afară. Gandalf se fur- 
işă până aproape de una dintre ferestre. Apoi, cu un salt, se repezi la per- 
vaz, întinse mâna afară şi o îndreptă în jos. Se auzi un chiţăit şi în clipă 
următoare se ivi capul numai cârlionţi al lui Sam Gamgee, tras de o 
ureche. 

- Măi, măi, pe barba mea, făcu Gandalf. Sam Gamgee să fie? Păi, şi cam 
ce faci mata aici? 

- Cerul să vă binecuvânteze, domnu' Gandalf, stăpâne, bâigui Sam. 
Nimic. Tocmai tundeam malul de iarbă de sub fereastră, dacă mă- 
nţelegeți. 

Îşi ridică foarfecele şi le clănţăni drept mărturie. 

- Nu te-nţeleg, se încruntă Gandalf. Cam de multişor n-am mai auzit 
zgomotul foarfecelor tale. De când asculţi la colţ? 

- S-ascult la colţ, stăpâne? Nu prea înţeleg, să-mi fie cu iertare. Nu sunt 
colţuri la Fundătura, ăsta-i adevăru.. 

- Nu face pe prostul! Ce-ai auzit şi de ce ascultai? 

Ochii lui Gandalf scăpărară şi sprâncenele lui se zburliră precum ţepii 
unui arici. 

- Domnu' Frodo, stăpâne! ţipă răguşit Sam. Nu-l lăsaţi să-mi facă vre- 
un rău, stăpâne! Nu-l lăsaţi să mă preschimbe în ceva nefiresc! Tătâne- 
meu ar suferi prea mult. N-am avut gânduri rele, pe onoarea mea, 
stăpâne! 

- N-o să-ţi facă nici un rău, îl asigură Frodo, abia stăpânindu-şi râsul, 
deşi el însuşi era uluit şi oarecum nedumerit. Ştie la fel de bine ca şi mine 
că n-ai gânduri rele. Dar vino-ţi în fire şi răspunde-i la întrebări fără 
ocolişuri. 

- Păi, stăpâne, zise Sam, tremurând. Am auzit ceva ce n-am priceput, 
despre un duşman şi despre inele şi despre domnu' Bilbo, stăpâne, şi 
dragoni şi un munte înfricoşător şi... şi despre elfi, stăpâne. Am ascultat 
pentru că nu m-am putut stăpâni, dacă mă-nţelegi. Cerul să mă aibă-n 
pază, stăpâne, da' mie-mi plac poveşti dintr-astea. Şi mai şi cred în ele, 
orice-ar zice Ted. Elfii, stăpâne! Tare-aş vrea să-i văd. N-aţi putea să mă 
duceţi să văd elfi, stăpâne, când o fi să plecaţi? 

Dintr-o dată Gandalf izbucni în râs. 

- Hai înăuntru! strigă el şi, întinzând braţele amândouă, îl săltă pe în- 
mărmuritul Sam, cu foarfece şi fire de iarbă cu tot, de-a dreptul prin 
fereastră şi-l depuse pe podea. 

- Să te ia să-i vezi pe elfi, ai? spuse el, scrutându-l îndeaproape pe Sam, 
dar cu faţa tresărindu-i într-un zâmbet. Care va să zică ai auzit că dom- 
nul Frodo pleacă? 

- Am auzit, stăpâne. Şi de-asta era cât p-aci să mă-nec: după cât se 
pare, m-aţi auzit. Am încercat să mă stăpânesc, stăpâne, da' mi-a scăpat 
din gâtlej: eram atât de tulburat. 

- Nu se poate altfel, Sam, spuse Frodo întristat. 

Îşi dădea seama că fuga din Comitat aducea cu sine despărţiri mult 
mai dureroase decât doar a-şi lua rămas-bun de la confortul familiar din 
Fundătura. 

- Va trebui să plec. Dar, - şi aici îl privi adânc pe Sam - dacă ţii cu ad- 
evărat la mine, vei păstra acea taina de moarte. Pricepi? Dacă n-o faci, 
dacă sufli un singur cuvinţel despre ceea ce-ai auzit aici, atunci trag 
nădejde că Gandalf o să te prefacă într-o broască râioasă şi o să umple 
grădina cu şerpi de iarbă. 

Sam căzu în genunchi, tremurând ca varga. 

- Ridică-te, Sam, zise Gandalf. Mi-a venit un gând mult mai bun decât 
acesta. Ceva care să-ţi ferece gura şi să te pedepsească aşa cum se cuvine 
pentru că ai tras cu urechea. Ai să pleci cu domnu' Frodo. 

- Eu, stăpâne!? ţipă Sam, ţopăind asemenea unui câine poftit la o 
plimbare. Să merg şi să-i văd pe elfi şi toate alea!? Uraa! strigă el şi apoi 
izbucni în plâns. 

[IM1]Merry - „vesel"; peregrin - „şoim călător” (n. tr.). 

Al treilea nu-i de prisos 


- Trebuie să plecaţi fără zarvă şi cât mai curând, îi sfătui Gandalf. 

Trecuseră de-acum două, chiar trei săptămâni, dar Frodo nu dădea 
semn că ar fi fost gata de ducă. 

- Ştiu. Dar e greu să le faci pe amândouă, observă el. Dacă aş dispărea 
aşa ca Bilbo, imediat s-ar auzi în tot ţinutul. 

- Bineînţeles că nu trebuie să dispari, spuse Gandalf. Asta nu se face. 
Am spus cât de curând, nu pe loc. Dacă te poţi gândi la vreo cale de-a dis- 
părea din Comitat fără să afle tot târgul, merită să mai întârzii un pic. 
Dar nu trebuie să amâni prea mult. 

- Ce-ai zice să o fac la toamnă, de Ziua Noastră sau după? întrebă 
Frodo. Cred că până atunci pot să fac unele pregătiri. 

Adevărul e că, acum că se ajunsese în acest moment hotărâtor, nu-i ar- 
dea defel să o pornească la drum. Fundătura părea un cămin mult mai 
plăcut decât oricând înainte, iar Frodo dorea să se bucure din plin de ul- 
tima lui vară în Comitat. Ştia că la apropierea toamnei măcar o parte din 
inima lui se va simţi mai atrasă de ideea călătoriei, la fel cum se simţise 
întotdeauna în acel anotimp. În sinea Iui se hotărâse mai de mult să plece 
la a cincizecea aniversare a zilei sale de naştere: a o sută douăzeci şi opta 
a lui Bilbo. Ar fi zis că acea zi era cea mai potrivită pentru a porni pe 
urmele bătrânului. Acesta era gândul care-i stăruia în minte cu 
deosebire, să-l urmeze pe Bilbo. Şi singurul care făcea perspectiva 
plecării mai uşor de îndurat. Aproape că nu se gândea deloc la Inel şi la 
unde-l va duce El în cele din urmă. Lui Gandalf însă nu-i dezvălui aceste 
frământări ale sale. Era întotdeauna greu de spus ce concluzie putea să 
tragă vrăjitorul. 

Gandalf îl privi pe Frodo şi zâmbi. 

- Aşa să fie, consimţi el. Cred că e bine la toamnă - dar nu trebuie nici- 
decum să fie mai târziu. Încep să fiu foarte neliniştit. Între timp, te rog să 
ai grijă şi nu scăpa nici un cuvânt despre unde ai de gând să te duci. Şi 

vezi ca nici Sam Gamgee să nu se apuce să pălăvrăgească. Altfel, chiar 
că-l prefac într-o broască. 

- Cât despre unde mă duc, oftă Frodo, va fi greu să spun cuiva ceva, 
căci nici eu însumi încă nu m-am hotărât. 

- Prostii! Nu ţi-am cerut să nu-ţi laşi adresa la poştă! Ce-am vrut să 
spun este că pleci din Comitat şi acest lucru nu trebuie ştiut până nu vei 
fi ajuns destul de departe. Şi desigur că te vei îndrepta, sau cel puţin ai să 
porneşti, ori spre Miazănoapte, ori spre Miazăzi, ori spre Soare-Apune, 
ori spre Soare-Răsare - iar direcţia cu siguranţă nu trebuie cunoscută. 

- Am fost atât de prins de gândul părăsirii acestui loc, Fundătura, şi al 
despărțirii, încât nici măcar nu mi-am ales direcţia, spuse Frodo. Căci în- 
cotro aş putea s-o apuc? Şi ce anume să-mi îndrepte paşii? Ce caut? Bilbo 
s-a dus să caute o comoară, s-a dus până acolo şi s-a întors; eu însă mă 
duc să pierd una şi să nu mă mai întorc, din câte îmi dau seama. 

- N-ai cum să-ţi dai seamă de prea multe, îl întrerupse Gandalf. Şi nici 
eu n-am. Cine ştie dacă nu cumva menirea ta este să găseşti Hăul de la 
Capătul Lumii; la fel de bine pot să fie alții meniţi pentru asta: nu am 
cum şti. Ce pot să-ţi spun este că încă nu eşti pregătit pentru acest drum 
lung. 

- Aşa e, nu sunt, recunoscu Frodo. Însă, în acelaşi timp, ce cale ar tre- 
bui să urmez? 

- Spre primejdie; nici prea pripit, nici pe un drum prea drept, răspunse 
vrăjitorul. Dacă vrei să-mi urmezi sfatul, îndreaptă-te spre Vâlceaua 
Despicată. E o călătorie ce nu se va dovedi foarte primejdioasă, deşi Dru- 
mul e mai puţin uşor decât altă dată şi se va dovedi şi mai greu pe 
măsură ce trec anii. 

- Vâlceaua Despicată! exclamă Frodo. Bună idee: am s-o iau către 
răsărit şi am să mă îndrept spre Vâlceaua Despicată. Îl duc pe Sam să-i 
vadă pe elfi; ce-o să se mai bucure! 

Vorbea cu nepăsare: dar inima lui tresălta dintr-o dată de dorinţa de a 
vedea casa lui Elrond Halfelven şi de-a respira aerul acelei văi adânci un- 
de mulţi din Seminţia Bălaie trăiau în pace încă şi acum. 

Într-o seară de vară, o veste uluitoare umplu hanurile Mănunchiul de 
iederă şi Dragonul Verde. Uriaşii şi celelalte pieze-rele de la hotarele 
ținutului fuseră date uitării, locul lor fiind luat de chestiuni mai ar- 
zătoare: domnul Frodo vindea Fundătura, ba chiar o şi vânduse de-acum 
- nimănui altcuiva decât familiei Sackville-Baggins! 

- Şi încă la un preţ de nimic, răsunară alte voci, şi nu e greu de crezut 
când cumpărătoarea e cucoana Lobelia. 

(Otho murise cu câţiva ani în urmă, la vârsta matură, dar dezamăgită, 
de 102 ani.) 

Motivul pentru care domnul Frodo vindea vizuina lui minunată 
stârnea şi mai multe discuţii decât preţul. Unii susțineau părerea - con- 
firmată prin înclinări ale capului şi prin tot felul de aluzii de către dom- 
nul Baggins în persoană - că banii lui Frodo erau pe sfârşite: el intenţiona 
să părăsească Hobbitonul şi să ducă o viaţă liniştită, cu ceea ce lua pe 
vizuina lui, în Ţara ledului, printre rudele sale din neamul Brandybuck. 
„Cât mai departe de familia Sackville-Baggins", adăugau unii. Dar păre- 
rea că în Fundătura cei doi Baggins tăinuiseră imense bogaţii se fixase 
atât de bine în capul tuturor, încât această explicaţie era greu de crezut, 
mai de necrezut decât orice alt motiv sau lipsă de motiv scornite de 
fantezia lor: cei mai mulţi ar fi zis că la mijloc era o conjurație ticăloasă şi 
încă nedescoperită, pusă la cale de Gandalf. Deşi vrăjitorul se ţinea as- 
cuns şi nu umbla la lumina zilei, era un lucru ştiut că „se pitea la Fun- 
dătura”. Dar, oricum s-ar fi potrivit mutarea lui Frodo cu tertipurile 
vrăjitoriilor lui Gandalf, un lucru era limpede: Frodo Baggins se întorcea 
în Ţara ledului. 

- Da, mă voi muta în această toamnă, spunea el. Merry Brandybuck 
tocmai îmi caută o vizuină mică şi frumoasă, poate chiar o căsuţă. 

De fapt, cu ajutorul lui Merry alesese şi chiar şi cumpărase o casă mică 
în Scobitura Râului, în regiunea ce se întindea dincolo de Cotuascuns. În 
afară de Sam, tuturor celorlalţi le spunea că acolo avea de gând să se sta- 
bilească pentru totdeauna. Era un gând ce se născuse în urma hotărârii 
de-a o porni spre răsărit, căci Ţara ledului se afla la hotarele estice ale 
Comitatului şi, întrucât acolo locuise în copilărie, întoarcerea pe acele 
meleaguri nu părea prin nimic ciudată. 

Gandalf rămase în Comitat timp de două luni. Apoi, într-o seară, la 
sfârşitul lui iunie, curând după ce planul lui Frodo fusese în sfârşit pus la 
punct, anunţă pe nepusă masă că avea să plece din nou în dimineaţa 
următoare. 

- Doar pentru puţin timp, aşa sper, adăugă el. Dar o apuc în jos, spre 
miazăzi, dincolo de hotare, să încerc să aflu ce mai e nou. Am zăbovit 
mai mult decât ar fi trebuit. 

Vorbea cu detaşare, lui Frodo îi făcu însă impresia că arăta cam 
îngrijorat. 

- S-a întâmplat ceva? îl întrebă el. 

- N-aş zice; doar că am auzit ceva ce m-a cam neliniştit şi care trebuie 
cercetat mai îndeaproape. Dacă voi socoti că e neapărată nevoie să pleci 
imediat, mă voi întoarce cât mai repede, sau măcar iţi voi trimite vorbă. 

Între timp, ţine-te de planul tău, însă ai grijă mai mult decât oricând, mai 
ales de Inel. Dă-mi voie să ţi-o mai repet o dată foarte răspicat: nu-l folosi! 

În zori plecă. 

- Pot să mă întorc în orice zi, spuse la despărţire. Şi cel mai târziu voi fi 
înapoi la petrecerea de despărţire. Gândesc că, la urma urmei, tot vei 
avea nevoie de tovărăşia mea pe Drum. 

O vreme, Frodo a fost destul de neliniştit, şi se tot întreba oare ce 
anume auzise Gandalf; dar încetul cu încetul îngrijorarea i se risipi şi vre- 
mea bună îl ajută să uite de griji pentru un timp. Comitatul nu prea 
avusese parte de o vară atât de frumoasă şi de o toamnă atât de îm- 
belşugată; pomii erau împovăraţi de mere, iar porumbul crescuse înalt şi 
plin de ştiuleți. 

Era în plină toamnă când Frodo începu încă o dată să-şi facă griji din 
pricina lui Gandalf. Septembrie era pe sfârşite şi de la vrăjitor nici o 
veste. Ziua de naştere şi mutarea se apropiau, dar el nu venea şi nu trim- 
itea vorbă. Fundătura intră în forfota pregătirilor. Câţiva dintre prietenii 
lui Frodo veniră să stea cu el şi să pună umărul la împachetat: printre ei 
se aflau şi Fredegar Bolger, Folco Boffin şi, bineînţeles, prietenii săi in- 
timi, Pippin Took şi Merry Brandybuck. Cu ajutorul lor, toată locuinţa 
ajunse curând întoarsă cu fundu-n sus. 

Pe 20 septembrie, două căruţe acoperite şi pline ochi au pornit spre 
Ţara ledului, ducând mobila şi bunurile pe care Frodo nu le vânduse 
spre noua lui locuinţă şi urmând drumul ce traversa Podul Viniac. A 
doua zi, pe Frodo l-a cuprins cu adevărat îngrijorarea, drept care n-a 
făcut altceva decât să se uite şi iar să se uite după Gandalf. Zorii zilei de 
joi, dimineaţa aniversării sale, s-au ivit la fel de senini şi de frumoşi ca şi 
în acea dimineaţă de demult, a marii petreceri a lui Bilbo. Dar Gandalf 
nici acum n-a apărut. Seara, Frodo a dat petrecerea de despărţire în cerc 
restrâns. O cină pentru sine şi cele patru ajutoare ale sale; dar era tulbur- 
at şi n-avea chef de petrecere. Gândul că în curând trebuia să se despartă 
de tinerii lui prieteni îi îngreuna inima. Se întreba cum să facă să le îm- 
părtăşească hotărârea pe care o luase. 

Cei patru hobbiţi erau tare veseli şi curând petrecerea începu să se 
încălzească, în ciuda absenței lui Gandalf. În sufragerie nu mai rămăsese 
altceva în afara unei mese şi a câtorva scaune, dar mâncarea era bună, iar 
vinul aşijderea: vinul lui Frodo nu ajunsese printre obiectele vândute 
familiei Sackville-Baggins. 

- Nu ştiu ce s-o alege de restul lucrurilor mele când vor încăpea în 
ghearele S.B.-ilor, dar cel puţin ăstuia i-am găsit un adăpost bun, spuse 
Frodo, golindu-şi paharul. Era ultimul strop din „Podgoriile Vechi". 

După ce cântară multe cântece şi vorbiră despre şi mai multe lucruri 
pe care le făcuseră împreună, ridicară paharul în cinstea zilei de naştere a 
lui Bilbo şi băură în sănătatea lui şi a lui Frodo, aşa după cum era 
obiceiul încetățenit de Frodo. Apoi ieşiră ca să ia o gură de aer curat şi să 
se uite la stele, după care se duseră la culcare. Petrecerea lui Frodo luase 
sfârşit, dar Gandalf tot nu venise. 

A două zi dimineaţă încărcară într-o căruţă restul de bagaje. Pe capră 
urcă Merry şi, însoţit de Grasunu' (adică Fredegar Bolger), o luă din loc. 

- Cineva trebuie să ajungă acolo înaintea ta şi să te aştepte cu casa 
încălzită, spuse el. Păi, atunci pe curând - poimâine, înțeleg, dacă nu vă 
opriţi să dormiţi undeva pe drum. 

După prânz, Folco se duse acasă, dar Pippin mai zăbovi. Frodo era 
agitat şi neliniştit, tot trăgea cu urechea, doar-doar o auzi paşii lui Gan- 
dalf. Se hotărî să aştepte până la căderea nopţii. După care, în cazul în 
care Gandalf avea neapărată nevoie de el, se va duce direct la Scobitura 
Râului, poate chiar va ajunge primul. Pentru că Frodo mergea pe jos. 
Planul lui era să străbată distanţa între Hobbiton şi Pontonul Cotuascuns 
ca într-o plimbare, fără să se grăbească - şi asta din plăcere şi din dorinţa 
de a mai vedea o ultimă oară Comitatul, mai mult decât din orice alt 
motiv. 

- Unde mai pui că mă va ajuta să-mi intru puţin în formă, spuse el, 
uitându-se la sine într-o oglindă prăfuită din holul pe jumătate golit de 
mobilă. 

De multă vreme nu mai făcuse plimbări lungi, drept care avea im- 
presia că imaginea din oglindă arăta puţin cam fleşcăită. 

După prânz, familia Sackville-Baggins se înfiinţă în persoana Lobeliei 
şi a fiului ei Lotho cel roşcovan, spre iritarea lui Frodo. 

- În sfârşit a noastră, suspină Lobelia trecând pragul. 

Lipsă de politeţe, şi nici măcar adevărat nu era, căci sălaşul devenea al 
ei abia după miezul nopţii. Dar să fim îngăduitori cu Lobelia: până să 
primească vizuina, fusese nevoită să aştepte cu şaptezeci şi şapte de ani 
mai mult decât sperase la început, şi iată că acum avea o sută de ani. 
Oricum, venise să se asigure că nimic din ceea ce cumpărase nu dis- 
păruse; şi dorea cheile. I-a luat destul de mult să se declare satisfăcută, 
căci adusese cu sine o listă a tuturor lucrurilor, pe care a dorit să o veri- 
fice de la un cap la altul, într-un târziu plecă împreună cu Lotho şi cu 
cheia în buzunar, după ce i s-a promis că cealaltă cheie îi va fi lăsată la fa- 
milia Gamgee, la Puşca-n-traistă. Promisiune care a făcut-o să mârâie şi 
să nu-şi ascundă gândul că familia aia ar fi în stare să golească vizuina în 
timpul nopţii. Frodo nu i-a oferit nici măcar o ceaşcă de ceai. 

În schimb, după plecarea ei, a băut ceai cu Pippin şi Sam Gamgee în 
bucătărie. În mod oficial, se ştia că Sam se ducea în Ţara ledului „ca să-l 
servească pe domnu' Frodo şi să se ocupe de grădinărit": un aranjament 
consfințit de Unchiaş, deşi asta nu-l consola pentru faptul că avea să o 
aibă pe Lobelia drept vecină. 

- Ultima noastră cină la Fundătura, spuse Frodo, împingând în spate 
scaunul. 

Spălatul vaselor îl lăsară în seama Lobeliei. Pippin şi Sam strânseră 
curelele celor trei raniţe, apoi îngrămădiră totul pe verandă. Pippin 
cobori în gradină ca să-i arunce o ultimă privire. Sam dispăru. 

Soarele asfinţea. Vizuina Fundăturii părea tristă, sumbră şi vraişte. 
Frodo trecu încă o dată prin toate încăperile familiare şi văzu lumina 
asfinţitului pălind pe pereţi şi umbrele crescând prin unghere. În vizuină 
se înstăpânea întunericul. Frodo ieşi, cobori spre poarta de la capătul po- 
tecii şi de acolo mai merse puţin pe Drumul Măgurii la vale. Aproape că 
se aştepta să-l vadă pe Gandalf apropiindu-se cu paşi mari prin înserare. 

Cerul era senin, iar stelele prindeau să strălucească. 

- O să fie o noapte frumoasă, gândi el cu voce tare. Semn bun de înce- 
put. Am poftă să umblu. Nu mai am răbdare să stau locului. O s-o 
pornesc la drum, şi Gandalf trebuie să-mi ia urma. 

Se răsuci ca să se întoarcă acasă, dar imediat se opri, căci auzise glasuri 
chiar după colţ, la capătul uliţei Puşca-n-traistă. Una dintre voci era cu 
siguranţă a bătrânului Unchiaş; cealaltă era necunoscută şi oarecum 
neplăcută. Frodo nu desluşea ce spunea, auzind doar răspunsurile Un- 
chiaşului, care erau cam ţâfnoase. Bătrânul părea să se fi pierdut cu firea. 

- Nu, domnu' Baggins a plecat. Azi-dimineaţa a plecat, iar Sam al meu 
s-a dus cu el: şi şi-a luat şi toate lucrurile. Da, a vândut şi a plecat, cum v- 
am spus. De ce? Nu-i treaba mea, şi nici a domniei voastre. Încotro? Ăsta 
nu-i un secret. S-a mutat la Cotuascuns, sau pe-acolo pe undeva, în vale. 
Da, aşa e - o bucată bună de drum. Eu unu' n-am fost nicicând atât de de- 
parte; ăia din Ţara ledului sunt cam ciudaţi. Nu, nu pot să-i dau nici un 
fel de ştire. Noapte bună. 

Se auziră paşi depărtându-se în josul Măgurii. Cu oarece mirare, Frodo 
se pomeni stăpânit de un sentiment de uşurare că paşii nu urcaseră 
Măgura spre el. „Cred că m-am săturat de întrebări şi de toată iscodirea 
asta în legătură cu ce fac şi ce dreg, îşi zise el. Ce fiinţe curioase sunt 
toţi!” Mai că-i venea să se ducă la Unchiaş şi să-l întrebe cu cine stătuse 
de vorbă; dar, gândindu-se mai bine (sau mai rău), făcu repede cale în- 
toarsă spre Fundătura. 

Pippin şedea pe raniţa lui, în verandă. Sam nu se zărea nicăieri. Frodo 
intră în întunericul casei. 

- Sam! strigă el. Sam! E vremea! 

- Vin, stăpâne! se auzi răspunsul de undeva din adânc, urmat curând 
de Sam însuşi, care se ştergea la gură. 

Îşi luase rămas-bun de la butoiul cu bere din pivniţă. 

- Totu-mbarcat, Sam? întrebă Frodo. 

- Da, stăpâne. Asta o să-mi ajungă pentru o vreme. Frodo închise şi în- 
cuie uşa rotundă, iar cheia i-o dădu lui Sam. 

- Fugi şi du-o acasă, Sam! îi spuse el. Apoi tai-o pe uliţă şi vino cât poţi 
de repede la poarta dinspre drumul de dincolo de Pajişti. În seara asta nu 
trecem prin sat. Prea multe urechi ciulite şi prea mulţi ochi la pândă. 

Sam porni ca din puşcă. 

- Ei, în sfârşit la drum! spuse Frodo. 

Îşi aburcară raniţele în spate, îşi luară toiegele şi dădură colţul spre 
latura de apus a vizuinei Fundăturii. 

- Rămâi cu bine! mai zise Frodo, uitându-se la fereastra neagră şi 
oarbă. 

Flutură mâna, se răsuci pe călcâie şi (pornind pe urma lui Bilbo, numai 
că el nu ştia asta) grăbi pasul după Peregrin, la vale pe poteca din grad- 
ină. La capătul de jos al acesteia, trecură gardul viu pe la pârleaz şi o 
apucară spre câmpuri, pierzându-se în întuneric precum foşnetul vântu- 
lui prin iarbă. 

La poala Măgurii, în partea ei dinspre soare-apune, ajunseră la poarta 
ce dădea într-un drum îngust. Acolo se opriră şi-şi aranjară curelele ran- 
iţelor. După puţin timp se ivi şi Sam, apropiindu-se cu paşi repezi şi 
gâfâind din greu; raniţa grea i se înălța mult peste umeri, iar pe cap îşi 
pusese un sac ţuguiat, fără formă şi pleoştit, despre care zicea că-i 
pălărie. Pe întuneric, Sam semăna tare mult cu un gnom. 

- Mai că-mi vine să cred că mi-aţi dat tot ce era mai greu, zise Frodo. 
Mi-e milă de melci şi de toate vieţuitoarele ce-şi cară casa în spinare. 

- Aş putea să mai iau încă multe, stăpâne. Raniţa mea e destul de 
uşoară, minţi Sam, făcând pe grozavul. 

- Ba nu poţi, Sam, îl contrazise Pippin. Las' că-i face bine. N-are nimic 
în plus decât ce ne-a zis să împachetam. A cam lâncezit în ultima vreme, 
dar după ce-o să meargă o bucată de drum, o să i se pară mai uşor. 

- Fii bun cu un biet hobbit bătrân! pufni Frodo în râs. Pun rămăşag că 
am să fiu la fel de subţire ca o nuia de trestie înainte să ajungem în Ţara 
Buck. Vorbeam şi eu ca să nu tac. Am bănuiala că tu, Sam, ai încărcat mai 

mult decât ţi-era partea, dar o să am grijă când ne-om face din nou 
bagajele. 

Îşi luă toiagul. 

- Ei, la toţi ne place să umblăm prin întuneric, mai zise el, aşa că hai să 
lăsăm în urmă câteva mile înainte să tragem un pui de somn. 

O vreme urmară drumul spre vest. Apoi, părăsindu-l, o apucară spre 
stânga şi, tăcuţi ca şi până atunci, se îndreptară încă o dată spre câmpuri. 
Mergeau în şir, de-a lungul gardurilor vii şi al crângurilor, în timp ce 
noaptea cobora tot mai întunecoasă peste ei. În pelerinele lor negre, erau 
la fel de nevăzuţi că şi cum ar fi purtat toţi trei inele magice. Şi întrucât 
erau hobbiţi şi încercau să umble cât mai neauziţi, nu făceau nici un zgo- 
mot, nici cât le-ar fi putut hobbiţii înşişi desluşi. Până şi sălbăticiunile 
câmpurilor şi ale pădurilor rămaseră neştiutoare de trecerea lor. 

După un timp traversară Apa, la vest de Hobbiton, pe un podeţ îngust 
de scânduri. În acel loc, râul nu era decât o panglică neagră şerpuitoare, 
mărginită de arini înclinați deasupra văii. La o milă său două spre sud 
traversară iute marele drum ce venea dinspre Podul Vimac; acum se 
găseau în Ţara Tuc şi, cotind spre sud-est, se îndreptară spre ţinutul 
Dealului Verde. Începând să urce primele coaste, se uitară în urmă şi 
zăriră lămpaşele din Hobbiton licărind în depărtare, în valea domoală a 
Apei. Curând aşezarea dispăru în faldurile pământului întunecat, ur- 
mată fiind de Lângă Ape şi de iazul cenuşiu din vecinătate. După ce lu- 
mina ultimei gospodării rămase mult în urmă, sclipind când şi când 
printre copaci, Frodo se răsuci încă o dată şi-şi flutură mâna în semn de 
rămas-bun. 

- Mă-ntreb dacă-mi va fi dat să mai privesc vreodată valea asta, zise el 
încet. 

După aproape trei ore de mers, făcură un popas. Noaptea era senină, 
răcoroasă şi înstelată, dar câteva pale de negură ca nişte fuioare de fum 
prindeau a urca pripoanele dealurilor dinspre pâraie şi lunci adânci. 
Ramuri subţiri legănate de un vânt uşor deasupra capetelor lor teşeau o 
plasă neagră pe cerul palid. Cei trei încropiră o gustare modestă (aşa, ca 
pentru hobbiţi) şi purceseră mai departe. Curând ajunseră la un drum în- 
gust ce urca şi cobora, până se pierdea cenuşiu în întunericul din faţă: 
drumul spre Pădureni şi Stogu şi spre Pontonul Cotuascuns se desprin- 
dea în sus din drumul principal din valea Apei şi cotea pe la poalele 
Dealurilor Verzi spre Capătul Împădurit, un colţ sălbatic al Meleagului 
de la Soare-Răsare. 

Merseră ce merseră şi nimeriră pe o cărare tăiată adânc printre copaci 
înalţi ce-şi foşneau în noapte frunzele uscate. Întunericul era de 

nepătruns. Începură să vorbească şi să fredoneze toţi trei încetişor o 
melodie, căci se găseau acum departe de orice ureche iscoditoare. Apoi 
se cufundară din nou în tăcere, iar Pippin prinse a rămâne în urmă. Într- 
un târziu, când poteca deveni tot mai abruptă pe povârniş în sus, se opri 
şi căscă. 

- Mi-e atât de somn, zise el, că în curând o să mă prăbuşesc în mijlocul 
potecii. Aveţi de gând să dormiţi în picioare? Aproape că-i miezul nopții. 

- Credeam că-ţi place să umbli pe întuneric, spuse Frodo. Dar nu ne 
mână nimeni de la spate. Merry se aşteaptă să ajungem poimâine în tim- 
pul zilei; avem, prin urmare, încă două zile. Vom poposi în primul loc 
mai potrivit. 

- Vântul e de la soare-apune, zise Sam. Dacă ajungem de partea 
cealaltă a dealului ăstuia, stăpâne, o să găsim un loc adăpostit si în- 
deajuns de tihnit. Chiar deasupra noastră e o pădure uscată de brazi, 
dacă-mi aduc bine aminte. 

Sam cunoştea regiunea pe o rază de douăzeci de mile jur-împrejurul 
aşezării Hobbiton, dar mai mult nici că ştia din geografie. 

Chiar în vârful dealului dădură peste peticul de pădure de brazi. 
Părăsind poteca, se afundară în întunericul adânc al brazilor, greu de 
mirosul de răşină, şi adunară vreascuri uscate şi conuri ca să încingă un 
foc. Curând flăcările trosneau vesel la rădăcina unui brad uriaş, iar ei 
rămaseră o vreme aşezaţi în jurul lui, până când capetele începură să le 
cadă în piept. Atunci, alegându-şi fiecare un cotlon între rădăcinile prim- 
itoare, se făcură covrig sub pelerine şi pături şi în scurtă vreme adormiră. 
Hotărâseră să nu stea nimeni de pază; nici măcar Frodo nu se temea încă 
de vreo primejdie, căci se mai aflau în inima Comitatului. Câteva vietăţi 
se apropiară şi îi priviră după ce focul se stinse. O vulpe ce trecea prin 
pădure cu niscai treburi de-ale ei se opri câteva minute şi adulmecă 
îndelung. 

„Hobbiţi, îşi spuse în sinea ei. Şi ce mai urmează? Am auzit de tot felul 
de lucruri ciudate prin partea asta de lume, dar nu-mi amintesc să-mi fi 
spus careva de vreun hobbit care să doarmă sub cerul liber, la adăpostul 
unui copac. Şi-ncă trei! îmi miroase a ceva tare ciudat aici!" Şi gândea cu 
dreptate, dar mai mult de-atât n-avea să afle vreodată. 

Dimineaţa veni palidă, rece şi umedă. Primul se trezi Frodo, care de- 
scoperi că rădăcina copacului îi lăsase o adâncitură în spate, iar gâtul îi 
era înțepenit. „Să mergi de plăcere? De ce n-am venit călare?" se întrebă 
în sinea lui, la fel cum se întreba ori de câte ori era la începutul unei ex- 
pediţii. „Şi minunatele mele paturi de puf au fost toate vândute 

Sackville-Bagginşilor! Nişte rădăcini de-astea de copac ar merita!" Se 
întinse, iar apoi strigă: 

- Scularea, hobbiţilor! Dimineaţa e minunată! 

- Ce-i atât de minunat la ea? mormăi Pippin, uitându-se chiondorâş cu 
un singur ochi peste marginea păturii. Sam! Pregăteşte micul dejun pen- 
tru ora nouă şi jumătate! Ai încălzit apa la baie? 

Sam sări în picioare cu un aer buimac. 

- Nu, stăpâne, n-am încălzit-o, stăpâne, zise el. 

Frodo trase păturile din jurul lui Pippin, rostogolindu-l, apoi se duse la 
marginea pădurii. Departe, spre răsărit, soarele răsărea roşu din negurile 
ce acopereau grele lumea. Stropiţi cu roşu şi auriu, copacii tomnatici păr- 
eau să plutească dezrădăcinaţi pe o mare de umbre. Puțin mai la vale, 
spre stânga, drumul cobora abrupt şi dispărea într-o scobitură. 

Reveni în tabără; între timp, Sam şi Pippin aprinseseră un foc zdravăn. 

- Apa! strigă Pippin. Unde-i apa? 

- Nu ţin apă în buzunare, pufni Frodo. 

- Credeam că te-ai dus să găseşti apă, îl luă la rost Pippin, ocupat cu 
aranjatul bucatelor şi al cănilor. Ce-ar fi să te duci acu' să aduci nişte apă? 

- Ai putea veni şi tu, şi să iei şi butelcile cu tine, i-o-ntoarse 

La poalele dealului curgea un pârâiaş. Umplură butelcile şi micul 
ceaun de expediţie la o cascadă unde apa se prăvălea câteva picioare 
peste muchia unei stânci cenuşii. Era rece ca gheaţa, aşa încât spălatul 
feţelor şi al mâinilor fu însoţit de bolboroseli şi gâfâieli. 

Când isprăviră de mâncat şi raniţele erau din nou legate strâns, trecuse 
de ora zece şi ziua devenea tot mai senină şi mai caldă. Coborâră panta, 
trecură pârâul acolo unde acesta se ascundea sub drum, urcară 
povârnişul următor şi apoi coborâră iarăşi şi urcară la loc un alt colnic; 
de-acum, pelerinele, păturile, apa, merindele şi toate celelalte le apăsau 
parcă şi mai grele umerii. 

Marşul din acea zi promitea să fie o treabă obositoare şi năduşitoare. 
Totuşi, după câteva mile, poteca încetă să urce şi să coboare: urca abrupt 
şi în zigzag până în vârful unei culmi, iar de acolo se vedea coborând 
pentru ultima oară. În faţa lor zăriră plaiurile mai joase, punctate de pâl- 
curi mici de copaci, ce se pierdeau în depărtare în aburul cafeniu al unui 
ținut păduros. Privirile lor cuprinseră Capătul Împădurit până în zare, 
spre Râul Viniac. Drumeagul şerpuia înainte, ca o bucată de sfoară. 

- Drumul ăsta nu se mai isprăveşte, zise Pippin, dar nu mai pot dacă 
nu mă odihnesc niţel. E timpul să prânzim. 

Se aşeză pe marginea drumului şi îşi aţinti privirea spre est, spre 
cețuri, dincolo de care curgea Râul şi se afla marginea Comitatului în 

care-şi petrecuse întreaga viaţă. Sam rămase în picioare lângă el. Ochii 
lui rotunzi erau larg deschişi - căci se uita la pământuri pe care nu le 
văzuse niciodată, spre un nou orizont. 

- În pădurile alea locuiesc elfii? întrebă el. 

- N-am auzit de aşa ceva, zise Pippin. 

Frodo tăcea. Şi el urmărea din priviri drumul spre răsărit, ca şi cum 
nu-l mai văzuse niciodată până atunci. Dintr-o dată prinse glas, rostind 
rar, cu voce tare, dar totodată ca pentru sine: 


Drumul duce-n jos la vale 

De la uşa mea-ncepând. 

Ah, grăbit, pe-aceeaşi cale 

Voi pleca şi eu curând, 

Pân-la drumu-n care alte drumuri duc de oareunde 
Şi de-acolo mai departe? încă n-aş putea răspunde. 


- Parcă-i o poezie dintr-alea de-ale lui Bilbo, spuse Pippin. Sau e una 
dintre imitaţiile tale? Nu prea sună a încurajare. 

- Nu ştiu, recunoscu Frodo. Mi-a venit aşa, ca şi cum eu aş fi născocit- 
o. Dar se poate s-o fi auzit cândva, demult. Sigur că-mi aminteşte de 
Bilbo cel din ultimii ani, înainte să plece. Adeseori îmi spunea că nu 
exista decât un Drum, că e ca un râu mare: izvoarele lui ţâşnesc din 
fiecare prag şi fiecare potecă i se supune. „E o treaba tare periculoasă, 
Frodo, să ieşi pe uşa casei tale, îmi spunea. Păşeşti pe Drum şi, dacă nu 
ştii să-ţi stăpâneşti picioarele, nu ai habar încotro te poate duce curentul. 
Îţi dai seama că ăsta e drumul ce străbate Codrul Întunecimii şi că, dacă 
îl laşi în voia lui, s-ar putea să te ducă până la Muntele Singuratic şi chiar 
mai departe şi-n locuri şi mai blestemate?" îmi spunea asta pe poteca din 
faţa uşii de la Fundătura, mai cu seamă după ce se întorcea dintr-o 
plimbare lungă. 

- Dar să ştii că Drumul n-o să mă ducă nicăieri cel puţin pentru o oră, 
decretă Pippin, dând jos raniţa din spate. 

Ceilalţi îi urmară exemplul: îşi sprijiniră raniţele de răzorul drumului 
iar picioarele şi le întinseră pe drum. După ce se odihniră, îşi puseră 
burţile la cale, iar pe urmă se mai odihniră o vreme. 

Soarele cobora spre asfinţit, iar lumina amurgului începuse să 
cuprindă pământul atunci când se urniră din loc. Până acum nu întâl- 
niseră nici un suflet. Nu era o cale bătută spre Capătul Împădurit. 
Mărşăluiau de mai bine de o oră, când Sam se opri deodată, parcă în as- 
cultare. Ajunseseră în vale; după multe şerpuiri, drumul se întindea 

drept în faţă, traversând păşunile pe care creşteau risipiţi copaci înalţi, 
vestitori ai pădurii ce se apropia. 

- Aud un ponei sau un cal ce vine în urma noastră, anunţă el. Se uitară 
în spate, dar cotul drumului îi împiedica să vadă prea departe. 

- Mă-ntreb dacă nu e Gandalf care vine după noi, spuse Frodo. 

Dar nici n-apucă bine să zică aceste vorbe, când îl cuprinse un senti- 
ment că nu era tocmai aşa, şi o dorinţă bruscă de-a se ascunde de călăreț 
puse stăpânire pe el. 

- Poate că n-are prea mare importanţă, adăugă el, parcă cerându-şi 
iertare, dar tare-aş vrea să nu fiu văzut pe drum - de către nimeni. M-am 
săturat să mi se urmărească şi tălmăcească fiecare pas pe care-l fac. lar 
dacă este Gandalf, mai zise el ca un gând întârziat, îi pregătim o mică 
surpriză, ca să-l pedepsim pentru că a întârziat atât de mult. Hai să ne 
facem nevăzuţi. 

Ceilalţi doi alergară iute spre stânga şi se pitiră într-o scobitură, nu de- 
parte de drum. Rămaseră nemişcaţi. Frodo şovăi o clipă: curiozitatea sau 
poate o altă senzaţie se opunea dorinţei de a se ascunde. Tropăitul se 
apropia. În ultima clipă, Frodo se azvârli într-un petic de iarbă înaltă din 
spatele unui copac ce umbrea drumul. De acolo îşi înălță capul şi iscodi 
prudent pe deasupra unei rădăcini. 

De după cotul drumului se ivi un cal negru, nu un ponei ca al hob- 
biţilor, ci un cal în toată regula; iar călare se afla un ditamai omul, ce 
părea să stea chircit în şa, învelit într-o mantie mare şi neagră, cu glugă, 
astfel că numai cizmele vârâte în scările înalte se zăreau dedesubt; faţa 
lui era ascunsă în umbră, nevăzută. 

Când ajunse la copac, în dreptul lui Frodo, calul se opri. Silueta călare 
rămase nemişcată, cu capul plecat, de-ai fi zis că ascultă ceva. De sub 
glugă se auzea un zgomot ca de amuşinare a unui miros ce nu se lasă 
desluşit; capul se răsuci dintr-o parte în alta a drumului. 

O teamă, ivită din senin şi inexplicabilă, de a nu fi descoperit îl 
cuprinse pe Frodo, şi-n clipa aceea gândul îi fugi la Inel. Abia îndrăznea 
să respire, cu toate acestea dorinţa de a scoate Inelul din buzunar deveni 
atât de copleşitoare, încât începu să-şi mişte încet mâna. Simţea că nu are 
decât să şi-l strecoare pe deget ca să fie în afara oricărei primejdii. Sfatul 
lui Gandalf părea absurd. Bilbo folosise Inelul. „Şi încă sunt în Comitat", 
îşi spuse el, în timp ce mâna atinse lanţul. În aceeaşi clipă, călăreţul se 
îndreptă de spate şi trase de hăţuri. Calul paşi înainte, întâi la pas, porn- 
ind apoi în galop. 

Frodo se târî până la marginea drumului şi se uită în urma călăreţului, 
până când acesta se pierdu în zare. Frodo n-ar fi putut jura, dar i se 

păruse că, dintr-o dată, înainte să piară de tot din vedere, calul o luase 
într-o parte, intrând printre copacii din dreapta. 

„Măi să fie, dar ştiu că-i ceva tare ciudat aici, şi chiar că neliniştitor”, 
spuse Frodo în sinea lui, în vreme ce se îndrepta spre tovarăşii săi. Pip- 
pin şi Sam nu se clintiseră din iarbă, astfel că nu văzuseră nimic; drept 
care Frodo trebui să le descrie călăreţul şi felul ciudat în care se purtase. 

- N-aş putea spune de ce, dar am fost sigur că eu eram cel pe care-l 
căuta sau după care adulmecă; şi la fel de sigur am fost că nu voiam să 
mă descopere. Încă nu mi-a fost dat să văd sau să simt ceva asemănător 
în Comitat. 

- Dar ce-are face cu noi unul din Seminţia Mare? se miră Pippin. Şi ce 
căuta prin partea asta de lume? 

- Sunt nişte oameni prin părţile astea, explică Frodo. Celor din Melea- 
gul de la Miazăzi Seminţia Mare le-a cam dat de furcă, din câte ştiu. Dar 
n-am auzit vreodată de un asemenea călăreț. Mă-ntreb de unde-o fi 
venind. 

- Să-mi fie cu iertare, interveni Sam deodată, da' ştiu de unde vine. Din 
Hobbiton vine călăreţu' ăsta negru, dacă n-or mai fi şi alţii. Şi ştiu încotro 
se duce. 

- Ce vrei să spui cu asta? se răsti Frodo la el, privindu-l uluit. De ce n- 
ai spus nimic pân-acum? 

- Abia acu' mi-am amintit, stăpâne. Uite cum a fost: când m-am dus la 
vizuina noastră ieri-seară să duc cheia, tătâne-meu numa' ce-mi zice: 
Bună, Sam! Credeam c-ai plecat cu domnu’ Frodo azi-dimineața. A fost pe-aici 
un mugşteriu ciudat care-a-ntrebat de domnu’ Baggins de la Fundătura, tocma' 
a plecat. L-am trimis la Cotuascuns. Nu că mi-ar fi plăcut cum vorbea. Părea 
tare mânios când i-am zis că domnu’ Baggins şi-a părăsit locuința cea veche 
pentru totdeauna. A sâsâit la mine, Zău că da. M-a cam luat cu frig. Ce neam 
era? îl întreb eu pe Unchiaş. Nu ştiu, zice el, da’ nu era hobbit. Era-nalt şi 
parcă negru, şi stătea aşa, aplecat asupra mea. Aş zice că era unu’ din Seminţia 
Mare de pe meleaguri străine. Vorbea tare ciudat. 

N-am putut zăbovi să aud mai multe, stăpâne, pentru că m-aşteptaţi; 
şi nici n-am pus prea mult temei pe vorbele lui. Unchiaşul e tot mai 
bătrân şi cu vederea tot mai slabă, unde mai pui că era aproape întuneric 
atunci când fiinţa asta a urcat Măgura şi l-a găsit stând la aer curat la 
capătul uliţei noastre. Sper că nu v-a pricinuit nici un rău, stăpâne, şi nici 
eu. 

- Unchiaşul n-are nici o vină, zise Frodo. La drept vorbind, l-am auzit 
stând de vorbă cu un străin ce părea să se intereseze de mine, şi mi-a 

venit să mă duc să-l întreb cine e. Mai bine o făceam, sau măcar tu să-mi 
fi spus de povestea asta mai devreme. Aş fi fost mai atent pe drum. 

- Dar nu trebuie neapărat să fie o legătură între călăreţul ăsta şi străin- 
ul Unchiaşului, îşi dădu Pippin cu părerea. Am părăsit Hobbitonul în 
destulă taină, nu văd cum ne-ar fi putut urmări. 

- Da' ce ziceţi de adulmecat, stăpâne? îi aminti Sam. lar Unchiaşul mi-a 
zis că străinul era negru. 

- Ah, mai bine îl aşteptam pe Gandalf, murmură Frodo. Dar poate că 
n-aş fi făcut decât să înrăutăţesc şi mai mult lucrurile. 

- Atunci ştii ceva sau ai vreo bănuială în legătură cu acest călăreț? îl 
iscodi Pippin, care-i auzise murmurul. 

- De ştiut nu ştiu, şi e mai bine să nu bănuiesc nimic. 

- Bine, vere Frodo. Păstrează-ţi secretele deocamdată, dacă vrei să fii 
misterios. Până una-alta, nouă ce ne rămâne de făcut? Aş dori să îmbuc 
ceva şi să-mi umezesc gâtlejul, dar parcă tot mai bine e s-o luăm din loc 
de-aici. Toată vorbăria asta a noastră despre călăreţi adulmecători cu 
nasuri nevăzute m-a cam neliniştit. 

- Da, cred că o luăm din loc, consimţi Frodo, dar nu pe drum - nu care 
cumva să-i vină călăreţului să se întoarcă, sau poate că mai e vreun altul 
care-l urmează. Azi trebuie să mai mergem o bucată bună de drum. Ţara 
ledului e încă tare departe. 

Umbrele copacilor se întindeau lungi şi subţiri pe iarbă atunci când cei 
trei porniră din nou. Se ţineau la o aruncătură de piatră în stânga drumu- 
lui, cât mai mult cu putinţă ascunşi vederilor. Dar asta îi împiedica la 
mers; căci iarba era deasă şi smocuită, terenul plin de hârtoape şi de 
muşuroaie, iar copacii, răzleţi la început, începeau să se îndesească. 

Soarele coborâse roşu dincolo de dealurile din spatele lor, iar înserarea 
îşi făcea încet loc atunci când, ajunşi la capătul platoului întins pe care 
drumul îl străbătuse câteva mile bune în linie dreaptă, au îndrăznit să 
iasă la vedere. Chiar în acel punct, drumul cotea la dreapta şi cobora spre 
şesurile din Yale, îndreptându-se spre Stogu, dar la dreapta se făcea un 
drumeag, ce intra şerpuind într-un codru de stejari bătrâni, ca apoi să 
ajungă la Pădureni. 

- Asta-i drumul nostru, zise Frodo. 

Nu departe de punctul de răscruce a celor două drumuri, dădură peste 
trunchiul uriaş al unui copac: încă era viu, avea frunze pe crenguţele ce 
crescuseră în jurul cioturilor rămase de la crăcile frânte de mult; dar pe 
dinăuntru era gol, putea fi pătruns printr-o scorbură mare de pe partea 
opusă drumeagului. Hobbiţii se strecurară înăuntru şi se aşezară pe o 

saltea de frunze uscate şi lemn putrezit. Se odihniră, îmbucară ceva uşor, 
vorbind cu voci scăzute şi oprindu-se din când în când ca să asculte. 

Se înnopta la ceasul la care reveniră pe drumeag. Vântul de la apus 
suspina printre crengi. Frunzele şuşoteau. Curând, drumeagul prinse a 
coborî în întuneric într-o pantă lină şi neîntreruptă. O stea se ivi 
deasupra copacilor, în faţa lor, pe cerul tot mai negru dinspre răsărit. 
Mergeau cot la cot, în pas, ca să-şi dea curaj. După o vreme, pe măsură ce 
stelele se îndeseau şi deveneau mai luminoase, sentimentul de nelinişte îi 
părăsi şi renunţară să mai tragă cu urechea la tropăit de copite. Începură 
să fredoneze încetişor, aşa după cum era obiceiul hobbiţilor în timp ce 
călătoreau, mai ales noaptea, când se apropiau de casă. Cel mai adesea 
era un cântec de cină sau de culcare, dar cei trei hobbiţi de-acum fre- 
donau un cântec de drumeţie (deşi, bunînţeles, se pomenea în el şi de 
cină, şi de culcare). Cuvintele fuseseră potrivite de Bilbo Baggins, pe o 
melodie la fel de veche precum dealurile, iar Frodo de la el le învățase, 
odată, pe când se plimbau pe pajiştile din valea Apei şi vorbeau despre 
Aventură. 


Ce jar în vatra purpurie! 

Sub acoperiş un pat ne-mbie. 

Dar oboseala nu ne-apasă; 

Încă zărim dincol' de casă 

Un pom stingher, un colţ de stâncă 
Pe care nu l-am văzut încă... 

larbă, floare, pomi sub cer, 

Toate pier! Toate pier! 

Dealuri, ape, câte-or fi, 

Nu te-opri! Nu te-opri! 


Încă mai pot să ne aştepte 

La colţ un drum, o poartă, trepte, 
Azi încă neluate-n seamă, 

Pe care le-auzim cum cheamă, 
Poteci ascunse, suitoare, 

Ce duc spre Lună, ori spre Soare 
Măr, măceş, alun, orice 

Ducă-se! Ducă-se! 

Bălții, văilor de lut, 

Un salut! Un salut! 

Rămâne casa. Lumea mare 
Ne-aşteaptă. Umbre pe cărare, 
Hotarul nopţii dinadins e, 
Când toate stelele-s aprinse... 
Apoi întorşi la pat, acasă 

Iar lumea-n urma lor, rămasă! 
Ceaţă, umbră, nori târzii, 

Vor păli! Vor păli! 

Focul, cina, ceasuri dulci! 

Să te culci! Să te culci! 


Cântecul se sfârşi. 

- Să ne culcăm! Să ne culcăm! cântă Pippin cu o voce înaltă. 

- Sssst! îl potoli Frodo. Parcă iar aud copite! 

Se opriră locului şi rămaseră la fel de nemişcaţi ca şi umbrele copa- 
cilor, ascultând. Se auzea tropăit de copite pe drum, la oarecare distanţă 
în urmă, dar apropiindu-se încet şi desluşit o dată cu vântul. Repede şi 
neauziţi, cei trei se retraseră de pe drumeag şi alergară în umbra deasă a 
stejarilor. 

- Să nu ne depărtăm prea mult, şopti Frodo. Nu vreau să fim văzuţi, 
însă vreau să văd dacă-i tot un Călăreţ Negru. 

- Prea bine, acceptă Pippin. Numai nu uita de adulmecare. Copitele se 
apropiau. N-apucară să găsească un ascunziş mai bun altul decât în- 
tunericul desişului; Sam şi Pippin se tupilară în spatele unei buturugi 
mari; în schimb, Frodo se târî câţiva paşi îndărăt spre drum. Se zărea, 
cenuşie şi palidă, o fâşie de lumină ce se stingea printre copaci. 
Deasupra, stelele se înghesuiau pe cerul întunecat, lună însă nu era. 

Tropăitul încetă. Încordându-şi privirile, Frodo zări ceva negru traver- 
sând spaţiul mai luminos dintre două trunchiuri şi oprindu-se. Părea să 
fie umbra neagră a unui cal, iar în faţa ei o umbră mai mică. Umbra 
neagră se oprise foarte aproape de locul unde părăsiseră ei drumeagul, şi 
acum se legăna uşor într-o parte şi-n alta. Frodo avu impresia că o auzea 
cum adulmecă. Umbra se aplecă spre pământ, apoi începu să se târâie în 
direcţia lui. 

Încă o dată, dorinţa de a-şi strecura Inelul pe deget îl cuprinse pe 
Frodo; de data asta era chiar mai puternică decât prima dată. Atât de 
puternică, încât, înainte să-şi dea seama de ce se întâmplă, mâna i se fur- 
işă în buzunar. Însă în aceeaşi clipă se auzi un zvon de cântec şi râset 
amestecate laolaltă. Voci limpezi se înălţau şi se strângeau în aerul lu- 
minat de stele. Umbra neagră se ridică şi se retrase. Se urcă în spinarea 

calului întunecat şi dădu impresia că dispare dincolo de drum, în în- 
tunericul de pe partea cealaltă. Frodo îndrăzni să respire. 

- Elfi! exclamă Sam cu o şoaptă răguşită. Elfi, stăpâne. 

Şi aproape că ar fi ţâşnit dintre copaci şi s-ar fi repezit în direcţia vo- 
cilor, dacă nu l-ar fi reţinut ei. 

- Da, sunt elfi, spuse Frodo. Uneori pot fi întâlniți în Capătul Împădur- 
it. Nu trăiesc în Comitat, dar migrează încoace primăvara şi toamna, 
părăsindu-şi meleagurile de dincolo de Dealurile Turnului. Le sunt re- 
cunoscător pentru asta. Voi n-aţi văzut, dar Călărețul ăla Negru s-a oprit 
chiar aici şi se apucase să se târască spre noi, şi tocmai atunci s-a pornit 
cântecul. Când a auzit vocile, a şters-o. 

- Şi elfii? întrebă Sam, prea emoţionat ca să-şi facă griji din pricina 
călăreţului. Nu putem să mergem să-i vedem? 

- Ascultaţi! Vin încoace, spuse Frodo. Nu trebuie decât să aşteptam. 

Cântecul se apropia. O voce clară se auzea mai puternică decât 
celelalte. Cânta în limba frumoasă a elfilor, pe care Frodo o ştia puţin, iar 
ceilalţi n-o cunoşteau deloc. Însă sunetul ce se împletea cu melodia părea 
să prindă contur în mintea lor sub formă de cuvinte pe care le înțelegeau 
doar pe jumătate. lată care era cântecul, aşa cum îl pricepea Frodo: 


Albă ca Zăpada! Ah, Doamnă curată! 

Dinspre Asfinţituri peste Mări Regină! 
Ah, prin lumea noastră faţa ta se-arată 
Când copacii-şi suie crengile-n lumină! 


Gilthoniel! Ah, plină-i, Gilthoniel, livada, 
Limpezime-i totul, cântec şi chemare! 
Albă ca Zăpada! Alba ca Zăpada! 

Într-o altă ţară, dincolo de Mare. 


Ah, de ea ţesute-s Anul fără Soare 

Stelele, de mâna ei şi peste Fire, 

Peste câmpii, sub vânturi prind acum să zboare 
Într-o necuprinsă, albă înflorire. 


Ah, Elbereth! Gilthoniel! Ca-ntr-o poveste 
Celor de pe-aceste locuri ne apare , 
Strălucind lumina ta cerească 
Mările-Apusene, în roiuri stelare. 

Cântecul se sfârşi. 

- Ăştia-s Elfi Nobili! exclamă Frodo uluit. Au pomenit numele lui Fl- 
bereth! Puţini din seminţia asta, cea mai bălaie dintre toate, sunt văzuţi 
vreodată în Comitat. N-au mai rămas mulţi în Pământul de Mijloc, la 
răsărit de Marea cea Mare. Cu adevărat un noroc ciudat. 

Hobbiţii rămaseră la marginea drumului, în umbră. Nu trecu mult şi 
elfii apărură pe drum, coborând spre vale. Mergeau încet, iar hobbiţii 
văzură cum le străluceşte în păr şi-n ochi lumina stelelor. N-aveau lăm- 
paşe cu ei; cu toate acestea, în timp ce mergeau, un licăr precum lumina 
lunii înainte să răsară peste crestele dealurilor părea să cadă în jurul pi- 
cioarelor lor. Înaintau în tăcere şi în clipa în care ultimul elf trecu prin 
dreptul hobbiţilor, se răsuci, se uită drept la ei şi izbucni în râs. 

- Salutare, Frodo! strigă el. E cam târziu să te afli pe meleag străin. Sau 
te-i fi rătăcit? 

Apoi îi strigă pe ceilalţi din faţă şi toţi se opriră şi făcură roata în jurul 
hobbiţilor. 

- Ce minunăţie! exclamară ei. Trei hobbiţi în pădure noaptea! N-am 
mai pomenit aşa ceva de când a plecat Bilbo. Ce să-nsemne oare? 

- Ce să-nsemne, bălailor, răspunse Frodo, decât că mergem şi noi, 
pare-mi-se, în aceeaşi direcţie cu voi. Îmi place să umblu la lumina stelel- 
or. Dar m-aş bucura dacă ne-aţi ţine tovărăşie. 

- Dar noi n-avem nevoie de altă tovărăşie, iar hobbiţii sunt atât de 
plicticoşi, râseră ei. Şi cum de ştiţi că ne îndreptăm în aceeaşi direcţie cu 
voi, căci nu ştiţi încotro mergem? 

- Voi de unde ştiţi numele meu? le-o-ntoarse Frodo. 

- Noi ştim multe lucruri, ziseră ei. Te-am văzut de multe ori înainte cu 
Bilbo, deşi poate că tu nu ne-ai văzut. 

- Cine sunteţi şi cine-i mai-marele vostru? întrebă Frodo. 

- Eu sunt Gildor, răspunse conducătorul lor, elful care-l salutase 
primul. Gildor Inglorion din Casa Finrod. Suntem surghiuniţi şi 
nenumărați din seminţia noastră au plecat cu multă vreme în urmă şi 
nici noi nu facem altceva decât să mai zăbovim puţin pe-aici înainte să ne 
întoarcem peste Marea cea Mare. Dar mai sunt din neamul nostru, care 
încă trăiesc în pace în Vâlceaua Despicată. Hai, Frodo, zi-ne ce faci pe- 
aici? Căci vedem cu ochiul liber că peste voi pluteşte o umbră de spaimă. 

- Ah, Neam înţelept, se băgă Pippin în vorbă fără să se mai poată 
stăpâni. Spuneţi-ne de Călăreţii Negri. 

- Călăreţii Negri? aproape că şoptiră ei. De ce întrebaţi de Călăreţii 
Negri? 

- Pentru că au fost doi Călăreţi Negri care ne-au ajuns din urmă, sau a 
fost unul singur care-a făcut-o de două ori, continuă Pippin, şi numai 
adineauri s-a făcut nevăzut, când v-a auzit apropiindu-vă. 

Elfii nu răspunseră imediat, ci se sfătuiră între ei în şoaptă, într-un 
târziu, Gildor se răsuci spre hobbiţi. 

- N-o să vorbim despre asta aici, zise el. Credem că e mai bine să veniţi 
cu noi. Nu stă în obiceiul nostru, dar de data asta vă vom lua cu noi pe 
drumul nostru şi veţi înnopta cu noi, dacă veți voi. 

- Ah, Popor Bălai! Ce noroc, dincolo de toate speranţele mele! exclamă 
Pippin. 

Lui Sam îi pierise glasul. 

- Îţi mulţumesc din inimă, Gildor Inglorion, se înclină Frodo. Elen sla 
lumenn' omentielvo, o stea străluceşte la ceasul întâlnirii noastre, adăugă 
el în limba elfă nobilă. 

- Fiţi cu băgare de seamă, prieteni! strigă Gildor, izbucnind în râs. Să 
nu dezvăluiţi secrete! Avem de-a face cu un cunoscător al Limbii Vechi. 
Bilbo era un maestru al ei. Salutare, prieten al elfilor! mai zise el, făcând o 
plecăciune în faţa lui Frodo. Şi-acum vino cu prietenii tăi şi ne ţineţi 
tovărăşie! Ar fi bine să mergeţi în mijlocul nostru, ca să nu vă pierdeţi pe 
drum. S-ar putea să obosiţi înainte să ne oprim. 

- De ce? Unde mergeţi? nu pricepu Frodo. 

- Păi, în seara asta mergem spre pădurile de pe dealurile ce străjuiesc 
Pădurenii. Sunt câteva mile bune până acolo, dar ne vom putea adăposti 
şi ne va scurta călătoria de mâine. 

Porniră din nou în tăcere şi trecură precum umbrele şi luminile palide: 
căci elfii (chiar mai mult decât hobbiţii) puteau să meargă, atunci când 
doreau, fără să facă vreun zgomot sau să li se audă pasul. Curând lui 
Pippin începu să i se facă somn şi o dată sau de două ori se împiedică; 
dar de fiecare dată un elf mai înalt, aflat lângă el, îl prinse, oprindu-l ast- 
fel să cadă. Sam mergea în pas cu Frodo, însă ca prin vis, cu o expresie de 
teamă pe chip, dar şi de bucurie uluită. 

De-o parte şi de cealaltă a potecii pădurea devenea tot mai deasă; co- 
pacii erau mai tineri şi cu trunchiurile mai apropiate; şi pe măsură ce 
drumeagul cobora, pătrunzând într-o vale dintre dealuri, pe costişe se în- 
mulţeau alunii. În sfârşit, elfii părăsiră poteca. Prin desişul din dreapta se 
desluşea cu greu o altă potecă înierbată; pe aceasta o apucară, 
întorcându-se puţin înapoi şi urcând mult, pe coasta împădurită ce 
ducea în vârful câtorva măguri care înaintau până spre albia râului. 
Deodată ieşiră din umbra copacilor, trezindu-se în faţa unei suprafeţe 
mari de iarbă, cenuşie în întunericul nopții. Din trei părți era mărginită 

de pădure; dar înspre răsărit terenul cobora în pantă abruptă, iar vâr- 
furile copacilor întunecaţi ce creşteau spre poala povârnişului se găseau 
mai jos de picioarele drumeţilor. Dincolo de copaci, şesurile se zăreau în- 
tunecate şi drepte ca-n palmă sub firmament. Ceva mai aproape, câteva 
lumini licăriră în satul Pădureni. 

Elfii se aşezară pe iarbă şi vorbiră între ei cu voci coborâte, ca şi cum ar 
fi uitat de hobbiţi. Frodo şi tovarăşii săi se înveliră în Pelerine şi în pături 
şi curând îi cuprinse somnul. Noaptea se adâncea, luminile din vale se 
stinseră pe rând. Pippin adormi, cu capul sprijinit de un muşuroi verde. 

Departe, pe cerul de la răsărit, ţâşniră Remmirath, Stelele împletite, şi 
încet se înălță deasupra negurilor Borgil cel roşu, lucind ca o bijuterie de 
foc. Apoi curenţii de aer împrăştiară negurile ca pe un văl şi atunci se 
zări, urcând deasupra hotarului lumii, Războinicul Cerului, Menelvagor, 
cu brâul său strălucitor. Elfii izbucniră toţi într-un cântec şi, pe 
neaşteptate, sub coroanele copacilor, ţâşniră limbile roşietice ale unui foc. 

- Veniţi! îi chemară elfii pe hobbiţi. Veniţi! E vremea să tăifăsuim şi să 
ne veselim! 

Pippin se ridică în capul oaselor, frecându-se la ochi. Se scutură 
înfiorat. 

- În sală focul s-a aprins în vatră şi sunt merinde pentru oaspeţii 
flămânzi, îl anunţă un elf proţăpit în faţa lui. 

La capătul dinspre miazăzi al pajiştii se zărea ca un fel de poiană. 
Întinderea de iarbă înainta mult în pădure, formând un spaţiu larg, ca o 
sală mare cu acoperiş împletit din rămurişul copacilor. Trunchiurile mas- 
ive se aliniau precum nişte coloane de-o parte şi de alta. În mijloc trosnea 
un foc de lemne, iar de trunchiurile-coloane erau aprinse torţe ce ardeau 
necontenit cu flăcări aurii şi argintii. Elfii se aşezară roată în jurul focului, 
drept pe iarbă sau pe buturugile rămase de pe urma trunchiurilor 
bătrâne tăiate cu ferăstrăul. Câţiva se agitau încolo şi-ncoace, aducând 
ceşti şi turnând de băut; alţii aduceau de-ale gurii, merinde îngrămădite 
morman pe platouri şi farfurii. 

- Bucate sărăcăcioase, se scuzară elfii, şi asta pentru că înnoptăm în pă- 
durea verde, departe de casele noastre. Dar dacă ne veţi fi oaspeţi vreod- 
ată, vă vom omeni mai bine. 

- Mie mi se pare prea îndeajuns pentru o petrecere de ziua mea de 
naştere, zise Frodo. 

Mai târziu, Pippin avea să-şi aducă aminte cu greutate ce mâncase sau 
băuse, căci mintea lui era plină doar de lumina de pe chipurile elfilor şi 
de vocile lor atât de variate şi de frumoase, încât i se părea că visează cu 
ochii deschişi. Avea totuşi să-şi amintească de pâine, de gustul acela, fără 

seamăn pentru cel flămând, al unei minunate felii de pâine albă; de frun- 
zele dulci ca fructele pădurii şi mai pline de sevă decât îngrijitele fructe 
ale grădinii; sau de cum golise pe nerăsuflate o cupă ce era plină cu o li- 
coare înmiresmată, răcoroasă aşa cum doar o fântână limpede poate fi, şi 
aurie ca după-amiaza de vară. 

Sam n-ar fi putut niciodată descrie în cuvinte sau închipui cu limpezi- 
me în mintea lui ceea ce a simţit sau a gândit în acea noapte, deşi i-a 
rămas în amintire ca unul dintre cele mai de seamă momente din între- 
aga lui viaţă. Singurul lucru pe care a reuşit să-l rostească au fost ur- 
mătoarele cuvinte: 

- Ei bine, stăpâne, dacă aş putea creşte mere aşa cum sunt astea, abia 
atunci aş zice că sunt grădinar. Dar ce mi-a mers la inimă a fost cântecul, 
dacă înţelegeţi ce vreau să spun. 

Frodo şedea şi mânca, bea şi pălăvrăgea încântat; dar mintea lui stătea 
la vorbele care se rosteau. Ştia câte ceva din limba elfă, astfel că asculta 
cu urechile ciulite. Când şi când li se adresa celor care-l serveau şi le 
mulțumea pe limba lor. Ei îi zâmbeau şi spuneau râzând: 

- Eşti o nestemată printre hobbiţi! 

Nu trecu mult şi Pippin adormi buştean, drept care îl luară pe sus şi-l 
duseră într-un umbrar pregătit sub copaci; acolo fu întins pe un pat 
moale, unde dormi dus toată noaptea. Sam refuză să-şi părăsească 
stăpânul. După ce Pippin fu dus de acolo, el se apropie de Frodo, se în- 
covrigă la picioarele lui şi, dând din cap, închise în sfârşit ochii. Frodo 
rămase multă vreme treaz, de vorbă cu Gildor. 

Povestiră despre multe lucruri, vechi şi noi, iar Frodo îl descusu pe 
Gildor despre ce se mai întâmplase în lumea largă dincolo de hotarele 
Comitatului. Veştile erau mai cu seamă triste şi rău prevestitoare: întun- 
ecimea ce se întindea tot mai mult, războaiele oamenilor şi fuga elfilor. În 
cele din urmă, Frodo puse întrebarea care-l frământa cel mai mult: 

- Spune-mi, Gildor, l-ai văzut vreodată pe Bilbo de când ne-a părăsit? 

Gildor zâmbi. 

- Da, răspunse el. De două ori. Chiar în acest loc şi-a luat rămas-bun de 
la noi. Dar l-am mai văzut o dată, departe de-aici. 

Atât spuse despre Bilbo şi nimic mai mult, iar Frodo nu insistă. 

- Nu mă întrebi şi nu-mi spui prea multe din ce te priveşte pe tine, 
Frodo, observă Gildor. Dar ştiu de-acum câte ceva şi altele le pot citi pe 
chipul tău şi în gândul ce se ascunde în spatele întrebărilor tale. Pleci din 
Comitat, şi cu toate acestea te îndoieşti că vei găsi ceea ce cauţi, că vei îm- 
plini ceea ce ai de gând, sau că te vei întoarce vreodată. N-am dreptate? 

- Ba ai, recunoscu Frodo; dar gândeam că plecarea mea este o taină şti- 
ută doar de Gandalf şi de credinciosul meu Sam. 

Se uita în jos la Sam, care sforăia încetişor. 

- Taina nu va fi aflată de Duşman de la noi, îl linişti Gildor. 

- Duşmanul? se miră Frodo. Atunci ştii de ce părăsesc ţinutul? 

- Nu ştiu motivul pentru care Duşmanul e pe urmele tale, răspunse 
Gildor, dar înţeleg că o face - oricât de ciudat îmi pare acest lucru. Şi te 
previn că primejdia o ai acum şi în faţă şi în spate, şi de o parte şi de alta. 

- Călăreţii, adică? Mă temeam eu că-s slujitorii Duşmanului. Ce sunt 
Călăreţii Negri? 

- Gandalf nu ţi-a spus nimic? 

- Nimic despre asemenea creaturi. 

- Atunci nu socot că am căderea să vorbesc mai mult - ca nu cumva 
spaima să te oprească din călătoria ta. Căci pare-mi-se că te-ai aşternut la 
drum chiar la momentul potrivit, dacă într-adevăr este momentul 
potrivit. De-acum trebuie să te grăbeşti, să nu zăboveşti şi să nu te în- 
torci; Comitatul nu te mai poate apăra. 

- Nu-mi pot închipui ce altceva ar putea fi mai înspăimântător decât ce 
mi-ai dat de înţeles şi prevenirile tale! exclamă Frodo. Ştiam, cum să nu, 
că primejdia îmi stă înainte; dar nu mă aşteptam s-o întâlnesc chiar aici, 
în Comitatul nostru. Oare nu poate un hobbit să meargă în pace de la 
Apă şi până la Râu? 

- Dar nu este Comitatul tău, îi atrase atenţia Gildor. Au fost alţii care s- 
au aşezat pe meleagurile astea înaintea hobbiţilor; şi vor fi alţii care vor 
trăi aici după ce hobbiţii nu vor mai exista. 

Lumea largă este peste tot în jurul vostru: puteţi să ridicaţi ziduri în 
jurul vostru, dar lumea n-o puteţi ţine afară o veşnicie. 

- Ştiu - şi cu toate astea, întotdeauna mi s-a părut atât de ferit de 
primejdii şi de apropiat. Ce să fac acum? Planul meu era să părăsesc în 
taină ţinutul şi să mă îndrept spre Vâlceaua Despicată; dar acum paşii 
mi-s adulmecaţi şi n-am ajuns nici măcar în Ţara ledului. 

- După mine, trebuie să-ţi urmezi planul, îl sfătui Gildor. Nu cred că 
Drumul se va dovedi prea anevoios pentru curajul tău. Dar, dacă doreşti 
să capeţi un sfat mai limpede, ar trebui să-l întrebi pe Gandalf. Nu cuno- 
sc motivul fugii tale, prin urmare nu ştiu care sunt căile prin care te vor 
ataca urmăritorii. Asemenea lucruri numai Gandalf le poate şti. 
Presupun că-l vei vedea înainte să ieşi din Comitat, nu-i aşa? 

- Sper. Dar ăsta-i un alt lucru ce mă îngrijorează. L-am aşteptat pe 
Gandalf zile nenumărate. Ar fi trebuit să se întoarcă în Hobbiton cel mai 

târziu acum două seri; dar nu s-a ivit. Acum mă întreb ce-a putut să se 
întâmple. Să-l aştept? 

Gildor rămase tăcut preţ de câteva clipe. 

- Nu-mi place că aud aşa ceva, zise el în cele din urmă. Nu-i semn bun 
că întârzie. Dar ştii cum se zice - Nu te amesteca în treburile vrăjitorilor, căci 
sunt vicleni şi iuți la mânie. Tu trebuie să hotărăşti: pleci, sau stai şi aştepţi. 

- Şi se mai spune, replică Frodo: Nu le cere elfilor sfatul, căci vor spune şi 
da, şi nu. 

- Chiar aşa? râse Gildor. Elfii nu prea dau sfaturi ca să se afle în treabă, 
căci sfatul e un dar periculos, chiar şi între înţelepţi, şi toate căile se pot 
dovedi nefaste. Dar tu ce faci? Nu mi-ai spus tot ce te priveşte; şi atunci 
cum să aleg mai bine decât tine? însă dacă-mi ceri sfatul, ţi-l dau, de 
dragul prieteniei. Eu socotesc că trebuie să porneşti neîntârziat, fără 
zăbavă; şi dacă Gandalf nu se iveşte înainte să porneşti, atunci te mai 
sfătuiesc şi asta: nu umbla singur. la cu tine prieteni de încredere şi cu 
tragere de inimă. Ar trebui să fii recunoscător, pentru că nu-s generos cu 
sfaturile. Elfii îşi au şi ei bătăile lor de cap şi amărăciunile lor şi nu se 
prea uită la ce fac hobbiţii sau alte creaturi de pe pământ. Drumurile 
noastre arar le întretaie pe ale lor, doar din întâmplare sau cu un anume 
scop. În întâlnirea asta a noastră poate că nu-i doar întâmplare la mijloc; 
dar scopul nu mi-e limpede şi mă tem să spun mai mult. 

- Îţi sunt adânc recunoscător, zise Frodo; însă aş vrea să mă lămureşti 
ce sunt Călăreţii Negri. Dacă îți urmez sfatul, se prea poate să nu-l văd 
pe Gandalf multă vreme şi ar trebui să ştiu ce este această primejdie care 
mă urmăreşte. 

- Nu e de-ajuns să ştii că sunt Slujbaşii Duşmanului? întrebă Gildor 
drept răspuns. Fugi de ei! Nu le adresa nici un cuvânt! Sunt o primejdie 
de moarte. Nu-mi cere mai mult! Dar inima-mi spune că, înainte de-a se 
sfârşi totul, tu, Frodo, fiu al lui Drogo, vei şti mai multe decât Gildor In- 
glorion despre toate aceste lucruri de temut. Elbereth să te aibă în pază! 

- Dar unde să găsesc curajul ce-mi trebuie? întrebă Frodo. De-asta am 
nevoie mai cu seamă. 

- Curajul îl găseşti în cele mai negândite locuri, răspunse Gildor. 
Numai să ai speranţă. Dormi acum. Noi vom fi plecat mâine dimineaţă; 
dar vom da de ştire prin toate locurile. Tovărăşiile Rătăcitoare vor afla 
despre călătoria voastră, şi acelea dintre ele care au puterea să facă bine 
vor sta de veghe. Te numesc prieten al elfilor; şi fie ca stelele să strălu- 
cească la capătul drumului vostru. Arareori ne-au încântat nişte străini 
aşa cum aţi făcut-o voi, şi este o adevărată minune să auzi vorbe din Ro- 
stirea Străveche pe buzele altor rătăcitori în această lume. 

Frodo simţea cum îl cuprindea somnul, încă înainte să fi isprăvit 
Gildor de vorbit. 

- Voi dormi acum, spuse el, iar elful îl duse la un umbrar lângă acela al 
lui Pippin, unde Frodo se aruncă pe un pat şi pe loc căzu într-un somn 
fără vise. 

O scurtătura spre ciuperci 


doua zi dimineaţa, Frodo se trezi înviorat. Zăcea sub un umbrar 

făcut de un copac viu, cu ramuri întreţesute şi aplecate până la 
pământ; drept pat îi serviseră ferigile şi iarba, o saltea adâncă şi moale, 
care răspândea o aromă ciudată. Soarele scăpăra printre frunzele 
tremurătoare, încă verzi pe crengi. Frodo sări în picioare şi ieşi. 

Sam şedea pe iarbă, la marginea pădurii. Pippin stătea în picioare, cer- 
cetând cerul şi vremea. Elfii nu se zăreau nicăieri. 

- Ne-au lăsat fructe şi băutură şi pâine, îl anunţă Pippin. Vino să 
mănânci. Pâinea aproape că are acelaşi gust bun ca ieri-seară. Eu n-am 
vrut să-ţi las nici o bucată, dar a insistat Sam. 

Frodo se aşeză lângă Sam şi se apucă de mâncat. 

- Azi ce plan avem? vru să ştie Pippin. 

- Să ajungem la Cotuascuns cât mai repede cu putinţă, răspunse Frodo 
şi-şi concentră atenţia asupra mâncării. 

- Crezi că o să-i mai vedem pe Călăreţii ăia? întrebă Pippin vesel. Sub 
soarele dimineţii, perspectiva de a vedea o trupă întreagă de călăreţi nu-i 
apărea îngrijorătoare. 

- Da, tot ce se poate, spuse Frodo, abătut la acest gând. Dar nădăjdui- 
esc să traversăm râul fără să ne zărească. 

- Ai aflat ceva despre ei de la Gildor? 

- Nu prea multe - doar vorbe aruncate şi ghicitori, răspunse Frodo în 
doi peri. 

- L-ai întrebat despre adulmecare? 

- N-am pomenit de asta, molfăi Frodo cu gura plină. 

- Ar fi trebuit s-o faci. Sunt sigur că e foarte important. 

- De-i pe-aşa, sunt sigur că Gildor ar fi refuzat să-mi dea vreo ex- 
plicaţie, se răsti Frodo. Şi-acum lasă-mă puţin în pace. Nu vreau să 
răspund la nu ştiu câte întrebări în timp ce mănânc. Vreau să cuget. 

- Ceruri! exclamă Pippin. La gustarea de dimineaţă? 

Îi întoarse spatele şi se depărtă spre marginea întinderii verzi. 

Dimineaţa senină - amăgitor de senină, îşi zise Frodo - nu-i alungase 
din minte teama de urmăritori; cumpănea la ceea ce-i spusese Gildor. 
Vocea veselă a lui Pippin ajunse până la el. Alerga pe pajiştea verde şi 
cânta. 

„Nu! N-aş putea, îşi zise Frodo. Una e să-i iau pe tinerii mei prieteni 
într-o hălăduială prin Comitat până cădem de istoveală şi de foame, şi 
când mâncarea şi paturile sunt atât de dulci. Dar să-i iau în surghiun, un- 
de foamea şi istovirea pot să n-aibă sfârşit, este cu totul altceva - chiar 
dacă ei vin de bunăvoie. Moştenirea este doar a mea. Nu cred că s-ar 
cuveni să-l iau nici măcar pe Sam." 

Se uită la Sam Gamgee şi descoperi că Sam îl privea cu atenţie. 

- Ei, Sam, i se adresă el. Ce zici de asta? Am să părăsesc ţinutul cât mai 
repede cu putinţă - de fapt, chiar acum m-am hotărât să nu pierd nici 
măcar o zi în Scobitura Râului, dacă se poate. 

- Prea bine, stăpâne. 

- Tot mai vrei să vii cu mine? 

- Da. 

- Are să fie tare primejdios, Sam. De-acum e primejdios. Cine ştie, 
poate nici unul dintre noi n-o să se mai întoarcă. 

- Dacă domnia voastră nu vă întoarceţi, stăpâne, atunci nici eu nu mă 
voi mai întoarce, asta-i sigur, zise Sam. Nu-l părăsi! aşa mi-au zis. Să-l 
părăsesc!? am zis. Nici prin gând nu-mi trece. Cu el mă duc, chiar de-ar fi să 
urce în Lună; şi dacă vreunul dintre Călăreţii Negri o încerca să-l oprească, apoi 
cu Sam Gamgee o să aibă de furcă, am zis. Şi ei au râs. 

- Cine-s ei şi ce tot spui tu acolo? 

- Elfii, stăpâne. Am schimbat şi noi o vorbă astă-noapte; şi mi s-a părut 
că ei ştiau că plecaţi, aşa că n-am văzut rostul s-o-ntorc pe după cireş. 
Minunată seminţie, elfii, stăpâne! Minunată! 

- Aşa e, încuviinţă Frodo. Acum, după ce i-ai văzut mai îndeaproape, 
îţi plac la fel de mult? 

- Mie îmi par puţin mai presus de ceea ce-mi place sau nu-mi place, ca 
să zic aşa, răspunse Sam domol. Nu cred că are importanţă ce gândesc 
despre ei. Sunt destul de diferiţi de cum mi i-am închipuit - atât de 
bătrâni şi de tineri, atât de veseli şi de trişti, ca să zic aşa. 

Frodo îl privi pe Sam cu oarecare uluială, aproape că se aştepta să 
zărească vreun semn exterior al schimbării ciudate ce părea să se fi petre- 
cut cu el. Vocea lui nu semăna cu aceea a bătrânului Sam Gamgee pe 
care îşi închipuise că-l cunoştea. Parcă tot bătrânul Sam Gamgee era 
acela care şedea acolo, doar că faţa lui era neobişnuit de gânditoare. 

- Mai simţi nevoia să pleci din Comitat - acum că dorinţa ta de a-i 
vedea s-a împlinit? îl întrebă el. 

- Da, stăpâne. Nu ştiu cum s-o zic, dar după noaptea trecută gândesc 
altfel. Am oarecum sentimentul că văd departe în faţă. Ştiu că vom 
merge pe un drum lung, în necunoscut; dar mai ştiu că nu mă pot în- 
toarce. Acum nu mai e că-mi doresc să văd elfi sau dragoni sau munţi - 
de fapt, nici nu ştiu ce vreau: dar am ceva de făcut înainte de sfârşit, şi 
acest ceva se află în faţa noastră, nu în Comitat. Şi trebuie să mă ţin tare 
până la capăt, dacă mă-nţelegeți. 

- Nu prea. Dar pricep că Gandalf mi-a ales un tovarăş bun. Sunt 
mulțumit. Vom merge împreună. 

Frodo îşi isprăvi dejunul în tăcere. Apoi, ridicându-se în picioare, se 
uită înainte, spre marginea pajiştii, şi-l strigă pe Pippin. 

- Totu-i gata de plecare? îl întrebă când Pippin se apropie în fugă. 
Trebuie s-o pornim de-ndată. Am dormit cam mult; şi avem de străbătut 
cale lungă. 

- Vrei să zici că tu ai dormit până târziu, îl corectă Pippin. Eu m-am 
trezit de mult; şi n-aşteptam decât să termini tu de mâncat şi de cugetat. 

- Sunt gata cu amândouă. Şi am de gând să mă îndrept spre Pontonul 
Cotuascuns cât se poate de iute. N-am să mă întorc la drumul pe care l- 
am părăsit ieri-seară, ci am s-o tai de-a dreptul chiar de-aici. 

- Înseamnă că ai de gând să zbori, îl luă Pippin peste picior. N-ai cum 
s-o tai, şi încă pe jos, pe nicăieri de jur împrejur. 

- Oricum o s-o tăiem mai de-a dreptul decât drumul, nu se lăsă Frodo. 
Pontonul este la răsărit de Pădureni; pe când drumul bătut ocoleşte prin 
stânga. Uite că se vede cotul lui de-aici, înspre miazănoapte. O ia pe 
după capătul dinspre miazănoapte al Smârcurilor, ca să iasă în drumul 
pietruit ce vine dinspre Pod, mai sus de Stogu. Dar asta înseamnă un 
ocol de multe mile. Putem scurta pe sfert distanţa asta dacă o luăm de- 
aici de-a dreptul spre Ponton. 

- Leneşul mai mult aleargă, replică Pippin. Regiunea e aspră prin părţile 
astea, iar jos, în Smârcuri, sunt mlaştini şi tot felul de alte piedici - cunosc 
locurile. Dacă îţi faci griji din pricina Călăreţilor Negri, nu văd de ce-ar fi 
mai rău să-i întâlnim pe drum decât în pădure sau la loc deschis. 

- E mai greu să găseşti pe cineva în pădure sau pe câmp, răspunse 
Frodo. Şi dacă se ştie că mergi pe un drum, mai curând te caută pe drum 
şi nu în altă parte. 

- Bun, acceptă Pippin. Am să te urmez în toate mlaştinile şi şanţurile. 
Dar e greu. Îmi făceam socoteala că trecem de Bibanul de Aur din Stogu 


105 


înainte de apus. Au cea mai bună bere din Meleagul de la Soare-Răsare, 
sau aveau, cândva: de mult n-am mai pus gura pe ea. 

- E limpede, zise Frodo. Om alerga noi mai mult din pricina scurtătur- 
ilor, dar din pricina hanurilor alergam şi mai mult. Oricât ne-ar costa, 
trebuie să te ţinem departe de Bibanul de Aur. Vrem să ajungem la 
Cotuascuns înainte să se lase noaptea. Ce părere ai, Sam? 

- Eu pe domnia voastră vă urmez, domnu' Frodo, răspunse Sam (în 
ciuda unei tainice nelinişti şi a unei adânci păreri de rău după cea mai 
bună bere de pe Meleagul de la Soare-Răsare). 

- Atunci, dacă tot ne vom târî prin mlaştini şi mărăcini, s-o pornim 
odată! izbucni Pippin. 

Era de pe-acum aproape la fel de cald ca şi cu o zi înainte, dar norii în- 
cepeau să se ridice dinspre apus. Arăta ca şi cum în curând avea să 
plouă. Hobbiţii mai mult se rostogoliră la vale pe o pantă înierbată ab- 
ruptă şi nimeriră drept în desişul copacilor de mai jos. Îşi aleseseră calea 
în aşa fel încât Pădurenii să rămână în stânga lor, iar ei să taie pieziş prin 
pădurea ce acoperea coasta răsăriteană a dealului, până ajungeau la şes. 
De acolo puteau s-o ia spre Ponton peste câmp, o regiune dreaptă ca-n 
palmă, în afară de câteva scobituri şi garduri. După socoteala lui Frodo, 
aveau de străbătut optsprezece mile în linie dreaptă. 

Curând aveau să descopere că pădurea era mult mai deasă şi mai 
încâlcită decât păruse la început. Nu era tăiată nici o potecă prin tufăriş, 
aşa încât nu puteau înainta prea repede. După ce ajunseră, cu mare 
caznă, la poalele povârnişului, dădură peste un pârâu ce se prăvălea din 
dealurile rămase în urmă printr-o albie adâncă, peste ale cărei maluri ab- 
rupte şi alunecoase atârnau rugi. Cel mai supărător lucru era acela că al- 
bia tăia direcţia lor de mers. Nici gând să poată sări pe malul opus, cu 
atât mai puţin să traverseze fără să se ude, să se julească şi să se umple 
de noroi. Neştiind ce să facă, se opriră. 

- Păi, să cercetăm puţin locurile, zise Pippin, zâmbind întunecat. Sam 
Gamgee se uită în urmă. Printr-o rarişte între copaci zări vârful 
povârnişului de iarbă pe care tocmai îl coborâseră. 

- Uitaţi-vă! exclamă el, prinzându-l pe Frodo de braţ. Ridicară privirile: 
sus pe muchie, deasupra lor, văzură un cal, desenat pe albastrul cerului. 
Lângă el, aplecată de spate, o siluetă neagră. 

Dădură imediat uitării orice gând de-a se întoarce din drum. Frodo o 
luă înainte şi se azvârli repede în tufele dese de pe mal. 

- Văleu! făcu el, adresându-i-se lui Pippin. Amândoi am avut dreptate. 
Scurtătura a şi-nceput să se încâlcească; dar ne-am ascuns taman la 
vreme. Ai auz fin, Sam: ia spune, auzi ceva venind? 

Rămaseră nemişcaţi, aproape că-şi ţineau respiraţia în timp ce as- 
cultau; dar nici un zgomot nu trăda că erau urmăriţi. 

- Nu-mi închipui că o să încerce să coboare cu calul pe povârnişul ăla, 
zise Sam. Da' mă bate gândul că ştie că noi l-am coborât. Ar fi bine să ne 
continuăm drumul. 

Uşor de zis, greu de făcut. Duceau raniţe în spate, iar tufărişul şi rugii 
nu-i lăsau să treacă. Vântul nu ajungea până la ei din pricina coastei din 
spate, încât aerul era nemişcat şi înăbuşitor. Când, în sfârşit, reuşiră să 
răzbească la un loc mai deschis, erau năduşiţi, obosiţi şi foarte zgâriaţi; 
unde mai pui că nici nu mai erau siguri în ce direcţie se îndreptau. 
Malurile pârâului deveneau mai joase pe măsură ce râul ajungea într-un 
loc mai plat, iar valea se lărgea şi era mai puţin adâncă cu cât se apropia 
de Smârcuri şi de Râu. 

- Păi, ăsta e pârâul Stogu, se dumiri Pippin. Dacă vrem să revenim la 
scurtătura noastră, trebuie să-l traversam chiar aici şi s-o ţinem tot la 
dreapta. 

Trecură pârâul şi, nimerind într-un spaţiu deschis, acoperit cu papură 
şi fără nici un copac, grăbiră pasul ca să ajungă pe malul celălalt cât mai 
repede cu putinţă. Acolo se găsea o altă centura de copaci: stejari înalți, 
cei mai mulţi dintre ei, ici şi colo câte un ulm sau un frasin. Terenul era 
destul de neted, cu puţină vegetaţie; dar copacii erau prea apropiaţi unii 
de alţii ca să se poată vedea până departe. Frunzele uscate se învolburară 
dintr-o dată, stârnite de pale de vânt, şi stropi de ploaie prinseră a cădea 
din cerul acoperit. Apoi vântul încetă şi ploaia se revarsă şuvoaie. Hob- 
biții se târau cât de iute îi ţineau puterile, împiedicaţi de petice de iarbă, 
de mormane de frunze moarte; iar peste tot în jur, ploaia cădea şi se 
prelingea. Nu vorbeau, doar se uitau tot timpul ba în urmă, ba dintr-o 
parte într-alta. 

După o jumătate de oră, Pippin spuse: 

- Nădăjduiesc că n-am luat-o prea mult spre miazăzi, căci ar însemna 
să străbatem pădurea dintr-un capăt în altul. Centura asta nu e prea 
întinsă - mai mult de-o milă n-are unde-i mai lată, aşa ştiu - ar fi trebuit 
s-ajungem de-acum în partea cealaltă. 

- N-are rost să-ncepem să mergem în zigzag, îşi dădu Frodo cu păre- 
rea. Nu ne ajută cu nimic. S-o ţinem tot aşa cum am apucat-o. Nu-s prea 
sigur că vreau să ies din pădure. 

Mai merseră aşa alte câteva mile bune. Apoi soarele începu să se între- 
vadă printre norii zdrenţuiţi şi ploaia se domoli. Cum trecuse de ora 
prânzului, hobbiţii simţiră că era vremea să mănânce. Se opriră sub un 
ulm: frunzele erau aproape toate galbene, dar nu se scuturaseră, iar 

pământul de la rădăcină era destul de uscat şi adăpostit. Când se apu- 
cară să pregătească ceva de-ale gurii, descoperiră că elfii le umpluseră 
butelcile cu o licoare clară şi palid-aurie; avea aroma mierii făcute din 
flori amestecate şi era minunat de înviorătoare. Nu trecu mult şi cei trei 
râdeau şi dădeau cu tifla ploii şi Călăreţilor Negri. Curând, simțeau ei, 
ultimele mile vor rămâne în urmă. 

Frodo se sprijini cu spatele de trunchiul copacului şi închise ochii. Sam 
şi Pippin se apropiară de el şi toţi trei începură să fredoneze, iar apoi să 
cânte încetişor: 


Ho! Ho! Ho! Cu sticla, iată, 
Vreau să-mi văd amarul şters. 
Cadă ploaia, vântul bată, 

Eu destul mai am de mers. 
Dar, sub un copac - mai bine! 
Nori să treacă peste mine. 


Ho! Ho! Ho!, o luară ei de la capăt, mai tare. Dintr-o dată însă, tăcură. 
Frodo sări în picioare. Un vaiet prelung fu adus de vânt, precum ţipătul 
unei dihănii necunoscute şi singuratice. Vaietul crescu în intensitate, apoi 
scăzu şi se termină cu un sunet ascuţit şi pătrunzător. Şi, în timp ce hob- 
biții stăteau ca împietriţi, un alt țipăt răspunse primului, mai slab, mai 
îndepărtat, dar care le îngheţa şi mai amarnic sângele în vine. Apoi se 
lăsă tăcerea, întreruptă doar de şoapta vântului prin frunze. 

- Şi-asta ce crezi c-a fost? întrebă Pippin într-un târziu, încercând să 
vorbească pe un ton cât mai liniştit, dar neputându-şi stăpâni tremurul. 
Dacă a fost o pasăre, atunci e un soi de care n-am auzit niciodată în 
Comitat. 

- N-a fost nici pasăre, nici fiară, spuse Frodo. A fost o chemare, sau un 
semnal - au fost vorbe în ţipătul ăla, deşi nu le-am putut desluşi. Dar nici 
un hobbit nu are o asemenea voce. 

Altceva nu-şi mai spuseră. Se gândeau toţi trei la Călăreţi, dar nu-i po- 
meniră. Nu le mai venea nici să stea, dar nici să plece nu se îndurau; însă 
mai devreme sau mai târziu tot trebuiau să străbată şesul spre Ponton, şi 
cel mai bine era s-o pornească iute şi să meargă pe lumină. În câteva 
minute erau cu ranițele în spate şi aşternuţi drumului. 

Nu trecu mult şi pe neaşteptate ajunseră la capătul pădurii. Pajişti 
verzi se desfăşurau înaintea lor. Abia acum îşi dădură seamă că o luaseră 
prea mult spre miazăzi. De partea cealaltă se vedea măgura din 

Cotuascuns, dincolo de Râu, dar la stânga lor. Cu multă precauţie ieşiră 
din liziera pădurii şi porniră ca din puşcă peste pajişti. 

La început se temură întrucâtva, pentru că nu se mai găseau la adăpos- 
tul pădurii. Mult în urma lor se afla platoul înalt unde mâncaseră de di- 
mineaţă. Frodo aproape că se aştepta să vadă silueta mică, îndepărtată, a 
unui călăreț sus pe buza râpei, proiectându-se neagră pe cer, dar nu se 
zărea nici una. Coborând spre dealurile pe care le părăsiseră drumeţii, 
soarele scăpase de norii zdrenţuiţi şi strălucea acum din nou. Hobbiţilor 
nu le mai era teamă, dar nici nu se simțeau în largul lor. Terenul însă nu 
mai era atât de accidentat şi începea să se netezească. În curând pajiștile 
deveniră câmpuri bine cultivate şi păşuni: erau mărginite de garduri cu 
porţi şi canale pentru irigaţii. Totul arăta liniştit şi paşnic, un colţ obişnu- 
it al Comitatului. Cu fiecare pas pe care-l făceau, hobbiţii erau tot mai 
bine dispuşi. Linia Râului se apropia tot mai mult, iar Călăreţii Negri 
păreau să fi fost doar nişte duhuri ale pădurilor rămase în urmă. 

Trecură pe lângă un câmp uriaş de napi şi ajunseră la o poartă solidă. 
Dincolo de ea, un drumeag brăzdat de făgaşe înainta printre gardurile 
vii îngrijit tunse, până la un pâlc de copaci îndepărtat. Pippin se opri 
locului. 

- Cunosc câmpurile astea şi poarta, zise el. E Bamfurlong, pământul 
bătrânului Fermier Maggot . Ferma lui e acolo, între copaci. 

- O belea după alta, mormăi Frodo cu un aer atât de îngrijorat, de par- 
că Pippin i-ar fi spus că drumeagul era căscătura ce ducea în văgăuna 
unui dragon. 

Ceilalţi îl priviră surprinşi. 

- Da' ce-ai cu batrânu' Maggot? E prieten bun cu cei din neamul 
Brandybuck. Ai dreptate, e spaima trecătorilor şi are o haită de câini 
fioroşi - da', la urma urmelor, cei de pe-aici trăiesc lângă graniţă şi tre- 
buie să se păzească mai mult. 

- Ştiu. Şi totuşi, adăugă Frodo, râzând ruşinat, mi-e teamă de el şi de 
câinii lui. De ani de zile mă feresc să trec pe lângă ferma lui. M-a prins de 
câteva ori călcându-i hotarul ca să fur ciuperci, eram copilandru pe- 
atunci, stăteam la Conacul Coniac. Ultima dată m-a bătut, apoi m-a luat 
şi m-a arătat câinilor lui. „il vedeți, flăcăi, le-a spus, data viitoare când 
mai pune viermele ăsta piciorul pe pământul meu, îl sfârtecați. Acum 
duceţi-l de-aici!" Şi s-au ținut după mine tot drumul până la Ponton. N- 
am mai scăpat de frică de-atunci - deşi recunosc că fiarele alea îşi cun- 
oşteau meseria, nu m-ar fi atins cu adevărat. Pippin izbucni în râs. 

- În cazul ăsta, e timpul să te pui bine cu el. Mai ales dacă ai de gând să 
rămâi în Țara ledului. E un bătrân de ispravă - dacă-i laşi ciupercile în 

pace. Hai s-o luam pe drumul ăsta şi atunci nu-i călcăm hotarul. Dacă ne 
întâlnim cu el, lasă-mă pe mine să vorbesc. E prieten cu Merry şi a fost o 
vreme când veneam aici des împreună. 

Merseră pe drumeag până când zăriră acoperişurile de stuf ale unei 
case mari şi ale acareturilor fermei ivindu-se printre copacii din faţă. Fa- 
milia Maggot şi familia Puddifoot din Stogu, şi multe alte familii din 
Smârcuri erau constructori de case; drept care ferma aceasta era solid 
construită, din cărămidă, împrejmuită de un zid înalt. Ajuns la zid, 
drumeagul se isprăvea în dreptul unei porţi late, de lemn. 

Dintr-o dată, în timp ce se apropiau, izbucni un cor înfiorător de 
schelălăituri şi lătrături şi o voce puternică se auzi strigând: 

- Colț! Falcă! Lupu! Şo pe ei, băieţi! 

Frodo şi Sam se opriră stană, dar Pippin mai înaintă câţiva paşi. Poarta 
se deschise şi trei dulăi imenşi ieşiră mâncând pământul şi se azvârliră 
asupra călătorilor, lătrând ca turbaţi. Pe Pippin nu-l băgară în seamă; 
Sam, în schimb, se făcu una cu zidul, în timp ce doi dulăi ca nişte lupi îl 
amuşinară bănuitori, mârâind la cea mai mică mişcare a lui. Cel mai 
mare şi mai fioros dintre ei se proţăpi în faţa lui Frodo, arătându-şi colții 
şi mârâind. 

În clipa următoare, în poartă se ivi un hobbit mătăhălos, cu un trup 
îndesat şi o faţă rotundă şi rumenă. 

- Salutare! Salutare! Şi cine mă rog sunteţi domniile voastre şi cam ce- 
aţi pofti? întrebă el. 

- Bună ziua, domnule Maggot, zise Pippin. 

Fermierul se uită la el mai atent. 

- Măi, doar n-o fi Stăpânu' Pippin - domnu' Peregrin Took, aş zice! 
strigă el, preschimbându-şi încruntătura în zâmbet. Nu te-am mai văzut 
de multă vreme prin locurile astea. Norocu' matale că te cunosc. Tocmai 
voiam să-mi asmut câinii la orice străin trece pe-aci. Se petrec nişte 
lucruri ciudate azi. Nu-i vorbă, se-ntâmplă să mai treacă tot felu' de 
nepoftiţi ciudaţi prin părţile noastre. Prea aproape de Râu, zise el, clăt- 
inând din cap. Da' un muşteriu mai neobişnuit ca ăsta încă nu mi-a fost 
dat să văd. Nu-mi mai trece el a două oara hotarul aşa, de capu' lui, să ş- 
tiu că intru-n păcat. 

- Despre cine vorbeşti? întrebă Pippin. 

- Adică nu l-aţi văzut? se miră fermierul. A luat-o înapoi, spre drumu' 
pietruit, nu-i mult de-atunci. Ciudat muşteriu, a pus tot felu' de întrebări 
aiurea. Da' poate că vreţi să intraţi şi vă voi povesti mai pe îndelete. Am 
un strop de bere bună la cană, dacă dumneata şi prietenii dumitale dor- 
iţi, domnu' Took. 

Era limpede că fermierul era dispus să le spună mai multe dacă i se 
îngăduia să o facă când şi cum găsea el de cuviinţă, astfel că primiră 
invitația. 

- Şi câinii? întrebă Frodo neliniştit. Fermierul izbucni în râs. 

- N-o să vă facă nici un rău - dacă nu le spun eu. Aici, şezi! Colț! Falcă! 
strigă el. Şezi! Lupu! 

Spre uşurarea lui Frodo şi a lui Sam, câinii se îndepărtară, lăsându-i în 
pace. 

Pippin făcu prezentările. 

- Domnul Frodo Baggins, spuse el. Poate că nu-ţi aminteşti de el, pe 
vremuri locuia la Conacul Coniac. 

Auzind numele de Baggins, fermierul tresări şi îl săgetă pe Frodo cu 
privirea. Preţ de o clipă, Frodo îşi închipui că bătrânul îşi adusese aminte 
de povestea cu ciupercile furate şi că îşi va asmuţi încă o dată câinii 
asupra lui. În loc de asta, Fermierul Maggot îl luă de braţ. 

- Păi nu-i asta cea mai mare ciudăţenie? rosti el. Chiar domnu' Bag- 
gins? Intraţi! Avem de vorbit. 

Intrară în bucătărie şi se aşezară lângă vatra largă. Doamna Maggot 
aduse bere într-un ulcior cât toate zilele şi umplu patru căni mari. Bău- 
tura era bună şi Pippin se considera mai mult decât consolat pentru că 
nu ajunsese la Bibanul de Aur. Sam îşi sorbea berea cu multă suspiciune. 
Avea o neîncredere înnăscută faţă de cei care locuiau în alte părţi ale 
Comitatului; şi nu era dispus să se împrietenească prea repede cu cineva 
care i-a chelfănit stăpânul, oricât de demult se întâmplase asta. 

După ce stătură puţin de vorbă despre vreme şi despre viitoarele re- 
colte (care nu se întrezăreau mai rele ca de obicei), Fermierul Maggot 
puse cana jos şi se uită pe rând la musafirii săi. 

- Acuma, domnu Peregrin, începu el, dincotro veţi fi venind şi-ncotro 
vă veţi fi îndreptând? Veneaţi, poate, să mă vizitaţi pe mine? Căci, dacă 
aşa stau lucrurile, trecuserăţi de poarta mea fără să vă văd. 

- Păi, nu, răspunse Pippin. Cinstit vorbind, dacă tot ai ghicit, am intrat 
pe drum din celălalt capăt: am traversat câmpurile dumitale. A fost o 
întâmplare. Ne-am rătăcit în pădure, în partea dinspre Pădureni, 
încercam s-o tăiem de-a dreptul spre Ponton. 

- Dacă vă grăbeaţi, drumu' v-ar fi fost de mai mult folos, spuse fer- 
mierul. Dar nu de-asta îmi făceam griji. Din partea mea, puteţi umbla pe 
pământurile mele dacă aşa vi-e voia, domnu' Peregrin. Şi dumneata la 
fel, domnu' Baggins - deşi aş îndrăzni să spun că încă îţi plac ciupercile. 

Izbucni în râs. 

- Da, da, ţi-am recunoscut numele. Îmi aduc aminte de vremea când 
tânăru' Frodo Baggins era unu' dintre cei mai afurisiţi ştrengari din Ţara 
ledului. Dar nu la ciuperci mă gândeam. Tocmai mi se pomenise numele 
de Baggins înainte să apăreţi domniile voastre. Ia ghiciţi ce voia muş- 
teriu' ăla ciudat să afle de la mine? 

Hobbiţii ardeau de nerăbdare să afle răspunsul. 

- Ei bine, continuă fermierul, lungind povestea pentru a-i da savoare, a 
venit călare pe-un cal mare negru, a intrat pe poartă, s-a întâmplat că era 
deschisă, şi drept în faţa uşii mele s-a oprit. Era negru din cap până-n pi- 
cioare, acoperit cu pelerină şi glugă, ai fi zis că nu voia să fie văzut la 
faţă. „Ce naiba-n Comitat o fi vrând şi ăsta?" m-am întrebat. Nu prea 
vedem mulţi din Seminţia Mare să treacă hotarele; şi, oricum, nicicând n- 
am auzit de vreunu' ca soiu' ăsta negru. 

„Bună ziua dumitale, zic eu, ieşind să-l întâmpin. „Drumu' pe care ai 
apucat nu duce nicăieri şi, oriîncotro ai vrea să te-ndrepţi, cea mai scurtă 
cale e înapoi pe drumu' pietruit." Nu-mi plăcea cum arăta, şi când a ieşit 
Falcă din casă şi a adulmecat, numa! ce-l aud schelălăind de parcă-l înţe- 
pase strechea: şi-a ascuns coada între picioare şi a luat-o la sănătoasa 
urlând. Omu' negru stătea nemişcat. 

„Vin dintr-acolo, zice el, tărăgănat şi parcă înţepenit, arătând spre 
soare-apune, peste câmpurile mele, mă rog frumos. L-ai văzut pe 
Baggins?” mă-ntreabă cu o voce ciudată şi numa! ce se-apleacă spre mine. 
Nu i-am putut vedea faţa, căci avea gluga trasă mult peste ochi; şi m-a 
luat cu frig parcă pe spinare. Dar nu pricepeam de unde atâta neobrăzare 
să umble călare pe pământurile mele. 

„Vezi-ţi de drum! i-am spus. Nu-i nici un Baggins pe-aci. N-ai nimerit 
unde trebuie în Comitat. Mai bine ia-o-ndărăt spre apus, către Hobbiton - 
dar de dată asta poţi să mergi pe drum." 

„Baggins a plecat", a răspuns el în şoaptă. „Vine-ncoace. E pe-aproape. 
Aş dori să-l găsesc. Dacă trece pe-aici, îmi spui? îţi aduc aur." 

„Ba n-ai să-mi aduci, i-am zis eu. Ai să te-ntorci de unde-ai venit, şi- 
ncă repede. Îţi dau un minut, după care îmi adun câinii toţi." 

A scos un fel de sâsâit. Să fi fost râsul lui, sau altceva, nu ştiu. A dat 
pinteni calului, care s-a ridicat în două picioare drept asupra mea, de- 
abia am avut timp să mă dau în lături. Am chemat câinii, însă el a tras de 
hăţuri, a-ntors calu' şi-a ieşit pe poartă ca fulgeru'”, dispărând pe 
drumeag; spre drumu' principal. Ei, ce credeţi de-asta? 

Frodo rămase câteva clipe cu privirile aţintite la focul din vatră, dar 
singurul lui gând era cum naiba să ajungă ei la Ponton. 

- Nu ştiu ce să cred, spuse el într-un târziu. 

- Atunci îţi zic eu ce să crezi, continuă Maggot. N-ar fi trebuit niciodată 
să te-amesteci cu de-alde ăia din Hobbiton, domnu' Frodo. Ăia-s tare 
ciudaţi prin părţile alea. 

Sam se foi în scaun, uitându-se chiondorâş la fermier. 

- Dar mata ai fost întotdeauna un puşti neastâmpărat. Când am auzit 
că ai plecat de la Brandybuck şi te-ai dus să stai cu batrânu' domn Bilbo, 
mi-am zis, puştiu' ăsta şi-o căută cu lumânarea. la seamă la ce-ţi spun, 
toate se trag de la ciudăţeniile lui domnu Bilbo. A pus mâna pe banii ăia 
într-un fel tare ciudat, pe meleaguri străine, aşa zice lumea. Poate că sunt 
unii care vor să ştie ce s-a ales de aurul şi bijuteriile pe care le-a îngropat 
sub măgura din Hobbiton, cum am auzit? Frodo nu spuse nimic: iscodi- 
rile cu tâlc ale fermierului îl cam nelinişteau. 

- Ce să-ţi spun, domnu' Frodo, vorbi din nou Maggot. Mă bucur că ţi-a 
venit mintea la cap şi te-ai întors în Ţara ledului. Iţi dau un sfat: rămâi 
aici şi nu te mai amesteca printre neamurile alea ciudate. Ai să-ţi găseşti 
prieteni şi pe-aici. Dacă mai apare vreuna dintre arătările astea negre şi 
întreabă încă o dată de dumneata, mă ocup eu de ea. Am să-i spun c-ai 
murit, sau ai plecat din Comitat, cum vrei. Şi s-ar putea chiar să fie ad- 
evărat oarecum; căci mai mult ca sigur că ăştia despre domnu' Bilbo vor 
să afle noutăţi. 

- Poate că ai dreptate, zise Frodo, evitând să se uite la fermier şi 
pironindu-şi privirile în foc. 

Maggot îl scrută gânditor. 

- Văd că dumneata ai alte păreri, zise el. Da' mi-e limpede ca lumina 
zilei că nu-i o întâmplare că şi dumneata' şi călăreţu' v-aţi nimerit aici în 
aceeaşi după-masă; şi poate că veştile mele nu-s chiar atât de noi, la 
urma urmei. Nu-ţi cer să-mi spui nimic din ceea ce crezi că trebuie să 
păstrezi pentru mata; dar îmi dau seama că te cam afli la ananghie. Poate 
că te gândeşti că n-o să-ţi fie prea uşor să ajungi la Ponton fără să fii 
prins? 

- Aşa mă gândeam, recunoscu Frodo. Dar trebuie să încercăm să ajun- 
gem; nu facem nimic dacă tot stăm şi cugetăm. Aşa că mă tem că trebuie 
să plecăm. Mulţumim tare mult pentru bunătatea dumitale. M-am temut 
de dumneata şi de câinii dumitale mai bine de treizeci de ani, fermiere 
Maggot, deşi poate că ai să râzi auzind asta. Îmi pare rău că nu m-am pu- 
tut bucura de un prieten bun. lar acum îmi pare rău că trebuie să plec 
atât de curând. Dar poate că într-o bună zi mă voi întoarce - dacă am 
norocul. 

- Oricând vei fi bine venit, îi zise Maggot. Da' mi-a venit o idee. Soarele 
stă să apună şi în curând cinăm, căci obiceiul ne este să ne culcăm 

imediat după Apus. Dacă dumneata şi domnu' Peregrin aţi putea sta să 
îmbucăm cu toţii ceva, ne-ar face mare bucurie. 

- Şi nouă, îl asigură Frodo. Dar mă tem că trebuie s-o pornim de înd- 
ată. Chiar şi acum dacă plecăm, tot se va întuneca înainte să ajungem la 
Ponton. 

- Uf! Da' aveţi puţină răbdare! Tocmai voiam să spun: după cină scot 
căruţa şi vă duc pe toţi până la Ponton. Asta o să vă scutească de o bu- 
cată bună de drum şi o să vă ferească de alte necazuri. 

De data aceasta Frodo acceptă invitaţia cu plăcere şi, auzindu-l, Pippin 
şi Sam răsuflară uşuraţi. Soarele coborâse de-acum dincolo de dealurile 
apuse şi lumina zilei pălea. Doi dintre fiii lui Maggot şi cele trei fiice ale 
lui intrară în bucătărie şi pe masa cea mare apărură bucatele unei cine 
îmbelşugate. Aprinseră lumânările şi încinseră focul. Doamna Maggot se 
agita, intrând şi ieşind. Unul sau doi hobbiţi care lucrau la fermă apărură 
şi ei. În curând, paisprezece hobbiţi şedeau în jurul mesei şi mâncau. 
Bere era din belşug, iar în mijlocul mesei trona un castron uriaş plin cu 
ciuperci şi slănină, pe lângă alte feluri mai consistente, pregătite din ceea 
ce oferea gospodăria. Câinii se întinseseră lângă foc, rozând coji şi oase. 

După ce isprăviră de mâncat, fermierul şi fiii lui ieşiră ducând un fe- 
linar şi pregătiră căruţa. Era întuneric în curte atunci când oaspeţii 
părăsiră casa. Îşi aruncară raniţele în căruţă, apoi urcară şi ei. Instalat pe 
capră, fermierul dădu bice poneilor voinici. Soţia lui rămăsese în raza de 
lumină ce venea prin uşa deschisă. 

- Să fii atent, Maggot! îi striga ea. Nu te lua la harţă cu străinii şi 
întoarce-te imediat acasă! 

- Aşa voi face, promise el şi porni, ieşind pe poartă. 

Vântul nu adia, noaptea era liniştită şi tăcută, doar în aer se simţea o 
undă răcoroasă. Mergeau pe întuneric şi agale. După o milă sau două, 
drumeagul traversă un şanţ adânc şi, urcând o pantă scurtă, se sfârşi în 
drumul cel mare, pietruit şi construit pe un mal înalt. 

Fermierul coborî, se uită cu atenţie în ambele direcţii, spre 
miazănoapte şi spre miazăzi, dar nimic nu se zărea în întuneric, iar în 
aerul nemişcat nu se desluşea nici un zgomot. Peste şanţuri, fuioare sub- 
tiri de ceaţă adunate deasupra apei se târau spre câmpuri. 

- Se ridică negurile, spuse Maggot, dar n-am să aprind felinarele până 
la întoarcere. O s-auzim orice s-ar afla pe drum înainte să-l vedem. 

De unde se sfârşea drumeagul fermierului şi până la Ponton erau vreo 
cinci mile, poate mai mult. Hobbiţii se înveliră în pelerine, dar urechile le 
erau ciulite la cel mai mic zgomot ce s-ar fi auzit peste scârţâitul roţilor şi 
tropăitul agale al copitelor poneilor. Lui Frodo i se părea că se târau mai 

încet decât melcul. Lângă el, Pippin moţăia, cuprins de somn. Sam, în 
schimb, se uita drept înainte, spre ceţurile ce se ridicau. 

Într-un târziu ajunseră la bifurcația de unde începea drumul spre Pon- 
ton. Era însemnat prin doi stâlpi mari, albi, ce se iviseră pe neaşteptate în 
dreapta. Fermierul Maggot trase de hăţuri şi căruţa se opri cu un scârţâit. 
Tocmai se pregăteau să coboare, când deodată auziră ceea ce se temuseră 
cu toţii că vor auzi: un tropăit de copite pe drumul din faţa lor. Zgomotul 
se apropia de ei. 

Maggot sări de pe capră şi, ţinând poneii de dârlogi, îşi încordă 
privirile ca să desluşească prin negură. Clip-clop, clip-clop, se auzea 
călărețul apropiindu-se. Tropăitul răsuna puternic în aerul neclintit şi 
înceţoşat. 

- Mai bine v-aţi ascunde, domnu' Frodo, şopti Sam, cuprins de 
îngrijorare. Întindeţi-vă pe fundul căruței şi acoperiţi-vă cu păturile, şi 
avem noi grijă să-l trimitem pe călăreţul ăsta la plimbare. 

Sam cobori şi se alătură fermierului. Călăreţii Negri vor trebui să 
treacă peste cadavrul lui dacă voiau să se apropie de căruţă. 

Clop-clop, dop-clop. Călărețul aproape că ajunsese în dreptul lor. 

- Salutare! strigă Fermierul Maggot. 

Copitele se opriră dintr-o dată. Hobbiţilor li se păru că disting cu greu, 
la câţiva paşi în faţa lor, o siluetă întunecoasă acoperită cu o pelerină şi 
glugă. 

- S-auzim! bubui Maggot, aruncându-i lui Sam hăţurile şi pornind cu 
paşi mari în întâmpinarea siluetei. Să nu care cumva să mai faci un pas! 
Ce pofteşti, şi-ncotro te-ndrepţi? 

- Îl vreau pe domnul Baggins. L-ai văzut cumva? răsună o voce 
înăbuşită - dar vocea era aceea a lui Merry Brandybuck. 

Un felinar negru apăru de sub pelerină, luminând faţa uimită a fer- 
mierului. 

- Domnu Merry! strigă acesta. 

- Da, chiar el! Cine-ţi închipuiai că e? întrebă Merry, apropiindu-se. 
Când se ivi din ceaţă, temerile celor patru se risipiră şi călăreţul păru 
deodată să-şi reducă dimensiunile la acelea obişnuite ale hobbiţilor. 
Călărea pe un ponei, iar în jurul gâtului avea înfăşurată o eşarfă ce-i 
acoperea şi bărbia, ferindu-i faţa de atingerea ceţii. Frodo sări din căruţă 
ca să-l salute. 

- În sfârşit, iată-te! se bucură Merry. Începeam să mă întreb dac-o să 
mai apăreţi, şi tocmai voiam să mă aşez la cină. Când am văzut că se 
înceţoşează, m-am dus călare până la Stogu, zicându-mi că poate aţi 

căzut în vreun şanţ. Dar să fiu al naibii dacă ştiu pe ce drum aţi venit. 
Unde-ai dat de ei, domnule Maggot? în iazul dumitale pentru gâşte? 

- Nu, i-am prins călcându-mi hotarul, zise fermierul, şi aproape că am 
asmuţit câinii la ei; da' o să-ţi povestească ei totul, sunt sigur. Acum, 
dacă nu vă e cu supărare, domnu' Merry, domnu' Frodo, domnilor, aş 
face mai bine să mă-ntorc acasă. Doamna Maggot trebuie că e tare îngri- 
jorată văzând că se lasă negurile. 

Dădu căruţa cu spatele înapoi spre drumul principal, apoi o întoarse. 

- Ei, noapte bună la toată lumea, mai zise el. A fost o zi tare ciudată, 
zău aşa. Dar totul e bine când se sfârşeşte cu bine; deşi poate că e mai 
bine să n-o zicem până n-ajungem la casele noastre. Nu spun altminteri 
decât că o să-mi pară bine să mă văd acasă. 

Îşi aprinse felinarele şi urcă pe capră. În ultima clipă, scoase un coş 
mare de sub banchetă. 

- Era să uit, zise. Doamna Maggot l-a pregătit pentru domnu' Frodo, cu 
complimente. 

l-1 întinse lui Frodo, apoi plecă, însoţit de un cor de mulțumiri şi urări 
de noapte bună. 

Urmăriră din priviri inelele palide de lumină din jurul felinarelor care 
se legănau în noaptea ceţoasă. Şi brusc Frodo începu să râdă; din coşul 
acoperit pe care-l ţinea în mână se înălța până la nasul lui un miros de 
ciuperci. 

O conspirație demascată 


A cum am face bine să ajungem şi noi acasă, spuse Merry. Înţeleg că 
e ceva necurat la mijloc; dar să avem răbdare până ne vedem la 
adăpost. 

O luară pe drumul spre Ponton, care era drept şi bine întreţinut, măr- 
ginit de pietre mari spoite în alb. După aproximativ o sută de paşi ajun- 
seră la râu, în dreptul unui ponton lat de lemn. Un pod plutitor încăpător 
era legat de el. Bolarzii albi de lângă mal luceau în lumina aruncată de 
cele două felinare cocoţate pe doi stâlpi înalţi. În urmă, negurile de pe 
câmpuri se ridicaseră până peste gardurile vii; dar în faţă apa era întune- 
coasă şi doar printre trestiile de la mal se desluşeau nişte cute şer- 
puitoare, ca un fel de abur. Ceva mai departe, ceața părea mai rară. 

Merry îşi duse poneiul pe o pasarelă până pe pod, iar ceilalți îl urmară. 
Apoi, cu ajutorul unei prăjini lungi, începu să împingă podul. Viniac 
curgea domol şi lat înaintea lor. Malul de peste râu era abrupt, dar o po- 
tecă ce începea de la celălalt ponton urca în serpentine până sus. Ponton- 
ul era luminat de felinare. Dincolo de mal se desluşea Dealul ledului; şi 
în el, printre valurile răzlețe de ceaţă, luceau multe ferestre rotunde, gal- 
bene si roşii. Erau ferestrele de la Conacul Coniac, străvechiul cămin al 
neamului Brandybuck. 

De mult de tot, Gorhendad Oldbuck , capul familiei Oldbuck, una 
dintre cele mai vechi din Smârcuri sau chiar din Comitat, trecuse râul, 
întâiul hotar răsăritean al ţării. El a construit (şi a săpat) Conacul Coniac, 
i-a schimbat numele în Brandybuck şi s-a stabilit în acel loc pentru a de- 
veni stăpânul a ceea ce, de fapt, forma o mică ţară independentă. Familia 
lui s-a tot mărit şi a continuat să se mărească şi după ce lui i s-au sfârşit 
zilele, până când Conacul Coniac a ajuns să ocupe întreaga colină, având 
trei uşi principale, multe uşi laterale şi aproape o sută de ferestre. După 
care, familia Brandybuck şi numeroşii ei servitori au început să 
sfredelească, şi mai târziu să construiască peste tot în jur. Aşa a apărut 
Ţara ledului, o fâşie dens populată între râu şi Pădurea Bătrână, un soi 


de colonie ţinând de Comitat. Satul principal se numea Cotuascuns, în- 
grămădit pe malurile şi pantele din spatele colinei Conacul Coniac. 

Populaţia din Smârcuri era prietenoasă cu locuitorii Ţării ledului, iar 
autoritatea Stăpânului de la Conac (cum era numit capul familiei 
Brandybuck) era şi acum recunoscută de fermierii care locuiau între 
Stogu şi Stufărişu. Dar majoritatea locuitorilor din bătrânul Comitat îi 
considerau pe cei din Ţara ledului ca fiind deosebiți de ei, adică pe 
jumătate străini. Deşi, în realitate, nu se deosebeau chiar atât de mult de 
ceilalți hobbiţi din cele Patru Meleaguri. Decât într-o singură privinţă: le 
plăceau bărcile, şi unii dintre ei ştiau să înoate. 

La început, ţara lor nu fusese prin nimic apărată în est; mai târziu, în- 
să, au înălţat un gard: Fânul cel Înalt l-au numit. A fost plantat în urmă 
cu multe generaţii, iar acum se îndesise şi crescuse înalt, căci era tuns cu 
regularitate. Se întindea fără întrerupere de la Podul Coniaied, într-o 
buclă mare ce pornea de la râu, până la Fânar (loc unde râul Salcia ieşea 
din Pădure şi se vărsa în Viniac); măsura mai bine de douăzeci de mile 
de la un capăt la altul. Dar, de bună seamă, gardul acesta nu izbutea să-i 
ocrotească cine ştie ce. Pădurea înainta până aproape de el în multe lo- 
curi. Locuitorii Ţării ledului îşi încuiau uşile după lăsarea întunericului, 
ceea ce nu se obişnuia în Comitat. 

Podul plutitor alunecă încet pe suprafaţa apei. Ţărmul Ţării ledului se 
zărea tot mai aproape. Sam era singurul din grup care nu traversase ni- 
ciodată râul până atunci. Un sentiment ciudat îl cuprinsese, în vreme ce 
râul leneş se scurgea clipocind pe lângă ei: viaţa lui de până acum 
rămăsese în urmă, în neguri, iar în faţă îl aştepta aventura necunoscută. 
Se scărpină în creştet şi preţ de o clipă îl fulgeră dorinţa ca domnul Frodo 
să fi putut să-şi ducă pe mai departe traiul liniştit în Fundătura. 

Cei patru hobbiţi coborâră pe mal. Până să lege Merry podul de 
bolard, Pippin şi pornise cu poneiul de dârlog să urce poteca la deal, 
când Sam (care se uitase în urmă ca pentru a-şi lua rămas-bun de la 
Comitat) murmură în şoaptă răguşită: 

- Ia uitaţi-vă-ndărăt, domnu' Frodo. Vedeţi ceva? 

Pe pontonul îndepărtat, sub felinarele la fel de îndepărtate, desluşeau 
cu greu o siluetă: arăta ca o boccea neagră abandonată. Dar, chiar în 
vreme ce se uitau, forma păru a se mişca şi a se clătina dintr-o parte în 
alta, de-ai fi zis că cerceta terenul. După care se lăsă în patru labe, sau se 
târî înapoi în bezna de dincolo de felinare. 

- Ceruri din Comitat, ce poate fi asta? întrebă Merry. 

- Ceva ce vine pe urmele noastre, răspunse Frodo. Lasă însă întrebările 
acum. Să plecăm de îndată. 

Porniră în grabă în sus pe potecă, până pe buza malului, iar când se 
uitară îndărăt încă o dată, malul îndepărtat era cufundat în ceţuri, încât 
nimic nu se mai zarea. 

- Slavă Cerului că nu ţineţi bărci pe malul apusean! exclamă Frodo. 
Caii pot să treacă râul? 

- Pot să meargă douăzeci de mile spre miazănoapte, până la Podul Vi- 
niac - sau pot înota, spuse Merry. Deşi încă n-am auzit de vreun cal care 
să fi trecut înot râul Viniac. Dar ce-au a face caii în toată povestea asta? 

- Am să-ţi spun mai târziu. Să ajungem în casă şi vorbim acolo. 

- Bine. Tu şi Pippin cunoaşteţi drumul; aşa că o iau înainte şi-i spun lui 
Bolger Grăsunu' că veniţi. O să pregătim cina şi toate cele. 

- Am mâncat de cină mai devreme, cu fermierul Maggot, zise Frodo, 
dar loc e pentru încă una. 

- O veţi căpăta. Dă-mi să duc eu coşul ăla, mai zise Merry şi dispăru în 
întuneric. 

Între Viniac şi noua casă a lui Frodo din Scobitura Râului era o bucată 
bună de mers. Trecură de Dealul ledului şi de Conacul Coniac, aflate în 
stânga, şi, înainte să ajungă în Cotuascuns, intrară pe drumul principal al 
Ţării ledului, care, de la Pod, o lua spre sud. Cam la o jumătate de milă 
în direcţie opusă, spre nord, ajunseră la un drum secundar ce pornea din 
dreapta. Îl urmară pe acesta vreo două mile, urcând şi coborând o dată 
cu el înspre interiorul țării. 

În cele din urmă se opriră în dreptul unei porţi înguste tăiate într-un 
gard viu gros. În întuneric nu se vedea nimic din casă: se găsea departe 
de drum, în mijlocul unei pajişti circulare întinse, înconjurată de un brâu 
de copaci pitici în interiorul spaţiului împrejmuit de gardul viu. Frodo o 
alesese deoarece se afla într-un colţ izolat al regiunii, fără alte gospodării 
în preajmă. Puteai să intri şi să ieşi fără să te vadă careva. Familia 
Brandybuck o construise de mult, drept casă de oaspeţi sau pentru mem- 
brii familiei care doreau să scape o vreme de existenţa aglomerată de la 
Conacul Coniac. O casă ţărănească, de modă veche, foarte asemănătoare 
cu o vizuină de hobbit: lungă şi joasă, fără etaj; acoperiş de iarbă, ferestre 
rotunde şi o uşă mare şi rotundă. 

Luând-o pe cărarea de iarbă ce pornea de la poartă, nu zăriră nici o lu- 
mină; ferestrele întunecate erau oblonite. Frodo ciocăni şi uşa fu deschisă 
de Bolger Grăsunu'. Dinăuntru se revărsă o lumină prietenoasă. Intrară 
iute şi închiseră uşa, izolând lumina şi pe ei înşişi de lumea de afară. Se 
pomeniră într-un hol larg, cu uşi de ambele părţi; în faţă, un coridor 
străbătea casa prin mijlocul ei. 

Frodo privi în jur. Arăta ca acasă la el. Multe dintre obiectele lui 
preferate - sau ale lui Bilbo (în spaţiul acesta nou îi aduceau dureros 
aminte de el) - erau aranjate aproape tot aşa cum se găsiseră la Fun- 
dătura. Un loc plăcut, confortabil, primitor; Frodo se surprinse dorind să 
fi venit cu adevărat aici pentru a duce o viaţă retrasă şi liniştită. I se 
părea nedrept că le dăduse atâta bătaie de cap prietenilor săi; şi încă o 
dată se întreba cum avea să le împărtăşească vestea că trebuia să-i 
părăsească atât de curând, imediat chiar, pe cât posibil. Cum-necum, dar 
trebuia s-o facă în seara asta, înainte să se culce cu toţii. 

- E minunat, făcu el efortul să spună. Mai c-aş zice că nici nu m-am 
mutat. 

Drumeţii îşi atârnară pelerinele în cuier şi-şi puseră ranițele grămadă 
pe podea. Merry o luă pe coridor înainte şi-i duse până în capătul celălalt 
al casei, unde deschise o uşă. Lumina unui foc şi un fuior de abur năvă- 
liră în coridor. 

- O baie! strigă Pippin. Ah, fii binecuvântat, Meriadoc! 

- În ce ordine intrăm? întrebă Frodo. Cei mai în vârstă întâi, sau cei 
mai iuți? Tu oricum vei fi ultimul, Meştere Peregrin. 

- Fiţi încredinţaţi că am aranjat treburile mai bine decât credeţi, îi po- 
toli Merry. Nu putem începe viaţa la Scobitura Râului certându-ne din 
pricina băii. În încăperea asta sunt trei căzi şi un cazan plin cu apă clo- 
cotita. Mai sunt şi prosoape, rogojini şi săpun. Intraţi şi isprăviţi iute! 

Merry şi Grăsunu' se duseră în bucătărie, care se afla de partea cealaltă 
a coridorului, şi se apucară de ultimele pregătiri pentru o cină târzie. 
Frânturi de cântece, care mai de care mai sonore, răsunau din baie, 
amestecate cu plescăituri şi chiuituri. Deodată, vocea lui Pippin le 
acoperi pe celelalte, intonând unul dintre cântecele de baie mult îndră- 
gite de Bilbo. 


Un cântec pentru baia de la sfârşitul zilei 

Ce spală tot noroiul din trupul obosit. 

Acela doar nu cântă ce-n case mai umile-i 
Ooo! Apa cea Fierbinte, ce dar nepreţuit! 

Şi ploaia în cădere, ooo! Cât de dulce sună, şi, 
de pe deal, izvorul rostogolit la şes; 

decât izvorul, însă, şi ploaia, mult mai bună e 
Apa cea Fierbinte, cu aburul ei des. 

Ooo! Apa rece poate oricine bea, fireşte, 

să-l stâmpere de sete sorbitul răcoros; 

dar berea e mai bună când altceva lipseşte, 

şi Apa cea Fierbinte, s-o torni pe spate-n jos. 

Ooo! Limpede e Apa ţâşnind învolburată dintr-o fântână albă, 
în jocul ei ceresc, dar n-a foşnit fântâna mai dulce, 

niciodată ca Apa cea Fierbinte, când singur mă stropesc!, 


Se auzi o plescăitura puternică şi un strigăt de valeu! din partea lui 
Frodo. Din câte se părea, cea mai mare parte a apei din cada lui Pippin 
imitase o fântâna arteziană, sărind mult în afară. 

Merry se apropie de uşă. 

- Ce-aţi zice de-o cină şi de nişte bere care să curgă pe gâtlej la vale? 
strigă el. 

Frodo ieşi, uscându-şi părul. 

- E atât de multă apă în aer, încât mai bine vin în bucătărie ca să is- 
prăvesc baia, se plânse el. 

- Sfinţi din Ceruri! se cruci Merry, uitându-se în baie. Peregrin, va tre- 
bui să ştergi totul cu o cârpă înainte să capeţi ceva de mâncare. Grăbeşte- 
te, că nu te aşteptăm. 

Cinară în bucătărie, pe o masă lângă foc. 

- Presupun că voi trei nu poftiţi din nou ciuperci? îi întrebă Fredegar 
fără prea mari speranţe. 

- Ba da, ba da! ţipă Pippin. 

- Alea-s ale mele! strigă Frodo. Mi-au fost date mie de doamna Maggot, 
o regină între nevestele de fermieri. Luaţi-vă mâinile nesătule de pe ele, 
ciupercile-s numai pentru mine. 

Hobbiţii au pentru ciuperci o pasiune ce depăşeşte până şi cele mai 
aprige patimi ale Seminţiei Mari. Un fapt care explică în parte expedițiile 
îndelungi ale tânărului Frodo spre vestitele câmpuri din Smârcuri, cât şi 
furia lui Maggot cel păgubit. De data asta se găseau din belşug pentru 
toţi, şi după ce isprăviră, până şi Bolger Grasunu' scoase un suspin de 
satisfacţie. Împinseră masa la locul ei şi aşezară scăunele în jurul focului. 

- Strângem mai târziu, zise Merry. Şi-acum să v-aud. Îmi vine să cred 
că aţi avut aventuri, ceea ce nu mi se pare prea cinstit fără mine. Vreau 
să-mi povestiţi totul, dar mai ales vreau să ştiu ce s-a întâmplat cu 
bătrânul Maggot şi de ce mi-a vorbit astfel. Mi s-a părut speriat de-a 
dreptul, dacă vă puteţi închipui aşa ceva. 

- Toţi am fost speriaţi, spuse Pippin după un moment de tăcere, timp 
în care Frodo s-a uitat ţintă la foc, fără să vorbească. Şi tu ai fi fost dacă 
te-ar fi urmărit timp de două zile Călăreţii Negri. 

- Şi ce-s ăştia? 

- Nişte arătări negre, care călăresc pe cai negri, răspunse Pippin. Dacă 
Frodo nu vrea să vorbească, o să-ţi spun eu povestea de la început. 

Şi relată întreaga lor călătorie din clipa în care plecaseră din Hobbiton. 
Sam întărea cele spuse cu nenumărate clătinări din cap şi cu exclamaţii. 
Frodo rămase tăcut. 

- Aş fi zis că aţi inventat totul, spuse Merry, dacă n-aş fi văzut cu ochii 
mei arătarea aia neagră de pe ponton - şi dacă n-aş fi auzit nota aceea 
stranie din vocea lui Maggot. Tu ce-nţelegi din toate astea, Frodo? 

- Vărul Frodo a fost foarte închis în sine, zise Pippin. Dar a venit tim- 
pul să se deschidă. Până acum n-am mers mai departe de bănuiala fer- 
mierului Maggot, anume că e ceva legat de comoara bătrânului Bilbo. 

- A fost doar o bănuială, se grăbi Frodo să observe. Maggot nu ştie 
nimic. 

- Bătrânul Maggot e un tip viclean, zise Merry. Multe se petrec în 
spatele feței ăleia rotunde a lui, ce nu ies la iveală în cuvinte. Am auzit că 
a fost o vreme în care obişnuia să se ducă în Pădurea Bătrână, şi i-a mers 
vestea că ştie o mulțime de lucruri ciudate. Dar, Frodo, spune-mi măcar 
dacă bănuiala lui e bună sau rea, ce crezi? 

- Eu cred, răspunse Frodo încet, că a fost o bănuiala bună, cel puțin 
până acum. Este legat de aventurile de demult ale lui Bilbo, iar Călăreții 
ori pe mine mă caută, ori pe el - sau poate că mai corect ar fi să spun, fac 
cercetări. Şi mă tem, dacă chiar vreți să ştiţi, că nu-i o glumă şi că eu nu 
sunt în siguranţă nici aici şi nici în altă parte. 

Se uită în jur, la pereţi şi la ferestre, parcă temător că se vor deschide 
toate deodată. Ceilalţi îl scrutară în tăcere şi schimbară între ei priviri cu 
subînțeles. 

- Acuşi o să spună tot, îi şopti Pippin lui Merry, iar acesta dădu din 
cap. 

- Asta-i, oftă Frodo într-un târziu, aşezându-se mai bine în scaun şi 
îndreptându-şi spatele, ca şi cum ar fi luat o hotărâre. Nu mai pot ţine as- 
cuns. Am ceva să vă spun la toţi. Dar nu prea ştiu cum să încep. 

- Cred că pot să te ajut, se oferi Merry cu o voce calmă, spunând eu o 
parte. 

- Cum adică? făcu Frodo, privindu-l neliniştit. 

- Adică, dragul şi bătrânul meu Frodo, eşti disperat pentru că nu ştii 
cum să-ți iei rămas-bun. Aveai de gând să pleci din Comitat, asta e 
limpede. Însă primejdia te-a încolţit mai curând decât te-ai aşteptat, şi 
acum plănuieşti s-o iei din loc imediat. Şi nu vrei. Ne pare tare rău pen- 
tru tine. 

Frodo deschise gura şi o închise la loc. Expresia de surprindere de pe 
faţa lui era atât de caraghioasă, încât ceilalţi izbucniră în râs. 

- Dragul şi bătrânul nostru Frodo, se înduioşă Pippin. Chiar credeai că 
ne-ai aruncat cu praf în ochi? N-ai fost îndestul de atent sau de istet pen- 
tru asta. Din aprilie îţi tot faci planuri vădite de plecare şi ţi-ai luat 
rămas-bun de la toate locurile pe unde ai hoinărit. Te-am tot auzit mur- 
murând: „Oare am să mai văd vreodată valea asta?" şi altele de acest soi, 
şi prefăcându-te că ai ajuns la fundul sacului cu bani şi că de-asta ţi-ai 
vândut iubita Fundătură afurisiţilor ălora de Sackville-Baggins! Şi toate 
discuţiile între patru ochi cu Gandalf. 

- Ceruri! exclamă Frodo. Şi eu care credeam că am fost şi atent, şi isteţ. 
Nu ştiu ce-ar spune Gandalf de-ar şti. Înseamnă că tot ţinutul ştie de ple- 
carea mea? 

- Aaa, nu, îl linişti Merry. Nu-ţi face griji din pricina asta. Multă vreme 
n-o să mai rămână un secret, de bună seamă; dar deocamdată este, cred 
eu, ştiut doar de noi, conspiratorii. La urma urmei, nu trebuie să uiţi că te 
cunoaştem bine şi suntem adesea alături de tine. De obicei ghicim ce-ţi 
trece prin cap. Şi pe Bilbo îl cunoşteam. Ca să fiu sincer, te urmăresc at- 
ent de când a plecat. Ştiam că, mai devreme sau mai târziu, ai să porneşti 
pe urmele lui; şi, drept să-ţi spun, mă aşteptam să pleci mai curând, iar 
mai târziu am început să fim îngrijoraţi. Ne temeam cumplit că ai putea 
să ne tragi clapa, să pleci pe neaşteptate, singur-singurel, aşa cum a făcut 
şi el. Şi încă din primăvară am stat cu ochii pe tine şi ne-am făcut şi noi 
planurile noastre. N-ai să scapi cu una-cu două. 

- Dar trebuie să plec, insistă Frodo. Nu-i nimic de făcut, prieteni dragi. 
E foarte trist pentru noi toţi, dar n-are rost să încercaţi să mă reţineți. 
Dacă tot aţi ghicit atât de multe, vă rog să mă ajutaţi şi să nu mă 
împiedicaţi. 

- Nu înţelegi, zise Pippin. Trebuie să pleci - şi prin urmare şi noi tre- 
buie să plecăm. Merry şi cu mine te însoţim. Sam e un băiat minunat, e în 
stare să-i sară unui dragon de gât ca să te salveze, asta dacă nu-şi dă cu 
stângu-n dreptul; dar vei avea nevoie de mai mult de un singur însoțitor 
în aventura ta periculoasă. 

- Dragii şi prea iubiții mei hobbiţi! exclamă Frodo, profund înduioşat. 
Dar nu m-aş putea învoi la aşa ceva. Şi eu m-am hotărât de multă vreme. 
Vorbiţi de pericole, dar nu înţelegeţi. Nu-i vorba de-a găsi o comoară, şi 
nici de o hălăduială de colo până colo. Eu fug dintr-un pericol de moarte 
într-alt pericol de moarte. 

- Dar bineînţeles că înţelegem, spuse Merry cu fermitate. Asta-i 
motivul pentru care ne-am hotărât să mergem cu tine. Ştim că Inelul nu-i 
o glumă; dar o să facem tot ce putem împotriva Duşmanului. 

- Inelul! strigă Frodo, deşi nu era foarte uimit. 

- Da, Inelul, repetă Merry. Dragul şi bătrânul meu hobbit, nu prea ţii 
seamă de curiozitatea indiscretă a prietenilor tăi. De ani de zile am ştiut 
de existenţa Inelului - de fapt, înainte de plecarea lui Bilbo; dar cum el în 
mod vădit îl ţinea ca pe o taină, am păstrat şi eu doar pentru mine ceea 
ce ştiam, până când am pus la cale conspirația noastră. Desigur, nu-l 
cunoşteam pe Bilbo la fel de bine pe cât te cunosc pe tine; eram prea 
tânăr pe vremea aceea; iar el era mult mai atent - dar nu îndeajuns. Dacă 
vrei să ştii cu adevărat cum am aflat de el prima şi prima dată, am să-ţi 
spun. 

- Spune, zise Frodo pierdut. 

- Familia Sackville-Baggins i-a venit de hac, cum uşor poţi presupune. 
Într-o zi, cu un an înainte de Petrecere, s-a întâmplat că mă plimbam pe 
drum, când îl văd pe Bilbo în faţa mea. Deodată, în depărtare, apar ăia 
din familia S.B., veneau spre noi. Bilbo încetinește şi apoi, una-două, dis- 
pare. Am fost atât de surprins, încât abia dacă mi-a trecut prin cap să mă 
ascund şi eu, într-un fel mai puţin spectaculos; dar m-am strecurat prin 
gard şi mi-am continuat drumul pe partea cealaltă. După ce-au trecut 
ăia, m-am tot uitat prin gard, spre drum, şi mă uitam exact la Bilbo când 
brusc îl văd că reapare. Am apucat să zăresc o lucire de aur atunci când a 
vârât ceva înapoi în buzunarul pantalonilor. 

După povestea asta, am căscat bine ochii. De fapt, mărturisesc că am 
spionat. Dar trebuie să recunoşti că era ceva menit să tulbure, şi, ce să-ți 
spun, eram un băietan pe atunci. Cu siguranţă că sunt singurul din 
Comitat, în afară de tine, Frodo, care a văzut vreodată cartea secretă a 
bătrânului. 

- L-ai citit cartea! strigă Frodo. Sfinţi din Ceruri! Nu-i nimic în siguranţă 
pe lumea asta? 

- Nu în destulă siguranţă, aş zice, observă Merry. Dar n-am făcut decât 
să-mi arunc ochii pe ea, şi chiar şi asta a fost greu de făcut. Nu-şi lăsa ni- 
ciodată cartea aiurea. Mă-ntreb ce s-a ales de ea. Mi-ar face plăcere s-o 
mai răsfoiesc o dată. O ai Frodo? 

- Nu. Nu era la Fundătura. Cred că a luat-o cu el. 

- Prin urmare, aşa cum îți spuneam, continuă Merry, am ţinut în mine 
tot ce ştiam, până astă-primăvară, când treburile au început să devină 
serioase. Atunci a luat naştere conspirația noastră; şi cum şi noi eram 
serioşi şi aveam intenţii serioase, n-am stat să ne codim prea mult. Nu 

eşti o ființă prea comodă, iar Gandalf este o pacoste şi mai mare. Dar 
dacă vrei să te prezint iscoadei noastre principale, pot să ţi-o aduc. 

- Unde e? întrebă Frodo, uitându-se în jurul său, cu aerul că se aştepta 
ca o faţă mascată şi înspăimântătoare să apară dintr-un dulap. 

- Fă un pas înainte, Sam, îi ceru Merry, şi Sam se ridică, roşu la față 
până-n vârful urechilor. lată-l pe strângătorul nostru de informaţii! Şi a 
strâns multe, ascultă-mă pe mine, până a fost prins în cele din urmă. 
După care, aş zice, mi s-a părut că a considerat că se află sub jurământ şi 
n-a mai ciripit. 

- Sam! strigă Frodo, simțind că uimirea îşi avea şi ea limitele ei şi neşti- 
ind ce să facă: să se supere, să pufnească în râs, să răsufle uşurat sau să 
stea ca un caraghios. 

- Da, stăpâne, făcu spăşit Sam. Să-mi fie cu iertare, stăpâne. Dar n-am 
vrut să vă fac nici un rău, domnu' Frodo, şi nici domnului Gandalf. El a 
simţit ceva, să ştiţi, şi când aţi spus că mergeţi singur, el a zis Nu! ia pe 
cineva în care poți avea încredere. 

- Dar se pare că nu pot avea încredere în nimeni, se văită Frodo. 

Sam se uita la el nefericit. 

- Depinde ce vrei, interveni Merry. Poţi avea încredere în noi că vom 
sări şi-n foc pentru tine - până la capătul capătului. Şi poţi să ai încredere 
în noi că vom păstra orice secret de-al tău - mai bine decât o poţi face tu. 
Dar nu te poţi încrede în noi că te vom lăsa să înfrunţi buclucurile de un- 
ul singur şi s-o ştergi fără să spui un cuvânt. Suntem prietenii tăi, Frodo. 
Oricum: asta e. Ştim aproape tot ce ţi-a spus Gandalf. Ştim destul de 
multe despre Inel. Suntem îngrozitor de speriaţi - dar venim cu tine; sau 
te vom urma ca nişte câini. 

- Şi, la urma urmei, stăpâne, adăugă Sam, s-ar cuveni să urmaţi sfatul 
elfilor. Gildor v-a zis că ar trebui să-i luaţi pe aceia care-s dornici să vină, 
şi nu puteţi spune că n-a fost aşa. 

- Nu zic nu, recunoscu Frodo, uitându-se la Sam, care zâmbea cu gura 
până la urechi. Nu zic nu, dar n-am să te mai cred niciodată că dormi, 
chiar dacă sforăi sau nu. Am să te învineţesc cu ghionturi ca să fiu sigur. 

Şi, întorcându-se către ceilalţi, le spuse: 

- Sunteţi o şleahtă de trădători infami. Dar fiţi binecuvântaţi, mai zise 
el, izbucnind în râs şi, ridicându-se în picioare, îşi desfăcu larg braţele: 
Mă predau. Am să urmez sfatul lui Gildor. Dacă primejdia n-ar fi atât de 
neagră, aş dansa de bucurie. Dar, chiar şi aşa, nu pot să nu mă simt feri- 
cit; mai fericit decât am fost de multă vreme încoace. M-am temut de 
seara asta. 

- Bun! Aşa rămâne. De trei ori ura pentru Căpitanul Frodo şi compania 
sa! strigară ei şi ţopăiră în jurul lui. 

Merry şi Pippin începură să cânte un cântec pe care, pare-se, îl pregăt- 
iseră anume pentru această ocazie. 

Era compus după modelul acelui cântec al gnomilor pe care-l cântase 
Bilbo când pornise la drum, cu atâţia ani în urmă, iar melodia era 
aceeaşi: 


Ne luăm rămas-bun de la hol, de la vatră, 
Ploaia poate să cadă, vântul poate să bată, 
Când se crapă de ziuă să ne afle departe , 
Peste munte, pădurea din înalt luminată — 


n Vâlceaua Despicată, acolo unde elfii-s în viaţă 
În adânci luminişuri, pe sub streşini de ceaţă 
Prin pustiu şi prin mlaştini călărim fără-odihnă 
Şi-ncotro, mai departe, drumul nu ne învaţă. 


Cu duşmanul în preajmă şi cu moartea la pândă 
Şi culcuşul în ceruri căutat ca-n osândă 

Până când or să treacă încercările toate 

Şi pe drumuri menirea să ne fie mai blândă - 

lar acum să plecăm! Luminoasele zări 

Când se crapă de ziuă să ne afle călări! 


- Foarte bine, acceptă Frodo. Dar asta înseamnă că sunt multe de făcut 
înainte să mergem la culcare - sub un acoperiş, în seara asta în orice caz. 

- Ah! Câtă poezie, suspină Pippin. Chiar vrei să pornim înainte de 
spartul zorilor? 

- Nu ştiu, răspunse Frodo. Mă tem de Călăreţii ăia Negri şi sunt sigur 
că nu e bine să stăm în acelaşi loc prea mult timp, mai ales într-un loc un- 
de se ştie că mă duceam. Gildor chiar m-a avertizat să nu aştept. Dar tare 
mi-aş dori să-l văd pe Gandalf. Am băgat de seamă că până şi Gildor s-a 
arătat îngrijorat când i-am spus că Gandalf nu s-a mai întors. Totul de- 
pinde de două lucruri. Cât de curând pot Călăreţii să ajungă la Cotuas- 
cuns? Şi cât de curând putem pleca noi? Pregătirile ne vor lua destul de 
mult timp. 

- Răspunsul la a doua întrebare, zise Merry, este că putem pleca într- 
un ceas. Ca să zic aşa, am pregătit totul. În grajdul din partea cealaltă a 
pajiştii sunt şase ponei, proviziile şi echipamentul sunt gata împachetate, 

au mai rămas doar câteva schimburi de pus şi alimentele care se strică 
repede. 

- Încep să cred că toată conspirația asta şi-a împlinit rostul cu folos, 
mormăi Frodo. Dar ce ne facem cu Călăreţii Negri? Putem să-l mai 
aşteptăm o zi pe Gandalf fără să păţim ceva? 

- Asta depinde de ce anume crezi că ar face Călăreţii dacă te găsesc 
aici, răspunse Merry. Ar fi putut ajunge de-acum până aici, de bună 
seamă, dacă n-ar fi fost opriţi la Poarta-de-la-Miazănoapte, unde Gardul 
merge până jos, pe malul râului, de partea aceasta a Podului. Gărzile 
Porții nu i-ar lăsa să treacă în timpul nopţii, deşi ei ar putea forţa in- 
trarea. Chiar şi în timpul zilei gărzile ar încerca să-i reţină, eu aşa cred, 
măcar până ar trimite vorbă Stăpânului de la Conac - căci nu le-ar plăcea 
cum arată Călăreţii şi cu siguranţă că le-ar fi teamă de ei. Pe de altă parte, 
Ţara ledului nu poate ţine piept prea mult unui atac hotărât. Şi se prea 
poate ca, mâine dimineaţă, până şi un Călăreţ Negru care s-ar apropia de 
poartă şi ar spune că vrea să stea de vorbă cu domnul Baggins să fie lăsat 
să treacă. Cam toată lumea ştie că te întorci să locuieşti la Scobitura 
Râului. 

O vreme Frodo rămase pe gânduri. 

- M-am hotărât, zise el într-un târziu. Pornesc mâine de îndată ce se lu- 
minează de ziua. Dar nu merg pe drum. Căci aşa mai sigur ar fi să 
rămânem aici. Dacă ies prin Poarta-de-la-Miazănoapte, se va afla pe dată 
că am părăsit Ţara ledului, în loc să rămână o taină cel puţin câteva zile, 
aşa cum s-ar întâmpla în celălalt caz. Mai mult decât atât: Podul şi Dru- 
mul de Miazăzi din apropierea hotarului vor fi negreşit pândite, şi dacă 
pătrunde vreun Călăreţ în Ţara ledului, şi dacă nu. Nu ştim câţi sunt; cel 
puţin doi, de-asta sunt sigur, poate mai mulţi. Singurul lucru ce-mi 
rămâne de făcut este s-o şterg frumos într-o direcţie neaşteptată. 

- Dar asta nu poate să însemne decât să intri în Pădurea Bătrână, se în- 
grozi Fredegar. Doar nu vrei aşa ceva. E la fel de periculos ca şi Călăreţii 
Negri. 

- Nu chiar, îl contrazise Merry. E o soluţie disperată, dar cred că Frodo 
are dreptate. E singura cale de a pleca fără a ţi se lua imediat urma. Cu 
puţin noroc, putem să le-o luăm mult înainte. 

- În Pădurea Bătrână n-o să aveţi noroc, nu se lăsă Fredegar convins. 
Nimeni n-are noroc acolo. O să vă rătăciţi. Nimeni nu intră acolo. 

- Ba da, intră, stărui Merry. Cei din familia Brandybuck intră - uneori, 
când îi apucă. Avem o intrare numai a noastră. Şi Frodo a intrat o dată, 
de mult de tot. Eu am intrat de mai multe ori; de obicei pe lumină, se 
înțelege, când copacii dorm şi sunt mai liniştiţi. 

- Ei, atunci faceţi cum credeţi de cuviinţă, cedă Fredegar. Eu unul mai 
tare mă tem de Pădurea Bătrână decât de orice altceva ce mi-e cunoscut: 
poveştile pe care le aud despre ea sunt adevărate coşmaruri; dar votul 
meu contează prea puţin, căci nu eu merg în călătorie. Totuşi, mă bucur 
foarte că rămâne cineva în urmă care să-i spună lui Gandalf ce-aţi făcut, 
atunci când o s-apară, căci sunt sigur că o să apară, şi încă foarte curând. 

Oricât ar fi ţinut la Frodo, Bolger Grasunu' n-avea nici o dorinţă să 
părăsească ţinutul sau să vadă ce se afla dincolo de hotarele lui. Familia 
lui se trăgea din Meleagul dinspre Soare-Răsare, mai precis din Vadul 
Mieilor, Plaiurile Podului, dar niciodată nu trecuse de partea cealaltă a 
Podului Viniac. 

După cum plănuiseră conspiratorii de la bun început, sarcina lui era să 
rămână pe loc, ca s-o scoată la capăt cu aceia care se vor dovedi curioşi, 
şi să păstreze cât mai mult impresia că domnul Baggins locuia încă la 
Scobitura Râului. Adusese cu sine chiar şi nişte haine vechi de-ale lui 
Frodo, ca să-şi poată juca rolul mai bine. Prea puţin se gândiseră la cât de 
periculos se putea dovedi acest rol. 

- Minunat! exclamă Frodo după ce înţelese planul. Altfel n-am fi avut 
cum să-i lăsăm un mesaj lui Gandalf. De bună seamă, n-am de unde şti 
dacă aceşti Călăreţi au sau nu habar să citească, dar n-aş fi îndrăznit să 
risc să-i las un mesaj scris, de teamă să nu intre ei în casă şi, scotocind, 
să-l găsească. Dar dacă Grasunu' rămâne de bunăvoie aici ca să aibă grijă 
de tot, astfel că pot să fiu sigur că Gandalf va afla pe ce drum am apucat- 
o, nu mai am de ce sta pe gânduri. Mâine dimineaţă la prima oră intru în 
Pădurea Bătrână. 

- Care va să zică, aşa rămâne, zise Pippin. Una peste alta, îmi place mai 
mult ceea ce vom face noi decât ceea ce-i rămâne Grăsunului de făcut - să 
aştepte aici până vin Călăreţii Negri. 

- Aşteptaţi voi până ajungeţi în Pădure, se burzului Fredegar. Pe vre- 
mea asta mâine o să doriţi să fiţi aici cu mine. 

- N-are rost să ne mai ciorovăim atâta, interveni Merry împăciuitor. 
Mai avem de strâns în bucătărie şi de controlat încă o dată bagajele 
înainte să ne culcăm. O să vă trezesc până se ivesc zorii. 

Când, în sfârşit, se vârî în pat, Frodo nu reuşi să adoarmă o bucată de 
vreme. Îl dureau picioarele. Era bucuros că a doua zi avea să călărească. 
Într-un târziu, se cufundă într-un fel de vis în care se făcea că privea de 
la o fereastră înaltă, afară, peste o mare întunecată de copaci care se clăt- 
inau. Departe jos, la rădăcinile lor, se distingeau zgomote de creaturi care 
se târau şi adulmecau. Era sigur că, mai devreme sau mai târziu, aveau 
să-l simtă. 

Apoi auzi un sunet în zare. Întâi crezu că era un vânt mare care se 
abătea asupra frunzişului pădurii. Dar iute înţelese că nu frunzele 
foşneau, ci Marea, departe de tot; un sunet pe care nu-l auzise niciodată 
în stare de trezie, deşi îi tulburase adeseori visurile. Deodată se pomeni 
că se găsea afară. lar în jur nu erau copaci. Se găsea pe o câmpie stearpă 
şi neagră, iar în aer se simţea un miros sărat ciudat. Ridicând privirile, 
văzu un turn alb şi înalt, stând singuratic sus de tot, pe o creastă. ÎL 
cuprinse o dorinţă arzătoare de-a sui în turn pentru a vedea Marea. Înce- 
pu să urce cu greu povârnişul, spre turn, dar dintr-o dată pe cer apăru o 
lumină şi răsună bubuitul unui tunet. 

Pădurea Bătrână 


rodo se trezi dintr-o dată. În camera era încă întuneric. Îl zări pe 
Merry stând cu o lumânare în mână şi lovind în uşă cu mâna 
cealaltă. 

- Gata, gata! Ce e? întreba Frodo, încă tulburat şi uluit. 

- Ce să fie! strigă Merry. E vremea să te scoli. E patru şi jumătate şi 
ceața groasă. Hai! Sam s-a şi apucat de micul dejun. Chiar şi Pippin s-a 
trezit. Eu mă duc să înşeuez poneii şi să-l aduc pe acela care va căra 
bagajele. Trezeşte-l şi pe trântorul de Grăsun! Măcar să se scoale ca să ne 
conducă. 

Curând după ora şase, cei cinci hobbiţi erau gata de plecare. Bolger 
Grasunu' căsca de zor. Se furişară tiptil din casă. Merry porni primul, 
ducând de dârlogi un ponei împovărat cu bagaje, şi o luă pe o poteca ce 
trecea printr-un hăţiş din spatele casei, ca apoi să traverseze câteva 
fânețe. Frunzele copacilor luceau şi ceața picura de pe fiecare creangă şi 
crenguţă; iarba era surie, acoperită de roua rece. Nimic nu se clintea, iar 
zgomotele îndepărtate răsunau aproape şi limpezi: cotcodăcitul găinilor 
într-o ogradă, o uşă închizându-se undeva. 

În grajd găsiră poneii: animale mici şi voinice, aşa cum le plăceau hob- 
biţilor, nu neapărat iuți, însă bune de tras din greu o zi întreagă. Încăle- 
cară şi curând se pierdură în ceața ce părea să nu se deschidă de bună- 
voie în calea lor; în schimb, se închidea amenințătoare în urmă. După ce 
călăriră aproape o oră, agale şi fără să-şi vorbească, văzură Gardul 
ivindu-se brusc din negură în faţa lor. Era înalt şi acoperit de un fileu ar- 
gintiu de plase de păianjen. 

- Cum o să treceţi prin ăsta? întreba Fredegar. 

- Veniţi după mine, zise Merry, şi veţi vedea. 

O luă la stânga pe lângă gard şi nu după multă vreme ajunseră într-un 
loc unde acesta era uşor scobit, urmând buza unei gropi. La oarecare dis- 
tanţă de Gard fusese săpată o bortă ce intra în pantă uşoară în pământ. 
Malurile erau întărite cu cărămidă, înălțându-se treptat până se uneau 

deasupra, formând un tunel sfredelit adânc sub Gard, ieşind în groapa 
aflată de cealaltă parte a lui. 

Aici se opri Bolger Grasunu.. 

- Rămâi cu bine, Frodo, zise el. Tare-aş fi vrut să nu intri în Pădure. 
Sper doar să n-ai nevoie să fii salvat înainte de lăsarea serii. Dar noroc îţi 
urez şi azi şi în toate zilele. 

- Dacă nu-s şi alte lucruri rele înainte-mi în afară de Pădure, înseamnă 
că am noroc, oftă Frodo. Să-i spui lui Gandalf s-o ia repede pe Drumul 
spre Soare-Răsare: în curând ne vom întoarce la el şi vom merge cât mai 
repede cu putinţă. 

- Cu bine! strigară ceilalţi şi coborâră panta în galop, dispărând în tun- 
el, unde Fredegar nu-i mai putea vedea. 

Era întuneric şi umezeală acolo. Capătul celălalt era blocat cu o poartă 
din gratii groase de fier. Merry descalecă şi o descuie, iar după ce trecură 
toţi o împinse la loc. Poarta se închise cu un zgomot metalic, iar în- 
cuietoarea clincăni. Sunetul nu prevestea nimic bun. 

- Poftim, zise Merry. Aţi părăsit Comitatul, acum sunteţi afară, şi încă 
la marginea Pădurii Bătrâne. 

- Sunt adevărate poveştile ce se spun despre ea? întrebă Pippin. 

- Nu ştiu despre care poveşti vorbeşti, răspunse Merry. Dacă e vorba 
de poveştile alea vechi de speriat copiii, pe care le spuneau dădăcile 
Grăsunului, despre tot felul de spiriduşi şi lupi şi altele de soiul ăsta, aş 
zice că nu-s adevărate. Cel puţin eu nu cred în ele. Dar Pădurea este 
stranie. Spre deosebire de Comitat, aici tot ce se afla în ea este mult mai 
viu, mai atent la ceea ce se petrece, ca să zic aşa. lar copacilor nu le plac 
străinii. Îi urmăresc. De obicei se mulțumesc doar să-i urmărească, atât 
cât ţine lumina zilei, şi nu prea fac mare lucru. Uneori, cei mai puţin pri- 
etenoşi pot să scape o ramură, să scoată o rădăcină, său să-i apuce cu o 
plantă târâtoare lungă. Dar noaptea poate deveni foarte periculos, aşa mi 
s-a spus. Mi s-a întâmplat doar o dată să mă aflu în ea după lăsarea în- 
tunericului, şi atunci foarte aproape de Gard. Mi s-a năzărit că toţi copa- 
cii şopteau între ei, transmiţându-şi veşti şi complotând într-o limbă 
necunoscută; iar ramurile se clătinau şi se agitau fără să fi bătut vântul. 
Se spune că, de fapt, copacii se mişcă într-adevăr şi pot să-i înconjure pe 
străini şi să-i prindă înăuntru. De mult de tot, au atacat chiar şi Gardul; 
au venit, s-au înrădăcinat zdravăn şi s-au aplecat peste el. Dar au venit 
hobbiţii şi au tăiat sute şi apoi au făcut un foc de tabăra uriaş în Pădure şi 
au ars pământul pe o fâşie lungă la răsărit de Gard. După asta, copacii au 
renunţat să atace, dar au devenit tare neprietenoşi. Încă exista o supra- 
faţă stearpă mare, nu departe în interior, acolo unde a fost făcut focul. 

- Doar copacii sunt periculoşi? întrebă Pippin. 

- Mai sunt tot felul de ciudăţenii ce trăiesc adânc în Pădure, în partea 
cealaltă a ei, sau aşa am auzit; dar n-am văzut nimic de acest soi. Totuşi, 
este ceva ce taie poteci. De câte ori intră careva în Pădure, găseşte dru- 
muri deschise; dar astea par să se mişte şi să se strămute din când în 
când într-un fel tare ciudat. Nu departe de acest tunel se află, sau s-a 
aflat vreme îndelungată, începutul unei poteci destul de late, care ducea 
la Poiana Focului, iar de acolo venea mai mult sau mai puţin în direcţia 
noastră, spre nord-est. Aceasta e poteca pe care vreau s-o găsesc. 

Hobbiţii părăsiră poarta tunelului şi traversară groapa cea lată. De 
partea cealaltă se desluşea cu greu o potecă ce urca spre poala Pădurii, 
cam la o sută de metri, poate mai mult, depărtare de Gard; dar de cum 
ajunseră sub coroanele copacilor, aceasta dispăru. Uitându-se în urmă, 
zăriră linia întunecată a Gardului printre trunchiurile copacilor ce se în- 
grămădeau încă de pe-acum în jurul lor. În faţă nu vedeau altceva decât 
trunchiuri de nenumărate dimensiuni şi forme: drepte sau îndoite, răsu- 
cite, aplecate, late sau zvelte, netede sau cioturoase şi rămuroase; şi toate 
erau verzi sau sure din pricina muşchiului şi a unor excrescenţe zburlite 
şi lipicioase. 

Merry era singurul care părea vesel. 

- Mai bine ai lua-o înainte şi ai găsi poteca aia, îl sfătui Frodo. Să nu ne 
pierdem unul de altul sau să uitam de care parte se află Gardul. 

Aleseră o anume direcţie printre copaci, iar poneii înaintau ocolind cu 
atenţie multele rădăcini întortocheate şi împletite între ele. Pământul nu 
era acoperit de vegetaţie. Urca întruna şi, pe măsură ce înaintau, copacii 
păreau să devină tot mai înalţi, mai întunecaţi şi mai deşi. Nu se auzea 
nici un sunet, doar din când în când câte-un strop de umezeală picura 
printre frunzele nemişcate. Deocamdată nu răzbătea vreo şoaptă sau 
vreo mişcare dinspre ramuri; dar hobbiţii aveau senzaţia neplăcută că 
erau urmăriţi cu o dezaprobare ce se transforma încet în aversiune şi 
chiar duşmănie. Senzaţia se accentua, până când se pomeniră că-şi ridi- 
cau iute privirile în sus, sau se uitau îndărăt, parcă aşteptând o lovitură 
din senin. 

Poteca nu se zărea încă nicăieri, copacii păreau tot timpul că li se pun 
în cale. Pippin simţi dintr-o dată că nu mai putea suporta şi scoase un 
strigăt fără veste: 

- Ai! Ai! Nu vreau să fac nimic. Doar lăsaţi-mă să trec, vă rog! Ceilalţi 
se opriră speriaţi; dar strigătul lui căzu ca înăbuşit de o cortină grea. Nu 
răsuna nici ecou, nici răspuns, deşi pădurea păru să se îndesească şi mai 
tare şi să pândească mai abitir. 

- Eu n-aş striga în locul tău, îl mustră Merry. Faci mai mult rău decât 
bine. 

Frodo începea să se îndoiască de putinţa lor de a găsi o cale şi se între- 
bă dacă nu cumva greşise făcându-i pe ceilalți să vină în pădurea asta în- 
grozitoare. Merry se uită ba într-o parte, ba în alta, dând semne că nu 
prea era sigur în ce direcţie s-o apuce. Lui Pippin nu-i scăpă nesiguranța 
lui. 

- Nu ţi-a trebuit mult ca să ne rătăceşti, îl luă el peste picior. Dar în 
aceeaşi clipă Merry scoase un fluierat şi arătă înainte. 

- Măi, măi, mormăi el. Copacii ăştia chiar se mişcă. Uite Poiana Focului 
în faţă (sau cel puţin aşa sper), dar poteca înspre acolo îmi pare că s-a 
mutat din loc. 

Se lumina tot mai mult, pe măsură ce înaintau. Pe neaşteptate, ieşind 
dintre copaci, se pomeniră într-un spaţiu larg şi circular. Deasupra se 
zărea cerul, albastru şi senin spre surprinderea lor, căci jos, sub acoper- 
işul Pădurii, nu putuseră vedea apropierea dimineţii şi ridicarea negur- 
ilor. Soarele însă nu se înălțase destul ca să strălucească în poiană, deşi 
razele lui poposiseră pe vârfurile copacilor. Frunzişul era mai des şi mai 
verde de jur-împrejurul poienii, formând aproape un zid compact. Co- 
paci nu creşteau, doar iarba aspră şi plante înalte nenumărate: cucută şi 
pătrunjel sălbatic, cu lujerele păioase şi ofilite, răscoage ce-şi scuturau 
sămânţa ca o cenuşă pufoasă, urzici luxuriante şi scaieţi uriaşi. Un loc 
lugubru, dar, după desişul Pădurii, părea o gradină fermecătoare şi 
veselă. 

Hobbiţii prinseră curaj şi, plini de speranţă, ridicară privirile spre cerul 
tot mai luminat de astrul zilei. În capătul celălalt al poienii era o spărtură 
în peretele format de copaci şi mai departe se zărea desluşit o potecă. 
Vedeau cum se adânceşte în pădure, lăţindu-se uneori şi deschizându-se 
deasupra, deşi copacii iute se apropiau din nou, umbrind-o cu ramurile 
lor întunecoase. Pe această potecă o apucară şi ei. Drumul continua să 
urce în pantă domoală, dar ei mergeau acum mai repede ca înainte şi cu 
inima ceva mai uşoară, căci li se părea că Pădurea se îmblânzise şi îi lăsa 
să treacă nestingheriţi. 

Nu după multă vreme aerul deveni fierbinte şi înăbuşitor. Copacii se 
apropiară din nou de ambele părţi, astfel că nu se mai putea vedea până 
departe în faţă. Mai dihai ca înainte simțeau cum pădurea îi încolţea cu 
reaua ei voinţă. Era atâta linişte în jur, încât călcătura copitelor poneilor, 
foşnind pe frunzele uscate şi împiedicându-se când şi când de rădăcinile 
ascunse, bubuia ca tunetul în urechile lor. Frodo încercă să cânte ceva ca 
să-i încurajeze, dar vocea lui se transformă în murmur. 

Ooo! Rătăcitori în ţara umbrită, 

Nu disperaţi, căci deşi nesfârşită 
Noaptea pădurilor tot o să piară 

Şi trecând veţi vedea soarele iară, 
Soarele-n apus, soarele-n răsărit, 

Ziua ce s-a dus, ziua ce-a venit. , 

Căci spre asfinţit ori înspre apus, 

Şi pădure şi umbre s-au tot dus, s-au dus. 


Dus - nici nu rosti bine cuvântul şi vocea i se stinse. Aerul părea greu şi 
rostirea cuvintelor obositoare. Chiar în spatele lor o cracă groasă se 
desprinse dintr-un copac bătrân, aplecat peste potecă, şi căzu cu o tros- 
nitură la pământ. Copacii păreau că se închid în faţa lor. 

- Nu le place să audă vorbindu-se despre pieire şi dureri, observă 
Merry. Eu n-aş mai cânta nimic deocamdată. Aşteaptă să ajungem cu ad- 
evărat la poala pădurii, şi atunci o să ne-ntoarcem spre ea şi-o să-i 
cântam în cor. 

Vorbea cu veselie, iar dacă simţea vreo nelinişte, n-o arăta. Ceilalţi nu 
răspunseră. Erau descurajaţi. O greutate mare îi apăsa inima lui Frodo, 
căci regreta acum fiecare pas pe care-l făcea cu gândul să sfideze amen- 
inţarea pădurii. Tocmai voia să se oprească şi să le propună să se întoar- 
că (dacă mai puteau face asta), când se petrecu ceva cu totul neaşteptat. 
Poteca încetă să urce, continuând o vreme să înainteze orizontal. Copacii 
întunecaţi se retraseră, încât hobbiţii văzură poteca în faţă, ca o linie 
aproape dreaptă. La o oarecare distanţă se înălța vârful verde al unui 
deal, fără nici un copac pe el, ca un cap pleşuv ieşind din pădurea încon- 
jurătoare. După câte îşi dădeau seamă, într-acolo se îndrepta poteca. 

Grăbiră pasul, bucuroşi la gândul că vor urca o vreme deasupra 
acoperişului Pădurii. După ce coborî puţin, poteca începu din nou să 
urce, ducându-i într-un târziu până la poala dealului abrupt. Acolo 
părăsi copacii şi se afundă în iarbă. Pădurea împrejmuia dealul precum o 
coamă deasă de păr ce se isprăvea brusc într-un cerc în jurul creştetului 
ras. 

Hobbiţii îşi duseră poneii în sus, dând ocol dealului de mai multe ori 
până ajunseră în vârf. Acolo se opriră şi priviră în jur. Aerul strălucea în 
lumina soarelui, dar era pâclos; nu puteau vedea prea departe. În jurul 
lor însă, ceața dispăruse; deşi ici şi colo adăsta în golurile dintre copaci, 
iar înspre miazăzi, unde era o vale adâncă, ce tăia Pădurea dintr-o parte 
în alta, ceața se ridica încă precum un abur sau ca fuioarele de fum alb. 

- Aia e, spuse Merry, arătând cu mâna, aia e linia râului Salcia. Iz- 
vorăşte din Gruiuri şi curge pieziş spre sud-vest prin mijlocul Pădurii, ca 
să se verse în Viniac, mai jos de Fânar. Noi nu vrem s-o luăm în direcţia 
aia! Se zice că Valea Salcia este cea mai stranie parte a întregii păduri - 
locul de unde, pare-se, ar porni toate ciudăţeniile. 

Ceilalţi priviră în direcţia arătată de Merry, însă nu prea aveau ce 
vedea, în afară de ceţuri deasupra văii adânci şi pline de umezeală; iar 
dincolo de ea, jumătatea dinspre miazăzi a Pădurii pierea din vedere. 

Pe vârful dealului, soarele devenea fierbinte. Trebuie că era în jur de 
ora unsprezece; dar pâcla uşoară a toamnei încă îi împiedica să vadă 
prea departe, oriîncotro s-ar fi uitat. Spre apus nu distingeau nici linia 
Gardului şi nici Valea Viniac, aflată dincolo de el. Înspre miazănoapte, 
unde li se îndreptară privirile pline de speranţă, nu se vedea nimic din 
ce-ar fi putut să însemne linia marelui Drum de Miazăzi, adică acolo un- 
de voiau să ajungă. Se găseau pe o insulă în mijlocul unui ocean de co- 
paci, iar orizonturile erau ascunse vederii. 

În partea dinspre miazăzi şi răsărit, terenul cobora foarte abrupt, ca şi 
cum povârnişurile dealului continuau departe în jos, sub coroanele copa- 
cilor, precum țărmurile unei insule care formează în realitate laturile un- 
ui munte crescut din adâncurile apelor. Aşezându-se pe buza verde a 
râpei, începură să mănânce merindele pe care şi le pregătiseră pentru 
prânz, plimbându-şi în acest timp privirile peste pădurea de dedesubt. 
Cum soarele se înălţase şi trecuse de crucea amiezii, reuşiră să zărească 
în depărtare, înspre răsărit, liniile cenuşii-verzui ale Gruiurilor 
întinzându-se în acea parte dincolo de Pădurea Bătrână. Priveliştea îi în- 
veseli nespus de mult; căci era tare bine să vadă ceva dincolo de hotarele 
pădurii, chiar dacă nu aceea era direcţia în care aveau de gând să se 
îndrepte, atâta vreme cât acest lucru depindea de ei: căci Gruiurile gor- 
gane aveau un renume la fel de sinistru printre hobbiţi ca şi Pădurea 
însăşi. 

Într-un târziu, hotărâră că era timpul să o pornească iarăşi la drum. 
Poteca ce-i adusese până la poalele dealului reapăru la nord; merseră ei 
ce merseră pe ea, când deodată îşi dădură seamă că o ţineau tot spre 
dreapta. Curând începu să coboare abrupt, semn că, de fapt, se îndrepta 
spre valea râului Salcia: numai că ei nu într-acolo doreau să meargă. 
După ce cumpăniră o vreme, hotărâră să părăsească poteca amăgitoare şi 
s-o ia spre miazănoapte; chiar dacă nu reuşiseră să-l vadă de pe deal, 
Drumul acolo se afla şi nu putea fi prea departe. Tot spre miazănoapte, 
cam la stânga potecii, terenul părea să fie mai uscat şi mai deschis, 
urcând spre nişte costişe unde copacii se răreau şi unde pinii şi brazii 

luau locul stejarilor, al ulmilor şi al altor copaci ciudaţi şi fără de nume 
din pădurea deasă. 

La început, alegerea lor se arătă a fi bună; mergeau mai repede, deşi, 
de câte ori aveau ocazia să zărească o rază de soare într-un luminiş, nu 
pricepeau cum, dar parcă o apucaseră spre răsărit. După o vreme însă, 
copacii se îndesiră din nou, exact acolo unde, văzuţi de departe, păruseră 
a se rări şi a se descâlci. Apoi, pe neaşteptate, se iviră scobituri adânci în 
pământ. Ca nişte şleauri de roţi uriaşe, sau ca nişte şanţuri late şi dru- 
muri surpate de mult nefolosite şi sufocate de rugi. Cele mai multe 
dintre scobiturile acestea tăiau direcţia de mers a hobbiţilor şi nu puteau 
fi traversate decât coborând până în fundul lor şi urcând pe partea 
cealaltă, ceea ce era chinuitor şi obositor pentru poneii lor. De câte ori 
coborau, se pomeneau nimerind în hăţişuri dese şi mărăcinişuri care 
nicicum nu voiau să-i lase să treacă prin stânga lor, făcându-le loc doar 
atunci când o luau spre dreapta; şi trebuiau să meargă o bună bucată de 
drum pe fundul şanţului până găseau un loc unde să poată urca pe 
malul celălalt. De câte ori se căţărau afară, copacii păreau să se fi îndesit 
şi întunecat şi mai mult; spre stânga, în susul pantei, era aproape impos- 
ibil de găsit un drum, încât, neavând de ales, o luau spre dreapta, înspre 
vale. 

După o oră sau două, pierduseră orice simţ al direcţiei, deşi ştiau 
foarte bine că de mult nu se mai îndreptau spre miazănoapte. Fuseseră 
abătuţi din drum, iar acum nu făceau altceva decât să urmeze o direcţie 
aleasă de altcineva - spre sud-est, înspre inima Pădurii, nicidecum înspre 
marginile ei. 

Era de-acum târziu după-amiaza atunci când coborâră, dar mai mult 
se rostogoliră, într-un şanţ mai lat şi mai adânc decât toate pe care le tra- 
versaseră până atunci. Era atât de abrupt şi de năpădit de hăţişuri, încât 
se dovedi imposibil să mai iasă din el, în oricare parte ar fi apucat-o, 
decât dacă-şi părăseau poneii şi-şi lăsau bagajele în urmă. Nu le rămânea 
decât să meargă pe fundul şanţului spre vale. Pământul deveni tot mai 
moale, chiar mocirlos din loc în loc; din maluri ţâşneau izvoare, încât 
curând se treziră că înaintau de-a lungul unui pârâiaş ce se prelingea şi 
susura prin albia buruienoasă. Apoi coborâşul se făcu tot mai abrupt, iar 
pârâiaşul se transformă într-un pârâu iute şi zgomotos, care se prăvălea 
şi sărea pe pripor în jos. Ajunseseră într-o viroagă adâncă şi abia lumin- 
ată, deasupra căreia copacii se arcuiau departe în sus. 

Hobbiţii îşi continuară drumul anevoios, pe lângă albia râului, când, 
pe neaşteptate, ieşiră din întunecime. Ca printr-o poartă, în faţa lor 
văzură lumina soarelui. Apropiindu-se de acea deschizătură, descoperiră 

că locul pe unde coborâseră ei era, de fapt, o fisură într-un mal înalt şi 
abrupt, aproape un stei. La poalele acestuia se găsea o întindere mare de 
iarbă şi stuf, iar în depărtare se zărea un alt mal, aproape la fel de abrupt. 
O după-masă aurie, scăldată în razele apusului, adăsta caldă şi som- 
noroasă peste şesul dintre cei doi pereţi. Tăindu-l prin mijloc, un râu în- 
tunecat, cu apa cafenie, curgea şerpuit printre sălcii bătrâne, pe sub ar- 
curile lor, împiedicându-se în coroane căzute şi ducându-şi la vale un- 
dele împestriţate de mii de frunze de salcie scuturate. Aerul însuşi părea 
greu din pricina frunzelor care fremătau galbene pe crengi; căci jos în 
vale adia o boare caldă şi blândă, în suflarea căreia trestiile foşneau, iar 
crengile sălciilor trosneau încetişor. 

- Aşa deci, acum măcar îmi pot face o idee despre unde suntem, zise 
Merry. Am mers aproape în direcţia opusă celei în care doream noi să 
mergem. Ăsta e Râul Salcia! Am s-o iau înainte să cercetez terenul. 

leşi în lumina soarelui şi dispăru în iarba înaltă. Se întoarse nu după 
multă vreme şi le spuse că solul era destul de bun între piciorul peretelui 
şi râu; în câteva locuri limbi de pământ uscat, acoperite cu iarbă, coborau 
până pe malul apei. 

- Mai mult, continuă el, mi se pare că am zărit o potecă ce merge de 
partea asta, de-a lungul malului. Dacă o luăm la stânga şi o apucăm pe 
ea, ar trebui ca în cele din urmă să ieşim din Pădure în partea ei de 
răsărit. 

- Poate, zise Pippin neîncrezător. Adică dacă poteca ajunge până acolo, 
dacă nu cumva ne bagă în vreo mocirlă şi ne lasă acolo. Cine a făcut po- 
teca asta, ai vreo idee, şi de ce? Pun capul că n-a fost tăiată de hatârul 
nostru. Sunt din ce în ce mai bănuitor cu Pădurea şi cu tot ce-i în ea şi în- 
cep să cred în toate poveştile pe care le-am auzit despre ea. Şi poţi să-mi 
spui cât de mult avem de mers spre răsărit? 

- Nu, răspunse Merry. Nu pot. Habar n-am cât de departe la vale pe 
râu suntem, sau cine-ar putea umbla pe aici atât de des, încât să taie o 
asemenea potecă. Dar nu văd şi nu-mi trece prin minte nici o altă cale de 
ieşire. 

Nemaiavând nici unul ce spune, se aliniară în şir indian, cu Merry în 
frunte, care-i conduse pe drumul pe care-l descoperise. De jur-împrejur, 
iarba şi stuful creşteau mănoase şi înalte, uneori trecându-le mult peste 
capete; dar, odată găsită, poteca putea fi urmată cu uşurinţă, cu toate şer- 
puirile ei pentru a găsi pământul mai uscat printre mlaştini şi ochiuri de 
apă. Ici şi colo traversa râuleţe ce coborau prin făgaşuri din tăpşanele pă- 
duroase mai înalte, ca să se verse în Salcia, şi în aceste locuri poteca era 

înlocuită de trunchiuri de copaci sau mănunchiuri de vreascuri aşezate 
de-a curmezişul. 

Hobbiţilor le era din ce în ce mai cald. Oştiri de muşte de cele mai fe- 
lurite soiuri le bâzâiau în jurul urechilor, iar soarele după-amiezei le pâr- 
jolea spatele. Când sperau mai puţin, se pomeniră în umbră, o umbră 
subţire, aruncată de ramurile mari şi cenuşii ce se întindeau peste potecă. 
Fiecare pas înainte era făcut cu tot mai puţină tragere de inimă. Somno- 
lenţa părea să se strecoare afară din pământ şi să urce prin picioarele lor, 
părea să se cearnă blând din aer peste capetele şi ochii lor. 

Frodo simţi cum îi cade bărbia în piept şi cum nu-şi mai poate ţine 
capul drept. Chiar în faţa lui, Pippin se prăbuşi în genunchi. Frodo se 
opri. 

- N-are rost, îl auzi el pe Merry spunând. Nu pot să mai fac nici un pas 
dacă nu mă odihnesc. Trebuie să trag un pui de somn. Sub sălcii e ră- 
coare. Mai puţine muşte. 

Lui Frodo nu-i plăcea ce auzea. 

- Veniţi! le strigă el. Nu putem dormi aici. Mai întâi trebuie să ieşim 
din Pădure. 

Dar ceilalţi erau prea pierduţi ca să le mai pese. Sam stătea lângă ei, 
căscând şi clipind buimac. 

Frodo simţi deodată că somnul îl răpune. Capul îi plutea. În văzduh 
aproape că nu se mai auzea nici un sunet. Muştele nu mai bâzâiau. Doar 
un murmur blând, ca un cântec şoptit pe jumătate, părea să freamăte în 
crengile de deasupra. Frodo îşi înălţă ochii grei şi văzu aplecându-se 
asupra lui o salcie uriaşă, bătrână şi acoperită cu un puf alb. Părea 
enormă, ramurile răşchirate se întindeau ca nişte braţe cu multe mâini şi 
cu degete lungi, trunchiul noduros şi contorsionat se căsca în scorburi 
largi, care trosneau uşor atunci când se mişcau ramurile. Frunzele ce 
tremurau pe cerul senin îl ameţiră pe Frodo, făcându-l să se împiedice şi 
să cadă lat în iarbă. 

Merry şi Pippin se târâră în faţă şi se aşezară cu spatele la trunchiul 
sălciei. Marile scorburi se deschiseră şi mai mult ca să-i primească, în 
timp ce salcia se clătina şi trosnea. Cei doi îşi ridicară privirile spre frun- 
zele galbene şi cenuşii, care se legănau uşor în lumină şi cântau. Hobbiţii 
închiseră ochii, după care li se păru că aud cuvinte, cuvinte răcoroase, 
susurând ceva despre apă şi somn. Merry şi Pippin se lăsară pradă vrăjii 
şi adormiră buştean la piciorul uriaşei sălcii cenușii. 

Frodo rămase o vreme întins, luptându-se cu somnul ce-l năucea: apoi, 
cu mare efort, se chinui să se ridice în picioare. Simţi o dorinţă irezistibilă 
de-a atinge apa rece. 

- Aşteaptă-mă, Sam, bolborosi el. Trebuie să-mi scald puţin picioarele. 

Ca prin vis se îndreptă înainte, spre partea dinspre apă a salciei, unde 
rădăcini mari şi contorsionate crescuseră până în apă, ca nişte pui nodur- 
oşi de dragon ce se întindeau să se adape. Frodo încălecă o rădăcină din 
aceasta şi-şi cufundă picioarele înfierbântate în unda rece şi maronie; 
acolo şi adormi, cu spatele rezemat de copac. 

Sam se aşeză şi se scărpină în creştet, căscând cu gura mare cât o 
peşteră. Era îngrijorat. După-amiaza era târzie, iar această somnolenţă nu 
i se părea lucru curat. 

- În spatele poveştii ăsteia e ceva mai mult decât soarele şi aerul cald, 
murmură el pentru sine. Nu-mi place copacul ăsta mare de tot. N-am în- 
credere în el. la auzi-l cum cântă acum despre somn. N-o să-i meargă. 

Îşi adună puterile, se ridică în picioare şi porni împleticit să vadă ce se 
întâmplase cu poneii. Descoperi că doi dintre ei se depărtaseră destul de 
mult pe potecă; şi tocmai îi prinsese din urmă şi-i aducea acum înapoi 
lângă ceilalţi, când auzi două sunete; unul tare, iar celălalt slab, dar dis- 
tincte amândouă. Primul era o plescăitură, ca atunci când un obiect greu 
cade în apă; cel de-al doilea, un sunet ca de clinchet de clanţă, când o uşă 
se închide fără zgomot, dar repede. 

Sam fugi spre râu. Frodo era în apă, aproape de mal, şi o rădăcină 
mare părea să stea peste el şi să-l apese în jos, dar nu se zbătea. Sam îl 
prinse de haină şi-l trase de sub rădăcină; cu mare greutate îl aburcă pe 
mal. Aproape imediat Frodo se trezi, tuşi, vomită. 

- Ştii, Sam, zise el într-un târziu, copacul ăsta fioros m-a aruncat înăun- 
tru. Am simţit. Rădăcina aia mare s-a răsucit şi m-a băgat înăuntru. 

- Eraţi în lumea viselor, domnu' Frodo, aşa îmi vine să cred. N-ar tre- 
bui să şedeţi în asemenea loc dacă sunteţi somnoros. 

- Ce-i cu ceilalţi? întrebă Frodo. Mă-ntreb ce vise au ei. Trecură de 
partea cealaltă a copacului, şi abia acum pricepu Sam ce fusese acel 
clinchet pe care-l auzise. Pippin dispăruse. Se aşezase lângă o scorbură 
care se închisese atât de bine, încât nu se mai zărea nici măcar o 
crăpătură. Merry era prins şi el în capcană: o altă scorbură se închisese în 
jurul taliei lui; picioarele îi rămăseseră afară, dar restul trupului se găsea 
într-o deschizătură întunecoasă, ale cărei margini îl strângeau ca-ntr-un 
cleşte. 

Frodo şi Sam se năpustiră mai întâi asupra trunchiului de care se 
rezemase Pippin. Apoi se chinuiră ca scoşi din minţi să deschidă fălcile 
scorburii ce-l ţineau prizonier pe sărmanul Merry. Zadarnic. 

- Ah, ce grozăvie, strigă înnebunit Frodo. Ce ne-a trebuit să venim în 
Pădurea asta îngrozitoare? Ce n-aş da să fim acum cu toţii la Scobitura 
Râului. 

Izbi în copac cu toată puterea, fără să-i pese că-şi rănea picioarele. Un 
fior abia perceptibil străbătu trunchiul până sus la ramuri; frunzele 
foşniră şi susurară, dar freamătul aducea acum mai degrabă a hohot de 
râs pierdut în depărtare. 

- N-avem cumva vreun topor prin bagajele noastre, domnu' Frodo? în- 
trebă Sam. 

- Am adus o bărdiţă, ca să tăiem surcele pentru foc. Dar nu ne-ar fi de 
prea mare folos. 

- la staţi niţel, sări Sam, luminat de-un gând când auzi de focul de 
surcele. Am putea izbuti ceva cu focul. 

- Am putea, zise Frodo, deşi nu arăta prea convins. Am izbuti să-l 
prăjim pe Pippin de viu înăuntru. 

- Întâi şi-ntâi i-am face un rău copacului ăstuia, măcar să-l speriem, se 
burzului Sam încrâncenat. Dacă nu-l eliberează, îl dobor, chiar de-ar fi 
să-l rod cu dinţii. 

Dădu fuga la ponei şi nu după mult timp se întoarse cu două cutii de 
iască şi o bărdiţă. 

Adunară iute iarbă şi frunze uscate şi bucăţi de coajă de copac; făcură 
un morman de crengi frânte şi surcele. Le aduseră pe toate lângă trunchi, 
de partea opusă celei în care se aflau prinşi hobbiţii. Sam lovi bucăţile de 
iască şi de la prima scânteie iarba uscată se aprinse şi o limbă de foc şi o 
şuviţă de fum se înălţară cât ai clipi. Crenguţele trosniră. Degete mici de 
foc atinseră coaja uscată şi crestată a copacului bătrân, pârjolind-o. Între- 
aga salcie fu cuprinsă de tremur. Frunzele păreau să sâsâie deasupra ca- 
petelor lor, un sâsâit de durere şi mânie. Un țipăt ascuţit răsună de acolo 
de unde se afla Merry, iar din străfundul copacului îl auziră pe Pippin 
scoțând un urlet înăbuşit. 

- Stingeţi-l! Stingeţi-l! ţipă Merry. O să mă frângă în două dacă n-o 
faceţi. Aşa zice! 

- Cine? Ce? strigă Frodo, fugind în partea cealaltă a copacului. 

- Stinge-l! Stinge-l! îl auziră pe Merry rugându-se. Ramurile sălciei în- 
cepură să se zbată violent. Se auzea un sunet ca de vânt ce se înteţeşte şi 
se repede asupra crengilor tuturor celorlalţi copaci din jur, ca şi cum cei 
doi hobbiţi ar fi aruncat o piatră în somnul liniştit al văii râului, stârnind 
astfel clipociri de mânie ce s-ar fi răspândit în întreaga Pădure. Sam lovi 
cu piciorul în focul timid şi stinse sub tălpi scânteile împrăştiate în jur. 
Dar Frodo, fără să ştie prea bine ce-l apucase să facă ceea ce făcea sau ce 

spera prin asta, o rupse la fugă pe cărare, strigând ajutor! ajutor! ajutor! 
Avea senzaţia că şi el abia dacă-şi auzea vocea piţigăiată: parcă vântul 
sălciei i-o smulsese şi i-o alungase de cum rostise acele cuvinte, 
înecându-i-o în fremătarea zgomotoasă a frunzelor, îl cuprinse disper- 
area: se simţea pierdut şi neghiob. 

Deodată se opri locului. Primise un răspuns, sau aşa i se păruse: dar ar 
fi zis că venea din spatele lui, din josul potecii, de departe din Pădure. Se 
întoarse, ascultă şi curând nu mai avu nici o îndoială: cineva cânta un 
cântec; o voce adâncă şi veselă cânta fără griji, fericită, dar vorbele n- 
aveau nici o noimă: 


Hei hop! Hopa-hop! Dumbi-mambi-rop! 
Hopa-hop! Ţop în salcă! [o bambilo! 
Tom, Bom, vesel, Tom, Bombadilo Tom! 


Pe jumătate plini de speranţă, pe jumătate temându-se de o nouă 
primejdie, Frodo şi Sam rămaseră neclintiţi. Pe neaşteptate, dintr-un şir 
lung de vorbe aiurea (aşa păreau, cel puţin) vocea se înălță puternică şi 
răspicată şi dădu glas următorului cântec: 


Hei hop! Fată dragă 

Bate vântul ziua-ntreagă, 
Şi spre dealuri aurii 
Zboară-n stoluri graurii. 
Fiica Râului şi ea, 

Draga mea, domniţa mea, 
Ca o salcie plecată 

Decât apa mai curată, 

Stă şi-aşteaptă către seară 
Roi de stele să răsară — 
Ţopăind ca un copil, 

Tom bătrânul Bombadil 
Flori de nufăr aducând 
Se-ntoarce acas' cântând 
Hei-hop! Hopa-hop! 
Olario! Bambi-rop, 
Goldberry, Aurită Fragă, 
Floarea dragostei cea dragă! 
Omul-Salcie, săracul, 
Singur şi bătrân ca veacul, 

Pe sub mâluri mai afunde 
Rădăcinile-şi ascunde. 
Seara în curând se lasă, 
Tom grăbit se-ntoarce-acasă 
Şi-n al florilor potop 

Cântă, cântă! Hopa-hop! 


Frodo şi Sam stăteau ca vrăjiţi. Vântul se potoli. Frunzele atârnau din 
nou tăcute de crengile nemişcate. Cântecul izbucni iarăşi şi, dintr-o dată, 
ţopăind şi dansând pe potecă, se ivi deasupra stufului o pălărie veche şi 
pleoştită, cu o calotă înaltă şi o pană lungă şi albastră înfiptă în panglică. 
Încă o ţopăitură şi o învârtitură şi în faţa ochilor celor doi hobbiţi apăru 
un om, sau cam aşa ceva. Oricum, era prea mătăhălos ca să fie hobbit, şi 
totuşi nu chiar atât de înalt ca pentru cei din Seminţia Mare, deşi făcea 
tot atâta gălăgie cât unul dintre aceştia, tropăind cu cizmele lui galbene şi 
uriaşe, trase pe nişte picioare butucănoase, şi năpustindu-se prin iarbă şi 
papură ca o vită ce coboară la adăpătoare. Purta o haină albastră şi avea 
o barbă lungă şi castanie; ochii îi erau albaştri şi luminoşi, iar faţa roşie ca 
un măr copt, dar brăzdată de o sumedenie de încreţituri din pricina râsu- 
lui. În mâini ducea o frunză mare pe care se afla, ca pe o tavă, o grămă- 
joară de nuferi. 

- Ajutor! strigară Frodo şi Sam, alergând în întâmpinarea lui cu braţele 
întinse. 

- Hei! Hei! Staţi pe loc! strigă bătrânul, ridicând o mână, iar ei se opriră 
locului ca loviți în moalele capului. la spuneţi, micuţii mei, încotro, aşa, 
suflând ca nişte foale? Ce s-a-ntâmplat aici? Ştiţi cine-s eu? Sunt Tom 
Bombadil. Spuneţi-mi care-i necazul. Tom se grăbeşte-acum. Să nu care 
cumva să-mi striviţi nuferii! 

- Prietenii mei sunt prinşi în salcie! ţipă Frodo cu răsuflarea tăiată. 

- Stăpânu' Merry-i stors într-o scorbură! ţipă Sam. 

- Ce? strigă Tom Bombadil, sărind în sus. Bătrânu' Om-Salcie? Numai 
atât a făcut? Asta se îndreaptă repede. Ştiu ce melodie-i vine de hac. 
Bătrânu' şi suriu' Om-Salcie! îi îngheţ eu sloi măduva, dacă nu-şi vâră 
minţile-n cap. Îi cânt de-i rad rădăcinile. Îi cânt de-i stârnesc un vânt să-i 
zboare toate crengile şi frunzele. Bătrânu' Om-Salcie! 

După ce-şi aşeză cu grijă nuferii în iarbă, alergă spre sălcie. Acolo 
dădu cu ochii de picioarele lui Merry, care încă atârnau afară - restul tru- 
pului fusese supt înăuntru. Tom îşi lipi gura de crăpătură şi începu să 
cânte în ea cu o voce înceată. Hobbiţii nu înțelegeau cuvintele, dar se 

vedea limpede că Merry se trezise. Picioarele lui prinseră a se zbate. Tom 
sări într-o parte, rupse o cracă ce atârna şi lovi cu ea trunchiul sălciei. 

- Dă-l afară, Bătrâne Om-Salcie, spuse el. Ce-ţi trece prin minte? N-ar 
trebui să te trezeşti. Mănâncă pământ! Sapă adânc! Bea apă! Du-te la cul- 
care! Acum vorbeşte Bombadil! 

Apoi îl prinse pe Merry de picioare şi-l trase afară din scorbura care se 
căscase dintr-o dată. 

Se auzi un scrâşnet ca de ceva ce se rupe, şi apoi se crăpă şi cealaltă 
scorbură, iar din ea sări afară Pippin, ca izbit din spate. Apoi cu o bubuit- 
ură de tunet, cele două scorburi se închiseră la loc. Copacul fu scuturat 
de un tremur de la rădăcină până-n vârf, după care se lăsă o tăcere 
adâncă. 

- Mulţumesc! ziseră hobbiţii unul după altul. Tom Bombadil izbucni în 
râs. 

- Aşa, deci, micuţii mei, spuse el, aplecându-se ca să-i poată privi în 
faţă. Acum veţi veni cu mine acasă. Masa e plină de cremă de ouă, miere 
de fagure şi pâine albă şi unt. Goldberry ne-aşteaptă. Avem timp 
berechet de întrebări la cină. Urmaţi-mă cât vă ţin puterile de iute. 

Zicând acestea, îşi culese nuferii, făcu un semn de chemare cu mâna şi 
porni săltând şi dansând pe potecă, înspre răsărit, cântând la fel de tare 
şi de fără de-nţeles. 

Prea uimiţi şi prea uşuraţi ca să fie în stare să spună ceva, hobbiţii se 
luară după el cât de repede puteau. Dar nu era destul de repede, încât 
cântecul să se piardă în depărtare. Deodată, auziră un Hei! răsunător şi 
vocea lui ajunse îndărăt la ei: 


Hai, pe valea Sălcioarei, ţopăiţi, în sus, mai sus, 

Hai, micuţii mei prieteni, până-i soarele-n apus, 

Tom, grăbit, o ia-nainte, are grijă de făclii, 

În curând se lasă noaptea, în curând veţi bâjbâi, 

Dar se va deschide-o uşă la un semn al nu-ştiu-cui, 

Şi prin ochiuri de ferestre vor clipi lumini gălbui, 

Nu vă temeţi de ariciul negru, umbră fioroasă, 

Nici nu vă feriți de ramuri, nici de salcia pletoasă, 

Nici de rădăcini ascunse. Înaintea voastră-i Tom, 

Iar pe voi, micuţi prieteni, v-aşteptam. Hei, bambi-bom! 


După care nu se mai auzi nimic. Aproape în aceeaşi clipă, soarele păru 


să se scufunde în copacii din spatele lor. Gândul le zbură la lumina piez- 
işă a apusului ce scăpăra în undele Râului Viniac şi la ferestrele din 

Cotuascuns, care începeau să strălucească în sute de luminiţe. Umbre 
uriaşe pogorâră peste ei; trunchiuri şi ramuri groase atârnau întunecoase 
şi amenințătoare deasupra potecii. Ceţuri albe porniră a se ridica şi a se 
vălătuci pe apa râului, furişându-se în preajma rădăcinilor copacilor 
crescuţi pe mal. Din pământ, chiar la picioarele lor, se înălța un abur ca o 
umbră, devenind una cu umbra nopţii ce se lăsă cu mare repeziciune. 

Poteca ajunse tot mai greu de urmat, iar ei erau frânţi de oboseală. Pi- 
cioarele le erau ca de plumb. Tot felul de zgomote tainice şi ciudate se 
furişau printre tufişuri şi prin papură la dreapta şi la stânga lor; iar când 
ridicau privirile spre cerul palid, surprindeau chipuri năstruşnice, zgrun- 
ţuroase şi noduroase ce se desenau pe roşeaţa amurgului şi căutau chi- 
orâş în jos la ei din înălțimile pereţilor văii şi de la marginile pădurii. 
Hobbiţii simțeau tot mai mult că tot ţinutul ăsta era ireal şi că înaintau cu 
greu printr-un vis ce nu prevestea nimic bun şi din care n-aveau cum să 
se trezească. 

Tocmai când părea că picioarele nu mai vor să-i ducă, observară că 
terenul prinse a urca uşor. Apa începu să murmure. În întuneric se dis- 
tingea lucirea albă a spumei, acolo unde râul se prăvălea într-o cascadă 
mică. Deodată copacii se isprăviră şi ceţurile rămaseră în urmă. leşind 
din Pădure, se pomeniră în faţa unui mal întins de iarbă, ce se înălța 
aidoma unui val înaintea lor. Râul, acum îngust şi repede, venea în 
întâmpinare sprinten şi vesel, scăpărând ici şi colo în lumina stelelor ce 
se aprinseseră pe cer. 

Iarba de sub tălpile lor era moale şi scurtă, ca şi cum abia fusese tunsă 
ori cosită. Poala Pădurii rămasă în spate era tunsă şi ea, aşa cum se tunde 
un gard viu. Poteca se distingea cu claritate, bine îngrijită şi mărginită de 
pietre. Şerpuia până în vârful unei movile înierbate, cenuşie acum sub 
cerul palid al nopţii înstelate; iar colo, mai sus, pe o pantă mai 
îndepărtată, hobbiţii zăriră luminile clipind ale unei case. Cărarea o lua 
încă o dată la vale, şi iar la deal, pe panta lină, acoperită cu iarbă scurtă, 
spre lumini. Pe neaşteptate, o fâşie lată şi galbenă năvăli afară pe o uşă 
care se deschise. În faţa lor se afla casa lui Tom Bombadil, pe deal, în 
josul dealului, sub deal. Dincolo de ea, un grui se ițea abrupt, cenuşiu, 
spelb, ca apoi să urmeze contururile negre ale Gruiurilor gorgane, 
pândind în noaptea dinspre soare-răsare. 

Cu toţii, hobbiţi şi ponei, iuţiră pasul. Oboseala şi aproape toate 
temerile căzuseră de pe ei ca un veşmânt lepădat. Hei! Veniţi, hopla-hop! 
se rostogolea cântecul în întâmpinarea lor. 


Scumpe inimioare, bambi-hei, veniţi 

Să petrecem, haideţi, ponei şi hobbiţi, 
Să cântăm cu toţii, veseli, împreună! 


O voce la fel de limpede şi la fel de tânără şi de străveche precum 
Primăvara, precum cântecul unei ape jucăuşe curgând în jos spre noapte 
din dimineaţa strălucitoare dintre dealuri, răsuna ca un clinchet de clo- 
poţei de argint pentru a le ura bun venit: 


Să cântăm cu toţii, veseli, împreună 
Despre soare, stele, ceaţă, ploaie, lună, 
Mugurii-n lumină, penele sub rouă, 
Vântul de pe coama dealului când plouă, 
Nuferii pe baltă şi în largul văii 

Iazul, trestii şi-n umbră, zurgălăii, , , 
Cântecul cu Fiica Râului, hai, zi-l, 

Şi cu Tom bătrânul, cu Tom Bombadil! 


Pe acest cântec hobbiţii se opriră în prag, iar de jur-împrejurul lor 
strălucea o lumină de aur. 

În casa lui Tom Bombadil 


C ei patru hobbiţi păşiră peste pragul lat de piatră şi se opriră în loc, 
clipind uluiţi. Se găseau într-o încăpere lungă şi joasă, inundată de 
lumina felinarelor ce se legănau de bârnele acoperişului; pe masa din 
lemn negru şi lustruit ardeau cu generozitate multe lumânări înalte şi 
galbene. 

Pe un scaun, în capătul îndepărtat al camerei, şedea cu faţa spre uşă o 
femeie. Părul ei lung şi galben i se revărsa pe umeri; purta o rochie 
verde, la fel de verde ca şi trestiile tinere, cu sclipiri argintii precum pi- 
curii de rouă; o încingea un brâu de aur, imaginând o împletitură de irişi, 
punctată de ochii albaştri-pal ai florilor de nu-mă-uita. Lângă picioarele 
ei, în vase mari de lut, brune şi verzi, pluteau nuferi albi, astfel că ea 
părea să troneze în mijlocul unui iaz. 

- Intraţi, cinstiţi oaspeţi, îi invită ea şi, auzind-o vorbind, hobbiţii îşi 
dădură seamă că a ei fusese vocea limpede pe care o auziseră cântând. 

Făcură câţiva paşi timizi în cameră şi se înclinară până-n pământ de 
câteva ori, simțindu-se nefiresc de miraţi şi de stânjeniţi, aşa, ca drumeţii 
de rând care, ciocănind la poarta oarecui pentru a cere o gură de apă, 
sunt întâmpinați de o regină elfă, bălaie şi tânără, înveşmântata în flori 
vii. Dar înainte să apuce să spună ceva, ea sări iute în picioare, păşind 
peste vasele cu nuferi, şi fugi râzând în întâmpinarea lor; în fuga ei, ro- 
chia foşni moale, aşa cum foşneşte vântul peste malurile acoperite de 
flori ale unui râu. 

- Apropiaţi-vă, fiinţe dragi, spuse ea, luându-l pe Frodo de mână. 
Râdeţi şi fiți veseli. Eu sunt Goldberry, fiica Râului. 

Cu pas uşor, trecu de ei şi, închizând uşa, se răsuci cu spatele la ea, 
deschizându-şi larg braţele de-a curmezişul. 

- Să închidem noaptea afară, mai zise ea. Căci am bănuiala că nu v-a 
trecut spaima de ceţuri şi umbre ale copacilor şi ape adânci şi creaturi 
neîmblânzite. De nimic să n-aveţi teamă. Căci în noaptea asta vă găsiţi 
sub acoperişul lui Tom Bombadil. 

Hobbiţii se uitau la ea cu uimire; iar ea îi privi pe rând pe fiecare şi 
zâmbi. 

- Frumoasă domniţă Goldberry, îşi găsi Frodo vocea într-un târziu, 
simțind cum îi tresălta inima de-o bucurie pe care nu o pricepea. 

Stătea la fel de vrăjit cum i se mai întâmplase să stea alte dăţi la auzul 
vocilor încântătoare ale elfilor; dar vraja ce pusese acum stăpânire pe el 
era cu totul alta: mai puţin intensă şi sublimă, ci mai profundă şi mai 
apropiată inimii unui muritor; minunată, şi cu toate acestea, defel 
neobişnuită. 

- Frumoasă domniţă Goldberry, spuse el încă o dată. Acum bucuria as- 
cunsă în cântecele pe care le-am auzit mi s-a dezvăluit cu limpezime. 


Ooo, mlădie ca o trestioară, 

Ooo, mai clară decât apa clară, 
Ooo, ce vară, primăveri să-ncapă , 
Ooo, foşnire de frunziş, de apă! 


Se opri dintr-o dată, bâlbâindu-se, copleşit de surprinderea de a se 
auzi pe sine rostind asemenea lucruri. Dar Goldberry izbucni în râs. 

- Fii bine venit, zise ea. N-am auzit până acum ca seminţia din Comitat 
să aibă o vorbă atât de dulce. Dar văd că eşti prieten de-al elfilor; te 
trădează lumina din ochi şi sunetul vocii. Ce întâlnire veselă! Şedeţi 
acum şi aşteptaţi-l pe Stăpânul casei. Mult n-are să-ntârzie. Se îngrijeşte 
de animalele voastre ostenite. 

Hobbiţii se aşezară bucuroşi pe scaune joase, din papură împletită, în 
vreme ce Goldberry se ocupa de pregătirea mesei: ochii lor o urmăreau, 
căci graţia mlădioasă a mişcărilor ei îi umplea de-o încântare calmă. 

De undeva din spatele casei se auzea un zvon de cântec. Din când în 
când, printre nenumăratele bambi-rop şi paralop şi bumbi-dumbi-rio, se 
auzeau repetate două versuri: 


Vesel e bătrânul Tom cum altul nu-i, 
Haina i-i albastră, cizmele gălbui. 


După o vreme, Frodo vorbi din nou: 

- Frumoasă domniţă. Spune-mi, dacă întrebarea mea nu pare 
prostească, cine e Tom Bombadil? 

- El e, răspunse Goldberry, oprindu-se din agitația ei şi zâmbind. 
Frodo o privi întrebător. 

- El e, aşa cum l-aţi văzut, mai zise ea, răspunzând privirii lui. El e 
stăpânul pădurii, al apei şi al dealului. 

- Înseamnă că tot ţinutul ăsta ciudat al lui este? 

- Nu tocmai, răspunse ea şi zâmbetul îi pieri. Ar fi cu adevărat o po- 
vară, adăugă apoi cu o voce scăzută, ca pentru sine. Copacii şi ierburile şi 
toate cele ce cresc sau viețuiesc în ţinut îşi aparţin lor înşile. Tom Bom- 
badil este Stăpânul. Nimeni nu i-a făcut vreodată vreun rău lui Tom pe 
când umbla prin pădure, se bălăcea în apă, sărea de pe-un vârf de deal 
pe altul în lumina zilei sau în întunericul nopţii. N-are teamă de nimic. 
Tom Bombadil este stăpân. 

O uşa se deschise şi în încăpere intră Tom Bombadil. Avea capul de- 
scoperit, iar părul lui castaniu şi des era încoronat cu frunzele toamnei. 
Izbucni în râs şi, apropiindu-se de Goldberry, îi luă mâna într-a sa. 

- Iat-o pe drăguța mea doamnă, zise el, făcând o plecăciune în faţa 
hobbiţilor. Iat-o pe Goldberry a mea, înveşmântată toată în verde-argint, 
cu flori la cingătoare. E aşternută masa? Văd cremă de ouă şi miere de 
stup şi pâine albă şi unt; lapte, brânză şi ierburi verzi şi fructe pârguite, 
toate la un loc. Ne ajung oare? Gata-i cina? 

- Gata, zise Goldberry, dar poate oaspeţii încă nu-s? Tom bătu din 
palme şi strigă: 

- Tom, Tom, oaspeţii tăi sunt obosiţi, şi tu aproape c-ai uitat. Haideţi, 
prieteni veseli, Tom vă va înviora. Vă veţi curăța mâinile înnegrite şi vă 
veţi spăla chipurile ostenite; azvârliţi pelerinele pline de noroi şi 
pieptănaţi-vă pletele încâlcite. 

Deschise uşa, iar ei îl urmară într-un coridor scurt, care cotea dintr-o 
dată. Ajunseră într-o încăpere scundă, cu acoperiş în pantă (o marchiză, 
după câte se părea, construită la capătul de miazănoapte al casei). Pereţii 
erau din piatră de râu, dar acoperiţi aproape în întregime de scoarţe 
verzi atârnate de tavan şi de perdele galbene. Peste podeaua din lespezi 
fusese împrăştiat stuf verde abia cules. Patru saltele adânci, cu un mor- 
man de cuverturi albe pe fiecare, se găseau aşezate pe podea, de-a lungul 
unuia dintre pereţi. Lângă peretele opus se afla o bancă lungă, pe care 
stăteau înşirate lighene mari de lut, iar alături de fiecare dintre acestea se 
găseau căni cafenii umplute cu apă, unele cu apă rece, altele cu apă 
aburindă. În dreptul fiecărui pat fusese pregătită o pereche de papuci 
verzi, moi. 

Nu trecu mult până când hobbiţii, spălaţi şi învioraţi, se aşezară la 
masă, câte doi de fiecare parte, la cele două capete şezând Goldberry şi 
Stăpânul. Masa ţinu mult şi fu plină de veselie. Deşi hobbiţii mâncau aşa 
cum numai hobbiţii flămânzi pot să mănânce, bucatele nu se isprăveau. 

Băutura din pocaluri părea să fie apă rece, limpede; cu toate acestea, le 
mergea drept la inimă, aşa ca vinul, slobozindu-le vocile. Oaspeţii îşi dă- 
dură deodată seama că se puseseră pe un cântat vesel, venindu-le parcă 
mai la îndemână şi mai firesc decât vorbele. 

În cele din urmă, Tom şi Goldberry se ridicară şi strânseră iute masa. 
Le cerură oaspeţilor să şadă liniştii în jilțuri şi le aduseră scăunele pen- 
tru odihna picioarelor lor obosite. În faţa lor, focul ardea în vatra largă, 
răspândind o aromă dulce, ca atunci când se arde lemn de măr. După ce 
rânduiră ce era de rânduit, suflară în toate lumânările, lăsând să ardă 
numai o singură lampă şi câte două lumânări la fiecare capăt al plitei de 
deasupra vetrei. Apoi Goldberry veni cu o lumânare în mână şi se opri în 
faţa lor, urându-le noapte bună şi somn adânc. 

- Să aveţi linişte acum, până mâine dimineaţă. Nu luaţi seamă la zgo- 
motele nopţii. Căci nimic nu trece aici de uşă sau de fereastră, doar lu- 
mina lunii şi a stelelor şi vântul de pe creasta dealului. Noapte bună. 

leşi din cameră însoţită de sclipirile şi foşnetul rochiei. Sunetul paşilor 
ei era ca un izvor ce curge lin la vale peste pietrele răcoroase, în liniştea 
nopții. 

Tom se aşeză lângă ei şi rămase tăcut o vreme, timp în care ceilalți în- 
cercau fiecare să-şi adune curajul ca să pună una din sumedenia de între- 
bări cărora doriseră să le dea glas la cină. Somnul le îngreuna pleoapele. 
În cele din urmă, Frodo îşi luă inima-n dinţi: 

- M-ai auzit strigând, Stăpâne, sau numai întâmplarea te-a adus tocmai 
atunci? 

Tom se foi ca trezit brusc dintr-un vis plăcut. 

- Mmm, ce? făcu el. Dacă te-am auzit strigând? Nu, nu te-am auzit. 
Eram ocupat cu cântatul. Doar întâmplarea m-a adus, dacă tu aşa o nu- 
meşti, întâmplare. Nu-mi pusesem asta în cap, deşi vă aşteptam. Am 
primit veşti despre voi, ni s-a spus că aţi pornit-o în hălăduială. Am 
bănuit că n-o să treacă multă vreme până veţi ajunge jos la apă: toate po- 
tecile duc încoace, în jos, la râul Salcia. Bătrânul Om-Salcie suriu e-un 
cântăreţ sadea; şi-i cam greu pentru seminţiile mici să scape de capcanele 
lui perfide. Dar Tom are un rost acolo, pe care el nu îndrăzneşte să-i 
zădărnicească. 

Tom îşi lăsă capul în piept, ai fi zis că iar pusese somnul stăpânire pe 
el; numai că el începu să cânte cu voce înceată: 


O, aveam un rost acolo, 


Nuferi cu luciri de stele 
Să-i adun din apa verde 

Şi să-i duc domniţei mele, 
Să-l feresc de frigul iernii 
Aşternându-l la picioare - 
Şi pe cel din urmă mugur 
Când era să deie-n floare, 
Şi ca-n fiecare vară, 

Jos pe-a Sălcioarei vale 
Pentru ea pornesc să-i aflu 
Şi să-i duc Măriei Sale. 
Lângă iaz, de mult, acolo, 
Mi-a ieşit în cale-aproape 
Fiica Râului, frumoasă 
Dinspre trestii, dinspre ape. 
Ea venea din ascunzişuri 
Şi cânta ca o ispită, 
Răspândind atâta farmec, 
Dulcea Fragă Aurită! 


Deschise ochii şi-i privi pe toţi cu o neaşteptată străfulgerare albastră: 


Aşa-i mai bine. N-o să mai cobor 
În jos, de-a lungul apelor pădurii 
Până ce anul nu va trece-n zbor. 

Şi nici să mai ajung sub norii, surii, 
Pe unde, troienit în casa lui 

Mai doarme Omul-Salcie Bătrânul, 
Cât timp al primăverii glas verzui 
N-o să aud cum apele îngânu-l, 
Când Fiică Râului parcă din veci 
În înveliş de luminişuri calde, 

În dans uşor pe-al undelor poteci 
Va căuta în unde să se scalde. 


Tăcu din nou; însă Frodo nu se putu stăpâni şi puse încă o întrebare: 
aceea la care dorea cel mai aprig să afle răspuns: 

- Vorbeşte-ne, Stăpâne, de Omul-Salcie. Ce este el? N-am auzit încă 
vorbindu-se de el până acum. 

- Ba să nu vorbeşti! săriră Merry şi Pippin în acelaşi timp, 
îndreptându-se amândoi în jilţuri. Nu acum! Las-o pe mâine dimineaţă! 

- Că bine ziceţi, le dădu dreptate bătrânul. Acum e vreme de odihnă. 
Unele lucruri nu e bine să le auzi când lumea e cufundată în umbră. 
Dormiţi până coboară lumina zilei peste noi, odihniţi-vă cu capul pe per- 
nă. Nu luaţi seamă la zgomotele nopţii. Teamă să n-aveţi de salcia 
cenuşie. 

Şi cu aceste vorbe înclină lampa şi suflă în ea, apoi, luând câte o 
lumânare în fiecare mână, îi conduse afară din cameră. 

Saltelele şi pernele erau moi ca puful, iar cuverturile erau din lână al- 
bă. Abia dacă apucară să-şi întindă trupurile pe saltelele adânci şi să se 
acopere cu acele cuverturi moi, când somnul îi cotropi. 

În întunericul nopţii, Frodo era cufundat într-un vis fără lumină. 
Curând zări luna nouă răsărind: sub lumina ei palidă, apăru în faţa 
ochilor lui un perete negru de stâncă, străpuns de un arc întunecos ase- 
menea unei porţi uriaşe. Frodo se simţi ca ridicat în aer şi purtat pe 
deasupra stâncii, astfel că văzu cum acel perete era, în fapt, un cerc de 
coline, în mijlocul lor se afla o câmpie, iar în mijlocul câmpiei se găsea un 
stei de piatră, ar fi jurat că era un turn, numai că nu era făcut de mâinile 
nici unei seminţii cunoscute. În vârful steiului se desena silueta unui om. 
În înălţarea ei, luna părea să rămână atârnată deasupra capului acelui 
om, scăpărând în părul lui alb zburlit de suflarea vântului. Dinspre 
câmpia de la poalele steiului răsunau strigătul unor voci înfricoşătoare şi 
urlete de lupi în număr neştiut. Dintr-o dată, o umbră imaginând nişte 
aripi uriaşe acoperi luna. Silueta îşi înălţă brațele şi din ceva ce ţinea în 
mâini scăpără o lumina. Un vultur puternic cobori ca o săgeata asupra 
lui, luându-l cu sine. Vocile urlară şi lupii schelălăiră. Se auzi un zgomot 
ca al vântului care sufla cu tărie şi o dată cu el răsună şi tropăitul copite- 
lor, galopând, galopând, galopând dinspre soare-răsare. „Călăreţii 
Negri!" îşi zise Frodo, trezindu-se cu tropăitul copitelor răsunându-i încă 
în urechi. Se întrebă dacă va mai avea vreodată curajul să părăsească 
aceşti pereţi de piatră între care se simţea apărat. Rămase nemişcat, as- 
cultând cu atenţie; însă peste tot era linişte, şi în cele din urmă se răsuci 
pe o parte şi adormi din nou, sau intră într-un alt vis pe care nu avea să 
şi-l mai amintească. 

Pe salteaua lui, Pippin visa un vis plăcut; dar ceva se petrecu în visul 
lui, ce-l făcu să se foiască şi să geamă. Se trezi brusc, sau aşa crezu, dar 
tot mai auzea în întuneric acel sunet ce-i tulburase visul: pac-poc, scârț: 
zgomotul crengilor care se clatină în vânt, degetele-crengi râcâind 
fereastra şi pereţii: scîiîrţ, scîiîrţ, scîiîrţ. Oare erau sălcii în apropierea ca- 
sei? se întrebă el; ca dintr-o dată să-l cuprindă sentimentul îngrozitor că 
nu se găsea într-o casă obişnuită, ci înăuntrul salciei, unde auzea acea 

voce scârţâită, cumplit de uscată, care-şi râdea de el. Se ridică în capul 
oaselor, căută cu mâinile pernele moi care se adânciră sub apăsarea lor şi 
se întinse la loc uşurat. I se păru că-i mai stăruia în urechi ecoul vorbelor 
dinainte de culcare: „N-aveţi de ce vă teme. Dormiţi în pace până mâine 
dimineaţă. Nu luaţi seamă la zgomotele nopții". După care adormi la loc. 

Ceea ce auzi Merry pătrunzând în visul lui fu zgomotul apei: apa iz- 
vorând şi curgând lin la vale, apoi făcându-se tot mai mare şi mai mare, 
răspândindu-se de nestăvilit peste tot în jurul casei, devenind un iaz fără 
ţărmuri. Gâlgâia sub ziduri, crescând încet, dar fără contenire. „O să mă 
înec!" îşi spuse în sinea lui. „O să găsească un loc pe unde să pătrundă şi- 
o să mă-înec." Simţea că zăcea într-o mlaştină cleioasă, vâscoasă, dar, 
când sări în capul oaselor, nimeri cu talpa pe colţul unei lespezi dure şi 
reci. Îşi aminti unde se găsea şi se întinse la loc pe saltea. Auzi parcă, sau 
îşi aminti că auzea: „Nimic nu trece de uşă sau ferestre, fără doar de lu- 
mina lunii şi a stelelor şi de vântul din creştetul dealului". O adiere de 
aer dulce mişcă perdeaua. Merry respiră adânc şi se cufundă încă o dată 
în somn. 

Atât cât îşi putea aminti, Sam dormi toată noaptea într-o mulțumire 
profundă, asta doar dacă buştenii pot cunoaşte mulţumirea. 

Se treziră, toți patru deodată, în lumina dimineţii. Tom se fâţâia prin 
cameră fluierând ca un graur. Când îi auzi foindu-se, bătu din palme şi 
strigă: 

- Hei! Hau, hopla-hop! Bimbo-ţop! Inimioarele mele! 

Dădu la o parte perdelele galbene şi hobbiţii văzură că acestea acoper- 
iseră două ferestre la ambele capete ale camerei, una dând spre soare- 
răsare, cealaltă spre soare-apune. 

Săriră în picioare învioraţi. Frodo se repezi la fereastra dinspre soare- 
răsare şi se pomeni că privea într-o grădină de zarzavaturi, cenuşie din 
pricina rouăi. Aproape că se aşteptase să vadă o pajişte de iarbă, pornind 
chiar de sub fereastră şi plină toată de urme adânci de copite. Şi iată că 
privirea i se oprea într-un strat de vrejuri de fasole căţărate pe araci în- 
alţi; dar pe deasupra lor şi mult mai departe, creştetul cenuşiu al dealului 
se profila pe lumina soarelui care se năştea. Dimineaţa era palidă: la 
răsărit, în spatele norilor lungi, semănând cu straturi de lână murdară 
pătată cu roşu la margini, scăpărau hăuri de galben. Cerul dădea semne 
despre ploaia care avea să vină; dar lumina se răspândea tot mai mult, 
iar florile roşii ale vrejurilor de fasole începură să strălucească pe 
fundalul frunzelor verzi şi ude. 

Pippin se uită pe fereastra dinspre apus, înspre un lac de pâclă. Pă- 
durea era pitită sub neguri. Ar fi putut jura că privea de undeva de sus 

spre clina unui acoperiş-nor. Se zărea o cută, sau un canal, unde negurile 
se spărseseră în panaşe şi valuri: valea Salcia. Pârâul curgea la vale la 
stânga şi pierea în umbrele albe. Foarte aproape de fereastră se găseau o 
grădină de flori şi un gard viu tuns, înţesat de pânze argintii de păianjen, 
iar dincolo de acesta iarba tunsă, cenuşie din pricina boabelor palide de 
rouă. Nici urma de salcie. 

- Bună dimineaţa, prieteni veseli! strigă Tom, deschizând larg fereastra 
de la soare-răsare. 

În încăpere năvăli un aer proaspăt; aducea miros de ploaie. 

- Soarele n-o să-şi prea arate faţa astăzi. Aşa am eu bănuiala. M-am 
plimbat mult, sărind de pe-un vârf de deal pe altul, încă de când s-au ivit 
primii zori, şi am adulmecat vântul şi vremea, iarba udă de sub tălpi şi 
cerul umed de deasupra capului. Am trezit-o pe Goldberry cântând sub 
fereastră; dar n-am trezit seminţia hobbiţilor. Azi-noapte, seminţia 
micuță s-a trezit în întuneric şi a adormit după ivirea zorilor! Olariola! 
Treziţi-vă acum, veselii mei prieteni! Uitaţi de zgomotele nopţii! 
Olariolarila! Bimbo-hop! Inimioarele mele! Dacă nu zăboviţi mult, veţi 
găsi micul dejun pe masă. Dacă nu vă grăbiţi, veţi primi iarbă şi apă-de- 
ploaie! 

Nu e nevoie s-o spunem - şi nu pentru că ameninţarea lui Tom ar fi 
sunat prea serioasă - hobbiţii nu zăboviră mult, iar de la masă se ridicară 
târziu şi doar când începu să arate cam pustie. Tom şi Goldberry nu erau 
în încăpere. Pe Tom îl auzeau pe undeva prin casă, sporovăind în 
bucătărie, urcând şi coborând scările, cântând pe-afară. Încăperea era 
îndreptată cu ferestrele spre apus, spre valea îngropată în pâclă, iar 
fereastra era deschisă larg. Din streşinile de stuf picura apa. Înainte să 
sfârşească ei cu masa, norii se uniseră într-un acoperiş compact şi o 
ploaie cenuşie începu să cadă drept în jos, molcomă, dar stăruitoare. În 
spatele perdelei de apă, Pădurea era pe de-a-ntregul ascunsă vederii. 

În timp ce ei se uitau pe fereastră afară, auziră prelingându-se încet, ca 
şi cum ar fi coborât cu ploaia din înalt, mlădierile vocii limpezi a Fiicei- 
Râului care cânta undeva deasupra lor. Prea multe cuvinte nu prinseră 
ei, dar pricepură imediat că era un cântec de ploaie, la fel de dulce ca şi 
ploile peste dealurile uscate, ce povestea despre curgerea unui râu de la 
izvoarele din ţinuturile înalte spre Marea aflată departe jos. Hobbiţii as- 
cultară încântați; iar Frodo era bucuros în inima lui şi binecuvânta 
vremea generoasă care îi împiedica să plece. Gândul la plecare îl apăsase 
încă din clipă în care se trezise; dar acum presimţea că nu aveau să-şi 
continue drumul în acea zi. 

Vântul din înalturi bătea dinspre apus, rostogolind nori şi mai groşi, 
mai plini de apă, pentru a-şi revărsa ploaia strânsă-n ugere peste 
creştetele pleşuve ale Gruiurilor. În jurul casei nu se zărea nimic altceva 
decât perdeaua de ploaie. Frodo stătea lângă uşa deschisă şi se uita cum 
se preschimbă poteca albă, calcaroasă, într-un râuleţ de lapte şi cum se 
scurgea cu bulbuci înspre vale. Tom Bombadil veni lipăind de după 
colțul casei, fluturându-şi braţele ca şi cum ar fi dat la o parte ploaia - şi, 
într-adevăr, când sări peste prag, arăta destul de uscat, mai puţin 
cizmele. Pe acestea şi le scoase şi le puse în ungherul hornului. Apoi se 
aşeză în cel mai mare jilţ şi-i chemă pe hobbiţi să se strângă în jurul lui. 

- Azi, zise el, e ziua în care Goldberry spală rufe şi se apucă de 
curăţenia de toamnă. Prea mare umezeală pentru seminţia hobbiţilor - 
să-i lăsăm să se odihnească atâta cât mai pot s-o facă. Zi tocmai potrivită 
pentru poveşti lungi, pentru întrebări şi răspunsuri, aşa că Tom va în- 
cepe să vorbească. 

Le spuse multe poveşti nemaiauzite, uneori părând că vorbeşte cu sine 
însuşi, alteori fulgerându-i pe neaşteptate cu privirea sa albastră pe sub 
sprâncenele stufoase. Adeseori, vocea lui trecea în cântec, şi atunci se 
ridica din jilţ şi dansa în jurul lor. Le spuse poveşti despre albine şi flori, 
despre obiceiurile copacilor şi despre năstruşnicele creaturi ale Pădurii, 
despre lucruri rele şi lucruri bune, despre altele prietenoase şi încă altele 
neprietenoase, despre lucruri pline de cruzime şi lucruri pline de bună- 
voinţă, cât şi despre taine ascunse sub rugi. 

Ascultându-l, hobbiţii începură să le înţeleagă pe vieţuitoarele Pădurii, 
deosebite de ei înşişi, şi chiar să se simtă ca nişte intruşi într-o lume în 
care toate celelalte se simțeau ca acasă. Cel care revenea cu stăruinţă în 
poveştile lui şi le părăsea de tot atâtea ori era Bătrânul Om-Salcie, iar 
Frodo află acum destule cât să fie mulțumit, chiar prea destule, căci istor- 
isirile nu erau menite a-l linişti. Vorbele lui Tom dezvăluiau inimile şi 
gândurile copacilor, care erau adeseori întunecate şi tare ciudate şi grele 
de ură faţă de tot ce se mişcă liber pe faţa pământului şi roade, muşcă, 
frânge, taie, arde: distrugători şi uzurpatori. Nu degeaba se numea Pă- 
durea Bătrână, căci cu adevărat era străveche, o supraviețuitoare a 
imenselor păduri uitate; iar în ea trăiau încă, îmbătrânind la fel de repede 
ca şi dealurile, străbunii străbunilor copacilor, amintindu-şi de vremurile 
când erau stăpâni peste toate. Nemăsuraţii ani îi umpluseră de mândrie 
şi de înţelepciune înrădăcinată, precum şi de răutate. Dar nici unul nu 
era mai primejdios ca Salcia cea Mare; inima acesteia era măcinată, însă 
puterea îi rămăsese verde; unde mai pui că era şi vicleană, stăpână peste 
vânturi, iar cântecul şi gândul său străbăteau pădurea de ambele maluri 

ale râului. Duhul ei cenuşiu şi însetat îşi trăgea seva din pământ şi se răs- 
fira ca o țesătură fină de rădăcini pe sub pământ, şi ca o plasă invizibilă 
de rămurele prin aer, până când cuprindea sub stăpânirea sa toţi arborii 
Pădurii, de la Gard până la Gruiuri. 

Pe neaşteptate, povestea lui Tom părăsi pădurile şi urcă sprintenă spre 
izvoarele pârâului, peste cascadele înspumate, peste pietre şi stânci mân- 
cate de ape, printre florile în iarba deasă şi prin fisuri pline de umezeală, 
ajungând în cele din urmă sus, pe Gruiuri. Hobbiţii auziră povestea Mar- 
ilor Gorgane şi a colnicelor verzi şi a inelelor de piatră de pe măguri şi 
din vâlcelele dintre măguri. Oile behăiau în turme. Se ridicau ziduri 
verzi şi ziduri albe. Pe înălţimi erau fortărețe. Regi ai micilor regate 
luptau între ei, iar Soarele tânăr lucea precum focul pe metalul roşu al 
paloşelor lor noi şi lacome. Se numărau victorii şi înfrângeri; turnuri se 
năruiau, fortărețe cădeau sub pârjol, iar flăcările suiau până-n înaltul 
cerului. Aurul era adunat grămezi pe catafalcurile regilor şi ale reginelor; 
ridicături de pământ le acopereau şi uşi de piatră erau închise asupra-le; 
iar iarba creştea peste toate. Oile mai hălăduiau o vreme păscând iarba, 
dar curând dealurile rămâneau din nou pustii. O umbră venea din locuri 
întunecoase aflate departe şi osemintele începeau să se clintească în 
ridicăturile de pământ. Duhurile Gorganelor coborau în vâlcele, 
clincănind din inelele pe care le purtau pe degetele lor reci şi zornăind 
lanţuri de aur în vânt. Inele de piatră rânjeau din pământ, semănând cu 
nişte măsele stricate în lumina lunii. 

Hobbiţii se scuturară înfioraţi. Chiar şi în Comitat se auzise despre 
Duhurile Gorganelor de la Gruiurile gorgane de dincolo de Pădure. Dar 
poveşti din acestea nu erau pe placul hobbiţilor, chiar şi lângă un foc 
plăcut aflat mult departe de acele locuri. Acum şi aici, hobbiţii îşi 
amintiră dintr-o dată ceea ce bucuria din această casă le alungase din 
minte: casa lui Tom Bombadil era cuibărită chiar sub creasta acelor 
dealuri temute. Pierdură şirul poveştii şi se foiră neliniştiţi, trăgând cu 
coada ochiului de la unul la altul. 

Când reuşiră să-şi încordeze din nou atenţia pentru a-l urmări pe Tom, 
înţeleseră că el pătrunsese de-acum pe tărâmuri necunoscute, care tre- 
ceau dincolo de amintirile şi gândurile lor din vreme de trezie, în evuri 
când lumea era mai mare, iar mările ajungeau până pe ţărmul de la 
soare-apune; şi povestea lui cântată mergea şi mai în urmă, în vremea 
străvechii lumini stelare, când doar stăpânii elfi erau treji. Tom tăcu 
deodată şi hobbiţii văzură cum i se lasă capul în piept, ca şi cum ar fi ad- 
ormit. Rămaseră neclintiţi, ca vrăjiţi, în faţa lui; şi ar fi putut jura că sub 
descântecul vocii lui vântul murise, norii secaseră, iar ziua se retrăsese, 


155 


lăsând loc întunericului dinspre răsărit şi dintre apus, şi cerul se acoperi 
de lumina stelelor albe. Frodo n-ar fi putut spune dacă trecuseră di- 
mineaţa şi seara unei singure zile sau a mai multora. Nu se simţea nici 
flămând, nici obosit, ci doar plin de uimire. Stelele străluceau prin 
fereastră, iar liniştea din tării părea să se fi lăsat peste tot în jur. Într-un 
târziu, Frodo se smulse din starea aceea şi, cuprins deodată de teamă în 
faţa liniştii, îndrăzni să întrebe: 

- Cine eşti tu, Stăpâne? 

- Mmmm, ce? făcu Tom, îndreptându-se de spate şi ochii îi străluciră 
în întuneric. Încă nu mi-ai aflat numele? Acesta-i singurul meu răspuns. 
Spune-mi cine eşti tu, singur, tu însuţi şi făr' de nume? Dar tu eşti tânăr, 
eu sunt bătrân. Cel mai bătrân, ăsta sunt. Ţineţi minte vorbele mele, pri- 
eteni: Tom a fost aici înaintea râului şi a copacilor. Tom îşi aminteşte de 
primul strop de ploaie şi de prima ghindă. A tăiat poteci înainte de 
Seminţia Mare şi a văzut venind Seminţia Mică. A fost aici înaintea Re- 
gilor, a mormintelor şi a Duhurilor Gorganelor. Când elfii au trecut spre 
soare-apune, Tom era de mult aici, înainte ca mările să fi fost înge- 
nuncheate. A cunoscut întunericul de sub stele pe vremea când era 
netemător - înainte ca Seniorul Întunecimii să vină din Afară. 

O umbră păru să treacă prin dreptul ferestrei, făcându-i pe hobbiţi să 
arunce iute o privire prin ochiurile de geam. Când îşi întoarseră din nou 
ochii spre Tom, Goldberry stătea în pragul uşii din spatele lui, într-o 
ramă de lumină. Ţinea o lumânare în mână, apărându-i flacăra cu palma; 
lumina trecea prin mână precum razele soarelui printr-o scoică. 

- Ploaia a încetat, spuse ea, şi ape noi curg pe deal la vale, sub stele. E 
vremea să râdem şi să ne veselim. 

- Şi să mâncăm şi să bem! strigă Tom. Poveştile lungi fac sete. lar ascul- 
tarea lungă e-o treabă ce naşte foame, oricând ar fi, dimineaţa, la prânz 
sau seara! 

Cu aceste vorbe, sări din jilţ şi, ţopăind, luă o lumânare de pe poliţă, se 
apropie de Goldberry şi aprinse lumânarea de la flăcăruia din mâna ei; 
apoi dansă în jurul mesei. Pe neaşteptate, se repezi spre uşă şi se făcu 
nevăzut. 

Se întoarse repede, aducând o tavă mare plină de bunătăţi. Tom şi 
Goldberry puseră masa; iar hobbiţii stăteau şi se uitau jumătate a râs, 
jumătate a mirare: într-atât era de fermecătoare graţia ei şi într-atât de 
vesele şi de neobişnuite giumbuşlucurile lui. Oarecum însă, cei doi păr- 
eau să urzească mişcările unui singur dans, căci nici unul nu-l stânjenea 
pe celălalt tot ieşind şi intrând în încăpere şi învârtindu-se în jurul mesei; 
şi cu mare iuţeală totul fu pus la locul cuvenit, bucatele, văsăria şi 

luminile. Masa strălucea de licăririle galbene şi albe ale lumânărilor. Tom 
făcu o reverență în faţa oaspeţilor săi. 

- Cina e gata, anunţă Goldberry. 

Abia acum văzură hobbiţii că era înveşmântată toată în argint, încinsă 
cu o cingătoare albă, iar pantofii îi erau ca solzii peştilor. Tom, în schimb, 
purta veşminte de-un albastru-pur, la fel de pur ca şi acela al florilor de 
nu-mă-uita udate de ploaie iar ciorapii îi erau verzi. 

Cina o întrecu pe aceea de cu o seară înainte. Vrăjiţi de Tom, hobbiţii 
ar fi sărit peste o masă ori mai multe, dar când se pomeniră în faţa bu- 
catelor, li se păru că nu mâncaseră de-o săptămână. O vreme nu cântară 
şi nici nu vorbiră prea mult, aţintindu-şi atenţia doar asupra mâncării. 
Dar mai încolo inimile şi spiritele li se înviorară, iar vocile le răsunară cu 
voioşie şi hohote de râs. 

După masă, Goldberry le cântă multe cântece, care începeau vesele 
între dealuri şi se stingeau încet în tăcere; iar în tăcerile acestea, ei ima- 
ginau cu ochii minţii iazuri şi ape mai întinse decât oricare dintre cele şti- 
ute de ei, şi privind în undele lor zăreau cerul dedesubtul lor şi stele ase- 
menea bijuteriilor în adâncuri. Mai apoi Goldberry le ură încă o dată 
noapte bună şi-i lăsă lângă vatra focului. Dar Tom arăta acum treaz de-a 
binelea şi-i copleşea cu întrebări. 

După câte se părea, ştia dinainte multe despre ei şi familiile lor, şi 
chiar despre întreaga istorie şi tot ce se întâmplase în Comitat încă din 
vremurile pe care hobbiţii înşişi de-abia dacă şi le mai aminteau. Dar asta 
nu-i mai surprindea; iar el nu făcu nici o taină din faptul că datora ceea 
ce ştia Fermierului Maggot pe care, din câte îşi dădură ei seamă, îl so- 
cotea drept o persoană mult mai însemnată decât îşi închipuiseră ei că 
era. 

- Are țarina sub tălpile lui bătrâne şi lut pe degete, înţelepciune în oase 
şi amândoi ochii îi sunt larg deschişi, spuse Tom. 

La fel de limpede era faptul că Tom avea socotelile sale cu elfii, şi, pe 
cine ştie ce cale, veştile privind fuga lui Frodo îi fuseseră transmise şi de 
Gildor. 

Şi, cu adevărat, atât de multe aflase Tom şi atât de meşteşugit ştia să 
pună întrebări, încât Frodo se pomeni că-i spune mai multe despre Bilbo 
şi despre propriile speranţe şi temeri decât îi dezvăluise înainte chiar şi 
lui Gandalf. Tom dădea din cap, dar când auzi de Călăreţi, ochii îi 
scăpărară: 

- Arată-mi Inelul acela preţios! ceru el dintr-o dată în miezul unei 
poveşti. 

Cuvinte la care Frodo, spre propria mirare, trase lanţul din buzunar şi, 
desfăcând Inelul de pe el, i-l dădu lui Tom fără să şovăie. 

Cât stătu, preţ de câteva clipe, în palma lui mare, cu pielea brună, Ine- 
lul păru să se mai mărească. Brusc, Tom îl puse în dreptul ochiului şi 
râse. Privindu-l în aceeaşi clipă, hobbiţii zăriră imaginea, caraghioasă şi 
neliniştitoare în egală măsură, a ochiului său albastru şi luminos 
scăpărând printr-un cerc de aur. După care Tom petrecu Inelul peste vâr- 
ful degetului său mic şi-l ridică în dreptul flăcării de la lumânare. În 
primul moment, hobbiţilor nu li se păru nimic neobişnuit în asta, pentru 
ca o secunda mai târziu să li se taie respiraţia. Tom nu dădea nici un 
semn că ar dispărea! 

Bătrânul izbucni iarăşi în râs, apoi aruncă Inelul în aer - şi Inelul dis- 
păru cu o fulgerare. Frodo scoase un țipăt, iar Tom se aplecă în faţă şi i-l 
dădu înapoi zâmbind. 

Frodo privi Inelul cu atenţie şi oarecum bănuitor (ca cineva care i-a îm- 
prumutat o bijuterie unui scamator). Era acelaşi Inel, sau cel puţin arăta 
şi cântărea la fel: căci Inelul ăsta întotdeauna i se păruse lui Frodo a 
atârna ciudat de greu în palma lui. Dar ceva îl îmboldi să se convingă. 
Poate că pe undeva îl supărase faptul că Tom părea să fi luat cu atâta 
uşurătate ceea ce chiar şi Gandalf socotea că era de o importanţă 
născătoare de primejdii. Aştepta să se ivească momentul prielnic, când 
vorba se legă din nou şi Tom spunea o poveste aiurită despre bursuci şi 
obiceiurile lor - şi îşi petrecu Inelul pe deget. 

Răsucindu-se spre el să zică ceva, Merry tresări şi, fără să vrea, îi scăpa 
un strigăt. Frodo era încântat (într-un fel): da, era Inelul lui, căci Merry se 
uita ca orb la jilțul său şi era limpede că nu-l putea vedea. Se sculă în pi- 
cioare şi se furişă tiptil de lângă vatră, spre uşa ce dădea afară. 

- Hei, tu! strigă Tom, uitându-se în direcţia lui cu o privire 
atotvăzătoare în ochii săi strălucitori. Hei! Haide, Frodo! încotro te-i fi 
ducând? Bătrânu' Tom Bombadil n-a orbit încă într-atât. 

Scoate-ţi de pe deget inelul de aur! Mâna ţi-e mult mai frumoasă fără 
el. Vino-napoi! Lasă-te de joacă şi aşează-te lângă mine! Mai avem de 
vorbit şi de cumpănit la dimineaţa de mâine. Tom trebuie să vă înveţe 
drumul cel bun şi să vă ferească picioarele de-a o lua razna. 

Frodo pufni în râs (prefăcându-se încântat) şi, scoțând Inelul, veni şi se 
aşeză la locul său. Tom le spuse acum că, după socoteala lui, Soarele va 
străluci a doua zi, dimineaţa va fi veselă, iar aşternerea la drum va fi 
plină de speranţă. Dar ar face bine s-o pornească din timp, căci în acea 
parte de ţară vremea era un lucru de care nici măcar Tom nu putea fi 

prea sigur, şi uneori se schimba mai iute decât şi-ar putea schimba el 
haina. 

- Nu-s stăpân peste vreme, zise el, cum nu e nimic din ceea ce merge în 
două picioare. 

Urmându-i sfatul, hotărâră ca de la casa lui s-o apuce aproape drept 
spre miazănoapte, peste colinele mai joase de la apus ale Gruiurilor: ast- 
fel puteau nutri speranţa ca într-o singură zi să ajungă la Drumul de 
Miazăzi şi să ocolească Gorganele. Le spuse să nu aibă teamă - ci să-şi 
vadă de treaba lor. 

- Ţineţi-vă pe iarba verde. Nu vă încurcaţi cu piatra cea veche sau cu 
duhurile reci, şi nu care cumva să vă băgaţi nasul în casele lor, decât 
dacă sunteţi flăcăi vajnici, cu inimi ce nu tresaltă niciodată. 

Le repetă aceste poveţe nu numai o dată; şi-i mai sfătui să ocolească 
gorganele pe latura dinspre soare-apune, dacă li se întâmpla să se rătă- 
cească prin preajma vreunuia. Apoi îi învăţă un cântec, pentru cazul în 
care a doua zi aveau ghinionul să nimerească în vreo primejdie sau vreo 
încurcătură. 


Hei! Tom Bombadil! 

Bombadillo Tom, auzi? 

Peste ape, prin pădure, peste deal, 

Prin trestii dese alergând ca un copil, 

Printre sălcii răsărite în lumini de muguri cruzi, 
Hai, prin foc vărsat din soare 

Ori din lună, hai acasă. 

Hei, Tom Bombadil, 

Depărtarea ta ne doare 

Şi nevoia ne apasă! 


După ce-l cântară şi ei o dată cu el, Tom îl bătu pe fiecare pe spate 
râzând şi, luând lumânările, îi conduse în dormitorul lor. 

Ceaţa pe Gruiurile-gorgane 

A 

I n noaptea aceea nu auziră nici un zgomot. Dar, ori în timpul viselor, 
ori în afara lor, n-ar fi putut spune cu siguranță, Frodo desluşi o 

cântare dulce plimbându-i-se prin minte: un cântec ce părea să vină ca o 

lumină palidă din spatele unei cortine cenuşii de ploaie, devenind tot 

mai puternic până când valul acela se preschimbă numai şi numai în 

sticlă şi argint, ca în cele din urmă să fie dat cu totul la o parte şi un ţinut 

verde, îndepărtat, să i se dezvăluie în faţa ochilor, sub un soare ce 

răsărea cu repeziciune. 

Imaginea se topi în trezie; lângă ei se găsea Tom, fluierând precum un 
copac plin de păsări; soarele aluneca de-acum pe costişa dealului, in- 
trând prin fereastra deschisă. Afară totul era verde şi pal-auriu. 

După ce mâncară de dimineaţă, şi de data asta singuri, se pregătiră să- 
şi ia rămas-bun, cu inima grea cât putea să fie de grea într-o asemenea 
dimineaţă răcoroasă, strălucitoare şi limpede sub un cer de un albastru- 
palid tomnatic, spălat de ploaie. În văzduh se simţea o boare proaspătă 
dinspre nord-vest. Poneii lor liniştiţi erau aproape sirepi, fornăind şi 
foindu-se nerăbdători. Tom ieşi din casă, îşi flutură pălăria şi dansă pe 
trepte, îndemnându-i pe hobbiţi să încalece, s-o pornească la drum şi să 
meargă cât de repede puteau. 

O luară pe-o poteca ce şerpuia din spatele casei, şi urcară spre capătul 
nordic a coamei de deal care adăpostea casa. Tocmai descălecaseră 
pentru a-şi duce poneii de dârlogi pe ultimul povârniş abrupt, când 
Frodo se opri dintr-o dată. 

- Goldberry! strigă el. Frumoasa mea domniţă, înveşmântată în verde 
şi argint! Nu ne-am luat rămas-bun de la ea, şi nici n-am văzut-o de- 
aseară! 

Era atât de nenorocit, încât dădu să se întoarcă din drum; dar în 
aceeaşi clipă o chemare limpede susura în jos spre ei. Acolo sus, pe 
streaşina dealului, se afla ea, făcându-le cu mâna semn să urce: părul ei 
flutura despletit, iar razele soarelui, prinzându-se de şuviţele lui, îl 

făceau să lucească şi să clipească. O străluminare ca scăpărarea apei pe 
iarba înrourată fulgera sub picioarele ei dănţuitoare. 

Hobbiţii urcară în grabă acel ultim povârniş şi se opriră cu respiraţia 
tăiată lângă ea. Se înclinară, dar cu o fluturare a mâinii ea îi rugă să se 
uite în jur; iar ei se uitară de pe vârful dealului spre pământurile scăldate 
în lumina dimineţii. Erau tot atât de clare şi de senine, pe cât fuseseră de 
ascunse şi ploioase când stătuseră pe dealul din Pădure, care putea fi 
acum zărit înălțându-se uşor înceţoşat şi verde dintre copacii întunecoşi 
dinspre soare-apune. În acea direcţie, pământul se ridica în coaste împă- 
durite, verzi, galbene, ruginii în soare, ascunzând în dosul lor valea Vini- 
ac. Spre miazăzi, dincolo de firul râului Salcia, se zărea o lucire de- 
părtată, ca de sticlă mată, acolo unde Râul Viniac făcea un cot în regiun- 
ea şesurilor, ca să curgă mai departe înspre meleagurile neştiute de hob- 
biţi. La miazănoapte, după Gruiurile puţin înalte, pământul se întindea, 
cât putea cuprinde ochiul, în depresiuni şi valuri de verde şi cenuşiu şi 
culori de pământ, până se pierdea în depărtarea fără formă şi pâcloasă. 
Spre răsărit se profilau Gruiurile-gorgane, coamă după coamă în seninul 
dimineţii, dispărând din vedere într-o zare ce putea fi doar ghicită: nimic 
mai mult decât o părere de albastru şi o tremurare albă greu perceptibilă 
ce se unea cu buza cerului, dar pentru hobbiţi acela era semnul recunos- 
cut din amintiri şi din vechi basme că acolo se găseau munţii înalți şi 
îndepărtați. 

Traseră adânc aer în piept şi mai că ar fi zis că dintr-un salt şi câţiva 
paşi voiniceşti erau în stare să ajungă oriunde ar fi poftit. Li se părea o 
lipsă de curaj să meargă la pas pe la poalele încreţite ale Gruiurilor până 
la Drum, când ar fi putut ţopăi, la fel de viguros precum Tom, peste 
pietrele ca nişte trepte ale culmilor, drept până la Munţi. 

Goldberry le vorbi, făcându-i să-şi întoarcă spre ea privirile şi 
gândurile. 

- Grăbiţi-vă acum, oaspeţi dragi, spuse ea. Şi nu vă abateţi de la calea 
voastră. Spre miazănoapte, cu vânt în ochiul stâng şi cu binecuvântare 
pentru paşii voştri. Cu bine, prieten al elfilor, mai zise ea, adresându-se 
lui Frodo, a fost o întâlnire veselă. 

Dar Frodo nu-şi găsea vorbe să răspundă. Făcu o plecăciune adâncă, 
încălecă pe poneiul său şi, urmat de prieteni, porni la trap pe cărăruia ce 
cobora blând de partea cealaltă a dealului. Casa lui Tom Bombadil şi 
valea şi Pădurea nu se mai zăreau. Văzduhul se încinsese între pereţii 
verzi ai dealurilor de-o parte şi de alta, iar aroma ierbii umplea şi îndul- 
cea aerul pe care-l respirau. Uitându-se în urmă atunci când ajunseră pe 
fundul văioagei pline de verdeață, o văzură pe Goldberry, o siluetă 

micuță şi firavă ca o floare scăldată de soare, desenându-se pe bolta cer- 
ului: stătea nemişcată, urmărindu-i cu privirea, iar braţele-i erau întinse 
spre ei. Văzându-i că se întorc spre ea, dădu un strigăt scurt, îşi ridică o 
mână, se răsuci pe călcâie şi dispăru dincolo de deal. 

Drumul lor şerpuia pe fundul văioagei, înconjurând poala verde a un- 
ui deal râpos, ca să ajungă într-o vale mai adâncă şi mai largă, de unde 
urca pintenul unui lanţ de coline mai depărtate, cobori clinele lungi, apoi 
urcă încă o dată pantele domoale, sus pe alte culmi de dealuri, şi iar în 
jos, în alte văi. Nici urmă de copac sau apă; un meleag al ierbii înalte şi al 
ierburilor pipernicite şi ţepoase, tăcut, unde se auzeau doar şoapta văz- 
duhului la buza râpelor şi ţipetele pustii din înalturi ale păsărilor fără 
nume. Între timp, soarele se înălţase şi se făcea tot mai fierbinte. De câte 
ori urcau pe o creastă, adierea părea mai firavă. La un moment dat, 
uitându-se spre tărâmurile dinspre soare-apune, li se păru că Pădurea 
scotea fum, ai fi zis că ploaia ce căzuse se ridica acum în aburi de pe fiece 
frunză, rădăcină sau ciupercă. Poala cerului era de-acum cufundată în 
umbră, o pâclă înnegurată, peste care tăria cerului semăna cu o căciula 
albastră, fierbinte şi grea. 

Pe la crucea amiezii ajunseră în vârful unui deal, un platou larg şi 
drept, ca o farfurie lată cu marginea bulbucată şi verde. În copaia asta 
aerul era neclintit, iar cerul aproape că-l atingeai cu mâna. Străbătură 
platoul până-n partea cealaltă şi priviră spre miazănoapte, în aceeaşi 
clipă inimile le tresăltară bucuroase, căci, după câte îşi dădeau ei seama, 
merseseră mai mult decât crezuseră. De bună seamă că distanţele, îm- 
pâclite cum erau, înşelau ochiul, dar nu încăpea îndoială că nu mai 
aveau mult şi ieşeau dintre Gruiuri. O vale lungă se deschidea la pi- 
cioarele lor, şerpuind spre miazănoapte, până ajungea la un defileu între 
doi pinteni abrupți. Dincolo de care, aşa vedeau ei, nu mai existau 
dealuri. La orizont, în aceeaşi direcţie, se distingea cu greu o linie neagră, 
prelungă. 

- Acolo e un şir de copaci, zise Merry, semn că ăla-i Drumul. De-a lun- 
gul lui, dintr-un capăt în altul, pe multe leghe la răsărit de Pod, cresc co- 
paci. Am auzit de la unii că ar fi fost plantați în zilele de demult. 

- Minunat! exclamă Frodo. Dacă o să mergem şi acum la fel de bine ca 
şi de dimineaţă, ieşim dintre Gruiuri înainte să apună Soarele şi putem 
să ne găsim un loc de popas. 

Spunând acestea, îşi întoarse privirile spre răsărit şi abia acum văzu că 
de acea parte dealurile se înălțau mult deasupra lor; şi toate aveau 
creştetele încoronate cu movile verzi, iar în vârful unora dintre acestea 

stăteau înfipte pietre, înţepând aerul ca nişte colţi ascuţiţi ieşind din gin- 
gii verzi. 

Priveliştea aceasta avu darul să-i neliniştească pe hobbiţi întrucâtva, 
astfel că îi întoarseră spatele şi coborâră înapoi în platoul circular. În mij- 
locul lui se găsea o singură stană, înaltă şi dreaptă sub soarele proţăpit 
chiar deasupra ei, din care pricină, la acel ceas, piatra nu arunca nici o 
umbra. Fără formă era stana asta, şi cu toate acestea nu puteai să nu iei 
aminte la ea: ca o piatră de hotar, sau un deget ridicat prevenitor, sau un 
avertisment. Dar hobbiţilor li se făcuse foame, iar soarele era încă la 
ceasul amiezii, când nu aveai de ce te teme; prin urmare, se puseră cu 
spatele la partea dinspre miazăzi a stanei. Era răcoroasă, ca şi cum 
soarele n-ar fi avut puterea s-o încălzească; dar, în acelaşi timp, senzaţia 
era plăcută. Scoaseră merindele şi băutura şi pregătiră un prânz tot atât 
de bun pe cât şi l-ar fi putut dori cineva sub cerul liber; căci merindele 
veneau „de jos, de sub deal". Tom le dăduse cât să-i îndestuleze o zi în- 
treagă. Despovăraţi, poneii păşteau în preajmă. 

Călăritul peste culmile dealurilor, nu pe la poale, mâncatul pe săturate, 
soarele fierbinte şi mireasma ierbii, zăbovitul puţin prea îndelungat, 
răşchiratul picioarelor şi privitul la cerul de deasupra nasurilor: toate 
acestea sunt poate îndeajuns ca să lămurească ceea ce a urmat. Cum- 
necum, asta a fost: se treziră dintr-o dată şi buimaci dintr-un somn pe 
care nu-l plănuiseră. Stana era rece şi arunca o umbra prelungă, ce se 
întindea spre răsărit, peste ei. Soarele, de un galben-palid şi apos, lucea 
prin ceaţă chiar deasupra malului apusean al fundului de tipsie în care se 
găseau ei; înspre miazănoapte, miazăzi şi răsărit, dincolo de margine, 
ceața era groasă, rece şi lăptoasă. Văzduhul tăcut, apăsător şi la fel de 
rece. Poneii se adunaseră unul lângă altul, cu capetele plecate. 

Hobbiţii săriră speriaţi în picioare şi alergară spre marginea dinspre 
apus. Descoperiră că se aflau pe o insulă în mijlocul ceţurilor. Abia dacă 
apucaseră să se uite disperaţi spre soarele care apunea, că acesta se şi cu- 
fundă sub privirile lor într-o mare albă, iar în spatele lor, la răsărit, se ivi 
deodată o negură îngheţată şi surie. Ceaţa se vălătuci în sus, spre 
malurile platoului, şi se ridică deasupra, curbându-se, în timp ce urca, 
peste capetele lor, prefăcându-se într-un acoperiş: hobbiţii erau închişi 
într-o sală cu totul şi cu totul de ceaţă, al cărei pilastru central era stana 
de piatră. 

Se simțeau ca prinşi într-o capcană; dar nu se pierdură de tot cu firea. 
Încă îşi aminteau priveliştea plină de speranţă a firului Drumului aflat 
undeva înainte, şi ştiau în ce direcţie s-o apuce. Pe de altă parte, într-atât 
le displăcea locul acela scobit din jurul pietrei, că nici nu le trecea prin 

minte să mai rămână acolo. Astfel că strânseră tot ce era de strâns cât de 
repede le îngăduiau degetele îngheţate. 

Curând, îşi duceau poneii în şir peste mal şi apoi în jos, pe panta lungă 
dinspre nord a dealului, intrând în marea de ceaţă. Cu cât coborau, cu 
atât negura se făcea tot mai rece şi mai umedă, din care pricină părul le 
atârna lins, picurându-le pe frunte. Când ajunseră la poale, se făcuse frig 
de-a binelea, încât se opriră să-şi pună pelerinele şi glugile care se 
acoperiră iute de stropi cenuşii. Încălecară şi porniră din nou, la pas, 
ghicindu-şi drumul după urcuşurile şi coborâşurile potecii. Din câte îşi 
puteau da seama, se îndreptau spre acea deschidere ca o poartă de la 
capătul îndepărtat, dinspre miazănoapte, al lungii văi zărite de di- 
mineaţă. Odată trecuţi prin deschizătură, nu aveau decât s-o ţină cât de 
cât în linie dreaptă, ca să ajungă, în cele din urmă, la Drum. Gândurile 
lor nu mergeau mai departe de atât, decât doar că nutreau o speranţă 
palidă că, cine ştie, dincolo de Gruiuri s-o isprăvi cu ceața. 

Mersul le era tare anevoios. Ca nu cumva să se rătăcească unul de altul 
şi s-o apuce fiecare în altă parte, înaintau unul în urma celuilalt, cu Frodo 
în frunte. În spatele lui venea Sam, apoi Pippin şi la urmă Merry. Valea 
părea să nu se mai sfârşească. Deodată, Frodo zări un semn de speranţă. 
În faţa lor, oriunde se uita, distingea prin ceaţă ceva întunecat; bănui că, 
în sfârşit, se apropiau de spărtura dintre dealuri, poarta nordică a 
Gruiurilor-gorgane. Dacă puteau trece de ea, erau liberi. 

- Haideţi! După mine! strigă el peste umăr şi grăbi pasul. 

Dar speranţa lui se transformă curând în derută şi îngrijorare. Petele 
întunecoase se întunecau şi mai mult, însă se îngustau; şi într-o clipă 
văzu înălțându-se ameninţător în faţă şi aplecându-se una spre cealaltă, 
precum stâlpii unei porţi fără pragul de sus, două coloane uriaşe de 
piatră. Nu-şi amintea să le fi zărit în vale, atunci când se uitase de di- 
mineaţă din vârful dealului. Acum trecu printre ele înainte să-şi dea 
seama de ceea ce face: şi în clipa în care făcu asta, întunericul părea să-l 
învăluiască din toate părţile. Poneiul se ridică în două picioare, fornăi, iar 
Frodo căzu din şa. Când privi în urmă, descoperi că era singur: ceilalți 
dispăruseră. 

- Sam! strigă el. Pippin! Merry! Veniţi! De ce nu vă ţineţi după mine? 

Nimeni nu-i răspunse. Teama puse stăpânire pe el, încât Frodo fugi 
îndărăt, trecu din nou printre cele două coloane de piatră şi începu să 
strige cu disperare: 

- Sam! Sam! Merry! Pippin! 

Poneiul se repezi în neguri şi dispăru. De la o oarecare depărtare, sau 
cel puţin aşa părea, lui Frodo i se năzări că aude un strigăt: 

-Hei! Frodo! Hei! 

Undeva înspre răsărit, la stânga lui cum stătea între pietrele cele înalte, 
uitându-se fix în ceaţă şi încercând să desluşească ceva. Fugi într-acolo şi 
numai ce se pomeni că urcă pieptiş o coastă de deal. 

În timp ce se chinuia să dovedească priponii, striga fără încetare, cu şi 
mai mare deznădejde; dar o vreme nu primi nici un răspuns, iar când 
veni totuşi unul, i se păru slab şi de undeva de sus, deasupra lui, foarte 
departe. 

- Frodo! Hei! răsunară vocile subţiri din ceaţă; apoi un strigăt, ceva ca 
un ajutor, ajutor! repetat de mai multe ori, şi încă o dată ajutor! ce se 
pierdu într-un vaiet prelung, retezat brusc. 

Grăbi pasul, poticnindu-se, spre acele strigăte; însă lumina zilei se 
stinsese de-acum şi noaptea se strângea tot mai vâscoasă în jurul lui, 
încât era imposibil să mai fie sigur din ce direcţie le auzise. Nu-şi dădea 
seama decât că urcă întruna. 

Doar schimbarea înclinării povârnişului de sub picioarele sale îl făcu 
să înțeleagă că, în sfârşit, ajunsese în vârful coastei, sau al dealului. Era 
vlăguit, asudat, şi cu toate acestea tremura de frig. Întunericul era deplin. 

- Unde sunteţi? întrebă el distrus. 

Nici un răspuns. Se opri să asculte. Abia acum simţea cât de frig se fă- 
cuse şi că acolo sus începea să bată vântul, un vânt de gheaţă. Semn că 
vremea se schimba. Perdelele de ceaţă pluteau pe lângă el în fuioare şi 
şuviţe. Respirația lui se preschimbă în abur, iar bezna era mai puţin com- 
pactă şi parcă se depărta. Frodo ridică privirile şi, surprins, văzu că stele 
palide se aprindeau pe boltă printre vrejurile grăbite de nori şi ceaţă. 
Vântul sâsâia, măturând iarba. 

Ar fi jurat că auzise un țipăt înăbuşit, astfel că se îndreptă în direcţia 
de unde parcă venise acesta; şi în timp ce el înainta, ceața se rostogoli în 
sus şi se desfăcu dintr-o dată, dezvelind cerul înstelat. Dintr-o privire, 
pricepu că se îndrepta spre miazăzi şi că se găsea pe o culme de deal ro- 
tundă, pe care probabil ajunsese urcând povârnişul nordic. Dinspre 
soare-răsare sufla un vânt muşcător. La dreapta lui, pe panoplia 
apuseană a stelelor, se desena o siluetă neagră. Acolo se afla un gorgan 
mare. 

- Unde sunteţi? strigă el încă o dată, supărat şi înspăimântat în egală 
măsură. 

- Aici! răsună o voce adâncă şi rece, care ai fi zis că venea din străfun- 
dul pământului. Te aştept! 

- Nu! se împotrivi Frodo, dar de fugit nu fugi. Genunchii îl lăsară, şi se 
prăbuşi la pământ. Nu se petrecu nimic, nu se auzi nici un sunet. 


165 


Tremurând tot, se uită în sus, la timp ca să vadă o siluetă întunecată şi în- 
altă, ca o umbră, profilată pe stele. Stătea aplecată asupra lui. Ar fi putut 
jura că zărise o pereche de ochi, foarte reci, deşi luminaţi de o lumină 
palidă ce venea parcă de undeva de foarte departe. Apoi ceva mai puter- 
nic şi mai rece decât fierul îl apucă strâns. Atingerea glacială îi îngheţă 
măduva-n oase şi Frodo nu-şi mai aminti de nimic altceva. 

Când îşi veni din nou în simţiri, tot ce-şi aminti în prima clipă fu sen- 
zaţia de groază. Apoi pricepu că era întemnițat, prins fără de speranţă; se 
găsea într-un gorgan. Un duh al Gorganelor pusese mâna pe el, şi foarte 
probabil că se găsea de-acum sub puterea cumplitelor vrăji ale Duhurilor 
Gorganelor, despre care se pomenea în poveştile şuşotite. Nu îndrăzni să 
se clintească, ci rămase în aceeaşi poziţie în care se trezise: întins pe 
spate, pe o piatră rece, cu mâinile pe piept. 

Dar, deşi groaza lui era atât de mare încât părea să fie o parte din în- 
suşi întunericul din jur, se pomeni că se gândeşte la Bilbo Baggins şi la 
poveştile lui, la preumblările lor pe pajiştile din Comitat, la cum stăteau 
de vorbă despre drumuri şi aventuri. Până şi în inima celui mai dolofan 
şi mai timid hobbit se găseşte ascunsă (uneori adânc, e adevărat), o 
sămânță de curaj, aşteptând ca o primejdie mare, uneori disperată, să o 
facă să crească. Frodo nu era nici foarte gras, nici foarte timid; iar Bilbo şi 
Gandalf îl socotiseră întotdeauna, deşi el n-avea habar de acest lucru, 
drept cel mai bun hobbit din Comitat. Acum Frodo îşi spunea în sinea lui 
că ajunsese la capătul aventurii sale, şi încă ce capăt cumplit, dar iată că 
acest gând îl îmbărbătă. Simţi cum i se încordează trupul, ca pentru un 
salt final; nu se mai simţea neputincios, o pradă neajutorată. 

Şi cum zăcea întins acolo, cugetând şi punând iarăşi stăpânire pe tru- 
pul său, băgă de seamă că întunericul nu mai era chiar atât de dens: în 
jurul lui se năştea o lumină verde, palidă. Lumina nu-i dezvălui de la 
bun început în ce fel de loc se află, căci părea să iasă chiar din trupul lui 
şi din podeaua de lângă el, neajungând încă la pereţi şi la tavan. Răsuci 
capul, şi acolo, în lucirea rece, îi văzu întinşi lângă el pe Sam, Pippin şi 
Merry. Zăceau şi ei pe spate, iar feţele lor arătau palide, cuprinse parcă 
de moarte; toţi trei erau înveşmântaţi în alb. De jur-împrejur, 
nenumărate comori, de aur poate, deşi în acea lumină păreau reci şi 
urâte. Capetele celor trei hobbiţi erau încinse cu cercuri, în jurul închei- 
eturilor de la mâini aveau lanţuri de aur, iar pe degete multe inele. Săbii 
fuseseră puse alături de trupurile lor, şi scuturi la picioare. Dar peste 
gâturile lor se găsea un singur paloş, lung şi scos din teacă. 

Un cântec începu din senin: un murmur rece, care creştea şi scădea. S- 
ar fi zis că vocea venea de foarte departe şi suna înfricoşătoare, când înalt 

şi subţire, când un geamăt înfundat, din adânc. Din acel şuvoi inform de 
sunete jalnice, însă îngrozitoare, se alcătuiau uneori înşiruiri de cuvinte: 
funeste, neîndurătoare, de gheaţă, nemiloase, teribile. Noaptea se înver- 
şuna împotriva dimineţii de care era văduvită, frigul blestema căldura 
după care tânjea. Frodo simţi cum îngheaţă până-n străfundul sufletului. 
După o vreme, cântecul deveni mai limpede şi, cu inima strânsă de 
spaimă, Frodo pricepu că se preschimbase într-o incantaţie: 


Să-i fie reci şi mâna şi inima şi fața, 

Şi somnul umbră rece sub lespedea de gheaţă, 
Nicicând pe pat de piatră să nu se mai trezească, 
Pin’ la pieirea lumii şi a soarelui, cerească 

Şi stelele s-or stinge prin viforul din spaţii, 

Ci ei, aici, pe aur încremeniţi, lăsați-i 

Până când el, Seniorul Întunecimii, nu-şi poartă 
Peste pârjoluri mâna, şi peste marea moartă. 


Deasupra capului auzi un sunet ca de plesnitură şi râcâitură. 
Ridicându-se într-un cot, se uită în spate şi văzu, în lumina palidă, că se 
găseau într-un fel de coridor care, mai încolo, făcea un cot. De după colţ 
apăru un braţ lung ce se îndrepta mergând pe degete spre Sam, aflat cel 
mai aproape, şi spre mânerul paloşului aşezat peste grumazurile 
hobbiţilor. 

În acea clipă, Frodo se simţi ca şi cum incantaţia îl preschimbase cu 
adevărat într-o stană de piatră. Ca aproape imediat să-i vină un gând 
nebunesc de scăpare. Se întrebă dacă nu cumva, punându-şi Inelul pe 
deget, nu va mai fi văzut de Duhul Gorganului şi astfel va putea găsi un 
drum de ieşire. Se şi vedea alergând liber peste pajişti, jelindu-i pe Merry 
şi Sam şi Pippin, dar liber şi viu. Gandalf va trebui să accepte că nu 
avusese de ales. 

Însă curajul ce se stârnise în el era de-acum bezmetic de-a binelea: nu- 
şi putea părăsi prietenii chiar atât de uşor. Se foi, băgă mâna în buzunar, 
şi iar se luptă cu sine însuşi; în acest timp, braţul se târa din ce în ce mai 
aproape. Brusc, hotărârea lui deveni de neclintit, încât Frodo apucă o 
spadă scurtă aflată lângă el şi, ridicându-se în genunchi, se aplecă mult 
peste trupurile tovarăşilor săi. Cu toată puterea de care era în stare, izbi 
braţul lângă încheietură şi mâna căzu; dar în aceeaşi clipă lama săbiei se 
despică până la plăsele. Un strigăt izbucni şi lumina dispăru. În întuneric 
se auzi un mârâit. 

Frodo întinse mâinile în faţă, spre Merry, şi-i simţi obrazul rece. Tot 
atunci reveni la suprafaţă, într-un cotlon al minţii din care dispăruse cu 
prima perdea de ceaţă, amintirea casei de sub Deal şi a lui Tom care 
cânta. Îşi aminti de versurile pe care le învăţaseră de la el. Cu voce firava 
şi disperată, începu: „Hei! Tom Bombadil!" şi, când îi rosti numele, glasul 
lui parcă prinse putere: sunetul ieşea clar, răspicat, iar încăperea întunec- 
ată răsună de ecou, ca de bubuit de tobe şi trâmbiţat de trompete: 


Hei, Tom Bombadil! 

Bombadilo Tom, auzi? 

Peste apă, prin pădure, peste deal, 

Prin trestii dese alergând ca un copil, 

Printre sălcii răsărite în lumini de muguri cruzi, 
Hai, prin foc vărsat din soare, ori din lună, 

Hai acasă, 

Hei, Tom Bombadil, 

Depărtarea ta ne doare 

Şi nevoia ne apasă! 


Tăcerea se lăsă deodată, adâncă, doar inima şi-o mai auzea Frodo 
bătând. După o clipă, ce păru o veşnicie, auzi limpede, însă de la mare 
depărtare, venind parcă prin pământ sau prin ziduri groase, o voce de 
răspuns, care cânta: 


Vesel e bătrânul Tom, cum altul nu-i, 
Haina-i albastră, cizmele gălbui 

Să-l întreacă nimeni încă nu-i sub soare 
Cu mai tare cântec şi mai iuți picioare. 


Răsună un zgomot mare, de huruială, de pietre care se rostogolesc şi 
cad, şi deodată înăuntru se revărsă lumina, lumina adevărată, lumina al- 
bă a zilei. O deschidere joasă, ca o uşă, apăru la capătul încăperii aceleia, 
la picioarele lui Frodo; şi-acolo se ivi capul lui Tom (cu pălărie şi pană cu 
tot) profilat pe strălucirea soarelui ce se ridica roşu în spatele lui. Lumina 
căzu pe podea şi pe feţele celor trei hobbiţi care zăceau lângă Frodo. Nu 
se clinti nici unul dintre ei, dar aerul bolnav de pe chipurile lor dispăruse 
ca prin farmec. Privindu-i, ai fi zis că erau cufundaţi într-un somn foarte 
adânc. 

Tom se aplecă, îşi scoase pălăria şi păşi în încăperea întunecoasă, 
cântând: 

leşi, duh bătrân! Te stinge-n a soarelui văpaie 
Ca vântul piei, când urlă şi neguri sure taie 
Peste pustiuri, dincol' de munţi şi mai departe! 
Nicicând aceste locuri să nu-ţi mai facă parte! 
Pierdut să fii, ca noaptea mai negru, în uitare, 
Până la noua lumii de-a pururi vindecare! 


La aceste cuvinte, izbucni un strigăt şi o parte din capătul dinăuntru al 
încăperii se nărui cu un bubuit. Urmă un țipăt prelung, pierzându-se 
într-o depărtare cu neputinţă de ghicit; apoi tăcere. 

- Hai, prietene Frodo, zise Tom. Să ieşim pe iarba reavănă. Trebuie să 
mă ajuţi să-i duc. 

Împreună îi scoaseră pe Merry, Pippin şi Sam. Părăsind gorganul pen- 
tru ultima oară, lui Frodo i se păru că zăreşte o mână retezată care încă se 
zgârcea, ca un păianjen rănit, într-un morman de pământ prăbuşit. Tom 
mai intră o dată şi curând se auziră din încăpere tot felul de pufnete şi 
bufnituri. Când reveni, ţinea în braţe, cât putea el duce, o mare grămadă 
din comorile aflate acolo: lucruri făurite din aur, argint, cupru şi bronz: 
nenumărate mărgele şi lanţuri şi tot felul de podoabe bătute-n nestemate. 
Urcă gorganul verde şi le aşeză pe toate în vârf, în soare. 

Tom rămase acolo, cu pălăria în mână, lăsând vântul să-i joace prin 
păr, şi se uita la cei trei hobbiţi ce fuseseră întinşi pe spate pe iarbă, în 
partea dinspre apus a gorganului. Ridicându-şi mâna dreaptă, rosti cu 
voce răspicată şi poruncitoare: 


Hai, treziţi-vă, prieteni, 
Auziţi-mă, vă chem. 

Piatra rece-i năruită, 

Am scăpat ca de-un blestem 
Veseliţi-vă, e timpul, 

Mâinile vă fie calde, 

Inimile în vestirea învierii să se scalde. 
Uşa nopţii-i dată-n lături, 
Mâna morţii zace frântă, 
Umbrele s-au dus 

Şi lumea în lumina zilei cântă. 


Spre marea bucurie a lui Frodo, hobbiţii se mişcară, îşi întinseră 
braţele, se frecară la ochi şi, dintr-o dată, săriră în picioare. Priviră în jur 

plini de uimire, întâi la Frodo, apoi la Tom care stătea, măreț ca viaţa în- 
săşi, în vârful gorganului, chiar deasupra lor; apoi la ei înşişi, la 
zdrenţele acelea albe şi subţiri, la coroanele şi lanţurile de aur palid, ca şi 
la alte mici bijuterii ce clincăneau la fiecare mişcare. 

- Ce minune a lumii e asta? începu Merry, pipăind cercul de aur care-i 
alunecase pe un ochi. 

Dar îşi opri gestul, o umbră trecu peste faţa lui şi el închise ochii. 

- Ah, da, îmi amintesc, spuse el. Oamenii din Carn Dum s-au năpustit 
asupra noastră astă-noapte şi am fost înfrânți. Ah! Suliţa din inima mea! 

Îşi duse mâna la piept. 

- Nu! Nu! ţipă el, deschizând ochii. Ce tot spun aici? Am visat. Tu 
unde-ai dispărut, Frodo? 

- Am crezut că m-am rătăcit, explică el, dar nu vreau să vorbesc despre 
asta. Să ne gândim la ce avem de făcut de-aici încolo. Să ne vedem de 
drum. 

- Aşa îmbrăcaţi, stăpâne? se miră Sam. Unde-mi sunt straiele? 

Azvârli cercul, lanţul şi inelele în iarbă şi se uită în jur neajutorat, ca şi 
cum s-ar fi aşteptat să-şi găsească pelerina, haina şi nădragii şi toate 
celelalte veşminte pe care le poartă un hobbit, puse undeva în iarbă, la 
îndemână. 

- N-o să vă mai găsiţi hainele, zise Tom, sărind jos de pe gorgan şi 
râzând, în timp ce dansa în jurul lor în razele soarelui. 

Nimeni n-ar fi zis că se petrecuse ceva atât de primejdios şi de cumplit; 
şi cu adevărat groaza le părăsi inimile în timp ce-l priveau şi-i vedeau 
scăpărarea veselă din ochi. 

- Ce vrei să spui? nu înţelese Pippin, uitându-se la el pe jumătate uluit 
şi pe jumătate amuzat. De ce nu? 

Tom clătină din cap. 

- V-aţi regăsit pe voi înşivă, din ape adânci, zise el. Hainele sunt o pier- 
dere neînsemnată după ce-aţi scăpat de la înec. Bucuraţi-vă, prieteni 
veseli, şi lăsaţi soarele cald să vă încălzească inimile şi mădularele. 
Azvârliţi deoparte aceste zdrenţe reci. Alergaţi goi prin iarbă cât se va 
duce Tom la vânătoare. 

Porni în salturi pe povârniş la vale, fluierând şi strigând. Urmărindu-l 
cu privirea, Frodo îl văzu fugind spre miazăzi, de-a lungul văii verzi 
dintre dealul pe care se aflau ei şi următorul, ţinând-o tot într-un fluierat 
şi-un cântat: 


Hei, haideţi, grăbite, 
Urechi Ascuţite, 

Cu stângul, cu dreptul, 
Tu, Nasu'-Deşteptul. 
Sus, jos, haideţi, hei, 
Voi Albi-Ciorăpei. 
Dar Coadă-Zburlito 
Încotro ai pornit-0? 
Acolo, aiurea, ' 
Mocan cu securea, 
Departe, pe-aice, 
Micuţule-amice, 

Şi de-acum într-un an 
Mocofan-Dolofan! 


Astfel cânta el, alergând cât îl ţineau picioarele, aruncându-şi pălăria 
în aer şi prinzând-o, până dispăru după o ridicătură; dar strigătele sale 
de Haideţi! Veniţi încoa! se mai auziră o vreme, purtate de vântul care 
bătea acum dinspre miazăzi. 

Văzduhul se încingea din nou. Hobbiţii alergară ce alergară prin iarbă, 
după cum le spusese Tom. Apoi se puseră la soare, la fel de încântați ca 
fiinţele aduse pe nepusă masă din cea mai cruntă iarnă într-un ţinut cu 
vreme prietenoasă, sau ca aceia care, după o boală lungă ce i-a țintuit la 
pat, se trezesc într-o bună zi că s-au tămăduit printr-un miracol şi ziua e 
iarăşi plină de promisiuni. 

Când se întoarse Tom, ei se simțeau din nou în puteri şi flămânzi. Întâi 
văzură apărând pălăria lui Tom, peste buza dealului, iar în urma lui se 
înşiruiau ascultători şase ponei: cei cinci ai lor şi încă unul. Ultimul era 
chiar Dolofanul Mocofan: mai mare acum, mai vânjos, mai gras (şi mai 
bătrân) decât poneii lor. Merry, stăpânul celor cinci, nu le dăduse 
nicicând asemenea nume, dar de acum încolo, până la capătul zilelor lor, 
aveau să răspundă la numele cu care-i botezase Tom. Acesta îi chemă pe 
rând şi ei urcară buza râpii şi se opriră unul în spatele celuilalt. Apoi 
Tom făcu o plecăciune în faţa hobbiţilor. 

- lată-vă poneii, zise el. Au mai multă minte (în anumite privinţe) 
decât voi, hobbiţi rătăcitori - nasuri mai simţitoare decât ale voastre. Căci 
ei adulmecă pericolul din cale, în care voi vă vârâţi cu capu' înainte; iar 
dacă ei fug ca să se salveze, atunci ştiu încotro să fugă. Trebuie să-i iertaţi 
pe toţi; căci, deşi inimile le sunt credincioase, nu pentru a înfrunta teama 
de Duhurile Gorganelor au fost ei făcuţi. Vedeţi, uite cum se-ntorc, 
aducând toate poverile. 

Merry, Sam şi Pippin puseră pe ei veşminte noi ce se aflau în raniţe; 
curând li se făcu prea cald, pentru că, neavând încotro, trebuiseră să îm- 
brace hainele mai groase şi mai calde pregătite pentru iarna ce avea să 
vina. 

- Dar Dolofanul Mocofan ăsta de unde-a apărut? întreba Frodo. 

- E-al meu, răspunse Tom. Prietenul meu cu patru picioare; deşi 
arareori îl călăresc, şi uneori o porneşte haihui până departe, de capul 
lui, peste dealuri. Când poneii voştri au stat în grajdul meu, au făcut cun- 
oştinţă cu Mocofanu' meu; azi-noapte l-au simţit după miros şi au fugit 
în întâmpinarea lui. Am socotit că el o să aibă grijă de ei şi cu vorbele lui 
înțelepte o să le alunge spaima. Dar acum, veselul meu Dolofan, batrânu' 
Tom o să te călărească. Hei! Batrânu' Tom vine cu voi până vă va scoate 
la drum; care va să zică, are trebuinţă de-un ponei. Căci nu-i uşor să stai 
de vorbă cu hobbiţii călare, când tu unul eşti pe propriile picioare şi în- 
cerci să te ţii după ei. 

Hobbiţii erau încântați să audă acest lucru şi nu mai conteneau cu 
mulţumirile; dar Tom izbucni în râs şi le spuse că se pricepeau atât de 
bine să se rătăcească, încât nu ar fi avut linişte până nu-i vedea ajunşi cu 
bine la hotarul ţării sale. 

- Am multe treburi pe cap, mai zise el, toate câte le am de făcut şi de 
căutat şi de vorbit şi de umblat şi de păzit. Tom nu poate fi tot timpul 
lângă porţile deschise şi scobiturile sălciilor. Tom trebuie să aibă grijă de 
casa lui, iar Goldberry îl aşteaptă. 

După soare era încă devreme, între nouă şi zece, astfel că hobbiţii se 
gândiră la mâncare. Ultima dată când mâncaseră ceva fusese acel prânz 
de la piciorul steiului de piatră, cu o zi înainte, încropiră o gustare din ce 
le rămăsese din merindele date de Tom şi care ar fi urmat să reprezinte 
cina, adăugând la acestea proviziile aduse acum de Tom. Masa nu era 
bogată (punând la socoteală pofta hobbiţilor şi situaţia în care se aflau), 
dar le pică tare bine. Lăsându-i să mănânce, Tom urcă în vârful gorganu- 
lui şi cercetă comoara. Cele mai multe obiecte le puse într-o grămadă ce 
scăpăra şi strălucea în iarbă. Le ceru apoi să rămână acolo pentru „a fi 
găsite de oricine, pasăre, fiară, elf sau Om şi oricare creatură de bună- 
credinţă"; numai astfel putea fi ruptă şi risipită vraja gorganului, pentru 
ca nici un duh să nu se mai întoarcă vreodată după ele. Pentru sine alese 
din grămadă o broşă bătută în pietre albastre, cu tot atâtea nuanţe câte 
au florile de in sau aripile fluturilor albaştri. O privi îndelung, ca năpădit 
de cine ştie ce amintire, clătină din cap şi în cele din urmă spuse: 


172 


- lată o jucărie drăguță pentru Tom şi domniţa lui! Frumoasă a fost 
aceea care în vremuri de mult uitate a purtat-o pe umăr. Goldberry o va 
purta acum, iar pe frumoasă n-o vom uita nicicând. 

Hobbiţilor le alese, fiecăruia în parte, câte un pumnal cu lama lungă şi 
tăioasă şi plăsele în formă de frunză, o lucrătură minunată, încrustată cu 
şerpuiri în roşu şi auriu. Când le trase din tecile negre, lamele scăpărară 
în soare, meşteşugite fiind dintr-un metal ciudat, uşor şi dur, şi bătute în 
nestemate. Dacă tecile aveau vreun har tainic, sau la mijloc era vraja sub 
care se afla gorganul, Tom n-ar fi putut spune, dar lamele arătau ca şi 
cum timpul nu le atinsese, căci erau neruginite, bine ascuţite şi luceau în 
soare de-ţi luau ochii. 

- Pumnalele străvechi sunt destul de lungi pentru a fi mânuite de către 
hobbiţi în loc de săbii, spuse el. Bine e să aveţi asupra voastră lame 
tăioase atunci când voi, cei din Comitat, o porniţi la drum spre răsărit, 
spre miazăzi, sau hăt-departe, în întunecime şi-n mari primejdii. 

Le mai spuse că lamele fuseseră făurite cu mulţi, mulţi ani în urmă de 
către Oameni din Apusime: aceştia se împotriviseră Seniorului Întun- 
ecimii, dar căzuseră înfrânți de regele cel rău din Carn Dum, din Ţara 
Angmar. 

- Puţini îşi mai amintesc de ei acum, murmură Tom, dar mai sunt unii 
care umblă pribegi, fii ai regilor uitaţi, umblă singuratici, păzindu-i de 
rele pe cei nechibzuiţi. 

Hobbiţii nu-i pricepeau vorbele, însă, ascultându-l văzură cu ochii 
minţii o înşiruire lungă de ani în urmă, ca o câmpie vastă, neumbrită de 
nimic, peste care hălăduiau siluete de oameni, înalte, cu feţe încrân- 
cenate, purtând spade strălucitoare, iar ultimul care venea avea o stea pe 
o sprinceană. Imaginea păli şi hobbiţii reveniră în lumea luminată de 
soare. Era vremea să pornească din nou la drum. Se pregătiră, strânseră 
ce aveau de strâns şi aburcară totul pe spinările poneilor. Armele cele noi 
şi le prinseră la brâiele de piele de sub haine, numai că se simțeau stân- 
jeniţi de ele şi se întrebau dacă aveau să le fie de vreun folos. Nicicând 
nu se gândiseră că fuga lor de-acasă i-ar putea arunca în vreo aventură în 
care să fie nevoiţi să se lupte. 

În sfârşit, o luară din loc. Îşi duseră poneii de dârlogi pe povârniş la 
vale. Ajunşi jos, încălecară şi porniră la pas pe fundul văii. Uitându-se în 
urmă, văzură vârful bătrânului gorgan de pe deal, pe care strălucirea 
aurului în soare se înălța ca o flacăra galbenă. Dispăru din vedere abia 
după ce ocoliră un umăr de grui. 

Deşi se uita peste tot în jur, Frodo nu zări nici urmă din cei doi pilaştri 
de piatră aşezaţi ca o poartă, iar după scurt timp ajunseră la un defileu în 

capătul nordic al văii, îl traversară cu repeziciune şi orizontul se deschise 
în faţa lor. Călătoria era veselă, Tom Bombadil călărea voios alături de ei 
sau în faţa lor, pe Dolofanul Mocofan care era mult mai iute de picior 
decât ai fi bănuit văzându-i talia. Tom o ţinea tot într-un cântec, dar vor- 
bele sale cel mai adesea nu aveau nici o noimă, sau poate erau rostite 
într-o limbă ciudată, necunoscută hobbiţilor, o limbă străveche, ale cărei 
cuvinte erau mai cu seamă exclamaţii de mirare şi încântare. 

Mergeau înainte fără să se abată, dar curând văzură că Drumul se afla 
mult mai departe decât îşi imaginaseră ei. Chiar şi fără neguri, din pri- 
cina somnului ce-i cuprinsese la prânz cu o zi înainte n-ar fi putut ajunge 
la el decât după miezul nopţii. Linia aceea întunecată pe care o zăriseră 
nu era un şir de copaci, ci de tufişuri care creşteau pe marginea unui şanţ 
adânc, malul celălalt fiind un perete abrupt. Odată pe acolo trecuse 
hotarul unui regat, le spuse Tom, dar asta cu mult timp în urmă. Avea 
aerul că acest fapt îi trezea amintiri triste, de aceea era zgârcit la vorbă. 

Coborâră până în fundul şanţului, ieşiră din el printr-o spărtură făcută 
în peretele abrupt, iar apoi Tom o luă spre miazănoapte, căci până atunci 
merseseră oarecum spre apus. Ţinutul se deschidea larg şi aproape ori- 
zontal, ceea ce îi făcu să grăbească pasul, numai că soarele prinsese să 
asfințească atunci când în sfârşit zăriră în față centura de copaci înalţi, 
semn că ajunseseră din nou la Drum, după atâtea aventuri neaşteptate. 
Ultimele câteva sute de metri le străbătură în galop şi se opriră abia în 
umbrele lungi ale copacilor. Se găseau pe creasta unui mal înalt, iar Dru- 
mul, nedesluşit din pricina întunericului care cobora, şerpuia ceva mai 
jos de ei. Chiar în acest loc, venea de la nord-vest şi se îndrepta spre sud- 
est, iar la dreapta lor cobora destul de povârnit într-o depresiune largă. 
Era brăzdat de făgaşuri şi purta urmele unei ploi mari căzute de curând; 
şleaurile şi şanţurile erau pline de apă. 

Coborâră râpa şi priviră în susul şi în josul Drumului. Nu se zărea 
nimic. 

- lată-ne ajunşi, în sfârşit, zise Frodo. Sper că n-am pierdut mai mult de 
două zile din pricina scurtăturii mele prin Pădure. Dar poate că 
întârzierea asta se va dovedi folositoare - ne-or fi pierdut urma, cine ştie. 

Ceilalți îşi întoarseră privirile spre el. Umbra spaimei pricinuite de 
Călăreţii Negri se lăsă deodată asupra lor. De când intraseră în Pădure, 
nu se gândiseră decât la cum să ajungă înapoi la Drum; doar acum, când 
se afla sub tălpile lor, îşi amintiră de primejdia care-i urmărea şi foarte 
probabil că stătea în aşteptarea lor chiar pe Drum. Se uitară neliniştiţi în 
urmă, la soarele ce apunea, dar Drumul se întindea cafeniu şi pustiu. 

- Crezi, întrebă Pippin şovăitor, crezi că vom fi urmăriţi în noaptea 
asta? 

- Nu, trag nădejde că în noaptea asta nu, îşi dădu Tom Bombadil cu 
părerea, şi nici mâine, aşa zic. Dar nu vă luaţi după ceea ce cred eu; căci 
n-aş putea jura. În partea asta de răsărit, cunoştinţele nu-mi sunt de fo- 
los. Tom nu este stăpân peste Călăreţii din Tărâmul întunecat ce se 
întinde departe, dincolo de hotarul lui. 

Chiar şi aşa stând lucrurile, tare ar mai fi vrut hobbiţii ca Tom să-i în- 
soţească. Simţeau că el ar fi ştiut să se descurce cu aceşti Călăreţi Negri 
mai bine decât oricare altul. Curând aveau să pătrundă pe tărâmuri ce le 
erau pe deplin necunoscute, doar ceea ce ştiau din legendele străvechi şi 
aproape pierdute, auzite în Comitat, încât, în lumina tot mai palidă a 
amurgului, îi cuprinse dorul de casă. Îi apăsa o singurătate cumplită şi o 
senzaţie de rătăcire. Rămaseră tăcuţi, nedorind să-şi ia un ultim rămas- 
bun, şi abia dacă-şi dădură seama că Tom le spunea adio şi îi povăţuia să 
aibă curaj şi să călărească fără oprire până la lăsarea întunericului. 

- Tom o să vă dea sfaturi bune până la capătul acestei zile (după care 
nu vă rămâne decât norocul vostru să vă însoţească şi să vă arate calea 
cea bună): la patru mile pe Drum de-aici o să ajungeţi la un sat, Bree se 
numeşte, sub Dealul Bree, ale cărui case sunt cu faţa spre apus. Acolo o 
să găsiţi un han vechi, Poneiul în două picioare. Barliman Captalanul este 
destoinicul hangiu. Puteţi rămâne peste noapte, iar dimineaţă porniţi la 
drum fără zăbavă. Fiţi curajoşi, dar cu băgare de seamă. Nu vă pierdeţi 
firea veselă; şi călăriţi să vă găsiţi norocul. 

Hobbiţii îl rugară să vină cu ei măcar până la han şi să mai bea o dată 
cu ei; dar el râse şi-i refuză, spunând: 


Ţara lui Tom sfârşeşte-aici, şi dup-o lege dreaptă. 
El are-n grija casa lui, iar Goldberry l-aşteaptă. 


Făcu stânga-mprejur, îşi îndesă pălăria pe cap, încălecă pe spinarea 
Mocofanului, urcă înapoi malul şi dispăru cântând în întuneric. 

Hobbiţii urcară după el şi îl urmăriră cu privirile până se pierdu în 
depărtare. 

- Îmi pare rău că ne-am despărţit de Stapânu' Bombadil, spuse Sam. E 
prevăzător şi nu face nici o greşeală. Zic eu că putem merge înc-o bună 
bucată de drum fără să întâlnim cine ştie ce ciudăţenii. Dar n-aş zice că n- 
am să mă bucur să ajungem la Poneiul în două picioare de care ne-a spus 
el. Ce n-aş da să fie la fel ca Dragonul Verde de la noi. Ce seminţie-s ăştia 
din Bree? 

- Sunt hobbiţi în Bree, spuse Merry, şi Seminţia Mare. Aş zice că-i ca 
acasă la noi. Poneiul e un han bun, din câte-am auzit. Din când în când, ai 
mei dau o raită pe-acolo. 

- Nici c-ar fi ce să ne dorim mai mult, spuse Frodo, dar tot în afară 
Comitatului nostru suntem. Nu vă simţiţi prea acasă. Vă rog, ţineţi minte 
- cu toţii - numele de Baggins NU trebuie pomenit. Eu sunt domnul Sub- 
deal, dacă va fi nevoie să dăm un nume. 

Încălecară pe ponei şi porniră tăcuţi în umbrele serii. Întunericul 
cobora cu repeziciune în vreme ce ei mergeau încet, la pas, pe drum la 
vale şi iar în sus, până ce, într-un târziu, zăriră lumini pâlpâind la oare- 
care depărtare în faţa lor. 

Înainte se înălța Dealul Bree, parcă pus în drum, o pată uriaşă, întunec- 
ată, desenată pe stelele înceţoşate; şi sub coasta lui stângă stătea cuibărit 
un sat întins. Într-acolo dădură ei pinteni poneilor, nemaidorind altceva 
decât să găsească un foc şi o uşă care să-i despartă de noaptea de afară. 

e A 


La Poneiul în două picioare 


ree era satul principal al ținutului Bree, o întindere mică de pământ 

locuit, ca o insulă între pământurile pustii peste tot în jur. În afară 
de Bree, mai era Căpiţa, de partea cealaltă a dealului, Viroaga, într-o vale 
adâncă, ceva mai către est, şi Fundurăului, la marginea Pădurii Rele. Îm- 
prejurul dealului şi al satelor se aflau câmpuri şi petice de pădure bine 
îngrijite, pe o lăţime de numai câteva mile. 

Oamenii din Bree aveau părul castaniu, erau laţi în umeri şi mai de- 
grabă mici de statură, veseli şi liberi; nu-şi aparţineau decât lor înşile; dar 
erau mult mai prietenoşi şi mai apropiaţi faţă de hobbiţi, gnomi şi elfi, 
precum şi faţă de alte seminţii din vecinătăţi, decât erau (sau sunt) îndeo- 
bşte cei din Seminţia Mare. După cum spun legendele lor, ei ar fi primii 
oameni care s-au aventurat vreodată în Apusul lumii de mijloc. Puţini au 
fost cei care au supravieţuit năpastelor zilelor de odinioară; dar, când 
Regii s-au întors de peste Marea cea Mare, i-au găsit pe oamenii din Bree 
pe aceleaşi meleaguri, şi acolo mai erau şi acum, după ce amintirea vech- 
ilor Regi pierise de mult în iarbă. 

În acele vremuri, nici un alt om n-a ridicat aşezări atât de departe spre 
vest, sau cale de o sută de leghe de Comitat. Dar în ţinuturile sălbatice de 
dincolo de Bree hălăduiau rătăcitori misterioşi. Cei din Bree îi numeau 
Pribegi şi nu aveau cunoştinţă de originile lor. Erau mai înalţi şi mai 
oacheşi decât oamenii din Bree şi se credea că văzul şi auzul lor aveau 
puteri neobişnuite, şi că ei înțelegeau graiurile fiarelor şi al 
zburătoarelor. Rătăceau după bunul lor plac înspre sud şi răsărit, chiar şi 
mai departe, până la Munţii Ceţoşi; dar se împuţinaseră mult şi arareori 
mai erau văzuţi. Când apăreau, aduceau veşti de pe meleaguri 
îndepărtate şi spuneau poveşti ciudate şi uitate, pe care cei din preajmă 
le ascultau cu sufletul la gură; dar locuitorii ținutului Bree nu se împrie- 
teneau cu ei. 

În Bree se găseau şi multe familii de hobbiţi, care o ţineau una şi bună 
că ţinutul acesta era cea mai veche aşezare de hobbiţi din lume şi că luase 

fiinţă cu mult înainte ca cineva să fi traversat râul Viniac şi să se fi aşezat 
în Comitat. Cei mai mulţi trăiau în Căpiţa, deşi se numărau şi în satul 
Bree câteva familii, mai cu seamă pe coastele mai înalte ale dealului, 
deasupra caselor oamenilor. Neamul Mare şi Neamul Mic (cum îşi spun- 
eau ei unii altora) se împăcau bine între ei, fiecare văzându-şi de tre- 
burile sale după cum le erau legile, dar socotind, şi unii, şi alţii, că îşi 
ocupau locul de drept între locuitorii ținutului Bree. Nicăieri altundeva 
în lume nu s-ar fi putut găsi o potrivire a lucrurilor mai aparte (dar şi 
mai minunată). 

Locuitorii din Bree, Mari şi Mici, nu prea erau călători de felul lor; şi 
treburile din cele patru sate erau preocuparea lor principală. Când şi 
când, hobbiţii din Bree se duceau până în Ţara ledului, sau în Meleagul 
de la Soare-Răsare; dar, deşi micuțul lor ţinut nu se afla decât la o zi de 
mers spre răsărit de la Podul Viniac, hobbiţii din Comitat îl vizitau şi mai 
rar. Se mai găsea câte unul din Ţara ledului sau un aventuros din Tuc, 
care se abătea pe la Han o noapte, cel mult două, dar şi asta se întâmpla 
tot mai rar. Când vorbeau de hobbiţii din Bree sau de oricare alţii care 
locuiau în afara graniţelor ținutului lor, cei din Comitat îi socoteau drept 
Cei din Afară şi nu le prea dădeau multă atenţie, găsindu-i plicticoşi şi 
barbari în apucături. Se prea poate ca, în alte zile, în apusul Lumii să fi 
fost răspândiţi mult mai mulţi hobbiţi „din Afară" decât îşi imaginau 
hobbiţii din Comitat. Unii, fără îndoială, nu erau altceva decât nişte vag- 
abonzi, gata să scobească o vizuină în oricare ridicătură de pământ, unde 
să se adăpostească nu mai mult decât le venea lor la socoteală. Ceea ce 
nu se putea spune despre cei din ţinutul Bree, hobbiţi la casele lor şi 
prosperi, prin nimic mai simpli decât cele mai multe rubedenii 
îndepărtate de-ale lor din Interior. Încă nu se dăduse uitării vremea când 
între Comitat şi Bree drumurile fuseseră mult bătute şi-ntr-o direcţie şi-n 
alta. Ca urmare, prin vinele locuitorilor din Coniaied curgea destul sânge 
de Bree. 

Satul Bree avea cam o sută de case de piatră ale Seminţiei Mari, 
aproape toate construite peste Drum, pe coasta dealului, cu ferestrele 
îndreptate spre apus. De la acea parte, pornind în semicerc din dreptul 
dealului şi ajungând înapoi la poala lui, se întindea un şanţ adânc, măr- 
ginit, în interior, de un gard viu des. Drumul traversa şanţul pe un 
zăgaz, dar acolo unde străpungea gardul era închis de o poartă mare. O 
altă poartă se afla în capătul sudic, unde Drumul ieşea din sat. 
Amândouă se încuiau la căderea nopţii, şi imediat în spatele lor erau 
două căsuțe pentru păzitorii lor. 

Acolo unde Drumul o lua la dreapta, înconjurând poala dealului, se 
găsea un han mare. Fusese construit cu mult timp în urmă, pe vremea 
când drumurile erau bătute în sus şi-n jos. Căci Bree se afla la o veche 
răscruce de drumuri; alt drum străvechi tăia Drumul de Miazăzi chiar 
dincolo de şanţ, la capătul de apus al satului, şi odinioară oamenii şi alte 
seminţii felurite îl străbăteau adesea. Era o vorbă care se mai auzea încă 
în Meleagul dinspre Soare-Răsare - De mirare, ca şi veştile din Bree - 
rămasă din acele vremuri când veştile de la Miazănoapte, Miazăzi şi 
Răsărit puteau fi aflate la han şi când hobbiţii din Comitat obişnuiau să 
meargă până acolo numai ca să le audă. Dar ţinuturile de la Miazănoapte 
rămăseseră de mult pustii, iar Drumul de la Miazănoapte aproape că nu- 
| mai străbătea nimeni: iarba îl năpădise, din care pricina locuitorii din 
Bree îl numeau Drumul Verde. 

Cu toate acestea, Hanul din Bree tot acolo se afla, iar hangiul era o per- 
soană cu greutate. Casa lui era loc de întâlnire pentru toţi cei mari şi 
mici, din cele patru sate, care doreau să-şi omoare timpul, să stea de 
poveşti şi să-şi astâmpere curiozitatea; şi loc de popas pentru Pribegi şi 
alţi rătăcitori, ca şi pentru călători (gnomi, cel mai adesea) care călător- 
eau încă pe Drumul de Răsărit, spre şi dinspre Munţi. 

Era noapte şi stelele străluceau atunci când Frodo şi tovarăşii săi se 
apropiară de sat. Poarta apuseană, în dreptul căreia se opriră, era încui- 
ată, dar în pragul căsuţei din spatele ei şedea un om. Acesta sări în pi- 
cioare, luă un lampas şi se uita mirat la ei peste poartă. 

- Ce vreţi şi dincotro veniţi? întrebă el aspru. 

- Vrem să ajungem la han, răspunse Frodo. Călătorim spre miazăzi si 
nu putem merge mai departe în noaptea asta. 

- Hobbiţi. Patru hobbiţi. Mai mult, veniţi din Comitat, după vorbă, 
spuse portarul, şoptind ca şi când vorbea cu sine însuşi. 

Îi scrută câteva clipe cu o căutătură întunecată, apoi descuie încet 
poarta şi îi lasă să intre. 

- Nu-i prea vedem pe-ăştia din Comitat venind călare pe Drum 
noaptea, mai spuse el atunci când ei se opriră puţin în dreptul căsuţei lui. 
Să-mi fie cu iertare că tare aş vrea să ştiu ce vânt vă aduce la răsărit de 
Bree. Şi care vă sunt numele, dacă nu-i cu supărare? 

- Numele şi vântul ce ne-aduce-s treaba noastră, iar ăsta nu pare loc 
prea nimerit să le discutăm, zise Frodo, neplăcându-i nici chipul omului 
şi nici tonul vocii. 

- O fi treaba voastră, nu zic nu, nu se lăsă portarul, dar treaba mea e să 
pun întrebări după căderea nopții. 

- Suntem hobbiţi din Ţara ledului şi ne-a venit nouă aşa, să călătorim 
şi să tragem la hanul de-aici, se băgă Merry în vorbă. Eu sunt domnul 
Brandybuck. Îţi ajunge atât? Parcă locuitorii din Bree aveau vorbă bună 
pentru străini, mă rog, aşa am auzit. 

- Bine, bine, se înduplecă portarul. N-am vrut să vă supăr. Dar să nu 
vă mire dacă or fi să fie şi alţii, în afară de Harry de la poartă, care or să 
vă pună întrebări. Umblă tot felul de stirpe ciudate pe-aici. Dacă trageţi 
la Ponei, o să vedeţi că nu sunteţi singurii muşterii. 

Le ură noapte bună, nici unul nu mai spuse nimic, dar în lumina lăm- 
paşului Frodo îl văzu pe păzitorul porţii cercetându-i cu o privire iscod- 
itoare. Răsuflă uşurat auzind cum se închide poarta în urma lor în timp 
ce ei îşi continuară drumul. În sinea lui se întrebă de ce oare era omul 
ăsta atât de bănuitor, şi dacă nu cumva cineva dorise să afle noutăţi de- 
spre nişte hobbiţi călători. Să fi fost Gandalf? Te pomeneşti că ajunsese 
aici cât ei încă rătăceau în Pădure şi printre Gruiuri. Dar ceva din 
privirea şi din vocea strajei îl făcea să se simtă neliniştit. 

Păzitorul porţii se uită o vreme în urma hobbiţilor, apoi intră înapoi în 
căsuţă. Nici nu se întoarse bine cu spatele, când o siluetă neagră sări iute 
peste poartă şi se topi în umbrele uliței satului. 

Hobbiţii urcară o uliţă în pantă, trecură de câteva case şi opriră în faţa 
hanului. Casele li se păreau mari şi ciudate. Sam se uită îndelung la 
hanul cu cele trei caturi ale sale şi ferestre multe, şi parcă i se puse o pi- 
atră pe inimă. Îşi imaginase că la un anumit moment al călătoriei îi va fi 
dat să întâlnească uriaşi mai înalţi decât copacii şi alte creaturi mai 
cumplite chiar; dar în clipa asta, vederea pentru întâia dată a oamenilor 
şi a caselor lor înalte i se părea îndeajuns, chiar prea mult pentru sfârşitul 
înnoptat al unei zile obositoare. În mintea lui, umbrele ogrăzii hanului 
erau pline de cai negri înşeuaţi, iar de la ferestrele întunecate de la ul- 
timul etaj se uitau la ei ochii sfredelitori ai Călăreţilor Negri. 

- Doar n-o să rămânem aici peste noapte, nu-i aşa, stăpâne? nu se putu 
el abţine. Dacă tot sunt hobbiţi prin părţile astea, de ce n-am trage la unu' 
dintre ei? Ne-am simţi mai ca acasă. 

- Dar hanul ce cusur are? vru să ştie Frodo. Tom Bombadil ne-a spus 
de el. Sper că înăuntru e foarte ca acasă. 

Chiar şi de afară, hanul arăta ca o casă plăcută pentru cei obişnuiţi cu 
asemenea locaşuri. Fațada dădea spre Drum şi mai erau două aripi ce se 
întindeau în spate, tăiate în parte în povârnişul de la poalele dealului, 
astfel că spre capătul lor ferestrele de la al doilea cat se aflau aproape de 
pământ. O arcadă largă se deschidea spre curtea dintre cele două aripi, 
iar în stânga, sub arcadă, se zărea o uşă, largă şi ea, până la care urcau 

câteva trepte late. Uşa era deschisă, lăsând lumina să se reverse în afară, 
în partea de sus a arcadei se găsea un felinar dedesubtul căruia se legăna 
o pancartă mare: un ponei alb şi dolofan ridicat pe picioarele dindărăt. 
Deasupra uşii stătea scris cu litere albe: PONEIUL ÎN DOUĂ PICIOARE 
la BARLIMAN CAPTALANUL. De la multe dintre ferestrele de jos 
răzbătea lumină dindărătul draperiilor groase. 

Hobbiţii încă zăboveau nehotărâţi în umbrele drumului, când deodată 
auziră o voce dinăuntru care se apucase să cânte un cântec vesel, şi alte 
voci, tot atât de vesele, acompaniind-o în cor. Ascultară o vreme cântecul 
acesta încurajator, apoi descălecară. Cântecul se isprăvi şi fu urmat de o 
explozie de râsete şi de bătăi din palme. 

Hobbiţii îşi duseră poneii până sub arcadă şi, lăsându-i în ogradă, urc- 
ară cele câteva trepte. Frodo o luă înainte şi aproape că se izbi de un om 
scund şi gras, pleşuv şi roşu la faţă. Purta un şorţ alb şi tocmai ieşea 
valvârtej pe o uşă şi se repezea spre alta, ducând o tavă încărcata de 
halbe pline. 

- Putem... Începu Frodo. 

- Îndată, vă rog frumos! strigă omul peste umăr şi dispăru într-un va- 
carm de voci şi-un nor de fum, pentru ca în clipă următoare să apară din 
nou, ştergându-şi mâinile de şorţ. 

- Bună seara, micule stăpân! spuse el, înclinându-se. Cam ce-ai dori 
domnia ta? 

- Paturi pentru patru şi grajd pentru cinci ponei, dacă se poate. Sunteţi 
domnul Captalan? 

- Chiar el! Barliman mi-e numele. Barliman Captalanul, la dispoziţia 
domniilor voastre. Sunteţi din Comitat, greşesc cumva? întrebă el şi în 
clipa următoare se plesni cu palma peste frunte, parcă încercând să-şi 
adune gândurile. Hobbiţi! strigă el. Oare ce-mi aminteşte mie asta? Pot să 
vă întreb cum vă numiţi, domnule? 

- Domnul Took şi domnul Brandybuck, îi prezentă Frodo. lar el este 
Sam Gamgee. Numele meu este Subdeal. 

- Aşa, aşa, făcu domnul Captalan, pocnind din degete. Ah, iar l-am 
pierdut! Da-mi vine mie-n minte, numa' să am vreme să mă gândesc. N- 
am timp nici să răsuflu; dar să văd ce pot face pentru domniile voastre. 
Nu prea avem parte de călători din Comitat în ziua de azi, încât mi-ar 
părea rău să nu vă primesc aşa cum se cuvine. Atâta lume este însă 
strânsă-n han în seara asta, cum n-a mai fost de multă vreme. Nu plouă, 
dar toarnă, cum zicem noi aici în Bree. Hei! Nob! striga el. Pe unde-mi 
umbli, adormitule şi tanduriule? Nob! 

- Vin, stăpâne! Vin! 

Un hobbit cu o față veselă năvăli pe o uşă, dar, dând cu ochii de 
călători, se opri dintr-o dată şi-i privi cu mare interes. 

- Unde-i Bob? întrebă stăpânul. Nu ştii? Atunci găseşte-l. Fuga-marş! 
N-am şase picioare şi nici şase ochi. Spune-i lui Bob că-s cinci ponei afară 
care trebuie băgaţi în grajd. Să facă ce-o şti şi să le găsească loc. 

Nob ieşi fuguţa, zâmbind şi clipind din ochi cu înţeles. 

- Aşa, care va să zică, ce ziceam? 

Domnul Captalan îşi ciocăni fruntea cu degetele. 

- Un gând îl alungă pe celălalt, cum se zice. Aşa-s de ocupat în seara 
asta, că mi se-nvârte capul. Aseară mi-au venit câţiva pe Drumul Verde, 
de la Miazăzi - lucru tare ciudat, ascultaţi-mă pe mine. Apoi nişte gnomi 
călători, care merg spre soare-apune, au sosit în seara asta. Şi-acum dom- 
niile voastre. Dacă n-aţi fi hobbiţi, nu ştiu dac-aş putea să vă găzduiesc. 
Însă avem o cameră sau două în aripa dinspre miazănoapte, făcute 
anume pentru hobbiţi atunci când s-a construit casa asta. La parter, aşa 
cum le place lor de obicei; cu ferestre rotunde şi toate celelalte, ca să le fie 
pe plac. Trag nădejde c-o să vă simţiţi bine. Şi mai mult ca sigur că vreţi 
să vă ospătaţi, şi asta cât mai repede. Pe aici! 

Îi conduse pe un coridor şi deschise o uşă. 

- Vă poftesc în salonul acesta mic şi plăcut. Cred că, până una-alta, e 
ceea ce vă trebuie. Sunt ocupat până peste cap. N-am vreme de stat de 
vorbă. Trebuie s-o iau din loc. Treabă grea pentru două picioare, dar nici 
gând să slăbesc. Mai bag eu capu' pe-aici. Dacă aveţi trebuinţă de ceva, 
scuturaţi clopoţelul şi vine Nob. Dacă nu vine, scuturaţi şi strigaţi! 

Şi cu aceste vorbe dispăru, lăsându-i cam cu răsuflarea tăiată. Părea în 
stare s-o ţină tot într-un torent de vorbe, oricât ar fi fost de ocupat. Hob- 
biții se uitară în jur - o cameră mică şi plăcută. În vatră ardea un foc 
jucăuş, iar în faţa ei se găseau câteva jilțuri joase şi confortabile. Mai era 
şi o masă rotundă, acoperită cu o faţă albă, pe care se afla un clopoțel de 
mână, mai degrabă o talangă. Dar Nob, hobbitul rândaş, năvăli în 
încăpere înainte ca ei să se gândească să scuture clopoţelul. Aducea 
sfeşnice şi o tavă plină cu farfurii. 

- Doriţi să beţi ceva, domnilor? întrebă el. Să vă arăt dormitoarele până 
e gata cina? 

Când domnul Captalan şi Nob reveniră în micul salon, călătorii erau 
de mult spălaţi şi apucaseră să bea jumătate din halbele mari cu bere. Cât 
ai bate din palme, pe masă apărură bucatele. Supă fierbinte, carne rece, 
tartă de mure, pâine proaspătă, bucăţi de unt şi caş copt: bucate gustoase 
şi simple, cu nimic mai prejos decât cele din Comitat şi îndestul de 

familiare ca să risipească şi ultimele reţineri ale lui Sam (pe deplin 
satisfăcut de-acum de gustul minunat al berii). 

Hangiul se mai învârti puţin prin cameră, apoi le spuse că-i lasă 
singuri. 

- Nu ştiu dacă doriţi să veniţi dincolo, la ceilalți oaspeţi, după ce-aţi 
terminat de mâncat, zise el din prag. Poate că veţi vrea să vă duceţi la 
culcare. Oricum, ei ar fi încântați foarte să vă ureze bun venit, dacă dom- 
niilor voastre le-ar face plăcere. Nu se prea întâmplă ca Cei din Afară - 
călători din Comitat, aş zice, dacă nu vă e cu supărare - să poposească 
printre noi; şi am dori să aflăm veşti, poveşti sau cântece pe care le ştiţi. 
Dar, după voia domniilor voastre. Scuturaţi clopoţelul dacă vă lipseşte 
ceva. 

Se simțeau atât de învioraţi şi de încurajați la sfârşitul cinei (aproape 
trei sferturi de oră de mâncat, neîntrerupte de nici o vorbă de prisos), 
încât Frodo, Pippin şi Sam hotărâră să li se alăture celorlalți. Merry le 
spuse că era prea mare înghesuiala acolo. 

- Eu mai zăbovesc aici în linişte şi poate mai încolo ies să adulmec 
puţin aer curat. Numai fiți atenţi la ce ziceţi şi ce faceți şi nu uitaţi că ni- 
meni nu trebuie să ştie de fuga voastră şi încă vă găsiţi pe drumul mare, 
nu destul de departe de Comitat. 

- S-a făcut, zise Pippin. lar tu ai grijă de tine. Să nu te rătăceşti şi nu 
uita că e mai sigur înăuntru. 

Lumea era strânsă în sala mare a hanului. Multă şi amestecată, după 
cum descoperi Frodo când ochii i se obişnuiră cu lumina, care venea mai 
ales de la un foc de buşteni ce ardea cu o pălălaie mare, căci cele trei fe- 
linare atârnate de grinzi abia pâlpâiau, pe jumătate ascunse de fum. 
Barliman Captalanul stătea lângă foc, vorbind cu doi gnomi şi cu încă 
unul sau doi oameni cu o înfăţişare destul de ciudată. Pe bănci şedeau 
diverşi oameni din Bree, câţiva hobbiţi din partea locului (care stăteau 
unul lângă altul, sporovăind), alţi câţiva gnomi şi câteva feţe greu de re- 
cunoscut în umbră şi în unghere. 

Nici nu intrară bine hobbiţii din Comitat, şi în încăpere izbucni un cor 
de urări de bun-venit din partea locuitorilor din Bree. Străinii, mai cu 
seamă cei care veniseră pe Drumul Verde, îi priveau curioşi. Hangiul îi 
prezentă pe cei din Bree nou-veniţilor, atât de repede încât, deşi 
reţinuseră câteva nume, Frodo şi ai lui n-ar fi putut spune care de ce chip 
anume ţinea. Oamenii din Bree păreau să aibă cu toţii nume de plante 
(sunând destul de neobişnuit pentru cei din Comitat), cum ar fi Muc de 
Trestie, Iarba Ciutei, Iarba Neagra, Măr Pădureţ, Ciuline Pufos sau 
Ferigă (ca să nu mai pună la socoteala numele hangiului, Captalanul). 

Unii dintre hobbiţi aveau nume asemănătoare. Cei mai mulţi, de exem- 
plu, păreau să se numească larbă Rea. Dar ceilalți purtau nume fireşti, 
cum ar fi Maluri, Vizuina de Viezure, Vizuina Lungă, Cărăuş de Nisip şi 
Tunelarul, care se întâlneau adeseori şi în Comitat. Erau câţiva care se 
numeau Subdeal şi erau din Căpiţa, şi, cum nu-şi puteau închipui că pur- 
tau acelaşi nume cu Frodo fără să fie înrudiţi, îl adoptară pe acesta pe 
loc, ca pe un var de mult pierdut. 

Hobbiţii din Bree se arătară, de fapt, tare prietenoşi şi curioşi, încât 
Frodo înţelese curând că trebuia să le dea cât de cât o lămurire despre 
ceea ce făcea. Astfel, le spuse că era interesat de istorie şi geografie (la 
care capetele din jur se înclinară de câteva ori, deşi nici unul dintre aceste 
cuvinte nu era foarte folosit în dialectul din Bree). Le mai spuse că se 
gândea să scrie o carte (la care în sală se aşternu o linişte uluită) şi că el şi 
prietenii lui doreau să strângă informaţii despre hobbiţii care trăiau în 
afara Comitatului, mai ales în ţinuturile dinspre răsărit. 

De data aceasta se stârni un cor de voci. Dacă Frodo ar fi vrut cu ad- 
evărat să scrie o carte şi ar fi avut mai multe perechi de urechi, în câteva 
minute ar fi aflat destul cât să umple câteva capitole. Şi dacă asta nu era 
destul, i se mai oferi o listă întreagă de nume, începând cu „bătrânul 
Barliman aici de față", la care se putea duce pentru a afla şi alte lucruri. 
După o vreme însă, cum Frodo nu dădea nici un semn că s-ar fi apucat să 
scrie cartea atunci şi acolo, hobbiţii începură din nou să-l întrebe despre 
cum mai mergeau treburile în Comitat. Frodo nu se dovedi prea vorbar- 
eţ, încât, în scurt timp, se trezi că stătea singur într-un colţ, ascultând şi 
privind în jurul său. 

Oamenii şi gnomii vorbeau mai ales despre întâmplări de mult trecute, 
iar noutăţile pe care le dezvăluiau începeau să sune prea cunoscute. La 
miazăzi erau tulburări şi se părea că oamenii care veniseră încoace pe 
Drumul Verde plecaseră din locurile de baştină în căutarea unor ţinuturi 
unde să poată trăi în pace. Locuitorii din Bree îi căinau, dar se vedea de 
la o poştă că nu se înghesuiau să primească prea mulți străini în ţărişoara 
lor. Unul dintre drumeţi, un individ cu privire saşie şi ţâfnos din fire, 
făcea prorociri sumbre, anume că în curând tot mai mulţi vor veni spre 
miazănoapte. 

- Dacă nu se găseşte loc pentru ei, or să şi-l găsească singuri. Au tot 
dreptul să trăiască, la fel ca toţi ceilalţi, zise el cu voce tare. 

Cei din partea locului nu se arătau încântați de perspectiva asta. 

Hobbiţii însă nu prea dădeau atenţie prevestirilor de acest soi şi 
deocamdată nici nu părea să-i privească pe ei. Seminţia Mare nu avea 
cum să ceară să fie găzduită în vizuinele hobbiţilor. Mai degrabă 

curiozitatea le era atrasă de Sam şi Pippin, care se simțeau acum aproape 
ca acasă şi sporovăiau veseli despre tot felul de întâmplări din Comitat. 
Pippin stârni hohote de râs când povesti cum se prăbuşise acoperişul 
Văgăunii Primăriei din Michel Delving: Will Picior Mic, primarul, cel 
mai iute hobbit de pe Meleagul de la Soare-Apune, ajunsese să fie îngro- 
pat sub tencuială, de unde ieşise ca o găluşcă plină de făină. Câteva între- 
bări însă îl puseră puţin în încurcătură pe Frodo. Unul dintre locuitorii 
din Bree, care, după câte dăduse de înţeles, fusese în Comitat de mai 
multe ori, dorea să ştie unde anume locuiau cei din neamul Subdeal şi cu 
cine erau înrudiţi. 

Deodată, Frodo observă că un bărbat cu o înfăţişare ciudată şi faţa arsă 
de soare, care şedea în umbră lângă perete, ascultă şi el cu multă atenţie 
vorbele hobbiţilor. Avea dinainte o cană cu capac înaltă şi fuma o pipă 
lungă, lucrată nemaivăzut de meşteşugit. Îşi ţinea picioarele întinse, pun- 
ând la vedere cizmele cu tureac înalt, din piele fină, care-i veneau foarte 
bine, dar se vedea că erau purtate de mult, iar acum erau pline de noroi. 
Se învelise într-o manta din stofă groasă, verde-închis, plină de colbul 
drumurilor, şi, în ciuda căldurii din încăpere, pe cap avea o glugă ce-i 
umbrea chipul, dar nu şi lucirea ochilor în timp ce-i urmărea pe hobbiţi. 

- Cine-i ăla? vru să ştie Frodo, prinzând un moment prielnic să şop- 
tească în urechea domnului Captalan. Îmi pare că pe el nu mi l-aţi 
prezentat. 

- Pe el? şopti hangiul la rândul său, trăgând cu coada ochiului fără să- 
şi răsucească într-acolo capul. Nu prea ştiu. E unul dintre cei care bat 
drumurile - noi le spunem Pribegi. Arareori vorbeşte: doar atunci când 
are chef să istorisească o poveste neobişnuită. Dispare câte-o lună, sau un 
an, şi apoi numai ce ne pomenim cu el într-o bună zi. Primăvara asta a 
tot plecat şi s-a tot întors, dar în ultima vreme l-am văzut destul de rar. 
Care-i numele lui adevărat, n-am habar; pe-aici a fost poreclit Pas Mare 
pentru că face paşi mari cu picioroangele alea ale lui când merge; deşi nu 
zice nimănui ce-l face să fie atât de grăbit. Dar pe noi nu ne priveşte ce 
treabă au nici cei din Răsărit, nici cei din Apus, adică nici Pribegii, nici 
cei din Comitat, să-mi fie cu iertăciune. Ciudat că mă-ntrebi de el. 

În aceeaşi clipă, domnul Captalan fu rugat de muşterii să mai aducă 
băutură, astfel că ultima lui nedumerire rămase nelămurită. 

Frodo băgă de seamă că Pas Mare se uita acum ţintă la el, de parcă 
auzise sau poate ghicise tot ce se spusese despre el. Deodată, cu o flutur- 
are de mână şi o înclinare a capului, străinul îl invită pe Frodo să se 
apropie şi să se aşeze alături. Şi când hobbitul fu lângă el, omul dădu jos 

gluga, dezvelind un cap hirsut, sub o claie de păr negru cu smocuri sure, 
şi o față palidă şi aspră, cu o pereche de ochi cenuşii, pătrunzători. 

- Mi se spune Pas Mare, zise el cu o voce joasă. Îmi face deosebită 
plăcere să te cunosc, jupâne... Subdeal, dacă bătrânul Captalan ţi-a 
înţeles bine numele. 

- L-a înţeles, adeveri Frodo pe un ton încordat. 

Nu se simţea câtuşi de puţin în apele sale sub căutătura acelor ochi 
pătrunzători. 

- Ei bine, jupâne Subdeal, dacă aş fi în locul dumitale, i-aş opri pe tin- 
erii dumitale prieteni să sporovăiască prea mult. Băutura, focul, întâl- 
nirile întâmplătoare sunt lucruri plăcute, n-am ce zice, dar, mă rog - nu 
suntem în Comitat. E tot felul de lume ciudată pe-aici. Poate m-amestec 
fără să-mi fiarbă oala, vei fi gândind mata, adăugă el cu un zâmbet 
strâmb, nescăpîndu-l privirea lui Frodo. lar în ultima vreme au trecut 
călători şi mai ciudaţi pe-aici prin Bree, continuă el, scrutând chipul lui 
Frodo. 

Hobbitul se uită ţintă în ochii străinului, dar nu spuse nimic; Pas Mare 
tăcu şi el. Atenţia lui păru atrasă dintr-o dată de Pippin. Spre îngrijorarea 
lui, Frodo începu să-şi dea seama că tânărul Took, care se dădea în spec- 
tacol, încurajat de succesul pe care-l avusese cu primarul cel grăsan din 
Michel Delving, se apucase acum să descrie, spre hazul tuturor, petre- 
cerea de rămas-bun a lui Bilbo. Îi imita până şi discursul de despărţire, şi 
nu mai avea mult şi ajungea la uluitoarea Dispariţie. 

Frodo îl urmărea cu teamă. Fără îndoială că, pentru cei mai mulţi hob- 
biţi din partea locului, povestea era nevinovată: o poveste caraghioasă 
despre populaţia aceea caraghioasă de dincolo de Râu; doar că unii 
dintre ei (de pildă, bătrânul Captalan) mai ştiau şi alte lucruri şi cu sigur- 
anţă că auziseră niscaiva zvonuri, cu multă vreme în urmă, despre cum 
se făcuse Bilbo nevăzut. Ceea ce spunea Pippin acum îi va face să-şi 
amintească numele de Baggins, mai ales dacă locuitorii din Bree fuseseră 
descusuţi în legătură cu acest nume. 

Frodo se foi, neştiind ce să facă. Oricine putea vedea că Pippin era 
încântat de atenţia ce i se dădea şi ai fi zis că uitase de pericolul care-i 
păştea. În starea în care se afla acum, îşi spuse Frodo, cuprins de o 
spaimă neaşteptată, ar fi în stare să pomenească de Inel, ceea ce ar fi fost 
o adevărată catastrofă. 

- Fă ceva, cât mai e vreme, îi susură la ureche Pas Mare. 

Frodo sări în picioare şi drept pe tăblia unei mese, unde începu să 
vorbească, abătând astfel atenţia celor care-l ascultau pe Pippin. 
Uitându-se la Frodo, câţiva hobbiţi izbucniră în râs şi bătură din palme, 

gândind că domnul Subdeal întrecuse puţin măsura la bere şi iată că se 
veselise. 

Frodo se simţi deodată ca un caraghios şi se pomeni că-şi pipăia obiec- 
tele pe care le purta în buzunar (aşa cum îi era obiceiul ori de câte ori 
ţinea o cuvântare). Nimeri peste Inelul legat de lanţ şi, fără să-şi poată 
explica de ce, îl cuprinse dorinţa să şi-l strecoare pe deget şi să se facă 
nevăzut, doar ca să scape din acea situaţie neghioabă. I se păru că, într- 
un fel, ideea aceea îi venise de undeva din afară, de la ceva sau cineva 
aflat în încăpere. Rezistă ispitei şi strânse Inelul în palmă, parcă vrând 
să-l ţină bine, ca nu cumva să-i scape sau să facă cine ştie ce pocinog. 
Gestul însă nu-i oferi nici o idee salvatoare. Rosti „câteva cuvinte potri- 
vite", cum ar fi zis ai lui din Comitat: Suntem recunoscători foarte pentru 
primirea pe care ne-ați făcut-o şi îmi îngădui să nădăjduiesc că vizita mea scurtă 
va ajuta la reînnodarea vechilor legături între Comitat şi Bree; se opri, ezită, 
tuşi. 

Toate privirile erau acum îndreptate asupra lui. 

- Un cântec! strigă unul dintre hobbiţi, Un cântec! Un cântec! strigară 
toţi ceilalți. Hai, jupâne, cântă-ne ceva ce n-am mai auzit pân-acum . 

Câteva clipe, Frodo rămase cu gura căscată. Apoi, disperat, începu un 
cântec caraghios, care-i plăcuse destul de mult lui Bilbo (şi chiar fusese 
mândru de el, căci cuvintele el însuşi le făcuse). În el era vorba despre un 
han, şi poate că din această pricină şi-l amintise Frodo tocmai atunci. 
lată-l de la primul până la ultimul vers. Ce se mai ţine minte din el acum 
sunt doar câteva cuvinte: 


La poala unui deal bălan 

E veselul, străvechiul han, 
Unde-i o bere aşa de bună 
Că pân şi Omul de pe Lună 
Bău cât într-un an. 


Rândaşul are un motan, 

Bun ceteraş, bun beţivan, 

Ce-şi plimbă-arcuşul lui frumos 
Ţipând în sus, jelind în jos, 

La mijloc, de aman! 


Un căţelandru mai hazliu 


Are năstruşnicul hangiu, 
Care- ntre veseli muşterii 


187 


Adună tot ce se zvoni, 
Vânând până târziu. 


Mai au şi o vacă-ncornorată, 
Mai mândră-n coarne nu se vede 
Numai când muzica o-mbată 
S-o vezi cu coada ridicată, 
Dansând prin iarba verde. 


Şi, ah, în şiruri nu vă mint, 

Blide şi linguri de argint! 

Două-s pentru Duminică — 

Şi apoi să-i vezi, de Sâmbătă cu grijă lustruind! 


Bea straşnic Omul de pe Lună, 

Motanul plânge, blidul sună, 

Căţelul dă din coadă, iată, 

Şi în grădină, vaca beată tot ţopăind nebună. 


Dar Omul... să-i mai umple olul! 
Apoi s-a dus de-a rostogolul 

Sub masă, şi visând la bere 
Dormi, iar stelele-n tăcere 

Pe cer ii dau ocolul. 

Rândaşul plin de-ngrijorare 

I-a spus motanului, îmi pare: 

În Lună caii albi nechează 

Şi el e mort de beat sub masă, 

Şi soarele răsare! 


Şi atunci motanul prinde, frate, 
Să scârţâie pe deşelate — 
Hangiu-n spaima lui nebună, 
Strigă la Omul de pe Lună: 

E trei şi jumătate! 


Şi mi-l legară fedeleş, 

Şi-n sus pe coastă fără greş, 
Spre herghelie-n luna clară 
În grabă mare-l înălţară, 

Cu toţii înțeleşi! 


Iar vaca ţopăia nebună, 
Şi cetera ţipa din strună, 
Şi câinele urla pustiii 

Şi se treziră muşteriii 

Să joace împreună! 


Vaca trecu pe Lună-n sus, 

Şi corzile, poc, poc, s-au dus! 
Blidul de sâmbătă zbura 

Şi lingura pe urma sa, 

Cum alte zboruri nu-s! 


Luna sfinţi în umbre rare 
Când soarele din depărtare 
Suia, când toată-această ceată 
Se întorcea în paturi, beată, 
Privind-o cu mirare! 


Urmară aplauze îndelungi şi răsunătoare. Frodo avea voce bună, iar 
cântecul le stârnise tuturor imaginaţia. 

- Unde-i batrânu' Barley? strigară ei. Ar trebui s-audă cântecul ăsta. 
Bob ar trebui să-şi deprindă mâţa să cânte la vioară, şi-atunci să vezi ce- 
am mai dansa. 

Muşteriii cerură să li se mai aducă un rând de bere, după care strigară: 

- Hai să-l mai cântăm o dată, jupâne! Haide! încă o dată! 

ÎI făcură pe Frodo să mai bea o cană de bere, după care s-o ia de la 
capăt cu cântecul, şi mulţi i se alăturară; căci melodia era bine cunoscută, 
iar ei aveau uşurinţă în a învăţa cuvintele. Acum urmă rândul lui Frodo 
să fie încântat de sine. Începu să dănţuiască pe masă; şi când ajunse a 
două oara la versul Vaca trecu pe Lună-n sus, sări şi el în aer. Cu prea mul- 
tă putere; căci căzu îndărăt, zbang, peste o tavă plină de căni, alunecă şi 
se rostogoli de pe masă, trosc, zdrang şi bufff! Spectatorii deschiseră larg 
gurile ca să izbucnească în râs, dar rămaseră cu ele căscate, într-o tăcere 
deplină; căci cântăreţul dispăruse. Pur şi simplu se făcuse nevăzut, ca şi 
cum ar fi trecut prin podea, uite-aşa, fără să facă nici o gaură 

Hobbiţii din partea locului se holbară uluiţi, apoi săriră în picioare şi 
strigară după Barliman. Toţi se depărtară de Sam şi Pippin, care se po- 
meniră rămaşi singuri într-un ungher, ţintuiţi de la distanţă de priviri 

întunecate şi bănuitoare. Era limpede că mulţi dintre cei de faţă îi so- 
coteau ca fiind însoțitorii unui vrăjitor rătăcitor, ale cărui puteri şi scop- 
uri le erau necunoscute. Un singur locuitor din Bree, oacheş la piele, se 
uita la ei cu o căutătură vicleană şi pe jumătate batjocoritoare, care-i făcu 
să se simtă şi mai încolţiți. După câteva clipe, acesta se furişă pe uşă 
afară, urmat de călătorul cu ochi saşii venit de la miazăzi: căci cei doi 
stătuseră şi şuşotiseră între ei aproape toată seara. Harry portarul ieşi 
îndată după ei. 

Frodo ştia că se purtase neghiobeşte. Nevenindu-i altceva în minte, se 
târî pe sub mese până în colţul întunecos unde se afla Pas Mare, care 
şedea nemişcat, fără să-şi trădeze gândurile. Frodo se rezemă de perete şi 
scoase Inelul de pe deget. Cum de ajunsese pe degetul lui, n-ar fi putut 
spune. Nu-i rămânea decât să creadă că se jucase cu el în buzunar în 
timp ce cânta şi, cine ştie, poate-i alunecase pe deget atunci când scosese 
mâna din buzunar ca să se sprijine în cădere. O clipă se întrebă dacă nu 
cumva Inelul îi jucase o festă; te pomeneşti că încercase să se dea în 
vileag, răspunzând astfel unei dorinţe sau unui ordin dat de undeva din 
încăpere. Lui Frodo nu-i plăcea cum arătau cei doi care ieşiseră pe uşă 
mai devreme. 

- Ei bine? i se adresă Pas Mare când Frodo reapăru. De ce-ai făcut asta? 
Mai rău decât orice-ar fi putut spune prietenii tăi. Ţi-ai băgat picioarele 
în tot. Sau mai corect ar fi să spun degetul? 

- Nu ştiu ce vrei să spui, se apără Frodo, necăjit şi cuprins de panică. 

- Ooo, ba ştii, dar mai bine să aşteptăm să se isprăvească balamucul. 
Apoi, dacă nu ţi-e cu supărare, domnule Baggins, aş dori să am o vorbă 
între patru ochi cu mata. 

- Despre ce anume? întrebă Frodo, făcându-se că nu auzise că i se 
rostise dintr-o dată numele. 

- Despre o chestiune importantă... pentru noi doi, răspunse Pas Mare, 
privindu-l pe Frodo drept în ochi. S-ar putea să auzi ceva care să-ţi fie de 
folos. 

- Prea bine, acceptă Frodo, încercând să pară indiferent. Vorbim mai 
târziu. 

Între timp, se stârnise oarecare zarvă lângă vatra focului. Domnul 
Captalan intrase valvârtej în încăpere şi-acum încerca să asculte mai 
multe păreri deodată despre cele întâmplate, fiecare contrazicând-o pe 
cealaltă. 

- L-am văzut, domnu' Captalan, zicea un hobbit, sau mai degrabă nu l- 
am văzut, dacă mă-nţelegeţi ce vreau să spun. A dispărut în văzduh, 
uite-aşa, cum se zice. 

- Nu mai spune, făcu hangiul cu un aer mirat. 

- Ba spun, nu se lăsă hobbitul. Şi spun bine, ascultă-mă pe mine. 

- Trebuie să fie o greşeală la mijloc, clătină din cap Captalanul. Nu-i 
chiar atât de firav domnul Subdeal ca să dispară în văzduh; sau în nor, 
căci mai degrabă asta e în încăperea asta. 

- Bun, atunci unde-i acum? strigară câteva voci. 

- De un' să ştiu? Din partea mea poate să se ducă unde-o pofti, atâta 
vreme cât plăteşte mâine dimineaţă. Uite-l pe domnul Took, poftim, 
dumnealui n-a dispărut. 

- Ba eu am văzut ce-am văzut, şi am văzut ce n-am văzut, se 
încăpăţână hobbitul. 

- lar eu spun că trebuie să fie o greşeală la mijloc, repetă hangiul, luând 
tava şi strângând cioburile de căni sparte. 

- De bună seamă că e o greşeală, se auzi vocea lui Frodo. N-am 
dispărut. Uite-mă-s. Tocmai am schimbat câteva vorbe cu Pas Mare aici 
în colţ. 

Înaintă până în cercul de lumină al focului; dar cei mai mulţi se re- 
traseră din faţa lui, mai tulburaţi ca înainte. Nu-i mulțumea câtuşi de 
puţin explicaţia pe care le-o oferea el, anume că se târâse repede pe sub 
mese după ce căzuse. Hobbiţii şi oamenii din Bree părăsiră aproape toţi 
hanul supăraţi, nemaiavând chef de petrecere în acea seară. Unul sau doi 
îl săgetară pe Frodo cu priviri negre de mânie şi plecară bombănind între 
ei. Gnomii şi doi sau trei dintre oamenii străini care rămăseseră se ridi- 
cară de la locurile lor şi-i urară noapte bună hangiului, nebăgându-l în 
seamă pe Frodo şi pe prietenii lui. Curând, nu mai rămase nimeni în 
afară de Pas Mare, care şedea în continuare, neluat în seamă, lângă 
perete. 

Domnul Captalan nu părea prea tulburat. Mai mult ca sigur că-şi 
spunea că hanul lui se va umple din nou în serile ce vor veni, până când 
misterul de acum se va fi lămurit pe deplin. 

- Păi, ce-ai făcut, domnule Subdeal? întrebă el. Mi-ai speriat muşteriii 
şi mi-ai spart cănile cu giumbuşlucurile dumitale. 

- Îmi pare nespus de rău că am pricinuit necazuri, spuse Frodo. Fără să 
vreau, credeţi-mă. Un accident dintre cele mai nefericite. 

- Bine, bine, domnule Subdeal. Dar dacă ai de gând să mai faci tumbe 
sau vrăji sau ce-ai făcut, mai bine ar fi să-i anunţi din vreme pe spectatori 
- şi pe mine. Suntem cam suspicioşi noi ăştia de pe-aici, când lucrurile nu- 
s tocmai cum e firesc să fie - adică-s neobişnuite, dacă mă-nţelegi; şi nu le 
deprindem aşa, una-două. 

- N-am să mai fac nimic de soiul ăsta, domnule Captalan, vă promit. Şi 
acum cred că am să mă duc la culcare. Mâine plecăm devreme. Vreţi, vă 
rog, să vă îngrijiţi ca poneii noştri să fie pregătiţi până la ora opt? 

- Prea bine. Dar înainte să pleci, aş dori să am o vorbă cu dumneata, 
domnule Subdeal, între patru ochi. Tocmai mi-am amintit de ceva ce ar 
trebui să-ţi spun. Nădăjduiesc că n-o să mi-o iei în nume de rău. Mai am 
să mă-ngrijesc de-un lucru sau două, şi-apoi o să vin în camera dumitale, 
dacă mi-e îngăduit. 

- Cum să nu, acceptă Frodo. 

Dar se simţea descurajat. Se întrebă câte vorbe între patru ochi i se vor 
mai cere înainte să apuce să se culce, şi ce vor dezvălui acestea. Oare toţi 
erau împotriva lui? începea să bănuiască până şi faţa dolofană a hangi- 
ului că ar tăinui semne întunecate. 

ne Îi 


Pas Mare 


rodo, Pippin şi Sam se întoarseră în salonul cufundat în întuneric. 

Merry nu era acolo, iar focul aproape că se stinsese. Abia după ce 
suflară în cărbuni şi puseră deasupra un braţ de vreascuri descoperiră că 
Pas Mare venise cu ei. Şedea liniştit într-un jilţ, acolo, lângă uşă. 

- Salutare, i se adresă Pippin. Cine eşti şi ce pofteşti? 

- Mi se spune Pas Mare, răspunse acesta, şi prietenul dumitale mi-a 
promis, deşi se prea poate să fi uitat asta, c-o să stea de vorbă cu mine în 
linişte. 

- Spuneai că s-ar putea să aflu ceva în avantajul meu, am impresia, zise 
Frodo. Ce anume? 

- Mai multe lucruri. Dar, de bună seamă, cer ceva în schimb. 

- Cum adică? se răsti Frodo. 

- Nu te pierde cu firea. Adică atât: o să-ţi dezvălui ce ştiu şi o să-ţi dau 
câteva sfaturi bune - dar cer o răsplată. 

- Şi care ar fi aceasta, mă rog frumos? vru să ştie Frodo. 

Avu dintr-o dată bănuiala că picase în capcana unui şarlatan şi se 
gândi, cuprins de nelinişte, că luase cu sine prea puţini bani. O sumă ce 
n-ar fi mulţumit câtuşi de puţin un asemenea potlogar, şi oricum nu se 
putea lipsi de ea. 

- Nimic mai mult decât îmi poţi oferi, răspunse Pas Mare cu un zâmbet 
molcom, ghicind parcă gândurile lui Frodo. Atât: va trebui să mă iei cu 
tine, până când voi dori să te părăsesc. 

- Ei, nu mai spune, făcu Frodo surprins, dar câtuşi de puţin uşurat. 
Chiar dacă mi-aş dori încă un însoțitor, n-aş accepta aşa ceva, până când 
n-aş şti mai multe despre dumneata şi despre ce învârți. 

- Minunat! exclamă Pas Mare, aşezându-se şi mai comod în jilţ, picior 
peste picior. Îmi pare că începe să-ţi vină mintea la cap, şi asta-i spre 
binele tău. Până acum ai fost mult prea neatent. Prea bine. Îţi voi spune 
ce ştiu şi las recompensa pe seama ta. S-ar putea să mi-o oferi bucuros 
după ce mă vei fi ascultat. 

- Dă-i drumul, atunci, îi ceru Frodo. Ce ştii? 

- Prea mult; prea multe lucruri întunecate, zise Pas Mare încruntat. În 
ceea ce priveşte treburile tale... 

Se ridică, se duse la uşă, o deschise cu un gest brusc şi privi afară. O 
închise apoi încet şi-şi reluă locul. 

- Am un auz ascuţit, continuă el, coborând vocea, şi, deşi nu pot să dis- 
par, am vânat multe şi viclene sălbăticiuni şi ştiu cum să mă feresc să fiu 
văzut, dacă doresc. Care vasăzică, mă aflam în seara asta în spatele gar- 
dului viu, pe Drum, la vest de Bree, când patru hobbiţi s-au apropiat 
venind dinspre ţinutul Graiurilor. Nu-i nevoie să repet tot ce i-au spus 
bătrânului Bombadil sau ce-au vorbit între ei, dar un lucru anume mi-a 
trezit interesul. Vă rog, ţineţi minte, a zis unul dintre ei, că numele de Bag- 
gins nu trebuie pomenit. Eu sunt domnul Subdeal, dacă va fi nevoie să dăm un 
nume. Într-atât m-a interesat acest lucru, încât i-am urmărit până aici. Am 
sărit pe furiş peste poartă, imediat în spatele lor. Poate că domnul Bag- 
gins are o pricină de bună-credinţă pentru a renunţa la numele său; dar 
dacă aşa stau lucrurile, l-aş sfătui pe dânsul şi pe prietenii domniei sale 
să fie mai cu băgare de seamă. 

- Nu văd cu ce i-ar putea interesa numele meu pe cei din Bree, pufni 
Frodo mânios, şi încă n-am aflat de ce te interesează pe dumneata. Poate 
că domnul Pas Mare are o pricină de bună-credinţă pentru a spiona şi a 
trage cu urechea; dar, dacă aşa stau lucrurile, l-aş sfătui să o lămurească. 

- Bun răspuns! izbucni Pas Mare în râs. Lămurirea e simplă: căutam un 
hobbit, pe nume Frodo Baggins. Voiam să-l găsesc cât mai repede cu 
putinţă. Aflasem că plecase din Comitat ducând cu sine, mă rog, o taină 
care ne priveşte pe mine şi pe prietenii mei. Stai, nu mă înţelege greşit! 
strigă el, când îl văzu pe Frodo ridicându-se din jilţ şi pe Sam sărind în 
picioare şi mârâind. Eu pot să am mai multă grijă de taina asta decât tine. 
Şi e nevoie de multă grijă. 

Se aplecă în faţă şi îi privi pe rând. 

- Fiţi cu băgare de seamă la fiece umbră! zise el aproape în şoaptă. Prin 
Bree au trecut călăreţi negri. Am auzit că luni a venit unul de pe Drumul 
Verde; altul a apărut mai târziu, tot de pe Drumul Verde, dinspre sud. 

Se lăsă tăcerea. După o vreme, Frodo li se adresă lui Pippin şi lui Sam: 

- Ar fi trebuit să-mi dau seama după felul în care m-a salutat portarul. 
Şi hangiul pare să fi auzit ceva. De ce a insistat atâta să ne alăturăm 
celorlalți? Şi de ce naiba m-am purtat atât de prosteşte? Ar fi trebuit să 
rămânem liniştiţi aici. 

- Ar fi fost mai bine, zise Pas Mare. Dacă aş fi avut cum, v-aş fi 
împiedicat să mergeţi în camera mare, dar hangiul nu mi-a îngăduit să 
intru la voi sau să vă transmit un mesaj. 

- Crezi că... Începu Frodo. 

- Nu, nu mă gândesc la nimic rău din partea bătrânului Captalan. Doar 
că lui nu-i prea plac vagabonzii misterioşi ca mine. 

Frodo îl privi surprins. 

- Păi, şi arăt ca un pungaş, nu crezi? continuă Pas Mare, rânjind puţin 
şi având o sclipire ciudată în ochi. Sper însă să ajungem să ne cunoaştem 
ceva mai bine. Abia atunci mă aştept să-mi explici ce s-a întâmplat la 
sfârşitul cântecului. Căci şmecheria aia... 

- A fost un simplu accident, îl întrerupse Frodo. 

- Îndoi-m-aş. Bun, accident să fie. Accidentul ăla te-a pus într-o poziţie 
periculoasă. 

- Prea puţin faţă de cum era înainte, îl contrazise Frodo. Ştiam că aceşti 
călăreţi sunt pe urma mea; dar acum am impresia că au ajuns mai 
devreme decât mine şi au plecat. 

- Să nu te bizui pe asta, îl mustră Pas Mare pe un ton tăios. Se vor în- 
toarce. Şi încă şi mai mulţi. Sunt şi alţii. Îi cunosc prea bine. Îi ştiu pe 
Călăreţii ăştia. 

Tăcu, privindu-i cu ochi reci şi neîngăduitori. 

- Şi sunt anumite persoane în Bree în care nu trebuie să vă încredeţi, 
continuă el. Bill Ferigă, de pildă. I-a mers buhul în întreg ţinutul, şi multă 
lume ciudată merge la el acasă. Sunt sigur că l-aţi băgat de seamă printre 
cei din sală; un individ oacheş, care lua pe toată lumea în răspăr. A stat 
mai toată seara cu unul dintre străinii veniţi din sud, şi împreună s-au şi 
strecurat afară după „accidentul" tău. Nu toţi ăia veniţi de la miazăzi au 
gânduri curate; cât despre Ferigă, el ar vinde orice oricui, sau ar face rău 
numai ca să se distreze. 

- Ce-o să vândă Ferigă ăsta, şi ce-are a face accidentul meu cu el? se 
făcu Frodo că încă nu pricepea unde bătea Pas Mare. 

- Veşti despre tine, bunînţeles, răspunse Pas Mare. Povestea dispariţiei 
tale ar fi socotită foarte interesantă de către unii. După asta nici n-ar mai 
fi nevoie să ţi se pomenească numele adevărat. Aş putea să jur că vor afla 
despre cele întâmplate încă înainte de ivirea zorilor. Ţi-e destul? Poţi să 
faci cum crezi de cuviinţă în ceea ce priveşte recompensa mea: ia-mă 
drept călăuză, sau nu mă lua. Dar aş îndrăzni să spun că ştiu cu ochii 
închişi toate ţinuturile aflate între Comitat şi Munţii Ceţoşi, căci de mulţi 
ani le străbat în lung şi-n lat. Sunt mai bătrân decât arăt. Aş putea să mă 
dovedesc folositor. După seara aceasta va trebui să părăsiţi drumul 

deschis; pentru că va fi păzit zi şi noapte de Călăreţi. O să ieşiţi din Bree 
cu bine, aş zice, şi-o să fiţi lăsaţi să înaintați atâta vreme cât e soarele sus 
pe cer, dar nu veţi ajunge departe. Vă vor prinde din urmă în sălbăticie, 
în vreun loc întunecat, unde nu aveţi scăpare. Vrei să vă găsească? Sunt 
cumpliţi. 

Hobbiţii îl priviră şi văzură, spre mirarea lor, că faţa îi era trasă, sufer- 
indă parcă, iar mâinile lui se încleştaseră de braţele jilțului. Liniştea şi 
nemişcarea din încăpere erau depline, lumina părea să fi pălit şi ea. O 
vreme, Pas Mare rămase cu privirile în gol, ca şi cum mintea îi era dusă 
departe, spre cine ştie ce amintiri vechi, sau poate că asculta la zgomotele 
îndepărtate ale Nopţii. 

- Ascultaţi! strigă el după o vreme, trecându-şi o mână peste o 
sprinceană. S-ar putea să ştiu mai multe despre aceşti urmăritori decât 
ştiţi voi. Vă temeţi de ei, dar încă nu vă temeţi destul. Mâine va trebui să 
scăpaţi, dacă puteţi. Pas Mare vă poate duce pe poteci ce sunt rareori 
umblate. Vreţi să-l luaţi cu voi? 

Urmă o tăcere grea. Frodo nu răspunse, mintea îi era tulburată de în- 
doială şi teamă. Sam se încrunta şi se uita la stăpânul său; în cele din ur- 
mă nu s-a mai putut stăpâni şi izbucni: 

- Dacă-mi îngăduiţi, domnu' Frodo, eu aş zice nu! Pas Mare ăsta de- 
aici ne avertizează şi ne sfătuieşte să avem grijă, şi la astea zic da, dar 
atunci să începem cu el. Vine din Pustietate, iar despre cei de-acolo n-am 
auzit niciodată lucruri bune. Ştie câte ceva, e limpede, mai mult chiar 
decât îmi place mie; dar nu-i un motiv să-l lăsăm să ne arate drumul 
până în nu ştiu ce loc necunoscut, unde nu am avea altă scăpare, cum 
singur zice. 

Pippin se foi în jilţ, vădit încurcat. Pas Mare nu-i răspunse lui Sam, ci 
îşi fixă privirile pătrunzătoare asupra lui Frodo. Frodo i le surprinse, dar 
îşi feri ochii. 

- Nu, zise el încet. Nu primesc. Cred, cred că nu eşti chiar aşa cum 
doreşti să pari. Ai început prin a-mi vorbi ca unul de prin partea locului, 
dar apoi vocea ţi s-a schimbat. Aş zice că Sam are dreptate în privinţa 
asta: nu văd de ce ar trebui să ne avertizezi să avem grijă, şi în acelaşi 
timp ne ceri să te luăm pe încredere. De ce-i nevoie de masca asta? Cine 
eşti? Ce ştii cu adevărat despre... despre treburile mele; şi cum de ştii de- 
spre ele? 

- Lecţia de prevedere a fost învățată bine, spuse Pas Mare cu un zâm- 
bet întunecat. Numai că prevederea e un lucru, iar şovăiala este altul. De- 
acum nu vei mai ajunge în Vâlceaua Despicată de unul singur, nu-ţi mai 
rămâne decât să mă iei cu tine. Trebuie să te hotărăşti. Am să-ţi răspund 

la unele întrebări, dacă asta te va ajuta. Dar de ce mi-ai lua de bună 
povestea, dacă n-ai izbutit să mă crezi până acum? Totuşi, ţi-o spun... 

În acea clipă se auzi un ciocănit în uşă. Domnul Barliman Captalan 
aducea sfeşnice, urmat de Nob, cu oalele cu apă caldă. Pas Mare se 
retrase într-un ungher întunecos. 

- Am venit să vă urez noapte bună, zise hangiul, punând sfeşnicele pe 
masă. Nob, du apa în camere. 

Intră şi închise uşa. 

- Uitaţi care-i treaba, începu el şovăitor, cu un aer preocupat. Dacă v- 
am făcut vreun necaz, îmi pare tare rău. Dar un lucru atrage după sine 
un altul, cred că recunoaşteţi şi domniile voastre asta; ca să nu mai 
vorbesc că sunt un om ocupat. Numai că săptămâna asta, întâi un lucru, 
apoi al doilea mi-au pus la treabă ţinerea de minte, cum se zice; trag 
nădejde că nu e prea târziu. Vedeţi, domniile voastre, am fost rugat să fiu 
atent când s-or ivi prin părţile noastre nişte hobbiţi din Comitat, şi mai 
ales unul, cu numele de Baggins. 

- Şi ce-are asta a face cu mine? făcu Frodo pe niznaiul. 

- Vai! domnia ta ştii mai bine, zise hangiul cu subînţeles. N-am să te 
trădez; dar mi s-a spus că acest Baggins o să călătorească sub numele de 
Subdeal, şi mi s-a mai dat şi o descriere care ţi se potriveşte de minune, 
dacă pot să mă exprim astfel. 

- Zău? la s-o auzim! exclamă Frodo, întrerupându-l neinspirat. 

- Un individ mărunțel şi îndesat, roşu în obraji, zise domnul Captalan 
solemn, făcându-l pe Pippin să chicotească şi pe Sam să se încrunte re- 
voltat. N-o să-ți fie de prea mare folos; se potriveşte aproape tuturor hobbiților, 
Barley, continuă domnul Captalan, aruncându-i o privire lui Pippin. Dar 
ăsta e mai înalt decât mulți şi mai chipeş decât cei mai mulți, şi are o gropiță în 
bărbie; sigur pe sine şi cu ochi luminoşi şi ageri. Să-mi fie cu iertăciune, el a 
spus-o, nu eu. 

- El a spus-o? Dar cine-i el ăsta? se grăbi Frodo să întrebe. 

- Ah! Gandalf, dacă înţelegi ce vreau să spun. Se zice c-ar fi vrăjitor, 
dar e bun prieten cu mine, orice-ar fi. Acu' însă, nu ştiu ce-mi va spune 
când ne-om întâlni din nou: te pomeneşti că-mi acreşte toată berea, sau 
mă preschimba într-un buştean. E cam aprig din fire. Dar asta e, ce-i 
făcut e bun făcut. 

- Bun, şi ce-ai făcut? îşi pierdu Frodo răbdarea din pricina încetinelii cu 
care-şi dezvăluia Captalanul gândurile. 

- Unde rămăsesem? întrebă hangiul, pocnind din degete şi rămânând 
tăcut câteva clipe. Ah, da! Bătrânul Gandalf. Acu' trei luni a intrat la 
mine în cameră fără să bată la uşă. Barley, zice el, plec mâine dimineață. 

Vrei să faci ceva pentru mine? Zi ce-ai de zis, îi spun. Sunt tare grăbit, zice, şi 
n-am vreme s-o fac eu, dar aş vrea să trimit un mesaj în Comitat. Ai pe cineva 
care se poate duce şi în care să ai deplină încredere? Găsesc eu pe cineva, zic, 
poate mâine dimineață sau poimâine. Să fie mâine, zice el, după care îmi dă o 
scrisoare. Adresa e cum nu se poate mai limpede, continuă domnul 
Captalan, scoțând o scrisoare din buzunar şi citind adresa răspicat şi 
mândru (ţinea la renumele lui de om cu carte): 

Domnului FRODO BAGGINS, FUNDATURA,  HOBBITON, În 
COMITAT. 

- O scrisoare pentru mine de la Gandalf! strigă Frodo. 

- Aha, făcu domnul Captalan. Deci numele adevărat al domniei tale e 
Baggins? 

- Precum auzi, şi-ai face bine să-mi dai imediat scrisoarea aia şi să-mi 
explici de ce nu mi-ai trimis-o până acum. Asta ai venit să-mi spui, aşa 
am impresia, deşi ţi-a trebuit cam mult că să ajungi la miez. 

Bietul domnul Captalan arăta nespus de necăjit. 

- Aşa e, domnule, şi îţi cer iertare. Şi mi-e o teamă de moarte de ce va 
spune Gandalf dacă se va abate răul asupra domniilor voastre din pri- 
cina asta. Dar n-am păstrat-o cu vreun gând anume. Am pus-o bine. 
Apoi, a doua zi, n-am găsit pe nimeni dornic să meargă până în Comitat, 
şi nici a treia zi, şi nu puteam să mă lipsesc de nici unul dintre oamenii 
mei; şi-apoi au venit tot alte lucruri care mi-au alungat asta din minte. 
Sunt un om ocupat. Am să fac tot ce-mi stă în putinţă să îndrept 
lucrurile, dacă pot să dau o mână de ajutor, doar să-mi spuneţi ce trebuie 
să fac. 

Pe lângă scrisoare, i-am promis şi altceva lui Gandalf. Barley, zice el, 
prietenul ăsta al meu din Comitat s-ar putea să nu treacă mult şi să vină pe-aici 
însoțit de-un altul. O să vină sub numele de Subdeal. Ţine minte! Dar nu tre- 
buie să pui nici o întrebare. Şi dacă nu-s eu cu el, s-ar putea să dea de bucluc şi 
să aibă nevoie de ajutor. Fă tot ce poți pentru el şi am să-ți fiu recunoscător, mai 
zice el. Şi iată-mă, iar buclucul nu-i nici el prea departe, aşa-mi pare. 

- Ce vrei să spui? întrebă Frodo. 

- Oamenii ăştia negri, coborî hangiul vocea. Îl caută pe unul, Baggins, 
şi dacă ei au gânduri curate, atunci eu sunt hobbit. Luni a fost, câinii sch- 
eunau ca apucaţi şi gâştele gâgâiau. Tare ciudat, mi-am zis. Vine Nob al 
meu şi-mi zice că la uşă-s doi oameni negri, întrebând de un hobbit pe 
nume Baggins. I se făcuse părul măciucă lui Nob al meu, nu alta. l-am 
poftit pe negrii ăia s-o ia din loc şi le-am izbit uşa-n nas; dar, din câte-am 
auzit, au pus aceeaşi întrebare tot drumul până-n Satul Fundurăului. 

Apoi Pribeagul ăla, Pas Mare, a pus tot felul de-ntrebări. A-ncercat să 
intre aici, să vă vadă, înainte s-apucaţi să mâncaţi ceva, zău c-a-ncercat. 

- A-ncercat! spuse Pas Mare deodată, ieşind din umbră spre lumină. Şi 
de mult necaz am fi fost scăpaţi, Barliman, dacă l-ai fi lăsat. 

Hangiul sări cât colo, speriat. 

- Tu! strigă el. Una-două apari. Ce mai vrei? 

- E aici cu voia mea, interveni Frodo. A venit ca să mă ajute. 

- Mă rog, dumneata poate ştii mai bine ce-ai de făcut, zise domnul 
Captalan, uitându-se bănuitor la Pas Mare. Dar dac-aş fi în situaţia du- 
mitale, eu nu m-aş însoţi cu un Pribeag. 

- Atunci cu cine? îl încolţi Pas Mare. Cu un hangiu gras, care-şi amin- 
teşte cum îl cheamă doar pentru că-i strigă lumea numele toată ziua- 
bună ziua? Nu pot rămâne în han o veşnicie, şi nu se pot întoarce acasă. 
Le stă un drum lung în faţă. Te duci mata cu ei ca să-i aperi de oamenii 
negri? 

- Eu? Să părăsesc satul? N-aş face asta să ştiu că mă plătesc în aur, zise 
domnul Captalan speriat de-a binelea. Dar, domnule Subdeal, ce-ar fi să 
te dai la fund o vreme? Ce-i cu toate întâmplările astea ciudate? Ce căută 
oamenii ăştia negri şi de unde vin, asta aş vrea să ştiu. 

- Îmi pare rău că nu pot explica totul, răspunse Frodo. Sunt obosit şi 
foarte îngrijorat, iar povestea este lungă. Dar dacă vrei să mă ajuţi, ar tre- 
bui să te previn că vei fi în primejdie atâta vreme cât stau în casa du- 
mitale. Călăreţii ăştia Negri: nu sunt sigur, dar cred, mă tem că vin din... 

- Vin din Mordor, spuse Pas Mare aproape şoptit. Din Mordor, Barli- 
man, dacă asta înseamnă ceva pentru tine. 

- Apără şi păzeşte! strigă domnul Captalan, îngălbenindu-se tot; nu 
încăpea nici o îndoială că numele îi era cunoscut. Asta-i cea mai rea veste 
care a ajuns în Bree de când mă ştiu pe pământ. 

- Este, întări Frodo. Tot mai vrei să mă ajuţi? 

- Vreau. Mai mult decât oricând. Cu toate că nu prea ştiu ce-ar putea 
unul ca mine face împotriva... 

Vocea i se pierdu. 

- Împotriva Umbrei de la Miazăzi, continuă Pas Mare netulburat. Nu 
prea mult, Barliman, dar, oricât ar fi de puţin, tot ajută. Poţi să-l laşi pe 
domnul Subdeal să rămână aici peste noapte, sub numele de domnul 
Subdeal, şi să dai uitării numele de Baggins până ce va fi ajuns departe. 

- Aşa voi face. Dar mă tem că vor prinde de veste şi fără ajutorul meu 
că e aici. Mare păcat că în astă-seară domnul Baggins a atras luarea- 
aminte asupra domniei sale, ca să nu spun mai mult. Povestea cu ple- 
carea domnului Bilbo a făcut ocolul satului înainte de căderea nopții. 

Chiar şi Nob al nostru bănuie ceva în tărtăcuţa aia înceată a lui; şi sunt 
alţii în Bree care-s mai iuți la minte decât el. 

- Ei bine, nu ne rămâne decât să nădăjduim că încă nu se vor întoarce 
Călăreţii, zise Frodo. 

- Asta e şi nădejdea mea. Dar năluci de-ar fi, şi tot n-ar pătrunde lesne 
în han. Nu vă faceţi griji până mâine dimineaţă. Nob n-o să sufle un cu- 
vânt. Nici un om negru n-o să treacă de uşile mele atâta vreme cât sunt 
pe cele două picioare ale mele. Eu şi-ai mei om face de strajă la noapte; 
cât despre domniile voastre, aţi face bine să trageţi un pui de somn dacă 
puteţi. 

- Oricum trebuie să fim treziţi în zori, spuse Frodo. S-o pornim la 
drum cât mai devreme cu putinţă. Micul dejun la ora şase şi jumătate, te 
rog. 
- S-a făcut. O să am grijă de tot, făgădui hangiul. Noapte bună, dom- 
nule Baggins - Subdeal, iertare. Noapte bună - acum, ceruri mari. Unde-i 
domnul Brandybuck al dumneavoastră? 

- Nu ştiu, zise Frodo, cuprins dintr-o dată de îngrijorare. Uitaseră de 
tot de Merry, şi se făcuse târziu. 

- Mă tem că-i afară pe undeva. Spunea că vrea să ia puţin aer curat. 

- Ehei, chiar că trebuie s-avem grijă de domniile voastre: parcă n-aţi 
avea nici o grijă pe lume, oftăCaptalanul. Trebuie să mă duc să pun dru- 
gii la porţi, dar o să am grijă ca prietenul vostru să fie lăsat să intre atunci 
când vine. Mai bine-l trimit pe Nob să-l caute. Noapte bună la toată 
lumea. 

În sfârşit domnul Captalan ieşi, aruncându-i o privire bănuitoare lui 
Pas Mare şi clătinând din cap. Paşii lui se pierdură pe coridor. 

- Ei? făcu Pas Mare. N-ai de gând să deschizi scrisoarea aia? Frodo cer- 
cetă cu atenţie sigiliul înainte să-l rupă. După cât îşi dădea seama, era 
chiar al lui Gandalf. Înăuntru, scris cu caligrafia viguroasă, dar îngrijită a 
vrăjitorului, stătea următorul mesaj: 


PONEIUL ÎN DOUĂ PICIOARE, BREE, 

Ziua mijlocului de An, Anul calendarului din Comitat, 1418. 

Dragă Frodo, 

Veşti rele m-au ajuns aici din urmă. Trebuie să plec îndată. Ai face bine să 
pleci cât mai repede din Fundătura şi să ieşi din Comitat înainte de sfârşitul lui 
iulie, cel mai târziu. Eu am să mă întorc cât de curând pot; şi am să te urmez 
dacă aflu că ai plecat. 

Lasă-mi un mesaj aici, dacă treci prin Bree. Poţi să ai încredere în hangiu 
(Captalanul). Se prea poate ca pe Drum să întâlneşti un prieten de-al meu: un 

om slab, oacheş, înalt, numit de unii Pas Mare. Ştie de treaba noastră şi te va 
ajuta. Îndreaptă-te spre Vâlceaua Despicată. Acolo trag nădejde să ne întâlnim 
din nou. Dacă nu vin, te va sfătui Elrond ce să faci. 

Al tău, în fugă, 

Gandalf 

P.S. NU-L mai folosi, pentru nici un motiv! Nu călători noaptea! 

P.P S. Asigură-te că e Pas Mare cel adevărat. Umblă mulți oameni ciudați pe 
drum. Aragorn este numele lui adevărat. 


Nu-i aur tot ce străluceşte. 
Nu toți sunt rătăciți în viață. 
Ce-i tare nu se învecheşte 

Şi rădăcini adânci nu-ngheaţă 
Cenuşa-ncinge foc deodată 
Lumini iau umbrele la goană. 
Ca nou tăişul rupt se-arată, 
Şi regi, acei fără coroană. 


P.P.P.S. Sper ca Bariman să trimită scrisoarea asta pe loc. Un om de nădejde, 
numai că ţinerea lui de minte seamănă cu o magazie de vechituri: tot ce-ţi tre- 
buie e adânc şi bine îngropat. Dacă uită, îl mănânc fript. Cu bine! 


Frodo citi scrisoarea, apoi o dădu şi lui Pippin, şi lui Sam. 

- Chiar că a-ncurcat rău lucrurile Captalanul ăsta. Merită să fie mâncat 
fript. Dacă primeam scrisoarea atunci, eram cu toţii nevătămaţi şi de 
mult în Vâlceaua Despicată. Dar ce s-o fi putut întâmpla cu Gandalf? Din 
ce scrie, îmi vine să cred că a plecat spre mari primejdii. 

- De ani de zile face asta, spuse Pas Mare. 

Frodo se răsuci spre el şi îl privi gânditor, amintindu-şi de-al doilea 
post-scriptum al lui Gandalf. 

- De ce nu mi-ai spus de la bun început că eşti prietenul lui Gandalf? îl 
întrebă el. N-am mai fi pierdut atâta vreme. 

- Oare? M-ar fi crezut vreunul dintre voi până acum? întrebă Pas Mare. 
Habar n-am avut de această scrisoare. Nu ştiam decât că trebuia să vă 
conving fără să am dovezi, dacă era nevoie să vă ajut. Mai întâi trebuia 
să vă cercetez eu pe voi, să mă conving că voi sunteţi cu adevărat. 
Duşmanul mi-a întins câteva capcane până acum. În clipa în care de- 
veneam sigur, eram gata să vă spun tot ce-aţi fi dorit. Dar trebuie să re- 
cunosc, adaugă el cu un hohot de râs ciudat, că speram să vă încredeţi în 
mine fără să ştiţi cine sunt. Cine a vânat oboseşte uneori să tot fie 

neîncrezător şi duce dorul unei prietenii. Dar, asta e, îmi vine să cred că 
înfăţişarea mea mi-e potrivnică. 

- Este - cel puţin la prima privire, râse Pippin, uşurat dintr-o dată după 
citirea scrisorii lui Gandalf. Frumos e însă cel ce face bine, cum zicem noi 
în Comitat, şi aş zice că toţi am arăta la fel ca tine dacă am sta zile întregi 
în şanţuri şi-n hăţiş. 

- V-ar trebui mai mult de câteva zile, săptămâni sau ani de hălăduială 
prin pustietate ca să arătaţi ca Pas Mare, răspunse acesta. Şi aţi pieri mult 
mai curând, dacă nu cumva aveţi o alcătuire mult mai trainică decât 
păreţi a avea. 

Pippin nu mai zise nimic; dar Sam nu se lăsă chiar atât de uşor con- 
vins; încă îl cerceta bănuitor pe străin. 

- De unde să ştim noi că dumneata eşti Pas Mare ăla de care ne scrie 
Gandalf? îl încolţi el. N-ai pomenit nici măcar o dată de Gandalf, până n- 
a apărut scrisoarea asta. Se prea poate să fii o iscoadă care joacă bine 
teatru, din câte vad, şi să încerci să ne faci să mergem cu tine. Poate că 
adevăratului Pas Mare i-ai făcut de petrecanie şi ai îmbrăcat hainele lui. 
La asta ce-ai de spus? 

- Că eşti un hobbit neînfricat, răspunse Pas Mare, dar mă tem că sin- 
gurul răspuns pe care ţi-l pot da, Sam Gamgee, este acesta. Dacă l-aş fi 
omorât pe adevăratul Pas Mare, v-aş putea omori şi pe voi. Şi v-aş fi 
omorât de mult, fără să mai pierd vremea cu vorbe. Dacă aş umbla după 
Inel, l-aş putea căpăta... ACUM! 

Se ridică în picioare şi deodată păru şi mai înalt. În ochii lui scăpără o 
lumină, pătrunzătoare şi poruncitoare. Aruncând mantia cât colo, puse 
mâna pe mânerul unei săbii atârnate la brâu şi care până atunci stătuse 
ascunsă. Hobbiţii nu îndrăzniră să facă vreo mişcare. Sam rămăsese cu 
gura deschisă, holbându-se mut la el. 

- Dar eu sunt adevăratul Pas Mare, din fericire, zise el, uitându-se în 
jos la hobbiţi cu faţa îmblânzită de un zâmbet neaşteptat. Sunt Aragorn, 
fiul lui Arathorn; şi dacă vă pot salva cu viaţa sau cu moartea mea, o voi 
face. 

Urma o tăcere îndelungată. Într-un târziu, Frodo vorbi şovăitor: 

- Am crezut că ne eşti prieten încă înainte de-a primi scrisoarea, sau 
măcar am dorit să fie aşa. M-ai înspăimântat de câteva ori în seara asta, 
dar niciodată aşa cum ar face-o slujitorii Duşmanului, cel puţin aşa-mi 
închipui. Îmi vine să cred că o iscoadă de-a lui ar... mă rog, s-ar arăta 
mai frumos şi ar mirosi mai urât, dacă mă-nţelegi. 

- Înţeleg, izbucni în râs Pas Mare. Eu arăt rufos şi miros bine. Nu-i aur 
tot ce străluceşte. Nu toți sunt rătăciți în viață. 

- Prin urmare, versurile despre tine vorbesc? întrebă Frodo. N-am pu- 
tut pricepe ce voiau să spună. Dar de unde ştiai că se găsesc în scrisoarea 
lui Gandalf, dacă zici că n-ai văzut-o niciodată? 

- Nu ştiam. Dar eu sunt Aragorn, şi versurile astea numelui meu se 
potrivesc. 

Scoase sabia, şi cu adevărat văzură că tăişul ei era spart la câteva 
palme sub mâner. 

- Nu prea e de folos, nu-i aşa, Sam? Va veni însă şi vremea când va fi 
ca nouă. 

Sam tăcu. 

- Ei, continuă Pas Mare, cu voia lui Sam, putem zice c-am lămurit 
lucrurile. Pas Mare vă va fi călăuză. Mâine o s-avem un drum greu. 
Chiar dacă suntem lăsaţi să părăsim satul fără piedici, puţine speranţe să 
plecăm neobservaţi. Dar o să-ncerc să ne pierdem urma cât mai repede 
cu putinţă. Cunosc o cale sau două care ne pot scoate din ţinutul Bree 
fără să urmăm drumul principal. Dacă izbutim să scăpăm de urmărire, o 
să mă-ndrept spre Ţancul Vremii. 

- Ţancul Vremii? se miră Sam. Ce-i aia? 

- Un deal, la nord de Drum, cam la jumătatea distanţei între Bree şi 
Vâlceaua Despicată. Străjuieşte o mare întindere de pământ de jur împre- 
jur; de acolo de sus o să putem să ne uităm în toate părţile. Gandalf într- 
acolo o să se îndrepte dacă vine în urma noastră, sunt sigur de asta. 
După Ţancul Vremii, călătoria o să ni se îngreuneze şi o să fim nevoiţi să 
alegem între mai multe primejdii. 

- Când l-ai văzut pe Gandalf ultima dată? îl întrebă Frodo. Ştii unde 
este sau ce face? 

Un fel de umbră trecu peste chipul lui Pas Mare. 

- Nu ştiu. Am venit cu el spre Apus azi-primăvară. În ultimii ani am 
păzit adeseori hotarele Comitatului când el era plecat cu treburi pe alte 
meleaguri. Rareori le lasă nepăzite. Ultima dată ne-am întâlnit în prima 
zi a lunii mai: la Vadul Sarn, pe râul Viniac la vale. Mi-a spus că ceea ce 
puseserăţi voi la cale se rezolvase cu bine şi că vei porni spre Vâlceaua 
Despicată în ultima săptămână a lui septembrie. Ştiind că este alături de 
tine, am plecat într-o călătorie de unul singur. Şi asta s-a dovedit o 
greşeală; căci e limpede că a primit nişte veşti, iar eu nu eram în preajmă 
să dau o mână de ajutor. 

Pentru prima oară de când îl cunosc, sunt cuprins de îngrijorare, măr- 
turisi Pas Mare. Ar fi trebuit să avem o ştire de la el, chiar dacă a fost 
împiedicat să vină. Când m-am întors, acum multe zile, am auzit veştile 
cele proaste. Mersese vorba în lung şi-n lat că Gandalf lipseşte şi că au 

fost zăriți Călăreţii. Elfii din Gildor mi-au spus asta; mai pe urmă mi-au 
zis că plecaseşi de-acasă; dar nu se primise ştire că părăsiseşi Ţara ledu- 
lui. Am urmărit Drumul de la Miazănoapte cu multă nelinişte. 

- Crezi că sunt amestecați Călăreţii Negri... În absenţa lui Gandalf, vr- 
eau să zic? întrebă Frodo. 

- Nu ştiu să existe altceva care să-i fi stat în cale în afară de Duşmanul 
însuşi, răspunse Pas Mare. Dar nu vă pierdeţi speranţa. Gandalf e mai 
măreț decât vă puteţi închipui voi, cei din Comitat - de obicei nu-i vedeţi 
decât glumele şi jucăriile. Dar treaba asta a noastră va fi fapta lui cea mai 
măreaţă. 

Pippin căscă. 

- lertaţi-mă, zise el, dar sunt mort de oboseală. Fie ele oricâte primejdii 
şi temeri, trebuie să mă bag în pat, sau adorm aici, pe loc. Unde-i hăbăuc- 
ul ăla de Merry? Asta ne-ar mai lipsi, să trebuiască să ieşim în beznă să-l 
căutăm. 

În aceeaşi clipă auziră o uşă izbindu-se, apoi nişte paşi care se 
apropiau în fugă pe coridor. Merry năvăli înăuntru, urmat de Nob. 
Închise repede uşa şi se rezemă de ea. Gâfâia. Cei din cameră se uitară la 
el speriaţi. Cu greu reuşi să îngaime: 

- l-am văzut, Frodo. l-am văzut. Călăreţii Negri. 

- Călăreţii Negri? strigă Frodo. Unde? 

- Aici. În sat. Am stat în cameră aproape o oră. Apoi, văzând că nu vă 
întoarceţi, am ieşit să mă plimb puţin. Am venit înapoi şi m-am oprit 
niţel mai încolo de felinar, în umbră, ca să mă uit la stele. Şi aşa, pe 
neaşteptate, am început să tremur şi am simţit că ceva îngrozitor se fur- 
işa spre mine: un fel de umbră mai adâncă în umbra de pe uliţă, chiar în 
afara arcului de lumină aruncat de felinar. Ca în clipă următoare să alun- 
ece în întuneric, fără nici un zgomot. Cal n-am văzut. 

- În ce direcţie a apucat-o? întrebă Pas Mare deodată şi cu o voce 
răstită. 

Merry tresări, căci de-abia acum îl zări pe străin. 

- Vorbeşte mai departe, îl îndemnă Frodo. E un prieten de-al lui Gan- 
dalf. Am să te lămuresc mai târziu. 

- Mi s-a părut, continuă Merry, că a luat-o pe Drum în sus, spre răsărit. 
Am încercat să mă ţin după el. Vezi să nu, a dispărut cât ai clipi; atunci 
am dat şi eu colţul şi m-am dus până unde se termină casele pe uliţă. 

Pas Mare îl privi pe Merry cu mirare. 

- Ai o inimă vitează, zise el, dar a fost o nesăbuinţă din partea ta. 

- Nu ştiu, făcu îndoit Merry. Nici vitejie, nici nesăbuinţă, gândesc eu. 
N-am putut face altcum. Parcă mă trăgea ceva într-acolo. Oricum, m-am 

dus, şi numai ce aud voci lângă gard. Una mormăia. Cealaltă şoptea sau 
sâsâia. N-am putut prinde ce-şi spuneau. Nu m-am furişat mai aproape, 
pentru că am început să tremur din toate mădularele. Apoi m-a cuprins 
groaza şi m-am întors şi mă-ndreptam glonţ spre casă când ceva a venit 
pe la spatele meu şi... şi am căzut. 

- Eu l-am găsit, veni rândul lui Nob să povestească. Domnu' Captalan 
m-a trimis cu un felinar. M-am dus la Poarta de la Apus, apoi m-am în- 
tors să merg la Poarta de la Răsărit. Ajunsesem în dreptul casei lui Bill 
Ferigă şi mi s-a părut că văd ceva pe Drum. N-aş jura, dar arăta ca şi cum 
doi oameni stăteau aplecaţi peste ceva şi dădeau să-l ridice. Am scos un 
strigăt, dar când am ajuns la locul cu pricina, nici urmă de cei doi, doar 
domnu' Brandybuck zăcea lângă drum. Aş fi zis că dormea. „Am crezut 
că am căzut în apa adâncă", mi-a spus când l-am scuturat. Tare ciudat 
arăta, şi de cum l-am ridicat în capul oaselor, a sărit în picioare şi-a 
zbughit-o ca un iepure încoace. 

- Mi-e frică, e-adevărat, recunoscu Merry, cu toate că nu ştiu ce-am zis. 
Am avut un vis urât, pe care nu mi-l amintesc. Nu ştiu ce m-a pocnit. 

- Ştiu eu, zise Pas Mare. Răsuflarea Neagră. Călăreţii şi-or fi lăsat caii 
dincolo de Porţi şi s-or fi strecurat în taină prin Poarta de la Răsărit. Cu 
siguranţă că acum ştiu toate noutăţile, căci au fost la Bill Ferigă; şi mai 
mult ca sigur că străinul ăla venit de la Miazăzi e şi el iscoadă. Se prea 
poate să se întâmple ceva în noaptea asta, înainte să apucăm să părăsim 
satul. 

- Ce să se întâmple? vru să ştie Merry. Or să atace hanul? 

- Nu, nu cred. Încă nu-s toţi aici. Şi, oricum, nu le stă în obicei. Ei sunt 
puternici doar pe întuneric şi în singurătate, nu atacă pe faţă o casă în 
care ard lumini şi e plină de oameni - decât dacă sunt la ananghie rău de 
tot - şi în nici un caz atâta vreme cât ne mai despart multe leghe până la 
Eriador. Dar puterea lor stă în teroare, şi câţiva locuitori din Bree se află 
de mai de mult în ghearele lor. Pe nenorociţii ăştia or să-i pună să facă 
nişte lucruri murdare: pe Ferigă, pe câţiva dintre străini şi poate şi pe 
portar. Cu Harry au stat de vorbă luni, la Poarta de la Apus. l-am ur- 
mărit. Harry era alb la faţă şi tremura ca varga după ce-au plecat. 

- Îmi pare că unde ne-ntoarcem numai peste duşmani dăm, oftă Frodo. 
Ce putem face? 

- Rămâneţi aici, nu vă duceţi în camerele voastre. Cu siguranţă că au 
aflat care sunt. Ferestrele de la camerele hobbiţilor dau spre miazănoapte 
şi sunt aproape de pământ. O să rămânem cu toţii împreună aici şi-o să 
baricadăm fereastra şi uşa. Dar mai întâi merg cu Nob să vă aducem 
bagajele. 

După ce ieşi Pas Mare, Frodo începu să-i povestească lui Merry ce se 
întâmplase după cină. Când se întoarseră cei doi, Merry încă citea şi 
cumpănea la scrisoarea lui Gandalf. 

- Dragi stăpâni, le spuse Nob, am făcut grămadă aşternuturile în mij- 
locul fiecărui pat. Şi am mai pus o pătură de lână cafenie pe o pernă, ca 
să pară că-i capul dumitale, domnule Bag... Subdeal, stăpâne, adaugă el 
cu un surâs. 

Pippin izbucni în râs. 

- Reuşită imitație, îl lăudă el. Dar ce-o să se întâmple când or să-şi dea 
seama că i-am păcălit? 

- Vom vedea, zise Pas Mare. Poate reuşim să-i ţinem la distanță până 
mâine dimineaţă. 

- Noapte bună tuturor, le ură Nob şi ieşi, căci era rândul lui să facă de 
strajă la porţi. 

Îşi îngrămădiră toate raniţele pe podea. În dreptul uşii puseră un 
scaun şi închiseră bine fereastra. Uitându-se afară, Pippin văzu că 
noaptea era senină. Secera atârna strălucitoare deasupra culmilor Dealu- 
lui Bree. Apoi închise obloanele grele şi puse drugul, trăgând şi per- 
delele. Pas Mare înteţi focul şi suflă în lumânări. 

Hobbiţii se întinseră pe jos, pe paturi, cu picioarele spre vatra căminu- 
lui; Pas Mare însă se aşeză în jilțul din dreptul uşii. Mai vorbiră o vreme, 
căci Merry avea încă întrebări de pus. 

- Auzi tu, să treci pe Lună-n sus! chicoti Merry, învelindu-se bine. Ce 
caraghios trebuie că ai fost, Frodo! Da-mi pare rău că n-am fost de față 
să te văd şi eu. Venerabilii satului or să vorbească despre asta înc-o sută 
de ani de-aici încolo. 

- Aşa nădăjduiesc şi eu, zise Pas Mare. Apoi tăcură şi, unul după altul, 
hobbiţii adormiră. 

Un pumnal în beznă 
A 
n timp ce ei se pregăteau de somn în Bree, noaptea coborâse peste 
Ţara ledului; neguri umpleau vâlcelele şi se răşchirau de-a lungul 
malurilor râului. Casa din Scobitura Râului era tăcută. Bolger Grasunu' 
deschise precaut uşa şi privi afară. Toată ziua îl stăpânise un simțământ 
de teamă, iar acum nu era în stare să se odihnească sau să se bage în pat: 
în aerul nemişcat al nopţii parcă pândea o ameninţare. În timp îşi mijea 
ochii în întuneric, o umbră neagră se clinti pe sub frunzişul copacilor; 
poarta păru să se deschidă de la sine şi să se închidă la loc fără sunet. 
Bolger simţi cum îl cuprinde groaza. Se retrase din prag şi câteva clipe 
rămase tremurând în hol. Apoi închise uşa şi împinse zăvorul. 

Noaptea devenea tot mai adâncă. Se auzi sunetul firav al cailor duşi pe 
furiş peste pajişte. În dreptul porţii se opriră şi trei siluete negre intrară, 
precum umbrele nopţii ce se întindeau neauzite pe pământ. O siluetă se 
îndreptă spre uşă, iar celelalte două fiecare la câte un colţ al casei, de-o 
parte şi de alta a intrării; acolo rămaseră la fel de nemişcate ca şi umbrele 
pietrelor, în vreme ce noaptea se făcea tot mai adâncă. Casa şi copacii 
neclintiţi păreau să aştepte în încordare. 

O boare uşoară trecu printre frunze, iar undeva în depărtare răsuna 
strigătul unui cocoş. Ora cea rece dinaintea ivirii zorilor se scurgea. 
Silueta din dreptul uşii se mişcă. În întunericul deplin, fără lună şi stele, 
scăpără o lamă trasă din teacă, precum scăpărarea unui fulger de gheaţă. 
Urmă o izbitură surdă, însă puternică, şi uşa se cutremură. 

- În numele lui Mordor, deschide! porunci o voce şuierată ameninţător. 

La o a doua lovitură, uşa cedă şi se prăvăli înăuntru, cu zăvorul rupt şi 
lemnul făcut ţăndări. Siluetele negre îi trecură iute pragul. 

În aceeaşi clipă, dintre copacii din apropierea casei răsună un corn. 
Chemarea lui sparse noaptea la fel ca un foc încins pe coama unui deal. 


SĂRIŢI! PRIMEJDIE! FOC! VRĂJMAŞI! SĂRIŢI! 

Bolger Grăsunu' nu stătuse cu mâinile în sân. De cum văzuse siluetele 
negre furişându-se dinspre grădină, înţelesese că trebuia ori să fugă din 
calea lor, ori să piară. Alesese fuga pe uşa din dos, prin grădină şi peste 
pajişti. Ajuns la cea mai apropiată casă, la mai mult de o milă depărtare, 
se prăbuşise pe trepte. 

- Nu, nu, nu! ţipase el ca din gură de şarpe. Nu, nu eu! Nu-i la mine! 

Trecu ceva vreme până când lumea reuşi să priceapă ceva din 
bălmăjeala lui. În cele din urmă se dumiriră că duşmanul pătrunsese în 
Ţara ledului, o invazie ciudată cu totul, dinspre Pădurea Bătrână. Şi din 
acel moment nu mai stătură nici o clipă pe gânduri. 


PRIMEJDIE! FOC! VRĂJMAŞI! 


Clanul Brandybuck sună chemarea Cornului din Ţara ledului, ce nu 
mai fusese auzită de o sută de ani, de când lupii albi năvăliseră în larna 
Cruntă, când râul Viniac îngheţase din mal în mal. 


SĂRIŢI! SĂRIŢI! 


De departe se auzeau alți corni răspunzând chemării. Alarma se dădea 
peste tot. 

Siluetele negre părăsiră casa în goană. Una dintre ele scăpă din fugă o 
pelerină de hobbit. Pe pajişte se auzi deodată un tropot de copite, deven- 
ind iute galop şi pierzându-se ca tunetul în întuneric. Peste tot în Scob- 
itura Râului răsunau corni şi voci strigând şi picioare alergând. Dar 
Călăreţii Negri goneau ca vântul spre Poarta de la Miazănoapte. Lasă-i 
pe pitici să sufle cât or vrea! Sauron o să se ocupe de ei mai târziu. Până 
una-alta, pe Călăreţi îi aştepta o nouă încercare: căci de-acum ştiau că 
acea casă era pustie şi Inelul dispăruse. Trecură ca fulgerul de gărzile de 
la poartă şi dispărură din Comitat. 

Noaptea era încă mică atunci când Frodo se trezi brusc dintr-un somn 
profund, ca tulburat de cine ştie ce zgomot sau de prezenţa cine ştie cui. 
Îl zări pe Pas Mare stând de veghe în jilțul său: ochii îi luceau în 
scăpărările focului care fusese încins şi acum ardea vioi; Frodo însă nu 
făcu nici un semn şi nici nu se clinti de la locul lui. 

Adormi din nou; şi visurile îi fuseră încă o dată frământate de zbuci- 
umul vântului şi de galop de copite. Vântul părea să se învolbureze în 
jurul casei şi s-o scuture din temelii; în depărtare, Frodo parcă auzea 
chemarea sălbatică a unui corn. Deschise ochii şi tocmai atunci un cocog 
cânta îndârjit în ograda hanului. Pas Mare trăsese la o parte draperiile şi 

deschisese obloanele, făcând balamalele să scârţâie. Primele luciri cenușii 
ale zilei pătrunseseră în cameră, o dată cu aerul rece. 

După ce-i trezi pe toţi, Pas Mare îi conduse pe hobbiţi spre dormitoare. 
Pătrunzând înăuntru, se bucurară că dăduseră ascultare sfatului lui: căci 
ferestrele fuseseră deschise cu forţa, iar acum se bălăbăneau în vântul ce 
înfoia şi perdelele; paturile fuseseră răscolite, pernele zăceau sfârtecate 
pe podea; cuvertura cafenie era sfâşiată. 

Pas Mare se duse imediat să-l aducă pe hangiu. Bietul domn Captalan 
arăta somnoros şi foarte speriat. Abia dacă apucase să închidă un ochi 
toată noaptea (aşa zicea el), dar zău dacă auzise vreun zgomot. 

- Nici că s-a mai întâmplat aşa ceva de când sunt! strigă el, ridicând în- 
grozit mâinile. Oaspeţii mei să nu poată dormi în paturile lor, şi uite în ce 
hal mi-au ajuns pernele. Ce vremuri trăim? 

- Vremuri întunecate, spuse Pas Mare. Dar deocamdată o să fii lăsat în 
pace după ce vei fi scăpat de noi. Nu mai pierdem nici o clipă. Nu te mai 
ocupa de micul dejun: îmbucăm şi bem ceva în picioare şi e de-ajuns. În 
câteva minute ne-am şi strâns calabalâcul. 

Domnul Captalan ieşi în fugă să se îngrijească de ponei şi să 
pregătească oaspeţilor o „îmbucătură”. Dar curând se întoarse disperat. 
Poneii dispăruseră! Porţile grajdului fuseseră deschise în timpul nopții, 
iar poneii se făcură nevăzuţi: nu numai poneii lui Merry, ci toţi caii şi 
toate celelalte dobitoace. 

Pe Frodo îl cuprinse disperarea auzind această veste. Cum să mai 
nădăjduiască să ajungă în Vâlceaua Despicată pe jos, urmăriţi de duş- 
mani călare? Ca şi cum ar fi încercat să ajungă pe Lună! Pas Mare rămase 
tăcut o vreme, uitându-se la hobbiţi, cântărindu-le parcă puterile şi 
curajul. 

- Poneii nu ne-ar fi de prea mare ajutor ca să scăpam de călăreţi, zise el 
într-un târziu, cu un aer gânditor, ca şi cum ar fi ghicit ce gânduri îl 
chinuiau pe Frodo. N-am merge pe jos cu mult mai încet pe drumurile 
pe care vreau să le urmăm. Oricum, doream să mergem pe jos. Prob- 
lemele mele sunt mâncarea şi proviziile. Nu ne putem bizui că vom găsi 
ceva de mâncare între Bree şi Vâlceaua Despicată, decât ceea ce luăm cu 
noi; şi trebuie să luăm îndeajuns de mult, căci s-ar putea să fim nevoiţi să 
întârziem pe drum sau să facem ocolişuri departe de calea cea dreaptă. 
Cât de mult sunteţi în stare să căraţi în spate? 

- Cât trebuie de mult, spuse Pippin, simțind cum îi piere curajul, dar 
încercând să se arate mai temerar decât îl trăda înfăţişarea (sau decât se 
simţea). 

- Eu pot să duc cât doi, se avântă Sam sfidător. 

- Chiar nu putem face nimic, domnule Captalan? îl întrebă Frodo pe 
hangiu. Nu putem găsi o pereche de ponei undeva în sat, măcar unul 
pentru bagaje? Nu-mi închipui că-i putem închiria, dar poate îi 
cumpărăm, adăugă el şovăitor, neştiind dacă-l lasă punga să facă aşa 
ceva. 

- Mă îndoiesc, mărturisi hangiul cu un aer nefericit. Cei doi-trei ponei 
buni de călărie care se găseau în Bree erau ţinuţi în grajdul meu, şi uite 
că s-au dus şi ăştia. Cât despre alte animale, cai, ponei de povară sau de 
ce-or fi, se găsesc tare puţini în Bree şi nu-s de vânzare. Da' am să fac tot 
ce pot. ÎI scol pe Bob din culcuş şi-l trimit pe la vecini cât de repede. 

- Mda, mormăi Pas Mare fără tragere de inimă, cam asta ai de făcut. 
Mă tem c-o să trebuiască să găsim măcar un ponei. Dar uite cum se spul- 
beră speranţele că am putea porni devreme şi fără să prindă careva de 
veste. Dac-am fi suflat din corn ca să ne anunţăm plecarea, ar fi fost 
acelaşi lucru. Sunt sigur că ăsta a fost şi planul lor. 

- Tot ne-a rămas o fărâmă de mângâiere, zise Merry, şi cred că mai 
mult de-o fărâmă: putem măcar mânca în timp ce aşteptăm - şi încă să 
stăm la masă. Hai să-l găsim pe Nob. 

Până la urmă trecură trei ore şi ei tot nu plecaseră. Bob se întoarse, 
aducându-le vestea că în vecini nu se găsea nici cal, nici ponei, nici de 
hatârul lor, nici pe bani - cu o singură excepţie: Bill Ferigă avea unul pe 
care mai că l-ar vinde. 

- O mârţoagă răpciugoasă, aproape moartă de foame, zise Bob, dar, 
după cum îl ştiu pe Bill, nu l-ar da decât dacă-i plătiţi de trei ori pe cât 
face, asta pentru că sunteţi la ananghie. 

- Bill Ferigă? se încrunta Frodo. Nu-i vreo şmecherie la mijloc? N-o să 
facă dobitocul cale-ntoarsă la stăpânul său cu toate sarsanalele noastre, 
sau te pomeneşti că-l ajută să ne ia urma, sau mai ştiu eu ce? 

- Nu m-ar mira, cugetă Pas Mare. Dar nu-mi închipui că vreun animal 
ar mai dori să se întoarcă la el o dată ce-a scăpat de-acolo. Cred că ăsta-i 
un gând care i-a venit bunului jupân Ferigă mai târziu: o cale să profite şi 
mai mult de pe urma întregii poveşti. Pericolul cel mare e acela că mai 
mult ca sigur nenorocitul ăla de animal e cu un picior în groapă. Dar, 
după câte vad, n-avem de ales. Cât cere pe el? 

Preţul cerut de Bill Ferigă era de doisprezece bani de argint: cu ad- 
evărat, cel puţin de trei ori valoarea poneiului prin partea locului. Se 
dovedi că animalul era o gloabă ciolănoasă, flămânzită şi tristă; dar încă 
nu arăta ca şi cum ar fi tras să moară. Domnul Captalan plăti el însuşi 
pentru ponei şi-i mai dădu lui Merry alţi optsprezece bani, drept des- 
păgubire pentru animalele pierdute. În Bree era socotit un om cinstit şi 

înstărit, dar treizeci de bani de argint reprezentau o lovitură pentru el, şi 
încă şi mai greu de îndurat era faptul că se lăsase înşelat de Bill Ferigă. 

Dar până la urmă ieşi chiar bine din toată această întâmplare. După 
cum se află mai târziu, doar un cal fusese furat. Ceilalţi fugiseră ori gon- 
iţi din urmă, ori cuprinşi de groază, ca mai apoi să fie găsiţi rătăcind 
care-ncotro prin ţinut. Poneii lui Merry scăpaseră nevătămaţi, drept care 
(având destulă minte) făcuseră cale întoarsă spre Gruiuri, în căutarea 
Mocofanului celui Dolofan. Astfel au ajuns pentru o vreme în grija lui 
Tom Bombadil şi au dus-o foarte bine. Dar când veştile despre întâm- 
plările din Bree au ajuns la urechile lui Tom, acesta a trimis poneii înapoi 
la domnul Captalan, care s-a ales astfel cu cinci animale la un preţ chiar 
mai bun. E drept că aveau mai mult de tras în Bree, dar Bob se purta bine 
cu ei; aşa că, una peste alta, poneii au avut noroc: scăpaseră de o călătorie 
în necunoscut şi plină de primejdii. În schimb, nu le-a fost dat să ajungă 
în Vâlceaua Despicată. 

Deocamdată însă domnul Captalan nu ştia decât că banii lui oricum 
erau daţi - sau poate rău - daţi. Colac peste pupăza, mai avea şi alte 
necazuri. Căci, de cum se treziră ceilalți oaspeţi şi auziră de jaful de la 
han, se iscă mare tărăboi. Călătorii veniţi de la miazăzi, care pierduseră 
mai mulţi cai, dădeau vina pe hangiu, până când se descoperi că, în tim- 
pul nopţii, chiar unul dintre ei se făcuse nevăzut, nimeni altul decât ami- 
cul cu ochi saşii al lui Bill Ferigă. Pe dată bănuiala căzu asupra acestuia. 

- Dacă vă întovărăşiţi la drum cu un hoţ de cai şi mi-l aduceţi în casă, 
se burzului hangiul, s-ar cuveni să plătiţi domniile voastre toată paguba, 
nu să va răţoiţi la mine. Duceţi-vă de-l întrebaţi pe Ferigă unde-i fru- 
museţea aia de prieten al vostru. 

Reieşi că dispărutul nu era prietenul nici unuia dintre ei şi nici nu-şi 
aminteau când se alăturase grupului lor. 

După ce isprăviră de mâncat, hobbiţii trebuiră să împacheteze totul 
încă o dată şi să ia şi mai multe provizii pentru călătoria mult mai lungă 
ce le stătea înainte. Se apropia de ceasurile zece atunci când, în sfârşit, se 
urniră din loc. De-acum tot satul fierbea din pricina celor întâmplate. 
Şmecheria lui Frodo cu dispariţia; ivirea călăreţilor negri în sat; jefuirea 
grajdurilor şi, nu în ultimul rând, vestea că Pas Mare Pribeagul se în- 
soţise cu misterioşii hobbiţi, toate astea aveau să fie povestite şi 
răspovestite de-aici încolo ani de-a rândul, timp în care nu avea să se mai 
întâmple nimic. Mulţi locuitori din Bree şi din Căpiţa, şi chiar din Combe 
şi Fundurăului, se înghesuiau pe uliţa satului ca să fie martori la plecarea 
drumeţilor. Ceilalţi oaspeţi de la han stăteau în pragurile uşilor ori 
atârnau ciorchine la ferestre. 

Pas Mare îşi schimbase planul, hotărând să părăsească satul Bree pe 
drumul principal. Orice încercare de a tăia de-a dreptul peste câmpuri n- 
ar fi făcut decât să înrăutăţească şi mai mult lucrurile: jumătate dintre 
locuitori s-ar fi luat după ei, ca să vadă ce puneau la cale şi să-i împiedice 
să le calce pământurile. 

Îşi luară rămas-bun de la Nob şi de la Bob, iar de domnul Captalan se 
despărţiră cu multe mulţumiri. 

- Nădăjduiesc să ne mai întâlnim cândva, când lucrurile or fi din nou 
vesele, zise Frodo. Nu mi-aş dori altceva mai mult decât să pot sta o 
vreme în casa dumitale în pace şi linişte. 

Se aşternură la drum cuprinşi de nelinişte şi descurajaţi, urmăriţi de 
privirile mulţimii. Nu toate feţele erau prietenoase, cum nu erau nici 
toate cuvintele ce li se strigau. Dar Pas Mare părea să fie respectat de cei 
mai mulţi locuitori din Bree, încât cei asupra cărora îşi aţintea ochii 
închideau imediat gura şi se retrăgeau. Pas Mare mergea primul, cu 
Frodo alături; urmau Merry şi Pippin; ultimul venea Sam, ducând de 
dârlogi poneiul împovărat de atâtea bagaje câte se înduraseră să-i pună 
în spinare; dar încă de pe-acum bietul animal arăta mai puţin nenorocit, 
ca şi cum era mulțumit de schimbarea sorții sale. Dus pe gânduri, Sam 
rodea un măr. Avea un buzunar plin de mere: darul de despărţire primit 
de la Nob şi de la Bob. 

- Merele pentru drum şi pipa pentru şezut, le spuse el drept mulţu- 
mire. Dar, după cum chitesc, în curând am să le simt lipsa. 

Hobbiţii nu luau seamă la capetele curioase ce se ițeau de după uşi sau 
se iveau pe deasupra gardurilor şi zidurilor în timp ce treceau. Dar, când 
nu mai aveau mult până să ajungă la poartă, Frodo zări o casă întune- 
coasă, dărăpănată, în spatele unui gard verde şi des; ultima casă din sat. 
La una dintre ferestre surprinse preţ de o clipă un chip livid, cu ochi 
vicleni şi oblici; în clipa următoare chipul se făcu nevăzut. 

„Vasăzică, aici se ascunde călătorul nostru de la miazăzi, îşi spuse el în 
gând. Mai degrabă îmi pare că seamănă a moroi decât a om." 

Peste gardul viu, alt om se uita la ei fără fereală. Avea sprâncene 
stufoase şi negre, şi ochi negri şi dispreţuitori; gura lui mare se 
strâmbase într-un rânjet. Fuma o pipă scurtă şi neagră. Când hobbiţii se 
apropiară, el scoase pipa din gură şi scuipă. 

- 'neaţa, Craci Lungi, zise el. Te-ai pornit devreme? Ţi-ai găsit amici de 
drum? 

Pas Mare dădu din cap, dar nu spuse nimic. 

- 'neaţa, micuţii mei prieteni, îi salută apoi pe hobbiţi. Presupun că ştiţi 
cu cine v-aţi înhăitat? Asta-i Pas Mare Hainul, zău. Am auzit c-ar avea şi 

alte nume, nu tot atât de drăguţe. Fiţi cu ochii-n patru la noapte. lar tu, 
Sammie, să nu te porţi rău cu amărâtul şi bătrânul meu ponei. Ptiu! 
scuipă el din nou. 

Sam se răsuci fulgerător spre el. 

- lar tu, Feriguţă, ascunde-ţi faţa aia hâdă, sau ţi-o pocesc şi mai rău. 

Şi cu o zvâcnire scurtă, iute că fulgerul, un măr plecă din mâna lui şi-l 
lovi pe Bill drept în nas. Omul n-apucă să se ferească la timp, încât din 
spatele tufişurilor se auziră înjurături şi blesteme. 

- Un măr bun dus pe apa sâmbetei, spuse Sam cu părere de rău şi îşi 
continuă drumul. 

Satul rămase în urma lor. Cohorta de copii şi haimanale care se luase 
după ei obosi şi la poarta sudică se întoarse înapoi. Drumeţii însă trecură 
de poartă şi merseră încă o vreme pe Drum. Acesta cotea spre stânga, 
luând-o înapoi spre est, după ce ocolea poala Dealului Bree, apoi cobora 
cu repeziciune spre regiunea împădurită. La stânga lor, pe pantele mai 
domoale dinspre sud-est ale dealului, călătorii zăriră câteva dintre casele 
şi văgăunile hobbiţilor, ce ţineau de satul Căpiţa; jos, într-o văioagă 
adâncă, la nord de Drum, se legănau fuioare de fum, semn că acolo se 
afla satul Combe; Fundurăului era ascuns în spatele copacilor din 
Combe. 

După ce Drumul coborî o vreme în pantă şi părăsi Dealul Bree ce se 
înălța semet şi cafeniu în urmă, hobbiţii ajunseră la un drumeag îngust 
care se îndrepta spre nord. 

- Aici părăsim drumul deschis şi o luăm pe poteci ascunse, îi anunţă 
Pas Mare. 

- Sper că nu e o „scurtătură”, zise Pippin. Ultima noastră scurtătură 
prin păduri era să se termine cu o nenorocire. 

- Mda, numai că atunci nu mă aveaţi cu voi, zise Pas Mare. Scurtăturile 
mele, mari sau mici, nu greşesc ţinta. 

Se uita în susul şi-n josul Drumului. Nu se vedea nici ţipenie; după 
care, fără altă clipă de zăbavă, o luă în jos pe drumeag, spre valea 
împădurită. 

Din câte îşi puteau da seama, necunoscând regiunea, intenţia lui era 
aceea de-a se îndrepta mai întâi spre Fundurăului, dar s-o ţină pe 
dreapta şi să depăşească satul pe la est, ca apoi s-o taie cât mai repede cu 
putinţă peste întinderile pustii, spre Dealul Ţancul Vremii. Astfel, dacă 
totul mergea bine, ar fi evitat o curbă mare a Drumului, care cobora spre 
miazăzi pentru a ocoli Apele Muştelor, cum se numea ţinutul mlăştinos 
din acea parte. Dar, de bună seamă, erau nevoiţi să traverseze mlaştinile, 
şi felul cum le descria Pas Mare nu avea darul să-i încurajeze. 

Până una-alta, mersul ăsta nu era neplăcut. 

Chiar aşa, dacă n-ar fi fost întâmplările tulburătoare din noaptea 
dinainte, s-ar fi putut bucura de această parte a călătoriei lor mai mult 
decât de oricare alta de până atunci. Soarele strălucea, dar nu era prea 
fierbinte. Pădurea din vale era încă înfrunzită, plină de culoare, părând 
paşnică şi primitoare. Pas Mare îi conducea fără nici o ezitare pe multe 
cărări ce se întretăiau, pe care, dacă ar fi fost de unii singuri, s-ar fi rătăcit 
curând. El alesese o cale întortocheată, cu nenumărate coturi şi ocolişuri, 
pentru a descuraja orice încercare de urmărire. 

- Sunt încredinţat că Bill Ferigă s-a luat după noi ca să vadă unde 
părăsim Drumul, zise Pas Mare, deşi mă îndoiesc că se va încumeta să ne 
urmărească el însuşi. Cunoaşte regiunea destul de bine, dar mai ştie că 
nu mă poate întrece într-o pădure. Mă tem mai mult de ceea ce-ar putea 
spune altora. Şi nu cred că ăştia-s prea departe. lar dacă-şi închipuie că 
ne-ndreptam spre Fundurăului, cu atât mai bine. 

Poate că Pas Mare era cu adevărat de neîntrecut, sau poate alta să fi 
fost pricina, fapt e că nu auziră nici un sunet făcut de vreo altă fiinţă, cât 
fu ziua de lungă: nici din cele pe două picioare, fără doar de păsări, şi 
nici din cele pe patru, fără doar de vreo vulpe şi câteva veveriţe. În ziua 
următoare începură să se îndrepte spre soare-răsare, aproape fără 
abatere; totul în jur era la fel de liniştit şi de tăcut. A treia zi de la ple- 
carea din Bree, ieşiră din Pădurea Rea. Terenul coborâse întruna încă de 
când părăsiseră Drumul, iar acum se pomeniră în faţa unei întinderi 
mari, orizontale, mai greu de străbătut. Se găseau de mult în afară 
hotarelor ținutului Bree, în pustietatea lipsită de poteci, şi se apropiau de 
Mlaştinile Apele Muştelor. 

Pământul era din ce în ce mai umed, mustind de apă ici şi colo; dădură 
chiar peste băltoace şi suprafeţe mari acoperite de stuf şi papură pline de 
ciripit de păsărele nevăzute. Trebuiau să-şi caute drumul cu grijă, ca să 
nu se ude la picioare şi nici să se abată de la direcţia pe care şi-o aleseser- 
ă. La început înaintară cu spor, dar, cu cât mergeau mai mult, cu atât 
înaintarea devenea mai anevoioasă şi mai primejdioasă. Mlaştinile îi 
amăgeau, le întindeau capcane, nici o potecă nu era îndeajuns de lungă, 
încât nici măcar Pribegii nu se descurcau printre smârcurile mişcătoare. 
Muştele prinseseră şi ele să-i chinuie, văzduhul era plin de musculiţe 
mici de tot care li se vârau pe sub mâneci, pe sub cracii pantalonilor, li se 
încurcau în păr. 

- Mă mănâncă de viu! ţipă Pippin. Apele Muştelor! Mai multe sunt 
musculițele astea decât apele. 

- Cu ce s-or hrăni când n-au parte de hobbiţi? întrebă Sam, 
scărpinându-se pe gât. Petrecură o zi nenorocită pe meleagurile acelea 
pustii şi respingătoare. Locul de popas era umed, rece, incomod, iar mi- 
cile zburătoare muşcătoare nu-i lăsau să doarmă. Ca şi cum astea n-ar fi 
fost de ajuns, apăruseră şi nişte creaturi îngrozitoare ce mişunau prin 
stufăriş şi smocurile de iarbă; după sunetele pe care le scoteau, păreau 
nişte rubedenii spurcate ale greierului. Cu miile năvăliseră, ţiuind peste 
tot în jur, fiuuu-cric, cric-țiuuu, una-ntruna, cât fu noaptea de lungă, mai- 
mai să-i scoată pe hobbiţi din minţi. 

Ziua următoare, a patra, nu se dovedi cu mult mai bună, nici noaptea 
mai plăcută. 

Chiar dacă ţiuuucricuitorii (cum îi botezase Sam) rămăseseră în urmă, 
musculițele se ţineau scai de ei. 

Şi cum zăcea Frodo treaz, căci, deşi mort de oboseală, nu era în stare să 
pună geană peste geană, i se păru că zăreşte, la mare depărtare, o lumină 
pe cerul de la răsărit: tot apărea şi dispărea. Zorile nu puteau fi, încă mai 
erau câteva ceasuri bune până atunci. 

- Ce-i lumina aia? îl întrebă el pe Pas Mare, care se trezise şi stătea în 
picioare, cu privirile pierdute în noapte. 

- Nu ştiu. Prea-i departe ca să-mi dau seama. Parcă-s fulgere ce ţâşnesc 
din vârful dealului. 

Frodo se întinse la loc, dar se uită multă vreme la scăpărările albe. Şi 
din când în când la silueta înaltă şi întunecată a lui Pas Mare, care stătea 
tăcut şi veghetor. Într-un târziu, Frodo se cufundă într-un somn chinuit. 

În a cincea zi n-avură mult de mers până lăsară în urmă ultimele bălto- 
ace şi smârcuri răzlețe ale mlaştinilor. În faţa lor, terenul începea din nou 
să urce. Departe, spre est, se zarea acum linia dealurilor. Cel mai înalt 
dintre ele se găsea la dreapta acestei linii, răzleţit de celelalte. Avea vâr- 
ful conic, uşor turtit în creştet. 

- Ăla-i Ţancul Vremii, zise Pas Mare. Vechiul Drum, pe care l-am lăsat 
de mult de tot în dreapta noastră, trece pe la miazăzi de el. Nu prea de- 
parte de poale. Se prea poate să ajungem acolo mâine, pe la prânz, dacă o 
luăm de-a dreptul spre el. Şi cred că aşa ar trebui să facem. 

- Ce vrei să spui? nu înţelese Frodo 

- Asta vreau să spun: când vom ajunge acolo, nu sunt sigur ce anume 
vom găsi. Drumul e aproape. 

- Păi, nu sperăm să-l găsim pe Gandalf acolo? 

- Ba da, însă nădejdea asta e slabă. Dacă e să vină pe drumul ăsta, nu e 
neapărat nevoie să treacă prin Bree, prin urmare n-are de unde şti ce 
facem noi. Oricum, dacă prin noroc ajungem aproape în acelaşi timp cu 


215 


el, n-o să ne întâlnim; pentru nici unii nu e bine să aşteptăm prea multă 
vreme acolo. Călăreţii, să spunem, nu dau de urma noastră în pustietate, 
şi atunci mai mult ca sigur că se vor îndrepta şi ei spre Ţancul Vremii. De 
acolo se vede până hăt-departe de jur-împrejur. Sunt multe zburătoare şi 
sălbăticiuni prin colţul ăsta de lume, ce ne pot zări de-acolo de sus cum 
stăm aici. Nu te poţi încrede în toate zburătoarele, ca să nu mai vorbesc 
că sunt şi alte iscoade, mult mai primejdioase decât ele. 

Hobbiţii priviră îngrijoraţi spre dealurile îndepărtate. Sam îşi ridică 
ochii spre cerul palid, temându-se să nu vadă niscai şoimi sau vulturi 
rotindu-se deasupra capetelor lor, aţintindu-i cu ochi scăpărători şi 
neprietenoşi. 

- Mă faci să mă simt tare speriat şi singur, Pas Mare, mărturisi el. 

- Ce ne sfătuieşti? vru să ştie Frodo. 

- Cred, răspunse Pas Mare tărăgănat, ca şi cum nu era foarte sigur, 
cred că cel mai bun lucru este s-o luăm spre răsărit cât putem de direct, şi 
să ne-ndreptăm spre linia dealurilor, nu spre Ţancul Vremii. De acolo o 
apucăm pe o potecă pe care o ştiu şi care merge pe la poalele lor; ne duce 
până la Ţancul Vremii pe la miazănoapte, unde suntem mai puţin la 
vedere. Ce-o să facem mai departe, om vedea când om fi acolo. 

Merseră toată ziua, până la lăsarea frigului şi a înserării timpurii. 
Pământul era tot mai uscat şi mai sterp; în spatele lor, deasupra 
mlaştinilor, pluteau ceţuri şi aburi. Câteva păsări singuratice se tânguiau 
şi ciripeau, până când soarele rotund şi roşu se cufundă încet în negurile 
apusului; apoi se lăsă o tăcere pustie. Gândurile hobbiţilor se întoarseră 
spre linia subţire a apusului care se zărea de la ferestrele vesele din Fun- 
dătura, rămas departe în urmă. 

În ultimul ceas al zilei ajunseră la un pârâiaş ce cobora de pe coastele 
dealurilor, pierzându-se în bahna stătută; urcară de-a lungul malurilor 
acestuia atât cât mai întârzie lumina zilei. Când în sfârşit se opriră sub 
nişte arini piperniciţi, pentru a-şi aşeza acolo tabăra de noapte, era de- 
acum întuneric. Undeva deasupra lor, pe cerul amurgit, se desenau 
grebenele sumbre şi golaşe ale dealurilor. În noaptea aceea făcură de 
strajă cu rândul, iar Pas Mare, din câte aveau să-şi dea ei seama a două 
zi, nu dormi defel. Luna se înălța tot mai mult pe cer, astfel că în primele 
ore ale nopţii pământul se acoperi cu o lumină rece şi cenuşie. 

Dimineaţă porniră la drum de cum se ivi soarele. Aerul părea ca 
îngheţat, cerul era de un albastru palid şi senin. Hobbiţii se simțeau învi- 
oraţi, ca şi cum ar fi dormit adânc, fără vise, cât fusese noaptea de lungă. 
De-acum se obişnuiseră să meargă mult şi să mănânce pe sponci - oric- 
um mai puţin decât s-ar fi gândit vreodată în Comitat că le-ar fi ajuns ca 

să se ţină pe picioare. Pippin declară că Frodo arăta de două ori mai bine 
decât hobbitul care fusese la-nceputul călătoriei. 

- Ciudat, aş zice, dacă e să mă iau după cât nu mai este din mine, 
mârâi Frodo, strângând şi mai tare cureaua de la pantaloni. Vreau să 
cred că subţierea asta n-o să ţină o veșnicie, sau o să mă transform într-o 
stafie. 

- Nu pomeni despre asemenea lucruri, îl repezi Pas Mare, cu o gravit- 
ate surprinzătoare în glas. 

Dealurile se apropiau din ce în ce. Creasta lor era crenelată, ţâşnind pe 
alocuri până la o mie de picioare înălțime, prăvălindu-se apoi în fisuri 
adânci, sau defileuri ce duceau spre şesurile răsăritene, aflate de partea 
cealaltă. De-a lungul crestei, hobbiţii văzură ceea ce păreau să fie 
rămăşiţele unor ziduri acoperite de muşchi verde şi ale unor şanţuri, iar 
în defileuri încă se zăreau ruinele unor construcţii de piatră. Până la 
căderea nopţii ajunseseră la poalele povârnişurilor apusene, unde îşi 
aşezară tabăra. Era noaptea zilei de cinci octombrie, şi a celei de-a şasea 
de când plecaseră din Bree. 

A doua zi dimineaţa, pentru prima dată după ce ieşiseră din Pădurea 
Rea, dădură peste un drumeag ce se desena cu limpezime. O luară spre 
dreapta şi porniră pe el, îndreptându-se spre sud. Era o potecă iscusit tăi- 
ată, urmând o cale ce părea aleasă anume ca să rămână cât mai mult as- 
cunsă vederii, atât de pe culmile dealurilor de deasupra, cât şi dinspre 
şesurile de la apus. Cobora în vâlcele, înconjura maluri abrupte, iar acolo 
unde traversa o porţiune mai dreaptă de ambele părţi era mărginită de 
şiruri de bolovani uriaşi şi pietre iscusit făţuite, ce-i apărau pe călători ca 
un gard viu. 

- Mă-ntreb cine-a făcut poteca asta şi pentru ce, zise Merry, în timp ce 
mergeau pe una dintre alei, printre pietre neobişnuit de mari şi foarte 
apropiate unele de altele. N-aş zice că mă omor după ea; are, nu ştiu 
cum... mă rog, ca un fel de duh al gorganelor. Se găsesc gorgane pe Ţan- 
cul Vremii? 

- Nu. Nu-i nici un gorgan pe Jancul Vremii şi nici pe altul dintre 
dealurile astea, răspunse Pas Mare. Oamenii din Apus n-au trăit pe me- 
leagurile astea; deşi mai târziu au apărat o vreme dealurile de răul care 
venea dinspre Angmar. Drumeagul a fost făcut ca să servească forturile 
construite de-a lungul zidurilor. Dar, cu mult timp în urmă, în zilele de 
început ale Regatului de la Miazănoapte, au înălţat un foişor pe Ţancul 
Vremii, l-au numit Amon Sul. A ars, a fost dărâmat, n-a mai rămas din el 
decât un inel, care s-a rostogolit şi s-a aşezat precum o coroană netermin- 
ată pe creştetul dealului bătrân. Însă pe vremuri se înălța falnic. Se 

povesteşte că acolo stătea Elendil, ca să vadă când va veni Gil-galad din- 
spre Apus, în zilele Ultimei Alianțe. 

Hobbiţii se uitau la el cu ochi mari. După câte îşi dădeau seama, Pas 
Mare cunoştea legendele cele vechi, la fel de bine ca şi tainele 
pustietăţilor. 

- Cine-a fost Gil-galad? vru să ştie Merry, dar Pas Mare nu răspunse, 
având aerul că se cufundase în amintiri. 

Pe neaşteptate se auzi o voce murmurând: 


A fost un rege, Gil-galad 

Şi harfe-i aduceau cântare. 

El rege-al elfilor era în ţara dintre Munţi şi Mare. 
Departe-un coif strălucitor 
Zăreai, şi lama lăncii grele — 
De sus, în scutul lui de-argint 
Cădeau puzderie de stele. 

Dar el călare s-a tot dus 

De mult, spre nu se ştie unde, 
Că-n Mordor, steaua lui de sus 
Pieri în umbrele afunde. 


Ceilalţi se răsuciră uluiţi, căci vocea era a lui Sam. 

- Nu te opri, îl rugă Merry. 

- E tot ce ştiu, bâigui Sam, roşind. L-am învăţat de la domnu: Bilbo, pe 
când eram puştan. Îmi spunea adeseori poveşti de-astea, ştia că-mi 
plăcea să-l ascult vorbind despre elfi. Tot domnu' Bilbo m-a deprins cu 
scrisul şi cititul. Tare mai era învăţat domnu' Bilbo, zău că era. Şi scria 
poezii. El a scris ce-am cântat mai 'nainte. 

- Nu l-a scris el, spuse Pas Mare. Cuvintele sunt ale unei balade ce se 
numeşte Căderea lui Gil-galad şi se cânta într-o limbă străină. Bilbo trebuie 
că a tălmăcit-o. Habar n-aveam de lucrul ăsta. 

- Era şi mai lungă, zise Sam, şi toată despre Mordor. Partea aceea n-am 
învăţaţ-o. Mă făcea să mă-nfior. Nicicând nu mi-a trecut prin cap c-o să 
mă-ndrept chiar eu într-acolo. 

- Spre Mordor! exclamă Pippin. Nădăjduiesc să nu trebuiască s-ajun- 
gem acolo. 

- Nu mai rostiţi numele ăsta cu voce tare, îi mustră Pas Mare. 

Era aproape de mijlocul zilei când ajunseră la capătul dinspre sud al 
drumeagului şi văzură în faţa lor, în lumina limpede a soarelui de oc- 
tombrie, un mal verde-cenuşiu, ce ducea în sus, ca un pod, pe coasta 

nordică a dealului. Hotărâră să pornească fără zăbavă spre vârf, cât ziua 
era încă plină. De-acum nu se mai puteau ascunde, nu le rămânea decât 
speranţa să nu-i observe vreun duşman sau vreo iscoadă. Pe deal nu se 
zărea nici o mişcare. Poate că Gandalf era undeva prin apropiere, dar 
nici din el nu se zărea urma. 

Pe latura apuseană a [ancului Vremii descoperiră o văgăună adă- 
postită, în fundul căreia se găsea o vâlcea, ca un ceaun, cu malurile înier- 
bate. Acolo rămaseră Sam şi Pippin împreună cu tot calabalâcul şi 
poneiul, iar ceilalţi trei merseră mai departe. După o jumătate de oră de 
urcuş anevoios, Pas Mare ajunse în creștetul dealului; Frodo şi Merry ur- 
cau în urmă, gâfâind şi frânţi de oboseală. Ultimul povârniş fusese 
abrupt de-a binelea şi stâncos. 

Aşa după cum le spusese Pas Mare, sus dădură peste un inel larg de 
zidărie străveche, măcinată de vreme şi acoperită cu iarba necosită 
vreodată. Dar în mijlocul acestuia fusese înălţată o movilă din pietre 
sparte. Negre la culoare, parcă afumate la foc. În jurul acesteia, iarba era 
pârjolită până la rădăcină, ca de altfel peste tot în interiorul inelului, un- 
de verzişul era veşted şi uscat, ca şi cum flăcările ar fi măturat întregul 
vârf al dealului; nu se zărea însă nici urmă de fiinţă vie. 

Stând pe marginea cercului ruinat, vedeau, oriunde s-ar fi uitat în jur, 
până hăt-departe, o întindere uriaşă de pământ pustiu şi drept ca-n 
palmă; doar la miazăzi se distingeau petice de pădure, dincolo de care 
sclipeau ici şi colo ochiuri de apă. Ceva mai încoace, chiar dedesubtul 
lor, pe partea asta dinspre miazăzi, se desfăşura asemănător unei 
panglici Vechiul Drum, ce venea de la Apus şi se unduia în sus şi-n jos, 
ca să se piardă după o creastă de pământ întunecat, spre Răsărit. Cât 
cuprindeai cu ochii, nici o mişcare. Urmărind cu privirile linia Drumului 
spre est, zăriră Munţii: gurguiele mai apropiate erau cafenii, mohorâte; 
în spatele lor, forme ceva mai înalte, cenuşii, iar dincolo de acestea pis- 
curile înalte şi albe, scăpărând printre nori. 

- Ei, iată unde ne aflăm! exclamă Merry. Şi tare puţin vesel şi primitor 
arată. Nu tu apă, nu tu adăpost. Nu tu urmă de Gandalf. Dar nu-l în- 
vinovăţesc că nu ne-a aşteptat - asta dacă a trecut vreodată pe-aici. 

- Tot ce se poate, făcu îndoit Pas Mare, uitându-se gânditor în jur. 
Chiar dacă a ajuns o zi sau două în urma noastră în Bree, ar fi putut fi 
aici primul. Poate călări foarte iute dacă îl apasă nevoia. 

Se opri deodată din vorbit şi se uită la piatra din vârful movilei; era 
mai netedă decât celelalte şi mai albă, ai fi zis că focul o ocolise. O luă de 
acolo şi o cercetă, răsucind-o între degete. 

- Cineva a pus mâna pe piatra asta nu de mult, zise el. Ce părere aveţi 
de semnele astea? 

Pe partea de dedesubt, la fel de netedă, Frodo văzu câteva zgârieturi: 

- Par să fie o linie, un punct, alte trei linii, spuse el. 

- Linia din stânga poate fi runa G, cu ramuri subţiri, mormăi Pas Mare. 
S-ar putea să fie un semn lăsat de Gandalf, deşi n-avem cum să fim sig- 
uri. Zgârieturile sunt fine. Par făcute de curând, fără doar şi poate. Dar 
semnele pot să însemne ceva cu totul diferit, fără vreo legătură cu noi. 
Pribegii folosesc rune şi vin uneori aici. 

- Ce-ar putea să însemne, chiar dacă le-a făcut Gandalf? întrebă Merry. 

- Aş zice că înseamnă G3, îşi dădu Pas Mare cu părerea, semn că Gan- 
dalf a fost aici pe trei octombrie, adică acum trei zile. Ar mai arăta că era 
grăbit, pericolul pe aproape, prin urmare n-a avut timp sau nu s-a ostenit 
să scrie mai mult sau mai limpede. Dacă aşa stau lucrurile, trebuie să fim 
cu ochii-n patru. 

- Tare aş vrea să fim siguri că semnele sunt făcute de el, orice-ar în- 
semna ele, murmură Frodo. Ar fi o mare uşurare să ştim că se află pe 
drum, înaintea sau în urma noastră. 

- Să zicem, nu se arătă convins Pas Mare. Eu unul cred că a fost aici şi 
că-l pândea o primejdie. Aici a pârjolit focul; şi uite că acum îmi amintesc 
de luminile pe care le-am văzut acum trei nopţi pe cerul de la răsărit. Am 
o bănuială că a fost atacat pe coama asta de deal, dar n-aş putea spune 
care-a fost rezultatul. Gandalf nu mai este aici, deci singuri trebuie să 
avem grijă de noi şi să găsim drumul spre Vâlceaua Despicată, cum om 
putea mai bine. 

- Cât de departe e Vâlceaua? întrebă Merry, uitându-se în jur cu un aer 
obosit. 

De sus, de pe Ţancul Vremii, lumea părea sălbatică şi nesfârşită. 

- Nu ştiu dacă Drumul a fost vreodată măsurat în mile mai departe de 
Hanul Părăsit, care se află la o zi distanţă de Bree, spre răsărit, spuse Pas 
Mare. Unii spun într-un fel, alţii spun altfel. Un drum ciudat, drumeţii 
sunt bucuroşi când îşi sfârşesc călătoria, oricât de mult sau de puţin au 
mers. Dar eu ştiu cât mi-ar lua mie, pe propriile picioare, dacă e şi vre- 
mea bună şi îmi surâde norocul: douăsprezece zile de aici până la Vadul 
Urşilor, unde Drumul traversează Apa Zgomotoasă ce izvorăşte din Vâl- 
ceaua Despicată. Avem înainte o călătorie de cel puţin două săptămâni, 
căci nu-mi închipui că vom putea folosi Drumul. 

- Două săptămâni! 

Lui Frodo nu-i venea să creadă. 

- Multe se mai pot întâmpla în acest timp, oftă el. 

- Aşa e, adeveri Pas Mare. 

Rămaseră o vreme tăcuţi pe vârful de deal, lângă povârnişul 
răsăritean. În locul acela singuratic, Frodo îşi dădu pentru prima oară pe 
de-a-ntregul seama de pribegia lui şi de pericolul în care se afla. Tare şi- 
ar mai fi dorit ca soarta să-l fi lăsat în prea iubitul şi liniştitul său Comit- 
at. Se uită în jos, la îngrozitorul Drum ce ducea înapoi, spre vest - spre 
casa lui. Dintr-o dată, privirea îi prinse două puncte negre ce se mişcau 
încet de-a lungul drumului spre vest; privi şi mai atent şi observă că mai 
erau trei, care se târau spre est, în întâmpinarea celorlalte. Îi scăpă un 
strigăt şi iute îl prinse pe Pas Mare de braţ. 

- Priveşte! zise el, arătând în jos. 

Pe loc Pas Mare se aruncă la pământ, la adăpostul cercului ruinat, 
trăgându-l şi pe Frodo jos lângă el. Merry se trânti alături. 

- Ce-i? întrebă el în şoaptă. 

- Nu ştiu, dar mă tem de ce-i mai rău, răspunse Pas Mare. 

Se târâră până la marginea inelului şi iscodiră printr-o crăpătura dintre 
doi colţi ascuţiţi. Lumina nu mai era puternică, căci seninul dimineţii tre- 
cuse de mult şi nori ce veneau de la est acoperiseră soarele care începuse 
să coboare spre asfinţit. Vedeau cu toţii petele negre, dar nici Frodo şi 
nici Merry nu le puteau distinge clar contururile; ceva totuşi le spunea că 
acolo departe, jos, se strângeau Călăreţii Negri pe Drum, dincolo de pi- 
ciorul dealului. 

- Da, zise Pas Mare, a cărui privire mai ascuţită nu-l lăsa prada în- 
doielii. Duşmanul e acolo. 

Se furişară în grabă din ascunzătoare şi coborâră pe costişa nordică a 
dealului, că să-şi găsească prietenii. 

Sam şi Peregrin nu stătuseră degeaba. Exploraseră Vâlceaua şi clinele 
înconjurătoare. Destul de aproape dăduseră peste un izvor cu apă 
limpede, ce venea din coasta dealului, iar lângă el urme de tălpi, vechi de 
cel mult o zi sau două. Chiar pe fundul vâlcelei găsiseră urme destul de 
proaspete de foc şi alte semne de popas încropit în mare grabă. Câteva 
pietre căzuseră pe buza dinspre deal a vâlcelei. În spatele lor, Sam de- 
scoperise o provizie mică de lemne de foc, aranjate frumos într-o 
grămadă. 

- Mă-ntreb dacă n-a trecut Gandalf pe-aici, îi spuse el lui Pippin. Cine- 
a pus lemnele aici avea de gând să se întoarcă, aşa mi se pare. 

Aflând despre aceste descoperiri, Pas Mare se încruntă. 

- Mai bine mai aveam puţină răbdare şi cercetam locul ăsta eu însumi, 
zise pornind iute spre izvor, ca să studieze urmele de tălpi. 

- Mă temeam eu c-aşa are să fie, spuse el când se întoarse. Sam şi Pip- 
pin au umblat peste tot, şi acolo pământul e moale, aşa că urmele ori s-au 
distrus, ori s-au amestecat. Nu de mult au trecut Pribegii pe-aici. Ei au 
lăsat lemnele de foc. Dar sunt şi urme mai proaspete, ce n-au fost făcute 
de Pribegi. Cel puţin o urmă a fost lăsată de cizme mari, acum o zi sau 
două. Cel puţin una. Acum nu mai pot fi sigur, dar cred că au fost multe 
picioare încălţate în cizme. 

Tăcu şi rămase adâncit în gânduri. 

În minţile lor, hobbiţii aveau imaginea clară a Călăreţilor înveliţi în 
pelerine şi încălţaţi cu cizme. Dacă într-adevăr Călăreţii descoperiseră 
Vâlceaua, cu cât îi ducea Pas Mare mai repede în altă parte, cu atât era 
mai bine. Sam se uită în jurul său cu vădită neplăcere, mai ales după ce 
auzise noutăţile despre duşmanii lor, aflaţi pe Drum, doar la câteva mile 
distanţă. 

- N-ar fi mai bine s-o ştergem imediat, domnu' Pas Mare? întrebă el în- 
frigurat. Se întunecă şi nu-mi place văgăuna asta: mă face să-mi simt in- 
ima grea. 

- Da, negreşit trebuie să ne hotărâm ce să facem acum, pe loc, răspunse 
Pas Mare, uitându-se la cer ca să vadă cât timp mai aveau şi cum se 
anunţa vremea. Ei bine, Sam, zise el într-un sfârşit, nici mie nu-mi place 
locul ăsta, dar nu-mi vine în minte nici un alt loc unde-am putea ajunge 
până la căderea nopţii. Cel puţin deocamdată n-am fost zăriţi, iar dacă ne 
mişcăm, e mult mai probabil să fim văzuţi de iscoade. Tot ce-am putea 
face ar fi să ne abatem de la drumul nostru şi s-o luăm drept spre 
miazănoapte, pe partea asta a dealurilor, unde ţinutul seamănă foarte 
mult cu ce este aici. Drumul este supravegheat, dar va trebui, vrem nu 
vrem, să-l traversam dacă am încerca să ne punem la adăpost în 
desişurile de la miazăzi. La miazănoapte de Drum, dincolo de dealuri, e 
pustietate mare şi oglindă cât vezi de jur-împrejur. 

- Călăreţii ăştia pot vedea? întrebă Merry. Adică, mi se pare ciudat că 
şi-au folosit mai degrabă nasurile şi nu ochii, şi că ne-au adulmecat, dacă 
ăsta-i cuvântul potrivit, cel puţin în timpul zilei. Dar ne-ai pus să ne cul- 
căm la pământ când i-ai văzut jos, în vale; iar acum spui că am putea fi 
văzuţi, dacă ne mişcăm. 

- Am fost prea imprudent sus pe culme, răspunse Pas Mare. Eram at- 
ent să găsesc vreun semn lăsat de Gandalf, dar a fost o greşeală din 
partea noastră să urcăm şi să stăm acolo atât de mult. Căci cei care văd 
sunt caii negri, iar Călăreţii pot folosi oameni şi creaturi drept iscoade, 
aşa cum ne-a fost dat să descoperim în Bree. Ei înşişi nu pot vedea lumea 
luminii aşa cum o vedem noi, dar formele noastre aruncă umbre în 

minţile lor, pe care doar soarele amiezii le distruge; iar în întuneric dist- 
ing multe semne şi forme ce pentru noi zac ascunse: atunci sunt cel mai 
de temut. Şi tot timpul simt mirosul de sânge cald, dorindu-l şi urându-l 
în acelaşi timp. Şi simţurile sunt altele decât cele ale vederii sau miro-su- 
lui. Le simţim prezenţa - ne-a tulburat inimile din clipa în care am ajuns 
aici şi încă înainte de a-i vedea; ei ne-o simt pe-a noastră mult mai intens. 
Pe lângă asta, adăugă el, coborându-şi vocea până la şoaptă, îi atrage 
Inelul. 

- Vrei să spui că nu exista scăpare? întrebă Frodo uitându-se în jur cu 
disperare. Dacă mă mişc, sunt văzut şi vânat. Dacă stau pe loc, îi atrag; la 
mine. 

Pas Mare îşi puse o mână pe umărul lui. 

- Mai există speranţă, spuse el. Nu eşti singur. Să luăm lemnele astea 
pregătite aici pentru foc drept un semn bun. Nu prea avem unde să ne 
adăpostim sau să ne apărăm aici, dar focul ne va servi şi de adăpost, şi 
de apărare. Poate Sauron să folosească focul în mârşăviile sale cât 
pofteşte, dar Călăreţii ăştia nu iubesc focul şi se tem de cei care-l mânui- 
esc. Focul este prietenul nostru în pustietate. 

- Aşa o fi, murmură Sam. Pe de altă parte, nici nu văd cale mai bună 
de a le spune „cucu, aici suntem", decât poate să ne apucăm să strigăm. 

În cel mai adânc şi mai adăpostit cotlon al văioagei aprinseră un foc şi 
pregătiră ceva de mâncare. Umbrele serii începeau să coboare, se făcea 
tot mai frig. Simţiră deodată cât de foame le era, căci nu mâncaseră nimic 
de dimineaţă; dar nu cutezară să pregătească altceva mai mult decât o 
cină modestă. Nici o vietate nu popula întinderile de dincolo de dealuri, 
în afara zburătoarelor şi a sălbăticiunilor - ţinuturi neprimitoare, părăsite 
de toate seminţiile lumii. Pribegii mai hălăduiau din timp în timp pe 
acele meleaguri, dar erau puţini la număr şi nu poposeau niciodată. Alţi 
rătăcitori erau şi mai rari, şi oricum de soi rău: căpcăunii rătăceau când şi 
când, ieşind din văile nordice ale Munţilor Ceţoşi. Doar pe Drum puteau 
fi întâlniți călători, cel mai adesea gnomi, grăbind cu treburi numai de ei 
ştiute, fără să-i ajute pe străinii aflaţi la ananghie sau să schimbe mai 
mult de câteva vorbe cu ei. 

- Nu văd cum am putea face să ne ajungă merindele, zise Frodo. Nu-i 
vorbă, am fost cumpătaţi în aceste ultime zile, nici cina de-acum nu-i un 
festin; dar am mâncat mai mult decât ar fi trebuit, dacă socotim că avem 
de mers două săptămâni, poate chiar mai mult. 

- De-ale gurii găsim în pustietate, zise Pas Mare. Fructe de pădure, 
rădăcini, ierburi; iar dacă e nevoie, mă pricep niţel la de-ale vânătorii. Să 
nu vă temeţi că o să flămânziţi înainte de venirea iernii. Numai că 

strânsul hranei şi vânatul sunt îndeletniciri anevoioase şi obositoare, iar 
noi n-avem vreme de pierdut. Aşa că strângeţi-va brâiele şi gândiţi-vă cu 
speranţă la mesele din casa lui Elrond. 

Frigul se făcea tot mai aprig pe măsură ce se adâncea întunericul. 
Uitându-se pe furiş peste buza văioagei, nu vedeau altceva decât întin- 
deri de pământ cenuşiu ce repede se pierdeau în umbră. Deasupra, cerul 
se limpezise din nou; îl acopereau încet, pâlpâind, stelele. Frodo şi to- 
varăşii săi se strânseră în jurul focului, înveliţi în toate păturile şi veşmin- 
tele pe care le aveau cu ei; Pas Mare, în schimb, se mulţumi doar cu o 
pelerină şi se aşeză mai la o parte, trăgând gânditor din pipă. 

Când noaptea se făcu şi mai adâncă şi focul prinse a străluci cu mai 
multă viaţă, el începu să le spună poveşti, ca să le abată gândul de la 
teamă. Ştia nenumărate istorii şi legende străvechi, despre elfi şi oameni 
şi despre faptele rele şi cele bune din zilele de odinioară. În sinea lor, 
hobbiţii se întrebau cât de bătrân era Pas Mare şi de unde învățase toate 
aceste comori. 

- Vorbeşte-ne de Gil-galad, îl rugă Merry deodată, când Pas Mare 
sfârşi o poveste despre Regatele Elfilor. Ştii cum sună mai departe balada 
aia veche de care ne-ai pomenit? 

- Ştiu, cum să nu. Şi Frodo ştie, căci ne priveşte pe toţi îndeaproape. 

Merry şi Pippin se uitară la Frodo, care îşi aţintise privirile la foc. 

- Ştiu doar puţinul pe care mi l-a spus Gandalf, zise Frodo încet. Gil- 
galad a fost ultimul dintre marii regi elfi de pe Pământul de Mijloc. În 
limba lor, Gil-galad înseamnă Lumina stelei. Împreună cu Elendil, pri- 
etenul elfilor, el a plecat spre ţara... 

- Nu, îl întrerupse Pas Mare. Nu cred că povestea asta trebuie spusă 
acum, când slujitorii Duşmanului sunt pe aproape. Dacă izbutim să ajun- 
gem la casa lui Elrond, o s-o puteţi auzi acolo, de la un capăt la altul. 

- Atunci spune-ne încă o poveste de demult, îl rugă Sam, o poveste de- 
spre elfii dinainte de apusul vremurilor. Tare aş vrea să mai aflu despre 
elfi; întunericul ăsta îmi pare să se strângă atât de tare în jurul nostru. 

- Am să vă spun povestea lui Tinuviel, hotărî Pas Mare, dar pe scurt - 
căci este o poveste lungă, al cărei sfârşit nu se cunoaşte; şi nu-s alţii, afară 
doar de Elrond, care să şi-o amintească pe de-a-ntregul, aşa cum era 
spusă pe vremuri. E un basm, chiar dacă-i trist, aşa cum sunt toate 
basmele despre Pământul de Mijloc, şi cu toate acestea ne poate însenina. 

Tăcu o vreme, apoi începu nu să vorbească, ci să cânte încetişor: 


Frunzişuri dese, ierburi moi, 
Inaltă floarea de cucută 

Şi în poiană stele, roi, 

Prin umbrele în tremurare. 
Tinuviel dansa pierdută 
Pe-al flautului cânt vioi, 
Cu părul ei, sub vraja mută 
A strălucirilor stelare. 


Din iarna munţilor venind 

Pe râul elfilor la vale, 

Beren călca pe foi de-argint, 
Hoinar şi trist şi singuratic. 
Dar când îi apăru în cale 
Veşmântul ei de flori sclipind 
Ce se-arăta privirii sale 

Şi părul lung umbrind sălbatic, 


Cuprins de vrajă, se trezi 

Şi ar fi vrut cu-nfrigurare 

Ca într-o joacă de copii 

Să prindă-a lunii licărire 
Fecioara-n dans prin frunze rare 
În codrii elfilor pieri 

Şi el rămase-n aşteptare, 
Pierdut şi singur în iubire. 
Parcă prin frunzele de tei 
Un zbor trecea ca o părere, 
Şi un cântec, poate şoapta ei, 
Prin văi adânci şi tăinuite 
Dar vremea scutura-n tăcere 
Frunzişul codrilor erei 

Şi flori cădeau fără putere 
Sub vântul iernii, veştejite 


În urma ei, neostenit 

O căuta pe-ntreg pământul 
Şi sub al stelelor sclipit 

Şi prin văzduhuri îngheţate 
În lună îi vedea veşmântul 
Ca pe un cal nebănuit 
Dansa fecioara luminându-l 

Ca-n albe neguri depărtate. 


Iarna trecu, dar n-a uitat 
Să-ntoarcă iarăşi primăvara 

Cu al ciocârliilor cântat 

Şi ploi venind prin zarea-adâncă. 
Flori albe, in lumina clară, 

Văzu sub tălpi şi, vindecat, 

ar fi dansat cu ea, fugara, 

Pe iarba neatinsă încă. 


Fecioara dispăru, dar el 
Un nume elf chema cu jale 
Tinuviel! Tinuviel! 

Şi ea-ncercă să înțeleagă 
Oprită-n vraja vocii sale — 
Beren veni, şi-n veci, astfel, 
Îmbrăţişaţi, pe-aceeaşi cale, 
Să fie viaţa lor întreagă. 


Privind în ochii ei umbriţi 

De părul lung în unduire 

Păreau de cer adeveriţi în oglindiri adânci de stele — 
Tinuviel, fecioara elfă 

Nemuritoare prin iubire, 

Cu braţe albe în lumină, 

Cu părul, umbră peste ele. 


De-acum pe lungi poteci vor fi 

Pe stânci de munte, duşi de soarte, 
Prin porţi de fier şi săli pustii, 
Peste păduri de-ntunecime, 

Şi despărţiri aveau să-i poarte, 
Dar soarta iar îi întâlni 

Pierduţi prin veacuri fără moarte, 
Prin codri neştiuţi de nime! 


Pas Mare oftă şi tăcu o vreme, înainte să vorbească din nou. 


- Acesta e un cântec pe care elfii îl numesc ann-thennath, dar e greu să 
fie tălmăcit altfel în vorbirea noastră de zi cu zi, iar ceea ce v-am cântat 

eu este doar un ecou palid. Povesteşte despre Beren, fiu al lui Barahir şi 
Luthien Tinuviel. Beren era muritor, dar Luthien era fiica lui Thingol, un 
Rege al elfilor de pe Pământul de Mijloc, pe vremea când lumea era încă 
tânără, iar ea era cea mai frumoasă fecioară ce a fost văzută vreodată 
printre copiii acestei lumi. Precum stelele deasupra ceţurilor de pe me- 
leagurile de la miazănoapte era frumuseţea ei, iar chipul ei aidoma 
luminii soarelui, în acele timpuri, Marele Duşman, căruia Sauron din 
Mordor îi era un simplu slujitor, sălăşluia în Angband, la Miazănoapte, 
iar elfii de la soare-apune, care s-au întors pe Pământul de Mijloc, au por- 
nit război împotriva lui ca să recucerească Silmarilsurile răpite de el; iar 
străbunii Oamenilor i-au ajutat pe elfi. Dar Duşmanul a învins, Barahin a 
fost ucis, iar Beren, scăpând din mare primejdie, a trecut peste Munţii 
Groazei, intrând în tăinuitul Regat Thingol, în codrul Neldoreth. Acolo a 
zărit-o pe Luthien, care cânta şi dansa într-un crâng, lângă râul Esgaldu- 
in cel fermecat; şi i-a pus numele de Tinuviel, adică Privighetoarea, în 
vorbirea străveche. Multe amărăciuni s-au abătut mai târziu asupra lor, 
şi vreme îndelungată au fost despărțiți. Tinuviel l-a scăpat pe Beren din 
temniţele lui Sauron, şi împreună au trecut prin mari primejdii, l-au dat 
jos de pe tronul lui chiar pe Marele Duşman şi au luat din coroana lui de 
fier una dintre cele trei Silmarilsuri, cele mai mari nestemate ce-au fost 
văzute vreodată, pentru a o da în schimbul miresei Luthien tatălui ei, 
Thingol. Dar în cele din urmă Beren a fost ucis de Lupul care a venit de 
la porţile din Angband, şi a murit în braţele lui Tinuviel. Ea însă a ales să 
fie muritoare şi să piară de pe lumea asta, ca să-l poată urma; iar cântecul 
spune că ei s-au întâlnit din nou dincolo de Mările Despărţirilor şi după 
ce au mai umblat o vreme, vii încă o dată, prin pădurile verzi, au trecut, 
în timpuri de mult duse, dincolo de hotarele lumii noastre. Aşa se face că 
Luthien Tinuviel, singura din tot regatul elfilor, a murit cu adevărat şi a 
părăsit lumea, iar ei au pierdut-o pe cea pe care au iubit-o cel mai mult. 
Dar de la ea s-au tras stăpânii elfi din străvechime, amestecându-se 
printre oameni. Acolo trăiesc încă aceia a căror strămoaşă a fost Luthien, 
şi se spune că viaţa ei nu va pieri niciodată. Elrond din Vâlceaua Despic- 
ată este din acea seminţie. Din Beren şi Luthien s-a născut moştenitorul 
lui Dior Thingol; iar din acesta Elwing cel Alb, cu care s-a măritat Earen- 
dil, cel care a pornit cu corabia lui din ceţurile lumii pe mările cerurilor, 
cu nestemata Silmaril deasupra sprâncenei sale. lar din Earendil s-au tras 
Regii din Numenor, adică din Apusime. 

În timp ce Pas Mare vorbea, hobbiţii îi priveau chipul, ciudat, pătimaş, 
abia luminat de lucirea roşie a focului de lemne. Ochii lui străluceau, 
vocea îi era gravă şi adâncă. Deasupra, bolta era neagră şi înstelată. 

Dintr-o dată, în spatele lui apăru o lumină palidă pe creştetul Ţancului 
Vremii. Luna ceruită urcă încet peste dealul ce-i domina, făcând stelele 
din jur să pălească. 

Povestea se sfârşise. Hobbiţii se foiră, îşi întinseră mădularele. 

- Uitaţi-vă! le atrase Merry luarea-aminte. Răsare luna; semn că s-a 
făcut târziu. 

Priviră cu toţii. În aceeaşi clipă, văzură în vârful dealului ceva mic şi 
negru, decupat pe lucirea lunii ce răsărea. Poate că era doar un bolovan 
mare sau un stei dezvelit de razele palide. 

Sam şi Merry se ridicară în picioare şi se depărtară de foc. Frodo şi 
Pippin rămaseră aşezaţi şi tăcuţi. Pas Mare urmărea încordat lumina 
lunii. Totul părea liniştit şi nemişcat, dar Frodo simţi cum inima îi era 
cuprinsă de o groază de gheaţă, acum că Pas Mare nu mai vorbea. Se 
ghemui şi mai aproape de foc. Dar tocmai atunci se întoarse şi Sam în 
fugă, de la marginea văioagei. 

- Nu ştiu ce e, zise el, dar mi s-a făcut frică dintr-o dată. N-aş ieşi din 
vâlceaua asta pentru nimic în lume; mi s-a năzărit, aşa, că cineva se 
căţăra în sus pe povârniş. 

- Ai văzut ceva? întrebă Frodo, sărind în picioare. 

- Nu, stăpâne. De văzut, n-am văzut, dar nici că m-am oprit să mă uit. 

- Eu am văzut ceva, zise Merry; sau aşa cred - spre apus, unde lumina 
lunii cădea pe şesurile de dincolo de umbra aruncată de vârful dealului, 
mi s-a părut că am zărit două sau trei siluete negre. Parcă veneau 
încoace. 

- Staţi lângă foc, cu spatele la el! strigă Pas Mare. Luaţi în mâini nişte 
lemne din cele lungi şi fiți pregătiţi. 

O vreme fără măsură rămaseră acolo tăcuţi şi încordaţi, cu spatele la 
focul de lemne, cu privirile aţintite la umbrele ce-i împrejmuiau. Nu se 
întâmplă nimic. Nici o mişcare şi nici un sunet în noapte. Frodo se foi, 
simțind nevoia să spargă tăcerea: să urle. 

- Sssst, susură Pas Mare. 

- Ce-a fost asta? abia şopti Pippin în aceeaşi clipă. 

Peste buza micii văioage, pe partea mai îndepărtată de deal, mai mult 
simţiră decât văzură înălțându-se o umbră, o singură umbră sau mai 
multe decât una. Curând nu mai încăpu nici o îndoială: trei sau patru 
siluete înalte şi negre stăteau acolo, pe clină, uitându-se în jos la ei. Atât 
de negre erau, încât semănau cu nişte găuri negre în umbra adâncă din 
spatele lor. Lui Frodo i se păru că aude un sâsâit slab, ca o respiraţie în- 
veninată, şi simţi un fior subţire, străpungător. Apoi siluetele începură să 
înainteze. 

Teroarea puse stăpânire pe Pippin şi Merry, făcându-i să se arunce cu 
fețele la pământ. Sam se înghesui în Frodo. Frodo nu era mai puţin în- 
grozit decât tovarăşii săi; dârdâia, cuprins parcă de un frig cumplit, dar 
groaza lui fu înghițită de neaşteptata ispită de a-şi pune Inelul pe deget. 
Dorinţa îl copleşi într-aşa măsură, încât nu se mai putea gândi la nimic 
altceva. Nu uitase Gorganul, şi nici mesajul lui Gandalf; dar ceva părea 
să-l împingă să dea la o parte toate prevenirile - nu-şi mai dorea decât să 
dea ascultare ispitei. Nu în speranţa de-a scăpa sau de-a face ceva 
anume, spre bine sau spre rău: nu simţea decât că trebuia să ia Inelul şi 
să şi-l petreacă pe deget. Nu putea scoate un singur cuvânt. Simţi 
privirea lui Sam pironită asupra lui, ca şi cum acesta ştia că stăpânul său 
se afla în mare cumpănă, dar Frodo nu se putu răsuci spre el. Închise 
ochii şi se luptă cu sine câteva clipe; împotrivirea i se păru de neîndurat, 
astfel că trase lanţul afară şi-şi puse Inelul pe arătătorul mâinii stângi. 

În clipa următoare, deşi totul rămăsese la fel ca înainte, ameninţător şi 
întunecos, formele căpătară o claritate teribilă. Frodo vedea până sub 
mantiile lor negre. Cinci siluete înalte: două stăteau pe buza vâlcelei, trei 
înaintau. Pe chipurile lor albe ardeau ochi pătrunzători şi nemiloşi; sub 
pelerine purtau veşminte lungi, cenuşii; peste părul sur, coifuri din ar- 
gint; în mâinile scheletice, săbii de oţel. Ochii lor coborâră asupra lui, 
străpungându-l, şi în aceeaşi clipă siluetele se repeziră la el. Disperat, 
Frodo îşi trase sabia din teacă, şi când o scoase, i se năzări că tăişul ei 
scăpărase cu o lumină roşie, parcă ar fi fost o limbă de foc. Două dintre 
siluete se opriră locului. A treia era mai înaltă decât celelalte: avea părul 
lung, lucitor, iar pe coif o coroană. Într-o mână ţinea o sabie lungă, în 
cealaltă un pumnal; şi pumnalul, şi mâna care-l ţinea apăreau strălumin- 
ate de o aură palidă. Silueta făcu un pas înainte şi se prăvăli peste Frodo. 

În acea fracțiune de secundă, Frodo se aruncă pe burtă şi se pomeni 
strigând: Ooo, Elbereth! Gilthoniel! Izbi în picioarele vrăjmaşului. Noaptea 
fu săgetată de un țipăt ascuţit, iar el simţi o durere ca de aşchie de gheaţă 
otrăvită înfigându-i-se în umărul stâng. Înainte ca mintea să i se întun- 
ece, zări, ca printr-o ceaţă învârtejită, cum Pas Mare ţâşneşte din întuner- 
ic cu un mănunchi de lemne arzânde în fiecare mână. Cu un ultim efort, 
Frodo lăsă paloşul să-i cadă şi-şi scoase Inelul de pe deget, strângându-l 
în pumnul drept. 

ând Frodo îşi veni în simţiri, încă strângea în pumn Inelul. Zăcea 
întins lângă focul ce ardea acum cu o vâlvătaie mare şi strălu- 
citoare. Cei trei tovarăşi ai săi stăteau aplecaţi deasupra lui. 

- Ce s-a-ntâmplat? Unde-i regele cel palid? întrebă Frodo cu disperare. 

Hobbiţii erau prea copleşiţi de bucuria de a-l auzi vorbind ca să-i 
răspundă imediat; drept e că nici nu-i înţeleseseră întrebarea, într-un 
târziu, Frodo pricepu de la Sam că ei unii nu văzuseră nimic, decât nişte 
siluete vagi, umbroase, ce se îndreptau spre ei. Şi deodată, spre groaza 
lui, Sam descoperise că stăpânul dispăruse; şi tot atunci o umbră neagră 
trecuse ca fulgerul pe lângă el şi se prăbuşise la pământ. Auzise vocea lui 
Frodo, dar i se păruse că venea de undeva de la mare depărtare, sau de 
sub pământ, strigând vorbe ciudate. Şi altceva nici că mai zăriseră, până 
se împiedicaseră de trupul lui Frodo, zăcând ca şi mort, cu faţa în jos pe 
iarbă şi cu sabia sub el. Pas Mare le poruncise să-l ridice şi să-l întindă 
lângă foc, apoi se făcuse nevăzut. Şi de atunci trecuse ceva vreme. 

Era limpede că Sam începea să se îndoiască de Pas Mare; dar chiar în 
timp ce vorbea, acesta se reîntoarse, apărând pe nepusă masă din um- 
brele nopţii. Toţi tresăriră, iar Sam chiar îşi scoase sabia, punându-se scut 
deasupra lui Frodo; numai că Pas Mare îngenunche iute alături de el. 

- Nu-s Călăreţ Negru, Sam, zise el cu blândețe, şi nici în tabăra lor nu- 
s. Am încercat să aflu câte ceva din mişcările lor; dar n-am aflat. Nu pot 
şti din ce pricină au plecat şi nu au atacat încă o dată. Însă prezenţa lor 
nu se simte nicăieri în preajmă. 

Când auzi povestea lui Frodo, se încruntă, clătină din cap şi oftă. Apoi 
le ceru lui Pippin şi lui Merry să pună la încălzit cât mai multă apă în 
ceaunele lor mici şi să spele rana cu ea. 

- Puneţi lemne pe foc tot timpul şi aveţi grijă să-i fie cald lui Frodo, mai 
spuse el. 

Apoi se ridică în picioare şi-l chemă pe Sam mai la o parte. 

- Cred că acum pricep mai bine ce se-ntâmplă, zise el cu o voce 
coborâtă. După cât se pare, au fost doar cinci dintre duşmani. De ce n-au 
venit toţi, nu ştiu; dar nu cred că se aşteptau să întâmpine rezistenţă. 
Deocamdată s-au retras. Dar tare mi-e teamă că nu prea departe. Or să 
vină înapoi în altă noapte, dacă nu izbutim să scăpăm. Nu fac decât să 
aştepte, pentru că îşi închipuie că sunt aproape de victorie şi că Inelul nu 
va mai putea să se depărteze mult. Teama mea, Sam, e că îşi închipuie că 
stăpânul tău are o rană mortală, ce-l va face neputincios în faţa vrerii lor. 
Vom trăi şi vom vedea. 

Sam îşi reţinu cu greu lacrimile. 

- Nu te pierde cu firea, încercă să-l liniştească Pas Mare. Acum trebuie 
să ai încredere în mine. Frodo al tău e făcut dintr-o stofă mult mai rezist- 
entă decât am crezut, chiar dacă Gandalf m-a prevenit asupra acestui 
lucru. Frodo nu e rănit de moarte, şi cred că va rezista puterii rele a rănii 
mai mult decât se aşteaptă duşmanii. Am să fac tot ce pot ca să-l ajut şi 
să-l vindec. Păzeşte-l bine cât lipsesc. 

O luă iute din loc şi dispăru încă o dată în întuneric. 

Frodo moţăia, deşi durerea din rană devenea tot mai puternică şi o 
răceală ucigătoare se întindea din umăr spre braţ şi latura trupului. Priet- 
enii lui vegheau asupra lui, încingeau focul ca să-i fie cald şi-i spălau 
rana. Noaptea trecu încet şi istovitoare. Zorile se iveau pe cer şi văioaga 
se umplea de o lumină cenuşie, atunci când se întoarse Pas Mare. 

- la priviţi! strigă el şi, aplecându-se, ridică de jos o pelerină neagră ce 
zăcuse acolo ascunsă de întunericul nopții. 

La câteva palme mai sus de tiv, țesătura avea o crestătură. 

- Aici a lovit sabia lui Frodo, zise el. Singura vătămare, mă tem, pe care 
a adus-o duşmanului său; căci acesta rămâne nevătămat, doar tăişurile ce 
străpung pe înspăimântătorul Rege pier. Mai ucigător pentru el a fost 
numele lui Elbereth. lar pentru Frodo, mai ucigător a fost ăsta! 

Se aplecă încă o dată şi culese din iarbă un pumnal lung şi subţire. 
Lama lucea ca o scăpărare de gheaţă. Când Pas Mare se ridică, hobbiţii 
văzură că tăişul era zimţat, iar vârful rupt. Şi spre marea lor uimire, în 
timp ce el ţinea pumnalul în sus, în lumina tot mai limpede a zorilor, 
lama păru a se topi, dispărând ca un fum în văzduh; Pas Mare rămăsese 
doar cu plăselele în mână. 

- Vai, vai! se văită el. Pumnalul ăsta blestemat l-a rănit. Puţini sunt cei 
care se pricep să tămăduiască rănile lăsate de armele lor blestemate. Dar 
o să fac tot ce-mi stă în putinţă. 

Se aşeză pe pământ şi puse plăselele pumnalului pe genunchi iar 
deasupră-le cânta încet un cântec, într-o limbă ciudată. Apoi, dându-le 

deoparte, se răsuci spre Frodo şi, cu o voce şoptită, rosti vorbe de 
neînțeles pentru ceilalţi. Din săculețul atârnat la brâu scoase frunzele 
lungi ale unei plante. 

- După frunzele astea m-am dus până departe ca să le găsesc, spuse el. 
Căci planta nu creşte pe dealurile sterpe; am dat de ea în întuneric, în 
desişurile aflate la miazăzi de Drum, de unde am simţit venind aroma 
frunzelor ei. 

Zdrobi o frunză între degete şi aerul se umplu de un miros dulceag şi 
înţepător. 

- Am avut noroc că am găsit-o, adăugă el, căci e o plantă vindecătoare, 
adusă pe Pământul de Mijloc de oamenii din Apus. Athelas îi e numele 
dat de ei şi creşte ici şi colo, doar lângă locurile unde s-au aşezat sau au 
poposit ei în vremurile de demult; la Miazănoapte nu e cunoscută, decât 
de puţinii care se încumetă în Pustietate. Are virtuţi mari, numai că pu- 
terile ei tămăduitoare se pot dovedi slabe pentru rana lui Frodo. 

Aruncă frunzele în apa clocotindă şi cu acea fiertură spălă umărul lui 
Frodo. Mireasma aburului era înviorătoare, încât hobbiţii nevătămaţi 
simţiră cum li se liniştesc şi li se limpezesc gândurile. Buruiana păru să 
aibă oarece putere şi asupra rănii, căci Frodo avu senzaţia că durerea şi 
răceala din partea aceea a trupului se alinau; dar braţul îi rămase la fel de 
neputincios: nu şi-l putea ridica şi nici mişca. Îi părea cumplit de rău de 
nesăbuinţa de care dăduse dovadă şi se învinuia că nu rezistase ispitei; 
abia acum pricepea că, punându-şi Inelul pe deget, nu se supusese pro- 
priei dorinţe, ci voinţei poruncitoare a duşmanilor săi. Se întreba dacă nu 
cumva avea să rămână beteag pe viaţă, şi cum îşi vor mai putea continua 
călătoria. Se simţea prea slab ca să se ţină pe picioare. 

Aceasta era întrebarea care-i frământa şi pe ceilalţi hobbiţi. Fără să mai 
stea pe gânduri, hotărâră să părăsească Ţancul Vremii cât mai curând cu 
putinţă. 

- Îmi vine să cred, zise Pas Mare, că duşmanul pândeşte locul ăsta de 
câteva zile bune. Dacă a ajuns Gandalf aici, trebuie că a fost nevoit să 
plece degrabă şi nu se va mai întoarce. Oricum, după atacul de ieri-seară, 
suntem în mare primejdie aici de cum se lasă întunericul, şi oriunde ne- 
am duce n-am da de pericole mai mari. 

Nici nu se lumină bine de ziuă, că ei şi îmbucară ceva la repezeală, 
apoi îşi făcură bagajele. Lui Frodo îi era cu neputinţă să meargă pe jos, 
aşa că împărţiră cea mai mare parte a bagajelor între ei patru, iar pe 
Frodo îl cocoţară pe spinarea poneiului. În ultimele zile, bietul animal se 
întremase mult, părea mai gras şi mai voinic, şi chiar începuse să dea 
dovadă de oarecare afecţiune pentru noii lui stăpâni, mai ales pentru 

Sam. Trebuie că felul în care se purtase Bill Ferigă fusese tare neomenos, 
dacă această călătorie în pustietate putea să însemne o atât de mare 
schimbare în bine faţă de viaţa lui dinainte. 

Porniră înspre sud. Drept e că erau nevoiţi să traverseze Drumul, dar 
altă cale mai scurtă spre ţinuturile împădurite nu exista. În plus, aveau 
nevoie de lemne; căci Pas Mare le spusese că lui Frodo trebuia să-i fie 
cald tot timpul, cu deosebire noaptea, şi pe lângă asta focul avea să-i 
apere întrucâtva pe toţi. De asemenea, planul lui Pas Mare era acela de a 
mai scurta un ocol mare pe care-l făcea Drumul: dincolo de Ţancul 
Vremii, la răsărit, acesta îşi schimba direcţia şi cotea mult spre nord. 

Merseră încet, cu ochii-n patru, ocolind clinele dealului dinspre 
miazăzi şi apus, şi în scurtă vreme ajunseră la marginea Drumului. Nu se 
vedea nici urmă de Călăreţi. Însă tocmai când treceau în fugă pe partea 
cealaltă, auziră în depărtare două strigăte: o voce rece care chema, şi o 
altă voce rece care răspundea. Tremurând din toate încheieturile, grăbiră 
şi mai mult pasul, îndreptându-se spre desişul aflat în faţa lor. Pământul 
cobora în pantă spre sud, dar era un ţinut sălbatic, lipsit de poteci; tufăriş 
şi copaci piperniciţi creşteau în hăţişuri greu de pătruns, despărțite de 
întinderi sterpe. larba era rară, aspră şi cenuşie, iar frunzele desişurilor 
se veştejiseră şi cădeau. Un ţinut posomorât, pe care-l străbăteau anevoie 
şi cu multă amărăciune în suflet. Abia dacă schimbau câte o vorbă în 
timp ce înaintau cu greu. Frodo îşi simţea inima ca de plumb, văzându-i 
cum mergeau pe lângă el, cu capetele plecate şi spinările cocârjate sub 
greutăţi. Chiar şi Pas Mare arăta obosit şi abătut. 

Înainte să se isprăvească marşul din acea zi, durerea lui Frodo se ascuţi 
din nou, dar multă vreme el nu spuse nimic. De patru zile mergeau, şi 
ţinutul nu-şi schimbase prea mult înfăţişarea, doar Ţancul Vremii se cu- 
funda încet în urma lor, iar în faţă munţii din zare se desenau mai 
aproape cu fiecare pas. De la acel strigăt îndepărtat nu mai văzuseră şi 
nu mai auziseră nimic ce ar fi putut să însemne că duşmanul prinsese de 
veste despre fuga lor sau că îi urmăarea. Se temeau de orele întunericului 
şi stăteau de strajă câte doi în timpul nopţii, aşteptându-se în orice clipă 
să vadă siluete negre profilându-se pe cenuşiul nopţilor, abia luminate 
de luna învăluită în nori; dar nu zăreau şi nu auzeau altceva decât oftatul 
frunzelor şi al ierbii veştejite. Nici măcar o clipă nu simţiseră prezenţa 
răului ce-i cuprinsese înaintea atacului din văioagă. Ar fi fost prea mult 
să spere că duşmanul călare le pierduse încă o dată urma. Te pomeneşti 
că aşteptau să-i atace prin surprindere la vreo strâmtoare? 

La capătul celei de-a cincea zi, terenul începu iarăşi să urce încet, 
ieşind din valea largă şi puţin adâncă în care coborâseră. Pas Mare 

schimbă din nou direcţia, dinspre răsărit uşor înspre miazănoapte, iar în 
cea de-a şasea zi, ajungând în vârful unui urcuş lin şi lung, văzură de- 
parte în faţă o îngrămădire de coline împădurite. La poalele lor se 
desluşea şerpuind Drumul, iar în dreapta, un râu cenuşiu lucea palid în 
soarele apos. Şi mai departe, abia dacă se zărea un alt râu, într-o vale 
pietroasă, pe jumătate îngropată în ceţuri. 

- Mă tem că de-aici trebuie s-o apucăm din nou pe Drum pentru o 
vreme, zise Pas Mare. Am ajuns la râul de i se spune Izvorul Brumat şi 
pe care elfii îl numesc Mitheithel. Izvorăşte din Pârloagele Etten, aflate în 
munţii căpcăunilor, la miazănoapte de Vâlceaua Despicată, şi se varsă în 
Apa Zgomotoasă, departe la miazăzi. Din acel loc, unii îi spun Torentul 
Cenuşiu. Se lăţeşte foarte mult înainte să ajungă la mare. Nu poate fi tre- 
cut pe nicăieri altundeva mai jos de izvoarele din Pârloagele Etten, decât 
peste Ultimul Pod, peste care trece şi Drumul. 

- Celălalt râu de-acolo de departe cum se numeşte? 

- Acela e Apa Zgomotoasă, sau Urşii din Vâlceaua Despicată, răspunse 
Pas Mare. Drumul străbate multe mile pe la poalele dealurilor între Pod 
şi Vadul Urşilor. Dar încă nu m-am gândit cum o să traversam râul. 
Fiecare apă la timpul ei. Să ne considerăm norocoşi dacă n-o să fim 
atacați pe Ultimul Pod. 

A două zi, la primele ore ale dimineţii, ajunseră din nou la marginea 
Drumului. Sam şi Pas Mare o luară înainte, dar nu zăriră alţi călători sau 
călăreţi. Aici, la umbra dealurilor, plouase puţin. După socotelile lui Pas 
Mare, ploaia căzuse cu două zile înainte, asta însemnând că ştersese toate 
urmele. De atunci nu mai trecuse nimeni călare, din cât putea să vadă. 

Porniră pe Drum cât le stătea în puteri de repede, şi după o milă sau 
două, în faţă le apăru Ultimul Pod, la capătul unui pripor scurt. Se 
temeau să nu care cumva să dea cu ochii de siluetele negre, dar nu era 
ţipenie. Pas Mare le spuse să se ascundă în hăţişul de la marginea Dru- 
mului până se ducea el să cerceteze împrejurimile. 

Nu după multă vreme se întoarse în fuga la ei. 

- N-am văzut nici o urmă, îi anunţă el, şi tare mă-ntreb ce-o fi însem- 
nând asta. În schimb, am găsit ceva foarte ciudat. 

Întinse palma spre ei, arătându-le o nestemată de un verde pal. 

- Am găsit-o în noroi, în mijlocul Podului. Un beril, o piatră-elfă. Dacă 
a fost pusă anume acolo sau a fost scăpată din întâmplare, n-aş putea 
zice, dar îmi dă speranţe. O iau ca semn că putem trece Podul; însă după 
aceea nu mai îndrăznesc să merg tot pe Drum, dacă nu am vreun semn 
limpede că o pot face. 

Nu mai zăboviră o clipă în plus. Traversară Podul în siguranţă, fără să 
audă alt zgomot decât al apei care se învolbura în jurul celor trei arcuri 
mari. După încă o milă ajunseră la o râpă îngustă, care ducea spre 
miazănoapte, spre ţinuturile abrupte din stânga Drumului. Aici Pas 
Mare se abătu de la calea dreaptă şi curând se pierdură într-un desiş po- 
somorât, de copaci întunecaţi la coajă, ce se legănau la poalele dealurilor 
neprietenoase. 

Hobbiţilor le părea bine că părăsiseră meleagurile acelea neprimitoare 
şi Drumul primejdios, dar ţinutul în care intraseră acum se arăta amen- 
inţător şi potrivnic. Cu cât mergeau mai în adâncul râpei, cu atât 
dealurile se înălțau mai mult. Ici şi colo, pe culmi şi creste desluşeau 
urme de vechi ziduri de piatră şi ruine de turnuri: înfăţişarea lor nu 
prevestea nimic bun. Frodo, care nu mergea pe jos, avea timp să se uite 
în jur şi să cugete. Îşi aminti de ce-i spusese Bilbo despre călătoria lui şi 
despre turnurile amenințătoare de pe dealurile aflate la nord de Drum, 
pe meleagurile din apropierea pădurii căpcăunilor, acolo unde se petre- 
cuse prima lui mare aventură. Frodo bănuia că se aflau în acelaşi ţinut şi 
se întreba dacă nu cumva aveau să treacă tocmai prin locul cu pricina. 

- Cine locuieşte prin părţile astea? întrebă el. Şi cine a înălţat turnurile 
alea? Căpcăunii, cumva? 

- Nu, spuse Pas Mare. Căpcăunii nu construiesc. Nimeni nu trăieşte 
aici. Cu multă vreme în urmă au sălăşluit oameni pe aceste meleaguri, 
dar s-au dus cu toţii. Legendele spun că au devenit un popor rău, căci 
umbra lui Angmar s-a întins peste ei. Dar toţi au fost răpuşi în războiul 
ce a pus capăt Regatului de la Miazănoapte. De atunci însă, a trecut atât 
de mult timp, încât dealurile i-au uitat, deşi pe pământ încă se întinde o 
umbră. 

- Unde ai aflat asemenea poveşti, dacă meleagurile astea sunt pustii cu 
toatele şi căzute în uitare? vru să ştie Peregrin. Păsările şi sălbăticiunile 
nu spun asemenea poveşti. 

- Moştenitorii lui Elendil nu uită tot ce s-a-ntâmplat în străvechime, 
răspunse Pas Mare, şi mult mai multe din câte aş putea povesti încă mai 
sunt ţinute minte în Vâlceaua Despicată. 

- Ai fost adeseori în Vâlceaua Despicată? întreba Frodo. 

- Am fost. Pe vremuri acolo mi-am avut sălaşul, şi mă întorc de câte ori 
pot. Acolo îmi este rămasă inima; dar soarta mea nu-mi dă pace să stau 
într-un loc, nici chiar în casa frumoasă a lui Elrond. 

Râpa se îngustă tot mai mult. Drumul rămas în urmă continua până la 
Râul Urşilor, dar nici drumul şi nici râul nu se mai zăreau de-acum. 
Călătorii ajunseră într-o vale lungă; strâmtă, adâncă, întunecoasă şi 

tăcută. Copaci cu rădăcini bătrâne şi întortocheate atârnau peste stânci şi 
creşteau în sus unii în spatele celorlalţi, formând povârnişuri de păduri 
de pin. 

Hobbiţii erau din ce în ce mai obosiţi. Mergeau încet, căci trebuiau să- 
şi croiască drum printr-o vale ce nu avea poteci, împiedicându-se la tot 
pasul de trunchiuri căzute şi stânci prăvălite. Evitau pe cât puteau orice 
urcuş, de dragul lui Frodo, dar şi pentru că le venea greu să găsească 
vreo cale care să-i scoată la lărgime. De două zile se aflau în ţinutul ăsta, 
când, pe neaşteptate, vremea se schimbă. Vântul prinse a sufla fără con- 
tenire dinspre vest, aducând revărsări de ploaie de la mările îndepărtate, 
peste coamele întunecate ale dealurilor. Până să cadă noaptea, erau 
muiaţi până la piele, iar tabăra lor era posomorâtă, căci nu găsiseră nici 
un lemn de foc. A doua zi, dealurile se înălţau mai mult şi mai abrupt 
dinaintea lor, forțându-i să se abată de la calea lor şi s-o ia spre 
miazănoapte. Pas Mare arăta tot mai neliniştit: trecuseră aproape zece 
zile de când părăsiseră Ţancul Vremii şi merindele începeau să se îm- 
puţineze. lar ploaia nu contenea. 

În acea noapte făcură popas pe un prag de stâncă, ferit de un perete în 
care se găsea o văgăună puţin adâncă, o simplă scobitură. Frodo era agit- 
at. Din pricina umezelii şi a frigului, rana îl durea mai dihai ca înainte, 
iar durerea şi răceala aceea de moarte îi răpiseră somnul. Rămase treaz, 
foindu-se şi răsucindu-se de pe-o parte pe alta, ascultând plin de teamă 
zgomotele tainice ale nopţii: şuierul vântului prin despicăturile stâncilor, 
picurul apei, o trosnitură, zgomotul neaşteptat al unei pietre desprinse şi 
rostogolite. I se năzări că se apropiau de el siluete negre ca să-i facă de 
petrecanie; dar, când se ridică în capul oaselor, nu văzu altceva decât 
spinarea lui Pas Mare care şedea ghemuit, îşi fuma pipa şi făcea de strajă. 
Se întinse la loc şi curând începu să viseze un vis tulbure, în care se făcea 
că umbla prin iarbă în gradina lui din Comitat, dar totul părea înceţoşat 
şi nedesluşit, mai neclar decât umbrele înalte şi negre ce priveau de după 
gardul verde. 

Trezindu-se dimineaţa, băgă de seamă că ploaia încetase. Norii încă 
acopereau cerul, dar se spărgeau din loc în loc şi printre ei se iveau fâşii 
palide de albastru. Vântul sufla din nou. Nu se grăbiră să pornească la 
drum. Îndată ce isprăviră gustarea rece, care n-avea puterea să le dea 
curaj, Pas Mare plecă de unul singur, spunându-le celorlalţi să rămână la 
adăpostul stâncii până se va întoarce. Voia să urce, dacă izbutea, ca să 
vadă cum arăta ținutul. 

Veştile pe care le aduse nu avură darul să-i liniştească. 

- Am mers prea mult spre miazănoapte, îi anunţă el. Trebuie să găsim 
o cale să ne întoarcem spre miazăzi. Dacă o ţinem tot înainte, o s-ajun- 
gem în Valea Etten, mult prea la miazănoapte de Vâlceaua Despicată. E 
ţinutul căpcăunilor, aproape necunoscut mie. Să zicem că o să găsim o 
cale de trecere şi ne apropiem dinspre miazănoapte de Vâlceaua Despic- 
ată; dar ne-ar lua prea mult, căci nu cunosc drumul, unde mai pui că nici 
hrana nu ne ajunge. Deci, cum-necum, o să trebuiască să dăm de Vadul 
Urşilor. 

Restul zilei şi-l petrecură căţărându-se pe stânci. Găsiseră o trecere 
printre doi pereţi, care-i scotea la o vale orientată spre sud-est, adică într- 
acolo unde doreau ei să se îndrepte; dar către sfârşitul zilei un alt prag se 
ivi în calea lor: o creastă lungă şi înaltă, a cărei muchie întunecoasă 
desenată pe cer era spartă în multe locuri, făcând-o să apară ca dinţii un- 
ei pânze ştirbe de ferăstrău. N-aveau de ales: ori se întorceau din drum, 
ori o traversau. 

Hotărâră să încerce să urce, dar urcuşul se dovedi tare greu. Curând 
Frodo se văzu nevoit să descalece şi să se chinuie să continue drumul pe 
jos. Chiar şi aşa, adeseori îi cuprindea disperarea din pricina poneiului 
care nu putea să urce, sau pentru că ei înşişi nu ştiau pe unde s-o ia, aşa 
împovăraţi cum erau. Lumina aproape că dispăruse de pe cer, iar ei erau 
frânţi de oboseală când, pe neaşteptate, se pomeniră în vârf. Ajunseseră 
într-o şa îngustă, între două tancuri mai înalte, iar în partea cealaltă, 
puţin mai încolo, coborâşul se arăta la fel de abrupt. Frodo se prăvăli la 
pământ şi rămase acolo tremurând. Mâna stângă zăcea lipsită de viaţă, şi 
toată partea aceea a trupului îi era cuprinsă parcă între gheare de gheaţă. 
Copacii şi stâncile din jur i se păreau nişte umbre nedesluşite. 

- Nu putem merge mai departe, îi spuse Merry lui Pas Mare. Tare mă 
tem pentru Frodo. Ce ne facem? Crezi că-l vor putea vindeca în Vâlceaua 
Despicată, asta dacă vom ajunge vreodată acolo? 

- Rămâne de văzut, spuse Pas Mare. Aici, în pustietate, nu pot face mai 
mult; şi tocmai din pricina rănii lui țin atât de mult să ne continuăm dru- 
mul. Dar ştiu că în noaptea asta nu se mai poate. 

- Ce se-ntâmplă cu stăpânul meu? întrebă Sam cu o voce coborâtă, 
uitându-se rugător la Pas Mare. Rana a fost mică, aproape că s-a închis. 
Nu se mai vede altceva decât un semn alb şi rece pe umăr. 

- Frodo a fost atins de armele Duşmanului, explică Pas Mare, iar în tru- 
pul lui a pătruns o otravă sau un alt rău care îmi depăşeşte ştiinţa de a-l 
tămădui. Dar nu-ţi pierde speranţa, Sam. 

Noaptea era rece sus pe creastă. Făcură un foc mic sub rădăcinile no- 
duroase ale unui pin bătrân ce atârna peste o scobitură nu foarte adâncă: 

ai fi zis că cineva scosese cândva piatra de-acolo. Stăteau ghemuiţi unii în 
alţii. Vântul sufla rece prin şa, vârfurile pinilor se aplecau scoțând ge- 
mete şi suspine. Frodo zăcea ca toropit de-un vis în care i se părea că 
aripi negre şi nesfârşit de mari fâlfâiau pe deasupra lui şi că pe aripi 
călătoreau urmăritorii ce-l căutau prin toate văgăunile. 

Zorii se iviră senini şi frumoşi; văzduhul era curat, cu o lumină palidă 
şi clară pe cerul spălat de ploaie. Hobbiţii simţiră că le revine curajul, dar 
tânjeau după soarele care să le încălzească mădularele înţepenite şi 
îngheţate. Aşteptară să se lumineze mai bine, apoi Pas Mare îl luă pe 
Merry cu el şi se duseră până în partea cealaltă a şeii, ca să vadă valea 
dinspre răsărit. Soarele se înălţase deasupra orizontului şi strălucea din 
plin atunci când cei doi se întoarseră cu veşti dătătoare de speranţe. Se 
părea că se găseau mai mult sau mai puţin pe direcţia cea bună. Dacă îşi 
continuau drumul pe povârniş la vale, de partea cealaltă a crestei, munţii 
rămâneau în stânga lor. Nu prea departe în faţă, Pas Mare zărise din nou 
sclipirile Apei Zgomotoase şi ştia că Drumul spre Vad, chiar dacă încă 
nu se vedea, nu se găsea departe de Râu, ci undeva pe malul mai apropi- 
at de ei. 

- Iarăşi trebuie să ne îndreptăm spre Drum, mai spuse el. Nu cred să 
găsim o altă cale de trecere printre dealuri. Oricare ar fi primejdiile care 
ne aşteaptă acolo, Drumul este singurul ce ne poate duce spre Vad. 

De cum isprăviră de mâncat, se urniră din loc. Începură să coboare în- 
cet priporul de pe partea sudică a crestei; coborâşul era mai uşor decât se 
aşteptaseră, priporul nefiind chiar atât de abrupt, astfel că Frodo putea 
din nou să încalece. Bietul ponei bătrân al lui Bill Ferigă se arăta tot mai 
priceput în a alege poteca cea mai lesnicioasă şi cu cât mai puţine hâr- 
toape cu putinţă, anume pentru a-şi cruța călăreţul. Drumeţii îşi 
recăpătară buna dispoziţie. Chiar şi Frodo se simţea mai bine în lumina 
zilei, deşi, când şi când, o ceaţă părea să-i acopere vederea, făcându-l să- 
şi treacă mâna peste ochi. 

Pippin o luase puţin înaintea celorlalți. Deodată se întoarse spre ei şi 
strigă: 

- Am dat peste o potecă! 

Când ajunseră la el, văzură că nu se înşelase: cu adevărat, părea să fie 
începutul unei poteci ce urca şerpuind din pădurile de dedesubt, 
pierzându-se pe culmea de pe care tocmai coborâseră. În unele locuri, 
aproape că nu se mai desluşea sub buruieni sau sub pietrele şi trunchi- 
urile prăvălite, dar era limpede că pe vremuri se umblase mult pe ea. Era 
o cărare tăiată de braţe vânjoase şi picioare cu călcătura grea. Ici şi colo, 

copaci bătrâni fuseseră retezaţi sau frânţi, pur şi simplu, şi bolovani mari 
fuseseră scobiţi sau prăvăliţi la vale pentru a lasă cale liberă. 

Urmară poteca o vreme, căci era cel mai uşor drum de coborâre, dar 
mergeau cu multă băgare de seamă, şi neliniştea lor crescu atunci când 
ajunseră în pădurea întunecată, unde poteca se contura mai clar şi se 
lățea ca dintr-o dată, ieşind dintr-o centură de brazi, ca să coboare o 
pantă abruptă şi să cotească brusc la stânga, în jurul unui şold stâncos. 
Ajunşi la cotul acela, se uitară în jur şi văzură că poteca mergea înainte, 
pe o bârnă orizontală, sub peretele unei stânci puţin înalte, peste care 
atârnau copaci. În peretele stâncos se găsea o uşă pe jumătate deschisă şi 
lăsată într-o rână, prinsă într-o singură balama uriaşă. 

Se opriră cu toţii în faţa uşii. Dădea spre o grotă, sau o încăpere săpată 
în stâncă, dar în întunericul ce domnea înăuntru nu se putea desluşi nim- 
ic. Împingând cu toată puterea, Pas Mare, Sam şi Merry reuşiră să 
deschidă şi mai mult uşa, apoi Pas Mare şi Merry intrară. Nu înaintară 
mult, căci pe podea zăceau multe oase vechi, iar lângă intrare nu se 
vedea nimic altceva decât câteva ceaune mari şi goale şi nişte oale sparte. 

- Dacă a existat vreodată un bârlog de căpcăun, apoi ăsta e, zise Pip- 
pin. Hai, ieşiţi şi să plecăm de-aici. Acum ştim cine-a făcut cărarea - şi ar 
fi bine s-o luăm imediat din loc. 

- Nu-i nici o grabă, eu aşa zic, spuse Pas Mare ieşind. E, într-adevăr, o 
văgăună de căpcăun, dar, din cât se vede, a fost părăsită de multă vreme. 
Socotesc că nu avem de ce ne teme. Să coborâm totuşi cu atenţie şi om 
vedea ce-o mai fi. 

Cărarea pornea mai departe din dreptul uşii, cotea din nou pe bârna 
dreaptă, o lua la vale, pe o costişă împădurită. Nevrând ca Pas Mare să-şi 
dea seama că încă îi era teamă, Pippin o luă înainte împreună cu Merry. 
Sam şi Pas Mare veneau în urmă, de-o parte şi de alta a lui Frodo călare 
pe ponei, căci poteca era de-acum destul de lată ca să încapă patru sau 
cinci hobbiţi unul lângă celălalt. Dar nu ajunseră prea departe, când Pip- 
pin se întoarse în fugă, urmat de Merry. Amândoi arătau îngroziţi. 

- Sunt căpcăuni, abia îngăimă Pippin. Jos, într-o poiană din pădure, nu 
departe de-aici. l-am văzut printre copaci. Sunt tare mari. 

- Mergem să-i vedem şi noi, hotărî Pas Mare, luând în mână o bâtă. 

Frodo nu spuse nimic. Sam însă arăta foarte speriat. 

Soarele urcase în tăriile cerului şi strălucea printre ramurile pe 
jumătate desfrunzite ale copacilor, pătând poiana cu petice mari de lu- 
mină. Hobbiţii şi Pas Mare se opriră deodată la marginea poienii şi 
priviră pe furiş printre trunchiuri, ţinându-şi răsuflarea. Căpcăunii erau 
acolo: trei căpcăuni mari. Unul stătea aplecat, iar ceilalţi doi se uitau la el. 

Pas Mare înaintă nepăsător. 

- Ridică-te, pietroi bătrân! porunci el, frângând bâta de spinarea căp- 
căunului aplecat. 

Nu se întâmplă nimic. Hobbiţii rămaseră cu gurile căscate de uluială, 
ca apoi chiar şi Frodo să izbucnească în râs. 

- Măi, măi, zise el printre hohote. Uităm istoria familiei noastre. Te po- 
meneşti că ăştia sunt cei trei prinşi de Gandalf, pe când se ciorovăiau 
cum ar fi fost mai nimerit să gătească trei gnomi şi un hobbit. 

- Nu mi-aş fi închipuit să ne găsim atât de aproape de locul ăla, pufni 
Pippin. 

Cunoştea povestea prea bine. Bilbo şi Frodo i-o spuseseră adeseori; 
dar, ca să fie sincer, niciodată nu crezuse în ea decât pe jumătate. Chiar şi 
acum se uita la căpcăunii de piatră cu neîncredere, temându-se ca nu 
cumva vreo vrajă să-i readucă dintr-o dată la viaţă. 

- Uitaţi nu numai istoria familiei, dar şi tot ceea ce-aţi ştiut despre căp- 
căuni, zise Pas Mare. E ziua în amiaza mare, soarele străluceşte, şi cu 
toate astea veniţi să mă speriaţi cu basme despre căpcăuni vii care 
pasămite ne-ar aştepta aici, în lumină. Oricum, poate că aţi băgat de 
seamă că unul dintre ei are după ureche un cuib vechi de pasăre. Ce or- 
nament cu totul neobişnuit pentru un căpcăun viu! 

Izbucniră din nou în râs. Frodo simţi cum îşi revine la viaţă: amintirea 
primei aventuri reuşite a lui Bilbo îi dădea puteri. Soarele era cald şi 
mângâietor, iar vălul de pe ochi parcă se mai risipise. Se odihniră o 
vreme în luminiş şi prânziră chiar la umbra picioarelor celor mari ale 
căpcăunilor. 

- Ce-ar fi să cânte unul dintre noi ceva, cât e soarele sus pe cer? veni 
Merry cu ideea după ce isprăviră de mâncat. De zile întregi n-am mai 
auzit un cântec sau o poveste. 

- De pe Ţancul Vremii, socoti Frodo. Ceilalţi se uitară la el. 

- Nu vă faceţi griji în privinţa mea, adaugă el. Mă simt mult mai bine, 
dar nu cred că aş putea cânta. Poate-şi răscoleşte Sam amintirile şi 
găseşte ceva. 

- Hai, Sam, îl îmboldi Merry. Ai mult mai multe strânse acolo, în capul 
tău, decât dai de înţeles. 

- Habar n-am despre ce vorbeşti, se apără Sam. Dar ia să vedem ce 
ziceţi despre asta. Nu-i chiar o poezie, dacă mă-nţelegeţi ce vreau să 
spun: doar o prostioară. Dar ceea ce-am văzut aici mi-a amintit de ea. 

Ridicându-se în picioare, îşi duse mâinile la spate, ca şi cum ar fi fost la 
şcoală, şi începu să cânte o melodie veche: 

Un Căpcăun pe-un jilţ de piatră sta singur, foarte înciudat, 


Şi rumega şi morfolea un os bătrân şi descărnat. 
De ani de zile-l tot rodea 

Căci carne-n jur nu se ivea. 

ÎI mesteca! ÎI ronţăia! 

Acolo-n peşteră, pe dealuri 

Unde doar el sălăşluia , 

Şi carne-n jur nu se ivea. 


Cu cizmele lui mari veni şi Tom la Căpcăun odată 

Şi-i spuse: Ce tot rozi acolo? Ce-i aia? Rogu-te-mi arată! 
Că parc-ar fi din ţintirim Ţurloiul unchiului meu Tim 
Vai, Unchiule! Mănunchiule! 

De multă vreme unchiul Tim 

Credeam că zace-n ţintirim 

Hei, Căpcăune! Aferim! 


Băiete, zise Căpcăunul, eu osul ăsta l-am furat, 

Dar ce fac oasele în groapă? Au ele-un rost adevărat? 
Unchiaşul tău era grămadă 

De oase nu putea să vadă 

Ţurloi! Burloi! 

Dar unui Căpcăun bătrân 

Putea să-i dea, că sunt destule 

Ţurloaie care mai rămân. 


Şi-i zise Tom: Ascultă, nene, cum alde tine, poţi să spui, 
Îşi face mendrele în voie şi fără ştirea nimănui 

Cu oasele lui unchiu-meu? 

Aşa că osul lui îl vreu 

Corsarule! Tâlharule! 

Chiar dacă-i mort, e-al lui şi gata 

Şi-i rubedenie cu tata 

Aşa că dă încoa' bucata! 


Nu-l dau nici pentru două ace! Şi nu mai face pe nebunul 
C-o să te molfăi şi pe tine, îi spune-atuncea Căpcăunul, 
O carne proaspătă-i ca mierea, 

Cu tine-o să-mi încerc puterea! 

Fă-te-ncoa! Păzea! 

Destul am ros şi piei şi oase, 
Vreau cărnuri crude şi gustoase 
Ş-apoi să trag la aghioase! 


Dar tocmai când credea că cina-i pregătită, pusă-n oale, 
Se pomeni, când vru s-apuce, că mâinile-i atârnă goale! 
Căci unde-şi face omul clisma, 

Tom îi dădu un şut cu cizma 

Să-l izbească! Să-l pocnească! 

Un şut în locuri nu prea sfinte 

A fost ca să-l înveţe minte, 

Gândea şi Tom şi-i da-nainte! 


Dar mult mai tari ca piatra-s osul şi pielea unui Căpcăun 
Ce şade singur între dealuri, de care nici nu pot să spun! 
Decât în fundul lui bătaia, în munte dac-ai da, tot aia! 
Descojeşte-l! Netezeşte-l! 

Bătrânul Căpcăun şi gâde 

Cum Tom gemea, porni a râde 

De degetele-i sângerânde. 


Fără picior ajuns acasă, Tom nu mai poate să se scoale 
Şi laba fără cizmă-i zace, doar piele, ca o cârpă moale, 
Dar Căpcăunul ştie gluma 

Cu osul lui furat acuma 

Furat! Luat! 

De la stăpânul său, durutul, 

Şi ca şi osul i-i şezutul, 

La fel ca piatra şi ca lutul! 


- Asta da prevenire pentru noi toţi! pufni Merry în râs. Bine că te-ai 
folosit de-o bâtă, Pas Mare, şi nu de propria ta mână. 

- De unde-ai învăţat cântecul ăsta, Sam? îl iscodi Pippin. N-am mai 
auzit până acum asemenea cuvinte. 

Sam bălmăji ceva de neînțeles. 

- Din capul lui, bunînţeles, îl dădu Frodo în vileag. Aflu tare multe de- 
spre Sam Gamgee în călătoria asta. Întâi a fost conspirator, acum e 
şugubăţ. Pân' la urmă o s-ajungă vrăjitor sau războinic. 

- Să n-aud de-aşa ceva, zise Sam. Nu vreau să fiu nici una, nici alta. 

Când isprăviră de mâncat, porniră la vale spre pădure. Poate că 
mergeau chiar pe drumul pe care umblaseră cu mulţi ani în urmăa Gan- 
dalf, Bilbo şi gnomii. După câteva mile, ajunseră pe culmea unui mal în- 
alt de pământ, deasupra Drumului. În acel loc, Izvorul Brumat rămăsese 
mult în urmă, în valea lui îngustă, iar Drumul se ţinea aproape de 
poalele dealurilor, şerpuind şi cotind spre est, printre păduri şi 
povârnişuri acoperite cu iarba-neagră, spre Vad şi Munţi. Ceva mai jos 
pe malul de pământ, Pas Mare arătă spre o piatră pitită în iarbă. Pe 
suprafaţa ei, săpate grosolan şi mâncate de vreme, se mai puteau desluşi 
rune elfe şi semne misterioase. 

- Uite colo! strigă Merry. Aia trebuie să fie piatra care însemna locul 
unde şi-au ascuns căpcăunii aurul. Oare cât o mai fi rămas, Frodo, din 
partea cuvenită lui Bilbo? 

Frodo se uită la piatră şi îşi dori în sinea lui ca Bilbo să nu fi adus acasă 
o comoară atât de primejdioasă şi de care nu era chip să scapi uşor. 

- N-a mai rămas nimic, răspunse el. Bilbo a dat-o pe toată. Mi-a spus că 
n-o simţea să fie a lui cu adevărat, pentru că o strânseseră jefuitorii. 

Drumul se întindea liniştit sub umbrele lungi ale înserării timpurii. Nu 
se zăreau alţi călători. Cum nu aveau pe unde s-o ia prin altă parte, 
coborâră malul şi, făcând la stânga, grăbiră pasul cât putură de repede. 
Curând, un şold de deal tăie lumina soarelui ce apunea cu repeziciune. 
Un vânt rece îi întâmpină din înalturile munţilor aflaţi în faţă. 

Tocmai se pregăteau să găsească un loc mai departe de Drum, unde să 
poposească peste noapte, când auziră un zgomot ce le făcu inimile să le 
tresară din nou de spaimă: tropăitul copitelor undeva în spate. Se uitară 
în urmă, dar nu vedeau prea departe, din pricina multelor cotituri şi şer- 
puiri ale Drumului. Cât îi mai ajutau puterile, se depărtară iute de calea 
bătută şi se afundară în hăţişul de iarbă neagră şi de afine de pe clinele 
de deasupra, până ajunseră la un aluniş. Uitându-se pe furiş de după 
tufe, văzură Drumul cam la treizeci de picioare sub ei, tot mai neclar şi 
mai cenuşiu în lumina ce se stingea. Tropăitul copitelor se apropia din ce 
în ce. Veneau repede, troca-poc, troca-poc, troca-poc. Apoi, abia auzit, pur- 
tat parcă departe de ei de adierea vântului, li se păru că descifrează un 
sunet firav, ca un clinchet de clopoței. 

- Ăsta nu-mi pare a fi cal de Călăreţ Negru, spuse Frodo, ascultând 
încordat. 

Plini de speranţă, ceilalţi hobbiţi îi dădură dreptate, dar rămaseră as- 
cunşi, pradă îndoielii. De atâta vreme se temeau de urmăritori, încât 
orice zgomot venea din spatele lor li se părea rău prevestitor şi 

duşmănos. Dar Pas Mare se aplecă în faţă, se ghemui la pământ şi-şi 
duse o mână la ureche, iar faţa i se lumină dintr-o dată de bucurie. 

Lumina zilei se stinse şi frunzele hăţişului foşniră uşor. Tot mai clar şi 
mai aproape răsunau acum clinchetul clopoţeilor şi tropăitul copitelor, 
troca-poc, troca-poc. Pe neaşteptate, pe felia de drum de sub ei apăru în 
galop un cal alb, un alb strălucitor în umbrele înserării. Harnaşamentul 
scăpăra şi scânteia, bătut parcă în nestemate, ca nişte stele mişcătoare. 
Mantia călăreţului flutura în urma lui, gluga era lăsată pe spate; părul de 
aur fâlfâia lucind, umflat de vântul goanei. Lui Frodo i se păru că o ful- 
gerare albă strălumina dincolo de silueta şi straiele călăreţului, ca printr- 
un mal străveziu. 

Pas Mare sări din ascunzătoare şi se repezi la vale, spre Drum, sărind 
peste tufele de iarbă-neagră şi strigând; dar chiar înainte ca el să fi făcut 
vreo mişcare sau să fi strigat, călăreţul trăsese de dârlogi şi se oprise 
locului, uitându-se în sus spre hăţişul unde stăteau ei pitiţi. Când îl zări 
pe Pas Mare, descălecă şi fugi în întâmpinarea lui. 

- Ai na vedui Dunadan! Mae govannen! îl auziră hobbiţii şi vorbirea lui şi 
vocea clară şi răsunătoare nu mai lăsară loc de îndoială în inima 
nimănui. 

Călărețul era de neam elf. Nici o altă seminție din lumea largă nu 
putea să aibă voci care să încânte într-atât auzul. Dar în strigătul lui 
părea să răzbată înfrigurarea, sau poate teama, iar hobbiţii îl văzură vor- 
bind repede şi îngrijorat cu Pas Mare. 

Curând Pas Mare le făcu semn să coboare, iar hobbiții părăsiră hăţişul 
şi coborâră în grabă la Drum. 

- El e Glorfindel, care stă în casa lui Elrond, le spuse Pas Mare. 

- Salutare, şi bine ne-am întâlnit în sfârşit, i se adresă seniorul elf lui 
Frodo. Cei din Vâlceaua Despicată m-au trimis să vă caut. Ne-am temut 
că ați dat de necaz pe drum. 

- Înseamnă că Gandalf a ajuns în Vâlceaua Despicată? strigă Frodo, 
cuprins de bucurie. 

- Nu. Când am plecat eu, încă nu ajunsese; dar asta a fost în urmă cu 
opt zile, răspunse Glorfindel. Elrond a primit veşti ce l-au tulburat. 
Câteva rubedenii de-ale mele, călătorind pe meleagurile voastre de din- 
colo de Baranduin , au aflat că treburile nu stăteau tocmai bine şi au 
trimis solii cât de repede au putut. Ne dădeau de ştire că cei Nouă tre- 
cuseră hotarele şi că v-aţi rătăcit şi, lipsiți de călăuză, căci Gandalf nu se 
întorsese, aţi dat de mari necazuri. Chiar şi în Vâlceaua Despicată sunt 
puţini cei ce pot ţine piept la drum deschis celor Nouă; dar chiar şi aşa, 
Elrond a trimis ajutoare în toate cele patru zări. S-a gândit că veţi face un 

ocol foarte mare ca să scăpaţi de urmărire şi că vă veţi pierde în 
Pustietate. 

Sorţii au căzut ca eu să o apuc pe Drum; am venit până la Podul Mi- 
theithel şi am lăsat un semn acolo, acu' nouă sau şapte zile. Trei dintre 
slujitorii lui Sauron se aflau pe Pod, dar s-au retras, iar eu i-am urmărit 
spre apus. Am mai nimerit peste alţii doi, dar au luat-o repede spre 
miazăzi. De atunci încerc să dau de urmele voastre. Acu' două zile le-am 
găsit şi le-am urmărit peste Pod, iar azi am descoperit locul unde aţi 
coborât din nou dintre dealuri. Dar, să mergem! Nu mai e vreme de pier- 
dut cu alte veşti. Dacă tot vă aflaţi aici, trebuie să riscăm primejdiile Dru- 
mului şi s-o pornim fără zăbavă. Cinci sunt în urma noastră, şi când or 
da de urmele voastre pe Drum, ca vântul şi ca gândul or să gonească. Şi 
nu-s numai ei. Unde pot fi ceilalţi patru, n-am ştire. Tare mă tem că ne- 
aşteaptă la Vad. 

În timp ce Glorfindel vorbea, umbrele întunericului se adânciră. Frodo 
se simţi cuprins de o mare sfârşeală. De când începuse să apună soarele, 
pâcla de pe ochi se făcuse şi mai groasă, parcă o umbră se pusese între el 
şi chipurile prietenilor săi. Acum se ascuţi şi durerea, iar frigul deveni de 
neîndurat. Clătinându-se pe picioare, se prinse de braţul lui Sam. 

- Stăpânul meu e bolnav şi rănit, spuse Sam mânios. Nu poate călări 
după lăsarea nopţii. Are nevoie de odihnă. 

Glorfindel îl prinse pe Frodo în clipa în care se prăbuşea şi, luându-l cu 
blândeţe în braţe, îi privi chipul cu mare nelinişte. 

În câteva cuvinte, Pas Mare îi povesti despre cum fuseseră atacați la 
tabăra lor de sub Ţancul Vremii şi despre pumnalul ucigaş. Scoase 
plăselele, pe care le păstrase, şi i le dădu elfului. Glorfindel se cutremură 
când le luă în mână, dar le cercetă atent. 

- Vorbe rele sunt scrise pe plăselele astea, zise el, pe care poate că ochii 
voştri nu le văd. Păstrează-le, Aragorn, până ajungem la casa lui Elrond. 
Dar ai grijă, umblă cu ele cât mai puţin cu putinţă. Vai mie! Rănile pri- 
cinuite de asemenea arme sunt peste putinţa mea de-a le tămădui. Voi 
face tot ce-mi stă în puteri - acum, însă, mai mult ca înainte, vă rog să 
pornim neîntârziat la drum, fără nici o clipă de odihnă. 

Pipăi cu degetele rana de pe umărul lui Frodo şi chipul i se înnegură şi 
mai mult, ca şi cum ceea ce descoperise îl neliniştise, însă Frodo simţi 
cum frigul din braţ şi din partea stângă a trupului se mai îmblânzi în- 
trucâtva; o undă de căldură se furişa în jos dinspre umăr spre mână, iar 
durerea se potoli şi ea. Parcă şi întunericul serii se lumina în jur, ca şi 
cum s-ar fi îndepărtat un nor. Chipurile prietenilor se desenau mai clare 
şi inima îi fu cuprinsă de speranţă şi putere. 

- O să călăreşti pe calul meu, zise Glorfindel. O să scurtez scările până 
la poala şeii, ca să stai cât mai ghemuit şi mai ţeapăn cu putinţă. Dar să 
nu ai teamă: calul meu nu lasă să cadă călăreţul pe care îi spun să-l ducă. 
Pasul lui e uşor şi lin; şi dacă primejdia se apropie prea mult, o să te 
poarte atât de iute, încât nici armăsarii negri ai duşmanului nu-l pot 
întrece. 

- Nu, n-o să facă asta, se împotrivi Frodo. N-am să-l călăresc, chiar de- 
ar fi s-ajung în Vâlceaua Despicată sau oriunde altundeva, lăsându-mi 
prietenii în urmă, pradă primejdiei. 

Glorfindel zâmbi şi zise: 

- Tare mă îndoiesc că prietenii tăi ar mai fi în primejdie dacă n-ai fi tu 
cu ei. Urmăritorii după tine s-ar lua, pe noi ne-ar lăsa în pace, eu aşa so- 
cotesc. Tu, Frodo, şi ceea ce porţi cu tine ne pune pe noi toţi în primejdie. 

La aceste vorbe, Frodo nu avu ce să răspundă, aşa că se lăsă convins să 
încalece pe calul cel alb al lui Glorfindel. Poneiul fu împovărat cu o mare 
parte din greutăţile duse de ceilalţi, astfel că-acum puteau umbla mai 
uşor, şi o bună bucată de drum merseră destul de iute; doar că hobbiţilor 
le venea din ce în ce mai greu să ţină pasul cu elful, ale cărui picioare se 
dovedeau mult mai sprintene şi neobosite. Elful îi ducea înainte, în gura 
întunericului, şi încă şi mai departe, sub noaptea adânc înnorată. Fără 
lună şi fără stele. Abia la spartul zorilor cenuşii le îngădui să facă popas. 
Pippin, Merry şi Sam aproape că dormeau pe ei, împiedicându-se la tot 
pasul; şi chiar şi Pas Mare arăta frânt, după cum i se încovoiaseră umerii. 
Frodo şedea în şa, cufundat într-un vis întunecos. 

Se prăvăliră în iarbă la câţiva paşi de drum şi adormiră buştean. Abia 
dacă închiseseră ochii, aşa li se păru lor, când Glorfindel, care se pusese 
de strajă cât dormiseră ei, îi trezi din nou. Soarele urcase de două sulițe 
pe cer, norii şi negurile nopţii dispăruseră. 

- Beţi asta, îi îndemnă Glorfindel, turnând la fiecare în parte câte 
puţină licoare din clondirul îmbrăcat în piele şi bătut în argint. Era 
limpede ca apa de izvor şi fără nici un gust, iar în gură nu părea nici rece, 
nici caldă; în schimb, o dată cu prima sorbitură, în mădularele lor 
pătrunseră forţa şi vigoarea. După o asemenea duşcă, pâinea veche şi 
fructele uscate (adică tot ce le rămăsese) pe care le mâncară le potoliră 
foamea mai bine decât orice masă îmbelşugată pe care ar fi luat-o în 
Comitat. 

După nici cinci ore de odihnă, o apucară încă o dată pe Drum la vale. 
Glorfindel îi zorea la fel ca şi în ziua precedentă şi nu le îngădui decât 
două popasuri scurte în timpul acelei zile de marş forţat. Astfel 
străbătură aproape douăzeci de mile înainte de căderea nopţii, ajungând 

la un loc unde Drumul o cotea spre dreapta şi urma fundul unei văi, ceea 
ce însemna că se îndreptau spre Vadul Urşilor. Până aici nu fusese nici 
un zgomot sau vreun semn de urmărire pe care hobbiţii să-l fi putut auzi 
sau vedea; dar adeseori Glorfindel se oprea şi stătea câteva clipe în ascul- 
tare, dacă ei rămâneau cumva în urma lui, şi un nor de nelinişte îi um- 
brea chipul. O dată sau de două ori i se adresă lui Pas Mare în limba elfă. 

Dar, oricât ar fi fost de neliniştită călăuza lor, era limpede că hobbiţii 
nu mai aveau putere să-şi continue călătoria în acea noapte. Se împiedi- 
cau ameţiţi de oboseală şi gândul nu le mai era la altceva decât la tălpile 
şi la picioarele lor. Durerea lui Frodo se înteţise mai mult ca oricând, iar 
în timpul zilei lucrurile din jur păleau, devenind umbre de un cenuşiu 
spectral. Aproape că se bucura de venirea nopţii, căci atunci lumea părea 
mai puţin palidă şi goală. 

Oboseala nu le trecuse când au pornit la drum a doua zi dimineaţa. 
Mai aveau multe mile de străbătut până la Vad, iar paşii le erau tot mai 
îngreunaţi, dar se străduiau să meargă atât cât le stătea în puteri de 
repede. 

_ Primejdia ce ne pândeşte, zise Glorfindel, va fi cumplită încă înainte 
să ajungem la râu, căci inima îmi spune că urmăritorii gonesc spre noi, 
unde mai pui că la Vad ne-ar putea aştepta şi alte pericole. 

Drumul îşi continua coborâşul pe deal la vale, doar că acum, din loc în 
loc, de-o parte şi de alta, creşteau petice mari de iarbă, prin care hobbiţii 
alegeau să meargă ori de câte ori puteau, pentru a-şi mai alina tălpile 
obosite. Târziu după-amiaza ajunseră la un loc unde Drumul intra dintr- 
o dată sub umbra deasă a unor pini înalţi, după care se prăvălea într-un 
defileu adânc, cu pereţi de piatră roşie prăpăstioşi şi umezi. Înaintarea 
lor grăbită era însoţită de ecourile paşilor; dar parcă mai era un zgomot, 
de alţi paşi care-i urmau pe ai lor. La fel de brusc, parcă printr-o poartă 
de lumină, Drumul ieşi dincolo de capătul tunelului, la loc deschis. 
Acolo, la piciorul unei cline râpoase, văzură în faţa lor un şes lung şi 
drept ca-n palmă, iar dincolo de el Vadul Vâlcelei Despicate. De partea 
cealaltă a Vadului, un mal abrupt, cafeniu, tăiat de-o poteca şerpuitoare; 
mai departe se înălțau Munţii mari, creastă peste creastă, pisc după pisc, 
spre cerul tot mai palid. 

Se mai auzea ecoul acela de paşi care-i urmăreau, în defileul rămas în 
spate; un fel de foşnet, ca atunci când vântul se-nteţeşte şi se cerne 
printre ramurile pinilor. O clipă, Glorfindel se răsuci şi ascultă, apoi făcu 
un salt înainte, scoțând un strigăt puternic. 

Fugiţi! urlă el. Fugiţi! Duşmanul e asupra voastră! 

Calul alb ţâşni în galop. Hobbiţii alergară pe clină la vale. Glorfindel şi 
Pas Mare rămaseră în ariergardă. Abia ajunseră la jumătatea şesului, 
când, pe neaşteptate, se auziră cai galopând. Prin deschiderea dintre co- 
paci, pe care abia o părăsiseră, apăru un Călăreţ Negru. Acesta trase de 
dârlogi, opri calul şi se răsuci în şa. În urma lui se ivi încă unul, apoi un 
al treilea, şi încă doi după aceea. 

- la-o înainte! Dă-i pinteni! îi strigă Glorfindel lui Frodo. Hobbitul nu 
se supuse imediat, căci îl cuprinse o dorinţa de împotrivire. Strunindu-şi 
calul la pas, se întoarse şi privi în urmă. Călăreţii păreau să şadă pe 
armăsarii lor măreţi ca nişte statui amenințătoare pe culmea unui deal, 
negri şi neclintiţi, în vreme ce pădurile şi întinderea întreagă din jurul lor 
parcă se lăsaseră înghiţite de neguri. Deodată, Frodo ştiu în inima lui că, 
pe tăcute, Călăreţii îi porunceau să aştepte. Dar la fel de brusc teama şi 
ura se deşteptară în el. Mâna se desprinse de pe frâu, se încleştă pe 
mânerul sabiei şi, cu o străfulgerare roşie, o trase din teacă. 

- Călăreşte mai departe! Du-te! urlă Glorfindel, iar apoi, cu voce tun- 
ătoare şi răspicată, strigă pe limbă elfă calului: noro Hm, noro Hm 
Asfaloth! 

Pe dată calul făcu un salt înainte şi porni ca din puşcă pe ultima bucată 
de Drum. În aceeaşi clipă, caii negri ţâşniră pe povârniş la vale, pe 
urmele lui, şi din piepturile Călăreţilor izbucni un strigăt cumplit, din 
cele pe care Frodo le auzise altădată umplând de groază codrii 
îndepărtați ai Meleagului de la Soare-Apune. Strigătului i se răspunse; şi, 
spre disperarea lui Frodo şi a prietenilor lui, dintre copacii şi stâncile 
aflate la stânga lor, ceva mai departe, apărură în goană dezlănţuită alți 
patru Călăreţi. Doi dintre aceştia se îndreptau spre Frodo: doi galopau ca 
nebunii spre Vad, ca să-i taie calea. Văzându-i, lui Frodo i se părea că 
mănâncă pământul sub copite, atât de repede goneau, şi că sub ochii lui 
se făceau tot mai mari şi mai negri, pe măsură ce se apropiau de el. 

Frodo aruncă o privire peste umăr. Nu-şi mai zărea prietenii. Călăreţii 
din urmă rămâneau tot mai în urmă: nici chiar armăsarii lor măreţi nu se 
puteau măsura cu albul cal elf al lui Glorfindel. Îşi întoarse din nou 
privirile în faţă, dar speranţa abia încolţită i se risipi. Nu vedea sorţi de 
izbândă să ajungă la Vad înainte să-i taie calea cei care stătuseră la 
pândă. Acum îi desluşea cu limpezime: după câte îşi dădea seama, îşi 
lepădaseră mantiile şi glugile negre, lăsându-şi la vedere veşmintele albe 
şi cenuşii. Săbiile stăteau scoase din teci în mâinile lor palide; pe cap 
aveau coifuri. Ochii lor reci scăpărară, iar vocile cu care strigau la el erau 
ca de neoameni. 

Frica puse stăpânire pe mintea lui Frodo. Nu se mai gândi la sabie. 
Nici un strigăt nu-i scăpă din gâtlej. Închise ochii şi se încleştă de coama 
calului. Vântul îi şuiera în urechi, clopoţeii harnaşamentului răsunau săl- 
batic şi ascuţit. O răsuflare rece ca moartea îl străpunse precum o suliță şi 
parcă într-o ultimă izbucnire, ca un fulger de foc alb, calul elf trecu pe 
sub nasul celui mai din faţă Călăreţ, zburând că şi cum i-ar fi crescut 
aripi. 

Frodo auzi plescăitul apei. Picioarele îi fură înconjurate de spumă. 
Simţi efortul şi zvâcnetul calului care părăsi apa şi se avânta pe cărarea 
de piatră. Urcă acum malul abrupt. Trecuse Vadul. 

Dar urmăritorii erau chiar în spatele lui. În buza râpii, calul se opri şi 
se răsuci, nechezând fioros. Nouă Călăreţi erau la malul apei, sub el, şi 
curajul lui Frodo se risipi când le citi ameninţarea de pe chipurile ridicate 
spre el. Nu ştia ce i-ar fi putut împiedica să traverseze la fel de uşor cum 
o făcuse el; şi simţi că, după ce Călăreţii vor fi trecut şi ei de partea as- 
talaltă, era zadarnic să încerce să scape gonind pe poteca lungă şi nesig- 
ură ce despărţea Vadul de hotarul Vâlcelei Despicate. Până una-alta, 
ceva neauzit şi aprig îi poruncea să stea pe loc. Ura se stârni încă o dată 
în el, dar nu mai avu puterea să se împotrivească. 

Deodată, Călărețul din faţă dădu pinteni calului. Armăsarul încercă 
apa, iar apoi se ridică în două picioare. Cu un mare efort Frodo se 
îndreptă în şa şi-şi roti sabia. 

- Duceţi-vă înapoi! strigă el. Duceţi-vă înapoi la Stăpânul din Mordor, 
şi nu mă mai urmăriţi! 

Vocea lui răsună subţire şi piţigăiata în propriile lui urechi. Călăreţii se 
opriră, dar Frodo nu avea puterea lui Bombadil. Duşmanii izbucniră în 
râs, scoțând hohote aspre şi menite a-i îngheţa sângele-n vine. 

- Întoarce-te! întoarce-te! strigară ei. În Mordor te vom duce! 

- Duceţi-vă înapoi, şopti el. 

- Inelul! Inelul! strigară ei cu voci ucigătoare, şi în clipa următoare cel 
ce se afla în frunte îşi îmboldi calul s-o ia prin apă, urmat îndeaproape de 
alţii doi. 

- În numele lui Elbereth şi-al Frumoasei Luthien, îngăimă Frodo cu o 
ultimă sforţare, înălțându-şi sabia, nu mă veţi avea nici pe mine, nici 
Inelul. 

Abia rosti aceste vorbe şi primul Călăreţ, care se afla de-acum în mij- 
locul Vadului, se ridică în scări şi îşi înalţă mâna. Frodo rămase ca mut 
îşi simţi limba încleiată în cerul gurii şi inima abia bătând. Sabia i se 
frânse şi căzu din mâna lui tremurândă. Calul elf se ridică în două 

picioare şi fornăi. Cel mai din faţă dintre caii negri aproape că atinsese 
malul râpos cu copita. 

În clipă aceea se auziră un muget şi un vuiet de ape vijelioase, ce 
năvălesc rostogolind munţi de pietre. Ca prin ceaţă, Frodo văzu cum se 
umfla râul de sub el, şi o dată cu apele venea o adevărată cavalerie de 
valuri împănoşate. Flăcări albe îi păreau lui Frodo că scânteiau pe 
crestele lor şi aproape că i se năzări că vedea în mijlocul puhoiului 
călăreţi pe cai albi cu coame înspumate. Cei trei Călăreţi ce se aflau încă 
în mijlocul Vadului fură acoperiţi. Dispărură înghiţiţi într-o clipită de 
spuma furioasă. Cei rămaşi în urmă se retraseră îngroziţi. 

Cu ultimele puteri ale simţurilor sale aproape pierite, Frodo auzi 
strigăte şi un fel de nălucă i se arătă, dincolo de Călăreţii rămaşi în des- 
cumpănire pe mal - o siluetă strălucitoare, de lumină albă, în spatele ei 
alergau alte siluete mici, asemenea unor umbre, fluturând flăcări ce 
scăpărau roşu in ceața sură care se lăsa peste lume. 

Caii negri fură cuprinşi de nebunie şi, sărind în faţă, stăpâniţi de 
groază, îşi îngropară Călăreţii în şuvoiul dezlănţuit. Ţipetele lor ascuţite 
se pierdură în mugetul râului care-i ducea la vale. Apoi Frodo simţi cum 
el însuşi se prăbuşeşte, iar vuietul şi clocotirea parcă se înălţară până la el 
şi-l înhăţară laolaltă cu duşmanii săi. După care nu mai auzi şi nu mai 
văzu nimic. 

Multe întâlniri 


C ând îşi veni în simţiri, Frodo se pomeni că zăcea întins pe un pat. 
Întâi crezu că dormise prea mult, după un vis urât ce încă stăruia 
într-o margine de aducere-aminte. Sau te pomeneşti că zăcuse bolnav. 
Acoperişul însă părea ciudat; drept, cu bârne închise la culoare şi cu or- 
namente bogate. Mai rămase o vreme întins, privind petele de lumină de 
pe perete şi ascultând vuietul unei cascade. 

- Unde mă aflu şi ce oră din zi este? se adresă el cu voce tare tavanului. 

- În casa lui Elrond, la ora zece dimineaţa, răspunse o voce. Dimineaţa 
zilei de douăzeci şi patru octombrie, dacă vrei să ştii cu adevărat. 

- Gandalf! strigă Frodo, ridicându-se în capul oaselor. Bătrânul vrăjitor 
era acolo, şezând pe un scaun lângă fereastra deschisă. 

- Da, aici sunt. Şi tu eşti norocos că te afli aici, după toate cele făr' de 
minte pe care le-ai făcut de când ai plecat de-acasă. 

Frodo se întinse la loc. Prea se simţea bine şi în pace ca să-l contrazică 
pe bătrân, şi oricum nu credea că l-ar fi dovedit. Se trezise de-a binelea, 
începea să-şi amintească de toată călătoria; de "scurtătura" catastrofală 
prin Pădurea Bătrână; de „accidentul" de la Poneiul în două picioare; şi de 
nebunia lui de a-şi pune Inelul în văioaga de sub Ţancul Vremii. În timp 
ce se gândea la toate acestea şi încerca în zadar să-şi aducă aminte cum 
ajunsese în Vâlceaua Despicată, în încăpere domni tăcerea, întreruptă 
doar de pufăiturile molcome ale lui Gandalf, care trăgea din pipă şi 
trimitea inele de fum alb pe fereastră. 

- Unde-i Sam? întrebă Frodo într-un târziu. Şi ceilalţi, sunt bine? 

- Da, toţi sunt bine sănătoşi, răspunse Gandalf. Sam a stat aici până l- 
am trimis să se odihnească, cam acum o jumătate de oră. 

- Ce s-a-ntâmplat la Vad? Totul mi-a părut atunci atât de tulbure; la fel 
îmi pare şi acum. 

- Da, cred. Începeai să-ţi pierzi simţirile. Rana reuşea să te doboare în 
cele din urmă. Câteva ore să mai fi trecut, şi n-am mai fi putut face nimic 
pentru tine. Dar pot să spun că ai ceva putere în tine, dragul meu hobbit! 

Aşa cum ai dovedit-o în Gorgan. La mare ananghie te-ai aflat atunci: 
poate cea mai primejdioasă parte a călătoriei. Păcat că n-ai rezistat până 
la capăt şi la Ţancul Vremii. 

- După câte vad, ştii de-acum o mulţime de lucruri. N-am spus nim- 
ănui ce s-a întâmplat la Gorgan. La început a fost prea cumplit, apoi a 
trebuit să mă gândesc la alte lucruri. Dar tu de unde le ştii? 

- Ai vorbit mult în somn, Frodo, zise Gandalf cu blândeţe, şi nu mi-a 
fost greu să-ţi citesc gândurile şi amintirile. Nu-ţi face griji. Deşi mai 
devreme am rostit cuvintele „făr' de minte", nu asta am vrut să spun. Am 
o părere bună despre tine - şi despre ceilalţi. Nu e de ici-de colea să ajun- 
geţi atât de departe după ce-aţi trecut prin atâtea primejdii, şi încă să ai 
Inelul asupra ta. 

- N-am fi izbutit fără Pas Mare, zise Frodo. Dar aveam nevoie de tine. 
Nu ştiam ce să fac fără tine. 

- Am întârziat fără voia mea, şi asta era să ne distrugă pe toţi. Deşi nu 
sunt chiar foarte sigur: poate că ar fi fost mai bine să se întâmple aşa. 

- Tare-aş vrea să-mi spui ce s-a întâmplat. 

- Toate la timpul lor. Azi nu ai voie să vorbeşti sau să-ţi faci vreo grijă, 
aşa a poruncit Elrond. 

- Dar dacă vorbesc nu mă mai gândesc şi nu-mi mai pun tot felul de 
întrebări, care sunt la fel de obositoare, spuse Frodo. Sunt cât se poate de 
treaz şi-mi amintesc atâtea lucruri care trebuie lămurite. De ce-ai întârzi- 
at? Măcar asta trebuie să-mi spui. 

- Curând o să afli tot ce doreşti să ştii, îl încredinţă Gandalf. O să ţinem 
un sfat, după ce te vei fi făcut bine de tot. Până atunci îţi spun doar atât, 
am fost ţinut captiv. 

- Tu? nu-i veni lui Frodo să creadă. 

- Da, eu, Gandalf cel Sur, spuse vrăjitorul solemn. Sunt multe forţe pe 
lumea asta, ale binelui şi ale răului. Unele sunt mai puternice decât mine. 
Cu unele dintre ele încă nu m-am măsurat. Dar îmi vine şi mie timpul. 
Seniorul din Morgul şi Călăreţii lui Negri au ieşit la lumină. Războiul 
bate la uşă. 

- Vasăzică ştiai de Călăreţi dinainte... dinainte de a-i întâlni eu? 

- Da, ştiam. Şi chiar ţi-am vorbit de ei odată; căci Călăreţii Negri sunt 
Duhurile Inelelor, cele Nouă Slugi ale Stăpânului Inelelor. Dar nu ştiam 
că s-au ridicat din nou, căci aş fi fugit cu tine fără să mai stau pe gânduri. 
Am primit veşti despre ei doar după ce-am plecat de la tine în iunie; 
povestea asta însă mai trebuie să aştepte. Până una-alta, am fost salvaţi 
de la dezastru de către Pas Mare. 

- Da, Pas Mare ne-a scăpat. Îţi mărturisesc că m-am temut de el la înce- 
put. Sam n-a avut nici o clipă încredere în el pe deplin, aşa am simţit, 
măcar până l-am întâlnit pe Glorfindel. 

Gandalf zâmbi. 

- Am aflat despre Sam, zise el. Acum nu mai are nici o îndoială. 

- Mă bucur. Căci Pas Mare mi-a devenit foarte drag. Mă rog, poate că 
drag nu e tocmai cuvântul potrivit. Vreau să spun că ţin mult la el; deşi e 
tare ciudat şi uneori neîndurător. Ştii, adeseori îmi aminteşte de tine. Nu 
mi-am putut închipui că cei din Seminţia Mare pot fi aşa. Îmi ziceam, 
cum să spun, că sunt doar mari şi tăntălăi; buni şi înceţi la minte, cum e 
Captalanul; său prost şi ticălos ca Bill Ferigă. Dar poate că nu ştim noi, 
cei din Comitat, prea multe despre oameni, afară doar decât despre cei 
din Bree. 

- Şi nici chiar despre aceia nu ştiţi multe, dacă îţi închipui că bătrânul 
Barliman este prost, zise Gandalf. E destul de înţelept când e vorba de 
treburile lui. Gândeşte mai puţin decât vorbeşte, şi mai încet; dar poate 
vedea la timp printr-un perete de cărămidă (asta-i o vorbă din Bree). E 
drept însă că pe Pământul de Mijloc au rămas puţini aşa ca Aragorn, fiul 
lui Arathorn. Rasa Regilor de peste Mări s-a stins aproape cu totul. Îmi 
vine să cred că Războiul ăsta al Inelului o să fie ultima lor aventură. 

- Vrei să spui că Pas Mare se trage din Regii cei străvechi? întrebă 
Frodo mirat. Eu aş fi zis că au murit cu toţii de mult. Îmi închipuiam că e 
un Pribeag ca mulţi alţii. 

- Doar un Pribeag! exclamă Gandalf. Dragul meu Frodo, păi Pribegii 
tocmai asta şi sunt. Ultimii urmaşi de la Miazănoapte din acea seminţie 
măreaţă: Oamenii de la Apus. Mi-au fost de mare ajutor înainte vreme, 
şi-o să am nevoie de ajutorul lor în zilele ce vor veni; căci am ajuns cu 
toţii în Vâlceaua Despicată, numai că Inelul încă nu şi-a sfârşit călătoria. 

- Aşa e, ai dreptate. Dar până acum singurul meu gând a fost acela de- 
a ajunge aici; şi nădăjduiesc să nu trebuiască să merg mai departe. Tare e 
bine să nu faci altceva decât să te odihneşti. Am avut o lună de pribegie 
şi de aventuri, şi găsesc că mai mult nu-mi doresc. 

Tăcu şi închise ochii. După o vreme spuse: 

- Am tot socotit şi nu văd cum poate fi douăzeci şi patru octombrie. 
Trebuie că e douăzeci şi unu. După câte ştiu, am ajuns la Vad pe 
douăzeci. 

- Ai vorbit şi ai socotit mai mult decât e sănătos pentru tine. Cum îţi 
simţi mâna şi partea stângă a trupului? 

- Nu-mi dau seama. Parcă nu le simt deloc: ceea ce e o îmbunătăţire, 
dar - Frodo făcu un efort - îmi pot mişca puţin braţul. Da, prinde din nou 

putere. Şi nu mai e rece, adăugă el, atingându-şi mâna stângă cu cea 
dreaptă. 

- În regulă. Se vindecă repede. Curând ai să fii din nou sănătos. Elrond 
te-a vindecat: te-a îngrijit în toate zilele astea de când ai fost adus aici. 

- Zile?! 

- Păi, mai exact patru nopţi şi trei zile. Elfii te-au adus de la Vad în 
noaptea de douăzeci, şi de-atunci ai pierdut socoteala. Am fost cu toţii 
foarte îngrijoraţi. Sam, cel puţin, aproape că nu s-a clintit de la căpătâiul 
tău, zi şi noapte, decât când a fost vorba să ducă mesaje. Elrond e un 
maestru al tămăduirilor, dar armele Duşmanului nostru sunt ucigaşe. Ca 
să-ţi spun adevărul, eu unul nu prea aveam speranţe, pentru că m-am te- 
mut că ţi-a rămas vreo bucată de tăiş în rana închisă. Abia seara trecută 
au găsit-o. Cât o ţandără de mică, ţi-a scos-o Elrond. Era înfiptă adânc, şi 
de-acolo continua să te otrăvească. 

Frodo se cutremură când îşi aminti de pumnalul feroce, cu lama lui zi- 
mţată care se făcuse nevăzut în mâna lui Pas Mare. 

- Dar acum nu mai ai de ce te teme, îl linişti Gandalf. S-a dus, gata. A 
fost pusă pe foc. Şi, din câte văd, hobbiţii nu se lasă duşi cu una cu două. 
Mi-a fost dat să cunosc războinici dintre cei mai în putere din Seminţia 
Mare, care ar fi fost iute răpuşi de aşchia aia pe care ai purtat-o în tine 
timp de şaptesprezece zile. 

- Ce mi-ar fi făcut? vru să ştie Frodo. Ce-ncercau Călăreţii să facă? 

- Au încercat să-ţi străpungă inima cu un pumnal Morgul, din cele care 
rămân în rană. Dacă ar fi izbutit, ai fi devenit şi tu aşa cum sunt ei, doar 
că mai slab şi supus poruncilor lor. Ai fi devenit un duh sub puterea 
Seniorului Întunecimii şi te-ar fi chinuit pentru că ai încercat să păstrezi 
Inelul care era al lui, dacă poate să existe chin mai mare decât acela de-a 
te şti văduvit de el şi de a-l vedea mereu pe mâna lui. 

- Slavă cerurilor că nu am avut habar de primejdia asta îngrozitoare, 
spuse Frodo cu o voce stinsă. De bună seamă că mi-a fost o frică de 
moarte; dar, de-aş fi ştiut mai multe, n-aş fi îndrăznit nici măcar să mă 
mişc. E-o minune c-am scăpat. 

- Da, norocul sau soarta ţi-au fost de ajutor, că să nu mai vorbesc de 
curaj. Căci inima nu ţi-a fost atinsă, doar umărul ţi l-a străpuns; şi asta 
pentru că li te-ai împotrivit până-n ultima clipă. Însă te-a nimerit la firul 
de păr, ca să zic aşa. În cea mai mare primejdie te-ai aflat în timp ce-ai 
purtat Inelul, căci atunci ai fost tu însuţi pe jumătate în lumea duhurilor 
şi ar fi putut să pună mâna pe tine. Aşa cum îi vedeai tu pe ei, te vedeau 
Şi ei pe tine. 

- Ştiu, zise Frodo. Erau cumpliţi la vedere. Dar caii îi vedeam, cum 
devine asta? 

- Păi, caii sunt din carne şi oase, asta-i pricina; aşa cum şi mantiile 
negre sunt mantii adevărate, pe care le poarta pentru a da formă nefiinţei 
lor atunci când au de-a face cu fiinţele vii. 

- Şi cum de îndură caii asemenea călăreţi? Toate celelalte vieţuitoare 
sunt cuprinse de groază la apropierea lor, chiar şi calul elf al lui 
Glorfindel. Câinii urlă, gâştele gâgâie înnebunite. 

- Aceşti cai sunt aduşi pe lume şi sunt crescuţi anume pentru a-l sluji 
pe Seniorul Întunecimii din Mordor. Nu toţi slujitorii şi robii lui sunt 
duhuri. Mai sunt şi orci şi căpcăuni printre ei, şi zmei şi vârcolaci; au mai 
fost şi încă sunt mulţi oameni, războinici şi regi, care umblă vii sub soare, 
şi totuşi sunt sub puterea lui. lar numărul lor creşte pe zi ce trece. 

- Şi cu Vâlceaua Despicată şi elfii ce-i? Vâlceaua e un loc sigur? 

- Da, până acum, până va fi cucerit totul. Oricât s-ar teme elfii de 
Seniorul Întunecimii şi ar fugi din calea lui, nicicând n-or să-i mai dea as- 
cultare şi n-or să-l mai slujească. Iar aici, în Vâlceaua Despicată, trăiesc 
câţiva dintre vrăjmaşii lui cei mai înfocaţi, să ştii: înțelepţii elfilor, 
stăpânii Eldarului de dincolo de mările cele mai îndepărtate. Ei nu se 
tem de Duhurile Inelului, căci cei care-au sălăşluit pe Tărâmul Binecu- 
vântat trăiesc în acelaşi timp în amândouă lumile şi au puteri mari 
asupra celor Văzute şi Nevăzute în egală măsură. 

- Mi s-a părut că am zărit o siluetă albă care strălucea şi nu pălea la fel 
ca celelalte. Era oare Glorfindel? 

- Da, l-ai zărit preţ de o clipă aşa cum este el în partea cealaltă: unul 
dintre puternicii Primilor Născuţi. Este stăpânul elf al unei case prin- 
ciare. Este adevărat că aici, în Vâlceaua Despicată, există o forță care se 
poate împotrivi o vreme puterii din Mordor: şi mai sunt forţe şi prin alte 
părţi. Se află una şi în Comitat, chiar dacă-i de alt soi. Dar asemenea lo- 
curi or să devină curând insule asediate, dacă lucrurile continuă aşa cum 
sunt acum. Seniorul Întunecimii îşi aruncă în luptă toată puterea. 

Şi totuşi, adăugă el, ridicându-se deodată în picioare şi împingându-şi 
bărbia în faţă, astfel că barba lui înţepeni dreaptă ca sârma ghimpată, tre- 
buie să ne păstram curajul. Curând te vei face bine, dacă nu te mai ţin de 
vorbă până-ţi pierzi suflarea. Acum te afli în Vâlceaua Despicată şi până 
una-alta n-ai de ce te teme. 

- Eu nu mai am ce curaj să-mi păstrez, murmură Frodo, dar de temut 
nu mă tem. Spune-mi numai ce fac prietenii mei, zi-mi cum s-a sfârşit 
povestea de la Vad, după cum te-am tot rugat, şi mă mulţumesc cu atât 

deocamdată. După care cred c-o să mai dorm puţin; dar nu pot închide 
ochii până nu isprăveşti de povestit. 

Gandalf îşi trase jilțul până lângă pat, iar apoi îl privi cu atenţie pe 
Frodo. Culoarea îi revenise în obraji, ochii îi erau limpezi, larg deschişi, 
treji pe deplin. Zâmbea, şi nimic nu părea să se fi întâmplat rău cu el. Dar 
ochiului vrăjitorului nu-i scăpă o uşoară schimbare, ca un văl de trans- 
parenţă, aşa i se părea, ce-l înconjura pe Frodo, mai ales mâna stângă, 
aşezată pe pătură. 

„Ar trebui să mă aştept la aşa ceva, cugetă Gandalf în sinea lui. Încă nu 
e pe de-a-ntregul întremat, şi cum se va întrema în cele din urmă nici mă- 
car Elrond nu poate prezice. Trag nădejde că o să fie bine. Poate că o să 
ajungă aşa ca un pahar plin cu o lumină limpede pe care o văd doar ochii 
ce pot să vadă”. 

- Arăţi minunat, spuse el cu voce tare. Am să mă încumet totuşi să-ţi 
spun povestea pe scurt, fără să-i mai cer îngăduinţa lui Elrond. Dar 
foarte pe scurt, să fim înţeleşi, şi apoi trebuie să mai dormi puţin. După 
cum îmi dau seama, s-a întâmplat cam aşa. Călăreţii au plecat după tine 
imediat ce-ai pornit în galop. Nu mai aveau nevoie să fie călăuziţi de cai: 
ochii lor te puteau vedea, căci te aflai de-acum în pragul lumii lor. Şi mai 
era şi Inelul care-i atrăgea. Prietenii tăi s-au dat iute la o parte din drum, 
altfel ar fi fost călcaţi sub copite. Ştiau că nimic nu te-ar fi putut salva, 
dacă nu reuşea calul alb s-o facă. Prea iuți erau Călăreţii ca să fie între- 
cuţi, şi prea mulţi de înfruntat. Fără cai, nici măcar Glorfindel şi Aragorn 
împreună n-ar fi ţinut piept celor Nouă deodată. 

După ce Duhurile Inelului au trecut de ei, prietenii tăi au luat-o la fugă 
în urma lor. Aproape de Vad se găseşte o scobitură mică, chiar lângă 
drum, ascunsă vederii de câţiva copăcei piperniciţi. Acolo au făcut la re- 
pezeală un foc; căci Glorfindel ştia că apele se vor revărsa dacă ar fi în- 
cercat Călăreţii să treacă prin Vad, şi atunci va avea de înfruntat pe ori- 
care dintre cei rămaşi pe partea aia a râului. Când s-a apropiat clipa re- 
vărsării, a ieşit din scobitură, urmat de Aragorn şi de ceilalţi, toţi cu torţe 
aprinse în mâini. Prinşi între foc şi apă şi dând cu ochii de un senior elf 
care nu-şi mai ţinea în frâu mânia, s-au pierdut cu firea şi caii lor parcă 
au fost loviți de streche. Trei dintre ei au dispărut în primele valuri ale 
potopului; pe ceilalţi i-au băgat propriii lor cai în vâltoare şi au pierit 
înghiţiţi de ape. 

- Şi ăsta-i sfârşitul Călăreţilor Negri? 

- Nu. Caii au pierit, nu încape îndoială, iar fără cai sunt ca şi fără pi- 
cioare. Dar Duhurile Inelului nu pot fi nimicite chiar atât de uşor. Doar 
că acum nu mai avem de ce ne teme din pricina lor. Prietenii tăi au trecut 

prin Vad după ce s-a scurs puhoiul; şi te-au găsit zăcând cu faţa la 
pământ, sus pe mal, iar sub tine o sabie frântă. Erai alb ca varul şi rece şi 
s-au temut că ai murit, său chiar mai rău. Le-au venit în întâmpinare 
Elrond şi-ai săi şi te-au adus încet spre Vâlceaua Despicată. 

- Cine-a slobozit apele? 

- Elrond. Râul din valea asta se află sub puterea lui şi apele se umflă 
furioase atunci când are el mare nevoie să umple Vadul. De cum a păşit 
căpetenia Duhurilor Inelului în Vad, zăgazul a fost ridicat. Dacă pot să 
spun aşa, am pus şi eu câte ceva de la mine: poate că nu ai băgat de 
seamă, dar câteva dintre valurile acelea au luat forma unor cai albi, 
călăriţi de călăreţi de-un alb strălucitor; şi mai erau mulţi bolovani care 
se rostogoleau şi scrâşneau. Ne-am temut la început că am dat frâu liber 
unei mânii mult prea fioroase, încât potopul o să ne scape din mâini şi-o 
să te măture şi pe tine din cale. E multă putere în apele care coboară din 
zăpezile Munţilor Ceţoşi. 

- Da, spuse Frodo, acum îmi amintesc de vuietul acela cumplit. 
Credeam c-o să mă înec şi eu şi prietenii mei, duşmanii şi tot restul. Dar 
acum suntem în siguranţă. 

Gandalf îi aruncă o privire scurtă, însă Frodo închisese ochii. 

- Da, acum sunteţi în siguranţă. Curând va fi un banchet şi mare 
veselie în cinstea victoriei de la Vadul Urşilor, iar voi veţi sta la locurile 
de cinste. 

- Grozav. Este minunat că Elrond, Glorfindel şi alţi asemenea seniori 
mari, ca să nu mai vorbesc de Pas Mare, îşi dau atâta osteneală şi se arată 
atât de buni cu mine. 

- Păi, au câteva pricini pentru care fac asta, zâmbi Gandalf. Una dintre 
pricini sunt eu. Inelul e altul: tu eşti purtătorul Inelului. Şi mai eşti 
moştenitorul lui Bilbo, cel care-a găsit Inelul. 

- Dragul de Bilbo, murmură Frodo aproape adormit. Mă-ntreb pe 
unde-o fi. Păcat că nu-i aici ca să audă de toate isprăvile astea. L-ar fi 
făcut să râdă. Vaca trecu de Lună-n sus. Şi săracul căpcăun bătrân. 

Cu aceste vorbe adormi. 

Frodo se afla acum în siguranţă în Ultima Casă Primitoare la răsărit de 
Mare. Aşa cum îi spusese Bilbo odată, casa asta era „o casă desăvârşită, 
în care puteai găsi mâncare, sau un loc de dormit sau poveşti, cântece, 
sau puteai doar să şezi şi să cugeti în linişte, ori găseai o plăcută îmbin- 
are din toate astea la un loc". Era de ajuns să te afli acolo ca să te vindeci 
de oboseală teamă şi tristeţe. 

Spre înserat, Frodo se trezi din nou şi abia acum simţi că nu mai avea 
nevoie de odihnă sau somn; gândul îi fugea la mâncare şi băutură, iar 

după aceea n-ar fi stricat puţin cântat şi povestit. Sculându-se din pat, 
descoperi că îşi putea folosi braţul aproape la fel de bine ca şi înainte. 
Găsi pregătite veşminte curate, croite dintr-o țesătura verde, ce i se po- 
triveau de minune. Se privi în oglindă şi rămase surprins văzându-se 
mult mai subţire decât îşi amintea să fi fost vreodată: tare mai semăna cu 
tânărul nepot al lui Bilbo, care hoinărea pe vremuri împreună cu unchiul 
său prin Comitat; dar ochii îi întorceau o privire gânditoare. 

- Da, ţi-a fost dat să vezi câte ceva de când te-ai uitat ultima oară într-o 
oglindă, se adresă el chipului din oglindă. Dar acum, să mergem la ve- 
sela întrunire. 

Îşi întinse braţele şi fluieră o melodie. 

În acea clipă se auzi un ciocănit în uşă şi în încăpere intră Sam. Se re- 
pezi la Frodo şi, cu stângăcie şi sfială, îi luă mâna stângă într-ale sale. O 
mângâie cu duioşie, dar roşi imediat şi îşi feri faţa. 

- Bună, Sam, îl salută Frodo. 

- E caldă, spuse Sam. Mâna domniei voastre, domnu' Frodo. A fost atât 
de rece în nopţile astea lungi. Dar, slăvit fie cerul! strigă el, întorcându-se 
din nou spre el, cu ochi strălucitori, şi începu să danseze prin cameră. 
Tare-i bine, stăpâne, să vă vad iarăşi pe picioare şi întreg. Gandalf m-a 
rugat să vin să văd dacă sunteţi gata să coborâţi, şi mi-am zis că 
glumeşte. 

- Sunt gata. Să mergem şi să-i căutăm şi pe ceilalți. 

- Vă duc eu la ei, stăpâne. Casa e mare şi ciudat împărţită. Mereu de- 
scoperi ceva nou şi nu ştii peste ce dai la următorul colţ. Şi elfi, stăpâne! 
Elfi ici, elfi dincolo! Unii arată ca regii, înfricoşători şi minunaţi; alţii sunt 
veseli ca nişte copilandri. Şi muzică, şi dansul - nu că aş fi avut timp sau 
inima s-ascult prea mult de când am sosit aici. Dar am început să mă de- 
prind cu obiceiurile casei. 

- Ştiu ce-ai făcut, Sam, spuse Frodo, luându-l de braţ. Dar în seara asta 
te vei veseli şi vei asculta după placul inimii. Hai, călăuzeşte-mă pe după 
toate colţurile. 

Sam îl duse prin mai multe coridoare şi pe multe scări în jos, până 
ieşiră într-o grădină înaltă, aflată deasupra malului abrupt al râului. 
Frodo îşi găsi prietenii şezând într-o verandă, pe partea dinspre est a ca- 
sei. Umbrele se lăsaseră peste valea aflată sub ei, dar munţii din zare 
erau încă luminaţi. Văzduhul era cald. Vuietul apei care curgea şi se 
prăvălea în cascadă răsuna puternic, iar aroma copacilor şi a florilor îm- 
bălsăma aerul serii, de-ai fi zis că vara încă adăsta în grădina lui Elrond. 

- Urrraaa! strigă Pippin sărind în picioare. lată-l pe nobilul nostru văr! 
Faceţi-i loc lui Frodo, Stăpânul Inelului! 

- Taci! îl domoli Gandalf din umbrele din spate ale verandei. Lucrurile 
rele nu ajung în valea asta, dar tot nu trebuie să le numim. Stăpânul 
Inelului nu-i Frodo, ci stăpânul Turnului Întunecimii din Mordor, şi 
puterea lui se întinde iarăşi peste lume. Ne aflăm într-o fortăreață. Afară 
se întunecă. 

- Tot felul de lucruri de-astea vesele ne spune Gandalf, pufni Pippin. 
Dacă ar fi să mă iau după el, tot timpul ar trebui să mă înfrânez. Dar, îmi 
pare, nu ştiu cum, mi-e peste poate să stau posomorât sau abătut într-un 
loc ca ăsta. Îmi vine să cânt, dacă aş şti cântecul potrivit pentru o ase- 
menea împrejurare. 

- Şi mie-mi vine să cânt, recunoscu Frodo râzând. Numai că, în această 
clipă chiar, mai degrabă aş mânca şi aş bea. 

- Asta se va împlini cât de curând, îl asigură Pippin. Te-ai dovedit la 
fel de iscusit ca întotdeauna în a te ridica din pat tocmai la timp pentru a 
te aşeza la masă. 

- Mai mult decât o simplă masă. Un adevărat festin! strigă Merry. De 
cum ne-a anunţat Gandalf că ţi-ai venit în simţiri, au şi început 
pregătirile. 

Abia spuse aceste vorbe, că auziră zvon de clopoței care-i chemau la 
masă. 

Sala cea mare a casei lui Elrond era plină de lume: cei mai mulţi erau 
elfi, deşi veniseră şi alţi oaspeţi, de alte neamuri. După cum îi era 
obiceiul, Elrond şedea într-un jilţ mare, la capătul unei mese lungi aflate 
pe o estradă; lângă el, de o parte şedea Glorfindel, iar de cealaltă 
Gandalf. 

Frodo se uită la ei cu uimire, căci până atunci nu-l văzuse pe Elrond, 
de care se vorbea în atât de multe poveşti; şi aşa cum şedeau în stânga şi 
în dreapta lui Elrond, Glorfindel şi chiar Gandalf, pe care îşi închipuia 
că-l cunoştea atât de bine, se dovedeau a fi seniori de rang mare şi cu 
putere. 

Gandalf era mai mic de stat decât ceilalţi doi, dar părul lui lung şi alb, 
barba argintie şi viforoasă, umerii săi laţi îl făceau să apară ca un rege 
înţelept din legendele străvechi. Pe faţa lui bătrână, cu sprâncene 
stufoase şi ninse, ochii negri semănau cu doi cărbuni gata oricând să 
devină vâlvătaie. 

Glorfindel era înalt, cu spatele drept; părul auriu-strălucitor, faţa fru- 
moasă, tânără, netemătoare şi plină de bucurie; ochii luminoşi şi pătrun- 
zători, vocea ca un cântec; pe fruntea lui se citea înţelepciunea, iar mâna 
trăda putere. 


260 


Chipul lui Elrond părea fără vârstă, nici tânăr, nici bătrân, deşi îl 
brăzdau amintirile multor tristeţi şi bucurii. Părul îi era negru precum 
umbrele amurgului, împodobit cu un inel de argint; ochii cenuşii precum 
seara clară, iar în ei scăpăra o lumină ca o licărire de stele. Arăta venerab- 
il, asemenea unui rege încoronat cu nenumărate ierni, în acelaşi timp 
voinic precum un războinic încercat, aflat în deplinătatea puterilor sale. 
Era Seniorul din Vâlceaua Despicată şi cu multă putere atât printre elfi, 
cât şi printre oameni. 

La mijlocul mesei, lipit de tapiseria ce împodobea peretele, se afla un 
jilţ sub un baldachin, pe care şedea o domniţă frumoasă la privit, şi atât 
de mult semăna în trăsăturile ei de femeie cu Elrond, încât Frodo bănui 
că era o rudă apropiată a acestuia. Tânără, dar nu foarte. Nici un fir nins 
nu brăzda cosiţele părului ei negru, brațele-i albe şi chipul senin erau 
netede, cu pielea întinsă, iar sclipirea stelelor se ascunsese în ochii ei lu- 
minoşi, cenuşii precum noaptea fără nor; arăta ca o regină, iar privirea îi 
era îngândurată şi înţeleaptă, ca a cuiva care a aflat multe lucruri din cele 
aduse la rând de ani. O calotă din dantelă de argint, cusută cu nestemate 
mici, sclipind albe, îi acoperea creştetul până deasupra sprâncenelor; dar 
straiele ei diafane şi surii nu aveau nici un ornament, în afară de o 
cingătoare de frunze îmbrăcate în argint. 

Aşa o zări Frodo pe aceea pe care puţini muritori o văzuseră vreodată; 
Arwen, fiica lui Elrond, în care, aşa se spunea, se reîntrupase Luthien: şi 
era numită Undomiel, căci era Steaua înserării a poporului ei. Multă 
vreme îşi petrecuse în ţara seminţiei mamei ei, în Lorien, dincolo de 
munţi, şi abia de curând se întorsese în Vâlceaua Despicată, în casa 
tatălui ei. Dar fraţii, Elladan şi Elrohir, umblau în pribegie: căci adeseori 
călăreau până departe, cu Pribegii de la Miazănoapte, fără să poată uita 
de chinurile îndurate de mama lor în sălaşurile orcilor. 

Asemenea frumuseţe la o fiinţă vie, lui Frodo nu-i mai fusese dat să 
cunoască şi nici să-şi închipuie cu mintea lui; şi cu mirare şi fâstâceală 
descoperi că i se păstrase un loc la masa lui Elrond, printre cei dintr-un 
neam atât de nobil şi de frumos. Deşi avea jilţ potrivit şi fusese aşezat pe 
mai multe perne, se simţea tare mic şi nelalocul lui; dar simţământul 
acesta îl părăsi iute. Petrecerea era veselă, iar bucatele erau pe măsura 
foamei lui. Trecu ceva vreme înainte să se uite din nou în jur, şi chiar să 
se întoarcă spre vecini. 

Întâi îşi căută din priviri prietenii. Sam ceruse îngăduinţa să îşi 
servească stăpânul, dar i se spusese că de data asta era oaspete de 
onoare. Frodo îl zări şezând cu Pippin şi Merry la capătul de sus al uneia 
dintre mesele laterale, de lângă estradă. Pe Pas Mare nu-l vedea nicăieri. 

Lângă Frodo, la dreapta lui, şedea un gnom care arăta foarte important 
şi era îmbrăcat cu straie bogate. Barba lui, foarte lungă şi despicată în 
furculiță, era albă, aproape la fel de albă ca şi țesătura albă ca zăpada a 
veşmintelor sale. Era încins cu un brâu de argint, iar în jurul gâtului îi 
atârna un lanţ de argint şi nestemate. Frodo se opri din mâncat ca să se 
uite la el. 

- Fii binevenit şi mă bucur să te cunosc, spuse gnomul, răsucindu-se 
spre el. 

Se ridică în picioare şi făcu o plecăciune. 

- Gloin, la dispoziţia dumitale, spuse el şi se aplecă şi mai adânc. 

- Frodo Baggins, la dispoziţia dumitale şi a familiei dumitale, răspunse 
Frodo în acelaşi fel, ridicându-se surprins şi răsturnând pernele. Greşesc 
cumva dacă spun că eşti acel Gloin, unul dintre cei doisprezece însoțitori 
ai marelui Thorin Scut de Stejar? 

- Chiar el, spuse gnomul, apoi strânse de pe jos pernele şi îl ajută 
politicos pe Frodo să se aşeze la loc. Iar eu, continuă el, n-am să întreb, 
căci mi s-a spus dinainte că eşti neam cu prietenul nostru Bilbo cel vestit, 
şi moştenitorul său adoptiv. Îngăduie-mi să te felicit pentru însănătoşire. 

- Mulţumesc foarte mult. 

- Am auzit că ai avut câteva aventuri tare neobişnuite, spuse Gloin. 
Tare mă mir ce-i poate face pe patru hobbiţi să pornească într-o călătorie 
atât de lungă. Aşa ceva nu s-a mai întâmplat de când a venit Bilbo la noi. 
Dar poate că nu trebuie să pun întrebări prea indiscrete, atâta vreme cât 
Elrond şi Gandalf nu par dispuşi să vorbească despre asta. 

- Nu vom vorbi despre asta, aşa socotesc, măcar o vreme, răspunse 
Frodo politicos. 

Bănuia el că nici în casa lui Elrond nu se pomenea de Inel cu una-cu 
două; şi, oricum, o vreme dorea să dea uitării necazurile sale. 

- Totuşi, continuă el, sunt şi eu curios să aflu ce-l aduce pe un gnom 
aşa de important atât de departe de Muntele Singuratic. 

Gloin îl privi în ochi. 

- Dacă încă nu ai auzit, socotesc că nici despre asta nu vom vorbi o 
vreme. Jupânul Elrond ne va aduna pe toţi în curând, aşa mi se pare, şi 
atunci ne va fi dat să auzim multe. Dar mai sunt şi altele ce se pot spune. 

Cât dură masa, vorbiră unul cu altul. Frodo însă mai mult ascultă 
decât vorbea; pentru că, lăsând la o parte povestea Inelului, veştile din 
Comitat apăreau mărunte, depărtate şi neînsemnate, în vreme ce Gloin 
avea multe de spus despre cele întâmplate pe meleagurile de la nord de 
Ţara Pustietăţii. Astfel, Frodo afla că Bătrânul Grimbeorn, fiul lui Beorn, 

era acum seniorul multor bărbaţi vajnici şi că în ţara lor dintre Munţi şi 
Codrul Întunecimii nu îndrăznea să calce nici orc, nici lup. 

- Chiar aşa, spuse Gloin, dacă n-ar fi fost neamul Beorn, de mult nu s- 
ar mai fi putut trece dinspre Ţinutul de Jos către Vâlceaua Despicată. Ei 
sunt bărbaţi viteji şi ţin deschise Trecătoarea Înaltă şi Vadul Carrock. Dar 
preţul pe care-l cer e mare şi nu prea-i au la inimă pe gnomi. Te poţi însă 
bizui pe ei, şi ăsta-i mare lucru în ziua de azi. Nicăieri în altă parte oa- 
menii nu sunt atât de prietenoşi cu noi cum sunt cei din Ţinutul de Jos. 
Neamul Bard e un neam de oameni buni. Nepotul lui Bard Arcaşul e mai 
marele lor, Brand, fiul lui Bain, care era fiul lui Bard. E un rege puternic 
şi regatul său se întinde până departe la miazăzi şi la răsărit de Esgaroth. 

- Şi poporul dumitale? întrebă Frodo. 

- Sunt multe de spus, şi bune şi rele, zise Gloin, dar cele mai multe 
sunt bune: până acum am fost norocoşi, chiar dacă nu scăpăm nici noi de 
umbra acestor vremi. De vrei într-adevăr să afli despre noi, am să-ţi 
vorbesc bucuros. Numai să mă opreşti când te vei fi săturat. Limbile 
gnomilor nu ştiu să se oprească când e să povestească despre treburile 
lor, aşa spune lumea. 

Acestea fiind zise, Gloin se apucă să-i spună despre toate cele din 
regatul Gnomilor. Era încântat că găsise un ascultător atât de politicos; 
căci Frodo nu dădea semn că s-ar fi săturat şi nu făcu nici o încercare de 
a schimba subiectul, chiar dacă în curând ajunse să se piardă printre 
ciudatele nume de fiinţe şi locuri de care nu auzise niciodată. Totuşi, se 
arătă interesat când află că Dain era încă Rege în ţinuturile de sub 
Munte, că îmbătrânise (trecuse de al două sute cincizecilea an al vieţii 
sale), era respectat şi neînchipuit de bogat. Dintre cei zece însoțitori care 
supraviețuiseră Bătăliei celor Cinci Armate, şapte se găseau încă alături 
de el: Dwalin, Gloin, Dori, Nori, Bifur, Bofur şi Bombur. Bombur se în- 
grăşase atât de tare, încât nu se putea urni singur de pe canapea pe jilţul 
de la masă şi-i trebuiau şase gnomi să-l ridice. 

- Şi cu Balin, Ori şi Oin ce s-a întâmplat? întreba Frodo. O umbră trecu 
peste chipul lui Gloin. 

- Nu ştim, răspunse el. Mai cu seamă din pricina lui Balin am venit să 
mă sfătuiesc cu acei care locuiesc în Vâlceaua Despicată. Dar hai să tre- 
cem la lucruri mai vesele în seara asta. 

Gloin începu apoi să povestească despre ce făcea poporul său, despre 
marile lucrări din Ţinutul de Jos şi de sub Munte. 

- Ne-am descurcat bine, zise el. Dar în meşteşugul fierăriei nu-i putem 
întrece pe strămoşii noştri, ale căror taine s-au pierdut aproape toate. 
Facem armuri bune şi spade tăioase, dar nu mai suntem în stare să 

meşteşugim zale sau tăişuri asemenea acelor făurite înainte de venirea 
dragonului. Doar în minerit şi construcţii i-am întrecut pe cei de demult. 
Ar trebui să vezi canalele din Ţinutul de Jos, Frodo, şi munţii, şi iazurile. 
Să vezi drumurile pietruite cu dale din diferite culori. Şi sălile şi căile 
subterane, cu arcuri dăltuite în formă de copaci; şi terasele şi turnurile de 
pe coastele Muntelui. Atunci abia te-ai convinge că n-am stat degeaba. 

- O să vin să le văd, dacă şi când voi putea, făgădui Frodo. Bilbo ar fi 
fost tare mirat să vadă câte s-au schimbat pe Pământul Părăginit al lui 
Smang. 

Gloin se uită la Frodo, zâmbind. 

- Ai ţinut mult la Bilbo, nu-i aşa? îl întrebă el. 

- Da, recunoscu Frodo. Mai degrabă l-aş vedea pe el decât toate ţinu- 
turile şi palatele lumii. 

Într-un târziu, festinul ajunse la capăt. Elrond şi Arwen se ridicară de 
la masă şi străbătură sala cea mare, urmaţi de ceilalţi meseni, după 
rangul ce-l purta fiecare. Trecură prin uşile larg deschise şi prin alte 
câteva, străbătură un coridor lung şi ajunseră într-o altă sală. Acolo nu 
erau mese, în schimb un foc mare ardea cu putere într-o vatră largă, în- 
cadrată de o parte şi de alta de coloane sculptate. 

Frodo se pomeni că mergea alături de Gandalf. 

- Aceasta e Sala Focului, spuse vrăjitorul. Aici vei auzi multe cântece şi 
poveşti - dacă te poţi ţine treaz. De regulă, afară doar de zilele însemnate, 
sala e pustie şi tăcută, nu intră aici decât cei care doresc să stea să cugete 
în linişte. Tot timpul anului arde focul şi tot el e singurul care da lumină. 

În timp ce Elrond se îndrepta spre jilţul pregătit anume pentru el, me- 
nestrelii elfi începură să cânte o melodie suavă. Încet, sala se umplu şi 
Frodo privi cu încântare la multele chipuri frumoase ce erau adunate 
acolo; lumina aurie a focului juca pe obraji şi scăpăra în plete. Deodată, 
Frodo observă, nu departe de celălalt capăt al vetrei, o siluetă măruntă şi 
întunecată care şedea pe un scaun, cu spatele lipit de o coloană. Pe podea 
lângă el se găseau o cupă şi o bucată de pâine. Frodo se întrebă dacă nu 
cumva fiinţa aceea era suferindă (dacă putea fi cineva bolnav în Vâlceaua 
Despicată), din care pricină nu fusese în stare să ia parte la festinul lor. 
Capul părea să-i fi căzut în piept, ca şi cum ar fi dormit, şi un fald al 
mantiei negre îi acoperea chipul. 

Elrond înaintă şi se opri lângă silueta tăcută. 

- Trezeşte-te, micule stăpân, spuse el zâmbind. Răsucindu-se spre 
Frodo, îi făcu semn să se apropie. 

- În sfârşit, spuse el, a sosit clipă aşteptată de tine, Frodo. Iată aici un 
prieten căruia îi duci de mult dorul. 

Silueta neagră înălţă capul şi-şi descoperi faţa. 

- Bilbo! strigă Frodo, recunoscându-l dintr-o dată, şi se repezi înainte. 

- Salutare, Frodo, băiete, îl întâmpină Bilbo. lată c-ai ajuns. Trăgeam 
nădejde să izbuteşti. Măi, măi! Care va să zică, toată petrecerea asta este 
în onoarea ta, aşa cred. Te-ai distrat? 

- De ce n-ai venit şi tu? izbucni Frodo. Şi de ce nu mi s-a îngăduit să te 
văd mai înainte? 

- Pentru că dormeai. Eu însă te-am văzut pe săturate. Am stat cu Sam 
lângă patul tău în toate zilele. Cât despre petrecere, nu mă mai dau în 
vânt după asemenea treburi. Şi am avut altele de făcut. 

- Ce anume? 

- Păi, să stau aici şi să cuget. Mă gândesc mult în ultima vreme, şi aici 
îmi pare locul cel mai nimerit să fac asta. Auzi, să mă trezesc! pufni el, 
căutând pieziş spre Elrond. 

Ochii îi scăpărară bucuroşi, fără urmă de adormire în ei, din câte văzu 
Frodo. 

- Să mă trezesc! Păi, nu dormeam, jupâne Elrond. Dacă vrei să ştii, aţi 
isprăvit cu zaiafetul prea repede şi m-aţi deranjat - taman în mijlocul 
compunerii unui cântec. Mă împotmolisem la un vers sau două şi tocmai 
mă gândeam la ele; dar acum am bănuiala că n-o să le mai găsesc 
nicicând pe cele potrivite. O să cântăm atât de mult, că o să-mi zboare 
toate ideile din cap. O să trebuiască să-l chem pe prietenul meu Dunadan 
să-mi dea o mână de ajutor. Unde-i? 

Elrond izbucni în râs. 

- O să-l găsim, nici o grijă, spuse el. Şi-atunci o să vă puteţi retrage 
amândoi într-un ungher ca să vă puteţi isprăvi trebuşoara, iar noi o să 
auzim cântecul şi-o să-l judecăm înainte să se isprăvească petrecerea. 

De îndată fură trimişi soli să dea de urma prietenului lui Bilbo, deşi ni- 
meni nu ştia pe unde se afla, sau de ce nu fusese de faţă la festin. 

În acest timp, Frodo şi Bilbo şezură unul lângă altul, iar Sam se 
apropie şi el în grabă şi îşi găsi un loc alături. Stătură de vorbă cu voci în- 
cete, uitând de veselia şi muzica din jurul lor. Bilbo n-avea prea multe de 
spus despre sine. După ce plecase din Hobbiton, hoinărise fără rost, pe 
Drum sau prin ţinut, într-o parte sau alta; dar, cum-necum, paşii îl 
duseseră în cele din urmă spre Vâlceaua Despicată. 

- Am ajuns aici fără cine ştie ce peripeții şi, după ce m-am odihnit o 
vreme, mi-am continuat călătoria împreună cu gnomii, spre Ţinutul de 
Jos; ultima mea călătorie. N-am să mai călătoresc de-acum încolo. 
Bătrânul Balin plecase. Aşa că m-am întors aici, şi aici am rămas. Am 
făcut una-alta. Am mai scris la carte. Şi, bineînţeles, am compus câteva 

cântece noi. Le cântă ei uneori; ca să-mi facă plăcere, aşa bănuiesc; căci e 
limpede că nu sunt destul de bune pentru Vâlceaua Despicată. lar eu as- 
cult şi cuget. Timpul nu prea pare să treacă aici: el doar este. Un loc cu 
totul deosebit, prin tot ce are. 

Aud tot felul de veşti, continuă el, de dincolo de Munţi şi de la 
Miazăzi, dar aproape nimic din Comitat. Despre Inel am auzit, fără doar 
şi poate. Gandalf a venit adeseori aici. Nu că mi-ar fi spus el prea multe, 
în ultimii ani s-a închis mult în sine. Mai degrabă de la Dunadan am aflat 
câte ceva. Nu-mi închipuiam că Inelul ăla al meu o să pricinuiască atâta 
tulburare! Păcat că Gandalf n-a aflat mai multe mai curând. Aş fi putut 
de mult să iau obiectul ăla aici cu mine, fără atâtea bătăi de cap. M-am 
gândit adeseori să mă întorc după el în Hobbiton; dar eu îmbătrânesc, iar 
ei nu m-au lăsat; de Gandalf şi Elrond vorbesc. După câte am înţeles, 
erau încredinţaţi că Duşmanul răscolea peste tot după mine şi m-ar fi 
făcut fărâme-fărâmiţe dacă m-ar fi prins bântuind prin Pustietate. 

Apoi Gandalf mi-a spus: „Inelul a trecut mai departe, Bilbo. N-ar fi 
spre binele nimănui, nici al tău, nici al altora, dacă ai încerca să te încurci 
încă o dată cu el." Ciudate vorbe, aşa, ca de-ale lui Gandalf. Dar mi-a 
spus că avea grijă de tine, aşa că am lăsat lucrurile să se întâmple de la 
sine. Nu-ţi poţi închipui ce bucuros sunt că te văd teafăr şi sănătos. 

Tăcu şi se uită la Frodo cu o privire nesigură. 

- L-ai adus aici? întrebă el în şoaptă. Nu-mi pot stăpâni curiozitatea, re- 
cunosc, după toate câte le-am auzit. Ştii, tare aş vrea să-l mai văd o dată. 

- Da, îl am aici, răspunse Frodo, simțind o ciudată reţinere. Arată la fel 
ca întotdeauna. 

- Păi, aş vrea să-l văd o clipă, insistă Bilbo. 

Când se îmbrăcase, Frodo descoperise că, în timp ce dormise, Inelul îi 
fusese atârnat în jurul gâtului, de un lanţ nou uşor, dar trainic. Îl scoase 
încet din sân. Bilbo întinse mâna spre el. Dar Frodo îl feri iute de at- 
ingere. Tulburat şi uimit, îşi dădu seama că nu se mai uita la Bilbo; o um- 
bră se pusese parcă între ei, şi prin ea se pomeni că privea la o creatură 
măruntă şi zbârcită, cu o faţă flămândă şi mâini osoase şi lacome. Îi veni 
s-o pălmuiască. 

Muzica şi cântul din jur părură să se poticnească şi deodată se lăsă 
tăcerea. Bilbo îşi ridică iute privirile spre chipul lui Frodo şi îşi trecu 
mâna peste ochi. 

- Acum înţeleg, zise el. Pune-l la loc. Îmi pare rău: rău pentru că ai 
ajuns să porţi povara asta; şi pentru tot restul. Oare n-or să se mai 
sfârşească niciodată aventurile? îmi vine să cred că nu. Întotdeauna se va 
găsi altcineva care să ducă povestea mai departe. Ei, asta e. Mă-ntreb 

dacă are vreun rost să-mi isprăvesc cartea. Dar să nu ne gândim la asta 
acum - hai s-auzim câteva Veşti adevărate. Spune-mi totul despre 
Comitat. 

Frodo ascunse Inelul înapoi în sân şi umbra dispăru, lăsând doar o 
fărâmă de amintire. Lumina şi muzica din Vâlceaua Despicată umplură 
încă o dată văzduhul din jurul lui. Bilbo zâmbi şi râse fericit. Fiecare 
noutate despre Comitat pe care o putea aduce Frodo adăugită şi 
îndreptată când şi când de Sam - îi stârnea teribil interesul lui Bilbo, de la 
prăbuşirea celui de pe urmă copac şi până la gânguritul celui mai fraged 
prunc din Hobbiton. Erau atât de adânc cufundaţi în ce se dregea şi se 
făcea în cele Patru Meleaguri, încât nu băgară de seamă sosirea unui 
bărbat înveşmântat în straie de un verde-închis. O bucată de vreme 
acesta rămase în picioare, uitându-se la ei cu un zâmbet pe buze. 

Dintr-o dată, Bilbo îşi ridică privirile. 

- Ah, în sfârşit, iată-te, Dunadane! strigă el. 

- Pas Mare! exclamă Frodo. Da' multe nume ai! 

- Mda, Pas Mare e oricum unul pe care nu l-am auzit până acum, zise 
Bilbo. De ce-i spui aşa? 

- Aşa mi se spune în Bree, râse Pas Mare, şi aşa le-am fost prezentat 
lor. 

- ar tu de ce-i spui Dunadan? vru să ştie Frodo. 

- Dunadanul, îl corectă Bilbo. Aşa i se spune aici. Credeam că ştii des- 
tul de bine limba elfă ca să ai habar măcar că dun-adan înseamnă Omul 
de la Apus, Numenoreanul. Însă acum n-avem vreme de lecţii. 

Se răsuci spre Pas Mare: 

- Pe unde mi-ai umblat, prietene? De ce n-ai venit la petrecere? A fost 
şi Domnița Arwen acolo. 

Pas Mare se uită în jos la Bilbo cu o privire gravă. 

- Ştiu. Dar adeseori trebuie să las veselia la o parte. Elladan şi Elrohor 
s-au reîntors pe neaşteptate din Pustietate şi au veşti pe care am dorit să 
le aud de îndată. 

- Ei bine, dragul meu prieten, zise Bilbo, acum c-ai auzit noutăţile, poţi 
să-mi acorzi şi mie o clipă? Vreau să-mi dai o mâna de ajutor într-o prob- 
lemă urgentă. Elrond zice că acest cântec al meu trebuie isprăvit înainte 
de a se sfârşi seara, iar eu m-am împotmolit. Hai să ne retragem într-un 
colţ şi să-l cizelăm. 

Pas Mare zâmbi. 

- Atunci, să mergem, spuse el. Vreau să-l aud. 

Frodo rămase singur o vreme, căci Sam adormise. Era singur şi se 
simţea oarecum pierdut, deşi în jurul lui se strânseseră toţi cei din 

Vâlceaua Despicată. Dar cei mai aproape de el stăteau tăcuţi, cu atenţia 
încordată la vocile care cântau şi la instrumente, fără să le pese de nimic 
altceva. Frodo începu şi el să asculte. 

Întâi, frumuseţea melodiilor împletite cu vorbe din multe limbi elfe, 
chiar dacă prea puţin le înţelegea, îl cuprinse în vraja ei de îndată ce înce- 
pu să le asculte cu atenţie. Aproape că ar fi zis că vorbele căpătau formă, 
şi imagini de meleaguri îndepărtate şi lucruri minunate, nicicând ivite în 
mintea lui, se închipuiau acum în faţa ochilor; sala străluminată de foc se 
prefăcu într-o boare aurie deasupra mărilor înspumate care suspinau la 
hotarele lumii. Mai apoi, încântarea se preschimbă tot mai mult în vis, 
până când el simţi ca un fel de râu de aur şi argint curgând peste el, atât 
de necuprins în alcătuirea lui, încât îi era cu neputinţă să şi-l explice; căci 
părea să se fi contopit cu aerul ce fremăta peste tot în jur, pătrunzându-l 
până în măduva oaselor şi înecându-l. Pe negândite, se cufundă sub 
greutatea sa strălucitoare şi se pierdu într-un ocean adânc de somn. 

Acolo se lăsă purtat vreme îndelungată de un vis de muzică, iar 
aceasta deveni o apă curgătoare şi dintr-o dată o voce. Parcă era vocea 
lui Bilbo, recitând versuri. Cuvintele răsunară pierdute la început, apoi 
din ce în ce mai clare. 


Demult, demult, trăia în Arvernien 

un marinar pe nume Earendil, 

care-şi făcuse dintr-un trunchi căzut corabia, 
să-apuce cu ea spre Nimbrethil. 

Ţesuse pânzele din fir de-argint , 

şi din argint făcu şi felinare, 

iar prova-n chip de lebădă-o ciopli 

apoi catargu-l înălţă în zare. 

Armuri de regi străvechi pe el îşi pune 

şi trupul îşi încinge-n zale grele; 
strălucitoru-i scut era gravat cu rune 

menite să-l ferească de răni şi alte rele; 

os de dragon îşi încrustase-n arc 

şi în săgeți luciri de ebonită; 

tunica lui părea ca de monarc 

şi-n zale de argint era-mpletită; , 

din caledoniu teacă, şi sabia, de-oţel 

şi coiful, în luciri diamantine, 

podoaba crestei, pene de vultur, fel şi fel, 

pe piept, smaragd ca marea-i stătea atât de bine. 


268 


Sub Luna albă şi sub cer de stele, 

de țărm, din Miazănoapte, se desprindea grăbit, 
gândind la câte drumuri o să-l aştepte, grele, 
prin zile trecătoare, prin ce-i era menit. 

De scrâşnetele Gheţii fără Zare 

unde adastă umbre-n măguri reci, 

şi de pustiuri arse, de fierbinţeli amare 

l-au depărtat în grabă întinsele poteci. 

Pe ape fără stele pierdut spre oareunde, 
Într-un târziu spre Noaptea Nimicniciei dus, 
trecu fără să vadă pe-ntunecate unde 

un țărm ori o lumină ce-o aştepta de sus - 

şi vânturi mânioase îl împingeau din spate 
şi-n valuri înspumate se avânta orbeşte, 

de la apus, pe drumuri spre răsărit, uitate, 
spre casă, fără veste, ştiind că se grăbeşte. 
Atunci înaripata Elwing spre el se-nclină 
şi-n întuneric parcă o flacăra se-aprinse. 

Mai alb ca diamantul se arătă-n lumină 

a părului podoabă cu scânteieri de vise. 

Pe Silmaril de brâu i l-a legat 

şi fruntea i-a încins-o cu o lumină vie - 
şi-atunci, cu fruntea-n arşiţi, neînfricat 

el prova şi-o întoarse şi-n noaptea mai pustie, 
din Cealaltă Lume, de dincolo de Mare 

o aprigă urgie se prăvăli spre el 

corabia mânându-i în cruda răzbunare 

a Vântului puterii suflând în Tarmanel, 

pe căi arar de muritori bătute, 

doar ale morţii poate, ce peste mări surii 
mai răscolesc adâncuri în veci necunoscute, 
şi el din răsărituri către apus pieri. 

Din Noaptea veşniciei el renăscu atunci 

pe valuri înspumate ce se loveau 

ca scuturi în prăbuşiri de maluri 
şi-ntunecări prelungi sub apele din ziua dintâi, 
de la-nceputuri. 

Dar auzi un cântec pe țărmuri împerlate 
născut acolo parcă la margine de lume, 
unde bătăi de aur la stinse nestemate 

se limpezesc în valuri cu legănări de spume. 
Acolo unde-amurgul 

pe genunchii lui Valinor se-aşterne, 

cu mirare cum 

Muntele se-nalţă pe-a valurilor muchii 

şi Eldamar se-arată de dincolo de Mare, 
scăpat de pribegie, din noaptea lui, 
ajunse la Elfi, La Casa lor, 

sub dunga verde a zării de cristal, 

cu nepătrunse lumini pe care 
cerul-mărgăritar le pierde, 

sub coasta dealului din Ilmarin unde 
sclipind în valea de râpi şi de răzoare, 
răsfrânte-n Lacul umbrei 

răsar ca din senin ale lui Tiron turnuri 

cu lămpi strălucitoare. 

Rămas aici, nu mai era pribeag 

şi elfii, bucuroşi să mai rămână, 

poveşti, legende, cânturi l-au învăţat cu drag 
şi-o harfă aurită i-au pus frumos în mână. 
În alb veşmânt de elf l-au îmbrăcat 

şi înainte şapte lumini i-au fost aduse 
când prin tărâmul Calacirian 


s-a îndreptat spre țărmurile altor tărâmuri mai ascunse. 


Ajuns în holuri fără timp şi legi 

de unde ani în şiruri sunt prăvăliţi în jos, 

şi veacuri fără număr domnesc Bătrânii Regi, 
În Ilmarin pe Muntele râpos, 

s-au auzit cuvinte parcă din altă lume 

de seminţia oamenilor spuse, 

de-a Elfilor rudenii cu-nfăţişări şi nume 
ne-ngăduite celor de-aici şi nesupuse. 

Atunci din sticla elfă, pe-a apelor olaturi, 

şi din mithril, o altă corabie-au croit, 

cu prova strălucindă şi fără vâsle-n lături, 

şi fără pânze de-a lungul catargului de-argint. 
Căci Silmaril lumină de fulger scăpărând 

din steagul ca mănunchiuri de flăcări colorate 
strălumina întinsuri de ape rând pe rând, 

de Elbereth ea însăşi suit ca să arate 

ce soartă în vecie-i meni, ce cale lungă, 
nemuritoare aripi legănându-i dintr-o dată, 
neţărmurite ceruri să străbată, 

de soare şi de lună dincolo să ajungă. 

De pe-nălţimi în veşnice-nserări 

unde izvoare curg împuhoiete 

aripile l-au rătăcit în zări 

departe, peste-a Munţilor Perete. 

De la hotarul lumii mai departe 

zbura tânjind, cuprins de-un dor fierbinte 
prin rătăciri şi-ntunecări deşarte 

căminul lui să-i iasă înainte. 

Şi ca o stea pierdută-n căi cereşti 

din ceaţă-n calea Soarelui ieşi 

când zorii zilei dau în lume veşti 

pe unde-n Miazănoapte curg ape cenuşii. 
Cum străbătea în zboru-i Pământul de Mijloc 
Într-un târziu aude femeile plângând 

şi elfele fecioare jelind fără noroc 

ca-n anii de restrişte ştiuţi de oarecând. 
Dar soarta lui l-apasă pe umeri şi îl doare 
Pîn' la pieirea Lunii, o stea fără odihnă, 
să nu mai poposească, 

să nu cunoască tihna pe-acele Ţărmuri 
unde e lumea muritoare; 

pe veci i-i dat lumina să şi-o poarte, 

un vestitor prin lege supremă şi menire, 
el, purtător de flăcări, 

biruitor de moarte 

prin zări necunoscute de om, 

în Asfinţire. 


Cântarea încetă. Frodo deschise ochii şi văzu că Bilbo şedea într-un jilţ, 
în mijlocul celor ce-l ascultaseră şi care acum zâmbeau şi aplaudau. 

- Ce-ar fi să-l mai auzim o dată? propuse un elf. Bilbo se ridică în pi- 
cioare şi făcu o plecăciune. 

- Mă simt măgulit, Lindir, zise el. Dar m-ar istovi peste măsură să-l iau 
de la capăt. 

- Ba pe tine nu, râseră elfii. Ştii bine că niciodată nu istoveşti să-ţi reciți 
propriile versuri. Dar chiar nu putem să-ţi dăm răspuns la întrebare 
după ce l-am auzit o singură dată. 

- Ce? se burzului Bilbo. Nu sunteţi în stare să deosebiți părţile mele de 
cele ale lui Dunadan? 

- Ne e cu adevărat greu să deosebim între doi muritori, recunoscu 
elful. 

- Prostii, Lindir, mârâi Bilbo. Dacă nu poţi face deosebirea între un om 
şi un hobbit, înseamnă că judecata ta e mai jalnică decât mi-am închipuit. 
Sunt tot atât de diferiţi unul faţă de celălalt, cum sunt perele de mere. 

- Se prea poate. Oilor le par altfel celelalte oi, pufni Lindir în râs. Sau 
chiar păstorilor. Dar noi n-am stat să-i cercetăm pe Muritori. Avem altele 
de făcut. 

- Nu stau să mă ciorovăiesc cu tine, mormăi Bilbo. Mi s-a făcut somn 
după atâta muzică şi cântat. Vă las să ghiciţi singuri, dacă aveţi chef. 

Se ridică din jilţ şi se apropie de Frodo. 

- Gata, s-a isprăvit, zise el cu voce înceată. A fost mai bine decât m-am 
aşteptat. Nu se întâmplă prea des să mi se ceară să cânt a două oară. Tu 
ce părere ai? 

- Eu nu mă încumet să ghicesc, zâmbi Frodo. 

- Nici nu-i nevoie s-o faci. De fapt, tot cântecul a fost compus de mine. 
Aragorn n-a ţinut decât să bag şi povestea aia cu piatra verde. Se pare că 
pentru el era foarte importantă. Habar n-am de ce. Altfel, mi-a dat de 
înţeles foarte limpede că m-am întrecut pe mine însumi şi mi-a zis că, 
dacă am avut neobrăzarea să compun versuri despre Erendil în casa lui 
Elrond, este treaba mea. Şi cred că a avut dreptate. 

- Nu ştiu ce să spun, recunoscu Frodo. Mie mi s-a părut că totul s-a po- 
trivit de minune, dar nu-mi cere să explic în ce fel. Eram pe jumătate ad- 
ormit când ai început şi parcă s-a alcătuit totul din ceva ce tocmai visam. 
Abia către sfârşit m-am dumirit că tu erai cel care cânta. 

- Cu adevărat este greu să rămâi treaz aici, dar numai până te obişnu- 
ieşti. Nu vreau să spun că hobbiţii ar deprinde vreodată pe de-a-ntregul 
pofta elfilor pentru muzică şi poezie şi poveşti. Din câte mi-am dat 
seama, le place la fel de mult ca mâncarea, chiar mai mult, aş îndrăzni să 
zic. Petrecerea o să ţină încă o vreme. Ce-ar fi să ne furişăm afară şi să 
stăm tihniţi de vorbă? 

- Putem? 

- Cum de nu. Ăştia-s puşi pe zaiafet, nu pe treburi serioase. Hai să 
mergem, numai să nu prindă careva de veste. 

Se ridicară amândoi şi se retraseră neauziţi în umbrele încăperii, 
îndreptându-se spre una dintre uşi. Pe Sam îl lăsară în urmă, adormit 
buştean şi cu un zâmbet pe faţă. Cu toate că se bucura de faptul că Bilbo 
era cu el, Frodo simţi o undă de regret când ieşiră din Sala Focului. Chiar 
când păşiră peste prag, o voce clară începu să cânte: 


A Elbereth Gilthonie, 
silivren penna miriel 

o menel aglar elenath! 
Na-chaered palan-diriel 

o galadhremmin ennorath, 
Fanuilos, le linnathon 

nef aear, si nef aearon! 


Pentru o clipă, Frodo se opri locului, privind peste umăr. Elrond se 
afla în jilțul său, pâlpâirea focului îi cădea peste chip precum lumina 
verii peste copaci. Alături de el şedea Domnița Arwen. Spre mirarea lui, 
Frodo văzu că Aragorn stătea lângă ea; pelerina îi era desfăcută, lăsând 
să se zărească ceea ce părea a fi o za elfă, iar pe piept îi strălucea o stea. 
Cei doi vorbeau împreună, şi dintr-o dată lui Frodo i se năzări că domni- 
ţa se răsuceşte spre el şi lumina ochilor ei se pironeşte din depărtare 
asupra lui, străpungându-i inima. 

Rămase țintuit locului ca vrăjit, în vreme ce suavele silabe ale cântecu- 
lui elf picurau precum nestematele din țesătura melodiei şi a vorbelor. 

- E un cântec închinat lui Elbereth, spuse Bilbo. ÎI vor cânta laolaltă cu 
alte cântece ale Tărâmului Binecuvântat, şi nu de puţine ori în noaptea 
asta. Să mergem. 

ÎI conduse pe Frodo înapoi în cămăruţa lui. Fereastra dădea spre 
grădini, spre miazăzi, peste râpa Urşilor. Stătură aşa, în dreptul ferestrei, 
uitându-se la stelele strălucitoare de deasupra pădurilor ce ascundeau 
răpi abrupte, şi vorbind cu glasuri şoptite. Nu mai povestiră despre cele 
multe şi mărunte din îndepărtatul Comitat, şi nici despre umbrele întun- 
ecoase şi primejdiile ce-i înconjurau, ci despre lucrurile minunate pe care 
amândoi le zăriseră în lumea largă, despre elfi, stele şi copaci, şi despre 
toamna blândă a strălucitorului an, pogorâta peste păduri. 

După o oarecare vreme se auzi un ciocănit în uşă. 

- Să-mi fie cu iertare, zise Sam, iţindu-şi capul prin crăpătură, dar mă- 
ntrebam de n-aveţi cumva vreo trebuinţă. 

- Şi nouă să ne fie cu iertăciune, Sam Gamgee, răspunse Bilbo. Să 
ghicesc, oare, că vrei să spui că stăpânul tău trebuie să se culce? 

- Păi, domnu' Bilbo, mâine dis-de-dimineaţă se ţine un sfat, aşa am 
auzit, şi stăpânu' abia s-a sculat azi din pat pentru prima oară. 

- Ai dreptate, Sam, râse Bilbo. Poţi s-o iei din loc şi să-i spui lui Gan- 
dalf că stăpânul s-a culcat. Noapte bună, Frodo. 

Binecuvântat fie Cerul, că tare m-am bucurat să te revăd. Nici o altă 
seminţie nu-i întrece pe hobbiţi când e să stai de vorbă aşa cum trebuie 
cu cineva. Îmbătrânesc tot mai mult şi-ncep să mă-ntreb dacă o să mai 
apuc să citesc capitolele pe care le vei adăuga tu poveştii noastre. Noapte 
bună. Cred că am să ies puţin la plimbare, să mă uit din grădină la stelele 
lui Elbereth. Somn uşor. 

awe lO o 


Sfat la Elrond acasă 


doua zi, Frodo se trezi devreme, simțindu-se înviorat şi pe deplin 

sănătos. Străbătu terasele lungi construite deasupra zgomotoaselor 
ape ale Râului Urșilor şi privi soarele palid şi rece care se înălța peste 
munții îndepărtați, lucind în jos, pieziş, prin ceața străvezie şi argintie; 
roua de pe frunzele galbene sclipea, iar plasele păianjenilor scăpărau în 
fiece tufiş. Sam mergea tăcut alături, adulmecând aerul şi uitându-se 
când şi când, cu mirare în ochi, la înălțimile semeţe de la Răsărit. Zăpada 
albă acoperea crestele. 

La o cotitura a aleii dădură peste Gandalf şi Bilbo, aşezaţi pe o bancă 
tăiată în piatră, cufundaţi în vorbă. 

- Salutare! Bună dimineaţa, îl întâmpină Bilbo. Gata pregătiţi pentru 
marele Sfat? 

- Gata pregătiţi pentru orice, răspunse Frodo. Dar cel mai mult îmi 
doresc să umblu azi şi să explorez valea. Mi-ar plăcea să pătrund în pă- 
durile alea de pin. 

- Poate mai târziu, zise Gandalf. Deocamdată nu putem să ne facem 
nici un plan. Avem multe de auzit şi de hotărât azi. 

În timp ce vorbeau, un clopot răsună deodată cu un clinchet de cleştar. 

- E clopotul ce ne cheamă la Sfatul lui Elrond! strigă Gandalf. Să 
mergem. Tu şi Bilbo sunteţi aşteptaţi. 

Frodo şi Bilbo îl urmară în grabă pe vrăjitor de-a lungul aleii întor- 
tocheate ce ducea spre casă; în urma lor, nepoftit şi uitat, tropăia Sam. 

Gandalf îi conduse pe terasă unde, cu o seară înainte, Frodo îşi găsise 
prietenii. Lumina dimineţii senine de toamnă inundase întreaga vale. 
Vuietul apelor învolburate se înălța din albia înspumată până sus la el. 
Păsările cântau şi o pace binecuvântată se întindea peste întreg pămân- 
tul. Lui Frodo, fuga lui presărată cu primejdii şi zvonurile întunericului 
ce se năşteau în lumea din afară păreau de-acum doar amintirile unui vis 
chinuit; dar chipurile întoarse spre a-i întâmpina atunci când păşiră 
înăuntru erau înnourate. 

Elrond se afla acolo, şi mulţi alţii şedeau în tăcere în jurul lui. Frodo îi 
zări pe Glorfindel şi Gloin; într-un colţ stătea de unul singur Pas Mare, 
îmbrăcat în straiele lui de drum vechi şi roase. Elrond îl trase pe Frodo 
spre un jilţ de lângă el şi-l prezentă celorlalţi cu aceste vorbe: 

- El, prieteni, este hobbitul Frodo, fiul lui Drogo. Puţini au ajuns până 
la noi trecând prin primejdii mai mari sau cu o solie mai grabnică. 

După care îi arătă şi-i numi pe cei pe care Frodo nu-i întâlnise până 
atunci. Un gnom mai tânăr, de-o parte a lui Gloin: chiar fiul lui, Gimli. 
Lângă Glorfindel erau alţi câţiva sfetnici din casa lui Elrond, al căror 
mai-mare era Erestor; împreună cu el se afla Galdor, un elf din Lima- 
nurile Cenuşii, care venise cu solie de la Cirdan, Marangozul. Mai era şi 
un elf străin, cu straie verzi şi cafenii, Legolas pe nume, sol venit din 
partea tatălui său, Thranduil, Regele Elfilor din Codrul Întunecat de la 
Miazănoapte. Şi aşezat ceva mai retras se găsea un bărbat înalt, cu 
trăsături frumoase şi nobile, păr negru şi ochi cenuşii, mândru la în- 
făţişare şi aspru la căutătură. 

Era îmbrăcat şi încălţat ca pentru a merge călare; şi, cu adevărat, deşi 
straiele îi erau bogate, iar mantia căptuşita cu blană, toate erau colbuite şi 
mânjite de pe urma unei lungi călătorii. În jurul gâtului avea un colier de 
argint încrustat cu o singură nestemată albă; cârlionţii îi erau tăiaţi până 
pe umeri. De cingătoare atârna un corn mare, cu vârf de argint, care 
acum stătea pus pe genunchii lui. Străinul se uită cu o privire dintr-o 
dată mirata la Bilbo şi la Frodo. 

- El, zise Elrond, adresându-i-se lui Gandalf, e Boromir, un om de la 
Miazăzi. A sosit în zorii cenuşii ai acestei dimineţi şi doreşte să se 
sfătuiască împreună cu noi. L-am rugat să ni se alăture, căci aici va găsi 
răspuns la întrebările sale. 

Nu e nevoie să se înşiruie în paginile de faţă tot ceea ce s-a spus şi s-a 
chibzuit în timpul Sfatului. S-au zis multe despre cele întâmplate în 
lumea largă, mai cu seamă la Miazăzi, şi pe meleagurile întinse la răsărit 
de Munţi. Despre acestea Frodo auzise dinainte nenumărate zvonuri; dar 
povestea lui Gloin era cu totul nouă pentru el, astfel că atunci când vorbi 
gnomul, el stătu numai ochi şi urechi. Din cele spuse de Gloin, se vădea 
că, deşi din mâinile gnomilor ieşeau lucruri măiestrit meşteşugite, 
inimile gnomilor din Muntele Singuratic erau neliniştite. 

- Mulţi ani au trecut, povesti Gloin, de când umbra tulburării a cuprins 
poporul nostru. Dincotro venea această n-am putut să ne dumirim de la 
bun început. Felurite vorbe au prins să fie şoptite în taină: se spunea că 
noi eram sortiţi să sălăşluim într-un cotlon, când în lumea cea mare se 
găseau mult mai multe minunăţii şi comori. Unii vorbeau de Moria: 

lucrările cele măreţe şi nemaivăzute ale strămoşilor noştri, cărora pe 
limba noastră li se spune Khazad-dum; şi aceleaşi veşti vesteau că, în 
sfârşit, eram destui şi ne stătea în puteri să ne reîntoarcem acolo. 

Gloin oftă. 

- Moria! Moria! Minune a Lumii de la Miazănoapte! Prea în adânc am 
sfredelit acolo, până am trezit teama cea fără de nume. Multă vreme au 
zăcut pustii casele cele mari, după ce-au fugit copiii lui Durin. Şi uite că 
iarăşi vorbeam despre asta, cu alean, dar şi cu teamă; căci nici un gnom 
n-a cutezat să treacă de uşile acelui Khazad-dum minunat în timpul 
vieţii multor regi, afară doar de Thror, iar el a pierit. Într-un târziu însă, 
Balin a dat ascultare zvonurilor şi şuşotelilor şi s-a hotărât să se ducă; cu 
toate că Dain nu s-a îndurat să-i îngăduie plecarea, Balin i-a luat cu sine 
pe Ori şi Oin şi pe alţi mulţi dintre ai noştri şi cu toţii au pornit-o spre 
miazăzi. 

Ce povestesc acum s-a petrecut în urmă cu treizeci de ani. O vreme am 
tot primit veşti, şi erau bune: solii spuneau că se pătrunsese în Moria şi 
că acolo se pornise o lucrare măreaţă. După care s-a aşternut tăcerea şi de 
atunci nici o altă ştire n-a mai ajuns până la noi din Moria. 

Însă acum un an, un sol a sosit la Dain, dar nu din Moria - ci din 
Mordor: un călăreț în noapte, care l-a chemat pe Dain la poartă: Seniorul 
Sauron cel Mare, spunea el, dorea prietenia cu noi. În schimbul acesteia, 
ne dăruia Inele, aşa cum dăduse şi alte dăţi. Şi voia cu deosebire să afle 
cât mai iute veşti despre hobbiţi, ce fel de seminţie erau şi unde îşi aveau 
sălaşurile. „Căci Sauron ştie, zicea el, că pe unul dintre ei l-ai cunoscut 
cândva." 

Auzind aşa ceva, tare ne-am neliniştit, dar n-am dat nici un răspuns. 
Apoi el şi-a coborât vocea fioroasă, ehei, şi-ar fi îndulcit-o dacă ar fi pu- 
tut: „Ca o dovadă umilă a prieteniei tale, Sauron îţi cere doar atât, mai 
zicea el, să-l găseşti pe-acest bandit, ăsta a fost cuvântul lui, şi să iei de la 
el, cu voia sau cu de-a sila, un inel mic, cel mai neînsemnat inel din câte 
se află, pe care l-a furat el odată. E o nimica toată ce-ţi cere Sauron, şi o 
mărturie a bunei tale credinţe. Găseşte-l, şi trei inele pe care seniorii 
gnomilor le-au avut în străvechime vă vor fi înapoiate, iar tărâmul Mor- 
iei va fi al vostru pentru totdeauna. Află doar veşti despre jefuitor, dacă 
mai trăieşte şi unde anume, şi vei primi răsplată mare şi prietenia veşn- 
ică a Seniorului. De te împotriveşti, nu va fi bine. Te împotriveşti?" 

Şi la aceste vorbe, vocea lui a părut mai degrabă a sâsâit de şarpe, şi 
toţi cei care ne aflam în preajmă ne-am cutremurat, dar Dain a zis: „Nici 
da, nici ba nu zic. Trebuie să cumpănesc la această solie şi la înţelesul ei 

ascuns sub haina asta frumoasă". 

„Cumpăneşte, dar nu prea îndelung”, i-a zis el. 

„Cât îmi va lua este în puterea mea să hotărăsc", i-a-ntors-o Dain. 

„Nu pentru multă vreme", a mai zis călăreţul şi a dispărut în întuneric. 

Din acea noapte, grele tare au mai fost inimile mai-marilor noştri. N- 
aveam trebuinţă de glasul fioros al solului pentru a pricepe că în vorbele 
lui era şi ameninţare, şi vicleşug; căci apucaserăm să aflăm că puterea 
care intrase din nou în Mordor nu se schimbase şi din străvechimi a fost 
cu trădare faţă de noi. De două ori s-a reîntors solul şi a plecat fără să 
primească răspuns. A treia şi ultima dată, aşa spune el, va urma curând, 
până să se sfârşească anul. 

Astfel că, în cele din urmă, Dain m-a trimis să-l înştiinţez din timp pe 
Bilbo că duşmanul îl caută, şi să aflu, dacă s-o putea, de ce doreşte el 
acest inel, ultimul dintre inele. Totodată, dorim sfatul lui Elrond. Căci 
Umbra creşte şi vine tot mai aproape. Descoperim că solii au fost trimişi 
şi la Regele Brand din Vale, iar el se teme. Ne gândim cu grijă mare ca nu 
cumva să se supună. Războiul bate încă de-acum la hotarele sale de la 
răsărit. Dacă nu dăm nici un răspuns, s-ar putea ca Duşmanul să pună în 
mişcare oamenii aflaţi sub comanda sa pentru a-l lua cu asalt pe regele 
Brand şi totodată pe Dain. 

- Ai făcut bine că ai venit, spuse Elrond. Azi ai să auzi tot ce vei avea 
nevoie ca să înţelegi cam ce urmăreşte Duşmanul. Altceva nimic nu 
puteţi face decât să rezistaţi, cu sau fără speranţă. Dar nu sunteţi singuri. 
Vei afla că necazurile voastre sunt doar o parte din necazurile întregii 
lumi apusene. Inelul! Ce vom face cu Inelul, ultimul dintre inele, 
flecuşteţul acela după care râvneşte Sauron? Este osânda pe care trebuie 
s-o cumpănim bine. 

Acesta este şi rostul pentru care v-am chemat aici. Chemat e un fel de- 
a zice, căci nu eu v-am chemat la mine, străinilor de pe meleaguri 
îndepărtate. Voi aţi venit şi v-aţi întâlnit negândit de iute, din voia sorții, 
după cât se pare. Şi totuşi, lucrurile nu stau chiar aşa. Mai bine să fiți în- 
credinţaţi că aşa a fost rânduit ca noi, cei care şedem aici, şi nimeni alt- 
cineva, trebuie să aflăm cum să salvam lumea de la pieire. 

Astfel că vom spune pe şleau tot ceea ce a fost ascuns de toţi în afara 
câtorva, până în această zi. Şi mai întâi, ca toţi să priceapă unde zace 
pericolul, Povestea Inelului va fi spusă de la bunul început până în 
această clipă. Eu voi fi cel care-o va începe, dar poate că alţii o vor 
încheia. 

După aceste vorbe, toţi ascultară cum Elrond, cu vocea sa răspicată, 
spuse despre Sauron şi Inelele Puterii, şi despre meşteşugirea lor în tim- 
pul celui de-al Doilea Ev al lumii străvechi. Într-o oarecare măsură, 

povestea lui era cunoscută de câţiva dintre cei aflaţi acolo, dar întreaga 
poveste n-o ştia nimeni, şi multe perechi de ochi se aţintiră asupra lui El- 
rond cu teamă şi mirare când îl auziră vorbind de fierarii elfi din Eregion 
şi despre prietenia lor cu Moria şi setea lor de cunoaştere, prin mijlocirea 
căreia îi prinsese Sauron în capcana lui. Căci în acele vremi nu-l priveau 
a fi o fiinţă a răului, astfel că i-au primit cu bucurie ajutorul şi au devenit 
neîntrecuţi în dibăcie, în timp ce el le-a aflat toate tainele, i-a trădat şi, 
fără să prindă nimeni de veste, a făurit în Muntele de Foc acel Inel ce 
avea să le fie stăpân. Doar Celebrimbor i-a ghicit gândul, drept care le-a 
ascuns pe cele Trei pe care le făcuse el însuşi; şi a fost război, ţara a 
rămas pustiită, iar poarta Moriei s-a închis. 

De atunci, în mulţii ani care-au trecut, Sauron n-a făcut altceva decât 
să ia urma Inelului; dar cum această istorie este spusă în altă parte, aşa 
după cum Elrond însuşi a consemnat-o în cărţile sale de istorii, nu este 
locul s-o înşiruim aici. Căci este lungă, plină de fapte mari şi vitejeşti, şi, 
cu toate că Elrond nu s-a lungit defel cu vorba, Soarele se urcase bine pe 
boltă şi dimineaţa se apropia de ceasul amiezii atunci când el sfârşi de 
istorisit. 

Despre Numenor povesti mai pe urmă, despre gloria şi decăderea 
acestei ţări şi despre întoarcerea Regilor oamenilor pe Pământul-de-Mij- 
loc, ieşind din adâncurile Mării, aduşi de aripile furtunilor, ca mai apoi 
Elendil cel înalt şi fiii săi preaputernici, Isildur şi Anarion, să devină mari 
seniori; şi Tărâmul de la Miazănoapte l-au preschimbat ei în Arnor, iar 
pe cel de la Miazăzi în Gondor, deasupra gurilor râului Anduin. Dar 
Sauron din Mordor i-a atacat, şi aşa a ajuns să se încheie Ultima Alianţă 
dintre Elfi şi Oameni, şi oştirile lui Gil-galad şi Elendil au fost chemate 
sub arme în Arnor. 

Ajuns aici cu povestea, Elrond se opri din vorbit şi oftă. 

- Parcă văd şi acum splendoarea flamurilor lor, continuă el. Îmi 
aduceau în minte gloria Zilelor de Odinioară şi Oştile lui Beleriand, atât 
de mulţi prinți şi căpetenii de seamă se strânseseră. Şi totuşi, nu tot atât 
de mulţi şi de mândri ca atunci când a fost zdrobit Thangorodrim şi când 
elfii au socotit că răul se sfârşise o dată pentru totdeauna, dar n-a fost să 
fie aşa. 

- Chiar îți aminteşti? îi scăpă lui Frodo întrebarea cu voce tare fără să 
vrea, într-atât era de uluit. Dar credeam - şi se opri o clipă fâstâcit, atunci 
când Elrond se răsuci spre el - credeam că Gil-galad a căzut cu mult mai 
multă vreme în urmă. 

- Cu adevărat aşa a fost, răspunse Elrond cu o voce groasă. Doar că 
amintirile mele se întorc departe în timp, până în Zilele de Odinioară. 

Earendil a fost seniorul meu, cel care s-a născut în Gondolin înainte de 
pieirea acestei ţări; iar mama mea a fost Elwing, fiica lui Dior, fiul lui 
Luthien din Doriath. Am fost martor la trei evuri în partea de apus a lu- 
mii, la multe înfrângeri şi la multe victorii nerodnice. 

Am fost pristavul lui Gil-galad şi am însoţit oastea lui. Am fost la 
Bătălia de la Dagorlad înaintea Porții Negre din Mordor, unde am ieşit 
învingători; căci nimeni nu se putea pune împotriva Suliţei lui Gil-galad 
şi a Săbiei lui Elendil, Aiglos şi Narsil se numeau acestea. Ultima bătălie 
în care am luptat a fost pe povârnişurile de la Orodruin, acolo unde s-a 
stins Gil-galad, şi unde a căzut Elendil, iar Narsil s-a despicat sub trupul 
lui; dar Sauron însuşi a fost înlăturat de pe tron şi Isildur a tăiat Inelul de 
pe mâna lui cu ciotul de tăiş ce mai rămăsese din sabia tatălui său şi l-a 
luat pentru sine. 

Auzind aceasta, străinul Boromir îl întrerupse strigând: 

- Vasăzică asta s-a întâmplat cu Inelul! Dacă o asemenea poveste ar fi 
fost spusă pe meleagurile de la Miazăzi, de mult ar fi fost dată uitării. 
Despre Marele Inel am aflat de la cel al cărui nume nu-l rostim; doar că 
noi gândeam că Inelul a pierit de pe faţa pământului o dată cu năruirea 
primului său regat. Şi-acum aud că Isildur l-a luat. Asta da, veste. 

- Din păcate, aşa este, îşi reluă Elrond vorba. Isildur l-a luat, cum n-ar 
fi trebuit s-o facă. Atunci ar fi trebuit să fie azvârlit înapoi în focul lui 
Orodruin, în care fusese făurit. Dar puţini au băgat de seamă ce făcea 
Isildur. El singur s-a aflat lângă tatăl său în acea ultimă şi devastatoare 
bătălie; şi în preajma lui Gil-galad s-au aflat numai Cirdan şi cu mine. 
Dar Isildur cu nici un chip n-a dat ascultare sfaturilor noastre. 

„Pe acesta îl voi păstra ca răscumpărare pentru tatăl şi fratele meu”, a 
zis el; astfel că puteam noi să zicem orişice, el l-a luat şi al lui a fost. Dar 
curând Inelul l-a trădat, aducându-i moartea; din care pricina la 
Miazănoapte i se spune Blestemul lui Isildur. Dar poate că moartea a fost 
răul cel mai mic ce i s-ar fi putut întâmpla. 

Doar la Miazăzi s-a aflat despre toate acestea, şi de către foarte puţini. 
Aşa că nu e de mirare, Boromir, că n-aţi auzit nimic. Din prăpădul de pe 
Câmpiile Vesele, unde a pierit Isildur, doar trei bărbaţi s-au mai întors 
vreodată trecând Munţii înapoi după lungi pribegii. Unul dintre aceştia a 
fost Ohtar, cavalerul lui Isildur, care aducea rămăşiţele săbiei lui Elendil; 
le-a adus lui Valandil, moştenitorul lui Usildur, care, copil fiind la acea 
vreme, rămăsese acasă, aici, în Vâlceaua Despicată. Narsil însă se 
despicase, lumina tăişului ei se stinsese pentru totdeauna şi nicicând n-a 
mai fost făurit altul asemenea. 

Nerodnică am spus că a fost victoria Ultimei Alianțe? Nu întru totul, şi 
totuşi nu şi-a atins țelul. Sauron fusese pus cu botul pe labe, dar nu şi 
nimicit. Inelul său pierdut era, dar nu şi distrus. Turnul Întunecimii ajun- 
sese în ruină, dar temeliile sale tot acolo se aflau; căci fuseseră zidite cu 
puterea Inelului şi, atâta vreme cât acesta se mai afla pe pământ, ele vor 
dura. Elfi şi oameni viteji şi prieteni de-ai lor făr' de număr au pierit în 
război. Anarion a fost răpus, Isildur a fost răpus; Gil-galad şi Elendil se 
stinseseră. Nicicând nu se va mai ivi o asemenea însoţire de elfi şi oa- 
meni; căci oamenii se înmulţesc şi Primii Născuţi se împuţinează şi cele 
două seminţii se înstrăinează una de alta. Şi din acea zi seminţia din Nu- 
menor a început să decadă şi anii vieților lor să se scurteze. 

După război şi după măcelul de pe Câmpiile Verzi, oamenii din 
Apusime sunt tot mai puţini, şi Annuminas, oraşul lor de pe malul Lacu- 
lui Evendim, a căzut în ruină; urmaşii lui Valandil s-au strămutat şi s-au 
aşezat în Fornost, pe Gruiurile înalte de la Miazănoapte, dar şi acel loc 
este acum părăsit. Oamenii îi spun Stăvilarul Morților şi se tem să pună 
piciorul pe acel meleag. Căci poporul lui Arnor s-a risipit care-ncotro şi 
vrăjmaşii i-au secerat şi stăpânirea lor a trecut şi-n urmă-le au rămas 
doar coline verzi printre dealurile înierbate. 

La Miazăzi, regatul Gondor a durat şi-a tot durat; şi o vreme 
splendoarea lui s-a făcut tot mai mare, amintind oarecum de puterea 
regatului Numenor, înainte să fi pierit. Turnuri înalte clădite de locuitorii 
săi, fortărețe de neînvins, porturi pentru nenumărate corăbii; şi coroana 
înaripată a Regilor oamenilor era privită cu venerație de multe neamuri 
vorbind tot atâtea limbi. Oraşul de căpetenie era Osgiliath, Citadela 
Stelelor, prin mijlocul căruia curgea Râul. Şi tot ei au construit Minas 
Ithil, Turnul Lunii care Răsare, la răsărit, pe un umăr al Munţilor Um- 
brei; iar la apus, la poalele Munţilor Albi, alt turn au construit, Minas 
Anor, Turnul Soarelui care Apune. Acolo, în curţile Regelui creştea un 
copac alb, din sămânţa acelui copac adus de Isildur de peste apele cele 
adânci, şi înainte de aceasta sămânţa acelui copac din Eressa se trăsese, 
chiar mai înainte, din Apusul cel mai de la Apus, din Ziua dinaintea 
vremurilor când lumea a fost tânără. 

Dar anii Pământului-de-Mijloc treceau iute, şi neamul lui Meneldil, fiu 
al lui Anarion, s-a stins. Copacul s-a veştejit, iar sângele locuitorilor din 
Numenor s-a amestecat cu acela al unui neam de oameni mai neînsem- 
nat. Apoi timpul s-a oprit deasupra zidurilor Mordorului şi făpturi 
întunecate s-au furişat înapoi în Gorgoroth. Şi a venit o vreme când făp- 
turi rele au venit de oare-unde şi, cucerind Minas Ithil, s-au aşezat acolo, 
prefăcându-l într-un sălaş de temut; Minas Morgul i se spune acum, 

Turnul Vrăjitoriilor. Apoi Minas Anor şi-a preschimbat numele în Minas 
Tirith, Turnul Străjii, şi aceste două oraşe s-au aflat mereu în război, dar 
Osgiliath ce se găsea între ele a rămas pustiu şi ruinele sale erau bântuite 
de umbre. 

Aşa a fost timp de multe vieţi de-ale oamenilor. Doar că Seniorii din 
Minas Tirith sunt şi azi pe picior de luptă, ţinând piept duşmanilor 
noştri, apărând Râul de la Argonath şi până la Mare. Şi iată că am ajuns 
să isprăvesc acea parte a poveştii pe care am vrut s-o spun. Căci în zilele 
lui Isildur, Inelul Stăpân n-a mai fost ştiut de nimeni unde se află, iar cele 
Trei au scăpat de sub puterea lui. Numai uite că în ultima vreme ele se 
află din nou în primejdie, căci acel Unu a fost găsit. Alţii vor vorbi despre 
cum a fost găsit, căci rolul meu a fost neînsemnat. 

Tăcu, iar Boromir se ridică de îndată în picioare, înalt şi mândru în faţa 
lor. 

- Îngăduie-mi, Stăpâne Elrond, zise el, întâi să adaug şi eu câte ceva la 
povestea despre Gondor; căci cu adevărat din Ţara lui Gondor am venit 
până aici. Şi ar fi bine ca toţi să ştie ce se petrece acolo. Puţini, socotesc 
eu, au cunoştinţă despre faptele noastre şi prin urmare n-au cum şti 
despre ce-i aşteaptă dacă nu vom izbândi. 

Să nu vă închipuiţi că în Ţara Gondor se iroseşte sângele celor din Nu- 
menor, şi nici mândria şi demnitatea lor n-au fost date uitării. Mulțumită 
vitejiei noastre, seminţia cea sălbatică de la Soare-Răsare este şi-acum în- 
frânată, iar grozăvia din Morgul este ţinută departe; doar astfel sunt 
păstrate pacea şi libertatea pe meleagurile de dincolo de noi, dinspre 
Apus. Dar dacă Râul ce noi îl apărăm va cădea în mâini vrăjmaşe, ce va fi 
atunci? 

Şi uite că acel ceas pare să nu fie prea departe. Fum se înalţă din nou 
din Orodruin, numit de noi Muntele Osândei. Puterea Tărâmului Negru 
se înteţeşte şi straşnic ne mai apasă. Când s-a întors Duşmanul, poporul 
nostru a fost alungat din Thilien, ţara noastră preafrumoasă la răsărit de 
Râu, cu toate că ne-am păstrat o fortăreață acolo şi un corp de oştire. Dar 
chiar în acest an, în zilele lui iunie, s-a pornit pe neaşteptate război îm- 
potriva noastră dinspre Mordor şi am fost alungaţi. Ne-au copleşit, atât 
de mulţi erau, căci Mordor s-a aliat cu Răsăritenii şi cu sângerosul 
Haradrim; dar nu din pricina numărului lor am fost înfrânți. Ci se afla 
acolo o putere pe care n-o simţiserăm niciodată înainte. 

Unii spuneau că putea fi văzută, precum un călăreț uriaş şi negru, o 
umbră întunecată în lumina lunii. Oriunde se ivea, un fel de nebunie îi 
cuprindea pe vrăjmaşi, în schimb ai noştri, până şi cei mai viteji, erau 
cuprinşi de spaimă, încât cal şi călăreț se dădeau bătuţi şi-o rupeau la 

sănătoasa. Doar o mână din oştirea noastră de la răsărit s-a mai întors, 
distrugând ultimul pod ce încă se mai afla în mijlocul ruinelor din 
Osgiliath. 

M-am aflat în compania ce-a apărat podul, până când s-a năruit în 
spatele nostru. Doar patru s-au salvat înotând: fratele meu şi cu mine, şi 
alţi doi. Dar noi luptam şi mai departe, apăram tot ţărmul apusean al 
râului Anduin; şi cei ce stau la adăpost dincolo de noi ne ridică în slăvi 
ori de câte ori aud de numele nostru: multe laude, însă prea puţin ajutor. 
Doar dinspre Rohan se mai îndreaptă spre noi oameni atunci când îi 
chemăm. 

În ceasul acesta rău am venit cu solie până la Elrond, străbătând multe 
leghe presărate cu primejdii: timp de o sută zece zile am călătorit de unul 
singur. Numai că eu nu aliaţi de război caut. Puterea lui Elrond stă în 
înțelepciunea lui, nu în arme, aşa se zice. Am venit să cer un sfat şi 
descâlcirea unor vorbe tare nedesluşite. Căci în ajunul unui atac 
neaşteptat fratele meu a avut un vis pe când dormea un somn chinuit, iar 
mai apoi acelaşi vis i-a tulburat somnul adeseori, şi o dată mi s-a arătat şi 
mie. 

În acel vis se făcea că bolta de la răsărit se întunecă şi un tunet se auzea 
tot mai răsunător, dar la Apus o lumină palidă se întrezărea pe cer şi din 
ea am auzit o voce, îndepărtată şi totuşi răspicată, care striga: 


Căută Sabia ce-a fost despicată, 

Se-ascunde în Imladris, în valea ciudată; 

Vor fi date şi sfaturi de gurile vrednice, 

Decât străjile din Morgul cu mult mai puternice. 
Arăta-se-vor semne prin ceruri deşarte 

Despre Sfârşitul care nu e departe, 

Căci Blestemul lui Isildur se va trezi din ceaţă 

Şi Pitic-Piticuţul va ieşi în faţă. 


Puțin am putut pricepe noi din aceste vorbe şi ne-am dus să i le spun- 
em tatălui nostru, Seniorul din Minas Tirith, căci el cunoaşte istoriile din 
Gondor. Atât s-a priceput să ne spună, anume că Imladris era în 
străvechime un nume dat de elfi unei văi îndepărtate la miazănoapte, 
unde trăia Elrond cel pe jumătate elf, cel mai învăţat dintre ştiutorii de is- 
torii. Astfel că fratele meu, văzând cât de fără de nădejde era nevoia în 
care ne aflăm, s-a arătat nerăbdător să dea ascultare visului şi să caute 
acel Imladris; dar cum calea era îndoielnică şi cu primejdii nenumărate, 
am hotărât să pornesc eu în această călătorie. Tata şi-a călcat pe inimă 

când mi-a îngăduit să plec şi mult am umblat apoi pe drumuri uitate, 
căutând casa lui Elrond, de care mulţi auziseră, dar puţini ştiau unde se 
află. 

- Şi aici, în casa lui Elrond, vei afla destule cât să te limpezeşti, spuse 
Aragorn, ridicându-se în picioare. 

Îşi aruncă spada pe masa ce se afla în faţa lui Elrond şi toţi văzură că 
lama îi era despicată în două. 

- lată Sabia care s-a Despicat, spuse el. 

- Şi cine eşti tu, şi ce legaturi ai cu Minas Tirith? vru să ştie Boromir, 
uitându-se cu uimire la faţa suptă a Pribeagului şi la pelerina lui roasă de 
vreme. 

- El e Aragorn, fiul lui Arathorn, îl lămuri Elrond, şi se trage, prin 
nenumărați strămoşi, din fiul lui Isildur Elendil, din Minas Ithil. El este 
căpitanul Dunedainilor de la Miazănoapte, şi puţini au rămas în zilele 
noastre din acel neam. 

- Atunci al tău este, şi nicidecum al meu, strigă Frodo uluit, sărind în 
picioare ca şi cum s-ar fi aşteptat ca Inelul să-i fie cerut de îndată. 

- Scoate Inelul la lumină, Frodo, îi ceru Gandalf solemn. A sosit clipa. 
Ridică-l să-l vedem, şi atunci Boromir va înţelege şi celelalte vorbe ale 
ghicitorii sale. 

Cineva sâsâi, cerând linişte, şi toţi ochii se întoarseră spre Frodo. 
Teama şi ruşinea puseseră pe neaşteptate stăpânire pe el; şi simţea o 
mare strângere de inimă să arate Inelul şi chiar scârbă să-l atingă. Ar fi 
vrut să fie undeva departe de acel loc. Inelul străluci şi sclipi atunci când 
îl înălţă cu mână tremurătoare dinaintea tuturor. 

- lată Blestemul lui Isildur, rosti Elrond. 

Ochii lui Boromir se aţintiră scăpărând asupra inelului de aur. 

- Piticuţul, murmură el. Să înţeleg că sfârşitul pentru Minas Tirith e 
aproape? Dar atunci de ce să căutăm o spadă frântă? 

- Cuvintele nu însemnau sfârşitul pentru Minas Tirith, spuse Aragorn. 
Dar cu adevărat se apropie un sfârşit şi fapte măreţe. Căci sabia care s-a 
despicat este sabia lui Elendil şi s-a despicat sub trupul lui când a căzut. 
A fost păstrată cu sfinţenie de urmaşii săi, în timp ce tot ce a rămas 
moştenire de la el s-a pierdut; căci ştiam de la străbunii noştri că va fi să 
o făurim încă o dată atunci când se va fi găsit Inelul, Blestemul lui 
Isildur. Şi-acum că ai văzut sabia pe care o căutai, ce urmează să ceri? 
Casa lui Elendil doreşti poate să se întoarcă pe meleagurile Gondorului? 

- N-am fost trimis să cer o favoare, ci doar să caut tâlcul unei ghicitori, 
răspunse Boromir mândru. E adevărat că suntem strânşi cu uşa, iar 


284 


Spada lui Elendil ne-ar fi de-un ajutor nesperat - dacă un asemenea lucru 
ar putea într-adevăr să iasă din umbrele trecutului. 

Se uită încă o dată la Aragorn, şi privirea îi era grea de îndoială. 

Frodo simţi că Bilbo, care se afla alături de el, începea să-şi piardă răb- 
darea. Era limpede că situaţia în care era pus prietenul său îl irita. Se 
ridică deodată în picioare şi izbucni: 


Nu-i aur tot ce străluceşte. 

Nu toţi sunt rătăciţi fără viaţă. 
Ce-i tare nu se învecheşte, 

Şi rădăcini adânci nu-ngheaţă. 
Cenuşa-ncinge foc deodată, 
Lumini iau umbrele la goană. 
Ca nou tăişul rupt se-arată, 

Şi regi, acei fără coroană. 


- Poate că versurile nu-s dintre cele mai bune, dar sunt cele nimerite - 
dacă ai nevoie de încă o dovadă după vorbele lui Elrond. Dacă pentru 
asta ai făcut o călătorie de o sută una zile, atunci fă bine şi ia-le în seamă. 

Şi Bilbo se aşeză cu un mârâit. 

- Eu am compus versurile astea, îi şopti el lui Frodo, pentru Dunadan, 
când mi-a povestit întâia dată povestea lui. Aproape că mi-aş dori să nu 
mi se fi isprăvit aventurile şi să fi putut merge cu el atunci când va veni 
vremea să se ducă. 

Aragorn zâmbi către el; apoi se întoarse iarăşi spre Boromir. 

- Eu unul te iert pentru îndoiala ce-o arăţi, spuse el. Prea puţin mă 
asemăn la chip cu Elendil şi Isildur aşa cum sunt înfăţişaţi în piatră, în 
toată măreţia lor, în sălile din Denethor. Eu nu-s decât urmaşul lui 
Isildur, nu Isildur însuşi. Am dus o viaţă neîndurătoare şi lungă; şi 
leghele ce se numără de aici până în Gondor sunt doar o fărâmă din 
neînchipuit de multele mele călătorii. Am trecut mulți munţi şi multe 
râuri, de bătut am bătut multe şesuri, până hăt-departe în ţările Rhun şi 
Harad, unde stelele ne sunt străine. 

Dar casa mea, atâta şi aşa cum este, se află la Miazănoapte. Căci acolo 
au trăit urmaşii lui Valandil, într-o linie neîntreruptă din tată-n fiu, timp 
de multe generaţii. Zilele noastre s-au întunecat, iar noi ne-am risipit; dar 
sabia a ajuns în mâinile unui nou stăpân. Şi iată ce-ţi voi spune ţie, 
Boromir, înainte să isprăvesc. Singuratici suntem noi, Pribegii din pusti- 
etate, vânătorii, dar întotdeauna îi vom vâna pe slujitorii Duşmanului; 
căci se găsesc în multe locuri, nu numai în Mordor. 

Ascultă, Boromir, dacă ar fi fost Gondor o fortăreață trainică, altul ne- 
ar fi fost jocul. Multe lucruri rele sunt pe lume, cărora zidurile voastre 
puternice şi săbiile strălucitoare nu le pot sta împotrivă. Ştiţi prea puţine 
despre tărâmurile ce se întind dincolo de hotarele voastre. Vorbeşti de- 
spre pace şi libertate? Cei de la Miazănoapte nu le-ar fi cunoscut de n-am 
fi fost noi. l-ar fi răpus teama. Dar când lucruri întunecoase ies dintre 
dealurile nelocuite sau se furişează afară din pădurile neînsorite şi dau 
de noi, o rup la fugă din calea noastră. Ce drumuri ar mai cuteza careva 
să străbată, ce siguranţă ar mai fi în ţinuturile liniştite, sau noaptea în 
casele oamenilor simpli, dacă Dunedainii ar dormi sau ar fi coborât cu 
toţii în mormânt? 

Şi cu toate astea, nouă ni se aduc mai puţine mulţumiri decât vouă. 
Drumeţii ne privesc cu ochi răi, iar sătenii născocesc porecle pline de dis- 
preţ pentru noi. „Pas Mare" îmi zice un grăsan ce locuieşte la o zi de- 
părtare de căile bătute de vrăjmaşi la vederea cărora i s-ar opri inima-n 
piept sau care i-ar preface în praf şi pulbere orăşelul, de n-ar fi păzit cu 
străşnicie zi şi noapte. Dar lăsam lucrurile aşa cum sunt. Dacă neştiutorii 
trăiesc fără griji şi teamă, neştiutori să rămână, iar noi în taină vom 
veghea să-şi ducă astfel viaţa mai departe. Aceasta a fost menirea 
seminţiei mele, în vreme ce anii s-au lungit şi iarba a crescut. 

Şi uite că lumea se schimbă acum încă o dată. Un alt ceas răsună. 
Blestemul lui Isildur a fost găsit. Lupta ne bate la uşa. Spada va fi făurită 
ca nouă. lar eu voi veni la Minas Tirith. 

- Spui că Blestemul lui Isildur a fost găsit, zise Boromir. Am văzut un 
inel strălucitor în mâna Piticuţului; numai că Isildur a pierit înainte să fi 
început evul acestei lumi, aşa se spune. De unde ştiu înţelepţii că acest 
inel este al lui? Şi cum de s-a păstrat de-a lungul atâtor ani, până a fost 
adus aici de un sol atât de ciudat? 

- i se vor spune toate acestea, îi făgădui Elrond. 

- Dar nu acum, te rog, jupâne, scânci Bilbo. Soarele a ajuns la ceasul 
amiezii şi simt o nevoie năprasnică de ceva care să-mi dea puteri. 

- Pe tine nu te-am poftit încă să vorbeşti, zâmbi Elrond. Dar o fac 
acum. Hai. Spune-ne povestea ta. Şi dacă n-ai apucat să-ţi pui în versuri 
istorisirea, poţi să ne-o zici cu vorbe nemeşteşugite. Cu cât va fi mai 
scurtă, cu atât mai degrabă te vei putea înviora. 

- Prea bine, acceptă Bilbo. Voi face precum m-ai rugat. Dar voi spune 
povestea adevărată. Şi de sunt pe-aici dintre cei care m-au auzit 
spunând-o altfel - aruncă o privire piezişă spre Gloin - îi voi ruga s-o uite 
şi să mă ierte. N-am dorit, în acele zile, decât să-i conving pe toţi că eram 
de drept stăpânul comorii şi astfel să scap de numele de hoţ ce mi se 

dăduse. Dar poate că acum înţeleg lucrurile ceva mai bine. Orice-ar fi 
fost atunci, iată ce s-a întâmplat. 

Pentru unii aflaţi în sală, povestea lui Bilbo era cu totul nouă, drept 
care ascultau cu uimire, în vreme ce bătrânul hobbit, nicidecum 
nemulțumit, le spunea aventura sa cu Gollum de la cap la coadă. N-a 
lăsat deoparte nici o singura ghicitoare. Şi ar fi povestit şi despre petre- 
cere şi dispariţia sa din Comitat, dacă i s-ar fi îngăduit; dar Elrond ridică 
mâna. 

- Bine povestit, prietene, însă pentru acum e destul. Ne ajunge să ştim 
că Inelul a fost trecut lui Frodo, moştenitorul tău. Lasă-l pe el să spună 
mai departe. 

Mai puţin dornic să vorbească decât Bilbo, Frodo le spuse despre tot ce 
făcuse cu Inelul din ziua în care intrase în grija sa. Fiecare etapă a călător- 
iei sale din Hobbiton şi până la Vadul Urşilor fu descusută şi cumpănită 
şi tot ce-şi putea aminti despre Călăreţii Negri fu întors pe toate feţele. 
Într-un târziu se aşeză la loc în jilţul său. 

- Nu te-ai descurcat rău, i se adresă Bilbo. Ai fi putut scoate o poveste 
bună, dacă nu te-ar fi întrerupt ăştia tot timpul. Am încercat să-mi fac 
nişte însemnări, dar va trebui să le revedem amândoi ceva mai târziu, 
dacă e să le pun pe hârtie. Se pot scoate nu ştiu câte capitole din ce-ai 
pățit până să ajungi aici. 

- Da, povestea este lungă, îi dădu Frodo dreptate. Dar încă nu mi se 
pare încheiată. Vreau să mai aflu multe lucruri, mai cu seamă despre 
Gandalf. 

Galdor de Ia Limanuri, care şedea în apropierea lui, îi auzi cuvintele. 

- Că bine zici! strigă el şi, răsucindu-se spre Elrond, spuse: înţelepţii or 
fi având pricinile lor întemeiate să fie încredinţaţi că inelul tinerelului ăs- 
tuia e cu adevărat Marele Inel despre care se vorbeşte de atâta vreme, 
chiar dacă acest lucru pare greu de crezut de către cei ce ştiu mai puţin. 
Dar nu s-ar putea să aflăm şi dovezile? Şi aş mai pune o întrebare: Cum 
rămâne cu Saruman? E învăţat, cunoaşte Istoria Inelului, cu toate acestea 
nu este aici cu noi. El ce sfat ne dă - dacă are habar de ceea ce ne-a fost 
dat să auzim aici? 

- Întrebările tale, Galdor, au legătură între ele, răspunse Elrond. Nu le- 
am dat deoparte şi vor primi răspuns. Dar pe acestea e rândul lui Gan- 
dalf să le lămurească; iar pe el am să-l rog să vorbească la urmă, pentru 
că lui i se cuvine cea mai mare cinste şi, în aceste privinţe, el este cel care 
ştie cel mai bine totul. 

- Unii dintre noi, Galdor, spuse Gandalf, ar putea crede că veştile ad- 
use de Gloin şi urmărirea lui Frodo sunt îndeajuns dovezi că inelul 

hobbitului este un lucru de mare preţ în ochii Duşmanului. Cu toate 
acestea, este doar un inel. Pe cele Nouă le ţine Nazgul. Cele Şapte sunt 
duse departe sau distruse. (Auzindu-l, Gloin tresări, dar nu spuse nimic.) 
Despre cele Trei ştim şi noi. Ce este atunci acesta de-aici, ca Duşmanul 
să-l dorească atât? 

Cu adevărat, mult timp s-a scurs între Râu şi Munte, între pierdere şi 
regăsire. Dar golul din ştiinţa înţelepţilor a fost umplut în cele din urmă. 
Prea încet, totuşi. Căci Duşmanul ne-a urmat îndeaproape, chiar mai în- 
deaproape decât m-am temut. Dar e bine că abia în anul ăsta, în vara 
asta, după cât se pare, a aflat întregul adevăr. 

Unii îşi vor aminti că acum mulţi ani eu însumi am cutezat să trec 
pragul Necromantului din Don Guldur, să-i cercetez în taină ştiinţa, şi 
astfel să aflu că temerile noastre erau adevărate: el însuşi nu era altul 
decât Sauron, Duşmanul nostru din străvechime, care căpăta încă o dată 
formă şi-şi strângea din nou puterile. Şi sunt şi dintre cei care-şi vor 
aminti că Saruman ne-a povăţuit să nu-l atacăm pe faţă, astfel că vreme 
îndelungată n-am făcut altceva decât să stăm cu ochii pe el. În cele din 
urmă, cum umbra lui Sauron creştea, Saruman nu s-a mai împotrivit şi 
Sfatul şi-a adunat toate forţele şi a alungat răul din Codrul Întunecimii - 
şi asta s-a petrecut chiar în anul în care a fost găsit acest Inel: un noroc 
tare ciudat, dacă a fost cu adevărat noroc. 

Dar întârziasem prea mult, aşa cum prevestise Elrond. Sauron stătuse 
şi el la pândă şi se pregătise de cu vreme împotriva atacului nostru, câr- 
muind Ţinutul Mordor de departe, ajutat de cei din Minas Morgi, unde 
trăiau cei Nouă slujitori ai săi, şi asta până a fost totul pregătit. Atunci 
abia s-a dat bătut în faţa noastră, dar numai s-a prefăcut că fuge, căci 
curând după aceea s-a refugiat în Turnul Întunericului şi s-a dat în 
vileag. Şi tot atunci s-a adunat sfatul pentru ultima oară; căci aflaserăm 
de-acum că ceea ce căuta el cu atâta înfrigurare era acest Inel. Ne-am te- 
mut că avea cunoştinţe de care noi nu prinsesem de veste. Dar Saruman 
a zis că nu şi a repetat ceea ce ne spusese şi înainte: anume că acest Unu 
nu va mai fi nicicând găsit pe Pământul-de-Mijloc. 

„Dacă e să pun răul înainte, ne-a zis, atunci Duşmanul ştie că noi nu-l 
avem, că s-a pierdut şi pierdut a rămas. Dar ce-a fost pierdut o dată mai 
poate fi găsit, aşa gândeşte el. Teamă să n-aveţi. Nădejdea asta a lui e o 
amăgire. Oare n-am cercetat chiar eu acest lucru în amănunţime? Inelul a 
căzut în apele Marelui Anduin; şi cu multă vreme în urmă, în timp ce 
Sauron zăcea dormind, a fost dus pe Râu la vale, până în Mare. Acolo să- 
l lăsaţi să zacă până la sfârşit." 

Gandalf tăcu şi privirile lui se îndreptară spre răsărit, dincolo de ver- 
andă, spre tancurile îndepărtate ale Munţilor Ceţoşi, la ale căror poale 
largi zăcea pitită de atâta vreme primejdia ce ameninţa lumea. Scoase un 
oftat. 

- Atunci am greşit eu, spuse el. M-am lăsat convins de vorbele lui Sar- 
uman cel înţelept; ar fi trebuit să caut adevărul mai curând. Şi primejdia 
în care ne aflam acum ar fi fost mai mică. 

- Toţi am greşit, zise Elrond, şi dacă n-ai fi stat tu de strajă, poate că 
întunericul ne-ar fi înghiţit de mult cu totul. Dar, continuă. 

- Din prima clipă am avut o presimţire, cu toate că, din câte ştiam, n-aş 
fi avut nici un motiv, spuse Gandalf mai departe, şi am dorit să descopăr 
cum a încăput acest obiect pe mâinile lui Gollum şi de când. Aşa că m- 
am pus la pândă, socotind că n-o să treacă multă vreme şi tot o să iasă 
din întunecime, ca să-şi caute comoara. Şi cu adevărat a ieşit, dar nu ştiu 
cum de n-am prins de veste, şi dus a fost. Iar apoi, vai! nu mi-am mai bă- 
tut capul cu asta, doar stăteam de veghe şi aşteptam, aşa cum am făcut 
cu toţii prea adesea. 

Timpul a trecut şi alte griji s-au ivit, până când bănuielile mele s-au 
preschimbat dintr-o dată în frică. De unde provenea Inelul hobbitului? 
lar dacă frica mea avea temei, ce anume trebuia făcut cu el? Trebuia să 
cumpănesc aceste două lucruri. Dar încă nu vorbisem nimănui despre 
teama mea, ştiind cât de periculoasă era o şoaptă scăpată la timpul necu- 
venit şi dusă mai departe. În toate lungile războaie purtate cu Turnul În- 
tunericului, trădarea ne fusese cel mai mare vrăjmaş. 

Asta s-a întâmplat acum şaptesprezece ani. Curând mi-am dat seama 
că iscoade de tot felul, chiar şi fiare şi păsări, se adunaseră în jurul 
Comitatului, şi teama mea a crescut. l-am chemat în ajutor pe Dunedaini, 
care s-au pus şi ei de veghe; şi mi-am mărturisit temerile lui Aragorn, 
moștenitorul lui Isildur. 

- lar eu, interveni Aragorn, l-am sfătuit să luăm urma lui Gollum, chiar 
dacă părea să fie prea târziu. Şi întrucât, după judecata mea, moşten- 
itorul lui Isildur trebuia să se străduiască să îndrepte greşeala lui Isildur, 
am pornit alături de Gandalf în căutarea cea lungă şi fără de speranţă. 

După aceste vorbe, Gandalf le spuse cum răscoliseră ei Ţara Pustietăţii 
în lung şi-n lat, până hăt departe, spre Munţii Umbrei şi spre îngrădit- 
urile Mordorului. 

- Acolo am auzit vorbindu-se despre el, ceea ce ne-a făcut să bănuim că 
se ascunsese o vreme lungă în dealurile întunecate; dar n-a fost chip să 
dăm de el, şi atunci a început să mă cuprindă disperarea, în deznădejdea 
aceea a mea, m-am gândit să încerc să fac ceva, iar dacă izbândeam, 

poate că nu mai avea să fie nevoie să-l căutăm pe Gollum. Însuşi inelul 
îmi putea dovedi dacă într-adevăr era acel Inel şi nu altul. Mi-au venit în 
minte cuvinte ce se rostiseră la Sfat: cuvintele lui Saruman, pe care le 
auzisem doar cu o ureche la acea vreme. Acum însă le auzeam răspicat 
în inima mea. 

„Cele Nouă, cele Şapte, cele Trei, spusese el, îşi au fiecare dintre ele 
nestemata lui. Nu şi acel Unu. Acesta era rotund fără altă podoabă, la fel 
cu oricare alt inel mai puţin preţios; dar făurarul lui a încrustat anumite 
semne pe el, pe care cei pricepuţi se prea poate să mai fie în stare să le 
desluşească şi să le citească." 

Care erau acele semne, nu spusese. Cine le putea şti? Doar făurarul. Şi 
Saruman? Dar, oricât de multe ar fi ştiut el, trebuie că le învățase la rân- 
dul său de undeva. Care altă mână, în afară aceleia a lui Sauron, mai 
ţinuse acest inel, înainte să se fi pierdut? Doar mâna lui Isildur. 

Stăpânit de acest gând, am renunţat la urmărire şi m-am dus cât am 
putut de iute în Gondor. În zilele de demult, membrii ordinului meu 
erau primiţi cu braţele deschise acolo, iar Saruman cu deosebire. 
Adeseori stătuse vreme îndelungată că oaspete al Seniorului Oraşului. 
Seniorul Denethor însă nu s-a arătat la fel de încântat să mă vadă şi a 
cam scrâşnit din dinţi când mi-a îngăduit să-i cercetez pergamentele şi 
cărțile. 

„Dacă, aşa precum spui, nu doreşti altceva decât să cauţi mărturii de- 
spre vremurile apuse şi despre începuturile Oraşului, eşti liber să citeşti! 
mi-a zis el. Căci pentru mine ceea ce a fost este mai puţin întunecat decât 
ceea ce va fi să vină, şi grija mea asta e. Dar dacă nu dovedeşti mai multă 
pricepere decât Saruman, care a stat îngropat aici ca să scarmene totul 
d'a fir a păr, nu vei găsi nimic din ce nu-mi este mie prea bine cunoscut, 
eu, care sunt stăpânul tuturor învățăturilor şi poveştilor acestui Oraş." 

Aşa mi-a spus Denethor. Şi totuşi între grămezile lui de arhive se aflau 
multe pe care puţini mai sunt în ziua de azi în stare să le citească, chiar şi 
dintre învățații cei mai învăţaţi, căci scrisurile şi limbile lor au devenit de 
neînțeles pentru cei de acum. Ascultă la mine, Boromir, în Minas Tirith 
încă se găseşte - necitit de nimeni altcineva în afară de mine şi de Sauron, 
după ce nici regii n-au izbutit - un pergament întocmit chiar de Isildur 
însuşi. Căci Isildur, după războiul din Mordor, nu s-a întors drept acasă, 
aşa cum au povestit unii. 

- Poate unii de la Miazănoapte, îl întrerupse Boromir. Toată lumea din 
Gondor ştie că mai întâi s-a dus în Minas Anor, unde a locuit o vreme la 
nepotul său Meneldil, povăţuindu-l despre tot ce trebuia să ştie înainte 
să lase pe mâinile lui conducerea Regatului de la Miazăzi. Atunci a 

însămânţat acolo ultima sămânță din Copacul Alb, în amintirea fratelui 
său. 

- Dar tot atunci a făcut şi acest pergament, îşi reluă Gandalf vorba; şi 
asta nu s-a ţinut minte în Gondor, după cât se pare. Căci pergamentul 
vorbeşte despre Inel, şi astfel a scris Isildur acolo: 

Marele Inel se va duce acum ca moştenire în Regatul de la Miazănoapte; însă 
va rămâne mărturie scrisă despre el aici în Gondor, unde se află moştenitori ai 
lui Elendil, pentru vremurile când amintirea acestor mari fapte se va fi şters. 

După aceste vorbe, Isildur descria Inelul aşa cum îl găsise: 

Era fierbinte când l-am luat întâia dată, fierbinte ca un tăciune, şi mâna mi s- 
a pârlit, încât tare mi-e teamă că nicicând nu voi mai scăpa de durerea pe care 
mi-a pricinuit-o. Dar chiar în vreme ce scriu, prinde să se răcească şi pare că se 
face mai mic, fără să-şi piardă forma sau frumusețea. Înscrisul de pe el, care 
întâi a fost la fel de limpede ca o flacăra purpurie, piere, abia de se mai poate 
desluşi. Caligrafia se asemuieşte cu aceea a elfilor din Eregion, căci aici în 
Mordor nu au litere pentru o lucrătură atât de fină; limba, însă, e neştiută mie. 
Mă bate gândul că ar fi o limbă vorbită pe Tărâmul Întunecat, căci îmi pare 
plină de scârbăvnicii şi aspră. Ce răutăți spune nu pot eu să ştiu; dar am să pun 
pe hârtie semnele, ca nu cumva să se stingă dincolo de orice putință de-a le 
desluşi. Poate că Inelul tânjeşte după fierbințeala mâinii lui Sauron, care, aşa 
neagră cum era, ardea ca focul, şi astfel Gil-galad a fost nimicit; şi gândesc că, 
dacă aurul ar fi încă o dată încins, scrisul ar apărea cu limpezime. Dar eu unul 
n-am să cutez să fac nici un rău acestui obiect: singurul o adevărată minunăţie 
din tot ce-a făurit Sauron. Pentru mine e neprețuit, chiar dacă-l câştig prin 
mare suferință. 

- După ce-am citit aceste cuvinte, continuă Gandalf, căutarea mea a lu- 
at sfârşit. Căci scrisul transpus pe pergament era întocmai aşa cum 
bănuise Isildur, în limba vorbită în Mordor şi de către slujitorii Turnului. 
Şi ce stătea scris pe Inel se ştia de mult. Căci în ziua în care Sauron 
pusese pentru prima oară Inelul pe deget, Celebrimbor, făuritorul celor 
Trei, îl simţise şi de departe îl auzise rostind vorbele acelea, astfel că îi 
aflase toate gândurile ticăloase. 

Am plecat din Denethor de îndată, dar chiar în vreme ce mă 
îndreptam spre miazănoapte, mi-au venit veşti din Lorien, anume că 
Aragorn trecuse pe acolo şi dăduse peste acea creatură numită Gollum. 
Astfel că mai întâi m-am dus să-l întâlnesc pe el şi să-i aud povestea. Prin 
ce pericole de moarte trecuse de unul singur, nici cu gândul nu 
îndrăzneam să gândesc. 

- Prea multe n-am ce să povestesc, zise Aragorn. Când ajungi să tre- 
buiască să treci prin dreptul Porții Negre sau să calci sub tălpi florile 


291 


ucigătoare din Valea Morgul, atunci poţi să te aştepţi la primejdii cu 
ghiotura. Într-un târziu mă cuprinsese chiar şi pe mine disperarea, aşa că 
am pornit-o înapoi spre casă. Şi, ce să vezi, norocul îmi scoate în cale 
taman ceea ce căutam: urmele unor tălpi moi pe malul unui iaz mocirlos. 
Erau proaspete, se vedea limpede că cine trecuse pe-acolo se grăbise, şi 
nu spre Mordor, ci tocmai în cealaltă parte. M-am luat după ele de-a lun- 
gul Smârcurilor Morților şi deodată îl văd. M-am apropiat pe furiş de un 
heleşteu stătut, m-am uitat atent în apă, după ce umbrele serii s-au adân- 
cit îndeajuns, şi am pus mâna pe Gollum. Era acoperit cu o mâzgă verde. 
Mă tem că n-o să mă aibă niciodată la suflet, căci m-a muşcat, iar eu nu 
m-am purtat cu îndurare faţă de el. Nimic n-am reuşit să scot din gura 
lui, decât doar urmele dinţilor. Pot să spun că acea parte a călătoriei, în- 
toarcerea acasă, a fost cea mai rea dintre toate, pentru că a trebuit să-l 
păzesc zi şi noapte şi să-l fac să meargă înaintea mea, după ce-i legasem 
o frânghie de gât şi-i băgasem un căluş în gură, până ce s-a îmblânzit de 
tot din pricină că-l ţinusem fără apă şi mâncare, şi tot aşa până la Codrul 
Întunecimii. Când în sfârşit am ajuns acolo, l-am dat pe mâna elfilor, căci 
aşa ne înţeleseserăm să fac; şi zău că m-am bucurat să scap de el, într-atât 
puţea de cumplit. Eu unul nădăjduiesc să nu-l mai văd vreodată în faţa 
ochilor; Gandalf, însă, după ce-a venit, a stat multe ceasuri de vorbă cu 
el. 

- Da, multe şi secătuitoare, dar nu fără de folos. Întâi pentru că ceea ce 
mi-a povestit despre cum pierduse inelul se potrivea cu povestea pe care 
ne-a spus-o Bilbo aici, pentru prima oară întocmai aşa cum s-a întâmplat; 
dar asta avea prea puţină însemnătate pentru mine, căci adevărul îl ghi- 
cisem singur. Ceea ce-am aflat atunci şi nu ştiusem înainte a fost că inelul 
lui Gollum a ieşit din apele Râului cel Mare foarte aproape de Câmpiile 
Vesele. Şi am mai aflat că fusese al lui vreme îndelungată. Puterea inelu- 
lui îi lungise anii peste adevărata lor măsură; dar acea putere doar Râul 
cel Mare o stăpâneşte. 

Şi dacă aceasta nu este îndeajunsă dovadă, Galdor, mai este şi cealaltă 
încercare de care am amintit. Pe acest inel ţinut în sus pentru ca ochii 
voştri să-l vadă, rotund şi neîmpodobit, semnele pomenite de Isildur mai 
pot fi citite, dacă vreunul dintre voi are curajul să pună pentru câteva 
clipe inelul de aur în foc. Întocmai cum am făcut eu, şi iată ce-am citit: 


Ash nazg durbatuluk, ash nazg gimbatul, ash nazg thrakatuluk agh 
burzum-ishi krimpatul. 

Schimbarea din vocea vrăjitorului îi uimi pe toţi. Dintr-o dată devenise 
amenințătoare, puternică, dură ca o piatră. O umbră păru să treacă peste 
soarele din înalt şi veranda se întunecă preţ de-o clipă. Toţi tremurară în- 
fioraţi şi elfii îşi astupară urechile. 

- Nicicând până acum n-a cutezat vreo voce să rostească vorbe în 
această limbă în Imladris, Gandalf cel Sur, spuse Elrond după ce umbra 
trecu şi toţi răsuflară uşurațţi. 

- Şi să tragem nădejde că nici nu vor mai fi rostite vreodată în acest loc, 
răspunse Gandalf. Dar n-am să-ţi cer iertare, jupâne Elrond. Căci dacă 
această limbă nu va fi curând auzită în toate ungherele Apusului, atunci 
să nu ne mai îndoim de adevărul celor rostite de înţelepţi: comoara Duş- 
manului ascunde răutatea lui întreagă; şi în ea zace o mare parte din 
forţa lui din străvechime. Din Anii cei Negri se trag vorbele auzite de 
Făurarii din Eregion, când au înţeles că au fost trădaţi: 


Şi pe toate să le-adune un inel, si altul nime, 
Să le ferece pe toate, astfel să le stăpânească. 


Şi să mai ştiţi, prieteni, că asta nu-i tot ce am aflat de la Gollum. Nu-l 
trăgea inima să vorbească, iar povestea lui era încâlcită rău, dar nu 
încăpea nici o îndoială că s-a dus în Mordor, iar acolo tot ce ştia i-a fost 
smuls cu sila. Astfel că Duşmanul ştie că acel Unu a fost găsit şi că de 
multă vreme se află în Comitat; slujitorii lui i-au luat urma până aproape 
de uşa noastră, prin urmare va afla şi el curând, poate că şi ştie de-acum, 
chiar în timp ce eu rostesc aceste cuvinte, că-l avem aici, cu noi. 

O vreme nimeni nu scoase un cuvânt, până când, într-un târziu, 
Boromir spuse: 

- Ziceai că e o creatura mică, Gollum ăsta? Mică, dar mare când e să 
facă rău. Ce s-a ales de el? Ce soartă i-ai hărăzit? 

- E în închisoare, atât, răspunse Aragorn. A suferit mult. Nu am nici o 
îndoială că a fost chinuit şi teama de Sauron e adânc înfiptă în inima lui. 
Cu toate acestea, eu unul sunt bucuros că-i pus la loc sigur şi păzit de 
elfii cei veghetori din Codrul Întunecimii. Răutatea lui e mare şi-i dă o 
forţă pe care n-ai bănui că zace într-o fiinţă atât de pricăjită şi stafidită. Şi 
ar putea să mai facă mult rău şi acum, dacă ar fi liber. Sunt sigur că i s-a 
îngăduit să plece din Mordor pentru că i s-a încredinţat o misie 
blestemată. 

- Vai nouă! Vai nouă! strigă Legolas, pe al cărui chip bălai de elf se 
citea disperarea. A sosit vremea să vă aduc la cunoştinţă pricina ce m-a 

adus aici. Veştile nu-s bune, dar abia acum am înţeles cât de rele vi se vor 
părea. Smeagol, căruia i se spune Gollum, a scăpat. 

- Scăpat? strigă Aragorn. Chiar că-s veşti proaste. Mă tem că o să ne 
căim amarnic. Cum de s-a putut să ne înşele încrederea seminţia lui 
Thranduil? 

- Nu din pricina slăbirii pazei, se apără Legolas. Poate că din prea mul- 
tă bunătate. Ne temem că prizonierul a primit ajutor din partea altora, 
care au prins de veste despre ceea ce facem mai mult decât am fi dorit. 
Am păzit creatura zi şi noapte, după cum ne ceruse Gandalf, chit că eram 
frânţi de oboseală. Gandalf însă ne spunea să nu ne pierdem nădejdea, 
era încredinţat că fiinţa asta se va îmblânzi, iar noi n-aveam sufletul s-o 
ţinem o veşnicie în temniţa subpământeană, unde ar fi început iarăşi să- 
şi clocească gândurile negre. 

- Cu mine n-aţi fost la fel de îndurători, sări Gloin, străfulgerându-l cu 
privirea, căci îşi amintise cum stătuse prizonier în beciurile de sub sălile 
palatelor elfice. 

- Lasă asta, îl opri Gandalf. Nu-l întrerupe, te rog, dragul meu Gloin. O 
greşeală ruşinoasă, e drept, dar şi-au răscumpărat-o de mult. Dacă e să 
ne-apucăm acum să scoatem la lumină toate neînțelegerile dintre elfi şi 
gnomi, atunci mai bine isprăvim cu Sfatul ăsta. 

Gloin se ridică în picioare şi făcu o plecăciune, iar Legolas continuă: 

- În zilele când vremea era frumoasă, îl scoteam pe Gollum la plimbare 
prin pădure; era un copac înalt acolo, crescut la o mare depărtare de toţi 
ceilalți, în care-i plăcea să se caţăre. Adeseori îl lăsam să se cocoaţe până 
sus de tot, unde simţea vântul suflând; dar de fiecare dată puneam pe 
cineva de strajă jos, la poala copacului. Într-una din zile n-a mai vrut să 
coboare, iar Străjerii n-au vrut să urce după el: învățase cum să se prindă 
de crengi cu picioarele şi mâinile; astfel că am stat de strajă până târziu în 
noapte. 

A fost chiar în noaptea aceea de vară, fără lună şi fără stele, când orcii 
ne-au atacat pe nepusă masă. l-am alungat noi, nu-i vorbă; oricât ar fi 
fost ei de mulţi şi de fioroşi, veneau de dincolo de munţi şi nu erau de- 
prinşi cu pădurile. Când bătălia a luat sfârşit, am descoperit că pri- 
zonierul nostru dispăruse, iar cei pe care-i pusesem de strajă zăceau 
căsăpiţi sau fuseseră luaţi ostatici. Atunci am înţeles că puseseră la cale 
atacul anume ca să-l elibereze pe Gollum şi că el ştiuse de atac dinainte. 
Cum de s-a putut întâmpla aşa ceva, nu ne este limpede nici acum; dar 
Gollum e o creatură vicleană, iar iscoadele Duşmanului nebănuit de 
multe. Fiinţele întunecate pe care le alungaserăm în toamna anului 
Dragonului s-au întors şi mai numeroase, iar Codrul Întunecimii a 

devenit iarăşi un loc blestemat, fără doar de meleagul pe care se află 
regatul nostru. 

N-am izbutit să punem din nou mâna pe Gollum. l-am găsit urmele 
printre cele nenumărate ale orcilor, se înfundau adânc în Pădure, spre 
miazăzi. Dar nu după multă vreme le-am pierdut şi pe astea, iar mai 
departe n-am cutezat să mergem; căci curând am fi ajuns în Doi Guldur, 
un tărâm şi mai blestemat; într-acolo nu ne îndreptăm nicicând paşii. 

- Asta e, s-a dus, oftă Gandalf. N-avem vreme să pornim încă o dată în 
căutarea lui. N-are decât să facă ce-o pofti. Dar îmi vine să cred că o să 
mai aibă de jucat un rol pe care nici el însuşi, nici Sauron nu-l bănuiesc. 
lar acum, continuă Gandalf, o să răspund la celelalte întrebări ale lui 
Galdor. Cum a rămas cu Saruman? Ce sfaturi ne dă el, când ne aflăm la o 
asemenea ananghie? Această poveste trebuie s-o spun de la un capăt la 
celălalt, căci numai lui Elrond i-am împărtăşit-o şi atunci în câteva cu- 
vinte, dar veţi vedea că se leagă de tot ceea ce vom hotărî aici. Este ul- 
timul capitol din Povestea Inelului, atât cât s-a petrecut până acum. 

La sfârşitul lui iunie mă găseam în Comitat, dar mintea mi-era adum- 
brită de un nor de nelinişte, astfel că am pornit-o călare spre hotarele de 
la miazăzi ale micului ţinut; căci presimţeam o primejdie, ce mi-era încă 
tăinuită, însă părea să se apropie tot mai mult. Acolo m-au ajuns din ur- 
mă ştiri despre războaie şi înfrângeri în Gondor, şi când am auzit de Um- 
bra Neagră, mi-a îngheţat inima în piept. De întâlnit n-am întâlnit altceva 
decât câţiva fugari veniţi de la Miazănoapte; însă parcă citeam în ei o 
teamă de care nu voiau să vorbească. De acolo m-am îndepărtat către 
răsărit şi către miazănoapte, urmând Drumul Verde; nu departe de Bree, 
am dat peste un călător care şedea pe un dâmb la marginea drumului, şi 
un cal păştea alături. S-a dovedit a fi Radagast Cafeniul, care odată a 
locuit în Rhosgobel, aproape de hotarele Pădurii Întunecimii. Face parte 
din ordinul meu, dar nu-l mai văzusem de multă vreme. 

„Gandalf! a strigat el văzându-mă. Tocmai în căutarea ta am pornit. 
Doar că-s străin prin părţile astea. Tot ce ştiam era că ai putea fi găsit 
într-un ţinut sălbatic ce poartă un nume barbar, Comitatul." 

„Ştii bine ce ştii, i-am zis. Dar nu vorbi astfel de te vei întâlni cu locuit- 
orii acestui ţinut. Te afli aproape de hotarele Comitatului. Şi ce doreşti de 
la mine? îmi vine să cred că este ceva foarte important. Nu mi te 
amintesc să-ţi placă să călătoreşti, afară doar dacă te împinge nevoia." 

„Am o solie ce nu poate să aştepte. Veştile pe care ţi le aduc sunt rele." 

S-a uitat în jur, ca şi cum tufişurile ar fi putut să aibă urechi, apoi a 
şoptit: 

„Nazgul. Cei Nouă au părăsit hotarele. Au trecut Râul în taină şi se 
îndreaptă către apus. Şi-au luat înfăţişarea de călăreţi înveşmântaţi în 
negru." 

Atunci am înţeles că teama mă stăpânise fără s-o ştiu. 

„Înseamnă că Duşmanul e la mare ananghie sau urmăreşte ceva, a mai 
zis Radagast, dar ce anume îl împinge să cerceteze meleagurile astea 
îndepărtate şi pustii, n-am habar." 

„Cum adică?" l-am întrebat, nepricepând ce voia să spună. 

„Mi s-a zis că, oriîncotro se îndreaptă, Călăreţii întreabă de o ţară nu- 
mită Comitatul." 

„Comitatul"”, am zis eu, cuprins de disperare. Căci până şi înţelepţii se 
tem să ţină piept celor Nouă, atunci când sunt adunaţi laolaltă sub 
comanda acelei căpetenii haine a lor. Ce rege mare fusese el pe vremuri, 
Şi ce mare vraci, ca acum să stăpânească peste o ceată ucigaşă. 

„Cine ţi-a spus acestea? l-am întrebat. Cine te-a trimis?" 

„Saruman cel Alb. Şi m-a rugat să-ţi mai spun că e gata să te ajute dacă 
ai nevoie, dar trebuie să-i ceri acum ajutorul, altfel va fi prea târziu." 

Vorbele lui mi-au renăscut speranţa, căci Saruman cel Alb este cel mai 
mare în ordinul meu. De bună seamă că Radagast e-un vrăjitor vrednic 
de toată lauda, maestru al formelor şi al jocurilor de nuanţe; şi ştie toate 
tainele plantelor şi ale fiarelor, iar zburătoarele îi sunt cei mai apropiaţi 
prieteni. Dar Saruman de multă vreme cercetează tainele Duşmanului în- 
suşi, astfel că adeseori am putut să i-o luăm înainte. Vicleşugurile lui 
Saruman ne-au ajutat să-l alungăm pe Duşman din Doi Guldur. Prin 
urmare, m-am gândit că poate găsise el niscaiva arme care să le vină de 
hac celor Nouă. 

„Mă voi duce la Saruman", am hotărât. 

„De e aşa, trebuie s-o porneşti de-ndată, a zis Radagast, căci am pier- 
dut mult timp căutându-te şi zilele sunt numărate. Mi s-a spus să dau de 
tine înainte de Miezul Verii, şi iată că e Miezul Verii. Chiar de-ar fi să o 
porneşti la drum din locul ăsta, tot n-ai s-ajungi înainte ca cei Nouă să 
descopere ţara aia pe care o căuta ei. Eu însumi pornesc înapoi fără să 
mai zăbovesc." 

Şi cu aceste vorbe a încălecat şi a dat pinteni calului. 

„Stai puţin! am strigat. O să avem nevoie de ajutorul vostru şi de al tu- 
turor celor care mi-l pot da. Trimite această solie a noastră sălbăticiunilor 
şi zburătoarelor care-ţi sunt prietene. Spune-le să le dea de ştire lui Saru- 
man şi lui Gandalf de cum află ceva. Trimite solie până în Orthanc." 

„Aşa voi face", a spus el şi dus a fost, căci cei Nouă erau pe urmele lui. 

Nu m-am putut lua după el atunci şi acolo. Călărisem prea mult în 
ziua aceea şi eram la fel de ostenit ca şi calul meu; şi trebuia să cumpăn- 
esc la tot. Am rămas în Bree în noaptea aceea şi am hotărât că n-aveam 
vreme să mă întorc în Comitat. Nicicând n-am făcut o greşeală mai mare. 

l-am lăsat totuşi un mesaj lui Frodo şi l-am rugat pe prietenul meu 
hangiul să i-l trimită. Am pornit în zori; şi în cele din urmă am ajuns la 
sălaşul lui Saruman. Se găseşte departe la miazăzi, în Isengard, la capătul 
Munţilor Ceţoşi, în apropiere de Strunga Rohan. Boromir vă poate spune 
că e o vale largă ce se deschide între Munţii Ceţoşi şi povârnişurile cele 
mai nordice ale crestei Ered Nimrais, Munţii Albi, aflaţi în ţara lui. Însă 
Isengard e un inel de stânci pleşuve ce înconjoară asemenea unui zid o 
vale în mijlocul căreia se află un turn de piatră, numit Orthanc. Nu Saru- 
man e cel care l-a construit, ci oamenii din Numenor, cu multă vreme în 
urmă; foarte înalt, tăinuind secrete nenumărate; cu toate acestea, nu arată 
a fi fost făcut de oameni pricepuţi. Nu se poate ajunge la el decât trecând 
prin inelul Isengard; iar în acest inel se află o singură poartă. 

Târziu într-o seară am ajuns la poartă, un fel de arc mare, scobit într- 
un zid de stâncă şi păzit cu străşnicie. Dar străjerii ştiau de venirea mea, 
aşa că mi-au spus că Saruman mă aştepta. Am trecut călare pe sub arc, 
poarta s-a închis neauzită în urma mea şi deodată m-a cuprins frica, fără 
să ştiu de ce. 

Am călărit până la poalele turnului şi m-am oprit în dreptul treptelor 
lui Saruman; acolo m-a întâmpinat chiar el şi m-a condus până sus de tot, 
în încăperea lui. Pe deget purta un inel. 

„Vasăzică, ai venit, Gandalf, mi-a spus el cu o voce gravă; în ochii lui, 
însă, mi s-a părut că văd o lumină albă, ca şi cum în inima lui râdea cu 
hohote de gheaţă. 

„Da, am venit. Am venit să-ţi cer ajutorul, Saruman cel Alb." 

Numele acesta părea să-l supere. 

„Chiar aşa, Gandalf cel Sur? a pufnit el în bătaie de joc. Să-mi ceri 
ajutorul? Nu s-a prea auzit ca Gandalf cel Sur să ceară ajutor cuiva, el 
care e atât de viclean şi de înţelept, şi umblă haihui prin te miri ce coc- 
lauri şi îşi vâră nasul peste tot, chiar dacă nu e treaba lui." 

L-am privit cu mirare. 

„Dacă nu mă-nşel, am zis, apele s-au tulburat într-aşa măsură, încât va 
fi nevoie de forţele noastre ale tuturor să se unească." 

„Se prea poate, dar ţi-a venit târziu acest gând. De când - stau eu şi mă 
întreb - ascunzi de mine, mai-marele Sfatului, un lucru atât de însemnat? 
Ce te-aduce acum din vizuina ta din Comitat?" 

„Cei Nouă au ieşit din nou la lumină, am răspuns. Au trecut Râul. Aşa 
mi-a spus Radagast." 

„Radagast, cel Cafeniu! a hohotit Saruman, fără să-şi mai ascundă dis- 
preţul. Radagast îmblânzitorul de Păsări! Radagast Nătăfleţul! Radagast 
Nebunul! A avut totuşi atâta minte cât să-şi joace rolul pe care i l-am în- 
credinţat. Căci, iată-te, ai venit, şi ăsta a fost scopul soliei mele. Şi aici vei 
rămâne, Gandalf cel Sur, şi te vei odihni după atâtea călătorii. Căci eu 
sunt Saruman înțeleptul, Saruman Făuritorul de Inele, Saruman cel de 
Multe Culori!" 

Abia atunci l-am privit mai bine şi am văzut că straiele sale, care-mi 
păruseră albe, nu erau albe, ci croite dintr-o țesătură din multe culori, 
care licăreau şi-şi schimbau nuanțele la fiece mişcare a lui, zăpăcind 
privirile. 

„Albul îmi plăcea mai mult", i-am spus. 

„Albul! a rânjit el. E bun pentru început. Stofa albă poate fi vopsită. Pa- 
gina albă poate fi mâzgălită; lumina albă poate fi fărâmată." 

„Şi-atunci nu mai e albă. Şi cel care fărâmă un lucru numai ca să vadă 
ce este a părăsit calea înţelepciunii." 

„Nu-i nevoie să-mi vorbeşti ca unuia dintre neghiobii pe care ţi i-ai 
făcut prieteni, s-a înfuriat el. Nu te-am adus aici că să primesc sfaturi de 
la tine, ci ca să-ţi dau putinţa să alegi." 

S-a ridicat în picioare şi a început să declame, de-ai fi zis că ţinea un 
discurs pregătit cu mult înainte. 

„Zilele de Odinioară s-au dus. Acum trec Zilele de Mijloc. Şi încep 
Zilele Timpurii. Vremea elfilor s-a sfârşit, dar a venit vremea noastră: 
lumea oamenilor, pe care trebuie s-o conducem. Dar pentru asta avem 
nevoie de putere, puterea de-a pune în ordine toate lucrurile după vrerea 
noastră, în numele acelui bine pe care doar cei înţelepţi îl pot vedea. 

Şi ascultă bine, Gandalf, bătrânul meu prieten şi ajutor, a continuat el, 
apropiindu-se şi înmuindu-şi glasul. Am spus noi, căci aşa poate fi, dacă 
mi te vei alătura. O Putere nouă se ridică acum. Împotriva ei nu ne mai 
slujesc vechile alianţe şi tactici. Nu ne-a mai rămas nici o speranţă în elfi 
sau în muribundul Numenor. lată, aşadar, ce alegere îţi stă dinainte. 
Putem să ne alăturăm acelei Puteri. Aşa ar fi înțelept, Gandalf. Numai 
aşa mai putem avea speranţă. Victoria e aproape; şi răsplata va fi bogată 
pentru cei care i-au venit în ajutor. Cu cât creşte Puterea, cu atât se vor 
înălța şi prietenii ei dovediţi; iar înţelepţii, cei ca mine şi ca tine, vom 
putea, dacă avem răbdare, să ajungem în cele din urmă să-i dirijăm mer- 
sul, să o controlăm. Putem aştepta să se ivească timpul potrivit, putem să 
ne păstrăm gândurile în sinea noastră, deplângând poate ticăloşiile 

săvârşite când şi când, lăudând însă telul sublim şi ultim: Cunoaşterea, 
Legea, Ordinea; toate acele lucruri pe care ne-am străduit atâta amar de 
vreme şi în zadar să le desăvârşim, mai degrabă împiedicaţi decât ajutaţi 
de prea slabii sau leneşii noştri prieteni. Nu e nevoie, mai bine spus, nu 
vor fi schimbări însemnate în planurile noastre, ci doar în mijloacele pe 
care le vom folosi." 

„Saruman, l-am întrerupt eu, am mai auzit discursuri din acestea şi 
înainte, dar numai din gurile emisarilor trimişi din Mordor pentru a-i 
amăgi pe cei săraci cu duhul. Nu pot să-mi închipui că m-ai adus de atât 
de departe doar că să-mi impui urechile." 

S-a uitat la mine pieziş şi a rămas câteva clipe gânditor. 

„Bun, văd că această linie înţeleaptă nu reuşeşte să te convingă. Nici 
pe viitor? Nici dacă vom găsi o cale mai bună?" 

S-a apropiat şi şi-a pus mâna lui lungă pe braţul meu. 

„Şi de ce nu, Gandalf? a şoptit el. De ce nu? Inelul Stăpân? Dacă 
reuşim să-l stăpânim pe acesta, atunci întreaga Putere va intra în mâinile 
noastre. În fapt, aceasta este cauza pentru care te-am adus aici. Căci am 
mulţi ochi ce mă slujesc şi am încredințarea că tu ştii unde zace acum 
acest obiect preţios. Nu este aşa? Altfel, din ce pricină întreabă cei Nouă 
despre Comitat şi ce treabă poţi tu să ai acolo?" 

Spunând acestea, în ochii lui a scăpărat o poftă pe care nu şi-a mai 
putut-o ascunde. 

„Saruman, am spus, depărtându-mă de el, doar o singură mână o dată 
poate să stăpânească Inelul, ştii asta foarte bine, aşa că nu te mai osteni 
să vorbeşti despre Noi. Dar nu ţi l-aş da, nu, nu, nu ţi-aş da nici măcar 
veşti despre el, acum că ştiu ce-ţi trece prin minte. Ai fost mai-marele 
Sfatului, dar acum ţi-ai dat jos masca în sfârşit. Din câte înţeleg, am de 
ales între a mă supune lui Sauron sau a mă supune ţie. N-am să aleg nici 
una, nici alta. Mai ai şi altceva să-mi oferi?" 

„Cum să nu, a răspuns el, rece dintr-o dată şi ameninţător. Nu m-am 
aşteptat să dai dovadă de înţelepciune, chiar şi pentru propriul tău bine; 
dar ţi-am oferit şansa să mă ajuţi de bunăvoie, pentru a te feri singur de 
necazuri şi suferinţa. A treia posibilitate e aceea de a te ţine aici până la 
sfârşit." 

„Până la care sfârşit?" 

„Până când îmi vei dezvălui unde se află acel Unu. Pot să găsesc mijlo- 
ace să te conving. Sau până când va fi găsit în ciuda ta, iar Cârmuitorul 
va avea timp să se ocupe de treburi mult mai uşoare; ca, de pildă, să se 
gândească la cea mai potrivită răsplată pentru îndărătnicia şi insolenţa 
lui Gandalf cel Sur." 

„S-ar putea că asta să nu se arate a fi o treabă mult mai uşoară”, i-am 
întors-o eu. 

El mi-a râs în nas, căci vorbele mele n-aveau acoperire, iar el ştia asta 
prea bine. 

- M-au dus şi m-au închis de unul singur în foişorul turnului Orthanc, 
acolo de unde Saruman avea obiceiul să urmărească stelele. Nu se poate 
cobori din foişor decât pe o scară îngustă, cu mai multe mii de trepte, iar 
valea de la poalele turnului pare neînchipuit de departe. Am privit-o de 
sus şi am văzut că ceea ce fusese odată verde şi frumos era acum plin de 
puțuri de mină şi fierarii. Lupi şi orci îşi făcuseră sălaşurile în Isengard, 
căci Saruman îşi alcătuise propria oştire, încercând să rivalizeze cu 
Sauron şi fără să intre încă în servitutea lui. Peste toate acestea atârna un 
fum negru, ce se vălătucea în jurul turnului. Stăteam singur pe o insulă 
între nori; de evadat nici vorbă, iar zilele îmi erau pline de amărăciune. 
Frigul mă scotea din minţi; abia dacă aveam loc în cămăruţa aceea să mă 
mişc în sus şi-n jos, neliniştit peste poate de Călăreţii ce se îndreptau spre 
Miazănoapte. 

Eram încredinţat că cei Nouă ieşiseră din nou la lumină, şi asta nu 
numai din ceea ce-mi spusese Saruman, care s-ar fi putut foarte bine să 
fie minciuni. Cu multă vreme înainte de-a mă duce spre Isengard prim- 
isem veşti pe căi ce erau mai presus de orice îndoială. Inima-mi era grea 
de teamă pentru prietenii mei din Comitat; dar tot mai nutream o sper- 
anţă. Trăgeam nădejde că Frodo pornise la drum de îndată, aşa cum îi 
cerusem în scrisoare, şi că ajunsese în Vâlceaua Despicată până să 
înceapă cumplita urmărire. Şi atât speranţa, cât şi teama s-au dovedit 
neîntemeiate. Căci speranţa mi-o pusesem într-un grăsan din Bree; iar 
teama îmi era pricinuită de viclenia lui Sauron. Dar grăsanii ce vând bere 
au de alergat în toate părţile; iar puterea lui Sauron este mai slabă decât 
ne-o închipuim noi din pricina fricii. Numai că, singur cum eram şi prins 
în capcana inelului Isengard, n-aveam de unde să ştiu că vânătorii, din 
faţa cărora toţi o rupeau la fugă sau cădeau răpuşi, se vor poticni tocmai 
în îndepărtatul Comitat. 

- Te-am văzut! strigă Frodo. Umblai în sus şi-n jos. Luna lucea în părul 
tău. 

Gandalf tăcu uluit şi-l privi. 

- N-a fost decât un vis, continuă Frodo, dar mi l-am amintit aşa, deod- 
ată. Aproape că-l uitasem. L-am visat de mult; cred că după ce-am plecat 
din Comitat. 

- Înseamnă că l-ai visat târziu, spuse Gandalf, aşa după cum vei vedea. 
Mă găseam într-o stare cumplită. Şi cei care mă cunosc vă pot spune că 

rar mi s-a întâmplat să fiu la o ananghie atât de mare şi că nu o îndur 
prea uşor. Gandalf cel Sur prins precum o muscă într-o plasă perfidă a 
unui păianjen. Dar chiar şi celor mai pricepuţi păianjeni le scapă un fir 
mai slab. 

La început mă temusem, aşa după cum dorise chiar Saruman să se 
întâmple, că Radagast căzuse şi el în ispită. Apoi m-am gândit că nu 
simţisem nimic rău în vocea lui sau în ochii lui atunci când ne întâlniser- 
ăm. Altfel nu m-aş fi dus niciodată în Isengard, sau, dacă aş fi făcut-o, aş 
fi fost cu ochii-n patru. Aşa a gândit şi Saruman, numai că şi-a tăinuit 
bine gândul şi şi-a amăgit solul. Sunt încredinţat că, dacă ar fi încercat, n- 
ar fi izbutit să-l ademenească pe cinstitul Radagast în trădarea lui. El m-a 
căutat cu cea mai bună-credinţă şi doar aşa a avut puterea să mă 
convingă. 

Aceasta a şi fost calea prin care am dejucat planul pus la cale de Saru- 
man. Căci Radagast n-avea nici o pricină să nu facă ceea ce-l rugasem; 
astfel că a călărit până în Codrul Întunecimii, unde-şi avea prieteni mulţi 
şi străvechi. Şi Vulturii Munţilor au pornit să cutreiere lumea în lung şi-n 
lat şi le-a fost dat să vadă multe: adunarea lupilor şi chemarea laolaltă a 
orcilor; şi pe cei Nouă Călăreţi bătând meleagurile în lung şi-n lat; iar de 
auzit au auzit despre fuga lui Gollum. Pe toate acestea avea să mi le 
spună un sol de-al lor, trimis anume. 

Aşa s-a făcut că, spre sfârşitul verii, într-o noapte cu lună, Gwaihir 
Stăpânul Vânturilor, cel mai iute dintre vulturii cei mari, a zburat 
nevăzut de nimeni până la turnul Orthanc; şi m-a găsit stând pe acoper- 
işul foişorului. Eu i-am vorbit şi el m-a luat pe aripile sale înainte ca Sar- 
uman să prindă de veste. Ne depărtaserăm mult de Isengard când lupii 
Şi orcii au ieşit pe poartă ca să pornească în urmărirea mea. 

„Cât de departe mă poţi duce?" l-am întrebat pe Gwaihir. 

„Multe leghe, a răspuns el, dar nu până la capătul pământului. Am 
fost trimis să aduc veşti, nu să duc poveri." 

„Dacă e pe-aşa, îmi va trebui un armăsar care să alerge pe pământ, un 
armăsar de neîntrecut, căci nicicând n-am fost într-o asemenea mare 
grabă ca acum." 

„Te voi duce atunci în Eldoras, unde şade în palatul său Seniorul 
Ţinutului Rohan; locul acela nu e departe de-aici." 

M-am bucurat auzindu-l ce spune, pentru că în Obştea Călăreţilor din 
Rohan trăiesc rohirrimii, Stăpânii Cailor, şi nu se află nicăieri pe pământ 
cai că aceia ce cresc în valea cea largă dintre Munţii Ceţoşi şi Munţii Albi. 

„Spune-mi, ce crezi, mă pot bizui pe oamenii din Rohan?" l-am între- 
bat pe Gwaihir, pe când încrederea îmi era zdruncinată din pricina 
trădării lui Saruman. 

„Plătesc tribut în cai, mi-a răspuns, şi în fiecare an trimit nu ştiu câţi în 
Mordor, aşa am auzit; dar nu sunt juruiţi lor. Dacă Saruman se lasă ade- 
menit de rău, cum zici tu, atunci soarta lor va fi curând pecetluită." 

- M-a lăsat pe pământ în Ţinutul Rohan înainte de ivirea zorilor; dar 
uite că m-am lungit prea mult cu povestea. Ce urmează va fi scurt. În Ro- 
han am descoperit că răul îşi începuse de-acum lucrarea ticăloasă: min- 
ciunile lui Saruman, şi regele care nici nu voia să-mi audă 
avertismentele. Mi-a zis să-mi aleg ce cal vreau şi să mă fac nevăzut; iar 
eu mi-am ales un cal după pofta inimii mele, nu şi a lui. Am luat cel mai 
bun cal ce se găsea în ţinutul lui, nici că mai văzusem unul asemenea. 

- Înseamnă că e cu adevărat un animal de sânge nobil, spuse Aragorn, 
şi mă doare mai mult decât multe alte veşti ce par mai rele la prima 
vedere, să aflu că Sauron cere un asemenea tribut. Lucrurile nu stăteau 
aşa când am fost ultima dată în acea ţară. 

- Nici acum nu sunt aşa, jur pe capul meu, sări Boromir. E o minciună 
răspândită de Duşman. Eu îi cunosc pe oamenii din Rohan, cinstiţi şi 
viteji, aliaţii noştri, care încă trăiesc pe pământurile primite de la noi cu 
multă vreme în urmă. 

- Umbra din Mordor se întinde peste meleaguri îndepărtate, răspunse 
Aragorn. Saruman i-a căzut pradă. Rohan a intrat sub stăpânirea ei. Cine 
ştie ce vei găsi acolo dacă te vei întoarce vreodată? 

- Nicidecum că şi-ar plăti vieţile cu cai, se îndârji Boromir. Ei îşi iubesc 
caii la fel de mult că pe propriile rubedenii. Şi nu fără motiv, căci caii din 
Obştea Călăreţilor se trag de pe Câmpiile de la Miazănoapte, unde Um- 
bra nu ajunge, iar rasa lor, ca şi aceea a stăpânilor lor, coboară din zilele 
de demult ale libertăţii. 

- Aşa este, întări Gandalf. Şi se află unul anume printre ei, ce a fost 
fătat, din câte ştiu eu, în dimineaţa lumii. Caii celor Nouă nu se pot lua la 
întrecere cu el; neobosit şi ager din cale-afară. Numele îi e lute ca Gân- 
dul. Ziua, pielea îi luceşte precum argintul, iar noaptea, e asemenea unei 
umbre, trecând nebăgat de seamă. Călcătura lui e ca fulgul! Nicicând n-a 
fost încălecat de om, dar eu l-am luat şi l-am îmblânzit şi atât de iute m-a 
purtat, de am ajuns în Comitat când Frodo era în Gruiurile-gorgane, cu 
toate că pornisem din Rohan o dată cu plecarea lui din Hobbiton. 

Teama însă îmi devenea tot mai puternică, în timp ce călăream. Nici n- 
am ajuns bine pe meleagurile de la miazănoapte, că am şi primit veşti de- 
spre călăreţi şi, oricât m-aş fi apropiat de ei cu fiecare zi mai mult, ei tot 


302 


înaintea mea erau. Am aflat că-şi împărţiseră forțele: unii rămăseseră la 
hotarele de la miazăzi, nu departe de Drumul Verde, alţii pătrunseseră în 
Comitat dinspre miazăzi. Am sosit în Hobbiton, dar Frodo plecase; am 
stat însă de vorbă cu bătrânul Gamgee. Multe vorbe, însă puţine despre 
frământările mele. EI avea să-mi spună destule despre noii stăpâni ai 
vizuinei Fundătura. 

„Nu pot îndura schimbările, mi-a zis, oricând s-ar petrece astea, Şi mai 
cu seamă schimbările în ce poate fi mai rău." A repetat de mai multe ori 
vorbele astea: „schimbările în ce poate fi mai rău". 

„Ce poate fi mai rău' sunt vorbe mari, i-am spus eu, şi trag nădejde să 
nu apuci ziua să le vezi aievea." 

Din tot ce mi-a zis am priceput în cele din urmă că Frodo plecase din 
Hobbiton cu mai puţin de o săptămână înainte şi un călăreț negru dăd- 
use târcoale prin vecini chiar în aceeaşi seară. Astfel că am pornit de 
acolo cuprins de teamă. Am ajuns în Ţara ledului şi i-am găsit pe toţi în 
frământare mare, ca un muşuroi de furnici când le zgândări cu un băț. 
Am ajuns la casa din Scobitura Râului şi am găsit-o spartă şi pustie; dar 
pe prag am dat peste o mantie ce fusese a lui Frodo. Speranţa m-a părăsit 
atunci pentru o vreme şi n-am mai zăbovit să aflu veşti, care mi-ar fi ri- 
sipit temerile; ci am pornit-o pe urmele Călăreţilor. Greu de urmat, căci 
se risipiseră în cele patru vânturi şi astfel m-am zăpăcit rău de tot. Mi s-a 
părut însă că una sau două se îndreptaseră spre Bree; într-acolo am 
apucat-o şi eu, cu gândul la ceea ce le va fi dat urechilor unui hangiu să 
audă. 

„Captalan e numele lui, mi-am zis în sinea mea. Dacă întâmplarea asta 
e din vina lui, am să-i topesc toată osânza de sub piele. Am să-l rumenesc 
pe neghiobul ăsta bătrân la foc mic." 

La asta se aştepta şi el, căci atunci când m-a văzut la faţă a picat în ge- 
nunchi şi a-nceput să se topească sub ochii mei. 

- Ce i-ai făcut? sări Frodo ca ars. Să ştii că s-a purtat foarte frumos cu 
noi şi s-a străduit cât a putut. 

Gandalf izbucni în râs. 

- Nu te teme. Nu l-am muşcat, iar de lătrat am lătrat puţin. Atât de 
bucuros am fost de veştile pe care le-am smuls din gura lui, după ce-a is- 
prăvit cu dârdâiala, încât l-am luat în braţe. Cum de s-a brodit aşa, n-am 
putut să mă dumiresc atunci, dar am aflat că tocmai fuseserăţi în Bree cu 
o noapte înainte şi că porniserăţi în aceeaşi dimineaţă, împreună cu Pas 
Mare. 

„Pas Mare!" am strigat eu, bucuros peste poate. 

„Da, domnule, mi-e teamă că aşa e, a bâiguit Captalanul, neînţelegând 
bucuria mea. A ajuns la ei, chit că am făcut tot ce-am putut ca să-l 
împiedic, iar ei l-au luat cu ei. S-au purtat tare ciudat în tot timpul cât au 
fost aici: parcă anume au făcut totul." 

„Tâmpitule! Nebunule! De trei ori nepreţuitule şi iubitule Barliman! 
am strigat eu. Sunt cele mai bune veşti pe care le-am primit de la mijlocul 
verii: merită cel puţin un gologan de aur. Îţi menesc ca berea să fie de cea 
mai bună calitate timp de şapte ani! i-am zis. Acum pot în sfârşit să dorm 
o noapte liniştit, prima de nici nu mai ştiu când." 

- Şi am stat acolo în noaptea aceea, neştiind ce să cred că se alesese de 
Călăreţi; numai despre doi se aflase, pare-se, câte ceva în Bree. Dar în 
timpul nopţii ne-a fost dat să aflăm mai multe. Cel puţin cinci veniseră 
dinspre apus, dărâmaseră porţile şi trecuseră prin Bree ca vântul turbat; 
cei din Bree tremură şi-acum şi se aşteaptă la sfârşitul lumii. În zori m- 
am trezit şi am pornit-o pe urmele lor. 

Sigur nu sunt, dar mi se pare totuşi că lucrurile s-au petrecut astfel. 
Căpetenia lor a rămas în taină la miazăzi de Bree, în vreme ce doi au 
luat-o înainte, prin sat, iar alţi patru au năvălit în Comitat. Dar, după ce 
s-au regrupat în Bree şi în Scobitura Râului, s-au întors la Căpetenia lor 
cu veşti, astfel că au lăsat Drumul supravegheat o vreme doar de către 
iscoadele lor. Căpetenia i-a trimis apoi pe câţiva spre soare-răsare, tăind- 
o de-a dreptul peste câmpuri, iar el cu ceilalţi rămaşi au luat-o pe Drum 
plini de mânie. 

Până la Ţancul Vremii am galopat ca o furtuna şi am ajuns acolo 
înainte de apusul soarelui, a două zi după plecarea din Bree - dar ei au 
fost acolo mai curând. S-au retras din faţa mea, căci simțeau cum se 
apropie mânia mea şi nu cutezau s-o înfrunte câtă vreme Soarele era sus 
pe cer. În timpul nopţii, însă, au strâns cercul, m-au asediat sus, în 
creştetul dealului, în vechiul inel Amon Sul. Nu mi-a fost deloc uşor: lu- 
mină şi pălălaie ca acelea nu mai fuseseră zărite pe Ţancul Vremii de pe 
timpul războaielor din vechime. 

La răsăritul soarelui am izbutit să scap şi am fugit spre miazănoapte. 
Mai mult de-atât nu trăgeam nădejde să fac. Mi-a fost cu neputinţă să te 
găsesc, Frodo, în pustietate, şi ar fi fost o nesăbuinţă până şi să încerc să o 
fac, cu cei Nouă pe urmele mele. Astfel că a trebuit să-mi pun toate sper- 
anţele în Aragorn. Nutream, totuşi, gândul că-i fac pe câţiva să se ia 
după mine şi în acelaşi timp să ajung la Vâlceaua Despicată înaintea 
voastră, ca să trimit ajutoare. Patru Călăreţi m-au urmat, într-adevăr, dar 
în scurt timp s-au întors din drum şi s-au îndreptat spre Vad, din câte mi 

s-a părut. A fost şi asta de ceva ajutor, căci rămăseseră numai cinci, din 
cei nouă, atunci când tabăra voastră a fost atacată. 

Am ajuns aici într-un târziu, pe un drum lung şi greu, pentru că am 
urcat până la Izvorul Brumat şi am trecut prin Pârloagele Etten, şi iar la 
vale, venind tot dinspre miazănoapte. Paisprezece zile aproape mi-au 
trebuit după ce-am plecat de pe Tancul Vremii, căci nu puteam merge 
călare printre stâncile din munţii căpcăunilor, astfel că Iute că Gândul m- 
a părăsit. L-am trimis înapoi la stăpânul său; dar între noi s-a legat o 
mare prietenie şi dacă aş fi avut nevoie de el, era de ajuns să-l chem pe 
nume şi ar fi venit. Dar uite aşa s-a făcut că am ajuns la Vâlceaua Despic- 
ată doar cu trei zile înainte de Inel, iar veştile despre primejdia în care se 
afla Inelul sosiseră înaintea mea - şi bine că a fost aşa. 

lată deci, Frodo, sfârşitul poveştii mele. Să mă ierte Elrond şi ceilalți 
pentru că a fost atât de lungă. Dar nu s-a mai întâmplat ca Gandalf să nu 
se ţină de cuvânt şi să nu vină după cum a promis, încât am gândit că 
purtătorul Inelului trebuia să afle întreaga întâmplare. Ei bine, povestea 
a fost spusă de la început până la sfârşit. lată-ne pe toţi aici şi iată Inelul. 
Şi tot nu ne-am apropiat de ceea ce ne-a adus aici. Ce-o să facem cu el? 

Se aşternu tăcerea. Într-un târziu, Elrond vorbi din nou: - Este dureros 
ceea ce-am aflat despre Saruman, căci am crezut în el şi l-am primit la 
toate sfaturile noastre. E periculos să cercetezi prea în adânc tainele 
Duşmanului, de-o faci cu gând bun sau rău. Dar asemenea căderi în 
păcat şi trădări, vai, s-au mai petrecut şi înainte. Dintre poveştile auzite 
azi aici, a lui Frodo mi s-a părut cea mai ciudată. Nu mi-a fost dat să cun- 
osc prea mulţi hobbiţi până acum, în afară de Bilbo; dar acum mi se pare 
că el nu e chiar atât de unic şi de deosebit precum mi-l închipuisem. 
Lumea s-a schimbat mult de când am străbătut ultima dată drumurile de 
la apus. 

Duhurile Gorganurilor ne sunt cunoscute sub multe nume; iar despre 
Pădurea Bătrână au fost spuse nenumărate poveşti: tot ce-a mai rămas 
acum e un dâmb-martor din hotarul ei de la miazănoapte. Au fost 
vremuri când veveriţele puteau sări din copac în copac din ceea ce nu- 
miţi voi Comitat şi până în Ţara Sură, la apus de Isengard. Am străbătut 
şi eu odată meleagurile acelea şi multe primejdii şi ciudăţenii mi-a fost 
dat să cunosc. Dar de Bombadil am uitat, dacă într-adevăr e unul şi 
acelaşi care bântuia odinioară pădurile şi dealurile, şi chiar şi în acea 
vreme era mai bătrân decât bătrâneţea. Pe atunci nu avea acest nume. 
Noi îi spuneam larwain Ben-adar, cel mai bătrân şi cel fără de strămoşi. 
Dar câte alte nume nu i-au fost date de alte neamuri de-a lungul tim- 
pului: Forn îi spuneau gnomii, oamenii de la Miazănoapte îl numeau 

Orald, şi au mai fost şi altele. O creatură neobişnuită, dar mă gândesc că 
poate ar fi fost bine să-l chemăm la Sfatul nostru. 

- N-ar fi venit, spuse Gandalf. 

- N-am putea totuşi să-i trimitem o solie şi să-i cerem ajutorul? stărui 
Erestor. După câte înţeleg, are puteri şi asupra Inelului. 

- Nu, eu n-aş spune asta, îl contrazise Gandalf. Mai corect ar fi să zici 
că Inelul nu are nici o putere asupra lui. Este propriul său stăpân. Dar nu 
poate preface Inelul în altceva şi nici puterea pe care acesta o are asupra 
altora n-o poate înfrânge. Unde mai pui că Bombadil s-a retras într-un 
ţinut mic, între hotare pe care tot el le-a hotărât, chiar dacă nimeni nu le 
vede, şi poate că aşteaptă acolo o schimbare a vremurilor, dar de ieşit 
dintre hotare nu iese. 

- Numai că între hotarele acelea nimic nu-l tulbură, adăugă Erestor. 
Ce-ar fi să ia Inelul cu sine şi să-l ţină acolo, că să nu mai poată face rău 
nimănui? 

- Nu, se împotrivi Gandalf, de bunăvoie n-o va face. Poate doar dacă 
toate seminţiile libere din lume s-ar ruga de el să o facă, numai că el nu 
ar pricepe de ce e nevoie de aşa ceva. lar dacă i s-ar da Inelul, ar uita de 
el curând, său mai degrabă cred că l-ar arunca. Nu stă cu mintea prea 
mult la asemenea lucruri. Ar fi cel mai nepotrivit paznic cu putinţă, şi cu 
asta am zis tot. 

- Oricum, cumpăni Glorfindel, a-i trimite lui Inelul n-ar însemna decât 
să amânăm ziua răului. E atât de departe de noi. Nu putem să-l ducem 
acum înapoi la el, fără a da de bănuit, fără să ne vadă vreo iscoadă. Şi 
chiar de-am putea, mai devreme sau mai târziu Stăpânul Inelelor ar 
prinde de veste unde se află ascuns şi şi-ar îndrepta întreaga putere într- 
acolo. Oare Bombadil poate să ţină Piept acelei puteri de unul singur? Eu 
zic că nu. Cred că, până la urmă, dacă totul în jur va cădea în mâinile lor, 
Bombadil va cădea şi el. Ultimul, aşa cum a fost întâiul odată; şi atunci 
va veni Noaptea. 

- Pe larwain nu-l ştiu decât după nume, spuse Galdor, dar socotesc că 
Glorfindel are dreptate. Nu-i stă în putere să înfrunte Duşmanul, decât 
dacă această putere se află în însuşi Pământul. Şi uite că ne este dat să 
vedem că Sauron e în stare să supună la tortură şi să distrugă până şi 
munţii. Dacă există vreo putere, aceea se află în mâinile noastre, aici, în 
Imladris, sau ale lui Cirdan, la Limanuri, sau în Lorien. Au ei însă forţa, 
avem noi aici tăria să ne opunem Duşmanului, şi la urmă, după ce totul a 
fost nimicit, să ne opunem venirii lui Sauron? 

- Eu n-am această putere, recunoscu Elrond, şi nici ei n-o au. 

- Înseamnă, zise Glorfindel, că, dacă Inelul nu poate fi ţinut departe de 
el pentru totdeauna prin forţă, nu ne mai rămân decât două lucruri: să-l 
trimitem departe, peste Mare, sau să-l distrugem. 

- Bine, dar Gandalf ne-a spus că nu-l putem distruge prin nici un 
meşteşug cunoscut de noi, le aminti Elrond. Iar cei care trăiesc dincolo de 
Mare nu l-ar primi: de bine, de rău, el aici îşi are locul, pe Pământul de 
Mijloc; noi, cei care încă trăim aici, trebuie s-o scoatem la capăt cu el. 

- Atunci, îşi dădu Glorfindel cu părerea, să-l aruncăm în adâncuri, 
pentru ca minciunile lui Saruman să se adeverească. Acum am văzut 
limpede cu toţii că, şi atunci când a venit în Sfatul nostru, picioarele lui 
umblau pe calea cea strâmbă. Ştia că Inelul nu era pierdut pentru tot- 
deauna, dar asta a vrut să ne facă să gândim; căci şi-l dorea doar pentru 
sine. Adeseori, însă, adevărul în minciună zace: pe fundul Mării ar sta la 
loc sigur. 

- Dar nu pentru totdeauna, îl contrazise Gandalf. Apele adânci ascund 
multe; iar mările, ca şi pământurile, se pot schimba. Treaba noastră aici 
nu este aceea de-a ne gândi doar la ce se va întâmpla mâine, la vieţile cât- 
orva oameni, sau doar la un ev trecător al lumii. Noi trebuie să găsim 
sfârşitul sfârşitului acestei ameninţări, chiar dacă n-avem nădejde în 
izbândă. 

- Nu-l vom găsi nicidecum pe drumurile ce duc la Mare, zise Galdor. 
O fi ea primejdioasă întoarcerea la larwain, dar fuga spre Mare este cu 
atât mai ameninţată. Inima-mi spune că, după ce va fi aflat ce s-a întâm- 
plat, Sauron ne va aştepta s-o apucăm pe drumul apusean. lar de aflat, 
va afla curând. Or fi fost cei Nouă doborâţi de pe cai, dar asta e numai o 
păsuire, până-şi vor fi găsit alţi armăsari, şi mai iuți. Chiar dacă mult 
slăbită, puterea din Gondar e singura care mai stă în calea înaintării lui 
Sauron în plină forţă spre coastele de la Miazănoapte, iar dacă va veni şi 
va lua cu asalt Turnurile Albe şi Limanurile, veţi vedea că elfii n-or să 
mai aibă unde scăpa de umbrele tot mai lungi dinspre Pământul de 
Mijloc. 

- Marşul ăsta nu va începe chiar atât de curând, spuse Boromir. 
Gondor a pierdut din putere, aşa ai zis. Dar Gondor se află încă în pi- 
cioare şi puternic, în ciuda slăbiciunii sale. 

- Cu toate astea, îi aminti Galdor, veghea n-o să-i mai poată ţine multă 
vreme departe pe cei Nouă. Şi cine spune că Duşmanul nu va izbuti să 
găsească alte drumuri, nestrăjuite de Gondor? 

Erestor vorbi din nou: 

- Prin urmare, Glorfindel a chibzuit bine: nu ne rămâne decât ori să as- 
cundem Inelul pentru totdeauna, ori să-l distrugem. Şi amândouă sunt 
peste puterile noastre. Cine dezleagă această ghicitoare? 

- Nimeni din cei aici de față n-o poate face, spuse Elrond întunecat la 
chip. Mai bine zis, nimeni nu poate şti dinainte ce se va întâmpla dacă 
alegem una sau alta dintre aceste căi. Drumul apusean pare cel mai lesni- 
cios dintre toate. Aşa că trebuie să ne ferim de el, căci va fi vegheat. Prea 
adesea au fugit elfi pe acolo. Nu ne rămâne decât să găsim un drum po- 
trivnic, negândit de nimeni până acum. În el ne stă speranţa, dacă ne-a 
mai rămas vreuna. Să ne aruncăm în primejdie - spre Mordor. Trebuie să 
trimitem Inelul în Foc. 

Încă o dată se lăsă tăcerea. Chiar şi în acea casă minunată, Frodo simţi 
cum o întunecime de moarte îi cuprinde inima când îşi aruncă privirile 
spre valea însorită, răsunând de vuietul apelor limpezi. Boromir se foi în 
jilt şi Frodo îşi întoarse ochii spre el. ÎI văzu că-şi duce mâna la cornul cel 
mare şi că se încruntă. Nu trecu mult şi Boromir zise: 

- Nu mă dumiresc defel. Saruman este un trădător, dar n-a făcut 
dovada unei sclipiri de înţelepciune? De ce tot vorbim de ascunziş şi dis- 
trugere? De ce oare să nu ne gândim că Marele Inel a poposit în mâinile 
noastre tocmai pentru a ne ajuta atunci când suntem la mai mare 
ananghie? Acum se afla în stăpânirea Seniorilor Liberi ai celor Liberi şi 
asta nu poate decât să-l înfrângă pe Duşman. Presimt că el de asta se 
teme cel mai tare. 

Oamenii din Gondor sunt viteji, nicicând nu se vor supune, dar pot fi 
înfrânți. Vitejia are mai întâi nevoie de putere, şi apoi de-o armă. Să fie 
atunci Inelul arma voastră, dacă are puterea de care vorbii. Luaţi-l şi 
porniţi spre victorie! 

- Din pacte nu, spuse Elrond. Nu putem să ne folosim de Inelul 
Stăpân. Prea bine ştim asta cu toţii. Al lui Sauron este, de Sauron a fost 
făcut şi tot ce e mai rău în el se află. Forţa lui, Boromir, este prea mare 
pentru a putea fi mânuit după cum ne e vrerea, în afară doar de cei care 
au o putere a lor mult mai mare. Dar pentru aceştia primejdia este şi mai 
ucigătoare. Numai dorinţa de a-l avea este de-ajuns să smintească inima. 
Gândiţi-vă la Saruman. Oricare dintre înţelepţi l-ar răsturna pe Seniorul 
din Mordor cu ajutorul Inelului, făcând-o aşa cum se pricepe mai bine, s- 
ar aşeza mai apoi pe tronul lui Sauron şi astfel ar apărea un alt Senior al 
Întunecimii. Altă pricină, prin urmare, ca Inelul să fie distrus: atâta 
vreme cât se află pe această lume, va fi primejdie chiar şi pentru înţelepţi. 
Căci nimic nu este ticălos de la bun început. Nici Sauron însuşi n-a fost. 

Eu unul mă tem să iau Inelul şi să-l ascund. Cu atât mai puţin voi lua 
Inelul ca să-l stăpânesc. 

- La fel şi eu, spuse Gandalf. 

Boromir îi privi cu îndoială, dar dădu din cap. 

- Aşa să fie, zise. Prin urmare, când vom fi în Gondor ne vom pune 
nădejdea în armele pe care le avem. Măcar să ne luptăm în vreme ce 
înţelepţii vor veghea asupra Inelului. Şi dea Cerurile ca Sabia-Care-a- 
Fost-Despicată să poată ţine piept năvalei - ca mâna ce-o mânuieşte să fi 
moştenit nu doar zorzoane, ci şi tăria Regilor oamenilor. 

- Cine poate şti? făcu Aragorn. Va veni şi ziua marii încercări. 

- Să nu vină prea târziu, oftă Boromir. Nu cerem ajutor, însă avem ne- 
voie de el. Şi mult ne-ar mai încuraja să ştim că luptă şi alţii cum şi cu ce 
pot. 

- Atunci simte-te încurajat, spuse Elrond. Căci mai sunt şi alte puteri şi 
tărâmuri de care n-ai cunoştinţă, ascunse fiind de ştirea ta. Marele Andu- 
in udă multe maluri până să ajungă în Argonath şi la Porţile Gondorului. 

- Eu zic, se băgă în vorba Gloin, gnomul, că ne-ar fi mai bine tuturor 
dacă toate aceste forţe s-ar uni, iar puterile fiecăreia ar fi de folos tuturor. 
Şi mai sunt şi alte inele, mai puţin mişeleşti, ce s-ar putea dovedi de 
ajutor în nevoia asta a noastră. Cele şapte sunt pierdute pentru noi - dacă 
Balin n-a găsit inelul lui Thror, care era ultimul dintre ele, şi nici nu s-a 
mai auzit despre acest inel de când a pierit Thror în Moria. lată că acum 
pot să vă dezvălui aici că nădejdea de a-l găsi a fost una dintre pricinile 
pentru care Balin a pornit în pribegie. 

- N-o să găsească Balin nici un inel în Moria, spuse Gandalf. Căci Thror 
l-a dat fiului său, Thrain, dar Thrain n-a mai apucat să i-l dea lui Thorin. 
A îndurat multe chinuri când i-a fost luat în temniţele din Doi Guldur. 
Eu am ajuns prea târziu. 

- Ah, vai nouă! strigă Gloin. Când va sosi ziua răzbunării noastre? Dar 
mai sunt cele Trei. Cu cele Trei Inele ale elfilor ce-i? Inele foarte puter- 
nice, aşa se spune. Nu sunt păstrate oare de seniorii elfi? Şi ele au fost 
făcute de Seniorul Întunecimii, cu multă vreme în urmă. Care-i rostul 
lor? Zăresc câţiva seniori elfi aici. Nu vor ei să ne spună? 

Elfii nu răspunseră. 

- Dar nu m-ai auzit, Gloin? i se adresă Elrond. Cele Trei n-au fost 
făcute de Sauron, nici măcar nu le-a atins vreodată. Numai că despre 
acestea trei nu ne este îngăduit să vorbim. Doar atât îmi stă in putinţă să 
vă spun la acest ceas de cumpănă. Îşi au şi ele rostul lor. N-au fost însă 
făcute ca arme de război sau de cucerire: nu asta le e puterea. Cei care le- 
au făurit n-au dorit forţă, stăpânire sau munţi de comori, ci înțelegere, 

făurire, tămăduire, pentru ca toate cele de pe pământ să rămână neîntin- 
ate. Şi au izbândit cât de cât elfii din Pământul de Mijloc în ceea ce-au 
vrut, chiar dacă prin suferinţă. Numai că tot ceea ce s-a împlinit de către 
cei care le stăpânesc pe cele Trei se va întoarce împotrivă-le, iar minţile şi 
inimile lor vor putea fi citite de Sauron, dacă el va pune din nou mâna pe 
acel Unu. Mult mai bine ar fi dacă cele Trei n-ar fi existat nicicând. Asta 
vrea Sauron. 

- Dar ce se va-ntâmpla dacă Inelul Stăpân ar fi distrus, aşa cum ne 
povăţuieşti? întrebă Gloin. 

- Prea bine nu ştim, se întristă Elrond. Unii dintre noi cred că cele Trei 
Inele, pe care Sauron nu le-a atins niciodată, vor fi libere, iar stăpânilor 
lor le va sta în putinţă să tămăduiască suferinţele lumii pricinuite de Ine- 
lul Suveran. Dar se prea poate ca, atunci când acest Unu se va fi dus, cele 
Trei să piară şi ele, iar multe dintre minunile făurite prin ele să piară şi să 
fie date uitării. lată ce gândesc. 

- Cu toate acestea, vorbi Glorfindel, toţi elfii sunt gata să primească 
această încercare, dacă prin ea puterea lui Sauron poate fi înfrântă şi 
teama pentru întinderea stăpânirii lui va fi alungată pentru totdeauna. 

- lar ne întoarcem la distrugerea Inelului, spuse Erestor, şi tot n-am 
ajuns mai aproape. Ce putere avem să găsim Focul în care a fost făurit? 
Înseamnă să pornim pe calea disperării. A nesăbuinţei, aş spune, dacă 
lunga înţelepciune a lui Elrond mi-ar îngădui-o. 

- Disperare? Nesăbuinţă? se miră Gandalf. Nu e disperare, căci disper- 
area e dată numai celor care văd sfârşitul dincolo de orice îndoială. Noi 
nu-l vedem. E semn de înţelepciune să înţelegem ce trebuie să facem 
după ce toate celelalte căi au fost cumpănite, deşi poate să apară drept o 
nesăbuință celor care se agaţă de nădejdi false. Foarte bine, fie ca 
nesăbuinţa să ne fie veşmântul, un văl în faţa ochilor Duşmanului! Căci 
el e foarte înţelept şi cântăreşte toate lucrurile pe talerele din balanţa 
răutăţii sale. Singura măsură, totuşi, pe care o cunoaşte este aceea a 
poftei, pofta de putere; şi după ea măsoară toate inimile. În inima lui nu 
poate să-şi facă loc gândul că sunt unii care ar refuza puterea, că, având 
Inelul, am putea căuta să-l distrugem. Dacă vom încerca să facem asta, îi 
vom da peste cap toate socotelile. 

- Măcar o vreme, cugetă Elrond cu voce tare. Trebuie încercată această 
cale, cu toate că ne va fi foarte greu. Şi nici forţa, nici înţelepciunea nu ne 
vor duce departe de el. E-o căutare ce trebuie încercată de cei slabi cu tot 
atâta nădejde în sufletele lor cât şi în ale celor puternici. Numai că ad- 
eseori aşa sunt orânduite faptele ce învârt roţile lumii: mâinile mici le 

îndeplinesc, pentru că astfel le este scris, în vreme ce ochii celor mari 
privesc în altă parte. 

- Prea bine, prea bine, jupâne Elrond, zise Bilbo deodată. Mai multe 
nu-i nevoie să spui. Ne este limpede încotro baţi. Bilbo, prostul de hob- 
bit, a pornit toată tărăşenia asta, şi tot el ar face mai bine s-o ducă la 
sfârşit, sau să piară el însuşi. Mi-a fost tare bine aici, am avut răgaz să 
scriu şi la carte. Dacă vreţi să ştiţi, tocmai îi scriu încheierea. Mă gân- 
deam la ceva de felul: şi a trăit mulți ani fericiți, până la capătul zilelor. E o 
încheiere bună, şi n-are a face dacă a mai fost folosită şi altă dată. Dar 
acum va trebui s-o schimb: nu-mi pare că se va împlini aievea; şi oricum, 
e limpede că vor urma şi alte capitole, dacă voi mai apuca să le scriu. Ce 
bătaie de cap teribilă. Când trebuie s-o pornesc? 

Boromir îl privi surprins pe Bilbo, dar hohotele de râs îi îngheţară pe 
buze când văzu că toţi ceilalţi se uitau la bătrânul hobbit cu un respect 
grav. Doar Gloin zâmbi, numai că ceea ce-l făcea să zâmbească erau 
amintiri vechi. 

- Cum să nu, dragul meu Bilbo, zise Gandalf. Dacă ai pornit cu ad- 
evărat toată tărăşenia ăsta, ne-am putea aştepta că tot tu s-o şi sfârşeşti. 
Dar de-acum ştii prea bine că a spune că ai început ceva e un lucru mare 
pentru oricine, iar în faptele cele mari eroii au un rol tare mic. Nu-i 
nevoie să-mi mulţumeşti. Chiar dacă ce-am spus am şi gândit, nimeni nu 
se îndoieşte că, lăsând gluma la o parte, de fapt ne faci o propunere cura- 
joasă. Dar care îţi depăşeşte puterile, Bilbo. Nu mai poţi lua pe umerii tăi 
această treabă. A trecut în grija altcuiva. Dacă-ţi mai sunt de folos 
sfaturile mele, aş spune că partea ta s-a încheiat, nu ţi-a mai rămas decât 
aceea de cronicar. Termină-ţi cartea şi lasă sfârşitul ei neschimbat. Încă 
mai poţi să speri în el. Dar pregăteşte-te să scrii o continuare, după ce se 
vor fi întors ei. 

Bilbo pufni în râs. 

- Nu te ştiu să-mi fi dat vreodată înainte sfaturi plăcute. Toate cele 
neplăcute au fost bune, încât mă-ntreb dacă nu cumva cel de acum e rău. 
Oricum, nu gândesc că mi-au mai rămas puteri sau noroc să înfrunt Ine- 
lul. El a crescut, eu însă nu. Dar, spune-mi: ce-ai vrut să zici cu acel ei? 

- Adică solii ce vor fi trimişi cu Inelul. 

- Bun. Şi cine ar fi să fie ei? îmi pare că tocmai faptul ăsta, şi numai 
ăsta, trebuie hotărât de către Sfat acum. Poate că elfilor le prieşte vorbitul 
cu nemiluita, iar gnomii îndură cu uşurinţă oboseala; dar eu-s doar un 
hobbit bătrân şi simt că-mi lipseşte prânzul. Nu vă puteţi opri la nişte 
nume? Sau să amânaţi totul până după masă? 


311 


Nimeni nu răspunse. Se auzi răsunând clopotul care anunţa amiaza. 
Nici de data asta nimeni nu spuse nimic. Frodo scrută pe rând toate 
chipurile, dar acestea nu erau întoarse spre el. Toţi cei adunaţi la sfat 
stăteau cu ochii plecaţi, cufundaţi parcă în gânduri. O teamă cumplită 
puse stăpânire pe el, de parcă ar fi aşteptat hotărârea unei sentinţe pe 
care el o presimţise de mult şi nutrise speranţa vană că, poate-poate, nu 
va fi rostită niciodată. O dorinţă aprigă de-a se odihni şi de-a fi lăsat să 
stea în pace alături de Bilbo în Vâlceaua Despicată îi umplu inima. Într- 
un târziu, reuşi cu greu să vorbească şi se mira singur de vorbele pe care 
le rostea, ca şi cum o altă voinţă s-ar fi folosit de vocea lui firavă: 

- O să iau eu Inelul, cu toate că nu cunosc drumul. 

Elrond îşi ridică privirile şi se uită la el, iar Frodo îşi simţi inima 
străpunsă de ascuţimea privirii. 

- Dacă pricep bine tot ceea ce-am auzit până acum, zise el, cred că 
această solie îţi este menită, Frodo; şi dacă tu nu vei putea găsi un drum, 
nu va putea nimeni. A sosit vremea celor din Comitat să o pornească de 
pe meleagurile lor paşnice pentru a face să se clatine fortărețele şi vrerile 
celor Mari. Care dintre înţelepţi ar fi putut întrezări aceasta? Sau, dacă 
sunt cu-adevărat înţelepţi, de ce ar dori să afle totul înainte să fi bătut 
ceasul? 

Răspunderea este foarte mare, continuă Elrond. Atât de mare, încât 
nimeni n-o poate pune pe umerii altcuiva. Eu n-o pun pe umerii tăi. Dar 
dacă o iei de bunăvoie, voi spune că alegerea ta e dreaptă; şi chiar dacă 
toţi puternicii prieteni elfi dintotdeauna, Hador şi Hurin, precum şi Tur- 
in şi Beren însuşi s-au aşezat unul lângă altul, locul tău printre ei s-ar cu- 
veni să fie. 

- Doar n-o să-l trimiteţi de unul singur stăpâne? strigă Sam, nemai- 
putând să se stăpânească şi sărind de la locul lui din colţ, unde şezuse 
până atunci tăcut pe podea. 

- Bineînţeles că nu! 

Zâmbind, Elrond se răsuci spre el. 

- Măcar tu îl vei însoţi. Nu văd chip să fii despărţit de el, chiar şi atunci 
când este chemat la un sfat tainic la care tu n-ai fost poftit. 

Roşu la faţă, Sam se aşeză bolborosind. 

- În mare belea ne-am băgat, domnu' Frodo, zise el, clătinând din cap. 

ne ÎL 


Inelul merge spre miazăzi 


ai târziu în aceeaşi zi, hobbiţii au ţinut un sfat al lor în camera lui 

Bilbo. Merry şi Pippin s-au supărat foarte tare când au auzit că 
Sam se furişase în Sala Sfatului şi fusese ales ca tovarăş de drum al lui 
Frodo. 

- Nu e drept, spuse Pippin. În loc să-l arunce afară şi să-l pună în 
lanţuri, Elrond, mă rog frumos, îl răsplăteşte pentru neruşinarea lui. 

- Răsplăteşte! exclamă Frodo. Nu-mi pot imagina o pedeapsă mai as- 
pră. Nu te gândeşti la ce spui: condamnat să meargă înainte în călătoria 
asta fără de speranţă, asta numeşti tu răsplată? leri visam că mi-am 
îndeplinit misia şi pot să mă odihnesc aici o bună bucată de vreme, poate 
chiar pentru totdeauna. 

- Nu mă miră, spuse Merry, şi ţi-aş dori s-o poţi face. Dar noi îl in- 
vidiem pe Sam, nu pe tine. Dacă trebuie să pleci, atunci noi vom fi ped- 
epsiţi, cei care rămânem aici, chiar dacă-i vorba de Vâlceaua Despicată. 
Am venit cale lungă împreună cu tine şi am trecut prin multe greutăţi. 
Vreau să mergem mai departe. 

- Tocmai asta spuneam şi eu, sări Pippin. Noi, hobbiţii, ar trebui să 
rămânem împreună şi o vom face. Trebuie să mă lege în lanţuri ca să mă 
împiedice să merg. E nevoie de cineva cu cap în ceata asta. 

- Ei, atunci cu siguranţă nu tu vei fi alesul, Peregrin Took, îi tăie Gan- 
dalf entuziasmul, uitându-se pe fereastra care era construită aproape de 
pământ. Dar prea vă faceţi griji fără să trebuiască, încă nu s-a luat nici o 
hotărâre. 

- Nici o hotărâre! exclamă Pippin. Păi, ce-aţi făcut acolo? Aţi stat 
închişi nu ştiu câte ceasuri. 

- Am vorbit, răspunse Bilbo. Aveam multe de vorbit şi fiecăruia i s-au 
deschis ochii. Până şi lui Gandalf. Am bănuiala că veştile despre Gollum 
pe care le-a adus Legolas l-au prins chiar şi pe el pe nepregătite, dar şi-a 
revenit iute. 

- Te înşeli, se apără Gandalf. N-ai văzut tu bine. Le aflasem de mult, de 
la Gwaihr. Şi dacă vrei să ştii, singurii care au deschis ochii, aşa cum spui 
tu, aţi fost tu şi Frodo; iar eu am fost singurul pe care nu l-a luat nimic pe 
nepregătite. 

- Mă rog, acceptă Bilbo, oricum, nimic n-a fost hotărât încă, în afară de 
a-i alege pe sărmanii Frodo şi Sam. Tot timpul m-am temut că la asta se 
va ajunge, dacă voi fi lăsat deoparte. Însă de vreţi să ştiţi părerea mea, El- 
rond va trimite la drum destui, după ce vom fi primit veşti. Au pornit, 
Gandalf? 

- Da, spuse vrăjitorul. Câţiva dintre cercetaşi au şi plecat. Alții vor pur- 
cede mâine. Elrond trimite şi elfi, care vor lua legătura cu Pribegii, şi 
poate şi cu neamul lui Tranduil, din Codrul Întunecimii. Iar Aragorn s-a 
dus cu fiii lui Elrond. Vom fi nevoiţi să cercetăm terenul pe multe mile în 
jur înainte să facem o mişcare. Aşa că, bucură-te, Frodo. E foarte posibil 
să stai aici mult şi bine. 

- Ah, mormăi îmbufnat Sam. O s-aşteptam pân' s-o face iarna. 

- Asta e, n-avem ce face, ridică Bilbo din umeri. Pe undeva e şi vina ta, 
Frodo, băiete: ai ţinut morţiş s-aştepţi până la ziua mea. Ciudat fel de a o 
sărbători, iartă-mă c-o zic. Eu nu aş fi ales chiar ziua aia să-i las pe S.B.- 
işti să intre în Fundătura. Dar, asta e: acum nu mai poţi aştepta până la 
primăvară; şi nici nu poţi porni până nu primim veştile. 


Când iarna frigul muşcă, cumplitul vânt când bate, 
de ger când crapă pietre în nopţile-ngheţate 

Când iazurile-s negre şi frunza-i scuturată, 

atunci Pustietatea întregul rău şi-arată. 


Ăsta ţi-e norocul, mă tem. 

- Aşa mă tem şi eu, mormăi Gandalf. Nu putem porni la drum până nu 
primim veşti despre Călăreţi. 

- Dar credeam că s-au înecat toţi în puhoi, făcu Merry mirat. 

- Duhurile Inelului nu pot fi nimicite chiar atât de uşor, se întoarse 
Gandalf spre el. În ele zace puterea stăpânului lor, el le face să se ţină tari 
sau să se prăbuşească. Nădejdea noastră e că au rămas cu toţii fără cai şi 
fără măşti, astfel că, o vreme, vor fi mai puţin periculoşi; numai că tre- 
buie să fim siguri de asta. Până atunci, Frodo, te sfătuiesc să uiţi de 
necazurile tale. Nu ştiu dacă pot să fac ceva pentru tine, dar ascultă ce-ţi 
şoptesc la ureche. Cineva a spus că e nevoie de minte în ceata asta. Şi 
drept vorbea. Mă gândesc să vin cu tine. 

Atât de tare se bucură Frodo auzind aceste vorbe, încât Gandalf părăsi 
pervazul pe care şezuse până atunci, îşi scoase pălăria şi făcu o 
plecăciune. 

- Am spus doar că mă gândesc să vin. Nu te bizui încă pe nimic. În 
această privinţă, Elrond va avea un cuvânt greu, la fel şi prietenul tău, 
Pas Mare. Că veni vorba, vreau să-l vad pe Elrond. Trebuie să plec. 

- Cât crezi că o să stau aici? îl întrebă Frodo pe Bilbo după ce Gandalf 
părăsi încăperea. 

- Uf, nu ştiu. În Vâlceaua Despicată nu pot număra zilele, răspunse 
Bilbo. Dar destul de mult, aş zice. Avem vreme să vorbim pe îndelete. 
Ce-ar fi să-mi dai o mână de ajutor la carte şi s-o începem pe 
următoarea? Te-ai gândit la o încheiere potrivită? 

- Da, la mai multe, şi toate sunt negre şi urâte, zise Frodo. 

- Ah, aşa n-o să meargă treaba! pufni Bilbo. Cărţile trebuie să se ter- 
mine cu bine. Ce zici de ceva de genul ăsta: şi cu toţii s-au aşezat la casele 
lor şi au trăit fericiți mulți ani nesfârşiți ? 

- Sună bine, dacă aşa ar sta lucrurile, zise Frodo şovăielnic. 

- Mda, făcu Sam. Şi unde or să trăiască? Asta mă tot întreb şi eu. 

O vreme, hobbiţii au rămas la sfat, gândindu-se la călătoria pe care o 
încheiaseră şi la pericolele ce le stăteau înainte; dar asemenea virtuţi avea 
meleagul Vâlcelei Despicate, încât curând teama şi neliniştea le-a dis- 
părut din minte. Bun sau rău, viitorul n-a fost dat uitării, doar că şi-a 
pierdut orice putere asupra prezentului. Hobbiţii se simțeau tot mai în- 
tremațţi şi mai plini de speranţe, fiecare zi nouă şi bună le aducea mulţu- 
mire, fiecare masă le făcea plăcere şi fiecare cântec sau vorbă îi încânta. 

Şi aşa au trecut zilele, dimineţile se năşteau de fiecare dată senine şi 
frumoase, iar serile coborau cu răcoarea şi limpezimile lor. Toamna însă 
se scurgea cu repeziciune; curând, lumina aurie se prefăcu într-un argin- 
tiu palid şi ultimele frunze căzură din copacii goi. Un vânt se porni să 
bată rece dinspre Munţii Ceţoşi aflaţi la răsărit. Luna Vânătorului se 
ceruia rotundă pe bolta nopţii, alungând stelele mai mici. Dar la orizon- 
tul dinspre răsărit era o stea ce strălucea roşie. Seară de seară, cu cât 
Luna pălea, cu atât steaua strălucea mai tare. Frodo o vedea de la 
fereastră, adânc cufundată în boltă, arzând ca un ochi veghetor ce 
scăpăra deasupra copacilor, la buza văii. 

Trecuseră aproape două luni de când petreceau hobbiţii în Casa lui El- 
rond, şi noiembrie se apropia de sfârşit, luând cu sine ultimele fuioare 
ale toamnei, apoi urmă decembrie şi ajunse şi acesta la capăt când cer- 
cetaşii începură să se întoarcă. Unii fuseseră spre obârşiile Izvorului Bru- 
mat, până în Pârloagele Etten; alţii se îndreptaseră spre vest şi, cu 

ajutorul lui Aragorn şi al Pribegilor, răscoliseră pământurile departe în 
josul Lacului Cenuşiu, până în Tharbad, unde vechiul Drum de 
Miazănoapte traversă râul in apropierea unui oraş în ruină. Mulţi o apu- 
caseră spre sud-est; câţiva dintre aceştia au trecut de partea cealaltă a 
Munţilor şi au intrat în Codrul Întunecimii, în vreme ce alţi câţiva urc- 
aseră trecătoarea până la izvoarele Pârâului Vesel şi coborâseră în Ţara 
Pustietăţii, străbătuseră Câmpiile Vesele, ajungând într-un târziu la casa 
cea străveche a lui Radagast, din Rhosgobel. Radagast nu se afla acolo; 
astfel că au făcut cale întoarsă peste trecătoarea cea înaltă ce se numea 
Scara Pârâiaşului Tainic. Elladon şi Elrohil, fiii lui Elrond, au fost ultimii 
care s-au întors; făcuseră o călătorie lungă, trecând pe lângă Zăcământul 
de Argint şi intrând pe nişte meleaguri ciudate, dar despre ceea ce-au 
făcut ei acolo nu voiră să spună nimănui nimic, decât lui Elrond. 

În nicicare parte trimişii n-au descoperit vreun semn şi n-au primit 
veşti despre Călăreţi sau alţi slujitori ai Duşmanului. Nici vulturii din 
Munţii Ceţoşi nu le dăduseră veşti noi. Nimeni n-auzise şi nu văzuse ur- 
mă de Gollum; dar lupii sălbatici încă se adunau şi porniseră din nou la 
vânătoare până hăt-departe, în sus pe Marele Râu. Trei dintre caii negri 
fuseseră iute găsiți înecaţi în Vadul inundat. Pe bolovanii cascadelor 
aflate mai jos, cercetaşii descoperiseră cadavrele altor cinci, precum şi o 
mantie lungă, neagră, sfâşiată şi zdrenţuită. Atâtea toate erau urmele pe 
care le lăsaseră Călăreţii Negri, iar de simţit, nu erau simţiţi pe nicăieri. 
Îți venea să crezi că dispăruseră cu totul de pe meleagurile de la 
miazănoapte. 

- Din Nouă, ştim care e soarta măcar a Opt, spuse Gandalf. E bine să 
nu ne pripim şi să nu spunem că suntem siguri; cu toate astea, socotesc 
că putem nădăjdui că Duhurile Inelelor au fost împrăştiate în cele patru 
vânturi şi au fost silite să se întoarcă fiecare cum a putut la Stăpânul lor 
în Mordor, cu mâinile goale şi fără formă. Dacă aşa stau lucrurile, va mai 
trece niscai vreme până vor fi în stare să-şi înceapă din nou vânătoarea. 
Duşmanul, nu încape vorbă, are şi alți slujitori, dar aceştia vor trebui să 
bată tot drumul până la hotarele Vâlcelei Despicate, înainte să ne dea de 
urmă. Şi dacă suntem cu băgare de seamă, nu le va fi câtuşi de puţin 
uşor să ne găsească. Dar nu trebuie să mai zăbovim. 

Elrond îi chemă pe hobbiţi la el. ÎI privi solemn pe Frodo şi spuse: 

- A sosit vremea. Dacă e ca Inelul să plece de-aici, acest lucru trebuie să 
se întâmple curând. Dar cei care vor merge cu el să nu se bizuie că în 
misiunea lor vor putea să se ajute de bătălii sau forţa armelor. Trebuie să 
intre pe tărâmul Duşmanului fără nici un ajutor. Te mai ţii de cuvântul 
dat, Frodo, anume că vei fi Purtătorul Inelului? 

- Mă ţin, răspunse Frodo. Mă voi duce împreună cu Sam. 

- Atunci, mult nu pot să-ţi fiu de ajutor, nici măcar cu un sfat, zise El- 
rond. Cum arată drumul ce-l vei urma prea puţin pot să-ţi spun; iar felul 
în care îţi vei împlini misia nu mi-e cunoscut. Umbra s-a furişat de-acum 
la poalele Munţilor şi se apropie tot mai mult de hotarele Lacului 
Cenuşiu. lar pentru mine tot ce se afla sub întinderea Umbrei e întune- 
cos. Vei întâlni mulţi vrăjmaşi, unii pe faţă, alţii într-ascuns, şi vei putea 
întâlni prieteni în drumul tău când te vei aştepta mai puţin. Voi trimite 
solii, câte şi cum voi putea, celor pe care-i cunosc în lumea largă; dar atât 
de primejdioase au devenit acum meleagurile, că unele dintre solii se vor 
putea rătăci pe drum, sau vor ajunge în acelaşi timp cu tine. 

Îți voi alege şi tovarășii de drum care să te însoţească până unde vor 
voi sau se va putea. Nu vor fi mulţi, căci singura nădejde îţi stă în iuţeală 
şi tăinuire. Chiar de-aş avea întreaga oştire de elfi din Zilele de 
Odinioară, şi tot n-ar fi de mare folos, decât doar că ar stârni puterea din 
Mordor. 

Cei ce vor însoţi Inelul vor fi Nouă la număr; cei Nouă Drumeţi vor 
porni împotriva celor Nouă Călăreţi care sunt răi. Împreună cu tine şi 
credinciosul tău servitor va merge Gandalf; şi aceasta va fi marea lui 
misiune, şi poate şi sfârşitul trudelor sale. 

Cât despre restul, ei vor reprezenta celelalte Seminţii Libere ale Lumii: 
elfii, gnomii şi oamenii. Legolas va fi dintre elfi; iar Gimli, fiul lui Gloin, 
dintre gnomi. Sunt pregătiţi să meargă măcar până la trecătorile Mun- 
ţilor, poate şi dincolo de ele. Dintre oameni îl vei avea pe Aragorn, fiul 
lui Arathorn, căci Inelul lui Isildur îl priveşte îndeaproape. 

- Pas Mare! strigă Frodo. 

- Da, zâmbi acesta. Am cerut încă o dată să plec, pentru a-ţi fi tovarăş, 
Frodo. 

-Te-aş fi rugat să vii, zise Frodo, dar mă gândeam că te duci împreună 
cu Boromir la Minas Tirith. 

- Aşa am să şi fac. Şi Sabia-care-a-fost-Despicată va fi făurită încă o 
dată înainte de-a porni eu la război. Dar drumul tău şi al nostru sunt un- 
ul şi acelaşi pe multe sute de mile. Astfel că şi Boromir va face parte 
dintre însoțitori. E un om tare viteaz. 

- Mai rămân doi de găsit, zise Elrond. Voi cumpăni. Se prea poate să 
găsesc printre ai mei doi care să-mi pară potriviţi să vă însoţească. 

- Înseamnă că noi nu mai avem loc! strigă Pippin disperat. Nu vrem să 
fim lăsaţi în urmă. Vrem să ne ducem cu Frodo. 

- Asta pentru că nu pricepeţi şi nu vă puteţi închipui ce vă stă înainte, 
spuse Elrond. 

- Nici Frodo nu ştie, se băgă în vorbă Gandalf, luându-i pe neaşteptate 
partea lui Pippin. Nici unul dintre noi nu vede asta cu limpezime. 
Adevărul este că, dacă aceşti hobbiţi şi-ar da seama de primejdie, n-ar 
îndrăzni să meargă. Dar de mers tot ar dori să meargă, sau ar dori să 
cuteze, şi tare s-ar mai ruşina şi ar fi nefericiţi să n-o facă. Socotesc, El- 
rond, să te încrezi mai degrabă în prietenia ce-i leagă, decât în prea 
marea înţelepciune. Chiar dacă ne-ai alege un senior elf, cum e 
Glorfindel, n-ar putea să ia cu asalt Turnul Întunericului şi nici să 
deschidă drumul spre Foc n-ar fi în stare cu puterea ce se află în el. 

- Vorbeşti cu judecată, recunoscu Elrond, doar că eu stau la îndoială. 
Presimt că ţinutul vostru, Comitatul, nu a scăpat de primejdie; şi pe ei 
doi mă gândeam să-i trimit îndărăt ca soli, pentru a face tot ce le stă în 
putinţă, după cum ştiu ei că le este felul în ţara lor, să-i pună în gardă pe 
ai lor despre primejdia ce-i paşte. Oricum, socotesc că cel mai tânăr 
dintre ei, Peregrin Took, ar trebui să rămână pe loc. Inima-mi spune să 
nu meargă. 

- Atunci, stăpâne Elrond, va trebui să mă arunci în temniţă, sau să mă 
trimiţi acasă legat într-un sac, se sumeţi Pippin. Căci altfel mă voi alătura 
însoţitorilor. 

- Să fie precum spui. Vei merge, hotărî Elrond şi oftă. Cei Nouă au fost 
aleşi. În şapte zile de azi încolo însoțitorii vor porni la drum. 

Sabia lui Elendil a fost făurită ca nouă de făurari elfi, iar pe lama ei au 
fost săpate şapte stele aşezate între Luna nouă şi Soarele înconjurat de 
raze; de jur-împrejur, făurarii au gravat rune multe; căci Aragorn, fiul lui 
Arathorn, pornea la război la hotarele Mordorului. Tare mai strălucea 
sabia aceea după ce-a fost isprăvită. Lumina Soarelui se răsfrângea roşie 
în ea, cea a Lunii lucea rece, iar tăişul era dur şi bine ascuţit. Aragorn i-a 
dat un nume nou, a numit-o Anduril, Flacăra Apusului. 

Aragorn şi Gandalf se plimbau laolaltă sau şedeau şi vorbeau îndelung 
despre drumul ce le stătea înainte şi despre primejdiile ce le puteau 
întâmpina; cumpăneau asupra hărților povestite şi desenate şi asupra 
cărţilor cu istorii ce se găseau în casa lui Elrond. Uneori li se alătura şi 
Frodo. Dar el se mulțumea să-şi pună nădejdile în ştiinţa lor de a descifra 
drumul, şi între timp căuta să stea cât mai mult cu Bilbo. 

În acele ultime zile, hobbiţii şi-au petrecut serile în Sala Focului şi 
printre nenumăratele poveşti pe care le auzeau s-a aflat şi balada, de la 
un cap la altul, a lui Beren şi Luthien, şi aceea despre cucerirea Nestem- 
atei celei Mari; în timpul zilei însă, în vreme ce Merry şi Pippin hoinăr- 
eau pe afară, Frodo şi Sam puteau fi găsiţi în cămăruţa lui Bilbo. Acesta 
le citea pagini întregi din cartea lui (care părea încă nedesăvârşită) sau 

frânturi din versurile sale, sau îşi făcea însemnări după aventurile lui 
Frodo. 

În dimineaţa ultimei zile, găsindu-se singur cu Frodo, Bilbo trase de 
sub pat o ladă de lemn. Înălță capacul şi cotrobăi înăuntru. 

- ată-ţi sabia, spuse el. Numai că are tăişul ciobit. Am luat-o cu mine 
ca s-o păstrez la loc sigur, dar am uitat să întreb dacă fierarii o pot drege. 
Acum nu mai e vreme. M-am gândit că poate totuşi ai dori să o ai, cine 
ştie? 

Scoase din ladă o sabie mică, vârâtă într-o teacă veche din piele ponos- 
ită. Când o trase afară, lama lustruită şi bine îngrijită scăpără deodată, cu 
o lumină rece şi orbitoare. 

- Ea e Sting, Dintele, spuse Bilbo şi cu oarecare efort o împlântă într-o 
bârnă de lemn. la-o, dacă vrei, căci mie n-o să-mi mai trebuiască. 

Frodo o primi cu bucurie. 

- Şi mai este asta, continua Bilbo, scoțând o legătură care părea destul 
de grea pentru dimensiunile sale. 

Dădu la o parte câteva învelişuri de cârpe vechi, dezvăluind o cămaşă 
mică de zale. Era făcută dintr-o țesătură deasă din multe inele, la fel de 
fină ca şi o pânză de bumbac, rece ca gheaţa şi mai dură decât oţelul. 
Avea lucirea argintului luminat de lună şi era bătută în nestemate albe. 
Împreună cu ea se afla un brâu de perle şi cristal. 

- Frumoasă lucrătură, nu-i aşa? întrebă Bilbo, ducând-o la lumină. Şi 
folositoare. E zaua mea de gnom, mi-a fost dăruită de Thorin. Am luat-o 
înapoi de la Michel Delving înainte să pornesc la drum, am pus-o laolaltă 
cu celelalte bagaje. Am adus cu mine toate amintirile din Călătorie, în 
afară de Inel. Dar nu m-am aşteptat să am prilejul s-o folosesc, iar acum 
nu mai am trebuinţă de ea, doar ca să o privesc din când în când. Abia 
dacă-i simţi greutatea când o îmbraci. 

- Aş arăta... mă rog, nu cred că aş arăta prea bine în ea, spuse Frodo. 

- Întocmai vorbele mele. Dar nu te gândi cum arăţi. Poţi s-o porţi sub 
veşminte. Hai, ăsta să fie secretul nostru. Nimeni altcineva nu trebuie să 
ştie. Dar m-aş simţi mai fericit dacă aş şti că o porţi. Am eu o presimţire 
că te va apăra până şi de pumnalele Călăreţilor Negri, sfârşi el cu o voce 
coborâtă. 

- Prea bine, o voi lua, consimţi Frodo. 

Bilbo îl ajută s-o îmbrace, apoi prinse sabia Sting de brâul scăpărător. 
După care Frodo îşi încheie pantalonii decoloraţi de vreme şi puse 
deasupra tunica şi vesta. 

- Arăţi ca oricare alt hobbit, zise Bilbo. Dar acum eşti ceva mai mult 
decât ceea ce se vede la suprafaţă. Să ai noroc! 

Îşi întoarse faţa de la el şi privi afară pe fereastră, încercând să fre- 
doneze o melodie. 

- Nu pot să-ţi mulțumesc precum aş vrea, Bilbo, pentru asta şi pentru 
toată bunătatea ta din trecut. 

- Nici nu-ncerca, zise bătrânul hobbit, răsucindu-se spre el şi bătându-l 
peste spate. Văleu! Eşti prea tare acum ca să-ţi trag o palmă. Dar, iată-te: 
hobbiţii trebuie să ţină unii cu alţii, mai cu seamă Bagginşii. Un singur 
lucru îţi cer în schimb: ai mare grijă de tine, cât poţi mai mare, şi 
întoarce-te cu toate noutăţile pe care le poţi afla şi toate cântecele şi 
poveştile pe care le auzi. Eu o să mă străduiesc să isprăvesc cartea până 
te întorci. Aş vrea să scriu încă una, dacă mai am putere. 

Tăcu brusc, se răsuci încă o dată spre fereastră şi începu să cânte 
încetişor: 


Stau lângă foc şi mă gândesc 

la tot ce-n viaţă am văzut, 

la câmpul plin de flori şi fluturi 
din verile care-au trecut; 


La funigei, la foi pălinde 
prin toamnele de oarecând, 
cu soare argintiu şi ceţuri 

şi vântu-n părul meu bătând. 


Stau lângă foc şi mă gândesc 
la lumea care va să vie, 

la câte ierni, la primăveri 

ce nu-mi vor mai fi date mie. 


Căci multe sunt pe care încă 
nu le-am văzut şi nu le ştiu, 
din primăveri cu-atâta verde-n 
păduri sub cerul străveziu. 
Stau lângă foc şi mă gândesc 
la cei ce-au fost şi nu mai sunt, 
şi la acei ce or să vină 


când eu voi fi de mult pământ. 


Aşa mă poartă gânduri iară 

prin timpurile celor duşi, 
aştept s-aud iar paşi afară 
şi voci ce-ngână pe la uşi. 


Era o zi rece şi cenuşie, la sfârşit de decembrie. Vântul de la răsărit 
năvălea printre crengile golaşe ale copacilor şi clocotea în pinii întun- 
ecoşi de pe dealuri. Nori zdrenţuiţi şi negri goneau aproape de culmile 
lor. În vreme ce umbrele neprietenoase ale înserării timpurii se lăsau tot 
mai jos, însoțitorii Inelului se pregăteau de plecare. Urmau să o ia din loc 
la amurg, căci Elrond îi sfătuise să călătorească pe cât puteau la adăpos- 
tul nopţii, până când se vor fi depărtat îndeajuns de Vâlceaua Despicată. 

- Să vă feriţi de ochii cei mulţi ai slujitorilor lui Sauron, îi povăţui el. N- 
am nici o îndoială că au ajuns la urechile lui veşti despre starea jalnică a 
Călăreţilor, şi asta îl va fi umplut de mânie. Nu va trece mult şi iscoadele 
lui umblătoare sau zburătoare se vor porni spre meleagurile de la 
miazănoapte. Chiar şi de cerul de deasupra va trebui să vă feriţi cât vă 
veţi afla pe drum. 

Însoţitorii nu se înarmară ca pentru bătălie, căci nădejdea lor stătea în 
tăinuirea drumului, nu în luptă. Aragorn o avea pe Anduril, nici o altă 
armă, şi pornea în călătorie înveşmântat în verde ruginiu şi cafeniu, ca 
orice Pribeag al Pustietăţii. Boromir se încinsese cu o spadă lungă ce avea 
aceeaşi lucrătură că Anduril, dar nu şi aceeaşi obârşie nobilă, şi mai 
ducea cu sine un scut, precum şi cornul său de bătălie. 

- Să auziţi numai ce tare şi limpede răsună în văile dintre dealuri, 
spuse el, şi-atunci să vedeţi cum o s-o ia la sănătoasa toţi vrăjmaşii din 
Gondor. 

ÎI duse la buze şi suflă o dată în el, de se cutremurară deal după deal 
de ecoul lui şi toţi cei ce auziră acea chemare în Vâlceaua Despicată sări- 
ră în picioare. 

- Să te fereşti a mai sufla în cornul ăsta, Boromir, îl mustră Elrond, 
doar când te vei afla încă o dată la hotarele ţării tale şi numai când te va 
împinge nevoia cea mai cumplită. 

- Să fie precum zici, spuse Boromir. Însă află de la mine, e obiceiul meu 
a da glas cornului atunci când pornesc la drum, şi om umbla după aceea 
în umbrele nopţii, dar nu mă voi furişa ca un hoţ la ceas de noapte. 

Singur Gimli gnomul purta la vedere o cămaşă din za de oţel, căci 
gnomilor nu le pasă de greutăţi; iar sub brâu îşi vârâse o secure cu lama 
lată. Legolas se înarmase cu un arc şi o tolbă de săgeți şi îşi prinsese un 
pumnal la cingătoare. Hobbiţii mai tineri aveau săbiile pe care le luaseră 
de la Gorgan; Frodo, în schimb, se mulţumi doar cu Sting, iar cămaşa de 

zale, aşa cum îl rugase Bilbo, rămase ascunsă vederii celorlalţi; Gandalf 
mergea cu toiagul, dar încinsă la brâu se găsea spada lui elfică, 
Glamdring, surata lui Orcrist, care zăcea peste pieptul lui Thorin sub 
Muntele Singuratic. 

Toţi primiseră de la Elrond haine groase şi călduroase, peste care îm- 
brăcaseră veste şi pelerine căptuşite cu blană. Merindele de drum, 
hainele de schimb, cuverturile şi cele trebuincioase fuseseră încărcate pe 
un ponei, care era taman bietul animal pe care-l aduseseră din Bree. 

În timpul cât stătuse în Vâlceaua Despicată, cu el se petrecuse o schim- 
bare cu adevărat minunată: lucea de sănătate şi părea să-şi fi recăpătat 
vigoarea tinereţii. Sam fusese cel care ţinuse morţiş să-l aleagă pe el, 
motivând că Bill (aşa-l botezase) va tânji dacă nu va merge cu ei. 

- Animalul ăsta numai că nu vorbeşte, spusese el, şi chiar ar prinde 
glas dacă ar mai zăbovi pe-aici. Mi-a aruncat o privire la fel de limpede 
de parcă mi-ar fi vorbit domnu' Pippin: Dacă nu mă laşi să merg cu tine, 
Sam, te voi urma de unul singur. 

Astfel că Bill îi însoțea pe post de animal de povară; cu toate acestea, 
era singurul membru al grupului care nu părea abătut. 

Îşi luaseră rămas-bun în sala cea mare, lângă foc, iar acum îl mai 
aşteptau doar pe Gandalf, care încă nu ieşise din casă. O strălucire de lu- 
mină de foc pătrundea prin uşile deschise larg, iar în multele ferestre 
pâlpâiau luminiţe blânde. Învelit în mantia lui, Bilbo stătea tăcut în prag, 
alături de Frodo. Aragorn şedea cu capul sprijinit de genunchi; numai Fl- 
rond ştia ce însemna acest ceas pentru el. Ceilalţi se distingeau ca nişte 
umbre cenuşii în întuneric. 

Sam stătea lângă ponei, îşi sugea măselele şi se uita abătut în în- 
tunericul unde, în vale, râul vuia prăvălindu-se peste pietre; nu era 
câtuşi de puţin dornic de aventură. 

- Bill, băiatule, spuse el, n-ar fi trebuit să te înhăitezi cu noi. Ai fi putut 
să rămâi aici şi să mănânci cel mai bun fân de pe lume, până va răsări 
iarbă nouă. 

Bill şfichiui din coadă şi rămase tăcut. 

Sam îşi aranjă mai bine raniţa pe umeri şi înşiră în minte toate lucrurile 
pe care le vârâse înăuntru, întrebându-se dacă nu cumva uitase ceva: co- 
moara lui cea mai de preţ, lampa de gătit; cutiuţa cu sare, pe care o purta 
mereu cu sine şi o reumplea de câte ori avea ocazia; o provizie bună de 
buruiană-de-pipă (dar nu îndestulă, pun rămăşag); cremene şi iască; 
pantaloni de lână; lenjerie; câteva mărunţişuri de-ale stăpânului său, pe 
care acesta le uitase, dar Sam le băgase în raniţă la el ca să le scoată tri- 
umfător când va fi nevoie de ele. Le enumeră pe toate în minte. 

- Frânghie, murmură el. N-avem frânghie. Şi doar aseară ţi-ai spus: 
„Sam, ce-ai zice de-o bucată de frânghie? Să vezi cum o să ai trebuinţă de 
ea dacă n-o s-o ai la tine. Ei bine, o să-mi trebuiască. Şi nu mai am de un- 
de face rost. 

În acel moment, Elrond ieşi cu Gandalf şi-i chemă pe toţi la sine. 

- O ultimă vorbă am cu voi, spuse el cu o voce coborâtă. Purtătorul 
Inelului porneşte în căutarea Muntelui Osândei. Pe umerii lui apasă 
toată povara: să nu arunce Inelul, nici să nu-l dea vreunui slujitor de-al 
Duşmanului şi nici să nu lase pe nimeni să umble cu el, în afară de în- 
soţitorii lui şi de cei ai Sfatului, şi atunci doar la mare ananghie. Ceilalţi îl 
vor însoţi ca tovarăşi de bunăvoie, spre a-i fi de ajutor pe drum. Puteţi 
zăbovi, vă puteţi întoarce, sau lua pe alte poteci, după cum vă e norocul. 
Cu cât mergeţi mai departe, cu atât va fi mai greu să vă retrageţi; dar nu 
sunteţi legaţi prin nici un legământ sau îndatorire de a merge mai mult 
decât vă este vrerea. Căci încă nu ştiţi câtă putere zace în inimile voastre 
sau ce-l aşteaptă pe fiecare pe drum. 

- Fără credinţă e cel care-şi ia rămas-bun când calea se întunecă, spuse 
Gimli. 

- Poate, încuviinţă Elrond, dar cel care n-a văzut căderea nopții să nu 
se lege prin jurământ că va umbla prin întuneric. 

- Doar că vorba jurată întăreşte uneori inima temătoare, nu se dădu 
Gimli bătut. 

- Sau o frânge, i-o-ntoarse Elrond. Nu priviţi prea departe înainte. lar 
acum porniţi cu vitejie. Drum bun şi fie cu voi binecuvântarea elfilor şi a 
oamenilor şi a tuturor Seminţiilor Libere. Stelele să vă lumineze 
chipurile. 

- Noroc b... bun! strigă Bilbo, bâlbâindu-se din pricina frigului. Nu 
cred că ai să poţi face însemnări, Frodo, băiatule, dar aştept să-mi 
povesteşti totul când te vei întoarce. Şi să nu lipseşti mult. Drum bun! 

Mulţi alţii din casa lui Elrond stăteau în umbră şi îi priveau cum 
pleacă, urându-le cu voci şoptite drum bun. Nu se auzea nici un hohot 
de râs, nici zvon de muzică sau cântec. În cele din urmă, drumeţii în- 
toarseră spatele casei şi dispărură în beznă. 

Trecură un pod şi începură să urce încet, şerpuit, cărările abrupte care- 
i scoteau din valea îngustă a Vâlcelei Despicate; într-un târziu ajunseră 
pe podişul înalt unde vântul şuiera prin iarba aspră. Cu o ultimă privire 
aruncată Ultimei Case Primitoare ce sclipea departe jos, se aşternură la 
drum în noapte. 

La Vadul Urşilor părăsiră Drumul şi, luând-o spre nord, urmară poteci 
înguste printre colnice. Gândul lor era să o ţină tot aşa, pe partea vestică 

a Munţilor, cât mai multe mile şi zile. Ţinutul era mult mai aspru şi mai 
sterp decât valea verde a Marelui Râu din Ţara Pustietăţii de pe partea 
cealaltă a lanţului muntos, încât mersul lor avea să fie îngreunat; dar ast- 
fel nădăjduiau să scape de a fi zăriţi de ochi neprietenoşi. Iscoadele lui 
Sauron nu prea fuseseră văzute pe meleagurile acelea pustii, iar potecile 
nu erau cunoscute decât de locuitorii Vâlcelei Despicate. 

Gandalf mergea în frunte, cu Aragorn alături, care ştia drumul chiar şi 
pe întuneric. Ceilalţi îi urmau în şir, cu Legolas cel cu ochi de şoim în ar- 
iergardă. Prima parte a călătoriei se dovedi grea şi apăsată de tristeţe: 
Frodo n-avea să-şi amintească multe din timpul ei, doar vântul. Vreme 
de zile în şir lipsite de soare, o suflare de gheaţă se abătu asupra lor din- 
spre Munţii de la răsărit, şi nici un veşmânt nu păru să-i poată apăra de 
degetele ei iscoditoare. Cu toate că erau bine îmbrăcaţi, arar simțeau căl- 
dură, fie că mergeau, fie că se odihneau. Dormeau pe sponci în miezul 
zilei, în vreo văioagă sau ascunşi sub porumbarii cu ramuri încâlcite, ce 
creşteau în desişuri în multe locuri. Târziu după-masă erau treziţi de cei 
care făcuseră de strajă şi luau masa principală: de obicei rece. Fără urmă 
de veselie, căci rareori îşi îngăduiau să rişte să aprindă un foc. Seara 
porneau iarăşi la drum, tot spre sud, după cum puteau găsi poteci. 

La început, hobbiţii avuseseră sentimentul că, oricât ar fi mers şi s-ar fi 
poticnit până cădeau frânţi de oboseală, înaintau ca melcii Şi nu ajun- 
geau nicăieri. În fiecare zi, împrejurimile arătau aproape la fel ca şi cu o 
zi înainte. Şi totuşi, munţii se apropiau tot mai mult. La sud de Vâlceaua 
Despicată erau chiar mai înalţi şi coteau încet spre soare-apune; pe un- 
deva pe la poalele lanţului principal începea un ţinut tot mai întins de 
coline întunecoase şi de văi adânci, pline cu ape vijelioase. Potecile erau 
mai puţine şi mai întortocheate, ducându-i adeseori doar până la piciorul 
unei cascade râpoase sau între mlaștini perfide. 

Trecuseră două săptămâni de când se aflau pe drum, când vremea se 
schimbă. Vântul se potoli dintr-o dată, apoi începu din nou să sufle spre 
sud. Norii împinşi cu repeziciune se înălţară şi se risipiră, dezvăluind un 
soare palid şi strălucitor. După un marş poticnit care dura o noapte între- 
aga, zorii se iviră reci şi senini. Călătorii ajunseră la o creastă joasă, îm- 
podobită cu stejari de piatra bătrâni, ale căror trunchiuri verzi-cenuşii 
păreau să fi crescut din chiar piatra dealurilor. Frunzele lor întunecate 
luceau, iar fructele scăpărau roşii în lumina soarelui care răsărea. 

Departe la miazăzi, Frodo văzu formele vag desenate ale unor munţi 
semeţi ce păreau să taie însuşi drumul pe care înaintau ei. La stânga 
acestui lanţ înalt ţâşneau trei piscuri; cel mai apropiat şi mai înalt arăta ca 
un dinte cu o căciulă de zăpadă; peretele nordic, masiv şi golaş, era încă 


324 


ascuns aproape pe de-a-ntregul în umbră, dar, acolo unde îl ajungeau 
pieziş razele soarelui, lucea roşu. 

Gandalf veni lângă Frodo şi pe sub streaşina mâinii se uita la tancul 
stâncos. 

- Am mers bine, zise el. Am ajuns la hotarele ţării pe care oamenii o 
numesc Hollin; mulţi elfi au trăit aici în zilele mai fericite de odinioară; 
pe atunci se numea Eregion. Patruzeci şi alte încă cinci leghe în linie 
dreaptă am străbătut, cu toate că picioarele noastre au bătut pe cale 
ocolită multe mile. Ţara şi vremea or să fie mai îndurătoare de-acum, dar 
poate mai pline de primejdii. 

- Cu sau fără primejdii, răsăritul ăsta adevărat e tare binevenit, spuse 
Frodo, dându-şi gluga pe spate şi lăsând lumina dimineţii să-i scalde 
chipul. 

- Însă munţii sunt în faţa noastră, spuse Pippin nedumerit, înseamnă c- 
am apucat-o spre răsărit astă-noapte. 

- Nu, îl contrazise Gandalf. Doar că vezi tu mai departe din pricină că 
e clară dimineaţa. Dincolo de tancurile astea, creasta o apucă spre sud- 
vest. În casa lui Elrond se găsesc multe hărţi, dar, după câte bănuiesc, n- 
ai catadicsit să le priveşti. 

- Ba da, când şi când, se apără Pippin, numai că nu-mi amintesc nimic. 
Frodo are un cap mai bun pentru asemenea lucruri. 

- Eu n-am nevoie de hartă, zise Gimli, care îi ajunsese din urma împre- 
ună cu Legolas şi se uita în zare cu o scăpărare ciudată în ochii lui 
adânci. În ţara asta au trudit în străvechime străbunii noştri, iar noi am 
gravat imaginea acelor munţi în multe lucrături în metal şi piatră şi le- 
am descris în multe cântece şi basme. Tancurile astea ne apar în vise în 
toată semeţia lor: Baraz, Zirak, Shathur. 

O singură dată în viaţa mea le-am văzut cu ochii mei din depărtare, 
dar le ştiu, le cunosc şi numele, căci sub poala lor se află Khazad-Dum, 
sau Subteranele Gnomilor, care astăzi se cheamă Groapa Neagră, sau 
Moria în limbă elfică. Dincolo e Barazinbar, Cornul Roşu, crudul 
Caradhras; şi dincolo de el sunt Argintatul şi Capul înnourat: Celebdil 
cel Alb, şi Fanuidhol cel Cenuşiu, numite de noi Zirak-Zizil şi 
Bundushathur. 

Apoi Munţii Ceţoşi se împart în două, şi între lanţurile lor se află valea 
adânc umbrită, pe care n-o putem uita: Azanulbizar, Valea Pârâiaşului 
Tainic, numită de elfi Nanduhirion. 

- Înspre Valea Pârâiaşului Tainic ne îndreptăm noi, spuse Gandalf. 
Dacă urcăm până în trecătoarea ce se numeşte Trecătoarea Cornului 
Roşu, sub creasta îndepărtată a lui Caradhras, coborâm pe Scara 

Pârâiaşului Tainic în valea cea adâncă a gnomilor. Acolo se găseşte 
Heleşteul Oglinzii şi tot de acolo ţâşnesc izvoarele îngheţate ale Râului 
Argintului. 

- Întunecată e apa heleşteului Kheled-zaram, spuse Gimli, şi reci iz- 
voarele râului Kibilnala. Inima-mi tresare la gândul că le voi revedea 
curând. 

- Să te bucuri de privelişte, bunul meu gnom, îi ură Gandalf. Dar, orice 
ai face, de rămas în valea aceea nu putem rămâne. Trebuie să coborâm 
de-a lungul Râului Argintului până în pădurile tainice, de unde vom 
ajunge la Râul cel Mare şi apoi... 

Tăcu brusc. 

- Da, şi apoi unde? îl îmboldi Merry. 

- La capătul călătoriei... În cele din urmă, zise Gandalf. Prea departe 
nu putem privi. Să fim bucuroşi că am trecut cu bine de prima parte a 
călătoriei. Socotesc că ne putem odihni aici, nu numai azi, ci şi la noapte. 
În Hollin aerul e sănătos. Mult necaz trebuie să se fi abătut asupra unei 
ţări de-a ajuns să-i uite pe elfi, după ce-au trăit odată pe meleagurile ei. 

- Aşa este, spuse Legolas. Dar elfii de pe meleagurile astea nu erau de- 
un neam cu noi, adică seminţia pădurii - astfel că iarba şi copacii nu-şi 
amintesc de ei. Eu aud însă pietrele jelindu-i: în adâncuri ne-au săpat, 
frumos ne-au dăltuit, spre înaltuți ne-au zidit, dar s-au dus. S-au dus. Cu 
multă vreme în urmă au pornit în căutarea Limanurilor. 

În acea dimineaţa au aprins un foc într-o văioagă înconjurată de tufe 
mari de nalbe, şi micul lor dejun, sau cina lor târzie, a fost mai vesel 
decât fusese de când porniseră în călătorie. Nu s-au grăbit să se culce 
după ce au isprăvit, căci socoteau că vor avea întreaga noapte să doarmă 
şi n-aveau de gând să pornească la drum decât în noaptea următoare. 
Doar Aragorn stătea tăcut şi neliniştit. La un moment dat, îi părăsi pe 
ceilalți şi porni de unul singur spre buza văioagei. Acolo se opri, la um- 
bra unui copac, şi se uita în zare, spre sud-vest, cu capul aplecăt parcă a 
ascultare. Apoi se întoarse cu faţa spre vîlcea şi privi în jos, spre ceilalţi 
care rîdeau şi sporovaiau. 

- Ce s-a întâmplat, Pas Mare? striga Merry spre el. Ce căuţi? Vântul 
dinspre Răsărit? 

- Nu, chiar că nu, răspunse el, dar e ceva ce nu înţeleg. Am venit în 
Ţara Hollin în multe anotimpuri. Nici o seminţie nu mai traieşte pe 
aceste tărâmuri, dar sunt alte creaturi care viețuiesc aici tot anul, mai cu 
seamă păsările. Numai că acum toate tac, în afară de voi. Simt ăsta. Nu-i 
nici un sunet pe multe mile în jur, iar vocile voastre se preschimba în 
ecou. Şi nu pricep de ce. 

Gandalf ridică privirile, stîrnit dintr-o dată. 

- Şi tu care crezi că e pricina? îl întreba el. O fi alta decât surprinderea 
de a vedea patru hobbiţi, că să nu ne mai pun pe noi la socoteala, acolo 
unde o asemenea stirpe este rareori văzuta său auzita? 

- Nădăjduiesc că e numai atât, răspunse Aragorn. Dar am un senti- 
ment că trebuie să fiu cu ochii în patru, şi un fior de frică, aşa cum n-am 
avut nicicând în aceste locuri. 

- Înseamnă că trebuie să avem mai multă grija, zise Gandalf. Dacă 
aduci un Pribeag cu tine, e bine să iei seamă la vorbele lui, mai cu seamă 
dacă Pribeagul e Aragorn. Să nu mai vorbim cu glas tare, prin urmare, să 
stăm cât mai liniştii şi să facem de straja. 

În acea zi era rândul lui Sam să stea primul de strajă, dar Aragorn i se 
alătură şi el. Ceilalţi adormiseră. Tăcerea prinse a se adânci atât de mult, 
încât până şi Sam o simţea. Se auzea desluşit respiraţia celor care 
dormeau. Fâşâitul pe care-l scotea coada poneiului când se legăna şi 
mişcările întâmplătoare ale picioarelor deveniseră zgomote puternice. 
Sam îşi auzea încheieturile trosnind atunci când îşi mişcă şi el mădu- 
larele. În jur, o tăcere de moarte, şi peste toate se întindea un cer senin şi 
albastru, pe măsură ce soarele se înălța dinspre răsărit. Departe, la sud, o 
pată întunecată apăru şi crescu, în vreme ce se îndrepta spre nord, pre- 
cum un fum purtat de vânt. 

- Ce-i aia, Pas Mare? Nu arată a nor, îi spuse Sam în şoaptă lui 
Aragorn. 

Aragorn nu răspunse şi se uita încordat la cer; nu trecu mult şi Sam 
văzu cu propriii ochi că se apropiau de ei stoluri de păsări, zburând cu 
mare repeziciune; se rostogoleau, se roteau, trecând pe deasupra ţinutu- 
lui întreg, ca şi cum căutau ceva anume; şi se apropiau din ce în ce mai 
mult. 

- Întinde-te la pământ şi nu mişca! şuieră Aragorn, trăgându-l pe Sam 
în umbra tufişului. 

Un întreg regiment de păsări se desprinsese pe neaşteptate din stolul 
principal şi, zburând foarte jos, se îndrepta chiar spre buza văioagei. Lui 
Sam i se păru că erau un fel de ciori foarte mari. Când trecură chiar peste 
ei, atât de multe, încât pământul se întunecă de la umbra lor deasă, se 
auzi un croncănit aspru. 

Abia după ce se pierdură în depărtare, spre nord-vest, şi cerul se 
limpezi din nou, cuteză Aragorn să-şi ridice capul. Sări în picioare şi se 
repezi să-l trezească pe Gandalf. 

- Regimente de ciori negre zboară peste tot pământul dintre Munţi şi 
Lacul Cenuşiu, spuse el, tocmai au trecut peste Hollin. 

Nu-s de prin părţile astea; sunt crebaini din Farngorn şi Ţara Sură. Ştiu 
ce vânt le aduce; s-ar putea să fie necazuri la miazăzi, căci de acolo au 
venit; dar bănuiala mea e că iscodesc regiunea asta. Am zărit şi şoimi, 
mulți, zburând la mare înălţime. Eu zic că trebuie s-o luăm la drum dis- 
eară. Hollin nu mai e un tărâm sigur pentru noi: e privegheat. 

- Atunci şi Trecătoarea Cornului Roşu este, spuse Gandalf, şi nu vad 
cum o să trecem de ea fără să fim zăriţi. Dar avem vreme să ne gândim la 
ăsta când o să fie nevoie. Cât despre a porni din loc de cum se întunecă, 
mă tem că ai dreptate. 

- Noroc că focul nostru n-a scos mult fum şi aproape că s-a stins 
înainte să vină crebainii, mai zise Aragorn. Trebuie să-l stingem de tot şi 
nici că mai aprindem altul. 

- Fir-ar să fie de pacoste şi necaz! pufni Pippin. 

Veştile: nici pomeneala de foc, iar la noapte din nou la drum, i-au fost 
aduse la cunoştinţa de cum s-a trezit târziu după-amiaza. 

- Şi toate doar din pricina unui cârd de ciori! lar eu care aşteptam o 
cină ca lumea în seara asta: ceva cald. 

- Ei, poţi s-aştepţi mult şi bine, zise Gandalf. S-ar putea să te aştepte 
multe chiolhanuri nebănuite. Eu unul aş pofti să fumez o pipa în linişte 
şi să-mi fie mai cald la picioare. Oricum, de un lucru putem fi siguri: o să 
se facă mai cald cu cât mergem spre miazăzi. 

- Nu m-ar mira să se facă prea cald, murmura Sam în urechea lui 
Frodo. Dar încep să mă gândesc că-i vremea să dam cu ochii de Muntele 
ala de Foc şi să ne vedem la capătul Drumului, că să zic aşa. Întâi am 
crezut că Hornul ăsta Roşu, său cum i-o fi numele, e muntele cu pricina, 
până când l-am auzit pe Gimli cu toate denumirile alea. Afurisită limbă 
au gnomii, îți mută fălcile din loc, nu alta. 

Hărțile nu aveau nici o noimă pentru Sam, iar distanţele pe melea- 
gurile acelea străine păreau atât de nesfârşite, încât el unul nu era în 
stare să le ţină măsurătoarea. 

În ziua aceea, drumeţii rămaseră în ascunzătoare. Păsările negre tre- 
ceau din când în când pe deasupra lor; dar, pe măsură ce soarele se făcea 
tot mai roşu în asfinţit, zburătoarele dispărură şi ele spre nord. La 
amurg, însoțitorii Inelului se puseră în mişcare şi, luând-o mai mult spre 
sud decât până atunci, urmară drumul spre Caradhras ce încă se zărea 
de un roşu palid în zare, în ultimele raze ale soarelui care dispărea. Rând 
pe rând, stelele se năşteau pe cerul tot mai întunecat. 

Aragorn găsise o poteca bună. Lui Frodo i se părea a fi, în fapt, o 
rămăşiţă dintr-un drum străvechi, lat cândva şi bine gândit, anume ca să 
lege ţinutul Hollin de trecătoarea din munţi. Luna, plină de-acum, răsări 

deasupra munţilor, aruncând o lumină lăptoasă ce făcea ca umbrele bo- 
lovanilor să apară negre. Bolovanii înşişi dădeau impresia că fuseseră tăi- 
aţi de o mână omenească, chiar dacă acum zăceau rostogoliţi unii peste 
alţii şi măcinaţi de vreme pe un tărâm sterp şi pustiu. 

Era ceasul rece, tăios, de dinainte de spartul zorilor, când luna 
coborâse spre linia orizontului. Frodo îşi înălţă privirile la cer. Deodată 
văzu, sau simţi, o umbră trecând peste stelele înalte, ce parcă se 
stinseseră preţ de o clipă, ca să se aprindă apoi din nou. Se înfioră tot. 

- Ai văzut ceva trecând pe deasupra noastră? îi susură el lui Gandalf, 
care mergea în faţa lui. 

- Nu, răspunse el, dar am simţit, nu ştiu ce-a putut să fie. N-o fi fost 
nimic, doar un fuior de nor. 

- Atunci se mişcă foarte repede, zise Aragorn, şi nu e purtat de vânt. 

În noaptea aceea nu se mai întîmplă nimic deosebit. Dimineaţa veni 
chiar mai senină decât cele de până atunci. Dar aerul era iarăşi tăios; vân- 
tul începea de-acum să bată dinspre est. Două nopţi la rând îşi continu- 
ară drumul, urcând una-ntruna, dar tot mai anevoios pe măsură ce ur- 
mau şerpuit costişele dealurilor în sus, iar munţii se înălţau din ce în ce 
mai aproape. A treia dimineaţă, Caradhras se ivi în faţa ochilor lor, un 
pisc impunător, cu vârful acoperit de zăpadă ca argintul, dar cu versanţii 
râpoşi, golaşi, de-un roşu stins, ca pătaţi cu sînge. 

Cerul arăta întunecat, soarele abia se întrezărea. Vântul sufla dinspre 
nord-est. Gandalf adulmecă văzduhul şi se uită în urmă. 

- Ne prinde iarna din spate, îi spuse el lui Aragorn cu o voce înceată. 
Crestele de la miazănoapte sunt mai albe ca până acum: zăpada a 
coborât mult mai jos pe coastele lor. În seara asta o să începem să urcăm 
spre Trecătoarea Cornului Roşu. Pe potecaajmaşaia îngustă numai bine o 
să fim văzuţi de iscoade şi cine ştie ce pacoste o să se abată asupra 
noastră; dar vremea se poate dovedi un vrăjmaş mai cumplit ca oricare 
altul. Ce zici de drumul pe care-l urmăm, Aragorn? 

Frodo prinse cuvintele astea şi pricepu că Aragorn şi Gandalf con- 
tinuau o discuţie începută mai de mult. Ascultă cu nelinişte. 

- N-am nimic bun de zis de la început şi până la sfârşit, după cum ştii 
prea bine, Gandalf, răspunse Aragorn. lar primejdiile cunoscute şi 
necunoscute se vor înmulţi pe măsură ce mergem mai departe. Dar de 
mers trebuie să mergem; şi n-ar fi înțelept să nu traversăm munţii pe aici. 
Mai la miazăzi nu mai sunt alte trecători, până la Strunga Rohan. N-am 
încredere în drumul acela de când cu veştile tale despre Saruman. Cine 
poate şti de partea cui sunt acum mareşalii Seniorilor Cailor? 

- Chiar aşa, cine poate şti? oftă Gandalf. Dar mai este o cale, şi nu prin 
Trecătoarea din Caradhras: drumul întunecos şi tainic despre care am 
vorbit noi. 

- Şi nici să nu mai vorbim de el! încă nu. Te rog, nu spune nimic celor- 
lalţi, măcar până ne încredinţăm că nu avem de ales. 

- Trebuie să hotărâm acum, înainte să mergem mai departe, îi atrase 
Gandalf luarea-aminte. 

- Atunci să cumpănim fiecare în mintea lui cât dorm ei şi se odihnesc. 

Târziu după-amiază, în vreme ce prietenii lor terminau de mâncat, 
Gandalf şi Aragorn se duseră ceva mai încolo şi se opriră ca să se uite la 
Caradhras. Coastele sale erau întunecate, mohorâte, creasta ascunsă de 
un nor cenuşiu. Frodo se uită la ei o vreme, întrebându-se care le va fi 
hotărârea. Când se întoarseră la grup, Gandalf fu cel care vorbi primul, 
astfel că Frodo pricepu că hotărâseră să înfrunte vremea şi trecătoarea în- 
altă. Răsuflă uşurat. Nu-şi putea închipui care ar fi fost cealaltă cale, în- 
tunecoasă şi tainică, dar simpla ei pomenire păruse a-l umple pe Aragorn 
de disperare, încât Frodo se bucură în sinea lui că fusese dată la o parte. 

- După semnele pe care le-am văzut în ultimele câteva zile, le spuse 
Gandalf, mă tem că Trecătoarea Cornului Roşu este supravegheată; pe 
lângă asta, mă tem de vremea ce vine din urmă. S-ar putea să ningă. Tre- 
buie să mergem cât de repede putem. Chiar şi aşa, ne vor trebui mai 
mult de două marşuri până să ajungem în culmea trecătorii. În seara asta 
se va întuneca devreme. Aşa că o luăm din loc de cum aţi isprăvit de 
strâns. 

- Dacă-mi dai voie, am şi eu să dau un sfat, zise Boromir. M-am născut 
la umbra Munţilor Albi şi ştiu câte ceva despre drumurile pe înălţimi. O 
să dăm de un frig năprasnic, dacă nu şi mai rău, până să apucăm să 
coborâm de partea cealaltă. N-o să ne fie de folos să vă ascund că putem 
muri îngheţaţi. Aşa că, atunci când plecăm de-aici, unde încă avem co- 
paci şi tufişuri, să luăm fiecare câte o cracă sau o bucată de lemn, atât cât 
poate duce fiecare. 

- Bill o să poată lua chiar mai multe, nu-i aşa, băiete? i se adresă Sam 
poneiului, iar animalul îi răspunse cu o privire de îngropăciune. 

- Prea bine, încuviința Gandalf. Dar nu avem voie să ne folosim de 
lemne - decât atunci când va fi să alegem între foc şi moarte. 

Grupul porni din nou la drum, cu pas bun la început; dar curând po- 
teca deveni tot mai abrupta şi mai dificila. Şerpuia, urca, iar în unele lo- 
curi dispărea aproape de tot, acoperită de bolovani prăbuşiţi. Noaptea 
devenea tot mai neagra sub norii grei. Un vânt nemilos se învolbura în 
jurul stâncilor. Până la miezul nopţii ajunseseră abia la povârnişurile de 


330 


la poalele munţilor celor mari. Poteca îngustă şerpuia la piciorul unui 
perete vertical al stâncilor din stângă, deasupra cărora flancurile funeste 
ale piscului Caradhras ţâşneau nevăzute în întuneric; la dreapta, un hău 
de beznă, spre care se deschidea brusc o prăpastie adâncă. 

Cu mare greutate urcară un povârniş şi, când ajunseră în vârful lui, se 
opriră pentru câteva clipe. Frodo simţi o atingere moale pe faţă. Întinse 
braţul şi văzu fulgii de zăpadă de un alb palid cum i se aşează pe 
mânecă. 

Merseră mai departe. Dar în scurt timp ninsoarea se înteţi, umplând 
văzduhul întreg şi intrându-i lui Frodo în ochi. Formele încovoiate şi 
negre ale lui Gandalf şi Aragorn, aflaţi doar la un pas în faţa lui, abia 
dacă se mai zăreau. 

- Nu-mi miroase deloc a bine toată povestea asta, gâfâi Sam chiar în 
spatele lui. Îmi place zăpadă pe o zi frumoasă, dar să fiu în pat când 
ninge. Ce păcat că ninsoarea asta nu e în Hobbiton! Acolo ar fi şi cine să 
se bucure de ea. 

În afară de platourile înalte din Meleagul de la Miazănoapte, în Comit- 
at rareori ningea zdravăn, încât zăpada era privită drept o întâmplare 
plăcută şi un prilej de distracţie. Nici un hobbit în viaţă (în afară de 
Bilbo) nu-şi amintea de larna Cruntă din 1311, când lupii cei albi năvăl- 
iseră în Comitat peste apele îngheţate ale Râului Viniac. 

Gandalf se opri locului. Ninsoarea îi acoperise de tot gluga şi umerii; 
în jurul încălţărilor, zăpada îi ajungea până la glezne. 

- De-asta mă temeam, zise el. Acum ce mai spui, Aragorn? 

- Şi eu tot de-ăsta mă temeam, răspunse cel întrebat, dar mai puţin 
decât de alte lucruri. Ştiam că riscăm să înceapă ninsoarea, cu toate că 
rareori cad asemenea ninsori atât de departe înspre miazăzi, şi atunci 
doar sus de tot, în munţi, dar încă n-am ajuns acolo; suntem foarte jos, 
unde potecile sunt de obicei deschise toată iarna. 

- Mă-ntreb dacă nu e de-a Duşmanului, îşi dădu Boromir cu părerea. 
În ţara mea se spune că Duşmanul are în stăpânirea sa furtunile din 
Munţii Umbrei care mărginesc Ţinutul Mordor. Are puteri ciudate şi 
mulți aliaţi. 

- Da' ştiu că i s-a lungit mult braţul, mormăi Gimli, dacă poate să 
aducă zăpadă de la miazănoapte că să ne chinuie pe noi aici, la trei sute 
de leghe depărtare. 

- I s-a întins braţul, întări Boromir. 

Cât statura ei pe loc, vântul se domoli şi ninsoarea se potoli până când 
aproape că înceta. Porniră din nou la drum. Dar abia dacă făcură câţiva 
paşi, când furtuna se stârni cu şi mai multă furie. Vântul şuiera, 

ninsoarea îi lovea din faţa, orbindu-i. Curând chiar şi lui Boromir îi veni 
greu să mai înainteze. Hobbiţii, aplecaţi de spate până aproape de 
pământ, se târau la adăpostul celor mai înalţi, aflaţi în faţă, dar le era 
limpede că aşa nu puteau ajunge prea departe, dacă ninsoarea nu se 
oprea. Frodo parcă avea plumb în picioare. Pippin se târa în urma lui. 
Chiar şi Gimli, oricât ar fi fost de vânjos, ca orice gnom, gemea la fiecare 
pas. 

Cei din grup se opriră dintr-o dată, ca şi cum se înţeleseseră pe 
muţeşte. În jurul lor, din întuneric, se auzeau sunete lugubre. Poate că 
era doar o amăgire a vântului care se strecură prin crăpăturile şi găurile 
peretelui de stâncă, dar păreau să semene cu nişte ţipete ascuţite, cu ho- 
hote sălbatice de râs. De pe pantele muntelui prinseră să se rostogolească 
pietre, şuierând pe deasupra capetelor lor său izbindu-se de poteca, 
lângă ei. Când şi când auzeau că un fel de huruit surd, de-ai fi zis că se 
pornise la vale un bolovan uriaş dinspre înălțimile nevăzute de deasupra 
lor. 

- În noaptea asta nu putem merge mai departe, hotărî Boromir. N-are 
decât să spună cine-o vrea că ăsta-i vântul; sunt voci diabolice, iar bo- 
lovanii anume pe noi ne caută. 

- Eu spun că-i vântul, îl contrazise Aragorn. Ceea ce nu înseamnă că ce 
spui tu nu-i adevărat. Pe lumea asta sunt multe lucruri rele şi nepri- 
etenoase, care nu-i au nici un pic la inimă pe cei care merg pe două pi- 
cioare, dar pentru asta nu înseamnă că sunt în tabăra lui Sauron, ci au 
pricini numai de ele ştiute. Unele lucruri din astea se află pe lume de mai 
multă vreme decât Sauron. 

- Caradhras a căpătat numele de Piscul Cel Crud, explică Gimli, şi i s-a 
dus buhul încă de mult, cu ani în urmă, când nimeni n-auzise de Sauron 
prin părţile astea. 

- Prea puţin are importanţă cine e duşmanul, dacă nu-i putem ţine 
piept, zise Gandalf. 

- Dar ce putem face? strigă nenorocit Pippin. Se rezemase de Merry şi 
Frodo şi tremura tot. 

- Ori ne oprim aici unde suntem, ori ne întoarcem, răspunse Gandalf. 
Nu e bine să mai înaintăm. Din câte-mi amintesc, puţin mai sus poteca 
părăseşte stânca şi coboară într-o albie largă şi puţin adâncă, la poala un- 
ei pante lungi şi abrupte. Acolo nu ne putem apăra nici de zăpadă, nici 
de pietre - şi nici de altceva. 

- Dar nici de întors nu ne putem întoarce atâta vreme cât ninge, 
adaugă Aragorn. De jos şi până aici, n-am trecut pe lângă nici un loc care 

să ne ofere un adăpost mai bun decât peretele ăsta de stâncă, sub care ne 
aflăm acum. 

- Adăpost, mormăi Sam. Dacă ăsta-i adăpost, atunci un acoperiş fără 
pereţi se numeşte casă. 

Se strânseră cu toţii cât mai aproape de stâncă. Peretele era orientat 
spre sud, iar la bază avea o muchie ieşită întrucâtva în afară, ceea ce le 
dădea speranţă că avea să-i apere cât de cât de vântul dinspre nord şi de 
pietrele căzătoare. Dar rafalele învîrtejite îi loveau din toate părţile, iar 
ninsoarea se revărsă cu şi mai mare înverşunare. 

Se îngrămădiră unii în alţii, cu spatele la perete. Bill poneiul stătea răb- 
dător, dar cu un aer nenorocit în faţa hobbiţilor, protejându-i şi el puţin; 
însă nu după multă vreme zăpada se strânse mormane în jurul pi- 
cioarelor lui, urcând fără încetare. Dacă n-ar fi avut printre ei şi tovarăşi 
de drum mai trupeşi, în scurt timp zăpada i-ar fi îngropat cu totul. 

Frodo se simţi cuprins de o mare sfârşeală; părea să se scufunde cu 
repeziciune într-un vis cald şi neclar. Se făcea că un foc îi încălzea de- 
getele de la picioare, iar din umbrele de pe partea cealaltă a vetrei auzea 
vocea lui Bilbo adresîndu-i-se. N-am o părere prea buna despre calendarul 
tău, spunea el. Furtuni de zăpadă pe doisprezece ianuarie: nu era nevoie să vii 
înapoi ca să-mi spui asta! 

Dar voiam să mă odihnesc şi să dorm, Bilbo, răspundea Frodo cu greutate, 
când deodată se simţi scuturat şi cu mare chin îşi veni în fire. Boromir îl 
ridicase de pe jos, din cuibul de zăpadă. 

- Asta o să fie moartea piticuţilor, Gandalf, zise Boromir. Zău că n-are 
rost să stăm aici până ne trece zăpada de cap. Trebuie să facem ceva ca să 
ne salvăm. 

- Dă-le asta, spuse Gandalf, scotocind în raniţă şi scoțând de acolo un 
clondir îmbrăcat în piele. Fiecăruia câte o gură, nu mai mult - tuturor. E 
ceva foarte preţios. Se numeşte miruvor, întăritorul celor din Imladris. Mi 
l-a dat Elrond, la desparţire. Trece-l din mână în mână. 

De cum lua Frodo o înghiţitură din licoarea caldă şi înmiresmată, simţi 
cum inima îi prinde putere şi toropeala cumplită i se scurge din mădu- 
lare. Şi ceilalţi se înviorară, cuprinşi de noi speranţe şi de forţa. Numai 
ninsoarea nu se domolea. Se învolbura în jurul lor mai dihai că înainte, 
pe când vântul sufla cu turbare. 

- Ce-aţi zice de un foc? întreba deodată Boromir. Îmi pare, Gandalf, că 
s-a apropiat clipă să alegem între foc şi viaţa. E adevărat că o să fim feriţi 
de orice priviri neprietenoase după ce ne va fi acoperit zăpadă, numai că 
ăsta n-o să ne ajute. 

- Poţi să faci un foc dacă reuşeşti, încuviința Gandalf. Dacă se afla prin 
preajma vreo iscoadă în stare să îndure furtuna, atunci ne poate vedea 
oricum, şi cu, şi fără foc. 

Dar, cu toate că aduseseră lemne şi aprinzători, aşa după cum îi 
sfătuise Boromir, era peste puterile sau priceperea elfilor sau chiar a 
gnomului să scapere o flacără care să reziste învârtejirilor vântului, sau 
care să încingă lemnul ud. În cele din urma, fără tragere de inima, Gan- 
dalf se văzu nevoit să le dea o mână de ajutor. Culegând o cracă, o ridică 
în sus şi, rostind câteva cuvinte poruncitoare, naur an edraith, ammen! în- 
fipse vârful crăcii în mijlocul grămezii de lemne. Pe loc, o pălălaie mare 
de limbi verzi şi albastre ţâşniră în văzduh, iar lemnele se aprinseră şi 
prinseră a trosni. 

- Dacă sunt ochi care ne vad, măcar m-am dat în vileag, zise el. Am 
scris Gandalf este aici cu semne pe care oricine le poate citi, din Vâlceaua 
Despicată şi până la gurile râului Anduin. 

Dar drumeţilor nu le mai păsa de iscoade sau ochi neprietenoşi. In- 
imile lor se bucurau la vederea luminii focului. Lemnele ardeau vesele; 
şi, cu toate că peste tot în jurul lor zăpada sfârâia şi se topea în băltoace 
sub tălpile lor, erau fericiți că-şi puteau încălzi mâinile la dogoarea lui. 
Stăteau în cerc, ciuciţi, în jurul flăcărilor jucăuşe şi aţâţate. Feţele obosite 
şi neliniştite le erau luminate de o lucire roşie; în spatele lor, noaptea era 
asemenea unui zid negru. 

Numai că lemnele ardeau cu repeziciune şi ninsoarea cădea şi iar 
cădea. 

Focul abia mai pâlpâia când aruncară în jar şi ultimul vreasc. 

- Noaptea aproape că a trecut, zise Aragorn. Zorile nu-s departe. 

- Dacă or să poată străpunge norii ăştia, mormăi Gimli. , >N- 

Boromir paraşi cercul si îşi aţinti privirile în întunericul din jur. 

- Ninsoarea s-a mai potolit, îi anunţa el, la fel şi vântul. Frodo se uita 
obosit la fulgii care mai cădeau din întuneric, 

dezvăluindu-şi preţ de o clipă albul în lumina focului muribund; dar 
multă vreme nu văzu nici un semn că ninsoarea s-ar fi rărit. Apoi, pe 
neaşteptate, când somnul începea din nou să-i dea târcoale, băgă de 
seamă că vântul încetase cu adevărat, iar fulgii se făceau tot mai mari şi 
mai rari. Pe nesimţite, o lumina palidă prinse a se desluşi în jur. În cele 
din urma, ninsoarea se opri de tot. 

Pe măsură ce se lumina, ochilor lor li se dezvăluia o lume înecată în 
tăcere. Mai jos de refugiu se zăreau mormane, movile şi adâncimi fără 
forma, dedesubtul cărora poteca pe care înaintaseră ei cu greu se 

pierduse cu totul; dar înălțimile de deasupra stăteau ascunse în nori uri- 
aşi, grei încă de ameninţarea zăpezii. 

Gimli se uită în sus şi clatină din cap. 

- Caradhras nu ne-a iertat, spuse el. Mai are destulă zăpadă de prăvălit 
asupra noastră. Cu cât facem mai repede cale întoarsă şi coborâm mai 
degrabă, cu atât mai bine. 

Toţi îi dădură dreptate, dar drumul de întoarcere se dovedea greu şi 
nu i-ar fi mirat să le fie chiar cu neputinţa să-l străbată. Doar la câţiva 
paşi de foc, zăpadă era adâncă de câteva picioare, trecându-le hobbiţilor 
de cap; în unele locuri, vântul o viscolise, ridicând-o în mormane uriaşe 
la poala stâncii. 

- Dacă ar merge Gandalf înaintea noastră cu o flacăra mare, ar putea să 
va croiască o poteca, spuse Legolas. 

Pe elf furtuna nu-l tulburase prea tare şi era singurul dintre toţi care 
avea inima uşoara. 

- lar dacă elfii ar putea zbura pe deasupra muntelui, ar putea aduce 
soarele să ne salveze, i-o întoarse Gandalf. Numai că mie-mi trebuie ceva 
care să poată arde, doar n-am să dau foc la zăpadă. 

- Ce să-i faci, ridică Boromir din umeri, acolo unde nu poate face 
capul, trage trupul, cum se zice la mine în ţara. Cel mai vânjos dintre noi 
trebuie să caute un drum. Vedeţi, chiar dacă totu-i acum acoperit de 
zăpadă, când am urcat aseară poteca noastră ocolea umărul ala de 
stâncă, acolo jos. Acolo a început să ne dea bătăi de cap ninsoarea. Dacă 
reuşim să ajungem în acel punct, s-ar putea că dincolo de el să ne fie mai 
uşor. Două sute de metri, nu cred că-s mai mulți. 

- Atunci hai să tăiem drum până acolo, tu şi cu mine, zise Aragorn. 

Aragorn era cel mai înalt dintre ei, dar Boromir, cu puţin mai scund, 
era mai lat în umeri şi mai vânjos. O lua el primul, cu Aragorn pe urmele 
lui. Se îndepărtară încet, pentru ca, după câţiva paşi, să înceapă să se 
lupte cu nămeţii. Pe alocuri, zăpada le venea până la piept, şi adeseori 
Boromir părea mai degrabă să înoate sau să-şi sfredelească drum cu 
braţele, decât să meargă. 

Legolas îi urmări o vreme cu un zâmbet pe buze, apoi se întoarse către 
ceilalți. 

- Aşa ziceţi voi, anume că cel mai puternic trebuie să caute drum? Eu 
zic altceva: lasă-l pe plugar la coarnele plugului, dar alege castorul ca să 
înoate în apă, iar ca să fugă uşor ca fulgerul pe deasupra ierbii şi a frun- 
zelor sau pe deasupra zăpezii alege-l pe elf. 

Zicând acestea, făcu un salt sprinten înainte, şi abia atunci băgă Frodo 
de seamă că elful nu avea cizme, ci o pereche uşoară de încălțări, aşa 
cum purta întotdeauna, iar tălpile abia dacă lăsau urme în zăpadă. 

- Cu bine, îi zise Legolas lui Gandalf. Mă duc să caut soarele. Şi, iute ca 
un alergător pe nisip bătătorit, ţâşni înainte, îi depăşi cât ai clipi pe cei 
doi care se luptau cu nămeţii, făcându-le un semn de rămas-bun cu 
mâna, se depărtă ca fulgerul şi dispăru după colţul stâncos. 

Ceilalţi aşteptară strânşi unul în altul, uitându-se după Boromir şi 
Aragorn până când aceştia deveniră doar două pete negre în albeaţa din 
jur. Curând, şi ei se făcură nevăzuţi. Timpul trecea. Norii coborâră şi nu 
după mult timp câţiva fulgi prinseră din nou să cadă. 

Să fi trecut o oră, cu toate că lor li se păruse mult mai mult, când îl 
zăriră pe Legolas întorcându-se. Tot atunci reapărură Boromir Şi 
Aragorn de după stânca rămasă mult în urma elfului, trudind pe 
povârniş în sus. 

- Ei, strigă Legolas fără să se oprească din fugă, n-am adus Soarele. 
Hoinăreşte pe câmpiile albastre de la miazăzi, iar cununa asta mică de 
zăpadă de pe colnicul Cornului Roşu nu-l tulbură câtuşi de puţin. Am 
adus în schimb o rază de speranţă pentru cei sortiţi să meargă pe pi- 
cioarele lor. Cel mai mare nămete din câţi exista este chiar după colţul 
ala şi acolo aproape că s-au îngropat Vitejii noştri. Să moara de disperare 
şi alta nu, până ra-am întors eu şi le-am spus că nămetele era niţeluş mai 
mare că un perete. De cealaltă parte a lui, zăpada se subţiază dintr-o 
dată, iar şi mai jos e cât o păturică, numai bună să răcorească degeţelele 
hobbiţilor. 

- Aha, ce v-am spus, mârâi Gimli. N-a fost o furtuna obişnuita. E 
reaua-voinţă a lui Caradhras. Nu-i iubeşte pe elfi şi pe gnomi, iar nă- 
metele ala anume a fost pus acolo că să ne taie orice putinţa de scăpare. 

- Dar, din fericire, Caradhras ăsta al tău a uitat că sunt şi oameni 
printre noi, zise Boromir, care tocmai atunci ajunsese lângă ei. Şi-ncă 
voinicoşi, dacă-mi daţi voie s-o spun; deşi oameni mai puţin bărbaţi, în- 
armaţi cu spade, v-ar fi fost mai de folos. Cu toate acestea, am deschis o 
poteca prin morman; şi pentru ăsta toţi cei care nu pot alerga cu aceeaşi 
uşurinţa că elfii s-ar cuveni să fie recunoscători. 

- Dar cum să coborâm până acolo, chiar dacă aţi deschis drum prin 
zăpadă? întrebă Pippin, dând glas gândului tuturor hobbiţilor. 

- Nu-ţi pierde speranţă, îl încuraja Boromir. Oi fi eu obosit, dar tot mi-a 
mai rămas ceva putere, şi lui Aragorn la fel. Noi îi ducem pe cei mici. 
Ceilalți vor bate cu schimbul poteca în urma noastră. Hai, stăpâne Pereg- 
rin. Încep cu tine. 

ÎI ridică pe hobbit în spate. 

- Prinde-te de gâtul meu. O să am nevoie de braţe, mai spuse el şi 
porni cu pas întins înainte. 

Aragorn venea în urma cu Merry. Văzând poteca pe care o tăiase 
Boromir, fără vreo altă unealtă decât picioarele lui mari, Pippin se min- 
ună de forţa lui. Chiar şi aşa împovărat cum era acum, lărgea poteca pen- 
tru cei care veneau în spate, zvârlind din mers zăpada în lături. 

Într-un târziu, ajunseră la marele morman. Era proptit peste poteca 
muntelui precum un zid vertical şi neaşteptat în acel loc, iar creasta lui 
ascuţită, ca şi cum ar fi fost tăiată cu cuțitul, se afla la o înălțime de două 
ori cât Boromir; dar prin mijlocul lui fusese bătătorită o deschizătură, ar- 
cuită asemenea unui pod. Merry şi Pippin fură lăsaţi jos de partea 
cealaltă a ei şi acolo aşteptară împreună cu Legolas ca să vină şi restul 
grupului. 

Nu trecu mult şi Boromir se întoarse, purtându-l pe Sam. În urmă-i, pe 
poteca îngustă, dar bine bătătorită de-acum, venea Gandalf, aducându-l 
de căpăstru pe Bill, pe ale cărui poveri de pe spinare stătea cocoţat Gimli. 
Ultimul venea Aragorn, purtându-l pe Frodo. Trecură cu toţii prin 
deschizătură, dar abia puse Frodo piciorul jos de partea cealaltă, când, cu 
un huruit adânc, se rostogoli la vale o râpă de pietre şi baloturi de 
zăpadă. Pulberea de nea aproape că-i orbi pe călători, care se târâră până 
la peretele stâncii. Şi când văzduhul se limpezi, văzură că poteca era 
blocată în spatele lor. 

- De-ajuns, de-ajuns! strigă Gimli. O ştergem cât putem de repede! 

Şi cu adevărat, cu această ultimă răbufnire de răutate a piscului 
Cardhras păru să se risipească, de parcă muntele era mulțumit că invad- 
atorii fuseseră înfrânți şi-acum nu aveau să mai îndrăznească să se în- 
toarcă. Amenințarea zăpezii se depărta; norii se spărgeau, ziua devenea 
tot mai luminoasă. 

Aşa după cum le spusese Legolas, descoperiră că stratul de zăpadă de- 
venea tot mai subţire, pe măsură ce coborau, încât până şi hobbiţii 
puteau merge pe picioarele lor. Curând se găsiră din nou pe pragul 
neted de la capătul povârnişului abrupt, acolo unde simţiseră primii 
fulgi în noaptea dinainte. 

Era târziu dimineaţă. De pe locul acela înalt se uitară în urmă, spre 
apus, la şesurile aflate la poale. Departe, între colinele răspândite la pi- 
ciorul muntelui, se zărea văioaga din care porniseră să urce trecătoarea. 

Pe Frodo îl dureau picioarele. Era îngheţat până-n măduva oaselor şi 
flămând; simţea că-l ia cu ameţeală la gândul că trebuia să coboare pri- 
porul acela lung şi chinuitor. Picăţele negre îi dansau în faţa ochilor Şi-i 

frecă, dar picăţelele negre nu dispărură. Departe sub el, dar mai sus de 
cele mai din vale dealuri, puncte întunecate se roteau în văzduh. 

- Păsările spuse Aragorn, arătând într-acolo 

- Nu mai are importanţă, răspunse Gandalf. Că-s bune sau rele, sau că 
n-au nimic de a face cu noi, trebuie să coborâm de îndată. N-o să 
aşteptăm o altă noapte nici măcar la genunchii piscului. 

Un vânt rece năvăli în urma lor atunci când ei întoarseră spatele 
Trecătorii Cornului Roşu şi începură coborâşul istovitor. Cardhras îi 
înfrînsese. 

me LO 


O călătorie în beznă 


S e însera şi lumina cenuşie se stingea încă o dată cu repeziciune, 
atunci când ei făcură popas pentru noapte. Erau frânți de oboseală. 
Neguri tot mai adânci învăluiseră munţii, iar vântul bătea rece. Gandalf 
se îndură şi mai dădu fiecăruia câte o înghiţitură de miruvor, licoarea din 
Vâlceaua Despicată. După ce isprăviră de mâncat, ţinură sfat. 

- De bună seamă că în noaptea asta nu putem merge mai departe, 
spuse Gandalf Atacul din Trecătoarea Cornului Roşu ne-a istovit, trebuie 
să ne odihnim aici o vreme. 

- Şi apoi încotro? vru să ştie Frodo. 

- Călătoria şi misiunea încă nu s-au împlinit, răspunse Gandalf. N- 
avem altceva de ales decât să mergem înainte, sau să ne întoarcem în 
Vâlceaua Despicată. 

Chipul lui Pippin se lumină vădit la simpla pomenire a întoarcerii în 
Vilcea, Merry şi Sam îşi ridicară privirile, plini de speranţă. Aragorn şi 
Boromir însă nu făcură nici un gest Frodo arăta tulburat. 

- Ce mi-aş dori să fiu acolo, spuse el. Dar cum să mă întorc fără să mă 
acopăr de ruşine - decât dacă, într-adevăr, nu e altă cale şi suntem cu 
toţii înfrânți. 

- Ai dreptate, Frodo, zise Gandalf, dacă ne întoarcem înseamnă că ne 
recunoaştem înfrânți şi vom avea de îndurat şi mai mari înfrângeri. Dacă 
ne întoarcem acum, Inelul va trebui să rămână acolo: nu vom mai putea 
porni a doua oară la drum. Apoi, mai devreme sau mai târziu, Vâlceaua 
Despicată va fi asediată şi după un timp scurt şi amarnic va fi distrusă. 
Duhurile Inelului sunt duşmani de moarte, şi totuşi nu sunt decât um- 
brele puterii şi ale terorii pe care le-ar avea şi le-ar răspândi atunci când 
Inelul Stăpân s-ar afla din nou în mâinile stăpânului lor. 

- Atunci trebuie să mergem înainte, dacă avem pe unde, oftă Frodo. 

Sam se întunecă din nou la chip. 

- Există o cale pe care o putem încerca, zise Gandalf. De la bun început, 
de când am cumpănit la această călătorie, m-am gândit la ea. Dar nu este 

un drum plăcut şi până acum nu v-am spus despre el. Aragorn s-a îm- 
potrivit până nu vom fi încercat calea peste munte. 

- Dacă drumul e mai rău decât acela prin Trecătoarea Cornului Roşu, 
cugetă Merry, înseamnă că este cu adevărat rău. Dar mai bine ne-ai 
spune despre el, ca să ştim dinainte ce ne aşteaptă. 

- Drumul despre care vă spun duce prin Minele Moriei, începu 
Gandalf. 

Doar Gimli îşi ridică privirile; în ochii lui ardea înabuşit un foc. Ceilalţi 
fură cuprinşi de groază auzind numele. Chiar şi pentru hobbiţi, Moria 
era o legendă menită a-i înfiora. 

- Poate că drumul duce în Moria, dar ce speranţă avem s-o şi străbată? 
întrebă Aragorn întunecat. 

- Un nume rău prevestitor, zise Boromir. Şi nu văd ce rost are să 
mergem pe acolo. Dacă nu putem traversa munţii, atunci s-o luăm spre 
miazăzi, până ajungem la Strunga Rohan, unde oamenii îi privesc cu 
bunăvoință pe semenii mei, şi astfel urmăm drumul pe care am venit în- 
coace. Sau putem să trecem de strungă şi să traversăm râul Isen înspre 
Ţărmul Vechi şi Lebennin, ca să intrăm în Gondor dinspre regiunile din 
vecinătatea mării. 

- S-au schimbat multe, Boromir, de când ai venit tu spre miazănoapte, 
răspunse Gandalf. N-ai auzit ce v-am povestit despre Saruman? Cu el 
îmi voi avea propriile socoteli după ce se isprăveşte totul. Dar Inelul nu 
trebuie să se apropie de Isengard, dacă acest lucru poate fi împiedicat în 
vreun fel. Strunga Rohan ne este închisă atâta vreme cât îl însoţim pe 
Purtătorul Inelului. 

Cât despre drumul mai lung, continuă Gandalf, nu ne putem îngădui 
să pierdem atâta timp. Ne-ar lua un an o asemenea călătorie şi ar trebui 
să străbatem multe meleaguri, e drept, pustii şi fără ascunzişuri tainice, 
şi nici aşa n-ar fi sigură călătoria. Ochii veghetori ai lui Saruman şi ai 
Duşmanului sunt aţintiţi într-acolo. Când ai venit spre miazănoapte, 
Boromir, erai în ochii Duşmanului doar un călător rătăcitor de la 
miazăzi, n-avea de ce să-i pese prea mult de tine; în mintea lui nu se gân- 
dea decât la Inel. Dar acum te întorci printre însoțitorii Inelului şi eşti în 
primejdie atâta vreme cât te afli cu noi. Primejdia creşte cu fiecare leghe 
pe care o străbatem spre miazăzi, sub cerul liber. 

De când cu încercarea făţişă prin trecătoare, mă tem că situaţia noastră 
a devenit şi disperată. Nu văd să ne fi rămas prea multă speranţă, dacă 
nu ne facem nevăzuţi o vreme, pentru a ni se pierde urma. Prin urmare, 
sfatul meu este acela de a nu merge nici peste munţi şi nici să nu-i 

ocolim, ci s-o apucăm pe sub ei. Cel puţin acela e un drum pe care Duş- 
manul se aşteaptă cel mai puţin să-l urmăm. 

- Nu ştim ce aşteaptă Duşmanul să facem, îl întrerupse Boromir. S-ar 
putea foarte bine să vegheze toate drumurile. Şi atunci, a intra în Moria 
ar însemna a intra într-o capcană, adică la fel de rău ca şi a bate la porţile 
Turnului Întunericului însuşi. Numele Moriei înseamnă negru. 

- Vorbeşti fără să ştii când asemuieşti Moria cu fortăreaţa lui Sauron, 
răspunse Gandalf. Numai eu dintre voi toţi am fost vreodată în turnurile 
Seniorului Întunecimii, şi doar în sălaşul lui mai vechi şi mai neînsemnat 
din Don Guldur. Cei care trec de porţile Barad-dur nu se mai întorc. Dar 
nu v-aş duce spre Moria dacă n-ar fi speranţă de ieşire. Dacă sunt orci 
acolo, nu ne va fi bine, e adevărat. Dar cei mai mulţi orci din Munţii 
Ceţoşi au fost alungaţi sau nimiciţi în Batălia celor Cinci Armate. Vulturii 
mi-au dat de veste că orcii se strîng din nou din depărtări; mai există însă 
o nădejde că Moria este încă liberă. 

Nu ştiu dacă nu cumva se află şi gnomii acolo, iar în vreo sală adâncă 
a străbunilor s-ar putea să se găsească Balin, fiul lui Fundon. Oricum ar 
sta lucrurile, trebuie să urmăm calea pe care suntem nevoiţi s-o urmăm. 

- Am să urmez calea cu tine, Gandalf, spuse Gimli. Voi merge şi voi 
privi la sălile lui Durin, orice ne-ar aştepta acolo - dacă vei putea găsi 
porţile cele închise. 

- Bine, Gimli. Îmi dai curaj. Vom căuta porţile împreună. Şi vom răzbi. 
Între ruinele gnomilor, mintea unui gnom e mai greu de tulburat decât 
aceea a elfilor sau a oamenilor sau a hobbiţilor. Dar nu ar fi pentru prima 
oară că intru în Moria. Multă vreme l-am căutat acolo pe Thrain, fiul lui 
Thror, după ce s-a pierdut. Am trecut prin ea şi am ieşit viu. 

- Şi eu am trecut odată de Poarta Dimril, zise Aragorn încet; dar, cu 
toate că am ieşit iarăşi la lumină, am amintiri foarte rele. Nu-mi doresc să 
intru în Moria a doua oară. 

- lar eu nu doresc să intru nici măcar o dată, mărturisi Pippin. 

- Nici eu, murmură Sam. 

- De bună seamă că nu. Cine şi-ar dori? Dar întrebarea e: cine mă ur- 
mează dacă vă duc într-acolo? 

- Eu, sări Gimli nerăbdător. 

- Eu, oftă Aragorn din greu. M-ai urmat prin zăpadă până aproape de 
nenorocirea noastră a tuturor şi n-ai spus nici un cuvânt de mustrare. 
Acum am să te urmez - dacă această ultimă prevenire nu te înduplecă. 
Nu la Inel mă gândesc acum, şi nici la noi ceilalţi, ci la tine, Gandalf. Şi 
ascultă ce-ţi spun: dacă păşeşti dincolo de porţile Moriei, fii cu băgare de 
seamă. 

- Eu nu mă duc, spuse Boromir, decât dacă toţi sunteţi împotrivă-mi. 
Ce spun Legolas şi Seminţia Mică? Nu trebuie s-auzim şi vocea Purtător- 
ului Inelului? 

- Eu nu doresc să intru în Moria, zise Legolas. 

Hobbiţii rămaseră tăcuţi. Sam îl privi pe Frodo. Într-un târziu acesta 
vorbi: 

- Nu doresc să merg, dar nici nu doresc să resping sfatul lui Gandalf. 
Vă rog, să nu hotărâm nimic până mâine dimineaţă. Va fi mai uşor pen- 
tru Gandalf să audă părerea noastră la lumina zilei, decât în întunericul 
ăsta rece. Cum mai urlă vântul! 

La aceste vorbe, toţi rămaseră tăcuţi şi duşi pe gânduri. Auzeau vântul 
şuierând printre stânci şi copaci, iar hăurile pustii ale nopţii erau pline de 
urlete şi vaiete. 

Deodată Aragorn sări în picioare. 

- Cum mai urlă vântul! strigă el. Urlă cu voci-de-lup. Wargii au trecut 
Munţii înspre apus! 

- Atunci mai trebuie să aşteptam până mâine dimineaţă? întrebă Gan- 
dalf. Ce v-am spus? A început vânătoarea! Chiar dacă trăim să vedem 
zorile, cine-şi mai doreşte acum să călătorească spre miazăzi pe timp de 
noapte cu lupii cei dezlănţuiţi pe urmele lui? 

- Cât de departe e Moria? întrebă Boromir. 

- Ştiam de o poartă la sud-vest de Cardhras, cam la cincisprezece mile 
în linie dreaptă şi douăzeci pe ocolite, răspunse Gandalf înverşunat. 

- Atunci pornim imediat cum s-a luminat de ziuă, dacă putem, hotărî 
Boromir. Lupul pe care-l auzi e mai rău decât orcul de care te temi. 

- Aşa e, încuviinţă Aragorn, potrivindu-şi mai bine sabia în teacă. Dar 
acolo unde urlă lupul dă târcoale şi orcul. 

- Ah, de ce n-am urmat sfatul lui Elrond, murmură Pippin în urechea 
lui Sam. Nu-s făcut pentru aşa ceva. N-am moştenit îndeajuns spiţa lui 
Bandobras Muget de Taur: urletele astea-mi îngheaţă sângele în vine. Nu 
ştiu să mă fi simţit vreodată atât de nenorocit. 

- Mie mi-a ajuns inima până-n vârful picioarelor, domnu' Pippin, măr- 
turisi Sam. Dar încă nu suntem sfârtecaţi şi sunt câţiva voinici aici cu noi. 
Nu ştiu ce-l aşteaptă pe bătrânu' Gandalf, dar' pun capul jos că nu-i 
pântecele unui lup. 

Pentru a se putea apăra în timpul nopţii, însoțitorii Inelului urcară 
până în vârful colinei la poalele careia se adăpostiseră până atunci. Era 
înconjurată ca de o coroană de copaci bătrâni cu tulpini contorsionate, în 
apropierea cărora se afla un inel frânt, făcut din bolovani. În mijlocul lui 

aprinseră un foc, căci nu aveau nici o speranţă ca întunericul şi tăcerea să 
le şteargă urmele din faţa haitelor ce-i urmăreau. 

Se aşezară în jurul focului, iar cei care nu făceau de veghe aţipiră şi 
dormiră un somn neliniştit. Bietul Bill, poneiul, tremura tot acolo unde 
stătea, scăldat în sudoare din cap până-n picioare. Urletul lupilor se 
auzea acum din toate părţile, uneori mai aproape, alteori mai departe. În 
bezna nopţii, multe perechi de ochi scăpărători puteau fi zărite iscodind 
de la marginea culmii. Unii înaintară chiar până la inelul de pietre. În 
dreptul unei spărturi între bolovani se desluşea o siluetă de lup întunec- 
ată, oprită acolo şi cu privirile aţintite asupra lor. Un urlet cutremurător 
izbucni din gâtlejul lui, de-ai fi zis că era căpetenia ce-şi striga haita să 
dea asaltul. 

Gandalf se ridică în picioare şi păşi înainte, ridicându-şi toiagul în sus. 

- Ascultă, cerber al lui Sauron! strigă el. Gandalf se află aici! Şterge-o 
dacă pui preţ pe blana ta scârboasă! Te jupoi de la coadă pân la bot dacă 
îndrăzneşti să păşeşti în cercul ăsta. 

Lupul mârâi şi sări spre ei cu un salt uriaş. În aceeaşi clipă se auzi un 
plesnet ascuţit. Legolas dăduse drumul la arc. Urmă un schelălăit înfi- 
orător şi silueta din aer se prăbuşi la pământ; săgeata elfică îi străpunsese 
gâtul. Ochii supraveghetori se stinseră dintr-o dată. Gandalf şi Aragorn 
se repeziră înainte, dar dealul era pustiu, iar haitele pornite la vânătoare 
dispăruseră. Peste tot în jur, întunericul se cufunda în tăcere şi nici un 
strigăt nu se mai apropie purtat de vânt. 

Noaptea era târzie şi luna în al treilea pătrar cobora spre vest, lucind în 
răstimpuri printre norii sparţi. Brusc, Frodo tresări în somn. Ca din sen- 
in, o furtună de urlete izbucni cu furie şi sălbăticie de jur-împrejurul 
taberei. O mare haită de lupi se strânsese pe nesimţite şi îi atacă acum 
din toate părţile deodată. 

- Încingeţi focul! strigă Gandalf către hobbiţi. Scoateţi spadele şi staţi 
spate în spate! 

În lumina săltăreaţă, pe măsură ce vreascurile se aprindeau, Frodo zări 
nenumărate forme cenuşii sărind peste cercul de pietre. Şi mai multe le 
urmau. Prin gâtlejul unei căpetenii uriaşe Aragorn îşi înfipse sabia dintr- 
o singură mişcare; cu o singură retezătură Boromir seceră capul unei 
alteia. Lângă ei, Gimli stătea cu picioarele sale vânjoase, învârtindu-şi se- 
curea de gnom. Arcul lui Legolas zbârnâia. 

În lumina unduitoare a focului, Gandalf păru deodată să crească: se 
înălța ca o siluetă uriaşă, amenințătoare, un monument al cine ştie cărui 
rege de demult al pietrelor, ridicat pe-un deal. Lăsându-se în jos precum 
un nor, el ridică o ramură arzândă şi păşi în întâmpinarea lupilor. Din 

faţa lui fiarele se retraseră. El aruncă ramura-flacără în văzduh. Aceasta 
scăpără cu o pară neaşteptată, ca un fulger; iar vocea lui Gandalf bubui 
ca tunetul: 

- Naur an edraith ammen! Naur dan i ngaurhoth! strigă el. 

Se auzi un vuiet şi un pârâit şi copacul de deasupra lui explodă într-o 
vâlvătaie de frunze şi flori de foc. Limbile se întinseră de la un vârf la al- 
tul. Întregul deal era încoronat cu o lumină orbitoare. Săbiile şi pum- 
nalele celor care se apărau sclipiră şi scăpărară. Ultima săgeată a lui 
Legolas se aprinse în aer în plin zbor şi se înfipse arzând drept în inima 
unei mari căpetenii de-a lupilor. Toţi ceilalţi o rupseră la fugă. 

Încet-încet focul se stinse, până când nu mai rămase nimic altceva 
decât cenuşa care se scutura, şi scântei ici şi colo; un fum înecăcios se 
vălătucea deasupra tulpinilor arse ale copacilor şi se depărtă negru de 
colină atunci când primele semne ale zorilor apărură palide pe cer. Duş- 
manii fuseseră puşi pe fugă şi nu se mai întoarseră. 

- Ce ţi-am spus, domnu' Pippin? întrebă Sam, vârându-şi sabia în 
teacă. N-or să pună ei lupii laba pe el. Mare minune a fost asta, hotărât 
lucru. Mi-a făcut părul măciucă şi alta nu! 

În lumina dimineţii, nu se zărea nici urmă de lup şi în zadar căutară 
cadavrele celor ucişi. Nici o altă urmă de bătălie în afara copacilor car- 
bonizaţi şi a săgeţilor lui Legolas, care zăceau împrăştiate pe coama 
dealului. Erau nevătămate, doar din una nu mai rămăsese altceva decât 
vârful. 

- Aşa cum m-am temut, spuse Gandalf. Lupii aştia n-au fost dintre cei 
obişnuiţi, care vânează flămânzi în sălbăticie. Să îmbucăm ceva la re- 
pezeală şi s-o luăm din loc! 

În acea zi vremea se schimbă din nou, aproape ca la comanda unei pu- 
teri ce nu mai avea trebuinţă de zăpadă, pentru că ei părăsiseră de-acum 
trecătoarea - o putere ce dorea să aiba o zi senină în care tot ceea ce mişcă 
în pustietate să poată fi zărit de la mare depărtare. Vântul încetase de tot 
după ce în timpul nopţii începuse să bată dinspre nord spre nord-vest. 
Norii dispăruseră spre sud, iar cerul se deschisese albastru în înalt. Pe 
când stăteau ei pe muchia dealului, gata de plecare, o rază de soare pal- 
idă luci deasupra crestelor muntoase. 

- Trebuie să ajungem la porţi înainte să apună soarele, zise Gandalf, 
altfel mă tem că nu mai apucăm să le zărim. Mult nu e de mers, dar 
drumul s-ar putea să fie încâlcit, căci Aragorn nu ne mai poate conduce; 
pe meleagurile astea n-a prea umblat; cât despre mine, o singură dată am 
nimerit sub peretele apusean al Moriei, şi asta cu mult timp în urmă. 

Acolo se află, mai spuse el, arătând spre sud-est, unde pantele munţilor 
coborau abrupte până la umbrele de la picioarele lor. 

În depărtare se desluşea cu greu o linie de stânci golaşe, iar în mijlocul 
lor, mai înalte decât toate celelalte, un perete semeţ. 

- Când am părăsit poteca, continuă Gandalf, v-am dus spre miazăzi, 
nicidecum spre punctul de unde plecaserăm, cum poate aţi băgat de 
seamă unii dintre voi. Şi bine am făcut, căci acum avem mai puţine mile 
de străbătut, şi e nevoie să ne grăbim. Să mergem. 

- Nu ştiu ce să sper mai curând, zise Boromir întunecat la chip, să 
găsească Gandalf ceea ce caută, sau, ajungând la stâncă, să descoperim că 
porţile au dispărut pentru totdeauna. Şi una, şi alta par la fel de rele, şi 
mai degrabă ne văd prinşi între lupi şi peretele de stâncă. Luaţi-o înainte. 

Gimli mergea în faţă, pas în pas cu vrăjitorul, într-atât era de nerăbdăt- 
or să ajungă în Moria. Ei doi împreună îi conduceau pe însoțitorii Inelu- 
lui înapoi, spre munţi. Singurul drum din străvechime spre Moria, din- 
spre vest, urmase lungul unui pârâu, Sirannon, care izvora de la pi- 
cioarele stâncilor aflate în apropierea porţilor. Se prea poate însă ca Gan- 
dalf să se fi rătăcit, său poate că meleagul se schimbase întrucâtva în anii 
din urmă; căci nu dădu peste pârâu acolo unde se aşteptase să-l 
găsească, ci la câteva mile mai la sud de locul de unde porniseră. 

Dimineaţa se apropia de ora amiezii, dar ei rătăceau încă şi orbecăiau 
pe întinderea aceea pustie, presărată cu pietre roşii. Nicăieri nu zăreau o 
sclipire de apă şi nu auzeau vreun zvon de curgere, peste tot numai pus- 
tiu şi uscăciune. Nici tu vieţuitoare, nici tu pasăre pe cer; dar ce avea să le 
aducă noaptea dacă-i prindea pe acel tărâm pierdut, nu cutezau să se 
gândească. 

Deodată, Gimli, care o luase în fruntea tuturor, strigă în urmă către ei. 
Se cocoţase pe o movilă şi arăta spre dreapta. Grăbind pasul, văzură la 
picioarele lor un canal adânc şi îngust. Era gol, tăcut, abia dacă se zărea 
un firicel de apă ce se scurgea printre pietrele maronii, vârstate cu roşu, 
de pe fundul lui; dar pe malul de pe partea lor era o potecă, întreruptă şi 
pierdută în multe locuri, ce şerpuia printre pereţii în ruină şi dalele ce 
mărginiseră şi pavaseră odinioară o cale straveche. 

- Ah! în sfârşit, iată-l! exclamă Gandalf. Pe acolo curgea pârâul Siran- 
non, Pârâul Porții, aşa se numea. Dar nu-mi pot da seama ce s-a întâm- 
plat cu apa; pe vremuri curgea repede şi tumultuoasă. Haideţi! Trebuie 
să ne grăbim. Am întârziat. 

Îi dureau picioarele şi erau obosiţi; cu toate acestea, s-au târât cu 
îndărătnicie multe mile de-a lungul potecii accidentate şi şerpuitoare. 
Soarele trecuse de amiază şi începea să coboare spre asfinţit. După un 

popas scurt şi ceva îmbucat în grabă, îşi continuară drumul. În faţa lor 
munţii îşi strângeau rândurile, dar poteca lor se afla într-o depresiune 
adâncă, de unde nu puteau zări decât coamele mai înalte şi tancurile 
îndepărtate de la răsărit. 

În cele din urmă ajunseră la un loc unde poteca, ce până atunci se 
strecurase între malul canalului şi un povârniş abrupt la stângă, cotea 
brusc şi o luă din nou spre est. Dând cotul, drumeţii se treziră în faţa un- 
ei stânci puţin înalte, cam de cinci stânjeni, cu vârful retezat şi zimţat. 
Deasupra ei, un fuior de apă picura printr-o fisură largă ce părea să fi 
fost scobită de o cascadă ce fusese cândva vijelioasă şi bogată. 

- Chiar că s-au schimbat lucrurile! exclamă Gandalf. Dar nu există nici 
o îndoială că acesta e locul. Asta e tot ce-a mai rămas din Cascada Scării. 
Dacă-mi amintesc bine, erau nişte trepte săpate în stâncă la dreapta lor, 
dar drumul principal o lua la stângă şi urca ocolit până pe platoul de 
deasupra. Pe vremuri, acolo era o vale puţin adâncă, dincolo de cascadă, 
chiar până la Porţile Moriei, şi prin ea curgea Sirannon, alături de drum. 
Să mergem şi să vedem cum mai stau lucrurile acum. 

Găsiră treptele de piatră fără greutate. Gimli le urcă în pas vioi, urmat 
de Gandalf şi Frodo. Ajunşi sus, văzură că nu mai puteau merge pe 
acelaşi drum, şi pricina pentru secătuirea Pârâului Porții li se dezvălui pe 
dată. În spatele lor, Soarele ce asfinţea umplea cerul apusean şi rece cu o 
lumină aurie, scăpărătoare. În faţa lor se întindea un lac negru şi neclint- 
it. Nici cer şi nici apus nu se rasfrângeau în oglinda lui mohorâtă. Siran- 
non fusese zăgăzuit şi umpluse întreaga vale. Dincolo de apa amen- 
inţătoare se ridicau stânci uriaşe, cu pereţi aspri apărând palizi în lumina 
tot mai stinsă: de neînlăturat şi de netrecut. Fără urmă de poartă sau in- 
trare, fără fisuri sau crăpături, nimic din toate astea nu putea Frodo 
desluşi pe suprafaţa încruntată a pietrei. 

- Aia-s Pereţii Moriei, spuse Gandalf, arătând spre malul opus al apei. 
Şi acolo se află Poarta, cândva, Poarta Elfilor la capătul drumului dinspre 
Hollin, pe care am venit noi. Dar drumul acesta este blocat acum. Bănui- 
esc că nimeni dintre noi nu va dori ca la sfârşitul zilei să înoate în apa 
asta dătătoare de fiori. Mă duce cu gândul numai la lucruri rele. 

- Trebuie să găsim o cale în jurul muchiei dinspre miazănoapte, îşi 
dădu Gimli cu părerea. Primul lucru pe care trebuie să-l facem e să 
urcăm pe poteca principală şi să vedem unde ne va duce. Chiar dacă n-ar 
fi nici un lac acolo, tot nu putem urca poneiul cu bagajele pe scări în sus. 

- Oricum, nu putem duce bietul animal în adâncul Minelor, zise Gan- 
dalf. Drumul pe sub Munţi este întunecos şi sunt locuri strâmte şi ab- 
rupte pe care noi le putem străbate, dar el nu. 

- Bietul şi bătrânul Bill! îl căină Frodo. La asta nu ne-am gândit. Şi bi- 
etul Sam. Oare ce-o să spună? 

- Îmi pare rău, oftă Gandalf. Bietul Bill ne-a fost un tovarăş de nădejde 
şi mi se frânge inima că acum trebuie să-l lăsăm în voia sorții. Dacă ar fi 
fost după mine, aş fi călătorit cu mai puţine bagaje, n-aş fi luat nici un 
animal cu mine, cu atât mai puţin pe acesta pe care-l îndrăgeşte Sam 
atâta. Tot timpul m-am temut că o să fim nevoiţi s-o apucăm pe aici. 

Ziua se apropia de sfârşit şi stele reci sclipeau pe cer, sus, deasupra 
orizontului de la apus, atunci când drumeţii, după ce urcară cât putură 
de repede povârnişul, ajunseră pe malul lacului. În laţime, nu părea să 
aibă mai mult de şase-şapte sute de iarzi în punctul lui cel mai lat. Până 
unde se întindea spre sud nu-şi puteau da seama în lumina care se 
stingea; dar capătul dinspre nord nu se afla la mai mult de o jumătate de 
milă de locul unde se opriseră, iar între coamele stâncoase ce închideau 
valea şi marginea lacului se zărea o fâşie de pământ. Porniră cu pas 
grăbit înainte, căci încă mai aveau o milă sau două până la acel loc de pe 
malul îndepărtat spre care ţintea Gandalf; şi abia acolo aveau să găsească 
porţile. 

Când ajunseră la colţul cel mai nordic al lacului, dădură peste un iaz 
puţin întins, ce le închidea drumul. Cu apa verde, stătătoare, desfăşurat 
ca un braţ vâscos, spre îngrăditura coamelor. Gimli păşi înainte nedes- 
curajat şi descoperi că apa nu era adâncă, ci doar până la glezne. Ceilalţi 
îl urmară unul după altul, păşind cu grijă, căci sub plantele ce încărcau 
apa se găseau pietre alunecoase, acoperite cu muşchi, încât fiecare pas 
era nesigur. Frodo se cutremură de scârbă de câte ori atingea cu talpa 
acea apă întunecoasă şi mocirloasă. 

Când Sam, ultimul dintre ei, ajunse cu Bill pe pământul uscat de pe 
malul celălalt, se auzi un fâşâit şi o plescăitură, ca şi când un peşte tul- 
burase suprafaţa liniştită a apei. În aceeaşi clipă, întorcând toţi capetele, 
văzură cercuri, cu margini întunecate de umbrele luminii ce se stingea: 
inele mari se lărgeau tot mai mult dinspre un punct îndepărtat al lacului. 
Se auzi un bolborosit, apoi tăcere. Înserarea se făcu mai adâncă şi ul- 
timele raze ale apusului fură învăluite în nori. 

Gandalf grăbi şi mai mult pasul, iar ceilalţi îl urmară cât puteau ei de 
iute. Ajunseră pe fâşia de pământ dintre lac şi stânci: îngustă, în multe 
locuri abia dacă era lată de câţiva paşi, plină de stânci rostogolite şi 
pietre; găsiră totuşi o cărăruie, chiar pe lângă peretele stâncii, cât mai de- 
parte cu putinţă de apa întunecoasă. O milă mai la sud de-a lungul ţăr- 
mului ajunseră la stejarii-de-piatră. Cioturi şi ramuri frânte putrezeau în 
vâlcele, rămăşiţe, parese, ale unui fost desiş sau ale unui perete viu ce 

mărginise odinioară drumul de-a lungul văii inundate. Dar chiar sub 
stâncă se aflau, încă viguroşi şi plini de sevă, doi copaci înalţi, mai semeți 
decât orice alt stejar ce-i fusese dat lui Frodo să vadă sau să-şi închipuie 
că puteau exista. Rădăcinile lor masive se întindeau de la stâncă până la 
marginea apei. Văzuţi de departe, din capul scărilor, păruseră nişte tufe 
pipernicite sub stâncile ce se desenaseră nedesluşit; acum însă, se înălțau 
mult deasupra capetelor, drepţi, întunecaţi, neclintiţi, aruncând umbre 
noptatice adânci în jurul lor, stând ca nişte coloane de strajă la capătul 
drumului. 

- Aşa deci, am ajuns, îi anunţă Gandalf. Aici se sfârşea Drumul Elfilor 
ce venea de la Hollin. Stejarul-de-piatră era simbolul celor care locuiau 
pe acele meleaguri şi l-au plantat aici ca să însemne hotarul pământului 
lor; căci Poarta de Apus a fost făcută mai cu seamă pentru a le servi în 
negoţul lor cu Seniorii Moriei. Acelea au fost zile fericite, când încă exista 
prietenie între seminţii, chiar şi între gnomi şi elfi. 

- N-a fost vina gnomilor că această prietenie a luat sfârşit, spuse Gimli. 

- N-am auzit să fi fost vina elfilor, ripostă Legolas. 

- Eu am auzit şi de una, şi de alta, îi opri Gandalf, şi n-am să-mi spun 
părerea acum. Dar, vă rog pe voi doi măcar, Legolas şi Gimli, să fiţi priet- 
eni şi să mă ajutaţi. Am nevoie de amândoi. Porţile sunt închise şi ascun- 
se şi, cu cât le vom găsi mai repede, cu atât va fi mai bine. Noaptea stă să 
cadă. 

Întorcându-se către ceilalţi, spuse: 

- În timp ce eu caut, vreţi, vă rog, să vă pregătiţi pentru intrarea în 
Mină? Căci mă tem că aici suntem nevoiţi să ne luăm rămas-bun de la 
bunul nostru animal de povară. Va trebui să lăsaţi deoparte cât mai 
multe dintre lucrurile aduse cu noi pentru vreme rea: nu vă vor fi de tre- 
buinţă înăuntru şi nici, trag nădejde, când vom răzbi de partea cealaltă şi 
ne vom continua călătoria spre Miazăzi. Fiecare va lua o parte din ceea 
ce a dus poneiul, mai cu seamă merindele şi burdufurile cu apă. 

- Da", domnu' Gandalf, nu-l poţi lăsa pe sărmanu' şi bătrânu' Bill în loc- 
ul ăsta uitat de lume! strigă Sam, mânios şi tulburat. Nu îngădui aşa ceva 
şi cu asta basta. După ce-a străbătut atâta amar de drum şi după toate 
cele! 

- Îmi pare rău, Sam, spuse vrăjitorul. Dar, când se va deschide Poarta, 
nu cred că vei fi în stare să-l târăşti pe Bill înăuntru în lunga beznă a 
Moriei. Va trebui să alegi între Bill şi Stăpânul tău. 

- L-ar urma pe domnu' Frodo şi-ntr-o văgăună de dragon dacă-l duc 
eu, protestă Sam. Ar fi totuna cu a-l omorî dacă-l părăsesc aici, cu toţi 
lupii ăştia care dau târcoale. 

- Nu va fi totuna cu a-l omori, aşa gândesc, zise Gandalf. Îşi puse mâna 
pe capul poneiului şi vorbi cu voce scăzută: 

- Du-te cu vorbe de povaţă şi ocrotire. Eşti un animal înţelept, ai în- 
văţat multe în Vâlceaua Despicată. Caută să ajungi în locuri de păşunat 
şi apoi la Elrond acasă, sau oriunde vei voi tu să mergi. Haide, Sam, 
adăugă el. Va avea la fel de multe şanse ca şi noi să scape de lupi şi să 
ajungă acasă întreg şi nevătămat. 

Sam stătea abătut lângă ponei, fără să spună ceva. Părând a înţelege ce 
se întîmplă, Bill îl amuşină, punându-şi botul lângă urechea lui Sam. Sam 
izbucni în lacrimi şi, mai mult pe orbecăite, începu să desfacă toate cure- 
lele şi să descarce calabalâcul de pe spinarea poneiului, aruncându-l pe 
jos. Ceilalţi se apucară să aleagă dintre lucruri, punând deoparte tot ce 
putea fi lăsat în urmă şi împărțind restul între ei. 

După ce isprăviră treaba asta, se întoarseră spre Gandalf. Bătrânul 
părea să nu fi făcut nimic. Stătea între cei doi copaci şi se uita ţintă la 
peretele gol al stâncii, ca şi cum ar fi dorit să sfredelească o gaură în ea 
doar cu puterea ochilor. Gimli se mişca de colo-colo, ciocanind stânca 
din loc în loc cu toporul lui. Legolas stătea lipit de stâncă, parcă în 
ascultare. 

- Bun, iată-ne gata pregătiţi, zise Merry, dar unde sunt Porţile? Nu văd 
nici una. 

- Porţile gnomilor nu sunt făcute să fie văzute atunci când sunt închise, 
explică Gimli. Sunt invizibile, şi nici chiar Stăpânii lor nu le pot găsi şi nu 
le pot deschide dacă le este uitată taina. 

- Doar că această Poartă n-a fost făcută ca o taină cunoscută doar de 
gnomi, spuse Gandalf, prinzând brusc viaţă şi răsucindu-se spre ei. Atâta 
vreme cât lucrurile nu-s cu totul schimbate, ochii ce ştiu ce caută pot să 
descopere semnele. 

Înaintă până la zid. Chiar între cele două umbre aruncate de copaci se 
găsea o suprafaţă netedă, peste care el îşi trecu mâinile într-o parte şi-n 
alta, murmurând aproape neauzit nişte vorbe. Apoi făcu un pas îndărăt. 

- Uitaţi! Acum puteţi vedea ceva? 

Luna strălucea pe suprafaţa cenuşie a stâncii; dar, o vreme, ceilalți nu 
zăriră nimic. Apoi, treptat, pe locul peste care trecuseră mâinile vrăjitor- 
ului apărură nişte linii şterse, ca nişte vinişoare firave de argint ce străbat 
o piatră. La început doar ca nişte fire palide de zăbranic, atât de fine, 
încât abia dacă sclipeau când le prindea luna în razele ei, dar, încetul cu 
încetul, se lăţiră tot mai mult şi deveniră tot mai limpezi, până când li se 
putu desluşi desenul. 

În partea de sus, până unde putea Gandalf să ajungă, se găsea un arc 
din litere împletite între ele, scrise în alfabetul elf. Dedesubt, deşi din loc 
în loc firele se pierdeau sau erau întrerupte, se descifra conturul unei 
nicovale şi al unui ciocan, deasupra cărora se zărea o coroană cu şapte 
stele. Sub acestea, doi copaci, fiecare purtând mai multe în primul pătrar. 
Mai clar ca toate celelalte strălucea în mijlocul porţii o singură stea cu 
multe raze. 

- Acestea sunt însemnele lui Durin! strigă Gimli. 

- Şi aici e Copacul Elfilor Nobili, adaugă Legolas. 

- Şi Steaua Casei de Feanor, continuă Gandalf. Sunt lucrate din ithildin 
ce oglindesc doar lumina stelelor şi a lunii şi nu străluceşte decât când 
este atins de cineva care rosteşte vorbe de acum de mult uitate în Pămân- 
tul de Mijloc. Eu le-am auzit de mult de tot şi a trebuit să mă gândesc 
adânc pîn-am putut să mi le reamintesc. 

- Ce stă scris acolo? întrebă Frodo, care încerca să descifreze inscripţia 
de pe arc. Credeam că ştiu alfabetul elfic, dar literele astea nu le pot citi. 

- Cuvintele sunt în limba elfică vorbită în Zilele de Odinioară la Apus 
de Pământul de Mijloc, răspunse Gandalf. Dar ele nu spun nimic import- 
ant pentru noi. Spun doar atât: Porțile lui Durin. Stăpânul Moriei. Rosteşte, 
prietene, şi intră, iar dedesubt, cu litere mici şi aproape şterse, spune aşa: 
Eu, Narovis, le-am făcut. Celebriombur din Hollin le-a lucrat. 

- Ce înseamnă rosteşte, prietene, şi intră? vru să ştie Merry. 

- E foarte limpede, zise Gimli. Dacă eşti prieten, spune parola şi porţile 
se vor deschide, iar tu poţi intra. 

Aici stă scris cu alfabet Feanorian după cum e felul în Beleriand: 
Enngn Durin Aran Moria:pedo mellon a minno. Im Narbi hain echant: 
Celebrimboro Eregion teithant i thibo hin. 

- Da, făcu Gandalf gânditor, aceste porţi sunt, probabil, Stăpânite prin 
cuvinte. Unele porţi de-ale gnomilor se deschid doar în anumite mo- 
mente, sau doar pentru cei meniţi anume; altele au încuietori şi chei de 
care tot ai nevoie, chiar şi când momentul şi vorbele sunt cele potrivite şi 
ştiute. Porţile acestea n-au chei. Pe vremea lui Durin nu erau tainice. 
Stăteau de obicei deschise şi erau semne puse anume să-ţi arate drumul 
spre ele. Dar dacă erau închise, oricine cunoştea cuvântul de deschidere 
a lor putea să-l rostească şi să le treacă pragul. Cel puţin aşa se spune din 
bătrâni, n-am dreptate, Gimli? 

- Ba ai, răspunse gnomul. Dar care e acel cuvânt nimeni nu-şi mai 
aminteşte. Narvi şi meşteşugul lui şi toţi cei de-un neam cu el au dis- 
părut de pe faţa pământului. 

- Dar tu cunoşti cuvântul, Gandalf? i se adresă Boromir mirat. 

- Nu, răspunse vrăjitorul. 

Ceilalţi îl priviră disperaţi: doar Aragorn, care-l ştia bine pe Gandalf, 
rămase tăcut şi nepăsător. 

- Atunci ce rost a avut să ne aduci în locul ăsta blestemat? strigă 
Boromir, uitându-se peste umăr, înfiorat, la apa întunecată. Ne-ai spus că 
odată ai trecut prin Mina. Cum de-a fost cu putinţă, dacă n-ai ştiut-cum 
să intri? 

- Răspunsul la prima ta întrebare, Boromir, spuse vrăjitorul, este că nu 
cunosc cuvântul - încă. Dar vom vedea în curând. Şi, adaugă el cu o 
scăpărare în ochi pe sub sprâncenele stufoase, poţi prea bine să te întrebi 
care-i rostul faptelor mele abia după ce s-au dovedit zadarnice. Cât de- 
spre cealaltă întrebare a ta: te îndoieşti de povestea mea? Sau nu mai ai 
putere de judecată? Nu pe aici am intrat. Ci pe la Răsărit. 

Şi dacă vrei să ştii, am să-ţi spun că aceste porţi se deschid înspre 
afară. Dinăuntru le poţi împinge cu mâinile. De afară nimic nu le clin- 
teşte, afară doar de vraja poruncii. Nu pot fi împinse cu forţa înspre 
înăuntru. 

- Şi atunci ce-ai să le faci? întrebă Pippin, fără să se înspăimânte de 
sprâncenele zburlite şi încruntate ale vrăjitorului. 

- Am să ciocănesc în poartă cu căpăţâna ta, Peregrin Took, îl luă 
vrăjitorul în răspăr. Dacă nici asta n-o să le clintească, iar eu voi fi lăsat în 
pace cu toate întrebările astea nătângi, o să caut vorbele magice. 

Odată ştiam toate vrăjile în toate limbile elfilor sau ale oamenilor sau 
ale orcilor, ce erau folosite pentru aşa ceva. Îmi mai amintesc încă două 
sute dintre ele fără să-mi chinui mintea. Dar cred că n-o să fie nevoie 
decât de câteva încercări. Şi nu va trebui să-i cer lui Gimli ajutorul pentru 
cuvintele din limba gnomilor cea tainică, pe care n-o dezvăluie nimănui. 
Vorbele magice erau în elfică, la fel şi scrisul de pe arcul de piatră. Nu 
mă prea îndoiesc de asta. 

Se apropie din nou de stâncă şi cu toiagul atinse steaua de argint din 
mijloc, sub semnul nicovalei. 


Annon edhellen, edro hi ammen! 

Fennas nogothrin, lasto beth lammen! 

spuse el cu voce poruncitoare. 

Liniile de argint pieiră, dar piatra cenuşie şi goală nu se clinti. 

De multe ori repetă el vorbele astea, altfel ordonate, sau schimbând 
câte un cuvânt sau altul. Apoi încercă şi alte formule magice, una după 
alta, vorbind când mai repede şi mai tare, când rar şi şoptit. Rosti multe 
cuvinte din limba elfică. Dar de întâmplat nu se întâmplă nimic. Stânca 

se înălța în noapte, infinitele stele erau toate aprinse, vântul sufla rece şi 
porţile rămâneau închise. 

Gandalf se apropie încă o dată de perete şi, ridicându-şi braţele, vorbi 
cu o voce poruncitoare şi tot mai mânioasă. Edro, edro! strigă el şi îşi izbi 
toiagul în stâncă. Deschide-te, deschide-te! urlă şi apoi rosti aceeaşi poruncă 
în toate limbile ce fuseseră rostite vreodată la vest de Pământul de Mij- 
loc. Apoi îşi aruncă la pământ toiagul şi se aşeză tăcut. 

În acea clipă, de foarte departe, vântul aduse până la urechile lor 
ciulite urletul lupilor. Bill poneiul tresări înspăimântat, iar Sam sări lângă 
el şi-i şopti ceva la ureche. 

- Nu-l lăsa să fugă, îl povăţui Boromir. Se pare că încă vom avea ne- 
voie de el, dacă nu dau lupii peste noi. Ah, ce mai urăsc iazul ăsta 
împuţit! 

Se aplecă şi, culegând de pe jos o piatră mare, o aruncă departe, în apa 
neagră. 

Piatra dispăru cu un plescăit moale; dar tot atunci se auziră un foşnet 
şi un bolborosit. Cercuri mari, încreţite, se formară în jurul locului unde 
căzuse piatra, mişcându-se încet spre piciorul stâncii. 

- De ce-ai făcut ăsta, Boromir? îl mustră Frodo. Şi eu urăsc lacul ăsta şi 
mi-e teamă. Nu ştiu de ce anume: nu de lupi, nici de întunericul din 
spatele porţilor, ci de altceva. Mi-e teamă de lac. Nu-l tulbura. 

- Tare-aş vrea să putem pleca, se tângui Merry. 

- De ce nu se grăbeşte Gandalf să facă ceva? scânci Pippin. 

Gandalf nu lua seama la ei. Stătea cu capul plecat, ori din pricina dis- 
perării, ori fiindcă era prea adâncit în gânduri. Urletul sinistru al lupilor 
se auzi din nou. Încreţiturile apei crescură şi se apropiară şi mai mult; 
unele săltau de-acum pe mal. 

Cu un gest brusc, care-i sperie pe toţi, vrăjitorul sări în picioare. Râdea. 

- L-am găsit! strigă el. Bineînţeles, bineînţeles! Absurd de simplu, ca 
toate ghicitorile când găseşti răspunsul. 

Îşi culese toiagul, se apropie de stâncă şi spuse cu voce limpede: 
Mellon! 

Steaua luci scurt şi iar pieri. Apoi, fără nici un zgomot, o poartă mare 
prinse contur, deşi până atunci nu se zărise nici o crăpătură sau balama. 
Încet, se împărţi în două la mijloc şi începu să se deschidă în afară, centi- 
metru cu centimetru, până când ambele porţi se dădură la o parte şi se 
lipiră de perete. Prin deschiderea ei se zărea o scară înecată în umbre, 
urcând pieptiş; dar după primele trepte, întunericul era mai adânc decât 
noaptea. Uimiţi, drumeţii căscară ochii mari. 

- Vasăzică tot m-am înşelat, spuse Gandalf, şi Gimli la fel. Dintre toți, 
doar Merry a fost pe calea cea bună. Cuvântul ce deschidea porţile a stat 
scris pe arcul de boltă tot timpul! Tălmăcirea ar fi trebuit să sune astfel: 
Rosteşte Prieten şi intră. Nu trebuia decât să rostesc cuvântul elfic pentru 
prieten şi uşile se deschideau. Foarte simplu. Prea simplu în zilele astea 
pline de suspiciune pentru un învăţat într-ale istoriilor. Zilele acelea de 
demult au fost mai fericite. Şi-acum să mergem. 

Păşi înainte şi puse piciorul pe prima treaptă. Dar în aceeaşi clipă se 
petrecură mai multe lucruri deodată. Frodo simţi cum îl apucă ceva de 
gleznă şi căzu ţipând. Bill poneiul necheză înspăimântat şi, făcând 
stângă-mprejur, se repezi în noapte, de-a lungul lacului. Sam ţâşni după 
el, dar, auzind ţipătul lui Frodo, fugi înapoi, plângând şi blestemând. 
Ceilalţi se răsuciră şi văzură apele lacului clocotind, de parcă o armată 
întreagă de şerpi ar fi venit înotând dinspre capătul lui sudic. 

Din apa se târâse în afară un tentacul lung şi suplu, verde-pal, fosfor- 
escent, ud. La capăt avea nişte degete care se încleştaseră pe glezna lui 
Frodo şi acum îl trăgeau spre apă. Căzut în genunchi, Sam încerca să-l 
reteze cu pumnalul. 

Braţul îi dădu drumul lui Frodo şi tot atunci Sam îl prinse în braţe, 
trăgându-l înapoi şi strigând după ajutor. Douăzeci de alte braţe ţâşniră 
din apă. Apa neagră fierbea, iar văzduhul era greu de o duhoare 
cumplită. 

- Intraţi pe poartă! Pe scări! Repede! strigă Gandalf, sărind înapoi. 

Scoţându-i din starea de groază ce părea să-i fi pironit locului pe toţi, 
în afară de Sam, Gandalf îi mână înainte. 

Tocmai la timp. Sam şi Frodo urcaseră câteva trepte doar, iar Gandalf 
începea să urce, când tentaculele apucătoare se zvîrcoliră pe fâşia de 
țărm şi prinseră a pipăi cu degetele lor peretele de stâncă şi porţile. Unul 
chiar şerpui până pe prag, lucind în lumina stelelor. Gandalf se răsuci şi 
se opri. Dacă se gândea la cuvântul care ar fi putut să închidă porţile pe 
dinăuntru, efortul său era inutil. Multe braţe încolăcite prinseră cele 
două porţi şi, cu o forţă teribilă, le învârtiră în jurul balamalelor. Cu un 
ecou înfiorător, uşile se trântiră şi toată lumina pieri. Piatra masivă fu 
străbătută de un zgomot surd, ca de ceva ce se sparge şi crapă. 

Prinzându-se de braţul lui Frodo, Sam se prăbuşi pe o treaptă în în- 
tunericul deplin. 

- Bietu' şi bătrânu' Bill, spuse el cu o voce sugrumată. Sărmanu' Bill! 
Lupi şi şerpi! Şerpii l-au dat gata. A trebuit să aleg, domnu' Frodo. A tre- 
buit să vin cu domnia voastră. 

ÎI auziră pe Gandalf coborând treptele şi izbindu-şi toiagul în Porţi. Pi- 
atra vibră, treptele tremurară, dar porţile rămaseră închise. 

- Măi, măi, făcu vrăjitorul. Galeria este acum închisă în urma noastră şi 
nu avem decât o singura cale de ieşire - de partea cealaltă a munţilor. 
Din zgomotele pe care le aud, mă tem că au fost îngrămădite pietre şi co- 
pacii au fost dezrădăcinaţi şi aruncaţi de-a curmezişul porții. Îmi pare 
rău, căci copacii erau minunațţi şi creşteau de atâta vreme. 

- Am simţit că ne pândea ceva îngrozitor din clipa în care am atins 
prima oară apa cu piciorul, zise Frodo. Ce-a fost acel ceva acolo, ori 
poate au fost mai multe? 

- Nu ştiu, mărturisi Gandalf, dar braţele au fost mânate de un singur 
ţel. Ceva s-a furişat, sau a fost împins afară din apele întunecate de sub 
munţi. În ungherele adânci ale lumii sunt fiinţe mai străvechi şi mai 
cumplite decât orcii. 

Nu-şi rosti cu voce tare gândul că, orice ar fi fost ceea ce sălăşluia în 
lac, primul pe care-l înhăţase dintre ei toţi fusese Frodo. 

Boromir murmură ceva pentru sine, dar ecoul pietrelor întoarse 
murmurul într-o şoaptă răguşită pe care toţi o auziră: 

- În ungherele adânci ale lumii. Şi într-acolo ne-ndreptăm noi acum, 
împotriva voinţei mele. Cine ne va arăta drumul în locul ăsta întunecos 
ca un mormânt? 

- Eu, răspunse Gandalf, iar Gimli va merge alături de mine. Urmaţi-mi 
toiagul. 

Urcând treptele cele mari şi trecând în fruntea lor, el îşi ridică toiagul 
şi în vârful lui se zări o lucire palidă. Scara lată era solidă, fără nici o 
stricăciune. Două sute de trepte numărară, unele mai late şi altele mai în- 
guste; iar la capătul lor dădură peste o galerie boltită, cu podeaua 
dreaptă ce ducea adânc în întuneric. 

- Să ne aşezăm, să ne odihnim şi să îmbucăm ceva aici, pe platformă. 
Căci sală de mese n-o să găsim, propuse Frodo. 

Începuse să scape de groaza braţului-menghină şi dintr-o dată i se fă- 
cuse teribil de foame. 

Propunerea lui fu primită de toţi cu bucurie; se aşezară pe treptele de 
sus, siluete neclare în întunecime. După ce isprăviră de mâncat, Gandalf 
dădu fiecăruia câte o a treia sorbitură din miruvor, licoarea din Vâlceaua 
Despicată. 

- Din păcate se va isprăvi şi asta în curând, zise el, dar cred că avem 
nevoie de-o înghiţitură după groaza de la poartă. Şi dacă nu ne ajută 
norocul, o să avem nevoie de tot ce-a mai rămas înainte să ajungem de 
partea cealaltă. Să avem grijă şi de apă. Sunt multe izvoare şi fântâni în 

galerii, dar nu trebuie atinse. S-ar putea să nu avem unde să ne umplem 
burdufurile şi clondirurile până nu ajungem în Valea Pârâiaşului Tainic. 

- Cât o să facem până acolo? întrebă Frodo. 

- Nu pot spune, răspunse Gandalf. Depinde de multe. Dar dacă 
mergem drept, fără întâmplări nefericite şi fără să ne rătăcim, o să ne ia 
trei sau patru marşuri, aşa nădăjduiesc. Nu pot fi mai puţin de patruzeci 
de mile între Poarta de Apus şi Poarta de Răsărit în linie dreaptă iar dru- 
mul poate să fie tare întortocheat. 

După acest popas scurt, porniră din nou la drum. Toţi erau nerăb- 
dători să încheie călătoria cât mai repede cu putinţă şi erau hotărâți, 
oricât ar fi fost de obosiţi, să mărşăluiască alte câteva ore bune. Gandalf 
mergea tot în frunte. În mâna stângă ţinea ridicat toiagul său lucitor, a 
cărui rază abia dacă lumina drumul de sub picioare; în dreapta îşi ţinea 
sabia, pe Glamdring. În urma lui venea Gimli, cu ochii scăpărând în lu- 
mina palidă atunci când îşi întorcea capul dintr-o parte în alta. În spatele 
gnomului, Frodo, şi el cu sabia lui scurtă, Sting, în mână. Nici o rază nu 
scăpără din tăişurile celor două săbii; ceea ce le aducea oarecare uşurare, 
căci, fiind lucrate de fierarii elfi în Zilele de Odinioară, săbiile acestea 
aveau o lucire rece atunci când se aflau în preajma vreun orc. După 
Frodo veneau Sam şi apoi Legolas, hobbiţii mai tineri şi Boromir. În în- 
tunericul din urmă de tot venea Aragorn, posomorât şi tăcut. 

Galeria coti de câteva ori, apoi prinse a coborî. Şi coborî întruna o bu- 
cată bună de vreme înainte să o ia din nou drept. Aerul era tot mai încins 
şi sufocant, dar nu respingător, şi din timp în timp simțeau curenţi ceva 
mai reci ce le răcoreau feţele, venind dinspre deschideri doar bănuite în 
pereţii laterali. Păreau să fie multe asemenea deschideri. În raza palidă a 
toiagului vrăjitorului, Frodo apucă să vadă scări şi bolți, coridoare şi tun- 
eluri urcând, coborând abrupt sau doar deschizîndu-se oarbe de ambele 
părţi. Atât de multe erau, încât îl zăpăceau şi cu greu şi le-ar fi putut 
aminti. 

Gimli nu prea avea cu ce să-l ajute pe Gandalf, în afară doar de curajul 
său îndărătnic. Cel puţin nu era tulburat, aşa ca ceilalți, de întuneric. 
Adeseori vrăjitorul se sfătuia cu el acolo unde încrucişările de galerii îl 
puneau în încurcătură; dar tot Gandalf era cel care avea ultimul cuvânt, 
de fiecare dată. Minele Moriei erau mai întinse şi mai întortocheate decât 
îşi putea închipui Gimli, oricât ar fi fost el fiul lui Gloin, gnomul din rasă 
de munte. Pentru Gandalf, amintirile îndepărtate legate de o călătorie 
făcută cu atâţia amar de ani în urmă îi erau de prea puţin ajutor, dar 
chiar şi în bezna aceea şi în ciuda atâtor cotituri ale drumului el ştia 

încotro dorea să meargă, astfel că nu şovăia atâta vreme cât exista o cale 
ce ducea spre ţinta lui. 

- Nu vă temeţi, îi încurajă Aragorn. 

Se opriseră ceva mai mult decât în alte dăţi, iar Gandalf şi Gimli 
şuşoteau împreună; ceilalţi se strânseseră în urma lor, aşteptând neli- 
niştiţi. 

- Nu vă temeţi. Am fost cu el în multe călătorii, chiar dacă în nici una 
atât de întunecoasă; în Vâlceaua Despicată sunt poveşti despre fapte de- 
ale sale mult mai măreţe decât tot ce mi-a fost dat să văd. Nu se va rătăci 
- atâta vreme cât există o cale ce poate fi găsită. Ne-a adus aici înăuntru 
cu toată frica noastră, dar ne va scoate de aici, oricât l-ar costa asta. Mai 
degrabă vă puteţi încrede în el să găsească drumul spre casă într-o 
noapte fără lună, decât în pisicile Reginei Beruthiel. 

Grupul avea noroc cu o asemenea călăuză. Căci n-aveau nici lămpaşele 
cu ei şi nici alt material din care să-şi facă torţe; în zăpăceala disperată de 
la porţi, multe lucruri rămăseseră în urmă. Dar fără nici un fel de lumină 
ar fi ajuns curând la mare ananghie. Nu numai că erau puzderie de căi 
între care să aleagă, ci în multe locuri se găseau gropi, puțuri şi fântâni 
negre pe marginile galeriei, ce răspundeau cu ecou paşilor lor. Fisuri şi 
genuni în pereţi şi podea, şi când şi când numai ce se deschidea o 
crăpătură chiar în faţa picioarelor lor. Cea mai lată fusese de şapte pi- 
cioare, iar lui Pippin i-a trebuit multă vreme până a reuşit să-şi facă des- 
tul curaj ca să sară peste prapastia aceea grozavă. Sunetul vijelios al unei 
ape răsună din adânc, ca şi cum o roată uriaşă de moară s-ar fi învârtit în 
fundul hăului. 

- Sfoară, murmură Sam. Ştiam eu c-o să-mi trebuiască dacă n-o am la 
mine. 

Cu cât aceste pericole se îndeseau, cu atât înaintarea lor devenea mai 
înceată. Aveau de-acum impresia că se învîrteau în cerc la temeliile mun- 
ţilor. Erau mai mult decât sfârşiţi de oboseală; cu toate acestea, nu le 
dădea ghes gândul de a se opri undeva. Frodo prinsese ceva curaj după 
ce scăpase de braţele-menghină şi după ce mâncase şi luase o înghiţitură 
din licoare; dar de la o vreme îl stăpânea o nouă nelinişte, ce se 
preschimba în frică. Deşi în Vâlceaua Despicată fusese tămăduit după 
lovitura provocată de pumnal, rana aceea urâtă nu rămăsese fără urmări. 
Simţurile sale erau mai ascuţite, prinzând mai repede de veste despre 
ceea ce nu putea fi zărit. Un semn al schimbării pe care-l băgase curând 
de seamă era acela că putea vedea în întuneric mult mai bine decât ori- 
care altul dintre tovarăşii săi, poate în afară de Gandalf. Şi, oricum, era 
purtătorul Inelului: îi atârna pe piept legat de lanţ şi când şi când îi părea 

ca o mare greutate. Simţea dincolo de orice îndoială răul aflat deasupra şi 
răul din urma lor, dar nu spunea nimic despre aceasta. Strângea şi mai 
vîrtos mânerul săbiei şi-şi continua drumul cu îndârjire. 

Cei din urma lui vorbeau arar, şi atunci doar în şoapte grăbite. În afară 
de propriii lor paşi nu se auzea alt zgomot: bufniturile înfundate ale pi- 
cioarelor de gnom ale lui Gimli; călcătura grea a lui Boromir; pasul uşor 
al lui Legolas; tropăitul moale, abia auzit, al tălpilor hobbiţilor; şi, în 
spate, paşii rari, fermi, ai lui Aragorn, cu picioarele lui lungi. Când se 
opreau câte un moment, n-auzeau absolut nimic, decât poate, din când în 
când, susuratul şi picurul stins al unei ape nevăzute. Cu toate acestea, 
Frodo începu să audă, sau doar îşi imagina că aude, şi altceva: ca o căl- 
cătură stinsă a unor tălpi goale şi moi. Niciodată îndeajuns de puternică, 
nici îndestul de aproape, ca să fie sigur de ceea ce auzea; dar, odată înce- 
put, sunetul acela nu se curma atâta vreme cât însoțitorii Inelului erau în 
mişcare. Şi totuşi nu putea fi vorba de ecou, căci atunci când se opreau, 
tropăitul continua puţin de unul singur şi abia apoi înceta. 

Trecuse de miezul nopţii când intraseră în Minele Moriei. Mergeau de 
câteva ore bune, doar cu câteva popasuri scurte, când Gandalf ajunse la 
primul obstacol cu adevărat serios. Înaintea lui se găsea o arcadă mare, 
din care se desfaşurau trei coridoare: toate duceau în aceeaşi direcţie 
generală: spre răsărit; dar coridorul din stânga se prăvălea, în timp ce al 
treilea, cel din dreapta, urca, iar cel din mijloc părea să ducă drept 
înainte, neted şi orizontal, însă foarte îngust. 

- De locul ăsta nu-mi amintesc câtuşi de puţin, spuse Gandalf, stând 
nehotărât sub boltă. 

Îşi ridică toiagul, în speranţa că va găsi nişte semne sau vreo inscripţie 
care să-l ajute în alegere; dar nimic de acest fel nu se zărea. 

- Sunt prea obosit să mă hotărăsc, clătină el din cap. Şi mă gândesc că 
şi voi sunteţi la fel de obosiţi ca şi mine, dacă nu şi mai şi. Am face bine 
să poposim aici pentru restul nopții. Ştiţi ce vreau să spun. Aici e întot- 
deauna întuneric, dar afară Luna coboară spre asfinţit şi a trecut mai 
mult de jumătate din noapte. 

- Săracu' Bill, oftă Sam. Mă-ntreb pe unde-o fi. Nădăjduiesc că lupii nu 
l-au înhăţat încă. 

La stânga marii arcade descoperiră o uşă de piatră: stătea pe jumătate 
închisă, dar se deschidea uşor la o simplă împingere. În spatele ei părea 
să fie o încăpere săpată în stâncă. 

- Încet! încet! strigă Gandalf când Merry şi Pippin dădură buzna 
bucuroşi să descopere un loc unde să se poată odihni măcar cu senti- 

mentul că erau oarecum la adăpost faţă de cum ar fi fost în galeria aceea 
deschisă. Uşurel! încă nu ştiţi ce-i înăuntru. Intru eu primul. 

Gandalf intră prevăzător şi ceilalţi se înşiruiră în urma lui. 

- Poftim, zise el, arătând cu toiagul spre mijlocul podelei, înaintea pi- 
cioarelor lui zăriră o groapă mare, rotundă, ca un fel de gură de fântână. 
Lanţuri rupte şi ruginite coborau de pe margine în puţul negru. În 
apropiere se găseau bucăţi de piatră. 

- Poftim, nimerea vreunul dintre voi înăuntru şi încă nici acum n-ar fi 
ajuns să întrebe când va ajunge la fund, îl mustră Aragorn pe Merry. 
Lăsaţi călăuza să meargă înainte atâta vreme cât aveţi una. 

- Pare să fi fost camera gărzilor, făcută anume pentru straja celor trei 
galerii, explică Gimli. Şi puţul ăsta e limpede că servea drept fântână 
pentru străjeri, şi era acoperit cu un chepeng; de piatră. Chepengul însă s- 
a sfărâmat, aşa că trebuie cu toţii să fim atenţi pe întuneric. 

Ciudat, dar Pippin se simţea atras de fântână. În vreme ce tovarăşii săi 
desfăceau paturile şi-şi pregăteau culcuşurile pe lângă pereţii încăperii, 
cât mai departe cu putinţă de puţul din podea, el se târâ pe burtă până la 
buza lui şi se uită înăuntru. Parcă simţea un curent rece pe faţă, 
înălțându-se din adâncimi nevăzute. Sub stăpânirea unui impuls de mo- 
ment, căută cu mâna o piatră şi o aruncă înăuntru. Îşi simţi inima bătând 
de multe ori până când auzi un sunet. Apoi, departe jos, ca şi cum piatra 
căzuse în apă adâncă în cine ştie ce peşteră, răsună un pleosc, foarte 
îndepărtat, dar amplificat de ecoul puţului gol. 

- Ce-a fost asta? strigă Gandalf. 

Răsuflă uşurat când Pippin mărturisi că el era vinovatul. 

- Took neghiob! mârâi el. Asta e o călătorie serioasă, nu o plimbare de 
plăcere de-a hobbiţilor. Data viitoare să te arunci tu înăuntru, ca să nu 
mai avem necazuri. Acum stai liniştit. 

Câteva minute nu se mai auzi nimic; apoi, însă, din adâncuri urcă un 
ciocănit stins: toca-toc, toc-toca-toc. Ciocăniturile încetară, dar după ce 
ecoul încetă şi el, reîncepură: toca-toc, toc-toca-toc, toca-toca-toc. Sunetul 
era neliniştitor, de parcă ar fi fost un fel de semnal; însă după scurt timp 
ciocănitul se pierdu de tot şi nu mai reveni. 

- Dacă ăsta n-a fost ciocănit de ciocan, atunci n-am auzit un ciocănit în 
viaţa mea, zise Gimli. 

- Ba asta a fost, confirmă Gandalf, şi nu-mi place defel. Poate că n-are 
nici o legătură cu piatra aia prostească a lui Peregrin; dar e posibil să fi 
tulburat ceva ce ar fi trebuit să rămână netulburat. Vă rog, nu mai faceţi 
aşa ceva. Să sperăm că ne vom putea odihni fără alte necazuri. lar tu, 


358 


Pippin, vei sta primul de strajă, drept răsplată, mârâi el şi se înveli în 
pătură. 

Pippin rămase amărât lângă uşă, în întunericul beznă; tot timpul se 
răsucea şi se învârtea, cuprins de teamă că ceva se va târâ afară din puț. 
Tare ar fi vrut să astupe gura puţului, măcar cu o pătură, dar nu 
îndrăznea să se urnească din loc sau să se apropie de el, deşi Gandalf 
părea să fi adormit. 

Gandalf însă era treaz, doar că stătea nemişcat şi tăcut. Era cufundat în 
gânduri, încercând să-şi amintească fiecare amănunt al călătoriei lui de 
demult în Minele Moriei şi cugetând plin de nelinişte Ia drumul pe care 
trebuia să-l urmeze mai departe; dacă o apuca acum pe o cale greşită, s- 
ar fi putut dovedi o adevărată nenorocire. După o oră se sculă şi se duse 
lângă Pippin. 

- Du-te într-un colţ şi trage un pui de somn, băiete, îi spuse el cu o voce 
blândă. Vrei să dormi, aşa bănuiesc. Eu nu pot să pun geană peste geană, 
aşa că la fel de bine pot să stau de veghe. Ştiu ce e cu mine, murmură el, 
aşezându-se pe jos lângă uşă. Am nevoie să fumez. N-am mai pus gura 
pe tutun din dimineaţa dinaintea furtunii de zăpadă. 

Ultimul lucru pe care-l zări Pippin înainte să-l cuprindă somnul fu 
silueta întunecată a bălanului vrăjitor ghemuit pe podea, ferind o surcică 
aprinsă în căuşul palmelor, între genunchi. Scăpărarea de o clipă 
dezvălui nasul lui ascuţit şi un fuior de fum. 

Gandalf fu cel care-i trezi pe toţi. Stătuse şi veghease de unul singur 
aproape şase ore, lăsându-i să se odihnească. 

- Şi în timpul veghii m-am hotărât, le spuse el. Nu-mi place cum apare 
calea de mijloc; şi nu-mi place mirosul celei din stânga: de-acolo urcă o 
duhoare puturoasă şi, dacă n-am dreptate, înseamnă că nu-s călăuză. Am 
să urmez calea din dreapta. E vremea să urcăm din nou. 

Timp de opt ore de întuneric, fără a pune la socoteală două popasuri 
scurte, mărşăluiră înainte, fără să întâlnească vreo primejdie, fără să 
audă ceva, fără să vadă altceva decât lucirea palidă a toiagului vrăjitor- 
ului, plutind ca un licurici în faţa lor. Galeria aleasă de ei urca întruna în 
curbă. Din câte puteau ei să-şi dea seama, curbele erau largi, parcă în 
spirală, şi pe măsură ce urcau deveneau tot mai înalte şi mai spaţioase. 
Nu se zărea nici o deschidere spre alte galerii sau tuneluri, de nici o 
parte, podeaua era dreaptă, solidă sub picioare, fără puțuri sau crăpături. 
Era limpede că ajunseseră la ceea ce odaia fusese o galerie principală; 
acum puteau înainta mai repede decât în timpul primului marş. 

Astfel au izbutit să străbată cincisprezece mile, măsurate în linie 
dreaptă înspre soare-răsare, cu toate că în fapt trebuie că merseseră vreo 

douăzeci sau chiar mai multe. Pe măsură ce drumul urca tot mai mult, 
parcă şi Frodo prinse mai mult curaj; dar tot se mai simţea apăsat şi tot 
mai auzea, din când în când, sau i se năzărea că aude, în urma lor de- 
parte şi dincolo de călcătura şi lipăitul paşilor lor, un pas ce-i urmărea şi 
care nu era ecou. 

Mărşăluiră atât cât îi ţinură pe hobbiţi puterile, fără să se oprească, şi 
toţi se gândeau acum la un loc unde să poată dormi, când, fără veste, 
pereţii din dreapta şi din stânga dispărură. Ar fi zis că pătrunseseră, 
printr-o intrare boltită, într-un spaţiu întunecos şi gol. Din spate venea 
un curent de aer mai cald, dar feţele lor erau învăluite în bezna rece. Se 
opriră şi se strânseră neliniştiţi unii în alţii. Gandalf părea încîntat. 

- Am ales drumul cel bun, spuse el. În sfârşit am ajuns în partea unde 
se locuia şi, după câte-mi dau seama, nu suntem departe de galeriile de 
la răsărit. Dar ne găsim foarte sus, mult deasupra Porții Pârâiaşului Tain- 
ic, dacă nu cumva greşesc. După cum simt aerul, ne aflăm într-o sală 
mare. Am să risc şi am să aprind o lumină adevărată. 

Îşi ridică toiagul şi preţ de o clipă se ivi o lumină orbitoare, ca o 
scăpărare de fulger. Umbre uriaşe ţâşniră şi zburară şi într-o fracțiune de 
secundă zăriră un tavan imens, tare sus deasupra capetelor lor, susţinut 
de nenumărate coloane puternice, tăiate în piatră. Înaintea lor şi de o 
parte şi de alta se întindea o sală uriaşă şi pustie; pereţii negri, lustruiţi şi 
netezi ca sticla, scăpărau şi străluceau. Zăriră încă alte trei intrări, trei ar- 
cade la fel de negre: una drept în faţa lor, spre răsărit, şi încă una de 
fiecare parte. Apoi lumina se stinse. 

- Doar atât îndrăznesc acum, zise Gandalf. Pe vremuri erau ferestre 
mari în pereţii muntelui şi puțuri ce duceau până la lumina zilei din 
părţile de sus ale Galeriilor. Cred că la ele am ajuns, dar afară s-a lăsat 
iarăşi noaptea, aşa încât până mâine dimineaţă nu ne putem da seama. 
Dacă am dreptate, mâine vom zări zorii strecurându-se înăuntru. Dar 
până una-alta mai bine să nu mergem mai departe. Să ne odihnim dac- 
om putea. Până aici totul a mers strună şi cea mai mare parte a drumului 
prin beznă s-a sfârşit. Dar încă n-am isprăvit şi până jos, la Porţile ce se 
deschid spre lume, e drum lung. 

Însoţitorii Inelului îşi petrecură noaptea în sala mare ca o peşteră, 
strânşi unii în alţii într-un ungher, ca să se ferească de curent: prin arcadă 
dinspre răsărit părea să pătrundă fără oprire aer rece. Peste tot în jurul 
lor, aşa cum stăteau ei întinşi, atârna întunericul gol şi imens, iar ei se 
simțeau apăsaţi de singurătatea şi vastitatea sălilor dăltuite în stâncă şi 
de păienjenişul fără sfârşit al scărilor şi galeriilor. Cele mai cumplite 

născociri ale minţii hrănite de zvonurile cele mai negre pe care le 
auziseră hobbiţii păleau în faţa amenințării şi a minunii Moriei. 

- Trebuie că aici a trudit odată o mare mulţime de gnomi, spuse Sam, 
şi fiecare dintre ei mai harnic decât viezurele, şi asta timp de cinci sute de 
ani, ca să sfredelească toate astea, şi aproape totul în stâncă dură. Pentru 
ce-au făcut-o? Doar n-au trăit în văgăunile astea întunecoase? 

- Astea nu sunt văgăuni, îi spuse Gimli Ăsta este Marele Regat şi Oraş 
Subteran al Gnomilor şi în străvechimea lui nu a fost întunecat, ci plin de 
lumină şi splendoare, aşa cum se pomeneşte în cântecele noastre. 

Se ridică şi, stând în picioare în întuneric, începu să cânte cu o voce 
adâncă, în timp ce ecourile se înălțţau departe, spre tavan: 


Pământul tânăr, munţii verzi, 

Şi luna albă, fără pete — 

Dar pietre, râuri, n-aveau nume, 
Când Durin a pornit în lume. 

El a numit şi văi şi dealuri 

Şi din fântâni gustă întâiul 
Când peste-a Lacului Oglindă 
S-a aplecat, văzu coroana 

De stele pe un fir de-argint 
Deasupra umbrei feţei sale. 


Era o lume fără seamăn, 

În Zilele de Odinioară, 
Pân-au pierit semeţii regi 

Din Nargothrond şi Gondolin 
Spre soare-apune, peste Mări: 
Frumoasa lume-a lui Durin 


Un rege a fost, pe-un tron cioplit 
În săli de piatră-ntre coloane, 

Cu bolți de aur şi podele 
De-argint, şi rune-ale puterii 

Pe ziduri scrise şi pe uşi — 

Lumini cereşti luceau de-a pururi 
În lămpi cioplite din cristale 
Nicicând de nori şi nopţi umbrite. 


Izbeau ciocane-n nicovale 

Gravori şi cioplitori deodată 
Aici tăiau, legau dincolo, 
Mineri, zidari, săpau, clădeau, 
Iar perla şi opalul palid 
Luceau în solzii de metale, 

Pe scuturi, platoşe, ori săbii 

Şi suliţi drepte şi topoare. 


Neobosit era poporul 

Lui Durin pe atunci, sub munte! 
La harpe menestreli cântau 

Iar sus la porţi chemau trompete. 


Lumea-i pustie, munţii reci, 

Pe vetre-n fierării, cenuşă; 

Nici harfa nu mai e ciupită 

Şi nici ciocanul nu mai cade — 

În sălile lui Durin, beznă, 

Şi umbră pe mormântul lui 

în Moria, în Khazad-dum 

Doar stele-apuse mai apar 

În noaptea Lacului-Oglindă, 

Acolo unde-n ape-adânci 

Coroana lui încă mai zace 

Până când Durin preaslăvitul 

Din somnul lui se va trezi. 

- Îmi place! exclamă Sam. Aş vrea să-l învăţ şi eu. În Moria, în Khazad- 
dum! Dar asta face ca întunericul să fie parcă şi mai apăsător, când mă 
gândesc la toate lămpile alea. Mai sunt şi-acum grămezi de giuvaiericale 
Şi aur care zac pe-aici? 

Gimli nu răspunse. După ce-şi cântase cântecul, nu mai voia să spună 
nimic. 

- Grămezi de giuvaiericale? repetă Gandalf. Nu, orcii au jefuit Moria 
adeseori, n-a mai rămas nimic în sălile de sus. Şi de când au fugit gnomii, 
nimeni nu cutează să caute în puţurile şi cămările din adâncuri. Sunt 
înecate în ape - sau într-un văl de spaimă. 

- Şi-atunci pentru ce vor să se întoarcă gnomii aici? întrebă Sam. 

- Pentru mithril, răspunse vrăjitorul. Bogăția Moriei nu stătea în aur şi 
giuvaiericale, alea erau jucăriile gnomilor; nici în fier, servitorul lor. 
Dintr-astea găseau ei aici, e adevărat, mai ales fier; dar nu aveau nevoie 

să sape după ele: tot ce-şi doreau puteau să aibă făcând negoţ. Căci 
numai aici din întreaga lume se găsea argintul de Moria, sau argintul ad- 
evărat, cum l-au numit unii: mithril este numele elfic. Gnomii au un 
nume pentru el, pe care nu vor să-l rostească. Valoarea lui era de zece ori 
mai mare decât cea a aurului, iar acum e nepreţuit; căci prea puţin a mai 
rămas pe suprafaţa pământului, şi nici măcar orcii nu îndrăznesc să sape 
aici după el. Filoanele duc spre miazănoapte, spre Cardhras, şi în jos, 
spre adâncuri: gnomii nu-şi dezvăluie taina; dar aşa cum mithril a dat 
naştere la bogăţia lor, tot aşa le-a adus decăderea. Au săpat cu prea mare 
lăcomie şi prea în afund, tulburând ceea ce-i făcuse să fuga: Blestemul lui 
Durin. Căci aproape tot ce-au scos ei la lumină au venit orcii şi au strâns 
şi au dat drept tribut lui Sauron, care râvneşte la tot. 

Mithril! continuă Gandalf. Cine nu şi-l dorea. Putea fi bătut precum 
aurul, lustruit precum sticla; gnomii puteau face din el un metal uşor şi 
totuşi mai tare decât oţelul călit. Frumuseţea lui era a argintului obişnuit, 
dar frumuseţea mithril-ului nu se ofilea, nu pălea. Elfii îl iubeau foarte 
mult şi din multele lucruri pe care le făceau din el era şi ithildin, piatra 
lunii, pe care aţi văzut-o pe porţi. Bilbo avea o za din inele de mithril, pe 
care i-a dăruit-o Thorin. Mă-ntreb ce s-o fi ales de zaua aia. Poate că încă 
se pune praful pe ea în Casa Mathom din Michel Delving, aşa bănuiesc. 

- Ce? striga Gimli speriat, ieşind din muţenia lui. O za din argint de 
Moria? Ăsta a fost dar regesc. 

- Aşa e. Eu nu i-am spus niciodată nimic, dar preţul ei era mai mare 
decât întregul Comitat şi tot ce se găseşte în el. 

Frodo nu spuse nimic, îşi băgă doar mâna sub tunică şi atinse inelele 
cămăşii sale de zale. Îi veni ameteala la gândul că umblase cu o ase- 
menea comoară din Comitat sub jacheta lui. Bilbo ştiuse? Fără îndoială 
că ştia prea bine acest lucru. Într-adevăr, un dar regesc. Dar acum gân- 
durile îi zburară de la Minele întunecate spre Vâlceaua Despicată, la 
Bilbo, la Fundătura lor şi la zilele când Bilbo încă nu plecase. Îşi dorea 
din toată inima să fie din nou acolo şi în acele zile anume, să tundă 
pajiştea, să plivească florile şi să nu fi auzit niciodată de Moria, de mithril 
- sau de Inel. 

Se lăsă o tăcere adâncă. Unul câte unul, adormiră. Frodo făcea de stra- 
jă. Ca o răsuflare ce ar fi pătruns prin uşi nevăzute dinspre locuri adânci, 
aşa îl cuprinse pe el frica. Mâinile îi erau reci, fruntea acoperită de bro- 
boane de sudoare. Ascultă. Toată mintea lui se concentra pe ascultare şi 
pe nimic altceva timp de două ore care trecură cumplit de greu; dar nu 
auzi nici un sunet, nici măcar năzăritul ecou al vreunui pas. 

Veghea lui aproape că se sfârşise când, departe, acolo unde-şi în- 
chipuia că se află arcada dinspre apus, i se păru că zăreşte două puncte 
palide de lumină, aproape ca nişte ochi fosforescenţi. Tresări. Capul îi 
căzuse în piept. „Te pomeneşti că am adormit în gardă, îşi zise el. Tocmai 
visam ceva.” Se ridică, se frecă la ochi şi rămase în picioare, aţintindu-şi 
privirile în întuneric, până când Legolas îi luă locul. 

Când se întinse, adormi aproape imediat, dar visul părea să se contin- 
ue: auzea şoapte, vedea două puncte palide de lumină apropiindu-se, în- 
cet. Se trezi şi descoperi că ceilalţi vorbeau în şoaptă lângă el şi că o lu- 
mină slaba îi cădea pe faţă. Sus de tot, deasupra arcadei dinspre răsărit, 
printr-un puț aproape de tavan, pătrundea o rază lungă de lumină pal- 
idă; în partea cealaltă a sălii, prin arcada dinspre miazănoapte, o altă 
rază abia scăpără în depărtare. 

Frodo se ridică în capul oaselor. 

- Bună dimineaţa, spuse Gandalf. Căci în sfârşit e din nou dimineaţa. 
Vezi, am avut dreptate. Suntem sus de tot, în partea de răsărit a Moriei. 
Înainte să se sfârşească ziua de azi ar trebui să găsim Porţile cele Mari şi 
să vedem apele Heleşteului Oglinzii ce se află în Valea Pârâiaşului Tain- 
ic, undeva în faţă. 

- Voi fi foarte bucuros, spuse Gimli. Am vrut să ajung în Moria, e 
măreaţa, cu adevărat, dar a devenit prea încărcată de întuneric şi amen- 
inţări; şi n-am găsit nici un semn lăsat de ai mei. Acum mă îndoiesc că 
Balin a trecut vreodată pe-aici. 

După ce luară masa de dimineaţă, Gandalf hotărî să o pornească la 
drum de îndată. 

- Suntem obosiţi, dar ne vom odihni mai bine după ce vom fi ieşit, le 
spuse el. Nu cred că vreunul dintre voi îşi mai doreşte să petreacă încă o 
noapte în Moria. 

- Chiar că nu, zise Boromir. Pe ce drum apucăm? Spre arcada ceea din- 
spre răsărit? 

- Poate, zise Gandalf. Dar încă nu sunt sigur unde ne aflăm. Dacă nu 
m-am rătăcit de tot, cred că suntem deasupra şi undeva la miazănoapte 
faţă de Porţile cele Mari, si s-ar putea să nu se dovedească atât de uşor să 
găsim drumul cel bun până jos la ele. Poate că arcada dinspre răsărit se 
va arăta a fi drumul pe care trebuie să-l urmăm, dar, înainte să ne 
hotărâm, să ne uităm puţin în jurul nostru. Să ne ducem la lumina aia 
din arcada dinspre miazănoapte. Dacă am găsi o fereastră, ne-ar fi de 
mare ajutor, însă mă tem că lumina pătrunde doar prin nişte puțuri 
lungi. 

Urmându-l, însoțitorii Inelului trecură pe sub arcada nordică. Se 
pomeniră într-un coridor larg. Pe măsură ce înaintau de-a lungul lui, lu- 
mina devenea tot mai puternică, şi abia atunci văzură că aceasta pătrun- 
dea pe o uşă aflată la dreapta lor, înaltă, cu pragul de sus drept, uşa de 
piatră încă stătea prinsă în balamale, pe jumătate deschisă. Dincolo de ea 
se găsea o cameră mare şi pătrată. Era slab luminată, dar pentru ochii lor, 
după atâta vreme petrecută în beznă, părea orbitor de puternică, aşa 
încât clipiră atunci când păşiră. 

Înăuntru, picioarele lor stârniră stratul gros de praf de pe podea şi se 
împiedicară de tot felul de lucruri ce zăceau aproape de prag şi ale căror 
forme nu izbutiră să le desluşească din prima clipă. Camera era luminată 
printr-un puț larg săpat sus de tot, în peretele mai îndepărtat, dinspre 
răsărit, urca în pantă, iar la capătul celălalt se putea zări un pătrat mic de 
cer albastru. Lumina din puț cădea drept pe o masă din mijlocul camerei, 
un bloc prelung dintr-o singură bucată, cam de două picioare înălţime, 
pe care era aşezată o dală masivă din piatră albă. 

- Arată ca un mormânt, murmură Frodo şi, stăpânit de un presen- 
timent ciudat, se aplecă în faţă ca să se uite mai atent. 

Gandalf i se alătură pe dată. Dala avea încrustate adânc pe ea câteva 
rune. 

- Acestea sunt runele lui Daeron, din cele folosite în vremurile de de- 
mult ale Moriei, explică Gandalf. Aici stă scris astfel, în graiul gnomilor 
şi cel al oamenilor: 


BALIN, FIUL LUI FUNDIN SENIORUL MORIEI 


- Vasăzică a murit, spuse Frodo. M-am temut de-asta. Gimli îşi trase 
gluga peste faţă. 

ne ÎI 


Podul Khazad-dum 

A 

I nsoțitorii Inelului rămaseră tăcuți lângă mormântul lui Balin. Frodo 
se gândi la Bilbo, la prietenia lui cea lungă cu gnomul şi la vizita lui 

Balin în Comitat, cu atâta timp în urmă. În camera aceea colbuită din in- 

ima munţilor, părea că trecuseră o mie de ani de atunci şi că totul se pet- 

recuse pe fața cealaltă a lumii. 

Într-un târziu se urniră din loc, se uitară în sus şi începură să caute 
orice semn ce le-ar fi putut spune ceva despre soarta lui Balin sau despre 
ce se petrecuse cu neamul lui. În partea cealaltă a încăperii era o uşă mai 
mică, chiar sub gura puţului. Abia acum văzură că în apropierea celor 
două uşi se găseau multe oseminte răspândite pe jos, iar printre ele 
spade frânte, capete de securi, scuturi şi coifuri străpunse. Unele dintre 
spade erau încovoiate la vârf: iataganele orcilor, cu tăişuri înnegrite. 

În pereţii de stâncă erau scobite nenumărate firide, iar în ele se aflau 
cufere de lemn mari, legate în cercuri de fier. Toate fuseseră sparte şi je- 
fuite; dar lângă capacul sfărâmat al unuia dintre ele se găsea ceea ce mai 
rămăsese dintr-o carte. Sfâşiată, tăiată, pe jumătate arsă, mânjita de ase- 
menea cu pete negre sau mai întunecate, de parcă erau urme de sânge, 
încât prea puţin se mai putea citi din ea. Gandalf o luă în mâini cu multă 
grijă, dar paginile se fărâmiţară şi se rupseră atunci când o puse pe cata- 
falc. Câtăva vreme o studie atent, fără să scoată un cuvânt. Stând de o 
parte şi de alta a lui, Frodo şi Gimli vedeau, pe măsură ce el dădea pa- 
ginile cu băgare de seamă, că erau scrise de multe mâini deosebite una 
de alta, în rune din Moria şi din Ţinutul de Jos, iar pe alocuri în caligrafie 
elfică. 

Într-un târziu, Gandalf îşi ridică privirile. 

- Pare-se că e un catastif al sorții poporului lui Balin, spuse el. Din câte 
înţeleg, începe cu venirea lor în Valea Pârâiaşului Tainic, acum aproape 
treizeci de ani: paginile poartă numere ce ar însemna anii de după 
venirea lor. Prima pagină e notata cu unu-trei, care va să zică lipsesc cel 
puţin două pagini de la început. Ascultaţi aici: 

l-am gonit pe orci de la poarta cea mare şi camera - cred; următorul cuvânt 
e neclar, ars; probabil gărzii - i-am măcelărit pe mulți în soarele - cred - 
strălucitor, în vale. Floi a fost răpus de o săgeată. EI l-a ucis pe cel mare. Ceva 
neclar aici, apoi Floi sub iarba de lângă Heleşteul Oglinzii. Următoarele 
două sau trei rânduri nu le pot citi. După care: Am ales sala a douăzeci şi 
una dinspre capătul de la miazănoapte, să locuim în ea. Este nu ştiu ce. Se 
spune ceva despre un stâlp. Apoi: Balin şi-a aşezat tronul în încăperea 
Mazarbul. 

- Încăperea Catastifelor, spuse Gimli. Am impresia că în ea ne aflăm 
acum. 

- Aşa o fi, după aia nu mai pot citi o bună bucată, continuă Gandalf, 
doar cuvântul aur, şi Securea lui Durin şi ceva cu scut. Apoi Balin e acum 
Stăpân peste Moria. Aici pare să se sfârşească un capitol. Câteva steluțe, 
apoi alt scris, şi desluşesc Am găsit argint adevărat, şi mai încolo cuvântul 
bine bătut, şi apoi, ah înţeleg! mithril; şi ultimele două rânduri: Oin să 
caute arsenalele din a Treia Subterană, ceva ce merge spre apus, neclar, spre 
Poarta Hollin. 

Gandalf tăcu şi puse câteva foi deoparte. 

- Mai sunt câteva pagini de felul ăsta, scrise mai degrabă la repezeală 
şi mâncate de foc, dar la lumina asta nu pot descifra prea mult din ce-i 
scris pe ele. Aici trebuie că lipsesc mai multe foi, pentru că numerotarea 
începe cu cinci, al cincilea an al coloniei, din câte îmi dau seama. Staţi să 
văd. Nu, prea sunt rupte şi pătate; nu le pot citi. Poate izbutim la lumina 
soarelui. Staţi: aici e ceva: un scris mare, lăbărţat, în alfabet elfic. 

- Asta trebuie să fie mâna lui Ori, îşi dădu cu părerea Gimli, aruncând 
o privire peste braţul vrăjitorului. Ştia să scrie repede şi bine şi adeseori 
folosea literele elfice. 

- Mă tem că veştile pe care le scrie cu caligrafia lui frumoasă nu-s prea 
bune, spuse Gandalf. Primul cuvânt limpede este jale, restul rândului s-a 
pierdut, se termină cu seara. Sunt aproape sigur că e aseară, şi vine ziua fi- 
ind noiembrie zece, Balin, Stăpânul Moriei, a căzut în Valea Pârâiaşului Tainic, 
un orc l-a săgetat de după un bolovan, l-am ucis pe orc, dar mulți alții... dinspre 
răsărit, dinspre Râul Argintului. Restul paginii este atât de neclar, încât 
abia de mai pot descifra ceva, dar parcă tot mai văd aici am pus drugii pe 
porți, şi apoi, putem să-i împiedicăm mult dacă, şi apoi poate îngrozitor şi 
suferă. Săracul Balin! Din câte se înţelege, n-a păstrat mai mult de cinci 
ani titlul pe care şi l-a luat. Mă-ntreb ce s-a întâmplat după asta; dar n- 
avem vreme să stăm să punem laolaltă ultimele foi. Asta e ultima pagină 
din toate. 

Tăcu şi oftă. 

- E cumplit ce scrie, continuă el. Mă tem că sfârşitul lor a fost crud. As- 
cultaţi. Nu putem ieşi. Au luat Podul şi a doua sală. Frar şi Loni şi Nali au 
pierit acolo. Patru rânduri sunt înnegrite, nu mai înţeleg decât s-a dus 
acum 5 zile. Ultimele rânduri sună aşa: iazul a ajuns până la zid la Poarta 
dinspre Apus. Pândarul din Apă l-a luat pe Oin. Nu putem ieşi. Vine sfârşitul, 
şi apoi bubuie, bubuie în adânc. Mă-ntreb ce-nseamnă asta. Ultimul lucru 
scris aici este o mâzgălitura de litere elfe: vin. Apoi nimic. 

Gandalf tăcu şi rămase cufundat în gânduri. Încăperea păru deodată 
să-i copleşească pe toţi cu groaza şi ameninţarea ei. 

- Nu putem ieşi, murmură Gimli. Pentru noi a fost bine că iazul şi-a re- 
tras puţin apele şi că Pândarul dormea în adânc, la capătul dinspre 
miazăzi. 

Gandalf îşi înălţă capul şi se uită în jur. 

- Se pare că ultima dată au ţinut piept la ambele porţi, spuse el, dar nu 
mai rămăseseră mulţi atunci. Aşa s-a sfârşit încercarea de-a recuceri Mor- 
ia. Temerară, dar nebunească. N-a sosit încă vremea. Acum mă tem că 
trebuie să ne luăm rămas-bun de la Balin, fiul lui Fundin. Aici trebuie să 
rămână, în sălile străbunilor săi. Vom lua acest document, Documentul 
din Mazarbul, şi ne vom uita la el mai târziu. Mai bine îl ţii tu, Gimli, ca 
să-l duci înapoi lui Dain, dacă vei ajunge. Sunt sigur că va voi să-l vadă, 
chiar dacă îl va durea cumplit. Haideţi, să mergem. Dimineaţa e pe 
sfârşite. 

- Pe unde-o luăm? întrebă Boromir. 

- Înapoi în sală, răspunse Gandalf. Măcar vizita noastră în această 
încăpere n-a fost zadarnică. Acum ştiu unde ne aflăm. Asta trebuie să fie, 
aşa cum a zis Gimli, încăperea Mazarbul; iar sala trebuie că e a douăzeci 
şi una de la Capătul de Miazănoapte. Prin urmare, trebuie să ieşim pe 
sub bolta răsăriteană a sălii şi s-o apucăm spre dreapta şi spre miazăzi, 
apoi în jos. A Douăzeci şi Una Sală trebuie să se găsească la Nivelul 
Şapte, adică la şase nivele peste cel al Porţilor. Să mergem. Înapoi în sală. 

Abia apucă Gandalf să rostească aceste vorbe, când se auzi un zgomot 
mare: un Buuum rostogolit, ce părea să răsune din adâncurile îndepărtate 
şi să se răsfrângă în lespezile tremurânde sub tălpile lor. Înspăimântaţi, 
se repeziră la uşă. Duum, duum, iar se rostogolea zgomotul, de parcă 
nişte mâini colosal de mari ar fi preschimbat cavernele Moriei într-o tobă 
imensă. Apoi se auzi o bubuitură ce făcu stânca să se înfioare de ecou: un 
corn uriaş sufla în sală, iar alţi corni şi nişte ţipete ascuţite se auziră în 
depărtare. Apoi paşi mulţi, care se apropiau în fugă. 

- Vin! strigă Legolas. 

- Nu putem ieşi! urlă Gimli. 


368 


- Prinşi în capcană! ţipă Gandalf. De ce-am zăbovit? Uite cum am fost 
prinşi, la fel cum au fost şi ei înainte. Dar atunci n-am fost eu aici. Să 
vedem ce... 

Duum, duum se auzea bubuitul tobei şi pereţii se zgâlţâiră. 

- Închideţi uşile şi proptiţi-le! strigă Aragorn. Şi nu vă daţi raniţele jos, 
cât puteţi de mult: încă mai avem şansă să ne tăiem drum şi să ieşim. 

- Nu! se opuse Gandalf. Nu trebuie să ne închidem înăuntru. Ţineţi uşa 
de la miazăzi întredeschisă! Pe acolo o să ieşim, dacă prindem clipa. 

Din nou izbucni chemarea aspră a cornului şi ţipete ascuţite îi răspun- 
seră. Se auzeau paşi apropiindu-se pe coridor. Săbiile zăngăniră şi 
zornăiră când însoțitorii Inelului şi le scoaseră din teci. Glamdring 
scăpără cu o străfulgerare palidă, iar muchiile lui Sting luciră. Boromir se 
puse cu umărul la uşa dinspre apus. 

- Aşteaptă! N-o închide încă, spuse Gandalf. 

Făcu un salt înainte, până la Boromir, şi se îndreptă de spate, 
înălțându-se atât cât era el de lung. 

- Cine vine aici să tulbure pacea lui Balin, Seniorul Moriei? strigă el cu 
o voce tunătoare. 

Izbucniră nişte hohote hârşâite, ca şi cum s-ar fi prăvălit bolovani într- 
un puț; din vuietul acela se desluşi o voce care striga o poruncă. Duuum, 
buum, duum bubuiau tobele din adâncuri. 

Cu o mişcare fulgerătoare, Gandalf paşi în dreptul întredeschiderii 
uşii, împingându-şi înainte toiagul. Un fulger orbitor lumină încăperea şi 
coridorul de afară. Preţ de o clipă, vrăjitorul se uită într-acolo. Coridorul 
şuiera şi zbârnâi de săgețile ce trecură la un fir de păr de capul vrăjitor- 
ului, care sări înapoi. 

- Orci, mulţi, spuse el. Unii sunt uriaşi şi fioroşi: Urukşii negri din 
Mordor. Se ţin încă la distanţă, dar mai e ceva acolo. Un căpcăun-de- 
peşteră, din cel mare, aşa cred, sau chiar mai mulţi. Pe aici n-avem cum 
scăpa. 

- Şi nici o altă speranţă, dacă vor veni şi la uşa cealaltă, spuse Boromir. 

- Aici încă nu se aude nimic, îi anunţă Aragorn, care stătea cu urechea 
lipită de uşa de la răsărit. Coridorul de aici coboară drept în jos, pe o 
scară: e limpede că nu se întoarce în sală. Dar nu e bine să fugim orbeşte 
pe aici, urmaţi îndeaproape. Nu putem bloca uşa. Cheia a dispărut, 
broasca e spartă şi se deschide spre interior. Mai întâi trebuie să facem 
ceva să-i ţinem în loc pe duşmani. Să-i facem să se teamă de încăperea 
Mazarbul! spuse el fioros, încercând tăişul lui Anduril, sabia sa. 

Pe coridor răsunară paşi grei. Boromir se repezi în uşă şi o împinse 
până se închise; apoi o propti cu tăişuri frânte de săbii şi cu bucăţi de 

lemn. Grupul se retrase în partea cealaltă a încăperii. Dar încă nu se ivise 
momentul să poată fugi. O izbitură în uşă o făcu să se cutremure; după 
care, scrâşnind, începu să se deschidă, împingând înapoi proptelele. Un 
braţ uriaş şi un umăr, cu o piele neagră şi solzi verzi, se înfipseră prin 
deschizătură. În partea de jos a ei se strecură o labă la fel de uriaşă, 
turtită şi fără degete. De afară nu se auzea nici cel mai mic zgomot. 

Boromir se repezi şi izbi în braţ cu toată puterea de care era în stare; 
dar sabia lui zăngăni, alunecă într-o parte şi căzu din mâna lui 
tremurândă. Tăişul era ştirbit. 

Dintr-o dată, luându-l şi pe el prin surprindere, Frodo simţi o mânie 
fierbinte cuprinzându-i inima. 

- Comitatul! strigă el şi, dintr-un salt, fu lângă Boromir, se aplecă şi în- 
fipse vârful lui Sting în laba aceea înfiorătoare. 

Un urlet rupse tăcerea şi laba se smuci îndărăt, aproape smulgându-l 
pe Sting din mâna lui Frodo. Din tăiş picurau stropi negri, fumegând pe 
podea. Boromir se trânti încă o dată în uşă, închizând-o cu putere. 

- Unul pentru Comitat! strigă Aragorn. Muşcătura hobbitului este 
adâncă! Ai un tăiş bun, Frodo, fiu al lui Drogo! 

O izbitură în uşă, urmată de încă o izbitură şi încă una. Berbeci şi 
baroase loveau în ea. Uşa crăpă, se smulse din balamale şi deodată în ea 
se ivi o deschizătură mare. Săgeţi şuierară prin ea, dar se loviră de 
peretele dinspre miazănoapte, căzând neputincioase pe podea. O chem- 
are de corn izbucni, paşi se apropiară în fugă şi orcii, unii după alţii, se 
repeziră în încăpere. 

Câţi erau, nimeni nu le mai tinu şirul. Încleştarea fu cumplită, dar orcii 
îşi pierdură cumpătul în faţa unei apărări atât de înverşunate: Legolas 
săgetă pe doi în gât, Gimli seceră picioarele unuia care sărise pe lespedea 
lui Balin. Boromir şi Aragorn uciseră mulţi. Când căzu şi al treispreze- 
celea, ceilalți se retraseră ţipând, lăsându-i pe apărători nevătămaţi; doar 
Sam se alesese cu o zgârietură în creştet. Îl salvase faptul că şi-l aplecase 
la vreme; după care îl căsăpi pe orc, înfigându-şi cu nădejde pumnalul 
primit la Gruiuri. În ochii lui căprui mocnea un foc ce l-ar fi făcut chiar şi 
pe Ted Roşcovanul să se retragă dacă l-ar fi văzut. 

- Acum e momentul! strigă Gandalf. Să fugim până nu vine căpcăunul! 

Dar, chiar în timp ce se retrăgeau şi înainte că Pippin şi Merry să fi 
ajuns la scara de pe coridor, o căpetenie de orci, uriaşă cât un stat de om, 
înveşmântată în zale negre din cap până-n picioare, sări în încăpere; în 
urma ei se îngrămădiră ceilalţi. Faţa lătăreaţa şi teşită era oacheşă. Ochii 
precum doi cărbuni, limbă roşie; purta în mână o suliță lungă. Cu o miş- 
care bruscă a scutului cât el de mare, orcul-căpetenie abătu lovitura 

săbiei lui Boromir, iar pe acesta îl împinse cât colo, trântindu-l la podea. 
Aplecându-se iute ca un şarpe gata de atac, pentru a se feri de lovitura 
lui Aragorn, se năpusti asupra fugarilor şi-şi aruncă sulița drept spre 
Frodo. Îl nimeri în partea dreaptă, încât Frodo fu împins în perete şi țin- 
tuit acolo. Cu un strigăt, Sam apucă sulița de coadă, însă aceasta se 
frânse. Dar chiar în vreme ce orcul îşi aruncă deoparte măciuca şi scotea 
din teacă sabia cu tăişul lat, Anduril se prăvăli asupra coifului său. 
Izbucni o scăpărare ca o flacără şi coiful se despică. Orcul căzu cu ţeasta 
crăpată. Cei care-l urmau fugiră urlând atunci când Boromir şi Aragorn 
se repeziră la ei. 

Duum, duum bubuiau tobele în adâncuri. Vocea de tunet se rostogoli 
încă o dată spre ei. 

- Acum! dădu Gandalf semnalul. Ultima şansă. Fugiţi! 

Aragorn îl culese pe Frodo de unde zăcea lângă zid şi fugi spre scări, 
împingându-i pe Merry şi pe Pippin. Ceilalţi îi urmară, dar Gimli trebui 
să fie tras cu de-a sila de acolo de către Legolas; în ciuda pericolului, el 
rămăsese lângă mormântul lui Balin, cu capul aplecat. Boromir trase uşa 
dinspre răsărit în urma lui, făcând-o să scârţâie din balamale: cu toate că 
avea inele mari de fier de ambele părţi, nu putea fi închisă pe de-a- 
ntregul. 

- Mă simt bine, şopti Frodo. Pot să umblu. Pune-mă jos. Aragorn 
aproape că îl scăpă din braţe, atât era de uimit. 

- Credeam că eşti mort! exclamă el. 

- Încă nu, spuse Gandalf. Dar n-avem vreme de stat şi de minunat. 
Hai, valea, toţi pe scări! Aşteptaţi-mă puţin când ajungeţi jos, dar dacă 
nu apar curând, porniţi fără mine. Mergeţi iute şi alegeţi drumurile ce o 
iau spre dreapta şi în jos. 

- Nu te putem lasă să ţii uşa de unul singur, spuse Aragorn. 

- Faceţi precum am spus! se răsti la el Gandalf. Aici săbiile nu-şi mai 
au rostul. Porniţi! 

Coridorul nu era luminat de nici un puț, aşa încât întunericul era de- 
plin. Orbecăiră în jos pe trepte fără număr, apoi se uitară în urmă, dar nu 
puteau vedea nimic, doar undeva, departe sus, lucirea stinsă a toiagului 
vrăjitorului. Părea să stea încă de pază la uşa închisă. Respirând cu 
greutate, Frodo se rezemă de Sam, care-l cuprinse cu braţele. Stăteau şi 
se uitau în susul scărilor, în întuneric. Lui Frodo i se păru că aude vocea 
lui Gandalf acolo sus, murmurând vorbe ce coborau spre ei de-a lungul 
tavanului înclinat, ca un ecou suspinat. Nu putea înţelege vorbele. 
Zidurile păreau să tremure. Când şi când, bătăile de tobă bubuiau şi se 
rostogoleau spre ei: duuum, duum. 

Deodată, în capul scărilor ţâşni o lumină albă. Apoi un scrâşnet stins şi 
un bubuit greu. Bătăile de tobă izbucniră cu sălbăticie: duum, duum, 
buum-duum, iar apoi încetară. Gandalf zbură pe scări în jos şi se prăbuşi 
la pământ în mijlocul lor. 

- Ei, ei. S-a sfârşit, spuse vrăjitorul ridicându-se cu greu în picioare. 
Am făcut tot ce-am putut. Însă mi-am găsit naşul şi aproape că m-a dis- 
trus. Dar nu staţi aici. Mergeţi! O vreme va trebui să vă descurcaţi fără 
lumină: sunt cutremurat. Mergeţi! Mergeţi! Unde eşti, Gimli? Vino cu 
mine în faţă! lar voi ţineţi-vă cât mai aproape! 

Porniră orbecăind după el, întrebându-se ce se petrecuse. Duum, 
dumm, se auzea bubuitul tobelor: înăbuşite acum, şi de foarte departe, 
dar îi însoțea. Nici un alt sunet în urmă. Nici tropăit de picioare, nici 
voci. Gandalf n-o luă nici la stânga, nici la dreapta, căci tunelul părea să 
înainteze în direcţia dorită de el. Când şi când scări care coborau, cin- 
cizeci de trepte, poate mai mult, spre un nivel aflat mai jos. Până una- 
alta, acesta era cel mai mare pericol pentru ei; în întuneric nu vedeau 
când urmau treptele, decât atunci când ajungeau la ele şi puneau piciorul 
în gol. Gandalf îşi pipăia drumul cu toiagul, ca un orb. 

La capătul unei ore întregi merseseră o milă, poate ceva mai mult, şi 
coborâseră multe scări. Încă nu se auzea vreun zgomot de urmărire. 
Aproape că începeau să spere că scăpaseră. La capătul celei de-a şaptea 
scări, Gandalf se opri. 

- Începe să fie cald, gâfâi el. Ar trebui să fim acum jos, cel puţin în 
dreptul Porţilor. Curând, aşa cred, ar trebui să căutăm o cotitură la 
stânga, ca să ne ducă spre răsărit. Nădăjduiesc să nu fie departe. Sunt 
tare ostenit. Trebuie să mă odihnesc aici un pic, chiar dacă toţi orcii 
zămisliţi vreodată sunt pe urmele noastre. 

Gimli îl apucă de braţ şi-l ajută să se aşeze pe o treaptă. 

- Ce s-a întâmplat acolo sus, la uşă? întrebă el. Ai dat nas în nas cu 
toboşarul? 

- Nu ştiu, răspunse Gandalf. Dar dintr-o dată m-am trezit în faţă cu 
ceva ce nu mi-a mai fost dat să văd. La altceva nu m-am putut gândi 
decât la o vrajă care să zăvorască uşa. Ştiu multe, dar ca să faci asemenea 
lucrare aşa cum trebuie e nevoie de timp, şi chiar şi atunci uşa poate fi 
spartă prin forţă. 

Şi cum stăteam acolo, auzeam voci de orci de partea cealaltă; în orice 
clipă, îmi ziceam, or s-o spargă. Nu desluşeam ce spuneau; păreau să 
vorbească în limba aia îngrozitoare a lor. N-am prins decât ghash; adică 
„foc". Apoi ceva a intrat în încăpere - am simţit prin uşă, şi chiar şi orcii 

s-au înspăimântat şi au tăcut. Acel ceva a atins inelul de fier, şi atunci m- 
a simţit pe mine şi vraja mea. 

Nu pot să spun ce-a fost, dar nicicând n-am simţit o asemenea în- 
fruntare. Descântecul de rupere a vrăjii mele era cumplit. Aproape că m- 
a răpus. Preţ de o clipă uşa n-a mai ascultat de puterea mea şi a început 
să se deschidă. A trebuit să rostesc o Poruncă. S-a dovedit o încercare 
mult prea mare. Uşa s-a făcut fărâme. Ceva întunecos ca un nor acoperea 
toată lumina dinăuntru, iar eu am fost aruncat pe trepte în jos. Tot 
peretele s-a năruit, şi am impresia că şi tavanul. 

Mă tem că Balin a fost îngropat în adânc şi poate că mai e şi altceva în- 
gropat acolo. Nu pot spune ce. Dar măcar tunelul din urma noastră a fost 
astupat în întregime. Ah! Nu m-am simţit nicicând atât de sleit, dar trece. 
Şi acum, cum te simţi tu, Frodo? N-a fost vreme să-ţi spun, dar n-am fost 
în viaţa mea mai încântat ca atunci când ţi-am auzit glasul. Tare m-am 
temut că Aragorn purta în braţe un hobbit viteaz, dar mort. 

- Ce să fie cu mine? făcu Frodo. Sunt viu şi nevătămat, din câte-mi dau 
seama. Sunt rănit, mă doare, dar nu-i chiar atât de rău. 

- Ei bine, spuse Aragorn, nu pot spune decât că hobbiţii sunt făcuţi 
dintr-un aluat cum n-am mai întâlnit. Dacă ştiam, aş fi vorbit mai cu 
blândeţe în Hanul din Bree! Lovitura aia de suliță ar fi dat gata şi un 
mistreţ! 

- Uite că pe mine nu m-a dat gata, sunt bucuros s-o spun, chiar dacă 
mă simt ca şi cum aş fi fost prins între ciocan şi nicovală. 

Frodo tăcu. Avea dureri când respira. 

- Semeni cu Bilbo, zise Gandalf. Ai în tine ceva mai mult decât pare la 
prima vedere, aşa cum i-am spus şi lui de mult de tot. 

Frodo se întrebă în sinea lui dacă nu cumva cuvintele lui însemnau 
mai mult decât lăsau să se-nţeleagă. 

Îşi văzură de drum mai departe. Nu trecu mult şi Gimli rupse tăcerea. 
Avea vederea bună în întuneric. 

- Mi se pare că văd o lumină în faţă. Dar nu e lumina de zi. E roşie. Ce 
poate fi? 

- Ghash, şopti Gandalf. Nu cumva asta au vrut să spună: că etajele de 
jos sunt cuprinse de flăcări? Dar n-avem de ales decât să ne continuăm 
drumul. 

Curând lumina aceea nu mai păru doar o năzărire: toţi o vedeau. 
Licărea şi lumina zidurile jos, în galerie, în faţa lor. Acum puteau zări şi 
drumul: înainte cobora abrupt, iar ceva mai departe se găsea o arcadă 
joasă; pe acolo venea lumina tot mai puternică. Aerul se făcea din ce în ce 
mai fierbinte. 

Când ajunseră la arcadă, Gandalf trecu pe sub ea, făcându-le celorlalți 
semn să se oprească. Se opri şi el de partea cealaltă şi faţa i se lumină de 
o lucire roşie. Dar Gandalf se retrase iute. 

- Încă o blestemăţie, spuse el, în semn de bun venit pentru noi, fără în- 
doială. Măcar ştiu unde ne aflăm: am ajuns la Primul Adânc, nivelul aflat 
chiar sub Porţi. Aceasta e a Două Sală a Bătrânei Moria, iar Porţile sunt 
în apropiere: dincolo de capătul dinspre răsărit, pe stânga, la mai puţin 
de un sfert de milă. Peste Pod, în sus, pe o scară lată, de-a lungul unui 
drum lat prin Prima Sală şi afară. Dar veniţi de vedeţi! 

Se uitară cu toţii. În faţa lor se găsea o altă sală ca o peşteră. Mai înaltă 
şi mult mai lungă decât aceea în care dormiseră. Se găseau aproape de 
capătul estic; spre vest, totul se pierdea în beznă. 

În mijloc se înălța un şir dublu de coloane copleşitor de înalte. Erau tăi- 
ate sub formă de trunchiuri de arbori vânjoşi, ale căror ramuri susțineau 
tavanul ca o dantelărie de nervuri de piatră. Aveau suprafaţa netedă, 
neagră, dar lucirea roşie se oglindea în ea. În podea, aproape de capătul 
de jos a două coloane uriaşe, se căsca o crăpătură mare. Din ea ieşea o lu- 
mină roşie înspăimântătoare şi câte o limbă de foc scăpa la margine şi se 
încolăcea în jurul picioarelor coloanelor. Fuioare de fum negru pluteau în 
aerul încins. 

- Dacă am fi venit pe drumul principal de sus, am fi fost prinşi aici, 
spuse Gandalf. Să sperăm că focul se află acum între noi şi urmăritori. 
Veniţi. Nu mai e vreme de pierdut. 

Abia apucă să rostească aceste vorbe, când auziră din nou bubuitul 
care-i urmărea: duum, duum, duum. Departe, dincolo de umbrele din 
capătul vestic al sălii, răsunară strigăte şi chemări de corn. Dumm, dumm: 
coloanele păreau să se cutremure şi flăcările să tresalte. 

- Acum, ultima cursă, spuse Gandalf. Dacă soarele străluceşte afară, 
mai avem vreme să scăpăm. După mine! 

O lua la stânga şi porni în fugă pe podeaua netedă. Distanţa era mai 
mare decât părea. În timp ce alergau, auziră bubuitul şi ecoul multor pi- 
cioare care fugeau în urma lor. Un urlet ascuţit sfâşie aerul: fuseseră 
văzuţi. Răsună un zăngănit de arme. O săgeată trecu şuierând peste 
capul lui Frodo. 

Boromir izbucni în râs. 

- La asta nu s-au aşteptat, spuse el. Focul le-a tăiat calea. Suntem pe 
partea care nu trebuie. 

- Uitaţi-vă înainte! strigă Gandalf. Podul e aproape. E periculos şi 
îngust. 

Pe neaşteptate, Frodo văzu în faţa lui un hău negru. La capătul sălii 
podeaua dispărea şi se prăbuşea într-o genune necunoscută. Până la 
poarta ce da afară se putea ajunge doar pe un pod îngust de piatră, fără 
margine sau parapet, ce lega malurile hăului, curbându-se deasupra lui 
pe o lungime de cincizeci de picioare. Era un sistem de apărare străvechi, 
folosit de gnomi împotriva oricăror duşmani care ar fi cucerit Prima Sală 
şi tunelurile exterioare. Nu-l puteau străbate decât în şir, unul câte unul. 
La buza prăpăstiei Gandalf se opri, iar ceilalţi se strânseră în spatele lui. 

- la-o înainte, Gimli, spuse el. Urmează Pippin şi Merry. Drept, apoi în 
sus, pe scările de dincolo de uşă. 

Săgeţile cădeau între ei. Una îl nimeri pe Frodo şi ţâşni înapoi. Alta 
străpunse pălăria lui Gandalf şi rămase acolo ca o pană neagră. Frodo se 
uită în spate. Dincolo de foc, văzu o mulţime de siluete negre care se 
agitau: păreau să fie sute şi sute de orci. Roteau în aer sulițe şi săbii ce 
scăpărau roşii ca sângele în lumina focului. Duum, dumm, se rostogoleau 
bubuiturile tobelor, tot mai tare şi mai tare, dumm, duum. 

Legolas se răsuci şi puse o săgeată în arc, deşi distanţa era mare pentru 
arcul lui mic. Trase, dar mâna îi alunecă şi săgeata nimeri în podea. 
Legolas scoase un strigăt de deznădejde şi teamă. Apărură doi căpcăuni 
uriaşi; aduceau cu ei lespezi mari de piatră, pe care le aruncară pe jos, 
astfel încât să le servească drept punți peste foc. Dar nu căpcăunii îl 
umpluseră de groază pe elf. Orcii rupeau rândurile şi se retrăgeau, de 
parcă ei înşişi căzuseră pradă fricii. Ceva venea din urma lor. Ce anume 
era nu putea fi zărit: ca o umbră colosală, în mijlocul căreia se afla o 
formă întunecată, ai fi zis că era om după cum arăta, numai că mult mai 
mare; şi părea să cuprindă în sine o putere şi o spaimă ce în acelaşi timp 
o luau înaintea lui. 

Acel ceva ajunse până la marginea focului şi lumina păli ca acoperita 
de un nor. Apoi, iute că gândul, sări peste crăpătură. Flăcările vuiră în 
semn de salut şi se învolburară în jurul lui, şi un fum negru se vălătuci în 
aer. Părul lui lung şi revărsat se aprinse şi străluci orbitor pe spate. În 
mâna dreaptă purta un tăiş, ca o limbă de foc ascuţită; în stânga ţinea un 
bici cu multe şfichiuri. 

- Vai, vai! se tângui Legolas. Un Balrog! A venit un Balrog! Gimli holbă 
ochii. 

- Blestemul lui Durin! strigă el şi, lăsând securea să-i cadă, îşi acoperi 
faţa cu palmele. 

- Un Balrog, murmură Gandalf. Acum înţeleg. 

Se clătină pe picioare şi se rezemă cu tot trupul în toiagul lui. 

- Ce soartă năprasnică! Şi eu sunt atât de ostenit. 

Silueta neagra urmată de un râu de foc se repezi spre ei. Orcii urlară şi 
se năpustiră peste punți. Atunci Boromir îşi înălţă cornul şi suflă în el. 
Chemarea răsună ca un tunet şi ca un muget, precum un urlet izbucnit 
din mai multe gâtlejuri sub tavanul uriaşei grote. Preţ de o clipă, orcii dă- 
dură înapoi şi fioroasa umbră se opri. Dar ecourile se stinseră la fel de 
brusc precum o flacără stinsă de un vânt întunecos, şi duşmanul porni 
iarăşi înainte. 

- Peste pod! urlă Gandalf, regăsindu-şi forţele. Fugiţi! Duşmanul acesta 
e mai presus de puterea oricăruia dintre voi. Eu trebuie să-l împiedic să 
treacă. Fugiţi! 

Aragorn şi Boromir nu dădură ascultare poruncii lui, ci rămaseră pe 
poziţii, unul lângă altul, în spatele lui Gandalf, la capătul îndepărtat al 
podului. Ceilalţi se opriră chiar în prag, în partea cealaltă a sălii, şi se 
răsuciră să privească, nesimţindu-se în stare să-l lase singur în fața duş- 
manului pe cel ce-i adusese până acolo. 

Balrogul ajunse la pod. Gandalf stătea în mijlocul arcului, sprijinit cu 
mâna stângă în toiag, dar ţinând în dreapta sabia Glamdring, ce lucea cu 
o lumină albă şi rece. Duşmanul se opri încă o dată, înfruntându-l, şi um- 
bra din jurul lui se întinse ca două aripi uriaşe. Înălţă biciul şi plesnele lui 
şuierară şi pocniră. Din mâinile lui ţâşniră flăcări. Dar Gandalf nu se 
clinti. 

- Nu poţi trece, spuse vrăjitorul. 

Orcii se opriră locului şi o linişte ca de mormânt se aşternu. 

- Sunt slujitorul Focului Tainic, mânuitorul văpăii din Anor, spuse 
Gandalf. Nu poţi trece. Focul întunecat nu te va ajuta, văpaie din Udun. 
Întoarce-te înapoi în Umbră! Nu poţi trece. 

Balrogul nu răspunse. Focul din el păru a se stinge, dar întunericul se 
adânci. Păşi încet înainte, pe pod, şi dintr-o dată se trase în sus, la o mare 
înălţime, şi aripile i se deschiseră dintr-un zid până în celălalt. Gandalf 
însă putea fi văzul scânteind în întuneric; părea mic şi singur-singurel: 
cărunt, adus de spate, ca un copac uscat înainte de-a începe furtuna. 

Din umbra aceea ţâşni ca un fulger o sabie roşie. Glamdring îi răspun- 
se cu o scăpărare albă. Răsună un zăngănit de arme şi izbucni o fulgerare 
albă, ca un pumnal. Balrogul căzu înapoi pe pământ şi sabia lui zbură cât 
colo, în bucăţi de metal topit. Vrăjitorul se clătină pe pod, făcu un pas 
îndărăt şi apoi rămase neclintit. 

- Nu poţi trece! ' 

Aplecându-se în faţă, Balrogul făcu un salt până în mijlocul podului. 
Biciul lui se roti în aer şi şuieră. 

- Nu-i poate ţine piept singur! strigă Aragorn deodată şi se repezi îna- 
poi pe pod. Elendil! urlă el. Sunt cu tine, Gandalf! 

- Gondor! strigă Boromir şi se avântă pe urmele lui. 

În acea clipă, Gandalf ridică toiagul şi, cu un strigăt, izbi podul dinain- 
tea lui. Toiagul se frânse şi-i căzu din mână. O pală de un alb orbitor 
ţâşni în sus. Podul crăpă. Se frânse drept la picioarele Balrogului şi piatra 
pe care stătea acesta se prăvăli în hău, în vreme ce restul rămase sus- 
pendat, tremurând ca o limbă de stâncă avântată în gol. 

Cu un urlet cumplit, Balrogul se prăbuşi în faţă, iar umbra lui se nărui 
şi ea şi dispăru în genune. Dar chiar în timp ce cădea, el plesni cu biciul 
şi sfârcurile acestuia şfichiuiră şi se încolăciră în jurul genunchilor 
vrăjitorului, trăgându-l spre marginea limbii de piatră. Gandalf se clăt- 
ină, căzu, se prinse cu disperare de piatră şi alunecă în abis. 

- Fugiţi, nebunilor! urlă el şi se făcu nevăzut. 

Focurile se stinseseră, lăsând în urmă o beznă adâncă. Însoţitorii Inelu- 
lui stăteau ca ţintuiţi de groază, cu privirile pierdute în genune. Nici n- 
apucară Aragorn şi Boromir să pună piciorul pe pământ, că rămăşiţele 
podului se frânseră şi căzură în prăpastie. Aragorn îi trezi pe toţi cu un 
strigăt. 

- Veniţi! Acum vă voi duce eu mai departe! strigă el. Trebuie să dăm 
ascultare ultimei lui porunci. După mine! 

Se repeziră disperaţi în sus pe scările cele mari, de dincolo de uşă, cu 
Aragorn în frunte şi Boromir la urmă. În capul scărilor începea o galerie 
largă, ce răspundea cu ecou paşilor lor. O străbătură în fugă. Frodo îl 
auzi lângă el pe Sam plângând şi abia atunci îşi dădu seamă că şi el 
alerga plângând. Dumm, dummm, dummm, bubuiau tobele în urmă, un 
sunet de jale acum, şi stins; dummm! 

Fugeau. În faţă, galeria se lumina tot mai mult; puțuri mari străpun- 
geau tavanul. Fuga lor se iuți. Intrară într-o sală strălucind de lumina 
zilei ce pătrundea prin ferestrele înalte dinspre răsărit. O străbătură în 
goană. Trecură de uşile ei masive şi sfărâmate şi pe neaşteptate înaintea 
lor se deschiseră Porţile cele Mari, o boltă de lumină orbitoare. 

Câţiva orci făceau de strajă ciuciţi în umbrele stâlpilor celor mari ce se 
înălţau semeţi de-o parte şi de alta a porţilor, dar porţile însele erau 
sparte şi prăbuşite la pământ. Dintr-o lovitură Aragorn dobori căpetenia 
gărzilor ce i se pusese în cale şi ceilalţi orci o zbughiră care-ncotro în- 
groziţi de furia lui. Însoţitorii Inelului trecură pe lângă ei în goană, fără 
să-i ia în seamă. Fugind, trecură şi de Porţi şi la fel coborâră şi treptele 
mari de piatră roasă de vreme, pragul Moriei. 

Astfel ajunseră într-un sfârşit, dincolo de orice speranţă, sub cerul liber 
şi simţiră vântul răcorindu-le obrajii. 

Nu se opriră decât la o aruncătură de suliță de ziduri. În jurul lor se 
întindea Valea Pârâiaşului Tainic. Umbra Munţilor Ceţoşi cobora asupra 
ei, dar înspre soare-răsare pământurile erau scăldate de o lumină de aur. 
Abia trecuse un ceas de la crucea amiezii. Soarele strălucea; norii erau al- 
bi şi înalţi. 

Priviră în urmă. Arcada Porţilor se căscă întunecată sub umbra mun- 
ţilor. Abia auzit şi departe în adânc, pământul era răscolit de bubuitul to- 
belor: dummm. Un fuior subţire de fum se încolăcea în văzduh. Nimic 
altceva nu se zărea; de jur împrejur, valea era pustie. Dummm. Jalea îi co- 
pleşi în cele din urmă, iar ei se lăsară pradă plânsului: unii în picioare, 
tăcuţi, alţii prăbuşiţi la pământ. Dummm, dummm. Bubuitul tobelor se 
stinse. 

e DN 


Lothlorien 


- Mă tem, vai! că nu putem sta mult aici, spuse Aragorn. Se uită spre 
munţi şi îşi ridică spada. 

Rămâi cu bine, Gandalf! strigă el. Nu ţi-am spus eu : Dacă treci de 
porțile Moriei, fii cu băgare de seamă! Vai, cât de adevărate mi-au fost vor- 
bele! Ce speranţă avem fără tine? 

Se răsuci spre ceilalți. 

- Trebuie să ne descurcăm fără speranţă, spuse el. Cel puţin mai putem 
încă fi răzbunaţi. Să ne încingem spadele şi să nu mai jelim! Veniţi! Avem 
un drum lung şi multe de făcut. 

Se ridicară cu toţii şi priviră în jur. Spre nord, valea se pierdea într-o 
strungă de umbre între doi pinteni uriaşi ai munţilor, deasupra cărora 
străluceau trei piscuri albe. Celebdil, Fanuidhol şi Cardhras, Munţii Mor- 
iei. În capătul celălalt al văii, un torent curgea ca o dantelă albă peste o 
înlănţuire nesfârşită de cascade scurte şi o ceaţă de spumă atârna în văz- 
duh, la poalele munţilor. 

- Acolo e Scara Pârâiaşului Tainic, arătă Aragorn spre cascade. Pe dru- 
mul săpat adânc de-a lungul torentului ar fi trebuit noi să venim dacă 
soarta ar fi fost mai îngăduitoare. 

- Sau Cardhras mai puţin crud, adăugă Gimli. Ia iute-l cum stă şi zâm- 
beşte la soare! 

Îşi agită pumnul spre cel mai îndepărtat dintre piscurile cu căciulă de 
zăpadă, apoi îi întoarse spatele spre răsărit, pintenul lung al muntelui se 
sfârşea ca retezat; dincolo de el se zăreau câmpiile îndepărtate, întinse, 
pierdute în zare. Spre sud. Munţii Ceţoşi înaintau până unde puteau 
ajunge privirile. La mai puţin de o milă distanţă, şi puţin mai jos faţă de 
locul unde stăteau ei, căci încă se aflau sus, pe latura vestică a văii, se 
găsea un heleşteu. Lung, de formă ovală, ca un uriaş vârf de suliță înfipt 
afund în strunga nordică; dar capătul lui sudic ieşea din umbre, sub 
cerul luminat de soare. Cu toate acestea, apele erau întunecate: un 
albastru-adânc, la fel cu cerul limpede al serii văzut dintr-o încăpere 

luminată de un felinar. Oglinda lui era liniştită, neclintită. Era înconjurat 
de o pajişte netedă, coborând uşor în pantă din toate părţile, până la 
malul său sterp şi nevălurit. 

- Şi acela-i Heleşteul Oglinzii, adâncul Kheled-zaram! zise trist Gimli. 
Îmi aduc aminte cum ne-a spus el: „Să vă bucuraţi la vederea lui! Dar nu 
vom putea zăbovi acolo". Mult o să mai am de mers până voi simţi din 
nou bucurie. Eu sunt cel ce trebuie să se grăbească, iar el, cel ce trebuie să 
zăbovească. 

Însoţitorii Inelului porniră în josul drumului ce începea la Porţi. Un 
drum pietros, hârtopit, care se pierdu curând într-o potecuţă şerpuind 
printre pârloage şi grozame ce se împingeau în afară dintre crăpăturile 
stâncoase. Dar încă se putea vedea că, în vremuri de mult apuse, un 
mare drum pietruit urcase dinspre şesurile regatului gnomilor. Din loc în 
loc, la marginea cărării se găseau ruinele a ceea ce fuseseră odată con- 
strucţii din piatră, precum şi movile verzi în vârful cărora creşteau zvelţi 
mesteceni sau brazi suspinând în vânt. Cotind spre est, după cum îi 
ducea poteca, ajunseră până aproape de pajiştea Heleşteului Oglinzii, 
unde, nu departe de potecă, se înălța o singură coloană, spartă la capătul 
de sus. 

- Asta-i Piatra lui Durin! strigă Gimli. Nu pot să trec mai departe fără 
să mă abat pentru o clipă să privesc minunăţia văii! 

- Grăbeşte-te, atunci, îl sfătui Aragorn, privind în urmă spre Porţi. 
Soarele asfinţeşte devreme. Orcii n-or ieşi ei înainte de amurg, dar noi 
trebuie să fim departe înainte de-a se înnopta. Luna e aproape în al 
patrulea pătrar, încât la noapte o să fie beznă. 

- Frodo, vino cu mine! îl chemă gnomul, sărind la marginea potecii. N- 
am să te las să pleci până nu vezi Kheled-zaram. 

Fugi la vale pe panta lungă şi verde. Frodo îl urmă cu un mers încet, 
atras, în ciuda durerii şi a oboselii, de apa liniştită şi albastră. Sam porni 
după el. 

Gimli se opri la piciorul coloanei de piatră şi privi în sus. Era crăpată, 
roasă de vreme, iar runele aproape şterse de pe suprafaţa ei nu mai 
puteau fi citite. 

- Coloana asta însemnează locul de unde s-a uitat Durin pentru prima 
oară în Heleşteul Oglinzii, spuse gnomul. Hai să privim şi noi o dată, 
înainte să plecăm. 

Se aplecară deasupra apei întunecate. La început nu zăriră nimic. 
După câteva clipe, prinseră contur munţii înconjurători ce se oglindeau 
într-un albastru-profund, iar piscurile erau ca un panaş de flăcări albe 
deasupra lor; dincolo de ele, o pată de cer. Ca nişte nestemate cufundate 

în adânc luceau stelele scăpărătoare, cu toate că deasupra cerul era scăld- 
at de lumina soarelui. Din siluetele lor aplecate nu se zăreau nici măcar 
umbrele. 

- Ah, Kheled-zaram, cel limpede şi minunat, spuse Gimli. Acolo zace 
coroana lui Durin până se va trezi el. Cu bine! 

Se înclină, se răsuci pe călcâie şi o luă iute în sus pe pajiştea verde, spre 
drum. 

- Ce-ai văzut? îl întrebă Pippin pe Sam, dar Sam era prea adâncit în 
gânduri ca să răspundă. 

Drumul o lua acum spre miazăzi şi cobora cu repeziciune, ieşind 
dintre malurile văii. Ceva mai jos dădură peste o fântâna adâncă, plină 
cu apă limpede precum cristalul, din care un firicel se prelingea peste o 
buză de piatră şi apoi se prăvălea scăpărând şi susurând printr-un canal 
stâncos abrupt. 

- Asta-i izvorul din care creşte apoi Râul Argintului, le spuse Gimli. 
Nu beţi din el. E rece ca gheaţa. 

- Nu departe de aici devine un râu vijelios, căci îşi strânge apele din 
multe alte izvoare de munte, explică Aragorn. Calea noastră îl însoţeşte 
de-a lungul multor mile. Căci am să vă duc pe drumul ales de Gandalf şi 
nădăjduiesc să ajungem mai întâi la pădurile unde se varsă Râul Argin- 
tului în Râul cel Mare - acolo. 

Priviră în direcţia în care arăta el şi în faţa lor văzură izvorul sărind 
prin albia văii şi mai departe, în jos, spre şesuri, până se pierdea într-o 
ceaţă aurie. 

- Acolo se află pădurile din Lothlorien, zise Legolas. Cea mai frumoasă 
aşezare a semenilor mei. Nicăieri altundeva nu sunt copaci ca acolo. Căci 
toamna frunzele nu cad, ci se colorează auriu. Abia când vine primăvara 
cu verdeaţa ei cea nouă cad şi ele, şi atunci ramurile se îngreunează de 
flori galbene; iar podeaua pădurii este aurie, tot auriu este tavanul şi pil- 
aştrii ei sunt argintii, căci scoarţa copacilor este netedă şi cenuşie. Aşa 
glăsuiesc încă şi acum cântecele noastre din Codrul Întunecimii. Inima 
mi s-ar bucura de m-aş afla sub streşinile acelei păduri şi de-ar fi 
primăvară. 

- Inima mi s-ar bucura chiar şi iarna, zise Aragorn. Dar se află la multe 
mile de-aici. Să ne grăbim. 

O vreme, Frodo şi Sam izbutiră să ţină pasul cu ceilalţi; dar Aragorn, 
în fruntea şirului, îi obliga să meargă prea repede, astfel că nu după mult 
timp cei doi rămaseră în urmă. Nu mâncaseră nimic de la primele ceas- 
uri ale dimineţii. Tăietura îl ardea pe Sam ca focul şi aproape că nu-şi 
mai simţea capul pe umeri. În ciuda soarelui strălucitor, vântul îi părea 

rece după întunericul cald al Moriei. ÎI trecu un fior. Frodo resimțea 
fiecare pas ca pe o durere şi abia mai putea respira. 

La un moment dat, Legolas privi peste umăr şi, văzându-i ramaşi de- 
parte în urmă, strigă în faţă spre Aragorn. Toţi se opriră, iar Aragorn fugi 
îndărăt, chemându-l pe Boromir cu el. 

- Îmi pare rău, Frodo! exclamă el plin de grijă. Atâtea s-au întâmplat 
astăzi, şi cumplit ce trebuie să ne grăbim, dar uite că am uitat că eşti răn- 
it; şi tu, Sam. Ar fi trebuit să ne spuneţi. N-am făcut nimic să vă uşurăm 
mersul, aşa cum ar fi trebuit, cu toate că toţi orcii din Moria sunt pe 
urmele noastre. Haideţi! Puțin mai încolo e un loc unde ne putem odihni 
o vreme. Acolo voi face tot ce voi putea pentru voi. Hai, Boromir. O să-i 
ducem în cârcă. 

Curând ajunseră la un alt izvor care cobora dinspre vest şi-şi unea 
apele bolborosinde cu sprintenul Izvor al Argintului. Împreună se 
prăvăleau într-o cascadă din piatră verzuie şi de acolo, spumegând, 
umpleau fundul unei vâlcele. De jur-împrejur creşteau brazi, piperniciţi 
şi cu tulpini răsucite, iar malurile erau povârnite şi acoperite de limba- 
cerbului şi tufărişuri de afine. Pe fundul ei era un tăpşan prin mijlocul 
căruia pârâul curgea zgomotos peste pietricele lucitoare. Aici se opriră 
călătorii. Trecuseră aproape trei ore după miezul zilei şi nu se de- 
părtaseră decât câteva mile de Porţi. Soarele cobora de-acum spre 
asfinţit. 

În vreme ce Gimli şi cei doi hobbiţi mai tineri pregăteau un foc din 
vreascuri şi cetini de brad şi scoteau apă din pârâu, Aragorn se îngriji de 
Sam şi Frodo. Rana lui Sam nu era adâncă, ci doar urâtă, iar chipul lui 
Aragorn se întunecă atunci când o cercetă. Dar în clipa următoare respiră 
uşurat. 

- Ceasul bun, Sam. Mulţi s-au ales cu răni şi mai rele decât asta pentru 
uciderea primului lor orc. Tăietura nu e otrăvită, după cum prea adesea 
sunt rănile pricinuite de tăişurile orcilor. O să se vindece cum trebuie 
după ce-o voi doftorici. O spăl de îndată ce încălzeşte Gimli apa. 

Îşi deschise punga de la brâu şi scoase câteva frunze veştede. 

- S-au uscat, o parte din virtuțile lor s-au dus, spuse el, dar tot mi-au 
mai rămas câteva frunze de alhela pe care le-am strâns de lângă Tancul 
Vremii. Fărâmiţează una în apă, spală rana şi apoi ţi-o leg eu. Acum e 
rândul tău, Frodo. 

- Eu sunt bine, zise Frodo, ferindu-se să nu-i fie atinse hainele. N-am 
nevoie decât de nişte mâncare şi de puţina odihnă. 

- Nu, stărui Aragorn. Trebuie să ne uităm şi să vedem ce ţi-au făcut 
ciocanul şi nicovala. Mă mir că mai eşti viu. 

Cu gesturi blânde, îl dezbracă pe Frodo de jacheta cea veche şi tunica 
roasă şi scoase o exclamaţie de uimire. Apoi izbucni în râs. Corsetul de 
argint străluci în faţa ochilor lui la fel ca lumina pe faţa vălurită a mării. 
I-o dezbracă şi pe aceasta cu multă grijă şi o ridică, iar nestematele 
scăpărară precum stelele; clinchetul inelelor astfel mişcate era ca un cli- 
pocit de ploaie într-un iaz. 

- la priviţi, prieteni! strigă el. O piele de hobbit drăguță foarte ce-un 
prinţişor de elf să învelească poate! Dacă s-ar şti că hobbiţii au asemenea 
piei, toţi vânătorii de pe Pământul de Mijloc ar da năvală în Comitat. 

- Şi toate săgețile vânătorilor din lume ar fi zadarnice, spuse Gimli, 
uitându-se cu mirare la za. E făcută din mithril. Mithril! Nu mi-a fost dat 
să văd sau să aud de una atât de frumoasă. Asta e vesta despre care vor- 
bea Gandalf? Atunci trebuie să spun că n-a ştiut câţi bani face cu ad- 
evărat. Dar ţi-a prins bine. 

- Mă-ntrebam adeseori ce făceaţi tu şi Bilbo acolo, numai voi doi în 
cămăruţa aia a lui, spuse Merry. Binecuvântat fie bătrânul hobbit. Îl 
iubesc mai mult decât oricând. Poate c-o să avem norocul să-i povestim 
şi lui. 

În partea dreapta, pe coaste şi pe piept, Frodo avea o vânătaie urâtă. 
Sub za purta o cămaşă din piele moale, dar într-un loc inelele sfâşiaseră 
cămaşa şi i se înfipseseră în carne. Şi în partea stângă avea semne şi 
vânătăi, acolo unde se izbise de perete. În timp ce tovarăşii lor de drum 
pregăteau masa, Aragorn spăla rănile cu apă în care fuseseră fărâmiţate 
frunze de athela. Mirosul înţepător umplea valea şi cine îşi apropia faţa 
de aburul ce se înălța din apă se simţea de îndată înviorat şi înzdrăvenit. 
Curând durerea îl părăsi pe Frodo, iar respiraţia i se uşură; cu toate că 
multe zile mişcările aveau să-i fie îngreunate şi pieptul avea să-l doară la 
atingere. Aragorn îl pansă cu câteva bucățele de pânză moale. 

- Zaua este uimitor de uşoară, zise el. Îmbrac-o din nou, dacă o poți 
suporta. Inima mea se bucură să ştie că ai o asemenea tunică. N-o lăsa 
deoparte, nici măcar în somn, decât dacă norocul face să ajungi într-un 
loc lipsit de primejdii şi asta nu se va prea întâmpla cât va dura căutarea 
ta. 

Isprăvind de mâncat, se pregătiră de plecare. Stinseră focul şi făcură să 
dispară orice urmă a lui. Apoi, urcând înapoi la drum, porniră mai 
departe. N-apucară să meargă prea mult înainte ca soarele să coboare în 
spatele înălțimilor apusene şi umbre lungi se târau de-acum în jos pe 
coastele munţilor. Întunericul le învălui picioarele şi neguri umplură 
văioagele. Departe, spre răsărit, lumina înserării cuprindea palidă întin- 
derile abia ghicite ale şesurilor şi pădurii. Simţindu-se mult uşuraţi şi 

învioraţi, Sam şi Frodo puteau să ţină pasul cu ceilalţi şi, în afară unei 
opriri scurte, merseră toţi, cu Aragorn în frunte, alte aproape trei ceasuri. 

Se întunecase. Noaptea se lăsase în toată puterea ei. Multe stele se zăr- 
eau limpezi, dar luna, în descreştere, avea să răsară abia târziu. Gimli şi 
Frodo încheiau şirul, umblând cu pas uşor şi fără să-şi vorbească, atenţi 
însă la orice sunet ce s-ar fi putut auzi în urma lor. Într-un târziu, Gimli 
rupse tăcerea. 

- Zgomote nu-s, doar vântul. Nici un spiriduş prin preajmă, doar dacă 
nu cumva am urechi de lemn. Să nădăjduim că orcii se vor mulțumi doar 
să ne gonească din ţinutul Moriei. Şi poate că altă treaba nici n-au avut 
cu noi - cu Inelul, adică. Cu toate că adeseori orcii îşi urmăresc vrăjmaşii 
până departe, în câmpie, dacă au de răzbunat o căpetenie căzută în luptă. 

Frodo nu răspunse. Îşi privi sabia - tăişul nu strălucea. Şi totuşi, ceva 
auzise el, sau aşa i se năzărise. De cum îi împrejmuiseră umbrele şi dru- 
mul din urmă se cufundase în întuneric, auzise din nou lipăitul acela de 
tălpi grăbite. Chiar şi acum îl auzea. Se răsuci brusc. Zări două puncte lu- 
minoase, sau, preţ de o clipă, i se păruse că le vede, dar de îndată acestea 
părură să se abată de la drum şi să dispară. 

- Ce-i? întrebă gnomul. 

- Nu ştiu, răspunse Frodo. Mi s-a părut că aud paşi şi mi s-a părut că 
zăresc o lumină - ca doi ochi. Atâtea mi s-au părut de când am intrat în 
Moria. 

Gimli se opri şi se aplecă la pământ. 

- N-aud nimic, doar şoaptele în noapte ale plantelor şi pietrelor, zise. 
Hai! Să ne grăbim! Nu-i mai zăresc pe ceilalți. 

Vântul nopţii sufla rece din josul văii, întâmpinându-i. În faţa lor se 
desluşea vag o ceaţă cenuşie; auzeau un foşnet de frunze neîntrerupt, ca 
al plopilor stârniţi de vânt. 

- Lothlorien! strigă Aragorn. Ah, ce bucurie simt când mi-e dat să aud 
din nou vântul printre copaci! Nu ne-am depărtat mai mult de cinci 
leghe de Porţi, dar mai departe nici că putem merge. Să sperăm că aici 
bunătatea elfilor ne va feri în noaptea asta de primejdia ce vine din urmă. 

- Numai să mai fie elfi pe-aici, în lumea asta tot mai întunecoasă, zise 
Gimli. 

- A trecut multă vreme de când vreunul din seminţia mea s-a reîntors 
pe acest meleag de unde am pornit-o în pribegie în timpuri de mult 
apuse, spuse Legolas, dar am auzit că Lorien n-ar fi încă pustie, căci locul 
ăsta e binecuvântat cu o putere tainică ce ţine răul departe de hotare. 
Numai că locuitorii sunt rareori văzuţi şi se prea poate să se fi retras în 
adâncul pădurii, departe de hotarul de la miazănoapte. 


384 


- Cu adevărat se ascund în adâncul pădurii, oftă Aragorn, cuprins par- 
că de cine ştie ce amintiri. Va trebui să ne purtăm singuri de grijă în 
noaptea asta. O să pătrundem numai puţin în pădure, până ce copacii ne 
vor înconjura din toate părţile, şi abia apoi ne vom abate de la potecă să 
căutăm un loc unde să ne putem odihni. 

Acestea fiind zise, păşi înainte; doar Boromir rămase pe loc nehotărât. 

- Altă cale nu e? întrebă el. 

- Ce altă cale mai bună ai dori? nu pricepu Aragorn. 

- Un drum desluşit, de-ar fi să treacă şi printr-un gard de suliţi, spuse 
Boromir. Pe tot felul de poteci ciudate am fost duşi, şi până acum doar 
spre nenorocul nostru. Împotriva vrerii mele am trecut pe sub umbrele 
Moriei, şi am pierdut. lar acum trebuie să intrăm în Pădurea Aurită, zici 
tu. Dar despre tărâmul acesta plin de primejdii am auzit povestindu-se 
în Gondor, şi ce se spune e că puţini ies vii după ce au intrat în ea; iar 
dintre cei puţini, nici unul n-a scăpat nevătămat. 

- Nu spune nevătămat, ci neschimbat, şi de-abia aşa ai vorbi cu dreptate, 
zise Aragorn. Dar rău au ajuns poveştile din Gondor, Boromir, dacă în 
oraşul celor atât de înţelepţi odată se vorbeşte cu păcat despre Lothlori- 
en. Crezi ce pofteşti, altă cale nu avem - dacă nu cumva vrei să te întorci 
la Poarta Moriei, să urci aceşti munţi de netrecut, sau să traversezi înot 
Râul cel Mare de unul singur. 

- Atunci porneşte, se resemnă Boromir. Dar e primejdios. 

- Primejdios, aşa e, întări Aragorn, frumos şi primejdios; însă numai 
răul are de ce se teme, sau cei care aduc răul cu ei. Urmaţi-mă. 

Poate ceva mai mult de-o milă să se fi adâncit în pădure, când ajunseră 
la un alt pârâu, care curgea tumultuos de pe povârnişurile împădurite ce 
se ridicau la vest, spre munţi. ÎI auzeau prăvălindu-se într-o cascadă, un- 
deva la dreapta lor, printre umbre. Apele lui întunecate şi grăbite tăiau 
poteca în faţa lor şi se întâlneau cu Râul Argintului într-o vâltoare abia 
desluşită printre rădăcinile copacilor. 

- Pârâul Nimrodel, îi anunţă Legolas. De mult de tot elfii pădurilor îl 
cîntau în cântecele lor, pe care noi cei de la Miazănoapte încă le mai 
cântăm şi azi, căci ne amintim de curcubeele ce-i încununau cascadele şi 
de florile galbene ce pluteau în apa lui înspumată. Dar acum totul e cu- 
fundat în întuneric, iar Podul peste Nimrodel s-a năruit. Îmi voi scălda 
picioarele în apa lui, căci se spune că-l tămăduieşte pe cel istovit. 

Înaintă, coborî malul abrupt şi păşi în apă. 

- Veniţi! strigă el. Nu e adânc. Putem să-l trecem. Pe malul celălalt ne 
vom odihni şi poate că sunetul cascadei ne va face să adormim şi să 
uităm de durere. 

Unul câte unul, coborâră şi-l urmară pe Legolas. Frodo rămase câteva 
clipe nemişcat lângă mal, lăsând apa să curgă peste picioarele lui obosite. 
Era rece, dar o simţea curată, şi când făcu alţi câţiva paşi şi apa îi ajunse 
până la genunchi, toate urmele călătoriei şi ale oboselii din mădulare îi 
pieriră, duse de ape. 

Când ajunse şi ultimul dintre ei pe malul celălalt, se aşezară să se odih- 
nească şi să îmbuce câte ceva; iar Legolas le spuse poveşti despre Loth- 
lorien, pe care elfii din Codrul întunecimii le păstrau încă în inimă, 
poveşti despre soare şi lumină de stele revărsate peste pajiştile ce se 
întindeau de-a lungul Râului cel Mare înainte ca lumea să fi devenit 
cenuşie. 

Într-un târziu se aşternu tăcerea, şi astfel auziră muzica apelor su- 
surând dulce în umbrele pădurii. Lui Frodo aproape că i se păru că 
printre sunetele apei auzea o voce care cânta. 

- Auziţi vocea lui Nimrodel? întrebă Legolas. O să vă cânt un cântec 
despre fecioara Nimrodel, care purta acelaşi nume cu al pârâu-lui pe 
malul căruia a trăit cu multă vreme în urmă. E un cântec tare frumos în 
limba noastră din ţinutul păduros; dar iată cum sună în vorbirea din 
Apus, aşa după cum este cântat în Vâlceaua Despicată. 

Cu o voce stinsă, abia dacă se auzea prin foşnetul de frunze de 
deasupra capetelor lor, el începu: 


Trăit-a printre elfi o fata, 
Cum alta n-a mai fost şi n-o fi, 
Cu albă mantie-ntraurată 

Şi din argint suriu pantofii. 


Pe frunte-o stea sub foi de laur, 
Lumini în părul ei se cern 

Ca soarele prin crengi de aur 
În preafrumosul Lorien. 


Cu părul lung, picioare albe, 
Frumoasă, liberă, dansând, 
Plutea parcă pe flori de nalbe, 
Ca frunzele de tei în vânt. 


Unde-i cascada Nimrodel, 


Cu apa limpede şi rece, 
Părea din stropi un clopoțel 

Cleştarul vocii ei cum trece, 


Şi-acuma cine-ar şti pe unde-i, 
În soare ori în umbra mută, 

Cu Nimrodel în jocul undei 

De mult în munţii suri pierdută. 


Corabia-n umbros liman 

Cu ochii elfilor în pânde, 

De zile-n şir aşteaptă-n van 
La malul mării spumegânde. 


Dar mari furtuni din Nord se sparg 
Şi de la ţărmul elf deodată , 
Corabia o-împing în larg 

Urlând pe apa-nfuriată. 


În zori nu se zăreau nici urme 

De țărm, de munţi ori de pădure, 
Doar valuri mari duceau în turme 
Panaşul ceţurilor sure. 


Amroth în goluri se uita 

Şi blestema spre zări de-a rândul 
Corabia ce-l depărta 

De Nimrodel a lui, trădându-l. 


El, rege elf din străvechime 

Când auriul florii e-n 

Copaci, Stăpân cum n-a fost nime 
În înfloritorul Lothlorien 


Când de la cârmă dintr-o dată 
Ţâşni-n adâncul fremătând, 
Parcă din arc pornit, săgeată, , 
Ori ca un pescăruş flămând. 


In vânt, sub lucitoare spume 


S-ar fi văzut în depărtări, 
Frumos, parcă din altă lume, 

Plutind, o lebădă, pe mări - 


Şi elfi s-au dus şi-au mai venit 
Pe ţărmul lor îndepărtat, 

Dar nimeni dinspre Asfinţit 
De Amroth veste n-a mai dat. 


Vocea lui Legolas şovăi şi cântecul încetă. 

- Nu mai pot cânta, zise el. E doar o parte, multe strofe le-am uitat. Un 
cântec lung şi trist, pentru că povesteşte despre cum s-a abătut amără- 
ciunea peste Lothlorien, Lorien cel înflorit, atunci când gnomii au trezit 
răul din adâncul munţilor. 

- Dar nu gnomii au adus răul, sări Gimli. 

- Nu aşa am spus; răul totuşi s-a ivit, răspunse trist Legolas. Atunci a 
fost când mulţi elfi din neamul lui Nimrodel şi-au părăsit sălaşurile şi au 
plecat în pribegie, iar ea s-a pierdut departe, la Miazăzi, în trecătorile 
Munţilor Albi; şi nu a ajuns la corabia pe care o aştepta Amroth, iubitul 
ei. Dar primăvara, când vântul suspină prin frunzişul proaspăt, ecoul vo- 
cii ei se mai aude în apropierea cascadei ce-i poartă numele. lar când 
vântul suflă dinspre miazăzi, aduce cu sine de la mare vocea lui Amroth; 
căci Nimrodel se varsă în Râul Argintului, numit de elfi Celebrant, care 
Celebrant ajunge în Anduinul cel Mare, iar Anduin curge până în Golful 
Belfalas, de unde au pornit pe mare elfii din Lorien. Dar nici Nimrodel şi 
nici Amroth nu s-au mai întors vreodată. 

Povestea spune că ea îşi avea sălaşul între crengile unui copac ce 
creştea în apropierea cascadei; astfel era obiceiul elfilor din Lorien, să 
locuiască în copaci, şi poate că astfel este şi acum. Prin urmare, primiseră 
numele de Galadhrim, Locuitorii Copacilor. Adânc în pădurea lor, copa- 
cii sunt foarte mari. Înainte să vină Umbra, locuitorii pădurilor nu trăiau 
în pământ, aşa cum fac gnomii, şi nu-şi ridicau nici adăposturi trainice 
din piatră. 

- Şi chiar şi în zilele acestea poate că e mai ferit de primejdii să-ţi ai 
sălaşul în copaci decât pe pământ, spuse Gimli. 

Îşi îndreptă privirile spre malul celălalt al pârâului, la drumul ce ducea 
înapoi până la Valea Pârâiaşului Tainic, şi apoi le ridică spre bolta de ra- 
muri negre. 

- Vorbele tale ne sfătuiesc de bine, Gimli, zise Aragorn. Nu ne putem 
clădi o casă, dar în noaptea asta vom face precum elfii Galadhrim şi ne 
vom refugia în vârful copacilor, dacă putem. Am şezut aici, lângă drum, 
mai mult decât era înțelept s-o facem. 

Călătorii părăsiră poteca şi se adânciră şi mai mult în umbra pădurii, 
spre vest, de-a lungul pârâului de munte, lăsând Râul Argintului în ur- 
mă. Nu departe de peretele cascadei dădură peste un pâlc de copaci, 
dintre care unii îşi aplecau ramurile peste pârâu. Trunchiurile lor masive 
şi cenuşii erau neînchipuit de groase, iar înălțimea lor nu putea fi ghicită. 

- Eu urc, spuse Legolas. Mă simt ca acasă printre copaci, la rădăcina lor 
sau sus pe crăci, doar că aceşti copaci sunt de un soi necunoscut mie, nu-i 
ştiu decât ca un nume pomenit în cântece. Mellyrn li se spune şi sunt cei 
purtători de flori galbene, dar nicicând nu m-am suit în vreunul. O să 
văd acum care le e forma şi felul de a creşte. 

- Oricare ar fi acestea, îşi dădu Pippin cu părerea, trebuie că sunt nişte 
copaci minunaţi dacă pot oferi odihnă peste noapte şi altora decât 
păsărilor. Eu unul nu pot dormi cocoţat pe-o cracă. 

- Atunci sapă-ţi o vizuină în pământ, îl luă peste picior Legolas, dacă 
aşa e obiceiul seminţiei tale. Doar că trebuie s-o sapi adânc şi cu repezi- 
ciune, de vrei să te ascunzi de orci. 

După aceste vorbe, elful sări fără greutate de la pământ şi se prinse de 
o ramură ce creştea din trunchi mult deasupra capului său. Dar, chiar în 
vreme ce stătea aşa agăţat, legănându-se câteva clipe, se auzi deodată o 
voce dintre umbrele înalte ale copacului. 

- Daro! glăsui aceasta, făcându-l pe Legolas să cadă înapoi la pământ, 
surprins şi înspăimântat. 

Se trase lângă trunchi şi se ghemui acolo. 

- Nu mişcaţi, le şopti el celorlalţi. Nu vă clintiţi şi nu vorbiţi. De sus se 
auzi un hohot de râs şi apoi o altă voce, la fel de limpede, vorbi în limba 
elfică. Frodo pricepu doar câteva frânturi din ceea ce spunea vocea, căci 
graiul locuitorilor pădurii la răsărit de munţi nu se asemăna cu cel de la 
Apus. Legolas se uită înspre ramuri şi răspunse pe aceeaşi limbă . 

- Cine sunt şi ce spun? întrebă Merry. 

- Sunt elfi, zise Sam. Nu le auzi vocile? 

- Aşa e, sunt elfi, întări Legolas, şi spun că respiraţia voastră e atât de 
răsunătoare, că v-ar putea nimeri şi pe întuneric. 

Sam îşi duse iute mâna la gură. 

- Dar mai spun că nu aveţi de ce vă teme. Ştiu de mult că venim. Mi-au 
auzit vocea încă de pe malul celălalt al râului Nimrodel şi au înţeles că 
fac parte din neamul lor de la Miazănoapte, drept pentru care ne-au lăsat 
să trecem prin vad; mai târziu m-au auzit cântând. Acum mă roagă să 
urc împreună cu Frodo; căci, din cât se pare, au primit ceva veşti despre 
el şi călătoria noastră. Cât despre ceilalţi, îi roagă să aibă puţină răbdare 
şi să stea de strajă la piciorul copacului până hotărăsc ce este de făcut. 

Dintre umbre coborî până jos o scară: era făcută dintr-o frânghie 
cenuşiu-argintie, care strălucea în întuneric şi, cu toate că părea firavă, se 
dovedi destul de trainică să ţină mai mulţi deodată. 

Legolas urcă una-două, Frodo însă îl urmă mai încet; după el urcă 
Sam, care se străduia să-şi stăpânească respiraţia zgomotoasă. Ramurile 
copacului-mallorn creşteau aproape direct din trunchi şi se îndreptau în 
sus; dar spre vârf trunchiul principal se împărțea într-o coroană din 
multe crengi şi printre acestea cei trei descoperiră că fusese construită o 
platformă de scânduri, numită flet în acele vremuri: în elfică i se spunea 
talan. Pe ea se ajungea printr-o gaură rotundă tăiată în mijloc, prin care 
fusese coborâtă şi scara. 

Când în sfârşit urcă şi Frodo pe flet, îl găsi pe Legolas şezând împreun- 
ă cu alţi trei elfi. Erau înveşmântaţi în straie de un verde închis, astfel că 
nu puteau fi zăriți între tulpinile copacilor decât dacă făceau mişcări 
bruşte. Se ridicară în picioare şi unul dintre ei scoase de sub veşmânt o 
lampă mică ce trimitea o singură rază argintie şi subţire. Elful o ridică în 
sus, luminând chipul lui Frodo şi al lui Sam. Apoi stinse lumina şi rosti 
cuvinte de bun venit în limbă lui elfă. Frodo îi răspunse împleticit. 

- Bun venit, îi ură din nou elful pe limba comună, vorbind rar. Nu prea 
folosim alt grai decât al nostru; căci acum sălăşluim în inima pădurii şi 
nu ne amestecăm de bunăvoie cu alte seminţii. Chiar şi neamurile 
noastre de la Miazănoapte sunt înstrăinate de noi. Dar mai sunt dintre 
noi unii care călătoresc încă pe meleaguri străine pentru a strânge noutăţi 
şi a veghea asupra vrăjmaşilor noştri, iar ei vorbesc în graiurile altor 
popoare. Eu sunt unul dintre ei. Haldir îmi este numele. Fraţii mei, Ru- 
mil şi Orophin, ştiu prea puţin limba voastră. 

Dar am auzit zvonuri despre venirea voastră, căci solii lui Elrond au 
trecut pe lângă Lorien în drumul lor spre casă, în sus pe Scările Pârâiaşu- 
lui Tainic. N-am mai auzit despre... hobbiţi sau piticuţi de tare multă 
vreme, nici măcar nu ştiam că mai viețuiesc pe Pământul de Mijloc. Nu 
arătaţi că aţi avea gânduri rele. Şi pentru că umblaţi împreună cu un elf 
de-al nostru, suntem dornici să vă primim cu prietenie, aşa cum a cerut 
Elrond; cu toate că nu ne stă în obicei să-i însoţim pe străini prin ţara 
noastră. În noaptea asta, însă, va trebui să rămâneţi aici. Câţi sunteţi? 

- Opt, răspunse Legolas. Eu, patru hobbiţi şi doi oameni, dintre care 
unul, Aragorn, este un prieten al elfilor din seminţia celor din Apusime. 

- Numele lui Aragorn, fiu al lui Arathorn, este cunoscut în Lorien, zise 
Haldir, şi se află în grațiile Doamnei noastre. Toate bune şi frumoase, 
prin urmare. Dar nu ai înşirat decât şapte. 

- Al optulea e un gnom, adăugă Legolas. 

- Un gnom! exclamă Haldir. Asta nu e bine. N-am mai avut de-a face 
cu gnomii din Zilele întunecate de demult. Nu sunt îngăduiţi pe melea- 
gul nostru. Nu-l pot lăsa să treacă. 

- Dar el e din ţara Muntelui Singuratic, credincios lui Dain şi prieten cu 
Elrond, îi luă Frodo apărarea. Elrond însuşi l-a ales să fie unul dintre to- 
varăşii noştri şi s-a arătat plin de curaj şi bună credinţă. 

Elfii se sfătuiră între ei cu vocile lor şoptite şi-i puseră întrebări lui 
Legolas pe limba lor. 

- Prea bine, se înduplecă Haldir în cele din urmă. Ne vom învoi şi cu 
asta, măcar că o facem împotriva inimilor noastre. Dacă Aragorn şi 
Legolas se leagă să-l păzească şi să răspundă pentru el, va avea voie să 
treacă; dar va trebui să străbată Lothlorien legat la ochi. 

Acum însă, gata cu sfatul. Nici unul dintre voi nu trebuie să rămână pe 
pământ. Am păzit toate Râurile de când am văzut acum multe zile o 
ceată mare de orci îndreptându-se pe la poalele munţilor spre 
miazănoapte, unde se află Moria. Lupii urlă la hotarele pădurii. Dacă 
veniţi cu adevărat din Moria, primejdia nu poate fi departe în urmă. 
Mâine dimineaţă devreme trebuie să vă continuaţi drumul. 

Cei patru hobbiţi vor urca aici, să stea cu noi - nu ne temem de ei! În 
copacul alăturat se află un alt talan. Acolo să se refugieze ceilalți. Tu, 
Legolas, ne vei da socoteală pentru ei. Strigă-ne, de e să se întâmple ceva. 
Şi stai cu ochii pe gnomul ăla. 

Legolas coborî iute scara pentru a duce mesajul lui Haldir; curând 
după aceea, Merry şi Pippin se căţărară până pe fletul înalt. Abia mai res- 
pirau şi păreau tare speriaţi. 

- Poftim, reuşi să îngaime Merry. Am adus şi paturile voastre, pe lângă 
ale noastre. Pas Mare a ascuns restul bagajelor sub un morman mare de 
pietre. 

- N-aveaţi nevoie de toate poverile astea, îi spuse Haldir. Iarna e frig 
aici sus, în vârful copacilor, doar că în noaptea aceasta vântul bate de la 
Miazăzi; şi avem destule merinde şi băutură să vă dăm ca să alunge ră- 
coarea nopţii, iar blănuri şi pelerine sunt cu prisosinţă. 

Hobbiţii primiră cu bucurie această a doua (şi mult mai bună) cină. 
Apoi se înveliră la căldură, nu numai în pelerinele îmblănite ale elfilor, ci 
şi în paturile lor, şi încercară să adoarmă. Dar, cu toate că erau frânţi de 
oboseală, numai lui Sam îi fu lesne să adoarmă. Hobbiţilor nu le plac 
înălțimile şi nu dorm în locuri înalte, chiar şi când au scări în apropiere. 
Fletul nu era câtuşi de puţin un dormitor pe placul lor. N-avea pereţi şi 
nici măcar o balustradă; doar pe una dintre părţi se găsea un paravan 

uşor din împletitură de nuiele, ce putea fi mutat şi aşezat în locuri difer- 
ite, după cum bătea vântul. 

Pippin nu se îndura să închidă ochii. 

- Trag nădejde, spuse el, că, dacă adormim în această hulubărie de pal, 
n-am să mă rostogolesc până jos. 

- Dacă apuc să adorm, mormăi Sam, o să dorm şi dacă mă rostogolesc. 
Şi cu cât vorbesc mai puţin, cu atât o să adorm mai repede, dacă pricepi 
ce vreau să spun. 

Frodo rămase o vreme treaz, cu privirile aţintite la stelele ce luceau 
prin acoperişul palid al frunzelor tremurătoare. Lângă el, Sam sforăia de 
mult. Frodo desluşea vag formele a doi elfi care şedeau cu braţele în 
jurul genunchilor, vorbind în şoaptă. Cel de-al treilea coborâse pentru a- 
şi lua în primire postul de veghe de pe ramurile mai aproape de pământ. 
Într-un târziu, vrăjit de zvonul vântului în crengile de deasupra şi de 
murmurul dulce al cascadei Nimrodel de jos, Frodo adormi cu gândul la 
cântecul lui Legolas. 

În miez de noapte se trezi. Ceilalţi hobbiţi dormeau. Elfii dispăruseră. 
Secera Lunii lucea stins printre frunze. Vântul încetase. De undeva, nu 
foarte departe, ajunse până la el un hohot de râs aspru şi tropăiturile 
multor picioare pe pământ. Se auzi un zăngănit de metale. Zgomotele se 
stinseră încet, părând a se depărta spre miazăzi, în adâncul pădurii. 

Un cap apăru deodată prin gaura din flet. Frodo se ridică speriat în 
capul oaselor şi văzu că era un elf cu creştetul acoperit de o glugă 
cenuşie. Elful privi spre hobbiţi. 

- Ce se-ntâmplă? întrebă Frodo. 

- Yrch! sâsâi şoptit elful şi aruncă pe flet scara de frânghie făcută colac. 

- Orci, şopti Frodo. Ce fac? Dar elful dispăruse. 

Nu se mai auzea nici un sunet. Chiar şi frunzele stăteau nemişcate şi 
însăşi cascada părea să-şi fi oprit susurul. Frodo tremura tot în învelit- 
orile lui. Mulţumea cerului că nu fuseseră prinşi jos, pe pământ, dar avea 
sentimentul că prea puţin îi apărau copacii, doar că-i ascundeau. Orcii 
erau la fel de ageri precum ogarii ce dădeau de-o urmă, aşa se spunea, 
dar puteau să se şi cațăre. Frodo scoase sabia din teacă: lama ei scăpără şi 
străluci ca o flacără albastră, pentru ca în clipele următoare strălucirea să 
dispară şi tăişul să devină mat. Cu toate acestea, simțământul de prime- 
jdie apropiată nu-l părăsi pe Frodo, ci se adânci. Se ridică de la locul lui, 
se târâ până la deschizătură şi privi în jos. Era aproape sigur că auzea 
ceva mişcându-se pe furiş la poala copacului, departe jos. 

Şi nu erau elfi, căci seminţiile pădurilor se mişcau neauzite. Apoi 
urechea lui prinse un zgomot surd ca un fel de adulmecare; şi ceva părea 

să se caţăre pe scoarţa trunchiului. Frodo îşi încordă privirile în 
întuneric, ţinându-şi respiraţia. 

Cu adevărat, ceva urca încet, iar respiraţia se auzea ca un sâsâit în- 
fundat, printre dinţii încleştaţi. După care, tot mai aproape şi lipiţi parcă 
de trunchi, Frodo zări doi ochi spălăciţi. Se opriră şi priviră în sus fără să 
clipească. Brusc se întoarseră de la Frodo şi o siluetă ca o umbră neagră 
alunecă în jurul trunchiului şi dispăru. 

Imediat după aceea Haldir apăru urcând cu repeziciune printre crengi. 

- A fost ceva în copacul ăsta din care nu mi-a mai fost dat să văd până 
acum, zise el. Nu era orc. Şi-a luat tălpăşița de cum am atins trunchiul. 
Părea să urce cu mare băgare de seamă şi cu oarecare pricepere, altfel mi- 
ar fi venit să cred că era unul dintre voi, hobbiţii. 

N-am tras, căci mi-e teamă să nu stârnesc țipete: nu puteam risca o 
luptă. Abia a trecut o întreagă armată de orci. Au traversat Râul Nim- 
rodel - blestemate să le fie tălpile împuţite ce-au spurcat apa lui curată! - 
şi-au apucat-o pe vechiul drum de-a lungul râului. Mi s-a părut că au dat 
de-o urmă, căci o vreme au cercetat în jurul locului unde v-aţi oprit voi. 
Noi trei n-am fi putut înfrunta o sută de-ai lor, astfel că am luat-o înain- 
tea lor, vorbind cu voci înăbuşite, ca să-i atragem departe în pădure. 

Orophin s-a dus acum în mare grabă la sălaşurile noastre, să-i pună în 
gardă pe ceilalţi. Nici un orc n-o să mai iasă viu din Lorien. Şi mulţi elfi 
vor sta pitiţi la hotarul de la miazănoapte până se va lăsa din nou în- 
tunericul. Dar voi trebuie s-o porniţi spre miazăzi de cum se luminează 
de ziuă. 

Zorii se arătară palizi dinspre răsărit. Pe măsură ce se împlinea, lu- 
mina dimineţii pătrundea cernuta printre frunzele galbene ale copacului- 
mallorn, încât hobbiţii avură impresia că zăreau strălucind soarele la 
primele ceasuri ale unei dimineţi răcoroase de vară. Un cer albastru-pal- 
id se întrezărea printre ramurile mişcătoare. Uitându-se printr-o 
deschizătură făcută în marginea dinspre sud a platformei, Frodo văzu 
valea dintr-un cap într-altul al Râului Argintului, întinzându-se ca o 
mare de aur roşiatic ce se legăna uşor în adierea vântului. 

Era încă devreme foarte şi frig atunci când însoțitorii Inelului pur- 
ceseră din nou la drum, avându-i acum pe Haldir şi pe fratele său Rumil 
drept călăuze. 

- Rămâi cu bine, dulce Nimrodel! strigă Legolas. 

Frodo se uită în urmă şi prinse o scăpărare de spumă albă printre 
trunchiurile cenuşii ale copacilor. 

- Rămâi cu bine, zise şi el. 

I se părea, nu se ştie cum, că nicicând nu-i va mai fi dat să audă o apă 
curgând atât de minunat, împletindu-şi fără contenire nenumăratele ei 
note într-o melodie veşnic nouă. 

Ajunseră la poteca ce continua de-a lungul malului vestic al Râului Ar- 
gintului, şi o vreme o urmară spre miazăzi. În pământ se zăreau urme de 
tălpi de orci. Dar curând Haldir părăsi poteca şi o luă printre copaci, 
oprindu-se pe malul râului, sub umbra coroanelor. 

- Unul dintre elfii mei se află pe malul celălalt, spuse el, deşi poate că 
voi nu-l vedeţi. 

Scoase un sunet, ca un şuierat surd de pasăre, şi din tufărişul crescut în 
jurul unor copaci tineri apăru un elf, înveşmântat în straie cenuşii, dar cu 
gluga dată pe spate; părul lui strălucea ca aurul în soarele dimineţii. Cu 
îndemânare, Haldir aruncă peste Râu un colac de funie cenuşie, iar elful 
îl prinse şi înfăşură capătul frânghiei în jurul unui copac de pe mal. 

- După cum vedeţi, Celebram e un Râu vijelios în acest loc, le spuse 
Haldir; e adânc şi curge cu repeziciune, iar pe lângă asta mai e şi foarte 
rece. Noi nu punem picioarele în el atât de departe la miazănoapte. 
Numai că în aceste zile de primejdie şi veghe nu durăm poduri. Uite cum 
trecem de pe-un mal pe celălalt. Urmăriţi-mă cu atenţie. 

Înnodă capătul său de frânghie în jurul altui copac şi apoi fugi iute 
până dincolo şi la fel se întoarse, de parcă alerga pe un drum bătătorit. 

- Eu pot trece pe cărăruia ăsta, zise Legolas, dar ceilalţi nu au de- 
prindere pentru aşa ceva. Ce să facă, să treacă înot? 

- Nu. Mai avem două frânghii. Le vom lega deasupra celeilalte, una la 
înălţimea umărului, cealaltă la mijloc şi, ţinându-se de ele, şi dacă sunt 
cu mare grijă, vor putea trece şi străinii. 

După ce podul acesta firav fu terminat, drumeţii îl trecură, unii cu 
mare băgare de seamă şi încet, alţii cu mai mare uşurinţă. Dintre hobbiţi, 
Pippin se dovedi cel mai bun, căci avea piciorul sigur, drept care traversă 
repede, ţinându-se doar cu o mână; dar ochii îi erau îndreptaţi pe malul 
celălalt, nici o clipă în jos. Sam se târâ, încleştându-şi disperat mâinile pe 
frânghii şi uitându-se tot timpul la apa albicioasă şi învolburată, ca spre 
o genune în munți. 

Când se văzu pe malul celălalt, răsuflă uşurat. 

- Cât trăieşti, înveţi, cum zicea unchiaşul meu. Doar că el se gândea la 
grădinărit, nu cum să doarmă cocoţat pe-o cracă, de parcă am fi păsări, 
sau cum să umble ca un păianjen. Nici măcar unchiaşu' Andy n-a făcut 
vreodată şmecheria asta 

După ce toţi se strânseră pe malul răsăritean al Râului Argintului, elfii 
dezlegară frânghiile şi pe două le făcură colac. Rumil, care rămăsese pe 

celălalt mal, trase spre el a treia frânghie, o aruncă pe umăr şi, făcându-le 
semn cu mâna, plecă înapoi spre Nimrodel, să stea de strajă. 

- Ei, prieteni, zise Haldir, aţi intrat în Naith Lorien, sau Clinul lui Lori- 
en, cum i-aţi spune voi, căci este meleagul ce se întinde ca un vârf de 
lance între braţele Râului Argintului şi al Anduinului cel Mare. Nici unui 
străin nu-i este îngăduit să pătrundă în tainele acestui meleag. Şi mai 
puţini sunt cei cărora le este dat cu voie de la noi să pună piciorul aici. 

După cum ne-a fost învoiala, pe Gimli Gnomul îl voi lega la ochi aici. 
Ceilalţi vor putea merge nestingheriţi o vreme, până vom ajunge în 
preajma sălaşurilor noastre, în Egladil, în Unghiul dintre ape. 

Vorbele acestea nu fură câtuşi de puţin pe placul lui Gimli. 

- Învoiala voastră nu a fost şi a mea, protestă el. N-am să merg legat la 
ochi, precum un cerşetor sau un prizonier. Şi nu-s iscoadă. Poporul meu 
n-a avut nicicând nici un fel de tocmeli cu supușii Duşmanului. lar elfilor 
nu le-am făcut vreodată vreun rău. N-am să vă trădez mai mult decât ar 
face-o Legolas sau oricare altul dintre tovarăşii mei de drum. 

- Nu te bănuiesc de nimic, spuse Haldir. Doar că asta e legea noastră. 
Nu eu sunt cel care hotărăşte legea şi prin urmare nu o pot încălca. Des- 
tul că v-am lăsat să puneţi piciorul pe cestălalt mal al lui Celebram. 

Gimli însă nu se lăsă înduplecat. Îşi depărtă puţin picioarele şi le în- 
fipse în pământ, ducând mâna la coada securii. 

- Voi merge mai departe liber, ori mă întorc şi-mi caut de unul singur 
ţara, unde toţi mă ştiu ca gnom de cuvânt, chiar de-o fi să pier în 
pustietate. 

- Nu te poţi întoarce, zise Haldir cu asprime. Acum că aţi venit până 
aici, va trebui să fiţi duşi în faţa Seniorului şi a Stăpânei. Ei vă vor judeca 
şi vă vor lasă să plecaţi sau vă vor ţine pe loc, după cum le va fi voia. Nu 
puteţi traversa Râurile înapoi, iar în urma voastră se află acum străji neş- 
tiute de voi, ce nu vă vor lăsa să treceţi. Veţi fi ucişi înainte să apucaţi să 
le zăriți. 

Gimli îşi scoase securea de la brâu. Haldir şi tovarăşul său îşi în- 
cordară arcurile. 

- Molima să se abată asupra gnomilor şi a gâturilor lor ţepene, mârâi 
Legolas. 

- Staţi aşa, îi opri Aragorn. Dacă mă mai recunoaşteţi de călăuză a 
voastră, veţi face aşa cum vă voi spune. Nu-i cade bine gnomului să fie 
ales singurul şi-n felul acesta dintre noi toţi. Ne vom lăsa cu toţii legaţi la 
ochi, chiar şi Legolas. Aşa va fi cel mai bine, cu toate că înaintarea ne va 
fi înceată şi plicticoasă. 

Gimli izbucni în râs. 

- O să arătăm ca o ceată veselă de nebuni. Ne va duce Haldir legaţi de- 
o funie, cum sunt duşi cerşetorii orbi legaţi de-un câine? Dar voi fi 
mulţumit, şi numai dacă Legolas singur va merge tot pe orbeşte ca şi 
mine. 

- Sunt elf şi neam cu cei de-aici, izbucni Legolas, mânios la rândul său. 

- Atunci să strigăm cu toţii: „Molima să se abată peste gâturile înțepen- 
ite ale elfilor!" spuse Aragorn. Cu toţii însă ne vom continua călătoria în 
acelaşi fel. Hai, leagă-ne la ochi, Haldir. 

- Am să cer să fiu despăgubit pentru fiece căzătura şi fiece deget lovit, 
dacă nu ne vei duce aşa cum se cuvine, mai zise Gimli, lăsându-se legat 
cu o bucată de pânză. 

- N-o să ai de ce să ceri despăgubiri, îl linişti Haldir. Va voi duce aşa 
cum trebuie, iar drumurile sunt netede şi drepte. 

- Vai, vai, câtă nebunie în lume în zilele astea, oftă Legolas. lată-ne cu 
toţii duşmanii unui singur Duşman, şi cu toate astea trebuie să umblu 
legat la ochi, în vreme ce soarele străluceşte vesel în ţara pădurii de sub 
frunzele de aur. 

- O fi nebunie, zise Haldir. Cu adevărat, în nimic altceva nu se arată 
mai limpede puterea Seniorului Întunecimii ca în înstrăinarea ce-i 
îndepărtează unii de alţii pe cei ce încă i se împotrivesc. Dar atât de 
puţină credinţă şi încredere găsim în lumea de dincolo de Lothlorien, în 
afară poate de Vâlceaua Despicată, încât nu cutezăm a pune în primejdie 
ţara noastră numai pentru că noi credem în alţii. Am ajuns să trăim pe o 
insulă înconjurată de multe pericole, iar mâinile ne sunt mai des pe 
coarda arcului decât pe corzile harpei. 

Multă vreme ne-au stat Râurile pavăză, dar nici pe ele nu ne mai 
putem bizui; căci Umbra s-a întins spre miazănoapte peste tot în jurul 
nostru. Sunt unii ce vorbesc despre plecare, numai că şi pentru asta pare 
de-acum să fie prea târziu. Răul pune tot mai mult stăpânire pe munţii 
de la apus; spre răsărit, pământurile sunt pustiite, doar creaturile lui 
Sauron mişună pe-acolo; şi-auzim şi zvonuri că nu mai putem fi siguri 
nici de trecerea spre miazăzi, prin Rohan, iar gurile Râului cel Mare sunt 
păzite de Duşman. Chiar de-am izbuti cumva s-ajungem pe țărmurile 
Mării, nu mai avem unde găsi adăpost. Se spune c-ar mai fi limanuri ale 
Elfilor Nobili, dar şi acestea sunt departe la miazăzi şi la apus, dincolo de 
meleagul piticuţilor. Unde anume, or fi ştiind Seniorul şi Doamna lui, 
mie unul mi-s necunoscute. 

- Ai putea măcar să ghiceşti, atâta vreme cât ne-ai văzut pe noi, zise 
Merry. Sunt limanuri ale elfilor la apus de ţinutul meu, Comitatul, unde 
locuiesc hobbiţii. 

- Fericit popor sunt hobbiţii, să trăiască în apropiere de țărmurile 
mării, ofta Haldir. Multă vreme a trecut de când vreunuia din neamul 
meu i-a fost dat s-o vadă, numai cântecele ne mai amintesc de ea. 
Povesteşte-mi despre aceste limanuri cât mergem. 

- Nu pot, recunoscu Merry, nu le-am văzut niciodată. Până acum n-am 
ieşit niciodată din ţinutul meu, şi dacă aş fi ştiut cum arată lumea de din- 
colo de hotare, nu cred c-aş fi avut curajul să-l părăsesc. 

- Nici măcar să vezi frumosul Lothlorien? întrebă Haldir. Aşa e, lumea 
e plină de pericole şi multe locuri întunecate se află în ea; dar tot mai este 
multă frumuseţe, şi o fi ea dragostea amestecată cu suferinţa peste tot pe 
pământ, numai că tot dragostea pare să fie mai puternică. 

Sunt printre noi dintre cei care cântă că Umbra se va retrage şi pacea 
va veni încă o dată. Numai că mie nu-mi vine a crede că lumea dimpre- 
jurul nostru va mai fi cândva aşa cum a fost în străvechime, sau lumina 
Soarelui aceeaşi ca în zilele de odinioară. Teamă mi-e că pentru elfi se va 
dovedi cel mult un soi de nelinişte, când vor putea trece spre Mare nest- 
ingheriţi şi vor părăsi Pământul de Mijloc pentru totdeauna. Vai de Loth- 
lorien, ce mi-e atât de drag! Săracă va fi viaţa într-o ţară unde nu creşte 
mallornul. Şi de sunt copaci-mallorn dincolo de Marea cea Mare, n-am 
auzit pe nimeni să spună. 

În timp ce vorbeau astfel, însoțitorii Inelului mergeau încet, unul după 
altul, pe cărăruile pădurii, călăuziți de Haldir, iar elful celălalt venea în 
urma lor. Sub tălpi drumul era moale şi neted, astfel că după o vreme 
paşii le deveniră nestingheriţi, fără teamă de cădere sau de lovituri. Cum 
ochii îi erau legaţi, Frodo descoperi că auzul şi celelalte simţuri i se as- 
cuţiseră. Simţea mirosul copacilor şi al ierbii de sub tălpi. Auzea multe 
note diferite în foşnetul frunzelor de deasupra capului, murmurul 
îndepărtat al râului, undeva la dreapta lui, şi glasurile subţiri şi cristaline 
ale păsărilor din înaltul cerului. Simţea razele Soarelui pe față şi pe mâini 
atunci când treceau printr-o poiană deschisă. 

De cum pusese piciorul pe malul acesta al Râului Argintului, îl 
năpădise un sentiment ciudat, care devenea tot mai puternic cu cât înain- 
tau mai mult în adâncul ţării: i se părea că trecuse un pod al timpului 
într-un colţ rămas din Zilele de Odinioară, şi acum mergea printr-o lume 
care nu mai exista. În Vâlceaua Despicată rămăseseră amintiri ale 
lucrurilor ce fuseseră odată; în Lorien acele lucruri străvechi încă dăinu- 
iau peste tot în jur. Răul fusese văzut şi auzit acolo; suferinţa pătrunsese 
în sufletele lor; elfii se temeau de lumea din afară, nu aveau încredere în 
ea; lupii urlau la hotarele pădurii, dar peste pământul ţării Lorien nu 
atârna nici o umbra. 

Întreaga zi însoțitorii Inelului îşi continuară marşul, până simţiră cum 
coboară seara răcoroasă şi auziră vântul nopţii timpurii şoptind prin 
frunzişul des. Şi pentru că elfii care-i călăuzeau nu le îngăduiră să se 
dezlege la ochi, astfel că nu puteau urca, se opriră pentru odihnă şi 
dormiră fără teamă pe pământul gol. A doua zi dimineaţa porniră din 
nou la drum, umblând fără grabă. La amiază se opriră, iar Frodo îşi dădu 
seamă că ieşiseră din pădure în plin soare. Deodată, se auzi un zvon de 
multe voci în toate părţile. 

O companie de elfi se apropiase fără zgomot de ei, venind din Partea 
opusă: grăbeau spre hotarele de nord, să le păzească de niscai atacuri 
dinspre Moria; şi aduceau veşti pe care Haldir le împărtăşi în parte şi 
drumeţilor. Orcii jefuitori căzuseră într-o cursă şi cei mai mulţi dintre ei 
fuseseră nimiciţi; puţinii care scăpaseră cu viaţă o luaseră la sănătoasa 
spre apus, în direcţia munţilor, şi erau urmăriţi. Mai fusese văzută şi o 
creatură ciudată, care fugea îndoită de spate, cu mâinile aproape de 
pământ, ca o fiară, numai că n-avea formă de fiară. Nu izbutiseră s-o 
prindă şi nici nu trăseseră cu arcul în ea, neştiind dacă era bună sau rea, 
după care dispăruse înspre miazăzi, de-a lungul Râului Argintului. 

- Şi mi-au mai adus o solie, de la Senior şi Doamna lui, din Galadhrim. 
Veţi merge nestingheriţi, toţi, chiar şi gnomul Gimli. După cât se pare, 
Stăpâna ştie cine şi ce este fiecare dintre voi. Or fi ajuns şi alţi soli din 
Vâlceaua Despicată. 

Haldir îl dezlega la ochi mai întâi pe Gimli. 

- Să-mi fie cu iertare, spuse el, făcând o plecăciune adâncă. Să ne 
priveşti cu ochi prietenoşi. Priveşte şi te bucură, căci din Ziua lui Durin 
eşti primul gnom căruia îi este dat să vadă copacii din Naith. 

Când şi ochii lui fură dezlegaţi, Frodo privi în sus şi respiraţia i se opri 
în piept. Stăteau într-un loc deschis. La stânga se zărea o colină mare, 
acoperită cu un covor de iarbă la fel de verde ca verdele Primăverii în 
Zilele de Odinioară. În vârful ei, ca o coroană dublă, creşteau două inele 
de copaci; cei din afară aveau coaja albă ca zăpada şi erau desfrunziţi, în- 
să minunaţi în goliciunea lor graţioasă; cei dinăuntru erau mallorni 
foarte înalți şi încă poleiţi cu aur palid. Sus de tot, printre ramurile unui 
copac din mijlocul lor, mai înalt decât toţi ceilalţi, se zărea lucind un flet 
alb. La poalele copacilor şi de jur-împrejur pe clinele colinei, iarba era 
împestriţată de floricele aurii, în formă de stea. Printre ele, aplecându-şi 
căpşoarele pe lujerele zvelte, alte flori, albe şi de un verde-şters: licăreau 
ca o boare în verdele bogat al ierbii. Deasupra tuturora, cerul era al- 
bastru, iar soarele după-amiezei strălucea peste colină şi arunca umbre 
lungi şi verzi sub coroanele copacilor. 

- Priviţi! Aţi ajuns în Cerin Amroth, le spuse Haldir. Căci aici este in- 
ima tărâmului străvechi, aşa cum a fost el de mult de tot, iar aceasta este 
colina lui Amroth, unde, în zilele mai fericite, a fost durată casa lui înaltă. 
Aici înfloresc veşnic florile iernii în iarba mereu verde: galbenele elanor, 
şi palidele niphredil. Aici vom sta o vreme, şi abia pe înserat vom intra în 
oraşul Galadhrim. 

Drumeţii se aruncară în iarba înmiresmata şi doar Frodo rămase în pi- 
cioare, încă mut de uimire. Era ca şi cum ar fi pătruns printr-o fereastra 
înaltă, ce dădea spre o lume dispărută. O lumină adăsta peste ea, pentru 
care nu găsea cum s-o numească în graiul lui. Tot ce vedea era minunat 
alcătuit, dar formele apăreau atât de clare, ca şi cum fuseseră imaginate 
şi desenate abia când i se dezlegaseră lui ochii, şi în acelaşi timp atât de 
străvechi, de parcă fuseseră alcătuite dintotdeauna. Nu zărea alte culori, 
decât cele pe care le ştia; auriul şi albul şi albastrul şi verdele, numai că 
erau proaspete şi tulburătoare, de-ar fi zis că abia în acea clipă le zărise 
pentru prima oara şi le găsise nume noi şi încântătoare. În vreme de 
iarnă, nici o inimă nu putea tânji aici după primăvară sau vară. Nici o 
meteahnă, nici o suferinţă, nici o sluţenie nu puteau fi zărite în nimic ce 
vieţuia pe pământ. În ţara Lorien nu era nici o pată. 

Îşi întoarse privirile şi-l văzu pe Sam stând lângă el, uitându-se în jur 
cu un aer năuc şi frecându-se la ochi, de parcă nu-i venea să creadă că 
era treaz. 

- Poftim, soare pe cer şi zi senină. Şi eu care credeam că elfilor nu le 
plac decât luna şi stelele: dar ce văd acum e mai elf decât tot ce-am văzut 
la viaţa mea. Mă simt ca şi cum aş fi înăuntrul unui cântec, dacă mă- 
nţelegeţi ce vreau să spun. 

Haldir îi privi şi părea că înţelegea şi gândul şi vorba. Zâmbi. 

- Amândoi simţiţi puterea Stăpânei din Galadhrim, le spuse el. Aţi 
vrea să urcați cu mine pe Cerin Amroth? 

Elful o luă înainte, păşind cu pas uşor pe clinele înierbate, iar hobbiţii 
îl urmară. Deşi umbla şi respira, iar în jurul lui frunzele şi florile vii erau 
alintate de aceeaşi boare răcoroasă ce-i atingea şi lui faţa, Frodo se simțea 
ca şi cum se afla pe un tărâm în afara timpului, ce nu pălea, nu se 
schimba şi nu cădea în uitare. După ce va fi plecat de acolo şi va fi păşit 
în lumea de afară, Frodo, călătorul din Comitat, tot pe acolo îşi va purta 
paşii, pe iarbă printre elanor şi niphredil, în frumosul Lothlorien. 

Pătrunseră în cercul copacilor albi. Şi tot atunci Vântul de la Miazăzi 
învălui colina Cerin Amroth şi suspină printre ramuri. Frodo rămase 
nemişcat, căci auzea de tare departe mările cele mari foşnind pe ţărmuri 


399 


ce de mult fuseseră duse de ape, şi auzea ţipătul păsărilor de mare ale 
căror seminţii pieriseră de pe suprafaţa pământului. 

Haldir însă mersese mai departe, iar acum se căţăra spre fletul alb. 
Când Frodo se pregăti să urce după el, îşi puse mâna pe trunchiul co- 
pacului; nicicând înainte nu simţise atât de brusc şi cu atâta intensitate 
senzaţia pe care i-o dădea atingerea scoarţei, ca o piele sub care pulsa vi- 
aţa. Îl încânta lemnul, îl încânta să-l simtă sub palmă, şi nu era senzaţia 
pe care o avea tăietorul de lemne sau tâmplarul, ci bucuria lemnului viu 
însuşi. 

Când în sfârşit ajunse sus, pe fletul înalt, Haldir îl luă de mână şi îl în- 
toarse cu faţa spre sud. 

- Întâi uită-te într-acolo, îi zise el. 

Frodo se uită şi văzu, la o oarecare distanţă, un deal cu mulţi copaci 
falnici, sau poate un oraş de turnuri verzi: prea bine nici el n-ar fi putut 
spune ce era. Din acel loc i se părea că izvorăsc puterea şi lumina ce 
țineau sub stăpânire întreg meleagul. Îl cuprinse deodată dorinţa să 
poată zbura ca o pasăre până în oraşul verde. Apoi privi spre est şi văzu 
ţara Lorien întinzându-se până la lucirea stinsă a lui Anduin, Râul cel 
Mare. Frodo îşi înălţă privirile deasupra râului şi toată lumina se stinse, 
iar el se găsea din nou în lumea pe care o ştia. Dincolo de Râu, pământul 
apărea drept ca-n palmă, pustiu, fără formă, fără contururi, până de- 
parte, unde se înălța din nou ca un zid întunecos şi mohorât. Soarele ce 
strălucea peste Lothlorien nu avea puterea să lumineze umbra acelei 
înălţimi îndepărtate. 

- Acolo se află fortăreaţa Codrului Întunecimii de la Miazăzi, spuse 
Haldir. E înconjurată de o pădure de brazi negri, unde copacii se înghe- 
suie unii în alţii iar ramurile putrezesc şi se veştejesc. În mijlocul lor, pe o 
stâncă, se înălța Doi Guldur, unde şi-a avut sălaşul, de mult de tot, Duş- 
manul ascuns. leamă ne e că iarăşi s-a aciuat cineva acolo, cu o putere de 
şapte ori mai mare. În ultima vreme, peste el se întinde adeseori un nor 
negru. Din locul acesta poţi vedea cele două puteri ce se împotrivesc una 
alteia; se înfruntă tot mereu în gând, chiar şi acum, dar, în vreme ce lu- 
mina pătrunde până în inima întunericului, propria sa taină n-a fost de- 
scoperită. Nu încă. 

Haldir se răsuci spre scară şi începu să coboare în grabă; ei îl urmară. 

La poala colinei, Frodo îl găsi pe Aragorn, stând nemişcat şi tăcut ca 
un copac; în mână însă ţinea o mică floare aurie de elanor, iar în ochii lui 
scăpără o lumină. Era învăluit de o amintire frumoasă; privindu-l, Frodo 
înţelese că Aragorn vedea lucrurile aşa cum fuseseră ele odată în acel loc. 
Căci anii de încrâncenare pieriseră de pe chipul lui Aragorn şi acum 

părea înveşmântat în alb, un senior tânăr, înalt şi frumos; şi buzele lui 
rosteau vorbe în limba elfică spre o fiinţă pe care Frodo n-o putea zări. 
Arwen, vanimel-da, namarie! spuse el, apoi trase adânc aer în piept şi, 
întorcându-se din gândurile sale, îl privi pe Frodo şi zâmbi. 

- Aici este inima regatului Elfilor pe acest pământ, zise el, şi aici îmi va 
rămâne inima pentru totdeauna, dacă nu vom găsi o altă lumină dincolo 
de drumurile întunecate pe care încă le avem de străbătut, tu şi cu mine. 
Vino. 

Luându-l pe Frodo de mână, părăsi colina Cerin Amroth, unde n-avea 
să se mai întoarcă nicicând ca fiinţă vie. 

Oglinda lui Galadriel 


S oarele coborî dincolo de munţi şi umbrele se adânceau în păduri 
atunci când ei porniră din nou la drum. Cărările pe care le urmau 
străbăteau desişuri în care se strânsese de-acum înserarea. Noaptea se 
strecură curând sub coroanele copacilor, astfel că elfii îşi descoperiră 
lămpile de argint. 

Pe neaşteptate, ajunseră iarăşi la loc deschis şi se pomeniră sub un cer 
palid, de seara, presărat cu primele stele. În faţa lor, o întindere fără co- 
paci, ca o tipsie rotundă, uriaşă, ce cobora în panta uşoara de o parte şi 
de alta. La capătul celălalt se zărea un şanţ adânc, pierzându-se în ne- 
gurile blânzi, dar iarba de pe margine era verde, de-ai fi zis că păstrase 
strălucirea soarelui care apusese. Pe celălalt mal se ridica la mare 
înălţime un zid verde ce înconjura o colină verde acoperită de copaci- 
mallorn ce creşteau mai semeţi decât tot ceea ce văzuseră până atunci pe 
acele tărâmuri. Vârfurile lor nu puteau fi ghicite, dar în lumina tot mai 
stinsă a amurgului se asemănau cu nişte turnuri vii. În rămurişul lor 
bogat şi printre frunzele mereu mişcătoare scăpărau sumedenie de lu- 
miniţe, verzi şi aurii şi argintii. Haldir se răsuci spre ceilalți. 

- Bun venit în Caras Galadhon, le ură el. Aici este oraşul neamului 
Galadhrim, unde trăiesc Seniorul Celeborn şi Galadriel, Doamna Ţării 
Lorien. Dar nu putem intra pe aici, căci porţile nu dau spre miazănoapte. 
Trebuie să înconjurăm spre miazăzi şi drumul nu e scurt, pentru că or- 
aşul este întins. 

De-a lungul malului exterior al șanțului înainta un drum pavat cu 
pietre albe. Pe acesta îl urmară, îndreptându-se spre vest, şi oraşul se afla 
la stânga, înălțându-se deasupra lor ca un nor verde; şi pe măsură ce 
noaptea se făcea tot mai neagră, tot mai multe lumini se iveau, până când 
întreaga colină păru cuprinsă de focul stelelor, în cele din urmă, ajunseră 
la un pod alb şi, trecându-l, se opriră în faţa marilor porţi ale oraşului: 
erau îndreptate spre sud-est, aşezate între cele două capete ale zidului în- 
conjurător, care aici se petreceau unul peste celălalt, porţi înalte şi solide, 

iar pe ele atârnau o mulţime de lămpi. Haldir bătu, spuse ceva şi porţile 
se deschiseră fără zgomot; gărzile, însă, din cât putea vedea Frodo, nu se 
zăreau nicăieri. Drumeţii trecură pragul şi porţile se închiseră în urma 
lor. De acolo pornea un drum săpat adânc în pământ între capetele zidu- 
lui şi, mergând iute de-a lungul lui, intrară în Oraşul Copacilor. Nu se 
vedea nici ţipenie pe nicăieri şi nici paşi nu răsunau pe poteci; în schimb, 
se auzeau multe glasuri, în jurul lor şi în văzduhul de deasupra. De de- 
parte, de sus de pe deal, ajungea până la ei un zvon de cântec, picurând 
din înălţimi ca o ploaie uşoară pe frunze. 

Merseră pe multe poteci şi urcară multe trepte până pe platourile în- 
alte unde văzură în faţa lor, în mijlocul unei pajişti largi, licăririle unei 
fântâni. Era luminată cu lămpi de argint ce se legănau atârnate de cren- 
gile copacilor, iar apa curgea într-un bazin de argint, din care se 
prelingea un pârâu alb. Pe partea dinspre sud a pajiştii se găsea cel mai 
măreț dintre toţi copacii. Trunchiul lui gros şi neted lucea precum argin- 
tul cenuşiu şi urca până la primele ramuri, mult deasupra, care-şi 
deschideau braţele uriaşe sub norii umbroşi ai frunzelor. Lângă trunchi 
se afla o scară lată şi albă, iar la piciorul ei şedeau trei elfi. Se ridicară iute 
la apropierea drumeţilor şi Frodo văzu că erau înalţi şi înveşmântaţi în 
zale cenuşii, iar de umeri le atârnau mantii lungi. 

- Aici sălăşluiesc Celeborn şi Galadriel, spuse Haldir. Dorinţa lor este 
să urcați şi să vorbiţi cu ei. 

Unul dintre străjerii elfi suflă într-un corn mic, scoțând un sunet 
limpede, căruia i se răspunse cu alte trei sunete venite de foarte sus. 

- Primul o să urc eu, spuse Haldir. Apoi Frodo, împreună cu Legolas. 
Voi, ceilalţi, urcați după cum vă e voia. Urcuşul e lung pentru cei care 
nu-s deprinşi cu asemenea trepte, dar vă puteţi odihni pe drum. 

În timp ce urca încet, Frodo trecu pe lângă multe fleturi: unele de o 
parte, altele de cealaltă parte a scării, şi mai erau din cele construite lipite 
de trunchi, încât scara trecea prin ele. La o mare depărtare de pământ, 
ajunse la un talan larg, ca o punte de corabie. Pe el era durată o casă, atât 
de încăpătoare, încât ar fi putut servi drept sfat pentru oameni jos pe 
pământ. Intră după Haldir şi se pomeni într-o încăpere de formă ovală, 
prin mijlocul căreia trecea trunchiul mallornului uriaş, ca o coloană 
foarte groasă, deşi aici, în apropierea coroanei, se îngustă. 

Încăperea era plină de o lumină blândă; pereţii îi erau verzi şi argintii, 
iar tavanul făcut din aur. Se găseau mulţi elfi acolo, aşezaţi de jur-împre- 
jur. Pe două jilţuri, lângă trunchiul copacului, având drept baldachin o 
ramură verde, şedeau unul lângă altul Celeborn şi Galadriel. Se ridicară 
spre a-şi întâmpina oaspeţii, după cum cerea datina elfilor chiar şi celor 

care erau priviţi ca regi preaputernici. Şi erau foarte înalţi. Doamna în- 
tocmai la fel de înaltă ca şi Seniorul; amândoi aveau chipuri grave şi fru- 
moase. Purtau veşminte albe din cap până-n picioare; dar nici un semn 
nu le trăda vârsta înaintată, decât poate adâncimile ochilor, căci scăpărau 
precum lănciile în lumina stelelor şi, cu toate acestea, erau profunzi, ca 
nişte fântâni ale memoriei străvechi. 

Haldir îl duse pe Frodo în faţa lor şi Seniorul îi ură bun venit chiar în 
graiul lui. Lady Galadriel nu rosti nici o vorbă, ci îl privi lung. 

- Aşeză-te acum lângă jilțul meu, Frodo din Comitat, spuse Celeborn. 
Când vor fi venit şi ceilalţi, vom sta de vorbă cu toţii. 

Pe fiecare însoțitor al lui Frodo îl salută curtenitor, spunându-i pe 
nume de cum intra. 

- Bun venit, Aragorn, fiu al lui Arathorn, zise el. Trecut-au opt ani 
peste cei treizeci ai lumii de afară de când n-ai mai fost în astă ţară; sunt 
ani care apasă greu pe umerii tăi. Dar sfârşitul e aproape, în bine sau în 
rău. Lasă-ţi aici povara pentru o vreme. 

Bun venit, fiu al lui Thranduil. Prea rar purcede încoace neamul meu 
la drum dinspre Miazănoapte. 

Bun venit, Gimli, fiu al lui Gloin. Multă vreme s-a scurs, zău aşa, de 
când mi-a fost dat să vedem în Caras Galadhon vreun vlăstar al neamu- 
lui lui Durin. Dar azi am încălcat străvechea noastră lege. Să fie acesta 
semnul că se întrevăd zile mai bune, cât o fi ea lumea de scufundată în 
beznă, şi că va renaşte prietenia între ale noastre seminții. 

Gimli făcu o plecăciune adâncă. 

După ce toţi oaspeţii se aşezară în faţa jilțului său, Seniorul îi cuprinse 
cu privirea. 

- Aici sunt opt, spuse el. La drum pare-mi-se că aţi pornit nouă; aşa ş- 
tiam din solii. O fi fost vreo schimbare de ultimă clipă despre care noi n- 
am aflat. Elrond se află tare departe, bezna se strînge între noi şi în tot 
acest an umbrele s-au întins tot mai lungi. 

- Nu, n-a fost vorba de vreo schimbare de ultimă clipă, spuse Lady 
Galadriel, vorbind pentru prima oară. 

Vocea ei era limpede şi melodioasă, dar mai adâncă decât o voce de 
femeie. 

- Gandalf cel Sur a pornit la drum o dată cu ei, dar n-a trecut de 
hotarele acestei ţări. Acum spuneţi-ne unde se află; căci mult aş fi dorit 
să mai pot sta de poveşti cu el. De departe nu-l pot vedea, numai dacă 
trece de îngrădirile din Lothlorien: o negură cenuşie îl înconjoară şi 
cărările pe care-l poartă paşii săi şi căile pe care zboară gândurile sale îmi 
rămân ascunse. 

- Vai, da, spuse Aragorn. Gandalf cel Sur s-a prăbuşit în negură. A 
rămas în Moria şi n-a mai scăpat. 

La aceste vorbe, toţi elfii din încăpere strigară cuprinşi de amărăciune 
şi nevenindu-le să creadă. 

- Rele veşti ne dai, spuse Celeborn, cele mai rele ce-au fost rostite în 
lungi ani de fapte amarnice. 

Răsucindu-se spre Haldir, i se adresă: 

- De ce nu mi s-a spus nimic despre aceasta înainte? întrebă el în graiul 
elfic. 

- Nu i-am povestit nimic lui Haldir despre faptele noastre sau despre 
ceea ce ne aduce pe aceste meleaguri, îi luă Frodo apărarea. 

Gandalf ne-a fost călăuză şi ne-a arătat drumul prin Moria; şi când ne- 
am pierdut orice speranţă de a scăpa de acolo, el ne-a salvat şi s-a 
prăbuşit. 

- Vrem să auzim povestea întreagă, ceru Celeborn. 

Atunci Aragorn începu să depene toate cele ce se petrecuseră în 
trecătoarea Garadhras şi apoi în zilele ce au urmat; şi povesti despre Bal- 
in şi cartea lui şi despre lupta în încăperea Mazarbul şi despre foc şi 
puntea îngustă şi despre Teroarea ce se luase pe urmele lor. 

- Un rău din Lumea Străveche, aşa mi s-a părut, cum nu mi-a fost dat 
să văd niciodată înainte, continuă Aragorn. Era şi negură şi flamă, puter- 
nică şi înspăimântătoare. 

- Un Balrog din Morgoth, adăugă Legolas; cea mai năprasnică din 
toate năpastele elfice, fără doar de Acela ce şade în Turnul Întunericului. 

- Cu adevărat am văzut pe punte ceea ce ne bântuie cele mai întunec- 
ate visuri, am văzut Blestemul lui Durin, zise Gimli cu o voce coborâtă, 
cu ochii plini de spaimă. 

- Vai nouă, clătină din cap Celeborn. De mult aveam teama asta, că sub 
Cardhras stă ascunsă o ameninţare grozavă. De-aş fi ştiut că gnomii au 
stârnit încă o dată răul acesta din Moria, nu ţi-aş fi îngăduit să treci 
hotarele de la miazănoapte, nici ţie şi nici celor ce te însoțesc. Şi dacă n-ar 
fi cu supărare, s-ar zice că Gandalf a picat din marea lui înţelepciune 
într-o la fel de mare nesăbuinţă, căci a pătruns fără să trebuiască în plasa 
Moriei. 

- Şi tare s-ar pripi cel care ar zice acestea, vorbi Galadriel cu o voce 
gravă. Nimic n-a fost fără rost din ce-a făcut Gandalf la viaţa lui. Cei care 
l-au urmat nu-i ştiau tainele minţii şi nu pot vorbi de ceea ce numai el 
avea în gând. Dar, orice i s-a întâmplat călăuzei, cei care l-au urmat n-au 
nici o vină. Să nu-ţi pară rău că i-ai urat bun venit gnomului. Dacă 
seminţia noastră ar fi fost surghiunită de atâta vreme şi atât de departe 

de Lothlorien, care elf din neamul Galadhrim, chiar şi Celeborn cel 
înţelept, ar trece prin preajma hotarelor ţării sale şi n-ar dori să-şi vadă 
pământul strămoşesc, chiar dacă le este acum dragonilor sălaş? 

Întunecată este apa Kheled-zaram, continuă Galadriel, reci sunt 
izvoarele Kibil-nala şi minunate erau sălile cu mulţi pilaştri din Khazad- 
dum în Zilele de Odinioară, înainte să fi căzut sub stâncă regii cei semeţi. 

Galadriel se uită la Gimli, care şedea trist, îmbujorat la faţă, şi zâmbi. 
Iar gnomul, auzind de numele rostite în graiul lui străbun, ridică ochii și- 
i întâlni privirile; şi dintr-o dată i se păru a privi până în străfundul in- 
imii unui duşman, unde văzu doar dragoste şi înţelegere. Pe chip i se 
aşternu mirarea, apoi zâmbi la rândul său. 

Se ridică sfios şi se înclină după datina gnomilor, zicând: 

- Dar Ţara Lorien cea plină de viaţă e cu mult mai frumoasă, iar Lady 
Galadriel e mai presus de toate nestematele ce zac ascunse sub pământ. 

Se aşternu tăcerea. Într-un târziu, Celeborn vorbi din nou: 

- N-am ştiut că vă aflaţi la atât de mare ananghie. Să-mi ierte Gimli 
vorbele cele aspre: am dat glas doar grijilor ce-mi stăpânesc inima. Voi 
face tot ce-mi stă în putinţă să vă ajut, pe fiecare după cum îi e vrerea şi 
nevoia, dar mai cu seamă pe acela din seminţia mică, ce poartă greul. 

- Ceea ce căutaţi voi ne este ştiut, zise Galadriel, uitându-se la Frodo. 
Nu vom spune aici nimic mai mult despre aceasta. Însă nu zadarnică se 
va dovedi, trag nădejde, venirea voastră pe meleagurile noastre spre a ne 
cere ajutorul şi e limpede că acesta a fost gândul lui Gandalf. Se ştie că 
Seniorul neamului Galadhrim este cel mai înţelept dintre toţi elfii ce trăi- 
esc pe Pământul de Mijloc, şi mai darnic decât toţi regii. Căci el vieţuieşte 
în Apus de când s-au ivit primii zori ai lumii, iar eu alături îi sunt de ani 
făr' de număr; după ce a pierit regatul Nargothrond, sau Gondolin, cum 
îi spuneţi voi, am străbătut munţii şi de atunci ne împotrivim, prin 
evurile lumii, îndelungatei înfrângeri. 

Eu am fost cea care a chemat să se adune pentru întâia dată Sfatul cel 
Alb. Şi dacă planurile nu mi-ar fi fost zădărnicite, Gandalf cel Sur ar fi 
ajuns mai-marele Sfatului şi poate că lucrurile ar fi luat o altă întorsătură. 
Dar încă există speranţe. N-am să vă povăţuiesc să faceţi una sau 
cealaltă. Căci nu prin fapte sau urzeli şi nu alegând o cale sau alta vă pot 
fi de folos, ci numai ştiind ce-a fost şi ce este şi, în parte, ce va fi. Atât vă 
pot spune: Căutarea voastră se află pe muchie de cuţit. De vă rătăciţi fie 
şi numai o clipă, ea va da greş şi vă va paşte pe toţi o mare nenorocire. 
Dar, de veţi rămâne credincioşi Căutării voastre, mai aveţi o speranţă. 

Şi cu aceste vorbe îi cuprinse pe toţi cu privirea şi în tăcere îi cercetă pe 
rând pe fiecare în parte. În afară de Legolas şi Aragorn, nici unul nu se 

simţi în stare să-i îndure privirile. Sam roşi pe dată şi îşi lăsă capul în 
piept. 

În sfârşit, Lady Galadriel se îndură şi, zâmbind, îşi îndulci căutătura 
ochilor. 

- Nu vă lăsaţi inimile îngreunate de griji, le spuse ea. La noapte veţi 
dormi în pace. 

Drumeţii oftară, simțindu-se deodată istoviţi, ca şi cum ar fi fost 
supuşi unei cercetări îndelungi şi amănunțite, cu toate că nimic din ceea 
ce-i frământa nu fusese dat în vileag. 

- Şi-acum duceţi-vă, îi îndemnă Celeborn. Tristeţea şi greutăţile 
drumului v-au secătuit. Ceea ce căutaţi poate că nu ne priveşte în- 
deaproape; totuşi, veţi găsi adăpost în Oraşul acesta, până când vă veţi fi 
tămăduit şi întremat. Acum odihniţi-vă şi o vreme nu vom mai pomeni 
despre drumul ce vă aşteaptă. 

În acea noapte, însoțitorii Inelului dormiră jos, pe pământ, spre marea 
mulţumire a hobbiţilor. Elfii întinseseră pentru ei un cort mare, între co- 
paci, în apropierea fântânii, în care aşezaseră sofale moi; apoi, rostind 
urări de linişte şi pace cu frumoasele lor voci elfice, îi lăsaseră să se culce. 
O vreme, drumeţii vorbiră despre seara petrecută în vârful copacului şi 
despre călătoria din acea zi, iar mai apoi despre Senior şi Doamna lui; 
căci încă nu cutezau să se întoarcă şi mai departe în timp. 

- De ce-ai roşit, Sam? îl iscodi Pippin. lute te-ai pierdut cu firea. S-ar fi 
zis că aveai conştiinţa încărcată. Nădăjduiesc că nu-i vorba de nimic 
altceva mai rău decât că îţi puseseşi în gând să-mi furi o pătură. 

- Departe de mine gândul ăsta, se apără Sam, care nu avea chef de 
glumă. Dacă vrei să ştii, m-am simţit de parcă mă găseam gol puşcă, şi 
nu mi-a plăcut defel. Părea să privească înlăuntrul meu şi să mă întrebe 
ce-aş face dacă mi-ar da putinţa să zbor înapoi în Comitat, la o văgăună 
de-a mea micuță şi cu... cu o bucăţică de grădină numai a mea. 

- Ciudat, spuse Merry. Aproape acelaşi lucru l-am simţit şi eu; doar, 
doar... mă rog, nu cred c-am să spun mai mult, încheie el istovit. 

Din câte se părea, acelaşi lucru se întâmplase şi cu ceilalți: fiecare 
simţise că i se oferea şansa să aleagă între o umbră plină de spaime, ce se 
găsea în faţa lor, şi ceva ce-şi dorea mai presus de orice; se găsea acolo, 
desluşit, în faţa ochilor minţii, şi nu trebuia decât să se abată de la drum 
şi să lase Căutarea şi lupta împotriva lui Sauron în seama altora. 

- Şi eu am o bănuială, spuse Gimli. Ceea ce mi s-a arătat mie va 
rămâne o taină ştiută numai de mine. 

- Mie mi s-a părut tare ciudat, zise Boromir. Poate că a fost numai o în- 
cercare, iar Doamna n-a vrut altceva decât să ne citească gândurile doar 

pentru sine; dar aproape că mi-a venit să cred că ne-a ispitit, oferindu-ne 
ceea ce socotea că stătea în puterea ei să ne dea. Nu-i nevoie să spun că 
nici n-am vrut să ascult. Oamenii din Minas Tirith îşi ţin cuvântul dat. 

Boromir însă nu le dezvălui ce credea că-i oferise Doamna. Cât despre 
Frodo, el refuză să vorbească, în ciuda întrebărilor cu care-l încolţea 
Boromir. 

- Te-a ţinut mult sub privirile ei, Purtător al Inelului, nu se dădu bătut 
Boromir. 

- Aşa e, recunoscu Frodo, însă voi păstra doar pentru mine ceea ce mi- 
a venit în minte atunci. 

- Ei bine, fiţi cu grijă, mai zise Boromir. Nu pun prea mult temei pe 
Doamna asta elfă şi pe socotelile pe care le are. 

- Să nu zici nimic rău despre Lady Galadriel, îl avertiză Aragorn cu 
asprime. Nu ştii ce vorbeşti. În ea şi în ţara asta nu există nici un rău, 
decât dacă vreun om îl aduce cu sine. Şi-atunci să se păzească. Dar în 
noaptea asta voi dormi fără frică, întâia dată de când am plecat din Vâl- 
ceaua Despicată. Şi trag nădejde că voi dormi adânc, ca să uit o vreme de 
durerea mea. Trupul şi sufletul mi-s ostenite. 

Se aruncă pe sofaua lui şi adormi cât ai clipi. 

Ceilalţi făceau curând acelaşi lucru şi nici sunet, nici vis nu le tulbura 
somnul. Când se treziră, văzură că lumina zilei cuprinsese întreaga 
pajişte din faţa cortului, iar apa din fântână se înălța şi cădea înapoi 
sclipind în soare. 

Din câte îşi putuseră da seama sau aveau să-şi amintească, popasul lor 
în Lothlorien durase câteva zile. Şi în tot timpul cât au stat acolo, Soarele 
a strălucit senin; doar când şi când cădea câte o ploaie blândă, care trecea 
repede, lăsând în urmă totul curat şi împrospătat. Aerul era răcoros şi 
blând, ca la început de primăvară. Cu toate acestea, în jurul lor simțeau 
liniştea profundă şi melancolică a iernii. Păreau să nu fi făcut altceva 
decât să manînce şi să bea şi să se odihnească şi să se preumble printre 
copaci; şi era de ajuns atât. 

Pe Senior şi pe Doamna nu i-au mai revăzut, iar cu elfii nu vorbeau 
aproape deloc; căci puţini dintre aceştia cunoşteau şi foloseau graiul din 
ţinuturile de la Apus. Haldir îşi luase rămas-bun de la ei şi se reîntorsese 
la mărginimile de la Miazănoapte, unde se făcea strajă temeinică de când 
cu veştile despre Moria aduse de însoțitorii Inelului. Legolas era mai 
mult dus cu cei din neamul Galadhrim şi, după prima noapte, nu a mai 
dormit cu tovarăşii săi de călătorie, deşi se întorcea la ei să mănânce şi să 
stea de vorbă împreună. Adeseori îl lua pe Gimli cu sine de câte ori se 

ducea undeva mai departe în ţară, făcându-i pe ceilalți să se mire de 
schimbarea petrecută cu el. 

Şi cum stăteau împreună sau se plimbau, vorbeau de Gandalf şi tot 
ceea ce ştia fiecare şi văzuse la el le venea în minte cu limpezime. O dată 
cu întremarea trupurilor de pe urma suferințelor şi oboselii îndurate, 
durerea din suflete pricinuită de pierderea lui devenise mai chinuitoare. 
Adeseori auzeau de undeva din apropiere voci elfice care cântau, şi ştiau 
că acelea erau cântece de jale pentru căderea lui, căci îi desluşeau numele 
printre dulcile şi tristele cuvinte pe care nu le puteau înţelege. 

Mithrandir, Mithrandir, cântau elfii, O, tu, Pelerin Sur! Căci astfel le 
plăcea lor să-l numească. Dar, dacă Legolas se afla împreună cu ei, nu 
voia să le tălmăcească vorbele cântecelor, spunând că nu se pricepea la 
aşa ceva şi că, pentru el, durerea era încă prea aproape de inima lui şi că- 
l făcea să simta nevoia să plângă, nu să cânte. 

Până la urmă Frodo fu acela care tălmăci o parte din amărăciunea lui 
în cuvinte demne de ţinut minte. Arareori era cuprins de imboldul de-a 
compune cântece sau de-a face versuri; chiar şi în Vâlceaua Despicată 
doar ascultase, niciodată nu cântase el însuşi, chiar dacă în amintirile lui 
păstrase multe dintre cântecele şi versurile născocite de alţii înaintea lui. 
Dar acum, stând lângă fântînă în Lorien şi auzind în jur glasurile elfilor, 
gândul lui lua forma unui cântec ce lui i se păru frumos; doar că, atunci 
când încercă să i-l cînte şi lui Sam, rămăseseră numai frânturi, palide ca 
un mănunchi de frunze veştede. 


Când acasă înserarea umbre cobora pe rând, 

Paşii lui puteai să-i bănui coasta Măgurii trecând; 
Până-n ziuă, făr-o vorbă, prin lumini tăiate-n dungi 
Pe cărări, peste hotare el pornea la drumuri lungi. 


Printr-o ţară a Pustiei, din apus parcă-l aud 

Cum bătea pustiul nordic înspre munţii de la sud, 
Cum trecea prin porţi ascunse la dragoni în vizuini 
Şi hălăduia prin codrii negri şi de spaime plini. 

Cu hobbiţi şi gnomi, cu elfii şi cu oameni uneori 
Cu acei ce-aveau să moară şi cu cei nemuritori, 

În bârlog cu fiare-ascunse şi cu păsările-n zbor 


El vorbea ca prin minune toate graiurile lor. 


Mâna tămăduitoare, spada cu tăişul ei, 

Spate ce purta povara unor ani bătrâni şi grei, 
Voce cu ecou de tunet, vorbă cu văpăi şi fum, 
Pribegea prin lumea mare, ostenit de-atâta drum. 


El, Stăpânul şi-nţeleptul, ca un rege-n tron şezînd, 
Iute şi la supărare şi la râs din când în când, 

Un bătrân cu pălăria adumbrind pe frunte-n jos, 
Sprijinindu-se de-o vreme în toiagul noduros, 


Când a fost pe pod, el singur s-a aflat şi dinadins, 

Să înfrunte umbra deasă, să sfideze focu-ncins, 

Când toiagu-n piatră dură i s-a frânt căzînd în scrum — 
Şi comoara înţelepciunii i-a pierit - în Khazad-dum. 


- Da' ştiţi că-l întreceţi pe domnu' Bilbo?! exclamă Sam 

- Nu, din păcate nu, spuse Frodo. Dar mai bine decât atât, nu izbutesc 
acum. 

- Dacă nu vă e cu supărare, domnu' Frodo, de mai faceţi o-ncercare, 
tare mi-ar plăcea să puneţi acolo o vorbă şi despre focurile lui de artificii, 
zise Sam. Ceva care să sune cam aşa: 


Nicicând în lume n-au fost asemenea rachete 
În stele verzi şi-albastre tâşnind, să ne desfete, 
Şi-n aurii rafale, cu tunet, luminând, 

Ca ploi de flori, din ceruri să cadă pe pământ. 


Chiar dacă asemenea versuri nici pe departe nu se apropie de adevăr. 

- Nu, pe-astea le voi lăsa în seama ta. Sau a lui Bilbo, cine ştie. Dar... 
mă rog, nu mă mai simt în stare să spun mai mult. Mi-e cu neputinţă să 
mă gândesc că trebuie să-i duc vestea lui Bilbo. 

Într-una din seri, Frodo şi Sam se preumblau agale în aerul răcoros al 
amurgului. Amândoi se simțeau cuprinşi de nelinişti. Asupra lui Frodo 
se lăsase pe neaşteptate umbra despărțirii: într-un fel, ştia că se apropia 
ceasul când va trebui să plece din Lothlorien. 

- Ce gândeşti acum despre elfi, Sam? întrebă el. Ţi-am mai pus o dată 
întrebarea asta - multă vreme pare să fi trecut de-atunci; dar de atunci ai 
întâlnit mai mulți. 

- Aşa e. Şi, după mintea mea, sunt elfi şi elfi. Toţi sunt elfi, nu-i vorbă, 
dar nu-s toţi la fel. Cei de aici nu sunt rătăcitori sau pribegi şi îmi par mai 
de-alde noi: aş zice că sunt legaţi de locul ăsta mai mult decât sunt 

hobbiţii legaţi de Comitat. Dacă ei au făcut ţara, sau ţara i-a făcut pe ei, 
n-aş şti să spun, dacă mă-nţelegeţi. E o linişte minunată aici. Parcă nimic 
nu se întâmplă şi nimeni nu vrea să se întîmple ceva. Dacă e vreo vrajă la 
mijloc, atunci e ascunsă undeva în adânc, unde eu n-o pot găsi, ca să zic 
aşa. 

- O vezi şi-o simţi peste tot în jur, zise Frodo. 

- Aşa o fi, numai că nu vezi pe nimeni s-o folosească. Nici tu focuri de 
artificii, din acelea pe care ni le arăta bietu' Gandalf. Mă-ntreb de ce nu i- 
am văzut defel pe Senior şi pe Doamna lui în zilele astea. Stau şi mă gân- 
desc că acum ea ar putea să facă nişte lucruri minunate, dacă ar vrea. 
Tare mi-ar plăcea, domnu' Frodo, să văd nişte vrăjitorie elfică. 

- Eu nu. Eu sunt mulţumit. Şi nu mi-e dor de artificiile lui Gandalf, ci 
de sprâncenele lui stufoase, de firea lui aprigă şi de vocea lui. 

- Drept vorbiţi, spuse Sam. Şi să nu gândiţi că eu caut nod în papură. 
Întotdeauna mi-am dorit să văd şi eu nişte vrăjitorie din aia despre care 
se pomeneşte în basmele cele de demult, dar nicicând n-am auzit de vreo 
ţară mai bună ca asta. E ca şi cum aş fi acasă şi în acelaşi timp dus aiurea, 
dacă mă-nţelegeţi. Nu vreau să plec. Dar încep să simt că, dacă tot tre- 
buie să ne continuăm călătoria, atunci mai bine să plecăm acum. Treaba 
care n-a fost începută ia cel mai mult timp să fie isprăvită, cum zicea unchi- 
aşu' meu. Şi nu văd cu ce ne mai pot ajuta cei de-aici, oricât de vrăjit ar fi 
locul ăsta. Abia după ce vom fi plecat o să-i ducem şi mai tare dorul lui 
Gandalf, eu aşa gândesc. 

- Şi mă tem că ai dreptate, Sam. Dar tot mai trag nădejde s-o vedem 
încă o dată pe Doamna elfilor, înainte să plecăm de aici. 

Nici nu termină bine aceste cuvinte că o văzură pe Lady Galadriel 
apropiindu-se, chemată parcă de vorbele lor. Înaltă, albă, frumoasă, 
venea pe sub coroanele copacilor. Nu rosti nici un cuvânt, ci le făcu doar 
semn cu mâna a chemare. 

O luă înaintea lor, spre clinele sudice ale colinei Caras Galadhon şi, 
trecând printr-un gard viu înalt, intră într-o grădină împrejmuită. Acolo 
nu creşteau copaci, încât grădina n-avea alt acoperământ decât cerul. 
Luceafărul de seară răsărise şi lucea cu scăpărarea lui albă deasupra pă- 
durilor de la apus. Doamna coborî un şir lung de trepte, până într-o vîl- 
cea adâncă şi verde prin mijlocul căreia curgea murmurând izvorul ar- 
gintiu ce izvora din fântîna aflată sus pe colină. În fundul vâlcelei, pe un 
piedestal nu prea înalt, sculptat ca un copac rămuros, se găsea un havuz 
de argint, larg şi puţin adânc, iar lângă el un ulcior de argint. 

Luînd apă din izvor, Galadriel umplu havuzul până în buză, suflă în el 
şi, când suprafaţa apei se linişti din nou, spuse: 

- Aceasta este Oglinda lui Galadriel. V-am adus aici ca să puteţi privi 
în ea, dacă doriţi. 

Văzduhul era neclintit, vâlceaua întunecată, iar doamna elfilor înaltă şi 
palidă la chip. 

- Ce să căutăm dacă ne uităm şi ce vom vedea? întrebă Frodo, privind- 
o cu venerație. 

- Multe lucruri pot să-i cer Oglinzii să vă arate, răspunse ea, iar unora 
le pot arăta ce doresc ei să vadă. Dar Oglinda va arăta şi lucruri 
neaşteptate şi acelea sunt cel mai des mai ciudate şi mult mai de folos 
decât lucrurile pe care dorim să le aflăm. Ce veţi zări, de veţi lăsa 
Oglinda să facă ce va voi ea, nu vă pot spune. Căci ea arată lucruri ce au 
fost, lucruri ce sunt şi lucruri ce pot să fie. Dar ce îi va fi dat fiecăruia să 
vadă, nici cel mai înțelept nu poate spune întotdeauna. Vrei să priveşti? 

Frodo nu răspunse. 

- Dar tu? se întoarse ea spre Sam. Căci aceasta este ceea ce poporul tău 
ar numi magie, aşa cred; drept să spun, nu prea înţeleg bine ce vor să 
spună cu asta; şi-mi pare că folosesc acelaşi cuvânt şi pentru 
vicleşugurile Duşmanului. Dar aceasta, dacă vrei, este magia lui 
Galadriel. N-ai zis că voiai să vezi magie elfică? 

- Am zis, recunoscu Sam, cuprins de un uşor tremur de frică, dar şi de 
curiozitate. Am să arunc o privire, Doamnă, dacă îmi îngăduiţi. Şi nu m- 
ar supăra să văd niţel ce se petrece acasă, adăugă el, întorcându-se către 
Frodo. Îmi pare că a trecut multă vreme de când tot sunt pe drumuri. 
Dar aici, după cât se pare, n-am să văd decât stelele, sau ceva ce nu voi 
pricepe. 

- După cât se pare, spuse Doamna, râzând uşurel. Dar, apropie-te, 
priveşte şi vei vedea ce vei putea. Nu atinge apa. 

Sam se urcă pe piedestal şi se aplecă deasupra havuzului. Apa arăta 
întunecată şi neîndurătoare. În oglinda ei se zăreau stelele. 

- Aşa cum am zis, numai stele sunt aici, spuse el. 

Dar în clipa următoare rămase cu respiraţia în piept, căci stelele dis- 
păruseră. Ca şi cum ar fi fost dat în lături un val negru, oglinda deveni 
cenuşie, iar apoi se limpezi. Soarele strălucea în ea, ramurile copacilor se 
legănau şi se loveau unele de altele în bătaia vântului. Dar, înainte ca 
Sam să-şi dea seama ce anume avea în faţa ochilor, lumina se stinse; 
acum parcă îl vedea pe Frodo, cu o faţă palidă, zăcând aproape adormit 
sub o stâncă înaltă şi neagră. Apoi i se păru că se vede pe sine: mergea 
printr-un tunel întunecos şi urca o nesfârşita scară în spirală. I se năzări 
dintr-o dată că era acolo ca să caute ceva anume, dar nu ştia ce căuta. Ca 
într-un vis, imaginea se întoarse din nou la copacii aceia. Dar de data 

asta nu mai erau tot atât de aproape şi abia acum îşi dădu seama ce se 
întâmpla: copacii nu erau bătuţi de vânt, ci cădeau, se prăbuşeau la 
pământ. 

- Hei! strigă Sam furios. la uite-l pe Ted Roşcovanu', taie copacii şi n- 
are voie să facă asta. Copacii ăştia nu trebuie tăiaţi; e şirul ăla de dincolo 
de Moara, care umbreşte drumul spre Lângă Ape. Ah, ce-aş vrea să fiu 
acum lângă Ted şi să vezi cum l-aş doborî eu pe el! 

Dar Sam băgă de seamă că Vechea Moară dispăruse şi că în locul ei 
fusese înălțată o clădire mare, din cărămidă roşie. O mulţime de oameni 
se foia în jurul ei. În apropiere se zărea un coş roşu înalt. Un fum negru 
părea să acopere ca un nor suprafaţa oglinzii. 

- Duhurile negre îşi fac de cap în Comitat, asta trebuie să fie, zise el. El- 
rond ştia ce se petrece acolo când a vrut să-l trimită pe domnu' Merry 
înapoi. 

Deodată, Sam scoase un strigăt şi sări la o parte. 

- Nu pot să mai rămân aici, zise el cu disperare. Trebuie să mă duc 
acasă. Au săpat peste tot în Puşca-n traistă şi bătrânu' unchiaşu' meu co- 
boară Măgura cu bruma lui de lucruri strânse într-o roabă. Trebuie să mă 
duc acasă. 

- Nu poţi să te duci singur, îl domoli Doamna. Înainte de-a privi în 
Oglindă nu ţi-ai dorit să te întorci fără Stăpânul tău, cu toate că ştiai că s- 
ar putea petrece lucruri rele în Comitat. Nu uita că Oglinda poate să ar- 
ate multe şi nu toate s-au şi întâmplat. Unele nu se vor întâmpla niciod- 
ată, decât dacă cei care au avut parte să le vadă se abat de la drumul lor 
pentru a le împiedica. Oglinda este primejdioasă dacă ţi-o iei drept 
călăuză pentru faptele tale. 

Sam se aşeză pe pământ şi-şi cuprinse capul în mîini. 

- Mai bine nu veneam niciodată aici şi nu mai vreau să văd alte vrăji, 
zise el şi rămase tăcut. 

După un timp, vorbi din nou, cu o voce sugrumată, ca şi cum şi-ar fi 
ţinut lacrimile: 

- Nu, ori merg pe drumul cel lung, împreună cu domnu' Frodo, ori nu 
mai merg, defel. Trag doar nădejde să ajung într-o bună zi înapoi acasă. 
Dacă ceea ce-am văzut se dovedeşte a fi adevărat până la urmă, cineva o 
s-o ia pe coajă! 

- Vrei să priveşti şi tu, Frodo? întrebă Lady Galadriel. Nu ţi-ai dorit să 
vezi magia elfilor şi erai mulţumit. 

- Mă sfătuieşti să privesc? întrebă Frodo. 

- Nu, nu te sfătuiesc nici ce să faci, nici ce să nu faci. Eu nu dau sfaturi. 
Poate că vei afla ceva ce nu ştii şi oricum ar fi ceea ce vei vedea, bun sau 

rău, poate că îţi va fi de folos, poate nu. Dar eu aşa gândesc, Frodo, că ai 
destul curaj şi destulă înţelepciune să încerci, altfel nu te-aş fi adus aici. 
Faci cum socoteşti. 

- Am să mă uit, hotărî Frodo şi, urcând pe piedestal, se aplecă 
deasupra apei întunecoase. 

Oglinda se limpezi de îndată, dezvăluindu-i un meleag în lumina 
amurgului. Munţii se desenau negri în zare, pe un cer palid. Un drum 
lung, şi cenuşiu se pierdea şerpuit undeva în urmă. Din depărtare venea 
o siluetă, întâi neclară şi mică, dar devenind tot mai mare şi mai desluşită 
pe măsură ce se apropia. Dintr-o dată, Frodo îşi dădu seama că silueta 
aceea îi amintea de Gandalf. Aproape că strigă numele vrăjitorului, dar 
văzu că silueta nu era înveşmântată în cenuşiu, ci în alb, într-un alb ce 
strălumina palid în amurg; iar în mână ţinea un toiag alb. Capul îi era 
atât de aplecat, încât faţa nu i se zărea şi la un moment dat, la o cotitură, 
silueta o luă pe un drum lateral şi ieşi din Oglindă. Frodo fu cuprins de 
îndoială: să fi fost o viziune a lui Gandalf într-una dintre multele lui 
călătorii singuratice, cu atâta vreme în urmă, sau fusese Saruman? 

Imaginea se schimbă. Preţ de o clipă i se arătă Bilbo, mic de tot, 
măsurând camera pradă neastâmpărului. Masa era încărcată de hârtii în 
neorânduială; ploaia bătea în ferestre. 

După câteva clipe de nemişcare, oglinda apei fu străbătută de multe 
scene care se preschimbau cu repeziciune şi despre care Frodo ştia, n-ar 
fi putut spune cum, că se întreţeseau într-o mare istorie ce-l cuprindea 
acum şi pe el. Aburul se risipi şi în faţa ochilor lui apăru o privelişte 
nevăzută vreodată până atunci, dar pe care o recunoscu pe dată: Marea. 
Se lăsă întunericul. Marea tălăzuia şi urla pradă unei vijelii cumplite. 
Apoi apăru încă o dată soarele, cufundându-se roşu ca sângele într-o 
devălmăşie de nori, iar spre Apus se zărea plutind conturul întunecat al 
unei corăbii cu pânzele sfâşiate. Apoi un Râu lat curgând prin mijlocul 
unui oraş foarte populat. Pe urmă o fortăreață albă cu şapte turnuri. Şi 
din nou o corabie cu pînze negre, dar de-acum se făcuse iar dimineaţă şi 
apa sclipea în lumină şi o flamură purtând însemnul unui copac alb 
strălucea în soare. În văzduh se înălța fum ca de la un foc şi de la o 
bătălie, şi încă o dată soarele asfinţi roşu ca para focului, topindu-se într- 
o negură surie; în negura aceea o corabie mică trecu scăpărându-şi lu- 
minile. Dispăru, iar Frodo oftă şi dădu să se depărteze de havuz. 

Dar pe neaşteptate Oglinda se întunecă de tot, atât de tare, de-ai fi zis 
că o gaură neagră se căscase în lumea dinaintea ochilor, şi Frodo se po- 
meni privind în gol. În abisul acela negru se ivi un singur Ochi, ce prinse 
încet a creşte, până umplu aproape întreaga Oglindă. Era atât de 

cumplită priveliştea, încât Frodo rămase ca înţepenit, fără puterea de-a 
striga sau de a-şi feri privirea. Ochiul era mărginit de foc, el însuşi fiind 
sticlos, galben ca al pisicii, iscoditor şi pătrunzător, iar despicătura 
neagră a pupilei se deschidea asupra unui hău, o fereastră spre 
nimicnicie. 

Apoi Ochiul începu să se agite, căutând ba într-o parte, ba în alta; iar 
Frodo ştiu, dincolo de orice îndoială şi cuprins de groază, că printre mul- 
tele lucruri pe care le căuta acesta, se număra şi el. Dar mai ştia şi că 
Ochiul nu-l putea zări - încă nu, nu fără voia sa. Inelul ce-i atîrna de gât 
prins de lanţ se îngreuna, mai greu decât un pietroi, trăgându-i capul în 
jos. Oglinda părea să devină tot mai fierbinte şi fuioare de aburi se 
înălţau din apă. Frodo alunecă în faţă. 

- Nu atinge apa, spuse încetişor Lady Galadriel. 

Imaginea pieri şi Frodo se trezi că privea stelele reci care sclipeau în 
havuzul de argint. Se dădu înapoi, tremurând tot, şi se uită la Galadriel. 

- Ştiu care-a fost ultima imagine pe care-ai văzut-o, spuse ea, căci 
aceeaşi se află în mintea mea. Nu te teme. Dar nici nu-ţi închipui că doar 
prin cântecele pe care le cîntăm printre copaci şi prin zveltele săgeți ale 
arcurilor elfice este meleagul acesta păstrat şi apărat în faţa Duşmanului. 
Şi-ţi spun, Frodo, că şi acum, când îţi vorbesc, îl întrezăresc pe Seniorul 
Întunecimii şi îi citesc gândul, sau măcar acele gânduri ce sunt sortite el- 
filor. Văd că dibuie să mă zărească şi să-mi prindă gândul. Dar uşa este 
încă închisă. 

Îşi înălță braţele dalbe şi-şi întinse mâinile spre Răsărit, într-un gest de 
respingere şi renegare. Earendil, Luceafărul de Seară, mult iubit de elfi, 
strălucea senin deasupra. Era atât de luminos, încât silueta Doamnei el- 
filor aruncă o mică umbră pe pământ. Raza lui scăpără într-un mic inel 
ce-l purta pe mână; acesta luci precum aurul şlefuit şi suflat cu lumina de 
argint şi o piatră albă încrustată în el clipi, ca şi cum Luceafărul ar fi 
coborât din înalt pentru a se aşeza pe mâna ei. Frodo privi fascinat la in- 
el; căci dintr-o dată i se păru că înţelege. 

- Da, zise ea, ghicindu-i gândul, nu este îngăduit să vorbim despre asta 
şi nici Elrond n-a putut-o face. Dar nu poate fi tăinuit Purtătorului Inelu- 
lui şi celui care a văzut Ochiul. Adevărat este că în ţara Lorien, pe de- 
getul lui Galadriel se află şi va rămâne unul dintre cele Trei. Acesta este 
Nenya, Inelul de Adamant, iar eu sunt purtătoarea lui. 

El bănuieşte, dar nu ştie - încă nu. Oare nu pricepi acum de ce venirea 
ta este pentru noi ca o prevestire a Pieirii? Că dacă tu nu vei izbândi, 
atunci nimic nu mai stă între Duşman şi noi. Dar şi de vei ieşi victorios, 
puterea noastră se împuţinează şi Lothlorien va pieri, iar valurile 

Timpului îi vor şterge numele. Vom fi nevoiţi să o pornim spre Soare- 
Apune, sau să ne preschimbăm într-o seminţie necioplită ce-şi duce viaţa 
în văioage şi grote, pierzîndu-ne încet ţinerea de minte şi fiind daţi 
uitării. 

Frodo îşi lăsă capul în piept. 

- Şi care e dorinţa ta? întrebă el într-un târziu. 

- Ce va fi să fie va fi, răspunse ea. Dragostea elfilor pentru ţara lor şi 
ceea ce-au durat ei e mai adâncă decât adâncurile Mării, iar părerile lor 
de rău sunt nepieritoare şi nu vor putea fi vreodată pe de-a-ntregul alin- 
ate. Însă mai degrabă vor renunţa la tot decât să i se supună lui Sauron: 
căci acum îl ştiu ce-i poate pielea. Tu nu eşti răspunzător pentru ce se va 
întâmpla în Lothlorien, ci numai pentru ceea ce faci tu cu ceea ce ți s-a în- 
credinţat. Numai că mi-aş fi dorit, dacă asta ar mai putea avea vreo în- 
semnătate, ca acel Unu să nu fi fost nicicând făurit, sau să fi rămas pier- 
dut pentru totdeauna. 

- Eşti înţeleaptă, netemătoare şi frumoasă, Lady Galadriel, spuse 
Frodo. Ţi-l voi da pe acest Unu dacă mi-l ceri. Pentru mine e o sarcină 
prea mare. 

- O fi ea înţeleaptă Lady Galadriel, spuse ea, doar că de data asta şi-a 
găsit naşul când e vorba de curtenie. Răzbunarea ta e blândă pentru felul 
în care ţi-am pus la încercare inima la prima noastră întâlnire. Începi să 
vezi cu un ochi pătrunzător. N-am să neg că tare şi-a mai dorit inima 
mea să-ţi ceară ceea ce-i oferi. Ani îndelungaţi şi nenumărați m-am tot 
gândit ce-aş face dacă Marele Inel ar poposi în mâinile mele şi ar rămâne 
în ele. Acum a fost adus chiar lângă mine. Răul pus la cale cu multă 
vreme în urmă îşi ţese lucrătura în felurite chipuri, fără să ţină seamă 
dacă Sauron rămâne la putere sau piere. N-ar fi fost o faptă nobilă, dem- 
nă de Inelul lui, dacă l-aş fi luat prin forţă sau mi l-ar fi dat de teamă oas- 
petele meu? 

Şi iată-l cum vine singur la mine. Îmi oferi Inelul de bună-voie. În locul 
Seniorului Întunecimii aşezi o regină. lar eu nu voi fi întunecată, ci fru- 
moasă şi cumplită, asemenea Dimineţii şi Nopţii. Frumoasă ca Marea şi 
ca Soarele şi ca Zăpada pe creasta Muntelui, înspăimântătoare ca Fur- 
tuna şi Trăsnetul. Mai puternică decât temeliile pământului. Toţi mă vor 
iubi şi vor dispera! 

Îşi înălță mâna şi din inelul pe care-l purta ţâşni o lumină puternică ce 
o lumina doar pe ea, lăsând restul cufundat în întuneric. Aşa cum stătea 
acum în faţa lui Frodo, părea mai înaltă decât putea mintea să-şi în- 
chipuie, mai frumoasă decât putea sufletul să îndure, cumplită şi divină 
în acelaşi timp. Apoi îşi lăsă mâna să cadă şi pe neaşteptate izbucni din 

nou în râs şi, ah! uite cum se împuţinase dintr-o dată: o femeie-elfă 
zveltă, cu un veşmânt alb simplu, cu o voce blândă, şoptită şi tristă. 

- Am trecut de încercare, spuse ea. Voi alege umilinţa, voi pleca spre 
Apus şi voi rămâne Galadriel. 

O vreme lungă rămaseră tăcuțţi. Într-un târziu, Doamna vorbi din nou: 

- Să ne întoarcem. Mâine dimineaţă trebuie să porniţi din nou la drum, 
căci acum aţi ales, şi timpul destinului vostru e măsurat. 

- Aş mai pune o singură întrebare înainte să plecăm, zise Frodo, o în- 
trebare pe care de multe ori am vrut să i-o pun lui Gandalf în Vâlceaua 
Despicată. Mi se îngăduie să port acest Inel Unu; de ce nu le pot vedea 
pe toate celelalte şi să cunosc gândurile celor ce le poartă? 

- N-ai încercat, răspuse ea. Doar de trei ori ţi-ai petrecut Inelul pe de- 
get de când ai aflat ce porţi asupra ta. Nu face această încercare. Te-ar 
distruge. Nu ţi-a spus Gandalf că inelele dau putere după măsura 
fiecăruia dintre cei care le poartă? Înainte să te poţi folosi de această 
putere, ar trebui să devii mult mai puternic tu însuţi şi să-ţi struneşti 
voinţa, lăsând-o să fie dominată de alţii. Dar chiar şi aşa, ca Purtător al 
Inelului şi ca unul care l-a purtat pe deget şi a văzut ceea ce zace ascuns, 
privirea ta a devenit mult mai ascuţită. Mi-ai ghicit gândul cu mult mai 
multă limpezime decât mulţi dintre cei ce sunt ştiuţi a fi înţelepţi. Ai 
văzut Ochiul celui care poartă cu sine pe al Şaptelea şi pe al Nouălea. Şi 
oare n-ai zărit şi n-ai recunoscut Inelul de pe degetul meu? Tu mi-ai 
văzut inelul? întrebă ea, întorcându-se spre Sam. 

- Nu, Stăpână, recunoscu acesta. Ca să fiu sincer, chiar mă întrebam 
despre ce tot vorbiţi. Dar, fie-mi cu iertare că spun, stăpânu' meu avea 
dreptate. Tare-aş dori să-i luaţi Inelul. Aţi îndrepta astfel toate lucrurile. 
l-aţi opri să-l mai scoată din văgăună pe unchiaşu' meu şi să-l arunce în 
drum. l-aţi face pe unii să plătească cu vârf şi îndesat pentru mârşăviile 
lor. 

- Aşa ar fi, într-adevăr, zise ea. Aşa ar începe totul. Dar, din păcate, nu 
s-ar sfârşi aici. Să nu mai vorbim despre asta. Să mergem. 

Rămas-bun, Lorien 
A 
n acea noapte, însoțitorii Inelului fură din nou chemaţi în sala lui 
Celeborn, şi acolo Seniorul şi Doamna lui îi întâmpinară cu vorbe 
frumoase. Dintr-una într-alta, Celeborn aduse vorba despre plecarea lor. 

- A sosit timpul ca aceia care vor să continue Căutarea să-şi împietre- 
ască inimile pentru a putea pleca din astă ţară. Cei ce nu vor să meargă 
înainte pot rămâne aici încă o vreme. Dar fie că plecaţi, fie că rămâneţi, 
nimeni nu poate fi sigur că va fi pace. Căci am ajuns acum în pragul 
sfârşitului. Cei care doresc să rămână pot să rămână în aşteptarea ceasu- 
lui în care ori se vor deschide încă o dată drumurile spre lume, ori le 
vom cere să ajute pentru ultima oară Ţara Lorien. Apoi se vor putea în- 
toarce pe meleagurile lor sau se pot duce la casele îndepărtate ale celor 
ce-au căzut în bătălie. 

Urmă o tăcere. 

- Cu toţii au ales să-şi continue drumul, spuse Galadriel, privindu-i în 
ochi. 

- Cât despre mine, zise Boromir, drumul meu spre casă îmi stă înainte, 
nu în urmă. 

- Aşa e, recunoscu Celeborn, dar oare merg toţi cu tine spre Minas 
Tirith? 

- Încă nu am hotărât ce drum să urmăm, răspunse Aragorn. Dincolo de 
Lothlorien n-am ştiinţă despre ce voia Gandalf să facă. Şi dacă-i pe-aşa, 
nici el nu cred că avea vreun gând limpede. 

- Poate că nu, acceptă Celeborn, numai că, în momentul în care veţi 
părăsi ăst meleag, nu veţi mai putea nesocoti Râul cel Mare. După cum ş- 
tiu unii dintre voi, între Lorien şi Gondor călătorii şi bagajele nu pot să-l 
treacă decât cu barca. Şi oare n-aţi aflat că podurile din Osgiliath au fost 
distruse, iar locurile de debarcare se află acum în mâinile Duşmanului? 

Pe care mal veţi călători? Drumul spre Minas Tirith pe malul ăsta este, 
cel dinspre apus; dar drumul cel drept al Căutării e la răsărit de Râu, pe 
malul întunecat. Ce mal veţi alege? 

- Dacă e să dăm ascultare sfatului meu, vom alege malul apusean. 
Drumul spre Minas Tirith, răspunse Boromir. Dar nu eu sunt călăuza. 

Ceilalţi nu spuseră nimic, iar pe faţa lui Aragorn se citeau îndoiala şi 
neliniştea. 

- Văd că încă nu ştiţi ce să faceţi, vorbi Celeborn. Nu e treaba mea să 
aleg în locul vostru; dar vă voi ajuta atât cât pot. Sunt printre voi câţiva 
care se pricep la bărci; Legolas, al cărui neam cunoaşte Râul cel repede al 
Pădurii; şi Boromir din Gondor; şi Aragorn, călătorul. 

- Şi un hobbit! sări Merry. Nu toţi hobbiţii se uită la bărci ca la nişte cai 
sălbatici. Neamul meu trăieşte pe malurile râului Viniac. 

- Asta e bine, consimţi Celerbon. Atunci vă voi da nişte bărci. Trebuie 
să fie uşoare şi mici, căci dacă mergeţi pe apă până departe, în unele lo- 
curi veţi fi nevoiţi să le luaţi în cârcă. Veţi ajunge la vâltorile Sarn Gebir, 
şi poate că, într-un târziu, la marea cascadă Rauros, unde râul se prăvale 
în jos din Nen Hithoel; şi nu-s acestea singurele primejdii. Bărcile vă vor 
uşura o vreme drumul. Dar nu vor putea să vă dea nici un sfat; în cele 
din urmă va trebui să părăsiţi şi bărcile, şi Râul, şi s-o apucaţi spre apus - 
sau spre răsărit. 

Aragorn nu mai contenea cu vorbele de mulţumire. Gândul că 
primeau acele bărci îl liniştea într-o măsură destul de mare, şi nu numai 
pentru că, timp de câteva zile, nu era nevoit să hotărască direcţia de 
mers. Ceilalţi păreau şi ei să fi prins ceva mai mult curaj. Oricare ar fi fost 
pericolele ce le stăteau în faţă, parcă li se părea mai uşor să le întâmpine 
plutind la vale, duşi de apele largi ale râului Anduin, decât să-şi târască 
picioarele cu spinările împovărate de raniţe. Doar Sam nu se arătă con- 
vins: pentru el, bărcile erau oricum ca nişte cai sălbatici, sau chiar şi mai 
rău, şi nici măcar pericolele din care scăpase cu viaţă nu-l făceau să aibă 
o părere mai bună despre ele. 

- Vor fi pregătite şi vă vor aştepta în port mâine înainte de prânz, mai 
spuse Celeborn. Îmi voi trimite elfii la voi dis-de-dimineaţă, ca să vă 
ajute să vă pregătiţi de drum. Acum vă urăm noapte bună şi somn 
netulburat. 

- Noapte bună, prieteni, le ură Galadriel. Dormiţi în pace. Nu vă 
frământaţi prea tare inimile în seara asta cu gânduri despre călătorie. 
Poate că potecile pe care le veţi străbate v-au fost de mult pregătite, cu 
toate că nu le vedeţi. Noapte bună. 

Drumeţii îşi luară rămas-bun şi se întoarseră la cortul lor. Legolas îi în- 
soţi, căci aceasta avea să fie ultima lor noapte în Lothlorien şi, în ciuda 
cuvintelor lui Galadriel, doreau să ţină sfat împreună. 

Multă vreme vorbiră despre ce ar trebui să facă şi cum ar fi cel mai 
bine să încerce să ducă la bun sfârşit treaba pentru care porniseră la 
drum; dar nu reuşiră să ia nici o hotărâre. Era limpede că cei mai mulţi 
dintre ei doreau să ajungă mai întâi în Minas Tirith şi să scape, măcar 
pentru o vreme, de ameninţarea Duşmanului. Dacă ar fi avut cine să-i 
conducă, l-ar fi urmat de bunăvoie dincolo de Râu şi în umbra din 
Mordor; însă Frodo rămânea tăcut, iar Aragorn încă nu era hotărât. 

Planul lui fusese ca, în vreme ce Gandalf ar fi rămas cu ceilalţi, el să se 
ducă împreună cu Boromir, şi cu sabia lui ca să ajute la eliberarea Gon- 
dorului. Căci el credea că ceea ce i se arăta în vise era o chemare şi că 
sosise în sfârşit ora când moştenitorul lui Elendil trebuia să iasă în faţă şi 
să se înfrunte cu Sauron pentru putere. Dar în Moria povara lui Gandalf 
căzuse pe umerii lui; şi ştia că nu Putea lăsa Inelul în voia sorții, dacă 
Frodo refuza în cele din urmă să meargă şi el cu Boromir. Cu toate 
acestea, de ce ajutor puteau fi el sau ceilalți lui Frodo, altul decât acela de 
a-l însoţi orbi prin întuneric? 

- Mă voi duce în Minas Tirith singur, dacă va fi nevoie, căci este de 
datoria mea să mă duc, spuse Boromir, după care tăcu o vreme, şezând 
cu privirile pironite asupra lui Frodo, ca şi cum ar fi încercat să citească 
gândurile Piticuţului. 

În cele din urmă vorbi din nou, cu glas încet, parcă mai mult pentru 
sine: 

- Dacă vrei doar să distrugi Inelul, atunci războiul sau armele nu vor fi 
de folos; iar oamenii din Minas Tirith nu-ţi pot fi de ajutor. Dar de vrei să 
nimiceşti puterea înarmată a Seniorului Întunecimii, atunci e o nebunie 
să intri fără armată pe pământurile lui; şi tot o nebunie e să jertfeşti... 

Se opri dintr-o dată; părea că de-abia atunci îşi dăduse seama că îşi 
rostea gândurile cu voce tare. 

- Ar fi o nebunie să jertfeşti atâtea vieţi, asta am vrut să spun, adăugă 
el. Trebuie să alegem între a apăra o fortificaţie şi a ne îndrepta de bună- 
voie în braţele morţii. Cel puţin eu aşa văd lucrurile. 

Frodo citi ceva nou şi ciudat în privirea lui Boromir, ceea ce-l făcu să-l 
scruteze cu atenţie. Era limpede că gândul lui Boromir era altul decât cel 
rostit în ultimele lui cuvinte. O nebunie să jertfeşti, ce? Inelul Puterii? 
Spusese el ceva de acest soi la Sfat, atunci însă îl corectase Elrond şi el nu 
mai zisese nimic. Frodo se uită la Aragorn, dar acesta părea cufundat în 
gândurile sale şi nu dădea semn că ar fi auzit ce spusese Boromir. Astfel 
luă sfârşit sfatul lor. Merry şi Pippin adormiseră mai demult, iar Sam pi- 
cotea. Noaptea era tot mai târzie. 

A doua zi dimineaţă, pe când îşi împachetau puţinele lucruri pe care le 
aveau, câţiva elfi ce vorbeau în graiul lor veniră la ei cu braţele încărcate 
de daruri: merinde şi veşminte pentru călătorie. Drept merinde le ad- 
useseră nişte turte făcute din făină coaptă în cuptor, cu o crustă maronie 
şi cu miezul de culoarea caimacului. Gimli luă o turtă din acelea şi o 
privi neîncrezător. 

- Cram, mormăi el abia auzit, rupând un colţ şi ronţăindu-l. 

Dar expresia de pe chip i se schimbă iute şi mâncă toată turta cu vădită 
plăcere. 

- Gata, gata! strigară elfii râzând. Ai mâncat cât să-ţi ajungă pentru o zi 
întreagă de marş. 

- Am crezut că-i cram sau ceva asemănător, uscăciuni din alea pe care 
le pregătesc oamenii din Ţinutul De Jos pentru călătoriile în pustietate, 
răspunse gnomul. 

- Asta şi sunt, răspunseră elfii. Doar că noi le numim lembas, sau pâine 
pentru drum; te întremează mai mult decât orice mâncare pregătită de 
oameni, şi oricum e mai plăcută la gust decât cramul. 

- Chiar că este, recunoscu Gimli. Păi, e chiar mai bună decât turtele cu 
miere pe care le fac Beorningii, căci Beorningii sunt cei mai buni brutari 
din câţi cunosc pe lume; numai că în ziua de azi nu mai sunt chiar atât de 
darnici cu turtele lor când e vorba de străini. Voi sunteţi nişte gazde tare 
primitoare. 

- Totuşi, vă sfătuim să fiți cumpătaţi cu merindele, mai ziseră ei. Mân- 
caţi câte puţin o dată, şi numai când e nevoie. Căci v-am dat turtele astea 
spre a vă fi de folos când nu veţi mai avea altceva. Turtele îşi vor păstra 
dulceaţa multe zile dacă nu le rupeţi şi le lăsaţi în învelişul lor de frunze, 
aşa cum vi le-am adus. Una e de ajuns să-l ţină pe un călător pe picioare 
vreme de o zi întreagă de mers istovitor, chiar şi dacă e unul dintre Oa- 
menii înalţi din Minas Tirith. 

Apoi elfii despăturiră şi le dădură însoţitorilor Inelului veşmintele pe 
care le aduseseră cu ei. Pregătiseră câte o glugă şi o mantie după măsura 
fiecăruia, croite din acea pânză mătăsoasă şi uşoară, dar călduroasă, pe 
care o ţeseau cei din neamul Galadhrim. Greu de spus ce culoare aveau: 
păreau surii, cu o aură de amurg, acolo, sub frunzişul copacilor, dar la 
cea mai mică mişcare, sau dacă erau duse în lumină, deveneau verzi pre- 
cum frunzele umbrite, ori cafenii, la fel ca şi pârloagele în noapte, ori 
chiar împrumutând argintiul prăfuit al apei sub razele stelelor. Fiecare 
mantie avea la gât o prinzătoare în formă de frunză verde vârstată cu 
argint. 

- Or fi vrăjite mantiile astea? întrebă Pippin, uitându-se la ele cu 
mirare. 

- Nu-ţi înţeleg întrebarea, răspunse mai-marele elfilor. Sunt veşminte 
frumoase, iar țesătura e bună, căci a fost făcută în ţara asta. Sunt mantii 
elfice, negreşit, dacă asta ai vrut să ştii. Frunză şi ramură, apă şi piatră; 
au culoarea şi frumuseţea tuturor acestora în lumina amurgului din Lori- 
en cel îndrăgit de noi; pentru că punem gândul în tot ceea ce iubim şi în 
tot ceea ce facem. Sunt doar veşminte, nu armuri, şi nu vor opri sulița 
sau tăişul. Dar vă vor fi de folos: sunt uşoare la purtat, destul de căl- 
duroase sau de răcoroase, după cum e nevoie: şi veți vedea cât sunt de 
bune să vă ferească de priviri neprietenoase, de-o fi să mergeţi printre 
stânci sau printre copaci. Şi ăsta-i semn, să ştiţi, de cât de mult vă 
preţuieşte Stăpâna. Căci ea însăşi şi fecioarele ei au ţesut pânza asta; şi 
nicicând înainte n-am dăruit străinilor veşminte de-ale neamului nostru. 

După ce mâncară de dimineaţă, însoțitorii Inelului îşi luară rămas-bun 
pe pajiştea de lângă fântână. Inimile le erau grele; căci meleagul acesta 
era minunat şi ajunseseră să se simtă ca acasă, cu toate că nu puteau ţine 
socoteala zilelor şi nopţilor pe care le petrecuseră acolo. Şi cum stăteau şi 
se uitau la apa cea albă, luminată de razele soarelui, numai ce-l văzură 
pe Haldir venind spre ei prin iarba verde a poienii. Frodo îl salută 
încântat. 

- Tocmai m-am întors de la Gardurile de la Miazănoapte, spuse elful, şi 
mi s-a spus să vă fiu călăuză. Valea Pârâiaşului Tainic e plină de aburi şi 
nori de fum, iar munţii sunt tulburaţi. Răzbat zgomote din străfundul 
pământului. Dacă vreunul dintre voi s-a gândit să se întoarcă acasă pe 
drumul de miazănoapte, vă spun că pe acolo nu se poate trece. Dar, să 
pornim. Drumul vostru o ia acum spre miazăzi. 

Pe când treceau prin Caras Galadhon, potecile verzi erau pustii; dar 
deasupra lor, în copaci, se auzeau voci nenumărate, care murmurau şi 
cântau. Ei însă mergeau tăcuţi. Într-un târziu, Haldir începu să coboare 
clinele sudice ale colinei şi nu după mult timp ajunseră din nou la poarta 
cea mare, de care atârnau felinarele, şi la podul alb; şi astfel ieşiră, lăsând 
în urmă oraşul elfilor. Apoi se abătură de la drumul pietruit şi o luară pe 
o potecă ce ducea spre un desiş de copaci-mallorn, şi de acolo mai de- 
parte, şerpuind printre măguri împădurite, cufundate în umbre argintii, 
tot mai la vale, spre sud şi spre est, către malurile Râului. 

Străbătuseră aproape zece mile, se făcuse de amiază, când ajunseră la 
un zid înalt şi verde. Trecând printr-o deschizătură, se pomeniră că pă- 
durea rămăsese în spatele zidului. Înaintea lor se afla o pajişte lungă, 
acoperită cu iarbă lucitoare, stropită cu nişte elanor aurii ce sclipeau în 

soare. La capătul celălalt, pajiştea se îngusta într-o limbă de pământ 
cuprinsă între două margini luminoase: la dreapta, spre apus, Râul Ar- 
gintului curgea scăpărător; la stânga, spre răsărit, Râul cel Mare îşi re- 
vărsa apele întinse, adânci şi întunecate. Pe malurile îndepărtate, pă- 
durile se continuau spre miazăzi cât cuprindeai cu ochii, dar țărmurile 
erau mohorâte şi pustii. Nici un mallorn nu-şi răşchira ramurile grele de 
galbenul auriu dincolo de Ţara Lorien. 

Pe malul Râului Argintului, ceva mai departe de locul unde se întâl- 
neau cele două ape, se găsea un debarcader din piatră albă şi lemn alb. 
Acolo erau legate multe bărci şi barje. Unele erau viu colorate, vopsite în 
argintiu, auriu şi verde şi lucind în soare, dar cele mai multe erau ori 
albe, ori cenuşii. Trei bărci mici, cenuşii, fuseseră pregătite pentru 
călători, iar câţiva elfi le şi încărcau cu merinde şi celelalte lucruri ale lor, 
la care adăugară colaci de funii, câte trei la fiecare barcă. Funiile erau 
subţiri, dar trainice, mătăsoase la atingere şi cenuşii la culoare, la fel ca 
mantiile elfice. 

- Ce-s astea? întrebă Sam, luând în mână un colac ce se afla pe pajişte. 

- Funii, precum vezi, răspunse elful de lângă bărci. Niciodată să nu 
porniţi la drum fără frânghie. Şi să fie lungă, trainică şi uşoară. Cum sunt 
astea. Pot să fie de ajutor la multe nevoi. 

- Mie-mi spui, zise Sam. Am pornit la drum fără funie şi de atunci mă 
roade gândul ăsta. Dar eu întrebam din ce-s făcute, pentru că mă pricep 
cât de cât cum se fac funiile: moştenire de familie, ca să zic aşa. 

- Sunt făcute din hithlain, răspunse elful, dar acum nu-i vreme să-ţi 
dezvălui secretul lor. De ştiam că-ţi place acest meşteşug, te-am fi învăţat 
multe. Dar, din păcate, până te vei mai întoarce pe meleagurile astea, tre- 
buie să te mulţumeşti cu darul nostru. Şi să-ţi fie de trebuinţă. 

- Haideţi, le zise Haldir. Totul e gata. Urcaţi în bărci. Numai cu mare 
grija prima dată! 

- Şi nu uitaţi ce vă spunem acum, ziseră ceilalți elfi. Bărcile astea sunt 
uşoare, puternice, şi nu seamănă cu nici o altă barcă a altor seminţii. Nu 
se scufundă, oricât le-aţi încărca de mult; dar sunt năbădăioase dacă nu 
vă pricepeţi să le mânuiţi. Mai înţelept ar fi să vă deprindeţi aici, la de- 
barcader, să urcați şi să coborâţi din ele, înainte s-o porniţi pe râu la vale. 

Drumeţii se împărţiră astfel; Aragorn, Frodo şi Sam într-o barcă; 
Boromir, Merry şi Pippin în alta; iar în a treia Legolas şi Gimli, care între 
timp se împrieteniseră la cataramă. În această ultimă barcă fusese încăr- 
cată cea mai mare parte a raniţelor şi a celorlalte obiecte. Bărcile aveau 
vâsle cu coadă scurtă şi cu lopeţi late, în formă de frunză. După ce urcară 
cu toţii, Aragorn porni în susul râului, într-o mică plimbare de încercare. 

Curentul era iute, aşa încât înaintau încet. Sam şedea la prova, cu mâinile 
încleştate de marginile bărcii şi uitându-se la țărm cu părere de rău. 
Soarele care scăpăra în unde îl orbea. Trecuseră de pajiştea verde a Lim- 
bii - aici, copacii coborau chiar până la apă. Ici şi colo, frunze galbene se 
scuturau şi curgeau la vale, duse de undele încreţite. Văzduhul era lumi- 
nos şi neclintit şi, în afară de cântecul îndepărtat, din înalt, al ciocârliilor, 
restul era cufundat într-o tăcere deplină. 

Luară o cotitură strânsă a râului şi numai ce văzură o lebădă uriaşă, 
plutind mândră la vale, înspre ei. Apa se unduia în valuri mici de-a 
dreapta şi de-a stânga pieptului alb, sub gâtul arcuit al pasării. Ciocul îi 
lucea precum aurul şlefuit, iar ochii îi scăpărau ca doi tăciuni aşezaţi în 
două pietre galbene: aripile ei albe, la fel de uriaşe, erau ridicate pe 
jumătate. O muzică o însoțea în coborârea ei pe râu la vale; şi deodată îşi 
dădură seama că era o corabie, făurită şi cioplită cu măiestria elfilor, ast- 
fel încât să semene cu o lebădă. Doi elfi în straie albe o mânuiau cu 
ajutorul a două vâsle negre. În mijlocul corăbiei stătea Celeborn, iar în 
spatele lui, Galadriel, înaltă, veşmântată în alb; o coroniţă de flori aurii îi 
împodobea părul, iar în mână ţinea o harpă la care cânta. Trist şi dulce 
era sunetul vocii ei în aerul rece şi limpede: 

Am cântat frunzişuri de-aur şi frunzişuri au crescut , 

Şi de vânt, porni şi vântul peste-al ramurilor scut 

Pîn' la Soare, pîn' la Lună, Spuma-n cerul ei marin, 

Şi creştea Copac de aur sus pe țărm la Ilmarin. 

Prin etern amurg sub stele, în Eldamer el lucea 

Unde-s elfii, la Tirion lângă ziduri, ca o stea. 

Acolo frunziş de aur - aici lacrima ce doare, 

Elfii căutând cu jale peste Mări Despărţitoare. 

Ah, Lorien! Dar vine iarna, fără frunze, zile moarte. 

Frunzele în râu căzură, Râul curge mai departe. 

Ah, Lorien! Pe ţărmul ăsta stăm cam prea de multă vreme. 

Ce corabie cântarea-mi ar putea acum să cheme? 

Împletit-am flori de aur în cununa veştejita - 

Cine-ar fi să mă întoarcă peste-o Mare nesfârşită? 


Aragorn îşi opri barca atunci când Lebăda-corabie ajunse în dreptul 
lor. Doamna îşi sfârşi cântecul şi-i salută. 

- Am venit să ne luăm un ultim rămas-bun, spuse ea, şi să vă binecu- 
vântăm plecarea din ţara noastră. 

- Aţi fost oaspeţii noştri, spuse Celeborn, dar încă nu aţi şezut cu noi la 
masă, de aceea vă poftim la o masă de despărţire, aici, între apele cur- 
gătoare ce vă vor purta departe de Lorien. 

Lebăda trecu lin mai departe, spre debarcader, iar drumeţii îşi în- 
toarseră bărcile şi o urmară. Masa fu pregătită acolo, pe iarba verde de la 
capătul Limbii Egladil; dar Frodo mâncă şi bău puţin, luând seama doar 
la frumuseţea Doamnei şi a vocii ei. Acum nu-i mai părea amenințătoare 
sau înspăimântătoare, şi nici că ar fi fost în stăpânirea cine ştie căror pu- 
teri misterioase. Ci o vedea aşa cum le apăreau uneori elfii oamenilor din 
zilele noastre: aici, de faţă, şi totuşi depărtată, o imagine vie a ceea ce 
fusese lăsat mult în urmă de scurgerea Timpului. 

După ce băură şi mâncară aşezaţi pe iarbă, Celeborn le vorbi din nou 
despre călătoria lor şi, ridicând mâna, arătă spre sud, unde se găseau pă- 
durile, dincolo de fâşia Limbii. 

- Veţi coborî pe râu la vale şi veţi vedea că vor fi tot mai rari copacii, 
până veţi ajunge la un ţinut sterp. Acolo, Râul curge prin văi pietroase, 
printre platouri înalte, până când, într-un târziu, va întâlni insula cea în- 
altă, numită Stânca lascăi, sau Toi Brandir, cum îi spunem noi. Acolo 
râul îşi avântă braţele în jurul malurilor abrupte ale insulei şi apoi se 
prăvăleşte, cu vuiet mare şi cu ceţuri peste cataractele Rauros, până jos în 
Nindalf, sau Tunetul Umed în graiul vostru. E un ţinut întins, de smâr- 
curi stătute, unde râul e tare întortocheat şi se desparte într-o sumedenie 
de braţe. Acolo se varsă râul Scăldătorii Enţilor prin multe guri, după ce 
iese din Pădurea Fangorn de la Soare-Apune. În jurul acestuia, de partea 
asta a Râului cel Mare, se întinde Rohan. De partea cealaltă sunt mo- 
horâtele dealuri Emyn Muil. Acolo vântul bate de la soare-răsare, căci ele 
sunt îndreptate spre Smârcurile Morților şi spre Meleagul Noman, până 
departe spre Cirith Gorgor şi porţile întunecate din Mordor. 

Boromir şi oricare dintre voi care veţi merge să căutaţi Minas Tirith, 
veţi face bine să lăsaţi în urmă Râul cel Mare deasupra cataractelor 
Rauros şi să traversaţi Scăldătoarea Enţilor până nu ajunge la mlaştini. 
Dar nu urcați prea mult în susul pârâului aceluia, şi nici nu vă adânciţi în 
Pădurea Fangorn. E un meleag ciudat acela, şi prea puţin cunoscut. Am, 
însă, credinţa că Boromir şi Aragorn nu au nevoie de acest sfat. 

- Am auzit şi noi, cei din Minas Tirith, pomenindu-se de Fangorn, 
spuse Boromir. Dar ce-am aflat mi se par poveşti pentru adormit copiii. 
Tot ce se întinde de la miazănoapte de Rohan este pentru noi atât de 
îndepărtat, încât numai cu închipuirea putem străbate meleagurile 
acelea. Din străvechime Fangorn se afla la hotarele noastre; dar multe 
generaţii de-ale oamenilor s-au stins, de când vreunul dintre noi i-a 

călcat pământul, ca să poată vedea cât de adevărate sau neadevărate sunt 
legendele ce au ajuns la noi în decursul vremii. 

Mi s-a întâmplat şi mie să pătrund, când şi când, în Rohan, dar 
niciodată n-am străbătut ţinutul până în părţile lui de la miazănoapte. De 
câte ori am fost trimis ca sol, am traversat Strunga pe la poalele Munţilor 
Albi şi apoi râul Isen şi Torentul Cenuşiu până în Meleagul de la 
Miazănoapte. Lungă şi obositoare călătorie. Patru sute de leghe, după so- 
coteala mea, şi multe luni; mi-am pierdut şi calul în Tharbad, la vadul pe 
unde se trece Torentul Cenuşiu. După acea călătorie şi după drumul 
străbătut acum, cu însoțitorii Inelului, nu mă îndoiesc că voi reuşi să 
găsesc o cale prin Rohan şi chiar şi prin Fangorn, dacă va fi nevoie. 

- Atunci nu trebuie să spun mai mult decât am spus, zise Celeborn. 
Dar nu nesocoti poveştile din străvechime; căci adeseori se poate întâm- 
pla ca bătrânele să păstreze în amintirile lor vorbe pe care alte dăţi şi cei 
înţelepţi aveau trebuinţă să le cunoască. 

Galadriel se ridică din iarbă şi, luând o cupă din mâna uneia dintre fe- 
cioarele ei, o umplu cu mied alb şi i-o dădu lui Celeborn. 

- E vremea să bem cupa despărțirii, spuse ea. Bea, Senior al 
Galadhrimilor. Şi nu-ţi lăsa inima să se întristeze, chiar dacă noaptea ur- 
mează amiezii, şi amurgul nostru e pe aproape de-acum. 

Apoi duse cupa fiecăruia dintre însoțitorii Inelului şi îi rugă să bea, 
după care le ură drum bun. Dar, după ce băură toţi, ea le spuse să se 
aşeze la loc în iarbă, iar ei şi lui Celeborn li se aduseră două jilţuri. Fe- 
cioarele din suită stăteau tăcute în jurul Doamnei lor. Galadriel ramase o 
vreme cu privirile aţintite asupra oaspeţilor ei. Într-un târziu vorbi: 

- Am băut cupa despărțirii şi umbrele se lasă între noi. Dar înainte să 
plecaţi, v-am adus cu mine în corabie daruri pe care Seniorul şi Doamna 
Galadhrimilor vi le dăruiesc acum în amintirea Ţării Lothlorien. 

Apoi îi chemă la sine pe fiecare în parte. 

- lată darul lui Celeborn şi al lui Galadriel pentru conducătorul grupu- 
lui vostru, zise ea, privind la Aragorn şi dăruindu-i o teacă pe măsura 
săbiei lui. 

Pielea era acoperită cu o dantelărie de flori şi frunze lucrate în argint şi 
aur, peste care, încrustate în nestemate fără număr, se înşirau în rune 
elfice numele săbiei, Anduril, şi obârşia ei. 

- Tăişul ce e scos din această teacă nu se va păta şi nu se va frânge nici 
chiar de-i biruit, mai spuse ea. Dar oare este ceva anume ce ţi-ai dori de 
la mine la despărţire? Căci întunericul va coborî între noi şi este cu 
putinţă să nu ne mai fie dat să ne revedem, decât cine ştie când de-acum 
încolo, pe un drum ce nu are întoarcere. 

Iar Aragorn răspunse: 

- Doamnă, îmi ştii dorința şi singura comoară pe care de mult o caut. 
Numai că nu-ți stă în putere să mi-o dăruieşti, chiar dacă ai vrea; şi doar 
prin întuneric voi ajunge la ea. 

- Totuşi, poate că aceasta îţi va uşura inima, spuse Galadriel. Căci mi-a 
fost lăsată în grijă pentru a ţi-o da ţie, de vei trece prin ţara asta. 

Din poală ridică o piatră mare, de un verde-translucid, într-o lucrătură 
de argint de forma unui vultur cu aripile întinse; ţinând-o aşa ridicată, 
nestemata scăpără precum o rază de soare scăpată printre frunzele 
primăverii. 

- Această piatră am dăruit-o fiicei mele, Celebrion, iar ea fiicei ei; şi 
acum ajunge la tine, ca un semn de speranţă. În acest ceas ai să iei 
numele ce ţi-a fost prorocit, Elessar, Piatra Elfilor din casa lui Elendil! 

Aragorn luă piatra şi o prinse la pieptul lui, iar cei care o văzură se 
minunară; căci până acum nu băgaseră de seamă cât de înalt şi de regesc 
apărea în faţa lor Aragorn, şi era ca şi cum toţi anii aceia mulţi de încer- 
cări căzuseră de pe umerii lui. 

- Îţi mulţumesc pentru darurile pe care mi le-ai dat, spuse el, Doamnă 
a Ţării Lorien, din care s-au născut Celebrion şi Arwen, Steaua înserării, 
ce alte cuvinte de laudă să-ţi rostesc? 

Doamna îşi înclină capul şi se răsuci spre Boromir, căruia îi dărui un 
brâu de aur, iar lui Merry şi Pippin le dădu centuri de argint, fiecare 
având o cataramă ca o floare aurie. Lui Legolas îi dărui un arc, asemenea 
acelora folosite de neamul Galadhrimilor, mai lung şi mai puternic decât 
arcurile din Codrul Întunecimii, cu o coardă împletită din păr-elfic. O 
dată cu arcul îi mai dădu şi o tolbă cu săgeți. 

- Pentru tine, micule grădinar şi iubitor de copaci, i se adresă ea lui 
Sam, nu am decât un dar mic. 

Îi aşeză în palmă o cutiuţă din lemn cenuşiu nelăcuit şi fără alt orna- 
ment decât o singură rună de argint pe capac. 

- G-ul ăsta e de la Galadriel, explică ea, dar poate fi şi de la cuvântul 
grădină, din graiul vostru. Înăuntru vei găsi pământ din grădina mea. 
Încă are puterile pe care i le dă binecuvântarea lui Galadriel. Nu-ţi va 
ţine de foame pe drum, nici nu te va apăra de vreo primejdie; dar dacă-l 
păstrezi bine şi într-o bună zi vei fi ajuns din nou la tine acasă, atunci 
poate că te va răsplăti. Chiar dacă vei găsi totul sterp şi părăsit, poate că 
vor fi niscaiva grădini rămase în Pământul de Mijloc ce vor înflori pre- 
cum grădina ta dacă vei împrăştia acest pământ acolo. Atunci îţi vei 
aminti de Galadriel preţ de o clipă şi vei întrezări îndepărtatul Lorien pe 
care nu l-ai văzut decât în vremea iernii noastre. Căci primăvara noastră 

şi vara noastră au trecut şi nicicând nu vor mai fi văzute pe fața pămân- 
tului, decât în amintire. 

Sam se îmbujoră până în vârful urechilor şi bâigui ceva neînțeles, 
strângând cutia la piept şi înclinându-se cât putu mai mult. 

- Şi ce dar ar putea un gnom să ceară de la elfi? se întoarse Galadriel 
spre Gimli. 

- Nici unul, Doamnă, răspunse Gimli. Pentru mine e de ajuns că am 
văzut-o pe Doamna Galadhrimilor şi că i-am auzit vorbele blânde. 

- Aţi auzit, elfilor? strigă ea către cei din jur. Să mai zică vreunul că 
gnomii sunt hrăpăreţi şi nepoliticoşi. Dar nu mă îndoiesc, Gimli, fiu al lui 
Gloin, că doreşti ceva pe care eu ţi l-aş putea dărui. Numeşte-l, rogu-te. 
N-ai să rămâi tu singurul oaspete fără nici un dar. 

- Nimic nu doresc, Lady Galadriel, spuse Gimli, înclinându-se până-n 
pământ şi murmurând: Nimic, în afară de... doar dacă-mi este îngăduit 
să cer, nu, să numesc o singură şuviţă din părul tău, care întrece orice aur 
de pe lume, aşa cum stelele întrec nestematele minelor. Nu cer un ase- 
menea dar. Însă mi-ai cerut să-l numesc. 

Elfii se foiră şi murmurară miraţi, iar Celeborn îl privi uimit pe gnom, 
dar Doamna zâmbi. 

- Se spune că măiestria gnomilor zace în mâinile lor, nu în vorbele lor, 
zise ea, dar asta nu e adevărat în ce-l priveşte pe Gimli. Căci nimeni până 
acum nu şi-a mărturisit în faţa mea o dorinţă atât de îndrăzneață şi de 
măgulitoare totodată. Şi cum să-l refuz, când chiar eu i-am cerut să 
vorbească? Dar, lămureşte-mă, ce-ai face cu un asemenea dar? 

- L-aş păstra ca pe o comoară, Doamnă, răspunse el, în amintirea vor- 
belor pe care mi le-ai spus prima oară când ne-am întâlnit. Şi dacă mă 
voi întoarce vreodată în fierăriile din ţara mea, o voi încastra în cristal 
fără moarte şi o voi lăsa drept moştenire urmaşilor mei ca un zălog de 
bunăvoință între Munte şi Pădure, până la ceasul din urmă. 

Atunci Doamna îşi despleti una dintre cosiţele ei lungi, tăie trei şuviţe 
aurii şi le puse în palma lui Gimli, iar apoi spuse: 

- O dată cu şuviţele, primeşte şi aceste vorbe: nu fac nici o prorocire 
căci orice prorocire este zadarnică acum: de o parte se află întunericul, de 
cealaltă speranţa. Dar dacă speranţa nu se va dovedi deşartă, atunci îţi 
spun, Gimli, fiu al lui Gloin, că din mâinile tale se va revărsa aurul, dar 
tu nu vei ajunge nicicând sub stapînirea lui. 

- Iar ţie, Purtător al Inelului, se întoarse ea spre Frodo, ţie mă adresez 
ultimul, cu toate că nu eşti ultimul în gândurile mele. lată ce-am pregătit 
pentru tine. 

Zicând acestea, ridică o sticluţă de cristal: la cea mai mică mişcare 
cristalul scânteia şi raze albe de lumină ţâşneau din palmele ei. 

- În această sticluţă, continua ea, e prinsă lumina stelei Earendil, ce se 
află în mijlocul apelor din fântâna mea. Va străluci cu şi mai multă 
putere când te vei afla în miez de noapte. Să-ţi slujească drept lumină în 
locuri întunecoase, când toate lumini sunt stinse în jurul tău. Să-ţi amin- 
teşti de Galadriel şi de Oglinda ei. 

Frodo luă sticluţa şi în acea clipă, când cristalul se afla încă între ei doi, 
el o revăzu pe Galadriel aşa cum stătuse ca o regină măreaţă şi frumoasă, 
dar prin nimic înspăimântătoare. Se înclină, dar nu găsi nici o vorbă pe 
care să i-o spună. 

Doamna se ridică, iar Celeborn îi conduse spre debarcader. O lună gal- 
benă străjuia pământul verde al Limbii, apa scânteia argintie. În sfârşit 
totul era pregătit. Însoţitorii Inelului îşi ocupară locurile în bărci, la fel ca 
şi prima dată. Strigând cuvinte de rămas-bun, elfii din Lorien îi împin- 
seră cu ajutorul unor prăjini lungi, din lemn cenuşiu, până în mijlocul 
curentului, iar apele încreţite îi purtară încet la vale. Călătorii şedeau 
nemişcaţi şi fără să vorbească. Pe malul înverzit, chiar la capătul Limbii 
de pământ, Lady Galadriel stătea singură şi tăcută. Când trecură prin 
dreptul ei, se uitară într-acolo şi ochii lor o urmăriră cum se depărta uşor 
de ei, legănată de ape. Căci lor aşa li se părea: Lorien aluneca în urmă, ca 
o corabie luminoasă, cu copaci fermecaţi drept catarge, plutind spre ţăr- 
muri uitate, în vreme ce ei şedeau neputincioşi pe marginea unei lumi 
cenuşii, desfrunzite. 

În vreme ce ei priveau astfel, Râul Argintului se uni cu undele Râului 
cel Mare, iar bărcile lor se răsuciră şi începură să alunece tot mai repede, 
spre răsărit. Silueta albă a Doamnei devenea tot mai mică, pe măsură ce 
se depărta. Acum lucea ca o fereastră de sticlă pe un deal îndepărtat, 
scăldat de razele apusului, sau ca un lac văzut în zare de pe vârful unui 
munte; un cristal căzut în poala pământului. Apoi lui Frodo i se păru că 
o vede înălțându-şi braţele într-un ultim rămas-bun, iar din depărtare, 
dar pătrunzător de limpede, se auzi, purtată de vânt, vocea ei care cânta. 
Numai că acum cânta în graiul străvechi al elfilor de dincolo de Mare, 
cuvinte pe care el nu le pricepea: minunată era melodia, însă n-avea 
darul să-i mângâie sufletul. 

Dar, după cum se întâmplă cu vorbele rostite în elfică, şi acestea 
rămaseră gravate în amintirea lui şi mult mai târziu el le repetă cât mai 
aidoma cu putinţă: graiul era acelaşi cu al tuturor cântecelor elfice şi po- 
menea de lucruri prea puţin ştiute în Pământul de Mijloc: 


429 


Ai! laurie lantar lassi surinen, 
Yeni unotime ve ramar aldaron! 
Yeni ve linte yuldar avanier 

mi oromardi lisse-miruvoreva 
Andune pella, Vardo tellumar 
nu luinii yasser tintilar i eleni 
omaryo airetari-lirinen. 


Si man i yulma nin enquantuva? 


An si Tintalle Varda Oiolosseo 

ve fanyar maryat Elentari ortane 

ar ilye tier undulave lumbule: 

ar sindanoriello caita mornie 

i falmaalinnar imbe met, ar hisie 
untupa Calaciryo miri oiale. 

Si vanwa na, Romello vanwa, Valimar! 


Namarie! Nai hiruvalye Valimar. 
Nai elye hiruva. Namarie! 


„Ah! precum aurul cad frunzele în vânt, ani îndelungi, nenumărați 
precum ramurile copacilor! Anii cei lungi au trecut asemenea sorbiturilor 
iuți din dulcele mied, în sălile prea înalte dincolo de Apusime, sub bolțile 
albastre ale Vardei, pe care stelele tremură în cântarea vocii ei, binecu- 
vântată şi regească. Cine-mi va reumple pocalul? Căci de-acum Vestala, 
Varda, Regina Stelelor, de pe Muntele Veşnic Alb, şi-a înălţat mâinile 
precum norii, toate cărările sunt cufundate în umbre şi, în afara hotarelor 
țarii cenuşii, întunericul zace pe valurile înspumate dintre noi, şi pâcla 
acoperă întru veşnicie nestematele din Calacirya. Pierdut, pierdut pentru 
cei de la Răsărit este Valimar! Cu bine! Poate că voi îl veţi regăsi pe Vali- 
mar. Poate că şi voi îl veţi regăsi. Cu bine!' Varda era numele acelei 


Stăpâne căreia elfii de pe aceste meleaguri ale înstrăinării îi spuneau 
Elbereth. 


Pe neaşteptate, Râul făcu o cotitură şi malurile se înălţară de ambele 
părţi, acoperind de tot luminile din Lorien. Pe acest pământ minunat 
Frodo nu se va mai întoarce niciodată. 

Călătorii se răsuciră cu faţa spre râul ce-i purta la vale; soarele se afla 
înaintea lor, orbindu-le ochii ce înotau în lacrimi. Gimli plângea fără să 
se ruşineze. 

- Mi-a fost dat să văd ultima dată ceea ce-a fost mai frumos pe lumea 
asta, îi spuse el lui Legolas, tovarăşul său de barcă. De-aici încolo nimic 
nu va mai fi frumos pentru mine, în afară de ce mi-a dăruit ea. 

Îşi duse mâna la piept. 

- Spune-mi, Legolas, de ce-am venit în această călătorie a Căutării? 
Prea puţin ştiam înainte unde se află primejdia. Elrond n-a vorbit în 
răspăr când ne-a spus că nu putem prevedea ce ne aşteaptă pe drum. Mă 
temeam de chinuri în puterea nopții, şi tot nu m-au făcut să renunţ. Dar 
n-aş fi venit de-aş fi ştiut că primejdia zace în lumină şi bucurie. Şi iată că 
despărţirea asta mi-a pricinuit cea mai dureroasă rană, chiar dacă în 
această noapte mi-ar fi fost sortit să ajung drept până la Seniorul Întun- 
ecimii. Vai de tine, Gimli, fiu al lui Gloin. 

- Ba nu, făcu Legolas. Vai de noi toţi. Şi de cei care umblă prin lume în 
zilele ce vor veni. Căci aşa ni-e dat: să găsim şi să pierdem, cum li se pare 
tuturor celor ce se află într-o barcă pe apă curgătoare. Dar eu te socotesc 
binecuvântat, Gimli, fiu al lui Gloin: pentru ceea ce-ai pierdut pătimeşti 
prin propria vrere, căci ai fi putut alege şi altfel. Nu ţi-ai părăsit tovarăşii 
de drum, şi cea mai neînsemnată răsplată ce o vei primi pentru aceasta 
va fi aceea că amintirea Ţării Lothlorien va rămâne veşnic limpede şi 
nepătată în inima ta; nu va păli, şi nici nu va îmbătrâni. 

- Poate, şi-ţi mulțumesc pentru ce mi-ai spus. Cuvinte adevărate, fără 
îndoială; dar ce rece e mângâierea lor. Inima nu-şi doreşte amintiri. 
Amintirea e doar o oglindă, fie ea la fel de limpede precum apele lacului 
Kheled-zaram. Sau cel puţin asta e ceea ce spune inima lui Gimli, 
genomul. Poate că elfii văd altfel lucrurile. Adevărat e că am auzit că pen- 
tru ei amintirea se aseamănă mai mult cu lumea adevărată decât cu un 
vis. Nu şi pentru gnomi. Dar să nu mai vorbim despre asta. Îngrijeşte-te 
de barcă. E cufundată mult în apă din pricina raniţelor ăstora, iar Râul 
cel Mare curge iute. N-am poftă să-mi înec durerea în apă rece. 

Luă o vâslă şi ţinu cârma spre malul apusean, urmând barca lui 
Aragorn, care se afla înaintea lor şi care ieşise de-acum din mijlocul 
curentului. 

Şi astfel îşi continuară însoțitorii Inelului drumul lor lung în josul râu- 
lui lat şi repede, mereu spre miazăzi. Păduri desfrunzite acopereau 
ambele maluri, până la marginea apei, încât nu se zărea nici o palmă din 
pământurile ce se întindeau dincolo de ele. Vântul îşi potolise suflarea, 
iar Râul curgea fără cel mai mic zgomot. Nici un ciripit de pasăre nu 

spărgea tăcerea. Soarele deveni ceţos pe măsură ce ziua înainta, până 
ajunse să se întrezărească pe un cer palid, ca o perlă albă şi îndepărtată. 
După care dispăru la orizontul apusean şi amurgul cobori iute, urmat de 
o noapte cenuşie, neînstelată. Ei plutiră mai departe şi în orele târzii, în- 
tunecate şi tăcute, ale nopţii, cârmindu-şi bărcile pe sub umbrele 
atârnânde ale pădurilor de la apus. Copaci uriaşi treceau pe lângă ei ca 
nişte stafii, împingându-şi rădăcinile răsucite şi însetate prin pâclă până 
în apă. Înspăimântătoare noapte, şi rece. Frodo stătea şi asculta plescăitul 
şi bolborositul stins ale undelor ce se strecurau printre rădăcinile copa- 
cilor şi printre bucăţile de lemn strânse aproape de mal, dar la un mo- 
ment dat capul i se lăsă pe piept şi căzu într-un somn chinuit. 

"e 


Râul cel Mare 


F rodo fu trezit de Sam. Văzu că stătea întins, bine învelit, sub nişte 
copaci înalți, cu trunchiurile fumurii, într-un colț liniştit al pădurii 
de pe malul vestic al Râului cel Mare, Anduin. Dormise toată noaptea; 
cenuşiul dimineții răzbătea palid prin rămurişul desfrunzit. Gimli tre- 
băluia lângă un foc mic, aprins în apropiere. 

Porniră la drum fără să aştepte să se lumineze bine de ziuă. Nu 
neapărat pentru că ardeau de nerăbdare să grăbească spre sud: erau 
mulţumiţi că-i mai despărţeau câteva zile de momentul în care trebuiau 
să ia o hotărâre, şi asta înainte să ajungă la Rauros şi la Insula Stânca 
lascăi; încât se lăsau purtaţi de ritmul Râului, nedorind să grăbească spre 
primejdiile ce le stăteau în faţă, oricare ar fi fost calea pe care aveau s-o 
aleagă în cele din urmă. Aragorn le îngădui să plutească în voie, cu grijă 
doar să-şi cruţe forțele pentru oboseala ce avea să vină. Dar ţinea cu 
stăruinţă ca măcar să o pornească la drum cât mai devreme în fiecare di- 
mineaţă şi să călătorească până târziu noaptea; căci în inima lui simţea că 
nu mai era timp de pierdut şi se temea că Seniorul Întunecimii nu stătuse 
cu mâinile încrucişate cât lânceziseră ei în Lorien. 

În acea zi nu văzură nici un semn că duşmanul ar fi prin preajmă, şi 
nici în următoarea. Orele cenuşii, monotone, treceau fără să se întâmple 
ceva deosebit. În a treia zi, pe măsură ce treceau orele călătoriei lor, 
peisajul se schimba treptat: pădurea se rări, până dispăru cu totul. Pe 
malul răsăritean, la stânga lor, văzură un perete continuu de povârnişuri 
nedefinite, care se înălțau spre cer; maronii, uscate, de parcă un pârjol 
trecuse peste ele, nelăsând în urmă nici un lujer verde: o pustietate nepri- 
etenoasă, nici măcar un copac frânt sau o piatră golaşă care să mângâie 
puţin goliciunea. Ajunseseră la Pământurile Maronii, cuprinse între 
Codrul Întunecimii de la Miazăzi şi măgurile Emyn Muil. Ce molimă sau 
război sau altă lucrare neştiută a Duşmanului prăpădise într-atât acel 
meleag, nici Aragorn nu ştia. 

La vest, la dreapta lor, pământul era la fel de despuiat de copaci, însă 
era drept şi din loc în loc acoperit cu întinderi mari de iarbă verde. De 
partea aceasta a Râului treceau pe lângă păduri de trestii uriaşe, atât de 
înalte încât, plutind în foşnet de apă cu bărcile lor mici de-a lungul mar- 
ginilor fremătânde, privirile hobbiţilor nu puteau zări nimic din ce se 
afla dincolo de ele, spre soare-apune. Panaşul trestiilor, închis la culoare 
şi veşted, se apleca şi se legăna în adierea rece, susurând trist. Când şi 
când, prin spărturi, Frodo prindea frânturi de coline domoale, în spatele 
lor, în depărtare, dealuri scăldate în lumina apusului, iar la orizont o 
linie sură, semn că acolo se afla lanţul cel mai sudic al Munţilor Ceţoşi. 

Nici o altă vietate nu se zărea, în afară de păsări. Şi erau multe, pichere 
mici ce fluierau şi piuiau printre trestii, dar rareori se lăsau văzute. O 
dată sau de două ori auziră foşnetul grăbit şi tânguirea aripilor de le- 
bădă, iar când îşi ridicară privirile zăriră un stol întreg, ca o falangă mil- 
itară, ce împânzise cerul. 

- Lebede! exclamă Sam. Şi încă din cele mari şi puternice. 

- Da, zise Aragorn, sunt lebede negre. 

- Cât de uriaş şi de gol şi de jalnic arată ţinutul ăsta, spuse Frodo. Întot- 
deauna am crezut că, dacă ne îndreptăm spre miazăzi, o să se facă mai 
cald şi o să fie totul mai vesel în jur şi iarna o să rămână pentru tot- 
deauna în urmă. 

- Încă n-am ajuns atât de departe înspre miazăzi, răspunse Aragorn. E 
încă iarnă şi suntem departe de mare. Aici lumea e rece până vine dintr-o 
dată primăvara, şi se poate să mai avem parte chiar şi de zăpadă. De- 
parte la vale, în Golful Belfalas, spre care curge Anduinul, este cald şi 
vesel, sau aşa ar trebui să fie dacă n-ar exista Duşmanul. Dar aici nu sun- 
tem, după socoteala mea, la mai mult de şaizeci de leghe depărtare de 
Meleagul de la Miazăzi unde se află Comitatul vostru, şi încă avem de 
străbătut multe sute de mile. Voi vă uitaţi acum spre sud-vest, peste 
câmpiile Obştei Călăreţilor, ţara Stăpânilor de Cai. Nu peste mult vom 
ajunge la gurile râului Lumina Stinsă, care vine dinspre Fangorn ca să se 
unească acolo cu Râul cel Mare. Acesta este hotarul de la miazănoapte al 
Ţinutului Rohan; şi din străvechime tot ceea ce s-a aflat între pârâul Lu- 
mina Stinsă şi Munţii Albi a fost al neamului rohirrimilor. Un ţinut 
bogat, primitor, cu o iarbă ce nu se găseşte nicăieri altundeva; dar în 
zilele acelea grele, nimeni nu mai cuteza să trăiască în preajma Râului 
sau să se apropie călare de țărmurile lui. O fi Anduinul un râu mare, dar 
orcii îşi pot trimite săgețile până departe pe malul celălalt; şi am auzit 
spunându-se că în ultima vreme au cutezat chiar să treacă râul şi să 
vâneze hergheliile şi armăsarii din Rohan. 

Sam îşi plimbă neliniştit privirile de la un mal la celălalt. Copacii i se 
păruseră duşmănoşi înainte, căci îi bănuia ascunzând ochi tainici şi 
primejdii ce stăteau la pândă; acum, însă, tare şi-ar fi dorit să mai fie în- 
conjuraţi de copaci. Prea erau neocrotiţi însoțitorii Inelului, îşi spunea el, 
aşa cum pluteau în bărcuţele acelea deschise, în mijlocul unor meleaguri 
lipsite de orice adăpost şi pe apele unui râu care se găsea la hotarul 
războiului. 

Ziua următoare şi încă o zi după aceea, în vreme ce-şi continuau călăt- 
oria pe râu la vale, purtaţi neabătut spre miazăzi, sentimentul acesta de 
nesiguranţă îi cuprinse pe toţi. O zi întreagă făcură cu schimbul la vâsle, 
ca să înainteze mai repede. Malurile alunecau pe lângă ei. Curând, Râul 
se lăţi şi deveni mai puţin adânc; la est, ţărmul era tot mai stâncos, iar 
din apă apăreau bancuri de pietriş, astfel că bărcile trebuiau cârmite cu 
atenţie. Pământurile Maronii se preschimbară în podişuri mohorâte, 
măturate de un vânt rece, dinspre răsărit. De partea cealaltă, 
povârnişurile deveniră gruiuri de iarbă veştejită în mijlocul unui tărâm 
acoperit doar de smârcuri şi smocuri de iarbă-rea. Frodo fu străbătut de 
un fior, căci gândul lui era la pajiştile, fântânile, soarele strălucitor şi la 
ploile blânde din Lothlorien. Nimeni din cele trei bărci n-avea chef de 
vorbă sau de râs. Fiecare era frământat de propriile gânduri. 

Inima lui Legolas hoinărea pe sub stelele unei nopţi de vară în numai 
el ştia ce poiană nordică, din pădurile de fag; Gimli pipăia în gând o bu- 
cată de aur, întrebându-se dacă era potrivită să meşterească din ea un 
mic sipet pentru darul ce i-l făcuse Doamna; în barca din mijloc, Merry şi 
Pippin nu erau nici ei în apele lor, din pricina lui Boromir, care şedea 
mormăind pentru sine şi din când în când îşi rodea unghiile, măcinat 
parcă de nelinişte sau îndoială, iar alteori se apuca să vâslească până se 
apropia de barca lui Aragorn. La un moment dat, Pippin, care şedea la 
prova, cu faţa spre amonte, prinse o sclipire ciudată în ochii lui Boromir, 
atunci când acesta se uită la Frodo. Sam hotărâse de mult în sinea lui că, 
deşi poate că bărcile nu erau chiar atât de primejdioase precum fusese 
deprins să creadă, erau mult mai puţin confortabile decât îşi imaginase 
vreodată. Era amorţit şi chinuit, căci n-avea altceva de făcut decât să se 
holbeze la pământurile iernatice care se târau prin dreptul lor şi la apa 
cenuşie de-o parte şi de alta a bărcii. Chiar şi când folosiră vâslele, lui nu 
i se încredinţă nici una. 

În a patra zi, pe când se lăsă înserarea, el se uită în urma, peste ca- 
petele aplecate ale lui Frodo şi Aragorn şi ale celorlalţi din bărcile care-i 
urmau; somnoros, nu-şi dorea decât să ajungă la un loc de popas şi să 
simtă pământul sub tălpi. Pe neaşteptate, ceva îi atrase atenţia: la început 

se uita apatic spre acel punct, pentru ca apoi să se ridice în picioare şi să 
se frece la ochi; dar când privi din nou, nu mai zări nimic. 

În acea noapte făcură popas pe un mic ostrov aproape de malul vestic. 
Sam zăcea învelit în pături alături de Frodo. 

- Domnu' Frodo, am avut un vis tare trăsnit, cam cu o oră sau două 
înainte să ne oprim, spuse el. Sau poate că n-a fost vis. Trăsnit a fost, în 
orice caz. 

- Ei, şi ce-ai visat? îl iscodi Frodo, ştiind că Sam n-o să aibă linişte până 
n-o să-şi spună povestea, oricare ar fi fost aceasta. Eu unul, de când am 
plecat din Lothlorien, n-am văzut şi nu m-am gândit la nimic ce m-ar fi 
putut măcar face să zâmbesc. 

- Nu trăsnit din ăsta, domnu' Frodo. Ciudat, voiam să spun. Anapoda, 
dacă n-ar fi vis. Şi mai bine aţi asculta ce vă spun. A fost cam aşa: am 
văzut un buştean cu ochi. 

- Buşteanul nu-i anapoda câtuşi de puţin. E plin Râul de ei. Dar uită de 
ochi. 

- Ba să-mi fie cu iertare. Ochii ăia m-au făcut să mă descebelesc, ca să 
spun aşa. La început am crezut că văd un buştean care plutea în lumina 
aia chioară, drept în spatele bărcii lui Gimli; dar n-am prea luat seamă la 
el. Apoi mi s-a năzărit că buşteanul ne ajunge din urmă. Ciudat, care va 
să zică, aţi putea gândi, pentru că pluteam cu toţii, duşi de acelaşi curent. 
Numai că în clipa următoare am văzut ochii: aşa, ca nişte puncte palide, 
oarecum lucitoare, pe un nod, la capătul dinspre noi al buşteanului. 
Unde pui că nici nu era buştean, pentru că avea două picioare ca nişte 
lopeţi, îţi venea să crezi că-s labe de lebădă, doar că păreau mai mari şi 
tot se cufundau în apă şi ieşeau. 

Atunci m-am ridicat în picioare şi m-am frecat la ochi, gata să strig 
dacă-l mai zăream şi după ce scăpam de buimăceala din cap. Căci ce-o-fi- 
fostul-acela venea la vale cu repeziciune, mai să ajungă din urmă barca 
lui Gimli. Acum, ori că lămpile alea două m-au văzut mişcându-mă şi 
holbându-mă la ele, ori că mi-am venit eu în fire, n-aş şti să spun. Când 
m-am uitat din nou, nu mai era nimic acolo. Da' tot îmi pare c-am prins 
cu coada ochiului, cum s-ar zice, aşa, ceva negru ţâşnind pe sub umbra 
malului. Ochi însă n-am mai văzut. 

Şi mi-am zis în sinea mea: „lar visezi, Sam Gamgee", aşa mi-am zis; şi 
altceva nu mi-am mai zis atunci. Da' de atunci stau şi mă gândesc, iar 
acu' nu mai sunt chiar atât de sigur. Ce înţelegeţi din asta, domnu' 
Frodo? 

- Dacă ar fi prima oară că ochii aceia au fost văzuţi, n-aş înţelege 
altceva, Sam, decât că a fost un buştean şi era seară şi ochii tăi erau 

adormiţi. Numai că nu a fost prima oară. l-am zărit şi eu, departe în 
nord, înainte să ajungem în Lorien. Şi am mai zărit şi o vietate ciudată, 
care se căţăra spre flet, în noaptea aceea dintâi. Şi Haldir a văzut-o. Şi îţi 
mai aminteşti ce-au povestit elfii care au urmărit banda aia de orci? 

- Aaa, da, şi-mi amintesc mai multe chiar. Nu-mi plac defel gândurile 
ce-mi umblă prin cap; da' tot gândindu-mă la una-alta, şi la poveştile 
spuse de domnu: Bilbo şi la toate celelalte, îmi vine să cred că pot să dau, 
pe ghicite, un nume vietăţii ăleia. Un nume urât. Gollum, te pomeneşti? 

- Da, şi mă tem de asta de câtăva vreme încoace, spuse Frodo. Adică 
din noaptea de pe flet. Am bănuiala că-şi făcea veacul în Moria şi că 
acolo ne-a luat urma; dar trăgeam nădejde că popasul nostru în Lorien o 
să-l facă să ne-o piardă. Înseamnă că fiinţa asta nesuferită a stat pitită în 
pădurile din apropierea Pârâului Argintului, pândindu-ne plecarea. 

- Cam aşa socotesc şi eu că s-a întâmplat, îi dădu dreptate Sam. Ar tre- 
bui să fim mai cu băgare de seamă, să nu ne pomenim cu niscaiva degete 
ticăloase că ni se înfig în gât într-una din nopţile astea, dacă apucăm să 
ne trezim şi să simţim ceva. Tocmai aici voiam s-ajung. N-are rost să-l 
tulburăm pe Pas Mare în seara asta, sau pe ceilalţi. Fac eu de strajă. 
Mâine pot să dorm, tot sunt doar de umplutură, ca să zic aşa, în barcă. 

- Poate zici tu aşa, dar eu spun „umplutură cu ochi". Bine, stai de stra- 
jă; dar numai dacă-mi făgăduieşti că mă trezeşti înainte de ivirea zorilor, 
dacă nu cumva se întâmplă ceva până atunci. 

Nu trecuse mult de miezul nopţii când, scuturat de Sam, Frodo se trezi 
dintr-un somn greu şi fără vise. 

- Să-mi fie iertat că vă trezesc, şopti Sam, da' aşa mi-aţi zis să fac. Nu că 
ar fi ceva de spus, sau, mă rog, n-ar fi multe. Mi s-a năzărit mai adineauri 
că aud ceva ca un pleoscăit şi un adulmecat; da' sunete din astea ciudate 
tot auzi noaptea în apropierea unui râu. 

Sam se întinse pe locul lui, iar Frodo se ridică în capul oaselor, învelit 
în pături şi luptându-se cu somnul. Minutele sau orele treceau încet, şi 
nimic nu se întâmplă. Tocmai voia să se lase prada ispitei de a dormi mai 
departe, când o formă întunecată, abia vizibilă, se apropie plutind de una 
dintre bărcile legate la mal. Desluşi vag o mână lungă, albicioasă, care 
ţâşni din apă şi se prinse de copastie; doi ochi palizi, ca două felinare, lu- 
ciră reci când se uitară în barcă, apoi se înălţară şi se aţintiră asupra lui 
Frodo, pe ostrov. Erau la o depărtare de trei, cel mult patru paşi; Frodo 
auzi sâsâitul stins al respirației ţinute. Se ridică în picioare şi trase sabia 
din teacă, privind drept spre ochii aceia: dar în clipa următoare lumina 
lor se stinse. Se auzi un alt sâsâit, un plescăit şi, cât ai clipi, forma întun- 
ecată care semăna cu un buştean dispăru în noapte, pe râu la vale. 

Aragorn se mişcă în somn, se răsuci pe o parte, iar apoi se sculă în capul 
oaselor. 

- Ce-i? întrebă el şoptit, sărind în sus şi venind lângă Frodo. Am simţit 
ceva în somn. De ce-ai scos sabia? 

- Gollum, răspunse Frodo. Sau cel puţin aşa cred. 

- Aha! Care va să zică l-ai descoperit şi tu pe micul nostru pungaş? S-a 
ținut după noi tot drumul din Moria şi până la Râul Nimrodel. Şi de 
când călătorim în bărci, s-a agăţat de un buştean şi vâsleşte cu mâinile şi 
cu picioarele. Am încercat să-l prind o dată sau de două ori, în timpul 
nopţii; dar e mai viclean decât o vulpe şi alunecos ca un ţipar. Am tot 
aşteptat să-l biruie călătoria asta pe apă, dar se vede treaba că e un 
lopătar neîntrecut. 

Va trebui să încercăm să înaintăm mai repede mâine. Culcă-te acum, 
stau eu de strajă până în zori. Tare mi-aş mai dori să pot pune mâna pe 
ticălosul ăla. Ar putea să ne fie de folos. Dar dacă nu reuşesc, va trebui să 
încercăm să ne pierdem cumva urma. E o fiinţă periculoasă. Nu că ne-ar 
omorî el cu mâna lui, ci ar pune pe urmele noastre un duşman aflat prin 
preajmă. 

Noaptea trecu fără ca Gollum să-şi mai arate umbra măcar. În zilele 
care au urmat, însoțitorii Inelului au stat cu ochii în patru, dar nu l-au 
mai văzut pe Gollum până la capătul călătoriei. Dacă încă se ţinea după 
ei, o făcea cu băgare de seamă şi vicleşug. La rugămintea lui Aragorn, 
vâsleau cu toţii îndelung, încât malurile alunecau repede prin dreptul 
lor. Dar abia dacă apucau să vadă ceva din meleagul pe care-l străbăteau, 
căci mai mult călătoreau noaptea şi în zori, odihnindu-se ziua şi 
ascunzându-se atât cât le îngăduiau locurile. Astfel a trecut timpul fără 
să se întâmple nimic, până în ziua a şaptea. 

Vremea era tot cenuşie şi înnourată, vântul bătea de la răsărit, dar 
când seara se preschimbă în noapte, cerul se limpezi la apus şi ochiuri de 
lumină palidă, galbenă şi verzuie, se deschiseră sub marile maluri de 
nori. Acolo se zări muchia albă a Lunii Noi, scăpărând în lacuri 
îndepărtate. Sam se uită la ea şi încruntă din sprâncene. A doua zi, 
peisajul de pe ambele ţărmuri începu să se schimbe cu repeziciune. 
Malurile erau tot mai înalte şi pietroase. 

Curând traversau un ţinut deluros şi stâncos, iar râul era străjuit de-o 
parte şi de alta de povârnişuri abrupte, îngropate în desişuri de 
nepătruns, de mărăciniş şi porumbari, printre care se încâlceau rugi şi 
plante târâtoare. În spatele lor se zăreau stânci puţin înalte şi fărâmi- 
cioase şi hornuri de piatră cenuşie, mâncată de vreme şi înnegrită din loc 
în loc de muşchi; iar dincolo de acestea se înălţau coame încoronate de 


438 


brazi chirciţi de vânturi. Călătorii se apropiau de ţinutul deluros şi 
cenuşiu Emyn Muil, hotarul sudic al Ţării Pustietăţii. 

Era multă vânzoleala de păsări în jurul stâncilor şi al hornurilor de pi- 
atră şi stoluri întregi care se rotiseră toată ziua aceea în văzduh, 
desenându-se negre pe cerul palid. Cât au făcut popas, Aragorn le-a ur- 
mărit bănuitor, întrebându-se dacă nu cumva la mijloc era mâna 
ticăloasă a lui Gollum şi acum vestea despre călătoria lor se răspândea în 
întreg ţinutul. Mai târziu, când soarele cobora spre asfinţit, iar însoțitorii 
Inelului se urneau din culcuşuri şi se pregăteau de plecare, Aragorn 
desluşi un punct negru în lumina care se stingea. O pasăre foarte mare, 
sus de tot şi în depărtare, care ba se rotea, ba zbura încet spre sud. 

- Ce-i aia, Legolas? întrebă el, arătând spre cerul nordic. E un vultur, 
aşa cum cred eu? 

- Da, un vultur, un vultur pornit la vânătoare. Mă-ntreb ce semn o fi 
ăsta. Zboară departe de munți. 

- Nu pornim până nu se-ntunecă de tot, hotărî Aragorn. 

Era a opta noapte a călătoriei lor. Liniştită, fără vânt; vântul cenuşiu de 
la răsărit se potolise. Secera subţire a Lunii se scufunda devreme în apu- 
sul palid, dar cerul era senin deasupra, şi cu toate că departe în sud se 
vedeau vălătuci mari de nori care încă păstrau ceva din lumina ştearsă a 
amurgului, pe bolta vestică stelele străluceau cu putere. 

- La drum! dădu Aragorn semnalul. Mai încercăm o călătorie pe timp 
de noapte. Ne apropiem de nişte meandre ale Râului pe care nu le cuno- 
sc bine; n-am străbătut niciodată părţile astea pe apă, adică de unde ne 
aflăm acum şi până la volburile Sarn Gebir. Dar, dacă am socotit bine, ne 
mai despart multe mile de locul acela. Însă şi până acolo sunt destule 
primejdii: stănci, ostroave pietroase în mijlocul râului. Să fim cu ochii în 
patru şi să nu ne grăbim la vâslit. 

Aflat în barca din faţa, lui Sam i se ceruse să stea de strajă. Şedea aple- 
cat în faţă şi scruta întunericul. Noaptea devenea tot mai neagră, dar 
stelele pe cer erau neobişnuit de strălucitoare, iar suprafaţa Râului 
scăpăra. Se apropia de miezul nopţii; călătorii se lăsară o vreme purtaţi 
de curent, fără să folosească vâslele, când deodată Sam scoase un strigăt. 
În faţa lor, la câţiva paşi numai, zări nişte forme întunecate. Apăreau din 
apă; se auzea şi vuietul unui repeziş. Un curent mai iute îi trăgea spre 
stânga, spre ţărmul răsăritean, unde firul apei era curat. Lăsându-se duşi 
fără voia lor, călătorii văzură, acum de foarte aproape, spuma palidă a 
Râului ce biciuia stâncile ascuţite, împinse adânc în albia râului, ca o 
creastă de dinţi. Bărcile se strânseră una în alta. 

- Hei, Aragorn! strigă Boromir când barcă lui se izbi de cea din faţă. E 
o nebunie curată! Nu ne putem arunca în vâltori în timpul nopţii! Nici o 
barcă nu iese întreagă din Sarn Gebir, fie că-i zi sau noapte. 

- Înapoi, înapoi! strigă Aragorn la rândul său. Întoarceţi! Întoarceţi 
dacă puteţi! 

Îşi scufundă vâsla în apă, încercând să frâneze barca şi s-o răsucească. 

- Am pierdut socoteala, îi spuse el lui Frodo. Nu mi-am dat seama că 
am ajuns atât de departe. Anduinul curge mai iute decât mi-am în- 
chipuit. Înseamnă că Sarn Gebir se află în apropiere. 

Cu mare efort izbutiră să stăpânească bărcile şi să le întoarcă din 
drum; dar le era greu să înainteze împotriva curentului, căci tot timpul 
erau împinşi spre ţărmul răsăritean, care se înălța negru şi rău prevestit- 
or în noapte. 

- Toţi la vâsle! strigă Boromir. Vâsliţi! Sau o să fim împinşi spre ban- 
curile de nisip! 

Nici nu termină de vorbit, că Frodo simţi sub picioare cum burta bărcii 
se frecă de pietre. 

În acea clipă se auzi pocnetul corzilor de arcuri: mai multe săgeți şuier- 
ară în jurul lor şi unele căzură între ei. Una îl izbi pe Frodo între umeri, 
făcându-l să se arunce pe burtă cu un strigăt şi să scape vâsla din mână; 
dar săgeata căzu cu vârful îndoit din pricina cămăşii de zale de sub 
haină. Altă săgeată străbătu gluga lui Aragorn; o a treia se înfipse în co- 
pastia celei de-a două bărci, aproape de mâna lui Merry. Lui Sam i se 
păru că desluşeşte câteva siluete negre ce alergau în sus şi-n jos pe ban- 
curile de prundiş de sub malul răsăritean. Parcă erau la o aruncătura de 
băț de bărci. 

- Irch! şopti Legolas fără să vrea, în propriul grai. 

- Orci! ţipă Gimli. 

- Mâna lui Gollum, să fiu al naibii, i se adresă Sam lui Frodo. Şi-au şi 
ales locul. Parcă anume ne împinge râul drept în brațele lor. 

Se aplecară toți în față, trăgând cu putere de vâsle: chiar şi Sam luă una 
şi începu să vâslească. În fiece clipă se aşteptau să simtă mușcătura 
săgeţilor cu pene negre. Multe şuierau peste capetele lor sau loveau apa 
din jur; dar nici una nu-i mai atinse. Era întuneric, însă nu destul pentru 
ochii orcilor care puteau vedea şi noaptea, iar în strălucirea stelelor cu 
siguranţă că erau o ţintă suficient de bună pentru duşmanii lor perfizi, 
dacă nu cumva mantiile cenuşii din Lorien şi lemnul cenuşiu din care 
erau construite bărcile elfilor păcăleau socotelile criminale ale orcilor din 
Mordor. 

Cu fiecare lovitură de vâslă urcau tot mai mult împotriva curentului. 
În bezna aceea aproape că nici nu-şi dădeau seama că se mişcau; dar, 
încet-încet, tulburarea apelor se domoli şi umbra malului răsăritean pieri 
din nou în noapte. Într-un târziu, din câte li se păru lor, ajunseră din nou 
în mijlocul râului, ceva mai sus de colții stâncoși. Apoi, întorcând bărcile 
pe jumătate, vâsliră cu toată puterea de care erau în stare spre malul 
vestic. Se opriră sub tufărişul care atârna deasupra apei, ca să-şi tragă 
sufletul. 

Legolas puse vâsla lui în barcă şi îşi lua arcul pe care-l primise în Lori- 
en. Sări pe mal şi urcă ceva mai mult. Punând o săgeată şi încordând ar- 
cul, se răsuci şi scrută întunericul, până pe malul celălalt al Râului. De 
dincolo se auzeau ţipete ascuţite, dar de văzut nu se vedea nimic. 

Frodo se uita în sus la elful înalt, aşa cum stătea el acolo, sfredelind în- 
tunericul în căutarea unei ţinte. Capul lui era ca o pată neagră încoronată 
cu stele albe şi limpezi, ce scăpărau în vâltorile negre ale cerului din 
spatele lui. Numai că dinspre miazăzi se ridicau şi se apropiau norii cei 
mari, trimiţându-şi solii întunecoşi pe cerul înstelat. O spaimă teribilă îi 
cuprinse dintr-o dată pe însoțitorii Inelului. 

- Elbereth Gilthoniel! suspină Legolas, ridicându-şi privirile. 

În aceeaşi clipă, o formă întunecată, ca un nor şi totuşi fără să fie nor, 
căci se mişca mult prea repede, se desprinse din negureala de la miazăzi 
şi se apropie de însoțitorii Inelului, ascunzând vederii lor orice urmă de 
lumină. Curând avea să apară o creatură înaripată uriaşă, mai neagră 
decât tăciunii noaptea. Glasuri fioroase se înălţară de pe malul celălalt 
spre a o întâmpina. Frodo se simţi dintr-o dată ca străbătut de un fior 
rece, care i se încleşta în jurul inimii; era un frig de moarte, precum 
amintirea unei răni vechi, rămasă în umăr. Se ghemui pe fundul bărcii, 
ca pentru a se ascunde. 

Deodată, marele arc din Lorien zbârnâi. Cu un şuier ascuţit, săgeata 
porni din coarda elfică. Frodo se uită în sus. Aproape deasupra lui forma 
înaripata se trase în lături. Izbucni un țipăt frânt, croncănit, ce se rosto- 
goli din înaltul văzduhului, pierind în întunericul țărmului răsăritean. 
Cerul era din nou limpede. De departe se auzea vacarmul stârnit de 
multe voci care blestemau şi se văicareau în întuneric, apoi se lăsă 
tăcerea. În acea noapte nici suliță, nici strigăt nu se mai abătu asupra lor 
dinspre soare-răsare. 

După o vreme, Aragorn conduse bărcile înapoi pe râu în sus. Îşi 
desluşeau drumul ţinându-se pe lângă mal, până găsiră un golfuleţ puţin 
adânc. Câţiva copăcei creşteau chiar pe mal, iar în spatele lor se înălța un 
perete abrupt şi stâncos. Aici hotărâră să se oprească şi să aştepte zorii: 

era zadarnică orice încercare de a-şi continua călătoria pe timp de 
noapte. Nu făcură tabără şi nu aprinseră foc, ci rămaseră ghemuiţi în băr- 
cile legate la mal una lângă alta. 

- Lăudate fie arcul lui Galadriel şi mâna şi ochiul lui Legolas, spuse 
Gimli, în timp ce mesteca o turta de lembas. A fost o lovitură straşnică în 
întuneric, prietene. 

- Dar cine-mi poate spune ce-am nimerit? întrebă Legolas. 

- Eu unul nu pot, recunoscu Gimli. Mă bucur însă că umbra nu s-a 
apropiat mai mult. Nu-mi plăcea defel. Prea mult îmi amintea de umbra 
din Moria - umbra Balrogului, adăugă el în şoaptă. 

- N-a fost un Balrog, spuse Frodo, încă înfiorat de frigul acela ce po- 
gorâse peste el. A fost ceva mult mai rece. Cred că a fost... 

Dar se opri şi nu mai scoase un cuvânt. 

- Ce crezi? întrebă Boromir fără astâmpăr, aplecându-se peste barca lui 
şi încercând parcă să zărească chipul lui Frodo. 

- Cred... Nu, n-o să spun, hotărî Frodo. Orice ar fi fost, căderea i-a în- 
spăimântat pe duşmanii noştri. 

- Aşa se pare, spuse Aragorn. Dar unde se află aceştia, cât sunt de 
mulţi şi care le va fi următoarea mişcare nu avem de unde şti. În noaptea 
asta trebuie să stăm toţi fără somn. Întunericul ne ascunde acum. Dar 
cine poate spune ce ne va dezvălui lumina zilei? Să aveţi armele la 
îndemână. 

Sam bătea darabana în teaca săbiei, ca şi cum ar fi adunat ceva pe de- 
gete şi privea cerul. 

- Ce ciudat, murmură el. Luna este aceeaşi în Comitat şi în Ţara Pusti- 
etăţii, sau aşa ar trebui să fie. Numai că ori s-a abătut de la mersul ei 
firesc, ori am pierdut eu socoteala. Dacă vă amintiţi, domnu' Frodo, Luna 
era în primul pătrar când stăteam noi pe fletul ăla, cocoţaţi în copac: o 
săptămână până să se împlinească, aşa am socotit atunci. Noaptea 
trecută s-a făcut săptămâna de când ne aflăm la drum, când numai ce 
apare încă o Lună Nouă, subţire ca bucăţelele de unghii tăiate, de-ai zice 
că nici n-am stat în ţara elfilor. Da' eu îmi amintesc de trei nopţi negreşit 
petrecute acolo şi par să-mi vină în minte alte câteva, deşi pot să jur că n- 
am stat o lună întreagă. Îţi vine să crezi că timpul n-are nici o măsură 
acolo! 

- Şi poate că aşa şi este, spuse Frodo. Poate că în ţara aia ne-am aflat 
într-un timp care, altundeva, de mult s-a trecut. Mă bate gândul că abia 
când Pârâul Argintului ne-a adus înapoi în apele Anduinului ne-am în- 
tors în timpul ce se scurge în lumea muritorilor până la Marea cea Mare. 

Şi nu-mi amintesc să fi văzut nici o lună, veche sau nouă, în Caras 
Galadon: doar stele în timpul nopţii şi soare în timpul zilei. 

Legolas se foi în barca lui. 

- Nu, zise el, timpul nu zăboveşte niciodată, numai că schimbarea şi 
creşterea nu sunt aidoma pentru toate lucrurile şi în toate locurile. Pen- 
tru elfi, lumea se mişcă, şi se mişcă deopotrivă de repede şi de încet. Re- 
pede, pentru că ei înşişi se schimbă foarte puţin şi tot restul zboară pe 
lângă ei; şi asta e o suferinţă pentru ei. Încet, pentru că nu ţin răbojul 
anilor ce se scurg, dar nu se scurg pentru ei înşişi. Anotimpurile ce trec 
sunt doar valuri repetate la infinit în lungul, foarte lungul şuvoi. Numai 
că toate lucrurile de sub soare trebuie să ajungă, până la urmă, la un 
capăt. 

- Dar scurgerea asta e atât de înceată în Lorien, spuse Frodo. Puterea 
Doamnei se întinde peste toate cele. Chiar dacă par scurte, orele sunt 
bogate în Caras Galadon, unde Galadriel poartă Inelul elfic. 

- Aşa ceva n-ar fi trebuit rostit dincolo de hotarele ţării Lorien, nici 
chiar mie, îl mustră Aragorn. Să nu mai vorbim despre asemenea lucruri. 
Dar cu adevărat aşa este, Sam: în ţara aceea ţi-ai pierdut răbojul. Acolo 
timpul a zburat mai repede pentru noi decât pentru elfi. Luna cea veche 
a trecut şi o lună nouă s-a ceruit şi s-a ivit secera în lumea de afară cât am 
stat acolo înăuntru. Şi ieri o lună nouă s-a ivit încă o dată. larna e 
aproape de capăt. Timpul se prelinge spre o primăvară cu prea puţine 
speranţe. 

Noaptea trecu în linişte. Fără alte voci sau strigăte de pe malul opus. 
Chinuiţi în bărcile lor, călătorii simțeau schimbarea vremii. Văzduhul se 
încălzi şi căpătă o oarecare nemişcare sub norii grei de umezeală ce urc- 
aseră dinspre sud şi dinspre mările îndepărtate. Vaietul Râului peste 
stăncile viiturilor părea să devină tot mai puternic şi mai apropiat. 
Ramurile copacilor de deasupra erau grele de stropi. 

O dată cu venirea zorilor, lumea din jur arăta ploioasă şi tristă, încet, 
zorii se preschimbară într-o lumină stinsă, difuză şi fără umbră. Peste 
Râu plutea negura şi o ceaţă albă învăluia ţărmul: malul îndepărtat nu se 
zărea. 

- Nu pot suferi ceața, mormăi Sam, da' asta-mi pare aducătoare de 
noroc. Poate că acum o să reuşim s-o ştergem fără să ne vadă nenorociţii 
ăia blestemaţi. 

- Poate, nu se arătă încrezător Aragorn. Însă ne va fi greu să găsim 
drumul până nu se ridică puţin ceața. lar drumul trebuie să-l găsim dacă 
vrem să trecem de Sarn Gebir şi să ajungem în Emyn Muil. 

- Nu văd de ce ar trebui să trecem de Vâltori sau să urmăm Râul mai 
departe, spuse Boromir. Dacă Emyn Muil se află în faţa noastră, atunci 
lăsăm copăile astea pe undeva şi o apucăm pe jos, spre sud-vest, până 
ajungem la Scăldătoarea Enţilor şi de acolo trecem în ţara mea. 

- Aşa am face dacă ne-am îndrepta spre Minas Tirith, răspunse 
Aragorn, numai că încă nu ne-am înţeles asupra acestui lucru. Unde mai 
pui că drumul ar putea fi mai primejdios decât pare. Valea Scăldătorii 
Enţilor este netedă ca-n palmă, plină de smârcuri, şi-ntr-un asemenea loc 
ceața e primejdie de moarte pentru cei ce merg pe jos şi încărcaţi de 
bagaje. Nu vreau să părăsim bărcile până când nu va fi cu adevărat ne- 
voie. Râul e măcar o cale de la care n-ai cum să te rătăceşti. 

Boromir însă nu se lăsă cu una, cu două: 

- Uiţi că malul răsăritean e în mâna Duşmanului. Şi chiar dacă treceţi 
de Porţile Argonath şi ajungeţi nevătămaţi la Stânca lascăi, ce veţi face 
mai departe? Săriţi peste Cascadă drept în smârcuri? 

- Nu, răspunse Aragorn. Ci ne vom duce bărcuţele în cârcă, pe drumul 
cel vechi, până la poalele cascadei Rauros, şi de acolo o pornim din nou 
pe apă. Oare nu ştii, Boromir, sau uiţi înadins de Scara de la 
Miazănoapte, şi de jilţul cel înalt de pe Amon Hen, amândouă făurite pe 
vremea celor mari? Eu unul am de gând să mă opresc încă o dată în acel 
loc înalt, înainte să mă hotărăsc încotro s-o apuc. Cine ştie dacă nu vom 
zări acolo vreun semn. 

Boromir se împotrivi multă vreme acestei hotărâri; dar, când deveni 
limpede pentru toată lumea că Frodo avea să-l urmeze pe Aragorn, 
oriunde s-ar fi dus, se dădu bătut. 

- Nu e felul oamenilor din Minath Tirith să-şi părăsească prietenii le 
greu, spuse Boromir, iar voi veţi avea nevoie de puterea mea, dacă vreţi 
să ajungeţi la Stânca lascăi. Până la insula aceea înaltă mă voi duce, dar 
nicicum mai departe. De acolo o voi apuca spre casa mea, singur, dacă 
ajutorul pe care l-am dat n-a reuşit să-mi câştige nici un tovarăş de drum. 

Ziua se împlinea, iar ceața se mai risipise. Hotărâseră ca Aragorn şi 
Legolas să pornească de îndată pe țărm la vale, ceilalţi rămânând la 
bărci. Aragorn nădăjduia să găsească o cale de a duce în acelaşi timp şi 
bărcile şi bagajele până la apele mai puţin frământate de dincolo de 
Vâltori. 

- Nu s-or fi cufundând ele bărcile elfilor, spuse el, dar asta nu înseam- 
nă că vom trece de Sarn Gebir vii şi nevătămaţi. N-am auzit de nimeni 
care să fi izbândit. Oamenii din Gondor n-au tăiat pe aici nici un drum, 
căci nici în zilele lor măreţe regatul nu ajungea la apele râului Anduin 
dincolo de măgurile Emyn Muil; însă tot trebuie să fie o cale de trecere 

undeva pe ţărmul apusean, numai s-o găsesc. Nu se poate să fi dispărut; 
bărcile uşoare călătoreau dinspre Ţara Pustietăţii la vale spre Ogiliath, şi 
au tot făcut-o până acum câţiva ani, înainte ca orcii din Mordor să îm- 
pânzească locul. 

- De când mişună orcii pe malul răsăritean, rareori mi-a fost dat să văd 
vreo barcă venind de la Miazănoapte, spuse Boromir. Dacă vă continuaţi 
drumul, primejdia va creşte la fiecare pas, chiar de veţi găsi o cale de 
trecere. 

- Toate drumurile spre miazăzi sunt presărate cu primejdii, răspunse 
Aragorn. Aşteptaţi-ne o zi. Dacă nu ne întoarcem la capătul zilei, veţi şti 
că într-adevăr ni s-a întâmplat ceva rău. Atunci vă veţi alege alt 
conducător şi-l veţi urma cum veţi putea mai bine. 

Cu inima grea, Frodo îi urmări pe Aragorn şi Legolas urcând malul râ- 
pos şi pierind în ceaţă; dar temerile sale se dovediră fără temei. Căci abia 
trecuseră două sau trei ore, abia dacă se făcuse amiază, când siluetele ca 
nişte umbre ale celor doi porniţi în cercetare se iviră dintre neguri. 

- Toate-s bune, anunţă Aragorn, coborând malul. O potecă duce la un 
loc de acostare ce încă poate fi folosit. Nu e mult de mers. Vâltorile încep 
cam la o jumătate de milă mai jos de noi şi nu se întind mai mult de o 
milă. Şi apoi mai e puţin şi apele devin iarăşi liniştite şi limpezi, chiar de 
curg repede. Cea mai grea treabă care ne aşteaptă e să ducem bărcile şi 
bagajele până la calea de trecere. De găsit am găsit-o, doar că e cam de- 
parte de apă şi trece chiar pe la poala unui perete de stâncă, cam la trei 
sute de metri de la țărm. N-am găsit locul de acostare de la miazănoapte. 
Dacă mai există, înseamnă că am trecut pe lângă el ieri noapte. Chiar şi 
dacă-l căutăm acum pe râu în sus, s-ar putea să nu-l vedem din pricina 
ceţii. Mă tem că va trebui să părăsim Râul şi să pornim din acest loc spre 
calea de trecere, aşa cum vom putea. 

- N-ar fi uşor nici dacă am fi cu toţii oameni, zise Boromir. 

- Deh, oricum am fi, trebuie să încercăm, spuse Aragorn. 

- Şi aşa o să şi facem, întări Gimli. Picioarele oamenilor se împotmolesc 
la drum greu, jupâne Boromir, dar gnomul nu pregetă, fie ea povara şi 
de douăzeci de ori mai grea decât trupul. 

Treaba se dovedi cu adevărat peste poate de grea, dar până la urmă o 
scoaseră la capăt. Descărcaseră bagajele şi le stivuiseră pe o palmă de 
pământ neted din partea de sus a malului. Apoi trăseseră bărcile din apă 
şi le urcaseră şi pe ele până sus. Erau mult mai uşoare decât îşi închipuis- 
eră. Din ce soi anume de copac dintre cei care creşteau în ţara elfilor 
fuseseră făcute nici măcar Legolas n-avea habar; o esenţă tare şi ciudat 
de uşoară totodată. Merry şi Pippin şi-au putut urca singuri barca. Cu 

toate acestea, a fost nevoie de forţele celor doi oameni pentru a le ridica 
şi târî peste bucata de pământ pe care trebuiau acum să o traverseze cu 
toţii. Căci urca în pantă, un grohotiş de bolovani mari, calcaroşi, cu multe 
hârtoape ascunse şi înconjurate de buruieni şi tufăriş; desişuri de muri şi 
adâncimi râpoase; ici şi colo, mocirle în care apele picurau dinspre 
terasele aflate la oarece depărtare de rău. 

Boromir şi Aragorn duseră bărcile una câte una, iar ceilalţi se spetiră şi 
se târâră după ei cu bagajele. Într-un târziu, totul fu mutat şi îngrămădit 
pe calea aceea de traversare. Apoi, fără alte piedici decât niscaiva tufe de 
mărăcini răşchirate şi pietre rostogolite până-n drum, înaintară cu toţii 
împreună. Perdelele de ceaţă stăteau încă agăţate de pereţii de stâncă, iar 
la stânga lor pâcla ascundea suprafaţa Râului: îl auzeau vâjâind şi bol- 
borosind înspumat peste pragurile ascuţite şi colții stâncoşi ai 
bulboanelor Sarn Gebir, dar de văzut nu-l vedeau. De două ori făcură 
acest drum, înainte ca totul să fie adus în siguranţa la locul de acostare 
dinspre miazăzi. 

În acel punct, calea de traversare cotea încă o dată spre albia râului, 
coborând în pantă uşoară spre malul îngust al unui mic ochi de apă. 
Părea să fi fost scobit în albie, nu de mâna cuiva, ci de apa care cobora în 
vârtejuri din Sarn Gebir şi se lovea de un mic zăgaz de piatră ce înainta 
puţin spre mijlocul albiei. Dincolo de acest punct, ţărmul se înălța abrupt 
într-un stei cenuşiu şi nu mai exista nici o potecă de-a lungul malului. 

După-amiaza cea scurtă trecuse de-acum, un amurg înnourat şi ceţos 
cobora peste ei. Stăteau pe mal, ascultând vuietul şi foşnetul Bulboanelor 
ascunse în ceaţă; erau cu toţii obosiţi şi somnoroşi, inimile le erau la fel 
de întunecate ca şi ziua care se sfârşea. 

- Vasăzică, am ajuns, şi aici trebuie să ne petrecem încă o noapte, spuse 
Boromir. Avem nevoie de somn, şi chiar dacă Aragorn şi-a făcut so- 
coteala să treacă prin Porţile Argonath în noaptea asta, suntem prea 
frânţi de oboseală cu toţii - în afară de voinicul nostru gnom, de bună 
seamă. 

Gimli nu răspunse, ci doar dădu din cap. 

- Să ne odihnim acum cât putem de mult, îi sfătui Aragorn. De mâine 
călătorim din nou ziua. Dacă vremea nu ne joacă iarăşi un renghi, ca să 
se schimbe după cum pofteşte, poate că avem noroc să ne strecurăm 
nevăzuţi de ochii pânditori de pe malul răsăritean. Dar în noaptea asta 
trebuie să facem de strajă cu rândul: trei ore de somn şi una de strajă. 

Nu se întâmplă nimic în noaptea aceea, în afară de o ploicică scurtă, 
puţin înainte de ivirea zorilor. De cum se lumină bine de ziuă, porniră. 
Ceaţa se subţia. Se ţineau cât mai aproape de malul vestic; desluşeau 

contururile palide ale steiurilor de stâncă ridicându-se tot mai înalte, 
pereţi întunecaţi cu poalele înfipte în torentele repezi. Către mijlocul di- 
mineţii, norii coborâră mult şi începu să plouă cu găleata. Călătorii 
acoperiră bărcile cu învelitoarele de piele, pentru ca să nu se umple de 
apă, şi îşi continuară drumul; nu puteau vedea aproape nimic înaintea 
sau în jurul lor prin perdelele dese de apă. 

Ploaia însă nu dură mult. Treptat, cerul de deasupra se lumină şi dintr- 
o dată norii se sparseră iar marginile lor zdrenţuite se târâră spre nord, 
în susul Râului. Pâcla şi ceața se risipiseră. În faţa călătorilor se deschidea 
un defileu larg, cu pereţii cenușii, stâncoşi, de care stăteau agăţaţi, pe 
praguri pietroase şi în fisuri înguste, câţiva copăcei răsuciţi. Valea se în- 
gustă şi Râul curgea mai repede. Erau duşi de el fără speranţă să se poată 
opri sau întoarce, orice ar fi întâlnit în faţă. Deasupra lor se întindea o 
fâşie de cer albastru-spălăcit, iar în jur Râul cufundat în umbrele întunec- 
ate; în faţă, negre, acoperind soarele, înălțimile Emyn Muil, printre care 
nu se zărea nici o trecere. 

Frodo, care privea în faţă, văzu în depărtare două stânci mari: ca două 
turnuri sau doi pilaştri de piatră. Înalte, drepte, amenințătoare, de o 
parte şi de alta a Râului. Între ele se zărea o strungă îngustă, spre care 
Râul îndrepta bărcile. 

- Priviţi la Argonath, Pilaştrii Regilor! strigă Aragorn. Curând vom 
trece printre ei. Ţineţi bărcile în linie dreaptă şi cât mai departe una de 
cealaltă! Ţineţi-vă pe mijlocul râului! 

Pe măsură ce se apropia de ei, Frodo avea impresia că pilaştrii aceia de 
stâncă se ridicau în calea lor ca nişte adevărate turnuri. Păreau gigantice, 
apariţii urieşeşti, cenuşii-tăcute, dar amenințătoare. Apoi văzu că forma 
lor era cioplită anume: măiestria şi forţa celor din vechime le modelaseră, 
şi cu toate ploile şi dogoarea soarelui din atâţia ani fără şir, îşi păstraseră 
liniile viguroase ce le fuseseră date de la început. Pe două piedestaluri 
uriaşe, zidite în albia adâncă, se aflau doi regi de piatră, la fel de mari: cu 
ochi înceţoşaţi şi sprâncene pline de crăpături, ei priveau încruntaţi spre 
miazănoapte. Mâna stângă a fiecăruia era ridicată cu palma întoarsă spre 
râu, în semn de prevenire: în mâna dreaptă a fiecăruia se afla o secure, 
iar pe capul fiecăruia era aşezat un coif şi o coroană măcinate de vreme. 
Încă dădeau impresia de putere şi măreție din vechime, gardieni tăcuţi ai 
unui regat de mult pierit. Frodo se simţi cuprins de smerenie şi teamă şi 
se chirci pe fundul bărcii, închizând ochii şi nemaiîndrăznind să se uite 
în sus când barca se apropie de ei. Chiar şi Boromir îşi ţinu capul plecat, 
iar bărcile trecură săltate şi învârtite de valuri ca nişte frunze plăpânde şi 

uşoare, pe sub umbra dăinuitoare a santinelelor din Numenor. Şi astfel 
intrară în abisul întunecat al Porţilor. 

Drepte se ridicau stâncile înspăimântătoare, spre înălțimi nebănuite, 
de o parte şi de alta. Undeva departe se zărea cerul. Apele negre mugeau 
şi urlau, iar pe deasupra lor ţipa vântul. Stând îngenuncheat, Frodo îl 
auzi în faţa lui pe Sam murmurând şi gemând 

- Ce loc! Ce loc îngrozitor! Numai să ies din barca asta şi jur să nu-mi 
mai ud în veci degetele nici măcar într-o băltoacă, darămite într-un râu! 

- N-aveţi teamă! se auzi o voce ciudată în spatele lor. 

Frodo se răsuci şi îl văzu pe Pas Mare; şi totuşi, parcă nu era el, căci 
Pribeagul bătut de vânturi şi de ploi nu mai era acolo. La pupa stătea 
Aragorn, fiul al lui Arathorn, mândru, falnic, vâslind şi cârmind cu pri- 
cepere; gluga îi era dată pe spate, părul lui negru flutura în vânt, ochii îi 
scăpărau luminoşi: un rege ce se întorcea acasă din surghiun. 

- N-aveţi teamă! spuse el. De mult îmi doream să-mi încânt privirile cu 
formele lui Isildur şi Anarion, strămoşii mei din străvechime. Sub umbra 
lor, Elessar, cel ce are Piatra Elfilor şi este fiu al lui Arathorn, din Casa lui 
Valandil, fiul al lui Isildur, moştenitor al lui Elendil, nu are de ce se teme. 

Apoi lumina din ochi i se stinse, iar el murmură doar pentru sine: 

- Ce n-aş da să fie Gandalf aici. Cât tânjeşte inima mea după Minas 
Anor şi după zidurile oraşului meu. Dar încotro s-o apuc acum? 

Defileul era larg şi umbros, străbătut de rafalele vântului, de vuietul 
apei, de ecoul ce se izbea de pietre. O cotea întrucâtva spre apus, încât, la 
început, totul păru negru înaintea lor; dar curând Frodo zări în faţă des- 
picătura de lumină, înaltă şi tot mai largă. Se apropia cu repeziciune şi 
curând bărcile ţâşniră prin ea în plină zi. 

Soarele, trecut de mult de crucea amiezii, lucea pe un cer vântos. Apele 
îngrădite până atunci se revărsau într-un lac lung, oval, Nen Hithoel pe 
nume, împrejmuit de dealuri râpoase şi cenuşii, cu povârnişurile împă- 
durite, dar cu creste golaşe, lucind în lumina soarelui. La capătul cel mai 
sudic se înălţau trei piscuri. Cel din mijloc stătea oarecum mai în faţă 
decât celelalte, despărţit de ele, o insulă între ape, înconjurată de braţele 
scânteind palid ale Râului. Vântul aducea cu sine un zgomot tumultuos, 
îndepărtat şi totuşi adânc, la fel ca rostogolirea unui tunet în zare. 

- Priviţi la Toi Brandir! strigă Aragorn, arătând spre piscul cel înalt 
dinspre sud. La stânga se află Amon Lhaw, la dreapta Amon Hen. Mun- 
ţii Auzului şi ai Văzului. În zilele regilor cei mari, pe ele se găseau jilţuri 
înalte de unde se făcea de strajă. Dar se spune că picior de fiară sau de 
om n-a atins vreodată muntele Toi Brandir. Înainte de-a se pogori 

întunericul nopţii, vom ajunge la ei. Aud chemarea vocilor fără număr 
ale cascadei Rauros. 

Că să se odihnească, se lăsară duşi spre miazăzi de curentul ce-şi con- 
tinua curgerea prin mijlocul lacului. Mâncară în pripă, iar apoi trecură 
iar la vâsle, grăbindu-şi înaintarea. Clinele dealurilor vestice intrară în 
umbră; soarele deveni rotund şi roşu. Ici şi colo răsărea câte o stea 
înceţoşată. Cele trei piscuri se desenau tot mai nedesluşit în faţa lor, 
pierzându-şi contururile în lumina amurgului. Rauros răsuna de vuiet 
mare. Noaptea prinsese să se lase peste ape atunci când călătorii ajunseră 
în sfârşit sub umbra munţilor. 

A zecea zi a călătoriei lor se încheiase. Ţara Pustietăţii rămăsese în 
urmă. De-acum nu puteau merge mai departe fără să aleagă între dru- 
mul spre răsărit şi drumul spre apus. Ultima parte a Căutării le stătea 
înainte. 

Frăția se destramă 


ragorn îi duse pe braţul drept al Râului. Pe malul apusean, la um- 

bra lui Toi Brandir, o pajişte verde cobora până la apa de la poalele 
lui Amon Hen. Dincolo de ea se găseau primele cline blânde ale mun- 
telui, pe care creşteau copaci; şi mai mulţi copaci creşteau spre vest, de-a 
lungul malurilor şerpuite ale lacului. Un izvor cobora de sus şi hrănea 
iarba. 

- Aici ne vom odihni la noapte, spuse Aragorn. Aceasta e pajiştea Parth 
Galen: un loc minunat în zilele de vară de demult. Poate că avem noroc 
ca nici un rău să nu-şi fi făcut încă sălaşul aici. 

Traseră bărcile pe malul înierbat şi lângă ele îşi aşezară tabăra. 
Hotărâră să facă de strajă, chiar dacă nu zăreau urma şi nu auzeau sunet 
de vrăjmaş. Dacă Gollum îi urmărise cumva până aici, reuşise să rămână 
nevăzut şi neauzit. Şi totuşi, pe măsură ce orele nopţii treceau, Aragorn 
devenea tot mai neliniştit în somn, răsucindu-se de pe-o parte pe alta şi 
trezindu-se adeseori. Imediat după miezul nopţii se sculă de-a binelea şi 
se apropie de Frodo, căruia îi venise rândul să facă de strajă. 

- De ce te-ai trezit? întrebă Frodo. Doar nu-i rândul tău. 

- Nu ştiu, dar o umbră şi o ameninţare au început să-mi cotropească 
visul. Ar fi bine să scoţi spada din teacă. 

- De ce? nu pricepu Frodo. Sunt duşmani prin preajmă? 

- Să vedem cum arată Sting, răspunse Aragorn. 

Atunci Frodo trase spada elfică din teacă. Spre disperarea lui, tăişurile 
luceau stins în noapte. 

- Orci! spuse el. Nu foarte aproape, şi totuşi destul de aproape, aşa se 
pare. 

- M-am temut de asta, murmură Aragorn. Dar poate că nu sunt de 
partea asta a Râului. Lumina lui Sting e palidă, şi s-ar putea să nu fie 
semn de altceva decât de iscoade din Mordor ce mişună pe povârnişurile 
lui Amon Lhaw. N-am auzit nicicând de orci pe Amon Hen. Dar cine 
mai ştie câte se pot întâmpla în zilele astea nefaste, acum când Minas 

Tirith nu mai străjuieşte valea Anduinului. Mâine va trebui să mergem 
cu băgare de seamă. 

Ziua se născu sub semnul focului. Spre răsărit, la orizont, se zăreau 
dungi negre de nori precum fumul unor mari incendii. Soarele ce se ivea 
îi lumina de dedesubt cu flăcări de un roşu mohorât; dar curând urcă 
deasupra lor, pe un cer senin. Creştetul lui Toi Brandir era pudrat cu aur. 
Frodo se uită spre est, la insula cea înaltă. Laturile ei ţâşneau prăpăs- 
tioase direct din apă. Sus de tot, deasupra steiurilor, se zăreau pante ab- 
rupte pe care creşteau copaci, unul deasupra celuilalt; şi mai sus de aceş- 
tia, pereţi cenuşii de piatră, cu neputinţă de urcat, încoronați cu un tanc 
uriaş de stâncă. Multe păsări se roteau în jurul lui, dar alt semn de fiinţă 
vie nu se zărea. 

După ce isprăviră de mâncat, Aragorn îi chemă pe toţi în jurul său. 

- A sosit în sfârşit ziua, spuse el, ziua alegerii, pe care atât am amânat- 
o până acum. Ce se va alege de noi, însoțitorii Inelului, după ce-am călăt- 
orit atât de departe în frăţietate? S-o apucăm spre apus, împreună cu 
Boromir şi să intrăm în războaiele din Gondor? Sau s-o luăm spre răsărit, 
unde ne aşteaptă Teama şi Umbra? Sau rupem frăţia şi o apucăm fiecare 
încotro doreşte? Orice am face, trebuie s-o facem cât mai repede. Multă 
vreme nu putem zăbovi aici. Duşmanul se află pe ţărmul de răsărit, ştim 
asta; dar tare mi-e teamă că orcii au ajuns de-acum pe malul ăstalalt. 

Urmă o tăcere lungă, în care nimeni nu vorbi şi nu făcu vreo mişcare. 

- Ei, Frodo, spuse Aragorn într-un târziu. Mă tem că greul cade pe 
umerii tăi. Tu eşti Purtătorul desemnat de Sfat. Drumul tău tu singur ţi-l 
poţi alege. În această privinţă nu-ţi pot da nici un sfat. Nu sunt Gandalf, 
şi cu toate că am încercat să-i ţin locul, nu ştiu ce gând avea sau ce sper- 
anţă nutrea pentru acest ceas anume, nici măcar dacă avea sau nutrea aşa 
ceva. Însă îmi vine să cred că, dacă ar fi acum aici, alegerea tot a ta ar fi, 
Frodo. Asta ţi-e soarta. 

Frodo nu răspunse imediat. După un timp, spuse încet: 

- Ştiu că trebuie să ne grăbim, dar nu pot alege. Povara este grea. Dați- 
mi încă o oră şi apoi voi vorbi. Vreau să fiu singur. 

Aragorn îl privi cu milă şi duioşie. 

- Prea bine, Frodo, fiu al lui Drogo. Îţi dăm o oră şi te lăsăm singur. 
Noi vom rămâne aici o vreme. Dar nu te depărta prea mult şi nu te duce 
unde nu te putem auzi. 

Frodo rămase câteva clipe cu capul în piept. Sam, care-şi privise 
stăpânul cu mare îngrijorare, clătină din cap şi mormăi: 

- Limpede ca lumina zilei, da' tot degeaba ar spune Sam Gamgee acum 
ce-are de spus. 

Frodo se ridică şi se depărtă; iar Sam văzu că, în vreme ce toţi ceilalți 
se stăpâniră de-a se uita la Frodo, ochii lui Boromir îl urmăriră cu intens- 
itate, până când acesta pieri printre copacii de la poalele lui Amon Hen. 

Hoinărind fără vreo ţintă anume, Frodo se pomeni că picioarele îl 
duceau spre pantele muntelui. Ajunse la o cărăruie - rămăşiţele, tot mai 
mâncate de vreme, ale unui vechi drum. În locurile mai abrupte fuseseră 
cioplite trepte, dar şi acestea erau crăpate şi tocite, sparte de rădăcinile 
copacilor. O vreme urcă, nepăsându-i încotro se îndrepta, până când 
ajunse la un loc înierbat. Peste tot în jur creşteau scoruşi de munte, iar în 
mijloc se găsea o piatră mare şi netedă. Mica pajişte de munte era 
deschisă spre răsărit, drept care acum era inundată de soarele dimineţii. 
Frodo se opri şi se uită la Râul aflat mult sub el. Se uita la Toi Brandir şi 
la păsările care se roteau în marele hău de văzduh dintre el şi insula 
necălcată vreodată. Vocea lui Rauros era o zbatere neînchipuit de puter- 
nică, amestecată cu un bubuit adânc, precum un zvâcnet. 

Se aşeză pe piatră, îşi sprijini bărbia în palme şi-şi aţinti privirile spre 
răsărit, dar fără ca ochii lui să vadă prea multe. Prin minte i se perindă 
tot ceea ce se întâmplase de când plecase Bilbo din Comitat şi îşi aminti 
multe vorbe de-ale lui Gandalf, de toate de câte-şi putea aminti şi căzu 
pe gânduri, cugetând la ele. Timpul se scurgea, dar tot nu se putea 
hotărî. 

Brusc, tresări: o senzație ciudată puse stăpânire pe el, cum că în spatele 
lui s-ar afla ceva şi că nişte ochi neprietenoşi erau ațintiți asupra lui. Sări 
în picioare şi se răsuci; dar, spre surprinderea lui, nu-l văzu decât pe 
Boromir şi faţa lui era zâmbitoare şi blândă. 

- Mă temeam pentru tine, Frodo, spuse el, apropiindu-se. Dacă e aşa 
cum spune Aragorn şi orcii sunt pe-aproape, atunci nici unul dintre noi 
n-ar trebui să umble de unul singur, iar tu cel mai puţin: atât de multe 
depind de tine. Şi mie-mi este grea inima. Pot să stau puţin de vorbă cu 
tine, dacă tot te-am găsit? Ar fi o mângâiere pentru mine. Când sunt 
mulţi la un loc, orice vorbă devine o discuţie fără de sfârşit. Dar poate că, 
dacă ne sfătuim în doi, vom ajunge la o hotărâre înțeleaptă. 

- Eşti foarte bun, răspunse Frodo. Dar nu cred că mă poate ajuta vreo 
vorbă. Căci ştiu ce ar trebui să fac, însă mi-e teama să o fac, Boromir; mi- 
e teamă. 

Boromir rămase tăcut. Rauros vuia necontenit. Vântul murmura 
printre ramurile copacilor. Frodo tremură înfiorat. Deodată, Boromir 
veni şi se aşeză lângă el. 

- Eşti sigur că nu suferi fără rost? îl întrebă el. Aş vrea să te ajut. Ai ne- 
voie de un sfat în alegerea asta grea a ta. Nu vrei să-l primeşti pe-al meu? 

- Am bănuiala că ştiu dinainte ce sfat mi-ai da, Boromir, spuse Frodo. 
Şi l-aş putea lua ca pe un sfat înţelept, dacă nu mi-ar spune inima să fiu 
cu băgare de seamă. 

- Cu băgare de seamă ? întrebă tăios Boromir. 

- Cu băgare de seamă la întârziere. Cu băgare de seamă la drumul ce 
pare mai uşor. Cu băgare de seamă să nu dau la o parte greutatea ce mi-a 
fost pusă pe umeri. Cu băgare de seamă... mă rog, dacă tot am început, 
cu băgare de seamă să nu mă încred în forţa şi adevărul oamenilor. 

- Cu toate acestea, tocmai forţa asta te-a aparăt acolo, departe, în 
ţărişoara ta - deşi n-ai de unde să ştii acest lucru. 

- Nu pun la îndoială vitejia seminţiei tale. Dar lumea se schimbă. Or fi 
ele puternice zidurile Minas Tirithului, dar nu-s destul de puternice. De 
vor cădea, ce se va întâmpla atunci? 

- Vom pieri luptând cu vitejie. Dar avem speranţă că nu vor cădea. 

- Uitaţi de speranţă atâta vreme cât există Inelul, spuse Frodo. 

- Aha! Inelul! exclamă Boromir cu ochi scânteietori. Inelul! Nu-i ciudat 
că trebuie să suferim atâta spaimă şi atâtea îndoieli din pricina unui 
lucru atât de mic? Un lucru atât de mic. Şi nu l-am văzut decât preţ de o 
clipă în casa lui Elrond. N-ai putea să mi-l mai arăţi o dată? 

Frodo îşi ridică privirile. Simţi deodată un frig în inimă. Prinse 
sclipirea ciudată din ochii lui Boromir, chiar dacă faţa îi rămăsese la fel 
de blândă şi de prietenoasă. 

- E mai bine să rămână ascuns, zise el. 

- Cum doreşti, mie nu-mi pasă, spuse Boromir. Dar nu pot nici măcar 
să vorbesc despre el? Căci, din câte îmi pare mie, nu te gândeşti decât la 
puterea lui în mâinile Duşmanului: doar la cele rele ce se pot face cu el, 
nu şi la cele bune. Singur spui că lumea se schimbă. Minas Tirith va 
cădea, atâta vreme cât Inelul există. Dar de ce să fie aşa? Da, aşa ar fi, 
dacă Inelul s-ar găsi în mâinile Duşmanului. Dar de ce să fie aşa dacă 
Inelul s-ar găsi în mâinile noastre? 

- N-ai fost la Sfat? îl întrebă Frodo în loc de răspuns. Pentru că nu-l 
putem folosi şi orice s-ar face cu el se preschimbă în rău. 

Boromir se ridică şi începu să se plimbe agitat. 

- Deci îţi continui drumul! strigă el. Gandalf, Elrond - toţi asta te-au în- 
văţat să spui. Poate că aşa o fi bine pentru ei. Poate că altfel toţi elfii, 
jumătăţile astea de elfi şi vrăjitorii ăştia ar avea de suferit. Dar adeseori 
mă întreb dacă sunt cu adevărat înţelepţi, sau doar temători. Numai că 
fiecare după cum îi este felul. Oamenii cinstiţi nu se lasă ademeniţi. Noi, 
cei din Minas Tirith, ne-am dovedit buna-credinţă în ani lungi de încer- 
cări grele. Nu dorim puterea seniorilor vrăjitori, doar forţa să ne apărăm 

singuri, puterea pentru o cauză dreaptă. Şi iată! În acest ceas de mare 
cumpănă pentru noi soarta scoate la lumină Inelul Puterii. E un dar, aş 
spune eu; un dar pentru duşmanii Mordorului. E o nebunie să nu-l fo- 
losim, să nu folosim puterea Duşmanului chiar împotriva lui. Cei 
netemători, cei neîndurători, numai aceştia vor ieşi victorioşi. Ce n-ar 
putea face un luptător, un mare conducător la acest ceas? Ce n-ar putea 
face Aragorn? Sau dacă el refuză, de ce să n-o facă Boromir? Inelul mi-ar 
da puterea să comand. Cum aş mai comanda armiile Mordorului, şi toţi 
oamenii s-ar strânge sub stindardul meu. 

Boromir se agita în sus şi-n jos, ridicând şi mai mult glasul. Ai fi zis că 
uitase de Frodo în vorbirea lui fără sfârşit despre ziduri şi arme şi chem- 
area la război a bărbaţilor; făcea planuri despre mari alianţe şi victorii 
răsunătoare ce urmau să vină; distrugea Mordorul şi devenea el însuşi 
un rege prea puternic, îngăduitor şi înţelept. Deodată se opri locului şi 
flutură din mâini. 

- Şi ni se spune să-l aruncăm! ţipă el. N-am spus să-l distrugem. Asta 
încă ar fi bine, dacă am putea spera în puterea raţiunii să facă aşa ceva. 
Dar nu aşa stau lucrurile. Singura cale pe care o avem de ales este ca un 
piticuţ să intre orbeşte în Mordor şi să dea Duşmanului prilej să pună 
din nou mâna pe Inel pentru sine. Nebunie curată. 

Doar vezi şi tu că aşa stau lucrurile, prietene, se răsuci el brusc spre 
Frodo. Spui că ţi-e teamă. Dacă e adevărat ce spui, atunci cel cu mai mult 
curaj decât tine ar trebui să te ierte. Dar oare nu bunul tău simţ e cel care 
se revoltă? 

- Nu. Mi-e frică, spuse Frodo, frică. Dar mă bucur că te-am auzit vorb- 
ind pe şleau. Mintea mi-e mai limpede acum. 

- Deci vii cu noi în Minas Tirith? strigă Boromir. Ochii îi luceau, faţa îi 
era lacomă. 

- M-ai înţeles greşit. 

- Dar vei veni, măcar o vreme? nu se lăsă Boromir. Oraşul meu nu e 
departe; iar până în Mordor e doar puţin mai mult de mers decât de-aici 
până la noi. Am petrecut multă vreme în pustietate, ai nevoie şi tu să afli 
veşti despre ce pune la cale Duşmanul, înainte să faci următoarea miş- 
care. Vino cu mine, Frodo. Ai nevoie de odihnă ca să te aventurezi mai 
departe, dacă altfel nu se poate. 

Îşi puse o mână pe umărul lui Frodo într-un gest foarte prietenesc, dar 
Frodo îi simţi mâna tremurând de o tulburare cu greu reţinută. Se dădu 
la o parte şi-i aruncă o privire neliniştită omului înalt, aproape de două 
ori mai înalt decât el şi de mult mai multe ori mai voinic. 

- De ce eşti atât de duşmănos? îl întrebă Boromir. Eu sunt un om 
adevărat, nu-s nici hoţ, nici poteră. Am nevoie de Inelul tău: acum ştii 
acest lucru; dar îți dau cuvântul meu de onoare că nu doresc să-l păstrez. 
Nu vrei măcar să mă laşi să-mi încerc planul? împrumută-mi Inelul. 

- Nu! Nu! strigă Frodo. Sfatul mi l-a dat mie să-l port. 

- Doar din propria noastră neghiobie ne va învinge Duşmanul! ex- 
plodă Boromir. Ah, cum mă poate înfuria! Neghiobule! Neghiob îndărăt- 
nic! Te duci de bunăvoie spre moarte şi ne ruinezi cauza. Dacă există vre- 
un muritor care are dreptul să ceară Inelul, aceia sunt oamenii din Nii- 
menor şi nu piticuţii. Al tău e doar dintr-o nefericită întâmplare. Ar fi 
putut fi al meu. Ar trebui să fie al meu. Dă-mi-l. 

Frodo nu răspunse, ci se depărtă de el, până ce piatra cea mare şi 
netedă ajunse între ei. 

- Haide, haide, prietene, îl luă Boromir cu binişorul. De ce să nu scapi 
de el? De ce să nu te eliberezi de îndoieli şi spaimă? Poţi să dai vina pe 
mine, dacă vrei. Poţi să spui că am fost prea puternic şi l-am luat cu forţa. 
Căci sunt prea puternic pentru tine, piticuţule, strigă el şi pe neaşteptate 
sări peste piatră, prăvălindu-se peste Frodo. 

Faţa lui frumoasă şi plăcută era schimonosită hidos; ochii îi scăpărară 
de patimă şi ură. 

Frodo se feri în laturi şi puse iar piatra între ei. Nu putea face decât un 
singur lucru: tremurând tot, scoase lanţul cu Inelul de sub tunică şi-şi 
strecură iute Inelul pe deget, tocmai în clipa în care Boromir se aruncase 
iarăşi asupra lui. Omului i se opri respiraţia în piept, se holbă o clipă ca 
trăsnit, iar apoi începu să alerge înnebunit încoace şi-ncolo, căutând 
printre pietre şi copaci. 

- Ah, şarlatan mizerabil! strigă el. Numa' să pun mâna pe tine! Acum 
înțeleg; ce unelteşti. Vei duce Inelul la Sauron şi ne vei vinde pe toţi. Atât 
ai aşteptat, să ne poţi părăsi la ananghie. 

Blestemat să fii cu toate jumătăţile astea de fiinţe ca tine. Moartea şi în- 
tunericul să vă mănânce! 

În aceeaşi clipă îşi prinse piciorul sub o piatră şi căzu cât era de lung, 
cu faţa la pământ. Câteva clipe rămase nemişcat, de parcă blestemul se 
întorsese asupra lui; şi în clipa următoare începu să plângă. 

Se ridică, îşi trecu mâna peste ochi, îşi şterse lacrimile. 

- Ce-am spus? strigă el. Ce-am făcut? Frodo, Frodo! îl chemă el. 
Întoarce-te! Am fost cuprins de nebunie, dar mi-a trecut, întoarce-te! 

Nu primi nici un răspuns. Frodo nici măcar nu-i auzea strigătele. Era 
de-acum departe, fugea mâncând pământul şi orbeşte pe potecă în sus, 
spre vârful muntelui. Era cutremurat de groază şi durere, neputând să-şi 

scoată din minte faţa aceea cuprinsă de nebunie şi fioroasă a lui Boromir 
şi ochii lui arzători. 

Curând, ajunse de unul singur în vârful lui Amon Hen şi acolo se opri, 
abia trăgându-şi sufletul. Ca prin ceaţă, zări un cerc larg şi neted, pavat 
cu dale uriaşe şi înconjurat de un parapet pe jumătate ruinat; iar în mij- 
loc, cocoţat pe patru stâlpi sculptați, un jilt măreț, până la care ducea un 
şir lung de trepte. Le urcă şi se aşeză pe jilţul străvechi, simțindu-se ca un 
copil pierdut ce se cocoţase pe tronul unor regi ai munţilor. 

La început nu zări mare lucru. I se părea a se afla într-o ţară de ceţuri, 
în care nu existau decât umbre; se găsea sub puterea Inelului. Apoi, ici şi 
colo, ceața prinse a se sparge şi în faţa ochilor lui apărură multe imagini 
ale închipuirii, mici şi desluşite, ca şi cum le-ar fi avut sub privirile lui pe 
o masă, şi cu toate acestea îndepărtate. Sunete nu erau, doar imagini lu- 
minoase şi pline de viaţă. S-ar fi zis că lumea se făcuse mică, mică de tot, 
şi căzuse în muţenie. Frodo şedea pe Jilţul Văzului, în vârful lui Amon 
Hen, Muntele Ochiului Oamenilor din Numenor. Spre Răsărit privi şi 
văzu pământuri necuprinse în hărţi, câmpii fără nume şi păduri necun- 
oscute. Spre Miazănoapte privi şi Marele Râu se desfăşura ca o panglică 
sub el, iar Munţii Ceţoşi se zăreau mici şi ţepoşi, ca nişte măsele stricate. 
Spre Apus privi şi văzu imaşurile întinse din Rohan; şi Orthanc, Steiul 
Isengard, ca un spin negru. Spre Miazăzi privi şi sub picioarele sale Râul 
cel Mare se cocoşa ca un văl, prăbuşindu-se peste Cascada Răuros într- 
un hău de spumă; un curcubeu scăpărător dansa deasupra aburilor. 
Văzu şi Ethir Anduin, măreaţa deltă a Râului, precum şi mii şi mii de 
păsări de mare care se roteau precum un praf alb în soare, iar sub ele o 
mare verde şi argintie, încreţindu-se în cute nesfârşite. 

Dar, oriunde se uita, vedea doar semne de război. Munţii Ceţoşi erau 
cuprinşi de-o viermuială precum muşuroaiele de furnici; orcii se iveau 
din nenumărate văgăuni. Sub bolțile Codrului întunecat elfi şi oameni se 
încleştau pe viaţă şi pe moarte cu fiare fioroase. Ţinutul Beomingilor era 
cuprins de flăcări; Moria era îngropată sub un nor; fum se înălța de la 
hotarele Țării Lorien. 

Călăreți galopau pe iarba din Rohan; lupi se revărsau din Isengard. 
Din limanurile din Harad corăbii de război porneau pe mare; şi de la 
Răsărit oameni se scurgeau necontenit: războinici, sulițaşi, arcaşi călare, 
care pline cu conducători de oşti şi cu provizii. Toate puterile Seniorului 
Întunecimii erau în mişcare. Apoi, răsucindu-se din nou spre miazăzi, 
Frodo zări Minas Tirith. Tare depărtată părea cetatea şi frumoasă, cu 
ziduri albe, turnuri multe, mândră şi minunată, sus pe muntele ei; 
crenelurile pale sclipeau din pricina oţelului, iar pe foişoare fluturau 

flamuri multicolore. Inima lui Frodo tresări plină de speranţă. Dar, de 
partea cealaltă a cetăţii Minas Tirith era o altă cetate, mai mare şi cu mult 
mai puternică. Într-acolo, spre răsărit, ochii săi se simţiră atraşi fără voie. 
Trecură de podurile în ruină din Osgiliath, de porţile într-o rână ale lui 
Minas Morgul şi de Munţii bântuiţi de duhuri, şi se opriră în Gorgoroth, 
valea groazei din ţinutul Mordor. Cu tot soarele din tării, acolo domnea 
întunericul. Flăcări apăreau printre vălătuci de fum. Muntele Osândei ar- 
dea şi un fum gros se înălța din el. Într-un târziu, privirile îi rămaseră 
aţintite: zid după zid, crenel după crenel, negre, neînchipuit de puter- 
nice, un munte de fier, poarta de oţel, turn de diamant, Frodo văzu totul: 
Barad-dur, Fortăreaţa lui Sauron. Şi orice speranţă îl părăsi. 

Dintr-o dată simţi Ochiul. Era un Ochi în Turnul Întunericului, care nu 
dormea. Ştia că Ochiul prinsese de veste că îl privea. O voinţă avidă şi 
aprigă se afla acolo. Se repezea la el, o simţea ca pe un deget, căutându-l. 
Foarte curând avea să se pironească asupra lui, o să ştie fără tăgadă unde 
se află. Tocmai poposea pe Amon Lhaw. Acum se uita spre Toi Brandir - 
Frodo se aruncă pe jos de pe jilţ, târându-se, acoperindu-şi capul cu 
gluga lui cenuşie. 

Se auzi pe sine strigând cu voce tare: Niciodată, niciodată! Sau te pome- 
neşti că strigase: Chiar acum vin, vin la tine? N-ar fi putut spune cu sigur- 
anţă. Apoi, ca o străfulgerare dintr-un alt punct de putere, în minte îi 
apăru un alt gând: Scoate-l! Scoate-l! Nebunule, scoate-l! Scoate Inelul! 

Cele două puteri se încleştau în el. Preţ de o clipă, într-un echilibru 
desăvârşit între vârfurile lor străpungătoare, se chirci chinuit. Brusc de- 
veni din nou conştient de sine însuşi. Frodo, şi nu Vocea sau Ochiul: liber 
să aleagă şi neavând mai mult de o clipă să facă acest lucru. Scoase Inelul 
de pe deget. Şedea în genunchi, în plin soare, în faţa jilţului înalt. O um- 
bră neagră păru să treacă precum un braţ pe deasupra lui; trecu şi de 
Amon Hen, îndepărtându-se bâjbâind spre apus, unde pieri. După aceea 
tot cerul se limpezi şi se însenină, iar păsările cântau în fiece copac. 

Frodo se ridică în picioare. Era copleşit de o mare istovire, dar voinţa îi 
era de nezdruncinat şi mai uşoară inima-i. Vorbi cu voce tare pentru 
sine: 

- Acum voi face ceea ce trebuie să fac. Cel puţin asta mi-e limpede: răul 
Inelului s-a strecurat de-acum chiar şi printre însoțitorii Lui. Inelul 
trebuie să-i părăsească înainte de-a face şi mai mult rău. Mă voi duce sin- 
gur. În unii nu pot avea încredere, iar cei în care pot avea mi-s prea 
dragi: săracul Sam batrânu', Merry şi Pippin. Pas Mare şi el; inima lui 
tânjeşte după Minas Tirith şi va fi nevoie de el acolo, acum că Boromir s- 
a lăsat cuprins de rău. Mă voi duce singur. Chiar acum. 

Coborî iute poteca şi se întoarse pe pajiştea unde-l găsise Boromir. 
Acolo se opri, în ascultare. I se păru că aude strigăte şi chemări din pă- 
durea de pe mal. 

- Mă caută, spuse el. Mă-ntreb cât a trecut de când am plecat. Câteva 
ore bune, aşa socotesc. 

Stătu în cumpănă. 

- Ce să fac? murmură el. Acum e momentul să plec, altfel nu mai plec 
deloc. A doua oară n-o să mai am norocul ăsta. Ah, cum nu-mi place să-i 
părăsesc aşa, fără nici o vorbă lămuritoare. Dar or să mă înţeleagă. Sam o 
să mă înţeleagă. Şi altceva ce-mi rămâne de făcut? 

Încet, scoase Inelul din sân şi îl puse iar pe deget. Dispăru şi coborî 
muntele, ca o pala de vânt prin frunziş. 

Ceilalţi rămaseră multă vreme pe mal. O vreme tăcuseră, foindu-se 
neliniştiţi de colo-colo; dar acum stăteau aşezaţi în cerc, vorbind. Din 
când în când, făceau efortul să pomenească de alte lucruri, despre dru- 
mul cel lung şi multele aventuri; îl iscodeau pe Aragorn despre Ţinutul 
Gondor şi istoria lui străveche şi despre ce mai rămăsese din mărețele lui 
înfăptuiri care încă puteau fi zărite în acest ciudat tărâm de hotar, Emyn 
Muil: regii de piatră şi jilţurile de pe Lhaw şi Hen, ca şi despre marea 
scară alăturată cascadei Rauros. Dar de fiecare dată gândurile şi vorbele 
se întorceau la Frodo şi la Inel. Ce va alege Frodo? De ce stătea în 
cumpănă? 

- Se socoteşte care drum e mai anevoios dintre ele, aşa cred, spuse 
Aragorn. Şi are şi de ce s-o facă. Acum e şi mai fără de speranţă ca în- 
soţitorii Inelului s-o apuce spre răsărit, căci Gollum ne-a luat urma şi 
teamă mi-e că taina călătoriei noastre a fost de-acum dată în vileag. Dar 
Minas Tirith nu e cu nimic mai aproape de Foc şi de nimicirea Poverii. 

Putem rămâne acolo o vreme, să ţinem piept cu vitejie Duşmanului; 
doar că Seniorul Denethor cu toţi oamenii lui nu pot nădăjdui să facă 
ceea ce şi Elrond spunea că e dincolo de puterile lui: ori păstrează taina 
Poverii, ori ţine la distanţă întreaga forţă a Duşmanului atunci când va 
veni să ia Povara. Care drum l-ar alege oricare dintre noi în locul lui 
Frodo? Nu ştiu. Cu adevărat acum simţim cel mai dureros lipsa lui 
Gandalf. 

- Dureroasă pierdere, aşa e, spuse Legolas. Dar trebuie să ne hotărâm 
fără ajutorul lui. De ce nu putem hotărî ca să-l ajutăm pe Frodo? Hai să-l 
chemăm şi să votăm. Eu aş fi pentru Minas Tirith. 

- Şi eu la fel, spuse Gimli. Bineînţeles că am fost trimişi doar ca să-l 
ajutăm pe drum pe Purtătorul Inelului şi să mergem până unde vrem; 
nici unul nu ne aflăm sub vreun jurământ sau vreo poruncă ca să găsim 

Muntele Osândei. Greu mi-a fost să mă despart de Lothlorien. Dar iată că 
am venit până aici şi nu spun decât atât: acum, când am ajuns în clipa ul- 
timei hotărâri, îmi este limpede că nu-l pot părăsi pe Frodo. Aş alege Mi- 
nas Tirith, dar, dacă alegerea lui este alta, îl voi urma. 

- Şi eu voi merge cu el, spuse Legolas. Aş da dovadă de lipsă de cred- 
inţă ca tocmai acum să-l părăsesc. 

- Cu adevărat ar fi o trădare să-l părăsim cu toţii, zise Aragorn. Dar 
dacă se îndreaptă spre răsărit, nu înseamnă că toţi trebuie să mergem cu 
el: nici nu cred că ar fi bine s-o facem. Este o aventură disperată: chiar de 
suntem opt, trei sau unul singur. Dacă m-aţi lăsa pe mine să aleg, aş 
numi trei însoțitori: Sam, care n-ar îndura altminteri, Gimli şi eu însumi. 
Boromir se va întoarce în oraşul lui, acolo unde taică-său şi ai lui au ne- 
voie de el; şi împreună cu el să se ducă şi ceilalţi, sau măcar Meriadoc şi 
Peregrin, dacă Legolas nu vrea să ne părăsească. 

- N-ai ales defel bine! strigă Merry. Nu-l putem părăsi pe Frodo! Pip- 
pin şi cu mine am vrut întotdeauna să-l urmăm, oriunde s-ar duce, şi aşa 
vrem şi acum. Dar nu ne-am dat seama ce va însemna asta. Totul părea 
altfel acolo, departe, în Comitat sau în Vâlceaua Despicată. Ar fi o 
nebunie şi-o cruzime să-l lăsăm pe Frodo să se ducă în Mordor. De ce nu- 
| putem opri? 

- Trebuie să-l oprim, spuse şi Pippin. Şi din pricina asta îşi face şi el 
griji, sunt sigur. Ştie că n-o să-l lăsăm s-o ia spre răsărit. Şi nu vrea, 
săracu', nici să roage pe vreunul să meargă împreună cu el. Ia închipuiţi- 
vă: să se ducă în Mordor de unul singur. Pippin se cutremură. 

- Dar bătrânu' şi caraghiosu' de hobbit ar trebui să ştie că nu-i nevoie 
să ne-o ceară. Ar trebui să ştie că, dacă nu-l putem opri, n-o să-l părăsim. 

- Ba să-mi fie cu iertare, se băgă în vorbă Sam. Nu cred că-l înţelegeţi 
defel pe Stăpânu' meu. El nu stă în cumpănă pe care drum s-o apuce. 
Bineînţeles că nu. Ce rost are Minas Tirith? Pentru el, voiam să zic, să-mi 
fie cu iertare, stăpâne Boromir, adaugă el şi se răsuci spre Boromir. 

Abia acum descoperiră că Boromir, care la început şezuse tăcut chiar la 
marginea cercului, nu se mai afla cu ei. 

- Ei, asta-i, da' unde s-o fi dus? sări Sam în picioare, privind în jur cu 
îngrijorare. A fost cam ciudat în ultima vreme omu' ăsta, după mine. Da' 
oricum, pe el tot nu-l priveşte. El se întoarce acasă. Aşa cum a spus de la 
bun început; şi n-am de ce să-i bag vină. Da' domnu' Frodo ştie că mort- 
copt trebuie să descopere Hăul de la Capătul Lumii, dacă poate. Numa' 
că-i e teamă. Acum că s-a ajuns şi la asta, îi e teamă, ca tuturor. Ăsta-i 
necazu' lui. Bunînţeles că a mai deprins şi el câte ceva, ca să zic aşa - toţi 
am învăţat - de când a plecat de-acasă, altfel ar fi atât de înspăimântat, 

de-ar arunca Inelul în Râu şi ar fugi mâncând pământul. Dar încă îi este 
prea teamă s-o pornească. Şi nici pentru noi nu-şi face griji, dacă mergem 
mai departe cu el sau nu. Ştie că asta vrem. Altceva îl sâcâie. Dacă se 
hotărăşte să meargă, va voi să plece singur. Ţineţi minte vorbele mele. O 
să avem bătaie de cap când se va întoarce. Dacă n-o s-o şteargă de unul 
singur, înseamnă că nu se numeşte Baggins. 

- Cred că tu, Sam, vorbeşti cu cel mai mult cap dintre noi toţi, zise 
Aragorn. Şi ce să facem dacă va fi aşa cum spui tu? 

- ÎI oprim! Nu-l lăsăm să se ducă! strigă Pippin. 

- Oare? făcu Aragorn. El e Purtătorul şi soarta Poverii e pe umerii lui. 
Nu cred că avem căderea să-l împingem într-o parte sau în cealaltă. Şi 
cred că nici n-am reuşi, chiar dacă am încerca. Altele sunt puterile ce un- 
eltesc aici, mult mai neîndurătoare. 

- Uf, ce n-aş da „s-o şteargă” Frodo, şi să se întoarcă şi să isprăvim 
odată cu toată povestea asta, spuse Pippin. Aşteptarea e îngrozitoare. A 
trecut ora? 

- Da, spuse Aragorn. A trecut de mult. Ca şi dimineaţa. Trebuie să-l 
strigăm. 

În acea clipă reapăru Boromir. Venea dinspre copci şi se apropia de ei 
fără să spună un cuvânt. Chipul îi era întunecat şi trist. Se opri, parcă 
numărându-i pe cei de faţă, iar apoi se aşeză la o parte, ţinându-şi ochii 
plecaţi. 

- Unde-ai fost, Boromir? îl întrebă Aragorn. L-ai văzut pe Frodo? 
Boromir ezită puţin. 

- Da şi nu, răspunse el încet. Da, l-am găsit ceva mai sus, pe coastă, şi 
am vorbit cu el. L-am îmboldit să vină în Minas Tirith şi să nu se ducă 
spre răsărit. M-am supărat şi el a plecat de-acolo. A dispărut. N-am mai 
văzut niciodată aşa ceva, numai în poveşti mi-a fost dat să aud. Trebuie 
că şi-a pus Inelul pe deget. Nu l-am mai putut găsi. Mi-am zis că poate 
vine înapoi la voi. 

- Asta-i tot ce ai de spus? îl luă la rost Aragorn, pironindu-l cu priviri 
deloc îngăduitoare. 

- Da. Deocamdată nu spun nimic mai mult. 

- E de rău! strigă Sam, sărind în picioare. Nu ştiu ce-a clocit omu' ăsta. 
De ce să-şi fi pus domnu' Frodo lucrul ăla pe deget? N-ar fi trebuit s-o 
facă; şi dacă a făcut-o, naiba ştie ce s-a putut întâmpla! 

- Dar n-o să-l ţină pe deget o veşnicie, zise Merry. ÎI va fi scos după ce- 
a scăpat de musafirul nepoftit, aşa cum făcea Bilbo. 

- Dar încotro a luat-o? Unde e? ţipă Pippin. E plecat de nu ştiu când. 

- Boromir, cât a trecut de când l-ai văzut ultima dată pe Frodo? întrebă 
Aragorn. 

- O jumătate de oră, cam aşa ceva, răspunse acesta. Sau poate o oră. De 
atunci am mai hoinărit de unul singur. Nu ştiu. Nu ştiu! 

Îşi cuprinse capul în mâini şi rămase ca răpus de durere. 

- O oră de când a dispărut! izbucni Sam. Acum trebuie să pornim să-l 
căutăm. Haideţi. 

- Staţi puţin! strigă Aragorn. Să ne împărţim câte doi şi să aranjăm - 
hei, staţi! Aşteptaţi! 

Zadarnic. Nu-l luară în seamă. Sam ţâşnise primul. Merry şi Pippin 
după el şi toţi trei se făcură nevăzuţi spre apus, printre copacii de pe mal, 
strigând Frodo! Frodo! cu glasurile lor limpezi şi înalte, de hobbiţi. Dintr-o 
dată, parcă tot grupul fusese cuprins de panică sau nebunie. 

- O să ne răspândim şi-o să ne rătăcim cu toţii, gemu Aragorn. 
Boromir, nu ştiu ce rol ai jucat în nenorocirea asta, dar acum ajută-ne! 
Du-te după hobbiţii ăia doi mai mici şi măcar păzeşte-i, chiar dacă nu-l 
puteţi găsi pe Frodo. Dacă-l găsiţi sau daţi de vreo urmă a lui, întoarceţi- 
vă în acest loc. Mă-ntorc şi eu repede. 

Aragorn o luă la fugă în urma lui Sam. ÎI ajunse în poieniţa dintre scor- 
uşi - Sam se spetea urcând, gâfâia şi striga Frodo! 

- Vino cu mine, Sam! îi spuse el. N-ar trebui să umblăm singuri. Peste 
tot ne pândesc rele. Le simt. Mă duc până sus, la Jilţul de pe Amon Hen, 
să văd ce e de văzut Şi, priveşte! E aşa cum am simţit în inima mea, 
Frodo a luat-o pe aici. Vino după mine şi cască bine ochii! mai zise el şi 
porni în grabă mare pe potecă în sus. 

Sam făcu tot ce-i stătea în putinţă, dar nu putea să ţină pasul cu Pas 
Mare Pribeagul, încât curând rămase în urmă. Nu apucă să urce prea 
mult, până când Aragorn se pierdu de tot din vedere. Sam se opri şi-şi 
trase sufletul. Deodată se izbi cu palma peste frunte. 

- Măi, Sam Gamgee, spuse el cu voce tare. Picioarele tale sunt prea 
scurte, aşa că foloseşte-ţi capul. la să vedem. Boromir nu minte, nu-i stă 
în fire; dar nu ne-a spus tot. Ceva l-a speriat rău pe domnu' Frodo. Şi asta 
l-a făcut s-o şteargă dintr-o dată. S-a hotărât, în sfârşit - să plece. Încotro? 
Spre Răsărit. Fără Sam? Da, chiar şi fără Sam al lui. Dur, crud şi dur. 

Sam îşi trecu palma peste ochi, ştergându-şi lacrimile. 

- Păstrează-ţi firea, Gamgee, spuse el. Gândeşte, dacă poţi. Nu poate 
zbura peste râuri şi nu poate sări peste cascade. N-are cu ce. Vasăzică, 
trebuie să se întoarcă la bărci. Înapoi la bărci! Înapoi la bărci, Sam, iute ca 
fulgerul! 

Făcu stânga-mprejur şi se repezi pe potecă la vale. Căzu şi se tăie la ge- 
nunchi. Se ridică, fugind mai departe. Ajunse la marginea poienii Parth 
Galen, pe malul râului, acolo unde scoseseră bărcile din apă. Acolo - ni- 
meni. Parcă se auzeau strigăte în urma lui, în pădure, dar nu le luă în 
seamă. Rămase o clipă țintuit locului, cu privirile pironite, cu răsuflarea 
tăiată. O barcă alunecă pe mal în jos, spre apă, de una singură. Cu un 
strigăt, Sam traversă în goana poiana verde. Barcă intră în apă. 

- Vin, domnu' Frodo! Vin! strigă Sam şi se aruncă direct de pe mal, cu 
gând să se prindă de marginea bărcii care pleca. 

Nimeri însă la mai puţin de un metru de ea. Cu un țipăt şi-un 
pleoscăit, căzu cu faţa în jos în apa adâncă ce curgea iute. Se duse 
bâldâbâc la fund şi râul se închise peste capul lui cârlionţat. 

Din barca goala se auzi o exclamaţie de spaimă. O vâslă se răsuci de 
îndată şi barca fu întoarsă din drum. Tocmai la timp, ca Frodo să apuce 
să-l prindă pe Sam de chică atunci când acesta urcă la suprafaţă, bul- 
bucăind şi zbătându-se. Frica se cuibărise în ochii lui rotunzi şi căprui. 

- Sus, Sam, băiete, spuse Frodo. Hai, apucă-mă de mâna. 

- Salvaţi-mă, domnu' Frodo! icni Sam. M-am înecat. Nu vă văd mâna. 

- Uite-o. Nu ciupi, băiete. Nu-ţi dau drumul. Bate apa şi nu da din 
braţe. Ai să răstorni barca. Hai, prinde-te de margine şi lasă-mă să fo- 
losesc vâsla. 

Din câteva lovituri, Frodo aduse barca înapoi la mal şi Sam reuşi să se 
caţăre afară din apă, ud ca un pui de bogdaproste. Frodo îşi scoase inelul 
şi paşi pe mal. 

- Dintre toate belelele ce m-au zăpăcit de cap, tu eşti cea mai rea, Sam! 

- Vai, domnu Frodo, ce vorbe grele! se văită Sam, tremurând. Ce lovit- 
ură, să încercaţi să plecaţi fără mine. Dacă n-aş fi ghicit corect, unde aţi fi 
fost acum? 

- În siguranţă, pe drumul meu. 

- În siguranţă! pufni Sam. Singur-singurel şi fără mine să vă ajut? Eu 
unul n-aş fi putut îndura, ar fi însemnat moartea mea. 

- Ar însemna moartea ta să vii cu mine, zise Frodo, iar eu n-aş putea 
îndura asta. 

- Mai puţin sigur decât dacă m-aţi fi lăsat în urmă, stărui Sam. 

- Dar eu mă duc în Mordor. 

- Ştiu foarte bine asta, domnu' Frodo. Bineînţeles că acolo mergeţi. lar 
eu vin cu domnia voastră. 

- Ascultă, Sam, nu mi te pune-n drum. Ceilalţi or să se întoarcă din 
clipă în clipă. Dacă mă prind aici, va trebui să mă cert cu ei, să-i lămuresc 

şi n-o să am niciodată curajul şi nici răgazul s-o iau din loc. Trebuie să 
plec acum. E singurul lucru pe care-l pot face. 

- Bineînţeles, îi dădu Sam dreptate. Dar nu singur. Vin şi eu, altfel nu 
merge nici unul dintre noi. Am să găuresc toate bărcile, să ştiţi. 

Frodo izbucni în râs. O căldură şi o bucurie neaşteptate îi cuprinseră 
inima. 

- Lasă măcar una, zise el. O să avem nevoie de ea. Dar nu poţi veni în 
halul ăsta, fără harnaşament, hrană şi toate cele. 

- Aşteptaţi-mă puţintel, să-mi iau lucrurile! strigă Sam, cuprins de 
frenezie. 

Se repezi la tabără şi pescui raniţa din grămada în care-o pusese Frodo 
atunci când golise barca de bunurile tovarăşilor săi, apucă o pătură şi 
câteva pachete în plus cu merinde şi fugi înapoi. 

- Deci s-a zis cu planul meu, spuse Frodo. N-are rost să încerc să scap 
de tine. Dar mă bucur, Sam. Nu-ţi pot spune cât mă bucur. Hai! E 
limpede că aşa ne-a fost dat, să mergem împreună. Noi vom merge, iar 
ceilalți n-au decât să-şi găsească un drum mai sigur! Pas Mare o să aibă 
grijă de ei. Nu cred c-o să-i mai vedem vreodată. 

- Ba s-ar putea să-i mai vedem, domnu' Frodo. S-ar putea, zise Sam. 

Astfel porniră împreună Frodo şi Sam în ultima parte a Căutării lor. 
Vâslind, Frodo se depărtă de țărm, iar Râul îi duse cu iuţeală în jos, pe 
braţul apusean, prin dreptul stâncilor încruntate numite Tol Brandir. 
Mugetul marilor cascade se apropia. Chiar şi cu ajutorul pe care i-l putea 
da Sam, era treabă tare grea să străbată cursul de apă spre capătul sudic 
al insulei şi să cârmească barca spre est, spre ţărmul îndepărtat. 

Într-un târziu, ajunseră să se oprească încă o dată, de data asta pe 
malul sudic al lui Amon Lhaw. Acolo găsiră o porţiune ferită, traseră 
barca din apă, sus, pe mal, şi o ascunseră cât putură de bine în spatele 
unui bolovan uriaş. Apoi, cu raniţele în spate, porniră în căutarea unei 
poteci ce avea să-i ducă pe dealurile cenușii din Emyn Muil, iar de acolo 
în jos, spre Tărâmul Umbrei. 


Aici se încheie prima parte a istoriei Războiului Inelului. Partea a doua se 
numeşte CELE DOUĂ TURNURI, deoarece evenimentele relatate acolo sunt 
dominate de Orthanc, citadela lui Saruman, şi fortăreața Minas Morgul, care 
păzeşte intrarea tainică în Mordor; se vorbeşte în carte despre faptele şi prime- 
jdiile prin care trec toți membrii frăției acum destrămate, până la venirea Mare- 
lui Întuneric. 

A treia parte, ÎNTOARCEREA REGELUI, ne relatează despre ultima 
apărare împotriva Umbrei şi despre sfârşitul misiunii primite de Purtătorul 
Inelului. 

Part 2 
CELE DOUĂ TURNURI - partea a doua 

Fiind a doua parte a trilogiei STĂPÂNUL INELELOR 


Trei inele pentru Regii elfilor cei de sub soare, 

Şapte pentru ei, stăpânii gnomilor din săli de stâncă 
Nouă, Oamenilor care ştiu că-n lumea lor se moare, 
Unul pentru Seniorul Întunecimii-n noaptea lui adâncă 
Unde-s Umbrele în Ţara Mordor, ca să le găsească 

Şi pe toate să le-adune un inel, şi altul nime, 

Să le ferece pe toate, astfel să le stăpânească, 

Unde-s Umbrele, în Ţinutul Mordor, în întunecime. 

Sinopsis 


Aceasta este partea a doua a STĂPÂNULUI INELELOR. 

În prima parte, Frăția Inelului, ni s-a relatat despre modul în care Gandalf 
cel Sur a descoperit că inelul pe care îl avea Frodo, hobbitul, era, de fapt, acel 
Inel, acel Unu, căpetenia tuturor Inelelor Puterii. Tot acolo se povesteşte despre 
cum au fugit Frodo şi prietenii săi din Comitatul tihnit care era casa lor, ur- 
măriți de teroarea Călăreților Negri din Mordor, până când, într-un târziu, 
sprijiniți de Aragorn, Pribeagul din Eriador, au ajuns, după peripeții cumplite, 
la Casa lui Elrond din Vâlceaua Despicată. Acolo s-a ținut Marele Sfat al lui El- 
rond, unde s-a luat hotărârea să se încerce distrugerea Inelului, iar Frodo a fost 
uns Purtător al acestuia. Apoi au fost aleşi însoțitorii Inelului care aveau 
menirea să-l sprijine în făptuirea isprăvii de a ajunge, dacă-l țineau puterile, la 
Muntele de Foc din Mordor, tărâmul vrăjmaşului însuşi, singurul loc unde 
putea fi nimicit Inelul. Din această frăție făceau parte Aragorn şi Boromir, fiul 
Seniorului din ținutul Gondor, reprezentând oamenii; Legolas, fiul celui de-al 
unsprezecelea rege din Codrul Întunecat, din partea elfilor; Gimli, fiul lui Gloin 
de la Muntele Singuratic, reprezentant al 9nomilor; Frodo şi slujitorul său, Sam 
cel Înțelept, dimpreună cu mai tinerii lui camarazi de arme, Meriadoc şi Pereg- 
rin, din partea hobbiţilor; şi Gandalf cel Sur. 

Frăția se depărtase în taină de Vâlceaua Despicată, luând-o spre miazănoapte; 
Zădărnicindu-li-se încercarea de a trece iarna prin trecătoarea Caradhras, 
Gandalf i-a călăuzit printr-o poartă tainică şi au pătruns în uriaşele Mine ale 
Moriei, căutând o cale pe sub munţi. Acolo, Gandalf s-a prăbuşit într-un hău 
întunecat, în vreme ce se lupta cu un duh cumplit al adâncurilor. Dar Aragorn, 
despre care se dovedise între timp a fi moştenitorul tăinuit al Vechilor Regi din 
Apus, i-a condus de la Poarta de Răsărit a Moriei, prin ținutul elfilor, Lorien, 
de-a lungul marelui Râu Anduin, până au ajuns la cascada Rauros. Îşi dăduseră 
deja seama că erau urmăriți de tot soiul de iscoade, precum şi de făptura numită 
Gollum, stăpân odinioară al Inelului pe care încă îl mai poftea. 

Acum erau nevoiţi să hotărască dacă era bine să o apuce spre răsărit, către 
Mordor, sau să-şi continue calea cu Boromir; să le dea o mână de ajutor celor 
din Minas Tirith, cetatea de căpetenie din Gondor, în războiul care bătea la uşă, 
ori să se despartă. În momentul în care a fost limpede că Purtătorul Inelului era 
hotărât să-şi continue călătoria lui fără nădejde către ținutul Duşmanului, 
Boromir a încercat să-i smulgă Inelul cu forța. 

Partea întâi se termină cu prinderea lui Boromir în mrejele Inelului, cu fuga 
şi dispariția lui Frodo şi a slujitorului său, Sam cel Înţelept, şi cu destrămarea a 
ceea ce rămăsese din Frăţie, în urma unui atac pe nepusă-masă al oştenilor orci, 
parte din ei în slujba Seniorului Întunecimii din Mordor, parte ai trădătorului 

Saruman din Isengard. Strădania Purtătorului Inelului părea deja sortită 


eşecului. 

Acum, această a doua parte, Cele două turnuri, povesteşte despre ce s-a mai 
ales de membrii Frăției Inelului după risipirea acesteia, până la venirea Marelui 
Întuneric, şi despre izbucnirea Războiului Inelului, care urmează să fie relatată 
în cea de-a treia şi ultima parte. 

CARTEA A TREIA 

aa 


Pieirea lui Boromir 


A ragorn urca dealul pieptiş, în fugă. Din când în când, se pleca la 
pământ. Hobbiţii aveau pasul uşor şi urmele lor nu erau lesne de 
desluşit, nici măcar pentru un Pribeag, însă către creastă, cărăruia se în- 
crucişa cu un pârâu, aşa că desluşi în glia reavănă ceea ce căuta. „Pricep 
prea bine semnele acestea, îşi zise el. Frodo s-a avântat pe deal, în sus. 
Mă-ntreb ce-o fi văzut de pe culme. Dar, iată, cale-ntoarsă a făcut şi-a 
coborât colina iar." 

Aragorn şovăi. Îşi dorea şi el să ajungă pe jilţul înalt, nădăjduind să 
vadă de acolo ceva care să-l călăuzească printre nedumeririle sale; dar 
timp n-avea de irosit. Ţâşni deodată înainte şi porni în fugă către culme, 
luând-o de-a curmezişul peste lespezile uriaşe, apoi în sus, pe scări. Se 
aşeză pe jilţul înalt şi privi în zare. Numai că soarele îi păru întunecat, iar 
lumea înnegurată, depărtată. Îşi aruncă ochii împrejur, pornind dinspre 
miazănoapte, dar, afară de colinele din zare, nimic nu i se dezveli 
privirii; iar de nu s-ar fi aflat aşa departe, ar fi văzut din nou, în tăriile 
cerului, o pasăre uriaşă, ca o pajură, lăsându-se molcom, în cercuri largi, 
la pământ. 

Şi, chiar în vreme ce scruta împrejurimile, urechea lui dibace prinse 
nişte sunete ce veneau dinspre codrii de la poale, de pe malul apusean al 
Râului. Se încordă. Auzi strigăte şi printre ele desluşi cu groază nespusă 
glasurile aspre ale orcilor. 

Apoi, brusc, răsună chemarea adâncă a unui corn măreț, iar vaierul lui 
se izbi de povârnişuri şi ecoul umplu hăurile, copleşind cu un urlet atot- 
puternic vuietul cascadei. 

— Cornul lui Boromir! strigă el. E la ananghie! Ţâşni de pe scări şi făcu 
un salt pe cărăruie. 

— Vai mie! Mă urmăreşte nenorocul astăzi şi toate-mi merg de-a- 
ndoaselea. Unde-o fi Sam? 

Pe măsură ce alerga, strigătele deveneau tot mai puternice, dar cornul 
răsuna acum mai slab, mai sfâşietor. Fioroase şi pătrunzătoare se înălțau 

ale orcilor urlete şi, fără veste, chemarea cornului pieri. Aragorn străbătu 
ultimul povârniş, dar, înainte să ajungă la poalele colinei, vacarmul se 
potoli; şi când o luă la goană spre stânga, într-acolo, sunetul se stinse 
treptat, până nu se mai auzi deloc. Se năpusti printre arbori, scoțându-şi 
spada lucitoare şi strigând Elendil! Elendil! 

ÎI găsi pe Boromir într-o poieniţă din apropierea lacului — să fi fost la 
o milă de Parth Galen. Stătea sprijinit cu spatele de un copac uriaş, de 
parcă s-ar fi odihnit. Dar Aragorn văzu că era ciuruit de-o groază de 
săgeți cu pană neagră; ţinea încă în mână sabia, frântă însă, de la mâner; 
alături stătea cornul spart în două. Împrejurul şi la picioarele lui, zăceau 
mormane de orci măcelăriți. 

Aragorn îngenunche lângă el. Boromir deschise ochii şi se căzni să 
vorbească. 

Până la urmă, rosti molcom: 

— Am încercat să-i iau Inelul lui Frodo. Îmi pare rău, mi-am dat 
obolul... 

Se uită pieziş la vrăjmaşii răpuşi. 

— S-au dus piticuţii, orcii i-au luat cu ei. Cred însă că-s în viaţă, pentru 
că i-au pus în lanţuri. 

Tăcu şi pleoapele-i căzură grele. După o clipă, rosti iar: 

— Rămas-bun, Aragorn. Du-te la Minas Tirith şi scapă-mi oamenii. Eu, 
unul, am dat greş. 

— Nu, zise Aragorn, luându-i mâna şi sărutându-l pe frunte. Am 
biruit. Puţini se pot lăuda cu astfel de izbândă. Fii pe pace. Minas Tirith 
n-o să cadă. 

Boromir surâse. 

— Încotro au luat-o? Era şi Frodo cu ei? întrebă Aragorn. Dar Boromir 
nu mai rosti nici o vorbă. 

— Vai mie! făcu Aragorn. Astfel se stinge vlăstarul lui Denethor, 
Seniorul Turnului Străjii. Şi ce sfârşit amar! Frăţia-i toată risipită. Şi cel 
care-a greşit sunt eu. Zadarnic s-a-ncrezut Gandalf în mine. Acum ce să 
mai fac? Boromir mi-a lăsat cu limbă de moarte să plec la Minas Tirith şi 
asta e şi voia inimii mele; dar unde-or fi Inelul şi Purtătorul lui? Cum să 
le dau de urmă, ca să salvez onoarea din ruină? 

Rămase o vreme în genunchi, hohotind aplecat, cu mâna lui Boromir 
încleştată într-a sa. Aşa îl găsiră Legolas şi Gimli. Veniseră dinspre 
povârnişurile apusene ale colinei, târându-se fără preget printre arbori, 
ca după vânat. Gimli ţinea o bardă în mână, iar Legolas cuțitul lui cel 
lung; nu mai avea nici o săgeată. Când ajunseră în poieniţă, încremeniră 

uluiţi; apoi îşi plecară frunţile o clipă, cu durere, căci pricepură îndată ce 
se petrecuse. 

— Vai mie! zise Legolas, apropiindu-se de Aragorn. Am hăituit şi-am 
sfârtecat o groază de orci în codru, dar am fi fost mai de folos aici. Am 
dat fuga de cum am auzit cornul, se pare însă că-i prea târziu. Mă tem că 
eşti rănit de moarte. 

— Boromir s-a prăpădit, zise Aragorn. Eu sunt nevătămat, căci n-am 
fost aici, cu el. A căzut apărându-i pe hobbiţi, pe când eram departe, pe 
colină. 

— Hobbiţii! strigă Gimli. Păi, unde sunt? Unde e Frodo? 

— Nu ştiu, răspunse Aragorn pierit. Până să moară, Boromir mi-a spus 
că orcii i-au legat; şi bănuia că erau încă în viaţă. L-am trimis să-i urmăre- 
ască pe Merry şi pe Pippin; dar n-am avut vreme să-l mai întreb dacă 
Frodo şi Sam erau cu el. Azi toate mi-au mers de-a-ndoaselea. Ce facem 
acum? 

— Întâi să ne-ngrijim de răposat, spuse Legolas. Nu-l putem lăsa să za- 
că aşa ca o mortăciune, printre orcii ăştia scârboşi. 

— S-o facem însă iute, zise Gimli. Nici lui nu i-ar plăcea să zăbovim. 
Trebuie să luăm urma orcilor, de mai e vreo nădejde că-s vii ostaticii din 
Frăţie. 

— Dar nu ştim dacă Purtătorul Inelului e printre ei sau nu, zise 
Aragorn. Se cuvine oare să-l părăsim? N-ar trebui să-l căutăm pe el întâi? 
Ce-alegere cumplită ni se cere! 

— Atunci să-ncepem cu ce-i mai degrabă, spuse Legolas. N-avem nici 
vreme, nici unelte să ne-nhumăm cum se cuvine camaradul şi nici să-i 
facem un mormânt. Am putea să-i ridicăm o movilă de pietre. 

— Ar fi anevoios şi ne-ar lua mult timp, căci bolovanii potriviţi nu-i 
putem găsi decât pe malul râului, zise Gimli. 

— Atunci să-l aşezăm într-o luntre cu tot cu armele sale şi ale 
vrăjmaşilor răpuşi, zise Aragorn. O să-l trimitem spre cascada Rauros şi- 
o să-l încredinţăm Anduinului. Râul Gondorului se va-ngriji ca oasele să 
nu-i fie spurcate de vreo făptură ticăloasă. 

Se apucară iute să cerceteze stârvurile orcilor, adunându-le grămadă 
săbiile, coifurile sparte şi scuturile. 

— la uitaţi-vă! strigă Aragorn. Am găsit însemnele! 

Scoase din mormanul sinistru de arme două cuțite cu lama subţire, în- 
crustate cu auriu şi roşu, iar apoi găsiră şi tecile negre, bătute în nestem- 
ate mici, sângerii. 

— Astea nu sunt scule orceşti, zise el. Le-au purtat hobbiţii. Fără doar 
şi poate, orcii i-au dezarmat, dar s-au temut să păstreze cuţitele, ştiind 

că-i vorba de făuririle copleşite de blesteme ale apusenilor, spre ruinarea 
Mordorului. Ei, acu', dacă mai trăiesc, prietenii noştri sunt complet dez- 
armaţi. Am să iau aceste lucruri, în speranţa deşartă c-o să li le-napoiez. 

— lar eu, spuse Legolas, am să iau toate săgețile pe care le găsesc, căci 
tolba mi-e goală. 

Scotoci prin grămadă, pe de lături, şi găsi multe întregi şi mai lungi 
decât cele folosite de orci. Le cercetă îndeaproape. lar Aragorn se uită la 
trupurile sfârtecate şi zise: 

— Mulţi dintre cei ce zac aici nu-s din Mordor. Unii se trag de la soare- 
apune, din Munţii Ceţoşi, că doar oi mai şti şi eu câte ceva despre orci şi 
despre neamul lor. Şi iată şi-alţii ce-mi par cam ciudaţi. Veşmintele lor 
nu-s, nicidecum, după croiala orcească! 

Se referea la patru soldaţi-spiriduşi de statură mai înaltă, oacheşi, cu 
ochii piezişi, cu picioarele groase şi mâinile mari. Erau înarmaţi cu săbii 
scurte, late, fără curbura tăişurilor orceşti; şi-aveau arcuri de răchită, de 
aceeaşi formă şi lungime cu ale oamenilor. Pe scuturile lor, în mijloc, se 
vedea o ticluire ciudată: o mână mică, albă pe un fundal negru; în partea 
din faţă a coifurilor lor era încrustată cu un metal alb runa S. 

— N-am mai văzut însemnele astea niciodată, zise Aragorn. Ce-or fi 
vrând să spună? 

— S vine de la Sauron, îi răspunse Gimli. Nu-i greu de descifrat. 

— Nu, făcu Legolas. Sauron nu foloseşte rune de-ale elfilor. 

— Şi nici nu-şi spune numele adevărat; nu permite nici măcar să-i fie 
scris sau rostit, zise Aragorn. Mai mult, nu foloseşte albul. Orcii care 
slugăresc în Barad-dur au drept semn Ochiul Roşu. 

Rămase o clipă pe gânduri. 

— Bănuiesc că S vine de la Saruman, adăugă el într-un târziu. Nu-s 
semne bune în Isengard, iar Apusul a devenit nesigur. E aşa cum s-a te- 
mut Gandalf: într-un fel sau altul, trădătorul Saruman a aflat de călătoria 
noastră. Se pare că ştie şi de căderea lui Gandalf. Iscoadele din Moria or 
fi-nşelat vigilenţa celor din Lorien sau or fi ocolit ţinutul acela şi-or fi 
venit în Isengard pe alte căi. Orcii călătoresc repede. Dar Saruman are 
mai multe canale prin care primeşte veşti. Ţii minte păsările? 

— Până una-alta, n-avem vreme de dezlegat cimilituri, zise Gimli. Hai 
să-l ducem pe Boromir de-aici. 

— Dar după ce terminăm treaba, va trebui să dezlegăm şi cimilituri, 
dacă-i vorba s-o luăm pe calea cea bună, răspunse Aragorn. 

— Poate că nici nu există vreo cale bună, rosti Gimli. 

Gnomul îşi luă securea şi începu să taie câteva crengi. Le prinseră cu 
coarde de arc şi îşi aşternură mantiile peste ele. Pe năsălia aceasta 

improvizată îşi purtară tovarăşul la mal, împreună cu trofeele sale din 
ultima bătălie, alese de ei să-l însoţească. Nu era cale lungă, dar nici nu le 
fu uşor, căci Boromir fusese un bărbat înalt şi puternic. 

Aragorn rămase la malul apei, urmărind cu privirea catafalcul, în timp 
ce Legolas şi Gimli o luară iute înapoi, pe jos, spre Parth Galen. Aveau de 
mers mai bine de o milă, aşa că trecu ceva vreme până se întoarseră 
vâslind iute în două bărci de-a lungul malului. 

— Ce ciudat! exclamă Legolas. Nu erau decât două bărci trase pe mal. 
Celelalte au dispărut fără urmă. 

— Au trecut orcii pe-acolo? întrebă Aragorn. 

— N-am observat nici un semn de-al lor, răspunse Gimli. Oricum, 
dacă veneau, nu mai rămâneau nici bărcile, nici bagajele. Le-ar fi luat cu 
ei sau le-ar fi distrus pe toate. 

— Am să cercetez pământul când o s-ajungem acolo, zise Aragorn. Şi 
astfel, îl aşezară pe Boromir în luntrea care avea să-l poarte departe. 
Gluga cenușie şi mantia elfească le împăturiră şi i le puseră sub cap. Îi 
pieptănară pletele lungi, negre şi i le răsfirară pe umeri. La brâu, îi 
strălucea cingătoarea de aur primită în Lorien. Coiful i-l aşezară alături, 
iar în poală cornul spart, precum şi plăselele şi resturile săbiei sale rupte; 
la picioare îi puseră săbiile vrăjmaşilor. Apoi, după ce legară prora de 
pupa celeilalte bărci, îl traseră la apă. Vâsliră trist de-a lungul malului şi, 
după ce cotiră în canalul cu unde repezi, trecură de pajiştea înverzită de 
la Parth Galen. Povârnişurile abrupte ale înălțimilor Toi Brandir luceau: 
trecuse bine de amiază. Pe măsură ce se îndreptau spre miazăzi, din 
Rauros se înălţau aburi, licărind tremurător dinaintea lor — o pulbere de 
aur. Vuietul şi tunetul cascadei zguduiră văzduhul neclintit. Dezlegară şi 
împinseră plini de mâhnire luntrea funerară: acolo zăcea Boromir şi se 
odihnea în pace, lunecând peste sânul undelor călătoare. În vreme ce 
vâsleau îndărăt, pe el îl luă curentul. Trecu plutind pe lângă ei şi luntrea 
se depărta până ajunse un punct întunecat în lumina aurie; apoi, brusc, 
dispăru. Cascada Rauros curgea nestingherită la vale. Râul îl luase pe 
Boromir, fiul lui Denethor, şi astfel nimeni nu-l mai zări vreodată prin 
Minas Tirith, contemplând dimineaţa din Turnul Alb. Dar după aceea, 
multă vreme se vorbi în Gondor despre cum trecuse luntrea elfească 
peste cascadă şi peste heleşteul înălbit de spumă şi îl purtase în jos, prin 
Osgiliath şi prin nenumăratele guri ale Anduinului, până la Marea cea 
Mare, în noapte, sub cerul plin de stele. 

Cei trei rămaseră o vreme tăcuţi, uitându-se lung în urma lui. Apoi 
Aragorn vorbi: 

— İl vor căuta cu privirea din Turnul Alb, dar el nu se va mai întoarce 
nici de pe mare, nici din munţi. 
Şi începu atunci să cânte încetişor: 


Prin Rohan, peste mlaştini şi câmpii cu iarba-naltă 

Vine Vântul de Apus, printre ziduri îmi tresaltă. 

„Ce solii mi-aduci din vest, pe seară, tu, neobosite vânt? 

L-ai zărit pe Boromir, voinicul, pe lună, sub al stelelor veşmânt?" 
„L-am văzut pribegind peste şapte izvoare, peste ape mari, cenuşii; 
L-am văzut păşind pe tărâmuri deşarte, până s-a dus pe pustii 

în umbrele de miazănoapte. Apoi, nu mai ştiu. 

Să fi auzit vântul de-apus cornul de os al lui Denethor fiu?" 

„O, Boromir! Am privit de pe ziduri, departe, spre miazănoapte, 
Dar nu te-ai arătat de pe tărâmul deşert de care oamenii n-au parte." 


Apoi cântă Legolas: 


Vântul de Miazăzi dinspre mare, de pe dune şi steiuri zboară, 

Purtând vaietul pescăruşilor, apoi la poartă cu geamăt coboară. 

„Ce veşti din miazăzi mi-aduci pe-nserat, tu, vânt de suspin? 

Unde-i voinicul Boromir? Zăboveşte prea mult şi mă umple de chin." 

„Nu mă-ntreba unde îi e lăcaşul — puzderie de oseminte acolo au 
lăsat, 

Pe ţărmuri albe, pe ţărmuri negre, sub cerul de furtună frământat; 

Atâţia au străbătut Anduinul s-ajungă la tremurătoarea mare. 

Întreabă-l pe Vântul de Miazănoapte cel ce-mi trimite veşti sub soare." 

„O, Boromir! Îndărătul porţii drumul către mare o ia spre miazăzi, 

Dar tu nu te-ai întors cu ţipătul pescăruşilor din gurile mării pustii." 


După aceea, Aragorn cântă iar: 


Vântul de Miazănoapte colindă dinspre Poarta Regilor, peste 
urlătoare, 

Şi cornul lui răsună prin turn curat, ca o răcoare. 

„Ce veşti mi-aduci acum din miazănoapte, o, tu, prea aprig vânt? 

Ce veşti de la Boromir Viteazu'? 

Căci dus e de demult." 

„l-am auzit strigarea mai jos de Amon Hen. 

Acolo atâţi potrivnici a-nfruntat! 

Scutul despicat şi sabia lui frântă pe ape i le-au dat. 


475 


Şi spre odihnă blândă capul mândru, chipul tandru şi mădularele i-au 
pus. 

Iar Rauros, cascada aurie Rauros, la sânul ei l-a dus." 

„O, Boromir! Turnul Străjii spre miazănoapte va privi 

Spre Rauros, cascada aurie Rauros, de-a pururea şi-o zi." 


Cu acestea, sfârşiră. Apoi întoarseră barca şi porniră cât puteau de iute 
contra curentului, îndărăt, la Parth Galen. 

— Mi-ai lăsat mie Vântul de Răsărit, rosti Gimli, dar n-am să scot o 
vorbă despre el. 

— Aşa se şi cuvine, zise Aragorn. Cei din Minas Tirith sunt răbdători 
cu Vântul de Răsărit, dar nu-i cer veşti. Acum că Boromir şi-a găsit calea, 
trebuie să ne-o aflăm şi noi degrab' pe-a noastră. 

Aruncă o privire iute, dar scrutătoare, asupra pajiştii înverzite, 
plecându-se mereu la pământ. 

— Picior de orc n-a călcat pe-aici, spuse el. Altminteri, nimic nu e sig- 
ur. Toate urmele noastre dus-întors se văd clar. Nu-mi dau seama dacă a 
revenit vreun hobbit de când îl căutăm pe Frodo. 

Se duse iar la mal aproape de locul unde firicelul de apă se vărsa în 
râu. 

— Aici sunt câteva urme clare, zise el. Un hobbit s-a tot vânturat în 
apă şi-napoi, dar nu-mi dau seama când. 

— Şi cum crezi tu atunci că s-ar dezlega cimilitura asta? îl întrebă 
Gimli. 

Aragorn nu răspunse pe dată, ci se întoarse în tabăra lor, să se uite la 
bagaje. 

— Lipsesc două raniţe, zise el, şi una dintre ele e sigur a lui Sam: era 
destul de grea. Acesta-i, prin urmare, răspunsul: Frodo a plecat cu barca, 
împreună cu slujitorul său. Trebuie să se fi întors în timp ce noi toţi eram 
departe. M-am întâlnit cu Sam când urcam colina şi i-am spus să vină 
după mine; dar pur şi simplu nu m-a ascultat. I-a citit gândurile stăpânu- 
lui său şi s-a întors aici înainte ca Frodo să fi plecat. Nu i-a fost uşor să 
scape de Sam. 

— Dar de ce să ne fi lăsat aşa, fără să ne spună? zise Gimli. Ciudată 
faptă. 

— Şi demnă de toată lauda, adăugă Aragorn. Cred că Sam a avut 
dreptate. Frodo n-a vrut să-şi ia prietenii cu el, în Mordor, la moarte sig- 
ură. Dar ştia una şi bună, că trebuie să ajungă acolo. S-a întâmplat ceva 
după plecarea noastră, ceea ce l-a făcut să-şi înfrângă spaima şi-ndoiala. 

— Poate că au dat peste el hăitaşii orci, şi-a fost nevoit să fugă, zise 
Legolas. 

— Da, bineînţeles c-a fugit, spuse Aragorn, dar cred că nu din pricina 
orcilor. 

Însă nu scoase o vorbă despre temerile sale în legătură cu ceea ce-l fă- 
cuse pe Frodo să ia brusc această hotărâre şi să fugă. Multă vreme avea 
să păstreze taina ultimelor cuvinte ale lui Boromir. 

— Ei bine, măcar am lămurit cât de cât situaţia, pentru moment, zise 
Legolas. Frodo nu mai e pe malul ăsta al râului; asta nu înseamnă însă că 
a luat o barcă. lar Sam îl însoţeşte; numai el putea să ia raniţa. 

— Prin urmare, spuse Gimli, avem de ales fie să ne suim în barca asta 
care ne-a mai rămas şi s-o pornim pe urmele lui Frodo, fie s-o luăm pe 
jos, după orci. Slabe speranţe în ambele cazuri. Am pierdut cam mult 
timp. 

— la stai să mă gândesc puţin, zise Aragorn. Am să fac o alegere 
corectă şi-am să preschimb răul acestei zile nefericite. 

Rămase o clipă pe gânduri. 

— Am să mă iau după orci, rosti el într-un târziu. L-aş fi călăuzit pe 
Frodo către Mordor şi l-aş fi însoţit până la capăt; dar, dacă mă apuc să-l 
caut acum prin pustiu, va trebui să-i las pe ostatici pradă torturilor şi 
morţii. În sfârşit îmi spune şi mie inima ceva limpede: soarta Purtător- 
ului Inelului nu mai e în mâinile mele. Frăția şi-a împlinit menirea. Cu 
toate acestea, noi, cei ce-am rămas, nu-i putem abandona pe-ai noştri cât 
mai avem un strop de vlagă. Hai! La drum! Lăsaţi aici tot ce nu ne e de 
absolută trebuinţă. O să mergem întins zi şi noapte! 

Traseră ultima barcă pe uscat şi o duseră spre pâlcul de arbori. Puseră 
sub ea tot calabalâcul care le prisosea şi nu-l puteau căra cu ei. Apoi ple- 
cară de la Parth Galen. Era pe la chindie când ajunseră iar în poieniţa un- 
de se prăpădise Boromir. Acolo luară urmele orcilor. Nu le fu greu deloc. 

— Nici un alt neam nu face asemenea prăpăd, zise Legolas. Se pare că 
tare le place să sfârtece şi să nimicească tot ce creşte, chiar dacă nu le stă 
în cale. 

— Cu toate acestea, sunt iuți de picior, adăugă Aragorn, şi-s neobosiţi. 
lar mai încolo s-ar putea să ne căutăm cărarea pe pământuri pietroase şi 
pustii. 

— Atunci, după ei, zise Gimli. Şi gnomii sunt în stare să ţină pasul şi 
nu ostenesc nici ei mai degrabă ca orcii. Numai că hăituirea ne va fi 
lungă: ne-au cam luat-o înainte. 

— Da, spuse Aragorn, avem nevoie cu toţii de puterea de îndurare a 
gnomilor. Dar haideţi! O să pornim pe urmele vrăjmaşului, cu sau fără 

nădejde. Vai şi-amar de ne-om dovedi mai iuți ca ei! Hăituirea asta va fi 
socotită o minune în Cele Trei Neamuri: al Elfilor, al Gnomilor şi-al 
Oamenilor. Şi-acum, s-o luăm din loc! 

Se avântă ca un cerb. O luă val-vârtej printre arbori. Acum, că ştia ce- 
avea de făcut, îi călăuzea ca vântul şi ca gândul. În urmă lăsară codrul de 
lângă lac. Povârnişuri nesfârşite, întunecate şi colțuroase urcară, sub 
cerul însângerat de asfinţit. Se lăsă înserarea. Se depărtară, ca nişte 
umbre cenuşii dintr-un tărâm de piatră. 

Călăreţii din Rohan 


S e lăsă şi mai mult întunericul. Îndărătul lor, ceața pogorâse printre 
arborii de la poale şi lâncezea pe firul palid al Anduinului, dar cerul 
era senin. Se arătară stelele. Luna ceruită plutea la apus, iar steiurile 
azvârleau umbre întunecate. Ajunseseră la poalele colinelor de piatră şi 
slăbiră pasul, căci urmele nu mai erau uşor de desluşit. Aici, înălțimile 
Emyn Muil se întindeau de la miazănoapte la miazăzi în două şiruri 
lungi, surpate. Partea de apus a fiecărei creste era abruptă şi anevoioasă, 
dar la răsărit panta se înălța mai lin şi era brăzdată de numeroase 
făgaşuri şi vâlcele. Cei trei tovarăşi bâjbâiră noaptea întreagă prin ţinutul 
acesta pietros, urcând pe culmea primei creste, care era şi cea mai înaltă, 
şi coborând apoi iar în negura unei văi adânci ce şerpuia de cealaltă 
parte. 

Acolo, la ceasul de răcoare de dinaintea zorilor, îşi traseră o clipă sufle- 
tul. Luna scăpătase de mult în faţa lor, iar stelele sclipeau deasupra; nu 
se arătase încă prima geană de lumină peste colinele dindărăt. O clipă, 
Aragorn rămase descumpănit: urma orcilor cobora până în vale, dar apoi 
se făcea nevăzută. 

— Pe ce drum crezi c-au luat-o? întrebă Legolas. Pe cel de 
miazănoapte, ca să scurteze calea către Isengard, sau către Fangorn, 
dacă, aşa cum bănuieşti, ăsta le e țelul? Ori spre miazăzi, ca s-ajungă la 
Scăldătoarea Enţilor? 

—Indiferent unde-ar vrea s-ajungă, în nici un caz n-ar alege râul, zise 
Aragorn. lar de nu-i zarvă în Rohan şi Saruman nu şi-a sporit puterea, au 
s-o ia pe calea cea mai scurtă, de-a curmezişul câmpiilor rohirrimilor. 
Hai s-o pornim spre miazănoapte! 

Valea se întindea împietrită, străjuită de colinele costelive, iar pe fun- 
dul ei şiroia un pârâiaş printre bolovani. În dreapta se ridica o stâncă 
amenințătoare, iar la stânga povârnişuri cenuşii, estompate şi umbrite în 
inima nopții. Îşi continuară drumul către miazănoapte, mai bine de-o 
milă. Aragorn cerceta, aplecându-se mereu, ascunzişurile şi făgaşele 

către creastă. Legolas o luase ceva mai înainte. Deodată, elful scoase un 
strigăt, iar ceilalţi se apropiară în fugă de el. 

— Tocmai am trecut pe lângă unii dintre cei pe care-i urmărim, zise el. 
Ia uitaţi-vă! 

Arătă cu degetul, iar ei îşi dădură seama că „bolovanii' de la poalele 
povârnişului nu erau altceva decât un morman de cadavre. Numărară 
cinci orci morţi care zăceau acolo. Fuseseră seceraţi cu cruzime şi doi 
dintre ei erau descăpăţânaţi. Pământul mustea de sângele lor întunecat. 

— Altă treabă ce trebuie descurcată! zise Gimli. Ca s-o dezlegăm, e ne- 
voie de lumina zilei, pe care însă n-o putem aştepta. 

— Oricum ai lua-o, nu trebuie să ne pierdem speranţa, rosti Legolas. 
Mai mult ca sigur, vrăjmaşii orcilor ne sunt prieteni. Sălăşluieşte vreun 
neam pe colinele astea? 

— Nu, răspunse Aragorn. Rohirrimii se-abat rareori pe-aici, căci sunt 
departe de Minas Tirith. O fi vreun grup de oameni veniţi, cine ştie de ce, 
pe-acest tărâm? Nu-mi prea vine să cred. 

— Atunci, ce părere ai? zise Gimli. 

— Cred că vrăjmaşul şi-a luat el însuşi potrivnicul cu sine, îi răspunse 
Aragorn. Aceştia-s orci din miazănoapte, veniţi de departe. Printre cada- 
vre nu se află nici un orc de vază, cu însemnele acelea ciudate. Bănuiesc 
că s-au încăierat; nu-i ceva neobişnuit la un neam tiran ca acesta. S-o fi 
iscat vreo neînțelegere în legătură cu drumul. 

— Sau cu ostaticii, zise Gimli. Să sperăm că nu şi-au găsit sfârşitul pe- 
aici. 

Aragorn cercetă pământul pe o rază mare, dar nu dădu peste alte 
urme de încăierare. Porniră mai departe. Spre răsărit, cerul începu să se 
lumineze palid; stelele scăpătau şi lumina cenuşie începea să crească. 
Ceva mai spre miazănoapte, dădură de un şănţuleţ unde curgea la vale 
un pârâiaş şerpuitor, care îşi croise făgaşul în stâncă. Din el se iviseră 
câteva tufe, iar pe margini se zăreau, ici-colo, pâlcuri de iarbă. 

— În sfârşit! exclamă Aragorn. Uite şi urmele pe care le căutăm! Pe- 
aici, în susul acestui curs de apă, au luat-o orcii după încăierarea lor. 

Iute porniră acum gonacii pe noul făgaş. Săreau din stâncă-n stâncă, 
învioraţi, de parcă se odihniseră o noapte întreagă. Într-un târziu, ajun- 
seră pe creasta colinei cenușii; brusc îşi simţiră pletele răvăşite şi mantiile 
înfoiate de o boare: era briza răcoroasă a zorilor. 

Se întoarseră: văzură cum, peste Râu, colinele din zare luaseră foc. 
Ziua se prăvălea în tării. Conturul roşu al soarelui se ridica peste umărul 
ținutului întunecat. Spre soare-apune, în faţa lor, lumea zăcea neclintită, 
vagă, cenuşie; dar, pe măsură ce priveau, umbrele nopţii se risipeau, 


480 


culorile pământului adormit se trezeau la viaţă: verdele se revărsa peste 
poienele Rohanului, aburi albi pâlpâiau pe deasupra pâraielor, iar în 
stânga, la mai bine de treizeci de leghe depărtare, ţâşneau în licăriri 
albăstrii-violet culmile de nea strălucitoare ale Munţilor Albi, îmbujoraţi 
de ivirea zorilor. 

— Gondor! Gondor! strigă Aragorn. Fie să te privesc din nou cândva, 
într-un ceas mai fericit! Nu mi-e dat încă drumul către pâraiele tale lu- 
citoare, de miazăzi. 


Gondor! Gondor, tu, aşternut între Munţi şi Mare! 

Vântul de-Apus trecu pe-acolo; asupra Pomului de Argint, lumina 
care 

Căzu ca ploaia-n grădinile regilor din veacuri de-altădată. 

O, ziduri mândre! Turnuri dalbe! 

Tron aurit şi tu, cunună-naripată! 

O, Gondor, Gondor! 

Fi-va-i mai fi dat Omului să vadă Pomul de-Argint oare? 

Va mai hoinări cândva 

Vântul de-Apus între Munte şi Mare? 


— Şi-acum, la drum! zise el, smulgându-şi privirile dinspre miazăzi şi 
îndreptându-le undeva între soare-apune şi miazănoapte, spre calea ce-o 
aveau de străbătut. 

De pe creasta unde stătuseră cei trei, povârnişul se prăvălea abrupt la 
picioarele lor. Dedesubt, la vreo douăzeci de stânjeni, se afla o platformă 
întinsă şi gloduroasă care se termina brusc la marginea unei stânci ver- 
ticale: Peretele de Răsărit al Rohanului. Astfel luă sfârşit ţinutul Emyn 
Muil şi, dinaintea privirii lor, departe, în zare, se întindeau câmpiile 
verzi ale rohirrimilor. 

— la uitaţi-vă! strigă Legolas, arătând cu degetul spre cerul stins de 
deasupra. lar a apărut vulturul! Sus, în tării. Pare să zboare acum departe 
de ţinutul acesta, către miazănoapte. Înaintează cu viteză mare. Vedeţi? 

— Nu, nici măcar ochii mei nu-l desluşesc, bunule Legolas, rosti 
Aragorn. Trebuie să fie cu adevărat tare sus. Mă întreb ce misiune-o fi 
având, dacă e vorba de aceeaşi pasăre pe care am mai văzut-o. Dar iată, 
mi se dezvăluie privirii ceva mişcător acolo, pe câmpie, ce-i mai la în- 
demână şi mai aproape, se pare. 

— O mulţime, zise Legolas. E un grup mare care merge pe jos; dar mai 
mult nu pot spune, nu-mi dau seama de ce neam ar putea fi. Sunt multe 

leghe pân-acolo, bănuiesc că vreo douăsprezece; însă întinderea câmpiei 
e greu de măsurat. 

— Eu, unul, zic că nu mai avem nevoie de nici o dâră, ca să ne 
călăuzească, zise Gimli. Să căutăm cât mai iute o cărăruie spre câmpie. 

— Mă-ndoiesc c-o să găseşti vreo cale mai scurtă decât cea aleasă de 
orci, spuse Aragorn. 

Îşi urmăreau acum vrăjmaşii în lumina limpede a zilei. Se părea că or- 
cii merseseră întins, cu toată viteza. Din loc în loc, urmăritorii găseau tot 
felul de lucruri pierdute sau aruncate: pungi de mâncare, coji şi resturi 
de pâine neagră veche, o mantie scurtă sfâşiată, un pantof potcovit, rupt, 
printre pietre. Cărarea îi ducea spre miazănoapte, de-a lungul crestei şi, 
până la urmă, ajunseră la o crăpătură adâncă, săpată în stâncă de un 
pârâu ce se rostogolea zgomotos la vale. Prin despicătura îngustă cobora 
o cărăruie, ca un şir de scări, până pe câmpie. 

La capătul ei, păşiră ciudat de repede pe iarba Rohanului care se umfla 
vălurit, precum o mare verde, până hăt, la poalele Emyn Muilului. 
Pârâul tumultuos se făcea nevăzut într-o învolburare deasă de brâncuţă 
şi plante de apă, iar ei îi auziră clipocitul prin tunelele verzi, coborând 
povârnişuri uşoare, spre mlaştinile depărtate din Valea Scăldătorii 
Enţilor. Se pare că lăsaseră iarna agăţată îndărăt, de coline. 

Aici aerul era mai blând, mai cald şi uşor înmiresmat, ca şi cum s-ar fi 
stârnit primăvara, iar seva ar fi urcat din nou în frunze şi ierburi. Legolas 
inspiră adânc, ca omul care trage prima înghiţitură de apă, după o sete 
nesfârşită, prin pustiuri. 

— Ah! Mirosul reavăn! exclamă el. E mai bun ca un somn pe cinste. 
Hai să-i dăm zor! 

— Pe-aici picioarele uşoare mai sprinten aleargă, zise Aragorn. Mai 
iute, poate, ca orcii potcoviţi cu fiare. Om putea de-acum să mai scurtăm 
distanţa! 

Porniră unul după altul, alergând ca ogarii ce adulmecă mirosuri 
puternice, cu ochii sclipind de dorinţă. Drept spre apus, se căsca tăietura 
hidoasă a pârjolului imens, iscat de marşul greoi al orcilor; iarba suavă a 
Rohanului fusese scrumită şi înnegrită de trecerea lor. Deodată, Aragorn 
scoase un strigăt şi se întoarse într-o parte. 

— Staţi! urlă el. Şi nu veniţi încă după mine! 

O luă la fugă spre dreapta, depărtându-se de poteca principală pentru 
că văzuse urme de paşi într-acolo, despărţindu-se de celelalte — urmele 
unor picioare mici, nepotcovite. Dar, nu departe, acestea se încrucişau cu 
altele orceşti, care veneau tot dinspre Potecă, din faţă şi din spate; la un 
moment dat, urmele se întorceau brusc şi se pierdeau în pământul 

răscolit de vrăjmaşi. Aragorn se aplecă şi ridică ceva din iarbă; apoi se în- 
toarse alergând. 

— Da, zise el, e limpede, sunt urmele unui hobbit. Cred că ale lui Pip- 
pin. El e mai mic ca Merry. Şi ia uitaţi-vă aici! 

Ridică ceva ce sclipi în soare. Părea o frunză proaspătă de mesteacăn, 
minunată şi ciudată pe câmpia aceea rară urmă de arbori. 

— E paftaua de la o mantie elfească! strigară într-un glas Legolas şi 
Gimli. 

— Nu cad fără pricină frunzele din Lorien, zise Aragorn. Asta n-a fost 
pierdută aşa, pur şi simplu, ci a lăsat-o cineva ca semn pentru cine s-ar 
întâmpla să treacă pe-aici. Cred că Pippin a luat-o la fugă alături cu dru- 
mul, tocmai pentru asta. 

— Înseamnă că măcar el mai era în viaţă atunci, spuse Gimli. Şi era 
teafăr la minte şi la trup. Mi-a mai venit inima la loc. N-am făcut drumul 
de pomană. 

— Să nădăjduim că n-a plătit prea scump pentru îndrăzneală, zise 
Legolas. Hai s-o pornim mai departe! Mi se rupe inima când mă gândesc 
la flăcăii ăia chipeşi, mânaţi ca nişte dobitoace. 

Soarele urcă spre amiază, apoi începu să coboare uşor în tării. Din 
mare se ridicau nouri uşori departe, către miazăzi, răvăşiţi apoi în bătaia 
vântului. Soarele asfinţea. În urmă, umbrele creşteau, întinzându-şi 
braţele lungi dinspre răsărit. Gonacii nu slăbeau pasul. Trecuse deja o zi 
de când se prăpădise Boromir şi orcii erau încă departe. Nu se mai zăr- 
eau pe întinsul câmpiei. 

Când îi cuprinseră umbrele nopţii, Aragorn se opri. Nu poposiseră 
decât o dată în lungul lor marş de peste zi, ca să-şi tragă sufletul, aşa că 
străbătuseră douăsprezece leghe de la peretele de răsărit, de unde 
porniseră în zori. 

— Şi iată-ne, în sfârşit, în faţa unei mari nelămuriri, zise el. Oare-ar ii 
bine să ne odihnim peste noapte sau să ne continuăm calea şi să ne pier- 
dem voinţa şi vlaga? 

— Dacă nu s-or odihni şi ei, orcii au să ne-o ia mult înainte, de ne 
oprim să tragem un pui de somn, spuse Legolas. 

— Dar oare nu-i firesc să-şi mai ia şi ei un răgaz? întrebă Gimli. 

— Orcii călătoresc prea arar la vedere, sub lumina soarelui; şi, totuşi, 
aceştia aşa au făcut, zise Legolas. Sunt sigur că n-au să se odihnească la 
noapte. 

— Dar dacă mergem pe-ntuneric, n-o să le putem lua urma, spuse 
Gimli. 

— Cărarea-i dreaptă, n-o ia nici la stânga, nici la dreapta, cel puţin aşa 
mi se arată cât văd cu ochii, zise Legolas. 

— V-aş putea călăuzi pe bâjbâite, în întuneric, ţinând-o drept înainte, 
rosti Aragorn; dar dacă ne rătăcim sau dacă o iau ei într-o parte, o să 
pierdem prea mult timp până găsim iar drumul. 

— Şi mai e ceva, zise Gimli. Nu putem vedea decât pe lumină de zi 
dacă vreo urmă se-ndreaptă-n altă parte. De-o scăpa, cumva, vreun os- 
tatic sau de-o fi purtat spre răsărit, să zicem, la Râul cel Mare, către 
Mordor, s-ar putea să trecem pe lângă semne fără să ne dăm, vreodată, 
seama. 

— Aşa e, zise Aragorn. Dar dacă tălmăcesc eu bine semnele dindărătul 
nostru, orcii Mâinii Albe sunt cei mai numeroşi, iar ceata-ntreagă se- 
ndreaptă către Isengard. Drumul pe care-l urmează îmi întăreşte această 
presupunere. 

— Şi, totuşi, ne-am pripi dacă am zice că le-am şti adevărata vrere, in- 
terveni Gimli. Dacă mai fuge cineva? În beznă am fi putut trece fără să ne 
dăm seama pe lângă semnele ce te-au călăuzit spre paftaua aceea. 

— Nu te teme, orcii şi-au întărit straja de-atunci, iar ostaticii sunt şi 
mai istoviţi, zise Legolas. N-o să mai fugă nimeni, până n-om pune noi 
ceva la cale. Cum o s-o facem, nu se ştie, dar mai întâi trebuie să-i 
ajungem. 

— Până şi eu, gnomul atâtor drumeţii, nu cel mai pirpiriu din neamul 
meu, m-aş cam codi să străbat în fugă tot drumul către Isengard fără 
mas, spuse Gimli. Şi mie-mi dă inima ghes să purced fără tăgadă, dar 
acum trebuie să-mi trag oleacă sufletu', ca s-o iau mai sănătos, apoi, la 
goană. lar dacă tot ne odihnim, atunci nu-i vreme mai nimerită ca 
noaptea de smoală. 

— V-am spus eu că-i greu de-ales, zise Aragorn. Cum să hotărâm? 

— Tu ne eşti călăuza, spuse Gimli, şi te pricepi să iei urma vânatului. 
Tu ai să faci alegerea. 

— Inima mă-ndeamnă s-o pornim mai departe, zise Legolas. Dar tre- 
buie să ţinem unii de alţii. Am să-ţi urmez vrerea. 

— Lăsaţi alegerea pe mâini stângace, rosti Aragorn. De când am trecut 
prin Argonath, am dat greş în toate. 

Rămase pe gânduri o bună bucată de vreme, cu privirea pierdută în 
beznă, undeva, între apus şi miazănoapte. 

— N-o să mergem pe-ntuneric, zise el într-un târziu. După părerea 
mea, e mai rău dacă ne scapă vreo urmă sau vreun semn. De-ar fi luna 
destul de luminoasă, ne-ar fi de folos, dar, vai, apune timpuriu şi-i firavă 
la cel dintâi pătrar. 

— Şi-n noaptea asta-i, oricum, învăluită-n ceaţă, murmură Gimli. Ce 
bine-ar fi fost să ne dăruiască şi nouă Galadriel o rază de lumină, aşa 
cum a făcut cu Frodo! 

— Las' că e bine-aşa. Raza va apărea acolo unde-i de trebuinţă, spuse 
Aragorn. Isprava e-n mâinile lui Frodo. Noi n-avem a face decât o 
treb'şoară fără importanţă în vremurile acestea de fapte glorioase. O ur- 
mărire vană, poate, din capul locului, pe care alegerea mea n-o face mai 
bună sau mai rea. Ei bine, am ales. Şi-acum, să folosim fiecare clipă cum 
putem mai bine. 

Se trânti la pământ şi adormi pe dată, căci nu mai pusese geană peste 
geană din noaptea pe care-o petrecuseră sub umbrele stâncii Toi Brandir. 
Înainte de ivirea zorilor pe cer, se trezi şi se ridică în capul oaselor. Gimli 
era încă adâncit în braţele somnului, dar Legolas stătea în picioare, cu 
privirea pierdută spre miazănoapte, în întuneric, dus pe gânduri, tăcut, 
ca un arbore tânăr în noaptea neclintită. 

— Sunt tare, tare departe, rosti el trist, întorcându-se spre Ragorn. Simt 
în inima mea că nu s-au odihnit în noaptea asta. Doar o pajură i-ar mai 
putea întrece-acum. 

— Oricum, noi tot o să-i urmăm, ca să ne facem datoria, zise Aragorn. 

Se aplecă şi îl trezi pe gnom. 

— Hai! Trebuie s-o luăm din loc, spuse el. Le-am cam pierdut urma. 

— Dar e întuneric încă, zise Gimli. Nici măcar Legolas nu i-ar putea 
zări de pe culmi, până nu se iveşte soarele. 

— Mă tem că nu mai pot fi zăriţi nici de pe culmi, nici din câmpii, nici 
sub soare, nici sub lună, spuse Legolas. 

— Acolo unde privirea dă greş, poate pământul să ne-aducă murmur, 
rosti Aragorn. Fără-ndoială că geme sub tălpile lor spurcate. 

Se întinse la pământ, lipindu-şi urechea de glie. Rămase aşa, nemişcat, 
atât de multă vreme, încât Gimli începu să se întrebe dacă nu cumva îşi 
pierduse cunoştinţa sau nu adormise la loc. Zorii se iviră lucind şi, 
curând, fură învăluiţi de o lumină cenuşie. într-un târziu, se ridică, şi pri- 
etenii lui îi văzură chipul: era livid şi tras, iar privirea tulburată. 

— Şoapta pământului e slabă şi nedesluşită, rosti el. Nimic nu-l 
străbate până la mile-ntregi de noi. Pieriţi şi depărtaţi sunt paşii 
vrăjmaşilor noştri. Dar tunătoare sunt copitele cailor. Mi se pare că i-am 
auzit şi pe când stăteam întins în somn, tulburându-mi visele: cai la 
galop, trecând spre soare-apune. Acum însă se depărtează parcă mai 
mult de noi, către miazănoapte. Mă-ntreb ce s-o fi petrecând în ţinutul 
acesta. 

— Să mergem! 

Şi astfel începu ziua a treia. În tot acest lung răstimp cu nor şi soare ar- 
zător abia de-şi trăseseră sufletul, când la pas, când la galop, de parcă 
nici o istovire nu le-ar fi putut ostoi focul ce-i mistuia. Vorbeau arar. Tre- 
ceau peste singurătatea nesfârşită, iar mantiile lor elfeşti se pierdeau pe 
fundalul câmpiilor cu iarbă cenuşiu-verzuie; nici măcar în lumina 
răcoroasă a soarelui de-amiază nu mulţi ar fi fost ochii, fie ei şi de elf, 
care să-i fi desluşit, şi-aceia doar de foarte aproape. Îi mulțumeau ades 
Doamnei din Lorien pentru darul ei de lembas, căci puteau mânca din el, 
prinzând puteri, chiar şi în timp ce alergau. 

Toată ziua, urma vrăjmaşului îi călăuzi drept înainte, înspre apus şi 
miazănoapte, fără vreo întrerupere, fără vreo abatere. Merseră iar zi de 
vară până-n seară, şi ajunseră la nişte povârnişuri golaşe, unde pământul 
se înălța, umflându-se către linia unor dune joase dinaintea lor. Urma or- 
cilor se pierdea pe măsură ce se curba dinspre miazănoapte, căci pămân- 
tul devenise mai tare, iar iarba mai scurtă. În depărtare, spre stânga, se 
unduia Scăldătoarea Enţilor un fir de argint pe o duşumea înverzită. Nu 
se zărea nimic mişcând. Aragorn se minuna la tot pasul că nu vedeau 
nici urmă de om sau de animal. Sălaşurile rohirrimilor erau, în mare 
parte, la multe leghe înspre miazăzi, sub streaşina de arbori a Munţilor 
Albi, ascunşi acum în ceţuri şi în nori; totuşi stăpânii cailor îşi păstraseră 
destule herghelii şi grajduri în Emnet de la Răsărit, regiunea de la soare- 
răsare a ținutului, iar păstorii hoinăriseră mult, adăpostindu-se prin cor- 
turi, chiar şi la vreme de iarnă. Dar acum toate pământurile erau pustii şi 
domnea peste ele o linişte care nu părea deloc prevestitoare de pace. 

La căderea serii făcură iar popas. Străbătuseră de două ori câte douăs- 
prezece leghe peste câmpiile Rohanului, iar zidul de la Emyn Muil se 
pierduse în umbrele răsăritului. Luna nouă abia licărea pe cerul ceţos, cu 
toate acestea răspândea o geană de lumină, iar stelele erau acoperite de 
un văl. 

— Mă mustră acum ceva lăuntric pentru orice clipă de odihnă sau de 
răgaz în căutarea noastră, zise Legolas. Orcii au luat-o la goană, de parcă 
i-ar fi mânat toate bicele lui Sauron. Mă tem c-au ajuns deja în pădure şi 
la colinele întunecate, că trec chiar acum pe sub umbrele arborilor. 

Gimli scrâşni din dinţi. 

— Amar sfârşit pentru nădejdile şi truda noastră, spuse el. 

— Poate că ai dreptate în privinţa nădejdii; dar nu şi-a trudei, zise 
Aragorn. Doar n-o să facem, aici, cale-ntoarsă. Deşi sunt vlăguit. 

Privi îndărăt, de-a lungul drumului pe care îl străbătuseră, către 
noaptea ce se aduna la răsărit. 

— Se petrece ceva necurat pe tărâmul acesta. Nu-mi miroase-a bine 
nici liniştea şi nici chiar luna asta palidă. Stelele abia licăresc; şi eu sunt 
atât de slăbit, cum rareori mi s-a-ntâmplat; slăbit, aşa cum nici un 
Pribeag n-ar trebui să fie atunci când i se dă o urmă clară. E o vrere care 
ne ia nouă iuţeala şi-o dă vrăjmaşului; şi care pune-n faţa noastră o bari- 
eră nevăzută — o moleşeală aciuată mai degrabă în inimă decât în 
mădulare. 

— Aşa e, zise Legolas. Mi-am dat seama de asta de cum am coborât de 
pe Emyn Muil. Căci vrerea aceea nu e îndărătul, ci înaintea noastră. 

Şi întinse mâna, indicând un punct depărtat, dincolo de ţinutul Rohan, 
înspre apusul ce se întuneca sub secera lunii. 

— Saruman, murmură Aragorn. Însă n-o să ne facă să dăm bir cu fu- 
giții. Să facem iar popas va trebui, căci, iată, până şi luna se prăbuşeşte-n 
norii care se-adună. Dar calea noastră-i către miazănoapte, printre 
dealuri şi mlaştini, de-ndată ce s-o face iarăşi ziuă. 

Ca de obicei, Legolas fu primul în picioare, dacă nu cumva stătuse aşa 
de cu seară. 

— Scularea! Scularea! strigă el. Zorii sunt purpurii. Ciudate lucruri ne 
aşteaptă la poalele pădurii. Bune, rele — nu-mi dau seama, dar ceva ne 
cheamă. Scularea! 

Ceilalţi săriră în picioare şi porniră de îndată la drum. Încet, încet, se 
iveau zorile. Când mai aveau un ceas până la amiază, ajunseră la 
povârnişurile înverzite ce se înălţau către crestele golaşe, aliniate drept 
către miazănoapte. La picioarele lor, pământul era uscat şi iarba scurtă, 
dar între ei şi râul care şerpuia adânc prin desişul de papură şi de stuf se 
aşternea o fâşie de nisipuri mişcătoare. lată cam de zece mile. La apus de 
povârnişul cel mai sudic, se vedea un rotocol mare, unde iarba fusese 
strivită şi bătucită de o puzderie de tălpi grele. De-acolo, urma orcilor o 
lua către miazănoapte, de-a lungul poalelor uscate ale colinelor. Aragorn 
se opri şi cercetă urmele îndeaproape. 

— O vreme, s-au odihnit aici, zise el. Dar până şi dâra din afară e deja 
veche. Mă tem că inima ta adevăr grăit-a, Legolas: de trei ori câte douăs- 
prezece ore au trecut, cred eu, de când orcii au stat aici, unde ne aflăm 
acum. Dac-au ţinut pasul, atunci ieri, pe la asfinţit, au ajuns la hotarele 
Fangornului. 

— Nu văd nimic spre miazănoapte şi nici spre apus, afară de iarba ce 
se topeşte-n ceaţă, spuse Gimli. Oare am zări pădurea, dac-am urca pe 
coline? 

— E încă foarte departe, zise Aragorn. Din câte-mi amintesc eu, 
dealurile acestea se-ntind până la mai bine de opt mile înspre 

miazănoapte şi-apoi o iau uşor spre apus, către izvoarele Scăldătorii 
Enţilor unde — să tot fie vreo cincisprezece mile — se aşterne un ţinut 
nesfârşit. 

— Păi, hai să mergem, rosti Gimli. Picioarele mele să nu se mai plângă. 
De nu mi-ar fi inima atât de grea, şi-ar da şi ele mai mult silinţa. 

Soarele scăpata când se apropiară, în sfârşit, de capătul colinelor. 
Mărşăluiseră ore întregi, fără odihnă. Acum mergeau încet, iar Gimli se 
cocoşase de tot. Tari ca piatra erau gnomii la muncă şi la drum, dar cursa 
asta fără capăt începu să-şi spună cuvântul, pe măsură ce nădejdea i se 
ofilea în inimă. Aragorn mergea în urma lui întunecat şi tăcut, 
aplecându-se din când în când să cerceteze vreun semn sau vreo urmă 
de pe pământ. Numai Legolas păşea la fel de uşor ca totdeauna; pi- 
cioarele lui abia atingeau vârful ierbii şi nu lăsau nici o urmă. Dar, aşa 
cum erau făcuţi elfii, găsea resursele necesare şi putea să doarmă — dacă 
acesta ar fi cuvântul cel mai potrivit din punctul de vedere al oamenilor 
— odihnindu-şi mintea pe cărările ciudate ale viselor elfeşti, chiar şi când 
păşea cu ochii deschişi, în lumina acestei lumi. 

— Să urcăm pe colina asta înverzită, zise el. 

ÎI urmară vlăguiţi, târându-se pe povârnişul nesfârşit, până ajunseră 
sus în vârf. Era o măgură rotunjită, golaşă ca-n palmă şi singuratică, în 
partea extremă de miazănoapte a şirului de coline. Soarele pierise şi um- 
brele serii căzură ca o cortină. Erau singuri într-o lume cenuşie, fără 
formă, fără noimă. Doar între apus şi miazănoapte, departe, se zărea 
ceva întunecat în lumina care se stingea: erau Munţii Ceţoşi şi pădurile 
de la poale. 

— Pe-aici nu se vede nici un semn să ne călăuzească, zise Gimli. Aşa că 
va trebui să ne oprim iar şi să mai irosim o noapte. S-a lăsat şi frigul. 

— Vântul bate dinspre culmea înzăpezită, spuse Aragorn. 

— Şi până dimineaţă o s-ajungă la răsărit, zise Legolas. Odihniţi-vă, 
dacă simţiţi nevoia. Dar nu vă pierdeţi nădejdea. Nu se ştie ce ne-aduce 
ziua de mâine. Noaptea e un sfetnic bun. 

— De trei ori a răsărit soarele de când am pornit hăituiala, dar tot nu 
ne-am luminat, zise Gimli. Nu ne-am lămurit cu nimic. 

Noaptea se pogora tot mai răcoroasă. Aragorn şi Gimli adormiseră şi, 
de câte ori se trezeau, îl vedeau pe Legolas în picioare, alături de ei, sau 
plimbându-se de colo-colo, îngânând încetişor pe limba lui; şi, pe măsură 
ce cânta, se aprindeau stelele dalbe pe bolta neagră. Astfel se scurse 
noaptea. Priviră împreună cum creşteau agale zorile pe cerul acum gol şi 
senin, până ce, la o vreme, se ivi şi soarele. Era palid, străveziu. Vântul 

ajunsese la răsărit şi toată ceața se risipise; în jurul lor se întindeau ţinu- 
turi mohorâte şi nesfârşite în lumina amară. 

În faţă şi spre răsărit, văzură platourile golaşe bântuite de vânt ale Ro- 
hanului, pe care le mai zăriseră cândva, de pe malul Râului cel Mare. 
Între apus şi miazănoapte se ridica neclintit întunecatul codru Fangorn; 
poalele lui umbroase se întindeau pe încă vreo zece leghe, iar 
povârnişurile împădurite se pierdeau hăt-departe, amestecându-se cu za- 
rea albastră. Undeva îndărăt pâlpâia, ca şi cum ar fi plutit pe un nor 
cenuşiu, fruntea albă a vârfului Methedras, ultimul din Munţii Ceţoşi. 
Scăldătoarea Enţilor curgea dinspre codru către ei, iute şi îngustă acum, 
despicată de bancuri până în străfunduri. Într-acolo se îndreptau urmele 
orcilor, venind dinspre coline. 

Aragorn îşi plimbă de câteva ori privirea scrutătoare de-a lungul dârei 
dintre râu şi codru şi văzu, departe, înecată în verdeață, o umbră, ca o 
pată întunecată ce se deplasa cu iuţeală. Se aruncă la pământ şi ascultă 
iar, încordându-se. Alături de el, Legolas desluşi însă, ţinându-şi mâna 
lungă şi fină streaşină la ochii lui de elf, că umbrele şi petele de culoare 
nu erau altceva decât o puzderie de siluete minuscule de călăreţi. Vâr- 
furile lăncilor pe care le purtau sclipeau în lumina zorilor, ca nişte steluțe 
de pe tărâmul celălalt. Departe, îndărătul lor, se înălțau rotocoale subțiri 
de fum cernit. Peste câmpiile goale era atâta linişte, încât Gimli auzea 
vântul prin iarbă. 

— Călăreţi! strigă Aragorn, sărind în picioare. O mulţime de călăreţi 
pe armăsari iuți care se îndreaptă către noi. 

— Da, zise Legolas, sunt o sută cinci. Bălai le este părul şi lucitoare, 
lăncile. Căpetenia lor e foarte înaltă. 

Aragorn surâse. 

— Ascuţiţi mai sunt ochii elfilor, zise el. 

— Ba mai mult, făcu Legolas, pot să-ţi spun că sunt cam la cinci leghe 
de noi. 

— De-or fi cinci sau de-o fi una, tot aia e, zise Gimli; n-avem cum 
scăpa de ei, pe tărâmul ăsta pustiu. O fi mai bine să-i aşteptăm aici sau să 
ne continuăm drumul? 

— O să aşteptăm, spuse Aragorn. Sunt vlăguit, iar urmărirea noastră, 
oricum, a cam dat greş. Sau, hai să zicem, ne-au luat-o alţii înainte; pen- 
tru că aceşti călăreţi se întorc pe urmele lăsate de orci. S-ar putea să 
primim veşti de la ei. 

— Sau lovituri de lance, adăugă Gimli. 

— Văd trei şei goale, dar nici urmă de hobbiţi, spuse Legolas. 

— N-am zis c-o să primim veşti bune, zise Aragorn. Dar cum or fi, 
bune sau rele, o s-aşteptăm aici. 

Cei trei plecară de pe culmea pe care ar fi putut fi uşor zăriţi ca o pată 
pe fundalul cerului palid şi coborâră uşor povârnişul dinspre 
miazănoapte. Aproape de poalele colinei se opriră şi, după ce se înfăşur- 
ară în mantii, se aşezară grămadă pe iarba pălită. Timpul se scurgea ane- 
voie, cu caznă. Vântul bătea tăios şi iscoditor. Gimli nu se simţea deloc în 
apele lui. 

— Ce ştii despre călăreţii ăştia, Aragorn? întrebă el. Oare nu facem 
decât să stăm aici şi s-aşteptăm o moarte grabnică? 

— Am fost printre ei, răspunse Aragorn. Sunt mândri şi căpoşi, dar au 
inima curată şi-s generoşi în gând şi-n faptă; cutezători, dar nu tirani; 
înţelepţi, dar neînvăţaţi; nu scriu cărţi, dar cântă mult, la fel cum făceau 
copiii oamenilor înainte de Anii Întunecimii. Însă nu mai ştiu ce s-o fi 
întâmplat pe-aici în ultima vreme şi nici ce-o fi în mintea rohirrimilor 
acum, când sunt între trădătorul Saruman şi ameninţarea lui Sauron. 
Sunt prieteni vechi cu cei din Gondor, deşi nu se înrudesc cu ei. E pier- 
dută în negura uitării vremea când Eorl cel Tânăr i-a adus din 
miazănoapte şi-s mai degrabă neam cu bardingii din Ţinutul de Jos şi cu 
beorningii din Codru printre care mai pot fi zăriţi mulţi bărbaţi înalți şi 
bălai, aşa cum sunt călăreţii din Rohan. Bine măcar că nu se dau în vânt 
după orci. 

— Dar Gandalf zicea ceva despre un zvon cum c-ar plăti tribut ţinutu- 
lui Mordor, interveni Gimli. 

— La fel ca Boromir, nu-i dau crezare, rosti Aragorn. 

— Curând ai să afli adevărul, zise Legolas. S-au apropiat deja foarte 
mult de noi. 

La o vreme, până şi Gimli auzi tropotul depărtat al copitelor. Călăreţii 
se abătură din cărare, depărtându-se de râu, şi se apropiau acum de 
dune. Zburau ca vântul. 

Câmpia răsuna de glasurile lor puternice şi desluşite. Brusc, acestea 
umplură văzduhul ca un tunet şi călăreţul din faţă coti, trecând pe la 
poalele colinei, călăuzind ceata înapoi, către miazăzi, de-a lungul mar- 
ginii de apus a dunelor. După el o porniră cu toţii un şir lung de bărbaţi 
înveşmântaţi în zale, iuți, strălucitori, la care ţi-era mai mare dragul să 
priveşti. 

Caii lor erau uriaşi, puternici şi zvelţi, cu părul cenuşiu, lucitor; cozile 
lungi fluturau în vânt, iar coamele cădeau împletite pe grumazurile se- 
meţe. Oamenii care îi călăreau nu erau nici ei mai prejos: înalţi şi lungi în 
picioare; părul ca inul le flutura îndărăt, pe sub coifurile uşoare, în cozi 


490 


lungi, unduitoare; chipurile le erau aspre şi tăioase. Lăncile parcă nes- 
fârşite din mâinile lor erau din lemn de frasin; scuturi pictate le atârnau 
la spate şi săbii lungi la brâu, iar cămăşile din zale le-acopereau 
genunchii. 

Galopau doi câte doi, ridicându-se din când în când în şa, scrutând 
înainte sau împrejur; păreau a nu-i fi zărit pe cei trei străini care stăteau 
tăcuţi şi îi priveau. Când să treacă toată ceata, Aragorn se ridică şi strigă 
cu un glas răsunător: 

— Ce veşti ne-aduceţi de la miazănoapte, călăreţilor din Rohan? 

Cu o iuţeală şi o îndemânare uluitoare, aceştia îşi struniră armăsarii, se 
rotiră în loc şi se apropiară ameninţător de ei. Curând, cei trei prieteni se 
treziră în mijlocul unui cerc rotitor de călăreţi care se strângea tot mai 
mult împrejur. Aragorn rămase tăcut în picioare, pe când ceilalţi doi 
şedeau nemişcaţi, întrebându-se ce întorsătură aveau să ia lucrurile. 

Deodată, fără vreun ordin spus sau strigat, călăreţii se opriră. Îşi 
îndreptară puzderia de lănci către ei; câţiva puseră mâna pe săbii, alţii îşi 
pregătiră săgețile în arcuri. Apoi, cel mai înalt dintre ei se apropie de 
străini; din coiful lui se înălța, precum o creastă, o coadă albă de cal. 
Înainta până când vârful lăncii sale se opri la câteva palme de pieptul lui 
Aragorn. Acesta nici nu tresări. 

— Cine sunteţi şi ce căutaţi în ţinutul acesta? întrebă călăreţul în limba 
comună de la Soare-Apune, în felul lui Boromir, omul din Gondor. 

— Mi se spune Pas Mare, îi răspunse Aragorn. Vin de la miazănoapte. 
Şi urmăresc nişte orci. 

Călărețul sări de pe cal. Îşi încredinţă lancea unui camarad de-al său 
care se apropiase şi descălecase alături, îşi trase sabia şi se opri in faţa lui 
Aragorn, privindu-l scrutător, nu fără oarecare uimire. Într-un târziu, 
vorbi din nou. 

— La început am crezut că voi înşivă sunteţi orci, zise el, dar văd că 
nu-i aşa. Pe legea mea, nu prea aveţi habar de orci, de-aţi pornit aşa, la 
vânătoare. Erau iuți, erau mulţi. V-aţi fi preschimbat din vânători în pra- 
dă, dacă i-aţi fi ajuns din urmă. E ceva necurat cu tine, Pas Mare. 

Îşi plecă din nou privirea limpede, luminoasă asupra Pribeagului. 

— Ăsta nu-i un nume pe care să-l dai unui om. Ciudate-ţi sunt şi 
straiele. Ai răsărit, cumva, din iarbă? Cum de ne-ai scăpat privirii? Eşti 
de neam elfesc? 

— Nu, spuse Aragorn. Numai unul dintre noi e elf, Legolas, din 
îndepărtatul Codru Întunecat. Dar am trecut prin Lothlorien, aşa că 
avem asupra noastră darurile şi ocrotirea Doamnei. 

Călărețul se uită la ei cu şi mai multă uimire, dar privirea i se înăspri. 

— Deci, există o Doamnă în Codrul de Aur, aşa cum zic poveştile 
străvechi, rosti el. Se spune că puţini scapă din mrejele ei. Ciudate 
vremuri mai trăim! Dar, dacă sunteţi sub ocrotirea ei, înseamnă că poate 
şi voi sunteţi urzitori de mreje sau vrăjitori. 

Aruncă o privire rece către Gimli şi Legolas. 

— Voi de ce nu vorbiţi, muţilor? îi întrebă el răstit. 

Gimli se ridică de jos şi se propti pe picioarele răşchirate; îşi strânse se- 
curea în mână şi ochii lui negri scăpărară. 

— Spune-mi cine eşti, călăreţule, şi-am să-ţi spun cine sunt şi încă ceva 
pe deasupra, zise el. 

— Cât despre asta, rosti călăreţul, plecându-şi ochii spre gnom, străin- 
ul e cel care s-ar cuveni să se dezvăluie întâi. Şi totuşi, sunt Eomer, fiul 
lui Eomund, şi mi se spune Al Treilea Mareşal al Obştei Călăreţilor. 

— Ei bine, atunci, ce-ar fi ca tu, Eomer, fiul lui Eomund, Al Treilea 
Mareşal al Obştei Călăreţilor, s-asculţi la Gimli, fiul gnomului Gloin, şi 
să-ţi cântăreşti vorbele necugetate? Îţi sare țandăra din orice fleac şi 
numai sărăcia duhului tău ţi-ar mai putea scuza purtarea. 

Ochii lui Eomer scăpărară, iar oamenii din Rohan începură să glă- 
suiască mânioşi, strângând cercul şi îndreptându-şi lăncile către ei. 

— Cumetre gnom, ţi-aş reteza căpăţâna cu tot cu barbă de-ai fi oleacă 
mai răsărit, zise Eomer. 

— Nu-i singur aici, zise Legolas, potrivindu-şi cât ai clipi o săgeată în 
arc. Ţi-ai găsi moartea înainte să loveşti. 

Eomer ridică sabia şi lucrurile ar fi luat o întorsătură urâtă, dacă 
Aragorn n-ar fi ţâşnit între ei, ridicând mâna. 

— Iertare, Eomer! strigă el. Când ai să afli mai multe, ai să-ţi dai seama 
de ce i-ai mâniat pe prietenii mei. N-avem de gând să facem vreun rău în 
Rohan şi nici vreunei vietăţi de acolo, fie el om sau cal. N-ai vrea mai 
bine ca, înainte să loveşti, să ne-auzi povestea? 

— Ba da, zise Eomer, lăsându-şi sabia în jos. Dar drumeţii din Obştea 
Călăreţilor ar face bine să fie mai înţelepţi şi să lase trufia în vremurile 
noastre atât de nesigure. Întâi, spune-mi numele tău adevărat. 

— Nu înainte să-mi spui tu în slujba cui te afli, zise Aragorn. Eşti pri- 
eten sau vrăjmaş cu Sauron, Seniorul Întunecimii din Mordor? 

— Nu slujesc pe nimeni, afară de Cârmuitorul Obştii, Theoden, Regele 
din Thengel, îi răspunse Eomer. Nu ne supunem puterii din îndepărtatul 
Tărâm Negru, dar nici nu suntem încă pe picior de război; şi dacă de ei 
fugiţi, aţi face bine să părăsiţi ţinutul acesta. E zarvă mare la toate 
hotarele noastre şi suntem ameninţaţi; dar vrerea nu ni-i decât să fim 
liberi şi să trăim aşa cum am făcut-o şi pîn'acum, adică să ne vedem de- 

ale noastre, fără să ne punem în slujba nici unui domn străin, bun sau 
rău. Ne primeam oaspeţii cu drag în vremuri mai bune, dar acum sun- 
tem iuți şi aspri cu veneticii nepoftiţi. Hai, spune cine eşti? Şi-n slujba 
cui? Cine ţi-a poruncit să-i hăituieşti pe orci în ţinutul nostru? 

— Nu sunt în slujba nimănui, rosti Aragorn; dar i-aş hăitui pe supuşii 
lui Sauron în orice ţinut s-ar duce. Puţini sunt printre oamenii muritori 
cei care ştiu mai mult ca mine despre orci; şi nu-i urmăresc doar că aşa 
mi-a venit la socoteală. Orcii aceştia mi-au luat ostatici doi prieteni. Într- 
o astfel de situaţie, oricine n-are cal e silit s-o ia pe jos şi nu se mai 
gândeşte să ceară voie, atunci când porneşte pe urmele cuiva. lar so- 
coteala capetelor vrăjmaşe n-o mai ţin decât cu spada. Că doar sunt şi eu 
înarmat. 

Aragorn îşi dădu mantia la o parte şi teaca elfească luci. Tăişul spadei 
Anduril îi fulgeră în mână ca o flăcăruie. 

— Elendil! strigă el. Sunt Aragorn, fiul lui Arathorn, şi mi se spune 
Elessar, Piatra Elfică, Dunadan, moştenitorul fiului lui Isildur Elendil, fiu 
al Gondorului. lată sabia ce-a fost despicată şi făurită iar! Vrei să-mi sari 
în ajutor sau mi te-mpotriveşti? Alege iute! 

Gimli şi Legolas îşi priviră prietenul uluiţi, căci nu-l mai văzuseră 
purtându-se astfel până atunci. Părea că se înălţase, în vreme ce Eomer se 
făcuse mai mic; şi zăriră, pe chipul lui însufleţit, imaginea fugară a pu- 
terii şi maiestăţii regilor de piatră. O clipă, lui Legolas i se păru că vede 
pe fruntea lui Aragorn pâlpâind o flacără albă, ca o cunună strălucitoare. 

Eomer se dădu un pas îndărăt, cu chipul cuprins de venerație, îşi lăsă 
privirea mândră în pământ. 

— Pe legea mea că trăim vremuri ciudate, murmură el. Visul şi le- 
genda ţâşnesc la viaţă aşa, din pământ, din iarbă verde... Spune-mi, 
mărite senior, ce vânt te-aduce pe aceste meleaguri? Şi ce-nţeles au 
vorbele-ţi întortocheate? De mult Boromir, fiul lui Denethor, plecat-a să 
afle răspuns, iar calul pe care i l-am împrumutat s-a-ntors fără călăreț. 
Ce-osândă ne-aduci de la miazănoapte? 

— Osânda alegerii, rosti Aragorn. Poţi să-i spui asta lui Theoden, fiul 
lui Thengel: războiu-i stă dinainte; şi are a alege să fie de partea lui 
Sauron sau împotriva lui. Nimeni nu mai poate trăi aşa cum a făcut-o 
până acum şi, vorba ceea, puţini îşi vor mai păstra cumpătul. Dar despre 
aceste treburi însemnate om discuta ceva mai târziu. Dacă oi avea noroc, 
mă voi înfăţişa eu însumi dinaintea regelui. Acum însă sunt la ananghie 
şi-ţi cer ajutorul, sau măcar nişte veşti. Ţi-am spus că suntem pe urmele 
unei hoarde de orci care ne-au luat prietenii. Ne poţi spune ceva? 

— Da, nu mai e nevoie să-i urmăriţi, zise Eomer. l-am nimicit pe orci. 

— Şi prietenii noştri? 

— N-am dat de nimeni, afară de orci. 

— Ciudat, zise Aragorn. V-aţi uitat bine printre cei ucişi? Afară de 
leşuri orceşti, n-aţi văzut cumva vreun trupşor ce-n ochii voştri ar fi 
părut de copil? Desculţ şi înveşmântat în cenuşiu. 

— Nu erau printre ei nici gnomi, nici copii, zise Eomer. l-am numărat 
şi i-am despuiat pe toţi, apoi i-am aruncat grămadă şi le-am dat foc, după 
legea noastră. Cenuşa mai fumegă încă. 

— Noi nu vorbim de gnomi sau de copii, zise Gimli. Prietenii noştri 
erau hobbiţi. 

— Hobbiţi? făcu Eomer. Ce-or mai fi şi ăştia? Ciudat nume. 

— Un nume ciudat pentru un neam la fel de ciudat, rosti Gimli. Dar 
tare drag inimii noastre. Se pare c-aţi auzit şi în Rohan de cuvintele care 
i-au tulburat pe cei din Minas Tirith. În ele era vorba despre Ţara Pitic- 
uţilor. Aceşti hobbiţi sunt piticuţi. 

— Piticuţi! râse călăreţul de lângă Eomer. Piticuţi! Dar ăştia nu-s decât 
un popor mititel din baladele străvechi şi din basmele copiilor de la 
miazănoapte. Pe ce tărâm călcăm? Pe cel de legendă sau pe cel înverzit, 
scăldat de razele soarelui? 

— Un bărbat poate să păşească pe amândouă, zise Aragorn. Căci nu 
noi, ci acei ce vor urma vor ticlui legendele timpului nostru. Tărâmul în- 
verzit, zici? Dar ăsta-i un subiect serios de legendă, deşi îţi porţi paşii pe 
el, sub razele soarelui. 

— Timpul ne zoreşte, zise călăreţul, fără să ia în seamă vorbele lui 
Aragorn. Trebuie să ne grăbim spre miazăzi, stăpâne. Să-i lăsăm pe săl- 
baticii ăştia cu închipuirile lor. Sau să-i legăm şi să-i ducem la rege. 

— Uşurel, Eothain, zise Eomer în limba lui. Stai o clipă. Spune-le earez- 
ilor să se strângă pe cărare şi să se pregătească s-o pornească spre Vadul 
Enţilor. 

Eothain se retrase bombănind şi le vorbi celorlalţi. Imediat, aceştia se 
depărtară şi îl lăsară pe Eomer singur, cu cei trei prieteni. 

— Tot ceea ce spui e tare ciudat, Aragorn, rosti el. Şi totuşi, mi-e foarte 
limpede că spui adevărul: oamenii din Obşte nu mint şi din acest motiv 
nu se lasă uşor înşelaţi. Dar n-ai spus tot. Vrei să-mi povesteşti acum pe- 
ndelete ce-nsărcinare ai, ca să pot să mă hotărăsc şi eu ce să fac? 

— Am pornit din Imladris, aşa cum spune cântecul, cu multe 
săptămâni în urmă, răspunse Aragorn. Eram împreună cu Boromir din 
Minas Tirith. Trebuia să ajung la cetatea aceea cu fiul lui Denethor, să-i 
ajut seminţia în războiul împotriva lui Sauron. Dar tovarăşii mei de 

drum aveau altă treabă. Mă rog, n-are rost să vorbim despre asta acum. 
În orice caz, Gandalf cel Sur era căpetenia noastră. 

— Gandalf! exclamă Eomer. Gandalf cel Sur e cunoscut în Obşte; dar 
numele său, te previn, nu mai are trecere în faţa regelui. Toată lumea ştie 
că vine şi pleacă adesea pe-aici, când i se năzare — ba la o lună, ba după 
ani de zile. Aduce totdeauna solii ciudate; unii spun cum că ar fi piază- 
rea. Şi nu-s departe de adevăr: de când a venit ultima oară pe-aici, în 
vară, toate au mers de-a-ndoaselea. Atunci a început necazul nostru cu 
Saruman. Îl socoteam pe Saruman prieten, dar a venit Gandalf şi ne-a 
avertizat că se pregăteşte degrabă un război în Isengard. Zicea că el în- 
suşi fusese ostatic în Orthanc şi-abia reuşise să scape. Ne cerea ajutorul. 
Dar Theoden nici n-a vrut s-audă, aşa că a plecat. Să nu rosteşti numele 
de Gandalf cu voce tare în faţa lui Theoden, că-l apucă damblaua! Pentru 
că i l-a luat pe Iute ca Gândul, cel mai valoros dintre armăsarii regelui, 
căpetenia mearaşilor, pe care doar Seniorul Obştii are voie să-i încalece. 
Căci sămânţa rasei lor se trage de la calul lui Eorl, ce ştia limba oa- 
menilor. Acum şapte nopţi, Iute ca Gândul s-a-ntors; dar mânia regelui a 
rămas aceeaşi, pentru că acum calul s-a sălbăticit şi nu mai lasă nici un 
bărbat să se apropie de el. 

— Înseamnă că Iute ca Gândul şi-a aflat singur calea din îndepărtatul 
miazănoapte, zise Aragorn; căci acolo s-a despărţit de Gandalf. Dar, vai! 
Gandalf nu va mai avea vreodată prilejul să călărească. S-a prăbuşit în 
beznă în minele Moriei şi nu se mai întoarce. 

— Copleşitoare veste, zise Fomer. Cel puţin pentru mine şi pentru 
mulţi alţii, deşi nu pentru toată lumea; ai să te convingi şi singur, dacă te 
duci la rege. 

— Puţini îşi pot da seama aici de grozăvia ăstei năpaste, deşi s-ar 
putea s-o simţiţi şi voi cumplit mult mai curând decât v-aţi aştepta, 
spuse Aragorn. Dar când capetele măreţe cad, cei mai mărunți sunt ne- 
voiţi să treacă la cârmă. Misia mea a fost să-i conduc pe tovarăşii mei pe 
lungul drum din Moria. Prin Lorien am venit — adevăr pe care-ar fi bine 
să-l afli înainte să mai vorbeşti despre asta — şi de-acolo am străbătut 
leghe peste leghe de-a lungul Râului cel Mare, către cascada Rauros. 
Acolo a fost Boromir măcelărit de-aceiaşi orci pe care i-aţi nimicit voi. 

— Cutremurătoare-ţi sunt veştile! strigă Eomer deznădăjduit. Mare 
năpastă-i moartea aceasta pentru Minas Tirith şi pentru noi toţi. Ce om 
de vază-a fost! L-au preamărit cu toţii. Arar prin Obşte se-arăta, căci era 
mereu în război la hotarele de răsărit; dar l-am văzut. Mai degrabă ca fiii 
iuți ai lui Eorl, decât ca oamenii morocănoşi din Gondor mi-a părut şi 
putea să se dovedească un mare cârmuitor al poporului său, atunci când 


495 


îi va fi venit vremea. Dar n-am ştiut pîn'acum de-această grozăvie din 
Gondor. Când s-a prăpădit? 

— Sunt patru zile de când a fost ucis, îi răspunse Aragorn; din seara 
aceea am pornit-o din tenebrosul Toi Brandir. 

— Pe jos? făcu Eomer. 

— Da, aşa cum vezi. 

De mare uimire se umplură privirile lui Eomer. 

— Pas Mare e un nume mult prea nedemn de ceea ce-ai făcut, o, fiu al 
lui Arathorn, rosti el. Ţi-aş zice mai degrabă Pas Înaripat. La multe curţi 
ar trebui cântate faptele de vitejie ale celor trei camarazi. Patruzeci de 
leghe şi încă cinci aţi străbătut, înainte ca ziua a patra să se sfârşească! 
Cutezătoare-i spiţa lui Elendil! Dar, mărite senior, cum m-ai făcut să uit! 
Trebuie să mă întorc degrabă la Theoden. Am vorbit cam aspru în faţa 
oamenilor mei. l-adevărat că nu suntem încă vrăjmaşi pe faţă cu Tărâmul 
Negru şi sunt unii care-i suflă regelui poveţe înfricoşate la ureche; dar 
războiul nu-i departe. N-o să lăsăm baltă vechea alianţă cu Gondorul; o 
să le sărim oricum în ajutor la luptă ; asta-i credința mea şi-a tuturor 
care-s cu mine. Hotarul de răsărit e-n seama mea, asta-i grija celui de-al 
Treilea Mareşal, şi-am strămutat toate hergheliile şi pe păstorii noştri 
dincolo de Scăldătoarea Enţilor; n-am păstrat aici decât paza şi cercetaşii 
ageri. 

— Aşadar, nu-i plătiţi tribut lui Sauron? întrebă Gimli. 

— Nu i-am plătit şi nici n-o să-i plătim vreodată, rosti Eomer şi ochii îi 
scăpărară, cu toate că mi-a ajuns la ureche minciuna asta. Cu ani în ur- 
mă, Seniorul Tărâmului Negru şi-ar fi dorit să cumpere pe bani grei cai 
de la noi, dar nu m-am învoit, pentru că supune animalele la cazne. 
Atunci şi-a trimis orcii la jaf, iar aceştia fură tot ce-apucă, alegând cu ose- 
bire caii negri; puţini ne-au mai rămas din soiul ăsta. De-aceea dihonia 
dintre noi şi orci e-aşa amarnică. 

Dar acum grija noastră cea mai de seamă e Saruman. Pretinde că-i 
stăpân peste tot ţinutul acesta şi suntem în război de mai multe luni. l-a 
luat pe orci, pe Călăreţii Lupului şi pe oamenii de rău în slujba sa şi au 
închis Trecătoarea, aşa că s-ar putea să fim asediați atât la răsărit, cât şi la 
apus. Nu-i de glumit c-un astfel de vrăjmaş; e un vrăjitor viclean şi 
dibace şi poate să ia nenumărate înfăţişări. Se spune că rătăceşte de colo- 
colo, în chip de moşneag, înveşmântat într-o mantie cu glugă, cam ca 
Gandalf. Aşa zic toţi care şi-l amintesc. Iscoadele lui pătrund şi-n gaură 
de şarpe, iar păsările sale aducătoare de rău trec, în tării, peste hotare. 
Nu ştiu cum se vor sfârşi toate acestea şi mi se strânge inima, căci mă 
tem că n-are prieteni doar în Isengard. Dar ai să-ţi dai singur seama, dacă 

vrei să-l vezi pe rege. Ce zici, nu vii? Oare credinţa mea cum c-ai fost 
trimis la mine după ajutor, chinuit de şovăială şi de nevoi, e doar o 
amăgeală? 

— Am să vin când s-o-mplini sorocul, zise Aragorn. 

— Hai acum, rosti Fomer. Moştenitorul lui Elendil ar fi, fără doar şi 
poate, o îmbărbătare pentru fiii lui Eorl, în stihia aceea malefică. În Em- 
net de la Apus bătălia-i în toi şi tare mi-e teamă că nu ne aşteaptă 
vremuri bune. Să ştii că m-am avântat călare către miazănoapte fără 
ştirea regelui, căci în lipsa mea casa lui e prea puţin păzită. Dar cercetaşii 
m-au prevenit acum trei nopţi de venirea şlehtei orceşti dinspre Peretele 
de Răsărit şi că printre ei s-ar afla şi unii ce poartă însemnele albe ale lui 
Saruman. Aşa încât, gândindu-mă că de ce mi-a fost teamă n-am scăpat, 
adică de un pact între Orthanc şi Turnul Întunecimii, am purces în 
fruntea eorezilor- bărbaţii din stirpea mea; şi i-am ajuns pe orci cu două 
zile în urmă, pe la scăpătat, aproape de hotarele de la Pădurea Enţilor. 

Acolo i-am împresurat şi-am purtat bătălia ieri, în zori. Cincisprezece 
oameni am pierdut şi, vai mie, doisprezece cai! Căci orcii erau mai nu- 
meroşi decât ne-am aşteptat. Li se alăturaseră alţii, dinspre răsărit, de 
dincolo de Râul cel Mare; dâra lor spurcată se vede ceva mai spre 
miazănoapte. lar alţii, tot aşa, s-au ivit din pădure. Orci mari, care purtau 
şi ei pecetea Mâinii Albe a Isengardului; aceştia-s mai puternici şi mai 
sângeroşi decât ceilalți. Oricum, i-am terminat pe toţi. Dar am pierdut 
prea multă vreme. E nevoie de noi la miazăzi şi la apus. Nu veniţi şi voi? 
După cum vedeţi, cai avem şi de prisos. Să lăsăm spada să-şi facă treaba 
de care, har Domnului, nu duce lipsă. Şi-apoi i-am da de lucru securii lui 
Gimli şi arcului lui Legolas, de vor fi vrând să-mi ierte vorbele nesăbuite 
pe care le-am rostit despre Doamna Pădurii. Am vorbit ca tot omu' de pe 
meleagul meu şi-aş vrea cu bucurie să-nvăţ să glăsuiesc meşteşugit. 

— Aduc mulţumire pentru tot ce-mi spui, zise Aragorn, şi inima-mi dă 
ghes să vin cu tine; dar n-am cum să-mi părăsesc tovarăşii, cât mai e o 
nădejde. 

— Nu-i nici o nădejde, zise Eomer. N-o să-i găseşti pe prietenii tăi la 
hotarele de miazănoapte. 

— Şi totuşi, nu sunt nici îndărăt. Am dat de-un semn limpede, nu de- 
parte de Peretele de Răsărit, care îmi spune că măcar unul dintre ei 
trăieşte. Dar între zid şi dune n-am mai găsit altă urmă de-a lor şi nici o 
dâră nu se-abate într-o parte sau alta — asta de nu m-oi fi înşelat cu 
totul. 

— Şi-atunci, ce crezi că s-a ales de ei? 

— Nu ştiu. Or fi fost măcelăriți şi arşi de-a valma cu orcii; dar, zici tu, 
n-are cum să fie aşa, şi nici eu nu mă tem de asta. S-ar putea să fi fost 
duşi în pădure înainte ca voi să-i fi împresurat pe vrăjmaşi. Poţi să juri că 
nu v-a scăpat nimeni printre degete? 

— Pot să jur că, după ce am dat de ei, nu ne-a scăpat nici un orc, zise 
Eomer. Am ajuns înaintea lor la poalele pădurii, iar dacă după aceea a re- 
uşit cineva să se strecoare prin cercul nostru, atunci acela n-a fost orc şi- 
avea, cu siguranţă, puteri elfeşti. 

— Prietenii noştri erau înveşmântaţi la fel ca noi, zise Aragorn; iar voi 
nu ne-aţi văzut nici pe lumină. 

— Uitasem asta, rosti Eomer. Iare-i greu să mai ştii ceva sigur printre 
atâtea minuni. Lumea-i tot mai ciudată. Elful şi gnomul drumeţesc 
împreună ziua-n amiaza mare, pe câmpiile noastre; iar făpturile stau de 
vorbă cu Doamna Pădurii, deşi-s pe lumea asta; şi spada se întoarce la 
războiul ce-a izbucnit în negura vremilor, când strămoşii noştri au pornit 
călare spre Obşte. Ce le-ar mai fi cu putinţă să facă făpturilor cu judecată 
în astfel de timpuri? 

— Ce-au făcut şi până acum, zise Aragorn. Binele şi răul nu se schimbă 
de azi pe mâine; şi n-au tâlcuri diferite printre elfi, gnomi şi oameni. Îi e 
dat făpturii să le desluşească, atât în Pădurea de Aur, cât şi la ea acasă. 

— Aşa e, rosti Eomer. Dar eu nu mă-ndoiesc nici de voi, nici de ceea 
ce-mi spune inima. Totuşi nu mi-e cu putinţă să fac aşa cum aş vrea. E 
împotriva legii noastre să-i lăsăm pe venetici să hoinărească cum poftesc 
prin ţinut, câtă vreme regele însuşi nu le dă încuviințarea; iar opreliştea-i 
mai mare acum, în vremuri de restrişte. Te-am rugat să te întorci de 
bunăvoie cu mine şi nu vrei. Şi nu-mi dă inima ghes să pornesc bătălia cu 
o sută contra trei. 

— Nu cred că legea voastră-i făcută pentru aşa ceva, zise Aragorn; şi, 
să fim drepţi, nici eu nu sunt un venetic, căci am mai fost pe-aici de 
multe ori şi-am călărit cu ceata rohirrimilor, deşi sub alt nume şi sub o 
altă înfăţişare. Nu te-am mai văzut, pentru că eşti prea tânăr, dar am stat 
de vorbă cu Eomund, tatăl tău, şi cu Theoden, fiul lui Thengel. Pe 
vremuri, nici o înaltă faţă din ţinutul acesta n-ar fi stăvilit vreodată vreo 
făptură în a-şi duce la capăt o faptă vitejească aşa cum e a mea. Măcar e 
limpede că am datoria să-mi continui calea. Ei hai, fiu al lui Eomund, tre- 
buie să alegi până la urmă. Ajută-ne sau, dacă nu, lasă-ne liberi să 
plecăm. Mai ai o cale: să-ţi duci la împlinire legea. Dar de-o vei face, 
puţini se vor întoarce la luptă alături de tine şi de regele tău. 

Eomer chibzui o vreme, apoi vorbi: 

— Amândoi trebuie să ne grăbim. Ai mei ard de nerăbdare s-o pornim 
la drum şi nădejdea voastră scade cu fiecare ceas. lată ce-aleg: puteţi ple- 
ca; mai mult, am să vă-mprumut caii. Nu vă cer decât atât: când veţi fi is- 
prăvit sau veţi vedea că totu-i în zadar, întoarceţi-vă cu caii prin Vadul 
Enţilor, la Meduseld, nobila casă din Endoras unde sade acum Theoden. 
Astfel îi vei dovedi că n-am greşit. Mă pun pe mine chezăşie şi poate 
chiar viaţa mea în joc că eşti de bună-credinţă. Să nu greşeşti. 

— Nu voi greşi, zise Aragorn. 

Nu mică le fu mirarea şi multe priviri întunecate şi îndoielnice îşi ar- 
uncară oamenii săi, când Eomer porunci să li se împrumute străinilor 
caii; dar numai Eothain îndrăzni s-o spună deschis. 

— N-ar fi nimic dac-ar fi vorba de seniorul acesta din viţa din Gondor, 
aşa cum se laudă, zise el, dar cine-a mai auzit să i se dea unui gnom un 
cal din Obşte? 

— Nimeni, spuse Gimli. Şi nu te teme: nici nu se va mai auzi de-aşa 
ceva. Mai bine merg pe jos, decât să m-aşez pe spinarea vreunei 
lighioane atât de mari, de voie sau de nevoie. 

— Acum însă va trebui să-ncaleci, altfel ai să rămâi de căruţă, zise 
Aragorn. 

— Hai, aşază-te-ndărătul meu, prietene Gimli, zise Legolas. Aşa o să 
fie totul bine; n-o să ai nevoie de nici un cal şi n-o să-ţi facă vreunul 
necazuri. 

Lui Aragorn i se aduse un bidiviu murg vânjos, iar el îl încalecă. 

— Hasufel îi e numele, zise Eomer. Fie să te poarte cu bine şi să-ţi 
aducă mai mult noroc decât lui Garulf, fostul lui stăpân. 

Legolas primi un cal ceva mai mic şi mai deschis la culoare, dar 
nărăvaş şi focos. Pe-acesta îl chema Arod. Însă Legolas le ceru să-i scoată 
şaua şi frâul. 

— N-am trebuinţă de ele, zise el, încălecându-l uşor, dintr-o săltare şi, 
spre mirarea lor, Arod se arătă blând şi gata să-l slujească, mişcându-se 
de colo-colo, fără crâcnire: aşa se purtau elfii cu dobitoacele alese. 

Gimli fu urcat îndărătul prietenului său de care se încleşta încrâncenat, 
de parcă era Sam Gamgee într-o barcă. 

— Drum bun şi fie să afli ceea ce cauţi! strigă Eomer. Să te întorci cât 
poţi de iute; şi fie ca spadele noastre să lucească, atunci, alături. 

— Mă voi întoarce, zise Aragorn. 

— Şi eu mă voi întoarce, adăugă Gimli. Înţelepciunea lui Lady Galad- 
riel ne desparte încă şi voiesc să-ţi împărtăşesc câte ceva despre vorba ei 
dulce. 

— Om trăi şi-om vedea, făcu Eomer. Atâtea lucruri s-au întâmplat, 
încât deprinderea rugăciunii unei zâne sub loviturile duioase ale securii 
unui gnom îmi vor părea floare la ureche. Drum bun! 

Şi cu acestea, se despărţiră. Tare iuți erau bidiviii din Rohan. Când nu 
peste mult Gimli îşi întoarse privirile, ceata lui Eomer abia de se mai 
zărea în depărtare. Aragorn nu se uită îndărăt; urma în goană dâra, cu 
capul mult plecat, lipit de grumazul lui Hasufel. Curând ajunseră la mar- 
ginea Scăldătorii Enţilor, iar acolo dădură peste urma cealaltă, despre 
care le vorbise Eomer, cum c-ar veni dinspre soare-răsare, de pe Platoul 
Golaş. 

Aragorn descălecă şi privi pământul, pe urmă, sărind înapoi în şa, o 
luă spre răsărit, cu mare băgare de seamă, ca să nu distrugă urmele. Apoi 
descălecă iar şi cercetă ţărâna, de colo până colo. 

— N-am aflat mare lucru, rosti el. Dâra principală e neclară, întretăiată 
de urmele de întoarcere ale călăreţilor; drumul lor trebuie să fi fost pe 
lângă râu. Dar cea dinspre răsărit e reavănă şi desluşită. Nici o urmă nu 
duce în partea opusă, înapoi, spre Anduin. Acum trebuie să mergem mai 
uşor, să observăm orice pas care-ar fi luat-o pe de lături. De aici, orcii şi- 
au dat seama, fără doar şi poate, că sunt urmăriţi; or fi încercat să-i ducă 
undeva pe ostatici, înainte să fie ajunşi din urmă. 

Pe măsură ce înaintau, ziua se mohora. Asupra Platoului pogorau nori 
cenuşii. Soarele se acoperea cu un zăbranic ceţos. Tot mai aproape se 
desluşeau povârnişurile din Fangorn, întunecându-se uşor în apusul 
soarelui. Nu zăriră urme nici în dreapta, nici în stânga, dar, din loc în loc, 
treceau pe lângă hoituri singuratice de orci cu spatele sau grumazul 
străpunse de săgeți cu pană cenuşie. 

Într-un târziu, pe la asfinţit, ajunseră la poalele pădurii şi, într-o poien- 
iță ivită printre cei dintâi arbori, dădură peste marele pârjol; cenuşa 
fierbinte încă fumega. Alături zăceau o grămadă de coifuri, pieptare în- 
zăuate, scuturi sfărâmate, spade frânte, arcuri şi săgeți şi o groază de alte 
născociri războinice. Într-o ţepuşă din mijloc fusese înfiptă căpăţâna 
mare a unei stârpituri pe al cărei coif, deşi sfărâmat, se putea desluşi în- 
semnul alb. În depărtare, pe lângă locul unde râul se revărsa dinspre liz- 
iera pădurii, se zărea o movilă. Fusese înălţată de curând: pământul 
reavăn era acoperit cu brazde proaspete, înierbate, iar de jur împrejur se 
aflau înfipte cincisprezece lănci. 

Aragorn şi tovarăşii săi cercetară câmpul de bătălie până hăt-departe, 
dar lumina scădea şi curând se lăsă seara întunecată şi nebuloasă. Veni şi 
noaptea, dar nici urmă de Merry şi Pippin. 

— N-o mai putem scoate la capăt, zise Gimli trist. Am dezlegat o 
mulțime de cimilituri de când am venit în Toi Brandir, dar asta-i cea mai 
întortocheată. Tare mi-e teamă că mădularele scrumite ale hobbiţilor s-au 
amestecat acum cu ale orcilor. Amarnică veste pentru Frodo, de va mai 
apuca s-o afle; la fel de amarnică şi pentru bătrânul hobbit ce-aşteaptă în 
Vâlceaua Despicată. Elrond s-a-mpotrivit venirii lor. 

— Nu şi Gandalf, zise Legolas. 

— Dar Gandalf a ales să vină chiar el şi-a fost cel dintâi care s-a pier- 
dut, îi răspunse Gimli. Chiar ceea ce-a văzut l-a dus la pieire. 

— Sfetnicii lui Gandalf nu s-au îngrijit să nu cadă în cine ştie ce cap- 
cană, zise Aragorn. Există unele lucruri pe care e mai bine să le încuvi- 
inţezi, decât să le refuzi, chiar dacă la sfârşit e mai de rău. Dar n-am să 
plec încă de pe aceste meleaguri. În orice caz, vom poposi aici până se lu- 
minează de ziuă. 

Făcură popas sub un copac stufos, ceva mai încolo de câmpul de 
bătălie: părea un castan, dar păstra o mulţime de frunze late, cafenii, de 
anul trecut, ca nişte mâini uscate, cu degete lungi, răşchirate, care 
foşneau sinistru în briza nopţii. 

Pe Gimli îl trecu un fior. Nu-şi luaseră decât o pătură de fiecare. 

— Să facem focul, zise el. Nu-mi pasă de nici o primejdie. Poa' să vină 
puzderie de orci, ca fluturii la lumânare! 

— Dacă amărâţii ăia de hobbiţi rătăcesc prin codru, s-ar putea ca focul 
să-i călăuzească încoace, zise Legolas. 

— Nu numai pe orci şi pe hobbiţi, zise Aragorn. Suntem aproape de 
trădătorul Saruman. În plus, ne aflăm taman la marginea Fangornului şi 
se spune că-i de rău să te-atingi de vreun arbore din codrul acesta. 

— Dar rohirrimii au făcut ieri un pârjol pe cinste taman pe aceste lo- 
curi, zise Gimli, şi, după cum se vede, nu s-au sfiit să doboare arbori pen- 
tru foc. Mai mult, după ce şi-au terminat treaba, şi-au petrecut netulbur- 
aţi aici noaptea care-a urmat. 

— Erau mulţi, zise Aragorn, iar ei nu stârnesc mânia Fangornului, căci 
vin arar pe-aceste meleaguri şi nu pătrund pe sub arbori. Dar cărările 
noastre, se pare, ne conduc chiar în inima pădurii. Aşa că, păzea! Nu tăi- 
aţi nici un copac în care musteşte viaţa. 

— Nici nu e nevoie, rosti Gimli. Călăreţii ne-au lăsat destule vreascuri 
şi aşchii, iar împrejur e plin de crengi uscate. 

Plecă să adune lemne, apoi se îndeletnici cu aranjarea şi aprinderea fo- 
cului; dar Aragorn stătea tăcut, sprijinit de copacul uriaş, adâncit în gân- 
duri, iar Legolas rămăsese singur în luminiş, scrutând umbrele adânci 
ale codrului, uşor aplecat, ca şi cum ar fi ascultat glasuri depărtate. 

După ce gnomul reuşi să înteţească un foc mic, cei trei se apropiară şi 
şezură împreună, învăluind lumina cu glugile lor. Legolas îşi ridică 
privirile spre crengile arborelui, rătăcind printre ele. 

— la uitaţi-vă! făcu el. Copacul se bucură de foc! 

Poate că nu era decât dansul umbrelor care le înşela privirile, dar tu- 
turor li se păru că ramurile se plecau spre ei să ajungă deasupra 
flăcărilor, iar cele din vârf se îndoiseră în aceeaşi direcţie; frunzele cafenii 
se îndreptaseră şi se frecau una de alta ca nişte mâini crăpate de ger, 
bucurându-se de căldură. 

Era atâta linişte, încât codrul întunecat şi misterios, aflat la doar o ar- 
uncătură de băț, îşi făcu simțită prezenţa mocnită, plină de năzuinţe 
tainice. După o vreme, Legolas rupse tăcerea: 

— Celeborn zicea să nu ne-avântăm prea mult în Fangorn, rosti el. Ştii 
de ce, Aragorn? Care sunt legendele pădurii pe care le-a auzit Boromir? 

— Multe poveşti mi-au trecut pe la ureche în Gondor şi aiurea, zise 
Aragorn, dar, de n-ar fi fost cuvintele lui Celeborn, le-aş fi luat doar 
drept legende pe care le-au născocit oamenii în momentele lor de rătă- 
cire. Mă gândisem să te întreb cât adevăr zace în toate acestea. lar dacă 
un elf al pădurii nu ştie, cum să-i dea răspunsul un om? 

— Ai călătorit mai departe ca mine, rosti Legolas. N-am auzit nimic 
despre asta, în ţinutul meu, afară de cântecele despre neamul onodrimi- 
lor pe care oamenii-i numesc enţi şi care au sălăşluit acolo cu mult timp 
în urmă; căci, după socoteala elfilor, Fangornul se pierde în negura 
vremurilor. 

— Da, e tare bătrân, spuse Aragorn. La fel de bătrân ca pădurea de 
lângă Gruiurile-gorgane; şi-i mult mai măreț. Elrond zice că-s din aceeaşi 
stirpe, ultimele izbucniri ale Codrului Întreg din Zilele de Odinioară, pe 
când întâiul născut bâjbâia de colo-colo, iar oamenii erau încă adormiţi. 
Cu toate acestea, Fangornul păstrează şi acum nişte taine numai de el şti- 
ute. Despre ce e vorba, nu am habar. 

— Şi nici nu vreau să ştiu, interveni Gimli. Eu unul aş vrea ca nimic 
din ceea ce sălăşluieşte în Fangorn să nu fie tulburat. 

Traseră atunci la sorţi cine să stea de strajă şi Gimli ieşi primul. Ceilalţi 
se culcară. Somnul puse imediat stăpânire pe ei. 

— Gimli, rosti Aragorn ca prin vis. Nu uita, nu cumva să tai vreo 
creangă sau vreo rămurea verde de-aici, din Fangorn. Dar nici să nu te 
avânţi prea departe după lemne uscate. Mai bine lasă să se stingă focul. 
Şi să mă strigi la nevoie. 

Acestea fiind spuse, adormi. Legolas zăcea deja nemişcat, cu mâinile 
lui frumoase încrucişate pe piept, cu ochii deschişi, încurcând noaptea 

reală cu visul, după felul elfilor. Gimli stătea ciucit lângă foc, trecându-şi 
gânditor degetul mare peste tăişul securii. Arborele foşnea. În rest, nici 
un zgomot. 

Gimli îşi ridică brusc privirile şi zări un moşneag; cocârjat, sprijinit într- 
un toiag, înfăşurat într-o mantie largă şi stând chiar în locul unde lumina 
flăcărilor se lupta să ţină piept întunericului. Ochii acestuia erau umbriţi 
de borurile unei pălării largi. Gimli sări în picioare, prea năucit în primul 
moment ca să poată striga, deşi îl străfulgeră gândul că Saruman pusese 
mâna pe ei. Deşteptaţi de mişcarea prietenului lor, Aragorn şi Legolas se 
ridicară în capul oaselor şi rămaseră cu ochii pironiţi. Moşneagul nu zise 
nimic şi nici nu făcu vreun semn. 

— Ei, taică, ce doreşti de la noi? rosti Aragorn, sărind în picioare. Hai 
să te-ncălzeşti, dacă ţi-e frig. 

Făcu un pas înainte, dar moşneagul dispăru. Nici urmă de el prin 
apropiere, iar lor nu le dădu mâna să meargă mai departe. Luna apusese 
şi noaptea era foarte întunecoasă. 

Deodată, Legolas scoase un strigăt. 

— Caii! Caii! 

Nici urmă de ei! Îşi smulseseră țăruşii din pământ şi se făcuseră 
nevăzuţi. O vreme, cei trei rămaseră încremeniţi, fără să scoată o vorbă, 
ca trăsniţi de noua năpastă care se abătuse asupra lor. Se aflau la poalele 
Fangornului şi leghe nesfârşite se aşterneau acum între ei şi oamenii din 
Rohan — singurii lor prieteni pe tărâmul acesta întins şi primejdios. Aşa 
cum stăteau, li se păru că desluşesc, departe, în noapte, nechezatul şi 
fornăitul cailor. Apoi se lăsă iar liniştea. Nu se mai auzea decât adierea 
rece a vântului. 

— Asta e, s-au dus, rosti Aragorn într-un târziu. N-avem cum să mai 
punem mâna pe ei. Aşa că, dacă nu se întorc de bunăvoie, n-avem decât 
să ne descurcăm şi fără. La urma urmei, am pornit călătoria pe picioarele 
noastre şi pe-acestea încă le avem. 

— Picioarele, rosti Gimli. Astea nu ne ţin cu nimic de cald. Aruncă 
nişte vreascuri în foc şi se prăbuşi alături. 

— Nu-s decât câteva ceasuri de când te cam codeai să te apropii de caii 
din Rohan, râse Legolas. Ai s-ajungi mare călăreț. 

— Peste poate să mai am norocul ăsta, răspunse Gimli. Dacă vreţi să 
aflaţi ce-mi trece prin minte, continuă el, ei bine, cred c-a fost Saruman. 
Cine altcineva? Amintiţi-vă de vorbele lui Eomer: rătăceşte în chip de 
moşneag înfăşurat într-o mantie cu glugă. Chiar aşa a zis. A plecat cu caii 
noştri sau i-a speriat; asta e! Ne mai aşteaptă şi-altele, ascultați la vorbele 
mele. 

— Eu ascult, spuse Aragorn. Dar nu pot să nu-ţi spun că moşneagul 
acesta avea pălărie, nu glugă. Totuşi, nu mă-ndoiesc c-ai avea dreptate şi 
că suntem în primejdie zi şi noapte pe-aici. În acelaşi timp, n-avem decât 
să ne odihnim, atât cât om putea. Voi sta eu de veghe o vreme, Gimli. 
Simt nevoia mai degrabă să gândesc decât să dorm. 

Noaptea trecu anevoie. Legolas îl schimbă pe Aragorn, iar Gimli pe 
Legolas. Şi astfel îşi sfârşiră veghea. Dar nu se întâmplă nimic. 
Moşneagul nu se mai arătă, iar caii nu se mai întoarseră. 

EI 


Uruk-hai 


P ippin se cufundase într-un vis întunecat şi zbuciumat: se făcea că-şi 
auzea propriu-i glăscior străbătând cu ecou tunele smolite şi 
strigând Frodo! Frodo! Dar, în locul acestuia, rânjeau din tenebre sute de 
chipuri orceşti schimonosite şi sute de braţe hidoase se întindeau amen- 
inţător spre el din toate părţile. Unde era Merry? 

Se deşteptă. Fu izbit de o rafală de aer rece. Stătea întins pe spate. Se 
lăsa seara şi cerul de deasupra lui se înnegura. Se întoarse şi îşi dădu 
seama că visul nu fusese mult mai urât decât trezia. Avea gleznele, pi- 
cioarele şi încheieturile mâinilor legate cu sfoară. Lângă el zăcea Merry, 
având pe frunte o năframă murdară. Erau înconjurați de o mulţime de 
orci în picioare sau aşezaţi. 

Încetul cu încetul, amintirile lui fărâmiţate începură să se adune în 
ţeasta care-i plesnea de durere şi ieşiră din bezna visului. Da, sigur, el şi 
Merry fugiseră în codru. Ce venise peste ei? De ce-o şterseseră aşa, fără 
să-l ia în seamă pe Pas Mare? Alergaseră multă vreme strigând — nu-şi 
amintea exact cât de multă şi cât de departe; apoi, deodată, se izbiseră de 
un grup de orci care stăteau ascultând şi nu păreau să-i fi văzut pe Merry 
şi pe Pippin, până nu le căzuseră, aproape, în braţe. Atunci începuseră să 
strige şi de după arbori ţâşniseră o groază de stârpituri din acelea. 
Amândoi îşi trăseseră spadele, dar orcilor nu le ardea de luptă şi nu 
voiau decât să pună mâna pe ei, chiar dacă Merry tăia la mădulare în 
dreapta şi-n stânga. Dragul şi bătrânul Merry! 

Atunci apăruse Boromir şchiopătând, printre arbori. El fusese cel care- 
i silise să lupte. Ucisese o groază, iar restul o rupseseră la fugă. Dar nici 
n-apucaseră s-o ia bine înapoi, când se pomeniseră din nou atacați de cel 
puţin o sută de orci, unii dintre ei foarte voinici, care trăseseră o ploaie 
de săgeți asupra lui Boromir. Acesta suflase din cornul lui măreț, de 
răsunase codrul, şi la început orcii rămăseseră descumpăniţi şi se 
retrăseseră; dar, văzând că Boromir nu primeşte nici un răspuns, în afară 
de ecou, porniseră mai aprig la atac. Pippin nu-şi mai amintea mare 

lucru după aceea. Ultima imagine care i se întipărise în minte era cea a 
lui Boromir sprijinit de un arbore, smulgându-şi o săgeată din piept; 
apoi, brusc, se întunecase totul. 

„Cred c-am fost lovit la cap, îşi spuse el. Oare Merry e rănit rău? Ce s-o 
fi-ntâmplat cu Boromir? De ce nu ne-or fi ucis orcii? Unde ne aflăm şi în- 
cotro ne ducem?" 

Nu-şi putea răspunde la aceste întrebări. Îi era frig şi rău. „Ce bine-ar 
fi fost să nu-l fi convins Gandalf pe Elrond să ne lase să venim! îşi zise el. 
Ce mare brânză am făcut? N-am fost decât o povară, un pasager, o boc- 
cea! Colac peste pupăză, au pus şi orcii mâna pe mine. Nici pentru ei nu 
sunt decât un amărât de samar. Sper ca Pas Mare sau altcineva să vină să 
ne ia. Dar oare se cuvine să gândesc astfel? Nu cumva lucrul ăsta ar 
zădărnici toate planurile? Ce bine-ar fi să mă pot elibera!" 

Se zbătu puţin, dar fără rost. Unul dintre orcii care stăteau pe lângă el 
râse şi îi spuse ceva tovarăşului său în limba lor îngrozitoare. 

— Odihneşte-te cât mai poţi, i se adresă acesta apoi, în limba aceea 
comună care suna în gura lui la fel de stâlcită ca bălmăjeala orcească. O 
să le dăm de lucru şi picioarelor tale, ai răbdare. Ce-o să-ţi mai doreşti să 
nu le fi avut, pân-o s-ajungem acasă. 

— Dac-ar fi fost după mine, ţi-ai fi dorit moartea la ora asta, zise altul. 
Te-aş face eu să chiţăi, chiţoran scârbos! 

Se plecă asupra lui Pippin, apropiindu-şi colții galbeni de faţa lui. 
Ţinea în mână un cuţit negru cu lama lungă, zimţată. 

— Dacă nu stai cuminte, te gâdil cu ăsta, şuieră el. Nu-mi mai atrage 
atenţia asupra ta, că uit de toate poruncile. Fir-aţi ai naibii de isengarzi! 
Ugluk u bagronk sha pushdug Saruman-glob bubhosh skai’, trecu el pe limba 
sa într-o tiradă nesfârşită, plină de mânie, care se potoli încetul cu încetul 
în mârâituri şi fornăieli. 

Pippin rămase nemişcat, îngrozit, deşi durerea de la încheieturi de- 
venea tot mai mare iar bolovanii de sub el îi sfredeleau spinarea. Ca să 
uite de chinuri, ascultă cu luare-aminte glasurile răstite din jur. Deşi 
limba orcească părea totdeauna plină de ură şi de mânie, era limpede că 
începuse cearta şi atmosfera se încingea tot mai tare. Spre surprinderea 
lui, Pippin înţelegea aproape tot ce se vorbea; mulţi dintre orci foloseau 
limba comună. Se pare că erau de față mai mulţi membri a două-trei 
triburi diferite şi nu se puteau înţelege între ei. Se iscase o zarvă mare, în 
legătură cu ceea ce aveau de făcut cu ostaticii şi pe ce drum s-o ia. 

— N-avem vreme să-i ucidem cum se cuvine, zise unul. Din păcate, 
nu-i timp de joacă în călătoria asta. 

— N-avem ce face, rosti altul. Dar ce-ar fi să-i omorâm repede, chiar 
acum? Nu sunt decât o povară blestemată, iar noi ne grăbim. Se lasă 
seara şi-ar cam trebui să ne punem în mişcare. 

— Avem poruncă, se auzi o a treia voce ca un mârâit gutural. Ucideți 
tot ce-ntâlniţi, în afară de piticuţi; trebuie să fie aduşi înapoi ÎN VIAȚĂ, cât mai 
repede. Asta-i porunca. 

— De ce? întrebară mai multe voci. De ce în viaţă? Ştiu să se dea în 
spectacol? 

— Nu! Am auzit că unul dintre ei are ceva, ceva important pentru 
Război, un complot elfesc sau cam aşa ceva. Oricum, vor fi descusuţi 
amândoi. 

— Asta-i tot ce ştii? Ce-ar fi să-i luăm la întrebări şi să aflăm tot? ar 
putea să ne spună ceva de care ne-am putea folosi şi noi. 

— Foarte interesant, mârâi o voce mai molcomă decât celelalte, mai 
rea. S-ar putea să fac zapis în legătură cu asta. Ostaticii NU vor fi căutaţi 
şi nici prădațţi; asta-i porunca mea. 

— Şi-a mea, rosti o voce profundă. Vii şi nevătămați, precum îi veți fi cap- 
turat; să nu v-atingeți de ei. Asta-i porunca ce mi s-a dat. 

— Nu şi nouă! răsună una dintre vocile dinainte. Am făcut tot drumul 
ăsta dinspre puțuri numai ca să ucidem, să ne răzbunăm neamul. Nu vr- 
eau decât să ucid şi-apoi să mă întorc la miazănoapte. 

— Treaba ta ce vrei, rosti vocea guturală. Eu sunt Ugluk. Eu 
poruncesc. Şi mă întorc în Isengard pe drumul cel mai scurt. 

— Cine-i stăpânul nostru, Saruman sau Marele Ochi? zise vocea răută- 
cioasă. Ar trebui să ne întoarcem imediat la Lugburz. 

— Dac-am fi în stare să trecem Râul cel Mare, poate c-am face-o şi pe- 
asta, interveni o altă voce. Dar nu suntem destui, ca să ne aventurăm 
până jos, la poduri. 

— Eu am reuşit să-l trec, replică vocea răutăcioasă. Ne aşteaptă un 
nazgul înaripat spre miazănoapte, pe bancul de la răsărit. 

— Tot ce se poate, tot ce se poate. Atunci, îţi vei lua zborul cu pri- 
zonierii, vei pune mâna pe toată plata şi răsplata la Lugburz, iar pe noi o 
să ne laşi s-o luăm voiniceşte pe jos prin Ţinutul Cailor. Nu, trebuie să 
ţinem unii de alţii. Tărâmul ăsta-i plin de primejdii, plin de răzvrătiți săl- 
batici şi de tâlhari. 

— Ohoo! Trebuie să ţinem unii de alţii, mormăi Ugluk. N-am deloc în- 
credere în voi, godacilor. Cum ieşiţi din cocină, cum vă piere snaga. Dacă 
nu eram noi, de mult dădeaţi bir cu fugiţii. Noi suntem uruk-haii 
luptători! Noi l-am ucis pe măreţul războinic. Noi am pus mâna pe os- 
tatici. Noi suntem slujitorii lui Saruman Înțeleptul, Mâna Albă — mâna 

care ne dă să mâncăm carne de om. Noi am ieşit din Isengard, v-am 
călăuzit până aici şi vă vom călăuzi pe drumul de întoarcere pe care-l vr- 
em. Eu sunt Ugluk. Asta am avut de spus. 

— Ai spus chiar mai mult decât trebuie, Ugluk, mârâi vocea răută- 
cioasă. Stau şi mă-ntreb ce părere-şi vor face cei din Lugburz. S-ar putea 
să le treacă prin minte că nu-ţi stă prea bine capu' ăsta cât o bute pe 
umeri. S-ar putea să se minuneze de unde-ţi vin asemenea idei. Nu 
cumva de la Saruman? Cine naiba se crede, de se-arată aşa, de capu lui, 
cu scârboşeniile alea de însemne albe? lar cei din Lugburz s-ar putea să- 
mi dea dreptate mie, lui Grishnakh, mesagerul lor de nădejde; iar Grish- 
nakh astfel grăit-a: Saruman e un smintit, un smintit rău şi viclean. Dar, 
nu te teme, Marele Ochi e aţintit asupra lui. Godaci, hai? Ce ziceţi, fraţilor, 
că otrepele vrăjitoraşului ăluia prăpădit vă zic godaci? Vă garantez eu, ăş- 
tia carne de orc mănâncă! 

Potop de schelălăieli orceşti răsunară, o dată cu zăngănitul armelor 
trase din teacă. Pippin se rostogoli prudent, nădăjduind să tragă cu 
ochiul la ce-o urma. Păzitorii lui se depărtaseră, ca să ia şi ei parte la 
încăierare. Zări în lumina crepusculară un orc mare, tuciuriu — Ugluk, 
probabil — înfruntându-l, în picioare, pe Grishnakh, o arătare foarte 
solidă şi scundă, cu picioarele strâmbe şi cu braţele atârnate până-n 
pământ. De jur împrejurul lor, se adunaseră o puzderie de piticanii ceva 
mai mici. Pippin bănui că aceştia erau de la miazănoapte. Îşi trăseseră 
spadele şi cuţitele, dar încă şovăiau să treacă la atac. 

La răcnetul lui Ugluk, alergară îndată spre el o groază de orci cam de 
aceeaşi mărime. Apoi brusc, fără nici un avertisment, Ugluk făcu un salt 
înainte şi zbură capetele a doi adversari, din două mişcări fulgerătoare. 
Grishnakh făcu un pas în lături şi se pierdu în umbră. Ceilalţi se speriară, 
iar unul se dădu înapoi şi căzu înjurând peste Merry, care zăcea 
nemişcat. Deşi probabil tocmai asta-i salvase viaţa, căci hăitaşii lui Ugluk 
săriră peste el şi îl sfârtecară pe altul cu spadele lor scurte şi late. Era 
străjerul cu colţi galbeni, al cărui trup se prăvăli chiar asupra lui Pippin, 
cu mâna încleştată încă pe cuțitul lung, cu lama crestată. 

— Jos armele! urlă Ugluk. Şi să lăsăm prostiile! De-aici, pornim spre 
soare-apune şi coborâm scările. De-acolo, direct către dune şi-apoi, de-a 
lungul râului, spre pădure. Şi asta în marş forţat, zi şi noapte. E limpede? 

„Ei, reflectă Pippin, dacă urâtului ăstuia nu-i trebuie decât o clipă să-şi 
pună oamenii la punct, nu mai am nici o şansă." 

ÎI străfulgerase o sclipire de speranţă. Lama cuţitului negru îi crestase 
braţul până la încheietura mâinii. Şiroiul de sânge îi gâdila pielea, dar 
simţea atingerea rece a oţelului. 

Orcii se pregăteau din nou de plecare, însă o parte din nordişti se 
codeau încă, aşa că isengardezii mai uciseră doi dintre ei, până să-i pună 
cu botul pe labe. Era zăpăceală mare şi se auzeau numai înjurături. Pen- 
tru moment, Pippin rămase nesupravegheat. Era zdravăn încins la pi- 
cioare, dar avea mâinile legate în faţă doar Ia încheieturi. Le putea mişca 
pe amândouă, deşi nodurile fuseseră strânse cu cruzime. Împinse leşul 
orcului la o parte, apoi, abia îndrăznind să respire, începu să-şi frece 
legătura de la mâini de lama cuţitului. Era ascuţită şi pumnul acela mort 
se încleştase pe plasele. Sfoara cedă! Pippin o luă repede şi o înnodă în 
două ochiuri mai largi, în care îşi băgă iute mâinile. Apoi rămase 
neclintit. 

— Ridicaţi-i pe prizonierii ăia! strigă Ugluk. Şi să nu faceţi vreo 
şmecherie! Că de n-ajungem cu ei teferi acasă, au să mai dea şi alţii ortu' 
popii. 

Unul dintre orci îl înşfacă pe Pippin ca pe un sac, îşi vâri brutal capul 
printre braţele sale legate, strivindu-i obrazul de ceafa lui, iar apoi o luă 
hurducat la drum cu el în spinare. Altul îi făcu acelaşi lucru lui Merry. 
Mâna orcului se încleşta de braţele lui Pippin, ca o gheară de fier, până-n 
carne. Hobbitul închise ochii şi lunecă înapoi în coşmar. 

Deodată, fu azvârlit din nou pe lespezi. Abia se lăsase noaptea, dar 
luna nouă scăpătase la apus. Se aflau pe buza unei stânci care părea că 
stă de strajă la marginea unei mări de ceaţă alburie. În apropiere, se 
auzea vuietul unei cascade. 

— În sfârşit, s-au întors şi cercetaşii, rosti un orc de lângă ei. 

— Ei, ce-ai aflat? tună vocea lui UgluK. 

— Doar un călăreț. Şi-acela a luat-o spre apus. Drumul e liber acum. 

— Nu zic că nu-i aşa, dar pentru câtă vreme? Tâmpiţilor! Trebuia să-l 
fi ucis! O să dea alarma. Până-n zori, grăjdarii au să ştie de noi. Trebuie s- 
o luăm acum la picior de două ori mai iute. 

Pippin zări o umbră aplecându-se asupra lui. Era Ugluk. 

— Stai în capu' oaselor! urlă orcul. Flăcăii mei au obosit să te tot care. 
Trebuie să coborâm, aşa că mai mergi şi pe picioarele tale. Ajută-ne. Să 
nu te prind că ţipi sau că încerci să scapi. Avem noi ac de cojocul tău 
dacă ne joci feste, şi n-o să-ţi cadă bine deloc; şi asta fără să te „stricăm" 
prea tare, pentru ceea ce vrea Stăpânul de la tine. 

Orcul tăie legăturile strânse din jurul picioarelor şi gleznelor lui Pip- 
pin, îl trase în sus de păr, punându-l pe picioare. Pippin căzu, iar Ugluk 
îl trase din nou de păr în sus, îi vârî o butelcă printre dinţi şi îi turnă un 
lichid arzător în măruntaie, spre hazul celor din jur. Pippin fu năpădit de 

o văpaie sălbatică. Durerea de picioare şi arsura gleznelor dispărură ca 
prin farmec. Acum putea să stea drept. 

— Şi-acu', altu' la rând! zise Ugluk. 

Pippin îl văzu cum se duce la Merry, care zăcea prin apropiere, şi-i 
trage un şut. Merry gemu. Ugluk îl înşfacă degrabă şi îl aşeză în fund, 
apoi îi smulse bandajul de la frunte şi îl mânji cu o alifie neagră, dintr-o 
cutiuţă de lemn. Merry urlă şi se zbătu cu sălbăticie. Orcii începură să 
bată din palme şi să huiduie. 

— Nu ştie ţăranu' ce ţi-e cu şofranu'! strigară ei în batjocură. I s-a urât 
cu binele. Mamă, ce-o să ne mai distrăm mai încolo! 

Dar, pentru moment, Ugluk nu se prinse în joc. Trebuia să se 
grăbească, dar totodată să le şi cânte în strună celor îndărătnici. Îl obloji 
pe Merry după metoda orcească şi tratamentul îşi arătă de îndată 
roadele. După ce reuşi cu greu să-i toarne hobbitului pe gât băutura din 
clondir, îi tăie legăturile de la glezne şi îl ridică în capul oaselor. Pe pi- 
cioarele sale, Merry arăta cam palid, dar crunt, sfidător şi plin de viaţă. 
Tăietura adâncă din frunte nu-l mai supăra, însă avea să-i rămână o cica- 
trice hidoasă până la sfârşitul zilelor. 

— Hei, Pippin, rosti el. Care va să zică, ai venit şi tu în micuța noastră 
expediţie! Unde găsim masă şi casă? 

— Gata acum! se răsti Ugluk. Terminaţi cu prostiile! Şi gura! N-aveţi 
voie să staţi de vorbă. O să spun orice neregulă cui trebuie, şi El o să ştie 
cum să v-o plătească. Cât despre masă şi casă, o să primiţi mai mult 
decât puteţi duce în burdihan. 

Ceata de orci se apucă să coboare printr-o văgăună îngustă către 
câmpia înceţoşată de la poale. Merry şi Pippin se târau şi ei, despărțiți 
unul de altul de vreo douăzeci de orci. Când ajunseră şi păşiră pe iarbă, 
inima hobbiţilor începu să tresalte. 

— Şi-acum, drept înainte! strigă Ugluk. Către apus şi-un pic spre 
miazănoapte. După Lugdush! 

— Şi ce-o să facem la răsăritul soarelui? întrebară câţiva dintre cei din 
nord. 

— Veţi continua alergarea, le răspunse Ugluk. Ce părere-aveţi, c-o să 
stăm pe iarbă şi-o s-aşteptăm feţele palide să se-aşeze la masă cu noi? 

— Dar nu putem alerga la lumina soarelui. 

— Las' c-o să vă mân eu, zise Ugluk. Hai, daţi-i zor! Altfel n-o să vă 
mai vedeţi voi vreodată iubitele voastre văgăuni. Pe Mâna Albă! Ce pa- 
coste să trimiţi într-o expediţie nişte viermi de la munte, numai pe 
jumătate şcoliţi! Luaţi-vă picioarele la spinare, netrebnicilor! Cât nu se 
face ziuă! 

Toată ceata începu să alerge cu paşi mari, în felul şleampăt al orcilor. 
Nu erau în stare să păstreze ordinea, se îmbulzeau şi se împingeau unul 
pe altul, înjurând; cu toate acestea, prinseseră viteză foarte mare. Fiecare 
hobbit era păzit de trei străjeri. Pippin era la capătul extrem al şirului. Se 
tot întreba cât va putea să mai meargă în ritmul ăsta; nu mâncase din 
zori. Unul dintre gardienii lui avea o biciuşcă. Dar licoarea orcească îşi 
făcea încă efectul arzător, şi era treaz-luminat. Din când în când, îi 
apărea, fără să vrea, în minte chipul ager al lui Pas Mare, aplecat asupra 
urmelor negre şi venind în goană după ei. Dar ce putea vedea, chiar şi un 
Pribeag, afară de ţărâna răvăşită de orci? Urmele micuţe lăsate de el şi de 
Merry erau copleşite din toate părţile de tălpile tropăitoare ale 
încălţărilor potcovite cu fiare. 

Cam la o milă de poalele stâncii, panta se adâncea lin într-o vale largă, 
cu pământul afinat şi jilav. Se lăsase ceața şi-acum sclipea palid sub ul- 
timele licăriri ale lunii ca secera. Umbrele întunecate ale orcilor din faţă 
se estompară, apoi fură cu totul înghiţite de negură. 

— Ho! Luaţi-o mai uşor! strigă Ugluk din spate. 

Brusc, lui Pippin îi veni o idee şi se puse pe treabă. Sări spre dreapta şi 
ţâşni cu capul înainte în ceaţă, ca să scape de gardianul care se ţinea ca 
scaiul de el; căzu cât era de lung, în iarbă. 

— Stai pe loc! urlă Ugluk. 

O clipă se auziră zvonuri de tot felul. Pippin sări în picioare şi-o rupse 
la fugă. Dar orcii se luară după el. Deodată, zări câţiva, ca prin ceaţă, 
chiar înaintea lui. „Nici o nădejde de scăpare, îşi zise Pippin. Dar nădăj- 
duiesc că va rămâne un semn de-al meu, necălcat în picioare, pe pămân- 
tul acesta reavăn." îşi desfăcu pe bâjbâite paftaua care îi prindea mantia 
în dreptul gâtului. O lăsă să cadă, chiar în clipa în care fu înşfăcat de 
nişte braţe lungi, cu gheare puternice. „Aici o să zacă pe vecie, îşi zise el. 
Nu ştiu de ce-oi fi făcut-o. Dacă ceilalţi au scăpat, probabil c-au plecat 
toţi cu Frodo." 

Îşi simţi picioarele încolăcite de un bici şi-abia îşi înăbuşi un urlet. 

— Ajunge! strigă Ugluk, apropiindu-se în fugă. Mai are mult de 
alergat. Să-i zoriţi şi să-i mânaţi cu biciul, dacă uită cumva. Să nu crezi c- 
ai scăpat aşa uşor, mârâi el, întorcându-se către Pippin. Îţi închipui c-am 
să uit? Numa' c-o să plăteşti ceva mai încolo. Hai, ia-ţi picioarele la 
spinare! 

Nici Pippin, nici Merry nu şi-au mai amintit mare lucru despre cum a 
decurs ultima parte a călătoriei. Coşmarurile şi deşteptările amare se 
amestecau într-un tunel nesfârşit al plângerii, în care speranţa pălea un- 
deva îndărăt. Alergau întruna, străduindu-se să se ţină după orci, 

mângâiaţi în răstimpuri de o biciuşcă necruțătoare, mânuită perfid. Dacă 
se opreau sau se împiedicau, erau înşfăcaţi şi târâţi o bucată de drum. 

Fierbinţeala licorii orceşti pierise. Pippin se simţea iar rău şi înfrigurat. 
La un moment dat, căzuse în nas, pe iarbă. Fusese înşfăcat şi ridicat de 
nişte mâini cu gheare sfâşietoare şi cărat din nou ca un sac; simţea cum îl 
cuprinde întunericul. Nu-şi dădea seama dacă o nouă noapte se po- 
gorâse peste ei sau doar peste privirile sale. Auzea ca prin vis glasuri 
stăruitoare: mulţi dintre orci cereau să se facă un popas. Ugluk urla. 
Fusese trântit la pământ; rămăsese acolo, până când îl învăluiseră 
tenebrele visului. Dar nu-i fu dat să scape prea multă vreme de suferințe; 
curând, simţi din nou strânsoarea nemiloasă a mâinilor de fier. Fu trântit 
şi zgâlţâit îndelung, până când întunericul începu să se risipească, iar el 
îşi reveni şi văzu că era dimineaţă. Auzi o poruncă şi fu din nou aruncat 
în iarbă. 

Zăcu un timp, luptându-se cu disperarea. Îi vâjâia capul, dar, după 
fierbinţeala care-i cuprinsese trupul, bănui că i se mai administrase o 
duşcă. Un orc se aplecă şi îi aruncă nişte pâine şi o fâşiuţă de carne 
crudă, uscată. Înfulecă pâinea cenuşie şi mucegăită, dar nu şi fleica. Era 
lihnit de foame, însă nu într-atât încât să mănânce carne din mâna unui 
orc — carne la care nici nu voia să se gândească. 

Şezu în capul oaselor şi privi în jur. Merry era la o aruncătură de băț. 
Se aflau pe malul unui râu iute şi îngust. Dinaintea lor se conturau mun- 
ţii: pe o culme, se reflectau primele raze ale soarelui. Povârnişurile erau 
brăzdate de o pădure întunecată. 

Mare zarvă şi neînțelegere domneau printre orci! Era gata-gata să se 
işte o nouă gâlceavă între nordişti şi isengardezi. Unii arătau spre 
miazăzi, îndărăt, alţii către răsărit. 

— Foarte bine, zise Ugluk. Lăsaţi-i, atunci, pe mâna mea. Aşa cum v- 
am spus, fără omoruri; dar dacă vreţi să daţi cu piciorul la tot ce-am re- 
uşit să obţinem, făcând atâta drum, n-aveţi decât. O să am eu grijă de 
toate. Uruk-hai o să-şi facă datoria, ca întotdeauna, însă dacă vă temeţi 
de Feţele palide, fugiţi. Hai, fugiţi! Pădurea-i colea! strigă el, arătând cu 
degetul înainte. Intraţi acolo. E şansa voastră. Luaţi-o la goană! Şi fără 
zăbavă, până nu vă mai scurtez pe câţiva de capete, asta aşa, ca să dau o 
pildă pentru ceilalţi. 

Se mai ciorovăiră cât se mai ciorovăiră, iar apoi cea mai mare parte a 
nordiştilor se rupse de grup şi cam o sută dintre ei o luară sălbatic la 
goană de-a lungul râului, spre munţi. Hobbiţii rămaseră cu ceata haină şi 
întunecată a isengardezilor — vreo optzeci de orci cu ochii piezişi, 

înarmaţi cu arcuri uriaşe şi săbii late şi scurte. Câţiva dintre nordişti, mai 
bine făcuţi şi mai cutezători, rămaseră cu ei. 

— Şi-acum o s-avem de-a face cu Grishnakh, zise Ugluk. 

Dar chiar şi câţiva dintre ai săi priviră neliniştiţi către miazăzi. 

— Ştiu, mârâi Ugluk. Blestemaţii ăia de călăreţi ne-au cam mirosit. Dar 
asta numai din cauza ta, Snaga. S-ar cuveni să-ţi scurtez urechile, ţie şi 
cercetaşilor tăi. Dar suntem războinici. Şi-o să mâncăm carne de cal, dacă 
nu şi altceva mai bun. 

În clipa aceea, Pippin îşi dădu seama de ce unii dintre orci arătau spre 
răsărit. De-acolo se auzeau strigăte răguşite şi Grishnakh îşi făcu din nou 
apariţia, urmat de vreo patruzeci dintre ai săi — orci cu braţele lungi şi 
picioarele strâmbe. Aveau cu toţii pictat pe scuturi un ochi roşu. Ugluk 
făcu un pas înainte, ca să-i întâmpine. 

— Aşadar, te-ai întors, rosti el. Ţi-a mai venit mintea la cap. 

— M-am întors să văd dacă se respectă porunca şi dacă ostaticii sunt 
întregi, îi răspunse Grishnakh. 

— Nu mai spune! exclamă Ugluk. Da' grijuliu eşti. Mă ocup eu de re- 
spectarea poruncii, n-ai grijă. Şi pentru ce altceva te-ai mai întors? Ai ple- 
cat cam în grabă. Îi fi lăsat ceva pe-aici... 

— Da, am lăsat un nebun, mârâi Grishnakh. Dar şi câţiva flăcăi 
zdraveni, prea buni ca să-i pierd. Mi-am dat seama că o să-i duci la pieire 
şi-am venit să le sar în ajutor. 

— Minunat! hohoti Ugluk. Dar dacă nu cumva ţi-o fi mai venit ceva 
snagă de războinic, te-ai obosit degeaba. Parcă o luaseşi spre Lugburz. Şi 
să ştii că Feţele palide sunt în drum spre noi. Ce s-a întâmplat cu 
preţiosul tău nazgul? A mai cucerit vreo înălțime? Acu', dacă l-ai adus cu 
tine, s-ar putea să ne fie de folos — dacă nazgulii ăştia sunt vreo scofală, 
aşa cum se zice. 

— Nazgul! Nazgul! rosti Grishnakh, cutremurându-se şi lingându-şi 
buzele, de parcă acest cuvânt ar fi avut un gust sălbatic, pe care îl savura 
cu caznă. Vorbeşti de ceva care-ţi depăşeşte închipuirea scârboasă, 
Ugluk, adăugă el, fornăind. Nazgul! Oh! Mare scofală, nu? Ai să te căieşti 
amarnic, într-o bună zi, pentru vorbele astea nesăbuite, maimuţoiule. Ei, 
bine, să ştii că ei sunt floarea Marelui Ochi. În ceea ce-l priveşte pe 
nazgulul înaripat, nu i-a sosit clipa. El n-o să-i lase încă să-şi facă apariţia 
de-a lungul Râului cel Mare. Îi păstrează pentru Război şi pentru alte 
treburi. 

— Se pare că ştii multe, zise Ugluk. Poate prea multe, ca să-ţi fie bine. 
Mai ştii, cei din Lugburz or începe să se minuneze ce şi cum. Între timp, 
însă, Uruk-hai din Isengard se va ocupa de treburile murdare, ca de 

obicei. Ce tot stai acolo şi-ţi curg balele? Adună-ţi gloata! Ceilalţi netreb- 
nici au plecat spre pădure. N-ai face rău s-o iei şi tu după ei. Îţi promit că 
n-o să ajungi întreg înapoi, la Râul cel Mare. Afară din obşte! Imediat! 
Luaţi-vă picioarele la spinare! 

Isengardezii îi înşfăcară din nou pe Merry şi pe Pippin şi-i aruncară în 
spinare. Apoi cohorta se puse în mişcare. Alergară ore întregi, oprindu- 
se din când în când, doar cât să şi-i azvârle pe hobbiţi unii altora. Fie din 
cauză că erau mai iuți şi mai puternici, fie datorită vreunui plan de-al 
vrăjmaşilor, isengardezii trecură încet-încet printre orcii din Mordor, iar 
ceata lui Grishnakh rămase îndărăt. Curând, se apropiară şi de nordiştii 
plecaţi înainte. Ajungeau încet lângă pădure. 

Pippin era zob. Obrazul împuţit şi urechea păroasă a orcului care îl 
căra îi zgâriau țeasta umflată. Chiar în faţa lui, zărea spinările cocoşate şi 
picioarele groase, puternice, care se mişcau, neobosit, de parcă erau nişte 
pendule marcând secundele de coşmar ale unui timp fără sfârşit. 

Spre după-amiază, trupele lui Ugluk îi întrecură pe nordişti. Aceştia 
lâncezeau sub razele orbitoare ale soarelui — soare iernatic, ce strălucea 
pe cerul palid şi rece; mergeau cu capetele aplecate şi cu limbile atârnând 
de-un cot. 

— Viermilor! îi batjocoreau isengardezii. V-aţi fript! Feţele palide-au să 
pună mâna pe voi şi-au să vă mănânce! Acu vin! 

Strigătul lui Grishnakh nu făcu decât să le întărească spusele. Într-ad- 
evăr, apăruseră călăreţii iuți, foarte departe încă, dar se apropiau acum 
de orci, cum se repede fluxul la ţărmuri asupra unor făpturi rătăcind pe 
nisipuri mişcătoare. 

Isengardezii începură să alerge mai iute, uluindu-l pe Pippin. Părea 
capătul nemaivăzut al unei curse nebune. Apoi Pippin văzu soarele 
scăpătând pe după Munţii Ceţoşi; pământul fu cuprins de umbre. 
Soldaţii din Mordor îşi iţiră capetele şi-o luară la sănătoasa mai cu sârg. 
Pădurea Întunecată era foarte aproape. Trecuseră deja pe lângă câţiva co- 
paci stingheri. Panta pe care o porniseră devenea din ce în ce mai ab- 
ruptă; dar orcii nu se opriră. Atât Ugluk, cât şi Grishnakh urlau, 
adunându-şi puterile pentru efortul final. 

„Cu toate acestea, au să scape", îşi zise Pippin. Reuşi să-şi sucească 
gâtul, ca să poată trage cu un ochi îndărăt, peste umăr. Văzu călăreţii la 
galop departe, pe câmpie, spre răsărit, cam pe aceeaşi linie cu orcii. 
Soarele la chindie le aurea lăncile şi coifurile şi scânteia în pletele lor un- 
duioase şi pale. Îi înconjurau pe orci, împiedicându-i să se împrăştie, 
conducându-i de-a lungul râului. 

Pippin se tot întreba de ce neam or fi. Acum îi părea rău că nu stătuse 
mai mult în Vâlceaua Despicată şi că nu cercetase lucrurile şi hărţile mai 
cu sârg; dar pe-atunci, planurile de bătălie păreau să se afle în mâini mai 
dibace şi nu-i trecuse niciodată prin minte că avea să fie despărţit de 
Gandalf şi de Pas Mare sau chiar şi de Frodo. Tot ce-şi mai amintea în 
legătură cu ţinutul Rohan era că lute ca Gândul, armăsarul lui Gandalf, 
se trăgea de-acolo. Asta-i dădea o fărâmă de speranţă. 

„Dar de unde să ştie ei că noi nu suntem orci? se întrebă el. Nu cred să 
mai fi auzit de hobbiţi pe-aici. N-aş avea de ce să nu fiu mulţumit că, din 
cât se pare, i-au nimicit pe orcii ăia câinoşi; dar în ceea ce mă priveşte, 
tare-aş vrea să scap." Atât el, cât şi Merry puteau prea bine să fie ucişi o 
dată cu orcii, înainte chiar ca oamenii din Rohan să-şi dea seama de ex- 
istenţa lor. 

Câţiva dintre călăreţi păreau a fi buni arcaşi, pricepuţi să tragă din 
goana calului. Treceau cu viteză, unul după altul, şi azvârleau săgeți 
asupra orcilor răzleţi dindărăt, doborând o mulţime; apoi se fereau într-o 
parte de arcurile duşmanilor lor, care trăgeau sălbatic, să îndrăznească să 
se oprească. Lupta nu contenea şi o săgeată căzu şi printre isengardezi. 
Unul dintre ei, chiar în faţa lui Pippin, se împiedică şi nu se mai ridică de 
Jos. 

Se lăsase noaptea, fără ca oamenii din Rohan să-i fi atacat. Căzuseră o 
groază de orci, dar tot rămăseseră vreo două sute. Nici nu se întunecase 
bine, că orcii dădură peste un dâmb. Erau foarte aproape de poalele pă- 
durii, cam pe la şapte sute de paşi, dar nu mai puteau merge mai de- 
parte. Călăreţii îi încercuiseră. Un grup de orci, nesocotind ordinele lui 
Ugluk, o luaseră în fugă spre codru: doar trei dintre ei se mai întoarseră. 

— lată unde-am ajuns, mârâi Grishnakh. Ce mai călăuză. Sper ca 
grozavul ăsta de Ugluk să ne scoată din belea. 

— Lăsaţi-i jos pe piticuţi! porunci Ugluk, fără să-l bage în seamă pe 
Grishnakh. Tu, Lugdush, mai ia vreo doi şi păziţi-i. Să nu cumva să fie 
ucişi, asta dacă nu dau feţele palide peste voi. Ai înţeles? Câtă vreme mai 
sunt eu în viaţă, aşa îi vreau. Dar să nu-i lăsaţi să strige sau să fie salvaţi. 
Legaţi-le picioarele! 

Ultima parte a poruncii fu dusă la împlinire fără pic de milă. Dar Pip- 
pin văzu că, pentru prima oară, se afla lângă Merry. Orcii făceau multă 
gălăgie, strigau şi îşi zăngăneau armele, aşa că hobbiţii putură să mai 
şuşotească puţin. 

— N-am mari nădejdi, zise Merry. Mă simt sfârşit. Nu cred că m-aş 
putea târî prea departe, chiar dac' aş fi liber. 

— Lembas, şopti Pippin. Eu mai am puţin lembas. Tu nu? Nu cred că ne- 
au luat altceva, afară de săbii. 

— Ba da, aveam un pacheţel, îi răspunse Merry, dar cred că s-a făcut 
pulbere. Oricum, n-am cum s-ajung cu gura la buzunar. 

— Nici nu-i nevoie. Eu m-am... 

Dar nu mai apucă să zică ceva, când fu avertizat de un şut brutal că za- 
rva încetase şi gardienii îşi luaseră misia în serios. 

Noaptea era rece şi neclintită. Cam la o aruncătură de săgeată împre- 
jurul gorganului pe care se strânseseră orcii, ţâşneau luminile focurilor 
mici de pază, licărind în întuneric, într-un rotocol auriu-roşcat. Călăreţii 
însă nu se mai arătară în bătaia flăcărilor. Orcii irosiseră o mulţime de 
săgeți, trăgând în direcţia focurilor, până când Ugluk îi opri. Călăreţii nu 
făceau nici un zgomot. De-abia noaptea târziu, când se ivi luna din 
ceţuri, fură zăriţi patrulând fără-ncetare, ca nişte umbre care luceau din 
când în când în lumina lăptoasă. 

— Blestemaţii ăştia aşteaptă răsăritul soarelui, mormăi unul dintre 
gardieni. Mai bine ne-am strânge calabalâcul şi-am lua-o la sănătoasa. 
Tare mi-ar plăcea să ştiu ce-o fi în capu' bătrânului Ugluk. 

— Nu mă-ndoiesc că i-ar plăcea, mârâi Ugluk, răsărind de undeva, 
din spate. Adicătelea, vrei să zici că n-am nimic în cap, nu? Afurisitule. 
Nu eşti nici tu mai breaz ca ăilalţi din şleahta ta; nişte viermi, nişte 
maimuțe din Lugburz. N-are rost să te-nhăitezi cu unii ca voi. Nu ştiţi 
decât să chelălăiţi şi să daţi bir cu fugiţii. Grăjdarii ăia scârboşi sunt câtă 
frunză şi iarbă, aşa că, dacă ne prind la loc deschis, ne fac harcea-parcea. 
N-aveţi decât un lucru bun: scrutaţi întunericul, ca bufniţele. Dar, după 
câte am auzit, feţele astea palide văd noaptea mai bine ca alţi oameni; şi 
nu uitaţi că au nişte cai care zăresc şi vântul de seară, cel puţin aşa se 
spune. Un singur lucru nu ştiu flăcăii ăia frumoşi: Mauhur e-n codru cu 
ai lui şi trebuie să se ivească dintr-o clipă într-alta. 

Vorbele lui Ugluk păru să-i mulţumească pe isengardezi, dar ceilalţi 
orci erau deznădăjduiţi şi, în acelaşi timp, înfuriaţi. Îşi puseseră câţiva 
străjeri, dar cei mai mulţi zăceau întinşi la pământ, odihnindu-se în 
bezna plăcută pentru că între timp se întunecase de-a binelea; luna se 
pierduse undeva, la apus, într-o învălmăşeală de nori, aşa că Pippin nu 
vedea nici la doi paşi. Focurile nu luminau gorganul. Şi totuşi, călăreţii 
nu se mulţumeau să aştepte ivirea zorilor şi să-şi lase duşmanul să se 
odihnească. Deodată, un strigăt în partea de răsărit a colinei vesti că se 
întâmplase ceva. Se părea că se apropiaseră vreo câţiva călăreţi, 
coborâseră de pe cai, se târâseră până la marginea taberei şi uciseseră 

mai mulţi orci, iar apoi se făcuseră nevăzuţi. Ugluk fugi într-acolo, să po- 
tolească teama. 

Pippin şi Merry se ridicară în capul oaselor. Străjile isengardeze care îi 
păzeau plecaseră cu Ugluk. Dar dacă, o clipă, celor doi hobbiţi le trecu 
prin minte că se ivise o speranţă de scăpare, curând aceasta se risipi. O 
mână lungă şi păroasă îi înşfăcă pe amândoi de ceafă şi îi trase alături de 
o căpăţână uriaşă, hâdă. Desluşiră în întuneric chipul bloncos al lui 
Grishnakh, exact între ei; îi simțeau respiraţia spurcată în obraji. Începu 
să-i scotocească şi să-i pipăie cu labele. Degetele lui reci şi aspre 
bâjbâindu-i pe spinare îl făcură pe Pippin să tresară. 

— Aşa, micuţii mei, şopti dulce Grishnakh. Vă bucuraţi de-o bine- 
făcătoare odihnă. Sau n-am dreptate? Cam grea poziţia în care vă aflaţi: 
pe-o parte, săbii şi bice, pe alta, lăncii urâcioase. Făpturile mici n-ar 
trebui să-şi vâre nasul unde nu le fierbe oala. 

Continuă să scotocească. Avea în priviri o lumină albicioasă, dar 
fierbinte. Brusc, ca şi cum ar fi desluşit ceva din vălmăşagul minţii 
vrăjmaşe, lui Pippin îi veni o idee: „Grishnakh ştie de Inel! Îl caută acum, 
când Ugluk are altă treabă; pesemne că vrea să-l ia el!" Inima hobbitului 
îngheţă de spaimă, dar, în acelaşi timp, se întrebă cum ar putea să-i fie 
mai bine. 

— Nu cred c-ai să-l găseşti aşa, şopti el. E prea greu. 

— Să-l găsesc? întrebă Grishnakh. 

Degetele lui rămaseră nemişcate. ÎI apucă de umeri pe Pippin: 

— Ce să găsesc? Ce spui tu acolo, micuţule? O clipă, Pippin tăcu. Brusc 
însă rosti gutural: 

— Gollum, gollum! Nimic, scumpul meu, adăugă el. 

Degetele lui Grishnakh zvâcniră. 

— Ohoo! şuieră stârpitura pe înfundate. Asta a vrut, deci, să zică. 
Ohoo! Foarte primejdios, mititeilor. 

— Tot ce se poate, rosti Merry înviorat acum şi pricepând şiretlicul lui 
Pippin. Tot ce se poate. Şi nu numai pentru noi. Dar cred că ştii foarte 
bine ce-ai de făcut. ÎI vrei sau nu? Şi ce ne dai în schimb? 

— Dacă-l vreau, zici? întrebă Grishnakh, încurcat parcă, deşi braţele îi 
tremurau. Cum adică, ce vă dau în schimb? 

— Adică, zise Pippin, alegându-şi vorbele cu grijă, n-are nici un rost să 
bâjbâi pe-ntuneric. Te-am putea ajuta să nu-ţi mai pierzi timpul şi pu- 
terile fără rost. Dar mai întâi trebuie să ne dezlegi picioarele, altfel n-o să- 
ţi spunem şi n-o să facem nimic. 

— Scumpii mei prostuţi cu caş la gură, şuieră Grishnakh, vom scoate 
din voi tot ce ştiţi şi tot ce-aveţi, la momentul potrivit. Până la ultimul 

strop. O să vă doriţi să ştiţi chiar mai mult decât o s-aveţi de spus, în faţa 
Inchizitorului, zău aşa. Şi-asta, foarte curând. Nu ne grăbim cu des- 
cusutul. Nu, nici vorbă. De ce credeţi că v-am lăsat în viaţă? Pe onoarea 
mea, nu din mărinimie; nici măcar lui Ugluk nu i s-ar putea pune-n cârcă 
o asemenea greşeală. 

— Nici nu m-aş fi aşteptat la una ca asta, zise Merry. Dar n-aţi ajuns 
încă acasă cu prada. Şi se pare că, orice s-ar întâmpla, lucrurile nu-ţi sunt 
pe plac. Dacă ajungem în Isengard, nu marele Grishnakh va fi cel care va 
avea de câştigat; Saruman o să ia tot ce găseşte. În cazul în care îţi doreşti 
ceva numai pentru tine, acum e momentul! 

Grishnakh începu să-şi piardă cumpătul. Numele lui Saruman îndeo- 
sebi îl scotea din pepeni. Trecea timpul şi zarva se mai potolise. Ugluk 
sau isengardezii aveau să se întoarcă din clipă-n clipă. , 

— ŞI-l aveţi... amândoi? mârâi el. 

— Gollum! Gollum! rosti Pippin. 

— Dezleagă-ne picioarele, zise Merry. 

Brațele orcului tremurau violent. 

— Fiți blestemați, viermi nenorociți, şuieră el. Să vă dezleg picioarele, 
hai? Am să vă dezleg oscioarele. Credeţi că n-o să vă pot scotoci până la 
piele? Ce zic eu scotoceală, o să vă fac bucățele. Găsesc eu ce vreau şi fără 
să vă dezleg picioarele. 

Brusc, îi înşfacă şi îi cuprinse ca într-un cleşte. Îi vârî pe amândoi sub 
câte un braţ şi îi strânse sălbatic, astupându-le gura cu palmele lui uriaşe. 
Apoi sări ghemuit şi-o porni iute, fără un zgomot, până ajunse la mar- 
ginea gorganului. Acolo căută o spărtură printre străjeri şi trecu, ca o 
umbră în noapte, pe povârniş şi mai departe, spre apus, unde râul ieşea 
la liziera pădurii. Într-acolo se afla un spaţiu mai mare, în care ardea 
doar un foc. 

După vreo douăzeci de paşi se opri, scrutând întunericul şi trăgând cu 
urechea. Dar nu se vedea şi nu se auzea nimic. Se târî încet mai departe, 
ghemuindu-se mai mult. Se lipi de pământ şi ascultă iar. Apoi se ridică, 
cu gândul s-o ia din nou la goană. Chiar atunci însă, zări drept în faţa lui 
silueta unui călăreț. Calul necheză şi se ridică în două picioare. Se auzi 
strigătul unui bărbat. 

Grishnakh se aruncă la pământ, trăgându-i pe hobbiţi sub el; fără doar 
şi poate, avea de gând mai degrabă să-i ucidă pe micii lui captivi, decât 
să-i lase să scape sau să fie salvaţi; dar n-a fost să fie-aşa. Sabia sună sec 
şi luci, o clipă, în flăcările focului din stânga lui. Din beznă, şuieră o 
săgeată care, fie că fusese bine ochită, fie din întâmplare, se înfipse în 
mâna dreaptă a orcului. Acesta urlă şi scăpă spada pe jos. Se auzi un 

tropot scurt de copite şi, chiar când Grishnakh sări şi o luă la goană, fu 
ajuns din urmă şi străpuns de o lance. Urlă înfiorător, apoi rămase 
nemişcat. 

Hobbiţii zăceau lipiţi la pământ, aşa cum îi lăsase Grishnakh. Mai veni 
un călăreț în fugă, să-şi ajute tovarăşul. Fie mulţumită vederii sale as- 
cuțite, fie prin grija altui simţ, calul se ridică în două picioare şi sări uşor 
peste ei; dar călăreţul nu-i observă, aşa cum stăteau întinşi, acoperiţi de 
mantiile lor elfeşti, prea zdrobiţi în clipa aceea şi prea înfricoşaţi să mai 
facă vreo mişcare. 

Într-un târziu, Merry începu să se foiască şi şopti abia auzit: 

— Pîn' aici, toate bune; dar crezi că n-o să ne pună ăştia la frigare? 

Răspunsul veni aproape imediat. Urletele lui Grishnakh îi treziseră pe 
orci. După schelălăielile şi strigătele care se auzeau dinspre colină, hob- 
biții se gândiră că plecarea lor fusese descoperită: pesemne că Ugluk mai 
scurta pe câţiva de capete. Apoi, deodată, din dreapta, răsună zvon de 
răspuns orcesc, de dincolo de cercul rugurilor de pază, dinspre pădure şi 
munţi. După cât se părea, sosise Mauhur şi-i ataca pe asediatori. Galopul 
cailor nu se domolea. Călăreţii strângeau cercul în jurul movilei, ca să 
prevină orice scăpare, ajungând până în bătaia săgeţilor orcilor, în vreme 
ce un grup se depărta să se îngrijească de nou-veniţi. Brusc, Merry şi Pip- 
pin îşi dădură seama că, fără să mişte un deget, se aflau acum în afara 
cercului: nimic nu le mai stătea în cale. 

— Ei, făcu el, ce bine-ar fi dac'am avea mâinile şi picioarele libere. Am 
putea scăpa. Dar n-am cum s-ajung la noduri, să le desfac cu dinţii. 

— Nici n-are rost să încerci, zise Pippin. Chiar voiam să-ţi spun că am 
reuşit să-mi dezleg mâinile. Am lăsat sfoara, să-i păcălesc. Dar întâi ai 
face bine să iei un pic de lembas. 

Îşi trase mâinile din legături şi scoase un pacheţel. Bucăţile erau frânte, 
dar bune încă, în învelişul lor de frunze. Mâncară fiecare câte două-trei 
firimituri. Gustul acestora le aduse iarăşi în minte chipuri luminoase, râ- 
sete şi mâncarea gustoasă din vremurile de demult. Mestecară o vreme 
pe gânduri, în noapte, fără să se sinchisească de ţipetele şi de lupta din 
apropiere. Pippin fu primul care se trezi din visare. 

— Trebuie să plecăm, zise el. O clipă. 

Sabia lui Grishnakh zăcea alături, la îndemână, dar era prea grea şi 
prea grosolană ca să se poată folosi de ea. Aşa că se târî până la trupul 
stârpiturii şi îi scoase din teacă un cuţit lung şi ascuţit. Îşi tăiară repede 
toate legăturile cu el. 

— O făcurăm şi pe-asta, zise Pippin. După ce ne-ncălzim puţin, poate- 
om fi în stare să ne ridicăm în picioare şi să mergem. Până atunci însă, ar 
cam trebui să-ncepem să ne furişăm. 

Zis şi făcut. larba înaltă şi moale era de partea lor, dar tot părea mai 
uşor de zis decât de făcut. Ocoliră focul pe departe şi se târâră ca viermii, 
puţin câte puţin, până ajunseră la marginea râului care susura între 
malurile înalte, printre umbre întunecate. Priviră îndărăt. Zgomotul în- 
cetase. Era limpede că Mauhur şi „flăcăii” lui fuseseră ucişi sau alungaţi. 
Călăreţii reveniră la veghea lor tăcută, care însă n-avea cum să mai ţină 
mult. Noaptea era deja pe trecute. Spre răsărit, unde nu ajunseseră norii, 
bolta începuse să se lumineze. 

— Trebuie să ne ascundem, zise Pippin. Altfel, vom fi văzuţi. Nu ne- 
ncălzeşte cu nimic dacă aceşti călăreţi vor afla, după ce ne omoară, că nu 
suntem orci. 

Se ridică şi începu să tropăie. 

— Sfoara aia mi-a intrat în carne, ca sârma; dar picioarele se-ncălzesc. 
Acum aş putea merge, şotânc-şotânc. Tu cum te simţi? 

Merry se ridică şi el. 

— Da, zise el. Pot să mă ţin pe picioare. Lembasul ăsta te îmbărbătează! 
Îţi dă simţăminte mult mai adânci decât văpaia aia orcească. Mă-ntreb 
din ce-or fi făcând-o. Bănuiesc că-i mai bine să nu ştiu. Hai să luăm o 
gură de apă, să ne spălăm de gândul ăsta. 

— Nu de-aici, malurile sunt prea abrupte, zise Pippin. Hai înainte! 

Se întoarseră şi porniră încetişor unul lângă altul pe malul râului. 
Îndărătul lor, lumina creştea la răsărit. în timp ce mergeau, schimbau 
gânduri şi vorbeau încetişor, după felul hobbiţilor, despre ceea ce li se 
întâmplase de când fuseseră făcuţi ostatici. Nimeni n-ar fi bănuit, 
ascultându-i, cât suferiseră de cumplit şi prin ce primejdie trecuseră; cum 
văzuseră moartea cu ochii, fără să mai aibă vreo nădejde; chiar şi-acum, 
ştiau foarte bine că aveau puţine şanse să întâlnească vreun prieten sau 
să iasă iar la liman. 

— Se pare că te-ai descurcat de minune, cumetre Took, zise Merry. O 
să ţi se rezerve aproape un capitol în străvechea carte a lui Bilbo, dac-oi 
mai avea prilejul să-i povestesc. Bună treabă. Mai ales cum l-ai desluşit şi 
l-ai jucat pe ticălosul ăla flocos. Mă întreb însă dacă o să dea cineva de 
urma aceea a ta, ca să-ţi găsească paftaua. Mie unul mi-ar părea tare rău 
să mi-o pierd pe-a mea, dar mă tem că a ta-i dusă pe vecie. Va trebui să- 
mi pun aripi la picioare, să ţin pasul cu tine. Da' uite că vărul Brandy- 
buck a ajuns în faţă şi-o ia pe-aici. Bănuiesc că nu prea ştii pe unde sun- 
tem; eu însă mi-am petrecut mai cu folos timpul în Vâlceaua Despicată. 

Mergem spre apus, de-a lungul Scăldătorii Enţilor. În faţă ne aşteaptă ul- 
timele culmi ale Munţilor Ceţoşi, precum şi Pădurea Fangorn. 

Chiar în timp ce vorbea, se ivi nebulos, dinaintea lor, marginea cod- 
rului. Părea că noaptea îşi găsise refugiu pe sub copacii falnici de-acolo, 
strecurându-se furişat, de frica zorilor. 

— Călăuzeşte-ne tot înainte, jupâne Brandybuck, zise Pippin. Sau îna- 
poi. Că doar am fost avertizaţi ce-i cu Fangorn. Şi n-om uita de la mână 
pîn' la gură. 

— Aşa e, răspunse Merry; dar, oricum, tot mai bine în pădure, decât 
îndărăt, în miezul bătăliei. 

O luară pe sub crengile uriaşe ale arborilor. Mai bătrâni ca vremea păr- 
eau. Din ei, bărbi stufoase de licheni atârnau la pământ, legănându-se 
răsfirate în bătaia vântului. La adăpostul umbrelor, hobbiţii aruncară 
priviri furişe către povârnişul dindărăt — făpturi mici şi tainice păreau, 
în lumina întunecată, nişte prunci de elf din străfundurile vremii, ivite 
din Codrul Sălbatic, uimite de strălucirea primilor zori. 

Departe, dincolo de Râul cel Mare şi de Pământurile Maronii, la mii de 
leghe cenuşii depărtare, se arătă Aurora împurpurată, înflăcărată. Lung 
sunară cornurile de vânătoare, în semn de salut. Călăreţii din Rohan 
ţâşniră brusc la viaţă. Şi alte cornuri le răspunseră celor dintâi. 

Merry şi Pippin auziră limpede în aerul rece nechezatul cailor 
războinici şi glasurile unite, ca din senin, într-un cântec, ale mai multor 
bărbaţi. Aripa Soarelui se înălţase — un arc de foc — deasupra mar- 
ginilor lumii. Apoi, cu un strigăt măreț, călăreţii dădură năvală dinspre 
răsărit; lumina roşiatică fulgeră zalele şi lăncile. Orcii traseră, urlând, 
toate săgețile pe care le mai aveau. Hobbiţii văzură vreo câţiva călăreţi 
prăbuşindu-se, dar şirul lor urcă mai departe pe colină; o trecură, făcură 
un rotocol şi atacară iar. Cei mai mulţi dintre luptătorii care rămăseseră 
în viaţă se împrăştiară în fugă, mânaţi unul câte unul spre moarte. Dar 
un grup des şi întunecat porni hotărât în direcţia codrului. Drept în sus 
pe povârniş se repeziră, către cei doi privitori. Se tot apropiau şi părea 
sigur că vor scăpa; seceraseră deja trei Călăreţi care le aţinuseră calea. 

— Ne-am luat prea mult cu privitul, zise Merry. lată-l pe Ugluk! N-am 
nici un chef să mai dau ochii cu el. 

Hobbiţii se întoarseră şi o luară la fugă în umbrele adânci ale codrului. 
Aşa că nu văzură ultima scenă, când Ugluk fu ajuns din urmă şi-adus la 
lumină, la marginea Fangornului. Acolo fu ucis în sfârşit de Eomer, al 
Treilea Mareşal al Obştii, care descălecase şi se luptase în săbii cu el. lar 
pe câmpiile întinse, ochii ageri ai călăreţilor îi desluşiră pe puţinii orci 
care scăpaseră şi mai avuseseră puterea să încerce să fugă. 

Apoi, după ce-şi puseră camarazii răpuşi grămadă şi îşi cântară im- 
nurile de preamărire, călăreţii făcură un foc mare şi împrăştiară cenuşa 
vrăjmaşului. Astfel se sfârşi lupta şi nimic despre toate acestea nu se mai 
auzi vreodată nici în Mordor, nici în Isengard. Dar fumul se ridică până- 
n slăvi şi fu zărit de multe priviri iscoditoare. 

Arborebărbos 
A 
ntre timp, hobbiţii pătrunseseră repede din ce în ce mai adânc în pă- 
dure, atât cât le îngăduiau întunericul şi desişul, urmând linia pârâu- 
lui, către povârnişurile dinspre apus ale munţilor. Încet-încet, teama de 
orci se mai ostoi şi ei slăbiră pasul. Îi cuprinse un fel de sufocare ciudată, 
de parcă aerul s-ar fi împuţinat şi nu le-ar mai fi ajuns. Până la urmă, 
Merry se opri. 

— N-avem cum să mergem mai departe aşa, gâfâi el. Am nevoie de 
aer. 

— Până una, alta, hai să ne potolim setea, zise Pippin. Îmi simt gura 
uscată. 

Se caţără pe rădăcina uriaşă a unui arbore, care şerpuia până în râu, şi 
se aplecă să ia apă în pumni. Era limpede şi rece, aşa că bău pe săturate. 
Îl urmă şi Merry. Apa îi învioră şi parcă le mai înveseli inimile; statură o 
vreme pe mal unul lângă altul, mângâindu-şi picioarele ostenite şi 
privind în jur la copacii neclintiţi şi tăcuţi, înşiruiți până hăt-departe, 
pierduţi într-un nimb de lumină pală. 

— Cred că nu ne-am rătăcit încă, rosti Pippin, sprijinindu-se de 
trunchiul uriaş al unui copac. Putem, cel puţin, să urmăm cursul ăsta — 
Scăldătoarea Enţilor, sau cum i-o zice — şi să ajungem pe drumul pe care 
am venit. 

— Aşa am face, dacă ne-ar ţine picioarele, îi răspunse Merry, şi dacă 
am putea respira cum se cuvine. 

— Da, spuse Pippin. Pe lângă asta, e tare întuneric prin hăţişurile de- 
aici. Îmi amintesc, într-un fel, de vechea încăpere din Sălaşul Măreţ al 
neamului Took, în depărtatele Tuneluri din Tîrgupitit: un loc uriaş, în 
care mobila a rămas neschimbată vreme de generaţii întregi. Se zice că 
Bătrânul Took şi-a dus zilele acolo, îmbătrânind şi ramolindu-se o dată 
cu sala aceea; şi nimic n-a fost clintit din loc nici după moartea acestuia, 
acum un secol. lar Bătrânul Gerontius a fost stă-străbunicul meu. Asta a 
mai pus puţin lucrurile la punct. Dar nici nu stă alături de simţământul 

străvechi pe care ţi-l trezeşte această pădure. Uită-te la bărbile şi favoriţii 
lichenilor care atârnă ca nişte sălcii plângătoare. Şi cea mai mare parte 
dintre arbori par să fie încărcaţi, mai mult de jumătate, cu frunze uscate 
şi zdrenţuite, care n-au mai apucat să cadă. Mai mare jalea. Nici nu-mi 
imaginez cum ar arăta primăvara pe-aici, asta dacă vine vreodată; ce să 
mai vorbim de curăţenie! 

— Dar, în orice caz, trebuie să se ivească, la un moment dat, şi Soarele 
pe-aici, zise Merry. Oricum, Codrul Întunecat nu arată şi nici nu-ţi 
creează simțămintele despre care povestea Bilbo, cum c-ar fi totul înne- 
gurat, rău şi că n-ar fi decât un sălaş al beznei. E doar mohorât şi în- 
spăimântător de des. Nici măcar animalele nu cred să facă prea mulţi 
purici pe-aici. 

— Nu, şi nici hobbiţii, spuse Pippin. Ca să spun drept, nu-mi place 
gândul că trebuie să trecem prin ea. Nimic de mâncat vreo sută de mile. 
Cum stăm cu merindele? 

— Prost, zise Merry. Am fugit doar cu pacheţelele acelea de lembas; tot 
ce-am avut, am lăsat acolo. 

Se uitară la ceea ce le rămăsese din turtele elfeşti: firimituri, abia să le 
ajungă pentru cinci zile amărâte. Asta era tot. 

— Şi n-avem nici măcar o zdreanţă sau o pătură să ne-nvelim, adăugă 
Merry. O să ne fie frig la noapte, pe oriunde-am lua-o. 

— Păi, am face bine să ne hotărâm asupra drumului, zise Pippin. Tre- 
buie să se fi crăpat deja bine de ziuă. 

Chiar atunci, văzură o lumină gălbuie care se ivise ceva mai departe, 
în pădure; părea că săgețile soarelui străpunseseră brusc acoperişul de 
crengi. 

— Hei! făcu Merry. Cred că Soarele a fost ascuns după un nor, cât am 
stat pe sub copacii ăştia, iar acum s-a ivit din nou; sau, poate, a urcat 
mult pe cer şi ne priveşte printr-o spărtură dintre crengi. Hai să vedem, 
că nu-i prea departe. 

Descoperiră însă că era mai departe decât crezuseră. Panta urca abrupt 
şi neclintit şi era tot mai pietroasă. Lumina creştea, pe măsură ce 
mergeau, şi curând zăriră dinaintea lor un perete de stâncă; era un deal 
sau povârnişul abrupt al munţilor din depărtare. Nu creştea nici un co- 
pac acolo şi soarele se revărsa din plin asupra întinderii de piatră. 
Ramurile arborilor de la poale se întindeau ţepene şi nemişcate, ca şi cum 
ar fi căutat căldura. Dacă până atunci păruseră jigărite şi cenuşii, se în- 
tremaseră şi izbucneau în tonuri generoase de cafeniu, iar griurile-negri- 
cioase ale scoarţei păreau din piele lustruită. Trunchiurile luceau într-un 

verde-blând, ca iarba crudă; îi năpădise o primăvară timpurie; sau, 
poate, doar o părere fugară. 

Înaintea povârnişului stâncos se afla ceva ca o scară, naturală, probab- 
il, săpată de vreme, căci era grosolană şi neregulată. Sus, aproape la 
acelaşi nivel cu vârfurile pomilor, se vedea un prag, sub o stâncă. Afară 
de câteva ierburi şi buruieni de pe margine, precum şi de-un ciot din 
care răsăreau doar două crengi, nu mai creştea nimic pe-acolo. Copacul 
acela stingher părea un moşneag cocârjat, clipind neclintit în lumina 
zorilor. 

— Sus! exclamă Merry vesel. Să luăm şi noi o gură de aer şi să tragem 
o privire prin ţinutul acesta. 

Se căzniră să se caţere pe stâncă. Dacă scara aceea fusese făcută de 
cineva, atunci cu siguranţă că era menită unor picioare mai mari ca ale 
lor. Erau prea nerăbdători să ajungă sus ca să se mai mire de cât de iute li 
se vindecaseră tăieturile şi vânătăile de când stătuseră în captivitate şi de 
cum îşi recăpătaseră vigoarea. Ajunseră, în sfârşit, la marginea pragului, 
aproape de buturuga aceea veche; săriră în picioare, întorcându-se către 
răsărit şi trăgând adânc aer în piept. Îşi dădură seama că nu pătrunseseră 
decât vreo trei-patru mile în inima codrului; arborii mărşăluiau parcă pe 
pantă în jos, spre câmpie. Acolo, la marginea pădurii, se ridicau turle un- 
duitoare de fum negru, plutind în valuri către ei. 

— Se schimbă vântul, zise Merry. Bate din nou spre răsărit. E cam ră- 
coare aici, sus. 

— Da, zise Pippin; mă tem că strălucirea aceasta-i trecătoare şi că o s-o 
copleşească iar negura. Ce păcat! Pădurea asta rufoasă şi bătrână arăta cu 
totul altfel în bătaia soarelui. Începuse să-mi placă. 

— Începuse să-ţi placă Pădurea, hai? Nu mai spune. Foarte drăguţ din 
partea ta, rosti un glas ciudat. Întoarceţi-vă să vă văd la faţă. Am 
simţământul că n-o să-mi cădeţi nici unul cu tronc; dar să nu ne pripim. 
Întoarceţi-vă. 

Simţiră câte o mână mare, noduroasă pe umerii lor, care-i întoarse 
uşurel, dar cu putere; apoi fură ridicaţi în aer de două braţe lungi. 

Se treziră dinaintea unui chip cum nu mai văzuseră. Era al unei făpturi 
asemănătoare unui om uriaş sau, mai degrabă, unui căpcăun, înaltă de 
vreo trei-patru metri, foarte solidă, cu un cap lunguieţ, fără gât. Greu de 
spus dacă se îmbrăcase în ceva ca scoarţa cenuşiu-verzuie sau dacă nu 
era decât un fel de-a se travesti, în orice caz, braţele sale apropiate de 
trunchi nu erau zbârcite, ci acoperite de o piele netedă şi cafenie. Avea 
câte şapte degete la labele lui uriaşe. Partea de jos a chipului aceluia lun- 
guieţ se prelungea cu o barbă cenuşie şi stufoasă, aproape ca o 

încrengătură de ramuri la rădăcină, subţire şi moale la vârf. Pentru mo- 
ment însă hobbiţii nu văzură mare lucru, în afară de ochi. A spune că 
ochii aceia adânci erau solemni, iscoditori, ar fi puţin din cale-afară. Erau 
de-a dreptul sfredelitori, căprui, cu irizaţii verzui. Mai târziu, Pippin 
avea să se căznească adesea să-şi exprime prima impresie pe care i-o fă- 
cuseră. „Simţeai îndărătul lor un puț imens, plin cu amintiri străvechi şi 
gânduri prelungi, molcome şi liniştite; dar la suprafaţă sclipea prezentul, 
aşa cum bate soarele pe faţa lucioasă a frunzelor unui copac imens sau 
pe unduirile unui lac foarte adânc. Nu ştiu, dar părea că era ceva care 
creştea în pământ — adormit ai fi zis, sau ca ceva între vârful rădăcinii şi 
vârful frunzei, ceva între adâncul pământului şi bolta cerească — şi care 
se trezise brusc la viaţă şi te cerceta cu aceeaşi stăruință molcomă pe 
care-o dovedise, ani fără şir, doar faţă de propriile sale treburi." 

— Hmmm! murmură glasul — un glas profund, izvorât, parcă, dintr- 
un instrument de suflat. Chiar că-i ciudat. Graba strică treaba, asta zic 
mereu. Dar, dacă v-aş fi văzut înainte să vă aud glasurile — apropo, mi- 
au plăcut că erau mângâioase şi cristaline şi mi-au amintit de ceva 
nelămurit; aşadar, dacă v-aş fi văzut înainte de-a vă auzi, pur şi simplu, 
v-aş fi călcat în picioare, crezând că sunteţi orcişori; abia dup' aia mi-aş fi 
dat seama de greşeală. Tare mai sunteţi ciudaţi! Doar rădăcină şi rămur- 
ică! Tare ciudaţi! 

Deşi încă uluit, lui Pippin nu-i mai era frică. Îndărătul ochilor acelora 
simţi o îndoială curioasă, dar care nu-i producea teamă. 

— Nu te supăra, zise el, dar cine eşti? Şi ce eşti? 

În ochii bătrâni ai făpturii apăru o scânteie stranie, ca un fel de 
prudenţă; puţurile adânci dispărură. 

— Hmmm! glăsui el. Păi, sunt ent sau, cel puţin, aşa mi se spune. Da, 
ent este cuvântul. Un ent sunt, cum aţi zice voi, după vorba voastră. Unii 
îmi spun Fangorn; alţii, Arborebărbos. Aşa, Arbore-bărbos. 

— Un ent? zise Merry. Ce-i ăla? Dar tu cum îţi zici? Care e numele tău 
adevărat? 

— Ei, asta-i acum, răspunse Arborebărbos. Asta-i bună! Prea multă 
grabă. Şi, la urma urmei, eu pun întrebări. Sunteţi în ţara mea. Mă tot în- 
treb ce sunteţi voi. Nu ştiu de unde să vă iau. Se pare că nu vă aflaţi pe 
listele pe care le-am învăţat când eram tânăr. Dar asta a fost tare, tare de- 
mult şi poate c-au făcut liste noi. la să văd! Cum era? 


Învață ştiinţa Făpturilor Vii! 


Întâi numeşte patru — libere popoare: 
Mai vechi decât toate, ai elfilor fii; 

Gnomul plugar în casa lui fără soare; 
Entul din pământ născutul, ca munţii bătrân; 
Omul muritor, al cailor stăpân. 

Hum, hmmm, hmmm. 

Castorul ziditor, ţapul săritor, 

Ursul vânător de-albine, taurul luptător; 
Ogarului i-e foame şi iepurelui, frică... 
Hum, hum. 

Vulturu-i în aer, boul la păşune, 
Cerbu-ncornorat; şoimu-i cel mai iute, 
Lebăda e dalbă, şarpele e rece... 

Hum, hmmm; hum, hmm, cum mai era? 
Tarara-tarara, tara, tara, tarara. 


Era o listă tare lungă. Dar, oricum, se pare că nu vă potriviţi niciunde. 

— Mereu am fost lăsaţi la o parte de pe listele vechi şi din poveştile de 
demult, zise Merry. Cu toate acestea, sălăşluim pe pământ de multişor. 
Suntem hobbiți. 

— Ce-ar fi să facem un vers nou? rosti Pippin. 


Hobbiţii de-o şchioapă, ce-n vizuini trăiesc. 
Aşează-ne printre cei patru, alături de Om (Seminţia Mare) şi asta e! 


— Hmmm. Nu-i rău deloc, zise Arborebărbos. Aşa mai merge. Aşadar, 
locuiţi în vizuini, da? Pare potrivit şi drept. Şi cine vă numeşte hobbiţi tot- 
uşi? Nu mi se pare un cuvânt elfesc. Elfii au creat toate cuvintele străve- 
chi; ei au început. 

— Nimeni, afară de noi, nu ne zice hobbiţi, zise Pippin. 

— Humm, hmmm! la staţi un pic. Nu-i nici o grabă. Voi înşivă vă ziceţi 
hobbiţi? Atunci ar trebui să nu spuneţi aşa, la toată lumea. O să vă daţi în 
vileag adevăratele nume dacă n-aveţi grijă. 

— Nu prea ne frământă o astfel de grijă, rosti Merry. De fapt, eu sunt 
Brandybuck, Meriadoc Brandybuck, deşi cei mai mulţi îmi zic Merry. 

— lar eu sunt Took, Peregrin Took; dar îndeobşte mi se spune Pippin 
şi chiar Pip. 

— Hmmm, chiar că sunteţi un neam pripit, zise Arborebărbos. Mă 
simt onorat de mărturisirea voastră. Dar nu e bine să vă daţi drumul aşa, 
pe loc. Sunt enţi şi enţi; sau, mai bine zis, sunt enţi şi alte lucruri care par 
enţi, dar nu sunt, ca să zic aşa. Am să vă zic Merry şi Pippin, dacă sunteţi 

de acord. Frumoase nume. Căci eu n-am să vă spun numele meu. Cel 
puţin, nu încă. 

În ochi îi apăru o sclipire verzuie bizară, înţeleaptă şi mucalită în 
acelaşi timp. 

— Asta pentru că, în primul rând, o să ţină mult: numele meu creşte 
mereu, iar eu sunt în viaţă de foarte, foarte multă vreme; aşa că numele 
meu e ca o poveste. Numele adevărate spun povestea lucrurilor cărora le 
aparţin ele în limba mea, în vechea entă, cum s-ar zice. E o limbă minun- 
ată, dar îţi ia multă vreme, căci noi nu spunem nimic pe limba noastră, 
decât dacă merită osteneala să iroseşti timp de rostire sau de ascultare. 

Ei, şi-acum, zise el, şi ochii i se aprinseră la loc, micşorându-se parcă şi 
aruncând sclipiri ascuţite, ce-i cu voi? Ce amestec aveţi în toate astea? 
Văd şi-aud (şi miros şi simt) mult din acest... din acest a-lalla-lalla-rumba- 
kamanda-lind-orburume. lertaţi-mă, e o parte din numele pe care i-l dau eu 
trebii respective; nu ştiu cuvântul în celelalte limbi; mă refer la lucrul 
acesta pe care ne aflăm, unde stau şi privesc în dimineţile frumoase şi mă 
gândesc la Soare, şi la iarba de dincolo de păduri, şi la cai, şi la nouri, şi 
la întinderea lumii. Ce se petrece? Ce-are de gând Gandalf? Şi aceşti — 
burarum (aici, scoase un zgomot adânc, răsunător, ca o orgă stricată) — 
aceşti orci şi tânărul Saruman jos, în Isengard? Îmi plac noutăţile. Dar nu 
mă luaţi prea repede. 

— Se petrec destule, zise Merry; şi chiar dacă vom încerca să-ţi spun- 
em repede, tot o să ne ia mult timp. Dar ai zis să nu ne pripim. Se cuvine, 
oare, să-ţi spunem aşa repede? Ar fi nepoliticos din partea noastră, dacă 
te vom întreba ce-ai de gând să faci cu noi şi de partea cui eşti? Şi... dacă 
l-ai cunoscut pe Gandalf? 

— Da, îl cunosc; e singurul vrăjitor căruia-i pasă de copaci, zise Ar- 
borebărbos. Voi îl cunoaşteţi? 

— Da, zise Pippin trist, l-am cunoscut. Ne-a fost prieten bun şi călăuză. 

— Atunci pot să vă răspund şi la celelalte întrebări, zise Arborebărbos. 
N-am de gând să fac nimic cu voi; nimic, dacă prin „a face ceva cu voi" 
înțelegeţi altceva, decât să vă las să plecaţi. Am putea face multe împre- 
ună. Nu ştiu nimic în legătură cu părțile. Eu îmi văd de drumul meu; şi 
drumul vostru ar putea merge alături de el, o vreme. Dar îmi vorbiţi de 
jupânul Gandalf de parcă s-ar fi aflat într-o poveste care-a luat sfârşit. 

— Aşa e, zise Pippin trist. Povestea continuă se pare, dar Gandalf a 
ieşit din ea. 

— Hei, ia staţi puţin! făcu Arborebărbos. Hmm, hmm, ce să zic? Făcu o 
pauză, uitându-se lung la hobbiţi. 

— Hmm, păi, ei bine, nu ştiu ce să zic. la staţi puţin. 

— Dacă vei avea bunăvoința s-asculţi mai multe, rosti Merry, îţi vom 
spune. Dar o să dureze. N-ai vrea să ne laşi jos? N-am putea să ne 
aşezăm toţi, la soare, în timp ce-ţi povestim? Oi fi obosit să ne tot ţii aşa. 

— Hmm, obosit? Nu, n-am obosit. Nu obosesc aşa uşor. Şi nici nu stau 
jos. Nu sunt prea, hmm, încovoiabil. Dar Soarele coboară peste... S-o 
lăsăm baltă... cum ai spus că-i zice? 

— Deal? sugeră Pippin. 

— Prag? Treaptă? rosti Merry. 

Arborebărbos repetă cuvintele gânditor. 

— Deal. Da, asta e. Însă este un cuvânt pripit, pentru un lucru care stă 
aici din vremurile când s-a plămădit această parte a lumii. N-are-a face! 
S-o lăsăm baltă şi să mergem. 

— Unde să mergem? întrebă Merry. 

— Acasă la mine sau la una dintre casele mele, răspunse Arbo- 
rebărbos. 

— E departe? 

— Nu ştiu. S-ar putea să fie departe. Dar ce dacă? 

— Păi, ştii, ne-am pierdut avutul, zise Merry. Nu mai avem decât 
foarte puţină mâncare. 

— Ooo! Hmm! Nu vă faceţi griji, rosti Arborebărbos. Vă pot da o bău- 
tură care vă va ţine verzi şi vă va face să creşteţi, pentru multă vreme. lar 
dacă vom hotărî să ne despărţim, vă pot duce unde doriţi, în afara 
tărâmului meu. Hai să mergem! 

Ţinându-i gingaş, dar hotărât pe hobbiţi sub câte un braţ, Arbore- 
bărbos făcu un prim pas uriaş, apoi încă unul, şi ajunse la marginea 
pragului. Degetele lui de la picioare, ca nişte rădăcini, zdrobeau pietrele. 
Apoi coborî grijuliu, treaptă cu treaptă, până ce ajunse jos, în Pădure. 

Porni imediat cu paşi mari, cumpăniţi, printre arbori, tot mai adânc în 
codru, fără să se depărteze de râu, urcând voiniceşte spre povârnişul 
muntelui. Mare parte dintre copaci păreau adormiţi sau indiferenți, de 
parcă trecea o făptură oarecare; dar câţiva tremurară, iar alţii îşi ridicară 
crengile la apropierea lui. În timp ce mergea, vorbea cu sine, într-o re- 
vărsare tumultuoasă de sunete muzicale. 

Hobbiţii rămaseră tăcuţi o vreme. Ciudat, se simțeau bine, ocrotiţi; 
aveau la ce să se gândească şi de ce să se minuneze. În sfârşit, Pippin se 
încumetă să vorbească iar. 

— Dacă eşti bun, Arborebărbos, zise el, aş putea să te întreb ceva? De 
ce ne-a prevenit Celeborn în legătură cu pădurea ta? Ne-a spus să nu ne 
lăsăm ispitiţi prin ea. 

— Hmm! Aşa a zis? bombăni Arborebărbos. Şi eu v-aş fi spus cam 
acelaşi lucru, dac-aţi fi luat-o pe partea cealaltă. Nu riscaţi să vă lăsaţi is- 
pitiţi în codrul Laurelindorenan! Aşa-l numeau elfii, dar acum l-au mai 
scurtat: Lothlorien, aşa-i zic. Poate au dreptate, poate pădurea începe să 
piară, nu să crească. Ţinutul Văii Aurului Cântător, asta a fost cândva. 
Acum e Floareavisului. Ah, asta e! Numai că e un loc ciudat şi nu se 
poate încumeta oricine pe-aici. Mă mir c-aţi ieşit cu bine, dar şi mai mult 
c-aţi intrat; de mulţi ani nu s-a mai întâmplat una ca asta cu cei străini de 
meleagurile astea. E un ţinut bizar. 

Aşa e. Făpturile vin dintotdeauna aici să jelească. De-aia, să jelească. 
Laurelindorenan lindelorendor malinornelion ornemahn, îngână el, pentru 
sine. Bag seama că vin să se prăbuşească aici, departe de lume. Nici 
ţinutul acesta, nici altul din afara Codrului de Aur nu mai e cum era pe 
vremea tinereţii lui Celeborn. Totuşi: Taurelilomea-tumbalemorna Tum- 
baletaurea Lomeanor, iată ce se spunea. S-au mai schimbat lucrurile, dar 
aceştia sunt încă adevăraţi, pe alocuri. 

— Ce vrei să zici? întrebă Pippin. Ce e încă adevărat? 

— Arborii şi enţii, zise Arborebărbos. Eu însumi nu înţeleg tot ce se 
petrece, aşa că n-am cum să-ţi explic ţie. Unii dintre noi mai suntem enţi 
adevăraţi, destul de sprinteni, în felul nostru, dar mulţi au devenit 
molatici, încopăcindu-se, cum aţi zice voi, poate. Cei mai mulţi arbori nu 
sunt decât arbori, bineînţeles; dar unii sunt aţipiţi. Alţii, treji-luminaţi, iar 
câţiva... cum să zic... păi câţiva devin enţi. Aşa se petrec lucrurile. Când 
unui arbore i se întâmplă una ca asta, descoperi că unii au inimă rea. N- 
are nici o legătură cu lemnul lor, nu asta am vrut să spun. Pentru că am 
cunoscut câteva sălcii bătrâne şi miloase pe malul Scăldătorii Enţilor care 
s-au prăpădit, vai, demult! Erau destul de scorburoase, se prăbuşeau 
aproape, dar blânde şi liniştite ca frunza crudă. Apoi, sunt unii arbori, în 
văile de la poalele munţilor, tari ca piatra, dar răi din cap până-n pi- 
cioare. Lucrul acesta pare să se cam răspândească. Şi mai demult existau 
locuri foarte primejdioase în ţinut. Au rămas şi-acum câteva locuri tare 
întunecate. 

— Precum Pădurea Bătrână, din miazănoapte depărtată? întrebă 
Merry. 

— Vai, vai, cam aşa ceva, dar mult mai rău. Nu mă îndoiesc că la 
miazănoapte zac încă umbre din Marele Întuneric şi că s-au transmis 
amintiri urâte. Dar pe tărâmul acesta există nişte genuni de unde Bezna 
nu s-a ridicat niciodată, iar arborii sunt mai bătrâni ca mine. Totuşi 
facem ce putem. Îi îndepărtăm pe străini şi pe nesăbuiţi; pe lângă asta, ne 
gătim şi ne călim, dăm învăţătură, ne plimbăm şi plivim. Suntem păzitori 

de arbori. Puţini au mai rămas dintre noi. Se spune că păstorii încep să 
semene cu oile şi oile, cu păstorii, dar asta încetul cu încetul; şi nici unii, 
nici alţii n-o duc prea mult. În cazul arborilor şi-al enţilor, lucrurile sunt 
mai degrabă săvârşite. Ei îşi petrec secolele împreună. Pentru că enţii 
sunt mai degrabă ca elfii: mai puţin interesaţi de ei înşişi, decât oamenii, 
şi mai buni în a pătrunde lucrurile din afara lor. Şi totuşi, enţii se apropie 
şi de oameni, fiind mai schimbători ca elfii şi mai iuți în a-şi însuşi cu- 
loarea mediului, ca să zic aşa. Sau sunt mai buni şi decât oamenii, şi 
decât elfii, pentru că sunt statornici şi gândurile lor adastă asupra 
lucrurilor mai multă vreme. 

Parte din neamul meu arată acum exact ca arborii şi au nevoie de ceva 
măreț, ca să-i stârnească; şi nu vorbesc decât pe şoptite. Dar o parte din 
copacii mei au mădularele vioaie şi mulţi ştiu să stea de vorbă cu mine. 
De bună seamă, elfii sunt cei care au început să-i trezească pe arbori şi 
să-i înveţe să cuvânteze în limba lor arborească. Şi-au dorit totdeauna să 
stea la taclale cu tot ce-i înconjoară, vechii elfi. Dar a venit Marele În- 
tuneric, iar ei au trecut Marea sau au fugit în văi depărtate, s-au ascuns şi 
au ticluit balade despre zilele ce nu se vor mai întoarce niciodată. Niciod- 
ată. Vai, vai! De-aici până la Munţii Lune era tot numai pădure, în 
vremuri de odinioară. lar ce vedeţi nu era decât Capătul de Răsărit. Ce 
vremuri senine! A fost un timp când mă puteam plimba şi cânta din zori 
până-n seară fără să aud ziulica întreagă altceva decât ecoul propriului 
meu glas, printre colinele sunătoare. Codrul era precum Lothlorien, 
numai ceva mai des, mai puternic, mai tânăr. Şi cum mai mirosea văz- 
duhul! Îmi petreceam câte o săptămână întreagă doar respirând. 

Arborebărbos rămase tăcut. Mergea mai departe cu paşi mari, fără să 
facă totuşi nici cel mai mic zgomot cu picioarele lui uriaşe. Apoi începu 
din nou să îngâne, până ajunse să incanteze. Încet-încet, hobbiţii îşi dă- 
dură seama că incantaţia le era adresată lor: 


Pe lunci Tasarinaniene cu sălcii, mă plimbam Primăvara. 

Ah! Privelişti, parfum primăvăratic din Nantasarion! 

Şi ziceam că-i bine. 

Hoinăream Vara prin păduri de ulm în Ossiriand. 

Ah! lumina şi muzica, Vara, de lângă Şapte Râuri, în Ossir! 

Şi credeam că-i grozav, 

Pe plajele din Neldoreth venii în Toamnă. 

Ah! Aurul şi stacojiul şi-al frunzelor suspin, Toamna, în Taurnaneldor! 
Mai mult decât mi-aş fi dorit. 

Spre pinii de pe înălțimile Dorthonionului suiam larna. 

Ah! Vântul şi albeaţa şi crengile negre, în Iarnă, pe Orod-na-thon! 
Glasul mi se-nălţa cântând în slăvi. 

Şi-acum, toate zac sub val de mare, 

Mă mai plimb numai în Ambarona, în Tauremorna, în Aldalome, 
Pe propriu-mi tărâm, în ţinutul Fangorn, 

Unde rădăcinile-s lungi, 

Şi ani — câtă frunză şi iarbă-s 

În Tauremornalome. 


Îşi termină cântul şi merse voiniceşte mai departe; nu se auzea nici un 
sunet în toată pădurea din jur, cât putea cuprinde auzul. 

Ziua scăpăta şi asfinţitul se îngemăna cu trunchiurile copacilor. Până 
la urmă, hobbiţii zăriră ridicându-se nedesluşit dinaintea lor un pământ 
povârnit şi întunecat: ajunseseră la poalele munţilor şi-al plaiurilor verzi 
ale înaltului Methedras. Pe costişă, juna Scăldătoare a Enţilor, la izvoare, 
curgea sărind din răsputeri, alergând din piatră-n piatră, ca să-i întâmp- 
ine. La dreapta pârâului se afla o pantă lină, năpădită de iarbă cenuşie 
acum, în lumina apusului. Nu creşteau arbori pe-acolo, aşa că se vedea 
cerul; stelele luceau deja pe lacurile dintre nori. 

Arborebărbos o luă în sus, pe povârniş, fără să slăbească pasul prea 
mult. 

Deodată, hobbiţii zăriră dinaintea lor o poiană mare. De-o parte şi de 
alta, se înălțau doi arbori falnici, ca nişte stâlpi vii; dar nu era nici o 
poartă, afară de ramurile lor care se petreceau îngemănate. Pe măsură ce 
se apropia bătrânul ent, arborii îşi ridicau crengile şi tot frunzişul în- 
cepea să foşnească şi să sune. Căci erau arbori cu coroana veşnic verde 
şi-aveau frunze întunecate şi lucioase, care luceau în bătaia asfinţitului. 
Dincolo de ei, pe unul dintre povârnişuri, se întindea o suprafaţă netedă 
şi întinsă, ca duşumeaua unei săli măreţe. Pe ambele părţi se înălţau nişte 
pereţi la vreo cincizeci de picioare sau chiar mai mult, iar de-a lungul 
fiecăruia se zărea câte un pâlc de arbori care creşteau şi ei în înălțime, pe 
măsură ce înaintau în interior. 

La capătul depărtat, peretele de stâncă era povârnit, dar la poale fusese 
săpată o nişă puţin adâncă, cu boltă — singurul acoperiş al sălii, în afară 
de ramurile care umbreau la capăt tot pământul, lăsând doar o cărare 
mai lată pe mijloc. Din izvoarele de deasupra se revărsa un pârâiaş pe 
suprafaţa abruptă a peretelui, risipindu-se în stropi argintii, ca o perdea 
fină, dinaintea nişei cu boltă. Apa se aduna iar, într-un bazin de piatră de 
pe platoul dintre arbori, şi de acolo ţâşnea şi se revărsa pe lângă cărare, 
ca să se facă una cu Scăldătoarea Enţilor, în călătoria sa prin pădure. 

— Hmm! Am ajuns! zise Arborebărbos, rupând lunga lui tăcere. V-am 
purtat vreo şaptezeci de mii de paşi enţeşti, dar cât înseamnă asta în 
măsurile din ţinutul vostru, nu ştiu. Oricum, suntem la poalele Ultimului 
Munte. O parte din numele acestui loc ar putea fi Salaizvoarelor, dacă s- 
ar tălmăci pe limba voastră. Îmi place. O să stăm aici la noapte. 

Îi aşeză pe iarba dintre pâlcurile de arbori, iar ei îl urmară spre marea 
boltă de la intrare. Hobbiţii observară că, atunci când mergea, entul abia 
dacă îşi îndoia genunchii, în schimb îşi întindea mult picioarele, ca să 
facă paşi uriaşi. Îşi aşeza mai întâi degetele mari (căci erau mari, cu ad- 
evărat, şi foarte late) înaintea tălpii. 

O clipă, Arborebărbos rămase sub ploaia de stropi a izvorului care se 
revărsa şi inspiră adânc; apoi începu să râdă şi păşi înăuntru. Acolo se 
afla o masă mare, din piatră, dar nici un scaun. Dincolo de nişă era deja 
destul de întuneric. 

Arborebărbos ridică două vase mari şi le aşeză pe masă. Păreau 
umplute cu apă; dar când îşi puse mâinile deasupra lor, vasele începură 
pe dată să strălucească, unul în auriu, celălalt în verde-aprins; amestecul 
lumină nişa, ca soarele de vară printr-o boltă de frunze fragede. Uitându- 
se îndărăt, hobbiţii văzură că şi arborii din curte începuseră să sclipească, 
la început palid, apoi însă din ce în ce mai intens, până când conturul 
frunzelor deveni luminos şi colorat în verde, în auriu şi în roşu ca arama, 
iar trunchiurile păreau coloane plămădite din piatră scânteietoare. 

— Ei, acu' putem să stăm iar de vorbă, zise Arborebărbos. Bag seama 
că vă e sete. Poate sunteţi şi obosiţi. la beţi din asta. 

Se duse până în fundul nişei şi-atunci văzură acolo mai multe garafe 
de piatră, cu capace grele. Deasupra, Arborebărbos descoperi una dintre 
ele şi umplu cu polonicul trei străchini — una foarte mare, două mai mici 
— cu un lichid. 

Licoarea era ca apa, avea gustul celei din Scăldătoarea Enţilor, pe care 
o băuseră la marginea pădurii; totuşi avea o aromă sau o savoare pe care 
n-o puteau defini: abia de se simţea; era un iz de pădure, adus de de- 
parte de adierea răcoroasă a brizei de seară. Simţiră băutura mai întâi în 
degetele de la picioare; senzaţia urcă încet, încet în fiecare mădular, 
înviorându-le pe măsură ce pătrundea în ele, până la ultimul firicel de 
păr. Într-adevăr, hobbiţii simţiră cum începe să le crească părul, să se un- 
duiască şi să se încreţească. Cât despre Arborebărbos, el îşi spălă mai 
întâi picioarele în găvanul de sub boltă, apoi îşi goli strachina dintr-o sor- 
bire lungă, domoală. Hobbiţii crezură că n-o să mai termine. Într-un 
târziu, puse strachina iar pe masă. 

— Of! suspină el. Hmmm, humm, acum putem sta mai bine de vorbă. 
Luaţi loc pe jos, eu am să mă-ntind, ca nu cumva licoarea să mi se urce la 
cap şi s-adorm. 

La peretele din dreapta al nişei, era un pat uriaş, cu picioare scurte de 
vreo douăzeci şi ceva de țoli, acoperit cu un strat înalt de otavă şi ferigă. 
Arborebărbos se lăsă încetişor pe el (abia de se îndoi un pic de mijloc), 
până se întinse tot, cu mâinile sub cap, privind în tavanul unde pâlpâiau 
lumini, ca un tremur de frunze în soare. Merry şi Pippin se aşezară 
alături de el, pe perne de iarbă. 

— Şi-acum, spuneţi-mi şi voi povestea voastră; dar fără grabă, zise 
Arborebărbos. 

Hobbiţii începură să-i istorisească păţaniile prin care trecuseră de când 
părăsiseră Hobbitonul. Nu urmară o ordine strictă, căci se întrerupeau 
mereu unul pe celălalt, iar Arborebărbos îi oprea ades, să se-ntoarcă 
asupra câte unui punct anterior, sau sărea, punând întrebări, despre tot 
felul de fapte. Nu pomeniră deloc de Inel şi nici nu-i spuseră de ce ple- 
caseră la drum şi unde se duceau, iar el nu le ceru desluşiri. 

Era foarte grijuliu la orice: la Călăreţii Negri, la Elrond şi Vâlceaua 
Despicată, la Pădurea Bătrână şi la Tom Bombadil, la Minele Moriei şi la 
Lothlorien şi Galadriel. îi descusu îndelung despre Comitat şi despre 
pământul acestuia. Ajuns aici, spuse un lucru curios: 

— N-aţi întâlnit pe-acolo nici un, hmm, ent, nu-i aşa? Adică nu enţi... 
Mai bine zis, entsoaţe. 

— Entsoaţe? se minună Pippin. Arată la fel ca tine? 

— Da, hmmm... păi nu: acum nu-mi prea mai dau seama, zise Arbore- 
bărbos pe gânduri. Dar ştiu că ele şi-ar fi dorit să stea în ţara voastră, aşa 
că mă-ntrebam şi eu. 

Arborebărbos era totuşi grijuliu în mod special cu ceea ce ţinea de 
Gandalf; şi mai ales de faptele lui Saruman. Hobbiţilor le păru tare rău că 
ştiau prea puţine despre ei: doar o vorbă de-a lui Sam în legătură cu ceea 
ce spusese Gandalf la Sfat. Dar, în orice caz, erau lămuriţi că Ugluk şi 
şleahta lui veniseră din Isengard şi că vorbeau de Saruman ca de 
stăpânul lor. 

— Hmmm, humm! făcu Arborebărbos, când, în sfârşit, cu chiu cu vai, 
ajunseră la bătălia dintre orci şi călăreţii din Rohan. Măi să fie. Astea da, 
veşti! Nu mi-aţi spus tot, nu, nu, nici pe departe. Dar nu mă îndoiesc că 
urmaţi vrerea lui Gandalf. Se petrece ceva foarte mare, îmi dau şi eu 
seama, şi am să aflu despre ce e vorba la timpul potrivit sau la timpul 
nepotrivit. Pe rădăcina şi tulpina mea, e-o treabă ciudată: răsare din 
pământ din iarbă verde un neam ce nu-i trecut nicăieri şi, colac peste 

pupăză, ies la iveală şi cei Nouă Călăreţi Uitaţi pe urmele lor, iar Gandalf 
îi ia într-o călătorie măreaţă, Galadriel îi adăposteşte în Caras Galadon, şi 
orcii îi urmăresc, leghe după leghe, în Ţara Pustietăţii: se pare că i-a cam 
prins furtuna. Sper să iasă basma curată. 

— Dar tu în ce ape te scalzi? îl întrebă Merry. 

— Humm, hmmm! Eu nu m-am sinchisit niciodată de Marile Răz- 
boaie, zise Arborebărbos. Lucrurile astea îi supără mai mult pe elfi şi pe 
oameni. E treaba vrăjitorilor; pe ei îi zgândăre viitorul. Nu sunt trup şi 
suflet de partea cuiva, pentru că nimeni nu e trup şi suflet de partea mea, 
dacă-nţelegeţi ce vreau să zic: în zilele noastre, nimănui nu-i pasă de pă- 
duri aşa cum îmi pasă mie, nici măcar elfilor. Totuşi am o slăbiciune mai 
mare faţă de elfi, decât față de ceilalţi, pentru că ei ne-au vindecat de 
muţenie cu multă vreme în urmă, şi ăsta a fost un mare dar pe care nu 
pot să-l uit, deşi de-atunci drumurile noastre s-au despărţit. Şi sunt, 
bineînţeles, unele lucruri de partea cărora nu sunt deloc; sunt împotriva 
lor: ăştia... burarum, făcu el iar scârbit, orcii ăştia şi stăpânii lor. Eram 
foarte neliniştit pe vremea când umbra domnea în Codrul Întunecat, dar, 
după ce s-a înapoiat în Mordor, m-am ostoit un timp. Mordorul e de- 
parte. Dar, se pare, vântul bate spre Răsărit şi s-ar putea ca deznădejdea 
să pună stăpânire pe codri. Un ent bătrân nu poate face nimic să opre- 
ască furtuna: trebuie s-o îndure sau să crape. 

Dar mai e Saruman! Saruman e un vecin: n-am cum să-l trec cu 
vederea. Socot că trebuie să fac ceva. M-am gândit adesea, în ultima 
vreme, la ce-aş putea face în legătură cu Saruman. 

— Cine e Saruman? întrebă Pippin. Ştii ceva despre trecutul lui? 

— Saruman e un vrăjitor, răspunse Arborebărbos. Mai mult de-atât 
nu-ţi pot spune. Nu cunosc istoria vrăjitorilor. Au apărut prima dată 
după ce-au sosit Marile Corăbii de peste Mare; dar dac-au fost aduşi de 
corăbii, asta nu mai pot spune. Bănuiesc că Saruman era socotit mare 
printre ei. Cu câtăva vreme în urmă — voi aţi zice cu multă vreme în 
urmă — s-a potolit cu hoinăreala şi nu s-a mai amestecat în treburile 
oamenilor şi-ale elfilor; s-a statornicit la Angrenost sau Isengard, cum îi 
zic oamenii din Rohan. La-nceput, a fost foarte liniştit, dar faima lui a- 
nceput să crească. Se zice că a fost ales mai-marele Sfatului Alb; ăsta s-a 
dovedit a nu fi un lucru bun. Mă-ntreb acum dacă nu cumva Saruman 
clocea şi pe vremea aceea ceva. Dar, în orice caz, nu făcea nici un rău vec- 
inilor săi. Stăteam şi eu de vorbă cu el. Într-o vreme, se plimba mereu 
prin codrul meu. Era politicos pe-atunci şi-mi cerea voie de fiecare dată 

(cel puţin, când mă întâlnea); era mereu gata să m-asculte. l-am spus o 
mulţime de lucruri pe care nu le-ar fi descoperit singur; dar nu m-a 

răsplătit la fel. Nu-mi amintesc să-mi fi spus vreodată ceva. Şi s-a închis 
în sine din ce în ce mai mult; chipul lui, aşa cum mi-l amintesc — nu l-am 
mai văzut de multă vreme — a devenit ca o fereastră într-un zid de pi- 
atră — fereastră cu obloanele trase. Cred că acum îmi dau seama ce-are 
de gând. Unelteşte ca să ajungă o Putere. Are o minte numai metal şi 
rotițe; şi nu-i pasă de creşterea lucrurilor, decât dacă-i sunt, pe moment, 
de folos. Şi-acum e limpede că e un trădător negru la suflet. S-a înhăitat 
cu neamul dezgustător al orcilor. Brrr, hummm! Mai rău: le-a făcut ceva, 
ceva primejdios. Căci isengardezii ăştia sunt mai tirani ca oamenii tirani. 
Lucrul anume al relelor care-au intrat în Marele Întuneric e că nu pot 
suporta Soarele; dar orcii lui Saruman îl suportă, chiar dacă-l urăsc. Mă 
întreb ce le-o fi făcut. Or fi oameni pe care i-a dus la pieire, sau a 
amestecat rasa orcilor cu cea omenească? Ăsta ar fi un rău înfiorător! 

Arborebărbos bombăni ceva, de parcă ar fi rostit un blestem enţesc, 
adânc, subpământean. Apoi vorbi mai departe: 

— La o vreme, am început să mă-ntreb cum de-ndrăznesc orcii să 
treacă pe la mine, prin pădure, aşa, nestingheriţi. Abia într-un târziu mi- 
am dat seama că Saruman era de vină şi că de mult iscodise toate căile, 
descoperindu-mi tainele. EI şi ticăloşii lui fac tot prăpădul ăsta. Jos, la 
hotare, doboară arbori — copaci în toată firea. Pe unii îi taie şi-i lasă aşa, 
să putrezească — pagube orceşti; dar pe cei mai mulţi îi seceră şi-i cară, 
ca să aţâţe focurile din Orthanc. În zilele noastre, se vede mereu un fum 
care se ridică din Isengard. 

Blestemat să fie, cu rădăcini şi crengi cu tot! Mulţi dintre arborii aceia 
mi-au fost prieteni, făpturi pe care le cunoscusem de când erau nuci şi 
ghinde; unii aveau glasuri frumoase, care s-au pierdut acum pentru tot- 
deauna. Şi s-au irosit atâtea buturugi şi atâţia rugi de mure din crân- 
gurile care răsunau odinioară de cântec! Am fost nepăsător. Am lăsat să- 
mi scape lucrurile de sub control. Trebuie să pun capăt răului. 

Arborebărbos se ridică din pat, drept în picioare, şi izbi cu palma în 
masă. Bolurile cu lumină tresăriră şi din ele ţâşniră două jeturi în- 
flăcărate. În ochi îi sclipi o scânteie verzuie, iar barba i se zbârli ca o 
mătură. 

— Am să pun capăt răului! izbucni el cu glas tunător. lar voi o să ven- 
iți cu mine! Poate îmi daţi o mână de ajutor. În felul acesta, vă veţi ajuta 
şi prietenii; pentru că Saruman trebuie oprit, altfel şi Rohanul şi Gon- 
dorul vor fi împrejmuite de vrăjmaşi. Acelaşi drum ne va purta spre 
Isengard! 

— Vom veni cu tine cu dragă inimă, zise Merry. O să facem ce putem. 

— Da, zise Pippin. Mi-aş dori să văd Mâna Albă înfrântă. Mi-ar plăcea 
să fiu acolo, chiar dacă mare lucru n-o să pot face; n-am să-l uit niciodată 
pe Ugluk şi călătoria alături de el prin Rohan. 

— Bun! Bun! făcu Arborebărbos. Dar m-am cam pripit şi mi-am dat 
drumul la gură. Nu trebuie să fim repeziţi. M-am înfierbântat. Trebuie să 
gândesc la rece; căci e mult mai simplu să strigi gata! decât să faci ceva. 

Porni cu paşi mari spre cărare şi rămase o vreme sub ploaia izvorului. 
Apoi izbucni în râs şi se scutură, iar stropii de apă care cădeau de pe el 
sclipeau ca nişte scântei roşii şi verzi. Se întoarse, se întinse iar pe pat şi 
rămase tăcut. 

După câtva timp, hobbiţii îl auziră din nou bombănind. Părea că 
numără pe degete. 

— Fangorn, Finglas, Fladrif, vai, vai, suspină el. Necazul e că am 
rămas atât de puţini, zise el, întorcându-se spre hobbiţi. Numai trei 
dintre primii enţi care umblau prin pădure înainte de căderea Marelui 
Întuneric: eu, Fangorn, şi Finglas, şi Flandrif — ca să-i numesc pe elfeşte; 
puteţi să le ziceţi Zulufrunză şi Pielescoarţă, dacă vă place mai mult aşa. 
lar dintre noi trei, Zulufrunză şi Pielescoarţă nu prea pot să facă mare 
lucru în treaba asta. Zulufrunză a-nceput să lâncezească, aproape ca ar- 
borii, ca să zic aşa; îi prieşte să stea singur, pe jumătate adormit, toată 
vara, cu iarba luncilor dimprejur până la genunchi. Acoperit cu păr 
frunzos. 

Mai demult, se scula iarna; dar în ultima vreme moţăie tot timpul şi 
nici măcar atunci nu mai poate merge mult. Pielescoarţă sălăşluia pe 
povârnişurile muntelui, la apus de Isengard. Acolo a fost beleaua cea 
mai mare. L-au rănit orcii şi mulţi dintre ai lui, dimpreună cu turmele 
sale de arbori, au fost omorâţi şi nimiciţi. A urcat în locuri mai înalte, 
printre mestecenii pe care îi iubeşte cel mai mult, şi n-o să mai coboare. 

Totuşi nu zic că n-am putea să ne alăturăm acelor tineri plăcuţi, dacă 
aş fi în stare să-i fac să înțeleagă nevoia; dac-aş putea să-i trezesc — ştiţi, 
noi nu suntem pripiţi. Ce păcat c-am rămas aşa puţini! 

— Cum de v-aţi împuţinat, o dată ce-aţi trăit atâta amar de vreme în 
ţara asta? întrebă Pippin. Au murit aşa, cu duiumul? 

— O, nu, zise Arborebărbos. N-a murit nimeni aşa, de la sine, cum aţi 
zice voi. Unii s-au ramolit de bătrâneţe, desigur; iar mulţi s-au încopăcit. 
De-un număr înspăimântător de ani nu mai avem entmlădiţe — copii, 
cum ziceţi voi. Ştiţi, ne-am pierdut entsoațele. 

— Vai, ce trist, zise Pippin. Cum de-au murit toate? 

— N-au murit! exclamă Arborebărbos. Am zis eu c-au murit? Am zis 
că le-am pierdut. Le-am pierdut şi nu le mai putem găsi, adăugă el, 

suspinând. Credeam că ştie toată lumea. Despre enţii care-au pornit în 
căutarea entsoaţelor lor au cântat şi elfii, şi oamenii, din Codrul 
Întunecat până-n Gondor. Asta nu se uită aşa uşor. 

— Păi, mă tem că aceste cântări n-au trecut munţii, spre apus, până în 
Comitat, zise Merry. N-ai vrea să ne mai povesteşti sau să ne cânţi? 

— Ba da, ba da, zise Arborebărbos, plăcându-i rugămintea. Dar nu pot 
să vă spun tot, ci doar pe scurt. Şi-apoi, trebuie să sfârşim vorba: mâine 
avem de strâns sfat şi-i multă treabă de făcut; s-ar putea să pornim într-o 
călătorie. 

E o poveste ciudată şi tristă, continuă el, după o pauză. În tinereţea lu- 
mii, pe când codrii erau nesfârşiţi şi sălbatici, enţii şi entsoaţele lor — şi 
vreau să vă spun că existau şi entfete: ah! ce drăgălaşe erau Fimbrethil şi 
Wandlimb, cea cu pasul uşor, pe vremea tinereţilor noastre! — se 
plimbau şi-şi vedeau de casă împreună. Dar inimile noastre nu tânjeau în 
acelaşi fel: enţii îşi dăruiau iubirea lucrurilor pe care le întâlneau în lume, 
în vreme ce entsoaţele se gândeau la altceva. Căci enţilor le plăceau copa- 
cii măreţi, codrii sălbatici şi povârnişurile colinelor înalte; beau apa 
pâraielor de munte, şi mâncau doar fructele pe care arborii le lăsau să 
cadă în calea lor, pe poteci; primeau învăţătură de la elfi şi vorbeau cu 
copacii. Pe când gândul entsoaţelor zbura mai degrabă la pomişori şi la 
poienele scăldate în soare de la poalele pădurilor; aveau ochi pentru por- 
umba din hăţişuri, pentru floarea de măr pădureţ şi de cireş sălbatic, 
primăvara, iar vara pentru ierburile verzi de leac, pentru băltină şi spicul 
copt al ierbii de pe câmpiile întomnate. Nu-şi doreau să stea de vorbă cu 
toate acestea, ci doar să le facă să le-asculte şi să li se supună. Entsoaţele 
le porunceau să crească şi să-şi poarte frunzişul şi fructele după voia lor; 
căci ele iubeau buna rânduială, belşugul şi pacea (înțelegând prin aceasta 
că lucrurile trebuiau să rămână acolo unde le aşezaseră ele). Aşa că 
entsoaţele-şi făceau grădini ca să locuiască în ele. Dar noi, enţii, 
hoinăream şi nu ne duceam în grădini decât din când în când. Apoi, 
când s-a iscat Întunericul la Miazănoapte, entsoaţele au trecut Râul cel 
Mare şi şi-au făcut alte grădini şi şi-au arat alte ogoare şi le-am văzut mai 
rar. După ce Întunericul a fost nimicit, pământurile entsoaţelor au înflorit 
mai bogat, iar câmpiile lor erau pline de spice. Mulţi oameni au învăţat 
meşteşugul de la ele şi le-au slăvit cum nu se poate mai tare; iar noi nu 
eram pentru ei decât o legendă, o taină din inima pădurii. Cu toate 
acestea, iată-ne tot aici, pe când grădinile entsoaţelor sunt pustii; oamenii 
le numesc acum Pământurile Maronii. 

Îmi amintesc, era demult, pe vremea războiului dintre Sauron şi Oa- 
menii Mării, cum m-a cuprins dorinţa s-o întâlnesc iar pe Fimbrethil. 

Tare frumoasă era, aşa cum îmi apăruse la ultima noastră întâlnire, deşi 
nu prea semăna cu entfetele de altădată. Căci entsoaţele erau cocârjate şi 
înnegrite de trudă; părul le era decolorat de soare, ca grâul copt, şi 
obrajii, ca merele roşii. Dar ochii le rămăseseră la fel cu ai noştri. Am tre- 
cut Anduinul şi-am ajuns la pământurile lor; dar am găsit un pustiu: tot- 
ul era pârjolit şi scos din rădăcini, căci trecuse războiul pe-acolo. lar 
entsoaţele dispăruseră. Mult le-am strigat şi mult le-am căutat; şi i-am în- 
trebat pe toţi cei pe care i-am întâlnit pe ce drum plecaseră entsoațele. 
Unii spuneau că nu le văzuseră niciodată, alţii c-au luat-o spre soare- 
apune; unii că spre soare-răsare, alţii că spre miazăzi. Dar pe unde-am 
umblat, nu le-am găsit. Mare era jalea noastră! Totuşi, auzeam chemarea 
pădurii sălbatice, aşa că ne-am întors. Ani la rând după aceea am ieşit 
când şi când, să le căutăm; am bătut pământul în lung şi-n lat şi le-am 
strigat pe numele lor frumoase. Dar, pe măsură ce trecea vremea, plecam 
după ele tot mai rar şi nu ne mai avântam atât de departe. Şi-acum, 
entsoaţele nu mai sunt pentru noi decât amintire, iar bărbile ne-au cres- 
cut şi ne-au albit. Elfii-au ticluit multe cântări despre Căutarea Enţilor şi 
unele dintre ele-au ajuns şi la urechile oamenilor. Dar noi n-am făcut nici 
un cânt, mulțumindu-ne să le rostim numele frumoase când ne gândeam 
la ele. Avem încredințarea că le vom întâlni în timpuri ce-au să vie şi 
poate-o să aflăm, cumva, un pământ unde să locuim şi să fim fericiţi 
împreună. Dar ne e scris că lucrul acesta se va izbândi doar atunci când 
vom pierde tot ce-avem acum, şi noi, şi ele. Şi s-ar putea ca vremea aceea 
să nu fie departe. Căci, dacă Sauron cel din vechime a distrus grădinile, 
astăzi Duşmanul, se pare, e gata să pustiască toate pădurile. 

Era un cânt elfesc care povestea despre asta, sau, cel puţin, aşa îl 
înţeleg eu. Se cânta de-a lungul Râului cel Mare. Băgaţi de seamă, nu era 
un cânt enţesc, căci atunci ar fi fost foarte lung. Dar îl ştim pe dinafară şi 
îl îngânăm câteodată. lată cum sună pe limba voastră: 


Entul: 

Când fagu-i verde-n April şi creanga de sevă-i plină, 
Când soarele se joacă-n râu şi vântul fruntea ţi-alină, 
Când pasu-i lung şi sorbi în piept a munţilor răcoare, 
Intoarce-te şi spune-mi că ţara mea-i splendoare. 


Entsoaţa: 


Când în April firul de grâu răsare pe câmpii, 

Când în livezi se-aprind în flori ninsorile târzii, 
Când aerul e-nmiresmat de ploaie şi de Soare, 
Aici adăst şi nu mă-ntorc, căci holda mea-i splendoare. 


Entul: 


Când vine Vara peste fire în aurul de-amiază, 
Sub poala frunzei picotind copacii lin visează; 
Când bolțile sunt verzi şi reci şi vântu-i la apus . 
Întoarce-te, iubito! Ţinuturi ca acestea nu-s. 


Entsoaţa: 


Când vara arde-n fruct pe ram şi mura-i iar în pârg, 
Când spicu-i aur, pielea-i tuci şi rodu-i dus la târg, 

Când mierea se revarsă, măru-i greu, iar vântu-i la Apus, 
Sub Soarele de-aici adăst. 

Căci plaiuri ca acestea nu-s. 


Entul: 


Când urâciunea Iernii ucide pădurea şi colina 

Când arbori se prăvale şi noaptea fără stea soarbe lumina 
Când vântu-i în cumplitul Răsărit, apoi în ploaie-amară, 
Am să te caut, am să te chem; să fiu cu tine iară! 


Entsoaţa: 

Când e iarnă şi cântul s-a dus şi-i beznă ca-n ungher, 
Când ramul gol se frânge, iar truda şi lumina pier, 
Am să te caut, am să te-aştept, să fiu cu tine iară, 
Împreună la drum, sub ropot de ploaie amară! 


Amândoi: 


Împreună porni-vom la drum către depărtatul Soare-Apune 
Şi inimile noastre tihna afla-vor pe-un tărâm din larga lume. 


Arborebărbos îşi termină cântarea. 


— Aşa sună, zise el. Bineînţeles, e pe elfeşte — vesel, cu vorbe pripite, 
şi-i gata-ntr-o clipită. Nimic de zis, fără cusur. Dar enţii ar putea spune 

mult mai multe, în ceea ce-i priveşte, de-ar avea ceva mai mult timp. 
Acum însă am să mă ridic şi-am să trag un pui de somn. Voi unde vreţi 
să staţi în picioare? 

— De obicei, noi ne-ntindem, când ne e somn, zise Merry. E bine-aşa, 
cum stăm acum. 

— l-auzi! Să stai culcat când dormi! se minună Arborebărbos. Mă rog, 
aşa o fi! Hmm! Hum! Uitasem. Cântarea asta de demult m-a purtat în 
vremuri de altădată. Am avut simţământul că sunteţi entmlădiţe, chiar 
aşa. Păi, atunci întindeţi-vă în culcuş. Eu am să stau în ploaie. Noapte 
bună. 

Merry şi Pippin se căţărară în culcuş şi se ghemuiră pe otava moale, 
amestecată cu ferigă. Era proaspătă, caldă şi mirosea dulce. Lumina 
scăpătă, iar scânteierea arborilor se stinse; dar îl vedeau pe bătrânul Ar- 
borebărbos afară, sub umbrar, stând neclintit, cu braţele ridicate 
deasupra capului. Stelele sclipitoare străpungeau bolta şi luminau re- 
vărsarea de apă care îi şiroia pe degete, pe frunte, şi i se prelingea în mii 
şi mii de stropi până la picioare. Sub ropotul acela cristalin, pe hobbiţi îi 
fură somnul. 

Se treziră sub razele reci ale soarelui care poleiau ograda imensă şi 
duşumeaua nişei. Un vânt neînduplecat de la răsărit zdrenţuia norii pe 
cer. Arborebărbos nu se vedea prin preajmă, dar când cei doi intrară în 
găvanul de sub boltă să se scalde, îl auziră îngânând şi cântând pe 
cărarea dintre arbori. 

— Oho-hoo! Bună dimineaţa, Merry şi Pippin! tună el, când îi văzu. 
Aţi dormit, nu glumă. Eu am străbătut deja sute de paşi mari pe ziua de 
azi. Hai să bem ceva şi să pornim apoi spre Divanul Ent. 

Le turnă două străchini pline dintr-o garafă de piatră, alta decât cea de 
cu seară. Nici licoarea nu mai avea acelaşi gust. Era mai pământesc, mai 
bogat, adică parcă mai săţios şi mai hrănitor. În vreme ce hobbiţii stăteau 
pe marginea culcuşului bând şi ciugulind fărâmiţe de prăjiturele elfeşti 
(mai mult pentru că mâncatul făcea parte dintr-o gustare firească, decât 
pentru că le-ar fi fost foame), Arborebărbos stătea în picioare şi se uita la 
cer, cântând încet în enţeşte sau în elfeşte sau în cine ştie ce altă limbă 
ciudată. 

— Şi pe unde vine Divanul ăsta Ent? îşi luă Pippin inima-n dinţi. 

— Hă? Divanul Ent? repetă Arborebărbos, răsucindu-se spre ei. Păi, 
nu e un loc, e o adunare de Enţi care nu prea se mai ţine în zilele noastre. 
Dar am izbutit să-i conving pe mulţi să vină. O să ne strângem acolo un- 
de obişnuiam şi mai demult s-o facem, adică la Râpa Blestemată, cum îi 

zic oamenii. E undeva departe, spre miazăzi. Trebuie s-ajungem până-n 
amiază. 

Nu peste mult, porniră la drum. Arborebărbos îi cără pe hobbiţi în 
braţe, la fel ca-n ziua dinainte. La ieşirea din ogradă, o luă la dreapta, 
păşi peste pârâu şi porni cu paşi mari spre miazăzi, pe rariştea de la 
poalele povârnişurilor abrupte. Mai sus, se zăreau pâlcuri de mesteceni 
şi de scoruşi, iar mai departe pini căţărători, întunecaţi. Curând, Arbore- 
bărbos se abătu uşor de la coline şi se afundă în crâng, acolo unde copa- 
cii erau mai falnici, mai mari şi mai deşi decât văzuseră vreodată hob- 
biții. O clipă, simţiră o gâtuială, la fel ca atunci când se încumetaseră 
întâi în codrul Fangorn, dar nu pentru multă vreme. Arborebărbos nu 
vorbea cu ei. Îngâna adânc şi gânditor, dar Merry şi Pippin nu desluşiră 
nici un cuvânt; suna cam aşa: bum, bum, rumbum, burar, bum, bum, tara 
bum bum, tara bum, şi tot aşa, schimbând tonul şi ritmul din când în când. 
Li se părea uneori că aud un răspuns, un zbârnâit sau un tremur sonor ce 
părea să iasă din pământ sau din crengile de deasupra lor, dacă nu 
cumva chiar din trunchiurile copacilor; dar Arborebărbos nu se oprea şi 
nu privea decât înainte. 

Merseseră multă vreme — Pippin se străduise să ţină socoteala 
„paşilor mari, enţeşti', dar se lăsase păgubaş cam când era pe la trei mii 
— când Arborebărbos o luă mai uşor. Brusc, se opri şi-i lăsă jos pe hob- 
biţi, apoi îşi duse mâinile îndoite pâlnie la gură şi începu să sufle, ca 
dintr-un corn, a chemare. Pădurea răsună adânc — huum, huuum — ca 
un ecou. De departe se auzi, din toate direcţiile, acelaşi huum, huuuum de 
răspuns. 

Apoi, Arborebărbos îi cocoţă pe Merry şi pe Pippin pe umeri şi-o luă 
iar la pas, oprindu-se din loc în loc să-şi trimită chemarea de bucium. De 
fiecare dată i se răspundea tot mai aproape. Astfel, ajunseră până la ur- 
mă la un zid de nepătruns de copaci întunecaţi, cu frunzişul veşnic verde 
— copaci cum nu mai văzuseră hobbiţii până atunci; ramurile creşteau 
direct din rădăcini, împodobite cu frunziş des şi întunecat, ca al ilicelui, 
şi-aveau o mulţime de crengi ţepene, îndreptate în sus, pline de boboci 
strălucitori de culoarea măslinei. 

Arborebărbos o luă la stânga şi ocoli gardul acela viu uriaş, apoi, din 
câţiva paşi, ajunse la un tunel strâmt, pe unde se vedea o cărăruie bătăt- 
orită care cobora brusc pe un povârniş lung şi abrupt. Hobbiţii văzură 
cum pătrund într-o vâlcea ca un cerc, aproape ca o strachină, foarte largă 
şi adâncă, străjuită pe margini de gardul viu cu frunzele veşnic verzi, în- 
tunecate. Înăuntru era tot căptuşit cu iarbă şi, în afară de trei mesteceni 
argintii foarte înalţi şi frumoşi din mijlocul vâlcelei, nu mai era nici un 

copac. Se mai vedeau două cărări, una dinspre răsărit, cealaltă dinspre 
apus. Sosiseră deja o mulţime de enţi; iar alţii coborau pe celelalte poteci. 
Unii veneau în urma lui Arborebărbos. Merry şi Pippin se aşteptau să 
vadă făpturi asemănătoare prietenului lor, aşa cum un hobbit seamănă 
cu altul (în orice caz, pentru un ochi străin); dar, spre surprinderea lor, 
nu era deloc aşa. Enţii erau la fel de feluriţi, precum arborii de arbori, 
fiecare de un alt soi, fiecare după cum crescuse sau după vârsta pe care o 
avea, cum s-ar deosebi un copac tânăr de unul bătrân sau un mesteacăn 
faţă de un fag, de un stejar sau de un brad. Câţiva enţi erau bătrâni, cu 
barbă, noduroşi, precum arborii voinici din vechime (deşi nici unul nu 
părea atât de bătrân ca Arborebărbos); mai erau enţi înalţi şi puternici, cu 
mădularele curate şi pielea întinsă, ca arboretul dintr-o plantație; dar nici 
urmă de tineret enţesc, de lăstari. Pe fundul înverzit al vâlcelei se aflau 
deja peste douăzeci şi se apropiau încă pe-atâţia. 

La început, Pippin şi Merry fură uimiţi mai ales de mulţimea formelor, 
a culorilor, a înălţimii şi a lungimii braţelor şi picioarelor lor; precum şi 
de aceea a numărului degetelor de la picioare şi de la mâini (de la trei 
până la nouă). Câţiva păreau neamuri cu Arborebărbos şi semănau a fag 
sau a stejar. Dar mai erau şi de alte feluri. Unii semănau cu castanii — 
enţi cu pielea cafenie, cu degetele de la mâini răşchirate şi cu picioarele 
scurte. Alţii aminteau de frasin: înalţi, drepţi, cenușii, cu multe degete la 
mâini şi cu picioare lungi. Mai erau unii care semănau cu bradul (cei mai 
înalţi dintre ei), cu mesteacănul, cu scoruşul şi cu teiul. Dar, când enţii se 
strânseră cu toţii în jurul lui Arborebărbos, înclinându-şi uşor capetele, 
murmurând cu glasurile lor molcome şi melodioase, privindu-i lung şi 
intens pe străinii din faţa lor, hobbiţii îşi dădură seama că erau de acelaşi 
neam şi aveau aceiaşi ochi cu toţii — nu la fel de bătrâni şi de adânci ca 
ai lui Arborebărbos, însă aceeaşi faţă gânditoare, galeşă, dar hotărâtă, 
precum şi aceeaşi sclipire verzuie. 

Îndată ce se strânseră cu toţii într-un cerc larg, în jurul lui , Arbore- 
bărbos, începu un sfat ciudat şi de neînțeles. Enţii se porniră să murmure 
molcom: intrau pe rând în ton, până ajunseră să incanteze cu toţii într-un 
ritm prelung, când suitor, când coborâtor, când mai tare, când mai încet, 
în funcţie de locul unde se aflau, ajungând chiar la adevărate tunete. Cu 
toate că la început nu putea să prindă nici un cuvânt şi nici să înţeleagă 
ceva — socoti că era în entă — lui Pippin îi plăcu foarte mult sunetul 
acela; dar încet-încet începu să se foiască. După mai multă vreme (şi cân- 
tul nu dădea semne că s-ar termina) se trezi întrebându-se dacă or fi 
reuşit să-şi spună Bună dimineața! având în vedere faptul că enta era o 
limbă care nu se pripea niciodată; iar dacă Arborebărbos avea de gând să 

mai facă şi apelul, atunci câte zile va dura doar să le incanteze tuturor 
numele? „Cum s-o fi spunând da şi nu în entă?" se întrebă el în gând, 
apoi căscă. 

Lui Arborebărbos nu-i scăpă acest lucru. 

— Hmm, ha, hei! Pippin! făcu el şi toţi ceilalți enţi se opriră din cântat. 
Tare mai sunteţi pripiţi! Era să uit! Şi, ai dreptate, e foarte plictisitor să- 
asculţi o limbă pe care n-o înţelegi. Am să vă las jos. V-am rostit numele 
în faţa Divanului Ent, v-au privit şi-au văzut că nu sunteţi orci. De ase- 
menea, au încuviinţat să mai fie scris un vers. N-am trecut încă mai de- 
parte, dar nu-i o treabă care să dureze mult, pentru un Divan Ent. Tu cu 
Merry vă puteţi plimba prin vâlcea, dacă vă place. E un puț cu apă bună, 
dacă vreţi să vă învioraţi niţel, colea, pe malul de la miazănoapte. Mai 
avem câte ceva de spus, înainte să înceapă Divanul cu adevărat. O să vin 
eu la voi, să vă zic cum stau lucrurile. 

Îi lăsă jos pe hobbiţi. Înainte să se depărteze, se plecară până Ia 
pământ. Isprava asta păru să-i veselească foarte mult pe enţi, judecând 
după murmurul lor şi după sclipirea care li se ivise în priviri; dar îşi 
văzură iute mai departe de treabă. 

Merry şi Pippin urcară pe drumeagul dinspre apus şi se uitară printr-o 
spărtură din gardul viu. De la buza vâlcelei, porneau povârnişuri împă- 
durite şi dincolo de ele, mai sus de ultimul pâlc de brazi, se înălța, dalb şi 
ascuţit, piscul unui munte măreț. În stânga lor, către miazăzi, văzură pă- 
durea prăvălită în depărtări cenuşii. Acolo, în zare, lucea ceva palid şi 
verzui, iar Merry socoti c-ar fi o pâlpâire a câmpiilor din Rohan. 

— Mă-ntreb unde-o fi Isengardul, zise Pippin. 

— Nu prea ştiu unde suntem, zise Merry. Dar piscul acela s-ar putea 
să fie Methedras, iar dacă-mi amintesc eu bine, inelul isengardez se află 
într-un fel de furcă, un defileu de la capătul munţilor. Pesemne că un- 
deva dincolo de crestele acelea înalte. Parcă se vede un fum sau o ceaţă 
acolo, în stânga piscului, ce zici? 

— Cum arată Isengardul? întrebă Pippin. Mă-ntreb ce le-ar putea face 
enţii celor de-acolo. 

— Şi eu mă întreb, zise Merry. Cred că Isengardul e ca un rotocol de 
stânci sau de dealuri, înăuntrul căruia se află un loc întins, iar în mijloc e 
o insulă sau un stâlp de piatră, numită Orthanc. Acolo are Saruman un 
turn. În zidul din jur există cel puţin o poartă pe unde trece un pârâu 
care vine din munţi şi străbate defileul din Rohan. Nu-i văd pe enţi 
atacând într-un astfel de loc. Însă eu am un simţământ ciudat în ceea ce-i 
priveşte: într-un fel, nu-mi vine-a crede că sunt aşa de buni şi nici, cum 
să-ţi spun, aşa înveselitori cum par. Ai zice că sunt molcomi, ciudaţi şi 

răbdători, aproape trişti; şi totuşi, cred c-ar putea fi stârniţi. lar dacă s-ar 
întâmpla una ca asta, eu unul nu mi-aş dori să fiu de partea adversă. 

— Da, făcu Pippin. Ştiu la ce te referi. E precum imaginea unei vaci 
bătrâne care stă şi rumegă agale, faţă de cea a unui taur la atac; iar schim- 
barea poate avea loc cât ai zice peşte. Mă-ntreb dacă Arborebărbos o să-i 
poată stârni. Sunt sigur că asta încearcă. Numai că nu le prea arde de-aşa 
ceva. Ştii bine cum s-a mai pornit şi el aseară, ca apoi s-o lase mai moale. 

Hobbiţii se întoarseră. Glasurile enţilor se unduiau la fel, crescător şi 
descrescător, în conclavul lor. Soarele se înălțase îndeajuns, ca să 
privească acum peste gardul viu: aurea vârfurile mestecenilor şi îngăl- 
benea cu o lumină rece porţiunea de miazănoapte a vâlcelei. Acolo se 
zărea o fântâniţă scânteietoare. Cei doi o porniră pe marginea vâlcelei 
mari, pe sub poalele arborilor cu frunze veşnic verzi — ce plăcut era să 
simţi iar răcoarea ierbii la picioare şi să te bucuri de ea, fără grabă — şi 
coborâră apoi spre şuvoiul de apă. Băură câte-o duşcă rece, curată şi 
pătrunzătoare, şi se aşezară pe un bolovan acoperit cu muşchi, să 
mângâie cu privirea petele lăsate de razele soarelui pe iarbă şi umbrele 
norilor călători pe deasupra vâlcelei. Enţii continuau să murmure. Părea 
că se aflau pe un tărâm foarte depărtat şi straniu, dincolo de lume, cu 
totul altfel de ceea ce văzuseră până atunci. Îi năpădi deodată un dor 
sfâşietor să-şi vadă şi să-şi audă prietenii, mai ales pe Frodo, pe Sam şi pe 
Pas Mare. 

Într-un târziu, glasurile enţilor încetară; şi, ridicându-şi privirile, hob- 
biții îl zăriră pe Arborebărbos venind spre ei, împreună cu unul dintre 
tovarăşii săi. 

— Hram, humm, iată-mă-s, zise el. V-aţi cam plictisit, nu-i aşa? Muriţi 
de nerăbdare. Dar mă tem că nu-i cazul să fiţi atât de nerăbdători. Am 
terminat prima parte a întrunirii; însă mai trebuie să explic lucrurile şi 
celor care locuiesc departe de Isengard, precum şi celor pe la care n-am 
putut trece înainte de Divanul acesta. De-abia după aceea vom hotărî ce- 
avem de făcut. Dar să ştiţi că enţii vor lua repede o hotărâre. Mai mult ţin 
arătarea şi desluşirea pricinilor asupra cărora trebuie să se lămurească. 
Totuşi de ce să vă mint, mai avem de stat ceva vreme pe-aici; cam două 
zile, după cât socot. Aşa că v-am adus un tovarăş. Are un sălaş enţesc 
prin preajmă, îl cheamă Bregalad, pe limba noastră. Zice că s-a hotărât 
deja, aşa că nu e nevoie să mai vină la Divan. Hmm, hmm, el se apropie 
cel mai mult de imaginea unui ent pripit, faţă de noi, ceilalți. Eu zic că o 
să vă înţelegeţi bine. La revedere. Arborebărbos se întoarse şi plecă. 

Bregalad rămase nemişcat un timp, cercetându-i cu grijă pe cei doi 
hobbiţi; iar ei îl priviră, curioşi să vadă primele semne de „pripeală”. Era 

înalt şi părea să facă parte dintre enţii mai tineri; avea braţele şi pi- 
cioarele acoperite cu o piele netedă şi lucioasă, buzele roşcate şi părul 
cenuşiu-verzui. Se putea apleca şi se legăna ca un arbore mlădios în bă- 
taia vântului. 

Într-un târziu, vorbi. Deşi avea un glas adânc, era mai subţire şi mai 
limpede decât al lui Arborebărbos. 

— Ha, hmm, prieteni, ce-ar fi să facem o plimbare? zise el. Mă numesc 
Bregalad, adică, pe limba voastră, Bârnăzor. Bineînţeles însă că nu-i 
decât o poreclă. Aşa m-au botezat în clipa în care i-am răspuns da unui 
ent mai în vârstă, înainte ca el să-şi fi terminat întrebarea. Pe lângă asta, 
beau repede şi plec, în vreme ce alții nici n-apucă să-şi umezească băr- 
bile. Haideţi cu mine. 

Îşi coborî braţele vânjoase şi le întinse câte un deget lung. Hoinăriră 
toată ziua împreună, cântând şi veselindu-se, căci Bârnăzor râdea ades. 
Râdea când dădeau de câte un pârâiaş sau de un izvor: atunci se oprea, 
îşi bălăcea picioarele şi îşi cufunda capul în apă. Uneori, râdea când 
auzea un zgomot sau o şoaptă prin copaci. De câte ori întâlneau câte un 
scoruş, se oprea o clipă cu braţele întinse şi cânta, legănându-se. 

La căderea nopții, îi duse în lăcaşul lui enţesc, care nu era altceva decât 
un pietroi năpădit de muşchi, aşezat pe o pajişte de sub un mal înverzit. 
De jur împrejur creşteau scoruşi şi, ca în orice sălaş enţesc, era şi apă — 
un pârâu care izvora susurând din mal. Vorbiră o vreme, în timp ce în- 
tunericul cuprindea pădurea. Nu departe, se auzeau încă glasurile din- 
spre Divanul Ent; dar acum păreau mai adânci şi mai neliniştite şi, din 
când în când, câte unul se desprindea, printr-o idee mai înaltă şi mai 
vioaie, iar celelalte încetau. Dar Bregalad era alături de ei şi le vorbea ş- 
optit, în propria lor limbă; aflară astfel că aparţinea neamului lui Pieles- 
coarţă şi că ţinutul în care locuiseră fusese pustiit. Lucru care li se păru 
de ajuns hobbiţilor ca să-şi explice „pripeala" lui, mai ales în materie de 
orci. 

— Erau puzderie de scoruşi la mine acasă, zise Bregalad încetişor şi 
trist, scoruşi ce prinseseră rădăcini cu mulţi, mulţi ani în urmă, pe când 
eu eram entmlădiţă, în tihna lumii. Cel mai vechi fusese plantat de enţi, 
ca să le fie pe plac entsoaţelor; dar ele se uitau zâmbind la arbuşti şi 
ziceau că ştiu un loc unde cresc flori mai dalbe şi fructe mai coapte. Cu 
toate acestea, nu-i arbust din neamul Trandafirului care să-mi pară atât 
de frumos ochilor mei. lar pomişorii aceia au crescut mereu, până când 
fiecare a devenit un umbrar verde, şi bobiţele lor roşii, în toamnă, erau 
un belşug, o mândreţe, o minunăţie. Toate păsările se strângeau acolo. 
Îmi plac păsările, chiar şi când pălăvrăgesc. Iar scoruşii aveau atâtea de 

dăruit! Dar păsările s-au făcut urâcioase, la un moment dat, şi lacome; le 
rupeau ramurile şi le-aruncau fructele, fără să le mănânce. Apoi au venit 
orcii cu securi şi mi-au tăiat pomişorii din rădăcină. l-am strigat pe 
numele lor lungi, dar n-au foşnit, nu m-au auzit, nu mi-au răspuns: 
zăceau acolo, ucişi. 


O, Orofarne, Lassemista, Carnimfrie! 

O, scoruş frumos, în părul tău ce mândră-i dalba floare! 

Te-am văzut întrecându-te cu ziua de vară-n splendoare. 

Coajă de lumină, frunze diafane, glas de mângâiere şi răcoare; 
Cum îţi purtai tu cununa roş-aurie pe creştet, în zare! 

O, scoruşule ucis, păru' tău s-a ofilit, ca cenuşa ţi-i; 

Coroana ta s-a-mprăştiat, glasul ţi s-a stins de-a pururea şi-o zi. 
O, Orofarne, Lassemista, Carnimirie! 


Hobbiţii adormiră în susurul mângâios al cântării lui Bregalad, ce 
părea să jelească în multe limbi căderea arborilor pe care-i iubise. 

Rămaseră cu el şi-a doua zi, dar nu se mai depărtară de „casă”. Cea 
mai mare parte a timpului şi-o petrecură şezând tăcuţi la adăpostul 
malului, căci vântul se răcise iar norii coborâseră şi se mohorâseră; razele 
soarelui abia se zăreau şi, în depărtare, se auzeau glasurile enţilor în 
Divan urcând şi coborând la fel, când mai tare şi mai puternic, când mai 
încet şi mai trist, când mai iute, când rar şi solemn, ca o tânguire. Veni şi- 
a doua noapte, iar enţii îşi continuau conclavul sub norii fugari, sub 
licărirea stelelor. 

Se arătă şi ziua a treia, mohorâtă şi bătută de vânt. La răsăritul soare- 
lui, glasurile enţilor se înălţară zgomotos, apoi se potoliră iar. Târziu di- 
mineaţa, vântul scăzu iar văzduhul se umplu de un simţământ de năde- 
jde. Hobbiţii îl văzură pe Bregalad ascultând cu luare-aminte, cu toate că 
acolo, jos, în văgăuna casei lui enţeşti, zvonul dinspre Divan abia de se- 
auzea. 

Sosi şi după-amiaza, iar soarele scăpătat către munţii de apus îşi trim- 
itea săgețile lungi şi aurii printre crăpăturile dintre nori. Deodată îşi dă- 
dură seama că era linişte peste tot; întreaga pădure aştepta în tăcere. 
Bineînţeles, glasurile enţilor încetaseră. Oare ce putea să însemne asta? 
Bregalad stătea ţeapăn, drept în picioare, privind îndărăt, către Râpa 
Blestemată. 

Atunci se auziră un trosnet şi un strigăt răsunător: ra-huumm-rah! Ar- 
borii se înfiorară şi se plecară, de parc-ar fi fost izbiţi de vijelie. O clipă se 
făcu linişte din nou, apoi începu un marş, ca nişte bătăi solemne de tobă, 

iar dincolo de bubuielile acelea de trăsnete izvora, la unison, un cânt 
puternic şi înălţător. 


Sosim, sosim în bubuitul tobelor: ta-ra-bum, ta-ra-bum ta-ra-bum- 
bum-bum! 


Veneau enţii; cântul lor se înălța tot mai aproape, tot mai tare: 
Sosim, sosim cu buciume şi tobe: ta-ra-bum-bum-bum! 


Bregalad îi înşfacă pe hobbiţi şi ieşi în goană din casă. Nu peste multă 
vreme, văzură şirul mărşăluind către ei: enţii săltau pe povârnişuri cu 
paşi mari, apropiindu-se. În frunte se afla Arborebărbos, iar după el 
veneau vreo cincizeci de ortaci doi câte doi, ţinând pasul şi bătând ritmic 
din palme. Pe măsură ce se apropiau, li se zăreau licărirea şi fulgerul din 
priviri. 

— Humm, hmmm! Am venit cu tăvălugul, am venit, până la urmă! 
strigă Arborebărbos, văzându-l pe Bregalad cu hobbiţii. Veniţi şi voi cu 
Divanul nostru. Gata, am pornit! Am pornit spre Isengard! 

— Spre Isengard! strigară enţii. 

— Spre Isengard! 


Spre Isengard! Chiar de-i ferecat cu porți de cremene şi-mprejmuit, 

Chiar de-i Isengardul tare şi puternic, rece ca piatra şi pustiit, 

Tot porni-vom la război, să croim stânca, să fărâmăm poarta 

Căci trunchi şi ram aprinsu-s-au, cuptorul s-a-ncins — războiul ne e 
soarta! 

Spre tărâm de-ntuneric cu tropot de pieire, cu bubuit de tobe venim, 
venim; 

Spre Isengard cu moarte venim! 

Cu moartea venim, cu moartea venim! 


Astfel cântau, îndreptându-se spre miazăzi. 

Cu ochii strălucind, Bregalad o zbughi în rând, alături de Arbore- 
bărbos. Bătrânul ent îşi luă iar hobbiţii şi îi puse pe umeri, şi astfel 
mărşăluiră făloşi în fruntea armoniei cântătoare, cu inimile tresăltând şi 
frunţile înălțate. Deşi se aşteptaseră să se întâmple ceva până la urmă, 
fură uluiţi de schimbarea din firea enţilor. Parcă apele îndelung stăvilite 
se revărsaseră brusc într-un potop înfricoşător. 

— Enţii s-au hotărât destul de repede, până la urmă, nu-i aşa? îndrăzni 
Pippin să rostească după o vreme, într-o pauză de cântec, când nu se mai 
auzeau decât tropăitul picioarelor şi bătaia palmelor. 

— Repede? zise Arborebărbos. Huumm! Da, într-adevăr. Mai iute 
decât m-aşteptam. Pe legea mea, nu i-am văzut atât de stârniţi de secole! 
Nouă, enţilor nu ne place să fim stârniţi; şi nici nu ne-ar putea stârni 
cineva, dacă nu ne-ar fi limpede că arborii şi vieţile noastre ne sunt în 
mare primejdie. Una ca asta nu s-a mai întâmplat în Codru de pe vremea 
războaielor lui Sauron cu Oamenii Mării. „Isprăvile” orcilor — dis- 
trugerea deşănţată a arborilor, fără să aibă măcar pricina c-ar avea nevoie 
de ei, să aţâţe focurile — buf-buf— asta ne-a scos din pepeni; şi trădarea 
unui vecin care s-ar fi cuvenit să ne sară-n ajutor. Vrăjitorii ar trebui să 
ştie mai bine; de fapt, chiar ştiu mai bine. Nu-i blestem îndeajuns de as- 
pru nici în elfi, nici în entă şi nici în limbile oamenilor pentru o astfel de 
trădare. Jos Saruman! 

— Chiar aveţi de gând să sfărâmaţi porţile Isengardului? întrebă 
Merry. 

— Obo, păi ştii bine c-am putea! Pesemne că îţi dai seama cât suntem 
de voinici. Ai auzit vreodată de căpcăuni? Sunt foarte puternici. Dar ei 
nu sunt decât ticluiri de-ale Duşmanului în Marele Întuneric, făcături de 
enţi, aşa cum orcii erau făcături de elfi. Însă noi suntem mai puternici 
decât căpcăunii. Suntem făcuţi din oasele pământului. Crăpăm piatra 
precum rădăcinile arborilor, numai c-o facem mai iute, mult mai iute, 
dacă ne punem mintea. De n-om fi ciopârţiţi, distruşi de flăcări sau 
dărâmaţi de ticluiri vrăjitoreşti, o să facem ţăndări Isengardul şi-o să-i 
prăbuşim zidurile din temelii. 

— Dar Saruman va încerca să vă oprească, nu-i aşa? 

— Hmm, da, aşa e. N-am uitat de asta. Să ştii că m-am frământat mult. 
Însă, vedeţi voi, o mulţime dintre enţii de-aici sunt mai tineri cu multe 
vieţi de arbori ca mine. Acum s-au înflăcărat toţi şi n-au decât un gând: 
să zdrobească Isengardul. Dar nu peste mult vor începe să cugete din 
nou; O să se mai domolească puţin, în clipa în care ne vom lua băutura de 
seară. Mamă, ce sete-o să ne fie! Dar hai acum, cu cântec, înainte! Că 
drumu-i lung şi-i timp destul să chibzuim. Avem o treabă de făcut. 

O vreme, Arborebărbos continuă să mărşăluiască şi să cânte împreună 
cu ceilalţi. La un moment dat însă glasul i se stinse într-un murmur, apoi 
nu i se mai auzi deloc. Pippin îi zări fruntea încruntată şi noduroasă. 
Într-un târziu, Arborebărbos îşi ridică ochii şi hobbitul îi observă privirea 
tristă — tristă, dar nu nefericită. Răspândea o lumină, de parcă flăcăruia 
aceea verzuie se scufundase în puţurile adânci ale gândurilor sale. 

— Bineînţeles, se prea poate, prieteni, zise el rar, se prea poate să ne- 
ndreptăm spre propria pieire. Ultimul marş al enţilor! Dar şi dac-am sta 
acasă cu mâinile-n sân, mai curând sau mai târziu tot ar da năpasta peste 
noi. Gândul acesta ne bântuie de mult, de-asta mărşăluim acum. N-am 
luat o hotărâre pripită. Acum, cel puţin, ultimul marş al enţilor merită o 
cântare. Of, suspină el, poate o s-ajutăm alte neamuri înainte să ne 
prăpădim. Totuşi mi-aş fi dorit să văd că se adeveresc cântecele despre 
entsoaţe. O, cât aş vrea s-o mai văd o dată pe Fimbrethil! Dar, ştiţi, priet- 
eni, cântecele sunt la fel ca pomii ce-şi poartă rodul doar la timpul şi în 
felul lor; şi, uneori, se usucă înainte de vreme. 

Enţii îşi continuară drumul cu paşi mari şi sufletul împăcat. 
Coborâseră într-o limbă lungă de pământ, care se prăvălea în depărtare, 
spre miazăzi; acum începură să tot urce către creasta de la apus. Pădurea 
se rărea şi ajunseră la un pâlc de mesteceni, apoi pe nişte povârnişuri 
pleşuve, unde nu creşteau decât câţiva pini sfrijiţi. Soarele scăpata din- 
colo de costişa din faţa lor. Se lăsa înserarea fumurie. 

Pippin se uită îndărăt. Crescuse oare numărul enţilor, sau ce s-o fi- 
ntâmplat? Acolo unde trebuiau să se întindă povârnişurile sterpe pe care 
le străbătuseră, i se păru că vede dumbrăvi întregi de arbori. Dar de ar- 
bori mişcători! Să se fi trezit copacii din Fangorn, iar acum pădurea 
pornise la război, mărşăluind peste coline? Se frecă la ochi, întrebându-se 
dacă nu cumva somnul şi umbrele îi jucau feste; dar umbrele acelea 
cenuşii şi mari se mişcau neostoit înainte. Se auzea un fâşâit, ca şi cum ar 
fi trecut vântul printre crengi. Enţii se îndreptau spre creastă şi cântul în- 
cetă. Se lăsa noaptea şi totul fu învăluit în tăcere: nu se mai auzea nimic, 
afară de tremurul uşor al pământului sub picioarele enţilor, un fâşâit — 
umbra unei şoapte — ca un vârtej de frunze în cădere. Într-un târziu, 
ajunseră la pisc şi priviră în jos, în puţul acela întunecat: marea des- 
picătură de la capătul munţilor, Nan Curunir, Valea lui Saruman. 

— Noaptea se pogoară peste Isengard, rosti Arborebărbos. 

Călărețul Alb 


— Mi-au îngheţat oasele, zise Gimli, scuturându-şi braţele şi tropăind 
din picioare. 

În sfârşit, se făcuse ziuă. La ivirea zorilor, cei trei ciuguliră şi ei ce pu- 
tură; apoi, pe măsură ce se lumina, se pregătiră să cerceteze din nou 
pământul, după niscaiva urme de-ale hobbiţilor. 

— Şi nu uitaţi de moşneag! zise Gimli. Tare-aş fi fericit dacă am vedea 
o urmă de cizmă. 

— Şi de ce-ai fi aşa fericit? îl întrebă Legolas. 

— Pentru că un moşneag, care lasă urme s-ar putea să fie doar ce pare a 
fi, îi răspunse gnomul. 

— Aşa o fi, zise elful; dar nici măcar o cizmă grea n-ar lăsa urme pe- 
aici, pentru că iarba-i înaltă şi mlădioasă. 

— Ăsta nu-i mare lucru pentru un Pribeag, spuse Gimli. Ajunge şi-un 
fir de iarbă pleoştit, ca Aragorn să-şi dea seama. Dar eu, unul, nu m- 
aştept să găsească vreo urmă. Ceea ce-am văzut noaptea trecută n-a fost 
decât o fantomă răuvoitoare de-a lui Saruman. Sunt absolut sigur, chiar 
şi la lumina zilei. Pesemne că privirile lui ne urmăresc şi-acum din 
Fangorn. 

— Tot ce se poate, zise Aragorn; totuşi nu sunt chiar aşa sigur. Mă 
gândesc la cai. Ai zis, azi-noapte, că s-or fi speriat. Eu însă nu cred. l-ai 
auzit, Legolas? i s-a părut cumva că erau înspăimântați? 

— Nu, zise Legolas. l-am auzit foarte bine. Dacă n-ar fi fost întuneric şi 
dacă nu eram aşa înfricoşaţi, aş fi zis că păreau cuprinşi, dintr-o dată, de- 
o mare bucurie. Glăsuiau ca nişte cai care îşi întâlniseră un prieten vechi. 

— Aşa mi s-a părut şi mie, zise Aragorn. Dar nu pot dezlega misterul 
ăsta, decât dacă se-ntorc. Haideţi! Se luminează repede, aşa că-i mai bine 
întâi să vedem şi-apoi să-ncercăm să dezlegăm mistere. Ar trebui să- 
ncepem să cercetăm pământul cu atenţie chiar de-aici, de lângă tabăra 
noastră, apoi s-o luăm pe povârnişurile dinspre pădure. Misiunea 
noastră este să-i găsim pe hobbiţi, fără legătură cu vizitatorul acela din 


551 


noapte. Dacă, prin noroc, au reuşit să scape, atunci nu puteau să se as- 
cundă decât între arbori, altfel ar fi fost văzuţi. În cazul în care nu găsim 
nimic de-aici, până la poalele pădurii, atunci o să mai facem o ultimă cer- 
cetare a câmpului de bătălie şi a cenuşii. Dar slabe speranţe. Călăreţii din 
Rohan şi-au făcut treaba cum se cuvine. 

O vreme, cei trei bâjbâiră târându-se pe pământ. Arborele îşi întindea 
jalnic braţele pe deasupra lor, cu frunzele atârnând neputincioase şi sun- 
ând în bătaia vântului rece dinspre răsărit. Încet-încet, Aragorn se de- 
părta. Ajunse la cenuşa focului de pază, aproape de malul râului, după 
care cercetă pământul înapoi, spre colina unde se dăduse bătălia. Brusc 
se opri şi se aplecă mult, cufundându-şi aproape obrazul în iarbă. Apoi îi 
strigă şi pe ceilalţi care veniră în fugă. 

— Uite, în sfârşit, ceva nou! exclamă Aragorn. 

Luă de jos o frunză ruptă şi le-o arătă. Era mare, lividă, cu o nuanţă 
aurie, care totuşi începuse să ruginească. 

— lată o frunză de mallorn din Lorien; şi se văd nişte firimituri şi pe ea 
şi-n iarbă. la uitaţi-vă! Nişte căpătâie de sfoară! 

— Şi iată şi cuțitul cu care au fost tăiate, zise Gimli. 

Se ciuci şi scoase dintr-un smoc de iarbă călcat de o talpă grea o lamă 
scurtă şi crestată. Plăselele se aflau tot pe-acolo. 

— E o sculă orcească, zise el, ridicând-o vioi şi uitându-se scârbit la 
mânerul sculptat în forma unui cap hâd, cu ochi saşii şi gură pofticioasă. 

— Na, că asta-i cimilitura cea mai grea din câte ne-au fost date! ex- 
clamă Legolas. Un ostatic legat care scapă atât de orci, cât şi de călăreţii 
din jurul lor! Apoi se opreşte tot la loc deschis şi-şi taie legăturile cu un 
cuţit orcesc. Cum oare şi de ce? Căci, dacă avea picioarele legate, cum a 
putut să meargă? lar dacă avea braţele legate, cum de s-a putut folosi de 
cuţit? Şi dacă n-avea nici mâinile, nici picioarele legate, de ce-a mai tăiat 
sfoara? Colac peste pupăză, mulţumit de tot ce făcuse până atunci, s-a 
aşezat şi şi-a mâncat liniştit merindele! Chiar şi fără frunza aceea de mal- 
lorn, tot poţi să-ţi dai seama că-i vorba de-un hobbit. După care pesemne 
că şi-a preschimbat braţele în aripi şi şi-a luat zborul cântând prin copaci. 
Floare la ureche să-l găsim. Numai să ne crească şi nouă aripi. 

— Cam multe vrăjitorii pe-aici, zise Gimli. Moşneagul ăla ce voia? Ce- 
ai de zis, Aragorn, despre tălmăcirea lui Legolas? Ne-ai mai putea lămuri 
cu ceva? 

— Poate, cine ştie? zise Aragorn, zâmbind. Mai sunt şi alte semne pe- 
aici, sub ochii noştri, şi nu v-aţi aplecat asupra-le. Sunt de acord că os- 
taticul era hobbit şi a avut fie mâinile, fie picioarele libere, înainte să 
ajungă în locul ăsta. Socot că-i vorba de mâini, pentru că, în felul ăsta, 

cimilitura se limpezeşte puţin, dar şi pentru că, aşa cum citesc eu 
semnele, până aici hobbitul a fost cărat de un orc. La doi paşi, s-a vărsat 
sânge — sânge de orc. De jur împrejur se văd urme adânci de potcoave şi 
semne cum că a fost târât un corp greu. Orcul a fost ucis de călăreţi şi 
mai târziu stârvul i-a fost aruncat în foc. Dar hobbitul n-a fost văzut, nu 
se afla „la loc deschis", căci era noapte, iar el mai avea încă mantia el- 
fească. Era vlăguit şi înfometat, aşa că nu-i de mirare că şi-a tăiat 
legăturile cu cuțitul vrăjmaşului său doborât, apoi s-a odihnit şi-a mâncat 
puţin, înainte să se târască mai departe. Dar bine c-a avut ceva lembas 
prin buzunare, chiar dacă a fugit fără raniţe; pesemne că aşa ar fi proce- 
dat orice hobbit. Vorbesc eu de un singur hobbit, dar socot şi trag năde- 
jde că atât Merry, cât şi Pippin erau împreună. Totuşi acest gând al meu 
nu e deloc lămurit. 

— Şi de ce presupui că unul dintre cei doi prieteni a avut mâinile 
libere? întrebă Gimli. 

— Nu ştiu cum s-a întâmplat, răspunse Aragorn. Şi nici de ce-i căra or- 
cul acela. În orice caz, nu ca să-i ajute să scape, de-asta putem fi siguri. Ba 
mai mult, cred că încep să înţeleg un lucru care m-a frământat încă de la 
început. De ce, după pieirea lui Boromir, orcii s-au mulțumit să-i cap- 
tureze pe Merry şi pe Pippin? 

Nu s-au apucat nici să ne caute pe noi, ceilalţi, nici să ne atace tabăra, 
ci s-au îndreptat cu toată viteza spre Isengard. Or fi crezut c-au pus 
mâna pe Purtătorul Inelului şi pe tovarăşul lui credincios? Nu cred. 
Stăpânii lor nu s-ar fi încumetat să le dea orcilor o asemenea poruncă 
făţişă; chiar dacă aceştia mai ştiau şi ei câte ceva, n-ar fi vorbit aşa, pe 
faţă, despre Inel, căci orcii nu sunt slujitori de nădejde. Cred însă că li s-a 
poruncit să-i captureze vii pe hobbiţi, cu orice preţ. Cineva a încercat să 
fugă cu ostaticii, înainte de bătălie. O trădare, pare-se lucru absolut 
obişnuit la neamul ăsta. Vreun orc îndrăzneţ şi solid s-o fi încumetat să 
pună singur mâna pe răsplată, spre propria-i pieire. lată, eu aşa gândesc. 
Or fi născociri, dar ne putem bizui pe ceva: cel puţin unul dintre prietenii 
noştri a scăpat. E de datoria noastră să-l găsim şi să-l ajutăm, înainte de-a 
ne întoarce în Rohan. Nu trebuie să ne-nspăimânte Fangornul, o dată ce 
nevoia i-a condus şi lui paşii prin beznă. 

— Nu ştiu ce mă-nspăimântă mai mult: Fangornul sau gândul că tre- 
buie să refac, pe jos, drumul acela lung prin Rohan, zise Gimli. 

— Atunci, hai să mergem în pădure, spuse Aragorn. 

Nu trecu multă vreme, şi Aragorn dădu peste noi semne. La un mo- 
ment dat, găsi urme de paşi lângă malul Scăldătorii Enţilor; erau, într-ad- 
evăr, de hobbiţi, dar prea şterse ca să afle ceva în plus. Apoi găsiră iar 


553 


nişte urme, la umbra unui arbore măreț, chiar la marginea pădurii. 
Pământul însă era sterp şi uscat, aşa că nici acestea nu le dezvăluiră mare 
lucru. 

— Cel puţin un hobbit a stat o vreme aici şi-a privit îndărăt; apoi s-a- 
ntors în pădure, rosti Aragorn. 

— Atunci trebuie s-o pornim şi noi într-acolo, zise Gimli. Dar nu-mi 
place deloc cum arată acest Fangorn; şi-am fost preveniţi. Mi-ar fi mai 
drag să mă duc să-i caut oriunde în altă parte. 

— Nu cred că pădurea are simţăminte rele, orice s-ar spune, zise 
Legolas, care stătea sub streaşina copacilor, aplecat, de parcă ar fi tras cu 
urechea, scrutând umbrele cu ochii larg deschişi. Nu, codrul nu e rău; 
mai bine zis, răul e altundeva, departe. Nu prind decât ecouri slabe din 
locurile înnegurate în care cresc arbori cu inima întunecată. Răutatea nu-i 
aproape de noi; dar prevederea şi mânia, da. 

— Păi, n-ar avea nici un motiv să se mânie pe mine, zise Gimli. Doar 
nu i-am făcut nici un rău. 

— Atunci, e foarte bine, spuse Legolas. Dar de suferit, a suferit. Se 
întâmplă sau e pe cale să se întâmple ceva acolo, înăuntru. Nu simţi în- 
cordarea? îmi îngreuiază suflarea. 

— Simt că aerul e înecăcios, zise gnomul. Codrul acesta e mai răsfirat 
decât Codrul Întunecat, dar e mucegăit şi lălâu. 

— E bătrân, foarte bătrân, spuse elful. Atât de bătrân, încât aproape că 
mă simt iar tânăr, aşa cum nu m-am mai simţit de pe vremea când 
hoinăream în copilărie cu voi. Bătrân şi plin de amintiri. Cred că m-aş fi 
simţit fericit aici, dacă aş fi venit în vreme de pace. 

— Nici nu mă-ndoiesc, pufni Gimli. Doar eşti un elf pădurean, cu toate 
că elfii, de orice soi ar fi, sunt un neam ciudat. Şi totuşi, mă simt la adă- 
post cu tine. Unde eşti, acolo voi fi şi eu. Dar să-ţi ţii arcul mereu la în- 
demână, căci şi eu am securea la brâu, gata de luptă. Şi asta nu ca s-o as- 
mut împotriva arborilor, adăugă el repede, trăgând cu ochiul spre co- 
pacul sub care stăteau. Nu vreau să-l întâlnesc nepregătit pe moşneagul 
acela, fără să am ceva la îndemână, asta-i tot. Hai să mergem. 

Acestea fiind zise, cei trei vânători se avântară în pădurea lui Fangorn. 
Legolas şi Gimli se lăsară călăuziţi de Aragorn. Acesta nu prea avea 
mare lucru de observat. Pământul era uscat şi acoperit cu un strat gros 
de frunze; dar, bănuind că fugarii se ţinuseră de firul apei, se întorcea 
mereu pe malul pârâului. Aşa ajunseră la locul unde Merry şi Pippin 
băuseră şi îşi scăldaseră picioarele. Fu limpede pentru toată lumea că 
erau urmele a doi hobbiţi, unele mai mici, altele mai mari. 

— Iată o veste bună, zise Aragorn. Însă urmele sunt de-acum două 
zile. Şi, se pare, de-aici hobbiţii s-au îndepărtat de pârâu. 

— Şi-atunci, ce-o să facem? întrebă Gimli. Doar n-o să-i urmărim prin 
toate hăţişurile din Fangorn. Nu prea avem merinde. Dacă nu-i găsim 
mai repede, n-o să le mai fim cu nimic de folos. Poate doar să stăm 
alături de ei şi să le arătăm prietenie murind de foame împreună. 

— Dacă e singurul lucru care ne-a rămas, atunci trebuie să-l facem şi 
pe-ăsta, zise Aragorn. Hai să mergem mai departe. 

Ajunseră până la urmă la capătul abrupt şi prăpăstios al Colinei lui Ar- 
borebărbos şi îşi înălţară privirile spre peretele de stâncă, pe scările 
cioplite grosolan care duceau spre pragul înalt. Razele soarelui se 
căzneau să străpungă norii fugari, aşa că pădurea nu mai era chiar atât 
de mohorâtă şi de înspăimântătoare. 

— Hai să urcăm, să privim în jurul nostru, zise Legolas. Greutatea în 
respiraţie nu mi-a trecut. Mi-ar plăcea să trag, măcar o clipă, aer curat în 
piept. 

Cei trei urcară. Aragorn venea în urmă, mişcându-se încet, căci ur- 
mărea atent cu privirea treptele si terasele. 

— Sunt aproape sigur că hobbiţii au ajuns pân-aici, zise el. Dar mai 
sunt şi alte urme, unele foarte ciudate, pe care nu le înţeleg. Mă-ntreb 
dacă vom putea vedea ceva care să ne ajute să aflăm pe unde au pornit-o. 

Se ridică şi privi în jur, dar nu văzu nimic important. Pragul dădea 
spre miazăzi şi spre răsărit; dar numai spre soare-răsare avea câmp 
deschis. Acolo zări creştetele arborilor coborând rânduri-rânduri către 
câmpia de unde veniseră ei. 

— Mult am mai mers, zise Legolas. Am fi putut ajunge cu toţii vii şi 
nevătămaţi aici, dacă am fi părăsit Râul cel Mare a doua sau a treia zi și- 
am fi luat-o spre soare-apune. De-ar şti omul ce-ar păţi, dinainte s-ar 
păzi. 

— Dar nu chibzuiserăm să ajungem în Fangorn, remarcă Gimli. 

— Şi, cu toate acestea, iată-ne aici; şi bine prinşi în plasă, zise Legolas. 
Ia uitaţi-vă. 

— Unde? întrebă Gimli. 

— Acolo, prin arbori. 

— Unde? Eu n-am ochi elfeşti. 

— Sss! Vorbeşte mai încet. Uitaţi-vă, zise Legolas, arătând cu degetul. 
Acolo jos, în pădure, chiar în locul de unde venim. El e. Nu-l vezi cum 
trece de la un arbore la altul? 

— Ba da, ba da! Acum îl văd, şuieră Gimli. Uită-te, Aragorn. Nu v-am 
spus eu vouă? Uite-l pe moşneag. Tot numai trenţe rufoase, de-aia nu l- 
am văzut la-nceput. 

Aragorn se uită şi reuşi să distingă o siluetă cocârjată care se mişca 
agale. Nu era prea departe. Părea un cerşetor bătrân care mergea ane- 
voie, sprijinit într-un toiag noduros. Avea capul plecat şi nu se uita spre 
ei. Pe alte meleaguri, l-ar fi salutat cu vorbe blânde; dar acum rămaseră 
tăcuţi, cu o nădejde ciudată în suflet; simțeau apropierea unei forţe 
tainice sau a unei primejdii. 

Câteva momente, Gimli se uită cu ochii măriţi la silueta care se 
apropia. Apoi fără să fie în stare să se mai abţină, izbucni: 

— Arcul, Legolas! Încordează-ţi arcul! Pregăteşte-te! E Saruman! Să 
nu-l laşi să rostească ceva, c-o să ne vrăjească! Să tragi înainte! 

Legolas îşi luă arcul şi şi-l încordă încet, de parcă l-ar fi oprit ceva. În 
mână îi atârna o săgeată pe care nu se grăbi s-o ridice. Aragorn stătea 
neclintit, cu chipul atent şi încordat. 

— Ce-aştepţi? Ce-i cu tine? şopti Gimli şuierător. 

— Legolas are dreptate, rosti Aragorn liniştit. N-avem cum să tragem 
asupra unui bătrân aşa, pe nepusă masă şi fără să fim provocaţi, oricâte 
spaime sau îndoieli avem. Om trăi şi-om vedea. 

În clipa aceea, moşneagul grăbi pasul şi ajunse degrabă la poalele 
peretelui de stâncă. Apoi privi în sus. Nu se auzea nici un zgomot. Nu-i 
vedeau chipul, căci era acoperit cu o glugă peste care avea o pălărie cu 
boruri largi, aşa că toate trăsăturile sale erau umbrite, afară de vârful 
nasului şi-al bărbii colilii. Cu toate acestea, lui Aragorn i se păru că-i 
zăreşte strălucirea ascuţită a ochilor, pe sub umbra sprâncenelor 
acoperite. 

Într-un târziu, moşneagul rupse tăcerea. 

— Ziua bună, prieteni, rosti el blând. Vreau să stăm de vorbă. Coborâţi 
voi sau urc eu? 

Fără să mai aştepte răspunsul, începu să urce treptele. 

— Acum! strigă Gimli. Opreşte-l, Legolas! 

— Oare nu v-am spus că vreau să stau de vorbă cu voi? întrebă 
moşneagul. Lasă arcul, jupâne elf. 

Legolas scăpă arcul şi săgeata din mâini şi rămase cu braţele atârnând 
neputincioase. 

— Şi dumneata, jupâne gnom, rogu-te, lasă securea pân-oi ajunge sus. 
Nu vei avea nevoie de aşa ceva. 

Gimli vru să facă un pas, apoi rămase stană de piatră, cu ochii holbaţi, 
în vreme ce moşneagul sărea din treaptă-n treaptă, sprinten, ca o capră. 

Părea că-l părăsise toată neputinţa. Pe măsură ce urca spre prag, apăru o 
sclipire, prea scurtă ca să fie sigură, o fulgerare de alb, ca şi cum i s-ar fi 
dezvăluit, o clipă, nişte straie ascunse pe sub zdrenţe. Gimli inspiră 
adânc, şuierător, în liniştea care-i înconjura. 

— Ziua bună vă zic din nou, rosti moşneagul, apropiindu-se de ei. 

Când ajunse la doi paşi, se opri sprijinit în toiag, cu fruntea semeţită, 
privindu-i pe sub glugă. 

— Ce vânt v-aduce pe-aceste meleaguri? Un elf, un om si-un gnom, 
toţi în veşminte elfeşti. Neîndoios că-n spatele acestei situaţii e-o poveste 
la care e bine să-ţi pleci urechea. Nu te-ntâlneşti adesea pe-aici cu-aşa 
ceva. 

— Vorbeşti ca şi cum ai cunoaşte bine Fangornul, rosti Aragorn. Aşa să 
fie? 

— N-aş zice că-l cunosc bine, îi răspunse moşneagul. Asta ar însemna 
o învăţătură pentru mai multe vieţi. Dar vin din când în când pe-aici. 

— Ne-ai putea spune, mai întâi, numele şi-apoi ce voieşti de la noi? 
zise Aragorn. Dimineaţa trece iute, iar noi avem o misie de împlinit. 

— Ceea ce vreau eu de la voi, ştiţi deja: aş vrea să ştiu ce vânt v-aduce 
pe-aici şi ce poveste-mi puteţi spune. Cât despre nume... 

Se întrerupse, râzând îndelung şi blând. Pe Aragorn îl trecu un fior 
rece pe şira spinării. Şi totuşi, nu simţea nici teamă, nici groază. Era ceva, 
mai degrabă ca o rafală tăioasă de vânt sau ca o ploaie rece care trezeşte 
un somnoros neliniştit. 

— Numele meu, zise iar moşneagul. Încă nu v-aţi dat seama? Cred că 
l-aţi mai auzit. Da, sigur l-aţi auzit. Acum, hai, spuneţi-mi povestea 
voastră. 

Cei trei tovarăşi stăteau neclintiţi, fără să scoată o vorbă. 

— Sunt îndoieli dacă-i bine sau rău să povestiţi cuiva despre misia 
aceasta, zise moşneagul. Din fericire, mai ştiu şi eu câte ceva. Căutaţi 
urmele a doi hobbiţi, mi se pare. Da, da, hobbiţi. Nu vă uitaţi aşa la mine, 
de parcă n-aţi mai fi auzit până acum de numele ăsta. ÎI ştiţi prea bine, 
aşa cum îl ştiu şi eu. Ei bine, au urcat aici alaltăieri şi s-au întâlnit cu 
cineva la care nici nu s-ar fi aşteptat. Asta vă mai linişteşte? Vreţi să ştiţi 
unde-au fost duşi, nu-i aşa? Ei, poate vă dau unele veşti. Dar de ce staţi 
în picioare? Misia voastră nu mai e aşa grabnică pe cât vă închipuiaţi. 
Hai să ne aşezăm, să fim mai în largul nostru. 

Moşneagul se întoarse şi porni spre o grămadă de pietre surpate la 
poalele unei stânci. De îndată, ca şi cum s-ar fi risipit o vrajă, cei trei se 
destinseră şi începură să se foiască. Mâna lui Gimli se îndreptă imediat 
spre secure. Aragorn îşi trase sabia. Legolas se aplecă să-şi ia arcul de jos. 

Moşneagul nu-i băgă în seamă. Se lăsă pe o lespede. Atunci, mantia 
cenuşie se dădu la o parte, iar ei văzură limpede că era îmbrăcat pe 
dedesubt cu totul şi cu totul în alb. 

— Saruman! strigă Gimli, repezindu-se la el cu securea în mână. 
Vorbeşte! Unde ne-ai ascuns prietenii? Şi ce-ai făcut cu ei? Vorbeşte, că 
altfel îţi găuresc pălăria de n-o s-o mai poţi purta, oricât ai fi tu de 
vrăjitor! 

Moşneagul însă fu mai iute ca el. Sări în picioare iar apoi pe un bo- 
lovan mare. Rămase acolo drept şi se făcu brusc foarte înalt, dominându- 
i. Gluga şi zdrenţele fumurii zburară. Veşmântul alb îi strălucea. Îşi 
ridică toiagul şi lui Gimli îi sări securea din mâna încleştată, izbindu-se 
cu zgomot de pământ. Sabia lui Aragorn încremeni şi brusc luă foc. 
Legolas scoase un urlet şi trase o săgeată în sus care dispăru într-o 
pălălaie. 

— Mithrandir! strigă el. Mithrandir! 

— Ziua bună, vă zic iar, Legolas, rosti bătrânul. 

Se uitară toţi trei la el. În bătaia soarelui, părul lui era alb ca zăpada şi 
imaculat veşmântul; sub sprâncenele stufoase, ochii îi străluceau, pătrun- 
zători ca razele soarelui; avea puterea în mâinile lui. Îi cuprinse o uluială 
amestecată cu teamă şi cu bucurie şi nu mai putură scoate nici o vorbă. 

Într-un târziu, Aragorn începu să se foiască. 

— Gandalf! exclamă el. Ne sari în ajutor, acum, că nu mai aveam nici o 
nădejde. Ce orb am fost! Gandalf! 

Gimli nu rosti nici un cuvânt. Se lăsă în genunchi, acoperindu-şi ochii. 

— Gandalf, repetă moşneagul, de parcă ar fi căutat un cuvânt dispărut 
printre amintiri străvechi. Da, ăsta era numele meu: Gandalf. 

Coborî de pe bolovan, îşi luă mantia cenuşie de jos şi se înfăşură în ea. 
Părea că soarele strălucitor se ascunsese iar după un nor. 

— Da, îmi puteţi zice din nou Gandalf, rosti el, cu glasul vechii lor 
călăuze prietene. Ridică-te, Gimli. Nu te condamn, căci nu mi-ai făcut 
nici un rău. Pentru că, dragii mei, nici una dintre armele voastre nu m-ar 
putea răni. Fiţi veseli. Suntem iar împreună, în plin avânt. Vine furtună 
mare, dar acum ne surâde şi nouă norocul. 

Îşi lăsă palma pe creştetul lui Gimli. Gnomul îşi ridică privirile şi râse. 

— Gandalf, rosti el. Dar de ce eşti îmbrăcat aşa, în alb? 

— Da, acum sunt îmbrăcat în alb, zise Gandalf. Aveţi dreptate, sunt 
Saruman, aşa ar crede oricine. Saruman, aşa cum ar fi trebuit el să fie. 
Dar să lăsăm asta. Povestiţi-mi despre voi. Am trecut prin foc şi ape 
adânci de când ne-am despărţit. Am uitat multe din ceea ce credeam că 
ştiu şi-am învăţat multe altele, pe care le credeam uitate. Văd tot felul de 

lucruri depărtate, dar nu şi pe cele de lângă mine. Povestiţi-mi despre 
voi. 

— Ce-ai dori să ştii? întrebă Aragorn. Ceea ce s-a întâmplat de când 
ne-am despărţit pe pod ar fi o poveste lungă. N-ar fi mai bine să ne dai, 
mai întâi, veşti despre hobbiţi? l-ai găsit? Sunt sănătoşi, voinici? 

— Nu, nu i-am găsit, zise Gandalf. Se lăsase negura peste văile de la 
Emyn Muil şi n-am aflat că fuseseră luaţi ostatici, până nu mi-a spus 
vulturul. 

— Vulturul, zise Legolas. Am văzut un vultur departe, în slăvile cer- 
ului; asta s-a întâmplat acum trei zile, în Emyn Muil. 

— Da, zise Gandalf, era Gwaihir, Stăpânul Vânturilor, care m-a făcut 
scăpat din Orthanc. L-am trimis înainte, să vegheze Râul şi să afle veşti. 
Are el privirea ascuţită, dar nu vede chiar tot ce se-ntâmplă pe sub arbori 
şi coline. Mi-a spus unele lucruri, pe altele le-am văzut eu cu ochii mei. 
Nu-mi mai stă în puteri nici mie, nici altora care-au pornit din Vâlceaua 
Despicată să mai fim de ajutor în legătură cu Inelul. N-a fost mult până 
să-ncapă pe mâinile Vrăjmaşului, dar a scăpat. Am şi eu rostul meu în 
treaba asta, căci am stat undeva, la înălțime, şi mi-am dat toată osteneala 
împotriva Turnului Întunecimii. Şi Umbra s-a risipit. După aceea m-am 
simţit vlăguit, tare vlăguit, şi-am rătăcit prin tenebrele gândului. 

— Înseamnă că ştii ceva de Frodo, conchise Gimli. Ce s-a-ntâmplat cu 
el? 

— Nu ştiu să vă spun. A scăpat dintr-o mare primejdie, dar îl mai 
aşteaptă multe altele. A hotărât să se ducă singur în Mordor, aşa c-a 
pornit într-acolo. Atât pot să vă spun. 

— Nu-i singur, interveni Legolas. Credem că s-a dus şi Sam cu el. 

— Nu mai spune! exclamă Gandalf, iar chipul i se lumină într-un zâm- 
bet şi ochii îi sclipiră. Chiar aşa? N-am ştiut, dar pot să spun că nu mă 
mir deloc. Bine, foarte bine. Mi-aţi luat o piatră de pe inimă. 

Trebuie să-mi spuneţi mai multe. Hai, aşezaţi-vă lângă mine şi 
povestiţi-mi despre călătoria voastră. 

Cei trei se aşezară la picioarele lui şi Aragorn începu să povestească. 
Multă vreme, Gandalf nu scoase nici un cuvânt şi nu întrebă nimic. 
Stătea cu mâinile pe genunchi şi cu ochii închişi. Când, în sfârşit, 
Aragorn ajunse la moartea lui Boromir şi la ultima lui călătorie pe Râul 
cel Mare, moşneagul suspină. 

— Nu mi-ai dezvăluit tot ce ştii sau ce gândeşti, Aragorn, prietene, 
rosti el liniştit. Bietul Boromir! Nu mi-am dat seama ce i s-a întâmplat. 
Dureroasă încercare pentru un astfel de bărbat — un adevărat războinic, 
un cârmuitor al oamenilor. Galadriel mi-a spus că era în primejdie. Dar 

că, până la urmă, a scăpat. Ce bine-mi pare! Venirea tinerilor hobbiţi cu 
noi n-a fost zadarnică, fie şi numai de dragul lui Boromir. Însă asta nu 
este singura misie pe care o au ei de împlinit. Au fost aduşi în Fangorn, 
iar venirea lor a fost ca o cădere de pietricele care provoacă o prăvălire în 
munţi. Chiar şi-acum, acum, când stăm noi aici de vorbă, aud primele 
bubuituri. Ar fi mai bine pentru Saruman să nu-l prindă vâltoarea de- 
parte de casă, când s-or rupe zăgazurile. 

— Într-o singură privinţă nu te-ai schimbat deloc, dragă prietene, zise 
Aragorn. Tot numai în cimilituri vorbeşti. 

— Cum spui? În cimilituri? făcu Gandalf. Nu. Căci deşi cu glas tare, 
vorbeam cu mine însumi. Asta-i melicul bătrânilor, să stea la sfat cu cel 
mai înţelept dintre cei de faţă. Desluşirile lungi de care au nevoie tinerii 
sunt plictisitoare. 

Începu să râdă, dar hohotele lui răsunau acum cald şi plăcut, ca o rază 
de soare. 

— Nu mai sunt tânăr, nici măcar după socoteala Oamenilor din Casele 
Străbune, zise Aragorn. Nu vrei să-mi dezvălui mai clar ce-ai în minte? 

— Păi, ce-ai vrea să mai spun? zise Gandalf şi se opri o clipă, gânditor. 
Pe scurt, iată cum văd lucrurile acum, dacă vrei să-mi cunoşti gândurile 
cât mai pe şleau: Duşmanul ştie, desigur, de mult că Inelul se află din- 
colo de fruntarii şi că e purtat de un hobbit. 

Acum ştie şi numărul celor din grupul nostru care au pornit din Vâl- 
ceaua Despicată, precum şi de ce neam suntem fiecare. Dar nu-i e 
limpede ce urmărim. Crede că mergem cu toţii la Minas Tirith, căci aşa 
ar fi făcut el, de-ar fi fost în locul nostru. Şi, după mintea lui, asta ar fi 
fost o grea lovitură dată puterii sale. E, într-adevăr, foarte înspăimântat, 
gândindu-se c-ar putea apărea cine ştie ce forţos care deţine Inelul şi să-l 
ia cu asalt, apoi să încerce să-l doboare şi să se-aşeze pe locul lui. Dar nu- 
i trece prin minte că vrem să-l doborâm fără să punem pe nimeni în loc. 
Şi nici în visurile lui cele mai întunecate nu-i vine ideea c-am vrea să dis- 
trugem Inelul. În asta stau, fără doar şi poate, norocul şi nădejdea 
noastră. Căci, imaginându-şi războiul, i-a dat frâu liber, crezând că n-are 
timp de pierdut; pentru că acela care loveşte primul, dac-o face aşa cum 
trebuie, s-ar putea să nu mai fie nevoit să lovească şi-a doua oară. Aşa că 
îşi pune în mişcare, acum, mai curând decât şi-ar fi închipuit, forţele pe 
care şi le pregăteşte de mult. Nebun înţelept! Căci, dacă şi-ar fi folosit 
toată puterea să străjuiască Mordorul, ca să nu intre nimeni acolo, şi dacă 
şi-ar fi pus toată şiretenia în joc să pună mâna pe Inel, atunci toată năde- 
jdea noastră s-ar fi risipit: nici Inelul, nici Purtătorul lui n-ar fi scăpat. 
Dar acum privirile lui se-ndreaptă mai degrabă peste fruntarii decât în 

propria-i ogradă. Şi cel mai mult are grijă de Minas Tirith. Curând va da 
năvală acolo cu toate forţele, ca o vijelie. Căci ştie deja că solii pe care şi i- 
a trimis ca să tâlhărească Frăția au dat iar greş. N-au găsit Inelul. Şi nici 
nu s-au întors cu vreun ostatic hobbit. Dacă le-ar fi reuşit măcar atât, tot 
ar fi fost o lovitură grea pentru noi. Fatală, chiar. Dar să nu ne întunecăm 
inimile, închipuindu-ne la ce încercări le-ar fi fost pusă hobbiţilor loialit- 
atea în Turnul Întunecimii. Căci Duşmanul a dat greş — cel puţin, până 
acum. Şi asta, datorită lui Saruman. 

— Păi, atunci, Saruman nu-i trădător? întrebă Gimli. 

— Ba e, zise Gandalf. E şi nu e. Aşa-i că-i ciudat? Nici una dintre sufer- 
inţele noastre din ultima vreme n-a fost atât de grea ca trădarea Isengar- 
dului. Socotit fiind deopotrivă cârmuitor şi căpitan, Saruman a ajuns 
foarte puternic. E o ameninţare pentru oamenii din Rohan şi le zădăr- 
niceşte ajutorul din Minas Tirith, cu toate că lovitura principală se între- 
vede dinspre Răsărit. Şi totuşi, o armă perfidă rămâne o primejdie 
oricând la îndemână. Saruman se gândise şi să pună laba pe Inel, numai 
pentru el, sau măcar să atragă în cursă vreo câţiva hobbiţi, ca să-şi împ- 
linească scopurile mârşave. Aşadar, vrăjmaşii au uneltit între ei doar să-i 
aducă pe Merry şi pe Pippin cu iuţeala vântului şi cât ai zice peşte în 
Fangorn, unde altfel nici nu le-ar fi trecut prin minte s-ajungă. Pe lângă 
asta, sunt copleşiţi de noi îndoieli care le zădărnicesc planurile. Mulţu- 
mită călăreţilor din Rohan, nici o solie în legătură cu bătălia nu va ajunge 
în Mordor; dar Seniorul Întunecimii ştie că au fost prinşi doi hobbiţi în 
Emyn Muil şi duşi spre Isengard, împotriva vrerii propriilor săi slujitori. 
Acum are a se teme atât de Isengard, cât şi de Minas Tirith. Dacă Minas 
Tirith cade, n-o să-i fie bine nici lui Saruman. 

— Ce păcat că prietenii noştri sunt la mijloc, zise Gimli. Dacă între 
Mordor şi Isengard nu s-ar afla un alt ţinut, atunci n-ar avea decât să se 
tot lupte între ei. Noi n-am face decât să urmărim evenimentele şi s- 
aşteptăm. 

— Fără-ndoială, învingătorul ar ieşi mai puternic ca oricând, zise Gan- 
dalf. Dar Isengardul n-ar putea să ţină piept Mordorului, dacă Saruman 
nu pune mai întâi mâna pe Inel. Lucru pe care n-are cum să-l mai facă 
acum. încă nu-şi dă seama de ce primejdie-l paşte. Ba chiar nu ştie foarte 
multe lucruri. Şi-a dorit atât de mult să-şi înhaţe prada, încât n-a mai pu- 
tut aştepta acasă şi-a venit în întâmpinarea mesagerilor săi, ca să-i 
iscodească. Dar, ca niciodată, a sosit prea târziu, când bătălia se sfârşise 
deja, fără ca el să mai poată face ceva. N-a zăbovit pe-aici. îi citesc 
gândurile şi-mi dau seama de îndoielile lui. Nu e deprins cu codrul. 
Bănuieşte că Oamenii din Rohan au trecut prin foc şi sabie tot ce-au 

întâlnit pe câmpul de bătălie, dar nu ştie dacă orcii îi aduc sau nu vreun 
ostatic. Şi nici de cearta dintre slujitorii săi şi orcii din Mordor. De ase- 
menea, habar n-are de Mesagerul înaripat. 

— Mesagerul înaripat! strigă Legolas. Am tras cu arcul lui Galadriel 
asupra lui la Sarn Gebir şi l-am făcut să se prăvălească din slava cerului. 
Ne-a cam umplut pe toţi de spaimă. Ce năpastă mai e şi asta? 

— Una asupra căreia nu poţi trage cu săgeata, zise Gandalf. N-ai ucis 
decât armăsarul. Ai făcut o treabă bună; dar Călăreţului i s-a dat de înd- 
ată altul. Căci acela era un nazgul, unul dintre cei Nouă, care călăreşte 
armăsari înaripaţi. Curând, groaza lor îşi va arunca umbrele asupra ul- 
timelor oştiri ale prietenilor noştri, şi le va lua soarele. Dar nu li s-a îngă- 
duit încă să străbată Râul, iar Saruman nu ştie încă de această formă 
nouă în care s-au înveşmântat Duhurile Inelului. El nu se gândeşte decât 
la Inel. A fost prezent la bătălie? A fost găsit? Ce se va întâmpla dacă 
Theoden, Seniorul Obştii, îl găseşte cumva şi-şi dă seama de puterile 
sale? Asta-i primejdia de care se teme Saruman, aşa că s-a grăbit să ajun- 
gă înapoi, în Isengard, să-şi îndoiască, să-şi întreiască asaltul asupra 
Rohanului. Şi-apar noi primejdii la tot pasu', pe care însă nu le observă, 
prea grijuliu de gândurile lui înfierbântate. A uitat de Arborebărbos. 

— Acu” iar vorbeşti singur, zise Aragorn cu un zâmbet. Arborebărbos 
nu mi-e un nume cunoscut. Am descifrat parte din ticluirea lui Saruman; 
totuşi nu înţeleg cum venirea a doi hobbiţi în Fangorn a avut vreo însem- 
nătate, în afară de faptul că ne-a pus pe noi, inutil, pe drumuri fără de 
sfârşit. 

— la stai! strigă Gimli. Mai e ceva ce vreau să ştiu, înainte de toate. 
Azi-noapte te-am văzut pe tine, Gandalf, sau pe Saruman? 

— Neîndoielnic, pe mine nu, răspunse Gandalf; aşa că nu puteaţi să-l 
fi văzut decât pe Saruman. Se pare că semănăm atât de mult, încât dor- 
inţa ta de a-mi face o crestătură fatală în pălărie poate fi iertată. 

— Bun, bun, făcu Gimli. Mă bucur că n-ai fost tu. 

Gandalf râse iar. 

— Da, bunul meu gnom, zise el. Mare uşurare să vezi că n-ai dat greş 
chiar pe toate planurile. Dacă eu n-oi şti asta! Dar, oricum, nu te-am os- 
ândit nici o clipă pentru felul în care m-ai întâmpinat. Şi cum s-o fi făcut, 
o dată ce mi-am sfătuit totdeauna prietenii să n-aibă încredere nici în 
mâinile lor, când au de-a face cu Duşmanul? Fii binecuvântat, Gimli, fiu 
al lui Gloin! Poate că ai să ne vezi într-o bună zi pe amândoi alături şi-ai 
să-ţi dai seama de diferenţă. 

— Şi hobbiţii? îl întrerupse Legolas. Am făcut cale lungă să-i găsim şi 
tu, se pare, ştii de ei. Spune, unde sunt? 

— Cu Arborebărbos şi cu enţii, răspunse Gandalf. 

— Cu enţii! se minună Aragorn. Aşadar, e-adevărat ce se spune în le- 
gendele străvechi despre locuitorii din inima codrilor şi despre uriaşii 
păstori de arbori. Mai sunt enţi pe lumea asta? Mă gândeam că nu sunt 
decât amintiri din vremuri apuse, dacă au existat vreodată, şi n-au fost 
decât o poveste din Rohan. 

— O poveste din Rohan! exclamă Legolas. în nici un caz! Orice elf din 
Ţara Pustietăţii ştie cânturi despre străvechiul Onodrim şi despre jalea 
lor fără sfârşit. Dar chiar şi printre noi, acestea nu sunt decât amintiri. De 
mi-ar mai fi dat să-ntâlnesc vreunul pe lume, atunci chiar că m-aş simţi 
iar tânăr. Dar Arborebărbos nu-i decât tălmăcirea cuvântului Fangorn în 
Limba Comună; şi totuşi, se pare că vorbeşti de un ins. Cine-i acest 
Arborebărbos? 

— A, îmi pui cam multe întrebări, zise Gandalf. Puţinul pe care-l ştiu 
despre întâmplarea aceasta molcomă şi nesfârşită ar fi o poveste de care 
n-avem timp acum. Arborebărbos este Fangorn, străjerul pădurii; el e cel 
mai vârstnic ent, cea mai bătrână făptură care păşeşte încă sub Soare pe- 
acest Pământ de Mijloc. Sper din toată inima, Legolas, să mai ai ocazia 
să-l întâlneşti. 

Merry şi Pippin au avut noroc: l-au întâlnit chiar unde stăm acum. 
Căci a trecut pe-aici cu două zile în urmă şi i-a purtat până la sălaşul lui 
de la poalele munţilor. Vine ades prin locurile acestea, mai ales când e 
neliniştit şi se simte tulburat de zvonurile care-i sosesc din afară. L-am 
văzut acum patru zile mergând cu paşi mari printre arbori şi cred că m-a 
văzut şi el pe mine, căci s-a oprit; dar n-am spus nimic, pentru că eram 
adâncit în gânduri şi vlăguit, după înfruntarea cu Ochiul din Mordor; şi 
nici el n-a scos nici un cuvânt, nu m-a strigat pe nume. 

— Poate că a crezut că eşti Saruman, zise Gimli. Dar vorbeşti despre el 
ca şi cum ţi-ar fi prieten. Credeam că Fangorn e primejdios. 

— Primejdios! exclamă Gandalf. Păi, şi eu sunt foarte primejdios: mai 
primejdios ca orice pe lumea asta, în afară de cazul în care vei ajunge să 
fii dus viu dinaintea Seniorului Întunecimii. Şi Aragorn e primejdios, şi 
Legolas e primejdios. Eşti împresurat de primejdii, Gimli, fiu al lui Gloin; 
căci tu însuţi eşti o primejdie, în felul tău. Fireşte, codrul lui Fangorn este 
periculos — în primul rând pentru cei ce-şi ţin la îndemână securile. Fan- 
gorn însuşi e periculos; şi totuşi, asta nu-l împiedică să fie plăcut şi 
înțelept. Acum însă mânia lui a dat pe dinafară şi a copleşit toată pă- 
durea. Venirea hobbiţilor cu veştile lor a umplut paharul; curând se va 
revărsa ca un potop; dar valul ei se îndreaptă împotriva lui Saruman şi a 
Isengardului. E pe cale să se întâmple un lucru cum nu s-a mai văzut din 

Vremurile de Odinioară: enţii sunt pe cale să se trezească şi să-şi dea 
seama că sunt puternici. 

— Şi ce-or să facă? întrebă Legolas uluit. 

— Nu ştiu, zise Gandalf. Nu cred că ştiu nici măcar ei. Mă-ntreb şi eu 
ce-or să facă. 

Tăcu şi-şi plecă fruntea gânditor. 

Ceilalţi rămaseră cu ochii la el. Îşi ţinea palmele în poală, mângâiate de 
o rază de soare ce se strecura printre norii fugari: păreau pline de lu- 
mină, precum o ulcică cu apă. Într-un târziu, îşi ridică ochii şi privi drept 
la soare. 

— Se stinge dimineaţa, zise el. Curând, va trebui să plecăm. 

— Mergem să-i găsim pe prietenii noştri şi să-l vedem pe Arbo-re- 
bărbos? întrebă Aragorn. 

— Nu, zise Gandalf. Nu pe drumul ăsta trebuie s-o luăm. Am vorbit 
despre nădejde şi nimic mai mult. Nădejde în biruinţă. Ne paşte 
războiul, pe noi şi pe prietenii noştri. Un război în care numai dacă ne fo- 
losim de inel vom şti că vom ieşi victorioşi. Lucrul ăsta mă umple de-o 
mare mâhnire şi de o mare teamă: căci multe vor fi distruse şi se poate 
pierde totul. Eu sunt Gandalf, Gandalf cel Alb, dar Negrul e mai 
puternic. 

Se ridică şi privi către soare-răsare, punându-şi mâna streaşină la ochi, 
de parc-ar fi zărit lucruri depărtate, nevăzute pentru ceilalți. Apoi clătină 
din cap. 

— Nu, zise el cu glas blând. Nu mai avem cum ajunge la el. Măcar 
pentru asta trebuie să fim mulţumiţi. Nu mai putem fi ademeniţi să ne 
folosim de Inel. Trebuie să coborâm şi să dăm piept cu o primejdie 
aproape de deznădejde, dar măcar primejdia aceea de moarte s-a de- 
părtat de noi. Se întoarse. 

— Hai, Aragorn, fiu al lui Arathorn, adăugă el. Să nu regreţi alegerea 
din valea lui Emyn Muil şi nici să nu mai zici că urmărirea ta-i zadarnică. 
Printre atâtea îndoieli, te-ai oprit la alegerea care ţi s-a părut potrivită: a 
fost dreaptă şi ai fost răsplătit. Căci ne-am întâlnit la ţanc, cât n-a fost 
prea târziu. Dar căutarea prietenilor tăi ia sfârşit. Următoarea ta călătorie 
stă sub semnul făgăduielii pe care ai făcut-o. Trebuie să te duci la Edoras, 
să-l cauţi pe Theoden, în lăcaşul lui. Căci e nevoie de tine. Lumina lui 
Anduril trebuie descoperită în bătălia pe care ai aşteptat-o atât. În Rohan 
e război şi zaveră: îi merge tare rău lui Theoden. 

— Atunci, n-o să-i mai vedem pe veselii noştri hobbiţi tineri? întrebă 
Legolas. 

— N-am zis asta, zise Gandalf. Cine ştie? Aveţi răbdare. Duceţi-vă 
acolo unde trebuie şi nădăjduiţi. Şi-acum, pornim spre Edoras! Căci şi eu 
merg, într-acolo. 

— E greu să străbaţi pe jos un asemenea drum, fie că eşti tânăr sau 
bătrân, zise Aragorn. Mă tem că bătălia se va fi terminat când vom 
ajunge acolo. 

— Om vedea, om vedea, zise Gandalf. Veniţi cu mine? 

— Da, pornim cu toţii, spuse Aragorn. Însă n-am nici o îndoială că, 
dacă vrei, vei fi acolo înaintea mea. 

Se ridică şi îl privi lung pe Gandalf. Ceilalţi se uitau la ei cum stăteau 
faţă în faţă, fără să scoată un cuvânt. Silueta fumurie a Omului, Aragorn, 
fiul lui Arathorn, era înaltă şi tare ca piatra. Îşi ţinea mâna pe mânerul 
spadei. Părea un rege ivit din ceţurile mării, care păşise pe ţărmuri 
locuite de făpturi mai mici. În faţa lui stătea silueta cocârjată, albă, 
strălucind de parcă îi mocnea o lumină pe dinăuntru, împovărată de ani, 
dar împrăştiind o tărie mai presus de cea a regilor. 

— Nu-i aşa, Gandalf, zise Aragorn într-un târziu, că te-ai putea duce 
oriîncotro mai iute ca mine? Şi-am să-ţi mai spun ceva: tu ne eşti căpet- 
enie şi flamură. Seniorul Întunecimii are Nouă Călăreţi. Noi avem Unul, 
mai puternic decât ei: Călărețul Alb care-a trecut prin foc, prin sabie şi 
prin hău, şi care e temut de toţi. Ne vom lăsa cu dragă inimă călăuziţi de 
el. 

— Da, te vom urma cu toţii, zise Legolas. Dar mai înainte ia-mi o pi- 
atră de pe inimă, Gandalf, şi spune-ne ce-ai păţit în Moria. Nu mai poți 
sta puţin, să le povesteşti prietenilor tăi cum ai fost salvat? 

— Şi-aşa am stat prea mult, îi răspunse Gandalf. N-avem timp. Căci 
nici într-un an de zile nu v-aş putea termina această poveste. 

— Atunci spune-ne ce crezi de cuviinţă, ca să nu pierdem vremea, zise 
Gimli. Hai, Gandalf, povesteşte-ne cum ai scos-o la capăt cu Balrog. 

— Nu-i rosti numele, spuse Gandalf şi pe chipul lui trecu un nor fugar 
de suferință; apoi tăcu, mai îmbătrânit, parcă, dintr-o dată. M-am 
prăbuşit într-un hău nesfârşit, adăugă el rar, într-un târziu, de parcă şi-ar 
fi amintit cu greu. Am tot căzut, împreună cu el. Flăcările lui mă-mpre- 
suraseră. Eram scrum. Apoi ne-am scufundat într-o apă adâncă şi totul s- 
a-ntunecat. Frig ca fiorul morţii era; aproape că-mi îngheţase inima. 

— Adâncă-i genunea peste care se-ntinde Podul lui Durin, rosti Gimli, 
şi nimeni n-a măsurat-o vreodată. 

— Şi totuşi, are un capăt, dincolo de lumină, dincolo de cunoaştere, 
zise Gandalf. Acolo am ajuns într-un târziu, pe fundul de piatră. El era 
tot cu mine. Focul i se potolise, dar se făcuse vâscos, alunecos, mai 

puternic ca un şarpe care te sugrumă. Ne-am luptat sub pământul viu, 
acolo unde timpul nu se mai măsoară. Ba mă-ncleşta el, ba îl sfârtecam 
eu; până la urmă, a luat-o la goană prin nişte galerii întunecate. Şi- 
acestea nu erau făcute de seminţia lui Durin, Gimli, fiu al lui Gloin. 
Acolo, departe, dincolo de cele mai adânci văgăuni ale gnomilor, lumea-i 
roasă de tot felul de făpturi fără nume. Nici măcar Sauron nu le ştie, căci 
sunt mai bătrâne ca el. Ei bine, am păşit pe-acel tărâm, despre care însă 
n-am să povestesc, ca să nu întunec lumina zilei. În disperare, vrăjmaşul 
era singura mea nădejde, aşa că l-am urmat, încleştat de călcâiul său. 
Astfel m-a adus înapoi, până la urmă, la galeriile tainice din Khazad- 
dum; le cunoştea ca nimeni altul. Am urcat şi-am urcat, până am ajuns la 
Scara Nesfârşită. 

— Pierdută-i în negura timpurilor, zise Gimli. Mulţi spun că nici n-a 
fost vreodată, decât în născociri, iar alţii, c-a fost distrusă. 

— Este şi n-a fost distrusă câtuşi de puţin, zise Gandalf. Din temnița 
cea mai adâncă până-n vârful cel mai înalt urca într-o spirală desăvârşită, 
cu mii de trepte, şi ajungea până la urmă în Turnul lui Durin, săpat în 
stânca vie a lui Zirakzigil, foişorul Cornului Argintat. Către Celebdil se 
deschidea o fereastră singuratică în zăpadă, iar dinaintea ei se întindea 
un spaţiu îngust, o văgăună ameţitoare deasupra negurilor lumii. Soarele 
strălucea puternic acolo, dar dedesubt totul era învăluit de nori. El a 
ţâşnit afară şi, cum eram în urma lui, a izbucnit în flăcări. Nu era nimeni 
de faţă, să vadă; poate cânturile de peste veacuri să povestească despre 
Bătălia de pe Culme. 

Brusc, Gandalf izbucni în râs. 

— Dar ce-ar putea spune cânturile acelea? Cei care-au privit în sus de 
departe au crezut că vârful muntelui s-a-ncununat cu furtuna. Se-auzeau 
tunete, iar fulgerele se izbeau peste Celebdil şi săreau înapoi frânte în 
limbi de foc. Mai mult, am fost înconjurați de un fum amestecat cu aburi, 
care se înălța, şi ploua cu gheaţă. L-am azvârlit pe vrăjmaşul meu, care s- 
a prăbuşit din locul acela înalt şi-a năruit povârnişul muntelui acolo 
unde s-a izbit, spre propria-i ruină. Apoi m-a năpădit întunericul, am 
rătăcit dincolo de gânduri şi de timp şi-am bătut drumuri depărtate, de- 
spre care nu voi povesti niciodată. 

Gol-goluţ am fost trimis înapoi — pentru o vreme, doar până mi se- 
mplineşte menirea. Şi gol am zăcut pe culmea muntelui. Turnul dindărăt 
se făcuse praf, fereastra dispăruse fără urmă; scara în ruină era înfundată 
cu pietre arse şi sfărâmate. Rămăsesem singur, uitat, fără scăpare, 
deasupra cornului tare al lumii. Acolo am zăcut cu ochii pierduţi în zare, 
în timp ce stelele se rostogoleau pe deasupra. Fiecare zi mi se părea mai 

lungă decât un ev pământesc. Îmi ajungeau la urechi, abia auzit, zgo- 
motul adunat de pe toate tărâmurile: naşterea şi moartea, cântecul şi 
plânsul, precum şi huruitul molcom, fără sfârşit, al pietrelor prăbuşite. 
Aşa m-a aflat, într-un târziu, Gwaihir, Stăpânul Vânturilor, care m-a 
ridicat în slăvi şi m-a purtat departe. „Oare mi-e dat să-ţi fiu mereu po- 
vară, prietene ce-mi apari mereu la nevoie? "„Poate c-ai fost, cândva, o 
povară, mi-a răspuns el, dar acum, nu. Eşti uşor ca fulgul de lebădă în 
ghearele mele. Razele Soarelui trec prin tine. Îţi spun drept, nu cred că 
mai ai nevoie de mine: dacă te-aş lăsa să cazi, ai pluti pe aripile vântu- 
lui." „Să nu mă laşi să cad! am gemut eu, căci simţeam cum revin la 
viață. Du-mă în Lothlorien!" „Păi, chiar asta-i porunca lui Lady Galadri- 
el, care m-a trimis să te caut", mi-a răspuns el. 

Astfel s-a-ntâmplat c-am ajuns la Caras Galadhon şi-am văzut că ple- 
caserăţi de mult. Am zăbovit acolo, printre vârstele uitate ale acelui 
tărâm, unde zilele te lecuiesc, nu te dărâmă. Şi mi-am aflat întremarea şi- 
am fost înveşmântat în alb. Am dat şi-am primit sfaturi. De-acolo, pe căi 
întortocheate, am venit şi solii aduc pentru unii dintre voi. M-am legat 
să-i spun lui Aragorn aşa: 


Unde sunt acum Dunedainii, Elessar, Elessar? 
De ce seminţia ta rătăceşte-n zadar? 

Se-apropie ceasul când pierdutul trebuie s-apară, 
Şi Frăția Cenuşie din miazănoapte să răsară. 

Dar ţi s-a hărăzit o mohorâtă cărare: 

Morţii păzesc drumul ce duce spre Mare. 


Lui Legolas, Doamna-i transmite: 


Legolas Frunzăverde ţi-a fost hărăzit să trăieşti 

Vreme multă-n bucurie pe sub arbori. 

De Mare să te fereşti! 

De-ţi va fi dat s-auzi pescăruşii pe țărm, într-o bună zi, 
Inima ta n-o să-şi mai afle tihna în codru, cât vei trăi. 


Gandalf tăcu şi închise ochii. 
— Aşadar, mie nu mi-a trimis nici o solie? întrebă Gimli şi-şi plecă 


fruntea. 


— Întunecate-i sunt vorbele, zise Legolas, şi lipsite de-nţeles pentru cei 
ce le primesc. 

— Asta nu mă-ncălzeşte cu nimic, spuse Gimli. 

— Ce-ai vrea? întrebă Legolas. Să-ţi spună pe față de propria-i 
moarte? 

— Da, dacă altceva nu are a-mi spune. 

— Ce se-ntâmplă? făcu Gandalf, deschizând ochii. Da, cred că pot 
desluşi cuvintele ei. Iertare ţie, Gimli! Chibzuiam încă o dată asupra 
soliilor. Dar ţi-a transmis şi ție veşti şi nu-s nici triste, nici întunecate. 


„Lui Gimli, fiu al lui Gloin, a zis ea, salutul Doamnei. Tu, Purtător al 
Şuviţei, oriunde-i merge, te va-nsoţi grija mea. Dar, păzea! E-un copac 
anume spre care să-ţi îndrepţi securea!" 


— Fericită clipa în care te-ai întors la noi, Gandalf! strigă gnomul, 
ţopăind şi cântând din rărunchi pe limba lui. Haideţi, haideţi! îi îndemnă 
el, rotindu-şi securea în mână. Că doar n-om crăpa căpăţâna sfântă a lui 
Gandalf! Hai s-o aflăm pe cea potrivită! 

— N-o să ai mult de căutat, zise Gandalf, ridicându-se de la locul lui. 
Haideţi! Atât am avut de depănat amintiri, aşa, ca-ntre vechi prieteni ce 
s-au regăsit. Acum e timpul să-i dăm zor. 

Se înfăşură din nou în mantia lui veche şi ponosită şi porni înainte. 
Ceilalţi îl urmară iute pe povârnişul ce cobora dinspre pragul înalt, 
croindu-şi iar drum prin pădure, spre malul Scăldătorii Enţilor. Nu mai 
scoaseră o vorbă, până poposiră din nou pe iarba de la poalele Fan- 
gornului. Nu se vedea nici o urmă de-a cailor lor. 

— Nu s-au întors, zise Legolas. O să mergem pe jos pân-o să cădem 
laţi. 

— Eu n-am să merg pe jos. Nu mai avem vreme, spuse Gandalf. Apoi 
îşi ridică privirea şi şuieră atât de limpede şi de ascuţit, încât ceilalți 
rămaseră uimiţi. Nu-şi puteau închipui cum buzele acelea stafidite, as- 
cunse în barbă, erau în stare să scoată un asemenea sunet. De trei ori 
şuieră, apoi li se păru că aud în depărtare nechezatul slab al unui cal, 
purtat de vântul de răsărit dinspre câmpie. Aşteptară înmărmuriţi. Nu 
trecu mult si le ajunse la urechi tropot de copite, întâi mai mult ca un 
tremur al pământului, desluşit doar de Aragorn, care sta întins pe iarbă 
alături de ceilalţi, crescând apoi din ce în ce mai mult şi mai limpede, 
într-un ritm rapid. 

— Vin mai mulţi cai, zise Aragorn. 

— Bineînţeles, îi replică Gandalf. Suntem o povară prea mare pentru 
unul singur. 

— Sunt trei, spuse Legolas, scrutând câmpia. la uite-i cum aleargă! E 
Hasufel şi lângă el amicul meu, Arod. Dar în fruntea lor e unul foarte 
mare. N-am mai văzut în viaţa mea un astfel de cal. 

— Şi nici n-ai să mai vezi, zise Gandalf. E Iute ca Gândul, căpetenia 
mearşilor, împărații cailor, şi nici măcar Theoden, regele Rohanului, n-a 
călărit unul mai frumos. Uitaţi-vă cum luceşte ca argintul şi-aleargă lin, 
ca un pârâiaş! A venit pentru mine: e calul Călăreţului Alb. Vom merge 
împreună la luptă. 

Chiar în timp ce bătrânul vrăjitor le desluşea aceste treburi, mândreţea 
de cal începuse să urce povârnişul spre ei; veşmântul îi strălucea, coama 
îi flutura în vârtejul iuţelii galopului. Nu departe, îndărătul lui, veneau şi 
ceilalți doi. De cum îl zări pe Gandalf, Iute ca Gândul încetini pasul şi 
necheză puternic; apoi se apropie uşor, la trap, plecându-şi capul 
mândru, şi începu să-i amuşineze bătrânului grumazul cu nările lui 
fremătătoare. Gandalf îl mângâie. 

— E cale lungă din Vâlceaua Despicată, prietene, zise el; dar tu eşti 
înțelept şi iute. Prietenul la nevoie se cunoaşte. Şi-acum, vom merge 
departe-mpreună şi nu ne vom mai despărţi niciodată pe lumea asta! 

Curând, se apropiară şi ceilalţi doi cai, oprindu-se liniştiţi, de parcă ar 
fi aşteptat o poruncă. 

— Pornim pe dată spre Meduseld, palatul stăpânului vostru, Theoden, 
zise Gandalf, cu gravitate, iar ei îşi plecară capetele. Nu prea avem timp, 
aşa că, dacă nu vă e cu supărare, prieteni, vom merge călare. Vă conjur să 
porniţi cu cea mai mare iuţeală. Hasufel îl va purta pe Aragorn, iar Arod, 
pe Legolas. Pe Gimli am să-l ţin în faţa mea, dacă Iute ca Gândul îngă- 
duie să ne ducă pe amândoi. Mai zăbovim doar să tragem o duşcă. 

— Acum încep eu să pricep ceva din misterul de azi-noapte, zise 
Legolas, sărind sprinten în spinarea lui Arod. Chiar dacă la început or fi 
fugit de frică, l-au întâlnit apoi pe lute ca Gândul, căpetenia lor, şi l-au 
întâmpinat cu bucurie. Ştiai că se află pe-aproape, Gandalf? 

— Da, ştiam, răspunse vrăjitorul. Mi-am adunat gândurile asupra lui 
şi l-am îndemnat să se grăbească; pentru că ieri era departe, în partea de 
miazăzi a ținutului acestuia. Şi mă poate purta ca vântul înapoi. 

Gandalf îi spuse ceva lui lute ca Gândul şi calul porni în trombă, fără 
însă s-o ia prea mult înaintea celorlalţi. După o vreme, se întoarse brusc 
şi alese un loc unde malul era mai lin. Apoi trecu prin râu şi îi călăuzi 
spre miazăzi, pe o câmpie netedă, fără nici un arbore. Vântul unduia 
întinderile nesfârşite de iarbă cenuşie. Nici urmă de drumuri sau de 
cărări, dar lute ca Gândul nu şovăia. 

— O ia de-a dreptul către sălaşurile lui Theoden, pe la poalele Mun- 
ţilor Albi, zise Gandalf. Aşa o s-ajungem mai repede. Pământu-i mai arid 
peste râu, în ţinutul de la soare-răsare, pe unde trec urmele principale 
spre miazănoapte, dar lute ca Gândul ştie toate hârtoapele şi smârcurile 
de pe drum. 

Merseră şi merseră călare ceasuri întregi, prin luncile de pe mal. Pe- 
alocuri, iarba era atât de înaltă, încât le trecea de genunchi, iar armăsarii 
păreau că înoată într-o mare cenuşiu-verzuie. Dădură de nenumărate 
bălți ascunse şi trecură peste pogoane întregi de băltină înşelătoare 
acoperită de rogoz unduitor; dar lute ca Gândul găsea calea dreaptă, iar 
ceilalţi cai urmau dâra lăsată de el. Încet-încet, soarele coborî spre apus. 
Pe întinsul câmpiei, li se păru, o clipă, că văd în zare o pălălaie roşiatică 
scufundându-se în iarbă. De-o parte şi de alta, ceva mai jos de linia ori- 
zontului, străluceau aprins culmile munţilor. Părea că se înălța un rotocol 
de fum care întuneca discul solar, dându-i o nuanţă sângerie, de parcă 
acesta ar fi dat foc ierbii, în trecerea sa dincolo de hotarele lumii. 

— Acolo se află Strunga Rohan, zise Gandalf. Trebuie să fie la apus de 
unde ne aflăm noi. Tot în direcţia aceea e şi Isengardul. 

— Văd un rotocol mare de fum, zise Legolas. Ce-o fi? 

— Război şi răzmeriţă, îi răspunse Gandalf. înainte! 

Regele din Lăcaşul Auriu 


S trăbătură călare asfințitul şi înserarea molcomă; apoi se lăsă 
noaptea. Când, până la urmă, făcură popas şi descălecară, până şi 
Aragorn se simțea înțepenit şi vlăguit. Gandalf nu le îngădui decât 
câteva ceasuri de odihnă. Pe Legolas şi pe Gimli îi fură somnul, iar 
Aragorn se întinse pe spate, cât era de lung; dar Gandalf rămase în pi- 
cioare, sprijinit în toiag, scrutând întunericul spre răsărit şi spre apus. 
Totul era cufundat în tăcere; nu se vedea şi nu se auzea ţipenie. Când se 
deşteptară, cerul nopţii era străbătut de nori prelungi, zburătăciţi de un 
vânt de gheaţă. O porniră iar la drum, la lumina rece a lunii, la fel de 
repede ca-n plină zi. 

Trecură ceasuri întregi şi ei îşi continuară fără preget călătoria. Gimli 
moţăia şi, de bună seamă, ar fi căzut de pe cal dacă n-ar fi fost ţinut bine 
şi zgâlţâit de Gandalf. Vlăguiţi, dar mândri, Hasufel şi Arod veneau pe 
urmele căpeteniei lor neobosite — o umbră cenuşie, abia conturată, 
dinaintea lor. Străbătură leghe după leghe. Luna ceruită scăpata înspre 
apusul înnorat. 

Aerul se răci amarnic. Încet-încet, la răsărit, bezna începu să se 
destrame şi se ivi o geană de lumină cenuşie, îngheţată. Departe, în 
stânga lor, suliţele luminoase stacojii se izbiră de zidurile întunecate ale 
lanţului Emyn Muil. Se iviră zorile în toată splendoarea lor; o pală de 
vânt mătură cărarea, năpustindu-se apoi printre ierburile plecate. Deod- 
ată, lute ca Gândul rămase neclintit şi necheză. Gandalf arătă cu degetul 
în faţa lor. 

— la priviţi! strigă el, făcându-i pe toţi să-şi ridice privirile. 

Dinaintea lor, se înălțau Munţii de Miazăzi, cu creştetele înălbite, 
brăzdaţi de umbre. Câmpiile înierbate se izbeau parcă de colinele în- 
grămădite la poale, revărsându-se în nenumărate văi triste, cuprinse încă 
de întuneric, neatinse de lumina zorilor, care îşi croiau drum şerpuitor în 
inima munţilor uriaşi. Chiar dinaintea călătorilor noştri, cea mai largă 
dintre aceste vâlcele se deschidea ca un golf alungit printre dealuri. 

Acolo, în depărtare, desluşiră o prăvălire muntoasă cu o singură culme 
semeaţă; la gura văii, se înălța un pisc, precum un străjer singuratic. La 
poalele sale curgea un pârâu ca un fir de argint, ivit din vâlcea; pe cul- 
mea aceea zăriră în depărtare o pâlpâire în lumina răsăritului — o scân- 
teiere de aur. 

— Vorbeşte, Legolas, zise Gandalf. Spune-ne ce vezi acolo, dinaintea 
noastră. 

Legolas se căzni să vadă ceva, punându-şi mâna streaşină la ochi, ca să 
se ferească de săgețile soarelui abia răsărit. 

— Văd un pârâu alburiu care coboară din culmile înzăpezite, zise el. 
Acolo, unde apa izvorăşte din umbra vâlcelei, se ridică un deal, la soare- 
răsare, înconjurat de un zid întărit şi de un gard de mărăcini. Înăuntru se 
văd acoperişurile caselor, iar în mijloc, pe o terasă înverzită, în slăvi, se 
înalţă lăcaşul Oamenilor. Şi-mi pare că-i acoperit cu aur. Lumina sa 
străluceşte până hăt, departe. Şi stâlpii de la intrare sunt aurii. Acolo stau 
nişte bărbaţi în zale lucitoare. în rest, doarme toată lumea. 

— Edoras se cheamă curţile acelea, zise Gandalf, iar lăcaşul auriu e 
Meduseld. Acolo sălăşluieşte Theoden, fiul lui Thengel, Regele Obştii din 
Rohan. Am sosit o dată cu lumina zilei. De-acum, drumul ni se deschide 
limpede dinainte. Dar trebuie să mergem mai cu luare-aminte; căci din- 
colo de fruntarii e război, iar rohirrimii, stăpânii cailor, nu dorm, chiar de 
pare că suntem atât de departe de ei. Vă sfătuiesc să nu scoateţi armele la 
iveală şi să nu vorbiţi cu trufie, până nu ne-om afla dinaintea tronului lui 
Theoden. 

Dimineaţa îi înconjura strălucitoare şi limpede, iar păsărelele cântau 
când călătorii ajunseră la un pârâu care se rostogolea cu iuţeală la vale, 
până în câmpie. La poalele colinelor, el tăia cărarea, într-o fâşie lată, şi 
curgea mai departe, către răsărit, până se vărsa în Scăldătoarea Enţilor, 
prin stufăriş. Pământul era înverzit: în lunca reavănă şi de-a lungul 
malurilor înierbate ale pârâului creşteau o mulţime de sălcii. Li se în- 
roşiseră deja vârfurile, simțind apropierea primăverii în ţinutul de 
răsărit. Peste pârâu era un podeţ care lega malurile joase, răvăşite de co- 
pitele cailor. Călătorii îl trecură şi ajunseră la o potecă bătătorită care 
ducea spre înălţimi. 

La poalele colinei înconjurate de ziduri, drumul continua în umbra un- 
or movile înalte şi înverzite. Pe partea dinspre apus, păreau împroşcate 
cu zăpadă: printre firele de iarbă, răsăreau nişte floricele ca stelele fără 
număr. 

— la uitaţi-vă, zise Gandalf. Ce drăgălaşi sunt ochii aceia strălucitori 
din iarbă! Veşnicuţe, aşa le zice, sau, pe tărâmul acesta al oamenilor, 

simbelmyne, căci înfloresc în toate anotimpurile anului şi cresc pe unde se 
odihnesc morţii. Băgaţi de seamă, am ajuns la gorganele măreţe unde 
dorm seniorii lui Theoden. 

— Şapte pe partea stângă şi nouă, pe dreapta, zise Aragorn. Lăcaşul 
Auriu a fost ridicat de-a lungul mai multor vieţi omeneşti. 

— De cinci sute de ori au căzut frunzele în Codrul Întunecat, la mine 
acasă, zise Legolas, şi nu ne-a părut mai mult de-o clipă. 

— Dar Călăreţilor din Obşte li se pare o veşnicie, zise Aragorn, aşa că 
ridicarea acestei case nu este pentru ei decât amintirea unui cânt, iar 
vremurile de altădată sunt pierdute în negura timpului. Acum, îi zic 
acestui pământ casa lor proprie. Au vorba încurcată, după felul neamur- 
ilor de la miazănoapte. 

Apoi începu să incanteze încetişor, într-o limbă molcomă, necunoscută 
elfului şi gnomului; şi totuşi ascultau, căci era tare melodioasă. 

— Socot că e-n limba rohirrimilor, zise Legolas; căci e precum ţinutul 
acesta: bogată şi, oarecum, curgătoare, altfel aspră şi neclintită, ca munţii. 
Dar nu-mi dau seama ce zice, afară doar că-i împovărată de mâhnirea 
Oamenilor Muritori. 

— lată cum sună în Limba Comună, zise Aragorn, străduindu-mă s-o 
tălmăcesc cât pot eu de bine: 


Unde-s acum calul şi călăreţul? 

Unde-i cornul ce suna? 

Unde-s coiful şi cămaşa de zale şi părul bălai ce se revărsa? 
Unde-s mâna pe strune de harpă şi focul stacojiu ce-ardea? 
Unde-s primăvara şi rodul şi grâul ce-nalt îmi creştea? 

Ca ploaia pe munte, ca vântul pe pajişti s-au dus; 

Dincolo de coline, în beznă, zilele-au plecat spre apus. 
Cine-o să mai strângă fumul din lemnul uscat arzând, 

Să se minuneze de anii în zbor, dinspre mare venind? 


Aşa grăit-a un poet de mult uitat în Rohan, amintindu-şi cât de înalt şi 
de mândru era Eorl cel Tânăr, care plecase de la Miazănoapte; iar bid- 
iviul lui, Felarof, tatăl cailor, avea aripi la picioare. 

Acestea fiind spuse, călătorii trecură de gorganele tăcute. Şi urmând 
drumul întortocheat ce ducea la cocoaşele înverzite ale colinelor, 
ajunseră într-un târziu la zidurile uriaşe, bătute de vânt şi la porţile 
Edorasului. 

Acolo se găseau o mulţime de bărbaţi în zale lucitoare, care săriră înd- 
ată în picioare şi le aţinură calea cu lăncile. 

— Opriţi-vă! Cine sunteţi, străinilor? strigară ei în limba din Obştea 
Călăreţilor, cerându-le să le spună numele şi misiunea lor. 

În ochi li se citea o uimire neprietenoasă; se uitară încruntaţi la 
Gandalf. 

— Ei bine, eu vă înţeleg graiul, le răspunse el în aceeaşi limbă; dar 
puţini străini de locurile acestea se pot lăuda cu aşa ceva. De ce nu vor- 
biţi atunci în Limba Comună, aşa cum e obiceiul în Apus, dacă vreţi să vi 
se răspundă? 

— Aceasta-i voia lui Theoden, regele, ca nimeni să nu treacă de-aceste 
porţi, afară de cei care ne ştiu limba şi ne sunt prieteni, răspunse unul 
dintre străjeri. Nimeni nu e bine venit aici în vreme de război, afară de 
oamenii noştri şi de cei ce vin din Fortăreaţa Colnicului, din ţinutul 
Gondor. Cine sunteţi voi, ce năvăliţi aşa, nechibzuit, dinspre câmpie, în- 
veşmântaţi ciudat şi călare pe cai ca ai noştri? Stăm aici de strajă de mul- 
tă vreme şi v-am zărit încă de când eraţi foarte departe. N-am mai văzut 
călăreţi aşa ciudaţi şi nici cai mai semeţi ca armăsarul acela. De n-om fi 
orbiţi de vreo vrajă, apăi unul ca ăsta e din neamul mearşilor. la spune, nu 
cumva eşti vreun vrăjitor, vreo iscoadă de-a lui Saruman sau o nălucă 
de-a lui? Hai, vorbeşte! Şi repede! 

— Nu suntem năluci, zise Aragorn, şi nici privirea nu te-nşeală. Căci, 
ai dreptate, aceştia sunt caii voştri — lucru pe care, ştiu bine, l-ai ştiut 
înainte să ne întrebi. Dar ai mai văzut geambaşi care să se întoarcă la gra- 
jdul pe care l-au păgubit? Aceştia sunt Hasufel şi Arod şi ni i-a împru- 
mutat Eomer, al Treilea Mareşal al Mărcii, acum două zile. Am venit să i- 
i înapoiem, aşa cum i-am promis. Nu s-a întors Eomer încă, să vă 
vestească sosirea noastră? 

Prin ochii străjerului trecu o undă de nelinişte. 

— De Eomer n-am nimic a spune, îi răspunse el. Dacă adevăr grăit-ai, 
atunci Theoden trebuie să fi auzit de voi. Poate venirea voastră nu-i chiar 
atât de neaşteptată. Acu' vreo două nopţi, a venit Limbă de Vierme şi ne- 
a spus că, din porunca lui Theoden, n-are voie nici un străin să treacă pe- 
aici. 

— Limbă de Vierme? întrebă Gandalf, privindu-l tăios pe străjer. Să nu 
mai aud de el! Misia mea nu este să-l văd pe Limbă de Vierme, ci pe în- 
suşi Seniorul Obştii. Mă grăbesc al naibii. Ce-ar fi să te duci sau să trimiţi 
pe cineva să-l vestească de sosirea noastră? 

Se uită lung la bărbatul din faţa lui şi ochii îi scăpărară pe sub fruntea 
bombată. 

— Da, am să mă duc, răspunse el rar. Dar cum să-i spun că vă cheamă? 
Şi ce să-i spun despre tine? Bătrân şi amărât îmi pari, şi totuşi, eşti crunt 
şi neîndurător pe dinlăuntru. Aşa socotesc. 

— Bine vezi, bine găseşti, zise vrăjitorul. Căci sunt Gandalf. M-am în- 
tors. Şi, bagă de seamă! Am adus şi eu un cal înapoi. lată-l pe Iute ca 
Gândul cel fără pereche, pe care nimeni altcineva nu-l poate îmblânzi. lar 
aici, lângă mine, e Aragorn, fiul lui Arathorn, moştenitorul Regilor, ce la 
Fortăreaţa Colnicului se duce. lată-i şi pe Legolas, elful, şi pe Gimli, 
gnomul, tovarăşii noştri. Du-te acum şi spune-i stăpânului tău c-avem o 
vorbă cu el, dacă are bunătatea să ne primească în lăcaşul său. 

— Pe legea mea, ciudate vă sunt numele! Dar le voi vesti, aşa cum îmi 
cereţi, şi voi afla de voia stăpânului, zise străjerul. Aşteptaţi un pic şi-am 
să v-aduc răspunsul aşa cum pofteşte el. Dar nu vă-mbătaţi cu apă rece! 
Trăim vremuri întunecate. 

Plecă iute, lăsându-i pe străini în grija camarazilor săi. După un timp, 
se întoarse. 

— Urmaţi-mă! zise el. Theoden vă îngăduie să poftiţi; dar orice armă 
aţi avea, chiar şi-un toiag, trebuie s-o lăsaţi dinaintea pragului. Uşierii or 
să le ia în pază. 

Porţile întunecate se dădură deodată la o parte. Călătorii intrară, 
urmându-şi în şir călăuza. Dădură de o alee largă, pietruită, care se un- 
duia când în sus, când în jos, din loc în loc având câte un şir de trepte 
bine făcute. Trecură pe lângă o mulţime de case de lemn, cu uşi în- 
negrite. Alături cu drumul, printr-un canal de piatră, curgea un pârâu 
limpede, susurând scânteietor. Până la urmă, ajunseră în vârful colinei. 
Acolo se afla un podiş, deasupra unei terase înverzite, la poalele căreia 
izvora, dintr-o piatră dăltuită în formă de cap de cal, un pârâiaş care 
curgea într-un bazin. De-acolo venea pârâul de pe marginea drumului. 
Spre terasă, urca un şir de scări de piatră, înalte şi largi, iar de-o parte şi 
de alta a ultimei trepte se afla câte un jilţ tăiat în stâncă. în acel loc 
stăteau alţi străjeri, cu săbiile trase pe genunchi. Şuviţele de păr auriu le 
cădeau pe umeri; soarele le împodobea scuturile verzi, şi platoşele lor ar- 
deau parcă, iar când se ridicară în picioare, părură mai înalţi ca oamenii 
muritori. 

— lată uşile dinaintea voastră, le spuse călăuza. Acum trebuie să mă 
întorc la poartă, unde mi-e datoria. Rămas-bun! Şi fie ca Seniorul Obştii 
să-şi reverse mărinimia asupra voastră! 

Se întoarse şi-o luă repede pe alee îndărăt. Ceilalţi urcară scara lungă, 
sub privirile străjerilor înalţi care stăteau acolo sus, fără să scoată o 

vorbă, până ce Gandalf puse piciorul pe terasa pavată de la capătul 
treptelor. Atunci, le urară bun venit, cu glasuri limpezi, în limba lor. 

— Fiţi bine veniţi, oaspeţi de departe! ziseră ei, întinzând mânerele 
spadelor, în semn de pace. 

Pietrele preţioase scânteiară verzui în bătaia soarelui. Apoi, unul 
dintre străjeri făcu un pas înainte şi li se adresă în Limba Comună: 

— Sunt Uşierul lui Theoden. Hama e numele meu. Vă conjur acum să 
vă lăsaţi armele aici, înainte să intrați. 

Atunci Legolas îi întinse cuțitul său cu plasele de argint, tolba şi arcul. 

— Să le păzeşti cu grijă, rosti el, căci sunt din Codrul de Aur şi însăşi 
Doamna din Lothorien mi le-a dăruit. 

De mare uimire se umplu chipul bărbatului, care aşeză iute armele 
lângă zid, de parcă s-ar fi temut să le ţină în mână. 

— Nu se va atinge nimeni de ele, îţi făgăduiesc, zise el. Aragorn şovăi 
o clipă. 

— Nu-i voia mea, zise el, să mă despart de spadă şi nici să încredinţez 
pe Anduril pe mâini străine. 

— Dar e voia lui Theoden, zise Hama. 

— Nu sunt atât de convins că voia lui Theoden, fiul lui Thengel, fie el 
şi Senior al Obştii, ar trebui să fie mai importantă decât voia lui Aragorn, 
fiul lui Arathorn, moștenitorul lui Elendil din Gondor. 

— Acesta e lăcaşul lui Theoden, nu al lui Aragorn, fie el şi Rege al 
Gondorului, de pe tronul lui Denethor, zise Hama, păşind repede în faţa 
porţilor şi aţinându-le calea. 

Avea acum spada în mână, îndreptată cu vârful spre străini. 

— Asta-i vorbărie fără rost, zise Gandalf. Porunca lui Theoden n-are 
nici o noimă, însă la fel de fără rost e să nu te supui. În lăcaşul lui, un 
rege face ce vrea, fie că-i nebunie sau înţelepciune. 

— Aşa e, zise Aragorn. Şi-aş face întocmai cum îmi cere stăpânul casei, 
chiar de m-aş afla într-o bojdeucă de lemn, dacă aş avea o spadă oarecare 
şi nu pe Anduril. 

— Oricare i-ar fi numele, zise Hama, aici o vei lăsa, dacă vrei să nu te 
pui cu toţi oamenii din Edoras. 

— Nu singur! făcu Gimli, trecându-şi degetele peste tăişul securii sale, 
de parc-ar fi avut în faţă un arbore tânăr pe care se pregătea să-l doboare. 
Nu e singur! 

— Hai, hai, făcu Gandalf împăciuitor. Că doar suntem cu toţii primeni 
aici. Sau, cel puţin aşa ar trebui să fim; căci dacă ne certăm, o s-ajungem 
de râsul Mordorului. Misiunea mea e grabnică. lată spada mea, bunule 
Hama. Ai grijă de ea. Glamdring îi e numele, căci elfii au făcut-o în 

vechime. Şi-acum, lasă-mă să trec. Hai, Aragorn! Aragorn îşi desfăcu 
cingătoarea fără tragere de inimă, şi-şi sprijini el însuşi spada de zid. 

— O pun aici, zise el. Dar îţi poruncesc să nu te-atingi de ea şi nici să 
nu îngădui altora s-o atingă. În teaca asta sălăşluieşte Tăişul ce-a fost 
Despicat şi refăcut apoi. Telchar a făurit-o întâi, în negura vremurilor. 
Moartea se va abate asupra oricui se-ncumetă să tragă sabia lui Elendil 
din teacă, afară de moştenitorul lui. 

Străjerul se dădu un pas îndărăt şi se uită uluit la Aragorn. 

— Se pare c-ai venit pe aripile cântului din vremuri străvechi, zise el. 
Aşa să fie, Măria Ta, cum ţi-e porunca. 

— Ei, bine, dacă Anduril o însoţeşte, şi securea mea poate să stea aici, 
fără să se ruşineze, spuse Gimli, punându-şi arma jos. Şi-acum, că ţi-am 
făcut voia, lasă-ne să ne ducem la stăpânul tău, să-i vorbim. 

Străjerul încă şovăia. 

— Toiagul, i se adresă el lui Gandalf. Iertare, dar şi ăsta trebuie să 
rămână dinaintea uşilor. 

— Ce lucru prost chibzuit! făcu Gandalf. Prevederea-i una, iar mojicia, 
alta. Sunt bătrân. Dacă nu mă sprijin în toiag, atunci am să m-aşez aici, 
până când o binevoi Theoden să vină el însuşi, ca să stăm de vorbă. 

Aragorn începu să râdă. 

— Fiecare are câte ceva mult prea drag, ca să se-ncreadă în ceilalţi. Dar 
te rabdă pe tine inima să desparţi un bătrân de sprijinul său? Hai, lasă-ne 
să intrăm. 

— Un toiag în mâinile unui vrăjitor poate fi mai mult decât o proptea 
la bătrâneţe, zise Hama. 

Se uită atent la toiagul de frasin în care se sprijinea Gandalf. 

— Deşi am îndoieli, mă-ncred în ce-mi zice inima. Simt că ne sunteţi 
prieteni şi oameni de toată cinstea şi isprava, fără gânduri ascunse. Puteţi 
intra. 

Străjerii ridicară drugii grei care stăteau de-a curmezişul uşilor. Când 
le împinseră încet, acestea scârţâiră din ţâţânile mari. Călătorii intrară. 
Sala li se păru întunecoasă şi caldă, faţă de aerul curat de pe colină. Era 
lungă şi largă, bântuită de umbre şi luminată slab; acoperişul înalt era 
susținut de stâlpi solizi. Dar ici-colo, prin ferestrele de sus, de sub 
streaşină, pătrundeau raze de soare scânteietoare. Prin tavan, deasupra 
unui fuior de fum ce se înălța, se vedea cerul albastru-stins. Pe măsură ce 
ochii li se obişnuiau cu întunericul, călătorii distinseră că duşumeaua era 
acoperită de pietre de tot felul; o mulţime de rune şi de desene ciudate li 
se încurcau sub picioare. Văzură acum că stâlpii erau bogat încrustaţi cu 
aur şi pictaţi în culori pale, de-o strălucire mohorâtă. Pe pereţi, atârnau o 

mulţime de tapiserii şi deasupra lor, pe spaţii mari, mărşăluiau siluete 
din vechile poveşti, unele înnegrite de ani, altele ascunse de semiîntuner- 
ic. Dar asupra uneia cădea o rază de soare: un tânăr călare pe un cal alb. 
Suna dintr-un corn măreț şi pletele blonde îi fluturau în vânt. Calul avea 
capul semeţit, nările umflate, roşii în timp ce necheza, mirosind bătălia 
depărtată. Pe picioare îi şiroia apă înspumată, alburiu-verzuie. 

— Uitaţi-l pe Eorl cel Tânăr! zise Aragorn. Aşa a plecat călare de la 
Miazănoapte, la bătălia de pe Câmpia Celebrant. 

Şi astfel, cei patru înaintară, trecând pe lângă focul curat care ardea pe 
vatra lungă din mijlocul încăperii. Apoi se opriră. La capătul depărtat al 
lăcaşului, dincolo de vatră, cu faţa spre uşile de la miazănoapte, era o les- 
pede cu trei trepte; iar la mijlocul lespezii se afla un jilţ mare, auriu. n el 
stătea un bărbat atât de împovărat de ani, încât părea aproape un pitic; 
dar părul lui alb era lung şi des şi i se revărsa în şuviţe bogate de sub o 
cunună subţire de aur, pe care o purta pe frunte. în mijlocul ei, strălucea 
un singur diamant. Barba i se revărsa albă ca zăpada, până la genunchi; 
dar ochii îi ardeau într-o lumină strălucitoare. Sclipiră la vederea 
străinilor. În spatele lui stătea o femeie îmbrăcată în alb. Pe scări, la pi- 
cioarele bătrânului, şedea un bărbat stafidit, cu chipul palid şi înţelept şi 
cu pleoapele grele. 

Era o tăcere de mormânt. Bătrânul nu mişca în jilţul lui. Într-un târziu, 
Gandalf vorbi: 

— Primeşte salutul meu, Theoden, fiu al lui Thengel! M-am întors. 
Căci, iată, se-apropie furtuna şi e momentul ca prietenii să se strângă cu 
toţii, ca să nu fie zdrobiţi unul câte unul. 

Bătrânul se ridică în picioare încet, sprijinit într-un toiag negru şi scurt, 
cu măciulia albă, de os; acum străinii văzură că, deşi cocârjat, era încă în- 
alt, iar în tinereţe trebuie să fi fost o mândreţe de om. 

— Te salut şi eu, răspunse bătrânul, şi poate că te aştepţi să fii întâmp- 
inat cu drag. Dar, să-ţi spun drept, mă cam îndoiesc de bunul rost al 
venirii tale aici, jupâne Gandalf. Mereu ne-ai fost o piază rea. În urma ta 
au apărut necazurile ca ciorile. Şi cu cât ai venit mai des, cu atât a fost 
mai rău. N-am să te mint: în clipa în care am aflat că s-a întors Iute ca 
Gândul singur, m-am bucurat de venirea calului, dar m-am bucurat şi 
mai mult de lipsa călăreţului; iar când Eomer mi-a adus vestea că te-ai 
dus, în sfârşit, în nesfârşitul tău sălaş, nu te-am jelit. Dar soliile de de- 
parte sunt rareori adevărate. lată-te iar! Şi-o dată cu tine, sosesc rele mai 
mari ca pân-acum, după câte m-aştept eu. De ce să te întâmpin cu bu- 
curie, Gandalf, Cioara Furtunii? la spune! 

Se aşeză iar anevoie în jilțul său. 

— Adevăr grăit-ai, Măria Ta, interveni bărbatul palid care stătea pe 
treptele lespezii. Nici cinci zile n-au trecut de când ne-a sosit vestea am- 
ară că Theodred, fiul tău, a fost ucis la Hotarele de la Soare-Apune; mâna 
ta dreaptă, al Doilea Mareşal al Obştii! Şi nici în Eomer nu te poţi 
încrede. Dac-ar fi după el, puţini oameni ar mai fi lăsaţi de strajă zidur- 
ilor tale. lar acum, colac peste pupăză, aflăm din Gondor cum că Seniorul 
Întunecimii stârneşte zarvă în Răsărit, într-o astfel de clipă şi-a găsit 
hoinarul ăsta să se întoarcă. Da, chiar aşa, de ce te-am întâmpina cu bu- 
curie, Cioară a Furtunii? Eu îţi zic Lathspell, adică Veste Rea; iar vestea 
rea e ca un oaspete hain, aşa se spune. Rânji, ridicându-şi o clipă 
pleoapele grele şi uitându-se la străini cu ochii lui întunecați. 

— Se spune că eşti înțelept, prietene Limbă de Vierme, şi eşti, fără doar 
şi poate, un mare sprijin pentru stăpânul tău, îi răspunse Gandalf cu gla- 
sul blând. Totuşi sunt două feluri prin care poate veni un om cu veşti 
rele. El poate să fie un lucrător al răului; sau poate să fie singur, ca frun- 
zele, şi să vină doar să dea ajutor, în vreme de 

restrişte. 

— Aşa e, zise Limbă de Vierme, dar mai e un soi: ciugulitorii de oase, 
cei ce se amestecă în durerea celorlalţi, hienele care se îmbuibă pe seama 
războiului. Ce ajutor ne-ai dat vreodată, Cioară a Furtunii? Şi ce ajutor 
ne-aduci acum? Ultima dată ne-ai cerut tu ajutorul, când ai mai fost pe- 
aici. Atunci, Măria Sa ţi-a îngăduit să-ţi alegi un cal pe care-l vrei şi să 
pleci; şi, spre uimirea noastră, a tuturor, ai avut obrăznicia să-l iei pe Iute 
ca Gândul. Măria Sa a fost lovit de durere; şi totuşi, pentru unii, preţul 
plătit ca să ţi se grăbească plecarea din ţinut n-a fost prea mare. Socot 
acum că istoria se va repeta: ne vei cere iar ajutorul, în loc să ni-l dai tu 
nouă. Ne-aduci oameni? Ne-aduci cai, spade, lănci? Asta aş numi ajutor; 
de-asta avem noi nevoie acum. Dar ăştia care vin după coada ta cine 
sunt? Trei haimanale zdrenţăroase şi murdare; iar tu, cel mai cerşetor 
dintre toţi patru! 

— În ultima vreme, se pare, buna-cuviinţă nu mai e la mare cinste la 
curtea ta, Theoden, fiu al lui Thengel, zise Gandalf. Nu ţi-a spus străjerul 
de la poartă numele tovarăşilor mei? Arareori i-a fost dat vreunui senior 
din Rohan să primească deodată trei oaspeţi ca aceştia. Au lăsat la uşa ta 
arme care preţuiesc mai mult ca o armată de oameni muritori, chiar 
dintre cei mai puternici. Cenuşiu le este straiul, căci elfii i-au înveşmântat 
astfel, ca să poată trece prin bezna marilor primejdii şi să ajungă la 
lăcaşul tău. 


579 


— Atunci Eomer adevăr grăit-a, cum c-ai fi în cârdăşie cu Vrăjitoarea 
din Codrul de Aur? întrebă Limbă de Vierme. Nu-i de mirare: totdeauna 
s-au urzit iţe viclene în valea Dwimordene. 

Gimli făcu un pas mare în faţă, dar simţi imediat mâna lui Gandalf 
încleştându-i umărul, aşa că se opri şi rămase stană de piatră. 


Prin Dwimordene, prin Lorien ; 

Arar picior de om a trecut 

Puţini ochi de muritori zărit-au lumina 

Care sălăşluieşte acolo de-a pururi strălucind. 
Galadriel! Galadriel! 

Limpede-i apa fântânii tale 

Albă e steaua în mâna ta dalbă; 

Neprihănite, nepătate sunt frunza şi glia 

în Dwimordene, în Lorien 

Mai mândră decât pot muritorii cu gândul ticlui. 


Astfel cântă Gandalf cu glas duios, dar deodată îşi schimbă firea. 
Azvârlindu-şi mantia ponosită, se ridică, fără să se mai sprijine în toiag. 
Şi rosti rece, cu glas limpede: 

— Înțeleptul vorbeşte numai ce ştie, Grima, fiu al lui Galmod. Ai ajuns 
un vierme fără minte. Aşa că taci şi ţine-ţi limba aia despicată-n gură. 
Doar n-am trecut prin foc şi sabie ca să-mi arunc vorbe de ocară cu un 
slujitor, până ies scântei! 

Îşi ridică toiagul. Se auzi un bubuit de tunet. Soarele dispăru din feres- 
trele de la răsărit; în sală se făcu întuneric de-ai fi zis că-i noapte. Tăciunii 
din foc păliră mohorâţi. Nu se mai zărea decât Gandalf, înalt şi alb, 
dinaintea vetrei înnegrite. În bezna aceea, se auzi glasul şuierat al lui 
Limbă de Vierme: 

— Nu te-am povăţuit eu, Măria Ta, să nu-i dai voie cu toiagul aici? 
Smintitul ăla de Hama ne-a trădat! 

Apăru un fulger care păru că despică acoperişul. Apoi se făcu linişte. 
Limbă de Vierme căzu cu faţa la pământ. 

— Şi-acum, Theoden, fiu al lui Thengel, binevoieşti să-ţi pleci urechea 
la mine? întrebă Gandalf. Ai nevoie de ajutor? 

Îşi ridică toiagul, îndreptându-l spre o fereastră de sus. Acolo în- 
tunericul părea să se risipească şi în depărtare apăru un petic de cer 
lucitor. 

— Nu-i totul cufundat în întuneric. la-ţi inima-n dinţi, Senior al Obştii; 
căci n-ai să afli sprijin mai de nădejde ca al meu. Nu dau poveţe celor ce 

se lasă pradă deznădejdii. Totuşi aş avea câte ceva să-ţi spun. Ai să m-as- 
culţi? Vorbele mele nu-s pentru toată lumea. Te conjur să ieşi şi dinaintea 
uşii, să te uiţi peste fruntarii. Prea ai stat mult în beznă şi te-ai încrezut în 
născociri trunchiate şi-n şuşoteli ticăloase. 

Theoden se sculă anevoie din jilțul său. În sală începu să crească iar o 
lumină palidă. Femeia îl urmă iute pe regele împovărat de ani, luându-l 
de braţ, iar acesta coborî cu paşi nesiguri de pe lespede, apoi porni încet 
de-a lungul sălii. Limbă de Vierme rămase întins la podea. Ceilalţi ajun- 
seră în faţa uşilor, iar Gandalf bătu. 

— Deschideţi! strigă el. Iese Seniorul Obştii! 

Uşile se dădură la o parte şi în încăpere pătrunse şuierând un val de 
aer tare. Pe colină bătea vântul. 

— Trimite-ţi străjerii jos, pe scară, zise Gandalf. lar tu, domniţă, lasă-l 
puţin. Voi avea eu grijă de el. 

— Du-te, Eowyn, fiică a surorii mele, o îndemnă regele. Nu mai ai de 
ce să te temi. 

Fata se întoarse şi porni încet spre casă. Când ajunse în dreptul uşilor, 
se opri şi se uită îndărăt. Privirea ei năpădită de griji îl învălui pe rege 
într-o milostenie rece. Avea chipul nespus de frumos, iar părul ei lung 
părea un râu de aur. Mlădie se înălța în rochia-i albă, încinsă cu un brâu 
de argint; cu toate acestea, părea puternică şi tare ca oţelul — o adevărată 
fiică a regilor. Astfel îi apăru Eowyn, Domnița Rohanului, lui Aragorn, 
pentru prima oară în Plină lumină de zi; şi o găsi mândră, mândră şi 
rece, ca zorii unei zile de primăvară timpurie, neajuns încă la rangul de 
femeie. Deodată ea avu ochi şi pentru el, voinicul moştenitor al regilor, 
înţelepţi de ierni fără de număr, înveşmântat în mantia-i cenuşie, cu o 
forţă pe care, deşi ascunsă, ea o ghici pe dată. O clipă, rămase stană de 
piatră; apoi se întoarse iute şi se făcu nevăzută. 

— Acum, stăpâne, zise Gandalf, priveşte-ţi ţinutul! Desfată-ţi iar nările 
cu aerul libertăţii! 

Din pridvorul de deasupra marii terase văzură câmpiile verzi ale Ro- 
hanului de dincolo de pârâu, pierzându-se în fumul depărtării. Perdelele 
de ploaie zburătăcită de vânt cădeau pieziş la pământ. Deasupra şi către 
apus, cerul era încă înnegurat de tunete, iar fulgerele pâlpâiau în zare, 
printre colinele abia ghicite. Dar vântul o luase spre miazănoapte, iar 
vijelia ce se stârnise de la răsărit se domolea, depărtându-se către marea 
de miazăzi. Deodată, printr-o spărtură din norii dindărătul lor, ţâşni ca o 
săgeată o rază de soare. Şiroaiele ploii scânteiară ca argintul şi râul sclipi 
în depărtare, ca o oglindă lucie. 

— Nu-i chiar aşa-ntuneric pe-aici, vorbi Theoden. 

— Nu, zise Gandalf. Şi nici povara anilor nu te-apasă atât de tare, pe 
cât şi-ar fi închipuit unii. Azvârle-ţi propteaua aia. 

Toiagul negru îi căzu regelui din mână, izbindu-se cu zgomot de 
pietre. Theoden îşi îndreptă încet şalele, ca un moşneag care trudise aple- 
cat prea multă vreme. Acum se înălța drept şi, cum privea spre cer, ochii 
lui se făcură albaştri. 

— Întunecate vise-am mai avut în ultima vreme, rosti el, dar mă simt 
ca abia trezit din somn. Cât mi-aş dori acum să fi venit mai demult, Gan- 
dalf! Căci mă tem că-i prea târziu şi nu vei face decât să vezi ultimele 
clipe ale Casei mele. Slăvitul lăcaş înălţat de Brego, fiul lui Eorl, se va 
prăbuşi. Jilţul măreț va fi mistuit de flăcări. Oare se mai poate face ceva? 

— Se mai pot face multe, zise Gandalf. Dar întâi trimite după Eomer. 
Oare mă-nşel eu, sau îl ţii ostatic, la îndemnul lui Grima, căruia toţi, 
afară de tine, stăpâne, îi zic Limbă de Vierme? 

— Aşa e, recunoscu Theoden. S-a răzvrătit împotriva poruncilor mele 
şi l-a ameninţat pe Grima cu moartea, chiar în lăcaşul meu. 

— Nu crezi că există oameni care ţin la tine, dar nu şi la Limbă de Vier- 
me şi la poveţele lui? îl întrebă Gandalf. 

— Aşa o fi. Am să fac precum spui. Chemaţi-l pe Hama la mine. O 
dată ce s-a dovedit nevrednic să-mi străjuiască uşile, hai să-l facem 
purtător al soliilor. Vinovatul să-l aducă pe vinovat la judecată, rosti 
Theoden cu glas crunt, dar îndreptându-şi privirile spre Gandalf, surâse 
şi, în clipa aceea, cutele care îi brăzdau chipul copleşit de griji dispărură 
fără urmă. 

Odată Hama plecat, după ce primise poruncile cuvenite, Gandalf îl 
duse pe Theoden până la un jilţ de piatră, aşezându-se el însuşi în faţa re- 
gelui, pe treapta de sus. Aragorn şi tovarăşii săi rămaseră în picioare, în 
apropiere. 

— Nu-i vreme să-ţi spun tot ce-ar fi de spus, zise Gandalf. Totuşi, de 
nu mă înşeală nădejdea, nu-i departe clipa când îţi voi putea povesti tot. 
Căci, vai, te paşte o primejdie cum nici măcar vicleanul Limbă de Vierme 
n-ar fi în stare să-ţi urzească în vis. Dar, vezi bine, acum nu mai visezi. Ai 
revenit la viaţă. Gondorul şi Rohanul nu mai sunt singure. Duşmanul e 
mai puternic decât ne putem închipui, însă mai avem o nădejde de care 
el nu ştie. 

Gandalf vorbea acum pripit, cu glasul scăzut şi tainic; nimeni nu auzea 
ce spune, în afară de rege, ai cărui ochi se luminară. Într-un târziu, 
Theoden se ridică în toată măreţia lui, alături de Gandalf, şi privirile lor 
se îndreptară împreună din înălţimi, spre răsărit. 

— Se pare, rosti Gandalf, de data aceasta cu glas pătrunzător şi 
limpede, că nădejdea ne vine tot de-acolo de unde-i şi spaima cea mai 
cruntă. Soarta noastră atârnă neclintită de-un fir de păr. Şi totuşi, dacă re- 
uşim să nu ne lăsăm cuceriţi măcar o vreme, mai e o nădejde. 

Ceilalţi se uitară şi ei spre răsărit. Peste leghe nesfârşite de pământ îşi 
aruncară privirile, până hăt-departe, unde se putea răzbi cu ochii, 
cuprinşi încă de nădejde şi de teamă, ajungând dincolo de munţii întun- 
ecaţi ai Tărâmului Umbrei. Unde era acum Purtătorul Inelului? Da, 
soarta lor atârna doar de un fir de păr. Şi cum îşi căznea el ochii 
atotvăzători, lui Legolas i se păru că zăreşte o scânteiere alburie; 
pesemne că acolo, în depărtare, soarele aurea unul dintre foişoarele 
Turnului Străjii. Şi mai încolo, dincolo de zarea nesfârşită, dar amen- 
ințătoare, se vedea o flăcăruie. 

Theoden se lăsă iar jos, ca şi cum vlăguiala pusese iar stăpânire pe el, 
în ciuda voinţei lui Gandalf. Se întoarse şi îşi privi lăcaşul măreț. 

— Vai mie! făcu el. Mi-a fost dat să trăiesc asemenea zile de restrişte, 
în loc să-mi aflu tihna binemeritată acum, la bătrâneţe. Bietul Boromir 
Viteazul! Tinerii pier şi rămân bătrânii să se ofilească. 

Îşi încleştă genunchii cu mâinile lui brăzdate de vreme. 

— Mai bine-ai apuca mânerul unei spade, ca să-ţi aminteşti de vi- 
goarea lor de demult, zise Gandalf. 

Theoden se ridică şi îşi duse mâna la şold; dar nu dădu de nici o 
spadă. 

— Pe unde mi-o fi pitit-o Grima? murmură el printre dinţi. 

— la-o pe-aceasta, Domnia Ta, rosti un glas limpede. Ţi-a slujit mereu 
cu credinţă. 

Pe scări urcaseră fără zgomot doi bărbaţi care se opriseră la câteva 
trepte de ei. Sosise Eomer. Nu purta nici coif, nici vestă de zale; dar ţinea 
în mână o spadă pe care i-o întinse, îngenunchind, stăpânului său. 

— Ce se întâmplă aici? întrebă Theoden cu glas sever. 

Se întoarse spre Eomer, iar ceilalţi se uitară uluiţi la rege, văzându-l 
atât de mândru şi de voinic. Unde era bătrânul cocârjat pe care îl lăsaseră 
la plecare în jilţ, proptindu-se în toiag? 

— E isprava mea, Măria Ta, rosti Hama, tremurând. Am înţeles că 
urma să fie slobozit. M-a năpădit o asemenea bucurie, încât cred c-am 
luat-o razna. M-am gândit să mă supun Mareşalului Obştii acum, că e 
liber, şi i-am adus spada, la rugămintea sa. 

— Ca eu s-o aşez la picioarele Domniei Tale, zise Eomer. 

O clipă se lăsă tăcerea. Theoden îşi pogori privirile asupra supusului 
său îngenuncheat. Nici unul dintre ei nu se clinti. 

— Nu vrei să iei spada? întrebă Gandalf. 

Theoden întinse mâna fără grabă. De îndată ce apucă mânerul, li se 
păru tuturor că braţul îi devine iar viguros şi plin de hotărâre. Brusc, 
ridică spada care sclipi şi o învârti, tăind aerul cu un şuier. 

Apoi scoase un strigăt măreț. Rosti cu glas limpede, răsunător, o chem- 
are la arme în limba din Rohan: 


Sus acum, sus, călăreţi ai lui Theoden! 

În beznă-i Răsăritul. Treziţi-vă, fapte de renume! 
Înşeuaţi caii, cornul să răsune! 

Înainte, eorlingi! 


Crezând că erau chemaţi la ordine, străjerii năvăliră sus, pe scări. Îşi 
priviră uluiţi stăpânul, apoi îşi traseră cu toţii spadele, ca la un semn, şi 
le aşezară la picioarele lui. 

— Porunceşte, Măria Ta! strigară ei. 

— Westu Theoden hal! strigă şi Eomer. Ce bucurie pe noi că ţi-ai venit în 
fire! Să nu se mai spună de tine, Gandalf, că n-aduci decât năpastă. 

— a-ţi spada înapoi, Eomer, nepoate, zise regele. Du-te, Hama, şi 
caută-mi-o pe-a mea! Mi-a luat-o Grima în păstrare. Adu-l şi pe el 
dinaintea mea. Şi-acum, Gandalf, ziceai că ai să-mi dai o povaţă, de sunt 
dornic s-o ascult. Ei, ce-ai să-mi spui? 

— l-ai dat deja ascultare, îi răspunse Gandalf. Voiam să-ţi spun să te 
încrezi mai degrabă în Eomer, decât într-un om cu mintea rătăcită; să laşi 
deoparte remuşcările şi teama; să iei lucrurile pe rând. Să-ţi trimiţi pe 
dată, aşa cum te-a povăţuit Eomer, toţi oamenii care-s în stare să meargă 
călare, către soare-apune, căci trebuie să oprim întâi ameninţarea lui Sar- 
uman; asta cât mai e vreme. Dacă dăm greş, suntem distruşi. Dacă 
biruim, trecem la împlinirea următoarei misii. Între timp, toţi oamenii tăi 
care rămân aici — femei, copii, bătrâni — ar trebui să se retragă iute spre 
adăposturile din munţi. Da, ştiu, nu sunt pregătiţi pentru o zi rea ca 
aceasta; lasă-i să-şi ia provizii, dar să nu întârzie şi nici să nu se-mpov- 
ăreze cu comori mari sau mici. E viaţa lor în joc. 

— Acum, povaţa asta-mi pare înţeleaptă, rosti Theoden. Să se 
pregătească tot norodul. Cât despre voi, oaspeţii mei, adevăr grăit-ai, 
Gandalf, în lăcaşul meu, buna-cuviinţă nu mai e la mare preţ. Aţi călător- 
it toată noaptea şi dimineaţa-i pe sfârşite. N-aţi dormit şi n-aţi mâncat. Să 
se pregătească iute o casă de oaspeţi, ca să vă culcaţi de îndată ce termin- 
ați cu masa. 

— Nu, Măria Ta, zise Aragorn. Nu-i încă vreme să ne odihnim ci- 
olanele. Călăreţii din Rohan trebuie s-o ia astăzi din loc şi noi o să le fim 
alături cu barda, spada şi cu arcul. Nu le-am adus ca să zacă rezemate de 
zidurile tale, Senior al Obştii. Şi apoi, i-am promis lui Eomer că spadele 
noastre vor lupta alături. 

— Acum, într-adevăr, mai avem o nădejde c-o să biruim, zise Eomer. 

— Nădejde, da, admise Gandalf. Dar Isengardu-i puternic şi ne pasc 
tot felul de ameninţări. Să nu pregeţi, Theoden, după ce-om pleca noi. 
Călăuzeşte-ţi norodul cât mai iute la Adăpostul din Valea Calvarului, în 
munți. 

— Nicidecum, Gandalf! rosti regele. Habar n-ai ce puteri vindecătoare 
ai! Nu va fi aşa. Eu însumi voi merge primul la război, să cad în bătălie, 
dac-aşa mi-o fi scris. Şi-o să-mi fie somnul mai lin. 

— Atunci până şi înfrângerea Rohanului se va preschimba într-un cânt 
glorios, zise Aragorn. 

Bărbaţii înarmaţi din apropiere îşi zăngăniră armele strigând: 

— Seniorul Obştii va porni călare. Înainte, eorlingi! 

— Dar norodul tău n-are cum să rămână aici neînarmat şi fără păstor, 
zise Gandalf. Cine-o să-i călăuzească şi cine-o să-i cârmuiască în locul 
tău? 

— O să chibzuiesc înainte să plecăm, îi răspunse Theoden. Uite-l şi pe 
sfetnicul meu. 

În clipa aceea, Hama ieşi iar din lăcaş. Îndărătul lui venea Grima, Lim- 
bă de Vierme, ploconindu-se între alţi doi bărbaţi. Era livid la chip. Lu- 
mina îl făcu să clipească. Hama îngenunche şi-i întinse lui Theoden o 
spadă lungă, într-o teacă ferecată cu aur şi bătută în pietre scumpe. 

— lat-o, Măria Ta, pe Herugrim, străvechea ta sabie, rosti el. Am găsit- 
o în cufărul lui. S-a cam codit să ne dea cheile. Căci multe alte lucruri 
„pierdute" de oameni mai sunt acolo. 

— Minţi, făcu Limbă de Vierme. lar spada aceasta mi-a fost încred- 
inţată de însuşi stăpânul tău. 

— Care acum ţi-o cere iar, zise Theoden. Ai ceva împotrivă? 

— Departe de mine gândul, zise Limbă de Vierme. Mă îngrijesc de 
Măria Ta şi de tot ce-i al tău cât pot de bine. Dar nu te irosi şi nu-ţi risipi 
puterile. Lasă-i pe alţii să se ocupe de oaspeţii ăştia plicticoşi. Bucatele 
sunt gata şi te-aşteaptă. Nu vrei să te duci să mănânci? 

— Ba da, zise Theoden. lar oaspeţilor mei să li se aştearnă masa alături 
de mine. Oştirea va porni chiar astăzi călare. Trimite-ţi pristavii să-i 
adune pe toţi care sălăşluiesc în preajmă. Toţi bărbaţii şi flăcăii în putere 

şi vrednici să poarte arma-n mână, toţi cei care au cai să fie gata, în şa, la 
poartă, înainte de ceasurile două, după-amiază! 

— Mărite Doamne! strigă Limbă de Vierme. E-aşa cum m-am temut. 
Vrăjitorul ăsta te-a fermecat. Oare nu se cuvine să laşi pe cineva să apere 
Lăcaşul Auriu al strămoşilor tăi şi toate comorile tale? Pe cineva care să-l 
apere pe Seniorul Obştii? 

— Dacă şi-asta-i vrajă, zise Theoden, atunci oricum îmi pare mai 
sănătoasă ca şuşotelile pe care mi le-ai strecurat în ureche. Cu leacurile 
tale, nu mai aveam mult până să mă târăsc în patru labe, ca o lighioană. 
Nu, n-o să rămână nimeni aici, nici măcar tu, Grima. Ai să porneşti 
călare împreună cu noi. Du-te! Mai ai vreme să-ţi cureţi spada de rugină. 

—  Îndurare, stăpâne! schelălăi Limbă de Vierme, târându-se la 
pământ. Ai milă de cel ce-a-mbătrânit în slujba Măriei Tale! Nu mă 
alunga de lângă tine! Măcar eu îţi voi rămâne alături când te vor părăsi 
cu toţii. Nu-l depărta pe credinciosul tău Grima! 

— Ai îndurarea mea, zise Theoden. Şi n-am să te depărtez de mine. 
Căci eu însumi voi porni la luptă împreună cu oamenii mei. Te poftesc să 
vii şi tu, să-ţi arăţi credinţa. 

Limbă de Vierme se uită în ochii regelui. Avea privirea unei fiare care 
caută scăpare din cercul de hăitaşi îşi linse buzele cu limba lui albicioasă 
şi lungă. 

— Era firească o asemenea hotărâre din partea unui senior al Casei lui 
Eorl, oricât de bătrân ar fi, zise el. Dar cei ce-l iubesc cu adevărat i-ar 
cruța bătrâneţile. Însă văd c-am ajuns prea târziu. Alţii pe care moartea 
stăpânului meu nu i-ar prea îndurera au reuşit deja să-l convingă. Şi 
dacă nu pot să le mai zădărnicesc isprava, măcar ascultă, Stăpâne, vor- 
bele mele! Să fie lăsat în Edoras cineva care-ţi ştie gândul şi îţi urmează 
poruncile. Numeşte un slujitor credincios. Lasă-l pe sfetnicul tău, Grima, 
să se îngrijească de toate, până te vei întoarce — căci am să mă rog s-o 
văd şi pe-asta, deşi nici un om cu scaun la cap n-are cum să creadă în aşa 
ceva. Eomer izbucni în râs. 

— Afară că vorba ta nu te scapă de război, prea nobile Limbă de Vier- 
me, zise el, la ce altă slujbă mai puţin onorabilă te-ai gândit? Să cari un 
sac cu merinde în munţi? Îndoi-m-aş c-o avea cineva încredere să-ţi dea 
voie. 

— Nu, Eomer, n-ai cum să pricepi tot ce zace-n mintea jupânului Lim- 
bă de Vierme, zise Gandalf, întorcându-şi privirile pătrunzătoare spre el. 
E îndrăzneţ şi viclean. Chiar şi acum joacă un joc primejdios şi prima 
mutare e-n mâinile sale. Mi-am pierdut deja prea multe ceasuri preţioase 
cu persoana lui. Jos, şarpe! urlă el pe neaşteptate cu un glas tunător. 

Târăşte-ţi pântecele pe pământ! De când te-a cumpărat Saruman? Ce 
răsplată ţi-a făgăduit? Că după ce toţi oamenii vor fi morţi ai să-ți iei 
partea ta din comoară şi femeia pe care ţi-o doreşti? De mult ţi se scurg 
ţie ochii pe sub pleoapele alea lăsate după ea, şi-o urmăreşti pas cu pas! 

Eomer puse mâna pe spadă. 

— Ştiam eu, zise el printre dinţi. Pentru asta l-aş fi ucis, fără să mai ţin 
socoteală de rânduielile de la curte. Dar mai sunt şi altele. 

Făcu un pas înainte, însă Gandalf îl opri cu mâna. 

— Eowyn e-n siguranţă acum, zise el. Dar tu, Limbă de Vierme, ai 
făcut ce-ai putut pentru adevăratul tău stăpân. Meriţi şi tu, acolo, măcar 
o răsplată. Dar să ştii că Saruman e-n stare să-şi uite făgăduiala. Te-aş 
sfătui să dai o fugă şi să-i aduci aminte, să nu-ţi nesocotească zelul. 

— Minţi, făcu Limbă de Vierme. 

— Prea des scoţi vorba asta din gură, zise Gandalf. Eu nu mint. Vezi, 
Theoden, ai dinaintea ta un şarpe. Nu-i prudent nici să-l iei cu tine şi nici 
să-l laşi aici. Cel mai înţelept ar fi să-l ucizi. Dar n-a fost aşa dintot- 
deauna. Cândva a fost şi el om şi ţi-a slujit cum a putut. Dă-i un cal şi 
lasă-l să plece de îndată unde vrea. Să-I judeci după cum va alege. 

— Ai auzit, Limbă de Vierme? îl întrebă Theoden. Ai de ales între a 
porni cu mine călare la război, ca să-ţi arăţi credinţa, şi a pleca unde ţi-e 
voia. Dar, de vei face asta, roagă-te să nu ne mai întâlnim vreodată, căci 
voi fi fără milă. 

Limbă de Vierme se ridică agale. Îi privi pe amândoi printre gene. La 
urmă, îşi pironi ochii asupra lui Theoden şi deschise gura, ca şi cum ar fi 
vrut să spună ceva. Apoi se ridică deodată în picioare. Îşi frecă mâinile. 
Ochii îi scăpărară plini de atâta răutate, încât oamenii făcură un pas îna- 
poi. Scrâşni din dinţi, apoi scuipă la picioarele regelui, şuierând, făcu un 
salt într-o parte şi dădu buzna pe scări în jos. 

— După el! strigă Theoden. Aveţi grijă să nu facă vreun rău cuiva, dar 
nu-l vătămaţi şi nici nu-i puneţi piedici. Daţi-i un cal, dacă pofteşte. 

— Numai să-l rabde vreunul, adăugă Eomer. 

Unul dintre străjeri o luă la fugă pe scări. Altul se îndreptă spre puţul 
de la poalele terasei şi scoase apă în coif. Apoi se apucă să spele treptele 
pe care le mânjise Limbă de Vierme. 

— Şi acum poftiţi, oaspeţi ai mei, zise Theoden. Poftiţi de vă răcoriţi 
atât cât ne îngăduie timpul. 

Intrară iar în lăcaşul măreț. Auzeau deja pristavii strigând jos, în oraş, 
şi cornul de luptă zvonind. Căci regele avea să pornească la drum de 
îndată ce bărbaţii din cetate şi din împrejurimi izbuteau să se înarmeze şi 
să se adune. 

La masa lui Theoden se aşezară Eomer şi cei patru oaspeţi, precum şi 
domniţa Eowyn, care îl servea pe rege. Băură şi mâncară în grabă mare. 
În vreme ce Theoden îl iscodea pe Gandalf despre Saruman, ceilalţi 
tăceau. 

— Nu ştie nimeni până unde merge trădarea lui, zise Gandalf. N-a fost 
totdeauna rău. Cândva, nu mă îndoiesc c-a fost prieten cu cei din Rohan; 
şi chiar după ce-a început să i se împietrească inima, te-a socotit folositor. 
Dar e multă vreme de când unelteşte să te distrugă, prefăcându-se că ţi-e 
prieten, până s-o simţi pregătit. Mai întâi misia lui Limbă de Vierme a 
fost uşoară şi tot ce făceai ajungea iute la urechile celor din Isengard; căci 
ţinutul tău era deschis tuturor străinilor, liberi să vină şi să plece când 
pofteau. În timp ce Limbă de Vierme îţi şuşotea la ureche, înveninându-ţi 
gândul, împietrindu-ţi inima şi secătuindu-ţi mădularele, ceilalţi priveau 
neputincioşi, căci reuşise să-ți pună stăpânire pe viaţă. Făcea ce poftea cu 
voinţa ta. Dar când am scăpat eu şi am apucat să te previn, cei care-au 
avut ochi de văzut şi-au dat seama ce-i dincolo de mască. Atunci, Limbă 
de Vierme a început să joace periculos, căutând să te împiedice să-ţi 
aduni puterile. O făcea cu pricepere: îi îmbrobodea pe unii, îi în- 
spăimânta pe alţii, după cum era cazul. Îţi aminteşti cât zel punea 
îndemnându-te să-ţi trimiţi toţi oamenii după potcoave de cai morţi la 
miazănoapte, când primejdia venea nestăvilită dinspre apus? Te-a făcut 
să nu-i îngădui lui Eomer să-i urmărească pe orci. Dacă el n-ar fi neso- 
cotit spusele lui Limbă de Vierme, care vorbea prin gura ta, nenorociţii 
ăia ar fi ajuns până acum în Isengard cu prada cea mare. E adevărat, nu 
chiar cu ceea ce şi-ar fi dorit Saruman mai presus de toate, dar cel puţin 
cu doi dintre ai noştri, care nutresc o nădejde tainică; dar despre asta, 
Domnia Ta, nici măcar ţie nu-ţi pot spune încă nimic. Îţi închipui ce 
suferinţe-ar fi îndurat ei acum sau ce-ar fi putut afla Saruman, ca să ne 
nimicească? 

— Îi datorez mult lui Eomer, zise Theoden. De multe ori, inima credin- 
cioasă are limba ascuţită. 

— Adaugă şi că în ochii îmbrobodiţi adevărul poate avea chip schi- 
monosit, zise Gandalf. 

— Aşa e, parc-am fost legat la ochi, zise Theoden. Şi ție-ți datorez 
aproape totul, oaspete al meu neprețuit. Ai sosit încă o dată la timp. Ți-aş 
face cu drag un dar după pofta inimii tale, înainte s-o pornim la drum. 
N-ai decât să deschizi gura şi-ţi dau orice-aş avea. Doar spada să nu mi-o 
ceri. 

— Dac-am sosit sau nu la timp, rămâne de văzut, zise Gandalf. în ceea 
ce priveşte darul pe care vrei să mi-l faci, stăpâne, voi alege ceea ce mi-e 

de trebuinţă, ceva iute, pe care să mă bizuiesc. Dă-mi-l pe Iute ca Gân- 
dul! Până acum, mi-a fost dat cu împrumut, dacă pot să zic aşa. Dar de- 
aici încolo, nu ştiu ce m-aşteaptă, e ca şi cum ai azvârli o monedă de ar- 
gint în beznă, şi n-am să primejduiesc ceva ce nu-i al meu. Pe lângă asta, 
ne leagă o mare prietenie. 

— Bună alegere! zise Theoden. Şi ţi-l dau cu dragă inimă. Să ştii că-i un 
dar măreț. Nu-i altul asemeni lui Iute ca Gândul. În el a renăscut 
sămânţa armăsarilor de altădată. Nu va mai fi pe lume unul ca el. Afară 
de asta, vă puteţi alege cu toţii cele de trebuinţă din armurăria mea. De 
spade nu duceţi lipsă, dar am acolo coifuri şi tunici de zale făurite cu 
măiestrie — daruri pe care le-au primit strămoşii mei din Gondor. Luaţi 
ce poftiţi înainte s-o pornim la drum şi vă doresc să vă fie de folos. 

Atunci se arătară nişte bărbaţi purtând straie de război din cămările re- 
gelui, care îi înveşmântară pe Aragorn şi pe Legolas în zale lucitoare. Îşi 
aleseră şi coifuri, precum şi scuturi rotunde, împodobite cu aur şi bătute 
în pietre scumpe verzi, roşii şi albe. Gandalf nu-şi luă nici o armură, iar 
Gimli n-avea nevoie de zale, deşi îi găsiseră o tunică pe măsură, căci nu 
era lucrare mai meşteşugită ca vesta lui scurtă, făurită la poalele mun- 
ţilor de la miazănoapte. Dar îşi alese un coif de fier acoperit cu piele, po- 
trivit pentru capul lui rotund; îşi mai luă şi-un scut micuţ, pe care era în- 
crustat un cal alb la galop pe un fundal verde — blazonul Casei lui Eorl. 

— Să te apere de toate! zise Theoden. A fost făurit pentru mine pe vre- 
mea lui Thengel, pe când eram copil. 

Gimli făcu o plecăciune. 

— Sunt mândru, Senior al Obştii, să-ţi port lucrurile, zise el. Prefer să 
port eu un cal decât să mă poarte el pe mine. Îmi iubesc mai mult pi- 
cioarele. Dar poate-oi ajunge cândva să mă sprijin pe ele şi să lupt. 

— Nu mă îndoiesc de asta, zise Theoden. 

Apoi regele se ridică şi-n clipa aceea apăru Eowyn cu vinul. 

— Ferthu Theoden hal! rosti ea. Primeşte cupa aceasta şi bea la ceas de 
bucurie. Să te întorci sănătos! 

Theoden bău din cupă, iar apoi domniţa le-o întinse şi oaspeţilor. 
Când ajunse dinaintea lui Aragorn, se opri brusc şi îl privi cu ochi strălu- 
citori. La rândul lui, acesta se uită la chipul ei şi zâmbi, dar în clipa în 
care luă cupa, mâinile lor se întâlniră şi el îi simţi tresărirea. 

— Mărire ţie, Aragorn, fiu al lui Arathorn, rosti ea. 

— Mărire ţie, Domniţă din Rohan, îi răspunse el, cu chipul tulburat, 
fără să mai zâmbească. 

După ce băură cu toţii, regele străbătu încăperea, apropiindu-se de 
uşă. Acolo îl aşteptau străjerii şi solii, iar seniorii şi căpeteniile se strân- 
seră cu toţii din Edoras şi împrejurimi. 

— Băgaţi de seamă. Pornesc la drum şi se pare că pentru ultima oară, 
zise Theoden. Nu mai am copii, iar Theodred, fiul meu, a fost ucis. ÎL ung 
moştenitor pe Eomer, nepotul meu. Dacă nici unul dintre noi nu se va 
mai întoarce, atunci alegeţi-vă domn după dorinţă. Dar trebuie să las pe 
cei care rămân pe mâini bune, să-i cârmuiască în locul meu. Cine vrea să 
stea aici? Nu scoase nimeni nici un cuvânt. 

— Nu-mi daţi nici un nume? În cine aveţi încredere? 

— În Casa lui Eorl, răspunse Hama. 

— Dar nu mă pot lipsi de Eomer şi nici el nu s-ar învoi să rămână, zise 
regele. E ultimul din Casa aceasta. 

— N-am zis nimic de Eomer, îi răspunse Hama. Şi nu e el ultimul. Mai 
e şi Eowyn, fiica lui Eomund, sora lui. E neînfricată şi vitează. Toată 
lumea o iubeşte. Las-o pe ea cârmuitoarea eorlingilor, cât suntem noi 
plecați. 

— Aşa să fie, zise Theoden. Trimiteţi pristavii să vestească tot poporul 
că domniţa Eowyn îi va călăuzi de-acum încolo. 

Apoi regele se aşeză într-un jilţ din faţa uşilor sale; Eowyn îngenunche 
dinaintea lui. lar Theoden îi dărui o spadă şi o cămaşă meşteşugită de 
zale. 

— Rămas-bun, nepoată, rosti el. Întunecat e ceasul acesta, dar poate 
ne-om întoarce în Lăcaşul Auriu. Acolo oamenii se pot apăra multă 
vreme şi, dacă pierdem bătălia, cei care scapă se vor refugia şi ei acolo. 

— Nu spune asta! îi răspunse ea. Am să te-aştept clipă de clipă şi-un 
an, dacă va fi nevoie, pân-ai să te întorci. 

Dar în vreme ce vorbea, ochii îi fugiră spre Aragorn, care stătea în 
preajmă. 

— Regele se va întoarce, zise el. Nu te teme. Aşteaptă. Nu la apus, ci 
spre răsărit ne poartă soarta. 

Apoi regele cobori treptele cu Gandalf alături. Ceilalţi îi urmară. 
Aragorn mai privi o dată în urmă-i în timp ce se îndreptau spre poartă. 
Sus, la capătul scărilor, stătea Eowyn singură în faţa uşilor; îşi odihnea 
mâinile pe mânerul spadei pe care o ţinea drept, dinaintea ei. Era acum 
înveşmântată în zale şi lucea ca argintul în soare. 

Gimli mergea alături de Legolas cu securea pe umăr. 

== Îi sfârşit, am pornit la drum, zise el. Oamenii au nevoie de multe 
cuvinte înainte de fapte. Barda mi se zbate nerăbdătoare în mână. Deşi 
nu mă-ndoiesc că rohirrimii sunt fără milă, la o adică. În orice caz, mie 

nu mi se potriveşte genul ăsta de război. Cum să ajung la adevărata 
bătălie? Ce bine-ar fi să pot merge, nu să mă izbesc ca o desagă de şaua 
lui Gandalf. 

— Un loc mai comod nici că se poate, după părerea mea, zise Legolas. 
Dar, nu-ţi fie teamă, Gandalf o să te pună bucuros pe picioare când o- 
ncepe tărăboiul; sau o s-o facă însuşi lute ca Gândul. Barda nu-i o armă 
potrivită pentru un călăreț. 

— Dar gnomii nu sunt călăreţi. Aş secera cu dragă inimă nişte căpăţâni 
orceşti; barda asta a mea nu-i de bărbierit scalpuri omeneşti, zise Gimli, 
mângâind coada securii. 

La poartă, dădură peste o oştire întreagă — tineri şi bătrâni — gata în 
şa. Se strânseseră mai bine de-o mie. Lăncile lor păreau o pădurice de 
lăstari. Se auziră strigăte puternice de bucurie când se arătă Theoden. 
Câţiva îi pregătiseră calul, pe Coamă de Nea, iar alţii, pe-ai lui Aragorn 
şi Legolas. Gimli nu se simţea deloc în largul lui, era încruntat, dar 
Eomer se apropie cu armăsarul de dârlogi. 

— Mărire ţie, Gimli, fiu al lui Gloin! strigă el. N-am avut vreme să în- 
văţ vorba meşteşugită sub îndrumarea ta, aşa cum mi-ai făgăduit. Dar n- 
ar fi mai bine să lăsăm gâlceava deoparte? Eu unul n-am să mai zic nici o 
vorbuliță de ocară la adresa Doamnei Pădurii. 

— Am să-mi uit mânia pentru o vreme, Eomer, fiu al lui Eomund, zise 
Gimli; dar de s-o-ntîmpla vreodată s-o vezi pe Lady Galadriel cu 
propriii-ţi ochi, să faci bine să te-nvoieşti că-i cea mai mândră între femei, 
că altfel stricăm prietenia. 

— Aşa voi face, zise Eomer. Dar până atunci, iartă-mă. Şi-n semn că 
nu-mi mai porţi pică, te rog să încaleci pe calul meu. Gandalf va merge în 
frunte, alături de Seniorul Obştii; dar Copită de Foc o să ne poarte pe- 
amândoi, dacă binevoieşti. 

— Mulţumesc tare mult, zise Gimli, vădit măgulit. Voi merge cu tine, 
dacă îi îngădui lui Legolas, tovarăşul meu, să călărească alături de noi. 

— Aşa să fie, rosti Eomer. Legolas de-a stânga mea şi Aragorn de-a 
dreapta şi n-o să îndrăznească să ne stea nimeni în cale. 

— Unde e lute ca Gândul? întrebă Gandalf. 

— Aleargă ca nebunu' prin iarbă, îi răspunseră ei. Nu lasă pe nimeni 
să se-atingă de el. Uite-l acolo, departe, lângă vad, ca o umbră printre 
sălcii. 

Gandalf şuieră şi îl strigă tare pe nume, iar calul îşi scutură capul şi 
necheză; apoi se întoarse şi-o porni ca săgeata spre ei. 

— Nici suflarea Vântului de Apus nu l-ar putea opri, zise Eomer, în 
timp ce calul mândru se apropia, până ajunse în faţa vrăjitorului. 

— Se pare că darul a fost făcut deja, rosti Theoden. Dar ascultați cu 
luare-aminte. Îl numesc, acum şi-aici, pe oaspetele meu, Gandalf cel Sur, 
cel mai înţelept dintre sfetnici, cel mai bine venit dintre hoinari, senior al 
Obştii, căpetenie a eorlingilor, cât va dăinui seminţia noastră pe pământ; 
şi i-l dăruiesc pe Iute ca Gândul, prinţul cailor. 

— Îţi mulţumesc, rege Theoden, zise Gandalf. 

Apoi îşi azvârli brusc mantia cenuşie şi pălăria şi sări pe cal. Nu purta 
nici coif, nici zale. Părul lui ca neaua îi flutura în vânt, iar veşmintele albe 
străluceau orbitor în soare. 

— Luaţi aminte la Călărețul Alb! strigă Aragorn, şi toţi îi repetară 
cuvintele. 

— Regele nostru şi Călărețul Alb! înainte, eorlingi! Goarnele sunară. 
Caii se ridicară în două picioare, nechezând. 

Lăncile zăngăniră, lovite de scuturi. Atunci regele ridică mâna şi ul- 
tima oştire din Rohan porni tunătoare, ca o rafală vijelioasă, către Apus. 

Aşa cum stătea neclintită, dinaintea uşilor şi a casei amuţite, Eowyn 
zări scânteierea lăncilor lor în depărtare, pe câmpie. 

Văgăuna lui Hem 


S oarele scăpătase la apus când părăsiră Edorasul, iar lumina lui le 
sclipea în priviri şi preschimba întinsul câmpiei din Rohan într-o, 
burniță aurie. Pe la poalele Munţilor Albi trecea un drum bătătorit care 
ducea undeva, între apus şi miazănoapte; pe-acolo o luară, urcând şi 
coborând în ţinutul înverzit, trecând pâraie mici şi iuți prin vaduri fără 
număr. Dinaintea lor, în depărtare şi la dreapta, se desluşeau Munţii 
Ceţoşi; pe măsură ce străbăteau leghe după leghe, aceştia erau tot mai în- 
tunecaţi şi mai înalţi. Soarele cobora încet dinaintea lor. îndărăt se lăsa 
seara. 

Oştirea îşi continua drumul. îi mâna nevoia. Temându-se să nu ajungă 
prea târziu, călătoreau cât puteau de repede, făcând rareori popas. luţi şi 
îndurători erau armăsarii din Rohan, dar aveau multe leghe de mers — 
mai bine de patruzeci, ca pasărea-n zbor — din Edoras, până la vadurile 
Isenului, unde nădăjduiau să dea de oamenii regelui, care ţineau piept 
oştirilor lui Saruman. 

Îi împresură noaptea. Într-un târziu, făcură popas şi îşi ridicară tabăra. 
Merseseră preţ de vreo cinci ceasuri şi pătrunseseră bine în câmpia 
apuseană; dar mai aveau de străbătut mai bine de jumătate din drum. Îşi 
aşezară corturile într-un cerc mare, sub cerul înstelat, luminat de luna 
ceruită. Nu aprinseră focuri, căci nu ştiau la ce se puteau aştepta; dar se 
înconjurară de străjeri călare si trimiseră cercetaşi înainte, care se 
strecurau ca nişte umbre prin cutele pământului. Noaptea trecu anevoie, 
fără vreo veste sau vreun zvon. În zori, sună cornul şi, în mai puţin de un 
ceas, porniră iar la drum. 

Încă nu se zărea nici un nor deasupra, dar în aer plutea zăpuşeala; era 
prea cald pentru perioada aceea a anului. Soarele răsări înceţoşat şi, 
îndărăt, urmându-l încet în înălţarea lui pe boltă, se zărea o întunecime 
care creştea, ca o furtună venind dinspre răsărit. lar în depărtare, un- 
deva, între apus şi miazănoapte, părea că mocneşte altă beznă, la poalele 
Munţilor Ceţoşi — o umbră care se târa încet din Valea Vrăjitorului. 

Gandalf rămase în urmă, până ajunse lângă Legolas şi Eomer. 

— Legolas, zise el, ai privirea ascuţită a seminţiei tale fermecate, care 
poate deosebi vrabia de piţigoi de la o leghe. Spune-mi, vezi ceva de- 
parte, către Isengard? 

— Sunt multe mile pân-acolo, zise Legolas, scrutând zarea cu mâna lui 
prelungă streaşină la ochi. Văd ceva întunecat în care se mişcă nişte 
forme... nişte umbre mari, departe, pe malul râului; dar ce sunt, nu-mi 
dau seama. Şi nu ceața şi nici norii nu îmi împiedică ochii să vadă, ci o 
umbră învăluitoare, iscată asupra ținutului de o putere necunoscută, care 
se mişcă încet de-a lungul apei. Ca şi cum asfinţitul de sub întinderi nes- 
fârşite de arbori s-ar revărsa de pe coline. 

— lar dindărătul nostru vine o adevărată vijelie din Mordor, zise Gan- 
dalf. O s-avem o noapte neagră. 

Pe măsură ce trecea ziua a doua a călătoriei lor, pâcla din aer creştea. 
Spre după-amiază, norii întunecaţi îi ajunseră din urmă: un baldachin cu 
margini mari, zdrenţuite, peticit cu o lumină orbitoare. Soarele scăpata 
roşu ca sângele învăluit în ceaţă. Lăncile călăreţilor păreau aprinse în 
vârf, iar ultimele raze de lumină aprindeau povârnişurile abrupte ale 
culmilor Thrihyrne care se înălţau acum foarte aproape, la hotarul de 
miazănoapte al Munţilor Albi — trei steiuri zimţate privind asfinţitul. în 
ultima pâlpâire roşiatică, armăsarii din faţă zăriră un punct negru; un 
călăreț care se îndrepta spre ei. Se opriră şi-l aşteptară. 

Acesta sosi vlăguit, cu coiful spart şi scutul crăpat. Descăleca anevoie 
şi rămase în picioare gâfâind. După ce-şi trase sufletul, rosti: 

— Unde e Eomer? Aţi venit, în sfârşit; dar prea târziu şi cu forţe 
puţine. Lucrurile s-au înrăutățit de când s-a prăpădit Theodred. Ieri am 
fost siliți să ne retragem peste Isen cu pierderi mari; mulţi au murit la 
trecerea apei. Apoi, după căderea nopţii, tabăra ne-a fost atacată de alţii 
care-au trecut râul. Cred că nu mai e nimeni în Isengard. lar Saruman i-a 
înarmat pe muntenii sălbatici şi pe păstorii din Ţara Murgă de dincolo de 
râuri, asmuţindu-i şi pe ei împotriva noastră. Am fost copleșiți. Zidul de 
scuturi a fost străpuns. Erkenbrand din Meleagul de la Apus şi-a retras 
oamenii pe care i-a putut aduna către fortăreaţa din Văgăuna lui Hem. 
Ceilalţi s-au împrăştiat. Unde-i Eomer? Spuneţi-i că nu mai avem nici o 
nădejde. Ar face bine să se întoarcă în Ederas înainte s-ajungă acolo lupii 
din Isengard. 

Theoden nu zisese nimic până în clipa aceea, stând ascuns de privirile 
oşteanului, îndărătul străjerilor. Acum însă îşi îndemnă calul şi ieşi la 
vedere. 

— Hai, Ceorl, vino în faţa mea, rosti el. Sunt aici. Am sosit cu ultima 
oştire de eorlingi. Şi n-o să dăm bir cu fugiţii fără să intrăm în luptă. 

Chipul bărbatului se lumină de bucurie şi uimire. Se târî în față, apoi 
îngenunche, întinzându-i regelui spada lui tocită. 

— Porunceşte, Măria Ta! strigă el. Şi iartă-mă! Credeam că... 

— Credeai c-am rămas la Meduseld, cocârjat ca un arbore bătrân sub 
nămeţi. Aşa stăteau lucrurile când ai plecat la război. Dar a venit un vânt 
de la apus şi mi-a scuturat crengile, zise Theoden. Daţi-i omului acestuia 
un cal odihnit! Şi hai să-i sărim lui Erkenbrand în ajutor! 

Pe când Theoden rostea toate acestea, Gandalf o luă puţin înainte, se 
opri şi privi mai întâi spre miazănoapte, către Isengard, apoi spre apus, 
la soarele care asfinţea. După aceea se întoarse. 

— Pleacă, Theoden! zise el. Pleacă în Văgăuna lui Hem. Du-te spre 
Vadurile Isenului şi nu zăbovi în câmpie! Sunt nevoit să te părăsesc pen- 
tru o vreme. lute ca Gândul trebuie să mă ducă acum, să fac o treabă 
grabnică. 

Apoi strigă, întorcându-se spre oamenii săi, în frunte cu Aragorn şi 
Eomer: 

— Aveţi grijă de Seniorul Obştii până mă-ntorc. Aşteptați-mă la Poarta 
lui Hem! Şi-acum, rămas-bun! 

Îi spuse ceva lui Iute ca Gândul şi armăsarul ţâşni ca o săgeată trasă 
dintr-un arc. Nici n-apucaseră să se uite la el, că se făcu nevăzut, ca o 
străfulgerare argintie în asfinţit, ca vântul prin iarbă, ca o umbră ce se-ar- 
ată şi piere-ntr-o clipită. Coamă de Nea fornăi şi se ridică în două pi- 
cioare, gata să-l urmeze; dar numai o pasăre cu aripa iute mai putea să-l 
ajungă. 

— Asta ce-o mai fi-nsemnând? îl întrebă unul dintre străjeri pe Hama. 

— Că Gandalf cel Sur trebuie să se grăbească, îi răspunse acesta. Aşa e 
el: apare şi dispare pe negândite. 

— Dacă ar fi Limbă de Vierme aici, ar găsi uşor o explicaţie, zise 
străjerul. 

— Aşa e, spuse Hama. Eu unul am să aştept până se-ntoarce Gandalf. 

— S-ar putea s-aştepţi cam mult, zise celălalt. 

Oştirea părăsi drumul, îndreptându-se către Vadurile Isenului, cotind 
spre miazăzi. Se lăsă noaptea, iar ei mergeau mai departe. Se apropiară 
de coline, dar culmile înalte din Thrihyrne se întunecaseră deja în zarea 
mohorâtă. La câteva mile depărtare, spre capătul depărtat al Văii Melea- 
gului de la Apus, se întindea o viroagă înverzită — un golf mare în mun- 
ţi — din care pornea un defileu printre coline. Oamenii locului îi ziceau 
Văgăuna lui Hem, după numele unui erou din războaiele străvechi, care 

îşi găsise refugiul acolo. Şerpuia din ce în ce mai îngust şi mai abrupt 
dinspre nord, pe sub umbrele culmilor Thrihyrne, până ce stâncile bân- 
tuite de ciori se înălţau ca nişte turnuri semeţe de-o parte şi de alta, 
stăvilind lumina. 

La Poarta lui Hem, înaintea Văgăunii, din stânca de miazănoapte ieşea 
un pinten. Pe el se înălţau nişte ziduri de piatră străveche, iar înăuntru se 
zărea un turn măreț. Oamenii ziceau că fortăreaţa fusese ridicată de 
mâna uriaşilor, la porunca regilor mării, în depărtatele zile de glorie ale 
Gondorului. Se numea Cetatea Cornului, căci ecoul trâmbiţelor din turn 
răsuna în Văgăună, de parcă oştirile din negura uitării s-ar fi ridicat la 
luptă din cavernele de la poalele colinelor. Oamenii din vechime constru- 
iseră şi un zid care pornea din Cetatea Cornului, până la stânca de 
miazăzi, oprind intrarea în defileu. Pârâul Văgăunii ieşea printr-o galerie 
mare de scurgere, de la bază. Apoi şerpuia pe la poalele Stâncii Cornului 
şi se revărsa într-un făgaş ce străbătea o poiană întinsă şi înverzită, 
povârnită uşor, dinspre Poartă, până la Stăvilarul lui Hem. De-acolo 
cădea în Viroaga Văgăunii şi ieşea apoi în Vâlceaua Apuseană. În Cet- 
atea Cornului dincolo de Poarta lui Hem sălăşluia Erkenbrand, stăpânul 
Meleagului de la Apus de la fruntariile Obştii. Pentru că vremurile se în- 
neguraseră de ameninţarea războiului, el avusese înțelepciunea să repare 
zidul şi să întărească fortăreaţa. 

Călăreţii mai erau încă în valea joasă de dinaintea intrării în Viroagă, 
când se auziră strigătele şi cornul cercetaşi lor care porniseră înainte. Din 
întuneric ţâşniră şuierând săgețile. Unul dintre cercetaşi se întoarse iute 
şi vesti că valea fusese împânzită de călăreţii lupului şi că o oştire de orci 
şi oameni sălbatici se grăbeau către miazăzi dinspre Vadurile Isenului. Se 
părea că țelul lor era să ajungă în Văgăuna lui Hem. 

— Am găsit mulţi de-ai noştri care au căzut ucişi pe când fugeau înco- 
ace, zise cercetaşul. Şi-am întâlnit cete stinghere rătăcind de colo-colo, 
fără cârmaci. Ce s-a întâmplat cu Erkenbrand se pare că nu ştie nimeni. 
Mai mult ca sigur că va fi ajuns din urmă înainte să sosească la Poarta lui 
Hem, de n-o fi pierit deja. 

— L-o fi văzut cineva pe Gandalf? întrebă Theoden. 

— Da, stăpâne. Mulţi au văzut un moşneag, călare, înveşmântat în alb, 
străbătând câmpiile, ca vântul prin iarbă. Unii au crezut că-i Saruman. Se 
zice că a pornit spre Isengard, înainte de căderea serii. Alţii spun că l-au 
zărit şi pe Limbă de Vierme mai devreme, mergând spre miazănoapte, 
cu o mulţime de orci. 

— N-o să-i fie bine lui Limbă de Vierme, dacă dă Gandalf de el, zise 
Theoden. Cu toate acestea, acum îmi lipsesc amândoi sfetnicii mei — şi 

cel vechi, şi cel nou. Până una-alta, n-avem decât să mergem mai de- 
parte, aşa cum ne-a spus Gandalf, spre Poarta lui Hem, fără să aibă în- 
semnătate dacă Erkenbrand e sau nu acolo. Se ştie cumva cât e de mare 
oştirea ce vine de la miazănoapte? 

— E foarte mare, zise cercetaşul. E drept, cel ce fuge îşi socoteşte 
vrăjmaşul dublu, dar am stat de vorbă cu bărbaţi dintr-o bucată şi n-am 
nici o îndoială că oastea lor principală e de nenumărate ori mai mare 
decât tot ce-avem aici. 

— Atunci s-o pornim iute, zise Eomer. Să-i trecem prin sabie pe 
vrăjmaşii care ne stau în cale, până la fortăreață. În Văgăuna lui Hem 
sunt o groază de caverne unde s-ar putea ascunde; şi sunt drumuri 
tainice care pornesc de-acolo, până pe coline. 

— Să nu te-ncrezi în căile tainice, zise regele. Saruman a iscodit de 
mult ţinutul acesta. S-ar putea totuşi ca apărarea noastră să ţină piept 
destul acolo. Hai să mergem. 

Aragorn şi Legolas plecară atunci cu Eomer în faţă. Străbătură 
noaptea, încetinind pasul pe măsură ce întunericul devenea tot mai de 
nepătruns; drumul lor urca din ce în ce mai mult spre miazăzi, în cutele 
mohorâte de la poalele muntelui. Nu dădură peste prea mulţi vrăjmaşi în 
cale. Ici şi colo întâlniră bande rătăcitoare de orci, care însă se făceau 
nevăzute în fugă, înainte să pună Călăreţii mâna pe ei sau să-i ucidă. 

— Mă tem că n-o să treacă mult, zise Eomer, până o s-ajungă vestea 
sosirii oştirii regale la urechile conducătorului lor, fie el Saruman sau 
vreun căpitan pe care l-a trimis încoace. 

Îndărăt creştea larma războiului. Un cânt aspru străbătea întunericul. 
Ajunseseră departe, sus, în Viroaga Văgăunii, când îşi întoarseră 
privirile. Atunci văzură torţele: o puzderie de punctişoare aprinse pe 
câmpia smolită, împrăştiate precum nişte flori roşii, sau urcând şer- 
puitoare, în rânduri lungi, pâlpâitoare. Din loc în loc, mai izbucnea câte o 
flacără mai mare. 

— E-o oştire numeroasă pe urmele noastre, zise Aragorn. 

— Aduc focul cu ei, spuse Theoden, şi fac scrum tot ce întâlnesc în 
cale: clăi, bordeie şi arbori. Era o vale bogată, cu multe gospodării. Bietul 
meu norod! 

— O, de-ar fi ziuă, cum ne-am mai năpusti asupra lor, ca o vijelie din 
munţi! zise Aragorn. Mi-e inima plină de mâhnire că trebuie să fugim de 
ei. 

— Nu vom mai fugi mult, zise Eomer. Stăvilarul lui Helm e la doi paşi 
în faţă. La vreo patru sute de paşi înainte de Poarta lui Helm e un şanţ 

străvechi, cu metereze, care taie viroaga. Acolo am putea întoarce armele 
împotriva lor. 

— Nu, suntem prea puţini să putem apăra Stăvilarul, zise Theoden. E 
mai lung de-o milă, iar spărtura din el e foarte mare. 

— Putem să trimitem ariergarda acolo, dacă om vedea că n-avem înco- 
tro, zise Eomer. 

Nu era nici lună, nici stea când ajunseră călăreții la breşa din Stăvilar, 
pe unde ieşea pârâul. Drumul care îl însoțea venea dinspre Cetatea 
Cornului. Zăriră brusc meterezul abia desluşit dinaintea lor — o umbră 
înaltă, peste o prăpastie întunecată. Cum urcau ei aşa, îi opri un străjer. 

— Seniorul Obştii e-n drum spre Poarta lui Helm, îi spuse Eomer. Îţi 
vorbesc eu, Eomer, fiul lui Eomund. 

— Mi-aduceţi veşti peste aşteptări, zise străjerul. Grăbiţi pasul! 
Vrăjmaşul e pe urmele voastre. 

Oştirea trecu prin spărtură şi se opri pe pajiştea povârnită de 
deasupra. Văzură cu bucurie că Erkenbrand îşi lăsase mulţi oameni să 
apere Poarta lui Helm şi mulți reuşiseră să scape încoace. 

— Să tot fie vreo mie buni de luptă corp la corp, zise Gamling, un 
bătrân, căpetenia celor care vegheau Stăvilarul. Dar cei mai mulţi sunt 
împovăraţi de ierni fără de număr, la fel ca mine. Prea puţini, cum ar fi 
nepotul meu, au rămas aici. Cât despre Erkenbrand, ieri ne-au sosit veşti 
cum că s-ar retrage încoace cu vajnicii călăreţi apuseni care ne-au rămas. 
Dar n-a sosit până acum. 

— Mă tem că n-o să vină prea curând, zise Eomer. Cercetaşii noştri n- 
au nici o veste de la ei. Iar îndărăt valea-i plină de vrăjmaşi. 

— Ce bine-ar fi să fi scăpat, zise Theoden. Era un om puternic, în el a 
renăscut vitejia lui Helm, Mâna-Ciocan. Dar n-avem cum să-l aşteptăm 
aici. Trebuie să ne ducem toate forţele înăuntrul zidurilor. Aveţi destule 
provizii? Noi am adus cam puţine, căci ne-am aşteptat la luptă deschisă, 
nu la un asediu. 

— Îndărăt, în peşterile din Văgăună, s-au adunat cam trei sferturi 
dintre apuseni — bătrâni şi tineri, femei şi copii, zise Gamling. Tot acolo 
am depozitat multă mâncare, animale şi nutreţuri. 

— Ăsta-i un lucru bun, zise Eomer. Căci vrăjmaşii distrug şi ard tot ce- 
a rămas pe vale. 

— Dacă vin la Poarta lui Helm să se târguiască pentru mâncare, apoi 
or s-o plătească scump, zise Gamling. 

Regele şi Călăreţii plecară mai departe. Îînainte să ajungă la drumul 
pietruit care străbătea pârâul, descălecară. Îşi luară caii de dârlogi şi-i 
conduseră în şir spre taluz, apoi trecură prin porţile Cetăţii Cornului. Şi- 

acolo fură întâmpinați cu bucurie şi cu nădejde reînnoită; căci acum 
aveau destui oameni să apere atât cetatea, cât şi zidul. 

Eomer îşi pregăti repede călăreţii. Regele şi oştenii casei sale erau în 
Cetatea Cornului, împreună cu o mare parte dintre apuseni. Dar pe 
Zidul Văgăunii şi pe turn, precum şi îndărătul lui, Eomer aranja aproape 
toate oştile pe care le avea în linie de bătaie, pentru că aici apărarea părea 
mai îndoielnică, dacă avea să se dea un atac hotărât şi în forță. Caii fură 
duşi departe, în Văgăună, străjuiţi de oamenii de care se putuseră lipsi. 

Zidul Văgăunii era înalt de douăzeci de picioare, şi destul de lat ca să 
meargă pe el patru oameni unul lângă altul; iar peste parapet numai un 
om înalt se putea încumeta să privească. lIci-colo, se vedeau nişte 
deschizături în piatră pe unde se putea trage cu arcul. La acest bastion se 
ajungea pe o scară care cobora de la o uşă din curtea Cetăţii Cornului. Pe 
zid se mai putea ajunge şi dinspre Văgăună, pe trei rânduri de trepte; 
dar în exterior acesta era destul de neted şi pietrele mari din care era con- 
struit fuseseră îmbinate cu măiestrie, aşa încât nu puteai pune piciorul; 
sus se răsfrângeau ca o stâncă mâncată de valuri. 

Gimli stătea sprijinit de zid. Legolas se aşezase pe parapet, ciupindu-şi 
arcul şi scrutând bezna. 

— Aşa mai zic şi eu, zise gnomul, lovind dalele cu piciorul. îmi creşte 
inima când mă apropii de munte. Ce piatră sănătoasă! Ţinutul ăsta are 
oase tari. Le-am simţit în tălpi de cum am început să urcăm dinspre 
stăvilar. într-un an de zile şi cu câţiva de-ai mei aş face aici o stâncă de 
care vrăjmaşul s-ar izbi ca valurile mării. 

— N-am nici o îndoială, zise Legolas. Dar seminţia asta de gnomi e 
tare ciudată. Mie nu-mi place aici nici ziua, nici noaptea. Însă îmi face 
bine să te ştiu în preajmă, înfipt în picioarele tale zdravene şi cu barda pe 
umăr. Ce bine-ar fi să mai fie cu noi câţiva din neamul tău! Şi m-aş bu- 
cura şi mai mult dacă am avea vreo sută de arcaşi măiaştri din Codrul 
Întunecat. O să fie mai mare nevoie de ei. Rohirrimii au arcaşi buni în fe- 
lul lor, dar sunt mult prea puţini. 

— Pe întuneric n-ai cum să tragi cu arcul, zise Gimli. Pe legea mea, 
asta-i vreme de dormit. Ah, somnul! Nu mi-am închipuit vreodată că un 
gnom ar putea tânji aşa după o clipă de odihnă. Călăritul e foarte obosit- 
or. Şi cu toate acestea, securea mea-i nerăbdătoare. la să am eu acum în 
faţă un şir de grumazuri orceşti şi loc destul să-mi învârt securea! Să vezi 
atunci cum m-aş pune pe picioare. 

Timpul trecea anevoie. Departe, în vale, ardeau încă focuri răzlețe. 
Acum ostile Isengardului înaintau fără zgomot. Torţele lor se zăreau 
urcând şerpuitor şiruri-şiruri prin viroagă. Brusc izbucniră urlete, 

gemete şi strigăte omeneşti de luptă dinspre Stăvilar. Peste margine 
ţâşniră flăcări care crescură ca o pălălaie dinaintea spărturii. Apoi se ri- 
sipiră. Oamenii se întoarseră la galop peste câmpie, urcând spre poarta 
Cetăţii Cornului. Apusenii din spate fuseseră nevoiţi să se retragă. 

— Vrăjmaşii sunt la o aruncătură de băț, ziseră ei. Am tras toate 
săgețile pe care le aveam şi stăvilarul e înţesat de leşuri orceşti. Dar asta 
n-o să-i oprească pentru prea multă vreme. Au şi-nceput să dea buzna pe 
malul pârâului, în mai multe locuri, îngrămădiţi ca furnicile. Dar i-am în- 
văţat minte şi nu şi-au mai aprins torţele. 

Trecuse de miezul nopţii. Cerul era smolit, iar aerul încremenit vestea 
furtuna. Brusc norii fură sfâşiaţi de o pâlpâire orbitoare. Braţele fulger- 
ului se izbiră de colinele răsăritene. În nemişcarea clipei, cei de pe ziduri 
văzură locul dintre ei şi stăvilar năpădit de o lumină albă: colcăia de 
forme mohorâte care se târau — unele scurte şi voinice, altele înalte şi 
cumplite, cu coifuri măreţe şi scuturi întunecate. Alte sute şi sute se re- 
vărsau peste Stăvilar şi prin spărtură. Şuvoiul acesta înnegurat curgea 
către ziduri, din stâncă în stâncă. Tunetul umplu valea. începu o ploaie 
biciuitoare. 

La fel ca ploaia şuierau şi săgețile peste creneluri, zăngănind apoi piez- 
iş pe pietre. Unele îşi atinseră ţinta. Începuse atacul în Văgăuna lui Helm; 
dar înăuntru nu se auzea şi nu se mişca nimeni; nici o săgeată nu porni 
de-acolo. 

Oştirile vrăjmaşe îşi încetară asaltul, nedumerite de ameninţarea 
tăcută a stâncii şi a zidului. Fulgerele continuau să sfâşie întunericul. 
Apoi orcii începură să urle, tăind aerul cu lăncile şi cu spadele şi 
azvârlind un nor de săgeți asupra oricărei siluete care se desena pe 
creneluri; iar bărbaţii din Obşte se uitau uluiţi la ceea ce lor li se părea a 
fi un lan de grâu întunecat, răvăşit de vijelia războiului în care fiecare 
spic pâlpâia într-o lumină zdrenţuită. 

Trâmbiţele de alamă răsunară. Vrăjmaşii dădură buzna — unii asupra 
Zidului Văgăunii, alţii spre drumul pietruit şi spre povârnişul care ducea 
la porţile Cetăţii Cornului. Acolo se îngrămădeau orcii cei mai solizi şi 
oamenii sălbatici din hăţişurile Ţării Murge. După o clipă de şovăială, 
porniră înainte. Apoi fulgeră şi, pe fiecare coif, pe fiecare scut apăru blaz- 
onul cu mâna îngrozitoare a Isengardului. Ajunseră în vârful stâncii; 
după care se îndreptară spre porţi. 

Atunci se mişcară, în sfârşit, şi cei de pe ziduri, întâmpinându-i cu o 
puzderie de săgeți şi de pietre. Vrăjmaşii şovăiră, rupseră rândurile, apoi 
se dădură îndărăt, atacară, se dădură înapoi şi iar atacară; de fiecare dată 
însă se opreau tot mai sus, ca şuvoiul în creştere. Trâmbiţele răsunară din 

nou şi un puhoi de oameni sălbatici se repezi înainte. Îşi țineau scuturile 
ca pe un acoperiş deasupra capetelor, iar în mijloc purtau două trunchi- 
uri zdravene. În spatele lor se îmbulzeau arcaşii orci, care traseră o ploaie 
de săgeți asupra celor de pe ziduri. Ajunseră dinaintea porţilor. Trunchi- 
urile fură izbite de tăbliile lor cu un bubuit asurzitor. Unde cădea un săl- 
batic zdrobit de vreun bolovan aruncat de sus, se iveau doi în locul lui. 
Berbecii aceia uriaşi se legănau şi loveau fără încetare. 

Eomer stătea alături de Aragorn pe Zidul Văgăunii. Auziră larma si 
izbiturile berbecilor şi îşi dădură seama într-o clipită de primejdia ca 
porţile să fie sfărâmate. 

— Hai! zise Aragorn. A sosit ceasul să luptăm alături, cu spada în 
mână. 

O luară la fugă pe zid de le sfârâiau călcâiele, apoi urcară scările si tre- 
cură în curtea de pe Stâncă. În drum, adunară o mână de spadasini 
voinici. În locul unde stânca întâlnea zidul de apus al cetăţii era o uşiţă 
dosnică. De-acolo pornea pe lângă zid o potecă îngustă, pe marginea 
stâncii abrupte. Eomer şi Aragorn dădură buzna împreună pe uşă, ur- 
maţi îndeaproape de ceilalţi. Săbiile lor luciră ca una când le traseră din 
teacă. 

— Guthwine! strigă Eomer. Guthwine pentru Obşte! 

— Anduril! strigă şi Aragorn. Anduril pentru Dunedaini! Atacară 
dintr-o parte, aruncându-se asupra oamenilor sălbatici. 

Anduril se ridica şi cobora, ca o flacără albă. De pe zid şi din turn se 
înălța un strigăt: 

— Anduril! Anduril porneşte la război! Sabia ce-a fost Despicată 
străluceşte iar! 

Uluiţi, berbecarii scăpară trunchiurile şi se întoarseră la luptă; dar 
acoperişul de scuturi fu străpuns ca de trăsnet, iar ei fură pur şi simplu 
măturaţi, seceraţi sau aruncaţi de pe Stâncă în pârâul pietros de la poale. 
Arcaşii orci traseră sălbatic, apoi dădură bir cu fugiţii. 

O clipă, Eomer şi Aragorn rămaseră neclintiţi dinaintea porţilor. 
Tunetul se-auzea acum în depărtare. Fulgerele mai pâlpâiau în zare, 
printre munţii de la miazăzi. Dinspre miazănoapte se porni un vânt 
tăios. Norii pluteau sfâşiaţi şi îndărătul lor licăreau stelele; iar deasupra 
colinelor, de aceeaşi parte cu Viroaga, luneca luna de-un galben-strălucit- 
or, în vreme ce furtuna se destrăma. 

— N-am prea sosit la timp, zise Aragorn, uitându-se la porţi. Bala- 
malele lor uriaşe şi barele de fier erau îndoite şi răsucite; mare parte din 
scânduri crăpaseră. 

— Dar nici nu putem sta aici, îndărătul zidurilor, să le apărăm, zise 
Eomer. Priveşte! 

Arătă cu degetul spre drumul pietruit. Dincolo de pârâu, se adunase 
iar o ceată mare de orci şi de oameni sălbatici, în aer şuierau săgeți care 
se poticneau în pietrele din jur. 

— Hai! Trebuie să ne întoarcem să vedem ce putem face. Ar fi bine să 
îngrămădim nişte pietre şi să închidem porţile cu grinzi pe dinăuntru. 
Hai odată! 

Se întoarseră şi-o luară la fugă. În clipa aceea, câteva zeci de orci care 
stătuseră neclintiţi printre leşuri săriră în picioare şi porniră furişat, aler- 
gând după ei. Doi se aruncară la pământ, apucându-l pe Eomer de căl- 
câie; apoi îl doborâră şi tăbărâră asupra lui. Dar din umbrele din jur ţâşni 
strigând răguşit o umbră mică şi întunecată pe care n-o observase 
nimeni. 

— Baruk Khazad! Khazad ai-menu! 

Prin aer şuieră o secure şi doi orci se prăbuşiră descăpăţânaţi. Ceilalţi 
dădură bir cu fugiţii. 

Eomer se căzni să se pună pe picioare, chiar când Aragorn se întoarse 
alergând să-i sară în ajutor. 

Închiseră iar uşa dosnică de fier şi apoi o întăriră cu drugi, în- 
grămădiră bolovani pe dinăuntru. Când se simţiră în siguranţă, Eomer se 
Tăsuci şi zise: 

— Îţi mulţumesc, Gimli, fiu al lui Gloin. N-am ştiut c-ai ieşit şi tu cu 
noi. Dar vorba ceea, oaspetele nepoftit se dovedeşte-adesea cel mai 
plăcut. Cum ai ajuns acolo? 

— Am luat-o pe urmele voastre, ca să-mi alung somnul, zise Gimli; 
dar când m-am uitat la muntenii ăia, mi s-au părut prea mari pentru pu- 
terile mele, aşa că m-am ascuns după un bolovan, ca să văd cum vă , ju- 
cați" voi cu săbiile. 

— Nu ştiu cum să te răsplătesc, spuse Eomer. 

— S-ar putea să ai prilejul mai iute decât crezi, râse gnomul. Dar eu 
unul sunt mulțumit. Până acum n-am tăiat decât lemne, de când am ple- 
cat din Moria. 

— Doi! exclamă Gimli, mângâindu-şi securea, după ce se întoarse pe 
zid. 

— Doi? făcu Legolas. Eu am făcut ispravă mai bună, deşi acum sunt 
nevoit să bâjbâi după săgeți; pe-ale mele le-am terminat. Şi cu toate 
acestea, am pe răboj cel puţin douăzeci. Numai că asta nu înseamnă 
decât o rămurea din codru! 

Cerul se însenina iute acum, iar luna scăpata strălucind. Dar lumina 
nu le prea aduse mari nădejdi Călăreţilor din Obşte. Vrăjmaşii, în loc să 
scadă, păreau şi mai mulţi, iar prin spărtura din zid se revărsau alții ven- 
ind de pe vale. Aventura de pe Stâncă nu le dărui vitejilor noştri decât un 
scurt răgaz. Atacul asupra porţilor deveni şi mai îndârjit. Oştirile Isen- 
gardului vuiau ca marea la poalele Zidului Văgăunii. Orcii şi muntenii 
mişunau de colo-colo. Oamenii nu mai pridideau să taie sau să arunce 
funiile care se agăţau cu cârlige de parapet. Sute de scări lungi fură 
sprijinite de zid. Multe dintre ele erau date peste cap şi se zdrobeau la 
pământ, dar în locul lor se iveau şi mai multe, iar orcii se avântau în sus, 
pe ele, ca nişte maimuțe din pădurile întunecate de la miazăzi. Morţii şi 
bucăţile de lemn zăceau grămezi la poalele zidului, ca prundişul după 
furtună; mormanele acestea hâde se tot înălţau, dar vrăjmaşii parcă nu se 
mai terminau. 

Oamenii din Rohan îşi pierdeau tot mai mult puterile. Săgeţi nu mai 
aveau, spadele le erau ciobite şi scuturile sparte. De trei ori se uniră 
Aragorn şi Eomer şi de trei ori Anduril luci într-un atac disperat, care 
alungă vrăjmaşul de pe zid. 

Apoi se iscă larmă mare în Văgăuna dindărăt. Orcii se târâseră ca şo- 
bolanii prin galeria pe unde ieşea pârâul. Statură adunaţi acolo, în umbra 
stâncilor, până când se încinse atacul de deasupra şi aproape toţi oamenii 
se năpustiră pe creasta zidului. Atunci se repeziră şi ei afară. Câţiva tre- 
cuseră deja prin gurile Văgăunii şi se luptau printre cai cu străjerii. 

Gimli sări de pe zid cu un strigăt fioros, al cărui ecou se izbi de stânci. 

— Khazad! Khazad! Curând avu berechet de lucru. 

— Oho! strigă el. Orcii sunt dincolo de zid. Oho! Hai, Legolas! Avem 
de lucru! Khazad! ai-menu! 

Gamling cel Bătrân privi în jos din Cetatea Cornului, când auzi glasul 
măreț al gnomului care întrecea toată zarva. 

— Orcii sunt în Văgăună! strigă el. Helm! Helm! înainte, helmingi! 
adăugă el cu un glas tunător şi sări pe scara de pe Stâncă, urmat de o 
mulţime de bărbaţi din Meleagul de la Apus. 

Asaltul lor fu sălbatic şi neaşteptat, iar orcii dădură bir cu fugiţii. Nu 
peste mult fură prinşi în defileul îngust şi măcelăriți sau mânaţi cu 
strigăte în hăul Văgăunii, ca să cadă la picioarele străjerilor de la intrarea 
peşterilor ascunse. 

— Douăzeci şi unu! exclamă Gimli. 

Apucă barda cu ambele mâini şi dobori dintr-o lovitură ultimul orc. 

— Acum l-am întrecut iar pe jupânul Legolas. 

— Trebuie să punem capăt găurii ăsteia de şobolani, zise Gamling. 
Gnomii, se spune, sunt pietrari pricepuţi. Dă-ne şi nouă o mână de 
ajutor, meştere. 

— Noi nu tăiem piatra cu securile de luptă şi nici cu unghiile, zise 
Gimli. Dar am să v-ajut cum oi putea. 

Adunară pietre mici şi bucăţi de stâncă din preajmă şi, sub îndrumarea 
lui Gimli, apusenii astupară gura interioară a galeriei, până nu mai 
rămase decât o ieşire îngustă. Pârâul Văgăunii, umflat de ploaie, începu 
să se zbată şi să clocotească prin canalul gâtuit, împrăştiindu-se apoi 
molcom în bălți reci pe stânci. 

— O să se usuce locul de deasupra, zise Gimli. Hai, Gamling, să 
vedem cum merg, treburile pe zid. 

Urcă şi îl găsi pe Legolas alături de Aragorn şi Eomer. Elful îşi ascuţea 
cuțitul lung. Atacul lâncezea fiindcă trecerea prin galerie fusese 
zădărnicită. 

— Douăzeci şi unu! exclamă Gimli. 

— Bună treabă! făcu Legolas. Dar eu am ajuns la două duzini. Aici, 
sus, am luptat corp la corp, cu cuțitul. 

Eomer şi Aragorn se sprijineau obosiţi în mânerele spadelor. În stânga, 
pe stâncă, se stârniră iar larma şi bubuitul asurzitor al luptei. Dar Cetatea 
Cornului ţinea piept, precum o insulă în mijlocul mării. Porţile sale 
zăceau în ruină, însă nici un vrăjmaş nu reuşise încă să treacă peste în- 
grămădirea de pietre şi bârne. Aragorn îşi ridică privirile spre stelele 
stinse şi luna care scăpata acum îndărătul colinelor apusene din jurul 
văii. 

— Ce noapte fără capăt! rosti el. Oare când s-o mai face odată ziuă? 

— Zorile nu sunt departe, zise Gamling, care urcase acum alături de el. 
Dar mă tem că asta n-o să ne fie cu nimic de folos. 

— Totuşi zorile le aduc oamenilor nădejdea, spuse Aragorn. 

— Dar făpturile astea din Isengard, jumătate orci, jumătate spiriduşi, 
ticluite de măiestria nefastă a lui Saruman, n-or să se teşească de lumina 
soarelui, zise Gamling. Şi nici oamenii sălbatici de pe coline. Nu-i auzi ce 
tărăboi fac? 

— Ba-i aud, spuse Eomer. Dar mie nu-mi par decât ţipete de păsări şi 
mugete de dobitoace. 

— Şi totuşi, se-aud şi strigăte în graiul celor din Ţara Murgă, zise Gam- 
ling. Eu ştiu această limbă străveche a oamenilor, care era cândva vorbită 
prin văile apusene ale Obştii, la ascultă! Sunt plini de ură faţă de noi şi se 
bucură, căci au încredințarea că soarta noastră e pecetluită. „Regele! 
Regele!" aşa strigă. „O să punem mâna pe regele lor! Moarte lui Fargoil! 

Moarte capetelor de paie! Moarte tâlharilor de la miazănoapte!" Aşa ne 
zic. Nici în cinci sute de ani n-au uitat furia care i-a cuprins când seniorii 
Gondorului au încredinţat Obştea lui Eorl cel Tânăr şi i s-au alăturat. 
Saruman n-a făcut decât să le aţâţe această ură veche. Sunt tare focoşi 
când îi stârneşte cineva. Noapte sau zi, n-or să se lase: ori pun mâna pe 
rege, ori pier cu toţii. 

— Şi totuşi, mie zorii au să-mi trezească nădejdea, spuse Aragorn. Nu 
ştii vorba aceea, cum că nici un vrăjmaş n-are cum să cotropească Cetatea 
Cornului, dacă-i apărată de oameni? 

— Aşa zic menestrelii, rosti Eomer. 

— Atunci hai s-o apărăm, făcu Aragorn. Şi să nu ne pierdem nădejdea. 

Chiar pe când stăteau ei aşa de vorbă, răsunară trâmbiţele. Urmă un 
trosnet şi o izbucnire de flăcări şi fum. Pârâul Văgăunii îşi revărsa apele, 
şuierând înspumat; fuseseră slobozite printr-o spărtură căscată larg în 
urma unei bubuituri. Înăuntru năvăliră o mulţime de siluete întunecate. 

— Blestemăţia lui Saruman! exclamă Aragorn. S-au strecurat iar în 
galerie pe când stăteam de vorbă şi-au aţâţat focul din Orthanc chiar la 
picioarele noastre. Elendil! Elendil! strigă el, făcând un salt spre breşa din 
zid; dar în clipa aceea pe creneluri fură sprijinite sute de scări. Ultimul 
atac mătură tot ce se afla pe zid şi la poale, ca un val întunecat ce se 
izbeşte de o grămadă de nisip. Toată apărarea fu distrusă cât ai zice 
peşte. O parte dintre călăreţi începură să se retragă tot mai adânc în 
Văgăună, luptând sau prăbuşindu-se, în timp ce încercau să ajungă la 
peşteri. Alţii o luară de-a dreptul către fortăreață. 

Dinspre Văgăună urca o scară mare, până pe Stâncă, unde se afla 
poarta din spate a Cetăţii Cornului. La poalele ei stătea Aragorn. În mână 
îi lucea încă Anduril, iar spaima de spada aceasta îi stăvili o clipă pe 
vrăjmaşi; aşa că toţi care fură în stare să ajungă acolo urcau spre poartă. 
Îndărătul lor, pe treapta de sus, stătea Legolas în genunchi, cu arcul în- 
cordat. Dar nu mai găsise pe jos decât o săgeată şi-acum îşi silea ochii, 
gata să tragă asupra primului orc ce-ar fi cutezat să se apropie de scară. 

— Aragorn! îl strigă el. Toţi care-au putut s-ajungă până aici au intrat. 
Hai şi tu înapoi! 

Aragorn se întoarse şi-o luă iute pe scări; dar, în timp ce alerga, se 
împiedică de vlăguit ce era. Cât ai zice peşte, vrăjmaşii făcură un salt 
înainte. Orcii urcau schelălăind, cu braţele întinse, ca să-l înşface. Primul 
dintre ei se prăbuşi cu grumazul străpuns de ultima săgeată a lui 
Legolas. Dar ceilalţi săriră peste el. Atunci însă, de pe zidul de afară se 
porni un bolovan cât toate zilele, care se rostogoli pe scări, azvârlindu-i 

pe toţi îndărăt, în Văgăună. Aragorn izbuti să ajungă la poarta care se 
închise cu zgomot în urma lui. 

— E de rău, prieteni, zise el, ştergându-şi sudoarea de pe frunte cu 
mâneca. 

— Aşa e, spuse Legolas. Dar câtă vreme eşti cu noi, nădejdea nu-i pier- 
dută. Unde e Gimli? 

— Nu ştiu, zise Aragorn. Ultima oară l-am văzut luptând jos, îndărătul 
zidului, dar ne-au separat vrăjmaşii. 

— Vai de noi! Ce nenorocire! se vaită Legolas. 

— E tare şi voinic, zise Aragorn. Să nădăjduim că o să scape şi-o să se 
ducă până la peşteri. Acolo va fi la adăpost o vreme. În orice caz, mai la 
adăpost ca mine. Un astfel de refugiu n-are cum să nu fie pe placul unui 
gnom. 

— Asta mi-e şi mie nădejdea, rosti Legolas. Dar aş fi vrut să vină şi el 
aici. Muream de nerăbdare să-i spun jupânului Gimli c-am ajuns la 
treizeci şi nouă. 

— Dacă izbuteşte să ajungă în peşteri, o să te-ntreacă iar, râse Aragorn. 
N-am văzut în viaţa mea o secure mânuită cu atâta măiestrie. 

— Mă duc să caut nişte săgeți, zise Legolas. De s-ar sfârşi odată 
noaptea asta, ca să văd şi eu pe lumină unde să trag. 

Aragorn intră în cetate. Acolo, spre nemulţumirea lui, află că Eomer 
nu ajunsese în Cetatea Cornului. 

— Nu, n-a venit pe Stâncă, zise unul dintre apuseni. Ultima oară l-am 
văzut luptând la gurile Văgăunii, cu câţiva oameni strânşi în jurul lui. 
Erau cu el şi Gamling, şi gnomul, dar n-am putut ajunge la ei. 

Aragorn porni cu paşi mari spre curtea interioară şi urcă iute spre un 
iatac sus, în turn. Acolo stătea regele — o siluetă întunecată în cadrul 
ferestrei înguste — şi privea în vale. 

— Ce-i nou, Aragorn? întrebă el. 

— Zidul Văgăunii a fost cucerit, Domnia Ta, şi toată apărarea noastră a 
fost nimicită. Dar au scăpat mulţi încoace, pe Stâncă. 

— A venit şi Eomer? 

— Nu, dar mulţi dintre oamenii Domniei Tale s-au înapoiat în 
Văgăună; se zice că era şi Eomer printre ei. S-ar putea să le ţină piept 
vrăjmaşilor în locurile-acelea strâmte şi s-ajungă la peşteri. Ce nădejde 
mai au acolo, nu ştiu. 

— Oricum mai mare ca a noastră. Se spune că au destule merinde 
acolo. Şi aeru-i curat, pentru că sunt destule guri de aerisire sus, în 
stâncă. Nimeni nu poate să dărâme intrările, dacă-s apărate de oameni 
hotărâți. S-ar putea să reziste mult acolo. 

— Dar orcii au adus o blestemăţie din Orthanc, zise Aragorn. Au un 
foc care bubuie. Cu ajutorul lui au pus mâna pe zid. lar de n-or ajunge 
până în peşteri, ar putea să-i ferece acolo pe cei care-au intrat. Acum însă 
trebuie să ne adunăm gândul asupra felului cum ne apărăm. 

— Mă chinui rău în închisoarea asta, zise Theoden. O, de-aş avea o 
lance în mână şi de-aş putea să pornesc în fruntea a lor mei călare, pe 
câmpie, mi s-ar întoarce şi mie pofta de luptă. Aşa mi-aş sfârşi zilele 
mulţumit. Dar aici nu prea sunt de folos. 

— Măcar eşti la adăpost în cea mai puternică fortăreață din Obşte, zise 
Aragorn. Avem mai multă nădejde să te ocrotim în Cetatea Cornului, 
decât în Edoras sau chiar în Valea Calvarului, la munte. 

— Se zice că această Cetate a Cornului n-a căzut niciodată, zise 
Theoden. Dar acum mi-e inima-ndoită. Se schimbă lumea şi tot ce era, 
cândva, de nezdruncinat începe acum să se clatine. Cum să ţină piept 
vreun turn la atâta puhoi şi ură neîmpăcată? De-aş fi ştiut că Isengardul 
s-a întărit până-ntr-atât, poate nu m-aş fi pripit să dau piept cu el, cu 
toate cuvintele meşteşugite ale lui Gandalf. Povaţa lui nu-mi mai pare 
acum la fel de înţeleaptă ca în dimineaţa aceea însorită. 

— Nu judeca povaţa lui Gandalf până n-ajungem la capăt, Domnia Ta, 
zise Aragorn. 

— Nu mai e mult până atunci, spuse regele. Dar n-am să-mi sfârşesc 
zilele aici, ca un bursuc bătrân în capcană. Coamă de Nea, Hasufel şi caii 
străjerilor mei se află în curte. Când s-or ivi zorile, am să le poruncesc oa- 
menilor să sune din cornul lui Helm şi-o să pornesc călare. Vii şi tu cu 
mine, fiu al lui Arathorn? Poate-o să ne croim drum printre vrăjmaşi sau 
o să ne găsim un sfârşit demn de o cântare, de-o mai scăpa cineva să mai 
ştie de noi. 

— Voi veni cu Domnia Ta, spuse Aragorn. 

Ceru apoi îngăduinţa să se retragă şi se întoarse pe ziduri. Le străbătu 
de la un capăt la altul, îmbărbătându-şi oamenii şi dând câte o mână de 
ajutor pe unde atacul era mai vârtos. Veni şi Legolas cu el. Flăcările 
izbucneau de sub bolovanii cutremuraţi. Cârligele se agăţau de creneluri, 
scările se înălţau. Pentru a cine ştie câta oară, orcii reuşiră să ajungă pe 
culmea peretelui şi de tot atâtea ori apărătorii îi împinseră îndărăt. 

Până la urmă, Aragorn ajunse şi rămase în picioare deasupra porţilor 
mari, fără să-i pese de săgețile vrăjmaşe. Se uită şi văzu o geană de lu- 
mină palidă la răsărit. Apoi ridică mâna goală, cu palma în afară, în 
semn că voia să vorbească. Orcii chelălăiră batjocoritor: 

— la coboară tu! Hai jos, dacă pofteşti să stai de vorbă cu noi! Adu-l şi 
pe rege! Suntem războinicii Uruk-hai. O să-l înşfăcăm noi din gaura în 
care s-a pitit, dacă nu iese de bunăvoie. Adu-l şi pe rege! 

— Regele va ieşi când pofteşte, zise Aragorn. 

— Şi atunci ce cauţi acolo? îl întrebară ei. Ce te tot zgâieşti? Vrei să 
vezi ce oştire măreaţă avem? Noi suntem luptătorii Uruk-hai. 

— Mă uitam să văd când se ivesc zorile, zise Aragorn. 

— Ce-i tot dai cu zorile? îl luară ei peste picior. Noi suntem Uruk-hai şi 
luptăm ziua şi noaptea, şi pe vreme bună, şi pe vreme rea. Am venit aici 
să ucidem pe soare şi pe lună. Ce dacă se ivesc zorile? 

— Nimeni nu ştie ce-i aduce ziua de mâine, zise Aragorn. Luaţi-vă 
tălpăşiţa, până nu se întoarce totul împotriva voastră. 

— Coboară, că altfel te doborâm noi de pe zid, strigară ei. N-avem de 
ce să ne târguim cu tine. N-ai ce ne spune! 

— Şi, totuşi, am să vă spun ceva, zise Aragorn. Până acum, nici un 
vrăjmaş n-a reuşit să ia Cetatea Cornului. Plecaţi, că altfel n-o să cruţăm 
pe nimeni. N-o să mai rămână unul în viaţă, ca să mai ducă vestea la 
miazănoapte. Nu vă daţi seama ce primejdie vă paşte. 

Aşa cum stătea acolo dinaintea vrăjmaşilor, deasupra porţilor ruinate, 
Aragorn fu învăluit de măreție şi de o putere fără seamăn, încât oamenii 
sălbatici rămaseră cu gura căscată şi se uitară îndărăt, peste umăr, în 
vale; alţii îşi ridicară şovăitor ochii spre cer. Dar orcii izbucniră în hohote 
de râs. Şi pe când Aragorn sărea de pe zid, o ploaie de săgeți mari şi mici 
şuieră peste creneluri. 

Se auzi un vuiet şi se iscă o pălălaie. Arcada porţii pe care stătuse el cu 
o clipă înainte se crăpă şi se făcu fărâme într-un nor de praf şi fum. Bar- 
icada se făcu ţăndări ca atinsă de trăsnet. Aragorn o luă la goană spre 
turnul regelui. 

Dar, chiar în momentul când poarta se prăbuşi iar orcii din faţa ei 
urlau, pregătindu-se de atac, îndărătul lor se înălță un murmur, ca 
vâjâitul vântului în depărtare, care crescu, până se schimbă într-o larmă 
de glasuri. Zorile aduceau veşti cu ele. Orcii de pe Stâncă auziră zarva în- 
fricoşătoare şi şovăiră, uitându-se îndărăt. Apoi de sus, din turn, răsună 
brusc şi înspăimântător măreţul corn al lui Helm. 

Toţi care auziră vuietul acela se cutremurară. Mulţi orci se aruncară cu 
faţa la pământ şi îşi vârâră degetele îngherate în urechi. Ecourile 
străbăteau bubuind Văgăuna dintr-o parte într-alta, de parcă pe fiecare 
stâncă, pe fiecare deal, s-ar fi aflat câte un vestitor atotputernic. Dar 
bărbaţii de pe ziduri îşi ridicară privirile, ascultând uluiţi; căci ecourile 
nu se mai sfârşeau. Vuietele cornului şerpuiau printre coline din ce în ce 


608 


mai aproape şi mai tare, răspunzându-şi unul altuia în izbucniri sălbatice 
şi nestăvilite. 

— Helm! Helm! strigau călăreţii. Helm s-a sculat din morţi şi vine la 
luptă! Helm pentru regele Theoden! 

Şi regele se arătă la acest strigăt. Calul lui era alb ca neaua, auriu îi 
strălucea scutul şi lungă-i era lancea. De-a dreapta lui venea Aragorn, 
moștenitorul lui Elendil, iar îndărăt, călare, seniorii Casei lui Eorl cel 
Tânăr. Cerul izbucni în lumină. Noaptea se duse. — Înainte, eorlingi! 

Cu strigăte şi zarva mare îşi începură atacul. Trecură vuind dincolo de 
porţi, se revărsară pustiitor pe drumul pietruit şi pătrunseră printre os- 
tile Isengardului ca vântul prin iarbă. Îndărătul lor, din Văgăună, izbuc- 
niră urletele aspre ale oamenilor care ieşeau din peşteri, mânându-i pe 
vrăjmaşi înainte. Năvăliră şi cei rămaşi pe stâncă. lar printre coline se 
înălţă ecoul vuietului de corn. 

Regele şi-ai lui nu se opreau. Căpeteniile şi luptătorii cădeau de-a 
valma sau dădeau bir cu fugiţii în faţa lor. Nu le puteau sta în cale nici 
orcii, nici oamenii sălbatici. Fugeau Ia vale îmboldiţi de spadele şi lăncile 
călăreţilor. Ţipau şi gemeau de spaimă şi o mare uluire pusese stăpânire 
pe ei o dată cu zorii de ziuă. 

Astfel porni regele Theoden călare de la Poarta lui Helm, croindu-şi 
calea către Stăvilarul măreț. Acolo se opriră cu toţii. Dinaintea lor 
izbucnea, din ce în ce mai strălucitoare, lumina. Săgeţile soarelui ţâşniră 
peste colinele de la răsărit şi scăpărară în vârfurile lăncilor. Dar călăreţii 
rămaseră tăcuţi, cu privirile aţintite în Viroaga Văgăunii. 

Ţinutul se schimbase. Acolo unde se întindea înainte valea înverzită, 
ale cărei povârnişuri înierbate se răsfrângeau peste nesfârşite coline, se 
desluşea acum o pădure. Copacii uriaşi, goi şi tăcuţi se înălțau rânduri- 
rânduri, cu ramuri încâlcite şi creştetul încărunţit; rădăcinile lor erau în- 
gropate în ierburile înalte şi verzi. Pe sub ei era un întuneric de 
nepătruns. Între Stăvilar şi streaşina pădurii aceleia fără nume nu erau 
nici cinci sute de paşi. Acolo dădeau acum bir cu fugiţii falnicii oşteni ai 
lui Saruman, înspăimântați de rege şi de copaci. Se revărsară dinspre 
Poarta lui Helm, până când nu mai rămase nici unul îndărătul Stăvil- 
arului, dar la poalele lui se strânseră roi, ca muştele. În zadar se târau şi 
se căţărau pe pereţii viroagei, încercând să scape. La răsărit, povârnişul 
văii era prea abrupt şi stâncos; din stânga, de la apus, îi urmărea soarta 
necruțătoare. De acolo apăru brusc, pe creastă, un călăreț înveşmântat în 
alb, strălucitor în bătaia răsăritului. Peste colinele joase răsunau vaierele 
de corn. Îndărătul lui, pe povârnişurile lungi, veneau iute, pe jos, oştenii 
cu spadele în mâini. În mijlocul lor mergea cu paşi mari un bărbat înalt şi 

puternic. Scutul îi era roşu. Când ajunse la marginea văii, acesta îşi duse 
la buze un corn mare şi negru şi suflă o dată, puternic şi răsunător. 

— Erkenbrand! strigară Călăreţii. Erkenbrand! 

— la uitați-vă: Călărețul Alb! exclamă Aragorn. Gandalf e iar aici! 

— Mithrandir, Mithrandir! zise Legolas. Asta da, vrăjitorie! Haideţi! 
Vreau să-mi desfăt ochii cu pădurea asta, până nu se risipeşte vraja. 

Oştirile din Isengard vuiau, luând-o bezmetic într-o parte şi-ntr-alta, 
din spaimă în spaimă. Răsună iar cornul din turn. Jos, prin spărtura din 
Stăvilar, dădeau buzna oamenii regelui. De pe coline cobora iute Erken- 
brand, cârmuitorul Meleagului de la Apus. Iar Iute ca Gândul sărea ca 
un cerb care aleargă cu pas sigur în munţi. Călărețul Alb năvăli asupra 
lor; revenirea lui îi înnebunea pe vrăjmaşi. Oamenii sălbatici îi căzură 
dinainte cu faţa la pământ. Orcii se trăgeau îndărăt şi urlau, azvârlindu- 
şi spadele şi lăncile. Fugeau ca fumul mânat de-o vijelie. Pătrunseră 
gemând în umbra copacilor care îi aşteptau; şi de-acolo nu se mai în- 
toarse nici unul vreodată. 

Drumul spre Isengard 


i astfel se întâlniră din nou, în lumina dalbă a dimineţii, regele 
Theoden şi Gandalf, Călărețul Alb, pe lunca înverzită a Pârâului 
agăunii. Mai erau acolo Aragorn, fiul lui Arathorn, elful Legolas, 
Erkenbrand din Meleagul de la Apus şi seniorii din Obşte. Iar când îşi în- 
toarseră privirile spre codru, mirarea lor le întrecu bucuria izbânzii. 

Deodată, se auzi larmă mare şi dinspre Stăvilar apărură cei care 
fuseseră mânaţi în adâncul Văgăunii. Veneau dintr-acolo Gamling cel 
Bătrân şi Eomer, fiul lui Eomund, iar alături de ei păşea Gimli, gnomul. 
Nu purta coiful şi era legat la cap cu o năframă pătată de sânge; însă glă- 
sui hotărât şi puternic: 

— Patruzeci şi doi, jupâne Legolas! Dar, vai, mi-am ciobit securea, căci 
ultimul avea o zgardă de fier în jurul gâtului. Tu cum stai? 

— M-ai întrecut cu unul, îi răspunse Legolas. Dar nu te pizmuiesc că 
vânătoarea ţi-a fost mai cu folos, căci mult mă bucur să te văd pe pi- 
cioarele tale. 

— Bun venit, Eomer, nepoate, zise Theoden. Acum, că te văd sănătos, 
mă pot bucura şi eu cu adevărat. 

— Mărire Ţie, Senior al Obştii! rosti Eomer. Întunecata noapte-i dusă 
acum şi-i ziuă iar. Dar zorile au venit cu veşti ciudate. 

Se întoarse şi privi, minunându-se, mai întâi la pădure, apoi la 
Gandalf. 

— Ai apărut iar pe negândite, la ceas de nevoie, adăugă Eomer. 

— Pe negândite? zise Gandalf. Doar v-am spus c-o să mă întorc să ne 
întâlnim aici. 

— Dar nu ne-ai zis ceasul şi nici felul în care o să te iveşti. Ciudat 
ajutor ne-aduci! Eşti tare în vrăjitorii, Gandalf cel Alb! 

— Aşa o fi. Dar nu mi-am arătat încă puterile. N-am făcut decât să vă 
povăţuiesc în vreme de restrişte şi să profit de iuțimea lui Iute ca Gândul. 
Vitejia voastră şi picioarele zdravene ale apusenilor mărşăluind în 
noapte v-au fost de mai mare folos. 


611 


Atunci se uitară cu toţii şi mai uluiţi la Gandalf. Câţiva îşi întoarseră 
privirile neîncrezătoare spre pădure, ştergându-se la ochi, ca şi cum ar fi 
văzut cu totul altceva decât el. Gandalf râse vesel, din răsputeri. 

— Vă gândiţi la copaci? zise el. Păi, îi văd şi eu la fel de bine ca voi. 
Dar asta nu-i isprava mea. E-un lucru mai presus decât povaţa unui 
înţelept şi mai bun decât plănuisem. Nici n-am nădăjduit vreodată să se- 
ntâmple ceva atât de bun. 

— Atunci, dacă nu tu, cine-a făptuit o asemenea vrăjitorie? întrebă 
Theoden. E limpede că nu a făcut-o Saruman. O fi vreun înţelept mai 
puternic, de care n-am auzit încă? 

— Nu-i nici o vrăjitorie, ci o putere de tare de demult, rosti Gandalf. O 
putere ce-a străbătut pământul, înainte de cântul elfilor şi de lovitura 
baroaselor. 


Pe când de fier nu se vorbea si lemnu-n arbori neatins trăia 
Pe când sub lună, tânăr, muntele lucea 

Pe când Inelul nu fusese făurit şi nu se născuse mâhnirea 
Atunci, demult, străbătea ea pădurea. 


— Şi care ar fi dezlegarea cimiliturii tale? întrebă Theoden. 

— Dacă vreţi să aflaţi, aţi face bine să veniţi cu mine în Isengard, îi 
răspunse Gandalf. 

— În Isengard? strigară ei. 

— Da, zise Gandalf. Mă voi întoarce în Isengard şi cei care poftesc pot 
să vină cu mine. S-ar putea să vedem lucruri ciudate pe-acolo. 

— Dar nici dac-am strânge toţi oamenii din Obşte şi le-am lecui rănile 
şi vlăguiala, n-am fi destui ca să atacăm fortăreaţa lui Saruman, zise 
Theoden. 

— Cu toate acestea, voi pleca la Isengard, spuse Gandalf. N-o să 
zăbovesc prea mult acolo. Drumul meu porneşte acum spre răsărit. 
Căutaţi-mă prin Edoras, înainte să apună luna. 

— Nu, peste poate, rosti Theoden. Asta ar fi la ceasul întunecat de 
dinaintea zorilor; doar n-o să ne despărțim tocmai acum. Voi veni cu 
tine, dacă asta ţi-e povaţa. 

— Vreau să stau de vorbă cu Saruman, cât mai repede cu putinţă, zise 
Gandalf. Şi pentru că ţi-a adus atâta năpastă, n-ar fi rău să fie şi Domnia 
Ta de faţă. Dar poţi oare s-ajungi la timp acolo? 

— Oamenii mei sunt vlăguiţi de-atâta luptă, îi răspunse regele. Şi nici 
eu nu mă simt mai în putere. Căci am venit călare de departe şi somnul 
mi-a fost pe apucate. Vai, bătrâneţea mea nu-i o poveste şi nici nu m-au 


612 


împovărat cu ea doar ticluirile şoptite ale lui Limbă de Vierme. E-o boală 
de care nu mă poate lecui vreun vraci pe de-a-ntregul. Nici măcar tu, 
Gandalf. 

— Atunci, toţi cei care mă vor însoţi să-şi tragă puţin sufletul, zise 
Gandalf. Vom călători în umbra nopţii. Aşa-i mai bine, pentru că vă 
povăţuiesc ca toate mişcările noastre să fie de-acum încolo cât mai 
tainice. Dar să nu porunceşti prea multor oameni să te însoţească, 
Theoden. Ne ducem acolo să stăm de vorbă, nu să luptăm. 

Apoi regele alese câţiva bărbaţi zdraveni, cu cai iuți, şi îi trimise să 
ducă vestea izbânzii în toate văile din Obşte; să le spună oamenilor — 
tineri şi bătrâni — să vină degrabă în Edoras. Seniorul Obştii avea să ţină 
acolo o adunare cu toţi cei în stare să poarte arme, a doua zi după luna 
plină. Ca să pornească împreună cu el spre Isengard, regele îl alese pe 
Eomer şi încă douăzeci de bărbaţi de-ai casei sale. Cu Gandalf aveau să 
meargă Aragorn, Legolas şi Gimli. În ciuda rănii sale, gnomul nici nu vru 
să audă să rămână de căruţă. 

— A fost o bubuitură uşoară şi m-a apărat coiful, zise el. Doar nu m-o 
opri o zgârietură orcească. 

— Am să te oblojesc eu, cât timp te odihneşti, spuse Aragorn. Regele 
se întoarse apoi în Cetatea Cornului şi se cufundă într-un somn aşa cum 
nu mai dormise de multă vreme. Se odihniră şi aleşii săi rămaşi acolo. 
Dar ceilalţi care nu fuseseră răniţi sau vătămațţi în vreun fel începură o 
treabă foarte anevoioasă; căci mulţi căzuseră în bătălie şi zăceau acum 
morți pe câmpie sau în Văgăună. 

Nu rămăsese nici un orc în viaţă; leşurile lor erau fără număr, însă 
dintre munteni, foarte mulți se predaseră; şi erau înfricoşaţi şi cereau în- 
durare. Oamenii din Obşte le luară armele şi-i puseră la muncă. 

— Acum daţi o mână de ajutor să dregem răul la care aţi pus mâna şi 
voi, zise Erkenbrand. Şi după aceea o să rostiţi un jurământ prin care să 
vă legaţi că nu veţi mai trece Vadurile Isenului înarmaţi niciodată şi că n- 
o să vă mai înhăitaţi cu vrăjmaşii oamenilor. Apoi sunteţi liberi să plecaţi 
în ţinutul vostru. Căci aţi fost traşi pe sfoară de Saruman. Mulţi dintre 
voi şi-au pierdut viaţa drept plată că v-aţi încrezut în el; să nu credeţi că, 
dacă aţi fi biruit, aţi fi avut o soartă mai bună. 

Oamenii din Ţara Murgă rămăseseră uluiţi, pentru că Saruman le 
spusese despre cei din Rohan că ar fi haini şi că-şi ardeau ostaticii de vii. 

În mijlocul câmpiei din faţa Cetăţii Cornului fură înălțate două gor- 
gane sub care zăceau toţi călăreţii Obştii căzuţi în apărare — cei din Vâl- 
celele de Răsărit într-o parte şi cei din Meleagul din Apus, în cealaltă. La 

poalele cetăţii, într-un mormânt separat, îşi dormea somnul de veci 
Hama, căpitanul gărzii regale. Căzuse dinaintea Porții. 

Orcii fură adunaţi în grămezi mari, la distanţă de gorganele călăreţilor, 
aproape de poalele pădurii. lar oamenii nu ştiau acum ce să facă, pentru 
că mormanele de leşuri erau prea mari ca să le poată îngropa sau arde. 
Aveau prea puţin lemn pentru asta şi nimeni n-ar fi îndrăznit să ridice 
securea asupra copacilor acelora ciudaţi, chiar dacă Gandalf nu le-ar fi 
zis ca nu cumva să se atingă de trunchiurile şi de crengile lor, că era 
primejdie mare. 

— Lăsaţi-i pe orci să zacă acolo, zise Gandalf. Noaptea e un sfetnic 
bun. 

După-amiază, oamenii regelui se pregătiră de plecare. Îngropăciunea 
abia începuse şi Theoden jeli pieirea lui Hama, căpitanul său, şi azvârli 
un pumn de ţărână în mormântul lui. 

— Mare năpastă mi-a adus Saruman mie şi tot ținutului acestuia, se 
tângui el. Şi n-am să uit când l-oi întâlni. 

Soarele scăpata deja spre colinele de apus din Viroagă, când, în sfârşit, 
Theoden şi Gandalf, împreună cu însoțitorii lor, porniră dinspre Stăvilar. 
Îndărătul lor fusese adunată o mare oştire formată din călăreţi şi din 
apuseni, tineri şi bătrâni, femei şi copii, care ieşiseră din peşteri. Cântară 
un cântec de izbândă cu glasurile limpezi; apoi tăcură, întrebându-se ce- 
avea să se mai întâmple, căci le era teamă de copacii aceia de la care nu-şi 
mai puteau dezlipi ochii. 

Călăreţii se apropiară de pădure şi se opriră. Nu-i trăgea aţa nici pe 
cai, nici pe oameni să pătrundă acolo. Arborii erau cenuşii şi amen- 
inţători, înconjurați de hăuri sau de un fel de burniţă. Capetele ramurilor 
lor plecate atârnau ca nişte degete iscoditoare, rădăcinile se iveau din 
pământ ca mădularele unui monstru ciudat, iar sub ele se căscau hăuri 
întunecate. Dar Gandalf merse înainte, călăuzindu-şi tovarăşii; iar acolo 
unde drumul dinspre Cetatea Cornului pătrundea în pădure, văzură o 
deschizătură pe sub crengile puternice, ca o poartă boltită; şi Gandalf in- 
tră pe acolo, urmat de ceilalţi. Spre uimirea lor, văzură că drumul con- 
tinua străjuit de Pârâul Văgăunii; iar deasupra se zărea cerul năpădit de 
o lumină aurie. Dar de-o parte şi de alta a culoarului de arbori în- 
tunericul devenea din ce în ce mai dens, mai de nepătruns; de acolo se 
auzeau trosnetele şi gemetele crengilor, strigăte depărtate şi larmă de 
glasuri neînţelese, care murmurau mânioase. Nu se vedea nici urmă de 
orc sau de altă făptură. 

Legolas şi Gimli călăreau acum împreună, pe acelaşi cal; mergeau 
alături de Gandalf, pentru că gnomului îi era teamă de pădure. 

— E tare cald pe-aici, îi spuse Legolas lui Gandalf. Simt multă mânie în 
jur. Nu ţi se pare că aeru-ţi zvâcneşte în urechi? 

— Ba da, răspunse Gandalf. 

— Ce s-o fi întâmplat cu amărâţii ăia de orci? întrebă Legolas. 

— Asta, cred eu, n-o să ştie nimeni niciodată, zise Gandalf. 

Merseră o vreme în tăcere; dar Legolas trăgea mereu cu ochiul într-o 
parte şi-ntr-alta, iar dacă Gimli l-ar fi lăsat, s-ar fi oprit mereu să asculte 
murmurul pădurii. 

— Sunt cei mai ciudaţi arbori din viaţa mea, zise el. Şi mi-a fost dat să 
văd nenumărați stejari de când erau ghinde şi până la adânci bătrânețe. 
Ce bine-ar fi să avem timp destul, ca să mă plimb printre ei. Ştiu să glă- 
suiască şi, cu timpul, s-ar putea să le înţeleg gândurile. 

— Nu, lasă, făcu Gimli. Să-i lăsăm în pace. Eu unul mi-am dat seama 
ce gândesc: sunt plini de ură faţă de cei care merg în două picioare şi nu 
vorbesc decât despre cum ne-ar putea zdrobi şi gâtui. 

— Nu-i urăsc chiar pe toţi care merg în două picioare, zise Legolas. 
Cred că aici greşeşti. Cu orcii au ei ce au. Nu sunt din partea locului şi ş- 
tiu prea puţine despre elfi şi despre oameni. Văile în care cresc sunt 
foarte depărtate. Socot că vin tocmai din vâlcelele adânci din Fangorn. 

— Atunci aceasta e cea mai primejdioasă pădure de pe Pământul de 
Mijloc, spuse Gimli. Ar trebui să-i fiu recunoscător pentru ceea ce-a 
făcut, dar n-o pot iubi. Îţi pare, pesemne, încântător, dar am văzut o min- 
unăţie şi mai mare în ţinutul acesta, ceva mai frumos decât orice dum- 
bravă sau poieniţă de pe lume: îmi simt încă inima plină. Încurcate sunt 
căile oamenilor, Legolas! Au aici una dintre minunile Lumii de la 
Miazănoapte, şi cum crezi că vorbesc de ea? Peşteri, aşa le numesc. Peş- 
teri! Vizuini unde fug să se ascundă în vreme de război, unde îşi dosesc 
nutreţul! Bunule Legolas, ştii tu, oare, cât sunt de frumoase, de mari, peş- 
terile din Văgăuna lui Helm? Ce drumuri ar mai face gnomii, doar să ar- 
unce o privire pe-acolo, dacă s-ar şti de ele! Măiculiţă, pe onoarea mea, ar 
da aur, nu glumă, doar să le vadă o clipă! 

— lar eu aş da aur, nu glumă, să mă laşi în pace, zise Legolas. Şi aş da 
de două ori mai mult să ies de-acolo, de-ar fi să mă rătăcesc în ele. 

— Vorbeşti fără să ştii, aşa că-ţi iert glumele, zise Gimli. Dar baţi 
câmpii ca un nebun. Ţie ţi se par minunate lăcaşurile acelea, de la poalele 
colinei din Codrul Întunecat, în care sălăşluieşte regele tău şi la durarea 
cărora au dat şi gnomii odinioară o mână de ajutor. 

Ei bine, nu sunt decât nişte cocioabe faţă de peşterile pe care le-am 
văzut aici: săli uriaşe, pline de muzica veşnică a apei clipocind în bălto- 
ace, frumoase precum Kheled-zaram la lumina stelelor. Ah, Legolas, 

când se-aprind torţele şi oamenii păşesc pe duşumele de nisip sub bolți 
cu ecou, ah, atunci, Legolas, pe zidurile netede scânteiază pietre 
preţioase, cristale şi minereuri rare; iar lumina se cerne prin straturi de 
marmură ca sideful, străvezii precum mâinile vioaie ale Domniței Galad- 
riel. lar stâlpii, unii albi, alţii ca şofranul sau trandafirii ca zorii de ziuă, 
se răsucesc şi se unduiesc în forme de vis; ţâşnesc din duşumele colorate, 
să întâlnească podoabele scânteietoare din acoperiş: aripi, funii, perdele 
fine, ca nişte nori împietriţi, lănci, drapele, foişoare în palate suspendate! 
Lacuri nemişcate le oglindesc pe toate: o lume sclipitoare priveşte în sus 
din bălțile întunecate, cu faţa ca oglinda, cum nici măcar mintea lui 
Durin n-ar fi putut ticlui în visurile sale, se întind pe alei şi prin curţi 
străjuite de stâlpi, continuând până în unghere întunecate pe unde lu- 
mina nu ajunge vreodată. Şi pic! cade o picătură, iar încreţiturile rotunde 
din oglindă fac ca turnurile să se unduiască şi să se aplece, ca algele şi 
coralii dintr-o grotă marină. Apoi se lasă seara: toate se pierd, strălucind 
stins; torţele trec în altă încăpere, în alt vis. Căci sunt acolo încăperi peste 
încăperi, Legolas; sălile dau una-ntr-alta, drumurile vin fără oprire, 
îndărătul scărilor se înalţă alte scări; iar potecile şerpuitoare se avântă tot 
mai departe, în inima munţilor. Peşteri! Cavernele din Văgăuna lui 
Helm! Ce noroc pe mine s-ajung acolo! M-apucă plânsul când mă gân- 
desc că trebuie să le părăsesc 

— Ei, atunci, zise elful, îți doresc, Gimli, pentru sufletul tău, să te în- 
torci cu bine din război şi să le revezi. Dar să nu le spui tuturor celor din 
neamul tău! Căci din ceea ce mi-ai povestit, nu prea le-a mai rămas mare 
lucru de făcut acolo. Poate oamenii din ţinutul acesta au dreptate când 
vorbesc puţin despre peşteri: o familie de gnomi puşi pe treabă, cu 
ciocanul şi cu dalta-n mână, e în stare să strice mai mult decât a 
construit. 

— Nu, n-ai cum să-nţelegi, zise Gimli. Nu-i gnom pe lume care să nu 
fie impresionat de asemenea minunăţie. Nimeni din seminţia lui Durin 
n-ar săpa în peşterile astea ca să scoată piatră sau minereu, chiar dacă s- 
ar afla acolo aur şi nestemate. Oare voi vă apucaţi să tăiaţi crângurile de 
arbori în floare, primăvara, ca să faceţi lemne de foc? Aşa ocrotim şi noi 
poienile acestea cu flori de piatră; nicidecum nu ne-am apuca să le 
părăduim. N-am face decât să săpăm câte puţin, cu grijă şi îndemânare, 
nu mai mult de o aşchie pe zi, asta aşa, ca să ne facem de lucru; şi pe 
măsură ce-or trece anii, am deschide drumuri noi şi-am scoate la iveală 
încăperi depărtate, cuprinse încă de întuneric, pe care acum abia le poţi 
ghici îndărătul crăpăturilor din stâncă. Şi luminile, Legolas! Am face 
lămpaşe din cele ce străluceau odinioară în Khazad-dum; şi-am alunga 

când am pofti noaptea care zace acolo de la facerea lumii. lar dacă ni s-ar 
face somn, am aduce iar întunericul. 

— Chiar că mi-ai înmuiat inima, Gimli, zise Legolas. Nu te-am mai 
auzit vorbind aşa până acum. Mă faci să-mi pară rău că n-am văzut şi eu 
peşterile alea. Hai să ne-nvoim: dacă ne întoarcem amândoi sănătoşi din 
încercările care ne-aşteaptă, atunci să călătorim o vreme împreună. Tu ai 
să vii să vizitezi Fangornul cu mine, şi-apoi am să merg eu cu tine, să văd 
Văgăuna lui Helm. 

— Mie unul nu-mi prea dă inima ghes să mă întorc prin Fangorn, zise 
Gimli. Dar am să-l înghit, dacă-mi făgăduieşti că vii să împărtăşim min- 
unea peşterilor. 

— Îţi făgăduiesc, zise Legolas. Dar, vai! Deocamdată trebuie să lăsăm 
şi peşterile, şi codrul. la uită-te! Ajungem la capătul pădurii. Cât mai e 
până în Isengard, Gandalf? 

— Vreo cincisprezece leghe, după cum vestesc ciorile lui Saruman, zise 
Gandalf. Cinci de la gurile Viroagei Văgăunii, până la Vaduri şi încă zece 
de-acolo, până la porţile Isengardului. Dar n-o să străbatem tot drumul 
în noaptea asta. 

— Şi ce-o să vedem când om ajunge acolo? întrebă Gimli. Poate ştii tu, 
căci eu nu-mi dau seama. 

— Nici eu nu ştiu ceva sigur, îi răspunse vrăjitorul. Am fost ieri, la 
căderea nopţii, pe-acolo, dar s-ar putea să se fi întâmplat multe de- 
atunci. Totuşi, cred că n-o să spui că am călătorit în zadar, chiar dacă ai 
lăsat în urmă scânteietoarele Peşteri din Aglarond. 

În sfârşit, trecură pădurea şi se treziră la poalele Viroagei unde se des- 
părţea drumul dinspre Văgăuna lui Helm: o cărare o lua spre răsărit, 
până în Edoras, cealaltă ducea la miazănoapte, spre Vadurile Isenului. 
Când ajunseră la marginea pădurii, Legolas se opri şi se uită îndărăt cu 
părere de rău. Apoi scoase un strigăt: 

— Ochii! Ochi care ne privesc din umbrele crengilor! N-am mai văzut 
în viaţa mea asemenea ochi! 

Surprinşi de strigătul lui, ceilalţi se opriră şi se întoarseră; dar Legolas 
o luă îndărăt. 

— Nu! Nu! ţipă Gimli. Poţi să faci ce vrei, în nebunia ta, dar pe mine 
lasă-mă jos de pe cal! N-am chef să văd nici un ochi! 

— Opreşte-te, Legolas Frunzăverde, zise Gandalf. Nu te întoarce încă 
în pădure! Nu ţi-a venit vremea. 

În timp ce Gandalf rostea toate acestea, dintre arbori se desprinseră 
trei forme ciudate. Erau ca ale căpcăunilor, înalte de mai bine de douăs- 
prezece picioare, cu trupuri puternice, zdravene ca ale arborilor tineri; 

păreau înveşmântaţi sau ascunşi în nişte haine strimte, maronii şi 
cenuşii. Aveau membre lungi, mâini cu multe degete, părul ţepos şi 
bărbi de un verde fumuriu, ca muşchiul. Se uitau cu ochi neînduplecaţi, 
dar nu spre călăreţi, ci undeva spre miazănoapte. Deodată îşi duseră 
mâinile lungi la gură şi scoaseră nişte sunete limpezi, ca o chemare de 
corn, dar mult mai melodioase. Li se răspunse şi, întorcându-se, călăreţii 
văzură alte făpturi asemănătoare, care se apropiau cu paşi mari prin 
iarbă. 

Veneau grăbiţi dinspre miazănoapte, ca nişte bâtlani care merg prin 
apă, pentru că picioarele lor lungi se mişcau mai iute ca aripile păsărilor. 
Călăreţii scoaseră strigăte de uimire şi unii puseră mâinile pe mânerele 
săbiilor. 

— Nu-i nevoie, le spuse Gandalf. Aceştia nu-s decât păstori. Nu ne 
sunt vrăjmaşi; vă spun eu, nici nu le pasă de noi. 

Şi se pare că aşa era, pentru că nici nu apucă bine să-şi termine vorba, 
că făpturile acelea intrară cu paşi mari în pădure şi se făcură nevăzute 
fără să le arunce călăreţilor măcar o privire. 

— Păstori! exclamă Theoden. Păi, unde le sunt turmele? Şi ei ce sunt, 
Gandalf? Pentru că, e limpede, măcar ţie nu-ţi sunt străini. 

— Sunt păstori de arbori, îi răspunse Gandalf. Să fi trecut chiar aşa de 
mult de când stăteaţi şi ascultați poveşti la gura sobei? Copiii din ţinutul 
Domniei Tale ar fi în stare să dea răspunsul numai descâlcind firele răsu- 
cite ale basmului. Doar ai văzut enţi în Codrul Fangorn, căreia îi ziceţi 
Codrul Enţilor. Credeai că i-au dat numele acesta din pură închipuire? 
Nu, Theoden, lucrurile stau tocmai pe dos: pentru ei, tu nu eşti decât o 
poveste trecătoare; toţi anii de la Eorl cel Tânăr până la Theoden cel 
Bătrân nu înseamnă mai nimic pentru ei, iar faptele măreţe ale casei tale 
nu prea au mare însemnătate. 

Regele rămase pe gânduri. 

— Enţi, zise el până la urmă. Cred că încep să pricep un pic minunea 
cu arborii prin umbrele legendei. Am trăit să văd tot felul de ciudăţenii. 
Ne îngrijim de-atâta vreme dobitoacele şi ogorul, ne-am construit casele, 
ne-am făurit unelte şi-am pornit călare spre Minas Tirith, ca să le dăm o 
mână de ajutor în război celor de acolo. Şi le-am spus acestor lucruri vi- 
aţă omenească, mersul firesc al firii. Nu prea ne-a păsat de ce era dincolo 
de fruntariile tărâmului nostru. Avem cântări care povestesc despre 
aceste lucruri, dar suntem pe cale să le uităm. Nu facem decât să le spun- 
em copiilor, din obişnuinţă, fără să punem suflet. Şi iată că aceste cântări 
au coborât printre noi din locuri ciudate şi se plimbă aşa, la lumina zilei. 

— Ar trebui să fii fericit, rege Theoden, zise Gandalf. Pentru că acum 
nu numai viaţa trecătoare a oamenilor e-n primejdie, ci şi a celor pe care 
le-aţi urcat în poveşti. Ai mulţi prieteni de partea ta, chiar fără să ştii. 

— Şi totuşi, mă încearcă tristeţea, zise Theoden. Căci oricare ar fi 
soarta războiului, oare până la urmă minunea şi frumosul nu-şi vor lua 
pentru totdeauna zborul din Pământul de Mijloc? 

— Se poate, zise Gandalf. Răul pricinuit de Sauron nu poate fi vin- 
decat în întregime şi nici nesocotit. Dar asta-i soarta zilelor noastre. Şi- 
acum, hai să ne continuăm călătoria pe care-am început-o! 

Grupul se depărta apoi de Viroagă şi de pădure şi o luă pe drumul 
către Vaduri. Legolas îi urmă fără nici o tragere de inimă. Soarele 
apusese şi se scufundase deja dincolo de marginea lumii; dar cum ieşiră 
din umbra colinelor şi priviră spre apus la Strunga Rohan, văzură cum 
cerul se înroşise cu totul: pe sub norii risipiţi ardea o lumină. Pe fondul 
acesta zburau şi se roteau întunecate o mulţime de păsări cu aripi negre. 
Unele trecură pe deasupra capetelor lor cu ţipete sumbre, întorcându-se 
apoi la cuiburile lor de pe steiuri. 

— Păsările morţii au cam dat iama pe câmpul de bătălie, zise Eomer. 

Mergeau acum la pas uşor, în vreme ce împrejur, pe câmpie, se lăsa 
seara. Luna urca agale, cu discul ceruit aproape în întregime, iar la lu- 
mina ei rece şi argintie câmpia vălurită se înălța, iar apoi cobora ca o 
mare întinsă, cenuşie. După vreo patru ceasuri de mers călare de la 
răscrucea de drumuri, se apropiară de Vaduri. Povârnişuri abrupte 
coborau nesfârşit până la râul care se împrăştia printre bancuri de piatră, 
străjuit de terase înalte, înierbate. Vântul le aduse la urechi urlet de lupi. 
Aveau inimile grele, amintindu-şi de cei mulţi căzuţi aici, în bătălie. 

Drumul se afunda printre maluri ridicate, croindu-se de-a curmezişul 
teraselor, până la marginea râului, apoi urca iar, pe partea cealaltă. Erau 
trei rânduri de lespezi pentru trecerea pârâului şi între ele, vaduri pentru 
cai, care porneau din ambele maluri spre un ostrov pustiu din mijloc. 
Călăreţii se uitară în jos şi li se păru ciudat, pentru că Vadurile fuseseră 
totdeauna învolburate de susurul şi murmurul apei pe pietre; dar acum 
nu se auzea nimic. Albia pârâului era aproape uscată — o întindere 
pustie de pietriş şi de nisip cenuşiu. 

— Locul ăsta a devenit sterp, zise Eomer. Ce năpastă o fi căzut asupra 
râului? Saruman a distrus multe locuri minunate; să fi nimicit şi iz- 
voarele Isenului? 

— Aşa s-ar părea, zise Gandalf. 

— Vai mie! făcu Theoden. Oare suntem nevoiţi să trecem pe drumul 
acesta pe unde fiarele mâncătoare de cadavre înfulecă atâţia călăreţi din 
Obşte? 

— N-avem altă cale, zise Gandalf. Amarnică-i pieirea oamenilor tăi! 
Dar vei vedea că lupii din munţi, cel puţin, nu-i mănâncă. Şi se ospătează 
cu prietenii lor, orcii: cam asta înseamnă prieteşugul lor. Haideţi! 

Coborâră spre râu şi, pe măsură ce se apropiau, lupii încetară să urle, 
luându-şi tălpăşiţa. Se înfricoşaseră văzându-l pe Gandalf în lumina lunii 
şi pe calul său, Iute ca Gândul, sclipind ca argintul. Călăreţii îşi continu- 
ară drumul spre insuliță, urmăriţi de ochi care luceau stins din umbrele 
malurilor. 

— la uitaţi-vă, zise Gandalf. Au trudit pe-aici şi prieteni de-ai noştri. 

Văzură în mijlocul ostrovului o movilă înconjurată de pietre şi o 
mulţime de lănci înfipte în pământ. 

— Aici zac toţi cei răpuşi dintre bărbaţii Obştii, zise Gandalf. 

— Odihnească-se în pace! zise Eomer. lar mormântul lor să rămână de 
strajă în Vadurile Isenului şi când le-or putrezi şi le-or rugini lăncile. 

— Asta-i tot isprava ta, Gandalf, prietene? întrebă Theoden. Multe-ai 
mai făcut într-o zi şi-o noapte. 

— Cu ajutorul lui lute ca Gândul... şi al altora, zise Gandalf. Am călăt- 
orit iute şi până departe. Dar acum, că suntem lângă movila aceasta, am 
să vă spun ceva ce vă va linişti: mulţi au căzut în bătăliile din Vaduri, dar 
nu chiar aşa cum s-a spus. Mai numeroşi au fost cei împrăștiați decât cei 
ucişi; i-am strâns iar pe toţi pe care i-am găsit. Pe unii i-am trimis să-şi 
unească forţele cu Erkenbrand. 

Pe alţii i-am pus să facă acest mormânt şi de-acum cred că au ajuns 
înapoi în Edoras. Pe mulţi alţii i-am trimis înainte într-acolo, să-ți 
păzească ţie casa. Mi-am dat seama că Saruman şi-a aruncat întreaga 
putere împotriva voastră şi slujitorii lui au lăsat baltă orice altă ispravă şi 
au plecat în Văgăuna lui Helm. Întregul ţinut părea golit de vrăjmaşi; şi 
totuşi, m-am temut ca nu cumva călăreţii lupului şi jefuitorii s-o 
pornească spre Meduseld, câtă vreme era lipsit de apărare. Dar acum nu 
cred că trebuie să-ţi mai fie frică: să vezi că lăcaşul tău te va întâmpina 
prietenos, când te vei întoarce. 

— lar eu voi fi fericit să-l văd iar, zise Theoden. Deşi, nu mă-ndoiesc, 
nu voi mai sălăşlui prea mult acolo. 

Cu acestea, îşi luară rămas-bun de la ostrov şi de la mormânt, trecură 
râul şi urcară pe celălalt mal. Apoi îşi continuară drumul, răsuflând 
uşuraţi că părăsiseră Vadurile îndoliate. Cum plecară, cum se auzi iar ur- 
letul lupilor. 

Dinspre Isengard pornea un drum larg, străvechi, până la vaduri. O 
vreme, a urmat curgerea unui râu, cotind o dată cu acesta spre răsărit, 
apoi spre miazănoapte; dar până la urmă o luă drept către porţile Isen- 
gardului, care se găseau la poalele povârnişului muntos, în partea de 
apus a văii, la mai bine de cincisprezece leghe de gurile râului. Pe acolo o 
apucară şi ei, dar nu merseră pe drum, ci pe de lături, pentru că pămân- 
tul era tare şi neted, năpădit cât vedeai cu ochii de iarbă scurtă şi 
fragedă. Călăreau mai iute acum şi pe la miezul nopţii Vadurile 
rămăseseră la aproape cinci leghe îndărăt. Apoi făcură popas, punând 
capăt călătoriei lor pe timp de noapte, căci regele se simţea vlăguit. Ajun- 
seseră la poalele Munţilor Ceţoşi şi braţele lungi ale văii Nan Curunir se 
întindeau acum către ei. Întunecată se avânta valea dinaintea lor, pentru 
că luna se topise în apus şi lumina ei se ascundea după coline. Dar, din 
bezna aceea adâncă, se înălța o spirală uriaşă de fum şi abur, care 
prindea ultimele raze de lună, revărsându-le apoi în nori scânteietori, 
negri şi argintii, pe cerul înstelat. 

— Ce spui de asta, Gandalf? întrebă Aragorn. Parcă toată Valea 
Vrăjitorului ar fi în flăcări. 

— Zilele acestea valea a fost tot timpul năpădită de fum, zise Eomer. 
Dar n-am mai văzut aşa ceva. Asta-i mai degrabă abur. Saruman ticlu- 
ieşte vreo ticăloşie în semn de salut pentru noi. S-ar putea să fiarbă toate 
apele Isenului, de-aceea a secat râul. 

— Aşa o fi, zise Gandalf. O să aflăm mâine ce face. Acum hai să ne 
odihnim, dac-om putea. 

Îşi întinseră tabăra alături de albia râului Isen. Locul era încă pustiu şi 
cufundat în linişte. Câţiva dintre ei dormiră puţin. Dar târziu, în noapte, 
străjerii începură să strige şi se treziră cu toţii. Luna pierise. Deasupra 
scânteiau stelele. Însă pe faţa pământului se târa o întunecime mai 
neagră ca noaptea. Se îndrepta spre ei pe ambele maluri ale râului, către 
miazănoapte. 

— Rămâneţi unde sunteţi, zise Gandalf. Nu puneţi mâna pe arme! 
Aşteptaţi! O să treacă pe lângă voi! 

Fură învăluiţi într-o burniţă. Câteva stele se mai vedeau clipind palid 
deasupra lor. Dar de-o parte şi de alta se înălţau ziduri de beznă 
nepătrunsă. Oamenii se aflau pe fâşia îngustă dintre turnurile mişcătoare 
de umbră. Auzeau glasuri, şoapte şi gemete, precum şi un suspin foşnit- 
or şi nesfârşit; pământul se cutremura. Li se păru că rămaseră aşa, în 
spaimă, multă vreme. Dar până la urmă bezna şi rumoarea trecură şi dis- 
părură printre braţele muntelui. 

Departe, la miazăzi de Cetatea Cornului, oamenii auziră în miez de 
noapte un zgomot mare, ca o vijelie în vale, şi pământul se cutremură; iar 
ei se înfricoşară şi nici unul nu se încumetă să pornească într-acolo. Dar 
dimineaţa ieşiră şi rămaseră cu gura căscată, pentru că leşurile de orci 
dispăruseră, la fel şi arborii. Departe, în Valea Văgăunii, iarba era strivită 
şi înnegrită, de parcă şi-ar fi păscut cirezile pe-acolo păstori uriaşi. Însă la 
o milă de Stăvilar fusese săpat un puț imens în pământ, iar deasupra era 
o grămadă de bolovani, mare cât un deal. Oamenii îşi închipuiră că acolo 
fuseseră îngropaţi orcii ucişi de ei. Dar dacă printre ei se aflau şi cei care 
fugiseră în pădure, nimeni nu putea spune, căci nici un om nu pusese pi- 
ciorul pe dealul acela. Mai târziu îl numiră Gruiul Morţii, căci nu creştea 
fir de iarbă pe-acolo. Însă arborii ciudaţi nu mai fură văzuţi în Viroaga 
Văgăunii niciodată; plecaseră noaptea spre vâlcelele întunecate ale Fan- 
gornului. Astfel le-o plătiseră orcilor. 

Regele şi însoțitorii lui nu mai dormiră în noaptea aceea; nu mai 
văzură şi nu mai auziră nimic ciudat, afară totuşi de faptul că râul de 
alături prinse brusc glas. Apa venea vijelioasă printre pietre. Şi când tre- 
cu primul val, Isenul începu să curgă şi să susure în albia lui, ca 
totdeauna. 

În zori, se pregătiră să plece. Lumina apăru cenuşie şi palidă şi nu 
văzură soarele răsărind. Văzduhul era greu de-atâta ceaţă şi-n jurul lor 
plutea o duhoare. Mergeau acum agale pe drumul cel mare. Era lat, tare 
şi bine îngrijit. Abia desluşit prin beznă, zăriră lanţul lung de munţi 
înălțându-se în stânga. Trecuseră în Nan Curunir, Valea Vrăjitorului. Era 
o vale adăpostită, care se deschidea numai spre miazăzi. Fusese cândva 
verde şi frumoasă, scăldată de undele Isenului adânc şi vijelios încă 
înainte să ajungă în câmpie; căci era sporit de multe izvoare şi pârâiaşe 
din colinele spălate de ploi, aşa că pământul dimprejur era plăcut şi 
rodnic. 

Acum se schimbase. La poalele zidurilor din Isengard se întindeau po- 
goane întregi trudite de sclavii lui Saruman. Dar cea mai mare parte a 
văii devenise un desiş de buruieni şi de mărăcini. Rugii de mure se târau 
la pământ sau se căţărau pe tufişuri şi pe maluri, iar în încâlceala lor se 
adăposteau animalele mici. Nu creşteau arbori acolo, dar printre ier- 
burile bătrâne se vedeau încă buturugi arse şi tăiate de secure ale unor 
dumbrăvi străvechi. Era un ţinut trist, unde, în afară de clipocitul apei 
repezi pe pietre, nu se mai auzea nimic. Din văgăuni se înălţau, col- 
căitori, nori mohorâţi de fum şi abur. Călăreţii nu scoteau nici o vorbă. 
Mulţi aveau inima îndoită, întrebându-se dacă nu cumva călătoria lor se 
va sfârşi prost. După ce străbătură câteva leghe, drumul se schimbă într- 

o stradă pietruită cu lespezi mari, pătrate, măiestrit aşezate; nu creştea 
nici un fir de iarbă printre ele. De-o parte şi de alta, prin şanţurile adânci, 
clipocea apa. Brusc, în faţa lor se înălţă, abia desluşit, un stâlp negru. lar 
deasupra lui era o lespede mare, sculptată şi vopsită sub forma unei 
Mâini Albe, lungi. Degetul ei indica miazănoaptea. Ştiau acum că porţile 
Isengardului nu erau departe şi li se strânse inima; dar nu fură în stare să 
străpungă întunericul cu privirea. 

Acest tărâm străvechi, căruia oamenii îi ziceau Isengard, se întindea de 
veacuri aici, la poalele lanţului muntos, în Valea Vrăjitorului. În parte, 
era format chiar din peretele munţilor, dar în vechime oamenii din 
Apusime trudiseră şi ei la înălţarea lui; iar Saruman sălăşluia de mult 
acolo şi nu stătuse nici el cu mâinile în sân. 

Aşa arăta în zilele de glorie ale lui Saruman, considerat de mulţi căpet- 
enia Vrăjitorilor: un zid de piatră circular, uriaş, ca un şirag de steiuri, 
care pornea dintr-un povârniş al muntelui şi se întorcea tot acolo. Nu 
exista decât o singură intrare, o boltă săpată în partea de miazăzi. Acolo 
fusese tăiat în stânca întunecată un tunel lung, închis la ambele capete de 
porţi mari de fier. Fuseseră atât de măiestrit făurite şi aşezate în bala- 
malele lor uriaşe, sprijinite de stâlpi de oţel care pătrundeau în inima 
stâncii, încât atunci când nu erau ferecate, puteai să le deschizi doar 
împingându-le uşor, fără să facă nici cel mai mic zgomot. Dacă pătrun- 
deai prin tunelul imens şi ajungeai până la urmă să ieşi din el, vedeai o 
câmpie, un rotocol mare, cam ca o strachină uriaşă, puţin adâncă, având 
pereţii goi pe dinăuntru şi măsurând cam o milă lăţime. Cândva fusese 
înverzit şi plin de drumuri largi şi de livezi cu pomi încărcaţi de fructe, 
străbătut de pâraie care se revărsau dinspre munte, într-un lac. Dar în 
zilele din urmă ale lui Saruman, nu mai creştea nimic verde pe-acolo. 
Drumurile erau acoperite cu lespezi mohorâte şi dure; iar de-a lungul 
lor, în loc de arbori, se vedeau şiruri lungi de stâlpi, unii din marmură, 
alţii din alamă şi din fier, uniţi de lanţuri grele. 

Erau multe case, cămăruţe, săli şi coridoare săpate ca nişte tunele în 
ziduri, aşa încât spre interior se zăreau nenumărate ferestre şi uşi întun- 
ecate. Mii de lucrători, slujitori, sclavi şi războinici puteau să locuiască 
acolo şi magaziile de arme erau mari din cale-afară. Lupii erau adăpostiţi 
şi hrăniţi dedesubt, în vizuini adânci. Câmpia era şi ea toată găurită şi 
tainică. Adânc în pământ fuseseră înfipţi stâlpi deasupra cărora se 
înălţau movile domoale şi domuri de piatră, aşa încât la lumina lunii Ro- 
tocolul din Isengard părea un cimitir cu morţi neliniştiţi, pentru că 
pământul se cutremura. Pe lângă stâlpi coborau povârnişuri şi scări în 
spirală până la nişte peşteri din adâncuri; acolo îşi avea Saruman 

comorile, magaziile, armurile, fierăriile şi cuptoarele. Roţile de fier se în- 
vârteau nesfârşit şi baroasele bubuiau. Din gurile de aerisire ieşeau 
noaptea puhoaie de abur luminate de jos în roşu, albastru sau verde- 
otrăvit. 

Toate drumurile străjuite de lanţuri duceau către centru, unde se înălța 
o minunăţie de turn. Fusese ridicat de constructorii din vechime care dăl- 
tuiseră Rotocolul din Isengard; şi totuşi, nu părea făcut de mână 
omenească, ci mai degrabă răsărit din mădularele pământului pe vremea 
frământărilor scoarţei. Era o culme, o insulă de piatră neagră şi strălu- 
citoare: patru stavile puternice din rocă cioplită fuseseră unite într-un 
corp, dar către culme se desfăceau în nişte coarne mari, cu foişoare as- 
cuțite, ca vârful de lance, şi marginile tăioase, ca lama de cuţit. Între ele 
era un loc îngust, acoperit cu piatră lustruită, plină de semne ciudate, 
cam la cinci sute de picioare deasupra câmpiei. Aceasta era cetatea lui 
Saruman, Orthanc, al cărui nume avea (cu bună ştiinţă) două înţelesuri; 
pentru că în limba elfilor orthanc înseamnă Muntele Colţului, iar în limba 
veche din Obşte, Minte Şireată. 

Puternic şi minunat era Isengardul şi, cândva, fusese frumos; trăiseră 
acolo seniori mari, străjerii de apus ai Gondorului, şi înţelepţi care 
priveau la stele. Dar Saruman îl preschimbase încet-încet, ca să-şi atingă 
ţelurile lui viclene, şi îi adusese, după gândul lui, îmbunătăţiri, nemulţu- 
mit fiindcă toate operele acelea de artă şi ticluirile iscusite din cauza 
cărora îşi părăsise vechea înţelepciune, crezând că-i aparţineau, nu 
veneau din Mordor; aşa că ceea ce făcuse el nu era decât o imitație mică, 
o potriveală copilărească sau linguşitoare a cetăţii uriaşe, a armurăriei, a 
închisorii şi a cuptoarelor marii puteri din Barad-dur, Turnul Întun- 
ecimii, fără rival, care nu aştepta, în măreţia şi siguranţa lui neasemuite, 
decât momentul când să-şi bată joc de această potriveală. 

Astfel arăta cetatea lui Saruman, aşa cum îi mersese faima; căci oa- 
menii din Rohan nu-şi aminteau să fi trecut vreodată dincolo de porţi, 
poate doar în afară de Limbă de Vierme, însă veneau acolo în taină şi nu 
povesteau nimănui ce văzuseră. 

Gandalf o luă spre marele stâlp al Mâinii. Când trecură pe lângă ea, 
călăreţii văzură spre mirarea lor că nu era tocmai albă. Din loc în loc avea 
urme de sânge închegat şi, uitându-se mai bine, observară că unghiile 
erau roşii. Gandalf continua să bâjbâie prin ceaţă, urmat fără nici o 
tragere de inimă de oamenii săi. Ca şi cum s-ar fi revărsat brusc toate 
pâraiele, în gropile de la marginea drumului apărură băltoace mari, iar 
printre bolovani curgeau susurând şiroaie de apă. 

Într-un târziu, Gandalf se opri şi le făcu semn; iar ei se apropiară şi 
văzură că îndărătul lui ceţurile se risipiseră şi apăruse o rază de soare. 
Trecuse de amiază. Ajunseseră la porţile Isengardului. Dar acestea 
zăceau distruse la pământ. lar de jur împrejur erau numai pietre crăpate 
şi făcute ţăndări, împrăştiate la mare distanţă sau adunate grămadă, de-a 
valma. Arcada măreaţă mai exista, dar dădea acum într-o genune: tune- 
lul rămăsese descoperit şi pustiu, iar de-o parte şi de alta, în pereţii ca 
stânca, apăruseră crăpături; turnurile fuseseră făcute pulbere. Chiar dacă 
Marea cea Mare s-ar fi năpustit cuprinsă de furie asupra colinelor, tot n- 
ar fi reuşit să producă asemenea prăpăd. 

Ocolul era plin de apă din care ieşeau aburi; un cazan în fierbere, unde 
pluteau îngrămădite bârne şi prăjini rupte, butoaie, cufere şi maşinării 
stricate. Din apă ieşeau cioturile stâlpilor rupţi şi răsuciţi, dar drumurile 
nu se mai vedeau. Stânca se desluşea ca o insulă parcă foarte depărtată, 
pe jumătate învăluită în nori. Turnul din Orthanc se înălța însă la fel de 
întunecat, neatins de vijelie. La poalele lui vălureau ape albicioase. 

Regele şi toţi oamenii lui rămaseră tăcuţi pe cai, minunându-se că 
puterea lui Saruman fusese biruită; dar nici nu le trecea prin minte ce se 
petrecuse. Îşi întoarseră privirile spre boltă şi spre porţile prăbuşite. 
Văzură alături de ei o grămadă mare de pietre; brusc îşi dădură seama că 
acolo se odihneau două umbre mici, înveşmântate în cenuşiu, greu de 
desluşit printre pietre. Lângă ei zăceau tot felul de sticle, de străchini şi 
tăvi, de parcă tocmai mâncaseră bine şi-acum se odihneau după atâta 
trudă. Unul părea adormit; celălalt stătea cu picioarele încrucişate şi 
mâinile sub ceafa, sprijinit de o stâncă prăbuşită, scoțând din gură cer- 
culeţe şi rotocoale de fum albăstrui. 

O clipă Theoden şi Eomer, împreună cu toţi ceilalţi, rămaseră uluiţi, cu 
privirile aţintite asupra lor. În mijlocul prăpădului din Isengard, ima- 
ginea aceasta li se păru cea mai ciudată dintre toate. Dar, înainte ca 
regele să poată scoate o vorbă, făptura care respira fum îi văzu cum 
stăteau tăcuţi acolo, unde lumina se lupta cu întunericul. Sări în picioare. 
Părea un bărbat tânăr, sau ceva asemănător, deşi avea cam jumătate din 
înălţimea unui om. Părul îi era negru, cârlionţat, şi avea capul descoperit. 
Dar era înveşmântat în haine de luptă, având aceeaşi croială ca ale to- 
varăşilor lui Gandalf, când porniseră în călătorie spre Edoras. Făcu o 
plecăciune adâncă, cu mâna la piept. Apoi, ca şi cum nu i-ar fi observat 
pe vrăjitor şi pe prietenii lui, se întoarse spre Eomer şi spre rege. 

— Bun venit, domnilor, în Isengard, rosti el. Noi suntem străjerii 
porţii. Numele meu e Meriador, fiul lui Saradoc; iar tovarăşul meu care, 
vai! e doborât de osteneală (aici, îi trase celuilalt un şut), se numeşte 

Peregrin, fiul lui Paladin, din casa lui Took. Departe, la miazănoapte, e 
căminul nostru. Domnia Sa, Saruman, e înăuntru; dar, pentru moment, 
are o întâlnire tainică cu unul, Limbă de Vierme, că altfel nu s-ar putea să 
nu fie aici, să întâmpine asemenea oaspeţi de vază. 

— Nici nu mă-ndoiesc, râse Gandalf. Şi Saruman ţi-a poruncit să-i 
străjuieşti porţile prăbuşite şi să ai grijă când sosesc oaspeţii, măcar aşa, 
printre picături, când te-i putea lipsi de farfurie şi de sticlă, nu-i aşa? 

— Nu, preabunule domn, asta i-a scăpat din vedere, îi răspunse Merry 
serios. A fost foarte ocupat. Noi am primit poruncă de la Arborebărbos, 
care se îngrijeşte acum de treburile din Isengard. El mi-a poruncit să-l 
întâmpin pe Seniorul din Rohan cu vorbe alese. lar eu mi-am dat toată 
silinţa. 

— Şi tovarăşii tăi, Legolas şi cu mine? strigă Gimli, nemaiputându-se 
stăpâni. Pişicherilor, picioare-blege, trântori netoţi! Ne-aţi pus bine pe 
drumuri! Două sute de leghe prin mlaştini şi păduri, prin foc şi sabie, 
numai ca să vă scăpăm! Şi dăm aici de voi chefuind şi lenevind. Şi 
fumând! De unde naiba aţi mai apărut, ca buruienile, ticăloşilor! Cleşti şi 
ciocane! Sunt copleşit de mânie şi, totodată, de bucurie, încât mare min- 
une de n-oi plesni! 

— Mi-ai luat vorba din gură, Gimli, râse Legolas. Deşi eu m-aş întreba 
mai degrabă cum de-au apărut aici ca vinul, nu ca buruienile. 

— În călătoria asta a ta multe ti-au fost date, dar minte, nu, zise Pippin, 
deschizând un ochi. Ne găseşti aici, pe câmpul de izbândă, în mijlocul 
jafului, şi te-ntrebi cum de ne îngăduim una ca asta, când o merităm cu 
vârf şi îndesat. — Meritaţi? întrebă Gimli. Nu-mi vine să cred! 

Călăreţii se puseră pe râs. 

— Nu-i nici o îndoială, este o-ntâlnire între prieteni, zise Theoden. 
Aşadar, aceştia sunt cei pierduţi din oastea voastră, nu-i aşa, Gandalf? 
Multe minuni se mai întâmplă în zilele noastre. Câte n-am văzut, de 
când am plecat de-acasă! Şi-acum, iată, am în faţa ochilor mei altă 
seminţie din poveşti! Nu-s, oare, aceştia piticuţi, cărora unii dintre noi le 
zic holbytlani? 

— Hobbiţi, dacă nu te superi, Domnia Ta, zise Pippin. 

— Hobbiţi? întrebă Theoden. Vi s-a schimbat ciudat de mult limba, dar 
merge şi-aşa. Hobbiţi! Departe-i de adevăr tot ce mi s-a spus până acum. 

Merry făcu o plecăciune, iar Pippin se ridică în picioare, apoi se plecă 
şi el mai tare. 

— Eşti plin de mărinimie, Domnia Ta. Sau, cel puţin, aşa nădăjduiesc 
c-ar fi vorbele Măriei Tale, zise el. Şi iată, încă o minune! Am străbătut 

nenumărate ţinuturi de când am plecat de-acasă şi n-am mai întâlnit încă 
oameni care să ştie ceva despre hobbiţi. 

— Neamul meu se trage de la miazănoapte, din vremuri străvechi, zise 
Theoden. Dar n-am să te înşel: nu ştim nici o poveste despre hobbiţi. Tot 
ce se vorbeşte printre noi e că, departe, peste nenumărate râuri şi coline, 
trăieşte seminţia piticuţilor care locuiesc în vizuinele din dunele de nisip. 
Dar nu ştim vreo legendă despre isprăvile lor, căci se spune că nu fac 
mare lucru şi se feresc de privirile oamenilor, putând să se facă nevăzuţi 
cât ai zice peşte; şi că-şi schimbă vocea în triluri de păsărele. Dar se pare 
că se pot spune multe alte lucruri despre ei. 

— Aşa e, Domnia Ta, zise Merry. 

— Un lucru, rosti Theoden, n-am auzit despre ei, că scot fum din gură. 

— Nu-i de mirare, îi răspunse Merry, căci e o artă cu care ne îndelet- 
nicim doar de câteva generaţii. Primul care-a semănat cu adevărat 
buruiana pipei în grădinile lui a fost Tobold, Suflătorul din Corn din 
Valea Lungă, Meleagul de Miazăzi, prin anul 1070, după socoteala 
noastră. Ce vârstă avea Toby când a dat de planta asta... 

— Nici nu ştii ce primejdie te paşte, Theoden, îl întrerupse Gandalf. 
Aceşti hobbiţi sunt în stare să stea la marginea ruinelor şi să 
sporovăiască despre plăcerile mesei sau fleacurile făptuite de părinţii şi 
bunicii şi străbunicii lor şi verii lor depărtaţi până la a noua spiţă, dacă le 
dai nas. Or să vină şi zile în care să stai s-asculţi istoria fumatului. Unde 
e Arborebărbos, Merry? 

— A plecat spre miazănoapte, cred. S-a dus să ia o gură de apă 
limpede. Majoritatea enţilor sunt cu el la treabă, acolo. 

Şi Merry făcu un semn cu mâna spre lacul din care ieşeau aburi. lar 
cum priveau într-acolo, auziră un huruit şi-o răpăială depărtată, de parcă 
s-ar fi iscat o rostogolire de pe munte şi-un vuiet de corn triumfător. 

— Şi Orthanc a rămas fără străjeri? întrebă Gandalf. 

— Păi, e apă destulă, zise Merry. Dar Bîrnăzor îl păzeşte împreună cu 
încă vreo câţiva. Nu toţi parii şi stâlpii ăia din câmpie sunt puşi de Saru- 
man. Bîrnăzor stă, cred, lângă stâncă, la picioarele scării. 

— Da, zise Legolas, e un ent înalt acolo. Dar îşi ţine braţele pe lângă 
trup şi stă neclintit ca un arbore de grădină. 

— E trecut de amiază, zise Gandalf, iar noi n-am mâncat din zori. 
Totuşi, aş dori să-l văd pe Arborebărbos cât s-o putea de repede. Nu mi- 
a lăsat vorbă? Ori bucatele şi sticluţa v-au şters-o din minte? 

— A lăsat vorbă, zise Merry, şi ajungeam şi la asta, dar am fost 
împiedicat de multe altele. Mi s-a poruncit să spun că, dacă Gandalf şi 
Seniorul Obştii vor merge călare spre zidul de miazănoapte, au să-l 

găsească acolo pe Arborebărbos, care-i va primi cu bucurie. Aş mai 
adăuga că vor afla acolo şi bucate minunate descoperite şi alese de umilii 
voştri servitori. 

Apoi făcu o plecăciune. Gandalf râse. 

— Asta-i şi mai bine, zise el. Atunci, Theoden, vrei să pornim 
împreună, să-l găsim pe Arborebărbos? Trebuie să ocolim puţin, dar nu-i 
departe. Când o să-l vezi pe Arborebărbos, multe o să mai afli. Căci Ar- 
borebărbos e Fangorn, cel mai bătrân dintre enţi şi căpetenia lor. lar când 
vei sta de vorbă cu el, vei auzi graiul cel mai vechi al tuturor 
vieţuitoarelor. 

— Am să vin cu tine, zise Theoden. Rămas-bun, hobbiţii mei. Fie să ne- 
ntâlnim iar, în lăcaşul meu. Acolo vă veţi aşeza alături de mine, ca să-mi 
povestiţi tot ce vă pofteşte inima: faptele strămoşilor voştri nobili, de care 
vă mai amintiţi; şi vom vorbi şi despre Tobold cel Bătrân şi despre ştiinţa 
lui despre buruieni. Rămas-bun! 

Hobbiţii făcură câte o plecăciune adâncă. 

— Aşadar, acesta e regele Rohanului! zise Pippin cu un glas scăzut. Ce 
bătrân minunat! Tare cuviincios! 

Lesturi si resturi 


G andalf plecă împreună cu alaiul regal spre răsărit, ca să ocolească 
zidurile dărâmate ale Isengardului. Dar Aragorn, Gimli şi Legolas 
rămaseră pe loc. Îi lăsară pe Arod şi pe Hasufel să caute iarbă de păscut, 
iar ei se aşezară alături de hobbiţi. 

— Măi, să fie! Vânătoarea a luat sfârşit şi, până la urmă, ne-am întâlnit 
din nou, acolo unde nici unul dintre noi n-ar fi crezut c-o s-ajungă, zise 
Aragorn. 

— lar acum că mărimile s-au dus să vorbească lucruri înalte, zise 
Legolas, vânătorii vor putea, pesemne, să afle răspuns la propriile lor 
mici cimilituri. V-am luat urma până-n pădure, dar mai sunt multe de- 
spre care aş dori să ştiu adevărul. 

— O groază de lucruri dorim şi noi s-aflăm despre voi, zise Merry. Ne- 
a spus Arborebărbos, bătrânul ent, câte ceva, dar nici pe departe cât vr- 
em să ştim. 

— Toate la vremea lor, zise Legolas. Noi am fost vânătorii, aşa că s-ar 
cuveni ca voi să vă spuneţi primii povestea. 

— Sau ultimii, zise Gimli. O să meargă mai bine după masă. Mă doare 
capul; şi-i trecut de miezul zilei. Voi, trântorilor, vă puteţi spăla păcatul, 
dacă o să ne găsiţi şi nouă un pic din prada de care vorbeaţi. Mâncarea şi 
băutura ar mai plăti câte ceva din ceea ce-mi datoraţi. 

— Atunci, aşa să fie, zise Pippin. Vrei să-ţi aducem aici sau într-un 
locşor unde să te simţi mai bine, cum ar fi în ceea ce-a mai rămas din 
cabana de strajă a lui Saruman, acolo, sub boltă? Noi am fost nevoiţi să 
mâncăm aici, afară, ca să mai aruncăm din când în când câte-o privire 
spre drum. 

— N-aş putea zice că v-aţi omorât cu firea, spuse Gimli. Eu însă n-am 
să intru în casă orcească; şi nici n-am să m-ating de carnea sau de lăturile 
lor. 

— Nici nu ţi-am cere una ca asta, zise Merry. Ni s-a aplecat şi nouă de 
ei, pentru tot restul vieţii. Dar în Isengard au mai fost şi alţii. Saruman a 

avut destulă minte ca să nu se bizuiască pe orcii lui. Îşi pusese la poartă 
oameni de strajă — socot că unii dintre cei mai credincioşi slujitori. În 
orice caz, se bucurau de multe şi primeau provizii bune. 

— Şi buruiana-pipei? întrebă Gimli. 

— Nu, nu cred, râse Merry. Dar asta-i altă poveste care poa' s-aştepte 
până după masă. 

— Atunci hai să mâncăm, zise gnomul. 

Hobbiţii îi conduseră pe sub boltă, până la o uşă larg deschisă din 
stânga, spre nişte scări. Dădeau direct într-o încăpere mare, la capătul 
căreia erau alte uşi mai mici. Într-o parte se aflau o plită şi-un horn. 
Încăperea era tăiată în stâncă şi pesemne că fusese întunecoasă, căci toate 
ferestrele dădeau în tunel. Dar acum intra lumina şi prin acoperişul 
stricat. În vatră ardeau câteva lemne. 

— Am făcut un pic de foc, zise Pippin. Ne-a mai îmbărbătat în ceţurile 
astea. N-am prea găsit aşchii prin jur, iar vreascurile erau toate ude. Dar 
hornul trage bine, se pare că ajunge foarte sus, pe stâncă şi, din fericire, 
nu s-a înfundat. Focul e bine venit. Am să vă fac nişte pâine prăjită, pen- 
tru că, mă tem, e cam veche, de vreo trei-patru zile. 

Aragorn şi tovarăşii săi se aşezară la capătul unei mese lungi, iar hob- 
biții se făcură nevăzuţi printr-una dintre uşile interioare. 

— E o cămară acolo; din fericire, la adăpost de năvala apei, zise Pip- 
pin, când se întoarseră încărcaţi de vase, străchini, cupe, cuțite şi tot felul 
de mâncăruri. 

— Şi nu-i cazul să strâmbi din nas în legătură cu locul de unde vin, 
jupâne Gimli, adăugă Merry. Asta nu-i hrană orcească, ci omenească, 
după cum zice Arborebărbos. Ce doreşti: vin sau bere? E un butoiaş 
acolo, în cămară, bunicel tare. lar asta-i carne sărată de porc, clasa-ntâi. 
Sau să vă tai şi să vă frig câteva feliuţe de slănină? Rău îmi pare că nu vă 
pot pune pe masă şi niscaiva verdețuri; dar ştiţi, în ultimele zile nu prea 
s-au mai făcut provizii. La sfârşit nu am decât miere şi unt să vă puneţi 
pe pâine. Vă place? 

— Ba bine că nu, zise Gimli. S-a mai tăiat ceva de pe răboj. Curând se 
puseră toţi trei pe-nfulecat; iar hobbiţii nu se sfiiră să mănânce şi ei a 
doua oară. 

— Sunteţi plini de bună-cuviinţă în dimineaţa aceasta, râse Legolas. 
Dar, cred eu, chiar dacă n-am fi venit, voi tot v-aţi fi pus iar pe chefuit. 

— Tot ce se poate, zise Pippin. De ce nu? Am cam păţit-o cu orcii şi 
nici n-am prea avut ce mânca în ultima vreme. De mult nu ne-am mai os- 
pătat după pofta inimii. 

— Văd că nu v-au vătămat prea tare, zise Aragorn. Arătaţi înfloritori. 

— Aşa e, rosti Gimli, măsurându-i din cap până-n picioare pe 
deasupra cupei. V-a crescut şi vi s-a-ndesit părul de două ori mai mult, 
de când ne-am despărţit; şi pot să jur că v-aţi mai înălţat niţel, dacă la 
vârsta voastră se mai poate una ca asta! Văd că Arborebărbos nu v-a 
ținut nemâncaţi. 

— Nu, zise Merry. Dar enţii nu mănâncă, ci beau. lar băutura n-ajunge 
să te hrănească. Or fi licorile lui Arborebărbos săţioase, dar mai simţi ne- 
voia şi de ceva mâncare. Măcar aşa, nişte lembas, ca să mai avem şi 
altceva în burtă. 

— Aţi băut din apele enţilor, nu-i aşa? zise Legolas. Atunci s-ar putea 
să nu-l înşele privirile pe Gimli. Stranii cântări s-au mai cântat despre 
licorile Fangornului! 

— Multe poveşti ciudate s-au depănat despre ţinutul acela, zise 
Aragorn. N-am fost niciodată pe-acolo. Hai, spuneţi-mi mai multe de- 
spre el şi despre enţi. 

— Enţii, zise Pippin, enţii sunt... cum să-ţi spun, sunt în primul rând 
altfel. Dar ochii le sunt tare ciudaţi, adăugă el, căutându-şi cu greu cu- 
vintele, după care tăcu. Cum să-ţi spun? continuă el după o clipă. Aţi 
văzut deja câţiva de la depărtare — în orice caz, ei v-au văzut pe voi şi 
ne-au zis că sunteţi pe drum — şi cred c-o să mai vedeţi încă mulţi 
înainte să plecaţi de-aici. Trebuie să aveţi singuri un gând despre cum 
arată... 

— Bi, asta-i acum! făcu Gimli. Începem povestea de la jumătate. Aş 
prefera o ordine firească a lucrurilor, începând cu ziua aceea ciudată 
când frăţia noastră s-a risipit. 

— O să-ţi spunem, dacă avem timp, zise Merry. Dar mai întâi, dacă aţi 
terminat de mâncat, umpleţi-vă pipele şi aprindeţi-le. După care ne vom 
preface, măcar pentru o clipă, că suntem cu toţii iar la Bree sau în Vâl- 
ceaua Despicată. 

Scoase la iveală o punguţă de piele plină de tutun. 

— Avem aici o grămadă, spuse el, şi puteţi să vă luaţi cât vreţi când 
vom pleca. În dimineaţa aceasta ne-am ocupat, eu şi Pippin, cu scăparea 
mărfurilor de la scufundare. Plutesc tot felul de lucruri pe apă. Pippin a 
găsit două butoiaşe luate de val din cine ştie ce pivniţă sau magazie. 
Când le-am deschis, am văzut că erau pline cu buruiana asta a pipei, 
bună cum nici nu visam şi destul de bine păstrată. 

Gimli luă puţin tutun, îl frecă în palmă, apoi îl trase în nări. 

— E plăcut la pipăit şi miroase frumos, zise el. 

— E bun, spuse Merry. Dragă Gimli, asta-i Frunză din Valea Lungă! Pe 
butoiaşe se vedeau cum nu se poate mai limpede însemnele lui 

Horublower. Cum au ajuns aici, nu-mi dau seama. Socot că pentru folo- 
sul personal al lui Saruman. N-am ştiut că a trecut fruntariile atât de de- 
parte. Dar am dat de el la ţanc, nu-i aşa? 

— Aşa ar fi, zise Gimli, dacă aş avea şi-o pipă. Căci, vai, pe-a mea am 
pierdut-o în Moria sau poate mai-nainte. Printre prăzile voastre nu-i nici 
o lulea? 

— Nu, mă tem că nu, spuse Merry. N-am dat de-aşa ceva nici măcar în 
camera străjerilor. Se pare că Saruman păstra comoara asta numai pentru 
el. Şi nu cred c-ar avea vreun rost să batem la uşile Orthancului să cerem 
o pipă. Va trebui să folosim aceeaşi lulea, aşa cum fac prietenii buni când 
trag în piept tutun. 

— la stai o clipă, făcu Pippin, vârându-şi mâna în sân, de unde scoase 
o punguţă moale, legată cu sârmă. Am păstrat vreo două odoare la piept, 
care-s pentru mine la fel de preţioase ca Inelele. Uite unul dintre ele: vec- 
hea mea lulea. Şi iată încă una nouă-nouţă. Am purtat-o atâta amar de 
drum, nici eu nu ştiu de ce. Nu m-am aşteptat deloc să dau peste 
buruiana-pipei în călătoria mea, după ce mi s-a isprăvit provizia. Dar 
iată că a apărut la ţanc. 

Îi întinse apoi lui Gimli o pipă cu muştiucul mic, dar largă şi turtită la 
gură. 

— Se cheamă că suntem chit, nu? adăugă el. 

— Chit? strigă Gimli. Preanobile hobbit, m-ai îndatorat cum nu se 
poate mai mult! 

— Ei, eu ies la aer, să văd cum stăm cu cerul şi cu vântul, zise Legolas. 

— O să venim şi noi cu tine, spuse Aragorn. 

leşiră şi se aşezară pe o grămadă de bolovani din faţa porţii. Acum 
văzură valea până hăt-departe. Ceţurile se ridicau şi erau împrăştiate de 
vânt. 

— Acum hai să ne tragem sufletul aici un pic, zise Aragorn. O să stăm 
de vorbă la marginea ruinelor, cum zice Gandalf, câtă vreme el îşi vede 
de treaba lui în altă parte. M-a cuprins o slăbiciune, aşa, cum n-am mai 
simţit de multă vreme. 

Se înfăşură în mantia cenuşie, acoperindu-şi zalele, şi îşi întinse pi- 
cioarele lungi. Apoi se lăsă pe spate şi scoase un firicel de fum pe gură. 

— la te uită, făcu Pippin. Pas Mare, Pribeagul, s-a întors. 

— Nici n-a plecat vreodată, zise Aragorn. Sunt Pas Mare, dar şi Dun- 
adan; şi aparţin atât Gondorului, cât şi Ţinutului de Miazănoapte. 

Fumară o vreme tăcuţi, scăldaţi în razele soarelui, care se revărsau 
pieziş în vale de dincolo de norii alburii de la apus. Legolas zăcea 

neclintit cu privirile la soare, fără să clipească, îngânând un cântec pen- 
tru sine. Când termină, se ridică în capul oaselor. 

— Acum, haideţi! zise el. Trece timpul şi ceţurile au început să se ri- 
sipească, asta dacă voi, ciudaţilor, n-o să vă înfăşuraţi cu totul în fum. Şi 
ce-i cu povestea aia? 

— Păi, povestea mea începe când m-am trezit pe întuneric, legat 
fedeleş, într-o tabără orcească, zise Pippin. Staţi un pic, ce zi e azi? 

— Cinci martie, după calendarul din Comitat, zise Aragorn. Pippin 
făcu nişte socoteli pe degete. 

— Nu-s decât nouă zile, zise el. Parc-a trecut un an de când am fost lu- 
aţi ostatici. Deşi clipa aceea mi s-a părut ca un coşmar, cele trei zile care- 
au urmat au fost de-a dreptul îngrozitoare. Merry o să mă oprească, 
dacă-mi scapă ceva însemnat. N-am să intru în detalii de genul bici, 
mizerie, duhoare şi tot felul de lucruri de-astea. Nu suport nici să-mi 
amintesc. 

Se puse pe povestit despre ultima bătălie a lui Boromir şi despre 
marşul orcilor de la Emyn Muil, până în pădure. Ceilalţi dădeau din cap 
de fiecare dată când li se adevereau bănuielile. 

— lată câteva dintre odoarele pe care le-aţi făcut pierdute, zise 
Aragorn. Cred c-o să fiţi fericiţi să le luaţi înapoi. 

Îşi desfăcu cingătoarea pe sub mantie şi scoase două cuțite crestate. 

— la te uită, făcu Merry. Nu nădăjduiam să le mai văd vreodată. Am 
crestat cu ale mele ceva orci; dar mi le-a luat Ugluk. Ce se mai bucura! La 
început, mi s-a părut că avea de gând să mă înjunghie, dar le-a azvârlit, 
de parcă l-ar fi fript la degete. 

— Şi uite şi paftaua ta, Pippin, zise Aragorn. Am păstrat-o cu sfinţenie, 
căci e un lucru foarte preţios. 

— Ştiu, spuse Pippin. Mi s-a rupt inima s-o las acolo, dar n-am avut 
încotro. 

— Aşa e, îi răspunse Aragorn. Numai cel cu mâinile legate nu-şi 
azvârle odoarele în vreme de restrişte. Ai făcut foarte bine. 

— Felul în care ţi-ai tăiat legăturile de la mâini a fost iară o treb'şoară 
pe cinste, zise Gimli. Aţi avut noroc, dar aţi şi tras foloase de pe urma lui 
cu vârf şi-ndesat, cum se spune. 

— Şi ne-aţi pus pe gânduri, nu glumă, zise Legolas. Eu unul am crezut 
că v-au crescut aripi. 

— Din păcate, nu ne-au crescut, spuse Pippin. Dar voi n-aveaţi cum să 
ştiţi de Grishnakh. 

Se cutremură şi nu mai zise nimic, lăsându-l pe Merry să povestească 
despre clipele acelea îngrozitoare, despre mâinile ca nişte labe, răsuflarea 
fierbinte şi încleştarea înfricoşătoare a braţelor păroase ale lui Grishnakh. 

— Tot ce-mi spuneţi despre orcii din Barad-dur, Lugburz, cum îi zic ei 
— mă nelinişteşte, zise Aragorn. Seniorul Întunecimii ştia şi-aşa prea 
multe; la fel şi slujitorii lui. lar Grishnakh, e limpede, a trimis câteva 
mesaje peste râu, după cearta dintre ei. Ochiul Roşu o să se îndrepte 
către Isengard. Dar, în orice caz, Saruman a căzut singur în groapa pe 
care-a săpat-o pentru alţii. 

— Da, cine-o câştiga n-o să aibă cine ştie ce viitor, zise Merry. A 
început să-i meargă prost din clipa în care au pus orcii piciorul în Rohan. 

— Noi l-am zărit pe ticălosul ăsta bătrân, zise Gimli. Cel puţin aşa ne-a 
lăsat Gandalf să înţelegem. S-a întâmplat la marginea pădurii. 

— Când? întrebă Pippin. 

— Acum cinci nopţi, zise Aragorn. 

— la să vedem, spuse Merry, ce făceam acum cinci nopţi: aici ajungem 
la o parte a povestirii despre care nu ştiţi nimic. L-am întâlnit pe Arbore- 
bărbos în dimineaţa de după bătălie şi-am înnoptat în Sala Izvoarelor, 
una dintre casele lui enţeşti. A doua zi ne-am dus la Divanul Ent, o 
adunare de-a lor, adică unul dintre cele mai ciudate lucruri pe care le-am 
văzut în viaţa mea. A durat două zile, iar noi ne-am petrecut nopţile cu 
un ent pe nume Bîrnăzor. Apoi, târziu, în după-amiaza celei de-a treia 
zile a divanului lor, enţii au izbucnit. Era uluitor. Pădurea era cuprinsă 
de încordare, de parcă fierbea în ea o vijelie îngrozitoare. Şi care se 
dezlănţuise brusc. Să-i fi auzit cum cântau, în timp ce mărşăluiau. 

— Dacă-i auzea Saruman, şi-ar fi luat picioarele la spinare şi-ar fi acum 
la sute de leghe de-aici, zise Pippin. 


Chiar de-i Isengardul tare şi puternic, rece ca piatra şi pustiit, 
Tot porni-vom la război, să croim stânca, să fărâmăm poarta. 


Ba mai mult. Mare parte din cântul lor nu avea cuvinte şi era ca un 
vuiet de corn şi de tobe. Te prindea pe dată. Dar am crezut că nu era 
decât un marş şi-atât; până am ajuns aici. Abia atunci mi-am dat seama 
de însemnătatea lui. 

Am trecut ultima creastă în Nan Curunir după căderea nopţii, con- 
tinuă Merry. Atunci am avut pentru prima oară simţământul că Pădurea 
însăşi venea pe urmele noastre. Mi se părea că trăiesc un vis enţesc, dar 
şi Pippin a observat acelaşi lucru. Eram amândoi înspăimântați. Dar nu 
ne-am putut dumiri ce se întâmplă, decât mai târziu. Era vorba de 


634 


huorni, sau cel puţin aşa-i numeau enţii în „limba scurtă". Arborebărbos 
nu vrea să vorbească prea mult despre ei, însă cred că sunt enţi care s-au 
schimbat aproape cu totul în arbori, fie şi numai ca înfăţişare. Stau în pă- 
dure sau la poalele ei împrăştiaţi, fără să facă vreun zgomot, veghind 
fără încetare asupra copacilor; cred însă că în inima văilor întunecoase 
sunt sute şi mii. Au o mare putere şi se pare că se pot învălui în umbră: e 
foarte greu să-i vezi când se mişcă. Dar o fac. Se pot mişca foarte repede, 
dacă se supără. Stai liniştit şi te uiţi la cele din jur sau asculţi vâjâitul vân- 
tului şi te trezeşti în mijlocul unei păduri, cu arborii mişunând în jurul 
tău. Încă au glasuri şi pot vorbi cu enţii — de aceea li se spune huorni, 
zice Arborebărbos, — însă au devenit ciudaţi şi sălbatici. Sunt 
primejdioşi. Mi-ar îngheţa sângele în vine dacă m-aş întâlni cu ei, fără să 
fie enţii prin preajmă, ca să-i supravegheze. 

Pe la începutul nopţii ne-am târât într-o râpă de la capătul de sus al 
Văii Vrăjitorului, împreună cu enţii urmaţi de huornii foşnitori. 

Nu-i vedeam, fireşte, dar văzduhul era plin de trosnete. Noaptea era 
înnorată şi întunecată. De îndată ce au părăsit colinele, au început să se 
mişte foarte repede şi făceau un zgomot ca fâşâitul vântului. Luna nu se 
ivise dintre nori şi nu mult după miezul nopţii în partea de miazănoapte 
a Isengardului apăruse o pădure înaltă. Nici urmă de vrăjmaşi, şi nimeni 
nu dădea vreun semn. Singurul lucru demn de luat în seamă era o lu- 
mină la o fereastră de sus, din turn. 

Arborebărbos cu încă vreo câţiva enţi şi-au continuat ocolişul către 
porţile mari. Pippin şi cu mine eram pe umerii lui Arborebărbos şi îl 
simţeam tremurând de încordare. Dar chiar şi când sunt stârniţi, enţii ş- 
tiu să fie atenţi şi răbdători. S-au oprit şi au rămas neclintiţi ca stâncile, 
răsuflând şi ascultând. 

Apoi, dintr-o dată, s-a produs un zgomot. Goarnele răsunau şi ecoul se 
izbea de zidurile Isengardului. Am crezut că ne-au descoperit şi că urma 
să înceapă bătălia. Dar nici vorbă! Toţi oamenii lui Saruman plecau 
mărşăluind. Nu ştiu mare lucru despre războiul ăsta, nici despre 
Călăreţii din Rohan, dar Saruman, se pare, voia să-l termine pe rege şi pe 
toţi oamenii săi, dându-le o ultimă lovitură. A golit Isengardul. l-am 
văzut pe vrăjmaşi plecând — şiruri nesfârşite de orci şi trupe întregi 
încălecând pe lupi uriaşi. Mai erau şi batalioane de oameni. Mulţi purtau 
torţe şi le-am văzut chipurile în lumina flăcărilor. Cei mai mulţi erau oa- 
meni obişnuiţi, destul de înalţi, cu părul negru, încruntaţi, dar fără să-mi 
pară o întruchipare a răului. Însă mai erau unii urâţi foc: de înălţimea 
unui om, dar cu chip livid, o spurcăciune cu ochi saşii, răutăcioşi. Cum 

să vă spun, mi-a venit în minte imediat omul ăla din Bree, venit de la 
Miazăzi; numai că acela nu semăna atât de mult cu orcii. 

— Şi mie mi-au amintit de el, zise Aragorn. Am avut de-a face în 
Văgăuna lui Helm cu aceşti pe-jumătate-orci. Acum e clar că omul de la 
Miazăzi era o iscoadă de-a lui Saruman; însă nu ştiu dacă lucra numai 
pentru Saruman sau şi pentru Călăreţii Negri. Cu făpturile astea ale rău- 
lui e tare greu să-ţi dai seama când sunt cinstite şi când se trădează unele 
pe altele. 

— Ei, şi dacă-i socotim pe toţi, trebuie să fi fost vreo zece mii, până la 
urmă, zise Merry. Le-a trebuit o oră să iasă pe poartă. 

O parte au luat-o pe drumul larg, către Vaduri, alţii s-au întors şi-au 
pornit spre soare-răsare. Cam la o milă depărtare, unde râul curge 
printr-un canal foarte adânc, fusese durat un pod. Dacă v-aţi ridica, l-aţi 
vedea. Cântau cu toţii cu glasuri aspre şi râdeau, făcând o larmă 
cumplită. M-am gândit atunci că pricina Rohanului e tare întunecată. 
Dar Arborebărbos nu s-a clintit. A zis: „Cu Isengardul am treabă la 
noapte, cu bolovani şi pietre!" Dar, deşi nu vedeam ce se întâmplă pe în- 
tuneric, cred că huornii începuseră să se mişte spre miazăzi, imediat 
după ce porţile fuseseră iar închise. Cred că aveau ce aveau cu orcii. Până 
în zori, erau în vale; sau, în orice caz, se aşternuse acolo o umbră prin 
care nu se zărea nimic. 

Îndată ce Saruman şi-a îndepărtat toată oştirea, a venit rândul nostru. 
Arborebărbos ne-a lăsat jos, s-a îndreptat spre poartă şi a început să bată 
şi să-l strige pe Saruman. Nu i-a răspuns nimeni, dar de pe ziduri s-au 
pornit săgețile şi bolovanii. Dar asemenea arme sunt fără rost când e 
vorba de enţi. Nu le plac, desigur, şi îi scot din sărite, ca nişte muşcături 
de purice. Dar poţi să tragi cu săgeți în ei ca-ntr-o perniţă cu ace, fără să 
le pricinuieşti cine ştie ce rău. Întâi, că nu pot fi otrăviţi. Al doilea, au 
pielea mai groasă ca scoarţa de copac. E nevoie de o lovitură zdravănă de 
topor, ca să-i răneşti cu adevărat. Nu le plac topoarele. Dar e nevoie de 
mulţi tăietori de lemne ca să ataci un ent, căci unul singur nu mai are 
cum să lovească şi-a doua oară. Făpturile acestea zdrobesc fierul dintr-un 
pumn, ca pe o bucată de plută. 

După ce l-au străpuns câteva săgeți, Arborebărbos a început să se înfi- 
erbânte, să devină „pripit', după cum ar zice el. A mârâit măreț, hum- 
hum, şi-ndată s-au apropiat cu paşi mari vreo zece enţi. Un ent furios e 
ceva înspăimântător. Îşi încleştează degetele de la mâini şi de la picioare 
de stâncă şi-o fărâmă, ca pe o coajă de pâine. Parcă te uitai la mişcarea 
unor rădăcini uriaşe vreme de o sută de ani adunată într-o clipă. Se apu- 
caseră cu toţii să împingă, să tragă, să sfâşie, să scuture şi să lovească; în 

cinci minute de trosnete şi bubuituri, porţile acestea uriaşe zăceau 
țăndări la pământ. lar vreo câţiva începuseră deja să roadă zidurile, ca 
iepurii într-o carieră de nisip. Nu-mi dau seama ce-o fi crezut Saruman 
că se întâmplă, dar, în orice caz, nu ştia cum să se descurce în faţa unui 
asemenea atac. Bineînţeles, s-ar putea ca puterile lui vrăjitoreşti să mai fi 
scăzut în ultimul timp; oricum, cred că nu-l prea trăgea inima, n-a avut 
destul curaj aşa, singur, încolţit aici, fără o mulţime de sclavi, unelte şi 
alte chestii de-astea, mă-nţelegi. E cu totul altfel decât Gandalf. Mă-ntreb 
cum de i-o fi mers faima atât, când cred că singurul lui merit, în sensul 
ăsta, e că a rămas în Isengard. 

— Nu, zise Aragorn. Cândva a fost pe măsura faimei sale. Ştia foarte 
multe, avea o gândire bună, iar mâinile sale făceau minuni; şi avea 
putere asupra celorlalţi. Pe înţelepţi izbutea să-i convingă, iar pe cei 
săraci cu duhul îi îmblânzea cât ai zice peşte. Sunt sigur că mai are şi- 
acum puterea asta. Nu sunt mulţi pe Pământul de Mijloc care să scape în 
cazul în care ar fi lăsaţi singuri să stea de vorbă cu el, chiar dacă a suferit 
o înfrângere. Poate unul ca Gandalf, Elrond sau Galadriel, acum, că şi-a 
dat pe faţă răutatea; dar de alţii, mă-ndoiesc. 

— Enţii nu mai pot fi îmbrobodiţi, zise Pippin. Se pare că i-a tras în 
piept o dată, dar acum, s-a zis. Oricum, el nu i-a înţeles şi a făcut marea 
greşeală să nu-i bage în seamă. N-a avut nici un plan cu ei şi nici n-a mai 
avut timp să-şi facă vreunul, când s-au pus pe treabă. Cum a-nceput 
atacul, puţinii şobolani rămaşi în Isengard au ţâşnit care-ncotro prin 
găurile făcute de enţi. Pe oameni i-au lăsat să plece, după ce i-au luat la 
întrebări. Aşa au şters-o vreo douăzeci-treizeci. Dar nu cred c-a scăpat 
nici un orc, mare sau mic. Şi asta datorită huornilor; Isengardul era în- 
conjurat de o adevărată pădure când a-nceput atacul. Şi nici cei care-au 
luat-o pe vale n-au avut altă soartă. 

Când enţii au reuşit să facă praf mare parte din zidurile de miazăzi, iar 
ceea ce rămăsese din oamenii lui îşi luaseră tălpăşiţa, Saruman a fugit şi 
el cuprins de grijă. Se pare că era la poartă când am sosit noi; cred că 
ieşise să vadă plecarea oştirii lui minunate. Când enţii au dat buzna în 
cetate, a şters-o iute. La-nceput, nu l-au văzut. Dar noaptea s-a luminat 
de stele, îndeajuns pentru enţi să vadă, şi Bîrnăzor a scos un chiot: 
„Ucigaşul de arbori, ucigaşul de arbori!" Bîrnăzor e o făptură delicată, 
dar îl urăşte mai abitir ca alții pe Saruman, pentru că ai lui au suferit 
crunt de pe urma securilor orceşti. Aşa că a sărit pe cărarea dinspre 
poarta interioară. lar el, dacă-i stârnit, aleargă mai iute ca vântul. A văzut 
o siluetă abia desluşită fugind printre umbrele lăsate de coloane, care 
aproape că ajunsese la poalele scărilor de la intrarea în turn. Dar până 

acolo era un fleac pentru Bîrnăzor. Acesta era atât de îndârjit, încât a fost 
la doi paşi de el când Saruman s-a strecurat pe uşă. După ce-a ajuns 
teafăr în Orthanc, n-a mai trecut mult şi Saruman şi-a pus pe roate 
maşinăria lui nepreţuită. În timpul acesta, intraseră mulţi enţi în Isen- 
gard: unii îl urmaseră pe Bîrnăzor, alţii dăduseră buzna dinspre 
miazănoapte şi răsărit; umblau de colo-colo şi distrugeau tot ce-ntâlneau 
în cale. Deodată au ţâşnit flăcări şi fum infect; toate gurile de aerisire au 
început să bolborosească şi să scuipe foc. Mulţi enţi au fost pârliţi şi s-au 
umplut de băşici. Unul dintre ei, Os de Fag, parcă aşa îl chema, un ent în- 
alt şi arătos, a fost împresurat într-o izbucnire de foc şi-a ars ca o torţă. 
Cumplit tablou! Asta i-a scos pe toţi din minţi. Crezusem înainte că erau 
stârniţi. Da' de unde! Abia atunci mi-am dat seama ce înseamnă asta cu 
adevărat. Era ceva de necrezut. Se porniseră să huruie, să bubuie şi să 
tropăie până ce şi pietrele au început să crape şi să se prăbuşească numai 
la auzul lor. Merry şi cu mine ne-am aruncat la pământ şi ne-am acoperit 
urechile cu mantiile. Enţii dădeau ocol Orthancului cu paşi mari, vuind 
ca vijelia, distrugând stâlpii, provocând rostogoliri de bolovani, 
azvârlind lespezile uriaşe prin aer, ca pe nişte frunze. Turnul se afla în 
mijlocul unui ciclon. Am văzut stâlpi de fier şi blocuri de zid ţâşnind la 
sute de picioare în sus, izbindu-se de ferestrele Orthancului. Dar Arbore- 
bărbos nu şi-a pierdut capul. Din fericire, nu suferise nici o arsură. Nu 
voia ca ai lui să se vatăme în furia care-i apucase şi nici ca Saruman să-i 
scape prin vreo spărtură, în hărmălaia iscată. Mulţi dintre enţi se izbeau 
de stânca Orthancului; dar n-au putut-o nărui, pentru că era foarte 
netedă şi tare. Probabil că avea în ea ceva fermecat încă înainte de 
venirea lui Saruman aici. Oricum, n-au reuşit nici măcar s-o zgârie sau s- 
o crape; n-au făcut decât să se vatăme şi să se rănească. Atunci, Arbore- 
bărbos a intrat în cerc şi-a început să strige. Glasul lui puternic răsuna 
peste toată larma aceea. Deodată, s-a lăsat o linişte mormântală. Atunci, 
de sus, de la o fereastră din turn, am auzit cu toţii un hohot ascuţit de 
râs. La asta enţii au făcut un lucru tare ciudat. Dacă până atunci dăduser- 
ă pe dinafară, acum au devenit neîndurători, reci ca gheaţa şi foarte lin- 
iştiți. Au plecat din câmpie şi s-au strâns în jurul lui Arborebărbos, unde- 
au rămas neclintiţi. A început să le vorbească pe limba lor; cred că le 
dezvăluia un plan pe care îl clocise de mult în ţeasta lui bătrână. Apoi s- 
au făcut pur şi simplu nevăzuţi, fără zgomot, în lumina cenuşie. între 
timp, se arătau zorile. 

Cred că şi-au pus străjeri de veghe în turn, dar erau atât de bine ascun- 
şi de umbre şi nu făceau nici o mişcare, încât nu-i vedeam. Ceilalţi au 
luat-o către miazănoapte. în ziua aceea şi-au făcut de lucru şi nu i-am 

văzut deloc. Am fost singuri aproape tot timpul. Era o zi mohorâtă. Am 
umblat un pic de colo-colo, deşi ne-am ţinut departe de ferestrele 
Orthancului, cât am putut de mult; ni se părea că ne ameninţă. Mare 
parte din timp am căutat ceva de mâncare. Apoi am stat şi-am vorbit, 
întrebându-ne ce se întâmpla la miazăzi, în Rohan, şi ce s-o fi ales de res- 
tul frăţiei noastre. Din când în când, auzeam în depărtare huruitul 
pietrelor în cădere şi ecou de zgomote înfundate printre coline. 

După-amiază am pornit-o în jurul cercului şi ne-am dus să vedem ce 
se petrecea. La capătul văii era o pădure umbroasă de huorni. La fel şi 
dincolo de zidul de la miazănoapte. Nu îndrăzneam să intrăm. Dar 
înăuntru se auzea zgomot de lucru intens. Enţii şi huornii săpau puțuri şi 
şanţuri adânci şi făceau heleştee şi baraje în care adunau toate apele 
Isenului şi toate izvoarele şi pâraiele pe care le găsiseră. I-am lăsat să-şi 
continue treaba. 

Când s-a-nserat, Arborebărbos s-a întors la poartă. Îngâna şi bubuia 
aşa, pentru sine, şi părea încântat. S-a oprit şi şi-a întins braţele lungi şi 
picioarele, apoi a tras aer adânc în piept. L-am întrebat dacă e obosit. 

„Obosit? a zis el. Obosit? Nu, în nici un caz. Dar am înţepenit. Simt 
nevoia de-o duşcă bună din Scăldătoarea Enţilor. Am muncit din răspu- 
teri; astăzi am spart mai multă piatră şi-am scormonit pământul cum n- 
am mai făcut-o de ani de zile. Dar suntem aproape gata. Când s-o lăsa 
noaptea, nu zăboviţi pe lângă poarta asta şi nici în vechiul tunel! S-ar 
putea să se reverse apa pe acolo şi, la început, va veni vijelioasă, până 
când o să spele toată scârboşenia lui Saruman. După aceea Isenul va 
putea să curgă iar limpede şi curat. 

A început apoi să mai dărâme câte-o bucată din zid, aşa, ca să se simtă 
bine. 

Tocmai ne întrebam unde era mai bine să ne întindem să închidem un 
ochi, când s-a întâmplat cel mai ciudat lucru dintre toate. Dinspre drum 
ne-a ajuns la ureche zgomot iute de copite. Merry şi cu mine am amuţit, 
iar Arborebărbos s-a ascuns în umbrele de sub boltă. Deodată s-a arătat 
un cal mare care se apropia cu tropot, ca o străfulgerare argintie. Era deja 
întuneric, dar i-am văzut bine chipul călăreţului: părea că străluceşte, iar 
veşmintele îi erau cu totul şi cu totul albe. N-am făcut decât să mă ridic 
în capul oaselor şi să mă holbez la el cu gura încleştată. Am încercat să 
strig, însă n-am fost în stare. Dar, oricum, n-a fost nevoie, căci s-a oprit 
alături şi şi-a coborât privirile spre noi. „Gandalf!" am zis într-un târziu, 
dar glasul meu era doar o şoaptă. Credeţi cumva că mi-a zis „Salut, Pip- 
pin! Ce surpriză plăcută!"? Nu, nicidecum! Mi-a zis: „Scoală-te de-acolo, 

bă, prostovanul lui Took! Pe legea mea, unde e Arborebărbos printre ru- 
inele astea? Am nevoie de el. Şi asta foarte repede!" 

Arborebărbos i-a auzit glasul şi a ieşit la iveală din umbră, cât ai zice 
peşte. Întâlnirea lor a fost ciudată. M-a mirat că nici unul dintre ei nu 
părea deloc uluit! Era clar că Gandalf se aştepta să-l găsească pe Arbore- 
bărbos aici, iar Arborebărbos pesemne de-aia se tot foise pe la poartă, ca 
să-l întâlnească. Îi povestisem bătrânului ent totul despre Moria. Dar mi- 
am amintit atunci că ne-a privit cam ciudat. Socot că se întâlnise cu Gan- 
dalf sau avea veşti de la el, dar nu voia să ne spună aşa, pe fugă. „Nu te 
pripi" este vorba lui; dar nimeni, nici măcar elfii nu vorbesc prea multe 
despre mişcările lui Gandalf, câtă vreme nu e el de faţă. „Hmm! Gandalf! 
a zis Arborebărbos. Mă bucur c-ai venit. Lemnul şi apa, buşteanul şi pi- 
atra, pe toate le pot stăpâni; dar aici avem de-a face cu un vrăjitor." 
„Arborebărbos, rosti Gandalf. Am nevoie de ajutorul tău. Ai făcut multe, 
dar îţi cer şi mai multe. Am de stăpânit vreo zece mii de orci." Apoi cei 
doi s-au depărtat şi-au ţinut sfat într-un colţ. Trebuie să i se fi părut tare 
pripită întâlnirea aceasta lui Arborebărbos, căci Gandalf era foarte grăbit 
şi l-am auzit tunând rău de tot, până să se depărteze. Nu erau decât la 
câteva minute distanţă de noi. Apoi Gandalf s-a întors. Părea uşurat, 
aproape vesel. Abia atunci ne-a spus că se bucura că ne vede. „Dar unde- 
ai fost, Gandalf? am strigat eu. I-ai văzut pe ceilalţi?” „Unde-am fost, 
unde n-am fost, acum m-am întors, mi-a răspuns în felul lui personal. 
Da, m-am întâlnit cu unii dintre ei. Să lăsăm, însă, pentru moment, 
veştile. E o noapte primejdioasă şi trebuie s-o iau la galop. Dar s-ar putea 
ca zorile să fie mai strălucitoare; şi dacă va fi aşa, ne vom întâlni din nou. 
Aveţi grijă de voi şi nu vă apropiaţi de Orthanc! Rămas-bun!” Arbore- 
bărbos a căzut pe gânduri după plecarea lui Gandalf. Aflase, de bună 
seamă, o mulţime de lucruri într-un timp scurt şi acum le rumega. S-a 
uitat la noi şi a zis: „Hmm, văd că nu sunteţi chiar aşa pripiţi cum îmi 
închipuiam. Mi-aţi spus mai puţine decât aţi fi putut şi nu mai mult 
decât se cuvenea. Hmm, am cam aflat câte ceva. Ei, dar acum Arbo-re- 
bărbos trebuie să se pună iar pe treabă." 

Înainte să plece, am reuşit să-i smulgem câteva veşti, care însă nu ne- 
au plăcut deloc. Deocamdată însă ne-am gândit mai mult la voi trei, 
decât la Frodo şi la Sam sau la bietul Boromir. Pentru că am înţeles că se 
purta o bătălie sau, în orice caz, urma să se poarte, iar voi eraţi 
amestecați şi teama era că n-o să mai ieşiţi nevătămaţi din ea. „Huornii 
vor fi de mare ajutor”, a zis Arborebărbos. Apoi a plecat şi nu l-am mai 
văzut până în dimineaţa aceasta. 

— Era noaptea târziu, continuă Pippin. Ne întinseserăm pe o grămadă 
de bolovani şi nu vedeam nimic. Ceaţa sau umbrele acoperiseră totul în- 
jur, ca o pătură uriaşă. Aerul părea greu, pâclos; şi răsuna de trosnete şi 
de murmure. Cred că treceau alte sute de huorni ca să dea o mână de 
ajutor în bătălie. Mai târziu s-a iscat un bubuit puternic de tunet departe 
la miazăzi şi fulgerele au brăzdat Rohanul. Din când în când, vedeam 
culmile munţilor la mile depărtare, cum ţâşneau brusc în alb-negru şi 
apoi dispăreau. Şi îndărătul nostru se auzeau zgomote ca de tunet 
printre coline, însă altfel decât celelalte. Valea răsuna, din când în când, 
de ecouri. 

Trebuie să fi fost cam pe la miezul nopții, când enţii au dărâmat 
stavilele şi au descătuşat apele printr-o spărtură din zidul de 
miazănoapte peste Isengard. Negura huornilor dispăruse şi bubuitul de 
tunet se depărtase. Luna scăpata îndărătul munţilor de la apus. Isengar- 
dul începea să fie năpădit de pârâiaşe negre, şerpuitoare, şi de bălți. 
Scânteiau în bătaia ultimelor raze de lună revărsate peste câmpie. Din 
când în când, apele se scurgeau prin gurile de aerisire sau prin alte găuri 
şi izbucneau nori de aburi şuierând. Fumul se ridica valuri-valuri. Se 
auzeau bubuituri şi izbucneau flăcări. Spre cer se înălța o spirală uriaşă 
de aburi înconjurând Orthancul, până începu să semene cu un pisc în- 
norat, clocotitor pe dinăuntru şi luminat de razele lunii de deasupra. Şi 
apa nu se mai termina, până când, la urmă, Isengardul arăta ca o cratiţă 
uriaşă, fierbând şi bolborosind. 

— Am văzut un nor de fum şi de abur dinspre miazăzi noaptea tre- 
cută, când am ajuns la gurile de la Nan Curunir, spuse Aragorn. Ne-am 
temut ca nu cumva Saruman să clocească cine ştie ce altă vrăjitorie 
ticăloasă împotriva noastră. 

— Nu el, zise Pippin. Pesemne că-n vremea aceea se îneca în fum şi îi 
pierise râsul cu totul. Spre dimineaţa zilei de ieri, apa se scursese prin 
toate găurile şi se iscase o ceaţă groasă. Noi ne-am adăpostit în încăperea 
asta a străjerilor. Şi eram tare înfricoşaţi. Lacul începuse să se reverse 
prin vechiul tunel, iar apa se înălța pe trepte. Am crezut că aveam să fim 
prinşi, ca orcii într-o vizuină; dar am găsit o scară în spirală îndărătul 
cămării, care ducea în vârful arcadei. A fost un chin să ieşim, căci cu- 
loarul crăpase şi era astupat de pietre prăbuşite, până aproape de capăt. 
Acolo, sus, am stat deasupra întinderilor de apă şi-am privit la scu- 
fundarea Isengardului. Enţii nu conteneau să reverse tot mai multă apă, 
până când toate focurile s-au potolit şi fiecare văgăună a fost inundată. 
Ceţurile se adunaseră şi se ridicau, ca umbrela uriaşă a unui nor. 

Trebuie să fi fost la o înălțime de peste o milă. Seara a apărut un 
curcubeu pe deasupra colinelor de răsărit; şi-atunci, apusul s-a acoperit 
de o burniţă densă pe povârnişurile munţilor. Se aşternuse o tăcere de- 
plină. în depărtare, urlau câţiva lupi a jale. Enţii s-au oprit târziu, 
noaptea, şi au repus Isenul pe făgaşul lui. Aşa s-a terminat totul. 

— De-atunci apa a început iar să scadă. Trebuie să fie scurgeri pe un- 
deva, prin pivnițele de dedesubt. Cel puţin aşa cred. Dacă Saruman îşi 
arunca privirile afară de la vreo fereastră de-a lui, totul trebuia să i se 
pară o harababură înspăimântătoare. Ne-am simţit tare singuri. În toată 
ruina asta nu era nici măcar un ent la vedere, cu care să stăm de vorbă. 
Ne-am petrecut noaptea sus, deasupra boltei. Era frig, umezeală şi n-am 
închis un ochi. Aveam simţământul că se putea întâmpla oricând orice. 
Saruman mai e şi-acum în turnul său. Noaptea era străbătută de un zgo- 
mot, ca vântul care trecea pe vale. Cred că enţii şi huornii care fuseseră 
plecaţi se întorseseră; dar unde fuseseră până atunci nu ştiu. Am coborât 
în dimineaţa ceţoasă şi umedă şi-am privit iar în jur, dar n-am văzut pe 
nimeni. Cam atâta am avut de povestit. Acum se pare că-i linişte şi pace, 
după toată zarva aia. Şi parcă mai multă speranţă, o dată ce s-a întors 
Gandalf. Aş putea chiar să dorm. 

O vreme rămăseseră cu toţii tăcuţi. Gimli îşi umplu iar pipa. 

— Un singur lucru mă nedumereşte, zise el, aprinzându-şi-o cu iasca 
şi amnarul. Limbă de Vierme, l-ai spus lui Theoden că e cu Saruman. 
Cum a ajuns acolo? 

— O, am uitat de el, zise Pippin. Abia în dimineaţa asta a venit. 
Tocmai făcusem focul şi mâncasem ceva, când Arborebărbos şi-a făcut 
iar apariţia. L-am auzit afară bolborosind şi strigându-ne. „Am trecut pe- 
aici să văd cum vă ospătaţi, flăcăi, a zis el, şi să vă aduc nişte veşti. 
Huornii s-au întors. Toate-s bune; oho-hooo! chiar că-s bune! a râs apoi, 
plesnindu-şi coapsele. Nu mai e nici un orc în Isengard, nici o secure! Şi 
înainte să treacă ziua asta, o s-avem oaspeţi de la miazăzi pe care-o să vă 
bucuraţi să-i vedeți." Nici n-apucase bine să ne spună asta, că am şi auzit 
tropot de copite pe drum. Ne-am repezit afară, dinaintea porţilor, iar eu 
m-am oprit şi m-am uitat atent, aşteptând în sinea mea să-i văd pe Pas 
Mare şi pe Gandalf apropiindu-se în fruntea unei oştiri. Dar din ceţuri a 
apărut un om pe-o mârţoagă bătrână şi vlăguită; bărbatul însuşi părea o 
făptură stranie şi pocită. Era singur. Era atât de tulburat, încât la început 
n-a părut să ne observe. Când ne-a văzut, a scos un strigăt şi a-ncercat să 
se întoarcă şi să fugă. Dar Arborebărbos a făcut trei paşi mari spre el şi-a- 
ntins braţul lung şi l-a luat din şa. Calul s-a ridicat speriat în două pi- 
cioare, iar el s-a târât la pământ. A zis că e Grima, prietenul şi sfetnicul 

regelui, şi că a fost trimis de Theoden cu o vorbă însemnată pentru Saru- 
man. „Nimeni n-ar cuteza să vină călare pe câmpia plină de orci, a zis el, 
aşa că m-a trimis pe mine. Şi-am trecut prin multe primejdii; sunt 
hămesit şi vlăguit. Am fugit spre nord, alături cu drumul, hăituit de 
lupi." 

Am văzut cum îl privea pieziş pe Arborebărbos şi-am zis în sinea mea 
„Mincinosule!" Arborebărbos s-a uitat la el lung şi molcom, după cum i-e 
felul, vreo câteva minute, până arătarea aia şuie a început să se foiască la 
pământ. Apoi a zis într-un târziu: „Ha! hmm! te-aşteptam, Limbă de Vi- 
erme." La acest nume, arătarea a tresărit. „Gandalf a ajuns aici înaintea 
ta. Aşa că ştiu despre tine tot şi ştiu şi ce am de făcut. Pune-i pe toţi şo- 
bolanii în aceeaşi capcană, mi-a spus Gandalf. Şi-aşa voi face. Acum eu 
sunt stăpânul Isengardului şi Saruman e ferecat în turn. lar tu poţi să te 
duci acolo, să-i transmiţi câte vorbe pofteşti!” „Lasă-mă, lasă-mă! a zis 
Limbă de Vierme. Ştiu drumul!" „Da, ştii drumul, nici nu mă îndoiesc, a 
spus Arborebărbos. Dar lucrurile s-au mai schimbat câte puţin pe-aici. la 
du-te să vezi!" L-a lăsat pe Limbă de Vierme să plece. Ticălosul a trecut ş- 
chiopătând pe sub bolți până a ajuns în cerc şi-a văzut toate apele care se 
aşterneau între el şi Orthanc. Apoi s-a întors către noi. „Lăsaţi-mă să 
plec! a schelălăit el. Lăsaţi-mă să plec! Vorbele mele sunt acum fără rost!" 
„Aşa e, a zis Arborebărbos. Dar ai de ales: să rămâi cu mine până sosesc 
Gandalf şi stăpânul tău sau să treci apele. Ce-alegi?" La auzul numelui 
stăpânului său, omul s-a cutremurat şi şi-a pus un picior în apă; şi l-a 
scos însă iute. „Nu ştiu să înot", a zis el. „Apa nu-i adâncă, i-a spus Ar- 
borebărbos. E murdară, dar n-o să păţeşti nimic, Limbă de Vierme. Hai, 
du-te odată!" Şi astfel, ticălosul a zbughit-o în apă. Îi ajungea aproape 
până la gât înainte să-mi dispară din priviri. Ultima oară l-am văzut 
agăţându-se de un butoi dogit sau de un buştean. Dar Arborebărbos s-a 
luat după el, ca să-i vegheze călătoria. „A intrat, până la urmă, a zis el 
după ce s-a întors. L-am văzut târându-se pe scări, ca un şobolan 
murdar. Mai e cineva în turn, căci o mână l-a tras înăuntru. Aşa c-a ajuns 
şi nădăjduiesc c-a fost întâmpinat aşa cum îşi doreşte. Acum trebuie să 
mă duc să mă spăl de noroi. Sunt la miazănoapte, dacă mă caută cineva. 
Aici nu găseşti strop de apă curată, bună de băut sau de scăldat pentru 
enţi. Aşa că o să vă las pe voi, flăcăi, să vegheaţi porţile şi să-i întâmpin- 
aţi pe cei ce vor sosi. Băgaţi de seamă, va veni Seniorul Câmpiilor din 
Rohan! Trebuie să-l primiţi cum ştiţi mai bine. Oştenii lui au avut o 
înfruntare mare cu orcii. Voi cunoaşteţi, poate mai bine ca enţii, cuvintele 
potrivite unui asemenea domn. Pe vremea mea, erau mulţi seniori pe 
câmpiile verzi, dar nu le-am învăţat niciodată vorba şi numele. Sigur le 

va fi foame de hrană omenească; socot că ştiţi despre ce-i vorba. Aşa că, 
dacă puteţi, căutaţi ceva potrivit pentru un rege." Aşa se termină 
povestea. Deşi aş vrea să ştiu şi eu cine-i acest Limbă de Vierme. Chiar a 
fost sfetnicul regelui? 

— Da, a fost, zise Aragorn. Dar şi iscoada lui Saruman şi slujitor în 
Rohan. Şi-a meritat soarta. Cred că vederea ruinelor a ceea ce credea el 
că-i atât de puternic şi de măreț l-a pedepsit cu vârf şi-ndesat. Mă tem 
însă că-l aşteaptă lucruri şi mai rele. 

— Da, aşa e, căci nu cred că Arborebărbos l-a trimis în Orthanc din 
cumsecădenie, zise Merry. Părea destul de mulţumit şi răutăcios şi îşi 
râdea în barbă când a plecat să se scalde şi să bea apă. După aceea ne-am 
ocupat de căutat bunuri plutitoare pe apă şi de scotocit. Am găsit vreo 
două-trei cămări prin apropiere, deasupra nivelului apelor. Dar 
Arborebărbos şi-a trimis câţiva enţi care-au scos tot de-acolo. „Avem ne- 
voie de hrană omenească pentru douăzeci şi cinci de persoane", au zis ei. 
Asta înseamnă că cineva v-a numărat atent, înainte să sosiți. Voi trei, e 
limpede, urma să mergeţi cu feţele înalte. Dar, vă spun eu, nu v-aţi fi os- 
pătat mai bine. Am păstrat aceleaşi bunătăţi, vă dau cuvântul meu. Ba 
aici a fost mai bine, căci lor nu le-am trimis de băut. „Şi ceva băutură?" i- 
am întrebat eu pe enţi. „E destulă apă în Isen, mi-au răspuns. E bună şi 
pentru oameni, şi pentru enţi.' Dar nădăjduiesc că vor avea destul timp 
să pregătească licori de-ale lor din izvoarele de munte şi, când s-or în- 
toarce, o să-i vedem lui Gandalf barba cârlionţată. După plecarea enţilor, 
ne-am simţit obosiţi şi înfometați. Dar nu ne-am plâns; truda noastră 
fusese pe deplin răsplătită. Pentru că, atunci când scotoceam printre 
rămăşiţe după mâncare omenească, Pippin a descoperit butoiaşele acelea 
ale lui Hornblower. „Buruiana-pipei e mai bună după mâncare", a zis el. 
Aşa s-a întâmplat. 

— Acum pricepem totul foarte bine, zise Gimli. 

— În afară de un lucru zise Aragorn. Cum de-a ajuns buruiana asta 
din Meleagul de Miazăzi în Isengard? Cu cât mă gândesc mai mult la 
asta, cu atât mai ciudat mi se pare. N-am mai fost în Isengard până 
acum, dar am călătorit în ţinutul ăsta şi cunosc bine pământurile pustii 
din Rohan şi Comitat. De ani de zile, n-au mai trecut pe-aici, aşa, la 
vedere, nici oameni, nici mărfuri. Bănuiesc că Saruman a avut nişte 
înțelegeri tainice cu cineva din Comitat. S-ar putea să mai fie şi alți Lim- 
bă de Vierme, pe la alte case. Era vreo dată pe butoiaşe? 

— Da, zise Pippin. Scria „recoltă din 1417"; asta înseamnă de anul tre- 
cut... nu, de-acum doi ani, cum să nu. Un an bun. 

— A, orice rău ne-ar fi ameninţat, acum s-a terminat. Cel puţin aşa trag 
nădejde, zise Aragorn. Oricum nu mai e atât de-aproape de noi. Şi totuşi, 
cred c-am să-i mai spun câte ceva lui Gandalf, chiar de-i va părea un 
fleac faţă de treburile lui însemnate. 

— Mă-ntreb ce-o fi făcând acum, zise Merry. După-amiaza-i pe ducă. 
Hai să dăm o raită prin împrejurimi. Oricum, dacă pofteşti, acum poţi să 
intri în Isengard. Dar nu-i o privelişte prea plăcută. 


645 


e ÎN 


Glasul lui Saruman 


T recură prin tunelul dărâmat şi se opriră pe o grămadă de bolovani, 
uitându-se la stânca întunecată a Orthancului, la numeroasele feres- 
tre — o amenințare încă în mijlocul ruinelor. Apele se retrăseseră 
aproape cu totul. Mai rămăseseră, din loc în loc, băltoace mohorâte, în- 
spumate şi pline de rămăşiţe; dar cea mai mare parte a ocolului uriaş era 
din nou pustiit — mocirlă şi stânci prăbuşite, presărată cu gropi în- 
negrite, stâlpi gata să cadă de parcă ar fi fost beţi! La marginea acestei 
harababuri se înălțau mormane şi povârnişuri, semănând cu nişte 
acoperişuri de şindrilă azvârlite acolo de o vijelie cumplită; iar îndărătul 
lor se întindea panta înverzită a văii care ducea până în prăpastia dintre 
braţele întunecate ale munţilor. Acolo văzură nişte călăreţi croindu-şi 
drum dinspre miazănoapte. Se apropiaseră binişor de Orthanc. 

— Sunt Gandalf, Theoden şi oamenii lui, zise Legolas. Hai să-i 
întâmpinăm! 

— Să mergeţi cu grijă, le spuse Merry. Sunt o mulțime de lespezi 
nesigure, care s-ar putea da peste cap şi să vă arunce în vreun puț, dacă 
nu sunteţi atenţi. 

Porniră pe ceea ce rămăsese din drumul de la poartă, la Orthanc, 
păşind încet, pentru că lespezile erau crăpate şi pline de mâzgă. Călăreţii 
îi văzură apropiindu-se şi se opriră la poalele stâncii ca să-i aştepte. Gan- 
dalf Ie veni în întâmpinare. 

— Ei bine, Arborebărbos şi cu mine am vorbit despre nişte lucruri in- 
teresante şi ne-am făcut planuri, zise el; şi ne-am tras şi noi puţin sufle- 
tul, după cum meritam. Acum trebuie să ne continuăm drumul. Nădăj- 
duiesc că v-aţi odihnit şi v-aţi răcorit şi voi puţin. 

— Da, zise Merry. Dar taclalele noastre au început şi s-au sfârşit în 
fum. Însă suntem tot atât de mult împotriva lui Saruman ca şi până 
acum. 

— Serios? făcu Gandalf. Ei bine, eu nu. Nu mai am de împlinit decât o 
singură misie, înainte de plecare: trebuie să-i fac lui Saruman o vizită de 

rămas-bun. O treabă primejdioasă şi, probabil, fără noimă; dar trebuie s- 
o fac. Cine vrea poate să mă însoţească, dar cu mare grijă. Şi fără isprăvi 
necugetate. Nu-i vremea pentru aşa ceva. 

— Eu voi veni, zise Gimli. Vreau să văd dacă seamănă cu tine. 

— Şi după ce-o să-ţi dai seama, jupâne gnom? întrebă Gandalf. În ochii 
tăi, Saruman s-ar putea să-ţi pară ca mine, dacă asta se potriveşte cu pla- 
nurile lui. Oare eşti destul de înţelept să-i descoperi toate mişmaşurile? 
Mă rog, om vedea. S-ar putea să se sfiiască să se dea-n spectacol faţă de 
mai multă lume. Dar le-am poruncit tuturor enţilor să nu se arate şi 
poate-l convingem să iasă. 

— Şi care-i primejdia? întrebă Pippin. O să tragă în noi, o să ne îm- 
proaşte cu flăcări de la fereastră? Sau ne va vrăji de la depărtare? 

— Se prea poate să fie ultima pe care ai pomenit-o, dacă te îndrepți 
spre uşa lui cu inima uşoară, zise Gandalf. Dar nu se ştie ce-ar putea face 
sau ce-o încerca. Nu e înţelept să te apropii de-o fiară încolţită. lar Saru- 
man are puteri nebănuite. Feriţi-vă de glasul lui. 

Ajunseră la poalele Orthancului. Era negru iar stânca lucea, ca şi cum 
ar fi fost udă. Feţele de piatră aveau muchii ascuţite, de parcă fuseseră 
cioplite de curând. Singurele semne ale furiei enţilor erau câteva ştirbit- 
uri şi fărâme, ca nişte fulgi, în jos. În partea de răsărit, în deschizătura 
dintre doi stâlpi, era o uşă mare, mult deasupra pământului, iar mai sus 
se afla o fereastră cu obloane care dădeau într-un balcon împrejmuit cu 
bare de fier. Către pragul uşii urca un şir de douăzeci şi una de trepte 
largi, tăiate prin cine ştie ce meşteşug, din aceeaşi piatră neagră. Era sin- 
gura intrare în turn; dar zidul era plin de ferestre adânci, iar sus de tot 
păreau nişte ochişori care priveau spre peretele steiurilor. Regele şi Gan- 
dalf descălecară la picioarele scării. 

— Am să urc, zise Gandalf. Am mai fost în Orthanc şi ştiu ce primejdie 
mă paşte. 

— Voi urca şi eu, spuse regele. Sunt bătrân şi nu mă mai tem de vreo 
primejdie. Vreau să vorbesc cu vrăjmaşul care mi-a făcut atâta rău. Va 
veni şi Eomer cu mine, să aibă grijă să nu mă lase picioarele astea împov- 
ărate de ani. 

— Cum pofteşti, zise Gandalf. Am să-l iau şi pe Aragorn. Ceilalţi să 
ne-aştepte jos. Or să vadă şi-or s-audă tot ce trebuie, de-aici. 

— Ba nu, făcu Gimli. Legolas şi cu mine ne dorim să vedem totul de- 
aproape. Suntem amândoi singurii din seminţiile noastre. Vă vom urma 
Şi noi. 

— Atunci, haideţi! zise Gandalf şi se apucă să urce treptele cu Theoden 
alături. 

Călăreţii din Rohan stăteau neliniştiţi pe cai de-o parte şi de alta a 
scării şi se uitau încruntaţi în sus, la turnul măreț, temându-se pentru 
soarta Seniorului lor. Merry şi Pippin se aşezară pe treapta de jos, 
simțindu-se de prisos şi în primejdie. 

— Fir-ar să fie! E-aproape un sfert de leghe de-aici până la poartă, 
murmură Pippin. Ce bine-ar fi să mă pot strecura neobservat până în 
încăperea străjerilor. La ce-am mai venit şi noi? Nu ne vrea nimeni. 

Gandalf se opri dinaintea uşii Orthancului şi bătu cu toiagul. Răsună a 
gol. 

— Saruman! Saruman! strigă el cu un glas puternic, poruncitor. Saru- 
man, ieşi de-acolo! 

O vreme, nu se auzi nici un răspuns. Într-un târziu, obloanele ferestrei 
de deasupra se dădură la o parte, dar nu se văzu nimeni în cadrul ei 
întunecat. 

— Cine eşti? zise un glas. Şi ce pofteşti? 

Theoden tresări. 

— Cunosc glasul acesta, zise el. Blestemată fie ziua când l-am auzit 
întâi! 

— Du-te şi adu-l pe Saruman, o dată ce-ai devenit valetul lui, Grima, 
Limbă de Vierme! se răsti Gandalf. Hai, mai repede! 

Fereastra se închise la loc. Aşteptară. Deodată le vorbi alt glas. Era 
adânc şi melodios, ca o îngânare. Dacă îl ascultai fără să fii prea atent, nu 
prea puteai să-ţi dai seama ce spunea. lar dacă totuşi îţi aminteai cuvin- 
tele, rămâneai uimit de sărăcia lor. Ceea ce-ţi rămânea era încântarea pe 
care o simţeai auzindu-l pur şi simplu. Tot ceea ce spunea ţi se părea 
înțelept şi se deştepta în tine dorinţa de a spune ca el, ca să fii şi tu la fel 
de înţelept. În comparaţie cu el, glasurile celorlalţi păreau aspre şi bo- 
lovănoase; iar dacă îndrăznea cineva să i se împotrivească, tu, care te 
aflai sub vrajă, te aprindeai de mânie. Unii rămâneau fermecaţi doar câtă 
vreme glasul acela le vorbea direct. În clipa când vorbea cu altcineva, 
zâmbeau ca oamenii care observau şiretlicul unui scamator, în vreme ce 
alţii cădeau în capcană. Pentru mulţi ajungea doar să audă melodia 
acelui glas, ca să fie prinşi în mreje. lar pe cei care îi cucerea, vraja îi co- 
pleşea şi când se aflau departe de el; auzeau tot timpul glasul acela blând 
şoptind şi îndemnându-i. Nimeni însă nu rămânea nesimţitor; nimeni 
nu-i respingea ruga şi porunca fără un efort de voinţă şi de gând, câtă 
vreme Saruman te avea în puterile sale. 

— Ei? făcu el plin de gingăşie. De ce îmi tulburaţi odihna? Nu mă 
lăsaţi în pace nici ziua, nici noaptea? 

Vorbea pe tonul unei persoane cumsecade, lovite pe nedrept. Îşi ridi- 
cară toţi privirile uimite, căci nu-l auziseră venind. Văzură o umbră 
sprijinită de balustradă, uitându-se la ei de sus; era un moşneag învăluit 
într-o mantie largă de a cărei culoare nu-şi dădeau seama, pentru că se 
schimba la orice mişcare a lui sau a lor. Avea chipul prelung, fruntea în- 
altă, ochi adânci, întunecaţi, greu de pătruns, deşi acum aveau o expresie 
gravă, binevoitoare şi uşor îngrijorată. Părul şi barba îi erau albe, dar din 
loc în loc, în jurul gurii şi la tâmple, se mai vedeau şuviţe negre. 

— Seamănă şi parcă nu, murmură Gimli. 

— Oricum, veniţi, zise glasul blând. Pe cel puţin doi dintre voi vă ştiu 
după nume. Pe Gandalf îl cunosc prea bine, ca să-mi fac nădejdi c-ar veni 
la mine să-mi ceară sprijin sau povaţă. În ceea ce te priveşte, Theoden, 
Senior al Obştii din Rohan, despre tine vorbesc de la sine noblețea şi stat- 
utul tău de urmaş al Casei lui Eorl. O, preamărite fiu al lui Thengel de 
trei ori vestit! De ce n-ai venit până acum, ca prieten însă? Mult mi-am 
dorit să te întâlnesc, preaputernice rege al ținuturilor de apus, mai ales în 
anii aceştia din urmă, ca să te salvez de poveţele neghioabe şi rele care 
te-au îmbrobodit! Să fie, oare, prea târziu? În ciuda răului ce mi-a fost 
făcut, la care au pus umărul, vai! şi oamenii din Rohan, eu tot aş dori să 
te scap şi să te feresc de la prăbuşirea spre care te îndrepţi, dacă o vei lua 
pe drumul acesta. Să ştii că numai eu te mai pot ajuta acum. 

Theoden deschise gura, ca şi cum ar fi vrut să vorbească, dar nu rosti 
nimic. Se uită în sus, la chipul lui Saruman, cu ochii lui întunecaţi şi sol- 
emni, apoi la Gandalf, alături; părea că şovăie. Gandalf nu schiţă nici un 
gest. Stătea stană de piatră, fără să scoată o vorbă, de parcă aştepta o 
chemare, încă nerostită. La început, călăreţii se foiră, murmurând în 
semn de încuviinţare la ceea ce spusese Saruman; apoi însă tăcură şi ei, 
ca loviți de vrajă. Parcă Gandalf nu-i vorbise seniorului lor niciodată aşa 
meşteşugit. Toate vorbele lui cu Theoden li se păreau acum aspre şi 
mândre. Şi în inima lor se strecură o umbră — teama primejdiei ca 
Obştea să se cufunde în întunericul spre care îi conducea acum Gandalf, 
pe când Saruman stătea lângă o uşă pe jumătate deschisă, aşa încât să 
ajungă la ei o rază de lumină. Se lăsase o linişte apăsătoare pe care o 
rupse Gimli, gnomul. 

— Vorbele vrăjitorului ăstuia sunt spuse pe dos, mormăi el, 
încleştându-şi mâna pe coada securii. În limbajul din Orthanc „ajutor” în- 
seamnă „ruină" şi „scăpare" înseamnă „moarte'. E foarte limpede. Noi 
însă n-am venit aici cu cerşeala. 

— Pace, zise Saruman; o clipă glasul lui păru că-şi pierde suavitatea şi 
ochii îi sclipiră fugar. Încă nu m-am adresat ţie, Gimli, fiu al lui Gloin. 

Departe de-aici ţi-e casa şi prea puţin eşti amestecat în tulburările din 
ţinutul acesta. Dar, oricum, nu cu voia ta ai intrat în iţele războiului, aşa 
că nu te învinuiesc pentru rolul de viteaz pe care l-ai jucat, fără doar şi 
poate. Dar, te conjur, lasă-mă să-i vorbesc mai întâi regelui din Rohan, 
cândva vecinul şi prietenul meu. Ce-ai de zis, rege Theoden? Vrei să 
facem pace şi-ţi dau tot sprijinul, toată ştiinţa mea adunată de-a lungul 
anilor? Ce-ar fi mai bine, nu oare să ne sfătuim amândoi împotriva zilel- 
or de restrişte şi să ne oblojim rănile cu toată inima, astfel încât să ajun- 
gem mai înfloritori ca niciodată? 

Nici acum Theoden nu-i răspunse. Nimeni nu-şi dădea seama dacă 
lupta cu mânia sau cu îndoiala. Îi vorbi Eomer: 

— Domnia Ta, ascultă-mă. Acum simţim primejdia de care am fost 
încunoştinţaţi. Oare-am sosit aici biruitori, numai ca să rămânem, până la 
urmă, cu gura căscată în faţa unui mincinos bătrân cu miere pe limba-i 
despicată? Aşa le-ar vorbi şi lupul încolţit ogarilor, dac-ar putea. Vezi să 
nu ne dea vreun ajutor. Tot ce doreşte e să scape de la ananghie. Oare 
vrei să te tocmeşti cu negustorul ăsta trădător şi ucigaş? Aminteşte-ţi de 
Theodred, care zace în Vaduri, şi de mormântul lui Hama din Văgăuna 
lui Helm! 

— Dacă-i vorba de limbi otrăvite, cum crezi că-i a ta, şarpe? făcu Saru- 
man, fără să-şi mai poată ascunde izbucnirile de mânie. Dar lasă, Eomer, 
fiul lui Eomund, continuă el, revenind la glasul mieros. Fiecare o să 
primească ce merită. Eşti viteaz şi meriţi toată cinstirea pentru asta. 
Ucide pe cei pe care stăpânul îi consideră vrăjmaşi şi fii mulţumit. Nu te 
vâri în politică, pentru că nu o s-o înţelegi. Dar, poate, de vei ajunge rege, 
o să-ţi dai seama că trebuie să-ţi alegi prietenii cu băgare de seamă. Priet- 
enia lui Saruman şi puterea Orthancului nu pot fi uşor date la o parte, in- 
diferent cât ar fi de mare păsul — adevărat sau închipuit. Aţi câştigat o 
bătălie, nu şi războiul. Şi asta cu ajutoare pe care nu vă mai puteţi bizui. 
Mâine-poimâine, puteţi găsi Întunecimea Pădurii chiar la uşa voastră, 
căci ea rătăceşte fără rost şi nu-i iubeşte pe oameni. Dar, oare-i drept, 
Domnia Ta să fiu numit ucigaş doar pentru că vitejii au căzut în luptă? În 
război, nici nu-i nevoie s-o mai spun, mor oameni. lar dacă mi se spune 
„ucigaş' din aceste pricini, atunci toată Casa lui Eorl e pătată de umbra 
crimei, pentru că fiii ei au purtat multe războaie şi i-au atacat pe toţi care 
i-au înfruntat. Totuşi cu unii dintre ei a făcut pace, căci aşa era înțelept. 
lată ce-ţi spun, rege Theoden: ce-ar fi să facem pace? E în puterea noastră 
doar. 

— Vom face pace, zise Theoden într-un târziu, rostind cuvintele cu 
greutate. 

Mai mulţi călăreţi chiuiră de bucurie. Theoden ridică mâna. 

— Da, vom face pace, rosti el cu un glas limpede. Vom avea pace când 
tu şi toate ticluirile tale veţi pieri, împreună cu lucrăturile stăpânului tău 
întunecat pe mâna căruia vrei să ne dai. Eşti un mincinos, Saruman, şi 
frângi multe inimi omeneşti. Îmi întinzi o mână, dar eu îmi dau seama şi 
dintr-un deget că-i laba din Mordor. Haină şi rece! Hai să zicem că 
războiul împotriva mea a fost drept — ceea ce nu-i aşa, căci şi de-ai fi de 
zece ori mai înţelept, tot nu ai avea dreptul să mă conduci pe mine şi pe- 
ai mei spre propriu-ţi bine, aşa cum ai dorit — chiar aşa să fie, ce ai de zis 
de rugurile tale din Apusime şi de copiii care zac ucişi acolo? L-au hăcuit 
pe Hama dinaintea porţilor Cetăţii Cornului după ce a fost omorât. Doar 
când vei atârna de o grindă de la fereastră ca să ajungi bătaia de joc a 
ciorilor tale, atunci voi face pace cu tine şi cu Orthancul. lar în ceea ce 
priveşte Casa lui Eorl, eu sunt un fiu neînsemnat al marilor seniori, dar 
asta nu înseamnă c-am să-ţi ling mâna. Schimbă-ţi planurile! Dar mă tem 
că glasul tău şi-a pierdut farmecul! 

Călăreţii îşi ridicară privirile spre Theoden, ca nişte oameni abia treziţi 
din somn. Aspră precum croncănitul unui corb bătrân le sună glasul 
stăpânului lor în urechi, după muzica lui Saruman. Însă acesta îşi pierdu 
o clipă cumpătul şi se lăsă copleşit de mânie. Se aplecă peste balustradă, 
ca şi cum ar fi avut de gând să-l lovească pe rege cu toiagul. Unora li se 
păru că văd un şarpe încolăcindu-se, gata să sară. 

— Spânzurători şi ciori, hai ? şuieră el şi toţi se cutremurară la o ase- 
menea schimbare. Ramolitule! Ce-i Casa lui Eorl altceva decât un grajd 
cu acoperişul de paie unde beau tâlharii în duhoare, iar odraslele lor se 
târăsc pe duşumea cu câinii? Prea multă vreme aţi scăpat voi de spân- 
zurătoare! Dar laţul se strânge, la început mai încet, dar tare şi necruţător 
la sfârşit. Spânzuraţi, dacă asta poftiţi! 

Acum glasul i se schimba, pe măsură ce devenea iar stăpân pe sine. 

— Nu-mi dau seama de ce-am avut atâta răbdare să stau de vorbă cu 
tine. Căci nu-mi eşti de trebuinţă nici tu, Theoden, stăpân al cailor, nici 
şleahta ta de trepăduşi nevolnici. Cândva ţi-am oferit mult peste ce mer- 
iți şi ce poţi. Ţi-am tot dat, ca toţi pe care-i înşeli să-şi dea seama limpede 
pe ce drum s-o ia. M-ai înfruntat cu mândrie. Aşa să fie! Întoarce-te la 
colibele tale! 

Dar tu, Gandalf! Mă doare sufletul de ruşinea ta! Cum poţi suporta o 
asemenea tovărăşie? Căci tu eşti mândru, Gandalf, şi nu fără pricină: ai 
mintea nobilă şi ochi pătrunzători şi-atotvăzători. Nici măcar acum nu 
dai ascultare poveţei mele? 

Gandalf se foi şi-şi ridică privirile. 

— Ce-ai mai avea de adăugat faţă de ceea ce mi-ai spus la ultima 
noastră întâlnire? îl întrebă el. Sau poate ai câte ceva să nu-mi spui? 

Saruman tăcu o clipă. 

— Să nu-ţi spun? rămase el pe gânduri, ca şi cum asta l-ar fi des- 
cumpănit. Să nu-ţi spun? M-am avântat şi te-am povăţuit spre binele tău, 
dar nu mi-ai dat ascultare. Eşti mândru şi nu ţii seamă de sfaturi, pentru 
că eşti destul de înţelept şi le ştii. Dar, uneori cred c-o mai iei şi razna şi- 
mi înţelegi greşit gândurile bune. Mă tem că mi-am pierdut răbdarea, în 
dorinţa de-a te convinge. Şi-mi pare rău, te rog să mă crezi. Căci nu-ţi 
port pică nici măcar acum, cu toate că te întorci împotriva mea alături de 
răi şi neştiutori. Cum să-ţi port pică? Oare nu venim amândoi dintr-un 
ordin străvechi, cel mai de viţă de pe Pământul de Mijloc? Prietenia ne-ar 
fi amândurora de folos. Multe am mai face noi, ca să lecuim haosul din 
lume. Hai să dovedim înţelegere unul față de altul şi să-i scoatem din 
minte pe neisprăviţii ăştia! Să aştepte până vom lua noi hotărâri. Spre 
binele nostru sunt gata să uit trecutul şi să te primesc cu braţele deschise. 
Nu vrei să te sfătuieşti cu mine? Nu-mi vii în întâmpinare? 

Atât de mare fu energia pe care Saruman o revărsă în această ultimă 
strădanie, încât nici unul dintre cei care îl auziră nu rămase nesimţitor. 
Numai că acum vraja era cu totul alta. Văzuseră dojana blândă a unui 
rege cu gând bun faţă de învăţăcelul rătăcit, dar mult iubit. Însă li se 
trântise uşa în nas şi ascultau afară vorbe care nu-i privea pe ei, nişte 
copii prost crescuţi sau nişte servitori tonţi, care trăgeau cu urechea la 
vorbele între cei mari, întrebându-se ce soartă îi aştepta. Cei doi aveau 
stofă, nu ca ei; erau venerabili, înţelepţi. Alianţa lor era de neocolit. Gan- 
dalf avea să urce în turn, ca să discute treburi însemnate, mai presus de 
înţelegerea lor, în iatacurile de sus ale Orthancului. Uşa avea să se 
închidă, iar ei aveau să rămână afară, daţi la o parte, lăsaţi să aştepte să li 
se dea de lucru sau să fie pedepsiţi. Până şi în mintea lui Theoden prinse 
cheag acest gând, ca o umbră de îndoială: „Ne va trăda; va pleca, iar noi 
vom fi pierduţi”. 

Atunci Gandalf începu să râdă. Închipuirile se risipiră ca fumul. — 
Saruman, Saruman! zise Gandalf, râzând în continuare. Saruman, ţi-ai 
greşit cariera. Trebuia să te faci bufonul regelui şi să-ţi câştigi pâinea, dar 
şi bicele pe spinare, maimuţărindu-i pe sfetnicii săi. Vai de mine! Se opri 
o clipă, înecat de râs. Să dovedim înţelegere unul pentru altul? Mi-e 
teamă că n-ai cum să mă înţelegi. Dar eu, Saruman, te înţeleg acum prea 
bine. Ţin minte mai bine decât îţi închipui tu toate faptele tale. Când te- 
am vizitat ultima oară, erai temnicerul Mordorului, unde urma să fiu 
trimis. Nu, nu! Ştii cum e, oaspetele care-a scăpat fugind pe acoperiş 

chibzuieşte bine până să se hotărască să mai intre pe uşă. Nu, nu cred c-o 
să urc la tine. Dar ascultă, Saruman. Îţi spun pentru ultima oară! Nu vrei 
să cobori? Isengardul s-a dovedit mai slab decât nădăjduiai şi-ţi închipui- 
ai. Aşa s-ar putea întâmpla şi cu alte lucruri în care te încrezi. N-ar fi mai 
bine s-o laşi baltă, o vreme? Să te apuci de altceva? Gândeşte-te bine, 
Saruman. Ce-ar fi să cobori? 

Pe chipul lui Saruman trecu o umbră; apoi se făcu livid ca un mort. 
Înainte să-şi ascundă simţămintele, ochii lor îi străpunseră masca şi 
văzură o făptură chinuită de îndoială, căreia îi era lehamite să rămână 
acolo şi frică să-şi părăsească adăpostul. Şovăi o clipă. Toţi îşi ţinură 
răsuflarea. Apoi vorbi cu un glas ascuţit şi rece. Mândria şi ura puneau 
stăpânire pe el. 

— Să cobor? făcu el în bătaie de joc. Oare poate un om neînarmat să 
coboare şi să stea de vorbă cu tâlharii de la uşă? Te-aud foarte bine şi de 
aici. Nu sunt un prost şi nu mă încred în tine, Gandalf. Ei nu stau la 
vedere, pe scările mele, dar ştiu unde mişună netrebnicii ăia sălbatici ai 
pădurilor şi ştiu că-s la porunca ta. 

— Trădătorii sunt întotdeauna neîncrezători, îi răspunse Gandalf obos- 
it. Dar nu trebuie să te temi pentru pielea ta. Nu vreau să te ucid, nici să- 
ţi fac vreun rău, aşa cum îţi închipui; să fim bine înţeleşi. Şi-mi stă în pu- 
teri să te apăr. Îţi dau o ultimă şansă. Eşti liber să pleci din Orthanc... 
dacă pofteşti. 

— Ce vorbe meşteşugite, mârâi Saruman. Tipic pentru Gandalf cel Sur: 
cuviincios şi atât de cumsecade! Nu mă-ndoiesc că te-ai simţi în largul 
tău în Orthanc şi ţi-ar prii plecarea mea. Dar de ce mi-aş dori să plec? Şi 
ce-nţelegi tu prin „liber"? Socot că-mi vei pune condiţii. 

— Pricinile de plecare le vezi tu însuţi, de la fereastră, îi răspunse Gan- 
dalf. Pe altele le ştii prea bine. Slujitorii tăi sunt nimiciţi şi împrăştiaţi; 
vecinii ţi i-ai făcut vrăjmaşi; şi ţi-ai trădat noul stăpân sau, mă rog, ai în- 
cercat. Când îşi va întoarce ochii încoace, îi vei vedea roşii de mânie. Prin 
„liber” înţeleg; fără constrângeri, fără lanţuri, fără să te supui vreunei 
porunci; liber să pleci unde pofteşti, chiar şi în Mordor, Saruman. Dar 
mai întâi îmi vei da cheia Orthancului şi toiagul. Mi le vei lăsa drept gaj 
şi ţi se vor înapoia, dacă meriţi, după ce văd cum te porţi. 

Saruman păli, schimonosit de mânie, iar ochii i se aprinseră. Izbucni 
într-un râs sălbatic. 

— Aşteaptă tu mult şi bine! răcni el cu glasul ascuţit. Aşteaptă până-i 
pune tu mâna şi pe cheile din Barad-dur, şi pe coroanele a şapte regi, pe 
baghetele magice ale celor Cinci Vrăjitori când ţi-oi vedea ceafa! Ce plan 
bine ticluit! Şi ca să ţi-l împlineşti, nu prea ai nevoie de ajutorul meu! Eu 

am altceva de făcut. Nu fi prost! Dacă vrei să te tocmeşti cu mine câtă 
vreme îți mai stă în putinţă, du-te acum şi întoarce-te după ce te vei trezi 
din beţie! Şi scapă de netrebnicii şi stârpiturile astea care se ţin de coada 
ta! Bună ziua! Cu acestea, îi întoarse spatele şi plecă din balcon. 

— Întoarce-te, Saruman! îi porunci Gandalf. Spre uimirea celorlalţi, 
Saruman se întoarse şi, ca şi cum ar fi fost tras împotriva voinţei sale, se 
apropie iar de balustrada de fier. Se aplecă peste ea şi răsuflă adânc. 
Avea chipul brăzdat şi aspru. Îşi strângea toiagul negru în mână, ca într- 
o gheară. 

— Nu ţi-am îngăduit să pleci, zise Gandalf sever. N-am terminat încă. 
Ai înnebunit, Saruman, eşti vrednic de toată mila. Puteai încă să scapi de 
nebunie şi de rău; puteai încă să fii de ajutor. Dar vrei să stai şi să-ți 
rumegi sfârşitul vechilor uneltiri. Foarte bine! Dar îţi spun, n-o să-ţi mai 
fie prea uşor să ieşi de-acolo! Asta dacă nu cumva mâinile întunecate ale 
Răsăritului nu s-or întinde, ca să te ia. Saruman! strigă el şi glasul lui de- 
veni şi mai puternic. la aminte, eu nu sunt Gandalf cel Sur, pe care l-ai 
trădat. Sunt Gandalf cel Alb, care s-a-ntors din morţi. Acum tu nu mai ai 
culoare şi te dau afară din ordinul nostru şi din Marele Sfat. 

Îşi ridică mâna şi vorbi rar, cu un glas limpede: 

— Saruman, toiagul tău se frânge! 

Se auzi un trosnet şi toiagul se făcu ţăndări în mâna lui Saruman, iar 
măciulia i se rostogoli la picioarele vrăjmaşului. 

— Pleacă! îi porunci Gandalf. 

Saruman se dădu înapoi şi căzu ţipând, iar apoi se făcu nevăzut 
târându-se. În clipa aceea de sus se prăbuşi ceva greu şi lucitor. Lovi cu 
zgomot balustrada de fier care sări, chiar când Saruman se dezlipi de ea 
şi, trecând pe lângă tâmpla lui Gandalf, se izbi de treapta unde stătea. 
Scara crăpă într-o puzderie de scântei. Dar sfera rămase nevătămată şi se 
rostogoli pe trepte; era un glob de cristal întunecat, sclipind însă de la un 
foc lăuntric. În timp ce se depărta săltând spre o baltă, Pippin alergă şi-o 
prinse. 

— Ucigaş ticălos! strigă Eomer. Dar Gandalf nu se clinti. 

— Nu, asta n-a fost aruncată de Saruman, zise el. Socot că nici măcar 
din porunca lui. A căzut de la o fereastră de sus de tot. Cred că-i isprava 
nereuşită a jupânului Limbă de Vierme. 

— Pesemne că a dat greş pentru că nu s-a putut hotărî dacă te urăște 
mai mult pe tine sau pe Saruman, zise Aragorn. 

— S-ar putea, spuse Gandalf. N-o să le fie plăcut nici unuia: or să-şi ar- 
unce vorbe usturătoare. Dar aşa le trebuie. Limbă de Vierme să fie 
mulţumit, dac-o reuşi să mai iasă viu din Orthanc. Aşa, băiete! O primesc 

cu plăcere. Deşi nici măcar nu ţi-am cerut-o, adăugă Gandalf, strigând; şi 
întorcându-se brusc, îl văzu pe Pippin urcând scările încet, ca şi cum ar fi 
cărat o mare greutate. 

Coborî spre el şi îi smulse globul întunecat din mână, apoi îl ascunse 
sub cutele mantiei sale. 

— O să am eu grijă de asta, flăcăule, rosti Gandalf. Socot că nu-i unul 
dintre lucrurile pe care Saruman ar fi vrut să-l azvârle. 

— Dar s-ar putea să arunce altele, zise Gimli. Dacă tocmelile s-au ter- 
minat, hai să ne depărtăm, ca să nu ne trezim cu pietre în cap. 

— S-au terminat, zise Gandalf. Să mergem. 

Întoarseră spatele uşii din Orthanc şi coborâră. Călăreţii îi întâmpinară 
cu bucurie pe rege şi pe Gandalf. Vraja lui Saruman se risipise; îl 
văzuseră supunându-se la chemarea vrăjitorului şi-apoi plecând cu 
coada între picioare. 

— O făcurăm şi pe-asta, rosti Gandalf. Acum trebuie să-l găsesc pe 
Arborebărbos, să-i spun cum s-au petrecut lucrurile. 

— Cred că şi-a dat seama, nu-i aşa? zise Merry. Era cu putinţă să iasă 
altfel? 

— Nu prea cred, îi răspunse Gandalf. Deşi erau pe muchie de cuţit. 
Am însă rostul meu să încerc. Mai întâi, lui Saruman i s-a arătat că 
puterea glasului său e pe cale să se risipească. N-are cum să fie şi tiran, şi 
sfetnic. Când urzeala-i ticluită, ea nu mai este o taină pentru nimeni. 
Totuşi a căzut în capcană şi-a încercat să cumpere pacea cu victimele 
sale, de faţă cu alţii. Atunci i-am mai lăsat o portiţă de scăpare, cu cea 
mai bună-credinţă: să renunţe la Mordor, cât şi la uneltirile lui, şi să-şi 
răscumpere greşeala, ajutându-ne la nevoie. Căci nu-i altul care să ştie 
mai bine ca el necazul nostru. Ne-ar fi fost de mare ajutor. Dar n-a vrut 
să ni-l dea, alegând să întărească puterea Orthancului. Nu-i place să-i 
servească pe alţii, ci doar să poruncească. Trăieşte în teroarea În- 
tunericului din Mordor, dar tot visează să stârnească furtuna. Nebun ne- 
fericit! Va fi înghiţit, dacă puterea Răsăritului îşi va întinde ghearele către 
Isengard. Nouă nu ne stă în putinţă să distrugem Orthancul din afară; 
dar Sauron cine ştie de ce-o fi în stare? 

— Şi ce se va întâmpla dacă Sauron nu-l va cuceri? Ce-o să-i faci? între- 
bă Pippin. 

— Eu? Nimic, zise Gandalf. N-o să-i fac absolut nimic. Nu-mi doresc 
să ajung cel mai mare şi mai tare. Ce s-o alege de el, habar n-am. Mi se 
rupe inima când văd că ce-a fost bun acum putrezeşte în turn. Totuşi 
nouă nu ne-a mers rău. Ciudate sunt întorsăturile sorții. Adesea ura se 
întoarce împotriva ei însăşi. Mă gândesc că, şi dacă am fi pătruns în 

Orthanc, n-am fi putut găsi multe comori mai de preţ ca globul pe care ni 
l-a azvârlit Limbă de Vierme. 

Deodată, printr-o fereastră deschisă de sus, din turn, ţâşni un țipăt 
pătrunzător. 

— Se pare că şi Saruman gândeşte la fel ca mine, zise Gandalf. Hai să-i 
lăsăm cu ale lor. 

Se întoarseră la poarta în ruină. Nici nu trecură bine pe sub boltă, când 
printre umbrele pietrelor pe care se aflau apărură Arborebărbos şi câteva 
zeci de enţi. Aragorn, Gimli şi Legolas se uitară uluiţi la ei. 

— lată-i pe trei dintre tovarăşii mei, Arborebărbos, zise Gandalf. Ţi-am 
vorbit de ei, dar nu i-ai cunoscut. 

Le spuse numele pe rând. Bătrânul ent îi scrută îndelung cu privirea şi 
le vorbi fiecăruia. Ultimul fu Legolas. 

— Aşadar, ai făcut tot drumul din Codrul Întunecat până aici, pre- 
abunule elf! Ce pădure măreaţă era! 

— Şi încă mai e, zise Legolas. Dar nu într-atât, încât noi, care locuim 
acolo, să nu ne bucurăm când vedem arbori noi. Cât de fericit aş fi să 
călătoresc prin Codrul Fangorn! Am trecut doar pe la poalele lui şi parcă 
nu-mi mai venea să mă întorc. 

Lui Arborebărbos îi luciră ochii de plăcere. 

— Sper să-ţi îndeplineşti dorinţa până n-or îmbătrâni colinele astea 
prea tare, zise el. 

— O să mă-ntorc, dacă o să am noroc, spuse Legolas. M-am înţeles cu 
prietenul meu ca, dacă totul merge bine, să vedem Fangornul împreună; 
cu îngăduinţa ta, bineînţeles. 

— Orice elf care vine cu tine e bine venit, zise Arborebărbos. 

— Prietenul de care-ţi vorbesc nu este elf, spuse Legolas. E Gimli, fiul 
lui Gloin. 

Gimli făcu o plecăciune adâncă; securea îi alunecă de la cingătoare şi 
se izbi cu zgomot de pământ. 

— Hmm, hmm! Ce să-ţi spun! făcu Arborebărbos, uitându-se la el cu 
ochii întunecaţi. Pe lângă că e gnom, mai poartă şi securea asta mare! Am 
toată bunăvoința faţă de elfi; dar îmi ceri prea mult. Ciudată prietenie! 

— O fi ea ciudată, zise Legolas, dar câtă vreme-o trăi Gimli, eu n-am să 
vin singur în Fangorn. Securea lui nu-i pentru arbori, ci pentru gru- 
mazuri, O, Stăpân al Codrului Fangorn. A doborât patruzeci şi doi în 
bătălie. 

— Hmm! Nu mai spune! făcu Arborebărbos. Aşa da! Păi, lucrurile au 
să curgă de la sine; şi nu-i nevoie să te pripeşti. Dar acum trebuie să ne 

despărţim o vreme. Ziua-i pe ducă; totuşi Gandalf zice că veţi pleca 
înainte de căderea serii, iar Seniorul Obştii abia aşteaptă s-ajungă acasă. 

— Da, trebuie să plecăm chiar acum, zise Gandalf. Mă tem că-ţi voi lua 
uşierii. Dar te vei descurca foarte bine şi fără ei. 

— S-ar putea, zise Arborebărbos. Însă o să-mi fie dor de ei. Am deven- 
it prieteni atât de iute, încât cred că am fost cam pripit; asta pesemne că 
din cauza amintirilor din tinereţe. Dar ştii, ei sunt primul lucru nou sub 
soare sau sub lună pe care l-am văzut de foarte, foarte multă vreme. N- 
am să-i uit. Le-am scris numele pe Lista Lungă. Enţii or să-l pomenească. 


Enţii născuţi pe pământ, bătrâni ca munţii, 

Cu pasul uriaş, de apă băutori; 

Şi-nfometaţi ca vânătorii, hobbiţii-copii 

Seminţia surâzătoare, omuleţii, 

Ei vor rămâne prieteni câtă vreme va da frunza în codru. 
Rămas-bun! 

Dar, dacă auziţi ceva nou în ţinutul vostru binecuvântat, 
În Comitat, trimiteţi-mi vorbă! 

Ştiţi despre ce vorbesc: despre ceva legat de entsoaţe. 
Dacă puteţi, veniţi voi înşivă să-mi spuneţi. 


— Aşa vom face! ziseră Merry şi Pippin într-un glas şi plecară în 
grabă. 

Arborebărbos se uită la ei şi rămase tăcut o vreme, clătinând gânditor 
din cap. Apoi se întoarse către Gandalf: 

— Dar Saruman nu vrea să plece? întrebă el. Nici eu nu mă gândeam 
că va vrea. Inima lui este putredă ca a unui huorn înnegrit. Dar şi eu aş 
face la fel, dacă aş fi copleșit şi dacă mi-ar fi toţi arborii nimiciţi; asta de- 
aş mai găsi o vizuină întunecată, unde să mă ascund. 

— Aşa-i, zise Gandalf. Că doar nu ţi-ai pus în minte să copleşeşti toată 
lumea asta cu arbori şi să înăbuşi celelalte făpturi. Dar iată, Saruman 
rămâne aici să-şi clocească ura şi să-şi urzească iar ițele cum poate. Are 
cheia Orthancului. Dar nu trebuie să i se dea voie să scape. 

— Aşa e. Enţii vor avea grijă de asta, zise Arborebărbos. Saruman n-o 
să pună piciorul dincolo de stâncă fără voia mea. Enţii au să fie cu ochii 
pe el. 

— Bun, zise Gandalf. Aşa nădăjduiam şi eu. Acum pot să plec, să mă 
întorc la celelalte treburi cu o grijă mai puţin. Dar trebuie să fiţi cu luare- 
aminte. Apele s-au retras. Mă tem că nu ajunge să puneţi străjeri împre- 
jurul turnului. Nu mă-ndoiesc că pe sub Orthanc sunt căi săpate adânc 

pe unde Saruman nădăjduieşte că va putea pleca şi veni nevăzut. Şi asta 
foarte curând. Dacă vă veţi pune iar pe treabă, vă rog din suflet să daţi 
drumul la ape din nou; şi asta până când Isengardul se va schimba pen- 
tru totdeauna într-un heleşteu, sau până aflaţi ieşirile. Când toate căile pe 
sub pământ vor fi fost astupate şi ieşirile aşijderea, Saruman va trebui să 
stea sus, la fereastră, şi să se uite lung. 

— Lasă asta în seama enţilor, zise Arborebărbos. O să scotocim valea 
de la un capăt la altul şi-o să răsturnăm fiecare pietricică. Arborii vin să 
trăiască aici — arbori bătrâni, arbori sălbatici. Îi vom numi Pădurea de 
Pază. Nici o veveriţă nu va trece pe aici fără ştirea mea. Lasă asta în 
seama enţilor. O să-l veghem neobosit de şapte ori mai mulţi ani decât 
ne-a chinuit el pe noi. 

ne ÎL 


Palantirul 


oarele scăpătă îndărătul lungului şir apusean al munţilor, când 

Gandalf şi tovarăşii săi împreună cu regele şi călăreţii plecară iar la 
drum din Isengard. Vrăjitorul îl luă pe Merry cu el pe cal, iar Aragorn pe 
Pippin. Doi dintre oamenii regelui porniră iute înainte şi curând se fă- 
cură nevăzuțţi în vale. Ceilalţi îi urmară la pas uşor. 

Enţii rămaseră la poartă înşiruiţi solemn, cu braţele lor lungi ridicate, 
fără să facă vreun zgomot. Merry şi Pippin se uitară îndărăt după ce 
străbătuseră o bună bucată din drumul şerpuitor. Soarele strălucea încă 
pe cer, dar Isengardul se acoperea de umbre lungi — ruine cenușii, 
prăbuşite în beznă. Arborebărbos stătea acum singur acolo, ca un trunchi 
de copac bătrân; hobbiţii se gândiră la prima lor întâlnire departe, pe 
pragul însorit de la fruntariile Fangornului. 

Ajunseră la stâlpul Mâinii Albe, care stătea încă în picioare. Dar fioro- 
sul mădular zăcea ţăndări la pământ. Arătătorul lung şi alb se zărea în 
colb, chiar în mijlocul drumului. Unghia roşie începuse să se lungească. 

— Enţii ăştia nu iartă nimic! zise Gandalf. 

Îşi continuară călătoria, în vreme ce seara se adâncea peste vale. 

— Mai mergem mult în noaptea asta? îl întrebă Merry pe Gandalf 
după un timp. Nu ştiu cum te simţi tu cu piticania asta atârnând 
îndărătul tău, dar ei i s-a cam făcut lehamite de bălăngăneală şi tare i-ar 
mai plăcea să se întindă puţin! 

— Aşadar, ai auzit ce-a zis, rosti Gandalf. Nu te lăsa copleşit de venin. 
Mulţumeşte că nu ţi-a adresat şi alte cuvinte. Era numai cu ochii pe tine. 
Dacă asta îți gâdilă mândria, atunci află că se gândeşte la tine şi la Pippin 
mai mult decât la noi, ceilalţi; cine sunteţi, cum aţi ajuns acolo şi de ce; ce 
ştiţi; iar dacă aţi fost luaţi ostatici, cum de-aţi scăpat, când toţi orcii au 
pierit — de misterele acestea-i frământată acum mintea măreaţă a lui 
Saruman. Îţi spun eu, Meriadoc, trebuie să iei drept simplă vorbă orice 
mârâială de-a lui, dacă te mulţumeşte că i-ai intrat sub ochi. 

— Mulţumesc, făcu Merry. Dar pentru mine-i o cinste mai mare să mă 
bălăngănesc la coada ta, Gandalf. Măcar aşa am putinţa să te mai întreb o 
dată: mai mergem mult în noaptea asta? 

Gandalf râse: 

— Nu te laşi deloc! Vrăjitorii ar trebui să-şi ia câte unul-doi hobbiţi în 
grijă, ca să le atragă atenţia asupra greutăţii cuvintelor şi să-i tragă de 
mânecă. lartă-mă! Să nu crezi că nu m-am gândit şi la lucrurile astea 
simple. O să mergem uşor încă vreo câteva ore, până la capătul văii. 
Mâine-o s-o luăm galop. Când am venit încoace, plănuiserăm să pornim 
peste câmpie şi să ne întoarcem imediat din Isengard acasă la rege, în 
Edoras. Asta ar fi însemnat o călătorie de câteva zile. Dar am chibzuit şi 
ne-am schimbat planul. Am trimis soli în Văgăuna lui Helm, să le spună 
celor de-acolo că regele se va-ntoarce mâine. De-acolo, Theoden va porni 
însoţit de mai mulţi bărbaţi către Valea Calvarului, pe cărările dintre 
coline. De-acum înainte, nu vor mai călători deschis prin ţinut decât câte 
doi-trei oameni, fie noapte, fie zi. Şi asta doar când n-om avea încotro. 

— Totul sau nimic, zise Merry. Asta ţi-e hotărârea. Mi-e teamă că n-am 
fost în stare să gândesc mai departe de un locşor unde să-mi pun capul 
în seara asta. Unde şi ce e Văgăuna asta a lui Helm şi tot ce-ai mai zis? Eu 
nu ştiu nimic despre ţinutul ăsta. 

— Atunci ar fi bine să afli câte ceva, dacă vrei să înţelegi ce se petrece. 
Însă nu chiar acum, şi nu de la mine. Am prea multe pe cap şi trebuie să 
chibzuiesc. 

— Bine, bine. Am să-l sâcâi pe Pas Mare, când om face popas lângă 
foc. Lui nu-i sare ţandăra prea iute. Dar de ce atâta taină? Credeam c-am 
câştigat bătălia. 

— Da, am câştigat-o. Dar nu-i decât o primă biruinţă, care atrage după 
sine primejdii şi mai mari. A fost o legătură între Isengard şi Mordor pe 
care n-am dibuit-o încă. Nu ştiu cum de-au ajuns veştile de la unii la alţii, 
dar au ajuns. Cred că Ochiul din Barad-dur va privi tare nerăbdător spre 
Rohan. Şi cu cât va vedea mai puţin, cu atât mai bine. 

Drumul şerpuia agale pe vale. Când se depărta, când se apropia de 
Isenul care susura în albia lui pietroasă. Dinspre munţi se lăsa noaptea. 
Ceţurile se risipiseră. Adia un vânt tăios. Luna plină, ca de ceară, scălda 
cerul spre răsărit într-o lumină pală şi rece. Cocoaşele muntelui se 
porneau în dreapta, spre colinele golaşe. Dinaintea lor se deschideau 
câmpiile întinse şi cenuşii. 

Până la urmă se opriră şi părăsiră drumul cel mare, luând-o iar spre 
înălțimile acoperite cu iarbă frumoasă. Tot mergând aşa către apus mai 
bine de o milă, ajunseră într-o vâlcea care se deschidea la miazăzi; se 

întindea pe Doi Baran — ultima colină rotunjită a şirului de la 
miazănoapte, înverzită la poale şi încununată de mărăcini. Povârnişurile 
vâlcelei erau presărate cu smocurile ferigilor de anul trecut, printre care 
lăstarii fragezi străpungeau pământul reavăn. Pe malurile joase creştea 
un desiş de rugi, la poalele căruia îşi aşezaseră tabăra, la două ceasuri 
înainte de miezul nopţii. Făcură focul într-o groapă dintre rădăcinile un- 
ui păducel înalt cât un copac, împovărat de ani, dar încă zdravăn. Cren- 
guţele lui erau pline de muguri. 

Puseră câte doi străjeri de pază. Ceilalţi se înfăşurară după ce gustară 
câte ceva, în mantii şi pături, şi adormiră. Hobbiţii se retraseră amândoi 
şi se întinseră pe o pală de ferigi. Merry era somnoros, dar Pippin părea 
ciudat de neliniştit. Se tot foia şi se răsucea, iar feriga trosnea şi fâşâia. 

— Ce-ai? îl întrebă Merry. Te-ai culcat pe un muşuroi de furnici? 

— Nu, zise Pippin, dar nu stau bine. De când n-oi mai fi dormit într- 
un pat? 

Merry căscă. 

— Numără şi tu pe degete, zise el. Dar trebuie să ţii minte de când am 
plecat din Lorien. 

— Ei, asta-i, făcu Pippin. Eu mă gândeam la un pat adevărat, într-un 
iatac. 

— Atunci, din Vâlceaua Despicată, zise Merry. Eu unul în noaptea asta 
aş putea dormi oriunde. 

— Ai avut noroc, Merry, şopti Pippin după o vreme. Ai mers călare cu 
Gandalf. 

— Şi ce-i cu asta? 

— Ai aflat ceva nou de la el? 

— Da, mai multe chiar. Nici nu m-aşteptam la atâtea. Dar le-ai auzit şi 
tu pe toate, căci erai pe-aproape şi n-am vorbit în taină. N-ai decât să 
mergi cu el mâine, dacă crezi că poţi afla mai multe şi dac-o vrea să te ia. 

— Da? Bun. Dar e cam închis, nu-i aşa? Nu s-a schimbat deloc. 

— Ba da. Ba da, zise Merry, după ce-i sări puţin somnul, minunându- 
se ce l-o fi frământând pe prietenul său. A mai crescut sau ceva de soiul 
ăsta. A ajuns, cred, mai de treabă şi, în acelaşi timp, mai neliniştitor, mai 
vesel şi mai solemn totodată, decât era înainte. S-a schimbat; dar n-am 
avut încă prilejul să ne dumirim cât de mult. Gândeşte-te la ultima parte 
a sfadei cu Saruman! Aminteşte-ţi, Saruman era cândva mai-marele lui 
Gandalf, căpetenia Sfatului, ce-o fi însemnând asta. Era Saruman cel Alb. 
Acum Gandalf e cel Alb. Saruman a venit când i s-a spus şi i s-a luat 
toiagul; apoi i s-a poruncit să plece, şi el a plecat! 

— Păi, dacă Gandalf s-a schimbat cât de cât, atunci să ştii că-i mai 
închis ca oricând, se răţoi Pippin. Şi mai e şi globul ăla de sticlă. Pare tare 
mulţumit de el. Îi ştie sau îi bănuieşte puterile. Dar ne-o spune şi nouă 
despre ce-o fi vorba? Nu, n-o s-auzim un cuvinţel de la el! Şi totuşi, eu l- 
am prins şi l-am oprit să se rostogolească într-o băltoacă. O să am eu grijă 
de asta, flăcăule — asta-i tot ce-a zis. Mă tot întreb ce-o fi. Era atât de greu! 

Glasul lui Pippin coborî mult, de parcă şi-ar fi vorbit sieşi. 

— Aha, făcu Merry. Aşadar, asta te frământă pe tine, Ehe, Pippin, 
flăcăule, nu uita vorba aia a lui Gildor, pe care o tot folosea Sam: 

Nu-ţi vârî nasul în treburile vrăjitorilor, că-s prea ageri şi le sare țandăra 
iute. 

— Dar de luni de zile nu facem altceva decât să ne vârâm nasul în tre- 
burile vrăjitorilor, zise Pippin. Pe lângă atâtea primejdii, mi-aş dori să 
mai şi aflu câte ceva. Cât aş vrea să mă uit un pic la globul acela. 

— Hai, culcă-te, zise Merry. O să afli destule, mai devreme sau mai 
târziu. Dragul meu Pippin, nici un Took n-a reuşit vreodată să biruiască 
un Brandybuck în curiozitate; dar te-ntreb: crezi că e vremea? 

— Bine, bine. Ce mare brânză că-ţi spun că mi-ar plăcea să mă uit la un 
pietroi? Ştiu că n-am cum, câtă vreme Gandalf s-a aşezat pe el ca o cloşcă 
pe ouă. Şi nu mă-ncălzeşte cu nimic că-mi spui: „Hai, culcă-te, n-ai cum 
s-ajungi la el!" 

— Păi, ce-aş putea să-ţi spun? zise Merry. îmi pare rău, Pippin, dar 
chiar că trebuie s-aştepţi până dimineaţă. O să fiu şi eu la fel de curios 
mâine, după micul dejun, şi-o să-ţi dau o mână de ajutor, aşa cum oi 
putea, ca să-l linguşim pe vrăjitor. Dar nu mai pot sta treaz. Dacă mai 
casc, îmi trosnesc de tot fălcile. Noapte bună. 

Pippin nu mai zise nimic. Se liniştise, dar somnul întârzia să vină şi 
faptul că auzea respiraţia uşoară a lui Merry, care adormise imediat ce 
spusese noapte bună, nu-l încuraja câtuşi de puţin. Pe măsură ce totul în 
jur se liniştea, gândul la globul întunecat îl frământă tot mai tare. Îi 
simţea iar greutatea în mâini şi-i zărea adâncimile roşietice şi tainele pe 
care apucase să le vadă o clipă. Se întoarse de pe o parte pe alta, încer- 
când să se gândească la altceva. Până la urmă, nu mai putu să rabde. Se 
ridică în picioare şi se uită împrejur. Era răcoare, aşa că se învălui în 
mantie. În vâlcea, luna lucea rece şi albă, iar umbrele tufişurilor se întin- 
deau întunecate. De jur împrejur zăceau siluete adormite. Cei doi străjeri 
nu se vedeau; pesemne că erau sus, pe colină, sau stăteau la pândă prin 
desişul de ferigi. Mânat de un imbold pe care nu-l înţelegea, Pippin 
porni tiptil spre Gandalf. Se uită în jos la el. Vrăjitorul părea că doarme, 
dar pleoapele nu-i erau cu totul închise; pe sub genele lungi străbătea o 

sclipire. Pippin făcu iute un pas îndărăt. Dar Gandalf nu încercă nici un 
gest. Aşa că, atras înspre el împotriva voinţei sale, hobbitul se apropie iar 
târâş de capul vrăjitorului. Gandalf era înfăşurat într-o pătură, cu mantia 
întinsă deasupra; şi lângă el, între braţul îndoit şi partea dreaptă a trupu- 
lui era o movilită, un lucru rotund, înfăşurat într-o cârpă neagră; părea 
că lui Gandalf tocmai îi alunecase mâna de pe ea, la pământ. 

Ţinându-şi răsuflarea, Pippin se târî pas cu pas până aproape. Înge- 
nunche. Apoi întinse mâinile furiş şi ridică obiectul încetişor; nu-i păru 
atât de greu pe cât se aştepta. „Până la urmă, nu-i decât o ciudăţenie”, îşi 
zise el, cu un simțământ straniu de uşurare; dar nu-l puse la loc. Rămase 
o clipă strângându-l la piept. Şi-atunci îi veni o idee. Se depărta tiptil, 
găsi un bolovan şi se întoarse. Trase iute cârpa de pe obiectul rotund, în- 
făşură piatra în ea şi, îngenunchind, o aşeză lângă mâna vrăjitorului. 
Apoi se uită, în sfârşit, la obiectul pe care îl descoperise. Era un glob 
neted de cristal, acum mort, întunecat, care zăcea lângă genunchii lui. 
Pippin îl ridică, îl înfăşură grăbit în propria-i mantie şi dădu să se întoar- 
că la culcuşul lui. În clipa aceea, Gandalf făcu o mişcare în somn şi mur- 
mură ceva într-o limbă ciudată; mâna i se întinse bâjbâind şi apucă piatra 
învelită; apoi oftă şi nu mai mişcă. 

— Nebun afurisit, îşi zise Pippin în barbă. O să intri într-o mare belea! 
Pune-l iute înapoi! 

Dar simţi că-i tremură genunchii şi nu mai găsi puteri să se apropie de 
vrăjitor, ca să ajungă la piatră. „N-am cum să-l mai pun la loc fără să-l 
trezesc, îşi zise, trebuie să aştept până m-oi mai domoli. Aşa că aş putea 
s-arunc o privire întâi. Dar nu chiar aici!" 

O zbughi şi se aşeză pe o movilă înverzită din apropierea culcuşului 
său. Luna se uita îndărăt, peste marginea vâlcelei. 

Pippin stătea cu globul între genunchii ridicaţi. Se aplecă asupra lui, ca 
un copil lacom asupra străchinii cu mâncare, ferindu-se de ceilalți. Trase 
mantia la o parte şi se uită la el. În jur, aerul încremenise încordat. La în- 
ceput, globul rămase negru ca tăciunele, luminat doar la suprafaţă de 
razele lunii. Apoi însă în inima lui sclipi şi se agită slab ceva. Pippin nu- 
şi mai putu dezlipi ochii de-acolo. Curând, tot ce era înăuntru păru 
cuprins de flăcări; globul se rotea, mai bine zis luminile dinăuntru se 
mişcau repede. Deodată se stinseră. Hobbitul simţi că se sufocă şi se 
zbătu; dar rămase aplecat, cu ambele mâini încleştate pe glob. Se aplecă 
tot mai mult şi deodată înțepeni; câteva clipe îşi mişcă buzele, fără să 
scoată un sunet. Apoi strigă ceva şi căzu nemişcat pe spate. 

Ţipătul fusese atât de pătrunzător, încât străjerii săriră de pe mal. 
Toată tabăra fu în curând în picioare. 

— Aha! Deci, ăsta-i hoţul! exclamă Gandalf. 

Îşi azvârli iute mantia peste glob, acolo unde era. 

— Tocmai tu, Pippin! Asta-i foarte urât! 

Îngenunche alături de hobbitul care zăcea pe spate înţepenit, cu ochii 
goi, îndreptaţi spre cer. 

— Blestemăţia! În ce bucluc ne-a băgat, şi pe el, şi pe noi! Vrăjitorul 
avea chipul tras şi răvăşit. Îl luă pe Pippin de mână şi se aplecă, să-i as- 
culte răsuflarea; apoi îi puse mâinile pe frunte. Hobbitul se cutremură; 
închise ochii. Apoi scoase un țipăt şi se ridică în capul oaselor, holbându- 
se uluit şi înspăimântat la chipurile celor din jur, palide în lumina lunii. 

— Nu-i pentru tine, Saruman! strigă el cu un glas ascuţit, neutru, 
ghemuindu-se cât mai departe de Gandalf. Voi trimite imediat după el. 
Înţelegi? Hai, spune! 

Apoi se căzni să se ridice şi să scape, însă Gandalf îl reţinu blând, dar 
ferm. 

— Peregrin Took, zise el. Vino înapoi. 

Hobbitul se muie şi căzu înapoi, agăţându-se de mâna vrăjitorului. 

— Gandalf! strigă el. Gandalf! lartă-mă! 

— Să te iert? zise vrăjitorul. Spune-mi întâi ce-ai făcut. 

— Am... am luat globul şi m-am uitat la el, bâigui Pippin. Şi-am văzut 
lucruri care m-au înfricoşat. Am vrut să fug, dar n-am fost în stare. Apoi 
a venit el, mi-a pus întrebări şi s-a uitat la mine şi... şi nu-mi mai 
amintesc nimic altceva... 

— Hai, nu ţine, zise Gandalf sever. Ce-ai văzut şi ce-ai spus? Pippin 
închise ochii şi se cutremură, dar nu scoase nici un cuvânt. Se uitau cu 
toţii la el în linişte, în afară de Merry, care se depărtase. Dar chipul lui 
Gandalf rămase nemişcat. 

— Vorbeşte, rosti el. 

Pippin începu iar, cu un glas scăzut, şovăielnic şi-ncet-încet cuvintele 
lui deveniră tot mai desluşite şi mai puternice: 

— Am văzut un cer întunecat şi creneluri înalte. Şi stele mărunte. 
Părea undeva, foarte departe şi tare demult, totuşi, foarte real şi limpede. 
Apoi stelele începură să dispară şi iar să apară — erau acoperite de ceva 
cu aripi. Cred că erau foarte mari; dar prin sticlă păreau nişte lilieci care 
se roteau în jurul fortăreței. Parcă erau vreo nouă. Unul s-a repezit spre 
mine. Şi tot creştea şi creştea. Era oribil şi-avea... nu, nu! Nu pot să spun! 
Am încercat să fug, pentru că m-am gândit că o să iasă de-acolo; dar 
când a umplut globul, s-a făcut nevăzut. Apoi a venit el. Nu vorbea prin 
cuvinte. Se uita doar la mine şi înţelegeam. „Aşadar, te-ai întors? De ce ai 
nesocotit atâta vreme să-mi mai spui ceva?" Nu i-am răspuns. Atunci m- 

a întrebat: „Cine eşti?" Eu tot n-am zis nimic, dar m-a durut îngrozitor. Şi 
el m-a încolţit, aşa că am răspuns: „Un hobbit.” Atunci a părut brusc să 
mă vadă şi-a început să râdă de mine. Era de-o cruzime fără seamăn. 
Parcă eram înjunghiat cu pumnale. Dar el a zis: „la stai puţin! O să ne 
întâlnim în curând. Spune-i lui Saruman că bucăţica asta nu-i de nasul 
lui. Voi trimite imediat după el. Înţelegi? Ia spune!" Apoi m-a sorbit din 
priviri. Simţeam că mă fac ţăndări. Nu, nu! Nu mai pot să vă spun! Nu- 
mi mai amintesc nimic! 

— Uită-te la mine, zise Gandalf. 

Pippin privi drept în ochii lui. Vrăjitorul îi ţinu privirea o vreme, în 
tăcere. Apoi chipul i se îmblânzi şi îi apăru o umbră de zâmbet. Îşi lăsă 
mâna blând pe creştetul lui Pippin. 

— Bine, zise el. Nu mai povesti nimic. N-ai făcut nici un rău. Nu văd 
urmă de minciună în ochii tăi, aşa cum mă temusem. Dar el nu ţi-a vorbit 
prea mult. Eşti nebun, dar un nebun cinstit, Peregrin Took. Alţii mai 
înţelepţi s-ar fi purtat mai rău într-o asemenea împrejurare. Dar ţine 
minte, ai fost salvat, împreună cu toţi prietenii tăi, printr-un noroc, cum 
se spune. Nu te bizui c-o să fie la fel şi-a doua oară. Dacă te-ar fi luat la 
întrebări atunci şi acolo, mai mult ca sigur că i-ai fi spus tot ce ştii, spre 
năpasta noastră, a tuturor. Dar a fost prea nerăbdător. El n-a vrut doar să 
afle veşti, ci şi pe tine şi asta iute, ca să se poată tocmi pe-ndelete în 
Turnul Întunecimii. Nu te cutremura! Dacă vrei să-ţi bagi nasul în 
treburile vrăjitorilor, trebuie să fii pregătit. Dar, hai! Te iert! Linişteşte-te! 
Lucrurile n-au luat o întorsătură urâtă, aşa cum se putea întâmpla. 

ÎI ridică blând pe Pippin şi îl duse înapoi, în culcuşul lui. Merry îi ur- 
mă şi se aşeză lângă el. 

— Întinde-te şi odihneşte-te, dacă poţi, Pippin, zise Gandalf. Ai încre- 
dere în mine. Dacă simţi că te mănâncă iar palmele, să-mi spui imediat. 
Sunt lucruri de care te poţi lecui. Dar, în orice caz, dragul meu hobbit, să 
nu-mi mai pui bolovani sub coate. Ei, şi-acum am să plec să vă las o 
vreme singuri pe amândoi. 

Cu acestea, Gandalf se întoarse la ceilalţi, care rămăseseră în picioare 
lângă piatra din Orthanc, destul de tulburaţi. 

— Primejdia se arată din noapte când te aştepţi mai puţin, zise el. Am 
scăpat ca prin urechile acului. 

— Hobbitul Pippin ce face? întrebă Aragorn. 

— Cred că acum e bine, îi răspunse Gandalf. Nu l-a ţinut prea mult, iar 
hobbiţii au o mare putere de a-şi reveni. Pesemne că amintirea sau 
spaima o să-i piară destul de repede. Poate chiar prea repede. Vrei tu, 

Aragorn, să iei piatra din Orthanc, să ai grijă de ea? E o misie 
primejdioasă. 

— Aşa e, dar nu pentru toată lumea, zise Aragorn. E cineva care o 
poate cere pe bună dreptate. Căci acesta este, fără doar şi poate, 
Palantirul din Orthanc, din comoara lui Elendil, pus aici de regii Gon- 
dorului. Mi se apropie ceasul. Am să-l iau cu mine. 

Gandalf se uită la Aragorn, iar apoi, spre mirarea celorlalţi, ridică pi- 
atra acoperită şi i-o întinse, făcând o plecăciune. 

— Primeşte-o, Domnia Ta, zise el. Asta până când ţi se vor înapoia şi 
celelalte lucruri. Dar, de vrei să-mi dai ascultare, te povăţuiesc să n-o fo- 
loseşti... încă. Ai mare grijă. 

— Oare se poate spune c-am fost prea pripit sau fără grijă, o dată ce 
am aşteptat atâţia şi-atâţia ani? întrebă Aragorn. 

— Până acum, nu. Şi să nu te-neci la mal, îi răspunse Gandalf. Dar să 
ţii totul în mare taină. Tu şi toţi cei de faţă. Mai ales hobbitul Peregrin nu 
trebuie să afle cui i-a fost încredinţat. Poate să-i vină oricând starea aceea 
rea. Căci, vai, l-a atins şi s-a uitat în el, iar lucrul ăsta nu trebuia să se 
întâmple. Nu trebuia să-l atingă nici în Isengard; puteam şi eu să fiu mai 
iute atunci. Dar gândurile îmi erau toate îndreptate asupra lui Saruman 
şi nici nu mi-a trecut prin minte ce fel de Piatră era. Apoi m-a cuprins 
oboseala şi-n timp ce m-am întins şi mă gândeam la ea, m-a luat somnul. 
Acum ştiu! 

— Da, nu-i nici o îndoială, zise Aragorn. în sfârşit, ştim legătura dintre 
Isengard şi Mordor şi cum era făcută. Multe se explică acum. 

— Ciudate puteri au vrăjmaşii noştri; şi slăbiciuni la fel de ciudate, zise 
Theoden. Dar zice-o vorbă din bătrâni: Cui pe cui se scoate. 

— Asta aşa e, zise Gandalf. Însă de data asta am avut un noroc ciudat. 
Poate hobbitul acesta m-a scăpat, oprindu-mă să fac o greşeală uriaşă. 
Mă tot gândisem dacă n-ar fi bine să mă apuc să încerc Piatra, ca să văd 
la ce-i bună. De-aş fi făcut-o, m-aş fi arătat eu însumi dinaintea lui. Nu 
sunt încă pregătit pentru o asemenea încercare, şi nici nu ştiu dac-oi fi 
vreodată. Dar, chiar dacă aş găsi puterea să mă smulg din vrajă, ar fi un 
dezastru să fiu văzut de el; deşi nu-i departe clipa când toate tainele se 
vor da pe faţă. 

— Cred că clipa aceea a şi sosit, rosti Aragorn. 

— Nu încă, zise Gandalf. Mai e o fărmă de îndoială pe care trebuie s-o 
folosim. Vrăjmaşul, e limpede, credea că Piatra e încă în Orthanc — de ce 
nu? Şi că hobbitul era ostatic acolo, iar Saruman l-a pus să se uite în glob, 
ca să-l zăpăcească. Mintea aceea întunecoasă o fi plină acum de chipul 
hobbitului şi de aşteptare. S-ar putea să treacă ceva vreme până s-o 

dumiri. Trebuie să tragem foloase de-aici. Am luat-o cam uşor. Trebuie 
să ne mişcăm. Împrejurimile Isengardului nu sunt un loc unde să ne 
îngăduim să tragem de timp. Voi porni în frunte chiar acum, împreună 
cu Peregrin Took. Va fi, oricum, mai bine aşa pentru el, decât să zacă 
acolo, în întuneric, în vreme ce alţii dorm. 

— Eu îi voi ţine lângă mine pe Eomer şi pe încă zece călăreţi, hotărî 
regele. Vom porni mâine, devreme. Ceilalţi pot pleca împreună cu 
Aragorn de-ndată ce vor pofti. 

— Cum ţi-e voia, Domnia Ta, spuse Gandalf. Dar să-ţi grăbeşti calul 
cât mai tare, la adăpostul colinelor, până în Văgăuna lui Helm. 

În clipa aceea, asupra lor se pogori o umbră. Luna strălucitoare păru că 
se stinge brusc. Câţiva călăreţi ţipară şi se ciuciră, ţinându-şi armele 
deasupra capului, de parcă s-ar fi apărat de o lovitură venită de sus; fură 
cuprinşi de o spaimă oarbă şi le îngheţă sângele în vine. Se ghemuiră şi 
se uitară spre înalt. Prin faţa lunii trecu o făptură urieşească, înaripată, ca 
un nor negru. Se roti şi-o luă spre miazănoapte, zburând cu o iuţeală mai 
mare ca orice vânt din Pământul de Mijloc. Stelele se stingeau în faţa ei. 
Se pierdu în zare. Se ridicară ţepeni ca nişte stane de piatră. Gandalf 
privea în sus cu braţele atârnând ţepene pe lângă trup, cu pumnii 
încleştaţi. 

— Nazgul! strigă el. Solia Mordorului. Se-apropie vijelia. Nazgulul a 
trecut Râul! La drum! Nu mai aşteptaţi zorile! Să nu-i lăsăm pe cei mai 
iuți să-i aştepte pe codaşi! Daţi-i zor! 

Sări ca un arc şi-o luă la fugă, strigându-l pe Iute ca Gândul. Aragorn îl 
urmă. Când trecu pe lângă Pippin, Gandalf îl luă în braţe. 

— De data aceasta, vii cu mine, zise el. Iute ca Gândul o să-ţi arate ce 
e-n stare. 

Apoi se întoarse în locul unde dormise. Armăsarul îl aştepta deja 
acolo. Gandalf îşi zvârli desaga mică pe umăr, iar apoi sări în spinarea 
lui lute ca Gândul. Aragorn îl ridică pe Pippin şi îl aşeză în braţele 
vrăjitorului, înfăşurat într-o pătură şi în mantie. 

— Rămas-bun! Urmaţi-mă iute! strigă Gandalf. La drum, Iute ca 
Gândul! 

Armăsarul scutură din cap. Coada stufoasă străluci în lumina lunii. 
Apoi făcu un salt înainte şi se făcu nevăzut ca vântul de miazănoapte din 
munți. 

— Frumoasă şi odihnitoare noapte, n-am ce zice, îi spuse Merry lui 
Aragorn. Unii au un noroc chior. El, de pildă, n-a avut chef de somn şi-a 
vrut să meargă călare cu Gandalf. Şi-aşa a făcut. În loc să fie preschimbat 

în stană de piatră şi să rămână aici pentru totdeauna, ca să fie-nvăţătură 
de minte! 

— Şi ce-ai zice acum dacă puneai tu primul mâna pe piatra din 
Orthanc? spuse Aragorn. S-ar putea să fi făcut mai rău. Cine poate şti? 
Mă tem că norocul tău este acum să vii cu mine. Şi-asta pe dată. Du-te şi 
pregăteşte-te. Ia tot ce-a lăsat Pippin aici. Dă zor! 

Iute ca Gândul zbură peste câmpii, fără să fie îndemnat sau îndrumat 
în vreun fel. Nu se scurse nici un ceas, când trecură Vadurile Isenului. 
Movila Călăreţilor, înconjurată de lăncile reci, rămase cenușie îndărătul 
lor. 

Pippin îşi revenea din ce în ce mai mult. Îi era cald, dar vântul tăios îl 
răcorea. Era cu Gandalf. Spaima pe care i-o pricinuiseră piatra şi umbra 
hidoasă ce acoperise luna începu să i se risipească; toate se topiră în 
ceţurile munţilor dindărăt sau într-un vis trecător. Trase adânc aer în 
piept. 

— Nu ştiam că vom merge pe deşelate, Gandalf, zise el. N-ai nici şa, 
nici frâie. 

— Nu călăresc ca elfii decât pe Iute ca Gândul, zise Gandalf. Pentru că 
el nu poate suferi zăbala. Pe Iute ca Gândul nu-l călăreşti; vrea sau nu 
vrea să te poarte în spinare. Dacă vrea, e-n regulă. E treaba lui să aibă 
grijă să nu cazi. Asta dacă nu te-apuci să sari în sus. 

— Cât de repede merge? întrebă Pippin. Mi se pare că aleargă ca vân- 
tul, dar foarte lin. Şi ce uşor calcă! 

— Acum aleargă cu cea mai mare iuţeală pe care-o poate atinge cel 
mai bun cal la galop, îi răspunse Gandalf. Dar pentru el nu e repede. Aici 
începe urcuşul şi drumul e mai hârtopit decât dincolo de râu. Dar uită-te 
cum se apropie Munţii Albi sub stele! Culmile Thrihyrne sunt la o ar- 
uncătură de băț, ca nişte lănci întunecate. Nu mai e mult şi ajungem la 
răscruce, apoi la Viroaga Văgăunii, acolo unde s-a purtat bătălia acum 
două nopţi. 

Pippin rămase tăcut o vreme. Îl auzi pe Gandalf cântând încetişor, ca 
pentru sine, îngânând frânturi de rime în tot felul de limbi, în vreme ce 
străbăteau cu iuţeală milă după milă. Până la urmă, vrăjitorul o dădu 
bine pe o cântare din care hobbitul reuşi să prindă nişte cuvinte; câteva 
versuri îi ajunseră limpede la urechi printre rafale de vânt: 


Corăbii-nalte şi regi înalţi 

De trei ori trei 

Ce-au adus din ţinutul năruit 
Peste mări vălurite, ei? 

Şapte stele, şapte pietre 
Şi-un arbore-nălbit. 


— Ce zici acolo, Gandalf? întrebă Pippin. 

— Ziceam şi eu câteva rime care mi-au trecut prin minte din Cartea de 
Învăţătură, îi răspunse vrăjitorul. Socot că hobbiţii le-au uitat, chiar şi pe 
cele pe care le-au ştiut cândva. 

— Nu, nu le-am uitat pe toate, zise Pippin. Şi mai avem unele de-ale 
noastre, pe care mă gândesc că nu vrei să le afli. Dar pe-astea nu le-am 
mai auzit. Despre ce e vorba? Ce-s cele şapte stele şi cele şapte pietre? 

— E vorba despre palantirii Regilor de Odinioară, îl lămuri Gandalf. 

— Şi ce-s aceştia? 

— Păi, palantir însemna cel ce priveşte departe. Piatra din Orthanc e unul 
dintre ei. 

— Aşadar, n-a fost făcut... n-a fost făcut de vrăjmaş? întrebă Pippin. 

— Nu, zise Gandalf. Nici măcar de Saruman. E mai presus de măi- 
estria sa şi chiar de-a lui Sauron. Palantirii erau de dincolo de Apusime, 
din Eldmar. Mordorul i-a făcut. Pesemne că i-a făurit însuşi Feanor, atât 
de demult, încât timpul nu mai poate fi măsurat în ani. Dar nu-i nimic pe 
lume pe care Sauron să nu-l preschimbe într-o unealtă a răului. Vai de 
Saruman! După câte-mi dau seama, asta i-a fost căderea. Primejdioase 
sunt pentru noi ticluirile măiestrite mai adânci decât cele pe care le ştim. 
Dar e demn de toată ocara. Nebunul! Să ţină el în taină una ca asta, 
pentru propriu-i bine! N-a scos o vorbă despre palantir în faţa nimănui 
din Sfat. Nici nu ne-a trecut prin minte ce s-o mai fi ales de palantirii din 
Gondor, în vremea războaielor lui distrugătoare. Oamenii i-au uitat 
aproape cu totul. Chiar şi în Gondor puţini cunoşteau această taină; în 
Amor erau amintiţi doar într-o rimă a Cărţii de Învăţătură, printre 
dunedaini. 

— Şi la ce-i foloseau oamenii din vechime? îl întrebă Pippin, mulțumit 
şi uluit că primea răspuns la atât de multe nedumeriri şi întrebându-se 
cât va mai ţine norocul ăsta. 

— Ca să vadă la depărtare şi să se găsească unii pe alţii în gând, zise 
Gandalf. În felul acesta, au reuşit să apere şi să ţină unit tărâmul Gon- 
dorului multă vreme. Au plasat Pietre la Minas Arnor, la Minas Ithil şi în 
Orthanc, în rotocolul Isengardului. Căpetenia şi stăpânul lor trăiau sub 
Domul Stelelor la Osgiliath, înainte de prăbuşirea acestuia. Celelalte trei 
erau pe undeva, departe, la miazănoapte. Se zice că erau în casa lui El- 
rond la Annuminas şi la Amon Sul; iar Piatra lui Elendil se afla pe 

Dealurile Turnului care dau către Mithlond, în Golful Lune, unde zac 
trase la ancoră corăbiile cenuşii. 

Palantirii îşi vorbeau între ei, dar din Osgiliath puteau fi văzuţi cu toţii 
în acelaşi timp. Acum se vădeşte că, aşa cum stânca Orthancului a 
rezistat vitregiilor timpului, la fel a răzbit şi puiandrul din turn. Dar sin- 
gur nu putea face decât să înfăţişeze chipul micşorat al celor depărtate, 
din zilele de demult. Pentru Saruman, nu mă-ndoiesc, era o treabă foarte 
folositoare. Dar nemulţumit nu părea să fie. El trăgea cu ochiul tot mai 
departe, peste fruntarii, până ajungea să vadă în Barad-dur. Atunci a fost 
prins! 

Cine ştie unde zac acum îngropate sau adânc sub ape pietrele pierdute 
din Arnor şi Gondor? Dar Sauron trebuie să fi pus mâna pe cel puţin una 
dintre ele şi s-o fi mânuit în scopurile sale. Mă gândesc că e vorba de Pi- 
atra din Ithil, pentru că a cucerit cetatea Minas Ithil cu multă vreme în 
urmă şi a schimbat-o într-un loc rău, sub numele de Minas Morgul. 

Aşa că e lesne să-ţi dai seama acum cât de repede a fost ochiul rătăcitor 
al lui Saruman prins în capcană; şi cum, de atunci încoace, a fost convins 
de la depărtare, iar când nu mergea cu binişorul, era ameninţat să se 
supună. Şoimul a ajuns în gheara pajurii, păianjenul s-a prins într-o pân- 
ză de oţel! Mă întreb câtă vreme.-o fi fost silit să se arate mereu în faţa 
oglinzii lui, ca să fie văzut sau să i se dea porunci! Şi cine, în afară de fier, 
ar scăpa, dacă s-ar uita în Piatra din Orthanc care e atât de legată de 
Barad-dur, fără să-şi piardă minţile? Căci ea te soarbe, pur şi simplu! 
Crezi că eu n-am simţit asta? Chiar şi-acum inima mă-ndeamnă să-mi în- 
cerc voinţa, să văd dacă n-aş putea s-o smulg din puterile lui şi s-o 
îndrept unde vreau eu, să privesc peste mările nesfârşite şi timpurile vec- 
hi la Tirion cel Mândru, ca să-l văd pe Feanor la treabă, să-i pricep min- 
tea şi îndemânarea, pe când Arborele Alb şi cel Auriu erau în floare! 

Gandalf oftă şi tăcu. 

— Ce bine ar fi fost să fi ştiut asta dinainte, zise Pippin. N-am avut 
câtuşi de puţin habar despre ce făceam. 

— Ba ai avut, spuse Gandalf. Ştiai că faci o nebunie, ceva ce nu era 
voie; şi ţi-ai zis asta în sine, dar n-ai vrut s-asculţi. Nu ţi-am spus nimic 
până acum, pentru că numai chibzuind adânc asupra celor întâmplate 
am înţeles şi eu până la urmă; asta chiar de când am plecat împreună. 
Dar şi de ţi-aş fi spus înainte, dorinţa tot nu ţi s-ar fi ostoit sau nu ţi-ar fi 
fost mai uşor să i te împotriveşti. Dimpotrivă! Nu înveţi decât când îţi 
frigi mâinile. Abia atunci înţelegi şi cu inima ce-nseamnă focul. 

— Aşa e, încuviinţă Pippin. Dacă le-aş avea acum înşiruite în faţa mea 
pe toate cele şapte pietre, aş închide ochii şi mi-aş vâri mâinile în 
buzunare 

— Bun, făcu Gandalf. Aşa nădăjduiam şi eu. 

— Dar aş vrea să ştiu... , începu Pippin. 

— Îndurare! strigă Gandalf. Dar dacă veştile pe care ţi le dau au 
menirea să-ţi vindece năravul iscodelii, îmi voi petrece tot restul zilelor 
ca să-ţi răspund. Ce mai vrei să ştii? 

— Numele tuturor stelelor, ale vieţuitoarelor, şi toată istoria Pământu- 
lui de Mijloc, şi-a celor de dincolo de ceruri, şi-a Mărilor Risipite, râse 
Pippin. Nici mai mult, nici mai puţin! Însă în seara asta nu mă grăbesc. 
Până una-alta, mă întreb ce-o fi cu umbra aceea întunecată. Te-am auzit 
strigând „solia Mordorului”. Ce-a fost aia? Şi ce-ar putea să facă în 
Isengard? 

— Era un Călăreţ Negru cu aripi — un nazgul, zise Gandalf. Te-ar fi 
putut duce în Turnul Întunecimii. 

— Nu venise pentru mine, nu-i aşa? îngăimă Pippin. Că doar n-o fi şti- 
ut că aveam... 

— Bineînţeles că nu, zise Gandalf. De la Barad-dur la Orthanc sunt 
două sute de leghe în linie dreaptă şi chiar unui nazgul i-ar lua câteva 
ore să le străbată. Dar Saruman s-a uitat, cu siguranţă, în Piatră, de când 
cu atacul orcilor, şi nu mă-ndoiesc că i-au fost citite gândurile mai mult 
decât şi-ar fi dorit. De aceea a fost trimis un sol, ca să afle ce face. lar 
după ce s-a întâmplat în noaptea asta, cred că va mai veni unul. Şi asta 
foarte curând. Aşa că Saruman o să fie strâns cu uşa până la capăt. Nu 
are de trimis nici un ostatic în Mordor. Nu mai are Piatra şi nu mai poate 
să se supună poruncilor. Sauron îşi va închipui că-i ţine ascunşi pe os- 
tatici şi că nu vrea să folosească Piatra. N-o să-l ajute cu nimic pe 
Saruman dacă-i spune solului adevărul. Căci deşi Isengardul a fost ruin- 
at, el e la adăpost în Orthanc. Aşa că oricum va părea un răsculat. Ne-a 
respins, tocmai ca să ocolească asta! Nu-mi dau seama pe unde o să 
scoată cămaşa. Socot că, atâta vreme cât se află în Orthanc, are destulă 
putere să le facă faţă celor Nouă Călăreţi. S-ar putea să încerce să-l 
prindă pe nazgul în capcană sau măcar să ucidă afurisenia aia pe care 
călăreşte. În cazul acesta, Rohanul n-are decât să-şi vadă de caii lui! Dar 
nu ştiu cum o să fie pentru noi — bine sau rău. S-ar putea ca Duşmanul 
să fie nedumerit sau orbit de mânie împotriva lui Saruman. Pesemne că 
va afla c-am urcat scările Orthancului cu hobbiţii după mine. Sau că un 
urmaş de-al lui Elendil este în viaţă şi mi-a fost alături. Dacă pe Limbă de 
Vierme nu l-au înşelat privirile când l-a văzut în armura din Rohan, o să- 

şi amintească de Aragorn şi de cine zice el c-ar fi. De-asta mi-e teamă. 
Aşa c-o să cădem din lac în puț. Cu fiecare pas, Iute ca Gândul te duce 
mai aproape de Tărâmul Umbrei, Peregrin Took. 

Pippin nu răspunse nimic, dar se înfăşură mai bine în mantie, ca şi 
cum l-ar fi trecut un fior de gheaţă. Străbăteau acum un pământ cenuşiu. 

— Uite, zise Gandalf. În faţa noastră se întind văile Meleagului de la 
Apus. Aici ne întoarcem pe drumul ce duce spre răsărit. Umbra aceea în- 
tunecată e intrarea în Viroaga Văgăunii. Pe-acolo se-ajunge în Aglarond 
şi în Peşterile Scânteietoare. Să nu mă-ntrebi nimic despre ele. Mai bine 
întreabă-l pe Gimli, dac-ai să te mai întâlneşti cu el, şi-atunci, îţi spun eu, 
vei primi pentru prima oară un răspuns mai lung decât ţi-ai dorit vreod- 
ată. Acum n-ai să vezi peşterile, pentru că, în curând, vor rămâne de- 
parte, îndărătul nostru. 

— Credeam c-o să opreşti la Văgăuna lui Helm, zise Pippin. Păi, unde 
mergi? 

— La Minas Tirith, înainte ca valurile războiului să-l împresoare. 

— Aha! Şi cât mai e pân-acolo? 

— Leghe peste leghe, îi răspunse Gandalf. De trei ori mai departe 
decât lăcaşul regelui Theoden. De-aici, dac-o iei spre răsărit, aşa, ca solii 
din Mordor, sunt mai bine de o sută de mile. lute ca Gândul însă trebuie 
să străbată o distanţă mai lungă. Care dintre ei se va dovedi mai iute? 
Vom merge până se crapă de ziuă; asta înseamnă câteva ore. Atunci până 
şi Iute ca Gândul trebuie să se odihnească într-una din văi: în Edoras, aşa 
trag nădejde. Dormi, dacă poţi! S-ar putea să zăreşti prima geană de lu- 
mină a zorilor strălucind pe acoperişul auriu al casei lui Eorl. lar peste 
două zile, vei vedea umbra violetă a muntelui Mindolluin şi zidurile 
turnului lui Denethor sclipind albe în zori. 

Şi-acum, la drum, lute ca Gândul! Aleargă, inimosule, aleargă cum n- 
ai mai făcut-o până acum! Am ajuns pe pământurile unde ai trăit de când 
erai mânz şi nu-i piatră pe care să n-o ştii. Hai! Nădejdea noastră-i în 
iuţeala ta! 

Iute ca Gândul îşi scutură capul şi necheză puternic, de parcă l-ar fi în- 
demnat o goarnă în bătălie. Apoi ţâşni înainte. Picioarele îi scăpărară în 
flăcări şi fu înghiţit de întuneric. 

Înainte să adoarmă, Pippin avu un simţământ ciudat: el şi Gandalf 
erau stană de piatră pe statuia unui cal în galop, în vreme ce pământul se 
rotea sub copitele sale, în vâjâitul vântului. 

Îmblânzirea lui Smeagol 


— Pe legea mea, stăpâne, am dat de bucluc, zise Sam Gamgee. 

Stătea mâhnit cu umerii plecaţi, alături de Frodo, şi scruta întunericul 
cu ochii mijiţi. 

Era, după cât îşi dădeau seama, a treia noapte de când fugiseră de cei 
din Frăţie; aproape că pierduseră şirul orelor de când se tot cățăraseră şi 
trudiseră printre povârnişurile şi bolovanii din Emyn Muil; fuseseră ne- 
voiţi de nici ei nu ştiau de câte ori să se întoarcă, pentru că nu mai 
puteau să înainteze. Alteori, văzuseră că se învârtiseră pe loc, pentru că 
ajungeau de unde plecaseră cu câteva ceasuri mai devreme. Totuşi, una 
peste alta, înaintaseră către răsărit, urmărind cât le stătuse în putere să 
găsească o cale spre ieşire din încrengătura aceea de coline. Dar nu 
dădeau decât de prăpăstii abrupte, înalte şi de netrecut, care priveau în- 
cruntate peste întinderile de jos; la poale, zăceau mlaştini albicioase şi 
puturoase, unde nu se clintea nimic, nici pasărea în zbor. 

Hobbiţii şedeau acum pe marginea unei stânci înalte, golaşe şi mo- 
horâte, care răsărea parcă din ceţuri; îndărătul lor se zăreau înălțimile 
surpate, încununate de nori fugari. Dinspre răsărit bătea un vânt tăios. 
Noaptea se aduna peste întinderile fără formă de dinaintea lor; verdele 
palid începea să bată într-un cafeniu-mohorât. La dreapta, în depărtare, 
Anduinul, care scânteia vesel în razele soarelui în timpul zilei, era acum 
ascuns în semiîntuneric. Dar ochii hobbiţilor nu cătară dincolo de Râu, 
îndărăt, în Gondor, spre prietenii lor de pe pământurile Oamenilor. Ci 
spre miazăzi şi spre răsărit se uitau lung, acolo unde noaptea se îngâna 
cu ziua şi se zărea o dungă întunecată, ca un şir de munţi depărtaţi, de 
fum neclintit. Din când în când, pâlpâia către cer o luminiţă roşie, 
plăpândă, acolo unde cerul se întâlnea cu pământul. 

— Ce belea, zise Sam. Din toate ţinuturile de care-am auzit vreodată, 
acela-i singurul loc unde n-am vrea să ajungem; şi tocmai într-acolo în- 
cercăm să ne croim calea. Dar nu putem s-ajungem, orice-am face. Mi se 
pare mie c-am luat-o aiurea din capul locului. N-avem cum să coborâm; 


674 


şi hai să zicem că ajungem jos; o să dăm de mlaştini verzi şi puturoase, 
vă zic eu. Câh! Nu vedeţi ce urât miroase? 

Pufui în vântul care adia. 

— Ba da, simt şi eu mirosul, zise Frodo, fără să se clintească însă. 

Rămăsese cu ochii aţintiţi spre linia aceea întunecată şi spre flăcăruia 
care pâlpâia. 

— Mordorul, murmură el ca pentru sine. Dacă tot trebuie să mă duc 
acolo, măcar să pot ajunge iute şi să se termine odată. 

Tresări. Bătea un vânt tăios, greu, duhnind rece a hoit. 

— Ei, făcu el până la urmă, dezlipindu-şi privirile din zare, doar n-o să 
stăm aici toată noaptea, oricât de mare ar fi beleaua. Trebuie să găsim un 
loc mai ferit de popas; poate că ziua o să ne dezvăluie altă cărare. 

— Da, altă şi altă cărare, bombăni Sam. Dac-om mai apuca ziua de 
mâine. Am luat-o pe un drum greşit. 

— Oare? făcu Frodo. Cred că asta-i soarta mea; să-mi port paşii către 
bezna de colo; aşa că trebuie să fie o cale. Dar cine-o să mi-o arate oare, 
binele sau răul? Toată nădejdea ne-a stat în iuţeală. Întârzierea face jocul 
vrăjmaşilor. lar eu asta am făcut: am întârziat. Aşa o fi vrând oare Turnul 
Întunecimii? Să ne abată din drum? Toate încercările mi-au fost zădărni- 
cite. Trebuia să fi plecat din Frăţie de mult. S-o fi pornit de la 
miazănoapte, pe la răsărit de râu şi de Emyn Muil, ca s-ajung la trecăt- 
orile Mordorului peste stearpa Câmpie a Bătăliei. Dar acum ne e cu 
neputinţă să mai găsim o cale de întoarcere. Pe lângă asta, orcii dau târ- 
coale pe malul de răsărit. 

Fiecare zi care trece înseamnă o zi nepreţuită pierdută în zadar. Sunt 
vlăguit, Sam. Nu ştiu ce-i de făcut. Ce provizii mai avem? 

— Numa' d'alea, cum le ziceţi, lembas, domnu' Frodo. Avem destul. 
Oricum, mai bine decât nimic. Când le-am pus în gură prima dată, nu 
mi-a trecut prin minte c-o să mai vreau altceva. Dar acum tare-aş mai 
mânca un codru de pâine şi-aş bea o ulcică — o, ce zic eu? — barem o 
jumătate de ulcică cu bere, să-mi ungă gâtlejul. Am târât tot drumul 
lampa aia de gătit. La ce bun? Nici măcar n-avem cu ce face focul. Iar de 
fiert nici iarbă nu-. 

Se întoarseră şi coborâră într-o vale pietroasă. Soarele intrase în nori la 
apus şi noaptea se apropia cu paşi repezi. Dormiră aşa cum putură din 
cauza frigului, răsucindu-se tot timpul, într-un ungher printre turnurile 
crestate de stâncă mâncată de vreme; măcar erau la adăpost de vânturile 
de răsărit. 

— l-aţi mai văzut, domnu' Frodo? întrebă Sam, în timp ce stăteau 
înţepeniţi de frig, mestecând la pesmeţi de lembas, în lumina cenușie şi 
rece a zorilor de ziuă. 

— Nu, zise Frodo. N-am mai auzit şi n-am mai văzut nimic de două 
zile. 

— Nici eu, zise Sam. Brrr! Ochii ăia m-au dat peste cap. Pesemne însă 
c-am scăpat de el până la urmă, netrebnicul! Gollum! O să-i arăt eu un 
gollum la beregată, dac-am să-l apuc de gât! 

— Nădăjduiesc să nu fie nevoie, zise Frodo. Nu ştiu cum de s-o fi luat 
după noi; cred însă că ai dreptate, ne-a pierdut urma. În ţinutul ăsta us- 
cat şi mohorât nu prea am lăsat urme şi nici miros, chiar pentru un nas 
mai iscoditor. 

— Asta-i treaba, zise Sam. Ce bine-ar fi să scăpăm de tot de el! 

— Şi eu zic la fel, spuse Frodo. Însă nu el mă nelinişteşte cel mai mult. 
Eu mi-aş dori să scăpăm de colinele astea. Simt că le urăsc. Parc-aş sta 
gol-goluţ şi înţepenit aici, la răsărit, despărţit de bezna de colo doar de 
întinderi sterpe. E un ochi acolo. Hai! Trebuie să coborâm cumva. 

Dar ziua se scurse, iar când după-amiaza începu să scadă, ei mişunau 
tot pe creastă, fără să fi găsit vreo cale de scăpare. 

Uneori, în liniştea acestui ţinut sterp, li se părea că aud zgomote slabe 
îndărătul lor, o prăbuşire de pietre sau sunete de paşi pe stâncă. Însă 
când se opreau şi ascultau fără să facă o mişcare, nu mai auzeau nimic, 
afară de vântul suspinând peste pietre. Dar până şi acesta părea o şuier- 
ătură uşoară printre nişte dinţi ascuţiţi. 

Încă de la începutul zilei, creasta Emyn Muil o apucase uşor către 
miazănoapte, în vreme ce ei se trudeau să meargă mai departe. De-a lun- 
gul crestei se întindea acum o vale mare, râpoasă, din piatră roasă de 
vremuri, brăzdată din loc în loc de prăpăstii ca nişte şanţuri care se 
povârneau abrupt, formând trecători adânci în stâncă. Ca să găsească o 
cărare în aceste căscături tot mai adânci şi mai dese, Frodo şi Sam o lu- 
aseră la stânga, depărtându-se de muchie, şi, fără să-şi dea seama, 
coborâseră leghe după leghe, încet, dar sigur; culmea stâncoasă se pier- 
dea lin, până spre câmpie. 

În cele din urmă se văzură nevoiţi să se oprească. Creasta cotea brusc 
către miazănoapte şi era străbătută de un făgaş mai adânc. 

Pe partea cealaltă urca iar, abrupt, câteva sute de metri; o stâncă mare, 
cenuşie se desluşea dinaintea lor netedă şi dreaptă, parcă tăiată cu barda. 
Nu puteau merge mai departe şi trebuiau s-o ia fie spre apus, fie spre 
răsărit., Dar dacă o luau spre apus ar fi pregetat şi s-ar fi căznit şi mai 

mult, ajungând înapoi, în inima colinelor; iar dacă o luau spre răsărit, 
ajungeau în prăpastia de jos. 

— N-avem încotro, Sam, va trebui să ne târâm pe făgaşul ăsta, zise 
Frodo. Hai să vedem încotro ne duce. 

— Pun rămăşag că spre alt povârniş nenorocit, zise Sam. Despicătura 
era mai lungă şi mai adâncă decât părea. În timp ce coborau, dădură la 
un moment dat de nişte copaci noduroşi şi chirciţi, primii pe care îi 
vedeau de zile întregi. Cei mai mulţi erau mesteceni şi, din loc în loc, câte 
un brad. Mulţi erau uscați şi piperniciţi, muşcaţi până la măduvă de vân- 
turile de răsărit. Cândva, în zile mai blânde, probabil că aici fusese o pă- 
dure frumoasă, dar acum, după vreo cincizeci de paşi, copacii dispărură, 
deşi se zăreau ici-colo buturugi putrede, până aproape de muchie. Albia 
făgaşului care se întindea de-a lungul unei despicături era plină de bo- 
lovani şi se povârnea abrupt. Când, în sfârşit, ajunseră la capăt, Frodo se 
lăsă pe vine. 

— la te uită, zise el. Ori am coborât noi o groază, ori s-a scufundat 
stâncă. De-aici e mult mai mică şi pare mai blândă. 

Sam îngenunche alături şi privi fără nici o tragere de inimă peste buza 
prăpastiei. Dădu cu ochii de steiul care se înălța în stânga. 

— Mai blândă, mormăi el. Păi, socotesc că-i totdeauna mai lesne să co- 
bori decât să urci. Cine nu-i în stare să zboare poate să sară. 

— Ar fi o săritură cam mare, zise Frodo. Vreo, să zicem... Rămase o 
clipă, măsurând distanţa din ochi: 

— ... vreo treizeci şi cinci de paşi, nu mai mult. 

— Păi, n-ajunge? făcu Sam. Uf! Mi-e tare urât să mă uit în jos de la 
înălțime. Dar una-i să te uiţi, şi alta-i să urci. 

— În orice caz, zise Frodo, cred c-am putea urca pe-aici; şi am încred- 
ințarea că trebuie să încercăm. Vezi, stânca-i altfel de cum era cu câteva 
leghe în urmă. E prăbuşită şi crăpată. 

Versantul era, într-adevăr, mai puţin pieptiş şi se povârnea uşor în 
afară. Arăta ca un meterez uriaş sau ca un perete abrupt ieşit din mare, 
ale cărei temelii se mişcaseră, astfel încât apăruseră crăpături nesfârşite şi 
muchii întinse, pe alocuri semănând cu nişte scări mari. 

— Dacă vrem să încercăm să coborâm, ar trebui să o facem chiar acum. 
Se întunecă devreme. Cred că se apropie furtuna. 

La răsărit, munţii ca o pată fumurie se pierdeau într-o negură care îşi 
întindea braţele lungi spre apus. Se auzea deja zvon depărtat de tunet 
purtat de rafalele vântului tot mai puternic. Frodo pufni şi se uită la cer 
cu îndoială. Îşi petrecu cingătoarea peste mantie şi şi-o strânse, apoi îşi 
azvârli bocceluţa pe spate şi păşi spre muchie. 

— Eu am de gând să-ncerc, spuse el. 

— Foarte bine, zise Sam fără nici o poftă. Dar o iau eu înainte. 

— Tu? făcu Frodo. Ce te-a făcut să te răzgândeşti, de vrei să cobori? 

— Nu m-am răzgândit. Dar, gândiţi-vă, cel care-i mai jos alunecă 
primul. Nu vreau să vă cad în cap şi să vă fac grămadă. N-are nici un 
rost să moară doi dintr-o lovitură. 

Înainte ca Frodo să-l poată împiedica, Sam se aşeză, îşi azvârli pi- 
cioarele peste muchie şi se răsuci, căutând un punct de sprijin. 

Mare mirare de mai făcuse vreodată o asemenea ispravă cu sânge rece 
sau altceva atât de necugetat! 

— Nu, nu! Sam, catâr bătrân ce eşti! făcu Frodo. Ai să mori, dacă o s-o 
iei aşa, orbeşte. Întoarce-te! 

ÎI înşfacă pe Sam de sub braţe şi îl trase în sus. 

— Aşteaptă puţin! Ai răbdare, continuă el. 

Apoi se întinse la pământ şi îşi iți capul peste margine; dar lumina 
părea să scadă repede, deşi soarele nu apusese încă. 

— Cred că ne putem descurca, hotărî el pe dată. Eu, cel puţin, pot; şi tu 
la fel, dacă-ţi păstrezi cumpătul şi mă urmezi cu atenţie. 

— Nu ştiu cum sunteţi aşa de sigur, zise Sam. Că doar n-aveţi cum să 
vedeţi până în fundul prăpastiei pe lumina asta. Şi dacă ajungeţi să n- 
aveţi unde pune piciorul şi de ce vă agăța? 

— Socot că voi urca înapoi, zise Frodo. 

— Uşor de zis, se oţări Sam. Mai bine-aşteptăm până dimineaţă când s- 
o lumina mai bine. 

— Nu! Pentru nimic în lume, rosti Frodo avântat. Mă mustru pentru 
fiecare ceas pierdut, pentru orice minuţel. Cobor să văd care-i treaba. Nu 
veni după mine, până nu mă-ntorc sau te strig. 

Se agăţă cu degetele de buza pietroasă a prăpastiei şi se lăsă uşor în 
jos; n-apucă să-şi întindă braţele de tot, când simţi un prag sub picioare. 

— Am dat de-o treaptă care se întinde mult spre dreapta, zise el. Pot să 
stau liniştit aici, fără să mă ţin de nimic. O să... 

Se opri pe nepusă masă. 

Bezna se aduna acum cu iuţeală, venind dinspre răsărit şi 
împrăştiindu-se pe cer. Deasupra răsună un tunet sec. Fulgere palide se 
izbeau de coline. Apoi se stârni vuind o rafală de vânt sălbatic, străbătută 
de un țipăt ascuţit şi pătrunzător. Hobbiţii auziseră exact acelaşi strigăt 
departe, în mlaştină, când fugiseră din Hobbiton. Chiar şi acolo, în codrii 
din Comitat, le îngheţase sângele în vine. Darămite aici, în pustiu! Îi 
cuprinse şi mai tare groaza; îi străpunse ca nişte lame reci de groază şi de 
disperare, tăindu-le respiraţia. Le stătu inima în loc. Sam căzu cu faţa la 

pământ. Fără să vrea, Frodo se desprinse de stâncă şi îşi acoperi urechile. 
Se clătină, alunecă şi se prăbuşi cu un geamăt. Sam îl auzi şi se târî căznit 
până la muchie. 

— Stăpâne! Stăpâne! strigă el. Stăpâne! 

Nu mai auzi nici un răspuns. Se trezi tremurând din cap până-n pi- 
cioare, dar trase aer în piept şi mai strigă o dată: 

— Stăpâne! 

Vântul părea să-i vâre cuvintele înapoi în gâtlej, dar în vâjâitul care tre- 
cea peste prăpastie şi peste coline îi ajunse la urechi un strigăt slab, de 
răspuns. 

— E bine! E bine! Sunt aici. Dar nu văd nimic. 

Frodo strigă cu un glas slab. De fapt, nu era prea departe. Nu se 
prăbuşise în gol, ci alunecase şi se ridicase dintr-o săritură pe un prag 
mai lat, la numai câţiva paşi mai jos. Din fericire, în acest punct versantul 
era teşit bine şi vântul îl lipi de stâncă, aşa că nu se rostogolise în hău. În- 
cercă să se liniştească puţin, lipindu-şi obrazul de piatra rece; îşi simțea 
inima bătând nebuneşte. Dar fie că întunericul devenise de nepătruns, fie 
că ochii lui îşi pierduseră vederea, în jur era o beznă totală. Se întreba 
dacă nu cumva fusese lovit de orbire. Trase aer în piept. 

— Întoarceţi-vă! Întoarceţi-vă! se auzi glasul lui Sam în întunericul de 
deasupra. 

— Nu pot, zise el. Nu văd. Nu găsesc nici un punct de sprijin. Nu mă 
pot mişca încă. 

— Ce să fac, domnu' Frodo? Ce să fac? strigă Sam, aplecându-se 
primejdios de mult. 

De ce nu putea să vadă stăpânul lui? Era întuneric, într-adevăr, dar nu 
chiar aşa. Îl zări pe Frodo dedesubt — o umbră stingheră, cenuşie, lipită 
de stâncă. Dar era mult prea departe ca să-i întindă o mână de ajutor. 

Tunetul despică iar înălțimile; apoi se porni ploaia. Se izbea de stâncă, 
rece, tăioasă amestecată cu grindină, ca o pânză de apă orbitoare. 

— Cobor la dumneavoastră! ţipă Sam, deşi cât şi-ar fi dorit să nu 
rostească aceste cuvinte 

— Nu, nu! Aşteaptă! îi răspunse Frodo ceva mai îmbărbătat. Am să-mi 
revin îndată. Deja mă simt mai bine. Aşteaptă! Nu poţi face nimic fără o 
funie. 

— Funie! strigă Sam sălbatic, ca pentru sine, oarecum uşurat. Mai 
bine-aş atârna eu de-o funie, să mă vadă toţi zevzecii de la o poştă! Nu 
eşti decât o secătură, Sam Gamgee; aşa-mi zicea mie mereu Unchiaşu', 
asta era vorba lui! Funie! 

— Nu mai bodogăni! strigă Frodo, supărat, dar şi înveselit; îşi revenise 
acum. Mai lasă-l pe Unchiaşul ăla al tău. Doar nu vrei să spui că ai vreo 
funie prin buzunar? Dacă-i aşa, scoate-o. 

— Da, domnu' Frodo, e-n raniţa mea. Am cărat-o după mine sute de 
mile şi parc-am fost lovit cu leuca de-am uitat-o. 

— Atunci, pune mâna şi dă-i drumul jos! 

Sam îşi desfăcu iute raniţa şi începu să scotocească. Găsi, într-adevăr, 
la fund un colac de funie cenuşiu-argintie, împletită de seminţia din 
Lorien. Azvârli un capăt spre stăpânul lui. Bezna părea să se ridice de pe 
ochii lui Frodo; sau poate-i revenea vederea. Zări firul cenuşiu care 
cobora unduindu-se şi i se păru o lucire argintie. Acum că avea un punct 
luminos în întuneric asupra căruia să-şi aţintească privirile, nu se mai 
simţea chiar aşa buimac. Lăsându-se greu în faţă, îşi înfăşură strâns 
capătul în jurul taliei, iar apoi apucă funia cu ambele mâini. 

Sam se dădu îndărăt şi îşi propti picioarele într-o buturugă la vreo doi 
metri de muchie. Cu chiu cu vai, Frodo ajunse sus şi se aruncă la pământ. 

Tunetele bubuiau şi huruiau în depărtare, iar ploaia vijelioasă nu mai 
contenea. Hobbiţii se târâră îndărăt, pe făgaş; dar nu aflară acolo cine ştie 
ce adăpost. În jurul lor se porniseră şuvoaie de apă; curând se uniră într- 
un potop care se izbea aburind de pietre, împroşcând peste stâncă, de 
parcă s-ar fi scurs din burlanele unui acoperiş uriaş. 

— Puteam să mă-nec acolo, jos, sau să mă fi luat apele, zise Frodo. Ce 
noroc pe mine să ai funia aia! 

— Era bine dacă-mi aduceam mai repede aminte c-o am, rosti Sam. 
Poate v-amintiţi cum puneau funiile în bărci când am pornit la drum, 
acolo, în ţinutul elfesc. Nu m-am putut abţine şi-am vârât şi eu un colac 
în desagă. Sunt ani de-atunci. „Cine ştie când îţi poate fi de ajutor!”, aşa a 
zis Haldir parcă, sau altul de-acolo. Şi-a avut dreptate. 

— Păcat că nu m-am gândit să iau şi eu o bucată, zise Frodo; dar am 
părăsit Frăția în grabă şi zăpăceală. Dacă aveam destulă, am fi putut 
coborî. Cât e de lungă funia ta? 

Sam o scoase încet şi-o măsură cu braţele: 

— Cinci, zece... douăzeci, treizeci de coţi. Cam atât, zise el. 

— Cine-ar fi crezut! exclamă Frodo. 

— Ah! Aşa e! făcu Sam. Elfii sunt o seminţie minunată. Pare cam sub- 
tire, dar e zdravănă; şi e moale ca puful la pipăit. Şi se poate strânge 
mult. E tare uşoară. Minunată seminţie, pe legea mea! 

— Treizeci de coţi, făcu Frodo gânditor. Cred c-ar fi de-ajuns. Dacă 
furtuna se termină înainte de căderea nopţii, eu unul am să-ncerc. 

— Ploaia s-a potolit aproape de tot, zise Sam. Dar să nu cumva să 
faceţi ceva necugetat şi să plecaţi iar în întuneric, domnu' Frodo. Eu unul 
nu mi-am revenit după ţipătul ăla adus de vânt. Poate dumneavoastră, 
da. Părea un călăreț negru; dar unul zburător, dacă aşa ceva-i cu putinţă. 
Mă gândesc c-ar fi mai bine să ne-odihnim în despicătura asta până s-o 
scurge noaptea. 

— lar eu mă gândesc că nu mai vreau să stau nici o clipă înțepenit aici, 
pe muchia asta, cu ochii din Ţara Întunecimii zgâindu-se la noi de din- 
colo de mlaştini, zise Frodo. 

La acestea, se ridică şi coborî din nou pe fundul făgaşului. Privi în za- 
re. Către răsărit, cerul se însenina iar. Furtuna îşi ridica poalele ude şi 
zdrenţuite, căci aripile măreţe şi războinice se îndreptaseră asupra creste- 
lor Emyn Muil, şi acolo adăstară o vreme gândurile întunecate ale lui 
Sauron. Dar curând, se întoarse ca să biciuie Valea Anduinului cu grind- 
ină şi cu fulgere, aruncându-şi umbra peste Minas Tirith cu iz de bătălie. 
Apoi se lăsă în munţi şi, adunându-şi lăncile măreţe, se rostogoli agale 
asupra Gondorului şi la poalele Rohanului, până ce, departe, călăreţii din 
câmpie îi zăriră stâlpii întunecaţi îndărătul soarelui în vreme ce înaintau 
către Apus. Dar aici cerul albastru al serii se deschise din nou peste 
pustietate şi peste smârcurile puturoase; apărură câteva stele palide, ca 
nişte găuri în coviltirul peste care răsărise luna nouă. 

— Ce bine e să vezi din nou, zise Frodo, trăgând adânc aer în piept. 
Ştii că mi-a trecut o clipă prin minte că mi-am pierdut vederea? De la 
fulgere sau de Ia ceva mai rău. Nu vedeam nimic; chiar nimic. Până mi-ai 
trimis funia aia. Parcă strălucea. 

— Seamănă pe întuneric cu argintul, spuse Sam. N-am observat până 
acum, deşi nu-mi amintesc s-o fi scos de când am vârât-o demult în de- 
sagă. Dar dacă sunteţi pus pe căţărat, domnu' Frodo, cum o să faceţi? 
Treizeci de coţi, adică optsprezece stânjeni, cam asta-i şi înălţimea stâncii, 
după cum aţi socotit. 

Frodo chibzui o clipă. 

— Înnoad-o bine în jurul ciotului ăluia, Sam, zise el. Apoi cred că o să- 
ţi fac pe plac de data asta şi-o să te las să porneşti primul. Eu am să ţin 
funia, aşa că tu nu va trebui decât să te fereşti cu mâinile şi picioarele. 
Nu mă supăr dacă te mai sprijini din când în când de câte-un prag, să-mi 
mai trag şi eu sufletul. După ce ajungi jos, am să te urmez şi eu. Acum 
mi-am mai revenit. 

— Foarte bine, zise Sam cu inima grea. Dacă aşa trebuie, hai s-o facem. 

Luă funia şi o legă strâns în jurul ciotului cel mai apropiat de buza pră- 
pastiei; apoi îşi petrecu celălalt capăt în jurul taliei. Fără nici o tragere de 
inimă, se răsuci şi se pregăti să coboare. 

Se dovedi mult mai uşor decât se aşteptase. Parcă îi dădea curaj funia, 
deşi închidea ochii de câte ori se uita jos printre picioare. La un moment 
dat, nimeri peste o porţiune mai grea, unde peretele era neted si chiar 
cavernos; acolo se lăsă să lunece legănându-se pe funia de argint. Dar 
Frodo îl coborî încet şi cu grijă, aşa că trecu cu bine şi peste asta. Nu-i 
fusese teamă decât că o să se sfârşească toată funia şi-o să rămână 
atârnat, dar Frodo mai avea încă un rotocol zdravăn în mână, când îl 
auzi pe Sam strigând: — Am ajuns! 

Glasul îi răsuna foarte limpede dedesubt, el, însă, nu se zărea; cenuşiul 
mantiei sale se pierdea în asfinţit. Lui Frodo îi trebui ceva mai mult ca să 
ajungă la el. Îşi legase funia în jurul taliei şi o prinsese bine de ciotul 
acela; o scurtase destul, ca să nu se lovească în momentul în care avea să 
atingă pământul; totuşi, nu voia să se pună în primejdie, căci nu avea 
atâta încredere în firicelul acela cenuşiu. Cu toate acestea, în două locuri 
fu nevoit să se lase cu totul în voia funiei: suprafaţa stâncii era netedă, n- 
avea cum se agăța, nici măcar cu degetele lui de hobbit, iar pragurile 
erau foarte depărtate. Dar, până la urmă, ajunse şi el jos. 

— Na, c-o făcurăm şi pe-asta! strigă el. Am reuşit să scăpăm din Emyn 
Muil! Mă-ntreb acum ce ne mai aşteaptă. Te pomeneşti că acuşica o să 
tânjim să mai simţim piatra tare sub picioare. 

Dar Sam nu-i răspunse. Se uită lung în sus, la stâncă. 

— Găgăuţă! Neghiobule! exclamă el. Funia mea drăgălaşă stă legată 
acolo de-un ciot, iar noi suntem aici, jos. Ce scară bună i-am mai lăsat ne- 
mernicului ăluia de Gollum! Nu ne rămâne decât să punem un zapis să-l 
anunţăm pe unde am luat-o! Prea scăpaserăm uşor! 

— Dacă-ţi trece prin cap vreun gând legat de cum am fi putut coborî 
cu tot cu funie, atunci să mă faci pe mine găgăuţă sau cum ţi-o fi zis Un- 
chiaşul, zise Frodo. Urcă şi dezleag-o, dacă pofteşti, şi pe urmă dă-ţi dru- 
mul jos! 

Sam se scarpină în cap. 

— Nu, nu-mi vine nici o idee, zise el. Şi vă cer iertare, dar, ce să fac, 
tare mi-e greu s-o las aici. 

Luă capătul funiei, îl scutură uşor şi îl mângâie. 

— E dureros să mă despart de orice lucru pe care l-am luat cândva din 
ţinutul elfesc. S-ar putea s-o fi împletit chiar Galadriel, murmură el, clăt- 
inând îndurerat din cap. 

Ridică privirile şi mai trase o dată de sfoară, în semn de rămas-bun. 
Spre marea mirare a celor doi hobbiţi, funia căzu încolăcită drept în 
capul lui Sam. Frodo începu să râdă. 

— Cine a legat funia? întrebă el. Bine c-a ţinut cît am coborât. Când mă 
gândesc că m-am încrezut în nodul tău... 

— N-oi fi bun la căţărat, domnu' Frodo, rosti el bosumflat, dar mai ştiu 
şi eu câte ceva despre funii şi noduri. Din familie, cum aţi zice dum- 
neavoastră. Păi, bunicu-meu, şi după aia unchiu' Andy, care-a fost fratele 
mai mare al Unchiaşului, au mers odinioară pe sârmă peste Câmpunalt. 
lar eu am strâns nodul în jurul ciotului ca oricare făptură din Comitat 
sau din afară. 

— Atunci s-o fi frecat de buza prăpastiei şi s-o fi rupt, conchise Frodo. 

— Pun rămăşag, că nu-i aşa, spuse Sam şi mai jignit, aplecându-se să 
cerceteze capetele. Nu, n-a fost asta. E neatinsă! 

— Atunci mă tem că s-a dezlegat nodul, îşi dădu Frodo cu părerea. 

Sam clătină din cap, fără să zică nimic. Îşi petrecu gânditor funia 
printre degete. 

— Puteţi să credeţi ce poftiţi, domnu' Frodo, zise el într-un târziu. Dar 
eu gândesc că s-a dezlegat singură, la chemarea mea. 

O încolăci şi o vâri cu duioşie în desagă. 

— Important e că a căzut iar la noi, spuse Frodo. Acum trebuie să ne 
gândim ce-o să facem mai departe. Se lasă noaptea. Ce frumoase-s 
stelele! Şi luna! 

— Te ung la inimă, nu-i aşa? zise Sam, ridicându-şi privirile. Au ceva 
elfesc în ele. Şi luna-i în creştere. N-am mai văzut-o de vreo două nopți 
de-atâţia nori. Luminează destul de puternic. 

— Da, încuviinţă Frodo; dar de-abia peste câteva zile o s-avem lună 
plină. Nu cred că-i bine să trecem smârcurile pe lumina asta slabă. 

Porniră mai departe sub cele dintâi umbre ale nopţii. După o vreme, 
Sam se întoarse şi se uită îndărăt la drumul pe care veniseră. Gura 
făgaşului se căsca neagră în stânca întunecată. 

— Ce bine-mi pare că ne-am luat funia înapoi, zise el. L-am cam pus 
la-ncurcătură pe neisprăvitul ăla. Să vedem cum şi-o zdreli picioarele 
alea urâte peste praguri! 

Se dezlipiră până la urmă de stânca şi plecară prin pustiul acela de bo- 
lovani şi de pietre colțuroase umede şi lunecoase din cauza potopului de 
ploaie. 

Pământul se povârnea încă abrupt, până hăt-departe. Nu merseră mult 
şi dădură de o crăpătură care se căsca deodată, mare şi neagră dinaintea 
lor. Nu era prea lată, însă nu se putea sări peste ea pe întuneric. Li se 

păru că aud un susur de apă în măruntaiele ei. Crăpătura se curba în 
stânga, spre miazănoapte, şi se întorcea către coline, oprindu-le astfel 
drumul în direcţia aceea, cel puţin cît era întuneric. 

— N-ar fi mai bine s-o luăm îndărăt la miazăzi, pe la poalele stâncii? 
întrebă Sam. Poate-om găsi vreun ascunziş pe-acolo sau chiar o peşteră, 
ceva. 

— Ba da, spuse Frodo. Am obosit şi nu cred că mă mai pot târî printre 
pietre în noaptea asta; cu toate că mă calcă pe nervi orice clipă pierdută. 
Ce bine-ar fi s-avem în faţă o cărare bătătorită! Aş merge până mi s-ar 
toci tălpile. 

Mersul pe la poalele colţuroase ale Emin Muilului li se păru tare ane- 
voios. Şi Sam nu dădu peste nici un ascunziş sau o grotă în care să se 
adăpostească; dinaintea lor se întindeau doar povârnişuri înnegurate pe 
lângă stânca acum mai înaltă şi mai abruptă ca înainte. Până la urmă, se 
aruncară osteniţi la pământ, lângă un bolovan la adăpost de vânt, nu de- 
parte de buza prăpastiei. 

Acolo statură vârâţi unul într-altul cu sufletul înnegurat, în noaptea 
rece, împietrită, până ce somnul li se strecură sub gene, oricât s-ar fi 
căznit să-l alunge. Luna strălucea limpede sus, pe cer. Lumina ei subţire 
şi albă arginta feţele pietrelor şi scălda zidurile reci şi încruntate ale stân- 
cii, preschimbând toată întinderea aceea întunecată într-un cenuşiu pal- 
id, îngheţat, mişcat din loc în loc de umbre smolite. 

— Bun! făcu Frodo, ridicându-se şi înfăşurându-se mai bine în mantie. 
Dormi un pic, Sam, şi ia pătura mea. Am să fac de pază şi-am să mă 
plimb puţin încolo şi-ncoace. 

Deodată se încorda şi-l apucă, ghemuindu-se, pe Sam de braţ. 

— Ce-i aia? şopti el. Uită-te acolo, pe stâncă! Sam se uită şi trase adânc 
aer printre dinţi. 

— Ssst! făcu el. Asta ne mai lipsea! E Gollum ăla! Vipere şi şerpi! Ce 
credeam, c-o să scăpăm aşa uşor, cu o căţărătură, două? la uitaţi-vă la el! 
Parcă-i un păianjen scârbos pe un perete! 

Pe suprafaţa unei râpe abrupte şi-aproape netede, după cum le păru în 
lumina palidă a lunii, se mişca o umbră mică şi neagră, cu membrele 
subţiri şi răşchirate. Pesemne că mâinile şi degetele de la picioare se 
agăţau de micile ieşituri de care hobbiţii nu s-ar fi putut prinde. Dar 
arăta ca şi cum s-ar fi târât în jos pe perniţe lipicioase, ca o arătare mare, 
în căutare de pradă, din neamul gândacilor. Şi cobora cu capul în jos, de 
parcă ar fi amuşinat pământul. 

Din când în când îşi dădea capul încet pe spate, răsucindu-şi cu totul 
gâtul subţire şi lung; hobbiţii zăriră două luminiţe strălucind palid: ochii 

lui, care sclipiră o clipă în lumina lunii, acoperindu-se apoi iute de 
pleoape. 

— Credeţi că ne vede? întrebă Sam. 

— Nu ştiu, zise Frodo liniştit. Dar cred că nu. Şi unor ochi prietenoşi 
le-ar fi greu să vadă mantiile acestea elfeşti. Eu unul nu te pot vedea pe 
întuneric nici la doi paşi. Şi-am auzit că nu-i place nici pe soare, nici pe 
lună. 

— Atunci de ce coboară chiar pe-aici? întrebă Sam. 

— Mai încet, Sam, îl potoli Frodo. Pesemne că ne simte. Şi cred că are 
auzul ascuţit, ca elfii. Mi se pare c-a auzit ceva acum, poate chiar glas- 
urile noastre. Am cam strigat acolo, sus; şi-am vorbit până acum cu glas 
tare. 

— Ei, m-am cam săturat de el, zise Sam. Ce tot vine după noi? la să-l 
iau un pic la întrebări. Cred că acum n-o să putem să-i dăm brânci. 

Sam se strecură tiptil spre stâncă, trăgându-şi bine gluga cenuşie pe 
frunte. 

— Ai grijă, şopti Frodo, urmându-l. Să nu-i atragi atenţia. E mult mai 
primejdios decât pare. 

Silueta neagră coborâse, agăţându-se de stâncă, vreo trei sferturi din 
distanţă. Era acum cam la cincizeci de picioare, chiar mai puţin, de 
poalele stâncii. Hobbiţii îl urmăreau ghemuiţi stană de piatră, ascunşi 
după un bolovan uriaş. Ai fi zis că ajunsese într-un loc mai dificil sau că 
îl necăjea ceva. Îl auzeau pufăind şi din când în când şuierând câte-o în- 
jurătură. Îşi înălță capul şi li se păru că scuipă. Apoi îşi continuă 
coborâşul. Acum îi auzeau glasul spart şi sâsâit. 

— Ah, ssst! Uşurel, nepreţuitul meu! Graba ssstrică treaba! Nu trebuie 
sssă ne punem la bătaie pielea, nu-i aşşşa, nepreţuitule? Nu, nepreţuit- 
ule... gollum! îşi ridică iar capul, clipi la lumină, şi-nchise iute ochii. 

— N-o putem suferi! şuieră el. Ssscârboasă, ssscârboasă şşşi 
tremurătoare lumină e... ssst... ne issscodeşte, nepreţuitule, ne arde la 
ochi. 

Tot coborând, şuieratul i se auzi mai ascuţit şi mai limpede. 

— Unde essste, unde essste nepreţuitul meu, nepreţuitul meu? E-al 
nostru, e-al nostru şi-l poftim. Hoţii, hoţii, ssscârbele alea de hoţomani! 
Unde-or fi cu nepreţuitul meu? Blestemaţii! Îi urâm! 

— Parcă n-ar şti că suntem aici, nu-i aşa? şopti Sam. Şi ce-o fi 
nepreţuitul lui? O fi vrând să zică... 

— Sst, îl opri Frodo. E destul de aproape acum ca s-audă şi-o şoaptă. 

Într-adevăr, Gollum se oprise iar brusc, şi capul lui mare, proptit în 
gâtul sfrijit, i se bălăngăni dintr-o parte în alta, ca şi cum ar fi ascultat. 

Ochii lui spălăciţi erau întredeschis! Sam se chirci, deşi degetele îi tresări- 
ră neliniştite. Ochii lui plini de mânie şi scârbă nu i se mai dezlipiră de 
creatura strâmbă care începu acum iar să se mişte, să sâsâie şi să 
bolborosească. 

Ajunse, în sfârşit, la vreo douăsprezece picioare deasupra lor. Din loc- 
ul acela, stâncă se teşea abrupt înăuntru şi nici măcar Gollum nu putu să 
găsească sprijin. Păru că vrea să se răsucească, să ajungă cu picioarele în 
jos. Atunci însă se prăbuşi, ţipând ascuţit, în cădere îşi încolăci picioarele 
şi braţele în jurul trupului, ca un păianjen care se lasă pe un fir. 

Sam ţâşni din ascunzătoarea lui şi, din două salturi, străbătu distanţa 
dintre el şi poalele stâncii. Până să se poată Gollum ridica, sări peste el. 
Dar chiar aşa, luată pe nepusă masă, arătarea se dovedi mai sprintenă 
decât s-ar fi aşteptat hobbitul. Înainte să găsească un punct de sprijin, 
Sam fu încolăcit de braţele şi picioarele acelea lungi care îl strângeau fără 
să-l strivească, dar tare ca nişte funii cumplite. Degetele lipicioase îi 
pipăiau beregata. Apoi simţi muşcătura unor dinţi ascuţiţi în umăr. Nu 
mai putu decât să-l izbească în faţă cu capul lui rotund şi tare. Gollum 
sâsâia şi scuipa, dar nu-l slăbea deloc. 

Dacă ar fi fost singur, lucrurile ar fi luat o întorsătură urâtă pentru 
Sam. Dar Frodo sări în picioare şi îşi trase spada Sting din teacă. Cu 
mâna stângă îl apucă pe Gollum de părul său rar şi-i dădu capul pe 
spate. Gâtul lung al arătării se întinse şi ochii spălăciţi şi otrăviţi rămaser- 
ă pironiţi la cer. 

— Lasă-l, Gollum, îi porunci el. Aceasta-i Sting. Doar ai mai văzut-o 
cândva. Lasă-l, că altfel ai s-o simţi de data asta. Îţi tai beregata. 

Gollum se prăbuşi ca o funie udă. Sam se ridică, pipăindu-şi umărul. 
Ochii îi clocoteau de mânie, dar nu avea pe cine să se răzbune: vrăjmaşul 
lui zăcea neputincios pe pietre, gudurându-se şi schelălăind. 

— Nu ne lovi! Nu-i lăsa să ne-atingă, nepreţuitule! Hobbiţeii 
cumsecade n-or să ne lovească, nu-i aşa? Că doar noi n-am vrut să le 
facem vreun rău, dar ei au sărit pe noi ca pisicile pe bieţii şoareci. Aşa, 
aşa, nepreţuitule! lar noi suntem aşa singuri, gollum. Noi o să fim drăguţi 
cu ei, tare drăguţi, dacă şi ei or să fie aşa. Da, daaa. 

— Ei, ce-i de făcut? zise Sam. Eu zic să-l legăm, ca să nu se mai furişeze 
după noi. 

— Dar asta o să ne-omoare, o să ne-omoare, schelălăi Gollum. Hobbiţei 
haini la inimă. Să ne lege ei în tărâmul ăsta rece, de piatră, gollum, gollum! 
ÎI înecară suspinele. 

— Nu, zise Frodo. N-avem cum să-l ucidem în situaţia asta. Amărâtul! 
La urma urmei nu ne-a făcut nici un rău. 


686 


— Oare? făcu Sam, pipăindu-şi umărul. Oricum avea de gând s-o facă. 
Şi, vă zic, şi-acum ticluieşte să ne gâtuie în somn. 

— Nu zic că nu-i aşa, încuviinţă Frodo. Dar una e ce ticluieşte el, şi alta 
ce poate să ne facă acum. 

Rămase o clipă pe gânduri. Gollum zăcea neclintit, dar nu mai mi- 
orlăia. Sam se uita la el încruntat. Atunci lui Frodo i se păru că aude 
foarte clar, dar depărtat, glasuri de demult: 


Ce păcat că Bilbo n-a înjunghiat-o pe făptura asta ticăloasă, când a avut 
prilejul! 

Păcat? Păi, tocmai teama de Păcat i-a oprit mâinile. Teama de păcat şi 
Milostivirea; să nu loveşti fără pricină. 

Nu mă tem de păcat când e vorba de Gollum. Îşi merită moartea. 

Îşi merită moartea! Nu mă îndoiesc de asta. Multe viețuitoare îşi merită 
moartea. Iar altele îşi merită viața, dar mor. Însă ai tu putinţa să le dăruieşti vi- 
aţa? Atunci ia-o mai uşor cu moartea în numele dreptății, gândindu-te la 
propria-ți piele. Nici măcar înțelepții nu au putinta să vadă tot ce-i la urmă. 


— Foarte bine, rosti el tare, coborându-şi spada. Dar tot mă tem. Şi tot- 
uşi, după cum vezi, n-o să m-ating de creatura asta, căci acum, că o văd 
în faţa ochilor, mi s-a făcut milă. 

Sam rămase cu ochii holbaţi la stăpânul său; părea că vorbeşte cuiva 
care nu era de faţă. Gollum îşi ridică încet capul. 

— Daa, sssuntem nişşşte ticăloşşşi, nepreţuitelor, schelălăi el. Îndurare! 
Îndurare! Hobbiţii n-or să ne ucidă; hobbiţii sunt buni. 

— Nu, n-o să te ucidem, spuse Frodo. Dar nici n-o să te lăsăm să pleci. 
Eşti tot numai răutate şi nu ne putem încrede în tine, Gollum. Va trebui 
să vii cu noi, asta-i tot. Şi n-o să te pierdem din ochi. Însă trebuie să ne 
dai o mână de ajutor, când o să fii în stare. După faptă şi răsplată. 

— Da, aşşşa e, făcu Gollum, ridicându-se în capul oaselor. Sunt buni 
hobbiţii. O sssă mergem cu ei. O sssă le-arătăm poteci ferite-n întuneric, 
da, da! Şşşi unde ssse duc ei, oare, de-sss nevoiţi sssă ssstrăbată assse- 
menea meleaguri reci, de piatră. Tare ne minunăm, tare ne mai 
minunăm. 

Îşi înălţă clipind privirile spre ei şi în ochii lui spălăciţi scapără o 
sclipire şireată şi curioasă. Sam pufni dispreţuitor şi se ţinu să vorbească; 
dar părea să simtă că se petrecea ceva ciudat cu stăpânul lui. Fără doar şi 
poate, starea acestuia se schimbase. În orice caz, rămase uluit de răspun- 
sul lui. 


687 


Frodo se uită drept în ochii lui Gollum, care clipi iute şi îşi feri 
privirile. 

— Ştii tu sau măcar bănuieşti, Smeagol, zise el liniştit şi aspru. Şi pre- 
supun că ştii drumul într-acolo. 

— Ah! Sss! făcu Gollum, acoperindu-şi urechile cu mâinile, ca şi cum 
rostirea acestui nume l-ar fi durut. Am bănuit, am bănuit, şopti el; şi n- 
am vrut să-i lăsăm, nu? Nu, nepreţuitule, n-am vrut să-i lăsăm pe hob- 
biții ăştia drăguţi. Praf, praf şi cenuşă; şi sete-i acolo; şi puțuri peste 
puțuri şi orci — mii de orci. Hobbiţii cumsecade nu trebuie sssă ssse 
ducă acolo. 

— Aşadar, ai fost în Mordor, nu-i aşa? stărui Frodo. Şi te simţi atras iar 
într-acolo... 

— Da, da. Nu! ţipă Gollum. Doar o dată, din întâmplare, nepreţuitule. 
Da, din greşeală. Dar n-o să ne întoarcem. Nu, nu! 

Apoi brusc îşi schimbă glasul şi limba; suspină din rărunchi şi vorbi, 
dar parcă nu lor. 

— Lasă-mă-n pace, gollum! Mă doare. O, bietele mele mâini, gollum! 
Eu, noi... eu nu vreau să mă întorc. Nu ştiu pe unde. Sssunt obosit. Eu... 
noi nu ştim pe unde, gollum, gollum; nu, nu ştim. Ei stau treji tot timpul. 
Gnomi, oameni şi elfi — elfii îngrozitori, cu ochii strălucitori. Nu ştiu pe 
unde! Of! 

Se ridică în picioare şi, strângându-şi mâna lui lungă într-un nod osos, 
descărnat, arătă tremurând către răsărit. 

— Noi nu! Nu pentru voi! Apoi se prăbuşi iar. 

— Gollum, gollum, schelălăi el cu faţa la pământ. Nu te uita la noi! 
Pleacă! Du-te şi te culcă! 

— N-o să plece şi nici n-o să se culce la porunca ta, Smeagol, zise 
Frodo. Dar dacă vrei într-adevăr să te eliberezi, atunci trebuie să m-ajuţi. 
Şi asta mă tem că-nseamnă să ne găseşti cărarea către el. Însă nu-i nevoie 
să mergi tot drumul, să treci de poartă, doar pe tărâmul Lui. 

Gollum se ridică iar în capul oaselor şi se uită la el printre gene. 

— E-acolo, cotcodăci el. Mereu acolo. Orcii or să v-atace peste tot. Dai 
la tot pasu' de orci Ia răsărit de Râu. Nu-l mai iscodiţi atâta pe Smeagol. 
Bietul, bietul Smeagol, a plecat tare demult. l-au luat Nepreţuitul şi-acum 
e pierdut. 

— Poate că o să-l găsim iar, dacă vii cu noi, zise Frodo. 

— Nu, nu, niciodată! Şi-a pierdut Nepreţuitul, rosti Gollum. 

— Ridică-te-n picioare! îi porunci Frodo. 

Gollum se ridică şi se dădu îndărăt, spre stâncă. 

— Ei! făcu Frodo. Poţi să găseşti vreo cărare mai uşoară? Ziua sau 
noaptea? Suntem obosiţi, dar dacă alegi noaptea, vom porni chiar acum. 

— Luminile tari ne dor rău, schelălăi Gollum. Nu sub razele Feţei 
Albe; nu încă. O sssă treacă în curând dincolo de coline, dar mai întâi 
odihniţi-vă un pic, drăgălaşilor hobbiţi! 

— Atunci stai jos, zise Frodo. Şi nu te mişca! 

Hobbiţii se aşezară alături de el, de-o parte şi de alta, sprijiniți de 
peretele stâncii, odihnindu-şi picioarele. Nu era nevoie să rostească nici 
un fel de cuvinte: ştiau că, pentru moment, n-aveau voie să doarmă. 
Luna scăpata încet. De pe coline se lăsau umbrele şi dinaintea lor se în- 
tuneca totul. Stelele sclipeau tot mai tare sus, pe cer. Nici unul nu mişca. 
Gollum stătea cu picioarele strânse, odihnindu-şi bărbia pe genunchi, cu 
tălpile şi palmele lipite de pământ şi ochii închişi; dar părea încordat, ca 
şi cum ar fi reflectat sau ar fi ciulit urechile la ceva. 

Frodo se uită la Sam. Ochii li se întâlniră şi se înţeleseră îndată, îşi dă- 
dură capul pe spate şi părură că închiseseră ochii. Curând li se auzi res- 
piraţia liniştită. Lui Gollum îi tresăriră uşor mâinile. Îşi mişcă abia per- 
ceptibil capul în dreapta şi în stânga. Deschise întâi un ochi, apoi pe 
celălalt. Hobbiţii nu dădeau nici un semn de viaţă. Brusc, Gollum sări în 
faţă cu o agerime şi-o iuţeală uluitoare, ca o Lăcustă sau ca o broască, şi se 
pierdu în întuneric. Era tocmai ceea ce socoteau şi cei doi hobbiţi că se va 
întâmpla. Sam îl ajunse din urmă, îl apucă de un picior şi îl trânti la 
pământ. 

— Funia ta o să ne fie iar de folos, Sam, zise Frodo. Sam scoase funia 
din desagă. 

— Şi-ncotro o porniseşi matale peste ţinuturile astea reci, de piatră, 
domnu' Gollum? mormăi el. Tare ne minunăm, tare ne mai minunăm. Ca 
să dai de niscaiva prieteni de-ai tăi orci, drept e? Făptură scârboasă şi 
trădătoare! Ar trebui să te strâng cu funia asta de gât, aşa, zdravăn. 

Gollum se întinse cuminte şi nu mai încercă nici un şiretlic. Nu-i 
răspunse nimic lui Sam, dar îi aruncă o privire otrăvită. 

— Trebuie să găsim un fel de a-l ţine lângă noi, zise Frodo. Că doar vr- 
em să meargă; aşa că nu-i potrivit să-i legăm picioarele şi braţele, pentru 
că le foloseşte şi pe unele, şi pe altele. Leagă-l de gleznă şi ţine de funie. 

Se aplecă asupra lui Gollum, în timp ce Sam făcea nodul. Rămaseră 
amândoi uluiţi, căci Gollum începu să ţipe sfâşietor şi subţire; era 
cumplit să-l auzi. Se zbătu şi se strădui să ajungă cu gura la gleznă, ca să 
rupă funia cu dinţii. Continua să ţipe. Până la urmă, Frodo se încredința 
că-l durea; dar n-avea cum să fie din pricina nodului. Se uită atent la el şi 

văzu că nu era prea strâns, poate chiar cam slab. În ciuda a ceea ce spun- 
ea, Sam era destul de milostiv. 

— Ce-i cu tine? întrebă el. Trebuie să te legăm, ca să nu-ţi mai vină pe 
chelie să fugi; dar nu vrem să te rănim. 

— Ne doare, ne doare, şuieră Gollum. E ca gheaţa, muşcă! Au împletit- 
o elfii, blestemaţi să fie! Hobbiţi haini şi nesuferiţi! De-aia vrem să scapi, 
de-aia, nepreţuitule. Am priceput că-s haini hobbiţii. Ei se văd cu elfii, 
elfii fioroşi, cu ochi strălucitori. Depărtaţi-o de noi! Ne doare. 

— Nu, n-am să te dezleg, zise Frodo; doar dacă... ; căzu o clipă pe gân- 
duri... doar dacă există vreo făgăduială în care să credem. 

— O să jurăm c-o să facem ce vrea el, da, da zise Gollum, zvârcolindu- 
se şi frecându-şi glezna. Ne doare. 

— Juri? întrebă Frodo. 

— Smeagol, rosti Gollum brusc şi limpede, deschizându-şi larg ochii şi 
uitându-se drept la Frodo, cu o sclipire ciudată, Smeagol va jura cu mâna 
pe Nepreţuit. 

Frodo se înălţă, iar Sam rămase iar cu gura căscată la cuvintele şi la 
glasul lui sever. 

— Cu mâna pe Nepreţuit? Cum îndrăzneşti una ca asta? întrebă el. la 
gândeşte-te! 


Un Inel să le ferece pe toate, astfel să le stăpânească în Întunecime. 


Oare-ai să te legi pe undiţa asta, Smeagol? El o să te ajute, dar e mai 
viclean ca tine. S-ar putea să-ţi răstălmăcească vorbele. Fii cu băgare de 
seamă! 

Gollum se chirci. 

— Cu mâna pe Nepreţuit, pe Nepreţuit, repetă el. 

— Şi ce juri? îl întrebă Frodo. 

— Să fiu foarte, foarte cuminte, zise Gollum. 

Apoi se târî la picioarele lui Frodo, gudurându-se şi şoptind răguşit; se 
cutremură, ca şi cum vorbele acestea l-ar fi zguduit de spaimă până în 
măduva oaselor. 

— Smeagol vrea să jure, ca să nu mai ajungă niciodată, niciodată la EI. 
Niciodată! Smeagol îi va salva. Dar trebuie să jure pe Nepreţuit! 

— Nu! Nu cu mâna pe asta! zise Frodo, uitându-se în jos la el cu milă 
şi cu asprime. Nu-ţi doreşti decât să-l vezi şi să-l atingi, dacă-i putea, deşi 
ştii prea bine că o să te înnebunească. Nu vei jura pe asta. Jură în numele 
lui, dacă vrei! Căci ştii unde e. Da, ştii, Smeagol. E-n faţa ta. 

O clipă lui Sam i se păru că stăpânul lui crescuse, iar Gollum se micise; 
o umbră înaltă şi severă, un senior puternic, care îşi ascundea strălucirea 
într-un nor cenuşiu, iar la picioarele lui, un căţeluş scheunând. Şi totuşi, 
cei doi erau, într-un fel, înrudiţi, nu străini; îşi puteau citi gândurile. Gol- 
lum se ridică şi începu să-l mângâie pe genunchi şi să se gudure. 

— Jos! Jos! strigă Frodo. Acum făgăduieşte! 

— Făgăduiesc, da, făgăduiesc, zise Gollum. O să-l slujesc pe stăpânul 
Nepreţuitului! Stăpân milostiv, Smeagol bun, gollum, gollum! 

Deodată izbucni în plâns şi se muşcă iar de gleznă. 

— Scoate-i funia, Sam, zise Frodo. 

Sam se supuse fără nici o tragere de inimă. Pe dată, Gollum se ridică şi 
începu să zburde, ca o potaie bătută măr, pe care stăpânul se-apucase s-o 
mângâie. Din clipa aceea în el se petrecu o schimbare care ţinu o vreme; 
nu mai sâsâia şi nu mai schelălăia nici când le vorbea tovarăşilor lui de 
drum, nici când se adresa sinelui său nepreţuit. Tresărea şi se ferea în 
clipa în care cei doi se-apropiau de el sau făceau vreo mişcare bruscă şi 
se ferea să se atingă de mantiile lor elfeşti; dar era prietenos şi tare dornic 
să le facă pe plac. Râdea în hohote dacă se spunea vreo glumă sau chiar 
când Frodo îi vorbea blând; dacă îl alunga, începea să plângă. Sam nu 
prea se învrednicea să-i vorbească. Îl bănuia mai mult ca oricând şi, dacă 
aşa ceva era cu putinţă, îl plăcea pe noul Gollum, Smeagol, chiar mai 
puţin decât pe cel vechi. 

— Ei, Gollum, sau cum o fi să-ţi zicem, rosti el, asta e. Luna s-a dus şi 
trece şi noaptea. Am face bine s-o luăm din loc. 

— Da, da, încuviinţă Gollum, ţopăind. Hai să mergem. Nu-i decât o 
cale de trecere între capătul de miazănoapte şi cel de miazăzi. Eu am 
găsit-o, să ştiţi! Orcii n-o folosesc; orcii n-o ştiu. Orcii nu trec peste Smâr- 
curi, ci ocolesc zeci de leghe. Mare noroc c-aţi luat-o pe drumul ăsta. 
Mare noroc că l-aţi găsit pe Smeagol. Da, da! Urmaţi-l pe Smeagol! 

Făcu vreo câţiva paşi înainte şi se uită întrebător îndărăt, ca un câine 
care te invită la plimbare. 

— Stai puţin, Gollum! strigă Sam. N-o lua aşa repede! Acuşica ajung la 
tine cu funia! 

— Nu, nu! făcu Gollum. Smeagol ţi-a făgăduit doar! 

Porniră în adâncul nopţii, pe sub stelele limpezi şi reci. Gollum îi 
călăuzi un timp îndărăt, către miazănoapte, pe drumul pe unde veniseră; 
apoi o luă pieziş la dreapta, depărtându-se de muchia abruptă a Emyn 
Muilului şi apucând-o pe povârnişurile cu pietre colţuroase, spre smâr- 
curile nesfârşite de dedesubt. Se topiră iute şi uşor în întuneric. Peste 
pustiul de dinaintea porţilor Mordorului se întindea o tăcere întunecată. 

ne DR 


Străbaterea Smârcurilor 


ollum se mişca iute, cu capul înainte, folosindu-se adeseori de 

mâini şi de picioare. Frodo şi Sam nu se prea puteau ţine de el; dar 
nu părea să-l mai încerce gândul să fugă, aşa că, dacă se prăbuşeau, se 
întorcea şi-i aştepta. După un timp, îi aduse la buza făgaşului îngust pe 
unde mai fuseseră şi înainte; dar acum erau departe de coline. 

— Uite-l! strigă el. Acolo, jos, e un drum. Da! Acu' pornim pe el... 
afară, acolo! 

Arătă undeva, între miazăzi şi răsărit, către smârcuri. Duhoarea lor le 
pătrunse nările, grea şi scârboasă, chiar şi în aerul răcoros al nopții. 

Gollum ţopăia de colo-colo de-a lungul buzei făgaşului; până la urmă, 
îi chemă: 

— Aici! Putem cobori pe-aici. Smeagol a fost o dată pe aici; am mers pe 
drumul ăsta, când ne-am ascuns de orci. 

Îi călăuzi şi hobbijţii îl urmară, coborând în beznă. Nu era greu, pentru 
că aici crăpătura nu avea decât vreo cincisprezece picioare adâncime şi 
vreo douăsprezece lăţime. Jos se auzea un clipocit de apă: era, de fapt, al- 
bia unuia dintre nenumăratele râuşoare care curgeau susurând de pe 
coline, ca să se reverse în bălțile şi smârcurile de jos. Gollum coti la 
dreapta, uşor spre miazăzi, şi o luă plescăind pe pietre, prin pârâul nu 
prea adânc. Păru să-i placă să simtă apa sub picioare şi îngână ca pentru 
sine ceva care uneori semăna chiar a cântec: 


Pământul rece şi tare 

ne roade de picioare, 

ne muşcă de mâini. 
Bolovanii şi pietrele 

sunt goale ca oasele 
bătrâne si descărnate de tot. 
Dar ce bune-s la picioare 
ude, pline de răcoare 

şi pârâul, si băltoaca! 
Şi-acu' am vrea... 


— Ha, ha, ha! Ce-am vrea? croncăni el, uitându-se lung la hobbiţi. O să 
vă spunem. El bănuia de mult; Baggins bănuia. 

Prin ochi îi trecu o luminiţă care lui Sam îi cam displăcu, aşa, cum 
sclipea în noapte. 


Fără suflu, dar e-n viaţă. 

Rece ca moartea de gheaţă, nu-i e sete, 
Mereu bea e-n zale, dar fără zdrăngănea. 

Se îneacă pe uscat. 

Insula o crede munte, 

Şi fântâna ca un vânt e lunecoasă şi sprinţară 
Îi merge la inimioară 

Să le-ntâlnească frumos. 

Ce vrem noi-atâta este: 

Să mai prindem cîte-un dulce şi zemos. 


Aceste cuvinte nu făcură decât să-i aducă şi mai mult în minte lui Sam 
o trebuşoară care îl frământa din clipa când înţelesese că stăpânul lui se 
pregătea să-l ia pe Gollum drept călăuză: mâncarea. 

Nu că-i trecuse prin minte că s-ar fi putut gândi şi Frodo la una ca asta! 
Dar socotea că Gollum s-ar fi putut gândi. Căci cum oare s-o fi putut ţine 
singur în toată hoinăreala lui? „Nu prea grozav, îşi zise Sam. Pare 
hămesit. Dar nu chiar aşa de pofticios, ca să-ncerce cât e de gustos un 
hobbit; cine ştie? Dacă nu-i peşte... şi dacă ne prinde moţăind... Ei, n-o s- 
o facă! În nici un caz n-o să-l înfulece pe Sam Gamgee!" 

Bâjbâiau de multă vreme pe făgaşul întunecat sau, cel puţin, aşa li se 
păru picioarelor vlăguite ale lui Frodo şi ale lui Sam. Făgaşul o lua spre 
răsărit şi, pe măsură ce înaintau, se lărgea şi devenea din ce în ce mai 
puţin adânc. Până la urmă, deasupra se ivi paloarea cenuşie a dimineţii. 
Gollum nu arătase până atunci nici un semn de oboseală. Acum însă se 
uită în sus şi se opri. 

— Se face ziuă, şopti el, ca şi cum ziua era ceva care ar fi putut trage cu 
urechea şi sări asupra lui. Smeagol o să rămână aici; o să stau aici şi n-o 
să mă vadă Faţă Galbenă. 

— Am fi fericiţi să vedem soarele, zise Frodo, dar o să ne oprim, pen- 
tru că suntem prea vlăguiţi acum să mergem mai departe. 

— Nu-i înțelept să vă bucuraţi aşa de Faţă Galbenă, zise Gollum. Vă 
scoate la vedere. Hobbiţii drăgălaşi şi ascultători să stea cu Smeagol. 
Mişună pe-aici orci şi lucruri scârboase. Şi văd până departe. Staţi ascun- 
şi cu mine. 

Se aşezară toţi trei să se odihnească la poalele peretelui făgaşului. 
Acum nu era mai înalt de-un stat de om bine făcut şi jos, la poale, erau 
nişte policioare plate de piatră zvântată; apa curgea printr-un jgheab pe 
partea cealaltă. Frodo şi Sam se aşezară pe spate pe unul dintre rafturile 
acelea, să se odihnească. Gollum se bălăcea şi scotocea prin pârâu. 

— Ne trebuie un pic de mâncare, zise Frodo. Ţi-e foame, Smeagol? 
Avem foarte puţină, dar o să-ţi dăm şi ţie cât putem. 

La auzul cuvântului bame, ochii spălăciţi ai lui Gollum licăriră de-o lu- 
miniţă verzuie şi părură să-i iasă mai mult ca oricând din orbite. Pentru o 
clipă căzu iar în vechiul lui fel de-a vorbi. 

— Sssuntem înfometați, da, înfometați sssuntem, nepreţuitule, zise el. 
Ce mănâncă ei? Au cumva peşşşti gussstoşşşi? 

Limba i se strecură printre dinţii galbeni şi ascuţiţi şi îşi linse buzele 
livide. 

— Nu, n-avem peşte, zise Frodo. N-avem decât asta — îi întinse un 
pesmete subţire de lembas — şi apă, dac-o fi bună de băut. 

— Da, da, apa-i bună, zise Gollum. S-o bem, s-o bem, cât mai putem! 
Dar ce-au ei, oare, nepreţuitule? E crănţănitor? E gustos? 

Frodo rupse o bucată de pesmet şi i-o dădu, împreună cu învelişul de 
frunze. Gollum muşină frunza şi chipul se schimonosi a scârbă, uşor 
răutăcios. 

— Smeagol s-a dumirit, zise el. Frunzele-s din ţinutul elfesc, pfui! Pute! 
Că doar a urcat în arborii ăia şi duhoarea n-a ieşit nici când s-a spălat pe 
mâini — mâinile mele frumoase! 

Aruncă frunza şi luă un colţişor de lembas între dinţi. Scuipă şi îl apucă 
tusea. 

— Auuu! Nu! se înecă el. Încercaţi să-l sufocaţi pe bietu' Smeagol. 
Cenuşă şi pulbere, nu poate mânca una ca asta! Trebuie să flămânzească. 
Dar lui Smeagol nu-i pasă. Hobbiţi drăgălaşi! Smeagol a făgăduit. O să 
flămânzească. El nu poate mânca mâncarea hobbiţilor. O să flămân- 
zească. Smeagol, biet slăbănog. 

— Îmi pare rău, zise Frodo, dar mă tem că n-am ce să-ţi fac. Cred că 
mâncarea asta ţi-ar face bine, dac-ai vrea s-o încerci. Dar pesemne că nu 
poţi nici măcar s-o guşti; cel puţin, nu încă. 

Hobbiţii îşi mestecară lembasul în linişte. Lui Sam i se păru mult mai 
gustos ca altă dată. Purtarea lui Gollum îl făcu să-l mănânce cu poftă. 

Dar înghiţea cu noduri, pentru că arătarea îi urmărea fiecare îmbucătură, 
de la mână pîn' la gură, ca un câine care-şi aşteaptă porţia pe lângă 
scaunul stăpânului. Numai după ce sfârşiră şi se pregătiră să se odih- 
nească păru să se încredinţeze că nu mai aveau altceva bun şi pentru el. 
Apoi se înapoie singur la câţiva paşi de ei, smiorcăindu-se niţel. 

— la fiţi atent! îi şopti Sam lui Frodo, fără să-i pese dacă-l auzea Gol- 
lum sau nu. Trebuie să tragem un pui de somn; dar nu amândoi o dată, 
cu ticălosul ăsta înfometat în preajmă, oricât ne-ar fi făgăduit. Vă spun 
eu, fie că-i Smeagol, fie că-i Gollum, n-o să-şi schimbe el năravul peste 
noapte. Culcaţi-vă dumneavoastră, domnu' Frodo, şi când n-oi mai putea 
ţine ochii deschişi, vă trezesc. Uitaţi-l cum se foieşte, la fel ca-nainte, de 
când i-am dat drumul. 

— Poate că ai dreptate, Sam, zise Frodo cu glas tare. S-a schimbat el în- 
trucâtva, dar cât şi cum, nu ştiu. Deşi, să vorbim serios, nu cred că avem 
de ce să ne temem acum. Însă dacă vrei, n-ai decât să stai de pază. Lasă- 
mă două ore, nu mai mult, şi apoi trezeşte-mă. 

Frodo era atât de obosit, încât îi căzu capul în piept şi adormi pe dată 
după ce rosti ultimul cuvânt. Gollum părea să nu mai aibă temeri. Se în- 
colăci şi se culcă iute, fără griji. Curând i se auzi răsuflarea şuierătoare şi 
uşoară printre dinţii încleştaţi; dar nici nu se clintea. După o vreme, 
temându-se să nu aţipească şi auzindu-i pe cei doi sforăind, Sam se 
ridică în picioare şi îl înghionti uşor pe Gollum. Acesta îşi descolăci 
braţele şi tresări, dar nu mai făcu nici o mişcare. Sam se aplecă şi şopti 
„peşşte" la ureche, dar Gollum nu reacţiona. Respirația îi rămase aceeaşi. 
Hobbitul se scărpină în cap. 

— Cred că nu se preface, murmură el. Şi dac-aş fi în locul lui Gollum, 
nu m-aş mai trezi niciodată. 

Îşi alungă din gând imaginea spadei şi-a funiei care i se iviseră în 
minte şi se aşeză lângă stăpânul lui. 

Când se deşteptă, cerul de deasupra era mohorât; se întunecase şi mai 
mult de când îşi luaseră masa de dimineaţă. Sam sări în picioare. După 
cît se simţea de odihnit şi de înfometat, îşi dădu seama că dormise toată 
ziulica, pe puţin nouă ore. Frodo era cufundat încă într-un somn adânc, 
întins într-o parte. Gollum dispăruse. Prin mintea lui Sam se perindară 
tot felul de ocări din puzderia de vorbe a Unchiaşului; atunci îi dădu 
dreptate stăpânului său: pentru moment, n-aveau de cine să se teamă. 
Erau amândoi vii şi nevătămați. 

— Biet amărât! rosti el, pe jumătate cuprins de remuşcări. Unde s-o fi 
dus? 

— Pe-aici, pe-aici, se auzi un glas deasupra. 

Îşi ridică privirile şi văzu capul uriaş al lui Gollum şi urechile 
desluşindu-se pe cerul nopţii. 

— la te uită! Ce faci acolo? strigă Sam neîncrezător acum, văzându-l. 

— Lui Smeagol îi e foame, zise Gollum. Se întoarce imediat. 

— Întoarce-te acum! urlă Sam. Hai, vino! Dar Gollum se făcu nevăzut. 

La strigătele lui Sam, Frodo se trezi şi se ridică în capul oaselor, 
frecându-se la ochi. 

— Hei! făcu el. S-a-ntâmplat ceva? Cât e ceasul? 

— Habar n-am, zise Sam. După socoteala mea, cred că-i după apusul 
soarelui. Zice că-i e foame. 

— Nu te teme, spuse Frodo. N-ai ce să-i faci. Dar, ai să vezi c-o să se 
întoarcă. O să se mai ţină o vreme de făgăduială. Şi, oricum, n-o să plece 
de lângă Nepreţuitul lui. 

Frodo se lumină când se dumiri că dormiseră buştean ore-ntregi 
alături de un Gollum hămesit şi liber. 

— Nu mai scotoci printre vorbele alea de ocară ale Unchiaşului, zise el. 
Erai vlăguit şi până la urmă a ieşit bine: acum suntem amândoi în putere. 
Ne-aşteaptă un drum greu, cel mai rău dintre toate. 

— Dar ce-o să facem cu mâncarea? întrebă Sam. Cât o să ne ia treaba 
asta? Şi după ce-o terminăm ce-o să facem? Merindele astea te ţin minun- 
at pe picioare, deşi nu-ţi prea satură burdihanul, ca să zic aşa; măcar eu 
asta simt, deşi departe de mine gândul să mă arăt lipsit de cuviinţă faţă 
de cei care le-au făcut. Dar trebuie să mănânci câte puţin în fiecare zi şi 
nu sporeşte, ci scade. După socoteala mea, mai avem, hai să zicem, vreo 
trei săptămâni, şi-asta aşa, strângând cureaua şi ciugulind câte-o fărâmă! 
Ne-am cam lăcomit până acum! 

— Nu ştiu când om termina, zise Frodo. Prea am hălăduit prin colinele 
alea. Dar Sam Gamgee, dragul meu hobbit înțelept — da, da, cel mai 
drag hobbit eşti tu, Sam, pentru mine, prieten între prieteni — nu cred că 
are vreun rost să ne gândim ce-o să facem după aia. Să ne facem treaba, 
cum zici tu! Cine ştie ce-o să urmeze? Dacă Inelul, acel Unu, va sfârşi în 
flăcări şi noi o să fim prin preajmă? Te-ntreb, atunci, Sam, o să mai avem 
vreodată nevoie de pâine? Nu cred. Tot ce putem face e să ne oblojim 
mădularele, ca să ne ducă până la Muntele Osândei. Încep să mă-ndoiesc 
chiar şi de asta. 

Sam dădu din cap fără să scoată o vorbă. Îi luă mâna stăpânului său şi 
se aplecă asupra ei. Nu i-o sărută, deşi i-o udă de lacrimi. Apoi întoarse 
capul şi se şterse la nas cu mâneca. Se ridică şi începu să tropăie de colo- 
colo, încercând să fluiere. Întrebă printre suspine: „Unde-o fi creatura aia 
afurisită?" 

De fapt, nu trecu mult şi Gollum se întoarse; dar veni aşa furişat, încât 
nu-l auziră decât când apăru în faţa lor. Era plin de tină pe degete şi pe 
faţă. Mesteca încă şi-i curgeau balele. Ce-o fi molfăit, n-aveau nici un chef 
să-l întrebe. „Viermi, gândaci sau cine ştie ce scârboşenie de prin 
văgăuni”, îşi zise Sam. „Brrr! Creatură scârboasă! Amărâtul!" 

Gollum nu le spuse nimic până nu-şi potoli setea şi nu se spălă în 
pârâu. Apoi veni spre ei, lingându-se pe buze. 

— Acu-i mai bine, zise el. Ne-am odihnit? Suntem gata de drum? 
Drăgălaşii hobbiţi, ce frumos dormeau! Acu' vă-ncredeţi în Smeagol? 
Foarte, foarte bine! 

Următoarea parte a călătoriei lor fu la fel cu cea de până atunci. Pe 
măsură ce înaintau prin făgaş, acesta era tot mai puţin adânc şi panta 
mai lină. Pe jos începu să apară pământul şi, încet-încet, pereţii se 
preschimbară în nişte biete maluri. Pârâul se unduia acum şerpuitor. 
Noaptea era pe sfârşite, dar luna şi stelele erau învăluite de nori, aşa că-şi 
dădură seama că se crăpa de ziuă doar după lumina cenuşie care se 
răspândea uşor înjur. Ajunseră la capătul pârâului la ceasul îngheţat din 
zori. Malurile se schimbară în nişte movile năpădite de muşchi. Apa se 
rostogolea clipocind peste ultimul prag de piatră fărâmicioasă, într-o 
mocirlă cafenie, şi se făcea nevăzută. Deşi nu bătea vântul, trestiile uscate 
foşneau răsunător. 

În lumina sărăcăcioasă, se întindeau pe ambele părţi, la miazăzi şi la 
răsărit, smârcuri şi mlaştini nesfârşite. Din băltoacele întunecate şi clo- 
cotitoare se înălţau rotocoale de ceaţă ca fumul. Duhoarea lor înecăcioasă 
încremenise în aer. În depărtare, acum către miazăzi, se desluşeau pereţii 
muntoşi ai Mordorului, ca o barieră de nori zdrenţuiţi plutind peste o 
mare primejdioasă de ceaţă. 

Hobbiţii erau acum cu totul la mâna lui Gollum. Nu ştiau şi nici nu 
erau în stare să-şi dea seama în lumina aceea ceţoasă că erau, de fapt, 
abia pe la hotarele de miazănoapte ale smârcurilor, pe câtă vreme grosul 
se întindea la miazăzi de ei. Dacă ar fi cunoscut ţinutul, ar fi putut să-şi 
îndrepte puţin paşii spre răsărit şi să facă un ocol pe drum bătătorit, 
până în câmpia stearpă din Dagorlad de dinaintea porţilor Mordorului. 
Nu că ar fi fost vreo mare nădejde dacă ar fi luat-o pe-acolo. Pe câmpia 
aceea pietroasă nu exista nici un adăpost şi era străbătută de drumurile 
principale ale orcilor şi-ale oştenilor vrăjmaşi. Nici măcar mantiile din 
Lorien nu i-ar fi putut ascunde. 

— Şi-acum, Smeagol, pe unde-o luăm? întrebă Frodo. Chiar trebuie să 
trecem peste smârcurile astea puturoase? 

— Ba deloc, ba deloc, răspunse Gollum. Nu-i nevoie, dacă hobbiţii vor 
să ajungă la munţii înneguraţi şi să-l vadă cît mai curând pe el. Ne în- 
toarcem un pic şi ocolim. 

Braţul lui descărnat flutură de la miazănoapte, la răsărit. 

— Şi puteţi s-ajungeţi, pe drum rece şi pietros, chiar la porţile tărâmu- 
lui lui. Mulţi dintre oamenii lui vor fi acolo, aşteptând musafiri, gata să-i 
ducă cu dragă inimă drept la el. Da, da! Ochiul lui veghează drumul 
acela tot timpul. Acolo l-au prins cândva, demult, şi pe Smeagol, adăugă 
Gollum, cutremurându-se. Dar de-atunci, Smeagol s-a folosit mai bine de 
ochi, da, da! Mi-am folosit ochii, picioarele şi nasul. Ştiu şi alte căi. Mai 
grele, mai anevoioase, dar mai bune, dacă vrem ca el să nu ne vadă. 
Urmaţi-l pe Smeagol! El ştie să vă călăuzească peste smârcuri, prin 
cețurile astea drăgălaşe şi dese. Urmaţi-l cu grijă pe Smeagol şi o să 
treacă mult, tare mult până să pună el mâna pe voi. Dac-o fi să fie! 

Se făcuse deja ziuă, era o dimineaţă mohorâtă, fără vânt, şi duhorile 
smârcurilor pluteau groase în aer. Nici o rază de soare nu străpungea 
cerul jos şi înnorat, iar Gollum părea nerăbdător să continue călătoria 
fără zăbavă. Aşa că, după ce-şi traseră un pic sufletul, porniră iar şi se 
pierdură curând într-o lume tăcută de întuneric, ascunsă privirilor din 
jur, fie ele de pe colinele pe care le părăsiseră, fie din munţii spre care se 
îndreptau. Mergeau agale, în şir, unul câte unul: Gollum, Sam, Frodo. 

Acesta din urmă părea cel mai vlăguit dintre toţi şi, deşi mergeau în- 
cet, rămânea adesea în urmă. Hobbiţii îşi dădură seama curând că tocmai 
ceea ce li se păruse a fi o mlaştină era de fapt o salbă nesfârşită de bălto- 
ace, de mocirle şi de cursuri de apă şerpuitoare şi aproape înfundate. 
Cineva iscusit îşi putea croi o cărare sinuoasă printre ele. Gollum avea, 
fără doar şi poate, această dibăcie şi se folosea de ea cu prisosinţă. îşi ro- 
tea capul proptit în gâtul lui subţire când într-o parte, când într-alta, 
pufăind şi mormăind tot timpul, ca pentru sine. Din când în când ridica 
mâna şi îi oprea, iar el o lua puţin înainte, se ghemuia şi pipăia pământul 
cu degetele de la mâini şi de la picioare sau asculta pur şi simplu cu 
urechea la pământ. 

Era tare obositor. larna rece şi umedă hălăduia încă în ţinutul ăsta uitat 
de lume. Singura urmă de verde era lintiţa ca o spumă de pe suprafeţele 
unsuroase ale apelor mohorâte. Din ceaţă, răsăreau ierburi uscate şi 
stufăriş putred, ca nişte umbre zdrenţuite ale verilor de mult uitate. 

Pe măsură ce ziua înainta, lumina mai crescu puţin şi ceţurile se 
ridicară, subţiindu-se străvezii. Sus, deasupra putreziciunii şi a aburilor 
ca nişte miasme, se înălța soarele auriu acum în seninul ținutului pavat 
cu spumă ameţitoare; dar acolo, jos, ei nu vedeau decât o geană de 


698 


lumină nedesluşită, spălăcită, fără culoare şi fără căldură. Dar chiar în 
faţa acestei palide rămăşiţe, Gollum tresărea şi se încrunta. Aşa că le opri 
călătoria, iar ei se odihniră ciuciţi ca nişte animale mici, hăituite, la mar- 
ginea unui desiş mare, cafeniu, de stuf. Era o linişte mormântală; 
buruienile şi firele uscate de iarbă tremurau abia văzut în tresăririle 
mărunte ale aerului pe care ei nu le simțeau. 

— Nici măcar o pasăre! făcu Sam morocănos. 

— Nu, nu sunt păsări, zise Gollum. Bune, păsările! adăugă el, 
lingându-se pe buze. Nu-s păsări pe-aici. Sunt şerpălăi, viermălăi şi-alte 
lighioane de baltă. Multe, multe lighioane scârboase. Dar nu-s păsări, 
rosti el trist. 

Sam se uită la el cu dezgust. 

Astfel trecu cea de-a treia zi a călătoriei lor cu Gollum. Înainte să se 
lungească umbrele serii în ţinuturi mai fericite, porniră iar, mergând 
fără-ncetare, făcând doar din când în când câte un popas scurt. Şi acesta 
nu atât ca să se odihnească, ci ca să-l ajute pe Gollum; căci acum trebuia 
să înainteze cu grijă mare şi era uneori zăpăcit. Ajunseseră chiar în mij- 
locul Smârcurilor Morților şi era întuneric. 

Mergeau agale, ciuciţi, ţinându-se aproape, unul în spatele celuilalt, 
uitându-se cu mare grijă la fiecare mişcare a lui Gollum. Mlaştinile 
musteau tot mai tare de apă, apăreau bălți mari, stătătoare, printre care 
era tot mai greu să dai de pământ tare şi unde piciorul se afunda în mo- 
cirla cleioasă. Noroc că drumeţii noştri erau uşori, altfel n-ar fi reuşit nici 
unul să treacă. 

Deodată se făcu un întuneric de nepătruns; chiar şi aerul părea negru 
şi greu de respirat. Când li se iviră luminile în faţă, Sam se frecă la ochi: 
parcă ar fi luat-o razna. Întâi zări una cu coada ochiului, o sclipire palidă 
care se stinse; dar curând mai văzu şi altele; unele ca un fum lucind în- 
tunecat, altele ca nişte flăcărui cețoase, pâlpâitoare ale unor lumânări 
nevăzute; fluturau ici şi colo, ca nişte cearşafuri desfăşurate de mâini 
nevăzute. Dar nici unul dintre tovarăşii săi nu scoase o vorbă. Până la ur- 
mă, Sam nu se mai abţinu. 

— Ce-i asta, Gollum? îl întrebă el în şoaptă. Luminile din jurul nostru. 
Suntem prinşi în capcană? Ele cine-s? 

Gollum îşi ridică privirile. În faţă i se ivise o apă întunecată şi el 
bâjbâia încolo şi-ncoace, nesigur pe unde s-o ia. 

— Da, sunt peste tot în jurul nostru, şopti el. Luminile amăgitoare. Lu- 
minările hoiturilor. Da, da! Nu le lua în seamă! Nu te uita! Şi nu te lua 
după ele! Unde-i stăpânul? 

Sam se uită îndărăt şi văzu că Frodo rămăsese iar undeva în urmă. Nu- 
l zări. Se întoarse vreo câţiva paşi în întuneric, fără să cuteze să se de- 
părteze prea mult sau să-l cheme şoptit şi răguşit. Deodată se izbi de 
Frodo, care stătea în picioare pierdut în gânduri, uitându-se la luminile 
acelea palide. Braţele îi atârnau ţepene pe lângă trup; de pe ele picurau 
apă şi nămol. 

— Haideţi, domnu' Frodo, zise Sam. Nu vă mai uitaţi la ele! Gollum 
zice că nu avem voie. Haideţi să ne ţinem de el şi să scăpăm odată de loc- 
ul ăsta blestemat. Dac-om putea. 

— Bine, zise Frodo, ca şi cum s-ar fi trezit dintr-un vis. Vin. Du-te 
înainte! 

Sam se întoarse grăbit, dar se împiedică de o rădăcină bătrână sau de 
un smoc de iarbă. Se prăbuşi şi se ridică anevoie în mâinile care i se 
afundară adânc în mocirlă, gata-gata să cadă cu faţa în mâlul acela ne- 
gru. Se auzi un şuierat slab şi îl izbi un miros urât; luminile pâlpâiau, 
dansau şi se roteau. O clipă, apa de sub ochii lui păru o fereastră din 
sticlă întunecată prin care putea să privească, îşi trase mâinile din mâl şi 
ţâşni îndărăt, ţipând. 

— În apă sunt morţi! Chipuri de morţi, rosti el înspăimântat. Chipuri 
de morţi! 

Gollum izbucni în râs. 

— Smârcurile Morților; da, da! Aşa se numesc, cotcodăci el. Nu trebuie 
să te uiţi la ele câtă vreme sunt aprinse luminile. 

— Cine sunt? Şi ce sunt? întrebă Sam, întorcându-se cutremurat către 
Frodo, care era acum în spatele lui. 

— Nu ştiu, răspunse Frodo cu un glas ca-n vis. Dar i-am văzut şi eu; în 
bălți, când s-au aprins luminile. Zac în toate bălțile, cu chipurile palide, 
foarte adânc în apă. l-am văzut: sunt mândri şi bălai, cu părul de argint 
plin de alge. Dar sunt cu toţii cărunţi, morţi, putreziţi. Şi răspândesc o lu- 
mină urâtă, cumplită. 

Frodo îşi ascunse chipul în mâini. 

— Nu ştiu cine sunt, dar mi s-a părut că văd oameni şi elfi, alături de 
orci. 

— Da, da, zise Gollum. Toţi morţi, toți putrezi. Şi elfii, şi oamenii, şi or- 
cii. Smârcurile Morților. A fost aici, demult, o bătălie, da, aşa i-au spus 
lui Smeagol când era tânăr, când eram tânăr, înainte de venirea Ne- 
prețuitului. A fost o bătălie măreață. Oameni înalți, elfi îngrozitori şi orci 
ţipători. Au luptat zile, luni întregi pe câmpie, la Porțile Negre. Dar 
Smârcurile s-au lățit de-atunci şi-au înghițit mormintele; se-ntind în- 
truna, întruna. 

— Dar asta se-ntâmpla tare demult, zise Sam. Morţii n-au cum să fie 
acolo în carne şi oase! Stăruie cumva vreo vrajă diavolească prin Tărâmul 
Negru? 

— Cine ştie? Smeagol habar n-are, îi răspunse Gollum. Nu poţi s- 
ajungi la ei, să-i atingi. Am încercat odată; dar n-ai cum să ajungi la ei. 
Da, da, am încercat odată, nepreţuitule. Am încercat odată; dar n-ai cum 
să ajungi la ei. Or fi doar forme de văzut, nu de atins. Nu, Nepreţuitule. 
Toţi sunt morţi. 

Sam se uită încruntat la el şi se cutremură, bănuind de ce încercase 
Smeagol să-i atingă. 

— Eu unul nu vreau să-i văd, zise el. Niciodată! N-ar fi mai bine să 
plecăm mai departe, să ne depărtăm? 

— Ba da, ba da, zise Gollum. Dar încet, foarte încet. Şi cu mare băgare 
de seamă! Altfel hobbiţii au să coboare şi ei la morţi şi-or să lumineze ca 
nişte lumânări. Urmaţi-l pe Smeagol! Nu vă mai uitaţi la lumini! 

Se strecură spre dreapta, căutând o potecă în jurul mlaştinii. Îl urmară 
îndeaproape ghemuiţi, mergând adeseori pe brânci, la fel ca el. 

„Trei Gollum mititei într-un şir vom fi, dacă o mai ţinem mult aşa", îşi 
zise Sam. 

Până la urmă ajunseră la capătul mlaştinii negre şi o trecură 
primejdios, târându-se sau sărind din insuliţă în insuliță înşelătoare. 
Adesea se împotmoleau, clătinându-se sau căzând în mâini în apele in- 
fecte ca într-o hazna, până fură înnămoliţi din cap până-n picioare şi li se 
umplură nările cu duhoare. 

Era noaptea târziu când, până la urmă, ajunseră iar pe pământ tare. 
Gollum sâsâi şi îşi murmură în barbă, dar se părea că era mulțumit: 
printr-un mister, un amestec al simţirilor, al mirosurilor şi printr-o 
memorie ciudată a formelor în întuneric, păru că ştia iar unde se afla şi 
că era sigur de calea care-i stătea în faţă. 

— Şi-acum, înainte! zise el. Hobbiţi drăgălaşi! Hobbiţi curajoşi! Tare, 
tare vlăguiţi, bineînţeles; aşa şi noi, cu toţii, Nepreţuitul meu. Dar trebuie 
să ne depărtăm cumva de luminile rele; da, da, trebuie! 

Cu aceste cuvinte, porni iar, aproape la trap, pe ceea ce s-ar fi putut 
chema o uliţă lungă prin stufărişul înalt, iar ei îl urmară şontâc-şontâc, 
cât putură de repede. Dar nu peste mult se opri brusc, amuşinând şovăit- 
or aerul şi sâsâind de parcă l-ar fi tulburat sau i-ar fi displăcut iar ceva. 

— Ce este? mormăi Sam, citind greşit semnele. De ce amuşini? Eu abia 
mai pot să răsuflu, ţinându-mă de nas în duhoarea asta. Tu miroşi urât; 
şi stăpânul, la fel. Tot locul ăsta pute. 

— Da, da, şi Sam pute! făcu Gollum. Bietul Smeagol trage mirosul în 
nări, dar Smeagol cel bun îl suportă. Îl ajută pe stăpân. Dar n-are-a face. 
Aerul se mişcă, vine schimbarea. Smeagol se miră; el nu e fericit. 

Porni iar, dar era tot mai neliniştit şi, din când în când, se înălța cît 
putea, ițindu-şi gâtul spre răsărit şi spre miazăzi. O vreme, hobbiţii nu 
auziră şi nu simţiră ce-l neliniştea. Apoi, deodată, se opriră toţi trei 
trăgând aer în nări şi ascultând. Lui Frodo şi lui Sam li se păru că aud în 
depărtare un vaier lung, ascuţit, subţire şi plin de cruzime. Se cutremur- 
ară. În aceeaşi clipă simţiră aerul agitându-se şi răcindu-se brusc. În 
vreme ce stăteau cu urechile ascuţite, auziră un fâşâit care venea de de- 
parte. Luminile ceţoase tremurară, păliră şi se stinseră. Gollum nu se 
mişca. Stătea în picioare, tremurând şi bolborosind, până ce vântul ajun- 
se la ei şuierând şi mârâind peste mlaştini. Noaptea nu mai era atât de 
întunecată, se luminase îndeajuns ca să vadă sau, mai bine zis, să în- 
trezărească fuioarele de ceaţă fără formă care se unduiau şi se răsuceau, 
în vreme ce treceau peste ei. Când îşi ridicară privirile, văzură cum se 
destrămau şi se împrăştiau norii; apoi sus, la miazăzi, se arătă luna scân- 
teietoare, plutind cum îi era obiceiul. La vederea ei, inimile hobbiţilor se 
umplură de bucurie, dar Gollum se chirci bombănind şi înjurând Faţa 
Albă. Atunci, uitându-se lung la cer şi inspirând adânc aerul proaspăt, 
Frodo şi Sam îl zăriră venind: un nor mic, care venea în zbor dinspre 
colinele blestemate; o umbră neagră, desprinsă din Mordor; o piazărea 
înaripată. Trecu fulgerător prin faţa lunii şi o luă ţipând îngrozitor către 
apus, mai iute ca vântul. 

Căzură cu faţa în jos şi se târâră înspăimântați, fără să ţină seama de 
răceala pământului. Dar umbra spaimei se roti şi se întoarse, trecând de 
data aceasta ceva mai jos, deasupra lor, împrăştiind duhoarea smârcur- 
ilor cu aripile lui înfiorătoare. Apoi se făcu nevăzută către Mordor cu 
iuțeala mâniei lui Sauron; şi îndărătul ei vântul se depărta vuind, lăsând 
Smârcurile Morților pustii şi întunecate. Pustiul gol, cît vedeai cu ochii, 
până la ameninţarea depărtată a munţilor, era pătat de razele slabe ale 
lunii. 

Frodo şi Sam se ridicară frecându-se la ochi, ca nişte copii care se 
trezesc dintr-un vis urât şi văd că lumea e încă scufundată în noaptea 
prietenoasă. Dar Gollum rămăsese întins la pământ ca trăsnit. Îl ridicară 
cu greutate şi o vreme nu vru să-şi înalțe privirile. Se sprijini în faţă pe 
coate, acoperindu-şi ceafa cu mâinile lui mari şi late. 

— Duhuri! schelălăi el. Duhuri cu aripi! Nepreţuitul este stăpânul lor. 
Ei văd totul, totul. Nimic nu li se poate ascunde. Blestemată fie Faţa 
Albă! Şi-i spun lui totul. El vede, el ştie. Ah, gollum, gollum, gollum! 

Nu se mai sculă de jos şi nu mai făcu nici o mişcare până când nu 
apuse luna departe, dincolo de Toi Brandir. 

Din clipa aceea, lui Sam i se păru iar că în Gollum se petrecuse o 
schimbare. Era mai linguşitor şi, chipurile, prietenos; dar Sam îi prinse 
de câteva ori nişte sclipiri ciudate în ochi, mai cu seamă când îşi îndrepta 
privirile spre Frodo. Şi se întorcea tot mai mult la vechiul lui fel de-a 
vorbi. Sam mai avea o spaimă care îl frământa tot mai mult. Frodo părea 
fără vlagă, aproape secătuit. Nu spunea nimic; de fapt, abia mai putea 
vorbi. Nu se plângea, păşea ca o fiinţă care purta o povară a cărei 
greutate creştea întruna. Şi îşi târa picioarele tot mai anevoie, aşa încât 
Sam era adesea nevoit să-l roage pe Gollum să aştepte şi să nu-l lase pe 
stăpânul lui în urmă. 

Adevărul era că Frodo simţea Inelul îngreunându-se, pe lanţul din 
jurul gâtului, tot mai mult, cu fiecare pas către porţile Mordorului. Po- 
vara lui îl trăgea tot mai tare la pământ. Dar ceea ce-l tulbura cu adevărat 
era Ochiul: aşa îi zicea el în sine. Gândul la el îl făcea să se ghemuiască în 
timp ce mergea, mai mult decât greutatea Inelului. Ochiul — simţămân- 
tul acela oribil, tot mai puternic, al existenţei unei voințe potrivnice, care 
se străduia din răsputeri să străbată umbrele norilor, pământul şi carnea 
ca să te vadă, să te străpungă cu privirea sa înspăimântătoare, goală, 
nemiloasă. Vălurile care te apărau de el ajunseseră atât de subţiri, atât de 
firave! Frodo ştia acum unde se aflau cuibul şi inima acelei voințe, la fel 
de sigur ca omul care îţi putea spune cu ochii închişi unde era soarele. îşi 
dădea seama limpede de ele, le simţea forţa în creier. 

Pesemne că Gollum simţea cam acelaşi lucru. Dar hobbiţii n-aveau 
cum să ştie ce se petrecea în sufletul lui sfâşiat între apăsarea Ochiului, 
pofta de Inelul atât de aproape de el şi făgăduiala smulsă sub spaima 
fierului rece. Frodo nici măcar nu se gândea la asta. Sam era îngrijorat 
mai ales de starea stăpânului său, fără să dea mare însemnătate norului 
întunecat care i se aşternuse chiar pe suflet. ÎI pusese acum pe Frodo să 
meargă în faţa lui, veghindu-i fiecare mişcare, sprijinindu-l de câte ori se 
clătina şi încercând să-l îmbărbăteze cu vorbe nemeşteşugite. 

Când, în sfârşit, se făcu ziuă, hobbiţii fură miraţi de cît de mult se 
apropiaseră de munţii piezoşi. Aerul era acum mai limpede şi mai rece 
şi, deşi încă departe, zidurile Mordorului nu mai erau doar o ameninţare 
în zare, ci li se înfăţişară ca nişte turnuri negre, încruntându-se peste un 
pustiu fără speranţă. Smârcurile se sfârşeau în întinderi de turbă seacă şi 
de nămol uscat şi crăpat. Dinaintea lor pământul urca în povârnişuri 
line, pustii şi necruțătoare către deşertul care se întindea la poarta lui 
Sauron. 

Cât mai ţinu lumina aceea cenușie, statură cuibăriţi sub un bolovan în- 
negrit, ca viermii, ca nu cumva să treacă groaza aceea înaripată şi să-i 
cerceteze cu ochii ei plini de cruzime. Amintirea acelei călătorii era um- 
bra spaimei din ce în ce mai puternice în care mintea nu găsea nici un 
punct de sprijin. Bâjbâiră anevoie încă două nopţi prin ţinutul acesta 
obositor, fără poteci. Aerul li se păru mai aspru, plin de o duhoare am- 
ară, care le tăia respiraţia şi le usca gura. 

În sfârşit, în a cincea dimineaţă de când porniseră la drum cu Gollum, 
făcură iar popas. Dinaintea lor, munţii uriaşi se înălțau întunecaţi în lu- 
mina zorilor, până la nori. La poalele lor, la mai puţin de douăsprezece 
mile depărtare, se zăreau ziduri uriaşe de întărire şi coline râpoase. 
Frodo privi îngrozit înjur. Cât de cumplite fuseseră Smârcurile Morților 
şi întinderile sterpe ale pământurilor nimănui, nici nu stăteau alături de 
scârbavnicul ţinut care se dezvăluia acum încet-încet ochilor lui mijiţi. În 
mlaştinile cu chipuri moarte mai era cu putinţă să apară măcar o stafie a 
primăverii înverzite; dar aici nici primăvara, nici vara n-aveau să se 
ivească vreodată. Nimic nu avea viaţă, nici măcar umflăturile leproase 
care se hrăneau cu putreziciunea. 

Bălţile înecăcioase erau înfundate de cenuşă şi de mâluri care se 
scurgeau scârbavnice, albe şi verzui, de parcă munţii ar fi scuipat scârna 
din măruntaiele lor peste ţinuturile din împrejurimi. În lumina slabă se 
arătau încet-încet movile înalte de pietre zdrobite şi pline de praf, conuri 
uriaşe de pământ ars şi pătat de venin înşiruite nesfârşit, ca un cimitir al 
Truşinii. 

Ajunseseră la pustiul care se întindea dinaintea Mordorului: mărturia 
durabilă a trudei crâncene pe care aveau s-o îndure sclavii săi atunci 
când avea să li se spulbere orice nădejde; un tărâm mânjit, bolnav fără 
scăpare, asta dacă marea cea mare n-avea să pătrundă vreodată pe-acolo, 
ca să-l spele până la uitare. 

— Mi-e greață, zise Sam. 

Frodo nu scoase nici un cuvânt. Rămaseră acolo un timp, ca nişte 
oameni căznindu-se să lupte cu somnul plin de vise rele, deşi ştiau prea 
bine că nu pot să ajungă la zori fără să treacă mai întâi prin beznă. Lu- 
mina devenea tot mai mare, mai puternică. Puţurile bolboroseau iar 
movilele otrăvite se înălțau cumplite şi desluşite. Soarele ajunsese sus, 
printre nori şi zdrenţe de fum, dar până şi el era pătat. Hobbiţii nu 
simţiră bucuria luminii, părea neprietenoasă, îi dezvăluia în toată 
neputinţa lor — stafii mici, care rătăceau scâncind printre grămezile de 
cenuşă ale Seniorului Întunecimii. 


704 


Prea vlăguiţi fiind să meargă mai departe, căutară un loc unde să se 
odihnească. Şezură o vreme fără să scoată o vorbă, la umbra unei movile 
de zgură care fumega. Dar se înecară şi simţiră că se sufocau. Gollum fu 
primul care se ridică, înjurând şi scuipând. Se depărta în patru labe, fără 
să le spună hobbiţilor vreun cuvânt, fără să le-arunce-o privire. Frodo şi 
Sam se târâră după el până ajunseră la o adâncitură largă, aproape ca un 
cerc, cu malul mai ridicat înspre apus. Era rece şi fără viaţă şi la fund se 
zărea o rămăşiţă de mâl uleios, în mai multe culori. Se ghemuiră în 
această groapă a răului, nădăjduind să scape în bezna ei de cercetarea 
Ochiului. 

Ziua trecu anevoie. Îi chinuia o sete nesfârşită, dar nu băură decât 
câteva picături din sticlele pe care le umpluseră ultima dată în pârâul din 
făgaş. Ce depărtat, ce frumos şi liniştit li se părea acum locul acela! Hob- 
biții făcură pe rând de pază. La început, nici unul nu putu să doarmă, de 
obosiţi ce erau; dar când soarele începu să coboare în zare, ascunzându- 
se în norii molcomi, Sam aţipi. Era rândul lui Frodo să stea de strajă. Se 
întinse pe povârnişul gropii, dar asta nu-l uşura de simţământul că era 
apăsat de o mare povară. Îşi aruncă privirile spre cerul brăzdat de fum şi 
zări umbre ciudate, forme călătoare întunecate şi chipuri din trecut. Nu 
mai ştiu câte ceasuri erau, rătăcind între vis şi trezie până când uitarea îl 
copleşi cu totul. 

Deodată, Sam se trezi, căci i se păru că aude chemarea stăpânului. Era 
seară. Frodo n-avea cum să-l strige, pentru că adormise şi alunecase până 
aproape de fundul gropii. Gollum era lângă el. O clipă, lui Sam i se păru 
că voia să-l scoale pe Frodo. Apoi văzu că nu era aşa. Gollum vorbea cu 
sine. Smeagol stătea de vorbă cu cine ştie ce alt gând care avea acelaşi 
glas, ceva mai schelălăit şi mai sâsâit. În timp ce vorbea, ochii i se colorau 
ba în alburiu, ba în verzui. 

— Smeagol a făgăduit, zicea primul gând. 

— Da, da, nepreţuitul meu, veni răspunsul, am făgăduit să ne salvăm 
Nepreţuitul, nu să-l lăsăm să cadă în mâinile lui. Niciodată! Dar ei se 
apropie de el, nu, pas cu pas. Ce-o fi având de gând hobbitul? Ne între- 
băm, da, ne tot întrebăm. 

— Nu ştiu. N-am nici o putere. Stăpânul îl ţine. Smeagol a făgăduit să-l 
ajute pe stăpân. 

— Da, da, să-l ajute pe stăpân; pe stăpânul Nepreţuitului. Dar, dac-am 
fi noi stăpânii, atunci ne-am fi ajutat noi pe noi, da. Şi nici nu ne-am fi 
încălcat făgăduiala. 

— Dar Smeagol a zis c-o să fie bun, foarte, foarte bun. Drăguţ hobbitul! 
L-a dezlegat pe Smeagol de picior. Vorbeşte frumos cu mine. 

— Foarte, foarte buni, ha, nepreţuitul meu? Să fim buni, buni ca 
peştele ăl dulce; dar cu noi. A, bineînţeles, fără să-i facem rău micuţului 
hobbit. În nici un caz! 

— Dar Nepreţuitul se ţine de cuvânt, protestă glasul lui Smeagol. 

— Atunci ia-l, spuse gândul, şi ţine-l la noi. Atunci o să fim stăpân, 
gollum. Fă-l pe celălalt hobbit, pe ăla urâcios şi bănuitor, să se târască, da, 
gollum! 

— Dar nu şi pe cel cumsecade, nu-i aşa? 

— O, nu, dacă asta nu ne face plăcere. Şi totuşi, e şi el un Baggins, 
nepreţuitul meu; da, da, un Baggins. Un Baggins l-a furat. L-a găsit şi n-a 
zis nimic, nimic. Noi îi urâm pe toţi Bagginşii. 

— Nu şi pe ăsta. 

— Ba da, pe toţi Bagginşii. Pe toţi cei care îl ţin pe Nepreţuit. Trebuie 
să punem mâna pe el! 

— Dar El o să vadă, El o să ştie! O să ni-l ia! 

— El vede. El ştie. Ne-a auzit cum am făcut făgăduielile alea prosteşti 
împotriva... împotriva poruncilor Lui. Da! Trebuie luat. Duhurile caută. 
Trebuie luat. 

— Nu pentru EI! 

— Nu, drăguţule. Vezi tu, nepreţuitule, dacă punem mâna pe Inel, 
putem scăpa chiar şi de El, nu? S-ar putea să ajungem puternici, mai 
puternici chiar decât Duhurile. Seniorul Smeagol? Gollum cel Mare? Fl, 
Gollum! Să mănânce peşte în fiecare zi, de trei ori pe zi, peşte proaspăt 
din mare. Cel mai Nepreţuit Gollum! Trebuie luat. Îl vrem, îl vrem, îl 
vrem! 

— Dar sunt doi. Or să se scoale iute şi-or să ne omoare, scânci Smeagol 
cu un ultim efort. Nu acum. Nu încă. 

— Noi îl vrem! Dar... 

Aici făcu o pauză lungă, ca şi cum i-ar fi venit în minte un alt gând. 

— Nu încă... Poate aşa e, nu încă. Poate ne-ajută ea. Da, da! Poate ne- 
ajută ea. 

— Nu, nu! Nu aşa! se văicări Smeagol. 

— Da, da! Îl vrem! ÎI vrem! 

De câte ori vorbea cel de-al doilea gând, mâna lungă a lui Gollum se 
strecura pipăind încetişor spre Frodo, iar când vorbea Smeagol, se trăgea 
brusc. Până la urmă, arătarea îşi întinse braţele amândouă, cu degetele 
îndoite şi fremătătoare, ca nişte gheare, către gâtul hobbitului. 

Sam nu mişcase, uluit de această vorbărie, cercetând însă pe sub 
pleoapele întredeschise fiecare mişcare a lui Gollum. Până atunci în felul 
său simplu de a gândi crezuse că primejdia cea mai mare la care se 

puteau aştepta era foamea, dorinţa arătării de a mânca hobbiţi. Acum îşi 
dădu seama că nu era aşa; Gollum simţea chemarea îngrozitoare a Inelu- 
lui. Bineînţeles, Seniorul Întunecimii era El; dar Sam se întreba cine-o fi 
Ea. Presupuse că era una dintre prietenele răutăcioase pe care şi le făcuse 
amărâtul ăsta prin rătăcirile sale. Apoi lăsă gândurile astea, pentru că 
lucrurile merseseră mult prea departe şi deveneau primejdioase. Îşi 
simţea mădularele grele, dar făcu un efort şi se ridică. Ceva îi spunea să 
aibă grijă şi să nu se dea de gol că trăsese cu urechea la discuţie. Oftă 
zgomotos şi căscă de-i trosniră fălcile. 

— Cât e ceasul? zise el somnoros. 

Gollum sâsâi prelung, printre dinţi. Rămase o clipă nemişcat, încordat 
şi ameninţător; apoi se prăbuşi în patru labe şi începu să se caţere pe 
povârniş. 

— Cumsecade hobbiţi! Sam cumsecade! făcu el. Somnoroşi, da, som- 
noroşi! Aţi lăsat pe bunul Smeagol să păzească! Da' se lasă întunericul. E 
timpul să plecăm. 

„Da, e timpul, îşi zise Sam. Dar e timpul să ne şi despărţim.' Chiar 
atunci îi trecu prin minte că Gollum era la fel de primejdios fie că-l ţineau 
lângă ei, fie că-i dădeau drumul. „Blestemat să fie! Mai bine se sufoca!" 
bombăni el pentru sine. 

Cobori şi îl trezi pe stăpânul lui. 

Ciudat, Frodo se simţea înviorat. Visase. Umbra întunecată de pe 
tărâmul acesta bolnav se făcuse nevăzută şi îi apăruse o imagine plăcută. 
Nu-i mai rămăsese nimic în minte, totuşi, datorită ei avea inima uşoară şi 
era vesel. Povara îi părea mai uşoară. Gollum îl întâmpină gudurându-se 
ca un căţel. Gâfâia şi sporovăia, trosnindu-şi degetele lungi şi 
linguşindu-se pe lângă genunchii lui Frodo. Acesta îi zâmbi. 

— Hai, făcu el. Până acum ne-ai călăuzit bine şi în credinţă. E ultima 
parte a călătoriei. Du-ne până la Poartă şi de-acolo n-am să-ţi mai cer să 
mergi mai departe. Du-ne la Poartă şi poţi pleca unde pofteşti... numai 
la vrăjmaşii noştri nu. 

— La Poartă? schelălăi Gollum, prefăcându-se uluit şi înspăimântat. La 
Poartă, zice stăpânul? Da, aşa zice. lar bunul Smeagol face ce zice el. O, 
da! Dar poate c-o să vedem când ne-om apropia, o să vedem noi atunci! 
N-o să fie plăcut deloc. O, nu! O, nu! 

— Hai, mergi! îi porunci Sam. Să pornim odată! 

Se căţărară şi ieşiră din groapă în timp ce cădea întunericul şi îşi croiră 
drum agale pe tărâmul acela mort. Nu trecu mult şi simţiră aceeaşi 
spaimă nelămurită pe care o încercaseră înainte să treacă făptura înari- 
pată peste mlaştini. Se opriră şi se ghemuiră pe pământul rău mirositor; 

dar nu văzură nimic pe cerul mohorât al serii şi curând ameninţarea tre- 
cu sus de tot pe deasupra, plecată pesemne cu mare iuțeală din Barad- 
dur. După o vreme, Gollum se ridică şi începu iar să se târască, 
mormăind şi tremurând. La o oră după miezul nopţii, spaima se abătu 
pentru a treia oară asupra lor, dar acum părea ceva mai depărtată, ca şi 
cum ar fi trecut mult deasupra nourilor, repezindu-se cu mare iuțeală 
spre Apus. Totuşi, Gollum încremenise de frică şi era convins că erau 
vânaţi şi că se ştia de venirea lor. 

— De trei ori, bâigui el. Ne-a ameninţat de trei ori. Ne-au simţit aici, au 
simţit Nepreţuitul. Nepreţuitul e stăpânul lor. N-avem cum să mai 
mergem pe drumul ăsta! Nu, n-are nici un rost! 

Degeaba încercară să-l înduplece şi să-i vorbească frumos. Până când 
Frodo nu-i porunci, răţoindu-se la el, şi nu puse mâna pe mânerul 
spadei, Gollum nu vru în ruptul capului să se mai scoale. Abia atunci se 
ridică mârâind şi-o porni în faţa lor, ca un câine bătut. 

Astfel străbătură, şontâc-şontâc, noaptea; şi până la venirea unei noi 
zile de spaimă, merseră în linişte, cu capetele plecate, fără să vadă şi fără 
să audă nimic, în afară de vântul care le şuiera pe la urechi. 

Poarta Neagră e închisă! 

A 

I nainte să se arate zorile zilei următoare, călătoria lor spre Mordor luă 
sfârşit. Smârcurile şi pustiurile rămăseseră îndărăt. Dinaintea lor 

munţii uriaşi îşi iţeau capetele amenințătoare şi întunecate pe cerul 

alburiu. 

La apus de Mordor se înşiruiau mohorâtele creste Ephel Duath, Munţii 
Umbrei, iar la miazănoapte piscurile frânte şi masivul sterp Ered Lithui, 
de culoarea cenuşii. Dar pe măsură ce aceste şiruri muntoase se apropiau 
unul de altul — căci nu erau altceva decât nişte părţi ale aceluiaşi zid uri- 
aş împrejurul câmpiilor îndoliate Lithlad şi Gorgoroth şi al amarei mări 
lăuntrice Nurnen, din mijlocul lor — îşi întindeau braţe lungi către 
miazănoapte; iar între aceste braţe se afla un defileu adânc. Acesta era 
Cirith Gorgor, Trecătoarea Bântuită, intrarea pe tărâmul Duşmanului. 
De-o parte şi de alta a ei se plecau stânci înalte, şi din gurile sale ţâşneau 
două dealuri abrupte, negre şi golaşe. Pe ele se înălţau Colţii Mordorului, 
două turnuri solide şi înalte. Fuseseră durate în zilele de demult, de Oa- 
menii din Gondor pe când erau mândri şi puternici, după răsturnarea şi 
fuga lui Sauron, ca să nu se mai întoarcă pe vechiul lui tărâm. Dar forţele 
Gondorului slăbiseră şi oamenii închiseseră ochii, aşa că turnurile 
rămăseseră ani de zile goale. Apoi Sauron s-a întors. Atunci turnurile de 
pază care căzuseră în paragină au fost drese, umplute cu arme şi păzite 
cu cea mai mare grijă, fără încetare. Aveau faţada de piatră, cu ferestre 
întunecate, tăiate adânc îndreptate spre miazănoapte, răsărit şi apus. Şi la 
fiecare fereastră erau o mulţime de ochi neobosiţi. 

De-a curmezişul intrării în trecătoare, Seniorul Întunecimii construise, 
din stâncă în stâncă, o întăritură de piatră unde nu se afla decât o singură 
poartă de fier. Pe meterezele sale umblau străjeri zi şi noapte. La poalele 
colinelor, de-o parte şi de alta, stânca era pătrunsă de sute de peşteri şi 
de galerii de vierme; acolo mişunau o mulţime de orci, gata la orice sem- 
nal să ţâşnească afară, ca nişte furnici negre care merg la război. Nimeni 
nu putea să treacă de Colţii din Mordor fără să le simtă muşcătura, dacă 


709 


nu era chemat de Sauron sau dacă nu ştia vorbele tainice, menite să 
deschidă poarta neagră, Morannon, către ţinutul său. 

Cei doi hobbiţi se uitară la turnuri şi la zid cu disperare. Chiar de la 
depărtare, văzură în lumina slabă mişcările străjerilor negri pe zid şi 
santinelele din faţa porţii. Stăteau întinşi şi se uitau peste marginile unei 
adâncituri de piatră din umbra lăsată de întăritura cea mai de 
miazănoapte din Ephel Diiath. La nici două sute de paşi de locul unde se 
ascundeau, trecu o cioară tăind aerul greu cu aripile, drept spre vârful 
negru al celui mai apropiat dintre turnuri. Deasupra lui se vălătucea un 
fumuşor, ca şi cum jos, pe deal, ar fi mocnit un foc. 

Veni ziua, iar soarele dospit clipi asupra culmilor Ered Lithui, lipsite 
de viaţă. Atunci se auzi deodată ţipătul goarnelor cu gâtlejul de alamă; 
răsunau din turnurile de strajă şi din ascunzişurile din colinele de de- 
parte; dar adânc şi prevestitor de rele răsunară cornurile puternice şi 
tobele din Barad-dur, iar ecourile lor străbătură pustiul, începuse o nouă 
şi îngrozitoare zi de spaimă şi de trudă în Mordor; şi străjile de noapte 
fură chemate în pivnițele şi lăcaşurile lor adânci, iar străjile de zi, cu ochi 
răi şi sângeroşi, mărşăluiau către posturile lor. Oţelul luci crunt pe 
creneluri. 

— Ei, am ajuns! zise Sam. lată Poarta; şi mi se pare că pîn' aici ne-a 
fost! Pe legea mea, ce i-ar mai ieşi din gură Unchiaşului, dacă m-ar vedea 
acum! De câte ori nu mi-a spus c-o s-o sfârşesc rău, dacă nu-mi văd de 
treabă. Chiar aşa! Da' nu cred să-l mai văd pe jupânul ăsta vreodată. Din 
păcate, n-o să mai aibă când să se bată cu pumnii în piept; „[i-am zis eu, 
Sam”. L-aş lăsa să mă toace la cap până n-ar mai putea, numa' să-i mai 
văd moaca aia bătrână. Dar nu-ar trebui întâi o scăldătoare zdravănă, ca 
să mă mai recunoască. Oare n-ar fi mai bine să ne-ntrebăm acum, pe ce 
drum s-o luăm? N-avem cum merge mai departe, decât dacă i-om ruga 
pe orci să ne călăuzească. 

— Nu, nu, făcu Gollum. N-are nici un rost. Nu putem merge mai de- 
parte. Aşa a zis Smeagol: mergem până la Poartă şi-apoi om vedea. Şi- 
acum vedem. O, da, nepreţuitul meu, vedem. Smeagol ştia că hobbiţii nu 
pot să meargă pe-aici. O, da, Smeagol ştia. 

— Atunci de ce nevoia ne-ai adus aici? zise Sam, neavând nici un chef 
să fie drept sau cu minte. 

— Stăpânul a zis aşa. Stăpânul zice: „Du-ne la Poartă". Şi bunul Smea- 
gol aşa face. Aşa a zis stăpânul, stăpânul e înţelept. 

— Am zis, interveni Frodo. 

Chipul lui era crunt şi împietrit, dar hotărât. Era murdar, încercănat şi 
vlăguit, dar nu mai stătea ghemuit şi avea ochii limpezi. 

— Am zis aşa pentru că mi-am făgăduit să intru în Mordor şi nu ştiu 
altă cale. Aşa c-am s-o iau pe drumul ăsta. Nu cer nimănui să vină cu 
mine. 

— Nu, nu, stăpâne! se văicări Gollum, linguşindu-se pe lângă el, 
cuprins de o mare deznădejde. N-are nici un rost pe drumul ăsta! N-are 
rost! Nu duce Nepreţuitul la el! O să ne mănânce pe toţi, dacă o să ţi-l ia. 
O să mănânce toată lumea. Ţine-l, stăpâne, şi fii bun cu Smeagol. Nu-l 
lăsa să ţi-l ia! Sau pleacă, pleacă în locuri frumoase şi dă-i-l înapoi 
micuţului Smeagol. Da, da, stăpâne: dă-i-l înapoi. Smeagol o să-l ţină la 
adăpost; el o să facă mult bine, mai ales pentru hobbiţii cumsecade. Hob- 
biții să meargă acasă. Nu vă duceţi la Poartă! 

— Mi s-a poruncit să mă duc în ţinutul Mordor şi, prin urmare, am să 
mă duc, zise Frodo. Dacă există o singură cale, atunci pe-acolo o voi lua- 
o. Ce mi-e scris în frunte mi-e pus. 

Sam nu zise nimic. Îi ajungea ceea ce citea pe chipul lui Frodo. Ştia că 
orice i-ar spune ar fi în zadar. Şi, la urma urmei, de la bun început nu 
avusese nici o nădejde; dar, fiind un hobbit vesel, nu avusese nevoie de 
nădejde, câtă vreme disperarea putuse fi amânată. Acum însă ajunseseră 
la sfârşitul amar. Dar se ţinuse de stăpânul său tot drumul; de aceea nici 
n-avea de gând să se dezlipească de el. Stăpânul lui n-avea să se ducă 
singur în Mordor. Sam avea să meargă cu el; şi, cum-necum trebuia să se 
descotorosească de Gollum. 

Dar Gollum n-avea nici un chef ca ei să se descotorosească de el. Înge- 
nunche la picioarele lui Frodo, frângându-şi mâinile şi văicărindu-se. 

— Nu pe-aici, stăpâne! se rugă el. Mai e un drum. O, da, mai e unul. 
Alt drum mai întunecat, mai greu de găsit, mai tainic. Dar Smeagol îl 
ştie. Lasă-l pe Smeagol să ţi-l arate! 

— Alt drum! zise Frodo neîncrezător, privind cercetător la Gollum. 

— Da! Da! E-adevărat! Mai era un drum! Smeagol l-a aflat. Hai să 
mergem, să vedem dacă mai e acolo! 

— Nu ne-ai spus despre el până acum. 

— Nu. Stăpânul nu m-a întrebat. Stăpânul nu mi-a spus ce avea de 
gând. El nu-i spune bietului Smeagol. FI zice: „Smeagol, du-mă la 
Poartă" şi dup-aia, la revedere. Smeagol poate s-o ia la sănătoasa şi să-i 
fie bine. Dar acum el zice: „Am de gând să intru în Mordor pe-aici”. Aşa 
că lui Smeagol îi e tare frică. Nu vrea să-l piardă pe stăpânul cumsecade. 
Şi a făgăduit, stăpânul l-a făcut să făgăduiască, să-l scape pe Nepreţuit. 
Dar stăpânul o să-l ducă la el, drept la Mâna Neagră, dacă o s-o ia pe 
drumul ăsta. Aşa că Smeagol o să-i salveze pe amândoi şi se gândeşte la 

alt drum care-a fost odată ca niciodată. Stăpân cumsecade. Smeagol 
foarte bun, totdeauna-i de ajutor. 

Sam se încruntă. Dacă ar fi putut să-l străpungă pe Gollum cu privirile, 
ar fi făcut-o cu siguranţă. Sufletul îi era plin de îndoială. După cît se 
părea, Gollum era deznădăjduit cu adevărat şi dornic să-l ajute pe Frodo. 
Dar lui Sam, amintindu-şi că trăsese cu urechea la sfada aceea, îi veni 
greu să creadă că Smeagol cel bun ieşise deasupra; în orice caz, nu glasul 
acela avusese ultimul cuvânt. Sam socotea că jumătăţile Smeagol şi Gol- 
lum (sau, cum îi numea el în gând, Hoitul şi Hoţul) căzuseră deocamdată 
la învoială şi făcuseră o alianţă: nici unul nu-şi dorea ca Duşmanul să 
pună mâna pe Inel; amândoi voiau ca Frodo să nu cadă ostatic şi să-l 
aibă sub ochii lor cît mai mult cu putinţă — măcar câtă vreme Hoitul mai 
putea să pună laba pe „Nepreţuitul" lui. Dar Sam se îndoia c-ar mai fi 
vreun drum. 

„Şi bine că ticălosu' ăsta bătrân nu ştie nici juma' din ce are stăpânul de 
gând să facă, îşi zise el. Dac-ar şti că domnu' Frodo încearcă să termine o 
dată pentru totdeauna cu Nepreţuitul lui, pun rămăşag că s-ar isca mai 
mare necaz! Numai că Hoţul bătrân e-aşa speriat de Duşman — e sau a 
fost la cheremul lui, din cât îmi pare — încât mai degrabă s-ar descotorosi 
iute de noi decât să fie prins că ne dă o mână de ajutor, sau decât să ne 
lase să-i topim Nepreţuitul. Cel puţin aşa cred. Şi nădăjduiesc că stăpânu' 
o să chibzuiască la asta. E înţelept, n-am ce zice, dar are inima slabă, aia 
e. Nici un Gamgee n-are cum să-şi dea seama ce-o să facă." 

Frodo nu-i răspunse lui Gollum pe dată. În timp ce mintea înceată, dar 
vicleană a lui Sam cântărea aceste îndoieli, el rămăsese cu ochii pironiţi 
la stânca întunecată din Cirith Gorgor. Scobitura unde îşi aflaseră ei refu- 
giu era săpată într-o colină joasă la o oarecare înălțime deasupra unei văi 
ca un şanţ, care se întindea până la întăriturile de afară ale munţilor. În 
mijlocul văii se aflau temeliile negre ale turnului de veghe dinspre apus. 
În lumina dimineţii, drumurile care duceau la Poarta Mordorului nu se 
vedeau prea limpede; erau pale, pline de praf; unul şerpuia îndărăt, către 
miazănoapte; altul se pierdea la răsărit, în negurile care pluteau la 
poalele muntelui Ered Lithui; iar cel de-al treilea venea spre el. După ce 
cotea brusc în jurul turnului, intra într-un defileu strimt şi trecea chiar pe 
dedesubtul scobiturii în care se afla el. La apus, în dreapta, ocolea pe la 
capătul munţilor şi o lua spre miazăzi în întunericul adânc care năpădea 
toată partea de apus a Ephel Duathului; apoi se pierdea din vedere un- 
deva, în porţiunea îngustă dintre munţi şi Râul cel Mare. În timp ce 
privea, Frodo zări pe câmpie frământare mare şi mişcare. Părea că oştiri 
întregi mărşăluiau acolo, deşi câmpia era în cea mai mare parte ascunsă 

în aburii şi miasmele care se ridicau din mlaştinile şi pustiurile dindărăt. 
Dar ici-colo se zărea scânteierea lăncilor şi a coifurilor; iar dincolo de 
întăriturile de lângă drum se vedeau călăreţi mergând în grupuri. Îşi 
aminti de vedenia de la Amon Hen, pe care o avusese cu doar câteva zile 
în urmă, deşi acum i se păreau ani. Atunci ştiu că nădejdea care îi 
pâlpâise o clipă în inimă era zadarnică. Goarnele nu răsunaseră ca o pro- 
vocare, ci în semn de salut. Nu erau oamenii din Gondor care-l atacau pe 
Seniorul Întunecimii, ridicându-se ca nişte stafii răzbunătoare din mor- 
mintele vitejilor morţi demult, ci oameni de altă rasă, din Ținuturile 
întinse de la Răsărit, care se adunau la porunca Marelui Senior, oştiri ce 
poposiseră peste noapte dinaintea Porții lui şi acum mărşăluiau înăun- 
tru, ca să întărească puterea muntelui. Ca şi cum şi-ar fi dat brusc seama 
de întreaga primejdie în care se aflau — singuri în lumina crescătoare a 
zilei, atât de aproape de ameninţarea aceea uriaşă — Frodo îşi trase în 
grabă gluga cenuşie şi subţire peste cap şi coborî în vâlcea. Apoi se în- 
toarse către Gollum. 

— Smeagol, zise el, am să-ţi mai acord o dată încrederea mea. Se pare 
că n-am încotro şi că asta-i soarta mea, să primesc ajutor de la tine când 
sunt la ananghie; iar soarta ta e să-mi dai ajutor mie, cel pe care l-ai ur- 
mărit cu gânduri rele. Până acum meriţi toată prețuirea mea şi ţi-ai re- 
spectat cuvântul în credinţă. Zic în credinţă şi nu mă îndoiesc, adăugă el, 
aruncându-i lui Sam o privire; căci am fost de două ori în puterea ta şi nu 
ne-ai făcut nici un rău, şi nici n-ai încercat să-mi iei ceea ce cauţi de atâta 
vreme. Fie ca a treia oară să ne ajuţi cel mai bine! Dar te previn, Smeagol, 
eşti în primejdie. 

— Da, da, stăpâne! încuviinţă Gollum. Primejdie cumplită! Lui Smea- 
gol i se cutremură oscioarele numai când se gândeşte la asta, dar nu dă 
bir cu fugiţii. Trebuie să-l ajute pe stăpânul cumsecade. 

— Nu m-am gândit la primejdia care ne paşte pe toţi, zise Frodo. Zic 
doar de cea care te priveşte numai pe tine. Ai făgăduit jurând pe ceea ce 
tu numeşti „nepreţuitul”. Ţine minte! Asta te leagă, dar te face şi s-o iei 
razna. Ai şi luat-o, de altfel, când ţi-ai dat nebunește în petic. „Dă-i-l îna- 
poi lui Smeagol", ai zis. Să nu mai spui aşa ceva niciodată! Să nu-ţi 
hrăneşti nădejdea aceasta, căci n-o să-l primeşti înapoi niciodată. Dar 
dorinţa ta îţi poate juca feste şi te va duce spre un sfârşit amar. Încă o 
dată, n-o să-l primeşti niciodată înapoi. Dacă n-oi avea şi n-oi avea înco- 
tro, am să-mi pun nepreţuitul pe deget; şi ştii bine că ai fost sub vraja lui, 
cândva, demult. lar dacă, purtându-l, va fi să-ţi poruncesc, te vei supune, 
chiar dacă asta ar însemna să te arunci în prăpastie sau în foc. Şi, fii sig- 
ur, asta va fi porunca mea! Aşa că fii cu băgare de seamă, Smeagol! 

Sam se uită la stăpânul său, încuviinţând, dar şi cu uimire; era ceva ce 
nu mai văzuse în înfăţişarea şi nu mai auzise în glasul lui până atunci. 
Avusese totdeauna încredințarea că bunătatea dragului domn Frodo era 
mare, până la orbire. Bineînţeles, el zicea că stăpânul era cea mai 
înţeleaptă fiinţă din lume (poate în afară de bătrânul domn Bilbo şi Gan- 
dalf). În felul lui, şi Gollum putea să facă aceeaşi greşeală, adică să ia 
bunătatea drept orbire; dar la el era de înţeles, deoarece îl cunoştea de 
puţină vreme. În orice caz, vorbele lui Frodo îl puseră cu botul pe labe şi 
îl înspăimântară. Se gudura acum la pământ şi din bolboroselile lui nu se 
înţelegea decât „bunule stăpân”. 

Frodo aşteptă nerăbdător o vreme, apoi rosti, de data aceasta mai 
puţin sever: 

— Hai, Gollum sau Smeagol, dacă vrei, vorbeşte-mi despre celălalt 
drum şi arată-mi-l, dacă-l ştii. Este vreo nădejde care să mă facă să-mi 
schimb calea pe care-am luat-o? Spune repede, căci mă grăbesc. 

Dar Gollum era într-o stare jalnică şi ameninţarea lui Frodo îl scosese 
din minţi. Nu era uşor să afli ceva limpede printre bălmăjelile şi miorlăit- 
urile lui, întrerupte adeseori de clipe în care se târa la pământ şi îi ruga 
fierbinte pe amândoi să fie îndurători cu „bietul şi micuțul Smeagol". 
După o vreme, se mai linişti puţin şi Frodo reuşi să pună cap la cap ceea 
ce spunea: dacă urmai drumul care cotea la apus de Ephel Duath, ajun- 
geai până la urmă la o trecătoare printr-un pâlc de arbori negri. În 
dreapta, era o cale care cobora la Osgiliath şi la podurile peste Anduin; în 
mijloc, drumul ducea spre miazăzi. 

— Mai departe, mai departe, zise Gollum. N-am fost niciodată pe 
acolo, dar se spune că la sute de leghe se vede Apa cea Mare, care nu-i 
niciodată liniştită. Sunt mulți peşti acolo, iar păsările mănâncă peştii; fru- 
moase păsări! Dar noi n-am fost niciodată acolo. Vai, n-am avut atâta 
noroc! Şi mai departe sunt întinderi mari de pământ, se spune, dar Faţa 
Galbenă e tare arzătoare acolo şi rareori apar norii, iar oamenii-s cumpliţi 
şi au chipuri întunecate. Noi nu dorim să vedem ţinutul ăla. 

— Nu! făcu Frodo. Dar, hai, n-o lua razna! Ce poţi să-mi spui de-a treia 
cotitură? 

— O, da, da! Mai e şi-al treilea drum, zise Gollum. E drumul spre 
stânga! începe imediat să urce, să urce şerpuitor şi iar să urce îndărăt, 
către tenebrele înalte. Apoi ocoleşte stânca neagră, o s-o vezi, o s-o vezi 
deodată deasupra şi-o să-ţi vină să intri în pământ. 

— S-o văd? Ce să văd? 

— Vechea fortăreață, tare veche şi cumplită acum. Când era Smeagol 
mic, de mult, auzea poveşti din Miazăzi. O, da, spuneam seara o groază 

de poveşti, aşezaţi pe malul Râului cel Mare, în ţinuturile sălciilor, pe 
când şi Râul era mai tânăr. Gollum, gollum! începu să plângă şi să bom- 
băne. Hobbiţii aşteptară răbdători. 

— Poveşti de la Miazăzi, continuă Gollum, despre Oamenii înalţi, cu 
ochi strălucitori, cu casele ca nişte coline de piatră, despre coroana de-ar- 
gint a regelui lor şi despre Copacul Alb; poveşti minunate. Durau 
turnuri foarte înalte şi unul dintre ele era alb-argintiu, iar înăuntrul lui 
era o piatră ca luna; împrejur se înălțau ziduri măreţe şi albe. O, da, se 
povesteau multe despre Turnul Lunii! 

— Ăsta trebuie să fie Minas Ithil, pe care l-a durat Isildur, fiul lui 
Elendil, zise Frodo. Isildur e cel care a tăiat degetul Duşmanului. 

— Da, el nu are decât patru la Mâna Neagră; dar şi-atâtea îi sunt de- 
ajuns, zise Gollum, cutremurându-se. Şi ura cetatea lui Isildur. 

— Da' ce nu urăşte el? zise Frodo. Însă ce legătură are Turnul Lunii cu 
noi? 

— Păi, stăpâne, acolo au fost şi sunt turnul înalt şi casele albe şi zidul; 
dar acum nu-s frumoase, nu-s bune. Le-a cucerit de mult. A ajuns un loc 
cumplit. Călătorii se-nfioară când îl văd, se strecoară să nu fie zăriţi, se 
feresc de umbra lui. Dar stăpânul va trebui s-o ia pe drumul ăla. Asta e 
calea cealaltă. Singura. Căci munţii sunt mai mici acolo şi vechiul drum 
urcă şi tot urcă, până ajunge la o trecătoare întunecată în vârf şi-apoi co- 
boară şi tot coboară iar, în Gorgoroth. 

Glasul i se stinse într-o şoaptă şi se cutremură. 

— Şi cu ce-o să ne-ajute asta pe noi? întrebă Sam. Nu mă-ndoiesc că 
Duşmanul ştie tot despre munţii lui şi că drumul ăla-i la fel de păzit ca 
ăsta de-aici. Turnu' nu-i pustiu, nu-i aşa? 

— O, nu. Nu-i pustiu, şopti Gollum. Pare gol, dar nu e. Făpturi în- 
spăimântătoare sălăşluiesc acolo! Orci, da! Peste tot numai orci! Da' sunt 
şi alte făpturi mai rele. Drumul urcă drept pe la umbra zidurilor şi 
ajunge la poartă. Ei văd tot ce mişcă. Făpturile alea dinăuntru ştiu orice: 
Veghetorii Tăcuţi. 

— Aşadar, asta e povaţa ta, zise Sam, să ne punem iar pe mărşăluială 
către miazăzi, să dăm de aceeaşi belea, poate mai rea ca asta când om 
ajunge acolo, dac-om ajunge? 

— Nu, nu, nicidecum, zise Gollum. Hobbiţii trebuie să vadă, trebuie să 
priceapă. El nu se-aşteaptă la un atac de-acolo. Ochiul Lui se uită de jur 
împrejur, dar sunt locuri unde vede mai bine şi altele unde nu vede chiar 
aşa. Nu poate să vadă tot deodată, nu încă. Vezi, a cucerit ţinutul la 
miazănoapte de Munţii Umbrei, până la Râu şi stăpâneşte acum toate 

podurile. Şi crede că nimeni nu poate să ajungă la Turnul Lunii fără să se 
lupte la poduri sau fără bărci. Dar astea se văd şi El află deîndată. 

— Se pare că ştii multe despre ce face şi ce gândeşte El, zise Sam. Aţi 
stat în ultima vreme de vorbă? Sau te-ai dat la taclale cu orcii? 

— Hobbitu' nu-i cumsecade, nu-nţelege, rosti Gollum, aruncându-i lui 
Sam o privire mânioasă şi întorcându-se spre Frodo. Sigur, Smeagol a 
stat de vorbă cu orcii, înainte să-l întâlnească pe stăpân; şi cu mulţi oa- 
meni a călătorit foarte departe. Şi ce zice El acum, zic şi alţii. Aici, la 
miazănoapte e marea primejdie pentru EI şi pentru noi. Într-o zi, foarte 
curând, el o să iasă pe Poarta Neagră. Asta-i singurul drum pe unde pot 
veni oştirile mari. Dar jos, la apus El nu se teme. Acolo-s Veghetorii 
Tăcuţi. 

— Chiar aşa, făcu Sam, ca să nu se lase mai prejos. Adică noi să ne- 
apropiem, să le batem la poartă şi să-i întrebăm dacă nu cumva am rătă- 
cit calea spre Mordor? Sau sunt prea tăcuţi ca să ne răspundă? N-are nici 
o noimă! Asta o putem face şi-aici, să nu ne mai ostenim atâta. 

— Nu glumi cu asta, şuieră Gollum. Nu-i nimic de râs. Vai, nu! Nu-i 
rost de veselie! N-are nici o noimă să-ncerci să intri în Mordor. Dar dacă 
stăpânul zice „Trebuie să mă duc" sau „Mă voi duce", atunci nu are înco- 
tro şi o să-ncerce o cale. Dar nu-i nevoie să se ducă în cetatea aceea în- 
grozitoare, o, nu, bineînţeles! Aici vine Smeagol şi-i sare în ajutor, 
drăguţul de Smeagol, cu toate că nu-i spune nimeni despre ce-i vorba. 
Smeagol e iar de ajutor. El a găsit-o, el o ştie. 

— Ce-ai găsit? întrebă Frodo. 

Gollum se ghemui şi glasul i se stinse din nou într-o şoaptă. 

— O potecuţă care duce sus, în munţi; şi dup-aia o scară, o scară în- 
gustă, o, da, o scară îngustă şi lungă. Şi pe urmă mai multe scări. Şi pe 
urmă — aici glasul i se stinse şi mai tare — un tunel; la urmă, o crăpătură 
mică, şi o potecuţă sus, deasupra trecătorii mai mari. Pe-acolo a fugit 
Smeagol din tenebre! Da' asta a fost acu' mulţi ani. Potecuţa o fi pierit; 
da' poate nu, poate nu. 

— Nu-mi place deloc povestea asta, zise Sam. Aşa cum spui, pare prea 
uşor. Chiar de mai e poteca, e sigur păzită. Pe atunci nu era, Gollum? 

Rostind acestea, zări sau i se păru că zăreşte o sclipire verzuie în ochii 
lui Gollum. Acesta mârâi, dar nu răspunse. 

— Nu e păzită? întrebă Frodo sever. Şi chiar ai fugit din tenebre, Smea- 
gol? Oare nu cumva ţi s-a dat voie să pleci cu o misie? Cel puţin aşa i s-a 
părut lui Aragorn când a dat de tine prin Smârcurile Morților, acu' câţiva 
ani. 

— Minciună! şuieră Gollum şi ochii i se umplură de răutate, auzind 
numele lui Aragorn. A minţit, da, da! Am scăpat cu puterile mele. Aşa e, 
mi s-a spus să caut Nepreţuitul; şi-am scotocit, şi-am scotocit, dar nu să-l 
găsesc pentru Întunecatul. Nepreţuitul a fost al nostru, a fost al meu! Eu 
am fugit! 

Frodo avu simţământul ciudat că, în privinţa asta, Gollum nu era de- 
parte de adevăr aşa cum s-ar fi aşteptat; că, într-un fel sau altul, găsise o 
cale de ieşire din Mordor prin propria-i viclenie. Se gândi, de asemeni, că 
Gollum zisese eu şi asta, se părea, era un semn rar că rămăşiţele din vec- 
hea lui cinste ieşiseră pentru moment învingătoare. Dar chiar dacă Gol- 
lum putea fi crezut în această privinţă, Frodo nu uita că Duşmanul era 
viclean. Fuga putea să fi fost cu bună ştiinţă sau pusă la cale, cu voie de 
la Turnul Întunecimii. Gollum îi ascundea unele lucruri, era limpede 
asta. 

— Te-ntreb din nou, zise el; drumul ăsta tainic nu e păzit? 

Dar numele lui Aragorn îl aruncase pe Gollum într-o stare întunecată. 
Avea aerul mincinosului bănuit când spusese şi el o dată-n viaţa lui ad- 
evărul; sau măcar în parte. Aşa că nu răspunse. 

— Nu e păzit? întrebă iar Frodo. 

— Ba da, o fi. Nu-i nici un loc sigur în ţinutul ăsta, zise Gollum ursuz. 
Nu-i nici un loc sigur. Dar stăpânul n-are decât să-ncerce sau să se ducă 
acasă. Altă cale nu-i. 

Nu mai scoaseră nimic de la el. Nu ştia sau nu voia să spună cum se 
numea locul acela primejdios sau trecătoarea înaltă. 

Trecătoarea se numea Cirith Ungol şi se vorbea despre ea cu multă 
spaimă. Pesemne că, dacă Aragorn ar fi fost cu ei, le-ar fi spus numele şi 
tâlcul lui; iar Gandalf i-ar fi pus în gardă. Dar erau singuri. Aragorn era 
departe, Gandalf stătea printre ruinele Isengardului şi se înfrunta cu Sar- 
uman, întârziat în acţiunile sale de trădare. Şi chiar în clipa în care îi 
spusese lui Saruman ultimele cuvinte şi palantirul se izbise în flăcări de 
treptele din Orthanc, gândul lui tot spre Frodo şi spre Sam cel înţelept se 
îndreptase; îi căutase leghe peste leghe cu ochii minţii, cu milă şi 
nădejde. 

Poate că Frodo simţise ceva fără să ştie, aşa cum i se întâmplase la 
Amon Hen, deşi credea că Gandalf se prăpădise, pierise pentru tot- 
deauna în tenebrele depărtate ale Moriei. Rămase aşezat pe pământ mul- 
tă vreme, tăcut, cu capul plecat, căznindu-se să-şi amintească tot ce-i 
spusese Gandalf. Dar în legătură cu taina aceasta nu-i veni nimic în 
minte. Adevărul era că fuseseră lipsiţi de învăţătura lui Gandalf mult 
prea curând, pe când Tărâmul Întunecimii era încă departe. Cum se intra 

acolo, Gandalf nu le spusese. Pesemne că nu ştia. Se încumetase odată în 
fortăreaţa Duşmanului, la miazănoapte, în Doi Guldur. Dar în Mordor, la 
Muntele de Foc, şi în Barad-dur, fusese oare, de când Seniorul Întun- 
ecimii se ridicase iar la putere? Frodo credea că nu. Şi iată-l pe el acum, 
un piticuţ din Comitat, un simplu hobbit de la ţară, pus să găsească o 
cale pe care nici cei mari nu puteau sau nu îndrăzneau să meargă. Ce 
soartă nenorocită! Dar se învoise chiar la el acasă, într-o primăvară 
apusă, din anii de demult, atât de îndepărtați, încât părea o parte dintr-o 
povestire despre tinereţea lumii, pe când erau încă în floare Copacii de 
Argint şi de Aur. Nenorocită taină! Pe ce drum s-o ia? Şi dacă amândouă 
duceau spre groază şi moarte, la ce bun taina asta? 

Ziua se târa înainte. Se lăsă o linişte adâncă peste micul lor ascunziş 
cenuşiu, atât de aproape de tărâmul spaimei; o linişte pe care o puteai 
pipăi, de parcă ar fi fost un văl gros între ei şi lumina din jur. Deasupra 
se înălța bolta palidă a cerului brăzdat de fuioare iuți de fum, depărtată 
şi înaltă, abia zărită prin hăuri de aer greu, colcăind de gânduri. Nici mă- 
car un vultur în soare nu i-ar fi văzut pe hobbiţi, aşa cum stăteau acolo 
sub povara sorții grele, fără să scoată o vorbă, fără să facă nici cea mai 
mică mişcare, învăluiţi în mantiile cenuşii. Privirile lui s-ar fi oprit, poate, 
o clipă, asupra lui Gollum, o umbră firavă, prăbuşită la pământ — sche- 
letul vreunui copil de-al Oamenilor de care mai atârnau nişte zdrenţe, cu 
braţele şi picioarele aproape la fel de subţiri şi de albe ca oasele; nici mă- 
car o fărâmă de carne care să merite o ciuguleală. 

Frodo îşi sprijinise fruntea de genunchi, dar Sam stătea întins pe spate 
cu mâinile sub cap, holbându-se pe sub glugă la cerul pustiu. Deodată i 
se păru că vede umbra unei păsări întunecate rotindu-se sub privirile 
sale, plutind, apoi rotindu-se iar. Se iviră încă două, apoi şi-a patra. Abia 
le putea zări, dar i se părea că erau uriaşe, cu aripile largi, şi că zburau la 
mare înălţime. Îşi acoperi ochii şi se ghemui în faţă. Aceeaşi spaimă 
prevestitoare o mai încercase aproape de Călăreţii Negri — groaza 
neputincioasă care pusese stăpânire pe el, la auzul ţipătului adus de vânt 
şi la vederea umbrei asupra lunii — deşi acum nu era atât de zdrobitoare 
şi de aprigă; ameninţarea părea mult mai depărtată. Dar ea exista. O 
simţea şi Frodo. Gândirea i se frânse. Se foia şi tremura, dar nu ridică 
privirile. Gollum se strânsese cu totul, ca un păianjen încolţit. Siluetele 
înaripate se rotiră şi se prăbuşiră iute îndărăt, spre Mordor. 

Sam trase adânc aer în piept. 

— Călăreţii mişună iar pe sus, rosti el cu un glas răguşit şi şoptit, i-am 
zărit. Credeţi că ei ne-au văzut pe noi? Erau tare sus. lar dacă sunt tot 
Călăreţii Negri, nu-i aşa că nu prea văd pe lumină de zi? 

— Nu, pesemne că nu, zise Frodo. Dar armăsarii lor, da. Făpturile 
acelea înaripate pe care călăresc, văd, după cât se pare, mai bine ca orice 
altă vietate. Sunt ca nişte corbi uriaşi. Urmăresc ceva; mă tem că Duş- 
manul veghează. 

Spaima trecu, dar liniştea învăluitoare fusese risipită. O vreme se 
simţiseră rupţi de lume, ca pe o insulă nevăzută; zăceau iar descoperiţi, 
primejdia se întorsese. Dar Frodo nu-i vorbi nici acum lui Gollum şi nici 
nu se hotărî ce să aleagă. Ţinea ochii închişi, ca şi cum ar fi visat sau ar fi 
fost cufundat în tot felul de trăiri şi amintiri. Într-un târziu, se răsuci şi se 
ridică în picioare, părând că era gata-gata să vorbească şi să ia o hotărâre. 
Dar... 

— La naiba! făcu el. Asta ce mai e? 

O nouă spaimă puse stăpânire pe ei. Auziră zvon de cântec şi strigăte 
răguşite. La început părură foarte depărtate, dar se apropiau din ce în ce 
mai mult de ei. Prin mintea lor trecu deodată acelaşi gând: înaripaţii 
aceia negri îi iscodiseră şi-şi trimiteau acum oştenii înarmaţi să pună 
mâna pe ei; căci iuţeala slujitorilor cumpliţi ai lui Sauron era neasemuită. 
Se ghemuiră ascultând. Glasurile şi zăngănitul armelor erau foarte 
aproape. Frodo şi Sam îşi scoaseră săbiuţele din teacă. Era imposibil să 
mai fugă. 

Gollum se ridică încet şi se târî ca un gândac spre marginea gropii. Se 
înălță cu mare, mare grijă, câte puţin, până putu să se uite printr-o 
crăpătură dintr-un bolovan. Rămase acolo neclintit o vreme, fără să facă 
nici un zgomot. Deodată glasurile începură să se stingă, până pieriră cu 
totul. Departe, răsună un corn pe crenelurile Morannonului. Atunci Gol- 
lum se retrase şi lunecă înapoi în groapă. 

— Mai mulţi oameni se-ndreaptă spre Mordor, zise el cu glas scăzut. 
Chipuri întunecate. N-am mai văzut pân-acum asemenea oameni, nu, 
Smeagol n-a mai văzut aşa ceva. Sunt cumpliţi. Au ochii negri, părul ne- 
gru, lung, şi cercei de aur în urechi; da, mult aur frumos. Şi unii sunt 
mânjiţi cu roşu pe obraji şi au mantii roşii; steagurile lor sunt tot roşii, la 
fel ca vârfurile lăncilor; au scuturi rotunde, galben cu negru, pline de 
ţepi. Nu cumsecade; tare haini şi cruzi arată oamenii ăştia! Aproape la fel 
de răi ca orcii şi mult mai mari. Smeagol crede că sunt din Miazăzi, de 
dincolo de capătul Râului cel Mare; pe drumul ăla au venit. S-au dus 
spre Poarta Neagră; Dar s-ar putea să mai vină şi alţii. Vine tot mai multă 
lume în Mordor. Până la urmă toată suflarea o să intre acolo. 

— Erau şi olifanţi? întrebă Sam, uitându-şi spaima şi vrând să afle 
veşti despre locuri ciudate. 

— Nu, olifanţi nu! Ce sunt olifanţii? nu se dumiri Gollum. 

Sam se ridică în picioare cu mâinile la spate (aşa cum făcea totdeauna 
când recita poezii) şi începu: 


Mare sunt cât un căsoi 

Ca un şarpe-al meu năsoi. 

Şi-s ca şoarecele, murg, 
Cutremur pământul când fug. 
Iar când trec prin iarbă 
Arborii se sfarmă. 

Cu cornul la gură, 

Cu urechi peste măsură, 
Către miazăzi mă-ndrept, 
Tropăi şi deloc n-aştept întins la pământ. 
Nu zac nici în mormânt. 

Eu sunt olifantul mare 

Mai înalt ca orişicare. 

Cine-o dată mă-ntâlneşte 
Peste ani mă pomeneşte. 

Şi de mine n-ai să crezi 
Dacă-n faţă nu mă vezi. 

Dar sunt olifantul mare 

Ce stă numai în picioare. 


— Astea-s nişte stihuri de la noi, din Comitat, rosti Sam după ce ter- 
mină de recitat. Or fi prostii, n-or fi prostii... Da' avem şi noi poveştile 
noastre şi ne vin şi nouă veşti de la Miazăzi. În zilele de demult, hobbiţii 
mai călătoreau şi ei din când în când. Asta nu-nseamnă că se mai întor- 
ceau toţi şi nici că li se dădea întru totul crezare: nimic altceva decât nişte 
veşti din Bree, la fel de demne de crezare ca bârfa din Comitat, cum se zicea 
pe la noi. Da' am auzit poveşti despre seminţia uriaşă departe, în Ţinu- 
turile Soarelui. Le zicem swertingi în basmele noastre; călăresc pe oli- 
fanţi, se spune, când pornesc la luptă. Swertingii îşi pun casele, turnurile 
şi tot ce au pe spinările olifanţilor care dau cu pietre unii-ntr-alţii. Aşa că 
în clipa când ne-ai spus că-s „oameni de la Miazăzi, înveşmântaţi în roşu 
şi aur, mi-am zis, „Oare n-or fi şi olifanţi?” Căci dacă-i pe-aşa, voiam şi 
eu să-i văd, cu toată primejdia. Da' acum nu cred c-o să mai văd vreodată 
olifanţi. Poate nici nu sunt asemenea fiare, zise el oftând. 

— Nu, olifanţi nu, zise Gollum iar. Smeagol n-a mai auzit de-aşa ceva. 
Şi nici nu vrea să-i vadă, nu vrea să ştie că sunt. Smeagol vrea să plece 

de-aici şi să se-ascundă într-un loc mai apărat. Smeagol vrea ca şi 
stăpânul să plece. Stăpânul cumsecade nu vrea să vină cu Smeagol? 

Frodo se ridică în picioare. Cu toate grijile care îl copleşeau, izbucnise 
în râs când Sam dăduse drumul la stihurile acelea străvechi de spus la 
gura sobei, despre olifant, şi buna dispoziţie îi risipi şovăiala. 

— Ce bine-ar fi s-avem o mie de olifanţi, în frunte cu Gandalf călare pe 
unul alb, zise el. Atunci poate ne-am croi şi noi drum pe tărâmul acela al 
răului. Dar nu avem decât picioarele astea ale noastre obosite. Ei bine, 
Smeagol, a treia cotitură s-ar putea să iasă cel mai bine. O să merg cu 
tine. 

— Bun stăpânu, înţelept stăpânu', cumsecade stăpânu'! strigă Gollum 
cuprins de încântare şi gudurându-se lângă genunchii lui Frodo. Bun 
stăpânu'! Atunci odihniţi-vă, hobbiţei drăgălaşi, la umbra pietrelor, lângă 
pietre! Odihniţi-vă şi staţi liniştiţi, pîn-o pleca Faţa Galbenă. Dup-aia 
putem s-o ştergem. Tiptil şi iute ca umbrele, aşa trebuie s-o ştergem! 

ne jo 


In care e vorba despre mirodenii şi despre tocăniţa de 
iepure 


e odihniră în cele câteva ceasuri care rămăseseră din zi, mutându-se 

mereu la răcoare, după cum se mişca soarele, până când, în sfârşit, 
umbra marginii de apus a vâlcelei în care se aflau se lungi şi groapa fu 
năpădită de întuneric. Atunci ciuguliră câte ceva şi băură cu măsură. 
Gollum nu mâncă nimic, dar primi apa cu bucurie. 

— Curând o s-avem destulă, zise el, lingându-se pe buze. Curge apă 
bună în pâraiele ce se varsă în Râul cel Mare; bună-i apa în ţinutul unde 
ne ducem! Smeagol poate să facă rost şi de-ale gurii. Căci tare-i e foame; 
da, da, gollum! 

Îşi aşeză palmele mari pe pântecele supt şi în ochi îi apăru o lumină 
verzuie, spălăcită. 

Se înserase bine când, în sfârşit, ieşiră târându-se peste marginea de 
apus a vâlcelei şi porniră pe marginea drumului, pierzându-se ca nişte 
stafii, în ţinutul acela sfărâmat. Trecuseră trei nopţi de când fusese lună 
plină, dar astrul nu se-arăta peste munţi până aproape de miezul nopții, 
aşa că în primele ceasuri întunericul fu deplin. O singură lumină roşie ar- 
dea sus, în Turnurile Colţilor, dar, altminteri, nu se auzea şi nu se vedea 
nimic pe Morannon, unde străjerii se plimbau neobosit. 

Se părea că ochiul acela roşu îi urmări până la mile întregi depărtare, 
în timp ce fugeau împiedicându-se prin pustiiciunea pietroasă. În stânga 
lor şerpuia drumul pe care însă nu îndrăzneau s-o apuce, dar căutau să 
nu se depărteze prea mult de el. Până la urmă, după ce trecuse o bună 
bucată din noapte şi ei erau frânţi de oboseală, căci nu reuşiseră să se 
odihnească decât foarte puţin, ochiul se micşoră cât un punct aprins, 
apoi se făcu nevăzut; cotiseră pe după umărul întunecat de la 
miazănoapte al munţilor ceva mai puţin înalţi, luând-o către miazăzi. 

Atunci făcură iar popas, cu inimile ciudat de uşoare, însă nu pentru 
multă vreme. Nu prea puteau ţine pasul cu Gollum. După socoteala lui, 
erau aproape treizeci de leghe din Morannon până la răscruce, mai sus 

de Osgiliath, şi nădăjduia să facă drumul cu patru opriri. Aşa că nu trecu 
mult şi-o porniră iar căznit mai departe, până când zorile începură să se 
risipească încet în singurătatea cenuşie şi nesfârşită. Străbătuseră 
aproape opt leghe şi hobbiţii n-ar mai fi fost, nici să vrea, în stare să facă 
vreun pas. 

În lumina care creştea, ţinutul nu li se mai păru atât de sterp şi de ruin- 
at. Munţii se desluşeau încă, prevestitori de rele, în stânga lor, dar în 
apropiere, la stânga, văzură drumul către miazăzi, care se ţinea acum de- 
parte de poalele negre ale colinelor şi o lua la vale spre apus. îndărătul 
lui se zăreau povârnişurile năpădite de arbori sumbri, ca nişte nori în- 
tunecaţi, dar de jur împrejur se întindea o pustă nesfârşită, plină de 
bălării, de grozamă, de corni şi de alte tufe necunoscute lor. Ici-colo, se 
zăreau pâlcuri de pini înalţi. Hobbiţilor le mai crescură un pic inimile, în 
ciuda oboselii: aerul era proaspăt şi înmiresmat şi le amintea de 
înălțimile depărtate din Meleagul de la Miazănoapte. Asta le plăcu, fi- 
indcă se găseau pe-un pământ stăpânit doar de câţiva ani de Seniorul În- 
tunecimii, care nu se prăbuşise cu totul în paragină. Dar nu uitau primej- 
dia care îi păştea şi nici Poarta Neagră încă atât de aproape, deşi ascunsă 
îndărătul înălțimilor mohorâte. Căutară un ascunziş unde să se adă- 
postească pe timpul zilei de ochi duşmănoşi. 

Ziua trecu anevoie. Stăteau întinşi în inima pustei şi numărau ceasurile 
molcome în care parcă nu se schimba aproape nimic; căci se aflau încă 
sub umbrele muntelui Ephel Duath, iar soarele era acoperit de văluri. 
Frodo adormi de câteva ori, adânc şi liniştit, fie că se încredea cu totul în 
Gollum, fie pentru că era prea obosit ca să-şi mai facă vreo grijă în 
privinţa lui; dar Sam nu reuşi decât să aţipească, chiar şi când Gollum 
adormi iute buştean, tresărind şi fornăind în visurile sale tainice. Mai de- 
grabă foamea decât neîncrederea îl ţinea treaz; începuse să-i fie dor de o 
masă bună, — fierbinte, ca la mama acasă. 

De îndată ce ţinutul pieri într-o masă cenuşie la căderea nopţii, porniră 
iar. Gollum îi duse spre drumul de la miazăzi; iar după aceea îşi continu- 
ară călătoria mai iute, deşi primejdia era mai mare. Ciuleau urechile, să 
prindă orice zgomot de copite sau de paşi în faţă sau în spate; dar 
noaptea se scurse şi nu dădură de nici un călător călare sau pe jos. 

Drumul fusese făcut de mult de tot şi vreo treizeci de mile fuseseră 
drese de curând, dar, pe măsură ce înainta înspre miazăzi, se părăginea 
tot mai tare. Se mai ghicea încă dibăcia oamenilor de altădată în felul său 
drept, sigur şi fără poticneli; ici-colo, trecea peste povârnişurile colinelor 
sau se avânta peste pâraie, în arcuiri largi, arătoase şi bine durate; dar, 
până la urmă, toate semnele de lucrătură în piatră se făcură nevăzute, 

afară de câte un stâlp prăbuşit ici şi colo, ivindu-se printre hăţişurile de 
pe margini, sau de vechi bucăţi de caldarâm, abia zărindu-se printre 
buruieni şi muşchi. Mărăcini, arbori şi ferigi se târau şi atârnau peste 
margini sau năpădeau toată suprafaţa drumului. Într-un târziu, ajunseră 
pe un drumeag neumblat; dar nu şerpuia deloc; o ţinea drept înainte şi îi 
călăuzea pe cea mai iute cale. 

Astfel ajunseră la fruntariile de miazănoapte ale ținutului căruia oa- 
menii îi ziceau cândva Ithilien, o ţară fermecătoare, cu înălţimi împădur- 
ite şi pâraie repezi. Noaptea se făcu frumoasă sub stele şi sub luna rotun- 
dă, iar hobbiţilor li se păru că văzduhul era tot mai înmiresmat, pe 
măsură ce înaintau; şi din pufniturile şi bombănelile lui Gollum, se părea 
că observase şi el acest lucru şi nu prea-i cădea bine. La primele semne 
ale zilei, făcură din nou popas. Se aflau la capătul unei crăpături lungi, 
adânci, cu pereţii abrupți la mijloc, unde drumul tăia o creastă pietroasă, 
dar de acolo urcară pe malul de apus care dădea dincolo de fruntarii. 

Cerul se lumina şi văzură că munţii erau acum mai departe, la răsărit, 
şi se pierdeau în zare. După ce o luară spre apus, apărură povârnişuri 
domoale care coborau până hăt-departe, în neguri. De jur împrejur, 
creşteau dumbrăvi de copaci — brazi, cedri şi chiparoşi, precum şi alte 
soiuri necunoscute în Comitat — în mijlocul cărora se zăreau poieni 
întinse; şi peste tot se învolburau puhoaie de ierburi înmiresmate şi de 
tufişuri. Lunga călătorie din Vâlceaua Despicată îi adusese departe, la 
miazăzi de ţinutul lor, dar niciodată până acum nu mai simţiseră hobbiţii 
o asemenea schimbare de climă ca aici, în regiunea aceasta adăpostită. 
Primăvara îşi făcea deja de lucru în jurul lor: frunzele de ferigă străpun- 
geau muşchiul şi pământul gras, zadele îşi întindeau degetele verzi, 
printre smocurile de iarbă înfloriseră floricelele, păsărelele cântau. Ithili- 
en, grădina Gondorului, acum pustiită, păstra încă ceva din drăgălăşenia 
unei driade despletite. 

La miazăzi şi la apus, ţinutul se deschidea spre văile mai calde ale An- 
duinului şi la răsărit de Ephel Duath, fără să ajungă însă până sub um- 
brele muntelui; se întindea apoi la nord până la Emyn Muil şi se 
deschidea primitoare aerului de miazăzi şi vânturilor umede dinspre 
Marea depărtată. Creşteau aici o mulţime de arbori măreţi, plantați în 
vechime, răvăşiţi de trecerea anilor, în noianul unui hăţiş de lăstari; apoi 
mai erau dumbrăvi şi desişuri de tamarisc şi de terebinţi spinoşi, de 
măslini şi de dafini; ienupări şi mirt; şi tufe de cimbru care învăluiau cu 
tulpinile lor târâtoare, lemnoase, pietre ascunse în tapiserii adânci. Mai 
multe soiuri de salvie îşi arătau florile albastre, roşii sau verde-pal, iar 
pătrunjelul şi sovârful abia răsăriseră, dimpreună cu multe alte ierburi 

frumos mirositoare cu forme şi miresme mai presus de ştiinţa, grădinăre- 
ască a lui Sam. Saxifraga şi celelalte ierburi înstelau deja grotele şi pereţii 
stâncoşi. Primulele şi anemonele se deşteptau printre crengile de alun, 
iar coprinde şi lăcrimioarele nenumărate îşi scoteau capetele din iarba 
deasă şi verde dimprejurul heleşteelor formate de pâraiele repezi în 
adâncituri răcoroase, în revărsarea lor spre Anduin. 

Călătorii întoarseră spatele drumului şi o luară pe povârniş în jos. În 
vreme ce-şi purtau paşii printre tufişuri şi ierburi, îi împresurau 
miresmele suave. Gollum tuşea şi icnea; dar hobbiţii trăgeau adânc aer în 
piept şi Sam izbucni deodată în râs — un râs de uşurare, nu de bucurie. 
Porniră pe firul unui pârâu care curgea iute în faţa lor, la vale. Curând îi 
duse la un lac micuţ şi limpede, într-o vâlcea domoală; se ivise în ruinele 
prăbuşite ale unui vechi bazin de piatră, a cărui margine crestată era 
acoperită cu muşchi şi rugi de mure; de jur împrejur, se ridicau spadele 
înşiruite ale irişilor şi frunzele de nufăr pluteau pe oglinda lui întunecată 
şi tremurătoare; dar era adânc şi proaspăt şi se revărsa molcom peste un 
prag de piatră de la capătul celălalt. Aici se spălară şi băură pe săturate 
din puhoiul care se vărsa în lac. Apoi căutară o ascunzătoare unde să se 
odihnească; căci locul acesta cu înfăţişare frumoasă era totuşi acum pe 
teritoriul Duşmanului. Nu se abătuseră prea mult de la drum; cu toate 
acestea, văzuseră chiar şi în locul acela urmele vechilor războaie şi rănile 
mai noi, pricinuite de orci şi de alţi slujitori scârbavnici de-ai Seniorului 
Întunecimii — un puț plin cu gunoaie şi resturi; arbori doborâţi fără rost 
şi lăsaţi să moară, cu scoarţa crestată urât, năpădită de rune şi de alte în- 
semne cumplite ale Ochiului. 

Strecurându-se pe sub cascada care pornea din lac, mirosind şi 
mângâind plantele şi arborii aceia neobişnuiţi, Sam, care uitase pentru 
moment de Mordor, îşi aduse aminte de primejdia ce plutea peste tot. Se 
împiedică de o pirostrie scorojită de flăcări, în mijlocul căreia găsi o 
grămadă de oase făcute scrum şi de ţeste. Trandafirii sălbatici, răsura şi 
clematitele crescuseră atât de repede, încât trăseseră deja un voal peste 
urmele festinului şi ale măcelului aceluia cumplit, deşi nu se întâmplase 
cu prea mult timp în urmă. Alergă înapoi la tovarăşii săi, dar nu zise 
nimic; era mai bine ca oasele acelea să se odihnească în pace, nu să pună 
Gollum laba pe ele şi să le scormonească. 

— Hai să ne întindem pe undeva, zise el. Dar să nu fie prea jos. Vreau 
să mă odihnesc la înălţime. 

Un pic mai sus de lac, dădură de un aşternut cafeniu şi moale din 
ferigă rămasă de anul trecut. Îndărătul lui se întindea un desiş de lauri 
cu frunzele întunecate, căţăraţi pe un mal abrupt, pe creasta căruia 

creşteau cedri bătrâni. Aici hotărâră să se odihnească şi să-şi petreacă 
ziua, care făgăduia deja să fie strălucitoare şi caldă, bună de preumblări, 
la umbra dumbrăvilor şi prin poienele din Ithilien; dar, deşi orcii se fer- 
eau de lumina soarelui, erau aici multe ascunzişuri de unde puteau să-i 
pândească; şi mai erau şi alţi ochi răi peste fruntarii, căci Sauron avea 
mulţi slujitori. Cât despre Gollum, nu voia nici în ruptul capului să se 
mişte la lumina Feţei Palide. Curând, aceasta avea să-şi arate privirile 
peste culmile întunecate din Ephel Diiath, iar el ar fi leşinat şi s-ar fi chir- 
cit de lumină şi căldură. 

Cât merseseră, Sam se gândise mereu la mâncare. Acum deznădejdea 
că Poarta nu putea fi trecută rămăsese îndărăt, iar el, spre deosebire de 
stăpânul său, nu se simţea atât de dornic să uite de nevoi până la termin- 
area drumului şi, oricum, i se părea mai înţelept să păstreze din mer- 
indele elfeşti pentru timpurile mai grele care-i aşteptau. Trecuseră şase 
zile sau chiar mai mult de când făcuse socoteala că de-abia mai aveau 
lembas pentru vreo trei săptămâni. „Mare minune de-om ajunge la Foc la 
timp! îşi zise el. Şi s-ar putea să ne mai vină cheful să ne şi-ntoarcem! 
Cine ştie?" Pe lângă acestea, la capătul unui marş lung, în noapte, şi după 
ce se spălase şi îşi potolise setea, simţea că-i era mai foame ca oricând. 
Tot ce-şi dorea acum cel mai mult era o cină sau o masă de dimineaţă la 
gura sobei, în vechea bucătărie de la Puşcă-n Traistă. Deodată îi veni o 
idee şi se întoarse spre Gollum. Acesta tocmai se apucase să mişune de 
unul singur şi să se târască printre ferigi în patru labe. 

— Hei, Gollum! zise Sam. Unde te duci? La vânătoare? la ascultă, 
pezevenghi bătrân, nu prea te dai în vânt după mâncarea noastră Şi nici 
nu m-aş supăra dac-aş face eu însumi o schimbare. Vorba ta-i sunt gata- 
ntotdenuna să fiu de ajutor. Ai putea să găseşti ceva pentru un hobbit 
înfometat? 

— Da, poate că da, zise Gollum. Smeagol e totdeauna de ajutor, dacă i 
se cere... dacă i se cere frumos. 

— Da! făcu Sam. Eu cer. Şi dacă nu ţi se pare destul de frumos, atunci 
te rog în genunchi. 

Gollum se făcu nevăzut. Lipsi o vreme şi, după câteva îmbucături de 
lembas, Frodo se culcuşi bine în feriga cafenie şi adormi. Sam se uită la el. 
Ziua care abia începuse se strecura pe sub umbrele arborilor, dar văzu 
foarte limpede chipul stăpânului său, precum şi mâinile odihnindu-i-se 
alături de trup, pe pământ. Aşa cum se uita la el, zăcând întins, deodată 
îi apăru în minte imaginea lui Frodo adormit, în casa lui Elrond, după 
rana aceea îngrozitoare. Atunci, pe când veghea, Sam văzuse că, din 
când în când, îi apărea pe chip o lumină lăuntrică; acum strălucirea 

acesta părea şi mai puternică. Trăsăturile lui Frodo erau liniştite; îi dis- 
păruse orice urmă de spaimă şi de îngrijorare; dar arăta bătrân, bătrân şi 
frumos, ca şi cum dăltuirea anilor ar fi ieşit acum la iveală în numeroase 
cute subțiri, ascunse până atunci, deşi chipul nu se schimbase. Dar Sam 
Gamgee nu gândi chiar aşa. Clătină din cap, de parcă ar fi socotit vorbele 
fără rost, şi murmură: „Îl iubesc. Aşa e el, şi câteodată începe, nu ştiu 
cum, să strălucească. Ţin la el şi gata!" 

Gollum se întoarse tiptil şi trase cu ochiul peste umărul lui Sam. Se 
uită la Frodo, îşi plecă pleoapele, apoi se retrase fără zgomot. Peste o 
clipă, Sam se apropie de el şi îl găsi molfăind ceva şi bombănind. Jos, 
alături, zăceau doi iepuri mici, pe care îi sorbi lacom din ochi. 

— Smeagol ajută totdeauna, zise el. A adus iepuri, iepuri faini. Dar 
stăpânul s-a culcat şi poate Sam vrea şi el să doarmă. Nu vrea iepuri 
acum? Smeagol încearcă s-ajute, dar nu poate prinde lucrurile într-o 
clipă. 

Dar Sam îi spuse că nu avea nimic împotriva iepurilor. Mai ales dacă 
erau gătiți. Orice hobbit ştie, bineînţeles, să gătească, căci începe să în- 
veţe asta înaintea literelor (pe care mulţi nu ajung niciodată să le înveţe); 
dar Sam era un bucătar bun, chiar după socoteala hobbiţilor, şi făcuse 
multă mâncare în drumurile lor, de câte ori avusese prilejul. Mai purta în 
raniţa lui câteva ustensile, să fie acolo: o cutie mică de iască, două crăti- 
cioare, o furculiţă scurtă cu doi dinţi şi câteva frigărui împachetate; iar la 
fund, într-o cutiuţă de lemn, o comoară pe ducă: nişte sare. Dar avea ne- 
voie de foc şi de încă vreo câteva lucruri. Chibzui puţin, în timp ce-şi 
scoase cuțitul, îl curăţă şi îl ascuţi, apoi începu să pregătească iepurii. Nu 
voia să-l lase pe Frodo nesupravegheat nici măcar pentru câteva minute. 

— Acum, Gollum, am să-ţi dau altceva de făcut. Du-te şi umple crăti- 
cioarele astea cu apă şi adu-mi-le aici. 

— Smeagol o s-aducă apă, da, spuse Gollum. Dar de ce-i trebuie hob- 
bitului apă? A băut, s-a spălat... 

— N-are-a face, îi răspunse Sam. Dacă nu ghiceşti, ai să-ţi dai seama 
curând. Şi cu cât aduci mai repede apa, cu atât o să afli mai iute. Să nu- 
mi strici vreo crăticioară, că te fac bucățele! 

După ce plecă Gollum, Sam se uită iar la Frodo. Dormea încă liniştit, 
dar îl mirară chipul şi mâinile lui subţiri. „E prea slab şi prea tras la faţă, 
murmură el. Nu-i bine pentru un hobbit. După ce termin de gătit iepurii 
ăştia, am să-l trezesc." 

Sam strânse o grămadă de ferigi uscate şi scotoci pe mal, adunând un 
braţ de rămurele şi de lemne; sus găsi o creangă de cedru prăbuşită care 
îi ajungea pentru foc. Scoase nişte brazde de iarbă de pe mal, chiar de 

sub desişul de ferigă, şi făcu o groapă nu prea adâncă; apoi aşeză 
lemnele acolo. Cum era îndemânatic cu amnarul şi iasca, reuşi iute să 
aprindă un foculeţ. Aproape că nu ieşi fum deloc, dar răspândi un miros 
înmiresmat. Tocmai se aplecase asupra focului, ca să-l ferească să se 
stingă şi să pună lemne mai groase, când Gollum se întoarse cu crăti- 
cioarele. Mergea cu grijă mare şi bombănea. Le puse jos şi deodată văzu 
ce făcea Sam. Scoase un țipăt şuierător. Părea să fie şi speriat şi mâniat în 
acelaşi timp. 

— Ah! Sss... nu! strigă el. Nu! Hobbiţi fără minte! Nebuni, da, nebuni! 
Nu trebuie să facă una ca asta! 

— Ce nu trebuie să facă? îl întrebă Sam mirat. 

— Limbile alea roşii, nesuferite! şuieră Gollum. Foc! Foc! E primejdios, 
da, aşa e! Arde, omoară! Şi-o s-aducă vrăjmaşii aici! Da! 

— Nu cred, făcu Sam. Nu văd cum să iasă fum dacă nu pui ceva ud pe 
foc. Dar fie ce-o fi! Tot mă-ncumet. O să fac tocăniţă din iepuraşii ăştia. 

— Să faci tocăniţă din iepuri! schelălăi Gollum. Să strici carnea bună pe 
care Smeagol a păstrat-o pentru tine! Bietul Smeagol, ce foame-i e! De ce? 
De ce, hobbiţi fără minte? Sunt tineri, sunt fragezi, sunt gustoşi! 
Mănâncă-i, mănâncă-i! 

Întinse gheara spre iepurele cel mai apropiat, jupuit deja de piele, care 
zăcea lângă foc. 

— Nu, nu, făcu Sam. Fiecare cum îi place. Ție pâinea noastră-ţi stă-n 
gât, iar mie-mi stă-n gât iepuraşul crud. Să ştii că dacă mi l-ai dat, pâinea 
e-al meu; fac ce vreau cu el. Du-te şi prinde-ţi şi pentru tine unul şi 
mănâncă-l cum pofteşti. Dar nu-n faţa mea. Aşa n-o să mai vezi nici tu 
focul şi-o să fim amândoi mulţumiţi. O să am grijă să nu iasă fum, dacă 
asta te domoleşte. 

Gollum se dădu înapoi bombănind şi începu să se târască printre 
ferigi. Sam îşi văzu de cratiţele lui. „Ei, de ce-ar mai avea nevoie hobbitul 
acum? se întrebă el în gând. Afară de iepuraşi, ar fi bune nişte mirodenii 
şi nişte rădăcini, mai ales nişte barabule... ca să nu mai vorbim de pâine. 
După câte se pare, de mirodenii nu ducem lipsă." 

— Gollum! îl strigă el încetişor. O singură rugăminte mai am: adu-mi 
nişte ierburi. 

Gollum îşi scoase capul dintre ferigi, dar privirile lui nu erau deloc 
prietenoase. 

— Nişte frunze de dafin, cimbru şi salvie... până fierbe apa, cred c- 
ajung astea, adăugă Sam. 

— Nu! zise Gollum. Lui Smeagol nu-i place asta! Lui nu-i plac frunzele 
mirositoare. El nu mănâncă ierburi şi rădăcini; nu, nu, nepreţuitule; 
poate doar dacă moare de foame sau dacă-i e rău. Bietul Smeagol! 

— Smeagol o s-ajungă în apă clocotită, când o fierbe asta, dacă nu face 
ce i se cere, mârâi Sam. Sam o să-l vâre cu capu-n cratiţă, da, da, 
nepreţuitule! Şi l-aş mai pune să caute şi nişte napi, morcovi şi barabule, 
dac-ar fi timpul lor. Pun rămăşag că sunt aici tot felul de bunătăţi din 
belşug. Ce n-aş da să am vreo şase barabule! 

— Smeagol n-o să se ducă! O, nu, nepreţuitule, de data asta, nu! şuieră 
Gollum. E înspăimântat şi foarte obosit; şi hobbitu' ăsta nu-i cumsecade, 
nu-i cumsecade deloc! Smeagol n-o să scotocească după rădăcini, după 
morcovi şi... barabule. Ce-s barabulele, nepreţuitule, ha? Ce-s 
barabulele? 

— Cartofi, zise Sam. Încântarea Unchiaşului şi ceva bun şi rar de 
umplut burdihanul. Da' n-o să găseşti, aşa că nu-i nevoie să cauţi. Fii 
bun, Smeagol, adu-mi nişte mirodenii şi-o să creşti în ochii mei. Şi încă 
ceva: dac-o să te schimbi şi-o s-o ţii aşa, am să-ţi fac eu nişte barabule- 
ntr-o zi. Chiar aşa! Peşte prăjit cu cartofi pai, servite de însuşi S. Gamgee. 
Doar n-o să zici nu! 

— Ba da, o să zicem. Să prăpădeşti bunătate de peşti şi să-i pârleşti! 
Dă-mi acu' peşşşte şi ţine-ţi tu scârboşeniile alea de cartofi prăjiți! 

— Ooo, cu tine n-am cum s-o scot la capăt! zise Sam. Du-te şi te culcă! 

Până la urmă, trebui să-şi caute singur tot ce voia; dar n-a fost nevoit 
să meargă prea departe, aşa că a putut să-l ţină sub observaţie pe 
stăpânul lui care dormea. Apoi se aşeză gânditor şi aţâţă focul, până 
când apa începu să fiarbă. Ziua creştea, aerul se încălzise; rouă de pe iar- 
bă şi de pe frunze pieri. Curând carnea şi ierburile începură să fiarbă 
molcom. Sam se simţi copleşit de toropeală. Lăsă mâncarea să fiarbă 
aproape un ceas; din când în când, încerca iepurii cu furculiţa şi gusta 
din zeamă. Când socoti că totul era gata, luă cratiţele de pe foc şi se 
apropie încetişor de Frodo. Acesta întredeschise ochii, simţindu-l pe Sam 
aplecat asupra sa, apoi se trezi din visul lui frumos — un vis neostoit de 
pace. 

— Salut, Sam! făcu el. Nu te odihneşti? S-a-ntâmplat ceva? Cât e 
ceasul? 

— Sunt vreo două ore de când s-a crăpat de ziuă, zise Sam, şi aproape 
opt juma', după ornicele din Comitat, cred. Nu s-a-ntâmplat nimic. Cu 
toate că n-aş zice că-i totul în regulă: nu tu rădăcinoase, nu tu ceapă şi 
nici barabule. Am o ţâră de tocăniţă pentru domnia voastră şi nişte 
zeamă, domnu' Frodo. Vă prinde bine. O să mâncaţi din cană sau drept 

din tigaie, după ce se mai răceşte. N-am luat cu mine străchini şi nici 
altceva mai acătării. Frodo căscă şi se întinse. 

— Trebuia să te odihneşti, Sam, spuse el. Şi-i cam primejdios să faci fo- 
cul aici. Dar chiar că mi-e foame. Hmmm! Miroase pân-aici. Ce-ai 
pregătit? 

— Un dar de la Smeagol, îi răspunse Sam: o pereche de iepuraşi. Cred 
că acu-i pare rău lui Gollum de ei. Dar n-am prea avut mirodenii... 

Sam şi stăpânul lui se aşezară pe câte-o pală de ferigă şi mâncară 
tocăniţa din crăticioare, folosindu-se pe rând de furculiţă şi de lingură, îşi 
îngăduiră chiar şi câte o jumătate dintr-un pesmet elfesc. Li se păru un 
adevărat ospăț. 

— Heei! Gollum! îl fluieră Sam încetişor. Hai! Mai ai vreme să te 
răzgândeşti. A mai rămas ceva, dacă vrei să-ncerci tocăniţa de iepuraşi. 

Nu primi nici un răspuns. 

— Ei, asta e! Socot că s-a dus să găsească ceva şi pentru el. Putem să 
mâncăm tot, zise Sam. 

— Apoi să te culci şi tu puţin, spuse Frodo. 

— Să nu vă fure somnul cît oi fi eu aţipit, domnu' Frodo. Nu prea mă- 
ncred în el. Hoţul din el s-a pus iar pe picioare — partea rea a lui Gol- 
lum, dacă mă-nţelegeţi. Nu de alta, dar cred c-o să-ncerce să mă sugrume 
pe mine-ntâi. Nu ne putem vedea în ochi unul pe altul, iar el nu e mulţu- 
mit deloc de Sam; o, nu, nepreţuitule, nu e mulţumit deloc! 

După masă se duse la pârâu, ca să spele vasele. Când se ridică în pi- 
cioare, îşi aruncă privirile pe povârnişul dindărăt. În clipa aceea, văzu 
soarele care se ridica din miasme, din ceaţă, din beznă sau din ce-o fi fost 
acolo, la răsărit, dintotdeauna şi pentru totdeauna, şi îşi trimitea razele 
peste arborii şi poienele din jur. Apoi observă o spirală de fum albastru- 
cenuşiu, desluşită în lumina soarelui, care se înălța din desiş. îşi dădu 
seama că era fumul din foculeţul lui şi că uitase să-l stingă. 

— Nu se poate! Nu m-am gândit c-o să se vadă chiar aşa! bombăni el şi 
porni iute îndărăt. 

Deodată se opri şi ascultă. Să fi fluierat cineva sau era vreo pasăre 
ciudată? Şuieratul nu venea din direcţia lui Frodo. Apoi se auzi din altă 
parte. Sam urcă povârnişul cît putea de repede. 

Ferigile şi ierburile din jur se aprinseseră de la un tăciune şi ardeau 
acum mocnit. Se apucă iute să tropăie peste rămăşiţele focului, împrăştie 
cenuşa, apoi puse brazda de iarbă la loc, în groapă, şi se strecură înapoi 
lângă Frodo. 

— Aţi auzit cele două şuierături? întrebă el. Acu' câteva minute. 
Nădăjduiesc că n-a fost decât o pasăre, dar nu prea semăna a ciripit; 

cred, mai degrabă, că era cineva care imita şuierul zburătoarelor. Şi mă 
tem că foculeţul meu a cam scos fum. Acu', dac-oi fi făcut vreun pocinog, 
n-o să mi-o iert niciodată. S-ar putea să nici nu mai am prilejul! 

— Ssst! făcu Frodo şoptit. Mi s-a părut c-aud glasuri. 

Cei doi hobbiţi îşi legară raniţele mici la gură şi le aşezară la îndemână, 
apoi se strecurară mai adânc în ferigi. Acolo se ghemuiră ascultând. Nu 
mai încăpea nici o îndoială că erau glasuri. Se auzeau încet, pe furiş, dar 
se apropiau de ei. Deodată, cineva vorbi limpede la o aruncătură de băț. 

— Aici! De-aici s-a înălţat fumul! Trebuie să fie pe-aproape. Nu mă- 
ndoiesc că s-a ascuns printre ferigi. O să-l prindem ca pe-un iepuraş în 
capcană. Să vedem despre cine e vorba. 

— Da, şi ce-are în minte, zise al doilea glas. 

Patru bărbaţi se repeziră spre ei din direcţii diferite, printre ferigi. O 
dată ce nu mai puteau nici să fugă, nici să se ascundă, Frodo şi Sam sări- 
ră în picioare şi îşi traseră săbiuţele, stând spate-n spate. 

Dacă pe ei îi ului ceea ce văzură, atacatorii chiar rămaseră cu gurile 
căscate. Erau patru bărbaţi înalţi, doi cu capul mare, bălai, şi cu lănci în 
mână, doi cu arcuri aproape cît ei şi cu tolbe uriaşe, pline de săgeți cu 
pană verde. Toţi purtau săbii la şold şi erau înveşmântaţi în straie cafenii 
cu verde de mai multe feluri, parcă anume făcute ca să poată merge 
neobservaţi prin poienele din Ithilien. Mâinile le erau ascunse în mănuşi 
verzi, iar chipurile acoperite de glugi şi de măşti în aceeaşi culoare, doar 
ochii extrem de ageri şi de strălucitori li se zăreau. Lui Frodo îi zbură pe 
loc gândul la Boromir, căci oamenii aceştia erau aidoma lui la vorbă şi la 
stat. 

— Na, că nu dădurăm peste ceea ce căutam! zise unul. Dar peste ce-am 
dat, atunci? 

— Nuss orci, zise altul, lăsând mânerul spadei pe care o înşfăcase 
văzând scânteierea săbiei în mâna lui Frodo. 

— Elfi? întrebă al treilea cu îndoială. 

— Nu, nu sunt elfi, făcu al patrulea, cel mai înalt dintre ei, care părea 
să le fie căpetenie. Nu umblă ei prin Ithilien în zilele noastre. Iar elfii sunt 
o încântare pentru privire; cel puţin, aşa se spune. 

— Vasăzică noi nu suntem arătoşi, după câte pricep, se oţări Sam. 

Mulţumim frumos! lar dacă aţi isprăvit cu forfecatul, poate ne spuneţi 
şi nouă cine sunteţi şi de ce nu lăsaţi doi drumeţi osteniţi să-şi tragă suf- 
letul. Bărbatul înalt şi verde rânji răutăcios. 

— Sunt Faramir, Căpitan al Gondorului, zise el. Dar în ţinutul ăsta nu- 
s călători, afară de slujitorii Turnului Întunecimii sau de-ai Turnului Alb. 


731 


— Dar noi nu suntem nici de-acolo, nici de dincolo, spuse Frodo. Şi 
orice-ar spune Căpitanul Faramir, suntem călători. 

— Atunci spuneţi iute ce hram purtaţi, zise Faramir. Avem treabă ’ şi 
nu-i nici timpul, nici locul de cimilituri sau de taclale. Hai! Unde-i al 
treilea din şleahta voastră? 

— Al treilea? 

— Da, ăla pe care l-am văzut furişându-se cu nasul prin bălțile de colo. 
Avea o înfăţişare îndoielnică. Vreo iscoadă de-a orcilor, socot, sau altă 
creatură ticluită de ei. Dar ne-a scăpat printre degete, ca vulpea. 

— Nu ştiu unde e, zise Frodo. Nu-i decât un tovarăş întâmplător de 
drum şi n-am grija lui. Dacă-l găsiţi, cruţaţi-l. Aduceţi-mi-l sau trimiteţi-l 
la noi. Nu-i decât o jivină amărâtă şi hâdă, dar l-am luat sub oblăduirea 
mea pentru o vreme. În ceea ce ne priveşte, noi suntem hobbiţi din 
Comitat, de departe, dintre Miazănoapte şi Apus. Ca să ajungi acolo, 
treci nuri fără număr. Frodo, fiul lui Drogo, e numele meu, iar el e Sam 
cel înţelept, fiul lui Ham Meşterul Îndemânatic, un hobbit de toată is- 
prava, care mă slujeşte. Am venit de departe, din Vâlceaua Despicată 
sau, cum îi spun unii, din Imladris. Aici Faramir ciuli urechile, tresărind. 

— Am avut şapte camarazi: unul s-a prăpădit în Moria, pe ceilalţi i-am 
lăsat la Parth Galen, mai sus de Rauros. Dintre aceştia, doi erau din 
seminţia mea; mai erau un gnom, un elf şi doi oameni, Aragorn şi 
Boromir; acesta din urmă zicea că vine din Minas Tirith, o cetate din 
Miazăzi. 

— Boromir! exclamară toţi patru deodată. 

— Boromir, fiul Seniorului Denethor? întrebă Faramir şi pe chipul lui 
apăru o expresie ciudată. Aţi venit cu el? Dacă-s adevărate, astea da, 
veşti! Aflaţi, micuţii mei străini, că Boromir, fiul lui Denethor, a fost înal- 
tul Străjuitor al Turnului Alb şi căpetenia noastră cea mare; vai, ce dor ne 
e de el! Atunci, cine sunteți şi ce treabă aţi avut cu el? Ziceţi repede, căci 
soarele e sus, pe cer. 

— Vă sunt cunoscute cuvintele cimiliturii pe care Boromir a adus-o cu 
el în Vâlceaua Despicată? i-o-ntoarse Frodo. 


Caută Sabia ce-a fost despicată. Se-ascunde-n Imladris. 
— Cuvintele ne sunt, într-adevăr, cunoscute, zise Faramir uluit. Şi sunt 
semne cum că le-aţi şti şi voi. 


— Aragorn de care v-am vorbit este purtătorul Săbiei ce-a fost Despic- 
ată, zise Frodo. lar noi suntem piticuţii preamăriţi în stihuri. 

— Asta e, care va să zică, făcu Faramir gânditor. Sau asta ar fi. Şi care-i 
Blestemul lui Isildur? 

— E o taină, îi răspunse Frodo. Fără îndoială, o să se dezvăluie cu 
timpul. 

— Trebuie să aflăm mai multe despre asta, zise Faramir, şi să ne 
lămurim ce vânt v-aduce atât de departe, în răsărit, sub umbrele- 
acelea... 

Făcu un semn şi tăcu. 

— Dar nu acum. Avem treabă. Sunteţi în primejdie şi n-aţi apuca să 
mergeţi astăzi prea mult nici pe câmpie, nici pe drum. Aşa că alegeţi: 
moartea sau daţi fuguţa-ndărăt, la Anduin. Vă las doi străjeri să vă 
păzească, spre binele vostru şi-al meu. Oamenii cu scaun la cap nu se- 
ncred în cunoştinţele întâmplătoare de pe drumul din ţinutul ăsta. Am să 
stau de vorbă cu voi mai mult, după ce m-oi întoarce. 

— Mergi cu bine! făcu Frodo, plecându-se adânc. Credeţi ce vreţi, dar 
eu sunt prieten cu toţi cei care sunt vrăjmaşii Duşmanului Unic. Am 
merge cu voi, dacă noi, seminţia piticuţilor, am putea nădăjdui să vă 
slujească vouă, oamenilor atât de viteji şi de puternici cum păreţi, şi dacă 
misia mea ar îngădui-o. Fie ca săbiile voastre să fie scăldate-n lumină! 

— Piticuţii sunt o seminţie curtenitoare, orice-ar fi, zise Faramir. 
Rămas-bun! 

Hobbiţii se aşezară iar, dar nu-şi spuseră nimic despre gândurile şi în- 
doielile lor. În apropiere, chiar sub petele de umbră răspândite de dafinii 
întunecaţi, rămaseră de strajă doi bărbaţi. Îşi scoteau din când în când 
măştile, ca să se răcorească, pentru că fierbinţeala zilei creştea, iar Frodo 
văzu că erau plăcuţi la vedere, cu pielea smeadă, cu părul negru, ochii 
cenuşii şi chipurile triste şi mândre. Vorbeau unul cu altul cu glas scăzut, 
mai întâi în Limba Comună, însă în felul vechi, apoi o luau în limba lor 
necunoscută. Pe măsură ce asculta, Frodo îşi dădu seama, spre uluirea 
lui, că vorbeau în elfeşte sau într-o limbă foarte asemănătoare; se uită la 
ei, minunându-se, căci înțelese atunci că erau dunedaini de la Miazăzi, 
bărbaţi din stirpea Seniorilor din Apusime. După o vreme, le vorbi şi el; 
dar ei îi răspunseră reţinut şi cu grijă. Spuseră că se numeau Mablung şi 
Damrod, oşteni din Gondor, şi că erau Pribegi din Ithilien, urmaşi ai 
seminţiei care trăise cândva acolo, înainte să fie cotropit. Dintre aceştia 
îşi alesese Seniorul Denethor cercetaşii care trecuseră Anduinul în taină 
(cum şi pe unde, nu le spuseră), să-i hărţuiască pe orci şi pe alţi vrăjmaşi 
care mişunau între Ephel Diiath şi Râu. 

— Sunt aproape zece leghe de-aici şi pîn' la malul de răsărit al Anduin- 
ului, zise Mablung, şi rareori ne încumetăm s-ajungem atât de departe, 

pe câmp deschis. Dar avem o nouă misie în această călătorie: am venit 
să-i pândim pe oamenii din Harad. Blestemaţi să fie! 

— Alelei, blestemaţi fie sudiştii! zise Damrod. Se spune c-ar fi fost 
cândva, demult, înţelegeri între Gondor şi regatele Harad în depărtatul 
Miazăzi, deşi nu s-a putut numi niciodată prietenie. În vremea aceea, 
fruntariile noastre se întindeau hăt-departe la miazăzi, dincolo de gurile 
Anduinului, iar Umbar, cel mai apropiat dintre ţinuturile lor, le recun- 
oştea. Dar asta se-ntâmpla demult. Ne despart multe vieți omeneşti de 
vremurile-acelea. În ultimul timp, am aflat că Duşmanul a fost printre 
sudişti, după care ei s-au îndreptat spre El, sau, mai bine zis, s-au întors 
spre El, căci i-au fost mereu credincioşi, ca mulţi alţii de la Soare-răsare. 
Nu mă-ndoiesc că zilele Gondorului sunt numărate şi că zidurile din Mi- 
nas Tirith sunt sortite pieirii; atât de mari îi sunt puterea şi câinoşenia. 

— Dar nici noi n-o să stăm cu mâinile în sân, să-l lăsăm să-şi facă de 
cap, spuse Mablung. Blestemaţii ăia de sudişti vin mărşăluind pe vechile 
drumuri, să întâlnească oştirile Turnului Întunecimii. Mda, pe toate dru- 
murile durate cu măiestrie de cei din Gondor. Şi am aflat că merg fără să 
le pese mai mult ca înainte, căci puterea noului lor stăpân este atât de 
mare, încât şi umbra colinelor Sale e-n stare să-i ocrotească. Noi am venit 
să le mai dăm o învăţătură. Am fost înştiințaţi că o mare parte dintre ei 
au luat-o spre miazănoapte. După socoteala noastră, unul dintre regi- 
mentele lor trebuie să sosească pe la amiază, pe drumul de sus, care trece 
prin defileu. Drumul n-are decât să treacă, dar ei, nu! Nu, câtă vreme 
Faramir e Căpitanul. El conduce acum toate misiile primejdioase. Dar vi- 
aţa lui e fermecată sau, poate, soarta-l păzeşte de rele. 

Sfatul lor luă sfârşit şi urmă liniştea. Ascultau cu toţii atenţi. Păreau în- 
cremeniţi. Sam pândea ghemuit la marginea pâlcului de ferigă. Văzu cu 
ochii lui ageri, de hobbit, că în jur apăruseră mai mulţi oameni. Urcau 
povârnişurile răzleţi sau în şiruri lungi, mereu la umbra pădurii sau a 
desişului sau târându-se abia observat, în straiele lor cafenii-verzui, prin 
iarbă şi prin ferigi. Aveau cu toţii glugi, măşti şi mănuşi şi erau înarmaţi 
ca Faramir şi tovarăşii lui. Nu trecu mult şi se făcură nevăzuţi. Soarele se 
înălţase, ajunsese aproape la miazăzi. Umbrele se retraseră 

„Mă-ntreb unde-o fi afurisitul ăla de Gollum, îşi zise Sarn târându-se 
la umbră mai deasă. Se prea poate să fie luat drept orc sau să fie fript de 
Faţa Galbenă. Dar îmi închipui c-o să se-ngrijească şi singur de el." 

Se întinse alături de Frodo şi începu să moţăie. Se trezi, căci i se păru 
că aude vuietul de corn. Se sculă în capul oaselor. Era amiază. Străjerii 
stăteau în picioare, încordaţi şi atenţi la umbra arborilor. Deodată, 
cornurile răsunară mai tare şi, fără nici o îndoială, de deasupra, de 

dincolo de marginea povârnişului. Lui Sam i se păru că aude strigăte şi 
urlete sălbatice, însă slabe, ca şi cum ar fi răsunat dintr-o peşteră de- 
părtată. Nu după mult, zgomotul luptei izbucni în apropiere, chiar 
deasupra locului unde se ascunseseră. Auzi limpede clinchetul oţelului 
izbit de oţel, zăngănit de sabie pe coifuri de fier, bătaie surdă de tăiş lovit 
de scuturi; oamenii urlau şi ţipau, iar un glas se auzea răspicat: Gondor! 
Gondor! 

— Parcă-s o mie de fierari care bat fierul împreună, îi spuse Sam lui 
Frodo. Bine că nu-s chiar aşa aproape. 

Dar larma se apropia tot mai mult. 

— Vin! strigă Damrod. la uitaţi-vă! O parte dintre sudişti au scăpat din 
capcană şi fug pe drum. Uitaţi-vă cum fug! Oamenii noştri-s după ei, şi-n 
fruntea lor e Căpitanul! 

Sam, dornic să vadă mai mult, se duse lângă străjeri. Apoi se căzni să 
urce într-unul dintre dafinii mai mari. Reuşi să-i zărească pe bărbaţii 
aceia oacheşi, înveşmântaţi în roşu, care alergau pe povârniş la vale, nu 
departe de ei, urmăriţi îndeaproape de războinicii în straie verzi care se 
năpustiseră în urmă-le şi-i secerau din mers. Văzduhul colcăia de săgeți. 
Apoi, brusc, peste dâmbul sub care se adăpostiseră hobbiţii, se prăbuşi 
un bărbat, iar trupul lui rupse în cădere arborii mai subţiri şi se rostogoli 
până lângă ei. Îşi găsi odihna în ferigi, cu faţa în jos. Pe sub colanul de 
aur, grumazul îi era străpuns de săgeți cu pană verde. Straiele stacojii îi 
erau zdrenţuite, pieptarul din plăci de alamă, rupt şi despicat, pletele lui 
negre, împletite cu fir de aur, musteau de sânge. Mâna lui tuciurie era 
încă încleştată pe mânerul unei săbii frânte. 

Aceasta fu prima vedere a unei bătălii între oameni şi oameni şi lui 
Frodo nu-i fu deloc pe plac. Îi părea bine că nu vede chipul mortului. Se 
întrebă cum îl chema şi de unde venea; dacă fusese rău la suflet, sau dacă 
doar minciuna şi înşelătoria îl făcuseră să se depărteze atât de mult de 
casă unde, poate, ar fi poftit să stea acum liniştit. Toate acestea însă îi pie- 
iră fulgerător din minte, căci tocmai când Mablung se apropie de trupul 
prăbuşit, se auzi altă larmă — urlete şi strigăte asurzitoare. în viitoarea 
aceea, Sam desluşi un țipăt ascuţit, ca un muget sau ca o goarnă. Şi-apoi 
un tropăit şi-un bubuit puternic, ca şi cum nişte berbeci uriaşi ar fi 
răscolit pământul. 

— la seama! la seama! îi strigă Damrod tovarăşului său. O, de l-ar 
doborî Valar! Mumak! Mumak! 

Spre uluirea, groaza, dar şi încântarea lui nesfârşite, Sam văzu o formă 
uriaşă care năvăli dintre arbori şi începu să alerge mâncând pământul pe 
povârniş în jos. Mare cât o casă, o, mult mai mare, aşa-i păru — un deal 

înveşmântat în cenuşiu. Teama şi uimirea îl făceau să crească, poate, în 
ochii hobbitului, dar Mumak din Harad era, într-adevăr, o fiară ur- 
ieşească şi nimic asemănător nu mai străbătea în zilele acestea Pământul 
de Mijloc; rubedeniile sale, care încă mai viețuiesc şi-n ziua de azi, nu-s 
decât amintirea măreției sale. Venea fără preget drept spre privitori, apoi 
o coti brusc într-o parte, trecând doar la câţiva paşi de ei. Simţiră 
pământul zguduindu-li-se sub tălpi. Tropăia cu picioarele lui uriaşe, ca 
nişte copaci, urechile mari îi fluturau ca nişte pânze de corabie, îşi 
ridicase botul ca şi când ar fi fost un şarpe gata să atace, iar ochii îi erau 
mici, roşii, turbaţi. Colţii lui răsuciţi în sus, asemenea unor coarne, erau 
legaţi cu betelii de aur şi stropiţi cu sânge. Veşmintele stacojii şi aurii îi 
fluturau sălbatic şi zdrenţuite. Pe spinarea lui gheboasă zăceau ruinele a 
ceea ce părea chiar un turn de luptă sfărâmat în trecerea lui furioasă prin 
pădure; iar sus, încleştat încă de grumazul lui, se zărea o umbră ce părea 
plăpândă — trupul unui războinic puternic, un uriaş printre swertingi. 

Fiara îşi continua drumul tunător, bâjbâind cu mânie oarbă prin bălți 
şi prin hăţişuri. Săgeţile se poticneau şi săreau cît colo, neputincioase, de 
pe pielea trupului său. înainte fugeau oameni din ambele tabere, dar pe 
mulţi îi întrecu sau îi zdrobi sub tălpi. Curând se făcu nevăzut, însă 
bubuitul şi tropăitul se mai auziră în depărtare. Ce se întâmplase cu ea, 
Sam n-avea să afle vreodată. Poate că scăpase în sălbăticia prin care rătă- 
cise după ce se depărtase de sălaşul său, poate căzuse în vreun put 
adânc; sau poate că alergase turbată înainte, până se aruncase în Râul cel 
Mare şi fusese înghițită de ape. 

Sam trase adânc aer în piept. 

— Un olifant, asta a fost! exclamă el. Aşadar, există olifanţi! lar eu am 
văzut unul! Ce ţi-e şi cu viaţa asta! Acasă însă n-o să mă creadă nimeni. 
Ei, acu', dacă s-a terminat şi cu tărăşenia asta, o să trag un pui de somn. 

— Dormi cât mai e vreme, zise Mablung. Dar Căpitanul o să se-ntoar- 
că, dacă n-o fi păţit ceva; şi când o veni, o să ne luăm tălpăşița. Cum o 
ajunge vestea isprăvii noastre la urechile Duşmanului, o să trimită îndată 
oştiri după noi; şi nu-i mult pân-atunci. 

— Plecaţi sănătoşi, când poftiţi, numa' gălăgie să nu faceţi, zise Sam. 
N-aveţi de ce să-mi tulburaţi somnul. Am călătorit toată noaptea. 

Mablung începu să râdă. 

— Nu cred că o să te lase Căpitanul aici, jupâne Sam cel înţelept, rosti 
el. O să vezi matale. 

Fereastra de la Apus 


L ui Sam i se păru că ațipise doar câteva minute, dar când se trezi, 
văzu că era spre seară şi că Faramir se întorsese. Adusese o mulțime 
de oameni cu el; într-adevăr, toți cei care scăpaseră vii din bătălie — cam 
două-trei sute — se strânseseră pe povârnişul din apropiere. Formaseră o 
jumătate de cerc mare, iar în mijloc şedea Faramir, jos, pe pământ; Frodo 
era dinaintea lui. Totul părea ciudat, era ca şi cum ar fi judecat un ostatic. 

Sam se strecură afară dintre ferigi, dar nimeni nu-i dădu nici o atenţie; 
se aşeză la capătul şirului de oameni, de unde vedea şi auzea tot ce se 
petrecea. Ciuli urechile şi îşi ascuţi privirile, gata să-i sară stăpânului în 
ajutor, dacă era nevoie. Zări chipul lui Faramir, acum fără mască: era as- 
pru şi poruncitor, iar privirea lui iscoditoare avea o sclipire ascuţită. În 
ochii aceia cenuşii, aţintiţi asupra lui Frodo, se citea îndoiala. 

Sam îşi dădu pe dată seama de nemulțumirea Căpitanului faţă de anu- 
mite lucruri din povestirea lui Frodo despre el însuşi: ce rol jucase în 
Frăția care pornise din Vâlceaua Despicată; de ce îl părăsise pe Boromir; 
şi încotro se îndrepta acum. Revenea mai ales la Blestemul lui Isildur. 
Vedea limpede că Frodo ţinea pentru sine nişte amănunte de mare 
însemnătate. 

— Dar Blestemul lui Isildur trebuia să se stârnească la venirea pitic- 
uţilor; cel puţin aşa s-ar tălmăci vorbele lui, stărui Căpitanul. lar dacă tu 
eşti piticuţul numit acolo, ai adus cu tine, fără doar şi poate, lucrul acela 
— ce-o fi el — dinaintea Sfatului de care vorbeşti. Şi-atunci l-a văzut 
Boromir. Vrei să zici că nu-i aşa? Frodo nu răspunse. 

Bun! făcu Faramir. Aş vrea atunci să aflu mai multe despre 
povestea asta de la tine; căci tot ceea ce îl priveşte pe Boromir mă 
priveşte şi pe mine. Isildur a fost ucis de o săgeată orcească, cel puţin aşa 
se spune în vechile poveşti. Dar săgeți sunt multe, iar ivirea uneia nu tre- 
buie neapărat socotită de către Boromir din Gondor drept un semn al 
Sfârşitului. Lucrul acela e la tine? Zici că-i ascuns. Dar, oare, n-ai hotărât 
tu ascunderea lui? 

— Nu, n-am hotărât eu una ca asta, îi răspunse Frodo. Nu-i al meu. 
Nu-i al nici unui muritor, fie el mare, sau mic; deşi, dacă e cineva îndritu- 
it la el, atunci acela e Aragorn, fiul lui Arathorn, despre care-am mai vor- 
bit, cel care a condus Frăția, din Moria până la Rauros. 

— De ce el, şi nu Boromir, prinţul Cetăţii durate de fiii lui Elendil? 

— Pentru că Aragorn este urmaş în linie dreaptă, din tată-n fiu, al lui 
Isildur, urmaşul însuşi al lui Elendil şi purtătorul săbiei acestuia. 

Prin cercul de oameni se auzi o rumoare. 

— Sabia lui Elendil! Sabia lui Elendil vine la Minas Tirith! Ce veste 
minunată! 

Dar chipul lui Faramir rămase neînduplecat. 

— Tot ce se poate, rosti el. Dar un asemenea lucru va trebui dovedit, 
dacă s-o întâmpla ca acest Aragorn s-ajungă vreodată la Minas Tirith. 
Acum şase zile, când am plecat eu de-acolo, nu venise. 

— Boromir a fost mulţumit şi-a crezut în lucrul acela, zise Frodo. Într- 
adevăr, dacă Boromir ar fi aici, ţi-ar răspunde la toate întrebările. Sunt 
multe zile de când era la Rauros şi-atunci avea de gând să se ducă drept 
în Cetatea voastră, aşa că la întoarcere, curând, veţi afla răspunsurile- 
acolo. Ce făceam eu în Frăţie îi era cunoscut, ca tuturor celorlalţi, de alt- 
fel, căci mi-a fost încredințată misia de însuşi Elrond din Imladris, 
dinaintea întregului Sfat. Cu această misie am venit aici, dar n-am 
căderea să mărturisesc nimic cuiva din afara Frăției. Şi totuşi, cei ce zic că 
se împotrivesc Duşmanului ar face bine să nu ne pună beţe-n roate. 

Tonul lui Frodo era mândru, deşi numai el ştia ce era în inima lui, iar 
Sam fu întru totul de partea lui. Dar asta nu-l potoli cu nimic pe Faramir. 

— Aşa! făcu el. Îmi ceri să-mi văd de treaba mea, să plec acasă şi să te 
las în pace. Boromir o să spună tot când o veni. Când o veni, zici tu. Ai 
fost prieten cu el? 

În mintea lui Frodo apăru limpede imaginea lui Boromir năpustindu- 
se asupra lui. Şovăi. Faramir îl privea intens şi tăios. 

— Boromir a fost un membru viteaz al Frăției noastre, zise Frodo într- 
un târziu. Da, din câte ştiu, am fost prieten cu el. 

Faramir surâse aspru. 

— Atunci te-ar îndurera dac-ai afla că Boromir a murit? 

— Da, asta chiar m-ar îndurera, zise Frodo. 

În clipa aceea prinse umbrele de pe chipul lui Faramir. Bâigui: 

— A murit? Vrei să spui c-a murit şi că ştiai? Ai încercat să-mi întinzi o 
cursă şi să te joci cu mine? Vrei să mă păcăleşti? 

— N-aş păcăli nici măcar un orc cu una ca asta, zise Faramir. 

— Atunci, spune-mi cum a murit şi cum ai aflat asta, o dată ce zici că 
nimeni din Frăţie nu sosise în cetate pân-ai plecat de-acolo? 

— Cât despre felul în care-a murit, nădăjduiam c-o să-mi spună pri- 
etenul şi tovarăşul său. 

— Dar era sănătos-voinic, când ne-am despărţit. Şi, din câte ştiu, încă 
trăieşte. Deşi sunt multe primejdii pe lumea asta. 

— Aşa e, făcu Faramir. Şi nici trădarea nu-i puţină. 

Pe Sam vorbăria aceasta îl umplea de nerăbdare şi îl înfuria. Ultimele 
cuvinte ale lui Faramir puseră capac la toate, aşa că dădu buzna în mij- 
locul cercului de oameni şi se apropie cu paşi mari de stăpânul lui. 

— Iertare, domnu' Frodo, zise el, dar ajunge! N-are nici un drept să vă 
vorbească aşa. La urma urmei, aţi trecut prin atâtea şi pentru binele lui 
şi-al oamenilor acestora măreţi, la fel ca pentru toţi ceilalţi! Ia aminte, 
Căpitane! 

Se proţăpi drept în faţa lui Faramir, cu mâinile în şold. Avea un chip 
mustrător, de parcă i-ar fi vorbit unui tânăr hobbit care se stropşise la el 
când îl luase la rost că furase mere din livadă. 

Printre cei de faţă trecu un murmur. Mulţi zâmbiră amuzaţi, căci nu-l 
mai văzuseră în viaţa lor pe Căpitan stând ochi în ochi cu un hobbiţel 
proptit în picioarele răscrăcărate, fierbând de mânie. 

— la aminte! zise el. Ce urmăreşti? Hai să ne lămurim, înainte ca orcii 
din Mordor să vină asupra noastră! Dacă ţi se pare că stăpânul meu l-a 
ucis pe Boromir ăsta şi-apoi a dat bir cu fugiţii, înseamnă că nu eşti în 
toate minţile! Dar spune-o limpede, să terminăm odată! Şi-apoi zi-ne şi 
nouă ce-ai de gând. Dar e păcat că făpturile care zic că luptă împotriva 
Vrăjmaşului nu-i lasă pe ceilalţi să-şi vadă de treaba lor, fără să-şi bage 
nasul. Ce mulţumit ar fi el să vă vadă acum! Ar gândi că şi-a mai făcut 
un prieten. 

— Răbdare! zise Faramir, fără mânie însă. Nu vorbi înaintea stăpânu- 
lui tău, care-i mai ager ca tine. Şi nu-i nevoie să-mi spună nimeni ce 
primejdie ne paşte. Chiar şi aşa, eu tot o să pierd puţină vreme, ca să ju- 
dec limpede o treabă spinoasă. De-aş fi aşa pripit ca tine, v-aş fi ucis de 
mult. Căci mi s-a poruncit să-i omor pe toţi cei pe care îi întâlnesc în 
ţinutul ăsta, fără îngăduinţa Seniorului din Gondor. Dar nu ucid oameni 
şi animale aşa, fără rost, şi nici chiar când e nevoie n-o fac cu plăcere. Şi 
nici nu vorbesc ca să mă aflu-n treabă. Aşa că linişteşte-te! Stai jos lângă 
stăpânul tău şi taci din gură! 

Sam se aşeză cu chipul roşu ca purpura. Faramir se întoarse iar spre 
Frodo. 

— Mă întrebi de unde ştiu c-a murit fiul lui Denethor. Veştile despre 
moarte au multe aripi. Se zice că noaptea aduce adesea veşti celor de-un 
neam. Boromir a fost fratele meu. 

Pe chip îi trecu o umbră de tristeţe. 

— Îţi aminteşti de nişte semne aparte, pe care Boromir le-avea prin 
lucrurile ce le purta la el? 

Frodo chibzui o clipă, temându-se să nu i se întindă o nouă cursă, 
întrebându-se cum avea să se termine toată tărăşenia asta. Abia reuşise 
să scape Inelul din mâinile mândre ale lui Boromir; cum avea să se des- 
curce printre atâţia oameni războinici şi puternici, nu ştia. 

Totuşi îi spunea inima că Faramir, deşi semăna mult cu fratele lui, era 
mult mai dârz şi mai înţelept. 

— Îmi amintesc că Boromir avea un corn, zise el într-un târziu. 

— Îţi aminteşti bine, rosti Faramir, înseamnă că l-ai văzut. Şi în acest 
caz, îl ai în faţa ochilor: un corn mare, de bou sălbatic, răsăritean, ferecat 
în argint şi încrustat cu litere străvechi. Cornul acela a fost purtat de 
întâiul născut din casa noastră; şi se zice că, dacă sufli din el oriunde 
între fruntariile Gondorului, acest ţinut străvechi, vuietul lui se-aude 
peste tot. Am pornit în această misie acum cinci zile, iar cu unsprezece 
zile în urmă, am auzit vaierul cornului său; părea că venea dinspre 
Miazănoapte, dar era stins, ca un ecou printre gânduri. Semn rău, ne-am 
zis noi, tatăl meu şi cu mine, căci nu mai aveam nici o veste de la 
Boromir de când plecase şi nici un străjer de la hotarele noastre nu-l mai 
văzuse trecând. lar după trei nopţi mi-a fost dat să văd un lucru şi mai 
ciudat. Stăteam pe malul Anduinului, în întunericul rărit de razele palide 
ale lunii abia răsărite, uitându-mă la apele acelea veşnic curgătoare; şi 
trestiile foşneau. Aşa ne uităm mereu la malurile din Osgiliath pe care le- 
au ocupat, în parte, vrăjmaşii; de-acolo ies ca să ne prade pământurile. 
Dar în miezul acela de noapte toată firea dormea. Atunci am văzut, sau 
doar mi s-a părut, o barcă plutind pe apă, scânteind cenuşiu; era mică şi 
ciudată, cu prova înaltă şi fără nimeni la cârmă. Şi m-a cuprins sfiala, căci 
era scăldată într-o lumină palidă. Dar m-am ridicat şi m-am dus mai 
aproape, pe mal, iar apoi am păşit în râu, căci mă atrăgea ceva. Atunci 
barca s-a întors către mine, a încetinit şi a trecut încetişor, foarte aproape; 
dar n-am îndrăznit să-ntind mâna. Era cufundată mult în apă, ca şi cum 
ar fi avut o încărcătură grea şi, când a trecut pe sub privirile mele, mi s-a 
părut că era aproape plină cu apă limpede, din care se răspândea lumina 
aceea; şi învăluit în apa aceea îşi dormea somnul de veci un războinic. Pe 
genunchi avea o sabie frântă. Am văzut că era plin de răni. Era fratele 
meu, Boromir, mort. Îi ştiam straiele, sabia şi chipul lui drag. Un singur 

lucru lipsea: cornul. Un singur lucru mi-era necunoscut: un brâu minun- 
at, cu care era încins la mijloc, făurit din frunze de aur. Boromir! am 
strigat eu. Unde ţi-e cornul? Şi încotro te călătoreşti? O, Boromir! Dar a pier- 
it. Barca s-a întors în mijlocul undelor şi s-a pierdut scânteietoare în 
noapte. Era ca-n vis, şi totuşi aievea, căci n-a fost ca şi când m-aş fi trezit. 
Şi n-am nici o îndoială că a murit şi că a trecut pe ape, către Mare. 

— Vai, mie! făcu Frodo. Cu-adevărat acela a fost Boromir, aşa cum îl ş- 
tiam eu. Căci brâul de aur i-a fost dăruit în Lothlorien, de către Lady 
Galadriel. Ea a fost cea care ne-a înveşmântat aşa cum ne vezi, în straie 
cenuşii, elfeşti. Paftaua asta-i făurită de-aceleaşi mâini măiastre. 

Puse mâna pe frunza argintiu-verzuie care îi încheia mantia chiar sub 
bărbie. Faramir se uită atent la ea. 

— Da, e frumoasă, zise el. Da, e făurită cu acelaşi meşteşug. Aşadar, aţi 
trecut prin ţinutul Lorien; Laurelindorenan, pe numele său de demult, 
dar asta-i mai presus de ştiinţa oamenilor, adăugă el şoptit, uitându-se 
acum la Frodo cu ochi şi mai uimiţi. Încep să înţeleg o mulţime de lucruri 
ciudate în ceea ce te priveşte. Nu vrei să-mi spui şi altele? Căci mi se pare 
cumplit că Boromir a murit la câţiva paşi de casă. 

— Nu pot să-ţi spun mai mult decât ţi-am spus, răspunse Frodo. Deşi 
povestea ta mă umple de presimţiri. Ceea ce-ai văzut, cred eu, n-a fost 
decât o părere, o umbră a necazului ce-a fost sau va să vie. Dacă nu 
cumva o fi vreun şiretlic de-al Duşmanului. Eu am văzut chipurile 
războinicilor bălai din străvechime, adormite în bălțile din Smârcurile 
Morților; sau cel puţin aşa păreau, prin cine ştie ce meşteşug, înfiorător 
de-al lui. 

— Nu, n-a fost aşa, zise Faramir. Căci ticluirile sale îți umplu inima de 
scârbă; însă eu mi-am simţit atunci sufletul împovărat de durere şi de 
milă. 

— Şi totuşi, cum s-ar fi putut întâmpla un asemenea lucru cu ad- 
evărat? întrebă Frodo. Căci nici o barcă n-avea cum să treacă peste 
colinele de piatră din Toi Brandir; iar Boromir îşi pusese în gând să se 
ducă acasă, străbătând Scăldătoarea Enţilor şi câmpiile din Rohan. Şi, pe 
lângă asta, cum putea vreo barcă să străbată cascada mare, înspumată, şi 
să nu se scufunde în heleştee clocotitoare, aşa îngreunată de apă cum 
era? 

— Nu ştiu, zise Faramir. Dar dincotro venea barca? 

— Din Lorien, îi răspunse Frodo. Am vâslit în trei asemenea bărci pe 
Anduin, către cascadă. Şi toate erau făurite măiastru de elfi. 

— Aţi trecut prin Ţinutul Ascuns, zise Faramir, dar se pare că aţi 
înţeles prea puţin din puterile lui. Când oamenii au de-a face cu Stăpâna 

Vrăjilor care sălăşluieşte în Codrul de Aur, încep să aibă țeluri ciudate. 
Căci e primejdios ca muritorii să iasă de pe tărâmul acestui Soare; se 
spune că puţini din cei din vechime s-au întors de acolo neschimbaţi. 

Boromir, o, Boromir! strigă el. Ce ţi-a spus Doamna fără de moarte? Ce-a 
văzut? Ce ţi-a trezit în suflet? De ce te-ai dus la Laurelindorenan şi n-ai venit 
pe drumul tău, călare pe caii din Rohan, ca să ajungi acasă în zori de ziuă? 

Apoi se întoarse iar spre Frodo şi vorbi cu glasul liniştit dinainte: 

— Acestor întrebări mi-ai putea, socot, răspunde, Frodo, fiu al lui 
Drogo. Dar probabil nu aici şi nu acum. Însă, ca să nu mai zici că 
povestea mea-i o părere, iată ce-ţi voi spune: Cornul lui Boromir s-a în- 
tors cu adevărat, nu ca o părere. Dar era crăpat în două, ca de secure sau 
de spadă. Jumătăţile au ajuns despărțite la mal: una a fost găsită printre 
trestii, acolo unde se află străjerii din Gondor, la miazănoapte, pe sub 
cascadele Scăldătorii Enţilor; cealaltă se învârtea în vâltoare şi-a găsit-o 
un oştean care pornise pe râu, cu o solie. Ciudate întâmplări! Dar omorul 
iese la iveală, fără doar şi poate — aşa se zice. lar acum, cornul celui 
dintâi născut zace frânt în două, în poala lui Denethor, care aşteaptă veşti 
în jilțul său înalt. Nu ştii să-mi spui nimic despre cum a fost spart cornul? 

— Nu, nu ştiu nimic, îi răspunse Frodo. Însă ziua când l-ai auzit răsun- 
ând, dacă ce crezi e aievea, a fost cea în care ne-am despărţit, adică atunci 
când eu şi slujitorul meu am părăsit Frăția. lar acum povestea ta mă 
umple de groază. Căci dacă Boromir a înfruntat atunci primejdia şi-a fost 
ucis, mă tem că şi tovarăşii mei au murit cu toţii. Mi-erau toţi rubedenii 
şi prieteni. Ce-ar fi să laşi deoparte îndoiala şi să mă laşi să plec? Prea 
sunt ostenit şi îndurerat. Însă am de împlinit o faptă şi măcar să-ncerc s-o 
duc la bun sfârşit, chiar de voi pieri. Şi trebuie să mă grăbesc şi mai tare, 
dacă dintre piticuţii doar noi doi am mai rămas. Tu întoarce-te, Faramir, 
viteaz Căpitan al Gondorului, şi apără-ţi cetatea cât mai poţi; iar pe mine 
lasă-mă să plec unde mă cheamă amara-mi soartă. 

— Vorbele astea nu mă-ncălzesc cu nimic, zise Faramir; dar sunt sigur 
că te-ai speriat mai mult decât trebuia. Dacă nu cumva au venit chiar cei 
din Lorien, cine s-o fi-ngrijit de îngropăciunea lui Boromir? Nicidecum 
orcii sau slujitorii Nenumitului. Aşa că socot că a mai rămas ceva din 
Frăţie. Dar, cu tot ce s-o fi întâmplat la Hotarul de la Miazănoapte, de 
tine, Frodo, nu mă mai îndoiesc. Dacă zilele grele prin care-am trecut m- 
au ajutat cât de cât să judec vorbele şi chipurile oamenilor, atunci aş 
putea să mă încumet şi pentru piticuţi! Deşi — şi-aici surâse — ai ceva 
ciudat, Frodo, un aer elfesc. Dar vorba noastră are mai multă noimă 
decât am crezut la început. Ar trebui să te duc înapoi, la Minas Tirith, să- 
i dai socoteală acolo, lui Denethor; pe bună dreptate-mi va fi viaţa în 

primejdie dacă aleg acum o cale neînţeleaptă pentru cetatea mea. Aşa că 
n-o să mă pripesc cu hotărârea. Totuşi, deocamdată trebuie să ne grăbim 
şi s-o luăm din loc. 

Sări în picioare şi dădu câteva porunci. Oamenii strânşi în jurul lui 
rupseră rândurile şi se aranjară în grupuleţe, apoi se risipiră care-ncotro 
şi se făcură nevăzuţi în umbrele stâncilor şi-ale arborilor. Curând nu mai 
rămaseră acolo decât Mablung şi Damrod. 

— Acum voi, Frodo şi Sam cel Înţelept, veţi veni cu mine şi cu străjerii 
mei, zise Faramir. N-aveţi cum s-o luaţi pe drumul către miazăzi, dacă 
ăsta vă era țelul. Câteva zile va fi foarte nesigur şi mai bine păzit ca 
oricând, după încăierarea asta. Şi socot că astăzi nu mai puteţi merge 
prea mult, căci sunteţi vlăguiţi. Ca şi noi, de altfel. O să ne ducem acum 
cu toţii într-un loc tainic, numai de noi ştiut, cam la zece mile distanţă. 
Orcii şi iscoadele Duşmanului nu l-au aflat încă şi chiar dacă l-ar găsi, 
putem încă să le ţinem piept mult şi bine, chiar dacă vin câtă frunză şi 
iarbă. Ne-am putea odihni acolo cu toţii. Dimineaţă voi hotărî ce-i mai 
bine pentru mine şi pentru voi. 

Frodo nu avu de ales; trebui să se supună acestei cereri sau porunci. 
Pentru moment părea, oricum, o cale înţeleaptă, o dată ce sosirea aceasta 
a oamenilor din Gondor făcuse călătoria prin Ithilien mai primejdioasă 
ca oricând. 

Porniră pe dată: Mablung şi Damrod puţin mai în faţă şi Faramir cu 
Frodo şi Sam îndărăt. Trecură peste pârâu, ocoliră heleşteul unde se îm- 
băiaseră hobbiţii, apoi urcară un mal lung şi intrară în umbrele verzi ale 
ținuturilor împădurite care coborau întruna spre apus. În timp ce 
mergeau cît puteau de repede, îşi continuară vorba cu glas scăzut. 

— Am pus capăt sfatului nostru, zise Faramir, nu numai pentru că nu 
mai aveam vreme, aşa cum a ţinut să-mi zică jupânul Sam cel Înţelept, ci 
şi pentru că ajunseserăm la nişte lucruri pe care nu e bine să le vorbim de 
faţă cu multă lume. De-aceea am adus vorba de fratele meu şi-am lăsat 
deoparte Blestemul lui Isildur. Căci n-ai fost cu totul sincer cu mine, 
Frodo. 

— N-am minţit, iar adevărul l-am spus în parte, atât cât am putut, zise 
Frodo. 

— Nu te învinuiesc, zise Faramir. Ai ştiut să ieşi din încurcătură, şi-ai 
vorbit cu înţelepciune. Dar mi-am dat seama, am ghicit mai mult decât ai 
spus tu. N-ai fost prieten cu Boromir sau, mai bine zis, nu v-aţi despărţit 
cu voie bună. Tu şi jupânul Sam cel Înţelept bănuiesc c-aţi avut o pricină 
de nemulţumire. Acu', ce să zic? L-am iubit din tot sufletul şi i-aş 
răzbuna moartea fără să stau pe gânduri, deşi l-am cunoscut foarte bine. 

Blestemul lui Isildur, aş spune că asta era pricina neînţelegerii dintre voi. E 
limpede că-i vorba de cine ştie ce moştenire serioasă, din tată-n fiu, care 
poate pricinui necazuri între aliaţi, după cum spun poveştile străvechi. 
Ei, ce zici, nu sunt pe-aproape? 

— Pe-aproape, zise Frodo, dar nu întru totul. Nu s-a iscat nici o 
neînțelegere în Frăția noastră, deşi eram chinuiţi de îndoială, adică nu ş- 
tiam pe ce drum s-o luăm din Emyn Muil. Dar orice-ar fi, vechile poveşti 
ne atrag atenţia şi asupra primejdiei de a rosti cuvinte pripite cum ar fi 
„moştenirea din tată-n fiu". 

— Ah, e-aşa cum mă gândeam: ai avut necazuri doar cu Boromir. El îşi 
dorea să ducă lucrul acela la Minas Tirith. Vai, mie! Ce soartă strâmbă îţi 
pecetluieşte buzele de nu-mi spui cine l-a văzut pentru ultima oară şi nu 
pot să aflu ceea ce mi-aş dori atât să ştiu? Ce-o fi fost în mintea şi în in- 
ima lui în ultimele ceasuri de viaţă? Dac-a greşit sau nu, de-un lucru sunt 
sigur: a murit împăcat, căci a săvârşit o faptă bună. Chipul îi era mai 
frumos chiar decât atunci când trăia. Dar, Frodo, te-am cam strâns cu uşa 
la început, în legătură cu Blestemul lui Isildur. lartă-mă! N-am dovedit 
înţelepciune într-o asemenea clipă şi într-un astfel de loc. N-am avut 
vreme să gândesc. Trecusem printr-o luptă grea şi mintea mi-era plină de 
alte lucruri. Dar, în timp ce vorbeam cu tine, am început să m-apropii de 
ţintă, aşa că am tras cu bună ştiinţă în altă parte. Căci trebuie să ştii, 
multe din vechea învăţătură sunt ţinute sub obroc de cârmuitorii cetăţii 
şi nu răzbate nimic în afară. Noi, cei din casa mea, nu suntem din 
seminţia lui Elendil, deşi avem sânge de-al numenoreenilor. Căci socotim 
că ne tragem din Mardu, majordomul cel bun, care a rămas să ocâr- 
muiască în locul regelui, când acesta a plecat la război. E vorba de regele 
Earnur, ultimul din stirpea lui Anarion, care nu avea fii şi care nu s-a mai 
întors niciodată. lar de atunci majordomii au ocârmuit ţara, deşi lucrul 
acesta s-a petrecut cu multe generaţii de oameni în urmă. Şi-mi aduc 
aminte de Boromir copil, pe când învăţam împreună istoria seniorilor şi- 
a cetăţii noastre, că tare-i mai era ciudă că tatăl lui nu era rege. „De câte 
sute de ani e nevoie ca un majordom să devină rege, dacă cel ce-i în 
drept nu se mai întoarce?" întreba el. „Pesemne că în locuri unde rândui- 
ala regească nu-i aşa puternică, ajung câţiva ani", răspundea tatăl meu. 
„În Gondor, însă, nici zece mii de ani n-ar fi de-ajuns." Vai, bietul 
Boromir, oare asta nu-ţi spune destul despre el? 

— Ba da, zise Frodo. Cu toate acestea, s-a purtat totdeauna cu cinstire 
faţă de Aragorn. 

— Nu mă-ndoiesc, spuse Faramir. Dacă s-a încredinţat că ceea ce 
spunea Aragorn despre adevăratul lui rang era adevărat, sunt sigur că s- 

a purtat frumos. Însă nu sosise clipa hotărâtoare încă. Nu ajunseseră la 
Minas Tirith încă şi nici nu deveniseră duşmani în război. Dar am cam 
luat-o razna. Noi, cei din casa lui Denethor, ştim învăţătura străveche din 
timpuri de demult şi, în plus, ni s-au păstrat în vistierii o seamă întreagă 
de lucruri: cărţi şi table de legi, scrise pe foiţe subţiri, da, da, şi pe tăblițe 
de piatră, şi pe file de argint şi de aur, cu tot felul de litere. Pe unele nu le 
mai poate citi nimeni; cât despre altele, puţini le mai scot la lumină, de 
unde-au fost încuiate. Eu mai citesc câte ceva, căci am deprins buchia 
cărţii. E vorba de hrisoavele pe care ni le-a adus Pelerinul cel Sur. Prima 
oară l-am văzut când eram copil; de-atunci, a venit la noi de două-trei 
ori. 

— Pelerinul cel Sur? făcu Frodo. Avea vreun nume? 

— Mithrandir îi ziceam noi, în limba elfilor, zise Faramir, şi n-avea 
nimic împotrivă. Multe nume am eu, în nenumăratele ținuturi, zicea el. Mi- 
thrandir, la gnomi; în tinerețe, la Apus, mi se spunea Olorin, nume de mult uit- 
at; la Miazăzi, Incanus; la Miazănoapte, Gandalf; în Răsărit, nu mă duc 
niciodată. 

— Gandalf! zise Frodo. M-am gândit eu că e vorba de el. Gandalf cel 
Sur, cel mai preţios dintre sfetnici; conducătorul Frăției noastre. S-a 
prăpădit în Moria. 

— Mithrandir s-a prăpădit! strigă Faramir. Se pare că Frăția voastră a 
avut o soartă nefericită. Într-adevăr, e greu de crezut că o ființă atât de 
înțeleaptă şi cu atâta putere — căci multe lucruri minunate a mai făcut la 
noi! — a putut să piară; să fie lumea văduvită de-atâta învăţătură! Eşti 
sigur că-i aşa? Poate că v-a părăsit, pur şi simplu, şi s-a dus în treaba lui. 

— Vai, mie! făcu Frodo. Sunt sigur, căci l-am văzut prăbuşindu-se în 
hău. 

— Văd că ai istorisiri însemnate şi cumplite de povestit, zise Faramir. 
Poate-ai să mi le spui şi mie mai pe seară. Acest Mithrandir a fost, socot 
eu acum, mai mult decât un învăţător; el punea în mişcare toate faptele 
din zilele noastre. Dac-ar fi fost printre noi, ca să-i cerem sfatul în 
legătură cu vorbele grele din visele noastre, ni le-ar fi limpezit şi n-ar mai 
fi fost nevoie de un sol. Şi totuşi, cine ştie, poate n-ar fi fost aşa; călătoria 
lui Boromir o fi fost de la-nceput sortită eşecului. Mithrandir nu ne-a 
vorbit niciodată despre ce urma să se întâmple şi nici nu şi-a dezvăluit 
scopurile. A primit încuviințarea de la Denethor — cum? n-am idee — să 
scotocească prin tainiţele vistieriei noastre. Mai aflam câte ceva de la el, 
când avea chef să ne spună (ceea ce se întâmpla foarte rar). Ne iscodea şi 
ne punea mereu întrebări, mai ales în legătură cu Marea Bătălie de la 
Dagorlad, din vremurile de-nceput ale Gondorului, când el, pe care nu-l 

numim, a fost înfrânt. Asculta cu nesat poveştile despre Isildur, deşi 
aveam puţine de spus; căci printre noi nu se ştia nimic sigur despre 
sfârşitul lui. 

Glasul lui Faramir se stinse într-o şoaptă. 

— Însă am aflat şi eu câte ceva, mai bine zis, am ghicit, şi-am păstrat 
această taină în inima mea: Isildur a luat ceva din mâna Nenumitului, 
înainte să plece din Gondor, ca să nu mai fie văzut vreodată printre mur- 
itori. Ăsta era, credeam eu, răspunsul la întrebările lui Mithrandir. Dar 
pe-atunci părea o treabă care-i punea pe gânduri doar pe scrutătorii de 
învăţătură străveche. Nici când am încercat să desluşim între noi tainele 
din visurile noastre nu m-am gândit că Blestemul lui Isildur era unul şi- 
acelaşi lucru. Căci Isildur a fost încolţit şi ucis de săgețile orceşti, după 
cum zice singura legendă pe care o ştiam, iar Mithrandir nu-mi spusese 
niciodată mai mult. Ce e, la urma urmei, lucrul acela, nu-mi dau seama; 
dar ştiu că trebuie să fie o moştenire din tată-n fiu a puterii şi a prime- 
jdiei. O armă ticăloasă, pesemne, ticluită de Seniorul Întunecimii. Dacă ar 
fi un lucru care dă un folos în bătălie, cred că Boromir, atât de mândru, 
de neînfricat, adesea pripit, totdeauna dornic ca Minas Tirith să iasă 
biruitoare (şi, prin urmare, el însuşi), n-ar fi avut cum să nu-şi dorească, 
să nu fie ademenit de un asemenea lucru. Mai bine nu s-ar fi dus deloc! 
Tatăl meu şi bătrânii ziceau să plec eu în această misie, dar el s-a vârât în 
faţă, zicând că era cel mai mare şi cel mai tare (ceea ce era adevărat) şi că 
n-aveau cum să-l oprească. Dar nu te teme! N-aş pune mâna pe lucrul 
acela, chiar dacă I-aş vedea zăcând în mijlocul drumului. Nici dac-ar fi ca 
Minas Tirith să se prăbuşească-n ruină, iar eu aş fi singurul care-aş 
putea-o salva folosindu-mă de arma Seniorului Întunecimii, spre binele 
ei şi spre gloria mea. Nu, Frodo, fiu al lui Drogo, nu-mi doresc asemenea 
biruinţe. 

— Nici cei ce-au fost la Sfat n-au vrut asta, zise Frodo. Şi nici eu. Nu 
mi-aş face de lucru cu aşa ceva. 

— În ce mă priveşte, spuse Faramir, mi-aş dori să văd iar Copacul Alb 
în floare la curţile regilor, şi să revină Cununa de Argint; iar Minas Tirith 
să fie în pace, Minas Anor din nou ca pe vremuri, plină de lumină, înaltă 
şi minunată, frumoasă ca o regină între regine, nu ca o stăpână de sclavi 
dornici s-o slujească. Trebuie să fie război, de vreme ce ne apărăm vieţile 
împotriva unuia care ar prăpădi totul; dar mie nu-mi place sabia lu- 
citoare pentru ascuţişul ei, nici săgeata că-i iute şi nici luptătorul pentru 
mărirea sa. Îmi place doar ceea ce apără ei: cetatea oamenilor din 
Numenor. Şi-aş vrea ca ea să fie iubită pentru istoria, vechimea, fru- 
museţea şi înţelepciunea ei de-acum. Să nu se teamă nimeni de ea, decât 

cum te-ai teme de cinstea unui bărbat bătrân şi înţelept. Aşa că nu-ţi face 
griji în privința mea! Nu-ţi cer să-mi spui mai mult. Nu te întreb nici mă- 
car dacă ceea ce-am spus acum e cât de cât adevărat. Însă de te vei în- 
crede în mine, s-ar putea să am câte-o povaţă pentru tine, în misia pe 
care o ai, oricare-ar fi ea. Da! Şi chiar să-ţi dau o mână de ajutor. 

Frodo nu-i răspunse nimic. Îi venea să strige că avea nevoie şi de 
ajutor şi de povaţă, să-i spună tânărului acestuia, ale cărui vorbe îi păr- 
eau atât de înțelepte şi de minunate, tot ce-avea pe suflet. Dar ceva îl 
tinu. Avea inima grea de spaimă şi de tristeţe: dacă el şi Sam erau într- 
adevăr, aşa cum se părea, tot ce rămăsese din cei Nouă Peregrini, atunci 
el era singurul însărcinat cu taina misiei lor. Mai bine să nu se-ncreadă 
pe nedrept, decât să-l ia gura pe dinainte. lar amintirea lui Boromir, a 
schimbării cumplite pe care ispita Inelului o lucrase în el, îi venea mereu 
în minte când se uita la Faramir şi-i auzea glasul; nu semănau, dar aveau 
ceva la fel. 

O vreme merseră în linişte, trecând ca nişte umbre verzi-cenuşii pe sub 
arborii bătrâni, păşind fără zgomot; deasupra lor cântau mii de păsărele 
iar soarele îşi arunca razele strălucitoare pe acoperişul neted de frunze 
întunecate al codrului veşnic verde din Ithilien. Sam nu lua parte la vor- 
bă, deşi ascultase; şi în acelaşi timp ciulea urechile lui ascuţite, de hobbit, 
la orice fâşâit al pădurii care îi înconjura. Nu observase decât un singur 
lucru, şi anume că în toată vorbăria nu fusese pomenit nici măcar o dată 
numele lui Gollum. Era mulţumit, deşi simţea că nu era mare nădejde să 
nu îl mai audă vreodată. Îşi dădu curând seama că, deşi mergeau sin- 
guri, în apropierea lor se aflau o mulţime de oameni; nu numai Damrod 
şi Mablung, care se iveau şi plecau tăcuţi în umbrele din faţa lor, ci şi 
alţii; îşi croiau cu toţii drum tainic în aceeaşi direcţie. O dată, când se 
uitase îndărăt, îmboldit de gândul că era urmărit, i se păru că zăreşte o 
clipă o umbră mică şi neagră, strecurându-se după un trunchi de copac. 
Deschise gura să vorbească, dar o închise la loc. „Nu-s sigur, îşi zise el. Şi 
de ce le-aş aminti de ticălosul ăla bătrân, dacă preferă să uite de el? Ce 
bine-ar fi să-l pot uita şi eu!" 

Aşa că trecură mai departe, până când pădurea începu să se rărească, 
iar terenul se povârni şi mai mult. Deodată, cotiră din nou la dreapta şi 
ajunseră curând la un râuleţ ce trecea printr-o strâmtoare: era acelaşi 
pârâu care se revărsa din heleşteul rotund, ajuns acum un torent vijelios, 
săltând din piatră în piatră, într-o albie tăiată adânc, umbrită de ilice şi 
de cimişir negricios. Către apus, la picioarele lor, se zăreau întinderi de 
pământ şi lunci nesfârşite, scăldate într-o lumină ceţoasă, iar mai departe 
scânteierea apelor bogate ale Anduinului în soarele care scăpata. 

— Aici, vai, sunt nevoit să fac un lucru urât, zise Faramir. Nădăjduiesc 
c-o să mi-o ierți, căci pân-acum n-am dat porunci nesăbuite, cum ar fi să 
fiți legaţi sau ucişi. Dar porunca este ca nici un străin, fie el şi din Rohan, 
care luptă alături de noi să nu vadă cărarea spre tainiţa noastră. Trebuie 
să vă leg la ochi. 

— Cum pofteşti, spuse Frodo. Chiar şi elfii fac la fel, la nevoie; noi am 
trecut fruntariile minunatului Lothlorien cu ochii legaţi. Lui Gimli, 
gnomul, nu i-a căzut prea bine, dar hobbiţii au îndurat fără să 
crâcnească. 

— Eu n-am să vă călăuzesc spre un loc atât de minunat, zise Faramir. 
Însă mă bucur că o să vă lăsaţi legaţi la ochi de bună voie şi nu cu forţa. 

Îi strigă încetişor pe Mablung şi pe Damrod. Aceştia ieşiră dintre ar- 
bori şi se apropiară. 

— Legaţi-i la ochi pe oaspeţii aceştia ai noştri, zise Faramir. Dar cu 
grijă, să nu-i doară. Lăsaţi-le mâinile libere. Îşi vor da cuvântul că n-or să 
se uite. Eu, unul, m-aş încrede în ei şi i-aş pune doar să închidă ochii, dar 
de se-mpiedică, or să clipească fără să vrea. Călăuziţi-i, ca să nu facă vre- 
un pas greşit. 

Cei doi străjeri îi legară pe hobbiţi la ochi cu panglici verzi şi le traseră 
glugile aproape până la gură; apoi îi luară repede pe fiecare de mână şi 
porniră. 

Frodo şi Sam nu fură în stare să spună despre această ultimă porţiune 
de drum decât ce reuşiseră să ghicească pe întuneric. Nu peste mult, 
simţiră că ajunseseră pe o cărare care cobora şi se îngusta deodată; fură 
nevoiţi să meargă în şir, printre doi pereţi de stâncă. Gardienii lor îi 
duceau din spate, ţinându-i de umeri. Când terenul era greu, oamenii îi 
luau pe sus, apoi îi puneau iar jos. În dreapta lor se auzea, din ce în ce 
mai tare, susurul unei ape de care se apropiau. Într-un târziu, se opriră. 
Mablung şi Darmond începură să-i învârtă în toate părţile, până îi zăpă- 
ciră de tot. Urcară puţin şi li se păru că se face frig. Zgomotul pârâului se 
auzi mai slab. Fură iar luaţi pe sus şi coborâră mai multe trepte, la 
capătul cărora dădură un colţ. Auziră apa din nou, de data aceasta mai 
tare, mai vijelioasă, împroşcând peste tot. Simţeau o ploaie fină pe mâini 
şi pe obraji. Într-un târziu, fură iar puşi jos. Rămaseră aşa o vreme, des- 
cumpăniţi, legaţi la ochi, fără să ştie unde erau. Nu scoaseră nici o vorbă. 
Atunci, în spatele lor răsună glasul lui Faramir. 

— Dezlegaţi-le ochii! porunci el. 

Li se traseră glugile şi li se scoaseră legăturile de la ochi. Clipiră şi 
traseră adânc aer în piept. Se aflau pe o duşumea udă, de piatră şlefuită, 
în pragul unei porţi cioplite grosolan, care se căsca îndărătul lor. Dar în 

faţă, spre apus, curgea o perdea fină de apă, atât de aproape, încât Frodo 
putea s-o atingă dacă întindea mâna. De dincolo de ea pătrundeau 
săgețile blânde ale soarelui ce asfinţea, iar lumina roşie se frângea în 
nenumărate raze scânteietoare, care îşi schimbau mereu culoarea. Parcă 
stăteau la fereastra unui turn elf, dinaintea căreia atârna o perdea brod- 
ată cu giuvaeruri de argint şi de aur, cu safire, rubine şi ametiste 
înflăcărate. 

— Măcar am avut norocul să vă răsplătim răbdarea, zise Faramir. 
Aceasta este Fereastra Soarelui-Apune, Henneth Annun, cea mai mândră 
dintre cascadele Ithilienului, ţinutul atâtor fântâni. Puţini străini au 
văzut-o. Însă îndărătul ei nu-i nici o încăpere regească, potrivită cu ea. 
Intraţi şi uitaţi-vă! 

Bine vorba nu sfârşi, că soarele scăpată de tot şi focul din revărsarea 
aceea de apă se stinse. Se întoarseră şi trecură pe sub bolta urâtă. Brusc, 
se treziră într-o încăpere spațioasă de piatră grosolană, cu tavanul aple- 
cat şi neşlefuit. Cele câteva torţe care fuseseră aprinse răspândeau o lu- 
mină slabă pe pereţii lucitori. Veniseră deja o mulţime de oameni înain- 
tea lor, iar printr-o altă uşă intrau alţii, câte doi-trei. Pe măsură ce li se 
obişnuiau ochii cu întunericul, hobbiţii observară că grota era mai mare 
decât îşi închipuiseră şi era plină de arme şi de merinde. 

— Ei, ăsta-i adăpostul nostru, zise Faramir. Nu-i grozav, dar vă puteţi 
petrece noaptea în linişte. Măcar e uscat şi-avem mâncare, deşi nu putem 
face focul. Cândva prin peştera aceasta curgea apa şi ieşea pe sub bolta 
aceea; dar lucrătorii din vechime i-au schimbat cursul prin strâmtoare, 
iar pârâul se revarsă într-o cascadă de două ori mai înaltă, peste stâncile 
de sus. Au astupat toate căile de intrare în grotă, afară de una singură, ca 
să nu pătrundă nici apa, nici altceva. Acum nu mai sunt decât două 
ieşiri: cea prin care aţi intrat legaţi la ochi şi un găvan adânc, plin de 
cuțite de piatră, dincolo de perdeaua de apă. Acum, până-i gata cina, 
trageţi-vă puţin sufletul. 

Hobbiţii fură duşi într-un colţ, unde li se arătă un culcuş să se întindă, 
dacă pofteau. Între timp, oamenii îşi făceau treaba prin grotă în linişte, 
iute şi cuminte. Din pereţi fură trase mese uşoare, pe care aşezară vase şi 
tacâmuri. Nu era cine ştie ce fast, dar totul era aşternut frumos şi bine: 
farfurii rotunde, străchini şi boluri, unele de pământ, smălţuite, cafenii, 
altele din lemn de cimişir curate şi şlefuite. Din loc în loc, aşezaseră câte 
o cupă sau câte un bol neted de bronz; iar în dreptul scaunului Căpitanu- 
lui se afla un pocal de argint, în mijlocul mesei centrale. 

Faramir se plimba printre oamenii săi, întrebându-i pe toţi care intrau 
câte ceva, cu glas scăzut. Unii se întorceau după ce-i hăituiseră pe 

sudişti; alţii care fuseseră lăsaţi ca cercetaşi pe lângă drum veniră ultimii. 
Toţi vrăjmaşii fuseseră ucişi, afară de marele mumak; nimeni nu ştia ce 
se întâmplase cu el. Nu dăduseră de nici o urmă de vrăjmaş; nici măcar o 
iscoadă orcească nu trecuse fruntariile. 

— N-ai văzut şi n-ai auzit nimic, Anborn? îl întrebă Faramir pe ultimul 
venit. 

— Nu, stăpâne, zise omul. În orice caz, nici un orc. Dar am văzut sau 
mi s-a părut că văd ceva cam ciudat. Se întunecase binişor şi ochii te mai 
înşală la ora asta; lucrurile par mai mari decât sunt. Probabil că n-a fost 
decât o veveriţă. 

La aceste cuvinte, Sam ciuli urechile. 

— Dar de-a fost veveriţă, înseamnă că era una neagră şi fără coadă. 
Părea ca o umbră pe pământ, iar când m-am apropiat, a sărit iute 
îndărătul unui trunchi de copac pe care s-a căţărat la fel de repede. Ştiu 
că nu ne laşi să ucidem fiarele fără pricină şi, cum nu mi s-a părut a fi 
altceva, n-am tras nici o săgeată. Era, oricum, prea întuneric ca să ţintesc, 
iar făptura a dispărut în desişul de frunze cât ai zice peşte. Dar eu am 
rămas cu gura căscată o vreme, căci mi s-a părut ciudat. Apoi m-am 
grăbit să mă întorc. Şi-atunci a-nceput să sâsâie la mine de sus. O fi fost 
vreo veveriţă mare. Probabil că pe sub tenebrele Nenumitului s-au 
strecurat niscaiva fiare din Codrul Întunecat şi rătăcesc acum încoace, 
spre pădurea noastră. Cică pe-acolo sunt veveriţe negre. 

— Poate, zise Faramir. Dar dacă-i aşa, însemnă că-i semn rău. N-avem 
nici un chef de scursorile din Codrul Întunecat aici, în Ithilien. 

Lui Sam i se păru că le aruncă o privire furişă, în timp ce rostea aceste 
cuvinte. Dar nu zise nimic. O vreme, el şi Frodo stătură întinşi privind 
torțele şi oamenii care se mişcau de colo-colo, vorbind în şoaptă. Apoi 
Frodo adormi. 

Sam se frământa, chibzuind cu grijă. „S-ar putea să fie de bună-cred- 
ință", îşi zicea el, „sau s-ar putea să nu fie. Vorba meşteşugită ascunde 
ades o inimă mârşavă." Căscă. „Aş fi în stare să dorm o săptămână; abia 
atunci m-aş mai întrema şi eu un pic. Şi ce-am să fac, dac-o să stau singur 
cu toţi oamenii ăştia mari în jurul meu? Nimic, Sam Gamgee; dar n-ai în- 
cotro, trebuie să stai treaz." 

Şi, cu chiu cu vai, izbuti. Lumina de la intrarea în grotă păli, iar vălul 
cenuşiu de apă se întunecă şi se pierdu în umbra care începuse să se lase. 
Zgomotul apei continua la fel, zi şi noapte, fără să se schimbe. Murmurul 
şi susurul ei te trăgeau la somn. Sam îşi apăsă ochii cu pumnii. 

Fură aprinse mai multe torţe. Se desfundară un poloboc cu vin şi mai 
multe butoaie cu mâncare. Oamenii aduceau apă din cascadă. Unii se 

spălau pe mâini în găvane. Lui Faramir i se aduse un lighean mare de 
aramă şi un prosop alb. Se spălă şi el. 

— Treziţi-i pe oaspeţii noştri, zise el, şi aduceţi-le apă. E vremea mesei. 

Frodo se ridică în capul oaselor, căscă şi se întinse; Sam, neobişnuit să 
fie slujit, se uită uluit la bărbatul înalt care se plecă dinaintea lui, cu un 
lighean în mâini. 

— Pune-l jos, jupâne, dacă nu te superi, zise el. Aşa e mai uşor şi pen- 
tru tine, şi pentru mine. 

Apoi, spre mirarea şi veselia oamenilor, îşi cufundă capul în apa rece, 
udându-şi gâtul şi urechile. 

— Obişnuiţi să vă spălaţi şi pe cap, înainte de masă? îl întrebă bărbatul 
care îi slujea pe hobbiţi. 

— Nu, doar înainte de aia de dimineaţă, zise Sam. Dar când eşti în ur- 
mă cu somnul, apa rece pe gât e ca ploaia pe-o lăptucă ofilită. Vezi? Acu' 
pot să stau şi eu treaz, ca să mănânc un pic. 

Fură apoi conduşi lângă Faramir, pe nişte butoiaşe acoperite cu piei, 
aşezate pe băncile oamenilor, ca să ajungă şi ei la masă. Înainte să se 
apuce de mâncat, Faramir şi toţi oamenii săi se întoarseră cu faţa spre 
apus, rămânând câteva clipe tăcuţi. Le făcu semn lui Frodo şi lui Sam, 
cum că s-ar cuveni să facă şi ei acelaşi lucru. 

— Aşa facem totdeauna, zise el, în vreme ce se aşezau; privim dincolo 
de patria elfilor, în Numenorul cel veşnic. Voi n-aveţi un obicei 
asemănător, înainte de masă? 

— Nu, rosti Frodo, simțindu-se ciudat de necioplit şi de neştiutor. Dar 
când ne aflăm în ospeţie, ne înclinăm în faţa gazdei noastre şi, după ce 
terminăm de mâncat, ne ridicăm să-i mulţumim. 

— Asta facem şi noi, zise Faramir. 

După atâta drumeţie, odihnă pe apucate şi zile petrecute în sălbăticie 
singuratică, masa de seară le păru hobbiţilor un adevărat festin; să bea 
vin chihlimbariu, rece şi parfumat, să mănânce pâine cu unt şi cărnuri 
sărate şi poame şi brânză bună de burduf! Şi toate acestea cu mâinile 
spălate, din farfurii şi cu tacâmuri curate! Nici Frodo, nici Sam nu ziseră 
nu la nimic din ceea ce li se dădu, chiar dacă fură îmbiaţi a doua sau a 
treia oară. Vinul le pătrunse în sânge şi le îngreuna mădularele; îşi 
simţiră inimile uşoare şi pline de mulţumire, cum nu li se mai întâmplase 
de când părăsiseră pământul Lorienului. 

După ce terminară, Faramir îi conduse într-un ungher de la capătul 
grotei, dinaintea căruia erau nişte perdele trase. Li se aduseră o masă şi 
două scăunele. Într-o nişă ardea un opaiţ de pământ. 

— S-ar putea să vi se facă somn curând, le spuse el. Mai ales bunului 
Sam cel Înţelept, care s-a încăpăţînat să nu închidă un ochi înainte de 
masă; n-o fi vrut să-şi strice foamea sau i-o fi fost teamă de mine? Nu-mi 
dau seama. Dar nu-i bine să te culci imediat după ospăț, mai ales când ai 
postit atâta înainte. Hai să stăm puţin de vorbă. Trebuie s-aveţi multe de 
povestit despre călătoria voastră din Vâlceaua Despicată. Şi, pesemne, 
doriţi şi voi să aflaţi câte ceva despre noi şi despre ţinuturile unde ne 
aflăm acum. Povestiţi-mi de Boromir, fratele meu, de bătrânul Mith- 
randir şi de seminţia minunată din Lothlorien. 

Lui Frodo nu-i mai era somn şi se simţea gata să stea de vorbă. Dar, 
deşi mâncarea şi vinul îl învioraseră, neîncrederea nu îl părăsise. Sam 
îngâna încetişor, însă când Frodo începu să vorbească, întâi se mulțumi 
să asculte, îndrăznind doar din când în când să scoată câte un strigăt în 
semn de aprobare. 

Frodo spuse multe, dar se feri să aducă vorba de misiunea Frăției şi de 
Inel, stăruind asupra vitejiei lui Boromir în toate păţaniile lor: cu lupii 
din sălbăticie, în zăpezile de sub Caradhras şi în galeriile din Moria unde 
se prăbuşise Gandalf. Faramir se arătă cel mai mişcat de bătălia de pe 
pod. 

— S-o fi săturat şi Boromir să tot fugă de orci, zise el; poate şi de 
creatura aia scârbavnică, Balrog parcă i-ai zis, deşi a fost ultimul care-a 
plecat. 

— Da, a fost ultimul, încuviinţă Frodo, dar Aragorn a trebuit să ne 
călăuzească. Numai el singur ştia drumul, după prăbuşirea lui Gandalf. 
Dar dacă n-ar fi avut în grijă nişte ființe aşa mici ca noi, nu cred c-ar fi fu- 
git nici el, nici Boromir. 

— Poate-ar fi fost mai bine ca Boromir să se fi prăbuşit acolo, o dată cu 
Mithrandir, spuse Faramir, şi să nu-şi fi mai urmat destinul crunt care îl 
aştepta deasupra cascadei Rauros. 

— Poate. Dar mai bine povesteşte-mi acum şi despre aventurile 
voastre, zise Frodo, schimbând iar vorba. Pentru că aş vrea să ştiu mai 
multe despre Minas Ithil şi Osgiliath, despre Minas Tirith cea îndelung 
îndurătoare. Ce nădejdi aveţi cu cetatea asta, în războiul vostru nesfârşit? 

— Ce nădejdi avem? făcu Faramir. De mult nu mai avem nici o năde- 
jde. Poate că sabia lui Elendil ne-o va aprinde iar în suflete, dar asta n-o 
să facă decât să amâne ziua de pe urmă; bineînţeles, dacă nu cumva se va 
întâmpla ceva neaşteptat pentru elfi şi pentru oameni. Căci Vrăjmaşul se- 
ntăreşte, pe când noi ne împuţinăm tot mai mult. Suntem nişte făpturi pe 
ducă, o toamnă fără lăstari. Oamenii din Numenor s-au aşezat departe, 
cei mai mulţi pe ţărmuri, în zonele de la mare ale Ţinuturilor Mari, dar 

foarte mulţi s-au luat de rele şi fac nebunii. Au îndrăgit întunecimea şi 
vrăjile; unii s-au dedat cu totul lenevirii şi nepăsării, iar alţii s-au bătut 
între ei, până au fost cuceriţi în slăbiciunea lor de oamenii sălbatici. N- 
am auzit ca cineva să fi făcut vrăji în Gondor sau că Nenumitul ar fi fost 
vreodată cinstit acolo; iar vechea înţelepciune şi frumuseţe aduse de la 
Apus au rămas multă vreme în ţinutul fiilor lui Elendil cel Chipeş, şi încă 
mai sălăşluiesc acolo. Chiar şi aşa, Gondorul însuşi şi-a atras încetul cu 
încetul ruina şi căderea, crezând că Vrăjmaşul doarme; dar el fusese doar 
îndepărtat, nu nimicit. Moartea era pretutindeni, pentru că nu- 
menoreenii tânjeau încă — aşa cum făcuseră în vechiul lor regat, pe care 
îl pierduseră tocmai din această pricină — după viaţa fără de sfârşit, 
neschimbătoare. Regii îşi făceau morminte mai grozave decât casele oa- 
menilor vii, pe care însemnau numele strămoşilor la care ţineau mai mult 
decât la numele propriilor lor fii. Seniori fără copii şedeau în săli învech- 
ite, visând la blazoanele lor; oameni ofiliți amestecau elixire tari, prin 
cămăruţe tainice, sau îşi puneau întrebări despre stele prin turnuri înalte 
şi reci. lar ultimul rege din stirpea lui Anarion nu avea urmaşi. Dar ma- 
jordomii erau mai înţelepţi şi mai norocoşi. Mai înţelepţi, pentru că îşi 
adunau armia dintre oamenii voinici de la ţărmul mării şi dintre mun- 
tenii îndrăzneţi din Ered Nimrais. Şi au încheiat un armistițiu cu 
popoarele de la Miazănoapte care ne atacaseră adesea — bărbaţi sălbatici 
şi viteji — afară doar de seminţia noastră depărtată, răsăritenii sălbatici şi 
haradrimii haini. Astfel s-a întâmplat că, în zilele lui Cirion al Doispreze- 
celea Majordom (tatăl meu e-al douăzeci şi şaselea), au dat fuga să ne 
sară în ajutor şi i-au nimicit pe vrăjmaşii care puseseră mâna pe ţinu- 
turile noastre de la miazănoapte, în Marea Câmpie Celebrant. Aceştia 
sunt rohirrimii, după cum le zicem noi, stăpânii de cai, cărora le-am ced- 
at câmpiile Calenardhonului ce se numesc de-atunci Rohan; căci ţinutul 
acela fusese dintotdeauna foarte puţin locuit. Astfel ne-au fost alături şi 
ne-au fost credincioşi, ne-au ajutat la nevoie şi ne-au păzit hotarele de la 
miazănoapte şi Defileul Rohan. Au prins câte ceva din învăţătura şi vor- 
bele noastre şi, la nevoie, ştiu să ne vorbească şi limba; dar ţin mult la 
faptele şi la numele strămoşilor lor, iar între ei vorbesc propria lor limbă, 
de la Miazănoapte. Şi îi avem la inimă, pentru că bărbaţii sunt înalți şi fe- 
meile minunate, la fel de viteji şi ei, şi ele, puternici, cu păr bălai şi ochi 
strălucitori; ne amintesc de oamenii din Zilele de Odinioară. De altfel, 
înţelepţii noştri spun că legătura dintre noi se pierde în negura timpur- 
ilor, căci se trag din aceleaşi Trei Case ale Oamenilor, la fel ca nu- 
menoreenii, şi poate că nu din Hador cel cu Părul de Aur, prietenul el- 
filor, ai cărui fii şi-o parte din neamul lui n-au plecat peste Mare, în 

Apus, împotrivindu-se chemării. lată cum îi socotim noi pe oameni în 
hrisoave: Nobilii sau Oamenii din Apusime care erau numenoreenii; Po- 
poarele Mijlocii, Oamenii Amurgului, cum ar fi rohirrimii şi seminţia lor 
care sălăşluieşte încă în depărtatul Miazănoapte; şi Sălbaticii, Oamenii 
din Întunecime. 

Acum, dacă rohirrimii au crescut, într-o oarecare măsură, în felul nos- 
tru, în ceea ce priveşte meşteşugurile şi purtarea, şi noi am luat ceva de 
la ei, şi nu ne mai putem numi „Nobili”. Am devenit Oameni Mijlocii, ai 
Amurgului, dar cu amintirea altor lucruri. Căci, la fel ca rohirrimii, iubim 
acum războiul şi vitejia prin ele însele, atât ca lucrare în sine, cât şi ca ţel; 
şi, deşi încă zicem că un războinic ar trebui să fie mai degrabă dăruit şi 
învăţat, decât să se priceapă doar la meşteşugul armelor şi la cum să 
ucidă, totuşi îi preţuim pe luptători mai mult decât pe cei care ce se 
ocupă cu alte treburi. Căci de-asta e trebuinţă în zilele noastre. Aşa era şi 
fratele meu, Boromir, un om al faptelor strălucite, pentru care era socotit 
cel mai bun din Gondor. Şi-a fost, într-adevăr, foarte viteaz; de mult n-a 
mai avut Minas Tirith un moştenitor atât de truditor, atât de gata să sară 
la luptă şi nimeni nu putea să sufle mai puternic din Marele Corn ca el. 

O clipă, Faramir oftă şi tăcu. 

— Nu prea spuneţi multe în istoriile dumneavoastră despre elfi, dom- 
nule, rosti Sam, luându-şi brusc inima-n dinţi. 

Observase că Faramir părea să vorbească despre elfi cu mare cuviință 
ceea ce, mai mult decât felul în care-i primise şi mâncarea şi vinul lui, îi 
câştigaseră lui Sam cel înţelept prețuirea şi încrederea. 

— Aşa e, jupâne Sam cel înţelept, zise Faramir, căci nu mă pricep la în- 
văţătura elfească. Dar iată că ai pus degetul pe un alt miez al schimbării 
noastre, care ne depărtează de Numenor şi ne apropie de Pământul de 
Mijloc. Căci, aşa cum poate ştii, o dată ce Mithrandir ţi-a fost tovarăş şi-ai 
stat de vorbă cu Elrond, edainii, strămoşii numenoreenilor, au luptat 
alături de elfi în primele războaie şi au fost răsplătiți cu regatul din mij- 
locul Mării, nu departe de Ţara Elfilor. Dar pe Pământul de Mijloc, oa- 
menii şi elfii s-au înstrăinat unii de alţii în zilele întunecimii prin ticluirile 
Duşmanului, şi, încet-încet, şi-a reluat fiecare seminţie calea ei. Oamenii 
se tem acum de elfi şi nu mai au încredere în ei, deşi ştiu puţine despre 
ei. lar noi, cei din Gondor, ne asemuim cu seminţia din Rohan; pentru că, 
până şi ei, care sunt în vrăjmăşie cu Seniorul Întunecimii, se feresc de elfi 
şi vorbesc cu groază de Codrul de Aur. Cu toate acestea, sunt unii 
printre noi care au de-a face cu elfii când şi când; uneori, se duc în taină 
în Lorien, şi puţini se mai întorc de-acolo. Eu unul n-am fost. Căci mi se 

pare acum primejdios ca muritorii să năzuiască la cercetarea Străbunilor. 
Totuşi vă invidiez că aţi stat de vorbă cu Doamna cea Dalbă. 

— Doamna din Lorien! Lady Galadriel! exclamă Sam. Dacă aţi vedea- 
o, domnule! O, dac-aţi vedea-o! Nu-s decât un hobbit şi acasă la mine-s 
grădinar, dacă-nţelegeţi ce vreau să spun; iar mare meşter nu-s într-ale 
stihurilor, adică nu ştiu să le ticluiesc; mai zic şi eu câte unul hâtru, dar 
nu-i poezie de-adevăratelea, aşa că nu vă pot spune ce-am în inimă. 
Cântarea ar fi mai potrivită pentru ea. Ar trebui să-l auziţi pe Pas Mare, 
adică pe Aragorn, sau pe bătrânul domn Bilbo, cum cântă. Dar tare mi-ar 
plăcea şi mie să-i fac o cântare! Frumoasă e, domnule! O minunăţie! 
Uneori e ca un pom în floare, alteori ca o narcisă albă — la fel de mititică 
şi de mlădie. Tare ca diamantul, blândă ca raza de lună. Caldă ca lumina 
soarelui, rece ca stelele îngheţate. Mândră şi trufaşă ca un munte de nea, 
şi veselă ca orice fetişcană, primăvara, cu margarete în cosițe. Dar ce pot 
eu să zic nu-i decât o flecăreală. 

— Atunci trebuie să fie cu adevărat minunată, zise Faramir. Primejdios 
de frumoasă. 

— N-am de unde să ştiu de-i primejdios sau nu, spuse Sam. Mă uluieşte 
că oamenii duc cu ei primejdia în Lorien şi-apoi zic c-au găsit-o acolo, 
când ei înşişi au venit cu ea. Dar poate că-i ziceţi astfel pentru că e puter- 
nică prin ea însăşi. Te faci ţăndări, ca un vapor izbit de stânci, în faţa ei; 
sau te îneci ca un hobbit într-un râu. Dar nici stânca, nici râul nu-s de 
vină. lar Boro... 

Tăcu şi se înroşi ca racul. 

— Ei? Iar Boromir şi ce-ai mai vrut să spui? îl întrebă Faramir. Zi-i, ce-ai 
mai vrut să spui? Ele cel care-a adus primejdia cu sine? 

— Da, domnule, şi vă cer iertare că zic una ca asta, cu toate că fratele 
domniei voastre a fost un bărbat ales. Dar aţi ghicit situaţia, încă de la- 
nceput. L-am urmărit şi l-am ascultat pe Boromir de când a plecat din 
Vâlceaua Despicată — asta pentru că aveam grijă, ştiţi, de stăpânul meu, 
nu ca să-i fac fratelui domniei voastre vreun rău — şi cred că el a văzut 
limpede în Lorien mai ales ceea ce voia să vadă; lucru pe care l-am bănu- 
it din capu' locului. De cum a văzut Inelul Duşmanului, l-a şi poftit. 

— Sam! strigă Frodo îngrozit. 

Se cufundase doar pentru o clipă în gânduri şi se trezise deodată; prea 
târziu însă. 

— Îndurare! făcu Sam pălind, apoi făcându-se ca focul. Iar am luat-o 
razna! De câte ori caşti gura, îți iese o păsărică din ea, îmi spunea mie 
Unchiaşul, şi-avea dreptate. Văleu! Vai de mine! 

Se întoarse apoi şi îl privi pe Faramir în faţă, adunându-şi bruma de 
curaj pe care-o mai avea: 

— Acu, ascultați ce vă spun, domnule! Să nu vă luaţi de stăpânul meu, 
numa! pentru că slujitorul lui nu-i decât un găgăuţă. Aţi vorbit tot timpul 
meşteşugit şi m-aţi făcut să-mi dau drumul, despre elfi şi alte alea. Dar 
meşteşugul se vede mai bine-n faptă, aşa că aveţi prilejul acum să vă arătaţi 
mărinimia. 

— Aşa se pare, rosti Faramir agale şi foarte blând, surâzând ciudat. 
Deci, aceasta-i dezlegarea tuturor cimiliturilor! Inelul Suprem despre 
care se credea c-a pierit din lume. Şi Boromir a-ncercat să-l ia cu forţa? 
lar voi aţi fugit atunci, ca să ajungeţi aici, la mine! Şi eu am acum în 
mână, în sălbăticia asta, doi piticuţi, o oştire de oameni gata să mă 
slujească, precum şi Inelul Inelelor. Ăsta da, noroc! Un mare prilej pentru 
Faramir, Căpitanul din Gondor, să-şi arate mărinimia! Ha, ha! 

Se ridică în picioare înalt şi sever, cu ochii cenuşii şi scânteietori. Frodo 
şi Sam ţâşniră de pe scaune şi se lipiră cu spatele de zid, unul lângă altul, 
bâjbâind după mânerele spadelor. Se lăsă tăcerea. Toţi bărbaţii din 
peşteră încetară vorba şi se uitară uimiţi la ei. Dar Faramir se aşeză iar şi 
începu să râdă liniştit. Apoi fu iarăşi serios. 

— Bietul Boromir! Prea a fost crunt încercat, zise el. Dac-aţi şti cu câtă 
tristeţe m-aţi copleşit voi, doi călători dintr-o ţară depărtată, care purtaţi 
năpasta noastră. Dar voi îi judecaţi pe oameni mai puţin decât îi judec eu 
pe piticuţi. Noi, cei din Gondor, vorbim pe şleau. Rareori ne fudulim, și- 
atunci când o facem, mergem înainte până la jertfa cea mare, dacă e ne- 
voie. Nici dacă-l găsesc în mijlocul drumului, n-am săpun mina pe el, aşa mi- 
am zis. Chiar de-aş fi unul dintre cei care poftesc lucrul acela, fără să fiu 
lămurit asupra lui, tot m-aş ţine de vorba mea, ca de un jurământ. 
Numai că eu nu sunt dintre aceia. Sau, mai degrabă, am atâta scaun la 
cap să-mi dau seama că sunt unele primejdii de care omul trebuie să se 
ferească. 

Aşezaţi-vă liniştiţi! Şi nu-ţi face griji, Sam cel Înţelept. Dacă ţi se pare 
că te-a luat gura pe dinainte, gândeşte-te că aşa a fost să fie. Inima ţi-e în 
aceeaşi măsură ageră şi credincioasă şi-a văzut mai bine decât ochii. 
Căci, oricât de ciudat ar părea, a fost bine că mi-ai mărturisit asta. S-ar 
putea să-i fie de folos chiar şi stăpânului tău, pe care-l iubeşti atât. Se va 
întoarce totul spre binele lui, dacă-mi va sta în putinţă. Aşa că fii liniştit. 
Dar nici măcar să nu mai rosteşti numele lucrului aceluia cu glas tare. 
Ajunge că l-ai spus o dată. 

Hobbiţii se întoarseră la locurile lor şi se aşezară fără să scoată un cu- 
vânt. Oamenii se puseră pe băut şi vorbit, socotind că Faramir făcuse o 
glumă oarecare cu micii lui oaspeţi şi-acum totul se terminase. 

— Ei, Frodo, acum ne înțelegem şi noi, în sfârşit, unul pe celălalt, zise 
Faramir. Dacă ai luat lucrul acela asupra ta, împotriva voinţei tale, la cer- 
erea altora, atunci ai toată prețuirea mea. Şi mă minunez cum de l-ai pu- 
tut ţine ascuns, fără să te foloseşti de el. Îmi dezvăluiţi o lume nouă; sun- 
teţi nişte fiinţe cum n-am mai întâlnit. Toţi cei din seminţia voastră sunt 
aşa? În ţinutul vostru trebuie să fie numai pace şi mulţumire, iar grădin- 
arii să fie ţinuţi la mare cinste. 

— Nu merg nici la noi toate ca pe roate, zise Frodo. Dar unii grădinari 
sunt ţinuţi, într-adevăr, la mare cinste. 

— Numai că făpturile de-acolo îşi pierd puterile chiar şi în grădinile 
lor, aşa cum se întâmplă cu toate cele de sub Soarele lumii acesteia. lar 
voi sunteţi departe de casă şi osteniţi de-atâta drum. Ajunge pentru astă- 
seară. Dormiţi amândoi în pace, dacă vă e cu putinţă. Nu vă temeţi! Nu 
vreau nici să-l văd, nici să-l ating şi nici să ştiu mai multe (ştiu şi-aşa des- 
tule!), ca nu cumva să mă pască ispita şi să mă dovedesc mai prejos în 
această încercare decât Frodo, fiul lui Drogo. Duceţi-vă şi odihniţi-vă, 
dar mai întâi spuneţi-mi, de vreţi, unde doriţi să mergeţi şi ce-aveţi de 
făcut. Căci sunt nevoit să veghez, s-aştept şi să chibzuiesc. Timpul trece. 
Mâine dimineaţă trebuie s-o luăm fiecare pe drumul care ne e hărăzit. 

Odată trecut primul fior de spaimă, Frodo se pomenise tremurând. 
Acum fu copleşit de o slăbiciune care se pogori ca un nor asupra lui. 
Putea să se prefacă, dar nu se mai stăpâni 

— Aveam de gând să găsesc un drum spre Mordor, spuse el pierit. 
Mergeam la Gorgoroth. Trebuie să ajungem la Muntele de Foc şi să ar- 
uncăm lucrul acela în Genunea Pieirii. Aşa a zis Gandalf. Nu cred însă că 
voi ajunge vreodată acolo. 

Faramir îl privi o clipă lung, uluit şi grav. Apoi se repezi şi îl prinse să 
nu cadă, îl luă uşor pe braţe şi îl duse la pat. Îl aşeză acolo, apoi îl înveli 
bine. Frodo se cufundă pe dată într-un somn adânc. Puseră alături încă 
un pat pentru slujitorul lui. Sam şovăi niţel, apoi rosti, făcând o plecă- 
ciune foarte adâncă: 

— Noapte bună, domnu' Căpitan. Aţi folosit prilejul, stăpâne. 

— Chiar aşa? făcu Faramir. 

— Da, stăpâne, şi aţi arătat c-aveţi stofă, nu glumă. Faramir zâmbi. 

— Eşti un slujitor îndrăzneţ, jupâne Sam cel Înţelept. Dar nu, lauda 
pentru cel care-o merită e mai presus de orice răsplată. Totuşi aici nu era 
nimic de preamărit. N-am avut nici o clipă dorinţa să fac altfel. 

— Aaa, făcu Sam, păi aţi zis că stăpânul meu are un aer elfesc, ceea ce-i 
bine şi-adevărat. Da' am să vă spun şi eu ceva: dumneavoastră aveţi un 
aer, care-mi aminteşte de... ei bine, de Gandalf, de vrăjitori! 

— Cine ştie? rosti Faramir. Poate că ai desluşit în mine aerul depărtat 
al numenoreenilor. Noapte bună! 

Heleşteul Neîngăduit 


F rodo se trezi şi îl văzu pe Faramir aplecat asupra lui. Preţ de o clipă, 
vechile spaime puseră iar stăpânire pe el; se ridică în capul oaselor şi 
zvâcni îndărăt. 

— N-ai de ce să te sperii, zise Faramir. 

— S-a şi făcut dimineaţă? întrebă Frodo, căscând. 

— Nu încă, dar noaptea-i pe sfârşite, iar luna plină scăpată spre apus. 
Vrei să vii s-o vezi? Mai e ceva: aş dori să mă povăţuieşti într-o 
chestiune. lartă-mă că te-am trezit din somn; dar vrei să vii? 

— Da, spuse Frodo, ridicându-se şi înfiorându-se uşor când ieşi de sub 
pătura şi pieile călduroase. 

Era frig în peştera fără foc. Vuietul apei răsuna puternic în liniştea de- 
plină. Îşi puse mantia şi îl urmă pe Faramir. 

Trezindu-se deodată, Sam văzu mai întâi patul gol al stăpânului său şi 
sări în picioare. Apoi zări două umbre întunecate — a lui Frodo şi a unui 
bărbat — desluşindu-se în bolta luminată acum toată într-o paloare al- 
burie. Se luă iute după ei printre şirurile de oameni care dormeau pe 
saltele, de-a lungul peretelui. Când ieşi prin gura peşterii, văzu că per- 
deaua se transformase într-un văl din mătase şi perle, cu fir de argint: 
ţurţuri din raze de lună topindu-se. Dar nu se opri să-i admire, ci o luă 
într-o parte, ca să-şi urmeze stăpânul prin culoarul strâmt din peretele 
peşterii. 

Trecură întâi printr-un tunel întunecat, apoi urcară multe scări ude şi 
astfel ajunseră pe o lespede mică, tăiată în piatră şi luminată de sus de tot 
de cerul palid care strălucea printr-un horn lung. De acolo porneau două 
şiruri de trepte: după câte se părea, unul mergea înainte, până pe malul 
înalt al pârâului, celălalt cotea spre stânga. Pe-acesta o luară ei. Urca în 
spirală, ca o scară într-un foişor. 

Până la urmă, ieşiră din întunericul din stâncă şi se uitară în jur. Se 
aflau pe o lespede de piatră, fără balustradă sau parapet. în dreapta lor, 
către răsărit, se revărsa torentul, izbindu-se de o mulţime de terase, 

căzând apoi într-un canal neted, săpat de forţa nestăpânită a apei în- 
spumate care se unduia şi se repezea aproape la picioarele lor, apoi 
cădea drept peste marginea care se căsca în stânga. Acolo, la buza pră- 
pastiei, stătea un om care privea în hău. 

Frodo se întoarse să se uite cum lunecau şi se avântau în jos şuvoaiele 
mlădioase de apă. Apoi îşi ridică ochii şi îşi aţinti privirile în zare. Firea 
era tăcută şi rece, ca înaintea zorilor. La apus, în depărtare, scăpata luna 
plină, rotundă şi albă. în valea mare de dedesubt licăreau ceţuri alburii 
— o vâltoare întinsă de fum argintiu, dedesubtul căruia se rostogoleau 
apele răcoroase şi înnoptate ale Anduinului. Dincolo de râu, se desluşea 
ameninţător o întunecime de nepătruns, în care sclipeau din loc în loc, 
reci, ascuţite, depărtate şi albe, ca nişte dinţi de stafii, culmile din Ered 
Nimrais, Munţii Albi ai Ţinutului Gondor, acoperite cu zăpezi veşnice. 

O vreme, Frodo stătu acolo, pe piatra înaltă, şi îl trecu un fior, 
gândindu-se că, poate, în această nesfârşire de pământuri copleşite de 
noapte, vechii lui tovarăşi îşi purtau paşii, dormeau sau zăceau morţi, în- 
văluiţi în ceaţă. Ce căuta aici, smuls din uitarea somnului? 

Sam aştepta nerăbdător un răspuns la aceeaşi întrebare şi nu se putu 
ţine să nu bombăne, crezu el, numai pentru urechea stăpânului său: 

— Frumoasă privelişte, n-am ce zice, domnu' Frodo; dar îţi îngheaţă 
inima, ca să nu mai zic nimic de oase! Ce se petrece aici? 

Faramir îl auzi şi îi răspunse: 

— Apus de lună în Gondor. Mândrul Ithil, în vreme ce părăseşte 
Pământul de Mijloc, mai aruncă o privire peste buclele albe ale bătrânu- 
lui Mindolluin. Merită să tremuri un pic. Dar nu pentru asta v-am adus 
aici — deşi, în ceea ce te priveşte, nu te-a chemat nimeni, Sam cel 
Înţelept, aşa că nu faci decât să tragi ponoasele fiindc-ai vrut să vezi. O 
duşcă de vin te va drege pe dată. Hai, vino să vezi! 

Urcă lângă straja tăcută de la marginea întunecată a prăpastiei, iar 
Frodo îl urmă. Sam se ţinu şi el după ei. Şi-aşa se simţea destul de nesig- 
ur pe lespedea aceea umedă şi înaltă. Faramir şi Frodo îşi coborâră 
privirile. Dedesubt, departe, văzură apele albicioase care curgeau într-un 
bol înspumat, apoi se învolburau întunecat în jurul unui găvan adânc din 
stâncă, până îşi aflau iar cale de ieşire printr-o poartă îngustă, de unde 
porneau vuind înceţoşate spre întinderi mai calme. Razele lunii cădeau 
încă pieziş la poalele cascadei şi scânteiau pe faţa vălurită a găvanului. 
Frodo văzu imediat ceva mic şi întunecat pe malul apropiat, care însă se 
scufundă şi se făcu nevăzut, chiar sub privirile sale, dincolo de cascada 
clocotitoare şi bolborositoare, tăind apa neagră ca o săgeată sau ca o pi- 
atră ascuţită. Faramir se întoarse către bărbatul de alături. 

— Asta ce zici c-ar putea să fie, Anborn ? O veveriţă sau un pescăruş? 
Oare există pescăruşi albaştri în heleşteele nopţii din Codrul Întunecat? 

— Pasăre nu-i, o fi altceva, îi răspunse Anborn. Are patru mădulare şi 
se scufundă ca oamenii; şi pare destul de priceput la aşa ceva. Ce-o fi? 
Oare caută o cale dincolo de perdea, ca să ajungă în ascunzătoarea 
noastră? Se pare că până la urmă am fost găsiţi. Am arcul cu mine şi-am 
mai pus câţiva arcaşi în apropiere, la fel de buni trăgaci ca mine, pe 
maluri. Nu aşteptăm decât porunca ta, Căpitane. 

— Să tragem? întrebă Faramir, întorcându-se spre Frodo. Acesta nu 
răspunse imediat. Apoi rosti: 

— Nu, nu! Te conjur, nu! 

Dacă Sam ar fi îndrăznit, ar fi zis: „da', mai repede şi mai tare. Nu 
vedea, dar ghicea foarte bine din vorbele lor la ce se uitau. 

— Ştii, aşadar, despre ce-i vorba? întrebă Faramir. Hai, acum c-ai 
văzut, spune-mi de ce să-l cruţăm? În nici o vorbă de-a noastră n-ai rostit 
un cuvânt despre haimanaua asta de însoțitor al vostru şi l-aţi lăsat baltă, 
pentru moment. Putea s-aştepte mult şi bine, până să fie prins şi-adus 
dinaintea mea. Am trimis cei mai dibaci vânători după el, dar le-a scăpat 
şi nu l-a mai văzut nimeni de-aseară. Acum însă a sărit rău peste cal, mai 
rău decât dacă s-ar fi dus doar să vâneze iepuri pe coline: a îndrăznit să 
vină la Henneth Annun şi şi-a pus viaţa în primejdie. Mă mir de făptura 
asta, cum de s-a-ncumetat, aşa ascunsă şi vicleană cum pare, să vină să se 
distreze în heleşteul ăsta, chiar la fereastra noastră. O fi crezând că oa- 
menii dorm toată noaptea, fără să vegheze? De ce face asta? 

— Sunt, cred, două răspunsuri, zise Frodo. Întâi, ştie prea puţin despre 
oameni şi, cât o fi el de viclean, n-are cum să-şi dea seama că vă ascun- 
deţi aici, într-un loc atât de tainic. Apoi, cred c-a fost ademenit aici de-o 
dorinţă nestăpânită, care-i depăşeşte luarea-aminte. 

— Zici că-i ademenit? întrebă Faramir cu glas scăzut. Cum aşa? În- 
seamnă că ştie ce duceţi cu voi. 

— Aşa e. L-a purtat el însuşi ani de zile. 

— L-a purtat el? făcu Faramir, tăindu-i-se respiraţia de uimire. Altă 
cimilitură! Înseamnă că încearcă să pună mâna pe el. 

— Poate. Pentru el e ceva nepreţuit. Dar nu la asta m-ara gândit. 

— Atunci, la ce? 

— La peşte, zise Frodo. la uitaţi-vă! 

Îşi îndreptară cu toţii privirile spre heleşteul întunecat. La capătul de- 
părtat al bazinului, apăru un căpşor negru, direct de sub umbrele steiur- 
ilor. Ceva argintiu luci scurt şi apa se încreţi într-un cerculeţ. Înotă într-o 
parte, apoi, cu o agerime uimitoare, pe mal sări o făptură asemeni unei 

broaşte, care se aşeză şi începu să molfăie obiectul acela mic şi argintiu; 
ultimele raze de lună cădeau acum dincolo de peretele de piatră de la 
capătul heleşteului. Faramir râse uşor. 

— Peşte! zise el. Foamea asta nu pare primejdioasă! Sau, cine ştie? 
Peştii din heleşteul lui Henneth Annun s-ar putea să-l coste cam scump. 

— Îl am în bătaia săgeţii, zise Anborn. Să trag, Căpitane? Căci legea 
noastră-i moartea pentru oricine vine pe-aici nepoftit. 

— Stai un pic, Anborn, îl opri Faramir. E o trebuşoară mai dificilă 
decât pare. Ce-ai de zis acum, Frodo? De ce l-am cruța? 

— Făptura aceea e neputincioasă şi înfometată, zise Frodo; nu-şi dă 
seama de primejdie. lar Gandalf, Mithrandir al vostru, v-ar fi rugat să 
nu-l ucideţi pentru asta. El le-a interzis elfilor să facă astfel de lucruri. Nu 
prea mi-e limpede de ce, iar despre bănuielile mele nu pot vorbi deschis 
aici. Dar făptura aceasta este, într-un fel, legată de misia mea. Până să ne 
găsiţi şi să ne luaţi cu voi, mi-a fost călăuză. 

— Călăuza ta! făcu Faramir. Treaba e şi mai ciudată. Sunt în stare să 
fac multe pentru tine, Frodo, dar nu-ţi pot făgădui c-am să-l las pe vaga- 
bondul ăsta viclean să plece liber de-aici, după capul lui, şi să ţi se 
alăture când o pofti, ori să fie prins de orci, ca să le spună tot ce ştie sub 
ameninţarea caznelor. Trebuie ori să-l ucidem, ori să punem mâna pe el. 
lar dacă nu putem să-l prindem, o să-l ucidem. Oare ajunge o singură 
săgeată împănată, ca să ucidem o asemenea făptură lunecoasă şi 
schimbătoare? 

— Hai să coborâm încet la el, zise Frodo. N-aveţi decât să ţineţi ar- 
curile încordate şi să mă ucideţi întâi pe mine, dac-oi da greş. N-am să 
fug. 

— Atunci, du-te; dar să-i dai zor, zise Faramir. Dacă scapă cu viaţă, ar 
face bine să te slujească tot restul zilelor lui nefericite. Anborn, 
călăuzeşte-l pe Frodo până jos, pe mal; dar să mergi cătinel, căci făptura 
aia are nas şi urechi. Dă-mi mie arcul tău. 

Anborn mormăi şi porni înainte pe scările în spirală, până ajunseră, în 
sfârşit, la o gaură strimtă, ascunsă de un desiş de tufe. După ce se furişă 
dincolo, Frodo se trezi deasupra heleşteului, pe malul de miazăzi. Acum 
era întuneric, iar căderea de apă oglindea palid, cenuşiu, ultimele raze de 
lună dinspre apus. Nu-l vedea pe Gollum. Făcu vreo câţiva paşi, urmat 
tiptil de Anborn. 

— Dă-i zor! îi suflă acesta la ureche. Fii atent în dreapta. Dacă te 
prăbuşeşti în heleşteu, atunci numai prietenul tău, pescarul, te mai poate 
scăpa. Şi bagă de seamă, arcaşii sunt la doi paşi, chiar dacă s-ar putea să 
nu-i vezi. 

Frodo se târî înainte, bâjbâind cu mâinile pe jos, ca să simtă pământul 
şi să nu se clatine. Pietrele erau aproape toate netede, dar lunecoase. Se 
opri ascultând. Întâi nu auzi nici un sunet, afară de curgerea nesfârşită a 
apei dindărătul lui. Apoi însă, îi ajunse la urechi un murmur şuierător, 
care venea din față. 

— Peşşşte, peşşşte bun. Până la urmă, Faţa Palidă s-a făcut nevăzută, 
nepreţuitule, da! Acum putem mânca peşte liniştiți. Nu, nu liniştiţi, 
nepreţuitule. Căci Nepreţuitul s-a dus; da, s-a dus. Urâcioşii şi scârboşii 
ăia de hobbiţi! S-au dus şi ne-au lăsat, gollum; iar Nepreţuitul s-a dus. 
Numai bietul Smeagol singur. Nici un nepreţuit. Oamenii urâcioşi au să-l 
ia, au să-mi fure Nepreţuitul. Hoţi. Îi urâm. Peşşşte, peşşşte bun. Ne 
întăreşte. Ne face ochi strălucitori şi degete tari, da. O să-i gâtuim pe toţi, 
da, dac-o s-avem prilejul. Peşşşte bun! Peşşşte bun! 

Astfel pălăvrăgea fără-ncetare, aproape ca vuietul apei, întrerupându- 
se doar să molfăie şi să plescăie încetişor. Frodo se cutremură de milă şi 
de scârbă. Cât şi-ar fi dorit să înceteze totul, să nu mai fie nevoit să audă 
glasul acela niciodată! Anborn era aproape, îndărătul lui. Putea foarte 
bine să se târască până la el şi să-i ceară să-i pună pe arcaşi să tragă. Se 
puteau apropia, în timp ce Gollum înfuleca şi era descoperit. Ajungea să- 
l străpungă o săgeată şi Frodo ar fi scăpat de glasul acela nenorocit pen- 
tru totdeauna. Dar nu, avea acum o datorie faţă de Gollum. Stăpânul îi e 
dator slujitorului său pentru ceea ce-a făcut pentru el, chiar dacă sub 
ameninţare. Dacă n-ar fi fost Gollum, s-ar fi scufundat în Smârcurile 
Morților. Şi Frodo simţea limpede că nici Gandalf n-ar fi dorit una ca 
asta. 

— Smeagol! îl strigă el încetişor. 

— Peşşşte, peşşşte bun, rosti glasul acela. 

— Smeagol! zise Frodo ceva mai tare. Glasul încetă. 

— Smeagol, Stăpânul a venit să te caute. Stăpânul e aici. Hai, Smeagol! 

Nu-i veni nici un răspuns, doar un şuierat uşor, ca şi cum celălalt şi-ar 
fi ținut răsuflarea. 

— Hai, Smeagol! zise Frodo. Suntem în primejdie. Oamenii au să te 
ucidă, dacă te găsesc aici. Vino iute, de vrei să scapi de moarte. Vino la 
Stăpânul tău! 

— Nu! rosti glasul. Stăpânul nu-i cumsecade. Îl părăseşte pe bietul 
Smeagol şi se duce cu noii lui prieteni. Stăpânul poate s-aştepte. Smeagol 
n-a terminat. 

— N-avem timp, zise Frodo. Adu peştele cu tine. Hai! 

— Nu! Peştele trebuie terminat. 

— Smeagol! făcu Frodo deznădăjduit. Nepreţuitul o să se mânieze. 
Am să-l iau şi-am să-i spun. Fă-l să-nghită oasele şi să se-nece! Să nu mai 
pună niciodată gura pe peşte. Hai, Nepreţuitul te-aşteaptă! 

Se auzi un şuierat ascuţit. Gollum ieşi imediat din întuneric, târându- 
se în patru labe, ca un căţel vinovat, chemat la poruncă. Avea în gură un 
peşte pe jumătate mâncat, iar în mână încă unul. Se apropie de Frodo şi îi 
pufni în faţă. Ochii lăptoşi îi străluceau. Apoi îşi scoase peştele din gură 
şi se ridică în picioare. 

— Stăpân cumsecade, şopti el. Hobbit cumsecade s-a-ntors la bietul 
Smeagol. Bunul Smeagol vine. Să-i dăm zor, da, să-i dăm zor! Printre co- 
paci, cît Feţele alea n-au răsărit încă. Da, hai să mergem! 

— Da, o să plecăm curând, zise Frodo. Dar nu chiar acum. Am să merg 
cu tine, cum am făgăduit. Şi îți făgăduiesc şi-acum. Dar nu plecăm încă, 
pentru că eşti în primejdie. Am să te scap, însă trebuie să te încrezi în 
mine. 

— Trebuie să ne-ncredem în Stăpân? întrebă Gollum şovăielnic. De ce? 
De ce nu plecăm imediat? Unde-i celălalt, hobbitu' ăla mojic şi nemernic? 
Unde-i? 

— E-acolo, sus, zise Frodo, arătând spre cascadă. Nu plec fără el. Tre- 
buie să ne întoarcem să-l luăm. 

I se strânse inima. Prea semăna a păcăleală. Nu se temea cu adevărat 
că Faramir va îngădui uciderea lui Gollum, dar pesemne că avea să-l ia 
ostatic şi să-l pună în lanţuri; şi, cu siguranţă, ceea ce făcea el acum avea 
să i se pară un gest de trădare amărâtului aceluia ticălos. Va fi cu 
neputinţă să îl facă vreodată să înţeleagă sau să creadă că îi scăpase viaţa 
în singurul fel pe care îl avea la îndemână. Ce altceva îi rămânea decât să 
încerce să câştige încrederea tuturor? 

— Hai! zise el. Altfel o să-l înfurii pe Nepreţuit. O să ne întoarcem sus, 
pe lângă pârâu. Mergi înainte, hai! 

Gollum se târî puţin fără să se depărteze de buza prăpastiei, pufnind 
bănuitor. Deodată se opri şi îşi ridică fruntea. 

— E ceva acolo! rosti el. Şi nu-i un hobbit. 

Se întoarse imediat. în ochii lui bulbucaţi sclipi o luminiţă verzuie. 

— Sssstăpâne, ssstăpâne! şuieră el. Hain! Şmecher! Fals! Scuipă şi îşi 
întinse braţele lungi, trosnindu-şi degetele albe. 

În clipa aceea, dindărăt se năpusti asupra lui o umbră uriaşă şi neagră. 
Anborn îl înşfacă de ceafă, prinzîndu-l cu mâna lui mare şi puternică. 
Gollum se răsuci ca un fulger, aşa lunecos şi ud cum era, unduindu-se 
precum un ţipar, muşcând şi zgâriind ca o pisică. Însă din umbră mai 
apărură doi oameni. 

— Stai cuminte! zise unul. Că te facem arici de săgeți! Hai, stai 
cuminte! 

Gollum se linişti şi începu să schelălăie şi să plângă. ÎI legară fedeleş, 
fără milă. 

— Uşurel, uşurel! spuse Frodo. Nu-i tare ca voi. Pe cât se poate, încer- 
caţi să nu-l răniţi. O să se liniştească, dacă-l luaţi mai uşor. Smeagol! N- 
au să-ţi facă nici un rău. Voi merge cu tine şi n-o să ţi se întâmple nimic. 
Poate doar să mă omoare şi pe mine. Încrede-te în stăpânul tău! 

Gollum se întoarse şi-l scuipă. Oamenii îl ridicară în picioare, îi traseră 
o glugă pe ochi şi plecară cu el. Frodo îi urmă cu inima grea. Trecură 
prin deschiderea dindărătul tufişurilor, apoi o luară iar pe scări, până în 
grotă. Aprinseră câteva torţe. Oamenii începură să se mişte. Era şi Sam 
acolo; aruncă o privire piezişă spre povara neputincioasă, cărată de cei 
doi bărbaţi. 

— L-aţi prins? îl întrebă el pe Frodo. 

— Da. Ei, nu l-am prins eu. Mă tem c-a venit la mine, pentru că a dat 
crezare vorbelor mele. N-am vrut să-l văd aşa, legat fedeleş. Nădăjduiesc 
c-o să iasă bine, dar nu-mi place deloc povestea asta. 

— Nici mie. Amarâtul ăsta aduce numai necazuri, pe unde se-arată. Se 
apropie de ei un bărbat care le făcu semn hobbiţilor şi îi duse în ungherul 
din fundul peşterii. Acolo stătea Faramir în jilţul său, cu opaițul aprins 
deasupra capului. Le făcu semn să ia loc pe scăunele, alături. 

— Aduceţi vin pentru oaspeţi, zise el. Şi pe ostatic. 

Vinul sosi îndată, iar Anborn veni şi el, cu Gollum. Îi scoase gluga de 
pe cap şi îl puse pe picioare, sprijinindu-l din spate. Gollum clipi, 
ascunzându-şi răutatea din ochi cu pleoape grele şi palide. Arăta jalnic, 
ud leoarcă, duhnind a peşte (mai ţinea unul încleştat în mână); şuviţele 
rare atârnau ca nişte alge împuţite pe fruntea osoasă şi îi curgea nasul. 

— Dezlegaţi-ne! Dezlegaţi-ne! zicea el. Sfoara ne doare, da, da, ne 
doare şi n-am făcut nimic rău. 

— Nimic? întrebă Faramir, cercetând făptura demnă de milă din fața 
lui, fără mânie, fără înduioşare sau uimire. Nimic? Chiar n-ai făcut ni- 
ciodată ceva vrednic de pedeapsă? Oricum, din fericire, nu sunt eu în 
măsură să te judec. Numai că în noaptea asta ai venit la întâlnire cu 
moartea. Peştii din heleşteul acesta se plătesc foarte scump. 

Lui Gollum îi scăpă peştele din mână. 

— Nu vreau peşte, zise el. 

— Nu-i vorba de peşti în sine, zise Faramir. Oricine vine şi se uită doar 
la heleşteul acesta e osândit la moarte. Te-am cruțat până acum numai la 
rugăminţile lui Frodo care zice că, măcar din partea lui, meriţi ceva 

răsplată. Dar va trebui să-mi dai şi mie mulțumire. Cum te numeşti? De 
unde vii? Şi unde te duci? Cu ce treabă? 

— Suntem pierduţi, pierduţi, zise Gollum. Nici nume, nici treabă, nici 
Nepreţuit, nimic. Numai gol. Numai foame; da, ne e foame. Câţiva 
peştişori acolo, nişte prăpădiţi numai oase, pentru o biată făptură, şi ei 
vorbesc de moarte! Atât îi duce capu; asta-i dreptatea lor, asta! 

— Nu ne-o duce pe noi prea mult capul, zise Faramir, dar aşa, cu min- 
tea asta puţină, ştim ce anume e drept. Dezleagă-l, Frodo! 

Faramir scoase un cuţitaş de unghii de la cingătoare şi i-l dădu lui 
Frodo. Înţelegând greşit gestul, Gollum se trânti schelălăind la pământ. 

— Ei, Smeagol! se răsti Frodo. Trebuie să ai încredere în mine. N-am să 
te las de izbelişte. Răspunde cinstit, dacă poţi. O să fie spre binele tău şi 
n-o să păţeşti nimic. 

Îi tăie sforile de la mâini şi de la glezne, apoi îl puse pe picioare. 

— Vino-ncoace îi porunci Faramir. Uită-te la mine! Ştii cum se nu- 
meşte locul ăsta? Ai mai fost pe-aici? 

Încet-încet, Gollum îşi ridică ochii şi se uită fără tragere de inimă într- 
ai lui Faramir. Îi pierise toată lumina din ei; erau înneguraţi şi goi. Se lăsă 
o linişte de mormânt. Apoi Gollum îşi plecă fruntea şi se chirci la 
pământ, tremurând. 

— Noi nu ştim şi nu vrem să ştim, scânci el. Niciodată venit aici, ni- 
ciodată venit iar aici. 

— În mintea ta sunt uşi ferecate şi ferestre închise, iar îndărătul lor 
doar încăperi întunecate, rosti Faramir. Dar de data aceasta socotesc că 
spui adevărul. E bine pentru tine. Pe ce juri că n-ai să te mai întorci şi n- 
ai să mai călăuzeşti pe nimeni încoace nici cu vorba, nici cu fapta? 

— Stăpânul ştie, zise Gollum, aruncându-i o privire iute şi piezişă lui 
Frodo. Da, el ştie. O să făgăduim Stăpânului, dacă ne scapă. O să-i făgă- 
duim, da! 

Se târî la picioarele lui Frodo. 

— Salvează-ne, Stăpân cumsecade! scânci el. Smeagol îi făgăduieşte 
Nepreţuitului, făgăduieşte solemn. Niciodată nu vorbeşte, nu mai vine; 
nu, niciodată! Nu, nepreţuitule, nu! 

— Eşti mulţumit? întrebă Faramir. 

— Da, zise Frodo. În sfârşit, trebuie să primeşti această făgăduială sau 
să-ţi urmezi legea ta. Mai mult de-atât n-ai să scoţi de la el. Dar i-am 
făgăduit că, dacă vine la mine, nu i se va face nici un rău. Şi n-am chef să 
nu mă ţin de cuvânt. 

Faramir rămase o vreme pe gânduri. 

— Foarte bine, zise el într-un târziu. Mă dau bătut, în faţa stăpânului 
tău, Frodo, fiu al lui Drogo. Să-l lăsăm pe el să hotărască ce-o să facă cu 
tine. 

— Dar, senior Faramir, zise Frodo, plecându-se, nu ţi-ai rostit încă 
hotărârea în privinţa numitului Frodo şi până când nu o vei face 
cunoscută, n-are cum să-şi facă planuri nici în ceea ce-l priveşte pe el, 
nici pe tovarăşii săi. Ţi-ai lăsat hotărârea pe dimineaţă, ceea ce n-ar fi 
prea departe acum. 

— Atunci am s-o rostesc acum, spuse Faramir. În ceea ce te priveşte, 
Frodo, luând în seamă la cine eşti şi ce puteri am, eşti liber în ţinutul 
Gondorului, până la hotarele lui străvechi cele mai depărtate; afară doar 
de faptul că nici tu, nici cei ce-s cu tine nu aveţi voie să veniţi în locurile 
acestea nechemaţi. Hotărârea se rosteşte pentru un an şi-o zi; apoi va în- 
ceta, dacă nu cumva vei veni la Minas Tirith înainte de acest termen, ca 
să te arăţi în faţa Seniorului şi Majordomului Cetăţii. Atunci am să stărui 
pe lângă el să întărească spusele mele, iar hotărârea să dăinuiască atât cât 
veţi trăi. Între timp, pe oricine-ai lua sub oblăduirea ta va avea şi 
ocrotirea mea şi-a scutului din Gondor. Mulţumit de răspuns? 

Frodo se înclină adânc. 

— Mulţumit, zise el. Şi mă pun cu totul în slujba ta, dacă asta 
preţuieşte ceva dinaintea unei persoane atât de puternice şi de cinstite. 

— Are mare preţ, zise Faramir. Şi-acum, o iei pe făptura aceasta, Smea- 
gol, sub oblăduirea ta? 

— Îl iau pe Smeagol sub oblăduirea mea, rosti Frodo. 

Sam oftă zgomotos şi încuviinţă şi el, dar nu curtenitor, aşa cum ar fi 
făcut orice hobbit. Pentru că, în Comitat, într-o asemenea situaţie se cu- 
veneau mult mai multe vorbe şi plecăciuni. 

— Atunci îţi spun, rosti Faramir, întorcându-se spre Gollum, că te afli 
sub sentința morţii; însă câtă vreme eşti cu Frodo, din partea noastră nu 
vei avea nimic de suferit. Totuşi dacă vei fi găsit vreodată de oamenii din 
Gondor hoinărind aiurea, fără el, osânda se înfăptuieşte. Şi fie să-ţi afli 
moartea fulgerător, în Gondor sau în afară, de n-ai să-l slujeşti cum se cu- 
vine. Acum răspunde-mi: încotro te duci? Zice că i-ai fost călăuză. Înco- 
tro ai să-l călăuzeşti? 

Gollum nu-i răspunse nimic. 

— Nu vreau ca lucrul ăsta să rămână o taină, rosti Faramir. Răspunde- 
mi, altfel am să-ntorc judecata! 

Nici acum Gollum nu zise nimic. 

— Voi răspunde eu în locul lui, spuse Frodo. M-a dus la Poarta 
Neagră, aşa cum i-am cerut; dar n-a fost cu putinţă să trecem pe-acolo. 

— Nu există porţi deschise spre Tărâmul Fără Nume, zise Faramir. 

— Văzând acest lucru, am făcut calea-ntoarsă şi-am venit pe drumul 
spre miazăzi, continuă Frodo; căci ne-a spus că este sau s-ar putea să fie 
o cărare pe lângă Minas Ithil. 

— Minas Morgul, rosti Faramir. 

— Nu ştiu, zise Frodo; dar cărarea cred că urcă în munţi, pe versantul 
de la miazănoapte al văii, unde se înalţă vechea cetate. Ajunge până la o 
crăpătură de sus, apoi coboară dincolo. 

— Ştii cum se numeşte trecătoarea aia înaltă? întrebă Faramir. 

— Nu, zise Frodo. 

— Cirith Ungol. 

Gollum şuieră ascuţit şi începu să bombăne. 

— Nu-i aşa? făcu Faramir, întorcându-se spre el. 

— Nu! zise Gollum şi schelălăi apoi, de parcă l-ar fi înțepat rău ceva. 
Da, da, am auzit noi numele ăsta odată. Dar ce-are-a face numele pentru 
noi? Stăpânul zice că trebuie să intre, aşa că suntem siliţi să găsim o cale. 
Nu-i alt drum de-ncercat, nu, nu! 

— Nu-i altă cale? întrebă Faramir. De unde ştii? Şi cine-a cercetat toate 
fruntariile acelui tărâm întunecat? 

ÎI privi pe Gollum lung şi gânditor. Apoi rosti brusc: 

— la făptura asta de-aici, Anborn. Poartă-te frumos, dar fii cu ochii pe 
el. lar tu, Smeagol, să nu încerci să te scufunzi în cascadă. Stâncile au 
acolo nişte colţi care-au să te ucidă înainte să-ţi vie vremea. Acum lasă- 
ne; şi ia-ţi peştele! 

Anborn ieşi, iar Gollum îl urmă scrâşnind. Traseră perdeaua din faţa 
ungherului. 

— Frodo, cred că nu dai dovadă de înţelepciune, zise Faramir. Nu-s de 
părere că e bine să te iei după făptura asta rea. 

— Nu, nu-i mereu chiar aşa de rea, spuse Frodo. 

— Poate că nu, zise Faramir, dar răul îl macină ca o boală şi devine tot 
mai puternic. N-o să te călăuzească spre nimic bun. Dacă te-nvoieşti să 
renunţi la el, îi voi da cele trebuincioase şi-o călăuză care să-l ducă unde 
vrea el, la hotarele Gondorului. 

— N-o să vrea, spuse Frodo. Va veni după mine, aşa cum a făcut-o şi 
pân-acum. Şi i-am făgăduit de multe ori să-l iau sub oblăduirea mea şi să 
merg, încotro mă călăuzeşte. Doar n-ai să-mi ceri să rup legământul cu 
el... 

— Nu, zise Faramir. Dar inima mea ţi-ar cere. Căci ţi se pare mai uşor 
să povăţuieşti pe altul să-şi încalce cuvântul, decât s-o faci tu însuţi, mai 
ales când îţi vezi un prieten înclinat, din neştiinţă, spre a-şi face rău. Dar 

nu... dacă vrea să meargă cu tine, atunci trebuie să-l suporţi. Însă nu 
cred că ţi-e dat să mergi la Cirith Ungol, despre care el ţi-a spus mai 
puţin decât ştie. De-atâta lucru îmi dau şi eu bine seama. Nu te duce la 
Cirith Ungol! 

— Atunci, unde să mă duc? întrebă Frodo. Înapoi, la Poarta Neagră, ca 
să mă predau străjilor? Ce-ai împotriva locului ăstuia şi ce face ca 
numele său să fie atât de cumplit? 

— Nimic sigur, zise Faramir. Noi, cei din Gondor, nu trecem niciodată 
la răsărit de Drum, şi nu-i bărbat tânăr care s-o fi făcut în zilele noastre; 
nici n-am pus piciorul în Munţii Umbrei. Despre ei nu ştim decât dintr- 
un vechi hrisov şi din cele ce ni s-au transmis din vechime. Însă prin 
trecătorile de la Minas Tirith domneşte o groază neagră. Când aduci 
vorba de Cirith Ungol, bătrânii şi cărturarii pălesc şi amuţesc. Valea din 
Minas Morgul s-a înrăit cu multă vreme în urmă şi-a fost o ameninţare 
şi-o spaimă încă de când Vrăjmaşul blestemat era departe, iar Ithilienul 
se afla, în cea mai mare parte, în mâinile noastre. Aşa cum ştii, cetatea a 
fost când-va puternică, mândră şi frumoasă; Minas Ithil, sora geamănă a 
propriei noastre cetăţi. Dar a fost cucerită de oameni sângeroşi, pe care 
Vrăjmaşul cu puterile refăcute i-a îngenuncheat, şi care, după căderea 
lui, au început să colinde fără masă, fără casă. Se spune că Seniorii lor 
erau oameni din Numenor, căzuţi în ticăloşia neagră; lor le dăduse 
Vrăjmaşul inelele puterii şi îi înghiţise; au ajuns adevărate stafii vii, în- 
grozitori şi răi. După plecarea lui, au pus mâna pe Minas Ithil şi-au locuit 
acolo, s-au înmulţit şi-au distrus întreaga vale: părea pustie, deşi nu era 
aşa, căci între zidurile ruinate sălăşluia spaima. Acolo se aflau Nouă 
Seniori; după întoarcerea Stăpânului lor, pe care l-au ajutat şi l-au 
pregătit în taină, s-au întărit din nou. Atunci, cei Nouă Călăreţi au dat 
năvală pe porţile groazei, iar noi nu le-am mai putut ţine piept. Nu te 
apropia de cetatea lor. Vei fi descoperit. E un loc al răului neadormit, 
plin de ochi fără de pleoape. Nu porni pe drumul acela. 

— Dar încotro mă îndemni s-o iau? zise Frodo. Zici că nu mă poți 
călăuzi tu însuţi peste munţi. Însă m-am legat s-ajung dincolo, prin 
jurământ solemn în faţa Sfatului; să aflu o cale sau să pier în căutarea ei. 
lar de mă voi întoarce, nemaiţinând s-ajung la capătul amarnic al drumu- 
lui, unde să mă duc, printre elfi sau printre oameni? M-ai lua cu tine în 
Gondor, având asupra mea lucrul acela care l-a înnebunit pe fratele tău 
de dorinţă? Ce blestem s-ar mai abate-atunci peste Minas Tirith? Vrei să 
se ajungă la două cetăţi Minas Morgul care să-şi arate colții una celeilalte, 
de peste întinderea aceea moartă şi putredă? 

— În nici un caz, zise Faramir. 

— Atunci, ce mă sfătuieşti să fac? 

— Nu ştiu. Doar că nu vreau să te îndrepţi spre moarte şi spre cazne. 
Şi nu cred că Mithrandir ar fi ales calea asta. 

— Şi totuşi, o dată ce s-a prăpădit, sunt nevoit să urmez cărarea pe 
care-o pot afla. Şi n-am vreme să bâjbâi prea mult, spuse Frodo. 

— Ce soartă amară! Şi misia ta-i fără nădejde, rosti Faramir. Dar măcar 
să-ţi aminteşti de vorbele mele: fereşte-te de călăuza asta, Smeagol. E un 
ucigaş, i-o citesc pe chip. Oftă şi spuse: Ei, şi uite-aşa ne-am cunoscut şi 
ne-am despărţit, Frodo, fiu al lui Drogo. Nu-i nevoie să-ţi spun vorbe 
dulci: nădejde n-am să te mai văd sub soarele acestei lumi. Dar acum vei 
pleca având binecuvântarea mea atât tu, cât şi toţi ai tăi. Odihneşte-te 
puţin, până ţi se pregăteşte mâncarea. Tare mi-ar plăcea să ştiu cum a 
ajuns târâtoarea asta, Smeagol, în stăpânirea lucrului de care vorbim şi 
cum l-a pierdut apoi. Însă n-am să te mai bat acum şi cu asta la cap. Dac- 
o fi să fie — ceea ce n-am nici o nădejde — să te întorci pe tărâmul celor 
vii şi-o să ne istorisim iar întâmplările, sprijiniți de un zid, la soare, 
râzând de vechile noastre dureri, ai să-mi povesteşti atunci. Până în clipa 
aceea însă, sau până cine ştie când, căci nici Pietrele Atotvăzătoare din 
Numenor nu pot spune, rămas-bun! 

Se ridică, se plecă adânc dinaintea lui Frodo şi, trăgând perdeaua, tre- 
cu dincolo, în peşteră. 

Călătoria spre Răscruce 


F rodo şi Sam se întoarseră la paturile lor şi se întinseră să se odih- 
nească un pic, în vreme ce oamenii se agitau, începându-şi din nou 
treaba din ziua aceea. După un timp, li se aduse apă şi fură duşi la masa 
pentru trei persoane. Faramir împărţi festinul cu ei. Nu mai dormise de 
când cu bătălia din ziua de dinainte, dar nu arăta ostenit. Când termin- 
ară, se ridicară de la masă. 

— Fie să nu vă chinuiască foamea pe drum, rosti Faramir. Aveţi prov- 
izii puţine, însă am poruncit să vi se pună ceva merinde bune în raniţe. 
De apă n-o să duceţi lipsă câtă vreme veţi merge prin Ithilien, dar să nu 
beţi din nici un pârâu care curge din Imlad Morgul, Valea Morţii Vii. Şi 
mai e ceva. Cercetaşii şi străjerii mei s-au întors cu toţii, chiar şi cei care s- 
au strecurat pe sub privirile Morannonului. Mi-au spus toţi aceeaşi 
ciudăţenie: ţinutul e pustiu. Pe drum nu se vede nimic şi nu se aude nici 
zgomot de paşi, nici vuiet de corn şi nici şuier de săgeată. În Tărâmul 
Fără Nume colcăie o linişte prevestitoare. Dar nu ştiu despre ce e vorba. 
Atâta doar că se apropie clipa unui sfârşit măreț. Vine furtuna. Daţi-i zor 
cât puteţi! Dacă sunteţi gata, la drum! Curând se va înălța soarele dea- 
supra umbrelor. 

Hobbiţilor li se aduseră raniţele (ceva mai grele ca înainte), precum şi 
două toiege din lemn lustruit, cu vârful de fier şi măciulii sculptate, 
pătrunse de nişte şireturi împletite din piele. 

— Nu am acum daruri potrivite pentru plecarea voastră, zise Faramir; 
dar primiţi aceste toiege. S-ar putea să vă ajute la mersul prin sălbăticie. 
Le folosesc oamenii din Munţii Albi, deşi acestea au fost tăiate după 
măsura voastră şi li s-au pus vârfuri noi, de fier. Sunt făcute din arborele 
minunat lebethron, atât de drag meşterilor lemnari din Gondor, şi au 
puterea de-a găsi şi de-a se întoarce. Fie ca această virtute să nu dea greş 
cu totul, prin întunecimea în care vă duceţi! 

Hobbiţii se plecară adânc. 

— Preacinstită gazdă, zise Frodo, mi-a spus mie Elrond Cel-pe- 
jumătate-elf că voi întâlni în drumul meu prieteni pe neaşteptate şi în 
taină. Fii încredinţat că nu m-am gândit c-o să-mi arăţi atâta bunătate. 
Asemenea întâmplări au menirea să preschimbe răul într-un mare bine. 

Se pregătiră de plecare. Gollum fu scos la vedere din cine ştie ce cotlon 
sau vizuină; părea mai mulţumit de el însuşi ca oricând, deşi se ţinea 
numai de Frodo şi se ferea să se uite la Faramir. 

— Călăuza voastră trebuie să fie legată la ochi, zise Faramir. Dar tu şi 
slujitorul tău, Sam cel Înţelept, puteţi să mergeţi şi-aşa, dacă poftiţi. 

Gollum schelălăi, se foi şi se agăţă de stăpânul său când veniră să-l 
lege la ochi. Atunci Frodo zise: 

— Legaţi-ne pe toţi trei la ochi şi începeţi cu mine. Poate că aşa o să 
vadă că n-are nimeni de gând să-i facă vreun rău. 

Zis şi făcut. Fură apoi conduşi afară din peştera Henneth An-nun. 
După ce trecură de coridoare şi de scări, simţiră în jur aerul răcoros al di- 
mineţii, proaspăt şi dulce. O vreme urcară încă legaţi la ochi, apoi 
coborâră uşor. În sfârşit, Faramir porunci să li se ia legăturile de la ochi. 

Erau iar pe sub baldachinul pădurii. Nu se mai auzea zgomotul cas- 
cadei, pentru că între ei şi făgaşul adânc pe unde curgea pârâul se întin- 
dea acum un povârniş lung înspre miazăzi. Văzură la apus lumină 
printre arbori, de parcă firea se termina brusc la marginea unei prăpăstii 
deschise doar spre cer. 

— De-aici încolo, drumurile ni se despart, zise Faramir. De vreţi să-mi 
ascultați povaţa, nu vă îndreptaţi încă spre răsărit. Mergeţi drept înainte, 
căci astfel veţi fi la adăpostul arborilor preţ de mai multe mile. La apus e 
o strungă printre văi adânci, uneori foarte abrupte, alteori blânde şi 
prelungi. Ţineţi-vă aproape de strunga asta, pe la rădăcina pădurii. Socot 
că la început veţi călători pe lumină de ziuă. Ţinutul visează într-o pace 
înşelătoare, şi-o vreme răul nu se va arăta la vedere. Vă doresc s-aveţi 
parte numai de bine, atât cât s-o putea. 

Apoi îi îmbrăţişa pe hobbiţi, aşa cum făceau cei din seminţia lui, 
lăsându-se pe vine, punându-le mâinile pe umeri şi sărutându-i pe 
frunte. 

— Mergeţi sănătoşi, însoţiţi de gândul oamenilor buni, zise el. Hobbiţii 
se plecară până la pământ. Atunci Faramir se întoarse şi, fără să se mai 
uite îndărăt, se îndreptă spre cei doi străjeri care îl aşteptau ceva mai de- 
parte. Rămaseră uluiţi de cît de repede se făcură nevăzuţi oamenii aceia 
înveşmântaţi în verde. Pădurea în care stătuse Faramir părea acum 
pustie şi mohorâtă, de parcă s-ar fi risipit un vis. 

Frodo oftă şi se întoarse spre miazăzi. Ca şi cum ar fi nesocotit toate 
aceste vorbe curtenitoare, Gollum scormonea prin frunzişul de la rădă- 
cina unui copac. „lar ţi-e foame? îşi zise Sam în gând. Vasăzică, o luăm 
de la capăt!" 

— Au plecat, în sfârşit? întrebă Gollum. Oameni urâcioşşşi şşşi răi! Pe 
Sssmeagol îl doare gâtul şi-acu', da, da! Hai să mergem! 

— Da, hai să mergem, încuviință Frodo. Dar, dacă n-ai decât cuvinte 
de ocară la adresa celor care ţi-au arătat îndurare, mai bine ţine-ţi gura. 

— Bunule Stăpân, zise Gollum, Smeagol a glumit. Totdeauna iartă, da, 
da; da. da. Smeagol iartă totdeauna, chiar şi şiretlicurile bunului Stăpân! 

Frodo şi Sam nu-i răspunseră. îşi ridicară raniţele, îşi luară toiegele în 
mâini şi pătrunseră în pădurea din Ithilien. 

În ziua aceea făcură de două ori popas şi se ospătară puţin din mer- 
indele dăruite de Faramir: poame şi pastramă, să ajungă vreo câteva zile, 
şi pâine, atât cât să n-apuce să se învechească. Gollum nu mâncă nimic. 

Soarele răsări şi se înălţă fără ca ei să-l vadă; apoi scăpătă, iar lumina 
deveni aurie, printre arborii de la apus. Merseseră numai pe sub umbrele 
verzi şi răcoroase; de jur împrejur domnea liniştea. Parcă zburaseră toate 
păsările de acolo sau amuţiseră. 

Întunericul se lăsă curând peste codrul tăcut şi, înainte să se înnopteze 
de tot, făcură popas, căci erau vlăguiţi după mai bine de şapte leghe câte 
străbătuseră de la Henneth Annun. Frodo adormi dus de cum puse capul 
jos, în frunzişul adânc de la poala unui copac bătrân. Alături de el, Sam 
se foia neliniştit; se trezi de câteva ori, dar nici urmă de Gollum, care se 
furişase de acolo de cum se culcaseră cei doi. Nu le spusese nimic, aşa că 
nu se ştia dacă adormise şi el în vreo văgăună din preajmă sau dacă o 
pornise neobosit la vânătoare, pe întuneric; dar se întoarse o dată cu 
întâia geană de lumină şi îşi trezi tovarăşii. 

— Trebuie să se scoale, da, trebuie să se scoale! zise el. Multe drumuri 
de făcut încă, la miazăzi şi la răsărit. Hobbiţii trebuie să-i dea zor! 

Ziua trecu aproape la fel cum trecuse cea dinainte, atâta doar că lin- 
iştea părea mai adâncă; aerul era acum pâclos şi înecăcios pe sub arbori. 
Parcă mocnea furtuna. Gollum se oprea ades, pufnind şi bombănind, 
îndemnându-i să-i dea zor. 

Şi cum mergeau aşa, pe înserate, după al doilea popas făcut în ziua 
aceea, pădurea se rări şi arborii ajunseră să fie mai mari şi mai rari. În 
poienele largi se înălțau solemn ilice întunecate, cu trunchiuri groase şi, 
din loc în loc, frasini bătrâni şi stejari abia înmuguriţi, în jurul lor, pajişti 
întinse de iarbă verde, smălțuite cu rostopască şi anemone albe şi al- 
bastre, cu florile dormind acum închise; şi pogoane întregi de zambile 

sălbatice, ale căror tulpiniţe mlădioase, cu clopoței, străpungeau frun- 
zişul. Nu se zărea nici o făptură vie, fiară sau zburătoare, dar lui Gollum 
i se făcu inima cât un purice în locurile acestea deschise, aşa că începură 
să alerge de la o umbră la alta, cu multă grijă. 

Lumina începuse să se împuţineze cu repeziciune, când ajunseră la 
capătul pădurii. Acolo şezură sub un stejar noduros care îşi întindea pe 
un mal râpos rădăcinile răsucite ca nişte şerpi . Dinaintea lor se căsca o 
vale adâncă şi întunecoasă. Pe partea cealaltă, pădurea se aduna iar 
cenuşiu-albăstrie, în lumina mohorâtă a înserării revărsate spre miazăzi. 
La dreapta luceau munţii din Gondor, departe, la apus, sub un cer în- 
flăcărat. În stânga domnea întunericul: zidurile înalte ale Mordorului. 
Din acest întuneric pornea valea cea lungă, prăvălită abrupt într-un 
jgheab care se lărgea către Anduin. Pe fundul ei curgea un pârâu iute; 
Frodo îi auzea ropotul pe pietre de-atâta linişte. lar pe partea cealaltă se 
zărea panglica alburie şi unduitoare a unui drum pe lângă pârâul care 
cobora în ceţuri reci, cenuşii, neatinse vreodată de razele soarelui. Acolo i 
se păru lui Frodo că desluşeşte în zare, plutind ca pe o mare de tenebre, 
vârfurile înalte, negre şi frânte ale unor foişoare singuratice şi întunecate. 
Se întoarse spre Gollum. 

— Ştii unde ne aflăm? îl întrebă el. 

— Da, stăpâne. Primejdioase locuri! Asta-i drumul de la Turnul Lunii, 
Stăpâne; duce până jos, la ruinele cetăţii de pe malurile Râului. Cetatea 
ruinată, da, un loc tare spurcat, plin de vrăjmaşi. Nu trebuia ascultat de 
poveţele oamenilor. Hobbiţii s-au abătut mult din drum. Trebuie mers la 
răsărit acum; acolo, sus, departe. 

Întinse braţul slăbănog spre munţii care se întunecau. 

— Şi nu putem merge pe drumul ăsta! O, nu! Pe drumul ăsta vin oa- 
meni haini, din Turn. 

Frodo se uită pe drum în jos. Acum, în orice caz, nu se mişca nimic pe- 
acolo. Părea pustiu şi părăsit şi mergea până în mijlocul ruinelor înne- 
gurate şi goale. Dar văzduhul avea ceva rău în el, de parcă ar fi fost 
străbătut de tot felul de lucruri pe care ochii nu le vedeau. Frodo se 
cutremură când se uită iar la foişoarele depărtate, învăluite acum în în- 
tuneric; iar ropotul apei i se păru rece şi neîndurător: glasul lui Morgul- 
duin, pârâul mânjit care venea din Valea Duhurilor. 

— Ce să facem? întrebă el. Am mers mult şi-am ajuns departe, are n-ar 
fi mai bine să ne căutăm un cotlon în codrul dindărăt, unde să ne- 
ascundem? 

— N-are rost să ne-ascundem pe întuneric, zise Gollum. Pe ziuă tre- 
buie să se-ascundă acum hobbiţii; da, da, pe ziuă. 

— O, lasă-mă-n pace! făcu Sam. Trebuie să ne odihnim un pic, chiar 
de-o fi să ne trezim în miez de noapte. O să mai rămână destul timp până 
dimineaţă, ca să ne călăuzeşti, dacă zici că ştii drumul. 

Gollum încuviinţă cam fără tragere de inimă şi se întoarse printre ar- 
bori; merse o vreme spre răsărit, de-a lungul rariştii pădurii. Nu voia să 
se odihnească jos, aproape de drumul blestemat şi, după ce se sfătuiră 
puţin, se căţărară toţi trei între ramurile unui stejar-de-piatră, care 
formau un ascunziş bun şi un refugiu destul de prielnic. Se lăsă noaptea 
şi se făcu întuneric sub bolta cerului. Frodo şi Sam băură puţină apă şi 
mâncară nişte pâine cu poame uscate, dar Gollum se făcu pe dată colac şi 
adormi. Hobbiţii nu închiseră ochii. 

Trebuia să fi trecut un pic de miezul nopţii, când Gollum se trezi; 
brusc îi zăriră ochii spălăciţi, fără pleoape, strălucitori, îndreptaţi spre ei. 
Îşi ciuli urechile şi pufni, ceea ce, după câte îşi dăduseră ei seama înainte, 
era felul său de-a afla cât era ceasul în timpul nopții. 

— Ne-am odihnit? Am dormit bine? întrebă el. Hai să mergem! 

— Nu ne-am odihnit şi n-am dormit bine. Dar o să mergem, dacă 
trebuie. 

Gollum îşi dădu imediat drumul dintre crengile copacului, căzând în 
patru labe, iar hobbiţii îl urmară ceva mai cătinel. Cum ajunseră jos, se 
luară iar după el, spre răsărit, pe povârniş. Bâjbâiau, căci noaptea era 
acum atât de adâncă, încât nu vedeau tulpinile arborilor, decât când se 
izbeau de ele. Pământul devenise mai greu şi mersul mai poticnit, dar pe 
Gollum nu părea să-l supere. Îi călăuzi prin desişuri şi prin rugi de mure; 
uneori, treceau ocolind câte o crăpătură sau câte un puț întunecat şi 
cădeau în câte-o groapă năpădită de tufişuri; ieşeau apoi şi îşi continuau 
drumul. Dar cum alunecau un pic mai jos, povârnişul se întindea dinain- 
tea lor mai lung şi mai abrupt. Urcau fără zăbavă. La primul popas, 
priviră îndărăt şi desluşiră vârfurile pădurii întinse, ca o umbră nes- 
fârşită şi deasă — o noapte mai întunecată ca bolta cerească, mohorâtă şi 
opacă. Părea că o beznă uriaşă, desprinsă din Răsărit, înghiţea stelele 
care pâlpâiau stins. Ceva mai încolo, dintre nori se zări luna la scăpătat, 
învăluită însă de o strălucire gălbuie lâncezită. 

Într-un târziu, Gollum se întoarse spre hobbiţi: 

— Acu' se face ziuă! Hobbiţii trebuie să-i dea zor! Nu-i bine de stat la 
vedere în locurile-astea. Daţi-i zor! 

Grăbi pasul, iar ei îl urmară vlăguiţi. Curând, prinseră să urce pe spin- 
area uriaşă, ca de arici, a unui deal. Căci era acoperit în cea mai mare 
parte de rugi galbeni şi de mărăcini cu spini tari; ici-colo, se zăreau 
urmele rotunjite ale unor focuri stinse de puţină vreme. Rugii se 

îndeseau pe măsură ce se apropiau de culme; erau foarte bătrâni şi înalţi, 
scofâlciţi şi despuiaţi la poale, dar cu coroane stufoase; începuseră deja 
să-şi arate florile galbene scânteietoare în întuneric, răspândind o mireas- 
mă dulce, suavă. Atât erau de înalte desişurile spinoase, încât hobbiţii 
puteau să meargă drept în picioare pe dedesubtul lor, străbătând culoare 
lungi şi uscate, pardosite cu un strat gros de spini. 

Se opriră la capătul celălalt al dealului cu spinarea lată şi se furişară pe 
sub un val înclinat de mărăcini. Ramurile lor răsucite, plecate la pământ, 
erau împânzite de un desiş de măceşi bătrâni. În adâncul lor, se 
deschidea o încăpere goală, podită cu crengi uscate şi rugi de mure, sub 
o boltă de lăstari primăvăratici şi de frunze. Acolo îşi traseră o vreme su- 
fletul, prea obosiţi ca să mănânce; şi, uitându-se prin rariştea bolţii, 
văzură că se făcea ziuă. 

Dar nu se lumină cu adevărat; văzură doar un fel de asfinţit maroniu, 
fără viaţă. Spre răsărit, se ivise o strălucire stinsă, roşiatică, dedesubtul 
norilor joşi; însă nu era îmbujorarea obişnuită a zorilor. Dincolo de întin- 
derile de pământ, se încruntau la ei munţii din Ephel Diiath, negri şi fără 
formă, dinaintea cărora se îngrămădea noaptea fără sfârşit; culmile lor se 
desluşeau ameninţător pe strălucirea aceea de flăcări. Departe, în 
dreapta, spre apus, ieşea un pinten muntos uriaş, negru şi întunecat 
printre umbre. 

— Încotro o luăm de-aici încolo? întrebă Frodo. Dincolo de bezna aia e 
Valea Morgul? 

— Chiar trebuie să ne gândim la asta acum? făcu Sam. Doar n-o să 
mergem mai departe în ziua asta, dacă zi să numeşte!? 

— Poate că nu, poate că nu, zise Gollum. Numa' că o să plecăm curând 
spre Răscruce. Da, spre Răscruce. Ala de-acolo-i drumu”; da, stăpâne. 

Roşeaţa pâlpâitoare de peste Mordor se stinse. Asfinţitul se adâncea pe 
măsură ce se înălţau valurile nemăsurate de aburi la Răsărit şi se 
îndreptau agale spre ei. Frodo şi Sam mâncară puţin, apoi se întinseră, 
dar Gollum era neliniştit. Nu voia să ia din mâncarea lor, dar bău nişte 
apă, iar apoi se furişă târâş pe sub tufişuri, pufnind şi bombănind. Deod- 
ată se făcu nevăzut. 

— Socot că s-a dus la vânătoare, zise Sam şi căscă. 

De data asta, adormi el primul şi curând se cufundă într-un vis. Se 
făcea că era în grădina din Fundătura şi căuta ceva; dar avea o desagă 
grea în spinare, care îl încovoia. Locul părea cam îmburuienat şi neîn- 
grijit; mărăcinii năpădeau straturile de la poalele gardului viu. „După 
câte văd, am de lucru; dar sunt aşa ostenit! " îşi zicea el. Deodată, îşi 
aminti ce căuta. „Luleaua mea!" strigă şi se trezi. „Prostule!" îşi spuse 

când deschise ochii, întrebându-se de ce s-o fi întins sub gardul viu. „E 
totdeauna la tine-n raniţă!” Atunci îşi dădu seama mai întâi că, deşi pipa 
era la el, nu avea tutun; apoi, că se afla la sute de mile de vizuina Fun- 
dătura. Se ridică în capul oaselor. Părea că se întunecase. De ce l-o fi lăsat 
stăpânul lui să doarmă peste rând, chiar până seara? 

— Nu v-aţi odihnit deloc, domnu' Frodo? îl întrebă el. Cât e ceasul? E 
târziu, aşa-mi pare. 

— Nu, nu e, îi răspunse Frodo. Dar ziua se întunecă în loc să se lu- 
mineze, din ce în ce mai tare. După câte-mi dau seama, nu-i încă amiază 
şi-ai dormit doar trei ore. 

— Mă-ntreb ce se petrece, zise Sam. Vine vreo furtună? Dacă-i aşa, nu 
cred c-am văzut în viaţa mea ceva mai rău. Aş alege să fim într-o 
văgăună adâncă, decât să stăm aici, înţepeniţi în desiş. 

Trase cu urechea. 

— Ăsta ce mai e? Tunet, sau bubuit de tobe? Ce-o fi? 

— Nu ştiu, îi răspunse Frodo. Se aud de-o bună bucată de vreme. 
Uneori parcă se cutremură pământul, alteori parcă-ţi zvâcneşte aeru-n 
urechi. 

Sam se uită împrejur. 

— Unde-i Gollum? întrebă el. Nu s-a întors încă? 

— Nu, zise Frodo. N-a mai dat nici un semn de viaţă. 

— Ştiţi, nu-l pot suferi, zise Sam. De fapt, în viaţa mea n-am luat ceva 
într-o călătorie de care să-mi pară rău atât de puţin să-l pierd. Dar nu m- 
ar mira deloc dacă, după atât amar de drum, şi-ar pune coada pe spinare 
taman acum, când avem mai mare nevoie de el; asta dac-o fi bun la ceva, 
ceea ce mă-ndoiesc. 

— Uiţi de Smârcuri, spuse Frodo. Nădăjduiesc să nu i se fi întâmplat 
NIMIC. 

— lar eu nădăjduiesc să nu se ţină de cine ştie ce şmecherii. Şi să nu fi 
căzut în mâinile altcuiva, cum aţi zice domnia voastră. Pentru că, dacă-i 
aşa, o să dăm în curând de bucluc. 

În clipa aceea, se auzi iar un zgomot huruitor şi bubuitor, de data 
aceasta mai puternic şi mai adânc. Pământul părea că li se cutremură sub 
picioare. 

— Cred că oricum am dat de bucluc, zise Frodo. Mă tem că ăsta-i 
sfârşitul călătoriei noastre. 

— Poate, spuse Sam; dar unde-i viață-i şi nădejde, cum obişnuia Unchi- 
aşu' meu să zică; şi poftă să-ți umpli burdihanu', cum mai adăuga adesea. 
Luaţi ceva în gură, domnu' Frodo, şi-apoi odihniţi-vă un pic. 

Ceea ce Sam bănuia a fi după-amiază trecu. Uitându-se afară, văzu 
doar o lume fără umbre, stingându-se molcom într-o beznă fără culoare 
şi fără formă. Văzduhul îi gâtuia, dar nu era cald. Frodo dormea 
zbuciumat, răsucindu-se de pe o parte pe cealaltă, şi uneori murmura. 
Lui Sam i se păru de două ori că rosteşte numele lui Gandalf. Timpul 
părea că tărăgănează la nesfârşit. Brusc, Sam auzi un şuierat îndărătul 
lui: apăruse Gollum în patru labe şi-acum se uita la ei cu ochi sclipitori. 

— Treziţi-vă! Treziţi-vă! Treziţi-vă, somnoroşilor! şopti el. Treziţi-vă, 
nu-i vreme de pierdut! Trebuie să plecăm, da, trebuie să plecăm imediat. 
Nu-i vreme de pierdut. 

Sam se holbă la el bănuitor; părea speriat sau tulburat de ceva. 

— Să plecăm acum? Ce-ţi trece prin minte? Încă nu e timpul. Nu-i nici 
măcar ora ceaiului, asta în locurile cuviincioase unde există aşa ceva. 

— Prostule! şuieră Gollum. Aici nu-i un loc cuviincios. Timpul trece, 
da, trece iute. N-avem vreme de pierdut. Trebuie să mergem. Deşteaptă- 
te, Stăpâne, deşteaptă-te! 

ÎI apucă pe Frodo cu ghearele, iar acesta, speriat din somn, se ridică 
brusc în capul oaselor şi îl înşfacă de braţ. Gollum se smulse din strân- 
soare şi se dădu îndărăt. 

— Nu trebuie să fie proşti, şuieră el. Trebuie să plecăm. Nu-i vreme de 
pierdut! 

N-a fost chip să scoată mai mult de la el. Unde fusese şi ce gândea de-i 
dădea aşa zor, nu voia să spună. Pe Sam îl copleşi o bănuială adâncă, pe 
care nu încercă să şi-o ascundă; dar Frodo nu arătă nimic din ceea ce-i 
trecea prin minte. Oftă, îşi ridică raniţa şi se găti să pătrundă în în- 
tunericul care nu înceta să se adune. 

Gollum îi călăuzi cu mare băgare de seamă pe povârniş în jos, ţinându- 
se, pe cît se putea, la adăpost; iar când dădeau de locuri descoperite, o 
luau la fugă, aplecându-se aproape până la pământ; dar lumina era acum 
atât de slabă, încât nici măcar o fiară cu priviri ascuţite nu i-ar fi zărit cu 
uşurinţă pe hobbiţii cu glugile trase, înfăşuraţi în mantiile lor cenușii, şi 
nici nu le-ar fi auzit mersul uşor, ca al făpturilor mici. Nu trosnea nici o 
rămurea, nu foşnea nici o frunză la trecerea lor; apoi se făcură nevăzuţi. 

Merseră ce merseră, preţ de aproape un ceas, fără să rostească un cu- 
vânt, unul după altul, copleşiţi de mohoreala şi de neclintirea absolută a 
ținutului, spartă doar din când în când de un huruit slab, ca de tunet de- 
părtat sau ca de tobe care răsunau prin văgăuni şi printre coline. 
Coborâră şi o luară spre miazăzi, tăind-o cît se putu de drept de-a lungul 
unei râpe nesfârşite, surpate, care se înclina dinspre munţi. Deodată, nu 
departe în faţă, văzură un pâlc de arbori desluşindu-se ca un zid. Pe 

măsură ce se apropiau, îşi dădură seama că erau foarte mari şi, după cât 
se părea, foarte bătrâni; se înălţau falnici încă, deşi vârfurile le erau 
sfrijite şi frânte, de parcă ar fi fost bătuţi de furtună şi de trăsnete, fără în- 
să să poată fi doborâţi cu totul sau clintiţi din rădăcini. 

— Răscrucea, da, şopti Gollum; erau primele cuvinte rostite de când îşi 
părăsiseră ascunzătoarea. Pe-aici trebuie s-o luăm. 

Se întoarse spre răsărit şi îi călăuzi în sus, pe povârniş; şi deodată, 
dinaintea lor apăru Drumul de Miazăzi şerpuind pe la poalele munţilor, 
până ce pătrundea în rotocolul mare de arbori. 

— Ăsta-i singurul drum, şopti Gollum. Nu-i nici o cărare dincolo de 
drum. Nici o cărare. Trebuie să ne ducem la Răscruce. Dar daţi-i zor! Şi 
nu faceţi zgomot! 

Se târâră furişat, precum cercetaşii în tabăra duşmană, şi se strecurară 
de-a lungul marginii dinspre apus, pe sub malul pietros, cenuşii ei înşişi, 
precum stâncile, şi cu pasul uşor, de pisică. Până la urmă, ajunseră la ar- 
bori şi descoperiră că stăteau într-un cerc mare, fără acoperiş, deasupra 
căruia se zărea cerul mohorât. lar locurile dintre trunchiurile uriaşe 
arătau ca nişte bolți mari şi întunecate dintr-o sală ruinată. în mijloc se 
întâlneau patru drumuri. Dindărătul lor pornea cel spre Morannon; le 
trecea pe dinainte Şi se pierdea în lunga lui călătorie către miazăzi; în 
dreapta urca drumul din vechiul Osgiliath şi, după ce se încrucişa cu 
celelalte, se pierdea în întunericul de la răsărit; acesta era cel de-al 
patrulea drum pe unde trebuiau s-o ia. 

Cum se oprise o clipă împovărat de spaimă, Frodo zări o lumină 
strălucind pe chipul lui Sam, care stătea alături de el. Se întoarse şi văzu, 
dincolo de un arc de ramuri, drumul către Osgiliath, desfăşurat ca o 
panglică, îndreptându-se spre Apus. Acolo, departe, dincolo de tristul 
Gondor învăluit în umbră, scăpata soarele, care întâlnea până la urmă 
răsucirea domoală a linţoliului de nori şi se prăbuşea apoi într-o în- 
flăcărare rea, spre Marea încă luminată. Strălucirea aceasta scurtă oglindi 
o siluetă care şedea neclintită şi solemnă, ca regii de piatră din Argonath. 
Era roasă de vreme şi vătămată de mâini aspre. Nu mai avea cap şi în 
locul lui cineva pusese o piatră rotundă, cioplită grosolan, în bătaie de 
joc, zugrăvită neîndemânatic de sălbatici, înfăţişând un chip care rân- 
jeşte, cu un ochi mare şi roşu în mijlocul frunţii. Pe genunchi şi pe jilţul 
uriaş, precum şi pe soclu, erau risipite tot felul de mâzgălituri, amestec- 
ate cu simboluri scârboase, folosite de seminţia viermilor din Mordor. 
Deodată, Frodo zări capul bătrânului rege luminat de razele soarelui; 
zăcea rostogolit alături de drum. 

— Priveşte, Sam! strigă el uluit. Priveşte! Regele are iar coroană! 
Găvanele ochilor lui erau goale şi barba sculptată sfărâmată, dar fruntea 
înaltă şi severă a statuii era încununată cu aur şi argint. O plantă 
agăţătoare cu flori ca nişte steluțe albe se căţărase de-a lungul frunţii, în 
semn de preţuire faţă de regele prăbuşit; iar printre cutele părului lui de 
piatră lucea galben iarba fermecată. 

— Nu vor putea să tot cucerească, până-n vecii-vecilor, zise Frodo. 

În clipa aceea, vedenia pieri. Soarele se scufundă şi se făcu nevăzut; 
noaptea neagră căzu, de parcă suflase cineva în luminare. 

G ollum îl trase pe Frodo de mantie, sâsâind de frică şi de nerăbdare. 

— Trebuie sssă plecăm, zise el. Nu e bine sssă ssstăm aici. Da-ţi- 
i zor! 

Cu inima strânsă, Frodo întoarse Apusului spatele şi porni după 
călăuza sa, afundându-se în bezna Răsăritului. Lăsară în urmă pâlcul de 
arbori şi se târâră de-a lungul drumului, spre munţi. O vreme merseră 
drept înainte, dar curând o cotiră spre miazăzi, până ajunseră sub pin- 
tenul mare al stâncii pe care o văzuseră din depărtare. Smolit şi neîn- 
durător se desluşea deasupra lor, mai întunecat decât cerul dindărăt. 
Drumul trecea pe la umbra pintenului, apoi o lua iar brusc spre răsărit şi 
drept în sus, pe povârnişul abrupt. 

Frodo şi Sam abia-şi târau picioarele, cu inima grea, fără să le mai pese 
prea mult de primejdia care-i păştea. Frodo mergea cu capul plecat; po- 
vara îl trăgea în jos. De îndată ce trecuse de Marea Răscruce, greutatea pe 
care aproape c-o uitase în Ithilien începuse să-l apese iar. Simţi panta ab- 
ruptă sub tălpi şi îşi ridică privirile ostenite; în clipa aceea văzu, exact 
cum îi spusese Gollum, cetatea Duhurilor Inelului. Se ghemui în- 
spăimântat pe bolovani. 

Înspre munţi se zărea o vale lungă, povârnită, ca un golf adânc de în- 
tuneric. Deasupra, în depărtare, cam pe la mijlocul văii, pe un tăpşan 
stâncos şi mai sus de pintenul întunecat care pornea din Ephel Diiath, se 
înălţau zidurile şi turnul din Minas Morgul. împrejur, cerul şi pământul 
erau întunecate, însă turnul strălucea de lumină. Dar nu de strălucirea 
lunară, adâncă şi bălaie din căuşul colinelor, care şiroia odinioară printre 
zidurile de marmură de la Minas Ithil, în Turnul Lunii. Căci, într-adevăr, 
mai palidă ca luna ce scăpată era lumina aceea acum, tremurătoare şi col- 
căitoare ca o ţâşnire urâtă a putreziciunii — o lumină hoit, o lumină care 
nu arăta nimic. Atât între ziduri, cît şi în turn, se căscau nişte ferestre — 
nenumărate găuri negre ce dădeau spre un pustiu lăuntric; dar partea de 
sus a turnului se roti încet, întâi într-o parte, apoi în cealaltă — un cap 

uriaş, înfiorător, privind pieziş în noapte. O clipă, cei trei tovarăşi de 
drum încremeniră de spaimă, uitându-se într-acolo fără să-şi creadă 
ochilor. Gollum îşi veni primul în fire. Îi trase iar de poalele mantiilor, 
fără însă să scoată vreo vorbă. Mai-mai că-i târî pe amândoi după el. 
Păşeau fără nici o tragere de inimă, iar timpul părea că-şi încetineşte tre- 
cerea, aşa încât se scurgeau minute grele până izbuteau să facă un pas. 

Astfel ajunseră, şontâc-şontâc, până la podeţul alb. Aici, drumul, care 
sclipea palid, trecea peste un pârâu din mijlocul văii şi continua şerpuit- 
or până la porţile cetăţii; un hău întunecat se deschidea în cercul zidur- 
ilor dinspre miazănoapte. Pe ambele maluri se întindeau lunci umbroase, 
smălţuite cu flori albe, care răspândeau şi ele o lumină lividă. Aveau 
forme frumoase şi hidoase în acelaşi timp, ca plăsmuirile smintite dintr- 
un vis chinuitor, şi un vag miros de carne, care îţi întorcea stomacul pe 
dos; în aer plutea izul putreziciunii. Podeţul se arcuia de la o luncă la 
alta. La ambele capete se înălţau nişte siluete sculptate iscusit, ceva între 
omenesc şi animalic, dar scârbavnice şi josnice. Apa de dedesubt curgea 
colcăind fără zgomot, însă aburii care se ridicau şi învăluiau şerpuitor 
podul aveau o răceală de leş. Pe Frodo îl luă ameţeala şi simţi că i se în- 
tunecă mintea. Apoi deodată, ca şi cum o forţă mai presus de voinţa lui l- 
ar fi mânat din urmă, începu să grăbească pasul, bălăbănindu-se, 
bâjbâind cu mâinile întinse şi clătinându-şi capul dintr-o parte într-alta. 
Ceilalţi doi alergară după el. Sam îşi prinse stăpânul în braţe chiar în 
pragul podeţului, tocmai când s-a poticnit, gata-gata să cadă. 

— Nu pe-aici! Nu, nu pe-aici! şopti Gollum, dar aerul ce i se strecura 
printre dinţi păru să sfâşie neclintirea grea, ca un şuier, făcându-l pe 
Frodo să se ciucească înspăimântat la pământ. 

— Ridicaţi-vă, domnu' Frodo! îi murmură Sam la ureche. Întoarceţi-vă! 
Nu pe-aici! Gollum zice că nu e bine şi pentru prima oară încuviinţez. 

Frodo îşi trecu palma peste frunte şi îşi dezlipi ochii de la cetatea de pe 
colină. Turnul luminat îl atrăgea şi el se căzni să-şi înfrângă dorinţa mis- 
tuitoare: îi venea s-o ia la goană în sus, pe calea aceea sclipitoare, către 
porţile cetăţii. Până la urmă, se întoarse anevoie; simţi însă Inelul 
împotrivindu-i-se, trăgându-l de lanţul din jurul gâtului; până şi ochii, 
când şi-i desprinse de turn, părură o clipă cuprinşi de orbire. Dinaintea 
lui se lăsase întunericul de nepătruns. 

Gollum se pierduse deja în beznă, târându-se pe pământ ca o fiară în- 
spăimântată. Sam o luă pe urmele lui cât putu de iute, sprijinindu-şi 
stăpânul, care abia se mai ţinea pe picioare. 

Nu departe de malul apropiat al pârâului se căsca un hău în peretele 
de piatră de lângă drum. Pe-acolo trecură ei şi Sam văzu că păşeau pe o 

potecă îngustă care, la început, strălucea stins, la fel ca drumul. Apoi în- 
să, când ajunseră deasupra luncilor smălţuite cu florile acelea cumplite, 
păli şi se întunecă, urcând până spre povârnişurile de miazănoapte ale 
văii. 

De-a lungul acestei poteci îşi târau hobbiţii picioarele grele, unul lângă 
altul, şi nu-l mai văzură pe Gollum decât când acesta se întoarse să le 
facă semn să vină mai repede. Abia atunci îi zăriră ochii sclipind într-o 
lumină verzuie-lăptoasă, reflectând, probabil, strălucirea palidă a Mor- 
gulului sau cine ştie ce simţăminte dinlăuntrul lui. Frodo şi Sam vedeau 
tot timpul strălucirea aceea cumplită şi ochii din găvanele întunecate, a 
căror privire înspăimântătoare o simțeau tot timpul în spate. De câte ori 
întorceau însă capul, nu zăreau decât cărarea care se tot întuneca. Înain- 
tau cu mare greutate. Pe măsură ce se depărtau de duhoarea aceea şi de 
aburii pârâului otrăvit, respirau tot mai uşor şi mintea li se lumina; dar 
îşi simțeau acum mădularele făcute zob, ca şi cum ar fi cărat poveri toată 
noaptea sau ar fi înotat împotriva unui curent puternic de apă. Până la 
urmă, nu mai fură în stare să meargă mai departe. Frodo se opri şi se 
aşeză pe un bolovan. Ajunseseră pe cocoaşa uriaşă a unei stânci pleşuve. 
înaintea lor se căsca o râpă pe partea cu valea, şi poteca o ocolea; nu era 
mai lată decât o tivitură, însoţită în dreapta de o prăpastie; o lua de-a 
curmezişul povârnişului abrupt al muntelui de la miazăzi şi suia către 
înălţimi, până se făcea nevăzută în bezna de pe culme. 

— Trebuie să mă odihnesc puţin, şopti Frodo. Mă copleşeşte povara, 
Sam, flăcăule. Tare mă mai copleşeşte. Mă-ntreb cât oi mai fi în stare s-o 
duc. Oricum, trebuie să-mi trag sufletul înainte s-o luăm iar la drum. 

Arătă spre poteca îngustă din faţa lor. 

— Ssst! Ssst! sâsâi Gollum, întorcându-se în fugă la ei. Ssst! 

Îşi dusese degetele la buze şi le făcea semn din cap să se grăbească. 
Trăgându-l pe Frodo de mânecă, arătă spre potecă; dar acesta nici nu se 
gândea să se mişte. 

— Încă nu, zise Frodo. Încă nu. 

Era copleşit de slăbiciune; mai mult, se părea că mintea şi trupul îi 
erau ferecate de-o vrajă grea. 

— Trebuie să mă odihnesc, murmură el. 

La auzul acestora, spaima şi neliniştea puseră-ntr-atât stăpânire pe 
Gollum, încât vorbi iar, sâsâind cu mâna la gură, de parcă ar fi vrut ca 
sunetul vorbelor sale să nu ajungă la urechile cine ştie cui din văzduh. 

— Nu aici, nu! Nu odihniţi aici! Zănaticilor! Ochii ne văd. Când au s- 
ajungă la pod, au să ne vadă. Daţi-i zor! Urcaţi, urcați! Hai odată! 

— Veniţi, domnu' Frodo! zise Sam. Are iar dreptate. N-avem cum să 
ne oprim aici. 

— Bine, făcu Frodo cu glas molcom, de parcă ar fi fost pe jumătate ad- 
ormit. Am să-ncerc. 

Se urni clătinându-se. 

Dar fu prea târziu. În clipa aceea, stânca începu să tremure şi să se 
zguduie sub ei. Bubuitul tunetului, mai puternic ca oricând, se împrăştie 
în adâncuri şi ecoul lui se risipi în munţi. Atunci brusc izbucni o flacără 
roşie, uriaşă. Se înălţă la cer, sus de tot, dincolo de munţii de la miazăzi, 
înecând norii într-o lumină stacojie. În valea beznei şi-a strălucirii reci, ca 
de hoit, flacăra părea cumplită. Steiurile şi crestele ţâşniră ca nişte lame 
crestate de cuţit, neclintite şi negre, în umbra pălălaiei. Apoi tunetul 
sfâşie văzduhul. lar Minas Morgul îi răspunse cu o flacără pâlpâitoare, 
lividă; limbi de flăcări albastre izbucniră din turn şi din colinele din jur, 
străpungând norii mohorâţi. Pământul gemea; iar din cetate se porni un 
chiot. Amestecat cu glasuri aspre, pătrunzătoare ca ale păsărilor de pra- 
dă, şi cu nechezatul ascuţit al cailor înnebuniţi de spaimă şi mânie, se 
înălţă un scârţâit cutremurător, care era tot mai tăios şi pătrunzător, as- 
urzind pe cine-l auzea. Hobbiţii se răsuciră şi se aruncară la pământ, 
acoperindu-şi urechile cu mâinile. 

De îndată ce strigătul acela se domoli, sfârşind într-un vaier 
cutremurător, până se stinse de tot, Frodo îşi ridică încet fruntea: de-a 
lungul văii înguste ce se afla acum cam în dreptul ochilor lui, se înălţau 
zidurile cetăţii blestemate şi poarta cavernoasă ca o gură căscată larg, cu 
dinţi sclipitori. lar pe poarta aceea ieşea o oştire. 

Toţi soldaţii purtau veşminte smolite, întunecate ca noaptea. Frodo îi 
vedea foarte bine pe fundalul pereţilor stinşi şi al caldarâmului aprins al 
drumului: siluete mici, negre, care mărşăluiau iute rânduri-rânduri, în 
tăcere, revărsându-se într-un şuvoi nesfârşit. În faţă se zăreau călăreţii ca 
nişte umbre, iar în fruntea lor mergea unul mai măreț decât toţi ceilalți: 
un călăreț negru din cap până-n picioare, în afară de un coif ca o coroană 
scăpărând ameninţător, aşezată pe creştetul capului, peste glugă. 

Acum se apropia de pod. Frodo se holba, fără să mai fie în stare să-şi ia 
ochii de la el sau să clipească. Să fi fost, oare, Stăpânul celor Nouă 
Călăreţi revenit pe pământ, ca să-şi călăuzească oastea cumplită la luptă? 
Da, desigur, era regele sălbatic care îl înjunghiase cu pumnalul lui înfi- 
orător pe Purtătorul Inelului. Vechea rană îi zvâcni dureros şi prin inimă 
îl săgeta un fior de gheaţă. 

Pe când îi treceau prin minte aceste gânduri care îl încremeneau de 
spaimă, de parcă s-ar fi aflat sub o vrajă, îl văzu pe călăreț oprindu-se 

chiar dinaintea podului, iar oastea din urma lui încremeni şi ea ca la un 
semn. Totul îngheţă. Poate că Inelul îi trimitea o solie Stăpânului Duh, 
descumpănindu-l; simţea, pesemne, o putere străină în valea sa. Încolo 
şi-ncoace se roti capul negru al călăreţului, iar coiful lui părea încoronat 
de o cunună de spaimă. Ochii lui nevăzuţi scrutară bezna. 

Frodo încremenise ca o pasăre ce nu mai putea să facă vreo mişcare la 
apropierea unui şarpe. Şi cum aştepta aşa, simţi mai arzător ca oricând 
imboldul de a-şi pune Inelul. În ciuda acestei porunci lăuntrice, nu se 
supuse. Ştia nu numai că Inelul avea să îl trădeze, dar şi că nu avea încă 
forţa să-l înfrunte pe regele-Morgul, chiar dacă şi l-ar fi pus pe deget. În 
vrerea lui, această poruncă nu mai trezea nici un ecou, cu toate că era 
împietrit de spaimă; ceea ce simţea nu era decât apăsarea unei puteri din 
afară. În vreme ce Frodo urmărea totul cu ochii minţii, încordat, dar fără 
să facă nimic (ca şi cum ar fi depănat o poveste străveche, depărtată), 
această putere îl apucă de mână şi i-o îndreptă încetişor către lanţul din 
jurul gâtului. Atunci însă vrerea lui se răzvrăti, silindu-şi mâna să se 
tragă la fel de încet îndărăt şi să atingă altceva — ceva ascuns la piept. Îl 
simţi rece şi dur: era şipul de la Galadriel, păstrat de atâta amar de 
vreme cu sfinţenie, încât aproape că uitase de el. Cum îl atinse, gândul la 
inel păru că îi piere din minte cu desăvârşire. Oftă plecându-şi fruntea. 

În clipa aceea, Regele-Duh se întoarse şi, dând pinteni calului, porni 
peste pod, urmat de oastea lui întunecată. Pesemne că glugile elfeşti îi 
stârniseră privirile nevăzute şi simțământul puternic al micilor lui 
vrăjmaşi îi tulburaseră gândul. Dar era prea grăbit. Bătuse deja ceasul şi 
la porunca măreţului său stăpân trebuia să-şi înceapă marşul războinic 
către apus. 

Curând ajunse o umbră între umbre, jos, pe drumul şerpuitor; 
îndărătul lui, şirurile întunecate nu mai conteneau să treacă podul. O 
armată atât de numeroasă nu mai ieşise din valea aceea de pe vremea 
stăpânirii lui Isildur; pâraiele Anduinului nu mai fuseseră asaltate de o 
asemenea oştire înarmată până-n dinţi; şi Mordorul nu-şi trimisese la 
bătălie decât un pâlc; şi nici acela dintre cele de frunte! 

Frodo se foi şi brusc gândul îi zbură la Faramir. „În sfârşit, a izbucnit 
furtuna, îşi zise el. Şirul acesta nesfârşit de lăncii şi spade se îndreaptă 
spre Osgiliath. O să sosească, oare, Faramir la timp? Şi-a dat seama de ce- 
o să fie, dar o fi ştiind când? Cine-o să apere Vadurile de Regele celor 
Nouă Călăreţi? Vor mai veni şi alte oştiri. Am sosit prea târziu. Totu-i 
pierdut. Am zăbovit prea mult pe drum. Totu-i pierdut. Chiar de-mi voi 
împlini misia, nimeni n-o să afle. Nu voi mai avea cui povesti. Zadarnice- 
s toate!" 

Începu să plângă, copleşit de slăbiciune. Şi oştenii Morgul nu 
conteneau să treacă peste pod. 

Atunci, din amintirile depărtate, venind parcă tocmai din Comitat ca o 
geană de lumină în zori, când te cheamă ziua şi se deschid uşile, auzi 
glasul lui Sam: „Treziţi-vă, domnu' Frodo! Treziţi-vă!' Nu l-ar fi mirat 
defel de-ar fi mai auzit şi: „Masa de dimineaţă e gata!" 

Sam părea tare neliniştit. 

— Treziţi-vă, domnu' Frodo! Au plecat! 

Se auzi un scrâşnet urât. Porţile de la Minas Morgul se închiseră. Ul- 
timul şir de lăncii se făcuse nevăzut în negura drumului. Turnul le rânjea 
încă batjocoritor de dincolo de vale, dar lumina începuse să scadă. Între- 
aga cetate cădea iar într-un con de umbră colcăitoare şi în tăcere. Şi tot- 
uşi, simţiră că veghea celor de-acolo nu contenise. 

— Sculaţi-vă, domnu' Frodo! Au plecat şi-ar fi bine s-o luăm şi noi din 
loc. A mai rămas ceva viu acolo — ceva cu ochi... cum să vă spun?... o 
minte vie; şi cu cât o să stăm mai mult într-un loc, cu atât mai iute-o să 
dea de noi. Haideţi, domnu' Frodo! 

Frodo îşi ridică fruntea, iar apoi se ridică în picioare. Nu-l părăsise 
deznădejdea, dar se întremase. Reuşi chiar să zâmbească chinuit, simțind 
acum, la fel de limpede cum simţise cu o clipă înainte exact pe dos, că 
trebuia să facă ce-avea de făcut, de-o fi în stare, şi asta fără să ţină seama 
dacă Faramir, Aragorn, Elrond, Galadriel, Gandalf sau oricine altcineva 
avea să afle vreodată. Îşi luă toiagul într-o mână şi şipul în cealaltă. După 
ce văzu lumina limpede şiroindu-i printre degete, vâri şipul înapoi în 
sân, aproape de inimă. Apoi întoarse spatele cetăţii Morgul, care avea 
acum o strălucire mohorâtă dincolo de prăpastie, şi se pregăti s-o ia pe 
drumul în pantă. 

Din câte se părea, Gollum se târâse de-a lungul pragului stâncos, până 
în locul umbros dinapoi, chiar când se deschiseseră porţile Minas 
Morgulului, lăsându-i pe hobbiţi acolo unde zăceau lungiţi. Se întoarse 
acum furişat, cu dinţii clănţănind şi pocnind din degete. 

— Proştilor! Nepricopsiţilor! şuieră el. Daţi-i zor! Nu trebuie să-şi în- 
chipuie că primejdia a trecut. N-a trecut deloc. Daţi-i zor! 

Nu-i răspunseră, dar îl urmară sus, pe prag. Nu prea-i trăgea inima, 
deşi trecuseră prin atâtea; însă nu dură mult. Curând cărarea coti pe 
lângă o ieşitură a peretelui muntos şi pătrunse în stâncă, într-o văgăună 
îngustă. Ajunseseră la prima scară de care le vorbise Gollum. Întunericul 
era aproape de nepătruns şi nu vedeau decât la o aruncătură de băț; dar 
când Gollum se întoarse spre ei, îi văzură ochii licărind stins, la o 
înălţime de câteva picioare. 

— Aveţi grijă, şopti el. Trepte. O mulţime de trepte. Trebuie s-aveţi 
grijă. 

Aşa şi era. Frodo şi Sam se simţiră mai în largul lor la început, cu 
pereţii de-o parte şi de alta, dar scara era aproape dreaptă şi urcând aşa, 
fără preget, îşi dădură seama din ce în ce mai bine de prăpastia care se 
căsca îndărătul lor. Iar treptele tocite şi lunecoase la margini erau înguste 
şi adesea înşelătoare. Unele se spărseseră mai demult, altele se crăpau 
când puneau piciorul pe ele. Hobbiţii se căţărară fără să-şi tragă sufletul, 
până ajunseră să se agaţe cu degetele de treptele de deasupra lor, 
căznindu-se să-şi îndoaie genunchii; şi pe măsură ce scara înainta în 
hăurile muntelui prăpăstios, pereţii de piatră se ridicau tot mai înalți 
deasupra capetelor lor. 

Într-un târziu, chiar când simţiră că nu mai puteau îndura, zăriră sus 
ochii lui Gollum, întorcându-se spre ei. 

— Am ajuns, şopti el. Prima scară-i urcată. Deştepţi hobbiţi, să urce ei 
atât! Tare deştepţi! Doar câteva trepte şi gata! 

Sam şi Frodo îl urmară vlăguiţi şi ameţiţi. Se căţărară pe ultima treaptă 
şi se aşezară, frecându-şi picioarele şi genunchii. Se aflau în trecerea care, 
după cât se părea, urca în continuare dinaintea lor, deşi mai puţin abrupt 
şi fără trepte. Gollum nu-i lăsă prea mult să-şi tragă sufletul. 

— Mai e o scară, zise el. Mult mai lungă. Trageţi-vă sufletul când ajun- 
gem în vârf, nu acum. 

Sam gemu. 

— Ai zis mai lungă? îl întrebă el. 

— Da, da, mai lungă, încuviinţă Gollum. Dar nu aşa grea. Hobbiţii au 
urcat Scara Dreaptă. Acu' vine Scara Şerpuită. 

— Şi după asta? întrebă Sam. 

— O să vedem, zise Gollum încet. Da, da, o să vedem noi! 

— Parcă ziceai ceva de un tunel, spuse Sam. Nu e nici o cale prin care 
să putem ajunge dincolo? 

— O, ba da, e un tunel, rosti Gollum. Dar înainte să încerce hobbiţii să 
urce, se pot odihni. Dacă reuşesc să-l străbată, ajung aproape la vârf. 
Foarte aproape, dacă-l străbat. Da, da! 

Pe Frodo îl trecu un fior. Urcuşul îl făcuse să asude, dar acum îi era 
frig şi umezeala îi pătrundea în oase; iar prin hornul acela ţâşnea un 
curent rece, supt înăuntru dinspre înălțimile nevăzute de deasupra. Se 
ridică şi se scutură. 

— Păi, hai să mergem mai departe! zise el. Ăsta nu-i loc de stat. 

Hornul părea că se întinde pe mile întregi şi curentul rece de aer nu-i 
slăbea. Mai mult, pe măsură ce urcau, se transformă într-un vânt tăios. 

Cu suflarea lor cumplită, munţii încercau parcă să-i descurajeze, să-i ţină 
departe de tainele înălțimilor sau să-i azvârle îndărăt, în hăurile întunec- 
ate. Îşi dădură seama că ajunseseră la capăt, când nu mai simţiră peretele 
din dreapta. 

Gollum îşi croia drum lipit pe sub stâncă. Pentru moment, nu mai ur- 
cau, dar pământul pe care călcau era acum mai bolovănos şi plin de 
primejdii în întuneric, iar calea le era astupată de pietroaie şi de blocuri 
prăbuşite de stâncă. Mergeau anevoie, cu multă grijă. 

Nici Sam, nici Frodo nu-şi dădeau seama câte ceasuri trecuseră de 
când pătrunseseră în Valea Morgul. Noaptea părea fără capăt. 

Până la urmă, desluşiră un perete şi dinaintea lor pornea alt şir de 
trepte. Făcură iar popas, apoi începură să urce. Suişul era lung şi obosit- 
or, dar scara aceasta nu era săpată în piatra muntelui. Stâncă se povârnea 
îndărăt, iar poteca se unduia de-a curmezişul ei, ca un şarpe. La un mo- 
ment dat, o luă pieziş, până la marginea genunii, iar Frodo îşi aruncă 
privirile în jos şi văzu prăpastia de la capătul Văii Morgul, ca un puț uri- 
aş. În adâncurile ei lucea ca un licurici abia văzut drumul duhurilor, care 
pornea din cetatea moartă, spre Trecătoarea fără Nume. Se trase iute 
îndărăt. 

Scara urca în continuare, unduindu-se chinuit. Ajunseră la un şir în- 
gust şi scurt de trepte şi trecură de alt prag. Poteca se despărţise de 
trecătoarea mare care străbătea prăpastia şi îşi urma acum propriu-i 
drum primejdios pe la poalele unei crăpături mai mici ce se căsca între 
înălțimile Ephel Duath. Hobbiţii desluşiră cu greu, pe ambele părţi, 
stâlpi înalţi şi foişoare crenelate de piatră. Printre ele, ierni fără de număr 
roseseră şi săpaseră adâncituri întunecate ca noaptea, în stânca 
nemângâiată vreodată de soare. lar acum strălucirea roşiatică a cerului 
părea şi mai puternică, deşi nu-şi putură da seama dacă se făcuse di- 
mineaţă în aceste tenebre, sau dacă ceea ce vedeau nu era decât o flacără 
iscată de Saruman în frământatul Gorgoroth. 

În faţa lor, încă sus, departe, Frodo zări, ridicându-şi privirile, 
încununarea acestui drum amar. Pe cerul mohorât şi însângerat de 
răsărit se desluşea o crăpătură în creasta cea mai înaltă, îngustă şi săpată 
adânc între cei doi umeri stâncoși; şi pe fiecare dintre aceştia se înălța 
câte un stei. 

Se opri şi privi cu mai mare grijă. Steiul din stânga era înalt şi subţire, 
iar înăuntrul lui ardea o lumină roşie, dacă nu cumva strălucirea aceea 
sângerie nu venea dinspre ţinutul de dincolo, printr-o gaură. Îl atinse 
uşor pe Sam şi îi arătă şi lui. 

— Nu-mi place cum arată asta, zise Sam. Până la urmă, drumul ăsta 
tainic al tău e străjuit, mormăi el ameninţător, întorcându-se spre Gol- 
lum. Socot c-ai ştiut asta de la-nceput, nu-i aşa? 

— Toate drumurile sunt străjuite; da, da, zise Gollum. Cum să nu fie? 
Dar hobbiţii trebuie să-ncerce o cale sau alta. Ăsta s-ar putea să nu fie 
atât de păzit. Poate-au plecat cu toţii la marea bătălie, cine ştie! 

— Poate, scrâşni Sam. Oricum, se pare că mai avem mult de mers şi de 
urcat pân-om ajunge acolo. Şi mai e şi tunelul. Cred că s-ar cuveni să vă 
trageţi un pic sufletul, domnu' Frodo. Nu ştiu ce oră o fi acum — zi sau 
noapte — dar nu ne-am oprit din mers de ceasuri fără număr. 

— Da, trebuie să ne odihnim, zise Frodo. Hai să căutăm un ungher fer- 
it de vânturi, unde să ne adunăm iar puterile pentru ultimul hop. 

Căci aşa simţea el. Spaimele şi cele ce aveau să se întâmple dincolo 
păreau prea depărtate ca să-l mai tulbure de-acum. Toate gândurile i se 
adunau ca să-l ajute să vadă cum să treacă prin sau peste zidul de 
nepătruns şi de străji. Dacă putea să înfăptuiască lucrul acesta, atunci 
socotea, într-un fel, misia îndeplinită; cel puţin aşa i se părea lui la ceas 
de-ntuneric, când încă se mai căznea vlăguit pe sub umbrele reci ca pi- 
atra de la poalele cetăţii Cirith Ungol. 

Se aşezară într-o adâncitură dintre doi stâlpi uriaşi de stâncă: Frodo şi 
Sam înăuntru, iar Gollum chircit jos, la intrare. Acolo îşi luară hobbiţii 
ceea ce socotiră a fi ultima masă înainte să coboare în Tărâmul Fără 
Nume, poate ultima pe care aveau s-o ia împreună. Mâncară ceva din 
merindele din Gondor şi pesmeţii elfeşti; dar băură puţin, căci voiau să 
păstreze apa; abia de-şi udară un pic gura uscată. 

— Oare când o să mai găsim apă? întrebă Sam. Cred că şi ălora de- 
acolo li se face sete. Orcii beau şi ei, nu-i aşa? 

— Da, beau, îi răspunse Frodo. Dar mai bine să nu vorbim de asta. 
Băuturile lor nu-s pentru noi. 

— Atunci, cu-atât mai mult trebuie să ne umplem butelcile, spuse Sam. 
Numai că pe-aici nu-i pic de apă; n-am auzit nici un clipocit. Şi, oricum, 
Faramir a zis să nu bem apă în Morgul. 

— Apa care curge din Imlad Morgul, aşa a zis, preciza Frodo. Acum 
nu ne aflăm în valea aceea, iar izvoarele pe care le-am putea întâlni în 
cale se varsă în Imlad Morgul, în nici un caz nu vin dintr-acolo. 

— Eu unul n-aş avea încredere să beau, nici să ştiu că mor de sete, zise 
Sam. Locurile acestea mi se par rele, adăugă el, trăgând adânc aer în nări. 
Şi miroase a ceva. Nu simţiţi? Ceva ciudat, înecăcios. Nu-mi place deloc. 

— Că e laie, că-i bălaie, mie nu-mi place nimic aici, spuse Frodo. 
Pământul, aerul şi apa — toate par blestemate. Dar ăsta ne e drumul. 

— Da, aşa e, zise Sam. Şi dacă ştiam ce ne-aşteaptă când am plecat, nu 
puneam piciorul în locurile astea. Dar aşa se-ntâmplă adesea; vorbesc de 
isprăvile din poveştile şi din cântările străvechi, domnu' Frodo; de 
păţanii, cum le ziceam eu mai demult. Credeam că sunt lucruri pe care 
seminţiile minunate din basme le căutau cu lumânarea, pentru că şi le 
doreau ca pe-o înveselire, cum s-ar zice, căci viaţa era cam plicticoasă. 
Dar treburile nu stau tocmai aşa în poveştile vrednice de luat în seamă şi 
de ţinut minte. Se pare că se pomeneau cu toţii în belea de la bun înce- 
put, aşa le era aşternut drumul, cum ziceţi dumneavoastră. Dar cred că, 
la fel ca noi, au avut şi ei o groază de ocazii să se întoarcă, numai că n-au 
făcut-o. lar de s-ar fi întors, noi n-am mai fi ştiut, pentru că ar fi fost uit- 
aţi. Auzim de isprăvile lor care n-au avut totdeauna un sfârşit fericit; cel 
puţin, aşa socoteau cei din poveste. Mă gândesc la clipa când se întor- 
ceau acasă şi-şi găseau acareturile în bună ordine, deşi nu tocmai cum le 
lăsaseră la plecare; aşa, ca domnu' Bilbo, bătrânu'. Da' acelea nu-s tot- 
deauna cele mai frumoase poveşti de ascultat, deşi e bine să le afli. Mă- 
ntreb noi în ce poveste-om fi nimerit. 

— Da, şi eu mă-ntreb, rosti Frodo. Dar nu găsesc răspuns. Aşa se în- 
făţişează o poveste adevărată. Să luăm, bunăoară, una care-ţi place. S-ar 
putea să ştii sau să bănuieşti ce fel de poveste este, cu sfârşit fericit sau 
trist; dar cei din ea nu ştiu. Şi nici ţie nu ţi-ar plăcea ca ei să ştie. 

— Nu, domnu' Frodo, bineînţeles că nu mi-ar plăcea. Lui Beren, 
bunăoară, nici nu i-a trecut vreodată prin minte că avea să pună mâna pe 
Silmarilul Coroanei de Fier din Thangorodrim; şi totuşi, a făcut-o. lar loc- 
ul acela era mai rău şi primejdia mai întunecată ca a noastră. Însă, 
bineînţeles, aceasta-i o poveste lungă, care trece din fericire în mâhnire şi 
dincolo de ea, iar Silmarilul a ajuns la Earendil. Ştiţi, stăpâne, că nu m- 
am mai gândit la asta pân-acum? Avem... aveţi ceva din lumina lui în 
şipul cu ciobul de stea, acela pe care vi l-a dat Doamna din Lorien. Căci, 
dacă mă gândesc bine, ne aflăm în aceeaşi poveste. Ea continuă. Oare 
marile poveşti nu se sfârşesc niciodată? 

— Nu, ca poveşti nu se sfârşesc, zise Frodo. Dar cei din cuprinsul lor 
vin şi pleacă, atunci când îşi termină rolul. Şi-al nostru o să se sfârşească, 
mai devreme sau mai târziu. 

— Atunci o să putem şi noi să ne tragem sufletul şi să dormim, spuse 
Sam, râzând amar. Căci eu chiar asta voiam să zic, domnu' Frodo, să mă 
odihnesc, să dorm şi să mă trezesc dimineaţa ca să lucrez în grădină. Mă 
tem că la asta mi-e gândul mereu. Planurile mari şi însemnate nu-s de 
mine. Totuşi, oare-om fi vreodată şi noi puşi în cântări şi în poveşti? 
Bineînţeles, ne aflăm într-o poveste. Dar eu mă întreb dacă ea va fi pusă 

în vorbe; ştiţi dumneavoastră, ca să fie povestită la gura sobei sau citită 
dintr-o carte mare, scrisă cu litere roşii şi negre, peste ani şi ani. lar oa- 
menii să spună: „la s-auzim despre cum a fost cu Frodo şi cu Inelul!" Şi- 
apoi: „Da, asta-i una dintre poveştile cele mai frumoase. Frodo a fost 
foarte viteaz, nu-i aşa, tată?" „Da, băiete, cel mai vestit dintre hobbiţi; şi 
asta spune totul." 

— Spune mai mult decât trebuie, râse Frodo, limpede, din tot sufletul. 

Un asemenea râs nu mai răsunase prin locurile acelea de la venirea lui 
Sauron pe Pământul de Mijloc. Deodată, lui Sam i se păru că toate 
pietrele ascultau, iar stâncile înalte se plecau peste ei. Dar Frodo nu le luă 
în seamă; râse iar. 

— Ştii, Sam, zise el, când te-ascult mă bucur, de parcă povestea ar fi 
fost scrisă deja. Dar ai uitat unul dintre personajele importante: Sam cel 
Înţelept, inimă cutezătoare. „Mai povesteşte-mi de Sam, tăticule! De ce 
nu scrie mai mult despre cum vorbea? E partea cea mai bună, mă face să 
râd. lar Frodo nu s-ar fi descurcat fără Sam, nu-i aşa, tăticule?" 

— Domnu' Frodo, zise Sam; acu' nu se cade să vă bateţi joc. Eu am vor- 
bit serios. 

— Şi eu la fel, spuse Frodo. Şi eu la fel. Am cam luat-o razna. Tu şi cu 
mine, Sam, suntem încă înţepeniţi în cel mai rău loc din poveste şi nu m- 
aş mira ca la partea acestea să se zică: „închide cartea, tăticule; nu vrem 
să mai citeşti." 

— Poate, spuse Sam; dar eu, unu, n-aş zice una ca asta. Din marile 
poveşti fac parte tot felul de fapte duse la bun sfârşit. Căci, vedeţi, până 
şi Gollum ar putea fi bun într-un basm; oricum, mai acătării decât e el 
acum. Şi, după cum mărturisiţi, îi plăceau şi lui poveştile. Mă-ntreb dacă 
el se crede erou sau ticălos. Gollum! strigă el. Ţi-ar plăcea să fii erou?... 
Unde naiba s-o fi dus iar? 

Nici urmă de Gollum la intrarea în adăpostul lor şi nici în umbrele din 
împrejurimi. Nu mâncase de la ei, dar primise, ca de obicei, să bea o gură 
de apă; apoi parcă se încolăcise să tragă un pui de somn. În orice caz, 
bănuiau că unul dintre lucrurile urmărite de el, în lunga lui lipsă din 
ziua dinainte, fusese acela de-a vâna după pofta inimii; şi, era limpede, 
în vreme ce ei stăteau de vorbă, o ştersese din nou. Dar, de data aceasta, 
de ce? 

— Nu-mi place deloc că o şterge fără să spună, zise Sam. Mai ales 
acum. N-are cum să caute pe-aici de mâncare, afară doar de nu i-or fi 
plăcând niscaiva pietre. Că nici măcar muşchi nu găseşti! 

— N-are rost să-ţi faci griji acum din pricina lui, spuse Frodo. Fără el, 
n-am fi răzbit atât de departe; nici nu ne-ar fi putut trece prin minte cum 

s-ajungem la trecătoare; trebuie să-l luăm aşa cum e. Dacă ne-o fi 
necredincios, asta e! 

— Totuşi, mi-ar plăcea să-l am mereu sub ochi, zise Sam. Cu-atât mai 
mult dacă-i necredincios. Vă amintiţi că nu ne-a spus niciodată dacă 
trecătoarea asta-i străjuită sau nu? Credeţi c-o fi plecat să-i aducă pe orci 
sau ce-or mai fi şi ăia? 

— Nu, nu cred, îi răspunse Frodo, chiar de poate face orice ticăloşie. 
Nu cred însă c-a plecat după orci sau după alţi lachei de-ai Duşmanului. 
De ce-ar fi aşteptat pân-acum şi să treacă prin atâtea cazne, ca s-o facă 
aici, atât de-aproape de tărâmul spaimelor? De când e cu noi ar fi putut 
să ne dea pe mâna orcilor de nu ştiu câte ori. Nu, dacă totuşi e ceva, nu 
poate fi decât vreun şiretlic tainic de-al lui. 

— Păi, cred c-aveţi dreptate, domnu' Frodo, zise Sam. Nu că asta m-ar 
încălzi cu ceva. Nu mă-mbăt eu cu apă rece: ştiu că pe mine m-ar da pe 
mâna orcilor cât ai zice peşte. Dar uitasem, mai e şi Nepreţuitul lui. Da, 
da, cred că tot timpul s-a gândit la Nepreţuitul pentru bietul Smeagol. Ăsta- 
i clenciul tuturor micilor lui uneltiri, dacă şi-o fi ticluit vreuna. Dar este 
peste puterea mea de-a pricepe cum de s-a gândit că, aducându-ne aici, o 
să-i fie de vreun folos. 

— Mai mult ca sigur că nici el nu înţelege, zise Frodo. Şi nu cred că are 
doar un singur plan în căpăţâna lui proastă. Cred că încearcă din răspu- 
teri ca Nepreţuitul să n-ajungă la Duşman. Căci dacă se va întâmpla una 
ca asta, va fi o nenorocire pentru el. Pe de altă parte, pesemne că nu face 
decât să aştepte un moment în care să-şi încerce norocul. 

— Da, nu l-am făcut eu degeaba Hoţ şi Hoit, zise Sam. Pe măsură ce 
se-apropie de tărâmul Duşmanului, începe să semene tot mai mult cu aşa 
ceva. Ascultaţi la mine: dac-o fi s-ajungem la trecătoare, n-o să ne lase să- 
| ducem dincolo pe Nepreţuit, fără să facă vreo trăsnaie. 

— N-am ajuns încă până acolo, spuse Frodo. 

— Nu, dar am face bine să căscăm ochii. Dacă începem să moţăim, 
Hoitul o să ne-ncalece fără să stea pe gânduri. Asta nu înseamnă că n-ar 
fi bine-acum pentru domnia voastră să-nchideţi un ochi, stăpâne. Numai 
să nu vă depărtaţi de mine. Aş fi tare fericit să dormiţi puţin. V-aş ve- 
ghea şi, în orice caz, dacă vă-ntindeţi aici, în braţele mele, n-o să pună ni- 
meni laba pe domnia voastră, fără ştirea lui Sam. 

— Să dorm, făcu Frodo oftând, de parcă ar fi văzut o oază înverzită în 
pustiu. Da, aş fi-n stare să dorm până şi-aici! 

— Atunci, culcaţi-vă, stăpâne! Puneţi-vă capul în poala mea. 

Aşa dădu Gollum de ei peste câteva ceasuri, când se întoarse din 
tenebre, furişându-se şi târându-se pe cărare. Sam şedea sprijinit de un 

bolovan, cu capul căzut într-o parte şi răsuflarea grea. Frodo dormea 
adânc în poala lui. Sam îi pusese blând o mână pe fruntea albă şi pe 
cealaltă, pe piept. Aveau chipurile senine. 

Gollum se uită la ei. Pe faţa lui costelivă şi înfometată apăru fugar ceva 
ciudat. Nu mai avea strălucirea din priviri. Ochii îi erau acum întunecaţi, 
cenuşii, bătrâni şi osteniţi. Tresări cuprins parcă de un spasm de durere, 
se răsuci şi se uită îndărăt, clătinând din cap, ca şi când l-ar fi chinuit o 
luptă lăuntrică. Apoi îşi puse încetişor mâna tremurătoare pe genunchiul 
lui Frodo. Dacă unul dintre ei l-ar fi zărit, ar fi avut impresia, preţ de o 
clipă, că era un hobbit bătrân şi ostenit, cocârjat de ani fără de număr 
care îl despărţiseră de prieteni şi de neamuri, de câmpiile şi de pâraiele 
tinereţii — o biată făptură înfometată şi împovărată de vreme. 

Dar când îl atinse pe Frodo, acesta tresări şi strigă încetişor în somn, 
iar Sam se trezi pe dată. Gollum fu prima imagine care-i apăru în faţă. I 
se păru că-l pipăie pe stăpânul său. 

— Hei! făcu el aspru. Ce vrei să faci? 

— Nimic, nimic! zise Gollum blând. Stăpân cumsecade! 

— Nu zic nu, spuse Sam. Dar pe unde te-ai tot vânturat, ticălos bătrân? 

Gollum se trase îndărăt şi pe sub pleoapele grele îi scăpără o strălucire 
verzuie. Arăta aproape ca un păianjen, chircit pe spate, cu mădularele în- 
doite şi ochii holbaţi. Acum nu mai semăna cu un hobbit. 

— M-am vânturat, m-am vânturat, şuieră el. Aşa curtenitori sunt hob- 
biții mereu, da, da! Ooo, ce hobbiţi cumsecade! Smeagol îi duce pe căi 
tainice, pe care nimeni nu le-ar putea descoperi. E ostenit, e însetat, da, 
însetat; şi el îi călăuzeşte şi caută drumuri, iar ei zic că se vântură. Priet- 
eni foarte cumsecade; da, nepreţuitule, foarte cumsecade! 

Pe Sam îl cuprinse remuşcarea, dar neîncrederea nu-i pieri. 

— lartă-mă, zise el. lartă-mă, dar m-ai speriat din somn; şi mi-a fost 
ciudă c-am adormit, de-aia am fost aşa ţâfnos. Dar domnu' Frodo i-aşa 
ostenit, că i-am spus să-nchidă puţin ochii. Asta e! lartă-mă! Dar tu pe 
unde-ai fost? 

— M-am vânturat, spuse Gollum, cu aceeaşi strălucire verzuie în 
priviri. 

— Ooo, foarte bine, zise Sam. Fă ce vrei! De data asta mi se pare că nu 
minţi prea tare. Şi-acum am face bine să ne vânturăm toţi trei. Cât o fi 
ceasul? E azi sau mâine? 

— E mâine, îi răspunse Gollum. Sau, mai bine zis, era mâine când s-au 
culcat hobbiţii. Ce nebunie şi ce primejdie! Noroc că s-a vânturat bietu' 
Smeagol şi-a vegheat! 

— Mi se pare c-o să ne săturăm curând de vorba asta, zise Sam. Dar n- 
are-a face. O să-l trezesc pe stăpân. 

Îi dădu uşor părul de pe frunte şi se aplecă asupra lui, şoptindu-i 
blând: 

— Treziţi-vă, domnu' Frodo! Treziţi-vă! 

Frodo tresări şi deschise ochii. Apoi, zărindu-i chipul plecat asupra sa, 
zâmbi. 

— De ce mă scoli aşa devreme, Sam? întrebă el. E încă întuneric. 

— Da, aici e mereu întuneric, zise Sam. Dar Gollum s-a-ntors, stăpâne, 
şi zice că-i mâine. Aşa că trebuie să mergem mai departe. Ultima parte. 

Frodo inspiră adânc şi se ridică în capul oaselor. 

— Ultima parte! zise el. Hei, Smeagol! Ai găsit ceva de mâncare? Te-ai 
odihnit? 

— Nici mâncare, nici odihnă, nimic pentru Smeagol, spuse Gollum. E 
un vântură-lume. 

Sam îşi muşcă limba, dar se abţinu. 

— Nu te porecli singur, Smeagol, zise Frodo. Nu-i cuminte, chiar de-i 
aşa. 

— Smeagol trebuie să ia ce i se dă, îi răspunse Gollum. Aşa i-a zis 
jupânu' Sam cel înţelept, hobbitul care ştie multe. 

Frodo se uită la Sam. 

— Da, stăpâne, zise acesta. Am folosit vorba asta, căci, când m-am 
trezit brusc din somn, l-am văzut aici, lângă noi. l-am spus că-mi pare 
rău, dar cred c-am să-mi schimb curând părerea. 

— Hai, las-o baltă, zise Frodo. Se pare însă c-am ajuns la capăt, 
Smeagol. Spune-mi, am putea să străbatem singuri drumul care ne-a mai 
rămas? Suntem dinaintea trecătorii, a unei intrări, şi, dacă ne descurcăm 
de-aici încolo, socot că înţelegerea noastră s-a sfârşit. Ai făcut ce-ai făgă- 
duit şi eşti liber; liber să te-ntorci, să mănânci şi să te odihneşti, indiferent 
unde-ai vrea să te duci; bineînţeles, nu la slujitorii Duşmanului. Într-o 
bună zi, s-ar putea să te răsplătesc — eu, sau cei ce mă vor pomeni. 

— Nu, nu încă, scânci Gollum. O, nu! Ei nu pot să-şi găsească singuri 
drumul, nu-i aşa? O, nu, nicidecum! Urmează tunelul. Smeagol trebuie 
să meargă mai departe. Nici odihnă, nici mâncare. Nu încă. 

e DN 


Bârlogul lui Shelob 


rebuia, într-adevăr, să fie ziuă, aşa cum le spusese Gollum, dar hob- 

biții nu prea vedeau vreo deosebire, poate doar că cerul greu de 
deasupra nu mai era chiar aşa smolit; părea mai degrabă un acoperiş 
mare de fum; iar în loc de bezna nopţii care adăsta încă printre crăpături 
şi în văgăuni, lumea de piatră din jur era învăluită într-o umbră ceţoasă, 
cenuşie. Îşi continuară drumul prin crăpătura lungă, printre stâlpi şi 
grămezi de stânci prăbuşite, mâncate de vreme, ca nişte statui fără 
formă, de-o parte şi de alta. Cei doi hobbiţi mergeau acum unul lângă al- 
tul, iar Gollum îi călăuzea. Nu se auzea nici un zgomot. Ceva mai în faţă 
— să fi fost vreo milă — se ridica un perete masiv, cenuşiu — ultima 
parte uriaşă a munţilor stâncoși. Se desluşea întunecat şi, pe măsură ce se 
apropiau, creştea, până se înălță mult deasupra lor, tăindu-le orice 
putință de a mai vedea dincolo. La poalele lui se întindea o umbră 
adâncă. Sam pufni. 

— Pfui! Ce miros! făcu el. Se simte tot mai tare. 

Brusc fură învăluiţi de umbra aceea şi văzură gura unei peşteri. 

— Pe-aici e intrarea, zise Gollum încet. Pe-aici se intră în tunel. Nu-i 
rosti numele: Torech Ungol, Bârlogul lui Shelob. 

Dinăuntru ieşea o duhoare, nu greţoasă ca aceea de hoit, din luncile 
Morgulului, ci grea şi pătrunzătoare, de parcă în întuneric fuseseră în- 
grămădite stive de gunoaie de tot felul. 

— Acesta-i singurul drum? întrebă Frodo. 

— Da, da, îi răspunse el. Da, trebuie s-o luăm pe-aici. 

— Adică, ai mai trecut prin văgăuna asta? întrebă Sam. Pfui! Dar poate 
pe tine nu te supără duhoarea. 

Lui Gollum îi sclipiră ochii. 

— Habar n-are ce ne supără pe noi, nu-i aşa, nepreţuitule? Nu, habar 
n-are. Dar Smeagol îndură. Da. El a trecut pe-aici. O, da, a trecut până 
dincolo. E singura cale. 

— Şi de ce pute-aşa? îl întrebă Sam. Pare... mai bine nu-i zic pe nume. 
Îţi spun eu, asta trebuie să fie vreo groapă de gunoi de-a orcilor, în care 
îşi strâng mizeria de sute de ani. 

— Păi, zise Frodo, orci, neorci, dacă ăsta-i singurul drum, atunci o s-o 
luăm pe-aici; n-avem încotro. 

Traseră adânc aer în piept şi intrară. Din câţiva paşi se treziră în în- 
tunericul deplin şi de nepătruns. Frodo şi Sam nu mai văzuseră ase- 
menea beznă de când cu trecerile neluminate din Moria; iar aici era parcă 
şi mai deasă. În Moria mai adia câte un curent, se mai auzea câte un 
ecou, care te făcea să te gândeşti la mai mult spaţiu. Aici, aerul încremen- 
ise, era greu, iar sunetul se stingea înainte să pornească. Păşeau parcă 
printr-un abur negru, făurit el însuşi din tenebre, căci atunci când îl res- 
pirai, îţi orbea nu doar ochii, ci şi mintea, aşa că până şi amintirea culor- 
ilor şi a formelor ţi se stingea din gânduri. Aici nu fusese, nu era şi nu 
avea să fie vreodată decât noapte. 

Dar pentru moment, simţurile le rămăseseră neschimbate, ba chiar li se 
ascuţiseră aproape dureros. Spre mirarea lor, pereţii erau netezi, iar dru- 
mul pe care călcau se întindea drept şi fără hârtoape, în afară de câte-o 
treaptă răzleață — acelaşi povârniş anevoios de până atunci. Tunelul era 
înalt, larg, atât de larg încât, deşi hobbiţii mergeau unul lângă altul şi nu 
ajungeau la pereţii laterali decât întinzând braţele, se simțeau singuri, 
despărțiți de întuneric. 

Gollum intrase primul şi părea să se afle doar la câţiva paşi de ei. Câtă 
vreme mai putură observa astfel de lucruri, îi auziră răsuflarea şuier- 
ătoare şi poticnită chiar în faţa lor. Dar în scurt timp li se tociră simţurile 
— atât pipăitul, cât şi auzul parcă le slăbiseră de tot; însă continuară să 
bâjbâie înainte, mânaţi mai ales de puterea voinţei cu care porniseră — 
voinţa de-a trece dincolo — şi de dorinţa de-a ajunge, până la urmă, la 
poarta aceea înaltă. 

Nu după mult, deşi nu putea şti sigur, căci curând nu mai fu în stare 
să măsoare timpul şi distanţa, Sam simţi un gol în peretele din dreapta; o 
clipă, îi ajunse la urechi o răsuflare slabă şi simţi un val de aer ceva mai 
bun, când trecură pe-acolo. 

— Nu-i asta singura intrare, şopti el cu caznă, căci i se părea un mare 
efort să scoată un sunet. Nici că se putea un loc mai orcesc ca acesta! 

Simţiră din nou, întâi el, în dreapta, apoi Frodo, în stânga, vreo trei- 
patru goluri asemănătoare — unele mai largi, altele mai înguste; dar nu 
încăpea nici o îndoială, până acum acesta se dovedise a fi drumul cel mai 
bun, pentru că era drept, fără cotituri, şi urca fără încetare. Dar cât mai 
aveau de mers şi cât mai puteau îndura? Pe măsură ce suiau, aerul 

devenea tot mai greu de tras în piept şi începuseră să simtă, în în- 
tunericul orb, o rezistenţă mai grea decât a aerului. Şi cum pătrundeau în 
adânc, mâinile şi capul le erau mângâiate de nişte braţe lungi sau, poate, 
de un soi de ierburi care atârnau din tavan — nu puteau spune exact. lar 
duhoarea creştea mereu. Ajunseră să creadă că, în afară de miros, li se 
furaseră toate celelalte simţuri, ca să-i zăpăcească. Un ceas, două, trei; 
câte or fi trecut prin gaura asta fără pic de lumină? Ceasuri, zile... mai 
degrabă săptămâni. Sam se depărtă de perete şi se strânse lângă Frodo; 
îşi încleştară mâinile şi îşi continuară drumul împreună. 

Până la urmă, Frodo, care bâjbâia de-a lungul peretelui din stânga, 
dădu brusc de un gol. Aproape că se prăbuşi în hăul de alături. Era o 
deschidere în stâncă mult mai largă decât toate cele pe lângă care tre- 
cuseră; iar de-acolo ieşea o duhoare atât de pătrunzătoare şi atâta 
răutate, încât Frodo ameti. În clipa aceea, şi Sam se împletici şi căzu în 
nas. Luptându-se cu greaţa şi cu spaima, Frodo îl apucă pe Sam de mână. 

— Sus! zise el gâfâind, aproape fără glas. Totul iese de-aici: şi 
duhoarea, şi primejdia. Haide, repede! 

Îşi adună tot ce-i mai rămăsese din vlagă şi voinţă şi îl târî pe Sam în 
picioare, silindu-şi propriile-i mădulare să se urnească. Sam se clătina 
alături. Un pas, doi paşi, trei... în sfârşit, făcură şase paşi. Poate că tre- 
cuseră deja de hăul nevăzut şi înspăimântător, dar fie că era aşa sau nu, 
se mişcară deodată mai uşor, ca şi cum o voinţă duşmănoasă i-ar fi slăbit 
o clipă. Se căzniră să meargă înainte, tot mână-n mână. 

Dar pe dată dădură de alt necaz. Tunelul se împărțea în două, sau cel 
puţin aşa părea; iar pe întuneric nu-şi dădură seama care drum era mai 
larg şi mai drept. Pe unde s-o ia, în stânga sau în dreapta? Nu aveau 
nimic după care să se călăuzească, iar o alegere greşită le-ar fi venit de 
hac mai mult ca sigur. 

— Pe unde-a luat-o Gollum? întrebă Sam gâfâind. De ce nu ne-a 
aşteptat? 

— Smeagol! făcu Frodo, încercând să strige. Smeagol! 

Dar glasul lui se pierdu într-un horcăit şi cuvântul îi muri pe buze. 
Nu-i ajunse la urechi nici un răspuns, nici un ecou, nici un tremur de aer. 

— De data asta s-a dus, cred, mormăi Sam. Socot că aici a vrut el să ne- 
aducă. Gollum! O să-ţi blestemi zilele când oi pune mâna pe tine! 

Bâjbâind şi pipăind pe întuneric, îşi dădură îndată seama că drumul 
din stânga era astupat: se înfunda sau căzuse un bolovan mare la intrare. 

— N-are cum să fie asta calea pe care-o căutăm, şopti Frodo. Bună, rea, 
trebuie s-o luăm pe cealaltă. 

— Şi-asta repede, gâfâi Sam. E cineva mai rău ca Gollum aici. Simt că 
suntem priviţi. 

Nu făcură mai mult de câţiva paşi, când dindărătul lor se auzi un zgo- 
mot înfiorător şi cumplit în liniştea grea, deasă — ceva ca un gâlgâit, 
apoi un şuierat lung, înveninat. Se învârtiră de colo-colo, dar nu văzură 
nimic. Rămaseră stană de piatră, holbându-se şi aşteptând nici ei nu ş- 
tiau ce. 

— E o cursă, zise Sam şi puse mâna pe mânerul spadei; îşi aminti 
atunci de gorganul acela din care se revărsa întunericul. „Ce bine-ar fi să- 
l avem pe Tom cu noi!" îşi zise. 

Apoi, cum stătea aşa, împresurat de tenebre, cu inima copleşită de 
deznădejde şi mânie, i se păru că vede o lumină — o lumină printre gân- 
durile sale — la început, aproape peste putinţă de strălucitoare, ca o rază 
de soare în ochii cuiva care-a stat multă vreme ascuns într-un puț fără 
fund. După aceea, lumina se schimbă în culoare: verde, auriu, argintiu, 
alb. Departe, ca într-un tablou desenat de-o mână elfească, o văzu pe 
Lady Galadriel în iarba Lorienului, cu braţele pline de daruri. Iar ție, 
Purtător al Inelului, o auzi el rostind depărtat, dar limpede, ţi-am pregătit 
asta. 

Şuieratul gâlgâitor se apropia şi ceva trosni, ca un obiect articulat care 
se mişca încet, dar sigur, în beznă. Dinspre el venea o miasmă 
insuportabilă. 

— Stăpâne! Stăpâne! strigă Sam, iar viaţa şi îndârjirea îi reveniră în 
glas. Darul Doamnei! Ciobul de stea! O lumină pentru când vom fi în lo- 
curi întunecate, zicea ea. Ciobul de stea! 

— Ciobul de stea? bolborosi Frodo, ca trezit din somn, fără să 
priceapă. Cum de-am uitat! O lumină când toate celelalte lumini s-au stins în 
jurul tău! lar acum e singura noastră nădejde. 

Îşi vâri încet mâna în sân şi ridică şipul dăruit de Galadriel. Acesta luci 
o clipă palid, ca o stea ce se înalță pe cer printre ceţurile grele de la 
răsărit; apoi, pe măsură ce lumina prindea puteri şi nădejdea creştea în 
sufletul lui Frodo, începu să ardă cu o flacără argintie — o inimioară de 
lumină orbitoare — ca şi cum Earendil însuşi pogorâse de pe cărările 
apusului înalt, cu ultimul Silmaril pe frunte. Bezna se retrase din jurul ei, 
până păru că străluceşte în mijlocul unui glob de cristal diafan, iar mâna 
care o ţinea scânteie în flăcări alburii. 

Frodo rămase cu ochii pironiţi la darul acesta minunat pe care îl pur- 
tase atâta vreme, fără să-i ghicească valoarea şi puterea. Arareori se 
gândise la el în călătoria lor până acum, când ajunseseră în Valea Mor- 
gul, şi nu-l folosise niciodată, de teama luminii sale mărturisitoare. 

Ayia Earendil Elenion Ancalima! strigă el, fără să ştie ce spunea; căci 
păru că alt glas se rostise prin al său, limpede, netulburat de aerul 
scârbos din văgăună. 

Dar pe Pământul de Mijloc există şi alte puteri — forţe ale nopţii, 
străvechi şi viguroase. lar Ea, cea care păşea în întuneric, auzise ţipătul 
elfilor, ţipătul acela de departe, din negura timpului, dar nu-l luase în 
seamă şi nu se speriase de el. Chiar în timp ce vorbea, Frodo simţi un rău 
uriaş aplecându-se asupra sa şi cercetându-l cu o privire înfiorătoare. Nu 
departe în tunel, între ei şi hăul unde ameţiseră şi căzuseră, văzu nişte 
ochi ciudaţi. În sfârşit, primejdia îşi scosese masca. Razele ciobului de 
stea se reflectau în cele o mie de feţe ale ochilor, dar dincolo de această 
sclipire începu să mocnească un foc înspăimântător, o flacără aprinsă, 
într-un fel de puț adânc al gândirii vrăjmaşe. Fioroşi şi răi erau ochii 
aceia de fiară şi, în acelaşi timp, plini de o mulţumire hâdă, privindu-şi 
prada încolţită şi fără nădejde de scăpare cu o bucurie răutăcioasă. 

Frodo şi Sam începură să se dea încet înapoi, copleșiți de groază, fără 
să-şi poată dezlipi privirile de la ochii aceia înspăimântători şi răi, care se 
apropiau pe măsură ce ei păşeau îndărăt. Mâna lui Frodo se lăsă în jos 
tremurând, cu tot cu şip. Apoi, sloboziţi de vraja care îi oprea să fugă, se 
întoarseră amândoi, într-o panică zadarnică şi, spre veselia ochilor 
acelora, o luară împreună la goană; dar chiar şi fugind, Frodo se uită 
îndărăt şi văzu înspăimântat că ochii aceia porniseră în salturi după ei. 
Duhoarea îi înconjura ca un nor. 

— Stai! Stai! strigă el deznădăjduit. N-are nici un rost să fugim. Ochii 
se furişau încet-încet, tot mai aproape. 

— Galadriel! strigă el şi, luându-şi inima-n dinţi, ridică şipul. Ochii se 
opriră. O clipă, privirea lor slăbi, ca şi cum ar fi fost cuprinşi de-o umbră 
de îndoială. Atunci lui Frodo îi luă inima foc şi, fără să se gândească ce 
face, din nebunie, din deznădejde sau îmboldit de curaj, luă şipul în 
mâna stângă şi îşi trase sabia cu dreapta. Sting fulgeră, tăişul elfesc as- 
cuţit scânteie în lumina argintie, dar pe margini trecu un foc albăstrui. 
Apoi, ţinând steaua în sus şi sabia lucitoare în faţă, Frodo, hobbitul din 
Comitat, porni hotărât să înfrunte arătarea. 

Aceasta se clătină. Îndoiala punea stăpânire pe ea, pe măsură ce lu- 
mina se apropia. Ochii se întunecară pe rând şi se traseră îndărăt. 
Niciodată nu-i rănise atât de cumplit vreo strălucire. Fuseseră feriți de 
soare, de lună şi de astre acolo, sub pământ, dar acum steaua coborâse 
chiar în măruntaiele lui. Ochii începură să tremure. Se întunecară, apoi 
se întoarseră şi ceva mare, până la care lumina nu ajungea, se înălţă între 
ei. Plecaseră. 

— Stăpâne! Stăpâne! strigă Sam. 

Era chiar îndărătul lui, cu sabia scoasă şi gata de atac. 

— Stele şi mărire! Numai că elfii ar trage o cântare din asta, dacă le-ar 
ajunge la urechi ce facem. Fie să trăiesc, ca să le spun şi să-i aud cântând. 
Dar nu vă duceţi acolo, stăpâne! Nu intraţi în vizuina aia! E singura 
noastră scăpare! Haideţi să ieşim din văgăuna asta împuţită! 

Şi astfel se întoarseră iar, mai întâi la pas, apoi o rupseră la fugă; căci, 
pe măsură ce înaintau, pământul se povârnea abrupt şi cu fiecare sărit- 
ură, urcau mai sus şi mai departe de duhorile din bârlogul acela nevăzut 
şi vlaga li se întorcea în mădulare şi în inimă. Dar ura Strajei îi pândea 
încă din urmă, oarbă poate pentru moment, dar neînfrântă şi hotărâtă să 
ucidă. 

Îi izbi în faţă un curent de aer rece şi tăios. Ieşirea, capătul tunelului, le 
apăru în sfârşit în faţă. Se năpustiră gâfâind înainte, tânjind după un loc 
deschis; apoi însă se clătinară pe picioare şi se dădură îndărăt. leşirea era 
astupată; dar nu de ceva din piatră: părea ceva moale şi elastic, puternic, 
totuşi, şi de nepătruns; aerul se strecura prin el, dar nu lăsa să treacă nici 
o rază de lumină. Hobbiţii se repeziră înainte încă o dată şi din nou se 
pomeniră azvârliţi îndărăt! 

Ţinând şipul sus, Frodo privi şi văzu dinaintea lui ceva cenuşiu prin 
care razele ciobului de stea nu pătrundeau şi nu îl dezvăluiau, ca şi cum, 
nefiind o umbră iscată de lumină, n-o putea destrăma nici o lumină. 
Peste toată poarta tunelului era ţesută o pânză uriaşă, ca de păianjen, 
numai că mult mai deasă şi mai mare, din fire groase cât funia. 

Sam râse ameninţător. 

— Pânze de păianjen, hai? făcu el. Asta-i tot? Pânze de păianjen! Dar 
ce păianjen! Şo pe ele! Jos cu ele! 

Se aruncă furios cu spada asupra lor, dar funia pe care o izbi nu se 
rupse. Se îndoi doar puţin, apoi sări îndărăt, ca o coardă de arc lovită, 
răsucindu-i şi smucindu-i sabia în sus, cu braţ cu tot. De trei ori izbi Sam 
din răsputeri şi, până la urmă, o singură coardă din atâtea câte erau 
plesni şi se răsuci, biciuind aerul. Unul dintre capete îl lovi pe Sam care 
ţipă de durere, dându-se îndărăt şi ducându-şi mâna la gură. 

— O să ne ia zile-ntregi pîn-o să ne croim drum aşa, zise el. Ce-i de 
făcut? Ochii ăia s-au întors? 

— Nu, nu se văd, spuse Frodo. Dar simt că se uită încă, sau se gândesc 
la mine; poate-şi fac alt plan. Dacă aş lăsa lumina asta jos sau dacă s-ar 
stinge, s-ar ivi iarăşi cât ai clipi. 

— Prinşi în capcană la capătul drumului, făcu Sam cu amărăciune, 
simțind cum îi creşte mânia, mai presus de osteneală şi de deznădejde. 

Ca ţânţarii într-o plasă! Fie să-l ajungă blestemele lui Faramir pe Gollum; 
şi cât mai repede! 

— Asta n-o să ne-ajute cu nimic, zise Frodo. Hai! Vino să vedem de ce- 
i Sting în stare! E spadă elfească. În prăpăstiile din Beleriand, unde-a fost 
făurită, erau pânze cumplite de păianjen. Dar trebuie să ai grijă tot tim- 
pul şi să te uiţi îndărăt. Ia ciobul de stea! Nu te teme! Ţine-l sus şi ai grijă! 

Atunci, Frodo se repezi la plasa aceea mare şi o reteză dintr-o lovitură 
hotărâtă, de-a curmezişul unei încrengături, ca o scară de funii, care ţâşni 
pe loc la o parte. Tăişul lucind albăstrui se strecura printre corzi precum 
coasa prin iarbă, iar corzile plesneau, se răsuceau şi rămâneau apoi 
atârnate. Reuşi astfel să facă o tăietură mare. 

Lovi cu sârg şi zdrenţui pânza peste tot pe unde ajungea cu sabia, iar 
partea de sus flutura şi se legăna ca un văl în bătaia vântului. Capcana 
fusese distrusă. 

— Hai! strigă Frodo. Mergem mai departe! Mai departe! Toate gân- 
durile îi fură năpădite de bucuria sălbatică a scăpării din ghearele 
deznădejdii. Îi vâjâia capul, de parcă trăsese o duşcă de vin tare. Sări 
afară strigând. Ţinutul acela întunecat i se păru luminos, după ce trecuse 
prin vizuina nopţii. Vălătucii mari de fum se ridicaseră şi se subţiaseră, 
iar acum se scurgeau ultimele ceasuri ale zilei mohorâte; lucirea roşiatică 
a Mordorului se stinsese într-o beznă ursuză. Cu toate acestea, lui Frodo 
i se păru că răsăriseră deodată zorii speranţei. Aproape că ajunsese pe 
creasta peretelui. Era acum doar cu puţin mai sus de el. Dinaintea lui era 
despicătura, Cirith Ungol, o crăpătură întunecată în creasta neagră, cu 
steiurile negre ţâşnind de-o parte şi de alta spre cer. N-avea decât să 
tragă o fugă, şi-ar fi ajuns dincolo! 

— Trecătoarea, Sam! strigă el, fără să-i pese că glasul îi răsuna ascuţit 
şi sălbatic, scăpat acum de aerul urât mirositor din tunel. Trecătoarea! 
Hai să fugim într-acolo, să trecem în partea cealaltă! 

Nu ne mai poate opri nimeni! 

Sam dădu fuga dindărăt cât îl ţinură picioarele; dar, oricât ar fi fost de 
fericit de libertate, se simţea neliniştit şi se tot uita în spate la bolta întun- 
ecată a tunelului, de teamă să nu vadă ochii aceia sau vreo făptură cump- 
lită sărind de acolo şi luându-se după ei. Prea puţine ştiau, el şi stăpânul 
său, despre puterile lui Shelob şi n-aveau habar că ea avea mai multe 
ieşiri din bârlog. 

Trăia acolo de când lumea, o plăsmuire a răului în formă de păianjen, 
deşi, pe vremuri, sălăşluise în ţinutul Elfilor de la Apus, care era acum pe 
fundul Mării, încă de când Beren luptase în Munţii Groazei din Doriath 
şi venise, până la urmă, în Luthien, peste pajiştea verde, printre cucute, 

la lumina lunii. Asta se petrecuse tare demult. Cum ajunsese Shelob 
acolo, fugind dintre ruine, nu spune nici o poveste, căci puţine hrisoave 
ne-au rămas din Anii Întunecimii. Dar ea era acolo, încă dinaintea lui 
Sauron şi de a se pune prima piatră a turnului Barad-dur; şi nu-şi slujea 
decât sieşi, bând sânge de elf şi de om, buhăită şi grasă, hrănindu-se la 
nesfârşit, țesând pânze întunecate; căci orice făptură îi era hrană şi 
borâtura ei era întuneric. Până hăt-departe, în patru zări, odraslele ei mai 
mici, copiii din flori zămisliţi din împerecheri jalnice, propriii săi urmaşi, 
pe care ea îi ucidea, se împrăştiau din strungă-n strungă, de la Ephel 
Duath, până în colinele răsăritene, la Doi Guldur şi hotarele străjuite ale 
Codrului Întunecat. Dar nici unul nu se putea măsura cu ea, Shelob cea 
Mare, ultimul vlăstar al lui Ungoliant, ca să aducă necazuri într-o lume 
nefericită. 

Trecuseră ani buni de când o cunoscuse Gollum, Smeagol, care îşi vâra 
nasul în toate vizuinele întunecate, şi în zilele de odinioară se înclinase 
dinaintea ei şi o iubise, iar întunericul voinţei ei rele îl însoțea pre- 
tutindeni în rătăcirile lui, despărţindu-l de lumină şi de păreri de rău. Şi 
el îi făgăduise să-i aducă mâncare. Dar poftele ei nu erau aceleaşi cu ale 
lui. Ea ştia prea puţine despre turnuri, inele sau orice altceva făurit de 
minte sau mână omenească şi nici nu-i păsa de ele, căci singura ei dor- 
inţă era moartea trupească şi sufletească a tuturor celorlalţi şi o halcă de 
viaţă numai pentru ea, pe care s-o înghită hulpav, până ce munţii nu mai 
aveau cum s-o ţină şi întunericul s-o încapă. 

Dar dorinţa aceasta era departe de-a i se îndeplini şi suferea mereu şi 
de mult de foame în bârlogul ei; în acest timp, puterea lui Sauron creştea, 
iar lumina şi vieţuitoarele îi ocoleau fruntariile; cetatea din vale murise şi 
nu se mai apropia de ea picior de elf sau de om. Numai nefericiţii ăia de 
orci — o hrană prăpădită. Dar trebuia să mănânce şi, cu toate că orcii să- 
pau tunele întortocheate din trecătoare şi din turnul lor, ea găsea tot- 
deauna o cale să-i prindă în cursă. Însă poftea la carne mai dulce. Iar Gol- 
lum tocmai din aceasta îi adusese. 

„O să vedem, o să vedem", îşi zicea el adesea, când îl copleşea 
răutatea, în vreme ce mergea pe drumul primejdios din Emyn Muil, spre 
Valea Morgul. „O să vedem noi. Poate, ooo, da, poate când o arunca Ea 
oasele şi veşmintele goale, o să le găsim, o să le luăm Nepreţuitul — o 
răsplată pentru bietul Smeagol care-i aduce de-ale gurii. Şi-o să salvăm 
Nepreţuitul; aşa am promis. O, da. Şi când o să-l punem bine, o să afle şi 
Ea; ooo, da; şi-atunci o să i-o plătim noi, nepreţuitul meu. Atunci o să le- 
o plătim tuturor!" 

Astfel îşi spunea el în sinea lui, în ungherul ascuns al şireteniei sale, de 
care nădăjduia ca Ea să nu-şi dea seama, încă de când se întorsese să i se 
încline până la pământ, în vreme ce tovarăşii săi dormeau. 

Cât despre Sauron, ştia unde stătea ea la pândă. Îi făcea plăcere s-o ştie 
acolo, înfometată, dar neabătută în răutatea ei — o strajă mai sigură a 
cărării ce ducea în ţinutul lui decât orice altă ticluire. lar orcii erau sclavi 
folositori, dar avea destui. Dacă Shelob mai prindea din când în când 
câte unul, ca să-şi potolească foamea, foarte bine! Putea să se lipsească de 
ei. Şi, uneori, aşa cum îi arunci pisicii câte-o bucăţică mică (îi zicea pisica 
lui, deşi ea nu se considera a nimănui) Sauron îi trimitea ostatici care nu-i 
erau de vreun folos: îi mâna în vizuina ei şi-apoi i se povestea despre 
cum îi hingherise Shelob. 

Astfel viețuiau amândoi, desfătându-se fiecare după capul lui, fără să 
se teamă de vreun atac, de mânia cuiva sau de sfârşitul marii lor răutăți. 
Din pânza lui Shelob nu scăpase nici o musculiţă, aşa că acum cu atât 
mai mari îi erau foamea şi turbarea. 

Dar bietul Sam nu ştia nimic despre răul acesta pe care îl stârniseră îm- 
potriva lor; atât doar că simţea un fel de teamă care creştea în el, o amen- 
inţare nevăzută; şi povara aceasta se făcu într-atât de mare, încât îl 
împiedica să alerge şi îi îngreuna picioarele. 

Era înconjurat de spaimă; în faţă îi aşteptau vrăjmaşii în trecătoare; iar 
stăpânul alerga cu mintea tulburată în întâmpinarea lor, fără să-i pese. Îşi 
dezlipi privirile de la umbra din urmă şi de la bezna adâncă de la poalele 
stâncii din stânga; se uită în faţă şi văzu două lucruri care îl umplură şi 
mai mult de groază. Sabia pe care Frodo o ţinea încă scoasă din teacă, în 
mână, scapără într-o flacără albăstruie; apoi văzu că, deşi cerul dindărăt 
se întunecase, fereastra din turn strălucea şi acum roşiatic. 

— Orcii, murmură el. N-o să avem cum s-o scoatem la capăt. Peste tot 
sunt numai orci şi alţii mai răi ca ei. 

Însă îşi reveni iute la obiceiurile lui de secretoşenie şi strânse în pumn 
şipul nepreţuit. O clipă, mâna lui prin care curgea sângele vieţii străluci 
roşie, apoi vâri luminiţa aceea minunată într-un buzunar de la piept şi se 
înfăşură în mantia elfească. Căută să grăbească pasul. Stăpânul era mult 
în faţă; ca la vreo douăzeci de paşi mai înainte, şi zbura ca o umbră; 
curând avea să-l piardă din ochi, în lumea aceea cenuşie. 

Sam nici nu apucă bine să ascundă lumina ciobului de stea, că se ivi 
ea. O văzu brusc în stânga, ieşind ceva mai în faţă din văgăuna neagră a 
tenebrelor de sub o stâncă; era cea mai scârbavnică făptură care-i fusese 
vreodată dat să vadă, mai hâdă ca un coşmar cumplit. Aducea mult cu 
un păianjen, dar era mai mare şi mai cruntă ca fiarele uriaşe de pradă, 

căci în priviri i se citea o cruzime fără seamăn. Ochii ei, pe care Sam îi 
crezuse înfrânți şi îmblânziţi, se aprinseseră iar, bulbucaţi în capul iţit 
înainte. Avea coarne mari, iar gâtul ca un trunchi îi era înfipt într-un trup 
umflat — un sac imens, puhav, legănându-se atârnat între picioare; pe 
pieptul mare se vedeau pete livide, dar pântecele îi era albicios şi răspân- 
dea o duhoare nemaipomenită. Picioarele terminate în gheare se îmbu- 
cau mai sus de spinare în noduri mari; iar din ele răsăreau peri, ca nişte 
ţepi de oţel. 

De îndată ce îşi revărsă din bârlog trupul uriaş şi fleşcăit, cu mădulare 
îndoite, începu să alerge cu o iuţeală înspăimântătoare. Făcea câţiva paşi, 
apoi sărea şi tot aşa, scârţâind din picioare. Se afla între Sam şi stăpânul 
lui. Fie că pe Sam nu îl văzuse, fie că deocamdată îl ocolea din cauza lu- 
minii pe care o purta, fapt e că atenţia-i era concentrată numai asupra 
prăzii, adică a lui Frodo, care nu mai avea şipul şi alerga acum netulbur- 
at în sus, pe cărare, fără să-şi dea seama încă de primejdie. Fugea cât 
putea de repede, dar Shelob era mai iute ca el; din câteva salturi avea să-l 
ajungă. 

Sam îşi adună toate puterile în glas, gâfâind: 

— Aveţi grijă îndărăt! Aveţi grijă, stăpâne! Vin... 

Dar strigătul îi fu înăbuşit de o mână lungă şi umedă, care îi astupă 
gura. Alta îl apucă de gât şi simţi ceva înfăşurându-i-se pe picior. Luat pe 
nepusă masă, se trezi în braţele atacatorului său. 

— L-am prins, îi şuieră Gollum la ureche. În sfârşit, nepreţuitul meu, 
am pus laba pe el; ooo, da, pe nesuferitul hobbit. Noi o să-l luăm pe ăsta. 
Ea o să-l ia pe celălalt. O, da, o să-l înşface Shelob, nu Smeagol, c-a făgă- 
duit să nu se-atingă de Stăpân. Dar a pus laba pe tine, vântură-lume 
scârbavnic şi nesuferit! 

Înfuriat de atâta trădare şi deznădăjduit că era împiedicat să-i sară în 
ajutor stăpânului aflat în primejdie de moarte, Sam se mişcă deodată cu o 
putere la care Gollum nu se aşteptase, căci îl socotea un hobbit mototol şi 
tâmpit. Nici măcar Gollum nu s-ar fi putut răsuci mai iute şi mai sălbatic. 
Mâna de pe gura lui Sam alunecă şi hobbitul se zvârcoli, încercând să-şi 
smulgă gâtul din strânsoare. Avea încă spada scoasă, iar de braţul stâng 
îi atârna de chingă toiagul lui Faramir. Încercă disperat să se întoarcă şi 
să-şi înjunghie vrăjmaşul. Dar Gollum era prea ager. Braţul său drept 
ţâşni şi îl înşfacă pe Sam de mijloc; degetele lui erau ca o menghină. Îi în- 
doi mâna în jos încet, neiertător, până când hobbitul scoase un strigăt de 
durere şi scăpă spada la pământ; şi în tot acest timp, Gollum îl strângea 
de gât cu mâna cealaltă. 

Atunci, Sam îşi puse în joc ultima armă. Se smulse cu toată puterea, se 
înfipse bine în picioare şi brusc şi le propti în pământ; apoi se aruncă 
îndărăt cu toată forţa. 

Fără să se aştepte măcar la un asemenea truc simplu din partea hobbit- 
ului, Gollum se rostogoli şi Sam îl izbi cu violenţă în burtă. Gollum 
scoase un şuierat ascuţit; o clipă, Sam simţi că strânsoarea din jurul gâtu- 
lui slăbeşte, dar nu şi cea de la mână. Ţâşni la o parte, se ridică în pi- 
cioare, iar apoi se învârti spre dreapta, în jurul încheieturii pe care încă i- 
o încleşta Gollum. Cu mâna stângă prinse toiagul, îl ridică şi îl izbi cu un 
pârâit de braţul întins al lui Gollum, chiar mai jos de cot. 

Gollum schelălăi şi îi dădu drumul. Atunci Sam se avântă şi îl izbi iar 
cu sete, fără să-şi schimbe toiagul din stânga în dreapta. Gollum se târî 
într-o parte, iute ca un şarpe, aşa că Sam nu-l nimeri în cap, cum ar fi 
vrut, ci pe spinare. Toiagul trosni şi se rupse. Asta îl dădu gata. Avea de 
mult obiceiul să atace pe la spate şi rareori dădea greş. Dar de data 
aceasta se înşelase din cauza urii: făcuse greşeala să vorbească şi să rân- 
jească, înainte să-şi apuce victima de gât cu mâinile. Frumosul lui plan 
eşua amarnic, din clipa în care lumina aceea cumplită strălucise atât de 
neaşteptat în întuneric. lar acum se afla faţă în faţă cu un vrăjmaş furios, 
ceva mai mic decât el. Nu-i plăcea să lupte aşa. Sam înşfacă sabia de la 
pământ şi o înălţă. Gollum schelălăi şi sări în patru labe, de-a buşilea, 
apoi ţâşni ca o broască. Înainte ca Sam să ajungă la el, o luă la sănătoasa 
de-i sfârâiau călcâiele, îndărăt spre tunel. 

Sam se luă după el cu spada în mână. Pentru moment, uitase de toate, 
copleşit de o furie oarbă şi de dorinţa de a-l omori pe Gollum. Dar nu 
apucă să-l ajungă din urmă, că acesta se făcu nevăzut, în clipa când ajun- 
se în fața văgăunii întunecate şi nările i se umplură de duhoare, se gândi 
fulgerător la Frodo şi la monstru. Se răsuci iute şi o luă sălbatic în sus, pe 
cărăruie, strigându-şi întruna stăpânul pe nume. Dar ajunse prea târziu. 
Căci uneltirea lui Gollum fusese deocamdată încununată de succes. 

Ce alege jupânul Sam cel înţelept 


F rodo zăcea întins pe spate; monstrul era aplecat peste el şi atât de 
concentrat asupra prăzii sale, încât nu luă seama la Sam şi la 
strigătele sale, decât când acesta fu la o aruncătură de băț. Apropiindu-se 
în fugă, hobbitul văzu că stăpânul său era deja înfăşurat în funii din cap 
până-n picioare, iar Shelob, cu uriaşele ei picioare dinainte se pregătea 
să-i ridice trupul pe jumătate, şi pe jumătate să-l târască după ea. 

Alături zăcea lucind pe pământ spada lui elfească, acolo unde îi căzuse 
neputincioasă din mână. Sam nu pierdu vremea cu întrebări despre ce- 
avea de făcut şi nici nu-şi cântări curajul, loialitatea sau furia, ci sări 
strigând înainte şi înşfacă spada stăpânului cu mâna stângă. Apoi se 
năpusti. Nu se pomenise atac mai crâncen în lumea sălbatică a fiarelor; 
era ca o făptură mică, deznădăjduită, înarmată doar cu dinţişorii ei, şi 
singură, care se repezea la un munte încornorat, aplecat asupra perechii 
sale. 

La strigătul lui firav, ca şi cum ar fi muşcat-o un purice, matahala îşi 
întoarse încet privirile răutăcioase spre el. Dar înainte să-şi dea seama că 
de-atâta amar de vreme nu se mai năpustise nimeni cu atâta furie la ea, 
spada strălucitoare îi zbură una dintre gheare. Sam sări pe sub picioarele 
ei arcuite şi cu sabia cealaltă îi înţepă ochii holbaţi, căci monstrul era cu 
capul aplecat. Unul dintre ei se stinse. 

În clipa aceea, biata făptură se afla chiar dedesubtul matahalei, aşa că 
aceasta n-o putea înţepa sau prinde în gheare. Pântecele uriaş lucea 
putred deasupra, iar duhoarea aproape că-l doborî pe hobbit. Furia îl îm- 
pinse să mai lovească o dată şi, înainte ca ea să se lase peste el şi să-l 
strivească, punând capăt micii lui îndrăzneli, Sam o izbi cu sabia elfească 
cu toată puterea pe care i-o dădea deznădejdea. Dar Shelob nu era ca 
dragonii; afară de ochi, nu avea nici un punct slab. Pielea ei era bătucită 
şi mâncată de putreziciune, însă răutatea se aşezase strat după strat, 
întărind-o. Tăişul abia de-o zgârie cu un scârţâit cumplit, iar faldurile 
acelea hâde nu puteau fi străpunse nici măcar de-o armie omenească, 

chiar dacă oţelul ar fi fost făurit de elfi sau de gnomi sau de-ar fi fost 
mânuit de Beren sau Turin. Shelob se feri de lovitură şi îşi înălță pânte- 
cele clocotind de otravă mult deasupra capului lui Sam. Apoi îşi răşchira 
picioarele şi îşi lăsă iar burdihanul uriaş asupra lui. Prea devreme. Căci 
Sam îşi azvârli cît colo sabia şi, apucând-o cu amândouă mâinile pe cea 
elfească, îi îndreptă vârful în sus, apărându-se de acoperişul acela în- 
spăimântător; şi aşa, Shelob, mânată de propria-i voinţă haină, mai 
aprigă decât o mână de războinic, se înfipse în ţeapă amarnică, din ce în 
ce mai adânc, pe măsură ce Sam era încet-încet strivit la pământ. 

Nu visase vreodată Shelob, în împărăţia răutăţii sale, să fie cuprinsă de 
asemenea chinuri. Nici cel mai vajnic oştean din străvechiul Gondor, nici 
cel mai sălbatic orc pe care îl prinsese în capcană nu o pusese la o astfel 
de caznă şi nu-i tăiase carnea iubită. Se cutremură toată. Se înălţă iar, 
arcuindu-se de durere. Apoi îşi strânse picioarele chinuite sub ea şi sări 
îndărăt. 

Sam căzuse în genunchi la capul lui Frodo, cu simţurile lovite de 
duhoarea îngrozitoare, cu mâinile încă încleştate pe mânerul săbiei. Prin 
ceața care i se lăsase peste ochi, zări chipul stăpânului său, şi, cu toată 
puterea ce-i mai rămăsese, se chinui să iasă din starea de leşin care-l co- 
tropise. Îşi ridică încet fruntea şi văzu dihania la câţiva paşi, uitându-se 
la el. Prin cioc îi ţâşnea un val de venin şi de sub ochiul rănit i se scurgea 
o prelinsătură verde. Stătea chircită acolo, cu pântecele înfiorat revărsat 
la pământ, cu arcurile mari ale picioarelor tremurând, pregătindu-se să 
sară iar, de data aceasta hotărâtă să zdrobească totul; nu mai voia să-şi 
împietrească îmbucătura cu otravă, ca s-o liniştească; acum avea întâi să 
ucidă, şi-apoi să sfâşie. Chiar în clipa în care şi Sam se chirci, uitându-se 
la ea şi văzându-şi moartea cu ochii, îi veni în minte un gând, de parcă ar 
fi auzit uri glas depărtat, şi începu să scotocească în sân cu mâna stângă; 
găsi ceea ce căuta: rece, tare şi puternic îi păru şipul lui Galadriel, în 
această lume de groază a stafiilor. 

— Galadriel! rosti el slab şi în clipa aceea auzi glasuri depărtate, dar 
limpezi: erau strigătele elfilor, păşind prin umbrele dragi din Comitat, 
sub stele, precum şi cântările lor, aşa cum îi apăruseră când adormise în 
Sala Focului din casa lui Elrond. 

Gilthoniel A Elbereth! Şi-atunci i se dezlegă limba şi strigă într-un grai 
pe care nu-l ştia: 


A Elbereth Gilthoniel o menel palan-diriel, le nailon si di'nguruthos! A 
tiro nin, Fanuilos! 

Acestea fiind spuse, se ridică clătinându-se în picioare şi fu iar Sam cel 
Înţelept, fiul lui Ham Meşterul Îndemânatic. 

— Apropie-te, scârboşenie! strigă el. I-ai făcut rău stăpânului meu, 
fiară, şi pentru asta ai să plăteşti. Vom pleca mai departe. Dar mai întâi 
să-ncheiem cu tine. Hai să-ţi mai dau o bucăţică! 

Ca şi cum spiritul lui neîmblânzit îi pusese forţele în mişcare, ciobul se 
înflăcăra brusc, precum o torţă albă în mâna lui. Arunca flăcări ca o stea 
căzătoare care aprinde aerul întunecat pe boltă cu o lumină de neîndurat. 
Niciodată chipul lui Shelob nu mai fusese ars de o asemenea groază 
căzută din ceruri. Razele ei îi pătrundeau în ţeasta rănită şi o scormoneau 
cu o durere uriaşă, iar baia aprinsă de lumină i se împrăştia peste ochi. 
Căzu îndărăt, bătând aerul cu picioarele din faţă, cu privirile orbite de 
fulgere lăuntrice şi cu mintea chinuită. Apoi îşi întoarse capul vătămat, 
se rostogoli într-o parte şi începu să se târască în gheare către văgăuna 
dindărătul stâncii întunecate. 

Sam se luă după ea. Îi vâjâia capul de parcă era beat, dar nu se lăsă. lar 
Shelob fu alungată în sfârşit, înfrântă; tresărea şi se cutremura, încercând 
să se depărteze cît mai iute de el. Ajunse la văgăună şi se strecură înăun- 
tru, lăsând în urmă o dâră de mâzgă verde-gălbuie, chiar în clipa când 
Sam o mai izbi o dată peste picioare. După care hobbitul se prăbuşi la 
pământ. 

Shelob plecase; povestea nu ne spune dacă după aceea a zăcut 
îndelung în bârlogul ei, oblojindu-şi răutatea şi neputinţa şi dacă, o dată 
cu trecerea molcomă a anilor de întuneric, s-a vindecat, refăcându-şi 
ochii buburoşi, şi-apoi, îmboldită de foame, ca de ameninţarea morţii, şi- 
a ţesut din nou capcanele cumplite prin văile Munţilor Umbrei. 

Sam rămase singur. Pe când se lăsa noaptea peste locul de bătălie din 
Tărâmul Fără Nume, se târî vlăguit îndărăt, la stăpânul său. 

— Stăpâne, dragă stăpâne, zicea el, dar Frodo nu-i răspundea. 

În vreme ce alergase nerăbdător, bucurându-se de libertate, Shelob se 
apropiase iute de el pe la spate şi îl înţepase fulgerător în gât. Acum 
zăcea livid, fără să audă vreun glas, fără să se mişte. 

— Stăpâne, dragul meu stăpân! îl strigă Sam, aşteptând zadarnic în 
liniştea aceea nesfârşită să audă ceva. 

Apoi tăie cât putu de repede funiile şi îşi puse urechea la pieptul şi la 
gura lui Frodo; dar nu află nici o urmă de viaţă, nici o zbatere uşoară a 
inimii. Îi frecă mâinile şi picioarele de nenumărate ori şi îl mângâie pe 
frunte, dar stăpânul nu clinti. 

— Frodo, domnu' Frodo! striga el. Nu mă lăsaţi singur aici! Sunt eu, 
Sam! Nu vă duceţi acolo, unde nu vă pot urma! Treziţi-vă, domnu' 
Frodo! O, trezeşte-te, Frodo, dragul meu, dragul meu. Trezeşte-te! 

Apoi fu cuprins de mânie şi începu să alerge furios în jurul trupului 
stăpânului său, sfâşiind aerul cu sabia, izbind pietrele şi scoțând strigăte 
sfâşietoare. Răcorit oarecum, se întoarse, se aplecă şi se uită la chipul lui 
Frodo, palid, în lumina asfinţitului. Şi citi deodată vedenia care i se 
arătase în oglinda lui Lady Galadriel, în Lorien: Frodo, cu chipul livid, 
adormit buştean, la umbra unei stânci înalte. Mai bine zis, aşa i se păruse 
atunci, că dormea buştean. 

— A murit! zise el. E mort, nu adormit! 

lar când rosti acestea, ca şi cum cuvintele şi-ar fi vărsat din nou venin- 
ul, i se păru că obrazul lui Frodo capătă o nuanţă verzuie. 

Atunci pe Sam îl cuprinse neagra deznădejde. Se chirci la pământ, îşi 
trase gluga cenuşie peste ochi, iar inima îi fu copleşită de noapte şi nu 
mai ştiu nimic. 

Când, într-un târziu, întunericul se risipi, Sam îşi ridică privirile şi 
văzu că era înconjurat de umbre; dar câte minute sau ore trecuseră de 
când îşi pierduse cunoştinţa, nu ştia să spună. Era în acelaşi loc, iar 
stăpânul lui zăcea alături, neschimbat. Nu se prăbuşiseră munţii, lumea 
nu se ruinase. 

— Ce mă fac, ce mă fac? zicea el. Oare-am străbătut tot drumul ăsta 
împreună cu el pentru nimic? 

Apoi îşi aminti cum glasul lui rostise cuvinte neînţelese atunci, la înce- 
putul călătoriei: Am de făcut ceva, înainte să se termine totul. Trebuie să-mi 
duc treaba la bun sfârşit, stăpâne, dacă-nţelegeţi ce vreau să spun. 

— Dar ce-aş putea să fac? Doar n-am să-l părăsesc pe domnu' Frodo în 
vârf de munte, mort, fără să-l îngrop, şi să mă duc acasă. Sau mai bine să 
merg mai departe... Să merg mai departe? repetă el şi se cutremură de 
spaimă şi de îndoială. Să merg mai departe? Oare asta trebuie să fac? Şi 
să-l părăsesc? 

Atunci, în sfârşit, începu să plângă; şi apropiindu-se de Frodo, îi 
îndreptă trupul, îi puse mâinile reci pe piept şi îl înfăşură cu mantia; apoi 
îşi aşeză propria-i sabie într-o parte şi toiagul de la Faramir în cealaltă. 

— Dacă e să merg mai departe, rosti el, atunci trebuie să vă iau sabia, 
cu încuviințarea domniei voastre, domnu' Frodo; dar v-o las pe asta să 
zacă alături, aşa cum a zăcut lângă bătrânul rege din gorgan; şi-aveţi 
veşmântul frumos, din mithril, de la bătrânul domn Bilbo. Şi ciobul de 
stea, domnu' Frodo, pe care mi l-aţi împrumutat şi de care-o să am ne- 
voie, căci de-acum voi fi numai în întuneric mereu. E prea mult pentru 

mine, căci Doamna vi l-a dat domniei voastre, dar poate că va înţelege. 
Domnia voastră înţelegeţi, domnu' Frodo? Trebuie să merg mai departe. 

Dar nu putea pleca încă. Îngenunche, îl luă pe Frodo de mână şi nu 
mai fu în stare să se despartă de el. Timpul trecea, iar el stătea tot în ge- 
nunchi, cu mâna stăpânului într-a sa şi sufletul chinuit de întrebări. 

Încerca să afle puterea să se smulgă şi să pornească în călătorie de unul 
singur — spre răzbunare. Dacă reuşea să plece, mânia l-ar fi îmbărbătat 
să meargă pe toate drumurile din lume, urmărindu-l până când, într-un 
sfârşit, avea să dea de el, de Gollum. Şi-atunci, Gollum avea să moară 
într-un cotlon. însă telul călătoriei lui nu era acesta. Nu merita să-l 
părăsească pe stăpânul lui pentru atâta lucru. Şi asta nu l-ar fi adus îna- 
poi. Nimic nu-l mai putea aduce înapoi. Mai bine mureau amândoi. Dar 
şi atunci ar fi călătorit tot singur. 

Se uită la vârful strălucitor al săbiei. Îi veniră în minte locurile prăpăs- 
tioase pe care le lăsase îndărăt. Drumul acela nu era o scăpare. Asta în- 
semna să nu facă nimic, nici măcar să jelească. Şi nu pentru aşa ceva 
pornise la drum. 

— Atunci, ce să fac? strigă el iar şi parcă răspunsul îi apăru foarte 
limpede: să se țină tare până la capăt. Altă călătorie singuratică — cea mai 
rea dintre ele. 

— Cum adică, să mă duc singur până la Hăul de la Capătul Lumii aşa, 
nitam, nisam? 

încă şovăia, dar hotărârea îi creştea tot mai mult în suflet. 

— Cum adică? Să iau Inelul de la el? Cei din Sfat i l-au încredinţat lui. 

Dar răspunsul veni pe loc: 

— Dar cei din Sfat i-au dat şi însoțitori, astfel încât misia lui să nu dea 
greş. lar tu eşti ultimul din Frăţie. Misia nu trebuie să dea greş! Ce bine- 
ar fi să nu fi rămas eu ultimul! se văicări el. Să fi fost bătrânul Gandalf 
aici sau altcineva. De ce trebuie să iau singur o hotărâre? Sunt încredinţat 
c-o să dau greş. Nu-i de nasul meu să iau Inelul şi să ies în faţă. 

Dar nu te-ai vârât singur în faţă, ci ai fost împins. Şi dacă-i vorba pe- 
aşa, nici domnu' Frodo, nici domnu: Bilbo n-au fost potriviţi pentru asta. 
Nu ei au ales. 

Asta e, trebuie să mă hotărăsc. Şi-am să mă hotărăsc. Dar sunt sigur c- 
am să dau greş; ca de obicei, Sam Gamgee. 

la să vedem: dacă ne găseşte cineva aici sau îl găseşte numai pe Frodo 
cu lucrul acela la el, ei bine, atunci Vrăjmaşul o să pună laba pe el. Şi asta 
înseamnă sfârşitul pentru noi toţi, pentru Lorien, pentru Vâlceaua 
Despicată, pentru Comitat, pentru tot. Şi nu-i vreme de pierdut, căci oric- 
um asta înseamnă sfârşitul. Războiul a-nceput şi, după cît se pare, 

lucrurile merg deja în binele Vrăjmaşului. N-am nici o scăpare să mă în- 
torc cu el şi să cer sfat sau îngăduinţă. Nu, n-am decât să stau aici până 
vin ei, să mă ucidă peste trupul stăpânului meu şi să-l ia; sau să-l iau eu 
însumi şi să plec. 

Trase aer adânc în piept. 

— Atunci, asta e, am să-l iau eu! 

Se lăsă pe vine. Îi desfăcu foarte uşor gaica de la gât şi îşi strecură 
mâna pe sub tunica lui Frodo, după care îi ridică încet capul cu mâna 
cealaltă, îl sărută pe fruntea rece şi îi trase lanţul. Apoi îl aşeză la loc, să 
se odihnească în pace. Chipul liniştit nu se schimbase deloc şi din asta, 
mai mult decât după orice alte semne, Sam se convinse, în sfârşit, că 
Frodo murise şi părăsise Căutarea. 

— Rămas-bun, stăpâne, dragul meu! murmură el. lertaţi-l pe bietul 
Sam. O să vin aici, în locul acesta, după ce-am să-mi termin treaba, dac-oi 
reuşi. Şi-atunci, n-o să vă mai părăsesc niciodată. Odihniţi-vă în pace, 
până mă întorc; şi fie să nu vă tulbure nici o făptură scârbavnică! lar dacă 
Doamna m-ar putea auzi şi mi-ar îndeplini o dorinţă, i-aş cere să mă în- 
torc şi să vă găsesc tot aici. Rămas-bun! 

Apoi se plecă şi îşi trecu lanţul în jurul gâtului; imediat capul îi căzu la 
pământ de greutatea Inelului, de parcă ar fi avut legat de el un pietroi. 
Dar încet-încet, ca şi când povara ar fi devenit mai uşoară sau îi creşteau 
lui puterile, îşi înălţă fruntea şi, cu un mare efort, se puse pe picioare şi 
descoperi că putea să meargă şi să îndure. Apoi ridică pentru o clipă 
şipul şi se uită la stăpânul său; lumina ardea acum blând, ca luceafărul 
de seară vara; şi în lumina aceea, chipul lui Frodo era iar minunat la cu- 
loare, palid, dar frumos, ca al unui elf, ca al cuiva care trecuse de tenebre. 
Cu amăgirea amară a ultimei imagini, Sam se întoarse şi ascunse lumin- 
iţa, apoi porni clătinându-se prin întunericul care creştea. 

Nu avea mult de mers. Tunelul se afla la oarece distanţă depărtare în 
urmă; Crăpătura, la vreo două sute de paşi în faţă, poate chiar mai puţin. 
Poteca se zărea în lumina asfinţitului — un făgaş adânc, bătut de veacuri 
— care urca acum într-o albie lungă, străjuită de stânci pe ambele părți. 
Albia se îngusta deodată. Curând, Sam ajunse la un şir de trepte largi şi 
nu prea înalte. Acum turnul orcesc se afla chiar deasupra lui, 
încruntându-se întunecat, iar în el lucea ochiul roşu. Umbrele de la poale 
îl ascundeau vederii. Ajunse la capătul treptelor şi se trezi, în sfârşit, în 
Crăpătură. 

„M-am hotărât", îşi tot zicea. Dar nu era aşa. Cu toate că-şi dădea toată 
silinţa să nu se mai gândească la asta, ceea ce făcea acum era împotriva 
firii sale. „Oi fi greşit? Ce trebuia să fi făcut?" 

Pe măsură ce pereţii abrupți se strângeau tot mai aproape de el, înainte 
să ajungă în vârf, înainte să-şi arunce în sfârşit privirile în jos, pe cărarea 
care ducea pe Tărâmul Fără Nume, Sam se întoarse. Se uită o clipă 
îndărăt, şovăielnic. În întunericul care se aduna, văzu ca pe o pată mică 
gura tunelului; şi i se păru că distingea locul unde zăcea Frodo. Parcă 
strălucea ceva acolo, jos, pe pământ; dar poate că nu era decât un renghi 
pe care i-l jucau lacrimile, în timp ce îşi aţintea privirile spre locurile 
acelea pietroase unde viaţa lui se prăbuşise în ruină. 

— Ce bine-ar fi să mi se îndeplinească o dorinţă, numai una, oftă el. Să 
mă întorc şi să-l găsesc acolo! 

Apoi, în sfârşit, porni iar pe drumul său şi o luă pe trepte; fură cele 
mai grele pe care pusese vreodată piciorul. 

Doar câteva trepte; şi-acum, încă vreo câteva şi-avea să coboare fără să 
mai vadă vreodată înălţimea aceasta. Atunci auzi deodată urlete şi glas- 
uri. Rămase stană de piatră. Glasuri de orci. Şi în faţă, şi în spate. O 
larmă de tropote şi de strigăte aspre; orcii urcau spre Crăpătură de la 
capătul celălalt, dinspre cine ştie ce intrare în turn. Tropote şi strigăte 
îndărăt. Se răsuci. Văzu luminiţe roşii, torţe, clipind departe, jos, ieşind 
din tunel. Până la urmă, porniseră vânătoarea. Ochiul roşu din turn nu 
fusese orb. ÎI prinseseră. 

Pâlpâirea torţelor şi zăngănitul armelor erau deja foarte aproape, în 
faţă. Într-o clipă aveau să ajungă în vârf şi să sară asupra lui. Pierduse 
prea multă vreme chibzuind şi-acum dăduse de belea. Cum putea să mai 
scape, să se salveze pe sine şi Inelul? Inelul. Nu-şi mai dădu seama ce 
face şi ce gândeşte. Se trezi că scoate lanţul şi ia Inelul în mână. Oastea 
orcească apăru în Crăpătură, chiar în faţa lui. lar el îşi puse Inelul pe 
deget. 

Lumea se schimbă, şi lui îi trecură prin minte într-o clipă atâtea gân- 
duri câte i-ar fi trecut într-un ceas. Îşi dădu seama că i se ascuţise auzul, 
în vreme ce vederea îi slăbise, dar altfel decât în bârlogul lui Shelob. În 
jurul lui lucrurile nu erau întunecate, ci nedesluşite; el însuşi se afla într- 
o lume ceţoasă, cenușie, singur, ca o stâncă micuță şi neagră, şi Inelul 
care îi trăgea mâna în jos era ca un glob de aur fierbinte. Nu se simţea de- 
loc nevăzut; dimpotrivă, oribil şi singular de vizibil; şi îşi dădu seama că, 
de undeva, îl căuta un Ochi. 

Auzi prăbuşire de pietre şi un clipocit de apă departe, în Valea Mor- 
gul; iar jos, sub stâncă, supărarea bolborosită a lui Shelob, bâjbâind, rătă- 
cită prin cine ştie ce tunel întunecat; glasuri în foişoarele turnului; şi 
strigătele orcilor când ieşeau din tunel; şi tropotele şi larma îngrozitoare, 
asurzitoare, huruindu-i în urechi, venind dinspre orcii de dinaintea lui. 

Se strânse lângă stâncă. Dar ei mărşăluiau mai departe, ca o oaste de 
stafii, umbre cenuşii, pierdute în ceaţă, ca nişte vise urâte, cu flăcări pal- 
ide în mâini. Şi trecură pe lângă el. Se chirci, încercând să se strecoare în 
vreun ungher, să se ascundă. 

Ascultă. Orcii din tunel şi cei care coborau se treziră faţă-n faţă şi înce- 
pură să alerge strigând. îi auzea limpede şi înţelegea ce spuneau. 
Pesemne că Inelul dădea puterea înţelegerii limbilor sau de a-i pricepe 
mai ales pe slujitorii lui Sauron, făuritorul lui, aşa că, dacă ciulea urech- 
ile, desluşea şi îşi traducea orice gând. Bineînţeles, Inelulului îi creşteau 
mult puterile, pe măsură ce se apropia de locurile unde fusese făurit; un 
singur lucru nu dădea, şi-acesta era curajul. în clipa aceea, Sam nu se 
gândea decât la cum să se ascundă, cum să se facă mic, până s-or linişti 
iar toate; şi asculta înspăimântat. Nu ştia cît erau glasurile acelea de 
aproape, căci îi răsunau parcă în urechi. 

— Hei! Gorbag! Ce faci aici, sus? Te-ai şi săturat de război? 

— Poruncă, găgăuţă. Şi tu ce faci, Shagrat? Te-ai săturat să stai la 
pândă? Te gândeşti să cobori la luptă? 

— Poruncile-s pentru tine. Eu răspund de trecătoarea asta. Aşa că 
vorbeşte frumos. Ce-ai de spus? 

— Nimic. 

— Hei! Hei! Uuuu! izbucni un strigăt care întrerupse vorbele 
căpeteniilor. 

Orcii de jos văzuseră deodată ceva. începură să fugă. lar ceilalţi se lu- 
ară după ei. 

— Hei, hei! E ceva aici! Zace drept în drum! O iscoadă, o iscoadă! 

Se iscară larmă mare, vaiere mârâite de corn şi-o amestecătură de glas- 
uri lătrate. 

Sam se deşteptă, de parcă l-ar fi lovit cineva în moalele capului, îl 
văzuseră pe stăpânul lui. Oare ce-aveau de gând? Auzise tot felul de is- 
torisiri în legătură cu orcii, care-ţi îngheţau sângele în vine. Nu putea în- 
dura una ca asta. Sări în picioare. Nu se mai gândi nici la Căutare, nici la 
hotărârile pe care le luase şi scăpă de teamă şi de îndoială. Ştia acum un- 
de îi era locul, şi unde îi fusese dintotdeauna: alături de stăpânul său, 
deşi nu-i era prea limpede ce putea face acolo. O luă la fugă în jos, pe 
scări, apoi pe cărare, către Frodo. 

„Câţi or fi? se întrebă el. Cel puţin treizeci-patruzeci din turn şi, socot, 
mult mai mulţi, de jos. Câţi oi putea ucide până mă-nhaţă? Au să vadă 
flacăra săbiei de cum am s-o trag din teacă, şi mai curând sau mai târziu, 
tot or să pună laba pe mine. Oare fapta mea o s-ajungă în vreo cântare? 
«Despre cum a tăbărât înțeleptu' Sam în Trecătoarea înaltă şi-a făcut zid 

de trupuri în jurul stăpânului său». Nu, ce cântări? Bineînţeles că n-au să 
mai fie cântări, căci Inelul va fi descoperit. N-am ce face. Locul meu e 
alături de domnu' Frodo. Trebuie să înţeleagă şi Elrond, şi Sfatul, şi Marii 
Seniori şi Doamnele şi Domniţele, în marea lor înţelepciune. Planurile au 
dat greş. Eu n-am cum să fiu Purtătorul Inelului, fără domnu' Frodo." 

Dar orcii ieşiseră din raza privirilor lui înceţoşate. Nu apucase să se 
mai gândească şi la el, dar acum îşi dădu seama că era vlăguit, aproape 
neputincios: picioarele nu-l purtau cum ar fi vrut. Se mişca prea încet. 
Cărarea i se păru lungă de leghe întregi. Unde dispăruseră cu toţii în 
ceaţă? 

Ilată-i! Erau la o bună bucată de drum în faţă. Un ciorchine de umbre 
aplecate în jurul a ceva ce zăcea la pământ; câţiva păreau să se repeadă 
de colo-colo, amuşinînd ca nişte câini care căutau o urmă. Încercă să facă 
un efort. 

— Dă-i zor, Sam! zise el. Altfel, ai s-ajungi prea târziu. 

Îşi desfăcu sabia din teacă. Într-o clipă avea s-o tragă. Şi-atunci... în 
vreme ce orcii ridicau ceva de jos, se auzi o rumoare sălbatică, iar apoi 
huiduieli şi râsete. 

— Uhuhuu! Huooo! Sus! Sus! 

— Şi-acu', plecarea! Pe scurtătură! înapoi, la Poarta de Jos! După cât se 
pare, în seara asta n-o să ne dea de lucru. 

Grupul de umbre orceşti începu să se mişte. În mijloc, patru dintre ei 
purtau un trup pe umeri. 

— Uhuhuuu! 

Luaseră trupul lui Frodo. Plecaseră. Nu putea să-i prindă din urmă. 
Orcii ajunseseră la tunel şi acum pătrundeau acolo. Cei cu povara intrară 
primii, iar în urma lor se iscă o vânzoleală mare. Sam se luă după ei. 
Trase sabia — o scânteiere albastră în mâna lui şovăitoare — dar ei n-o 
văzură. Chiar în clipa când el ajunse gâfâind, ultimii dintre ei se făcură 
nevăzuţi în gaura neagră a tunelului. 

Rămase o clipă să-şi tragă sufletul, cu mâna la piept. Apoi îşi trecu 
mâneca peste faţă, ca să se şteargă de praf, de sudoare şi de lacrimi. 

— Urâtă treabă, făcu el şi se avântă după ei în întuneric. 

Tunelul nu i se mai păru atât de întunecos; parcă trecuse dintr-o ceaţă 
rară într-una mai deasă. Era tot mai vlăguit, dar voinţa i se întărea. I se 
păru că vede lumina torţelor ceva mai în faţă, dar, oricât s-ar fi străduit, 
nu reuşea să-i ajungă. Orcii înaintau de obicei iute prin tunele, iar pe 
acesta îl ştiau foarte bine; căci, deşi era primejdia întâlnirii cu Shelob, 
erau siliţi să treacă pe acolo, fiind cea mai rapidă cale de la Cetatea 
Moartă prin munţi. În ce negură depărtată a timpului fusese durat 

tunelul cel lung şi puţul mare, rotund, unde îşi găsise Shelob sălaş cu 
multă vreme în urmă, nu se ştia; dar orcii săpaseră şi ei într-o parte şi- 
ntr-alta, ca să ocolească bârlogul, când stăpânii le dădeau de făcut câte o 
treabă. În seara aceea, nu aveau de gând să pătrundă prea adânc, ci se 
grăbeau spre trecerile din margine care duceau spre turnul lor de strajă 
de pe stâncă. Cei mai mulţi erau veseli, mulţumiţi peste poate de ce găs- 
iseră şi văzuseră; în timp ce alergau, flecăreau şi bolboroseau, după felul 
lor. Sam le auzea glasurile aspre şi puternice prin aerul încremenit; 
printre ele desluşi două mai răsunătoare şi mai aproape de el decât toate 
celelalte. Se părea că erau cei doi căpitani ai oştilor care încheiau alaiul şi 
vorbeau în mers. 

— Shagrat, nu poţi să-ţi opreşti gloata să mai facă atâta larmă? mârâi 
unul. N-am chef să dea Shelob peste noi. 

— Las-o baltă, Gorbag! Ai tăi fac gălăgie şi mai mare, zise celălalt. Dar 
lasă-i să se zbenguie şi flăcăii ăştia un pic. Socot că nu-i nevoie să ne 
facem griji din cauza lui Shelob. Se pare că i-a intrat un cui în talpă şi 
bine-mi pare. N-ai văzut ce mizerie era pe drumul spre crăpătura aia a ei 
blestemată? l-am venit o dată de hac, o să i-o mai facem de sute de ori. 
Aşa că lasă-i să râdă. Şi-apoi, până la urmă, tot am avut ceva noroc: am 
pus mâna pe ceea ce vor cei din Lugburz. 

— Cei din Lugburz vor asta? Ce crezi c-o fi? Mi s-a părut a fi un elf 
ceva mai mic. Ce mare primejdie poate s-aducă ăsta? 

— Până nu ne-om uita la el, nu ştiu ce să-ţi spun. 

— Oho, aşadar, nu ţi-au spus despre ce e vorba. Nu prea ne spun tot ce 
ştiu, nu-i aşa? Nici măcar pe jumătate. Dar până şi Cei Mari s-ar putea să 
greşească, nu-i aşa? 

— Ssst, Gorbag! 

Gorbag vorbea foarte încet, aşa încât Sam abia de-i desluşea vorbele, 
deşi i se ascuţise auzul. 

— Aşa o fi, însă au ochi şi urechi peste tot, poate şi printre ai mei. Dar 
nu-i nici o îndoială, îi nelinişteşte ceva. Nazgulii sunt jos, acolo, după 
câte mi-ai spus; la fel şi cei din Lugburz. Ceva le-a scăpat printre degete. 

— Printre degete, zici, făcu Gorbag. 

— Las-o baltă, zise Shagrat. O să vorbim mai târziu despre asta. 
Aşteaptă până ajungem dedesubt. E acolo un loc unde putem sta de vor- 
bă, când s-or mai depărta flăcăii. 

Nu mult după aceea, Sam observă că torţele se făcuseră nevăzute. 
Apoi se auzi un zgomot tunător şi, în timp ce se grăbea să ajungă acolo, 
ceva bubui. După câte socotea el, orcii dăduseră de aceeaşi ieşire astu- 
pată pe care o întâlniseră şi el cu Frodo. Era şi acum tot aşa. 

Se părea că era un bolovan mare în drum, dar orcii reuşiseră să treacă 
cine ştie cum, căci le auzi glasurile dincolo. Continuau să alerge tot mai 
adânc în inima muntelui, înapoi spre turn. Pe Sam îl cuprinse deznăde- 
jdea. Luaseră trupul stăpânului său şi-acum îl duceau departe, cu cine 
ştie ce gânduri mârşave, iar el nu se putea ţine de ei. Se izbi de blocul de 
piatră, îl împinse, dar nu-l putu urni din loc. Apoi nu prea departe, cel 
puţin aşa i se păru, auzi înăuntru glasurile celor doi căpitani. Rămase 
neclintit, ciulind urechile, nădăjduind să desluşească ceva folositor pen- 
tru el. Poate că Gorbag, care părea să vină din Minas Morgul, avea să 
iasă şi-atunci s-ar fi putut şi el strecura acolo. 

— Nu, nu ştiu, zicea glasul lui Gorbag. De regulă, soliile ajung mai re- 
pede ca vântul şi ca gândul. Dar eu nu pun întrebări cum de reuşesc. E 
mai sănătos aşa. Brrr! Nazgulii ăia îmi dau fiori. Ajunge să se uite la tine 
şi-ţi iau pielea, de te lasă gol-goluţ, în întunericul din partea cealaltă. Dar 
el îi iubeşte; în zilele noastre, sunt răsfăţaţii lui, aşa că n-are nici un rost 
să ne punem de-a curmezişul. Îţi spun eu, nu-i joacă să slujeşti jos în 
cetate. 

— la să vezi ce grozav ar fi să stai aici, cu Shelob! spuse Shagrat. 

— Mi-ar plăcea să stau departe de toţi. Dar e război, iar când s-o 
termina, poate-o fi mai uşor. 

— Se zice că merge bine. 

— Poate, mormăi Gorbag. Om vedea. Dar, în orice caz, dacă merge 
bine, ar trebui să fie loc mai mult. Ce zici? Dac-om avea noroc, o să ne 
luăm tălpăşiţa de-aici, să ne-aşezăm undeva, de capul nostru, cu câţiva 
flăcăi de încredere, undeva unde-i pradă bogată, bună şi la-ndemână; şi 
fără mahări. 

— Ah! făcu Shagrat. Ca pe vremuri! 

— Da, zise Gorbag. Dar nu te bizui pe asta. Eu unul mă cam îndoiesc. 
Cum îţi spuneam, mahării — şi-aici glasul i de preschimbă aproape într- 
o şoaptă — da, chiar şi cei mai mari, pot greşi. Ceva le-a scăpat printre 
degete, cum ai zis tu. Aş zice eu, încă le scapă. Aşa că trebuie să fim cu 
ochii-n patru. Cei din neamul Uruk sunt mereu puşi să dreagă lucrurile 
şi dup-aia nici măcar un mulțumesc nu capătă. Dar nu uita: vrăjmaşii nu 
ne iubesc nici pe noi mai mult decât pe el, iar dacă reuşesc să-l dea gata, 
ne-a luat gaia! Dar, ia să vedem: când ţi s-a poruncit să ieşi? 

— Acu' aproape un ceas; chiar înainte să ne vezi. A venit o solie: 
Nazgul neliniştit. Iscoade pe Scări. Dublaţi straja. Încă una la capătul Scărilor. 
Aşa c-am venit imediat. 

— Urâtă treabă, zise Gorbag. Vezi... Străjerii noştri Tăcuţi sunt nelin- 
iştiţi de mai bine de două zile; ştiu sigur. Dar străjerilor mei nu li s-a 

poruncit să mai stea o zi şi nici la Lugburz nu s-a transmis vreun mesaj, 
datorită înălțării Marelui Semnal şi a coborârii Nazgulului Suprem la 
război. Mi-au spus că din cauza asta nu i-au putut deocamdată atrage 
atenţia Lugburzului. 

— Socot că Ochiul a avut altă treabă, zise Shagrat. Se spune că departe, 
la apus, se petrec lucruri mari. 

— Aşa o fi, mormăi Gorbag. Dar între timp vrăjmaşii au urcat scările. 
Şi tu ce-ai făcut? Trebuia să veghezi, nu-i aşa? Doar ai avut poruncă. Ce- 
ai păzit? 

— Ajunge! Nu mă-nvăţa tu pe mine! N-am închis un ochi. Ne-am dat 
seama că se petrece ceva necurat. 

— Foarte vesel. 

— Da, foarte vesel: tot felul de lumini, de strigăte şi alte alea. Dar Shel- 
ob era pusă să facă ceva. Flăcăii mei au văzut-o împreună cu Turnătorul 
ei. 

— Turnătorul ei? Ăsta ce mai e? 

— Ah, dacă-l vedeai! Mic, slab, negru, ca un păianjen şi el sau, mai de- 
grabă ca o broască înfometată. A mai fost pe-aici. Prima oară a ieşit din 
Lugburz cu ani în urmă şi ni s-a trimis vorbă de foarte de sus să-l lăsăm 
să treacă. De-atunci a urcat scările o dată sau de două ori, dar l-am lăsat 
în pace: se pare că are o înţelegere cu Domnia Sa Stăpâna. Presupun că 
nu-i bun de mâncat, căci ea nu s-ar sinchisi de poruncile de sus. Dar, n- 
am ce zice, ai o strajă grozavă în vale: a mai fost pe-aici cu o zi înainte de 
zarva asta. Aseară, mai devreme, l-am văzut noi. În orice caz, flăcăii mei 
mi-au zis că Domnia Sa Stăpâna se distrează şi nu mi-am făcut probleme, 
o dată ce-am primit mesajul. M-am gândit că Turnătorul ei i-a adus vreo 
jucărie sau că, poate, i-ai trimis tu un dar — un ostatic luat în război sau 
ceva de soiul ăsta. Nu mă bag în jocurile ei. Lui Shelob nu-i stă nimic în 
cale când e la vânătoare. 

— Nimic, hai? Eşti chior, nu vezi ce se petrece acolo, îndărăt? Ti-am 
spus, nu-mi miroase-a bine. Oricine-o fi fost acolo, pe scări, e sigur c-a 
intrat. l-a tăiat pânza şi-a ieşit cu bine din văgăună. la gândeşte-te bine la 
asta! 

— Păi, oricum, până la urmă a pus laba pe el, nu-i aşa? 

— Să pună laba pe el? Pe cine? Pe stârpitura aia? Dacă era numai el, l- 
ar fi vârât ea demult în cămăruţa ei şi-ar fi şi-acum acolo. lar dacă 
Lugburz l-ar vrea, să vezi cum te-ai mai duce după el! Ce mulţumire pe 
tine! Dar n-a fost numai ăla. 

La acestea, Sam ascultă cu mai multă luare-aminte şi îşi lipi urechea de 
stâncă. 

— Cine-a tăiat funiile cu care l-a-nfăşurat? Tot ăla care-a tăiat şi pânza. 
N-ai văzut? Şi cine-a înțepat-o pe Domnia Sa Stăpâna? Socot că acelaşi. Şi 
unde-i el? Unde e, Shagrat? 

Acesta nu-i răspunse. 

— Mai bine lasă-te păgubaş. Nu-i nimic de râs. Ştii foarte bine că 
nimeni n-a mai înțepat-o până acum pe Shelob. Nu că mi-ar păsa de ea; 
dar, gândeşte-te, e cineva care se plimbă pe-aici cum pofteşte, mai rău ca 
orice răsculat, aşa cum nu s-a mai întâmplat de la Marele Asediu, în 
străvechime. Ceva le-a scăpat printre degete. 

— Şi ce-o fi? mormăi Shagrat. 

— Aşa cum ne-arată semnele, Căpitane Shagrat, ăsta care se plimbă 
liber e un mare războinic, după cât se pare, un elf, sau oricum cu o sabie 
elfească şi, poate, cu o secure. Şi se plimbă pe lângă tine, iar tu habar n- 
ai. Tare vesel, ai dreptate! 

Gorbag scuipă. Sam surâse înverşunat, auzind descrierea care i se 
făcuse. 

— Of, tu totdeauna ai văzut lucrurile-n negru, zise Shagrat. N-ai decât 
să citeşti semnele cum pofteşti, dar poate că sunt şi alte feluri de-a le citi. 
Oricum, am străjeri în fiecare punct şi mă voi ocupa pe rând de toate. 
După ce-o să arunc o privire creaturii pe care-am pus mâna, o să mă- 
ngrijesc de celelalte. 

— Îţi spun eu, n-ai să afli prea multe de la ăla mic, zise Gorbag. S-ar 
putea să n-aibă nimic de-a face cu beleaua adevărată. Nici măcar ăla 
mare cu spada ascuţită n-a dat, se pare, doi bani pe el, o dată ce l-a lăsat 
să zacă acolo; nu-i decât un şiretlic elfesc. 

— Om vedea. Hai, acum! Am pălăvrăgit destul. Hai să vedem ce-i cu 
ostaticul ăla. 

— Ce-o să faci cu el? Nu uita că eu l-am văzut întâi. Dacă faceţi vreun 
chiolhan, vrem şi noi partea noastră. 

— Ei, asta-i acu, mormăi Shagrat. Am şi eu poruncile mele. Şi nu-i 
vorba doar să ne umflam burdihanele până crăpăm. Oricine calcă fără 
voie pe pământul ăsta trebuie dus în turn. Ostaticul va fi jupuit. Trebuie 
să trimitem imediat la Lugburz o vorbă despre fiecare obiect, veşmânt, 
armă, scrisoare, inel — orice mărunţiş. Şi asta numai la Lugburz. lar os- 
taticul va fi păstrat viu şi nevătămat, sub porunca să fie omorât oricine 
face altfel, până când trimite El să-i fie adus sau vine personal să-l vadă. 
E destul de clar şi-am să urmez porunca. 

— Jupuit, hai? făcu Gorbag. Ce-i fac, îi scot dinţii, îi smulg unghiile şi 
părul? 

— Nu, nimic din toate astea. Ostaticul e pentru Lugburz, ţi-am spus. Îl 
vor viu şi nevătămat. 

— O să-ţi fie tare greu, râse Gorbag. Nu mai e decât un hoit. Nu-mi 
dau seama ce-o să facă în Lugburz cu-aşa ceva. Pot să-l pună direct în 
oală. 

— Prostule, mârâi Shagrat. Faci pe deşteptu', dar nu ştii o mulţime de 
lucruri pe care le ştiu alții. O s-ajungi tu în oală sau o să te-nhaţe Shelob, 
dacă n-ai grijă. Hoit! Asta-i tot ce ştii despre Domnia Sa Stăpâna? Când 
îşi înfăşoară victima în funii, înseamnă că are poftă de carne. Nu 
mănâncă mortăciuni şi nici nu bea sânge rece. Tipu' ăla nu-i mort. 

Sam ameţi şi se prinse de bolovan. Simţi că toată lumea întunecată se 
întorcea cu fundu-n sus. Uluirea fu atât de mare, încât aproape că leşină; 
dar până şi când se chinuia să-şi vină în fire, ştia un singur lucru: 
„Neghiobule, n-a murit şi-ai ştiut asta în inima ta. Nu te mai încrede în 
capul tău, Sam Înţeleptule; nu-i atât de bun. Necazu-i că n-ai nădăjduit 
niciodată cu adevărat. Acum, ce-i de făcut?" Pentru moment, nu era nim- 
ic de făcut; nimic altceva decât să stea proptit de pietroiul acela neclintit 
şi să asculte glasurile orcilor ticăloşi. 

— La naiba, făcu Shagrat. Are mai multe otrăvuri. Când îşi prinde pra- 
da, îi înfige un colţ în gât şi-o face neputincioasă, ca pe un peşte cu burta 
spintecată. Apoi îşi face mendrele. Ţi-aduci aminte de moş Ufthak? Nu 
mai ştiam unde e de zile-ntregi. L-am găsit apoi într-un cotlon; era spân- 
zurat, dar în viaţă. Ce-am mai râs! Poate că uitase de el, dar nu l-am at- 
ins, căci nu-i bine să te bagi în treburile ei. Ai să vezi, stârpitura aia o să 
se trezească în câteva ceasuri; şi-afară de faptul c-o să-i fie o vreme cam 
rău, n-o să mai aibă nimic. Sau n-ar mai avea, dacă l-ar lăsa Lugburz în 
pace. Asta ca să nu mai vorbim de locul unde se află şi de ce-o fi mai 
păţit până acum. 

— Şi de ce-o să mai păţească de-acum înainte, râse Gorbag. În orice 
caz, putem să-i spunem nişte poveşti, dacă n-avem voie altceva. Nu cred 
c-a mai fost în drăgălaşul Lugburz, aşa că s-ar putea să-l intereseze ce-l 
aşteaptă. O să fie mai vesel decât mă gândeam. Hai să mergem! 

— N-o să fie nimic vesel, îți spun eu, zise Shagrat. Şi trebuie să-l păz- 
im, altfel suntem morţi cu toţii. 

— Bine! Dar dac-aş fi în locul tău, l-aş prinde pe-ăla mare care-i liber, 
înainte de-a trimite vorbă la Lugburz. N-o să sune prea bine când o să le 
spui c-ai prins pisoiul, dar ţi-a scăpat mâţa. 

Glasurile se depărtară. Sam auzi zgomotul paşilor stingându-se. Îşi re- 
venise din uluială, dar îl cuprinsese furia. 

— Am dat greş cu toate! strigă el. Ştiam eu c-aşa o să se-ntâmple! Acu' 
au pus mâna pe el ticăloşii ăia, scârbele! Să nu-ţi părăseşti stăpânul ni- 
ciodată! Niciodată! Asta era vorba mea. Şi-mi spunea mie inima ceva. 
Sunt de neiertat! Acu', trebuie să mă întorc la el cumva. Trebuie! 

Îşi trase iar sabia şi îi izbi mânerul de bolovan; dar nu se auzi decât un 
zgomot înfundat. Însă spada luci înflăcărată, încât începu să vadă pe în- 
tuneric. Spre mirarea lui, văzu că blocul acela mare avea formă de uşă şi 
era cam de două ori mai înalt ca el. Deasupra, era un loc gol şi întunecat, 
între bolovan şi bolta joasă a deschizăturii. Era, probabil, doar o piedică 
în calea lui Shelob, astupată pe dinăuntru de vreun zăvor sau de vreun 
bolţ la care viclenia ei să nu aibă ce face. Cu ultimele puteri, Sam sări şi 
se apucă de vârful bolovanului, apoi se căzni şi trecu dincolo. O luă la 
fugă nebuneşte, cu spada arzându-i în mână; coti şi începu să urce prin 
tunelul şerpuit. Vestea că stăpânul lui trăia îl făcu să uite de osteneală şi 
îl întări pentru o ultimă strădanie. Nu vedea nimic, pentru că acest nou 
pasaj era foarte întortocheat şi era nevoit să cotească întruna; dar i se 
păru că-i ajunge din urmă pe cei doi orci, căci le auzi iar glasurile mai 
tare. Păreau acum destul de aproape. 

— lată ce voi face, zise Shagrat răstit. Am să-l duc în iatacul de sus. 

— De ce? mormăi Gorbag. N-ai destule la subsol? 

— Aşa o să fie ferit de orice, îţi spun eu, îi răspunse Shagrat. E foarte 
preţios, înţelegi? N-am încredere în toţi flăcăii mei, iar într-ai tăi nici atât. 
Şi nici în tine, când te ştiu cît eşti de mort după prilejurile de înveselire şi 
şotii. Va fi dus unde vreau eu şi unde să n-ajungi tu, dacă nu ştii să te 
porţi. Sus o să fie ferit de orice, îţi spun eu. 

— Oare? rosti Sam. Uiţi de marele războinic elf care e liber şi acum. 

Cu acestea, o luă iute după colţ, dar văzu că fie tunelul îi jucase feste, 
fie din cauza Inelului judecase greşit distanţa. 

Cele două umbre orceşti erau încă destul de departe în faţă. Acum le 
vedea: erau negre, pe un fundal roşu-aprins. Trecerea deveni dreaptă, 
până la urmă, şi urcă; iar la capătul lui se aflau două uşi larg deschise, 
care duceau, pesemne, în carcerele adânci de sub steiul pe care se înălța 
turnul. Orcii intraseră deja împreună cu povara lor. Gorbag şi Shagrat se 
apropiau de poartă. 

Lui Sam îi ajunse la urechi o izbucnire de cântări răguşite, vaiere de 
corn şi bubuituri de gong; era o larmă cumplită. Gorbag şi Shagrat ajun- 
seseră deja în prag. 

Sam chiui şi îşi învârti spada, dar glăsciorul lui se pierdu în tărăboi. 
Nimeni nu îl băgă în seamă. 

Uşile măreţe se închiseră. Bum! Barele de fier se lăsară la locul lor, pe 
dinăuntru. Clang! Poarta era încuiată. Sam se izbi de plăcile ferecate de 
bronz şi căzu fără cunoştinţă la pământ. Era afară, în beznă. lar Frodo 
trăia, dar se afla în mâinile Duşmanului. 

Aici se sfârşeşte partea a doua a istoriei Războiul Inelului. 

Partea a treia, ÎNTOARCEREA REGELUI, povesteşte despre ultima 
apărare împotriva Umbrei şi despre sfârşitul misiunii primite de Purtătorul 
Inelului. 

Part 3 
ÎNTOARCEREA REGELUI - partea a 
treia 

A treia parte a trilogiei 
STĂPÂNUL INELELOR 


Trei inele pentru Regii elfilor cei de sub soare, 

Şapte pentru ei, stăpânii gnomilor din săli de stâncă 
Nouă, Oamenilor care ştiu că-n lumea lor se moare, 
Unul pentru Seniorul Întunecimii-n noaptea lui adâncă 
Unde-s Umbrele în Țara Mordor, ca să le găsească 

Şi pe toate să le-adune un inel, şi altul nime, 

Să le ferece pe toate, astfel să le stăpânească, 

Unde-s Umbrele, în Ţinutul Mordor, în întunecime. 

Sinopsis 


Aceasta este partea a treia din STĂPÂNUL INELELOR. Din prima parte, 
Frăția Inelului, ați aflat cum Gandalf cel Sur a descoperit că inelul care se găsea 
la Frodo hobbitul era, în fapt, acel Inel unicat, Unul, stăpân peste toate Inelele 
Puterii. Vi s-a povestit cum au fugit Frodo şi tovarăşii săi din liniştitul Comitat, 
locul lor de baştină, urmăriți de teroarea Călăreților Negri din Mordor, până 
când, cu ajutorul lui Aragorn, Pribeagul din Eriador, au trecut prin pericole de 
moarte şi au ajuns în cele din urmă în Casa lui Elrond din Vâlceaua Despicată. 

Acolo a fost ținut Marele Sfat al lui Elrond, la care s-a hotărât să se încerce 
distrugerea Inelului, iar Frodo a fost ales drept Purtător al Inelului. Tot acolo au 
fost aleşi şi însoțitorii Inelului, care aveau să-l ajute pe Frodo în încercarea la 
care era supus: anume să încerce să ajungă la Muntele de Foc din Mordor, 
tărâmul Duşmanului însuşi, singurul loc unde Inelul putea fi nimicit. Din 
această Frăţie făceau parte Aragorn şi Boromir, fiul Seniorului din Gondor, 
reprezentând seminția oamenilor; Legolas, fiul regelui elfilor din Codrul întun- 
ecat, din partea elfilor; Gimli, fiul lui Gloin de la Muntele Singuratic, ales 
dintre gnomi; Frodo cu servitorul său, Sam cel înțelept, şi cele două rubedenii 
mai tinere, Meriadoc şi Peregrin, din partea hobbiților; şi Gandalf cel Sur. 

Însoțitorii Inelului au călătorit în ascuns departe de Vâlceaua Despicată din 
Nord, până când, împiedicaţi în încercarea lor de a străbate trecătoarea înaltă 
din Caradhras pe timp de iarnă, au fost călăuziți de Gandalf prin poarta tainică 
şi au pătruns în Minele cele întinse ale Moriei, căutând un drum pe sub munți. 
Acolo Gandalf, încleştat într-o luptă cu un spirit înspăimântător din adâncuri, 
s-a prăbuşit în abisul întunecat. Dar Aragorn, care s-a dovedit a fi moştenitorul 
încă nemărturisit al vechilor Regi din Apus, a izbutit să-i călăuzească mai de- 
parte, prin Poarta de Răsărit a Moriei, prin Lórien, ținutul elf, la vale pe Marele 
Râu Anduin, până au ajuns la Cascada Rauros. Ştiau de-acum că drumul le era 
pândit de iscoade şi că acea creatură pe nume Gollum, care avusese odată în 
stăpânire inelul şi dorea încă şi acum să-l aibă, se ținea pe urmele lor. 

Sosise momentul să se hotărască dacă o luau spre est, spre Mordor, ori se 
duceau cu Boromir în ajutorul locuitorilor din Minas Tirith, oraşul de căpetenie 
al ținutului Gondor, în războiul ce se pregătea; sau se despărțeau. Când a deven- 
it limpede că Purtătorul Inelului era hotărât să-şi continue călătoria fără de spe- 
ranță în țara Duşmanului, Boromir a încercat să pună cu forța mâna pe Inel. La 
sfârşitul primei părți, Boromir cădea sub vraja Inelului; Frodo scăpa şi fugea îm- 
preună cu servitorul său Sam cel înțelept; iar ceilalți din Frăţie s-au împrăștiat 
care încotro când au fost atacați pe neaşteptate de războinicii orci, unii aflați în 
serviciul Seniorului Întunecimii din Mordor, alții în acela al trădătorului 

Saruman din Isengard. Căutarea în care pornise Purtătorul Inelului părea de pe 
acum sortită dezastrului. 

A doua parte (Cărțile a Treia şi a Patra), Cele două turnuri, relata despre 
faptele tuturor însoțitorilor Inelului după destrămarea Frăției. Cartea a Treia 
arăta cum s-a căit şi a murit Boromir şi cum, drept funeralii, a fost aşezat într-o 
barcă şi împins către Cascada Rauros; cum au fost luaţi prizonieri Meriadoc şi 
Peregrin de către războinicii orci care i-au dus spre Isengard, traversând 
câmpiile răsăritene din Rohan; şi cum au fost urmăriți de către Aragorn, Legolas 
şi Gimli. 

Apoi au apărut Călăreţii din Rohan. O ceată avându-l înfrunte pe Mareşalul 
Éomer i-a înconjurat pe orci la hotarele Codrului Fangorn şi i-a nimicit; dar 
hobbiţii apucaseră să fugă în codru şi acolo s-au întâlnit cu Arborebărbos Entul, 
stăpânul neştiut al Codrului Fangorn. Alături de el au fost martori la trezirea 
mâniei în poporul Arborilor şi i-au văzut pe aceştia pornind împotriva ținutului 
Isengard. 

În acest răstimp, Aragorn şi prietenii săi s-au întâlnit cu Eomer, care se în- 
torcea de la bătălie. El le-a dat caii, iar ei s-au îndreptat spre codru. Acolo, în 
vreme ce-i căutau în zadar pe hobbiţi, s-au întâlnit din nou cu Gandalf, reîntors 
din moarte, care se numea acum Călărețul Alb, deşi purta aceleaşi straie sure 
dintotdeauna. Laolaltă au străbătut ținutul Rohan şi au ajuns în sălile cele mari 
ale Regelui Théoden din Obşte, unde Gandalf l-a tămăduit pe bătrânul rege şi l- 
a scos de sub vrăjile lui Limbă de Vierme, ticălosul său sfetnic, aliatul de taină al 
lui Saruman. Apoi, împreună cu regele şi oastea sa, au pornit împotriva oştirilor 
din Isengard şi au luat parte la victoria disperată de la Cetatea Cornului. După 
acestea Gandalf i-a dus pe toți la Isengard, unde au găsit marea fortăreață trans- 
formată în ruine de către poporul Arborilor, iar pe Saruman şi Limbă de Vierme 
asediați în invincibilul turn Orthanc. 

În tratativele purtate în fața porților, Saruman a refuzat să se căiască, drept 
pentru care Gandalf i-a luat cârja şi i-a rupt-o, lăsându-l în paza enților - 
poporul Arborilor. De la o fereastră înaltă, Limbă de Vierme a aruncat cu o pi- 
atră în Gandalf, dar nu l-a nimerit. Piatra a fost ridicată de Peregrin. S-a doved- 
it că aceasta nu era altceva decât unul din cei trei palantiri care mai supra- 
viețuiseră - Pietrele Văzătoare din Númenor. În timpul nopții, Peregrin a căzut 
pradă ispitirii Pietrei; a furat-o, s-a uitat la ea şi astfel i s-a dezvăluit lui Sauron. 
Cartea a Treia se încheia prin venirea unui nazgûl asupra câmpiilor din Rohan, 
un Duh al Inelelor călare pe un armăsar, şi amenințarea iminentă a războiului. 
Gandalf i-a dat palantirul lui Aragorn şi, luându-l pe Peregrin cu sine, a plecat 
călare spre Minas Tirith. 

Cartea a Patra i-a avut drept eroi pe Frodo şi pe Sam cel înțelept, pierduţi 
între mohorâtele dealuri Emyn Muil. Ni se povesteşte cum au scăpat din acel 

ținut şi cum au fost prinşi din urmă de către Smeagol-Gollum; cum Frodo a 
reuşit să-l îmblânzească pe Gollum şi aproape că i-a înfrânt răutatea, făcându-l 
pe Gollum să le arate drumul prin Smârcurile Morților şi prin pustiitul ținut 
Morannon, Poarta Neagră a Ținutului Mordor de la Miazănoapte. 

Pentru că acolo le-a fost peste putință să pătrundă, Frodo a acceptat sfatul lui 
Gollum, anume să caute o „ intrare tainică „ pe care o ştia el, undeva în sud, în 
Munţii Umbrei, meterezele vestice ale Mordorului. Pe drum au fost atacați de o 
grupă de cercetaşi a oamenilor din Gondor, în frunte cu Faramir, fratele lui 
Boromir. Aflând ce anume căutau cei doi hobbiţi, Faramir a reuşit totuşi să nu 
se lase ademenit de tentația căreia îi căzuse pradă Boromir, ci să le arate drumul 
spre ultima etapă a călătoriei, anume Cirith Ungol, Trecătoarea Păianjenului; 
dar i-a prevenit că acela era un loc primejdios de moarte, despre care Gollum le 
spusese mai puține decât ştia el însuşi. Tocmai când ajungeau la Răscruce, 
apucând-o pe calea ce ducea la înspăimântătorul oraş Minas Morgul, o mare 
întunecime s-a ivit dinspre Mordor, acoperind întreg pământul. Sauron şi-a 
trimis în luptă prima armată, condusă de Regele cel negru al Duhurilor Inelelor: 
începea Războiul Inelului. 

Gollum i-a condus pe hobbiţi spre o cale tainică ce ocolea Minas Morgul şi pe 
întuneric au ajuns în cele din urmă în Cirith Ungol. Acolo, căzând din nou sub 
puterea răului, Gollum a încercat să-i trădeze şi să-i dea pe mâna lui Shelob, 
monstruoasa păzitoare a trecătorii. Dar planul său a fost dejucat de vitejia lui 
Sam cel înțelept care a respins atacul lui Shelob, rănind-o. 

A doua parte se încheie cu hotărârile pe care le are de luat Sam cel înțelept. 
Înjunghiat de Shelob, Frodo zace ca mort; căutarea va sfârşi dezastruos dacă 
Sam nu se hotărăşte să-şi abandoneze stăpânul. În cele din urmă, el ia Inelul şi 
încearcă să ducă acea căutare la bun sfârşit de unul singur. Dar tocmai când e 
pe punctul de a trece în Tara Mordor, apar orcii dinspre Minas Morgul şi din 
Turnul Cirith Ungol care păzeşte partea de sus a trecătorii. Făcându-se nevăzut 
cu ajutorul Inelului, Sam cel înțelept află din ciorovăiala orcilor că Frodo nu 
este mort, ci doar drogat. Dar prea târziu porneşte pe urmele orcilor; aceştia duc 
trupul lui Frodo printr-un tunel care se termină la poarta din spate a turnului 
lor. Sam cel înțelept se prăbuşeşte fără simtire în fața porţii care se închide 
bubuind. 

Partea a treia, şi ultima, va povesti despre planurile opuse ale lui Gandalf şi 
Sauron, până la catastrofa cea de pe urmă şi sfârşitul marelui întuneric. Dar 
mai întâi să ne întoarcem la soarta bătăliei din Apus. 

CARTEA A CINCEA 

Minas Tirith 


e la adăpostul pelerinei lui Gandalf, Pippin privi afară. Se întrebă 

dacă era cu adevărat treaz, ori încă mai dormea, cufundat în acel 
vis repede schimbător în care căzuse de când începuse marea călătorie 
călare. Lumea întunecată trecea cu repeziciune pe lângă ei, vântul şuiera 
cu putere în urechile lui. Nu zărea altceva decât stelele rotitoare şi, de- 
parte, în dreapta, umbre uriaşe desenate pe cer, acolo unde munții de la 
Miazăzi rămâneau în urmă. Somnoros, Pippin încercă să socotească în 
minte momentele şi etapele călătoriei lor, dar memoria îi era amorțţită, 
nesigură. 

Călăriseră la început cu mare viteză, fără să se oprească, apoi, în zori, 
Pippin zărise o lucire palidă, aurie, şi curând ajunseseră în oraşul acela 
tăcut şi în casa cea mare şi pustie de pe deal. Abia apucaseră să se adă- 
postească acolo, când umbra înaripată a trecut din nou peste ei Şi 
oamenii s-au pierdut cu firea de frică. Dar Gandalf îi susurase vorbe lin- 
iştitoare, astfel că el adormise într-un colţ, obosit însă neliniştit, dându-şi 
oarecum seama de forfota din jur, veniri, plecări, oameni vorbind între 
ei, Gandalf împărțind ordine în dreapta şi-n stânga. Şi iarăşi au pornit 
călare şi au călărit toată noaptea. Fusese a doua, ba nu, a treia noapte de 
când se uitase la Piatră şi la această amintire îngrozitoare se dezmetici 
de-a binelea, scuturat de un fior, iar şuierul vântului se umplu deodată 
de voci amenințătoare. 

Pe cer se aprinsese o lumină, o pălălaie de foc galben în spatele unor 
bariere întunecate. Preţ de o clipă, Pippin se ghemui înfricoşat, 
întrebându-se în ce ţară înfiorătoare îl ducea Gandalf. Se frecă la ochi şi 
abia atunci băgă de seamă că ceea ce vedea era luna, aproape plină, care 
se ridica deasupra umbrelor de la răsărit. Care va să zică, noaptea abia 
începuse şi călătoria avea să continue alte multe ore în întuneric. Se foi şi 
întrebă: 

- Unde suntem, Gandalf? 

- Pe tărâmul Gondorului, răspunse vrăjitorul. Ţara Andrien încă nu s-a 
sfârşit. 

O vreme se lăsă din nou tăcerea. Apoi: 

- Ce-i acolo? strigă Pippin dintr-o dată, încleştându-se de mantia lui 
Gandalf. Uite! Foc, foc roşu! Sunt dragoni prin părţile astea? Uite, încă 
unul! 

Drept răspuns, Gandalf strigă calului său: 

- Vai, lute ca Gândul! Trebuie să ne grăbim. Nu mai avem timp. Vezi? 
Focurile de avertizare din Gondor au fost aprinse, semn că se cere ajutor. 
Războiul a început. Uite, e foc pe Amon Dîn şi pălălaie pe Eilemach; şi 
uite cum se îndreaptă cu iuțeală spre apus Nardol, Erelas, Min-Rimmon, 
Calenhad şi halifirienii, spre hotarele Ţinutului Rohan. 

În loc să-i dea ascultare, Iute ca Gândul îşi opri galopul, mergând 
acum la pas, îşi înălţă capul şi necheză. Din întuneric îi răspunseră alte 
nechezaturi; curând se auzi tropăit de copite şi trei călăreţi se iviră, 
trecând pe lângă ei ca nişte fantome zburătoare în lumina lunii, făcându- 
se nevăzuțţi la apus. Iute ca Gândul îşi adună şi el puterile şi se avântă 
înainte, iar noaptea îl învălui precum un vânt vâjâitor. 

Pippin simţi cum îl cuprinde din nou picoteala, astfel că nu prea luă 
seamă la ceea ce-i spunea Gandalf despre obiceiurile din Gondor şi de- 
spre Seniorul Oraşului care construise faruri pe vârfurile dealurilor aflate 
de-a lungul celor două lanţuri de munţi ce formau hotarele; şi cum 
Seniorul avea în acele locuri posturi de strajă unde se găseau întotdeauna 
cai pregătiţi gata să-i ducă pe soli până în Rohan, la Miazănoapte; şi în 
Belfalas, la Miazăzi. 

- De mult n-au mai fost aprinse farurile de la Miazănoapte, spuse Gan- 
dalf, iar în vremurile de demult ale Ţinutului Gondor nici nu era nevoie 
de ele, căci locuitorii de aici aveau cele Şapte Pietre. 

Pippin se foi înfiorat. 

- Dormi, dormi, şi nu te teme! spuse Gandalf. Doar nu te duci, aşa, ca 
Frodo, în Mordor, ci spre Minas Tirith, şi acolo vei fi mai în siguranţă 
decât oriunde altundeva în aceste vremuri. Dacă Gondor va fi învins ori 
Inelul va încăpea pe mâini străine, atunci Comitatul nu va mai fi loc de 
refugiu. 

- Nu mă liniştesc cu nimic vorbele tale, spuse Pippin. 

Cu toate acestea, somnul îl cuprinse pe de-a-ntregul. Şi înainte să se 
cufunde încă o dată într-un vis adânc, îşi mai aminti doar de o străfulger- 
are a vârfurilor albe şi înalte, sclipind precum nişte insule plutitoare 
deasupra norilor atunci când prinseră razele lunii ce apunea. Mai apucă 
să se întrebe pe unde s-o fi aflând Frodo, dacă ajunsese de-acum în 

Mordor sau zăcea mort pe undeva; şi nu avea de unde şti că Frodo, aflat 
undeva departe, se uita la aceeaşi lună care apunea dincolo de Gondor 
cu mult înainte să se ivească zorii. 

Pippin se trezi din pricina zvonului de glasuri. Trecuseră încă o zi de 
fereală şi o noapte de spaime. Se iveau zorii: frigul începutului de zi, ne- 
guri cenuşii, reci, care-i împresurau. lute ca Gândul stătea lângă ei şi din 
trupul lui asudat se înălţau aburi, grumazul însă şi-l ţinea drept, fără să 
dea semne de oboseală. Alături se afla o mulţime de oameni în- 
veşmântaţi în mantii grele, iar în spatele lor se ivea din negură un perete 
de piatră. Părea pe jumătate ruinat, dar înainte să se ridice de tot vălurile 
nopţii au început să se audă zgomote de muncă zorită: lovituri de 
ciocane, zăngănit de mistrii, scârţâit de roţi. Torţe şi facle luceau stins ici 
şi colo prin ceaţă. Gandalf stătea de vorbă cu oamenii aceia care îi 
aţineau calea; ascultându-i, Pippin îşi dădu dintr-o dată seama că despre 
el vorbeau. 

- Mda, aşa e, te cunoaştem, Mithrandir, spunea mai-marele oamenilor, 
şi cunoşti parolele celor Şapte Porţi, prin urmare eşti liber să treci. Dar pe 
însoţitorul tău nu-l cunoaştem. El ce este? Un gnom ieşit din munţii de la 
Miazănoapte? Nu vrem să avem picior de străin pe meleagurile noastre 
la această vreme, decât dacă sunt războinici puternici în al căror ajutor şi 
credinţă ne putem pune nădejdea. 

- Voi pune chezăşie pentru el în faţa tronului lui Denethor, nu se lăsă 
Gandalf. Cât despre vitejia lui, nu se poate măsura cu înălțimea pe care o 
are. A trecut prin mai multe bătălii şi pericole decât ai făcut-o tu, Ingold, 
cu toate că eşti de două ori mai înalt decât el; iar acum vine de-a dreptul 
din toiul luptelor din Isengard, despre care aducem veşti. Şi este cuprins 
de o mare oboseală, căci altfel l-aş trezi. Numele lui este Peregrin, un om 
neînchipuit de curajos. 

- Om? făcu neîncrezător Ingold, şi ceilalţi izbucniră în râs. 

- Om! izbucni Pippin, trezit de-a binelea. Om! Auzi vorbă! Ba sunt 
hobbit şi tot atât de curajos pe cât sunt de om... poate doar pe ici pe colo, 
când e nevoie. Să nu vă lăsaţi amăgiţi de Gandalf! 

- Mulţi care au făcut fapte şi mai mari n-ar putea-o spune mai bine, 
zise Ingold. Dar ce-i un hobbit? 

- Un piticuţ, răspunse Gandalf. Nu, nu acela despre care s-a tot vorbit, 
adăugă văzând mirarea de pe feţele oamenilor. Nu acela, ci unul din 
neamul lui. 

- Da, şi unul care a călătorit cu el, adăugă Pippin. Şi Boromir din oraşul 
vostru a fost cu noi şi m-a salvat din zăpezile de la Miazănoapte şi până 
la urmă a fost ucis în timp ce mă apăra de mulţi vrăjmaşi. 

- Tăcere! ceru Gandalf. Vestea despre această nenorocire ar fi trebuit 
spusă mai întâi tatălui. 

- Am bănuit-o mai demult, zise Ingold, căci au fost tot felul de semne 
rele pe aici în ultima vreme. Acum însă treceţi iute! Căci Seniorul Oraşu- 
lui Minas Tirith va fi nerăbdător să vadă pe oricine aduce veşti despre 
fiul său, fie că e om sau... 

- Hobbit, completă Pippin. Nu prea am cum să-l ajut pe stăpânul 
vostru, dar voi face tot ce voi putea, în amintirea lui Boromir cel Viteaz. 

- Să călătoriţi cu bine! le ură Ingold; oamenii se dădură la o parte ca să- 
i facă loc lui Iute ca Gândul şi drumeţii trecură printr-o poartă mică din 
zid. Fie ca sfaturile tale, Mithrandir, să-l ajute pe Denethor în ceasul ăsta 
de cumpănă şi pe noi aşijderea! strigă Ingold în urma lor. Numai că se 
spune că obiceiul tău, Gandalf, e să vii cu veşti despre suferințe şi 
primejdii. 

- Asta pentru că vin arar, doar atunci când e nevoie de ajutorul meu, 
răspunse Gandalf. Cât despre sfaturi, vouă v-aş spune că v-aţi apucat 
prea târziu să dregeţi zidul Pelennorului. Curajul va fi cea mai bună 
pavăză împotriva furtunii ce va veni - curajul şi speranţa pe care vă voi 
aduce-o eu. Căci nu toate veştile mele sunt rele. Lăsaţi acum mistriile şi 
ascuţiţi-vă săbiile! 

- Sfârşim treaba înainte de lăsatul serii, mai zise Ingold. Partea asta de 
zid va fi ultima ce va fi folosită drept apărare: aici pericolul de atac este 
cel mai mic, căci de această parte se află prietenii noştri din Rohan. Îi 
cunoşti întrucâtva? Or să răspundă oare chemării noastre, ce crezi? 

- Da, or să vină. Numai că ei au purtat multe bătălii ca să vă apere. 
Drumul ăsta nu mai este sigur, cum nu mai e nici un altul. Fiţi cu băgare 
de seamă! Dacă nu era Gandalf Corb-de-Furtună, aţi fi avut parte în 
Andrien de-o întreagă oaste vrăjmaşă, nu de Călăreţii din Rohan. Şi 
primejdia încă n-a trecut. Cu bine şi să nu care cumva să dormiti! 

Acestea fiind zise, Gandalf păşi pe întinderea vastă de pământ aflată 
dincolo de Rammas Echor. Aşa numeau oamenii din Gondor zidul exter- 
ior pe care îl construiseră cu mare trudă după ce Ithilien căzuse sub um- 
bra Duşmanului. Pornea de la poalele muntelui şi după zece leghe se în- 
torcea tot acolo, cuprinzând în arcul său câmpiile Pelennorului: pămân- 
turi frumoase şi mănoase pe pantele lungi şi terasele care cădeau până în 
albia adâncă a râului Anduin. În colţul cel mai îndepărtat de Poarta cea 
Mare a Oraşului, spre nord-est, zidul se afla la patru leghe depărtare şi 
străjuia de pe malul încreţit şesurile întinse învecinate cu râul, iar oa- 
menii îl construiseră înalt şi puternic; căci în acel loc, urmând o cale 
apărată de zid, drumul venea de la vadurile şi podurile din Osgiliath şi 

trecea printr-o poartă păzită de turnuri crenelate. În cel mai apropiat 
punct al său, spre sud-est, zidul se afla la ceva mai mult de o leghe de 
Oraş. În acel loc, Anduin, care făcea un cot larg în jurul dealurilor Emyn 
Arnen, în Ithilien de la Miazăzi, se întorcea brusc spre apus, încât zidul 
exterior fusese ridicat chiar pe răzorul lui; sub el se aflau cheiurile şi de- 
barcaderele din Harlond, pentru corăbiile care veneau din ţinuturile de 
la miazăzi. 

Pământurile oraşului erau bogate, cultivate, acoperite de livezi, cu gos- 
podării ce aveau cuptoare de uscat hamei şi hambare, ţarcuri şi staule şi 
multe râuşoare clipoceau dinspre înălţimi, traversând pajiştile, până în 
apele Anduinului. Cu toate acestea, nu erau mulți păstori şi gospodari 
care să locuiască în acele case, cea mai mare parte a celor din Gondor 
trăind în cele şapte cercuri ale Oraşului sau în văile înalte ale munţilor de 
la hotare, în Lossarnach, sau şi mai la miazăzi, în frumosul Lebennin, cu 
cele cinci izvoare ale sale. Între munţi şi mare trăia un popor viteaz. Erau 
socotiți drept oameni din Gondor, dar sângele lor era amestecat şi printre 
ei se găseau şi din cei scunzi şi oacheşi la înfăţişare, ai căror strămoşi se 
trăgeau mai degrabă dintre oamenii de mult uitaţi, care sălăşluiseră la 
adăpostul dealurilor în Anii Întunecaţi dinainte de venirea regilor. Dar 
dincolo de hotarele acestea, în regatul Belfalas, domnea prinţul Imrahil, 
în castelul său Dol Amroth, pe malul mării, şi el era de sânge nobil, la fel 
şi poporul său, oamenii aceia înalţi, mândri, cu ochii cenușii ca marea. 

Gandalf călări o vreme, timp în care lumina zilei prinse putere; Pippin 
se trezi şi el şi se uită în jur. La stânga zări o mare de ceaţă, înălțându-se 
ca o umbră rău-prevestitoare spre răsărit; în dreapta lui însă munţii se- 
meţi îşi desfăşurau crestele, întinzându-se de la apus până la un capăt 
abrupt, râpos, ca şi când în modelarea pământurilor Râul izbucnise 
printr-o mare barieră, săpând o vale largă menită să devină un câmp de 
luptă şi înfruntări în vremurile ce aveau să vină. lar acolo unde se 
sfârşeau Munţii Albi din Ered Nimradis, Pippin zări, aşa după cum îi 
promisese Gandalf, urieşenia întunecată a Muntelui Mindolluin, umbrele 
adânci, vineţii ale ravenelor lui înalte, peretele, sumeţit şi el, albindu-se 
în strălucirea tot mai puternică a zilei. lar pe pintenul mult împins în 
afară al Muntelui se afla Oraşul Străjuit, cu cele şapte ziduri ale sale, 
făcute dintr-o piatră atât de dură şi de veche, încât nu păreau înălțate de 
mână de om, ci tăiate din stâncile pământului de către uriaşi. 

Sub privirile uimite ale lui Pippin, zidurile de un cenuşiu-şters de- 
veniră albe, împurpurându-se uşor în lumina dimineţii; şi dintr-o dată 
soarele ieşi de după negura de la răsărit şi trimise o rază ce lovi faţa or- 
aşului. Lui Pippin îi scăpă un țipăt, căci Turnul Ecthelion, înălţat mult 

deasupra celui mai înalt zid, apăru parcă desenat pe cer, scăpărând ca un 
spin de perle şi argint, înalt, frumos, fără cusur, iar fleşa strălucea de ai fi 
zis că e făcută din cristale; flamuri albe fluturau pe creneluri în vântul di- 
mineţii, şi de undeva de sus şi de departe răsuna o chemare limpede, ca 
de trâmbiţe de argint. 

Şi uite-aşa au călărit Gandalf şi Peregrin până la Poarta cea Mare a oa- 
menilor din Gondor, la răsăritul soarelui, şi porţile de fier se deschiseră 
în faţa lor. 

- Mithrandir! Mithrandir! strigară oamenii. Acum ştim că furtuna se 
apropie cu adevărat! 

- Bate la porţile voastre, întări Gandalf. Am venit pe aripile sale. 
Lăsaţi-mă să trec! Trebuie să mă înfăţişez în faţa Seniorului vostru, Den- 
ethor, cât încă mai are puterea în mâinile sale. Orice s-ar întâmpla de-aici 
încolo, aţi ajuns să vedeţi sfârşitul acelui Gondor pe care-l cunoaşteţi voi. 
Lăsaţi-mă să trec! 

La auzul vocii sale poruncitoare, oamenii se dădură în lături fără să-i 
mai pună nici o întrebare, chiar dacă se uitau cu mirare la hobbitul ce 
şedea în faţa lui în şa, şi la calul care-i purtase. Oamenii Oraşului fo- 
loseau arareori cai, iar pe străzi erau văzuţi şi mai puţini, în afară de 
aceia călăriţi de solii seniorului lor. 

- Nu cumva acesta e unul din armăsarii cei mari ai Regelui din Rohan? 
întrebară ei. Te pomeneşti că rohirimii or să vină să întărească rândurile! 

Dar lute ca Gândul trecu mai departe mândru, urmând drumul 
şerpuitor. 

Minas Tirith era construit pe şapte niveluri, fiecare săpat în munte şi 
înconjurat de un zid, şi în fiecare zid era o poartă. Porţile însă nu erau 
aşezate în linie dreaptă: Marea Poartă din Zidul Oraşului se afla în colţul 
estic, în vreme ce a doua se afla la sud-est, a treia spre nord-vest şi tot 
aşa, ba la dreapta, ba la stânga, până sus; încât drumul pietruit ce urca 
spre Citadelă o lua întâi într-o direcţie, apoi în cealaltă pe faţa pintenului. 
Şi de fiecare dată când trecea prin dreptul Porții celei Mari intra printr- 
un tunel boltit, străpungând un perete de stâncă a cărui uriaşă coamă 
cocoşată tăia în două toate cercurile Oraşului, în afară de primul. Căci, 
parte datorită formei promontoriului, parte datorită iscusinţei şi trudei 
celor din străvechime, în spaţiul larg din spatele Porții celei Mari se 
înălța un falnic bastion de piatră, cu o muchie la fel de ascuţită precum 
carena unei corăbii, îndreptată spre răsărit. Şi se înălța până în dreptul 
cercului aflat cel mai sus, iar în vârf avea o coroană de creneluri; şi asta 
pentru că cei din Citadelă, asemeni marinarilor de pe o corabie, să poată 
privi din chiar creştetul său până la Poarta aflată şapte sute de picioare 

mai jos. Intrarea în Citadelă dădea şi ea spre soare-răsare, dar era scobită 
în inima stâncii; şi astfel o pantă lungă, luminată de felinare, urca în sus 
până la a şaptea poartă. Aşa ajungeau într-un târziu oamenii la Înalta 
Curte şi la Piatra Fântânii de la piciorul Turnului Alb; înalt, durat cu 
multă măiestrie, turnul măsura cincizeci de stânjeni de la bază la vârf, 
unde flutura Stindardul Majordomilor, la o mie de picioare deasupra 
câmpiei. 

Şi cu adevărat era o cetate puternică, ce nu putea fi cucerită de nici o 
oştire vrăjmaşă atâta vreme cât se afla cineva înăuntru care să mânuiască 
arme; doar dacă vrăjmaşul venea din spate şi escalada pantele mai puţin 
înalte de la poalele Muntelui Mindolluin, pentru a ajunge pe şaua în- 
gustă care lega Dealul Strajei de munte. Dar şaua aceasta, care se întin- 
dea până în dreptul celui de-al cincilea zid, era împrejmuită de metereze 
înalte până la prăpastia ce se căsca deasupra capătului vestic; aici se 
găseau casele şi criptele boltite ale regilor şi seniorilor dispăruţi, pentru 
totdeauna cufundaţi în tăcere între munte şi turn. 

Pippin se uita cu tot mai mare uimire la marele oraş de piatră, mai 
întins şi mai minunat decât şi-ar fi putut el imagina vreodată; mai măreț 
şi mai puternic decât Isengard şi mult mai frumos. Adevărul însă era că 
an de an se ruina tot mai mult; şi de pe-acum rămăsese cu jumătate din 
oamenii care ar fi putut locui în tihnă acolo. Pe fiecare stradă pe care tre- 
ceau, Pippin şi Gandalf zăreau case mari şi curţi ale căror uşi şi porţi 
boltite aveau gravate pe ele multe litere frumoase în forme ciudate şi 
străvechi. Pippin bănuia că erau nume ale unor oameni mari de-ai lor şi 
ale rubedeniilor care locuiseră odată acolo; acum însă casele erau tăcute, 
nici un pas nu mai răsuna pe aleile lor largi. Nici o voce nu se auzea din 
holuri şi nici un chip nu privea pe uşă sau pe geam afară. 

În sfârşit, ieşiră din umbra celei de-a treia porţi şi soarele fierbinte care 
strălucea dincolo de râu lumina aici pereţii netezi, coloanele bine ţintuite 
în stâncă şi marele arc a cărui piatră de boltă era sculptată asemenea unei 
coroane şi a unui cap regesc. Gandalf descălecă, caii neavând voie să 
pătrundă în Citadelă, şi lute ca Gândul se lăsă mânat de îndemnul blând 
al stăpânului său. 

Străjerii de la porţi purtau veşminte negre, coifurile lor aveau forme 
ciudate, înalte şi cu apărătoare pentru faţă aproape lipite de obraji, iar 
deasupra acestor apărătoare se desfăceau aripile albe ale păsărilor mării; 
coifurile însă luceau ca argintul, fiind cu adevărat făurite din mithril, 
moşteniri ale gloriei de mult apuse. Tunicile negre aveau drept broderie 
un copac alb cu flori ca de zăpadă, sub o coroană de argint şi multe stele 
în colţuri. Astfel arăta uniforma moştenitorilor lui Elendil şi nimeni nu o 

mai purta acum în întregul Gondor, afară doar de Străjerii Citadelei în 
faţa Curţii Fântânii unde crescuse odată Copacul Alb. 

Din câte se părea, vestea sosirii lor ajunsese cu mult înainte; astfel că 
au fost lăsaţi imediat să intre, fără să li se adreseze un cuvânt şi fără să li 
se pună întrebări. Gandalf traversă iute curtea pavată în alb. O mică 
fântână arteziană se juca în razele soarelui de dimineaţă, înconjurată de 
verdele-crud al unei pajişti; dar în mijlocul fântânii, aplecat peste bazin, 
se găsea un copac uscat şi apa picura trist de pe ramurile sale goale şi 
frânte, înapoi în apa clară din fântână. 

Grăbind în urma lui Gandalf, Pippin se uita la copac. Ce trist arăta, îşi 
spuse el, întrebându-se de ce oare era lăsat acest copac mort acolo unde 
toate celelalte erau atât de bine îngrijite. 

Şapte stele şi şapte pietre şi un copac alb. 

Cuvintele murmurate odată de Gandalf îi veneau acum în minte. Şi 
deodată se pomeni la porţile sălii celei mari de sub turnul scânteietor; 
urmându-l pe Gandalf, trecu pe lângă paznicii porţilor, înalţi şi tăcuţi, şi 
intră în umbrele răcoroase, pline de ecou, ale casei de piatră. 

În timp ce străbăteau un culoar pavat, lung şi pustiu, Gandalf îi Şopti 
lui Pippin: 

- Fii atent la vorbele pe care le rosteşti, meştere Peregrin! Nu-i vreme 
de neobrăzări de-ale hobbiţilor. Théoden e un bătrân bun la suflet. Den- 
ethor e de alt soi, mândru, iscusit, de viţă mult mai nobilă şi cu mai mare 
putere, chiar dacă nu e rege. ie însă îţi va vorbi cel mai mult, îţi va pune 
tot soiul de întrebări, pentru că tu eşti cel care-i vei putea povesti despre 
fiul său Boromir. L-a iubit nespus: poate prea mult; cu atât mai mult cu 
cât nu se asemănau defel. Dar sub masca acestei iubiri va crede că-i va fi 
mai uşor să afle de la tine ceea ce doreşte, şi nu de la mine. Nu-i spune 
mai multe decât e nevoie şi treci sub tăcere misia lui Frodo. O să mă 
ocup eu de asta când va veni vremea. Şi nu spune nimic nici de Aragorn, 
decât dacă nu se poate altfel. 

- De ce să nu spun? Care-i baiu' cu Pas Mare? şopti Pippin la rândul 
său. Voia să vină aici, nu-i aşa? Şi curând chiar o să şi fie aici. 

- Poate, poate, zise Gandalf. Deşi, dacă vine, pun capu’ că o va face 
într-un fel la care nu se aşteaptă nimeni, nici chiar Denethor. Mai bine 
aşa. Sau măcar să vină fără să-l vestim noi. 

Gandalf se opri în faţa unei uşi înalte din metal. 

- Vezi, meştere Peregrin, nu mai am vreme acum să te învăţ istoria 
ținutului Gondor; deşi tare bine ar fi fost dacă ai fi ştiut câte ceva pe vre- 
mea când încă vânai cuiburi de păsări şi trăgeai chiulul în pădurile 
Comitatului. Fă aşa cum te-am rugat! Nu prea este înţelept ca atunci 

când îi aduci unui mare senior vestea morţii fiului său să vorbeşti despre 
sosirea celui care, dacă va veni, îşi va cere dreptul asupra regatului. Ţi-e 
de ajuns? 

- Regatul? nu se dumiri Pippin. 

- Da. Dacă ai umblat toate zilele astea cu urechile astupate şi mintea 
adormită, e vremea să te trezeşti! 

Zicând acestea, Gandalf ciocăni la uşă. 

Uşa se deschise, dar părea că o făcuse de la sine, pentru că nu se zărea 
nimeni. Pippin avea în faţa ochilor o sală cât toate zilele. Era luminată de 
ferestrele adânci aşezate în arcadele largi aflate de o parte şi de alta, din- 
colo de şirurile de stâlpi înalţi care susțineau tavanul. Erau ca nişte 
monoliți de marmură neagră ce se terminau în capiteluri sculptate în 
multe frunze şi figuri ciudate de animale; şi mult deasupra, în umbră, 
lucea stins bolta cea largă şi aurită, încrustată cu ornamente ca nişte râuri 
de multe culori. Nici o draperie sau vreo țesătură legendară şi nimic 
altceva ţesut sau dăltuit în lemn nu putea fi văzut în acea sală lungă şi 
solemnă; doar între stâlpi se găsea o întreagă adunare de siluete înalte, 
sculptate în piatră rece. 

Văzându-le, Pippin îşi aminti deodată de stâncile Argonath cele 
cioplite şi se simţi copleşit de venerație şi teamă privind la acea înşiruire 
de regi de mult morţi. La capătul cel mai îndepărtat al sălii şi la piciorul 
unui şir lung de trepte era aşezat un tron înalt, sub un acoperământ de 
marmură care semăna cu un coif în formă de coroană; în spatele tronu- 
lui, sculptată pe perete şi încrustată în pietre preţioase - imaginea unui 
copac înflorit. Tronul însă era gol. La capătul scării, pe cea mai de jos 
treaptă care era lată şi adâncă, se găsea un jilţ de piatră, negru, fără orna- 
mente, iar pe el şedea un bătrân cu privirile aţintite în poală. În mână 
ţinea un toiag cu o măciulie rotundă, de aur. Nu-şi ridică privirile. Cu 
pas solemn, cei doi traversară podeaua cea lungă, apropiindu-se, şi se 
opriră la numai trei paşi de jilţ. lar Gandalf spuse: 

- Slavă ţie, Senior şi Cârmuitor al oraşului Minas Tirith, Denethor, fiu 
al lui Ecthelion! Am venit cu sfaturi şi veşti în acest ceas întunecat. 

Abia atunci îşi înălță bătrânul privirile. Pippin îi zări faţa brăzdată, 
oasele mândre şi pielea precum fildeşul, nasul lung, acvilin, între ochii 
adânci şi întunecaţi; chipul acesta îi aminti mai puţin de Boromir, cât de 
Aragorn. 

- Cu adevărat e întunecat ceasul, răspunse bătrânul, şi la asemenea 
vreme eşti aşteptat să vii, Mithrandir. Dar, chiar dacă toate semnele au 
prezis că sfârşitul Gondorului este aproape, prea puţin înseamnă acum 

pentru mine acea întunecime, cât propria mea întunecare. Mi s-a spus că 
aduci cu tine pe cineva care l-a văzut pe fiul meu murind. El este? 

- El, spuse Gandalf. Unul dintre cei doi. Celălalt este cu Théoden din 
Rohan şi poate că va veni mai încolo. Sunt piticuţi, după cum bine vezi, 
cu toate că nu el este cel despre care au vorbit semnele. 

- Tot piticuţ rămâne, se încruntă Denethor, şi prea puţin iubesc acest 
nume, atâta vreme cât acele vorbe blestemate au venit să ne tulbure so- 
cotelile şi să-l trimită pe fiul meu în solia care i-a adus moartea. Pe 
Boromir al meu! Acum avem nevoie de tine. În locul tău ar fi trebuit să se 
ducă Faramir. 

- S-ar fi dus, ştii bine, îl mustră Gandalf. Nu fi nedrept în suferinţa ta! 
Boromir a cerut să i se dea solia şi nu ar fi îndurat s-o primească alt- 
cineva. A fost un om autoritar, care căpăta tot ceea ce-şi dorea. Am călăt- 
orit şi am desluşit mult din firea lui. Dar tu ai pomenit de moartea lui. Ai 
primit vreo ştire înainte de sosirea noastră? 

- Am primit asta, răspunse Denethor şi, lăsând jos toiagul, ridică din 
poală obiectul la care privise mai înainte. În fiecare mână ţinea câte o 
jumătate din măreţul corn, frânt la mijloc: cornul unui bizon, legat în 
argint. 

- Păi, ăsta e cornul pe care Boromir îl purta mereu cu sine! strigă 
Pippin. 

- Întocmai, zise Denethor. La rândul meu, l-am purtat şi eu, şi aşa a 
făcut fiecare dintre fiii cei mari ai casei noastre, cu mult timp în urmă, 
încă din vremurile apuse dinainte de căderea regilor, când Vorondul, 
părintele lui Mardil, a vânat vitele sălbatice din Araw, pe îndepărtatele 
câmpii Rhân. L-am auzit abia răsunând peste mlaştinile de la 
miazănoapte, acum treisprezece zile, iar Râul mi l-a adus frânt: nu va 
mai răsuna nicicând. 

Se opri; o tăcere grea se lăsă. Deodată bătrânul aţinti o privire neagră 
asupra lui Pippin. 

- Ce-ai de spus despre asta, piticuţule? 

- Treisprezece, treisprezece zile, şovăi Pippin. Da, cam atâtea cred că 
au trecut. Da, mă aflam lângă el când a suflat din corn. Dar nici un ajutor 
nu s-a ivit. Doar orci şi mai mulţi. 

- Aşa deci, făcu Denethor, scrutând chipul lui Pippin. Zici că erai 
acolo? Mai spune-mi! De ce n-a venit nici un ajutor? Şi cum de ai scăpat 
tu, iar el nu, chit că era un om atât de vânjos, şi n-au fost decât orci care 
să-l înfrunte? 

Roşind, Pippin uită de orice teamă. 

- Cel mai puternic om poate fi ucis de o singură săgeată, zise el, iar 
Boromir a fost străpuns de multe. Când l-am văzut ultima oară, se 
prăbuşise lângă un copac şi-şi smulgea din coapsă o săgeată cu pene 
negre. Apoi eu mi-am pierdut simţirea şi am fost luat prizonier. Nu l-am 
mai văzut de atunci şi mai multe nu ştiu. Dar îl cinstesc în gândul meu, 
căci a fost tare viteaz. A murit ca să ne salveze pe rubedenia mea Meri- 
adoc şi pe mine, răpus în codru de soldăţimea Seniorului Întunecimii; şi 
chiar dacă el a căzut fără să învingă, recunoştinţa mea e la fel de mare. 

Spunând acestea, Pippin îl privi pe bătrân drept în ochi, simțind cum i 
se trezeşte în mod ciudat mândria, stârnită de disprețul şi neîncrederea 
din vocea aceea rece. 

- Fără îndoială că un senior atât de mare al oamenilor nu-şi închipuie 
că un hobbit, un piticuţ din Comitatul de la miazănoapte, ar putea să-i 
fie de prea mult ajutor; dar oricât ar fi de puţin, eu sunt gata să i-l ofer, 
drept răsplată pentru ceea ce-i datorez. 

Dând la o parte pelerina cenuşie, Pippin scoase la vedere mica lui sa- 
bie şi o puse la picioarele lui Denethor. 

Un zâmbet palid, ca o lucire de soare cu dinţi într-o după-masă de 
iarnă, trecu peste chipul bătrânului; îşi aplecă totuşi capul şi, punând 
deoparte rămăşiţele cornului, întinse mâna către Pippin. 

- Dă-mi arma! ceru el. 

Pippin o ridică şi îi arătă plăselele. 

- De unde-o ai? întrebă Denethor. Mulţi, foarte mulţi ani se află gravaţi 
pe ea. Aş zice că tăişul i-a fost făurit de cei din neamul nostru de la 
Miazănoapte, în vremurile de mult apuse, sau mă înşel? 

- A fost scoasă din măgurile de la hotarele ţării mele, răspunse Pippin. 
Dar numai duhurile rele mai sălăşluiesc acum acolo, şi de bunăvoie n-am 
să spun nimic mai mult despre ele. 

- Văd că în jurul tău se ţes poveşti ciudate, zise Denethor şi o dată în 
plus se dovedeşte că înfăţişarea unui om - sau a unui piticuţ - poate să 
înşele. Îţi primesc ajutorul. Căci vorbele nu te fac să dai înapoi; şi 
vorbeşti curtenitor, chiar dacă graiul tău sună ciudat urechilor noastre 
aici în sud. lar în zilele ce vor veni vom avea trebuinţă de toţi cei de 
bună-credinţă, fie ei mari sau mici. Jură-mi credinţă. 

- Apucă minerul săbiei, spuse Gandalf, şi repetă după Senior, dacă eşti 
hotărât să faci asta. 

- Sunt. 

Bătrânul aşeză sabia în poala sa, iar Pippin puse mâna pe plasele şi re- 
petă rar după Denethor. 

- Jur să fiu credincios şi să servesc ţinutul Gondor şi pe Seniorul şi Câr- 
muitorul său, să vorbesc şi să păstrez tăcerea, să fiu făptuitor şi martor la 
cele făptuite, să vin şi să plec, la strâmtorare sau la îndestulare, în vreme 
de pace sau de război, întru viaţă sau întru moarte, din acest ceas încolo, 
până când seniorul îmi va da dezlegare sau moartea mă va răpune, sau 
lumea se va sfârşi. Astfel am rostit eu, Peregrin, fiu al lui Paladin din 
Comitatul Piticuţilor. 

- Şi astfel am auzit eu, Denethor, fiu al lui Ecthelion, Senior al Gon- 
dorului, Majordom al Măriei sale Regele, şi nu voi uita şi voi răsplăti aşa 
cum se cuvine ceea ce este dat: credinţa cu dragoste, vitejia cu cinstire, 
încălcarea jurământului cu răzbunare. 

Cu acestea, Pippin îşi primi înapoi sabia şi o vârî în teacă. 

- lar acum, continuă Denethor, prima mea poruncă: vorbeşte şi nu 
păstra nimic sub tăcere! Spune-mi întreaga ta poveste şi ai grijă să-ți 
aminteşti tot ce poţi despre Boromir, fiul meu. Aşează-te şi începe! mai 
zise, lovind un mic gong de argint de lângă scăunelul pentru picioare. 

Pe dată apărură câţiva servitori. Abia atunci băgă de seamă Pippin că 
aceştia stătuseră tot timpul în nişte alcovuri de-o parte şi de alta a uşii, 
nevăzuţi atunci când intraseră ei doi. 

- Aduceţi vin şi mâncare şi jilțuri pentru oaspeţi, ceru Denethor, şi 
aveţi grijă să nu ne tulbure nimeni timp de o oră. Apoi către Gandalf: 
Numai atât pot să stau de vorbă cu voi, căci mai sunt şi alte lucruri de 
care trebuie să iau seamă. Mult mai însemnate s-ar zice, dar nu şi pentru 
mine. Poate totuşi vom mai găsi vreme să stăm de vorbă la capătul zilei. 

- Poate chiar mai devreme, trag eu nădejde, zise Gandalf. Doar nu am 
călătorit până aici din Isengard, cale de o sută şi cincizeci de leghe, iute 
ca vântul, numai ca să-ţi aduc un războinic mărunţel, oricât de curtenitor 
ar fi el. Oare nu înseamnă nimic pentru tine că Théoden a dus o bătălie 
măreaţă şi că Isengard a fost înfrânt şi că eu am rupt cârja lui Saruman? 

- Înseamnă mult pentru mine. Dar ştiu de-acum destule despre aceste 
fapte, atât cât îmi sunt de trebuinţă împotriva primejdiei de la Răsărit. Îşi 
întoarse privirile întunecate spre Gandalf, şi abia acum observă Pippin o 
asemănare între cei doi şi simţi încordarea dintre ei, ca şi când ar fi zărit 
o fâşie de foc mocnit întinzându-se de la ochii unuia la ai celuilalt, gata 
să izbucnească într-o flacără. 

Şi, cu adevărat, mai curând Denethor arăta ca un mare vrăjitor, decât 
Gandalf, mai maiestuos, mai frumos, mai puternic; şi mai bătrân. Şi tot- 
uşi, cu un alt simţ decât cel al văzului, Pippin înţelese că Gandalf avea 
puterea cea mare şi înţelepciunea mai adâncă, şi o măreție ascunsă. Şi era 
mai bătrân, mult mai bătrân. „Cu cât mai bătrân?” se întrebă Pippin, 

apoi îşi spuse că era tare ciudat că nu se gândise la asta până acum. Ar- 
borebărbos îi pomenise ceva despre vrăjitori, dar nici chiar atunci nu îl 
socotise pe Gandalf ca unul dintre ei. Ce era Gandalf? În ce loc şi în ce 
vremuri îndepărtate venise el pe lume, şi când avea s-o părăsească? 

Cu aceasta cugetările lui încetară şi văzu că Denethor şi Gandalf încă 
se mai priveau în ochi, parcă citindu-şi unul altuia gândurile. Denethor 
fuse acela care-şi feri primul privirile. 

- Mda, zise el. Chiar dacă Pietrele s-au pierdut - aşa se zice - seniorii 
din Gondor tot au simţul văzului mai ascuţit decât oamenii obişnuiţi, 
astfel că primesc mai multe veşti decât ceilalți. Dar acum aşezaţi-vă! 

La aceste cuvinte, câţiva bărbaţi aduseră un jilţ şi un scăunel, iar un al- 
tul veni cu un platou pe care se aflau o cană şi cupe de argint şi prăjituri 
albe. Pippin se aşeză, dar rămase cu privirile la seniorul cel bătrân. Oare 
fusese într-adevăr aşa, sau doar i se păruse, anume că pomenind de Pi- 
etre o scăpărare neaşteptată îi apăruse în ochi atunci când şi-i aţintise pe 
chipul lui Pippin? 

- Acum spune-mi povestea ta, vasalul meu, îi ceru Denethor cu 
blândeţe, dar şi uşor în derâdere. Căci vorbele celui de care s-a apropiat 
într-atât fiul meu nu pot fi decât bine venite. 

Pippin n-avea să uite vreodată acel ceas petrecut în marea sală sub 
privirea pătrunzătoare a Seniorului din Gondor, împuns când şi când de 
întrebările lui viclene, şi ştiindu-l în tot acest timp pe Gandalf alături, 
urmărindu-l, ascultându-l şi (astfel simţise Pippin) stăpânindu-şi cu greu 
nerăbdarea şi o mânie tot mai aprinsă. Când se scurse ceasul şi Denethor 
lovi încă o dată în gong, Pippin era vlăguit. „Nu se poate să fi trecut de 
nouă, îşi spuse. Aş fi în stare să mănânc trei porţii la micul dejun şi tot nu 
m-aş sătura.” 

- Duceţi-l pe Seniorul Mithrandir la casa pregătită pentru domnia sa, 
spuse Denethor, iar însoţitorul său poate să fie găzduit împreună cu el 
până una alta, dacă aşa doreşte. Dar să se dea de veste că l-am primit în 
slujba mea şi de aici încolo va fi ştiut drept Peregrin fiul lui Paladin şi i se 
vor spune parolele supușilor. Înştiinţaţi-i pe Căpitani să vină să mă 
aştepte aici de cum a bătut de ora trei. 

Cât despre domnia ta, Senior Mithrandir, vei veni când şi cum vei 
pofti. Nimeni nu te va opri să pătrunzi la mine la oricare ceas, fără doar 
de puţinele ore de somn. Lasă să se stingă mânia faţă de nesocotinţa unui 
om bătrân, şi apoi întoarce-te spre a-mi oferi sprijin! 

- Nesocotinţă? făcu Gandalf. Nu, domnul meu, când ai dat în mintea 
copiilor eşti ca şi mort. Până şi durerea îţi poate servi drept mască. Crezi 

tu că nu înţeleg ce urmăreşti atunci când copleşeşti cu întrebări pe cineva 
ce nu ştie nimic, în vreme ce eu şed alături? 

- Dacă pricepi, mulţumeşte-te cu atât, i-o-ntoarse Denethor. Trufia ar fi 
semn de nesocotinţă dacă refuză ajutorul şi sfatul când e trebuinţă de ele; 
dar eşti liber să ni le dăruieşti după cum socoteşti de cuviinţă. Să ştii însă 
că Seniorul Gondorului nu ajunge unealta nici unui gând ascuns, oricât 
de merituos şi al oricui ar fi acesta. lar pentru el nu se află ţel mai nobil 
în lumea de acum decât binele ţării Gondor; cât priveşte cârmuirea ţării, 
domnul meu, este a mea şi a nici unui alt om, decât doar a regelui, dacă 
se va întoarce. 

- Decât dacă se va întoarce regele? întrebă Gandalf. Ei bine, domnul 
meu Majordom, îndatorirea ta este să păstrezi liniştea în regat tocmai 
pentru un asemenea fapt, pe care puţini par acum să-l întrevadă. Şi pen- 
tru aceasta vei primi tot ajutorul pe care vei dori să mi-l ceri. Dar ascultă- 
mă bine: eu unul nu cârmuiesc peste nici o ţară, fie ea Gondor sau alta, 
mică sau mare. Însă tot ce se află în primejdie în lume aşa cum se află ea 
acum, intră în grija mea. Cât despre mine, eu nu mă voi abate de la înd- 
atorirea mea, chiar dacă Gondor va trebui să piară, atâta vreme cât 
această noapte va putea fi trecută de ceva ce va creşte frumos în zilele 
care vor veni, sau va purta fruct şi va înflori din nou. Căci şi eu sunt Ma- 
jordom. Sau n-ai ştiut? 

Cu aceste vorbe, Gandalf se răsuci pe călcâie şi ieşi cu paşi mari din 
sală, însoţit de Pippin care alerga pe lângă el. 

Cât merseră, Gandalf nu se uită la Pippin şi nici nu-i adresă vreun cu- 
vânt. Călăuza îi conduse de la porţile sălii celei mari, prin Curtea 
Fântânii, pe o alee mărginită de case înalte de piatră. După mai multe 
cotituri ajunseră la o casă din apropierea zidului nordic, nu departe de 
umărul care lega dealul de munte. Intrară, urcară pe o scară largă, 
cioplită în piatră, la ceea ce era primul cat dacă te uitai dinspre stradă, şi 
acolo călăuza le arătă o încăpere frumoasă, luminoasă, aerisită, cu per- 
dele minunate, în fir de aur stins, dar neîngreunate de zorzoane. Mobilă 
puţină, doar o masă mică, două scaune şi o laviţă; însă de o parte şi de 
alta se găsea câte un alcov cu draperii, iar înăuntrul fiecăruia un pat gata 
aşternut, vase şi un bol pentru spălat. Trei ferestre înalte şi înguste 
dădeau spre miazănoapte, spre marele cot al râului Anduin, învăluit încă 
în ceţuri, şi mai departe spre Emyl Muil şi Rauros. Pippin trebui să se 
urce pe laviţă ca să poată privi peste pervazul lat de piatră. 

- Eşti supărat pe mine, Gandalf? întrebă el după ce călăuza ieşi, înch- 
izând uşa în urma lui. Am făcut tot ce-am putut. 


841 


- Ai făcut, nu încape vorbă! izbucni Gandalf într-un hohot de râs 
neaşteptat; se apropie de Pippin, îl înconjură cu un braţ pe după umeri şi 
privi şi el afară. 

Pippin cercetă cu oarecare mirare chipul aflat acum atât de aproape de 
al lui, căci hohotul acela fusese cu adevărat plin de veselie. Şi totuşi pe 
obrazul vrăjitorului văzu la început doar semnele adânci ale grijii şi în- 
tristării. Dar, privind mai cu băgare de seamă, desluşi sub toate acestea o 
mare bucurie: o fântână de voioşie care ar fi putut să stârnească râsul în 
tot regatul, de-ar fi fost lăsată să ţâşnească la suprafaţă. 

- Chiar că ai făcut tot ce-ai fi putut mai bine, repetă vrăjitorul; şi sper că 
va trece multă vreme până când te vei mai găsi încolţit atât de straşnic 
între doi bătrâni fără pereche de cumpliţi. Dar Seniorul Gondorului a 
aflat de la tine mai multe decât ai putea crede, Pippin. N-ai putut tăinui 
faptul că Boromir nu i-a condus pe însoțitorii Inelului după ce-aţi ieşit 
din Moria şi că printre voi s-a aflat cineva de mare slavă care venea spre 
Minas Tirith; şi că avea o spadă prea bine cunoscută. Oamenii pun preţ 
pe poveştile despre zilele de odinioară ale ţării Gondor; şi de când 
Boromir a plecat de-acasă, Denethor a cugetat îndelung la balada 
Blestemul lui Isildur. 

El nu este ca alţi oameni care trăiesc în aceste vremuri, Pippin, şi ori- 
care ar fi obârşia sa din tată în fiu, printr-o întâmplare a sorții sângele 
celor din Apusime curge cu adevărat prin vinele lui; aşa cum curge şi 
prin vinele celuilalt fiu al său, Faramir, dar nu şi ale lui Boromir, pe care 
l-a iubit cel mai mult. El vede până departe. Poate să desluşească, dacă 
voieşte, mult din ceea ce se petrece în minţile oamenilor, chiar ale celora 
ce trăiesc departe. Nu-l poţi amăgi cu uşurinţă şi e chiar primejdios să 
încerci. 

Să nu uiţi acest lucru! Căci de-acum i-ai jurat supunere. Nu ştiu ce-o fi 
fost în mintea ta, sau în inima ta, să faci acest lucru. Dar ai făcut bine ce- 
ai făcut. Nu te-am împiedicat, căci faptele generoase nu trebuiesc zădăr- 
nicite cu sfaturi reci. L-ai înduioşat şi i-ai mulţumit (dacă mi-e îngăduit s- 
o spun) vanitatea şi măcar acum eşti liber să te mişti după pofta inimii 
prin Minas Tirith - când nu ai treburi de îndeplinit. Căci mai este şi faţa 
cealaltă a medaliei. Eşti la porunca lui; şi acest lucru nu-l va uita. Fii tot- 
uşi cu băgare de seamă! 

Tăcu şi oftă. 

- Mă rog, n-are rost să ne facem griji de ce ne va aduce ziua de mâine. 
Căci poţi fi sigur că ziua de mâine va fi mai rea ca cea de azi, şi asta pen- 
tru multe zile de aici încolo. Şi nu am ce face mai mult decât am făcut ca 
să îndrept lucrurile. Tabla a fost aşezată, piesele se mişcă pe ea. O piesă 

pe care tare îmi doresc s-o găsesc este Faramir, moştenitorul de-acum al 
lui Denethor. Nu cred că este în Oraş; las” că nici n-am avut vreme să în- 
treb în dreapta şi-n stânga. Trebuie să plec, Pippin. Trebuie să mă duc la 
sfatul ăsta al mai-marilor şi să aflu acolo tot ce pot. Mutarea următoare 
este însă la Duşman, care e gata să atace din plin. lar pionii vor simţi asta 
cel mai rău, Peregrin, fiu al lui Paladin, soldat al ţării Gondor. Ascute-ţi 
tăişul! 

Gandalf se îndreptă spre uşă şi acolo se răsuci spre hobbit. 

- Mă grăbesc, Pippin. Fă-mi o favoare când vei ieşi. Chiar înainte să te 
odihneşti, dacă nu eşti prea obosit. Du-te de-l caută pe Iute ca Gândul, 
vezi dacă e bine găzduit. Oamenii ăştia se poartă bine cu animalele, pen- 
tru că sunt un popor bun la suflet şi înţelept, numai că la cai se pricep 
mai puţin decât alţii. 

Zicând acestea, Gandalf ieşi; tot atunci răsună un zvon limpede şi 
dulce de clopot dinspre turnul citadelei. De trei ori bătu, un glas de ar- 
gint în văzduh, apoi încetă: al treilea ceas de la răsăritul soarelui. 

Nici nu trecu un minut când Pippin ieşi din încăpere, cobori scara şi, 
ajuns în stradă, privi în jurul său. Soarele strălucea cald şi luminos, 
turnurile şi casele înalte aruncau umbre lungi, adânci spre apus. 
Deasupra, în eterul albastru, Muntele Mindolluin îşi înălța coiful alb şi 
mantia de zăpadă. Oameni înarmaţi străbăteau căile Oraşului, ca şi când, 
o dată cu bătaia orologiului, se duceau să schimbe străjile şi să-şi intre în 
pâine. 

- În Comitat am zice că e nouă, spuse Pippin de unul singur, cu voce 
tare. Taman vremea pentru o gustare copioasă, lângă fereastra deschisă, 
în soarele de primăvară. Şi cum mi-ar mai plăcea o gustărică! Oare oa- 
menii ăştia mănâncă aşa ceva, sau au şi isprăvit? Şi când iau cina, şi 
unde? 

Tocmai atunci zări un bărbat înveşmântat în negru şi alb, îndreptându- 
se spre el pe strada îngustă dinspre centrul oraşului. Simţindu-se tare 
singur, Pippin se hotărî să se adreseze omului ăstuia atunci când va 
ajunge în dreptul lui; dar n-a fost nevoie să facă el primul pas, căci 
bărbatul tocmai spre el venea. 

- Eşti Peregrin Piticuţul? întrebă acesta. Am auzit că ai jurat credinţă 
Seniorului şi Oraşului. Bun venit! 

Îi întinse mâna şi Peregrin i-o dădu pe a sa. 

- Numele meu e Beregond, fiul lui Baranor. În dimineaţa asta n-am nici 
o îndatorire, astfel că am fost trimis să te învăţ parolele şi să-ţi spun 
câteva din multele lucruri pe care, fără îndoială, vei dori sa le ştii. Cât de- 
spre mine, aş vrea şi eu să aflu câte ceva despre domnia ta. Căci până 

acum nu ne-a fost dat să vedem vreun piticuţ pe meleagurile astea şi 
chiar dacă ne-a fost dat să auzim tot felul de zvonuri, se vorbeşte prea 
puţin despre ei în poveştile pe care le cunoaştem. Unde mai pui că eşti 
prieten cu Mithrandir. Îl cunoşti bine? 

- Bine, răspunse Pippin. Am auzit despre el de când am venit pe lume, 
chiar dacă nu-s prea mulţi ani de-atunci; iar în ultima vreme am călătorit 
până departe cu el. Dar e o carte în care ai multe de citit, iară eu nu pot 
spune că am citit decât o pagină ori două. Cu toate acestea, aş zice că-l 
cunosc tot atât ca oricare altul, afară de câţiva, foarte puţini. Aragorn, 
cred, era singurul dintre noi, însoțitorii, care-l cunoştea cu adevărat. 

- Aragorn? tresări Beregond. Cine-i? 

- Oh, se bâlbâi Pippin, un om care a călătorit cu noi. S-ar putea să se 
afle în Rohan acum. 

- Am auzit că ai fost în Rohan. Şi despre meleagul acela aş avea multe 
să te întreb; căci ne punem multe din puţinele noastre speranţe în oa- 
menii de acolo. Da' m-am luat cu vorba şi mai că am uitat de treaba pe 
care o am de îndeplinit, anume să răspund mai întâi eu la tot ce-ai avea 
tu să mă întrebi. Ce-ai vrea să ştii, jupâne Peregrin? 

- Aăăă, păi, dacă pot să zic aşa, o întrebare care cam arde la ceasul ăsta 
este, hm, ce-i cu gustarea de dimineaţă şi treburi din astea? Adică, orele 
de masă, cam care sunt, dacă mă-nţelegi, şi unde-i sufrageria, dacă există 
aşa ceva? Şi hanurile? M-am uitat în jur, da’ n-am văzut nici unul cât am 
urcat până aici sus, cu toate că m-a ţinut în puteri nădejdea că om primi o 
duşcă de bere de cum vom fi ajuns în casa oamenilor ăstora înţelepţi şi 
primitori. 

Beregond îl privi cu un aer grav. 

- Cătană bătrână din câte văd, zise. Am auzit că bărbaţii care merg la 
război nu aşteaptă altceva decât primul prilej să mănânce şi să bea din 
nou; eu unul nu-s călător de felul meu. Da’ să înţeleg că n-ai mâncat încă 
pe ziua de azi? 

- Mă rog, ca să fiu cinstit, ceva-ceva am îmbucat eu, recunoscu Pippin. 
Da’ nu mai mult decât o cupă de vin şi o prăjitură albă sau două, cu 
bunăvoința seniorului vostru; nici o grijă, mi le-a scos apoi pe nas cu un 
ceas întreg, de întrebări, şi zău că treaba asta îţi face foame. 

Beregond izbucni în râs. 

- Când e vorba de masă, şi cel mai mărunt om se dovedeşte demn de 
fapte mari, aşa zicem noi. lar domnia ta ţi-ai luat gustarea de dimineaţă 
la fel ca orice alt bărbat din Citadelă, chiar la mare cinste. Aceasta e o 
fortăreață şi un turn de strajă şi acum se află în stare de război. Ne trezim 
înainte să răsară soarele, îmbucăm ceva în lumina cenuşie, ne ducem la 

îndatoririle noastre la primul ceas de lumină. Dar nu-ţi pierde speranţa! 
Izbucni din nou în râs văzând descumpănirea de pe chipul lui Pippin. 
Cei care au avut însărcinări grele iau o gustare la mijlocul dimineţii, ca să- 
şi refacă forţele. Apoi e prânzul, pe la amiază sau puţin după, cum ne 
îngăduie treburile; şi ne întâlnim la masa zilei, când ne veselim cât ne 
mai ţin puterile, asta la ceasul apusului. 

Hai cu mine! Ne preumblăm puţin şi după aceea mergem să găsim 
ceva care să ne împrospăteze forţele, să mâncăm şi să bem sus pe 
metereze şi să admirăm dimineaţa asta frumoasă. 

- Stai niţel! se îmbujora Pippin. Lăcomia, sau foamea, cum i-ai zis tu cu 
delicateţe, m-a făcut să uit cu totul. Gandalf - voi îl numiţi Mithrandir - 
m-a rugat să mă îngrijesc de calul lui - lute ca Gândul, un minunat 
armăsar din Rohan, lumina ochilor regelui de acolo, aşa am auzit, cu 
toate că i l-a dat lui Mithrandir spre a-l sluji. Îmi vine să cred că noul lui 
stăpân iubeşte mai mult animalul ăsta decât iubeşte mulți oameni. Şi 
dacă bunele lui intenţii au vreo valoare în oraşul vostru, atunci îi veţi 
arăta lui lute ca Gândul toată cinstirea voastră: chiar mai mare bună- 
voinţă decât i-aţi arătat hobbitului ăstuia, dacă e cu putinţă. 

- Hobbit? nu pricepu Beregond. 

- Nouă aşa ni se spune, explică Pippin. 

- Îmi pare bine s-o aflu, zise Beregond, căci acum pot să-ţi spun că nici 
o notă ciudată nu strică vorbirea asta frumoasă, iar hobbiţii sunt o 
seminţie cu un fel tare plăcut de a vorbi. Ei, să mergem! Trebuie să-mi 
faci cunoştinţă cu acest cal bun. Iubesc animalele şi nu ne e dat prea ades 
să le vedem în oraşul nostru de piatră; căci neamul meu se trage din 
văile dintre munţi şi mai înainte din Ithilien. Însă nu ai de ce te teme! Nu 
vom sta mult din pricina mea, o simplă curiozitate, apoi ne vom duce la 
popotă. 

Într-adevăr, Iute ca Gândul era bine îngrijit şi găzduit, Pippin n-avea 
de ce să se plângă. Căci în al şaselea cerc, în afara zidurilor citadelei, se 
găseau nişte grajduri frumoase unde erau ţinuţi câţiva cai iuți de picior, 
foarte aproape de locuinţele solilor Seniorului: mesageri gata oricând să 
o ia din loc la poruncile lui Denethor sau ale căpeteniilor oştilor sale, ce 
trebuiau duse la îndeplinire fără întârziere. Dar acum atât caii, cât şi 
călăreţii erau duşi departe. 

Iute ca Gândul necheză când Pippin intră în grajd, şi îşi întoarse capul 
spre el. 

- Bună dimineaţa! îl salută Pippin. Gandalf o să vină de cum o putea. 
Acum e ocupat, dar îţi trimite salutări, iar eu trebuie să mă îngrijesc să 

nu duci lipsă de nimic; nădăjduiesc să te odihneşti după truda atât de 
îndelungată. 

lute ca Gândul scutură din cap şi bătu din copită. Dar îl lăsă pe 
Beregond să-l atingă blând pe cap şi să-i mângâie crupele lungi. 

- Arată de parcă abia aşteaptă să pornească într-o cursă, nicidecum ca 
un cal abia venit de la drum lung, zise Beregond. Cât de puternic şi de 
mândru e! Unde-i harnaşamentul? Trebuie să fie tare frumos şi bogat. 

- Nici unul nu-i destul de frumos şi de bogat pentru el, spuse Pippin. 
Nu te lasă să-i pui frâu. Dacă se învoieşte să te poarte, te va purta; dacă 
nu, ei bine, nici un căpăstru şi nici o zăbală, nici un bici ori pinten nu-l va 
îmblânzi. Rămâi cu bine, lute ca Gândul! Ai răbdare. Bătălia se apropie. 

Armăsarul înălţă capul şi scoase un nechezat de se cutremură grajdul, 
iar cei doi trebuiră să-şi astupe urechile. Se îndreptară spre ieşire, dar nu 
înainte de a se îngriji ca ieslea să fie bine umplută. 

- lar acum spre ieslea noastră, zise Beregond şi-l conduse pe Pippin 
înapoi spre Citadelă şi acolo spre poarta de intrare dinspre nord în 
turnul cel mare. Coborâră o scară lungă şi răcoroasă, până ajunseră la o 
alee largă, luminată de felinare. În pereţi se găseau nişte deschizături, şi 
una dintre ele avea oblonul ridicat. 

- Asta e magazia şi popota corpului meu de Străjeri, spuse Beregond. 
Salutare, Targon! strigă prin deschizătură. E încă devreme, dar am aici 
un nou-venit pe care Seniorul l-a luat în serviciul său. A venit călare de 
foarte departe, strângând cureaua, iar în dimineaţa asta a avut o treabă 
tare neplăcută care l-a flămânzit şi mai mult. Dă-ne ce-ai pe-acolo! 

Primiră pâine şi unt, şi brânză şi mere: ultimele din rezerva de peste 
iarnă, zbârcite însă nestricate şi dulci; şi o garafă de piele cu bere 
proaspăt scoasă din butoi, şi blide şi căni de lemn. După ce puseră totul 
într-un coş de nuiele, urcară înapoi în lumina soarelui; 

Beregond îl duse pe Pippin într-un loc la capătul estic, mult ieşit în 
afară, al parapetului, unde se găsea o ambrazură în perete, cu o banchetă 
de piatră sub pervaz. De acolo puteau să privească la dimineaţa ce se 
aşternuse peste lume. Mâncară şi băură; vorbiră despre Gondor, despre 
obiceiurile şi datinile ținutului, despre Comitat şi ţările ciudate pe care le 
văzuse Pippin. Şi, pe măsură ce vorbeau, Beregond era tot mai uimit şi îl 
privea cu şi mai mare uluială pe hobbit care îşi legăna picioarele scurte 
când şedea pe banchetă ori trebuia să se înalțe pe vârfuri când se uita 
peste marginea de piatră la pământurile de dedesubt. 

- N-am să ascund de domnia ta, jupâne Peregrin, că pentru noi semeni 
aproape cu unul dintre copiii noştri, un puştan de nouă veri, nu mai 
mult; cu toate astea, ai îndurat pericole şi ai văzut minuni cu care puţini 

dintre cei cu bărbi sure dintre noi se pot mândri. Am crezut că a fost 
doar o toană de-a Seniorului nostru să-şi ia un paj de viţă nobilă, după 
cum se povesteşte că făceau regii din vechime. Dar văd acum că lucrurile 
nu stau tocmai aşa cum credeam şi trebuie să-mi ierţi nesocotinţa. 

- i-o iert, zise Pippin. Prea mult însă nu ai greşit. Căci nu sunt cu mult 
mai mare decât un băieţel, după cum socotim noi acasă anii, şi încă mai 
am patru ani până la „majorat”, cum zicem noi în Comitat. Dar nu-ţi face 
griji din pricina mea. Vino şi te uită şi spune-mi ce văd eu aici. 

Soarele se ridica şi ceţurile din vale se risipiseră. Ultimele se 
îndepărtau plutind chiar pe deasupra lor, ca nişte fuioare de nori albi 
purtaţi de vântul tot mai năbădăios dinspre răsărit, ce flutura şi smucea 
stindardele albe ale Citadelei. Departe jos, pe fundul văii, la vreo cinci 
leghe măsurate din ochi, Marele Râu putea fi văzut acum, cenuşiu, sclip- 
itor, curgând dinspre nord-vest, făcând un cot uriaş întâi spre sud, apoi 
din nou spre vest, până se pierdea din vedere într-un abur tremurător 
dincolo de care, la cincizeci de leghe depărtare, se găsea marea. 

Pippin avea în faţa ochilor întregul Pelennor, punctat în zare de gos- 
podării, ziduri mici, grajduri şi staule, dar nicăieri nu zărea vite ori alte 
animale. Pe multele drumuri şi şleauri care străbăteau câmpurile verzi 
era un du-te-vino neîntrerupt: un şir lung de care îndreptându-se spre 
Marea Poartă, altele ieşind prin ea şi depărtându-se. Când şi când, un 
călăreț se apropia, descăleca la poartă şi intra în Oraş. Dar cea mai mare 
parte a traficului se desfăşura pe drumul principal, care o lua spre sud, 
apoi, făcând un cot mai scurt decât al râului, trecea pe la poalele dealur- 
ilor, dispărând curând din vedere. Drumul era lat, bine pavat, iar de-a 
lungul laturii dinspre răsărit se găsea o alee verde, anume pentru călărie, 
apoi un zid. Pe alee galopau călăreţi în sus şi-n jos, iar drumul părea 
blocat de marile care acoperite ce se îndreptau spre miazăzi. Curând însă 
Pippin îşi dădu seama că totul era, în fapt, foarte bine ordonat: carele se 
mişcau în trei şiruri, unul mai iute, cele trase de cai, altul mai încet, cele 
mari, trase de boi şi cu coviltire frumoase, în multe culori; pe marginea 
apuseană se înşiruiau căruțele şi teleguţele, multe la număr, la care se 
opinteau oamenii. 

- Acela-i drumul spre văile Tumladen şi Lossarnach şi spre satele de 
munte, şi mai departe spre Lebennin, explică Beregond. Sunt ultimele 
care ce îi duc în bejenie pe bătrâni, pe copii şi pe femeile ce-i însoțesc. 
Toţi trebuie să se depărteze de Poartă şi să lase drumul liber încă înainte 
de prânz, cale de o leghe: aşa sună porunca. Trist, dar aşa trebuie făcut. 
Oftă, apoi adăugă: Poate că puţini dintre cei despărțiți acum se vor mai 
întâlni. Şi întotdeauna au fost prea puţini copii în oraşul ăsta; acum n-a 

mai rămas nici unul - în afară de câţiva flăcăi care n-au vrut să plece şi 
mai găsesc câte ceva de făcut pe aici: e şi fiul meu printre ei. 

O vreme rămaseră tăcuţi. Pippin se uita cu nelinişte spre răsărit, ca şi 
când în orice clipă mii de orci ar fi putut inunda câmpurile. 

- Ce văd acolo? întrebă el, arătând spre mijlocul cotului cel mare al 
Râului Anduin. Un alt oraş, sau ce? 

- A fost un oraş, răspunse Beregond, oraşul principal din Gondor, cit- 
adela noastră nefiind decât o fortăreață. Acelea sunt ruinele Osgiliathu- 
lui, pe ambele maluri ale râului, pe care vrăjmaşii noştri l-au cucerit cu 
mult timp în urmă şi i-au dat foc. Dar noi l-am recucerit în zilele de 
tinereţe ale lui Denethor: nu ca să locuim în el, ci pentru a-l păstra ca un 
avanpost şi să reconstruim podul pentru trecerea oştirilor noastre. Apoi 
au venit Călăreţii cei Crunţi din Minas Morgul. 

- Călăreţii Negri? căscă Pippin ochii lui mari, întunecaţi deodată din 
pricina unei vechi spaime renăscute. 

- Da, erau negri şi văd că ştii ceva despre ei, cu toate că nu i-ai pomenit 
în nici una din poveştile tale. 

- Ştiu, şopti Pippin, dar nu voi vorbi despre ei acum, atât de aproape, 
de aproape. 

Vocea i se frânse. Pippin îşi înălţă ochii deasupra Râului şi i se păru că 
nu putea vedea altceva decât o umbră mare şi amenințătoare. Or fi fost 
munți care se înălţau la orizont, crestele lor zimţate îmblânzite de cele 
aproape douăzeci de leghe de văzduh împâclit; sau nu era altceva decât 
un zid de nor şi dincolo de el o negură şi mai adâncă. Numai că, în timp 
ce privea, i se păru că negureala aceea creştea şi se îngroşa foarte încet, 
pentru ca, la fel de încet, să nimicească tărâmurile soarelui. 

- Atât de aproape de Mordor? întrebă cu glas scăzut Beregond. 
Arareori îi spunem pe nume; dar de când ne ştim, vieţuim aici având 
acea umbră în faţa ochilor: uneori mai aproape şi mai întunecată. Acum 
creşte şi se întunecă; din care pricină teama şi neliniştea noastră cresc şi 
ele. lar Călăreţii cei Crunţi, cu mai puţin de un an în urmă, au recucerit 
toate trecerile peste râu şi mulți dintre oamenii noştri cei mai buni au fost 
ucişi. Boromir a fost cel care, într-un târziu, a alungat duşmanul de pe 
malul apusean şi încă mai avem în stăpânirea noastră jumătatea de pe 
malul nostru a oraşului Osgiliath. Pentru scurtă vreme. Acum însă ne 
aşteptăm la un nou atac acolo. Poate cel mai important atac al războiului 
care va să vie. 

- Când? Ai vreo bănuială? Căci noaptea trecută am văzut focurile de 
avertizare şi solii călare; şi Gandalf mi-a spus că toate astea erau semn că 

a început războiul. Se grăbea cu disperare, aşa mi s-a părut. lar acum mi 
se pare că totul s-a liniştit. 

- Doar pentru că acum totul e pregătit, zise Beregond. Precum respir- 
aţia adâncă înaintea saltului. 

- Dar de ce-au fost aprinse focurile noaptea trecută? 

- E mult prea târziu să mai trimiţi după ajutor când eşti asediat. Nu ş- 
tiu însă ce-au hotărât Seniorul şi căpitanii săi la sfat. Ei au multe căi de a 
afla noutăţile. Seniorul Denethor nu e ca toţi ceilalţi oameni: el vede până 
departe. Se spune că, atunci când stă noaptea de unul singur în încăperea 
lui din vârful Turnului şi îşi îndreaptă gândul într-o parte sau alta, poate 
citi câte ceva din ce se va întâmpla în viitor; cică uneori răscoleşte chiar şi 
mintea Duşmanului, se luptă cu el. Şi de aceea a îmbătrânit el atât, cu 
mult înainte să-i fi venit vremea. Dar lăsând asta la o parte, stăpânul meu 
Faramir este pe alte meleaguri, dincolo de Râu, într-o solie plină de 
primejdii, şi se prea poate să fi trimis ceva veşti. 

Dar dacă mă întrebi pe mine ce anume a aprins focurile, aş zice că sunt 
zvonurile aduse ieri seară din Lebennin. O mare armie se adună la gurile 
Anduinului, în fruntea căreia se află piraţii din Umbar de la Miazăzi. De 
mult nu le mai este teamă de puterea Gondorului şi s-au aliat şi ei cu 
Duşmanul, iar acum pun la cale un atac puternic menit să-l sprijine. Căci 
va atrage o parte însemnată din ajutorul pe care speram să-l primim din 
Lebennin şi Belfalas, unde se găsesc mulţi oşteni şi viteji. Tot mai mult ni 
se îndreaptă gândurile spre miazănoapte, spre Rohan; şi cu atât mai mult 
ne bucurăm de veştile despre victorie pe care le-aţi adus voi. 

Numai că - tăcu puţin, se ridică în picioare, privi în jur spre 
miazănoapte, spre răsărit şi spre miazăzi - cele petrecute la Isengard ar 
trebui să fie semn pentru noi că suntem prinşi într-o capcană mare şi în- 
conjuraţi de intrigi din toate părţile. Gata cu ciondănelile la vaduri, cu 
năvălirile dinspre Ithilien şi Andrien, gata cu pândele şi jafurile. Asta e 
un război pus la cale de mult, iar noi nu suntem decât o rotiţă în el, oricât 
ar vorbi mândria în noi. Lumea a început să se mişte departe la Răsărit, 
dincolo de Marea Interioară, aşa am aflat; şi la miazănoapte, în Codrul 
Întunecat, şi dincolo de ea; şi la miazăzi, în Harad. lar acum toate 
tărâmurile vor fi puse la încercare, ori vor ţine piept, ori vor cădea - sub 
puterea Umbrei. 

Dar, jupâne Peregrin, măcar cu asta ne putem lăuda: vom fi întot- 
deauna ţinta urii celei mai înverşunate a Seniorului Întunecimii, căci ura 
asta izvorăşte din străfundurile vremurilor şi de peste adâncimile Mării. 
Aici va cădea mai grea lovitura ciocanului. Şi din această pricină a venit 
Mithrandir cu atâta grabă încoace. Căci dacă şi noi cădem, cine mai 

rămâne în picioare? Şi, jupâne Peregrin, vezi mata vreo nădejde că vom 
rămâne în picioare? 

Pippin nu răspunse. Se uită la zidurile cenuşii, la turnuri, la flamurile 
minunate, la soarele din înaltul cerului, apoi la negura tot mai deasă de 
la Răsărit; şi se gândi la degetele lungi ale Umbrei aceleia: la orcii din pă- 
duri şi munţi, la trădarea de la Isengard, la păsările care deoache, la 
Călăreţii Negri ajunşi până pe pajiştile din Comitat - şi la acea grozăvenie 
înaripată, nazgălii. Se cutremură şi speranţele părură a i se nărui. Şi 
tocmai atunci soarele păli preţ de o clipă şi se întunecă, de-ai fi zis că o 
aripă neagră trecuse peste el. Lui Pippin i se năzări că aude, aproape din- 
colo de putinţa urechii de a auzi, undeva în înalt, departe, în tăriile cer- 
ului, un strigăt: stins, dar care îi făcu inima cât un purice, plin de cruzi- 
me, rece. Pippin albi şi se rezemă de zid. 

- Ce-a fost asta? întrebă Beregond nedumerit. Ai simţit şi tu ceva? 

- Da, murmură Pippin. E semnul căderii noastre, umbra sfârşitului, un 
Călăreţ Crunt al văzduhului. 

- Da, umbra sfârşitului, spuse Beregond. Mă tem că Minas Tirith va 
cădea. Vine noaptea. Parcă mi s-a răpit însăşi căldura sângelui. 

O vreme rămaseră amândoi cu capetele plecate, fără să vorbească. 
Deodată, Pippin ridică privirile şi văzu că soarele încă mai strălucea, iar 
flamurile fluturau în vânt. Se scutură ca să-şi vină în fire. 

- A trecut, zise. Nu, inima mea nu se lasă cuprinsă încă de disperare. 
Gandalf a căzut şi apoi s-a întors, şi acum e cu noi. O să rezistăm, chiar 
dacă într-un singur picior, o să rămânem îngenuncheaţi, dar atât. 

- Bine zis! strigă Beregond, ridicându-se în picioare şi agitându-se în 
sus şi-n jos. Nu, nu, chiar dacă toate pe lume se sfârşesc într-un târziu, 
Gondor încă nu va pieri. Nici când zidurile vor fi cucerite de un duşman 
nesăbuit care va înălța mormane de leşuri în faţa lor. Mai sunt şi alte 
fortărețe şi căi de a scăpa în munţi. Trebuie să mai fie vreo vale cu iarba 
verde unde speranţa şi memoria să nu piară. 

- O fi precum spui, dar aş vrea să se sfârşească odată, de-i bine sau de-i 
rău, oftă Pippin. Nu-s războinic de felul meu şi mă înfioară orice gând la 
luptă; dar mai rău decât să mă aflu în pragul unei bătălii de care nu pot 
să scap nici că se poate. Încă de pe acum mi se pare lungă ziua! Aş fi mai 
fericit dacă n-am fi siliţi să stăm şi să privim, fără să facem vreo mişcare, 
fără să lovim noi primii. În Rohan n-ar fi atacat nimeni dacă n-ar fi fost 
Gandalf, aşa-mi vine să cred. 

- Ah, acum pui degetul pe-o rană pe care mulţi o simt! zise Beregond. 
Dar poate că lucrurile se vor schimba după ce se întoarce Faramir. E 
cutezător, mult mai cutezător decât îl cred mulţi; în ziua de azi 

oamenilor le vine greu să-şi închipuie că un căpitan poate fi înţelept şi 
ştiutor într-ale baladelor şi datinilor de demult şi-n acelaşi timp un 
bărbat viteaz şi iute la minte când e pe câmpul de bătălie. Aşa e Faramir. 
Mai puţin nesăbuit şi avântat ca Boromir, dar la fel de hotărât. Dar, chiar 
şi aşa stând lucrurile, ce poate el face? Nu putem lua cu asalt munţii de... 
de pe tărâmul celălalt. Avem bătaie scurtă şi nu putem lovi decât dacă se 
apropie îndeajuns duşmanul. lar atunci mâna trebuie să ne fie tare grea! 
mai zise el lovind mânerul săbiei. 

Pippin îl privi: înalt, mândru, impunător, ca toţi bărbaţii pe care-i 
întâlnise în ţara asta; şi cu sclipiri în ochi atunci când vorbea de lupte. 
„Vai mie! Îmi simt mâna uşoară ca un fulg, gândi el, dar de spus nu 
spuse nimic. Zicea Gandalf ceva de un pion? O fi; dar de partea cealaltă a 
tablei de şah.” 

Şi au tot vorbit până când soarele a ajuns în tăria cerului şi deodată 
clopotele prinseră a bate amiaza, iar în Citadelă începu agitația; căci cu 
toţii, în afară de sentinele, se duceau la masă. 

- Vii cu mine? întrebă Beregond. Azi mă poţi însoţi la popota mea. Nu 
ştiu la ce companie vei fi trimis; ori poate că Seniorul te va păstra pentru 
treburile sale. Dar vei fi bine venit. Şi e bine să întâlneşti cât mai mulţi 
oameni, cât mai e încă vreme. 

- Vin bucuros, spuse Pippin. Mă simt singur, ca să-ţi spun adevărul. 
Cel mai bun prieten al meu a rămas în Rohan şi n-am mai avut pe nimeni 
cu care să stau de vorbă sau să glumesc. Nu s-ar putea totuşi să vin în 
compania ta? Tu eşti căpitanul? Pentru că dacă eşti, poate îţi stă în putere 
să mă iei la tine, sau să pui o vorbă bună pentru mine? 

- Ne, ne, râse Beregond. Nu-s eu căpitanul. N-am nici slujbă, nici rang, 
nici putere, sunt doar un oştean simplu din Compania a Treia a Cit- 
adelei. Cu toate acestea, jupâne Peregrin, e la mare cinste în Oraş să fii 
oştean al Strajei Turnului din Gondor, şi asemenea oameni se bucură de 
respect în ţară. 

- Văd că n-am cale de-ntors, îşi acceptă Pippin soarta. Du-mă înapoi în 
camera noastră şi dacă nu-l găsesc pe Gandalf acolo, o să merg unde 
voieşti - ca oaspete al domniei-tale. 

Gandalf nu era în încăpere şi nu lăsase nici un mesaj; astfel că Pippin îl 
însoţi pe Beregond şi fu prezentat celor ce formau Compania a Treia. Din 
câte se părea, Beregond fu întâmpinat cu aceeaşi cinstire ca şi oaspetele 
său care fu primit cu braţele deschise. Se spuseseră de-acum multe în 
Citadelă despre însoţitorul lui Mithrandir şi despre sfatul tainic pe care-l 
avusese cu Seniorul: unii auziseră că un Prinţ al Piticuţilor sosise de la 
Miazănoapte ca să jure credinţă Gondorului şi să pună în slujba lui cinci 

mii de săbii. Mai erau unii care spuneau că atunci când vor veni Călăreţii 
din Rohan, fiecare va aduce în spatele său pe şa un războinic piticuţ, mic 
de stat, dar tare voinic. 

Cu părere de rău, Pippin a trebuit să spulbere această poveste, numai 
că tot nu a putut scăpa de noul său rang, tocmai potrivit, socoteau 
bărbaţii aceştia, pentru cineva care a fost prietenul lui Boromir, iar 
Seniorul l-a primit cu atâta cinstire; i-au mulţumit că a venit în mijlocul 
lor; i-au ascultat poveştile şi vorbele despre ţări străine; şi i-au pus în faţă 
atâta mâncare şi băutură câtă îşi putea el dori. Cu adevărat, singura lui 
grijă era aceea de a fi „atent”, după cum îl sfătuise Gandalf, şi să nu-şi 
lase gura s-o ia razna, după obiceiul hobbiţilor când se află printre 
prieteni. 

Într-un târziu, Beregond se ridică în picioare. 

- De data asta ne luăm rămas-bun! zise. De-acum şi până la apus e rân- 
dul meu să fac de strajă, şi treabă au şi toţi ceilalți de-aici, aşa cred. Dar 
dacă te simţi singur, aşa cum spui, poate vrei să faci un tur vesel al 
Oraşului. Fiul meu te-ar însoţi bucuros. Pot să spun că e un băiat bun. 
Dacă-ţi face plăcere, coboară până la Cercul cel mai de Jos şi întreabă un- 
de este Vechea Casă de Oaspeți, în Fortăreaţa Celerdain, Strada Lăm- 
părarilor. Ai să-l găseşti acolo, cu alţi băietani care au rămas în Oraş. S-ar 
putea să fie lucruri demne de văzut la Poarta cea Mare înainte să se 
închidă. 

Şi cu aceste vorbe, Beregond ieşi; curând plecară şi ceilalţi. Ziua era 
încă frumoasă, deşi se înceţoşa, iar vremea era caldă pentru luna martie, 
chiar şi acolo, departe în sud. Pippin ar fi avut chef să doarmă, dar parcă 
era prea mare mohoreală în încăperea aia a lor, aşa că hotărî să coboare şi 
să cerceteze Oraşul. Întâi trecu - la Iute ca Gândul, ca să-i ducă resturile 
de mâncare pe care le păstrase anume pentru el. Armăsarul le mâncă 
bucuros, deşi nu s-ar fi zis că ducea lipsă de ceva. Apoi îşi continuă dru- 
mul în jos, pe multe străzi ocolite. 

Oamenii se uitau lung la el. Afişând o politeţe gravă, îl salutau după 
felul celor din Gondor, cu capul plecat şi mâinile la piept. Însă după ce 
trecea de ei, Pippin auzea tot felul de strigăte, căci cei aflaţi afară îi 
chemau pe cei dinăuntru ca să-l vadă pe Prinţul Piticuţilor, însoţitorul lui 
Mithrandir. Mulţi foloseau alt grai decât Limba Comună, dar în scurtă 
vreme a aflat măcar ce înseamnă Emil i Pheriannath, înțelegând că rangul 
său ajunsese în Oraş cu mult înaintea lui. 

După ce străbătu multe străzi boltite şi alei şi trotuare frumoase, ajun- 
se în sfârşit la cercul cel mai de jos şi mai mare, iar acolo fu îndrumat 
spre Strada Lămpărarilor, o cale largă ce cobora până la Poarta cea Mare. 

Găsi şi Vechea Casă de Oaspeți, o clădire mare din piatră cenușie, roasă 
de vreme, cu două aripi ce porneau de la stradă şi duceau până în spate; 
în faţă, o fâşie de gazon, apoi casa cu multe ferestre şi cu o verandă îm- 
podobind întreaga faţadă; veranda însăşi avea coloane şi un rând de 
trepte ce coborau până la gazon. Printre coloane se jucau nişte 
băieţandri, singurii copii pe care-i văzuse Pippin în Minas Tirith, aşa că 
se opri să se uite la ei. Deodată, unul dintre ei îl zări şi, cu un strigăt, sări 
peste fâşia de iarbă şi veni în stradă, urmat de alţi câţiva. Se proţăpi în 
faţa lui Pippin, măsurându-l din cap până-n picioare. 

- Salutare! zise puştiul. De unde vii? Eşti străin de oraş? 

- Am fost, îl corectă Pippin, dar acum se zice că am devenit un bărbat 
al Gondorului. 

- auzi! făcu puştiul. Înseamnă că toţi suntem bărbaţi pe-aici. Da’ câţi 
ani ai şi cum te cheamă? Eu am împlinit zece şi în curând o să măsor 
cinci picioare înălțime. Sunt mai înalt decât tine. Numa’ că tata e Străjer, 
unul dintre cei mai înalţi. Tatăl tău ce e? 

- La care întrebare să răspund mai întâi? Tatăl meu lucrează pămân- 
turile din Izvorul Mic, lângă Târgupitit, în Comitat. Am aproape 
douăzeci şi nouă de ani, care va să zică în asta te întrec; chiar dacă n-am 
decât patru picioare înălțime şi nu prea mai am cum creşte, decât poate 
în lăţime. 

- Douăzeci şi nouă! fluieră băietanul a mirare. Păi eşti bătrân! La fel de 
bătrân ca şi unchiul meu lorlas. Da’ pun rămăşag - adăugă el plin de 
speranţă - că te pot face să stai în cap sau să te răstorn pe spate. 

- E cu putinţă, dacă te las eu, zise Pippin şi izbucni în râs. Şi mai gân- 
desc că aş putea şi eu face acelaşi lucru cu tine: ştim şi noi câteva 
şmecherii de trântă în ţărişoara mea acolo, unde, trebuie să-ţi spun, nu 
prea vezi pe alţii la fel de voinici şi de puternici ca mine; şi n-am îngăduit 
până acum nimănui să mă răstoarne cu picioarele în sus. Aşa că, dacă e 
să ne măsurăm puterile, şi n-am altă cale de ieşire, se prea poate să fiu 
nevoit să te omor. Căci atunci când o să mai creşti puţin, o să vezi că 
oamenii nu-s totdeauna ceea ce par; şi chiar dacă mă vei fi luat tu drept 
un străinaş d-ăla bleg pe care-l poţi da gata uşor, ei bine, te avertizez: nu 
sunt aşa ceva, sunt din neamul piticuţilor, necruţător, curajos şi rău! 

Şi Pippin se strâmbă atât de cumplit, încât băiatul se dădu îndărăt 
câţiva paşi, ca în clipa următoare să înainteze din nou, cu pumnii strânşi 
şi ochii scăpărând de dorinţa de a lupta. 

- Nu! izbucni Pippin în râs. Să nu crezi nici ce îndrugă străinii despre 
ei înşişi! Nu-s un luptător. Dar mai politicos ar fi ca acela care mă pro- 
voacă la luptă să spună şi cine este. 

Băiatul îşi împinse ţanţoş pieptul înainte: 

- Sunt Bergil, fiul lui Beregond, din Corpul de Străjeri. 

- Aşa gândeam şi eu, spuse Pippin, căci semeni cu tatăl tău. Îl cunosc, 
el m-a trimis să te caut. 

- Atunci de ce n-ai spus aşa de la bun început? întrebă Bergil şi dintr-o 
dată un aer de disperare se aşternu pe chipul lui. Să nu-mi zici că s-a 
răzgândit şi mă trimite împreună cu toate copiliţele alea! Da’ n-are cum, 
au plecat şi ultimele care. 

- Mesajul lui nu-i chiar atât de rău, chiar dacă nu e bun. A zis că în loc 
să mă răstorni cu picioarele în sus, poate ţi-ar surâde mai degrabă să-mi 
arăţi Oraşul şi să-mi veseleşti singurătatea. lar eu, în schimb, îţi pot 
spune poveşti despre ţări îndepărtate. 

Bergil bătu din palme şi râse a uşurare. 

- Ce bine! strigă el. Vino, atunci! Voiam să mergem la Poartă, să ne 
uităm şi noi. Aşa că hai! 

- Ce se întâmplă acolo? 

- Se zice că încă înainte de apusul soarelui or să apară Căpitanii din 
Ţări Străine pe Drumul de la Miazăzi. Vino cu noi şi-ai să vezi. 

Bergil se dovedi un fârtat bun, cel mai bun pe care-l avusese Pippin de 
când se despărţise de Merry, încât nu trecu mult şi amândoi râdeau şi 
vorbeau veseli în timp ce străbăteau străzile fără să le pese de privirile 
nenumărate ce se aţinteau asupra lor. Curând se pomeniră prinşi într-o 
îmbulzeală de oameni care se îndreptau spre Poarta cea Mare. Acolo Pip- 
pin crescu mult în ochii lui Bergil, căci îşi rosti numele, spuse parola şi 
străjerul îl salută şi-l lăsă să treacă; mai mult chiar, îl lăsă şi pe tovarăşul 
său să treacă o dată cu el. 

- Asta e bine! zise Bergil. Noi, băieţii, nu mai avem voie să trecem de 
Poartă fără să fim însoţiţi de cineva mai în vârstă. Acum o să vedem mai 
bine. 

Dincolo de Poartă, o mulţime de oameni se strânsese pe marginea dru- 
mului principal şi a locului pietruit unde se întâlneau toate celelalte dru- 
muri care duceau spre Minas Tirith. Ochii lor căutau spre miazăzi şi 
curând se auzi un murmur: 

- Se vede praf acolo! Vin! 

Pippin şi Bergil dădură din coate ca să ajungă în rândul din faţă al 
mulţimii şi acolo rămaseră în aşteptare. De la oarece depărtare răsunară 
chemări de corn şi strigăte de bucurie se rostogoliră spre ei precum pala 
unui vânt. Apoi văzduhul fu sfâşiat de un sunet de trâmbiţă şi peste tot 
în jur oamenii începură să strige. 

- Forlong! Forlong)! se auzea înjur. 

- Ce strigă? întrebă Pippin. 

- A venit Forlong, îl lămuri Bergil; bătrânul Forlong cel Gras, Seniorul 
din Lossarnach. Acolo trăieşte bunicul meu. Urraa! Uite-l. Bunul şi 
bătrânul Forlong! 

În frunte venea la pas un cal mare, cu picioare groase, aducând pe 
spinare un bărbat lat în umeri, pântecos, dar bătrân, cu barbă sură, cu 
toate acestea purtând za, coif negru şi o suliță lungă şi grea. În urmă-i 
mărşăluia mândru un şir colbuit de bărbaţi, bine înarmaţi cu securi mari 
de bătălie; întunecaţi la chip, mai mici de statură şi mai oacheşi decât toţi 
bărbaţii pe care-i văzuse Pippin în Gondor. 

- Forlong! strigară oamenii. Prieten credincios, prieten adevărat! 
Forlong! 

Dar după ce trecură bărbaţii din Lossarnach aceleaşi voci murmurară: 

- Atât de puţini! Câţi sunt, două sute? Şi noi care nădăjduiam să fie 
măcar de zece ori pe atât. Asta da veste pentru flota neagră! S-arunce în 
luptă doar o părticică din forţa lor. Dar, cât o fi, tot e un câştig. 

Şi au urmat şi celelalte companii, una după alta, şi toate au fost primite 
cu ovaţii şi strigăte de bucurie şi au intrat pe Poartă, oamenii din Ţările 
Străine venind să apere Oraşul Gondor într-un ceas de mare cumpănă, 
dar de fiecare dată prea puţini, mai puţini decât se aşteptase de la ei şi 
decât li se ceruse drept ajutor. Oamenii din Valea Ringl6 urmându-l pe 
fiul seniorului lor, Dervorin, care veneau pe jos: trei sute numărau aceş- 
tia. Din Morthond, ţinutul muntos, marea Vale a Rădăcinii Negre, Duin- 
hir cel înalt cu fiii săi, Duilin şi Derufin, şi cinci sute de arcaşi. Din An- 
falas, Ţărmul Vechi cel îndepărtat, un şir lung de bărbaţi de neamuri 
diferite, vânători şi păstori şi bărbaţi din sătucuri, cam sărăcăcios în- 
armaţi, fără doar de cei de la curtea seniorului lor, Golasgil. Din 
Lamedon, câţiva munteni cu chipuri încrâncenate, fără căpitan. Câţiva 
din neamul pescăresc din Ethir, şi vreo sută şi ceva de sulițaşi de pe 
corăbii. Hirluin cel Bălai din Dealurile Verzi din Pinnath Gelin, cu trei 
sute de bărbaţi chipeşi, înveşmântaţi în straie verzi. Şi la urmă, şi cel mai 
mândru, venea Imrahil, Prinţul din Dol Amroth, rubedenie de-a Senior- 
ului, cu flamuri aurii purtând însemnele acestuia, Corabia şi Lebăda Ar- 
gintie, însoţit de o ceată de cavaleri în armuri, călare pe caii suri; şi-n 
urma lor, şapte sute de războinici, înalţi precum nişte prinți, cu ochi 
cenuşii şi părul negru, care înaintau cântând. 

Şi asta era tot, mai puţin de trei mii cu totul. Alţii nici că aveau să mai 
vină. Strigătele lor şi tropăiturile picioarelor pătrunseră în oraş şi se stin- 
seră. Privitorii rămaseră o vreme tăcuţi. Văzduhul era plin de praf, căci 
vântul murise şi înserarea era apăsătoare. Ceasul la care se închideau 

porţile se apropia, soarele roşiatic apusese în spatele crestei Mindolluin. 
Umbrele coborau peste Oraş. 

Privind spre cer, lui Pippin i se păru că acesta căpătase culoarea 
cenuşie, ca şi când o mare de colb şi de fum atârna deasupră-le, prin care 
lumina pătrundea palidă. Dar la Apus soarele ce apunea aprinsese ne- 
gurile, încât Mindolluin se desena negru pe o pâclă arzândă, smălțuită 
de tăciuni încinşi. 

- Astfel se sfârşeşte în urgie o zi frumoasă! cugetă el, uitând de 
băietanul ce-l însoțea. 

- Astfel se va sfârşi de nu mă întorc înainte să bată clopotele de seară, 
zise Bergil. Vino! Auzi cum ne cheamă surla care anunţă închiderea 
Porții. 

Se reîntoarseră în Oraş, ţinându-se de mână, după ce trecuseră ultimii 
de Poartă înainte să fie închisă; şi pe când ajunseră pe Strada Lămpărar- 
ilor, toate clopotele din turnuri băteau cu solemnitate. Lumini se 
aprinseră deodată în spatele multor ferestre şi cântece răsunau din casele 
şi barăcile construite de-a lungul zidurilor, unde se adăposteau cei şapte 
sute de războinici. 

- Cu bine, pentru seara asta, zise Bergil. Salută-l pe tata din partea mea 
şi mulţumeşte-i pentru fârtatul pe care mi l-a trimis. Şi mai vino, rogu-te, 
cât de curând. Aproape că mi-aş dori să nu fie război, căci tare bine ne- 
am mai fi distrat. Ne-am fi putut duce la Lossarnach, la casa bunului 
meu; e tare bine să fii acolo primăvara, pădurile şi câmpurile sunt pline 
de flori. Da’ poate tot o să ajungem până acolo împreună. N-o să-l în- 
frângă niciodată pe Seniorul nostru, iar tata e tare viteaz. Cu bine şi 
întoarce-te! 

Se despărţiră şi Pippin se grăbi înapoi spre citadelă. Drumul îi părea 
lung; efortul îl încălzise, îi era foame; şi noaptea cobora cu repeziciune şi 
neagră. Nici o stea nu străpungea bolta. Ajunse în sfârşit la popotă, chiar 
dacă întârziase la masa de seară, iar Beregond îl salută cu bucurie şi-l 
pofti să ia loc lângă el ca să audă ce veşti îi aducea despre fiul său. După 
ce isprăvi de mâncat, Pippin mai zăbovi o vreme, apoi îşi luă rămas-bun, 
căci îl cuprinsese o apăsare ciudată şi îşi dorea tare mult să-l vadă pe 
Gandalf. 

- Ştii cum să ajungi? întrebă Beregond din pragul sălii celei mici, din 
partea de nord a Citadelei, unde şezuseră până atunci. Noaptea e întune- 
coasă, încă mai întunecoasă de când s-a dat ordinul ca luminile să fie 
făcute cât mai mici în Oraş, pentru ca nici una să nu răzbată dincolo de 
ziduri. Şi-ţi mai zic de un ordin: vei fi chemat la Seniorul Denethor mâine 

la primul ceas al zilei. Mă tem că nu vei face parte din Compania a Treia. 
Da”, să tragem nădejde că ne vom revedea. Cu bine şi dormi în pace! 

Încăperea era cufundată în întuneric, doar un lămpaş mic licărea pe 
masă. Gandalf nu era acolo. Pippin simţi că apăsarea ce-l cuprinsese s-a 
făcut deodată şi mai grea. Se urcă pe banchetă şi încercă să se uite afară 
pe geam, dar era ca şi cum ar fi privit într-o fântână de întuneric. Cobori, 
închise obloanele şi se băgă în pat. O vreme rămase întins, atent să audă 
zgomotele întoarcerii lui Gandalf, dar curând se cufundă într-un somn 
agitat. 

Cândva în timpul nopţii fu trezit de o lumină; Gandalf se întorsese şi 
acum măsura camera în sus şi-n jos, dincolo de perdeaua alcovului: pe 
masă se găseau luminări şi suluri de pergament. Pippin îl auzi pe vrăjitor 
oftând şi murmurând: 

- Când oare se va întoarce Faramir? 

- Salutare! făcut Pippin scoţându-şi capul de după perdea. Am crezut 
că m-ai uitat de tot. Mă bucur să te văd acasă. A fost o zi lungă. 

- Numai că noaptea va fi prea scurtă, zise Gandalf. M-am întors aici 
pentru că am nevoie de puţină linişte şi singurătate. Mai bine dormi 
acolo-n pat cât mai ai în ce să dormi. La răsăritul soarelui te voi duce din 
nou la Seniorul Denethor. Ba nu, nu când răsare soarele, ci când se va 
trimite după tine. Întunecimea a început, Zori nu vor mai fi. 

Trecerea Frăției Sure 


andalf plecase şi copitele tropăitoare ale lui Iute ca Gândul se pier- 

duseră în noapte atunci când Merry se întoarse la Aragorn. Nu 
mai avea cu sine decât o bocceluță, căci îşi pierduse ranița la Parth Galen 
şi tot ce-i mai rămăsese erau câteva lucruri trebuincioase pe care le 
culesese dintre ruinele de la Isengard. Hasufel încălecase de-acum. 
Legolas şi Gimli erau şi ei acolo, cu calul lor. 

- Vasăzică, au mai rămas patru din însoțitorii Purtătorului Inelului, 
zise Aragorn. Vom călători împreună mai departe. Dar nu vom merge 
singuri, aşa cum am crezut. Regele e hotărât să pornească fără nici o altă 
zăbavă. De când a apărut umbra înaripată, el doreşte să se întoarcă între 
dealuri la ascunzişul întunericului. 

- Şi de-acolo unde mai departe? vru să ştie Legolas. 

- Încă nu pot să spun. Cât despre rege, peste patru seri se va duce la 
Edoras, să cerceteze trupele, aşa cum a voit el. Şi cred că acolo va afla 
veşti despre război, iar Călăreţii din Rohan se vor îndrepta spre Minas 
Tirith. Cât despre mine, şi cei care mă vor însoți... 

- Eu, da! strigă Legolas. 

- Şi Gimli împreună cu el! strigă gnomul la rândul său. 

- Ei bine, continuă Aragorn, cât despre mine, în faţa mea se-ntinde în- 
tunericul. Şi eu trebuie să mă duc la Minas Tirith, dar încă nu zăresc dru- 
mul. Se apropie un ceas de mult pregătit. 

- Nu mă lăsaţi în urmă! se rugă Merry. Nu v-am prea fost până acum 
de mare ajutor; dar nu vreau să fiu lăsat deoparte, ca o sarsana de care-ţi 
aduci aminte după ce s-a isprăvit totul. Călăreţii n-or să vrea să-şi bată 
capul cu mine tocmai acum, aşa cred. Chiar dacă regele a spus că mă 
vrea să şed lângă el atunci când se va întoarce la casa lui, pentru a-i 
povesti despre Comitat. 

- Da, întări Aragorn, şi aş zice că drumul tău este tot acelaşi cu al lui, 
Merry. Dar să nu te aştepţi la bucurie când vei ajunge la capăt. Mă tem că 
va trece multă vreme până când Théoden va şedea iarăşi liniştit în 

Lăcaşul Auriu. Multe speranțe se vor ofili în Primăvara asta 
încrâncenată. 

Curând, toţi erau gata de plecare: douăzeci şi patru de cai, cu Gimli 
aşezat în spatele lui Legolas, iar Merry în faţa lui Aragorn. Şi iată-i 
călărind cu repeziciune prin noapte. Abia dacă trecuseră de movilele de 
la Vadurile Isen, când un Călăreţ veni în galop de la coada șirului. 

- Măria ta, suntem urmăriţi de nişte călăreţi. Când am trecut vadul mi 
s-a părut că îi aud. Acum nu mai e nici o îndoială. Ne vor ajunge, căci vin 
mâncând pământul. 

Théoden porunci pe dată oprirea. Călăreţii se răsuciră şi-şi pregătiră 
suliţele. Aragorn descălecă şi-l cobori şi pe Merry din şa, apoi, trăgându- 
şi spada din teacă, se postă lângă scara de la şaua regelui. Éomer şi scu- 
tierul său se duseră înapoi la coada şirului. Merry se simţea mai nefolos- 
itor ca oricând, ca un bagaj de care nimeni nu avea nevoie, şi se întreba 
ce avea el să facă dacă se va încinge o luptă. Să zicem că mica escortă a 
regelui avea să cadă înfrântă în mâinile duşmanului, iar el reuşea să 
scape în beznă - singur - pe câmpiile pustii ale ținutului Rohan, fără 
habar unde anume se afla pe întinderile acelea nesfârşite. „Zadarnic!” 
cugetă el. Îşi scoase sabia din teacă şi-şi strânse şi mai tare brâul. 

Luna care apunea era ascunsă de un nor mare, purtat de vânt, dar 
dintr-o dată ieşi de după acesta. Atunci auziră cu toţii tropăitul copitelor 
şi în aceeaşi clipă văzură nişte siluete negre care se apropiau iute pe dru- 
mul dinspre vad: razele lunii scăpărau când şi când în vârfurile sulițelor. 
Merry n-ar fi putut spune câţi erau cei care-i urmăreau, dar păreau cel 
puţin la fel de mulţi cât escorta regelui. 

Când urmăritorii ajunseră cam la cincizeci de paşi distanţă, Éomer 
strigă: 

- Opriţi! Opriţi! Cine călăreşte în Rohan? 

Urmăritorii îşi înfrânară brusc armăsarii. Urmă o tăcere; şi apoi, în lu- 
mina lunii zăriră un călăreț descălecând şi înaintând încet. Mâna lui 
apăru albă atunci când şi-o înălţă, cu palma răsucită spre ei, în semn de 
pace; dar oamenii regelui îşi încleştară mâinile pe arme. La zece paşi de 
ei omul se opri. Era înalt, o umbră întunecată, care stătea în picioare. 
Apoi răsună vocea lui clară: 

- Rohan? Rohan aţi spus? Un cuvânt care ne bucură. Căutăm ţara asta 
de multă vreme şi cu mare grăbire. 

- Aţi găsit-o, zise Fomer. Trecând vadurile din urmă aţi pătruns în ea. 
Dar ăsta e tărâmul lui Théoden, Regele. Nimeni nu călăreşte aici fără în- 
voirea lui. Cine eşti? Şi ce-i cu graba asta? 

- Halbarad Dunadan, Pribeag de la Miazănoapte sunt, strigă omul. Îl 
căutăm pe unul Aragorn, fiu al lui Arathorn, şi am auzit că ar fi în 
Rohan. 

- Şi l-aţi şi găsit! strigă Aragorn. Dând lui Merry frâul să-l ţină, alergă 
şi îl îmbrăţişa pe noul-venit. Halbarad! strigă. Dintre toate bucuriile la 
aceasta mă aşteptam cel mai puţin! 

Merry scoase un oftat de uşurare. Se temuse ca nu cumva la mijloc să 
fie o altă şmecherie de-a lui Saruman, pentru a-l atrage într-o cursă pe 
rege când acesta avea numai câţiva oameni în preajmă; dar, din câte se 
părea, nu era nevoie să moară în apărarea lui Théoden, sau nu încă. Ast- 
fel că îşi băgă sabia la loc în teacă. 

- Toate-s bune, îl linişti Aragorn, întorcându-se la ei. Sunt din neamul 
meu, din ţara aceea îndepărtată unde-mi e sălaşul. Dar de ce au venit şi 
câţi sunt, ne va spune Halbarad. 

- Treizeci mă însoțesc, răspunse Halbarad. E tot ce-am putut strânge în 
grabă din neamul nostru; dar fraţii Elladan şi Elrohir ni s-au alăturat, 
dorind să meargă la război. Am călărit cât am putut de repede după ce- 
am primit solia de la tine. 

- Numai că eu nu v-am trimis nici o solie, decât poate prin puterea 
vrerii mele. Adesea mi s-au îndreptat gândurile spre voi şi mai rar atât 
de mult ca în această noapte; dar vorbă nu v-am trimis. Acum veniţi! 
Asemenea treburi pot să mai aştepte să fie lămurite. Ne găsiţi călărind în 
grabă şi mânaţi de primejdie. De-acum însoţiţi-ne dacă regele vă dă 
învoire. 

Théoden se bucură cu adevărat de veşti. 

- E bine! zise. Dacă rubedeniile astea îţi seamănă în vreun fel, nobile 
Aragorn, treizeci de asemenea cavaleri vor fi o forţă ce nu poate fi 
măsurată după câte capete sunt. 

Şi Călăreţii o porniră din nou, iar Aragorn călări o vreme împreună cu 
dunedainii; şi după ce îşi împărtăşiră noutăţile de la Miazănoapte şi de la 
Miazăzi, Elrohir îi spuse: 

- Îţi aduc veste de la tatăl meu: Zilele sunt scurte. Dacă te grăbeşti, adu-ți 
aminte de Căile Morților. 

- Întotdeauna zilele mele mi s-au părut prea scurte pentru a putea să- 
mi împlinesc dorinţele, răspunse Aragorn. Dar cu adevărat mare va 
trebui să-mi fie graba ca s-o apuc pe drumul acela. 

- Vom vedea curând, spuse Elrohir. Dar să nu mai vorbim despre ase- 
menea lucruri la drum deschis! 

lar Aragorn se întoarse spre Halbarad. 

- Ce este ceea ce porţi acolo, cu tine? Căci vedea că, în loc de suliță, 
acesta ducea un toiag înalt, de parcă era un stindard, numai că era bine 
înfăşurat într-o țesătură neagră, legată cu multe chingi. 

- Este un dar ce ţi-l aduc din partea Doamnei din Vâlceaua Despicată, 
lămuri Halbarad. Ea l-a făcut, în taină, şi multă vreme i-a trebuit pentru 
aceasta. Îţi trimite însă şi câteva vorbe: Zilele sunt acum scurte. Nădejdea 
noastră poate să se împlinească, ori piere orice nădejde. Prin urmare, îți trimit 
ție ceea ce am făcut pentru tine. Cu bine, Piatră Elfă! 

La care Aragorn răspunse: 

- Acum ştiu ce aduci cu tine. Păstrează-l tu pentru mine încă o vreme! 

Şi, răsucindu-se, privi departe, spre Miazănoapte, sub panoplia stelel- 
or strălucitoare, dar nu mai spuse nimic altceva, rămânând tăcut cât a 
mai durat călătoria în acea noapte. 

Noaptea era târzie, la Răsărit cerul se arăta cenuşiu când, călărind din- 
spre Viroaga Văgăunii, ajunseră la Cetatea Cornului. Acolo urmau să 
rămână şi să se odihnească o vreme, pentru a se sfătui. 

Merry dormi până fu trezit de către Legolas şi Gimli. 

- Soarele e sus pe cer, zise elful. Ceilalţi s-au trezit cu toţii, îşi văd de 
treburi. Haide, jupâne Trântor, vino să priveşti locurile astea cât mai 
poţi! 

- Acum trei nopţi a fost o bătălie aici, spuse Gimli, şi tot aici Legolas şi 
cu mine am jucat un joc pe care l-am câştigat eu doar cu un orc în plus. 
Vino să vezi cum a fost! Şi sunt grote, Merry, o minune de grote! Ce zici, 
Legolas, le vizităm? 

- Nu! Nu avem timp, răspunse elful. Nu te pripi că strici minunea! i- 
am dat cuvântul să mă întorc aici, împreună cu tine, dacă vom mai avea 
parte de o zi de pace şi libertate. Acum însă e aproape de ora prânzului, 
oră la care mâncăm şi ne aşternem din nou la drum, aşa am auzit. 

Merry se ridică şi căscă. Puținele ore de somn nu-i fuseseră de ajuns; 
era obosit şi posomorât. Îi era tare dor de Pippin şi se simţea ca o povară, 
în vreme ce toţi ceilalţi se socoteau cum să se grăbească mai mult într-o 
treabă pe care el n-o pricepea prea bine. 

- Unde este Aragorn? întrebă. 

- Într-o încăpere undeva sus, în Cetate, zise Legolas. Nu a dormit şi nu 
s-a odihnit, aşa am eu impresia. S-a dus acolo acum câteva ore, spunea că 
vrea să stea să se gândească şi numai rubedenia aia a lui, Halbarad, l-a 
însoţit; îl apasă o îndoială întunecată, sau poate o grijă. 

- Ciudat mai arată oamenii ăştia veniţi acum, spuse Gimli. Voinici, fal- 
nici, încât Călăreţii din Rohan par nişte flăcăiandri pe lângă ei; 

înverşunaţi la chip, bătuţi de soare şi vânt precum stânca mâncată de 
vreme, cam aşa cum arată Aragorn; şi tăcuţi. 

- Dar, asemenea lui Aragorn, sunt cuviincioşi atunci când rup tăcerea, 
adăugă Legolas. Şi i-ai băgat în seamă pe fraţii Elladan şi Elrohir? Veş- 
mintele le sunt mai puţin mohorâte decât ale celorlalţi, şi sunt chipeşi şi 
măreţi precum seniorii elfi; ceea ce nu e câtuşi de puţin de mirare la fiii 
lui Elrond din Vâlceaua Despicată. 

- De ce au venit? Ai aflat ceva? vru să ştie Merry. Se îmbrăcase între 
timp şi-şi petrecuse mantia pe după umeri; toţi trei se îndreptară spre 
poarta ruinată a Cetăţii. 

- Au răspuns unei chemări. După cum ai auzit şi tu, spuse Gimli. 
Ziceau că au primit veste în Vâlcea: Aragorn are trebuință de rubedeniile 
sale. Lăsaţi-i pe dinedaini să se ducă la el în Rohan! Da’ nici ei nu mai ştiu 
acum cine le-a trimis această solie. Îmi vine să cred că e mâna lui Gandalf 
la mijloc. 

- Ba nu, a lui Galadriel, îl contrazise Legolas. Nu ne-a trimis ea prin 
Gandalf veste despre Frăția Sură de la Miazănoapte? 

- Aşa e, ai dreptate, îşi aminti Gimli. Doamna Pădurii! Citea multe in- 
imi şi aleanuri doamna asta. Ascultă, Legolas, ce-ar fi să ne dorim şi noi 
pe câţiva din seminţiile noastre? 

Legolas se opri în faţa porţii şi îşi îndreptă ochii luminoşi spre 
miazănoapte şi spre răsărit şi tulburarea se aşternu pe chipul lui frumos. 

- Nu cred că ar veni careva, spuse. Fi nu au de ce să pornească la 
război; pentru că războiul a pornit-o de-acum spre tărâmurile lor. 

O vreme cei trei prieteni merseră alături, vorbind de una, de alta de- 
spre bătălie, coborând la vale după ce trecură de poarta sfărâmată, 
trecând de movilele celor căzuţi în luptă, înălțate pe pajiştea verde de 
lângă drum, până ce ajunseră pe Stăvilarul lui Helm de unde priviră în 
Văgăună. Gruiul Morţii se afla chiar acolo, negru, înalt, pietros, şi iarba 
brăzdată şi călcată în picioare de către huorni se vedea cu limpezime. 
Dunlendingii (Locuitorii Ţării Murge Dunland (n.tr.)) şi mulţi oameni 
din garnizoana Cetăţii trudeau la Stăvilar, pe câmpuri şi în jurul zidur- 
ilor dărâmate de dincolo de ele; numai că totul părea cufundat într-o 
linişte ciudată: o vale istovită, odihnind după o mare furtună. După o 
vreme, cei trei prieteni întoarseră spatele priveliştii şi se duseră să ia 
prânzul în Sala cea mare a Cetăţii. 

Regele sosise înaintea lor şi de cum intrară ei îl chemă pe Merry la 
sine, poftindu-l să se aşeze alături. 

- Nu aşa aş fi vrut să arate totul, zise Théoden, căci prea puţin se 
aseamănă locul acesta cu frumoasa mea casă în Edoras. lar prietenul tău 

e dus, deşi aici ar trebui să fie, cu noi. Va mai trece însă multă vreme 
până vom şedea tu şi cu mine la masa mea îmbelşugată din Lăcaşul 
Auriu; vreme nu va fi de benchetuit când mă voi întoarce acolo. 

Acum însă, dă-i drumul! Mănâncă şi bea şi să stăm de vorbă cât mai 
putem. Apoi vei călări împreună cu mine. 

- Mi-e îngăduit? făcu Merry surprins şi încântat. Ce minunat ar fi! Ni- 
cicând nu se simţise mai recunoscător pentru asemenea vorbe omenoase. 
Mă tem că stau în drumul tuturor, murmură el; dar să ştiţi că tare aş vrea 
să fac şi eu ce-mi stă în puteri. 

- Nu mă îndoiesc, nu mă îndoiesc, zise regele. Am pregătit un ponei de 
muntean, un animal bun, anume pentru tine. Te va purta la fel de iute ca 
orice cal pe drumurile pe care le vom străbate. Căci din Cetate o s-o luăm 
pe poteci de munte, nu prin câmpie, astfel vom ajunge în Edoras prin 
Valea Calvarului, unde mă aşteaptă Lady Éowyn. Vei fi scutierul meu, 
dacă voieşti. Éomer, se află ceva straie de luptă prin locul ăsta, pe care le- 
ar putea purta Thainul, scutierul meu? 

- Nu prea sunt depozite de arme pe-aici, Măria ta, răspunse Éomer. 
Poate că o să găsim totuşi un coif care să i se potrivească; za ori sabie însă 
nu avem pentru cineva de înălțimea lui. 

- Sabie am eu, răspunse Merry, coborând de pe locul său şi trăgând din 
teaca neagră tăişul lui mic, dar scăpărător. Copleşit dintr-o dată de dra- 
goste pentru bătrânul acesta, îngenunche într-un genunchi, îi luă mâna şi 
i-o sărută. 

- Pot să aşez sabia lui Meriadoc din Comitat în poala Măriei tale, Rege 
Theoden? strigă el. Primeşte-mi serviciile, dacă voieşti! 

- Bucuros, răspunse regele; şi aşezându-şi mâinile lungi şi bătrâne pe 
creştetul castaniu al hobbitului, îi dădu binecuvântarea sa. Şi-acum 
ridică-te, Meriadoc, cavaler de Rohan şi al casei de Meduseld! spuse. la-ţi 
sabia şi poart-o cu noroc! 

- Ca un tată îmi veţi fi. 

- Pentru o vreme, da, răspunse Théoden. 

Apoi statură de vorbă în timp ce mâncau, până îi întrerupse Éomer: 

- Măria ta, aproape că a sosit ceasul să ne aşternem la drum. Să-i rog 
pe oameni să sufle din corni? Dar Aragorn unde e? Jilţul lui e gol, iar el 
nu a mâncat. 

- Ne pregătim de plecare, hotărî Théoden, iar Seniorului Aragorn să-i 
fie trimisă vorbă că ora e târzie. 

Însoţit de garda sa şi de Merry, regele trecu de poarta Cetăţii spre 
pajiştea unde se strângeau Călăreţii. Mulţi încălecaseră. Avea să fie o 
companie mare; căci regele lăsa doar o garnizoană mică în Cetate şi toţi 

cei de care nu era nevoie acolo călăreau spre Edoras, unde aveau să se în- 
armeze. O mie de sulițaşi plecaseră de cu noapte într-acolo; dar tot mai 
erau vreo cinci sute sau chiar mai mulţi care îl însoțeau pe rege, mai toţi 
bărbaţi de pe plaiurile şi văile din Depresiunea de Apus. 

Ceva mai la o parte stăteau Pribegii, tăcuţi, aliniaţi, înarmaţi cu sulițe, 
arcuri şi săbii. Erau înveşmântaţi în mantii de-un cenuşiu închis, iar glu- 
gile erau trase peste coif şi cap. Caii erau puternici, falnici, dar nețesălați; 
iar unul n-avea călăreț, tocmai calul lui Aragorn, pe care-l aduseseră cu 
ei din meleagul nordic; Roheryn era numele lui. Nici o strălucire de 
nestemată sau aur şi nici un alt ornament nu împodobea harnaşamentele 
sau armurile; iar călăreţii nu purtau nici un alt însemn ori blazon, în 
afara paftalei de argint, sub forma unei stele cu raze, care prindea fiecare 
pelerină pe umărul stâng. 

Regele urcă în şa, Coamă de Zăpadă se numea calul, iar lângă el Merry 
aburcă pe poneiul său, Stybba. Numaidecât pe poartă ieşi Éomer, şi cu el 
veneau Aragorn şi Halbarad care purta marele toiag învelit în negru, şi 
încă doi bărbaţi înalţi, nici tineri nici bătrâni. Atât de mult semănau cei 
doi, feciorii lui Elrond, încât puţini puteau să-i deosebească: cu păr ne- 
gru, ochi cenuşii, iar pielea obrajilor albă ca a elfilor; înveşmântaţi la fel, 
cu zale strălucitoare sub mantii gri-argintii. În urma lor veneau Legolas 
şi Gimli. Dar Merry avea ochi doar pentru Aragorn, atât de uimitoare era 
schimbarea pe care o vedea în el ca şi când într-o singură noapte ani fără 
număr se prăvăliseră peste el. Posomorit îi era chipul, pământiu, istovit. 

- Mintea mi-e cuprinsă de tulburare, Măria ta, zise el, oprindu-se lângă 
calul regelui. Am auzit vorbe ciudate şi presimt primejdii în depărtare. 
Am stat şi-am cumpănit îndelung şi mă tem că trebuie să mă îndrept 
spre altă ţintă. Spune-mi Théoden, acum te îndrepţi spre Valea Cal- 
varului, cât vei face până acolo? 

- E trecut cu o oră de amiază, zise Éomer. Înainte să pogoare noaptea 
celei de-a treia zile de-acum încolo ar trebui să ajungem la Fort. O noapte 
va fi trecut atunci după Luna plină, iar adunarea poruncită de Rege va 
urma a doua zi. Mai iute de-atât nu izbutim dacă e să strângem forţele 
din Rohan. 

Aragorn rămase tăcut o vreme. 

- Trei zile, murmură el, şi abia atunci va începe adunarea. Dar pricep 
că nu se poate mai repede. 

Ridică privirile şi pe faţa lui se citea că luase o hotărâre, căci era mai 
puţin chinuită. 

- Atunci, cu voia Măriei tale, am ales altminteri pentru mine şi fârtaţii 
mei. Va trebui să ne urmăm drumul nostru, fără să ne mai ferim. Pentru 

mine vremea tăinuirii a trecut. Mă voi îndrepta spre răsărit, pe cel mai 
iute drum, şi voi urma Căile Morților. 

- Căile Morților! exclamă Théoden, înfiorat. De ce le pomeneşti? 

Éomer se răsuci spre Aragorn, aţintindu-l cu privirea, iar lui Merry i se 
păru că feţele Călăreţilor care se aflau în apropiere şi auziseră cele spuse 
păliră deodată. 

- Dacă s-ar afla cu adevărat asemenea căi, mai zise Théoden, poarta lor 
se găseşte în Valea Calvarului; dar nici o fiinţă vie nu poate trece de ea. 

- Vai, vai, Aragorn, prietene! se întrista Éomer. Nădăjduisem că vom 
merge la război împreună; dar dacă tu cauţi Căile Morților, înseamnă că 
a sosit clipa despărțirii noastre şi nu prea cred că ne vom mai întâlni 
vreodată sub soare. 

- Cu toate acestea, acel drum îl voi urma. Dar ascultă-mă ce-ţi spun, 
Éomer, poate că ne e dat să ne mai întâlnim în bătălie, chiar dacă între 
noi se vor afla toate armiile din Mordor. 

- Vei face precum voieşti, prinţe Aragorn, zise Théoden. Aşa ţi-o fi 
scris, să apuci pe căi ciudate pe care alţii nu-ndrăznesc. Mă amărăşte des- 
părţirea asta, ce-mi împuţinează forţele; dar acum trebuie s-o apuc pe 
cărări de munte, fără altă zăbavă. Cu bine! 

- Cu bine, Măria ta! răspunse Aragorn. Spre victorie să ți se îndrepte 
paşii! Cu bine, Merry! Te las în mâini bune, mai bune decât speram 
atunci când i-am hăituit pe orci până în Fangorn. Legolas şi Gimli or să 
mai vâneze cu mine, aşa nădăjduiesc; dar n-o să te uităm nicicând. 

- Cu bine! zise Merry. 

Nu mai ştia ce să spună. Se simţea foarte mic şi era zăpăcit şi întristat 
de toate aceste vorbe sumbre. Mai mult ca oricând simţea acum lipsa 
veseliei de nestăvilit a lui Pippin. Călăreţii erau gata de drum, nu mai 
aveau astâmpăr; Merry nu-şi mai dorea decât să pornească odată şi să se 
isprăvească totul cât mai repede. 

Apoi Théoden îi mai spuse ceva lui Éomer, după care, înălţându-şi 
mâna, strigă spre Călăreţi şi aceştia porniră. Traversară Stăvilarul şi 
coborâră spre Văgăună, de unde, cotind brusc spre răsărit, o luară pe un 
drumeag ce înainta pe la poalele dealurilor preţ de o milă sau poate mai 
mult, până când, cotind spre miazăzi, se întorcea înapoi, pierzându-se 
printre dealuri. Aragorn călări până la Stăvilar, privind cum coboară oa- 
menii regelui spre Viroagă. Apoi se răsuci spre Halbarad şi spuse: 

- Au plecat trei fiinţe pe care le iubesc, pe cea mai mică în egală 
măsură ca pe celelalte. Habar n-are piticuţul spre ce se îndreaptă; dar şi 
dacă ar şti, tot s-ar duce. 

- Or fi cei din Comitat un popor mic, dar cu virtuţi nepreţuite, zise 
Halbarad. Nu ştiu ei cât trudim să le apărăm hotarele, însă nu le port 
pică pentru asta. 

- Şi uite că sorţile ni s-au împletit, spuse Aragorn. Dar, vai! de-aici în- 
colo ne despărţim. Asta e, să îmbuc şi eu ceva şi apoi o să trebuiască s-o 
luăm din loc în mare grabă. Veniţi, Legolas şi Gimli! Avem de vorbit cât 
mănânc. 

Se întoarseră tustrei în Cetate; o vreme însă Aragorn şezu tăcut la 
masa din sală, iar ceilalţi îl aşteptară să se hotărască să vorbească. 

- Hai! îl îndemnă Legolas într-un târziu. Spune ce ai de spus şi 
uşurează-ţi inima şi alungă umbra! Ce s-a întâmplat de când ne-am reîn- 
tors în locul ăsta sumbru în dimineaţa cenuşie? 

- O luptă mult mai cruntă pentru mine, decât bătălia pentru Cetatea 
Cornului, răspunse Aragorn. Am privit în Piatra Orthanc, prieteni. 

- Ai privit în piatra aia blestemată a magiei! exclamă Gimli şi chipul lui 
fu cuprins de teamă şi uluire. Lui... i-ai zis ceva? Chiar şi Gandalf se 
temea de întâlnirea asta. 

- Uiţi cu cine vorbeşti, zise Aragorn aspru şi ochii lui scăpărară. Nu 
mi-am făcut oare cunoscut titlul de nobleţe în faţa Jesonului din Edoras? 
Ce anume te temi că i-aş putea spune? Nu, Gimli, îşi înmuie el vocea; 
aerul sever îi pieri de pe chip, acum arăta ca şi când se perpelise nopţi în- 
tregi chinuit de durere. Nu, prieteni, eu sunt stăpânul de drept al Pietrei 
şi am dreptul şi puterea să o folosesc, sau cel puţin aşa gândesc eu. De 
dreptul pe care-l am nu se poate îndoi nimeni. Puterea mi-a ajuns... pe 
muchie de cuţit. 

Trase adânc aer în piept. 

- A fost o luptă amarnică şi istovirea nu se lasă dusă uşor. Nu i-am 
spus nici un cuvânt şi până la urmă am făcut ca Piatra să se supună 
voinţei mele. El n-o să poată îndura aşa ceva. M-a zărit. Da, jupâne 
Gimli, m-a văzut, dar sub altă înfăţişare decât aceea pe care-o aveţi voi în 
faţa ochilor. Dacă acest lucru o să-l ajute, atunci am greşit ce-am făcut. 
Dar nu cred, nu, nu cred. L-a lovit drept în inimă, să ştie că trăiesc şi că 
am păşit pe pământul ăsta - eu aşa socotesc; căci până acum n-a ştiut 
asta. Ochii din Orthanc nu au străpuns armura lui Theoden; numai că 
Sauron nu a uitat de Isildur şi de sabia lui Elendil. Acum, tocmai în 
ceasul în care să se împlinească marile lui planuri, apar moştenitorul lui 
Isildur şi Sabia; căci am arătat tăişul făurit din nou. Încă nu e atât de 
puternic încât să nu-i mai fie teamă: nu, nu, îndoiala îl roade fără milă. 

- Cu toate acestea, are mare putere, spuse Gimli; şi acum o să lovească 
şi mai iute. 

- Lovitura pripită nimereşte adesea pe de lături, zise Aragorn. Trebuie 
să-l încolţim de duşman, să nu-l mai aşteptăm pe el să facă prima 
mutare. Vedeţi voi, prietenii mei, când am reuşit să stăpânesc Piatra, am 
aflat multe lucruri. Am văzut cum o mare primejdie se apropie pe 
neaşteptate de Gondor, venind dinspre Miazăzi, şi aceasta va atrage 
împotrivă-i o mare parte din forţa de apărare din Minas Tirith. Dacă nu i 
se ţine piept fără zăbavă, nici n-o să treacă zece zile de-acum încolo şi 
Oraşul va fi pierdut - eu aşa socotesc. 

- Atunci pierdut va fi, zise Gimli. Căci ce ajutor poate fi trimis într- 
acolo şi cum ar putea să ajungă la timp? 

- De trimis, n-am ce trimite, astfel că trebuie să mă duc eu însumi. Însă 
nu se află decât un singur drum prin munţi care mă va scoate la liman 
înainte ca totul să fie pierdut: Căile Morților. 

- Căile Morților! exclamă Gimli. Un nume de temut; şi câtuşi de puţin 
pe placul oamenilor din Rohan, din câte am văzut eu. Oare cei vii pot 
urma această cale fără a pieri? Şi chiar dacă o iei pe acolo, cum vei putea 
ţine doar tu piept atacurilor asupra Mordorului? 

- De la venirea rohirrimilor, răspunse Aragorn, nimeni dintre cei vii n- 
a mai umblat pe acea cale, căci închisă le este. Dar în ceasul ăsta întun- 
ecat, moştenitorul lui Isildur o poate folosi, numai să cuteze: Ascultaţi ce 
vă spun! lată ce solie mi-au adus fiii lui Elrond de la tatăl lor din Vâl- 
ceaua Despicată, cel mai înţelept printre învățații într-ale poveştilor din 
trecut: Rugați-l pe Aragorn să-şi amintească de cuvintele clarvăzătorului şi de 
Căile Morților. 

- Şi care-ar fi cuvintele clarvăzătorului? vru să ştie Legolas. Şi Aragorn 
răspunse: 

- lată ce-a spus Malbeth clarvăzătorul, în zilele lui Arvedui, ultimul 
rege din Fornost: 

Peste pământuri umbre lungi resfiră 

Spre soare-apune văluri de-ntuneric 

Şi Turnul e-n cutremur; Judecata 

E-aproape de-ale regilor morminte - 

Căci, iată, ceasul greu al sperjurilor sosit-a 

Şi se trezesc cei Morți, din nou să steie 

La Piatra din Erech, unde s-asculte 

Un corn chemând acolo dintre dealuri. 

Al cui să fie cornul şi cine-i va chema 

Pe cei uitaţi din seara cenușie? 

Moştenitorul celui căruia i-au jurat 

Cu toţii, o să vină de către Miazănoapte; 

Nevoia-l va împinge să treacă înainte 
Spre poarta unde-i Calea celora din Morminte. 


- Întunecate căi, fără-ndoială, zise Gimli, dar nu mai întunecate decât 
îmi par stihurile astea. 

- De reuşeşti să le desluşeşti mai bine, te rog, atunci, să mă-nsoţeşti, 
căci pe acea cale o voi apuca acum. N-o fac cu bucurie, să ştii; doar ne- 
voia mă împinge. Prin urmare, n-aş vrea să vii decât dacă ţi-e voia astfel, 
căci vei avea de înfruntat osteneală şi frică mare şi poate şi alte cele încă 
şi mai mari. 

- Voi merge cu tine chiar şi pe Căile Morților, oriunde-ar duce astea, 
răspunse Gimli. 

- Vin şi eu, spuse Legolas, pentru că nu mă tem de morţi. 

- Trag nădejde că cei care-au fost uitaţi n-au uitat cum să se lupte, zise 
Gimli, altfel nu văd de ce i-am tulbura. 

- Vom afla numai de vom ajunge la Erech, spuse Aragorn. Dar 
jurământul pe care-l făcuseră le cerea să lupte împotriva lui Sauron, prin 
urmare trebuie să lupte dacă e să-şi împlinească jurământul. La Erech se 
află o altă piatră neagră, adusă, din cât se spune, din Númenor, de către 
Isildur; şi a fost aşezată pe o colină, şi pe ea i-a jurat Regele Munţilor 
credinţă atunci, la începuturile tărâmului Gondor. Când însă s-a întors 
Sauron, şi iarăşi a devenit puternic, Isildur le-a cerut Muntenilor să-şi îm- 
plinească jurământul, dar ei n-au vrut: pentru că în Anii întunecimii s-au 
închinat lui Sauron. 

Şi-atunci Isildur i-a spus Regelui lor: „Cel de pe urmă rege vei fi. Şi de 
Apusul dovedi-se-va mai puternic decât al tău Stăpân Întunecat, blestem 
rostesc asupra ta şi a lor tăi: în veci să nu găsiţi odihnă pân'ce jurământul 
nu vi-l veţi împlini. Căci războiul acesta ani nenumărați va dura şi încă o 
dată veţi fi chemaţi, când se va apropia sfârşitul.” Şi au fugit din faţa 
mâniei lui Isildur, necutezând să meargă la război de partea lui Sauron; 
şi s-au ascuns în locuri tainice în munţi, rupând legăturile cu alți oameni 
şi pierind încet între înălțimile pustii. Şi spaima de Morţii fără Somn bân- 
tuie Muntele Erech şi toate locurile prin care a umblat seminţia lor. lar eu 
pe-acolo trebuie s-o iau, căci nimeni altcineva dintre cei vii nu mă poate 
ajuta. 

Aragorn se ridică în picioare. 

- Veniţi! strigă el, scoțând sabia care scapără în sala abia luminată a 
Cetăţii. Spre Piatra Erech! Voi căuta Căile Morților. Veniţi cu mine cei ce 
voiţi! 

Legolas şi Gimli nu răspunseră, se ridicară totuşi şi-l urmară pe 
Aragorn afară din sală. Pe pajişte încă îi aşteptau Pribegii cu capetele 
acoperite de glugi. Legolas şi Gimli urcară în şa. Aragorn sări pe spin- 
area lui Roheryn. Apoi Halbarad înălţă un corn mare şi chemarea aces- 
tuia răsună în Văgăuna lui Helm; şi cu acestea, porniră în galop, 
coborând precum tunetul povârnişul Viroagei, urmăriţi de privirile 
uluite ale bărbaţilor lăsaţi în urmă pe Stăvilar sau în Cetate. 

În vreme ce Théoden urma potecile cuminţi de pe coline, Frăția Sură 
străbătu cu mare iuţeală câmpia, iar a doua zi după-amiază ajunseră la 
Edoras; acolo făcură un popas scurt înainte să o ia pe vale în sus, şi astfel 
sosiră la Fortul Văii Calvarului o dată cu lăsatul întunericului. 

Lady Éowyn îi întâmpină bucuroasă de venirea lor; căci nicicând nu-i 
fusese dat să vadă oameni mai straşnici ca dunedainii şi chipeşii fii ai lui 
Elrond; dar cel mai mult au poposit privirile ei asupra lui Aragorn. Şi 
când s-au aşezat cu toţii la masă, au stat la sfat împreună, astfel că ea află 
despre toate cele ce se întâmplaseră de când plecase Theoden, căci până 
atunci doar veşti aduse în mare grabă îi ajunseseră la ureche; auzind de- 
spre bătălia din Văgăuna lui Helm şi despre măcelărirea fără milă a 
vrăjmaşilor lor şi despre atacul neaşteptat al lui Theoden şi a cavalerilor 
săi, ochii ei scăpărară. 

Într-un târziu spuse: 

- Domnii mei, trebuie că sunteţi osteniţi şi tare v-ar prinde bine să 
mergeţi la culcare în paturile ce v-au fost pregătite acum în grabă. Mâine 
însă veţi fi găzduiţi după cinstirea pe care o meritați. 

- Nu, domniţă, se împotrivi Aragorn, nu trebuie să-ţi faci griji din pri- 
cina noastră! Dacă putem să ne odihnim trupurile aici în astă-noapte şi să 
îmbucăm ceva mâine dimineaţă va fi de ajuns. Căci mă aflu pe drum cu 
o solie ce nu poate suferi amânare, astfel că pornim la primul ceas al 
zilei. 

La aceste vorbe ea zâmbi: 

- Atunci, domnul meu, ai dat dovadă de multă bunăvoință să te abaţi 
atâta amar de cale din drumul domniei-tale doar pentru a-i aduce veşti 
lui Éowyn şi pentru a-i vorbi în exilul ei. 

- Nici un bărbat nu s-ar gândi că şi-a irosit vremea cu o asemenea 
călătorie, nu se lăsă Aragorn mai prejos. Cu toate acestea, domniţă, tre- 
buie să ştii că nu aş fi putut să vin până aici dacă drumul pe care îl am de 
urmat nu ar fi trecut pe la Adăpostul din Valea Calvarului. 

- Atunci, domnul meu, răspunse ea cu vocea cuiva căruia nu-i place 
ceea ce tocmai a auzit, înseamnă că te-ai rătăcit; căci din Valea Calvarului 

nici un drum nu porneşte spre răsărit sau spre miazăzi; şi ai face mai 
bine să te întorci pe unde ai venit. 

- Câtuşi de puţin, domniţă, nu m-am rătăcit; căci aceste meleaguri mi-a 
fost dat să le străbat înainte să te fi născut domnia ta pentru a le dărui 
din frumuseţea-ţi. Valea aceasta are totuşi o cale de ieşire, şi eu pe aceea 
o voi urma. Mâine o voi apuca pe Căile Morților. 

Éowyn se uită la el ca trăsnită, sângele i se scurse din obraji şi multă 
vreme nu scoase nici un cuvânt, şi astfel rămaseră cu toţii cufundaţi în 
tăcere. 

- Dar, Aragorn, vorbi ea în cele din urmă, oare solia ta este aceea de a 
căuta moartea? Căci asta este tot ce vei găsi pe drumul acela. Morţii nu-i 
îngăduie pe cei vii să treacă. 

- Pe mine poate că or să mă îngăduie, spuse Aragorn; măcar voi face 
încercarea. Este singurul drum care-mi poate fi de folos. 

- Dar e nebunie curată. Uită-te la bărbaţii aceştia, vestiți şi viteji, pe 
care nu ar trebui să-i duci cu tine în lumea umbrelor, ci în luptă să-i con- 
duci, unde este nevoie de ei. Te conjur, rămâi aici şi însoţeşte-l pe fratele 
meu; căci numai aşa inimile noastre se vor bucura şi speranţele ne vor 
spori. 

- Nu e nebunie, domniţă, răspunse Aragorn; calea aceasta a fost aleasă 
pentru mine. lar cei care mă însoțesc o fac de bunăvoie; şi dacă ei doresc 
acum să nu mă urmeze, ci să se alăture rohirrimilor, sunt liberi s-o facă. 
Eu însă mă voi duce pe Căile Morților, singur de va fi nevoie. 

Nimeni nu mai spuse un cuvânt după acestea şi îşi continuară masa în 
tăcere; ea însă nu-şi dezlipea ochii de la chipul lui Aragorn şi comesenii 
înţeleseră că era chinuită de gânduri. În cele din urmă se ridicară cu toţii 
şi, mulţumindu-i pentru ospeţie, îi urară noapte bună şi se duseră la 
culcare. 

Dar când Aragorn ajunse la baraca ce avea să-i găzduiască pe el, pe 
Legolas şi pe Gimli, şi după ce însoțitorii săi intrară, numai ce apare 
Lady Éowyn şi-l cheamă pe nume. El se răsuci şi o zări precum o 
scăpărare în noapte, căci era înveşmântată în alb; ochii ei însă erau ca de 
jar. 

- Aragorn, de ce vrei să mergi pe drumul acela al morţii? 

- Pentru că aşa trebuie. Numai astfel am vreo speranţă să-mi împlinesc 
menirea în războiul împotriva lui Sauron. Nu eu aleg căile primejdiei, 
Éowyn. De-ar fi să merg acolo unde mi-a rămas inima, departe în Nord, 
acum aş hălădui prin minunata Vâlcea Despicată. 

O vreme ea rămase tăcută; cugetând parcă la ce ar fi putut să însemne 
aceste vorbe. Deodată îşi puse mâna pe braţul lui. 

- Eşti un senior neînduplecat şi hotărât şi astfel îşi câştigă bărbaţii re- 
numele. Câteva clipe tăcu iarăşi, apoi continuă: Domnul meu, dacă tre- 
buie să pleci, atunci lasă-mă să călăresc în urma ta. Căci mi s-a urât să 
stau ascunsă între dealuri, doresc să dau piept cu primejdia şi lupta. 

- Ai o datorie faţă de poporul tău, răspunse el. 

- Numai asta aud, datorie, strigă ea. Dar oare nu fac şi eu parte din 
Casa lui Eorl, nu-s şi eu străjer şi nu dădacă la copil? Destul am aşteptat 
şi mi-au şovăit picioarele. Dar acum nu-mi mai şovăie, aşa-mi pare, prin 
urmare nu am voie să fac cu viaţa mea ceea ce vreau? 

- Puţini pot face asta cu onoare. În privinţa domniei tale, domniţă: n-ai 
acceptat de bunăvoie să-ţi cârmuieşti poporul până la întoarcerea senior- 
ului lor? Dacă n-ai fi fost aleasă, în locul lui ar fi pus un mareşal ori un 
căpitan, care nu ar fi putut să-şi părăsească postul călare pe cal, oricât ar 
fi fost de sătul de ceea ce făcea. 

- Şi să fiu mereu aleasă? se îndârji ea. Să fiu mereu lăsată în urmă 
atunci când Călăreţii pleacă, să am grijă de gospodărie în vreme ce ei îşi 
câştigă renumele, ca la întoarcere să-i aştepte mâncarea gata gătită şi 
paturile aşternute? 

- Poate că va veni curând o vreme când nu se va mai întoarce nici un- 
ul. Va fi nevoie atunci de vitejie fără renume, căci nimeni nu-şi va aminti 
faptele ce sunt făcute pentru apărarea ultimă a caselor voastre. Dar nici 
nu vor fi faptele mai puţin vitejeşti doar pentru că nu sunt ridicate în 
slăvi. 

- Ceea ce ai spus vrea să însemne: eşti femeie, locul tău este în gos- 
podărie. Dar după ce bărbaţii mor în bătălie şi onoare, ai şi tu voie să 
mori arsă în casă, pentru că bărbaţii n-or să mai aibă nevoie de ea. Eu în- 
să mă trag din Casa Eorl, nu-s servitoarea nimănui. Ştiu să călăresc, să 
mânuiesc spada şi nu mă tem nici de moarte, nici de durere. 

- De ce anume te temi, domniţă? 

- De colivie. Să fiu ţinută după gratii până ce obişnuinţa şi bătrâneţea 
vor ajunge să nu le mai bage în seamă, iar din nădejdea de a împlini 
fapte mari nu va mai rămâne nici o dorinţă ori amintire. 

- Dar mie mi-ai spus să nu mă aventurez pe drumul pe care l-am ales, 
pentru că este primejdios? 

- E un sfat, nimic mai mult. Dar nu-ţi spun să fugi de primejdie, ci să te 
avânţi în bătălia în care spada îţi poate câştiga renumele şi victoria. Nu- 
mi place să văd cum sunt aruncate la vechituri lucruri preţioase. 

- Nici mie, spuse el. Prin urmare, ascultă-mă, domniţă: Rămâi pe loc! 
Căci solia ta nu se găseşte la Miazăzi. 

- Şi nici a celor care merg cu domnia ta. Te însoțesc doar pentru că nu 
vor să vă despărțiți - pentru că te iubesc. 

Spunând acestea, Éowyn se făcu nevăzută în noapte. 

Zorii luminau de-acum cerul, dar soarele încă nu se ivise la orizontul 
răsăritean, atunci când Aragorn se pregăti de plecare. Tovarăşii săi îl 
aşteptau călare, iar el tocmai voia să se aburce în şa când Lady Éowyn 
veni să-şi ia rămas-bun de la ei. Purta veşminte de Călăreți şi o sabie în- 
cinsă la brâu. În mână ținea un pocal, pe care-l duse la buze, sorbi din el 
şi le ură drum bun şi fără zăbavă; apoi întinse pocalul lui Aragorn, care 
luă o sorbitură şi zise: 

- Rămâi cu bine, Stăpână a ținutului Rohan! Beau pentru norocul bun 
al Casei din care te tragi, al domniei tale şi al poporului pe care-l câr- 
muieşti. lar fratelui astfel să-i spui: dincolo de umbre poate că ne vom 
întâlni din nou! 

La vorbele acestea, Gimli şi Legolas, care se aflau în apropiere, ar fi 
jurat că o văd plângând, ceea ce, la o fiinţă atât de vitează şi de mândră, 
părea încă şi mai dureros. Dar ea nu spuse decât atât: 

- Aragorn, chiar vei pleca? 

-Da. 

- Atunci nu mă laşi să mă alătur vouă, aşa cum v-am rugat? 

- Nu, domniţă. Căci nu pot îngădui un asemenea lucru fără învoire de 
la rege şi de la fratele domniei tale; iar ei nu se întorc decât abia mâine. 
Pentru mine însă fiecare ceas, fiecare minut e preţios. Cu bine! 

Atunci ea căzu în genunchi: 

-Te conjur! 

- Nu, domniță, zise el din nou şi, apucând-o de mână, o ridică în 
picioare. 

Îi sărută mâna, sări în şa, dădu pinteni calului şi porni în galop fără să 
se uite în urmă; şi numai cei care îl cunoşteau bine şi se aflau în preajmă 
îi văzură durerea de pe chip. 

Éowyn rămase nemişcată ca o stană de piatră, cu pumnii încleştaţi pe 
lângă trup, şi îi urmări cu privirea până intrară în umbrele întunecatului 
Dwimorberg, Muntele Bântuit, în care se afla Poarta Morților. Când se 
pierdură din vedere, ea se răsuci pe călcâie, împiedicându-se ca un 
nevăzător, şi se întoarse la casa ei. Însă nici unul dintre supuşii săi nu a 
văzut scena despărțirii, căci stăteau ascunşi de teamă şi nu aveau să iasă 
la iveală decât după ce se lumina bine de ziuă şi nesocotiţii străini se vor 
fi dus cu totul. 

Iar unii dintre ei spuneau: 

- Sunt creaturi elfeşti. N-au decât să se ducă acolo unde le e locul, în în- 
tunecime, şi nicicând să nu se mai întoarcă. Ne e de ajuns că trăim tim- 
puri rele. 

Dimineaţa era încă cenuşie, soarele nu se înălţase peste crestele negre 
ale Muntelui Bântuit ce se afla în faţa lor. O spaimă îi cuprinsese încă de 
când trecuseră printre şirurile de pietre străvechi, şi astfel ajunseră la 
Crângul Tainic. Acolo, în întunecimea arborilor negri, pe care nici măcar 
Legolas nu se simţea în stare s-o îndure prea mult, dădură peste o scobit- 
ură ce se deschidea la poala muntelui şi chiar în mijlocul potecii se afla o 
piatră colosală ce semăna cu un deget al sorții. 

- Îmi îngheaţă sângele în vine, zise Gimli, dar ceilalţi nu spuseră nimic 
şi vocea lui fu înăbuşită de covorul jilav de ace de brad de pe jos. 

Caii se împotriviră să treacă de piatră, încât călăreţii se văzură nevoiţi 
să descalece şi să-i ia de dârlogi. Şi astfel ajunseră în sfârşit în fundul 
văioagei; acolo se înălța un adevărat perete de stâncă, în care Poarta În- 
tunecată se deschidea înaintea lor ca o gură a nopţii. Semne şi chipuri 
erau cioplite deasupra arcului ei larg, prea întunecate şi ele pentru a 
putea fi citite, iar teama se răspândea din ea asemenea unor vapori 
cenuşii. 

Grupul se opri, inima fiecăruia părea să se fi oprit şi ea în piept, în 
afară de aceea a lui Legolas elful, pe care stafiile oamenilor nu-l 
înspăimântau. 

- Poarta asta e rea, zise Halbarad, şi moartea mea să află dincolo de ea. 
Cu toate acestea voi cuteza să-i trec pragul; dar caii nu o vor face. 

- Dar trebuie să intrăm, prin urmare şi caii vor intra, zise Aragorn. Căci 
dacă vom pătrunde în această întunecime, multe mile ne vor sta înainte 
şi cu fiecare oră pe care o pierdem, triumful lui Sauron se apropie tot mai 
mult. Urmaţi-mă! 

Aragorn porni primul, şi atât de puternică se dovedi voinţa lui, încât 
dunedainii şi caii îl urmară. Şi cu adevărat, dragostea pe care o purtau 
caii Pribegilor pentru stăpânii lor era îndestul de mare pentru ca ei să se 
arate gata să înfrunte până şi spaima Porții dacă stăpânii nu se pierdeau 
cu firea mergând alături de ei. Doar Arod, calul din Rohan, refuză să 
meargă, rămânând țintuit, tremurând şi asudând pradă unei spaime de 
ţi-era mai mare mila să-l priveşti. Legolas însă îi acoperi ochii cu mâinile 
şi îi cântă în ureche câteva vorbe care străbătură blânde bezna, până când 
calul se lăsă dus de dârlogi, astfel că şi Legolas păşi dincolo de prag. În 
urmă rămase numai Gimli, gnomul. 

Genunchii îi tremurau; Gimli se simţi cuprins de mânie împotriva lui 
însuşi. 

- Aşa ceva n-am mai pomenit, zise el, ca un elf să îndrăznească să 
păşească în lumea subpământeană, iar un gnom să se codească! 

Cu aceste vorbe se avântă înăuntru. Lui însă i se păru că-şi târa pi- 
cioarele peste prag; ca în clipa următoare peste ochii lui să se pogoare ca 
o negură, tocmai lui să i se întâmple asta, lui Gimli, fiul lui Gl6in, care 
umblase neînfricat prin atâtea adâncimi ale lumii. 

Aragorn mergea în frunte ţinând aprinsă deasupra capului una din 
torțele pe care le adusese cu sine de la Adăpostul din Valea Calvarului; 
Elladon, în coada şirului, ducea o altă torță aprinsă; rămas în urmă, 
Gimli se chinuia să-l întreacă, dar se împiedica tot timpul. Nu vedea 
nimic în afară de lucirea stinsă a torţelor; iar când tovarășii săi se opreau 
din mers, i se părea că e înconjurat de peste tot de o şopotire nesfârşită 
de voci, un murmur de cuvinte în nici una din limbile pe care le auzise 
vreodată. 

Nimic nu-i ataca şi nu li se împotrivea. Cu toate acestea frica punea tot 
mai mult stăpânire pe gnom pe măsură ce înainta - mai cu seamă pentru 
că ştia acum că nu mai era cale de întors; toate căile rămase în spatele lor 
erau înţesate de nevăzuţii stăpâni ai locului care-i urmau în întuneric. 

Şi astfel a trecut timp fără de măsură până când lui Gimli îi fu dat să 
vadă o primejdie de care apoi avea să-şi aducă aminte cu oroare. Drumul 
era larg, din câte îşi putea el da seama, dar dintr-o dată grupul ajunsese 
într-un imens spaţiu gol, fără urmă de pereţi într-o parte sau în alta. 
Gimli era atât de copleşit de teamă, încât abia mai putea merge. Undeva 
în stânga, ceva sclipi în întuneric la apropierea torţei lui Aragorn. Acesta 
se abătu din drum ca să vadă ce anume putea să sclipească astfel. 

- Oare nu se teme? murmură gnomul pentru sine. În oricare altă 
peşteră, Gimli fiul lui Gl6in s-ar fi repezit primul la lucirea aurului. Dar 
nu aici! N-are decât să zacă acolo ce-o-fi, neatins! 

Cu toate acestea, se apropie şi el şi-l văzu pe Aragorn îngenunchind în 
timp ce Elladon ţinea ridicate ambele torţe. În faţa lui se găseau osemin- 
tele unui om deosebit de mare. Purtase za, armura încă se mai afla acolo 
întreagă. Căci aerul peşterii era uscat precum colbul, iar zaua aurită. 
Centura era din aur şi granate, şi greu de aur îi era coiful de pe capul 
numai oase, întors cu faţa în jos. Căzuse aproape de peretele îndepărtat 
al peşterii, după cum se putea vedea acum, în faţa unei uşi de piatră ce se 
închisese cu repeziciune: căci oasele mâinii rămăseseră încleştate în 
crăpătura ei. O spadă cu tăişul crestat şi frânt zăcea lângă el, cu care, 
pare-se, scobise în stâncă într-o ultimă încercare disperată. 

Aragorn nu-l atinse, îl privi doar o vreme, apoi se ridică şi oftă. 

- Până şi florile de simbelmyn&,(veşnicuţe, n.tr.) mor, murmură el. Nouă 
colnice şi încă şapte înverzite-s de iarbă şi la capăt au ajuns lungii ani de 
când zace la uşa pe care în zadar s-a chinuit s-o deschidă. Unde duce 
oare? De ce să fi vrut să treacă dincolo? Nimeni nu va şti vreodată. 

Căci nu asta e solia mea! strigă el, întorcându-se spre peşteră, spre în- 
tunericul şopotitor din spatele lor. Păstraţi-vă comorile şi tainele pe care 
le-aţi strâns în Anii Blestemaţi! Nu cerem decât să ne putem grăbi. 
Lăsaţi-ne să trecem şi apoi puteţi veni! Vă chem să veniţi la Piatra Erech! 

Nici un răspuns altul decât tăcerea deplină, mai înspăimântătoare 
decât şopotirile dinainte; apoi o pală îngheţată care făcu torţele să 
pâlpâie şi apoi să se stingă de tot, nemaiputând să fie reaprinse. Despre 
ceea ce a urmat Gimli avea să-şi amintească prea puţin. Ceilalţi o porniră 
la drum fără zăbavă, dar el rămânea mereu la coadă, urmărit de o 
spaimă ce părea să-l caute anume pe el, gata-gata să-l înghită; şi de un 
zvon asemenea ecoului părelnic a mii şi mii de picioare. Se împiedica 
atât de ades, încât ajunse să se târască în patru labe, precum o fiară, 
simțind că nu mai poate îndura: ori ajungea la un capăt al drumului şi 
reuşea să scape, ori fugea îndărăt să dea piept cu teama aceea care-l 
urmărea. 

Pe neaşteptate auzi clipocit de apă, un zgomot dur şi limpede ca o 
cădere de piatră într-un vis de umbre întunecate. Bezna se subţia şi, hop! 
drumeţii trecură de o altă intrare, cu pragul de sus înalt, boltit şi larg şi 
cu un râuşor care curgea pe lângă ei; dincolo de intrare se zărea un drum 
care cobora abrupt printre pereţii de stâncă ce-şi desenau pe cer, mult 
deasupra lor, muchiile ascuţite ca o lamă de cuţit. Atât de adâncă şi de 
îngustă era acea ravenă, încât cerul apărea negru, cu stele mici clipind pe 
el. Cu toate acestea, după cum avea să afle Gimli mai târziu, mai erau 
două ceasuri până la apusul soarelui în acea zi, aceeaşi în care porniseră 
din Valea Calvarului; deşi, din câte ar fi putut el spune atunci, pe loc, se 
prea putea să fie amurgul unei zile dintr-un cu totul alt an sau chiar 
dintr-o altă lume. 

Drumeţii încălecară din nou şi Gimli sui în şa împreună cu Legolas. 
Călăreau în şir; seara pogorî peste lume aducând cu sine un amurg senin 
de un albastru-adânc; teama încă nu-i părăsise. Vrând să-i spună ceva lui 
Gimli, Legolas se răsuci spre el şi atunci gnomul zări sclipirea din ochii 
senini ai elfului. În urma lor venea Elladan, ultimul dintre ei, dar nu şi 
dintre cei care coborau atunci pe acelaşi drum. 

- Morţii sunt pe urmele noastre, spuse Legolas. Văd forme de oameni 
şi de cai şi stindarde palide, ca fuioarele de nori şi lăncii precum 

promoroaca într-o noapte cețoasă de iarnă. Morţii sunt pe urmele 
noastre. 

- Da. Morţii vin din urmă. Au fost chemaţi să se adune, răspunse 
Elladan. 

Într-un târziu ieşiră din ravenă, atât de brusc încât ai fi zis că ţâşniseră 
printr-o crăpătură din perete; la picioarele lor se căscau prăvălişurile un- 
ei văi largi şi abrupte, iar pârâul care curgea pe lângă ei cădea cu vuiet 
rece peste multe cascade. 

- Unde-n Pământul de Mijloc ne aflăm? întrebă Gimli, iar Elladan 
răspunse: 

- Am coborât de la izvoarele lui Morthond, râul cel lung cu ape reci ca 
gheaţa ce se varsă într-un târziu în mare după ce spală înălțimile Dol 
Amroth. De-acum nu va mai trebui să întrebaţi de unde-i vine numele: 
Rădăcina Neagră îl numesc oamenii. 

Valea Morthond forma un golf mare ale cărui ape se loveau de feţele 
sudice ale muntelui. Pantele sale abrupte erau acoperite de iarbă; dar la 
acel ceas totul apărea cenuşiu căci soarele apusese; departe jos, luminiţe 
licăreau în casele oamenilor. Valea era mănoasă, drept pentru care mulţi 
oameni sălăşluiau în ea. 

Fără să se răsucească în şa, Aragorn strigă tare, cât să-l audă toată 
lumea: 

- Prieteni, daţi uitării oboseala! Călăriţi, daţi pinteni! Trebuie să ajun- 
gem la Piatra Erech înainte ca astă zi să se stingă, iar drumul ne stă încă 
lung în faţă. 

Şi astfel, fără să se mai uite în urmă, au străbătut plaiurile acelea mun- 
toase până ajunseră la un pod peste torentul tot mai vijelios, dincolo de 
care găsiră un drum ce cobora la şes. 

Luminile se stingeau în case şi cătunuri la apropierea lor, uşile erau 
închise degrabă, pe câmpuri oamenii izbucneau în ţipete îngrozite şi o 
rupeau la fugă precum ciutele hăituite. Şi de peste tot se auzea acelaşi 
strigăt în înserarea tot mai adâncă: „Regele Morților! Regele Morților ne 
atacă!” 

Clopote băteau departe în vale şi toată suflarea din partea locului 
fugea din calea lui Aragorn; dar în graba lor, călăreţii Frăției Sure călăr- 
eau precum nişte adevăraţi vânători, până când caii începură să se 
împiedice de oboseală. Şi astfel, cu puţin înainte de miezul nopții, în în- 
tunericul la fel de adânc precum bezna peşterilor, ajunseră în sfârşit la 
Dealul Erech. 

De multă vreme dealul acela şi câmpurile pustii din preajma lui erau 
bântuite de spectrul Morților. Căci în vârful dealului se găsea o piatră 

neagră, rotundă ca un glob uriaş şi înaltă cât un stat de om, cu toate că 
jumătate din ea era îngropată în pământ. Părea venită din altă lume, ca şi 
când picase din cer, după cum credeau unii; dar cei care-şi mai aminteau 
legendele din Apusime povesteau că fusese adusă din ruinele de la Nú- 
menor şi pusă acolo de către Isildur însuşi, la descălecatul său. Nici unul 
dintre locuitorii văii nu cuteza să se apropie de ea şi nici să-şi facă 
sălaşuri în apropiere; căci spuneau că era locul de întâlnire al Oamenilor- 
umbre care se adunau acolo în vremuri de ameninţare şi spaimă, 
strângându-se în jurul Pietrei şi şuşotind. 

La acea Piatră ajunse grupul de călăreţi şi se opri în tăria nopţii. Elhor- 
in îi dădu lui Aragorn un corn de argint în care acesta suflă; celor ce se 
aflau în preajmă li se păru că aud cum alte cornuri răspund chemării, ca 
un ecou în grote adânci undeva departe. Nici un alt sunet nu desluşiră, 
cu toate acestea simțeau că dealul pe care se aflau ei fusese înconjurat de 
o mare armie; dinspre munţi cobora un vânt rece, precum răsuflarea 
duhurilor. Aragorn însă descălecă, se apropie de Piatră şi strigă cu voce 
de tunet: 

- Voi cei ce-aţi încălcat jurământul, de ce-aţi venit? 

O voce se auzi în noapte, ca venită de undeva de departe, care îi 
răspunse: 

- Pentru a ne împlini jurământul şi astfel a ne găsi pacea. 

- lată, ceasul acela a sosit, în sfârşit, zise Aragorn. Acum eu mă îndrept 
spre Pelargir, pe malul râului Anduin, iar voi mă veţi urma. Şi când tot 
acest meleag va fi fost curăţat de servitorii lui Sauron, abia atunci voi 
spune că jurământul a fost împlinit, iar voi veţi găsi pacea şi veţi putea 
pleca pentru totdeauna. Căci eu sunt Elessar, moştenitorul lui Isildur 
asupra ținutului Gondor. 

Rostind acestea, îl rugă pe Halbarad să desfăşoare marele stindard pe 
care-l adusese cu sine; dar, ce să vezi! stindardul era negru, iar dacă se 
afla vreun însemn pe el, întunericul îl ascundea. Şi se lăsă tăcerea şi nici 
şoaptă, nici oftat nu se mai auzi cât fu noaptea de lungă. Călăreţii în- 
noptară lângă Piatră, dar nu le fu dat să doarmă prea mult, căci simțeau 
împresurarea Umbrelor. 

Când se iviră zorile reci şi palide, Aragorn se ridică în pripă şi, 
sculându-i pe toţi ai săi, îşi reluară călătoria cu şi mai mare grabă şi 
oboseală, cum nici unul dintre ei nu mai cunoscuse până atunci, în afară 
de el, Aragorn, încât numai voinţa lui îi împingea înainte. Nici un alt om 
muritor nu ar fi avut puterea să îndure, decât doar dunedainii de la 
Miazănoapte, şi împreună cu ei Gimli gnomul şi Legolas dintre elfi. 

Trecură de Strâmtoarea lui Tarlang şi ajunseră în Lameon; Armia Um- 
brelor venea fără milă din urmă, iar în faţa lor se întindea spaima pe care 
o trezeau, şi asta până ajunseră la Calembel, pe râul Ciril şi soarele cobori 
sângeriu în spatele culmilor Pinnath Gelin, în Apus, în urma lor. Oraşul- 
căpetenie şi forturile din Ciril îi întâmpinară pustii, căci mulţi bărbaţi 
plecaseră la război şi toată suflarea ce mai rămăsese în acele locuri se 
refugiase între dealuri la aflarea veştii că se apropia Regele Morților. 
Ziua următoare însă zorii nu se mai iviră şi Frăția Sură intră în întuneci- 
mea Furtunii din Mordor şi pierdută fu pentru ochii muritorilor; numai 
Morţii îi urmară. 

Adunarea din Rohan 


D e-acum toate drumurile se îndreptau spre Răsărit pentru a da 
piept cu războiul care stătea să înceapă şi cu asaltul Umbrei. Şi în 
vreme ce Pippin se afla la Marea Poartă a Oraşului şi privea cum îşi făcea 
intrarea Prinţul din Dol Amroth, cu flamurile sale, Regele ținutului Ro- 
han cobora din munţi. 

Ziua se stingea. În ultimele raze ale soarelui umbrele Călăreţilor se 
desfăşurau prelungi şi ascuţite pe drum, înaintea lor. Întunericul se fur- 
işase în pădurile de brad ce acopereau povârnişurile munţilor. Regele 
domolise galopul calului acum, la capătul zilei. Poteca pe care venea el 
coti pentru a înconjura un pinten de stâncă şi intră sub bolta întunecoasă 
a copacilor, foşnind şoptit. Călăreţii coborau tot mai jos, într-un şir lung 
şi şerpuitor. Când într-un târziu ajunseră în partea de jos a defileului, se 
pomeniră că seara se lăsase în văioage. Soarele dispăruse, Amurgul îm- 
presura cascadele. 

Toată ziua îi însoţise curgerea sprinţară a unui pârâu ce izvora din pa- 
sul înalt rămas în urmă şi îşi croia valea îngustă printre pereţii stâncoşi 
acoperiţi de pini; aici, printr-o poartă de piatră, scăpa din strâmtoarea 
înălțimilor şi se revărsa într-o vale mai largă. De-a lungul ei înaintară 
Călăreţii şi dintr-o dată Valea Calvarului apăru în faţa ochilor lor, răsun- 
ând în înserare de tumultul apelor. Izvorul Zăpezii, ce se unea acolo cu 
firul unui pârâiaş, se prăvălea vijelios şi înspumat peste pietre, până jos 
în Edoras, printre dealurile înverzite, udând câmpiile. În dreapta, la 
capătul celălalt al văii largi, semeţul Ţanc al Voinicului domina peste 
nenumăraţii săi versanţi, înconjurat de nori; însă vârful său crenelat, în- 
gropat sub zăpezi veşnice, strălucea mult deasupra lumii, cu umbre al- 
bastre pe faţa dinspre Răsărit, pătat cu roşu de soarele însângerat pe faţa 
dinspre Apus. 

Merry privi cu uimire la acest ţinut străin despre care auzise multe 
poveşti în timpul călătoriei lor lungi. O lume fără cer, în care ochiul lui 
zărea, prin spărturi nedesluşite de văzduh adumbrit, doar povârnişuri, 

pereţi masivi de stâncă în spatele altor pereţi masivi şi cascade neîn- 
durătoare învăluite în aburi. Preţ de o clipă, Merry se pierdu în visare, 
ascultând vuietul apei, şoapta copacilor întunecaţi, pietrele care crăpau şi 
nesfârşita tăcere ce pândea dincolo de toate aceste zvonuri. lubea munţii 
sau îndrăgise gândul la ei ce se ţesuse din poveşti aduse de departe; 
acum însă era doborât de greutatea copleşitoare a Pământului de Mijloc. 
Îi era dor să închidă acea imensitate afară, iar el să se refugieze într-o 
cameră liniştită, în faţa focului din vatră. 

Era foarte obosit, căci, deşi călătoriseră încet, aproape că nu se opriseră 
din călărit pentru a se odihni. Oră după oră timp de aproape trei zile 
istovitoare urcase şi coborâse, peste trecători, prin văi lungi, peste multe 
pâraie. Uneori, acolo unde drumul se lăţea, călărise alături de rege, fără 
să bage de seamă că mulți dintre Călăreţi zâmbeau văzându-i aşa: hob- 
bitul pe poneiul lui micuţ, flocos şi sur, iar Seniorul Rohanului pe marele 
lui cal alb. Stătuse atunci de vorbă cu Théoden, povestindu-i despre 
ţinutul său şi despre felul de a fi al celor din Comitat, sau ascultând la 
rândul său poveşti despre Obşte şi despre vitejii oameni din străvechime. 
Dar cea mai mare parte a timpului, mai ales în această din urmă zi, 
Merry călărise de unul singur în spatele regelui, cufundat în tăcere, în- 
cercând să priceapă vorbirea aceea domoală şi sonoră a bărbaţilor care 
veneau în urma lui. Era o limbă ce părea să aibă multe cuvinte cunoscute 
de el, numai că erau rostite parcă mai profund şi cu mai multă forţă 
decât în Comitat, şi cu toate acestea nu reuşea să le lege pe înţeles. 
Uneori câte un călăreț îşi înălța vocea clară într-un cântec vesel, şi Merry 
îşi simţea inima tresăltând, deşi nu ştia despre ce era vorba în cântecul 
acela. Cu toate acestea, fusese singur şi nicicând parcă atât de singur ca 
acum, la capătul zilei. Se întreba unde-o fi ajuns Pippin în toată acea 
lume străină; şi ce se alesese de Aragorn şi Legolas şi Gimli. Şi deodată, 
cu o gheară de gheaţă în jurul inimii, se gândi la Frodo şi la Sam. „Pe ei îi 
uit! îşi spuse el cu reproş. Şi tocmai ei sunt mai importanţi decât noi toţi 
ăştialalţi. Şi am venit ca să-i ajut; dar acum trebuie să fie la sute de mile 
depărtare, dacă mai sunt în viaţă.” Tremură înfiorat. 

- În sfârşit, Valea Calvarului! spuse Eomer. Călătoria noastră aproape a 
ajuns la capăt. 

Se opriră. Potecile care ieşeau din defileul îngust coborau abrupt. 
Valea cea largă de jos, cufundată în amurg, abia se întrezărea, parcă 
printr-o fereastră înaltă. O singură luminiţă sclipea pe malul râului. 

- S-o fi terminând ea călătoria asta, spuse Théoden, dar eu mai am 
mult de mers. Noaptea trecută a fost lună plină, astfel că mâine di- 
mineaţă voi pleca spre Edoras, la sfatul obştei. 

- De vrei să-mi urmezi povaţa, zise Éomer cu voce coborâtă, după sfat 
te vei întoarce aici, până când se va sfârşi războiul, de-o fi să-l câştigăm 
sau să-l pierdem. 

Theoden zâmbi. 

- Nu, fiul meu, şi tare te-aş ruga să nu susuri în urechile mele bătrâne 
vorbele mieroase ale lui Limbă de Vierme. Se ridică în scări şi privi îna- 
poi la lungul şir al oamenilor săi, care se pierdea în întunericul din urmă, 
şi zise: Ani îndelungaţi îmi par să fi trecut de când am pornit spre apus, 
chiar de-au fost doar câteva zile; dar nicicând nu mă voi mai sprijini de- 
un toiag. De-o fi să pierdem războiul, ce rost mai are să mă ascund în 
munţi? lar de-o fi să-l câştigăm, gândeşti că voi suferi vreo clipă că-mi 
irosesc şi ultimele puteri, chiar de-ar fi să cad în luptă? Dar să lăsăm as- 
tea acum. La noapte voi rămâne în Adăpostul din Valea Calvarului. Mă- 
car atât ne-a mai rămas, o noapte de pace. Să mergem! 

Ajunseră în vale în amurgul târziu. Izvorul Zăpezii curgea aici pe 
lângă peretele apusean al văii; poteca îi duse curând la un vad unde 
apele puţin adânci şopoteau peste pietre. Vadul era păzit. Când se 
apropie regele, mulţi bărbaţi săriră în drum din umbrele stâncilor; dar 
văzând cine era musafirul, strigară cu voci pline de bucurie: 

- Théoden Regele! Regele Théoden! Se întoarce Regele Obştei! Unul 
dintre ei suflă cu putere în corn. Valea se umplu de ecou. Alţi corni 
răspunseră şi pe malul celălalt al râului se iviră lumini. 

Deodată izbucni un cor de trâmbiţe de undeva de pe înălțimi, 
răsunând pare-se, dintr-o scobitură care strângea toate notele într-o sin- 
gură voce, rostogolind-o şi izbind-o de pereţii de stâncă. 

Aşa s-a întors Regele Obştei victorios din Apus în Adăpostul din Valea 
Calvarului, la poalele Munţilor Albi. Găsi acolo adunată tot ce mai 
rămăsese din forţa poporului său; căci de cum se dusese vestea sosirii 
lui, căpitanii încălecaseră degrabă să-l întâmpine la vad, aducând cu ei 
veşti de la Gandalf. În fruntea lor se afla Dânhere, căpetenia locuitorilor 
din Valea Calvarului. 

- Stăpâne, acum trei zile în zori lute ca Gândul a venit iute ca vântul 
din Apus în Edoras, aducându-l cu sine pe Gandalf care ne-a umplut in- 
imile de bucurie, vestindu-ne despre victoria domniei tale. Şi ne-a mai 
zis că domnia ta porunceai să grăbim adunarea Călăreţilor. Şi după aceea 
a venit Umbra înaripată. 

- Umbra înaripată? făcu Théoden. Am zărit-o şi noi, dar asta a fost în 
toiul nopţii dinaintea celei în care ne-a părăsit Gandalf. 

- Se prea poate, stăpâne. Numai că aceeaşi Umbră, ori poate alta ase- 
menea ei, o întunecime zburătoare ca o pasăre monstruoasă, a trecut 

peste Edoras în acea dimineaţă şi toată suflarea s-a cutremurat de teamă, 
căci peste Meduseld a dat roată, apoi s-a lăsat în jos până aproape de 
coama casei, şi făcând aceasta s-a auzit un țipăt care ne-a oprit inimile în 
loc şi alta nu. Atunci Gandalf ne-a sfătuit să nu ne strângem pe câmpie, 
ci să te întâmpinăm aici, în vale, la pavăza munţilor. Şi ne-a mai rugat să 
nu aprindem lumini sau focuri, decât atât cât este de trebuinţă. Şi aşa am 
făcut. N-am putut să nu dăm ascultare sfaturilor lui Gandalf. Nădăjduim 
că şi domnia ta ne-ar fi sfătuit la fel. Până acum nu ne-a mai fost dat să 
vedem astfel de lucruri rele în Valea Calvarului. 

- Aţi făcut bine, încuviinţă Théoden. Acum mă voi duce la Adăpost, iar 
acolo, înainte să mă retrag, mă voi întâlni cu mareşalii şi căpitanii. 
Spune-le să vină la mine cât mai curând cu putinţă! 

Drumul o lua spre răsărit, traversând valea care în acel loc nu era îi 
lată de o jumătate de milă. Peste tot în jur, dâmburi şi scobituri acoperite 
de iarbă crudă, cenuşie în întunericul ce cobora, dar în faţă, departe, în 
capătul celălalt al văii, Merry zări un perete încreţit, ultimul dâmb-mar- 
tor al marilor rădăcini ale Ţancului Voinicului, străpuns de apele râului 
în vremuri apuse. 

Oriunde pământul se întindea drept, oamenii se strânseseră la mar- 
ginea drumului, izbucnind în urale la vederea regelui şi a călăreţilor ce 
veneau de la Apus; însă în spatele lor, până departe, se vedeau şiruri or- 
donate de corturi şi barăci, şi rânduri de cai legaţi de ţăruşi, precum şi 
grămezi de arme şi piramide de suliţi zburlite ca rămurişul încâlcit al co- 
pacilor abia sădiţi. Întreaga suflare adunată acolo se cufunda acum în în- 
tuneric şi, cu tot vântul rece al nopţii, care sufla dinspre înălțimi, nici un 
lămpaş şi nici un foc nu fusese aprins. Cu mantale groase pe umeri, 
străjerii treceau în sus şi-n Jos. 

Merry se întrebă câţi bărbaţi se strânseseră acolo. Nu le putea ghici 
numărul în întuneric, dar lui i se păreau a fi mii şi mii de soldaţi, în timp 
ce se uita ba într-o parte ba în alta, suita regelui ajunse sub stânca impun- 
ătoare ce închidea valea la răsărit; acolo drumul începea deodată să urce 
şi Merry îşi ridică uimit privirile. Aşa ceva încă nu-i mai fusese dat să 
vadă, căci drumul era o lucrare măreaţă, făcută de mâna omului în tim- 
puri pe care nici măcar legendele nu şi le aminteau. Urca unduindu-se ca 
un şarpe şi sfredelind peretele stâncii. Abrupt precum o scară, urca în 
curbe strânse, înainte, înapoi şi iar înainte. Caii puteau să-l răzbească, iar 
căruțele, dacă erau mânate încet, îl urcau şi ele, dar nici un vrăjmaş nu ar 
fi putut veni pe această cale, decât doar zburând prin văzduh, atunci 
când drumul era păzit în partea lui de sus. La fiecare cotitură se găseau 
piloni mari de piatră ciopliţi după chipul şi asemănarea oamenilor, cu 

mădulare butucănoase şi urieşeşti, picioarele ţinute cruciş şi braţele 
scurte încrucişate peste pântece umflate. Unele chipuri, o dată cu tre- 
cerea vremii, îşi pierduseră trăsăturile, în afară de găvanele întunecate 
ale ochilor care încă se aţinteau triste asupra trecătorilor. Călăreţii 
aproape că nici nu le băgau în seamă. Porecliseră ciopliturile oamenii- 
Pukel şi nici că le pasau de ei: nu mai aveau nici o putere şi nu mai in- 
spirau teamă; Merry însă privea cu mirare şi aproape cu milă la statuile 
acelea care se înălţau mohorâte în noapte. 

După o vreme, uitându-se în urmă, văzu că se afla la câteva sute de pi- 
cioare deasupra văii, dar departe, jos, reuşi cu greu să desluşească în 
beznă un şir lung şi şerpuitor de Călăreţi care treceau prin vad şi se 
îndreptau spre tabăra ce fusese pregătită pentru ei. Numai regele şi gărz- 
ile sale urcau sus, în Adăpost. Într-un târziu, suita regelui ajunse la un 
mal abrupt; drumul, tăiat printre doi pereţi de stâncă, urca o pantă scurtă 
şi ieşea pe un platou întins. Oamenii îl numeau Câmpul Firien, o păşune 
de munte acoperită cu iarbă verde şi iarbă-neagră. Mult deasupra văii 
adânci a Izvorului Zăpezii, înaintând până la poalele munţilor celor mari 
din zare: Ţancul Voinicului la miazăzi, iar la miazănoapte zimţii ca de 
ferăstrău ai masivului Irensaga, între care se desfăşura peretele neguros 
al Muntelui Bântuit, Dwimorberg, sumeţindu-se din spatele clinelor ab- 
rupte de pini întunecaţi. Două şiruri de pietre înalte şi fără formă 
împărțeau platoul în două, pierzându-se în noapte şi dispărând printre 
copaci. Cei care cutezau să urmeze acea cale ajungeau curând la Crângul 
Tainic, sub Dwimorberg, unde străjuia ameninţător pilastrul de stâncă şi 
se căsca umbra porţii interzise. 

Astfel arăta întunecatul Adăpost al Văii Calvarului, făurit de oameni 
de mult daţi uitării. Numele lor se pierduse, nici măcar cântecele sau 
legendele nu-şi mai aminteau de ele. Ce gând îi mânase să-l făurească - 
oraş să fi fost, ori poate un templu tainic, ori mormânt regesc - nimeni n- 
ar fi putut spune. Aici trudiseră în Anii Întunecimii, înainte ca vreo cora- 
bie să fi ajuns la țărmurile apusene sau Gondor, cel al dúnedainilor, să fi 
fost întemeiat; acum dispăruseră cu totul, doar oamenii-Pukel rămăseser- 
ă, şezând la cotiturile drumului. 

Merry se uită lung la şirurile de pietre aşezate în picioare; mâncate şi 
înnegrite de vreme, crăpate unele, altele sparte; precum şiruri de dinţi 
bătrâni şi flămânzi. Se întreba ce rost aveau pietrele acelea şi nădăjduia 
ca regele să nu le urmeze în bezna din partea cealaltă a Platoului. Abia 
atunci băgă de seamă că de-o parte şi de alta a căii pietroase se aflau cor- 
turi şi barăci; nu erau aşezate în apropierea copacilor, ci mai curând erau 
îngrămădite cât mai departe de aceştia, spre buza stâncii. Cele mai multe 

se găseau în dreapta, unde platoul se lărgea; în stânga - o tabără mai 
mică, în mijlocul căreia se zărea un pavilion înalt. De acolo se îndrepta 
acum către ei un călăreț, astfel că suita se abătu de la drum. 

Pe măsură ce se apropiau, Merry văzu că cel care venea în întâmpin- 
area lor era o femeie, cu cosiţe lungi care luceau în ultimele scăpărări ale 
amurgului, dar pe cap purta un coif şi era înveşmântată precum un 
războinic până la brâu, de care avea încinsă o sabie. 

- Slăvit să fii, Senior al Obştii! strigă ea. Inima-mi tresaltă de bucurie că 
te-ai întors. 

- Toate-s bune cu tine, Éowyn? întrebă Théoden drept salut. 

- Toate-s bune, răspunse ea; Merry însă ar fi zis că vocea o trădează, ca 
şi când femeia ar fi plâns, deşi era greu de crezut acest lucru, văzându-i 
faţa atât de severă. Toate bune, repetă ea. Drumul i-a obosit pe oameni, 
mai cu seamă că au trebuit să plece în grabă atât de mare de acasă. S-au 
rostit vorbe grele, căci a trecut multă vreme de când războiul ne-a alun- 
gat de pe câmpiile cele verzi; dar lucruri rele nu s-au întâmplat. Totul 
este aranjat cum se cuvine, după cum bine poţi vedea. Adăpostul tău 
este pregătit; am primit veşti despre tine, ştiam până şi ceasul la care 
aveai să soseşti. 

- Prin urmare Aragorn a sosit, înţelese Éomer. Mai este aici? 

- Nu, a plecat, zise Éowyn, răsucindu-se şi privind către munţii întun- 
ecaţi şi desenaţi pe cerul de la miazăzi şi de la răsărit. 

- Încotro s-a dus? 

- Nu ştiu, răspunse ea. A sosit noaptea şi a plecat ieri dimineaţă, 
înainte să apuce Soarele să se ivească de după culmile munţilor. S-a dus. 

- Eşti îndurerată, fiica mea, zise Théoden. Ce s-a întâmplat? Spune-mi, 
a zis ceva despre acel drum? şi arătă în depărtare, de-a lungul şirului de 
pietre, spre Dwimorberg. Despre Căile Morților? 

- Da. Şi a pătruns în umbrele de unde nu s-a întors nimeni. N-am putut 
să-l fac să se răzgândească. S-a dus. 

- Atunci drumurile noastre s-au despărţit, zise Fomer. E pierdut pen- 
tru noi. Va trebui să mergem mai departe fără el şi nădejdile noastre în- 
cep să se năruie. 

Călăriră în tăcere prin iarba scurtă a platoului, până ajunseră la pavil- 
ionul regelui. Merry văzu că totul era pregătit pentru găzduirea lor, şi 
nici chiar el nu fusese dat uitării. Un cort mic fusese înălţat lângă cel al 
regelui; Merry rămase singur lângă cort, în vreme ce oamenii treceau în 
sus şi-n jos prin faţa lui, intrând la rege şi sfătuindu-se cu acesta. 
Noaptea se adâncea şi culmile abia zărite ale munţilor de la apus purtau 
coroane de stele, dar cerul răsăritean era întunecat şi fără nici o stea. 


884 


Pietrele înşiruite păleau în beznă; dincolo de ele, încă şi mai întunecată 
decât noaptea, pândea umbra tot mai întinsă a muntelui Dwimorberg. 

- Căile Morților, murmură el pentru sine. Căile Morților? Ce-nseamnă 
toată povestea asta? Toţi m-au părăsit. Toţi s-au dus mânaţi de câte-o 
soartă. Gandalf şi Pippin la război, în Răsărit; Sam şi Frodo în Mordor; 
iar Pas Mare şi Legolas şi Gimli pe Căile Morților. Îmi va veni şi mie rân- 
dul, curând, aşa-mi pare. Mă-ntreb ce-or tot vorbi atâta şi ce-o fi având 
regele de gând să facă. Căci de-acum trebuie să mă duc încotro se duce 
el. 

Pradă acestor gânduri apăsătoare, îşi aminti deodată că îi era tare 
foame, astfel că se ridică să vadă dacă mai era vreunul în tabăra aceea 
ciudată, care să simtă acelaşi lucru. Dar chiar atunci răsună o trâmbiţă şi 
un bărbat veni să-l poftească pe scutierul Merry să-l servească pe rege la 
masă. 

Câteva draperii brodate despărţeau de restul pavilionului un colţişor 
aşternut cu blănuri; acolo, la o masă mică şedea Théoden împreună cu 
Éomer şi Éowyn şi Dtnhere, seniorul din Valea Calvarului. Merry stătea 
lângă jilţul regelui, servindu-l până când regele, dând la o parte 
gândurile ce-l măcinaseră până atunci, se răsuci spre el zâmbind. 

- Hai, meştere Meriadoc! zise el. N-am să te las să stai în picioare. Vei 
şedea lângă mine atâta vreme cât mă aflu pe pământurile mele, şi-mi vei 
veseli inima cu poveşti. 

Astfel că hobbitului i se făcu loc la stânga regelui, dar nimeni nu-i ceru 
să spună vreo poveste. Nici nu s-a vorbit prea mult în acest răstimp, toţi 
mâncau şi beau în tăcere; într-un târziu, luându-şi inima-n dinţi, Merry 
dădu glas întrebării ce-l rodea: 

- De două ori până acum, stăpâne, am auzit pomenindu-se de Căile 
Morților. Ce-s alea? Şi încotro s-a dus Pas Mare, vreau să spun Seniorul 
Aragorn? 

Regele oftă, dar nimeni nu răspunse; în cele din urmă, Éomer se în- 
dură de hobbit şi spuse: 

- Nu ştiu şi inimile noastre ni-s grele. Cât despre Căile Morților, tu în- 
suți ai păşit pe primele lor trepte. Nu, să nu crezi că am cobit! 

Dar drumul pe care am urcat duce la Poartă, acolo, în Crângul Tainic. 
Dar ce se află în spatele ei, nimeni nu ştie. 

- Nimeni nu ştie, vorbi Théoden, cu toate acestea aflăm câte ceva din 
legende străvechi, despre care arar se mai aminteşte acum. Dacă se află 
un sâmbure de adevăr în poveştile astea din bătrâni, care au ajuns de la 
cei din Casa Eorl până la noi din tată în fiu, atunci uşa de sub 
Dwimorberg duce la un drum tainic ce trece pe sub munte spre un capăt 

uitat de lume. Dar ca să-i desluşească secretele nimeni nu s-a încumetat 
după Baldor, fiul lui Brego, cel care i-a trecut pragul şi de atunci n-a mai 
fost văzut printre cei vii. A făcut un jurământ pripit atunci când a suflat 
din corn la petrecerea dată de Brego pentru a sărbători Lăcaşul Auriu 
Meduseld ce tocmai fusese construit, şi nicicând n-a mai ajuns să se aşeze 
pe jilţul cel înalt pe care-l moştenea de drept. 

Gura lumii vorbeşte că Morţii din Anii întunecimii păzesc calea şi nu 
îngăduie nici unui om viu să pătrundă în sălile lor ascunse; când şi când 
însă ei înşişi sunt văzuţi, ca nişte umbre, trecând pragul încoace şi 
coborând drumul de piatră. Atunci locuitorii din Vale îşi închid iute uşile 
şi-şi oblonesc fereştile şi stau pitiţi de frică. Numai că Morţii ies arar şi 
doar în vremuri de mare tulburare şi când se apropie moartea. 

- Însă în Vale se mai spune că de curând, când au fost nopţile fără lun- 
ă, o mare armie a trecut în devălmăşie pe aici, se băgă în vorbă Éowyn. 
Dincotro a venit, nimeni nu ştie, a luat-o însă în sus pe drumul de piatră 
şi s-a făcut nevăzută în munţi, ca şi când ar fi mers la o întâlnire. 

- Atunci de ce a luat-o Aragorn pe-acolo? întrebă Merry. Nu puteţi să- 
mi desluşiţi acest lucru? 

- Nimeni din lumea celor vii nu poate spune ceva despre noima faptei 
sale, zise Éomer, decât doar dacă ţi-o fi spus ţie nişte vorbe ca prieten al 
său, pe care noi să nu le fi auzit. 

- Tare schimbat mi s-a părut de când l-am văzut prima oară în casa re- 
gelui, spuse Éowyn; mai posomorit, îmbătrânit. Parcă însemnat de 
soartă, ca o fiinţă pe care o cheamă Moartea la sine. 

- Poate că a şi fost chemat, îşi dădu cu părerea Théoden; inima-mi 
spune că n-am să-l mai văd niciodată. Cu toate astea, e o faţă regească 
menită unui destin măreț. Şi mângâie-te cu acest gând, fiica mea, căci 
mângâiere îmi pare mie că-ţi trebuie în durerea pe care ţi-a pricinuit-o 
ăst oaspete. Se spune că atunci când neamul Eorling a coborât de la 
Miazănoapte şi a luat-o de-a lungul Izvorului Zăpezii în căutarea unor 
locuri bine ferite unde să se refugieze în vremuri de restrişte, Brego şi 
fiul său Baldor au urcat Scara Adăpostului şi au ajuns în dreptul Porții. 
Pe prag şedea un bătrân, mai bătrân decât vremea; fusese odată înalt şi 
maiestuos, dar acum arăta vârstat precum o piatră veche. Şi drept piatră 
l-au şi luat, căci nu s-a clintit din loc şi n-a rostit nici o vorbă, până când 
n-au încercat să treacă pe lângă el şi să intre. Atunci abia s-a înălţat din el 
o voce, de-ai fi zis că venea din pământ, şi cu mare uimire au auzit-o 
rostind într-o limbă de la soare-apune: Drumul este închis. 

S-au oprit, s-au uitat la el şi au băgat de seamă că încă era viu; iar 
bătrânul nu le-a întors privirea. Drumul este închis, a zis din nou vocea 

lui. A fost făcut de cei ce-s morți şi al Morților rămâne până la capătul zilelor. 
Drumul este închis. 

Şi când va fi acel capăt al zilelor? ar fi întrebat Baldor. Dar n-a primit 
răspuns la întrebare. Căci bătrânul a murit în acel ceas şi a căzut cu faţa 
la pământ; şi de atunci neamul nostru n-a mai aflat nimic despre 
străvechii sălăşluitori ai munţilor. Dar poate că a sosit acum tocmai acel 
capăt al zilelor şi Aragorn va fi lăsat să treacă. 

- Dar cum poate cineva să afle dacă e sau nu e capătul acela, fără să în- 
cerce Poarta? vru să ştie Éomer. Eu unul n-am s-o apuc pe acel drum, de- 
ar fi să am în faţa mea toate armiile din Mordor şi eu aş fi de unul singur 
şi n-aş avea nici o altă cale de retragere. Mare păcat că o asemenea soartă 
s-a abătut asupra unui om atât de viteaz în ceasul ăsta de mare restrişte! 
Nu-s ele destule relele de pe lume, fără să trebuiască să le căutăm sub 
pământ? Războiul bate la uşă. 

Se opri deodată, căci în acea clipă de afară se auzi un zgomot, o voce 
de bărbat strigând numele lui Théoden şi străjile care împiedicau pe 
cineva să intre. 

În clipa următoare draperia fu dată la o parte şi mai-marele străjerilor 
apăru în prag. 

- A venit un bărbat, stăpâne, un călăreț cu o solie din Gondor. Doreşte 
să se înfăţişeze Domniei voastre de îndată. 

- Lasă-l să intre! spuse Théoden. 

Intră un bărbat înalt şi, văzându-l, Merry îşi înăbuşi un strigăt; căci 
preţ de o clipă i se năzări că Boromir înviase din morţi. Dar îşi dădu re- 
pede seama că se înşelase; bărbatul era un străin, chiar dacă semăna cu 
Boromir de-ai fi zis că-i era rubedenie, la fel de înalt, cu ochii cenuşii şi 
înfăţişare mândră. Era înveşmântat precum un călăreț, mantie verde- 
închis peste o za lucrată măiestrit; coiful avea gravată în partea din faţă o 
stea mică de argint. În mână ţinea o săgeată, cu pene negre şi legată în 
oţel, dar vârful îi era vopsit în roşu. 

Căzu în genunchi şi întinse săgeata către Théoden. 

- Slavă ţie, Senior al neamului rohirrimilor, prieten al ținutului 
Gondor! spuse. Hirgon mă cheamă, sol călare al lui Denethor, şi-ţi aduc 
acest semn de război. Gondor se află la mare ananghie. Adeseori ne-a 
ajutat neamul rohirrimilor, numai că acum Seniorul Denethor vă cere să-i 
trimiteţi în ajutor întreaga voastră putere, şi cu iuţeala cea mai mare, alt- 
fel Gondorul va cădea. 

- Săgeata Roşie! zise Théoden luând-o în mâna sa, ca cineva care 
primeşte o chemare la război de mult aşteptată, dar tot pe atât de în- 
fricoşătoare atunci când, în cele din urmă, află de ea. Mâna îi tremura. 

Săgeata Roşie n-a fost văzută în Obşte de când mă ştiu eu pe pământ! 
continuă el. A sosit cu adevărat clipa? Şi cât socoteşte oare Seniorul Den- 
ethor că poate fi toată această putere şi iuţeală a mea? 

- Numai domnia ta poate şti acest lucru cel mai bine, stăpâne, răspunse 
Hirgon. Dar nu va trece mult până ce Minas Tirith va fi înconjurat, şi de 
nu vă stă în putere să înfrângeţi asediul pe care-l pun la cale multe pu- 
teri, Seniorul Denethor mă roagă să vă spun că, după judecata lui, e mai 
bine ca oştirile rohirrimilor să se afle înăuntrul zidurilor oraşului său, 
decât în afara lor. 

- Numai că el ştie foarte bine că noi suntem o seminţie ce luptăm mai 
curând călare, la loc deschis, şi că suntem împrăştiaţi în multe locuri, 
încât e nevoie de timp pentru a-i strânge pe toţi Călăreţii noştri. Nu este 
oare adevărat, Hirgon, că Seniorul din Minas Tirith ştie mai multe decât 
lasă să se înţeleagă prin această solie? Căci noi suntem de-acum în 
război, după cum ai văzut şi tu, fără îndoiala încât nu ne-ai găsit chiar 
nepregătiţi. Gandalf cel Sur a fost printre noi, şi chiar acum ne pregătim 
pentru bătălie în Răsărit. 

- Nu pot să spun ce ştie sau ce bănuieşte Seniorul Denethor din toate 
aceste lucruri, răspunse Hirgon. Ştiu doar că noi suntem la mare anangh- 
ie. Seniorul meu nu vă porunceşte, ci vă roagă să vă amintiţi de vechi 
prietenii şi jurăminte făcute de mult şi spre binele domniilor voastre să 
faceţi tot ceea ce vă stă în puteri. Am aflat că mulţi regi au pornit din 
Răsărit pentru a servi sub stindardul Mordorului. De la Miazănoapte şi 
până în câmpiile Dagorlad e mare tulburare şi zvon de război. La 
Miazăzi se urneşte neamul haradrimilor şi spaima a cuprins toate ţinu- 
turile noastre de coastă, încât prea puţin sprijin ne va veni din cea parte. 
Grăbiţi-vă! Căci sub zidurile oraşului Minas Tirith se va hotărî soarta 
vremii noastre, şi dacă puhoiul nu va putea fi oprit acolo, se va revărsa 
peste toate frumoasele câmpii din Rohan şi nici măcar în ăst Adăpost 
dintre munţi nu se va mai afla apărare. 

- Întunecate veşti, zise Théoden, dar nu şi neaşteptate. Lui Denethor 
spune-i însă că am veni în ajutorul celor din Rohan chiar şi dacă nimic nu 
l-ar ameninţa. Numai că am suferit pierderi însemnate în bătăliile cu 
trădătorul de Saruman. Şi încă trebuie să cumpănim la fruntariile noastre 
de la miazănoapte şi răsărit, după cum dau de înţeles chiar veştile de la 
el. Forţa asta pe care o stăpâneşte Seniorul întunecimii este atât de mare, 
încât ne poate ţine pe toţi încleştaţi în bătălie în faţa oraşului şi în astă 
vreme el să atace şi mai avan peste Râu, dincolo de Poarta Regilor. 

Dar să nu ne mai irosim vorbele cu sfaturi prevenitoare. Vom veni. 
Mâine începe înarmarea. Când totul va fi pus în ordine, pornim. Am 


888 


trimis călare la câmpie zece mii de suliţaşi ca să bage groaza în vrăjmaşii 
noştri. Acum mă tem că vor fi mai puţini; căci n-am să-mi las fortărețele 
nepăzite. Dar chiar şi aşa, măcar şase mii tot mă vor urma. Ci spune-i lui 
Denethor că la acest ceas de restrişte însuşi regele Obştii va cobor? în 
ținutul Gondor, chiar dacă nicicând nu va face drumul de întoarcere. 
Drumul este lung, dar omul şi animalul trebuie să ajungă la capătul lui 
cu destulă putere să poată lupta. De mâine dimineaţă într-o săptămână 
veţi auzi strigătul Fiilor lui Eorl coborând de la Miazănoapte. 

- O săptămână! exclamă Hirgon. Asta e, dacă aşa trebuie să fie, atunci 
aşa să fie. Nu se ştie însă dacă peste şapte zile de-acum încolo vă va fi dat 
să mai găsiţi doar ziduri preschimbate în ruine, asta dacă nu cumva 
primim un ajutor de unde nici cu gândul nu gândim. Măcar îi vei tulbura 
pe orci şi pe oamenii ăia oacheşi de la festinul lor din Turnul Alb. 

- Măcar atât, aşa e, spuse Theoden. Dar eu însumi abia am sosit de la 
bătălie şi dintr-o călătorie lungă şi-acum mă voi duce să mă odihnesc. 
Rămâi aici peste noapte. Mâine vei vedea adunarea armiei din Rohan şi 
vei porni la drum cu inima mai uşoară după o asemenea privelişte, şi 
mai iute de picior pentru a duce veştile. Sfaturile sunt mai bune di- 
mineaţa, iar noaptea poate schimba multe gânduri. 

Cu aceste vorbe, regele se ridică din jilţ şi toţi ceilalţi făcură la fel. 

- Duceţi-vă acum la culcare şi dormiţi bine, le ură el. Jupâne Meriadoc, 
nu mai am trebuinţă de serviciile dumitale în seara asta. Mâine di- 
mineaţă însă fii pregătit, căci te voi chema de cum răsare soarele. 

- Voi fi gata, zise Merry, chiar de mă vei ruga să te însoțesc pe Căile 
Morților. 

- Nu cobi! îl mustră regele. Nu se ştie dacă nu cumva or să fie mai 
multe drumuri cărora să li se potrivească acest nume. Eu însă n-am spus 
că te voi ruga să mă însoţeşti pe vreun drum. Noapte bună! 

- N-am să rămân aici numai ca să-l slujesc când o fi să se întoarcă! 
murmură Merry. N-am să rămân aici, n-am să rămân. 

Tot repetându-şi aceste vorbe, adormi într-un târziu în cortul său. Fu 
trezit de un bărbat care-l zgâlţâia. 

- Trezeşte-te, jupâne Holbytla, trezeşte-te! striga acesta. 

Cu greu Merry se smulse din visele sale adânci şi sări în capul oaselor 
speriat. Afară era încă întuneric, cel puţin aşa i se păru lui. 

- Care-i baiul? întrebă. 

- Te cheamă regele. 

- Da” încă n-a răsărit Soarele. 

- Aşa-i, şi nici n-o să răsară astăzi, jupâne Holbytla. Ai zice că nici nu 
va mai răsări vreodată. Sub norul ăsta, Timpul însă nu stă pe loc, chiar 
de-i pierdut Soarele pentru totdeauna. Grăbeşte-te! 

Îmbrăcându-se în grabă cu ce i-a căzut la îndemână, Merry se uită 
afară. Lumea întreagă era cufundată în întuneric. Însuşi văzduhul părea 
cafeniu, iar lucrurile din jur erau negre şi cenuşii şi lipsite de umbră; 
peste tot împrejur domnea o linişte profundă. Nu se zărea nici urmă de 
nor, decât poate departe, la apus, unde cele mai îndepărtate degete 
bâjbâitoare ale marelui întuneric se târau încă încoace şi printre ele pi- 
cura o geană de lumină. Deasupra capului atârna un acoperiş greu, mo- 
horât şi fără de formă, iar lumina mai curând lipsea decât creştea. 

Merry văzu că mulţi oameni stăteau şi se uitau în sus, murmurând; 
chipurile lor erau cenuşii, triste şi pe unele dintre ele se citea spaima. Cu 
inima strânsă se îndreptă spre pavilionul regelui. Hirgon, călăreţul din 
Gondor, ajunsese acolo înaintea lui şi alături de el se afla un alt om, 
semănând cu acesta la chip şi purtând aceleaşi veşminte, numai că era 
mai scund şi mai lat în umeri. Când intră Merry, acesta tocmai îi vorbea 
regelui. 

- Vine dinspre Mordor, stăpâne, spunea. A început de cu seară, după 
apusul soarelui. De pe crestele Lanţului Răsăritean al ținutului domniei 
tale l-am văzut înălțându-se şi târându-se pe cer şi cât am călărit întreaga 
noapte s-a întins în urma mea, mâncând stelele. Acum norul cel mare 
atârnă peste întreg ţinutul, de aici până la Munţii Umbrei; şi se îngroaşă 
tot mai mult. Războiul a început. 

O vreme regele rămase tăcut. Într-un târziu spuse: 

- Vasăzică am ajuns şi la asta în cele din urmă; marea bătălie a vremur- 
ilor noastre, în care vor dispărea multe. Măcar nu mai e nevoie să ne as- 
cundem. Vom apuca pe drumul drept şi deschis şi cât se va putea de 
iute. Să sune adunarea, fără zăbavă, nu mai aşteptăm pe nimeni care 
zăboveşte. Aveţi provizii îndestulătoare în Minas Tirith? Căci dacă e să 
pornim acum în grabă mare, atunci trebuie să călătorim fără altceva 
decât cu atâta hrană şi apă cât să ne ajungă până la bătălie. 

- Proviziile sunt de mult pregătite, îl linişti Hirgon. Călătoriţi cu poveri 
cât mai uşoare şi cât puteţi de iute! 

- Atunci, Éomer, dă-le de ştire pristavilor, porunci Théoden. Călăreţii 
să se încoloneze! 

Éomer ieşi şi curând se auziră trâmbiţe răsunând în Adăpost, cărora 
alte trâmbiţe le răspunseră de jos, din vale; însă chemarea lor nu mai era 
limpede şi vitează, cum i se păruse lui Merry cu o seară înainte. Ci mo- 
horâtă, aspră în văzduhul acela greu, un hârâit ameninţător. 


890 


Regele se răsuci spre Merry. 

- Plec la război, jupâne Meriadoc, zise. Peste puţin timp mă aştern la 
drum. Te eliberez de orice îndatorire faţă de mine, dar nu înseamnă că 
pun capăt şi prieteniei ce ţi-o port. Vei rămâne aici şi, dacă doreşti, poţi 
să intri în serviciul lui Lady Éowyn, căci ea va cârmui poporul cât lipsesc 
eu. 

- Da... da’... domnia ta, se bâlbâi Merry, ţi-am oferit spada mea. Nu 
vreau să mă despart de domnia ta astfel, Rege Théoden. Şi cum toţi priet- 
enii mei au plecat la bătălie, m-aş ruşina să rămân de căruţă. 

- Dar noi călătorim pe cai înalţi şi iuți, spuse Théoden; şi oricât de 
vitează e inima ta, nu poţi călări un asemenea animal. 

- Atunci leagă-mă de spinarea unuia dintre ei, sau lasă-mă să atârn de 
scară sau orice altceva, nu se dădu bătut Merry. De alergat e cale lungă; 
dar voi alerga dacă altfel nu se poate, chiar de-ar fi să-mi tocesc pi- 
cioarele şi să ajung la câteva săptămâni după voi. 

Theoden zâmbi. 

- Decât aşa, mai degrabă te duc cu mine în şa, pe Coamă de Nea, spuse 
el. Măcar până la Edoras să călăreşti cu mine, şi acolo poţi să rămâi să ad- 
miri Lăcaşul Auriu; căci aceasta este calea pe care o voi urma. Stybba te 
poate duce atâta drum; marea cursă nu va începe decât când vom ajunge 
la câmpie. 

- Vino, Meriadoc! spuse Éowyn, ridicându-se în picioare. Vreau să-ţi 
arăt veşmintele pe care ţi le-am pregătit. 

leşiră împreună şi, în vreme ce treceau printre corturi, ea adăugă: 

- E singura rugăminte pe care mi-a făcut-o Aragorn, anume să fii în- 
armat pentru bătălie. l-am îndeplinit-o după cum am putut mai bine. 
Căci inima-mi spune că vei avea trebuinţă de ele înainte să se sfârşească 
totul. 

ÎI duse pe Merry la o baracă aflată printre corturile unde era adăpostită 
garda regală; şi acolo un armurier îi aduse lui Fowyn un coif mic, un scut 
rotund şi alte lucruri trebuincioase. 

- Za nu am găsit care să ţi se potrivească, şi nici timp nu am avut să 
făurim o asemenea cămaşă; dar uite aici un veston de piele, un brâu şi un 
pumnal. Spadă ai. 

Merry făcu o plecăciune şi domniţa îi arătă scutul, care semăna cu 
acela ce-i fusese dat lui Gimli şi purta pe el însemnul calului alb. 

- la toate aceste lucruri şi să-ţi poarte noroc! Drum bun, jupâne Meri- 
adoc! Dar poate că ne vom mai întâlni noi doi. 

Şi astfel a fost că în tristeţea tot mai apăsătoare din jur, Regele Obştii se 
pregăti să-şi conducă armia de Călăreţi pe drumul ce se îndrepta spre 

răsărit. Inimile erau grele şi mulţi tremurau de frică la adăpostul în- 
tunericului. Cu toate acestea, erau un popor dârz, credincios stăpânului 
lor, încât văicăreli ori suspine nu se prea auzeau, nici măcar în tabăra din 
Adăpost unde erau găzduiţi cei refugiaţi din Edoras - femei, copii, 
bătrâni. Ştiau ce le era sortit, dar aşteptau totul în tăcere. 

Alte două ore trecură ca gândul, regele încalecă pe calul său alb care 
lucea în lumina aceea palidă. Arăta mândru şi înalt, chiar dacă pletele ce 
ieşeau de sub coif erau ninse; şi mulți se minunară de el şi prinseră curaj 
văzându-l atât de falnic şi netemător. 

Iar dincolo, pe pajiştile netede de pe malul râului zgomotos, Călăreţii 
înarmaţi până-n dinţi, cam la vreo cinci mii şi cinci sute, erau rânduiţi în 
companii multe la număr, şi pe lângă ei alte sute de bărbaţi ce aduceau 
cai de rezervă purtând poveri uşoare. O singură trâmbiţă răsună. Regele 
înălță mâna, după care, în tăcere, armia Obştii se urni din loc. În frunte 
mergeau doisprezece dintre oamenii de casă ai regelui, călăreţi vestiți în 
tot ţinutul. După ei veneau regele cu Éomer la dreapta sa. Îşi luase 
rămas-bun de la Éowyn sus, în Adăpost, şi amintirea îl îndurera; acum 
însă trebuia să se gândească la drumul ce-i stătea în faţă. În urma lui 
venea Merry, călare pe Stybba, împreună cu cei doi soli din Gondor, ur- 
maţi imediat de alţi doisprezece călăreţi de casă ai regelui. Trecură prin 
dreptul coloanelor lungi de bărbaţi care aşteptau aspri şi împietriţi la 
chip. Dar când ajunseră aproape de capătul şirului, unul dintre aceşti 
bărbaţi îşi ridică privirile şi le aţinti asupra hobbitului. Un bărbat tânăr, 
îşi spuse Merry întorcându-i căutătura, mai scund şi mai firav decât 
mulţi dintre ei. Sclipirea din ochii lui limpezi şi cenuşii îl înfioră pe hob- 
bit, căci dintr-o dată îşi dădu seama că privea la chipul unui om fără de 
speranţă care merge să-şi găsească moartea. 

Pe drumul cenuşiu porniră, de-a lungul Izvorului Zăpezii ce se 
prăvălea peste pietrele albiei; printre cătunele Pârâiaşul de Sus şi Furtun- 
oasa de Jos, unde din pragul întunecat al caselor îi priveau multe chipuri 
triste de femei; şi astfel, fără corn sau harpă, sau glasuri cântătoare de 
bărbaţi, începu marele marş spre Răsărit, despre care cântecele din Ro- 
han aveau să povestească vreme de multe vieţi omeneşti ce au urmat. 

Din Valea-ntunecată-a Calvarului porni 

în zorii zilei fiul lui Thângel, 

Cu Thani şi căpitani porni şi-ajunse 

în Edoras. Străvechile palate 

ale oştirii cufundate-n neguri 

ascund în umbre bârnele-aurite. 

De la poporul liber luându-şi bun-rămas, 

lăsând şi tron şi vatră şi locuri preaiubite 
umblate înainte de stingerea luminii, 

Porni la drum, pe urmă-i cu teamă şi în față 

cu soarta lui de rege credincios 

atâtor jurăminte făcute şi-mplinite - 

La drum porni Théoden. Apoi cinci nopţi şi zile 
spre Răsărit, călare eorlingii, străbătând 

Hotar al Smârcurilor, Lande, Pădurea Firien, 
cu şase mii de suliţi treceau spre Soare-Apune. 
Puternica Cetate-a Colnicului suia 

de Mindolluin, rege al mării, străjuită. 

Acolo, în Regatul de Miazăzi, acum 

Şi focul şi vrăjmaşii o-mpresoară. 

Soarta-i mâna-nainte. Dar noaptea cotropi 

Şi cai şi călăreţi deopotrivă, 

Şi sunetul potcoavelor în zare 

tăcu, - precum în cântece se spune. 


Cu adevărat, în tot mai adâncă înnegurare ajunse regele în Edoras, cu 
toate că ziua era la amiază. Acolo se opri doar cât să i se alăture alți şa- 
izeci de Călăreţi ce ajunseseră mai târziu la locul de adunare. Mâncă ceva 
şi se pregăti din nou de drum, luându-şi rămas-bun de la scutierul său. 
Dar Merry îl rugă încă o dată să-i îngăduie să-l însoţească. 

- Asta nu e o călătorie pentru căluţi ca Stybba, după cum ţi-am mai 
spus, răspunse Théoden. Şi într-o bătălie din cea pe care presimt că o 
vom purta pe câmpiile din Gondor, ce vei face Domnia ta, jupâne Meri- 
adoc, chiar de eşti thain al sabiei şi inima ţi-e mai mare decât statul? 

- Cât despre asta, cine-ar putea şti? cugetă Merry. Dar, pe de altă parte, 
stăpâne, de ce m-ai luat drept scutier, dacă nu pentru a sta alături de 
Domnia ta? Unde mai pui că nu-mi doresc să povestească mai încolo 
cântecele despre mine c-am fost mereu lăsat de căruţă! 

- Te-am primit în slujba mea pentru a te proteja, precum şi pentru că 
aşa am vrut. Nici unul dintre Călăreţii mei nu te poate duce drept po- 
vară. Dacă bătălia s-ar ţine în faţa porţilor mele, poate că de faptele tale 
şi-ar aminti menestrelii; dar până la Fortăreaţa Colnicului, unde este 
stăpân Denethor, mai sunt o sută de leghe. Şi cu asta am zis ce-am avut 
de spus. 

Merry făcu o plecăciune şi se depărta nefericit, privind însă lung la 
şirurile de călăreţi. Companiile se pregăteau de plecare: bărbaţii 
strângeau chingile, potriveau şeile, îşi mângâiau caii; unii priveau cu 

nelinişte la cerul tot mai coborât. Un călăreț se apropie pe neobservate de 
hobbit şi-i şopti la ureche: 

- Unde nu te aştepţi se deschide un drum, aşa spune o vorbă de-a noastră. 
lată-mă-s. 

Merry ridică privirile şi văzu că era călăreţul tânăr pe care-l băgase de 
seamă în acea dimineaţă. 

- Doreşti să mergi acolo unde merge şi Seniorul Obştii: ţi-o citesc pe 
chip. 

- Aşa e, recunoscu Merry. 

- Atunci vei merge cu mine. Te voi duce în şa înaintea mea, la adăpos- 
tul mantiei mele, până ajungem departe, pe câmp şi întunericul devine şi 
mai negru. O asemenea silinţă nu trebuie refuzată. Nu scoate nici un cu- 
vânt despre asta nimănui, şi vino! 

- Îţi mulţumesc din suflet! răspunse Merry. Mulţumesc, domnule, 
chiar dacă nu-ţi cunosc numele. 

- Chiar nu mi-l ştii? şopti Călărețul. Atunci spune-mi Dernhelm (Dern - 
gaură ţesută; țesătură; helm - cârmă; coif - n.tr.). 

Aşa s-a făcut că, atunci când regele porni la drum, în faţa lui 
Dernhelm, în şa, şedea Meriadoc hobbitul, şi marele armăsar sur Suflare 
de Vânt nici nu se sinchisea de povară; căci Dernhelm era mai uşor ca 
mulţi bărbaţi, chiar dacă sprinten şi bine legat. 

Tot mai adânc pătrundeau în negură. Noaptea făcură popas în desişul 
sălciilor din locul unde Izvorul Zăpezii se vărsa în Scăldătoarea Enţilor, 
la douăsprezece leghe la răsărit de Edoras. Şi apoi mai departe, 
străbătând Landele; şi Hotarul Smârcurilor unde, la dreapta lor, codrii de 
stejar urcau până la poalele dealurilor, sub umbra aruncată de întunec- 
atul Halifirien, aproape de fruntariile Gondorului; dar departe, la stânga 
lor, negurile adăstau peste mlaştinile muiate de gurile Scăldătorii Enţilor. 
Şi în acest timp primeau veşti despre războiul de la Miazănoapte. Oa- 
meni singuratici, călărind ca nebunii, aduceau vorbă despre vrăjmaşii ce 
atacau hotarele răsăritene, despre armate întregi de orci care pătrundeau 
în Platoul Golaş al Rohanului. 

- Călăriţi mai departe! Tot înainte! striga Éomer. Prea târziu să ne 
abatem din drum. Smârcurile Scăldătoarei o să ne apere flancul. luţeală e 
tot ce ne trebuie acum. Călăriţi! 

Regele Théoden părăsi astfel ţinutul său şi, leghe după leghe, drumul 
cel lung începu să cotească, lăsând în urmă dealurile pe care se aprin- 
deau focurile de avertizare: Calenhad, Min-Rimmon, Erelas, Nardol. Fo- 
curile erau stinse pe culmile lor. Pământurile erau cenuşii peste tot în jur 

şi tăcute; iar umbra se adâncea din ce în ce în faţa lor, iar nădejdile mur- 
eau în inimi. 

Chapter 


Asediul Gondorului 


P ippin fu trezit de Gandalf. În încăperea lor erau aprinse lumânările, 
căci prin ferestre pătrundea doar o rază de lumină; văzduhul era 
greu, ca înaintea tunetului. 

- Ce oră-i? întrebă Pippin căscând. 

- Trecut de două, spuse Gandalf. E vremea să te scoli şi să te găteşti. 
Eşti chemat la Seniorul oraşului să afli care ți-s îndatoririle. 

- Şi o să-mi dea să şi mănânc? 

- Nu! Eu îţi dau; e tot ce primeşti până la prânz. Mâncarea este de- 
acum drămuită, aşa sună porunca. 

Pippin privi chiondorâş la bucăţica de pâine şi fărâma de unt câtuşi de 
puţin îndestulătoare (gândi el), alături de care se găsea o cană de lapte 
smântânit. 

- De ce m-ai adus aici? întrebă el. 

- Ştii foarte bine de ce. Ca să te feresc de nenorociri; şi dacă nu-ţi place 
că te afli aici, aminteşte-ţi rogu-te că ţi-ai făcut-o cu mâna ta. 

Pippin tăcu mâlc. 

După puţină vreme, străbătea încă odată, alături de Gandalf, coridorul 
friguros până la uşa ce dădea în Sala Turnului. Acolo şedea Denethor, în 
întunecimea cenuşie a marii încăperi, ca un păianjen bătrân şi răbdător 
(îşi spuse Pippin); ai fi zis că nu se clintise câtuşi de puţin din ziua pre- 
cedentă. Îi făcu semn lui Gandalf să se aşeze, dar hobbitul fu lăsat să stea 
în picioare, nebăgat în seamă. Deodată, bătrânul se răsuci spre el: 

- Ei, jupâne Peregrin, nădăjduiesc că ţi-ai petrecut ziua de ieri cu folos 
şi după bunul plac, aşa e? Deşi mă tem că în oraşul ăsta masa nu e într- 
atât de îmbelşugată precum ţi-ai dori. 

Pippin avu sentimentul stânjenitor că mai tot din ceea ce spusese ori 
făcuse ajunsese oarecum la cunoştinţa Seniorului Oraşului şi că bătrânul 
putea chiar să-i citească şi gândurile. Nu răspunse. 

- Acum că eşti în serviciul meu, ce ai dori să faci? 

- Credeam, stăpâne, că-mi veţi spune care mi-s îndatoririle. 

- Ţi le voi spune, după ce voi afla de ce eşti în stare, i-o întoarse Den- 
ethor. Dar asta poate că voi afla mai curând dacă te ţin alături de mine. 
Scutierul meu a cerut învoire să se ducă la garnizoana aflată în afara 
Turnului, astfel că o vreme o să-i ţii locul. Mă vei servi, vei fi solul meu şi 
vei sta de vorbă cu mine dacă războiul şi sfatul îmi vor lăsa ceva răgaz. 
Ştii să cânţi? 

- Da. Mă rog, da, destul de bine pentru ai mei acasă. Dar, stăpâne, noi 
nu avem cântece potrivite pentru săli din cele mari şi pentru vremuri de 
război. Arareori cântăm despre lucruri mai cumplite decât vântul ori 
ploaia. Şi cele mai multe din cântecele mele sunt despre lucruri ce ne fac 
să râdem; sau despre mâncare şi băutură, de bună seamă. 

- Şi de ce ar fi asemenea cântece nepotrivite pentru sălile mele, sau 
pentru ceasuri ca acestea de acum? Oare noi cei care trăim de atâta 
vreme sub apăsarea Umbrei nu avem voie să auzim ecouri dintr-o lume 
ce nu a fost tulburată de ea? Abia atunci vom simţi că veghea noastră nu 
a fost în zadar, deşi poate că nimeni nu ne va mulţumi pentru ea. 

Pippin simţi cum i se strânge inima. Nu-i plăcea defel ideea de a-i 
cânta vreun cântec din Comitat Seniorului din Minas Tirith, cu atât mai 
puţin cele caraghioase pe care le ştia cel mai bine; erau prea... mă rog, 
prea de la ţară pentru o asemenea ocazie. Dar, deocamdată, fu iertat de 
această încercare. Nu i se porunci să cânte. Denethor se întoarse către 
Gandalf, ca să-l întrebe despre rohirrimi şi despre ce anume aveau ei de 
gând să facă, şi ce gândea Éomer, nepotul regelui, de toate câte se întâm- 
plau. Da’ multe mai ştia Seniorul despre o seminţie care trăia atât de de- 
parte, îşi spunea uimit Pippin, gândindu-se că trebuie să fi trecut mulți 
ani de când Denethor însuşi plecase pe meleaguri străine. 

La un moment dat, Denethor îi făcu semn hobbitului că poate să plece. 

- Du-te la arsenalul Citadelei, îi spuse, şi ia-ţi de acolo uniforma 
Turnului şi toate cele de trebuinţă. Am dat poruncă încă de ieri să-ţi fie 
pregătite. După ce te-ai echipat, întoarce-te aici! 

Şi, într-adevăr, Pippin se pomeni curând înveşmântat în straie ciudate, 
negre şi argintii la culoare. Avea o cămaşă de zale micuță, ca pentru el, 
cu inele făcute parcă din oţel, cu toate că erau negre ca tăciunele; şi un 
coif înalt, în formă de coroană, cu aripi mici de corb de o parte şi de alta, 
cu o stea de argint în mijlocul inelului coroanei. Peste za i se dăduse un 
surtuc scurt, negru, cu broderie de argint pe piept, înfăţişând Copacul. 
Vechile lui haine au fost împăturite frumos şi puse deoparte, dar i s-a 
îngăduit să păstreze mantia cenuşie primită în Lórien, nu însă şi să o 
poarte cât era la datorie. Arăta acum ca un adevărat Ernil i Pheriannath, 
Prinţul Piticuţilor, cum îl numiseră cei de acasă - numai că el nu ştia acest 

lucru, doar că se simţea tare stingherit. Şi întunecimea începu să-i apese 
inima. 

Ziua rămase înnegurată şi întunecoasă. De la zorii lipsiţi de soare şi 
până seara, umbra densă se adânci şi mai mult şi inimile tuturor celor 
din Oraş erau grele. În înaltul cerului, un nor mare se târa încet spre 
apus dinspre Tărâmul Negru, devorând orice rază de lumină, purtat de 
vântul războiului; sub el, văzduhul era neclintit, rară pic de vânt, parcă 
întreaga Vale a Anduinului stătea în aşteptarea unei furtuni 
devastatoare. 

Cam pe la ceasurile unsprezece, eliberat în sfârşit din serviciu pentru 
un scurt răgaz, Pippin plecă să caute ceva de mâncare şi de băut ca să-şi 
mai veselească inima grea şi să poată îndura mai uşor sarcina de a-l servi 
pe Senior. La popotă îl întâlni din nou pe Beregond, care tocmai sosise de 
la Pelennor, unde fusese trimis cu o solie pentru cei din Turnurile de 
Pază dinspre Drumul Pietruit. Urcară împreună pe ziduri, căci Pippin se 
simţea ca într-o închisoare chiar şi în spaţioasa citadelă. Se aşezară din 
nou unul lângă altul în ambrazura ce dădea spre răsărit, tot acolo unde 
mâncaseră şi stătuseră de vorbă cu o zi înainte. 

Era ceasul apusului, dar uriaşul nor se întinsese de-acum până de- 
parte, spre vest, şi doar atunci când se cufundă în mare reuşi Soarele să 
scape de apăsarea norului şi să trimită o ultimă rază de rămas-bun 
înainte de lăsarea întunericului, şi tot atunci îl zări şi Frodo, la Răscruce, 
atingând capul regelui căzut. Dar până la câmpiile Pelennor, străjuite de 
Mindolluin, nu ajunse nici o rază; acestea au rămas cafenii şi mohorâte. 

Lui Pippin i se părea că trecuseră ani mulţi de când şezuse întâia dată 
acolo, într-un timp pe jumătate uitat când încă mai era hobbit, un călător 
cu inima uşoară, aproape neatinsă de primejdiile prin care trecuse. Şi 
uite că acum era un soldăţel într-un oraş ce se pregătea pentru marele 
asalt, îmbrăcat în veşmintele mândre însă mohorâte ale Turnului de 
Strajă. 

În altă vreme şi în alt loc poate că Pippin s-ar fi mândrit cu noul lui 
veşmânt, dar ştia că de data asta nu lua parte la un joc; ci era fără nici o 
urmă de îndoială slujitorul unui stăpân înverşunat aflat în cea mai cump- 
lită primejdie. Cămaşa lungă de zale îl împovăra, iar coiful îi apăsa 
creştetul. Mantia şi-o pusese deoparte, pe bancheta de piatră. Îşi întoarse 
privirile obosite de la câmpurile de jos, tot mai întunecate, şi căscă, apoi 
oftă. 

- Te-a obosit ziua de azi? întrebă Beregond. 

- Cam aşa, spuse Pippin, foarte tare. Obosit de stat degeaba şi de 
aşteptare. Mi-am tocit călcâiele bătându-le la uşa stăpânului meu ore 

nesfârşit de lungi, în timp ce el ţinea sfat cu Gandalf şi Prinţul şi alţi mai- 
mari. lar eu nu-s deprins, jupâne Beregond, să-i servesc flămând pe alţii 
în timp ce mănâncă. Crede-mă, e o încercare tare dureroasă pentru un 
hobbit, zău aşa. Cu siguranţă că ai să zici că ar trebui să mă simt mult 
mai onorat. Dar cu ce mă aleg din onoarea asta? Dacă-i pe-aşa, ce rost 
mai are să mănânci şi să bei sub umbra asta târâtoare? Ce mai înseamnă? 
Până şi aerul pe care-l respirăm pare gros şi cafeniu! Întunecimi din astea 
sunt obişnuite pe aici pe la voi când bate vântul dinspre Răsărit? 

- Ba deloc, asta nu-i vreme din lumea noastră. E o unealtă a răutăţii lui; 
vapori din clocotirile Muntelui de Foc, pe care îi trimite el ca să ne întun- 
ece inimile şi judecata şi chiar izbuteşte. Uf, de s-ar întoarce odată 
Seniorul Faramir. El nu s-ar pierde cu firea. Dar cine să ştie dacă se va în- 
toarce vreodată de dincolo de Râu, din întunecime? 

- Mda, făcu Pippin, şi Gandalf e neliniştit. Îmi vine să cred că a fost 
tare descumpănit că nu l-a găsit pe Faramir aici. Unde s-o fi dus? A ple- 
cat de la sfatul cu Seniorul încă înainte de masa de prânz şi nu era în 
toane bune, aşa mi s-a părut. Te pomeneşti că presimte că va primi veşti 
proaste. 

Dintr-o dată, în timp ce vorbeau, ceva îi făcu să îngheţe, să se 
preschimbe în stane. Pippin se ghemui la pământ şi-şi duse mâinile la 
urechi; dar Beregond, care, vorbind de Faramir, îşi îndreptase privirile 
dincolo de parapet, rămase încremenit, fără să-şi întoarcă ochii măriţi de 
uluială. Pippin cunoştea ţipătul cutremurător pe care-l auzise: acelaşi pe 
care-l auzise cu mult timp în urmă, în Smârcurile din Comitat, dar acum 
răsunase mai puternic, mai plin de ură, străpungându-i inima cu o dis- 
perare otrăvitoare. 

Într-un târziu, Beregond spuse cu mare greutate: 

- Au venit! Fă-ţi curaj şi priveşte! Jos acolo, la creaturile alea 
scârbavnice. 

Fără tragere de inimă, Pippin se cocoţă pe bancheta de piatră şi privi 
peste zid. Dedesubt se desluşea cu greu Pelennorul, pierzându-se spre 
abia ghicita linie a Râului cel Mare. Numai că acum, Pippin zări în văz- 
duhul de sub el, rostogolindu-se cu repeziciune peste câmpie, precum 
umbre ale unei nopţi venite prea devreme, cinci creaturi aducând a 
păsări, asemenea în hidoşenie cu zburătoarele ce se hrănesc cu stârvuri, 
dar mai mari decât vulturii şi la fel de crude precum Moartea. Ba se re- 
pezeau până la o aruncătură de săgeată de ziduri, ba se depărtau în cer- 
curi largi. 

- Călăreţii Negri! murmură Pippin. Călăreţi Negri ai văzduhului! Bere- 
gond! strigă el deodată, vezi cum caută ceva? Uite cum se rotesc si se 

reped de fiecare dată până la locul acela acolo jos! Şi vezi ceva mişcându- 
se pe pământ? Nişte ființe mici şi negre. Da, bărbaţi călare: patru sau 
cinci. Ah! Nu mă pot uita! Gandalf! Gandalf, Salvează-ne! 

Încă un țipăt prelung izbucni şi apoi se stinse, şi Pippin se dădu 
îndărăt de la zid, gâfâind ca un animal încolţit. Pierdut şi parcă venind 
de departe prin acel țipăt cutremurător, Pippin auzi înălțându-se până la 
el, de jos, chemarea unei trâmbiţe, sfârşită pe o notă înaltă şi prelungă. 

- Faramir! Seniorul Faramir! El sună din trâmbiţă! strigă Beregond. In- 
imă vitează! Dar cum să răzbească el până la Poartă, când ulii ăştia, scâr- 
boşeniile astea venite parcă din iad folosesc alte arme decât frica? Uite! 
Nu se dau bătuți. Vor ajunge la Poartă! Nu! Caii-s apucați de streche. 
Uite! l-au aruncat din şa; acum aleargă pe jos. Nu, unul a rămas în şa, dar 
fuge după ceilalţi cai. Asta trebuie să fie Căpitanul, el poate să 
stăpânească şi fiarele şi oamenii. Ah! o zburătoare d-astea îngrozitoare se 
repede asupra lui. Ajutor! Ajutor! Nu iese nimeni să-l ajute? Faramir! 

Strigând acestea, Beregond porni ca din puşcă şi dispăru în întuneric. 
Ruşinat de spaima lui, în vreme ce Beregond străjerul se gândise, iată, 
mai întâi la căpitanul pe care-l iubea atât, Pippin se cocoţă înapoi pe 
banchetă şi se uită afară. În aceeaşi clipă zări o scăpărare de alb şi argin- 
tiu venind dinspre Miazănoapte, asemenea unei stele mici peste câmpiile 
cufundate în noapte: se apropia cu iuţeala unei săgeți şi creştea văzând 
cu ochii, urmând aceeaşi direcţie cu a celor patru care fugeau spre 
Poartă. Lui Pippin i se năzări că zăreşte o lumină palidă înconjurând 
scăpărarea, în faţa căreia umbrele grele se retrăgeau; şi apoi, pe măsură 
ce se apropia de el, i se păru că aude, ca un ecou din ziduri, o voce 
măreaţă chemând. 

- Gandalf! strigă Pippin. Gandalf! Mereu apare când nevoia e mai 
mare. Du-te! Du-te, Călăreţule Alb! Gandalf! Gandalf! ţipă el sălbatic, 
parcă era un spectator la o cursă nemaipomenită, îndemnând un alergăt- 
or ce nu mai are nevoie de încurajări. 

Numai că umbrele cele întunecate şi rotitoare îl zăriseră şi ele pe nou- 
venit. Una se îndreptă spre el; dar, din câte îşi dădu Pippin seama, Gan- 
dalf ridică mâna şi din ea ţâşni în sus un toiag de lumină albă. Nazgălul 
scoase un vaier lung şi se depărta iute; ceilalți patru ezitară, apoi se 
înălţară în spirale rapide şi o luară spre răsărit, făcându-se nevăzuţi într- 
un nor jos; peste Pelennor negura părea că se rărise întrucâtva. 

Pippin privi la ce se întâmpla pe pământ şi-i văzu pe cel rămas în şa şi 
pe Călărețul Alb întâlnindu-se şi oprindu-se, în aşteptarea celor care 
rămăseseră fără cai. Din Oraş ieşeau acum Călăreţi, alergându-le în 
întâmpinare; curând zidurile exterioare îi ascunse privirii şi Pippin 

înțelese că trecuseră sub Poartă. Bănuind că vor veni fără întârziere la 
Turn şi la Majordom, fugi şi el către intrarea citadelei. Acolo i se alătur- 
ară mulţi alţii care urmăriseră de pe zidurile înalte cursa şi cum fuseseră 
salvaţi cei patru. 

Nu trecu mult până când de pe străzile ce urcau dinspre cercurile ex- 
terioare se auzi larmă mare, cu urale şi voci care strigau numele lui Fara- 
mir şi Mithrandir. Curând Pippin zări torţe şi doi călăreţi care înaintau 
încet, urmaţi de o mulţime de oameni: unul dintre cei doi era înveşmânt- 
at în alb, însă fără lucirea dinainte, ci palid în lumina crepusculară, ca şi 
când focul i se stinsese ori fusese acoperit; celălalt purta straie întunecate 
şi ţinea capul plecat. Au descălecat amândoi şi, dând caii în grija 
rândaşilor, se apropiară de santinela porţii: Gandalf ţinându-se drept, cu 
mantia cenuşie fluturând în spate şi cu un foc încă mocnind în priviri; în- 
soţitorul său, îmbrăcat în verde, cu mers încet, clătinându-se puţin, ca un 
om obosit ori rănit. 

Pippin îşi făcu loc în faţă când cei doi trecură pe sub felinarul agăţat de 
bolta porţii, şi văzând chipul palid al lui Faramir, simţi cum i se opreşte 
respiraţia în piept. Era faţa cuiva peste care se abătuse o spaimă sau o 
suferinţă mare, dar care izbutise să o înfrângă şi acum era liniştit. Stătu o 
vreme de vorbă cu străjerul porţii, mândru şi grav, şi, privindu-l, Pippin 
îşi dădu seama cât de mult semăna cu fratele său Boromir - pe care Pip- 
pin îl îndrăgise din prima clipă, admirându-i felul maiestuos, dar în 
acelaşi timp cumsecade, de a se purta. Cu toate acestea, uitându-se la 
Faramir, hobbitul îşi simţi inima dintr-o dată cuprinsă în mod ciudat de 
un sentiment care nu-l mai încercase până atunci. Omul acesta avea un 
aer de mare nobleţe, aşa cum numai Aragorn trăda uneori, poate mai 
puţin nobil ca al acestuia din urmă, dar şi mai puţin imprevizibil şi dis- 
tant: aerul unui Rege al Oamenilor, născut mai de curând, însă purtând 
înţelepciunea şi tristeţea Seminţiei Străvechi. Acum înţelegea de ce Bere- 
gond îi rostea numele cu iubire. Era o căpetenie pe care oamenii o urmau 
de bunăvoie, chiar şi sub umbra aripilor negre. 

- Faramir! strigă el cu voce tare, laolaltă cu ceilalți. Faramir! 

Şi Faramir, prinzând vocea lui ciudată printre uralele oamenilor din 
Oraş, se răsuci şi privi uimit în jos spre el. 

- Dar tu de unde-ai apărut? întrebă. Un piticuţ, şi încă îmbrăcat uni- 
forma Turnului! De unde... ? 

Dar Gandalf se apropie iute de el şi spuse: 

- A venit cu mine din Țara Piticuţilor. Cu mine a venit. Dar să nu mai 
zăbovim aici. Sunt multe de spus şi de făcut, iar tu eşti ostenit. Ne va în- 
soţi. Va trebui s-o facă, pentru că, dacă nu cumva şi-o fi uitat noile 

îndatoriri mai curând decât le uit eu, trebuie să se găsească din nou în 
preajma stăpânului său în acest ceas. Haide, Pippin, urmează-ne! 

În cele din urmă ajunseră în camera de taină a Seniorului Oraşului. 
Câteva jilțuri adânci fuseră aşezate în jurul unui vas plin cu jăratic; vinul 
nu întârzie să apară; iar Pippin, aproape nebăgat în seamă, stătea în 
spatele jilțului lui Denethor, fără să-şi mai simtă oboseala, atât de dornic 
era să prindă tot ce se spunea. 

Faramir luă o bucată de pâine albă şi o cană cu vin şi se aşeză pe un 
taburet la stânga tatălui său. De partea cealaltă, la o oarecare distanţă, 
şedea Gandalf, într-un jilt din lemn sculptat; părea că doarme. Căci la în- 
ceput Faramir vorbi doar de solia ce i se încredinţase cu zece zile în ur- 
mă, iar acum aducea veşti despre Ithilien şi despre mişcările Duşmanului 
şi ale aliaţilor săi; povesti despre lupta dusă pe drum când oamenii din 
Harad şi fiara lor uriaşă fuseseră nimiciţi: era ca un căpitan care dă 
socoteală mai-marelui său despre fapte ce mai fuseseră auzite şi înainte, 
mărunţişuri despre răfuieli la hotare ce acum păreau fără rost şi încă şi 
mai mărunte, despuiate de fala lor. 

Dintr-o dată Faramir privi spre Pippin. 

- Dar acum am ajuns la lucruri ciudate, zise el. Căci acesta nu e primul 
piticuţ pe care mi-a fost dat să-l văd apărând din legendele de la 
Miazănoapte pe tărâmurile de la Miazăzi. 

La aceste vorbe, Gandalf tresări şi-şi încleştă mâinile pe braţele jilțului; 
nu spuse însă nimic, şi cu o privire opri exclamaţia ce dădea să scape de 
pe buzele lui Pippin. Denethor privi la chipurile lor şi clătină din cap, ca 
şi când ar fi vrut să le dea de înţeles că citise multe pe ele înainte ca vor- 
bele să fi fost rostite. Încet, în timp ce toţi ceilalţi stăteau tăcuţi şi as- 
cultau, Faramir le depănă povestea sa, cu ochii aţintiţi aproape tot timpul 
la Gandalf, deşi când şi când şi-i furişa spre Pippin, parcă pentru a-şi 
reîmprospăta în minte amintirea celorlalţi hobbiţi văzuţi de el. 

În vreme ce le spunea cum se întâlnise cu Pippin şi cu servitorul său şi 
cum şi ce anume se întâmplase la Henneth Annân, Pippin băgă de seamă 
că mâinile lui Gandalf tremurau încleştate pe lemnul sculptat al jilțului. 
Arătau albe şi bătrâne şi, privindu-le, Pippin înţelese, cu un fior de teamă 
ce-l cuprinsese brusc, că Gandalf, însuşi Gandalf, era tulburat, chiar 
speriat. Aerul din încăpere era închis, neclintit. Într-un târziu, când Fara- 
mir vorbi despre despărţirea de călători şi de hotărârea lor de a ajunge la 
Cirith Ungor, vocea îi căzu, iar el dădu din cap şi oftă. Gandalf ţâşni în 
picioare. 

- Cirith Ungor? Valea Morgul? întrebă el. Când, Faramir, când? Când 
te-ai despărţit de ei? Când ar fi să ajungă în Valea aia blestemată? 

- Acum două zile, dimineaţa, m-am despărţit de ei, răspunse Faramir. 
Cincisprezece leghe sunt de acolo până la Valea Morgulduin, dacă au 
luat-o drept spre Miazăzi; iar de acolo încă cinci leghe la apus de Turnul 
cel blestemat. Mai iute de azi nu au cum să ajungă, şi poate că nici nu au 
ajuns încă. Da, înţeleg; de ce te temi. Dar întunericul nu e pricinuit de în- 
cercarea lor. A început ieri pe înserat şi până la lăsatul nopţii întregul 
Ithilien era acoperit de umbră. Pentru mine este limpede că Duşmanul 
plănuia de mult să ne atace şi ceasul asaltului fusese hotărât înainte să le 
dau eu drumul călătorilor să plece. 

Gandalf măsura încăperea fără astâmpăr. 

- Acum două zile dimineaţa, aproape trei zile de călătorie! cumpăni el 
cu voce tare. Cât e de departe locul unde v-aţi despărțit? 

- Douăzeci şi cinci de leghe, să zic, în linie dreaptă. Dar n-am putut 
ajunge mai degrabă. Aseară am făcut popas la Cair Andros, insula aceea 
lungă din mijlocul Râului, spre miazănoapte, pe care o ţinem spre 
apărare; şi aveau cai ţinuţi pe malul ăstălalt. Pe măsură ce e întindea în- 
tunericul, am ştiut că trebuia să mă zoresc, astfel că am pornit încoace cu 
trei însoțitori ce se simțeau în stare să călărească. Pe ceilalți din compania 
mea i-am trimis spre miazăzi, să se alăture garnizoanei de la vadurile Os- 
giliath. Nădăjduiesc că n-am greşit făcând astfel? întrebă el privind la 
tatăl său. 

- Dacă ai greşit? izbucni Denethor şi ochii îi scăpărară dintr-o dată. De 
ce mă întrebi pe mine? Oamenii se aflau sub comanda ta. Ori te pome- 
neşti că îmi ceri să judec toate faptele tale? Te porţi cu umilinţă în 
preajma mea, dar de multă vreme nu-mi mai iei în seamă sfaturile. Pof- 
tim, ai vorbit cu meşteşug, ca întotdeauna; dar oare nu ţi-am văzut 
privirile-ţi aţintite asupra lui Mithrandir, să vezi dacă spuneai bine ceea 
ce spuneai, sau poate că dezvăluiai prea multe? De multă vreme ţi-e in- 
ima în mâinile lui. 

Tatăl tău, fiule, o fi el bătrân, dar încă n-a dat în mintea copiilor. Văd şi 
aud la fel de bine ca întotdeauna; şi tare puţine mi-au mai rămas ascunse 
din ceea ce ai spus doar pe jumătate sau ai lăsat nerostit. Cunosc 
dezlegarea multor cimilituri. Vai, vai, bietul Boromir! 

Faramir însă spuse liniştit: 

- Dacă ceea ce am făcut nu-ţi este pe plac, tată, tare bine ar fi fost dacă 
aş fi ştiut sfatul tău înainte să mi se pună pe umeri povara unei hotărâri 
atât de grele. 

- Şi oare asta te-ar fi făcut să-ţi schimbi hotărârea? întrebă Denethor. 
Tot cum te-ar fi tăiat pe tine capul ai fi făcut, eu aşa socotesc. Prea bine te 
cunosc. De când te ştiu nu ţi-ai dorit altceva decât să apari maiestuos şi 


903 


mărinimos ca un rege de demult, milostiv şi blând. S-ar potrivi toate 
acestea celor de viță nobilă atunci când au frâiele în mâinile lor şi trăiesc 
în pace. Dar în vremuri de restrişte blândeţea poate fi răsplătită cu 
moarta. 

- Atunci aşa să fie. 

- Aşa să fie! strigă Denethor. Dar nu-i doar moartea ta la mijloc, Senior 
Faramir; ci şi a tatălui tău şi a întregului tău popor, pe care va trebui să-l 
protegui de-acum, căci Boromir s-a dus. 

- Ai fi vrut poate să fi fost el în locul meu şi eu în al lui? 

- Da, aşa aş fi vrut, cu adevărat. Căci Boromir mi-a fost credincios, nu 
s-a luat după sfaturile unui vrăjitor. Şi-ar fi amintit ce nevoie îl apasă pe 
tatăl său şi n-ar fi irosit norocul dat de soartă. El mi-ar fi adus un dar pe 
măsură de măreț. 

La care vorbe, lăsând preţ de o clipă orice reţinere deoparte, Faramir 
spuse: 

- Te-aş ruga, tată, să-ţi aminteşti de ce am fost eu, şi nu el, cel care m- 
am aflat în Ithilien. Măcar o dată sfatul tău a fost urmat întocmai nu cu 
mult timp în urmă. Cel care i-a dat lui Boromir acea solie a fost tocmai 
Cârmuitorul Oraşului. 

- Nu mai răscoli fierea în paharul pe care singur mi l-am pregătit să-l 
beau, îi ceru Denethor. Oare n-am gustat-o îndeajuns atâtea nopți la 
rând, presimţind că la fund voi da peste ce-i încă şi mai amar? Şi cu ad- 
evărat aşa este. Ce n-aş da să nu fi fost aşa! Ce n-aş da ca obiectul acela să 
fi ajuns la mine! 

- În privinţa asta poți să stai liniştit! se băgă în vorbă Gandalf. Nicicând 
Boromir nu ţi l-ar fi adus ţie. A murit, şi bine a făcut că a murit; să 
doarmă în pace! Dar tu te amăgeşti singur. Boromir ar fi întins mâna 
după acest obiect şi luându-l ar fi căzut în ispită. L-ar fi păstrat pentru 
sine şi când ar fi venit înapoi acasă nu ţi-ai mai fi recunoscut fiul. 

Chipul lui Denethor căpătă o expresie rece şi aspră. 

- Pe Boromir nu l-ai fi putut mânui la fel de uşor, asta e, nu-i aşa? mur- 
mură el. Dar eu, care i-am fost tată, pot spune că mi l-ar fi adus mie. Eşti 
înțelept, Mithrandir, nu zic nu, însă nu stăpâneşti toată înţelepciunea lu- 
mii, oricâte vicleşuguri ai folosi. Şi se pot găsi sfaturi care nu sunt nici 
lucrări vrăjitoreşti şi nici pripeli nechibzuite. În această privinţă am de 
partea mea mai multă ştiinţă în înţelepciune decât ţi-ai putea imagina. 

- Şi câtă ar fi înțelepciunea asta a ta? vru să ştie Gandalf. 

- Destulă ca să înţeleg că două sunt nesăbuinţele ce trebuiesc ocolite. 
Primejdios este a folosi obiectul. Dar e curată nebunie, în acest ceas, să-l 

trimiţi cu un piticuţ fără minte chiar în țara Duşmanului, aşa cum ai 
făcut tu împreună cu fiul ăsta al meu. 

- Şi ce-ar fi făcut Seniorul Denethor? 

- Nici una, nici cealaltă. Cu siguranţă însă că nimic nu l-ar fi convins să 
lase obiectul la voia întâmplării dincolo de orice speranţă, fără doar dacă 
ar fi nebun de-a binelea, riscând ruina tuturor dacă Duşmanul ar pune 
din nou mâna pe ceea ce a pierdut. Nu, nu, ar trebui păstrat bine, ascuns, 
ascuns undeva în adânc şi întuneric. Nicicum folosit, zic eu, decât dacă, 
împins de nevoie, n-ar mai avea altă ieşire, dar până atunci ar trebui 
ţinut cât mai departe de el, şi doar dacă victoria ar fi atât de deplină încât 
ceea ce ar urma nu ne-ar mai tulbura pe noi, căci cu toţii am fi morţi. 

- Domnia ta nu te gândeşti decât la Gondor, ca întotdeauna, spuse 
Gandalf. Dar mai sunt şi alţi oameni, şi alte vieţi, iar timpul încă nu s-a 
sfârşit. Cât despre mine, mi-e milă chiar şi de sclavii lui. 

- Şi unde vor căuta ajutor ceilalți oameni, după ce cade Gondorul, în- 
trebă Denethor. Dacă aş avea obiectul acela în tainiţele adânci ale 
Citadelei, n-am mai tremura de spaimă sub întunericul ăsta, temându-ne 
de tot ce poate fi mai rău, iar sfaturile noastre n-ar mai fi tulburate. Dacă 
nu crezi că pot să rezist acestei încercări, înseamnă că nu mă cunoşti. 

- Oricum ar fi, încredere nu am în tine, recunoscu Gandalf. Dacă aş fi 
avut, aş fi trimis obiectul aici de la bun început, să ai tu grijă de el, şi n- 
am mai fi pătimit atâta nici eu, nici alţii. lar acum, auzindu-te cum 
vorbeşti, am chiar şi mai puţină încredere în tine, cam tot atâta câtă am 
avut în Boromir. Stai aşa, nu te înfuria! Nici în mine nu am încredere, 
încât am refuzat obiectul chiar şi atunci când mi-a fost dăruit de bună- 
voie. Tu eşti puternic, Denethor, şi stăpân pe tine însuţi în multe 
privinţe; dar dacă ai fi primit obiectul acesta, te-ar fi răpus. De-ar fi în- 
gropat sub rădăcinile adânci ale muntelui Mindolluin, şi tot ţi-ar frige 
mintea pe măsură ce întunericul s-ar adânci, şi lucruri şi mai rele ce va să 
vină s-ar abate asupra noastră. 

Preţ de o clipă, ochii lui Denethor scăpărară din nou când se aţintiră 
asupra lui Gandalf şi Pippin simţi în aer încordarea ce o năştea în- 
fruntarea voinţelor lor; iar privirile lor păreau mai curând tăişuri scân- 
teinde ce le ţâşneau din ochi. Pippin se temea chiar să nu fie lovit de unul 
dintre ele. Denethor însă îşi regăsi stăpânirea de sine şi îşi potoli mânia. 
Ridică din umeri şi zise: 

- Dacă eu! Dacă tu! Vorbe şi îndoieli deşarte. A intrat în Umbră şi 
numai timpul ne va arăta ce soartă îl aşteaptă şi ne aşteaptă şi pe noi. Şi 
timpul ăsta nu va fi prea lung. Până atunci, fie ca toţi cei care luptăm 
fiecare cum ştie împotriva Duşmanului să ne unim şi să ne păstrăm 

speranţele cât mai putem să o facem, iar când acestea se vor fi sfârşit, 
măcar curajul să-l mai avem să murim liberi. Cum e garnizoana din Os- 
giliath, ce zici? întrebă el adresându-i-se lui Faramir. 

- Prea puternică nu-i. Ţi-am spus doar. Am trimis acolo compania din 
Ithilien ca să o întărească. 

- Mă tem că nu-i destul, zise Denethor. Acolo se va da primul atac. E 
nevoie de o căpetenie vitează acolo. 

- Şi acolo şi în multe alte părţi, oftă Faramir. Îmi pare rău de Boromir, 
căci şi eu l-am iubit, să ştii! Se ridică în picioare. Îmi îngădui să mă re- 
trag, tată? 

Cuprins de ameţeală, se sprijini de jilțul părintelui său. 

- Văd că eşti ostenit, zise Denethor. Mi s-a spus că ai venit călare de de- 
parte şi fără zăbavă, şi încă sub umbrela răului din văzduh. 

- Să nu vorbim acum despre asta. 

- Atunci n-o să vorbim. Du-te şi te odihneşte. Căci mâine ne aşteaptă 
nevoi şi mai mari. 

Se despărţiră cu toţii de Seniorul Oraşului şi se duseră să mai afle 
puţină odihnă cât încă se mai putea. Afară întunericul era deplin, fără 
nici o stea pe cer; însoţit de Pippin care ducea o torţă mică, Gandalf se 
îndreptă spre casa care-i găzduia. N-au scos o vorbă până s-au văzut în 
spatele uşii încuiate. Abia colo Pippin îl luă pe Gandalf de mână. 

- Zi-mi, rogu-te, mai este vreo nădejde? Pentru Frodo, vreau să spun; 
sau mai ales pentru Frodo, măcar atât. 

Gandalf îşi puse mâna pe creştetul lui Pippin. 

- Nicicând nădejdea n-a fost prea mare, răspunse el. Doar nădejdea 
nebunului, după cum mi s-a spus. Şi când am mai auzit şi de Cirith Un- 
gol... Tăcu dintr-o dată şi, cu paşi mari, se îndreptă spre fereastră, ca şi 
când ochii lui ar fi putut să străpungă noaptea de la Răsărit. Cirith Un- 
gol! murmură el. De ce pe acea cale, mă întreb eu? Se răsuci spre Pippin: 
Chiar acum, Pippin, aproape că mi s-a oprit inima în piept la auzul aces- 
tui nume. Adevărul însă este că eu cred că Faramir ne-a adus puţină 
speranţă o dată cu veştile sale. Căci pare limpede că vrăjmaşul nostru a 
dat semnalul de începere a războiului şi a făcut prima mişcare cât Frodo 
se mai afla în libertate. Prin urmare, multe zile de aici încolo, ochii 
vrăjmaşului vor fi îndreptaţi în toate părţile, numai spre ţara sa nu. Şi 
totuşi, Pippin, chiar şi de la depărtarea aceasta îi simt graba şi teama. A 
pornit lupta mai curând decât ar fi trebuit. S-a petrecut ceva care l-a 
stârnit. 

Gandalf râmase o vreme dus pe gânduri. 

- Poate, murmură el, poate chiar şi nesăbuinţa ta, băiete, a dat o mână 
de ajutor. la să văd: cam acum cinci zile a descoperit că l-am alungat pe 
Saruman şi că am luat Piatra. Şi ce-i cu asta? Tot n-am putea-o folosi cu 
prea mult folos şi fără ştiinţa lui. Oare?! Stau eu şi mă întreb. Aragorn? 
Vremea lui se apropie. Şi e puternic şi neîndurător din fire, să ştii, Pip- 
pin; cutezător, hotărât, n-are nevoie de alţi sfătuitori decât propria sa ju- 
decată şi, dacă e nevoie, ştie să-şi pună pielea la bătaie. Poate că aici se 
află răspunsul. Poate că el a folosit Piatra şi s-a arătat Vrăjmaşului, 
stârnindu-l, tocmai asta vrând. Stau şi mă întreb. Oricum nu vom afla 
răspunsul până nu ajung aici Călăreţii din Rohan, dacă nu cumva vor 
sosi prea târziu. Ne aşteaptă zile tare negre. Să dormim cât mai putem! 

- Dar... , începu Pippin. 

- Dar ce? în seara aceasta nu îngădui decât un singur dar. 

- Gollum, zise Pippin. Cum naiba au putut să meargă împreună cu el, 
urmându-l chiar? Şi, din câte am văzut, lui Faramir nu i-a plăcut câtuşi 
de puţin locul în care îi ducea, cum de altfel nici ţie nu-ţi place. Care-i 
baiul? 

- Nu-ţi pot spune acum. În inima mea însă am presimţit că Frodo şi 
Gollum se vor întâlni înainte să se sfârşească toate. Fie de bine, fie de rău. 
Dar în seara asta nu voi vorbi despre Cirith Ungol. Trădare, mă tem de 
trădare; vietatea aceea nenorocită va trăda. Aşa trebuie să fie, şi cu asta 
basta. Să nu uităm că un trădător poate să se trădeze pe sine şi prin asta 
să facă un bine la care nici nu se gândea. Se întâmplă uneori şi astfel. 
Noapte bună! 

Următoarea zi veni cu o dimineaţă asemenea unor zori mohorâţi, încât 
oamenii, cu toate că prinseseră ceva curaj o dată cu venirea lui Faramir, 
simţiră cum se pierd din nou cu firea. Umbrele înaripate n-au mai fost 
zărite în acea zi, cu toate acestea, când şi când, deasupra oraşului, sus de 
tot, răsuna un țipăt stins, şi mulţi din cei care-l auzeau rămâneau ţintuiţi 
de o spaimă trecătoare, iar cei cu inima mai slabă erau cuprinşi de 
tremur şi plângeau. 

Faramir plecase din nou la drum. 

- Nu-i dau nici o clipă de răgaz, murmurau oamenii. Seniorul îşi hăitu- 
ie fiul fără milă, unde mai pui că acum trebuie să trudească cât pentru 
doi, pentru el şi pentru cel care nu se va mai întoarce. Şi oamenii priveau 
spre Miazănoapte, întrebând: Unde sunt Călăreţii din Rohan? 

Şi, cu adevărat, Faramir nu plecase de bunăvoie. Dar Seniorul Oraşului 
era în acelaşi timp şi mai-marele Sfatului, iar în acea zi nu avea nici o 
dorinţă să se supună vrerii altora. Sfatul se strânsese la primul ceas al 
zilei. După judecata căpeteniilor, din pricina amenințării de la Miazăzi, 

forțele lor erau mult prea slabe să atace primele fără ajutor din partea 
Călăreţilor din Rohan. Însă până soseau aceştia, trebuiau să trimită oa- 
meni înarmaţi pe ziduri, şi apoi să stea şi să aştepte. 

- Cu toate acestea, spusese Denethor, nu ar trebui să renunţăm prea 
uşor la fortificațiile Rammas din afara zidurilor, clădite cu atâta trudă. 
lar Vrăjmaşul va trebui să plătească scump dacă va trece Râul. Şi dacă-l 
trece, nu-i va ajunge puterea să atace Oraşul, din pricina mlaştinilor de la 
miazănoapte de Cair Andros, şi din pricina lăţimii râului la miazăzi, din- 
spre Lebennin, căci acolo are nevoie de multe bărci. Atacul nemilos îl va 
da la Osgiliath, aşa cum a mai făcut-o şi înainte, când i-a ţinut Boromir 
piept. 

- Atunci doar ne-am încercat forţele, zisese Faramir. Astăzi însă va 
trebui să-l facem pe Duşman să plătească de zece ori mai mult pentru 
pierderile pe care le vom suferi când va trece râul, şi tot vom regreta 
acest schimb. Căci dacă pentru el pierderea unei oştiri e o nimica toată, 
pentru noi e mult şi pierderea unei companii. lar retragerea celor pe 
care-i vom trimite departe, pe câmpul de luptă, va fi primejduită, dacă 
Duşmanul izbuteşte să treacă în număr mare. 

- Şi cum rămâne cu Cair Andros? întrebase Seniorul. Trebuie să 
rezistăm şi acolo dacă apărăm Osgiliathul. Să nu uităm primejdia ce vine 
din stânga noastră. Nu ştim dacă rohirrimii vor veni până la urmă. Dar 
Faramir ne-a povestit ceva despre un număr mare de războinici care s-ar 
îndrepta către Poarta Neagră. Şi mă gândesc că s-ar putea ca de acolo să 
se ivească nu numai o singură oştire, şi că acestea or să atace din mai 
multe părţi. 

- Riscurile sunt mari în orice război, spuse Denethor. Cair Ansris este 
plin de oameni înarmaţi şi oricum nu mai putem trimite alte forţe. Dar 
nu voi renunţa la Râu şi la Pelennor fără luptă - măcar atâta vreme cât 
avem aici o căpetenie care încă mai are curajul să îndeplinească vrerea 
seniorului său. 

La aceste vorbe, în sală s-a lăsat tăcerea. Într-un târziu Faramir vorbi: 

- Nu mă împotrivesc vrerii domniei tale. Deoarece Boromir ţi-a fost 
răpit, mă voi duce eu în locul lui şi voi face tot ceea ce-mi va în putinţă - 
dacă aşa îmi porunceşti. 

- Aşa îți poruncesc, întări Denethor. 

- Atunci, cu bine! zise Faramir. Dar de-o fi să mă întorc, fie ca gân- 
durile tale pentru mine să fie mai bune! 

- Să văd mai întâi cum te vei întoarce, răspunse Denethor. 

Gandalf a fost ultimul care a mai vorbit cu Faramir, înainte ca acesta să 
o pornească spre răsărit. 

- Nu-ţi primejdui viaţa cu pripeală sau din prea mare amărăciune, îi 
zise. Va fi nevoie de tine aici, şi nu pentru război, ci pentru alte treburi. 
Tatăl tău te iubeşte, Faramir, şi îşi va aduce aminte de iubirea asta înainte 
să se sfârşească totul. Cu bine! 

Aşa a plecat Seniorul Faramir din nou la drum, luând cu sine atâţia 
bărbaţi câţi se arătaseră dornici să-l însoţească sau de câţi se putea lipsi 
fortăreaţa. De pe ziduri, câţiva oameni îşi mijeau privirile prin întuneci- 
me spre oraşul în ruină şi se întrebau ce anume se întâmpla în acel loc, 
căci de zărit nu se putea zări nimic. Alţii însă priveau spre miazănoapte, 
socotind în gând câte leghe îi despărţeau de Théoden, aflat în Rohan. 

- Oare va veni? se întrebau ei. Îşi va aminti de vechea noastră alianţă? 

- Da, va veni, răspundea Gandalf, chiar dacă soseşte prea târziu. Dar 
gândiţi-vă puţin! În cel mai bun caz Săgeata Roşie a ajuns la el abia acum 
două zile, iar din Edoras sunt multe leghe lungi până aici. 

Veştile au sosit după căderea nopţii. Venind dinspre vaduri, un bărbat 
a năvălit călare şi a anunţat că o oştire apăruse din Minas Morgul şi se 
apropia de Osgiliath; ei i se alăturaseră regimente de la Miazăzi, precum 
şi Haradruin, cel înalt şi crud. 

- Şi am mai aflat, spuse solul, că în fruntea lor s-ar afla din nou Căpet- 
enia Neagră, şi teama de el i-a luat-o înainte, cuprinzând malul cestălalt 
al Râului. 

Cu aceste vorbe rău-prevestitoare s-a sfârşit şi a treia zi de când sosise 
Pippin în Minas Tirith. Puţini au fost cei care s-au dus să se odihnească 
în acea noapte, căci nu prea mai aveau nădejde ca Faramir să poată apăra 
vadurile atât cât era nevoie. 

Ziua următoare, cu toate că întunecimea era deplină şi nu avea cum să 
se mai adâncească, a îngreunat şi mai mult inimile oamenilor, şi o mare 
teamă a pus stăpânire pe ei. lar veştile rele, altele şi mai multe, nu au 
întârziat să apară. Trecerea peste Anduin căzuse în mâinile Duşmanului. 
Faramir se retrăgea spre zidurile Pelennorului, regrupându-şi oamenii la 
Fortăreţele Zăgazului; dar Duşmanul era de zece ori mai numeros. 

- Dacă învinge la Pelennor, îi va avea pe vrăjmaşi în spate, spunea 
solul. Au plătit scump trecerea peste râu, dar nu într-atât pe cât nădăj- 
duisem noi. Şi-au pregătit bine planul de luptă. Abia acum ne-am dat 
seama că îşi construiau de mult pe ascuns un număr mare de plute şi 
bărci acolo, în Osgiliathul Răsăritean. Parcă se umpluseră apele râului de 
gândaci, atâţia erau cei care le treceau. Dar cel care ne înfrânge este Că- 
petenia Neagră. Puţini vor fi cei ce vor rămâne pe loc şi vor putea să în- 
dure chiar şi numai vestea sosirii lui. Înşişi supuşii lui se pierd cu firea în 

faţa lui şi sunt în stare să se spintece cu propria lor mână dacă el le-o 
cere. 

- Înseamnă că de mine e nevoie acolo mai mult decât aici, spuse Gan- 
dalf şi numaidecât porni la drum şi lucirea lui albă pieri curând din 
vedere. 

Şi toată noaptea aceea Pippin rămase singur şi fără de somn, sus pe 
ziduri, cu privirile îndreptate către răsărit. 

Nici nu s-a stins bine dangătul primelor clopote ale noii zile, răsunând 
mai curând a derâdere în bezna fără geană de lumină, când Pippin zări 
deodată, la mare depărtare, cum izbucnesc focuri în locurile acelea 
nedesluşite unde se înălțau zidurile Pelennorului. Străjile au dat alarma 
şi toţi bărbaţii Oraşului au pus mâna pe arme. Când şi când se vedea o 
scăpărare roşiatică, şi încet, prin văzduhul greu, răzbăteau bubuituri 
surde. 

- Au cucerit zidul! strigau bărbaţii. Şi îl puşcă pentru a face spărturi în 
el. Vin încoace! 

- Unde-i Faramir? strigă Beregond cuprins de disperare. Să nu-mi 
spuneţi că s-a prăpădit! 

Primele veşti le-a adus Gandalf. Sosi la mijlocul dimineţii, însoţit de 
câţiva călăreţi şi escortând un şir de care. Erau pline de răniţi, toţi cei 
care fuseseră salvaţi cu chiu cu vai de la Forturile Zăgazului. Se duse 
drept la Denethor, fără să mai piardă o clipă. Seniorul Oraşului se afla 
într-o încăpere înaltă, deasupra Sălii din Turnul Alb, iar lângă el se găsea 
Pippin; îşi mijea ochii prin ferestrele întunecate ce dădeau spre nord, sud 
şi est, ca şi când ar fi vrut să străpungă umbrele pieirii ce-l înconjurau 
din toate părţile. Spre miazănoapte privea el mai cu seamă, oprindu-se 
uneori să asculte, ca şi când prin cine ştie ce ştiinţă străveche urechile ar 
fi prins ropotul copitelor pe câmpiile îndepărtate. 

- A venit Faramir? întrebă el. 

- Nu, răspunse Gandalf. Dar l-am lăsat în viaţă. A hotărât să rămână în 
ariergardă, de teamă ca nu cumva oamenii lui să se retragă din Pelennor, 
fugind care încotro vede cu ochii. Poate că va izbuti să-i ţină la un loc pe 
toţi atât cât va fi nevoie, dar tare mă îndoiesc. Duşmanul pe care îl are de 
înfruntat este mult prea puternic. Căci iată a venit cel de care mă temeam 
eu. 

- Doar n-o fi chiar Seniorul Întunecimii? strigă Pippin, atât de îngrozit 
încât uită de buna-cuviinţă. 

Denethor pufni într-un hohot amar. 

- Nu, încă nu, jupâne Peregrin! El va veni doar atunci când va putea să 
mă răstoarne în triumf, după ce totul va fi fost câştigat. Îi foloseşte pe 

alţii drept arme ale sale. Aşa fac toţi marii cârmuitori, dacă sunt înţelepţi, 
jupâne Piticuţ. Oare de ce altfel şed eu aici, în turnul meu, şi cuget şi 
privesc şi aştept, sacrificându-i până şi pe proprii mei fii? Căci sabia încă 
o mai pot mânui. 

Se ridică în picioare, îşi desfăcu mantia cea lungă şi neagră şi, ce să 
vezi! Pe dedesubt era înveşmântat în zale, încins la brâu cu o sabie pe 
măsură, vârâtă într-o teacă neagră încrustată în argint. Spuse: 

- Astfel umblu şi astfel dorm de mulţi ani, până când trupul meu, 
odată cu trecerea vremii, îşi va pierde vigoarea şi temeritatea. 

- Numai că acum Seniorul din Barad-dâr, cel mai cumplit dintre căpet- 
eniile lui a ajuns să stăpânească zidurile tale exterioare, spuse Gandalf. 
Cel ce a fost odată Regele Angmar, Vrăjitorul, Duhul Inelului, Stăpânul 
Nazgiâlilor, o suliță a groazei în mâna lui Sauron, umbra disperării. 

- la seama, Mithrandir, că ai avut un duşman pe măsura ta, nu-l iertă 
Denethor. Eu unul ştiu de multă vreme cine este căpetenia supremă din 
Turnul Întunecimii. Te-ai întors numai pentru a ne spune atâta lucru? 
Sau te pomeneşti că te-ai retras din pricină că duşmanul s-a dovedit mai 
puternic decât tine? 

Pippin se înfiora la gândul că Gandalf ar putea izbucni plin de mânie, 
dar teama lui era neîntemeiată, căci Gandalf răspunse cu blândeţe: 

- Poate că aşa este. Dar încă n-a sosit clipa să ne măsurăm puterile. Şi 
dacă vorbele din bătrâni sunt adevărate, nu de mâna omului va cădea el, 
iar soarta ce-l aşteaptă, ascunsă le este până şi înţelepţilor. Oricum ar fi, 
Căpetenia Disperării încă nu forţează înaintarea, cel puţin nu acum. El 
conduce cu acea înţelepciune despre care tocmai ai pomenit, stând în 
urma sclavilor săi şi mânându-i din spate pentru împlinirea smintelii lui. 

Nu, eu am venit mai curând pentru a-i apăra pe cei ce mai pot fi încă 
tămăduiţi; căci Rammas a fost spart în multe locuri şi curând oastea din 
Morgul va pătrunde peste tot. Mai ales pentru a spune acestea am venit 
eu. Curând bătălia se va purta aici, pe câmpie. Trebuie pregătiţi oamenii. 
Să fie din cei călări; numai în ei mai putem avea puţină speranţă, căci sin- 
gura slăbiciune a duşmanului asta este: nu are destui călăreți. 

- Nici noi nu avem mulţi. De-ar fi să vină cei din Rohan, ar fi tocmai la 
tanc, zise Denethor. 

- Mă tem că pe alții o să-i vedem sosind mai întâi, îl avertiză Gandalf. 
Fugarii din Cair Andros au şi ajuns. Insula a căzut. O altă oştire a venit 
dinspre Poarta Neagră, de la nord-est. 

-Ştii, Mithrandir, unii te învinuiesc că îți place să aduci veşti proaste, 
dar pentru mine nimic nu-i nou din ceea ce spui, am aflat totul încă de 
aseară. Cât despre oamenii noştri, m-am şi gândit la asta. Să coborâm. 

Şi timpul trecea şi la un moment dat străjerii de pe ziduri au văzut 
cum se retrag; soldaţii lor. La început s-au întors în devălmăşeală grupuri 
mici de bărbaţi istoviţi şi cei mai mulţi dintre ei erau răniţi; alergau 
cuprinşi de panică, de-ai fi zis că-i urmărea ceva. Spre răsărit se zăreau 
licărind focuri îndepărtate; dar din ce în ce mai mult, ba într-o parte, ba 
în alta, focurile acestea păreau să cuprindă întreaga câmpie. Casele şi 
hambarele erau înghiţite de pălălaie. Apoi, din nenumărate locuri 
porniră cu repeziciune mici pâraie de flăcări roşii, tăindu-şi drum prin 
întuneric şi îndreptându-se toate spre panglica lată a drumului care 
ducea de la Poarta Oraşului până la Osgiliath. 

- Vrăjmaşul, murmurară oamenii. Stăvilarul n-a mai rezistat. Uite-i 
cum se revarsă prin spărturi! Şi parcă aduc torţe cu ei. Ai noştri unde-s? 

Seara se lăsa tot mai adâncă, lumina era atât de slabă, încât până şi cei 
care puteau zări până departe abia mai desluşeau limpede ce se petrecea 
pe câmpie, în afară de focurile din ce în ce mai multe şi de liniile de foc 
ce se tot lăţeau şi înaintau văzând cu ochii. Într-un târziu, la mai puţin de 
o milă de Oraş, se ivi o mulţime de oameni, oarecum mai ordonată şi 
care nu fugea, ci mărşăluia, fără să se risipească. 

Străjerii îşi ţinură respiraţia. 

- Mai mult ca sigur că în fruntea lor se află Faramir, îşi dădură ei cu 
părerea. El are puterea să stăpânească om şi fiară deopotrivă. El va 
izbândi. 

Cei care se retrăgeau se aflau la câteva sute de picioare de zid. Din în- 
tunecime, din spatele lor, se ivi un grup mic de călăreţi care se apropiau 
în galop, tot ceea ce mai rămăsese din ariergardă. Dintr-o dată se răsuciră 
pe loc, pentru a înfrunta liniile de focuri ce se apropiau. Şi brusc izbucni 
un vuiet de strigăte înfiorătoare. Călăreţii duşmanului se dădură la o 
parte şi din urmă limbile de foc se revărsară ca nişte torente, rânduri 
după rânduri de orci purtând torţe, şi bărbaţi sălbatici de la Miazăzi 
ducând stindarde roşii, scoțând strigăte în graiurile lor aspre, năvălind 
tot mai mulţi, prinzând pe fugari din urmă. Şi cu un țipăt pătrunzător, 
din cerul întunecat se prăvăliră înaripatele umbre, nazgălii însetaţi să 
ucidă. 

Retragerea deveni o devălmăşie. Oamenii se repezeau care încotro, în- 
nebuniţi, pierduţi, lepădându-şi armele, strigând cuprinşi de frică, 
prăbuşindu-se la pământ. 

Şi pe neaşteptate o trâmbiţă răsună din Citadelă şi Denethor făcu semn 
trupei de atac să intre în luptă. Ascunsă în umbra Porții şi la adăpostul 
zidurilor exterioare, aceasta aşteptase semnalul lui: şi erau acolo toţi 
călăreţii care mai rămăseseră în Oraş. Dădură pinteni cailor şi se repeziră 

în formaţie compactă, în galop, atacând cu strigăt mare. De pe ziduri li se 
răspunse cu un alt strigăt; căci undeva în faţă pe câmpie, călăreau 
cavalerii-lebădă din Dol Amroth, în frunte cu Prinţul lor şi stindardul lui 
albastru. 

- Amroth pentru Gondor! strigară ei. Amroth pentru Faramir! 

Asemenea tunetului se repeziră asupra duşmanului din ambele părţi 
ale armiei care se retrăgea; dar un călăreț îi întrecu pe toţi, iute ca vântul 
când trece prin iarbă: îl purta Iute ca Gândul, iar călăreţul strălucea 
dezvăluit încă o dată, cu o lumină ţâşnind din mâna lui ridicată. 

Nazgălii ţipară şi se făcură nevăzuţi, căci Căpetenia lor nu era 
pregătită să înfrunte focul alb al duşmanului său. Oştirile din Morgul, cu 
gândul numai la prada lor, se pomeniră atacate cu sălbăticie, încât 
rupseră rândurile şi se risipiră precum scânteile purtate de vânt. Scoţând 
strigăte de bucurie, fugarii se întoarseră şi se năpustiră asupra urmăritor- 
ilor lor. Cei vânaţi acum erau chiar vânătorii. Retragerea se preschimbă 
într-un atac dezlănţuit. Câmpia era plină de orci şi oameni răpuşi şi peste 
toţi şi toate se înălța în rotocoale fumul torţelor azvârlite la pământ. Ca- 
valeria îşi continuă asaltul. 

Dar Denethor nu le îngădui să se depărteze prea mult. Cu toate că 
duşmanul fusese oprit şi chiar alungat pentru moment, dinspre Răsărit 
veneau oştiri nemăsurat de puternice. Trâmbiţă răsună din nou, anun- 
ţând retragerea. Cavaleria Gondorului se opri, la adăpostul ei, celelalte 
companii se regrupară. Fără grabă se întoarseră spre Citadelă. Ajunseser- 
ă la Poarta Oraşului, intrară în pas mândru; la fel de mândri îi primiră 
locuitorii Oraşului, strigând întru lauda lor, dar inimile le erau grele 
văzând cât se împuţinase armia lor. Faramir pierduse o treime din oa- 
menii lui. Dar unde era Faramir? 

El veni cel mai de pe urmă. Întâi oamenii lui. Apoi cavalerii călare, iar 
după ei stindardul din Dol Amroth şi Prinţul. Şi în braţele sale, în faţa lui 
pe cal, aducea trupul rubedeniei sale, Faramir, fiul Denethor, găsit pe 
câmpul de luptă. 

- Faramir! Faramir! strigau pe străzi oamenii, izbucnind în plâns. 

Dar el nu răspunse, astfel că l-au dus pe drumul şerpuitor până sus în 
Citadelă, la tatăl său. Chiar înainte ca nazgălii să se retragă din calea 
Călăreţului Alb, dădură un ultim atac ucigător, iar Faramir, care tocmai 
îl încolţise pe unul dintre fioroşii războinici călare din Harad, căzuse se- 
cerat la pământ. Numai atacul cavalerilor din Dol Amroth l-a salvat de 
săbiile roşii ale celor de la Miazăzi, care l-ar fi căsăpit bucăţi-bucăţele. 

Prinţul Imrahil îl aduse pe Faramir la Turnul Alb. 

- Fiul domniei tale s-a întors după ce a împlinit fapte mari, spuse el, 
povestind tot ceea ce văzuse. 

Însă Denethor se ridică în picioare şi, fără să spună un cuvânt, privi la 
chipul fiului său. Porunci apoi să se pregătească chiar acolo în încăpere 
un pat pentru Faramir şi, după ce-l vor fi culcat în el, să iasă toţi din 
încăpere. Acestea fiind împlinite, Denethor urcă singur în camera lui 
tainică din vârful turnului; şi mulţi dintre cei care au privit într-acolo au 
putut vedea o lumină palidă lucind şi licărind o vreme prin ferestrele în- 
guste, apoi stingându-se de tot. Într-un târziu cobori şi Denethor; şi 
ducându-se la Faramir, se aşeză lângă el fără să scoată un cuvânt, dar 
chipul lui era pământiu, mai cadaveric decât al fiului său. 

Oraşul era acum asediat, împresurat din toate părţile de vrăjmaşi. 
Rammas fusese spart, Pelennorul abandonat în mâinile Duşmanului. Ul- 
timele veşti de dincolo de ziduri au fost aduse de bărbaţii care fugiseră 
încoace pe drumul de miazănoapte, înainte ca Poarta să fi fost închisă. 
Numai ei mai rămăseseră din straja ce fusese pusă acolo unde drumurile 
dinspre Andrien şi Rohan pătrundeau în câmpiile din afara Oraşului. De 
la poartă i-a condus Ingold, acelaşi care-i lăsase să intre pe Gandalf şi pe 
Pippin cu numai cinci zile înainte, când soarele încă mai răsărea şi 
aducea speranţă dimineaţa. 

- N-am primit nici o veste de la rohirrimi, zise Ingold. Cei din Rohan 
nu vin acum. lar dacă vin, nu ne va sluji la nimic. Căci am aflat că înain- 
tea lor a sosit o altă oştire, peste Râu, dinspre Andros, din cât se spune. Şi 
este puternică: batalioane de orci de-ai Ochiului şi nenumărate companii 
de oameni de un soi de care noi n-am întâlnit până acum. Nu-s înalţi, ci 
laţi în umeri şi tare fioroşi la înfăţişare, bărboşi cum sunt gnomii şi cu to- 
poare drept arme. Vin dintr-o ţară sălbatică, de undeva din întinsul 
Răsărit, aşa se bănuie. Au pus stăpânire pe drumul de miazănoapte, şi 
mulţi au intrat în Andrien. Rohirrimii nu au cum să se apropie. 

Poarta era zăvorită. Întreaga noapte străjerii de pe ziduri au auzit 
freamătul Duşmanului care se agita pe câmpie, pârjolind iarbă şi copaci 
şi ciopârţind orice fiinţă omenească li se ivea în cale, vie sau moartă. În 
întuneric era greu de ghicit câţi anume trecuseră peste apa Râului, dar 
când dimineaţa se furişă peste câmpie, sau mai bine spus umbra palidă a 
unei dimineţi, şi-au dat seama că nici măcar spaima din timpul nopţii nu 
le socotise bine numărul. Câmpia era înnegrită de companiile 
mărşăluitoare, întinzându-se cât putea ochiul cuprinde în întunecimea 
aceea; ca o ciupercă otrăvitoare uriaşă, peste tot în jurul oraşului se 
ridicaseră tabere nesfârşite de corturi negre sau sângerii. 

Orcii săpau ca furnicile, săpau şiruri de tranşee adânci într-un cerc uri- 
aş, la un zbor de săgeată depărtare de ziduri, nu mai mult; şi pe măsură 
ce isprăveau de săpat o tranşee, o umpleau cu foc, deşi, cum anume erau 
acestea aprinse ori împiedicate să se stingă, dacă prin ştiinţa lor sau prin 
cine ştie ce vrăjitorie, nimeni nu-şi putea da seama. Şi au continuat să 
trudească, sub privirile celor din Minas Tirith, care nu aveau cum să-i 
împiedice pe orci. Şi după ce era isprăvită o linie de tranşee, care mari se 
apropiau; şi curând după aceea alte companii ale duşmanului veneau şi 
la adăpostul unei tranşee înălțau maşinăriile acelea uriaşe care aruncau 
proiectile. Nimic de soiul ăsta sau care să bată atât de departe nu se afla 
pe zidurile Oraşului, ca să întoarcă atacul. 

La început locuitorii au râs, fără să se teamă prea mult de pregătirile 
duşmanului. Căci zidul principal al Oraşului era tare înalt şi gros, îl 
duraseră nuimeroneenii înainte ca puterea şi priceperea lor să se fi risipit 
în exil; iar în afară, suprafaţa lui semăna cu Turnul din Orthanc, dură, de 
nerăzbit, ca tăişul oţelului ori dogoarea focului, de nedărâmat decât prin 
vreo răscolire a pământului pe care se sprijinea. 

- Nu, nu, spuneau asediaţii, nici de-ar veni Cel fără Nume, nici măcar 
el n-ar putea pătrunde aici, atâta vreme cât suntem noi în viaţă. 

Dar alţii întrebau: 

- Cât suntem în viaţă? Cât va mai dura viaţa noastră? Duşmanul are o 
armă cu care, de când a început lumea aceasta, multe fortărețe de neîn- 
frânt a dărâmat: Foamea. Drumurile ne sunt tăiate. Rohan nu va veni. 

Dar maşinăriile nu şi-au irosit proiectilele împotriva zidului invincibil. 
Cel care poruncea asaltul asupra celui mai mare duşman al Seniorului 
din Mordor nu era nici incendiator, nici căpetenie orcească. Ci o putere şi 
o minte a răului însuşi. De cum au fost ridicate în vălmăşag de strigăte şi 
scârţâituri de frânghii şi gruie, marile catapulte au şi început să arunce 
proiectile, dar le aruncau în sus, încât treceau pe deasupra meterezelor şi 
cădeau bufnind în primul cerc al Oraşului; şi prin cine ştie ce meşteşug 
tainic, multe dintre ele izbucneau în flăcări încă înainte de a atinge 
pământul. 

Curând, primejdia ca în spatele zidului să izbucnească un pârjol de- 
veni atât de mare, încât cei care nu păzeau zidurile erau nevoiţi să se 
lupte cu flăcările ce ţâşneau peste tot. Apoi, o dată cu proiectilele cele 
mari a venit încă o rafală, mai puţin distrugătoare, însă cu atât mai 
cumplită. Peste tot pe străzile şi pe aleile din spatele Porții cădeau şi se 
rostogoleau mici proiectile rotunde care nu ardeau. Dar când oamenii s- 
au repezit să vadă ce anume puteau fi acelea, au izbucnit în ţipete sau în 
lacrimi. Căci duşmanul arunca în Oraş capetele tuturor celor care 

căzuseră în lupta de la Osgiliath sau pe zăgazul Rammas, sau pe câm- 
puri. Priveliştea era cum nu se poate mai îngrozitoare: cu toate că unele 
dintre ele erau zdrobite, diforme, iar altele fuseseră retezate cu cruzime, 
multe mai purtau trăsături ce puteau fi recunoscute şi nu era greu de gh- 
icit că oamenii aceia muriseră în chinuri groaznice; iar chipurile fuseseră 
însemnate cu mârşavul semn al Ochiului fără de Pleoapă. Dar aşa pocite 
şi pângărite cum erau, tot se mai întâmpla ca cei din oraş să mai vadă o 
dată chipul cuiva pe care-l cunoscuseră înainte, care odată umblase 
mândru de uniforma sa soldăţească sau trudise la câmp sau venise în 
vreo zi de sărbătoare de prin văile înverzite dintre dealuri. 

În zadar îşi agitau bărbaţii pumnii la vrăjmaşii haini care viermuiau 
dincolo de Poartă. Nu le păsa acelora de blestemele lor şi nici ei nu pri- 
cepeau graiurile oamenilor din apus care strigau cu voci aspre ca ale 
fiarelor sau păsărilor de stârvuri. Dar curând puţini au mai rămas în Mi- 
nas Tirith dintre aceia care aveau temeritatea să înfrunte armiile Mordor- 
ului. Căci Seniorul întunecimii s-a dovedit că mai avea o armă, încă şi 
mai nemilos de iute decât foamea: spaima şi disperarea. 

Nazgăâlii s-au întors şi, după cum Seniorul întunecimii, Seniorul lor, 
creştea în putere şi nu pregeta să şi-o arate, la fel şi vocile lor, care nu 
dădeau glas la altceva decât vrerii şi ticăloşiei lui, se dovedeau tot mai 
grele de răutate, răspândind şi mai multă groază. Se roteau deasupra 
Oraşului precum vulturii care-şi aşteaptă tainul din carnea oamenilor 
sortiţi pieirii. Zburau apoi până piereau din vedere şi unde nu-i mai 
putea atinge nici o săgeată, cu toate acestea erau mereu acolo şi vocile lor 
aducătoare de moarte umpleau văzduhul. Şi cu fiecare strigăt deveneau 
tot mai greu de îndurat. În cele din urmă, până şi cei mai tari de inimă se 
aruncau la pământ atunci când ameninţarea nevăzută trecea pe deasupra 
lor, sau, dacă rămâneau în picioare, îşi lăsau armele să cadă din mâinile 
lipsite de vlagă, în vreme ce în minţile lor îşi făcea loc întunericul şi 
atunci nu se mai gândeau la război, ci numai cum să se ascundă şi să se 
târască, şi numai la moarte. 

Cât a durat acea zi neagră, Faramir a zăcut pe patul său din încăperea 
din Turnul Alb, pradă unei fierbinţeli fără de speranţă; pe moarte, a spus 
careva, şi curând toţi cei aflaţi pe ziduri şi pe străzi numai asta spuneau, 
„pe moarte”, şi lângă el se afla tatăl său, fără să scoată o vorbă, doar ve- 
ghetor, şi nu mai lua câtuşi de puţin seamă la apărare. 

Ore mai întunecate ca acestea nu-i fusese încă dat lui Pippin să cun- 
oască, nici măcar atunci când se aflase în ghearele lui Uruk-hai. Datoria 
sa era aceea de a-l sluji pe Stăpân, ceea ce şi făcea, stând uitat, aşa i se 
părea, lângă uşa încăperii neluminate, stăpânindu-şi cât putea mai bine 

propriile sale temeri. Şi cum stătea acolo şi se uita, i se păru că Denethor 
îmbătrâneşte văzând cu ochii, ca şi când ceva se frânsese în voinţa sa 
mândră şi mintea lui neîndurătoare fusese învinsă. Poate că ceea ce o 
măcinase erau durerea şi remuşcarea. Pippin zări lacrimi pe faţa aceea ce 
nu cunoscuse lacrima înainte, ceea ce încă şi mai greu de îndurat decât 
mânia. 

- Nu plângeţi, stăpâne, murmură el. Poate că se va tămădui. Pe 
Gandalf l-aţi întrebat? 

- Nu-ncerca să mă alini cu vrăjitorii! îi ceru Denethor. Nădejdea neb- 
unului a dat greş. Duşmanul a descoperit-o şi acum puterea lui sporeşte; 
ne citeşte gândurile şi orice am face nu e decât spre pieirea noastră. 

Mi-am trimis fiul fără să-i mulţumesc, fără să-l binecuvântez, l-am 
trimis într-o primejdie fără rost, şi iată-l cum zace cu otrava umplându-i 
sângele. Vai, vai, oricare-ar fi de-aici încolo soarta războiului, spiţa mea 
se sfârşeşte, însăşi Casa Majordomului a fost înfrântă. Neamuri mărunte 
vor domni de-acum încolo peste ceea ce a mai rămas din Regii 
Oamenilor, pitindu-se în munţi până când cu toţii vor fi stârpiţi. 

La uşă veniră bărbaţi strigând după Seniorul Oraşului să iasă. 

- Nu, nu voi coborî, spuse el. Trebuie să stau lângă fiul meu. Poate că 
va vorbi înainte să se sfârşească. Numai că sfârşitul lui e aproape. Urmaţi 
pe cine voiţi, şi pe Marele Nebun de-o fi să fie, chiar dacă nădejdea lui a 
murit. Eu aici rămân. 

Aşa s-a făcut că a ajuns Gandalf să comande ultima apărare a Oraşului 
din Gondor. Oriunde se ducea, inimile oamenilor prindeau din nou 
putere şi umbrele înaripate piereau din amintire. Neobosit bătea el dru- 
mul între Citadelă şi Poartă, de la miazănoapte şi miazăzi, făcând încon- 
jurul zidului, şi împreună cu el mergea Prinţul din Dol Amroth, cu 
cămaşa lui din zale lucitoare. Căci el şi cavalerii săi încă se mai ţineau de 
adevăraţi seniori ai numeroneenilor. Cei care-i vedeau şuşoteau: 
„Adevăr grăiesc poveştile de demult: prin venele seminţiei acesteia 
curge sânge elfesc, căci poporul lui Nimrodel a vieţuit cumva pe 
tărâmurile celea.” Şi câte unul prindea atunci să cânte în întuneric, câteva 
strofe doar, din balada lui Nimrodel sau din alte cântece din Valea An- 
duinului, din anii de demult pieriţi. 

Şi cu toate acestea... cum se depărtau ei, umbrele se apropiau din nou 
de oameni şi inimile lor îngheţau şi vitejia Gondorului se preschimba în 
cenuşă. Şi astfel au trecut ei dintr-o întunecată zi a spaimei în întunericul 
unei nopţi disperate. Focurile ardeau nestăpânite în primul cerc al oraşu- 
lui, iar în multe locuri garnizoanei de pe zidul exterior i se tăiase orice 
cale de retragere. Numai că aceia foarte devotați, care încă mai 

rămăseseră la posturile lor, erau puţini; cei mai mulţi fugiseră în spatele 
celei de-a doua porţi. 

Dincolo de câmpul de luptă, departe, peste Râu, se duraseră cu repezi- 
ciune poduri şi, cât a fost ziua aceea de lungă, încă şi mai multe oştiri şi 
maşinării de război s-au revărsat dincoace de ape. Şi iată că la miezul 
nopţii a început atacul. Avangarda a trecut prin tranşeele de foc pe tot fe- 
lul de căi ocolite ce fuseseră lăsate anume printre ele. Înaintau fără să ia 
seamă la câţi pierdeau dintre ei în timp ce se apropiau grămadă şi intrau 
în bătaia arcurilor celor de pe ziduri. Numai că acolo sus rămăseseră 
mult prea puţini pentru a le mai pricinui mari pagube, cu toate că lumina 
focurilor dezvăluia multe ţinte pentru arcaşii iscusiţi cu care se lăudase 
Gondorul odată. Şi atunci, dându-şi seama că vitejia Oraşului fusese în- 
genuncheată, Căpetenia nevăzută şi-a dezlănţuit puterea. Încet, 
grozavele turnuri de asediu înălțate în Osgiliath s-au pus în mişcare prin 
întuneric. 

Şi din nou veniră solii la uşa încăperii din Turnul Alb şi Pippin îi lăsă 
să intre, căci veştile lor nu sufereau amânare. Denethor îşi întoarse încet 
ochii de la chipul lui Faramir şi se uită în tăcere la ei. 

- Primul cerc al Oraşului e în flăcări, stăpâne, spuseră ei. Ce 
porunceşti, Măria ta? Încă eşti Senior şi Majordom. Nu toţi vor să-l ur- 
meze pe Mithrandir. Oamenii fug de pe ziduri, le lasă neapărate. 

- De ce? întrebă Denethor. De ce fug, nebunii de ei? Mai bine să ardă 
mai curând decât mai târziu, căci cu toţii vom arde. Întoarceţi-vă la rugul 
vostru! lară eu? Eu mă voi duce acum spre propriul meu rug. Propriul 
meu rug! Fără mormânt pentru Denethor şi Faramir. Fără mormânt! Fără 
somnul cel prelung al morţii îmbălsămate. Vom arde precum regii 
păgâni de dinainte ca vreo corabie să fi plutit coace dinspre Apus. 
Apusul n-a izbândit. Duceţi-vă şi ardeţi! 

Fără plecăciuni şi fără să răspundă, solii se răsuciră pe călcâie şi ieşiră 
în fugă din încăpere. 

Denethor se ridică în picioare şi dădu drumul mâinii încinse de febră a 
lui Faramir, pe care o ţinuse până atunci într-ale sale. 

- El a şi început să ardă, spuse el mâhnit. Sălaşul spiritului său se 
năruie. 

Se apropie de Pippin şi privi cu blândeţe în jos spre el. 

- Rămâi cu bine, îi zise. Rămâi cu bine, Peregrin, fiu al lui Paladin! 
Scurt a fost serviciul tău în slujba mea şi iată că acum se apropie de 
sfârşit. Te eliberez de puţinul care a mai rămas. Te du si mori aşa cum 
crezi tu că îţi este mai bine. Şi cu cine vei voi, chiar şi cu acel prieten a 

cărui nesăbuinţă te-a adus în pragul acestei morţi. Cheamă-i la mine pe 
slujitorii mei şi apoi te du. Cu bine! 

- Eu nu-mi iau rămas-bun, stăpâne, zise Pippin, îngenunchind. Deod- 
ată se ridică în picioare, îl privi pe bătrân drept în ochi - după cum era 
obiceiul hobbiţilor - şi spuse: vă las acum, stăpâne, pentru că, într-ad- 
evăr, tare mult vreau să-l văd pe Gandalf. Dar nu este nebun; şi nu mă 
voi gândi la moarte atâta timp cât el nu-şi pierde speranţa în viaţă. Cât 
priveşte jurământul ce l-am făcut şi slujba la domnia voastră, nu doresc 
să fiu eliberat cât încă mai sunteţi în viaţă. lar de-o fi ca ei să pătrundă 
până în Citadelă, nădăjduiesc să fiu aici şi să stau alături de domnia 
voastră şi să dovedesc că merit măcar armele pe care mi le-aţi dat. 

- Fă cum pofteşti, jupâne Piticuţ, spuse Denethor. Dar viața mea s-a 
frânt. Trimite slujitorii la mine! 

Şi cu aceste vorbe se întoarse la Faramir. 

Pippin se duse să-i cheme pe slujitori, şi aceştia veniră: şase bărbaţi 
vânjoşi şi chipeşi care îndeplineau treburile gospodăreşti. Porunca 
stăpânului îi făcuse să tremure de frică. Însă Denethor îi rugă, cu voce 
blândă, să aşeze peste trupul lui Faramir cuverturi calde şi apoi să-l 
scoată de acolo. lar ei se supuseră şi, ridicând patul, îl scoaseră din 
încăpere. Păşeau încet, pentru a nu-l zgâlţâi prea tare pe omul cuprins de 
fierbinţeală, şi în urma lor venea Denethor, sprijinit în toiag; ultimul 
venea Pippin. 

Şi astfel au ieşit din Turnul Alb, ca şi când mergeau la o în- 
mormântare, şi au pornit prin întuneric spre locul unde norul ce atârna 
deasupra oraşului era luminat de jos de licăriri de-un roşu-stins. Şi cu 
acelaşi pas domol au traversat curtea cea mare şi, la un cuvânt al lui 
Denethor, s-au oprit lângă Copacul Veştejit. 

În jur era linişte, nu se auzea decât freamătul războiului de jos, din 
Oraş. Şi picurul trist, în havuzul întunecat, al apei de pe ramurile moarte. 
Apoi cortegiul a trecut pe sub poarta Citadelei şi prin faţa străjerilor care- 
i priveau uluiţi şi deznădăjduiţi. Luând-o spre apus, după un timp au 
ajuns la o uşă ce se deschidea în zidul din spate al celui de-al şaselea 
cerc. Era numită Pen Hollen, pentru că stătea mereu zăvorită, nu se 
deschidea decât la funeralii şi numai Seniorul Oraşului o putea folosi, ori 
cei care duceau ofrande la morminte, ori îngrijeau de criptele morţilor. 
Din spatele uşii pornea un drum şerpuit ce cobora cu multe ocolişuri 
până la fâşia de pământ aflată în umbra prăpastiei lui Mindolluin, acolo 
unde se găseau marile cripte ale Regilor şi ale Majordomilor morţi. 

Lângă drum, într-o căsuţă, stătea portarul; cu teamă în ochi şi un felin- 
ar în mână se apropie de cortegiu. La porunca Seniorului, descuie uşa şi 

aceasta se deschise fără zgomot; iar ei trecură, luând cu ei felinarul por- 
tarului. Întunericul ascundea drumul ce urca spre ei printre ziduri 
străvechi şi balustrade sprijinite pe nenumărați stâlpi care apăreau fant- 
asmatici în raza legănată a felinarului. Ecoul însoțea zgomotul paşilor lor 
care coborau încet, tot mai jos, până când, în cele din urmă, ajunseră la 
Strada Tăcută, Rath Dinen, aflată între cupole palide şi săli pustii şi 
chipuri ale celor morţi de mult; şi intrară în Casa Majordomilor şi aşez- 
ară pe pământ povara ce-o purtaseră. 

Privind neliniştit în jur, Pippin văzu că se afla într-o încăpere larg 
boltită, învăluită ca de nişte draperii de umbrele uriaşe pe care micul fe- 
linar le arunca pe pereţii ei ascunşi vederii. Şi abia desluşit se întrezăreau 
multe şiruri de mese tăiate din marmură; pe fiecare masă zăcea o siluetă 
care dormea cu mâinile încrucişate, cu capul sprijinit de piatră. Însă chiar 
lângă ei se afla o masă lată şi goală. Pe această masă, la un semn al lui 
Denethor, l-au întins ei pe Faramir şi alături pe tatăl său, şi i-au acoperit 
cu acelaşi acoperământ pe amândoi Şi au stat apoi cu capetele plecate 
precum îndoliaţii la patul celui mort. Într-un târziu, Denethor spuse cu 
voce şoptită: 

- Aici vom aştepta. Dar să nu trimiteţi după îmbălsămători. Ci lemne 
să ne aduceţi, care ard iute, şi să le puneţi peste tot în jur şi sub masă; şi 
turnaţi ulei peste ele. Şi când vă voi ruga eu, să aruncaţi torța. Faceţi 
precum v-am poruncit şi nu-mi mai vorbiţi. Rămâneţi cu bine! 

- Cu voia domniei voastre, stăpâne! spuse Pippin, şi răsucindu-se pe 
călcâie o rupse la fugă îngrozit din casa morţii. „Bietul Faramir! Mai 
curând are nevoie de leacuri, nu de lacrimi. Ah, unde să-l găsesc pe 
Gandalf? Unde-i îmbulzeala mai mare, îmi vine să cred; şi n-o să aibă 
timp de pierdut cu muribunzii sau nebunii”. 

La uşă se întoarse către servitorul care rămăsese acolo de pază. 

- Stăpânul tău nu-i în toate minţile, spuse. Nu vă pripiţi! Nu aduceţi 
foc aici atâta vreme cât Faramir trăieşte! 

- Cine cârmuieşte Minas Tirith? întrebă omul. Seniorul Denethor ori 
Pribeagul cel Sur? 

- Din cât se pare, nimeni altcineva decât Pribeagul cel Sur, răspunse 
Pippin şi cu acestea o porni înapoi pe drumul şerpuit în sus, cât de re- 
pede erau picioarele lui în stare să-l ducă, trecu pe lângă portarul uluit, 
ieşi pe uşă şi o ţinu tot aşa până când ajunse aproape de poarta Citadelei. 
Straja îl opri când ajunse în dreptul ei. Recunoscu vocea lui Beregond. 

- Încotro alergi aşa, jupâne Peregrin? strigă. 

- Să-l găsesc pe Mithrandir. 

- Soliile Seniorului nu suferă amânare, iar eu nu am căderea să le ţin în 
loc, zise Beregond; dar spune-mi totuşi: ce se petrece? Încotro s-a dus 
Stăpânul meu? Eu abia am intrat în gardă, dar am auzit că a trecut pe aici 
în drum spre Uşa Zăvorită şi câţiva bărbaţi mergeau în faţa lui, 
purtându-l pe Faramir. 

- Aşa este, s-a dus spre Strada Tăcută. 

Beregond îşi lăsă capul în piept ca să-şi ascundă lacrimile. 

- Umbla vorba că e pe moarte, oftă el, şi uite că acum e mort. 

- Nu, încă n-a murit. Şi eu cred că moartea lui mai poate fi împiedicată. 
Dar, Beregond, Seniorul Oraşului a căzut înainte ca Oraşul lui să fie 
cucerit. Mintea i s-a tulburat şi din această pricină e periculos. 

Şi pe nerăsuflate îi povesti despre cuvintele şi faptele ciudate ale lui 
Denethor. 

- Trebuie să-l găsesc pe Gandalf cât mai iute. 

- Atunci trebuie să cobori până jos, unde se dă bătălia. 

- Ştiu. Am plecat cu învoirea Seniorului. Dar, Beregond, încearcă, dacă 
poţi, să împiedici să se întâmple ceva rău. 

- Seniorul nu îngăduie celor ce poartă însemnele negre şi argintii să-şi 
părăsească postul, oricare ar fi pricina, decât la porunca lui. 

- Ei bine, acum ai de ales între reguli şi viaţa lui Faramir, spuse Pippin. 
În ce-l priveşte pe Denethor, mă tem că vei avea de înfruntat un smintit, 
nu un senior. Acum trebuie să fug. Mă voi întoarce, dacă voi putea. 

Şi porni în fugă în jos, tot mai jos, spre oraşul exterior. Pe lângă el tre- 
ceau oameni care fugeau de pârjol, şi unii care-i băgau de seamă uni- 
forma se întorceau să strige după el, dar lui nu-i păsa. În sfârşit, trecu de 
cea de-a Doua Poartă, dincolo de care focuri se înălţau uriaşe între 
ziduri. Şi totuşi, totul părea nefiresc de tăcut. Nici zgomote, nici strigăte 
de bătălie sau zăngănit de arme. Dintr-o dată se auzi un strigăt înfiorăt- 
or. Urmă o zguduitură cumplită şi un bubuit ce se prelungi într-un ecou 
adânc. Luptându-se din răsputeri să-şi înfrângă teama şi groaza care-i în- 
muia genunchii, Pippin dădu un colţ şi se pomeni în spaţiul larg ce se 
deschidea în spatele Porții Oraşului. Se opri ca trăsnit. ÎI găsise pe Gan- 
dalf; dar în clipa următoare, se retrase, ghemuindu-se în umbră. 

Atacul cel mare începuse imediat după miezul nopţii, şi de atunci nu 
slăbise câtuşi de puţin. Tobele bubuiseră una-ntruna. Dinspre 
miazănoapte şi dinspre miazăzi, companie după companie de vrăjmaşi 
atacau fără încetare zidurile. Veneau monştri neînchipuit de mari, ca 
nişte case mişcătoare în lumina roşie şi spasmodică, mâmakilii din Harad, 
trăgând pe străzi, drept prin mijlocul focurilor, turnuri şi maşinării ur- 
ieşeşti. Căpeteniei lor nu-i prea păsa ce făceau aceştia sau câţi aveau să 

moară dintre ei: singurul ei gând era acela de a cerca forţa apărării şi de a 
le da de furcă oamenilor din Gondor în cât mai multe locuri deodată. 
Greutatea cea mai mare avea s-o azvârle asupra Porții. O fi fost ea foarte 
trainică, făurită din oţel şi fier şi apărată de turnuri şi bastioane din pi- 
atră cu neputinţă de cucerit numai că tocmai ea era cheia, punctul cel 
mai slab din tot acel zid înalt şi de nepătruns. 

Tobele bubuiau din ce în ce mai tare. Focuri izbucneau peste tot. 
Maşinării colosale traversau câmpia; şi în mijlocul lor se afla un berbece 
uriaş, lung cât un copac de o sută de picioare, legănându-se de lanţuri 
puternice. Vreme multă a trebuit ca să fie turnat în fierăriile tenebroase 
ale Mordorului, şi capul său hidos, din oţel negru, primise forma unui 
lup fioros; fusese vrăjit să aducă numai prăpăd şi nenorocire. Grond îi 
era numele, în amintirea Barosului din străvechea Lume Subpămân- 
teană. Fiare nemiloase îl trăgeau, orci îl înconjurau, iar în urmă-i veneau 
căpcăunii munţilor, ca să-l mânuiască. 

În jurul Porții, rezistenţa era încă dârză, cavalerii din Dol Amroth şi cei 
mai neînfricaţi din garnizoană ţinând cu îndârjire piept atacului. 
Proiectilele şi săgețile cădeau cu nemiluita; turnurile de asediu se 
năruiau sau izbucneau dintr-o dată în flăcări. La picioarele zidurilor, de 
o parte şi de alta a lor, pământul era îngropat sub mormane de 
sfărâmături şi sub trupurile celor răpuşi; vrăjmaşii însă veneau tot mai 
mulţi, pradă parcă nebuniei. 

Grond se târa înainte. Nici un foc nu cădea pe scheletul ce-l susţinea. 
Când şi când, unii din monştrii aceia imenşi care-l împingeau îşi ieşeau 
din minţi şi dădeau iama în orcii fără număr care străjuiau berbecele, 
apoi leşurile erau aruncate în lături din calea berbecelui, dar alţi orci, şi 
mai mulţi, le luau locul. 

Grond se târa înainte. Tobele bubuiau sălbatic. Deasupra movilelor de 
cărnuri spintecate apăru o formă hidoasă: un călăreț înalt, cu capul 
acoperit de o glugă şi trupul învelit într-o mantie neagră, încet, călcând 
pe cei căzuţi sub copitele calului, se apropia fără să se ferească de săgeți. 
Se opri la un moment dat şi scoase o sabie lungă cu lamă nelucitoare. În 
acea clipă, o teamă cumplită puse stăpânire pe toţi, apărători şi duşmani 
deopotrivă, şi mâinile oamenilor căzură fără vlagă pe lângă trupuri şi 
nici un arc nu mai zbârnâi. Preţ de o clipă, totul încremeni. 

Tobele bubuiau şi duduiau. Cu o forţă uriaşă, Grond fu împins în faţă 
de către nişte mâini la fel de uriaşe. Ajunse la Poartă. Îşi luă avânt. Un 
bubuit adânc zgudui Oraşul precum tunetul ce se rostogoleşte printre 
nori. Dar poarta de fier şi stâlpii de oţel nu se clintiră. 

Atunci Căpitanul Negru se înălţă în scări şi strigă cu vocea lui în- 
spăimântătoare, rostind într-un grai de mult uitat vorbe de putere şi 
groază, menite să sfărâme inimi şi piatră laolaltă. Poarta Gondorului 
crăpă. Lovită parcă de un descântec nimicitor, se sfărâmă; un fulger de 
lumină orbitoare izbucni şi aripile porţii se sfărâmară în mii de bucățele. 

Şi atunci intră călare Stăpânul nazgălilor. O siluetă copleşitoare, 
neagră, desenată pe focurile din spatele său, astfel se înfăţişa Călărețul, 
răspândind în jur o mare de disperare. Intră călare Stăpânul nazgălilor, 
pe sub bolta porţii pe unde nici un duşman nu trecuse vreodată, şi toată 
suflarea omenească fugi din calea lui. 

Toţi, în afară de unul singur. Aşteptând acolo, tăcut şi nemişcat, în 
spaţiul din faţa Porții, stătea Gandalf călare pe Iute ca Gândul: singurul 
dintre toţi caii de pe pământ care putea să îndure grozăvenia aceea, 
nemişcat, înțepenit pe picioarele lui, precum un chip gravat. 

- Nu poţi pătrunde aici, spuse Gandalf, şi uriaşa umbră se opri locului. 
Du-te înapoi, în hăul care ţi-a fost sortit! Du-te înapoi! Prăvăleşte-te în 
nimicnicia care vă aşteaptă pe tine şi pe stăpânul tău. Du-te! 

Călărețul Negru îşi lăsă gluga pe spate şi, să vezi şi să nu crezi! purta o 
coroană regească; numai că era aşezată pe un cap ce nu se vedea. Fo- 
curile roşii străluceau între coroană şi umerii laţi şi întunecaţi, acoperiţi 
de mantie. Dintr-o gură nevăzută izbucni un hohot de râs nimicitor. 

- Nebun bătrân! zise călăreţul. Nebun bătrân! A sosit vremea mea. Nu 
recunoşti Moartea atunci când ţi se înfăţişează înaintea ochilor? Acum ai 
să mori şi sudalmele tale vor suna în pustiu! 

Şi cu aceste vorbe ridică sus spada şi tăişul acesteia fu străbătut de 
flăcări. Gandalf nu se clinti. Şi chiar în acea clipă, undeva într-o ogradă 
din Oraş, se auzi un cântat de cocoş. Cârâitul ascuţit şi limpede al unui 
cocoş căruia nu-i păsa de vrăjitorii, nici de război, salutând doar di- 
mineaţa care aducea zorile pe cer, mult deasupra Umbrelor morţii. 

Şi parcă răspunzându-i, de undeva de departe se auzi un alt zvon. 
Corni, corni, corni. Răsuna stins ecoul chemării lor între pereţii întun- 
ecoşi ai muntelui Mindolluin. Chemarea dezlănţuită a cornilor celor mari 
de la Miazănoapte. Rohan sosise, în sfârşit. 

Marşul rohirrimilor 


E ra întuneric şi Merry nu putea zări nimic de acolo de unde stătea 
întins pe pământ, învelit într-o pătură; cu toate că noaptea era 
înăbuşitoare, fără nici o adiere de vânt, peste tot în jurul lui copacii 
nevăzuţi suspinau încetişor. Merry îşi înălță capul. Şi auzi din nou un 
sunet ca de tobe în depărtare, dinspre dealurile împădurite şi terasele 
muntelui. Bătăile încetau brusc şi iar începeau, din altă direcţie, ba mai 
aproape, ba mai departe. Oare cei care făceau de strajă le auziseră şi ei? 
se întrebă Merry. 

Nu le putea vedea, dar ştia că de jur împrejur se aflau companiile ro- 
hirrimilor. Simţea prin întuneric mirosul cailor, îi auzea cum se mişcă şi 
cum lovesc din copite în pământul acoperit cu ace de brad. Oştirea fă- 
cuse popas în pădurile de pini ce creşteau în jurul Farului Silenach, un 
tanc înălțându-se mult deasupra lungilor culmi ale Pădurii Druadan, 
care însoțeau drumul principal din Andrienul de Răsărit. 

Merry era prea obosit ca să doarmă. Călărise patru zile fără între- 
rupere şi întunericul tot mai adânc se lăsase ca o povară pe inima lui. În- 
cepea să se întrebe de ce ţinuse atât de mult să vină, când avusese toate 
motivele, chiar stăpânul îi poruncise, să rămână acasă. Se întrebă dacă 
regele cel bătrân ştia că porunca lui fusese încălcată şi era supărat din 
această pricină. Poate că nu. Din câte se părea, Dernhelm se înţelesese cu 
Elfhelm (Elf - elf; helm - cârmă; coif, n.tr.), mareşalul care comanda 
coredul în care călăreau ei. El şi oamenii săi nu-l băgau în seamă pe Merry 
şi se prefăceau că nu-l aud atunci când vorbea. Ca şi când n-ar fi fost mai 
mult decât o altă boccea pe care o ducea Dernhelm. Lui Dernhelm nici 
nu-i păsa, căci nu vorbea niciodată cu nimeni. Merry se simţea mic, ne- 
dorit de nimeni şi singur. lar acum timpul nu mai avea răbdare şi oştirea 
se afla în primejdie. Îi despărţea mai puţin de o zi de zidurile exterioare 
ale oraşului Minas Tirith, care înconjurau pământurile oraşului. Cer- 
cetaşii fuseseră trimişi înainte. Unii dintre ei nu se întorseseră. Alţii ven- 
iseră degrabă înapoi, spunând că drumul era blocat. O oştire vrăjmaşă 

făcuse tabără chiar pe drum, la trei mile depărtare de Amon Dîn, şi 
câteva cete înarmate se apropiau de ei, mai aveau de străbătut trei leghe 
şi ajungeau aici. Orcii mişunau pe dealurile şi prin pădurile care măr- 
gineau drumul. Regele şi Éomer ţineau sfat la adăpostul nopţii. 

Merry îşi dorea să aibă pe cineva cu care să stea de vorbă şi gândul îi 
zbură la Pippin. Ceea ce îi spori neliniştea. Bietul Pippin, închis în marele 
oraş de piatră, singur şi înspăimântat. Tare ar fi vrut Merry să fie un 
călăreț înalt, aşa ca Éomer, să poată sufla şi el din corn sau ce-o fi fost, şi 
să fugă în galop să-şi salveze prietenul. Se ridică în capul oaselor, as- 
cultând bubuitul tobelor care reîncepuse, Parcă mai aproape de data 
asta. La un moment dat, auzi nişte voci care vorbeau în şoaptă şi văzu 
nişte felinare, pe jumătate acoperite, trecând printre copaci. Oamenii din 
preajma lui începură să se foiască şovăielnici prin întuneric. 

O siluetă înaltă apăru din senin, se împiedică de Merry şi bodogăni 
câteva înjurături la adresa rădăcinilor de copaci. Merry recunoscu vocea 
mareşalului Elfhelm. 

- Nu sunt rădăcină de copac, domnule, zise el, nici raniţă, ci un hobbit 
pe care domnia ta tocmai l-a lovit. Nu pretind scuze, dar măcar spune-mi 
ce se petrece. 

- Orice se poate petrece în întunericul ăsta blestemat, răspunse Elf- 
helm. Oricum, stăpânul meu a trimis vorbă că trebuie să fim gata: în 
orice clipă putem primi ordin de plecare. 

- Asta înseamnă că duşmanul se apropie? vru să ştie Merry cuprins de 
nelinişte. 

- Nicidecum, duşmanul este pe drum, nu aici, între dealuri. Ce auzi tu 
sunt woseii, Oamenii Sălbatici ai Pădurii - ăsta-i felul lor de a vorbi între 
ei când se află departe unii de ceilalți. Se zice că încă şi acum mai bântuie 
Pădurea Druadan. Sunt urmaşii unei seminţii din alte vremuri, au mai 
rămas puţini, trăiesc ascunşi, sălbatici şi temători, precum fiarele. Nu se 
războiesc nici cu Mordorul, nici cu Obştea; dar întunericul ăsta şi 
apropierea orcilor îi nelinişteşte: se tem să nu se întoarcă Anii Întun- 
ecimii. Şi teama lor s-ar putea adeveri. Să fim mulţumiţi că nu ne 
vânează pe noi: căci, din câte se spune, folosesc săgeți otrăvite şi sunt 
vânători neîntrecuţi. Dar s-au pus în slujba lui Théoden. Chiar acum una 
din căpeteniile lor este dusă la rege. Într-acolo se îndreaptă luminile. 
Cam asta este ceea ce-am aflat, altceva nimic. Şi acum trebuie să mă duc 
să împlinesc poruncile stăpânului meu. Strânge-ţi şi tu lucrurile, jupâne 
Raniţă! 

Şi dispăru în întuneric. 

Lui Merry nu-i prea plăcură veştile astea despre sălbatici şi săgeți 
otrăvite, dar şi fără ele se simţea apăsat de o spaimă mare. Nu mai 
suporta aşteptarea. Dorea să ştie ce avea să se întâmple. Se ridică de jos şi 
fără să piardă multă vreme porni precaut în urma ultimului felinar, 
înainte ca acesta să dispară cu totul printre copaci. 

Ajunse curând la un loc deschis unde, sub un copac falnic, se găsea un 
cort mic, înălţat anume pentru rege. Un felinar mare, acoperit în partea 
de sus, atârna de o cracă, aruncând în jos un palid cerc de lumină. Acolo 
şedeau Théoden şi Éomer, iar în faţa lor, pe pământ, stătea o piticanie de 
om, vârstat ca o piatră roasă de vreme, cu firele bărbii rare răzleţite pe 
pieptul lui scobit, ca nişte fuioare de muşchi uscat. Picioare scurte şi 
braţe dolofane, gros şi îndesat la trup, cu un acoperământ de ierburi în 
jurul şalelor. Merry parcă mai văzuse undeva fiinţa asta, şi deodată îşi 
aminti de Oamenii Pukel din Valea Calvarului. Ai fi zis că era una din 
acele figuri străvechi readuse la viaţă, sau te pomeneşti că era o creatură 
coborâtă în linie dreaptă de-a lungul anilor fără număr din modelele fo- 
losite de meşteri cioplitori cu multă vreme în urmă. 

Cei trei tăceau când s-a apropiat Merry, târându-se neauzit, apoi Săl- 
baticul începu să vorbească, răspunzând, din câte se părea, unei întrebări 
puse mai înainte. Vocea lui era adâncă şi guturală, dar, spre surprinderea 
lui Merry, vorbea în Limba Comună, doar că oarecum poticnit şi 
amestecând tot felul de cuvinte ciudate. 

- Nu, părinte al călăreţilor, spuse el. Noi nu luptăm. Doar vânăm. 
Omorâm gorgûni în pădure, urâm pe orci. Şi voi urâţi pe gorgâni. Noi 
ajutăm cum putem. Sălbaticii au urechi şi ochi lungi; ştiu toate potecile. 
Sălbaticii trăiesc aici dinainte de Casele de Piatră; dinainte ca Oamenii în- 
alţi să vină din Apă. 

- Dar noi avem nevoie de ajutor în bătălie, spuse Éomer. Cum o să ne 
ajutaţi tu şi-ai tăi? 

- Adunăm veşti, zise Sălbaticul. Noi privim din dealuri. Noi urcăm 
munţi înalți şi privim jos. Oraşul de Piatră e închis. Foc arde acolo afară; 
acum şi înăuntru. Vreţi să veniţi acolo? Atunci trebuie să vă grăbiţi. Dar 
gorgâni şi oameni de tare departe - şi îşi flutură spre răsărit un braţ no- 
duros - stau pe drumul de cai. Foarte mulţi, mai mulţi decât Călăreţii. 

- De unde ştii? întrebă Éomer. 

De pe chipul teşit şi din ochii negri ai bătrânului nu se putea citi nimic, 
dar vocea îi era morocănoasă, semn că nu-i plăcuse ceea ce auzise. 

- Sălbaticii sunt sălbatici, liberi, dar au copii, răspunse el. Eu sunt mare 
căpetenie Ghân-buri-Ghân. Eu număr multe lucruri: stelele pe cer, frun- 
zele în copaci, oamenii în întuneric. Voi sunteţi de douăzeci de ori câte 

douăzeci numărate de zece ori şi încă cinci. Ei sunt mai mulți. Bătălie 
mare, şi cine va câştiga? Şi încă şi mai mulţi se învârt în jurul zidurilor 
Oraşului de Piatră. 

- Vai! Adevăr grăieşte, zise Theoden. Cercetaşii noştri spun că au săpat 
şanţuri pe drum şi au înfipt ţăruşi. N-avem cum le înlătura din cale dacă 
atacăm, pe neaşteptate. 

- Oricum ar fi, trebuie să ne grăbim, spuse Fomer. Fortăreaţa Col- 
nicului a fost incendiată! 

- Lasă pe Ghân-buri-Ghân să isprăvească! zise Sălbaticul. Ştie şi alte 
drumuri. El vă va duce pe drum ce nu are gropi, unde nu umblă gorgâni, 
numai sălbatici şi fiare. Multe drumuri au fost făcute când Seminţia 
Caselor de Piatră a fost puternică. Au tăiat dealuri aşa cum taie vânătorii 
carnea fiarelor. Sălbaticii cred că s-au hrănit cu pietre. Treceau prin Dru- 
adan spre Rinimon în care mari. Nu se mai duc. Drumul a fost uitat, dar 
nu şi de Sălbatici. Peste deal şi dincolo de deal încă se găseşte sub iarbă şi 
copaci, acolo, dincolo de Rinimon, până jos la Dîn, şi la capăt se întoarce 
înapoi spre drumul Călăreţilor. Sălbaticii or să vă arate drumul. Atunci 
veţi omorî pe gorgûni şi veţi alunga întunecimea rea cu fier sclipitor, şi 
Sălbaticii se pot întoarce să doarmă în pădurile sălbatice. 

Éomer şi regele se sfătuiră în graiul lor. După o vreme, Théoden se 
răsuci spre Sălbatic. 

- Ne învoim, zise. Chiar dacă lăsăm în urmă o oaste întreagă de duş- 
mani, cui îi mai pasă? Dacă e să cadă Oraşul de Piatră, atunci nu mai 
avem cale de întors. Dar dacă îl salvăm, atunci oastea orcilor nu mai are 
pe unde să se întoarcă. Dacă eşti de bună-credinţă, Ghân-buri-Ghân, te 
vom răsplăti regeşte şi te vei bucura pe veci de prietenia Obştii. 

- Oamenii morţi nu sunt prietenii oamenilor vii şi nu le faceţi daruri, 
spuse Sălbaticul. Dar dacă veţi trăi după întunecime, atunci lăsaţi în pace 
pe Sălbatici în pădure şi nu-i mai vânaţi ca pe fiare. Ghân-buri-Ghân nu 
vă duce în capcană. El însuşi va merge cu părintele Călăreţilor şi, dacă vă 
duce greşit, omorâţi-l. 

- Aşa să fie! zise Theoden. 

- Cât ne ia ca să ocolim duşmanul şi să ne reîntoarcem la drum? între- 
bă Éomer. Trebuie să mergem la pas dacă ne călăuzeşti tu; şi nu mă în- 
doiesc că drumul este îngust. 

- Sălbaticii merg repede pe picioarele lor, spuse Ghân. Drumul este 
larg pentru patru cai, în Valea Carelor de Piatră, încolo - şi îşi flutură 
mâna spre miazăzi - dar îngust la început şi la sfârşit. Sălbaticul ar putea 
să ajungă pe jos de aici până la Dîn între răsăritul soarelui şi amiază. 

- Atunci trebuie să le dăm căpeteniilor cel puţin şapte ceasuri, socoti 
Éomer; iar pentru restul oştirii, vreo zece. Pot să ne întârzie lucruri 
neaşteptate şi dacă oştirea este înşirată de-a lungul drumului, o să ne ia 
multă vreme până om putea-o pune din nou în ordine când ieşim dintre 
dealuri. Cât o fi ora acum? 

- Cine poate şti? oftă Théoden. Peste tot e numai noapte. 

- E numai întuneric, dar nu e numai noapte, îl contrazise Ghân. Când 
vine Soarele noi îl simţim, chiar dacă este ascuns. Acum urcă peste mun- 
ţii de la Răsărit. În câmpiile cerului se deschide ziua. 

- Atunci s-o pornim la drum cât mai curând cu putinţă, hotărî Éomer. 
Chiar şi aşa avem puţine speranţe să ajungem astăzi la timp ca să ajutăm 
Gondorul. 

Merry nu mai aşteptă să audă şi altceva, ci se furişă de acolo ca să se 
pregătească pentru plecarea în marş. Era ultima etapă înaintea bătăliei. 
Nu prea credea că vor fi mulţi cei care aveau să iasă vii din această încer- 
care. Dar gândul la Pippin şi la flăcările ce cuprinseseră Minas Tirith îi 
dădu puteri să-şi înfrângă spaima. 

În acea zi toate au mers ca pe roate, fără să vadă sau să audă ceva ce le- 
ar fi dat de înţeles că vrăjmaşul îi aştepta ca să-i atace. Sălbaticii trim- 
iseseră înainte drept scut câţiva vânători pricepuţi de-ai lor pentru ca nici 
un orc sau vreo iscoadă să nu prindă de veste despre mişcările de trupe 
din regiunea dealurilor. Lumina devenea tot mai palidă pe măsură ce ei 
se apropiau de oraşul asediat, iar Călăreţii treceau în şiruri lungi, ca nişte 
umbre întunecate de oameni şi cai. Fiecare companie avea drept călăuză 
un pădurean sălbatic; bătrânul Ghân mergea alături de rege. La înce- 
putul marşului pierduseră mai mult timp decât plănuiseră, şi aceasta 
deoarece Călăreţilor care îşi duceau caii de dârlogi le trebuise ceva vreme 
să găsească poteci potrivite peste culmile despădurite din spatele taberei 
lor, care coborau până în Valea Caselor de Piatră. Era târziu după- 
amiaza când ariergarda ajunse într-un ţinut de desiş cenuşiu, întins Până 
pe coastele răsăritene ale muntelui Amon Dîn, ascunzând un mare de- 
fileu în lanţul de dealuri înşiruite de la răsărit până la apus, între Nardol 
şi Dîn. Era defileul prin care trecuse, cu atâta vreme în urmă, uitatul 
drum al carelor, ca apoi să se unească cu drumul principal al Călăreţilor 
ce începea prin Oraş şi străbătea Andrien, dar, de nenumărate vieţi 
omeneşti, copacii puseseră stăpânire pe el, făcându-l dispară, rupt pe 
alocuri şi îngropat sub frunzele strânse de veacuri. lată că tocmai desişul 
acesta oferea călăreţilor ultima speranţă de nu fi descoperiţi înainte de a 
se arunca în bătălia la câmp deschis; în urma lor se aflau drumul şi lunca 
Anduinului, în vreme ce la răsărit şi la miazăzi costişele erau golaşe, 

stâncoase, căci dealurile gurguite se adunau unele în altele şi urcau, cul- 
me după culme, până în masivul şi umerii Mindolluinului. 

Companiei din frunte i se făcu semn să oprească şi, pe măsură ce 
ieşeau din strunga Văii Caselor de Piatră, cei ce veneau din urmă se 
răspândeau, căutându-şi loc de popas sub coroanele cenuşii ale copa- 
cilor. Regele chemă căpitanii la sfat. Fomer trimise iscoade să cerceteze 
drumul; dar bătrânul Ghân clătină din cap. 

- Nu are rost să trimiţi Călăreţi. Sălbaticii au văzut tot ce poate fi văzut 
în văzduhul rău. Vor veni curând şi vor vorbi cu mine aici. 

Căpitanii veniră după cum sunase porunca şi atunci, dintre copaci, 
apărură cu fereală alte forme pukel, care semănau într-atât cu bătrânul 
Ghân, încât lui Merry îi venea greu să-i deosebească. O vreme statură de 
vorbă cu Ghân într-un grai gutural ciudat. Apoi Ghân se întoarse spre 
rege. 

- Sălbaticii spun multe, zise el. Întâi fiţi cu băgare de seamă! Încă-s 
mulți oameni în tabără, dincolo de Dîn, la o oră de mers într-acolo, - şi îşi 
flutură braţul spre apus, spre ţancul negru. Dar nu se vede nici unul 
între acest loc şi noile ziduri ale Seminţiei Pietrei. Mulţi îşi caută de tre- 
abă acolo. Zidurile nu mai sunt în picioare: gorgâni le dărâmă cu tunet de 
pământ şi cu măciuci de fier negru. Nu se tem de nimic şi nu se uită în- 
jur. Ei cred că prietenii lor păzesc toate drumurile. 

Zicând acestea, bătrânul Ghân scoase un sunet gâlgâit, ca şi când ar fi 
râs, sau cel puţin aşa părea. 

- Veşti bune! strigă Éomer. Chiar şi în întunericul acesta nădejdea 
licăre din nou. Adesea urzelile dușmanului ne sunt de folos, în ciuda lui. 
Blestematul ăsta de întuneric ne proteguie ca o mantie. lar acum, în dor- 
inţa lor nestăpânită de a distruge Gondorul piatră cu piatră, orcii lui mi- 
au alungat cea mai cumplită frică. Ar fi putut păstra zidul exterior multă 
vreme, ca să ni se împotrivească. Dar acum putem pătrunde prin el - 
dacă izbutim să ajungem până acolo. 

- Îţi mulţumesc încă o dată, Ghân-buri-Ghân al pădurilor, zise 
Theoden. Fie ca norocul să te însoţească pentru veştile bune pe care ni le- 
ai adus şi pentru că ne-ai călăuzit! 

- Omorâţi-i pe gorgâni! Omorâţi neamul orcilor! Nici un alt cuvânt nu 
bucură mai mult pe Sălbatici, răspunse Ghân. Alungaţi cu fier strălucitor 
văzduhul rău şi întunericul! 

- Pentru a împlini acestea am călătorit atât de departe, zise Regele. Şi 
vom încerca să le ducem la bun sfârşit. Dar cât vom izbuti din acestea, 
numai mâine vom şti. 

Ghân-buri-Ghân se ciuci la pământ şi îl atinse cu fruntea lui cărnoasă, 
ca semn de rămas-bun. Apoi se ridică a plecare. Dar dintr-o dată rămase 
cu privirile aţintite în sus, precum o vietate speriată a pădurii care adul- 
mecă un miros ciudat. În ochii lui sclipi o luminiţă. 

- Se schimbă vântul! strigă şi, zicând acestea, el împreună cu tovarăşii 
săi dispărură ca prin farmec în umbrele întunericului, fără ca vreun 
călăreț din Rohan să-i mai vadă vreodată. 

Nu mult după aceea, departe la răsărit tobele îşi reluară bubuitul stins. 
Dar inima nici unuia dintre călăreţi nu se umplu de teamă că sălbaticii ar 
fi putut să-i trădeze. Chiar dacă păreau atât de ciudaţi şi de lipsiţi de 
farmec. 

- Nu mai avem nevoie de călăuză, zise Elfhelm, căci printre noi se află 
călăreţi care au străbătut drumul pe jos la Fortăreaţa Colnicului în vreme 
de pace. Eu sunt unul dintre aceştia. După ce ajungem la drum, se face 
un cot spre miazăzi, şi de acolo mai sunt şapte leghe până la zidul 
pământurilor ce ţin de oraş. Şi aproape tot drumul de-o parte şi de alta 
este iarbă din belşug. Acolo au călărit soliile din Gondor cel mai iute, aşa 
ne-au spus. Vasăzică şi noi putem străbate distanţa aceea iute şi fără 
multă zarvă. 

- Atunci, dacă e să ne înfruntăm cu fapte crunte pentru care vom avea 
nevoie de toată puterea noastră, zise Éomer, sfatul meu este să te odihn- 
im acum şi să pornim la drum la noapte şi să ne cumpănim timpul astfel 
încât să ajungem la câmpie mâine pe lumină, câtă o fi şi aceasta, sau când 
ne dă semn stăpânul nostru. 

Regele consimţi şi căpitanii plecară. Dar nu trecu mult şi Elfhelm se 
întoarse. 

- Stăpâne, cercetaşii n-au găsit nimic demn de luat în seamă dincolo de 
pădurea cenuşie, în afară de doi oameni: morţi amândoi. Şi doi cai morţi. 

- Şi? Ce-i cu asta? făcu nedumerit Eomer. 

- Păi, stăpâne, erau soli călări din Gondor. Unul s-ar putea să fie Hir- 
gon, căci mâna lui era încă încleştată pe Săgeata Roşie, dar capul i-a fost 
retezat. Şi încă ceva: s-ar părea, din câte ne spun semnele, că fugeau spre 
apus atunci când au fost răpuşi. După cum înţeleg eu, când s-au întors, 
au dat peste duşmani sub zidul exterior, sau poate chiar îl luau cu asalt - 
asta a fost acum două nopţi, dacă au avut cai din cei odihniţi de la for- 
turi, cum obişnuiau ei să facă. N-au izbutit să ajungă în Oraş şi s-au 
întors. 

- Vai şi-amar! suspină Théoden. Înseamnă că Denethor nu a primit 
vestea apropierii noastre şi e pradă disperării. 

- „Nevoia nu rabdă amânare, dar mai bine mai târziu decât niciodată”, 
zise Éomer. Şi bine ar fi ca de data asta vorba din bătrâni să se adevere- 
ască mai mult decât oricând de când se ştie omenirea grăind în grai 
omenesc. 

Se lăsase noaptea. Armia Rohanului înainta în tăcere de-o parte şi de 
alta a drumului care trecea aproape de poalele muntelui Mindolluin şi 
care acum cotea către miazăzi. În depărtare şi aproape în faţa lor se zărea 
o lucire roşiatică sub cerul negru, coastele muntelui desenându-se şi ele 
la fel de negre în acea lumină. Călăreţii se apropiau de Rammas, zidul 
Pelennorului; dar ziua încă nu se arăta. 

Regele călărea în mijlocul companiei aflate în frunte, înconjurat de 
suita sa. Urma compania lui Elfhelm - sau 6ored, cum i se spunea în Ro- 
han; abia acum băgă Merry de seamă că Dernhelm îşi părăsise locul şi 
călărea tot înainte în întuneric, ajungând din urmă suita regală. Merry 
auzi voci în faţă, care şuşoteau, semn că se ţinea un mic sfat. Câţiva 
călăreți se avântaseră până în apropiere de zid şi acum se întorseseră şi 
se duseseră drept la rege. 

- Sunt focuri mari, Măria ta, spuse unul. Oraşul întreg este cuprins de 
flăcări şi câmpia este plină de duşmani. Dar, din câte ne-am dat noi 
seama, nu le pasă decât de atac şi doar puţini au mai rămas pe zidul ex- 
terior, fără căpetenie, mânaţi de dorinţa de a distruge. 

- Măria ta, îţi aminteşti de vorbele Sălbaticului? îl întrebă altul. Eu un- 
ul, când e pace, îmi duc viaţa pe Platoul Golaş. Widfara îmi este numele 
şi am un nas care adulmecă şi el veştile văzduhului. Vântul se schimbă. 
Se simte o răsuflare de la Miazăzi; un iz de mare, chiar dacă abia simţit. 
Dimineaţa ne va aduce noutăţi. Deasupra vălătucilor de fum va fi ceaţă 
atunci când veţi trece de zid. 

- Dacă cele ce spui se vor adeveri, Widfara, fie să trăieşti ani mulţi şi 
binecuvântaţi după ce această zi se va fi sfârşit! îi ură Théoden. Apoi se 
răsuci către oamenii din suita sa, aflaţi în apropiere, şi de data asta vorbi 
răspicat, astfel că mulţi călăreţi care se aflau în prima companie îi auziră 
vorbele: 

- A sosit clipa, Călăreţi ai Obştei, fii ai lui Eorl! Duşmani şi focuri se 
află în faţa noastră, iar casele voastre au rămas departe în urmă. Dar, cu 
toate că veţi lupta pe un câmp străin, gloria pe care o să v-o câştigaţi aici 
a voastră va fi pentru totdeauna. De jurat aţi jurat: nu vă rămâne decât să 
împliniţi jurământul faţă de stăpân şi de glie şi în numele prieteniei! 

Călăreţii îşi loviră suliţele de scuturi. 

- Eomer, fiule! Tu te afli în fruntea primei éored, zise Théoden, şi veți 
călări în urma stindardului regal, pe centru. Elfhelm, tu şi oamenii tăi o 

luaţi prin dreapta când trecem de zid. lar Grimbold se va duce cu ai săi 
prin stânga. Companiile din spate se vor lua după cele trei din frunte, 
fiecare cum poate sau crede de cuviinţă. Loviţi duşmanul oriunde îl 
găsiţi. Alte planuri nu ne putem face acum, căci încă nu ştim cum stau 
lucrurile pe câmpul de luptă. Înainte! Şi nu vă temeţi de întuneric! 

Compania din frunte porni de îndată şi călări cât de repede putea, căci 
întunericul stăruia încă deplin, în ciuda celor prevestite de Widfara. 
Merry călărea în spatele lui Dernhelm, ţinând frâul cu o singură mână, în 
vreme ce cu cealaltă încerca să-şi slăbească sabia în teacă. Abia cum 
simţea pe deplin adevărul din vorbele bătrânului rege: „într-o astfel de 
bătălie, tu ce ai face, Meriadoc?” „Ceea ce fac acum, îşi spuse în sinea lui, 
încurc un călăreț şi trag nădejde să rămân în şa şi să nu mă pomenesc 
călcat în copite de ceilalţi cai!” 

Aveau mai puţin de o leghe până acolo unde se înălţaseră mai înainte 
zidurile exterioare. Curând ajunseră; prea curând pentru Merry. Strigăte 
sălbatice izbucniră şi arme se încleştară, dar şi acestea s-au isprăvit re- 
pede. În preajma zidurilor rămăseseră puţin orci şi, luaţi pe nepregătite, 
au fost iute răpuşi ori puşi pe fugă. În faţa ruinelor porţii nordice a zidu- 
lui, Rammas regele s-a oprit încă o dată. Prima éored s-a grupat în spatele 
şi de o parte şi de alta a lui. Dernhelm se ţinea aproape de rege, cu toate 
că Elfhelm şi compania lui se aflau în dreapta. Oamenii lui Gromhold s- 
au întors din drum, îndreptându-se spre o spărtură mare în zid, ceva mai 
departe, spre răsărit. 

Merry privea din spatele lui Dernhelm. În depărtare, la vreo zece mile 
distanţă, poate mai mult, ardea un foc mare, dar între acest foc şi călăreţi 
erau alte şiruri de focuri ce formau un semicerc uriaş - cel mai apropiat 
punct al acestuia se afla la mai puţin de o leghe distanţă. Altceva Merry 
nu prea reuşea să mai desluşească pe câmpia aceea întunecată şi nu 
vedea nici vreun semn încurajator care să anunţe dimineaţa, iar vântul 
nu adia nici a schimbare, nici a neschimbare. 

Armia Rohanului porni din nou, tăcută, spre câmpia Gondorului, 
pătrunzând încet, dar necontenit, precum un flux ce se revarsă prin spăr- 
turile unui dig pe care oamenii l-au crezut de neînfrânt. Dar mintea şi 
voinţa Căpitanului Negru erau îndreptate acum numai asupra oraşului 
ce pierea încet şi nici un val nu se îndrepta spre el ca să-i dea de ştire că 
planurile lui şchiopătau în vreun fel. 

După o vreme, regele îşi îndreptă oştirea întrucâtva către răsărit, pen- 
tru a putea ajunge între linia focurilor asediatoare şi câmpurile din afara 
zidurilor oraşului. Continuau să înainteze fără ca cineva să li se opună, 
iar Théoden încă nu dădea semnalul. Şi iată că se opri din nou, pentru a 

treia oară. Oraşul se găsea mai aproape. În văzduh plutea miros de ar- 
sură şi o umbră vestitoare de moarte. Caii erau neliniştiţi. Regele însă 
şedea neclintit în şa, pe Coamă de Nea, privind la agonia oraşului Minas 
Tirith, parcă împietrit de suferință ori poate de teamă. Părea să se îm- 
puţineze la trup, apăsat de bătrâneţe. Merry însuşi avea sentimentul că 
era apăsat de groază şi de îndoială, ca de o mare greutate. Inima abia îi 
bătea. Timpul părea suspendat în şovăire. Ajunseseră prea târziu! Prea 
târziu era mai rău decât niciodată! Poate că lui Théoden îi va pieri 
curajul, îşi va lăsa în piept capul lui bătrân, se va întoarce din drum, se 
va furişa şi se va ascunde în munţi. 

Dar, dintr-o dată, Merry o simţi fără urmă de îndoială: simţi schim- 
barea. Simţea vântul pe obraji! Licărea o geană de lumină. Departe, tare 
departe spre miazăzi, norii se desenau neclar ca nişte forme cenuşii aflate 
la mare distanţă, care se vălătuceau în sus şi se risipeau: dimineaţa se 
ivea din spatele lor. 

Dar în aceeaşi clipă explodă o altă lumină, ca şi când un fulger ar fi 
ţâşnit din pământ de undeva de sub Oraş. Preţ de o fracțiune de secundă 
spânzură în văzduh, acolo departe, în alb şi negru, un turn orbitor pre- 
cum un ac sclipitor; şi apoi, când întunericul se închise la loc peste ea, 
peste câmpuri se rostogoli un bubuit cumplit. 

La auzul acestui zgomot, silueta cocârjată a regelui se îndreptă dintr-o 
dată. Regele părea din nou înalt şi semeţ; se ridică în scări şi strigă cu 
voce tare şi mai limpede decât ar fi putut vreodată să răsune o voce de 
muritor: 


Treziţi-vă, sus, Călăreţi ai lui Théoden! 
Grozăvii se arată, în pârjol şi măcel! 

Să zbârnâie suliţi, să se sfarăme scuturi! 
Ziua-n săbii înalţă răsăritul de sânge! 
Călăriţi, călăriţi, călăriţi spre Gondor! 


Zicând acestea, luă un corn mare de la Guthlăf, purtătorul stin-dardu- 
lui regal, şi suflă în el cu o asemenea putere, încât cornul se sfărâmă. În 
clipa următoare, toţi cornii oştirii îşi uniră glasurile şi acest cântec al Ro- 
hanului se revărsă peste câmpuri precum o furtună Şi umplu munţii la 
fel ca bubuitul unui tunet. 

„Călăriţi, călăriţi! Călăriţi spre Gondor!” 

Deodată regele strigă ceva calului său şi Coamă de Nea ţâşni. În urmă- 
i flutura stindardul calului alb pe un câmp verde, dar regele i-o luă cu 
mult înainte. Cavalerii din suită goneau după el mâncând pământul, dar 

şi pe aceştia îi lăsă mult în spate. Éomer îl urmă şi el, atât de iute, încât 
coada albă a coifului său plutea în vânt, şi prima linie a primei companii 
mugea în galopul ei, ca un val ce se sparge înspumat la mal, dar nici ei n- 
au reuşit să-l ajungă pe Théoden. Părea cuprins de nebunie, sau poate 
furia bătăliei moştenită de la străbunii săi îi curgea acum prin vine ca un 
foc nou, iar Coamă de Nea îl purta în spinare ca pe un zeu din străvech- 
ime, ca pe Oromë cel Mare, în bătălia valarilor, când lumea era încă 
tânără. Scutul de aur era descoperit şi, minune! deodată începu să strălu- 
cească asemenea Soarelui, iar iarba se făcu verde sub picioarele albe ale 
armăsarului său. Căci iată că venise dimineaţa, şi o dată cu ea un vânt 
dinspre mare; şi întunericul fu alungat şi oştirile Mordorului izbucniră 
într-un urlet prelung şi, cuprinse de groază, o rupseră la fugă şi pieiră şi 
copitele urgiei trecură peste ele, şi atunci întreaga armie a Rohanului 
izbucni în cântec, şi cântau, şi măcelăreau, căci îi cuprinsese bucuria 
bătăliei şi sunetul cântecului lor, atât de frumos şi de cumplit, ajunse 
până în Oraş. 

Bătălia de pe Câmpiile Pelennor 


D ar nici căpeteniile orcilor şi nici tâlharii nu se aflau în fruntea 
atacului asupra Gondorului. Întunericul începea să se risipească 
prea curând, înainte de clipa hotărâtă de Stăpânul său; îl trădase 
deocamdată, lumea toată se întorsese împotrivă-i; victoria îi scăpa 
printre degete chiar în clipa în care întinsese mâna ca să o apuce. Dar 
brațul lui era lung. Încă se mai afla la cârmă, stăpân peste puteri nebănu- 
ite. Rege, Duh al Inelelor, Senior peste nazgâli, multe erau armele sale. 
Părăsi Poarta şi se făcu nevăzut. 

După ce ajunse la drumul dinspre Poarta ce dădea spre Râu, Théoden, 
Regele Obştei, o apucă spre Oraş, care se afla la mai puțin de o milă dis- 
tanță. Îşi domoli puţin goana, căutând alți duşmani, şi cavalerii îl 
prinseră din urmă, şi printre ei era şi Dernhelm. În faţă, ceva mai 
aproape de ziduri, oştenii lui Elfhelm se răspândiseră printre maşinăriile 
de război, secerând, spintecând, împingând vrăjmaşii în gropile de foc. 
Întreaga jumătate nordică a câmpiilor Pelennor fusese cotropită, taberele 
ardeau vâlvătaie, orcii fugeau spre Râu precum turmele de sălbăticiuni 
din calea vânătorilor; iar rohirrimii se răspândeau în toate părţile, după 
bunul lor plac. Dar încă nu învinseseră asediul şi nu recuceriseră Poarta. 
Mulţi duşmani se mai găseau în faţa ei, şi mai departe, pe câmpie, erau 
alte oştiri de-ale lor, ce nu fuseseră încă înfruntate. Dincolo de drum, 
spre miazăzi, aştepta armata principală a haradrimilor, cu ai săi călăreţi 
strânşi în jurul stindardului căpeteniei lor. Şi când căpetenia privi într- 
acolo şi, în lumina tot mai puternică, văzu flamura regală, băgă de seamă 
că ea se afla în faţă, departe de bătălia ce se ducea, şi era însoţită doar de 
câţiva oameni. Şi se simţi cuprins de o asemenea mânie, încât văzu roşu, 
scoase un strigăt, îşi înălţă stindardul, un şarpe negru pe o întindere pur- 
purie, şi se repezi asupra calului alb pe câmp verde, urmat de mare 
mulţime de războinici de-ai săi; şi când îşi scoaseră sudiştii spadele cu 
tăiş lat, păru că scapără stelele cerului. 

Atunci îl zări şi Théoden şi, fără să mai aştepte atacul lui, îi strigă ceva 
lui Coamă de Nea şi porni în galop să-l întâmpine. Cumplită a fost în- 
cleştarea lor. Dar furia albă a celor de la Miazănoapte a stins repede furia 
fierbinte a celorlalţi, iar cavalerii lor s-au dovedit mai pricepuţi să-şi 
mânuie suliţele lor lungi, şi mult mai îndârjiţi. Chiar dacă erau mai 
puţini la număr, şi-au tăiat drum printre duşmani precum taie focul po- 
tecă prin pădure. Unde era îmbulzeala mai aprigă, acolo se avânta fiul 
lui Théoden, fiul lui Thengel, şi sulița lui se frânse atunci când se înfipse 
în căpetenia duşmană. Îşi trase sabia din teacă şi se repezi la stindard, 
retezându-l, şi o dată cu acesta îl spintecă şi pe purtătorul lui; şi şarpele 
negru căzu la pământ. Atunci toţi cei care mai rămăseseră în viaţă dintre 
călăreţii sudişti făcură stânga-mprejur şi o rupseră la fugă. 

Dar, ce să vezi! Dintr-o dată, în toiul victoriei regelui, scutul său de aur 
păli. Dimineaţa cea nouă se stinse pe cer. În jurul lui căzu întunericul. 
Caii se ridicară în două picioare şi nechezară sălbatic. Azvârliţi din şei, 
oamenii orbecăiau de-a buşilea pe pământ. 

- Veniţi cu mine! Veniţi cu mine! striga Théoden. Sus, eorlingilor! Nu 
vă temeţi de întuneric! 

Dar Coamă de Nea, înnebunit de spaimă, se ridică şi el în două 
picioare, luptându-se cu văzduhul, şi apoi, cu un nechezat cumplit, se 
prăbuşi într-o parte: o săgeată neagră îl străpunsese. Regele căzu prins 
sub trupul lui. 

Marea umbră coborî ca un nor de furtună. Şi numai ce se văzu că era o 
creatură înaripată: de-o fi fost pasăre, întrecea în mărime orice altă 
pasăre, şi avea trupul pleşuv, fără puf şi fără pene, iar aripile sale uriaşe 
păreau ţesute din piele între degetele îngherate. Şi pe deasupra, mai şi 
putea. O fi fost, poate, o creatură dintr-o altă lume, de mult apusă, al 
cărei soi, vieţuind în cine ştie ce munţi uitaţi şi reci, luminaţi doar de raza 
lunii, a supravieţuit timpului său şi în vreun cuib al groazei a adus pe 
lume înainte de vreme acest ultim vlăstar, pus numai pe ticăloşii. L-a lu- 
at la sine Seniorul Întunecimii şi l-a hrănit cu carne de fiară până ce a 
crescut mai mare decât orice altă zburătoare; şi apoi l-a dat slujitorului 
său, în loc de armăsar. lar acum cobora, cobora tot mai jos, şi deodată, 
strângându-şi ţesăturile îngherate, scoase un strigăt croncănit şi se aşeză 
pe trupul lipsit de viaţă al lui Coamă de Nea, înfigându-şi în el ghearele 
şi plecându-şi grumazul lung şi pleşuv. 

Pe spinarea lui se găsea o formă uriaşă, amenințătoare, acoperită de o 
mantie neagră. Purta pe creştet o coroană de oţel, dar între marginea 
acesteia şi mantie nimic nu se zărea, în afară de lucirea ucigaşă a unei 
perechi de ochi: Stăpânul nazgălilor. Se înălţase din nou în văzduh ca să- 

şi cheme armăsarul înainte să se fi risipit întunericul, şi iată că acum se 
reîntorsese aducând prăpăd cu sine, preschimbând speranţa în deznăde- 
jde şi victoria în moarte. Drept armă avea o ghioagă neagră şi ne- 
maivăzut de mare. 

Dar Théoden nu fusese părăsit chiar de toţi. Cavalerii din suita sa ori 
zăceau răpuşi în jur, ori, nemaiputând stăpâni strechea ce-i apucase pe 
armăsarii lor, fuseseră duşi de aceştia hăt departe. Unul totuşi rămăsese 
pe loc: Dernhelm cel tânăr, a cărui credinţă înfrângea orice teamă: şi 
plângea cu lacrimi amare, căci îşi îndrăgise stăpânul ca pe propriul său 
tată. Cât despre Merry, cât durase cavalcada, fusese purtat de Dernhelm 
în spate, pe şa, în deplină siguranţă; dar apoi Suflare de Vânt, înnebunit 
de groază, i-a azvârlit din şa, iar acum galopa ca turbat pe câmpie. Merry 
se târa în patru labe, parcă era o sălbăticiune năucă, groaza îi era atât de 
mare, încât nu mai vedea nimic în faţa ochilor şi-i venea să vomite. 

„Omul regelui! Omul regelui! îi striga inima în piept. Trebuie să stai 
lângă el. Ca un tată îmi vei fi, aşa ai spus.” Dar voinţa lui era surdă iar 
trupul îi tremura tot. Nu îndrăznea să deschidă ochii sau să şi-i ridice de 
la pământ. 

Deodată, prin negura ce-i cotropise mintea, i se păru că îl aude pe 
Dernhelm vorbind; dar vocea i se părea ciudată, amintindu-i de o altă 
voce cunoscută. 

- Dispari, spurcăciune scârbavnică, stăpân al stârvurilor! Lasă-i pe 
morţi să doarmă în pace! 

Şi o altă voce îngheţată îi răspunse: 

- Nu te băga între nazgûl şi prada sa! Căci nu te va răpune şi pe tine. 
Ci te va duce în casele tânguirii, dincolo de orice întunecime, unde 
carnea îţi va fi devorată şi mintea-ţi stafidită va rămâne dezvelită în faţa 
Ochiului Cel Fără de Pleoapă. 

Se auzi zăngănitul unei săbii scoase din teacă. 

- N-ai decât să faci ce pofteşti. Dar te voi împiedica de-mi va sta în 
putinţă. 

- Să mă împiedici? Nebunule. Nici un bărbat nu mă poate înfrunta! 
Atunci lui Merry îi fu dat să audă cel mai ciudat zgomot din câte ar fi pu- 
tut să audă în acel ceas. I se păru că Dernhelm izbucneşte în râs, şi vocea 
aceea limpede era ca o coardă de oţel. 

- Numai că eu nu sunt bărbat. Ai în faţa ta o femeie. Sunt Éowyn, fiica 
lui Fomund. Iar acum te-ai aşezat între mine şi cel care mi-a fost stăpân 
şi de-acelaşi sânge cu mine. Dispari, dacă nu eşti nemuritor! Altfel, fiinţă 
vie ori duh întunecat de-i fi, te spintec dacă-l atingi. 

Creatura înaripată ţipă la ea, dar Duhul Inelului nu răspunse, ci 
rămase tăcut, pradă parcă unei îndoieli neaşteptate. Cât despre Merry, 
era atât de uluit, încât uită de frică. Acolo, la câţiva paşi de el, se afla fiara 
aceea urieşească, şi totul în jurul ei părea cufundat în beznă, iar deasupra 
ei se înălța Stăpânul nazgălilor, asemenea unei umbre a disperării. Puțin 
mai la stânga, cu faţa spre ei, stătea aceea căreia el îi spusese până atunci 
Dernhelm. Coiful care-i ţinuse ascunsă taina căzuse acum, încât părul 
bălai, scăpat din legăturile în care fusese ţinut, lucea precum aurul stins, 
răsfirat pe umerii ei. Ochii cenuşii ca marea erau neîndurători, sălbatici, 
dar pe obraji îi şiroiau lacrimi. Într-o mână ţinea sabia, cu cealaltă înălţă 
scutul pentru a se feri de grozăvenia ce o zărea în ochii duşmanului ei. 

Era ea, Éowyn, dar în acelaşi timp şi Dernhelm. Căci în mintea lui 
Merry scăpără deodată amintirea chipului pe care-l văzuse în Valea Cal- 
varului, când pornise oştirea la drum: chipul celui care merge să-şi caute 
moartea, care nu mai are nici o speranţă. Inima îi fu cuprinsă de milă, 
dar şi de mare uimire şi pe neaşteptate curajul seminţiei sale, căruia îi 
trebuia ceva timp ca să se stârnească, se retrezi în el. Îşi încleştă mâna. Ea 
nu trebuie să moară, atât de frumoasă, atât de deznădăjduită! Sau măcar 
să nu moară singură, fără nimeni care să-i sară în ajutor. 

Cu toate că faţa vrăjmaşului lor nu era întoarsă spre el, Merry abia 
îndrăznea să se mişte, temându-se ca nu cumva ochii aceia vestitori de 
moarte să se întoarne asupra lui. Încet, foarte încet, începu să se târască 
într-o parte; dar Căpitanul Negru nu-l lua în seamă nici cât pe-o râmă ce 
se târăşte în noroi, atât era de cuprins de îndoială şi de pornit împotriva 
femeii dinaintea lui. 

Deodată, fiara urieşească îşi zbătu aripile hidoase şi văzduhul se 
umplu de o duhoare cumplită. Se înălţă, apoi se repezi ca o săgeată spre 
Éowyn, ţipând şi lovind cu ciocul şi ghearele. 

Dar Éowyn nu se clinti; era fecioara rohirrimilor, vlăstar de regi, sub- 
tire la trup, ca un tăiş de oțel, frumoasă, dar neiertătoare. Lovi iute, o sin- 
gură dată, cu pricepere, nimerind în plin. Grumazul întins al fiarei fu 
retezat şi căpățâna căzu ca o piatră. Éowyn sări înapoi, ferindu-se de ma- 
tahala ce se prăbuşi grămadă, cu aripile întinse în lături, iar trupul, un 
morman fără viață prăvălit la pământ; şi tot atunci pieri şi umbra. Éowyn 
fu dintr-o dată scăldată în lumină şi părul ei străluci în razele soarelui. 

Numai că tot atunci, din mormanul de carne Călărețul Negru se ridică 
înalt şi ameninţător, deasupra lui Éowyn. Cu un strigăt greu de ură, care 
arse auzul precum o picătură de venin, îşi repezi buzduganul. Scutul lui 
Éowyn se sfarâmă în bucăți, brațul i se frânse, iar ea căzu în genunchi. El 

se lăsă asupra ei ca un nor şi ochii îi scăpărară; îşi înălţă din nou buz- 
duganul, de data asta pentru a ucide. 

Dar pe neaşteptate el însuşi se prăbuşi în faţă, cu un țipăt de durere 
sfâşietoare, şi lovitura lui nimeri aiurea, înfigând buzduganul în pământ. 
Sabia lui Merry îl străpunsese pe la spate, prin mantia cea neagră şi, pe 
sub cămaşa lungă de zale, îi pătrunsese în muşchiul din spatele ge- 
nunchiului său neînchipuit de mare. 

- Éowyn! Éowyn! strigă Merry . 

Clătinându-se şi reuşind cu greu să se ridice în picioare, Éowyn îşi în- 
fipse cu ultimele ei puteri sabia între mantie şi coroană, tocmai când 
umerii uriaşi se înclinară spre ea. Sabia se frânse în aşchii sclipitoare. 
Coroana se rostogoli clincănind pe pământ. Éowyn căzu peste duşmanul 
ei răpus. Dar, ce să vezi! mantia şi cămaşa cea lungă de zale erau goale. 
Zăceau acum fără formă pe pământ, sfâşiate, mototolite; şi un țipăt 
cutremură văzduhul, strângându-se într-un vaiet ascuţit, dus de vânt, un 
glas fără trup ce se subţie până pieri şi fu înghiţit fără să mai fie auzit 
vreodată în acel ev al lumii acesteia. 

Meriadoc rămăsese acolo, în mijlocul măcelului, clipind asemenea unei 
cucuvele în lumina zilei, căci lacrimile îl orbeau; şi ca prin ceaţă privi la 
capul bălai al lui Éowyn, aşa cum zăcea ea acolo fără să se mişte; şi privi 
la chipul regelui căzut în deplină glorie. Căci Coamă de Nea, în agonia 
sa, izbutise să se dea la o parte de pe trupul lui Théoden; dar tot el pe- 
cetluise soarta stăpânului său. 

Apoi Merry se aplecă, luă mâna regelui într-a sa, ca să o sărute; şi, 
minune! Théoden deschise ochii şi privirea îi era limpede, iar vocea lin- 
iştită, chiar dacă trudnică. 

- Rămâi cu bine, jupâne Holbytla! spuse el. Trupul mi-e frânt. Mă duc 
la străbunii mei. Şi acum nu voi mai avea de ce să mă ruşinez alături de 
măreţia lor. Am doborât şarpele negru. O dimineaţă sumbră, şi o zi 
veselă, şi un apus auriu! 

Merry nu putea vorbi din pricina lacrimilor care-l podidiră din nou. 
Într-un târziu îngăimă: 

- lartă-mă, stăpâne, dacă ţi-am încălcat porunca, cu toate că atât cât te- 
am slujit n-am făcut altceva mai breaz decât să plâng la despărţirea 
noastră. 

Bătrânul rege zâmbi. 

- Nu te jeli! Fapta ţi-a fost iertată. O inimă vitează nu trebuie refuzată. 
Fie ca de acum încolo să trăieşti în binecuvântare; şi când vei şedea în 
pace cu pipa ta, gândeşte-te la mine! Căci de-acum nicicând nu voi mai 
şedea cu tine în Meduseld, aşa cum ţi-am făgăduit şi nu te voi asculta 

vorbindu-mi despre ierburi. Închise ochii şi Merry îşi lăsă capul în piept. 
Unde-i Éomer? întrebă regele după un timp. Vederea mi se întunecă şi aş 
dori să-l văd înainte să mă duc. El trebuie să mă urmeze la tron. Îi voi 
trimite vorbă şi lui Éowyn. Ea... ea nu a vrut să mă lase să plec de lângă 
ea, iar acum nu-mi va mai fi dat să o văd vreodată, pe ea care mi-a fost 
mai dragă decât o fiică. 

- Stăpâne, stăpâne, începu Merry, abia găsindu-şi vorbele, ea e... 

Dar în aceeaşi clipă se stârni vuiet mare şi de peste tot începură să 
răsune cornii şi trâmbiţele. Merry privi în jur: uitase de război şi de 
lumea întreagă şi multe ceasuri păreau să se fi scurs de când regele 
pornise în galopul pieirii sale, cu toate că nu trecuse de fapt decât puţin 
timp. Acum abia văzu că-i păştea pericolul de a fi prinşi în mijlocul 
bătăliei celei mari ce avea să izbucnească în curând. 

Vrăjmaşul îşi împrospăta forţele cu oştiri noi ce se apropiau cu repezi- 
ciune, venind dinspre Râu; de sub ziduri înaintau legiunile din Morgul; 
iar dinspre câmpurile sudice înaintau pedeştrii din Harad, calea 
deschizându-le-o călăreţii, iar în urma lor se iveau spinările colosale ale 
mâmakililor, ducând turnurile de război. În schimb la miazănoapte, 
coama albă a lui Éomer conducea marele front al rohirrimilor pe care 
izbutise să-i regrupeze; iar dinspre Oraş sosea toată suflarea ce se mai 
găsea înăuntru, aducând într-un car lebăda de argint din Dol Amroth şi 
alungind vrăjmaşii de la Poartă. 

O întrebare stărui preţ de o clipă în mintea lui Merry: „Unde-i 
Gandalf? Nu-i aici? Oare el nu i-ar fi putut salva pe rege şi pe Fowyn?” 
Tocmai atunci ajunse şi Fomer lângă el, şi împreună cu el se aflau ca- 
valerii casei regale, câţi mai rămăseseră în viaţă şi care izbutiseră să-şi în- 
frâneze caii. Priviră cu uimire la hoitul fiarei răpuse care zăcea acolo; dar 
caii nu voiau nicicum să se apropie. Atunci Eomer sări din şa, se apropie 
de rege şi rămase acolo tăcut, pradă durerii şi deznădejdii. 

Unul dintre cavaleri luă stindardul regelui din mâna lui Guthlăf, care-l 
purtase până căzuse răpus, şi îl ridică peste capetele tuturor. Încet 
Théoden deschise ochii. Văzând stindardul, făcu un semn cum că Fl- 
amura regală trebuia dată lui Éomer. 

- Slavă ţie, Rege al Obştei! zise el. Călăreşte acum spre victorie! Şi 
spune-i lui Éowyn că-mi iau rămas-bun de la ea. 

Şi cu aceste vorbe s-a stins, fără să ştie că Éowyn zăcea în apropiere de 
el. lar cei care se aflau acolo au început să plângă strigând: „Regele 
Théoden! Regele Théoden!” 

Éomer însă le spuse: 

Nu plângeţi! Cel căzut a fost Puternic 
Şi moartea lui e doar o întâlnire. 
Când îi va fi mormântul ridicat, 
Atunci femei să vie să-l jelească! 

Iar noi acum porni-vom la război! 


Dar şi el plângea în timp ce rostea aceste vorbe. 

- Cavalerii lui să rămână aici, cu el, zise, şi să-i poarte trupul cu cinstire 
de pe câmp, pentru ca bătălia să nu-l sfârtece! Aşa, şi împreună cu el pe 
toţi oamenii regelui care zac răpuşi aici. 

Şi se uită la fiecare în parte, amintindu-şi de numele lor. Deodată îşi 
zări sora, pe Éowyn, acolo unde căzuse ea, şi o recunoscu. Preţ de o clipă, 
rămase stană de piatră, ca un om care strigă şi în mijlocul strigătului o 
săgeată îi străpunge inima; apoi chipul îi păli de moarte şi o furie rece îl 
năpădi, încât o vreme nu mai fu în stare să scoată nici un cuvânt. O mare 
tulburare îl cuprinse. 

- Éowyn, Éowyn! strigă el într-un târziu, Éowyn, cum ai ajuns tu aici? 
Ce nebunie sau vrăjitorie ticăloasă este la mijloc? Moarte, moarte, 
moarte! Moartea să ne ia pe toţi! 

Şi fără să se mai sfătuiască cu nimeni sau să aştepte ca cei din Oraş să 
apuce să se apropie, dădu pinteni calului, ajunse în fruntea oştirii sale, 
suflă din corn şi porunci începerea atacului. Vocea lui limpede răsună 
peste întinderea câmpiei. 

- Moarte! Înainte, înainte spre prăpăd şi al lumii sfârşit! 

Şi cu aceste vorbe, oastea se urni. Dar rohirrimii nu mai cântau. Moarte, 
strigau ei într-un singur glas, puternic şi dătător de fiori. Şi alergarea de- 
veni galop, tot mai iute, asemenea unui val uriaş ce se apropie, şi oastea 
trecu ca fulgerul pe lângă regele ei căzut, cu vuiet mare, spre miazăzi. 

Meriadoc rămăsese pe loc, clipind din pricina lacrimilor; nimeni nu-i 
adresa nici un cuvânt, parcă nici nu-l băgau în seamă. Îşi şterse lacrimile, 
se aplecă să ridice scutul verde pe care i-l dăruise Éowyn şi şi-l prinse de 
spate. Apoi îşi căută spada pe care o lăsase să cadă; căci atunci când lo- 
vise, braţul îi amorţise dintr-o dată, iar acum nu putea să-şi folosească 
decât braţul stâng. O găsi, arma lui era acolo, numai că, să vezi şi să nu 
crezi! tăişul îi fumega precum un vreasc uscat aruncat pe foc; sub 
privirile sale, lama se zgârci, se tot zgârci, până pieri de tot. 

Aşa a pierit sabia din Gruiurile-gorgane, făurită de Apuseni. Ce s-ar 
mai fi bucurat să-i ştie soarta cel care o făurise pe îndelete, cu atâta amar 
de vreme înainte în Regatul de la Miazănoapte, când dunedainii încă 
erau tineri, iar mai năprasnic printre vrăjmaşii lor era Angmar, ţinutul 

groazei, şi regele lui vrăjitor. Nici un alt tăiş, oricât de măiastre ar fi fost 
mâinile ce-l făuriseră, n-ar fi putut răni un duşman într-atât de cumplit, 
despicând carnea nemurită, rupând vraja care legase muşchii săi 
nevăzuţi de a sa voinţă. 

Cavalerii îl ridicară pe rege şi, făcând o targă din sulițe şi mantii, îl 
întinseră pe ea şi-l purtară spre oraş; alţii o ridicară încet pe Éowyn şi o 
purtară în urma regelui. Dar pe cei din suita lui, care se prăpădiseră, încă 
nu-i puteau duce de pe câmp; şapte cavaleri pieriseră acolo şi printre ei 
se afla şi D&orwine, căpetenia lor. Astfel că îi aleseră dintre duşmanii 
căzuţi şi de lângă stârvul fiarei şi-i întinseră deoparte, înfigând sulițe în 
pământ în jurul lor. lar mai târziu, după ce totul s-a sfârşit, s-au întors 
călăreţii şi au făcut un foc mare şi au ars hoitul fiarei; însă lui Coamă de 
Nea i-au săpat mormânt şi i-au pus piatră deasupra pe care au gravat în 
graiurile Gondorului şi al Obştei: 


Coamă de Nea cel ne-ntrecut, 
Mânz al lui lute de Picior, 
Stăpânului i-a fost năpastă, 
EI, credinciosul servitor! 


Verde şi lungă a crescut iarba în Vâlceaua Coamei de Nea, însă petecul 
de pământ pe care a fost arsă fiara a rămas pentru totdeauna înnegrit şi 
sterp. 

Alături de cei care purtau cele două trupuri mergea Merry, încet, 
apăsat de tristeţe, fără să-i mai pese de bătălie. Era sfârşit, îndurerat peste 
poate, mădularele îi tremurau înfrigurate. Dinspre Mare venea o ploaie 
grea, de-ai fi zis că întreaga natură îi plângea pe Théoden şi pe Éowyn, 
înăbuşind focurile din Oraş cu lacrimi cenuşii. Deodată, ca prin ceaţă, 
Merry văzu apropiindu-se avangarda Gondorului. Imradil, Prinţul 
castelului Dol Amroth se opri în faţa lor. 

- Ce povară duceţi cu voi, Oameni din Rohan? strigă el. 

- Pe Regele Théoden, răspunseră aceştia. A murit. Acum e rege Éomer, 
el se află în fruntea oastei: cel cu panaşul alb în vânt. 

Auzind acestea, prinţul descăleca, îngenunche lângă targă în semn de 
cinstire a regelui şi a atacului său vitejesc, şi îl jeli. Se ridică apoi, şi mare 
mirare îl cuprinse când privi spre Éowyn. 

- Aveţi şi o femeie printre voi sau mă înşel? De când vin femeile rohirr- 
imilor la război în ajutorul vostru? 


942 


- Numai una a venit, răspunseră ei. Este Lady Éowyn, sora lui Éomer; 
şi n-am avut ştiinţă că se afla printre noi până în acest ceas şi ne căim 
amarnic. 

Văzând cât de frumoasă este, cu toate că obrajii îi erau palizi şi reci, 
prinţul îi atinse mâna şi se aplecă să o privească mai de aproape. 

- Oameni din Rohan! strigă el. N-aveţi vraci printre voi? E rănită, poate 
rănită de moarte, dar îmi vine să cred că încă mai trăieşte. 

Îşi puse apărătoarea de braţ în dreptul buzelor ei reci şi numai ce 
apăru pe suprafaţa lucioasă ca o oglindă o umbră de abur. 

- Iute, să ne grăbim, zise, şi în clipa următoare trimise degrabă un 
călăreț înapoi în Oraş pentru a aduce ajutoare. Iar el se înclină adânc, îşi 
luă rămas-bun de la cei căzuţi şi, urcând în şa, se întoarse la bătălie. 

De data aceasta lupta fu crâncenă pe câmpiile Pelennor; zăngănitul 
armelor umplea văzduhul, amestecându-se cu urletele oamenilor şi 
nechezatul cailor. Cornii chemau, trâmbiţele răsunau, mâmakiliimugeau 
sub şfichiul bicelor care-i mânau la război. Sub zidurile sudice ale Oraşu- 
lui, pedestraşii Gondorului se încleştau cu legiunile din Morgul care-şi 
păstraseră toată forța adunată acolo. Călăreţii, în schimb, o apucaseră 
spre răsărit, pentru a veni în ajutorul lui Éomer: Húrin cel înalt, 
Păstrătorul Cheilor, Seniorul din Lossarnach, şi Hirluin din Dealurile 
Verzi, şi Prinţul Imradil cel Chipeş înconjurat de cavalerii săi. 

Dar ajutorul lor venea prea târziu pentru rohirrimi; soarta se întorsese 
împotriva lui Éomer, furia lui îl trădase. Mânia primului său atac 
zdrobise prima linie a duşmanilor, călăreţii săi tăiaseră poteci adânci în 
rândul sudiştilor, răsturnându-i de pe şei şi secerându-le pedestraşii. 
Numai de mâmakili nu era chip să se apropie, căci caii nechezau, se ridi- 
cau în două picioare şi o luau razna ca muşcaţi de streche; astfel că ni- 
meni nu îndrăznea să înfrunte hidoşeniile acelea monstruoase care se 
înălţau ca nişte adevărate turnuri de apărare pentru haradrimii strânşi în 
jurul lor. Şi dacă la începutul atacului numai haradrimii erau de trei ori 
mai numeroşi decât rohirrimii, curând numărul lor avea să fie şi mai 
mare, căci noi legiuni se revărsau acum pe câmpul de luptă venind din- 
spre Osgiliath. Acolo se strânseseră ele pentru a distruge Oraşul şi a 
cuceri Gondorul, aşteptând chemarea Căpitanului lor. Căpitanul Mor- 
dorului fusese nimicit; dar Gothmog, mâna lui dreaptă, îi luase locul în 
fruntea oştirilor; răsăritenii înarmaţi cu topoare, şi variagii din Khand, 
sudiştii în purpură, şi din îndepărtatul Harad o seminţie de oameni 
negri, aducând pe jumătate a căpcăuni cu ochi albi şi limbi roşii. Unii 
dintre aceştia îi atacau pe la spate pe rohirrimi, alţii se grupaseră în 

partea dinspre soare-apune, pentru a ţine în loc armia Gondorului şi a o 
împiedica să îşi unească forţele cu cei din Rohan. 

Soarta bătăliei în acea zi începea să se întoarcă împotriva Gondorului, 
spulberându-le orice speranţă, când, deodată, un nou strigăt izbucni în 
Oraş - era cam pe la mijlocul dimineţii - şi un vânt grozav se stârni împ- 
ingând ploaia către miazănoapte şi lăsând soarele să strălucească. În văz- 
duhul acela de cleştar, străjerii de pe ziduri zăriră în depărtare o nouă 
privelişte de groază care le nărui şi ultima speranţă. 

Căci Râul Anduin, după ce făcea cotul la Harlond, curgea în aşa fel 
încât din Oraş puteai privi de-a lungul lui pe mai multe leghe şi cei cu 
vederea bună desluşeau orice corabie ce se apropia. Încât privind acum 
într-acolo, străjerii scoaseră un strigăt de disperare; pe suprafaţa 
scăpărătoare a râului zăreau o întreagă flotă adusă parcă de vânt: corăbii 
de război, cu multe rânduri de vâsle şi pânze negre umflate de briză. 

- Corsarii din Umbar! strigară oamenii. Corsarii din Umbar! Priviţi! 
Vin Corsarii din Umbar! Înseamnă că Belfalas a fost cucerit, şi Ethir la fel, 
şi Lebenninul a căzut. Corsarii ne atacă! Ultima lovitură a destinului! 

Şi fără să răsune vreo comandă în Oraş, căci nu mai era nimeni care să 
dea porunci, câţiva s-au repezit să tragă clopotele în semn de alarmă; şi 
alţii au suflat din trâmbiţe retragerea. 

- Înapoi pe ziduri, strigau ei. Înapoi pe ziduri! Întoarceţi-vă în Oraş 
înainte să ne copleşească duşmanul! 

Dar vântul care împingea corăbiile abătea şi zarva înspăimântată a 
celor de pe ziduri. 

Rohirrimilor nu le trebuiau şi mai multe veşti sau spaime. Vedeau 
prea bine şi singuri pânzele negre. Căci Éomer era la mai puţin de o milă 
depărtare de Harlond; din faţă îl amenințau vrăjmaşii strânşi grămadă 
între oamenii săi şi port, iar din spate năvăleau alţii, izolându-l pe Prinţ. 
Astfel că privind spre Râu, orice nădejde pieri în inima lui şi blestemă 
vântul pe care îl binecuvântase înainte. Oştirile Mordorului, în schimb, 
prinseră puteri noi şi se avântară în luptă cu şi mai multă furie şi sete de 
sânge. 

Éomer nu-şi pierdu cumpătul şi mintea i se limpezi deodată. Porunci 
să se sune din corn pentru ca toţi cei ce puteau să ajungă la el să se 
strângă sub stindardul său; gândul lui era acela de a forma un zid de 
apărare cu care să ţină piept atacului, să lupte până la ultimul om şi să 
facă fapte de vitejie pe câmpiile Pelennorului, demne de a fi cântate apoi 
în cântece, chiar dacă nu va mai rămâne nici un suflet de om în Apus 
care să-şi amintească de ultimul Rege al Obştii. Astfel că îşi mână calul 

până în vârful unui dâmb înierbat şi acolo îşi înfipse stindardul şi Calul 
Alb flutură în vânt. 

Din îndoieli, din întuneric spre răsăritul zilei sui, Cu sabia lucind în 
soare, cântând în măreţia lui. Am călărit pân-la hotarul speranţei, altă 
cale nu-i... 

Şi-acum, prăpăd, apus de sânge şi îndurarea nimănui! 

Rosti aceste versuri râzând în hohote. Căci se simţea din nou cuprins 
de beţia luptei; trupul nu-i purta nici o rană, era tânăr, era rege: stăpân 
peste un neam de temut. Şi astfel râzând în faţa disperării, îşi îndreptă 
încă o dată privirile spre corăbiile negre şi îşi ridică sabia a sfruntare. 

În clipa următoare însă chipul îi fu cuprins de uimire şi o mare bucurie 
se aşternu peste el; îşi aruncă sabia în sus, în lumina soarelui şi, când o 
prinse, izbucni în cântec. Ochii tuturor îi urmară privirea şi, să vezi şi să 
nu crezi! pe corabia ce se găsea înaintea tuturor celorlalte se înălță deod- 
ată un stindard care prinse a flutura în vânt atunci când corabia coti încet 
spre portul Harlond. Pe flamură se arătă în toată măreţia lui un Copac 
Alb, însemnul Gondorului; era însă înconjurat de Şapte Stele, iar 
deasupra se găsea o coroană înaltă, însemnele lui Elendil pe care nici un 
senior nu le mai purtase de ani fără număr. Stelele străluceau în razele 
soarelui, căci fuseseră brodate din nestemate de către Arwen, fiica lui El- 
rond; iar coroana sclipea în lumina dimineţii, fiind cusută din mithril şi 
fir de aur. 

Astfel venea Aragorn, fiul lui Arathorn, Elessar, moştenitorul lui 
Isildur, după ce străbătuse Căile Morților, adus de vântul ce sufla din- 
spre Mare până în regatul Gondor; şi veselia rohirrimilor se revărsă într- 
un torent de hohote de râs şi în scăpărări de tăişuri, iar bucuria şi minun- 
area Oraşului izbucniră în cântec de trâmbiţe şi-n zvon de clopote. 
Oştirile Mordorului erau însă atât de uluite, încât nu le venea să creadă 
că nu e o vrăjitorie la mijloc care făcuse ca propriile lor corăbii să fie pline 
de vrăjmaşi; şi o teamă cumplită puse stăpânire pe ele când înţeleseră că 
soarta se întorsese împotrivă-le şi că sfârşitul le era aproape. 

Cavalerii din Dol Amroth porniră în galop către răsărit, alungind din 
calea lor duşmanul: căpcăuni, şi variagi, şi orci care urau lumina soare- 
lui. Éomer ţâşni în galop spre miazăzi şi oamenii vrăjmaşi fugeau din 
faţa lui, numai că în curând se pomeniră prinşi între ciocan şi nicovală. 
Căci iată că din corăbii coborau degrabă pe cheiurile din Harlond oa- 
meni care se şi repezeau spre miazănoapte asemenea unei furtuni. Şi 
printre ei se aflau Legolas şi Gimli purtându-şi toporul, şi Halbarad cu 
stindardul, şi Elladan şi Elrohir cu stele pe sprâncenele lor, şi dúnedainii 
cu braţele lor nemiloase, Pribegii de la Miazănoapte, în fruntea florii 


945 


seminţiei din Lebennin şi Lamedon şi din ţinuturile de la Miazăzi. Dar în 
fruntea tuturor mergea Aragorn, ducând Flacăra Apusului, sabia 
Anduril asemenea unui foc reaprins, Narsil cea refăurită şi la fel de uci- 
gaşă ca în vremurile de-altădată; şi deasupra sprâncenei lui strălucea 
Steaua lui Elendil. 

Şi astfel s-au reîntâlnit după multă vreme Fomer şi Aragorn, în toiul 
bătăliei, şi s-au sprijinit în săbiile lor, şi s-au privit, şi tare s-au mai 
bucurat. 

- lată că ne întâlnim din nou, spuse Aragorn, chiar dacă între noi se 
află toate oştirile Mordorului. Nu ţi-am spus eu în Cetatea Cornului că 
aşa are să se întâmple? 

- Ai spus, într-adevăr, recunoscu Éomer, dar speranţele ne înşeală ade- 
sea şi pe atunci nu ştiam că ai puterea să vezi ce va să vină. De două ori 
fie binecuvântat ajutorul nesperat şi nicicând n-a fost o întâlnire între pri- 
eteni mai plină de bucurie ca acum. Îşi strânseră mâinile. Şi cum nu se 
poate mai nimerită, adăugă Éomer. Ai venit la ţanc, prietene. Căci mulţi 
au pierit dintre noi şi mare amărăciune s-a abătut asupra noastră. 

- Să-i răzbunăm, atunci, fără să mai pierdem vremea cu vorba! zise 
Aragorn şi împreună se reîntoarseră la luptă. 

Mult au mai avut de luptat, şi din greu; căci sudiştii erau luptători 
neînfricaţi şi neîndurători, şi încrâncenaţi în disperarea lor; iar răsăritenii 
erau puternici şi înăspriţi de războaie şi nu se umileau cerând îndurare. 
Astfel că în tot locul, lângă casele sau hambarele arzânde, pe grădişti şi 
măguri, sub zidul cetăţii ori pe câmpie, se regrupau şi porneau din nou 
atacul şi aşa s-au luptat până când ziua a ajuns pe sfârşite. Şi soarele a 
coborât într-un târziu dincolo de creasta Mindolluin, incendiind tot cerul 
cu o mare de vâlvătaie, încât dealurile şi munţii păreau scăldaţi în sânge; 
focul se oglindea în Râu şi iarba Pelennorului apărea roşie în întunericul 
nopţii ce se lăsa. La acel ceas s-a sfârşit marea bătălie de pe câmpiile 
Gondorului; şi nici un vrăjmaş nu a rămas viu dincoace de zidul Ram- 
mas. Toți au fost răpuşi, fără doar de aceia care au fugit să piară, din pri- 
cina rănilor ori înecaţi în volbura roşie a râului. Prea puţini au mai apu- 
cat să ajungă în Morgul sau Mordor; iar în ţinutul haradrimilor n-a mai 
ajuns decât o poveste adusă de undeva de foarte departe: o veste despre 
mânia şi spaima din Gondor. 

Aragorn şi Éomer şi Imrahil au călărit înapoi, spre Poarta Oraşului, 
dar erau prea istoviți să se mai poată bucura ori întrista. Erau 
nevătămaţi, căci norocul le surâsese, iar priceperea lor şi tăria braţelor se 
dovediseră neîntrecute, şi cu adevărat puţini îndrăzniseră să le aţină 
calea ori să-i privească în faţă atunci când se dezlănţuise mânia lor. Dar 

mulţi alţii se întorceau răniţi sau schilodiţi, sau rămăseseră morţi pe 
câmp. Topoarele îl hăcuiseră pe Forlong când îl găsiseră luptând de unul 
singur şi fără cal; iar Duilin din Morthond şi fratele său fuseseră terciuiţi 
sub copite în timpul atacului asupra mâmakililor, când se apropiaseră îm- 
preună cu arcaşii lor pentru ca săgețile să nimerească dihăniile drept în 
ochi. Nici chipeşul Hirluin nu avea să se întoarcă în Pinnath Gelin, nici 
Grimbold în Luminişul Sălbatic, nici Halbarad Pribeagul cu braţul lui 
nemilos în Ţinutul de la Miazănoapte. Nu fuseseră puţini cei care 
căzuseră, vestiți sau neştiuţi, căpetenii sau oşteni de rând; căci bătălia 
fusese mare şi nici o poveste n-a cuprins până acum întreaga jertfă pe 
care a cerut-o. Mult, mult mai târziu Gorganele din Fortăreaţa Colnicului 
aveau să fie cântate de un povestaş din Rohan astfel: 


Am auzit de cornii pe dealuri răsunând, 

de săbii ce-n Regatul de Miazăzi luciră, 

de armăsari spre Ţara Pietroasă galopând 

ca vântul dinspre ziuă. Războiul începuse. 

În el pieri Théoden şi Thengling cel măreț, 

ce nu s-or mai întoarce la sălile de aur, 

la verzile imaşuri de către Miazănoapte. 

Vestite căpetenii de oşti, Harding şi Guthlăf, 
Dunhere, Horn şi Fastred, şi Hernbrand, dimpreună 
luptară şi pieriră-n meleaguri depărtate: 

în ale Fortăreţei Colnicului Gorgane, 

acolo sub țarină dorm acum 

cu alţi fârtaţi de luptă, seniori veniţi din Gondor. 
N-au cunoscut triumful întoarcerii acasă 

nici chipeşul Hirluin la dealul dinspre mare, 

Şi nici bătrânul Forlong, la văile-nflorite 

în ţara lui, din Arnach, nici arcaşii 

Derufin şi Duilin, la apele umbroase, 

la bălțile din Morthond sub munţii-ntunecaţi. 
Căci moartea secerase din zori în asfinţire 

pe cei de sus şi cei mai de jos deopotrivă 

Şi dorm acum sub iarba Gondorului, pe malul Marelui Râu, 
de-a valma, somnul veşnic. 

Ca lacrimile, tulburi, ori limpezi ca argintul, 
apele lui, bulboane, curgeau atuncea roşii: 

Şi spuma sângerie se-aprinse în apus, 

iar rouă, peste Rammas Echor căzu, de sânge! 

Rugul lui Denethor 


G andalf rămase neclintit chiar şi după ce umbra întunecată s-a re- 
tras din dreptul Porții. Pippin însă se ridică în picioare, ca şi când 
o mare povară îi fusese luată de pe umeri; şi aşa stătu ca să asculte cornii 
chemând şi i se păru că răsunetul lor o să-i facă inima să plesnească, 
atâta bucurie o umpluse dintr-o dată. Şi nicicând după aceea nu avea să 
mai audă vreun corn în depărtare fără să i se umezească ochii. Dar acum, 
dintr-o dată, îşi aminti de solia ce-o purta, astfel că se repezi înainte. În 
aceeaşi clipă, Gandalf tresări, îi spuse ceva lui Iute ca Gândul şi dădu să 
iasă pe poartă. 

- Gandalf, Gandalf! strigă Pippin. lute ca Gândul se opri locului. 

- Ce cauţi aici? îl luă la rost Gandalf. Oare nu e o lege în Oraşul ăsta 
care spune că aceia ce poartă veşmântul negru cu argintiu trebuie să 
rămână în Citadelă atâta vreme cât stăpânul lor nu le îngăduie să plece? 

- Mi-a îngăduit, răspunse Pippin. Mi-a spus să plec. Numai că sunt în- 
spăimântat. În locul acela e pe cale să se petreacă ceva cumplit. Îmi vine 
să cred că Seniorul şi-a pierdut minţile. Tare mă tem că îşi va lua viaţa şi- 
l va omori şi pe Faramir. Nu poţi să faci ceva să-l împiedici? 

Gandalf privi prin Poarta căscată, spre câmpia de unde se auzea tot 
mai puternic zvon de bătălie. Îşi încleştă pumnul. 

- Trebuie să plec, zise. Călărețul Negru a ieşit din bârlog şi vrea să ne 
nimicească pe toţi. Nu am timp de pierdut. 

- Dar Faramir! strigă Pippin. El n-a murit şi or să-l ardă de viu dacă 
nu-i opreşte careva. 

- Să-l ardă de viu? nu pricepu Gandalf. Ce-i toată povestea asta? 
Spune-mi repede! 

- Denethor s-a dus la Cripte, lămuri Pippin, şi l-a luat şi pe Faramir cu 
sine, şi zice că toţi o să ardem şi el nu vrea să mai aştepte, şi ei trebuie să 
facă un rug şi să-l ardă pe el acolo, şi pe Faramir. Şi şi-a trimis oameni să 
aducă lemne şi ulei. Şi eu i-am spus lui Beregond, dar mă tem că n-o să 
îndrăznească să-şi părăsească postul; e pus de strajă. Şi, oricum, ce poate 

el să facă? Pippin îşi spuse povestea pe nerăsuflate, întinzând mâinile 
sale tremurătoare şi punându-le pe genunchii lui Gandalf. Nu-l poţi 
salva pe Faramir? mai întrebă el. 

- Poate că pot, răspunse Gandalf, dar dacă e s-o fac, mă tem că alţii vor 
pieri. Mda, trebuie să vin cu tine, căci nu văd de unde ar putea primi alt 
ajutor. Numai că mult mai rău şi multă întristare se vor abate asupra 
noastră din pricina asta. Duşmanului îi stă în putere să ne lovească până 
şi în inima fortăreței noastre. Căci vrerea lui îi e puterea, şi ea e cea care 
s-a dezlănţuit. 

Acestea fiind zise, Gandalf nu mai pierdu nici o clipă; îl prinse pe Pip- 
pin, îl aburcă pe cal în faţa lui şi cu o singură vorbă îl întoarse pe Iute ca 
Gândul din drum. Urcară în tropăit de copite străzile în pantă ale oraşu- 
lui Minas Tirith, în vreme ce, în urma lor, larma luptei se înteţea. Peste 
tot în jur oamenii se scuturau de disperarea şi groaza ce-i cuprinsese, îşi 
luau armele şi strigau unii la alţii: „Au venit cei din Rohan!” Căpitanii 
strigau, companiile îşi strângeau din nou rândurile; mulţi nu mai 
avuseseră răbdare şi porniseră în marş în jos spre Poartă. 

La un moment dat, Gandalf şi Pippin se întâlniră cu Prinţul Imrahil, 
care-i întrebă: 

- Hei, încotro, Mithrandir? Rohirrimii se luptă pe câmpiile Gon- 
dorului! Trebuie să strângem laolaltă toate forţele pe care le mai avem. 

- Toţi bărbaţii să pună mâna pe arme, şi încă n-or să fie de ajuns, 
răspunse Gandalf. Grăbiţi-vă. Voi veni şi eu când voi putea. Acum, însă 
am o solie pentru Seniorul Denethor ce nu mai poate să aştepte. Tu vei fi 
căpetenie în lipsa lui! 

Îşi continuară drumul; şi pe măsură ce urcau şi se apropiau de Cit- 
adelă, simțeau vântul suflându-le din față şi desluşiră în depărtare 
scăpărarea dimineţii, o lumină ce creştea pe orizontul de la miazăzi. Ceea 
ce lor însă nu le dădea prea multă speranţă, căci nu ştiau ce rău îi aştepta 
la capătul drumului şi se temeau să nu ajungă prea târziu. 

- Întunericul se apropie de sfârşit, zise Gandalf, dar încă atârnă greu 
deasupra Oraşului ăstuia. 

Când ajunseră la poarta Citadelei, o găsiră nepăzită. 

- Înseamnă că Beregond s-a dus acolo, spuse Pippin şi în inima lui 
licări speranţa. 

Fără să intre în Citadelă, o luară în grabă pe drumul ce ducea spre Uşa 
Închisă. Stătea larg deschisă, iar păzitorul ei zăcea întins pe pământ, în 
faţa ei. Fusese răpus şi cheia dispăruse. 

- Mâna Duşmanului! zise Gandalf. Asemenea fapte îi plac lui: să în- 
vrăjbească prietenii între ei; să tulbure inimile întru trădare. 

Descălecând, îi spuse armăsarului să se întoarcă la grajdul lui. 

- Căci, prietene, mai zise el, noi doi de mult ar fi trebuit să fim pe câm- 
pul de bătălie, dar acum mă ţin în loc alte treburi. Dar de te voi chema, să 
vii deîndată! 

Trecură de Uşă şi coborâră drumul şerpuit şi abrupt. Cerul se lumina 
tot mai mult, iar coloanele înalte şi chipurile cioplite ce mărgineau dru- 
mul treceau pe lângă ei domol, asemenea unor stafii cenuşii. 

Liniştea fu spartă brusc de strigăte şi zăngănit de arme care veneau de 
jos: de când fusese construit Oraşul, niciodată nu mai fuseseră auzite ase- 
menea zgomote în locurile acelea sacre. Ajunşi pe Rath Dinen, Gandalf şi 
Pippin aproape că o rupseră la fugă spre Casa Majordomilor, care se 
desena nedesluşit în lumina amurgului, sub marea sa cupolă. 

- Opriţi-vă! Opriţi-vă! strigă Gandalf, repezindu-se spre treptele de pi- 
atră din faţa uşii. Opriţi nebunia asta! 

Acolo se aflau slujitorii lui Denethor cu săbiile într-o mână şi torţe în 
cealaltă; pe cea mai de sus treaptă, sub porţi, stătea Beregond, de unul 
singur, înveşmântat în straiele negre cu argintiu ale străjerilor; apăra cu 
îndârjire intrarea. Doi slujitori căzuseră răpuşi de sabia lui, pângărind 
treptele cu sângele lor; ceilalți îl ocărau şi-l blestemau, îl învinuiau de ne- 
supunere şi trădare faţă de Seniorul său. 

Gandalf şi Pippin încă nu ajunseseră la trepte când din casa morţilor 
răzbătu până la ei vocea lui Denethor care striga: 

- Grăbiţi-vă, grăbiţi-vă! Îndepliniţi ce v-am rugat! Răpuneţi-l pe reneg- 
atul ăsta! Sau trebuie s-o fac cu propria mea mână? 

În acea clipă, uşa din spatele lui Beregond, pe care acesta o ţinea 
închisă cu mâna stângă, fu deschisă cu o smucitură şi în prag apăru 
Seniorul Oraşului, înalt, înverşunat; ochii lui scăpărau ca două focuri, iar 
în mână ţinea sabia. 

Dar Gandalf urcă în fugă treptele şi oamenii se feriră în lături din calea 
lui şi îşi acoperiră ochii cu mâinile; căci venirea lui părea asemenea unei 
lumini orbitor de albe într-un loc întunecat, iar mânia lui îi copleşi. Îşi 
înălță mâna şi în aceeaşi clipă sabia lui Denethor se ridică şi ea, scăpă din 
încleştarea pumnului său şi căzu undeva în spatele Seniorului, în um- 
brele sălaşului; iar Denethor, ca trăsnit, se dădu înapoi din faţa lui 
Gandalf. 

- Ce se-ntâmplă aici, Măria ta? întrebă vrăjitorul. Sălaşurile morţilor 
nu-s locuri potrivite pentru cei vii. Şi de ce luptă oamenii aici, la cripte, 
când bătălia este-n toi în faţa Porții? Oare să fi ajuns Vrăjmaşul nostru 
chiar până pe Rath Dinen? 

- Şi de când, mă rog, trebuie Seniorul Oraşului să-ţi dea dumitale so- 
coteală? se oţări Denethor. Ori poate că nu mai am puterea să poruncesc 
slujitorilor mei? 

- Ba ai, cum să nu. Numai că s-ar putea ca alţii să se opună vrerii tale 
atunci când se preschimbă în nebunie şi ticăloşie. Unde-ţi este fiul, 
Faramir? 

- Zace acolo, înăuntru, cuprins de-acum de flăcări. l-au aprins trupul 
pe dinăuntru. Dar în curând totul va arde. Apusul nu a izbândit. Totul 
va fi cuprins de un foc uriaş şi acesta va fi sfârşitul. Cenuşă! Cenuşă şi 
fum purtate de vânt! 

Văzând ce nebunie îl cuprinsese, Gandalf se temu că Denethor chiar 
făcuse o ticăloşie, încât se repezi înainte, urmat de Beregond şi Pippin; 
Denethor se retrase să se lipească de masa dinăuntru. Acolo zăcea întins 
Faramir, cufundat în visele stârnite de febră. Sub masă şi pe ea, în jurul 
trupului său, fuseseră îngrămădite lemne, stropite din belşug cu ulei, 
asemenea veşmintelor lui Faramir şi cuverturii ce-l acoperea; dar focul 
încă nu fusese pus. În acea clipă, Gandalf îşi arătă forţa ce se ascundea în 
el, aşa cum se ascundea lumina puterii lui sub mantia sa cenuşie. Sări pe 
grămada de lemne, ridică în braţe trupul rănitului şi sări iară jos, 
purtându-l ca pe o povară uşoară spre intrare. Dar chiar atunci Faramir 
gemu şi, încă pradă visului, îşi chemă tatăl. 

Denethor tresări ca şi când ar fi fost trezit dintr-o transă, flacăra se 
stinse în ochii lui şi el începu să plângă. 

- Nu-mi lua fiul! se rugă el. Mă strigă. 

- Aşa e, te strigă, răspunse Gandalf, dar tu încă nu poţi veni la el. Căci 
mai înainte de toate va trebui să-şi caute tămăduirea pe pragul dintre vi- 
aţă şi moarte şi prea bine s-ar putea să n-o găsească. Câtă vreme tu tre- 
buie să te întorci la bătălia Oraşului tău, unde s-ar putea să te aştepte 
moartea. Şi tu ştii asta foarte bine în inima ta. 

- El nu se va mai trezi, zise Denethor. Bătălia e zadarnică. De ce ne-am 
mai dori noi să trăim? De ce să nu ne îndreptăm spre moarte împreună? 

- Majordom al Gondorului, puterea să-ţi hotărăşti ceasul morţii nu ţi-a 
fost dată. Doar regii păgâni, aflaţi sub stăpânirea Puterii Întunecimii, au 
făcut aceasta, luându-şi singuri viaţa din mândrie şi disperare, şi 
ucigându-şi toate rubedeniile pentru a-şi uşura propria lor moarte. 

Spunând acestea, trecu pragul cu Faramir în braţe, scoţându-l din casa 
morţii, şi-l întinse pe catafalcul pe care fusese adus până acolo şi care 
fusese lăsat la intrare. Denethor veni în urma lui şi se opri în uşă, cuprins 
de tremur şi privind cu alean la chipul fiului său. Şi preţ de o clipă, toţi 

cei aflaţi acolo stăteau tăcuţi şi nemişcaţi martori la chinul sufletesc al 
Seniorului lor. Denethor şovăi. 

- Vino! îl îndemnă Gandalf. E nevoie de noi. Încă mai sunt multe pe 
care le poţi face. 

Pe neaşteptate, Denethor izbucni în râs. Se îndreptă de spate, rămase 
aşa, înalt şi mândru, preţ de câteva clipe, apoi se repezi înăuntru la masă 
şi luă de pe ea perna pe care se sprijinise capul lui. 

Reveni în prag, dădu la o parte învelitoarea şi numai ce apăru între 
mâinile sale un palantír. Şi când îl ridică, li se păru celor ce priveau că 
sfera prinsese a străluci de o flacără aflată înăuntrul ei, încât chipul palid 
al Seniorului arăta parcă luminat de un foc roşu, şi ca şi când ar fi fost 
cioplit în piatră dură, înăsprit de umbre întunecate, nobil, mândru şi 
neîndurător. Ochii îi scânteiau. 

- Mândrie şi disperare! strigă el. Gândeai oare că-s orbi ochii Turnului 
Alb? Nu, Nebunule Sur, am văzut mai multe decât ai tu habar. Căci sper- 
anţa ta este necunoaştere, nimic mai mult. Te du. Străduieşte-te să tămă- 
duieşti! Hai, du-te şi te luptă! Vanitate. Pentru peticul acela de loc pe care 
ai putea să ieşi învingător pe câmpul de bătălie, pentru o singură zi. Dar 
nimic nu va putea să ţină piept Puterii ce se ridică acum. lar către Oraşul 
acesta nu şi-a întins până acum decât primul deget de la o mână. 
Răsăritul întreg s-a pus în mişcare. Şi chiar în clipa aceasta vântul sper- 
anţei tale te trădează şi împinge în sus pe apele Anduinului o flotă de 
pânze negre. Apusul a dat greş. Pentru toţi cei ce nu vor să cadă în 
sclavie a sosit timpul plecării. 

- Cu asemenea sfaturi nu am nici o îndoială că Duşmanul va ieşi în- 
vingător, zise Gandalf. 

- Atunci eşti liber să speri, râse Denethor. Crezi că nu te cunosc, Mith- 
randir? Speranţa ta este să cârmuieşti în locul meu, să stai în spatele 
fiecărui tron, de la miazăzi, de la miazănoapte sau de la apus. Ţi-am citit 
gândurile şi vicleşugurile. Crezi că nu ştiu că tu i-ai poruncit piticuţului 
ăstuia de-aici să-şi ţină gura? Că l-ai adus ca să stea iscoadă chiar în 
încăperea mea? Cu toate acestea, cât am vorbit împreună am aflat 
numele şi socotelile fiecăruia dintre cei care te însoțesc. Prin urmare: cu 
mâna ta stângă mă vei folosi o vreme drept pavăză împotriva Mordor- 
ului, iar cu dreapta îl vei aduce pe Pribeagul acela de la Miazănoapte, ca 
să-mi ia locul. 

Dar ascultă-mă ce-ţi spun, Gandalf Mithrandir, n-am să fiu unealta ta! 
Sunt Majordom al Casei regale din Andrien. N-am să mă dau la o parte 
ca să fiu cămăraşul ramolit al unui ajuns. Chiar daca se dovedeşte înte- 
meiat dreptul lui la tron, el tot din ramura lui Isildur se trage, din nici o 

alta mai de soi. Nu mă voi supune unui asemenea cârmuitor, ultimul 
dintr-o casă decăzută şi de mult văduvită de măreție şi demnitate. 

- Şi tu ce-ai vrea, dacă ţi s-ar împlini voia? întrebă Gandalf. 

- Aş vrea ca toate să rămână aşa cum au fost pe vremea mea şi pe 
vremea stră-strămoşilor mei: să fiu pe mai departe Cârmuitorul acestui 
Oraş şi să pot lăsa tronul unui fiu al meu care să-şi fie propriul său 
stăpân şi nu învăţăcelul unui vrăjitor. Dar dacă soarta mi-e potrivnică în 
vremea mea, atunci nu vreau nimic: nici viaţa să-mi fie scurtată, nici iubi- 
rea înjumătăţită, nici onoarea ştirbită. 

- Mie nu mi s-ar părea cu nimic ştirbită onoarea Majordomului care, cu 
cea mai bună-credinţă, lasă pe mâinile altuia grijile sale, zise Gandalf. Şi 
nici iubirea înjumătăţită. Şi nici nu-l vei lipsi pe fiul tău de ceea ce i se cu- 
vine, atâta vreme cât pieirea lui e îndoielnică. 

La aceste cuvinte, ochii lui Denethor scânteiară din nou şi, punând pi- 
atra la subsuoară, scoase din teacă un cuţit cu lamă lungă şi din doi paşi 
fu lângă catafalc. Dar Beregond făcu un salt şi se puse între el şi Faramir. 

- Aşa, care va să zică! strigă Denethor. Jumătate din iubirea fiului meu 
ai furat-o de mult. Acum vrei să furi şi inimile cavalerilor mei, pentru ca 
în cele din urmă să-mi răpească de tot fiul. Dar măcar într-o privinţă n-ai 
să-mi poţi nesocoti vrerea: să-mi hotărăsc singur sfârşitul. 

Veniţi încoace! strigă el către slujitorii săi. Veniţi, dacă nu sunteţi cu 
toţii trădători! 

Atunci doi dintre ei urcară în fugă treptele. Denethor smulse cu iuţeală 
o torță din mâna unuia şi sări înapoi în sălaş. Înainte ca Gandalf să-l 
poată împiedica, el aruncă focul în grămada de lemne din care izbucni pe 
dată pălălaie. 

În clipa următoare, Denethor se sui pe masă şi, învăluit de limbile fo- 
cului şi de fum, îşi luă cârja de majordom de la picioarele sale si o frânse 
de genunchi. Aruncă cele două bucăţi în foc, apoi se întinse pe masă şi, 
cu amândouă mâinile, strânse palantirul la piept. Mai târziu, s-a zis că de 
atunci, orice om care privea în Piatra aceea nu vedea altceva decât două 
mâini bătrâne scorojindu-se în flăcări — asta dacă nu cumva avea o voinţă 
atât de puternică, încât putea preschimba imaginea în ceea ce dorea el să 
vadă. 

Îndurerat peste măsură şi îngrozit de privelişte, Gandalf îşi feri 
privirile şi închise uşa. Preţ de câteva clipe rămase în prag, cufundat în 
gânduri şi tăcut, în vreme ce afară răzbătea vuietul flăcărilor dinăuntru. 
Şi deodată Denethor scoase un urlet cumplit, după care nici un sunet nu 
se mai auzi de la el şi nici unei fiinţe muritoare nu-i mai fu dat să-l vadă 
vreodată. 

- Aşa s-a stins Denethor, fiul lui Ecthelion, spuse Gandalf. Se răsuci 
spre Beregond şi slujitorii Seniorului, care stăteau ca împietriţi. Şi aşa se 
sfârşesc zilele Gondorului, cele pe care le-aţi cunoscut voi; s-au sfârşit 
până la urmă. Fapte rele s-au petrecut aici; dar fie ca duşmănia dintre noi 
să o lăsaţi deoparte, căci de Duşman a fost stârnită şi voinţei lui îi face pe 
plac. Aţi fost prinşi într-o plasă de porunci potrivnice, pe care nu voi aţi 
ţesut-o. Dar la aceasta să vă gândiţi, slujitori ai Seniorului, orbi în supu- 
nerea voastră, că dacă n-ar fi fost Beregond să trădeze, Faramir, Căpit- 
anul Turnului Alb, ar fi ars şi el. 

Duceţi din acest loc nefericit pe cei dintre voi care au pierit. lar noi îl 
vom duce pe Faramir, Majordom al Gondorului, undeva unde să poată 
dormi în pace, sau să moară, dacă asta îi va fi soarta. 

Şi astfel Gandalf şi Beregond ridicară targa şi o purtară înapoi spre 
Casele Tămăduirii, iar Pippin venea în urma lor, cu capul căzut în piept. 
Slujitorii Seniorului rămăseseră privind ca trăsniţi la sălaşul morţilor; iar 
când Gandalf ajunse la capătul străzii Rath Dinen, se auzi un zgomot 
mare. Privind peste umăr, văzură cum marea cupolă a sălaşului se crapă 
şi dinăuntru prind a se vălătuci spre înalt fuioare de fum, ca apoi, cu 
scrâşnet şi huruit de pietre, să se năruie într-o ploaie de scântei; flăcările 
însă, nedomolite, dănţuiau şi zvâcneau printre ruine. Cuprinşi de groază, 
slujitorii o rupseră la fugă pe urmele lui Gandalf. 

Ajunseră, în sfârşit, înapoi la Uşa Majordomului şi Beregond privi în- 
durerat la portar. 

- Pentru fapta aceasta mă voi căi câte zile oi mai avea, spuse el, dar mă 
grăbeam atât de tare, încât m-a luat ca un fel de nebunie, iar el nu voia să 
mă asculte, ci a scos sabia la mine. 

Beregond închise uşa şi o încuie cu cheia pe care o smulsese de la omul 
ucis. 

- Cheia asta va fi dată de-acum Seniorului Faramir, mai spuse el. 

- Prinţul din Dol Amroth cârmuieşte în lipsa Seniorului, zise Gandalf, 
dar pentru că el nu se află aici, iau asupra mea toate cele ce-s de făcut. Te 
rog, aşadar, să păstrezi tu cheia şi s-o păzeşti până ce Oraşul îşi va fi 
regăsit liniştea. 

Apoi se îndreptară spre cercul cel mai de sus al Oraşului şi, odată in- 
traţi, porniră spre Casele Tămăduirii, scăldaţi de lumina dimineţii. 
Casele acestea erau frumoase, zidite la o oarecare depărtare de toate 
celelalte, anume pentru cei foarte suferinzi, dar acum fuseseră pregătite 
să-i îngrijească pe cei răniţi în bătălie şi pe muribunzi. În apropiere se 
găsea poarta Citadelei, din al şaselea Cerc, şi zidul dinspre miazăzi, iar 
de jur împrejurul lor erau o grădină şi o pajişte cu câţiva copaci, singurul 

loc de felul său în Oraş. Locuiau aici câteva femei, cărora li se îngăduise 
să rămână în Minas Tirith anume pentru că se pricepeau să tămăduiască 
ele însele, ori îi ajutau pe tămăduitori. 

Gandalf şi însoțitorii săi tocmai ajunseseră cu targa la uşa principală a 
Caselor, când dinspre câmpia din faţa Porții Oraşului auziră un strigăt 
mare ce se preschimbă într-un țipăt ascuţit care sfâşie văzduhul şi se 
stinse dus de vânt. Un strigăt atât de cumplit, încât îi împietri pe toţi, dar 
când se stinse, îşi simţiră inimile tresăltând de o speranţă pe care n-o mai 
trăiseră de când se abătuse asupra lor întunecimea venită de la Răsărit; şi 
li se păru dintr-o dată că lumina se limpezeşte şi soarele străbătu printre 
nori. 

Însă chipul lui Gandalf era abătut şi încordat; rugându-i pe Beregond 
şi pe Pippin să-l ducă pe Faramir în Casele Tămăduirii, el urcă pe zidul 
din apropiere; silueta lui se desenă ca o statuie înveşmântată în alb, şi aşa 
rămase, neclintit, uitându-se în zare. Şi astfel era puterea privirii lui, 
încât cuprinse dintr-o dată tot ceea ce se petrecuse acolo, departe; şi când 
Éomer ieşi singur din rândurile oştenilor săi şi se opri lângă cei căzuţi, 
Gandalf oftă, se înfăşură în mantie şi coborî de pe ziduri. lar când Bere- 
gond şi Pippin ieşiră din Casele Tămăduirii, îl găsiră stând în faţa uşii, 
adâncit în gânduri. 

Se uitară întrebător la el. Gandalf tăcu o vreme, apoi zise: 

- Majordomii credeau că este o taină bine păstrată doar pentru ei, dar 
eu ştiu de mult că aici, în Turnul Alb, ca şi în Orthanc, se află pusă la 
adăpost una dintre cele Şapte Pietre. Pe vremea când încă era înţelept, 
Denethor nu a voit să o folosească şi nici să-l întărite pe Sauron, ştiindu- 
şi prea bine măsura puterii sale. Dar înţelepciunea l-a părăsit; şi mă tem 
că atunci când primejdia pentru regatul său a început să crească, el a 
privit în Piatră şi s-a lăsat amăgit de ceea ce a zărit acolo: şi îmi vine să 
cred că nu numai o dată, după plecarea lui Boromir. Denethor era mult 
prea puternic pentru a putea fi supus de Puterea Întunecimii, cu toate 
acestea vedea în Piatră numai acele lucruri pe care Puterea îi îngăduia să 
le vadă. Fără doar şi poate că tot ceea ce afla îi era adesea de mare ajutor; 
cu toate acestea imaginea care i s-a arătat asupra marii puteri a 
Mordorului i-a sporit disperarea din suflet într-atât încât l-a făcut să-şi 
piardă minţile. 

- Acum abia înţeleg ceva ce mi s-a părut tare ciudat atunci! spuse Pip- 
pin şi amintirea îl făcu să se cutremure înfiorat. La un moment dat 
Seniorul a ieşit din încăperea în care se găsea Faramir şi, când s-a întors, 
parcă arăta schimbat, a fost pentru prima oară că am avut impresia asta, 
nu ştiu cum să zic, parcă bătrân şi frânt. 

- Chiar la ceasul la care Faramir a fost adus în Turn, mulţi dintre noi 
am zărit o lumină nefirească în camera cea mai de sus, spuse Beregond. 
Dar mai văzusem noi lumina aia şi altă dată, iar prin Oraş umbla vorba 
că Seniorul se lupta uneori cu vrăjmaşul în gândurile sale. 

- Vai, vai! înseamnă că bănuielile mele se adeveresc, oftă Gandalf. Uite 
aşa a pătruns vrerea lui Sauron în Minas Tirith; şi uite aşa am fost eu ne- 
voit să zăbovesc aici. Şi tot aici să mai rămân, căci în curând mi se vor ivi 
şi altele de făcut, nu am numai grija lui Faramir. 

Dar acum trebuie să cobor pentru a-i întâmpina pe aceia care vin. Mi-a 
fost dat să văd pe câmp ceva ce mi-a îndurerat amarnic inima şi mă tem 
că o jale încă şi mai mare ne aşteaptă. Vino cu mine Pippin! Dar tu, 
Beregond, întoarce-te în Citadelă, şi spune-i mai-marelui Străjerilor toate 
cele câte s-au petrecut. Mă tem că va fi nevoit să te dea afară din trupele 
de străjeri; dar spune-i, dacă îmi îngădui să-i dau un sfat, că ar face bine 
să te trimită la Casele Tămăduirii, pentru a servi drept strajă şi slujitor al 
căpitanului tău, şi să fii la căpătâiul lui când se va trezi - dacă se va mai 
trezi vreodată. Căci mulțumită ţie a scăpat de foc. Du-te! lar eu mă voi 
întoarce curând. 

Cu acestea, se răsuci pe călcâie şi o porni împreună cu Pippin spre 
Oraşul de jos. Şi în timp ce ei grăbeau pe străzi la vale, vântul aduse cu 
sine o ploaie cenuşie care înăbuşi focurile, astfel că în faţa celor doi se 
înălța acum o perdea groasă de fum. 

Casele Tămăduirii 


O chii lui Merry înotau într-o ceaţă de lacrimi şi sfârşeală, când 
oştenii au ajuns aproape de Poarta distrusă a oraşului Minas 
Tirith. Nici nu băgă în seamă prăpădul şi măcelul de peste tot în jur. Văz- 
duhul era greu de focuri, fum şi duhoare: căci multe maşinării de război 
fuseseră pârjolite ori căzuseră în gropile arzânde, la fel şi dintre cei 
răpuşi, mulţi ajunseseră pradă focurilor, şi unde te uitai zăreai hoiturile 
monştrilor de la Miazăzi, pe jumătate arse, ori strivite sub pietre, în 
vreme ce alte dihănii din acelea mari căzuseră săgetate în ochi de arcaşii 
viteji din Morthond. Ploaia adusă de vânt încetase de la o vreme; soarele 
strălucea în înaltul cerului; dar toată partea de jos a oraşului era încă 
învăluită într-un fum gros. 

Oamenii apucaseră să taie drum prin năruiturile bătăliei; calea spre or- 
aş era astfel deschisă şi tocmai acum câţiva oameni ieşeau aducând cu ei 
tărgi. Pe una dintre ele o aşezară pe Éowyn, punându-i sub trup perne 
moi; trupul regelui însă îl acoperiră cu o țesătură de aur, iar targa lui fu 
înconjurată de făclii aprinse ale căror flăcări, abia zărindu-se în lumina 
soarelui, se zbăteau în suflarea vântului. 

Astfel au intrat Théoden şi Éowyn în Oraşul Gondorului şi toţi cei 
care-i vedeau îşi descopereau capetele şi se înclinau; trecură prin cenuşa 
şi fumegarea primului cerc pârjolit şi de acolo urcară în sus pe străzile 
pietruite. Lui Merry urcuşul acesta i se părea că durează de o veşnicie, o 
călătorie fără rost într-un vis îngrozitor, înaintând la nesfârşit spre un 
capăt nedesluşit pe care amintirile nu-l pot cuprinde, încet, luminile tor- 
telor din faţa lui licăriră şi se stinseră şi Merry se pomeni umblând în în- 
tuneric. „Ăsta e un tunel ce duce la un mormânt, îşi zise în sinea sa; şi 
acolo vom sta cu toţii pe vecie.” Dar dintr-o dată, în visul acesta al lui 
răsună o voce vie: 

- Hei, Merry! Slavă cerului că te-am găsit! 

Ridică privirile şi ceața de pe ochi păru să i se risipească. Şi numai ce-l 
zări pe Pippin! Stăteau faţă în faţă pe o străduţă îngustă care altfel era 
pustie. Merry se frecă la ochi. 

- Unde-i regele? întrebă. Şi Éowyn? 

Simţi că i se înmoaie picioarele, aşa că se aşeză pe un prag şi începu să 
plângă. 

- Au fost duşi în Citadelă, răspunse Pippin. Aş zice că ai adormit de-a- 
n picioarelea şi ai luat-o prin altă parte. Când au descoperit că nu te aflai 
printre ei, Gandalf m-a trimis să te caut. Bietul de tine, Merry bătrâne! 
Tare mă bucur că te văd din nou! Da’ eşti răpus de oboseală, aşa că nu te 
mai chinui şi eu cu pălăvrăgeala mea. Spune-mi numa’, eşti cumva rănit? 

- Nu. Sau, mă rog, nu cred. Doar că braţul drept nu-mi mai e de nici un 
folos, înţelegi, Pippin? Asta de când l-am înjunghiat. Sabia mea a ars ca o 
surcea, de n-a mai rămas nimic din ea. 

Chipul lui Pippin fu cuprins de nelinişte. 

- Trebuie să vii cu mine, acum, cât mai iute cu putinţă. Ah, de-aş putea 
să te duc eu în spate. Nu mai eşti în stare să mergi pe picioarele tale. N-ar 
fi trebuit să te lase să mergi pe jos; iartă-i, te rog. S-au petrecut atâtea 
lucruri îngrozitoare în Oraş, Merry, încât e de înţeles că un biet hobbit 
care vine din bătălie este trecut cu vederea.. 

- Nu e întotdeauna o nenorocire să fii trecut cu vederea, spuse Merry. 
Uite, chiar acum am fost trecut cu vederea de... Nu. Nu pot vorbi despre 
asta. Ajută-mă, Pippin! larăşi mi se întunecă în faţa ochilor şi braţul mi-e 
atât de rece. 

- Reazămă-te de mine, Merry, băiatule! Haide! Pas după pas. Nu-i 
departe. 

- O să mă îngropi? 

- Nu, nici prin gând nu-mi trece! exclamă Pippin, încercând să pară 
vesel, cu toate că inima îi era strânsă în chingile fricii şi ale milei. Nu. 
Acum o să mergem la Casele Tămăduirii. 

Părăsiră aleea aceea mărginită de case înalte de o parte şi de alta şi de 
zidul exterior al celui de-al patrulea cerc, şi reveniră în strada principală 
care urca până în Citadelă. Mergeau încet, punând pas după pas, şi 
Merry se clătina şi murmura ca şi când ar fi vorbit în somn. 

„N-am să izbutesc să-l duc până acolo, îşi spuse Pippin. Oare nu-i ni- 
meni care să-mi ajute? Nu pot să-l las aici.” 

Chiar atunci, spre surprinderea lui, în urma lor apăru alergând un băi- 
etan şi când trecu pe lângă ei, Pippin îl recunoscu a fi Bergil, fiul lui 
Beregond. 

- Salutare, Bergil! strigă el. Un’ te duci? Mă bucur să te văd din nou, şi 
încă în viaţă. 

- Alerg cu veşti pentru tămăduitori! N-am timp de zăbovit. 

- Foarte bine, foarte bine, încuviinţă Pippin. Dar spune-le acolo sus că 
am cu mine un hobbit bolnav, un perian, aşa să le spui, care a venit de pe 
câmpul de bătălie. Nu cred că mai are puterea să meargă până acolo. 
Dacă îl găseşti pe Mithrandir, spune-i ce ţi-am zis, că tare are să se 
bucure. 

Bergil îşi continuă fuga mai departe. 

„Mai bine aştept aici”, îşi zise Pippin. 

ÎI lăsă pe Merry să alunece încet la pământ, într-un petec de soare, iar 
el se aşeză alături, luând capul lui Merry în poala sa. Îi cercetă cu degete 
blânde trupul şi mădularele, apoi luă mâna prietenului său într-ale sale. 
Mâna dreaptă era rece ca gheaţa. 

Nu trecu mult şi Gandalf însuşi veni la ei. Se lăsă jos lângă Merry şi îi 
mângâie sprâncenele; apoi îl ridică încetişor în braţe. 

- Ar fi trebuit adus în urale în Oraş, spuse el. Mi-a răsplătit peste poate 
încrederea; căci dacă Elrond nu s-ar fi înduplecat la rugămintea mea, nici 
unul dintre voi n-ar fi pornit în călătoria asta; şi atunci cu mult mai 
cumplite ar fi fost ticăloşiile ce s-au petrecut in această zi. Oftă, apoi 
adăugă: Şi uite că s-a mai ivit ceva de care trebuie să mă îngrijesc, şi în 
tot acest timp soarta bătăliei stă în cumpănă. 

Într-un târziu, Faramir şi Éowyn şi Meriadoc ajunseră tustrei să fie cul- 
caţi în paturile din Casele Tămăduirii; şi acolo au fost bine îngrijiţi. Cu 
toate că leacurile băbeşti nu se mai bucurau de prețuirea ce-o câştigaseră 
în zilele de demult, Gondorul era încă vestit pentru ştiinţa tămăduirii şi 
pentru priceperea de a obloji răni şi suferinţe trupeşti şi toate boleşniţele 
cărora le cădeau pradă muritorii de la răsărit de Mare. Numai bătrânețea 
nu se supunea acestei ştiinţe, împotriva ei nu găsiseră nici un leac; iar 
vieţile lor se scurtaseră tare mult, abia dacă întreceau cu puţin pe aceea a 
altor oameni, iar cei dintre ei care treceau în plină vigoare hotarul a de 
cinci ori câte douăzeci de ani se împuţinaseră peste măsură, doar câţiva 
mai erau prin familii din cele nobile. Numai că acum până şi ştiinţa lor se 
dovedea neputincioasă; căci mulţi erau cuprinşi de o suferinţă ce nu se 
lăsa tămăduită; i-au pus numele de Umbra Neagră, căci se trăgea de la 
nazgăli. Cei pe care-i cuprinsese boala aceasta cădeau încet într-un vis 
tot mai adânc, apoi se cufundau într-o tăcere deplină şi-i năpădea un frig 
de moarte şi mureau. lar cei care-i îngrijeau pe piticuţ şi pe Domnița din 
Rohan ar fi jurat că pe aceştia doi boala îi lovise cel mai rău. Încă mai 
vorbeau, când şi când, pe măsură ce trecea dimineaţa, murmurând în vis; 

cei care vegheau la căpătâiul lor ascultau aceste murmure, în speranţa că 
vor putea desluşi ceva ce i-ar fi putut face să înţeleagă anume care le era 
suferinţa. Dar curând bolnavii începură să se cufunde în întunecime şi 
când soarele ajunse deasupra orizontului apusean, o umbră cenuşie se 
aşternu peste chipurile lor. Faramir, în schimb, ardea de o fierbinţeală ce 
nu se domolea cu nici un chip. 

Gandalf trecea neliniştit de la unul la altul, iar priveghetorii îi repetau 
tot ceea ce puteau ei auzi. Şi astfel a trecut ziua aceea, în timp ce afară 
lupta se purta mai departe cu speranţe schimbătoare şi veşti ciudate; 
Gandalf încă aştepta şi supraveghea, refuzând să se ducă la bătălie; şi 
asta până când, într-un târziu, apusul roşu umplu tot cerul şi lumina ce 
pătrundea pe fereşti cădea pe chipurile cenuşii ale bolnavilor şi atunci li 
se păru celor ce se aflau în preajmă că în acea strălucire chipurile lor se 
îmbujorară uşor, ca şi când li s-ar fi întors sănătatea în obraji, dar 
nădejdea s-a dovedit deşartă. 

Şi atunci o femeie bătrână, loreth, cea mai bătrână dintre femeile ce în- 
grijeau de bolnavi în acele case, privi la chipul lui Faramir şi izbucni în 
plâns, căci toată lumea îl iubea. 

- Vai, vai! numai de n-ar muri. Şi de-ar mai fi regi în Gondor cum se 
spune că au fost odată! Căci e o vorbă din bătrâni care zice aşa: „Mâinile 
unui rege sunt mâini de tămăduitor”. Astfel se cunoaşte când regele e cel 
în drept să fie. 

- Oamenii-şi vor aminti multă vreme vorbele tale, loreth! zise Gandalf 
care se afla în preajmă. Căci e multă nădejde în ele. Poate că s-a şi întors 
cu adevărat un rege în Gondor; sau încă n-ai auzit veştile ciudate ce-au 
fost aduse în Oraş? 

- Am avut prea multă bătaie de cap ba cu una, ba cu alta ca să iau 
seamă la toate strigătele şi urletele, răspunse femeia. Singura mea sper- 
anţă este ca netrebnicii ăia spintecători să nu intre în sălaşul ăsta şi să-i 
tulbure cumva pe suferinzi. 

După aceste vorbe, Gandalf ieşi în grabă afară. Pălălaia din văzduh se 
stingea încet, şi dealurile ce până atunci arătaseră ca şi când ar fi ars moc- 
nit păleau pe măsură ce înserarea cenuşie se furişa peste câmpie. 

În vreme ce soarele cobora în spatele dealurilor, Aragorn şi Éomer, şi 
Imrahil se apropiau de Oraş împreună cu căpitanii şi cavalerii lor; şi 
ajunşi în faţa Porții, Aragorn spuse: 

- Uitaţi-vă cum apune soarele parcă într-un mare foc! E semn că multe 
lucruri iau sfârşit şi se năruie şi că lumea îşi schimbă cursul. Dar Oraşul 
acesta şi întreg regatul au rămas de ani îndelungaţi în grija Majordomi- 
lor, şi mă tem că dacă pătrund în el nepoftit, s-ar putea să se işte multe 

îndoieli şi neînţelegeri, care n-au ce căuta aici atâta vreme cât se mai 
poartă războiul acesta. Nu voi intra, nu voi cere nimic, până nu vom 
vedea cine va izbândi: noi sau Mordorul. Să se ridice corturile aici, pe 
câmpie, şi aici voi sta şi voi aştepta să fiu primit de Seniorul Oraşului. 

- Dar tu ai apucat să înalţi stindardul regilor şi să înfăţişezi tuturor în- 
semnele Casei lui Elendil, zise Éomer. Vrei oare ca acestea să fie puse la 
îndoială? 

- Nu, răspunse Aragorn. Dar socotesc că încă nu s-a împlinit timpul; şi 
nu am de gând să mă cert, decât cu Vrăjmaşul nostru al tuturor şi cu 
slujitorii lui. 

La care Prinţul Imrahil zise: 

- Cuvintele Măriei tale sunt înțelepte, dacă este îngăduit unei rudenii 
de-a Seniorului Denethor să-ţi dea sfaturi în această treabă. Seniorul are 
o voinţă de fier şi e tare mândru, dar bătrân; şi a fost în toane tare ciudate 
de când a fost doborât fiul său. Cu toate astea, eu nu te-aş lăsa să rămâi 
ca un cerşetor la uşă. 

- Nu-s cerşetor, răspunse Aragorn. Mai curând Căpetenie de Pribegi, 
neobişnuiţi cu oraşele şi casele de piatră. 

Porunci apoi ca stindardul lui să fie strâns; şi desprinse şi steaua 
Regatului de la Miazănoapte de pe sprânceană şi o dădu spre păstrare 
fiilor lui Elrond. 

Prinţul Imrahil şi Eomer din Rohan îşi luară rămas-bun de la el şi, in- 
trând în Oraş, îl străbătură, trecând prin toată viermuiala de oameni, 
până sus în Citadelă; ajunşi în Sala Turnului, îl căutară pe Majordom. 
Dar îi găsiră jilţul gol, iar în faţa treptelor pe un catafalc de onoare zăcea 
întins Théoden, Regele Obştei; în jurul lui ardeau douăsprezece torţe şi 
stăteau de strajă doisprezece străjeri, cavaleri din Rohan şi Gondor. 
Draperiile catafalcului erau albe cu verde, însă pe trupul regelui fusese 
întinsă o cuvertură mare din fir de aur, ce-l acoperea până pe piept, iar 
deasupra, scoasă din teacă, sabia lui şi scutul la picioare. Lumina torţelor 
scânteia în părul lui alb precum barele în ploaia de stropi ai unei furtuni, 
dar chipul regelui era frumos şi tânăr, doar că pacea aşternută pe el nu 
ţinea de tinereţe; părea mai curând să doarmă. 

Cei doi rămaseră o vreme tăcuţi lângă rege, apoi Imrahil întrebă: 

- Dar unde-o fi Majordomul? Şi unde-i Mithrandir? 

- Majordomul Gondorului se găseşte în Casele Tămăduirii, răspunse 
unul dintre străjeri. 

- Unde-i Lady Éowyn, sora mea? întrebă la rândul său Éomer. Căci ar 
trebui să se afle aici, lângă rege, să i se arate aceeaşi cinstire ca şi lui. Pe 
ea unde au aşezat-o? 

- Dar Lady Éowyn era încă în viaţă când au adus-o, răspunse Imrahil. 
Sau n-ai ştiut de acest lucru? 

Auzind asemenea veste, în inima lui Éomer renăscu speranţa la care 
nici măcar nu îndrăznise să viseze, şi o dată cu ea îngrijorarea şi teama, 
încât nu mai spuse nici un cuvânt, ci se răsuci pe călcâie şi părăsi în 
grabă încăperea; Prinţul îl urmă deîndată. Ajunşi afară, văzură că 
noaptea se lăsase şi cerul se umpluse de stele. Porniră spre Casele Tămă- 
duirii. În faţa uşii se întâlniră cu Gandalf care era însoţit de un bărbat 
acoperit din cap până-n picioare de o mantie cenuşie. Îl salutară pe 
Gandalf şi-i spuseră că îl căutau pe Majordom. 

- Ni s-a zis că s-ar afla în sălaşul acesta. A fost cumva rănit? Şi unde-i 
Lady Éowyn? 

- E înăuntru, răspunse Gandalf. Nu a murit, dar nici departe nu e. Cât 
despre Seniorul Faramir, el a fost rănit de o săgeată otrăvită, după cum 
aţi auzit; el este Majordomul acum, căci Denethor s-a dus, iar casa lui a 
ajuns o grămadă de cenuşă. 

Vorbele lui Gandalf îi uimi şi-i îndurera în egală măsură pe cei doi. 

- Prin urmare, spuse Imrahil, victoria a fost văduvită de bucurie şi a 
fost câştigată cu un preţ nemăsurat de mare dacă amândouă regatele, 
Rohan şi Gondor, şi-au pierdut în aceeaşi zi cârmuitorii. Éomer a rămas 
stăpân peste rohirrimi. Dar acum cine va conduce Oraşul? Să nu trim- 
item după Seniorul Aragorn? 

- A şi sosit, răsună glasul omului ascuns de mantie. Bărbatul păşi în lu- 
mina făcliilor de la uşă, şi abia atunci văzură ei că în faţa lor se afla 
Aragorn, care-şi pusese peste cămaşa de zale o mantie cenuşie din cele 
tesute în Lórien, şi nu purta nici un alt însemn în afară de piatra verde a 
lui Galadriel. 

- Am venit pentru că aşa m-a rugat Gandalf, spuse el. Deocamdată 
însă nu-s decât Căpitanul dunedainilor din Arnor; iar Seniorul din Dol 
Amroth va cârmui Oraşul până se trezeşte Faramir. Dar iată sfatul meu: 
Gandalf să fie cel care să ne cârmuiască pe toţi în zilele ce vor urma, până 
când vom isprăvi ce e de isprăvit cu vrăjmaşul. Ceilalţi consimţiră. 

- Să nu stăm în prag, zise Gandalf, căci timpul nu ne aşteaptă. Să 
intrăm. 

- Şi să ştiţi de la mine, venirea lui Aragorn este singura nădejde ce a 
mai rămas pentru cei care zac acolo înăuntru. Aşa a spus loreth, 
înțeleapta Gondorului: „Mâinile regelui sunt mâini de tămăduitor. Astfel 
se cunoaşte când regele e cel în drept să fie”. 

Aragorn intră primul, urmat de ceilalţi. Intrarea era păzită de doi 
Străjeri înveşmântaţi în uniforma Citadelei: unul era înalt, celălalt însă 

părea un copilandru; şi când dădu cu ochii de nou-veniţi, scoase un 
strigăt de surpriză şi bucurie. 

- Pas Mare! Ce minunat! Să ştii că m-am gândit că eşti tu acolo, în 
corăbiile negre. Dar toţi din jur strigau corsarii, corsarii, şi nimeni nu voia 
să mă asculte. Cum s-a întâmplat? 

Aragorn izbucni în râs şi îl luă pe hobbit de mână. 

- Că bine ne-am mai întâlnit! zise el. Dar acum nu avem încă timp pen- 
tru poveşti de călătorie. 

- Oare aşa am ajuns să vorbim regilor noştri? îl întrebă Imrahil pe 
Éomer. Dar poate că va purta coroana sub un alt nume! 

Auzindu-l, Aragorn se răsuci spre el: 

- Că bine zici, căci în graiul nobil al strămoşilor eu sunt Elessar, Piatra 
Elfă şi Înnoitorul - şi zicând acestea, ridică la vedere de la piept piatra 
verde ce o ţinea ascunsă acolo. Dar casa mea, dacă voi întemeia vreuna, 
se va numi Pas Mare. În graiul nobil nici nu va suna atât de pocit, astfel 
că Telcontar vom fi şi eu şi vlăstarele trupului meu. 

Acestea fiind zise, intrară în sfârşit în Casă; şi în timp ce se îndreptau 
spre încăperile unde erau îngrijiţi cei suferinzi, Gandalf povesti despre 
faptele lui Éowyn şi Meriadoc. 

- Am stat mult la căpătâiul lor şi la început au vorbit mult în vis, 
înainte să se cufunde în întunericul aducător de moarte. Şi mai am şi eu 
ceva putere să văd lucruri ce se petrec la mare depărtare. 

Aragorn se duse mai întâi la Faramir, apoi la Lady Éowyn şi la urmă la 
Merry. Privi la chipurile lor, le cercetă rănile şi oftă. 

- Trebuie să-mi folosesc toată puterea şi priceperea ce mi-au fost date, 
spuse el. Ce n-aş da să fie şi Elrond aici, căci el este cel mai bătrân din 
seminţia noastră şi are cea mai mare putere. 

Văzând cât de amărât şi de obosit era Aragorn, Éomer îi spuse: 

- Nu crezi că ar trebui mai întâi să te odihneşti puţin şi să mănânci? 

- Nu, căci pentru aceştia trei, şi mai ales pentru Faramir, sorocul e 
aproape. Trebuie să mă grăbesc peste măsură. 

O chemă pe loreth la el şi o întrebă: 

- Aveţi aici în Casă puse deoparte ierburile tămăduirii? 

- Da, stăpâne, dar mă tem că nu-s destule pentru toţi cei ce vor avea 
nevoie de ele. Ştiu însă că altele nici că avem unde să găsim; căci în zilele 
astea cumplite totul s-a învălmăşit sau a pierit în foc şi pârjol, şi au rămas 
puţini flăcăi pe care să-i trimiţi să caute, iar drumurile sunt închise. Am 
şi pierdut socoteala zilelor de când am văzut pe ultimul cărăuş venind 
din Lossarnach la noi la târg! Astfel că ne străduim aici să ne descurcăm 
cu ceea ce avem, după cum îşi va da seama şi Măria ta. 

- Întâi să văd şi apoi îţi voi spune ce gândesc, zise Aragorn. Până una- 
alta, nici de vorbit nu mai prea e răgaz. Aveţi athelas? 

- Nu ştiu, stăpâne, sau, mai bine spus, numele ăsta nu mi-e ştiut. Mă 
duc să-l întreb pe spiţer; el cunoaşte toate numele cele vechi. 

- Se mai numeşte frunza regilor, spuse Aragorn; poate că pe ăsta-l ştii, 
căci pe la ţară toţi îi spun aşa în ziua de azi. 

- Aha! se dumiri loreth. Dacă Măria ta mi-ar fi spus aşa de la bun înce- 
put, aş fi putut să-i răspund. Nu, nu avem o asemenea plantă, sunt sig- 
ură. Nici nu ştiam că are vreo virtute iarba asta; am dat de multe ori 
peste ea în pădure, şi de fiecare dată le spuneam suratelor mele „frunza 
regilor, ziceam, ce nume ciudat, de ce s-o fi numind aşa?! Căci dacă aş fi 
rege, mi-aş dori să am ierburi mai de soi în grădina mea.” Când o 
sfărâmi între degete, are miros dulce, nu-i aşa? Poate că nu-i bine spus 
dulce; mai curând priincios. 

- Priincios, chiar aşa, încuviinţă Aragorn. Şi acum, măicuţă dacă-l 
iubeşti pe Seniorul Faramir, fugi la fel de iute precum ţie limbariţa şi 
găseşte-mi frunza regilor, dacă a mai rămas vreuna în Oraş. 

- lar dacă nu, se băgă în vorbă Gandalf, mă reped călare până în Loss- 
arnach, cu loreth pe şa în spatele meu, şi acolo ea o să mă ducă în pă- 
dure, auzi, loreth? nu la suratele tale. Şi Iute ca Gândul o s-o înveţe ce în- 
seamnă să te grăbeşti. 

După plecarea lui loreth, Aragorn le rugă pe celelalte femei să pună 
apă la încălzit. Apoi luă mâna lui Faramir într-a sa, iar pe cealaltă şi-o 
aşeză pe fruntea bolnavului. Era scăldată în sudoare: Faramir însă nu se 
mişcă, nu dădu nici un semn de viaţă, parcă nici nu mai respira. 

- E dus aproape de tot, zise Aragorn, întorcându-se către Gandalf. Dar 
asta nu i se trage de la rană. Vezi? Rana se vindecă. Dacă ar fi fost nimer- 
it de o săgeată a nazgălilor, aşa cum ai crezut tu, ar fi murit chiar în acea 
noapte. Mai curând aş zice că rana i-a fost făcută de o săgeată de-a celor 
de la miazăzi. Cine i-a scos-o? Aţi păstrat-o? 

- Eu am scos-o din rană, zise Imrahil, şi i-am oblojit rana. Dar n-am 
păstrat săgeata, aveam prea multe de făcut. Din câte îmi amintesc eu, era 
o săgeată ca acelea folosite de sudişti. Dar îmi vine să cred că a venit din- 
spre umbrele din văzduh, căci altfel nu înţeleg de unde fierbinţeala asta a 
lui şi boleşniţa; rana nu a fost nici adâncă Şi nici mortală. Atunci cum se 
explică? 

- Oboseala, răspunse Aragorn, durerea pricinuită de supărarea tatălui 
său, o rană şi, peste toate acestea, Răsuflarea Neagră. E un bărbat cu o 
voinţă de fier, căci înainte de a ieşi la bătălie pe zidurile exterioare, a fost 
foarte aproape de a cădea sub puterea Umbrei. Întunecimea trebuie că l-a 

surprins cu încetul chiar în timp ce el lupta şi se străduia să nu-şi piardă 
avanpostul. Ah, de-aş fi putut ajunge aici mai iute! 

Chiar atunci intră spiţerul. 

- Măria ta a întrebat de frunza regelui cum o numesc cei din popor, 
spuse el; sau athelas, în graiul celor nobili, sau al acelora ce ştiu câte ceva 
din graiul valinorean... 

- Eu ştiu graiul acesta, îl întrerupse Aragorn, şi totuna-i pentru mine 
că-i spun asëa oranion ori frunza regelui, atâta vreme cât o ai. 

- Să-mi fie cu iertare, stăpâne! Bag seamă că nu eşti un simplu căpitan 
de oşti, ci ai cunoştinţă şi despre vechea noastră învăţătură. Dar, vai! 
stăpâne, nu avem buruiana asta în Casele Tămăduirii, unde numai cei 
greu vătămaţi ori suferinzi sunt aduşi spre a fi tămăduiţi. Căci noi nu o ş- 
tim să aibă altă virtute decât aceea de a îndulci miasmele, sau să alunge 
niscai greutate trecătoare a trupului. Asta, bineînţeles, dacă nu cumva 
luăm seamă la versurile de demult, pe care le rostesc femeile când şi 
când, chiar şi buna noastră loreth, fără să le priceapă: 


Umbra morţii când se-ntinde 
Şi-n suflarea ei te prinde, 

Şi lumina stă să piară, 

Hai, athelas, iarbă rară! 
Viaţa muribundului 

Stă în mâna regelui! 


O biată poezioară acolo, mă tem, nimic mai mult, pocită şi mai mult de 
slaba ţinere de minte a bătrânelor. Te las pe Măria ta să-i desluşeşti înţe- 
lesul, dacă are vreunul. Ştiu doar că bătrânii încă mai folosesc o fiertură 
din buruiana asta împotriva durerilor de cap. 

- Atunci, în numele regelui, strigă Gandalf, te du şi adă-mi pe unul din 
bătrânii aceştia mai puţin învăţaţi, dar mai înţelepţi, care are buruiana în 
casă! 

Aragorn îngenunche lângă Faramir şi îşi puse o mână pe fruntea lui. Şi 
cei care priveau simţiră că acolo se dădea o mare luptă. Căci chipul lui 
Aragorn deveni cenuşiu, cuprins ca de o mare sfârşeală; şi când şi când 
rostea numele lui Faramir, dar de fiecare dată tot mai slab îl desluşeau 
urechile lor, de-ar fi zis că însuşi Aragorn se depărta de ei, îndreptându- 
se spre o vale întunecoasă, strigând după cel se pierduse acolo. 

Într-un târziu, Bergil dădu buzna înăuntru, aducând într-o legătură 
şase frunze. 

- Frunza regelui, stăpâne, gâfâi el; dar nu-i proaspătă, din păcate. A fost 
culeasă cam acum două săptămâni, poate mai mult. Nădăjduiesc să-ţi fie 
de trebuinţă, stăpâne. 

Privind spre Faramir, izbucni în plâns. Dar Aragorn zâmbi. 

- Sunt bune, zise. Răul cel mare a trecut. Aşează-te şi trage-ţi sufletul! 

Luând frunzele, le aşeză pe palmele sale şi suflă asupra lor, apoi le 
sfărâmă şi deodată o prospeţime vie umplu încăperea, ca şi când aerul 
însuşi înviase şi palpita, scăpărând de bucurie. Aragorn aruncă frunzele 
zdrobite în oalele cu apă clocotită ce-i fuseseră aduse şi, în clipa ur- 
mătoare, povara ce apăsase inimile celor din încăpere dispăru. Căci mire- 
asma învălui pe fiecare precum amintirea dimineţilor înrourate ale soare- 
lui neumbrit, într-un tărâm unde lumea minunată a Primăverii a rămas 
doar o amintire fugară. Aragorn se ridică, el însuşi înviorat, şi ochii lui 
zâmbeau când apropie una din oale de chipul cufundat în vis al lui 
Faramir. 

- la te uită! exclamă loreth, adresându-se femeii de lângă ea. Cine-ar fi 
crezut? Buruiana asta-i mai bună decât mi-am închipuit. Îmi aminteşte 
de trandafirii din Imloth Melui, când eram copilă, şi pe-atunci regii nici 
că-şi doreau ceva mai bun. 

Deodată Faramir dădu semn de viaţă, deschise ochii şi îi aţinti asupra 
lui Aragorn care se aplecă asupra lui; în privirile sale scapără lumina re- 
cunoaşterii şi a iubirii. 

- Măria ta, m-ai chemat, spuse el cu voce stinsă. Am venit. Ce-mi 
porunceşte regele? 

- Să nu mai umbli printre umbre, ci să te trezeşti! răspunse Aragorn. 
Eşti istovit. Odihneşte-te o vreme, hrăneşte-te bine şi fii pregătit pe când 
mă voi întoarce. 

- Aşa voi face, Măria ta. Căci cine ar putea sta cu mâinile în sân când s- 
a întors regele? 

- Cu bine, atunci, pentru o vreme! spuse Aragorn. Trebuie să mă duc şi 
la alţii care au nevoie de mine. 

Şi părăsi încăperea însoţit de Gandalf şi Imrahil; Beregond şi fiul său 
rămaseră pe loc, abia stăpânindu-şi bucuria. Pippin îl urmă pe Gandalf 
şi, când să închidă uşa, o auzi pe loreth exclamând: 

- Rege! Aţi auzit ce ziceam? Mâini de tămăduitor, asta am zis. 

Curând vestea cum că regele se întorsese cu adevărat printre ei şi după 
bătălie a alinat şi a tămăduit părăsi Casele Tămăduirii şi se răspândi în 
tot Oraşul. 

Când o văzu pe Éowyn, Aragorn spuse: 

- Inima e îndurerată şi trupul a primit o lovitură straşnică. Braţul frânt 
a fost îngrijit cu pricepere şi se va tămădui cu timpul, dacă ea are puterea 
să trăiască. Braţul ce ţine scutul i-a fost schilodit; dar răul cel mare vine 
din braţul ce ţine spada. Căci din el viaţa pare să se fi scurs, chiar dacă 
nu-i frânt. 

Vai, vai! A înfruntat un vrăjmaş mai presus de puterea trupului sau a 
minţii ei. lar cei care ridică arma asupra unui asemenea duşman trebuie 
să fie mai de neînfrânt decât oţelul. Dacă nu-i nimiceşte cumva însăşi 
spaima de a-i ţine piept. O ursită ticăloasă a dus-o în calea lui. Tocmai pe 
ea, copila cea frumoasă, cea mai frumoasă domniţă dintre regine. Şi uite 
că nu ştiu cum să-i vorbesc. În prima clipă când m-am uitat la ea şi i-am 
simţit nefericirea, mi s-a părut că am în faţa ochilor o floare albă, înaltă şi 
dreaptă, graţioasă ca un crin, dar totodată aspră, ca şi când spiritele el- 
filor ar fi făurit-o din oţel. Sau să fi fost oare un îngheţ cel ce i-a 
preschimbat seva în gheaţă, şi iat-o rămasă aşa, dulce-amară, frumoasă 
încă la vedere, dar lovită, şi în curând are să se prăbuşească şi să moară? 
Suferinţa ei a început nu de azi, ci demult, mai demult, nu-i aşa, Éomer? 

- Mă minunează întrebarea ta, stăpâne, răspunse acesta. Nu te în- 
vinovățesc nici de boala ei şi de nimic altceva; dar nu ştiu ca Éowyn, sora 
mea, să fi fost atinsă de vreun îngheț înainte să te fi văzut pe tine întâia 
dată. Multe griji şi dureri a avut şi le mărturisea mie cât a fost Limbă de 
Vierme la curte şi regele s-a aflat sub vraja lui; şi temerile îi sporeau pe 
măsură ce-l îngrijea pe rege. Dar nici grija şi nici teama n-au adus-o în 
această stare! 

- Ascultă-mă, prietene, spuse Gandalf, tu aveai cai şi făptuiseşi fapte 
de arme şi câmpiile toate erau deschise în faţa ta; dar ea avea în trupul ei 
de fecioară un spirit şi o temeritate pe potriva a lor tale, dacă nu cumva 
le şi întrecea. Era însă sortită să îngrijească de un om bătrân pe care-l iu- 
bea ca pe propriul ei tată, şi să-l vadă dând în doaga copilăriei, umil- 
itoare şi ruşinoasă; încât ursita ei i se părea mai nedemnă chiar şi decât a 
cârjei pe care se sprijinea el. 

Şi gândeşti că Limbă de Vierme picura otravă doar în urechile lui 
Théoden? „Nătărău bătrân! Ce-i Casa lui Eorl altceva decât un grajd 
acoperit cu paie, unde tâlharii beau în puturoşenie şi prăsilele li se 
tăvălesc pe jos laolaltă cu câinii?” N-ai mai auzit vorbele astea? Saruman 
le rostea, dascălul lui Limbă de Vierme. Numai că îmi vine să cred că 
acasă Limbă de Vierme ştia să îmbrobodească înţelesul în cuvinte mai 
alese. Dacă dragostea ce o nutrea Fowyn pentru tine, domnul meu, şi 
dorinţa de a-şi împlini îndatorirea nu i-ar fi pecetluit buzele, poate că ai 
fi auzit-o rostind astfel de vorbe. Dar cine poate şti ce şoptea 

întunericului, în singurătate, în ceasurile amare ale nopţii, când întreaga 
ei viaţă i se părea că se strâmtorează şi pereţii cămăruţei se strâng, în 
jurul ei, ca o cuşcă ce ţine zăvorită înăuntru o sălbăticiune? 

Éomer nu spuse nimic, îşi privi doar sora, ca şi când în mintea lui 
cumpănea într-un fel nou toate zilele trecute ale vieţii lor împreună. 

- Am văzut şi eu ce ai văzut tu, Éomer, spuse Aragorn. Puţine sunt 
mâhnirile printre toate năpastele acestei lumi, care să aducă mai multă 
amărăciune şi ruşinare în inima unui bărbat cum este aceea de a i se fi 
dăruit iubirea unei domniţe atât de frumoase şi viteze, iar el să nu-i 
poată răspunde pe măsură. Amărăciunea şi mila m-au însoţit tot timpul 
de când am lăsat-o în deznădejde în Valea Calvarului şi am pornit-o pe 
Căile Morților; şi pe acel drum nici o teamă nu a fost mai mare ca teama 
de ce i s-ar putea întâmpla ei. Cu toate acestea, Éomer, îţi spun că pe tine 
te iubeşte mai adevărat decât pe mine; pe tine te iubeşte şi te cunoaşte; în 
mine ea nu iubeşte decât o umbră şi gând: o speranţă de glorie şi fapte 
măreţe, şi de tărâmuri mult îndepărtate de câmpiile Rohanului. 

Poate că îmi stă în putere să-i vindec trupul şi s-o chem înapoi din 
valea întunecoasă. Dar ce va fi în ea când se va trezi: speranţă, uitare, 
deznădejde, asta n-am de unde să ştiu. Şi dacă va fi disperare, atunci ea 
va muri dacă nu va avea parte de o altă tămăduire pe care eu nu i-o pot 
aduce. Vai şi-amar! căci faptele ei au aşezat-o între reginele cele mărite. 

După ce spuse acestea, Aragorn se aplecă asupra ei, privi la chipul 
care cu adevărat era alb ca un crin, rece precum îngheţul şi neclintit ase- 
menea pietrei cioplite. Dar Aragorn o sărută pe frunte, îi rosti încetişor 
numele şi spuse: 

- Éowyn, fiică a lui Éomund, trezeşte-te! Căci duşmanul tău s-a stins! 

Ea nu se clinti, însă începu din nou să respire adânc, şi pieptul i se 
ridica şi se lăsa iarăşi în jos sub pânza albă a cuverturii. Încă o dată 
Aragorn sfărâmă două frunze de athelas şi le aruncă în apă aburindă; îi 
spălă apoi cu fiertură fruntea şi braţul rece, lipsit de viaţă, ce zăcea pe 
cuvertură. 

Şi atunci, fie că Aragorn avea cu adevărat ceva din uitatele haruri ale 
Apusenilor, ori poate vorbele ce le spusese despre Lady Éowyn pătrun- 
seseră adânc în inimile celor aflaţi în preajmă, dar când aburul dulce al 
ierburilor se răspândi în încăpere, lor li se păru că un vânt sturlubatic se 
furişase prin fereastră, fără să poarte cu sine vreo mireasmă, ci era ca un 
aer tare proaspăt şi curat şi tânăr, pe care nici o fiinţă omenească nu-l res- 
pirase vreodată, căci acum cobora pentru prima oară, nou-născut, de pe 
munţii înzăpeziţi, de sus, de sub panoplia stelelor, sau venea de pe ţăr- 
muri de argint din depărtare, udate de mări de spumă. 

- Trezeşte-te, Éowyn, Doamnă a Ţării Rohan! spuse Aragorn încă o 
dată şi îi luă mâna dreaptă într-a sa şi o simţi încălzindu-se de viaţa ce 
revenea în ea. Trezeşte-te! Umbra a trecut şi întunecimea întreagă s-a ri- 
sipit şi totul e curat! Puse mâna ei în mâna lui Fomer şi se dădu 
deoparte. Cheam-o pe nume! mai zise el, apoi ieşi tăcut din încăpere. 

- Éowyn, Éowyn! strigă Éomer printre lacrimi. Iar ea deschise ochii şi 
murmură: 

- Éomer! Ce bucurie-mi văd ochii? Căci mi s-a spus că ai pierit. Ba nu, 
acelea au fost doar vocile întunecate din visul meu. De când visez? 

- Nu de mult, surioară, spuse Éomer. Dar nu te mai gândi la asta! 

- Ce sfârşeală ciudată e în mine. Trebuie să mă odihnesc puţin. Dar, 
spune-mi, ce s-a întâmplat cu Seniorul Obştei? Vai! Să nu-mi spui că am 
visat; căci ştiu că nu e aşa. A murit, aşa cum a spus că are să se întâmple. 

- A murit, spuse Éomer, dar şi-a luat rămas-bun prin mine de la Fow- 
yn, mai dragă lui decât o fiică. Zace acum în Citadela Gondorului, unde 
a fost dus cu toată cinstirea ce i se cuvine. 

- Mă dor cele ce-mi spui. Dar e mai bine decât tot ceea ce îndrăznisem 
să nădăjduiesc în zilele acelea întunecate, când Casa lui Eorl îmi părea 
mai nedemnă de orice onoare decât bordeiul unui cioban. Şi ce s-a întâm- 
plat cu scutierul regelui, piticuţul? Éomer, înnobilează-l la rang de ca- 
valer al Obştei Călăreţilor, căci este tare viteaz! 

- Zace într-o cameră alăturată, aici, în Casele Tămăduirii şi mă voi 
duce acum la el, spuse Gandalf. Éomer va rămâne cu tine o vreme. Dar 
nici să nu vorbeşti de război sau nenorociri, până nu te întremezi de tot. 
Tare ne bucurăm să te vedem trezindu-te întru sănătate şi speranţă, 
viteaza noastră domniţă! 

- Întru sănătate? făcu Éowyn mirată. Poate aşa o fi. Măcar atâta vreme 
cât se mai găseşte vreo şa goală a cine ştie cărui Călăreţ căzut, în care eu 
să mă pot sui, şi câtă vreme mai este ceva de făcut. Dar întru speranţă? 
Nu ştiu, zău aşa. 

Gandalf şi Pippin intrară în camera lui Merry, unde-l găsiră pe 
Aragorn stând lângă pat. 

- Vai, bietul meu Merry! strigă Pippin şi alergă la pat, căci lui i părea că 
prietenul său arăta mai rău ca înainte şi chipul îi devenise pământiu, ca 
şi când peste el s-ar fi lăsat povara multor ani de durere; dintr-o dată, 
Pippin fu cuprins de teama că Merry va muri. 

- Nu te teme, îi zise Aragorn. Am venit la timp şi l-am chemat înapoi. 
E obosit acum şi are dureri mari, căci a fost rănit ca şi Lady Éowyn, când 
a îndrăznit să lovească în jivina aceea ucigătoare. Dar relele acestea pot fi 

învinse, căci spiritul lui e puternic şi plin de veselie. Durerea nu o va 
uita, dar nu-i va întuneca inima, ci îl va face mai înţelept. 

Aragorn îşi puse mâna pe capul lui Merry, şi-o trecu blând prin 
cârlionţii castanii, îi atinse pleoapele şi îi rosti numele. Şi când aroma de 
athelas se furişă în încăpere, precum mireasma orhideelor şi a ierbii negre 
în lumina soarelui plină de albine, Merry se trezi brusc şi spuse: 

- Mi-e foame. Cât o fi ceasul? 

- Trecut de cină, răspunse Pippin, dar aş zice că-ţi pot aduce câte ceva 
de mâncare dacă mă vor lăsa. 

- Te vor lăsa, zise Gandalf. Şi orice îşi mai doreşte ăst Călăreţ din Ro- 
han, şi poate fi găsit în Minas Tirith unde numele lui se află la mare 
cinste. 

- Minunat! zise Merry. Atunci aş dori mai întâi cina, după aceea o 
pipă. Zicând acestea, chipul i se umbri. Nu, fără pipă. Nu cred că am să 
mai fumez vreodată. 

- De ce nu? nu pricepu Pippin. 

- Cum să zic, aproape că şopti Merry, el a murit. Mi-am amintit acum 
de tot. Mi-a zis că-i pare rău că n-o să mai poată sta la poveşti cu mine 
despre ierburi. Aproape că ăsta a fost ultimul lucru pe care l-a spus. N-o 
să mai pot niciodată fuma fără să mă gândesc la el şi la ziua aceea, Pip- 
pin, când a venit călare în Isengard şi a fost atât de politicos. 

- Atunci fumează şi gândeşte-te la el! îl sfătui Aragorn. A avut o inimă 
bună şi a fost un rege mare şi şi-a împlinit jurămintele; şi s-a ridicat din 
umbre pentru o ultimă dimineaţă minunată. L-ai slujit puţin, dar răstim- 
pul acesta trebuie să-ţi rămână ca o amintire plină de bucurie şi cinstire 
până la capătul zilelor. 

Merry zâmbi. 

- Dacă Pas Mare îmi aduce toate cele trebuincioase, voi fuma şi mă voi 
gândi. Aveam în raniţa mea nişte tutun din cel mai bun de-al lui Saru- 
man, dar ce s-a ales de raniţă în timpul bătăliei habar nu mai am. 

- Jupâne Meriadoc, zise Aragorn, dacă îţi închipui că am străbătut 
munții şi regatul Gondor prin foc şi sabie ca să aduc ierburi unui oştean 
delăsător, care-şi rătăceşte raniţa, te înşeli amarnic. Dacă nu va fi fost 
găsită raniţa ta, va trebui să trimiţi după spiţerul acestei Case. Şi el îţi va 
spune că nu ştia că buruiana pe care ţi-o doreşti avea vreo virtute, dar că 
oamenii de rând o numesc buruiana apuseanului, iar cei de viţă îi spun ga- 
lenas, şi ţi-ar mai spune şi alte nume în graiuri mult mai iscusite, şi după 
ce ar adăuga câteva versuri pe jumătate uitate pe care oricum nu le 
pricepe, ţi-ar zice cu părere de rău că nu se găseşte aşa ceva în Casă, şi te 
va lăsa să cugeti la istoria graiurilor. Şi la fel voi face eu acum. Căci n-am 

mai dormit într-un pat din acesta de când am plecat din Valea Cal- 
varului, şi n-am mai pus nimic în gură de seara trecută. 

Merry îi luă mâna şi i-o sărută. 

- Îmi pare cumplit de rău, spuse. Nu mai zăbovi nici o clipă! Din 
noaptea aceea din Bree şi până acum nu ţi-am fost decât povară. Dar aşa 
e felul seminţiei mele, să vorbească în răspăr în clipe de cumpănă şi să 
spună mai puţin decât gândesc. Ne temem să nu spunem prea mult. Nu 
ne găsim vorbele potrivite şi atunci facem glume nelalocul lor. 

- Ştiu asta prea bine, altfel nici n-aş fi stat de vorbă cu voi, zise 
Aragorn. Îi doresc Comitatului să nu-şi piardă veselia în veci! 

ÎI sărută pe Merry şi ieşi, urmat de Gandalf. 

Pippin rămase pe loc. 

- A fost vreodată unul care să-i semene? În afară de Gandalf, de bună 
seamă. Cred că sunt neamuri pe undeva. Mă, zăpăcitule, mă, păi raniţa 
ta e aici lângă pat şi o duceai în spate când te-am întâlnit! Bineînţeles că a 
văzut-o tot timpul cât ţi-a vorbit. Şi mai am şi eu provizia mea. Haide! 
Uite aici, Frunză din Valea Lungă. Umple pipa până mă reped să găsesc 
ceva de-ale gurii. După care ne facem puţin de cap. Măiculiţă dragă! Noi 
ăştia din neamurile Took şi Brandybuck nu suntem făcuţi să trăim multă 
vreme la înălțime. 

- Nu prea! recunoscu Merry. Eu unul câtuşi de puţin. Sau nu încă. Dar, 
Pippin, măcar acum putem să-i vedem şi să-i cinstim cum se cuvine. Cel 
mai bine e să iubeşti mai întâi ceea ce ți se potriveşte să iubeşti, eu aşa 
gândesc: trebuie să porneşti de undeva, să prinzi rădăcini într-un loc, şi 
Comitatul are pământul adânc. Dar mai sunt şi alte lucruri mult mai 
adânci şi mult mai înalte, şi nici un unchiaş n-ar putea să aibă grijă de 
grădina sa în pace sau ceea ce socoteşte el a fi pace, dacă n-ar fi aceste 
lucruri, fie că are habar de ele sau nu. Eu mă bucur că am habar de ele, 
un pic acolo. Da’ să mă baţi şi nu ştiu de ce vorbesc aşa. Unde-i frunza 
aia? Şi fă bine şi scoate pipa din raniţă, dacă nu s-o fi frânt. 

În acest timp, Aragorn şi Gandalf s-au dus la Supraveghetorul Caselor 
Tămăduirii ca să-i spună că Faramir şi Fowyn vor trebui să mai rămână 
acolo încă multe zile sub îngrijire. 

- Lady Éowyn, adăugă Aragorn, va voi să se ridice din pat şi să plece; 
dar să nu i se îngăduie să facă acest lucru; vezi ce faci ca să-i împiedici, 
măcar zece zile de azi încolo. 

- Cât despre Faramir, zise Gandalf, curând va trebui să afle că tatăl lui 
e mort. Dar să nu i se spună întreaga poveste a nebuniei lui Denethor 
decât după ce s-a întremat îndeajuns să se poată apuca de îndatoririle 

sale. Ai grijă să nu-i ia gura pe dinainte pe Beregond şi perianii care au 
fost de faţă! 

- Şi celălalt perian, Meriadoc, ce fac cu el, că şi el este în grija mea? vru 
să ştie Supraveghetorul. 

- Aş zice că mâine va avea voie să se ridice puţin din pat, spuse 
Aragorn. Dacă vrea, lasă-l. Poate chiar să se plimbe niţeluş însoţit de pri- 
etenii săi. 

- De minune seminţia asta a lor, dădu Supraveghetorul din cap. Vână 
tare, aş zice. 

La intrare se strânsese o mulţime de oameni ca să-l vadă pe Aragorn, 
şi când el ieşi, îl urmară; iar după ce mâncă în sfârşit de cină, veniră 
mulţi să-l roage să le tămăduiască rubedeniile ori prietenii ale căror vieţi 
le erau primejduite de răni sau alte vătămării sau se aflau sub Umbra 
Neagră. Şi Aragorn se ridică de la masă şi ieşi cu ei afară; acolo trimise 
după fiii lui Elrond şi împreună trudiră până târziu în noapte. Se 
răspândise vestea în tot oraşul: „S-a întors Regele. Regele a venit înapoi.” 
Şi i-au dat numele de Piatra Elfă, din pricina pietrei verzi pe care o purta, 
şi astfel numele ce-i fusese prorocit la naştere că-l va purta cândva îi fu 
acum ales chiar de către poporul său. 

Şi când nu se mai simţi în stare să trudească, se înveli în mantie, se 
strecură afară din Oraş şi ajunse la cortul său cu puţin înainte să se 
ivească zorii şi izbuti să doarmă o vreme. lar dimineaţa, stindardul 
castelului Dol Amroth, o corabie albă precum o lebădă, pe o mare al- 
bastră, prinse a flutura în vârful Turnului şi oamenii îl văzură şi se între- 
bară dacă nu cumva venirea Regelui fusese doar un vis. 


972 


Ultimul sfat 


D imineaţa veni după ziua bătăliei, frumoasă, cu nori străvezii şi 
vânt bătând spre apus. Treziţi încă de la primele ceasuri, Legolas 
şi Gimli cerură acum îngăduința să se ducă în Oraş; ardeau de nerăbdare 
să-i vadă pe Merry şi pe Pippin. 

- Tare mă bucur să aud că sunt în viaţă, spuse Gimli; prea ne-au chinu- 
it când am străbătut Rohanul şi n-aş fi vrut ca toate chinurile astea să fi 
fost în van. 

Astfel se făcu că elful şi gnomul intrară împreună în Minas Tirith; cei 
care-i zăreau trecând se minunau de o asemenea pereche; căci Legolas 
avea chipul mai frumos decât îşi putea închipui mintea omenească, şi 
mergea cântând un cântec elf cu o vece nespus de limpede; Gimli se 
ţinea tare ţanţoş, mângâindu-şi barba ţi privind în jur. 

- Au şi zidărie bună pe-aici, zise el privind zidurile, dar nu peste tot, 
iar străzile ar fi putut fi mai bine gândite. Când o să se suie Aragorn pe 
tron, o să-i ofer serviciile meșterilor pietrari de la Munte şi vom face din 
oraşul acesta un loc pe cinste. 

- Au nevoie de mai multe grădini îşi dădu Legolas cu părerea. Casele 
sunt ca moarte şi prea puţine vietăţi cresc pe aici cu bucurie. Dacă o să se 
suie Aragorn pe tron, seminţia Pădurii îi va aduce păsări care să cânte şi 
copaci care să nu moară. 

În sfârşit ajunseră la Prinţul Imrahil şi Legolas îl privi şi făcu o plecă- 
ciune adâncă; căci vedea că avea în faţă o fiinţă prin venele căreia cu ad- 
evărat curgea sânge elfesc. 

- Să trăieşti, Măria ta! zise. Multă vreme a trecut de când poporul din 
Nimrodel a părăsit ţinuturile împădurite ale L6rienului, cu toate acestea, 
din cât se poate vedea, nu toţi au pornit peste mare, spre apus, din portul 
din Amroth. 

- Cu adevărat aşa cum spun legendele ţării mele, încuviinţă Prinţul; şi 
totuşi de ani fără număr nu s-a mai văzut picior de seminţie bălaie prin 

acele locuri. Şi mă minunez când văd un elf taman aici, în mijlocul atâtor 
necazuri şi al războiului. Ce vânt te aduce pe aici? 

- Sunt unul dintre cei Nouă Însoţitori care a pornit la drum împreună 
cu Mithrandir din Imladris, răspunse Legolas, şi împreună cu acest 
gnom, prietenul meu, l-am însoţit pe Seniorul Aragorn. Dar acum vrem 
să-i vedem pe prietenii noştri, Meriadoc şi Peregrin, care, din câte ni s-a 
spus, se află în grija Domniei tale. 

- Îi veţi găsi în Casele Tămăduirii, iar eu vă voi conduce până acolo 

- E de ajuns, Măria ta, să trimiţi pe cineva care să ne arate drumul, zise 
Legolas. Căci avem o solie din partea lui Aragorn pentru domnia ta. Nu 
voieşte să mai intre încă o dată în oraş la acest ceas. Dar e nevoie ca toţi 
căpitanii să ţină sfat de îndată şi vă roagă pe domnia ta şi pe Éomer din 
Rohan să coborâţi la corturile lui cât mai repede cu putinţă. Mithrandir 
este acolo. 

- Ne von duce, spuse Imrahil şi se despărţi de cei doi cu vorbe 
curtenitoare. 

- Mândru senior, şi mare căpitan al oamenilor, zise Legolas. Dacă se 
mai află astfel de oameni în Gondor, în aceste zile ale pieririi, mare 
trebuie să-i fi fost gloria în zilele puterii sale. 

- Şi fără îndoială că zidurile acestea sunt cu mult mai vechi şi au fost 
înălțate când s-a construit întâi oraşul, comentă Gimli. Aşa e cu toate 
lucrurile pe care le încep oamenii: un îngheţ primăvara, o grindină vara, 
şi gata, s-a dus cu făgăduielile lor. 

- Dar rareori dau greş cu sămânţa lor, i-o întoarse Legolas. Stă în colb 
şi putregăieşte şi numai ce răsare când şi unde te aştepţi mai puţin. 
Faptele oamenilor vor dura mai mult decât noi. Gimli. 

- Ca până la urmă să nu se aleagă nimic de ele, decât un ar-fi-pu-tut- 
să-fie... aşa am eu impresia, nu se lăsă gnomul. 

- Noi, elfii, nu avem de unde şti asemenea lucru, puse Legolas capăt 
discuţiei. 

Tocmai atunci apărură şi slujitorii Prințului, ca să-i conducă până la 
Casele Tămăduirii; acolo îşi găsiră prietenii în grădină şi tare se mai 
veseliră cu toţii de revedere. O vreme se plimbară şi vorbiră, bucurându- 
se de acel răgaz de pace şi odihnă în lumina dimineţii, acolo sus, în cer- 
curile vântoase ale Oraşului. Şi când Merry obosi, coborâră şi se aşezară 
pe zid, cu spatele la pajiştea verde a sălaşului; în faţa lor, departe spre 
miazăzi, se afla Anduinul sclipind în soare şi ducându-şi apele departe, 
până unde nici măcar Legolas nu mai putea zări, în câmpiile întinse şi 
aburul verde din Lebennin şi Ithilienul de la Miazăzi. 

În timp ce prietenii lui vorbeau, Legolas rămase tăcut şi privi spre 
soare şi atunci văzu păsări albe de mare, zburând în susul Râului. 

- Priviţi! strigă el. Pescăruşi! Zboară departe de mare. Tare mă miră 
păsările astea şi mă tulbură. Nu le-am ştiut niciodată în viaţa mea înainte 
să ajungem la Pelargir, şi acolo le-am auzit ţipând în văzduh când ne-am 
dus la bătălia corăbiilor. Atunci m-am oprit locului, uitând de războiul 
din Pământul de Mijloc; căci glasurile lor îmi vorbeau despre Mare. 
Marea! Vai! N-am văzut-o încă. Dar adânc în inimile tuturor celor din 
neamul meu sălăşluieşte dorul de Mare, pe care mai bine să nu-l 
stârneşti. Vai, pescăruşilor! Nu-mi voi mai găsi liniştea sub fagi sau ulmi. 

- Nu vorbi aşa! îl mustră Gimli. Sunt încă sumedenie de lucruri pe care 
merită să le vezi în Pământul de Mijloc, şi multe sunt de făcut. Dar dacă 
întregul neam bălai se va refugia la Limanuri, lumea va fi tare tristă pen- 
tru cei sortiți să rămână. 

- Cu adevărat tristă şi mohorâtă! spuse Merry. Să nu te duci la Lima- 
nuri, Legolas. Întotdeauna se va găsi o seminţie, mare sau mică că, şi vor 
fi câţiva gnomi înţelepţi aşa ca Gimli care vor avea nevoie de tine. Cel 
puţin aşa nădăjduiesc eu. Cu toate că, nu ştiu de ce, dar simt că partea 
cea mai rea a războiului va încă să vină. Ah, cum aş vrea să se fi sfârşit, 
să se fi sfârşit de tot! 

- Nu fiţi atât de cătrăniţi! izbucni Pippin. Soarele străluceşte, suntem 
cu toţii împreună măcar o zi sau două. Vreau să-mi mai povestiţi despre 
voi toţi. Hai, Gimli! Tu şi cu Legolas mi-aţi tot pomenit de nu ştiu câte ori 
până acum despre ciudata voastră călătorie cu Pas Mare, dar nu mi-aţi 
povestit nimic despre ea. 

- O fi strălucind soarele aici, spuse Gimli, însă sunt câteva amintiri de- 
spre drumul acela pe care nu vreau să le scot din întunecime. Dacă aş fi 
ştiut ce mă aşteaptă, cred că pentru nici o prietenie din lume nu aş fi 
apucat-o pe Căile Morților. 

- Căile Morților? tresări Pippin. L-am auzit pe Aragorn pomenind ceva 
despre asta şi mă-ntrebam ce poate să însemne. Nu vreţi să ne lămuriţi şi 
pe noi? 

- Nu de voie, mărturisi Gimli. Căci pe acel drum am dat de ruşine: 
Gimli, fiul lui Gl6in, care credea despre sine că e mai vânjos decât oa- 
menii şi mai temerar sub pământ decât orice elf. Dar n-am dovedit nici 
una, nici alta; şi am fost făcut să merg pe drumul acela doar de voinţa lui 
Aragorn. 

- Şi de dragostea pentru el, adăugă Legolas. Căci toţi cei cărora le este 
dat să-l cunoască ajung să-l îndrăgească, fiecare în felul său, chiar şi 
domniţa cea neprietenoasă a rohirrimilor. Am părăsit Valea Calvarului la 

primul ceas al dimineţii zilei în care ai sosit tu acolo, Merry, şi o ase- 
menea spaimă îi cuprinsese pe toţi, încât nimeni n-a venit să ne privească 
plecând, în afară de Lady Fowyn, care zace acum rănită acolo jos, în 
Casele Tămăduirii. Mâhnire adâncă a fost la acea despărţire, ceea ce m-a 
îndurerat peste măsură. 

- Vai! Eu n-am simţit durere decât pentru mine, spuse Gimli. Nu! Nu 
am să vorbesc despre călătoria asta. 

Şi amuţi; dar Pippin şi Merry erau atât de nerăbdători să afle veşti, 
încât în cele din urmă Legolas le spuse: 

- O să vă spun atât cât să vă găsiţi liniştea; căci eu n-am simţit groaza şi 
nu m-am temut de umbrele oamenilor, căci le socoteam neputincioase şi 
şovăitoare. 

Şi le povesti pe nerăsuflate despre drumul bântuit de sub munţii de 
acolo, nouăzeci de leghe şi încă trei, până la Pelargir pe râul Anduin. 

- Patru zile şi patru nopţi şi încă o zi, a cincea, am călărit de pe Piatra 
Neagră, povesti el. Şi în întunecimea Mordorului am prins din nou sper- 
anţa; căci în întunecimea aceea Armia Umbrelor părea să devină mai 
puternică şi mai înfricoşătoare la privit. Pe unele le vedeam călări, pe al- 
tele alergând pe jos, dar toate înaintau la fel de iute. Tăcute erau, dar 
ochii le străluceau. Şi în ţinutul muntos Lamedon ne-au ajuns din urmă 
caii, erau peste tot în jurul nostru şi ne-ar fi întrecut dacă nu le-ar fi oprit 
Aragorn. 

La porunca lui au rămas în urmă. „Chiar şi umbrele oamenilor ascultă 
de porunca lui, mi-am zis în gând. Încă-l pot ajuta când va avea nevoie 
de ele!” 

Şi am călărit încă o zi întreagă de lumină şi apoi a venit ziua fără zori, 
dar noi am călărit înainte şi am traversat râurile Ciril şi Ringl6; şi în a 
treia zi am ajuns la Linhir, deasupra gurilor râului Gilrain. Şi acolo oa- 
menii din Lamedon au apărat vadurile împotriva seminţiilor sângeroase 
din Umbar şi Harad care veniseră pe râu în sus. Dar şi apărătorii şi 
vrăjmaşii au uitat de bătălia lor şi au fugit care încotro atunci când am 
venit noi, şi strigau ca din gură de şarpe că Regele Morților se năpustise 
asupra lor. Doar Angbor, Seniorul din Lamedon, a avut curajul să ne 
aştepte; şi Aragorn l-a rugat să-şi strângă oamenii şi să ne urmeze, de-ar 
cuteza, după ce va fi trecut Armia Cenuşie. 

„La Pelargir, moştenitorul lui Isildur va avea nevoie de voi”, le-a spus 
el. 

Şi aşa am trecut râul Gilrain, scoțând din bârlogurile lor pe toţi aliaţii 
Mordorului şi alungându-i din calea noastră; şi abia atunci ne-am luat şi 
noi un timp de răgaz. Dar curând Aragorn s-a ridicat în picioare şi a 

strigat: „Vai şi-amar! Minas Tirith este atacat. Mă tem că va cădea înainte 
să apucăm noi să venim în ajutor.” Aşa că am sărit pe cai şi am pornit la 
drum înainte să se fi sfârşit noaptea, alergând cu toată puterea de care 
erau în stare caii noştri peste câmpiile Lebennin. 

Legolas se opri din vorbă şi oftă, apoi, întorcându-şi privirile spre 
miazăzi, cântă încetişor: 


Argintiile izvoare, 

Din Celos până-n Erui 

Curg prin şesul din Lebennin 
Unde creşte iarba-naltă 

Şi în vântul dinspre Mare 
Crinii albi se leagănă 

Şi se scutur clopoțeii 

De mallos şi aifirin. 

Prin câmpia din Lebennin 
Bate vântul dinspre Mare. 


- Verzi sunt acele câmpii în cântecele seminţiei mele; dar atunci erau 
întunecate, pustiiciuni fumurii în bezna dinaintea noastră. Şi peste 
întinderea necuprinsă, călcând sub copite, fără să ne pese, iarbă şi flori 
deopotrivă, am vânat vrăjmaşi o zi întreagă şi încă o noapte, până când, 
într-un târziu amarnic, am ajuns în sfârşit la Râul cel Mare. 

Atunci am simţit în inima mea că ne-am apropiat de Mare; căci tare 
întinse păreau apele în întuneric şi negândit de multe păsări de mare 
chemau pe ţărmuri. Vai, vai, tânguirea pescăruşilor! Nu mi-a spus mie 
Doamna să mă feresc de ei? Şi acum nu-i mai pot uita. 

- Eu unul m-am făcut că nu-i aud, spuse Gimli; căci în sfârşit ajun- 
sesem la o luptă din aia adevărată. Acolo la Pelargir se afla oastea prin- 
cipală din Umbar, cincizeci de corăbii mari iar vase mai mici făr' de 
număr. Mulţi dintre cei pe care-i urmărisem ajunseseră înaintea noastră 
la porturi, aducând teama cu ei; astfel că unele corăbii ridicaseră ancora 
şi o porniseră la vale, încercând să-şi găsească scăparea pe Râu sau să 
ajungă la ţărmul mai îndepărtat; cât despre vasele mai mici, multe ar- 
deau vâlvătaie. Dar haradrimii, înghesuiți în ţărmul stâncos, au făcut 
stânga-mprejur şi în disperarea lor ne-au înfruntat cu sălbăticie; şi când 
ne-am măsurat din priviri au izbucnit în hohote, căci la acea vreme încă 
erau o oştire numeroasă. 

Aragorn însă s-a oprit în loc şi a strigat cu glas mare: „Acum să veniţi! 
În numele Pietrei Negre vă chem!” Şi dintr-o dată, Oştirea Umbrelor care 

rămăsese în urmă până în ultima clipă, înainta ca o maree cenuşie, 
măturând totul din cale. Am auzit ţipete stinse, corni abia chemând, şi 
un murmur ca de voci nenumărate şi îndepărtate: ai fi zis că era ecoul 
cine ştie cărei bătălii uitate din Anii Întunecimii de demult. Săbii cu tăiş 
abia sclipind fură scoase din teacă; dar nu ştiu dacă tăişurile lor încă mai 
puteau muşca, căci Morţii nu mai aveau trebuinţă de nici o armă, ci doar 
de teamă. Nimeni n-a putut să le ţină piept. 

S-au dus la fiece corabie ce pornise pe râu, apoi au trecut peste apă la 
cele care erau ancorate; şi toți marinarii au fost cuprinşi de nebunia 
spaimei şi s-au aruncat peste bord, în afară de sclavii legaţi în lanţuri de 
ramele lor. Fără teamă ne mânam caii printre duşmanii care fugeau, 
alungându-i ca pe nişte frunze, până am ajuns la țărm. Acolo, Aragorn a 
trimis pe fiecare corabie rămasă ancorată câte un dunedain, pentru a-i 
linişti pe captivi, rugându-i să lase deoparte orice teamă, căci de acum în- 
colo erau liberi. 

Înainte să se sfârşească acea zi întunecată, nu mai rămăsese nici urmă 
de duşman care să ni se împotrivească; se înecaseră cu toţii, ori fugeau 
spre miazăzi, nădăjduind să se reîntoarcă pe jos în ţinuturile lor. Ce ciud- 
at şi ce minunat, îmi ziceam în sinea mea, ca toate socotelile Mordorului 
să fie răsturnate de duhurile spaimei şi întunericului. Cu propriile sale 
arme fusese înfrânt! 

- Ciudat, într-adevăr, spuse Legolas. În acel ceas m-am uitat la 
Aragorn şi mi-am zis ce senior mare şi cumplit ar fi devenit cu toată 
puterea voinţei sale, dacă ar fi luat el Inelul. Nu degeaba se teme Mor- 
dorul de el. Dar cu mult mai nobil e spiritul lui decât puterea de 
înţelegere a lui Sauron; căci nu e el unul din vlăstarele lui Lúthien? Ni- 
ciodată nu va pieri seminţia lor, oricâţi ani s-ar scurge la mijloc. 

- Ochii gnomilor nu văd atât de departe, zise Gimli. Dar măreț era, cu 
adevărat, Aragorn în acea zi. Să vezi şi să nu crezi! Întreaga flotă neagră 
se afla în mâinile lui; el şi-a ales corabia cea mai mare dintre toate şi a 
urcat pe punte. Apoi a poruncit să se sune din toata trâmbiţele luate de la 
vrăjmaşi; şi Oastea Umbrelor s-a retras pe țărm. Au rămas acolo tăcute, 
aproape nevăzute, nu se zărea decât lucirea roşie din ochii umbrelor, ce 
prinseseră vâlvătaia corăbiilor arzânde. Şi cu glas mare Aragorn a strigat 
către morţi: 

„Ascultaţi acum vorbele Moştenitorului lui Isildur! Jurământul vostru 
a fost împlinit. Întoarceţi-vă şi nu mai tulburaţi nicicând văile! Duceţi-vă 
şi găsiţi-vă odihna!” 

La aceste cuvinte, Regele morţilor a ieşit în faţa oștirii, a frânt sulița şi a 
aruncat-o la pământ. A făcut o plecăciune adâncă şi s-a întors către ai săi; 

şi, cât ai clipi, întreaga oştire cenuşie s-a retras şi a dispărut precum ceața 
alungată de un vânt neaşteptat; iar mie mi s-a părut că mă deştept dintr- 
un vis. 

În acea noapte noi ne-am odihnit, în vreme ce alţii au trudit. Căci mulţi 
prizonieri dintre cei eliberaţi erau locuitori ai Gondorului, prinşi în tim- 
pul raidurilor; şi curând s-au strâns mulţi şi din Lebennin şi din Ethir şi 
Angbar din Lamedon a venit cu toţi călăreţii pe care-i găsise. Odată pier- 
ită teama de cei morţi, veneau în ajutorul nostru şi ca să-l vadă pe 
Moştenitorul lui Isildur; căci vestea acestui nume se întinsese ca focul în 
întuneric. 

Şi uite că ne apropiem de sfârşitul poveştii noastre. Căci în timpul serii 
şi a nopţii aceleia, multe corăbii au fost pregătite şi oamenii s-au urcat la 
bordul lor; iar dimineaţa flota a ridicat ancora. Câtă vreme pare să fi 
trecut de-atunci, şi uite că n-a fost decât acum două dimineţi, a şasea zi 
de când am pornit din Valea Calvarului. Cu toate acestea, Aragorn era 
mânat de teama că ajungem prea târziu. 

„Sunt patruzeci de leghe şi încă două din Pelargir şi până la cheiurile 
din Harlond, ne-a spus el. Dar dacă nu ajungem până mâine acolo, totul 
e zadarnic.” 

Ramele erau acum mânuite de oameni liberi, şi vârtos mai ştiau să 
tragă la ele; dar înaintarea noastră în susul Râului cel Mare era greoaie, 
căci ne împotriveam curgerii sale, şi, cu toate că râul nu se-ndreaptă 
chiar atât de iute spre miazăzi, vântul nu ne ajuta câtuşi de puţin. Şi 
cumplită apăsare aş fi simţit în inimă, cu toată victoria noastră din port, 
dacă Legolas nu ar fi izbucnit dintr-o dată în râs. 

„Ridică-ţi fruntea, fiu al lui Durin! a strigat el. Căci nu-i zadarnică 
zicala ce zice că nădejdea apare când te aştepţi mai puțin”. Dar ce nădejde 
vedea el de atât de departe, nu a vrut să ne spună. Noaptea s-a lăsat, 
adâncind şi mai mult întunericul, dar inimile ne ardeau în piept căci de- 
parte, spre miazănoapte, zăream lucirea roşie sub nor şi Aragorn a zis: 
„Minas Tirith e în flăcări.” 

- Dar la miezul nopţii, speranţa a renăscut cu adevărat în inimile 
noastre, continuă Gimli. Oameni încercaţi de mare, din cei ce veneau din 
Ethir, au privit spre miazăzi şi au spus că simțeau vântul proaspăt ven- 
ind dinspre Mare şi aducând schimbarea. Cu mult înainte să se ivească 
zorile, pânzele corăbiilor au fost înălțate şi am prins viteză, până când 
zorile au albit spuma din jurul provelor. Şi astfel s-a făcut, după cum ştii, 
că am ajuns la al treilea ceas al zilei cu vânt bun şi soarele încă 
nedezvăluit şi am înălţat marele stindard în bătălie. Măreaţă zi a fost. Şi 
măreț ceas, orice ar fi să vină de aici încolo. 

- Să vină orice-ar veni, marile fapte nu pier, spuse Legolas. Şi faptă 
mare a fost să străbatem Căile Morților, şi mare va rămâne, chiar de nu 
va fi mai nimeni viu în Gondor care s-o cânte în zilele ce va să vie. 

- Şi tare mă tem că aşa se va întâmpla, zise Gimli. Căci tare mai sunt în- 
cruntate chipurile lui Aragorn şi al lui Gandalf. Şi tare-aş vrea să ştiu ce 
sfat ţin ei acolo în corturile de sub ziduri. Din partea mea, mi-aş dori, ca 
şi Merry, ca victoria noastră să fi adus cu sine şi sfârşitul războiului. Dar, 
orice-ar mai fi de făcut, trag nădejde să fiu şi eu cu ceva de folos întru 
onoarea poporului Muntelui Singuratic. 

- Şi eu, pentru seminţia Pădurii celei Mari, zise Legolas, şi pentru 
dragostea ce-o port Seniorului Copacului Alb. 

Şi după aceste vorbe se lăsă tăcerea între ei, dar o vreme râmaseră 
aşezaţi pe înălţimea aceea, fiecare frământat de propriile sale gânduri, în 
vreme ce Căpitanii ţineau sfat. 

După ce Prinţul Imrahil s-a despărţit de Legolas şi Gimli, a trimis de 
îndată vorbă lui Éomer; împreună au coborât din Oraş şi au ajuns la cor- 
turile lui Aragorn, ce fuseseră înălțate pe câmpie, nu departe de locul un- 
de căzuse regele Theoden. Şi s-au aşezat la sfat împreună de Gandalf şi 
Aragorn şi fiii lui Elrond. 

- Domnii mei, începu Gandalf, ascultați ce a spus Majordomul Gon- 
dorului înainte să moară: „Poate că veţi triumfa pe câmpiile Pelennorului 
vreme de o zi, dar împotriva Puterii ce s-a dezlănţuit acum nu e chip să 
învingeţi”. Nu vă îndemn la disperare, aşa cum a făcut el, ci să cântăriţi 
la adevărul acestor vorbe. 

Pietrele Văzătoare nu mint şi nici chiar Seniorul din Barad-dâr nu le 
poate face să mintă. Poate să aleagă, să zicem, prin puterea voinţei sale ce 
anume să fie văzut de minţile mai slabe, sau le poate face pe acestea să 
desluşească anapoda ceea ce văd. Dar nu avem de ce ne îndoi că atunci 
când Denethor a văzut forţe mari pornite împotriva lui în Mordor şi al- 
tele care urmau să se mai strângă, a văzut adevărul. 

Abia am izbutit cu forţele noastre să respingem primul mare asalt. 
Următorul va fi cu mult mai mare. Înseamnă că nu e nici o speranţă la 
sfârşitul acestui război. Aşa cum a văzut Denethor. Victoria nu poate fi 
câştigată cu arma, fie că şedeţi aici îndurând atac după atac, fie că ieşiţi la 
luptă, pentru a fi copleşiţi dincolo de Râu. Trebuie să alegeţi ce-i mai 
puţin rău din toate relele; şi din prevedere ar trebui să întăriţi toate forti- 
ficaţiile pe care le aveţi şi acolo să aşteptaţi începerea luptei; căci astfel 
veţi mai amâna puţin sfârşitul vostru. 

- Să înţelegem că ne sfătuieşti să ne retragem în Minas Tirith sau Dol 
Amroth, sau în Valea Calvarului, şi să stăm liniştiţi precum copiii 
cocoţaţi pe castele de nisip când vine fluxul? întrebă Imrahil. 

- Şi nici n-ar fi un sfat nou, răspunse Gandalf. N-aţi făcut exact la fel 
cât a trăit Denethor? Nu! Eu am spus că aşa ar fi prudent. Am spus că 
victoria nu poate fi câştigată prin forţa armelor. Încă mai nădăjduiesc în 
victorie, dar nu cu armele. Căci în tot ce punem noi la cale trebuie să ne 
amintim de Inelul Puterii, temelia Turnului Barad-dâr şi nădejdea lui 
Sauron. 

Şi dacă e să vorbim de acest obiect, seniori, ştiţi cu toţii îndeajuns ca să 
pricepeţi cum stăm şi noi şi Sauron. Dacă pune el mâna pe Inel curajul 
vostru nu face două parale, iar victoria lui va fi grabnică şi deplină: atât 
de deplină, încât nimeni nu-i va putea ghici sfârşitul câtă vreme va mai fi 
această lume. Dacă inelul va fi distrus, Sauron se va prăbuşi; şi se va 
prăbuşi atât de jos, încât nimeni nu va putea spune dacă se va mai înălța 
vreodată. Căci va pierde ceea ce are el mai bun în puterea ce a avut-o în 
firea sa încă de la început, şi tot ceea ce a fost început sau s-a făcut cu 
această putere se va nărui şi el va rămâne schilodit pentru totdeauna, 
preschimbându-se în spirit al răului şi nimic mai mult, care se roade pe 
sine înconjurat de tenebre, dar care nu va mai putea nicicând să crească 
ori să prindă iarăşi formă. Şi astfel va fi dat la o parte un rău mare al 
acestei lumi. 

Dar mai sunt şi alte rele care pot să vină; căci Sauron însuşi nu este 
decât un slujitor, un sol, ca să spun aşa. Numai că treaba noastră nu este 
să cunoaştem toate mişcările acestei lumi, ci să facem ce ne stă în putinţă 
ca să ajutăm evul acesta în care ne este dat să trăim, smulgând din rădă- 
cini răul pe câmpurile pe care le cunoaştem, astfel ca aceia care vor trăi 
după noi să aibă o țarină curată pe care să o poată însămânţa. Cum va fi 
vremea atunci, nu ne stă nouă în putinţă să hotărâm. 

Sauron ştie toate acestea şi mai ştie că acest obiect preţios pe care l-a 
pierdut a fost regăsit; dar încă nu ştie unde se află, sau cel puţin asta e 
nădejdea noastră. Astfel că acum stă în cumpănă. Căci dacă l-am găsit 
noi, se află printre noi câţiva destul de puternici care să-l poată stăpâni. 
Şi acest lucru îi este cunoscut. Oare nu ghicesc corect, Aragorn, când 
spun că i te-ai arătat în Piatra din Orthanc? 

- Ba m-am arătat încă înainte de a pleca din Cetatea Cornului, răspun- 
se Aragorn. Am socotit că sosise clipa cea mai potrivită şi că tocmai de 
aceea venise Piatra la mine. Trecuseră zece zile de când Purtătorul Inelu- 
lui o luase spre răsărit de la Cascadele Rauros, astfel că, mi-am zis eu, 
Ochiul lui Sauron ar trebui atras afară din propriul său tărâm. Prea arar a 

fost stârnit de când s-a întors în Turnul său. Deşi, dacă aş fi ghicit cât de 
iute avea să se urnească din loc drept răspuns, poate că nu aş fi îndrăznit 
să mă arăt. Abia de-am avut răgaz să vin în ajutorul vostru. 

- Dar nu pricep, făcu Éomer. Zici că totul e în zadar dacă pune el mâna 
pe Inel. Atunci de ce să nu creadă şi el că e în zadar să ne atace dacă noi 
suntem cei care avem Inelul? 

- Încă nu e sigur, răspunse Gandalf. Unde mai pui că el nu şi-a clădit 
puterea aşteptând până când duşmanii lui vor fi fost în siguranţă, aşa 
cum am făcut noi. În plus, n-am putea învăţa de pe o zi pe alta cum să fo- 
losim întreaga putere. Inelul nu poate fi folosit deci de un singur stăpân 
odată, nu de mai mulţi; iar el aşteaptă pentru clipa vrajbei, când unul 
dintre cei mari ai noştri devine stăpân şi-i înlătură pe toţi ceilalți. Într-o 
asemenea clipă Inelul l-ar putea ajuta dacă el se mişcă repede. 

Stă la pândă. Vede multe şi aude multe. Nazgûlii lui încă bântuie. Au 
trecut peste câmpia asta înainte de răsăritul soarelui, cu toate că puţini 
dintre cei obosiţi sau adormiţi au băgat de seamă. Cercetează toate 
semnele: sabia care i-a răpit comoara a fost făurită la loc; vânturile noro- 
cului suflând înspre partea noastră şi neaşteptata înfrângere a primului 
său atac; căderea marelui său Căpitan. 

Se va îndoi tot mai mult, chiar şi acum, în timp ce stăm şi vorbim aici. 
Ochiul lui s-a mijit în direcţia noastră, orb la aproape orice altceva ce 
mişcă. Şi asupra noastră trebuie să-l ţinem. În aceasta zace toată speranţa 
noastră. lată, prin urmare, sfatul meu. Nu avem Inelul. Din înţelepciune 
ori din nesăbuinţă a fost trimis departe pentru a fi distrus, ca să nu ne 
distrugă el pe noi. Fără el nu putem înfrânge prin forţă forţa lui Sauron. 
Dar trebuie să facem tot ce ne stă în putinţă pentru a-i ţine Ochiul de- 
parte de adevărata primejdie ce-l pândeşte. Nu putem câştiga victoria cu 
armele, dar cu armele putem să-i dăm Purtătorului Inelului singura lui 
şansă, oricât ar fi de firavă. 

Aşa cum a început Aragorn, tot astfel trebuie şi noi să mergem mai de- 
parte. Trebuie să-l împingem pe Sauron să arunce în luptă tot ce are. Să-i 
scoatem din bârlog toată forţa lui ascunsă, ca să-şi golească de tot ţara. 
Trebuie să pornim neîntârziat în calea lui. Să fim momeala lui, chiar dacă 
fălcile sale se vor închide asupra noastră. Va muşca din momeală, plin de 
speranţă şi cu lăcomie, căci îşi va închipui că graba asta nu poate fi 
altceva decât mândria stăpânului Inelului: şi va zice: „Hait! Uite cum îşi 
întinde gâtul prea curând şi prea departe. ÎI las să vină şi una-două îl voi 
prinde într-o capcană din care nu mai are scăpare. Şi acolo o să-l 
zdrobesc şi ceea ce mi-a luat cu neruşinare va fi din nou al meu pentru 
totdeauna.” 

Trebuie să intrăm cu ochii larg-deschişi în capcana aceea, cu temerit- 
ate, dar cu puţină nădejde pentru noi. Căci, seniorii mei, se prea poate ca 
noi înşine să pierim cu toţii într-o bătălie neagră, departe de tărâmurile 
locuite; astfel încât, chiar de-ar fi să cadă Barad-dăr, noi vom mai trăi să 
vedem evul cel nou. Dar, socotesc eu, asta ne este datoria. Şi mai bine 
aşa, decât să pierim oricum - căci oricum vom pieri, dacă rămânem pe 
loc - şi să ştim, murind, că nici un ev nou nu ne va urma. 

Rămaseră cu toţii tăcuţi o vreme. Într-un târziu Aragorn vorbi: 

- Aşa cum am început, aşa voi merge înainte. Ajungem acum la acea 
muchie unde speranţa şi disperarea se înrudesc. A ne clătina înseamnă a 
ne prăbuşi. Nici unul să nu respingă sfaturile lui Gandalf, ale cărui 
îndelungi strădanii de-a-l înfrânge pe Sauron vor fi în sfârşit puse la în- 
cercare. Dacă n-ar fi fost el, totul ar fi fost pierdut de multă vreme. Cu 
toate acestea, eu nu doresc să poruncesc nimănui. Fiecare să facă aşa cum 
crede de cuviinţă. 

Atunci vorbi Elrohir: 

- De la Miazănoapte am venit mânaţi de acest gând şi de la Elrond, 
tatăl nostru, acest sfat l-am primit. Nu ne vom întoarce îndărăt. 

- Cât despre mine, spuse Éomer, am prea puţină ştiinţă despre toate 
aceste lucruri atât de adânci; şi nici nu am nevoie să le ştiu. Mi-e de ajuns 
să ştiu ceea ce ştiu, anume că aşa cum Aragorn a venit în ceas de nevoie 
în ajutorul meu şi al poporului meu, aşa îl voi ajuta şi eu când mă 
cheamă. Voi merge. 

- Seniorul Aragorn, spuse Imrahil, este pentru mine seniorul meu, fie 
că-mi cere sau nu să-l recunosc ca atare. Dorinţa lui este poruncă pentru 
mine. Voi merge şi eu. Deocamdată însă voi ţine o vreme locul Major- 
domului Gondorului şi datoria mea dintâi este să mă gândesc la poporul 
său. Şi trebuie să fim şi prevăzători, fără doar şi poate. Să fim pregătiţi 
pentru orice ar fi să vină, bun sau rău. Se prea poate, nu-i aşa, să în- 
vingem, şi câtă vreme mai avem o fărâmă de speranţă, Gondorul trebuie 
să fie apărat. Nu vreau să ne întoarcem victorioşi într-un Oraş căzut în 
ruină şi o ţară pustiită m urma noastră. Şi iată că aflăm de la rohirrimi că 
la miazănoapte încă se mai află o oştire ce nu a intrat în luptă. 

- Ai dreptate în tot ce spui, zise Gandalf. Nu te sfătuiesc să laşi Oraşul 
nepăzit. Într-adevăr, oştirea pe care o vom duce spre răsărit nu trebuie să 
fie chiar atât de mare cât să atace în forţă Mordorul, ci doar cât să facă 
faţă unei bătălii. Şi trebuie să pornească la drum cât mai curând cu 
putinţă. Prin urmare, îi întreb acum pe Căpitani: câţi oşteni putem 
strânge cu care să pornim la drum în cel mult două zile? Şi să fie oameni 
neînfricaţi, care să meargă de bunăvoie, ştiind ce primejdii îi pasc. 

- Toţi sunt istoviţi şi foarte mulţi poartă răni mai uşoare sau mai grele, 
răspunse Éomer, cât despre cai, am pierdut mulţi şi asta este foarte rău. 
Dacă e să o pornim atât de curând, atunci n-am speranţă să adun nici 
măcar două mii şi să las tot pe atâţia să apere Oraşul. 

- Nu trebuie să punem la socoteală numai pe cei care au luptat pe 
câmpia aceasta, zise Aragorn. Forțe noi se îndreaptă spre noi dinspre for- 
tificaţiile de la miazăzi, acum că malurile Râului au fost eliberate. Patru 
mii am trimis la drum acum două zile din Pelargir, trecând prin Lossar- 
nach; neînfricatul Angbor se află în fruntea lor. Dacă pornim peste două 
zile, vor fi aici înainte să plecăm. Mulţi alţii au fost rugaţi să mă urmeze 
pe Râu în sus în orice corabie vor găsi; şi cu câteva corăbii au şi ajuns la 
Harlond. După socoteala mea, putem strânge şapte mii de oşteni călări şi 
pedeştrii, şi încă să lăsăm Oraşul mai bine apărat decât atunci când a în- 
ceput atacul. 

- Poarta a fost distrusă, mai zise Imrahil, şi unde să găsesc acum oa- 
meni pricepuţi care s-o facă la loc? 

- În Erebor, în Regatul lui Dâin, meşteşugul acesta este cunoscut, 
răspunse Aragorn; şi dacă nu ne pierdem toate speranţele, atunci voi 
trimite la timp pe Gimli, fiul lui Gl6in, să-i cheme în ajutor pe făurarii 
munţilor. Oamenii însă sunt mai buni decât porţile, şi nici o Poartă nu va 
ţine piept Duşmanului nostru dacă e părăsită de oameni. 

Astfel s-a sfârşit sfatul seniorilor: anume că urmau să pornească în di- 
mineaţa celei de-a treia zile însoţiţi de şapte mii de oşteni, dacă vor Putea 
să strângă atâţia; cei mai mulţi dintre ei vor fi pedeştri, din pricina 
tărâmurilor primejdioase în care aveau să meargă. Aragorn urma să 
adune vreo două mii dintre cei pe care-i strânsese sub porunca sa la 
Miazăzi; însă Imrahil trebuia să vină cu trei mii şi cinci sute; iar Éomer cu 
cinci sute de rohirrimi, rămaşi fără cai, însă războinici temuţi, iar el în- 
suşi avea să comande alţi cinci sute dintre cei mai buni călăreţi de-ai săi; 
şi mai era nevoie de încă o companie de cinci sute de cai, printre care ur- 
mau să călărească fiii lui Elrond împreună cu dunedainii şi cavalerii din 
Dol Amroth: una peste alta, şase mii pedeştri şi o mie călare. Dar forţa 
principală a rohirrimilor, care rămânea călare şi în stare să lupte, cam trei 
mii sub comanda lui Elfhelm, trebuia să păzească Drumul Apusean 
împotriva vrăjmaşului aflat în Andrien. Fără altă clipă de zăbavă, trim- 
iseră solii călare pentru a aduna toate veştile pe care le puteau afla la 
miazănoapte; şi la miazăzi, din Osgiliath şi de-a lungul drumului spre 
Minas Morgul. 

Şi după ce socotiră pe toţi războinicii şi plănuiră călătoriile pe care le 
aveau de făcut şi drumurile ce le aveau de ales, Imrahil izbucni dintr-o 
dată în râs. 

- Ah, strigă el, e cea mai mare glumă din toată istoria Gondorului: să 
pornim însoţiţi de şapte mii, abia dacă numărăm câţi oşteni se aflau în 
avangardă în zilele sale de glorie, ca să atacăm munţii şi poarta de 
nepătruns a Tărâmului Negru! E ca şi când un ţânc ar ameninţa un ca- 
valer îmbrăcat în za, cu un arc făcut dintr-o creangă de salcie verde şi o 
sfoară! Dacă Seniorul întunecimii ştie atâtea câte spui tu că ştie, 
Mithrandir, n-o să zâmbească el mai degrabă, decât să se teamă, şi cu de- 
getul lui mic să ne strivească aşa cum ar strivi un ţânţar ce încearcă să-l 
înţepe? 

- Nu, va încerca să prindă ţintarul şi să-i ia acul, răspunse Gandalf. Şi 
printre noi se află nume care fac mai mult decât o mie de cavaleri în- 
zăuaţi. Nu, nu va zâmbi. 

- Şi nici noi, răspunse Aragorn. Dacă asta e o glumă, e prea amară ca să 
râdem. Nu, este ultima mişcare într-un mare joc primejdios şi, ori de o 
parte, ori de alta, va pune capăt jocului. 

Apoi îşi trase sabia Anduril din teacă şi o ridică în soare, ca să 
strălucească. 

- Nu vei mai intra în teacă până nu se va da şi ultima bătălie, spuse el. 

aww ÎN 


Poarta Neagră se deschide 


ouă zile mai târziu, oştirea Apusului era strânsă pe câmpiile 

Pelennor. Oastea orcilor şi a răsăritenilor se reîntorsese venind 
dinspre Andrien, dar urmărită şi împrăştiată fiind de rohirrimi, dăduse 
bir cu fugiţii fără să se împotrivească prea mult, îndreptându-se spre Cail 
Andros; odată înlăturată această primejdie şi cu noile forţe care veneau 
dinspre Miazăzi, Oraşul era apărat cum nu se putea mai bine. După 
spusele cercetaşilor, nici un duşman nu rămăsese pe drumurile 
răsăritene până departe, la Răscrucea Regelui Căzut. Totul era pregătit 
pentru ultima lovitură. 

Legolas şi Gimli urmau să călărească din nou împreună alături de 
Aragorn şi Gandalf care se aflau în avangardă, laolaltă cu dunedainii şi 
fiii lui Elrond. Dar Merry, spre ruşinea lui, nu avea să-i însoţească. 

- Nu eşti destul de întremat pentru o astfel de călătorie, i-a explicat 
Aragorn. Dar nu-i nici un motiv de ruşine, aşa să ştii. Chiar dacă n-o să 
mai faci nimic în războiul ăsta, tu ţi-ai câştigat onoarea cea mare. Va 
merge Peregrin, în numele seminţiei din Comitat; şi să nu-l invidiezi 
pentru norocul de-a putea înfrunta pericolul, căci, chiar dacă a făcut atât 
cât l-a lăsat soarta să facă, încă n-a făcut ceva pe măsura faptelor tale. 
Drept e însă că toţi ne găsim acum în aceeaşi primejdie. Dac-o fi şi-o fi ca 
noi să ne dăm amarnicul sfârşit în faţa Porții Mordorului, vei pieri şi tu, 
c-o fi aici sau în altă parte, unde te-o duce valul cel negru. Rămâi cu bine! 

Amărât şi descurajat, Merry stătea acum şi se uita cum se adună 
oştirea. Bergil era şi el acolo, la fel de abătut; căci tatăl lui avea să 
comande o companie a Oamenilor Oraşului; el unul nu putea să se în- 
toarcă la Străjeri până nu va fi fost judecată fapta sa. În aceeaşi companie 
se afla şi Pippin, ca oştean al Gondorului. Merry îl zări, nu prea departe, 
o siluetă micuță, dar sumeţită, printre bărbaţii cei înalți din Minas Tirith. 

În sfârşit răsunară trâmbiţele şi oştirea se puse în mişcare. Trupă după 
trupă şi companie după companie se îndreptară pe rând spre răsărit. Şi 
mult timp după ce pieiră din vedere de-a lungul drumului cel mare spre 

Zăgaz, Merry rămase neclintit în loc. Ultima oglindire a soarelui de di- 
mineaţă în vreun coif sau vreo suliță scapără şi se stinse şi ea, şi Merry 
tot acolo sta, cu capul plecat şi inima grea, simțindu-se singur, fără nici 
un prieten. Toţi cei pe care-i îndrăgea plecaseră spre întunecimea aceea 
care atârna peste îndepărtatul cer de la răsărit; şi prea puţină nădejde îi 
mai rămăsese în inimă că avea să-l mai revadă pe vreunul dintre ei 
vreodată. 

Parcă rechemată de disperarea din sufletul său, durerea din braţ se 
trezi din nou, şi Merry se simţi slăbit şi bătrân, iar lumina soarelui i se 
păru deodată firavă. Tresări când îl atinse mâna lui Bergil. 

- Vino, jupâne Perian! spuse băiatul. Văd că încă te mai doare. Te ajut 
să te întorci la Tămăduitori. Dar nu te teme! Vor veni înapoi. Oamenii 
din Minas Tirith nu vor fi niciodată înfrânți. Şi acum îi au cu ei şi pe 
Seniorul Piatra Elfă, şi pe Beregond Străjerul. 

Oastea ajunse la Osgiliath înainte de amiază. Toţi meşterii şi cei care 
puteau să muncească trudeau din răsputeri. Unii întăreau bacurile şi 
podurile de bărci construite de duşmani şi distruse in parte atunci când 
aceştia se retrăseseră; alţii strângeau provizii şi ceea ce rămăsese de la 
duşmani; iar alţii, pe malul răsăritean al Râului, ridicau în grabă 
fortificaţii. 

Avangarda trecu printre ruinele Vechiului Gondor şi peste Râul cel lat 
şi urmă drumul drept şi lung care fusese construit în zilele de glorie pen- 
tru a lega frumosul Turn al Soarelui de Turnul Lunii cel înalt care acum 
era Minas Morgul în blestemata sa vale. Se opriră dincolo de Osgiliath, la 
vreo cinci mile distanţă, şi acolo se încheie prima zi a marşului. 

Dar călăreţii merseră mai departe şi până să se însereze ajunseră la 
Răscruce şi la marele cerc al copacilor şi peste tot era linişte. Nu văzuseră 
nici urmă de duşman, nu auziseră nici un țipăt ori vreo chemare, nici o 
săgeată nu ţâşnise de după vreun bolovan ori din desişurile ce măr- 
gineau drumul, cu toate acestea, cu cât înaintau mai mult, cu atât se 
simțeau mai supravegheați de tot ceea ce-i înconjura. Copac şi piatră, fir 
de iarbă şi frunză erau în ascultare, iar în zare, soarele apunea peste 
Valea Anduinului şi crestele albe ale munţilor se îmbujorau în văzduhul 
albăstrui; doar Ephel Dúath era ascuns în umbră şi înnegurare. 

Atunci Aragorn trimise trâmbiţaşii la fiecare din cele patru drumuri ce 
tăiau cercul copacilor, pentru a suna din trâmbiţe, şi vestitorii strigară cu 
glas mare: 

- Seniorii Gondorului s-au reîntors şi tot acest meleag ce al lor a fost 
îndărăt şi-l vor lua. 

Hidoasa căpăţână de orc înfiptă în trunchiul sculptat fu rostogolită la 
pământ şi sfărâmată în bucăţi, şi în locul ei înălţară din nou capul 
bătrânului rege, căci acolo îi era locul, încins cu aceleaşi vechi flori albe şi 
galbene; apoi trudiră să spele şi să înlăture toate vorbele de ocară pe care 
orcii le scrijeliseră pe piatră. 

Ţinură sfat; unii gândeau ca Minas Morgul să fie atacat primul, Şi dacă 
vor reuşi să-l cucerească, atunci trebuie distrus până în temelii. 

- Şi, zise Imrahil, poate că drumul care duce de aici şi până la 
trecătoarea de acolo de sus se va dovedi o cale mult mai uşoară ca să-l 
atacăm pe Seniorul întunecimii, decât poarta sa de la miazănoapte. 

Gandalf însă se împotrivi fără să stea în cumpănă, şi asta din pricina 
răului care pusese stăpânire pe acea vale, unde minţile celor vii pierdeau 
stăpânirea de sine, cuprinse de groază, dar şi din cauza veştilor pe care le 
adusese Faramir. Căci dacă într-adevăr putătorul Inelului pe acea cale o 
apucase, cu nici un chip nu trebuia atras Ochiul Mordorului într-acolo. 
Prin urmare, a doua zi când sosi şi grosul armatei, puseră o strajă puter- 
nică la Răscruce, pentru a-şi asigura cât de cât apărarea în cazul în care 
Mordorul ar fi avut de gând să trimită trupe peste Pasul Morgul, sau să- 
şi aducă încă şi mai mulţi oşteni de la Miazăzi. Straja fu aleasă mai cu 
seamă din rândul arcaşilor, care cunoşteau drumurile din Ithilien şi 
aveau să stea ascunşi în pădurile şi pe coastele din jurul răspântiei. Gan- 
dalf şi Aragorn porniră cu avangarda către intrarea în Valea Morgul şi de 
acolo priviră spre oraşul ticălos. 

Arăta întunecat şi lipsit de viaţă; orcii şi creaturile încă şi mai josnice 
care sălăşluiseră acolo fuseseră ucişi în bătălie, iar nazgâlii bântuiau pe 
alte meleaguri. Cu toate acestea, aerul din vale apăsa îngreunat de teamă 
şi vrăjmăşie. Avangarda trecu podul blestemat, aprinse focuri care 
cuprinseră cu limbi roşii câmpurile duhnitoare şi plecă. 

Ziua următoare, a treia de când părăsise Minas Tirith, armata porni în 
marşul spre miazănoapte, de-a lungul drumului. Vreo sută de mile 
aveau de străbătut de la Răscruce şi până la Morannon, şi ce primejdii 
puteau să-i pască până ajungeau acolo nimeni n-ar fi putut spune. Înain- 
tau la loc deschis, dar cu simţurile la pândă, şi înaintea lor, în faţa flancu- 
lui răsăritean, călăreau cercetaşii; în partea aceea se întindeau desişuri în- 
tunecate şi un adevărat labirint de ravene stâncoase şi săritori, în spatele 
cărora se înălţau pantele fioroase ale muntelui Ephel Dúath. Vremea se 
păstra frumoasă peste lume, vântul continua să bată dinspre apus, dar 
nimic nu putea risipi negurile şi ceţurile triste ce atârnau în jurul Mun- 
ţilor Umbrei; dincolo de acestea, când şi când se vălătuceau în sus per- 
dele groase de fum, rămânând agăţate în vânturile văzduhului. 

În timp ce înaintau, Gandalf îi punea pe trâmbiţaşi să sune din trâm- 
biţe şi atunci pristavii strigau: 

- Sosit-au Seniorii Gondorului! Părăsiţi aceste pământuri, ori dacă nu, 
ieşiţi de-i înfruntaţi! 

- Nu mai spuneţi „Seniorii Gondorului”, le atrase Imrahil luarea 
aminte. Spuneţi „Regele Elessar”.Căci acesta-i adevărul, chiar dacă el 
încă nu s-a urcat pe tron; şi-l veţi tulbura mult mai mult pe duşman dacă 
folosiţi acest nume. 

Şi de atunci, de trei ori pe zi, pristavii vesteau sosirea Regelui Elessar. 
Dar nimeni nu se arăta pentru a răspunde sfruntării. 

Cu toate că înaintarea lor părea să se desfăşoare în linişte şi pace, in- 
imile tuturor oştenilor, de la cel mai înalt în rang şi până la cel de pe ur- 
mă soldat de rând, erau grele şi cu fiecare milă pe care o străbăteau spre 
miazănoapte prevestirea răului îi apăsa tot mai greu. Abia către sfârşitul 
celei de-a doua zile de când plecaseră de la Răscruce li s-a ivit ocazia să 
pună mâna pe arme, atunci când o armată de orci şi răsăriteni încercă să 
prindă în ambuscadă companiile aflate în frunte; şi asta tocmai în locul 
în care Faramir răpusese pe oamenii din Harad şi drumul înainta printr- 
o strâmtoare adâncă ce tăia pintenii dealurilor estice. Însă Căpitanii Apu- 
sului fuseseră preveniţi de cercetaşii conduşi de Mablung, oamenii 
destoinici din Henneth Annân, care-şi cunoşteau rostul foarte bine; astfel 
că ambuscada se dovedi o capcană chiar pentru cei care-o puseseră la 
cale. Călăreţii făcură un ocol mare către vest şi atacară duşmanul dinspre 
flancul stâng şi din spate, răpunându-l sau silindu-l să fugă spre 
dealurile estice. 

Victoria nu prea avu darul să-i îmbărbăteze pe căpitani. 

- E un şiretlic, spuse Aragorn; şi aş zice că rostul lui a fost mai curând 
să ne facă să credem că Duşmanul ar fi slab, decât să ne provoace pier- 
deri, cel puţin deocamdată. 

Şi din acea seară, nazgălii şi-au făcut apariţia, urmărind fiecare miş- 
care a armatei. Încă zburau în înaltul văzduhului, nevăzuţi de ochii 
pământeni, fără doar de aceia ai lui Legolas, dar prezenţa lor putea fi 
simțită precum o umbră tot mai adâncă şi o strângere a soarelui. Şi cu 
toate că Duhurile Inelelor nu se lăsau în jos asupra vrăjmaşului lor şi 
zburau în tăcere, fără să scoată nici un țipăt, teama pe care o stârneau nu 
putea fi alungată. 

Vremea trecea şi călătoria fără de speranţă se apropia de sfârşit. În a 
patra zi de când părăsiseră Răscrucea, şi în a şasea de când plecaseră din 
Minas Tirith, au ajuns în cele din urmă la hotarele lumii vii, intrând în 
pustiiciunea ce-i despărţea de porţile Trecătorii Cirith Gorgor; desluşeau 

mlaştinile şi uscăciunea care se întindeau la nord şi la vest de Emyn 
Muil. Atât de lipsite de orice urmă de viaţă erau acele locuri, şi atât de 
adâncă groaza pe care o răspândeau, încât unii oşteni se pierdură cu 
firea cu totul, nemai simțindu-se în stare nici să umble şi nici să călăre- 
ască mai departe spre miazănoapte. 

Aragorn îi privi şi ochii îi erau plini de milă, nu de mânie; căci aceştia 
erau bărbaţii tineri din Rohan, din îndepărtata Depresiune de Apus, şi 
ţărani din Lossarnach, şi pentru toţi aceştia Mordorul fusese încă din 
copilărie un nume al răului, dar cu atât mai nereal, o legendă ce nu-şi 
avea locul în viaţa lor simplă; şi iată că acum mergeau ca nişte bărbaţi în 
toată firea, într-un coşmar din cele mai negre care devenea realitate şi nu 
pricepeau nimic din acest război, anume de ce trebuia soarta să-i ducă 
spre o asemenea încercare. 

- Înturnaţi-vă, le spuse Aragorn. Dar păstraţi-vă onoarea, câtă v-a mai 
rămas, şi n-o rupeţi la fugă! Ar mai fi ceva ce aţi putea face voi, fără a vă 
acoperi cu totul de ruşine. Apucaţi-o spre sud-vest, până ajungeţi la Cair 
Andros, şi dacă se mai află încă în mâinile duşmanilor, aşa cum cred eu, 
recuceriți-l, dacă puteţi; şi păziţi-l până la ultimul om întru apărarea 
Gondorului şi al Rohanului! 

După aceste vorbe, unii dintre ei se ruşinară de mila ce le-o arătă 
Aragorn, încât izbutiră să-şi învingă teama şi merseră mai departe, iar în 
alţii se retrezi nădejdea când aflară că mai era o treabă vitejească mai pe 
măsura puterilor lor şi pe care o puteau duce la îndeplinire, astfel că se 
întoarseră din drum. Şi cum mulţi oşteni fuseseră lăsaţi la Răscruce, 
Căpitanii Apusului aveau acum mai puţin de şase mii de luptători cu 
care să înfrunte, în sfârşit, Poarta Neagră şi puterea Mordorului. 

Înaintau încet, aşteptându-se oricând ca Duşmanul să răspundă pro- 
vocării lor, şi acum stăteau toţi la un loc, căci ar fi fost o irosire zadarnică 
să trimită în faţă cercetaşi ori grupuri mici din oastea principală. La 
căderea nopţii, la capătul celei de-a cincea zile de mărşăluială dinspre 
Valea Morgul, îşi aşezară ultima tabără; aprinseră focuri de jur împrejur 
din puţinele vreascuri şi tufărişuri uscate pe care le mai găsiseră. Îşi pet- 
recură ceasurile nopţii stând de strajă, şi în tot acest timp simţiră peste 
tot multele lucruri pe jumătate nevăzute care mişunau şi le dădeau târ- 
coale, şi auziră urletul lupilor. Vântul murise, văzduhul întreg părea 
neclintit. De zărit nu zăreau aproape nimic, căci, cu toate că cerul era 
senin şi luna cernită răsărea deja de patru nopţi, din pământuri se înălțau 
fumuri şi aburi, încât secera albicioasă a astrului era înconjurată de 
ceţurile Mordorului. 

Se făcuse frig. Pe măsură ce se apropiau zorii, vântul se stârni din nou, 
dar acum sufla dinspre miazănoapte şi curând prinse să se înteţească. Vi- 
etăţile care bântuiseră noaptea pieriră cu toatele, încât meleagul părea 
pustiu. Spre nord, printre puţurile duhnitoare din pământ, se înălţau 
primele gorgane urieşeşti şi colnicele de scorie şi stânci prăvălite şi 
ţărână răscolită, vărsăturile spiţei viermilor din Mordor; însă spre 
miazăzi şi de-acum foarte aproape, se desena ameninţător masivul Cirith 
Gorgor şi Poarta Neagră la mijloc, străjuită de o parte şi de alta de cele 
Două Turnuri ale Colţilor, înalte şi întunecate. Căci în timpul ultimului 
lor marş, Căpitanii părăsiseră vechiul drum care o cotea spre răsărit, 
evitând astfel primejdiile ce pândeau între dealuri, astfel că acum se 
apropiau de Morannon dinspre nord-vest, aşa cum făcuse şi Frodo. 

Cele trei aripi mari ale Porții Negre erau bine zăvorite sub bolțile lor 
mohorâte. Pe metereze nu se zărea ţipenie. Totul era tăcut, însă la pândă. 
Căpitanii ajunseseră la capătul călătoriei lor nebuneşti, Şi acum stăteau 
ca pierduţi şi înfriguraţi în lumina cenuşie a dimineţii timpurii, în faţa 
turnurilor şi a zidurilor pe care oştirea lor n-avea nici o speranţă să le ia 
cu asalt, nici chiar dacă ar fi adus cu ea maşinării de război, iar 
Duşmanul n-ar fi avut altă forţă decât i-ar fi trebuit să apere poarta şi 
zidul. Dar ei ştiau că toate dealurile şi stâncile din jurul Morannonului 
erau împânzite de duşmani pitiţi în ascunzători, iar defileul îngropat în 
umbre de dincolo de poartă era un furnicar de văgăuni şi tuneluri tăinu- 
ind puzderie de fiinţe ticăloase. Şi cum stăteau ei aşa, văzură nazgălii 
cum se strâng şi încep să se rotească precum vulturii deasupra Turnur- 
ilor Colţurilor; şi înţeleseră fără urmă de tăgadă, că erau supravegheați 
îndeaproape. Cu toate acestea, Duşmanul nu dădea nici un semn. 

N-aveau altceva de ales, decât să-şi joace cartea până la capăt. Astfel că 
Aragorn îşi răspândi oştirea după cum socoti el că era mai bine; o îm- 
părţi pe două gruiuri uriaşe de piatră sfărâmată şi pământ, înălțate de 
orci în ani de muncă fără număr. Înaintea lor, către Mordor, se întindea 
ca un şanţ de apărare o fâşie lată şi lungă de mlaştini din care se înălța 
un abur puturos, şi de ochiuri de apă la fel de rău mirositoare. După ce 
oştirea îşi ocupă poziţiile, Căpitanii se îndreptară călare spre Poarta 
Neagră, însoţiţi de o gardă numeroasă, formată din călăreţi, pristavi şi 
trâmbiţaşi, şi ducând cu ei stindardul. Gandalf se afla în fruntea 
pristavilor; urmau Aragorn împreună cu fiii lui Elrond, cu Éomer din 
Rohan şi cu Imrahil: Legolas, Gimli şi Peregrin au fost şi ei rugaţi să li se 
alăture, astfel ca toţi duşmanii Mordorului să aibă câte un martor. 

Ajunşi la o aruncătură de suliță de Morannon, desfăşurară stindardul 
şi suflară în trâmbiţe; şi pristavii ieşiră în faţă şi strigară cu glas mare, ca 
să se audă dincolo de meterezele Mordorului. 

- leşi şi te înfăţişează! Să iasă Seniorul Tărâmului Negru! Să-l judecăm. 
Căci cu păcat a pornit război împotriva Gondorului şi i-a subjugat ţinu- 
turile. Este pricina pentru care Regele Gondorului îi cere să-şi ispăşească 
ticăloşiile şi apoi să părăsească aceste meleaguri pentru totdeauna. leşi şi 
te înfăţişează! 

Urmă o tăcere lungă, fără ca vreun strigăt sau alt sunet să răzbească 
dinspre zid sau metereze. Sauron însă îşi făcuse de mult socotelile şi gân- 
dul lui era ca mai întâi să se joace cu şoriceii ăştia cu cât mai multă cruzi- 
me cu putinţă, înainte să-i lovească de moarte. Aşa s-a făcut că tocmai 
când căpitanii dădeau să se întoarcă la oştenii lor, tăcerea fu spartă dintr- 
o dată. Se auzi în munţi o cavalcadă ca de bubuituri prelungi de tobe uri- 
aşe, apoi nişte zbierete de corni ce făcură ca stâncile să se cutremure şi îi 
asurziră pe oşteni. Şi în acest vacarm uşa din mijloc a Porții Negre se 
deschise cu o smucitură şi un zornăit infernal, şi prin ea ieşiră trimişii 
Turnului întunecimii. 

În frunte se afla o creatură deşirată şi scârbavnică, călare pe un cal ne- 
gru, dacă jivina aceea putea fi numită cal; căci era o hidoşenie uriaşă, cu 
un chip ca o mască înspăimântătoare, aducând mai curând a craniu 
decât a cap de vietate, şi care scotea foc prin găvanele ochilor şi pe nări. 
Călărețul era înveşmântat în negru şi negru îi era coiful înalt. Cu toate 
acestea, nu era un Duh al Inelelor, ci o fiinţă omenească. Era însuşi Lo- 
cotenentul Turnului Barad-dăâr, al cărui nume nici o poveste nu l-a 
amintit vreodată; căci nici chiar el nu-l mai ţinea minte, ci spunea despre 
sine: „Sunt Gura lui Sauron”. Se spune însă că era un proscris, trăgându- 
se din neamul celor care sunt numiţi Numendreenii Negri; îşi făcuseră 
sălaşurile în Pământul de Mijloc în anii în care Sauron fusese mare şi 
tare, iar acum pe el îl venerau, căci prinseseră patima ticăloşiilor. Proscri- 
sul intrase în slujba Turnului întunecimii atunci când puterea acestuia în- 
cepuse din nou să se facă simțită, şi vicleşugurile sale l-au înălţat tot mai 
mult în grațiile Seniorului; a deprins multe din tainele vrăjitoriei, încât 
reuşea să citească gândurile lui Sauron, şi era mai crud decât oricare orc. 

Iată, prin urmare, cine era cel care a ieşit pe uşa din mijloc, însoţit de o 
trupă mică de oşteni în armuri negre, purtând un stindard, un singur 
stindard negru pe care era desenat în roşu Ochiul cel Rău. Se opri la 
câţiva paşi în faţa Căpitanilor Apusului, îi măsură din priviri şi izbucni 
în râs. 

- E vreunul în adunătura asta care să aibă căderea să negocieze cu 
mine? întrebă el. Sau cu destulă minte ca să mă înţeleagă? Altcineva 
afară de tine, de bună seamă! pufni el batjocoritor, adresându-se cu dis- 
preţ lui Aragorn. Căci ca să fii rege îţi trebuie ceva mai mult decât un 
ciob de sticlă elfească sau o gloată ca asta. Ce zic eu aici? Păi orice tâlhar 
de codru poate să adune o asemenea şleahtă! 

Aragorn nu răspunse vorbelor de ocară, ci îi prinse privirea şi i-o ţinu 
şi astfel se înfruntară cei doi o vreme; dar curând, cu toate că Aragorn nu 
se clintise şi nu-şi dusese mâna la sabie, celălalt se pierdu cu firea şi se 
dădu înapoi ca sub ameninţarea unei lovituri. 

- Sunt vestitor şi legat, nu pot fi atacat! strigă el. 

- Acolo unde se ţine seamă de asemenea legiuire e în obicei ca legaţii 
să lase deoparte necuviinţele, zise Gandalf. Nu te-a ameninţat nimeni. 
Nu ai de nimic a te teme din partea noastră, până nu-ţi vei fi îndeplinit 
solia. Dar dacă stăpânului tău nu i-a venit mintea la cap, atunci tu şi toţi 
servitorii săi veţi fi în mare primejdie. 

- Aşa, deci! se dumiri Trimisul. Care va să zică, mata eşti staroste aici, 
tataie cu barbă sură? Parc-am auzit noi de matale când şi când, de cum te 
vânturi prin lume şi cum cloceşti de la depărtare tot felul de urzeli şi de 
ticăloşii, aşa-i? Numa’ că de data asta ţi-ai vârât nasu’ prea adânc în oală, 
jupâne Gandalf; şi-ai să vezi ce păţeşte unu’ care-şi răsfiră plasele 
neghioabe la picioarele lui Sauron cel Mare. Drept mărturie a celor 
spuse, am câteva lucruri pe care am fost rugat să ţi le arăt - matale 
anume, dacă ai îndrăzni cumva să te înfăţişezi aici. 

Făcu semn unuia dintre străjerii lui şi acesta înainta aducând o boccea 
de cârpă neagră. 

Trimisul desfăcu bocceaua şi, spre mirarea şi deznădejdea tuturor 
Căpitanilor, ridică de jos mai întâi o sabie mică, asemănătoare cu aceea 
pe care o purtase Sam, apoi o mantie cenuşie cu o pafta elfică, şi la urmă 
pieptarul din za de mithril, cea pe care o îmbrăcase Frodo pe sub veş- 
mintele lui ponosite. Ca o negreală se aşternu peste ochii lor şi într-un 
răstimp de tăcere li se păru ca şi când întreaga lume încremenise, iar in- 
imile lor încetaseră să mai bată şi ultima speranţă le pierise. Din spatele 
Prințului Imrahil unde stătuse până atunci, Pippin se repezi înainte cu 
un țipăt de durere. 

- Tăcere! ceru Gandalf aspru, dându-i lui Pippin un brânci în spate; dar 
Trimisul izbucni într-un hohot răsunător şi strigă: 

- După cum văd, mai aveţi un zvânturatic din ăia cu voi! Ce folos 
trageţi de pe urma lor zău că nu pot pricepe; dar ca să-i trimiteţi ca 
iscoade în Mordor întrece toate obişnuitele voastre nesăbuințe, îi 

mulțumesc totuşi flăcăiaşului ăstuia, căci este limpede că a mai văzut 
lucruşoarele, încât ar fi fără nici un rost să vă faceţi că habar n-aveţi ce-s 
şi ale cui. 

- Nu doresc să mă prefac că nu ştiu, răspunse Gandalf. Ba le ştiu şi le 
cunosc întreaga poveste şi, în ciuda dispreţului tău, spurcată Gură a lui 
Sauron, nu poţi să spui acelaşi lucru. Ce nu pricep eu e de ce le-ai adus 
aici? 

- Tunică de gnom, mantie elfească, tăiş din Apusul decăzut, şi spion 
din mica ţară de şobolani numită Comitat - ne, ne, nu-ncepe! Le ştim 
prea bine - astea-s semne de uneltire. Acum, se prea poate ca acela care 
le-a purtat să fie o creatură după a cărei pierdere să nu te smiorcăi, da’ 
poate fi şi altfel: te pomeneşti că-i cineva drag ţie? Dacă aşa stă treaba, ia 
stai puţin la sfat cu mintea care ţi-a mai rămas. Căci lui Sauron nu-i plac 
iscoadele şi soarta aceluia acum zace în mâinile tale. 

Nimeni nu răspunse; dar Trimisul le vedea chipurile pământii de frică 
şi ochii măriţi de groază, şi iar izbucni în hohot de râs, căci ar fi zis că joc- 
ul era pe placul lui. 

- Bine, aşa-i bine! Înţeleg că vă era drag. Sau poate că voiaţi ca să nu 
dea greş în trebuşoara pe care l-aţi pus s-o facă? Păi, a cam dat. Şi-acu' 
are să îndure ani în şir tortura înceată, pe cât de lungă şi de înceată se 
pricep s-o născocească ştiinţele noastre din Marele Turn, şi nu va fi lăsat 
niciodată liber, decât după ce-l vom fi schimbat şi înfrânt cu totul şi abia 
când se va întoarce la voi veţi vedea ce aţi făcut. Şi cum am zis aşa va fi - 
dacă nu vă învoiţi la ceea ce vă va cere Seniorul. 

- Spune ce ne cere, zise Gandalf stăpân pe sine, dar cei aflaţi lângă el 
desluşiră semnele chinului pe chipul său şi li se păru că în faţa lor aveau 
un bătrân zbârcit, zdrobit, înfrânt în cele din urmă. Nu aveau nici o în- 
doială că se va învoi. 

- Asta e ceea ce vă cere el, zise Trimisul şi zâmbi, privind la fiecare pe 
rând. Gloata Gondorului şi aliaţii săi amăgiţi de acesta se vor retrage 
neîntârziat dincolo de Anduin, dar nu înainte de a jura că nu-l vor mai 
ataca pe Marele Sauron cu oştiri, fie făţiş ori în taină. Toate pământurile 
la răsărit de Anduin vor fi pentru totdeauna ale lui Sauron, şi numai ale 
lui. Meleagul de la apus de Anduin, până la Munţii Ceţoşi şi la Strunga 
Rohan, va plăti tribut Mordorului, iar oamenii de acolo nu vor purta 
arme, dar vor fi lăsaţi să-şi rânduiască singuri treburile obştii. Vor ajuta 
însă la reconstruirea Isengardului, pe care l-au distrus cu atâta nesocot- 
ință, iar acesta al lui Sauron va fi şi acolo va sta locotenentul lui: nu 
Sauron, ci unul mult mai demn de încredere. 

Uitându-se în ochii lui, Căpitanii îi citiră pe dată gândul. El avea să fie 
acel locotenent şi avea să adune sub stăpânirea sa tot ceea ce mai 
rămânea din Apus; avea să fie tiranul lor, iar ei sclavii lui. 

Dar Gandalf spuse: 

- E cam mult ce ne cere pentru eliberarea unui singur slujitor: în schim- 
bul lui stăpânul tău vrea să primească tot ceea ce ar trebui să câştige 
purtând nenumărate războaie! Sau poate, cine ştie, câmpia Gondorului i- 
o fi năruit orice speranţă pe care şi-o punea în războiul acesta încât s-a 
gândit c-ar fi mai bine să se tocmească? Şi dacă, într-adevăr, noi punem 
un preţ atât de mare pe prizonierul acesta, ce siguranţă avem că Sauron, 
Mârşavul Maestru al Trădării, îşi va ţine cuvântul? Unde-i prizonierul 
acesta? Să ne fie adus aici, să ne fie predat, şi atunci vom sta să cumpăn- 
im la ceea ce ne cere. 

Zicând acestea, lui Gandalf, care îl scruta cu atenţie, ca un om ce în- 
fruntă un duşman de moarte, i se păru că, preţ de o răsuflare, Trimisul se 
pierdu cu firea; în clipa următoare însă izbucni din nou în râs. 

- Nu te lua la harţă, în neobrăzarea ta, cu Gura lui Sauron! strigă el. 
Ceri garanţii! Ei bine, Sauron nu-ţi dă nici o garanţie. Dacă vrei îndurare 
din partea lui, întâi să faci aşa cum cere el. Acestea sunt condiţiile lui. Le 
primeşti, bine, nu le primeşti, iarăşi bine! 

- Iată ce vom primi! spuse Gandalf deodată. Îşi desfăcu mantia şi o lu- 
mină albă ţâşni ca un tăiş de sabie în întunericul pulpanei. În faţa mâinii 
lui ridicate, mârşavul Trimis se trase îndărăt, iar Gandalf înainta şi culese 
de pe jos pieptarul, mantia elfică şi sabia. Pe acestea le vom lua în 
amintirea prietenului nostru, strigă el. Cât despre condiţiile voastre, le 
respingem în întregime. Piei de aici, căci misia ta s-a sfârşit şi moartea vă 
dă târcoale. Nu am venit să irosim vorbe tocmindu-ne cu Sauron, per- 
fidul şi blestematul; şi cu atât mai puţin cu unul dintre sclavii lui. Piei şi 
să nu te mai văd! 

De data aceasta trimisul Mordorului nu mai râse. Obrazul i se schi- 
monosi de uluială şi mânie, asemenea unei fiare sălbatice care, în timp 
ce-şi pândeşte prada, este plesnită peste bot cu o nuia înspinată. Furia îl 
copleşi, gura i se îmbăloşă, zgomote nedesluşite îi bolboroseau în gâtlej. 
Iar când privi la chipurile crunte ale Căpitanilor şi la ochii lor ucigători, 
teama deveni mai puternică decât furia din el: scoase un strigăt înfiorăt- 
or, se răsuci pe călcâie, sări în şa şi porni într-un galop dezlănţuit, urmat 
de garda sa, către Cirith Gorgor. Dar tot atunci, în timp ce galopau, 
oştenii săi suflară în corni, dând un semnal asupra căruia se înţeleseseră 
dinainte; şi până să ajungă ei la poartă, Sauron porni atacul-surpriză. 

Tobele prinseră a bubui şi focuri izbucniră. Toate porţile din Moran- 
non se deschiseră larg. Prin ele năvăli o oaste nemăsurat de mare, şi tot 
atât de iute precum apele vijelioase când este ridicat un zăgaz. 

Căpitanii săriră pe cai şi se întoarseră la armia lor şi din piepturile 
oştenilor Mordorului ţâşni un urlet batjocoritor. Colbul se învolbură, îm- 
bâcsind văzduhul, atunci când de undeva din apropiere se ivi o oaste de 
răsăriteni, care aşteptase semnalul în umbrele munţilor Ered Lithui, din- 
colo de Turnul mai îndepărtat. Din dealurile ce mărgineau Morannonul 
se revărsară orci fără de număr. Oamenii Apusului erau prinşi în cap- 
cană şi curând, de jur împrejurul gorganelor cenuşii pe care stăteau ei, 
armate de zeci de ori mai numeroase decât ei îi înconjură într-o mare 
vrăjmaşă. Sauron prinsese prada mult dorită în fălci de oţel. 

Lui Aragorn prea nu îi mai rămăsese timp să-şi desfăşoare oştirea. El 
unul stătea pe unul dintre gorgane, alături de Gandalf, înălţând cu dis- 
perare frumosul stindard al Copacului şi Stelelor. Pe celălalt gorgan, aflat 
la oarece depărtare, fluturau stindardul Rohanului şi cel din Dol Am- 
roth, Calul Alb şi Lebăda Argintie. Şi de jur împrejurul gorganelor, 
oştenii formaseră câte un cerc de apărare, un cordon zburlit de suliţi şi 
săbii. Dar în faţă, către Mordor, unde avea să se dea primul atac nemilos, 
se aflau, la stânga, fiii lui Elrond înconjurați de dúnedaini, iar la dreapta, 
Prinţul Imrahil împreună cu oştenii înalţi şi chipeşi din Dol Amroth, şi 
bărbaţii cu chipuri ascuţite din Turnul Străjii. 

Vântul prinse a bate, trâmbiţele răsunară şi săgețile zbârnâiră; dar 
soarele care urca pe cerul de la miazăzi fu învăluit de negurile Mordor- 
ului, încât se zărea printr-o ceaţă amenințătoare, îndepărtat, de un roşu- 
mohorât, de-ai fi zis că era sfârşitul zilei sau poate sfârşitul întregii lumi 
a luminii. Şi din întunecimea ce se adâncea se iviră nazgălii, cu glasurile 
lor reci strigând vorbe aducătoare de moarte; şi în acea clipă orice sper- 
anţă se nărui. 

Pippin se încovoiase ca lovit de groaza ce pusese stăpânire pe el când 
îl auzise pe Gandalf respingând condiţiile şi condamnându-l pe Frodo la 
chinurile din Turn; dar izbutise să se stăpânească şi acum se afla alături 
de Beregond în prima linie a Gondorului, împreună cu oamenii lui Im- 
rahil. Căci mai bine să moară cât mai iute cu putinţă şi astfel să scape de 
amarnica poveste a propriei sale vieţi, dacă totul se ducea de râpă. 

- Ce n-aş da să fie Merry aici, se pomeni el vorbind de unul singur şi 
tot felul de gânduri îl străfulgerară în vreme ce privea cum se apropie 
atacul duşmanului. „Măi să fie, îşi spuse în gând, parcă-l înţeleg pe Den- 
ethor mai bine acum. S-ar putea să murim amândoi, Merry şi cu mine, şi 
dacă tot e să murim, de ce să n-o facem? Dar cum el nu este aici, 


996 


nădăjduiesc să găsească o cale mai uşoară. lar eu trebuie să-mi dau ad- 
evărata măsură.” 

Îşi trase sabia din teacă, o privi, se uită la împletitura de roşu şi auriu; 
şi literele curgătoare ale Númenorului scăpărară precum focul pe tăiş. 
„Pentru un asemenea ceas a fost făcută sabia asta. Ah, dacă l-aş putea 
spinteca pe ticălosul ăsta de Trimis, atunci aproape că aş fi la fel de 
viteaz ca bătrânul Merry. Tot o să spintec eu până la urmă o halcă din 
jivină. Ce n-aş da să văd din nou lumina răcoroasă a soarelui şi iarba 
verde!” 

Şi chiar în timp ce el gândea astfel, atacul se dezlănţui asupra lor. 
Împiedicaţi să înainteze de smârcurile de la poalele dealurilor, orcii se 
opriră şi trimiseră o ploaie de săgeți asupra liniilor de apărare. Dar 
printre ei se năpusti cu mugete de fiară o întreagă armie de căpcăuni de 
la munte, dinspre Gongoroth. Mai înalţi şi mai laţi în umeri decât 
seminţia oamenilor erau ei, şi înveşmântaţi într-o plasă deasă de solzi 
cornoşi, sau poate că aceea era hidoasa lor piele; aveau însă şi scuturi 
mari şi rotunde şi în pumnii noduroşi strângeau baroase negre, grele, dar 
uşor de mânuit. Săreau în ochiurile mlaştinilor fără să le pese şi treceau 
prin ele urlând. Şi se prăvăliră asupra oamenilor din Gondor precum o 
furtună, izbind coifuri, capete, braţe şi scuturi, asemenea fierarilor care 
bat pe nicovală fierul încins. Alături de Pippin, Beregond stătea ca năuc, 
împietrit, şi deodată căzu: uriaşa căpetenie a căpcăunilor care-l izbise se 
aplecă asupra lui, întinzând spre el o labă închircită; căci aceste creaturi 
crunte obişnuiau să muşte grumazurile celor pe care-i doborau la 
pământ. 

Dar tot atunci Pippin fanda înainte şi tăişul purtând însemnele 
Apusimii străpunse pielea căpcăunului şi îi pătrunse adânc în măruntaie, 
încât sângele negru ţâşni gâlgâind. Căpcăunul se împletici şi se prăbuşi 
asemenea unei stânci, îngropând sub trup pe toţi cei aflaţi dedesubt. Pip- 
pin fu năpădit de întunecime, duhoare şi o durere sfâşietoare, şi mintea 
lui se cufundă în beznă. 

„Se sfârşeşte aşa cum mi-am închipuit”, zise gândul lui, înainte să se 
stingă; şi chicoti uşor, aproape amuzat că, în sfârşit, putea să se lepede de 
orice îndoială, grijă şi teamă. Şi chiar în clipa în care îşi lua zborul spre 
uitare, gândul auzi voci, care păreau să strige într-o lume uitată, aflată 
undeva la o mare înălţime: 

- Vin Vulturii! Vin Vulturii! 

Preţ de o clipă, gândul lui Pippin şovăi. „Bilbo! şopti. Dar nu! Vulturul 
ăla venea într-o poveste de-a lui, cu mult, tare mult timp în urmă. Asta 

de acum e povestea mea, şi ea s-a sfârşit. Adio!” Şi gândul fugi spre de- 
părtări, iar ochii nu mai văzură nimic. 

CARTEA A ŞASEA 

ne ÎL 


Turnul din Cirith Ungol 


S am se ridică cu greu, în capul oaselor, de la pământ. În prima clipă 
nu se dumiri unde se află, apoi însă întreaga disperare şi amă-ră- 
ciune îl copleşiră înnoit. Era în întunericul adânc din fața porții sub- 
pământene a fortăreței orcilor; porțile de bronz erau închise. Trebuie că 
se prăbuşise la pământ năucit de izbitură atunci când se năpustise în ele; 
dar cât zăcuse acolo nu putea şti. Atunci ar fi fost în stare să mănânce 
jăratic, atât era de furios şi de deznădăjduit; acum tremura tot de frig. Se 
târî în patru labe spre porţi şi îşi lipi urechea de ele. 

De dincolo, dintr-o mare depărtare, auzea abia desluşit voci arţăgoase 
de orci, dar curând şi acestea încetară ori poate ajunseseră prea departe 
ca să mai răzbată până la el, şi totul se cufundă în tăcere. Capul îl durea, 
ochii lui zăreau tot felul de luminiţe părelnice în întuneric, cu toate 
acestea Sam se strădui să-şi vină în fire şi să înceapă să gândească. Cel 
puţin un lucru îi era limpede, anume că nu avea nici o nădejde să 
pătrundă în bârlogul orcilor prin acea poartă; putea să aştepte el mult şi 
bine, poate chiar zile întregi, până să se deschidă din nou, numai că el nu 
avea vreme de pierdut aşteptând: timpul era deosebit de preţios. Şi nu 
mai avea nici o îndoială privinţa a ceea ce trebuia să facă: să-şi salveze 
stăpânul sau să piară în această încercare. 

„Mai curând mi-e dat să pier, şi oricum ar fi mult mai simplu aşa, 
decât altminteri”, îşi spuse mohorât în sinea sa, în vreme ce-şi vâra sabia 
înapoi în teacă şi se depărta de porţile de bronz. Încet, pe bâjbâite, porni 
înapoi prin întunericul din tunel, neîndrăznind să folosească lumina el- 
filor; şi, în timp ce mergea, încerca să pună cap la cap tot ceea ce se 
întâmplase de când părăsise împreună cu Frodo Răscrucea. N-avea 
habar cât putea să fie ceasul. Cândva între o zi şi alta, după socoteala lui; 
dar nici numărătoarea zilelor n-o mai ţinuse. Se găsea în lumea în- 
tunericului, unde zilele lumii păreau să fi fost uitate, cum uitaţi erau toţi 
cei care pătrundeau acolo. 

„Mă-ntreb dacă ei se mai gândesc la noi şi oare ce li s-o mai fi întâm- 
plând lor acolo”, îşi zise, făcând un gest cu mâna în aer, spre o bănuită 
direcţie; numai că întorcându-se prin tunelul lui Shelob, el se îndrepta de 
fapt spre miazăzi, nu spre apus. În lumea de afară, meleagul dinspre 
soare-apune se apropia de crucea amiezii celei de a paisprezecea zi a 
lunii martie, după calendarul din Comitat, şi chiar în acele clipe Aragorn 
se afla în fruntea flotei cele negre, venind dinspre Pelargir, iar Merry 
călărea cu rohirrimii de-a lungul Văii Carelor de Piatră, în vreme ce în 
Minas Tirith se înălţau flăcările şi Pippin vedea cum creştea nebunia în 
ochii lui Denethor. Dar între toate temerile şi grijile, gândurile prietenilor 
se întorceau iar şi iar la Frodo şi la Sam. Nu-i uitaseră. Numai că nu era 
chip să-i ajute şi nici un gând nu era în stare deocamdată să vină în 
sprijinul lui Sam cel înţelept, fiul Meşterului îndemânatic; acum era 
singur-singurel. 

În sfârşit ajunse la uşa de piatră a coridorului orcilor, dar cum nici de 
data asta nu izbuti să găsească zăvorul sau cârligul care o ţinea închisă, 
se caţără pe ea şi o trecu pe deasupra, aşa cum făcuse şi prima dată, 
sărind fără zgomot pe pământ. La fel de neauzit se furişă spre ieşirea din 
tunelul lui Shelob, unde zdrenţele plasei ei uriaşe încă se legănau şi flu- 
turau în suflarea rece a aerului. Aşa i se părea lui Sam, că este rece, după 
bezna plină de miasme ce rămăsese în urmă; dar tocmai răceala ei îl învi- 
oră. leşi cu multă fereala afară. 

Tăcerea ce-l întâmpină era amenințătoare. Lumina, câtă era, părea mai 
curând ca la ceasul amurgului, la capătul unei zile înnegurate. Aburii 
nesfârşiți ce se înălţau din Mordor şi se vălătuceau spre apus treceau 
chiar pe deasupra capului, o învălmăşeală colosală de nori şi fum, lumin- 
ată de jos de o lucire de un roşu-mohorât. 

Sam îşi înălţă privirile spre turnul orcilor şi, deodată, în dreptul feres- 
trelor înguste, se iviră nişte lumini îndreptate în afară asemenea 
căutăturii unor ochi mici şi roşii. Te pomeneşti că sunt nişte semnale, îşi 
spuse Sam. Teama de orci, pe care şi-o uitase o vreme în furia şi disper- 
area lui, puse din nou stăpânire pe el. Cât cuprindea cu ochii, nu vedea 
decât o singură cale pe care ar fi putut-o urma: trebuia să-şi continue 
drumul şi să încerce să găsească intrarea principală în îngrozitorul turn; 
îşi simţea însă genunchii moi şi tremura din tot trupul. Îşi desprinse 
privirile de la turn şi de la pereţii ascuţiţi ai fisurii din faţa lui şi îşi obligă 
picioarele îndărătnice să i se supună încet, cu urechile ciulite, refăcu dru- 
mul pe care venise, trecu de locul unde căzuse Frodo şi unde duhoarea 
lui Shelob încă mai stăruia în văzduh, şi mai departe, începu să urce, 

până ajunse chiar în crăpătura unde îşi petrecuse Inelul pe deget şi unde 
văzuse trecând oastea lui Shagrat. 

Acolo se opri şi se aşeză. Nu se simţea în stare să meargă mai departe. 
Ca şi când, dacă apuca să treacă muchia crăpăturii de partea cealaltă şi să 
facă primul pas adevărat înspre ţinutul Mordorului, acel pas era definit- 
iv. Nu mai exista cale de întoarcere. Fără vreun gând anume, trase Inelul 
afară şi şi-l puse din nou pe deget. În aceeaşi clipă simţi marea apăsare a 
greutăţii lui şi încă o dată, parcă mai puternic şi mai insistent ca oricând 
înainte, răutatea Ochiului Mordorului, iscoditor, încercând să străpungă 
umbrele pe care tot el le zămislise pentru propria sa apărare şi care iată 
că acum stăteau în calea neliniştii şi a îndoielii sale. 

Ca şi prima dată, Sam descoperi că auzul i se ascuţise, în schimb 
ochilor lui lucrurile acestei lumi le păreau subţiate, nedesluşite. Pereţii 
stâncoşi ai trecătorii erau palizi, ca şi când i-ar fi văzut printr-o ceaţă, în 
schimb auzea undeva departe bolboroselile chinuite ale lui Shelob; as- 
cuțite şi limpezi răsunau, parcă de undeva de foarte aproape, ţipete şi un 
zăngănit metalic. Sam sări în picioare şi se lipi de stânca ce mărginea 
drumul. Se bucura că avea Inelul cu el, căci iată că se apropia o altă oaste 
de orci mărşăluitori. Sau cel puţin acesta i-a fost primul gând. Dar îşi 
dădu brusc seama că nu era aşa, auzul îl înşelase: strigătele orcilor 
veneau din turn, şi cornul cel mai înalt al acestuia se afla chiar deasupra 
lui, în partea stingă a crăpăturii. 

Tremurând tot, Sam se forţă să se clintească din loc. Era limpede că 
acolo sus se petrecea o mârşăvie. Cine ştie dacă nu cumva, în ciuda 
poruncilor date, orcii se lăsaseră pradă cruzimii lor şi acum îl chinuiau 
pe Frodo, sau poate că îl hăcuiau cu sălbăticie. Sam îşi ciuli urechile; o 
undă de speranţă i se trezi în suflet. Ar fi putut jura că în turn se dădea o 
luptă, orcii se luptau între ei, Shagrat şi Gorbag ajunseseră să se bată. 
Oricât de firavă era nădejdea născută din bănuiala lui, îi fu de ajuns ca 
să-şi revină. Exista o şansă, chiar şi mică. Dragostea lui pentru Frodo în- 
vinse orice alt gând şi, uitând de primejdia în care se afla, strigă în gura 
mare: 

- Vin, domnu’ Frodo, vin acu’. 

Alergă într-un suflet spre şaua trecătorii şi trecu de partea cealaltă. 
Brusc, drumul cotea spre stânga şi cobora abrupt. Sam intrase în Mordor. 

Scoase Inelul de pe deget, poate mânat de o presimţire a primejdiei, iz- 
vorâtă din adâncul fiinţei sale, cu toate că în sinea lui nu-şi dorise decât 
să vadă mai limpede. 

- la să privesc eu răul în față, murmură el. N-are rost să orbecăi ca prin 
ceaţă! 

În faţa privirilor lui se ivi dintr-o dată un tărâm neîndurător, crud, as- 
pru. Chiar la picioarele lui, cea mai înaltă creastă a munţilor Ephel Duath 
îşi prăvălea abrupt stâncile masive într-un hău întunecos, iar de partea 
cealaltă a acestuia se înălța o altă creastă, mult mai joasă, din a cărei 
muchie zimţată şi crenelată steiurile ca nişte colţi se desenau negre pe lu- 
mina roşiatică din spatele lor: era sălbaticul Morgai, inelul interior al 
zidurilor de apărare ale ținutului. Dincolo de acesta, la mare depărtare, 
dar aproape în linie dreaptă şi peste o mare întinsă de întuneric punctată 
de focuri mici, se zărea o pălălaie urieşească; şi din aceasta se înălțau în 
coloane colosale vălătuci de fum, de un roşu-sângeriu în partea de jos, 
dar negre în capătul de sus, unde se revărsau în talazul mişcător ce 
acoperea întreg blestematul meleag. 

Sam privea către Orodruin, Muntele de Foc. Când şi când, furnalele 
din adânc, mult sub conul de cenuşă, se încingeau şi cu vuiet şi bubuituri 
straşnice vărsau fluvii de stâncă topită prin fisurile adânci din pereţii 
conului. Unele curgeau arzânde, prin albii largi, către Barad-dûr; altele 
coborau şerpuit spre şesul pietros, până se răceau şi înțepeneau ca nişte 
trunchiuri de dragoni contorsionate, borâte de pământul chinuit. Într-un 
asemenea ceas de frământare îi fu dat lui Sam să vadă Muntele Osândei, 
şi lumina lui, ascunsă vederii celor care urcau pe poteca dinspre Apus 
din pricina înaltului perete al masivului Ephel Dúath, strălucea orbitoare 
pe feţele stâncoase şi golaşe, încât acestea păreau scăldate în sânge. 

Sam stătea ca trăsnit în lumina aceea îngrozitoare, căci acum, dacă 
privea la stânga lui, putea vedea Turnul din Cirith Ungol în toată 
puterea lui. Cornul pe care-l văzuse de pe partea cealaltă nu era altceva 
decât foişorul său cel mai înalt. Faţa răsăriteană avea trei caturi teribil de 
înalte şi pornea de pe un prag din peretele muntelui, aflat departe jos; 
spatele se lipea de stânca uriaşă, ieşind din ea sub formă de bastioane as- 
cuțite, unul deasupra celuilalt, tot mai mici pe măsură ce se înălţau, cu 
pereţi verticali, măiestrit zidiţi, îndreptaţi spre nord-vest şi sud-est. În 
jurul celui mai de jos cat, la vreo două sute de picioare sub locul unde 
stătea acum Sam, era un zid crenelat ce închidea o curte mică. Poarta din 
latura de sud-est, mai apropiată, se deschidea spre un drum lat, iar para- 
petul exterior drumului urma buza unei prăpăstii, până când drumul 
făcea un cot spre sud şi cobora şerpuind în întunecime, pentru a se uni 
cu acela care venea dinspre Trecătoarea Morgul. Şi de acolo continua mai 
departe, traversa inelul Morgai printr-o fisură zimţată şi ieşea în valea 
Gongoroth, iar de acolo mergea până la Barad-dăâr. Drumul îngust de 
sus, pe care se oprise Sam, cobora iute în trepte, prelungindu-se cu o 

potecă abruptă până la drumul principal, pe sub zidurile încruntate, nu 
departe de Poarta Turnului. 

Cum sta şi se uita la toate acestea, Sam pricepu deodată, aproape 
şocat, că această fortăreață fusese construită nu pentru a-i ţine pe duş- 
mani la distanţă de Mordor, ci pentru a-i ţine înăuntru. Era una dintre 
zidirile Gongorului, construită cu multă vreme în urmă, un avanpost 
răsăritean durat pentru apărarea Ithilienului, după ultima Alianţă, când 
oamenii Apusimii supravegheau ţinutul ticălos al lui Sauron, ce mişuna 
încă de creaturile sale. Dar aşa după cum s-a întâmplat şi cu Turnurile 
Colţilor, Narchost şi Carchost, şi aici strădania oamenilor a dat greş, căci 
trădarea a făcut ca Turnul să cadă în mâinile mai-marelui peste Duhurile 
Inelelor, încât de ani făr' de număr era în stăpânirea răului. De când se 
întorsese în Mordor, Sauron descoperise că Turnul îi era de trebuinţă; 
căci el avea puţini slujitori, dar mulţi sclavi ai fricii, iar rostul Turnului 
era acela de a împiedica orice fugă din Mordor. Căci dacă se găsea vreun 
duşman într-atât de nechibzuit încât să încerce să pătrundă în taină pe 
acel meleag, Turnul se dovedea un ultim străjer mereu la pândă, 
urmărindu-l pe cel care ar fi izbutit să treacă neobservat de Shelob sau 
prin Trecătoarea Morgul. 

Sam îşi dădea foarte bine seama ce puţină speranţă ar fi putut el să 
aibă să se furişeze în jos, pe sub pereţii aceia cu mulţi ochi, şi să treacă 
prin poarta străjuitoare. Şi chiar dacă reuşea, nu putea ajunge departe pe 
drumul păzit de dincolo de poartă: nici măcar umbrele negre ce 
sălăşluiau acolo unde nu răzbătea lucirea roşie nu l-ar fi ferit multă 
vreme de orcii cu ochi ce zăreau în întuneric. Însă oricât ar fi fost de fără 
de speranţă acel drum, o încercare încă şi mai rea îi stătea în faţă: nu să 
evite poarta şi să scape, ci să intre pe poarta de unul singur. 

Se pomeni gândindu-se la Inel, dar era un gând în care nu găsea alin- 
are, ci doar teamă şi primejdie. De cum zărise Muntele Osândei care ar- 
dea în depărtare, simţise cum se schimbă ceva în povara pe care o purta. 
Căci pe măsură ce se apropia de marile furnale unde fusese modelat şi 
făurit într-un trecut îndepărtat, puterea Inelului creştea, devenind încă şi 
mai cumplită, fără a putea fi stăpânită decât de o voinţă mai puternică 
decât ea. Şi cum stătea Sam acolo, fără ca Inelul să-i fie pe deget, ci agăţat 
de lanţ în jurul gâtului, îl simţi parcă mărindu-se, ca şi când ar fi fost în- 
velit în propria sa umbră, uriaşă şi deformată, o ameninţare colosală 
proiectată pe pereţii Mordorului. Înţelegea că de acum încolo nu mai 
avea de ales decât între a se feri de Inel, cu toate că îl va chinui, şi a şi-l 
însuşi şi a înfrunta Puterea ce sălăşluia în fortăreaţa sa întunecată, de 
dincolo de valea umbrelor. Inelul îl ispitea, rozând din voinţa şi dreapta 

lui judecată. Mintea îi era bântuită de închipuiri nebuneşti; i se năzări că- 
l vede pe înțeleptul Sam cel puternic, Eroul Evului, traversând meleagul 
întunecat cu o sabie arzândă în mână, şi oştiri care se înghesuiau să vină 
la chemarea lui pentru a i se alătura în marşul său împotriva Turnului 
Barad-dâăr. Şi atunci toţi norii se desfăceau şi soarele strălucea alb, şi la 
porunca lui Sam întreaga vale Gongoroth devenea o grădină de flori şi 
pomi care dădeau rod. Era destul să-şi pună Inelul, să şi-l revendice, şi 
toate aceste gânduri puteau deveni realitate. 

În acest ceas de ispitire, ceea ce l-a ajutat să se ţină tare a fost mai cu 
seamă iubirea pentru stăpânul său; dar şi simplul său bun-simţ de hob- 
bit, care încă mai zăcea necucerit în străfundul ființei sale: ştia, în adân- 
cul sufletului, că el unul nu era îndeajuns de mare să poarte o asemenea 
povară, chiar dacă închipuirile sale nu erau doar un şiretlic pentru a-l 
face să se dea de gol. Mica grădină a unui grădinar liber era tot ce-i tre- 
buia şi i se cădea, nicidecum grădina devenită regat; şi-i erau de ajuns 
mâinile sale două ca să o lucreze, câtuşi de puţin mâinile altora, cărora să 
le poruncească. 

„Şi oricum, toate bazaconiile astea sunt o şmecherie, îşi spuse el. M-ar 
dibui şi m-ar încolţi înainte să apuc să strig văleu. M-ar dibui cât ai zice 
peşte dacă mi-aş pune Inelul acum, în Mordor. La naiba îmi pare că am 
tot atât de puţine speranţe cât îngheţul primăvara, asta-i tot ce pot spune. 
Taman când mi-ar prinde cu adevărat să mă fac nevăzut, nu pot folosi 
Inelul! Şi dac-am să izbutesc ajung mai departe de aici, Inelul ăsta o să fie 
o pacoste şi o povară tot mai mare, cu fiecare pas. Şi atunci, ce-i de 
făcut?” 

Îndoielile lui nu erau chiar atât de mari. Ştia că trebuia să coboare la 
poartă, fără să mai zăbovească. Dădu din umeri, ca pentru a se scutura 
de umbră şi a alunga nălucile, şi începu coborâşul. Cu fiecare pas părea 
să se micşoreze tot mai mult. Astfel că în curând deveni din nou un hob- 
bit mic şi înspăimântat. Tocmai trecea pe sub pereţii Turnului, iar 
strigătele şi larma luptei puteau fi auzite de urechile lui fără nici un alt 
ajutor. Ar fi zis că în acea clipă zgomotele veneau din curtea aflată în 
spatele zidului exterior. 

Sam străbătuse jumătate din potecă, atunci când de sub portalul întun- 
ecos doi orci ieşiră în fugă în lucirea roşiatică. Nu s-au întors către el. Ci 
se îndreptau spre drumul principal; dar deodată se poticniră, căzură la 
pământ şi rămaseră nemişcaţi. Sam nu zărise nici o săgeată, dar îşi zise 
că fără doar şi poate fuseseră răpuşi de alți orci de sus, de pe metereze, 
sau poate pitiţi în umbrele portalului, îşi continuă drumul, târându-se 
de-a lungul peretelui din stânga sa. Îi fusese de ajuns să-l cerceteze o 

dată cu privirea, ca să-şi dea seama că nu se putea căţăra pe el. Zidăria 
era înaltă de treizeci de picioare, fără nici o crăpătură sau vreo muchie, 
până sus la buza răsfrântă, ca nişte trepte răsturnate. Singura cale era 
poarta. 

Se târî mai departe, întrebându-se câţi orci or fi sălăşluind în Turn îm- 
preună cu Shagrat, şi câţi erau de partea lui Gorbag, şi ce pricină or fi 
având să se ciondănească, dacă asta era ceea ce se întâmpla acolo. După 
socoteala lui, ai lui Shagrat erau vreo patruzeci, iar orcii lui Gorbag de 
două ori pe-atât; dar, fără îndoială că patrula lui Shagrat nu era decât o 
parte din garnizoana lui. Mai mult ca sigur că se ciorovăiau din pricina 
lui Frodo şi a prăzii. Sam se opri o clipă locului, căci dintr-o dată îi păru 
că totul se limpezea, aproape ca şi când ar fi văzut cu propriii săi ochi ce 
se petrecea acolo. Vesta de mithril! Asta era, Frodo o purta, iar ei o găs- 
iseră. Şi, din câte auzea Sam, Gorbag amarnic ce mai râvnea la ea. Numai 
că poruncile Turnului Întunecimii erau deocamdată singura apărare a lui 
Frodo şi dacă acestea nu erau luate în seamă, Frodo putea omorât în 
orice clipă. 

- Hai, trântor prăpădit ce eşti! strigă Sam pentru sine. Înainte! 

Scoase sabia Sting; din teacă şi o rupse la fugă către poarta deschisă. 
Dar chiar când era să treacă pe sub bolta ei mare, simţi un soc: ca şi când 
nimerise în plină fugă într-o plasă, ca aceea a lui Shelob, numai că inviz- 
ibilă. Nu vedea nici un obstacol, însă ceva mult prea puternic pentru ca 
voinţa lui să-l înfrângă i se pusese în drum. Se uită în jur şi abia atunci îi 
zări în umbra porţii pe cei Doi Veghetori. 

Parcă erau nişte fiinţe uriaşe aşezate pe tronuri. Fiecare avea trei tru- 
puri lipite unul de altul, cu trei capete care priveau în afară, înăuntru şi 
în partea cealaltă a porţii. Capetele aveau chipuri de vultur, iar pe ge- 
nunchii imenşi erau aşezate mâini îngherate. Figurile astea păreau tăiate 
din blocuri mari de piatră, de neclintit, şi cu toate acestea stăteau de stra- 
jă; un spirit înspăimântător al veghei ticăloase sălăşluia în ele. Ştiau din 
prima clipă cine era duşman. Nimeni nu putea trece de ele nebăgat în 
seamă, fie el chiar invizibil. Nu i-ar fi îngăduit să intre şi nici să scape, 
odată ajuns înăuntru. 

Oţelindu-şi voinţa, Sam se aruncă încă o dată înainte, dar se opri cu o 
smucitură, clătinându-se ca şi când ar fi primit o lovitură în piept şi-n 
cap. Neştiind ce altceva să facă şi răspunzând unui gând neaşteptat ce-i 
răsări în minte, Sam îndrăzni un gest de mare curaj: scoase încet sticluţa 
primită de la Galadriel şi-o ridică în sus. Lumina sa albă prinse iute 
putere, alungând umbrele de sub arcul porţii. Monstruoşii Veghetori 
stăteau acolo reci, nemişcaţi, arătându-şi întreaga hidoşenie a formei lor. 

Preţ de o clipă, Sam surprinse o sclipire în pietrele negre ale ochilor lor, 
atât de haină încât îl făcu să se chircească de frică: dar încet-încet, puterea 
lor păru să şovăie şi să se preschimbe în teamă. 

Dintr-un salt, Sam trecu de ei; însă chiar în aceeaşi secundă şi tocmai 
când pitea sticluţa înapoi în sân, simţi ca un fel de coardă de oţel care 
plesni în spatele lui, semn că veghetorii îşi reveniseră la starea lor de ve- 
ghe. Şi din capetele acelea crâncene ţâşni un țipăt ascuţit ce se izbi de 
zidurile falnice din faţa lui Sam. Undeva sus, la mare înălțime, un clopot 
răguşit bătu o singură dată, ca un fel de semnal de răspuns. 

- Asta a pus capac la toate! mormăi Sam. Nici că se putea o intrare mai 
cu surle şi tobe! Hei, nu mă întâmpină nimeni? strigă el. Spuneţi-i Căpit- 
anului Shagrat că-l caută marele războinic elf, care şi-a adus şi sabia elfă 
cu el! 

Nici un răspuns. Sam înainta. Sting scapără albastră în mâna lui. Cur- 
tea era cufundată într-o umbră adâncă, dar cu toate acestea Sam văzu că 
dalele de piatră erau îngropate sub cadavre. Chiar la picioarele lui 
zăceau doi arcaşi orci, cu pumnale înfipte în spate. Dincolo de ele, şi mai 
multe trupuri; unii orci căzuseră împrăştiaţi, răpuşi de săgeți sau 
căsăpiţi; alte jivine se prăbuşiseră încleştate, mătrăşite în timp ce-şi înfi- 
geau pumnalele unele în altele, se gâtuiau sau se muşcau. Piatra de pe 
jos era alunecoasă din pricina sângelui negru. 

Sam desluşi două uniforme, una purtând însemnul Ochiului Roşu, 
cealaltă având brodată pe ea o Lună schimonosită de masca în- 
spăimântătoare a morţii; dar nu se opri să se uite mai îndeaproape, în 
capătul opus al curţii, o ditamai uşă ce dădea în Turn stătea pe jumătate 
deschisă; prin deschizătură răzbătea o lumină roşie, iar în prag zăcea 
mort un orc din cei mari. Sam sări peste hoitul lui şi intră: se opri locului, 
uitându-se în jur cu un aer încurcat. 

Un coridor lung, răsunând de ecou, pornea din dreptul uşii spre coasta 
muntelui. Era slab luminat cu facle care ardeau în armături fixate pe 
perete, dar capătul său îndepărtat se pierdea în beznă. De o parte şi de 
alta se zăreau multe uşi şi deschizături; însă, în afară de încă două sau 
trei hoituri răstignite pe podea, locul era pustiu. Din cât reuşise să prindă 
din ceea ce-şi spuseseră căpitanii, Sam îşi dădu seama acum că pe Frodo 
îl putea găsi mort sau viu, într-o încăpere undeva sus de tot, în foişorul 
cel mai înalt; dar dacă se apuca să caute drumul, mai pierdea o zi până 
să-l găsească, şi asta cu puţin noroc. 

- Îmi vine să cred că e pe undeva aproape de capătul celălalt, murmură 
el. Tot Turnul ăsta se înalţă parcă cu spatele. Până una-alta, aş face mai 
bine să mă iau după lumini. 

Porni de-a lungul coridorului, de data asta însă încet, tot mai fără 
tragere de inimă cu fiecare pas. Groaza începea din nou să pună 
stăpânire pe el. Nici un alt zgomot nu se auzea, în afara de clipăitul 
paşilor lui, care devenea tot mai puternic din pricina ecoului, ca şi când 
nişte palme mari loveau piatra. Stârvurile; pustiul; pereţii negri şi jilavi, 
de pe care parcă picura sânge; teama de moartea neaşteptată care pândea 
din intrândurile uşilor sau din umbră; şi dincolo de toate închipuirile din 
mintea lui, duşmănia de la poartă, care aştepta şi veghea; aproape că era 
mai mult decât putea el să îndure, oricât s-ar fi străduit. O luptă - mă rog, 
fără prea mulţi duşmani deodată - ar fi fost mai bine venită decât această 
nesiguranţă îngrozitoare şi amenințătoare. Ca să uite de sine, se îndârji 
să se gândească la Frodo, care cine ştie unde zăcea în acel loc îngrozitor, 
legat fedeleş sau rănit, sau poate chiar mort. Îşi continuă drumul. 

Lăsase lumina torţelor în urmă şi ajunsese la o uşă mare şi arcuită, la 
capătul coridorului, care nu era altceva decât partea interioară a intrării 
subpământene, aşa după cum bine bănuise, când de undeva de foarte 
sus răsună un înfiorător țipăt gâtuit. Sam se opri ca împietrit. Auzi paşi 
care se apropiau. Cineva cobora în mare fugă de undeva de deasupra, pe 
nişte scări care răsunau de ecou. 

Voința lui se dovedi prea slabă şi prea înceată pentru a-i ţine mâna în 
loc. Cât ai clipi trase lanţul afară şi se încleşta pe Inel. Dar Sam nu şi-l 
petrecu pe deget; căci chiar când îl strângea la piept, îl auzi pe orc zuru- 
ind la vale. Sărind dintr-o deschizătură neagră din dreapta, orcul porni 
în goană chiar spre el. Ajuns la vreo şase picioare de Sam, îşi înălţă capul 
şi-l zări; Sam îi auzi respiraţia gâfâită şi văzu sclipirea din ochii injectaţi. 
Orcul se opri ca trăsnit. Căci ceea ce avea în faţa lui nu era un hobbit mic 
şi speriat, chinuindu-se să ţină sabia fără să-i tremure mâna: ci o formă 
nemaipomenit de mare şi de tăcută, învelită într-o umbră cenuşie, care se 
desena amenințătoare pe lumina tremurătoare din spatele ei; într-o mână 
ţinea o sabie, a cărei lucire în sine îi provoca o durere amarnică, iar 
cealaltă mână îi era încleştată la piept, dar ţinea ascunsă în ea o primejdie 
fără nume, vestitoare de putere şi prevestitoare de moarte. 

În prima clipă, orcul se chirci, ca în clipa următoare să scoată urlet înfi- 
orător de teamă, să facă stânga-mprejur şi să fugă înapoi unde a venit. 
Nicicând vreun câine n-a prins mai mult curaj când duşmanul o şterge 
cu coada între picioare, ca acum Sam în faţa acestei fugi neaşteptate. Cu 
un strigăt ţâşni în urma lui. 

- Da! Războinicul elf este liber! Vin. Numa’ arată-mi drumul dacă nu 
vrei să te jupoi de viu! 


1008 


Orcul însă era la el acasă, sprinten nevoie mare şi bine hrănit. Sam era 
străin de locul acela, flămând şi frânt de oboseală. Treptele erau înalte, 
abrupte, şerpuitoare. Încât Sam începu curând să gâfâie. Orcul se făcu 
iute nevăzut, iar paşii lui nu se mai auzeau decât palid, un lipăit ce urca 
tot mai sus. Când şi când mai scotea un urlet, pe care ecoul îl purta din 
zid în zid, dar curând şi aceste sunete încetară. 

Sam urcă târâş-grăpiş mai departe. Simţea că e pe drumul cel bun, din 
care pricină era mult mai în apele lui. Vâri Inelul în sân, strânse cureaua. 

- Măi să fie! mormăi ei. Păi dacă pe toţi îi muşcă strechea când dau cu 
ochii de mine şi de Sting, aş zice că e chiar mai bine decât mi-am dorit. 
Oricum, din câte-am văzut, Shagrat, Gorbag şi ai lor mi-au făcut aproape 
toată treaba. Şi-mi vine să cred că în afară de şobolănelul ăla speriat n-a 
mai rămas nici unu’ viu pe-aici! 

La aceste vorbe se opri brusc, parcă s-ar fi izbit cu capul de-un zid de 
piatră. Căci înţelesul deplin a ceea ce tocmai spusese îl lovi ca o măciucă. 
N-a mai rămas nici unul viu! Al cui fusese acel îngrozitor urlet de 
moarte? 

- Frodo! Frodo! Stăpâne! strigă el aproape hohotind. Ce mă fac dacă te- 
au răpus? Uite că vin, vin până sus, în sfârşit, să văd ce-am de făcut. 

Şi urcă, urcă tot mai sus. Era întuneric, doar la câte o cotitură ardea o 
torță, sau în dreptul unei deschizături ce ducea la alte caturi, şi mai în- 
alte, ale Turnului. Încercă să ţină socoteala treptelor, dar după două sute 
le pierdu şirul. Acum înainta fără zgomot; căci i se părea că aude nişte 
voci undeva deasupra, încă destul de departe. Care va să zică mai erau 
în viaţă şi alții, în afară de şobolanul ăla. 

Şi pe neaşteptate, tocmai când simţea că nu mai are putere sa respire şi 
nici să-şi mai îndoaie genunchii, treptele se sfârşiră. Se opri şi el şi 
rămase nemişcat. Vocile se auzeau tare, din apropiere. Sam se uită în jur. 
Urcase chiar până pe acoperişul plat al celui de-al treilea şi cel mai de sus 
cat al Turnului; un spaţiu deschis, lat de vreo douăzeci de metri, 
înconjurat de-un parapet puţin înalt. Scara se termina într-o cămăruţă 
boltită, chiar în mijlocul acoperişului, cu nişte uşi joase care dădeau spre 
est şi spre vest. La răsărit, Sam văzu câmpia Mordorului, departe jos, 
întinsă şi acoperită de întuneric, iar în zare muntele arzând. O nouă 
răscolire îi frământa puţurile adânci, iar râurile de foc străluceau atât de 
sălbatic, încât chiar şi la acea depărtare, de multe mile, pălălaia strălu- 
mina cu o licărire roşiatică vârful turnului. Spre apus, vederea se oprea la 
baza măreţului foişor construit în partea din spate a acestei curţi sus- 
pendate, îndreptându-şi cornul mult peste creasta munţilor încon- 
jurători. Un ochi de geam răsfrângea lumina. Uşa foişorului era la mai 

puţin de zece yarzi de unde stătea Sam. Era deschisă, dar înăuntru era 
întuneric şi tocmai din acea întunecime răzbăteau vocile. 

La început Sam nu le ascultă; ieşi în pragul uşii răsăritene şi se uită 
înjur. I-a fost de ajuns o privire ca să-şi dea seama că aici se dăduse lupta 
cea mai grea. Hoituri peste hoituri de orci sau de capete şi mădulare 
retezate. Locul duhnea a moarte. Un mârâit, urmat de o lovitură şi un 
strigăt, îl făcu să sară înapoi la adăpostul cămăruţei. O voce de orc 
izbucni mânioasă. Sam o recunoscu de îndată, aceeaşi voce aspră, bru- 
tală, rece. Era a lui Shagrat, Căpitanul Turnului. 

- Zici că nu te mai duci, hă? Naiba să te ia, Snaga, vierme împuţit! 
Dacă-ţi închipui că-s chiar atât de hodorogit ca să poţi să mă iei peste pi- 
cior, greşeşti amarnic. Vino numa'ncoa şi vezi tu cum îţi scot ochii aşa 
cum i-am scos şi lu’ Radbug mai adineaori. Las’ că vezi tu cum mă so- 
cotesc cu tine. Numa’ să vină băieţii ăia: la Shelob te trimit învârtindu-te. 

- N-or să vină până nu crapi tu, răspunse Snaga ursuz. [i-am zis de 
două ori pân-acu' că porcu ăla a lu’ Gorbag a ajuns primu’ la Poartă, nici 
unu' d-a noşti n-a ieşit. Nu ş' cum s-a făcut de-au scăpat Lagduf şi Muz- 
gash, da’ i-au doborât. Am văzut de la o fereastră, zău. Ei au fost ultimii. 

- Atunci trebuie să te duci. Eu oricum trebuie să rămân aici. Numa’ că- 
s rănit. Foasele Negre să-l înghită pe împuţitu' ăla de răzvrătit Gorbag! 
Vocea lui Shagrat se pierdu într-o ploaie de sudalme şi blesteme. l-am 
dat mai mult decât mi-am dat mie, şi el m- înjunghiat, gunoiu' naibii, 
înainte să apuc să-l gâtui. Te duci, auzi, sau te sfârtec de viu! Trebuie să-i 
dai de ştire lui Lugburz, altfel pe amândoi ne pasc Foasele Negre. Da, da, 
şi pe tine. N-ai să scapi pitindu-te aici. 

- Nu mai cobor nici mort scările alea cu toată căpitănia ta cu tot, bodo- 
găni Snaga. Ne! Ţine-ţi labele la fereală de jungher de nu vrei să te 
trezeşti c-o săgeată-n pântece. N-o să mai fii tu căpitan multă vreme când 
or auzi Ei ce s-a petrecut aici. M-am luptat pentru Turn cu duhorile alea 
de şobolani din Morgul şi v-aţi băgat voi doi, căpitani sadea, să mătrăşiţi 
totu’, scărmănându-vă din pricina prăzii ăleia. 

- Gata, mi-a ajuns, mârâi Shagrat. Aveam de îndeplinit o poruncă. 
Gorbag a început totu’ când a încercat să şterpelească frumuseţea aia de 
cămaşă. 

- Păi atât te-ai dat că eşti mare şi tare că l-ai scos din ţâţâni. Avea oric- 
um mai multă minte decât tine. Nu o dată ţi-a zis că a' mai primejdioasă 
din iscoadele astea e încă liberă, da’ n-ai vrut s-asculţi şi pace. Şi nici acu’ 
nu vrei s-asculți. Gorgar avea dreptate să m-asculte pe mine. Mişună pe- 
aici un războinic d-ăla mare, un elf d-ăla setos de sânge, sau un tark din 
ăia împuţiţi. Vine-ncoa'”, ascultă-mă pe mine. Ai auzit clopotu'. A trecut 

de Veghetori, ş-asta-i treabă de-a tarkilor. E pe scări şi pân’ nu se dă jos d- 
acolo eu nu cobor. Nici d-aca-i fi nazgûl n-aş cobori. 

- Care va să zică aşa stă treaba? urlă Shagrat. Adică faci asta şi nu faci 
aia? Şi când o fi să vină ăla, o ştergi frumuşel şi mă laşi? Ne, n-ai s-o faci! 
întâi îţi viermuiesc eu burdihanu' de n-ai să-l poţi duce. 

Orcul mai mic ţâşni pe uşa foişorului. În urma lui ieşi Shagrat, o mata- 
hală de orc, cu braţe lungi care atingeau podeaua din pricină că alerga 
încovoiat de spate. Însă unul dintre braţe atârna fără viaţă şi părea să 
sângereze; celălalt ţinea strâns o boccea mare şi neagră. În lumina roşie 
din vârful turnului, Sam, care stătea ascuns în spatele uşii de la scară, 
apucă să-i vadă chipul hain atunci când trecu pe lângă el: era crestat, par- 
că fusese sfâşiat cu ghearele, şi mânjit de sânge; din colții lui ieşiţi în 
afară picura salivă; iar gura îi era rânjită ca un bot de fiară. 

Din ascunzătoarea lui, Sam văzu cum îl vânează Shagrat pe Snaga în 
jurul acoperişului, până când, ferindu-se de matahală, orcul mai mic se 
repezi cu un scheunat înapoi în foişor şi se făcu nevăzut. Shagrat se opri 
din fugă. Pitulat în spatele uşiţei dinspre răsărit, Sam îi zări lângă para- 
pet, gâfâind şi chinuindu-se să-şi încleşteze şi să-şi descleşteze laba 
stângă. Puse bocceaua jos şi cu laba dreaptă scoase un cuţit cu lama lun- 
gă şi roşie şi scuipă pe ea. Se apropie şi mai mult de parapet, se aplecă 
peste el şi privi în jos, la curtea exterioară, aflată mult sub ei. Strigă de 
două ori, dar nu primi răspuns. 

Deodată, în timp ce Shagrat stătea aplecat cu spatele la acoperiş, Sam 
văzu uluit că unul dintre trupurile răstignite pe jos se mişcă. Se târa. 
Întinzând o labă, înşfacă bocceaua. Se chinui să se ridice în picioare. În 
cealaltă labă ţinea o suliță cu vârful lat şi coadă scurtă, frântă. Era 
pregătit să o înfigă. Dar chiar în acea clipă îi scăpă un sâsâit printre dinţi, 
un suspin de durere sau de ură. Cu iuţeala şarpelui, Shagrat alunecă într- 
o parte, se răsuci şi înfipse lama cuţitului în grumazul duşmanului. 

- Te-am prins, Gorbag)! strigă el. N-ai crăpat de tot, hă? Ia să isprăvesc 
acu’ ce-am început. 

Sări cu picioarele pe trupul căzut şi îl calcă şi-l tescui cu furie, 
aplecându-se când şi când ca să-l înjunghie şi să-l sfârtece cu jungherul, 
în sfârşit, mulțumit de ispravă, îşi dădu căpăţâna pe spate şi lăsă să-i 
scape din gâtlej un urlet triumfător, bolborosit şi dătător de fiori. Apoi 
linse lama, o prinse între dinţi şi, luându-şi bocceaua, se îndreptă ş- 
chiopătând spre uşa scărilor, care era mai aproape de el. 

Sam n-avea timp să stea pe gânduri. Ar fi putut să se furişeze afară pe 
cealaltă uşă, dar nu fără să fie văzut; şi nici nu ar fi putut să se joace mul- 
tă vreme de-a pisica şi şoarecele cu orcul acesta înfiorător. Astfel că făcu 

ceea ce poate era cel mai bun lucru pe care-l putea face: cu un strigăt sări 
afară din ascunzătoare, chiar în faţa lui Shagrat. Acum nu mai strângea 
Inelul în pumn, dar îl avea acolo, o putere ascunsă, o ameninţare ce ţinea 
sub obroc pe toţi sclavii Mordorului; iar în mână se afla Sting, şi sclipirea 
tăişului orbi ochii orcului precum scăpărarea stelelor haine din îngroz- 
itoarele meleaguri ale elfilor, care umpleau de coşmaruri nopţile tuturor 
celor din neamul său şi îi făceau să tremure de frică. Unde mai pui că 
Shagrat nu putea şi să lupte şi să nu lase din labă comoara. Se opri şi 
rânji, dezvelindu-şi colții. Şi încă o dată sări într-o parte, aşa cum fac or- 
cii, iar când Sam se repezi la el, ridică bocceaua drept scut. Dar şi drept 
armă, căci îşi izbi cu putere vrăjmaşul în faţă. Sam se clătină sub lovitură 
şi, până să apuce să se descebelească din ameţeală, Shagrat trecu pe 
lângă el şi se năpusti pe scări în jos. 

Sam fugi după el blestemând, însă nu ajunse departe. Căci gândul la 
Frodo îi reveni în minte şi îşi aminti că celălalt orc se întorsese în foişor. 
larăşi trebuia să facă o alegere cumplită şi nu avea vreme să 
cumpănească la ea. Dacă Shagrat izbutea să iasă, curând avea să 
găsească ajutoare şi să se întoarcă. lar dacă se lua pe urmele lui, cine ştie 
ce era în stare să facă celălalt orc acolo sus. Şi poate că nu-l mai prindea 
pe Shagrat, sau chiar cădea răpus de el. Făcu iute stânga-mprejur şi fugi 
înapoi pe scări în sus. 

„Mă tem că iar am zbârcit-o, oftă el. Treaba mea însă e să urc mai întâi 
până sus de tot, orice s-ar întâmpla după aceea.” 

Acolo jos Shagrat cobora scările sărind din treaptă-n treaptă, ieşea în 
curte şi trecea de poartă, purtând cu sine povara sa prețioasă. Dacă Sam 
l-ar fi putut vedea şi ar fi ştiut ce suferință avea să aducă fuga orcului, 
poate că l-ar fi părăsit curajul. Acum însă nu se gândea la altceva, decât 
la ultima etapă din căutarea lui. Se apropie prudent de uşa foişorului şi 
păşi înăuntru. Nimeri în beznă. Dar curând ochii lui scormonitori 
desluşiră o lumină firavă undeva în dreapta. Venea de la o deschizătură 
înspre o altă scară, întunecoasă şi îngustă: părea să urce în spirală, ur- 
mând peretele interior al zidurilor circulare ale foişorului. Undeva sus 
licărea o faclă. 

Sam începu să urce tiptil. Ajunse la o torţă înfiptă într-un suport 
deasupra unei uşi în stânga lui, în dreptul unei deschideri ce folosea ca 
fereastră şi dădea spre apus: unul dintre ochii aceia roşii pe care-l zărise 
împreună cu Frodo de jos, de la gura tunelului. Sam trecu repede de uşă 
şi urcă iute spre al doilea cat, stăpânit de teama că putea fi atacat şi că 
acu-acu are să simtă din spate degete sugrumătoare încleştându-se pe 
gâtul lui. Ajunse la o fereastră ce dădea spre răsărit şi la o a doua torţă 

deasupra uşii care dădea într-un coridor străbătând foişorul pe la mijloc. 
Uşa era deschisă, iar coridorul nu era luminat decât de torţa cu limbi 
tremurătoare şi de lucirea roşie de afară, filtrată prin crăpătura ferestrei. 
Aici însă se oprea scara, nu urca mai departe. Sam se furişă în coridor. 
De o parte şi de alta, câte o uşă scundă, închise şi zăvorite amândouă. Nu 
se auzea nici un sunet. 

- O fundătură, murmură Sam; şi-am mai şi urcat până aici! Ăsta nu 
poate fi vârful turnului. Şi ce-am să fac? 

Cobori în fugă la catul de jos, încercă uşa. Nu se clintea. Urcă iar în 
fugă; sudoarea îi curgea de pe faţă. Simţea că fiecare minut era preţios, şi 
uite cum le pierdea unul câte unul; şi nu putea face nimic. Nu-i mai păsa 
de Shagrat sau de Snaga sau de alt orc prăsit vreodată. Nu-şi dorea decât 
să fie cu stăpânul său, să-i mai vadă o dată chipul sau să-i mai atingă o 
dată mâna. 

Într-un târziu, vlăguit şi simțindu-se înfrânt fără speranţă, se aşeză pe 
o treaptă puţin mai jos de intrarea în coridor, şi-şi aplecă fruntea în 
palme. Era o linişte înfiorătoare peste tot. Torța care arsese cu flacără 
mică încă de când sosise el acolo pâlpâi şi se stinse; simţi cum întunericul 
îl acoperă ca un val uriaş. Şi atunci, spre propria lui uluială, în locul acela 
care era sfârşitul lungii lui călătorii şi al durerii sale, stârnit de-un 
simţământ al inimii pe care nu-l putea răspica, Sam începu să cânte. 

Vocea lui suna subţire şi tremurătoare în turnul rece şi întunecos: 
vocea unui hobbit pierdut şi istovit, pe care nici un orc care s-ar fi putut 
s-o audă n-ar fi luat-o drept vocea limpede a unui senior elf. Sam îngâna 
melodii vechi de-ale copiilor din Comitat, frânturi din cântecele domnu- 
lui Bilbo, ce-i veneau în minte asemenea unor întrezăriri palide ale locur- 
ilor de acasă. Şi deodată, o putere reînnoită se trezi în el, vocea îi răsună 
limpede, şi vorbe născocite de el fără trudă se legară în stanţe potrivite 
cântării simple. 


De-acum, în Primăvară, prin şesuri apusene 
pot flori să înflorească, pot muguri să răsară, 
Şi apele să curgă prin verzile poiene 

Şi vesele cinteze să cânte-n zarea clară. 

Ori poate-s nopţi senine cu fagi în legănare 
ce poartă-n rămurişuri ca albe nestemate 

a elfilor coroană cu-mpodobiri stelare 
ca-ntr-o poveste spusă din lumi îndepărtate. 
Doar eu sunt la sfârşitul călătoriei mele 

Şi stau în întuneric, parcă în gropi adânci, 

dincolo şi de turnuri înalte, mândre, grele, 
dincolo şi de munţii încremeniţi în stânci. 
Dar Soarele răsare pe-o cale negreşită 

Şi Stele sting în ceruri din veci acelaşi glas - 
de-aceea nu voi spune că ziua e sfârşită 

Şi Stelelor eu nu le voi spune bun-rămas. 


- Dincolo de toate turnurile puternice şi înalte, începu el din nou, dar 
se opri brusc. Parcă a auzit o voce firavă, răspunzându-i. Acum nu mai 
auzea nimic. Ba da, ceva-ceva, dar nu voce. Paşi care se apropiau. Şi 
acum se deschidea încet o uşă în coridorul de deasupra; balamalele 
scârţâiră. Sam se făcu mic şi ascultă. Uşa se închise cu un bufnet surd şi 
răsună o voce mârâită de orc care strigă: 

- Hei! Tu ăla de colo, şobolan de băligar ce eşti! Isprăveşte cu chiţcăit- 
urile că de nu vin la tine şi n-o să-ţi pice bine. M-auzi? 

Nici un răspuns. 

- Aşa te vreau, grohăi Snaga. Da’ ia să vin eu să văd ce cloceşti tu 
acolo. 

Balamalele scârţâiră din nou; trăgând cu ochiul de după colţul intrării 
în coridor, Sam zări o pâlpâire de lumină în cadrul unei uşi deschise şi 
forma întunecată a unui orc ce tocmai ieşea. Parcă ducea o scară cu el. 
Aha, se dumiri Sam într-o clipită: în încăperea cea mai de sus a turnului 
se ajungea printr-un chepeng în tavanul coridorului. Snaga împinse 
scara în sus, o propti şi urcă, dispărând din vedere. 

Sam auzi cum se trage un zăvor şi apoi din nou vocea aceea hidoasă. 

- Şezi chitic, c-altfel o păţeşti! Nu mai ai tu mult de trăit în pace, ascultă 
la mine; da’ dacă nu vrei să-ncepem de-acu' distracţia, tine-ţi fleanca, 
auzi? Şi-asta ca să ţii minte ce ţi-am zis! 

Se auzi ceva ca un plesnet de bici. 

La acest zgomot, mânia din sufletul lui Sam se preschimbă dintr-o 
dată într-o adevărată furie. Sări în picioare, fugi şi urcă scara ca o mâţă. 
Capul îi ieşi în mijlocul podelei unei încăperi largi. De tavan atârna o 
lampă roşie; crestătura îngustă a ferestrei dinspre apus era undeva sus şi 
întunecată. Ceva zăcea pe podea, lângă peretele de sub fereastră, dar 
deasupră-i era aplecată o formă neagră, orcească. Forma asta înălţă biciul 
a doua oară, numai că şfichiul nu se mai abătu. 

Cu un strigăt şi strângând pe Sting în pumn, Sam sări pe podea. Orcul 
se răsuci, dar înainte să apuce să facă vreo mişcare, Sam îi despică de 
braţ laba în care ţinea biciul. Urlând de durere şi de frică, însă şi disperat, 
orcul se aruncă spre Sam cu capul înainte. A doua lovitură a lui Sam 

nimeri mult în lături şi îl făcu să-şi piardă echilibrul, încât Sam căzu pe 
spate, agăţându-se de orcul care se împiedică de el şi căzu şi el. Dar 
înainte să apuce să se ridice în picioare, Sam auzi un strigăt şi o bufn- 
itură. În graba lui nebunească, orcul călcase pe treapta de sus a scării şi 
se prăvălise prin gaura chepengului. Sam nici nu se mai sinchisi de el, ci 
se repezi la silueta ghemuită pe podea. Era Frodo. 

Gol puşcă, zăcea ca leşinat pe o grămadă de zdrenţe jegoase: un braţ îi 
era ridicat, pentru a-şi feri capul, iar pe o parte a trupului se vedea o ur- 
mă urâtă a plesnei biciului. 

- Frodo! Domnu’ Frodo, dragu’ meu! strigă Sam aproape orbit de lac- 
rimi. Sunt eu, Sam, am venit! îşi ridică stăpânul pe jumătate Şi-l strânse 
la pieptul său. 

Frodo deschise ochii. 

- Oare visez încă? murmură el. Dar celelalte vise au fost îngrozitoare. 

- Nu visaţi câtuşi de puţin, stăpâne. E de-adevăratelea. Eu sunt. Am 
venit. 

- Nu-mi vine să cred, spuse Frodo, agăţându-se de el. Adineaori era un 
orc aici, cu un bici, şi deodată se preschimbă în Sam! Înseamnă că n-am 
visat când am auzit cântecul ăla acolo jos şi când am încercat să răspund? 
Tu ai fost? 

- Chiar eu, domnu' Frodo. Aproape că nu mai aveam nici o nădejde. 
Nu vă puteam găsi. 

- Ei, Sam, dragul meu Sam, acum m-ai găsit, spuse Frodo şi se lăsă 
moale în braţele blânde ale lui Sam, şi închise ochii aşa ca un copil care 
şi-a găsit liniştea după ce un glas ori o mână dragă i-a alungat spaimele 
nopții. 

Lui Sam îi venea să şadă aşa la nesfârşit, în starea aceea de neţărmurită 
fericire; dar nu-i era îngăduit. Nu-i era de ajuns că-şi găsise stăpânul, 
acum trebuia să încerce să-l salveze. Îl sărută pe Frodo pe frunte. 

- Haide! Treziţi-vă, domnu’ Frodo! spuse încercând să pară la fel de 
vesel ca atunci când dădea la o parte perdelele în Fundătura, în di- 
mineţile de vară. 

Frodo oftă, se ridică în capul oaselor şi întrebă: 

- Unde suntem? Cum am ajuns aici? 

- N-avem timp de poveşti, domnu' Frodo, până nu ajungem în altă 
parte. Da' sunteţi în vârful turnului ăluia pe care l-am zărit împreună de 
acolo de jos, de la intrarea în tunel, înainte să vă răpească orcii. Când s-a 
întâmplat asta nu pot spune. Să fi trecut o zi, dacă nu şi mai bine. 

- Numai atât? făcu Frodo mirat. Mie îmi pare că au trecut nu ştiu câte 
săptămâni. Dar de-om avea răgazul, va trebui să-mi povesteşti pe- 


1015 


ndelete. M-a lovit ceva, nu-i aşa? şi am căzut în întunecime şi în vise 
groaznice şi când m-am trezit a fost încă şi mai rău. Numai orci peste tot 
în jurul meu. Din câte-mi amintesc, îmi turnau pe gât o licoare înfi- 
orătoare care mă ardea. M-am limpezit la minte, dar mă dureau toate 
cele şi eram vlăguit. M-au dezbrăcat de toate hainele; după care au venit 
două ditamai dihăniile şi m-au descusut şi iar m-au descusut, de 
simţeam că-mi pierd minţile, stăteau aplecate asupra mea, desfătându-se 
cu chinurile mele şi pipăind tăişul jungherelor. N-am să le pot niciodată 
uita ghearele şi ochii. 

- N-o să le uitaţi dacă o să tot vorbiţi despre ele, domnu’ Frodo. Şi dacă 
nu vrem să le mai vedem, cu cât o ştergem mai repejor de-aici, cu atât 
mai bine. Puteţi merge? 

- Da, pot, spuse Frodo, ridicându-se încet în picioare. Nu-s rănit, Sam. 
Doar că mă simt tare istovit şi mă doare uite-aici. 

Îşi duse mâna la spate, deasupra umărului stâng. Se ridică în picioare 
şi lui Sam i se păru că era înveşmântat tot în flăcări: pielea lui Frodo era 
ca purpura în lumina lămpii de deasupra. Frodo măsură încăperea de 
două ori în sus şi-n jos. 

- Acum e mai bine! spuse cu ceva mai mult curaj în voce. Nu- 
ndrăzneam să mă mişc atunci când eram lăsat singur sau când venea un- 
ul dintre paznici. Şi după aia au început urletele şi păruiala. Dihăniile 
alea mari se ciorovăiau, pare-mi-se. Din pricina mea şi a lucrurilor mele. 
Zăceam acolo îngrozit. Şi după aia s-a lăsat o tăcere de moarte şi asta a 
fost şi mai cumplit. 

- Da, s-au ciorovăit, aşa se pare. Vreo două sute de jivine de-alea scâr- 
boase trebuie c-au fost aici. Cam mulţi pentru Sam Gamgee, s-ar putea 
zice. Da’ treaba cu răpusu' au dus-o ei la bun sfârşit. Noroc chior, trebuie 
să recunosc, numai că povestea e prea lungă să v-o povestesc d'a fir-a- 
păr, până n-om ieşi de-aici. Să vedem acum ce-i de făcut. Doar n-o să 
umblaţi gol-puşcă prin Tărâmul Negru, domnu’ Frodo. 

- Mi-au luat totul, Sam. Tot ce-aveam. Înţelegi? Totul! Frodo se ghemui 
din nou la podea, cu capul plecat, copleşit de disperarea pe care i-o 
treziseră propriile sale cuvinte, căci îşi dădu seama deodată de pro- 
porţiile dezastrului. Căutarea a dat greş, Sam. Chiar şi dacă ieşim de-aici, 
nu putem scăpa. Numai elfii pot scăpa. Departe, departe, dincolo de 
Pământul de Mijloc, departe peste Mare. Dacă şi aceea e destul de mare 
ca să-i ferească de Umbră. 

- Nu, domnu' Frodo, n-au luat chiar tot. Şi n-a dat greş, nu încă. L-am 
luat, domnu' Frodo, să-mi fie cu iertare. Şi l-am păstrat bine. E la gâtul 

meu acum, şi tare mă mai împovărează. Sam scotoci în sân după lanţ şi 
Inel. Da’ gândesc că trebuie să-l luaţi înapoi. 

Acum că sosise această clipă, Sam nu se prea arăta dispus să-i dea 
stăpânului său Inelul înapoi şi o dată cu el şi povara purtării lui. 

ÎI ai? întrebă Frodo ca trăsnit. ÎI ai aici? Sam, eşti o minune! În clipa ur- 
mătoare, şi în mod cu totul ciudat, vocea lui se schimbă. Dă-mi-l! strigă 
el, ridicându-se în picioare şi întinzând spre Sam o mână tremurătoare. 
Dă-mi-l imediat! N-ai voie să-l ai! 

- Am înţeles, domnu’ Frodo, spuse Sam oarecum speriat. Uitaţi-l! 
Trase încet Inelul din sân şi scoase lanţul peste cap. Dar acum vă găsiţi în 
Ţara Mordor, stăpâne; şi când o fi să ieşiţi o să vedeţi Muntele Cumplit şi 
toate celelalte. O să vedeţi că Inelul e tare primejdios aici şi tare greu de 
dus. Dacă-i prea greu, aş putea să vă ajut să-l duceţi, ce ziceţi? 

- Nu, nu! strigă Frodo, smulgând Inelul şi lanţul din mâna lui Sam. 
Nu, n-ai s-o faci, tâlharule! Gâfâia şi se holba la Sam cu ochi măriţi de 
frică şi duşmănie. Şi deodată, strângând Inelul în pumnul încleştat, 
rămase înmărmurit. Parcă i se risipea o ceaţă de pe ochi; îşi trecu o mână 
peste fruntea ce-l durea. Nălucirea aceea hidoasă i se păruse atât de 
reală, aşa buimăcit cum încă mai era din pricina rănii şi a fricii. Chiar în 
faţa ochilor săi, Sam se preschimbase din nou într-un orc, care privea 
pofticios la comoara lui şi încerca să i-o ia, o jivină mică şi scârbavnică, 
cu ochi lacomi şi gură băloasă. Dar năluca pierise. În faţa Iui era Sam, în- 
genuncheat, cu chipul schimonosit de durere, ca şi când ar fi fost în- 
junghiat în inimă; din ochi îi ţâşneau râuri de lacrimi. 

- Ah, Sam! strigă Frodo. Ce-am spus? Ce-am făcut? Te rog, iartă-mă! 
După tot ce-ai făcut tu! Puterea asta îngrozitoare a Inelului e de vină. Ah, 
ce mi-aş dori să nu fi fost găsit niciodată, niciodată. Dar să nu-ţi faci griji 
din pricina mea, Sam. Trebuie să port povara până la sfârşit. Altminteri 
nu se poate. Nu poţi să te pui între mine şi soarta asta. 

- Bine, domnu' Frodo, spuse Sam, ştergându-se cu mâna la ochi. Am 
priceput. Da' pot încă să vă ajut, nu-i aşa? Trebuie să vă scot de-aici. 
Acum, pe loc, pricepeţi? Numa’ că vă trebuie nişte veşminte şi-o armă, 
după care ceva de-ale gurii. Hainele or să fie cel mai uşor de găsit. Şi 
pentru că suntem în Mordor, am face bine să ne îmbrăcăm după cum e 
portul pe-aici; oricum tot n-avem de-ales. Mă tem că va trebui să vă îm- 
brăcaţi cu haine orceşti, domnu’ Frodo. Şi eu aşijderea. E mai bine să ne 
potrivim la îmbrăcăminte dacă mergem împreună. Până una-alta, 
înveliţi-vă în asta! 

Sam desprinse mantia cenuşie din pafta şi i-o puse lui Frodo p umeri. 
Apoi îşi dădu raniţa jos din spinare şi o lăsă pe podea. O scoase pe Sting 
din teacă. Tăişul ei abia dacă licări. 

- Era să uit de asta, domnu’ Frodo! Nu au luat totul! Mi-aţi dat-o mie 
pe Sting, dacă mai ţineţi minte. Şi sticluța Doamnei. Le mai am pe 
amândouă. Dar mai lăsaţi-mi-le puţin, domnu’ Frodo. Trebuie să mă duc 
să văd ce mai găsesc. Rămâneţi aici. Mai umblaţi puţin ca să vă dez- 
morţiţi picioarele. Mă întorc degrabă. Nu va trebui să mă duc prea 
departe. 

- Fii cu băgare de seamă, Sam! Şi nu zăbovi! Or mai fi rămas în viaţă 
niscai orci şi stau la pândă. 

- Trebuie să-mi încerc norocul, spuse Sam. Se duse la gaura chepengu- 
lui şi dispăru în jos pe scară. Dar reapăru aproape imediat. Aruncă pe 
podea un cuţit cu lama lungă. Poate să aveţi nevoie de el, zise. A murit 
ăla de v-a biciuit. Şi-a frânt gâtu' cu graba aia a lui, aşa mi se pare. 
Acuma trageţi scara în sus, dacă puteţi, domnu' Frodo; şi n-o mai 
coborâţi decât când o să mă auziţi spunând parola. O să strig Elbereth. 
Cum spun elfii. Nici un orc n-ar rosti vorba asta. 

Frodo rămase o vreme şezând acolo şi tremurând, cu mintea bântuită 
de spaime cumplite. Apoi se ridică, se înfăşură strâns în mantia elfă şi, ca 
să-şi îndrepte mintea spre alte lucruri, începu să umble de colo-colo 
iscodind şi cercetând fiecare cotlon al închisorii lui. 

N-a trecut mult, cu toate că din pricina spaimei, lui i se păruse a fi tre- 
cut cel puţin un ceas, până auzi vocea lui Sam chemând în Şoaptă de jos: 
Elbereth, Elbereth. Frodo coborî scara uşoară. Sam urcă gâfâind, aducând 
pe cap o legătură mare. O lăsă să cadă la podea cu bufnet. 

- Haideţi, repejor, domnu' Frodo! A trebuit să răscolesc puţin până să 
găsesc ceva îndeajuns de mic pentru d-alde noi. O să trebuiască să ne 
descurcăm cu ce avem. Dar să ne grăbim. N-am dat peste nici un suflet 
viu şi n-am văzut nimic care să-mi dea de bănuit , numa’ că nu sunt în 
apele mele. Simt că locul ăsta e vegheat. De ce simt asta, nu ştiu, da’ 
treaba stă cam aşa: e ca şi cum unu’ din Călăreţii ăia înaripaţi şi îngroz- 
itori a dat târcoale pe-aici, undeva sus în beznă, unde nu poate fi văzut. 

Desfăcu legătura. Frodo privi cu scârbă la veşmintele dinăuntru, dar 
avea ce face: ori se îmbrăca, ori umbla despuiat. Era acolo o pereche de 
pantaloni lungi dintr-o țesătură păroasă, făcută din cine ştie ce blană je- 
goasă de animal, şi o tunică din piele soioasă. Le trase pe el. Peste tunică 
îmbrăcă o za din împletitură îndesată, cam scurtă pentru un ditamai or- 
cul, dar prea lungă şi grea pentru Frodo. Îşi strânse mijlocul într-un brâu 
de care era prinsă o teacă scurtă şi în aceasta din urmă se găsea o sabie cu 

lama lată. Sam adusese mai multe coifuri orceşti. Frodo găsi unul care i 
se potrivea destul de bine, o cască neagră cu marginea de fier şi cu inele 
de fier acoperite cu piele, pe care era pictat în roşu Ochiul Rău, deasupra 
apărătoarei de nas ce semăna cu un cioc. 

- Uniforma ălora din Morgul, din care purta şi Gorbag, era mai potriv- 
ită şi mai bine croită, spuse Sam, numa’ că nu s-ar face, zic eu, să ne 
ducem cu însemnele lor în Mordor, după tot ce s-a-ntâmplat aici. Aşa, 
domnu’ Frodo, ia să vă văd. Un orculeţ sadea, dacă nu-s prea îndrăzneţ - 
adică aşa aţi arăta dacă am izbuti să vă acoperim faţa cu o mască, dacă v- 
am lungi braţele şi v-am crăcăna picioarele. Uite aici ceva ce o să mai 
acopere din cacealma, zise Sam şi îi puse lui Frodo pe umeri o mantie 
neagră largă. Acum chiar sunteţi gata! Când plecăm luăm şi-un scut. 

- Şi tu, Sam? Ziceai că o să ne potrivim la haine. 

- Ştiţi, domnu’ Frodo, am stat şi am cugetat că nu ar fi bine să las aici 
lucrurile mele, şi nici nu le-am putea şterge urma. lar zaua asta orcească 
n-am cum s-o trag peste hainele mele, înţelegeţi? Aşa că o să mă acopăr, 
şi-asta-i tot. 

Se lăsă pe vine ca să împăturească mantia elfă. Făcu din ea un pacheţel 
neaşteptat de mic, pe care-l vârî în raniţa de pe podea. Se ridică, luă ran- 
iţa în spate, îşi puse un coif orcesc pe cap şi se înveli în altă mantie 
neagră. 

- Aşa! zise. Acum ne potrivim cât de cât. Şi trebuie s-o luăm din loc! 

- Nu pot să merg tot alergând, Sam, spuse Frodo cu un zâmbet timid. 
Ai aflat cumva dacă sunt hanuri pe drum? Sau ai uitat că mai trebuie să 
şi mâncăm şi să bem? 

- lertăciune, da’ am uitat! recunoscu Sam. Fluieră descumpănit. Bată- 
mă să mă bată, domnu’ Frodo, da’ după ce-aţi dispărut nici c-am mai ști- 
ut de foame şi sete! Nu ştiu de când n-am mai pus strop de apă ori 
fărâmă de mâncare în gură. Am uitat de toate astea tot încercând să vă 
găsesc. la staţi! Ultima oară când m-am uitat în raniţă încă mai aveam 
destul din pâinea şi merindele pe care ni le-a dat Căpitanul Faramir, ca 
să mă ţină pe picioare vreo două săptămâni la nevoie. Cât despre licoare, 
n-a mai rămas nici un strop din puţinul pe care-l mai aveam. N-o să ne 
ajungă nicicum la amândoi. Da’ orcii ăştia nu mănâncă şi ei, nu beau? Te 
pomeneşti că îşi duc zilele numa’ cu duhori şi otravă? 

- Ba mănâncă şi beau şi ei, Sam. Umbra care i-a adus pe lume e-n stare 
doar să batjocorească, nu şi să zămislească ceva nou cu de la sine putere. 
Aş zice că orcilor ăstora nu le-a dat viaţă. Ci doar i-a prăpădit şi i-a pocit; 
şi dacă e să trăiască, trebuie s-o facă asemenea oricărei alte vietăţi. Se 
mulţumesc şi cu apă puturoasă şi carne stricată dacă nu găsesc ceva mai 

bun, dar nici vorbă de otravă. Mi-au dat şi mie să mănânc, aşa că sunt 
mai întremat decât tine. Nu se poate să nu găsim ceva de-ale gurii pe- 
aici. 

- N-avem vreme de pierdut cu căutatul, protestă Sam. 

- Să ştii că lucrurile nu stau chiar atât de rău pe cât crezi. A dat şi peste 
mine puţin norocul cât ai fost tu plecat. N-au luat chiar totul, într-adevăr. 
Mi-am găsit traista cu mâncare printre zdrenţele de pe podea. Au întors- 
o cu fundu-n sus, de bună seamă. Da-mi vine să cred că nu le-a plăcut 
cum miroase şi cum arată lembasul, chiar mai puţin decât lui Gollum. L- 
au împrăştiat peste tot, l-au călcat în picioare, dar am reuşit să strâng 
fărâmele. Nu-i cu mult mai puţin decât ceea ce ţi-a rămas ţie. Însă mer- 
indele de la Faramir le-au luat toate şi mi-au spart butelca de apă. 

- Atunci asta e. Avem destul pentru început. Numa’ cu apa o să fie 
belea. De-acuma haideţi, domnu’ Frodo! S-o întindem, altfel nici un lac 
întreg de apă n-o să ne fie de folos! 

- Nu plecăm până nu îmbuci ceva, Sam. Nu mă urnesc de-aici. Uite, ia 
prăjitura asta elfească şi bea ce ţi-a mai rămas în butelcă! Toată povestea 
asta e atât de zadarnică, încât n-are rost să ne facem griji pentru ziua de 
mâine. Poate că nici n-o să mai fie o zi de mâine. Porniră, în sfârşit. După 
ce coborâră scara, Sam o luă şi o puse coridor, lângă trupul făcut 
grămadă al orcului mort. Scara cealaltă era cufundată în întuneric, dar de 
pe acoperiş se mai zărea încă strălucirea Muntelui, cu toate că începuse 
să se stingă, preschimbându-se într-un roşu-mohorât. Culeseră două scu- 
turi care le întregea costumaţia şi plecară mai departe. 

Pe scara cea mare de jos pasul lor şovăi. Încăperea aceea din vârful 
foişorului unde se reîntâlniseră le devenise aproape familiară: acum însă 
ieşiseră din nou la loc deschis, unde teroarea se furişa de-a lungul zidur- 
ilor. O fi părut totul mort în Turnul din Cirith Ungol, dar spaima şi răul 
mai sălăşluiau încă aici. 

Când ajunseră la uşa care da în curtea exterioară, se opriră. Chiar şi de 
acolo unde stăteau simțeau împotrivindu-li-se duşmănia Veghetorilor, 
formele acelea negre şi tăcute, aşezate de-o parte şi de alta a porţii prin 
care se întrezărea pălălaia din Mordor. Îşi croiră drum printre hoiturile 
hidoase şi cu fiecare pas pe care-l făceau înaintarea le era tot mai grea. 
Nici n-apucară să se apropie de bolta porţii, când fură siliţi să se opre- 
ască din nou. De-un deget de-ar fi încercat să meargă mai departe, nu 
făceau decât să-şi tortureze şi să-şi vlăguiască voinţa şi mădularele. 

Frodo nu avea putere pentru o astfel de bătălie. Se lăsă moale la 
pământ, murmurând: 

- Nu pot să merg, Sam. Simt că leşin. Nu ştiu ce m-a apucat. 

- Eu ştiu, domnu’ Frodo. Ţineţi-vă tare! Poarta e de vină. E ceva necur- 
at acolo. Da’ eu am pătruns prin ea şi am de gând să şi ies. Nu poate fi 
mai primejdios decât prima dată. Acum, haideţi! 

Sam scoase încă o dată din sân sticluţa elfă, dată de Galadriel. Parcă 
pentru a-i răsplăti curajul şi a da strălucire credincioasei lui mâini ma- 
ronii de hobbit care făptuise asemenea fapte vitejeşti, clondirul 
strălumină dintr-o dată, încât întreaga curte cufundată în umbră se lu- 
mină de o scăpărare orbitoare ca de fulger; numai că fulgerul acesta nu 
se stinse. 

- Gilthoniel, A Elbereth! strigă Sam. Fără să ştie de ce, gândul lui se în- 
torsese brusc la elfii din Comitat şi la cântecul care-l alungase din pădure 
pe Călărețul Negru. 

- Aiya denion ancalima! strigă Frodo din spatele lui. 

Puterea Veghetorilor se frânse la fel de neaşteptat ca o coardă întinsă 
care plesneşte. Şi cei doi hobbiţi aproape căzură în nas. În clipa ur- 
mătoare o rupseră la fugă pe poartă afară, printre cei doi coloşi aşezaţi, 
cu ochii lor scăpărători. Se auzi o trosnitură. Cheia de boltă a arcului 
porţii se prăbuşi aproape să le cadă în cap, zidul de deasupra se crăpă şi 
se nărui la pământ. Cât p'aci să-i îngroape de vii. Se auzi bătaia unui clo- 
pot şi dinspre Veghetori se înălță un vaiet ascuţit şi înfiorător. I se 
răspunse de sus, din întunecime Şi din cerul negru ca smoala o formă în- 
aripată se năpusti în jos ca o săgeată, sfâşiind norii cu un țipăt de groază. 

ne 


Tărâmul Umbrei 


S am mai avea atâta minte cât să vâre sticluța înapoi în sân. 

- Fugiți, domnu’ Frodo! strigă el. Nu, nu pe-acolo! E o scurtătură 
râpoasă peste perete. După mine! 

Fugiră în jos pe drumul ce pornea de la poartă. Din cincizeci de paşi, 
ocolind strâns o stană ieşită mult în afară, dispărură din raza de vedere a 
Turnului. Scăpaseră, de data asta. Se lipiră de stâncă, respirară adânc şi- 
şi apăsară piepturile cu mâinile. Cocoţat pe zid, lângă poarta prăbuşită, 
nazgûlul îşi trimitea în văzduh ţipetele vestitoare de moarte, făcând stân- 
cile să răsune de ecou. 

Cuprinşi de groază, hobbiții porniră împleticit mai departe. Curând 
drumul coti brusc din nou spre răsărit, aducându-i încă o dată, preţ de o 
clipă înfiorătoare, în dreptul Turnului. Străbătând cât puteau de iute bu- 
cata aia de drum, hobbiţii priviră peste umăr şi văzură uriaşa siluetă 
neagră țuțuiată pe meterez; apoi se prăvăliră printre pereţii mari de 
stâncă printr-un pripor ce cobora abrupt pentru a se uni cu drumul din- 
spre Morgul. Ajunseră la punctul de întâlnire a drumurilor. Nici urmă de 
orci şi nici nazgălul nu primise încă răspuns la strigătul lui; dar hobbiţii 
ştiau că tăcerea nu putea dura mult. Vânătoarea avea să înceapă din clipă 
în clipă. 

- N-o să reuşim, Sam. Dacă am fi orci adevăraţi, ar trebui să ne 
avântăm înapoi spre Turn, nu să fugim de el. Primul duşman cu care o să 
ne întâlnim o să ne recunoască pe loc. Trebuie să părăsim drumul ăsta 
într-un fel sau altul. 

- Da’ n-avem cum, decât dac-am fi înaripați. 

Feţele răsăritene ale munţilor Ephel Duath erau pieptişe, stâncile şi 
prăpăstiile prăvălindu-se în viroaga neagră cuprinsă între aceşti pereţi şi 
creasta interioară. Nu departe de locul de întâlnire a drumurilor, după 
încă un repeziş, un pod de piatră suspendat trecea peste hău, ducând 
drumul mai departe între ravenele şi grohotişurile Morgulului. 
Strângându-şi disperaţi puterile, Frodo şi Sam se repeziră pe pod; dar n- 

apucară să ajungă în partea cealaltă, când auziră semnalul de începere a 
vânătorii. Departe, în urma lor şi mult deasupra, pe coasta muntelui, se 
înălța ameninţător Turnul din Cirith Ungol, ale cărui pietre luceau stins. 
Dintr-o dată, clopotul său aspru răsună din nou, apoi se dezlănţui într-o 
rafală cutremurătoare. Cornii chemau. Şi de dincolo de capătul crestei 
răsunară strigăte de răspuns. În viroaga întunecată, feriţi de strălucirea 
orbitoare şi ucigătoare a Orodriinului, Frodo şi Sam nu puteau zări nim- 
ic în faţă, dar de-acum auzeau tropăitul picioarelor cu încălțări de fier, 
iar pe drum răsuna dupăitul repezit al copitelor. 

- Repede, Sam! Să trecem dincolo! strigă Frodo. 

Se căţărară pe parapetul jos al podului. Din fericire, coborâşul în viro- 
agă era scurt, căci coastele Morgaiului se înălţau aici până aproape la 
nivelul drumului; dar era prea întuneric pentru ca ei să-şi dea seama cât 
de adâncă era prăpastia. 

- Gata, domnu’ Frodo, am pornit-o, spuse Sam. Cu bine! 

Şi îşi dădu drumul la vale. Frodo îl urmă. Şi în timp ce se prăvăleau, 
auziră iureşul călăreţilor ce goneau peste pod şi răpăitul picioarelor or- 
ceşti care fugeau după ei. Dar Sam ar fi izbucnit în râs dacă ar fi îndrăzn- 
it. Căci, după toată frica lor că îşi vor frânge oasele în cine ştie ce stânci 
nevăzute, se pomeniră picând cu o bufnitură şi-un trosnet, la mai puţin 
de douăsprezece picioare mai jos, în ultimul lucru la care s-ar fi putut 
aştepta: o încâlcire de tufăriş spinos. Sam rămase pironit locului, 
sugându-şi încet mâna zgâriată. 

După ce se stinse şi ultimul zgomot al copitelor şi picioarelor, îndrăzni 
să şoptească: 

- Să fiu al naibii, domnu’ Frodo, da’ nu ştiam că în Mordorul ăsta poate 
creşte ceva! Da’ şi dac-aş fi ştiut, la aşa ceva nu m-aş f, gândit. Cum îi 
simt eu, spinii ăştia-s lungi de-un picior. Mi-au pătruns prin toate cele. 
Măcar de mi-aş fi pus cămaşa aia de zale pe mine! 

- Zaua orceasă nu te fereşte de ghimpii ăştia, spuse Frodo. Nici măcar 
pieptarul de piele nu-i mare scofală. 

Avură de furcă să iasă din desiş. Spinii şi mărăcinii erau tari ca drotul 
şi se agăţau de ei ca nişte gheare. Mantiile se sfâşiaseră şi se flenduriseră 
până să apuce ei să se descâlcească de acolo. 

- Şi acum în jos, Sam, şopti Frodo. Jos în vale, repede, apoi o luăm spre 
miazănoapte de cum găsim o cale. 

Ziua venea din nou peste lumea de afară şi departe, dincolo de ne- 
gurile Mordorului, Soarele se înălța peste orizontul răsăritean al Pămân- 
tului de Mijloc; aici jos însă întunericul era la fel de adânc ca noaptea. 
Muntele dospea în străfunduri şi îşi scuipa focurile afară. Strălucirea 


1023 


orbitoare pălea în stânci. Vântul răsăritean care suflase de când plecaseră 
ei din Ithilien părea să fi murit. Încet, cu trudă nemăsurată, începură să 
coboare, bâjbâind, împiedicându-se, ajutându-se de mâini, printre bo- 
lovani şi mărăcini şi vreascuri, prin umbrele oarbe, în jos, tot mai jos, 
până nu mai avură unde cobori. 

Se opriră, într-un sfârşit. Se aşezară alături, cu spatele la un bolovan. 
Erau leoarcă de sudoare amândoi. 

- Dac-ar fi să-mi dea Shagrat însuşi un pahar cu apă, i-aş strânge mâna, 
mormăi Sam. 

- Să nu spui aşa ceva! îl mustră Frodo. Nu faci decât să înrăutăţeşti şi 
mai mult lucrurile. 

Se întinse, ameţit, vlăguit, şi rămase tăcut o vreme. Mai apoi îşi adună 
puterile şi se ridică din nou în capul oaselor. Mare îi fu mirarea când de- 
scoperi că Sam adormise. 

- Trezeşte-te, Sam! Haide. E timpul să ne mai ostenim oleacă. 

Sam se chinui să se ridice în picioare. 

- Fir-aş să fiu! Cred c-am adormit. A trecut atâta vreme, domnu' Frodo, 
de când n-am mai avut parte de un somn ca lumea şi ochii mi s-au închis 
de la sine. 

Frodo mergea acum primul, încercând să ţină direcţia nordică, dibuind 
drumul printre bolovanii ce se îngrămădeau pe fundul marii ravene. 
Deodată se opri. 

- Zadarnic, Sam. Nu mai pot îndura. Cămaşa asta de zale, de ea 
vorbesc. Nu în starea în care mă aflu. Chiar şi vesta de mithril mi se 
părea grea când eram obosit. Asta e cu mult mai grea. Şi ce rost are s-o 
port? N-o să învingem dacă e să ne luptăm. 

- Numai că s-ar putea să trebuiască să ne luptăm. Şi mai sunt pietre pe 
lumea asta, şi săgeți rătăcite. Întâi şi-ntâi că Gollum ăla n-a crăpat. Nu-mi 
place să vă ştiu doar cu o bucăţică de piele acolo, între domnia voastră şi 
o lovitură de cuţit în noapte. 

- Uite ce-i Sam, băiat drag ce eşti. Sunt frânt de oboseală. Şi nu mi-a 
mai rămas nici o nădejde. Dar trebuie să încerc să ajung la Munte atâta 
vreme cât mai sunt în stare să mă mişc. Inelul mi-e de-ajuns povară. 
Greutatea asta în plus mă omoară. Trebuie s-o scot. Dar să nu crezi că 
sunt nerecunoscător. Nici nu vreau să mă gândesc la ce treabă 
scârbavnică te-ai înhămat printre hoiturile alea ca să găseşti zaua asta 
pentru mine. 

- Să nu vorbim despre asta, domnu' Frodo. Fiţi sănătos! Şi în cârcă v-aş 
duce dacă aş putea. Dezbrăcaţi-o! 

Frodo puse mantia deoparte, îşi scoase pieptarul de zale şi-l aruncă cât 
colo. Îl luă cu frig. 

- Ceva care să ţină de cald îmi trebuie mie acum, zise el. S-a făcut frig, 
mi-e teamă să nu răcesc. 

- Luaţi mantia mea, domnu’ Frodo. Sam desfăcu raniţa şi scoase 
dinăuntru mantia elfă. Ce ziceţi de asta, domnu’ Frodo? Vă înveliţi bine 
cu flendura aia orcească şi peste ea vă prindeţi brâul. După care puneţi 
mantia asta. Nu prea aduce ea a port orcesc, da’ o să vă ţină de cald; şi-aş 
cuteza să spun că o să vă ferească de rău mai bine decât orice platoşă. 
Doamna a făcut-o cu mâna ei. Frodo luă mantia, şi-o puse pe umeri şi o 
prinse cu agrafa. 

- Acum e mai bune! spuse el. Mă simt mai uşor. Pot să merg mai de- 
parte. Dar întunericul ăsta orb îmi pătrunde parcă în inimă. Ştii, Sam, 
când zăceam prizonier, am încercat să-mi amintesc de Coniaied şi de 
Cornu Împădurit şi de Râul care curge în moara din Hobbiton. Dar acum 
nu le pot vedea cu ochii minţii. 

- Ei poftim, domnu’ Frodo, cine-a pomenit acu’ de apă? Dacă Doamna 
ar putea să ne vadă ori să ne audă, i-aş zice: „Doamnă, Măria ta, nu vrem 
decât lumină şi apă: apa limpede şi lumina zilei, căci mai bune-s decât 
toate nestematele, să-mi fie cu iertăciune.” Da’ până-n Lórien e cale lun- 
gă, oftă Sam şi-şi flutură mâna spre înălțimile Ephel Dúath, ce nu puteau 
fi decât ghicite ca o negreală încă şi mai neagră pe un cer negru. 

Porniră din nou la drum. Nu merseră mult şi Frodo se opri din nou. 

- Pe deasupra noastră e un Călăreţ Negru, spuse el. ÎI simt. Mai bine să 
nu ne mişcăm o vreme. 

Se ghemuiră sub un bolovan mare, cu faţa îndreptată spre apus, şi 
rămaseră acolo tăcuţi. După un timp Frodo scoase un oftat de uşurare. 

- A trecut, spuse el. 

Se ridicară. În clipa următoare amândoi se holbau uimiţi. Departe, în 
stânga lor, spre miazăzi, pe un cer care devenea cenuşiu, începeau să se 
deseneze tot mai limpede contururile negre şi întunecate ale ţancurilor şi 
crestelor înalte ale marelui lanţ muntos, în spatele lor apăru o lumină 
care se întinse încet spre miazănoapte. În tăriile văzduhului se ducea o 
bătălie. Talazurile de nori erau alungate, marginile lor se zdrenţuiau sub 
suflarea unui vânt stârnit în lumea vie şi care se înălța în văzduh, 
măturând aburii şi perdelele de fum spre meleagul întunecat ce le era 
sălaş. Pe sub palele tot mai ridicate ale baldachinului mohorât, un fir de 
lumină timidă se furişă în Mordor precum o dimineaţă palidă prin 
fereastra zăbrelită a unei temnițe. 

- Ia priviţi, domnu’ Frodo! Priviţi! S-a schimbat vântul. Ceva se petrece 
acolo. Nu se-ntâmplă toate pe placul lui. Întunecimea lui începe să se ri- 
sipească în lumea de-afară. Ah, ce n-aş da să ştiu ce se întâmplă! 

Era dimineaţa zilei de cincisprezece martie şi peste valea Anduinului 
Soarele se ridica deasupra umbrei de la răsărit, iar vântul bătea dinspre 
miazăzi. Théoden zăcea pe moarte pe Câmpiile Pelennor. 

În timp ce Frodo şi Sam stăteau şi priveau, geana de lumină se întinse 
cât era creasta Ephel Dúath de lungă; deodată zăriră o formă care venea 
cu repeziciune dinspre apus, la început mică, doar un punct negru pe 
fâşia luminoasă de deasupra vârfurilor muntoase, apoi tot mai mare, 
până când se repezi ca o săgeată în bolta întunecată şi trecu mult 
deasupra celor doi hobbiţi. Trecând, scoase un țipăt ascuţit şi prelung, 
vocea unui nazgăl; dar ţipătul nu-i mai înspăimântă; era mai curând un 
țipăt de alarmă şi deznădejde, prevestind nenorociri pentru Turnul În- 
tunecimii. Seniorului Duhurilor Inelelor îi sunase ceasul. 

- Ce v-am zis? Se-ntâmplă ceva! strigă Sam. „De la război, numai veşti 
bune”, a spus Shagrat, da' Gorbag gândea altminteri. Şi cu dreptate. 
Roata pare să se-ntoarcă, domnu’ Frodo. Nu simţiţi niţică nădejde, acolo? 

- Nu prea, Sam, ca să fiu sincer, oftă Frodo. Orice se-ntâmplă e dincolo 
de munţi. Noi mergem spre răsărit, nu spre apus. Şi sunt atât de istovit. 
Iar Inelul e atât de greu, Sam. Şi încep să-l văd în mintea mea tot timpul, 
ca o uriaşă roată de foc. 

Entuziasmul lui Sam se risipi într-o clipită. Îşi privi îngrijorat stăpânul 
şi-l luă de mână. 

- Haideţi, domnu’ Frodo! spuse el. Am primit unul din lucrurile pe 
care mi le doream: un strop de lumină, destulă cât să ne ajute, dar mă 
tem că-i şi primejdioasă. Hai să încercăm să mai mergem puţin şi după 
aceea ne culcăm unul lângă altul şi ne odihnim. Acum însă luaţi să mân- 
caţi puţin, o bucăţică din merindea dată de elfi; să mai prindeţi puteri. 

Împărţiră între ei o turtă de lembas şi mestecară dumicatul cu greu din 
pricina uscăciunii din gură, apoi porniră încet mai departe. Lumina, cât o 
geană cenuşie de amurg, nu mai mult, le ajungea să vadă că se aflau 
adânc în valea dintre munţi. Urca acum în pantă uşoară spre miazăzi, iar 
pe fundul ei se zărea albia unui pârâu secat. Dincolo de matca pietroasă, 
zăriră o potecă bine bătătorită ce şerpuia la poalele stâncilor apusene. 
Dacă ar fi ştiut, hobbiţii ar fi putut să ajungă la ea mult mai curând, căci 
era o potecă ce se rupea din drumul Morgulului la capătul apusean al 
podului şi cobora în multe trepte tăiate în stâncă, până în fundul văii. Era 
folosită de patrule sau de soli drept scurtătură până la posturile de strajă 


1026 


mai neînsemnate şi la forturile nordice, aflate între Cirith Ungol şi 
strunga Gura Isenului, fălcile de fier din Carach Angren. 

Pentru hobbiţi era primejdios să folosească o asemenea potecă, dar ei 
aveau nevoie să se grăbească, unde mai pui că Frodo simţea că nu mai 
avea puteri ca să se caţere printre bolovani sau de-a lungul zăpodiilor 
nebătute ale Morgaiului. Pe de altă parte, socotea că drumul spre 
miazănoapte era poate ultimul pe care s-ar fi gândit hăitaşii lor să-i 
caute. Primele căi pe care aveau să le cerceteze cu de-amănuntul erau 
drumul la est de câmpie sau cel care ducea înapoi, spre apus. Abia după 
ce trecea bine de Turn, spre miazănoapte, avea să se ostenească să caute 
o cale care să-l ducă spre răsărit, spre ultima etapă disperată a călătoriei 
lui. Până una-alta, traversară şleaul pietros şi o apucară pe poteca orcilor 
şi o vreme merseră de-a lungul ei. Stâncile din stânga atârnau deasupra 
potecii, încât nu puteau fi văzuţi de sus; dar poteca făcea multe cotituri, 
şi la fiecare cot îşi încleştau mâinile pe mânerele săbiilor şi înaintau cu 
precauţie. 

Ziua rămase la fel de cenuşie, căci Orodrúin continua să scuipe 
vălătuci de fum care, bătut în sus de vânturile de la poale, urca tot mai 
spre înalt, până când ajunse deasupra vânturilor şi se răspândi într-un 
acoperiş făr' de margini, a cărui coloană centrală creştea din umbre pe 
care ei nu le puteau zări. Mai bine de o oră merseră ei aşa târâş-grăpiş, 
când deodată auziră un zgomot ce-i făcu să se oprească. De necrezut, dar 
adevărat. Susur de apă. Dintr-un făgaş la stânga lor, atât de drept şi de 
îngust de-ai fi zis că stânca neagră fusese despicată cu un topor uriaş, pi- 
cura apă: poate ultimele rămăşiţe ala unei ploi dulci adunate din mări 
bătute de soare, dar sortită, din păcate, să cadă în cele din urmă pe 
pereţii Tărâmului Negru şi să se scurgă stearpă în ţărână. Aici însă ieşea 
din piatră într-un mic izvor ce cădea până la potecă, o traversa, cotea 
spre miazăzi şi curgea repejor mai departe, pentru a se pierde printre 
pietrele moarte. Dintr-un salt, Sam fu lângă izvor. 

- Dac-am s-o mai văd vreodată pe Doamnă, o să-i spun! strigă el. Întâi 
lumina, acum apa! Se opri brusc. Lăsaţi-mă să beau eu întâi, domnu' 
Frodo. 

- Bea, dar să ştii că e loc de amândoi. 

- Nu asta am vrut să spun, se apără Sam. Mă gândeam că dacă e 
otrăvitoare sau se va dovedi îndată într-altfel vătămătoare, atunci, 
stăpâne, mai bine să fiu eu cel care... , dacă mă-nţelegeţi ce vreau să 
spun. 

- Te-nţeleg. Dar cred că-i mai bine să ne-ncercăm norocul împreună, 
Sam; sau binecuvântarea. Totuşi ai grijă, s-ar putea să fie foarte rece! 

Apa era rece, dar nu ca gheaţa, avea un gust neplăcut, amară şi 
uleioasă totodată sau, mă rog, aşa ar fi zis dacă ar fi fost la ei acasă. Aici 
însă părea mai presus de orice laudă şi dincolo de orice teamă ori pre- 
vedere. Băură pe săturate iar Sam umplu butelca. Frodo simţea că-i re- 
veniseră puterile, astfel că merseră mai departe preţ de câteva mile bune, 
până când poteca începu să se lăţească şi să fie mărginită de un perete 
crenelat, semn că se apropiau de un alt fort orcesc. 

- Aici părăsim drumul, Sam. Şi trebuie s-o apucăm înspre răsărit. Oftă 
când privi la crestele sumbre de dincolo de vale. Mai am doar atâta 
putere cât să găsesc o văgăună acolo sus, undeva. După care trebuie să 
mă odihnesc puţin. 

Albia râului era ceva mai jos de potecă. Coborâră anevoie până la ea şi 
începură s-o traverseze. Spre mirarea lor, dădură peste băltoace întunec- 
ate în care se scurgeau firicele de apă ce picurau de undeva din susul 
văii. La hotarul său de la poalele munţilor vestici, Mordorul era un 
meleag muribund, dar încă mai avea o urmă de viaţă în el. Aici mai 
creştea ceva vegetaţie, aspră, contorsionată, înverşunată, luptându-se să 
trăiască. Copăcei piperniciţi se strecurau afară din ravenele Morgaiului, 
de partea cealaltă a văii, agăţându-se de stâncă, smocuri de iarbă aspră şi 
cenuşie se luptau cu pietrele pe care se târa un muşchi ofilit; peste tot se 
răsfirau rugi uriaşi, zgârciţi şi încâlciţi. Unii aveau ţepi lungi şi ascuţiţi, 
alţii ghimpi încârligaţi, tăioşi ca o lamă de pumnal. Frunze veştede şi 
mohorâte rămase peste an atârnau de vrejuri, foşnind şi pârâind în văz- 
duhul trist, dar mugurii lor plini de viermi dădeau să se deschidă. Muşte 
surii, maronii sau negre, însemnate precum orcii cu o pată roşie de forma 
unui ochi, bâzâiau şi pişcau; iar deasupra desişurilor de rugi, dansau şi 
se roteau roiuri de musculiţe flămânde. 

- Zdrenţele astea orceşti nu-s bune de nimic, se plânse Sam dând din 
mâini. Mai bine aş avea piele de orc! 

Frodo nu mai putea merge. Se căţăraseră de-a lungul unei ravene în- 
guste şi uşor înclinate, dar încă mai aveau destul de urcat până să ajungă 
să vadă măcar ultima creastă stâncoasă. 

- Acum trebuie să mă odihnesc, Sam, şi să aţipesc dac-oi putea, spuse 
Frodo şi se uită în jur, dar, din cât vedea el, nici măcar un animal nu ar fi 
avut unde se cuibări în stâncăraia aia deprimantă. În cele din urmă, 
frânţi de oboseală, se furişară sub o perdea de rugi ce atârnau ca o saltea 
peste un prag îngust de piatră. 

Se aşezară şi încropiră ceva de-ale gurii. Păstrând nepreţuita lembas 
pentru zilele negre ce aveau să vină, ciuguliră jumătate din ceea ce mai 
rămăsese în traista lui Sam din merindele dăruite de Faramir: nişte fructe 

uscate şi o bucăţică de carne afumată; sorbiră câteva guri de apă. Băuseră 
şi din ochiurile de apă din vale, dar li se făcuse iarăşi foarte sete. Aerul 
din Mordor avea o asprime ce le usca cerul gurii. Gândul la apă îl făcea 
pe Sam să se piardă cu firea, în ciuda încrederii ce nu-l părăsea nici o 
clipă. Numai că dincolo de Morgai se întindea îngrozitoarea câmpie 
Gongoroth, pe care trebuiau să o traverseze. 

- Acum trageţi un pui de somn, domnu’ Frodo. lar se întunecă. Semn, 
după mine, că în câmpie se sfârşeşte şi ziua asta. 

Nici n-apucă să zică aceste vorbe, că Frodo oftă şi adormi pe loc 
buştean. Sam se împotrivi propriei sale oboseli şi luă mâna luă Frodo 
într-ale sale şi râmase acolo tăcut, până se înnopta de-a binelea. Abia 
atunci se hotărî să iasă din ascunzătoare, mai degrabă ca să se scuture de 
somn, şi privi în jur. Tărâmul ăla părea plin de tot felul de pârâituri şi 
trosnituri şi scârţâituri, dar nici o voce sau călcătură de picior nu se 
auzea. Deasupra masivului Ephel Dúath, înspre Apus, cerul nopții 
păstrase o părere de lumină. Acolo zări Sam, preţ de o clipă, furişându-se 
licărul unei stele albe, printr-o spărtură a norilor, deasupra unui ţanc în- 
tunecat al crestei. Şi cum o privea el din meleagul acela uitat de lume, 
frumuseţea Stelei îl păli drept în inimă şi brusc i se retrezi speranţa. Ca o 
suliță îl străpunse gândul limpede şi rece că, la urma urmei, Umbra era 
un lucru mărunt şi trecător, nimic altceva; lumina şi frumuseţea supremă 
aveau să dăinuiască veşnic, fără ca ea să le poată întina. Cântecul lui din 
Turn fusese mai curând o sfruntare, nu o speranţă; căci atunci se gândea 
la sine. Dar acum, preţ de o clipă, propria sa soartă şi chiar şi aceea a 
stăpânului său încetară să-l mai frământe. Se târî înapoi sub rugi, se 
întinse lângă Frodo şi, dând uitării orice teamă, se cufundă într-un somn 
adânc şi netulburat. 

Se treziră amândoi, mână în mână. Sam era aproape vioi, gata să 
înceapă o nouă zi, Frodo oftă. Somnul îi fusese frământat, plin de vise 
despre foc, iar deşteptarea nu avu darul să-l liniştească. Somnul îi 
prinsese totuşi bine: se întremase, se simţea mai în puteri să ducă Inelul 
mai departe. Nici unul nu ştia ceasul zilei şi nici cât dormiseră; dar după 
ce mai luară câte o îmbucătură din merinde şi o gură de apă, se aşternură 
la drum, urcând ravena până ce aceasta se sfârşea într-un povârniş ab- 
rupt, de grohotiş şi pietre alunecoase. Acolo, orice urmă de viaţă se dăd- 
use bătută, vârfurile Morgaiului erau golaşe, zimţuite, sterpe, lipsite 
până şi de iarbă. 

După multă căutare şi umblet de colo-colo, găsiră o cale pe unde 
puteau urca mai departe şi astfel se mai căţărară o sută de picioare, până 
la o fisură între două steiuri întunecoase, şi trecând şi prin ea se 

pomeniră chiar pe creasta ultimului zid de apărare al Mordorului. Sub 
ei, pe fundul unei prăpăstii înalte de vreo sută cincimi de picioare, se afla 
şesul care se întindea până departe, într-o întunecime fără formă, ce nu 
putea fi cuprinsă cu privirea. Vântul lumii bătea dinspre Apus, norii uri- 
aşi erau împinşi în sus şi spre est; cu toate acestea, peste câmpiile mo- 
horâte ale Gorgorothului nu răzbătea decât o lumină cenuşie. Acolo 
vălătucii de fum se târau aproape de pământ şi se cuibăreau în vâlcele, 
iar din crăpăturile pământului ieşeau aburi. 

Dar în zare, la mai bine de patruzeci de mile distanţă, zăriră Muntele 
Osândei, ale cărui poale erau îngropate în cenuşă: conul său uriaş se 
ridica la mare înălţime până acolo unde coroana sa fumegândă se ascun- 
dea în nori. Focurile se mai astâmpăraseră, mocneau în adânc, şi muntele 
părea să doarmă somnul ameninţător şi primejdios al unei fiare. Dincolo 
de el atârna o umbră mare, rău prevestitoare, ca un nor de furtună, 
vălurile turnului Barad-dâr zidit departe foarte, pe un pinten al unei 
creste lungi desprinse la capătul ei nordic din Munţii de Cenuşă. Puterea 
Întunecimii era cufundată în gânduri. Ochiul privea înăuntru, 
cumpănind la veştile născătoare de îndoieli şi vestitoare de primejdii: 
ceea ce i se înfățişa acum era o sabie strălucitoare şi un chip aspru şi 
regesc şi deocamdată dăduse la o parte orice gând la alte lucruri; şi între- 
aga sa fortăreață, poartă după poartă şi turn peste turn, era învăluită 
într-o negură urzitoare de răzbunări. 

Frodo şi Sam priveau tot acest tărâm odios cu un amestec de uluială şi 
scârbă. Între ei şi muntele fumegător şi de jur împrejurul acestuia, spre 
miazănoapte şi miazăzi, totul părea căzut pradă ruinei şi morţii, o pusti- 
etate arsă şi înecată în fum. Oare cum îşi păstra şi îşi hrănea sclavii şi 
oştirile Seniorul meleagului ăstuia? Căci oştiri avea cu duiumul. Cât 
puteai cuprinde cu ochii, de-a lungul Morgaiului şi înspre miazăzi, 
tabere şi iar tabere, unele de corturi, altele aranjate ca nişte orăşele. Unul 
dintre cele mai mari se afla chiar sub ei. Pe câmpie, la mai puţin de o 
milă depărtare, era ca un fel de adunătură de muşuroaie uriaşe de 
gângănii, ulite drepte, mohorâte, mărginite de colibe şi construcţii caf- 
enii, lungi şi joase. În jurul aşezării, o viermuială de fiinţe care se agitau 
încoace şi-ncolo; un drum lat pornea de acolo spre sud-est, pentru a se 
uni cu drumul Morgulului, iar de-a lungul lui grăbeau şiruri nenumărate 
de siluete mici şi negre. 

- Nu-mi place ce văd aici, spuse Sam. Fără ieşire, aş zice - doar că acolo 
unde e atâta viermuială sunt şi fântâni sau apă, ca să nu mai vorbim de 
mâncare. Şi ăştia-s oameni, nu orci, dacă nu mă înşeală ochii 

Nici el, nici Frodo nu aveau habar de marile câmpuri la care trudeau 
sclavi, aflate în partea de miazăzi a acestui întins regat, dincolo de aburii 
Muntelui, lângă apele întunecate şi triste ale lacului Nurnen; şi nici de 
drumurile cele mari care se întindeau la răsărit şi la miazăzi, spre ţări ce 
plăteau tribut Mordorului şi de unde soldaţii Turnului aduceau convoaie 
de căruţe încărcate de bunuri şi prăzi şi sclavi noi. Aici, în regiunile nor- 
dice, erau minele şi fierăriile şi aici erau mobilizați oştenii pentru răz- 
boaiele de mult puse la cale; şi tot aici, Puterea Întunecimii, care-şi muta 
armiile precum piesele pe o tablă de joc, le aduna pe toate la un loc. 
Primele mişcări şi primele dovezi ale puterii sale le făcuse cu oştirile de 
la apus, mutându-le la nord şi la sud. Numai pentru a le retrage ceva mai 
târziu şi a aduce alte forțe proaspete, concentrându-le în jurul Cirith Gor- 
gorului, pentru o lovitură de pedeapsă. Şi dacă prin această manevră îşi 
pusese de gând să apere şi Muntele împotriva oricui ar fi încercat să se 
apropie, nici că se putea o mişcare mai bine chibzuită. 

- Al naibii! mormăi Sam mai departe. Pot să aibă orice-ar avea de mân- 
care şi de băut, că noi tot n-o să avem parte. Nu văd pe unde-am putea 
coborî acolo. Şi chiar de-am ajunge jos, nu-i chip să străbatem tot câmpul 
ăsta care mişună de duşmani. 

- Va trebui totuşi să încercăm, spuse Frodo. Nu-i mai rău decât mă 
aşteptam. Nici o clipă n-am nădăjduit că o să pot ajunge dincolo. Şi nici 
acum nu văd vreo rază de speranţă. Asta nu înseamnă că nu trebuie să 
fac tot ce pot. Care va să zică, acum trebuie să mă feresc cât mai mult cu 
putinţă să fiu prins. Aşa că zic s-o ţinem tot spre miazănoapte şi să 
vedem cum stă treaba acolo unde câmpul deschis se îngustează. 

- Am eu aşa un gând de cum trebuie să fie, spuse Sam. Unde-i mai în- 
gust, e şi-mbulzeala de orci şi oameni mai mare. O să vedeţi, domnu’ 
Frodo. 

- Tare mă tem că o să văd, dacă apucăm să ajungem până acolo, oftă 
Frodo şi se depărtă. 

Curând descoperiră că le era cu neputinţă să îşi continue drumul de-a 
lungul crestei Morgai şi nici pe stâncile mai înalte, lipsite de poteci şi tăi- 
ate de pogoane adânci nu puteau merge. În cele din urmă se văzură ne- 
voiţi să se întoarcă înapoi la ravenă şi să coboare pe unde urcaseră, pen- 
tru a căuta o altă cale de-a lungul văii. Înaintau cu greu, căci nu 
îndrăzneau să treacă pe malul apusean, unde era poteca. După mai bine 
de o milă, văzură într-o văgăună la poalele stâncii fortul orcesc pe care-l 
bănuiseră a fi prin preajmă; un zid şi o mână de cocioabe de piatră ridic- 
ate în jurul gurii negre a unei peşteri. Nu se zărea nici o mişcare, cu toate 
acestea hobbiţii se furişară cu precauţie pe lângă fort, ţinându-se cât mai 

aproape de mărăcinişul care acolo creştea din belşug pe ambele maluri 
ale fostei albii. 

Şi aşa merseră încă vreo două-trei mile, până când fortul rămase în 
urma lor ascuns vederii; dar abia apucară să respire ceva mai uşurați, 
când auziră deodată voci aspre şi puternice de orci. Se pitiră iute în 
spatele unei tufe cafenii pipernicite. Vocile se apropiau şi curând apărură 
şi orcii. Unul era îmbrăcat în nişte zdrenţe maronii şi înarmat cu un arc 
din lemn de carpen: făcea parte dintr-o seminţie de orci mici de statură, 
cu pielea neagră şi nări largi şi fornăitoare: unul dintre cei care adulmeca 
urmele, fără îndoială. Celălalt era un ditamai războinicul, ca aceia din 
compania lui Shagrat, purtând însemnul ochiului. Şi el avea un arc prins 
de spate, iar în mână o suliță scurtă cu vârful lat. Se ciorovăiau, ca de 
obicei şi, fiind din neamuri diferite, vorbeau Limba Comună, pocind-o 
după felul lor orcesc. 

La nici douăzeci de paşi de locul unde se pitiseră hobbiţii, orcul cel mic 
se opri. 

- Naiba-n ea de treabă! mârâi el. Mă duc acasă. Arătă în partea cealaltă 
a văii, spre fort. N-are rost să-mi mai frec nasu' de pietrele astea. N-a 
rămas nici o urmă, ascultă-mă pe mine. Am pierdut-o când m-am luat 
după tine. Urcă sus în munţi, nu pe vale, îţi zic eu. 

- Nu prea faceţi mare brânză, voi ăştia sforăiţi, he? zise matahala. Pun 
rămăşag, că ochii-s mai de ispravă decât râturile alea ale voastre. 

- Şi ce-ai văzut cu ei de te-mpăunezi aşa? se oţări cel mic. Bah! N-ai 
habar nici ce cauţi. 

- Şi-a cui e vina? nu se lăsă oşteanul. A mea nu-i. Brambureala-i de la 
ăi de sus. Ba zic că-i un elf din ăia mari cu armură lucitoare, ba o-ntorc c- 
ar fi o piticanie de om, ba cică-i o şleahtă de urukhai răsculați; te 
pomeneşti că-s toţi claie peste grămadă. 

- Crr! croncăni adulmecătorul. Şi-au pierdut capu”, asta-i. Şi unii d-ăia 
mari or să-şi piardă şi pielea, ascultă-mă pe mine, dacă ce-am auzit e-ad- 
evărat: cică ar fi atacat Turnu” şi alta nu, şi sute de-ai tăi au dat în primire 
şi prizonieru' a şters-o frumuşel. Dac-aşa vă faceţi voi treaba, băi luptăt- 
orilor, nu mă mir că veştile despre bătălie-s rele. 

- Cine zice că-s rele? strigă oşteanul. 

- Hah! Cine nu zice? 

- Astea-s cleveteli blestemate de-ale răzvrătiţilor şi dacă nu isprăveşti 
te trag în ţeapă, auzi? 

- Gata, gata! făcu împăciuitor adulmecătorul. Uite, tac şi cuget. Da’ ce- 
are-a face stârpitura aia neagră cu toată povestea asta? Gămanu' ăla cu 
mâini ca labele de rață? 

- Habar n-am, poate că nimica. Da’ nu prea are gânduri curate cu 
amuşinatu' ăla. Băga-s-ar naiba-n el! Nici n-a apucat să ne scape bine şi s- 
o şteargă, c-am şi primit ştire că trebuie prins de viu, şi-ncă repede. 

- Păi să-l prindă, atunci, şi să-i dea de să nu poată duce, tună adul- 
mecătorul. A încurcat toate urmele acolo, şterpelind zaua aia aruncată pe 
care-a găsit-o şi fâţâindu-se peste tot locu’ pân-am apucat eu s-ajung. 

- l-a salvat viaţa, asta-i sigur, spuse oşteanul. Că înainte să ştiu că-i 
căutat, am tras în el, punct ochit punct lovit, de la cincizeci de paşi, drept 
în spate, şi numa’ ce-l văd c-o ia la sănătoasa. 

- Aiurea! Ai greşit ţinta, asta-i, îl luă peste picior adulmecătorul. Întâi 
că tragi unde vezi cu ochiu' cefei, după-aia fugi de zici că stai şi dup-aia 
trimiţi după amărâţii de adulmecători. Gata, m-am saturat până-n gât d- 
alde voi. 

Şi cu aceasta o luă din loc. 

- Vino înapoi! strigă soldatul. Că altfel te raportez! 

- Cui? Poate lu’ nepreţuitu' tău de Shagrat. Las’ că n-o să mai fie ăla 
căpitan. 

- O să-ţi dau număru' şi numele la nazgăli, zise oşteanul coborând 
vocea până la şoaptă sâsâită. Unu’ dintre ei e acum mare şi tare la Turn. 

Celălalt se opri şi glasul lui fu năpădit de teamă şi furie. 

- Fir-ai tu să fii de pungaş pârâtor! urlă el Nu eşti în stare să-ţi faci 
treaba pe care ai fost pus s-o faci şi nici cu ai tăi nu te ţii. Hai, du-te la 
Răcnitorii ăia împuţiţi şi d-ar-ar să-ţi îngheţe carnea pe tine! Dacă n- 
apucă duşmanii să pună mai întâi laba pe ei. L-au mătrăşit pe Număru' 
Unu, aşa-m auzit, şi trag nădejde că-i adevărat! 

Orcul cel mare se repezi la el cu sulița în mână. Dar adulmecătorul sări 
în spatele unei pietre; din fugă îl săgetă drept în ochi şi matahala se 
prăbuşi la pământ cu o bufnitură. lar celălalt fugi, traversă valea şi 
dispăru. 

O vreme, hobbiţii rămaseră în ascunzătoare fără să scoată un cuvânt. 
Într-un târziu Sam se foi. 

- Punct ochit, punct lovit, aş zice. Dacă prietenia asta drăgălaşă s-ar 
răspândi peste tot în Mordor, păi zău că ne-ar scăpa din jumate din 
necazuri. 

- Taci, Sam, şopti Frodo. Poate mai sunt şi alţii prin preajmă Am scăpat 
ca prin urechile acului şi hăituiala e mai înverşunată decât am crezut. 
Dar asta este firea celor din Mordor, Sam: şi toţi sunt aşa, până-n cel mai 
îndepărtat ungher, orcii aşa s-au purtat întotdeauna - aşa se spune în 
toate poveştile - atunci când sunt între ei. Dar să nu-ţi faci iluzii deşarte. 

Pe noi ne urăsc mai mult, fără deosebire şi tot timpul. Dacă ăia doi ne-ar 
fi zărit, ar fi uitat de gâlceava lor până ne vedeau morţi. 

Şi iarăşi tăcură. După câtăva vreme, Sam rupse din nou tăcerea, dar de 
data asta cu o şoaptă: 

- Aţi auzit ce-au zis de gămanu , ăla, domnu’ Frodo? V-am zis eu că 
Gollum n-a crăpat, aşa-i? 

- Da, mi-amintesc. Şi m-am întrebat de unde ştii tu asta. Ei hai, lasă! 
Mă gândesc că ar fi mai bine să nu ne clintim de-aici până nu se lasă bine 
întunericul. Aşa că avem răgazul să-mi spui de unde ştiai şi să-mi 
povesteşti tot ce s-a întâmplat. Numai să vorbeşti încet. 

- O să-ncerc, făgădui Sam. Dar când mă gândesc la împuţiciunea aia, 
îmi vine să urlu de furie. 

Şi astfel au stat hobbiţii la adăpostul mărăcinişului în vreme ce lumina 
mohorâtă se stinse încet peste Mordor, preschimbându-se într-o noapte 
adâncă fără stele; şi Sam îi povesti lui Frodo la ureche cum se pricepu el 
mai bine despre atacul mişelesc al lui Gollum, despre înspăimântătoarea 
Shelob şi despre păţaniile sale cu orcii. După ce isprăvi el, Frodo nu 
spuse nimic, ci îl apucă pe Sam de mână şi i-o strânse. După încă o 
vreme, se foi şi zise: 

- Ei, cred că trebuie să ne aşternem din nou la drum. Mă-ntreb cât va 
mai trece până vom fi prinşi de-adevăratelea şi când tot chinul şi tot fur- 
işatul se vor fi sfârşit şi vor fi fost zadarnice. Se ridică în picioare. E în- 
tuneric, nu putem folosi sticluţa Doamnei. Ţine-o tu bine pentru mine. 
N-am unde s-o pun acum, decât s-o ţin în mână, dar o să am nevoie de 
amândouă mâinile în bezna asta. Pe Sting ţi-o dau ţie. Eu am tăişul 
orcesc, dar nu cred că-mi va fi mie dat să mă mai bat vreodată. 

Drumul acela în noapte, fără potecă, era şi greu şi primejdios; dar căt- 
inel şi cu împiedicături la tot pasul, cei doi hobbiţi se spetiră ceasuri la 
rând către miazănoapte, de-a lungul malului răsăritean al văii pietroase. 
Şi când un fir de lumină cenuşie se ivi după culmile apusene, mult după 
ce se crăpase de ziuă pe meleagurile de dincolo de ele, hobbiţii se adăpo- 
stiră din nou, aţipind câte puţin, ba unul ba celălalt. Când făcea el de 
strajă, Sam era frământat de gândul la mâncare. Şi într-un târziu, când se 
trezi Frodo într-un rând şi pomeni de ceva de-ale gurii şi se pregătiră 
pentru încă un marş trudnic, Sam puse întrebarea care-l chinuia cel mai 
mult. 

- Să-mi fie cu iertare, domnu’ Frodo, da’ aveţi habar de cât mai avem 
de mers? 

- Nu, prea bine nu ştiu, Sam, recunoscu Frodo. Înainte să plecăm din 
Vâlceaua Despicată, mi-au arătat o hartă a Mordorului, făcută înainte să 

se fi întors Duşmanul pe meleagul ăsta, dar prea bine nu mi-o mai 
amintesc. Foarte limpede însă ţin minte că undeva la miazănoapte era un 
loc unde din lanţul de la miazănoapte şi din cel de la apus al munţilor 
porneau creste care aproape că se uneau. Să tot fie vreo douăzeci de 
leghe dacă nu şi mai bine de la podul de lângă Turn. Ar putea fi un loc 
bun de traversare. Dar, de bună seamă că dacă ajungem acolo ne de- 
părtăm şi mai mult de Munte, am fi cam la şaizeci de mile depărtare, 
după socoteala mea. Şi tot după ea aş zice că de la pod şi până aici am 
străbătut spre miazănoapte vreo douăsprezece leghe. Chiar dacă toate 
merg, ca unse, tot nu pot ajunge la Munte într-o săptămână. Şi mă tem, 
Sam, că povara va deveni şi mai mare şi-o să merg tot mai încet, pe 
măsură ce ne apropiem. Sam oftă. 

- Tocmai de-asta mă temeam. Ei bine, domnu' Frodo, de apă nu mai 
zic nimic, cât despre mâncare, va trebui ori să mâncăm mai puţin, ori să 
ne mişcăm mai iute, măcar câtă vreme mai suntem în valea asta. Dintr-o 
îmbucătură isprăvim toată merindea, nu mai rămânem decât cu turta 
elfilor. 

- O să-ncerc să merg mai repede, Sam, făgădui Frodo, trăgând adânc 
aer în piept. Hai, la drum! Încă un marş! 

Nu se întunecase de tot. Dar noaptea se lăsă curând, în timp ce ei îşi 
croiau cu greu drum de-a lungul văii. Orele se scurgeau într-un mers 
obositor şi împiedicat, întrerupt doar de scurte pauze. La prima geană de 
lumină cenuşie sub poalele baldachinului de întuneric, se pitiră din nou 
într-o văgăună, sub bolta adâncă a unei pietre. Lumina prinse încet pu- 
teri, până când se făcu mai clară decât oricând până atunci. Un vânt 
puternic de la apus împingea perdelele de fum ale Mordorului din tăria 
văzduhului. În scurtă vreme, hobbiţii puteau desluşi formele ținutului pe 
o distanţă de câteva mile în jur. Valea dintre munţi şi Morgai se îngust- 
ase pe măsură ce urca, încât creasta interioară nu mai era acum decât un 
prag în abruptul munţilor Ephel Duath; spre răsărit însă cobora 
prăpăstios de-a dreptul până în Gongoroth. În faţă, albia se sfârşea în 
trepte de stâncă frânte; căci din lanţul principal se desprindea un pinten 
înalt, golaş, împingându-se înspre răsărit ca un perete. În întâmpinarea 
lui pornea din cenuşiul şi ceţosul lanţ Ered Lithui un braţ lung; între ca- 
petele pintenului şi al braţului, o strungă îngustă: Carach Angren, Gura 
Isenului, dincolo de care se găsea adânca vâlcea Udûn. În acea vâlcea de 
după Morannon se găseau tunelurile şi arsenalele pe care slujitorii Mor- 
dorului le săpaseră şi le pregătiseră întru apărarea Porții Negre a ţării 
lor: şi acolo strângea acum Seniorul lor, în grabă mare, oştiri numeroase, 
pentru a ţine piept asaltului Căpitanilor din Apus. Pe promontoriile mult 

împinse în afară fuseseră zidite forturi şi turnuri şi ardeau focuri de stra- 
jă; iar de-a latul văii era înălţat un perete de pământ şi săpat un şanţ 
adânc, ce nu putea fi trecut decât pe un singur pod. 

Câteva mile mai la nord, sus de tot, în unghiul unde pintenul apusean 
se desprindea de lanţul principal, se afla vechiul castel Durthang, deven- 
it acum unul dintre multele fortărețe orceşti îngrămădite în jurul vâlcelei 
Udân. Un drum ce se desluşea de-acum în lumina tot mai sporită şer- 
puia în jos de la zidul castelului până când făcea un cot, la vreo milă sau 
două depărtare de unde se aflau hobbiţii, şi o apuca spre răsărit, urmând 
un umăr tăiat în costişa pintenului, şi de acolo mai departe, în jos până la 
şes şi spre Gura Isenului. 

Cum stau hobbiţii şi cuprindeau cu privirea întreaga privelişte, călăt- 
oria asta a lor spre miazănoapte li se păru dintr-o dată zadarnică, în 
dreapta lor, şesul se desluşea cu greu din pricina fumului, încât nu 
vedeau nici tabere şi nici vreo mişcare de trupe; numai că toată regiunea 
aceea se găsea sub supravegherea neabătută a forturilor din Carach 
Angren. 

- Am ajuns într-o înfundătură, Sam. Dacă mergem mai departe, nu 
facem decât să ajungem la turnul ăla al orcilor, dar singurul drum pe 
care-l putem urma este cel care coboară de la el - sau ne întoarcem pe 
unde-am venit. Nu putem urca nici spre apus şi nici să coborâm spre 
răsărit nu putem. 

- Atunci trebuie s-o apucăm pe drum, domnu’ Frodo. O apucăm pe 
acolo şi ne încercăm norocul, dacă e vreun dram de noroc în Mordor. 
Putem şi să ne predăm, şi atunci sfârşim cu vântureala, sau să facem 
cale-ntoarsă. N-o să ne ajungă merindele. Trebuie să ne avântăm înainte 
cu orice preț! 

- S-a făcut, Sam. la-o 'nainte! Atâta vreme cât mai e o fărâmă de sper- 
anţă în tine. Mie mi s-a spulberat de tot. Numa’ că nu mă pot avânta, 
Sam. O s-o iau cătinel după tine. 

- Înainte s-o apucaţi cătinel sau altfel, aveţi trebuinţă de somn şi de 
mâncare, domnu’ Frodo. Haideţi încoa', vedeţi ce mai puteţi alege de- 
aici! 

Îi dădu să bea apă şi îi mai dădu o turtă de lembas în plus; făcu o pernă 
din mantia sa şi o puse sub capul stăpânului său. Frodo era prea vlăguit 
să se împotrivească, iar Sam nu i-a spus că băuse ultimul strop de apă şi-i 
mâncase şi porţia lui. După ce Frodo adormi, Sam se aplecă asupra lui şi 
îi ascultă respiraţia şi-i cercetă chipul. Era brăzdat, supt, dar în somn 
părea mulţumit şi netemător. 

- Aşa, stăpâne, aşa! murmură Sam pentru sine. O să te las puţintel şi 
mă-ncred în noroc. De apă avem nevoie ori altfel nu mergem mai 
departe. 

Sam se strecură afară şi, furişându-se de la o piatră la alta cu o grijă 
mai dihai ca aceea obişnuită în firea hobbiţilor, coborî la albie şi o urmă o 
vreme în sus spre miazănoapte, până ajunse la treptele de stâncă de unde 
fără îndoială că de mult de tot izvorul ţâşnise într-o cascadă mică. Acum 
însă totul părea uscat şi tăcut; dar Sam refuză să se lase cuprins de dis- 
perare, aşa că se aplecă şi ascultă şi, spre încântarea lui, desluşi un sunet, 
un zvon de picureală. Urcând câteva trepte de piatră, găsi un izvoraş de 
apă întunecată ce ieşea din coasta muntelui şi umplea un ochi micuţ, din 
care apoi se revărsa şi dispărea sub pietrele golaşe. 

Sam gustă apa şi i se păru destul de bună. Apoi bău pe săturate, 
umplu butelca şi, răsucindu-se pe călcâie, dădu să o pornească îndărăt. 
În acea clipă zări scurt o formă neagră, sau poate o umbră, care se 
strecura printre bolovanii din apropierea ascunzătorii lui Frodo. 
Muşcându-şi limba ca să nu strige, Sam sări jos de la izvor şi o rupse la 
fugă, din piatră în piatră. Vietatea aia ştia să se ferească de niscai priviri 
iscoditoare, dar Sam, cu toate că n-o putea vedea bine, ştia ce este şi nu-şi 
dorea decât să-şi încleşteze mâinile în jurul grumazului ei. Numai că vi- 
etatea îl auzi venind şi se iute nevăzută. Lui Sam i se năzări că o zăreşte 
furişându-şi o ultimă privire peste buza prăpastiei dinspre răsărit, 
înainte să se ascundă după stânci şi să dispară. 

- Pot zice că nu ne-a părăsit norocul, murmură Sam, dar cât pe ce, cât 
pe ce! N-ajunge că avem parte de orci cu miile, acu’ mai trebuia şi îm- 
puţita asta de jivină să amuşine pe-aici? Ah, ce n-aş da să nu-i fi scăpat 
orcului ăluia! 

Se aşeză lângă Frodo, dar nu-l trezi; însă nici nu îndrăznea să se 
întindă şi el alături. Într-un târziu, când simţi că ochii i se închid singuri 
şi înţelese că strădania de a rămâne treaz avea curând să fie zadarnică, îl 
trezi blând pe Frodo. 

- Mă tem că Gollum iarăşi ne dă târcoale, domnu’ Frodo: Iar dacă n-a 
fost el, înseamnă că-s doi de-aceeaşi teapă. M-am dus să caut apă şi 
numa’ ce-l prind, când să mă-ntorc, că amuşină pe-aici. Socotesc că nu-i 
bine să dormim amândoi în acelaşi timp şi, iertat să-mi fie, da’ nu-mi mai 
pot ţine ochii deschişi multă vreme. 

- Fii binecuvântat, Sam! Întinde-te şi fă-ţi somnul cum trebuie! Dar 
dacă-i vorba de Gollum, mai bine el decât orcii. Oricum, n-o să ne dea pe 
mâna orcilor - câtă vreme nu-ncape el pe mâna lor. 

- Da’ puţin jaf şi crimă colo tot îl trage inima să facă de capu’ lui, mârâi 
Sam. Fiţi cu ochii-n patru, domnu' Frodo! Uite-aici butelca plină cu apă. 
Beţi cât vă duce inima, o putem umple din nou când plecăm. 

Şi cu aceste vorbe, Sam se cufundă în somn. 

Ziua pălea când se trezi. Frodo stătea sprijinit de stânca din spatele lor, 
dar adormise la loc. Butelca era goală. Nici urmă de Gollum. 

Întunericul coborâse din nou peste Mordor şi focurile de strajă de pe 
înălţimi ardeau cu vâlvătaie roşie, atunci când hobbiţii porniră iarăşi, în 
cea mai primejdioasă etapă a călătoriei lor. Întâi merseră la izvoraş, apoi, 
urcând cu greu, ajunseră la drum, în locul unde acesta o apuca brusc 
spre est, către Gura Isenului, care se afla la douăzeci de mile depărtare. 
Nu era un drum lat şi nu era mărginit de zid sau parapet în partea exteri- 
oară, unde clina devenea tot mai adâncă şi mai prăpăstioasă pe măsură 
ce drumul înainta. Hobbiţii nu auzeau nici o mişcare, astfel că, după ce 
stătură o vreme şi ciuliră bine urechile, porniră spre răsărit cu pas sigur. 

După vreo douăsprezece mile de mers ţeapăn, se opriră. Ceva mai în 
spate, drumul cotise puţin spre nord, ascunzându-le vederii ceea ce 
rămăsese în urmă. Curând acest lucru se dovedi catastrofal. Se odihniră 
puţin, apoi porniră mai departe; dar nu făcură mulţi paşi când, dintr-o 
dată, în liniştea nopții, auziră zgomotul de care se temuseră în taină până 
atunci; paşi care mărşăluiau. Erau încă destul de mult în urmă, dar când 
priviră într-acolo, zăriră licărul torţelor care dădeau colţul, la mai puţin 
de o milă distanţă, şi se apropiau cu repeziciune: prea iute ca Frodo să 
scape fugind pe drum înainte. 

- De-asta mă temeam, Sam. Ne-am încrezut în noroc şi iată că ne-a 
lăsat. Am căzut în capcană. 

Căută cu disperare la peretele nemilos, acolo unde drumarii din vech- 
ime tăiaseră stânca neted, preţ de mulţi stânjeni deasupra capetelor lor. 
Fugi de partea cealaltă şi privi peste margine, în hăul de întuneric. 

- Până la urmă tot am fost prinşi! repetă el şi se lăsă jos pe pământ, sub 
peretele de stâncă, înclinându-şi capul în piept. 

- Cam aşa pare, zise Sam. Asta e, n-avem de ales decât să aşteptăm şi 
să vedem ce s-o întâmpla. 

Şi cu aceste cuvinte se aşeză lângă Frodo, sub umbra stâncii. 

Aşteptarea le fu scurtă. Orcii înaintau cu pas mare. Cei aflaţi în 
primele rânduri duceau torţe. Şi veneau, şi focurile roții din noapte 
creşteau iute. Şi când torţele ajunseră aproape, Sam îşi plecă şi el capul, 
sperând ca astfel să-şi ascundă chipul; şi aşeză scuturile în dreptul ge- 
nunchilor, pentru a-şi piti labele. 

„Numa' de s-ar grăbi într-atât încât să lase în plata Cerului doi oşteni 
obosiţi şi să-şi vadă de drum!” spuse în sinea lui. 

Şi chiar aşa părea că se va întâmpla. Orcii din frunte veneau pleoştiţi, 
gâfâind, cu capetele plecate. Erau o trupă de orci din soiul cel mic, mân- 
aţi fără voia lor la războaiele Seniorului Întunecimii care-i păstorea; sin- 
gurul lucru de care le păsa era să se isprăvească odată marşul ăsta şi să 
scape de şfichiul biciului. Pe lângă ei, ţopăind în sus şi-n jos de-a lungul 
şirului, veneau doi urukşi din cei mari şi fioroşi la înfăţişare, plesnind din 
bici şi urlând. Rânduri după rânduri trecură şi lumina torțelor, care ar fi 
putut să-i trădeze pe cei doi hobbiţi, se depărtase de-acum. Şi numai ce 
unul dintre supraveghetorii sclavilor dibui cele două siluete de lângă 
drum. Şfichiui chiui cu pleasna biciului spre ei şi urlă: 

- Hei, voi de colo! Ridicaţi-vă! Şi cum ei nu răspunseră, urukul opri în- 
treaga companie cu un strigăt. 

- Făceţi-vă-ncoa, trântorilor! Nu-i vreme de milcoşit. Făcu un pas spre 
ei şi, în ciuda întunericului, desluşi însemnele de pe scuturile lor. Aha, 
dezertaţi, hă? mârâi el. Sau asta clociţi, aşa-i? De-aseară trebuia să fiți voi 
şi-ai voştri în Udân. Ştiţi asta. Hai, sus, încolonarea, altfel vă iau 
numerele şi vă raportez. 

Hobbiţii se ridicară cu greu în picioare şi, cu capetele tot plecate şi ş- 
chiopătând ca nişte oşteni cu tălpile băşicate de-atâta mers, lipăiră către 
coada coloanei. 

- Ne, ne, nu la coadă! strigă supraveghetorul. Trei rânduri mai sus. 
Hai, şi-acol” să rămâneţi, că altfel vă ia mama naibii dacă vin la voi! 

Şi pocni pleasna lungă a biciului peste capetele lor; apoi, cu încă o 
plesnitură şi un urlet, puse compania în mişcare la pas mărunt şi iute. 

Nu-i venea uşor bietului Sam, frânt de oboseală cum era; dar pentru 
Frodo era un adevărat chin. Care curând se transformă în coşmar. 
Strânse din dinţi şi încercă să-şi oprească mintea de la a gândi şi aşa se 
târî mai departe. Duhoarea orcilor din jur îl sufoca şi peste toate cele îl 
frigea setea. Mergeau înainte, tot înainte, şi el îşi încorda toată voinţa ce-i 
mai rămăsese ca să poată respira şi să-şi mâne picioarele mai departe; 
dar nu îndrăznea să se gândească pentru care ţel ticălos se chinuia şi în- 
dura atâtea. Nu era nici o speranţă să se poată strecura afară din rând 
fără să fie văzut. Supraveghetorul orcilor apărea când se aştepta mai 
puţin şi-i lua în derâdere. 

- Aşa, aşa! rânjea el, plesnindu-i peste picioare. Unde-i bici e şi voinţă, 
putorilor. Copăcel, copăcel! Na, asta-i ca să vă învioreze niţeluş, că după 
aia o să vă primiţi porţia de bici cât n-o să vă poată duce pielea, pentru c- 
aţi ajuns târziu în tabără. Vă prinde bine. Nu ştiţi că suntem în război? 

Merseră câteva mile bune, iar drumul începea în sfârşit să coboare de- 
a lungul unei pante lungi, până în câmpie, când Frodo simţi că-l părăsesc 
puterile şi voinţa nu-l mai ascultă. Se clătină şi se împiedică. Disperat, 
Sam încercă să-l ajute şi să-l ţină drept, cu toate că simţea că nici el nu 
mai poate merge aşa multă vreme. Ştia că în orice clipă putea să se 
sfârşească totul: stăpânul lui va leşina ori va cădea şi totul va fi dat în 
vileag, iar strădania lor va fi fost zadarnică. „Măcar pe nenorocitul ăla de 
mânător de sclavi tot îl spintec”, gândi el. 

Şi tocmai când îşi încleşta mâna pe mânerul spadei, se ivi o salvare 
neaşteptată. leşiseră la câmp deschis, se apropiau de intrarea în Udân. 
La oarecare distanţă în faţa lor, înaintea porţii de la capătul podului, dru- 
mul dinspre apus se unea cu altele care veneau de la miazăzi şi dinspre 
Barad-dăr. lar pe drumuri, trupe şi iar trupe; căci Căpitanii Apusului 
înaintau şi Seniorul Întunecimii îşi mâna degrabă oştirile spre 
miazănoapte. Aşa s-a întâmplat că mai multe companii au ajuns în 
acelaşi timp la răscruce, în întunericul de dincolo de lumina focurilor de 
veghe de pe ziduri. Şi numai ce izbucni vacarmul, ocări, blesteme, căci 
fiecare oştire încerca să ajungă prima la poartă ca să-şi încheie odată 
marşul. Cu toate că supraveghetorii urlau şi-şi plesneau biciurile, nu tre- 
cu mult până se iscară încăierări şi câteva săbii fură scoase din teci. O 
trupă de urukşi din Barad-dâr, înarmaţi până-n dinţi, se năpusti asupra 
coloanei din Durthang şi ceea ce urmă fu o învălmăşeală de toată 
frumuseţea. 

Sam se dezmetici dintr-o dată din ameţeala pricinuită de durere şi 
istovire, înţelese că norocul era de partea lor şi se aruncă iute la pământ, 
trăgându-l şi pe Frodo după el. Orcii se împiedicară de ei şi căzură 
grămadă, mârâind şi blestemând. Încet, în patru labe, hobbiţii se târâră 
afară din grămădeală, până când, nebăgaţi de nimeni în seamă, ajunseră 
în cealaltă parte a drumului şi se rostogoliră peste marginea acestuia: o 
bordură înaltă, menită a călăuzi comandanții de trupe în nopţile foarte 
întunecoase ori pe ceaţă, şi care se ridica la câteva picioare deasupra 
câmpiei. 

Hobbiţii rămaseră o vreme nemişcaţi acolo. Era prea întuneric să caute 
vreun adăpost, asta dacă aveau unde să găsească unul; dar Sam simţea 
că trebuiau măcar să se depărteze de toate drumurile şi să iasă din bătaia 
focurilor de veghe. 

- Haideţi, domnu’ Frodo! şopti el. Ne mai târâm puţin şi după aia 
puteţi să vă întindeţi liniştit. 

Cu un ultim efort disperat, Frodo se ridică în patru labe şi se mai târî 
preţ de câteva zeci de picioare. După care se prăvăli într-o gropelniţă, 
care se căscă parcă din senin în faţa lui, şi acolo rămase ca mort. 

Muntele Osândei 


S am îşi puse pelerina elfă ferfenițită sub capul stăpânului, iar mantia 
cenuşie din Lórien o întinse peste amândoi; făcând aceasta, gân- 
durile sale se reîntoarseră la țara aceea frumoasă şi la elfi şi îşi dori în 
sinea lui, dincolo de orice speranță, ca țesătura aceea lucrată de mâinile 
lor să aibă darul de a-i ține ascunşi în pustiiciunea aia a groazei. Auzi 
cum se sting zgomotele încăierărilor şi strigătele, pe măsură ce trupele se 
depărtau, trecând prin Gura Isenului. Şi din cât se părea, în toată 
zăpăceala şi încâlceala aceea de armii de soiuri atât de amestecate, ni- 
meni nu băgase de seamă dispariția lor, sau cel puțin nu încă. 

Sam luă o gură de apă, pe Frodo însă îl sili să bea zdravăn, şi după ce 
stăpânul său îşi mai veni puţin în fire, îi dădu o turtă întreagă din 
preţioasa lor hrană elfică şi nu-l iertă până nu o mâncă pe toată. Apoi, 
prea istoviți până şi pentru a se mai teme, se întinseră pe pământ. 
Dormiră un somn scurt şi neliniştit, din care se trezeau din când în când 
din pricină că sudoarea se răcea pe trupurile lor, făcându-i să tremure, 
iar pietrele îi împungeau când şi unde. De la miazănoapte, dinspre 
Poarta Neagră, străbătând trecătoarea Cirith Gorgor, o suflare subţire şi 
tăioasă se scurgea susurând peste pământuri. 

A doua zi dimineaţa se ivi din nou o geană de lumină cenuşie, căci în 
regiunile înalte încă bătea Vântul Apusean, dar jos, pe pietrele 
dindărătul zidurilor de apărare ale Tărâmului Negru, văzduhul părea 
aproape mort, rece, şi cu toate acestea înăbuşitor. Sam privi afară din 
adâncitura în care dormiseră. De jur împrejur o întindere mohorâtă, 
netedă şi cenuşie. Pe drumurile din apropiere nu se zărea nici o mişcare; 
dar Sam se temea de ochii străjuitori de pe zidul fortăreței Gura Isenului, 
la nici trei sute de paşi depărtare spre miazănoapte. Spre miazăzi şi 
răsărit, Muntele se întrezărea în zare, înălțându-se ca o umbră întunec- 
ată. În el se revărsau vălătuci de fum, şi în vreme ce unii se ridicau mult 
în văzduh şi erau purtaţi spre soare-răsare, alţii, ca nişte nori uriași, 
pluteau la vale pe coastele muntelui, împânzind pământul. La câteva 

mile spre nord-est, dealurile de la poalele Munţilor de Cenuşă apăreau 
ca nişte fantasme cenuşii, neîndurătoare, dincolo de care povârnişurile 
înceţoşate de la miazănoapte se desenau ca o linie de nori îndepărtați, cu 
puţin mai întunecaţi decât cerul la zenit. 

Sam încercă să socotească în minte distanţele şi să hotărască ce cale era 
mai bună să urmeze. „Oricum am apuca-o, cincizeci de mile tot avem de 
făcut, murmură pentru sine, privind încruntat la muntele ameninţător, şi 
asta-nseamnă o săptămână, nici mai mult nici mai puţin, cu domnu’ 
Frodo în neputinţa în care e.” Clătină din cap şi, în timp ce încerca să 
limpezească lucrurile, un gând încă şi mai sumbru i se ivi în minte. Ni- 
cicând înainte nu pierise speranţa pentru prea multă vreme din inima lui 
vitează şi întotdeauna avusese o fărâmă de nădejde că se vor întoarce 
acasă. Şi iată că acum era silit să privească în faţă crudul adevăr: mer- 
indele şi apa abia dacă le ajungeau până să-şi atingă ţinta; iar o dată ce 
împlineau ce aveau de împlinit, se sfârşea şi drumul lor şi rămâneau sin- 
guri, fără adăpost, fără hrană, în mijlocul unei pustietăţi cumplite. De 
acolo nu mai exista întoarcere. 

„Vasăzică asta era treaba pe care simţeam că trebuie s-o fac atunci 
când am pornit la drum, gândi Sam: să-l ajut pe domnu' Frodo până la 
ultimu” pas şi apoi să mor împreună cu el? Ei bine, dacă asta am de făcut, 
atunci o voi face. Dar tare mi-aş dori să mai vedea o dată Lângă Ape şi 
pe Rosie Cotton (Cotton — bumbac, n.tr.) şi pe fraţii ei, şi pe Unchiaş şi pe 
Marigold (Rosie - diminutiv de la „trandafir“; marigold - gălbenele; în text 
două nume de fată; în Comitat obiceiul era de a da fetelor nume de flori. 
Vezi Cartea VI, cap. 8 nitr.) şi pe toţi ceilalți. Nu ştiu cum, da’ parcă nu- 
mi vine a crede că Gandalf l-ar fi trimis pe domnu’ Frodo în această mis- 
ie dacă n-ar fi avut nici o cât de mică nădejde că se va întoarce. Toate au 
mers de-a-ndoaselea de când a pierit el în Moria. Ah, de n-ar fi pierit! 
Acum ar fi făcut ceva, orice, dar ar fi făcut.” 

Dar tocmai când speranța murea în Sam, ori părea să moară, ea se 
preschimbă într-o nouă putere. Chipul nevinovat de hobbit al lui Sam se 
înăspri, căpătând o expresie aproape înverşunată, pe măsură ce i se 
oțelea voinţa, şi mădularele îi fură cuprinse ca de un fior, ca şi când între- 
aga sa fiinţă se transforma într-o creatură de piatră şi oţel pe care nici 
disperarea, nici vlăguirea şi nici nesfârşitele mile nu o puteau dobori. 

Cu acest nou simţământ al datoriei pe care o avea de împlinit, îşi 
coborî ochii înapoi la pământul din jurul lui, cumpănind următoarea 
mişcare. Şi cum dimineaţa se mai luminase întrucâtva, văzu cu mirare că 
ceea ce de la distanţă păruseră a fi întinderi fără capăt şi netede ca-n 
palmă, erau în fapt scobite şi răscolite cât cuprindeau cu privirile. Şi cu 

adevărat, câmpiile Gongoroth erau în tot locul găurile de scorbelituri 
mari, de-ai fi zis că încă de pe vremea când nu erau altceva decât o mare 
de mocirlă, se abătuse asupra lor o ploaie de săgeți şi uriaşe pietre de 
praştie. Cele mai mari dintre aceste scorbelituri aveau drept margine 
creste de stânci rupte şi strungi largi le tăiau în toate direcţiile. Era un 
tărâm în care puteai să te furişezi dintr-o ascunzătoare în alta, nevăzut 
decât de ochii supraveghetori: asta dacă erai în putere şi nu te împingea 
nimic de la spate. Dar pentru cel flămând şi sleit, care mai avea încă mult 
de mers până i se stingea viaţa, era o privelişte ce nu prevestea nimic 
bun. 

Gândind la toate acestea, Sam se reîntoarse la stăpânul său. N-a fost 
nevoie să-l trezească. Frodo zăcea pe spate, cu ochii deschişi, aţintiţi spre 
cerul înnourat. 

- Ei, domnu’ Frodo, zise Sam, am fost să mă uit prin jur şi să cuget 
nițeluş. Drumurile sunt pustii, aşa că am face bine să ne aşternem pe 
mers cât mai avem norocul ăsta. Credeţi c-o să izbutiţi? 

- Cred că o să izbutesc, spuse Frodo. Trebuie. 

Şi din nou porniră, târându-se din scobitură în scobitură, furişându-se 
după orice le putea oferi adăpost, dar înaintând fără oprire şi pieziş spre 
dealurile de la poalele lanţului apusean. Dar în înaintarea lor îi însoțea 
drumul cel mai răsăritean. Până într-un punct unde se depărta brusc, 
dând ocol munţilor pe la poale şi pierind departe, într-un perete de 
umbre întunecate. Nici om, nici orc nu se zărea mişcând pe întinderea sa 
netedă şi cenuşie; căci Seniorul Întunecimii îşi mişcase de-acum armiile şi 
chiar şi în repeziciunea cu care îşi muta oştenii de-a lungul şi de-a latul 
propriului său regat, căuta mai curând adăpostul nopţii, temându-se de 
vânturile lumii ce se întorseseră împotriva lui, sfâşiindu-i vălurile şi fiind 
tulburat de zvonurile că nişte iscoade neobrăzate răzbiseră prin zidurile 
sale de apărare. 

Hobbiţii nu se opriră decât după ce străbătuseră câteva mile bune. 
Frodo arăta ca şi cum nu mai avea strop de vlagă în el. Sam înţelese că 
nu mai putea merge mai departe în felul ăsta, târându-se, ghemuindu-se, 
acum cercând cu precauţie un drum îndoielnic, acum repezindu-se la 
vale, pe un povârniş. 

- Eu mă întorc la drum cât mai e lumină, domnu’ Frodo, zise el. Mă în- 
cred încă o dată în noroc! Aproape că ne-a trădat ultima dată, da’ nu 
chiar de tot. Mai facem câteva mile la pas bătut, apoi ne odihnim. 

Îşi punea la încercare norocul mai mult decât îşi putea el închipui; 
Frodo însă era într-atât de apăsat de povara sa şi de bătălia ce se dădea în 
mintea lui, încât nu se opuse şi aproape că nu mai avea nici o speranţă ca 

să-i mai pese de ceva. Urcară priponul şi se târâră mai departe, de-a lun- 
gul drumului neîndurător şi aspru care ducea niciunde altundeva decât 
la Turnul Întunecimii. Dar norocul a fost de partea lor şi cât a mai ţinut 
ziua n-au mai întâlnit nici o fiinţă vie sau mişcătoare; şi la lăsatul nopţii îi 
înghiţi bezna Mordorului. Întregul meleag era în aşteptare, ca înaintea 
unei furtuni mari: căci Căpitanii Apusului trecuseră de Răscruce şi 
aprinseseră focurile pe câmpiile moarte din Imlad Morgul. 

Şi călătoria disperată continuă, Inelul se îndrepta spre miazăzi, iar fl- 
amurile regilor înspre miazănoapte. Pentru hobbiţi, fiecare zi, fiecare 
milă erau mai amarnice decât cele dinainte, căci puterile li se împuţinau 
şi tărâmul se arăta tot mai nemilos. Ziua nu întâlneau ţipenie. Noaptea, 
uneori, când se ghemuiau la pământ sau moţăiau cu spaima-n suflet în 
vreo văgăună de lângă drum, auzeau strigăte şi zgomote de paşi 
nenumărați sau galopul dezlănţuit al unui armăsar călărit fără milă. Dar 
mult mai rău decât asemenea primejdii era ameninţarea ce se apropia 
din ce în ce şi care-i înfrângea tot mai mult, cu fiecare pas pe care-l 
făceau: îngrozitoarea ameninţare a Puterii care aştepta, cufundată în gân- 
duri şi urzind neobosită ticăloşii, ascunsă în spatele vălului întunecat ce-i 
înconjura Tronul. Tot mai mult se apropia, tot mai neagră se înălța, ase- 
menea unui zid de noapte la capătul de pe urmă al lumii. 

Şi veni şi o noapte înfiorătoare; în vreme ce Căpitanii Apusului erau 
din ce în ce mai aproape de hotarul pământurilor locuite, pe cei doi per- 
egrini îi aştepta un ceas de disperare fără leac. Trecuseră patru zile de 
când scăpaseră de orci, dar timpul scurs adăsta în urma lor asemenea 
unui vis tot mai întunecat. Cât a durat a patra zi, Frodo n-a scos un cu- 
vânt, ci a mers pe jumătate adus de spate, împiedicându-se adesea, ca şi 
când ochii săi nu mai zăreau drumul din faţa picioarelor. Desigur, îşi 
spunea Sam, între toate suferinţele lor, Frodo o îndura pe cea mai rea 
dintre toate, greutatea tot mai mare a Inelului, o povară pentru trup şi un 
chin pentru mintea lui. Sam vedea, din ce în ce mai îngrijorat, că mâna 
stângă a stăpânului se ridica adesea ca pentru a se împotrivi unei lovit- 
uri, sau a-şi feri ochii mijiţi de un Ochi înfiorător care căuta să se aţin- 
tească asupra lor. Şi uneori mâna lui dreaptă se furişa spre piept, 
încleştându-se, ca apoi încet, când voinţa i se oţelea din nou, să se retra- 
gă. Dar acum, o dată cu lăsarea nopţii, Frodo stătea cu capul între genun- 
chi, cu braţele atârnând vlăguite pe pământ şi palmele tresărind încet. 
Sam îl urmări cu atenţie până când noaptea îi acoperi pe amândoi, 
ascunzându-i unul de altul. Sam nu mai ştia ce să spună; astfel că se în- 
toarse la propriile sale gânduri întunecate. El însuşi, deşi istovit şi sub 
umbra fricii, mai avea încă putere în trup. Turtele lembas aveau o virtute 

fără de care ei doi de mult ar fi zăcut în ghearele morţii. E adevărat, nu le 
astâmpăra pofta, încât adeseori mintea lui Sam era năpădită de amintirea 
merindelor adevărate şi de dorul după pâinea simplă şi după carne, dar 
cu toate acestea, turta asta elfească avea în ea un har care sporea pe 
măsură ce călătorii îşi puneau temeiul numai în ea şi nu o amestecau cu 
alte merinde. Hrănea voinţa, dădea putere de a îndura şi de a stăpâni 
trup şi mădular, dincolo de putinţa seminţiei muritoare. Dar acum tre- 
buiau să ia o hotărâre nouă. Nu mai puteau urma acelaşi drum, căci 
acesta o lua spre răsărit, intrând în marea Umbră, câtă vreme Muntele se 
desena la dreapta lor, aproape spre miazăzi, încât erau nevoiţi să o apuce 
într-acolo. Numai că în faţa lor aveau o întindere uriaşă de pământ 
fumegător, sterp, acoperit de cenuşă. 

- Apă, apă! murmură Sam. Aproape că nu mai pusese gura pe apă, 
încât în gura lui uscată limba părea să se fi îngroşat, ca umflată; dar, cu 
toată grija lui, nu le mai rămăsese decât puţină, să mai fi fost jumătate de 
butelcă, şi cine ştie câte zile mai aveau de mers. Şi chiar şi asta li s-ar fi is- 
prăvit de mult, dacă n-ar fi îndrăznit să meargă pe drumul orcilor. Căci 
din loc în loc, la distanțe mari unele de altele, fuseseră construite rezer- 
voare înalte pentru oştirile trimise în grabă spre meleaguri lipsite de apă. 
Într-una din aceste cisterne Sam mai găsise un strop de apă, sălcie, în- 
noroiată de orci, dar destulă pentru nevoia lor deznădăjduită. Asta însă 
fusese cu o zi în urmă. Acum nu mai aveau nici o speranţă să găsească 
alta. 

Istovit de atâtea griji, Sam aţipi într-un târziu, lăsând totul pentru când 
avea să vină dimineaţa; tot nu putea face nimic mai mult. Somnul îi era 
tulburat de vise şi treziri. Vedea lumini asemănătoare unor ochi sclipind 
de o bucurie răutăcioasă, şi tot felul de forme întunecate furişându-se, şi 
auzea zgomote făcute parcă de sălbăticiuni sau ţipetele înfiorătoare ale 
unor creaturi schingiuite; încât tresărea şi se trezea, în nimic altceva 
decât într-o lume de întuneric, înconjurat din toate părţile de o negreală 
goală. Doar o dată, stând capul oaselor şi uitându-se disperat împrejur, i 
se năzări, cu toate că era treaz, că încă mai putea zări nişte luminiţe pal- 
ide, ca nişte ochi; însă după o vreme acestea clipiră şi dispărură. 

Îngrozitoarea noapte trecu încet, parcă nu mai voia să plece. Iar zorii 
care se iviră abia de se puteau desluşi; căci aici, mai aproape de Munte, 
văzduhul era tot mai întunecat, în vreme ce din Turnul Întunecimii se 
târau în afară vălurile Umbrei pe care Sauron le ţesea în jurul său. Frodo 
zăcea pe spate nemişcat. Sam stătea lângă el, fără nici o dorinţă de a 
scoate vreun cuvânt, cu toate că ştia că de vorbele lui ţinea totul: el 

trebuia să întărească voinţa stăpânului său pentru încă un efort. Într-un 
târziu, aplecându-se şi mângâind pe Frodo pe frunte, îi şopti în ureche: 

- Trezeşte-te, stăpâne! E vremea să pornim din nou. 

Ca trezit de-un dangăt de clopot, Frodo se ridică imediat în capul 
oaselor, apoi în picioare şi îşi aţinti privirile spre depărtarea de la 
miazăzi; dar când ochii lui zăriră Muntele şi pustietatea, se ghemui iar la 
pământ. 

- N-o să izbutesc, Sam. E atât de mare greutatea pe care o port, atât de 
mare! 

Încă înainte să vorbească din nou, Sam ştiu că era în zadar şi că ase- 
menea cuvinte ar fi făcut mai mult rău decât bine, dar copleşit de milă, 
nu se putu abţine: 

- Atunci, stăpâne, lăsaţi-mă să vi-l duc eu o vreme. Ştiţi că aş face-o, şi 
încă bucuros, atâta cât mă mai ţin puterile. 

În ochii lui Frodo se aprinse o scăpărare sălbatică: 

- Stai deoparte! Nu mă atinge! strigă el. E al meu, auzi? Dispari! Mâna i 
se îndreptă către mânerul săbiei. Dar în clipa următoare vocea i se schim- 
bă. Nu, nu, Sam, spuse el cu tristeţe. Dar trebuie să mă înţelegi. E povara 
mea, nimeni altcineva nu o poate purta. E prea târziu acum, Sam, dragul 
meu. Nu mă mai poţi ajuta astfel încă o dată. Aproape că sunt de tot în 
puterea lui. Nu l-aş putea da altcuiva şi dacă ai încerca să mi-l iei aş 
înnebuni de-a binelea. 

Sam dădu din cap. 

- Înţeleg, spuse. Da’ ştiţi, domnu’ Frodo, m-am gândit că ne-am putea 
descotorosi de alte lucruri. De ce să nu ne uşurăm niţeluş povara? De- 
acum într-acolo ne îndreptăm cât de drept putem. Şi arătă spre Munte. 
N-are rost să luăm cu noi ce poate nu ne trebuie neapărat. 

Frodo se uită din nou la Munte. 

- Aşa e, zise, n-o să avem nevoie de prea multe pe drumul ăla. lar la 
capătul lui chiar de nimic. 

Culese de pe jos scutul orcesc şi-l aruncă cât colo, iar după aceea ar- 
uncă şi coiful. Dezbrăcă mantia cenuşie, desfăcu brâul greu, îl lăsă să 
cadă la pământ şi, o dată cu el, şi sabia cu teacă cu tot. Sfâşie de tot peler- 
ina neagră zdrenţuită şi o împrăştie peste tot. 

- Poftim, n-o să mai fiu orc de-aici încolo, strigă el, şi nu voi mai purta 
armă de nici un fel, nici măiastră, nici ticăloasă. N-au decât să vină să mă 
prindă, dacă asta vor! 

Sam făcu acelaşi lucru şi-şi lepădă harnaşamentul orcesc: din raniță 
scoase tot ce avea. Fiecare lucru în parte îi devenise drag oarecum, măcar 
pentru că le purtase cu sine atâta amar de drum şi cu atâta trudă. Cel mai 

greu îi venea să se despartă de ustensilele de gătit. Ochii i se umplură de 
lacrimi la gândul că trebuia să le arunce. 

- Vă mai amintiţi de fleica aia de iepure, domnu’ Frodo? Şi de locşorul 
nostru sub malul ăla cald, în ţara Căpitanului Faramir, ziua aia în care 
am văzut un olifant? 

- Nu, mă tem că nu-mi amintesc, Sam. Adică, ştiu că toate astea s-au 
întâmplat, dar nu le pot vedea cu ochii minţii. Nici gustul mâncării, nici 
mângâierea apei, nici susurul vântului, nici o amintire despre copaci sau 
iarbă sau flori, nici chipul lunii sau înfăţişarea stelelor, nimic nu mi-a mai 
rămas. Stau despuiat în întuneric, Sam, şi nici un văl nu e între mine şi 
roata de foc. Am început s-o văd şi când sunt treaz, şi tot restul păleşte. 

Sam se apropie de el şi îi sărută mâna. 

- Atunci, cu cât scăpăm mai repede de el, cu atât va veni mai iute vre- 
mea odihnei, spuse el împleticit, căci nu ştia ce altceva mai bun să zică. 
Nu dregem nimic cu vorbă lungă, mormăi el ca pentru sine în timp ce 
strângea grămadă toate lucrurile pe care se hotărâse să le arunce. Nu 
voia să le lase la întâmplare în sălbăticie, ca să le poată vedea oricine. O fi 
furat hoţu' nostru zaua aia orcească, da’ nu pupă el şi sabie, spuse Sam. 
Labele alea ale lui şi goale fac destul rău. Şi să nu-l prind că-şi găseşte de 
lucru cu tigăile mele! 

Cu aceste vorbe, duse tot calabalâcul la una dintre multele crăpături 
căscate, ce crestau pământul de-a lungul şi de-a latul, şi-l aruncă înăun- 
tru. Zăngănitul preţioaselor lui crătiţi atunci când se rostogoliră în scob- 
itura întunecată răsună ca o toacă de moarte în inima sa. 

Se reîntoarse la Frodo şi din frânghia primită de la elfi tăie o bucată 
scurtă, cât să-i ajungă drept brăcinar stăpânului său, şi cu aceasta îi legă 
strâns mantia în jurul mijlocului. Restul de frânghie îl încolăci cu grijă şi-l 
vâri înapoi în raniţă. În afară de frânghie, mai păstrase doar resturile de 
turtă, butelca de apă şi pe Sting, care-i atârna de brâu; şi ascunsă într-un 
buzunar al tunicii, aproape de piept, sticluţa de la Galadriel şi cutiuţa pe 
care tot ea i-o dăduse în dar. 

În sfârşit se  întoarseră spre Munte şi porniră într-acolo, 
nemaigândindu-se să se mai ascundă de aici încolo, ci depăşindu-şi toată 
oboseala şi concentrându-şi voinţa tot mai slabă într-o singură direcţie - 
aceea de a-şi continua drumul. În întunecimea acelei zile lugubre, puţine 
lucruri ar fi putut să-i descopere chiar şi în acel meleag al veghii contin- 
ue, decât doar dacă s-ar fi aflat aproape de ei. Dintre toţi sclavii Senior- 
ului întunecimii, numai nazgălii şi aripile lor negre erau pe alte melea- 
guri, mânaţi de alte solii: se strânseseră departe, ca să umbrească 

înaintarea Căpitanilor Apusului, şi într-acolo era îndreptat gândul întreg 
al Turnului Întunecimii. 

În acea zi lui Sam i se păru că stăpânul său îşi găsise puteri noi şi era 
limpede că nu numai din pricină că se uşurase întrucâtva povara pe care 
o avea de purtat. În primele răstimpuri ale marşului lor, merseră mult 
mai departe şi mai repede decât sperase el. Terenul era aspru, duşmănos, 
cu toate acestea înaintaseră mult şi chiar şi Muntele se apropiase. Dar, pe 
măsură ce ziua se sfârşea şi prea de timpuriu lumina firavă începu să se 
stingă, Frodo prinse iar a merge cocârjat şi se împiedica de parcă efortul 
ăsta înnoit risipise toată puterea pe care o mai avusese. 

La ultimul popas, se prăbuşi la pământ şi spuse doar atât: „Mi-e sete, 
Sam”, după care nu mai scoase nici un cuvânt. Sam îi dădu bea o gură de 
apă; numai atât mai rămăsese, o gură. Pentru el însă nu mai era nici un 
strop; şi când noaptea Mordorului se închise din nou peste ei, gândurile 
lui Sam fură năpădite de amintirea apei; şi fiecare izvor sau pârâiaş sau 
fântână pe care le văzuse în viaţa lui, sub umbra verde a sălciilor ori 
sclipind în soare, dansa şi clipocea în spatele pleoapelor închise, numai 
ca să-l chinuie pe el. Simţea noroiul răcoros în jurul degetelor în timp ce 
lipăia în Heleşteul din Lângă Ape împreună cu Jolly Cotton şi Tom şi 
Nibs şi sora lor Rosie. „Dar asta a fost în urmă cu ani de zile, oftă el, şi 
tare departe de-aici. Drumul înapoi, dacă este vreunul, trece pe lângă 
Munte.” 

Neputând dormi, ţinu sfat cu sine însuşi. „Hai, hai, doar ne-am des- 
curcat mai bine decât ai nădăjduit, îşi spuse el cu hotărâre. Sau măcar a 
început bine. Aş zice că am făcut jumate de drum înainte să ne oprim. 
Încă o zi şi-am ajuns.” La aceste vorbe, gândul se opri. 

„Nu fi smintit, măi, Sam Gamgee, răspunse propria lui voce. N-o să 
mai meargă el încă o zi aşa cum a mers, dacă-l mai ţin puterile să se 
urnească vreun pic. Şi nici tu nu mai poţi merge multă vreme, dacă-i dai 
lui toată apa şi aproape toată mâncarea.” 

„Ba pot să merg mult şi bine şi voi merge.” 

„Încotro?” 

„Spre Munte, de bună seamă.” 

„Şi dup’ aia, Sam Gamgee, dup'aia? Când ajungi acolo, ce-ai să faci? El 
n-o să poată face nimic de unul singur.” 

Spre disperarea lui, Sam îşi dădu seama că nu avea răspuns la această 
întrebare. N-avea nimic limpede în cap. Frodo nu-i spusese prea multe 
despre misia lui, încât tot ce ştia Sam era că Inelul trebuia cum-necum ar- 
uncat în foc. „Hăul de la Capătul Lumii, murmură el, amintindu-şi de 

vechiul nume. Dacă stăpânul ştie cum să-l găsim, e bine, pentru că eu nu 
ştiu.” 

„Vezi? veni răspunsul. Totu-i fără rost. El singur a spus-o. Tu eşti 
smintitul, cu nădejdile şi toate strădaniile tale. V-aţi fi putut întinde pe 
jos şi trece în lumea somnului amândoi de multe zile, dacă n-ai fi fost 
atât de îndărătnic. Da’ tot o să muriţi şi încă şi mai rău. Uite, chiar acu’ te 
poţi întinde aci jos şi să dai naibii tot. Tot n-o să ajungeţi în vârf.” 

„Ba o să ajung dacă las totul în urmă, în afară de oase, spuse Sam. Şi-o 
să-l duc şi pe domnu’ Frodo până sus, singur, chiar de-ar fi să-mi frângă 
spatele şi inima. Aşa că nu mă mai bate la cap!” 

În acea clipă, Sam simţi pământul de dedesubt că începe să se zguduie 
şi auzi sau simţi un huruit adânc şi îndepărtat, ca un tunet întemnițat în 
străfund. O flamă scurtă şi roşie licări sub nori şi pieri. Nici Muntele nu 
avea somnul mai liniştit. 

Şi sosi şi ultima parte a călătoriei spre Orodruin şi se dovedi un chin 
mai mare decât şi-ar fi putut Sam imagina vreodată că ar putea îndura. 
Toate îl dureau şi gura şi gâtlejul i se uscaseră într-atât că nu mai putea 
înghiţi nici măcar o bucătură de mâncare. Întunericul nu se risipise, nu 
numai din pricina fumurilor Muntelui; ci şi pentru că părea să se apropie 
o furtună, căci departe, spre sud-est, sub cerurile smolite scăpărau 
fulgere. Unde mai pui că văzduhul întreg era plin de fum; respiraţia le 
devenise dureroasă şi grea, erau ameţiţi, se împiedicau şi cădeau la tot 
pasul. Cu toate acestea, voinţa lor nu ceda, împingându-i mai departe. 

Muntele se apropia tot mai mult, încât în curând, ridicând privirile, nu 
mai văzură altceva decât masivitatea lui: o masă de cenuşă şi scorie şi 
stâncă arsă, din care un con cu pereţi verticali se înălța spre nori. Înainte 
să se sfârşească amurgul acela lung cât întreaga zi şi să coboare din nou 
noaptea cea adevărată, ajunseră târâş-grăpiş până la poalele muntelui. 

Cu un suspin, Frodo se aruncă la pământ. Sam se aşeză lângă el. Spre 
mirarea lui, se simţea istovit, dar mai uşurat, şi capul parcă i se 
limpezise. Orice încleştare între gânduri dispăruse. Ştia care erau temei- 
urile disperării, dar nu voia să asculte de ele. Voința sa era neclintită, 
numai moartea putea s-o înfrângă. Nu mai simţea nici dorinţa, nici ne- 
voia de a dormi, ci mai curând de a sta treaz. Ştia că toate şansele şi 
primejdiile se îndreptau acum către un singur punct: a doua zi avea să 
fie ziua de pe urmă, ziua ultimului efort al dezastrului, ultima răsuflare. 

Dar când avea să vină? Noaptea părea fără de sfârşit şi fără de timp, 
minutele cădeau moarte unul după altul, adăugându-se unor ore ce nu 
mai treceau, fără să aducă nici o schimbare. Sam chiar se întreba dacă nu 
cumva începuse o a doua întunecime, nicicând altă zi să se mai nască 

vreodată. Într-un târziu, căută mâna lui Frodo. Era rece, tremura. 
Stăpânul său tremura de frig. 

- N-ar fi trebuit să las pătura acolo, murmură Sam; se întinse alături şi 
încercă să-l încălzească pe Frodo cu braţele şi trupul său. 

Apoi îl cuprinse somnul şi lumina palidă a ultimei zile a căutării lor îi 
găsi unul lângă altul. Vântul se domolise cu o zi în urmă, când se mutase 
dinspre Apus, iar acum sufla tot mai aprig de la Miazănoapte; încet, lu- 
mina soarelui nevăzut se strecură în jos prin umbrele în care zăceau 
hobbiţii. 

- Acum, înainte! Pentru ultima răsuflare! spuse Sam, ridicându-se cu 
greu în picioare. 

Se aplecă peste Frodo, trezindu-l încetişor. Frodo gemu; dar cu un 
mare efort de voinţă se ridică în picioare; apoi căzu înapoi în genunchi. 
Îşi îndreptă anevoie ochii spre costişele întunecate ale Muntelui Osândei 
ce se înălţau în faţa lui, apoi, ca vai de el, prinse a se târî înainte în patru 
labe. 

Sam se uită la el şi simţi cum îi plânge inima, dar nici o lacrimă nu se 
ivi în ochii lui uscați şi usturători. 

- Am spus că o să-l car în cârcă, chiar de-ar fi să-mi frâng spinarea, 
murmură el, şi aşa am să fac! Apoi îi strigă lui Frodo: Hai, domnu' 
Frodo! Nu-l pot duce eu, ca să vă ajut, da’ atunci vă duc pe amândoi. Aşa 
că, în picioare! Haideţi, domnu’ Frodo, dragu’ meu! vă duce Sam în câr- 
că. Numa’ să-i spuneţi încotro s-o apuce, şi vă duce. 

Frodo i se aburcă în spinare, ţinându-l uşor cu braţele pe după gât, dar 
strângându-şi picioarele împrejurul mijlocului lui Sam, iar Sam se chinui 
să se ridice în picioare; dar, după ce izbuti să facă acest lucru, spre mir- 
area lui povara i se păru uşoară dintr-o dată. Se temuse că abia dacă va 
avea destulă putere să-l ridice pe stăpânul sau, unde mai pui că ar fi tre- 
buit să îndure şi înfiorătoarea greutate a blestematului acela de Inel. Însă 
nu era aşa. Ori pentru că Frodo era vlăguit de îndelungile lui suferinţe 
pricinuite de rana de cuţit şi de otrava picurată în el, de amărăciune, 
teamă şi rătăcirile departe de casă, ori poate că i se dăruise lui, acum la 
sfârşit, o putere neaşteptată, fapt e că Sam îl ridică pe Frodo fără caznă 
mai mare decât i-ar fi cerut să ducă în cârcă un pui de hobbit, în hâr- 
joanele copilăreşti de pe pajiştile sau miriştile din Comitat. Trase adânc 
aer în piept şi porni la drum. 

Ajunseseră la poalele Muntelui în partea dinspre miazănoapte, oare- 
cum către apus; acolo, coastele lungi şi cenuşii, chiar dacă povârnite, 
erau mai blânzi. Frodo nu scotea un cuvânt, încât Sam înainta cât putea 
de repede şi fără altă călăuză decât voinţa de a urca, cât mai sus cu 

putinţă. Până îl va fi părăsit de tot puterile şi voinţa. Urca trudit, mai sus, 
tot mai sus, luând-o ba la stânga, ba la dreapta, pentru a îmblânzi şi mai 
mult clina; adeseori cădea în nas, ca până la urmă să ajungă să se târască 
asemenea unui melc doborât de povara din spinare. Şi când voinţa nu 
mai reuşi să-l împingă mai departe şi mădularele se frânseră sub el, se 
opri şi-l lăsă pe stăpân încet pe pământ. 

Frodo deschise ochii şi trase aer în piept. Aici sus putea respira mai 
uşor, căci se aflau deasupra miasmelor ce se învârtejeau şi se târau la 
poale. 

- Mulţumesc, Sam, spuse el într-o şoaptă hârşâită. Cât mai avem de 
mers? 

- Nu ştiu, pentru că habar n-am încotro ne îndreptăm. 

Se uită în urmă, apoi în sus; şi se minună de cât de departe îi adusese 
ultima sa strădanie. Muntele acela ameninţător şi singuratic păruse mai 
înalt decât era. Abia acum îşi dădea Sam seama că era chiar mai puţin în- 
alt decât trecătorile din Ephel Dúath pe care le urcase împreună cu 
Frodo. Umerii de la poale, din labirint de stânci şi bolovani prăvăliţi, se 
înălţau la mai bine de trei sute de picioare deasupra şesului, pentru ca 
mai sus de ei să se avânte încă pe jumătate atât de înalt conul central, ca 
un cuptor sau un coş uriaş, în vârful căruia era cocoţat un crater zimţat. 
Sam ajunsese la mijlocul bazei, învăluită în fum şi umbră. Când se uită în 
sus, lui Sam îi veni să strige, numai că nu-l lăsa gâtlejul uscat; căci printre 
gheburile şi umerii zimţuiţi de deasupra lui văzu limpede, ca lumina 
zilei, o potecă, sau un drum. Urca asemenea unui brâu ce venea în pantă 
dinspre apus şi şerpuia în jurul Muntelui până când, înainte de a face un 
cot, pierzându-se din vedere, atingea baza conului în partea dinspre 
răsărit. 

Sam nu putea zări poteca imediat deasupra lui, unde era mai aproape, 
din pricina unui pripor abrupt ce pornea chiar de unde stătea el; dar 
bănui că, dacă mai făcea un ultim efort şi ajungea deasupra priporului, 
aveau să dea în potecă. O geană de speranţă se retrezi în el. Încă mai 
putea cuceri Muntele. „Te pomeneşti că poteca asta a fost anume pusă 
acolo! îşi spuse în sinea lui. lar dacă n-ar fi acolo, ar trebui să mă recuno- 
sc înfrânt.” 

Poteca nu fusese pusă acolo anume pentru Sam. N-avea de unde să 
ştie că privea la Drumul lui Sauron, ce ducea de la Barad-dâr la Sam- 
math Naur, Încăperile Focului. leşea din uriaşa poartă apuseană a 
Turnului Întunecimii, traversa un hău adânc peste un pod lat de fier, in- 
tra în câmpie, străbătea o leghe întreagă printre două genuni fumegânde, 
după care intra într-un lung drum pietruit în pantă, care urca Muntele pe 

latura sa dinspre soare-răsare. De acolo, înconjurând poalele vaste din- 
spre miazăzi spre miazănoapte, pătrundea, în cele din urmă, în partea de 
sus a conului, dar nu chiar prin craterul fumegând, ci mult mai jos, 
printr-o deschizătură întunecoasă, căscată spre răsărit, dând chiar spre 
Fereastra Ochiului, în fortăreaţa învăluită în umbre a lui Sauron. Adesea 
astupat sau năruit de revărsările din furnalele Muntelui, drumul era de 
fiecare dată dres şi desfundat cu truda orcilor făr' de număr. 

Sam trase adânc aer în piept. Poteca era acolo, dar cum avea să urce 
priporul până sus la ea nu avea habar. Mai întâi să-şi uşureze spinarea 
dureroasă. O vreme rămase întins pe jos, lângă Frodo. Tăceau amândoi. 
Încet, lumina deveni mai clară. Şi deodată, fără să înțeleagă cum şi de ce, 
Sam simţi în el un imbold atât de puternic de parcă cineva i-ar fi spus: 
„Acum, acum, sau va fi prea târziu!” Îşi strânse puterile şi se ridică în pi- 
cioare. Părea că şi Frodo simţise chemarea, căci se ridică cu greu în 
genunchi. 

- O să mă târăsc, Sam, şopti el gâfâit. 

Pas după pas, ca nişte mici insecte cenuşii, urcară târâş priporul. Când 
ajunseră la potecă, văzură că era un drum în toată legea, lat, pavat cu 
pietriş şi cenuşă bine bătătorită. Frodo se caţără pe drum şi apoi, parcă 
împins de o forţă nevăzută, se răsuci încet cu faţa spre răsărit. În de- 
părtare atârnau umbrele lui Sauron; însă o pală de vânt venită din lumea 
largă sau poate vreo mare tulburare dinlăuntrul lor făcu uriaşa plapumă 
de nori să se învârtejească şi să se deschidă preţ de o clipă; şi atunci zări 
Frodo, înălțându-se negre, mai negre şi mai întunecoase decât umbrele 
vaste în mijlocul cărora se aflau, foişoarele nemiloase şi coroana de fier a 
celui mai înalt turn al fortăreței Barad-dâr. Nu mai mult de o clipă se ivi, 
dar ca de la o fereastră nemăsurat de mare şi de înaltă, o flacără roşie 
sfâşie văzduhul la miazănoapte, scăpărarea unui Ochi străpungător; în 
clipa următoare umbrele se închiseră la loc şi cumplita vedenie dispăru. 
Ochiul nu era întors spre ei: ci privea către miazănoapte, acolo unde 
Căpitanii Apusului se apărau cu îndârjire, şi-ntr-acolo era aţintită între- 
aga sa ticăloşie şi tot într-acolo se îndrepta Puterea pentru a da lovitura 
de graţie; dar lui Frodo îi fusese de-ajuns acea clipită îngrozitoare, pentru 
a se simţi ca cineva lovit de moarte. Mâna lui căută lanţul atârnat în jurul 
gâtului. 

Sam îngenunche lângă el. Firav, abia desluşindu-se, auzi şoapta lui 
Frodo: 

- Ajută-mă, Sam! Ajută-mă, Sam! Ţine-mi mâna! N-o pot opri. Sam 
apucă ambele mâini ale stăpânului său şi le lipi una de alta, palmă în 
palmă, şi le sărută; apoi le strânse cu blândeţe într-ale sale. Şi brusc îl 

trăsni gândul: „Ne-a dibuit! Am fost daţi în vileag sau vom fi, în curând. 
Acum, Sam Gamgee, acum e sfârşitul sfârşitului.” 

ÎI aburcă din nou pe Frodo în spinare, trăgându-i mâinile în jos pe 
pieptul său şi lăsându-i picioarele să se bălăngăne. Îşi lăsă capul în piept 
şi se urni mai departe pe drumul care urca. Nu era un drum chiar atât de 
uşor precum păruse la început. Din fericire, focurile care se revărsaseră 
în acele răscoliri văzute de Sam din Cirith Ungol aleseseră mai cu seamă 
pantele apusene şi sudice, încât drumul pe această parte nu era blocat. 
Dar în multe locuri se năruise sau era brăzdat de căscături largi. O vreme 
urca spre răsărit, ca apoi să facă un cot strâns, să se întoarcă îndărăt şi s-o 
apuce spre apus. Acolo unde era cotul, era despicat adânc de un stei de 
stâncă vârstată, surpată cine ştie când din cuptoarele Muntelui. Gâfâind 
sub povara sa, Sam urmă cotul drumului; şi tot atunci zări, cu coada 
ochiului, preţ de o fracțiune de secundă, ceva care cădea de pe stei, ca o 
bucăţică de piatră neagră rostogolită la trecerea lui. 

O greutate neaşteptată îl izbi şi Sam căzu în nas, zdrelindu-şi dosul 
mâinilor care încă mai ţineau încleştate mâinile stăpânului său. Şi atunci 
înțelese ce s-a întâmplat, căci, cum zăcea el întins pe jos, auzi deasupra sa 
o voce pe care o ura din tot sufletul. 

- Sstăpân rău! sâsâi aceasta. Ssstăpân rău ne păcăleşte; păcăleşte pe 
Sssm6agol, gollum. Nu pe-acolo trebuie sss-o apuce. Nu trebuie sssă-i 
facă rău Nepreţuitului. Dă-l lui Sssmâagol, da, dă-ni-l nouă! Dă-ni-l 
nouă! 

Cu o smucitură violentă, Sam se ridică de pe jos. Îşi smulse sabia din 
teacă; dar nu putea face nimic, Gollum şi Frodo erau înlănţuiţi unul de 
altul. Gollum trăgea de stăpânul său, încercând să ajungă la lanţ şi la 
Inel. Era poate singurul lucru care ar fi putut retrezi jarul aproape stins 
din inima şi voinţa lui Frodo. Se împotrivi cu o furie neaşteptată, care-i 
ului în egală măsură pe Sam şi pe Gollum. Chiar şi aşa, lucrurile ar fi pu- 
tut să aibă o cu totul altă întorsătură, dacă Gollum însuşi ar fi rămas 
neschimbat; dar căile îngrozitoare numai de el ştiute, pe care le bătuse de 
unul singur, flămând şi însetat, împins de o dorinţă devoratoare şi de o 
spaimă cumplită, îl însemnaseră cu urme dureroase. Era o creatură 
sfrijită, suptă de foame, scheletică, numai oase şi piele ca de ceară, lipită 
pe hârca lui de cap. În ochi îi ardea o flacără sălbatică, dar puterea de 
altădată din mâinile lui apucătoare nu mai era în stare să vină în ajutorul 
răutăţii sale. Astfel că Frodo îl îmbrânci cât colo şi se ridică în picioare, 
tremurând tot. 

- Jos, jos! gâfâi el, ducându-şi mâna la piept pentru a o încleşta pe Ine- 
lul ascuns sub tunica de piele. Jos, târâtură ce eşti, şi piei din calea mea! 
Vremea ta s-a sfârşit. Nu mă mai poţi trăda, nu mă mai poţi răpune. 

Şi dintr-o dată, ca demult, sub streaşină crestei Emyn Muil, Sam avu în 
faţa ochilor o altă înfăţişare a acestor doi vrăjmaşi, o formă târâtoare, 
aproape doar umbra unei fiinţe vii. O creatură dărâmată şi înfrântă pe 
de-a-ntregul, dar încă plină de o poftă şi o furie hidoase; în faţa ei, o fig- 
ură dârză, neîngăduind mila, înveşmântată în alb, dar ţinând la piept o 
roată de foc. Şi din acea roată se auzi o voce poruncitoare: 

- Piei şi nu mă mai tulbura! Dacă mă mai atingi vreodată vei fi tu în- 
suţi azvârlit în Focul Osândei. 

Forma târâtoare se dădu îndărăt şi-n ochii lui clipitori se putea citi 
groaza, dar şi o dorinţă nestinsă. 

Nălucirea însă dispăru şi Sam îl văzu pe Frodo stând cu mâna la piept, 
cu respiraţia întretăiată, iar pe Gollum la picioarele lui, în genunchi şi cu 
labele lui mari răşchirate pe pământ. 

- Atenţie, stăpâne! strigă Sam. O să sară! Făcu un pas înainte, roti sabia 
şi-l îmboldi pe Frodo: Iute, stăpâne! Înainte! Mergeţi înainte! Nu mai 
pierdeţi vremea. Lăsaţi-l pe mâna mea. Mergeţi! 

Frodo se uită la el ca la cineva aflat la mare depărtare. 

- Da, trebuie să merg înainte, spuse. Cu bine, Sam! Acesta e sfârşitul, 
iată. Pe Muntele Osândei va cădea osânda. Cu bine! 

Se răsuci şi porni mai departe, cu pas încet, dar cu capul drept, pe po- 
tecă în sus. 

- Iaca! făcu Sam. Acu’ ai să ai cu mine de furcă! 

Sări înainte cu sabia pregătită pentru luptă. Dar Gollum nu se repezi la 
el. Ci se trânti la pământ şi scânci. 

- Nu ne ucide, se văicări el. nu ne face rău cu lama urâcioassă şi 
nemiloassă! Lassă-ne ssă trăim, da, ssă mai trăim un pic. Pierduţi, pier- 
duţi! Ssuntem pierduţi. Şi când Nepreţuitul piere, o ssă murim şi noi, da, 
murim în colb. Îşi zgârci degetele lungi şi descărnate în cenuşa drumu- 
lui. O ssă murim în colb! sâsâi el. 

Mâna lui Sam şovăi. Drept ar fi să răpună jivina asta trădătoare şi uci- 
gaşă, drept şi meritat cu vârf şi îndesat; şi totodată cel mai sigur lucru pe 
care-l putea face. Dar ceva din adâncul inimii lui îl reţinea: nu putea lovi 
fiinţa asta căzută în colb, pierdută, sfârşită, mizerabilă. El însuşi purtase 
Inelul, chiar dacă pentru scurt timp, şi acum înţelegea întrucâtva agonia 
din mintea rătăcită ţi trupul descărnat ale lui Gollum, căzut în sclavia 
Inelului, neînstare să mai găsească vreodată pace sau uşurare câte zile va 
mai avea. Dar Sam nun avea cuvinte pentru ceea ce simţea. 

- Ah, blestemat să fii, împuţiciune ce eşti! pufni el. Pleacă! Hai, cară-te! 
N-am încredere în tine nici de-ar fi să te fac chisăliță; aşa că valea, hai! 
Altfel o să-ţi fac rău, da, cu lamă urâcioasă şi nemiloasă. 

Gollum se ridică în patru labe, se dădu îndărăt câţiva paşi şi apoi se 
răsuci pe călcâie şi când Sam dădu să arunce-n el cu o piatră, fugi pe po- 
tecă la vale. Sam nu-l mai luă în seamă, căci deodată îşi amintise de 
stăpânul său. Se uită pe potecă în sus, dar nu-l zări. O apucă la deal cât îl 
ţineau puterile de repede. Dacă s-ar fi uitat în urmă, poate că l-ar fi văzut 
pe Gollum, nu prea departe în vale, cum se întorcea şi, cu o sclipire săl- 
batică de nebunie în ochi, urcă înapoi, iute, dar ferit şi furişat, o umbră 
care abia se desluşea printre pietre. 

Poteca urca tot mai sus. Curând făcu din nou un cot; de acolo, 
apucând-o pentru ultima oară către răsărit, tăia faţa conului şi ajungea la 
intrarea întunecată din coasta Muntelui, poarta către Sammath Naur. În 
zare, înălțându-se spre zenitul de la miazăzi, Soarele străpungea fu- 
murile şi aburii şi lucea ameninţător, un disc roşu-stins şi înceţoşat; însă 
jur-împrejurul Muntelui, Mordorul se întindea ca un pământ mort, tăcut, 
învăluit în umbre, ca în aşteptarea unei lovituri îngrozitoare. 

Sam ajunse la deschizătura aceea larg deschisă şi privi înăuntru. Era 
întuneric şi cald acolo, şi o huruială adâncă făcea aerul să tremure. 

- Frodo! Stăpâne! strigă el. 

Nici un răspuns. Sam rămase nemişcat, doar inima îi bătea cuprinsă de 
spaime teribile, apoi se repezi înăuntru. O umbră îl urmă. 

La început nu văzu nimic. Mânat de marea nevoie în care se afla, 
scoase încă o dată din sân sticluţa lui Galadriel, dar aceasta abia dacă luci 
în mâna lui tremurătoare, fără să arunce nici măcar o rază de lumină în 
întunecimea aceea sufocantă. Sam ajunsese în chiar inima regatului lui 
Sauron şi în cuptoarele unde fusese făurită străvechea lui Putere, cea mai 
mare de pe Pământul de Mijloc; orice altă putere era îngenuncheată aici. 
Plin de teamă, Sam făcu câţiva paşi nesiguri în întuneric şi deodată ţâşni 
în sus un fulger roşu, izbind tavanul înalt şi întunecat. Şi atunci văzu 
Sam că se afla într-o peşteră lungă, sau poate un tunel ce sfredelea conul 
fumegător al Muntelui. Dar nu departe de locul în care se afla el, 
podeaua şi pereţii de ambele părţi erau despicaţi de o fisură neînchipuit 
de mare prin care venea pojarul acela roşu, acum ţâşnind în sus, acum 
stingându-se în întunericul din afund; şi în tot acest timp se auzeau un 
freamăt şi-un zbucium ca de maşinării uriaşe care vibrau şi trudeau. 

Lumina ţâşni din nou, şi acolo, chiar pe buza prăpastiei, chiar la Hăul 
de la Capătul Lumii, stătea Frodo, desenându-se negru pe strălucirea 
aceea roşie, încordat, drept în picioare, dar parcă preschimbat în stană. 


1056 


- Stăpâne! strigă Sam. 

La acest strigăt, Frodo tresări şi începu să vorbească, cu voce limpede, 
chiar aşa, cu voce atât de limpede şi de puternică, cum lui Sam nu-i mai 
fusese niciodată dat să audă ieşind din gura lui. Şi vocea aceasta se înălţă 
peste freamătul şi zbuciumul Muntelui Osândei, răsunând în boltă şi 
pereţi. 

- Am venit, spuse el. Dar nu doresc să fac ceea ce am venit aici să fac. 
Nu voi face această faptă. Inelul este al meu! 

Şi dintr-o dată, când şi-l puse pe deget, dispăru din faţa ochilor lui 
Sam. Lui Sam i se opri respiraţia în piept, dar n-avu vreme să strige, căci 
în acea clipă se petrecură mai multe lucruri deodată. 

Ceva îl lovi cu violenţă pe Sam în spate, picioarele îi fugiră de pe 
pământ şi zbură cât colo, izbindu-se cu capul de podeaua de piatră, 
atunci când o formă întunecată sări peste el. Sam rămase nemişcat şi preţ 
de o clipă totul se întunecă în mintea lui. 

Iar departe de acolo, când Frodo şi-a pus Inelul pe deget şi a hotărât că 
era al lui şi numai al lui, şi a făcut asta în Sammath Naur, în chiar inima 
regatului, stăpânul acestuia, Puterea din Barad-dăr s-a cutremurat şi 
Turnul s-a scuturat din temelii şi până la mândra şi neîndurătoarea sa 
coroană. Seniorul Întunecimii şi-a dat seama existenţa lui, şi Ochiul lui, 
care străpungea toate umbrele, privi peste câmpie la uşa aceea pe care tot 
el o făcuse; şi nesăbuinţa sa i se dezvălui în întreaga ei grozăvenie într-o 
străfulgerare orbitoare, şi atunci abia pricepu şiretlicurile duşmanilor săi. 
Furia îi izbucni într-un foc pârjolitor, dar teama lui se înălţă ca o mare de 
fum negru ce sta să-l înece. Căci înţelese în ce pericol de moarte se afla şi 
cât de subţire era firul de care se mai agăța soarta lui. 

Mintea lui se scutura de toate şireteniile şi plasele de teamă şi trădare, 
de toate vicleniile şi războaiele pe care le urzise; şi regatul său fu străbă- 
tut de o zguduire, sclavii săi se pierdură cu firea, armiile sale se opriră 
locului, iar căpitanii lui, împietriţi deodată şi neputincioşi, şovăiră şi se 
lăsară pradă disperării. Căci Puterea îi uitase. Întreaga ei putere şi mintea 
ei întreagă, care-i mânuise şi-i mânase până atunci, se năpustiseră cu o 
forţă copleşitoare asupra Muntelui. La porunca Seniorului, nazgălii, 
Duhurile Inelului, se rotiră scoțând ţipete sfâşietoare, zburară într-un ul- 
tim zbor disperat, mai iute ca vântul şi, cu bătăi furtunoase din aripi, se 
repeziră spre miazăzi, asupra Muntelui Osândei. 

Sam se ridică în picioare. Era ameţit şi sângele ce-i ţâşnea din cap îi pi- 
cura în ochi. Făcu pe bâjbâite câţiva paşi înainte şi atunci văzu un lucru 
ciudat şi cumplit. La marginea prăpastiei, Gollum se lupta ca un nebun 
cu un duşman nevăzut. Se clătina încoace şi-ncolo, acum atât de aproape 

de buza hăului, încât aproape că se prăvăli înăuntru, acum retrăgându- 
se, căzând la pământ, ridicându-se, căzând iar. Şi în tot acest timp sâsâia 
fără să scoată un cuvânt. 

Focurile de dedesubt se stârniră mânioase, lumina roşie străluci şi în- 
treaga peşteră fu năpădită de străluminare orbitoare şi mare fierbinţeală. 
Brusc, Sam văzu cum degetele lungi ale lui Gollum se trag în sus spre 
gura acestuia; colții lui albi luciră şi apoi clănţăniră când se încleştară. 
Frodo scoase un țipăt şi iată-l acolo, căzut în genunchi, la marginea 
genunei. lar Gollum, dansând ca nebun, ridică că în sus Inelul, în cercul 
căruia încă mai stătea înfipt un deget. Inelul lucea acum ca şi când cu ad- 
evărat fusese făurit din foc viu. 

- Nepreţuitul, nepreţuitul, nepreţuitul! strigă Gollum. Nepreţuitul 
meu! Ah, Nepreţuitul meu! 

Şi cu aceste vorbe, tocmai când ochii îi erau îndreptaţi în sus pentru a 
se desfăta cu trofeul, păşi mult prea departe, calcă în gol, se legănă o 
clipă pe margine şi, cu un țipăt sfâşietor, se prăbuşi. Din adâncuri mai 
răzbătu un ultim neprețuit văitat şi dus a fost. 

Un vuiet şi o mare învălmăşeală de zgomote urmară. Focuri izbucniră, 
repezindu-se spre tavan şi lingându-l cu limbile lor. Pulsaţia din adânc 
deveni un tumult asurzitor şi Muntele se zgudui. Sam fugi la Frodo, îl 
culese de pe jos şi-l cără la intrare. Şi acolo, pe pragul întunecat al 
Încăperilor Focului, mult deasupra câmpiilor Mordorului, o asemenea 
minune şi groază puse stăpânire pe el, încât rămase nemişcat, uitând de 
orice altceva, holbându-se doar, ca împietrit. 

Căci i se năzări că vede un nor ca o vâltoare şi în mijlocul lui, turnuri şi 
bastioane înalte cât munţii, durate pe un urieşesc munte-tron, deasupra 
unor genuni de necuprins; curți şi donjoane măreţe, temnițe fără ochi, cu 
pereţii netezi şi abrupți precum stâncile şi porţi de oţel şi adamant, stând 
căscate; şi toate acestea pieiră în clipa următoare. Turnurile se năruiră, 
munţii alunecară; pereţii se prăbuşiră şi se topiră, făcându-se praf şi pul- 
bere; coloane imense de fum şi aburi se învârtejiră spre tării, tot mai sus, 
până când se răsturnară ca un val gigantic, a cărui creastă dezlănţuită se 
învălătuci şi se năpusti înspumată peste pământuri. Şi abia atunci se auzi 
un uruit răzbind de la acea depărtare, care crescu până se preschimbă 
într-un bubuit şi un muget asurzitor; pământul se cutremură, câmpia se 
umflă şi crăpă şi Orodrúin se clătină din temelii. Focul ţâşni din creştetul 
său crăpat. Cerurile izbucniră în tunete şi fulgere le brăzdară. Asemenea 
unor bice şfichiuitoare se abătură torentele de ploaie neagră. Şi în miezul 
furtunii, cu un strigăt ce sfredeli toate celelalte sunete şi sfâşie norii, se 
iviră nazgâlii, zburând ca nişte săgeți aprinse, dar prinşi în năruirea 

sălbatică a munţilor şi a cerului, hârcâiră, se veştejiră dintr-o dată şi 
pieiră. 

- Asta-i sfârşitul, Sam Gamgee, spuse o voce de lângă el. 

Era Frodo, palid, tras la faţă, dar el, cel dintotdeauna; şi în ochii lui se 
citea liniştea, nicidecum voinţă încleştată sau nebunie, sau spaimă. Po- 
vara îi fusese luată. Era stăpânul iubit din dulcile zile din Comitat. 

- Stăpâne! strigă Sam, căzând în genunchi. 

În toată acea năruire a lumii, el se lăsă preţ de o clipă copleşit de bu- 
curie, de o bucurie imensă. Gata cu povara. Stăpânul său era salvat; îşi 
revenise în fire. Abia atunci observă Sam mâna schilodită şi sângerândă. 

- Ah, biata mână, domnu' Frodo! Şi n-am nimic cu ce s-o leg sau s-o 
oblojesc. Mai bine îi dădeam o mână întreagă de-a mea. Da' acu' s-a dus, 
gata, pentru totdeauna. 

- Da, spuse Frodo. Dar, Sam, îţi aminteşti ce-a spus Gandalf: „Chiar şi 
Gollum poate să mai aibă ceva de făcut?” Dacă n-ar fi fost el, n-aş fi pu- 
tut nimici Inelul. Căutarea noastră ar fi fost în zadar sau s-ar fi sfârşit 
cum nu se putea mai prost. Aşa că, hai să-l iertăm! Căci Căutarea a fost 
împlinită şi acum totul s-a sfârşit. Mă bucur că eşti aici cu mine. Aici, la 
capătul tuturor lucrurilor, Sam. 

me 


Câmpia Cormallen 


este tot, în jurul dealurilor şi al colinelor, armiile Mordorului se 

dezlănţuiseră. Căpitanii Apusului erau înghiţiţi ca de o mare tot 
mai întinsă. Soarele lucea roşu şi sub aripile nazgălilor, umbrele morţii 
cădeau întunecate asupra pământului. Aragorn stătea sub stindardul 
său, tăcut, încruntat, ca cineva pierdut în gânduri la lucruri de mult pet- 
recute sau de departe; însă ochii lui luceau asemenea stelelor ce 
strălucesc tot mai luminoase pe măsură ce noaptea se adânceşte. În vâr- 
ful colinei stătea Gandalf, alb, rece, fără ca vreo umbră să coboare asupra 
lui. Atacul celor din Mordor se abătuse asemenea unui val asupra 
colinelor asediate şi vocile vuiau ca o maree prin zăngănitul armelor şi 
prăpădul armiilor. 

Ca şi când o vedenie neaşteptată apăruse în faţa ochilor lui, Gandalf 
tresări; se răsuci şi privi spre miazănoapte, unde cerurile erau luminate şi 
senine. Apoi îşi ridică braţele şi strigă cu voce tare ce acoperi larma: Vin 
Vulturii! Şi multe glasuri răspunseră cu strigăt: Vin Vulturii! Vin Vulturii! 
Oştirile Mordorului priviră la cer, întrebându-se ce putea să însemne 
asta. 

Şi iată-i venind pe Gwaihir, Seniorul Vânturilor, şi pe fratele său, 
Landroval, cel mai măreț dintre Vulturii de la Miazănoapte, cel mai 
puternic dintre urmaşii bătrânului Thorondor, care-şi durase cuiburile 
pe tancurile de neajuns ale Munţilor Încercuitori, în vremurile de început 
ale Pământului de Mijloc. În urma celor doi, în şiruri lungi şi iuți, veneau 
toţi vasalii lor din munţii nordici, mânaţi încă şi mai repede de vântul ce 
sufla tot mai tare. Se năpusteau drept asupra nazgălilor, lăsându-se să 
cadă dintr-o dată din tăria văzduhului, şi iureşul aripilor largi era ca o 
furtună atunci când treceau pe deasupra. 

Dar nazgălii se răsuciră în zbor şi se depărtară iute, dispărând în um- 
brele Mordorului, căci din Turnul Întunecimii auziseră un strigăt cump- 
lit şi neaşteptat; şi în tot aceeaşi clipă, armiile Mordorului se cutremur- 
ară, îndoiala le cuprinse ca un cleşte inimile, hohotele de râs se stinseră, 

mâinile prinseră a le tremura şi picioarele să li se înmoaie. Puterea care îi 
mânase şi îi umpluse de ură şi furie şovăia, voinţa sa îi părăsise; şi acum, 
privind în ochii duşmanilor lor, văzură o lumină de moarte şi frica li se 
cuibări în suflete. 

Dar Căpitanii Apusului izbucniră în strigăte, căci inimile lor se 
umpleau de o nădejde nouă în mijlocul acelei întunecimi şi de pe 
dealurile asediate, cavalerii Gondorului, Călăreţii din Rohan, dunedainii 
de la Miazănoapte, companiile umăr la umăr se avântară asupra duşma- 
nilor care pregetau, străpungând învălmăşeala cu suliţele lor neier- 
tătoare. Gandalf însă îşi înălţă iarăşi braţele şi încă o dată strigă cu glas 
limpede: 

- Opriţi, oameni ai Apusului! Opriţi şi aşteptaţi. Acesta este ceasul 
osândei. 

Şi chiar în timp ce el rostea aceste vorbe, pământul se hurducă sub pi- 
cioarele lor. Apoi, înălțându-se cu repeziciune, mult deasupra Turnurilor 
Porții Negre şi a munţilor, o întunecime uriaşă ţâşni spre tăriile cerului, 
scăpărând cu limbi de foc. Pământul gemu şi se cutremură. Turnurile 
Colţilor se clătinară, se frânseră şi se prăvăliră la pământ; puternicul 
parapet se nărui; Poarta Neagră se făcu fărâme-fărâmiţe; şi de la mare 
depărtare, întâi surd, apoi din ce în ce mai puternic, crescând către nori, 
răsună un duruit ca un bubuit de tobe, un vuiet, o rostogolire clo- 
cotitoare de vuiet hârâitor. 

- S-a sfârşit cu regatul lui Sauron! spuse Gandalf. Purtătorul Inelului 
şi-a împlinit Căutarea. 

Şi privind către miazăzi, către Ţara Mordor, Căpitanilor Apusului li se 
păru că o formă de umbră nemaipomenit de mare se înalță neagră peste 
giulgiul norilor de nepătruns, încoronată cu fulgere, umplând tot cerul. 
Şi crescând acoperea întreaga lume, întinzând către ei o mână enormă şi 
amenințătoare, o mână cumplită însă neputincioasă, căci tocmai când se 
lăsa asupra lor, un vânt mare o luă cu sine, împrăştiind-o în cele patru 
zări şi spulberând-o; şi deodată se lăsă liniştea. 

Căpitanii îşi plecară capetele şi când iar şi le ridicară, ce să vezi! duş- 
manii lor fugeau care-ncotro şi oştirile Mordorului se spârcuiau precum 
colbul în vânt. Şi aşa cum furnicile o apucă razna, fără să ştie încotro şi 
de ce, şi pier de slăbiciune, atunci când moartea loveşte matca umflată ce 
sălăşluieşte în muşuroiul lor colcăitor şi le ţine pe toate sub stăpânirea sa, 
la fel şi creaturile lui Sauron, orci sau căpcăuni sau fiare înrobite prin 
vrajă, alergau acum buimace încoace şi-ncolo; unele se înjunghiau sin- 
gure, altele se azvârleau în genuni sau fugeau cu vaiet ca să se ascundă 
în gropelniţe şi văgăuni întunecoase, unde nu pătrundea lumina, departe 

de orice speranţă. lar oamenii din Rhún şi Harad, Răsăritenii şi Sudiştii, 
văzură cum s-a abătut prăpădul asupra războiului lor şi cum se înalță 
gloria şi slava Căpitanilor Apusului şi cei care se aflau de cea mai multă 
vreme în cea mai adâncă înrobire ticăloşită şi care urau Apusul, dar în 
acelaşi timp erau mândri şi temerari, îşi strânseră acum rândurile pentru 
a mai da o ultimă bătălie disperată. Cei mai mulţi însă o rupseră la fugă 
spre răsărit, cât de iute îi ţineau puterile; iar alţii îşi azvârliră la pământ 
armele, cerşind îndurare. 

Şi atunci Gandalf, lăsând în seama lui Aragorn şi a celorlalți seniori 
grija bătăliei şi comanda oştilor, strigă de pe vârful dealului; şi la el 
coborî măreţul vultur, Gwaihir, Seniorul Vânturilor, şi se lăsă jos în faţa 
lui. 

- De două ori m-ai purtat, Gwaihir, prietene, spuse Gandalf. Mai 
poartă-mă şi a treia oară, dacă nu ţi-e cu supărare. Nu mă vei simţi drept 
o povară mai mare ca atunci când m-ai purtat din Zirak-Zigil unde s-a 
prefăcut în scrum vechea mea viaţă. 

- Te-aş purta oriîncotro ai vrea, chiar de-ar fi să fii durat cu piatră, 
răspunse Gwaihir. 

- Atunci vino şi să vină şi fratele tău cu noi şi încă altul din seminţia 
voastră, care-i mai iute. Căci ne trebuie iuţeală mai dihai ca a oricărui 
vânt, pentru a o lua înaintea aripilor nazgălilor. 

- Suflă vântul de la Miazănoapte, dar noi o să-l întrecem, spuse 
Gwaihir. 

Şi-l luă pe sus pe Gandalf şi porni în grabă către miazăzi şi cu el zbur- 
ară Landroval şi Meneldor, cel tânăr şi iute de aripă. Şi trecură ei în zbor 
peste Udun şi Gorgoroth şi văzură sub ei întregul meleag căzut în ruină 
şi răscolit şi în faţa lor Muntele Osândei arzând, scuipându-şi focul în 
afară. 

- Mă bucur că eşti aici cu mine, spuse Frodo. Aici, la capătul tuturor 
lucrurilor, Sam. 

- Da, sunt cu domnia voastră, stăpâne, zise Sam, aşezându-i cu 
blândeţe mâna rănită pe pieptul său. Şi domnia voastră e cu mine. Şi 
călătoria s-a sfârşit. Da’ după ce-am bătut atâta cale, nu vreau încă să mă 
dau bătut. Nu prea îmi stă în fire, dacă mă-nţelegeți. 

- Poate nu ţi-o sta, Sam, dar aşa-s lucrurile pe lume. Nădejdile mor. 
Sfârşiturile vin. Nu ne-a mai rămas decât puţin de aşteptat. Suntem pier- 
duţi între ruine şi prăbuşiri, n-avem scăpare. 

- Aşa o fi, stăpâne, da’ măcar să ne depărtăm niţeluş de cotlonul ăsta 
primejdios, de la Hăul ăsta al Capătului Lumii, dacă aşa s-o fi numind. 

Nu-i aşa că putem face asta? Haideţi, domnu’ Frodo, să coborâm măcar 
potecuţa asta! 

- Bine, Sam, bine. Dacă tu vrei să mergem, eu te însoțesc. 

Se sculară de pe jos şi porniră încet la vale, pe poteca şerpuită; şi în 
timp ce ei se îndreptau spre poalele hurducătoare ale Muntelui, un fum 
şi un abur mare izbucniră din Sammath Naur şi o latură a conului se des- 
pică şi o uriaşă revărsare de foc prinse a se rostogoli în cascade du- 
duitoare pe povârnişurile răsăritene ale muntelui. 

Frodo şi Sam nu puteau merge mai departe. Ultima fărâmă de putere a 
minţii şi trupului se risipea cu repeziciune. Ajunseseră la micul colnic de 
cenuşă de la poalele Muntelui; dar de acolo nu mai era scăpare. Se 
preschimbase într-o insulă şi chiar şi ea avea să piară curând în măcin- 
area Orodruinului. Peste tot în jur, pământul se crăpa şi din genuni şi 
hăuri adânc căscate se vălătuceau în sus nori de fum şi abur. În urma lor, 
Muntele se zvârcolea. Fisuri uriaşe se deschideau în coastele sale. Râuri 
de foc se scurgeau încet către ei de-a lungul pantelor. Curând aveau să 
fie înghiţiţi. Şi peste toate cădea o ploaie de cenuşă fierbinte. 

Se opriră; şi Sam mângâie mâna stăpânului său, pe care încă o mai 
ţinea într-a sa. Oftă. 

- În ce poveste grozavă ne-am băgat, domnu” Frodo, ce ziceţi? spuse el. 
Ce n-aş da s-o aud povestită de cineva. Credeţi oare că o să se spună ceva 
de soiul ăsta: Şi acum începe povestea lui Frodo cel cu Nouă Degete şi Inelul 
Osândei? Şi-atunci toţi or să tacă, aşa cum am tăcut noi în Vâlceaua 
Despicată, când ne-au spus povestea lui Beren Ciungul şi Nestemata cea 
Mare. Ce mi-ar plăcea s-o aud! Şi mă-ntreb cum o să fie mai departe, 
după partea cu noi. 

În timp ce vorbea astfel, pentru a ţine teama deoparte până în ultima 
clipă, ochii săi stăteau aţintiţi către miazănoapte, către miazănoapte în 
chiar ochiul vântului, unde cerul, la depărtarea aceea mare, era senin. 
Căci pala rece, care se preschimba într-o adevărată furtună, alunga în- 
tunericul şi pacostea norilor. 

Şi astfel s-a făcut că i-a zărit Gwaihir, cu ochii lui ageri şi departe- 
văzători, pe când cobora pe suflarea vântului sălbatic şi, înfruntând 
marea primejdie a cerurilor, se roti în văzduh: două siluete micuţe şi în- 
tunecate, pierdute mână în mână pe un colnic, în vreme ce lumea se zgu- 
duia sub ei şi se căsca şi râuri de foc se tot apropiau. Şi în timp ce, 
dibuindu-i, se abătea în jos, îi văzu căzând, vlăguiţi de tot, sau poate 
înecaţi de fum şi doborâţi de dogoare, sau poate răpuşi în cele din urmă 
de disperare, ferindu-şi ochii din calea morții. 

Zăceau unul lângă altul; şi Gwaihir se repezi în jos la ei, urmat cu re- 
peziciune de Landroval şi Meneldor cel iute de aripă; şi ca într-un vis, 
neştiind ce soartă se abătuse asupra lor, peregrinii fură înălţaţi în văzduh 
şi purtaţi departe de întunecime şi de foc. 

Când se trezi, Sam descoperi că zăcea într-un pat moale, dar deasupra 
lui se legănau alene ramuri mari de fag, prin ale căror frunze tinere 
sclipea soarele, verde şi auriu. lar aerul era plin de tot felul de miresme 
dulci. 

Îşi amintea de mirosul acesta: era aroma din Ithilien. „Bată-mă să mă 
bată! murmură el în sinea lui. Cât oi fi dormit?” Căci aroma îl dusese îna- 
poi la ziua în care aprinsese micul său foc sub malul însorit şi preţ de o 
clipă tot ceea ce se petrecuse de atunci îi pieri din amintirea vie. Se 
întinse, inspiră adânc. „Măiculiţă, ce vis am avut! Bine că m-am trezit!” 
Se ridică în capul oaselor şi atunci îl văzu pe Frodo întins lângă el, dor- 
mind în pace, cu o mână sub cap iar cealaltă odihnind pe cuvertură. Era 
mâna dreaptă, de la care lipsea degetul mijlociu. 

În acea clipă memoria îi reveni pe de-a-ntregul şi Sam strigă în gura 
mare: 

- N-a fost vis! Atunci unde suntem? 

- În ţara Ithilien, vorbi o voce blândă din spatele lui, în grija Regelui 
care vă aşteaptă. 

Şi zicând aceasta, Gandalf veni în faţa lui, înveşmântat în alb, cu barba 
lucind ca neaua albă în scăpărările printre frunze ale razelor soarelui. 

- Ei, jupâne Sam cel Înţelept, cum te simţi? 

Dar Sam căzu la loc pe pat, holbându-se cu gura căscată şi, pradă în 
acelaşi timp uluielii şi unei bucurii fără margini, nu fu în stare să răspun- 
dă imediat. Într-un târziu suspină. 

- Gandalf! Te credeam mort! Dar şi pe mine m-am crezut mort. Oare 
tot ce-i trist se dovedeşte neadevărat până la urmă? Ce s-a întâmplat cu 
lumea largă? 

- O mare Umbră s-a risipit, spuse Gandalf şi izbucni în râs, şi hohotul 
lui era ca un cântec sau ca apa pe pământul pârjolit; şi auzindu-l, lui Sam 
îi veni deodată în gând că nu mai auzise râset, acel sunet curat al veseliei 
adevărate, de atât de multe zile că le pierduse şirul. Picura în urechile lui 
precum ecoul tuturor bucuriilor pe care le cunoscuse vreodată. El însă 
izbucni în plâns. Ca apoi, asemenea unei ploi dulci ce se lasă dusă de 
vântul primăverii, după care soarele străluce cu şi mai multă putere, lac- 
rimile lui se zvântară şi râsul îi gâlgâi în gâtlej şi, râzând, Sam sări jos din 


pat. 


1064 


- Cum mă simt? strigă el. Păi nu prea ştiu cum să spun. Mă simt, mă 
simt - îşi flutură mâinile în aer - mă simt ca primăvara după iarnă şi ca 
soarele pe frunze; şi ca surlele, şi harfele, şi ca toate cântecele pe care le- 
am auzit în viaţa mea! Se opri din vorbit, se răsuci către stăpânul său. 
Dar cum e domnu’ Frodo? întrebă el. Nu-i păcat de biata lui mână? Da’ 
nădăjduiesc că altfel se simte bine. A avut multe de îndurat. 

- Da, altfel mă simt bine, zise Frodo ridicându-se în pat şi izbucnind şi 
el în râs. Am adormit la loc tot aşteptându-te, Sam, somnorosule. M-am 
trezit devreme azi-dimineaţă, acum trebuie că s-a făcut de amiază. 

- Amiază? se miră Sam, încercând să socotească în mintea lui. În ce zi 
la amiază? 

- Ziua a paisprezecea a Noului An, zise Gandalf, sau, dacă vrei, a opta 
zi a lui aprilie, după numărătoarea din Comitat Martie (sau Rethe avea 
treizeci de zile în Calendarul din Comitat, n. aut.). Dar în Gondor Anul 
Nou va începe de-acum încolo, pe douăzeci şi cinci martie, ziua în care a 
căzut Sauron şi când aţi fost scoşi din mijlocul focului şi aduşi Regelui. El 
v-a îngrijit şi acum vă aşteaptă. Veţi mânca şi bea împreună cu el. Când 
sunteţi gata, vă voi duce la el. 

- Regele? făcu Sam. Ce rege, şi cine e? 

- Regele Gondorului şi Senior al Meleagurilor Apusene, răspunse Gan- 
dalf; şi şi-a luat înapoi întregul său regat de demult. În curând se va duce 
să fie încoronat, dar acum vă aşteaptă pe voi. 

- Ce să purtăm? întrebă Sam; căci nu zărea decât vechile şi rufoasele 
lor veşminte, cele pe care le purtaseră în timpul călătoriei; acum zăceau 
împăturite pe podea, lângă pat. 

- Veşmintele pe care le-aţi purtat tot drumul până în Mordor, spuse 
Gandalf. Chiar şi zdrenţele orceşti ce le-ai avut pe tine, Frodo, în 
Tărâmul Negru, chiar şi acelea. Nici mătăsurile sau pânzeturile, nici ar- 
murile sau blazoanele nu ar putea fi mai de preţ. Dar poate că mai târziu 
o să vă găsesc nişte straie mai bune. 

Îşi întinse mâinile spre ei şi ei văzură că una dintre ele strălucea cu 
Lumină. 

- Ce-ai acolo? strigă Frodo. Nu cumva... ? 

- Ba da, v-am adus cele două comori ale voastre. Au fost găsite la Sam, 
când aţi fost salvaţi. Darurile de la Lady Galadriel: sticluţa ta, Frodo, şi 
cutiuţa ta, Sam. Cred că vă veţi bucura să le aveţi din nou întregi şi 
nevătămate. 

După ce se spălară şi se îmbrăcară, şi după ce luară un prânz frugal, 
hobbiţii îl urmară pe Gandalf. leşiră din crângul de fagi în care dormiser- 
ă şi păşiră pe o pajişte lungă şi verde, scăldată de soare şi mărginită de 

copaci semeţi, cu frunza închisă la culoare şi flori purpurii. Dincolo de ei 
se auzea zvonul unei căderi de apă, iar prin dreptul lor între maluri în- 
florite curgea un pârâiaş, până la un luminiş, aflat la capătul pajiştii, şi de 
acolo intra sub bolta copacilor printre ale căror trunchiuri se zărea în de- 
părtare sclipirea apei. 

Ajungând la luminiş, văzură cu uimire că acolo stăteau cavaleri în zale 
lucitoare şi străjeri înalţi îmbrăcaţi în argintiu şi negru, şi toţi îi salutară şi 
se înclinară în faţa lor. Apoi unul suflă dintr-o trâmbiţă lungă, iar hob- 
biții îşi continuară drumul pe sub bolta copacilor şi de-a lungul pârâiaşu- 
lui susurător. Şi astfel ajunseră la un şes întins şi verde, dincolo de care 
se zărea un râu lat acoperit de un abur argintiu din care apărea o insulă 
lungă şi împădurită şi multe corăbii erau trase la malurile ei. Dar pe 
şesul unde se găseau ei acum era aliniată o oştire numeroasă, rânduri şi 
companii strălucind în soare. La apropierea hobbiţilor, săbiile fură scoase 
din teci, suliţele se legănară, cornii şi trâmbiţele răsunară şi bărbaţii str- 
igară cu voci nenumărate şi tot atâtea graiuri. 


Trăiască Piticuţii! Slăviţi să fie cu slavă mare! 

Cuio i Pheriain anann! Aglar ni Pheriannath! 

Slăviţi să fie cu slavă mare, Frodo şi Sam cel înțelept! 

Daur a Berhael, Conin en Anmin! Eglerio! 

Slăviţi să fie! 

Eglerio! 

A laita te, laita te! Andave laituvalmet! 

Slăviţi să fie! 

Cormacolindor, a laita târienna! 

Slăviţi să fie! Purtătorii Inelului, slăviţi să fie cu slavă mare! 


Cu obrajii roşii ca bujorii şi ochii lucind de uimire, Frodo şi Sam 
înaintară şi văzură că în mijlocul oştirii aceleia răsunătoare se aflau trei 
jilțuri înalte, făcute din iarbă verde. În spatele jilțului din dreapta flutura 
alb pe un câmp verde un mare armăsar în galop liber; la stânga era un 
stindard argintiu pe câmp albastru - o corabie cu prova ca o lebădă 
plutind pe mare; iar în spatele celui mai înalt jilţ era desfăşurat un stind- 
ard măreț înfăţişând un copac înflorit alb pe un câmp negru, sub o 
coroană lucindă şi şapte stele scăpărătoare. Pe acest tron şedea un bărbat 
îmbrăcat în zale, cu o sabie mare pusă pe genunchi, dar fără coif. Şi când 
hobbiţii se apropiară, el se ridică în picioare. Şi atunci îl recunoscură, 
chiar dacă se schimbase atât de mult, căci era înalt, cu faţa strălucind de 

bucurie, regesc în toate cele, seniorul oamenilor, cu păr ca pana corbului 
şi ochi de culoarea oţelului. 

Frodo alergă spre el, urmat îndeaproape de Sam. 

- Măi, da’ asta pune capac la toate! strigă Sam. Ori eşti Pas Mare, ori 
încă visez! 

- Da, Sam, Pas Mare, răspunse Aragorn. Cale lungă, nu-i aşa, din Bree, 
unde nu ţi-a plăcut defel înfăţişarea mea? Cale lungă pentru noi toţi, dar 
drumul vostru a fost cel mai întunecat dintre toate. 

La aceste vorbe, spre uluiala şi zăpăceala lui Sam, Aragorn se înclină 
în faţa lor, îndoindu-şi un genunchi; apoi, luându-i de mână, pe Frodo în 
dreapta sa şi pe Sam în stânga, îi duse la tron, îi aşeză pe el, apoi se 
răsuci spre oamenii şi căpitanii aflaţi în apropiere şi strigă cu glas tare, să 
se audă peste întreaga armie: 

- Slăviţi să fie cu slavă mare! 

Şi după ce strigătul bucuros se înălţă din piepturile lor şi apoi se stinse, 
un menestrel din Gondor păşi în faţă, îngenunche şi, spre deplina şi su- 
prema încântare a lui Sam, ceru voie să cânte. Şi numai ce spuse: 

- Voi! seniori şi căpitani şi oameni neînfricaţi şi neînvinşi, regi şi prinți, 
şi bărbaţi chipeşi din Gondor, şi Călăreţi din Rohan, şi voi fii ai lui El- 
rond şi dunedaini din Miazănoapte, elfi şi gnomi, şi inimi mari din 
Comitat, şi voi, seminţie liberă din Apus, ascultați acum la cântecul nou. 
Căci vă voi cânta despre Frodo cel cu Nouă Degete şi despre Inelul 
Osândei. 

Şi auzind Sam acestea, izbucni într-un hohot răsunător de râs, atât era 
de încântat, şi se ridică în picioare şi strigă: 

- Ah, măreaţă slavă şi strălucire! Toate dorinţele mi s-au împlinit! 

Şi izbucni în plâns. 

lar oştenii râdeau cu un ochi şi plângeau cu celălalt şi între atâtea ho- 
hote şi lacrimi glasul limpede al menestrelului se înălţă precum argintul 
şi aurul şi toţi bărbaţii aceia tăcură. lar menestrelul cântă, ba în graiul el- 
filor, ba în cel apusean, până când inimile lor, rănite de vorbe dulci, se re- 
vărsară de prea-umplere şi bucuria lor era precum spadele, şi gândurile 
lor îi duseră spre meleaguri unde durerea şi încântarea se împleteau şi 
unde lacrimile erau însuşi vinul binecuvântării. 

Într-un târziu, când Soarele coborî de la chindie şi umbrele copacilor 
se alungiră, menestrelul îşi sfârşi cântarea. 

- Slăviţi să fie cu slavă mare! spuse şi îngenunche. 

Aragorn se ridică în picioare şi o dată cu el se puse în mişcare întreaga 
armie şi se îndreptară spre corturile mari anume pregătite, pentru a 
mânca, a bea şi a se veseli cât mai rămăsese din acea zi. 

Frodo şi Sam fură duşi în altă parte, la un cort unde li se ceru să se 
dezbrace de vechile lor veşminte care fură apoi frumos împăturite şi 
puse cu cinstire la o parte; în locul lor li se dădură straie noi şi curate. 
Apoi veni Gandalf, aducând în braţe, spre mirarea lui Frodo, sabia şi 
mantia elfă şi vesta din mithril ce-i fuseseră luate în Mordor. Lui Sam îi 
aduse o vestă de za aurită şi mantia lui elfă, curățată de mânjeală şi 
dreasă în toate stricăciunile pe care le suferise; la urmă puse în faţa lor 
două săbii. 

- Nu doresc nici o sabie, spuse Frodo. 

- În seara asta va trebui să porţi una, spuse Gandalf. 

Atunci Frodo luă sabia mică ce fusese a lui Sam şi fusese pusă lângă el 
în Cirith Ungol. 

- Pe Sting ţi-o dau ție, Sam, spuse el. 

- Nu, stăpâne! Domnu” Bilbo domniei voastre v-a dat-o, dimpreună cu 
vesta de argint; n-ar dori s-o poarte altcineva în asemenea clipe. 

Frodo cedă; iar Gandalf, ca şi când ar fi fost scutierul lor, îngenunche şi 
le prinse săbiile în jurul mijlocului, apoi se ridică şi aşeză pe creştetele lor 
câte un cerc de argint. Astfel gătiţi, se duseră la marele banchet: şi şezură 
la masa Regelui împreună cu Gandalf şi cu Regele Éomer din Rohan, şi 
cu Prinţul Imrahil, şi cu toţi căpitanii cei mari; şi acolo se aflau şi Gimli, 
şi Legolas. 

Dar când fu adus vinul după cele câteva clipe de Tăcere în Picioare, in- 
trară doi scutieri ca să-l servească pe Rege; sau asta păreau a fi: unul era 
înveşmântat în argintiu şi negru, asemenea Străjerilor din Minas Tirith, 
iar celălalt în alb şi verde. Sam însă se întrebă în sinea lui ce căutau 
puştanii ăştia într-o oştire de bărbaţi în toată firea. Dar când cei doi se 
apropiară şi îi zări mai bine, exclamă dintr-o dată: 

- la'n priviţi, domnu’ Frodo! Uitaţi-vă aici! Doar n-o fi chiar Pippin! 
Adică domnu’ Peregrin Took, aş zice mai bine, şi domnu’ Merry! 
Măiculiţă, ce-au mai crescut! Bată-mă să mă bată. Sunt mai multe poveşti 
de spus aici, bag seamă, nu numai a noastră. 

- Chiar aşa, zise Pippin răsucindu-se spre el. Şi-o să începem să le 
spunem de cum se termină banchetul ăsta. Între timp, cearcă-l pe Gan- 
dalf. Nu mai e chiar atât de scump la vorbă cum era, doar că acum râde 
mai mult decât vorbeşte. Până una-alta, Merry şi cu mine suntem prinşi 
de treburi. Suntem cavaleri ai Oraşului şi ai Obştii, după cum bănuiesc 
că bagi de seamă. 

Şi se sfârşi şi ziua aceea de bucurie; şi când Soarele dispăru dincolo de 
orizont şi Luna rotundă se înalță încet peste ceţurile Anduinului şi sclipi 
printre frunzele fremătătoare, Frodo şi Sam se aşezară sub copacii 

şopotitori înconjurați de miresmele frumosului Ithilien; şi statură la vor- 
bă până târziu în noapte, împreună cu Merry şi Pippin şi Gandalf, şi 
după o vreme li se alăturară şi Legolas şi Gimli. Astfel aflară Frodo şi 
Sam multe din cele ce s-au petrecut cu Însoţitorii Inelului după ce Frăția 
lor s-a rupt în acea blestemata zi la Parth Galen, aproape de Cascadele 
Rauros; şi tot mereu mai era ceva de întrebat şi încă şi mai multe de spus. 

Orci, copaci vorbitori, leghe întregi de iarbă, călăreţi în galop, grote 
sclipitoare, turnuri albe, săli daurite, bătălii, corăbii înalte plutind pe ape, 
toate acestea trecură prin faţa minţii lui Sam până când simţi ce-l apucă 
ameţeala. Dar printre toate acestea, nu se mai sătura să se minuneze de 
cât crescuseră Merry şi Pippin; îi puse spate în spate cu Frodo şi cu sine 
însuşi. Se scarpină în cap. 

- Nu pricep, la vârsta noastră! spuse. Da' asta e: sunteţi cu trei degete 
mai înalţi decât ar trebui să fiţi, ori oi fi eu pitic. 

- Pitic nu eşti, câtuşi de puţin (Dwarf (în text) - „pitic”, dar şi „gnom”. 
În textul original, cuvântul este folosit în special pentru seminţia lui 
Gimli, şi a fost tradus în româneşte prin „gnom”. De aici şi replica lui 
Gimli gnomul. Sam se referă la faptul că e „pitic” faţă de cei din seminţia 
lui. n.tr.), pufni Gimli. Da’ ce vorbesc eu aici? Dacă muritorii beau licori 
de-ale enţilor, doar nu s-ar aştepta să iasă din ei ţucale de bere. 

- Licorile enţilor? făcu Sam. lar mă ameţiţi cu enţii ăştia; da” să mă trăs- 
nească şi tot nu pricep ce-s ăia. O’ să ne ia câteva săptămâni bune până 
punem toate astea cap la cap. 

- Săptămâni, că bine zici, încuviinţă Pippin. După care îl încuiem pe 
Frodo într-un turn în Minas Tirith, ca să pună totul pe hârtie. Altfel o să 
uite jumătate din ce s-a petrecut şi sărmanul Bilbo o să fie cumplit de 
dezamăgit. 

Într-un târziu Gandalf se ridică. 

- Mâinile Regelui sunt mâini de tămăduitor, dragii mei, spuse el. Dar 
voi aţi fost chiar în pragul morţii înainte să apuce el să vă recheme, 
punându-şi la bătaie întreaga sa putere. Şi să vă trimită în somnul dulce 
al uitării. Şi chiar dacă aţi dormit îndelung şi binecuvântat, e vremea să 
vă duceţi din nou la culcare. 

- Şi nu numai Sam şi Frodo! răspunse Gimli, ci şi tu, Pippin. Te iubesc 
măcar pentru câte suferinţe mi-ai pricinuit, pe care n-am să le uit 
nicicând. Şi n-am să uit nici cum te-am găsit pe colina aia în ultima 
bătălie. Dacă n-ar fi fost Gimli gnomul, te-am fi pierdut atunci. Dar acum 
ştiu cum arată o labă de hobbit, chiar dacă e singurul lucru ce se poate 
vedea sub o grămadă de hoituri. Şi când am ridicat stârvul ăla uriaş de 
pe tine, puneam mâna-n foc că erai mort. Îmi venea să-mi smulg barba. 

Şi n-a trecut decât o zi de când eşti iar pe picioarele tale. Aşa că la cul- 
care, hai! Şi eu mă duc. 

- lar eu mă voi plimba prin pădurile acestei ţări minunate, şi-atât mi- 
ajunge ca să mă odihnesc. În zilele ce vor veni, dacă va îngădui seniorul 
meu elf, o parte din seminţia noastră se va strămuta aici şi atunci melea- 
gul acesta va fi binecuvântat o vreme. O vreme: o lună, o viaţă, o sută de 
ani de-ai oamenilor. Dar Anduin e aproape şi Anduinul duce spre Mare. 
Spre Mare! 


Spre Mare! Spre Mare! Pescăruşii albi ţipă 

Şi în vânt spuma albă are joc de aripă. 

Şi apus, la apus intră soarele-n mare. 

Dinspre sure corăbii, ce măreaţă chemare! 

Neamul meu ce s-a dus, neamul meu să mă cheme? 
Părăsi-voi pădurea, cuibul meu, prea devreme? 
Zilele par pe sfârşite, anii-s departe, curgând 
Peste-ntinsele ape voi pleca în curând. 

Unde-i Ultimul țărm valuri cad fără teamă, 

Din Tărâmul Pierdut glasuri dulci care cheamă — 

În Eressëa, ţara elfilor, pe care nimeni n-o ştie, 
Înverzită mereu, ţara neamului meu, de acum în vecie! 


Astfel cântând, Legolas se depărta pe colină la vale. 

Plecară şi ceilalţi, iar Frodo şi Sam se duseră la paturile lor şi se cul- 
cară. Şi a doua zi dimineaţa se treziră din nou plini de speranţe şi în de- 
plină pace; şi multe zile petrecură astfel în Ithilien. Căci Câmpia Cormal- 
len, unde era strânsă acum oștirea, se găsea în apropiere de Henneth An- 
nân, iar pârâul care curgea pe cascadele sale putea fi auzit noaptea 
prăvălindu-se prin poarta stâncoasă şi trecând prin zăvoaiele înflorite, 
până în apele Anduinului, nu departe de Insula Cair Andros. Hobbiţii 
hălăduiau prin toate părţile, vizitând locurile pe unde trecuseră înainte; 
şi-n tot acest timp Sam nădăjduia ca în umbra pădurilor sau în vreo 
dumbravă tainică să zărească, măcar preţ de o clipă, un olifant din cei 
mari. Şi când află că, la asediul Gondorului, fuseseră nenumărate ființe 
din acestea, dar toate fuseseră nimicite, socoti că asta era o pierdere 
tristă. 

- Ce să zic, o fi să nu putem fi în toate părţile deodată, oftă el. Da'mi 
vine să cred că am pierdut multe. 

Între timp, armata se pregătea pentru întoarcerea în Minas Tirith. Cei 
istoviţi se odihneau, cei răniţi se tămăduiau. Căci unii dintre ei avuseseră 

mult de furcă şi de luptat cu Răsăritenii şi Sudiştii rămaşi, până când toţi 
au fost puşi cu botul pe labe. Şi ultimii care s-au întors au fost cei care 
pătrunseseră în Mordor şi distruseseră fortărețele din nordul ţării. 

Dar veni şi vremea când, la apropierea lunii mai, Căpitanii Apusului 
porniră din nou la drum, se îmbarcară în corăbii cu toţi oamenii lor şi 
astfel străbătură Anduinul de la Cair Andros până la Osgiliath; acolo fă- 
cură popas o zi; în ziua următoare ajunseră la câmpiile verzi ale Pelen- 
norului şi văzură din nou turnurile albe de sub înaltul Mindolluin, 
Oraşul Oamenilor din Gondor, ultimul vestigiu al Apusimii, care trecuse 
prin întunecime şi foc pentru a începe o nouă zi. 

Şi acolo, în mijlocul câmpurilor, îşi ridicară corturile şi aşteptară 
venirea dimineţii; căci era Ajunul lunii Mai şi Regele avea să Pătrundă pe 
Poarta Oraşului o dată cu răsăritul Soarelui. 

Majordomul şi Regele 


raşul Gondor era apăsat de mari îndoieli şi de o teamă cumplită. 

Vremea frumoasă şi soarele limpede păreau a-i lua în derâdere pe 
acei oameni care aveau prea puţină nădejde şi care, în fiecare dimineaţă, 
nu aşteptau altceva decât vestea osândei. Seniorul lor murise pârjolit, 
mort zăcea Regele din Rohan în citadela lor, iar regele cel nou abia ven- 
ise la ei pe timp de noapte, ca să plece din nou la un război cu puteri 
mult prea întunecate şi înspăimântătoare ca să poată fi învinse de vreun 
om, oricât de puternic sau viteaz ar fi fost acesta. Veştile întârziau să 
sosească. După ce armia părăsise Valea Morgul şi o apucase pe drumul 
dinspre miazănoapte şi sub umbra munţilor, nici un sol nu se întorsese şi 
nu se auzise nici un zvon despre ceea ce se petrecea în Răsăritul 
ameninţător. 

La două zile după plecarea Căpitanilor, Lady Éowyn le rugă pe fe- 
meile care o îngrijeau să-i aducă veşmintele şi se ridică din pat fără să 
ţină seamă de împotrivirea lor; după ce ele o ajutară să se îmbrace şi îi 
sprijiniră braţul într-o eşarfa din pânză, Fowyn se duse la Suprave- 
ghetorul Caselor Tămăduirii. 

- Domnule, spuse ea, sunt pradă unei mari nelinişti şi nu mai pot le- 
nevi în pat. 

- Domniţă, încă nu sunteţi tămăduită, iar eu am primit poruncă să mă 
îngrijesc cu osebire de Domnia voastră. Nu ar fi trebuit să vă ridicaţi din 
pat încă şapte zile, aşa mi s-a spus. Vă rog, prin urmare, să vă duceţi 
înapoi. 

- Sunt tămăduită, cel puţin la trup, doar braţul stâng mă mai supără, 
dar şi acesta puţin. Dar o să mă îmbolnăvesc din nou dacă nu mi se dă 
ceva de făcut. Nu s-au primit veşti despre război? Femeile nu-mi pot 
spune nimic. 

- Nici o veste, în afară de acea că Seniorii s-au îndreptat spre Valea 
Morgul; şi oamenii spun că noul căpitan venit de la Miazănoapte 
comandă acum oştirea. E un senior mare şi un tămăduitor; şi mie mi se 

pare tare ciudat, dacă-mi daţi voie s-o spun, ca mâna tămăduitoare să 
poarte şi sabie. Nu-i un lucru obişnuit în Gondor, chiar dacă odată a fost 
aşa, de e să dăm crezare vechilor poveşti. Dar timp de mulţi ani noi, 
tămăduitorii, n-am căutat decât să dregem spintecăturile pricinuite de 
oamenii purtători de săbii. Cu toate că avem destule stricăciuni şi fără 
aceştia: lumea e plină de suferinţe şi nenorociri chiar şi fără războaie care 
să le înmulțească. 

- E de ajuns un singur duşman, nu doi, să aprindă războiul, domnule, 
răspunse Éowyn. lar cei care nu poartă sabie pot să moară din pricina 
lor. Ai dori poate ca poporul din Gondor să nu facă altceva decât să-ţi 
strângă dumitale ierburi, în vreme ce Seniorul Întunecimii strânge 
armate? Pe lângă asta, nu e totdeauna bine să-ţi tămăduieşti trupul, cum 
nu e întotdeauna rău să mori în bătălie, chiar dacă în chinuri cumplite. 
Dacă mi s-ar îngădui, în acest ceas întunecat aş alege-o pe-a doua. 

Supraveghetorul o privi cu atenţie. Stătea acolo înaltă, cu ochii 
strălucind pe chipul ei alb, iar când se întoarse ca să se uite pe fereastra 
de la încăperea lui, care dădea spre răsărit, îşi încleşta mâna dreaptă. El 
oftă şi clătină din cap. După câteva clipe de tăcere, Éowyn se răsuci spre 
el. 

- Nu e nimic de făcut aici? îl întrebă. Cine porunceşte în oraşul acesta? 

- Prea bine nu ştiu. Nu-s lucruri care să mă privească pe mine. Mai- 
marele Călăreţilor din Rohan este un mareşal; apoi Seniorul Húrin este 
în fruntea oştenilor din Gondor. Dar Seniorul Faramir este de drept Ma- 
jordomul Oraşului. 

- Unde-l pot găsi? 

- În casa aceasta, domniţă. A fost rănit grav, dar acum s-a întremat şi e 
pe calea cea bună. Dar nu ştiu... 

- Vrei, te rog, să mă duci la el? Atunci vei şti. 

Seniorul Faramir se plimba singur prin grădina Caselor Tămăduirii, 
lumina soarelui îl încălzea şi el simţea că viaţa curge din nou prin venele 
sale; dar inima îi era grea şi privirile aţintite peste zidul grădinii, către 
răsărit. Apropiindu-se, Supraveghetorul îi rosti numele, iar el se răsuci şi 
o văzu pe Lady Éowyn din Rohan; şi se simţi cuprins de milă, căci îi citea 
pe chip suferinţa şi ochiului său pătrunzător nu-i scăpară amărăciunea şi 
neliniştea ei. 

- Măria ta, spuse Supraveghetorul, iat-o pe Lady Éowyn din Rohan. L- 
a însoţit pe rege şi a fost rănită grav şi se află acum în grija mea. Dar nu 
este mulțumită şi doreşte să vorbească Majordomului Oraşului. 

- Să nu-l înţelegi greşit, domnul meu, zise Éowyn. Nu lipsa de grijă mă 
îndurerează. Nici o altă casă n-ar putea fi mai frumoasă pentru cei ce 

doresc să se tămăduiască. Dar nu pot să stau în lenevie, în nemişcare, 
închisă în cuşcă. Mi-am căutat moartea în bătălie. Dar n-am murit şi 
bătălia continuă. 

La un semn al lui Faramir, Supraveghetorul se înclină şi plecă. 

- Ce-ai dori să fac, domniţă? Şi eu sunt prizonier în mâinile tămă- 
duitorilor. 

Se uită la ea şi, fiind un om pe care mila îl mişca până-n adâncul sufle- 
tului, simţi ca şi cum i se sfâşia inima în faţa frumuseţii ei adumbrite de 
durere. lar ea îl privi şi văzu bunătatea gravă din ochii lui, dar ştia de 
asemenea, ca o ființă ce crescuse printre oşteni, că în faţa ei se afla un 
bărbat pe care nici un Călăreţ al Obştei nu-l putea întrece în bătălie. 

- Ce doreşti? întrebă el din nou. Dacă stă în puterea mea să fac, voi 
face. 

- Aş dori să-l chemi pe acest Supraveghetor şi să-l rogi lase să plec, 
spuse ea; dar cu toate că vorbele ei erau mândre, inima ei şovăi şi pentru 
prima oară se simţi cuprinsă de îndoială faţă de ea însăşi. Se gândi că 
poate acest bărbat înalt, aspru şi blând totodată o va crede capricioasă, o 
copilă care n-are destulă dârzenie pentru a duce o treabă plicticoasă până 
la capăt. 

- Şi eu sunt ţinut aici de Supraveghetor, răspunse Faramir. Şi încă nu 
mă aflu la cârma acestui Oraş. Dar chiar dacă m-aş afla, tot de sfatul lui 
aş asculta, căci el ştie cel mai bine ce-i de făcut, şi nu i-aş încălca povaţa, 
decât dacă mă împinge o mare nevoie. 

- Dar eu nu doresc să mă tămăduiesc, spuse ea. Vreau să mă sui pe cal 
şi să plec la război, ca fratele meu Éomer, sau mai curând ca Théoden 
regele, căci el a murit şi acum are parte şi de glorie şi de pace. 

- E prea târziu, domniţă, să-i mai urmezi pe Căpitani, chiar dacă ai fi în 
deplină putere. Cât despre moartea în bătălie, ne poate încă paşte pe toţi, 
fie c-o dorim sau nu. Şi vei fi mult mai pregătită să o înfrunţi aşa cum 
doreşti dacă, acum cât încă mai este timp, te supui poruncii date de 
Tămăduitor. Şi domnia ta şi eu trebuie să îndurăm cu răbdare ceasurile 
de aşteptare. 

Ea nu răspunse, dar privind-o lui Faramir i se păru că ceva parcă se 
îmblânzise în ea, ca un îngheţ amarnic ce se înmoaie la prima suflare tim- 
idă a Primăverii. O lacrimă apăru în ochii ei şi se prelinse pe obraz, ca un 
strălucitor strop de ploaie. Capul ei mândru se aplecă puţin. Apoi încet, 
parcă vorbindu-şi sieşi, ea spuse: 

- Dar tămăduitorii vor să mă ţină la pat încă şapte zile. lar fereastra 
mea nu dă spre răsărit. 

Vocea ei era ca aceea a unei copiliţe cuprinse de tristeţe. Faramir 
zâmbi, cu toate că inima lui era plină de milă. 

- Fereastra nu dă spre răsărit? întrebă el. Păi, ăsta e un lucru ce poate fi 
îndreptat. O să vorbesc cu Supraveghetorul. Dacă vei rămâne în casa 
aceasta, domniţă, în grija noastră, şi te vei odihni atât cât trebuie, atunci 
te vei putea plimba prin această grădină după pofta inimii; şi vei privi 
către răsărit, într-acolo unde s-au dus toate nădejdile noastre. Şi aici mă 
vei găsi pe mine, preumblându-mă şi aşteptând şi îndreptându-mi şi eu 
privirile către răsărit. Şi tare mi-ai mai uşura grijile dacă mi-ai vorbi sau 
te-ai plimba când şi când cu mine. 

Atunci ea îşi înălţă capul şi-l privi din nou în ochi; şi obrajii ei palizi se 
îmbujorară uşor. 

- Cum să-ţi uşurez grijile, domnul meu? lar eu nu doresc vorba oa- 
menilor vii. 

- Dar răspunsul meu sincer ai dori totuşi să-l auzi? 

- Da. 

- Atunci, Éowyn din Rohan, îți spun că eşti frumoasă. În văile dintre 
munţii noştri sunt flori frumoase şi strălucitoare, şi copile încă şi mai fru- 
moase; dar nici floare şi nici domniţă atât de minunată şi atât de tristă nu 
mi-a fost încă dat să văd în Gondor. Cine ştie, poate că mai sunt doar 
câteva zile până ca întunecimea să cadă peste lumea noastră, iar când o fi 
să vină, nădăjduiesc s-o înfrunt fără teamă; dar mi-ar fi mai uşoară inima 
dacă, atâta vreme cât mai străluce soarele, te-aş putea vedea. Căci amân- 
doi am trecut pe sub aripa Umbrei şi aceeaşi mână ne-a tras îndărăt. 

- Vai, nu şi pe mine, domnul meu! Umbra este încă asupra mea. Nu-ţi 
căuta în mine tămăduirea! Sunt o fecioară obişnuită să port scutul şi 
mâna nu mi-e blândă. Dar îți mulţumesc măcar pentru că nu mai sunt 
silită să stau în camera mea. Mă voi plimba dincolo de zidurile ei, cu 
îngăduinţa Majordomului Oraşului. 

Şi cu acestea, făcu o plecăciune şi porni înapoi spre casă. Faramir însă 
se plimbă încă multă vreme în grădină şi privirile sale se îndreptau acum 
mai mult spre casă decât spre zidurile de la răsărit. 

Când ajunse în camera sa, îl chemă pe Supraveghetor şi află de la el tot 
ce ştia despre Domnița din Rohan. 

- Dar nu mă îndoiesc, stăpâne, că vei afla mai multe de la piticuţul care 
e cu noi; căci, din câte se spune, el a fost în suita regelui şi s-a aflat lângă 
Domniţă până la sfârşit. 

Astfel că Merry a fost trimis la Faramir şi cât a mai durat ziua aceea au 
stat ei doi îndelung de vorbă şi Faramir a aflat multe, chiar mai multe 
decât a pus Merry în vorbele sale; şi şi-a spus că acum pricepea câte ceva 

din suferinţa şi neliniştea lui Éowyn din Rohan. Şi în înserarea frumoasă, 
Faramir şi Merry s-au plimbat în grădină, dar ea nu a apărut. 

Însă a doua zi dimineaţă, când a ieşit din Casele Tămăduirii, Faramir a 
zărit-o stând sus pe ziduri; era înveşmântată în alb şi strălucea în soare. 
Şi când a strigat-o, ea a coborât şi apoi s-au plimbat pe pajişte sau s-au 
aşezat sub un copac verde şi au vorbit şi au tăcut împreună. Şi astfel au 
făcut în toate zilele care au urmat. Şi Supraveghetorul, privind de la 
fereastră, se bucura în inima sa, căci el era un tămăduitor şi grija lui era 
cu mult uşurată; şi nu mai încăpea îndoială că, deşi teama şi presimţirile 
negre îngreunau inimile oamenilor, cei doi aflaţi sub oblăduirea lui în- 
floreau şi puterile le reveneau pe zi ce trecea. 

Şi a venit şi a cincea zi de când Lady Éowyn l-a întâlnit pentru prima 
oară pe Faramir; stăteau din nou unul lângă altul pe zidul Oraşului, 
privind în depărtare. Nici o veste nu se primise şi inimile tuturor erau în- 
tunecate. Vremea, şi ea, se înnegurase. Se lăsase frigul. Vântul stârnit în 
timpul nopţii sufla acum tăios dinspre miazănoapte şi se înteţea; iar 
pământurile din jur arătau cenuşii şi mohorâte. 

Se îmbrăcaseră cu veşminte călduroase şi mantii groase, iar Lady Eow- 
yn purta şi o pelerină largă, de culoarea nopţilor adânci de vară, îm- 
podobită cu stele de argint la poale şi în jurul gâtului. Faramir ceruse să i 
se trimită pelerina aceasta care era a lui şi pe care i-o aşezase pe umeri; şi 
privind-o îşi spuse că Éowyn era încă şi mai frumoasă şi arăta ca o regină 
aşa cum stătea acolo, lângă el. Pelerina fusese țesută pentru mama lui, 
Finduilas din Amroth, care murise înainte de vreme, rămânând pentru el 
doar ca o amintire a frumuseţii unor zile tare îndepărtate şi a primei lui 
dureri; iar pelerina ei i se părea drept foarte potrivită pentru frumuseţea 
şi tristeţea lui Éowyn. 

Tremurând ca înfiorată sub pelerina aceea înstelată, Éowyn privi către 
miazănoapte, undeva deasupra pământurilor cenuşii din acea parte, în 
chiar ochiul vântului rece, unde cerul arăta necruţător şi limpede. 

- La ce te uiţi, Éowyn? întrebă Faramir. 

- Nu acolo se află Poarta Neagră? Şi n-ar trebui ca el să fi ajuns de- 
acum la ea? Au trecut şapte zile de când a plecat. 

- Şapte zile, da. Dar să nu mă judeci greşit dacă-ţi voi spune că zilele 
astea mi-au adus o asemenea bucurie şi o asemenea suferinţă cum nu 
gândeam că am să simt vreodată. Bucuria de a te vedea pe tine; iar sufer- 
ință pentru că acum teama şi îndoiala pe care mi le trezeşte ceasul acesta 
rău au devenit şi mai apăsătoare. Éowyn, n-aş vrea ca lumea asta să se 
sfârşească tocmai acum şi să pierd atât de curând ceea ce-am găsit. 

- Să pierzi ce-ai găsit, domnul meu? întrebă ea, privindu-l cu un aer 
grav, dar cu blândeţe în ochi. Nu ştiu ce ai găsit în aste zile şi ai putea 
pierde. Dar, prietene, haide să nu vorbim despre asemenea lucruri! Să nu 
vorbim defel! Mă aflu pe o muchie înspăimântătoare, iar genunea de la 
picioarele mele e cufundată în beznă şi nu pot şti dacă în urmă-mi e vreo 
rază de lumină. Căci nu mă pot întoarce. Aştept o lovitură a soartei. 

- Da, cu toţii aşteptăm o lovitură a soartei, spuse Faramir şi apoi tăcură 
amândoi; şi cum stăteau acolo, pe zid, li se păru că vântul încetează să 
mai sufle şi că lumina se stinge şi Soarele se încețoşează şi că amuţesc 
toate zgomotele din Oraş şi de peste tot împrejurul lui: nu se mai auzeau 
nici vântul, nici voci sau chemări de pasăre, ori foşnet de frunze, nici mă- 
car propria lor răsuflare n-o mai auzeau: înseşi inimile lor încetaseră să 
bată. Timpul se oprise locului. 

Şi stând ei aşa, mâinile lor se atinseră şi se încleştară una de alta fără ca 
ei să-şi dea seama. Încă mai aşteptau ceva ce nici ei nu ştiau. La un mo- 
ment dat li se năzări că peste crestele munţilor din depărtare creştea un 
alt munte uriaş, un munte de întunecime, înălțându-se ca un val ce avea 
să înghită lumea, şi în jurul lui scăpărau fulgere; apoi pământul fu 
străbătut de o zguduire şi simţiră zidurile Oraşului clătinându-se. Un 
sunet ca un oftat se auzi dinspre pământurile din jur; şi inimile lor 
prinseră din nou a bate. 

- Îmi aduce aminte de Númenor, spuse Faramir, mirat de propria sa 
voce. 

- De Numenor? 

- Da, de ţara Apusimii, căzută în ruină, şi de marele val de întuneric ce 
s-a întins peste câmpiile sale verzi şi peste dealuri, şi s-a tot întins întun- 
ecimea de neînvins. O visez adesea. 

- Şi gândeşti că acum vine Întunecimea? Întunecimea de Neînvins: 

Brusc, se lipi de el. 

- Nu, zise Faramir, privindu-i chipul. Era doar ceea ce vedeam în min- 
tea mea. Nu ştiu ce se întâmplă. Dacă e să mă iau după judecata mea, aş 
zice că ne-a lovit un mare rău şi că sfârşitul ne e aproape. Dar inima îmi 
spune altminteri; şi mădularele mi-s uşoare m-au cuprins o speranţă şi o 
bucurie pe care n-am cum să le explic. Éowyn, Éowyn, Domniţă Dalbă a 
Rohanului, în ceasul acesta nu cred că e vreo întunecime care să poată 
dăinui! 

Şi aplecându-se o sărută pe frunte. 

Şi au rămas acolo, pe zidurile Oraşului Gondor, şi un vânt mare s-a 
sfârşit şi a început să sufle şi părul lor, cel negru ca pana corbului şi cel 
bălai, flutura împletindu-şi şuviţele. Şi Umbra s-a îndepărtat şi Soarele s- 

a dezvăluit şi lumina s-a revărsat deplină; şi apele Anduinului sclipeau 
precum argintul şi în toate casele Oraşului oamenii au început să cânte 
de bucuria care le inunda inimile dintr-un izvor neştiut de ei. 

Şi înainte ca Soarele să se depărteze mult de crucea amiezei şi de zenit- 
ul răsăritean, un mare Vultur s-a ivit în zbor, aducând veşti dincolo de 
orice speranţă, de la Seniorii Apusului, şi astfel striga el: 


Cântări înălţaţi, veselească-se-ntregul popor 
Căci înfrânt este Turnul blestemat din Anor! 
Turnul nopţii-i căzut! - să vestiți tuturor! 

Voi ai Turnului Strajei bucuraţi-vă iar, 
veghea voastră, vegherea, nu v-a fost în zadar 
şi acum Poarta Neagră e-n molozul cel mut 

şi prin ea neînfrântul Rege-al nostru-a trecut! 


Bucuraţi-vă, neamuri, voi al Vestului fii, 
acum Regele vostru între voi va veni 

Şi cu voi va rămâne 

cât pe lume veţi fi. 


Înverzit-a copacul veştejit oarecând 
peste locuri înalte, cu foşnire de vânt, 
Şi Oraşul va fi-n libertate! Veniţi, 
bucuraţi-vă, oameni, şi cântaţi fericiţi! 


Şi oamenii cântau pe străzile Oraşului. 

Zilele au urmat aurite, primăvara şi vara au venit deodată, 
benchetuind pe câmpiile Gondorului. Iar veştile soseau acum, aduse de 
călăreţi iuți, din Cair Andros, despre toate cele ce se făcuseră acolo şi 
Oraşul se pregătea pentru venirea Regelui. Merry a fost chemat să se 
alăture căruţelor care duceau provizii de mâncare în Osgiliath şi de 
acolo, cu corăbiile, până în Cair Andros; Faramir însă nu s-a dus, căci 
acum, tămăduit fiind, a luat cârma Oraşului ca Majordom al acestuia, 
chiar dacă pentru scurt timp, şi datoria lui era să pregătească toate cele 
pentru acela care avea să-l înlocuiască. 

Nici Éowyn nu s-a dus, cu toate că fratele ei i-a trimis vorbă, rugând-o 
să vină pe câmpia Cormallen. Faramir tare s-a mirat de aceasta, dar 
acum o vedea rareori, căci avea multe pe cap; iar ea rămăsese mai de- 
parte în Casele Tămăduirii şi se plimba singură prin grădină şi chipul ei 
şi-a pierdut din nou roşeaţa şi părea că în tot Oraşul ea singură suferea şi 

era tristă. Şi Supraveghetorul Caselor era tare îngrijat din pricina asta, 
astfel că s-a dus să-i spună lui Faramir. 

Atunci Faramir veni s-o caute pe Éowyn şi împreună se urcară încă o 
dată pe zid, şi el o întrebă: 

- Éowyn, de ce stai aici şi nu te duci să te bucuri şi tu de revedere în 
Cormallen, dincolo de Cair Andros, unde te aşteaptă fratele tău? 

- Chiar nu ştii de ce? întrebă ea la rândul ei. 

- Două pot să fie pricinile, răspunse el, dar nu ştiu care este cea 
adevărată. 

- Nu-mi plac ghicitorile. Aşa că vorbeşte mai pe înţeles! 

- Dacă asta ţi-e voia, domniţă, atunci îţi spun: nu vrei să te duci pentru 
că te-a chemat doar fratele tău şi a-l privi pe Seniorul Aragorn, moşten- 
itorul lui Elendil, în ceasul acesta de triumf nu-ţi aduce nici o bucurie. 
Sau pentru că nu m-am dus nici eu şi doreşti să-mi fii în apropiere. Şi 
poate din amândouă pricinile şi nici măcar tu nu poţi alege între ele. 
Éowyn, oare nu mă iubeşti sau n-ai să mă iubeşti? 

- Mi-aş dori să fiu iubită de altul, răspunse ea. Dar nu doresc mila nici 
unui bărbat. 

- Ştiu asta. Îţi doreai să ai parte de dragostea Seniorului Aragorn. Pen- 
tru că este slăvit şi puternic şi doreai să ai parte de faimă şi glorie şi să te 
înalţi mult deasupra tuturor vietăţilor mărunte care se târăsc pe pământ. 
Şi aşa cum priveşte un oştean de rând către o mare căpetenie, la fel îl 
priveai şi tu şi ţi se părea o ființă minunată. Căci aşa şi este, un adevărat 
senior printre oameni, cel mai mare ce se află acum. Dar când el ţi-a 
arătat numai înţelegere şi milă, atunci nu ţi-ai mai dorit nimic, decât o 
moarte curajoasă în bătălie. Uită-te în ochii mei, Éowyn! 

Şi Éowyn se uită în ochii lui îndelung şi fără să clipească; şi Faramir 
spuse: 

- Nu dispreţui mila care este darul unei inimi bune, Éowyn! Dar eu nu- 
ți dăruiesc mila mea. Căci tu eşti o domniţă slăvită şi vitează şi ţi-ai 
câştigat singură faima şi nu vei fi uitată; şi eşti frumoasă, domniţă, cutez 
a spune, mai frumoasă decât s-ar afla cuvinte chiar şi-n limba elfică să o 
zică. Şi te iubesc. Odată mi-a fost milă de tristeţea ta. Dar acum, chiar de 
n-ai mai fi tristă, chiar de n-ai avea nici o spaimă şi n-ai duce lipsă de 
nimic, chiar de-ai fi binecuvântata Regină a Gondorului, tot te-aş iubi. 
Éowyn, oare nu mă iubeşti? 

Şi atunci inima lui Éowyn se înduplecă sau cel puţin ea începu să-i 
înțeleagă glasul. Şi frigul iernii o părăsi şi soarele străluci asupra ei. 

- Stau în Minas Anor, Turnul Soarelui, spuse ea, şi, uite! Umbra s-a 
îndepărtat! Nu voi mai fi fecioara obişnuită să poarte scutul şi nu mă voi 

mai lua la întrecere cu călăreţii, şi nu mă voi mai bucura doar la auzul 
cântecelor despre război. Voi fi o tămăduitoare şi voi iubi toate cele ce 
cresc şi nu-s sterpe. Privi din nou spre Faramir şi adăugă: Nu mai doresc 
să fiu regină. 

Auzind acestea, Faramir izbucni într-un râs plin de veselie. 

- E bine, aşa e bine, zise el, căci eu nu sunt rege. Dar mă voi însura cu 
Domnița Dalbă din Rohan, dacă aceasta este dorinţa ei. Şi dacă ea 
doreşte, atunci vom trece Râul şi în zilele mai fericite ce vor urma vom 
trăi în frumosul Ithilien şi acolo vom face o grădină. Şi toate vor creşte 
acolo cu bucurie dacă va veni Domnița Dalbă. 

- Înseamnă că va trebui să-mi părăsesc neamul meu, omule din 
Gondor? întrebă ea. Şi vei vrea ca neamul tău mândru să spună despre 
tine: „lată-l pe seniorul care a îmblânzit o sălbatică fecioară obişnuită să 
poarte scutul, venită de la Miazănoapte. Nu se afla nici o femeie în 
seminţia numeroneenilor pe care s-o aleagă?”, aşa vei vrea să spună? 

- Aşa voi vrea, spuse Faramir. 

Şi o luă în braţele sale, şi o sărută sub cerul însorit, şi nu-i păsa că 
stăteau sus de tot, pe ziduri, în văzul multora. Şi, într-adevăr, mulţi i-au 
văzut şi au văzut lumina ce-i învăluia atunci când au coborât de pe zid şi 
s-au îndreptat ţinându-se de mână către Casele Tămăduirii. 

Iar către Supraveghetorul Caselor Tămăduirii spuse: 

- Iat-o pe Domnița Éowyn a Rohanului, acum este tămăduită. 

- Înseamnă că nu trebuie s-o mai ţin în grija mea, zise Supra-ve- 
ghetorul, şi îmi iau rămas-bun de la ea şi îi urez să nu mai fie nicicând 
rănită sau să sufere de vreo boală. O dau acum în grija Majordomului 
Oraşului până la întoarcerea fratelui ei. 

Dar Éowyn răspunse: 

- Numai că acum când am voie să plec, aş dori să rămân. Căci această 
Casă a devenit pentru mine cea mai binecuvântată dintre toate. 

Astfel că a rămas acolo până când a venit Regele Fomer. 

Toate erau acum pregătite în Oraş; se adunase o mare de oameni, căci 
vestea se răspândise în fiece colţ al Gondorului, de la Min-Rimmon până 
la Pinnath Golin şi chiar până la îndepărtatele coaste ale mării; şi toată 
suflarea care putea veni în Oraş s-a grăbit să vină. lar Oraşul era din nou 
plin cu femei şi copii frumoşi, întorşi la casele lor cu braţele încărcate de 
flori; din Dol Amroth au venit harpiştii care cântau cel mai măiastru la 
harpă din întreaga ţară; şi erau cântăreţi la violă şi la flaut şi la corni de 
argint, şi cântăreţi cu voci de cleştar, sosiți din văile Lebenninului. 

Şi a venit şi seara în care de pe ziduri se puteau zări corturile ridicate 
pe câmpie şi întreaga noapte au ars făcliile în vreme ce bărbaţii au stat să 

aştepte ivirea zorilor. Şi când soarele s-a înălţat în dimineaţa limpede, 
deasupra munţilor de la Răsărit peste care nu mai atârnau umbrele, 
atunci bătură toate clopotele şi toate flamurile se desfăcură şi fluturară în 
vânt; şi pe Turnul Alb al citadelei fu înălţat pentru ultima oară în Gondor 
stindardul Majordomilor, de un alb-strălucitor, asemenea zăpezii proas- 
pete în soare, fără nici un însemn sau blazon pe el. 

Căpitanii Apusului se aflau acum în fruntea oastei lor şi se îndreptau 
spre Oraş, iar norodul îi văzu înaintând rând după rând, sclipind şi scân- 
teind în razele tinere ale soarelui şi scăpărând ca argintul. Astfel ajunseră 
în faţa Porții şi se opriră la câteva sute de paşi de ziduri. Aripile Porții nu 
fuseseră încă reparate, în locul lor însă era o barieră, şi acolo stăteau oa- 
meni în armuri argintii cu negru, cu săbiile lor lungi scoase din teci. În 
faţa barierei aştepta Faramir Majordomul, şi Hurin, Păstrătorul Cheilor, 
şi alţi căpitani ai Gondorului şi Domnița Éowyn din Rohan împreună cu 
Elfhelm Mareşalul şi nenumărați căpitani ai Obştei; de o parte şi de alta a 
Porții se înghesuia o mare mulțime de oameni în veşminte de multe cu- 
lori şi purtând ghirlande de flori. 

Spațiul larg din fața zidurilor cetății Minas Tirith era înconjurat din 
toate părțile de cavalerii şi oştenii Gondorului şi ai Rohanului şi de către 
locuitorii Oraşului şi oameni veniți de peste tot din țară. Şi când din 
oştire păşiră în față dúnedainii înveşmântaţi în argintiu şi cenuşiu, peste 
toți şi toate se lăsă liniştea; şi înaintea dunedainilor ieşi Seniorul 
Aragorn. Era îmbrăcat într-o za neagră, încinsă cu un brâu de argint, şi 
purta o mantie lungă, albă ca spuma, prinsă la gât cu o nestemată mare şi 
verde, a cărei strălucire se vedea până la mare depărtare; capul îi era de- 
scoperit, doar pe frunte avea o stea legată cu un fir subţire de argint. Îm- 
preună cu el erau Éomer din Rohan şi Prinţul Imrahil, şi Gandalf îm- 
brăcat în alb din cap până-n picioare, precum şi patru siluete micuţe pe 
care mulţi oameni le priveau cu mirare. 

- Nu, verişoară dragă, nu-s băieţandri, îi spunea loreth rubedeniei ei 
din Imloth Melui care stătea alături. Sunt periannathi, din ţara piticuţilor 
de tare departe, unde se zice că sunt prinți vestiți. Poţi să mă crezi, pen- 
tru că am îngrijit unu’ din ăştia în Casele Tămăduirii. Sunt mici da’ tare 
curajoşi. Auzi tu, verişoară dragă, unu’ s-a dus numa’ cu scutieru' său 
chiar în Tărâmu' Negru şi s-a luptat singur cu Senioru' Întunecimii şi i-a 
dat foc la Turn. Poţi să crezi una asta? Aşa se povesteşte în Oraş. Ăla tre- 
buie să fie, care merge cu Piatra Elfă al nostru. Am auzit că ar fi prieteni 
tare buni. lar Senioru' Piatra Elfă e o minune de om: n-are vorbă prea 
blândă el, e drept, da’ inima-i e de aur, cum se zice; şi are mâinile tămă- 
duitoare. „Mâinile regelui sunt mâini de tămăduitor”, am zis eu; şi aşa s- 


1081 


a dat în vileag totul. Şi Mithrandir mi-a zis: „loreth, oamenii or să-şi 
amintească multă vreme de vorbele tale, şi... ” 

Dar loreth n-apucă să termine cu dădăcitul rubedeniei sale de la ţară, 
pentru că se auzi chemarea unei singure trâmbiţe, şi imediat se lăsă 
tăcerea. Apoi Faramir părăsi Poarta însoţit de Húrin, Păstrătorul Cheilor, 
fără nimeni altcineva în afară de patru bărbaţi ce veneau în urma lor, îm- 
brăcaţi în armia Citadelei şi cu coifurile înalte pe creştete, ducând un si- 
pet mare din lemn negru de lebethron legat în argint. 

Faramir îl întâmpină pe Aragorn în mijlocul tuturor celor adunaţi 
acolo şi, îngenunchind, spuse: 

- Ultimul Majordom al Gondorului cere îngăduinţa să se retragă din 
îndatoririle sale. 

Şi cu aceste vorbe îi întinse lui Aragorn un sceptru alb; dar Aragorn 
luă sceptrul şi i-l dădu înapoi zicând: 

- Îndatoririle acestea nu s-au sfârşit şi vor fi ale tale şi ale moştenitor- 
ilor tăi atâta vreme cât va dăinui dinastia mea. Îndeplineşte-ţi-le acum! 

Atunci Faramir se ridică şi vorbi cu glas limpede: 

- Oameni ai Gondorului, ascultaţi-l acum pe Majordomul acestui 
Regat! lată, în sfârşit a venit cineva să ceară înapoi tronul. lată-l pe 
Aragorn, fiul lui Arathorn, căpetenia dunedainilor din Arnor, Căpitanul 
Armiei Apusului, purtător al Stelei de la Miazănoapte, mânuitor al Săbiei 
Refăurite, victorios în bătălie, ale cărui mâini aduc tămăduire, Piatra Elfă, 
Elessar din dinastia lui Valandil, fiul lui Isildur, fiul lui Elendil din Nú- 
menor. Să fie el rege şi să intre in Oraş şi să trăiască aici? 

Şi întreaga armie şi tot norodul strigară Daaa într-un singur glas. 

Iar loreth se întoarse către rubedenia sa: 

- Asta-i o ceremonie aşa cum avem noi aici în Oraş, verişoară, pentru 
că el a intrat dinainte, aşa cum ţi-am spus; şi mi-a zis... 

Şi iarăşi a trebuit să-şi înghită vorbele, pentru că Faramir vorbi din 
nou: 

- Oameni din Gondor, cărturarii spun că datina din vechime e aceea ca 
regele să primească de la tatăl său coroana, înainte ca acesta să moară; 
sau dacă acest lucru nu se poate, să se ducă singur şi să-şi ia coroana din 
mâinile tatălui său din mormântul unde a fost aşezat. Dar cum acum 
lucrurile trebuie făcute altfel, prin mijlocirea Majordomului, am adus as- 
tăzi aici, din Roth Dinen, coroana lui Eärnur, ultimul rege, ale cărui zile 
s-au sfârşit în vremea străbunilor noştri din vechime. 

Atunci cei patru străjeri păşiră în faţă şi Faramir deschise sipetul şi 
dinăuntru scoase o coroană străveche. Forma era ca aceea a coifurilor 
străjerilor Citadelei, numai că era mai înaltă şi era albă toată, iar aripile 

de o parte şi de alta erau făcute din perle şi argint, semănând cu aripile 
unei păsări de mare, căci era însemnul regilor veniţi de peste Mare; iar în 
inel erau bătute şapte diamante, cu o singură nestemată în vârf, care 
strălucea ca o flacără. 

Aragorn luă coroana, o ridică în sus şi spuse: 

- Et Eărello Endorenna utiilien. Sinome maruvan ar Hildunyar tenn’ Ambar- 
metta! 

Acestea erau cuvintele pe care le rostise Elendil când ieşise din Mare 
pe aripile vântului: „Din Marea cea Mare în Pământul de Mijloc am ven- 
it. În acest loc vor poposi şi moştenitorii mei până la sfârşitul lumii.” 

Dar, spre minunarea multora, Aragorn nu-şi puse coroana pe cap, ci o 
dădu înapoi lui Faramir, spunând: 

- Prin strădania şi curajul multora am ajuns să-mi dobândesc 
moştenirea. Ca mărturie a acestui lucru, aş dori ca Purtătorul Inelului să- 
mi dea coroana, iar Mithrandir să mi-o aşeze pe creştet, dacă voieşte; căci 
el a fost cel care a pus în mişcare tot ceea ce s-a întâmplat, iar izbânda a 
Tui este. 

Atunci Frodo se apropie, luă coroana de la Faramir şi i-o dădu lui Gan- 
dalf; iar Aragorn îngenunche şi Gandalf puse Coroana Elfă pe creştetul 
lui. 

- De-acum încep zilele Regelui şi fie ele binecuvântate atâta timp cât 
vor dăinui tronurile valarilor! 

Dar când Aragorn se ridică, toţi cei de faţă îl priviră în tăcere, căci par- 
că abia acum li se înfăţişa el pentru prima oară. Înalt precum regii 
mărilor din vechime, îi întrecea cu mult pe cei aflaţi în preajma lui; 
bătrân ca vremea părea a fi şi cu toate acestea în floarea bărbăţiei lui; 
înţelepciune se citea pe fruntea lui, putere şi tămăduire avea în mâini şi o 
lumină îl înconjura. Şi atunci Faramir strigă: 

- lată Regele! 

În acea clipă toate trâmbiţele răsunară şi Regele Elessar înainta până la 
barieră şi Hurin, Păstrătorul Cheilor, o dădu la o parte; şi în muzici de 
harpă şi violă şi flaut şi în cântec de voci limpezi, Regele străbătu străzile 
încărcate de flori şi ajunse la Citadelă şi pătrunse înăuntru; Stindardul 
Copacului şi al Stelelor fu înălțat pe cel mai de sus turn şi astfel începu 
domnia Regelui Elessar, despre care multe cântece au povestit de atunci 
încoace. 

În vremea lui, Oraşul a devenit mai frumos decât oricând înainte, chiar 
şi decât în zilele primei sale glorii; s-a umplut de copaci şi fântâni, porţile 
i-au fost făurite noi din mithril şi oţel, iar străzile pavate cu marmură al- 
bă; seminţia Muntelui a trudit în el iar Seminţia Pădurii a primit cu 

bucurie să vină aici; şi toate relele au fost tămăduite şi făcute bune încă o 
dată şi casele erau pline de bărbaţi şi femei şi de râsetele copiilor şi nici o 
fereastră nu era oarbă sau vreo curte goală; şi după ce al Treilea Ev al lu- 
mii a ajuns la capăt, evul ce a urmat a păstrat amintirea şi gloria anilor 
duşi. 

În zilele de după încoronare, Regele a stat pe tronul său din Sala Re- 
gilor şi a hotărât ce era de făcut. Şi legaţii multor ţări şi multor popoare 
au venit, de la Miazăzi şi Răsărit, de la hotarele Pădurii Întunecate, şi din 
ţara Murgă din Apus. Şi Regele i-a iertat pe Răsăritenii care s-au predat 
şi i-a lăsat să plece liberi, şi a făcut pace cu popoarele din Harad; şi i-a 
eliberat pe sclavii din Mordor şi le-a dat lor spre stăpânire toate pămân- 
turile din jurul Lacului Nurnen. Şi mulţi au fost aduşi în faţa lui pentru a 
fi lăudaţi de el şi a-şi primi răsplata pentru vitejia dovedită; iar la urmă 
căpitanul Străjii îl aduse pe Beregond pentru a fi judecat. 

Iar Regele îi spuse lui Beregond: 

- Beregond, cu sabia ta a fost vărsat sânge în Locurile Venerate, unde 
acest lucru nu este îngăduit. Ţi-ai părăsit postul fără să ai îngăduinţă de 
la Senior sau de la Căpitan. Pentru aceste fapte, în străvechime erai ped- 
epsit cu moartea. Prin urmare, acum trebuie să ţi se hotărască soarta. Nu 
ţi se va da nici o pedeapsă, continuă Aragorn, şi asta pentru că te-ai 
arătat viteaz în luptă şi mai ales pentru că ceea ce ai făcut ai făcut din 
dragoste pentru Seniorul Faramir. Totuşi va trebui să părăseşti Oraşul 
Minas Tirith. 

Beregond se făcu alb ca varul la faţă şi, lovit până-n adâncul inimii, îşi 
lăsă capul în piept. Dar Regele încă nu terminase ce avea de spus: 

- Aşa am hotărât şi aşa se va împlini, căci eşti numit să faci parte din 
Frăția Albă, Straja lui Faramir, Prinţ al Ithilienului, şi vei fi căpitanul 
acesteia şi vei locui în Emyn Arnon, în cinstire şi pace, slujindu-l pe acela 
pentru care ai pus în joc totul ca să-l salvezi de la moarte. 

Şi Beregond, înțelegând milostenia şi dreapta judecată a Regelui, tare 
se bucură şi îngenunchind, îi sărută mâna şi apoi plecă de acolo vesel şi 
mulțumit. lar Aragorn îi dărui lui Faramir ţinutul Ithilien să-i fie 
principat şi-l rugă să întemeieze curtea între dealurile Emyn Arnon, nu 
departe de Oraş. 

- Căci, îl lămuri el, Minas Ithil din Valea Morgul va fi distrus în între- 
gime şi chiar dacă în anii ce vor veni locul va fi curăţat, nimeni nu va 
putea trăi acolo mulţi ani de-aici înainte. 

În sfârşit, Aragorn îl primi pe Éomer din Rohan şi după ce se îm- 
brăţişară Aragorn îi spuse: 

- Noi doi n-avem ce să ne dăm sau să ne luăm şi nici să ne răsplătim în 
vreun fel; căci noi suntem ca fraţii unul pentru celălalt. Într-un ceas feri- 
cit a venit Eorl călare de la Miazănoapte şi nicicând n-au fost alte 
seminţii mai binecuvântate, şi nu s-au trădat unele pe altele şi nici nu se 
vor trăda. Acum, după cum ştii, l-am aşezat pe Théoden cel Vestit într- 
un mormânt în Locurile Venerate şi acolo va dormi pe veci, printre Regii 
Gondorului, dacă şi tu doreşti astfel. Dar dacă vrei altminteri, venim şi-l 
aducem în Rohan, ca să odihnească în mijlocul poporului său. 

La care Éomer îi răspunse: 

- Din ziua în care ai apărut dinainte-mi din iarba verde a gruiurilor te- 
am îndrăgit şi dragostea asta nu va pieri nicicând. Dar acum va trebui să 
mă întorc o vreme în regatul meu unde sunt multe de tămăduit şi de 
îndreptat. Cât despre cel Căzut, după ce totul va fi pregătit cum se cu- 
vine, vom veni după el; acum să-l lăsăm să doarmă aici o vreme. 

lar Éowyn îi zise lui Faramir: 

- Acum trebuie să mă duc înapoi în țara mea, să o mai văd o dată şi să- 
l ajut pe fratele meu în strădaniile lui; dar când acela pe care multă 
vreme l-am iubit ca pe tatăl meu va fi pus în sfârşit în locul somnului său 
de veci, mă voi întoarce. 

Şi astfel au trecut zilele bucuriei; călăreții din Rohan s-au pregătit de 
plecare şi într-o bună zi au pornit spre Miazănoapte; iar de-a lungul dru- 
mului, de la Poarta Oraşului până la zidurile Pelennorului, s-au înşirat 
toți cei voiau să-i cinstească şi să-i laude. lar cei care trăiau în ținuturi 
îndepărtate s-au întors cu bucurie la casele lor; în Oraş, în ăst timp, 
trudeau de zor multe mâini dornice să reclădească şi să reînnoiască, şi să 
înlăture toate cicatricele războiului şi amintirile lăsate de întunecime. 

Hobbiţii au mai rămas o vreme în Minas Tirith, dimpreună cu Legolas 
şi Gimli; căci Aragorn nu voia ca Frăția lor să se destrame. 

- Până la urmă tot trebuie să se isprăvească odată şi odată, le-a spus el, 
dar aş dori să mai zăboviţi puţin; căci încă nu s-au sfârşit acele fapte la 
care aţi fost făcuţi părtaşi. Se apropie o zi pe care am aşteptat-o în toţi 
anii ăştia, de când am devenit bărbat, şi când va să vină aş dori să-i am 
pe toţi prietenii mei în preajmă. 

Dar despre ce zi era vorba nu vru să spună mai multe. 

Însoţitorii Inelului stăteau cu toţii într-o casă frumoasă împreună cu 
Gandalf şi erau liberi să umble pe unde pofteau. 

- Ştii despre ce zi vorbeşte Aragorn? îl întrebă Frodo într-o zi pe Gan- 
dalf. Căci noi ne simţim bine aici şi nu-mi doresc să plec; dar zilele 
zboară şi Bilbo ne aşteaptă; şi Comitatul este casa mea. 

- Dacă e vorba de Bilbo, răspunse Gandalf, el aşteaptă aceeaşi zi şi ştie 
ce anume vă ţine aici. Cât despre zilele care zboară, de-abia suntem în 
luna mai, mai e până-n vară; şi chiar dacă toate par să se fi schimbat, ca şi 
când s-ar fi terminat un ev al lumii, pentru copaci şi iarbă a trecut mai 
puţin de-un an de când v-aţi pornit la drum. 

- Pippin, se întoarse Frodo către prietenul său, nu spuneai tu că Gan- 
dalf e mai puţin secretos decât obişnuia să fie odată? Cred că în vremea 
aceea era obosit de toate câte le avea pe cap. Acum pare că-şi revine. 

- Mulţi vor să ştie ce vor primi la masă, răspunse Gandalf; dar aceia 
care au pregătit ospăţul doresc să-şi păstreze taina; căci cu cât minunarea 
oaspeţilor e mai mare, cu atât sunt mai răsunătoare laudele. Aragorn în- 
suşi aşteaptă un semn. 

Şi într-o bună zi Gandalf n-a fost de găsit, iar însoțitorii se întrebau ce 
putea să însemne aceasta. Gandalf însă îl scosese pe Aragorn din oraş în 
timpul nopţii, ducându-l la poalele dinspre miazăzi ale Muntelui Min- 
dolluin; acolo au dat peste o potecă ce fusese bătută în vremuri de mult 
apuse şi pe care puţini se încumetau acum să umble. Căci ducea sus în 
munte, într-o zăpodie înaltă, unde numai regilor le era îngăduit să mear- 
gă. Urcară într-acolo pe făgaşuri abrupte, până sus pe platou, chiar sub 
căciulile de zăpadă ce acopereau tancurile crestei, şi care dădea în pră- 
pastia din spatele Oraşului. Acolo se opriră şi de acolo priviră către şe- 
suri, scăldate în lumina dimineţii; departe jos zăriră turnurile Oraşului, 
asemenea unor plaivazuri albe atinse de razele soarelui, şi întreaga vale a 
Anduinului era ca o grădină, iar Munţii Umbrei erau învăluiţi într-un 
abur auriu. Într-o parte, privirile lor desluşeau în zare cenuşiul Emyn 
Muil, iar licărirea cascadelor Rauros semăna cu o stea scăpărând pe bolta 
cerului; în partea cealaltă era panglica Râului, întinsă până la Pelargir, iar 
şi mai departe bolta cerului oglindea o lumină care trăda Marea. 

- Acesta este regatul tău, spuse Gandalf, şi inima regatului încă şi mai 
mare care va să fie. Al Treilea Ev al lumii s-a sfârşit, un nou ev va începe; 
şi este de datoria ta să porunceşti acest început şi să păstrezi ce este de 
păstrat. Căci, cu toate că multe au fost salvate, multe altele trebuie să pi- 
ară; iar puterea celor Trei Inele s-a sfârşit şi ea. Şi toate pământurile pe 
care le vezi şi cele care se află de jur împrejurul acestora vor fi sălăşluite 
de oameni. A venit vremea Stăpânirii Oamenilor şi Rubedeniile Bătrâne 
vor pieri încet-încet sau vor pleca. 

- Ştiu asta, prietene drag, zise Aragorn, dar de sfatul tău tot nu mă pot 
lipsi. 

- Deocamdată, deocamdată. Al Treilea Ev a fost evul meu. Eu am fost 
Duşmanul lui Sauron; treaba mea s-a sfârşit. Curând voi pleca. De aici 
încolo povara va trebui să stea pe umerii tăi şi ai acelora înrudiţi cu tine. 

- Dar eu voi muri, protestă Aragorn. Căci eu sunt muritor, şi cu toate 
că sunt ceea ce sunt, fără să am sânge apusean în venele mele, iar viaţa 
mea e mai lungă decât a altor oameni, ea e totuşi doar cu puţin mai lun- 
gă; şi când cei ce se află acum în pântecele mamelor lor vor fi fost născuţi 
şi vor fi crescut mari şi vor fi îmbătrânit, şi eu voi fi de-acum bătrân. Şi 
cine va cârmui atunci Gondorul şi pe cei pentru care Oraşul acesta e ca o 
regină, dacă dorinţa mea nu se va împlini? Copacul din Curtea Fântânii 
este tot veşted şi sterp. Când voi vedea semnul că lucrurile stau 
altminteri? 

- Întoarce-ţi privirile de la lumea verde şi priveşte într-acolo unde totul 
pare sterp şi rece! îl sfătui Gandalf. 

Atunci Aragorn se răsuci pe călcâie şi dădu cu ochii de un pripon piet- 
ros, chiar în spatele lui, care cobora de la buza căciulii de zăpadă. Şi în 
timp ce privea, îşi dădu seama că în pustiiciunea aceea creştea ceva. Urcă 
până acolo şi văzu că în chiar locul unde începea zăpada creştea un 
puiet, nu mai înalt de trei picioare. Îi dăduseră frunze noi, lungi, mlădii, 
întunecate în partea de sus şi argintii dedesubt, iar coroana firavă încă 
purta câteva flori ale căror petale albe străluceau precum omătul în lu- 
mina soarelui. 

- Yé! utiivienyes! strigă Aragorn. L-am găsit! Uite! Un vlăstar din Cel 
mai Bătrân Copac! Dar cum de-a ajuns aici? Căci n-are mai mult de şapte 
ani. 

Gandalf urcă şi el lângă Aragorn şi, uitându-se la puiet, spuse: 

- Cu adevărat acesta e un vlăstar al lui Nimloth cel frumos; care a fost 
o sămânță a lui Galathilion care, la rândul său, a fost un fruct al lui 
Telperion ce se trăgea din multe alte nume, Cel mai Bătrân dintre Co- 
paci. Cine poate spune cum de-a ajuns aici la ceas hotărât? Dar platoul 
acesta este străvechi şi înainte ca regii să fost înfrânți sau Copacul să se fi 
uscat în Curte, unul din fructele sale a fost îngropat aici. Căci se spune 
că, deşi fructul Copacului arar ajunge să se coacă, viaţa din el zace acolo, 
dormind ani mulţi şi îndelungaţi şi nimeni nu poate proroci când se va 
trezi. Să nu uiţi asta. Căci dacă un fruct ajunge să se coacă, trebuie pus în 
pământ, altfel seminţia lui piere pentru totdeauna de pe lume. Acesta a 
zăcut aici, ascuns în munţi, aşa cum seminţia lui Elendil a stat ascunsă în 
pustietăţile de la Miazănoapte. Dar dinastia lui Nimloth e mult mai vec- 
he, chiar şi decât a ta, Rege Elessar. 

Atunci Aragorn cuprinse blând în mână vlăstarul şi, ce să vezi! părea 
că rădăcinile sale abia se ţineau de pământ, căci se desprinse uşor, fără să 
fie vătămat cu nimic; şi de acolo Aragorn îl duse înapoi în Citadelă. Co- 
pacul veştejit fu scos din rădăcini, cu multă venerație; nu-l arseră, ci-l 
aşezară întru odihnă în liniştea din Rath Dinen. lar pe vlăstarul cel nou, 
Aragorn îl plantă în curte, lângă fântână, şi copacul începu să crească 
iute şi bucuros; şi când veni luna iunie, era greu de flori. 

- Semnul a fost dat, zise Aragorn, şi ziua nu este departe. Astfel că 
puse sentinele pe ziduri. 

În ziua de dinaintea Miezului de Vară pătrunseră în Oraş solii din 
Amon Dîn, cu vestea că dinspre Miazănoapte veneau călare cei din 
Seminţia Bălaie şi acum erau aproape de zidurile Pelennorului. Auzind 
acestea, Regele spuse: 

- În sfârşit, au sosit. Întreg Oraşul să se pregătească! 

Şi chiar în Ajunul Miezului de Vară, când cerul era albastru precum 
safirul şi stele albe se aprindeau la Răsărit, dar Apusul era încă daurit, iar 
văzduhul răcoros şi plin de miresme, călăreţii veniră pe drumul de 
Miazănoapte până la porţile Oraşului Minas Tirith. În frunte se aflau El- 
rohir şi Elladan, cu un stindard argintiu, urmau Glorfindel şi Erestor şi 
întreaga curte din Vâlceaua Despicată, iar după aceştia veneau Lady 
Galadriel şi Celeborn, Seniorul din Lothlórien, călărind pe armăsari albi, 
şi împreună cu ei mulţi din seminţia frumoasă din ţara lor, cu mantii 
cenuşii pe umeri şi nestemate albe în păr; la urmă de tot venea Stăpânul 
Elrond, măreț printre elfi şi oameni deopotrivă, purtând sceptrul din An- 
numinas, iar alături, pe un armăsar sur, călărea Arwen, fiica lui, Steaua 
Înserării, cum o numea poporul său. 

Şi când o văzu Frodo venind atât de strălucitoare în înserare, cu stele 
pe frunte şi înconjurată de o mireasmă dulce, fu tulburat peste măsură şi 
îi spuse lui Gandalf: 

- Acum înţeleg de ce am aşteptat! Acesta e sfârşitul. De-acum nu 
numai zilele vor fi minunate, ci şi nopţile vor fi frumoase şi binecuvânt- 
ate şi toate spaimele vor pieri! 

Regele ură bun venit oaspeţilor săi şi ei descălecară; iar Elrond îşi dădu 
sceptrul Regelui şi puse mâna fiicei sale în mâna acestuia şi împreună 
urcară în Oraşul de Sus şi toate stelele se aprinseră pe boltă. lar Aragorn, 
Regele Elessar, luă de soaţă pe Arwen Und6miel în Oraşul Regilor în 
ziua Mijlocului de Vară, iar povestea despre lunga lor aşteptare şi chin- 
urile îndurate s-a împlinit astfel. 

Multe despărțiri 


C ând zilele bucuriei ajunseră la capăt, însoțitorii Inelului se gândiră 
să se întoarcă la casele lor. Astfel că Frodo se duse la Rege; îl găsi 
şezând lângă fântână împreună cu Regina Arwen care cânta un cântec 
din Valinor, iar lângă ei Copacul creştea şi înflorea. Măriile lor îl primiră 
cu bucurie şi se ridicară să-l întâmpine, iar Aragorn spuse: 

- Ştiu ce-ai venit să-mi spui, Frodo: vrei să te întorci acasă. Ei bine, 
dragă prietene, copacul creşte cel mai bine în ţara strămoşilor săi, dar tu 
vei fi întotdeauna bine venit în toate meleagurile din Apus. Şi cu toate că 
neamul tău nu se bucură de prea mare faimă în legendele celor mari, 
acum va fi mai vestit decât multe regate măreţe care nu mai sunt. 

- E adevărat că vreau să mă întorc în Comitat, recunoscu Frodo. Dar 
mai întâi trebuie să mă duc în Vâlceaua Despicată. Căci dacă-mi, lipseşte 
ceva într-o vreme atât de binecuvântată, acesta e Bilbo; şi m-a durut să 
văd că nu a venit împreună cu toţi cei din Casa Elrond. 

- Chiar nu pricepi de ce, Purtător al Inelului? îl întrebă Arwen. Doar 
ştii puterea acelui lucru ce a fost distrus; iar acum piere tot ceea ce a fost 
făcut de către acea putere. Numai că rubedenia ta a avut acel lucru 
asupra sa mai mult timp decât tine. Şi e foarte bătrân acum, după so- 
coteala celor de-o seminţie cu el: te aşteaptă, căci nu va mai face nicicând 
o călătorie lungă, în afară de una singură. 

- Atunci vă rog să-mi îngăduiţi să plec cât mai iute, ceru Frodo. 

- Vom pleca peste şapte zile, zise Aragorn. Căci vom merge cu tine 
până departe, adică până în Rohan. Peste trei zile se întoarce Éomer ca 
să-l ia pe Théoden pentru a-l îngropa în Obşte, şi vom călări cu el pentru 
a aduce cinstire celui căzut. Dar înainte să pleci, vreau să întăresc ceea ce 
ţi-a spus Faramir: eşti pentru totdeauna dezlegat de orice legământ faţă 
de regatul Gondor, la fel şi toţi cei care te-au însoţit. Şi dacă ar fi să vă 
pot dărui ceva pe măsura faptelor voastre, spuneţi-mi şi se va împlini, iar 
dacă doriţi să luaţi ceva cu voi, sunteţi liberi să luaţi şi veţi călători cu 
toată cinstirea şi veşmintele cuvenite unor prinți ai acestei ţări. 

Dar Regina Arwen spuse: 

- Eu îţi voi dărui ceva. Căci sunt fiica lui Elrond. Nu voi pleca împre- 
ună cu el când se va duce la Limanuri; căci alegerea mea este aceeaşi ca a 
lui Luthien, cum a ales ea am ales şi eu, atât dulcele cât şi amarul. Vei 
merge însă tu în locul meu, Purtător al Inelului, atunci când va veni vre- 
mea şi dacă vei voi. Dacă rănile te mai dor şi amintirea poverii tale te mai 
apasă, atunci vei putea trece în Apus, până ce toate rănile şi istovirea ţi s- 
au tămăduit. Dar acum poartă asta în amintirea Pietrei Elfe şi a Stelei în- 
serării cu care ţi-ai împletit viaţa! 

Zicând acestea, scoase o nestemată albă asemenea unei stele, ce odih- 
nea pe pieptul ei atârnată de un lanţ de argint, şi petrecu lanţul pe după 
gâtul lui Frodo. 

- Când te va chinui amintirea temerilor şi a întunericului, nestemata îţi 
va veni în ajutor, mai spuse ea. 

Peste trei zile, aşa cum spusese Regele, Éomer din Rohan intră călare 
în Oraş şi împreună cu el veni şi un éored alcătuit din cei mai chipeşi ca- 
valeri ai Obştei. Éomer fu primit cu braţele deschise; şi când se aşezară 
cu toţii la masă în Merethrond, Marea Sală a Banchetelor, băgă de seamă 
cât de frumoase erau domniţele acolo de faţă şi tare se mai minună. Şi 
înainte să se retragă pentru a se odihni, îl chemă la sine pe Gimli gnomul 
şi-l întrebă: 

- Gimli, fiu al lui Gl6in, ţi-ai pregătit toporul? 

- Nu, domnia ta, spuse Gimli, dar pot să-l aduc de-ndată, dacă e 
nevoie. 

- Singur vei hotărî asta. Între noi doi au rămas rostite nişte vorbe 
nesăbuite despre Doamna din Pădurea de Aur. Acum am văzut-o cu 
ochii mei. 

- Ei bine, şi ce spune domnia ta acum? 

- Cu părere de rău n-am să spun că-i cea mai frumoasă doamnă de pe 
lume. 

- Atunci mă duc să-mi iau toporul, hotărî Gimli. 

- Dar înainte trebuie să limpezesc un lucru. Dacă aş fi văzut-o între alte 
doamne, aş fi spus tot ce ţi-ai dori tu să spun. Acum însă trebuie s-o pun 
înaintea ei pe Regina Arwen, Steaua înserării. Şi sunt gata să mă bat cu 
oricine zice altminteri. Să cer să mi se aducă sabia? 

Gimli făcu o plecăciune adâncă. 

- Nu, domnia ta, eu te-am iertat. Ai ales Înserarea; eu însă mi-am 
dăruit dragostea Dimineţii. Şi inima-mi spune că în curând se va stinge 
pentru totdeauna. 

Şi sosi şi ziua plecării şi numeroşii şi chipeşii oaspeţi veniţi de la 
Miazănoapte se pregătiră de drum. Cei doi regi, al Gondorului şi al Ro- 
hanului, se duseră la Locurile Venerate şi coborâră la criptele din Rath 
Dinen şi de acolo îl scoaseră pe Regele Théoden pe un catafalc aurit şi cu 
el străbătură Oraşul în tăcere. Apoi aşezară catafalcul pe un car mare, în- 
conjurat de Călăreţii din Rohan şi cu stindardul lui purtat în frunte; iar 
Merry, ca scutier al lui Théoden, stătea în car, ţinând armele regelui. 

Celorlalţi însoțitori li se aduseră cai pe măsura şi rangul lor; 

Frodo şi Sam cel înţelept călăreau alături de Aragorn, Gandalf era cal- 
are pe lute ca Gândul, iar Pippin călărea împreună cu cavalerii din 
Gondor; Legolas şi Gimli îl călăreau împreună pe Arod, aşa cum făcuseră 
şi până atunci. 

Regina Arwen călărea şi ea laolaltă cu ei. Şi Celeborn şi Galadriel, îm- 
preună cu însoțitorii lor, precum şi Elrond şi fiii săi; şi mai erau în 
mulţimea aceea prinți din Dol Amroth şi din Ithilien şi numărați căpitani 
şi cavaleri. Nicicând nu mai avusese vreun rege al Obştii o asemenea 
suită pe drum cum avea acum Théoden, fiul lui Thengel, la întoarcerea în 
ţara lui de baştină. 

Fără să se grăbească şi în deplină pace intrară în Andrien şi ajunseră la 
Codrul Cenuşiu de la poalele muntelui Amon Dîn, şi acolo auziră un 
zvon dintre dealuri, ca un bubuit de tobe, cu toate că nu puteau zări nici 
o fiinţă vie. Aragorn porunci să răsune trâmbiţele; iar vestitorii strigară: 

- lată, a venit Regele Elessar! şi dăruieşte Codrul Druadan lui Ghân- 
buri-Ghân şi poporului său, spre a fi a lor pentru totdeauna; şi nicicând 
de-acum încolo picior de om să nu-i mai păşească hotarul fără îngădu- 
ința lor. 

Tobele bubuiră mai tare la aceste vorbe, apoi amuţiră. 

În sfârşit, după cincisprezece zile de călătorie, carul ce-l purta pe 
Regele Théoden străbătu plaiurile verzi ale Rohanului şi ajunse în Edor- 
as; şi acolo făcură popas cu toţii. Lăcaşul Auriu era împodobit cu ghir- 
lande care mai de care mai frumoasă şi făclii fără număr îl inundară cu 
lumina lor, iar ospăţul care urmă fu cel mai mare pe care îl găzduise 
lăcaşul acela de când fusese construit. După trei zile, Oamenii din Obşte 
pregătiră funeraliile pentru Théoden; şi el fu aşezat într-un sălaş de pi- 
atră cu armele sale alături şi cu multe alte lucruri frumoase pe care le 
avusese în viaţă, şi deasupra fu înălţat un gorgan măreț, acoperit cu iarbă 
verde şi cu veşnicuţe albe. Şi iată că acum erau opt gorgane de partea 
răsăriteană a Câmpiei Gorganelor. 

Apoi Călăreţii de la Curtea Regelui, călare pe cai albi, înconjurară gor- 
ganul şi cântară cântecul lui Théoden, fiul lui Thengel, născocit de 

menestrelul său Gl&owine, care nicicând n-a mai scris un alt cântec după 
aceea. Vocile molcome ale Călăreţilor tulburară chiar şi inimile celor care 
nu cunoşteau graiul acelui popor; dar stihurile făcură ochii poporului 
Obştei să se lumineze, căci li se părea că aud din nou tunetul copitelor de 
la Miazănoapte şi glasul lui Eorl strigând peste vuietul bătăliei pe 
Câmpia Celebrant, şi povestea regilor continua cu răsunetul cornului lui 
Helm peste munţi, până când a venit întunecimea şi atunci s-a ridicat la 
luptă Regele Théoden şi a trecut prin Umbră până a ajuns la foc şi acolo a 
murit vitejeşte chiar când Soarele s-a reîntors dincolo de orice speranţă şi 
a strălucit dimineaţa peste Mindolluin. 


Din îndoieli, din întuneric, spre aşteptaţii zori de zi 
Cu sabia din teacă scoasă el înspre soare călări. 

În el a renăscut speranţa, şi în speranţă a sfârşit 
Peste osândă, peste moarte-nălţat acum, nebiruit, 
din viaţă şi din tot ce piere, spre glorie, în infinit! 


Merry însă a stat la piciorul gorganului cel verde în tot acest timp şi a 
plâns şi când se sfârşi cântecul se ridică şi strigă: 

- Rege Théoden, Rege Théoden! Adio! Ca un tată mi-ai fost, chiar dacă 
pentru atât de puţin timp. Adio! 

După ce s-a încheiat înmormântarea şi femeile şi-au şters lacrimile şi 
Théoden a fost în sfârşit lăsat singur în gorganul său, poporul se adună 
în Lăcaşul Auriu pentru marele praznic, uitând de tristeţi; căci Théoden 
îşi trăise viaţa şi murise glorios, asemenea celor mai de seamă strămoşi ai 
săi. Şi când sosi clipa ca, după datina Obştei, să se bea în amintirea re- 
gilor, Éowyn, Domnița Rohanului, ieşi în faţă, daurită precum soarele şi 
dalbă asemenea zăpezii, şi îi dădu lui Éomer o cupă plină. 

Atunci un menestrel şi un cărturar se ridicară de la locurile lor şi înşir- 
ară toate numele Seniorilor Obştei în ordine: Eorl cel Tânăr; şi Brego, cel 
care a construit Lăcaşul; şi Aldor, frate al lui Baldor cel fără de noroc; şi 
Frea, şi Freawine, şi Goldwine, şi Déor, şi Gram; şi Helm care a zăcut as- 
cuns în Văgăuna lui Helm când a fost cotropită Obştea; şi cu gorganul lui 
se isprăvea şirul celor nouă de pe partea apuseană, căci la acea vreme 
dinastia s-a întrerupt, după care au urmat gorganele răsăritene; Frealaf, 
nepotul de soră al lui Helm; şi Leofa, şi Walda, şi Folca, şi Folcwine, şi 
Fengel, şi Thengel, şi Théoden, cel de pe urmă. Şi la rostirea numelui lui 
Théoden, Éomer goli cupa. Apoi Éowyn îi rugă pe chelari să umple din 
nou cupele şi toţi cei prezenţi se ridicară în picioare şi băură întru slava 
noului rege, strigând: 

- Trăiască Éomer, Rege al Obştei! 

La urmă, când praznicul se apropia de sfârşit, Éomer se ridică şi spuse: 

- Acesta e un praznic în amintirea Regelui Théoden; dar până să 
plecăm vreau să vă dau o veste de bucurie, căci el nu s-ar supăra dacă o 
fac, pentru că a fost ca un tată pentru sora mea Éowyn. Auziţi, prin ur- 
mare, oaspeţi ai mei, oameni chipeşi din multe regate, cum nicicând nu 
s-au fost strânşi în acest lăcaş! Faramir, Majordomul Gondorului şi Prinţ 
al Ithilienului, o cere de soaţă pe Éowyn, Domnița Gondorului, iar ea a 
primit. Astfel că îşi vor jura credinţă unul altuia în faţa voastră a tuturor. 

Faramir şi Éowyn păşiră în față, ținându-se de mână şi toți băură în 
cinstea lor şi se bucurară: 

- Astfel se leagă o dată în plus prietenia dintre Obşte şi Gondor şi cu 
atât mai mult e prilej de bucurie pentru mine, spuse Éomer. 

- Se vede treaba că nu eşti zgârcit, Éomer, spuse Aragorn, dacă 
primeşti să dăruieşti Gondorului ce ai tu mai frumos în regatul tău! 

Éowyn privi adânc în ochi pe Aragorn şi zise: 

- Urează-mi fericire, senior şi tămăduitor al meu! 

La care el răspunse: 

- Ţi-am dorit fericirea de când te-am văzut întâiaşi dată. Îmi simt inima 
mângâiată să te văd fericită. 

Şi când s-a sfârşit ospăţul, cei care urmau să plece îşi luară rămas-bun 
de la Regele Éomer. Aragorn şi cavalerii săi, precum şi cei veniţi din 
Lórien şi din Vâlceaua Despicată se pregătiră de drum; Faramir şi Im- 
rahil rămâneau în Edoras; la fel şi Arwen, Steaua Înserării, care-şi luă 
rămas-bun de la cei din seminţia ei. Nimeni n-a văzut ultima întâlnire 
dintre ea şi Elrond, căci s-au dus amândoi departe, între dealuri, unde au 
stat îndelung de vorbă şi amară le-a fost despărţirea, ce avea să dăinu- 
iască dincolo de sfârşitul lumii. 

În cele din urmă, înainte ca oaspeţii să pornească la drum, Éomer şi 
Éowyn veniră la Merry şi îi spuseră: 

- Rămas-bun, deocamdată, Meriadoc din Comitat şi Chelar al Obştei! 
Să-ţi fie cu noroc călătoria şi întoarce-te cât mai curând la noi! 

Iar Éomer adăugă: 

- Pentru faptele tale de pe câmpiile Fortăreței Colnicului, regii de 
altădată te-ar fi încărcat de daruri atât de multe, că un car nu ți le-ar fi 
putut duce; dar tu nu vrei să iei nimic cu tine, aşa spui, doar armele ce ți- 
au fost date. Şi mă întristează acest lucru, pentru că nu am cu adevărat 
nici un dar pe măsura faptelor; sora mea însă te roagă să iei acest lucru 
mic, în amintirea lui Dernhelm şi a cornilor ce anunţă în Obşte venirea 
dimineţii. 

Şi Éowyn îi dădu lui Merry un corn străvechi, mic însă măiestrit lucrat 
din argint alb şi legat de o curea verde; făuritorii gravaseră pe el un şir 
de călăreţi în galop, care se înfăşura în spirală din vârful cornului şi până 
la buză; şi acolo erau înscrise rune cu puteri mari. 

- Este o moştenire a familiei noastre, spuse Fowyn. A fost făurit de 
gnomi şi Scatha Viermele l-a avut în comoara sa. Eorl Tânărul l-a adus de 
la Miazănoapte. Cel care suflă în el la nevoie umple de teamă inimile 
duşmanilor săi şi de bucurie inimile prietenilor care îl vor auzi şi vor 
veni în ajutorul lui. 

Merry primi cornul, căci nu-l putea refuza, şi sărută mâna lui Éowyn; 
iar ei îl îmbrăţişară şi aşa se despărţiră pentru o vreme. 

Gata de drum, oaspeţii urcați în şa băură un ultim pahar şi plecară în 
urale de laudă şi prietenie, iar după o vreme ajunseră în Văgăuna lui 
Helm unde se odihniră timp de două zile. Acolo Legolas îşi ţinu promisi- 
unea pe care i-o făcuse lui Gimli, ducându-se cu el în Peşterile Scân- 
teietoare; şi după ce se întoarseră de acolo, Legolas nu spuse decât că 
Gimli singur poate să găsească vorbele potrivite pentru a povesti despre 
ele. 

- Şi aş spune că niciodată până acum nu s-a lăudat vreun gnom că l-a 
învins pe un elf într-o întrecere de cuvinte, mai zise el. Aşa că hai să 
mergem în Fangorn şi să lămurim lucrurile! 

Din Văgăuna lui Helm călătoriră până în Isengard ca să vadă ce is- 
pravă au făcut enţii acolo. Inelul de piatră a fost dărâmat şi îndepărtat în 
întregime, iar pământurile dinăuntrul inelului au fost preschimbate într- 
o grădină plină de pomi, străbătută de un pârâu; chiar în mijloc era un 
lac cu apă limpede, din care încă se înălța Turnul Orthanc, înalt, de 
nepătruns, ale cărui ziduri de piatră neagră se oglindeau în apa lacului. 

O vreme călătorii statură chiar pe locul unde altădată se găseau Porţile 
Isengardului; acum acolo se înălţau doi copaci ca două santinele, de o 
parte şi de alta a unei poteci mărginite de maluri de iarbă verde, şi care 
ducea spre Orthanc: călătorii priveau şi se minunau de toată această 
trudă, dar nu vedeau pe nicăieri nici un suflet. Deodată auziră o voce 
care striga ceva cam aşa, „Hmm-hm,hmm-hm'; şi numai ce apăru Ar- 
borebărbos, păşind cu paşi mari pe potecă, şi alături venea Bârnăzor. 

- Bun venit în Arboregrădina din Orthanc! spuse el. Ştiam că veniţi, 
dar eram la treabă sus pe vale; mai sunt multe de făcut. Dar nici voi nu 
aţi pierdut vremea nici la miazăzi, nici la răsărit, din câte am auzit; şi 
veştile sunt bune, foarte bune. 

Arborebărbos lăudă toate faptele lor despre care părea să ştie tot ce era 
de ştiut; şi după ce isprăvi cu laudele tăcu şi se uită la Gandalf. 

- Aşa, care va să zică! spuse el. Te-ai dovedit cel mai tare, toate 
strădaniile tale s-au împlinit. Acu’ încotro de îndrepţi? Şi de ce ai venit 
aici? 

- Ca să văd cum vă merge treaba, prietene, spuse Gandalf, şi să-ţi 
mulțumesc pentru ajutorul pe care mi l-ai dat în tot ce-am izbândit. 

- Hm, mda, corect, pentru că se ştie că enţii şi-au jucat rolul. Şi nu 
numai în treaba cu ăla, hm, blestematul ăla de ucigaş de copaci care a 
sălăşluit aici. Dar a fost o adevărată invazie de din ăia, burârum, ăia cu- 
ochi-răi-mâini-negre-picioare-crăcănate-inimi-de-piatră-degete-cu- 
gheare-pântece-umflate-însetaţi-de-sânge, morimaite-sincahonda, hm, mă 
rog, voi sunteţi o seminţie tare grăbită şi numele lor întreg; este lung cât 
ani întregi de chin, becisnicii ăia de orci; şi au venit peste Râu şi dinspre 
Miazănoapte şi au înconjurat întreaga pădure Laurenind6renan în care 
n-au putut intra mulțumită celor Măreţi care sunt aici. 

Făcu o plecăciune către Seniorul şi Doamna L6rienului. 

- Şi vietăţile alea ticăloase au fost tare mirate să ne găsească pe Platoul 
Golaş, căci până atunci nu auziseră de noi; deşi asta se poate spune şi de- 
spre seminţii mai de soi. Şi nu mulţi îşi vor aminti de noi, pentru că nu-s 
mulţi cei care au scăpat vii din mâinile noastre, iar Râul a înghiţit leşurile 
multora. Dar pentru voi a fost bine, căci dacă nu ne-ar fi întâlnit pe noi, 
atunci regele ţării de iarbă nu ar fi ajuns departe, iar dacă ar fi făcut-o, n- 
ar mai fi avut casă unde se întoarcă. 

- Ştim asta foarte bine, spuse Aragorn, şi ce-aţi făcut nicicând nu se va 
uita în Minas Tirith sau în Edoras. 

- Nicicând e un cuvânt lung chiar şi pentru mine, răspunse Arbore- 
bărbos. Adicătelea atâta timp cât vor dăinui regatele voastre; dar vor 
avea mult de dăinuit ca să le pară şi enţilor lungi. 

- Începe Noul Ev, spuse Gandalf, şi cine ştie dacă în evul ăsta nu se va 
dovedi că regatele oamenilor te vor întrece în vârstă, Fangorn, prietene? 
Dar ia să-mi zici tu mie: ce se aude cu treaba pe care te-am rugat s-o faci? 
Ce face Saruman? Nu s-a săturat de Orthanc? Pentru că nu-mi vine să 
cred că-i place cum i-ai schimbat priveliştea de la fereastră. 

Arborebărbos îl privi pe Gandalf îndelung, o privire aproape pişicher- 
ă, ar fi zis Merry. 

- Aha! făcu Arborebărbos. Eram sigur că o să mă-ntrebi. Săturat de 
Orthanc? Până-n gât, în cele din urmă; dar nu neapărat din pricina 
turnului său, cât a vocii mele. Hmm! l-am înşirat nişte poveşti lungi sau, 
mă rog, aşa le-aţi socoti voi în vorbirea voastră. 

- Şi de ce-a stat să te asculte? Ai intrat în Orthanc? nu pricepu Gandalf. 

- Hmm, nu, nu în Orthanc! leşea el la fereastră să asculte, pentru că alt- 
fel nu avea cum să primească veşti şi, cu toate că le ura, era prea lacom să 
le afle; şi am avut grijă să le audă pe toate. Dar am adăugat şi de la mine 
o grămadă, ca să aibă la ce să se gândească. Aşa că i s-a făcut lehamite 
de-a binelea. Întotdeauna s-a grăbit în toate. Asta l-a nenorocit. 

- Dragul meu Fangorn, văd că vorbeşti numai la trecut despre el. Ce 
poţi să-mi spui despre prezent? E mort cumva? 

- Nu, din câte ştiu nu-i mort, spuse Arborebărbos. Dar a plecat. Da, a 
plecat acum şapte zile. Eu l-am lăsat să plece. Când s-a târât afară, abia 
dacă mai aveai ce alege din el, iar creatura aia ca un vierme de pe lângă 
el, aia cel puţin era ca o umbră ştearsă. Gandalf, nu-mi spune că ţi-am 
promis să-l ţin la păstrare; ştiu. Dar de atunci lucrurile s-au schimbat. Şi 
i-am ţinut până am fost sigur de el, sigur că n-o să mai poată face nici un 
rău. Tu ar trebui să ştii că mai mult şi mai mult urăsc să ţin fiinţele vii în 
cuşcă şi n-aş ţine nici asemenea ființe decât dacă altfel nu se poate. Un 
şarpe fără colţi se poate târî pe unde pofteşte. 

- Poate că ai dreptate, spuse Gandalf, dar şarpelui ăstuia mă tem că i-a 
mai rămas un dinte. Avea otravă în voce şi am eu bănuiala că te-a con- 
vins şi pe tine, chiar şi pe tine, Arborebărbos, ştiindu-ţi slăbiciunea in- 
imii. Asta e, s-a dus, nu mai e nimic de spus. Dar Turnul Orthanc va fi 
de-acum al Regelui, căci al lui este de drept. Deşi poate că nu va avea ne- 
voie de el. 

- Asta o să vedem mai încolo, zise Aragorn. Valea asta însă o voi da 
enţilor, să facă ce vor cu ea, atâta vreme cât vor păzi Turnul ca nimeni să 
nu intre înăuntru fără învoirea mea. 

- E încuiat, spuse Arborebărbos. L-am pus pe Saruman să-l încuie şi să- 
mi dea mie cheia. Sunt la Bârnăzor. 

Bârnăzor se înclină precum un copac bătut de vânt şi îi întinse lui 
Aragorn două chei mari şi negre, cu o formă tare ciudată, prinse pe un 
inel de oţel. 

- Îți mulţumesc încă o dată, zise Aragorn, şi rămâneţi cu bine. Fie ca 
pădurea voastră să crească din nou în linişte şi pace. După ce veţi fi 
umplut valea asta, mai e loc şi pe partea apuseană a munţilor, pe unde 
aţi mai umblat voi odată, de mult de tot. 

Chipul lui Arborebărbos se întristă. 

- Pădurile or creşte ele. Codrii s-or întinde. Dar nu şi enţii. Pentru că 
nu mai sunt entmlădiţe. 

- Poate că veţi avea mai mult noroc în căutarea voastră, zise Aragorn. 
De-acum vă puteţi îndrepta spre meleagurile răsăritene, unde de mult n- 
aţi mai putut pătrunde. 

Însă Arborebărbos clătină din cap. 

- E prea departe până acolo. Şi-s prea mulţi oameni prin locurile acelea 
în ziua de azi. Dar mi-am uitat îndatoririle de gazdă! Ce-ar fi să rămâneţi 
o vreme cu noi, să vă odihniţi? Poate că unii dintre voi vor s-o taie prin 
Pădurea Fangorn, să scurteze drumul, ce ziceţi? 

Arborebărbos îşi aţinti privirile asupra lui Celeborn şi a lui Galadriel. 

Dar, în afară de Legolas, toţi spuseră că trebuiau să plece ori spre 
miazăzi, ori spre apus. 

- Hai cu mine, Gimli! îl îndemnă Legolas. Cu voia lui Fangorn pot 
acum să vizitez tainițele Pădurii Enţilor şi să văd copacii aceia care nu se 
mai găsesc niciunde altundeva în Pământul de Mijloc. Hai cu mine, ca 
să-ţi ţii cuvântul dat şi astfel vom călători împreună spre meleagurile 
noastre în Pădurea Întunecimii şi mai departe. 

Gimli primi, dar nu cu mare tragere de inimă, din cât se părea. 

- Prin urmare, iată că se sfârşeşte şi cu Frăția Inelului, spuse Aragorn. 
Dar nădăjduiesc să vă întoarceţi curând în ţara mea cu ajutorul promis. 

- Vom veni, dacă ne vor îngădui seniorii noştri, zise Gimli. Păi, 
rămâneţi cu bine, hobbiţilor! Să ajungeţi cu bine la voi acasă şi ştiu că n- 
am să-mi pierd somnul de prea multă grijă pentru voi. Vom trimite vor- 
bă de câte ori vom putea, şi poate că ne vom mai şi întâlni unii-alţii; dar 
mă tem că niciodată n-o să mai fim cu toţii împreună. 

Arborebărbos îşi luă rămas-bun de la fiecare în parte şi se înclină de 
trei ori, încet, cu venerație în faţa lui Celeborn şi a lui Galadriel. 

- E multă vreme de când nu ne-am mai întâlnit pe drumuri de pădure 
sau de munte, A vanimar, vanimâlion nostari! spuse el. E trist că ne întâl- 
nim doar la sfârşit. Căci lumea se schimbă; o simt în apă, o simt în 
pământ, o adulmec în aer. Nu cred că ne vom mai întâlni. 

- Nu ştiu, Prea-bătrânule, zise Celeborn. 

- Nu în Pământul de Mijloc, spuse Galadriel, şi nu înainte ca melea- 
gurile ce zac sub valuri să se înalțe din nou. Abia atunci, cine ştie, ne 
vom întâlni din nou în văile mănoase din Iasarinan, la vreme de 
primăvară. Rămâi cu bine! 

În fine, era rândul lui Merry şi a lui Pippin să-şi ia rămas-bun de la ent 
şi, când se uită la ei, Arborebărbos se veseli întrucâtva. 

- Ei bine, piticuţilor veseli, vreţi să mai trageţi o duşcă împreună cu 
mine înainte de plecare? 

- De bună seamă, răspunseră ei, aşa că entul îi luă cu sine la umbra un- 
ui copac şi acolo hobbiţii văzură că fusese pregătit un ulcior mare de pi- 
atră. Arborebărbos umplu trei cupe şi băură toţi trei, şi hobbiţii văzură 
cum ochii entului privesc la ei peste buza cupei. 

- Fiţi cu băgare de seamă, cu băgare de seamă! spuse el. Căci aţi crescut 
ceva de când nu v-am mai văzut. 

Izbucniră în râs şi îşi goliră cupele. 

- Păi, cu bine, atunci! zise el. Şi nu uitaţi că dacă auziţi veşti despre 
entsoaţe prin ţărişoara voastră, să-mi trimiteţi vorbă. 

Şi cu acestea, îşi flutură mâinile sale mari către toţi şi se pierdu printre 
copaci. 

Călătorii călăreau acum mai iute, îndreptându-se spre Strunga Rohan; 
aproape de locul unde Pippin privise în Piatra Turnului Orthanc, 
Aragorn îşi luă rămas-bun de la ei. Despărțirea aceasta îi îndurera pe 
hobbiţi; căci Aragorn nu-i dezamăgise niciodată şi fusese călăuza lor prin 
multe primejdii. 

- Mi-aş dori să avem o Piatră ca să ne putem vedea prietenii în ea, 
spuse Pippin, şi ca să putem vorbi cu ei chiar dacă suntem departe! 

- Mai e o singură piatră pe care aţi putea-o folosi, răspunse Aragorn, şi 
asta pentru că sunt sigur că n-aţi dori să vedeţi ce v-ar arăta Piatra din 
Minas Tirith. Dar Palantirul din Orthanc va rămâne în păstrarea Regelui, 
ca să vadă ce se petrece în regatul său şi ce fac supuşii săi. Nu uita, Per- 
egrin Took, tu eşti cavaler al Gondorului, şi nu te eliberez din serviciul 
meu. Acum îţi dau voie să pleci, dar s-ar putea să te chem înapoi. Şi nu 
uitaţi, dragi prieteni din Comitat, că regatul meu se întinde până la 
Miazănoapte, şi-ntr-o bună zi voi veni până acolo. 

Aragorn îşi luă rămas-bun de la Celeborn şi de la Galadriel. 

- Piatră Elfă, prin întunecime ai venit la noi, retrezindu-ne speranţa, şi 
acum ţi-ai împlinit toate dorinţele. Foloseşte-ţi din plin zilele! îi ură 
Galadriel. 

- Frate al nostru, rămâi cu bine! Fie ca soarta ta să fie alta decât a mea 
şi comoara ta să rămână cu tine până la sfârşit! 

Şi cu aceasta se despărţiră. Şi era vremea apusului; când, după o 
vreme, priviră în urmă, îl zăriră pe Regele Apusului în şa, înconjurat de 
cavalerii săi; soarele ce apunea strălucea deasupra lor şi făcea ca zalele şi 
armele lor să lucească asemenea aurului roşu, iar mantia albă a lui 
Aragorn părea să se fi preschimbat într-o flacără. Şi atunci Aragorn 
ridică piatra verde şi din mâna lui ţâşni o flacără verde. 

După ce urmară valea Isenului o vreme, călătorii, tot mai puţini o apu- 
cară spre apus şi trecură prin Strungă în pustietăţile de dincolo, apoi o 
luară spre miazănoapte şi trecură hotarul ţării Murge. Dunlendingii o 
rupeau la fugă din calea lor şi se piteau care pe unde apuca, căci se 
temeau de seminţia elfilor, cu toate că puţini dintre aceştia ajungeau prin 
partea locului; dar călătorii nu-i băgară în seamă: încă erau mulţi şi 

aveau tot ceea ce le trebuia; aşa că îşi văzură de drum în linişte şi tihnă, 
poposind şi ridicând corturile când pofteau. 

În a şasea zi de la despărţirea de Rege, traversară o pădure ce cobora 
din dealurile de la poalele Munţilor Ceţoşi, aflaţi acum în dreapta lor. Şi 
când ieşiră din nou la loc deschis, la ceasul scăpătatului, ajunseră din ur- 
mă un bătrân sprijinit într-un toiag, îmbrăcat în zdrenţe cenuşii sau 
poate de un alb murdar, la picioarele căruia se târa un cerşetor scâncitor 
şi scheunător. 

- Ei, ei, Saruman! zise Gandalf. Încotro aşa grăbit? 

- Ce te priveşte? făcu el ţâfnos. Tot mai vrei să-mi porunceşti unde şi ce 
să fac, nu te mulţumeşte că am ajuns în ruină? 

- Cunoşti răspunsurile; nu şi nu. Dar, oricum, vremea strădaniilor 
mele se apropie de sfârşit. Greul apasă acum umerii regelui. Dacă ai fi 
avut răbdare să aştepţi în Turnul Orthanc, l-ai fi văzut şi ţi-ar fi arătat cât 
de înţelept şi milostiv este. 

- Atunci cu atât mai bine am făcut că am plecat mai devreme, zise 
Saruman. N-am nici un chef să-l văd. lar dacă vrei un răspuns la prima 
ta întrebare, ei bine, caut o cale să ies din regatul lui. 

- Păi atunci chiar că ai apucat-o pe un drum greşit şi nu văd cum ai să 
reuşeşti în călătoria asta a ta. Ne dispreţuieşti chiar într-atât ajutorul? 
Pentru că noi vrem să te ajutăm. 

- Pe mine? făcu Saruman. Nu, te rog, nu-ţi râde de mine! Mai bine să te 
văd încruntat. Cât despre Doamna asta de-aici, n-am nici o încredere în 
ea: întotdeauna m-a urât şi ţi-a ţinut ţie partea. Sunt pe deplin încredinţat 
că anume te-a adus prin părţile astea ca să ai plăcerea să te bucuri de 
sărăcia mea. Dacă aş fi avut vreun semn că o să mă urmăreşti, fii sigur că 
nu ţi-aş fi făcut plăcerea asta. 

- Ascultă, Saruman, zise Galadriel, noi avem alte rosturi şi alte griji 
mult mai importante decât să te vânăm pe tine. Mai degrabă recunoaşte 
că a dat norocul peste tine; căci acum ţi se oferă ultima şansă. 

- Dacă ar fi cu adevărat ultima, m-aş bucura, spuse Saruman, căci n-ar 
trebui să mă mai ostenesc să o refuz încă o dată. Nu mai am nici o năde- 
jde, dar nu vreau să le împărtăşesc pe-ale voastre, dacă aveţi aşa ceva. 

Preţ de o clipă, ochii lui scăpărară. 

- Plecaţi! Nu mi-am pierdut degeaba vremea cercetând toate acestea. 
Singuri v-aţi pecetluit soarta şi o ştiţi prea bine. Şi în timp ce hălăduiesc 
aşa, mă gândesc că v-aţi dărâmat propriile voastre case când aţi distrus-o 
pe a mea, un gând care, trebuie să recunosc, mă mângâie întrucâtva. Şi, 
dacă nu-s indiscret, ce corabie vă va purta înapoi peste marea cea mare? 
întrebă el batjocoritor. O corabie cenușie, plină de fantome? 

Izbucni în râs, dar vocea lui era spartă şi hâdă. 

- Ridică-te, netotule! strigă el către celălalt cerşetor care se aşezase în 
drum, şi-l lovi cu toiagul. Întoarce-te! Dacă spilcuiţii ăştia merg pe acelaşi 
drum cu noi, atunci noi o apucăm pe altul. Hai, urneşte-te sau nu-ţi 
primeşti coaja la cină! 

Cerşetorul se întoarse şi trecu pe lângă ei, abia mergând şi adus de 
spate. 

- Bietu' şi bătrânu' Grima! se smiorcăi el. Bietu' şi bătrânu' Grima! 
Mereu bătut şi înjurat. Ah, cât îl urăsc! Ah, de l-aş putea părăsi! 

- Atunci părăseşte-l! zise Gandalf. 

Dar Limbă de Vierme se mulţumi să-i arunce o privire scurtă şi îngroz- 
ită, cu ochii lui împăienjeniţi, după care se târşâi iute la adăpost în spate- 
le lui Saruman. Şi trecând pe lângă călăreţi, cei doi nenorociţi ajunseră în 
dreptul hobbiţilor. Văzându-i, Saruman se opri şi se holbă la ei; dar ei îl 
priveau cu milă. 

- Vasăzică, şi voi aţi venit să vă desfătaţi, micuţii mei? Nu vă pasă de 
nevoile unui cerşetor, nu-i aşa? Pentru că voi aveţi tot ce vreţi, 
mâncărică, haine frumoase şi cea mai bună iarbă pentru pipele voastre. 
Aaaa, da, ştiu, ştiu! Ştiu de unde vine. Nu i-aţi da unui cerşetor o pipă 
plină, nu-i aşa? 

- Dacă aş avea, ţi-aş da, spuse Frodo. 

- Îţi dau ce mi-a rămas mie, numai să aştepţi niţel, zise Merry. 

Coborî de pe ponei şi răscoli în traista agăţată de şa. Apoi întinse lui 
Saruman o punguliţă de piele. 

- Vezi ce mai găseşti. Poţi s-o iei pe toată. Atât mi-a mai rămas de la 
Isengard. 

- Ea mea, a mea, da, şi cumpărată scump tare! strigă Saruman, 
apucând strâns punga. E doar o plată simbolică; căci ai luat mult mai 
mult, pun rămăşag. Da’ un cerşetor trebuie să fie recunoscător când 
hoţul îi înapoiază chiar şi o fărâmă din ce-a fost a lui. Mă rog, să nu te 
miri când o să ajungi acasă dacă ai să găseşti lucrurile mai puţin bune în 
Meleagul de la Miazăzi decât ar fi pe placul tău. Multă vreme o să ducă 
ţărişoara ta lipsă de frunze d-astea! 

- Mulţumesc! răspunse Merry. În cazul ăsta, îmi iau punguliţa înapoi, 
pentru că nu e a ta, ci a bătut cale lungă împreună cu mine. N-ai decât să 
înveleşti buruiana într-o zdreanţă de-a ta! 

- După plată şi răsplată, pufni Saruman şi, întorcându-i spatele lui 
Merry, îi dădu un şut lui Limbă de Vierme şi porni în direcţia pădurii. 

- Da” ştii că-mi place! izbucni Pippin. l-auzi, hoţ! Ce să mai zicem noi 
atunci că am încăput pe mâinile duşmanului şi-am fost răniţi şi târâţi de 
orci prin tot Rohanul? 

- Ah, oftă Sam. Şi-a pomenit ceva de cumpărat. Cum naiba? lar ce-a 
spus despre Meleagul de la Miazănoapte nu mi-a plăcut câtuşi de puţin. 
E timpul să ne întoarcem acasă. 

- Da, aşa zic şi eu, spuse Frodo. Dar nu putem ajunge mai iute dacă e 
să-l vedem pe Bilbo. Întâi mă duc în Vâlceaua Despicată, orice s-ar 
întâmpla. 

- Aşa e mai bine să faceţi, consimţi Gandalf. Dar vai de nenorocitul 
ăsta de Saruman! Mă tem că pentru el nu se mai poate face nimic. S-a 
veştejit de tot. Însă şi aşa, tot îmi vine să cred că Arborebărbos nu are 
dreptate: încă mai e în stare să facă rău, chiar dacă mic şi meschin. 

A doua zi ajunseră în partea nordică a ţării Murge, unde nu mai locuia 
nici un om, cu toate că ţinutul era verde şi plăcut. Septembrie venea cu 
zile aurii şi nopţi argintii, şi călătorii îşi urmară calea nestingheriţi până 
la râul Gârla Lebedelor; găsiră vechiul vad, la răsărit de cascadă, unde 
râul cădea abrupt în luncă. Departe la apus, se zăreau în ceaţă iazurile şi 
ostroavele printre care râul îşi croia valea până la Torentul Cenuşiu: 
acolo, în pădurea de stuf îşi făceau cuibare lebede făr' de număr. 

Şi ajunseră şi în Eregion, şi zorii unei dimineţi minunate se revărsară 
sclipind peste ceţurile lucitoare; şi privind din tabăra lor aşezată pe o 
dâlmă, călătorii văzură la orizontul răsăritean trei piscuri avântate spre 
cer printre norii plutitori, luminate de primele raze ale Soarelui: 
Caradhras, Celebdil şi Fanuidhol. În apropierea lor se găseau Porţile 
Moriei. 

Zăboviră acolo şapte zile încheiate, căci sosise ceasul unei noi des- 
părţiri şi nici unul nu se grăbea să facă primul pas. Curând, Celeborn şi 
Galadriel şi suita lor aveau să o apuce spre răsărit, să treacă de 
Trecătoarea Cornului Roşu, în jos pe Scara Pârâiaşului Tainic, până la 
Râul Argintului şi de acolo în ţara lor. Făcuseră tot ocolul acesta pe dru- 
muri apusene pentru că avuseseră multe de vorbit cu Elrond şi Gandalf, 
iar acum descoperiseră că încă mai aveau ce să-şi spună, Astfel că, după 
ce hobbiţii se cuibăreau în culcuşurile lor, ei rămâneau de vorbă până 
târziu în noapte, sub acoperişul de stele, amintindu-şi de evuri trecute şi 
de bucuriile şi suferinţele pe care le trăiseră pe lume, sau se sfătuiau în 
privinţa zilelor ce aveau să urmeze. Dacă s-ar fi întâmplat să treacă pe- 
acolo vreun drumeţ pribeag, n-ar fi avut multe de văzut sau de auzit, ci i 
s-ar fi năzărit că zăreşte nişte forme cenuşii, tăiate în piatră, monumente 
ridicate în amintirea cine ştie căror fapte şi rătăcite pe meleaguri pustii. 

Căci stăteau nemişcaţi şi nu-şi vorbeau prin viu grai, ci îşi priveau unii 
altora gândurile; şi numai ochii lor strălucitori se mişcau sau se aprin- 
deau şi mai tare, în urmărirea gândurilor. 

A venit însă şi momentul în care nu mai rămăsese nimic nespus, astfel 
că se despărţiră din nou, pentru o vreme, până când sosea ceasul ca cele 
Trei Inele să dispară din această lume. Făcându-se repede nevăzuţi 
printre pietre şi umbre din pricina mantiilor cenuşii, seminţia din Lórien 
îşi urmă drumul spre munţi; iar cei care mergeau spre Vâlceaua Despic- 
ată statură îndelung sus pe dâlmă şi priviră în urmă-i, până zăriră o 
scăpărare ca de fulger în ceața tot mai deasă; după care nu se mai văzu 
nimic. Frodo ştia că Galadriel îşi ridicase inelul, în semn de rămas-bun. 

- Ce mi-aş fi dorit să mă întorc în Lórien, oftă Sam şi îşi întoarse 
privirile de la munţi. 

Într-o seară, străbătând podişul ierbos, s-au pomenit dintr-o dată, aşa 
cum li se părea întotdeauna călătorilor, la marginea acestuia, deasupra 
văii adânci a Vâlcelei Despicate, şi au văzut departe jos făcliile aprinse în 
casa lui Elrond. Au coborât în vale, au traversat podul şi au ajuns la uşă 
şi toată casa s-a umplut de lumină şi cântec de bucurie, căci, iată, se în- 
torsese Elrond. 

Primul lucru pe care l-au făcut hobbiţii înainte de a mânca, de a se 
spăla sau chiar de a-şi dezbrăca mantiile, a fost să-l caute pe Bilbo. L-au 
găsit singur-singurel în odăiţa lui. Peste tot vrafuri de hârtii, tocuri de 
scris şi condeie; Bilbo însă şedea într-un jilţ în faţa unui foc mic şi vesel. 
Arăta foarte bătrân, dar împăcat şi somnoros. 

La intrarea lor, el a deschis ochii şi şi-a înălţat privirile. 

- Salutare, salutare! Vasăzică v-aţi întors? Şi mâine e ziua mea. Aţi 
nimerit la tanc! Ştiţi că împlinesc o sută douăzeci şi nouă de ani? Şi dacă 
mi se mai dă un an de viaţă, o să-l ajung pe Bătrânul Took. Mi-ar plăcea 
să-l întrec; dar asta vom mai vedea. 

După sărbătorirea zilei de naştere a lui Bilbo, hobbiţii au mai rămas 
câteva zile în Vâlceaua Despicată şi în tot acest timp au stat mult împre- 
ună cu bătrânul lor prieten care-şi petrecea mai toată vremea în odăiţă, 
de unde ieşea numai ca să mănânce. La mese era foarte punctual, ca de 
obicei, şi arareori i se întâmpla să nu se trezească la timp pentru ele. 
Adunați în jurul focului, hobbiţii i-au povestit pe rând tot ceea ce-şi 
puteau aminti din călătoriile şi aventurile lor. La început, Bilbo s-a pre- 
făcut a lua notițe; dar deseori aţipea; şi când se trezea spunea: „Ce min- 
unat! Ce minunat! Dar unde rămăsesem?” Astfel că ei reluau povestea de 
acolo de unde îl cuprinsese pe el somnul. Singura parte care părea să-l fi 

stârnit cu adevărat şi să-l ţină treaz a fost episodul încoronării şi căsător- 
iei lui Aragorn. 

- Am fost invitat la nuntă, desigur. Şi cât am mai aşteptat clipa aceasta. 
Dar, nu ştiu cum s-a făcut că atunci când a fost să plec, mi-am dat seama 
că aveam multe de făcut aici; şi împachetatul îţi dă atâtea bătăi de cap. 

Trecuseră aproape două săptămâni când, într-o bună dimineaţă, Frodo 
se uită pe geam afară şi văzu că noaptea căzuse bruma, încât plasele de 
păianjen arătau ca nişte ţesături albe. Şi brusc îşi dădu seama că trebuia 
să plece şi să-şi ia rămas-bun de la Bilbo. Vremea încă era liniştită şi fru- 
moasă, după una dintre cele mai minunate veri de care-şi aminteau oa- 
menii; însă iată că intraseră în octombrie şi în curând vremea avea să se 
schimbe, aducând ploi şi vânt urât. Şi drumul până acasă era lung. Dar 
nu gândul la vreme îl frământa pe el. Ci avea simţământul ăsta că trebuia 
neapărat să se întoarcă în Comitat. Şi Sam simţea acelaşi lucru. Cu o 
seară înainte chiar îi spusese lui Frodo: 

- Ei, domnu’ Frodo, departe am mai umblat şi multe am văzut, da’ nu 
cred că am găsit un alt loc mai grozav ca ăsta. Aici găseşti câte puţin din 
toate, dacă mă-nţelegeţi ce vreau să spun: şi din Comitat, şi din Pădurea 
de Aur, şi din Gondor, şi case regeşti şi hanuri, păşuni şi munţi, toate 
laolaltă. Da’ nu ştiu cum, simt aşa că trebuie s-o pornim la drum curând. 
Ca să fiu sincer, îmi fac griji din pricina Unchiaşului meu. 

- Da, Sam, din toate câte puţin, doar Marea lipseşte, răspunsese Frodo; 
iar acum îşi repetă în sinea lui; „Doar Marea lipseşte.” 

În acea zi Frodo vorbi cu Elrond şi hotărâră să plece a doua zi 
dimineaţa. 

- Cred că o să vin şi eu, spuse Gandalf, spre încântarea lor. Măcar până 
în Bree. Vreau să-l văd pe Captalan. 

Seara îşi luară rămas-bun de la Bilbo. 

- Ei, dacă trebuie să plecaţi, atunci trebuie, spuse el. Îmi pare rău. O să 
vă duc dorul. Îmi place să vă ştiu pe-aici, pe-aproape. Dar acum mi s-a 
făcut tare somn. 

După care îi dădu lui Frodo vesta de mithril şi sabia Sting uitând că i 
le mai dăduse o dată; îi mai dădu însă şi trei cărţi cu datini şi legende, pe 
care le scrisese de-a lungul timpului cu scrisul său mărunt şi fin şi pe 
care le intitulase Traduceri din elfică, de B.B. - titlul fiind scris pe copertele 
roşii. 

Lui Sam îi dădu o punguliță cu aur. 

- Cam ultima picătură din prada lui Smaug. S-ar putea să-ţi de folos 
dacă ai de gând să te însori, Sam. 

La care vorbe Sam roşi. 

- Vouă, tinereilor, nu prea am ce să vă dau, se întoarse el spre Merry şi 
Pippin, în afară de nişte sfaturi bune. Şi după ce le dădu sfaturile cuven- 
ite, adăugă după cum era obiceiul în Comitat: Să nu vi se urce la cap prea 
tare că n-o să vă mai încapă pălăriile! Numai că dacă nu vă opriţi din 
crescut, curând şi pălăriile şi hainele o să vă ardă la buzunare. 

- Dar tu vrei să-l întreci pe Bătrânul Took, i-o-ntoarse Pippin. Aşa că 
nu văd de ce n-am încerca şi noi să-l întrecem pe Muget de Taur. 

Bilbo izbucni în râs şi scoase din buzunar două pipe frumoase, cu 
muştiuc din sidef şi împodobite cu argint filigranat. 

- Gândiţi-vă la mine când fumaţi cu pipele astea! îi rugă el. Le-am 
primit de la elfi, le-au făcut anume pentru mine, dar eu nu mai fumez 
acum. Şi spunând acestea, capul îi căzu în piept şi aţipi pe loc; iar când se 
trezi, spuse: Unde rămăsesem? Aa, da, împărțeam daruri. Că mi-am 
adus aminte: ce s-a ales de inelul meu, Frodo, pe care mi l-ai luat? 

- L-am pierdut, Bilbo dragă, spuse Frodo. Am scăpat de el, ştii doar. 

- Ce păcat! Mi-ar fi plăcut să-l văd. Ba nu, ce prost sunt! Doar de-asta-i 
plecat în călătorie, să scapi de el, nu-i aşa? Dar totul e aşa de încâlcit, 
pentru că multe altele s-au amestecat în povestea asta: treburile lui 
Aragorn, şi Staful Alb şi Gondorul, şi Călăreţii şi Sudiştii şi olifanţii - 
chiar ai văzut unul, Sam? - şi peşteri, şi turnuri, şi copaci de aur, şi naiba 
ştie câte şi mai câte. 

Desigur că eu m-am întors acasă din călătoria mea pe un drum mult 
prea drept. Cred că Gandalf ar fi putut să mă ducă să-mi arate şi mie 
una-alta. Dar dacă aş fi făcut asta, licitaţia s-ar fi isprăvit înainte să apuc 
eu să mă întorc şi aş fi dat de un bucluc mult mai mare decât cel în care 
am intrat. Oricum, acum e prea târziu; şi chiar cred că e mult mai comod 
să stau aici şi să mi se povestească. Focul e tare plăcut şi mâncarea e 
foarte bună şi sunt elfi pe care-i poţi vedea oricând ai chef. Ce-şi mai 
poate dori un hobbit? 


Din faţa uşii început, 

Se pierde drumu-n depărtare. 
Urmează-i urma lui de lut 
De-acum încol' cine-i în stare 
De noi porniri şi drumeții! 

Ci eu, prea istovit de cale 

La hanul cald voi poposi, 

Să dorm în tihna nopţii sale. 


1104 


Şi în timp ce murmura ultimele cuvinte, capul îi căzu de tot în piept şi 
Bilbo se cufundă într-un somn adânc. 

O dată cu lăsarea nopţii, odaia era tot mai întunecoasă şi focul mai lu- 
minos; hobbiţii îl priviră pe Bilbo cum dormea şi văzură că faţa lui zâm- 
bea. Rămaseră o vreme acolo în tăcere, apoi Sam se uită înjur, la odăiţă şi 
la umbrele ce dansau pe pereţi şi spuse încetişor: 

- Nu cred, domnu’ Frodo, că a scris prea mult cât am fost noi plecaţi. 
Povestea noastră n-o s-o scrie niciodată. 

La aceste cuvinte, Bilbo deschise un ochi, ca şi cum l-ar fi auzit. Se foi 
în jilt şi se trezi de-a binelea. 

- Ştiţi, mă fură somnul în ultima vreme, explică el. lar când am timp de 
scris, îmi place mai mult să scriu poezii. Mă-ntreb, Frodo, dragule, dacă 
te-ar deranja să faci puţină ordine pe-aici înainte de a pleca? Să-mi 
strângi însemnările şi hârtiile şi jurnalul şi să le iei cu tine, dacă vrei. Vezi 
tu, nu mai am mult timp ca să aleg şi să aranjez totul. Pune-l pe Sam să te 
ajute şi după ce-ai pus totul la punct, întoarce-te ca să mă uit şi eu ce-ai 
făcut. N-o să fiu prea aspru cu criticile. 

- Bineînţeles că o să fac ce-mi spui! răspunse Frodo. Şi bineînţeles că o 
să mă întorc iute; nu mai e nici o primejdie. Acum avem un rege ad- 
evărat care o să se îngrijească în curând şi de drumuri. 

- Îţi mulţumesc, dragul meu prieten! Îmi iei o adevărată povară de pe 
cap, să ştii. În clipa următoare adormi buştean. 

A doua zi, Gandalf şi hobbiţii se despărţiră de Bilbo în odaia lui, pen- 
tru că afară era prea frig; apoi îşi luară rămas-bun de la Elrond şi de la 
toţi ai casei. 

În prag, Elrond îi ură lui Frodo drum bun, îl binecuvântă şi-i spuse: 

- Ascultă-mă, ori te întorci foarte curând, ori cred că nu mai e nevoie să 
vii aici. Cam la vremea asta a anului, când frunzele se auresc înainte să 
cadă, caută-l pe Bilbo în pădurile Comitatului. Voi fi cu el. 

Nimeni altcineva n-a auzit aceste cuvinte, iar Frodo le-a păstrat doar 
pentru sine. 

e ÎL 


Spre casă 
A 
n sfârşit, hobbiţii priveau spre casă. Erau nerăbdători să revadă 
Comitatul; la început au mers încet, din pricină că Frodo avea un fel 
de nelinişte în el. Când au ajuns la Vadul Urşilor, el s-a oprit şi mai că n- 
ar fi voit să-şi mâie calul în apele râului; prietenilor nu le-a scăpat că 
ochii lui păreau să nu-i vadă, nici pe ei şi nici ce era în jurul lor. Toată 
ziua aceea Frodo a rămas tăcut. Era şase octombrie. 

- Te doare ceva, Frodo? îl întrebă Gandalf încet în timp ce călărea 
alături de el. 

- Mda, mă doare. Umărul. Rana mă înţeapă şi amintirea Întunecimii 
mă apasă. Azi se împlineşte anul. 

- Din păcate, unele răni nu se vindecă niciodată pe de-a-ntregul, oftă 
Gandalf. 

- Mă tem că rana mea e de acest soi. Nu am cum să mă întorc cu ad- 
evărat acasă. Da, ajung în Comitat, dar nu mi se va mai părea la fel; pen- 
tru că nu voi fi acelaşi. Sunt rănit de cuţit, de vârf ascuţit, de dinte veni- 
nos şi de o lungă povară. Unde mai pot eu găsi odihna? 

Gandalf nu-i răspunse. 

La capătul zilei următoare durerea şi neliniştea trecuseră si Frodo era 
din nou vesel, atât de vesel de parcă nu-şi amintea de întunericul de cu o 
zi înainte. Au continuat călătoria cu bine, zilele treceau cu repeziciune; 
căci călăreau în tihnă şi adeseori zăboveau pe frumoasele plaiuri împă- 
durite unde frunzele erau roşii şi galbene în soarele toamnei. Şi au ajuns 
şi la Ţancul Vremii; era la scăpătat şi umbra dealului se întindea neagră 
pe drum. Frodo i-a rugat să se grăbească. Nu s-a uitat nici o clipă spre 
deal, ci a călărit mai departe prin umbra lui, ţinându-şi capul plecat şi 
strângându-şi pelerina în jurul trupului. În noaptea ceea vremea a dat 
semne de schimbare, vântul a început să bată dinspre Apus, aducând cu 
el ploaie; sufla tare şi tăios, frunzele galbene se învârteau precum 
păsările în văzduh. Când au ajuns la Pădurea Rea, ramurile erau aproape 
despuiate şi o perdea grea de ploaie ascundea Dealul Bree de ochii lor. 

Aşa s-a făcut că la capătul unei seri vijelioase şi umede, în ultimele zile 
ale lui octombrie, după ce au urcat drumul în pantă, cei cinci călători 
ajunseră la Poarta dinspre Miazăzi a satului Bree. Era încuiată zdravăn; 
ploaia le bătea în faţă şi norii joşi se fugăreau pe cerul tot mai întunecat, 
încât cei cinci se simţiră oarecum descumpăniţi, căci se aşteptaseră la o 
primire mai călduroasă. 

Fură nevoiţi să strige de mai multe ori până când Portarul se îndură să 
iasă, cu un ciomag în mână, după cum observară ei. Îi privi cu teamă şi 
neîncrezător; dar când îl recunoscu pe Gandalf şi văzu că însoțitorii săi 
erau hobbiţi, în ciuda straielor lor străine de partea locului, se lumină la 
faţă şi le ură bun venit. 

- Poftiţi, intraţi! îi invită el, descuind poarta. N-o să stăm de poveşti 
aici în frig şi umezeală, o noapte de câine. Da’ bătrânu' Barley sigur o să 
vă primească cu braţele deschise la Ponei şi-acolo o să auziţi tot ce-i de 
auzit. 

- Şi-acolo o să auziţi mai târziu tot ce-avem noi de zis, şi chiar mai 
multe, zise Gandalf râzând. Ce face Harry? 

Portarul sudui. 

- S-a dus, spuse. Da’ mai bine-l întrebaţi pe Captalan. Seară bună! 

- Seară bună! îi urară la rândul lor şi trecură mai departe. 

Abia acum băgară de seamă că în spatele gardului viu ce mărginea pe 
o parte drumul fusese construită o baracă joasă şi lungă şi din ea ieşiseră 
câţiva oameni care stăteau şi se uitau la ei peste gard. Când ajunseră în 
dreptul casei lui Bill Ferigă, văzură că gardul viu crescuse neîngrijit şi ne- 
tuns de multă vreme, iar ferestrele erau toate oblonite. 

- Oare i-ai făcut de petrecanie când l-ai lovit cu mărul ăla? îl întrebă 
Pippin pe Sam. 

- N-am eu norocu' ăsta, domnu' Pippin, răspunse Sam. Dar tare-aş 
vrea să ştiu ce s-a ales de bietu' poneiu' ăla. M-am gândit de multe ori la 
el, şi la lupii ăia care urlau, şi la tot. 

Ajunseră într-un târziu şi la Poneiul în două Picioare, unde lucrurile păr- 
eau neschimbate pe dinafară; în spatele perdelelor roşii de la ferestrele 
de la parter se zăreau lumini. Aşa că traseră de clopotul de la intrare. 
Nob veni la uşă, deschise o ferestruică şi îşi furişă o privire afară; şi când 
îi văzu stând sub felinar, scoase un strigăt de surpriză. 

- Domnu' Captalan! Stăpâne! urlă el. S-au întors! 

- Chiar aşa? Ei las’ că-i învăţ eu minte, se auzi vocea domnului 
Captalan, şi numai ce ieşi val-vârtej din casă cu o bâtă zdravănă în mână. 
Dar când văzu cine erau întorşii, se opri brusc şi încruntătura neagră de 
pe chipul lui se preschimbă în uimire şi încântare. 

- Nob, neghiob cu minte de câlţi ce eşti! strigă el. Nu poţi să zici 
numele vechilor noştri prieteni? Auzi, să mă sperii tu în halu' ăsta, şi pe 
asemenea vremuri. Măi să fie, măi să fie! Şi de unde-mi veniţi, mă rog 
frumos? Nu mă aşteptam să vă mai văd pe vreunu' pe-aici, zău aşa: s-o 
apucaţi aşa pe pustii, cu Pas Mare ăla şi cu toți Oamenii Negri mişunând 
peste tot. Da-s bucuros de-a binelea că vă văd, şi mai ales pe Gandalf. In- 
traţi! Intraţi! Aceleaşi camere ca data trecută? Sunt libere. Da, aproape 
toate camerele sunt libere în ziua de azi, nu mă feresc să v-o spun, căci o 
să aflaţi şi singuri în curând. Să văd ce putem pregăti de cină, şi cât mai 
repede; da’ nu prea am ajutoare deocamdată. Hei, Nob, trântore! Spune-i 
lui Bob! Ah, tot uit, Bob s-a dus; se întoarce seara la ai lui acasă, mai nou. 
Mda. Nob, ia poneii oaspeţilor şi du-i în grajd! lar dumneata, Gandalf o 
să vrei să-ţi duci singur calul la grajd, nu-i aşa? Frumos animal, ţi-am zis- 
o încă de când l-am văzut întâiaşi dată. Păi, hai, intraţi! Simţiţi-vă ca 
acasă! 

Domnul Captalan, cel puţin, nu-şi schimbase câtuşi de puţin felul de a 
vorbi şi părea că-şi ducea viaţa în acelaşi iureş clocotitor. Cât despre 
muşterii, aproape că nu era nimeni în preajmă, totul era tăcut; din Sala 
Mare se auzea un murmur stins de două-trei voci, mai multe. lar faţa 
hangiului arăta cam vârstată şi roasă de griji, acum că o puteau vedea 
mai bine în lumina celor două lumânări pe care le aprinsese pentru a le 
lumina drumul. 

Îi conduse pe coridor până în salonaşul pe care-l ocupaseră în acea 
noapte ciudată cu mai mult de un an în urmă; iar ei se luară după el 
oarecum neliniştiţi, căci nu aveau nici o îndoială că bătrânul Barliman 
era ros de gânduri în ciuda aerului său curajos. Lucrurile nu mai erau 
cum fuseseră odată. Dar călătorii nu spuseră nimic, aşteptau să vadă ce 
s-a mai întâmplat. 

După cum bănuiseră, domnul Captalan veni în salonaş după cină, să 
vadă dacă totul fusese pe placul lor. Şi fusese, într-adevăr: cel puţin în 
privinţa berii sau a merindelor gătite la Poneiul, nici o schimbare în rău. 

- N-am să cutez chiar atât de mult încât să vă invit în Sala Mare în 
seara asta, zise Captalanul. Trebuie că sunteţi obosiţi; şi oricum nu prea e 
nimeni acolo. Dar dacă-mi puteţi dărui o jumate de oră înainte să 
mergeţi la culcare, tare-aş vrea să stau niţel de vorbă cu Domniile 
voastre, aşa, liniştit, între noi. 

- Chiar asta voiam şi noi să facem, zise Gandalf. Nu suntem obosiţi. 
Am venit fără nici o grabă. Ne-a murat ploaia, am îngheţat, ne era foame, 
dar mulțumită ţie am scăpat şi de astea. Hai, şezi colea! Şi dacă ai nişte 
buruiană de pipă, ţi-am fi recunoscători. 

- Uff, orice altceva să-mi fi cerut vă dădeam bucuros, numai asta nu, 
zise Captalanul. E unul dintre lucrurile ce aproape că nu se mai găsesc 
prin părţile astea, numa’ ce apucăm să creştem pe lângă casă şi alea nu-s 
de ajuns. Din Comitat nu mai primim nimic în ultima vreme. Da’ să văd 
ce pot face. 

Când se întoarse, le dădu cât să le ajungă pentru o zi sau două; un 
cocoloş de frunze netăiate. 

- De pe terasele noastre de la miazăzi, explică el, cel mai bun pe care-l 
avem, da’ nu se compară cu cel din Meleagul de la Miază-zi, aşa am spus 
întotdeauna, chiar dacă ţin cu Bree în mai toate cele, să-mi fie cu iertare. 

ÎI poftiră să şadă într-un jilţ mare lângă foc, Gandalf se aşeză de partea 
cealaltă a vetrei, iar hobbiţii pe nişte taburete între ei; şi astfel stătură şi 
vorbiră mai multe jumătăţi de oră şi îşi împărtăşiră toate noutăţile pe 
care dorea domnul Captalan să le audă ori să le dea în vileag. Cele mai 
multe lucruri pe care le povesteau ei umpleau de mirare şi uluială pe 
gazda lor şi întrecea de departe orice închipuire a minţii sale; şi arareori 
provocau un comentariu mai adânc decât: „Nu mai spune!” repetat ad- 
eseori în ciuda a ceea ce auzea domnul Captalan cu propriile sale urechi. 

- la nu mai spune, domnu’ Baggins; sau ăi fi domnu’ Subdeal? M-am 
zăpăcit de tot. Nu mai spune, domnu' Gandalf! Al naibii să fiu! Cine să- 
şi închipuie aşa ceva în ziua de azi! 

Cât despre veştile sale, lui Captalan nu-i ajungea o singură gură să 
spună tot ce avea de spus. Lucrurile erau departe de a fi bune, zicea el. 
Afacerile nici măcar bunicele nu mai erau, dimpotrivă, rele de tot. 

- Nimeni nu mai vine în Bree de Afară. lar cei dinăuntru stau mai tot 
timpul închişi în casă, cu uşile zăvorite. Totu' se trage de la străinii şi 
teleleii care-au început să sosească pe Calea Verde anu” trecut, după cum 
bănuiesc că vă amintiţi; da’ mai târziu au venit şi mai mulţi. Unii erau 
nişte vai-de-capu'-lor, fugeau de necaz; da’ cei mai mulţi erau oameni 
răi, puşi pe hoţii şi ticăloşii. Şi-au fost belele chiar aici în Bree, belele 
mari. Am avut parte chiar şi de o încăierare, şi unii au fost omorâţi, 
omorâţi de-a binelea! Puteţi să credeţi aşa ceva? 

- Da, eu da, zise Gandalf. Câţi? 

- Trei şi doi, răspunse Captalanul, voind să spună că trei din Neamul 
Mare şi doi din Neamul Mic. Bietu' Mat Iarba Neagră şi Rowlie Măr Pă- 
dureţ, şi micu’ Tom Scai Ghimpos din Pestedeal; şi Willie Maluri de Din- 
sus, şi unul din familia Subdeal, din Căpiţa: băieţi de treabă cu toţii, le 
simţim lipsa; şi Harry larba Ciutei, ăla de era la Poarta de la Apus şi ăla 
de-i zicea Bill Ferigă s-au dat cu străinii şi cu ei s-au tot dus; şi am eu aşa 
o bănuială că ăştia doi i-au lăsat să intre. În noaptea încăierării, vreau să 

spun. Şi asta a fost după ce le-am arătat pe unde sunt porţile şi i-am dat 
afară; adică înainte de sfârşitu' anului; iar încăierarea a fost la începutu' 
anului cestălalt, după zăpada grea ce-am avut-o. 

Şi-acu' s-au dat pe jaf şi trăiesc Afară, se-ascund în păduri dincolo de 
Fundurâului, şi-n pustietăţile de la miazănoapte. E cam ca în vremurile 
alea rele despre care povestesc legendele. Drumurile sunt primejdioase şi 
nimeni nu se-ncumetă să meargă prea departe, iar oamenii se încuie în 
case de cum apune soarele. Ţinem străjeri de jur împrejurul gardului, iar 
noaptea porţile sunt bine păzite. 

- Să ştiţi că noi n-am avut nici o bătaie de cap pe drum, zise Pippin, şi- 
am venit agale şi n-am stat de veghe. Credeam că am lăsat în urmă toate 
problemele astea. 

- Ei, Jupâne, aflaţi că nu le-aţi lăsat şi tare-i păcat, oftă Captalanul. Da’ 
nu-i de mirare că nu v-au sâcâit. Nu se iau de cine-i înarmat cu spade şi 
coifuri şi scuturi şi toate cele. Îi face să se gândească de două ori, zău. Şi 
trebuie să spun că şi pe mine m-a luat niţel cu frig când v-am văzut. 

Abia acum înţeleseră hobbiţii că oamenii îi priviseră uluiţi nu din pri- 
cină că erau surprinşi de întoarcerea lor, ci pentru că se minunau de tot 
harnaşamentul. Ei înşişi se obişnuiseră într-atât să poarte arme şi să 
călătorească printre oşteni înarmaţi până-n dinţi, încât uitaseră că zalele 
lucioase care se întrezăreau de sub mantiile lor şi coifurile din Gondor şi 
din Obşte, precum şi frumoasele însemne de pe scuturile lor aveau să 
pară ca de pe altă lume în propriul lor ţinut. Gandalf, şi el, călărea acum 
pe calul lui mare şi sur, înveşmântat în alb tot, cu o mantie albastră cu ar- 
gintiu pe deasupra şi cu sabia cea lungă, numită Glamdring, prinsă la 
şold. 

Gandalf izbucni în râs. 

- Măi, măi, zise, dacă ăştia se tem de noi cinci, apoi să ştii că am avut 
parte de duşmani mai de temut în drumurile noastre. Dar, oricum, or să 
te lase în pace noaptea cât suntem noi pe-aici. 

- Şi cât veţi sta? întrebă Captalanul. N-am să ascund că tare ne-ar bu- 
cura să vă avem o vreme printre noi. Vedeţi dumneavoastră, nu prea 
suntem obişnuiţi cu asemenea belele; iar Pribegii au plecat cu toţii, aşa 
vorbeşte lumea. Nu cred că până acum am priceput noi prea bine ce-au 
făcut ei pentru noi. Căci am avut parte de jivine mai rele decât bandiții. 
Iarna trecută urlau lupii pe la garduri. Şi-n păduri bântuie tot felu’ de 
lighioane negre, atât de înspăimântătoare că-ţi îngheaţă sângele-n vine 
numa’ când te gândeşti la ele. Tare ne mai frământă toate astea, vă zic. 

- Te cred, zise Gandalf. Aproape toate meleagurile au fost cuprinse de 
tulburare în zilele din urmă, de mare tulburare. Dar, capul sus Barliman! 

Aţi fost în pragul unor nenorociri cu adevărat mari şi mă bucur că nu vi 
s-a întâmplat nimic mai rău de-atât. Acum vin vremuri mai bune. Mai 
bune poate decât îți aminteşti că ai trăit vreodată. Pribegii s-au întors. 
Noi am venit înapoi cu ei. Şi avem din nou rege, Barliman. În curând o 
să-şi îndrepte gândurile şi prin părţile voastre. 

Şi atunci Calea Verde va fi din nou deschisă şi solii lui vor veni spre 
miazănoapte şi se va vântura multă lume în sus şi-n jos şi tot ce-i rău va 
fi alungat din pustietăţi. Crede-mă că timpul scurs nu s-a irosit în zadar 
şi unde a fost odată sălbăticie vor fi din nou oameni şi câmpii. 

Domnul Captalan clătină din cap. 

- Dacă pe drum umblă câţiva oameni de bună-credinţă şi cuviincioşi, 
n-au decât să umble cât or vrea, n-avem noi treabă cu ei. Da’ ne-am 
săturat de gloate şi de tâlhari. Şi nu vrem nici picior de străin în Bree. Sau 
prin preajmă. Vrem să fim lăsaţi într-ale noastre. N-am chef să ne vină pe 
cap o adunătură de străini şi să-şi facă sălaş aici şi să strice frumuseţe de 
natură. 

- O să fiţi lăsaţi într-ale voastre, Barliman, zise Gandalf împăciuitor. E 
loc destul pentru alte aşezări între Isen şi Torentul Cenuşiu, sau de-a lun- 
gul malurilor la miazăzi de Coniaied, fără suflare de om pe distanţe de 
zile-ntregi de călărit până-n Bree. Unde mai pui că mulţi au trăit la 
miazănoapte, la mai bine de o sută de mile de-aici, la capătul celălalt al 
Căii Verzi; pe Gruiurile de la Miazănoapte sau în preajma Lacului 
Amurgului. 

- Acolo sus, la Stăvilarul Morților? întrebă Captalanul, privindu-i cu şi 
mai multă neîncredere. Alea-s locuri bântuite, aşa umblă vorba. În afară 
de tâlhari, nimeni nu bate locuri din alea. 

- Pribegii le bat, zise Gandalf. Stăvilarul Morților, zici tu. Da, aşa s-a 
numit mulţi ani la rând; dar numele său adevărat, Barliman, este Fornost 
Erain, Fortăreaţa de la Miazănoapte a Regilor. Şi într-o bună zi regele se 
va duce acolo; şi-atunci prin Bree o să treacă mulţi oameni de soi. 

- Mă rog, asta mai sună a încurajare, dacă-mi daţi voie, zise 
Captalanul. Şi poate o să fie bine şi pentru trebuşoarele noastre de pe- 
aici. Numa’ să ne lase satu'n pace. 

- O să vi-l lase, îl asigură Gandalf. ÎI cunoaşte şi-l iubeşte. 

- Oare? făcu Captalanul uluit. Deşi nu văd de unde şi până unde, doar 
stă cocoţat pe tronu’ lui mare din castelu' ăla mare, la sute de mile de- 
părtare. Şi nu m-ar mira să aflu că-şi bea vinu' din pocal de aur. Ce-i 
Poneiu', pentru el, sau ce-s ulcelele cu bere? Nu că berea mea n-ar fi 
bună, Gandalf. E chiar neobişnuit de bună de când ai venit toamna 

trecută şi-ai descântat-o dumneata ştii cum. Şi-asta a fost o mare 
mângâiere cu atâtea necazuri în jur, crede-mă. 

- Aaa, da’ el zice că berea ta e întotdeauna grozavă, spuse Sam. 

- El? 

- Da, el. El e Pas Mare. Căpetenia Pribegilor. Încă nu ţi-a intrat în cap? 

l-a intrat, în sfârşit, şi chipul lui era uluiala însăşi. Ochii i se rotunjiseră 
pe faţa lui lătăreaţă, gura i se deschise larg, răsuflarea i se opri în piept. 

- Pas Mare! explodă el când îşi recapătă suflul. Ala, cu coroană şi toate 
cele şi cu pocal de aur! Da’ unde-ajungem? 

- În vremuri mai bune, pentru Bree în orice caz, răspunse Gandalf. 

- Trag nădejde, zău aşa. Ei, să ştiţi că vorba asta pe care-am avut-o cu 
voi a fost cea mai frumoasă pe care-am avut-o de când mă ştiu. Şi n-am 
să ascund că voi dormi mai bine în noaptea asta şi cu inima mai uşoară. 
Mi-aţi dat multe la care să mă gândesc, da’ mai e şi mâine o zi. Mă trage 
aţa spre pat acu’ şi cred că şi domniile voastre aţi fi bucuroase să vă cul- 
caţi. Hei, Nob! strigă el, îndreptându-se spre uşă. Nob, trântore! Barli- 
man se pocni cu palma peste frunte. Nob! De ce-mi aminteşte mie asta? 
se întrebă el. 

- Sper că nu e încă o scrisoare de care ai uitat, domnule Captalan? îl luă 
Merry peste picior. 

- Ei, ei, domnu’ Brandybuck, nu-mi mai amintiţi de povestea aia! Da’ 
uite că mi-aţi întrerupt gându'. Unde rămăsesem? Nob, grajd, aa! Da, 
asta era. Am ceva aici de-al domniilor voastre. Dacă vă amintiţi de Bill 
Ferigă şi de furtu' cailor: poneiu' ăla de l-aţi cumpărat, ştiţi, e aici. A ven- 
it înapoi singur-singurel. Da’ pe unde-a hălăduit ştiţi domniile voastre 
mai bine decât mine. Era răpciugos ca un câine bătrân şi slab ca un umer- 
aş de haine, da” viu. S-a îngrijit Nob de el. 

- Ce? Bill al meu? strigă Sam. Înseamnă că m-am născut sub o zodie 
norocoasă, orice-ar zice unchiaşu'. Încă o dorinţă care mi s-a împlinit. 
Unde-i? 

Sam refuză să meargă la culcare înainte să-l vadă pe Bill în grajd. 

Călătorii au rămas în Bree toată ziua următoare şi domnul Captalan nu 
s-a putut plânge de lipsă de muşterii la ceasurile serii. Curiozitatea în- 
vinsese orice teamă şi hanul s-a umplut de lume. În semn de politeţe 
pentru gazda lor, hobbiţii s-au dus seara în Sala Mare şi au stat o vreme 
acolo, răspunzând nenumăratelor întrebări. Şi cum ţinerea de minte a 
celor din Bree era straşnică, Frodo a fost întrebat de mai multe ori dacă 
şi-a scris cartea. 

- Încă nu, răspunse el într-un târziu. Acum mă duc acasă şi mă apuc să 
fac ordine în însemnări. 

Le făgădui că va scrie şi despre uluitoarele întâmplări din Bree, pentru 
ca să facă mai interesantă o carte ce altfel ar fi părut că se ocupă mai cu 
seamă de treburi „de la miazănoapte”, îndepărtate şi mai puţin 
importante. 

Apoi unul dintre cei mai tineri aflaţi acolo ceru un cântec. Primi însă 
numai sâsâituri drept răspuns şi priviri încruntate, încât nu-şi mai repetă 
dorinţa. Era limpede că nimeni nu mai dorea evenimente ciudate în Sala 
Mare. 

Nici un necaz ziua, nici un zgomot noaptea, nimic nu a tulburat pacea 
satului Bree cât au stat călătorii acolo; numai că a treia zi dimineaţa s-au 
trezit devreme, căci ploaia nu încetase şi ei doreau să ajungă în Comitat 
înainte de căderea nopţii, şi drumul era lung. Sătenii ieşiseră cu toţii să-i 
conducă şi erau mai veseli acum decât fuseseră tot anul acela; iar cei care 
n-apucaseră să-i vadă pe străini cu tot harnaşamentul îi priveau acum cu 
gurile căscate: pe Gandalf cu barba lui albă şi cu lumina aceea ce părea să 
iasă din el, ca şi când mantia albastră era doar un nor peste lumina soare- 
lui; şi pe cei patru hobbiţi care semănau cu nişte cavaleri rătăcitori din 
poveşti străvechi aproape uitate. Chiar şi cei care izbucniseră în râs când 
se vorbise despre Rege începeau să creadă că ceva-ceva adevăr tot era în 
vorbele acelea. 

- Păi, s-aveţi noroc la drum şi la sositu' acasă! le ură domnul Captalan. 
Ar fi trebuit să vă previn că nici în Comitat nu-i tocmai bine, dacă ceea 
ce-am auzit e adevărat. Tot felu’ de trăsnăi ciudate, aşa se zice. Da’ uite- 
aşa ne luarăm cu unele şi uitarăm de altele, unde mai pui că şi mie-mi 
bubuia capu’ d-ale mele. Da’ dacă-mi daţi voie, aţi venit schimbaţi din 
peregrinările voastre şi-arătaţi acum ca unii care pot să dea piept cu 
necazurile ce-au scăpat din hăţuri. Sunt sigur c-o să le daţi de capăt cât 
de curând. S-aveţi noroc! Şi cu cât veniţi mai des înapoi, cu atât o să mă 
bucur mai tare. 

Îşi luară rămas-bun de la el şi, după ce ieşiră prin Poarta de la Apus se 
aşternură la drum întins spre Comitat. Bill poneiul îi însoțea, încărcat şi 
acum de bagaje, dar tropăia voiniceşte pe lângă Sam şi avea un aer tare 
mulţumit. 

- Mă-ntreb ce-a vrut să spună Barliman, zise Frodo. 

- Am eu aşa o bănuială-două, mormăi Sam ursuz. Ce-am văzut în 
Oglindă - copaci tăiaţi, tot felul de lucruri şi unchiaşu' meu bătrânu' ar- 
uncat în uliţă din Vizuina lui. Trebuia să mă fi grăbit să ajung mai 
repede. 

- Este limpede că ceva nu e în ordine în tot Meleagul de la Miazăzi, 
spuse Merry. Nu se mai găseşte buruiană de pipă. 

- Orice-ar fi, poţi fi sigur că Lotho e capu' tuturor relelor, zise Sam. 

- Vârât până-n gât, poate, dar nu neapărat capul, spuse Gandalf. L-aţi 
uitat pe Saruman. S-a arătat interesat de Comitat încă înaintea celor din 
Mordor. 

- Nu-i nimic, eşti tu cu noi, aşa că lucrurile se vor lămuri iute, zise 
Merry împăcat. 

- Sunt cu voi acum, dar curând nu voi mai fi. Nu vin în Comitat. Tre- 
burilor de acolo singuri trebuie să le daţi de capăt; pentru asta aţi fost 
pregătiţi. Încă nu aţi înţeles? Vremea mea s-a sfârşit, nu mai este treaba 
mea să îndrept lucrurile şi nici să-i ajut pe alții s-o facă. Cât despre voi, 
dragii mei prieteni, voi n-o să aveţi nevoie de nici un ajutor. Aţi crescut 
mari de-acum. Şi aţi crescut chiar foarte sus: sunteţi printre cei mari de 
tot şi nu mă mai tem câtuşi de puţin pentru voi. 

Şi dacă vreţi să ştiţi, curând mă despart de voi. Mă duc să stau de vor- 
bă pe îndelete cu Bombadil: o vorbă lungă cum n-am avut de când mă ş- 
tiu. El e din cei ce prind cheag, iar eu am fost mereu o piatră sortită să se 
rostogolească. Dar zilele rostogolirii se sfârşesc, aşa că acum avem multe 
să ne povestim. 

Nu trecu mult şi ajunseră la acel loc de pe Drumul spre Răsărit unde 
se despărţiseră odată de Bombadil; trăgeau nădejde, aproape că se 
aşteptau să-l vadă stând acolo şi salutându-i. Dar nu se vedea nici urmă 
de el. Iar la miazăzi, Gruiurile-gorgane erau îngropate într-o ceaţă deasă 
şi o pâclă groasă se lăsase peste Pădurea Bătrână din depărtare. 

Se opriră şi Frodo privi cu jind spre miazăzi. 

- Tare mi-aş dori să-l mai văd o dată pe bătrân, zise el. Ce-o mai fi 
făcând? 

- La fel de bine ca întotdeauna, poţi fi sigur, răspunse Gandalf. Netul- 
burat, şi aş zice că nici prea interesat de ce-am făcut sau am văzut noi, 
decât poate doar de vizitele noastre la enţi. Poate că ceva mai încolo o să 
vină vremea să te duci să-l vezi. Dar în locul vostru eu m-aş grăbi spre 
casă, căci altfel n-o să ajungeţi la Podul Viniac înainte să se închidă 
porţile. 

- Dar nu sunt porţi acolo, zise Merry, în orice caz nu pe Drum; doar ştii 
asta foarte bine. E Poarta Ţării ledului; însă pe acolo pot trece oricând 
vreau. 

-Vrei să zici că n-au fost porţi, îl corectă Gandalf. Ei bine, acum veţi da 
peste câteva. Şi veţi avea de furcă până şi la Poarta Ţării ledului, mai 
mult decât vă închipuiţi. Dar o să vă descurcaţi, fiţi fără grijă. Cu bine, 
prieteni! Nu pentru ultima oară, nu încă. Cu bine! 

ÎI trase pe Iute ca Gândul de frâu ca să coboare de pe drum şi marele 
armăsar sări peste şanţul verde care, în acest loc, era chiar lipit de drum; 
şi apoi, la un strigăt al lui Gandalf, dus a fost, gonind spre Gruiurile-gor- 
gane precum vântul de la Miazănoapte. 

- lată-ne deci şi aici, numai noi patru, ca atunci când am pornit-o la 
drum, spuse Merry. l-am lăsat pe toţi în urmă, unul după altul. Parcă-i 
un vis care se destramă încet. 

- Nu şi pentru mine, spuse Frodo. Mie mi se pare ca şi când aş adormi 
la loc. 

Se face curăţenie în Comitat 


T recuse de miezul nopții când, uzi şi obosiţi, călătorii ajunseră în 
sfârşit în Coniaied şi găsiră drumul închis. La ambele capete ale 
podului, câte o poartă mare cu ţăruşi; iar pe celălalt mal al râului se zăr- 
eau nişte case nou-construite: cu două caturi, ferestre înguste şi drep- 
tunghiulare, lipsite de grădini şi slab luminate, mohorâte şi fără să se- 
mene cu nimic din Comitat. 

Bătură la poartă, strigară, dar nu primiră nici un răspuns: şi numai ce 
deodată, spre surprinderea lor, se auzi un corn chemând şi luminile de la 
ferestre se stinseră. O voce strigă în întuneric: 

- Cine-i? Şterge-o! Nu poţi intra. Nu vezi ce scrie: Intrarea interzisă între 
apus şi răsărit? 

- E la mintea cocoşului că în întuneric nu vedem ce scrie, strigă Sam 
drept răspuns. Şi dacă hobbiţii din Comitat sunt siliți să rămână pe-afară 
în ploaie pe o noapte ca asta, vă fac bucăţi-bucăţele afişul când dau de el. 

La aceste vorbe se auzi o fereastră trântindu-se şi o ceată de cu lăm- 
paşe ieşiră buluc din casa din stânga. Deschiseră poarta de la capătul 
celălalt şi câţiva dintre ei traversară podul. Când dădură cu ochii de 
călători, păru să-i cuprindă frica. 

- Haideţi, măi! îi chemă Merry, recunoscându-l pe unul dintre ei. Dacă 
nu mă cunoşti, Hob Hayward, s-ar cuveni s-o faci. Sunt Merry Brandy- 
buck şi aş dori să ştiu ce-i cu toată povestea asta şi ce face aici unul din 
Ţara ledului aşa ca tine. Te ştiam la Poarta Fânului. 

- Al naibii să fiu! E jupânu' Merry, zău aşa, şi-mbrăcat de zici că pleacă 
la bătălie! exclamă bătrânul Hob. Păi, lumea vorbea c-ai murit! Că te-ai 
rătăcit în Pădurea Bătrână, aşa se zvonea. Mă bucur să văd că eşti în 
viaţă! 

- Atunci nu te mai zgâi la mine printre gratii şi deschide poarta! ceru 
Merry. 

- Fără supărare, Stăpânu' Merry, da’ avem ordin. 

- Ordin de la cine? 

- De la şefu' din Fundătura. 

- Şefu'? Şefu'? Adică domnu' Lotho? nu pricepu Frodo. 

- Aşa cred, domnu’ Baggins; dan ziua de azi trebuie să spunem 
„şefu”, aşa şi nicicum altfel. 

- Ce vorbeşti, frate?! făcu Frodo. Păi să ştii că mă bucur că a uitat de 
numele de Baggins. Însă este limpede că a sosit timpul ca familia să-l ia 
la scuturat şi să-i arate lungul nasului. 

De cealaltă parte a porţii hobbiţii amuţiră. 

- Nu-i bine să vorbiţi aşa, zise unul dintre ei. O să-i ajungă la urechi. Şi 
dacă faceţi atâta tărăboi o să-l treziţi pe Omu’ Mare a’ şefului. 

- O să-l trezim într-un fel care o să-l lase cu gura căscată, nu se potoli 
Merry. Dacă vreţi să spuneţi că nepreţuitul vostru şef tocmeşte bandiți 
din pustie, înseamnă că am întârziat cam multişor cu întorsul. Sări jos 
din şa şi, zărind afişul în lumina lămpaşelor, îl smulse şi-l aruncă peste 
poartă. Hai, Pippin! zise el. Doi suntem de-ajuns. 

Merry şi Pippin se căţărară pe poartă; când îi văzură ce fac, hobbiţii de 
pe partea cealaltă o rupseră la fugă. Alt corn răsună. Din casa mai mare, 
din dreapta, se ivi o matahală şi se opri sub felinarul din prag. 

- Ce-i asta? mârâi matahala înaintând. Forţaţi poarta? Valea de-aici ori 
vă frâng grumazurile alea mici şi jegoase! 

Dar se opri brusc, căci zări sclipirea săbiilor. Bill Ferigă, spuse Merry, 
dacă nu deschizi poarta până număr la zece, o să-ţi pară rău. Trec oţelul 
ăsta prin tine dacă nu faci ce-ţi spun. Şi după ce deschizi porţile, treci fru- 
muşel prin ele şi te nevăzut. Eşti un ticălos şi-un tâlhar de drumul mare. 

Bill Ferigă făcu feţe-feţe, îşi târşâi picioarele până la poarta şi o 
descuie. 

- Dă-mi mie cheia, ceru Merry. 

Dar ticălosul i-o azvârli în cap şi o rupse la fugă în întuneric. Când tre- 
cu pe lângă ponei, unul dintre ei azvârli din picioarele dindărăt şi-l pocni 
în plină fugă. Bill făcu un salt înainte, scoase un urlet şi-n clipa ur- 
mătoare se pierdu în beznă şi nimeni n-a mai auzit de el vreodată. 

- Curat lucrat, Bill, zise Sam către ponei. 

- Cu tine am terminat, Om Mare, spuse Merry. De şef ne ocupăm mai 
încolo. Până una-alta, vrem găzduire pentru o noapte şi pentru că, din 
câte-mi dau seama, aţi dărâmat Hanul Podului şi-aţi clădit căsoaiele as- 
tea îngrozitoare, va trebui să ne luaţi la voi. 

- Îmi pare rău, domnu’ Frodo, zise Hob, da” nu e voie. 

- Ce nu e voie? 

- Să primim în casă pe oricine aşa, tam-nesam, să mâncăm mai mult 
decât ni se dă voie şi altele de felu’ ăsta. 

- Ce naiba se-ntâmplă prin locurile astea? întrebă Merry nedumerit de- 
a binelea. Aţi avut un an prost, asta e? Şi eu care credeam că aţi avut o 
vară frumoasă şi o recoltă bogată. 

- Păi anv’ fuse bun, nu-i vorbă, zise Hob. Grâne avurăm din belşug, 
da” nu prea ştim ce se-alege de ele. E toţi „perceptorii” şi „împărţitorii” 
ăştia, zic eu, care merge peste tot şi socoteşte, şi măsoară, şi ia, şi duce la 
păstrare. Ăştia mai mult ia decât împarte şi noi rămânem cu buzele um- 
flate, că ce ne-a luat nu mai vedem înapoi. 

- Hai, gata! făcu Pippin căscând. Mi-a ajuns pentru seara asta. Avem 
mâncare în raniţă. Dă-ne o cameră unde să ne punem capu'. O să fie oric- 
um mai bună decât multe locuri pe care mi-a fost dat să le văd. 

Hobbiţii de la poartă încă dădeau din colţ în colţ, era limpede că oric- 
um ar fi întors-o tot încălcau o lege sau alta; dar n-aveai cum să refuzi 
patru asemenea călători poruncitori, înarmaţi până-n dinţi, dintre care 
doi erau neobişnuit de spătoşi şi de vânjoşi. Frodo le porunci să încuie 
porţile la loc. Avea şi paza asta rostul ei, la urma urmei, atâta vreme cât 
dădeau târcoale toţi netrebnicii. Apoi cei patru prieteni intrară în casa 
străjii şi încercară să se simtă cât mai acasă cu putinţă. Locul era gol şi 
urât, cu o vatră mică şi prăpădită în care nu se putea face un foc ca 
lumea. În încăperile de sus, şiruri de paturi mici şi tari, şi pe fiecare 
perete un afiş şi o listă de Reguli. Pippin le smulse pe toate de pe pereți. 
Bere nu era; iar mâncare cât să le-ajungă pe-o măsea, dar cu ce mai ad- 
useseră călătorii, reuşiră să încropească o cină mulţumitoare pentru toţi; 
iar Pippin încălcă Regula 4, punând pe foc toată provizia de lemne pen- 
tru a doua zi, apoi se întoarse spre Hob: 

- Şi-acum, ce-ar fi să fumăm o pipă în timp ce ne povesteşti ce s-a mai 
întâmplat în Comitat? 

- Nu mai avem buruiană de pipă, spuse Hob, nu mai e decât pentru 
oamenii şefului. Proviziile s-a dus toate, din cât se pare. Convoaie întregi 
de care pline cu buruiană, aş-am auzit, au luat drumu’ vechi ce iese din 
Meleagu' de la Miazăzi, dincolo de Vadu’ Sarn. A fost cam pe la sfârşitu' 
anului trecut, după ce-aţi plecat voi. Da’ şi înainte de asta dispărea fără 
ştirea nimănui, aşa, câte-un pic, câte-un pic. Lotho ăla... 

- Acuma să taci, Hob Hayward! strigară câţiva dintre ceilalţi hobbiţi. 
Ştii că nu-i îngăduit să vorbim astfel. O să audă şefu' şi o să dăm toţi de 
belea. 

- N-ar auzi nimic dacă n-ar fi şi ciripitori printre noi, pufni Hob 
înfierbântat. 

- Bine, bine! îl potoli Sam. De-ajuns. Nu vreau să mai aud nimic. Nici 
tu bun-venit, nici tu bere, nici tu pipă, în schimb reguli şi vorbe orceşti cu 

ghiotura. Nădăjduiam să-mi pot trage şi eu sufletul, da’ văd că-i treabă 
nu glumă şi belele cât cuprinde. Hai să ne culcăm acum şi să nu ne mai 
gândim la nimic până mâine! 

Era limpede că noul „şef” avea mijloacele sale de a primi veşti. Între 
Pod şi Fundătura erau mai bine de patruzeci de mile, cu toate acestea 
cineva le străbătuse în mare grabă. Frodo şi prietenii săi aveau să de- 
scopere acest lucru în curând. 

Nu-şi făcuseră nici un plan bine stabilit, se gândiseră să meargă mai 
întâi toţi la Scobitura Râului şi să se odihnească acolo o vreme. Dar 
acum, văzând cum stau lucrurile, au hotărât să se îndrepte direct spre 
Hobbiton. Astfel că a doua zi o luară pe Drum cu pas mărit şi hotărât. 
Vântul se potolise, cerul însă era mohorât. Câmpiile arătau triste şi 
părăsite; dar, la urma urmei, era prima zi de noiembrie şi sfârşitul toam- 
nei. Chiar şi aşa, miriştea părea să ardă mai dihai ca de obicei şi fumul se 
înălța din multe locuri peste tot în jur. Un vălătuc mare se vedea în de- 
părtare, spre Cornu Împădurit. 

La lăsatul serii ajunseră aproape de Frogmorton, un sat aşezat la 
dreapta Drumului, cam la douăzeci şi două de mile de Pod. Voiau să 
rămână acolo peste noapte, Buşteanul Plutitor era un han bun în Frog- 
morton. Dar când ajunseră la capătul de răsărit al satului, dădură peste o 
barieră de care atârna o pancartă mare cu următorul anunţ: DRUM 
ÎNCHIS; iar în spatele ei stătea o ceată mare de şirifi cu bâte în mâini şi 
pene la căciuli, şi cu un aer important pe chipuri, dar şi speriat. 

- Ce-i asta? întrebă Frodo căruia-i venea să izbucnească în râs. 

- E ce e, domnu' Baggins, spuse şeful şirifilor, un hobbit cu două pene. 
Sunteţi arestaţi pentru că aţi Trecut de Poartă fără învoire şi aţi Rupt 
Regulamentul, şi i-aţi Atacat pe Portari, şi aţi Pătruns, şi aţi Dormit în 
clădiri din Comitat fără învoire, şi i-aţi Mituit pe Paznici cu Mâncare. 

- Şi mai ce? pufni Frodo. 

- Deocamdată atât pentru început, zise şeful. 

- Aş mai putea şi eu adăuga câteva, dacă vreţi, zise Sam. Vă Facem 
şefu” în Toate Felurile, Dorim să-i pocnim Faţa Buboasă şi Credem că voi 
şirifii arătaţi ca nişte Dobitoci. 

- Uite ce-i, Domnu”, gata. Ordinu’ şefului e să veniţi binişor cu noi. O 
să vă ducem la Lângă Ape şi acolo vă predăm Oamenilor Şefului; şi după 
ce vede şefu' ce şi cum stă treaba cu voi, puteţi spune ce aveţi de spus. 
Dar dacă nu vă arde să staţi în Beciuri mai mult decât e nevoie, aţi face 
mai bine să fiţi scurţi la vorbă, eu aşa vă zic. 

- Nu fiţi caraghioşi! zise Frodo. Merg unde poftesc şi când cred eu de 
cuviinţă. Din întâmplare mă îndrept spre Fundătura cu nişte treburi, dar 
dacă ţineţi neapărat să mergeţi şi voi, e treaba voastră. 

- Prea bine, domnu' Baggins, spuse şeful şi deschise bariera. Să nu uit- 
aţi însă că v-am arestat. 

- N-o să uit, făgădui Frodo. Niciodată. Dar s-ar putea să vă iert. Numai 
că astăzi nu mă duc cu nici un chip mai departe, aşa că, dacă binevoiţi să 
mă escortaţi până la Buşteanul Plutitor, v-aş fi îndatorat. 

- Nu pot să fac asta, domnu' Baggins. Hanul e închis. E o casă a şirifilor 
la capătul celălalt al satului. Vă duc acolo. 

- Foarte bine, acceptă Frodo. Mergeţi înainte şi vă urmăm. 

Sam, care-i măsurase pe şirifi din cap până-n picioare, îl ochi pe unul 
pe care-l cunoştea. 

- Hei, Robin Smallburrow (Robin - măcăleandru, small burrow - vizuină 
mică, n.tr.)! strigă el. Vino-ncoa, vreau să am o vorbă cu tine. 

Furişând o privire timidă către şeful său care arăta furibund, dar nu 
îndrăznea să se amestece, şiriful Smallburrow rămase în urmă ca să 
meargă alături de Sam care coborâse de pe ponei. 

- Uite ce-i, Păunaşul Codrilor! începu Sam. Tu eşti de felul tău din 
Hobbiton şi ar trebui să ai mai multă minte-n cap, nu să te apuci să-l 
pândeşti pe domnu’ Frodo şi aşa mai departe. Şi de ce-i hanu’ închis, mă 
rog frumos? 

- Toate-s închise, răspunse Robin. Şefului ăl mare nu-i place berea. De- 
aici a-nceput totu’. Da’ acu’ cred că Oamenii lui o ţin pe toată pentru ei. 
Şi nu-i place ca lumea să umble încoace şi-ncolo; dar dacă vrea cu tot 
dinadinsu' sau trebuie, atunci merge la casa şirifilor şi acolo explică ce 
treabă are de umblă. 

- Ar trebui să-ţi fie ruşine că te-ai băgat într-o asemenea neghiobie, îl 
mustră Sam. Pe vremuri îţi plăceau hanurile mai mult pe dinăuntru 
decât pe dinafară. Una-două îţi iţeai capu’ înăuntru, ori în timpul servi- 
ciului, ori după. 

- Şi-acu' aş face la fel, Sam, dacă aş putea. Dar nu mă judeca prea as- 
pru. Ce pot să fac? Ştii de ce m-am băgat la şirifi acu' şapte ani, înainte să 
înceapă toate astea. Puteam să străbat Comitatu’, să mă întâlnesc cu unii- 
alţii, să aflu veşti şi să ştiu unde-i berea a bună. Acu’ e altfel. 

- Dar las-o atunci baltă, termină cu şirifatul, dacă nu mai e o slujbă 
demnă. 

- Nu ne este îngăduit. 

- Ascultă, dacă mai aud mult treaba asta cu neîngăduitul, mă supăr rău 
de tot, izbucni Sam. 

- N-aş putea spune că mi-ar părea rău s-o văd şi pe asta, zise Robin 
coborând vocea. Dacă ne-am supăra cu toţii, poate că am izbuti să facem 
ceva. Da’ e Oamenii ăştia, Sam, Oamenii şefului. Îi trimite peste tot şi 
dacă vreunu' d-ai noştri din seminţia mică îşi cere drepturile, îl duc 
fedeleş la Beciuri. l-am dus pe moş Flourdumpling şi pe moş Will Whit- 
foot (aprox. „Gogoaşă”, „Picior Alb”, n.tr.) Primaru' întâi şi-ntâi şi apoi 
pe mulţi alţii. În ultima vreme e tot mai rău. Acu! îi mai şi bat. 

- Atunci de ce munceşti pentru ei? se mânie Sam. Cine te-a trimis la 
Frogmorton? 

- Nimeni. Aici stăm, în casa a’ mare a şirifilor. Acu’ suntem Prima 
Trupă din Meleagu' de la Răsărit. E sute de şirifi, şi-ncă mai vrea, cu 
toate regulile astea noi. Mulţi e băgaţi fără voia lor, da” nu toţi. Chiar şi în 
Comitat e d-unii care le place să-şi vâre nasu' în treburile altora şi să se 
dea mari. Şi chiar mai rău: e unii care fac pe iscoadele pentru şefu' şi Oa- 
menii lui. 

- Aha! Care va să zică, aşa aţi prins de veste despre noi, da? 

- Da. Nu ne mai e îngăduit să folosim Serviciul Poştei, da’ ei foloseşte 
Serviciu’ Poştei Fulger ăla vechi şi ține mesageri anume tocmiţi în anu- 
mite locuri. A venit ieri seara târziu unu' din Dâra Albă cu o „solie tain- 
ică” şi altu’ de-aici a dus-o mai departe. Şi un alt mesaj a venit azi după- 
masă înapoi care zice să vă aresteze şi să vă ducă la Lângă Ape, nu de-a 
dreptu’ la Beciuri. E limpede că şefu” vrea să vă vadă pe loc. 

- N-o să mai fie chiar atât de nerăbdător după ce isprăveşte domnu' 
Frodo cu el, îl linişti Sam. 

Casa şirifilor din Frogmorton era la fel de proastă ca şi cea de la pod. 
Avea un singur cat, dar aceleaşi ferestre înguste şi era zidită din cărămizi 
nearse, tare urâte şi prost aşezate. Înăuntru era jilav şi nici un pic de 
veselie, iar cina le-a fost servită la o masă lungă, neacoperită şi nefrecată 
de săptămâni de zile. La aşa decor, aşa mâncare. Călătorii erau bucuroşi 
că plecau de-acolo. Până la Lângă Ape erau optsprezece mile. Au plecat 
la zece dimineaţa. Ar fi pornit ei mai devreme, dar au vrut să-l scoată din 
minţi pe şeful şirifilor cu moşmondeala lor. Vântul se mutase de la apus 
la miazănoapte şi sufla mai rece, dar nu mai ploua. 

Cavalcada care părăsea satul era de-a dreptul caraghioasă, cu toate că 
puţinii care ieşiseră să se uite la „arestarea” călătorilor nu prea păreau 
siguri dacă hohotele de râs erau îngăduite. Doisprezece şirifi fuseseră 
aleşi să escorteze „prizonierii“, numai că Merry îi obliga să meargă în 
faţă, în vreme ce Frodo şi ai săi veneau călare în urma lor. Merry, Pippin 
şi Sam călăreau în tihnă, râzând, vorbind, cântând, iar şirifii mergeau 

târâş-grăpiş, încercând să arate cât mai severi şi mai importanţi. Frodo 
însă era tăcut şi mai curând trist şi gânditor. 

Ultima persoană prin dreptul căreia trecură era un unchiaş bătrân şi 
vânjos, care tundea un gard. 

- Salutare, salutare! rânji el. Acu’ cine-a arestat pe cine? 

Doi dintre şirifi părăsiră imediat formaţia şi se îndreptară spre el. 

- Şefu'! strigă Merry. Porunceşte oamenilor tăi să se întoarcă imediat la 
locurile lor, dacă nu vrei să mă ocup eu de asta! 

La o poruncă tăioasă a şefului, cei doi hobbiţi veniră înapoi cu feţe 
îmbufnate. 

- Hai, daţi-i drumul! ordonă Merry, după care călătorii avură grijă ca 
poneii lor să grăbească pasul într-atât, încât să-i împingă pe şirifi din 
spate cât mai repede cu putinţă. 

Soarele răsări, vântul sufla rece, cu toate acestea şirifii începură curând 
să gâfâie şi să asude. 

La Piatra celor Trei Hotare se dădură bătuţi. Făcuseră aproape pais- 
prezece mile cu o singură oprire, la prânz. Acum era ora trei. Erau 
flămânzi, cu tălpile numai băşici şi nu mai puteau ţine pasul. 

- Păi atunci veniţi cum puteţi! le spuse Merry. Noi mergem mai 
departe. 

- La revedere, Păunaşul Codrilor! zise Sam. Te aştept în faţă la 
Dragonul Verde, dacă n-ai uitat unde-i. Să nu te mocoşeşti pe drum! 

- Nesocotiţi arestul, asta faceţi, spuse şeful pe un ton nenorocit şi n-am 
să fiu eu cel răspunzător. 

- O să nesocotim încă multe lucruri şi n-o să-ţi cerem să fii 
răspunzător, i-o-ntoarse Pippin. Hai noroc! 

Călătorii îşi continuară drumul la trap şi când soarele începea să co- 
boare spre Colinele Albe aflate la zenitul apusean, ajunseră la Lângă 
Ape, pe malul heleşteului întins al satului; abia acolo avură primul şoc 
cu adevărat dureros. Era chiar ţara lui Frodo şi a lui Sam şi abia acum îşi 
dădeau seama că le păsa de ea mai mult decât de orice alt loc de pe lume. 
Multe din casele pe care le ştiau acolo dispăruseră. Unele păreau a fi fost 
arse până-n temelii. Şirul atât de plăcut al vechilor văgăune ale hobbiţilor 
de pe malul nordic al Heleşteului erau părăsite, iar buruienile năpădiseră 
micile lor grădini care înainte coborau până jos la marginea apei. Mai rău 
decât atât, pe Malul Heleşteului, acolo unde Drumul Hobbiton se găsea 
foarte aproape de țărm, apăruse un întreg lanţ de case noi şi urâte. Dru- 
mul fusese cândva mărginit de copaci. Nici urmă de ei. Uitându-se 
disperaţi de-a lungul drumului, spre Fundătura, zăriră în depărtare un 
coş înalt de cărămizi din care se vălătucea spre cerul serii un fum negru. 


1122 


Sam simţea că-l ia cu ameţeală. 

- Mă duc direct acasă, domnu’ Frodo! strigă el. Mă duc să văd ce s-a 
întâmplat. Vreau să-l găsesc pe unchiaş. 

- Sam, mai întâi să vedem ce ne aşteaptă, îl domoli Merry. Pun 
rămăşag, că „şefu”” şi-a pregătit ceata de ticăloşi. Mai bine să găsim pe 
cineva care să ne poată spune cum stau lucrurile pe-aici. 

Dar în satul Lângă Ape toate casele şi văgăunile erau închise şi nimeni 
nu le-a ieşit în întâmpinare. Lucrul acesta avu darul să-i mire, dar curând 
descoperiră pricina. Când ajunseră la Dragonul Verde, ultima casă din 
capătul dinspre Hobbiton, acum pustie şi cu ferestrele sparte, zăriră nu 
fără tulburare că de zidul hanului stăteau rezemaţi câţiva bărbaţi 
mătăhăloşi, cu chipuri livide şi încruntate şi o lucire duşmănoasă în ochii 
lor saşii. 

- Ăştia seamănă cu prietenul ăla al lui Bill Ferigă din Bree, spuse Sam. 

- Seamănă cu mulţi pe care i-am văzut în Isengard, murmură Merry. 

Bandiţii aveau bâte în mâini şi corni prinşi la brâu, dar nici o altă armă 
la vedere. La apropierea călătorilor, îşi părăsiră locurile de lângă zid şi 
ieşiră în drum, blocându-le înaintarea. 

- Unde credeţi voi că mergeţi? întrebă unul dintre ei, cel mai mare şi 
mai fioros din ceată. Pentru voi drumul se sfârşeşte aici. Şi unde-s co- 
morile alea de şirifi? 

- Vin în urmă domol, răspunse Merry. Poate că îi dor picioarele. Le-am 
promis că-i aşteptăm aici. 

- Ce v-am spus, hă? se-ntoarse netrebnicul către ceilalți. I-am zis Iu’ 
Sharkey că nu se poate pune temei pe neghiobii ăia mici. Ar fi trebuit să 
trimită pe câţiva d-ai noştri. 

- Şi cu ce-ar fi schimbat situaţia, mă rog; frumos? vru să ştie Merry. Nu 
suntem deprinşi cu tâlhari în ţara asta, dar ştim cum să ne descurcăm cu 
el. 

- Tâlhari, zici? mârâi omul. Vas’ că ăsta-i felu’ în care-mi vorbeşti? Ia 
vezi de ţi-l schimbă, altfel ţi-l schimbăm noi. Vă cam luaţi nasu’ la pur- 
tare, voi ăştia micuţii. Nu vă încredeţi prea mult în mărinimia şefului. 
Acum a venit Sharkey, şi şefu' o să facă aşa cum vrea Sharkey. 

- Şi cam ce-ar vrea el? întrebă Frodo liniştit. 

- Ţara asta trebuie să se trezească şi să-şi pună lucrurile în ordine, 
spuse netrebnicul, şi Sharkey o să aibă grijă ca acest lucru să se întâmple; 
şi n-o să vă fie moale dacă-i forţaţi mâna. Aveţi nevoie de un şef mai 
mare aici. Şi-o să vă vină unu’ înainte să se încheie anu’, dacă mai faceţi 
multe nazuri. O să vă învăţăm noi minte, neam de şobolănei ce sunteţi. 

- Mda. Mă bucur că vă ştiu planurile, spuse Frodo. Tocmai mă 
îndreptam spre domnul Lotho şi cred că o să fie şi el interesat să le afle. 

Netrebnicii pufniră în râs. 

- Lotho! Ştie, nu-ţi face griji. O să facă exact aşa cum spune Sharkey. 
Pentru că dacă un şef dă bătăi de cap, îl schimbăm una-două. Pricepi? Şi 
dacă seminţiile mici încearcă să se vâre acolo unde nu-s dorite, le putem 
împiedica să facă prostii. Pricepi? 

- Da, pricep, zise Frodo. Întâi şi-ntâi pricep că pe-aici aţi rămas în urma 
vremurilor şi a noutăţilor. S-au petrecut multe de când aţi plecat de la 
Miazăzi. Vremea voastră s-a sfârşit, a voastră şi a tuturor celorlalţi 
ticăloşi. Turnul Întunecimii a căzut, acum este un Rege în Gondor. Isen- 
gard a fost distrus, nepreţuitul vostru stăpân a ajuns cerşească prin 
pustietăţi. L-am lăsat în urmă pe drum. De-acum pe Calea Verde vor 
veni solii Regelui şi nu toţi bătăuşii ăia din Isengard. 

Omul se uită lung la el şi zâmbi. 

- Cerşetor prin pustietăţi! îl îngână el pe Frodo. Nu mai spune!? Şi ce 
te-mpăunezi cu asta, bă, ţângău ţanţoş? Dar asta n-o să ne împiedice să 
trăim în ţărişoara asta a voastră îmbelşugată unde voi aţi ars destul gazu’ 
de pomană. Şi ziceai ceva de solii Regelui? Asta le dau! zise, pocnindu-şi 
degetele în nasul lui Frodo. Şi când oi vedea unu’, mă mai gândesc dacă 
merită osteneala să-l bag în seamă. 

Era prea mult pentru Pippin. Gândurile sale se întoarseră la câmpia 
Cormallen şi-n faţa lui se afla un ticălos cu ochi saşii care-l făcea „ţângău 
ţanţoş” pe Purtătorul Inelului. Îşi dădu pelerina pe spate, trase sabia din 
teacă şi argintul şi mătasea Gondorului luciră pe el atunci când înaintă 
spre netrebnici. 

- Sunt sol al Regelui, spuse. Vorbeşti cu prietenul regelui şi unul dintre 
cei mai vestiți din meleagurile de la Apus. Eşti ticălos şi nesăbuit. Jos, în 
genunchi, aici în drum, şi cere iertare, altfel bag otrava orcească în tine! 

Sabia sclipi în soarele ce asfinţea. Merry şi Sam îşi scoaseră şi ei săbiile 
şi veniră în sprijinul lui Pippin; Frodo însă nu se clinti. Ticăloşii bătură în 
retragere. Până acum avuseseră de-a face doar cu ţărani speriaţi din 
ținutul Bree şi cu hobbiţi zăpăciţi ori fanfaroni. Dar nişte hobbiţi 
netemători, cu săbii strălucitoare şi feţe încruntate, ei bine, asta da sur- 
priză. Şi era ceva în vocile acestor nou-veniţi cum nu le mai fusese dat să 
audă până atunci. Îi luă cu un fior rece pe spinare. 

- Plecaţi! zise Merry. Şi dacă mai tulburaţi satul ăsta, o să vă pară rău. 

Cei trei hobbiţi făcură încă un pas înainte şi atunci ticăloşii se răsuciră 
pe călcâie şi o luară la sănătoasa în sus pe Drumul Hobbiton, fără să uite 
să sufle din corn în timp ce fugeau. 

- Mda, nu ne-am întors prea devreme, zise Merry. 

- Nici o zi prea devreme. Poate prea târziu ca să-l mai salvăm Lotho, 
spuse Frodo. Neghiob nenorocit, dar mi-e milă de el. 

- Să-l salvăm pe Lotho? Ce vrei să spui? nu pricepu Pippin. Adică să-l 
distrugem, poate asta-i vrut să spui. 

- Nu cred că înţelegi prea bine cum stau treburile, Pippin. Lotho n-a 
vrut niciodată ca lucrurile să ia o asemenea întorsătură, întotdeauna a 
fost un neghiob afurisit, dar acum a căzut în cursă. Ticăloşii sunt în 
frunte, jefuiesc, bagă spaima-n toată lumea, cârmuiesc şi distrug; cum îi 
taie capul, toate în numele lui. Şi nici treaba asta n-o să mai ţină mult. 
Pentru că acum e prizonier în Fundătura, aşa bănuiesc, şi e tare speriat. 
Ar trebui să încercăm să-l salvăm. 

- Bată-mă să mă bată! exclamă Pippin. Dintre toate sfârşiturile pe care 
le-ar fi putut avea călătoria noastră, la ăsta mă aşteptam cel mai puţin; să 
fiu nevoit să mă lupt cu nişte doar-pe-jumate-orci şi nişte bandiți chiar în 
Comitat - ca să-l salvez pe Lotho Bubosu? 

- Să te lupţi? se miră Frodo. Da, poate că o să se ajungă şi la asta. Dar 
nu uitaţi: dintre hobbiţi nu trebuie să moară nici unul, chiar dacă au tre- 
cut la vrăjmaş. Trecut de tot, nu doar că se supun ordinelor acestor 
ticăloşi din pricină că sunt speriaţi. Nici un hobbit n-a omorât vreodată 
înadins alt hobbit aici în Comitat şi n-o să începem noi s-o facem. Şi dacă 
se poate să nu omorâm pe nimeni, cu atât mai bine. Păstraţi-vă firea şi 
stăpâniţi-vă mâinile până în ultima clipă! 

- Dar dacă ticăloşii ăştia sunt prea mulţi, cu siguranţă o să se ajungă la 
luptă, protestă Merry. Poţi să fii oricât de trist şi de descumpănit, dragul 
meu Frodo, cu asta n-ai să salvezi nici Comitatul şi nici pe Lotho. 

- Aşa e, zise şi Pippin. A doua oară n-o să-i mai speriem la fel de uşor. 
Acum i-am luat pe nepregătite. Doar ai auzit chemarea cornilor? Cu sig- 
uranţă că sunt şi alți ticăloşi undeva prin apropiere. Când or să fie mai 
mulţi, or să aibă mai mult curaj. Ar trebui să ne gândim să ne adăpostim 
undeva peste noapte. La urma urmei, suntem doar patru, chiar dacă sun- 
tem înarmaţi. 

- Am o idee, se lumină Sam. Hai să mergem la bătrânu' Tom Cotton, 
pe uliţa de la miazăzi! A fost întotdeauna un hobbit curajos şi are o 
mulţime de băieţi care-s prieteni cu mine. 

- Nu! se opuse Merry. Nu-i bine „să ne adăpostim”, asta au făcut toţi 
până acum şi asta le place şi ticăloşilor ăstora. Or să năvălească peste noi, 
or să ne încolţească şi după aceea ne scot afară pe brânci sau ne dau foc 
înăuntru. Nu, trebuie să facem ceva acum, pe loc. 

- Să facem ce? întrebă Pippin. 

- Să ridicăm Comitatul în picioare! spuse Merry. Acum! Să-i trezim pe 
toţi ai noştri! Nu le place nimic din ce se întâmplă, este limpede; nim- 
ănui, în afară de unul sau doi nemernici şi câţiva nebuni care vor să fie 
băgaţi în seamă. Dar locuitorii Comitatului au avut o viaţă atât de tihnită 
atât de multă vreme, încât nu ştiu ce să facă. Însă e de ajuns un chibrit ca 
să se aprindă scânteia. Oamenii şefului ştiu acest lucru, fără îndoială. Or 
să încerce să ne calce în picioare şi să ne strivească iute. Nu avem decât 
puţin timp. 

- Sam, tu dacă vrei, repede-te până la ferma lui Cotton. El e starostele 
aici, şi cel mai curajos. Hai, du-te. 

- Eu o să suflu în cornul din Rohan şi aşa o muzică am să le fac cum n- 
au mai auzit nicicând. 

Se reîntoarseră în mijlocul satului. Acolo Sam trase de hăţuri şi o luă la 
vale pe ulicioara care ducea spre gospodăria lui Cotton, în partea de sud 
a satului. Nu ajunsese prea departe când auzi o chemare limpede de corn 
înălțându-se în văzduh. Răsună până departe, peste câmpuri şi dealuri; 
şi atât de puternică era chemarea aceea, încât Sam însuşi aproape că 
dădu să se întoarcă din drum şi să se repeadă înapoi. Poneiul lui se cabra 
şi necheză. 

-Diiii, băiete! înainte! strigă el. O să ne întoarcem curând. 

Apoi îl auzi pe Merry schimbând nota şi cornul intona chemarea din 
Ţara ledului, care cutremură văzduhul. 

"Săriţi! Săriţi! Primejdie, foc, vrăjmaşi! Săriţi! Foc, vrăjmaşi!" 

În urma lui, Sam auzi tumult de voci, hărmălaie, uşi trântite. În faţa 
lui, lumini se aprinseră deodată în înserare; câinii lătrau; picioare lipăiau. 
Înainte să apuce să ajungă la capătul uliţei, numai ce-i văzu pe fermierul 
Cotton împreună cu trei dintre flăcăii lui, Tom cel Mic, Jolly şi Nick, aler- 
gând spre el. Cu topoare în mâini i se puseră în drum. 

- Nu! Nu-i unu' din ticăloşii ăia, îl auzi Sam pe fermier. E un hobbit 
după înălţime, da-i ciudat îmbrăcat. Hei! strigă el. Cine eşti şi ce-i cu tot 
vacarmu' ăsta? 

- Sunt Sam. Sam Gamgee. M-am întors. 

Fermierul Cotton se apropie şi se holbă la el în lumina amurgului. 

- Măi să fie! exclamă el. Vocea-i tot a ta şi nici chipul nu ţi-e mai bocciu 
ca înainte, Sam. Da’ aş fi trecut pe lângă tine pe uliţă fără să te recunosc, 
îmbrăcat cum eşti. Ai umblat pe meleaguri străine, din cât se pare. Ne 
temeam că ai murit. 

- N-am murit! Nici domnu' Frodo. E aici cu prietenii lui. Din pricina 
asta-i vacarmul. Scoală Comitatul în picioare. Vrem să-i alungăm pe toţi 
nemernicii ăştia şi pe şeful lor. Acum începem. 

- Bine, aşa-i bine! strigă fermierul Cotton. Vas” că a-nceput, în sfârşit! 
M-au mâncat palmele tot anu”, da’ ai noştri n-au vrut să mă ajute. Şi tre- 
buia să mă gândesc la nevastă şi la Rosie. Nemernicii ăştia nu se dau îna- 
poi de la nimic. Da’ acu’ să mergem, băieţi! Lângă Ape se răscoală! Sun- 
tem alături de voi! 

- Şi doamna Cotton şi Rosie? întrebă Sam. Nu trebuie să fie lăsate 
singure. 

- Nib al meu e cu ele. Da’ poţi să te duci să-l ajuţi, dacă la asta te 
gândeşti, zâmbi cu înțeles fermierul Cotton. 

Şi cu acestea, fugi spre sat, urmat de fiii săi. 

Sam porni în galop spre casă. Lângă uşa mare şi rotundă din capul 
scărilor ce urcau din curtea largă stăteau doamna Cotton şi Rosie, iar în 
faţa lor Nib, strângând în mâini o furcă. 

- Eu sunt! strigă Sam, înaintând acum la trap. Sam Gamgee! Aşa că nu 
încerca să mă înţepi, Nib. Oricum, am o za pe mine. 

Sări din şa şi urcă treptele. Îl priveau în tăcere. 

- Bună seara, doamnă Cotton! Bună, Rosie! 

- Bună, Sam! spuse Rosie. Pe unde-ai umblat? Se spunea că ai murit; 
dar eu te aştept din primăvară. Nu te-ai prea grăbit, nu-i aşa? 

- Poate că nu, se fâstâci Sam. Dar mă grăbesc acum. Vrem să-i 
mătrăşim pe netrebnici şi trebuie să mă întorc iute la domnu Frodo. Da’ 
m-am gândit să vin să văd cum o mai duce doamna Cotton, şi tu, Rosie. 

- O ducem bine, mulțumim, spuse doamna Cotton. Sau aşa ar trebui, 
de n-ar fi netrebnicii ăştia de bandiți. 

- Păi, hai, şterge-o! spuse Rosie. Dacă de domnu’ Frodo ai avut grijă în 
tot timpul ăsta, de ce vrei să-l părăseşti tocmai când primejdia-i mai 
mare? 

Asta era prea mult pentru Sam. l-ar fi luat o săptămână întreagă să 
răspundă, aşa că mai bine tăcu. Făcu stânga-mprejur, încăleca în şa, dar 
când dădu pinteni poneiului, Rosie cobori în fugă treptele. 

- Zic că arăţi bine, Sam, zise ea. Du-te acum! Dar ai grijă de tine şi vino 
aţă înapoi după ce-ai isprăvit cu ticăloşii ăia! 

Când ajunse înapoi, tot satul era în picioare. Pe lângă mulţi tineri, se 
strânseseră peste o sută de hobbiţi vânjoşi, cu topoare, baroase, cuțite cu 
lamă lungă şi bâte zdravene; câţiva aveau arcuri de vânătoare. Şi încă 
mai veneau şi alţii de la fermele din împrejurimi. 

Câţiva săteni aprinseseră un foc mare, ca să mai însuflețească atmos- 
fera, dar şi pentru că era unul dintre lucrurile interzise de şef. Ardea tot 
mai luminos, pe măsură ce se adâncea noaptea. La porunca lui Merry, 
alţii se apucaseră să baricadeze drumul la ambele capete ale satului. 

Când veniră şirifii la capătul din vale, râmaseră fără grai; dar când înţe- 
leseră cum stă treaba, cei mai mulţi dintre ei îşi scoaseră penele de la că- 
ciuli şi se alăturară răsculaților. Ceilalţi se făcură nevăzuți. 

Sam îi găsi pe Frodo şi pe prietenii lui lângă foc, stând de vorbă cu 
bătrânul Tom Cotton şi înconjurați de o mulţime de săteni din Lângă 
Ape, care îi priveau plini de admiraţie. 

- Bun, şi care-i următoarea mişcare? întrebă fermierul Cotton. 

- Nu pot să spun până nu ştiu mai multe. Câţi bandiți din ăştia sunt? 

- Greu de spus. Tot vine şi pleacă. Câteodată e cincizeci în cocioabele 
alea ale lor în sus pe drumu' spre Hobbiton; da’ de acolo dau iama în jur 
şi jefuiesc sau, cum zic ei, „adună”. Da'n juru' Şefului nu e niciodată mai 
puţini de douăzeci - aşa-i zice ei, şefu'. E la Fundătura, sau a fost; da’ ăla 
nu mai iese la suprafaţă. Nimeni nu l-a mai văzut de vreo săptămână sau 
două; da' Oamenii nu lasă pe nimeni să se apropie. 

- Nu-s numai în Hobbiton, nu-i aşa? întrebă Pippin. 

- Nu, şi-asta-i rău, zise Cotton. Mai este destui în jos, spre miază-zi în 
Valea Lungă şi pe lângă Vadu' Sarn, aş-am auzit; şi unii se pitesc în 
Cornu împădurit; şi mai are adăposturi la Răspântie. Şi-apoi e Beciurile, 
cum le zice ei: vechile tuneluri de provizii din Michel Delving, alea le-a 
făcut temnițe pentru ăi’ de le ţin piept. Da’ tot n-aş zice că-s mai mulţi de 
trei sute cu totu' în Comitat, poate mai puţin. Dacă suntem uniţi, îi 
dovedim. 

- Arme au? întrebă Merry. 

- Bice, cuțite, ciomege, destul pentru ticăloşiile lor; până acu’ n-au 
arătat că ar avea mai multe, spuse Cotton. Da' aş zice că mai are şi 
d'altele dacă e să se ajungă la luptă. Unii are arcuri, asta-i sigur. A tras în 
unu' sau doi d'ai noştri. 

- Ce ţi-am spus, Frodo! sări Merry. Ştiam că va trebui să luptăm. Deci 
au început să omoare. 

- Nu chiar, zise Cotton. Adică nu în treaba asta cu arcu’. Cei din famil- 
ia Took a început. Adică tătâne-tău, domnu' Peregrin, n-a vrut nici să 
stea de vorbă cu Lotho ăsta, de la bun început; spunea că dacă e cineva 
să facă pe mai-marele în vremuri din astea, apoi acela nu poate fi decât 
Thainul Comitatului şi nu un ajuns. Lotho şi-a trimis oamenii, da' n-au 
scos-o la capăt cu el. Tookşii-s tare norocoşi, au vizuinile alea adânci în 
Dealurile Verzi, Marile Tuneluri, cum li se zice, şi tâlharii ăştia nu pot să- 
i înhaţe; unde mai pui că nu-i lasă pe bandiți să le calce pământurile. 
Dacă o fac totuşi, începe vânătoarea. Trei a împuşcat dintre ei pentru că a 
dat târcoale şi a jefuit. După treaba asta nemernicii s-a ticăloşit şi mai 

mult. Şi n-au mai scăpat din ochi Ţara ledului. Nimeni nu mai iese şi nu 
mai intră acolo. 

- Bravo, Took! strigă Pippin. Dar acum va intra cineva. Am şi pornit 
spre Tuneluri. Mai vine cineva cu mine la Târgupitit? 

Pippin plecă însoţit de vreo şase flăcăi călare pe ponei. 

- Ne vedem curând! strigă el. Sunt doar vreo paisprezece mile peste 
câmp. Mă întorc mâine dimineaţă cu o armată întreagă de Tookşi. 

Înainte să dispară de tot, înghiţiţi de întunericul tot mai adânc, Merry 
suflă din corn în direcţia lor. Mulțimea chiui. 

- Chiar dacă aşa s-au întâmplat lucrurile, nu vreau să ucideţi pe ni- 
meni; nici dintre ticăloşi, decât dacă e neapărată nevoie, pentru a-i 
împiedica să facă rău vreunuia de-ai noştri. 

- Bine! acceptă Merry. Dar de-acum ne putem aştepta în orice clipă la o 
vizită din partea haitei din Hobbiton. N-or să vină doar ca să negociem. 
Vom încerca să vorbim frumos cu ei, dar trebuie să ne aşteptăm la ce-i 
mai rău. Acum însă am un plan. 

- În regulă, spuse Frodo. Atunci las în seama ta totul. Tocmai atunci se 
apropiară în fugă câţiva hobbiţi care fuseseră trimişi spre Hobbiton. 

- Vin! spuseră ei. Vreo douăzeci şi mai bine. Doi însă au apucat-o spre 
apus, peste câmp. 

- Înseamnă că spre Răspântie, ca să mai adune câţiva, zise Cotton. 
Cinşpe mile dus-întors. Cu ăia nu trebuie să ne batem capu’ acu’. 

Merry se apucă imediat de dat ordine. Fermierul Cotton eliberă 
drumul, trimiţându-i acasă pe toţi, în afară de hobbiţii mai în vârstă, care 
aveau arme. N-au trebuit să aştepte mult. Curând auziră voci puternice 
şi tropăitul unor picioare greoaie. Mai trecu puţin şi o bandă întreagă de 
tâlhari apăru pe drum, îndreptându-se spre ei. Când dădură cu ochii de 
barieră, izbucniră în râs. Nu-şi imaginau că în ţărişoara aia putea să ex- 
iste ceva care să poată ţine piept la douăzeci dintre ei în acelaşi timp. 

Hobbiţii deschiseră bariera şi se dădură în lături. 

- Mulţam! hohotiră Oamenii. Acum fuguţa acasă, înainte să fiți biciuiţi. 
Apoi, mărşăluind pe drum, începură să strige: Stingeţi luminile! Intraţi în 
case şi acolo să rămâneţi! Dacă nu, o să luăm cincizeci dintre voi şi-i 
închidem în Beciuri pentru un an întreg, înăuntru! Mahăru' îşi pierde 
răbdarea. 

Nimeni nu luă în seamă poruncile lor; în loc de aceasta, pe măsură ce 
treceau bandiții, hobbiţii strângeau rândurile în spatele lor şi-i urmau. 
Când Oamenii ajunseră la foc, îl găsiră acolo pe fermierul Cotton care 
şedea singur-singurel şi-şi încălzea mâinile. 

- Cine eşti şi ce-ţi închipui că faci aici? îl luă la rost căpetenia 
bandiţilor. 

Fermierul Cotton îşi ridică încet privirile spre ei. 

- Tocmai voiam să vă întreb acelaşi lucru, zise el. Asta nu e ţara 
voastră şi nu sunteţi doriţi aici. 

- Tu, în schimb, eşti dorit oricum, zise căpetenia. Te vrem. Ridicaţi-l, 
băieţi! Beciurile-s de el, şi daţi-i ceva să-şi ţină fleanca. 

Oamenii făcură un pas spre Cotton, dar se opriră brusc. În jurul se iscă 
un vuiet de voci şi dintr-o dată îşi dădură seama că fermierul Cotton nu 
era singur. Erau împresuraţi. În întuneric, la marginea cercului de lu- 
mină, se găsea un inel de hobbiţi care se furişaseră din umbre. Vreo două 
sute, fiecare purtând o armă de-un fel sau altul. 

Merry păşi în faţă. 

- Ne-am mai întâlnit, se adresă el căpeteniei, şi te-am prevenit să nu te 
întorci aici. Te avertizez din nou: staţi în lumină şi sunteţi înconjurați de 
arcaşi. Dacă-l atingeţi numai şi cu un deget pe acest fermier sau pe ori- 
care altul, veţi fi ucişi. Lăsaţi jos toate armele! 

Căpetenia privi înjur. Era prins în capcană. Dar nu era speriat, căci îi 
avea pe ortacii săi care să-l apere. Ştia prea puţine despre hobbiţi ca să 
înţeleagă în ce primejdie se afla. Nesăbuit, hotărî să lupte. Nu-i va fi greu 
să scape din încercuire, îşi închipuia el. 

- Pe ei, băieţi! strigă el. Beliţi-i! 

Cu un cuţit lung în mâna stângă şi o bâtă în dreapta, se repezi spre cer- 
cul hobbiţilor, încercând să treacă cu forţa şi să fugă înapoi în Hobbiton. 
Ţinti o lovitură năprasnică asupra lui Merry care se găsea în drumul lui. 
În clipa următoare căzu mort, cu patru săgeți înfipte în el. 

Asta a fost de-ajuns pentru ceilalţi. Se predară. Hobbiţii le luară 
armele, iar pe ei îi legară unul de altul şi-i duseră într-o cocioabă goală, 
construită chiar de ei, şi acolo îi legară fedeleş de mâini şi de picioare şi-i 
încuiară înăuntru sub pază. Căpetenia moartă fu târâtă din drum şi 
îngropată. 

- Pare cam prea simplu, nu-i aşa? întrebă Cotton. Am spus eu că-i 
putem dovedi. Da’ aveam nevoie de o chemare. Te-ai întors chiar la 
timp, domnu' Merry. 

- Încă mai sunt multe de făcut, zise el. Dacă ai socotit bine, înseamnă că 
n-am isprăvit decât cu o mână de bandiți. Dar acum e întuneric. Cred că 
următoarea lovitură trebuie să aştepte până mâine dimineaţă, când ne 
vom duce la şef. 

- De ce să nu mergem acum? întrebă Sam înflăcărat. Încă nu-i trecut de 
şase. Şi vreau să-l văd pe unchiaş. Ştiţi cumva ce s-a ales de el, domnu’ 
Cotton? 

- N-o duce prea bine, da’ nici prea rău, Sam, răspunse fermierul. Ăştia 
a săpat peste tot în Puşcă-ntraistă şi asta a fost o lovitură tare tristă pen- 
tru el. Stă acu’ în una din casele alea noi pe care le-a zidit Oamenii şefu- 
lui, când încă mai făceau şi altele decât să dea foc şi să jefuiască: cam la o 
milă de capătul lui Lângă Ape. Da' vine pe la mine când apucă şi am 
grijă să-l hrănesc mai bine decât apucă ăia săraci de tot. Asta împotriva 
Regulilor, să fim înţeleşi. L-aş fi ţinut cu mine, da” nu-i îngăduit aşa ceva. 

- Mulţam, domnu’ Cotton, şi n-am să uit asta, spuse Sam. Da’ vreau să- 
l văd. Şefu' ăla şi Sharkey ăla, cum li se spune, pot să pricinuiască mare 
rău înainte de venirea dimineţii. 

- Bine, Sam, acceptă Cotton. Alege-ţi unu’ sau doi băieţi şi duceţi-vă 
să-l aduceţi la mine acasă. Nu-i nevoie să te apropii de vechiu' Hobbiton 
peste Apă. Sally al meu o să-ţi arate drumu. 

Sam plecă. Merry alese grupurile care să facă de strajă peste noapte în 
jurul satului şi la bariere. Apoi el şi Frodo plecară împreună cu fermierul 
Cotton. Statură cu întreaga familie în bucătăria caldă, iar fermierul şi ai 
lui le puseră câteva întrebări politicoase despre călătoriile lor, dar abia 
dacă ascultau răspunsurile: gândul lor era la ceea ce se petrecuse în 
Comitat. 

- Totu’ a-nceput cu Bubosu', cum îi spunem noi, povesti fermierul Cot- 
ton, şi a-nceput la scurtă vreme după plecarea dumitale, domnu’ Frodo. 
Avea tot felu’ de bazaconii-n cap, Bubosu' ăsta voia ca totu’ să fie al lui şi 
dup-aia să poruncească-n dreapta şi-n stânga. Curând s-a aflat că avea 
mai mult decât era bine pentru el; şi mereu punea mâna pe tot mai mult, 
numa’ că de unde făcea rost de bani nimeni n-ar fi putut spune: mori, 
slădării, hanuri, ferme, plantaţii de rădăcina-pipei. Din cât se pare, 
moara lu' Roşcovanu' o cumpărase înainte de-a veni la Fundătura. 

Bunînţeles că începuse cu averea din Meleagu' de la Miazăzi, rămasă 
de la tătâne-său; şi-am auzit că vindea buruienile cele mai bune şi vreun 
an sau doi le-a tot trimis pe alte meleaguri. Da’ la sfârşitu' anului trecut 
a-nceput să scoată peste hotare lăzi întregi, nu numa’ buruieni. Şi recolta 
s-a tot împuţinat şi venea şi iarna. Lumea s-a înfuriat, da’ el a ştiut cum 
să le răspundă. Şi-atunci a venit mulţi Oameni, mai cu seamă bandiți din 
ăştia, în care mari, unii ca să plece cu carele pline către miazăzi, alţii însă 
ca să rămână. Şi după ăştia a venit şi mai mulţi. Şi înainte să ne dezmet- 
icim noi, se şi aşezaseră ba ici, ba colo, în tot Comitatu’ şi tăiau copacii şi 
săpau şi-şi construiau şoproane şi case după placul lor. La început 

Bubosu' a plătit tot ce luau şi toate stricăciunile, da” n-a trecut mult şi-a 
început ei să dea porunci în dreapta şi-n stânga şi să ia tot ce poftea. 

Lumea iar s-a burzuluit, da’ nu destul. Bătrânu' Will Primaru' s-a dus 
la Fundătura să se plângă, da’ n-a apucat să ajungă acolo. L-au prins 
ticăloşii şi l-au luat şi l-au închis într-o văgăună în Michel Delving şi 
acolo e şi acu'. Şi dup-aia, asta să fi fost curând după Anu' Nou, n-a mai 
fost primar şi Bubosu' s-a pus singur şirif-şef, sau şefu', atât, şi făcea cum 
îl tăia capu’; şi dacă vreunu' „îşi lua nasu’ la purtare”, cum zicea ei, iute 
ajungea lângă Will. Şi treaba s-a tot împuţit. De fumat numa’ Oamenii 
mai avea ce fuma; iar şefului nu-i plăcea berea, şi aia era doar pentru Oa- 
menii lui, aşa că a-nchis toate hanurile; şi totu’, în afară de reguli, a-nce- 
put să se împuţineze, numa’ dacă apucai să mai piteşti câte ceva înainte 
să vină bandiții ăştia să strângă, cică pentru „împărţeală cinstită”: 
adicătelea ei avea şi noi nu, doar firimiturile cu care te mai alegeai la 
casele şirifilor, dacă nu-ţi stăteau în gât. Totu’ rău, rău şi iar rău. Da’ de 
când a venit Sharkey, prăpăd şi alta nu. 

- Cine-i Sharkey ăsta? întrebă Merry. L-am auzit pe unul dintre bandiți 
vorbind de el. 

- Banditu’ ăl' mai mare dintre toţi, aşa pare. La ultima recoltă, cam pe 
la sfârşitu' lui octombrie, atunci am auzit întâiaşi dată de el. De văzut nu 
l-am văzut, da’ stă la Fundătura; şi el e şefu' adevărat acu’, îmi vine să 
cred. Toţi bandiții face cum zice el; şi ce zice el sună cam aşa: hăcuieşte, 
arde, prăpădeşte; şi-acu' a ajuns şi să ucidă. Nu mai are nici o noimă 
nimic din ce face ăştia. Taie copacii şi-i lasă să zacă, pârjoleşte casele da’ 
altele nu zideşte în locu” lor. 

Moara lu’ Roşcovanu, să zicem. Bubosu a dărâmat-o de cum a venit la 
Fundătura. Apoi a adus nu ştiu câţi oameni jegosi ca să construiască o 
moară mai mare, pe care a umplut-o cu roți şi tot felu’ de născoceli de pe 
alte meleaguri. Numa' că neghiobului ăluia de Ted i-a plăcut şi stă şi 
munceşte acolo şi curăţă roţi pentru Oameni, în locu’ unde tătâne-său a 
fost morar şi stăpân pe moara lui. Mai are şi alte mori. Da’ trebuie să ai 
grăunţe ca să poţi măcina; da’ sămânță nu mai era nici pentru moara vec- 
he, necum pentru aia nouă. lar de când a venit Sharkey, nu mai macină 
de nici un fel. Ciocănesc toată ziua acolo şi numa’ fum şi putoare iese şi 
nu mai e linişte nici măcar noaptea în Hobbiton. Şi-anume varsă toată 
murdăria afară de-au spurcat toată Apa din vale şi-acu' ajunge şi-n Coni- 
aied. Dacă vor să preschimbe Comitatu' într-o pustiiciune, apoi au 
pornit-o pe calea cea bună. Şi nu cred că neghiobu' ăla de Bubos e-n 
spatele tărăşeniei ăsteia. Vă spun eu că-i Sharkey. 

- Aşa e! se băgă în vorbă Tom cel Mic. Păi cum, au luat-o până şi pe 
maica a' bătrână a lui Bubosu, pe Lobelia, şi-o-ndrăgea Bubosu ca nimeni 
altu’. Au văzut câţiva din Hobbiton cum s-a-ntâmplat. Cică vine bătrâna 
pe uliţă cu umbrela aia veche a ei. Şi câţiva bandiți urcau cu un car mare. 

„Da un’ vă duceţi?”, întreabă ea. 

„La Fundătura”, răspunde ei. 

„Pentru care treabă?” 

„Să construim nişte şoproane pentru Sharkey.” 

„Da cin’ v-a zis că puteţi?” 

„Sharkey. Aşa că şterge-o din drum, cotoroanţo 

„Vă dau eu Sharkey, ticăloşi bandiți şi împuţiţi ce sunteţi!”, zice ea şi 
se repede cu umbrela la căpetenie, unu' de două ori cât ea. Aşa că au 
luat-o. Au târât-o în Beciuri, la vârsta ei. I-au luat şi pe alţii de care ne 
pare mai rău, da’ zău că ea s-a arătat mai vitează decât mulţi. 

Chiar atunci în încăpere năvăli Sam împreună cu unchiaşul său. 
Bătrânul Gamgee nu arăta cu mult mai bătrân, doar că era mai tare de 
urechi. 

- Bună seara, domnu' Baggins! spuse el. Tare mă bucur să vă văd în- 
treg şi nevătămat acasă. Da’ am eu un dinte împotriva dumitale, ca să zic 
aşa, şi dacă nu cutez prea mult. N-ar fi trebuit în vecii vecilor să vindeţi 
Fundătura, aşa cum v-am spus mereu. D-aici a pornit tot răul. Şi-n vreme 
ce domnia voastră băteaţi meleaguri străine, vânând Oameni Negri prin 
coclaurile munţilor, cum mi-a povestit Sam, cu toate că nu-mi zice 
limpede de ce, ăştia vin şi sapă toată Puşca-ntraistă şi-mi fac praf şi pul- 
bere bunătate de cartofi! 

- Îmi pare tare rău, domnule Gamgee, zise Frodo. Dar acum m-am în- 
tors şi voi face tot ce pot să îndrept lucrurile. 

- Păi mai frumos nici că puteaţi s-o spuneţi, zise unchiaşul. Domnu' 
Frodo Baggins e un adevărat gentlehobbit, întotdeauna am spus asta, 
orice-aţi gândi domniile voastre despre alţii care poartă acelaşi nume, să- 
mi fie cu iertare. Şi trag nădejde că Sam s-a purtat cuviincios şi aţi fost 
mulţumit de el? 

- Foarte mulțumit, domnule Gamgee. Mai mult chiar, dacă puteţi crede 
aşa ceva, este unul dintre cei mai vestiți din toate meleagurile, şi peste tot 
se scriu cântece despre faptele lui măreţe, de-aici şi până la Mare şi până 
dincolo de Râul cel Mare. 

Sam roşi, dar îl privi recunoscător pe Frodo, căci ochii lui Rosie 
străluceau şi faţa ei era numai zâmbet pentru Sam. 

- Îmi vine greu să cred, zise unchiaşul, cu toate că, din câte văd, s-a în- 
hăitat cu tot felu’ de neamuri străine. Ce s-a ales din jiletca ta? Nu-mi 
place să te văd cu fierăraiele astea pe tine, chiar dacă-ţi sade bine în ele. 

Toţi ai casei fermierului Cotton şi oaspeţii se treziră devreme a doua zi 
dimineaţa. Nici un zgomot nu tulburase noaptea, dar nimeni nu se în- 
doia că necazurile aveau să se ivească înainte să se însereze. 

- Pare-se că n-a rămas picior de bandit în Fundătura, zise Cotton, da’ 
ne putem aştepta oricând să apară şleahta de la Răspântie. 

După micul dejun veni un sol din ţara Tuk. Era înflăcărat nevoie mare, 

- Thainul a sculat toată ţara, zise el, şi veştile se răspândesc ca focul în 
toate părţile. Bandiţii care ne supravegheau ţara şi-au luat tălpăşiţa spre 
miazăzi, ăia care au scăpat cu viaţă. Thainul s-a luat după ei, ca să prindă 
clica cea mare pe drum; pe domnu’ Peregrin l-a trimis încoa' cu toţi de 
care s-a putut lipsi. 

Veştile care au urmat nu erau tot atât de bune. Merry fusese plecat 
toată noaptea şi se întoarse pe la zece dimineaţa. 

- E o bandă cam la patru mile de-aici, zise el. Vin pe drumul dinspre 
Răspântie, dar li s-au alăturat şi alţi bandiți răzleţi, veniţi de prin alte lo- 
curi. Sunt vreo sută, dacă nu şi mai bine; şi dau foc la tot pe unde trec. 
Blestemaţii! 

- Ah! ăştia nu stau la vorbe, ăştia ucid dacă poate, zise fermierul Cot- 
ton. Dacă Took nu vine mai degrabă, mai bine ne punem la adăpost şi 
tragem fără vorbă. Fără luptă nu isprăvim trebuşoara asta, domnu' 
Frodo. 

Cei din neamul Took veniră într-adevăr mai degrabă. Nu trecu mult şi 
numai ce-i văzură, o sută-n cap, din Târgupitit şi Dealurile Verzi, cu Pip- 
pin în frunte. Merry avea acum destui hobbiţi voinici ca să dea piept cu 
bandiții. Din spusele cercetaşilor, netrebnicii veneau în grup compact, ş- 
tiau că toată ţara se ridicase împotrivă-le şi aveau de gând să înăbuşe 
fără milă răscoala, chiar în inima ei, în Lângă Ape. Dar oricât de fioroşi 
erau, n-aveau printre ei nici o căpetenie care să se priceapă la război. 
Drept care veneau fără fereală. Astfel că Merry îşi făcu iute planurile. 

Bandiţii înaintau tropăind pe Drumul de Miazăzi şi, fără să se opre- 
ască o luară pe Drumul care ducea în Lângă Ape şi urca printre maluri 
înalte ce se terminau în partea de sus cu garduri vii joase. La un cot, să fi 
tot fost vreo patru sute de picioare de la drumul principal, dădură peste 
ditamai bariera improvizată din căruţe vechi răsturnate. Asta îi făcu să se 
oprească în sfârşit. În aceeaşi clipă, băgară de seamă că, de ambele laturi, 
de-a lungul gardurilor ce se aflau chiar deasupra capetelor lor, erau înşir- 
aţi hobbiţi. În spatele lor, alţi hobbiţi împingeau şi mai multe căruţe ce 

stătuseră ascunse pe un câmp din apropiere, astfel că şi calea de întoar- 
cere le era blocată. De deasupra se auzi o voce: era a lui Merry. 

- Vasăzică, aţi nimerit într-o capcană şi amicii voştri din Hobbiton au 
păţit la fel, şi unul este mort, iar ceilalţi au fost luaţi prizonieri. Depuneţi 
armele! Apoi depărtaţi-vă douăzeci de paşi şi aşezaţi-vă. Cine-ncearcă să 
fugă, va muri pe loc. 

Bandiţii însă nu se lăsau intimidaţi cu una-cu două. Câţiva se supuser- 
ă, dar imediat săriră ceilalţi cu gura, astfel că prinseră din nou curaj. 
Vreo douăzeci se năpustiră asupra căruţelor. Şase căzură săgetaţi, dar re- 
stul reuşiră să scape, omorâră doi hobbiţi şi se risipiră spre Cornu Împă- 
durit. Mai căzură doi în timp ce fugeau. Merry suflă cu putere în corn şi 
alţi corni îi răspunseră din depărtare. 

- N-or să ajungă departe, spuse Pippin. Peste tot acolo sunt vânătorii 
noştri. 

Oamenii prinşi în capcană, vreo optzeci câți mai rămăseseră, încercară 
să scape căţărându-se peste bariere şi pe maluri, astfel că hobbiţii se 
văzură nevoiţi să tragă în ei cu săgeți sau să-i spintece cu topoarele. Dar 
mulţi dintre cei mai vânjoşi şi mai disperaţi scăpară prin partea dinspre 
apus, atacându-şi vrăjmaşii cu furie, fiind acum mai curând porniţi să 
ucidă decât să fugă. Căzură răpuşi câţiva hobbiţi, ceilalţi şovăiau, când 
Merry şi Pippin, care erau în partea răsăriteană, veniră de partea 
ceastălaltă şi se aruncară asupra ticăloşilor. Merry însuşi îşi înfipse sabia 
în căpetenia lor, o brută cu ochi saşii, ca un orc din cei mari. Apoi îşi re- 
grupă forţele, făcând un cerc mare de arcaşi în jurul Oamenilor care mai 
rămăseseră în viaţă. 

Într-un târziu, lupta se sfârşi. Aproape şaptezeci de bandiți zăceau 
morţi pe câmp şi vreo doisprezece fuseseră făcuţi prizonieri. Dintre hob- 
biţi muriseră nouăsprezece şi aproape treizeci erau răniţi. Încărcară 
bandiții morţi în căruțe şi-i duseră la o veche groapă de nisip din 
apropiere, unde îi îngropară: în Groapa Bătăliei, cum avea să se nu- 
mească mai apoi. Pe hobbiţii răpuşi îi aşezară unul lângă altul într-un 
mormânt săpat în coasta dealului, unde mai târziu a fost aşezată o les- 
pede mare, înconjurată de o grădină. Astfel s-a încheiat Bătălia de la 
Lângă Ape, în 1419, ultima bătălie purtată în Comitat şi singura de la cea 
din 1147 de la Câmpiile Verzi, departe în Meleagul de la Miazănoapte. 
Ca urmare, cu toate că, din fericire, a costat puţine vieţi, îşi are un capitol 
aparte în Cartea Roşie, iar numele tuturor celor care au luat parte la ea 
au fost consemnate într-un Sul pe care istoricii Comitatului îl învățau pe 
de rost. Faima şi prosperitatea de care s-a bucurat ulterior familia Cotton 

din acea vreme datează; dar primii în lista de pe Sul se află, fără doar şi 
poate, numele Căpitanilor Meriadoc şi Peregrin. 

Frodo luase şi el parte la bătălie, dar nu-şi scosese sabia din teacă, ros- 
tul lui de căpătâi fiind acela să-i împiedice pe hobbiţii furioşi de uciderea 
semenilor lor, să nu-i măcelărească pe acei duşmani care-şi aruncau 
armele. După ce s-a încheiat lupta şi s-au da ordinele pentru împlinirea 
celorlalte rânduieli, Merry, Pippin şi Sam i se alăturară lui Frodo şi 
tuspatru se întoarseră în sat împreună cu fermierul Cotton şi ai lui. Mân- 
cară un prânz târziu după-masă, apoi Frodo zise oftând: 

- Cred că a sosit vremea să ne ocupăm de „şef.'. 

- Da, cu cât mai repede cu atât mai bine, consimţi Merry. Şi să nu aveţi 
milă! El e vinovatul pentru că i-a adus pe aceşti bandiți şi pentru tot răul 
făcut de aceştia. 

Fermierul Cotton strânse vreo douăzeci şi ceva de hobbiţi voinici. 

- Asta pentru că n-avem cum şti de n-or mai fi alţi bandiți la Fun- 
dătura, explică el. 

Porniră pe jos, în frunte cu Frodo, Sam, Merry şi Pippin. 

Era unul dintre cele mai triste momente din viaţa lor. Marele horn se 
înălța în faţa lor; şi cu cât se apropiau mai mult de bătrânul sat de peste 
Apă, printre şiruri de case noi şi mizere de-o parte şi de alta a drumului, 
văzură noua moară în toată urâţenia ei, posomorită şi răpănoasă: o clă- 
dire masivă din cărămidă, încălecând râul şi spurcându-i apele cu o scur- 
sură grea de aburi şi duhoare. De-a lungul Drumului spre Lângă Ape, 
toţi copacii fuseseră doborâți. 

Traversând podul şi ridicându-şi privirile spre Măgură, simţiră că li se 
opreşte respiraţia în piept. Nici măcar ceea ce întrezărise Sam în Oglindă 
nu-l pregătise pentru ceea ce le era dat să vadă acum. Hambarul cel Ve- 
chi, de pe partea apuseană, fusese dărâmat, în locul lui fiind ridicate 
şiruri de şoproane smolite, castanii dispăruseră fără urmă. Terasele şi 
gardurile vii - praf şi pulbere. Care mari se îngrămădeau de-a valma pe- 
un tăpşan fără fir de iarbă. Puşca-ntraistă, rândul de vizuini ale hob- 
biţilor, stătea căscat ca o carieră de nisip şi pietriş. Fundătura, aflată mai 
sus, nu se zărea din Pricina unui talmeş-balmeş de barăci mai mari. 

- L-au tăiat! urlă Sam. Au tăiat Copacul Petrecerii! 

Şi arătă cu mâna spre locul unde se aflase copacul sub care Bilbo îşi 
ţinuse Discursul de Adio. Acum zăcea retezat şi mort în câmp. Ca şi când 
acesta fusese picătura ce-a revărsat paharul, Sam izbucni în plâns. 

Un hohot de râs îl făcu pe Sam să-şi înghită restul lacrimilor. Peste 
zidul scund al ogrăzii morii stătea aplecat un hobbit ursuz, chipul îi era 
mânjit de funingine şi mâinile aşijderea. 


1136 


- Nu-ţi place, Sam? rânji el. Da’ tu întotdeauna-i fost slab de inimă. 
Credeam c-ai plecat cu o corabie de-a ălora de care tot băteai câmpii, să 
pluteşti pe mare. Ce-ţi veni să te-ntorci? Acu’ avem treabă de făcut în 
Comitat. 

- Văd, spuse Sam. Timp să te speli n-ai, da’ să sprijini zidul ai. Da” as- 
cultă la mine, jupân Roşcovan, am nişte poliţe de plătit în satu’ ăsta, aşa 
că isprăveşte cu rânjitu”, că altfel ţi se ridică nota de n-ai s-o poţi duce. 

Ted Roşcovanul trase un scuipat peste zid. 

- Haida-de! pufni el. Nu te poţi atinge de mine. Îs prieten cu Mahăru'. 
Da” el o să se atingă de tine, n-ai grijă, dacă mă mai ameţeşti mult cu 
meliţa aia a ta. 

- Nu-ţi mai răci gura de pomană cu măscăriciul ăsta, Sam! îl sfătui 
Frodo. Sper să nu fie mulţi hobbiţi care să se fi schimbat în halul ăsta. Ar 
fi o pacoste mult mai rea decât tot răul pe care l-au făcut Oamenii. 

- Eşti jegos şi neobrăzat, Roşcovane, spuse Merry. Şi ţi-ai făcut greşit 
toate socotelile. Tocmai mergem la Măgura să-l scoatem de-acolo pe 
nepreţuitul tău Mahăr. Cu Oamenii lui am isprăvit. 

Ted căscă gura ca un peşte pe uscat, căci abia acum băgă de seamă es- 
corta care, la un semn al lui Merry, începu să traverseze podul. Sări jos 
de pe zid, se repezi în moară şi de acolo ieşi val-vârtej cu un corn în care 
suflă din toţi bojocii. 

- Vezi să nu rămâi fără aer! râse Merry. Eu am unul mai bun. Şi 
ridicându-şi cornul de argint, suflă în el, şi chemarea lui limpede răsuna 
peste Măgură, şi din toate vizuinile, şi şoproanele, şi casele prăpădite din 
Hobbiton răspunseră glasuri de hobbiţi care se revărsau afară şi, cu 
strigăte şi urale li se alăturară, urcând împreună drumul spre Fundătura. 

În vârful uliţei, ceata se opri, lăsându-i pe Frodo şi ai săi să-şi continue 
drumul singuri; în sfârşit ajunseră la locul atât de drag lor odinioară. 
Grădina era plină de colibe şi şuri, unele atât de aproape de vechile feres- 
tre dinspre apus, încât le luase de tot lumina. Peste tot mormane de gun- 
oaie şi resturi. Uşa era plină de crăpături; lanţul clopoţelului atârna de- 
sprins din perete şi clopoţelul nu mai suna. Bătură la uşă, dar nimeni nu 
răspunse. În cele din urmă o împinseră şi uşa se deschise singură. In- 
trară. Înăuntru - duhoare, murdărie, dezordine: din câte se părea, locul 
nu mai era locuit de-o bucată bună de vreme. 

- Unde se ascunde mizerabilul ăla de Lotho? întrebă Merry. Scotociser- 
ă în fiecare încăpere şi în afară de şobolani şi şoareci nu dăduseră peste 
nici un alt suflet viu. Să-i punem pe ceilalţi să caute în şoproane? 

- E mai rău ca-n Mordor! spuse Sam. Într-un fel chiar cu mult mai rău. 
Adică te trăsneşte dintr-o dată, ca să zic aşa; pentru că eşti acasă, dar ţi-o 
aminteşti cum arăta înainte de a ajunge în ruină. 

- Da, e Mordorul, spuse şi Frodo. Una din lucrările sale. Saruman n-a 
încetat o clipă să-i desăvârşească opera, chiar şi atunci când îşi închipuia 
că trudeşte pentru sine. La fel s-a întâmplat şi cu aceia care s-au lăsat 
amăgiţi de Saruman, aşa ca Lotho. 

Merry privi înjur îngrozit şi scârbit. 

- Haide afară! spuse. Dacă aş fi ştiut ce mare rău a făcut Saruman, 
până-n cot mi-aş fi vârât pumnul în gâtlejul lui. 

- De bună seamă, de bună seamă! Dar n-ai făcut-o, aşa că pot să vă 
urez bun-venit acasă. 

În prag stătea însuşi Saruman, arătând bine hrănit şi peste măsură de 
încântat; ochii lui scăpărau cu răutate şi amuzament. Frodo se dumiri 
dintr-o dată. 

- Sharkey! strigă el. Saruman izbucni în râs. 

- Vas” că ai auzit de numele ăsta, nu-i aşa? Aşa-mi spuneau cam toţi ai 
mei în Isengard. Poate în semn de dragoste pentru mine (probabil de ori- 
gine orcească: sharku - „moşneag, n.tr.). Dar desigur că nu v-aţi aşteptat 
să mă vedeţi aici. 

- Eu nu, recunoscu Frodo. Însă ar fi trebuit să-mi treacă prin cap. O 
răutate mică, dar mârşavă: m-a prevenit Gandalf că încă mai eşti în stare 
de aşa ceva. 

- În stare şi-ncă cum, zise Saruman, şi n-aş spune că e mică. Ce-am mai 
râs de voi, măi senioraşi hobbiţei, călăreaţi cu toate mărimile alea şi vă 
simţeaţi atât de apăraţi şi eraţi atât de încântați de măruntele voastre fi- 
inţe. Gândeaţi că v-aţi descurcat cum nu se poate mai bine şi acum vă 
puteţi întoarce acasă ţanţoşi nevoie mare, la un trai tihnit în ţara voastră. 
Casa lui Saruman se poate duce de râpă, el poate fi aruncat pe drumuri, 
dar de-ale voastre nu se poate atinge nimeni. Oho, nu! Gandalf se va în- 
griji de trebuşoarele voastre. 

Saruman izbucni din nou în râs. 

- Dar nu e el omul ăla! După ce uneltele şi-au împlinit rostul, le aruncă. 
Voi însă vă ţineţi scai de el, trândăviţi, staţi la taclale, faceţi de două ori 
drumul. „Mă rog, dacă-s neghiobi, eu o să ajung înaintea lor şi le dau o 
lecţie”, mi-am zis eu. „Rău cu rău se plăteşte.” Lecţia ar fi fost şi mai am- 
ară dacă mi-aţi fi dat ceva mai mult timp şi mai mulţi Oameni. Dar am 
făcut şi aşa destule ca să vă vină greu să le îndreptaţi sau să le 
îndepărtați din vieţile voastre. Şi-mi va fi foarte plăcut să mă gândesc la 
asta şi să le pun în balanţă cu propriile mele suferinţe. 

- Păi, dacă asemenea lucruri îţi fac plăcere, zise Frodo, chiar că mi-e 
milă de tine. Mă tem că vei găsi plăcere doar în amintiri. Hai, acum să 
pleci şi să nu te mai întorci niciodată! 

Hobbiţii din sate îl văzuseră pe Saruman ieşind din una dintre colibe şi 
iute se buluciseră la intrarea în Fundătura. Când auziră porunca lui 
Frodo, prinseră a murmura furioşi: 

- Nu-l lăsaţi să plece! Omorâţi-l! E un ticălos şi-un ucigaş. Omorâţi-l. 
Saruman privi la feţele lor duşmănoase şi zâmbi. 

- Omorâţi-l! îngână el. Omorâţi-l, dacă credeţi că sunteţi de-ajuns, 
vitejii mei hobbiţi! Se îndreptă de spate şi îşi aţinti asupra lor privirea în- 
tunecată a ochilor lui negri. Dar să nu gândiţi că, dacă am pierdut tot ce 
aveam, mi-am pierdut şi toată puterea! Cine mă loveşte va fi blestemat. 
Şi dacă sângele meu pângăreşte Comitatul, ţara voastră se va veşteji şi 
nicicând nu va mai fi tămăduită. 

Hobbiţii bătură în retragere. Dar Frodo nu se lăsă intimidat: 

- Să nu-l credeţi! Şi-a pierdut toată puterea, în afară de glas care încă 
vă mai poate speria şi amăgi. Dar nu-l voi ucide. Nu are rost să răspunzi 
cu răzbunare la răzbunare: nu aşa îndreptăm lucrurile. Te du, Saruman, 
pe unde-i mai iute! 

- Vierme! Vierme! strigă Saruman; şi dintr-o cocioabă din apropiere se 
ivi Limbă de Vierme, târându-se aproape ca un câine. Hai la drum, din 
nou, Vierme! zise Saruman. Sătenii ăştia de treabă şi senioraşii lor ne dau 
din nou cu şutul. Haide! 

Saruman se întoarse să plece şi Limbă de Vierme porni şonticăit în 
urma lui. Dar chiar când Saruman trecu pe lângă Frodo, în mâna lui luci 
o lamă de cuţit şi-n clipa următoare o înfipse în hobbit. Lama nimeri în 
zaua ascunsă şi se frânse. Câţiva hobbiţi, cu Sam în frunte, se repeziră 
strigând şi-l trântiră pe netrebnic la pământ. Sam scoase sabia. 

- Nu, Sam! îl opri Frodo. Nici măcar acum să nu-l ucizi. Căci nu m-a 
rănit. Şi, oricum, nu vreau să fie omorât în starea asta ticăloasă în care se 
află. Odată a fost mare, de o nobleţe asupra căreia n-ar trebui să îndrăzn- 
im să ridicăm mâna. A decăzut şi este peste puterile noastre să-l lecuim; 
dar, cu toate acestea, i-aş cruța viaţa, nădăjduind că poate îşi va găsi 
leacul într-o bună zi. 

Saruman se ridică în picioare şi se uită lung la Frodo. În ochii lui se 
desluşea un amestec ciudat de uimire, respect şi ură. 

- Ai crescut, Piticuţule, zise el. Da, ai crescut foarte mult. Eşti înţelept şi 
crud. Îmi lipseşti răzbunarea de toată dulceaţa ei, şi-acum trebuie să plec 
de-aici cu amar în suflet şi îndatorat milosteniei tale. Urăsc milostenia 
asta şi te urăsc pe tine! Ei bine, voi pleca, şi nu-ţi voi mai pricinui 

necazuri. Dar să nu te aştepţi să-ţi urez viaţă îndelungată şi fericire. Nu 
vei avea parte de nici una. Dar asta nu din pricina mea. Eu doar ţi-o 
prezic. 

Plecă, şi hobbiţii se dădură la o parte ca să-l lase să treacă; dar închei- 
eturile degetelor li se albiră de cât de tare strângeau armele în mâini. 
Limbă de Vierme şovăi, apoi îşi urmă stăpânul. 

- Limbă de Vierme! strigă Frodo în urma lui. Nu trebuie să-l urmezi. 
Nu ştiu ca tu să-mi fi pricinuit vreun rău. Poţi să rămâi o vreme aici, să te 
odihneşti şi să mănânci, până prinzi puteri şi poţi pleca de unul singur. 

Limbă de Vierme se opri şi privi peste umăr la el, aproape gata să 
rămână. Dar Saruman se răsuci pe călcâie. 

- Nici un rău, zici? chicoti el. Oho, nu! Chiar şi când se furişează 
noaptea afară, o face doar ca să se uite la stele. Dar oare am auzit pe 
cineva întrebând unde se piteşte bietu' Lotho? Tu ştii, nu-i aşa, Vierme? 
Nu vrei să le spui? 

- Nu, nu, scheună Limbă de Vierme şi se făcu mic la pământ. 

- Atunci am să le spun eu. Viermele l-a omorât pe şefu' vostru, 
amărâtul de el, pe micuțul vostru Mahăr. Nu-i aşa, Vierme? L-a înjunghi- 
at în somn, aşa cred. Şi sper că l-a îngropat, deşi Viermele a fost tare 
flămând în ultima vreme. Nu, Viermele nu e chiar atât de drăguţ. Mai 
bine îl lăsaţi cu mine. 

În ochii roşii ai lui Limbă de Vierme se aprinse o ură sălbatică. 

- Tu mi-ai sspuss ss-o fac, tu m-ai făcut ss-o fac, sâsâi el. Saruman 
izbucni în râs. 

- Tu faci totdeauna ce-ţi spune Sharkey să faci, nu-i aşa, Vierme? Ei 
bine, acum îţi spune: urmează-mă! 

Îl izbi în faţă pe Limbă de Vierme care se târa în patru labe, apoi se 
răsuci pe călcâie şi porni. Dar în acea clipă ceva plesni: dintr-o dată, Lim- 
bă de Vierme se ridică în picioare, scoase un cuţit ţinut ascuns până 
atunci şi, cu un mârâit ca de câine, îi sări lui Saruman în cârcă, îi smuci 
capul pe spate, îi spintecă gâtlejul şi, cu un urlet, fugi pe uliţă la vale. 
Înainte ca Frodo să se dezmeticească ori să-şi recapete glasul, trei arcuri 
de-ale hobbiţilor vibrară şi Limbă de Vierme căzu mort. 

Spre uluiala celor de faţă, în jurul trupului lui Saruman se alese o ceaţă 
deasă care se înălţă încet în înaltul înaltului, asemenea fumului de la un 
foc, şi alcătui acolo, în văzduh, o siluetă palidă, înfăşurată în giulgiu, 
rămânând atârnată deasupra Măgurii. Şovăi câteva clipe, privind spre 
Apus; dar dintr-acolo veni o pală rece, silueta se legănă şi, cu un oftat, se 
risipi în nimicnicie. 

Frodo privi la trupul de pe pământ cu milă şi groază, căci în timp ce 
privea, i se păru că ani lungi de moarte se arătau dintr-o dată în acel 
trup, care se-mpuţină şi faţa smochinită se preschimbă în zdrenţe de 
piele pe o tigvă hidoasă. Frodo ridică poala pelerinei murdare ce căzuse 
alături, acoperi rămăşiţele cu ea şi plecă de acolo. 

- Şi acesta-i sfârşitul poveştii ăsteia, zise Sam. Urât sfârşit, mi-aş fi dorit 
să nu trebuiască să-l văd; dar bine c-am scăpat. 

- Şi nădăjduiesc că e şi sfârşitul cel de pe urmă al Războiului, zise 
Merry. 

- Şi eu sper asta, oftă Frodo. Lovitura cea mai de pe urmă. Dar când te 
gândeşti că aici a trebuit să cadă, chiar la uşa Fundăturii! Între toate sper- 
anţele şi temerile mele, este ultimul lucru la care m-am aşteptat. 

- Eu n-aş zice că-i sfârşitul, până nu curăţăm toată murdăria asta, 
spuse Sam posomorit. Şi-asta o să ne ia mult timp şi muncă multă. 

e i 


Limanurile Cenuşii 


C urăţenia cerea într-adevăr multă muncă, dar le-a luat mai puţin 
timp decât se temuse Sam. A doua zi după bătălie, Frodo se duse 
călare la Michel Delving şi eliberă prizonierii din Beciuri. Unul dintre 
primii pe care-i găsiră era Fredegar Bolger, care nu mai era Grăsunu' de- 
altădată. Fusese prins când bandiții afumaseră o ceată de răzvrătiți, 
silindu-i să iasă din Scobiturile Sparte, în apropierea dealurilor din 
Spăimoasa, unde-i dusese Grăsunu' din ascunzătorile lor. 

- Mai bine veneai cu noi, zău aşa, bietule Fredegar bătrâne! zise Pippin 
în timp ce-l scoteau de-acolo pe braţe, căci era prea slăbit să umble 
singur. 

El deschise un ochi şi încercă un zâmbet viteaz. 

- Cine-i uriaşul ăsta tânăr cu voce de tunet? şopti el. Că n-o fi micul 
Pippin? Ce măsură porţi la pălărie? 

A urmat Lobelia. Sărmana de ea, arăta bătrână tare şi firavă când au 
scos-o dintr-o celulă întunecoasă şi îngustă. A ţinut să iasă singură, 
şonticăit, dar pe picioarele ei; şi a avut parte de o asemenea primire, cu 
aplauze şi urale atunci când a apărut sprijinindu-se de braţul lui Frodo, 
dar strângând în mână umbrela, încât s-a pierdut cu firea şi a izbucnit în 
plâns. Nicicând înainte nu se bucurase de simpatia lor. Dar vestea despre 
uciderea lui Lotho a doborât-o, încât n-a mai vrut să se întoarcă la 
Fundătura. I-a dat-o înapoi lui Frodo şi s-a întors printre ai ei, neamul 
Bracegirdle din Sticlăţapănă. 

Şi când amărâta a murit în primăvara următoare - la urma urmei, avea 
mai mult de o sută de ani - Frodo a rămas mirat şi a fost tare mişcat: 
banii ei şi ai lui Lotho i-a lăsat lui pentru a-i ajuta pe hobbiţii rămaşi pe 
drumuri în urma nenorocirilor. Şi astfel s-a sfârşit vrajba dintre ei. 

Bătrânul Will Whitfoot stătuse cel mai mult în Beciuri şi, chiar dacă se 
purtaseră cu el cu mai puţină asprime decât cu alţii, a avut nevoie de 
multă hrană înainte să-şi ocupe din nou jilţul de Primar; astfel că Frodo a 
primit să fie Vechilul lui până avea să-şi revină în puteri. Singurul lucru 

pe care l-a făcut Frodo ca Vechil al Primarului a fost să micşoreze 
numărul şirifilor la câţi fuseseră şi să le dea numai acele îndatoriri pe 
care le avuseseră înainte. Merry şi Pippin au primit misia de a-i vâna pe 
ultimii bandiți, pe care au şi împlinit-o foarte curând. Aflând despre 
Bătălia din Lângă Ape, bandele de la miazăzi au fugit din ţară, 
nepreavrând să-i ţină piept Thainului. Înainte de sfârşitul Anului, puţinii 
supraviețuitori au fost împresuraţi în păduri şi cei dintre ei care s-au 
predat au fost duşi frumuşel la hotare. 

În acest timp, truda de a repara stricăciunile continua şi Sam era ocu- 
pat până peste cap. Hobbiţii pot trudi asemenea furnicilor când îi apucă 
sau când e nevoie. Acum erau mii de truditori, de toate vârstele, de la 
puradei şi copilite de hobbiţi, mici, dar sprinteni, până la mătuşicile şi 
unchieşii hodorogiţi şi plini de negi. Înainte de Sărbătoarea Iernii nu mai 
rămăsese nici o cărămidă în picioare din noile case ale şirifilor sau din tot 
ceea ce zidiseră „Oamenii lui Sharkey”; însă aceleaşi cărămizi au fost fo- 
losite pentru a repara multe din vechile văgăuni, pentru a le face mai 
confortabile şi mai uscate. Au fost găsite provizii mari de tot felul de 
obiecte şi alimente şi de bere, dosite de bandiți în şoproane şi hambare şi 
în vizuini părăsite, dar mai ales în tunelurile din Michel Delving şi în 
carierele din Spăimoasa; încât acea Sărbătoare a fost mai veselă decât 
sperase oricare dintre ei. 

Unul dintre primele lucruri făcute în Hobbiton chiar şi înainte de dărâ- 
marea morii celei noi, a fost curățirea Măgurii şi a Fundăturii şi recon- 
struirea vizuinilor din Puşcă-ntraistă. Partea din faţă a noii gropi de nisip 
a fost nivelată şi preschimbată într-o mare grădină acoperită, iar 
vizuinile noi au fost săpate în latura dinspre miazăzi, spre adâncul 
Măgurii, şi pereţii au fost întăriţi cu cărămizi. 

Unchiaşul şi-a reocupat vizuina de la Numărul Trei; şi adesea spunea 
fără să-i pese de-l auzea cineva: 

- Cine seamănă vânt, culege furtună, asta-i vorba mea. Da' totu-i bine 
când se termină cu bine! 

Nu s-au prea înţeles ce nume să dea noului rând de vizuini. Cineva s-a 
gândit la Grădinile Bătăliei sau Tunelurile mai hune. Dar după o vreme, 
buna judecată a hobbiţilor a hotărât să i se spună Noul Rând. lar în Lângă 
Ape îl numeau în glumă Fundătura lui Sharkey. 

Cea mai mare pagubă, şi cea mai rea, erau copacii, căci din ordinul lui 
Sharkey fuseseră tăiaţi fără noimă peste tot în Comitat; Sam suferea din 
pricina asta mai mult decât din oricare alta. Căci rana aceasta avea ne- 
voie de mult timp ca să se vindece şi numai stă-strănepoţii săi, îşi spunea 
el, aveau să vadă Comitatul aşa cum trebuia să fie. 

Apoi, dintr-o dată, într-o bună zi, căci până atunci, timp de săptămâni, 
fusese prea ocupat ca să se gândească la aventurile lui, şi-a amintit de 
darul lui Galadriel. Astfel că a scos cutia şi a arătat-o celorlalţi Călători 
(aşa le spuneau acum toţi), cerându-le sfatul. 

- Chiar mă-ntrebam când ai să te gândeşti la ea, spuse Frodo. 
Deschide-o! 

Era plină de o ţărână cenuşie, moale şi fină, iar la mijloc se găsea o 
sămânță, ca o nucă mică învelită într-o coajă argintie. 

- Ce să fac cu asta? întrebă Sam. 

- Arunc-o în văzduh într-o zi vântoasă şi las-o să-şi împlinească rostul! 
spuse Pippin. 

- Unde? nu pricepu Sam. 

- Alege-ţi un loc drept răsadniţă şi vezi ce se-ntâmplă cu plantele de- 
acolo, zise Merry. 

- Dar sunt sigur că Doamnei nu i-ar plăcea să păstrez totul doar pentru 
grădina mea, acum când atât de mulţi dintre noi au avut de pătimit. 

- Pune-ţi la bătaie mintea şi cunoştinţele, Sam, îl îndemna Frodo, şi- 
apoi foloseşte darul pentru a te ajuta în ceea ce vrei sa faci şi a face chiar 
mai bine. Dar foloseşte-l cu măsură. Nu prea a mult şi gândesc că fiece 
sămânță îşi are rostul ei. 

Astfel că Sam a plantat lăstare în toate locurile unde fuseseră retezaţi 
copaci deosebit de frumoşi sau de îndrăgiţi, şi a pus câte un fir din 
preţioasa ţărână în pământul de la rădăcina fiecăruia. Şi aşa a făcut în 
lungul şi-n latul Comitatului; dar dacă s-a gândit cu osebire la Hobbiton 
şi Lângă Ape nimeni nu i-a găsit vină din pricina asta. Şi la urmă a văzut 
că-i mai rămăsese puţină ţărână; aşa că s-a dus la Piatra celor Trei 
Hotare, care se afla chiar în mijlocul Comitatului, şi a aruncat ţărână în 
văzduh, binecuvântând-o. Mica sămânță argintie a plantat-o în Pajiştea 
Petrecerii, pe locul unde fusese înainte copacul; tare era curios ce avea să 
iasă din ea. A aşteptat răbdător iarna întreagă, stăpânindu-se să nu se 
ducă una-două acolo ca să vadă dacă se întâmpla sau nu ceva. 

Primăvara i-a întrecut până şi cele mai nebuneşti speranţe. Copacii în- 
mugureau şi creşteau, ca şi când timpul însuşi se grăbea şi voia să facă 
într-un an cât în douăzeci. Pe Pajiştea Petrecerii, o mlădiță minunată şi 
fragedă se ivise: cu coaja argintie şi frunze lungi; iar în aprilie i s-au 
deschis florile de aur. Era, nici mai mult nici mai puţin, un copac mallorn, 
minunea-minunilor în întreg ţinutul, în anii care aveau să urmeze, avea 
să crească frumos şi mlădiu, ducându-i-se faima în cele patru zări, şi 
neamuri de tare departe băteau cale lungă numai ca să-l vadă: singurul 

mallorn la apus de Munţi şi la răsărit de Mare şi unul dintre cei mai fru- 
moşi din lume. 

Una peste alta, 1420 a fost un an minunat în Comitat. Nu numai 
răsărituri de soare pline de splendoare şi ploi mângâietoare, la timpul 
potrivit şi atât cât trebuia, dar parcă era şi altceva: un aer al bogăției şi al 
rodniciei, o strălucire a frumuseţii ce întrecea verile pieritoare care 
pâlpâie şi se trec pe acest Pământ de Mijloc. Toţi copiii ce s-au născut sau 
au fost concepuţi în acel an, şi au fost mulţi, erau frumoşi la înfăţişare şi 
voinici, şi mulţi dintre ei aveau părul bogat şi auriu, ceea ce fusese lucru 
rar înainte printre hobbiţi. Fructele erau atât de multe, încât copiii 
aproape că se scăldau în fragi cu smântână; iar mai târziu în an se întin- 
deau pe pajişti sub pruni şi mâncau până când sâmburii se înălţau ca 
nişte mici piramide sau precum movilele de tigve retezate de un cucerit- 
or, şi abia după aceea se mutau în alt loc. Şi nimeni n-a fost suferind şi 
toţi erau mulţumiţi, în afara celor care trebuiau să tundă iarba. 

În Meleagul de la Răsărit, viile erau grele de ciorchini, iar recolta de 
„frunze” uluitor de bogată; şi peste tot era atât de mult grâu, încât la vre- 
mea secerişului hambarele s-au umplut ochi. În Meleagul de la 
Miazănoapte orzul a fost atât de grozav, că berea făcută din malţul anu- 
lui 1420 n-a fost uitată vreme îndelungată şi a ajuns de pomină. Şi cu ad- 
evărat, o generaţie mai târziu se mai găsea câte-un moşneag în cine ştie 
ce han care, după ce golea o halbă de bere binemeritată, o punea jos cu 
un oftat: „Ah! Berea aia adevărată din 1420, aia da bere!” 

Sam a stat la început la fermierul Cotton acasă, împreună cu Frodo; 
dar după ce s-a isprăvit de săpat Noul Rând, s-a mutat cu Unchiaşul. Pe 
lângă toate celelalte treburi de care se îngrijea, supraveghea şi curățirea 
şi repararea Fundăturii; dar adesea pleca prin diverse colţuri ale 
Comitatului, unde-l mânau îndatoririle sale de silvicultor. Astfel că n-a 
fost acasă la începutul lui martie şi n-a ştiut că Frodo zăcuse bolnav. Pe 
treisprezece ale lunii aceleia, fermierul Cotton l-a găsit pe Frodo întins în 
pat; strângea în pumn o piatră albă atârnată de un lanţ în jurul gâtului şi 
părea că pluteşte într-un fel de vis: 

- S-a dus pentru totdeauna, spunea el, şi acum totul e întunecat şi 
pustiu. 

Dar criza a trecut şi când s-a întors Sam pe douăzeci şi cinci, Frodo îşi 
revenise şi nu i-a spus nimic lui Sam despre sine. Între timp, Fundătura 
era gata, astfel că Merry şi Pippin au venit din Scobitura Râului cu mo- 
bila cea veche şi toate cele trebuincioase, iar vechea vizuină arăta curând 
aproape la fel cum arătase întotdeauna. 

Şi când totul a fost în sfârşit gata, Frodo spuse: 

- Când ai de gând să te muţi cu mine, Sam? Sam avea un aer cam 
stânjenit. 

- Nu-i nevoie să vii chiar acum, dacă nu vrei. Dar ştii că Unchiaşul e în 
vecini şi o să fie bine îngrijit de văduva Rumble. 

- Nu-i asta, domnu’ Frodo, zise el roşindu-se ca o pătlăgică. 

- Atunci ce-i? 

- Rosie, Rose Cotton. Nu i-a prea plăcut că am mers pe meleaguri 
străine, săraca fată; da' cum eu nu am zis nimica, n-a putut nici ea să se 
plângă. Şi n-am spus nimica pentru că mai întâi aveam o treabă de făcut. 
Da’ acu’ am vorbit şi ea zice: „Ei bine, ai irosit un an, de ce să mai 
aşteptăm?” „Irosit? fac eu. N-aş zice aşa.” Da’ pricep unde bate ea. Şi mă 
simt rupt în două, ca să zic aşa. 

- Înţeleg, vrei să te însori, dar vrei şi să stai cu mine la Fundătura? Dar, 
dragul meu Sam, e atât de simplu! Însoară-te cât poţi de repede şi apoi 
mută-te la mine cu Rosie. Loc este berechet la Fundătura pentru o familie 
atât de mare cât vrei tu să ţi-o faci. 

Şi aşa a rămas hotărât. Sam Gamgee s-a însurat cu Rose Cotton în 
primăvara lui 1420 (un an vestit, de altfel, şi pentru nunțile sale) şi amân- 
doi au venit să locuiască la Fundătura. lar dacă Sam se socotea norocos, 
Frodo gândea că el însuşi e mult mai norocos; căci nici un alt hobbit din 
Comitat nu era la fel de bine îngrijit ca el. Şi după ce toate lucrările de re- 
paraţii au fost plănuite şi pornite, el s-a retras într-o existenţă liniştită, 
scriind mult şi recitindu-şi toate însemnările. Şi când a avut loc Târgul 
Liber în mijlocul verii, a renunţat la postul de Vechil al Primarului, iar 
dragul şi bătrânul Will Whitfoot a mai avut încă şapte ani de atunci în- 
colo onoarea să fie starostele Banchetelor. 

Merry şi Pippin au locuit o vreme împreună în Scobitura Râului, astfel 
că toată ziua-bună ziua era o vântureală întreagă între Fundătura şi Ţara 
ledului. Celor doi tineri Călători le mersese vestea în tot Comitatul cu 
cântecele şi poveştile lor, şi veşmintele preţioase şi cu minunatele petre- 
ceri pe care le dădeau. Când vorbea despre ei, lumea zicea „ca nişte mari 
seniori”, gândind numai de bine; căci le încălzea inimile să-i vadă 
călărind cu strălucitoarele lor cămăşi de zale şi cu minunatele scuturi, 
râzând şi cântând cântece de pe meleaguri străine; şi deşi crescuseră atât 
de mult şi arătau atât de semeţi, nu însemna că se schimbaseră în firea 
lor, decât poate doar în aceea că aveau vorbă mai aleasă şi erau mai pri- 
etenoşi şi mai plini de veselie decât oricând înainte. 

Frodo şi Sam au revenit la îmbrăcămintea lor obişnuită, şi numai 
atunci când era nevoie îşi puneau amândoi pelerinele lungi şi cenuşii, 
din țesătura aceea fină, prinse la gât cu agrafe măiestrit lucrate; iar 

domnu’ Frodo purta întotdeauna o nestemată albă agăţată de un lanţ în 
jurul gâtului, la care îşi ducea adesea mâna ca să o pipăie. 

Toate mergeau acum bine şi erau speranţe de şi mai bine; iar Sam era 
ocupat până peste cap şi tot atât de fericit pe cât îşi putea dori un hobbit 
să fie. Nimic nu i-a stricat bucuria în acel an, fără doar de o oarecare în- 
grijorare pentru stăpânul său. Frodo se retrăsese încet din toate cele câte 
se făceau în Comitat şi Sam suferea când vedea de cât de puţină preţuire 
se bucura stăpânul său în ţară. Puţini cunoşteau sau doreau să afle de- 
spre faptele şi peripeţiile sale; admiraţia şi respectul lor se îndreptau în 
special către domnul Meriadoc şi domnul Peregrin şi către el însuşi, Sam 
(dar Sam nu ştia acest lucru). lar în toamnă, umbra unor vechi necazuri 
şi-a făcut din nou simțită prezenţa. 

Într-o seară, Sam intră în camera de lucru a lui Frodo şi văzu că 
stăpânul său arăta ciudat. Era foarte palid şi ochii săi păreau să zărească 
lucruri îndepărtate. 

- Ce s-a-ntâmplat, domnu’ Frodo? 

- Sunt rănit, rănit; nu se va vindeca niciodată cu totul. 

Dar apoi se ridică din pat şi tulburarea păru să treacă, iar a doua zi era 
iarăşi el cel dintotdeauna. Abia mai târziu şi-a amintit Sam că ziua cu 
pricina fusese şase octombrie. Cu doi ani înainte, în acea zi fusese tare în- 
tuneric în viroaga de pe Ţancul Vremii. 

Timpul s-a scurs şi aşa a venit şi anul 1421. Frodo a căzut din nou bol- 
nav în martie, dar cu mare efort a reuşit să-şi ascundă suferinţa, pentru 
că Sam avea alte griji pe cap. Pe douăzeci şi cinci martie s-a născut 
primul dintre copiii lui Sam şi ai lui Rosie. O zi pe care Sam şi-a notat-o. 

- Domnu” Frodo, m-am cam împotmolit. Rose şi cu mine ne hotărâsem 
să-l numim Frodo, cu îngăduinţa domniei voastre; dar nu e un el, ci o ea. 
O scumpete de copiliţă cum şi-ar dori orice părinte, seamănă mai mult cu 
Rosie decât cu mine, din fericire. Dar nu ştim ce să facem. 

- Sam, de ce nu te iei după vechile noastre obiceiuri? Alege un nume 
de floare, aşa ca Rose. Jumătate din copilițele Comitatului au nume de 
flori, şi ce-ar putea fi mai frumos decât asta? 

- Cred că aveţi dreptate, domnu' Frodo, zise Sam. Am auzit câteva 
nume frumoase pe unde-am umblat, da’ cred că-s prea pompoase pentru 
viaţa de zi cu zi, ca să zic aşa. Unchiaşu' meu spune: „Scurtează-l de la 
bun început şi-atunci nu mai trebuie să-l scurtezi înainte să-l foloseşti.” 
Da’ dacă e să-i punem nume de floare, atunci nu-mi fac griji de lungime: 
trebuie să fie o floare frumoasă, pentru că, vedeţi, socotesc că e o copilă 
foarte frumoasă şi va fi şi mai frumoasă. 

Frodo rămase o clipă pe gânduri. 

- Atunci, Sam, ce-ai zice de elanor, steaua-soarelui, îţi aminteşti de 
floarea aceea mică şi aurie din iarba din Lothlórien? 

- Din nou aveţi dreptate, domnu’ Frodo! exclamă Sam încântat. Asta-i 
ce voiam. 

Micuța Elanor avea aproape şase luni şi 1421 intrase în anotimpul 
toamnei, când Frodo îl chemă într-o bună zi pe Sam în camera lui de 
lucru. 

- Joi o să fie ziua lui Bilbo, Sam. Şi-l va întrece pe Bătrânu' Took. Va 
împlini o sută treizeci şi unu! 

- Cu adevărat! Cu totul neobişnuit! 

- Ei bine, Sam, vreau să stai de vorbă cu Rose şi să vezi dacă se poate 
lipsi de tine ca să mergi cu mine. Bineînţeles că acum nu mai poţi pleca 
pentru mult timp sau departe, mai spuse el oarecum cu părere de rău. 

- Mda, şi-asta nu-i prea bine, domnu’ Frodo. 

- Nu e, desigur. Dar nu-i nimic. Mă poţi conduce. Spune-i lui Rose că 
n-o să lipseşti mult, cel mult o săptămână; şi vei veni înapoi întreg şi 
nevătămat. 

- Aş dori să pot merge cu domnia voastră până în Vâlceaua Despicată, 
domnu' Frodo, să-l văd pe domnu' Bilbo, spuse Sam. Cu toate acestea, 
singurul loc în care vreau cu adevărat să fiu e aici. Sunt rupt în două. 

- Bietul Sam! Aşa ai să te simţi, din păcate. Dar o să-ţi treacă. Ţi s-a 
menit să fii puternic şi întreg, şi aşa vei fi. 

În următoarele două zile, Frodo îşi revizui toate hârtiile şi scrierile îm- 
preună cu Sam şi îi dădu cheile. Era acolo o carte mare cu coperte simple, 
din piele roşie; paginile sale înalte erau acum aproape umplute. La înce- 
put erau multe file acoperite de scrisul subţire şi săltăreţ al lui Bilbo; res- 
tul, cele mai multe, erau scrise cu scrisul sigur şi curgător al lui Frodo. 
Cartea era împărţită în capitole, dar capitolul optzeci nu fusese încheiat, 
după care urmau câteva pagini goale. Pagina de titlu avea multe titluri 
pe ea, tăiate unul după celălalt: 

Jurnalul meu. Călătoria mea neaşteptată. Într-acolo şi din nou înapoi. Şi ce s- 
a întâmplat după aceea. 

Cinci hobbiţi şi aventurile lor. Povestea Inelului Suprem, compilată de Bilbo 
Baggins din propriile sale observaţii şi din relatările prietenilor săi. Ce-am făcut 
în Războiul Inelului. 

Aici se sfârşea scrisul lui Bilbo şi începea cel al lui Frodo: 


DECĂDEREA STĂPÂNULUI INELELOR 


ŞI 
ÎNTOARCEREA REGELUI 


1148 


(Aşa cum au fost ele văzute de Seminția Mică; fiind memoriile lui Bilbo şi ale 
lui Frodo din Comitat, cu adăugiri din cele povestite de prietenii lor şi din în- 
vățăturile Înțelepţilor.) 

Laolaltă cu fragmente din Cărțile cu datini şi legende traduse de Bilbo în VÂl- 
ceaua Despicată. 


- la te uită, aproape că aţi isprăvit-o, domnu’ Frodo! exclamă Sam. V- 
aţi ţinut de ea, trebuie să recunosc. 

- Aproape am terminat-o, Sam. Ultimele pagini îţi rămân ţie de 
umplut. 

Pe douăzeci şi unu septembrie porniră la drum împreună, Frodo pe 
poneiul care-l purtase tot timpul din Minas Tirith, şi care acum se numea 
Pas Mare, iar Sam călare pe preaiubitul său Bill. Era o dimineaţă aurie 
minunată şi Sam nu întrebă încotro se îndreptau: avea el bănuielile sale 
şi asta-i era de-ajuns. 

O apucară pe Drumul spre Stogu, peste dealuri, îndreptându-se spre 
Cornu Împădurit şi-acolo îşi lăsară poneii să umble în voie. Făcură popas 
la Dealurile Verzi şi pe douăzeci şi doi septembrie coborâră încet la vale 
spre liziera pădurii, la ceasul la care după-amiaza făcea loc înserării. 

- Păi ăsta-i chiar copacul după care v-aţi pitit când s-a arătat prima 
oară Călărețul Negru, domnu’ Frodo! spuse Sam, arătând în stânga lor. 
Acum îmi pare-un vis. 

Se înserase, stelele luceau pe cerul răsăritean atunci când ei trecură 
prin dreptul stejarului scorburit, cotiră şi coborâră panta dealului spre 
desişurile de aluni. Sam călărea tăcut, cufundat în amintiri. Deodată îşi 
dădu seama că Frodo cânta încetişor, pentru sine, vechiul lor cântec de 
drumeţie, doar cuvintele nu erau chiar la fel. 


Poate la colţ aşteaptă şi-acum ca în trecut 

O poartă mai ascunsă, un drum necunoscut, 
Pe unde-am fost odată, acum nici nu mai ştiu, 
De unde o să vină când singur o să fiu 

Pe lungi cărări tăcute ce trec şerpuitoare 

De la Apus de Lună la Răsărit de Soare. 


Şi parcă răspunzându-i de jos din vale, se auziră nişte glasuri care cân- 
tau şi ele, urcând pe acelaşi drum: 

A! Elbereth Gilthoniel! 

silivren penna miriel 

o menel aglar elenath, 

Gilthoniel, A! Elbereth! 

De-aceste-ndepărtate meleaguri, noi, cei vii, 
Ca de lumini de stele pe rând ne-om aminti 
Pe sub copaci în foşnet şi clătinări de sus, 
Peste oglinda Mării încinse la Apus. 


Frodo şi Sam se opriră şi rămaseră tăcuţi în umbrele blajine, până zări- 
ră un licăr de lumini pe măsură ce se apropiau călătorii. 

Şi erau acolo Goldor şi mulţi elfi frumoşi; şi, spre mirarea lui Sam, El- 
rond şi Galadriel veneau şi ei călare. Elrond purta o mantie cenuşie şi 
avea o stea pe frunte şi o harpă de argint în mână, iar pe deget un inel de 
aur cu o piatră albastră mare, Vilya se numea, cea mai puternică dintre 
cele Trei. lar Galadriel călărea pe un armăsar alb şi era înveşmântată în 
alb-strălucitor, asemenea norilor din jurul Lunii; căci ea însăşi părea să 
strălumineze de o lumină blândă. Pe degetul ei se afla Nenya, inelul 
făurit în mithril, ce purta o singură piatră albă sclipind ca o stea 
îngheţată. Călărind încet în urma lor pe un ponei sur şi părând a moţăi, 
venea Bilbo însuşi. 

Elrond îi salută cu un aer solemn şi binevoitor, iar Galadriel le zâmbi. 

- Ei, jupâne Sam cel înțelept, spuse ea, aud şi văd că ai ştiut cum să-mi 
foloseşti darul. Comitatul va fi mai binecuvântat şi mai iubit ca oricând 
înainte. 

Sam făcu o plecăciune, dar parcă-şi înghiţise limba. Uitase cât de fru- 
moasă era Doamna. 

Atunci se trezi şi Bilbo şi deschise ochii. 

- Salutare, Frodo! zise. L-am întrecut pe Bătrânu' Took! Vasăzică, am 
făcut-o şi pe asta. Acum cred că sunt pregătit să plec într-o altă călătorie. 
Vii şi tu? 

- Da, vin, spuse Frodo. Purtătorii Inelului trebuie să meargă împreună. 

- Un’ vă duceţi, stăpâne? strigă Sam, cu toate că în sfârşit înţelesese ce 
se petrecea. 

- La Limanuri, Sam. 

- Şi eu nu pot să vin. 

- Nu, Sam. Nu încă, oricum nu mai departe de Limanuri. Cu toate că şi 
tu ai fost Purtător al Inelului, chiar dacă pentru un timp scurt. Poate va 
veni şi vremea ta. Să nu fii trist, Sam. Nu poţi tot timpul să te rupi în 
două. Va trebui să fii unul singur şi întreg mulţi ani de-acum înainte. Ai 
atât de multe lucruri de care să te bucuri şi atâtea de făcut. 

- Da’ credeam că şi domnia voastră o să se bucure de Comitat mulţi, 
mulţi ani, după tot ce aţi făcut, bâigui Sam cu lacrimi în ochi. 

- Aşa am gândit şi eu, odată. Dar am fost rănit mult prea în adânc, 
Sam. Am încercat să salvez Comitatul şi a fost salvat, dar nu pentru 
mine. Adesea aşa se întâmplă, Sam, când lucrurile sunt în primejdie: 
cineva trebuie să renunţe la ele, să le piardă, pentru ca alţii să le poată 
avea. Tu însă eşti moştenitorul meu: tot ce-am avut sau aş fi putut avea 
îţi las ţie. Şi apoi o ai pe Rose şi pe Elanor; Şi va veni şi flăcăiandrul 
Frodo, şi fătuca Rosie, şi Merry, şi Zulufiaurii şi Pippin; şi poate şi alţii 
încă, pe care nu-i pot vedea. Va fi nevoie de mâinile şi de mintea ta peste 
tot. Vei fi Primarul, desigur, atât cât vei vrea să fii, şi cel mai vestit grăd- 
inar din istorie; şi vei citi din Cartea Roşie şi vei păstra vie amintirea 
evului care-a trecut, pentru ca lumea să-şi amintească de Marea Prime- 
jdie şi să-şi iubească încă şi mai mult ţara îndrăgită. Şi astea te vor ţine 
ocupat şi fericit ca nimeni altul, atât cât va dăinui partea ta din Poveste. 

Hai acum, călăreşte cu mine! 

Şi atunci Elrond şi Galadriel porniră mai departe; căci al Treilea Ev se 
încheiase şi Zilele Inelului trecuseră şi cu aceasta se sfârşeau şi povestea 
şi cântecul despre acele vremi. Şi împreună cu ei au plecat mulţi elfi din 
Seminţia celor Nobili care nu mai avea să se afle pe Pământul de Mijloc; 
şi printre ei, copleșiți de o tristeţe în acelaşi timp binecuvântată şi fără ur- 
mă de amărăciune, călăreau Sam şi Frodo, iar Bilbo şi elfii erau încântați 
să le arate toate onorurile. 

Cu toate că au călărit chiar prin mijlocul Comitatului cât au fost seara 
şi noaptea de lungi, nimeni nu i-a văzut trecând, în afară de sălbăticiuni; 
sau ici şi colo un drumeţ în întuneric, care zărea o sclipire pe sub copaci 
sau o lumină şi o umbră trecând prin iarbă după apusul Lunii. Şi după ce 
au ieşit din Comitat, trecând pe la poalele dinspre miazăzi ale Colinelor 
Albe, au ajuns la Gruiurile din Zare, şi la Turnuri, de unde au privit 
Marea îndepărtată; şi astfel au coborât în cele din urmă spre Mithlond, la 
Limanurile Cenuşii din lungul estuar al râului Lune. 

Când ajunseră la porţi, Círdan Făuritorul de Corăbii ieşi în întâmpin- 
area lor. Era înalt foarte şi barba îi atârna lungă, şi era cărunt şi bătrân, 
doar ochii îi străluceau ca nişte stele; şi privind la ei făcu o plecăciune şi 
spuse: 

- Totul e pregătit. 

Apoi Círdan îi conduse la Limanuri şi acolo era ancorată o corabie 
mare, iar pe chei îi aştepta o siluetă înveşmântată toată în alb. Şi când 
aceasta se întoarse şi veni spre ei, Frodo văzu că era Gandalf; iar pe mână 
purta al Treilea Inel, Măreţul Naryo, iar piatra din el era roşie ca para 

focului. Tare se mai bucurară cei care aveau să plece, căci înţeleseră că şi 
Gandalf va călători cu ei. 

Dar Sam avea acum inima grea de amărăciune şi i se părea că, oricât 
de dureroasă va fi despărţirea, mult mai dureros va fi drumul spre casă, 
de unul singur. Dar cum stătea el acolo şi privea la elfii ce urcau pe cora- 
bie şi toţi se pregăteau de plecare, numai ce apărură Merry şi Pippin, 
galopând cu sufletul la gură. Şi Pippin râdea şi plângea în acelaşi timp. 

- Ai mai încercat tu o dată să ne tragi clapa, Frodo, dar n-ai reuşit, 
spuse el. De data asta aproape că ai izbutit, dar nu până la capăt. Însă n-a 
mai fost Sam cel care te-a trădat, ci Gandalf însuşi! 

- Da, spuse Gandalf; căci e mai bine să vă întoarceţi acasă câteştrei, 
decât singur. Ei bine, dragi prieteni, iată-ne în cele din urmă pe ţărmul 
Mării şi aici se sfârşeşte şi Frăția noastră pe Pământul de Mijloc. Mergeţi 
în pace! N-am să vă spun să nu plângeţi, căci nu toate lacrimile sunt rele. 

Apoi Frodo îi sărută pe Merry şi pe Pippin şi ultimul pe Sam, şi urcă 
pe corabie; pânzele fură înălțate, vântul le umflă şi încet corabia se de- 
sprinse de la țărm şi porni în jos, de-a lungul estuarului cenuşiu; şi lu- 
mina sticluţei lui Galadriel, pe care o purta Frodo cu sine, luci şi apoi 
pieri. Şi corabia ieşi în Marea cea Mare şi trecu spre Apus, până când, 
într-un târziu, într-o noapte ploioasă, Frodo simţi în nări o mireasmă 
dulce în văzduh şi auzi zvon de cântec ce venea peste ape. Şi i se năzări 
că, aşa cum văzuse şi în visul din casa lui Bombadil, cortina cenuşie a 
ploii se preschimbă într-o sticlă argintie şi se dă la o parte şi el zăreşte 
țărmurile albe şi dincolo de ele un meleag verde şi îndepărtat, scăldat de 
scăpărarea unui răsărit de soare. 

Pentru Sam însă seara se adânci în întunecime, aşa cum stătea el la Li- 
manuri; şi când privi la marea cenuşie, zări doar o umbră pe ape, ce se 
pierdu curând spre Soare-apune. Şi rămase el acolo îndelung, până 
târziu în noapte, auzind doar suspinul şi murmurul valurilor la ţărmul 
Pământului de Mijloc, şi foşnetul lor pătrunse adânc în inima sa. Lângă 
el stăteau Merry şi Pippin şi nici unul n-a scos o vorbă. 

Într-un târziu, cei trei prieteni traseră de dârlogi şi, fără să mai arunce 
nici o privire îndărăt, porniră încet către casă; şi nu-şi vorbiră până în 
Comitat, dar fiecare se simţea mângâiat la gândul că prietenii îi erau 
alături. 

Şi trecură şi peste coline şi ajunseră la Drumul de Răsărit şi de acolo 
Merry şi Pippin se îndreptară spre Ţara ledului şi numai ce se apucară 
de cântat în timp ce călăreau. Sam însă o luă spre Lângă Ape şi ajunse 
înapoi la Măgură pe înserat. Şi merse mai departe şi zări lumina galbenă 

şi focul din vatră, cina era pregătită, şi el era aşteptat. Şi Rose îl trase 
înăuntru, îl aşeză pe jilțul său şi i-o puse pe micuța Elanor în poală. 

El trase adânc aer în piept. 

- Ei bine, m-am întors, spuse. 


SFÂRŞIT 

